
   
      
      
   



(2 Бат 23:18-39)

20Йоавтың туғаны Авишай утыҙ ҡаһармандың башлығы була. Бер ваҡыт ул, һөңгөһөн күтәреп, өс йөҙ кешене үлтерә лә теге өс батыр кеүек дан ҡаҙана+.
21Ул утыҙ батыр араһында иң арҙаҡлыһы була, уларҙың башлығы була, әммә өс юғары хәрби түрә иҫәбенә инмәй.

22Ҡавсеилдан Йеһоядағ улы Бенаяһ хәтәр эштәр башҡарған ғәййәр батыр була. Ул арыҫлан йөрәкле ике Моав егетенең йәнен ҡыя. Ҡарлы көндә һыу йыя торған соҡорға төшөп, бер арыҫланды үлтерә+.
23Бенаяһ йәнә буйы биш терһәк булған бер Мысыр кешеһен үлтерә. Ул мысырлының ҡулында туҡыу ыҫтанының арҡыры таяғы һымаҡ оҙон һөңгө була, ә Бенаяһ уға ҡаршы таяҡ менән бара. Мысыр кешеһенең ҡулынан һөңгөһөн тартып алып, үҙ ҡоралы менән уның йәнен ҡыя+.
24Бына ниндәй батырлыҡтар күрһәтә Йеһоядағ улы Бенаяһ. Ул теге өс батыр кеүек маҡтаулы була.
25Утыҙ ҡаһарман араһында айырылып торһа ла, теге өсәү иҫәбенә инмәй.

Дауыт Бенаяһты йәнһаҡсыларының башлығы итеп тәғәйенләй.

26Ә батыр яугирҙәр иҫәбенә түбәндәгеләр инә: Йоавтың туғаны Ғасаһил; Бейт-Ләхәмдән Додоның улы Әлханан;+
27Һарорҙан Шаммоҫ; Пелондан Хәләс;
28Теҡоғанан Ғиҡҡыштың улы Ғира; Ғанаҫоҫтан Авиғәзәр;
29Хушанан Сиббехай, Ахоахтан Ғилай;
30Нетофанан Маһрай; Нетофанан Бағананың улы Хелед;
31Бинйәмин ырыуының Гивға ҡалаһынан Ривай улы Иҫай; Пирғаҫондан Бенаяһ;
32Гағаш үҙәненән Хурай; Ғарванан Авиил;
33Бахуримдан Ғазмауыҫ; Шағалбондан Әлъяхба;
34Гизондан Һашемдың улдары; Һарарҙан Шагеның улы Йонаҫан;
35Һарарҙан Сахарҙың улы Ахиам; Ур улы Әлифал;
36Мехеранан Хефәр; Пелондан Ахияһ;
37Кармәлдән Хесро; Әзбай улы Нағарай;
38Наҫандың туғаны Йоил; Һагри улы Мивхар;
39Ғаммондан Селек; Беероҫтан Нахрай, ул Серуяһ улы Йоавтың ҡорал йөрөтөүсеһе;
40Йетерҙән Ғира менән Гарев;
41хитти Урияһ; Ахлай улы Завад;+
42Рәүвән ырыуынан Шиза улы Ғадина, рәүвәндәрҙең нәҫел башлығы, уның менән утыҙ кеше була;
43Мағаханың улы Ханан; Миҫандан Йошафат;
44Ғаштароҫтан Ғуззия; Ғароғерҙан Хоҫамдың улдары Шамағ менән Йеғиил;
45Шимри улы Йедиғаил һәм уның туғаны Тистан Йоха;
46Махауанан Әлиил, Әлнағамдың улдары Йеривай менән Йошавъяһ һәм Моав кешеһе Иҫма;
47Соваяһтан Әлиил, Ғовед һәм Яғасиил.

Сиҡлағта Дауытҡа ҡушылған батырҙар

121Ҡиш улы Шаулдан Сиҡлағҡа килеп йәшенгән Дауытҡа ҡушылып, яу барышында уға ҙур ярҙамы тейгән батырҙар ошонда һанала+.
2Уҡ-һаҙаҡ менән ҡоралланған, уң ҡул менән дә, һул ҡул менән дә таш ырғыта һәм йәйәнән уҡ ата торған был бинйәминдәр Шаулдың ағай-энеһе була+.
3Гивғанан Шемаға улдары башлыҡ Ахиғәзер һәм Йоаш; Ғазмауыҫ улдары Йезиил менән Пәләт; Ғанаҫоҫтан Бераха менән Йеһу;
4Ғивғондан Йишмағъяһ, утыҙ батырҙың береһе һәм уларҙың башлығы; Гедеранан Йермеяһ, Яхазиил, Йоханан һәм Йозавад;
5Әлғузай, Йеримоҫ, Беғалъяһ, Шемаръяһ, харуфлы Шефатъяһ;
6ҡорахтар Әлҡана, Йишшияһ, Ғазарил, Йөғәзәр һәм Яшовғам;
7Гедорҙан Йерохамдың улдары Йоғола менән Зевадъяһ.

8Дауыт сүлдәге нығытмаһында торғанда, ҡалҡан һәм һөңгө менән эш итеүҙә оҫта булған тәжрибәле ғад ҡаһармандары уның яғына сыға; уларҙың йөҙө арыҫландыҡы кеүек, ә үҙҙәре тауҙағы ғәзәлдәй етеҙ була+.
9Ғезәр – баш, икенсеһе – Ғовадъяһ, өсөнсөһө – Әлиав,
10дүртенсеһе – Мишманна, бишенсеһе – Йермеяһ,
11алтынсыһы – Ғаттай, етенсеһе – Әлиил,
12һигеҙенсеһе – Йоханан, туғыҙынсыһы – Әлзавад,
13унынсыһы – Йермеяһ, ун беренсеһе – Махбаннай.
14Был ғадтар ғәскәр башлыҡтары була: кәм тигәндә – йөҙ башы, иң юғарыһы – мең башы.
15Беренсе айҙа, ярҙарынан ташып киткән Иорданды кисеп сығып, үҙәндәрҙә йәшәгәндәрҙе көнсығышҡа һәм көнбайышҡа ҡыуып ебәргәндәр нәҡ улар була ла инде+.

16Дауыт янына нығытмаға бинйәминдәр менән йәһүҙиҙәрҙән дә киләләр.
17Уларҙың ҡаршыһына сығып, Дауыт былай ти:

– Әгәр һеҙ изге ниәт менән, миңә ярҙам итергә тип килһәгеҙ, йөрәгем һеҙҙең менән булыр; ә инде ҡулым яуызлыҡтан пак булған мине дошмандарыма тотоп бирергә тигән мәкер менән килһәгеҙ, ата-бабаларыбыҙ Аллаһы күрһен дә Үҙе хөкөм ҡылһын.

18Шул саҡ утыҙҙың башлығы Ғамасайҙы рух сорнап ала һәм ул былай ти:


– Эй Дауыт, беҙ һинекеләр!

Эй Ишай улы, беҙ һинең менән!

Именлек һиңә, именлек!

Һиңә ярҙам итеүселәр ҙә имен булһын!

Һиңә ярҙам итеүсе Аллаң Үҙе бит!



Шул саҡ Дауыт уларҙы ҡабул итә лә ғәскәр башлығы итеп ҡуя.

19Дауыт пелештиҙәр менән Шаулға ҡаршы һуғышҡа барған саҡта, Дауытҡа Менашше ырыуынан да эйәреүселәр була. Тик Дауыт һәм уның кешеләре пелештиҙәр яғында һуғышмай, сөнки пелешти башлыҡтары үҙ-ара: «Был хакимы Шаул яғына сығып ҡуйыр ҙа башыбыҙға бәлә өҫтәр», – тип кәңәшләшеп, уны айырып ебәргән була+.

20Дауыт Сиҡлағҡа кире ҡайтҡанда менашшеларҙың уның яғына сыҡҡандары: Ғаднах, Йозавад, Йедиғаил, Михаил, Йозавад, Әлиһу, Силлеҫай – менашшеларҙың мең башлыҡтары.
21Дошман баҫҡынсыларына ҡаршы торғанда Дауытҡа улар ҙур ярҙам күрһәтә, сөнки ҡаһарман яугирҙәр була. Улар Дауыт ғәскәрендә башлыҡтар булып китә.

22Шулай итеп, Дауытҡа ярҙамға көн-төн кеше ағыла, шунлыҡтан уның ғәскәре Алла ғәскәре кеүек осһоҙ-ҡырыйһыҙға әүерелә.




Дауыттың Хеврондағы ғәскәре

23Раббы һүҙе буйынса Шаул батшалығын уға тапшыртыр өсөн Дауыт янына Хевронға килгән ҡораллы яугирҙәрҙең һаны:+

24Йәһүҙә ырыуынан – ҡалҡан менән һөңгө йөрөткән яуға әҙер алты мең һигеҙ йөҙ кеше;
25Шимғон ырыуынан – ете мең бер йөҙ ҡаһарман яугир;
26Леви ырыуынан – дүрт мең алты йөҙ кеше;
27йәнә Һарун нәҫеле башлығы Йеһоядағ менән өс мең ете йөҙ кеше;
28ҡаһарман егет Садоҡ һәм уның нәҫеленән егерме ике башлыҡ;+
29Шаул нәҫеле булған бинйәминдәрҙән өс мең кеше, тик әлегә уларҙың күбеһе Шаул яҡлыраҡ булып тора;
30Әфраим ырыуынан егерме мең һигеҙ йөҙ ҡаһарман яугир, үҙ нәҫелдәренең абруйлы кешеләре;
31Менашше ырыуының яртыһынан ун һигеҙ мең кеше, улар Дауытты батшалыҡҡа ултыртырға тип исемләп билдәләнгән була;
32Исасхар ырыуынан Исраилға ҡасан һәм нимә эшләргә кәрәклеген белгән аҡыллы кешеләр, башлыҡтарының һаны ике йөҙ булып, бөтә ағай-энеләре лә уларға эйәрә;
33зевулундарҙан яуға әҙер булған, төрлө һуғыш ҡоралы менән ҡоралланған илле мең кеше килә, сафтағылар барыһы ла бер төптән була;
34нафталиҙарҙан мең башлыҡ менән уларға эйәргән ҡалҡанлы-һөңгөлө утыҙ ете мең кеше килә;
35дандарҙан – яуға әҙер егерме һигеҙ мең алты йөҙ кеше;
36ашерҙарҙан – алышҡа әҙер ҡырҡ мең яугир;
37Иордан аръяғынан, Рәүвән, Ғад һәм Менашше ырыуының яртыһынан һәр төрлө яу ҡоралы тотҡан йөҙ егерме мең кеше килә.

38Бөтә был яугирҙәр, ихлас йөрәктән Дауытты бөтә Исраилға батша итеп ҡуйырға тип, Хевронға саф-саф булып теҙелеп килә. Башҡа исраилдар ҙа Дауытты батша итеү ниәтендә берҙәмлек күрһәтә.
39Улар Дауыт янында өс көн була, ашап-эсеп һыйлана, сөнки туғандары улар өсөн барыһын да әҙерләп торған була.
40Шулай уҡ уларҙың яҡындары ла, хатта Исасхар, Зевулун һәм Нафтали ырыуҙары ла, ишәктәргә, дөйәләргә, ҡасырҙарға, үгеҙҙәргә тейәп, ризыҡ килтерә: он, киптерелгән инжир, кипкән йөҙөм, шарап, зәйтүн майы; эре һәм ваҡ малды ла күп итеп алып киләләр, сөнки барлыҡ Исраил оло шатлыҡ кисерә.

Килешеү һандығының ҡайтарылыуы

(2 Бат 6:1-11)

131•Дауыт мең баштары, йөҙ баштары һәм барлыҡ башлыҡтар менән кәңәшләшә лә
2йыйылған исраилдарҙың бөтәһенә былай тип өндәшә:

– Теләһәгеҙ, Аллабыҙ Раббы ихтыяр ҡылһа, бөтә Исраил еренә барлыҡ туғандарыбыҙҙы, шулай уҡ ҡаһиндарҙы, левиҙәрҙе ошонда йыйылырға саҡырып, уларҙың ҡалаларына һәм ауылдарына хәбәр ебәрәйек.
3Шунан Аллабыҙ һандығын үҙебеҙгә күсереп алайыҡ, Шаул заманында беҙ уға иғтибар бирмәнек бит.

4Бар йыйын: «Әйҙә шулай булһын», – тип хуплай, сөнки был ғәмәл бар халыҡҡа дөрөҫ булып тойола.

5Шулай итеп, Дауыт, Алла һандығын Ҡыръяҫ-Еғаримдан күсереп алып ҡайтыр өсөн, Мысыр Шихорынан Лево-Хамаҫҡаса бөтә ерҙән бар исраилдарҙы йыя.
6Дауыт менән барлыҡ исраилдар, кирубтар араһында тәхет ҡорған Раббы Алланың исемен йөрөткән һандыҡты алып ҡайтыу өсөн, Йәһүҙәләге Бағала ҡалаһына – Ҡыръяҫ-Еғаримға – юллана+.

7Алла һандығын өр-яңы еңел арбаға ҡуйып, Авинадав йортонан алып китәләр. Арбаны Ғузза менән Ахйо алып бара.
8Ә Дауыт менән бөтә Исраил халҡы Алла алдында бар күңелен һалып йырлай-йырлай, арфа һәм лира сиртеп, дөңгөр ҡағып, еҙ тәрилкәләр һуғып, борғола уйнап, бейей-бейей күңел аса.
9Кидон тигән кешенең ырҙыны янынан үтеп барғанда, үгеҙҙәр һөрлөгөп китә лә, Ғузза, ҡулын һуҙып, һандыҡты тотоп ҡала+.
10Шул саҡ Раббының Ғуззаға асыуы ҡабара һәм, һандыҡҡа ҡағылырға ҡулын һуҙған өсөн, уның ғүмерен өҙә. Ғузза шунда Алла ҡаршыһында йән бирә.

11Раббының Ғуззаны һәләк итеүе Дауытты ҡайғыға һала. Ошо төбәккә ул «Пәрәс-Ғузза»* тип исем ҡуша. Был урын әле лә шулай тип йөрөтөлә.
12Шул көндө Дауыт Алланан бик ныҡ ҡурҡа һәм: «Нисек Алланың һандығын үҙемә алып инәйем?» – ти.
13Дауыт һандыҡты тура үҙенә, Дауыт ҡалаһына, алып ҡайтмай, барған юлынан боролоп, уны Ғаҫ кешеһе Ғовед-Эдомдың йортона ҡуя.
14Алла һандығы өс ай буйы Ғовед-Эдом йортонда тора һәм Раббы Ғовед-Эдомға, уның ғаиләһенә, бөтә мал-мөлкәтенә Үҙенең бәрәкәтен күндерә+.

Дауыттың ғаиләһе

(2 Бат 5:11-16; 1 Йыл 3:5-8)

141•Тир батшаһы Хирам Дауытҡа илселәре менән батша йортон һалыу өсөн кедр ағастары, ташсылар һәм балта оҫталары ебәрә+.
2Дауыт Раббының уны Исраил батшаһы итеп раҫлағанын һәм халҡы Исраил хаҡына уның батшалығын күтәргәнен аңлай.
3Йәрүсәлимдә Дауыт йәнә ҡатындар ала. Уның тағы ла улдары һәм ҡыҙҙары тыуа.
4Бына уның Йәрүсәлимдә тыуған балаларының исемдәре: Шаммуағ, Шовав, Наҫан, Сөләймән,+
5Ивхар, Әлишуағ, Әлпәләт,
6Ногаһ, Нәфәг, Яфияғ,
7Әлишамағ, Беғәльядағ һәм Әлифәләт.




Пелештиҙәрҙең еңелеүе

(2 Бат 5:17-25)

8•Дауыттың бар Исраилға батша итеп мәсехләнгәнен ишеткәс, бөтә пелештиҙәр уны эҙләргә керешә. Был хаҡта белеп ҡалғас, Дауыт үҙе уларға ҡаршы китә.
9Пелештиҙәр килеп, Рефалар үҙәнен таларға тотона+.
10Дауыт Алланан:

– Пелештиҙәргә ҡаршы сығайыммы? Һин уларҙы минең ҡулыма тапшыраһыңмы? – тип һорай.

Раббы Дауытҡа:

– Бар, ҡаршы сыҡ! Мин уларҙы һинең ҡулыңа тапшырам, – тип яуап ҡайтара.

11Исраилдар Бәғел-Перасимға юллана, Дауыт шунда пелештиҙәрҙе тар-мар итә һәм былай ти:

– Һыу ташҡыны ҡаршылыҡтарҙы емереп үткән һымаҡ, Алла минең ҡулым менән дошмандарымды туҙҙырып ташланы.

Шуға күрә был урынды Бәғел-Перасим* тип атайҙар+.
12Ул ерҙә пелештиҙәр илаһтарының һындарын ташлап ҡаса. Дауыттың әмере буйынса ул боттар утта яндырыла.

13Күпмелер ваҡыттан һуң пелештиҙәр йәнә үҙәнде талай башлай.
14Дауыт тағын Аллаға һорау менән мөрәжәғәт итә, һәм Ул былай тип яуап ҡайтара:

– Уларҙың артынан барма, арт яҡтан урап, тут ағастары яғынан бар.
15Тут ағастары башында атлағанға оҡшаған тауыш ишетһәң, һөжүмгә күс. Пелешти ғәскәрен ҡыйратыр өсөн Алла Үҙе һинең алдыңдан бара тигән һүҙ булыр был+.

16Дауыт Алла нисек бойорһа, шулай эшләй һәм пелештиҙәр ғәскәрен Ғивғондан алып Гәзәргә тиклем юл буйы ҡырып баралар.

17Дауыттың даны бөтә ерҙәргә тарала, һәм Раббы ҡөҙрәте менән бар халыҡтар унан ҡурҡып тора+.

Килешеү һандығы – Йәрүсәлимдә

(2 Бат 6:12-19)

151Дауыт үҙе өсөн Дауыт ҡалаһында йорттар төҙөй, Алла һандығы өсөн урын әҙерләй – сатыр ҡора.
2Шунан Дауыт былай ти:

– Алла һандығын левиҙәрҙән башҡа бер кем дә йөрөтөргә тейеш түгел, сөнки уларҙы Алла һандығын йөрөтһөндәр һәм Үҙенә мәңге хеҙмәт итһендәр тип Раббы һайлаған.

3Раббы һандығын уны ҡуйырға тип әҙерләнгән ергә килтерер өсөн Дауыт барлыҡ исраилдарҙы Йәрүсәлимгә йыя.
4Дауыт Һарун улдары менән левиҙәрҙе саҡыра. Бына улар:+

5Ҡыһаҫ улдарының башлыҡтары Уриил менән уның туғандары – йөҙ егерме кеше;

6Мерари улдарының башлыҡтары Ғасаяһ менән уның туғандары – ике йөҙ егерме кеше;

7Гершон улдарының башлыҡтары Йоил менән уның туғандары – йөҙ утыҙ кеше;

8Әлисафан улдарының башлыҡтары Шемағъяһ менән уның туғандары – ике йөҙ кеше,

9Хеврон улдарынан Әлиил башлыҡ менән уның туғандары – һикһән кеше;

10Ғуззиил улдарының башлыҡтары Ғамминадав менән уның туғандары – йөҙ ҙә ун ике кеше.

11Садоҡ менән Әвйәҫәр ҡаһиндарҙы, левиҙәрҙән Уриилды, Ғасаяһты, Йоилды, Шемағъяһты, Әлиилде һәм Ғамминадавты саҡырып алып,+
12Дауыт уларға былай ти:

– Һеҙ, Леви ырыуының нәҫел башлыҡтары, үҙегеҙ ҙә, туғандарығыҙ ҙа пакланығыҙ һәм Исраил Аллаһы Раббының Килешеү һандығын мин әҙерләгән ергә килтерегеҙ;
13сөнки теге юлы һеҙ быны эшләмәгән өсөн, беҙ Унан нисек булырға тейешен һорамаған өсөн Аллабыҙ Раббы беҙгә ҡаты асыуланды+.

14Исраил Аллаһы Раббының һандығын күтәреп килтерер өсөн ҡаһиндар менән левиҙәр үҙҙәрен паклай.
15Левиҙәр, Раббы һүҙе буйынса Муса ҡушып ҡалдырғанса, Алла һандығын һайғауҙар менән яурындарына һалып, юлға сыға+.
16Дауыт левиҙәрҙең башлыҡтарына туғандары араһынан йырсылар билдәләп, уларға лира, арфа, һуҡма тәрилкә кеүек уйын ҡоралдары тоттороп, шатлыҡ йырҙары йырлап барырға ҡуша+.
17Левиҙәр Йоил улы Һеманды һәм уның туғандарынан Бәрәхъяһ улы Асафты, ә ҡәрҙәш Мерари нәҫеленән Ҡушаяһ улы Эҫанды билдәләй+.

18Шулай уҡ башҡа ҡәрҙәштәрен – Зәкәрьяһты, Бенде, Яғазиилды, Шемирамоҫты, Йехиилды, Ғунниҙы, Әлиавты, Бенаяһты, Мағасеяһты, Маттиҫъяһты, Әлифлеһуҙы, Миҡнияһты һәм ҡапҡа һаҡсылары Ғовед-Эдом менән Йеғиилды уларға ярҙамға ҡуя.
19Йырсылар Һеман, Асаф һәм Эҫан еҙ тәрилкәләр һуға;+
20Зәкәрьяһ, Ғазиил, Шемирамоҫ, Йехиил, Ғунни, Әлиав, Мағасеяһ һәм Бенаяһ юғары тауышлы арфаларҙа һәм лирала уйнай.
21Маттиҫъяһ, Әлифлеһу, Миҡнияһ, Ғовед-Эдом, Йеғиил һәм Ғазазъяһ һигеҙ ҡыллы уйын ҡоралдарында уйнай башлай.
22Левиҙәрҙең йыр буйынса башлығы Кенанъяһ, йырға оҫта булғанлыҡтан, йыр өсөн яуаплы була.
23Бәрәхъяһ менән Әлҡана Алла һандығы янында һаҡсы була.
24Шеванъяһ, Йошафат, Неҫанил, Ғамасай, Зәкәрьяһ, Бенаяһ һәм Әлиғәзәр ҡаһиндар Алла һандығы алдынан борғолар ҡысҡыртып бара. Ғовед-Эдом менән Йехияһ та һандыҡ янында һаҡсы була+.

25•Бына шулай, һөйөнөс менән, Дауыт һәм Исраил аҡһаҡалдары, мең баштары Раббының Килешеү һандығын Ғовед-Эдом йортонан күсереп алып ҡайта.
26Раббының Килешеү һандығын күтәреп барған левиҙәргә Алла Үҙе ярҙам иткәнгә күрә, улар ете үгеҙ башмаҡ менән ете һарыҡ тәкәһе ҡорбан итә+.

27Дауыт та, һандыҡты күтәреп барған левиҙәр, йырсылар ҙа, йырсыларҙың башлығы Кенанъяһ та йоҡа етендән тегелгән кейемдәрҙә була. Дауыт өҫтөнә етен эфод кейгән була.
28Бына шулай бөтә Исраил халҡы шау-гөр килеп, тәкә мөгөҙө, борғолар, һуҡма тәрилкәләр тауышы аҫтында, лира һәм арфалар уйнатып, Раббының Килешеү һандығын алып ҡайта.
29Раббының Килешеү һандығын Дауыт ҡалаһына алып ингән саҡта, Шаулдың ҡыҙы Михәл тәҙрәнән ҡарап торған була. Дауыт батшаның ырғый-һикерә күңел асҡанын күреп, унда Дауытҡа ҡарата ытырғаныс тойғоһо уяна+.

Алланы данлау

161Алла һандығын алып килеп, Дауыт ҡорҙорған сатыр уртаһына ҡуялар. Аллаға тотош яндырыу ҡорбандары һәм татыулыҡ ҡорбандары килтерәләр+.
2Тотош яндырыу ҡорбаны менән татыулыҡ ҡорбаны килтереү тамамланғас, Дауыт халыҡты Раббы исеме менән фатихалай
3һәм бар исраилдарға – ир-аттарға ла, ҡатын-ҡыҙҙарға ла, берәр икмәк, берәр киҫәк ит һәм йөҙөм көлсәһе өләшеп сыға.
4Исраил Аллаһы Раббыға доға ҡылһындар, Уға шөкөр итһендәр һәм данлаһындар тип, Дауыт левиҙәрҙән Раббы һандығы янында хеҙмәт башҡарыусыларҙы ҡуя:+
5Асафты баш итә, уға ярҙамға Зәкәрьяһты, Йеғиилды, Шемирамоҫты, Йехиилды, Маттиҫъяһты, Әлиавты һәм Бенаяһты, Ғовед-Эдомды һәм Йеғиилды – лирала һәм арфала уйнарға, Асафты еҙ тәрилкә һуғырға тәғәйенләй+.
6Ҡаһиндар Бенаяһ менән Яхазиил Алланың Килешеү һандығы янында көн һайын борғо ҡысҡыртырға тейеш була.




Дауыттың шөкөрана йыры

(Зәб 104:1-15; 95:1-13; 105:1, 47-48)

7•Был көн Дауыт тәү тапҡыр Асаф менән туғандарынан Раббыны данлаған изге йырын йырлата:




8Раббыға шөкөр итегеҙ, исеме менән саҡырығыҙ,

Ғәмәлдәрен халыҡтар араһында иғлан итегеҙ!+

9Уға йырлағыҙ, көй сығарығыҙ,

Бөтә мөғжизәләрен бәйән итегеҙ!+

10Уның мөҡәддәс исеме менән маҡтанығыҙ,

Раббыны эҙләгәндәрҙең күңелдәре шат булһын!

11Раббыға, Уның ҡеүәтенә өмөт бағлағыҙ,

Бер туҡтауһыҙ Уға ынтылығыҙ!+

12-13Эй ҡоло Исраилдың тоҡомо,

Ул һайлап алған Яҡуп улдары,

Ул ҡылған мөғжизәләрҙе,

Ул биргән билдәләрҙе,

Теленән төшкән хөкөм һүҙҙәрен онотмағыҙ!+

14Ул – беҙҙең Аллабыҙ Раббы,

Уның хөкөмө – бөтә ер йөҙөндә;+

15-16Уның килешеүен,

Меңдәрсә быуынға биргән һүҙен,

Ибраһим менән төҙөшкән килешеүен,

Исхаҡҡа Ул биргән антты мәңге онотмағыҙ++.

17Уны Яҡупҡа ҡағиҙә итеп ҡуйҙы,

Уның Исраил менән килешеүе – мәңгелек!

18Әйтте: «Һиңә Ҡәнғән ерен бирәм,

Ул өлөшөгөҙгә төшкән биләмә булыр»+.

19Ул заманда һанығыҙ аҙ, бик аҙ ине,

Был илдә һеҙ бары килмешәк булдығыҙ+.

20Ҡыҙырҙылар бер ҡәүем араһынан икенсеһенә,

Бер батшалыҡтан башҡа халыҡҡа.

21Уларҙы Раббы һис бер йәбергә бирмәне,

Улар хаҡында батшаларҙы киҫәтеп торҙо:+

22«Минең мәсихтәремә һеҙ ҡағылмағыҙ,

Пәйғәмбәрҙәремә яманлыҡ ҡылмағыҙ»+.






23Йырла Раббыға, бар донъя!

Беҙҙе нисек ҡотҡарғанын көн һайын һөйләгеҙ!

24Шөһрәтен ҡәүемдәргә иғлан итегеҙ,

Хикмәттәрен барса халыҡтарға еткерегеҙ+.

25Сөнки Раббы бөйөк, сикһеҙ маҡтауға лайыҡ,

Ул барса илаһтарҙан да дәһшәтлерәк+.

26Башҡа халыҡтарҙың илаһтары – боттар,

Раббы иһә күктәрҙе бар ҡылған+.

27Дәрәжә һәм шөһрәт Уның хозурында,

Торлағында – ҡеүәт һәм дә шатлыҡ.

28Эй халыҡтар, Раббыға лайыҡ хөрмәтте күрһәтегеҙ,

Ғиззәтле, ҡөҙрәтле Раббыға хөрмәт күрһәтегеҙ+.

29Раббының данлы исемен ололағыҙ,

Саҙаҡалар алып алдына килегеҙ!

Ғәжәйеп изгелек эйәһе Раббыға сәждә ҡылығыҙ!

30Эй бөтә ер йөҙө, Уның хозурында ҡалтырап тор!

Донъя ныҡ итеп ҡоролған, ул ҡаҡшамаҫ.

31Һөйөнһөн күк, тантана итһен ер!

Халыҡтарға: «Раббы – батша!» – тип иғлан ителһен+.

32Диңгеҙ һәм ундағы йән эйәләре шаулаһын!

Ҡырҙар һәм ҡырҙа йәшәгәндәр ҡыуанһын!+

33Урмандағы ағастар шатланып гөрләшһен

Раббы хозурында.

Сөнки Ул ер йөҙөн хөкөм итергә килә+.

34Раббыға шөкөр итегеҙ, Ул игелекле,

Уның тоғро мөхәббәте мәңгелек+.

35Әйтегеҙ: «Ҡотҡар беҙҙе, эй Аллам,

Беҙҙең ҡотҡарыусыбыҙ!

Беҙ мөҡәддәс исемеңә шөкөр итһен,

Һинең шөһрәтең менән маҡтанһын өсөн

Йыйып ал беҙҙе ҡәүемдәр араһынан, азат ит».






36Раббы, Исраил Аллаһы

Мәңге-мәңгегә мөбәрәк булһын!





Шунан барса халыҡ: «Амин!» – ти һәм Раббыны данлай+.




Левиҙәрҙең Килешеү һандығы янына хеҙмәткә тәғәйенләнеүе

37Дауыт, Раббының Килешеү һандығы эргәһендә көндәлек хеҙмәтте башҡарһын өсөн, Асаф менән уның туғандарын,+
38шулай уҡ Ғовед-Эдом менән уның алтмыш һигеҙ туғанын ҡалдыра. Йедуҫун улы Ғовед-Эдом менән Хосаны ҡапҡа һаҡсыһы итеп ҡуя.
39Ә Садоҡ ҡаһин менән уның нәҫелендәге ҡаһиндарҙы Ғивғондағы ҡалҡыулыҡта урынлашҡан Раббының изге сатыры янында хеҙмәткә ҡалдыра+.
40Улар һәр иртә һәм кис тотош яндырыу усағында тотош яндырыу ҡорбандары килтерергә, Исраилға Раббы биргән ҡанунда нимә яҙылған булһа, шуны эшләргә тейеш була+.
41Шулай уҡ Һеманды, Йедуҫунды һәм исемдәрен атап тағы бер нисә кешене «Раббының тоғро мөхәббәте мәңгелек!» тип Раббыны данлар өсөн тәғәйенләй+.
42Һеман менән Йедуҫун, борғола, һуҡма тәрилкәлә һәм башҡа төрлө уйын ҡоралдарында уйнап, Аллаға йырларға тейеш була. Йедуҫун улдары иһә ҡапҡа һаҡлай+.
43•Бынан һуң бар халыҡ өйҙәренә таралыша. Дауыт та, үҙ ғаиләһен фатихалар өсөн, өйөнә ҡайта.

Раббының Дауытҡа вәғәҙәһе

(2 Бат 7:1-17)

171Дауыт батша үҙ һарайында урынлаша. Көндәрҙән бер көндө ул Наҫан пәйғәмбәргә былай ти:

– Бына мин кедр ағасынан һалынған йортта йәшәйем, ә Раббының Килешеү һандығы сатырҙа тора+.

2– Бар әйҙә, ниәт иткәнеңде эшлә, Алла һинең менән, – ти Наҫан Дауытҡа.

3Әммә шул төндө Наҫанға Алла һүҙе иңә:

4– Бар, ҡолом Дауытҡа әйт, Раббы былай ти: «Мин төйәкләнер йортто һин төҙөмәҫһең.
5Исраил халҡын Мысырҙан алып сыҡҡан көндән башлап бөгөнгә тиклем өй эсендә йәшәмәнем, бер ерҙән икенсе ергә күсенеп йөрөгәндә урыным гел сатырҙа – Изге торлаҡта булды.
6Исраил халҡы менән ҡайҙа ғына йөрөһәм дә, халҡыма көтөүсе булһын өсөн Үҙем тәғәйенләп ҡуйған Исраил хакимдарының берәйһенән: „Ниңә Миңә кедр ағасынан йорт һалып бирмәйһегеҙ?“ – тип берәй һүҙ әйткәнем булдымы?»
7Инде ҡолом Дауытҡа былай тип әйт: Күк ғәскәрҙәре Раббыһы һиңә шулай ти: «Мин һине, һарыҡ көтөп йөрөгән ереңдән алып, үҙ халҡым Исраилдың юлбашсыһы итеп ҡуйҙым+.
8Ҡайҙа ғына барһаң да, һәр ерҙә һинең менән булдым, Мин һинең бөтә дошмандарыңды юҡ иттем. Хәҙер һинең исемеңде ер йөҙөндә йәшәгән бөйөк кешеләр исеме менән бер рәттән мәшһүр итермен+.
9-10Мин халҡым Исраилға Үҙем һайлаған урынды бирермен һәм уны шунда тамыр йәйҙерермен, ул үҙ ерендә тыныс йәшәр, башҡаса шомланып тормаҫ. Элекке кеүек, үҙ халҡым Исраилға Мин ҡуйған хакимдар идара иткән саҡтағы һымаҡ, залимдар уны башҡаса ҡыҫырыҡламаҫ; Мин һине бөтә дошмандарыңдан тыныслыҡта ҡалдырырмын. Һиңә шуны хәбәр итәм: Раббы Үҙе һиңә йорт* ҡорасаҡ+.
11Ғүмерең бөтөп, ата-бабаларың хозурына күскәс, һинең нәҫелеңде, улдарыңдың береһен батша итеп ҡуйырмын, уның батшалығын нығытырмын+.
12Ул Миңә бағышлап йорт төҙөр, ә Мин уның тәхетен мәңгелеккә нығытырмын+.
13Мин – уға Атай, ә ул Миңә ул булыр. Мин һиңә тиклемге батшаны рәхмәтемдән мәхрүм иткәйнем, һинең улыңды бер ваҡытта ла тоғро мөхәббәтемдән айырмам+.
14Мин уны йортома һәм батшалығыма мәңгелеккә ҡуйырмын, уның тәхете мәңге ныҡ булыр»+.

15Наҫан Дауытҡа бөтә ошо һүҙҙәрҙе һәм Раббынан иңгән күренмеште һөйләп бирә.




Дауыттың доғаһы

(2 Бат 7:18-29)

16•Дауыт Раббы хозурына барып ултыра. Доға ҡылып, былай ти:

– Эй Аллам Раббым, мин һәм минең нәҫел-нәсәбем кем һуң, Һин мине шул тиклем юғары күтәрҙең!
17Был да әле Һиңә аҙ тойолдо, Аллам. Һин ҡолоңдоң йортоноң киләсәге хаҡында ла хәбәрҙар иттең, мине бөйөк кеше итеп күрәһең, Аллам Раббым!
18Ҡолоңдо шулай ҙурлаған өсөн Дауыт Һинең алда тағы нимә әйтә ала инде? Һин бит Үҙеңдең ҡолоңдо беләһең!
19Раббым! Был бөйөк эштәрҙе Һин ҡолоң хаҡына, йөрәгең ҡушҡанға эшләнең һәм күрһәттең.
20Эй Раббым! Һиңә тиң булырлыҡ һис кем юҡтыр, Һинән башҡа һис бер илаһ юҡтыр! Беҙ быны үҙ ҡолаҡтарыбыҙ менән ишетеп торабыҙ+.

21Ер йөҙөндә халҡың Исраил һымаҡ тағы ниндәй ҡәүем бар? Башҡа ҡайһы халыҡҡа уны йолоп алып Үҙенең халҡы итер өсөн Алланың килгәне бар? Һин Үҙ халҡыңды Мысырҙан ҡотҡарып, исемеңде шөһрәтле иттең. Бөйөк һәм хикмәтле эштәрең аша халҡың алдынан башҡа ҡәүемдәрҙе ҡыуҙың+.
22Һин халҡың Исраилды мәңгегә Үҙеңдеке иттең, Һин, Раббым, уның Аллаһы булдың.

23Хәҙер инде, эй Раббым, Үҙеңдең ҡолоң һәм уның йорто тураһында әйткәнеңде мәңгелеккә нығыт, нимә әйткән булһаң, шуны бойомға ашыр.
24Һинең исемең мәңге йәшәһен, мәңге шөһрәтле булһын. «Күк ғәскәрҙәре Раббыһы, Исраил халҡының Аллаһы!» тиһендәр. Ҡолоң Дауыттың йорто Һинең алдыңда ҡаҡшамаҫлыҡ булып торһон.
25Эй Аллам, Һин Үҙеңдең ҡолоңа йорт төҙөрмөн тип әйткәйнең. Шуға күрә мин ҡолоң бөтә йөрәгем менән Һиңә ошо доғамды юлларға баҙнат иттем.
26Эй Раббым, Һин – Аллаһың! Үҙеңдең ҡолоңа ана шундай игелек вәғәҙә иттең!
27Инде хозурыңда мәңге торһон өсөн ҡолоңдоң йортона фатихаңды биреүҙе хуш күрҙең. Һин, йә Раббым, уға фатиха бирҙең һәм ул мәңге фатихалы буласаҡ.

Дауыттың төрлө ҡәүемдәрҙе еңеүе

(2 Бат 8:1-18; 20:23-26)

181•Күпмелер ваҡыт үткәс, Дауыт, пелештиҙәрҙе ҡыйратып, уларҙы үҙенә буйһондора һәм Ғаҫ менән уның тирәһендәге ауылдарҙы тартып ала.
2Ул шулай уҡ Моав халҡын да тар-мар итә. Моавтар Дауытҡа буйһона һәм уға яһаҡ түләй башлай.

3Сова батшаһы Һададғәзәр Евфрат йылғаһы буйында үҙ хакимлығын нығытырға тип килә ятҡанда Дауыт Хамаҫта уны ла ҡыйрата+.
4Дауыт уның мең яу арбаһын, ете мең һыбайлыһын һәм егерме мең йәйәүле яугирен әсиргә ала. Йөҙ яу арбаһына егерлек аттарҙы ҡалдырып, башҡаларының аяҡ һеңерҙәрен ҡырҡтыра+.
5Дамаскта йәшәгән арами халҡы Сова батшаһы Һададғәзәргә ярҙамға килгәс, Дауыт уларҙың егерме ике мең кешеһен үлтерә.

6Дауыт Дамаск арамиҙарының ерендә һаҡсы ғәскәрҙәр ҡуя; арамиҙар, уға буйһоноп, яһаҡ түләй. Дауыт ҡайҙа ғына яу сапһа ла, Раббы уны еңеүгә ирештерә.
7Дауыт Һададғәзәр ярандарының алтын ҡалҡандарын Йәрүсәлимгә алып ҡайта+.
8Һададғәзәрҙең Тивхаҫ һәм Кун тигән ҡалаларында Дауыт ҡулына бик күп баҡыр төшөрә. Аҙаҡ шул баҡырҙан Сөләймән Алла йорто өсөн диңгеҙ тип аталған ҙур баҡыр һауыт һәм бағаналар, баҡыр һауыт-һаба эшләтә+.

9Хамаҫ батшаһы Тоғу, Дауыттың Сова батшаһы Һададғәзәр ғәскәрен тар-мар иткәнен ишеткәс,
10улы Һадорамды Дауыт батшаға сәләм күндерергә һәм Һададғәзәрҙе һуғышып еңгәне өсөн ҡотларға ебәрә, сөнки Һададғәзәр оҙаҡ ваҡыттан бирле Тоғуға ҡаршы һуғышҡан була. Һадорам алтын, көмөш, баҡыр әйберҙәр алып килә.
11Дауыт батша уларҙы бөтә ҡәүемдәр – эдом, моав, ғаммон, пелешти һәм ғәмәлектәрҙән алған алтын-көмөш менән бергә Раббыға бағышлай+.

12Серуяһ улы Авишай Тоҙло үҙәндә эдомдарҙың ун һигеҙ меңлек ғәскәрен ҡыйрата.
13Шунан ул Эдомдың бөтә ерендә һаҡсы ғәскәрҙәр ҡуя, уның бөтә халҡы Дауытҡа буйһона. Дауыт ҡайҙа ғына яу сапһа ла, Раббы уны еңеү ҡаҙандыра+.

14•Дауыт бөтә Исраил өҫтөнән хакимлыҡ ҡыла, үҙ халҡына ғәҙеллек һәм дөрөҫлөк менән идара итә.
15Серуяһ улы Йоав – ғәскәр башлығы, Ахилуд улы Йеһошафат – йылъяҙмасы,+
16Ахитув улы Садоҡ менән Әвйәҫәр улы Авимәләх – ҡаһиндар, Шауша – кәтип,+
17Йеһоядағ улы Бенаяһ – керетиҙәр менән пелеҫиҙәр өҫтөнән башлыҡ, ә Дауыт улдары батшаның иң мөһим ярҙамсылары була+.

Дауыттың ғаммондарҙы һәм арамиҙарҙы еңеүе

(2 Бат 10:1-19)

191•Бер ни тиклем ваҡыт үткәс, Ғаммон батшаһы Нахаш мәрхүм булып, уның урынына улы тәхеткә ултыра+.
2Дауыт: «Нахаштың миңә игелеге күп тейгәйне, мин дә улы Ханунға яҡшылыҡ эшләйем әле», – тип уйлай.

Дауыт, атаһының вафаты айҡанлы ҡайғыһын уртаҡлашыр өсөн, Ханунға илселәрен ебәрә. Дауыттың хеҙмәтселәре уны йыуатыр өсөн Ғаммон еренә барғас,
3Ғаммон түрәләре Ханунға:

– Әллә Дауыт был кешеләрен атайыңды ихтирам иткәнгә һине йыуатыу өсөн ебәргән тип уйлайһыңмы? Юҡ, Дауыт хеҙмәтселәрен илде ҡарап, барыһын да күреп, һуңынан килеп емереү өсөн ебәргән, – тиҙәр.

4Ханун, Дауыттың хеҙмәтселәрен тотоп алып, уларҙың һаҡалдарын ҡырып, кейемдәрен янбаштарына тиклем киҫеп, ҡайтарып ебәрә.

5Илселәр ҡайтырға сыҡҡас, был хәбәр Дауытҡа килеп етә. Ул илселәрен ҡаршы алырға кешеләр ебәрә, сөнки тегеләр бик ныҡ мыҫҡыл ителгән була. Батша уларға: «Һаҡалдарығыҙ үҫкәнсе, Йерихола ҡалып тороғоҙ, шунан ҡайтырһығыҙ», – тигән бойороғон еткерергә ҡуша.

6Ханун менән ғаммондар, Дауыттың асыуына дусар булғандарын аңлағас, Арам-Наһараимға, Арам-Мағахаға һәм Соваға, яу арбалары һәм һыбайлылар яллау ниәтенән, мең талант* көмөш ебәрә+.
7Улар утыҙ ике мең яу арбаһы һәм тотош ғәскәре менән Мағаха батшаһын яллай. Мағаха батшаһы, Медева алдына килеп, туплам ҡора. Ғаммондар ҙа, ҡалаларынан йыйылып сығып, һуғышҡа әҙерләнә+.

8Был хаҡта ишеткәс, Дауыт иң ҡаһарман ғәскәре менән Йоавты уларға ҡаршы ебәрә.
9Ғаммондар ҡала ҡапҡаһынан сығалар ҙа алышҡа әҙерләнеп сафҡа теҙеләләр. Килгән батшалар яланда айырым тора.
10Йоав, дошман ғәскәрҙәренең алдан да, арттан да торғанын күреп, исраилдарҙың иң яҡшы яугирҙәрен һайлап ала ла уларҙы арамиҙарға ҡаршы ҡуя.
11Ғәскәрҙең ҡалғанын ҡустыһы Авишайға тапшыра һәм улар ғаммондарға ҡаршы баҫа+.

12– Әгәр арамиҙар мине еңә башлаһа, һин миңә ярҙамға килерһең, ә ғаммондар һине ҡыҫырыҡлай башлаһа, мин ярҙамға килермен, – ти Йоав. –
13Батыр бул, халҡыбыҙ өсөн, Аллабыҙҙың ҡалалары өсөн ныҡ торайыҡ, ә Раббы Үҙе нисек хуш күрә, шулай эшләр+.

14Бына Йоав ғәскәре менән арамиҙарға һөжүм итә һәм тегеләр унан ҡаса башлай.
15Арамиҙарҙың ҡасҡанын күргән ғаммондар ҙа, Йоавтың туғаны Авишайҙан ҡасып, ҡала эсенә сигенәләр. Бынан һуң Йоав Йәрүсәлимгә әйләнеп ҡайта.
16Үҙҙәренең исраилдарҙан еңелгәнен аңлағас, арамиҙар, сапҡындар ебәреп, Евфрат йылғаһы аръяғында йәшәгән арамиҙарҙы саҡыртып ала. Уларға Һададғәзәрҙең ғәскәр башлығы Шофах етәкселек итә+.

17Был турала Дауытҡа хәбәр еткәс, ул барлыҡ исраилдарҙы йыя ла, Иорданды аша сығып, арамиҙар янына килә. Ул ғәскәрен дошман ҡаршыһына сафҡа теҙә һәм ике арала алыш башлана.
18Арамиҙар Исраил ғәскәренән ҡаса башлай. Дауыт арамиҙарҙың ете мең яу арбаһын һәм ҡырҡ мең йәйәүле һуғышсыһын юҡ итә, уларҙың ғәскәр башлығы Шофахты ла үлтерә.

19Һададғәзәр яҡлылар, үҙҙәренең исраилдарҙан еңелгәнен күргәс, Дауыт менән тыныслыҡ тураһында килешеү төҙөй һәм уға буйһона. Ә арамиҙар артабан ғаммондарға ярҙам ҡулы һуҙмаҫ була.

* 1:19 Тәҡүә – Алланың һүҙен, Уның ҡушҡандарын теүәл үтәгән кеше.

* 1:21 Ғайса – йәһүд телендә «Йеһошуағ» – «Раббы ҡотҡара» тигән мәғәнәлә.

* 2:1 Бейт-Ләхәм – рус традицияһы буйынса был ҡала хәҙер Вифлеем тип атала.

* 2:11 Ладан – экзотик үҫемлектең киптерелгән сайыры. Уны яндырғанда хуш еҫле төтөн тарала.

* 3:1 Һыуға сумдырыу йолаһын үтәгәнлектән, Яхъяны «Сумдырыусы» тип атағандар. Һыуға сумдырылыу – гонаһтарҙан тәүбә итеп, Алла юлына баҫыуҙы белдергән йола.

* 3:7 Фарисейҙар һәм саддукейҙар – боронғо йәһүдтәр араһындағы төп дини төркөмдәр.

* 4:19 Кеше аулаусылар – Ғайса был урында кешеләрҙе Алла юлына алып килеүҙе балыҡ тотоу менән сағыштыра.

* 4:24 Фалиж – руссаһы: паралич.

* 4:25 Ун Ҡала – грекса «Декаполис». Башлыса йәһүд булмаған халыҡтар йәшәгән үҙ аллы ҡалалар федерацияһы.

* 5:26 Тин – грекса «кодрант». Кодрант – римлыларҙың аҡса берәмеге. 64 кодрант бер динарға торошло.

* 6:13 Иблистән – грек телендә был һүҙҙе «яуыздан» тип тә аңларға мөмкин.

* 6:13 Ҡайһы бер боронғо ҡулъяҙмаларҙа «Сөнки Һинең Батшалығың да, ҡөҙрәтең һәм шөһрәтең дә мәңгелек. Амин» тигән һүҙҙәр ҙә бар.

* 6:24 Байлыҡ – арами телендә «мамон».

* 8:2 Махау – дауалап булмай торған йоғошло тире ауырыуы.

* 8:20 «Әҙәм Улы» тип Ғайса Үҙен әйтә (ҡарағыҙ: «Даниил» 7:13).

* 8:28 Ҡәбер мәмерйәһе – ул дәүерҙә мәйеттәрҙе өңөп яһалған тау ҡыуышлыҡтарына ҡуя торған булғандар.

* 9:1 Үҙе йәшәгән ҡала – Капернаум.

* 10:4 Көрәшсе Шимғон – был исем Шимғондың Рим хакимлығын көс менән бәреп төшөрөүҙе яҡлап көрәшкән йәһүдтәр төркөмөнөң ағзаһы икәнлегенә ишара булыуы ихтимал.

* 10:14 Йәһүдтәр, үҙҙәренә бер бысраҡ та эйәреп ҡайтмаһын өсөн, мәжүсиҙәр йәшәгән ерҙән киткәндә аяҡтарындағы туҙанды ҡаҡҡандар. Һөйөнөслө Хәбәрҙе ҡабул итмәгән ҡала рухи мәғәнәлә мәжүсиҙәр ҡалаһы булып һанала, тимәк, ул Алла хөкөмөнә лайыҡ.

* 10:25 Бәғел-Зевул – Иблискә ҡарата ҡулланыла торған исем. Бәғел-Зевул Ҡәнғән халыҡтарының илаһы булған. Уны яуыз рухтар башлығы тип һанағандар (ҡарағыҙ: «ІV Батшалар» 1:2).

* 10:29 Бер баҡыр тәңкә – грек телендә «бер ассарион». Бер ассарион ун алтынан бер динарға тигеҙ (бер динар – эшсенең бер көнлөк эш хаҡы).

* 10:38 Арҡысаҡ – ул заманда кешеләрҙе язалап үлтереү өсөн ҡулланылған бер-береһенә тура мөйөшләп ҡағылған ике бүрәнә. Ул яйланманы «тәре» тип тә атайҙар.

* 11:19 Ҡайһы бер боронғо ҡулъяҙмаларҙа «ҡылған эштәренән» урынына «балаларынан» тип бирелгән һәм уны былай аңларға мөмкин: «Әммә Алла аҡылы уны ҡабул иткән кешеләр тарафынан хаҡ тип раҫлана».

* 13:33 Бер ҡапсыҡ – һүҙмә-һүҙ: «өс сатон». Был яҡынса 39 л (23 кг он).

* 14:24 Алыҫ – грекса «күп стадия». Бер стадия – 185 м.

* 14:25 Таң атып килгән мәл – таңғы өс менән алты араһы.

* 16:18 Петрус – грек телендә «ҡая» тигән мәғәнәлә.

* 16:18 Үҙемдең имандаштар берҙәмлеген – грек телендә һүҙмә-һүҙ: «Үҙемдең йыйынымды». Һүҙлектә «имандаштар берҙәмлеге»н ҡарағыҙ.

* 17:20-21 Ҡайһы бер боронғо ҡулъяҙмаларҙа 21-се аят та бар: «Бындай ендәр төрө доға ҡылыу һәм ураҙа тотоу менән генә ҡыуып сығарыла».

* 17:24 Ике драхмалыҡ – йәһүдтәрҙең һәр ир-аты Алла йортона түләргә тейеш булған йыллыҡ һалым. Бер драхма яҡынса бер динарға тиң булған.

* 17:27 Көмөш тәңкә – грек телендә «статир» тигәнде аңлата. Ул дүрт драхмаға тиң булған.

* 18:10-11 Ҡайһы бер боронғо ҡулъяҙмаларҙа 11-се аят та бар: «Әҙәм Улы һәләк булғанды ҡотҡарырға килде».

* 18:17 Имандаштар берҙәмлеге – грек телендә һүҙмә-һүҙ: «иманлылар йыйыны». Һүҙлектә «имандаштар берҙәмлеге»н ҡарағыҙ.

* 18:24 Талант – римлыларҙың иң ҙур аҡса берәмеге. Ул алты мең динарға тиң. Динар эшсенең бер көнлөк хеҙмәт хаҡын тәшкил иткән.

* 18:28 Динар – көмөш тәңкә. Эшсенең бер көнлөк хеҙмәт хаҡын тәшкил иткән.

* 20:16 Ҡайһы бер боронғо ҡулъяҙмаларҙа ошо урында «Сөнки саҡырылғандар күп, һайлап алырлыҡтары иһә аҙ» тигән һүҙҙәр ҙә бар.

* 21:5 Сион-ҡыҙ – Йәрүсәлим халҡы. Сион тауында Йәрүсәлим ҡалаһы урынлашҡан.

* 21:9 Һосанна – йәһүд телендә һүҙмә-һүҙ «зинһар, ҡотҡар» тигәнде аңлата, Алланы данлау өсөн ҡулланыла.

* 21:33 Ҡуртым – руссаһы: аренда.

* 22:17 Ҡайсар – боронғо Рим императорҙарының рәсми атамаларының береһе.

* 23:5 Изге Яҙмаларҙан өҙөктәр туплаған ҙур булмаған ҡумтаны доға ваҡытында үҙҙәренә бәйләгәндәр.

* 23:13-14 Ҡайһы бер боронғо ҡулъяҙмаларҙа 14-се аят та бар: «Ҡайғы һеҙгә, ҡанун белгестәре һәм фарисейҙар! Һеҙ ике йөҙлө! Тол ҡатындарҙың өйҙәрен үҙегеҙгә алаһығыҙ һәм, кешеләр күрһен тип, оҙаҡ итеп доға ҡылаһығыҙ. Былар өсөн айырыуса ҡаты хөкөм ителәсәкһегеҙ».

* 26:2 Ҡотҡарылыу байрамында йәһүдтәрҙең Мысыр ҡоллоғонан ҡотолоуы хәтергә алына. Грек телендә был байрам «Пасха» тип атала.

* 26:7 Алебастр – көршәк яһауҙа ҡулланылған аҡһыл-көрән төҫтәге йомшаҡ таш.

* 26:50 Был урынды «ни өсөн килдең, дуҫым?» тип тә аңларға мөмкин.

* 26:53 Легион – 6000 яугирҙән торған рим ғәскәре.

Инеш һүҙ


Зәбүр

Йәһүдсә был китап «Тәһилим» («Маҡтау йырҙары») тип атала. Иҫке Ғәһедтең боронғо грек теленә тәржемәһендә ул ҡыллы уйын ҡоралы атамаһы буйынса «Псалтерион» тип йөрөтөлә, русса «Псалтирь» тип аталыуы ла шуға бәйле. Ә ислам динендә уны Ҡөрьәндәгесә (4:163) «Зәбүр» тип атағандар.

Китап 150 йырҙан тора (боронғо грек ҡулъяҙмаларында 151-се йыр ҙа бар). Беҙҙең тәржемәлә йырҙарҙың нумерацияһы, русса Синод тексындағы кеүек үк, тәржемәнең боронғо грек вариантына тап килә, әммә йәһүд текстарындағы һәм хәҙерге заман тәржемәләрендәге нумерациянан бер аҙ айырыла.

Зәбүр китабын хасил иткән өлөштәр түбәндәгеләр: беренсе өлөш – 1–40-сы йырҙар; икенсе өлөш – 41–71-се йырҙар; өсөнсө өлөш – 72–88-се йырҙар; дүртенсе өлөш – 89–105-се йырҙар; бишенсе өлөш – 106–150-се йырҙар. Исраил халҡы Вавилон (йәки Бабил) әсирлегенән ҡайтҡандан алып был биш йыр йыйынтығы бер китап итеп туплана. Ҡайһы бер йырҙар аҙ ғына үҙгәрештәр менән Зәбүрҙең төрлө өлөшөндә ҡабатлана (мәҫәлән, 13-сө һәм 52-се йырҙар), ҡайһы берҙәре Иҫке Ғәһедтең башҡа урындарында ла осрай (мәҫәлән, 17-се йыр менән ІІ Батшалар 22-се бүлек).

Был йырҙар формаһы һәм йөкмәткеһе буйынса төрлө. Улар араһында Алланан ярҙам, дошмандарҙан яҡлау һәм уларға яза биреүҙе һорап ялбарғандар бар. Алланың сикһеҙ мәрхәмәтенә һәм ауыр саҡтарҙағы ярҙамына шөкөр ҡылыу ҙа күп. Ҡайһы бер йырҙар Алла һаҡлап йөрөткән һәм еңеүҙәр яулаған Исраил батшаһын данлай. Икенселәрендә боронғо Исраил тарихынан ваҡиғалар иҫкә алына. Был китаптың төп шәхесен, Яратыусы һәм Бар ҡылыусы Алланы маҡтаған һәм данлаған йырҙар, моғайын, иң сағыуҙарылыр. Һәр кем был китапта кәйефен йә хәлен сағылдырған доғаны таба алыр – Зәбүр һәр ваҡыт төрлө халыҡтарҙа күңелендә иман йөрөткән һәр кем өсөн доға дәреслеге булып тора. Төрлө милләт шағирҙары, был китаптағы образдарҙы һәм алымдарҙы ҡулланып, туған телдәрендә мөҡәддәс йырҙар ижад иткән.

Ҡайһы бер йырҙарҙың башында ниндәй тарихи шәхескә йә ваҡиғаға бәйле булыуы аталған, Дауыт батша исеме бөтәһенән дә йышыраҡ телгә алына. Уның был йырҙарға ниндәй ҡыҫылышы булғанын әйтеүе ҡыйын: автормы ул, йә төп шәхесме, әллә ошо шиғри жанрҙы нәҡ ул сығарғанмы? Был йырҙарҙы беҙ «Дауыттың мәҙхиәһе» тип бирәбеҙ.

Бынан тыш, йырҙарҙың башында көйө һәм ниндәй уйын ҡоралында башҡарылырға тейешлеге буйынса күрһәтмәләр осрай. Был йәһүд терминдарының мәғәнәһе тулыһынса асылмаған, шуға улар яҡынса ғына тәржемә итеп бирелде.

«Села» һүҙе йыр эсендә осрай, ул йырҙы башҡарғанда пауза яһау кәрәклегенә ишаралыр, моғайын. Уны беҙ шул килеш алдыҡ.

Ҡайһы бер йырҙар (24, 33, 36, 110, 111, 118, 144) акростих ысулы менән яҙылған, йәғни һәр юл йәки строфа йәһүд алфавитының сираттағы хәрефе менән башлана. Был алым шулай уҡ Һыҡтау китабында һәм Сөләймәндең хикмәттәре китабының һуңғы бүлегендә ҡулланылған.

1


11Яуыздарҙың ҡотҡоһона бирелмәгән,

Гонаһлылар һуҡмағынан йөрөмәгән,

Хурлаусылар йыйынында ултырмаған –

Ниндәй бәхетле ошондай кеше!+

2Раббының ҡанунынан зауыҡланыр ул,

Көн-төн шул хаҡта уйланыр+.

3Ағын һыу буйына ултыртылған ағасҡа оҡшар,

Миҙгелендә емеш бирер,

Япрағы шиңмәҫ-һулымаҫ.

Һәр эшендә уңышҡа өлгәшер+.






4Ә яуыздар ундай түгел,

Ел осорған кәбәк кеүек улар+.

5Ямандар хөкөмдә аҡлана алмаҫ,

Тәҡүәләр йыйынында гонаһлылар урын тапмаҫ.

6Сөнки Раббы тәҡүәләрҙең юлын һаҡлар;

Яуыздарҙың юлы иһә һәләкәткә илтер+.




2


21Ниңә боларышалар халыҡтар,

Булмаҫтайҙы ниәт итә өммәттәр+?

2Донъя батшалары ҡуҙғалыша,

Хакимдар берләшә Раббыға һәм

Уның мәсихенә ҡаршы+.

3Әйтәләр: «Тышауҙарын өҙәйек,

Бығауҙарын алып ырғытайыҡ!»






4Күк тәхетендә ултырыусы көлә;

Бөйөк Хаким уларҙы мыҫҡыллап көлә!+

5Унан асыуланып әйтер,

Ярһыуы менән ҡурҡыуға һалыр.

6Әйтер: «Мин Сионға, изге тауыма,

Үҙемдең батшамды ултырттым»+.






7Мин, батша, Раббы ҡарарын иғлан итәм:

Ул миңә әйтте: «Һин – Минең улым,

Мин бөгөндән һиңә Ата булдым+.

8Һора Минән, милек итеп ҡәүемдәрҙе,

Биләмәгә ерҙең һәр тарафын бирәм.

9Халыҡтарҙы тимер таяҡ менән ҡырырһың;

Балсыҡ көршәктәй селпәрәмә ватырһың»+.






10Эй батшалар, аҡылға килегеҙ!

Эй донъя хакимдары, ғибрәт алығыҙ!

11Раббыға ҡурҡыу һәм хөрмәт,

Тетрәнеү һәм ҡыуаныс менән хеҙмәт итегеҙ+.

12Үбегеҙ Уның улын, юҡһа Ул асыуланыр;

Тотҡан юлығыҙҙа һәләк булырһығыҙ,

Сөнки ярһыуы тиҙ ялҡынланыр.






Уға һыйынғандар һәммәһе бәхетле!+




3

31Дауыттың мәҙхиәһе. Улы Авшаломдан ҡасҡан ваҡытта әйтелгән*+.




2Йә Раббы!

Дошмандарым ни тиклем күбәйҙе!

Күптәр миңә ҡаршы баш күтәрҙе+.

3«Алла уны ҡотҡармаясаҡ!» – тигәндәр

Эргә-тирәмдә бихисап+. Села







4Ә һин, Раббы, мине уратҡан ҡалҡанһың;

Һин – даным, башымды юғары сөйҙөрөүсе+.

5Раббыға мин ауаз һалам –

Яуап ҡайтарыр изге тауынан+. Села







6Ятам да йоҡлайым, йәнә уянам –

Раббы мине һаҡлай+.

7Ҡурҡыу юҡ солғаған ғәм халыҡтан,

Ҡамап алһалар ҙа һәр тарафтан+.






8Йә Раббым, ҡалҡ!

Ҡотҡара һал, Аллам!

Ҡундыр бар дошмандарымдың яңағына;

Ҡыра һуҡ бөтә тештәрен яуыздарҙың+.

9Ҡотолоу бары Раббынан!

Халҡың өҫтөндә булһын фатихаң!+ Села





4

41Йырсылар етәксеһенә: ҡыллы уйын ҡоралдары оҙатыуында. Дауыттың мәҙхиәһе+.




2Саҡырған сағымда яуап ҡайтар, ғәҙел Аллам!

Тарлығымда иркенгә сығарҙың.

Әле лә бул мәрхәмәтле, доғама ҡолаҡ һал+.






3Эй әҙәм балалары, ҡасанға тиклем

Шөһрәтем булыр хурлыҡҡа дусар?

Ҡасанғаса юҡҡа-барға күңел биреп,

Сабырһығыҙ ялғандың артынан? Села


4Белегеҙ, Раббы тоғро ҡолон Үҙенә айырып ала.

Ҡасан ғына саҡырһам да, Ул мине ишетә+.






5Ҡурҡып-тетрәнегеҙ, гонаһ ҡылмағыҙ,

Төндә ятҡанығыҙҙа уйланығыҙ, тынлыҡ һаҡлағыҙ. Села


6Тейешенсә ҡорбандар салығыҙ,

Раббыға инанығыҙ+.






7«Кем беҙгә яҡшылыҡ эшләр?» – тигәндәр күп.

Йә Раббы, йөҙөңдөң нурын өҫтөбөҙгә сәс!+

8Уларҙың мул иген һәм яңы шарапҡа

Ҡыуаныуынан ҙурыраҡ

Һөйөнөс бирҙең минең йөрәккә.






9Йән тыныслығында ятам да йоҡлайым,

Сөнки, Раббы, бары тик Һин генә

Именлектә мине йәшәтәһең!+




5

51Йырсылар етәксеһенә: тынлы уйын ҡоралдары оҙатыуында. Дауыттың мәҙхиәһе.




2Әйткәндәремә ҡолаҡ һал, Раббы,

Аһ-зарымды ишет!

3Ярҙам ялбарыуымды тыңла, Батшам, Аллам,

Мин Һиңә доғамды оҙатам+.

4Йә Раббы! Таң һайын ишетәһең ауазымды.

Иртә һайын Һиңә ялбарам,

Көтөп ҡалам яуабыңды+.






5Һин яуызлыҡтан хушһынған Алла түгел,

Һинең яныңда залим төйәкләнә алмаҫ.

6Хозурыңда тора алмаҫ тәкәбберҙәр,

Бөтә яманлыҡ ҡылыусыларға нәфрәтлеһең,+

7Ялған һөйләгәндәрҙе Һин юҡ итәһең;

Ҡан ҡойоусы һәм мәкерлеләр Раббы өсөн ерәнгес+.






8Ә мин тоғро мөхәббәтең муллығына күрә

Йортоңа Һинең инермен.

Мөҡәддәс ҡорамыңа йөҙ тотоп,

Тетрәнеп сәждә ҡылырмын+.

9Йә Раббы, дошмандарым ни тиклем күп минең!

Ғәҙеллегең менән мине Үҙеңдең һуҡмағыңдан етәклә,

Юлымды тура ит.






10Уларҙың ауыҙҙарында дөрөҫлөк юҡ;

Эстәре тулы емергес уйҙар.

Боғаҙҙары – асыҡ ҡәбер,

Телдәрендә – ялағайлыҡ+.

11Эй Аллам, уларҙы язала!

Яман ниәттәре үҙҙәренең баштарына етһен.

Ҡыу уларҙы һанһыҙ гонаһтары арҡаһында,

Улар Һине кире ҡаҡты.






12Һиндә ышыҡ тапҡандар барыһы ҡыуанһындар,

Һин уларҙы ҡурсалаған өсөн

Әйҙә мәңге шатланып гөрләшһендәр!

Исемеңде яратҡандар, әйҙә

Һиндә һөйөнөс тапһындар.

13Һин, Раббы, тоғроларҙы фатихалайһың;

Миһырбаның менән ҡалҡандай уларҙы ышыҡлайһың+.

61Йырсылар етәксеһенә: һигеҙ ҡыллы уйын ҡоралдары оҙатыуында. Дауыттың мәҙхиәһе+.




2Йә Раббым, асыуланып язалама мине.

Ярһыулы мәлеңдә ғазаплама+.

3Рәхимле бул, Раббы, сөнки тәҡәтем ҡалманы.

Дауалай күр, Раббы, һөйәктәрем һыҙлай.

4Ғазап сигә йәнем,

Эй Раббым, ҡасанға тиклем+?






5Борол миңә, Раббы, ҡотҡар мине!

Тоғро мөхәббәтең хаҡына ярҙам итсе.

6Үлгәс бит бер кем дә Һине иҫкә алмай.

Кем шөкөр итер Һиңә үлеләр донъяһынан?+






7Ыңғырашып хәлдән тайҙым;

Түшәгем һыу күҙ йәшемдән һәр төн,

Күп илауҙан сыланған мендәрем.

8Күҙҙәремдең нуры һүнде хәсрәтемдән,

Зәғифләнде дошмандарым арҡаһында+.






9Китегеҙ минән, яуызлыҡ ҡылыусылар!

Сөнки Раббы илағанымды ишетте+.

10Ялбарыуым Раббыға олғашты,

Ул ҡабул итер доғамды.

11Дошмандарым оятҡа ҡаласаҡ,

Барыһын дәһшәт солғап аласаҡ,

Улар мәсхәрәгә ҡалып сигенәсәк+.




7

71Дауыттың хәсрәт йыры. Был йыр менән ул Раббыға Бинйәмин ырыуы кешеһе Куштың һүҙҙәре арҡаһында мөрәжәғәт иткән.




2Раббым Аллам, Һиңә һыйынамын;

Һаҡла эҙәрләүселәрҙән, ҡотҡар+.

3Юҡһа арыҫландай ташланырҙар,

Йолҡҡосларҙар һәм һис кем яҡламаҫ+.

4Раббым Аллам! Ошоларҙы ҡылһам:

Ғәҙелһеҙлек менән ҡул бысратһам;

5Яҡшылығына дуҫымдың яуызлыҡ менән ҡайтарһам;

Дошманымды нахаҡҡа талаһам –+

6Әйҙә, мине ҡыуып тотһон дошман.

Йәнемде ергә иза тапаһын,

Намыҫымды тупраҡҡа бутаһын! Села







7Ярһып ҡалҡ, эй Раббым!

Баҫ ҡаршы дошмандарымдың нәфрәтенә.

Уян минең хаҡҡа, белдер хөкөмөңдө!

8Халыҡтар әйләнә-тирәңә йыйылһын,

Һин улар өҫтөнән юғарыға ашып ултыр!+

9Халыҡтарға хөкөм ҡыла Раббы.

Раббы, минең дә дәғүәмде ҡара;

Хаҡлығыма, паклығыма күрә ҡарар сығар+.

10Ахыр килһен яуыздарҙың хаслығына!

Тәҡүәгә таяныс бул, ғәҙел Алла,

Һин әҙәмдең йөрәген һәм уйҙарын һынаусы+.

11Минең ҡалҡаным – Алланан,

Саф йөрәклеләрҙе ҡотҡарыусынан!+

12Хаҡ хөкөмдар – Алла,

Хаҡһыҙлыҡҡа һәр саҡ асыу тота+.

13Әгәр кеше яуызлығын ташламаһа,

Алла ҡылысын үткерләп ҡайрар,

Йәйәһен киреп ҡуйыр+.

14Уның үлем ҡоралы әҙер,

Тоҫҡалған ялҡынлы уҡтар+.

15Кем яманлыҡ менән йөккә уҙған,

Шул яуызлыҡҡа ауырлы,

Ул ялған тыуҙырыр+.

16Кем башҡаға соҡор ҡаҙый,

Шунда үҙе барып ҡолар+.

17Яуызлығы үҙенә әйләнеп ҡайтыр,

Залимлығы үҙ башыңа төшөр.






18Мин хаҡ Раббыны данлайым,

Юғарыларҙан Юғарының исемен йырлайым!+

81Йырсылар етәксеһенә: «Гиттиҫ» көйөнә. Дауыттың мәҙхиәһе+.




2Раббы Хакимыбыҙ!

Исемең ниндәй ғиззәтле бөтә ер йөҙөндә!

Асмандан юғарыраҡ Һинең шөһрәтең!+

3Сабыйҙар, имсәк балаларҙың ауазы менән

Дошмандар һәм үслеләргә ҡаршы

Һин нығытма ҡорҙоң, уларға ахыр ҡуйҙың.






4Бармаҡтарың әүәләгән күккә баҡтым,

Һин урынлаштырған ай менән йондоҙҙарға ҡараным.

5Әҙәм заты нимә инде?

Ә Һин уның хаҡында уйлайһың!

Бәндә балаһы кем – уны хәстәрләйһең+?

6Уны Алланан саҡ ҡына түбән иттең;

Шөһрәт һәм хөрмәт тажы кейҙерҙең.

7Ҡулыңдың ижадына уны хаким ҡылдың,

Бөтә нәмәне аяғы аҫтына һалдың:+

8Эре һәм ваҡ малды,

Ҡырағай хайуанды,

9Күктәге ҡош, диңгеҙҙәге балыҡ,

Даръяларҙа йөҙгән һәммәһен.






10Эй Раббы Хакимыбыҙ,

Бөтөн ер йөҙөндә исемең ниндәй ғиззәтле!

91Йырсылар етәксеһенә: «Муҫ-лаббен» көйөнә. Дауыттың мәҙхиәһе.




2Бар күңелдән шөкөр итермен, йә Раббы,

Бөтә ғәжәйеп ғәмәлдәреңде һөйләрмен+.

3Һиндә булыр һөйөнөсөм һәм тантанам,

Исемеңә мәҙхиә йырлармын, эй Юғарыларҙан Юғары!+






4Дошмандарым кире сигенгәндә

Һөрөнөп дөмөгөрҙәр алдыңда.

5Сөнки Һин хөкөм ҡылдың, дәғүәмде ҡараның;

Ғәҙел хөкөмдар булып тәхетеңдә ултырҙың+.






6Ҡәүемдәрҙе Һин дәһшәткә һалдың,

Яуыздарҙы ҡырып ташланың,

Исемдәрен мәңгенән мәңгегә юйҙың+.

7Башҡаса юҡ дошман –

Бары ҡалды харабалар!

Ҡалаларын һепереп түктең,

Хатта хәтирәләре ҡалманы.






8Раббы мәңге хаким булыр,

Ул тәхетен хөкөм ҡылыр өсөн ҡорған+.

9Донъяны ғәҙеллек менән хөкөм итер;

Халыҡтарға хаҡ хөкөм сығарыр+.






10Иҙелгәнгә һыйыныс булыр Раббы,

Бәлә килгән саҡта – ышаныслы ышыҡ+.

11Атыңды белгәндәр Һиңә өмөт бағлар,

Сөнки, Раббы, Үҙеңде эҙләгәндәрҙе ташламайһың+.






12Сионды төйәк иткән Раббыға маҡтау йырлағыҙ!

Ғәмәлдәрен халыҡтар араһында һөйләгеҙ!

13Сөнки түгелгән ҡандың ҡонон ҡайтарыр, иҫендә тотор,

Иҙелгәндәрҙең зарын онотмаҫ.






14Ҡыҙған мине, Раббы!

Алып кит Һин мине үлем ҡапҡаһынан,

Миңә нәфрәт тотҡандарҙан

Күргән ғазабыма ҡара!+

15Шул саҡ Йәрүсәлимдең ҡапҡаларында

Һиңә маҡтау яуҙырайым,

Ҡотҡарыуыңа ҡыуанайым+.






16Ҡәүемдәр үҙҙәре ҡаҙған соҡорға ҡоланы,

Ҡорған ауҙары аяҡтарын сорнаны+.

17Раббы Үҙен танытты һәм хаҡ хөкөм ҡылды,

Залимдар үҙҙәре ҡуйған тоҙаҡҡа ҡапты+. Һиггайон* Села








18Яуыздар – Алланы онотҡан бар ҡәүемдәр –

Үлеләр донъяһына китер…+

19Әммә мохтаж бөтөнләйгә онотолмаҫ,

Фәҡирҙең өмөтө бушҡа булмаҫ.






20Ҡалҡ, Раббы! Әҙәм заты өҫтөн сыҡмаһын,

Ҡәүемдәргә хозурыңда хөкөм ҡылынһын!

21Уларға дәһшәт һал, Раббы!

Үҙҙәренең кеше генә булғандарын белһен. Села







22Йә Раббы, ниңә Һин ситтә тораһың?

Бәлә килгәндә Үҙеңде йәшерәһең+?

23Тәкәббер яуыздар ярлыны эҙәрләй,

Үҙҙәре ҡорған мәкергә үҙҙәре эләкһен!






24Яуыз әҙәм нәфсеһен ҡандырыр ҙа маҡтаныр;

Ҡомһоҙ – Раббыға хур бағыр, Уны ҡарғар.

25Залим, тәкәбберләнеп, Алланы һанға һуҡмаҫ,

Ул эсенән: «Алла юҡ», – тип уйлай+.

26Уның эше һәр ваҡыт уң булыр.

Һинең хөкөмдәрең уның өсөн юғары һәм алыҫ,

Дошмандарына тик көлөп ҡарар.

27Күңеленән генә: «Мин сайҡалмам! – тиер, –

Бер ваҡытта ла бәләгә ҡалмам!»+

28Ауыҙы тулы ҡарғыш, мәкер, яуызлыҡ,

Тел төбөндә – золом һәм боҙоҡлоҡ+.






29Улар ауылдарҙа боҫоп ятыр,

Аулаҡта ғәйепһеҙҙе үлтерер,

Ярҙамһыҙҙан күҙен алмай һағалар+.

30Бахырҙы эләктереп алырға

Өңөндә боҫҡан арыҫлан һымаҡ,

Йәшеренеп аңдып ятыр,

Ауына эләктереп һөйрәкләр+.






31Бисаралар сараһыҙҙан сүгеп,

Аяуһыҙҙың тырнағына ҡабыр.

32Залим әҙәм үҙ алдына: «Алла онотто, – тиер, –

Ул күҙен йомдо, бер ваҡытта ла күрмәҫ»+.






33Йә Раббы, ҡалҡ, ҡулыңды күтәр, эй Алла!

Иҙелгәндәрҙе онотма!

34Ниңә яуыз бәндә Һине хурлай,

Эсенән: «Алла минән яуап таптырмаҫ!» – тип уйлай?






35Әммә Һиңә барыһы ла мәғлүм,

Хәсрәт-әрнеүҙәрҙе күрәһең;

Бисара үҙен Һиңә тапшыра,

Етемдәрҙең Һин ярҙамсыһыһың+.






36Залимдың һәм ғәҙелһеҙҙең ҡеүәтен ҡыр,

Әйҙә, уларҙың ҡылғандары язаһыҙ ҡалмаһын,

Яуызлыҡтары эҙһеҙ юғалһын+.






37Раббы мәңгенән мәңгегә батша,

Уның еренән ят ҡәүемдәр юҡҡа сығыр+.






38Иҙелгәндәрҙең теләген ишетәһең, Раббы,

Уларҙың рухтарын нығыт,

Ҡолаҡ һалып тыңла.

39Үкһеҙҙең, иҙелгәндең хаҡын ҡайтарыр өсөн,

Фани әҙәм башҡаса дәһшәт сәсмәһен+.

101Йырсылар етәксеһенә: Дауыттың мәҙхиәһе.




Мин Раббыла таптым һыйыныс.

Нисек инде һеҙ миңә:

«Ҡош һымаҡ тауҙарға ос, ҡасып кит!+

2Ана күр, яуыздар йәйә киргән,

Саф күңеллеләргә ҡараңғыла атыр өсөн

Уҡтарын кереш өҫтөнә ҡуйған+.

3Нигеҙҙәр емерелгәндә

Иманлылар нимә эшләй ала?» – тип әйтәһегеҙ+.






4Раббы Үҙенең мөҡәддәс ҡорамында,

Раббының тәхете – күктә.

Күҙҙәре үткер: әҙәм балаларын күреп тора;

Ҡараштары уларҙы һынап баға+.

5Раббы иманлы кешене һынай,

Яуызды, золом яратыусыны йәне һөймәй+.

6Ул залимдар өҫтөнә утлы ҡуҙ, көкөрт яуҙырыр;

Көйҙөргөс ялҡынлы ел –

Уларҙың яҙмыш туҫтағына өлөш шул булыр+.

7Раббы ғәҙел, Ул ғәҙеллекте һөйөр.

Намыҫлы әҙәм Уның йөҙөн күрер+.

111Йырсылар етәксеһенә: һигеҙ ҡыллы уйын ҡоралдары оҙатыуында. Дауыттың мәҙхиәһе.




2Ҡотҡар, Раббы!

Тәҡүә бер кеше ҡалманы,

Һиңә тоғролар ҡалманы әҙәм балалары араһында+.

3Ялған һөйләйҙәр бер-береһенә;

Телдәре шыма, күңелдәрендә – хәйлә+.

4Ҡырҡып ташлаһын Раббы ялған телдәрҙе;

Маҡтансыҡ ауыҙҙарҙың өндәрен тыҡһын.

5Әйтер улар: «Телебеҙ менән еңәбеҙ!

Ауыҙ үҙебеҙҙеке – кем хужа беҙгә?»






6Әйтер Раббы: «Инде сара күрермен,

Йәберләнгән ярлыларға, ыңғырашҡан меҫкендәргә

Үҙҙәре теләгән именлекте бирермен».






7Раббының һүҙҙәре – пактан-пак:

Усаҡта ете ҡат яндырылып

Таҙартылған иң саф көмөш һымаҡ+.






8Йә Раббы, Һин уларҙы һаҡларһың,

Был нәҫелдән мәңге ҡурсаларһың.

9Һәр тарафта ҡәбәхәтлек – маҡтаулы,

Ямандар баҫты донъяны.

121Йырсылар етәксеһенә: Дауыттың мәҙхиәһе.




2Йә Раббы, ҡасанға саҡлы,

Мәңгегәме мине оноторһоң?

Минән йөҙ йәшерерһең ҡасанға тиклем+?

3Ҡасанғаса йәнем тынғы тапмаҫ,

Күңелемдә көн-төн хәсрәт булыр?

Ҡасанға тиклем дошманым өҫтөн ҡалыр?






4Ҡараһаңсы, яуап ҡайтарһаңсы, Раббым Аллам!

Күҙҙәремә нур бир, үлем йоҡоһона талмайымсы!+

5Дошмандарым: «Еңдем уны!» – тимәһендәр,

Сайҡалғанымда ҡыуана алмаһындар+.






6Мин Һинең мөхәббәтеңә өмөтләнәм,

Күңелем ҡотҡарыуыңа ҡыуанасаҡ.

Мин Һиңә йырлармын, Раббы:

«Ул миңә яҡшылыҡ ҡылды»+.

131•Йырсылар етәксеһенә: Дауыттың мәҙхиәһе.




Ахмаҡ эсенән генә уйлай: «Алла юҡ!»

Кеше боҙолдо, әшәкелеге алдан йөрөй.

Яҡшылыҡ ҡылыусы бер кем дә юҡ+.






2Раббы күктән әҙәм балаларына күҙ һала:

Аңлылар, Алланы эҙләгәндәр бармы+?

3Барыһы ла юлдан яҙған, берҙәй боҙолған;

Яҡшылыҡ ҡылған әҙәм юҡ,

Исмаһам, берәү ҡалмаған!+






4Яуызлыҡ ҡылыусылар –

Халҡымды икмәк урынына ашағандар,

Раббыны саҡырмағандар –

Бер ни ҙә аңламаймы ни+?

5Улар оло дәһшәткә төшәсәк,

Сөнки Алла тәҡүә быуын яҡлы.

6Һеҙ фәҡирҙең ниәтен бушҡа сығараһығыҙ,

Әммә Раббы уларҙың һыйынысы.






7Сиондан Исраилға ҡотолоу килһә ине!

Раббы Үҙ халҡына муллыҡ-именлек ҡайтарғас,

Яҡуп нәҫеле шатлыҡ кисерер,

Исраил халҡы ҡыуаныр!

141Дауыттың мәҙхиәһе.




Йә Раббы, сатырыңда ҡунаҡ булырға кем һуң лайыҡ?

Мөҡәддәс тауыңда йәшәргә кемдең хаҡы бар+?






2Йөрөгән юлдары камил,

Ҡылған ғәмәлдәре ғәҙел,

Йөрәктән сыҡҡан һүҙҙәре хаҡ булған,+

3Теле ғәйбәтте белмәгән,

Дуҫына зарар ҡылмаған,

Яҡынын хурламаған;+

4Аҙғынды кире ҡаҡҡан,

Раббынан ҡурҡҡанды хөрмәт иткән,

Үҙе зыян күргәндә лә,

Биргән антында ныҡ торған;+

5Бурысты файҙа алыр өсөн бирмәгән,

Ришүәт өсөн ғәйепһеҙгә ғәйеп ташламаған –

Шулай йәшәгән кеше мәңге ҡаҡшамаҫ!+

151Дауыттың шиғыры.




Һаҡла мине, эй Алла,

Мин Һиндә ышыҡ табамын.

2Раббыға әйтермен: «Һин – минең Хакимым.

Һинән башҡа минең бәхетем юҡ!»+






3Илдәге изгеләргә килгәндә: улар затлы,

Бар күңелдән уларға тартылам.

4Ят илаһтарға эйәргәндәрҙең хәсрәте артыр.

Мин боттарға ҡанлы ҡорбандар килтермәм,

Исемдәрен телемә лә алмам+.






5Раббы – минең өлөшөм, минең туҫтағым,

Минең йәрәбәм – Һинең ҡулыңда+.

6Биләмәмдең ыҙандары ниндәй гүзәл ерҙәр буйлап бара –

Ниндәй хозур милек насип иттең миңә!

7Миңә нәсихәт биргән Раббыға шөкөр итәм,

Хатта төндә лә өгөт бирә булмышым.

8Мин һәр саҡ Раббыға күҙ төбәйем,

Ул уң тарафымда торған өсөн

Бер нәмә лә мине ҡаҡшата алмаҫ+.






9Шул арҡала күңелемә шатлыҡ тула,

Рухым иһә күтәренкелектә;

Хатта тәнем именлектә булыр.

10Сөнки йәнемде үлеләр донъяһында ҡалдырмаҫһың,

Тоғро бәндәңә үлем соҡорон күрһәтмәҫһең+.






11Йәшәү юлын өйрәтерһең миңә.

Бөтмәҫ шатлыҡ Һинең хозурыңда,

Уң яғыңда мәңгелеккә – икһеҙ-сикһеҙ бәхет+.

161Дауыттың доғаһы.




Эй Раббы, хаҡ дәғүәмде тыңла,

Ялбарыуыма ҡолаҡ һал,

Хәйләһеҙ ирендәрем әйткән доғаны ишет!+

2Һинең хозурыңдан сыҡһын миңә хөкөм;

Күҙең кем хаҡлы икәнде күрһен.






3Һин йөрәгемә текәлдең,

Төндә килеп мине һынаның,

Бер ниндәй ҙә ғәйеп таба алманың,

Ауыҙымдан гонаһ һүҙ сыҡмай минең+.

4Бәндәләр нимә генә ҡылһа ла,

Мин ауыҙыңдан сыҡҡан һүҙҙәрҙе тотам,

Залимдар юлынан йыраҡ торам.

5Аҙымдарым Һинең юлдан атлай,

Тайпылыуҙы белмәй аяҡтарым+.






6Һине саҡырам, эй Алла, миңә яуап ҡайтарырһың;

Ҡолаҡ һал, әйткәндәремде ишет!

7Ғәжәйеп мөхәббәтеңде күрһәт,

Үҙеңә һыйынғандарҙы дошмандарҙан

Уң ҡулың менән һаҡла!+

8Күҙ алмаңдай һаҡла мине;

Ҡанатың аҫтына йәшер+

9Миңә һөжүм иткән яуыздарҙан,

Һырып алған үлемесле дошмандарҙан.






10Уларҙың йөрәктәрен май бөргән,

Үҙҙәре оятһыҙ маҡтаналар+.

11Улар эҙҙәремә баҫып килә,

Ҡамалайҙар мине һәр тарафтан,

Йығып һалыр өсөн һағалайҙар.

12Гүйә ҡорбанын өҙгөләргә яҫҡынған йыртҡыс,

Боҫоп, табышын аңдыған йәш арыҫлан+.






13Йә Раббы, ҡалҡ, уларҙың ҡаршыһына баҫ!

Уларҙы ергә йығып һал!

Йәнемде ҡотҡар ҡылысың менән яуыздарҙан.

14Йә Раббы, был кешеләрҙән,

Өлөштәре донъялыҡта булғандарҙан

Үҙ ҡулдарың менән ҡотҡар.

Ҡорһаҡтары хазиналарың менән тулһын,

Балалары алҡынғанса ашап туйһын,

Артҡаны ейәндәренә тороп ҡалһын!






15Мин иһә тоғролоҡ менән йөҙөңә бағырмын,

Уянғанда Һинең рәүешеңде күреүемә туҡ булырмын+.

171•Йырсылар етәксеһенә: Раббы ҡоло Дауыттың мәҙхиәһе. Раббы Дауытты бөтә дошмандарынан һәм Шаулдың ҡулынан ҡотҡарған көндө, Дауыттың Раббыға бағышлаған йыры.

2Ул былай тине: 


Һөйөүем Һиңә, йә Раббым, минең ҡеүәтем!+

3Раббы – ҡаям минең, ҡәлғәм, йолоп алыусым;

Аллам – ҡаям һәм мин Унда ышыҡ табам;

Ул – ҡалҡаным, ҡотҡарыусы ҡөҙрәтем, һыйынысым!+

4Маҡтауға лайыҡ Раббымды саҡырырмын,

Дошмандарымдан мин ҡотолормон+.






5Сорнап алды мине үлем ғазаптары,

Һәләкәт ташҡыны баштан ашты,+

6Үлеләр донъяһының сынйырҙары сырманы мине,

Алда ҡоролған әжәлдең тоҙаҡтары+.

7Раббыға хәсрәт уртаһынан ялбарҙым,

Алламдан ярҙам һораным.

Ҡорамынан ауазыма ҡолаҡ һалды,

Зарым Уға барып етте+.






8Раббының асыуы ялҡынланды:

Шул саҡ ер йөҙө сайҡалды ла тетрәне,

Тауҙарҙың нигеҙҙәре һелкенде+.

9Танау тишектәренән төтөн урғылды,

Ауыҙынан ялмаусы ялҡын бөркөлдө,

Әйләнәһендә осҡон сәсрәне+.

10Аушайтты ла күк ҡабағын, Раббы килеп төштө,

Аяҡ аҫты тома ҡараңғылыҡ ине+.

11Ул бер кирубҡа менеп осто,

Ел ҡанаттарында алға елде+.

12Ҡараңғылыҡты Үҙенә япма итте,

Ямғырлы ҡара болоттарҙан Үҙенә сатыр ҡорҙо+.

13Уның хозурындағы балҡыштан,

Болоттарҙы үтә тишеп,

Боҙборсаҡ һәм утлы ҡуҙҙар яуҙы+.

14Күктәрҙә күкрәне Раббы,

Юғарыларҙан Юғары ауаз һалды,

Боҙборсаҡ һәм утлы ҡуҙ яуҙырҙы+.

15Уҡ атып, дошмандарын туҙҙырҙы,

Йәшен йәшнәтеп, уларҙы тар-мар итте+.

16Йә Раббы, дәһшәтле ауазыңдан,

Танауың бөркөгән һулышыңдан

Диңгеҙ тәрәнлектәре күренде,

Донъяның нигеҙҙәре асылды+.






17Раббы юғарынан ҡул һондо ла мине тотто;

Тәрән һыуҙарҙан күтәреп алды+.

18Ҡеүәтле дошмандан азат итте,

Минән күпкә көслө булһалар ҙа,

Күрә алмаусыларҙан ҡотҡарҙы+.

19Бәлә көнөмдә улар ҡаршыма төшкәйне,

Әммә Раббы миңә терәк булды.

20Ул мине иркенлеккә сығарҙы,

Күңеленә хуш килгәнемә күрә ҡотҡарҙы+.






21Тәҡүәлегемә күрә әжерен бирә Раббы,

Ғәмәлдәремдең сафлығына күрә бүләкләй+.

22Сөнки мин Раббының юлын тотам,

Алламдан йөҙ бороп, яманлыҡ ҡылмам.

23Уның ҡарарҙарын күҙҙә тотам,

Ҡанун-ҡағиҙәләрен ситкә типмәнем.

24Ҡаршыһында керһеҙ баҫып торам,

Гонаһ ҡылыуҙан һаҡландым+.

25Раббы минең тәҡүәлегемдең әжерен бирҙе,

Хозурында ғәмәлдәремдең сафлығына күрә бүләкләне.






26Тоғроларға Һин тоғролоҡ күрһәтәһең,

Камилдар менән камилһың.

27Ғәмәлдәрең пак Һинең пактарға,

Мәкерлеләр менән хәйләкәрһең.

28Иҙелгән бәндәләреңде ҡотҡараһың,

Тәкәбберҙең башын түбән эйҙерәһең+.

29Сырағымды тоҡандырыусы Һин, Раббым!

Аллам минең ҡараңғылығымды яҡтырта+.

30Һинең менән мин ғәскәргә ҡаршы барам,

Аллам менән диуарҙарҙы ашам.






31Алланың юлы камил.

Раббының һүҙе иретеп таҙартылғандай саф.

Ул – Үҙенә һыйынғандар өсөн ҡалҡан+.

32Раббынан башҡа тағы ла алла бармы?

Аллабыҙҙан башҡа бармы һыйыныр ҡаябыҙ+?

33Алла ҡеүәт менән билем быуа,

Ул барыр юлымды камил ҡыла.

34Аяҡтарымды боландыҡылай етеҙ итә,

Түбәләрҙә мине тотороҡло итә+.

35Ҡулымды һуғыш һөнәренә өйрәтә –

Беләгем баҡыр йәйәне бөгә ала+.

36Ҡотҡарыусы ҡалҡан бирҙең миңә,

Уң ҡулың таяныс булды,

Мәрхәмәтең мине мәртәбәле итә.

37Һин аҙымдарымды киңәйтәһең,

Шуға күрә хәлһеҙләнмәҫ аяҡтарым.






38Дошмандарымды эҙәрләп ҡыуып еттем,

Тар-мар итмәйенсә боролманым+.

39Уларҙы туҡманым, бүтән ҡалҡа алманылар,

Табан аҫтында аунап ҡалдылар.

40Алыш өсөн ҡеүәт менән билем быуҙың,

Ҡаршы баш ҡалҡытҡандарҙы аяҡ аҫтыма бырғаның.

41Дошмандарҙы арҡалары менән борҙоң,

Миңә үс тотоусыларҙы тар-мар иттем+.

42Инәлделәр, әммә ҡотҡарыусы табылманы;

Раббыны саҡырҙылар, Ул яуап ҡайтарманы+.

43Елдәге туҙан һымаҡ уларҙы борҡоттом,

Урам бысрағы ише уларҙы тапаланым+.






44Мине халыҡ фетнәләренән ҡотҡарҙың,

Ҡәүемдәргә башлыҡ итеп ҡуйҙың,

Үҙем белмәгән халыҡтар миңә хеҙмәт итә+.

45Тауышымды ишетеү менән буйһоналар,

Яттар алдымда яҡшатланалар+.

46Йөрәктәре тетрәп, ҡалтырашып,

Ҡәлғәләренән сығалар+.






47Раббы тере!

Һыйынған ҡаям мөбәрәк булһын!

Мине ҡотҡарыусы Аллам

Күктәргә күтәрелеп ҙурланһын!

48Минең өсөн үс алыусы Аллам

Халыҡтарҙы миңә буйһондорған,+

49Мине дошмандарымдан ҡотҡарған.

Һөжүм итеүселәрҙән өҫтөн сығарған,

Залим әҙәмдең ҡулынан йолоп алған.

50Шуға ят ҡәүемдәр араһында

Һине данлармын, йә Раббым,

Исемеңә мәҙхиә йырлармын+.






51Үҙе ҡуйған батшаға Ул бөйөк еңеүҙәр бирә,

Үҙенең мәсихе – Дауытҡа һәм тоҡомона

Мәңгелек тоғро мөхәббәтен күрһәтә+.

181Йырсылар етәксеһенә: Дауыттың мәҙхиәһе.




2Күктәр Алланың шөһрәтен һөйләй,

Күк көмбәҙе иғлан итә ҡулдарының эшен+.

3Көн көнгә тапшыра был һүҙҙәрҙе,

Был белемде төн төнгә еткерә.

4Телмәр ҙә юҡ бында, һөйләшеү ҙә,

Уларҙың тауышы ишетелмәй.

5Әммә ауаздары бөтөн донъяға тарала,

Хәбәрҙәре ер сиктәренә олғаша.






Раббы күктә ҡояш өсөн сатыр ҡорған+.

6Ҡояш – сымылдаҡтан сыҡҡан кейәү һымаҡ;

Шатлана, гүйә ярышҡа сыҡҡан йүгерек егет+.

7Күктең бер осонан сыға,

Икенсе осона барып байый –

Эҫеһенән һис нәмә йәшенә алмай.






8Раббының ҡануны камил – йәнде терелтә;

Раббы күрһәтмәләре ышаныслы – бер ҡатлыны зирәк итә;+

9Раббының нәсихәттәре дөрөҫ – күңелде һөйөндөрә;

Раббы бойороҡтары аныҡ – күҙҙе аса;+

10Раббынан ҡурҡыу – паклыҡ, ул мәңге дауам итә;

Раббының хөкөмдәре ышаныслы, барыһы ла ғәйәт ғәҙел+.

11Улар алтындан, саф алтын тауҙарынан ғәзизерәк;

Улар балдан, кәрәҙҙән тамылйыған балдан, татлыраҡ+.

12Мин, ҡолоң Һинең, уларҙан нәсихәт алам,

Уларға таянып йәшәгәндәр ҙур бүләк ала.






13Кем үҙенең хаталарын белер?

Йәшерендәренән пакла мине.

14Белә-күрә гонаһ ҡылыуҙарҙан һаҡла,

Улар миңә хаким була алмаһын!

Шул сағында мин камил булырмын,

Ҙур гонаһтарҙан азат ҡалырмын+.






15Ауыҙымдан сыҡҡан һүҙҙәр,

Башымдағы уй-ниәттәр,

Һинең күңелеңә хуш булһасы,

Эй Раббым, ҡаям һәм ҡотҡарыусым!+

191Йырсылар етәксеһенә: Дауыттың мәҙхиәһе.




2Бәлә килгәндә яуап ҡайтарһын һиңә Раббы,

Яҡуп Аллаһының исеме һине һаҡлаһын!+

3Мөҡәддәс торлағынан ярҙам ебәрһен,

Сиондан Ул һиңә таяныс юллаһын+.

4Бөтә саҙаҡаларыңды иҫкә алһын,

Тотош яндырыу ҡорбандарыңды ҡабул ҡылһын! Села


5Йәнең теләгәнде бирһен,

Һәр бер ниәтеңде ғәмәл итһен!+

6Ә беҙ һинең еңеүеңә шатланып гөрләшербеҙ,

Аллабыҙ исеме менән байраҡ күтәрербеҙ.

Раббы бөтә үтенестәреңде ғәмәл ҡылһын.






7Инде беләм, Раббы Үҙе мәсехләгән батшаны ҡотҡарыр,

Уға мөҡәддәс күгенән яуап бирер,

Ҡөҙрәтле уң ҡулы менән еңеү бүләк итер.

8Ҡайһылар яу арбалары,

Икенселәр аттары менән маҡтаныр.

Беҙ иһә Аллабыҙ Раббының исеме менән маҡтанырбыҙ+.

9Тегеләр сүгер һәм йығылырҙар,

Беҙ ҡалҡырбыҙ, туп-тура торорбоҙ.






10Йә Раббы, Һин батшаға еңеү бир!

Һине саҡырғанда, беҙгә яуап ҡайтар!

201Йырсылар етәксеһенә: Дауыттың мәҙхиәһе.




2Йә Раббы, Һин биргән көскә ҡыуана батша,

Һин килтергән еңеүгә сикһеҙ шатлана!+

3Йәне нимә теләй, шуны бирҙең,

Теленән төшкән үтенесен кире ҡаҡманың+. Села


4Уны изге фатихалар менән ҡаршы алдың,

Башына саф алтындан таж ҡуйҙың.

5Ул Һинән ғүмер һораны – бирҙең,

Көндәрен оҙон, мәңгелек иттең+.

6Еңеү яулатып дан ҡаҙандырҙың,

Дәрәжә, бөйөклөк менән бүләкләнең.

7Һин мәңге уны фатихалайһың,

Хозурыңдағы һөйөнөскә сорнайһың.

8Сөнки батша Раббыға инана,

Юғарыларҙан Юғарының мөхәббәте арҡаһында сайҡалмаҫ+.






9Ҡулың бар дошмандарыңа барып етер,

Уң ҡулың Һине күрә алмаусыларҙы тотор.

10Һин пәйҙә булғас, йә Раббы,

Уларҙы ҡыҙған мейестәгеләй яндырырһың;

Ярһыуың менән ялмап йоторһоң,

Ялҡыныңда яндырып бөтөрһөң+.

11Уларҙың нәҫелен – ер йөҙөнән,

Тоҡомон кеше араһынан юҡ итерһең+.

12Улар Һиңә ҡаршы мәкер ҡорҙо,

Яуызлыҡ ниәтләне, тик бер нәмә лә килеп сыҡмаҫ!

13Һин уларҙы кире ҡыуасаҡһың,

Йәйәң уларҙың йөҙөнә төбәлгән+.






14Йә Раббы, ҡалҡ, күрһәт ғәйрәтеңде!

Ҡөҙрәтеңә мәҙхиәләр уҡып, дан йырларбыҙ!

211Йырсылар етәксеһенә: «Таң боланы» көйөнә. Дауыттың мәҙхиәһе.




2Аллам, Аллам, ниңә Һин мине ташланың?

Ник алыҫһың мине ҡотҡарыуҙан,

Иңрәүемде минең ишетеүҙән+?

3Аллам, саҡырамын көндөҙҙәрен – яуап ҡайтармайһың.

Төнөн йәнә – тынғылыҡ тапмайым+.

4Һин ни ҡәҙәр мөҡәддәсһең!

Исраилдың маҡтауҙары өҫтөнә тәхет ҡорғанһың.

5Һиңә инанды аталарыбыҙ,

Ышандылар – Һин уларҙы азат ҡылдың.

6Һиңә ялбарып ҡотҡарылдылар,

Ышандылар һәм оятҡа ҡалманылар+.






7Әммә мин кеше түгелмен, бер ер ҡорто.

Әҙәм мәсхәрәһе, халыҡ хурлығы+.

8Күргән берәү ауыҙын ҡыйшайта,

Мыҫҡыллап баш сайҡай-сайҡай әйтә:+

9«Раббыға ышанған икән – Ул ҡотҡарһын,

Әгәр ҙә үҙ күрә икән – ярҙам итһен!»






10Әммә мине аналыҡтан донъяға сығарған,

Әсәм күкрәгендә мине имен һаҡлаған – Һин бит+.

11Тыуғанымдан алып Һиңә тапшырылдым,

Әсәм ҡарынынан бирле – Аллам Һинһең.

12Йыраҡлашма минән – бәлә яҡын,

Бер кем дә юҡ ярҙам ҡулы һуҙған+.






13Дошмандар үгеҙҙәй уратып алған,

Ажарлы Башан үгеҙҙәреләй ҡамалаған+.

14Ырылдап ҡорбанын йыртҡыслаған арыҫландай,

Миңә ҡарап ауыҙын ыржайтҡан.

15Һыуҙар ғына һымаҡ түгеләмен,

Таралыптар төштө һөйәктәрем;

Балауыҙҙай ирей эс-бауырым+.

16Көсөм көршәк ярсығы һымаҡ ҡороно,

Телем аңҡауға йәбеште;

Һин ятҡырҙың мине үлем тупрағына.

17Эттәр мине ҡамаланы,

Яуыздар өйөрө урап алды,

Яраланы аяҡ-ҡулдарымды+.

18Һәр һөйәгемде һанарға була.

Дошмандарым тексәйгән, тамаша ҡыла+.

19Кейемдәремде үҙ-ара бүлешәләр,

Ябынсам өсөн йәрәбә ырғыталар+.






20Йә Раббы, Һин, зинһар, йыраҡлашма,

Ҡөҙрәтем, ярҙамға ашыҡһана!

21Ҡурсаласы мине ҡылыстан,

Бөртөк йәнемде – эттәрҙең тырнағынан!+

22Ҡотҡар арыҫландың ауыҙынан,

Ҡырағай үгеҙҙәр мөгөҙөнән.

Зинһар, миңә яуап ҡайтар!+

23Исемеңде туғандарыма һөйләрмен,

Изге йыйында Һине данлармын:+

24«Эй һеҙ, Раббынан ҡурҡҡандар,

Уны маҡтағыҙ!

Яҡуп тоҡомо, Уны данла!

Тетрән Унан, эй Исраил заты!+

25Сөнки Раббы фәҡирҙең хәсрәтенә вайымһыҙ ҡалманы,

Унан екһенеп, йөҙ йәшермәне;

Ярҙам һорап ялбарғанға яуап бирҙе».






26Бөйөк йыйында Һиңә минең маҡтауым!

Һинән ҡурҡҡандар алдында

Нәҙерҙәремде үтәрмен+.

27Әйҙә, бар ярлылар ашап туйһын,

Раббыны эҙләгәндәр Уны данлаһын.

Көс һәм ҡаһарманлығығыҙ мәңге дауам итһен.

28Ер йөҙөнөң һәр тарафында ғүмер иткәндәр

Раббыны иҫкә алыр, Уға табан боролор.

Донъялағы барлыҡ ҡәбиләләр

Уның ҡаршыһында сәждә ҡылыр+.

29Сөнки батшалыҡ тәхете – Раббыныҡы,

Ҡәүемдәргә Ул хакимлыҡ итә+.






30Донъяның бар затлылары ашап туйыр,

Һәм дә Уның ҡаршыһында сәждә ҡылыр.

Тупраҡҡа төшкәндәрҙең һәммәһе –

Үҙҙәрен үлемдән һаҡлай алмағандар –

Уның хозурында теҙ сүгерҙәр.

31Нәҫелдәре Уға хеҙмәт итер,

Киләсәк быуындар бөйөк Хаким хаҡында ишетер,+

32Уның хаҡлығы, ғәмәлдәре хаҡында

Тыуасаҡ быуындарға хәбәр итерҙәр+.

Раббы – көтөүсем минең,

Мин һис тә мохтажлыҡ күрмәм+.

2Мине хәтфә болондарҙа ял иттерер,

Тымыҡ һыуҙарға Ул алып барыр+.

3Ул ҡабаттан мине хәлләндерер,

Исеме хаҡына дөрөҫ-хаҡ юлдан етәкләр+.

4Үлем шәүләһе баҫҡан үҙәндән

Үткән саҡта ла хәүефтән ҡурҡмам,

Сөнки Һин бит минең менән.

Ҡулыңда көтөүсе таяғың менән суҡмарың,

Шуға күрә йәнем тыныс минең+.






5Дошмандарымдың алдында

Һин миңә табын ҡорорһоң;

Башыма зәйтүн майы һөртөрһөң,

Туҫтағымды мөлдөрәмә тултырырһың+.

6Шулай, игелегең менән мөхәббәтең

Ғүмерем буйы оҙатып йөрөр.

Көндәремдең ахырына тиклем

Раббы йортонда төйәкләнермен.

Раббыныҡы ер йөҙө һәм ундағы бөтә нәмә,

Раббыныҡы йыһан һәм ундағы бар тереклек+.

2Ул ерҙең нигеҙен диңгеҙҙәр өҫтөндә ҡорған,

Ағым һыуҙар өҫтөндә урынлаштырған+.






3Кем сыға алыр Раббы тауына?

Мөҡәддәс урынында кем тора алыр+?

4Ҡулдары пак, йөрәге саф булған,

Буш-юҡҡа күңел һалмаған,

Ялған ант бирмәгән әҙәм+.

5Ул Раббының бәрәкәтен алыр,

Ҡотҡарыусыһы Аллала аҡлау табыр.

6Раббыны эҙләгәндәрҙең,

Яҡуп Аллаһының хозурына килгәндәрҙең

Заты бына шундай. Села







7Ҡалҡытығыҙ башығыҙҙы, эй ҡапҡалар!

Боронғо ишектәр, асылығыҙ!

Шөһрәтле Батша эскә үтһен!+

8Кем ул был шөһрәтле Батша?

Ул – көслө, ҡөҙрәтле Раббы,

Алышта ҡеүәтле Раббы+.

9Ҡалҡытығыҙ башығыҙҙы, эй ҡапҡалар!

Боронғо ишектәр, асылығыҙ!

Шөһрәтле Батша эскә үтһен!

10Кем ул был шөһрәтле Батша?

Күк ғәскәрҙәре Раббыһы Ул –

Был шөһрәтле Батша!+ Села

(Алеф)




Йәнемде Һиңә тапшырам, Раббы!+



(Бейт)




2Эй Аллам, мин Һиңә өмөт тотам,

Еңелеп, мәсхәрәгә ҡалыуҙан һаҡла.

Дошмандарым, минән көлөп, тантана итә алмаһын!



(Гимел)




3Һиңә өмөт бағлағандар оятҡа ҡала күрмәһен.

Мәкерле хыянат итеүселәр үҙҙәре хурлыҡҡа төшһөн+.



(Далеҫ)




4Раббы, юлдарыңды күрһәт миңә,

Һуҡмағыңдан нисек йөрөргә төшөндөр+.



(Һе)




5Хаҡлыҡ юлынан алып бар мине, өйрәт;

Мине ҡотҡарыусы Аллам бит Һин.

Ышанысым һәр саҡ Һиндә генә+.



(Зайн)




6Раббы, мәңгелектән килгән

Мәрхәмәтең менән мөхәббәтеңде иҫкә төшөр+.



(Хеҫ)




7Йәшлектә ҡылған гонаһтарымды иҫкә алма,

Яман ҡылыҡтарым өсөн язалама.

Тоғро мөхәббәтеңә күрә хәтерлә мине,

Игелегеңә күрә иҫтә тот, Раббым!+



(Теҫ)




8Раббы игелекле, ғәҙел,

Ул гонаһлыларға юл күрһәтер.





(Йод)




9Баҫалҡыларҙы хаҡлыҡ юлынан етәкләй,

Үҙ юлдарын өйрәтә уларға.



(Каф)




10Раббы менән килешеүҙе, Уның күрһәтмәләрен тотҡандар

Раббы юлында мөхәббәт һәм тоғролоҡҡа осрар.



(Ламед)




11Исемең хаҡына, Раббы, ярлыҡай күр,

Сөнки минең ғәйебем ҙур+.



(Мем)




12Кем ул Раббынан ҡурҡҡан зат?

Шуға Раббы дөрөҫ юл һайларға өйрәтер.



(Нун)




13Ул рәхәттә ғүмер итер;

Иле тоҡомона мираҫҡа ҡалыр+.



(Самех)




14Раббы Үҙенән ҡурҡҡандарға серен асыр,

Уларға Үҙ килешеүен аңлатыр.



(Ғайн)




15Күҙҙәрем һәр саҡ Раббыла минең,

Сөнки аяҡтарымды тоҙаҡтан Ул сығара+.



(Пе)




16Йөҙөңдө бор миңә, шәфҡәтле бул;

Сөнки яңғыҙмын, мохтажлыҡтамын.



(Саде)




17Күңелемдә хәсрәттәрем артты,

Ҡотҡарһаңсы мине бәләләрҙән!

18Күреп минең ғазап, ҡайғыларҙы,

Бар гонаһтарымдан ярлыҡасы!



(Реш)




19Ҡара дошмандарыма, ныҡ күбәйҙеләр,

Миңә аяуһыҙ нәфрәт менән бағалар!



(Син менән Шин)




20Һаҡла йәнемде, йолоп ал мине!

Һиңә һыйынам, хурлыҡҡа ҡалдырмаҫһың!



(Тау)




21Паклыҡ менән тоғролоҡ ҡурсалаһын мине,

Мин өмөтөмдө Һиңә бағлайым.






22Эй Алла, Исраилды бөтә бәләләренән ҡотҡар!+




25

251Дауыттың мәҙхиәһе.




Хаҡлығымды раҫла минең, Раббы,

Сөнки намыҫлы йәшәнем;

Һис икеләнеүһеҙ Раббыға ышандым+.

2Тикшер мине, Раббы, һынап ҡара!

Иретеп паклаған һымаҡ эс-бауырымды таҙала!+

3Һинең тоғро мөхәббәтең күҙ алдымда,

Мин Һиңә һәр саҡ тоғромон+.

4Алдаҡсы бәндәләр менән ултырманым,

Ике йөҙлөләр менән юлдаш булманым.

5Ямандарҙың йыйынына нәфрәт тотам,

Залимдар араһына инмәнем+.

6Ғәйепһеҙлегемде раҫлап,

Ҡулымды йыуырмын, Раббы.

Ҡорбан усағыңды уратып йөрөрмөн,+

7Яңғыратып шөкөрана ҡылыр,

Мөғжизәле эштәреңде һөйләр өсөн+.

8Мин яратам, Раббы, торлағыңды,

Шөһрәтең төйәкләнгән урынды.






9Мине гонаһлы бәндәләргә,

Ҡан түгеүселәргә ҡуша һепереп түкмә+.

10Уларҙың ҡулдары яуызлыҡ ҡыла,

Уң ҡулдары тулы ришүәт уларҙың+.

11Ә мин намыҫлы йәшәйем,

Йолоп ал, шәфҡәтле булсы миңә!






12Аяҡтарым тигеҙ юлға баҫты.

Йыйында Раббыға маҡтау йырлайым.

Раббы – минең яҡтылығым, ҡотҡарыусым,

Кемдән ҡурҡайым мин?

Раббы – тормошом ҡәлғәһе,

Кемдән өркәйем мин+?

2Йотмаҡ булып ташланған яуыздар –

Күрә алмаусылар, дошмандарым – абынып ергә ауасаҡ.

3Тотош туплам булып ҡалҡһалар ҙа,

Йөрәгемде ҡурҡыу алмаясаҡ.

Хатта ҡаршы һуғыш асһалар ҙа,

Ышанысым һис юғалмаясаҡ+.






4Раббынан мин бер генә нәмә һораным,

Тик бер генә нәмә теләгәнем:

Ғүмерем буйы өйөндә төйәкләнәйем,

Раббының күркәмлегенә хайран булып,

Һәр ваҡыт ҡорамында яуап көтәйем+.

5Афәт көнөмдә мине сатырына йәшерер,

Уның иң аулаҡ ерендә һаҡлар,

Бейек ҡая башына баҫтырыр мине.

6Шул саҡ уратып алған дошмандарыма ҡаршы

Башымды юғары ҡалҡытырмын,

Шатлыҡ ауаздары менән

Сатырында ҡорбандар салырмын,

Раббыны маҡтап көйләрмен,

Мәҙхиәләр йырлармын+.






7Тауышымды ишет, Раббы, ялбарамын.

Шәфҡәтле бул, яуап ҡайтар миңә!

8Күңелемдә яңғыраны Һинең ауаз:

«Йөҙөмдө эҙләгеҙ!» – тинең.

Һинең йөҙөңдө эҙләйем, Раббы,+

9Минән йөҙөңдө йәшермә, зинһар,

Асыуланып ҡыума мин ҡолоңдо!

Һин һәр ваҡыт миңә ярҙам иттең,

Ташлама, ситкә тибәрмә,

Эй Илаһым, Ҡотҡарыусым!

10Атам менән әсәм ташлаһа ла,

Раббы мине һыйындырыр+.

11Эй Раббы, юлыңды өйрәт миңә!

Ҡарап торған дошмандар алдында

Мине дөрөҫ һуҡмаҡтан алып бар+.






12Мине улар ҡулына ҡалдырма,

Сөнки ҡаршыма ялғансы шаһиттар ҡалҡты,

Ауыҙҙарынан дәһшәт эркелә+.






13Әммә мин Раббының яҡшылығын

Тереләр донъһында күрермен.

Быға минең бер ниндәй шөбһәм юҡ+.

14Өмөтөңдө бағла Раббыға!

Көслө, ҡыйыу йөрәкле бул!

Өмөтөңдө бағла Раббыға!+

Һиңә, Раббы, ялбарып өндәшәм,

Ҡаям минең, өнһөҙ ҡала күрмә.

Әгәр яуап ҡайтармаһаң,

Ҡәбергә төшкәндәргә оҡшап ҡалырмын+.

2Һине ярҙамға саҡырып,

Мөҡәддәс ҡорамыңа табан ҡул һонғанымда,

Ялбарыусы тауышымды ишет+.

3Яҡынына яҡшы һүҙҙәр һөйләй-һөйләй

Күңеленән мәкер уйлаған залимдар,

Ямандар менән бергә мине лә алып китмә+.

4Уларға ғәмәлдәренә,

Яуыз эштәренә күрә ҡайтар,

Ҡулдары менән ҡылғандың әжерен бир,

Үҙҙәре нимәгә лайыҡ, шуны ҡыл!

5Раббының ғәмәлдәренә әһәмиәт бирмәгәнгә,

Ҡулдарының эшен һанға һуҡмағанға күрә,

Раббы уларҙы вата һуғыр, бүтән ҡоршамаҫ+.






6Раббы мөбәрәк булһын!

Ул ялбарыуымды ишетте.

7Раббы – минең көсөм һәм ҡалҡаным.

Ихлас күңелдән Уға ышандым,

Ә Ул ярҙамынан ташламаны.

Бар булмышым менән ҡыуанам,

Йырым менән Уға шөкөрана ҡылам+.






8Раббы – халҡының ҡөҙрәте,

Үҙе мәсехләгән батшаның һыйынысы, ҡотҡарыусыһы!

9Ҡотҡар халҡыңды,

Биләмәң булған халҡыңа фатиха бир.

Уларға көтөүсе бул,

Һәр саҡ ҡул осоңда йөрөт!+

Эй илаһи заттар, Раббыға лайыҡ булғанды бирегеҙ –

Раббының ҡөҙрәте менән шөһрәтен танығыҙ!+

2Раббы исеменең данын танығыҙ!

Мөҡәддәс балҡышы хозурында

Раббыға сәждә ҡылығыҙ!






3Раббы ауазы һыуҙар өҫтөндә яңғырай,

Күкрәй шөһрәтле Алла.

Раббы даръя һыуҙары өҫтөндә гиҙә+.

4Раббы ауазы ҡеүәтле,

Мәғрур Раббының ауазы.

5Ул ауаз кедр ағастарын һындыра;

Раббы Ливандың кедрҙарын ауҙара+.

6Ливан тауҙарын башмаҡтай,

Сирйон тауын ҡырағай йәш үгеҙҙәй һикертә+.

7Раббының ауазы ут-ялҡын сығара;

8Сүллекте тетрәтә Раббының ауазы,

Ҡадеш сүлен дер һелкетә Раббы+.

9Раббы ауазы имәндәрҙе тетрәтә,

Урмандарҙы япраҡһыҙ ҡалдыра.

Ҡорамындағы һәммәһе ҡысҡыра: «Дан!»

10Раббы даръя һыуҙары өҫтөндәге тәхетендә ултыра,

Ул – мәңгелек Батша, тәхетендә ҡалыр+.

11Раббы Үҙ халҡына ҡеүәт бирер,

Ул халҡын именлек биреп фатихалар!+

2Эй Раббы, Һине ҙурлайым!

Мине ҡәбер ауыҙынан тартып алдың,

Дошмандарыма минән көлөргә юл ҡуйманың+.

3Эй Раббы Аллам, Һиңә ялбарҙым,

Һин миңә шифа бирҙең.

4Раббым, йәнемде гүрҙән сығарҙың,

Йәшәү бирҙең, ҡәбергә төшөрмәнең+.






5Эй Раббының тоғро бәндәләре,

Уға мәҙхиә йырлағыҙ.

Мөҡәддәс исеменә рәхмәт уҡығыҙ.

6Уның асыуы – бер мәлгә генә,

Миһырбаны ғүмер буйы ҡалыр.

Кисен күҙ йәшебеҙ аҡһа,

Таң менән бергәләп шатлыҡ тыуыр+.






7Именлектә саҡта әйткән инем:

«Инде һис ҡасан да сайҡалмаҫмын!»+

8Раббы, мине хуш күргән сағыңда

Тау һымаҡ ҡаҡшамаҫ, ғорур иттең.

Әммә йөҙөңдө йәшергәс,

Мин йәнә хафаға ҡалдым.

9Йә Раббым, Һине саҡырҙым,

Бөйөк Хакимыма мәрхәмәт һорап ялбарҙым:

10«Ни файҙа булыр Һиңә, түгелеп ҡаным,

Үлем соҡорона әгәр төшһәм?

Ҡәбер тупрағы Һине данлаймы?

Һинең тоғролоғоң хаҡында һөйләйме+?

11Ишет, Раббы, мәрхәмәт ҡыл миңә;

Йә Раббы, ярҙамсы бул!» – тинем.






12Һыҡтауымды Һин бейеүгә әйләндерҙең,

Хәсрәт кейемемде систерҙең дә

Ҡыуаныс менән сорнаның+.

13Күңелем Һиңә һис тынмай дан йырлар.

Эй Раббым Аллам, Һиңә мәңге шөкөрана ҡылырмын.

2Йә Раббы, Һиндә мин ышыҡ табам,

Миңә оятҡа ҡалырға бирмә мәңге,

Ғәҙеллегеңде күрһәт, йолоп ал!+

3Ҡолаҡ һал минең тарафҡа, йәһәтерәк ҡотҡар!

Миңә һыйыныр ҡая бул,

Ныҡлы ҡәлғә бул, йәшенеп ҡотолайым!+

4Ҡаям да Һин, ҡәлғәм дә Һин!

Етәклә, исемең хаҡына юл күрһәт миңә.

5Мин тик Һиндә генә ышыҡ табам,

Сығарһана йәшерен ҡоролған тоҙаҡтарҙан.

6Рухымды Һинең ҡулыңа тапшырам,

Ҡотҡараһың мине, Раббы, тоғро Аллам!+






7Мәғәнәһеҙ боттарға табынғандарға нәфрәт тотам,

Мин Раббыға инанамын+.

8Мин Һинең тоғро мөхәббәтеңә

Шатланып күңел асырмын;

Сөнки хәсрәтемде күрҙең,

Йән ғазабымды беләһең.

9Мине дошман ҡулына төшөрмәнең,

Иркен ергә сығарып баҫтырҙың+.






10Әрнейем, йә Раббы, рәхимле бул,

Ҡайғыларҙан күҙем тондо,

Йәнем дә, тәнем дә ҡороп кипте+.

11Ғүмерем ҡайғы-хәсрәттә,

Йылдарым аһ-зар эсендә үтә.

Гонаһтарҙан көсөм ҡаҡшап,

Быуын-һөйәктәрем иреп төштө.

12Дошмандарым арҡаһында мин хур булдым,

Хатта яҡындарым араһында.

Мине күреп таныштарҙың ҡото оса,

Урамда осрағандар боролоп ҡаса+.

13Үлеп, хәтерҙән юйылған бәндә һымаҡ онотолдом,

Ватыҡ бер көршәккә оҡшап ҡалдым+.

14Бик күптәрҙең бышылдашҡанын ишетәм:

Һәр яҡтан мине ҡурҡыныс урап алған,

Миңә ҡаршы һүҙ ҡуйышалар,

Йәнемде алыр өсөн мәкер ҡоралар+.






15Әммә өмөт-ышанысым Һиндә, Раббым;

«Һин минең Алламһың!» – тип әйтәмен.

16Минең тормошом Һинең ҡулыңда,

Баҫтырған дошмандарҙан арала+.

17Йөҙөңдө ҡолоң тарафына бор;

Тоғро мөхәббәтең менән ҡотҡар!+

18Оятҡа ҡалдырмаһаңсы, Раббы,

Сөнки Һиңә һығынамын.

Әйҙә яуыздар хурлыҡҡа ҡалһын,

Үлеләр донъяһында өндәре тығылһын.

19Ябылһын ул алдаҡсы ауыҙҙар;

Тәҡүә бәндәгә ҡаршы

Тәкәббер генә маһайып баҡҡан,

Түбәнһетеп һөйләгәндәр телһеҙ ҡалһын.






20Игелегең ни тиклем мул, Раббы!

Уны Үҙеңдән ҡурҡҡандарға һаҡлайһың,

Барыһының күҙ алдында

Яҡшылыҡ ҡылаһың үҙеңә һыйынғандарға.

21Уларҙы кешеләр мәкеренән

Хозурыңда йәшереп тотаһың;

Яман телдәрҙән ҡурсалап,

Ышығыңа һыйындыраһың.






22Раббы мөбәрәк булһын!

Сөнки ҡамауҙа ҡалған ҡалала

Ғәжәйеп тоғро мөхәббәтен күрһәтте+.

23Мин хафаға ҡалып әйттем:

«Күҙ алдыңдан ситкә тибәрелдем!»

Әммә Һине ярҙамға саҡырғас,

Ялбарыуымды ишеттең.






24Яратығыҙ Раббыны, барса Уға тоғролар!

Раббы Үҙенә тоғроларҙы ҡурсалар,

Ә тәкәбберҙәргә әжерҙәрен ҡайтарыр+.

25Эй һеҙ, кем Раббыға ышаныс бағлаған,

Булығыҙ ҡеүәтле һәм ҡаһарман!+




31

311Дауыттың уйланыуҙары.




Бәхетлелер кеше, әгәр енәйәте ярлыҡанһа,

Ҡылған гонаһы юйылһа!

2Раббы кемдең ғәйебен иҫәпкә алмаған, шул бәхетле,

Булмышында хәйлә булмаған кеше бәхетле!+






3Ғәйебемде эсемә йомған сағымда,

Көндәр буйы иңрәүемдән

Ҡоро һөйәк кенә булып ҡалдым.

4Көнөн-төнөн ҡулыңдың ауырлығын тойҙом иңемдә;

Йәйге ҡоролоҡ мәлендәгеләй көйҙөм, бөттө хәлем. Села


5Шунан Һиңә гонаһымды астым,

Ғәйебемде йәшермәнем.

«Яҙыҡ эштәрем хаҡында

Раббыға һөйләйем», – тинем.

Һәм һин гонаһымды ғәфү иттең+. Села







6Бына шуға күрә һәр бер тоғро ҡолоң

Бәлә килгән мәлдә Һиңә доға ҡылһын.

Шул ваҡытта һыуҙар ташҡыны

Уға барып етә алмаясаҡ.

7Һыйыныр ышығым Һинһең.

Мине ҡазаларҙан ҡурсалайһың,

Еңеү ҡыуанысына солғайһың+. Села







8Раббы әйтә: «Һиңә аҡыл өйрәтермен,

Барыр юлыңды Мин күрһәтермен,

Өгөт-нәсихәтемде бирермен,

Күҙем һәр саҡ һиндә булыр».

9Ат йәки ҡасыр һымаҡ ахмаҡ булмағыҙ.

Уларҙы тыңлатыу өсөн һәр саҡ

Йүгән менән теҙген мотлаҡ+.

10Яуыздарҙың башына күп ғазап килер.

Ә Раббыға өмөт бағлағанды иһә

Уның тоғро мөхәббәте солғап алыр.

11Тәҡүәләр өсөн Раббы ҡыуаныс-шатлыҡ булһын,

Бөтә саф күңеллеләр һөйөнөп тантана итһен!+

321Ҡыуанышып йырлағыҙ Раббыға, тәҡүә йәндәр!

Уны данлау бик килешә саф күңеллеләргә.

2Лира ауаздары менән Раббыға шөкөр итегеҙ,

Ун ҡыллы арфала Уны данлап көйләгеҙ+.

3Уға яңы бер йыр йырлағыҙ,

Шатлыҡ ауаздары яңғыратып,

Оҫта итеп уйнағыҙ+.

4Сөнки Раббының һүҙе хаҡ,

Уның ҡылған ғәмәлдәре тоғро.

5Ул хаҡлыҡ һәм ғәҙеллек ярата,

Ер Раббының тоғро мөхәббәте менән тулы+.






6Күк Раббының һүҙенән бар булған,

Күк есемдәре Уның һулышынан яралған+.

7Ул диңгеҙ һыуҙарын турһыҡтағы кеүек бергә йыйған,

Даръя һыуҙарын һаҡлауға һалған+.

8Бөтөн донъя тетрәнһен Раббынан,

Ер йөҙөндә йәшәгәндәр

Уның алдында ҡалтырап торһон.

9Ул әйткәйне, әйткәне бар булды;

Ул бойорҙо, бойороғо ғәмәлгә ашты+.

10Раббы боҙа ҡәүемдәрҙең ниәттәрен,

Ул бушҡа сығара милләттәрҙең маҡсаттарын+.

11Раббының ҡарары мәңгегә үҙгәрмәҫ,

Уның ниәттәре быуындан-быуынға күсеп барыр+.






12Ниндәй бәхетле Аллаһы Раббы булған ҡәүем,

Раббы Үҙе өсөн һайлап алған халыҡ!+






13Раббы күк йөҙөнән ҡараш ташлар,

Әҙәм балаларының һәммәһен күрер+.

14Тәхетендә ултырған урындан

Ерҙә йәшәгән һәр кемде күҙләр+.

15Ул бит һәммәһенең дә йөрәген бар ҡылған,

Эшләгән бар ғәмәлдәрен аңлап тора.






16Батшаны ишле ғәскәре ҡотҡара алмаҫ,

Баһадирҙы беләк көсө яҡлай алмаҫ+.

17Ҡотолоу өсөн ат та ышанысһыҙ,

Ҡеүәтенә өмөт бағлап,

Мөмкин бик ныҡ отолорға+.

18Әммә Раббының күҙе – Үҙенән ҡурҡҡандарҙа,

Тоғро мөхәббәтенә ышаныс тотҡандарҙа+.

19Уларҙың йәндәрен үлемдән ҡотҡарыр,

Аслыҡ осоронда ғүмерҙәрен һаҡлар+.






20Беҙҙең йәнебеҙ Раббыға мохтаж;

Ул – беҙҙең ярҙамсыбыҙ һәм ҡалҡаныбыҙ+.

21Йөрәгебеҙ тик унда һөйөнөс таба,

Мөҡәддәс исеменә арҡаланабыҙ.

22Өмөтөбөҙ Һиндә булған һымаҡ, Раббы,

Тоғро мөхәббәтең беҙҙә була күрһен!

(Алеф)




2Гел генә Раббыға маҡтау-шөкөр яуҙырамын,

Уны данлау телемдән һис төшмәй.



(Бейт)




3Бар күңелдән Раббы менән маҡтанамын,

Иҙелгәндәр мине ишетеп шатланыр+.



(Гимел)




4Ҙурлағыҙ минең менән бергә Раббыны,

Бергәләшеп Уның исемен ҙурлайыҡ.



(Далеҫ)




5Раббынан ярҙам һораным – яуап бирҙе,

Һәммә ҡурҡыуҙарҙан араланы+.



(Һе)




6Уға баҡҡандарҙың йөҙҙәре нур сәсә,

Оятҡа ҡалып ҡыҙарынмаҫтар.



(Зайн)




7Мин фәҡирең Раббыға ялбарҙым,

Ул мине ишетте,

Бөтә бәләләрҙән әрсәләне+.



(Хеҫ)




8Раббынан ҡурҡҡандарҙы Уның фәрештәһе

Һәр яҡтан ҡамап торор һәм азат итер+.





(Теҫ)




9Татып ҡарағыҙ, күрегеҙ – Раббы ниндәй игелекле;

Ниндәй бәхетле Уға һыйынған әҙәм!+



(Йод)




10Раббынан ҡурҡығыҙ, Уның изге бәндәләре,

Унан ҡурҡҡандар мохтажлыҡ күрмәҫ+.



(Каф)




11Йәш арыҫландар ҙа табышһыҙ, ас ҡалыр;

Ә Раббыны эҙләгәндәр

Бер ниндәй яҡшылыҡтан да ҡоро ҡалмаҫ+.





(Ламед)




12Эй балалар, килегеҙ, мине тыңлағыҙ:

Һеҙҙе Раббынан ҡурҡырға,

Уны хөрмәтләргә өйрәтәйем.



(Мем)




13Әгәр кеше тормошонан ләззәт табып,

Рәхәтлектә ғүмер итәм тиһә,+



(Нун)




14Телен яманлыҡтан тыйһын,

Ауыҙын мәкер өсөн асмаһын+.







Хаваҡҡуҡ
Хаваҡҡуҡ
	Инеш һүҙ



	1


	2


	3






Инеш һүҙ


Хаваҡҡуҡ пәйғәмбәр китабы

Донъя тарихы золом һәм йәбер менән тулған. Ниңә Алла быға Үҙенең һайлап алған халҡын да дусар итә? Уны ғәҙел тип буламы? Хаваҡҡуҡ пәйғәмбәр ошолар хаҡында баш вата.

Беренсе һәм икенсе бүлектәрҙә был мәсьәлә беҙҙең эраға тиклем VІІ быуат аҙағындағы ваҡиғалар ерлегендә Хаваҡҡуҡ менән Алла араһындағы әңгәмә рәүешендә асыла. Төньяҡтағы Исраил дәүләте дошмандар тарафынан ҡыйратыла, көньяҡтағы Йәһүҙә дәүләте генә һаҡланып ҡала. Әммә ул да гонаһ һәм ҡанунһыҙлыҡ менән тулған, шунлыҡтан уның халҡын һағалаған бәләләр илдең эсендә барған әшәкелектең тура эҙемтәһе булып тора.

Был осорҙа халдейҙарҙың дәүләте Вавилон (йәки Бабил) көсәйә бара. Ҡеүәтле Ассирия (йәки Ашшур) империяһын ҡыйратып, Вавилон Яҡын Көнсығышта хакимлығын киңәйтергә ынтыла һәм Йәһүҙәгә яҡынлаша. Ул саҡтағы Яҡын Көнсығыштың башҡа халыҡтары кеүек, Вавилон халҡы илаһтарға табына һәм, тәкәбберлектәренә барып, Раббыны һанға һуҡмай. Вавилондарҙың власы беҙҙең эраға тиклем 539 йылға, уларҙы фарсылар буйһондорғанға тиклем, дауам итә.

Китаптың өсөнсө бүлеге Зәбүр китабындағыға оҡшаш йырҙан тора. Быны бүлек башына ҡуйылған атамаһы менән аҙағындағы нисек башҡарылыуы тураһындағы күрһәтмәләр раҫлай. Был йырҙа Алла күктәрҙе күкрәтеп Үҙ халҡына ярҙамға килгән мәшһүр яугир рәүешендә һүрәтләнә. Ундағы образдар Раббының Синай тауында күренеүен хәтерләтә (ҡарағыҙ: «Сығыу» китабы).

11Хаваҡҡуҡ пәйғәмбәргә күренмеш аша бирелгән әүлиәлек+.


Хаваҡҡуҡтың Раббыға ялбарыуы


2Ҡасанғаса, Раббы, ярҙам һорап ялбарырмын,

Ә Һин ишетмәйһең;

«Золом бар!» – тип Һиңә һөрәнләрмен,

Ә Һин ҡотҡармайһың!+

3Ниңә мине яуызлыҡ күрергә мәжбүр итәһең,

Үҙең залимлыҡҡа битарафһың?

Ҡайҙа ғына ҡараһам да – талау, иҙеү,

Ыҙғыш, дошманлыҡ сигенән ашҡан,

4Шуға күрә ҡанун көсһөҙләнде,

Ғәҙел хөкөм итеүсе юҡ,

Ғәйепһеҙҙе енәйәтсе еңеп сыға,

Сөнки хөкөм эше залимлашҡан+.






Раббының яуабы


5«Ҡәүемдәргә ҡарағыҙ ҙа, күрегеҙ!

Аптырап шаҡ ҡатырһығыҙ.

Һеҙҙең көндәрҙә Мин шундай ғәмәл ҡылам,

Һөйләһәләр ҙә, ышанмаҫһығыҙ+.

6Башҡаларҙың ил-йорттарын баҫып алыр өсөн

Донъяның дүрт тарафын айҡап сапҡан

Аяуһыҙ һәм етеҙ ҡәүем халдейҙарҙы күтәрәм+.

7Ҡурҡыныс та, шәфҡәтһеҙ ҙә улар,

Был ҡәүем – үҙенә үҙе ҡанун һәм хаким.

8Аттары уның ҡапландан етеҙ,

Төнгө бүренән дә ҡанһыҙ.

Яйҙаҡтары төрлө тарафтарҙан елә

Табышына ташланған бөркөттәй+.

9Барыһының да уйында – золом,

Көнсығыш еле һымаҡ еләләр,

Әсирҙәрҙе ҡом һымаҡ һепереп баралар.

10Батшаларҙы мыҫҡыллайҙар,

Хакимдарҙан әсе көләләр,

Ҡәлғәләрҙе уйнап ҡына еңәләр –

Уба ҡора ла ҡулға төшөрәләр.

11Юлындағы бар нәмәне ел һымаҡ һепереп уҙа,

Ҡеүәттәрен үҙҙәренә алла иткән был әҙәмдәр

Ғәйепле, улар язанан ҡаса алмаҫтар».






Хаваҡҡуҡтың тағы Раббыға зарланыуы


12Йә Раббы, изге Аллам,

Әүәл-әүәлдән бирле булған Һин түгелме ни?

Беҙ үлмәйәсәкбеҙ!

Йә Раббы, беҙҙе язалар өсөн Һин халдейҙарҙы һайланың!

Ҡаям минең, хөкөмөңдө ғәмәлгә ашырыр өсөн

Һин уларҙы көсләндерҙең!+

13Һинең саф ҡарашың залимлыҡҡа ҡарар өсөн түгел,

Яуызлыҡҡа түҙә алмайһың Һин.

Шулай булғас, был мәкерлеләргә нисек ҡарайһың,

Яуыз ғәйепһеҙҙең башын ашағанда өндәшмәйһең+?

14Кешеләрҙе диңгеҙ балығына,

Башлыҡтары булмаған һөйрәлеүсегә әйләндерҙең.

15Халдейҙар уларҙы ҡармаҡҡа ҡаптыра,

Ау һала, мурҙа ҡора,

Шунан йәм таба, шатлана+.

16Шул арҡала ауҙарына арнап ҡорбан сала,

Мурҙаһына бағышлап хуш еҫ төтәтә,

Шул ҡорамалдар арҡаһында мул йәшәй,

Шул арҡала тәмле ашап ләззәтләнә.

17Ауҙарын бер туҡтауһыҙ бушатып,

Ҡәүемдәрҙе аяуһыҙ ҡырыуын дауам итерме?

21Бағауыл урынына баҫайым,

Күҙәтеү манараһында торған килеш

Раббының миңә нимә әйтерен,

Зарыма нимә тип яуап биререн көтәйем+.






Раббының икенсе яуабы


2Раббы миңә былай тип яуап бирҙе:

«Күренмеште таҡтаташҡа асыҡ итеп уйып яҙ,

Хатта уны йүгереп барған кеше лә уҡырлыҡ булһын+.

3Сөнки һиңә күренгәндәр тәғәйен ваҡытҡа ҡарай,

Ахыр хаҡында һөйләй, алдамай,

Ҡапыл ғәмәлгә ашмаһа ла, үтәлеүен көт,

Сөнки мотлаҡ тормошҡа ашасаҡ+.

4Ҡара, был әҙәм һауалы, ниәте яҡшы түгел;

Ә тәҡүә кеше тоғро булыуы арҡаһында йәшәр+.

5Байлыҡ алдатҡыс ул,

Уның артынан ҡыуыусы тынғы белмәй.

Ауыҙы уның үлеләр донъяһы кеүек асыҡ,

Үлем һымаҡ, һаман туйыу белмәҫ.

Бөтә халыҡтарҙы үҙенә йыя,

Барлыҡ ҡәүемдәрҙе үҙенә туплай»+.






6Ләкин әсиргә алынғандар бөтәһе бергә:

«Кеше иҫәбенә байыусыға,

Аманатты үҙләштереүсегә – ҡайғы,

Ғүмер буйы дауам итмәҫ был», – тип

Унан көлөр, мыҫҡыл итер+.

7Бер саҡ һин талаған халыҡтар ҡапыл күтәрелмәҫ, тимә;

Уянып китеп, һинең ҡотоңдо алмаҫ,

Һинең үҙеңде табыш итмәҫ, тимә.

8Күп халыҡтарҙы һин талаған һымаҡ,

Ҡалған халыҡтар, кеше ҡанын түккән,

Илдәрен, ҡалаларын бөлдөргән өсөн,

Һинең үҙеңде талаясаҡ+.






Залимдарға ҡайғы


9Йортона хәрәм юл менән байлыҡ йыйыусыға,

Һәләкәттән ҡасмаҡ булып

Ояһын бейек-бейектә ҡороусыға ҡайғы!+



10Бихисап халыҡтарҙы юҡ итеп,


Үҙ йортоңдо һин хурлыҡҡа ҡалдырҙың,

Гонаһың өсөн ғүмерең менән яуап бирерһең.

11Диуар таштары ҡысҡырыр,

Ағас һайғауҙар уларға ҡушылыр:+

12«Ҡаланы ҡан өҫтөндә төҙөгәнгә,

Ҡәлғәне яуызлыҡ менән һалғанға ҡайғы!»+






13Милләттәр үҙҙәрен юҡҡа йонсоталар,

Халыҡтарҙың бөтә хеҙмәт емештәре – утҡа аҙыҡ булыр.

Быны Күк ғәскәрҙәре Раббыһы хәл иткән инде+.

14Һыу диңгеҙҙе тултырған һымаҡ,

Ер йөҙө Раббы шөһрәтен танып-белеү менән тулыр+.






15Яҡынының яланғаслығын тамаша ҡылыр өсөн,

Уға турһыҡты бушатҡансы хәмер ҡойоп,

Иҫерткәнсе эсергән әҙәмгә ҡайғы!+

16Хөрмәт урынына оятҡа туясаҡһың һин!

Инде үҙең эс тә сөннәтһеҙлегеңде күрһәт.

Раббының уң ҡулындағы яза тулы туҫтаҡ

Һине лә урап үтмәҫ,

Шөһрәтеңде һинең хурлыҡ алыштырыр+.

17Ливанға ҡылған золомоң үҙ башыңа төшөр,

Ундағы йәнлектәрҙе ҡырған өсөн

Һине дәһшәт солғап алыр.

Һин кеше ҡанын ҡойҙоң,

Илгә, ҡалаларға, уларҙа йәшәгәндәргә залимлыҡ иттең.






18Ниндәй файҙаһы бар оҫта рәүеш биргән һындың –

Ялғанға өйрәтеүсе ҡойолма боттоң?

Оҫта үҙе эшләгән әйбергә ышана ла,

Тик тегеһе бары телһеҙ бот шул+.

19Ағас киҫәгенә: «Уян!»,

Телһеҙ ташҡа: «Тор!» – тиеүсегә ҡайғы!

Берәй нәмәгә өйрәтерме улар?

Алтын-көмөш ялатылған был нәмәлә

Тормош һулышы юҡ бит+.






20Ә Раббы – Үҙенең изге ҡорамында.

Уның алдында бөтә ер йөҙө тын ҡалһын!+

Хаваҡҡуҡтың доғаһы

31Хаваҡҡуҡ пәйғәмбәрҙең доғаһы.




2Эй Раббым, Һинең шөһрәтең хаҡында ишеттем,

Ғәмәлдәреңдән тетрәндем, Раббы!

Беҙҙең ваҡытта ла шундай эштәр ҡыл,

Беҙҙең заманда ла уларҙы белдер!

Ярһыуыңда ла мәрхәмәтте хәтерлә!

3Алла – Темандан,

Изге Зат Паран тауынан килде. Села*


Бөйөклөгө ҡапланы күктәрҙе,

Уның шөһрәте ерҙе тултырҙы.

4Ҡояш һымаҡ балҡый,

Ҡулынан нур түгелә,

Ҡөҙрәте шунда йәшенгән+.

5Уның алдынан үләт елә,

Эҙҙәренән эйәреп афәт килә,

6Ул туҡтағанда, ер һелкенә,

Ҡараш һалғанда, халыҡтар тетрәнә.

Мәңгелек ҡаялар тарҡала,

Боронғо тауҙар ергә шиңә,

Әммә Уның йөрөгән юлдары мәңгелек+.

7Күрҙем: Кушан сатырҙарын хәсрәт алған,

Мидйәндең сатыр япмалары дәһшәттән тетрәй+.






8Йылғаларға ҡыҙҙыңмы ни, Раббы?

Асыуың ағын һыуғамы?

Әллә диңгеҙме ярһыуың сығанағы?

Шуның өсөн аттарыңа, еңелмәҫ яу арбаларыңа мендеңме+?

9Йәйәңде кирҙең,

Уҡтарыңды һаҙаҡҡа тултырҙың. Села


Ер өҫтөн йылғалар менән ярҙың.

10Һине күреп, тауҙар дер һелкенде,

Күктән һыуҙар ҡойон булып аҡты,

Аҫта упҡын йыртҡыстай үкерҙе,

Тулҡындарын өҫкә күтәрҙе+.

11Атҡан уҡтарыңдың яҡтыһынан,

Ялтлап киткән һөңгөләрең балҡыуынан

Ҡояш һәм ай торлағында туҡтап ҡалды+.

12Ер өҫтөнән асыу-ярһыу менән гиҙҙең,

Асырғанып ҡәүемдәрҙе тапаланың.

13Һин Үҙ халҡыңды ҡотҡарыр өсөн,

Мәсихеңде йолоп алыр өсөн сыҡтың.

Яуыз нәҫелдең башлығын иҙҙең,

Түбәһенән аяҡ тырнағынаса тунаның. Села


14Беҙҙе һәләк итер өсөн

Ғәскәрҙәре ҡойон һымаҡ ташланғанда,

Йәшенеп ятҡан ярлыларҙы

Инде йотам тиеп ҡыуанғанда,

Улар өйөрөнөң башлығын

Үҙ һөңгөһө менән тиштең.

15Аттарыңда диңгеҙҙе тапаның,

Шашҡан һыуҙарҙы күбекләндерҙең+.






16Ишеттем дә – йөрәк дөпөлдәне,

Тауышыңдан ирен дерелдәне,

Һөйәктәрем иреп төштө,

Тубыҡтарым ҡалтыраны.

Тик беҙгә һөжүм итеүселәргә афәт килгән көндө

Мин сабыр ғына көтөрмөн+.

17Инжир сәскә атмаһа ла,

Йөҙөм емеш бирмәһә лә,

Зәйтүн емеше уңмаһа ла,

Баҫыу ашлыҡ бирмәһә лә,

Кәртәлә һарыҡ,

Аҙбарҙа һыйыр тормаһа ла –

18Мин Раббымда ҡыуаныс табырмын.

Алла Ҡотҡарыусым булғанға,

Шатлыҡ менән ҡауышырмын+.

19Раббы Хаким – минең көсөм,

Аяҡтарымды боландыҡылай итер,

Мине бейеклектәргә аштырыр.






Йырсылар етәксеһенә: ҡыллы уйын ҡоралдары оҙатыуында+.









* 3:3 Села – мәғәнәһе аныҡ ҡына билдәле түгел. Фараз буйынса, ниндәйҙер музыкаль термин булыуы ихтимал.




+ 1:1 Нхм 1:1

+ 1:2 Зәб 12:1, Зәб 88:47, Әйп 24:12

+ 1:4 Мих 7:3

+ 1:5 Ғмл 13:41

+ 1:6 Йер 5:15-17, Зөл 28:7, Зөл 31:12

+ 1:8 Йер 4:13, Ҡнн 28:49

+ 1:12 Ҡнн 33:27, Зәб 89:3, Зәб 92:2, Ишғ 10:5-6

+ 1:13 Зәб 34:17, Әйп 12:6, Йер 12:1

+ 1:15 4 Бат 19:28, Ғам 4:2, Йер 16:16

+ 2:1 Ишғ 21:8, Йер 6:17, Зөл 3:17, Зөл 33:2, Һош 9:8

+ 2:2 Ҡнн 27:8, Ишғ 8:1, Ишғ 30:8

+ 2:3 Днл 10:14, Сеф 3:8, 2 Птр 3:9, Ғвр 10:37

+ 2:4 Рим 1:17, Глт 3:11, Ғвр 10:38

+ 2:5 Хик 27:20, Йер 27:7

+ 2:6 Ишғ 14:4

+ 2:8 Йер 50:29, Зөл 35:15, Ғов 1:15

+ 2:9 Йер 49:16

+ 2:11 Лк 19:40

+ 2:12 Йер 22:13, Мих 3:10

+ 2:13 Йер 51:58

+ 2:14 Иҫп 14:21, Зәб 71:19, Ишғ 6:3, Ишғ 11:9

+ 2:15 Йер 51:7

+ 2:16 Йер 13:26, Нхм 3:5, Һҡт 4:21

+ 2:18 Зәк 10:2, Ишғ 44:10-11

+ 2:19 Зәб 134:17, Йер 10:14

+ 2:20 Зәб 10:4, Мих 1:2, Сеф 1:7

+ 3:4 Әйп 36:32, Зөл 1:27

+ 3:6 Баш 49:26, Ҡнн 33:15

+ 3:7 Хак 7:21

+ 3:8 Ишғ 66:15

+ 3:10 Сығ 19:18, Зәб 76:17, Зәб 92:3

+ 3:11 Йуш 10:12-13

+ 3:15 Зәб 76:20

+ 3:16 Әйп 4:14, Зәб 118:120

+ 3:18 Зәб 12:6, Зәб 20:2, Зәб 34:9, Йои 2:23, Зәк 10:7

+ 3:19 2 Бат 22:34, Зәб 17:34, Зәб 4:1, Зәб 60:1





+ 1:1 Лк 1:3, Мрк 16:19, Лк 24:51

+ 1:3 Маҫ 28:17, Мрк 16:14, Лк 24:15-49, Ях 20:19-29, 1 Кор 15:5-7

+ 1:4 Лк 24:49

+ 1:5 Лк 3:3, Йои 2:28

+ 1:6 Ғам 9:11; Мих 4:8.

+ 1:6 Ғам 9:11, Мих 4:8, Лк 17:20, Лк 19:11

+ 1:7 1 Тес 5:1

+ 1:8 Ғмл 8:1, Ғмл 8:14, Лк 24:48-49, Мрк 16:15

+ 1:9 Мрк 16:19

+ 1:10 Днл 7:9, Днл 10:6, Мрк 9:3, Ях 20:12

+ 1:11 Маҫ 16:27

+ 1:12 2 Бат 15:30, Зәк 14:4

+ 1:13 Маҫ 10:2-4, Мрк 3:17-18, Лк 6:14-16

+ 1:14 Мрк 3:31, Мрк 6:3, Ях 2:12, Ях 7:3, 1 Кор 9:5, Глт 1:19

+ 1:16-17 Зәб 40:10.

+ 1:16 Лк 22:47, Лк 22:37, Лк 24:44

+ 1:17 Ях 6:71, Ях 13:21

+ 1:19 Маҫ 27:8

+ 1:20 Зәб 68:26.

+ 1:20 Зәб 108:8.

+ 1:20 Зәб 68:26, Зәб 108:8

+ 1:22 Лк 3:3, Лк 24:48

+ 1:23 Ғмл 18:7, Кол 4:11

+ 1:24 3 Бат 8:39, 1 Йыл 28:9, 2 Йыл 6:30, Ғмл 15:8

+ 1:26 Хик 16:33

+ 2:1 Сығ 23:16; Ҡнн 16:9-10.

+ 2:1 Сығ 23:16, Сығ 34:22, Лев 23:15, Ҡнн 16:9, Ғмл 20:16

+ 2:3 Маҫ 3:11

+ 2:4 Ғмл 4:31, Ғмл 13:52, Лк 24:49, Ғмл 1:4-5

+ 2:11 Ғмл 6:5, Ғмл 13:43

+ 2:13 1 Кор 14:23

+ 2:16 Йои 2:28-32

+ 2:17 Ишғ 44:3.

+ 2:17-21 Йои 2:28-32.

+ 2:17 Ишғ 32:15, Ишғ 44:3, Зөл 39:29

+ 2:19 Маҫ 24:30, Лк 21:11, Асл 8:7

+ 2:20 Ишғ 13:10, Зөл 32:7-8, Асл 6:12

+ 2:21 Рим 10:13

+ 2:22 Ях 3:2

+ 2:23 Лк 22:22, Лк 23:33

+ 2:24 Лк 24:5-6, Рим 8:11

+ 2:25-28 Зәб 15:8-11.

+ 2:25 Зәб 15:8-11

+ 2:27 Әйп 33:28, Зәб 29:4, Зәб 48:16, Зәб 85:13, Ишғ 38:17

+ 2:28 Маҫ 7:14, Зәб 15:8-11, Ғмл 13:35

+ 2:29 3 Бат 2:10.

+ 2:29 3 Бат 2:10, Нөх 3:16, Ғмл 13:36

+ 2:30 2 Бат 7:12; Зәб 131:11.

+ 2:30 2 Бат 23:2, 2 Бат 7:12-16, Зәб 131:11

+ 2:31 Зәб 15:10.

+ 2:31 Зәб 15:10

+ 2:33 Зәб 109:1, Мрк 16:19, Ғмл 7:55-56, Рим 8:34, Ғвр 1:3

+ 2:34-35 Зәб 109:1.

+ 2:34 Зәб 109:1, Лк 20:42-43

+ 2:37 Лк 3:10, Ғмл 16:30

+ 2:38 Мрк 1:4, Ғмл 10:48, Лк 11:13, Ғмл 8:15

+ 2:39 Ишғ 57:19.

+ 2:39 Эфс 2:13

+ 2:44 Ғмл 4:32-37

+ 3:2 Ғмл 14:8

+ 3:6 2 Кор 6:10

+ 3:7 Мрк 1:31, Мрк 5:41, Мрк 9:27, Ғмл 9:41

+ 3:8 Ишғ 35:6, Ғмл 14:10

+ 3:11 3 Бат 6:3.

+ 3:11 Ях 10:23, Ғмл 5:12

+ 3:13 Сығ 3:6, Ях 8:54, Ях 17:1, 2 Птр 1:17, Лк 23:14, Ях 19:12

+ 3:14 Лк 23:18

+ 3:17 Ғмл 13:27, 1 Тим 1:13

+ 3:21 Лк 1:69-70, Рим 1:2

+ 3:22-23 Ҡнн 18:15, 18-19.

+ 3:22 Ҡнн 18:15-16, Маҫ 17:5, Ғмл 7:37

+ 3:23 Лев 23:29, Ҡнн 18:19

+ 3:24 1 Бат 3:19-20

+ 3:25 Баш 22:18.

+ 3:25 Баш 22:18, Баш 26:4

+ 4:1 Маҫ 22:23, Ғмл 23:8

+ 4:3 Лк 21:12

+ 4:6 Маҫ 26:3, Лк 3:2, Ях 18:13

+ 4:7 Лк 20:2

+ 4:8 Мрк 13:11, Ғмл 6:10, Ғмл 13:9

+ 4:9 Ғмл 3:6-8

+ 4:11 Зәб 117:22.

+ 4:11 Зәб 117:22, Лк 20:17, 1 Птр 2:7

+ 4:12 Маҫ 1:21

+ 4:14 Ғмл 3:11

+ 4:19 Ғмл 5:29

+ 4:21 Лк 20:6, Лк 22:2, Ғмл 5:26

+ 4:24 Сығ 20:11

+ 4:25-26 Зәб 2:1-2.

+ 4:26 Зәб 2:1-2

+ 4:27 Лк 23:1, Лк 23:11, Ғмл 3:13

+ 4:29 Эфс 6:19

+ 4:31 Ғмл 2:4, Ғмл 13:52

+ 4:32 Ғмл 2:44

+ 4:34 2 Кор 8:14

+ 4:36 Ғмл 9:27, Ғмл 13:2, Ғмл 15:36, Глт 2:9

+ 5:4 Вәғ 5:4-5

+ 5:12 Мрк 16:20, Ях 10:23, Ғмл 3:11

+ 5:15 Мрк 6:55, Ғмл 19:11-12

+ 5:17 Ғмл 4:1, Ғмл 23:8, Мрк 15:10, Ғмл 13:45

+ 5:18 Лк 21:12, Ғмл 4:3

+ 5:19 Ғмл 12:7-10, Ғмл 16:26

+ 5:26 Лк 20:6, Лк 22:2, Ғмл 4:21

+ 5:27 Маҫ 10:17, Маҫ 26:59

+ 5:28 Ғмл 4:17-18, Маҫ 27:25

+ 5:29 Ғмл 4:19

+ 5:32 Лк 24:48, Ях 15:26

+ 5:33 Ғмл 7:54

+ 5:34 Ғмл 22:3, Йер 26:17

+ 5:37 Иҫп 1:2, 1 Йыл 21:1, Лк 2:2

+ 5:38 Һҡт 3:37

+ 5:39 Ишғ 8:9-10

+ 5:41 Маҫ 5:12, 1 Птр 4:13-14, 2 Кор 12:10

+ 6:1 Ғмл 9:29

+ 6:3 1 Тим 3:8

+ 6:5 Ғмл 8:5, Ғмл 21:8, Ғмл 2:11, Ғмл 13:43

+ 6:6 1 Тим 4:14, 1 Тим 5:22, 2 Тим 1:6

+ 6:7 Ғмл 12:24, Ғмл 19:20

+ 6:10 Ғмл 4:8, Лк 21:15

+ 6:11 3 Бат 21:10, Маҫ 26:59

+ 6:13 Ғмл 21:28

+ 6:14 Маҫ 26:61, Ях 2:19-22, Маҫ 5:17

+ 7:2 Баш 11:31, Баш 12:4

+ 7:3 Баш 12:1.

+ 7:3 Баш 12:1

+ 7:4 Баш 11:32

+ 7:5 Баш 13:15.

+ 7:5 Баш 15:3, Баш 18:10, Баш 12:7, Баш 13:15, Баш 15:18

+ 7:6-7 Баш 15:13-14.

+ 7:6 Баш 15:13, Сығ 12:40

+ 7:7 Сығ 3:12.

+ 7:7 Баш 15:14, Сығ 3:12

+ 7:8 Баш 17:9-10.

+ 7:8 Баш 17:9-14, Баш 21:2-4, Баш 25:26, Баш 29:31-35, Баш 30:5-24

+ 7:9 Баш 37:28.

+ 7:9 Баш 37:11, Баш 37:28, Баш 39:2

+ 7:10 Баш 41:40.

+ 7:10 Баш 41:37-43

+ 7:12 Баш 42:1-5

+ 7:13 Баш 43:1-15, Баш 45:1-4

+ 7:14 Баш 45:9-10, Баш 46:27

+ 7:15 Баш 46:5, Баш 46:28, Баш 49:33, Сығ 1:6

+ 7:16 Баш 50:13.

+ 7:16 Баш 50:25, Йуш 24:32

+ 7:17 Сығ 1:7, Сығ 1:12

+ 7:18 Сығ 1:8.

+ 7:18 Сығ 1:8

+ 7:19 Сығ 1:22.

+ 7:19 Сығ 1:10-11, Сығ 1:16

+ 7:20-21 Сығ 2:2, 10.

+ 7:20 Сығ 2:2-3, Ғвр 11:23

+ 7:21 Сығ 2:3-10

+ 7:24-28 Сығ 2:11-14.

+ 7:24 Сығ 2:11-12

+ 7:28 Сығ 2:13-14

+ 7:29 Сығ 2:15, Сығ 2:22, Сығ 18:3-5

+ 7:30-34 Сығ 3:1-10.

+ 7:30 Сығ 3:2

+ 7:32 Сығ 3:6

+ 7:33 Йуш 5:15

+ 7:34 Сығ 3:5, Сығ 3:8-10

+ 7:35 Сығ 2:14

+ 7:36 Сығ 14:27-31, Ҡнн 1:3, Ҡнн 8:2

+ 7:37 Ҡнн 18:15.

+ 7:37 Ҡнн 18:15, Ғмл 3:22

+ 7:38 Ҡнн 32:47.

+ 7:38 Сығ 19:3, Ҡнн 5:27

+ 7:39 Сығ 16:3, Иҫп 11:4-6

+ 7:40-41 Сығ 32:1-6.

+ 7:40 Сығ 32:1, Сығ 32:23

+ 7:41 Сығ 32:4-6, Ишғ 2:8

+ 7:42-43 Ғам 5:25-27.

+ 7:42 Ҡнн 4:19, Зәб 80:13

+ 7:43 3 Бат 11:5-7, 4 Бат 23:13, Ғам 5:25-27

+ 7:44 Сығ 25:8-9.

+ 7:44 Сығ 38:21, Асл 15:5, Сығ 25:40

+ 7:45 Йуш 3:14-17, Йуш 3:10

+ 7:46-47 2 Бат 7:2, 4-5, 12-13.

+ 7:46 Зәб 88:20-21, 2 Бат 7:1-2, 3 Бат 8:17

+ 7:47 3 Бат 6

+ 7:48 3 Бат 8:27, Ғмл 17:24

+ 7:49-50 Ишғ 66:1-2.

+ 7:50 Ишғ 66:1-2

+ 7:51 Йер 6:10.

+ 7:51 Ишғ 63:10.

+ 7:51 Сығ 32:9, Ҡнн 10:16, Ҡнн 10:16, Йер 4:4, Йер 9:26, Ишғ 63:10, Млх 3:6

+ 7:52 3 Бат 18:4, 2 Йыл 24:21, Йер 2:30, Маҫ 23:37

+ 7:53 Ҡнн 33:2, Глт 3:19, Ғвр 2:2

+ 7:54 Ғмл 5:33

+ 7:55 Сығ 24:16, Ишғ 6:1, Зәб 109:1, Мрк 16:19

+ 7:56 Мрк 1:10, Зәб 109:1, Днл 7:13, Мрк 16:19, Ғмл 7:56, Ғвр 1:3

+ 7:58 Лев 24:14-16, Иҫп 15:35-36, 3 Бат 21:13, Ғмл 8:1, Ғмл 22:20

+ 7:59 Зәб 30:6.

+ 7:59 Зәб 30:6, Лк 23:46

+ 7:60 Лк 22:41, Лк 23:34

+ 8:1 Ғмл 22:20, Ях 16:2, Маҫ 10:23

+ 8:3 Глт 1:13, 1 Кор 15:9, Флп 3:6

+ 8:4 Мрк 4:14, Ғмл 11:19

+ 8:5 Ғмл 6:5, Ғмл 21:8

+ 8:7 Лк 4:35, Мрк 16:17-18

+ 8:13 Маҫ 28:19, Ғмл 16:33, Ғмл 18:8

+ 8:14 Ғмл 1:8

+ 8:15 Ғмл 2:38

+ 8:16 Маҫ 28:19, Ғмл 19:5, Ғмл 10:44, Ғмл 11:15

+ 8:17 Ғмл 9:17, Ғмл 19:6

+ 8:22 Днл 4:24, 2 Тим 2:25

+ 8:24 Сығ 8:8

+ 8:25 Ях 4:39

+ 8:26 Ғмл 5:19, Ғмл 10:4, Ғмл 11:13, Ғмл 12:7, Ғмл 27:23

+ 8:27 Йер 38:7

+ 8:29 Ғмл 10:19

+ 8:31 Рим 10:14

+ 8:32-33 Ишғ 53:7-8.

+ 8:33 Ишғ 53:7-8

+ 8:35 Лк 24:27

+ 8:39 4 Бат 2:16, Зөл 3:12, Зөл 8:3

+ 8:40 Йуш 13:3

+ 9:1 Ғмл 8:3, Ях 16:2

+ 9:3 Ғмл 22:6-11, Ғмл 26:12-18

+ 9:7 Днл 10:7

+ 9:10 Ғмл 22:12, Баш 22:1

+ 9:11 Ғмл 21:39, Ғмл 22:3

+ 9:15 Рим 1:5, Глт 1:15-16, 1 Тим 2:7, Йер 1:4-5

+ 9:16 Ғмл 20:23, 1 Тес 3:3

+ 9:17 Ғмл 8:17, Ғмл 19:6

+ 9:19 Глт 1:17

+ 9:21 Глт 1:13, Глт 1:23

+ 9:22 1 Тим 1:12, Ғмл 18:28

+ 9:23 Ғмл 20:3, Ғмл 23:30

+ 9:25 Йуш 2:15, 1 Бат 19:12, 2 Кор 11:32-33

+ 9:27 Ғмл 4:36, Ғмл 13:2, Ғмл 15:36, Глт 2:9, 1 Кор 9:6, Глт 1:18-19

+ 9:29 Ғмл 6:1

+ 9:30 Ғмл 11:25

+ 9:34 Ғмл 3:6

+ 9:36 Йуш 19:46, Ях 13:14, 1 Тим 2:10, 1 Тим 5:10

+ 9:40 Маҫ 9:25, Ғмл 28:8, Яҡ 5:16

+ 9:41 Мрк 1:31, Мрк 5:41, Мрк 9:27, Ғмл 3:7

+ 10:2 Маҫ 8:10, Лк 7:4-5

+ 10:3 Ғмл 3:1

+ 10:4 Ғмл 8:26, Асл 8:4

+ 10:6 Ғмл 9:43

+ 10:9 Ғмл 11:5-14

+ 10:12 Лев 20:25.

+ 10:14 Лев 11:2, Ҡнн 14:3, Зөл 4:14

+ 10:15 Мрк 7:15-16, Рим 14:14, 1 Тим 4:4, Тит 1:15

+ 10:19 Ғмл 8:29

+ 10:22 Лк 7:4-5

+ 10:25 Днл 2:46, Ғмл 16:29

+ 10:26 Асл 19:10, Асл 22:8-9

+ 10:28 Ях 4:9, Ях 18:28

+ 10:34 Ҡнн 10:17-18.

+ 10:34 Ҡнн 10:17, Рим 2:11, Рим 10:12

+ 10:35 Ишғ 56:6-7.

+ 10:35 Ишғ 64:5, Рим 10:12

+ 10:36 Ишғ 52:7

+ 10:37 Мрк 1:14

+ 10:38 Маҫ 3:16, Ях 1:32-33, Маҫ 4:24, Лк 13:16

+ 10:42 Ях 5:22, Ғмл 17:31, 1 Птр 4:5, 2 Тим 4:1

+ 10:43 Йер 31:34; Зәк 13:1.

+ 10:43 Лк 24:27, Рим 3:21

+ 10:46 Мрк 16:17, 1 Кор 12:10

+ 10:47 Ғмл 2:4

+ 10:48 Ғмл 2:38

+ 11:2 Ғмл 15:1, Глт 2:12

+ 11:3 Лк 15:2, Глт 2:12

+ 11:5 Ғмл 10:9-32

+ 11:9 Мрк 7:19, Ғмл 10:15

+ 11:12 Ғмл 15:9

+ 11:13 Ғмл 8:26

+ 11:15 Ғмл 10:44

+ 11:16 Ғмл 1:5

+ 11:17 Ғмл 2:38

+ 11:19 Ғмл 8:1

+ 11:22 Ғмл 4:36, Ғмл 9:27, Ғмл 13:1

+ 11:24 Ғмл 6:5

+ 11:25 Ғмл 9:30

+ 11:27 Ғмл 13:1, Ғмл 15:32

+ 11:28 Ғмл 21:10, Маҫ 24:7, Ғмл 18:2

+ 12:2 Лк 5:10, Мрк 10:39

+ 12:3 Сығ 12:15

+ 12:4 Лк 22:33

+ 12:5 2 Кор 1:11, Эфс 6:18

+ 12:7 Ғмл 8:26, Ғмл 16:26

+ 12:10 Ғмл 5:19, Ғмл 16:26

+ 12:11 Зәб 33:7, Зәб 90:11, 2 Кор 1:10

+ 12:12 Ғмл 13:5, Ғмл 15:37, 1 Птр 5:13, Кол 4:10, 2 Тим 4:11, Флм 1:24

+ 12:15 Маҫ 18:10-11, Ғвр 1:14

+ 12:17 Ғмл 15:13, Ғмл 21:18, Яҡ 1:1, Глт 1:19, Глт 2:9

+ 12:23 Днл 5:23, Асл 16:9, 2 Бат 24:16, 4 Бат 19:35

+ 12:24 Ғмл 6:7, Ғмл 19:20

+ 12:25 Ғмл 11:29-30, Ғмл 12:12

+ 13:1 Ғмл 11:27, Ғмл 4:36, Ғмл 11:22, Лк 3:1

+ 13:2 Лк 2:37, Рим 1:1, Глт 1:15

+ 13:5 Ғмл 12:12, Ғмл 15:37, Кол 4:10

+ 13:6 Маҫ 7:15

+ 13:9 Ғмл 4:8, Ғмл 6:10

+ 13:13 Ғмл 15:38

+ 13:15 Лк 8:41, Ғмл 18:8

+ 13:17 Сығ 6:6; 12:51.

+ 13:17 Сығ 1:7, Сығ 12:51

+ 13:18 Сығ 16:35, Зәб 94:10, Ҡнн 9:7

+ 13:19 Ҡнн 7:1, Йуш 14:1, Хак 2:16, Хак 3:9, 1 Бат 12:11

+ 13:20 1 Бат 7:15.

+ 13:20 Хак 2:16.

+ 13:21 1 Бат 8:4-5; 10:24.

+ 13:21 1 Бат 8:5, 1 Бат 9:1, 1 Бат 10:1, 1 Бат 13:1

+ 13:22 1 Бат 13:14; 16:12-13; Зәб 88:21.

+ 13:22 1 Бат 15:23, 1 Бат 13:14, Зәб 88:20-21, Ишғ 44:28

+ 13:23 Ишғ 11:1.

+ 13:24 Лк 3:3

+ 13:25 Лк 3:16, Ях 1:20, Ях 1:27

+ 13:27 Ғмл 3:17, Лк 24:26-27

+ 13:28 Лк 23:23

+ 13:29 Лк 23:53

+ 13:30 Лк 24:6

+ 13:31 Ғмл 1:3, Лк 24:48

+ 13:32-33 Зәб 2:7.

+ 13:32 Зәб 2:7, Ғвр 1:5, Ғвр 5:5

+ 13:34 Ишғ 55:3.

+ 13:34 Рим 6:9, Ишғ 55:3

+ 13:35 Зәб 15:10.

+ 13:35 Зәб 15:10, Ғмл 2:27

+ 13:36 3 Бат 2:10, Ғмл 2:29

+ 13:38 Ишғ 53:5, 12.

+ 13:38 Маҫ 1:21, 1 Ях 2:12

+ 13:39 Рим 3:20, Глт 2:16, Глт 3:11, Ишғ 53:11, Рим 3:28

+ 13:40 Хав 1:5

+ 13:41 Хав 1:5.

+ 13:43 Ғмл 2:11, Ғмл 6:5

+ 13:45 Ғмл 5:17

+ 13:46 Ғмл 4:30, Эфс 6:19, Маҫ 10:11, Маҫ 22:8, Асл 3:4, Мрк 12:9, Ғмл 18:6

+ 13:47 Ишғ 49:6.

+ 13:47 Ишғ 49:6, Ғмл 26:23

+ 13:50 1 Тес 2:15

+ 13:51 Маҫ 10:14, Мрк 6:11, Лк 9:5

+ 13:52 Ғмл 2:4, Ғмл 4:31

+ 14:1 Ғмл 13:5

+ 14:3 Ғмл 4:30, Эфс 6:19

+ 14:4 Маҫ 10:34, Лк 12:51

+ 14:6 Маҫ 10:23

+ 14:8 Ғмл 3:2

+ 14:9 Маҫ 9:2

+ 14:10 Ишғ 35:6, Ғмл 3:8

+ 14:11 Ғмл 28:6

+ 14:13 Днл 2:46

+ 14:14 Иҫп 14:6, Мрк 14:63

+ 14:15 Сығ 20:11, 1 Тес 1:9

+ 14:16 Мих 4:5

+ 14:17 Лев 26:4, Маҫ 5:45, Зәб 103:15

+ 14:19 2 Кор 11:25

+ 14:22 Кол 1:23, Ях 15:20, 1 Птр 2:21, 1 Птр 5:9, 1 Тес 3:3, 2 Тим 3:12

+ 14:23 Ғмл 13:2, Ғмл 20:32

+ 14:26 Ғмл 13:3

+ 15:1 Лев 12:3

+ 15:2 Глт 5:2

+ 15:7 Ғмл 10:20

+ 15:8 3 Бат 8:39, 1 Йыл 28:9, 2 Йыл 6:30, Ғмл 1:24, Ғмл 10:44, Ғмл 10:47

+ 15:9 Ғмл 11:12, Зәб 50:12

+ 15:10 Глт 5:1

+ 15:11 Эфс 2:8, Тит 2:11, Тит 3:7

+ 15:13 Ғмл 12:17, Яҡ 1:1, Глт 1:19, Глт 2:9

+ 15:16-18 Ғам 9:11-12.

+ 15:17 Ғам 9:11-12

+ 15:20 Баш 9:4.

+ 15:20 Днл 1:8, 1 Кор 8:1, 1 Кор 10:19-20, Асл 2:14, Лев 3:17, Лев 17:14, Ҡнн 12:23-24

+ 15:22 1 Птр 5:12, 2 Кор 1:19, 2 Тес 1:1

+ 15:24 Глт 1:7, Глт 5:10

+ 15:28 Ғмл 15:20

+ 15:32 Ғмл 11:27

+ 15:35 Ғмл 13:1

+ 15:37 Ғмл 12:12, Ғмл 13:5, Кол 4:10

+ 15:38 Ғмл 13:13

+ 15:40 Ғмл 15:32

+ 16:1 Рим 16:21, 1 Кор 4:17, Флп 2:19, Кол 1:1, 1 Тес 3:2, 2 Тес 1:1, 1 Тим 1:2, 2 Тим 1:2

+ 16:3 1 Кор 9:20, Глт 2:3

+ 16:4 Ғмл 15:28-29

+ 16:5 Ғмл 6:7

+ 16:6 Ғмл 18:23

+ 16:7 Флп 1:19

+ 16:8 Ғмл 20:5, 2 Кор 2:12, 2 Тим 4:13

+ 16:12 Флп 1:1

+ 16:14 Лк 24:45

+ 16:15 Ғмл 11:14, Ғмл 16:33-34

+ 16:17 Днл 3:26

+ 16:18 Мрк 9:38

+ 16:21 Ғөз 4:13, Эст 3:8

+ 16:22 2 Кор 6:4-5, 2 Кор 11:23-25

+ 16:24 Йер 20:2, Йер 29:26, 1 Тес 2:2

+ 16:25 Зәб 41:9, Зәб 118:62

+ 16:26 Ғмл 4:31, Ғмл 5:19, Ғмл 12:7, Ғмл 12:10

+ 16:27 3 Бат 20:39, Ғмл 12:19

+ 16:29 Днл 2:46, Ғмл 10:25

+ 16:30 Лк 3:10, Ғмл 2:37

+ 16:31 Мрк 16:16, Рим 10:9

+ 16:33 Ғмл 11:14, Ғмл 16:15

+ 16:34 Ях 4:53, Ғмл 18:8

+ 16:37 Ғмл 22:25

+ 16:39 Маҫ 8:34

+ 16:40 Ғмл 16:14

+ 17:1 Флп 4:16

+ 17:2 Ғмл 13:5, Ғмл 14:1

+ 17:3 Лк 24:26-27

+ 17:5 1 Тес 2:14-16

+ 17:7 Лк 23:2

+ 17:16 2 Птр 2:8

+ 17:19 Мрк 1:27

+ 17:24 Ишғ 42:5, Маҫ 11:25, 3 Бат 8:27, Ғмл 7:48

+ 17:25 Әйп 12:10; Зәб 49:12; Ишғ 42:5.

+ 17:25 Зәб 49:8-12, Баш 2:7, Әйп 33:4

+ 17:26 Баш 2:7; Ҡнн 32:8.

+ 17:26 Баш 3:20, Ҡнн 32:8

+ 17:27 Ишғ 55:6; Йер 23:23.

+ 17:28 Иҫп 16:22, Әйп 12:10

+ 17:29 Ишғ 40:18-19, Ишғ 46:5

+ 17:30 1 Птр 1:14, Рим 3:25-26, Эфс 4:18

+ 17:31 Маҫ 12:36, Ях 5:22, Ғмл 10:42, 1 Птр 4:5

+ 18:2 Рим 16:3, 1 Кор 16:19, 2 Тим 4:19, Ғмл 11:28

+ 18:4 Ғмл 13:5

+ 18:5 1 Тес 3:6

+ 18:6 Зөл 18:13, Зөл 33:4, Ғмл 13:46

+ 18:8 Лк 8:41, Ғмл 13:15, 1 Кор 1:14, Ях 4:53, Ғмл 16:34

+ 18:15 Ғмл 23:29

+ 18:18 Иҫп 6:18.

+ 18:18 Ғмл 18:2, Рим 16:1, Иҫп 6:5, Иҫп 6:9

+ 18:19 Ғмл 19:1, Ғмл 20:16

+ 18:21 Яҡ 4:15

+ 18:23 Ғмл 16:6

+ 18:24 Ғмл 19:1, 1 Кор 1:12, 1 Кор 3:5, 1 Кор 4:6, 1 Кор 16:12, Тит 3:13

+ 18:25 Лк 3:3, Ғмл 19:3

+ 18:26 Ғмл 4:30, Эфс 6:19

+ 18:27 1 Кор 16:3, 2 Кор 3:1

+ 18:28 Ғмл 9:22

+ 19:1 Ғмл 18:21

+ 19:3 Ғмл 18:25

+ 19:4 Лк 3:3, Ях 1:7

+ 19:5 Маҫ 28:19, Ғмл 8:16

+ 19:6 Ғмл 8:17, Ғмл 9:17, Ғмл 10:46

+ 19:8 Ғмл 4:30, Эфс 6:19

+ 19:12 Ғмл 5:15

+ 19:13 Маҫ 12:27, Мрк 9:38, Лк 9:49

+ 19:15 Лк 4:34, Яҡ 2:19

+ 19:18 Мрк 1:5, Яҡ 5:16

+ 19:20 Ғмл 6:7, Ғмл 12:24

+ 19:21 Рим 15:26, 1 Кор 16:5, Рим 15:23-24

+ 19:22 Ғмл 16:1

+ 19:26 Ишғ 44:10-20, Йер 10:3-6

+ 19:29 Ғмл 19:29, Кол 4:10, Флм 1:24

+ 20:1 Ғмл 19:21

+ 20:3 Ғмл 9:23, Ғмл 23:30

+ 20:4 Ғмл 19:29, Эфс 6:21, Кол 4:7, 2 Тим 4:12, 2 Тим 4:20, Тит 3:12

+ 20:5 Ғмл 16:8

+ 20:6 Сығ 12:15, Ғмл 12:3

+ 20:7 1 Кор 16:2, Асл 1:10

+ 20:9 4 Бат 1:2

+ 20:10 3 Бат 17:21, 4 Бат 4:34

+ 20:16 Сығ 23:16, Сығ 34:22, Лев 23:15, Ҡнн 16:9, Ғмл 2:1

+ 20:18 Ғмл 18:19, 1 Тес 1:5

+ 20:23 Ғмл 9:16, Ғмл 21:33

+ 20:24 2 Тим 4:7

+ 20:26 Ҡнн 8:19

+ 20:28 Ях 21:16-17, 1 Птр 5:2, 1 Птр 1:18-19

+ 20:29 Маҫ 7:15, Ях 10:12

+ 20:30 2 Птр 2:1, 2 Кор 11:13, 1 Тим 4:1

+ 20:31 Мрк 14:38

+ 20:32 Ғмл 14:23, 1 Птр 1:4

+ 20:33 1 Бат 12:3, 2 Кор 7:2

+ 20:34 Ғмл 18:3

+ 20:35 Маҫ 10:8

+ 20:36 Ғмл 21:5

+ 21:4 Ғмл 20:23

+ 21:5 Ғмл 20:36

+ 21:8 Ғмл 6:5, Ғмл 8:5

+ 21:9 4 Бат 22:14, Лк 2:36, Ғмл 2:17-18

+ 21:10 Ғмл 11:28

+ 21:11 3 Бат 11:30, Йер 27:2

+ 21:12 Маҫ 16:21-23

+ 21:13 Ғмл 20:24, Флп 2:17

+ 21:18 Ғмл 12:17, Яҡ 1:1

+ 21:20 Рим 10:2

+ 21:21 Рим 2:28-29, 1 Кор 7:19

+ 21:23-24 Иҫп 6:18.

+ 21:23 Иҫп 6:2-5, Иҫп 6:13

+ 21:24 Ғмл 18:18

+ 21:25 Ғмл 15:29

+ 21:26 Иҫп 6:9-12

+ 21:28 Ғмл 6:13, Зөл 44:7

+ 21:29 Ғмл 20:4

+ 21:33 Ғмл 20:23, Ғмл 21:11

+ 21:34 Ғмл 19:32

+ 21:39 Ғмл 9:11, Ғмл 22:3

+ 22:3 Ғмл 9:11, Ғмл 21:39, Ғмл 5:34, Флп 3:6

+ 22:4 Ғмл 8:3

+ 22:5 Ғмл 9:1-2

+ 22:6 Ғмл 9:3-6, Ғмл 26:12-18

+ 22:12 Ғмл 9:17

+ 22:15 Ғмл 9:15

+ 22:16 Ғмл 9:18

+ 22:17 Ғмл 9:26

+ 22:20 Ғмл 7:58

+ 22:25 Ғмл 16:37

+ 23:1 1 Кор 4:4, 2 Кор 1:12, 2 Тим 1:3, Ғвр 13:18

+ 23:2 Ғмл 24:1, 3 Бат 12:24

+ 23:3 Зөл 13:10-12.

+ 23:3 Ҡнн 25:1-2

+ 23:4 Ях 18:22

+ 23:5 Сығ 22:28.

+ 23:5 Сығ 22:28

+ 23:6 Ғмл 4:1, Флп 3:5, 1 Кор 15:13

+ 23:8 Маҫ 22:23, Лк 20:27

+ 23:9 Ях 12:29

+ 23:11 Ғмл 27:23

+ 23:24 Ғмл 24:3, Ғмл 25:14

+ 23:27 Ғмл 21:32-33, Ғмл 22:27

+ 23:28 Ғмл 22:30

+ 23:29 Ғмл 18:15

+ 23:30 Ғмл 9:23, Ғмл 20:3

+ 23:34 Ғмл 21:39

+ 24:1 Ғмл 23:2

+ 24:5 Лк 23:2

+ 24:6 Ғмл 21:27-29

+ 24:15 Днл 12:2, Асл 20:6, Асл 20:13

+ 24:16 Ғмл 23:1, Ғвр 13:18

+ 24:17 Рим 15:25-28, 1 Кор 16:1, Глт 2:10

+ 24:18 Ғмл 21:26

+ 24:21 Ғмл 23:6

+ 24:25 Ғмл 17:32

+ 25:3 Ғмл 23:12

+ 25:10 Рим 13:1

+ 25:12 Ғмл 23:11

+ 25:19 Ғмл 18:15, Ғмл 23:29

+ 25:24 Ғмл 22:22

+ 25:25 Лк 23:14, Ғмл 23:29

+ 26:1 Зәб 118:46, Маҫ 10:18, Ғмл 9:15

+ 26:4 Глт 1:13

+ 26:5 Ғмл 23:6, Флп 3:5

+ 26:6 Ҡнн 18:15; 2 Бат 7:16; Йер 23:5.

+ 26:7 Маҫ 19:28, Яҡ 1:1

+ 26:8 1 Кор 5:12

+ 26:9 Ях 16:2, 1 Тим 1:13

+ 26:10 Ғмл 8:3

+ 26:11 Ғмл 9:1

+ 26:12 Ғмл 9:3-6, Ғмл 22:6-11

+ 26:17-18 Ишғ 42:6-7.

+ 26:18 Ишғ 35:5, Ишғ 42:7, Ғвр 2:14-15

+ 26:20 Ғмл 9:20

+ 26:21 Ғмл 21:27, Ғмл 21:30

+ 26:23 Ишғ 9:2; 49:6.

+ 26:23 1 Кор 15:20, Кол 1:18, Асл 1:5, Ишғ 42:6, Ишғ 49:6, Ғмл 13:47

+ 26:29 Ғмл 21:33

+ 26:31 Ғмл 23:29

+ 26:32 Ғмл 25:12

+ 27:1 Ғмл 25:12

+ 27:2 Ғмл 19:29

+ 27:6 Ғмл 28:11

+ 27:9 Лев 16:29-30; 23:27.

+ 27:14 Мрк 4:37

+ 27:18 Юнс 1:5

+ 27:23 Ғмл 8:26

+ 27:24 Ғмл 23:11

+ 27:26 Ғмл 28:1

+ 27:34 1 Бат 14:45, 2 Бат 14:11, 3 Бат 1:52, Лк 21:18

+ 27:35 Маҫ 15:36

+ 27:43 Ғмл 27:3

+ 28:5 Зәб 90:13, Мрк 16:18, Лк 10:19

+ 28:6 Ғмл 14:11

+ 28:8 Ғмл 9:40, Яҡ 5:16

+ 28:11 Ғмл 27:6

+ 28:18 Ғмл 23:29, Ғмл 26:31-32

+ 28:23 Лк 24:27

+ 28:25 Маҫ 15:7

+ 28:26-27 Ишғ 6:9-10.

+ 28:27 Ишғ 6:9-10, Маҫ 13:15, Мрк 4:12, Ях 12:40

+ 28:28 Ишғ 40:5, Лк 3:6

+ 28:31 Ғмл 4:29, Эфс 6:19





(Мрк 15:2-5; Лк 23:2-5; Ях 18:29-38)

11•Ғайсаны идарасы ҡаршыһына баҫтырҙылар. Пилатос Унан:

– Һин йәһүдтәр Батшаһымы? – тип һораны.

– Быны һин үҙең әйттең, – тип яуапланы Ғайса+.

12Баш ҡаһиндарҙың һәм аҡһаҡалдарҙың ғәйепләүенә иһә Ул яуап ҡайтарманы.

13Шунда Пилатос:

– Үҙеңә ҡаршы әйтелгән был тиклем ғәйепләүҙәрҙе әллә Һин ишетмәйһеңме? – тип һораны+.

14Ғайса бер һүҙ ҙә өндәшмәне. Идарасы быға бик ғәжәпләнде.




Ғайсаны үлемгә хөкөм итеү

(Мрк 15:6-15; Лк 23:13-25; Ях 18:39–19:16)

15•Идарасының бер ғәҙәте бар ине: ул һәр Ҡотҡарылыу байрамында халыҡтың теләге буйынса бер тотҡондо азат итә торғайны.
16Ул дәүерҙә яманаты киң таралған Бараббас исемле бер тотҡон бар ине.
17Халыҡ йыйылғас, Пилатос уларҙан:

– Кемде азат итеүемде теләйһегеҙ: Бараббастымы, әллә Мәсих тип аталған Ғайсанымы? – тип һораны.

18Пилатос йәһүд башлыҡтарының Ғайсаны көнсөллөк арҡаһында тотоп биргәнен белә ине+.
19Ул хөкөм итеү урынында ултырған саҡта, ҡатыны уға: «Был Кешегә ҡаршы бер ни ҙә эшләмә! Ул ғәйепһеҙ. Бөгөн төшөмдә Уның арҡаһында бик ғазапландым», – тип хәбәр иттерҙе.

20Баш ҡаһиндар һәм аҡһаҡалдар иһә, Бараббасты иреккә сығарыуҙы, ә Ғайсаны үлем язаһына тарттырыуҙы талап итергә тип, халыҡты ҡотортоп ҡуйғайны+.
21Идарасы халыҡтан тағы:

– Һеҙгә был икәүҙең ҡайһыһы кәрәк? Кемеһен азат итәйем? – тип һораны.

– Бараббасты, – тинеләр.

22– Ә Мәсих тип аталған Ғайсаны нимә эшләтәйем? – тип һораны Пилатос.

– Уны арҡысаҡҡа ҡаҙаҡлат! – тип яуап бирҙеләр бер ауыҙҙан.

23– Ул ниндәй яуызлыҡ ҡылған һуң? – тип һораны ул.

– Уны арҡысаҡҡа ҡаҙаҡлат! – тип тағы ла нығыраҡ аҡырҙылар+.

24Пилатос, бер нимә лә ярҙам итмәгәнен, киреһенсә, сыуалыш башланыу ихтималын күреп, һыу килтерергә ҡушты һәм халыҡ алдында ҡулдарын йыуҙы ла:

– Был Кешенең түгелгән ҡаны өсөн мин ғәйепле түгелмен, быға һеҙ яуаплы! – тине+.

25– Уның ҡаны беҙҙең һәм беҙҙең балаларыбыҙҙың өҫтөндә булһын! – тип яуап бирҙе бөтәһе лә+.

26Шунан һуң Пилатос Бараббасты азат итте. Ә Ғайсаны, ҡамсылатҡандан һуң, арҡысаҡҡа ҡаҙаҡлатыр өсөн тапшырҙы+.




Ғәскәриҙәрҙең Ғайсаны мыҫҡыллауы

(Мрк 15:16-20; Ях 19:2-3)

27•Бынан һуң ғәскәриҙәр Ғайсаны идарасы һарайына алып китте. Унда Ғайсаны бөтә ғәскәри төркөм уратып алды.
28Улар Ғайсаның кейемдәрен систереп, ҡуйы ҡыҙыл төҫтәге ябынса кейҙерҙеләр.
29Сәнскәктән таж үреп башына һалдылар, уң ҡулына таяҡ тотторҙолар ҙа алдында тубыҡланып:

– Йәшәһен йәһүдтәр Батшаһы! – тип мыҫҡыллап көлдөләр.

30Өҫтөнә төкөрҙөләр, таяҡ алып башына һуҡтылар+.
31Шулай мыҫҡыллағандан һуң, Ғайсаның өҫтөндәге ябынсаны систереп, Үҙенең кейемдәрен кейҙерҙеләр ҙә арҡысаҡҡа ҡаҙаҡларға алып киттеләр.




Ғайсаны арҡысаҡҡа ҡаҙаҡлау

(Мрк 15:21-23; Лк 23:26-31; Ях 19:17)

32•Юлда улар Шимғон исемле Курене кешеһен осраттылар һәм уны Ғайсаның арҡысағын күтәреп барырға мәжбүр иттеләр.
33Голгоҫа, йәғни «Баш һөйәге урыны» тип аталған ергә барып еткәс,
34+Ғайсаға үт ҡатыш шарап бирҙеләр. Ғайса уны тәмләп ҡараны, әммә эсергә теләмәне+.
35+Ғайсаны арҡысаҡҡа ҡаҙаҡлағас, йәрәбә һалып, үҙ-ара Уның кейемдәрен бүлешеп алдылар+
36һәм шунда Уны һаҡлап ултырҙылар.
37Ғайсаның баш осона ғәйебен күрһәткән «Был – Ғайса, йәһүдтәр Батшаһы» тигән яҙыу ҡағып ҡуйҙылар.
38Ғайса менән бергә ике юлбаҫарҙы ла – береһен Уның уң яғына, икенсеһен һул яғына – арҡысаҡҡа ҡаҙаҡланылар.
39+Үтеп-һүтеп йөрөүселәр, баштарын сайҡап, Уны мыҫҡыл иттеләр:+

40– Алла йортон емереп, уны өс көндә яңынан Төҙөүсе, ҡотҡар Үҙеңде! Алла Улы булһаң, төш арҡысаҡтан!+

41Шулай уҡ ҡанун белгестәре, аҡһаҡалдар һәм баш ҡаһиндар ҙа Ғайсаны мыҫҡылланы:

42– Башҡаларҙы ҡотҡарҙы, ә Үҙен ҡотҡара алмай! Үҙе, имеш, Исраил Батшаһы! Хәҙер үк арҡысаҡтан төшһөн – ана шунда беҙ Уға ышанырбыҙ!+
43+Ул Аллаға ышана ине. Әгәр ҙә Алла Уны хуш күрһә, хәҙер Уны ҡотҡарһын! Ул Үҙен Алланың Улы тип атаны бит.

44Ғайса менән бергә ҡаҙаҡланған юлбаҫарҙар ҙа Уны шулай мәсхәрә итте.




Ғайсаның үлеме

(Мрк 15:33-41; Лк 23:44-49; Ях 19:28-30)

45+•Көн үҙәгендә бөтә ер йөҙөн ҡараңғылыҡ ҡаплап алды һәм ул көндөҙгө сәғәт өскә тиклем дауам итте.
46+Сәғәт өстәр тирәһендә Ғайса көслө тауыш менән:

– Эли, Эли, лема сабахҫани? – тип ҡысҡырып ебәрҙе. Был «Аллам, Аллам! Ниңә Һин Мине ташланың!» тигәнде аңлата+.

47Яҡында тороусыларҙың ҡайһы берҙәре Уның һүҙҙәрен ишетеп:

– Ильясты саҡыра, – тинеләр.

48Шунда уҡ уларҙың береһе йүгереп килеп һыу һеңдергесте әсе шарапҡа манды ла, уны таяҡҡа элеп, Ғайсаға эсергә бирҙе+.
49Бүтән кешеләр быға:

– Туҡта! Ҡарайыҡ әле: Ильяс Уны ҡотҡарырға килерме икән? – тинеләр.

50Ә Ғайса тағы бер тапҡыр көслө тауыш менән ҡысҡырҙы ла йән бирҙе.

51+Шул саҡ Алла йортондағы пәрҙә өҫтән аҫҡа тиклем урталай йыртылып төштө. Ер тетрәне, ҡаялар ярылды,+
52ҡәберҙәр асылып, үлгән изгеләрҙең күбеһе терелеп торҙо+.
53Улар ҡәберҙәренән сыҡты, ә Ғайса терелгәс, изге Йәрүсәлим ҡалаһына инделәр, унда уларҙы күптәр күрҙе+.

54Йөҙ башы һәм уның менән бергә Ғайсаны һаҡлаған ғәскәриҙәр, ер тетрәүҙе һәм башҡа хәлдәрҙе күргәс:

– Ул ысынлап та Алла Улы булған икән! – тип ҡурҡыуға төштө.

55Унда булған хәлдәрҙе йыраҡтан ҡарап торған бик күп ҡатын-ҡыҙ ҙа бар ине. Улар Ғайсаға хеҙмәт итеү өсөн Галилеянан алып эйәреп йөрөгәйне.
56Араларында Магдала ҡалаһынан Мәрйәм, Яҡуп менән Йософтоң әсәһе Мәрйәм һәм Зәбәҙәйос улдарының әсәһе бар ине+.

Инеш һүҙ


Нөхәмияһ китабы

Нөхәмияһ китабы Ғөзәйер китабындағы теманы – Вавилон (йәки Бабил) әсирлегенән ҡайтҡан исраилдарҙың Йәһүҙәлә йәһүд йәмғиәтен тергеҙеүе тураһындағы тарихты дауам итә. Тик Ғөзәйер ҡаһин һәм ҡанун белгесе булһа, Нөхәмияһ – сәйәси етәксе һәм ойоштороусы. Йәрүсәлим ҡалаһы менән ҡорамды тергеҙер өсөн икеһенең дә тырышлығы кәрәк.

Йәһүд Нөхәмияһ, Фарсы батшаһының яҡын күргән яраны булып, был илдең баш ҡалаһында йәшәһә лә, йөрәгендә һәр саҡ Раббыға һәм үҙ халҡына һөйөү уты дөрләп тора. Йәһүҙәлә ырыуҙаштарының бик ауыр көн күреүен белгәс тә, ул батшанан Йәрүсәлимгә ҡайтырға һәм уны харабаларҙан тергеҙергә рөхсәт ала (1:1–2:10). Батша уға рөхсәт биреп кенә ҡалмай, киң вәкәләттәр ҙә тапшыра.

Йәрүсәлимгә Йәһүҙәнең идарасыһы сифатында ҡайтҡан Нөхәмияһ исраилдарҙы күршеләге дошмансыл халыҡтарҙан һаҡланыу өсөн ҡала диуарҙарын һәм ҡапҡаһын төҙөүгә күтәрә (2:11–7:72). Күршеләрҙең ҡаршылыҡ күрһәтеүенә һәм йәһүдтәрҙең үҙ-ара бәхәстәренә ҡарамаҫтан, Нөхәмияһ маҡсатына өлгәшә. Шулай итеп, йәһүд халҡының сәйәси һәм дини тормошо тергеҙелә (8–13-сө бүлектәр).

1


Нөхәмияһтың доғаһы

11Хахалъяһ улы Нөхәмияһтың һүҙҙәре.

Фарсы батшаһы Артахшаста хакимлығының егерменсе йылында, кислеү айында мин Шушан ҡалаһының ҡәлғәһендә инем+.
2Шул ваҡытта туғандарымдың береһе Ханани менән Йәһүҙәнән бер нисә кеше килде. Мин уларҙан әсирлектән ҡотолоп иҫән ҡалған йәһүдтәрҙең хәлен белештем, Йәрүсәлим тураһында һораштым+.
3Улар былай тине:

– Әсирлектән ҡотолоп ҡайтҡандар унда, өлкәлә, үтә ауыр һәм кәмһетелгән хәлдәләр; Йәрүсәлимдең диуарҙары емерелгән, ҡапҡалары яндырылған+.

4Был хәбәрҙе ишеткәс, ултырып иланым, әллә нисә көн хәсрәткә батып йөрөнөм, ураҙа тотоп, Күк Аллаһына доға ҡылдым.

5– Эй Раббым, Күк Аллаһы, Үҙеңде яратҡан һәм бойороҡтарыңды тотҡан кешеләргә рәхимеңде һалыусы һәм килешеү шарттарын һаҡлаусы бөйөк вә дәһшәтле Алла! – тинем мин. –+
6Ҡолаҡ һал, күҙҙәреңде ас, Үҙ ҡолоңдоң доғаһын ишет! Мин хәҙер көнө-төнө ҡолдарың – Исраил халҡы өсөн Һиңә доға ҡылам, Исраил халҡының гонаһын таныйым. Һинең алдыңда гонаһлыбыҙ беҙ, гонаһлыбыҙ – мин дә, бөтә нәҫел-нәсәбебеҙ ҙә+.
7Беҙ Һинең алдыңда енәйәт ҡылдыҡ, Һин ҡолоң Муса аша еткергән бойороҡтарың, ҡағиҙәләрең һәм ҡанундарыңды тотманыҡ+.
8Әммә Мусаға, үҙеңдең ҡолоңа, әйткән һүҙеңде иҫеңә төшөр: «Әгәр ҙә һеҙ Миңә тоғро булмаһағыҙ, Мин һеҙҙе төрлө халыҡтар араһына сәсермен;+
9ә инде Миңә кире ҡайтып, бойороҡтарымды еренә еткереп үтәһәгеҙ, күктең арғы яғына ҡыуылған булһағыҙ ҙа, унан йыйып алып, исемем төйәк итһен өсөн Үҙем һайлаған урынға алып килермен», – тигәйнең+.
10Улар бит Һинең ҡолдарың, Һинең халҡың. Уларҙы Һин Үҙеңдең сикһеҙ көсөң үә ҡеүәтле ҡулың менән йолоп алып ҡалдың+.
11Эй бөйөк Хакимым, ялбарамын, Һинең исемеңде сикһеҙ ололауҙан ҡыуаныс тапҡан ҡолоңдоң доғаһын, барлыҡ ҡолдарыңдың доғаһын ишетә генә күрһәң ине. Бына хәҙер Үҙ ҡолоңа ярҙам итһәнә, батшаның мәрхәмәтенә юлыҡтырһана Раббым.

Мин ул ваҡыт батшаның шарап ҡойоусыһы инем+.




2


Нөхәмияһтың Йәрүсәлимгә юлланыуы

21Артахшаста батша хакимлығының егерменсе йылында, нисан айында булды был хәл. Батшаға шарап алып килделәр. Мин уны батшаға бирҙем. Быға тиклем минең бер ваҡытта ла уға бойоҡ сырай менән күренгәнем юҡ ине+.
2Батша миңә:

– Йөҙөң ниңә ҡайғылы күренә? Ауырығанға оҡшамағанһың. Сир-сырхауың булмаһа, ҡайғың йөрәгеңдәлер ахыры, – тине.

Мин ҡурҡып киттем дә батшаға:+

3– Батша мәңге йәшәһен! Йөҙөм ниңә ҡайғылы булмаһын инде минең? Ата-бабаларым ерләнгән ҡала ташландыҡ хәлдә ята, ҡала ҡапҡалары яндырылған! – тинем+.

4Батша:

– Һин минән нимә теләйһең һуң? – тип һораны.

Мин, Күк Аллаһына доға ҡылып,
5батшаға:

– Батшам күңеленә хуш килеп, мин ҡолоңдо үҙеңдең илтифатыңа лайыҡ итһәң, мине Йәһүҙәгә, ата-бабаларымдың ҡәберҙәре ятҡан ҡалаға ебәрһәң ине. Мин уны төҙөкләндерер инем, – тип яуап ҡайтарҙым.

6Батшабикә лә батша янында ултыра ине. Батша минән:

– Сәфәрең күпмегә һуҙылыр? Ҡасан әйләнеп ҡайтырһың? – тип һораны.

Ваҡытын әйткәс, батша миңә китергә рөхсәт бирҙе.
7Шунан:

– Батшам күңеленә хуш килеп, Йәһүҙәгә мине имен-аман үткәреп ебәрһендәр өсөн батшалығыңдың Евфрат йылғаһы аръяғындағы өлкә башлыҡтарына бер хат бирһәң ине+.
8Тағы батша урмандары өсөн яуаплы кеше Асафҡа хат яҙҙырып, Алла йорто эргәһендәге ҡәлғә ҡапҡалары, ҡала диуары һәм үҙемә йәшәп торорлоҡ йорт һалыу өсөн өрлөклөк ағас бирергә бойорһаң ине, – тип һораным.

Батша һораған нәмәләрҙең барыһын да бирҙе, сөнки Алламдың игелекле ҡулы минең өҫтөмдә ине+.

9Мин Евфрат йылғаһы аръяғындағы өлкә башлыҡтарына барып, батшаның хаттарын бирҙем. Батша миңә эйәртеп ғәскәр баштарын һәм һыбайлы яугирҙәр ҙә ебәргәйне.

10Хорон кешеһе Санбаллат менән ғаммондар түрәһе Товияһ, Исраил халҡы мәнфәғәтен ҡайғыртып йөрөгән кеше килгәнен ишеткәс, йәндәре көйҙө+.

11Шунан һуң мин Йәрүсәлимгә килдем. Унда өс көн торғандан һуң,+
12эргәмдәге бер нисә кеше менән төндә юлға сыҡтым. Йәрүсәлим өсөн нимә эшләргә кәрәклеге тураһында Алламдың йөрәгемә һалған фекерҙәрен бер кемгә лә әйтмәнем. Мин менгән ишәктән башҡа үҙебеҙ менән бер ниндәй ҙә мал алманыҡ.

13Төндә мин Үҙән ҡапҡаһы аша Аждаһа шишмәһе эргәһенән Тиреҫ ҡапҡаһы янына килдем. Йәрүсәлимдең емерек диуарҙарын, уның яндырылған ҡапҡаларын ҡарап сыҡтым+.
14Шунан Шишмә ҡапҡаһына һәм Батша быуаһына килдем. Әммә унда һыбай сығырлыҡ урын булмағанлыҡтан,+
15үҙәндән китеп, күтәрелдем дә төн ҡараңғылығында диуарҙарҙы ҡарап йөрөнөм һәм Үҙән ҡапҡаһы аша кире ҡалаға әйләнеп ҡайттым+.

16Бындағы түрәләр минең ҡайҙа барғанымды ла, ни эшләгәнемде лә белмәне: йәһүдтәргә лә, ҡаһиндарға ла, дәрәжәле кешеләргә лә, түрәләргә лә, был эште башҡарырға тейешле кешеләргә лә бер ауыҙ һүҙ ҙә әйтмәгәйнем.

17Ниһайәт, мин уларға:

– Ниндәй бөлгөнлөктә йәшәгәнебеҙҙе күрәһегеҙҙер, – тинем. – Йәрүсәлим емерелгән, ҡапҡалары яндырылған. Әйҙәгеҙ, Йәрүсәлимдең диуарҙарын төҙөйөк тә башҡа былай хурланып йәшәмәйек+.

18Шунда мин Алланың игелекле ҡулы өҫтөмдә булғанын, шулай уҡ батшаның миңә әйткән һүҙҙәрен һөйләнем. Улар миңә:

– Әйҙәгеҙ, төҙөйөк, – тинеләр ҙә был изге эшкә тотонорға ныҡлы ҡарар ҡылдылар.

19Быны ишеткәс, Хорон кешеһе Санбаллат, ғаммондар түрәһе Товияһ һәм ғәрәп Гешем беҙҙән мыҫҡыллы көлөп:

– Нимә эшләргә уйлайһығыҙ? Әллә батшаға ҡаршы баш күтәрергә йөрөйһөгөҙмө? – тинеләр+.

20Уларға яуап итеп, мин:

– Күк Аллаһы Үҙе беҙгә уңыш ҡаҙандырасаҡ. Ә беҙ, уның ҡолдары, һис шикһеҙ, төҙөлөшкә тотонасаҡбыҙ. Һеҙҙең иһә Йәрүсәлимдә өлөшөгөҙ ҙә, хаҡығыҙ ҙа юҡ, бында исемегеҙ ҙә иҫкә алынмаясаҡ, – тинем.

Йәрүсәлим диуарҙарын ҡайтанан төҙөү

31Бына шунан һуң баш ҡаһин Әлйәшив менән башҡа ҡаһиндар эшкә тотоноп Һарыҡ ҡапҡаһын төҙөнөләр. Уны изгеләндереп, ҡапҡаһын элделәр. Улар Меа манараһына һәм Хананил манараһына тиклем булған диуарҙы изгеләндерҙеләр+.
2Улар янындағы диуарҙы Йерихо кешеләре төҙөй ине, артабан Имри улы Заккур эшләне+.
3Балыҡ ҡапҡаһын Сенаа нәҫеле төҙөнө: ҡапҡаның өрлөктәрен һалып, ҡапҡаһын яһап, йоҙаҡ һәм арҡыры бик эшләп ҡуйҙылар+.
4Уларҙан ары диуарҙы Һаҡҡостан тыуған Урияһ улы Меремоҫ йүнәтте; улар янында Мешезавилдан тыуған Бәрәхъяһ улы Мешуллам эшләне; арыраҡ Бағана улы Садоҡ эшләне+.
5Уларҙан һуң Теҡоға кешеләре йүнәтте. Әйткәндәй, уларҙың арҙаҡлы кешеләре Раббы Хакимдары өсөн ҡыл да ҡыбырҙатманы+.

6Иҫке ҡапҡаны Пасеах улы Йоядағ менән Бесодъяһ улы Мешуллам йүнәтте: улар ҡапҡаның өрлөгөн һалып, ҡапҡаһын яһап, йоҙаҡ һәм арҡыры бик эшләп ҡуйҙы.
7Улар эргәһендә Ғивғон кешеһе Мелатъяһ менән Мероноҫ кешеһе Ядон һәм Евфрат йылғаһы аръяғындағы өлкә башлығына буйһонған Ғивғон һәм Миспа халҡы эшләне.
8Уларҙан ары Харһаяһ улы көмөшсө Ғуззиил, уның янында хушбуй оҫтаһы Хананъяһ эшләне. Улар Йәрүсәлим диуарҙарын Киң диуарға тиклем аяҡҡа баҫтырҙы+.
9Уларҙың эргәһендә Йәрүсәлимдең яртыһына идара иткән Хур улы Рефаяһ эшләне.
10Харумаф улы Йедаяһ иһә уның янында үҙ йорто ҡаршыһында эшләне. Уның менән йәнәш Хашавнеяһ улы Хаттуш төҙәтеү эштәрен башҡарҙы.
11Артабанғы өлөштө аяҡҡа баҫтырыу эшен Харим улы Малкияһ менән Пахаҫ-Моав улы Хашшув алып барҙы. Улар Мейестәр манараһын да төҙәтеп ҡуйҙы+.
12Уларҙан арыраҡ Йәрүсәлимдең икенсе яртыһына идара иткән Һаллохеш улы Шаллум үҙенең ҡыҙҙары менән эшләне.
13Үҙән ҡапҡаһын Заноах кешеләре менән Ханун төҙәтте: улар ҡапҡаны төҙөп, ишектәрен ҡуйып, йоҙаҡ менән арҡыры бик эшләп ҡуйҙы, өҫтәүенә Тиреҫ ҡапҡаһына тиклем мең терһәк оҙонлоғонда диуарҙы ла йүнәтте+.
14Тиреҫ ҡапҡаһын Бейт-Һаккәрәм биҫтәһе башлығы Рехав улы Малкияһ йүнәтте: уны төҙөп, ишектәрен, йоҙаҡтарын һәм биктәрен ҡуйҙы+.
15Шишмә ҡапҡаһын Миспа биҫтәһе башлығы Кол-Хозе улы Шаллун йүнәтте: эш тамамланғас, ҡапҡаның башын ябып, ишек һәм йоҙаҡ-биктәрен ҡуйҙы. Ул шулай уҡ Батша баҡсаһы ҡаршыһындағы Шелах быуаһы буйындағы диуарҙы Дауыт ҡалаһынан төшә торған баҫҡысҡа тиклем төҙәтте+.
16Артабан Дауыт ғаиләһенең төрбәләре ҡаршыһына, ҡаҙылған быуаға һәм Батырҙар йортона тиклемге урынды Бейт-Сур биҫтәһенең яртыһы менән идара иткән Ғазбук улы Нөхәмияһ төҙәтте+.

17Унан ары Бани улы Рехум етәкселеге аҫтында левиҙәр төҙәтте. Рехум янында Ҡығила биҫтәһенең яртыһына идара иткән Хашавъяһ үҙ төбәгенең вәкиле булараҡ эшләне.
18Уларҙың эргәһендә Ҡығила биҫтәһенең икенсе яртыһына идара иткән Хенадад улы Биннуй етәкселегендә уның ағай-энеләре эшләне.
19Артабан ҡорал һаҡлағысҡа күтәрелгән юл ҡаршыһында, мөйөшкә тиклем, Миспа биҫтәһенең башлығы Йешуағ улы Ғезәр эшләне.
20Унан арыраҡ – мөйөштән алып баш ҡаһин Әлйәшив йортоноң ишегенә тиклем Заббай улы Барух тырышлыҡ һалды+.
21Унан ары Әлйәшив йорто ишегенән алып шул йорт бөткән ергә тиклем Һаҡҡос улы Урияһтан тыуған Меремоҫ төҙәтте+.
22Уның эргәһендә әйләнә-тирәлә йәшәгән ҡаһиндар эшләне.
23Улар артынан үҙ өйҙәренең ҡаршыһында Бинйәмин менән Хашшув эшләне; артабан үҙ йорто янындағы урынды Ғананияһ улы Мағасеяһтан тыуған Ғазаръяһ төҙәтте.

24Хенадад улы Биннуй Ғазаръяһ йортонан алып мөйөшкә, боролған ергә тиклемге урынды төҙөкләндерҙе.
25Узай улы Палал мөйөш менән Өҫкө батша һарайынан алғараҡ сығып торған, һаҡсылар ихатаһына йәнәш урынлашҡан манара ҡаршыһында эшләне.

Уның артынан Парғош улы Педаяһ менән+
26Ғофел ҡалҡыулығында йәшәгән ҡорам хеҙмәтселәре көнсығышҡа табан Һыу ҡапҡаһы ҡаршыһын һәм алғараҡ сығып торған манараға тиклем тергеҙҙе+.
27Унан да арыраҡ – алғараҡ сығып торған ҙур манара ҡаршыһынан Ғофел диуарына тиклем Теҡоға кешеләре эшләне+.

28Диуарҙың Ат ҡапҡаһынан арыраҡ өлөшөн ҡаһиндар йүнәтте, уларҙың һәр береһе үҙ йортоноң ҡаршыһында эшләне+.
29Ҡаһиндарҙан һуң Иммер улы Садоҡ үҙ йортоноң ҡаршыһындағы диуарҙы төҙәтте. Уның артынан Көнсығыш ҡапҡаһы ҡарауылсыһы Шеханъяһ улы Шемағъяһ эшләне+.
30Унан арыраҡ диуарҙы Шәләмъяһ улы Хананъяһ менән Салафтың алтынсы улы Ханун төҙәтте. Уларҙың йәнәшәһендә Бәрәхъяһ улы Мешуллам үҙ торлағына ҡаршы урынды рәткә килтереп ҡуйҙы+.
31Диуарҙың артабанғы өлөшөн – Алла йорто хеҙмәтселәре һәм сауҙагәрҙәр бинаһына (ул бина Тикшереү ҡапҡаһы ҡаршыһында) һәм өҫкө бүлмәһе булған диуар мөйөшөнә тиклем – көмөшсө Малкияһ төҙөкләндерҙе.
32Ә мөйөштәге юғары бүлмәнән башлап Һарыҡ ҡапҡаһына тиклемге урынды көмөшсөләр менән сауҙагәрҙәр йүнәтте+.

Диуарҙы төҙөкләндереүгә ҡаршы тороусылар

41Диуарҙы төҙөүебеҙҙе ишеткәс, Санбаллаттың бик ныҡ асыуы килде, йәне көйөп, йәһүдтәрҙе мыҫҡыл итте+.
2Үҙенең ағай-энеләре менән Самарияның ғәскәре алдында:

– Ни эшләйҙәр был меҫкен йәһүдтәр? Диуарҙы тулыһынса аяҡҡа баҫтырмаҡсылармы? Ҡорбандарын килтерә башларҙармы? Бер көн эсендә тамамламаҡсылармы? Тупраҡ өйөмө араһындағы янып ҡарайған таштарға йән индерерҙәрме? – тине+.

3Ә уның эргәһендә торған Ғаммон кешеһе Товияһ:

– Төҙөһөндәр, әйҙә, таш диуарҙары төлкө һикереп менһә лә емерелеп төшөргә тора, – тине+.

4Мин шунда Раббыға доға ҡылдым:

– Эй Аллабыҙ, ишетһәңсе, беҙҙе ни тиклем түбәнһетәләр. Уларҙың мәсхәрәләрен үҙ баштарына төшөр ҙә сит ерҙәрҙә әсирлек хурлығына дусар итһәнә!+
5Уларҙың ғәйебен ғәфү итмә, гонаһтарын иҫеңдән сығарма – төҙөүселәрҙе ҡайһылай мәсхәрә итте улар!+

6Әммә беҙ диуар төҙөүҙе дауам иттек һәм ул яртыһына тиклем күтәрелде. Халыҡ күтәренке күңел менән эшләне.

7Санбаллат менән Товияһтың һәм ғәрәп, Ғаммон, Ашдод кешеләренең Йәрүсәлим диуарының аяҡҡа баҫтырылыуын, емерек урындарының бөтәштерелеүен ишеткәс, һарыуҙары ҡайнаны.
8Бергәләшеп Йәрүсәлимгә һуғыш менән барырға һәм унда бола ойошторорға мәкер ҡорҙолар+.

9Беҙ Аллабыҙға доға ҡылдыҡ һәм уларҙан һаҡланыу өсөн көндөҙ ҙә, төндә лә ҡарауыл ҡуйҙыҡ.
10Ул арала Йәһүҙә халҡы:

– Ҡый түгеүселәрҙең хәле бөттө, ә сүп-сарҙың иге-сиге юҡ. Шуға күрә был диуарҙы төҙөп бөтә алмабыҙ, – тип зарланды.

11Ә дошмандарыбыҙ үҙ-ара:

– Ҡапыл урталарына бәреп инһәк, улар беҙҙе күреп тә, белеп тә өлгөрмәҫтәр, үлтереп бөтөрәбеҙ ҙә эштәрен туҡтатабыҙ, – тип һөйләштеләр.

12Улар янында йәшәгән йәһүдтәр килеп: «Беҙҙең янға килегеҙ, юҡһа һеҙгә һөжүм итергә уйлайҙар», – тип әллә нисәмә тапҡыр киҫәткәс,
13мин диуарҙың иң тәпәш урындарының артына, асыҡ урынға ҡылыс-һөңгөләр, уҡ-һаҙаҡтар менән ҡоралландырып, һәр ғаилә кешеләренән һаҡ ҡуйҙым.

14Бөтәһен дә ҡарап сыҡҡандан һуң, тороп, дәрәжәле кешеләргә, башлыҡтарға, ҡалған халыҡҡа:

– Ҡурҡмағыҙ уларҙан, бөйөк үә дәһшәтле Хакимыбыҙ Раббыны хәтерегеҙҙә тотоғоҙ! Ағай-энеләрегеҙ, улдарығыҙ һәм ҡыҙҙарығыҙ, ҡатындарығыҙ һәм йорттарығыҙ өсөн көрәшәһегеҙ, – тинем+.

15Дошмандар беҙгә ҡаршы ҡорған ниәттәренең мәғлүм булғанын һәм Алла уларҙың мәкерле уйын боҙғанын аңлағас, барыбыҙ ҙа диуарға кире килеп, һәр беребеҙ үҙ эшенә тотондо.
16-17Шул көндән башлап кешеләремдең ҡап яртыһы эш менән мәшғүл булды, ҡалған яртыһы ҡулдарында һөңгө һәм ҡалҡан, уҡ-һаҙаҡ тотоп, һарайта кейеп һаҡта торҙо; башлыҡтар диуарҙы аяҡҡа баҫтырыуҙа ҡатнашҡан бөтә йәһүдтәргә таяныс булды. Йөк ташыусылар ҙа ҡораллы ине; бер ҡулдары менән эш башҡарҙылар, икенсе ҡулдары менән һөңгө тоттолар.
18Һәр төҙөүсенең билендә ҡылыс булды, улар ошо хәлдә эшләне. Борғосо минең эргәмдә торҙо.
19Дәрәжәле кешеләргә, башлыҡтарға һәм ҡалған халыҡҡа мин әйтеп ҡуйҙым:

– Эш күп һәм киң майҙанға һуҙылған, ә беҙ бөтә диуар буйынса таралып, бер-беребеҙҙән айырылғанбыҙ.
20Шуға күрә, борғо тауышын ишетеү менән, беҙҙең эргәгә йыйылығыҙ. Аллабыҙ беҙҙең өсөн һуғышасаҡ+.

21Беҙ шулай эшләнек; халыҡтың яртыһы таң һарыһынан йондоҙҙар ҡалҡҡансы ҡулында һөңгө тотто.
22Бынан тыш мин халыҡҡа:

– Һәр кем үҙ кешеләре менән төнгөлөккә Йәрүсәлимдә ҡалһын, – тинем. – Улар төнөн һаҡта, ә көндөҙ эштә булһын.

23Үҙем дә, ағай-энеләрем дә, хеҙмәтселәрем менән мине оҙатып йөрөгән һаҡсыларым да – һис беребеҙ өҫтөбөҙҙәге кейемебеҙҙе сисмәнек. Һыу ташығанда ла ҡулыбыҙҙа ҡорал ине.

Нөхәмияһтың ярлыларға ярҙам итеүе

51Бер мәлде ҡайһы бер ирҙәр менән уларҙың ҡатындары үҙҙәренең йәһүд ҡәрҙәштәренән зарланып тауыш ҡуптарҙы+.
2Ҡайһы берәүҙәр:

– Беҙ күмәкбеҙ, ҡыҙҙарыбыҙ менән улдарыбыҙ ҙа күп. Тереклек итер өсөн ашарға бойҙай кәрәк, – тине.

3Ҡайһы берәүҙәре иһә:

– Аслыҡ ваҡытында ашлығыбыҙ булһын тип баҫыуҙарыбыҙҙы, йөҙөм баҡсаларын, йорттарыбыҙҙы аманат итеп бирергә мәжбүрбеҙ, – тине.

4Ҡайһы берәүҙәре:

– Батшаға яһаҡ түләр өсөн беҙ баҫыуҙарыбыҙҙы, йөҙөм баҡсаларын аманат итеп биреп, бурысҡа аҡса алабыҙ.
5Башҡа йәһүд туғандарыбыҙ ниндәй ҡамырҙан яһалһа, беҙ ҙә шул уҡ ҡамырҙан әүәләнгәнбеҙ; беҙҙең балаларыбыҙ ҙа уларҙың балалары кеүек. Ә бына беҙ үҙ улдарыбыҙ менән ҡыҙҙарыбыҙҙы ҡоллоҡҡа бирергә тейешбеҙ, ҡыҙҙарыбыҙҙың ҡайһылары ҡоллоҡҡа төштө лә инде. Ә беҙ бер нәмә лә эшләй алмайбыҙ, баҫыуҙарыбыҙ ҙа, йөҙөм баҡсаларыбыҙ ҙа башҡалар ҡулында, – тинеләр+.

6Уларҙың ошондай һүҙҙәрен, зарланыуын ишеткәс, мин бик асыуландым.
7Бер аҙ уйлағандан һуң, дәрәжәле кешеләрҙе һәм башлыҡтарҙы ҡаты шелтәләп, әйттем:

– Һеҙ үҙ ағай-энеләрегеҙҙән артығын алаһығыҙ, – тинем.

Улар арҡаһында мин ҙур йыйын йыйҙым+
8да былай тинем:

– Беҙ үҙебеҙҙең сит халыҡтарға һатылған туғандарыбыҙ йәһүдтәрҙе бар хәлебеҙсә йолоп алдыҡ. Ә һеҙ үҙегеҙҙең туғандарығыҙҙы һатаһығыҙмы ни инде? Инде уларҙы яңынан һатып алайыҡмы?

Улар яуап таба алмайынса өндәшмәй ҡалды+.

9– Бик насар эшләйһегеҙ, – тинем мин уларға. – Дошмандарығыҙ булған сит халыҡтар алдында хурлыҡҡа төшмәҫ өсөн Аллабыҙҙан ҡурҡып ҡына йөрөргә тейеш түгелһегеҙме ни һеҙ+?
10Мин дә, ағай-энеләрем менән хеҙмәтселәрем дә уларға бурысҡа көмөш һәм иген бирәбеҙ. Әммә, әйҙәгеҙ, бурыстарын кире ҡайтарғанда артығын алыуҙан туҡтайыҡ.
11Уларҙың баҫыуҙарын, йөҙөм һәм зәйтүн баҡсаларын, йорттарын, бурысҡа биреп торған аҡса, икмәк, шарап һәм зәйтүн майы өсөн тейешле рибаны уларға хәҙер үк кире ҡайтарығыҙ.

12– Ярай, ҡайтарырбыҙ, уларҙан бер ни ҙә һорамаҫбыҙ, һин ни әйтһәң, шуны эшләрбеҙ, – тинеләр.

Мин ҡаһиндарҙы саҡырып алдым да, шулай эшләйәсәкбеҙ, тип ант итергә ҡуштым+.

13Өҫтөмдәге кейемемде һелктем дә әйттем:

– Һүҙендә тормаған һәр кешене Алла уның үҙ йортонан, бөтә хужалығынан бына ошолай һелкеп ташлаһын! Әйҙә ул кеше һелкеп ырғытылып буш ҡалһын!

Йыйылған бөтә кеше «амин» тип торҙо, Аллаға маҡтау яуҙырҙы. Халыҡ биргән вәғәҙәһен үтәне+.

14Тағы бер нәмә: мин Йәһүҙә ерендә өлкә башлығы итеп билдәләнгән көнөмдән башлап – Артахшаста батша хакимлыҡ итә башлағандың егерменсе йылынан алып утыҙ икенсе йылына тиклем – ун ике йыл буйына мин үҙем һәм туғандарым өсөн тейешле булған аҙыҡты алманым+.
15Ә миңә тиклемге булған өлкә башлыҡтары, халыҡҡа ауырлыҡтарын һалып, уларҙан ҡырҡ шекел көмөшкә өҫтәп аҙыҡ-түлеген дә, шарабын да алған, хатта уларҙың хеҙмәтселәре лә халыҡты иҙгән. Мин улай эшләмәнем, Алланан ҡурҡтым.

16Бының урынына мин бөтөн көсөмдө диуарҙы төҙөү эшенә һалдым. Баҫыуҙар һатып алманыҡ, бөтә хеҙмәтселәрем дә диуарға эшкә йөрөнө.
17Тирә-яҡ халыҡтарҙан килгәндәрҙе иҫәпкә алмағанда ла минең өҫтәлем артында йәһүдтәр һәм башлыҡтарҙан йөҙ иллешәр кеше ашай ине.
18Бер көнгә бына ни тиклем аҙыҡ әҙерләнә торғайны: бер үгеҙ, һайлап алынған алты һарыҡ һәм ҡош-ҡорт бешерелә, ун көнгә бер тапҡыр һәр төрлө бик күп шарап килтерелә ине. Шуға ҡарамаҫтан, мин өлкә башлығына тейешле аҙыҡ-түлекте талап итмәнем, халыҡтың йөгө былай ҙа ауыр ине.

19Йә Аллам, был халыҡ өсөн эшләгәндәремә күрә мине яҡшылыҡ менән иҫкә алһаң ине!+

Нөхәмияһҡа ҡаршы мәкер

61Санбаллатҡа, Товияһҡа, ғәрәп Гешемға һәм башҡа дошмандарыбыҙға минең диуарҙы төҙөп бөтөрөүем һәм унда емерек урындарҙың ҡалмауы хаҡында хәбәр барып ишетелгәс, әйткәндәй, мин ул ваҡытта ҡапҡаларҙы ҡуймаған да инем әле –+
2Санбаллат менән Гешем миңә: «Кил, Оно тигеҙлегендәге ауылдарҙың береһендә осрашайыҡ», – тип хәбәр ебәрҙе. Улар миңә яуызлыҡ ҡылырға уйлай ине+.

3Мин дә уларға хәбәрселәр аша: «Мин мөһим эш менән мәшғүлмен, шуға күрә бара алмайым. Һеҙгә китһәм, эш туҡтап ҡала бит!» – тип яуап ҡайтарҙым.

4Улар мине дүрт тапҡыр саҡырҙы, дүртеһендә лә бер үк төрлө яуап бирҙем.
5Бишенсе мәртәбәһенә Санбаллат миңә хеҙмәтсеһен ебәрҙе – ҡулында мөһөр һуғылмаған хат ине.
6Хатта былай тип яҙылғайны: «Халыҡтар араһында шундай һүҙ йөрөй, Гешем дә әйтә, имеш, йәһүдтәр менән һин фетнә күтәрергә йөрөйһөң, диуарҙы ла шуға төҙөйһөң икән. Үҙең уларҙың батшаһы булып ултырырға теләйһең,+
7Йәрүсәлимдә һинең хаҡта: „Йәһүҙәлә батша бар!“ – тип хәбәр таратһындар өсөн пәйғәмбәрҙәр ҡуйғанһың икән, тиҙәр. Был хәбәр батшаға ла ишетелер. Кил, бергәләшеп кәңәш-төңәш итәйек».

8Әммә мин: «Әйткәндәреңдең береһе лә дөрөҫ түгел, һин уны үҙең уйлап сығарғанһың», – тигән яуап ебәрҙем.

9Улар бөтәһе лә беҙҙе ҡурҡытырға теләй ине, күңелдәре төшөр ҙә эштәре барып сыҡмаҫ, тип уйланылар. Әммә мин тағы ла тырышыбыраҡ эшкә тотондом.

10Бер көндө мин Меһетавилдан тыуған Делаяһтың улы Шемағъяһҡа килдем. Ул үҙенең өйөндә бикләнеп ултыра икән. Шемағъяһ миңә:

– Әйҙә, Алла йортона барайыҡ, ҡорам эсенә инеп, уның ишектәрен эстән бикләйек. Сөнки һине үлтерергә киләсәктәр, бөгөн төндә киләсәк улар, – тине.

11– Минең һымаҡ кеше ҡасамы һуң? – тинем мин уға. – Ҡорам эсенә инеп тере ҡалырға мин ул тиклем кем? Юҡ, бармайым.

12Мин уны Алла ебәрмәгәнен һәм уның миңә ҡаршы Товияһ менән Санбаллат яллағанға күрә пәйғәмбәрлек иткәнен асыҡ аңланым.
13Уларҙың маҡсаты ҡурҡытып, ул әйткәнде эшләтеп, мине гонаһҡа батырыу ине. Шунда абруйым төшөп, уларға мәсхәрә булып ҡалыр инем.

14Йә Аллам, Товияһ менән Санбаллаттың ошондай эшен, мине ҡурҡытырға уйлаған Ноғадъяһ исемле пәйғәмбәр ҡатын менән башҡа пәйғәмбәрҙәрҙе хәтереңдә тотһаңсы!+




Диуарҙың төҙөлөп бөтөүе

15Элул айының егерме бишенсе көнөндә, илле ике көн эсендә, диуар төҙөү тамамланды.
16Бөтә дошмандарыбыҙ, тирә-яғыбыҙҙағы һәммә халыҡтар быны ишетеп ҡурҡтылар һәм уларҙың үҙ-үҙҙәренә ышаныстары бөттө, сөнки был эште Аллабыҙ ярҙамы менән башҡарып сыҡҡаныбыҙҙы аңланылар.

17Ул көндәрҙә Йәһүҙәнең дәрәжәле кешеләре Товияһҡа йыш ҡына хат яҙып торҙо, Товияһ уларға үҙе лә яҙҙы.
18Эш шунда: Йәһүҙәнең байтаҡ кешеләре уның менән ант беркеткән ине. Сөнки ул Арах улы Шеханъяһтың кейәүе ине, ә Йеһоханан исемле улы Бәрәхъяһ улы Мешулламдың ҡыҙына өйләнгәйне+.
19Хатта уның игелекле эштәрен минең алда ла маҡтап һөйләй торғайнылар, ә минең һүҙҙәремде уға еткереп торҙолар. Товияһ иһә мине ҡурҡытмаҡҡа хаттар яҙа ине.

71Диуар төҙөлөп бөтөп, ҡапҡаларҙы ҡуйғандан һуң, ҡапҡа һаҡсылары, йырсылар һәм левиҙәр тәғәйенләнде.
2Йәрүсәлим менән идара итергә туғаным Ханани менән Йәрүсәлим ҡәлғәһе башлығы Хананъяһты ҡуйҙым. Сөнки Хананъяһ күптәргә ҡарағанда тоғро һәм Алланан ҡурҡҡан кеше ине+.
3Мин уларға:

– Йәрүсәлим ҡапҡаларын ҡояш ҡыҙҙыра башламайынса асмағыҙ. Ҡапҡа һаҡсылары ҡарауылда торған саҡтарында ҡапҡаларҙы ябып бикләһендәр. Һаҡсылар итеп Йәрүсәлимдә йәшәгән кешеләрҙе ҡуйығыҙ, ҡайһы берәүҙәре билдәләнгән урында, икенселәр үҙ йорттары ҡаршыһында торһон, – тинем+.




Һөргөндән ҡайтҡандарҙың исемлеге







+ 39:4 Зәб 32:3, Зәб 51:8

+ 39:6 Зәб 9:2, Зәб 70:16

+ 39:7 Зәб 50:18, 1 Бат 15:22, Ишғ 50:4, Ғвр 10:5-7

+ 39:9 Зәб 36:31, Зәб 118:11

+ 39:13 Зәб 68:4

+ 39:15 Зәб 34:4, Йер 17:18, Зәб 6:11

+ 39:16 Зәб 34:25

+ 39:18 Зәб 85:1, Зәб 108:22

+ 40:2 Хик 14:21, Хик 29:7, Зәб 36:18

+ 40:3 Зәб 26:12

+ 40:4 Ишғ 38:1-8

+ 40:7 Зәб 11:3

+ 40:10 Ях 13:18

+ 40:14 1 Йыл 16:36, Зәб 71:18, Зәб 88:53, Зәб 105:48

+ 41:1 2 Йыл 20:19

+ 41:2 Зәб 62:1, Зәб 83:2

+ 41:4 Зәб 78:10, Зәб 113:10, Йои 2:17, Мих 7:10, Зәб 79:6, Зәб 101:10, Һҡт 2:18

+ 41:5 Зөл 46:10

+ 41:6 Зәб 42:5

+ 41:7 Ҡнн 3:9, Зәб 17:5, Зәб 87:8, Юнс 2:4

+ 41:9 Зәб 62:7, Ғмл 16:25

+ 41:10 Зәб 17:3, Зәб 42:2

+ 42:1 Зәб 7:9

+ 42:2 Зәб 43:10, Зәб 41:10

+ 42:3 Зәб 2:6

+ 42:5 Зәб 41:6

+ 43:2 Иҫп 23:23, Ҡнн 32:7, Зәб 77:3

+ 43:3 Ҡнн 7:1

+ 43:4 Йуш 24:12, Иҫп 6:25, Зәб 4:7

+ 43:5 Зәб 73:12

+ 43:7 1 Бат 17:47, Зәб 32:16-17

+ 43:10 Зәб 42:2, Зәб 88:39

+ 43:11 Лев 26:17, Ҡнн 28:25, Йуш 7:4

+ 43:12 Лев 26:33

+ 43:14 Зәб 78:4, Днл 9:16, Мих 6:16

+ 43:15 Ҡнн 28:37

+ 43:20 Әйп 30:29

+ 43:22 1 Йыл 28:9, 2 Йыл 6:30, Хик 15:11, Ғмл 1:24

+ 43:23 Рим 8:36

+ 43:24 Зәб 34:23, Зәб 77:65

+ 43:27 Зәб 24:20

+ 44:1 Зәб 68:1

+ 44:4 Сығ 32:27, Йыр 3:8

+ 44:7 Ғвр 1:8-9

+ 44:9 Хик 7:17

+ 44:10 Баш 10:29, 3 Бат 9:28, 1 Йыл 29:4, Әйп 22:24

+ 44:15 Йыр 1:3

+ 45:1 1 Йыл 15:20-21

+ 45:2 Зәб 7:2, Ҡнн 4:7, Нхм 1:7

+ 45:4 Зәб 92:3

+ 45:5 Зәб 64:10

+ 45:6 Ишғ 12:6

+ 45:7 Зәб 2:1, Ғам 1:2, Ғам 9:5

+ 45:9 Зәб 65:5

+ 45:10 Ишғ 2:4, Мих 4:3, 1 Бат 2:4, Зәб 75:4, Зөл 39:3

+ 46:2 Зәб 94:1

+ 46:3 Ҡнн 7:21, Зәб 65:3, Зәб 75:12, Млх 1:14

+ 46:4 2 Бат 22:48

+ 46:8 Днл 7:14, Днл 7:27, Ғов 1:21, Зәк 14:9, Лк 1:33, 1 Кор 15:24, Асл 11:15

+ 46:10 Зәб 88:19

+ 47:2 1 Йыл 16:25, Зәб 17:4

+ 47:3 Һҡт 2:15

+ 47:5 Баш 14:1, 2 Бат 10:6

+ 47:7 Ишғ 13:8

+ 47:8 3 Бат 22:48, Зөл 27:26

+ 47:10 Зәб 25:3

+ 47:11 Зәб 112:3

+ 47:12 Зәб 96:8

+ 48:2 Мих 1:2, Ишғ 34:1

+ 48:5 Зәб 77:2

+ 48:7 Хик 11:28

+ 48:8 Әйп 33:24, Әйп 36:18, Маҫ 16:26, Мрк 8:37

+ 48:10 Зәб 88:49

+ 48:11 Вәғ 2:14-16, Вәғ 3:19, Вәғ 9:2, Зәб 38:7, Вәғ 2:18

+ 48:13 Вәғ 3:18

+ 48:16 Зәб 15:10, Зәб 29:4

+ 48:18 Әйп 27:19, 1 Тим 6:7

+ 48:20 Әйп 33:30

+ 48:21 Вәғ 3:19

+ 49:1 1 Йыл 6:39, 1 Йыл 15:17, 1 Йыл 25:1, 2 Йыл 5:12, Ҡнн 10:17, Зәб 112:3

+ 49:2 Ҡнн 33:2, Зәб 79:2, Зәб 93:1

+ 49:3 Сығ 19:16, Лев 10:2, Иҫп 16:35, 3 Бат 19:11-12

+ 49:4 Ҡнн 4:26, Ҡнн 32:1, Ишғ 1:2

+ 49:6 Зәб 18:2, Зәб 96:6, Зәб 57:12

+ 49:7 Зәб 80:9

+ 49:8 1 Бат 15:22, Зәб 39:7

+ 49:10 Ишғ 40:16

+ 49:12 Сығ 9:29, Әйп 41:3, Зәб 23:1, Ғмл 17:25

+ 49:14 Зәб 106:22, Ғвр 13:15, Иҫп 30:3, Вәғ 5:3, Юнс 2:10

+ 49:15 Зәб 80:8

+ 49:19 Зәб 51:4

+ 49:21 Вәғ 8:11, Ишғ 57:11

+ 49:22 Зәб 9:18

+ 50:2 2 Бат 12:1

+ 50:3 Зәб 24:7, Ишғ 43:25

+ 50:4 Лев 16:30, 1 Ях 1:7, 1 Ях 1:9

+ 50:5 Зәб 31:5, Рим 7:18

+ 50:6 2 Бат 12:13, Рим 3:4

+ 50:7 Әйп 14:4, Әйп 15:14, Зәб 57:4

+ 50:9 Ишғ 1:18

+ 50:12 Маҫ 5:12, Һҡт 5:21

+ 50:16 2 Бат 11:17, 2 Бат 12:9

+ 50:18 Зәб 39:7

+ 50:19 Зәб 33:19

+ 50:20 Зәб 68:36, Зәб 146:2

+ 50:21 Зәб 4:6

+ 51:2 1 Бат 22:9

+ 51:4 Зәб 49:19

+ 51:7 Зәб 26:13

+ 51:8 Зәб 39:3, Әйп 22:19

+ 51:9 Зәб 48:7

+ 51:10 Йер 11:16

• 52:1 Зәб 13

+ 52:2 Зәб 9:25, Мих 7:2, Рим 3:10-12

+ 52:3 Баш 11:5, Ҡнн 26:15, Зәб 32:14, Зәб 101:19

+ 52:4 Әйп 15:16

+ 52:5 Хик 30:14, Йер 10:25, Зөл 34:3, Мих 3:3

+ 52:6 Лев 26:17, Хик 28:1

+ 53:1 1 Бат 23:19, 1 Бат 26:1

+ 53:5 Зәб 85:14

+ 53:7 Зәб 142:12

+ 53:9 Зәб 58:10, Зәб 91:12, Зәб 111:8, Зәб 117:7

+ 54:3 Зәб 63:1

+ 54:8 Йер 9:2

+ 54:10 Йер 6:7, Зөл 7:23

+ 54:15 Зәб 41:5

+ 54:16 Иҫп 16:30-33, Зәб 123:3, Хик 1:12

+ 54:20 Ҡнн 33:27, Зәб 89:3, Зәб 92:2, Хав 1:12

+ 54:21 Зәб 7:5

+ 54:22 Хик 5:3

+ 54:23 Зәб 36:5, Ишғ 46:4, Маҫ 11:28-30

+ 54:24 Асл 20:3, Зәб 5:7, Хик 10:27

+ 55:1 1 Бат 21:13

+ 55:5 Зәб 117:6, Ишғ 51:7, Ишғ 51:12, Маҫ 10:28

+ 55:7 Зәб 70:10

+ 55:9 Зәб 38:13, Сығ 32:32, Зәб 68:29, Зәб 138:16, Млх 3:16

+ 55:13 Лев 5:4, Иҫп 30:3, Ҡнн 23:21, Зәб 49:14, Зәб 115:8

+ 55:14 Зәб 114:8, Әйп 33:30

• 56:1 Зәб 107:2-6

+ 56:1 Зәб 57:1, Зәб 58:1, Зәб 74:1, 1 Бат 22:1, 1 Бат 24:3, Зәб 141:1

+ 56:2 Рут 2:12, Зәб 16:8

+ 56:4 Зәб 143:5-7

+ 56:5 Зәб 57:7, Днл 6:16, Хик 12:18, Хик 30:14

+ 56:7 Зәб 7:16

+ 56:8 Зәб 111:7-8

+ 56:9 Хак 5:12, 1 Йыл 15:16

+ 56:11 Зәб 35:5

+ 57:1 Зәб 56:1, Зәб 58:1, Зәб 74:1

+ 57:4 Зәб 50:7

+ 57:5 Ҡнн 32:33, Зәб 139:4, Йер 8:17

+ 57:7 Әйп 29:17, Зәб 3:8, Зәб 56:5

+ 57:9 Әйп 3:16, Вәғ 6:3

+ 57:11 Әйп 22:19, Зәб 67:24

+ 57:12 Зәб 9:9

+ 58:1 Зәб 56:1, Зәб 57:1, Зәб 74:1, 1 Бат 19:11

+ 58:2 Зәб 19:1

+ 58:4 Зәб 9:30, 1 Бат 24:12

+ 58:7 Зәб 21:17

+ 58:9 Зәб 2:4, Зәб 36:13

+ 58:10 Зәб 9:10

+ 58:11 Зәб 20:4, Зәб 53:9

+ 58:12 Баш 15:1

+ 58:13 Хик 12:13

+ 58:15 Зәб 21:17

+ 58:17 Зәб 17:3

• 59:1 Зәб 107:7-14

+ 59:1 Зәб 79:1

+ 59:2 2 Бат 8:3, 2 Бат 8:13

+ 59:3 Зәб 79:3

+ 59:5 Ишғ 51:17

+ 59:8 Баш 12:6, Баш 33:18, Баш 33:17

+ 59:13 Зәб 145:3, Йер 17:5

+ 60:4 Хик 18:10

+ 60:5 Зәб 14:1, Рут 2:12, Зәб 16:8

+ 60:7 4 Бат 20:6, Зәб 20:5

+ 60:9 Иҫп 30:3, Вәғ 5:3, Юнс 2:10

+ 61:1 1 Йыл 16:41, 1 Йыл 25:1, Зәб 38:1, Зәб 76:1

+ 61:3 Зәб 17:3, Зәб 29:7

+ 61:5 Хик 26:23, Йер 9:8

+ 61:10 Әйп 7:16, Зәб 38:6, Зәб 143:4, Вәғ 1:2, Әйп 31:6, Ишғ 40:17, Днл 4:32, Днл 5:27

+ 61:11 Әйп 31:25, Лк 12:15

+ 61:12 Асл 19:1

+ 61:13 Сығ 34:6, Зәб 85:5, Әйп 34:11, Хик 24:12

+ 62:1 1 Бат 23:14, 2 Бат 16:14, 2 Бат 17:2, 2 Бат 17:29

+ 62:2 Ишғ 26:9, Зәб 41:2, Зәб 142:6

+ 62:4 Зәб 35:8

+ 62:5 Зәб 103:33

+ 62:7 Зәб 41:9, Зәб 149:5, Ғмл 16:25

+ 62:8 Рут 2:12, Зәб 16:8

+ 62:10 Иҫп 16:32-33

+ 62:12 Ҡнн 6:13, Әйп 5:16, Зәб 106:42

+ 63:2 Зәб 54:3-4

+ 63:3 Йер 18:18

+ 63:4 Зәб 10:2, Зәб 56:4, Хик 12:18, Хик 30:14

+ 63:5 Хик 1:11, Йер 5:26

+ 63:6 Әйп 22:13, Зәб 72:11

+ 63:8 Зәб 7:13-14, Зәб 17:15

+ 63:9 Хик 12:13, Хик 18:7, Вәғ 10:12

+ 63:11 Зәб 7:2, Зәб 10:1

+ 64:2 Иҫп 30:3, Вәғ 5:3, Юнс 2:10

+ 64:3 Зәб 85:9

+ 64:4 Ишғ 6:7

+ 64:5 Зәб 23:4, Зәб 26:4

+ 64:6 Зәб 21:28

+ 64:8 Зәб 88:10, Зәб 106:29, Юнс 1:15, Маҫ 8:26, Ишғ 17:12-13

+ 64:10 Лев 26:4, Әйп 5:10, Зәб 45:5

+ 64:13 Ишғ 30:23, Йои 2:22

+ 65:1 Зәб 97:4, Зәб 99:1

+ 65:3 Зәб 46:3, Ҡнн 33:29

+ 65:4 Зәб 85:9

+ 65:5 Зәб 45:9

+ 65:6 Сығ 14:21-22, Йуш 3:14-17

+ 65:10 Әйп 23:10, Ишғ 1:25, Ишғ 48:10, Зәк 13:9, Млх 3:3, 1 Птр 1:7

+ 65:11 Зөл 17:20, Һош 7:12

+ 65:12 Ишғ 43:2

+ 65:13 Иҫп 30:3, Вәғ 5:3, Юнс 2:10

+ 65:16 Мрк 5:19

+ 65:18 Хик 15:8, Хик 28:9, Ишғ 59:2

+ 66:2 Иҫп 6:25, Зәб 4:6

+ 66:3 Тит 2:11

+ 66:5 Зәб 9:9

+ 66:7 Лев 26:4, Зәб 84:13

+ 67:2 Иҫп 10:35, Ишғ 33:10, Иҫп 10:35

+ 67:3 Зәб 36:20, Һош 13:3, Зәб 96:5, Мих 1:4

+ 67:4 Зәб 31:11

+ 67:5 Ишғ 40:3

+ 67:6 Һош 14:4, Ҡнн 10:18

+ 67:7 1 Бат 2:5, Зәб 112:9, Ишғ 61:1

+ 67:8 Сығ 13:21

+ 67:9 Сығ 19:18, Хак 5:4

+ 67:13 Зәб 109:5

+ 67:15 Хак 9:48

+ 67:17 Сығ 19:18, Зәб 131:13-14

+ 67:18 4 Бат 6:17, Ишғ 66:15, Хав 3:8

+ 67:19 Эфс 4:8

+ 67:20 Зәб 54:23, Ишғ 46:4, Маҫ 11:28

+ 67:22 Зәб 109:6

+ 67:23 Ғам 9:3

+ 67:24 Зәб 57:11

+ 67:28 1 Бат 9:21

+ 67:29 Зәб 75:12

+ 67:31 Зәб 21:13

+ 67:32 Ишғ 11:11, Ишғ 45:14

+ 67:33 Зәб 101:22-23

+ 67:34 Зәб 17:11, Зәб 103:3, 2 Бат 22:14, Әйп 37:4, Зәб 17:14, Зәб 28:3

+ 67:36 Зәб 28:11

+ 68:1 Зәб 44:1

+ 68:2 Һҡт 3:54, Юнс 2:4, Юнс 2:6

+ 68:3 Әйп 22:11, Зәб 17:5, Зәб 39:3, Зәб 41:7

+ 68:4 Зәб 118:82, Ишғ 38:14

+ 68:5 Зәб 34:19, Ях 15:25, Зәб 39:13

+ 68:8 Йер 15:15

+ 68:9 Әйп 19:13-14

+ 68:10 Ях 2:17, Рим 15:3

+ 68:15 Йер 38:6, Зәб 143:7

+ 68:17 Зәб 62:4, Зәб 108:21

+ 68:22 Маҫ 27:34, Ях 19:28-29

+ 68:23 Зәб 34:4-8, Зәб 108:6-15

+ 68:24 Рим 11:9-10

+ 68:26 Ғмл 1:20

+ 68:28 Нөх 4:5

+ 68:29 Сығ 32:32, Зәб 55:9, Млх 3:16, Асл 3:5

+ 68:30 Зәб 19:2

+ 68:32 Зәб 49:13

+ 68:35 Зәб 95:11

+ 68:36 Зәб 68:36, Зәб 146:2

+ 68:37 Зәб 101:29

• 69:1 Зәб 39:13-17

+ 69:1 Зәб 37:1

+ 69:3 Зәб 34:4, Йер 17:18, Зәб 6:11

+ 69:4 Зәб 34:25

+ 69:6 Зәб 85:1, Зәб 108:22

• 70:1 Зәб 30:1-4

+ 70:2 Днл 9:16

+ 70:3 Зәб 17:3

+ 70:4 Зәб 139:2, Зәб 139:5

+ 70:5 Йер 14:8, Йер 17:7

+ 70:6 Зәб 21:10-11

+ 70:8 Зәб 34:28

+ 70:10 Зәб 55:7

+ 70:11 Зәб 3:3

+ 70:13 Зәб 34:4, Зәб 39:15, Йер 17:18

+ 70:15 Зәб 39:6

+ 70:19 Зәб 35:6, Һҡт 3:23, Сығ 15:11, Зәб 34:10

+ 70:20 Һош 6:2

+ 70:22 Зәб 32:2

+ 71:1 Зәб 126:1, Ишғ 16:5, Ишғ 32:1

+ 71:2 Ишғ 9:7, Ишғ 11:4, Ишғ 32:1

+ 71:4 Хик 29:14

+ 71:5 Зәб 88:37-38

+ 71:6 Ҡнн 32:2

+ 71:7 Зәб 91:13

+ 71:8 Сығ 23:31, 3 Бат 4:21, Зәб 88:26, Мих 5:4, Зәк 9:10

+ 71:9 Ишғ 49:23, Мих 7:17

+ 71:10 Баш 10:4, Юнс 1:3, 3 Бат 10:1, Ишғ 43:3, Ишғ 45:14

+ 71:11 Ишғ 49:23

+ 71:12 Хик 31:8

+ 71:14 Зәб 115:6

+ 71:15 3 Бат 10:10

+ 71:16 Әйп 5:25

+ 71:17 Зәб 103:31, Баш 12:3

+ 71:18 Зәб 135:4

+ 71:19 Иҫп 14:21, Ишғ 6:3, Ишғ 11:9, Хав 2:14, Зәб 40:14

+ 72:1 Зәб 31:2, Ях 1:47

+ 72:3 Әйп 21:7, Зәб 36:1, Хик 3:31

+ 72:11 Әйп 22:13

+ 72:13 Ҡнн 21:6, Әйп 34:9, Зәб 25:6

+ 72:17 Зәб 36:38

+ 72:18 Зәб 34:6, Йер 23:12

+ 72:22 Әйп 18:3, Вәғ 3:18

+ 72:25 Зәб 15:2

+ 72:26 Зәб 15:5, Һҡт 3:24

+ 72:28 Яҡ 4:8, Зәб 117:17

+ 73:1 Зәб 78:13, Зәб 94:7, Зәб 99:3, Зөл 34:31, Зәк 9:16

+ 73:2 Сығ 3:1-2, Сығ 19:18

+ 73:4 Һҡт 2:7

+ 73:6 3 Бат 6:18, 4 Бат 25:13-17

+ 73:8 Зәб 82:5

+ 73:9 1 Бат 3:1, Хик 29:18, Ғам 8:11

+ 73:11 Һҡт 2:3

+ 73:12 Зәб 43:5

+ 73:13 Әйп 3:8, Әйп 40:20, Әйп 41:1, Зәб 103:26, Ишғ 27:1

+ 73:15 Сығ 17:5-6, Иҫп 20:11, Йуш 3:13

+ 73:16 Зәб 103:19, Йер 33:25

+ 73:17 Баш 8:22

+ 73:19 Йыр 2:14

+ 73:20 Лев 26:44, Зәб 105:45

+ 73:23 Зәб 64:7

+ 74:1 Зәб 56:1, Зәб 57:1, Зәб 58:1

+ 74:3 Днл 8:19, Хав 2:3

+ 74:4 Ишғ 24:19-20, Әйп 9:7

+ 74:8 1 Бат 2:7

+ 74:9 Ишғ 51:17, Йер 25:15, Зөл 23:32-34, Ғов 1:16, Зәк 12:2, Асл 14:10

+ 74:11 Зәб 100:8

+ 75:3 Зәб 47:3-4

+ 75:4 1 Бат 2:4, Зәб 45:10, Зөл 39:3

+ 75:6 Йер 51:39

+ 75:7 Сығ 15:1, Сығ 15:21

+ 75:8 Йои 2:11, Нхм 1:6, Асл 6:17

+ 75:12 Иҫп 30:3, Вәғ 5:3, Юнс 2:10, Зәб 46:2-3, Зәб 67:29, Млх 1:14

+ 76:1 1 Йыл 16:41, 1 Йыл 25:1, Зәб 38:1, Зәб 61:1

+ 76:3 Зәб 85:7

+ 76:6 Ҡнн 32:7, Зәб 142:5

+ 76:12 Зәб 104:5-6

+ 76:14 Сығ 15:11

+ 76:17 Зәб 113:3, Хав 3:10

+ 76:18 Зәб 17:14, Зәб 143:6

+ 76:19 Зәб 96:4

+ 76:20 Хав 3:15

+ 76:21 Сығ 12:50-51, Вәғ 12:12, Ишғ 63:11, Һош 12:13

+ 77:2 Зәб 48:5, Маҫ 13:35

+ 77:3 Иҫп 23:23, Ҡнн 32:7, Зәб 43:2

+ 77:4 Әйп 15:18, Ҡнн 4:9, Ҡнн 6:7, Ҡнн 11:19, Ҡнн 32:46

+ 77:5 Ҡнн 31:12-13

+ 77:6 Зәб 101:19

+ 77:8 Сығ 32:9, Йер 5:23, 4 Бат 17:14, Зәк 1:4

+ 77:11 Ҡнн 8:14, Зәб 105:13, Һош 13:6

+ 77:12 Иҫп 13:23, Сығ 7, Мих 7:15

+ 77:13 Сығ 14:21-22, Сығ 15:8

+ 77:14 Сығ 13:21-22

+ 77:15 Сығ 17:6, Иҫп 20:11

+ 77:18 Сығ 17:7, Иҫп 20:13, Иҫп 11:4-6

+ 77:21 Иҫп 11:1

+ 77:23 Баш 7:11

+ 77:24 Сығ 16:4, Сығ 16:14-31

+ 77:27 Сығ 16:13, Иҫп 11:31

+ 77:29 Иҫп 11:20

+ 77:31 Иҫп 11:33-34

+ 77:32 Иҫп 14:11

+ 77:33 Зәб 38:6

+ 77:35 Ҡнн 32:4

+ 77:36 Ишғ 29:13, Һош 7:13-14

+ 77:37 Зөл 20:16

+ 77:38 Сығ 34:6, Иҫп 14:20

+ 77:39 Баш 6:3

+ 77:40 Ишғ 63:10

+ 77:43 Сығ 7:3, Зәб 104:27-36

+ 77:44 Сығ 7:17-24

+ 77:45 Сығ 8:2-14, Сығ 8:21-24

+ 77:46 Сығ 10:12-15

+ 77:47 Сығ 9:23-25

+ 77:48 Сығ 9:19-21

+ 77:49 Сығ 12:13, Сығ 12:23

+ 77:51 Сығ 12:29, Зәб 134:8

+ 77:52 Зәб 76:21

+ 77:53 Сығ 14:27-28, Сығ 15:10

+ 77:54 Сығ 15:17

+ 77:55 Йуш 23:4, Зәб 134:12

+ 77:56 Хак 2:11-12





Римдарға
Римдарға
	Инеш һүҙ



	1


	2


	3


	4


	5


	6


	7


	8


	9


	10


	11


	12


	13


	14


	15


	16






Инеш һүҙ


Паулустан римдарға хат

Был хаттың һәм Инжилгә, йәғни Яңы Ғәһедкә, ингән башҡа күп хаттарҙың авторы – йәһүд һәм зыялы фарисей, үленән терелгән Ғайса Мәсих Үҙе уға килгәндән һуң Уға инана башлаған Паулус.

Римдағы имандаштар берҙәмлеге Паулус был хатты яҙғанға тиклем бер нисә йыл элек барлыҡҡа килә. Паулус үҙе, быға тиклем Римда булмаһа ла, берҙәмлектең ҡайһы бер ағзаларын танып белә. Ул хатын Римға Фойбе исемле имандаш бер ҡатын артынан биреп ебәрә. Хаттың беренсе өлөшөнөң (1–11-се бүлектәр) төп темаһы: Ғайсаның үлеме аша Алланың нисек итеп кешеләрҙе гонаһ язаһынан ҡотҡарыуы хаҡындағы Һөйөнөслө Хәбәр. Кеше Ғайса Мәсих тураһындағы Хәбәргә ышанғас, Алла уны аҡлай һәм тыныслыҡ бирә, Үҙенең балаһы итә, Изге Рухын бүләк итә. Муса ҡануны был яҡшылыҡтарҙы бирә алмай, сөнки кешеләр был ҡанунға ҡаршы гонаһ ҡыла. Тик Ғайса Мәсихкә булған иман ғына һәр кемде Алла алдында пак итә ала.

Хаттың икенсе өлөшөндә (12:1–15:13) Паулус иманлыларҙың яратып һәм хөрмәт итеп йәшәргә тейешлектәрен уҡыусыларҙың иҫенә төшөрә. Йомғаҡлау өлөшөндә (15:14–16:27) Паулус тиҙҙән Римға килергә йыйыныуы тураһында яҙа һәм берҙәмлек ағзаларына сәләм күндерә.

Сәләмләү

11Ғайса Мәсихтең ҡоло, Уның илсеһе булырға саҡырылған, Алланың Һөйөнөслө Хәбәрен вәғәзләргә һайлап алынған Паулустан сәләм.
2Үҙенең пәйғәмбәрҙәре аша Алла Изге Яҙмаларҙа алдан уҡ вәғәҙә иткән Һөйөнөслө Хәбәрҙә+
3-4Уның Улы – Раббыбыҙ Ғайса Мәсих тураһында һөйләнелә. Мәсихтең кеше булараҡ сығышы Дауыт нәҫеленән ине, ә изгелек Рухы буйынса, үленән терелтелеүе менән, Ул Алланың ҡөҙрәтле Улы тип тәғәйенләнгән+.
5Барлыҡ халыҡтар Уның исеме хаҡына Аллаға ышанһындар һәм буйһонһындар тип, беҙ Ғайса Мәсих аша мәрхәмәт алдыҡ һәм Уның илсеһе булдыҡ+.
6Ғайса Мәсихтеке булырға саҡырылғандар иҫәбендә һеҙ ҙә бар.
7Рим ҡалаһында йәшәгән һәм Алланың изге халҡы булырға саҡырылған бөтә һөйөклөләренә Атабыҙ Алланан һәм Раббыбыҙ Ғайса Мәсихтән мәрхәмәт һәм именлек булһын+.




Паулустың Римға барырға теләге

8Иң элек Ғайса Мәсих аша һәммәгеҙ өсөн Аллама рәхмәттәр уҡыйым, сөнки иманығыҙ тураһында бөтә донъяла һөйләйҙәр+.
9Улы хаҡындағы Һөйөнөслө Хәбәрҙе бәйән итеп, Уға бөтә рухым менән хеҙмәт иткән Алла шаһит: һеҙҙе һәр ваҡыт иҫкә алам+
10һәм, эргәгеҙгә барып сығырға Алла ихтыяр итһә ине тип, доғаларымда гел һорайым+.
11-12Изге Рухтан алған фатихамды һеҙҙең менән уртаҡлашып, һеҙҙе нығытыр, йәғни уртаҡ иманыбыҙ нигеҙендә бер-беребеҙҙе ҡеүәтләндерер өсөн, һеҙҙе бик ныҡ күргем килә.
13Имандаштар, мин был хаҡта белеүегеҙҙе теләйем: башҡа халыҡтар араһындағы һымаҡ һеҙҙең арағыҙҙа ла хеҙмәтемдең уңышын йыйыр өсөн, янығыҙға күп тапҡырҙар барырға ниәтләнем, әммә әлегәсә тотҡарлыҡтарға осрап торҙом+.
14Мин мәҙәниәтлеләр һәм мәҙәниәтһеҙҙәр, белемлеләр һәм наҙандар алдында берҙәй үк бурыслымын+.
15Шуға күрә һеҙгә, Рим ҡалаһында йәшәүселәргә лә, Һөйөнөслө Хәбәрҙе бәйән итергә атлығам.
16Һөйөнөслө Хәбәрҙән оялмайым, сөнки ул – уға ышанғандарҙың барыһына ла – иң элек йәһүдкә, унан һуң йәһүд булмағанға ла – ҡотҡарыу алып килгән Алла ҡөҙрәте+.
17+Һөйөнөслө Хәбәрҙә Алланың кешеләрҙе иман һәм бары тик иман аша ғына аҡлауы асыла. Изге Яҙмала әйтелгәнсә: «Тәҡүә кеше иманы арҡаһында йәшәр»+.




Кешеләрҙең гонаһҡа төшөүе

18Яманлыҡ ҡылып хәҡиҡәткә ҡаршы торорға теләгән кешеләрҙең һәр төрлө хаҡһыҙлығына һәм яуызлығына Алла күктән асыуын күрһәтә бара+.
19Алла хаҡында белергә мөмкин булғандың һәммәһе уларға билдәле, сөнки Алла уны уларға Үҙе асып бирҙе+.
20+Уның күренмәгән сифаттары – мәңгелек ҡеүәте һәм илаһилығы – донъя яратылғандан алып Ул бар иткән нәмәләр аша асыҡ аңлашыла һәм күренә. Шулай булғас, ул кешеләрҙең аҡланырға нигеҙе юҡ+.
21Улар, Алла тураһында белһәләр ҙә, Уны Алла итеп данламаны, шөкөр итмәне, киреһенсә, мәғәнәһеҙ уй-хыялдарға бирелде, аңларға теләмәгән зиһендәрен ҡараңғылыҡ солғаны+.
22Үҙҙәрен аҡыллы һанап, аҡылһыҙға әйләнделәр һәм+
23+мәңге үлемһеҙ Алланың шөһрәтен үлемле әҙәмдәргә, ҡоштарға, дүрт аяҡлыларға һәм һөйрәлеүселәргә оҡшаған һындарға алмаштырҙылар+.
24Шуның өсөн дә Алла кешеләрҙе үҙҙәренең аҙғын һәм бысраҡ теләктәре ҡарамағына ҡалдырҙы һәм улар бер-береһе менән үҙҙәренең тәнен мәсхәрә итә башланы+.
25Улар, Алла хәҡиҡәтен ялғанға алмаштырып, Бар ҡылыусыға түгел, ә Ул бар ҡылған нәмәләргә табынды һәм хеҙмәт итте. Бар ҡылыусыға иһә мәңгелек маҡтау яуһын! Амин+.

26Шул сәбәпле Алла кешеләрҙе хурлыҡлы нәфселәренә тапшырҙы: ҡатындар тәбиғи яҡынлыҡ ҡылыуҙы тәбиғи булмағанына алмаштырҙы+.
27Шулай уҡ ирҙәр ҙә, ҡатындар менән тәбиғи яҡынлыҡ ҡылыуҙы ташлап, бер-береһенә ҡарата аҙғын теләк менән янды, бер-береһе менән оятһыҙлыҡ ҡылды һәм, хәҡиҡәттән тайпылғандары өсөн, ҡылғандарына ярашлы язаһын алды+.

28Был кешеләр Алланы танып белеүҙе кәрәк тип тапмағанға күрә, Алла уларҙы боҙоҡ аҡылдары ихтыярына бирҙе, һөҙөмтәлә улар ҡылырға ярамаған эштәрҙе ҡыла башланы.
29Уларҙың күңеле һәр төрлө яманлыҡ, мәкер, ҡомһоҙлоҡ, яуызлыҡ менән; көнсөллөк, үлтереш, ыҙғыш-талаш, алдау, яман ниәттәр менән тулған. Улар – ғәйбәтселәр,
30яла яғыусылар, Аллаға нәфрәтлеләр, холоҡһоҙҙар, маҡтансыҡтар, тәкәбберҙәр, яуызлыҡ ҡылырға оҫталар, ата-әсәләренә буйһонмайҙар,
31аҡылһыҙҙар, үҙ һүҙҙәрендә тормайҙар, ҡаты бәғерлеләр, мәрхәмәтһеҙҙәр+.
32Алланың бойороғонда, ундай эштәрҙе ҡылған әҙәмдәр үлемгә лайыҡ, тип әйтелгәнен белә тороп, был яманлыҡтарҙы үҙҙәре эшләп кенә ҡалмай, уларҙы ҡылыусыларҙы хуплап-ҡеүәтләп торалар+.

Алла хөкөмө

21Шуға күрә, эй башҡаларҙы хөкөм иткән әҙәм, кем генә булһаң да, һиңә аҡлау юҡ. Башҡаларҙы хөкөм итеп, һин үҙеңде лә хөкөм итәһең. Сөнки һин, эй хөкөм итеүсе, үҙең дә шуны уҡ ҡылаһың+.
2Беҙ иһә беләбеҙ: ундай эштәрҙе ҡылыусыларға Алла ғәҙел хөкөмөн бирә.
3Һин, әҙәм, шундай эштәр ҡылған башҡаларҙы ғәйепләп, ә үҙең шуны уҡ ҡылып, Алла хөкөмөнән ҡотолоп ҡалырмын, тип уйлайһыңмы?
4+Әллә, Алланың яҡшылығы һине тәүбәгә йүнәлткәнен аңламайынса, Уның оло изгелеген, түҙемлеген һәм сабырлығын һанға һуҡмайһыңмы+?
5Әммә тиҫкәрелегең һәм тәүбә итергә теләмәгән йөрәгең арҡаһында, Алланың ғәҙел хөкөмө асыҡланған асыу көнөндә башыңа төшәсәк нәфрәтте йыяһың+.
6Ул һәр кемгә ғәмәленә ҡарап әжерен бирер:+
7гел генә изге эштәр ҡылып данға, хөрмәткә һәм үлемһеҙлеккә ынтылыусыларға мәңгелек тормош бирер;
8ә үҙен генә яратып, хәҡиҡәткә буйһонмайынса яуызлыҡ юлынан барыусыларға Алла ярһыуын һәм асыуын төшөрөр.
9Эйе, яуызлыҡ ҡылған һәр кемгә – башта йәһүдкә, шунан йәһүд булмағанға – михнәт һәм ҡайғы+.
10Ә изгелек ҡылған һәр кемгә, башта йәһүдкә, шунан йәһүд булмағанға – дан, хөрмәт һәм именлек+.
11Сөнки Алла алдында барыһы ла бер тигеҙ+.

12Алла ҡанунын* белмәйенсә гонаһ ҡылыусылар ҡанундан тыш һәләк булыр, ә уны белә тороп та, гонаһ ҡылғандар ҡанун буйынса хөкөм ителер+.
13Алла ҡанунды ишеткәндәрҙе түгел, ә уны үтәгәндәрҙе аҡлар+.
14Йәһүд булмаған халыҡтарҙың ҡануны юҡ, әммә тәбиғи һиҙемләүҙәре буйынса ҡанун бойорғанды үтәһәләр, бының менән нимәне эшләргә ярай, нимәне – юҡ икәнен ҡанунһыҙ ҙа белгәндәрен күрһәтәләр.
15Был иһә ҡанун талаптарының йөрәктәренә яҙылғанлығын күрһәтә. Был хаҡта уларҙың выждандары ла шаһитлыҡ итә: уй-фекерҙәре уларҙы әле аҡлай, әле ғәйепләй+.
16Быларҙың барыһы ла Алла кешеләрҙең йәшерен эштәрен һәм уйҙарын Ғайса Мәсих аша мин вәғәзләгән Һөйөнөслө Хәбәр буйынса хөкөм итәсәк көндө буласаҡ.




Йәһүдтәр һәм ҡанун

17Бына һин үҙеңде йәһүд тип атайһың, ҡанунға таянаһың һәм Алланы таныуың менән маҡтанаһың,+
18ҡанунды өйрәнеп, Алланың ихтыярын беләһең һәм яманды яҡшынан айыра алаһың.
19Һин үҙеңде һуҡырҙарға юл күрһәтеүсе, ҡараңғылыҡтағылар өсөн яҡтылыҡ,+
20аңһыҙҙарҙың тәрбиәсеһе, наҙандарҙың уҡытыусыһы тип һанайһың, сөнки белем менән хәҡиҡәтте туплаған ҡанунға эйәһең.
21+Шулай икән, ни өсөн башҡаларҙы өйрәтәһең, ә үҙеңде үҙең өйрәтмәйһең? «Урлама» тип өгөтләйһең, ә үҙең урлайһың+?
22«Зина ҡылма» тиһең, ә үҙең зина ҡылаһың? Ялған илаһтарҙан ерәнәһең, ә уларға табына торған йорттарҙы талайһың+?
23Алла ҡануны менән маҡтанаһың, ә үҙең, уны боҙоп, Алланы хурлайһың?
24+Изге Яҙмала әйтелгәнсә, «Мәжүсиҙәр һеҙҙең кеүектәр арҡаһында Алла исемен мыҫҡыл итә»+.

25Сөннәтле булыуың ҡанунды үтәгән осраҡта ғына файҙалы, ә инде ҡанунды боҙаһың икән, ул саҡта һинең сөннәтең сөннәтһеҙлек була+.
26Шулай булғас, сөннәтһеҙ кеше ҡанун ҡағиҙәләрен үтәй икән, ул сөннәтле булып һаналмаймы+?
27Шулай итеп, тән сөннәте үтмәһә лә, ҡанун талаптарын үтәгән кеше, һине – яҙылған ҡанунға һәм сөннәткә эйә кешене – ҡанунды боҙған өсөн хөкөм итер+.
28Тышҡы яҡтан ғына йәһүд булған ысын йәһүд түгел әле, тәндәге сөннәт кенә ысын сөннәт түгел+.
29+Эстән йәһүд булған ғына – ысын йәһүд; шулай уҡ йөрәктәге сөннәт кенә – ысын сөннәт. Был яҙылған ҡанун талаптарын үтәү аша түгел, ә Рух тарафынан ғәмәл ҡылына. Бындай йәһүд кешеләрҙең түгел, ә Алланың маҡтауын ҡаҙаныр+.

Алланың тоғролоғо

31Шулай итеп, йәһүд булыуҙың өҫтөнлөгө бармы һәм сөннәтле булыуҙың файҙаһы нимәлә+?
2+Бөтә яҡлап та өҫтөнлөгө ҙур. Иң элек Алла һүҙе уларға ышанып тапшырылған+.
3Ҡайһы берәүҙәр Аллаға тоғролоҡ һаҡламаһа, ул ваҡытта ни булыр? Тоғро булмауҙары Алланың тоғролоғон юҡҡа сығарырмы+?
4+Әлбиттә, юҡ. Һәр кеше алдаҡсы булһа ла, Алла Үҙ һүҙенә тоғро. Изге Яҙмала былай тип әйтелгән:


«Ғәйепләү һүҙҙәрең хаҡлы,

хөкөмләшкәндә Һин еңерһең»+.



5Әгәр ҙә ғәҙелһеҙлегебеҙ Алла ғәҙеллеген асығыраҡ күрһәтә икән, ни тип әйтербеҙ? Алла асыуын яуҙырһа, Ул ғәҙел булмай сығамы? (Мин әҙәмсә фекер йөрөтөп әйтәм.)
6Әлбиттә, юҡ. Юҡһа Алла донъяны нисек хөкөм итә алыр ине?
7Ә минең ялғанлауым арҡаһында Алланың хаҡлығы, асығыраҡ күренеп, Уның данын арттыра икән, ни өсөн һуң әле мин гонаһлы тип хөкөм ителәм+?
8Улай булғас, яҡшылыҡ килһен өсөн яманлыҡ ҡылырға тейеш булып сығабыҙмы? Ҡайһы бер яман һүҙле кешеләр беҙҙе нәҡ шулай әйтә тип тә һөйләй. Ундайҙар үҙҙәренә тәғәйен хөкөмдө алырҙар+.




Тәҡүә кеше юҡ

9Нисек килеп сыға һуң? Беҙҙең хәлебеҙ йәһүд булмағандарҙыҡынан яҡшыраҡмы? Һис тә юҡ. Йәһүдтәрҙең дә, йәһүд булмағандарҙың да – бөтәһенең дә гонаһ хакимлығы аҫтында икәнлеген асыҡланыҡ бит инде+.
10+Изге Яҙмала әйтелгәнсә:


«Тәҡүә бер кеше лә юҡ, бер генә лә.

11Аңлы бер кем дә юҡ,

Алланы эҙләмәй һис кем дә.

12Барыһы ла юлдан яҙған,

берҙәй боҙолған;

яҡшылыҡ ҡылған әҙәм юҡ,

исмаһам, берәү ҡалмаған+.

13+Боғаҙҙары – асыҡ ҡәбер,

телдәре менән алдайҙар,

йылан ағыуы – ауыҙҙарында+.

14+Ауыҙҙары тулы ләғнәт һәм рәнйеш+.

15+Аяҡтары ҡан ҡойошҡа ашыға,

16улар булып үткән ерҙә

емереклек менән ҡайғы ҡала,

17тыныслыҡҡа юлды белмәйҙәр+.

18+Алланан ҡурҡыу юҡ уларҙың булмышында»+.



19Әммә беҙ ҡанунда әйтелгәндәр уға буйһоноусылар өсөн икәнен беләбеҙ, тимәк, үҙҙәрен яҡлау маҡсатында бер кем дә ауыҙын да аса алмай, һәм бөтә донъя Алла ҡаршыһында ғәйепле булып ҡала.
20Ҡанун талаптарын үтәү менән Алла алдында бер кем дә аҡлана алмай бит, ә ҡанун аша гонаһтың нимә икәнлеген төшөнәбеҙ+.




Иман аша аҡланыу

21Әммә хәҙер Алланың кешеләрҙе ҡанундан тыш та аҡлауы асылды, быны ҡанун да, пәйғәмбәрҙәр ҙә раҫлай+.
22Алланың кешеләрҙе аҡлауы Ғайса Мәсихкә ышанған һәр кемгә иман аша бирелә. Кешеләр араһында бер ниндәй ҙә айырма юҡ.
23Барыһы ла гонаһ ҡылып Алла шөһрәтенән мәхрүм ҡалды бит+.
24Барыһы ла Алла мәрхәмәте менән үҙҙәрен гонаһтан йолоп алған Ғайса Мәсихтә Алланың аҡлауын бүләк итеп ала+.
25Алла Ғайсаны, инанғандар гонаһтарынан Уның ҡаны аша пакланһын өсөн, ҡорбан итеп билдәләне. Шулай эшләп, элек ҡылынған гонаһтар өсөн яза бирмәйенсә, Ул Үҙенең хаҡлығын иҫбатланы. Оҙаҡ түҙемлек һаҡлап,+
26хәҙер ҙә, беҙҙең ваҡытта ла, Үҙенең хаҡлы булыуын күрһәтә: Ул Үҙе хаҡ һәм Ғайсаға инаныусыларҙы аҡлай.

27Шулай итеп, нимәбеҙ менән маҡтана алабыҙ һуң? Бер ни менән дә. Был ниндәй ҡанун менән башҡарылды? Эш талап иткән ҡанун менәнме? Юҡ, иман ҡануны менән+.
28Беҙ кешенең ҡанун талаптарын үтәүе менән түгел, ә иман аша аҡланғанлығын таныйбыҙ+.
29Алла – йәһүдтәрҙең генә Аллаһымы? Башҡа халыҡтарҙыҡы ла түгелме ни? Әлбиттә, башҡа халыҡтарҙыҡы ла,+
30сөнки Алла – бер. Ул сөннәтлене лә, сөннәтһеҙҙе лә иман аша аҡлай+.
31Шулай итеп, беҙ иманыбыҙ менән ҡанунды юҡҡа сығарабыҙмы? Әлбиттә, юҡ. Киреһенсә, беҙ ҡанунды раҫлайбыҙ+.

Ибраһим өлгөһө

41Халҡыбыҙҙың тәүатаһы Ибраһим тураһында нимә әйтә алабыҙ? Ул нимәгә өлгәште?
2Әгәр Ибраһим үҙенең эштәре өсөн аҡланған булһа, ул саҡта маҡтана алыр ине; әммә Алла алдында түгел.
3+Изге Яҙмала нимә тип әйтелгән? «Ибраһим Аллаға ышанды һәм Алла быны тәҡүәлек тип ҡабул итте»+.
4Эшләгән кешегә түләнгән хаҡ – бүләк түгел, ә тейешле хеҙмәт хаҡы.
5Әгәр ҙә кеше үҙенең эштәренә түгел, ә аллаһыҙҙарҙы аҡлаған Аллаға ышана икән, Алла уның ышанысын тәҡүәлеккә һанар+.
6Шулай уҡ эш-ғәмәлдәренә ҡарамайынса Алла тәҡүә тип һанаған кешенең бәхетле булыуы тураһында Дауыт былай ти:+


7+«Яуыз эштәре ярлыҡанған,

гонаһтары юйылған кешеләр бәхетле.

8Раббы кемдең гонаһын иҫәпкә алмаған, шул бәхетле»+.



9Шулай итеп, бәхетле булыу сөннәтлеләргә генә ҡағыламы, әллә сөннәт үтмәгәндәргә ләме? Беҙ: «Ибраһим үҙенең иманы менән тәҡүә ҡабул ителде», – тинек+.
10Ҡасан ҡабул ителде? Сөннәтле булғасмы, әллә уға тиклемме? Сөннәтләнгәнгә тиклем, ә һуңынан түгел.
11Уның сөннәткә ултыртылыуы сөннәтһеҙ саҡта уҡ иман менән тәҡүәлеккә һаналыуҙы раҫлаған билдә булды. Шуға ла ул сөннәтһеҙ килеш иман итеп тәҡүә һаналған бөтә кешеләрҙең рухи атаһы булды+.
12Ибраһим – шулай уҡ сөннәтлеләрҙең дә атаһы, йәғни был йоланы үтәгән генә түгел, ә Ибраһимдың сөннәтләнгәнгә тиклем тотҡан иманы юлынан барыусыларҙың да атаһы.




Алла вәғәҙәһе һәм иман

13Алланың Ибраһимға һәм уның тоҡомона донъяны бирергә вәғәҙә итеүе Ибраһим ҡанун талаптарын үтәгән өсөн түгел, ә Алла уны иманы арҡаһында тәҡүә тип һанаған өсөн бирелде+.
14Әгәр ҙә ҡанун талабын үтәгәндәр Алланың вәғәҙә иткәнен алһа, ул саҡта иман мәғәнәһен юғалтыр, вәғәҙә үҙе лә юҡҡа сығыр ине+.
15Ҡанун үҙе менән Алланың асыуын алып килә. Әммә ҡанун булмаған ерҙә ҡанунды боҙоу ҙа булмай+.
16-17+Шуға күрә Алланың вәғәҙәһе, мәрхәмәтле бүләк булһын өсөн, иманға нигеҙләнгән. Шулай итеп, вәғәҙә Ибраһим тоҡомоноң һәммәһе өсөн дә: ҡанундың үтәлеүенә өмөт бағлаусылар өсөн генә түгел, ә уның кеүек иманлы булғандар өсөн дә ышаныслы. Изге Яҙмала: «Һине күп халыҡтарҙың атаһы иттем», – тип әйтелгәнсә, Ибраһим – барыбыҙға ла ата. Ул үҙе ышанған Алла, үлеләрҙе терелткән, булмағанды бар ҡылған Алла алдында бөтәбеҙ өсөн дә ата++.
18+Ибраһим өмөтө ҡалмағанда ла ышанды һәм: «Һинең нәҫелең бихисап һанлы буласаҡ», – тип әйтелгән һүҙҙәр буйынса күп халыҡтарҙың атаһы булды+.
19Уның, йөҙ йәшкә яҡынлашып, тәненең инде үлә барыуын, Сараның да бала табыу өсөн үтә ҡарт булыуын аңлаһа ла, иманы кәмемәне+.
20Алла биргән вәғәҙәгә ул шикләнмәне, киреһенсә, иманында ныҡ булып, Алланы данланы.
21Алланың биргән вәғәҙәһен ғәмәлгә ашыра алырына ныҡ ышанды.
22Бына ни өсөн Ибраһим «тәҡүә булып ҡабул ителде»+.
23«Тәҡүә булып ҡабул ителде» тигән һүҙ уға ҡарата ғына түгел,
24беҙҙең өсөн дә яҙылған. Раббыбыҙ Ғайсаны үленән терелткән Аллаға ышанған беҙҙе лә Алла тәҡүә тип һанар+.
25Ғайса иһә беҙҙең гонаһтарыбыҙ өсөн үлемгә дусар ителде һәм аҡланыуыбыҙ өсөн үленән терелтелде+.

Аҡланыуҙың һөҙөмтәһе

51Шулай итеп, беҙ иман аша аҡланыу алғас, Раббыбыҙ Ғайса Мәсих аша Алла менән беҙҙең арала татыулыҡ урынлашты+.
2Мәсих беҙгә Алланың мәрхәмәт ишеген асып бирҙе. Иманыбыҙ аша ошо мәрхәмәттә торабыҙ һәм, Алла данын уртаҡлашырбыҙ, тигән өмөт менән ғорурланабыҙ һәм шатланабыҙ+.
3Бының менән генә түгел, кисергән михнәттәребеҙ өсөн дә ғорурланабыҙ, сөнки михнәттән сыҙамлыҡ тыуғанын беләбеҙ+.
4Сыҙамлыҡтан – ныҡлыҡ, ныҡлыҡтан өмөт барлыҡҡа килә.
5Өмөт иһә алдамай, сөнки Алла Үҙенең мөхәббәтен беҙгә бирелгән Изге Рух аша йөрәктәребеҙгә мул итеп яуҙырҙы+.

6Беҙ әле ярҙамға мохтаж булғанда, Алла билдәләгән бер ваҡытта Мәсих аллаһыҙҙар өсөн үлде.
7Кемдең дә булһа хатта тәҡүә кеше хаҡына үлергә риза булыры икеле, хәйер, кемдер, бәлки, игелекле кеше өсөн үлемгә барырға ла батырсылыҡ итер.
8Алла иһә беҙгә Үҙ мөхәббәтен шулай иҫбат итте: беҙ гонаһлы булған сағыбыҙҙа уҡ Мәсих беҙҙең өсөн үлде+.
9Тимәк, беҙ Мәсихтең түгелгән ҡаны арҡаһында аҡланғас, һис һүҙһеҙ, Ул беҙҙе Алланың асыуынан ҡотҡарасаҡ+.
10Беҙ Алланың дошмандары булған сағыбыҙҙа, Алла Үҙ Улының үлеме аша беҙҙе Үҙе менән яраштырҙы. Беҙ инде Алла менән татыулашҡанбыҙ икән, әлбиттә, Уның Улының тормошо аша ҡотоласаҡбыҙ+.
11Был ғына ла түгел, Алла менән Раббыбыҙ Ғайса Мәсих аша маҡтанабыҙ, Уның аша беҙ хәҙер был татыулыҡты алдыҡ бит.




Атабыҙ Әҙәм һәм Мәсих

12Тәүге кеше – Әҙәм гонаһ ҡылғас, донъяға гонаһ килеп инә. Гонаһ менән бергә үлем килә, һәм был үлем бөтә кеше араһында тарала, сөнки бөтәһе лә гонаһ ҡылды+.
13Донъяла гонаһ ҡанунға тиклем үк булған, әммә ҡанун булмағанда, гонаһ та иҫәпкә алынмай ине+.
14Шуға ҡарамаҫтан, Әҙәмдән алып Муса пәйғәмбәр ваҡытына тиклем дә, Әҙәмдең ғәйебе һымаҡ гонаһ ҡылмаған кешеләр өҫтөнән дә үлем хакимлыҡ иткән.

Ниндәйҙер кимәлдә, Әҙәм һуңынан килгән Мәсихкә оҡшаған+.
15Тик Әҙәмдең енәйәтен Алланың бүләге менән сағыштырып булмай. Берәүҙең гонаһы күпме кешене үлемгә дусар иткән, әммә Алланың мәрхәмәте һәм бер Кеше – Ғайса Мәсихтең мәрхәмәте менән бирелгән бүләк күптәр өсөн тағы ла ҙурыраҡ бүләк була+.
16Был бүләкте бер кешенең гонаһы менән сағыштырырлыҡ та түгел: бер енәйәт һөҙөмтәһендә ғәйепле тигән хөкөм ҡарары сығарылды, ә Алла мәрхәмәте менән бирелгән бүләк бик күп енәйәттәрҙән аҡланыу алып килде+.
17Берәүҙең енәйәте арҡаһында донъяла үлем хакимлыҡ итә башлаған икән, мәрхәмәт муллығы һәм аҡланыу бүләге алғандар бигерәк тә бер Кеше – Ғайса Мәсих аша йәшәйәсәк һәм хакимлыҡ итәсәк+.
18Шулай итеп, берәүҙең енәйәте бөтә кешеләргә хөкөм килтерһә, Берәүҙең хаҡ эше барлыҡ кешеләргә аҡланыу һәм тормош килтерә+.
19Берәүҙең тыңлауһыҙлығы арҡаһында күптәр гонаһлы булғандай, бер Кешенең тыңлаусанлығы арҡаһында күптәр аҡлана+.
20Ҡанун иһә енәйәт артһын өсөн кертелгән, әммә гонаһ күп булған ерҙә Алла мәрхәмәте тағы ла нығыраҡ артҡан+.
21Шулай итеп, үҙ ваҡытында кешеләрҙе үлемгә дусар итеп, улар өҫтөнән гонаһ хакимлыҡ иткән булһа, хәҙер Алланың мәрхәмәте лә хаҡлыҡ менән хакимлыҡ итер һәм Раббыбыҙ Ғайса Мәсих аша кешеләрҙе мәңгелек тормошҡа килтерер+.

Гонаһҡа ҡарата үлебеҙ,


Мәсих менән теребеҙ

61Нимә тип әйтергә һуң? Мәрхәмәт артһын өсөн, гонаһ ҡылыуҙы дауам итәйекме?
2Әлбиттә, юҡ. Гонаһҡа ҡарата беҙ үлгәнбеҙ. Шулай булғас, нисек артабан гонаһ эсендә йәшәрбеҙ+?
3Һыуға сумдырылыу йолаһын үтәп, Ғайса Мәсихкә сумдырылған бөтәбеҙҙең дә Уның үлеменә сумдырылыуын белмәйһегеҙме ни?
4Беҙ һыуға сумдырылып, Мәсих менән бергә үлдек һәм күмелдек. Атабыҙ Алланың бөйөк шөһрәте менән Мәсих үлемдән терелгәндәй, беҙ ҙә яңы тормош менән йәшәй алабыҙ+.
5Мәсих менән бер төрлө үлемдә берләшкәнбеҙ икән, үленән терелеүҙә лә Уның менән берләшербеҙ+.
6Беҙ беләбеҙ, тормошобоҙҙо гонаһ хакимлығынан ҡотҡарыу һәм бүтәнсә гонаһ ҡоло булмау өсөн, беҙҙең элекке, гонаһлы, асылыбыҙ Ғайса Мәсих менән бергә арҡысаҡҡа ҡаҙаҡланды,+
7сөнки үлгән кеше гонаһтан азат ителә бит+.
8Беҙ Мәсих менән үлгәнбеҙ икән, Уның менән йәшәйәсәгебеҙгә лә ышанабыҙ+.
9Беҙ беләбеҙ, үленән терелгәндән һуң, Ул инде башҡа үлмәйәсәк, инде үлем Уға хаким була алмаясаҡ+.
10Ул үлгәйне, Үҙен бер тапҡыр һәм мәңгегә ҡорбан итеп, гонаһҡа ҡарата үлгәйне, ә хәҙер Ул тере һәм Алла өсөн йәшәй+.
11Шулай уҡ һеҙ ҙә үҙегеҙҙе гонаһҡа ҡарата үле, ә Ғайса Мәсихтә Алла өсөн теребеҙ тип иҫәпләгеҙ.

12Шуға күрә, үлемле тәнегеҙ өҫтөнән гонаһ хакимлыҡ итмәһен, шул ваҡытта һеҙ нәфсегә буйһонмаҫһығыҙ+.
13Тәнегеҙҙең бер ағзаһының да яуызлыҡ ҡоралы булып гонаһҡа хеҙмәт итеүенә юл ҡуймағыҙ, сөнки һеҙ үле инегеҙ, инде хәҙер яңы тормошҡа эйәһегеҙ. Үҙегеҙҙе һәм ағзаларығыҙҙы тәҡүәлек ҡоралы итеп, Аллаға тапшырығыҙ+.
14Ул саҡта гонаһ өҫтөгөҙҙән хакимлыҡ итмәҫ, сөнки һеҙ ҡанун аҫтында түгел, ә Алла мәрхәмәте аҫтында йәшәйһегеҙ.






Гонаһтан азат булыу

15Ниндәй һығымта яһарға мөмкин? Ҡанун аҫтында түгел, ә Алла мәрхәмәте аҫтында йәшәгәнгә күрә, гонаһ ҡылһаҡ та ярай, типме ни? Әлбиттә, юҡ!
16Белмәйһегеҙме ни: үҙегеҙҙе тыңлаусан ҡол итеп кемгә тапшырһағыҙ, шуның ҡоло булаһығыҙ. Гонаһ ҡолдары булһағыҙ, был һеҙҙе үлемгә килтерер, Алланың тыңлаусан ҡолдары булһағыҙ, был һеҙҙе Алла алдында тәҡүә булыуға алып килер+.
17Аллаға шөкөр, гонаһ ҡолдары булған мәлдәрегеҙ артта ҡалды, хәҙер һеҙ үҙегеҙгә бирелгән тәғлимәтте ихлас тотаһығыҙ.
18Гонаһтан азат ителеп, тәҡүәлектең ҡолдары булдығыҙ+.
19Быны мин, был эштәрҙә аңлау кимәлегеҙ әлегә самалы булыу сәбәпле, ҡоллоҡ миҫалын килтереп әйтәм. Элек тәнегеҙҙе боҙоҡлоҡҡа һәм яманлыҡҡа ҡол итеп тапшырып, яуыз эштәргә юл ҡуйғанһығыҙ икән, хәҙер уны изгелеккә илтеүсе тәҡүәлеккә ҡол итеп тапшырығыҙ.

20Гонаһ ҡолдары булған саҡта, һеҙ хаҡлыҡ хакимлығынан азат инегеҙ.
21Элек ҡылған яман эштәрегеҙҙән берәй файҙа алдығыҙмы? Ул саҡтағы ҡылыҡтарығыҙҙан хәҙер үҙегеҙ үк оялаһығыҙ, сөнки уларҙың аҙағы – үлем.
22Әммә инде гонаһтан азат ҡылынып Алла ҡолдары булғас, бының емеше һеҙҙең өсөн – изгелек, ә һөҙөмтәһе – мәңгелек тормош+.
23Гонаһтың әжере – үлем, ә Алланың бүләге – Раббыбыҙ Ғайса Мәсихтә мәңгелек тормош+.

Ҡанун өсөн үлеләр

71Эй имандаштар, һеҙ беләһегеҙ бит – мин ҡанунды белгәндәргә әйтәм – әҙәм иҫән ваҡытта ғына ҡанун уның өҫтөнән хакимлыҡ итә.
2Мәҫәлән, ирле ҡатын ире иҫән саҡта ҡанун буйынса уға бәйле, әммә ире үлһә – иренә бәйләп торған ҡанундан азат була+.
3Шуға күрә ире иҫән саҡта башҡа ир менән булһа, был зина ҡылыу тип иҫәпләнә, ә инде ире үлһә, ҡатын әлеге ҡанундан азат, ул бүтәнгә кейәүгә сыға ала һәм был зина ҡылыуға һаналмай+.
4Һеҙҙең менән дә шулай, имандаштарым. Һеҙ Башҡаға, йәғни үленән терелтелгән икенсе Берәүгә тәғәйен булыр өсөн Мәсихтең үлеме аша ҡанун өсөн үлдегеҙ. Ошо арҡала беҙ уңышты Аллаға килтерә алабыҙ+.
5Гонаһлы тәбиғәтебеҙ хакимлығы аҫтында йәшәгән сағыбыҙҙа ҡанун беҙҙә гонаһлы нәфселәрҙе уятты, һәм улар тәнебеҙҙә үҙ емештәрен бирә башланы, ә ул емештәрҙең аҙағы – үлем ине.
6Әммә элек беҙҙе бәйләп торған ҡанунға ҡарата үлгәс, был ҡанундан азат булдыҡ һәм хәҙер Аллаға иҫкесә – яҙылған ҡанун буйынса түгел, ә яңыса, йәғни Изге Рух етәкселегендә, хеҙмәт итәбеҙ+.




Ҡанун һәм гонаһ

7+Инде нимә тип әйтәйек? Ҡанун үҙе гонаһмы ни? Әлбиттә, юҡ! Әммә ҡанун булмаһа, мин гонаһтың нимә икәнен дә белмәҫ инем. Әгәр ҡанунда: «Көҫәмә!» тигән тыйыу булмаһа, көҫәүҙең нимә икәнлеген дә белмәҫ инем+.
8Әммә гонаһ, ошо бойороҡтан файҙаланып, миндә төрлө нәфселе теләктәр уятып ебәрҙе, ә ҡанун булмағанда гонаһ үле+.
9Ҡасандыр мин ҡанунды белмәйенсә йәшәй инем, ләкин Алланың бойороғон белгәнемдән һуң, гонаһ терелде,
10һәм мин үлдем. Шулай итеп, йәшәү бирергә тейешле бойороҡ минең үлемемә сәбәпсе булды,+
11сөнки гонаһ, ошо бойороҡтан файҙаланып, мине алданы һәм уның аша үлтерҙе.
12Әммә ҡанун үҙе – изге, бойороҡ та изге, ғәҙел, яҡшы+.

13Шулай итеп, был яҡшы нәмә миңә үлем килтерҙеме ни? Әлбиттә, юҡ! Әммә гонаһ, гонаһ булып танылһын өсөн, яҡшы нәмә арҡылы миңә үлем килтерҙе. Тимәк, бойороҡ арҡаһында гонаһтың ни тиклем яман икәнлеге күренде.




Гонаһ менән көрәшеү

14Ҡанундың Рух аша бирелгәнлеген беләбеҙ, ә мин – гонаһҡа ҡолдай һатылған донъяуи әҙәм.
15Үҙемдең ни эшләгәнемде аңламайым, сөнки теләгәнемде түгел, ә нимәне күрә алмаһам, шуны ҡылам+.
16Әгәр ҙә мин үҙем теләмәгәнде эшләйем икән, ҡанундың яҡшы булыуы менән килешәм+.
17Быларҙы инде мин түгел, ә миндә йәшәүсе гонаһ ҡыла ла баһа.
18Миндә, йәғни гонаһлы тәбиғәтемдә, бер генә изгелек тә йәшәмәгәнлеген беләм. Миндә яҡшылыҡ эшләү теләге булһа ла, башҡара алмайым+.
19Эшләргә теләгән изгелекте түгел, ә теләмәгән яуызлыҡты ҡылам+.
20Теләмәгән нәмәне эшләйем икән, уны мин түгел, ә миндә йәшәүсе гонаһ ҡыла.

21Шулай итеп, үҙем өсөн бына шундай ҡанундың эш итеүен белеп ҡалдым: мин яҡшылыҡ эшләргә теләйем, әммә яманлыҡ ҡылыуҙан арына алмайым.
22Күңелемдә Алла ҡанунын ихлас хуплайым,+
23әммә тәнемдә башҡа бер ҡанундың эш итеүен күрәм. Ул аҡылым хуплаған ҡанунға ҡаршы көрәшә һәм мине үҙемдәге гонаһ ҡанунына буйһондора+.
24Бәхетһеҙ кешемен мин! Үлемгә дусар булған кәүҙәмдән мине берәйһе ҡотҡарырмы?
25Шуның өсөн дә мин Раббыбыҙ Ғайса Мәсих аша Аллаға рәхмәтлемен. Шулай итеп, аҡылым менән Алла ҡанунына, ә гонаһлы тәбиғәтем менән – гонаһ ҡанунына хеҙмәт итәм.

Инеш һүҙ


Паулустан коринҫостарға беренсе хат

Коринҫос ҡалаһы боронғо Грецияның мөһим мәҙәни, сәйәси һәм иҡтисади үҙәге була. Паулус Һөйөнөслө Хәбәрҙе унда тәүге тапҡыр икенсе эш сәфәрендә йөрөгәндә тарата. Паулус Коринҫостан киткәс, уның менән яңы имандаштар берҙәмлеге араһында хатлашыу башлана. Был хатҡа тиклем дә Паулус коринҫостарға яҙған була, тик ул хат Инжилгә инмәгән. Коринҫос берҙәмлегендә ҡатмарлылыҡтар күбәйә: Паулус киткәндән һуң берҙәмлек ағзаларының күбеһе барыбер мәсихсе исеменә лайыҡ булырлыҡ итеп йәшәп китә алмай. Етмәһә, ҡайһы берәүҙәр Паулус биргән ғилемдең дөрөҫлөгөн һәм Паулустың абруйын шик аҫтына ҡуя.

Хаттың беренсе өлөшөндә (1–6-сы бүлектәр) Паулус уҡыусыларҙы бүленештәрҙән иҫкәртә, шулай уҡ иманда һәм яҡшы тормош рәүешендә йәшәргә өндәй. Артабан (7:1–16:4) Паулус коринҫостар үҙҙәренең хатында яҙып ебәргән айырым һорауҙарға – ирҙәр һәм ҡатындар араһындағы мөнәсәбәт, илаһтарға ҡорбан итеп бирелгән аҙыҡ, икмәк һындырыу, рухи бүләктәр, тәндең үленән терелеүе, Йәрүсәлимдәге иманлылар өсөн хәйер ебәреү тураһындағы һорауҙарға яуап бирә. 13-сө бүлек – торғаны менән гүзәл әҫәр, ул мөхәббәтте иманлылар тормошондағы иң мөһим нәмә булараҡ данлай.

Йомғаҡлауҙа (16:5-24) Паулус пландары тураһында һөйләй һәм сәләмдәр тапшыра.

1


Сәләмдәр һәм рәхмәттәр

11Алла ихтыяры менән Ғайса Мәсихтең илсеһе булырға саҡырылған Паулустан һәм имандашыбыҙ Сосҫенестән
2Коринҫостағы имандаштар берҙәмлегенә сәләм! Алла һеҙҙе Үҙенең изгеләре булырға саҡырған, һеҙ ҙә Ғайса Мәсихтә Аллаға бағышланғанһығыҙ. Һеҙгә һәм һәр ерҙә лә Раббыбыҙ Ғайса Мәсих исеменә мөрәжәғәт итеүселәрҙең барыһына ла сәләм. Мәсих – уларҙың һәм беҙҙең Раббыбыҙ+.
3Атабыҙ Алланан һәм Раббы Ғайса Мәсихтән һеҙгә мәрхәмәт һәм именлек булһын!

4Һеҙҙең өсөн Аллама һәр ваҡыт рәхмәттәр уҡыйым, сөнки һеҙгә Ғайса Мәсихтә Уның мәрхәмәте бүләк ителде.
5Шул сәбәпле Ғайса Мәсихтә һеҙ Рух тарафынан бирелгән бөтә нәмәлә: һүҙҙә лә, белемдә лә байынығыҙ+.
6Шуның менән Мәсих тураһындағы беҙ һеҙгә әйткән хәбәрҙең хаҡ икәне иҫбатланды.
7Шуға күрә, Раббыбыҙ Ғайса Мәсихтең килеүен көткәндә, бер ниндәй ҙә рухи бүләккә мохтажлығығыҙ ҡалманы+.
8Раббыбыҙ Ғайса Мәсих килгән көндә ғәйебегеҙ булмаһын өсөн, Алла үҙегеҙҙе һуңғы көнгә тиклем нығытасаҡ+.
9Ул һеҙҙе Үҙенең Улы Раббыбыҙ Ғайса Мәсих менән аралашыу һәм бәйләнеш булһын тип саҡырған. Алла Үҙ вәғәҙәһенә тоғро+.




Берҙәмлектәге бүленештәр

10Имандаштар, Раббыбыҙ Ғайса Мәсих исеме менән үтенеп һорайым: барығыҙ ҙа бер һүҙҙә тороғоҙ, арағыҙҙа бүленештәр булмаһын, киреһенсә, бер уйлы һәм бер маҡсатлы булығыҙ+.
11Мин, имандаштарым, арағыҙҙағы ыҙғыш-талаштар хаҡында Хлоа йортондағыларҙан белдем+.
12Арағыҙҙағы «мин – Паулустыҡы», «мин – Аполлостыҡы», «мин – Кефастыҡы», «мин – Мәсихтеке» тип әйткәндәрҙе күҙ уңында тотам+.
13Мәсих бүлгеләндеме ни? Әллә Паулус һеҙҙең хаҡҡа арҡысаҡҡа ҡаҙаҡландымы? Бәлки, һеҙ Паулус исеме менән һыуға сумдырылыу йолаһын үткәнһегеҙҙер+?
14Аллаға шөкөр, мин арағыҙҙан Криспос менән Гайҙан башҡа береһен дә һыуға сумдырманым+.
15Шуға күрә бер кем дә минең исем менән һыуға сумдырылыуы хаҡында әйтә алмай.
16Хәйер, уларҙан тыш мин Стефанастың өйөндәгеләр менән был йоланы атҡарҙым, әммә тағы берәйһен сумдырыуымды хәтерләмәйем+.
17Ғайса Мәсих мине һыуға сумдырырға түгел, ә Һөйөнөслө Хәбәрҙе вәғәзләргә ебәрҙе. Мәсих арҡысағының әһәмиәте юғалмаһын өсөн, вәғәзләгәндә хикмәтле һүҙҙәр ҡулланмайым+.




Арҡысаҡ – Алланың ҡөҙрәте һәм зирәк аҡылы

18Арҡысаҡ тураһындағы хәбәр – һәләкәт юлынан барыусылар өсөн ахмаҡлыҡ, ә беҙгә – ҡотолоу юлынан барыусыларға – Алла ҡөҙрәте+.
19+Изге Яҙмала әйтелгәнсә:


«Аҡыл эйәләренең аҡылын юҡҡа сығарырмын,

зиһенлеләрҙең зиһенен тарҡатырмын»+.



20Ҡайҙа аҡыл эйәһе? Ҡайҙа ҡанун белгесе? Ҡайҙа был замандың фәлсәфәселәре? Алла был донъяның аҡылын ахмаҡлыҡ тип күрһәтмәнеме ни+?
21Алла Үҙенең зирәк аҡылы менән билдәләгәнсә, донъя үҙ аңы менән Уны танып белә алманы. Шуның өсөн Ул иман тотоусыларҙы ахмаҡлыҡ тип һаналған беҙ вәғәзләгән Һөйөнөслө Хәбәр аша ҡотҡарыуҙы яҡшы күрҙе.
22Йәһүдтәр мөғжизәләр талап итә, гректар зирәк аҡыл эҙләй+.
23Беҙ иһә арҡысаҡҡа ҡаҙаҡланған Мәсихте вәғәзләйбеҙ, был – йәһүдтәр өсөн мыҫҡыллау, башҡаларға – ахмаҡлыҡ,+
24әммә Алла тарафынан саҡырып алынғандар өсөн, йәһүдме ул, грек булһынмы, Мәсих – Алла ҡөҙрәте һәм Алланың зирәк аҡылы+.
25Алланың «ахмаҡлығы» кеше аҡылынан өҫтөнөрәк, һәм Алланың «көсһөҙлөгө» кеше көсөнән ҡеүәтлерәк.

26Имандаштар, Алла саҡырған ваҡытта һеҙ кем инегеҙ? Арағыҙҙа, әҙәмсә фекер йөрөткәндә, аҡыллылар ҙа, ҡөҙрәтлеләр ҙә, затлы нәҫелдән булғандар ҙа күп түгел ине бит.
27Әммә Алла, аҡыллыларҙы һәм көслөләрҙе оятҡа ҡалдырыр өсөн, донъяла ахмаҡ һәм көсһөҙ тип һаналғандарҙы һайлап алды.
28-29Береһе лә Алла алдында маҡтанмаһын өсөн, донъяла мөһим һаналғандарҙы хур итер өсөн, Ул донъяның әһәмиәтһеҙ тип иҫәпләнгәндәрен һәм кәмһетелгәндәрен һайлап алды++.
30Әммә һеҙ хәҙер Алла арҡаһында Ғайса Мәсихтәһегеҙ. Ғайса Мәсих беҙҙең өсөн Алланан килгән зирәк аҡыл булды. Ул – беҙҙең аҡланыуыбыҙ, изгелегебеҙ һәм гонаһтарҙан йолоп алыныуыбыҙ+.
31+Шулай итеп, Изге Яҙмала әйтелгәнсә: «Маҡтанырға теләүсе Раббы менән маҡтанһын»+.

Арҡысаҡҡа ҡаҙаҡланған Мәсих тураһында шаһитлыҡ

21Имандаштар, Алланың серен вәғәзләү өсөн янығыҙға килгәндә, мин матур һүҙҙәр һөйләргә һәм аҡылымды күрһәтергә уйламаным+.
2Янығыҙҙа булғанымда Ғайса Мәсихтән, йәғни арҡысаҡҡа ҡаҙаҡланған Мәсихтән, башҡа бер ни ҙә белмәҫкә ҡарар иттем+.
3Һеҙгә мин көсһөҙ, баҙнатһыҙ һәм ҡурҡҡан хәлдә килдем+.
4-5Иманығыҙ әҙәм аҡылына түгел, ә Алла ҡөҙрәтенә нигеҙләнһен өсөн, телмәрем дә, вәғәзләүем дә кеше аҡылының ышандырырлыҡ һүҙҙәренә түгел, ә Изге Рухтың ҡөҙрәтен иҫбатлауға таянды++.




Алланың зирәк аҡылы

6Ә аҡылды беҙ рухи яҡтан өлгөрөп еткән иманлылар араһында вәғәзләйбеҙ. Әммә ул был донъя аҡылы ла, был донъя хакимдарының аҡылы ла түгел – улар бөтөүгә табан бара+.
7Беҙ Алланың донъя яратылғансы уҡ даныбыҙ хаҡына билдәләнгән йәшерен, серле аҡылы тураһында вәғәзләйбеҙ+.
8Был донъялағы бер генә хаким да шул аҡылға төшөнмәгән. Әгәр уны аңлаһалар, шөһрәтле Раббыны арҡысаҡҡа ҡаҙаҡламаҫтар ине+.
9+Әммә Изге Яҙмала әйтелгәнсә:


«Үҙен яратыусыларға Алланың нимә әҙерләгәнен

бер күҙ ҙә күрмәгән,

бер ҡолаҡ та ишетмәгән һәм был турала

әҙәм күңеленә бер уй ҙа килмәгән»+.



10Беҙгә иһә быларҙы Алла Үҙенең Рухы аша асып бирҙе, сөнки Рух бөтә нәмәгә, хатта Алла аҡылының бөтә тәрәнлектәренә лә үтеп инә+.
11Кешенең уйҙарын уның үҙендәге рухтан башҡа кем белә? Шуның кеүек үк Алла ниәттәрен дә Алла Рухынан башҡа бер кем дә белмәй+.
12Беҙ иһә, Алланың беҙгә нимә бүләк иткәнен аңлау өсөн, был донъя рухын түгел, ә Алланан килгән Рухты алдыҡ+.
13Шуға ла был турала кеше аҡылы өйрәткән һүҙҙәр менән түгел, ә Изге Рух өйрәткән һүҙҙәр менән һөйләйбеҙ. Рухи булған нәмәләрҙе Алла Рухы өйрәткән һүҙҙәр менән аңлатабыҙ+.
14Үҙендә Алла Рухы булмаған кеше Рух күрһәткәндәрҙе ҡабул итә алмай, сөнки уларҙы ахмаҡлыҡ тип һанай; аңлай алмай, сөнки былар тураһында Изге Рух ярҙамында ғына фекер йөрөтөргә мөмкин+.
15Алла Рухына эйә булған кеше иһә бөтә нәмә тураһында ла фекерләй ала, әммә уның үҙе тураһында бер кем дә фекер йөрөтә алмай.
16+Изге Яҙмала әйтелгәнсә:


«Раббыға кәңәш биреү өсөн

Уның ни уйлағанына кем төшөнгән?»



Беҙ иһә Мәсих аңына эйәбеҙ, шуға күрә төшөнәбеҙ+.

Алланың хеҙмәттәштәре

31Имандаштар, мин һеҙгә Алла Рухына эйә булыусыларға өндәшкән кеүек һөйләй алманым, һеҙгә донъя кешеләренә, Мәсихтәге сабыйҙарға һөйләгән кеүек мөрәжәғәт итергә тура килде.
2Мин тамағығыҙҙы ҡаты аҙыҡ менән түгел, ә һөт менән туйҙырҙым, ҡаты аҙыҡ менән туҡланырлыҡ түгел инегеҙ. Әле лә әҙер түгелһегеҙ,+
3сөнки һаман да был донъя кешеләре булып ҡалаһығыҙ. Арағыҙҙа көнсөллөк, ыҙғыш-талаш бар икән, ошо һеҙҙең был донъя кешеләре икәнлегегеҙҙе күрһәтмәйме ни? Һеҙ ҙә улар кеүек булып ҡалаһығыҙ түгелме һуң+?
4Әгәр берегеҙ: «Мин – Паулус яҡлы», икенсегеҙ: «Мин – Аполлос яҡлы», – ти икән, һеҙ был донъя кешеләре һымаҡ булаһығыҙ түгелме?
5Кем ул Аполлос? Кем ул Паулус? Улар фәҡәт хеҙмәтселәр генә. Раббының һәр береһенә ниндәй бурыс йөкмәтеүенә ҡарап, һеҙ улар аша иманға килдегеҙ+.
6Мин сәстем, Аполлос һыу ҡойҙо, үҫтереүен иһә Алла үҫтереп бирҙе+.
7Шулай булғас, сәсеүсе лә, һыу ҡойоусы ла түгел, ә үҫтереүсе Алла мөһим+.
8Ә сәсеүсе менән һыу ҡойоусы бер үк эште башҡара, уларҙың һәр береһе үҙ хеҙмәтенә ҡарап әжерен аласаҡ+.
9Беҙ – Алланың хеҙмәттәштәре, ә һеҙ – Алланың иген баҫыуы, Алланың ҡоролмаһы+.

10Алла тарафынан бирелгән мәрхәмәт буйынса, мин аҡыллы төҙөүсе кеүек нигеҙ һалдым, ә икенсе берәү шул нигеҙҙең өҫтөнә төҙөй. Һәр кем үҙенең нисек төҙөүенә иғтибар итһен+.
11Һалынған нигеҙҙән башҡа төрлөнө бер кем дә һала алмай, ә ул нигеҙ – Ғайса Мәсих.+
12Берәйһе был нигеҙ өҫтөнә алтындан йә көмөштән төҙөймө, аҫылташтарҙан, ағастан, бесәндән йә һаламданмы,
13һәр береһенең эше асыҡ күренеп торасаҡ, уны хөкөм көнө белдерәсәк. Был көн ут менән асыласаҡ, ә ут инде һәр кемдең эш сифатын һынаясаҡ+.
14Кемдең ҡоролмаһы имен ҡала, шул төҙөүсе әжерен аласаҡ.
15Ҡоролмаһы янһа – төҙөгән кеше зыян күрәсәк. Үҙе иһә ҡотолоп ҡаласаҡ, әммә ут эсенән сыҡҡандай ҡотоласаҡ+.

16Һеҙ үҙегеҙҙең Алла йорто булыуығыҙҙы һәм һеҙҙә Алла Рухы йәшәүен белмәйһегеҙме ни+?
17Алла йортон емереүсене Алла юҡҡа сығарасаҡ, сөнки Алла йорто изге, ә ул йорт – һеҙ+.

18Үҙ-үҙегеҙҙе алдамағыҙ. Берәйегеҙ был донъя күҙаллауы буйынса үҙен аҡыл эйәһе тип һанаһа, ысынлап та аҡыллы булыр өсөн «аҡылһыҙ» булһын.
19+Был донъяның аҡыллылығы – Алла алдында ахмаҡлыҡ. Изге Яҙмала әйтелгәнсә:


«Алла аҡыллы баштарҙы үҙҙәренең үк хәйләһенә эләктерә»+.



20+Һәм тағы:


«Раббы белә аҡыл эйәләренең уйҙарын:

улар буш-мәғәнәһеҙ»+.



21Шулай булғас, бер кем дә кешеләр менән маҡтанмаһын, сөнки бөтә нәмә – һеҙҙеке.
22Паулус булһынмы, Аполлос, Кефас йә донъямы, йәшәүме әллә үлемме, хәҙергеме йәиһә киләсәкме – бөтөнөһө лә һеҙҙеке.
23Һеҙ иһә – Мәсихтеке, ә Мәсих – Алланыҡы+.

Мәсихтең илселәре

41Шулай итеп, һәр кем беҙҙе Мәсихтең хеҙмәтселәре һәм Алланың серҙәре ышанып тапшырылған кешеләр тип һанаһын.
2Ышаныс белдерелгән кешеләрҙең тоғро булыуы талап ителә.
3Мине һеҙҙең йәки башҡаларҙың хөкөм итеүе бик аҙ ҡыҙыҡһындыра, мин үҙем дә үҙемде хөкөм итмәйем.
4Үҙемдә бер ниндәй ғәйеп күрмәһәм дә, бының менән аҡланмайым. Фәҡәт Раббы ғына – минең Хөкөмдарым+.
5Шуға күрә ваҡытынан алда хөкөм итмәгеҙ, Раббының килгәнен көтөгөҙ. Ул ҡараңғылыҡта йәшерелгәндәрҙе яҡтыға сығарасаҡ һәм кеше йөрәгендәге ниәттәрҙе асасаҡ. Ул саҡта инде һәр кем Алланың маҡтауын аласаҡ+.

6Имандаштар, мин быларҙы үҙемә һәм Аполлосҡа ҡарата ҡулланып, «яҙылғандан тыш аҡыл һатмаҫҡа» беҙҙең миҫалда өйрәнегеҙ, тип яҙҙым. Шулай итһәгеҙ, кемдер кемделер башҡа берәү алдында маҡтап өҫтөн ҡуймаҫ+.
7Һине кем өҫтөн итеп ҡуйҙы? Юғарынан бирелгәндән тыш, һинең үҙеңдең нимәң бар? Юғарынан бирелгән икән, ни өсөн унан алмаған һымаҡ маҡтанаһың+?

8Һеҙ, инде беҙҙең бөтә нәмәбеҙ ҙә бар, байыныҡ, тип уйлайһығыҙ, хатта беҙҙән башҡа батшалыҡ итә башланығыҙ. Һеҙҙең ысынлап та батшалыҡ итеүегеҙҙе бик теләр инем! Ул ваҡытта беҙ ҙә һеҙҙең менән бергә батша булыр инек+.
9Ә минең уйлауымса, Алла беҙҙе, Үҙенең илселәрен, үлемгә хөкөм ителгән кешеләр кеүек, аренала барған тамашаның аҙаҡҡы өлөшөнә ҡуйҙы. Беҙ донъя, фәрештәләр һәм кешеләр өсөн тамаша булып ҡалдыҡ+.
10Беҙ Мәсих хаҡына иҫәргә әйләндек, һеҙ иһә Мәсихтә аҡылға эйә булдығыҙ. Беҙ көсһөҙ, ә һеҙ – ҡеүәтле. Һеҙҙе хөрмәтләйҙәр, ә беҙҙе хурлайҙар+.
11Беҙ әлегә тиклем асығабыҙ, һыуһайбыҙ, яланғасбыҙ, туҡмалабыҙ һәм урындан урынға күсенеп йөрөргә мәжбүрбеҙ, сөнки баш осонда ҡыйығыбыҙ юҡ+.
12Үҙ ҡулдарыбыҙ менән ауыр хеҙмәт итеп көн күрәбеҙ. Беҙгә ләғнәт уҡыйҙар, ә беҙ фатиха менән яуап бирәбеҙ; беҙҙе эҙәрлекләйҙәр – беҙ түҙәбеҙ+.
13Беҙгә яла яғалар – беҙ яҡшылыҡ менән яуап бирәбеҙ. Донъя өсөн сүп-сар булып ҡалдыҡ һәм әле һаман йәмғиәттең аяҡ аҫтындағы ҡыйыбыҙ.

14Мин быларҙы һеҙҙе оялтыу өсөн яҙмайым, ни бары хаҡ юлға йүнәлтергә теләйем. Һеҙ бит минең яратҡан балаларым+.
15Бәлки, Мәсихтә меңәрләгән өйрәтеүселәрегеҙ ҙә барҙыр, әммә атайҙарығыҙ күп түгел. Һөйөнөслө Хәбәрҙе иғлан итеп, мин Ғайса Мәсихтә атайығыҙ булдым+.
16Шуға күрә үтенеп һорайым: минән өлгө алығыҙ+.
17Ошо маҡсат менән һеҙгә Тимоҫеусты ебәрҙем. Раббыла ул минең ҡәҙерле улым, һәм мин уға таяна алам. Ул һеҙгә Ғайса Мәсихкә эйәреп йәшәү рәүешем хаҡында иҫегеҙгә төшөрөр. Һәр ерҙә, һәр имандаштар берҙәмлегендә мин ошолар тураһында өйрәтәм+.

18Мине янығыҙға бармаҫ тип уйлап, ҡайһы берҙәрегеҙ маһайған.
19Раббы ихтыярында булһа, оҙаҡламай һеҙгә килермен һәм әле маһайып йөрөүселәрҙең һүҙен түгел, ә ҡеүәтен һынап ҡарармын+.
20Сөнки Алла батшалығы – һүҙҙә түгел, ҡеүәттә+.
21Янығыҙға нисек барыуымды теләйһегеҙ? Таяҡ менәнме, әллә мөхәббәт һәм баҫалҡылыҡ менәнме+?

Иманлылар араһындағы фәхешлектән киҫәтеү

51Дөрөҫөндә, арағыҙҙа фәхешлек, хатта мәжүсиҙәрҙә лә күҙәтелмәгән фәхешлек булыуы тураһында хәбәрҙәр йөрөй. Берәү үҙенең үгәй әсәһен ҡатыны итеп тота икән+.
2Ә һеҙ илар урынға маһайған булаһығыҙ. Ундай ҡылыҡлы кешене арағыҙҙан ҡыуырға кәрәк ине бит.
3Мин иһә, тәнем менән булмаған хәлдә лә, күңелем менән үҙемде һеҙҙең арала тойоп, ундай эш ҡылыусыны нисек хөкөм итергә хәл иттем:+
4Раббыбыҙ Ғайса исеме хаҡына йыйылғанығыҙҙа, мин рухым менән янығыҙҙа һәм Раббыбыҙ Ғайсаның ҡөҙрәте лә беҙҙең менән булғанда,
5ул кешене, Раббы көнөндә рухы ҡотҡарылһын тип, тәнен һәләк итеү өсөн Иблискә тапшырырға кәрәк+.

6Һеҙгә маһайырға һис урын юҡ. Аҙ ғына әсеткенең тотош ҡамырҙы әсетеүен белмәйһегеҙме ни+?
7Шулай булғас, яңы ҡамыр булыу өсөн, һеҙгә иҫке әсеткенән таҙарынырға кәрәк. Ысынында иһә һеҙ – сөсө ҡамыр, сөнки Ҡотҡарылыу байрамы бәрәсе булған Мәсих беҙҙең хаҡҡа ҡорбан ителде+.
8Шуға күрә иҫке әсеткенән – мәкерлек һәм яуызлыҡ әсеткеһенән – бешерелгән икмәк менән түгел, ә сөсө икмәк – сафлыҡ һәм хәҡиҡәт икмәге – менән байрам итәйек+.

9Мин хатымда «фәхеш кешеләр менән аралашмағыҙ» тип яҙғайным+.
10Ләкин мин бөтөнләй донъялағы фәхеш кешеләрҙе, шулай уҡ ҡомһоҙҙарҙы, алдаҡсыларҙы, ялған илаһтарға табыныусыларҙы күҙ уңында тотманым, юғиһә һеҙгә донъянан бөтөнләй үк китергә тура килер ине.
11Үҙҙәрен имандаштарығыҙ тип атаған көйө фәхешлек, ҡомһоҙлоҡ ҡылған, ялған илаһтарға табынған, яла яҡҡан, эскесе, алдаҡсы кешеләр менән аралашмауығыҙҙы күҙ уңында тоттом, хатта ундайҙар менән бергә ултырып ашамағыҙ ҙа+.
12-13+Берҙәмлектән ситтә булғандарҙы хөкөм итеү минең эшем түгел, уларҙы Алла хөкөм итер. Берҙәмлектәгеләрҙе иһә һеҙ хөкөм итергә тейеш. Изге Яҙмала әйтелгәнсә: «Яуыздарҙы үҙ арағыҙҙан ҡыуығыҙ»+.

Иманлылар араһындағы дәғүәләр

61Арағыҙҙа берәй туғанына дәғүәһе булған кеше изгеләр алдында түгел, ә иманһыҙҙар алдында хөкөм эше ҡуҙғатырға нисек баҙнат итә ала+?
2Донъяның изгеләр хөкөмөнә ҡаласағын белмәйһегеҙме ни? Донъя һеҙҙең хөкөмгә ҡала икән, ваҡ-төйәк эштәрҙе хәл итергә ҡулығыҙҙан килмәйме ни+?
3Фәрештәләрҙе хөкөм итәсәгебеҙҙе лә белмәйһегеҙме әллә? Көнкүреш эштәрен хәл итә алмаҫһығыҙмы ни?
4Ә һеҙ, көндәлек дәғүәләрҙе хәл итергә кәрәккәндә, берҙәмлектә һүҙенең баһаһы булмағандарҙы хөкөмдар итеп ҡуяһығыҙ.
5Һеҙҙе намыҫландырыр өсөн әйтәм: арағыҙҙа имандаштар араһындағы бәхәстәрҙе хәл итерлек бер генә аҡыллы кеше лә юҡмы ни+?
6Имандаш менән имандаш дәғүәләшә, өҫтәүенә, был иманһыҙҙар алдында эшләнә!
7Бер-берегеҙ араһында дәғүәләр булыуы үҙе үк һеҙҙең өсөн тулыһынса еңелеү булып тора. Һеҙгә рәнйетелгән килеш ҡалыу өҫтөнөрәк түгелме? Алданған булып ҡалыу яҡшыраҡ түгелме+?
8Әммә һеҙ үҙегеҙ рәнйетәһегеҙ һәм алдайһығыҙ, имандаштарыбыҙ тип тә тормайһығыҙ.

9Яуызлыҡ ҡылыусыларҙың Алла батшалығына эйә була алмаясағын белмәйһегеҙме ни? Алданмағыҙ: аҙғындар ҙа, ялған илаһтарға табынғандар, зина ҡылғандар, енси боҙоҡлоҡтарға бирелгәндәр, ир-ат менән енси мөнәсәбәткә ингән ирҙәр ҙә,+
10ҡараҡтар, ҡомһоҙҙар, эскеселәр, яла яғыусылар, алдаҡсылар ҙа – береһе лә Алла батшалығына эйә була алмаясаҡ+.
11Һеҙҙең ҡайһы берҙәрегеҙ бына шундайҙарҙан ине. Әммә Раббыбыҙ Ғайса Мәсих исеме һәм Аллабыҙ Рухы менән йыуылып таҙарындығыҙ, изгеләндегеҙ һәм аҡландығыҙ+.




Тәнегеҙ – Изге Рух йорто

12Һеҙ: «Миңә бөтә нәмә рөхсәт ителә», – тиһегеҙ. Әммә миңә бөтә нәмә лә файҙалы түгел. «Миңә бөтә нәмә лә рөхсәт ителә», әммә өҫтөмдән бер нәмә лә хакимлыҡ итергә тейеш түгел+.
13Һеҙ: «Ризыҡ – ашҡаҙан өсөн, ашҡаҙан – ризыҡ өсөн һәм Алла тегене лә, быны ла юҡ итәсәк», – тип әйтәһегеҙ. Эйе, әммә тән – фәхешлек итергә түгел, ә Раббы өсөн, Раббы иһә – тән өсөн.
14Раббы Ғайсаны Алла үленән терелтте. Үҙенең ҡөҙрәте менән Ул беҙҙе лә терелтер.
15Һеҙ тәндәрегеҙҙең Мәсих тәне ағзалары икәнен белмәйһегеҙме әллә? Шулай булғас, мин, Мәсихтең ағзаларын алып, уларҙы фәхишә ағзалары итә аламмы һуң? Әлбиттә, юҡ!+
16+Фәхишә менән ҡушылыусының уның менән бер тән булыуын белмәйһегеҙме ни? Изге Яҙмала былай тип әйтелгән бит: «Икеһе бер тән булыр»+.
17Ә инде Раббы менән ҡушылыусы рухи яҡтан Уның менән бер була+.

18Фәхештән ҡасығыҙ. Кеше эшләгән башҡа бөтә гонаһтар – тәндән тышта, ә фәхешлек иткән әҙәм үҙ тәненә ҡаршы гонаһ ҡыла+.
19Һеҙҙең тәнегеҙ – Изге Рух йорто. Изге Рухты һеҙгә Алла бирҙе, һәм Ул һеҙҙә йәшәй. Һеҙ инде үҙегеҙгә тәғәйен түгел. Быны белмәйһегеҙме ни+?
20Һеҙ ҡиммәт хаҡҡа һатып алындығыҙ. Шуның өсөн үҙегеҙҙең тәнегеҙ менән Уны данлағыҙ+.

Никах тураһында

71Миңә яҙғандарығыҙға киләйек. Һеҙ: «Ир кешегә ҡатын-ҡыҙ менән енси мөнәсәбәткә инмәү яҡшы», – тиһегеҙ.
2Әммә фәхешлек булмаһын өсөн, һәр ирҙең үҙ ҡатыны һәм һәр ҡатындың үҙ ире булһын.
3Ир – ҡатынына, ҡатын иренә ҡарата үҙ бурысын үтәһен+.
4Ҡатын үҙ тәненә үҙе хужа түгел, ире хужа. Шуның кеүек, ир ҙә үҙ тәненә үҙе хужа түгел, ә ҡатыны хужа.
5Икегеҙ килешеп, ҡыҫҡа ваҡытҡа доға ҡылыуға бағышланған ваҡытты һанамағанда, бер-берегеҙҙән ситләшмәгеҙ. Иблис, тотанаҡһыҙлығығыҙҙан файҙаланып, һеҙҙе аҙҙырмаһын өсөн, аҙаҡ тағы бергә булығыҙ+.
6Быны мин әмер итеп түгел, ә мөмкинлек биреп әйтәм+.
7Бөтөнөһөнөң дә минең кеүек булыуҙарын теләр инем. Әммә һәр кемдең Алланан бирелгән һәләте бар: береһенең бер төрлө, икенсеһенең икенсе төрлө+.

8Никахта тормағандарға һәм тол ҡатындарға шуны әйтәм: уларға минең кеүек яңғыҙ йәшәү яҡшыраҡ булыр.
9Әммә тыйыла алмаһалар, тормош ҡорһондар, сөнки енси дәрт менән янып йөрөүгә ҡарағанда никахҡа инеү яҡшыраҡ+.

10Өйләнешкәндәргә мин түгел, Раббы әмер бирә: ҡатын иренән айырылмаһын+.
11Әгәр айырыла икән, ирһеҙ торһон, йәки үҙ ире менән яңынан килешһен. Ир ҙә үҙ ҡатынын ташламаһын+.

12Башҡаларға Раббы түгел, мин әйтәм: әгәр берәй имандашыңдың ҡатыны иманһыҙ булып, ҡатын уның менән йәшәргә риза икән, иманлы ир уны ташламаҫҡа тейеш+.
13Берәй ҡатындың ире иманһыҙ булып, әммә ир уның менән йәшәргә риза булһа, ҡатын уны ташламаҫҡа тейеш.
14Сөнки иманһыҙ ирҙең – иманлы ҡатын аша һәм иманһыҙ ҡатындың иманлы ир аша изгелеккә ҡатнашы бар, юҡһа балаларығыҙ саф булмаҫ ине, ә хәҙер был изгелеккә уларҙың да ҡатнашы бар+.
15Иманы булмаған айырылырға теләй икән, айырылһын. Бындай осраҡта иманлы ир йәки ҡатын-ҡыҙ иман тотмаусы менән бәйләнмәгән. Алла беҙҙе именлектә йәшәргә саҡырҙы.
16Ҡатын кеше, ҡайҙан беләһең, бәлки, иреңде ҡотҡарыуға килтерерһең? Йәки һин, ир кеше, бәлки, ҡатыныңды ҡотҡара алырһың+?




Элекке хәлеңдә ҡал

17Бүтән осраҡтарҙа һәр кем Раббы билдәләгәнсә һәм Алла саҡырғандағы кеүек йәшәһен. Бөтә берҙәмлектәргә күрһәтмәм шундай.
18Берәйһен Алла сөннәтле килеш саҡырған икән, ул кеше сөннәт эҙен юҡ итмәһен. Сөннәтһеҙ килеш саҡырылһа, шул көйө ҡалһын+.
19Сөннәтле йәки сөннәтһеҙ булыуҙың әллә ни әһәмиәте юҡ, Алла бойороҡтарын үтәү генә мөһим+.
20Аллаға кем ниндәй хәлдә саҡырылған, шундай булып ҡалһын.
21Ҡол итеп саҡырылһаң, борсолма. Ә инде ирекле булыу мөмкинлеге килеп сыҡһа, ул мөмкинлектән файҙаланыу яҡшыраҡ.
22Раббы тарафынан саҡырылған ҡол – Раббының ирекле кешеһе. Шулай уҡ ирекле хәлдә саҡырылған – Мәсихтең ҡоло+.
23Һеҙҙең өсөн ҡиммәт хаҡ түләнде. Шуның өсөн кешеләрҙең ҡоло булмағыҙ+.
24Имандаштар, Аллаға ниндәй хәлдә саҡырылған булһағыҙ, Уның алдында шундай булып ҡалығыҙ.




Никахҡа инмәгән ҡыҙҙарға кәңәш

25Никахҡа инмәгән ҡыҙҙарға ҡарата Раббы тарафынан бирелгән әмерем юҡ, фәҡәт шәхси фекеремде әйтәм. Ә миңә, Раббының мәрхәмәте менән, ышанырға мөмкин, тип уйлайым+.
26Хәҙерге ауыр заманды иҫтә тотоп, кешенең өйләнмәгән хәлдә ҡалыуын яҡшы тип иҫәпләйем.
27Һин ҡатының менән йәрәшеп ҡушылдыңмы? Улай булғас, айырылыу тураһында уйлама. Ҡатынһыҙ ҡалдыңмы? Ҡатын эҙләмә.
28Шулай ҙа өйләнһәң дә гонаһ түгел. Ҡыҙ кеше лә, кейәүгә сыҡһа, гонаһ ҡылмаҫ. Әммә ундайҙарҙың был тормошо мәшәҡәтле булыр. Мин һеҙҙе бынан ҡурсаларға теләйем.

29Имандаштар, һеҙгә шуны әйтәм: ваҡыт аҙ ҡалды, шулай булғас, бынан ары ҡатынлылар – ҡатынһыҙ кеүек,
30илағандар – иламағандар кеүек, ҡыуанғандар – ҡыуанмағандар кеүек, һатып алғандар – бер нәмәгә лә эйә булмағандар кеүек,+
31был донъя менән файҙаланғандар файҙаланмағандар кеүек булһын. Сөнки был донъя хәҙерге рәүешендә кире ҡайтмаҫҡа үтеп бара+.

32Ә мин һеҙҙең артыҡ мәшәҡәттәрһеҙ йәшәүегеҙҙе теләйем. Өйләнмәгән әҙәм, Раббыға ярарға тырышып, Уның эштәре хаҡында хәстәрлек күрә+.
33Ә өйләнгәне иһә, ҡатынына ярарға тырышып, донъяуи эштәрҙе ҡайғырта
34һәм ике яҡҡа өҙгөләнә. Ирһеҙ ҡатын йәки кейәүгә сыҡмаған ҡыҙ, тәне менән дә, йәне менән дә изге булыу өсөн, Раббы эштәре тураһында хәстәрлек күрә. Ә кейәүгә сыҡҡан ҡатын, иренә ярарға тырышып, донъяуи мәшәҡәттәрҙе хәстәрләй.
35Мин быны һеҙҙе сикләү өсөн түгел, ә хаҡ эшләүегеҙҙе һәм, иғтибарығыҙҙы ситкә йүнәлтмәйенсә, Раббыға туҡтауһыҙ хеҙмәт итеп йәшәүегеҙҙе теләп, һеҙҙең файҙаға әйтәм.

36Әгәр берәйһе һөйгән ҡыҙына ҡарата килешһеҙ эш ҡылам тип һанаһа һәм дәртен тыйырға көсө етмәгәне өсөн өйләнергә кәрәк тип тапһа, үҙе теләгәнсә эшләһен – гонаһ түгел, ундайҙар өйләнһен.
37Ә инде берәйһе күңелендә ныҡлы ҡарар ҡылып, бер кем мәжбүр итмәһә лә, үҙенең тойғоларына тулыһынса баш булып, ҡыҙға өйләнмәҫкә ҡарар итә икән, яҡшы эшләй.
38Шулай итеп, ҡыҙын кәләш итеп алғаны яҡшы, өйләнмәгәне тағы ла яҡшыраҡ эшләй+.

39Ире иҫән саҡта ҡатын уға бәйле. Ире вафат булһа, ҡатын теләгәненә кейәүгә сығырға ирекле, әммә Раббыға инаныусыға ғына+.
40Кейәүгә сыҡмаһа, ул бәхетлерәк булыр ине – был минең фекерем һәм миндә лә Алла Рухы бар тип уйлайым.

Инеш һүҙ


Яҡуптың хаты

Яңы Ғәһедтә Яҡуп исемле кешеләр күп, был хатты, моғайын, Ғайсаның яҡын туғаны, Йәрүсәлимдәге имандаштар берҙәмлеге етәксеһе яҙғандыр.

Яҡуп күптәре элек йәһүд динендә булған мәсихсе имандаштар өсөн яҙа, шунлыҡтан уларға Иҫке Ғәһедтән таныш образдарҙы һәм өлгөләрҙе йыш ҡуллана. Ул инаныуын эш-ғәмәлдәре аша күрһәтергә ҡыйынһынған имандаштарына мөрәжәғәт итә. Мәсихселәр нисек донъя көтөргә тейешлеге тураһында һөйләй, байлыҡ һәм фәҡирлек, ғәйбәт һәм яла, сабырлыҡ, доға ҡылыу тураһындағы һорауҙарҙы айырып ҡарай. Яҡуптың төп фекере шул: әгәр Аллаға инаныу эш-ғәмәлдәр менән раҫланмаһа, был инаныу ҡотолоуға алып килмәй. Ул Аллаға ысынлап ышанған кешенең Аллаға хуш ғәмәлдәрҙе мотлаҡ башҡара икәнен уҡыусыларының күңеленә һалырға тырыша.

1

11Донъя буйлап таралған ун ике ырыуға* Алланың һәм Раббы Ғайса Мәсихтең ҡоло Яҡуптан сәләм!+


Һынауҙар һәм иман

2Имандаштарым, төрлө һынауҙарға юлыҡҡанда, уларҙы ҙур шатлыҡ кеүек итеп ҡабул ҡылығыҙ+.
3Иманығыҙҙың һыналыуы сыҙамлылыҡ тыуҙырыуын беләһегеҙ бит+.
4Ә сыҙамлыҡ, һеҙ өлгөрөп еткән һәм камил, бер ниндәй кәмселекһеҙ булһын өсөн, үҙ эшен ахырына еткерһен+.
5Әгәр ҙә ҡайһығыҙғалыр аҡыл зирәклеге етешмәһә, уны барыһына ла шелтәһеҙ, йомарт өләшкән Алланан һораһын, һәм уға бирелер+.
6Әммә һораған кеше ышанырға, тамсы ла шикләнмәҫкә тейеш, сөнки шик йөрөтөүсе ел әле бер, әле икенсе яҡҡа ҡыуып йөрөткән диңгеҙ тулҡынына оҡшаған+.
7Ундай әҙәм Раббынан ни ҙә булһа алырға иҫәп тотмаһын+.
8Бындай әҙәм, нимә генә эшләһә лә, икеләнә, эштәрендә тотороҡһоҙ.




Һыналыу һәм ҡотҡо

9Түбән ҡатламдан булған имандаш үҙенең юғары күтәрелеүе менән ғорурланһын,+
10+ә бай – түбән төшөрөлөүе менән, сөнки ул ялан сәскәһе кеүек юҡҡа сығасаҡ.
11Ҡояш сығып, эҫеһе менән үҫемлекте киптерә, уның сәскәһе ҡойола һәм бар матурлығы юғала. Байҙар ҙа шулай эш ығы-зығыһында һүнеп ҡала+.

12Һынауҙарға аҙағынаса түҙгән кеше бәхетле, сөнки ул, һыналғандан һуң, Алла Үҙен яратҡандарға вәғәҙә иткән тормош тажын аласаҡ+.
13Ҡотҡоға тарыған бер кем дә: «Был ҡотҡоно миңә Алла ебәргән», – тимәһен, сөнки Алланы бер ниндәй яуызлыҡ ҡотҡоға төшөрә алмай, Алла Үҙе лә бер кемде лә ҡотҡоға һалмай.
14Һәр кемде, ымһындырып һәм әүрәтеп, үҙенең нәфселе теләге ҡоторта.
15Шунан инде теләк, яралып, гонаһты тыуҙыра, ә гонаһ, нығынғас, үлемгә килтерә+.

16Үҙегеҙҙе алдамағыҙ, ҡәҙерле имандаштарым+.
17Һәр игелекле һәм камил бүләк юғарынан, күк яҡтылыҡтары Атаһынан килә. Уның янында үҙгәреш юҡ һәм яҡтыһы күләгәгә әйләнмәй+.
18Ул беҙҙе, Үҙе бар иткәндәр араһында тәүге яңы емештәр булһын тип, Үҙ ихтыяры менән хәҡиҡәт һүҙе аша тыуҙырҙы+.




Тыңлағыҙ һәм үтәгеҙ

19+Ҡәҙерле имандаштарым, шуны белегеҙ: һәр берегеҙ тыңлауға өлгөр, һөйләүгә яй һәм асыуланыуға аҡрын булһын,+
20сөнки кеше асыулы сағында Аллаға хуш килмәҫтәйҙе эшләй.
21Шуға күрә һәр төрлө әшәкелектән һәм яуызлыҡ ҡалдығынан ваз кисеп, йөрәктәрегеҙгә сәселгән Алла һүҙен баҫалҡылыҡ менән ҡабул итегеҙ; ул һүҙ һеҙҙең йәндәрегеҙҙе ҡотҡарыр көскә эйә+.

22Һүҙҙе тыңлап ҡына ҡалмағыҙ, уны үтәгеҙ ҙә, шунһыҙ үҙ-үҙегеҙҙе алдайһығыҙ ғына+.
23Алла һүҙен ишетеп тә, уны үтәмәгән үҙенең йөҙөн көҙгөнән күргән кешегә оҡшаш:
24үҙенә ҡарап тора ла, ситкәрәк китеү менән, ниндәй икәнен дә онота.
25Ә кем, азатлыҡ килтерә торған камил ҡанунға төшөнөп, уға тоғро ҡала, ишеткәнен онотмайынса башҡара, ул кеше үҙенең эштәрендә бәхетле буласаҡ+.
26Кемдер үҙен диндар тип һанап та, телен йүгәнләй алмай икән, ул үҙ-үҙен алдай, һәм уның диндарлығынан фәтүә юҡ+.
27Атабыҙ Алла ҡаршыһында саф, тапланмаған диндарлыҡ – бәләгә тарыған етемдәр менән тол ҡатындар хаҡында хәстәрлек күреү һәм үҙеңде был донъяның боҙоҡлоғонан һаҡлау ул+.

Һәр кемгә тигеҙ ҡарағыҙ

21Имандаштарым, шөһрәтле Раббыбыҙ Ғайса Мәсихкә инаныусылар булараҡ, берәүҙәр алдында икенселәрҙе өҫтөн ҡуймағыҙ+.
2Әйтәйек, һеҙҙең йыйылышҡа ҡупшы кейенгән, алтын балдаҡ таҡҡан кеше һәм шулай уҡ туҙған кейемле фәҡир килеп инде, ти.
3Әгәр бай кейемлегә иғтибар күрһәтеп: «Рәхим итеп, бына бында, яҡшы урынға ултыр», – тиһәгеҙ, ә фәҡиргә: «Ана тегендә баҫып тор» йәки «Иҙәнгә, аяғым осона ултыр», – тип әйтһәгеҙ,
4һеҙ имандаштар араһында кеше айырған яман уйлы хөкөмдарға әүереләһегеҙ түгелме?
5Тыңлағыҙ әле, ҡәҙерле имандаштарым: Алла, Үҙен яратҡандарға вәғәҙә иткәнсә, улар имандары менән бай булһындар һәм батшалыҡҡа эйә булһындар өсөн, донъя күҙендә ярлы булып күренгәндәрҙе һайлап алманымы ни+?
6Һеҙ иһә фәҡирҙе кәмһеттегеҙ. Һеҙҙе йәберләгән һәм хөкөмдән хөкөмгә йөрөткән кешеләр байҙар түгелме ни?
7Һеҙ йөрөткән Мәсихтең яҡшы исемен шулар хурламаймы ни?

8+Изге Яҙмала әйтелгән: «Яҡыныңды үҙеңде яратҡан кеүек ярат», – тигән Батшалыҡ ҡанунын үтәйһегеҙ икән, дөрөҫ эшләйһегеҙ+.
9Әгәр ҙә инде берәүҙәр алдында икенселәрҙе өҫтөн ҡуйһағыҙ, гонаһ ҡылаһығыҙ һәм ҡанун алдында енәйәтсе булаһығыҙ+.
10Кем ҡанунды тулыһынса үтәп тә, уның бер генә талабын боҙһа, ул бөтә ҡанунды боҙоуҙа ғәйепле+.
11++«Зина ҡылма», – тигән Алла: «Үлтермә», – тип тә әйткән. Әгәр ҙә зина ҡылмаһаң, ләкин үлтерһәң, һин ҡанунды боҙоуҙа ғәйеплеһең+.
12Азатлыҡ ҡануны буйынса хөкөм ителә торған кеше булараҡ һөйләгеҙ һәм ғәмәл ҡылығыҙ+.
13Шәфҡәт күрһәтмәүсегә ҡарата хөкөм рәхимһеҙ булыр. Шәфҡәтлелек иһә хөкөмдән өҫтөн булыр!+




Иман һәм ғәмәлдәр

14Кемдер: «Мин иманлы», – тип әйтә, ләкин ғәмәлдә күрһәтмәй икән, бынан ни файҙа, имандаштарым? Был иман уны ҡотҡара алырмы?
15Әгәр, имандаш ир-ат йәки ҡатын-ҡыҙ кейемдән һәм көндәлек ризыҡтан мәхрүм булып,
16арағыҙҙан кемдер: «Иҫән-һау йөрөгөҙ. Йылынығыҙ һәм туйғансы ашағыҙ!» – тип әйтһә, әммә уларға тереклек өсөн кәрәкле нәмәләрҙе бирмәһә, бынан ни файҙа+?
17Иман менән дә шулай. Ғәмәле булмаһа, ул үҙенән-үҙе үле.

18Ләкин кемдер: «Һинең иманың бар һәм минең ғәмәлдәрем бар», – тиер. Һин миңә үҙеңдең иманыңды ғәмәлдәрҙән башҡа күрһәт һәм мин һиңә үҙ иманымды ҡылған ғәмәлдәрем аша күрһәтермен+.
19Һин Алланың бер булыуына ышанаһыңмы? Яҡшы! Ендәр ҙә быға ышана һәм ҡурҡыштарынан ҡалтырашып тора+.
20Эй буш бәндә! Ә һин ғәмәлһеҙ имандың файҙаһыҙ икәнен күрһәтеүҙәрен теләйһеңме?
21+Атабыҙ Ибраһим, улы Исхаҡты ҡорбан усағына һалғас, ҡылған ғәмәлдәре арҡаһында аҡланмағанмы ни+?
22Күреүеңсә, уның иманы ғәмәлдәренә булышлыҡ иткән һәм иманы нәҡ шул ғәмәлдәре аша камиллашҡан+.
23++Изге Яҙмалағы: «Ибраһим Аллаға ышанды һәм Алла быны тәҡүәлек тип ҡабул итте», – тигән һүҙҙәр раҫланды һәм ул Алланың дуҫы тип аталды+.
24Күрәһегеҙме, кеше Алла тарафынан иманына ғына түгел, ә ҡылған ғәмәлдәренә ҡарап та аҡлана.
25+Фәхишә Рахав та, хәбәрселәргә ҡунаҡсыллыҡ күрһәтеп һәм уларға бүтән юлдан китергә ярҙам итеп, ҡылған ғәмәле арҡаһында Алла тарафынан аҡланмағанмы ни+?
26Шулай уҡ, рухһыҙ тән үле булған кеүек, ғәмәлһеҙ иман да үле.

Тел

31Имандаштарым, бөтәгеҙ ҙә остаз булырға ынтылмағыҙ. Үҙегеҙ беләһегеҙ бит: өйрәтеүсе булараҡ, беҙ башҡаларға ҡарағанда ҡатыраҡ хөкөм ителәсәкбеҙ+.
2Бөтәбеҙ ҙә күп нәмәлә хаталана. Һүҙе менән гонаһ ҡылмаған кеше – камил, ул үҙенең бөтә тәнен йүгәндә тота ала+.
3Аттарҙы буйһондорор өсөн ауыҙлыҡлайбыҙ икән, уларҙың тотош кәүҙәһе менән идара итә алабыҙ+.
4Йәки, әйтәйек, караптар ни тиклем ҙур булмаһын һәм көслө ел тарафынан ҡыуып йөрөтөлмәһендәр, ҡойроҡсо бәләкәй генә ҡойроҡ ишкәге ярҙамында үҙе теләгән яҡҡа бора.
5Тел дә, кескәй генә ағза булһа ла, ныҡ маҡтана. Ана, бәләкәй генә ут та ҙур урманды яндырып ебәрә.
6Тел дә – ут. Тәнебеҙҙең ағзалары араһында ул – яманлыҡ донъяһы. Йәһәннәм утынан тоҡанған был ут бөтә тәнебеҙҙе бысрата һәм бөтә тормошобоҙҙо ялҡынға сорнай+.

7Һәр төрлө януарҙарҙы ла, ҡоштарҙы ла, һөйрәлеүселәрҙе лә, диңгеҙ хайуандарын да буйһондороп була, һәм кеше уларҙы буйһондорҙо ла инде.
8Ә телде бер кем дә буйһондора алмай: ул – үлемесле ағыу менән тулы тыйылғыһыҙ яуызлыҡ+.
9Телебеҙ менән беҙ Атабыҙ Раббыны данлайбыҙ, шул уҡ тел менән Аллаға оҡшаш итеп яратылған кешеләрҙе ҡарғайбыҙ+.
10Бер үк ауыҙҙан данлау ҙа, ҡарғыш та сыға. Имандаштарым, улай булырға тейеш түгел.
11Бер үк шишмәнән сөсө лә, тоҙло ла һыу сығамы ни?
12Имандаштарым, инжир ағасында – зәйтүн емеше, ә йөҙөм һабағында инжир үҫәме ни? Шуның кеүек, тоҙло шишмә лә сөсө һыу бирә алмай.




Ысын аҡыл

13Арағыҙҙа кемегеҙ аҡыллы һәм аңлы? Шул әҙәм ғәмәлдәренең зирәк аҡылдан килгән тыйнаҡлыҡ аша башҡарылыуын үҙенең лайыҡлы тормошо менән күрһәтһен+.
14Әммә йөрәктәрегеҙҙе әсе көнсөллөк һәм мин-минлек биләһә, маһаймағыҙ һәм хәҡиҡәткә ҡаршы ялғанламағыҙ.
15Ундай аҡыл юғарынан түгел, ул донъяныҡы, рухи түгел, ул ендән килә,+
16сөнки көнсөллөк һәм мин-минлек булған ерҙә тарҡаулыҡ һәм һәр төрлө яман эштәр хөкөм һөрә.
17Ә юғарынан килгән аҡыл иң тәүҙә саф, аҙаҡ тыныс, йомшаҡ, тыңлаусан, шәфҡәт һәм игелекле емештәр менән тулы, кешеләрҙе тигеҙ күрә һәм ихлас.
18+Хаҡлыҡ орлоҡтары тыныслыҡта сәселә һәм был орлоҡтар тыныслыҡ таратыусыларға уңыш килтерә+.

Кем донъя менән дуҫ – ул Аллаға дошман

41Арағыҙҙағы дошманлыҡ һәм ыҙғыш ҡайҙан килә? Һеҙҙе эстән йолҡҡослаған нәфсенән түгелме+?
2Ниҙер теләйһегеҙ, ләкин ала алмайһығыҙ һәм шуның өсөн үлтерәһегеҙ. Көнләшәһегеҙ, ләкин теләгегеҙгә өлгәшә алмайһығыҙ, шуның өсөн ыҙғышырға, көрәшергә керешәһегеҙ. Тик барыбер теләгәнегеҙҙе ала алмайһығыҙ, сөнки Алланан һорамайһығыҙ.
3Һорап та ала алмайһығыҙ, сөнки алама ниәттән, үҙ ләззәтегеҙҙе ҡәнәғәтләндерер өсөн генә һорайһығыҙ+.

4Эй Аллаға хыянат итеүселәр, донъя менән дуҫлашыу – Аллаға дошман булыу икәнлеген белмәйһегеҙме ни? Шулай итеп, кем донъя менән дуҫ булырға теләй, ул Аллаға дошман була+.
5Әллә Изге Яҙмала: «Алла Үҙе беҙгә һалған рухты көнләшеү менән ашҡынып ярата»*, – тип юҡҡа әйтелгән тип уйлайһығыҙмы+?
6+Әммә Алла бирә торған мәрхәмәт тағы ла ҙурыраҡ. Бына шуға күрә Изге Яҙмала:


«Алла тәкәбберҙәргә ҡаршы тора,

ә тыйнаҡтарға мәрхәмәтен бүләк итә», –



тип әйтелгән+.
7Шуға күрә Аллаға буйһоноғоҙ, ә Иблискә ҡаршы тороғоҙ, шул ваҡытта ул һеҙҙән ҡасыр+.
8Аллаға яҡынлашығыҙ, һәм Ул һеҙгә яҡынлашыр. Гонаһлылар, ҡулдарығыҙҙы таҙартығыҙ, ике йөҙлөләр, йөрәктәрегеҙҙе сафландырығыҙ+.
9Көйөнөгөҙ, иңрәшегеҙ, илашығыҙ! Көлөүегеҙ – илауға, ә шатлығығыҙ ҡайғыға әйләнһен.
10Раббыға буйһоноғоҙ, һәм Ул һеҙҙе юғары күтәрер+.




Яманат һатыуҙан киҫәтеү

11+Имандаштарым, бер-берегеҙҙең яманатын һатмағыҙ. Үҙ имандашының яманатын һатҡан йәки уны хөкөм иткән кеше ҡанундың яманатын һата һәм ҡанунды хөкөм итә. Әгәр ҙә ҡанунды хөкөм итәһең икән, һин – ҡанунды үтәүсе түгел, ә уны хөкөм итеүсеһең+.
12Бары тик бер генә ҡанун Сығарыусы һәм Хөкөмдар бар. Ул ғына ҡотҡара һәм һәләк итә ала. Шулай булғас, башҡаларҙы хөкөм итергә кем һуң һин+?




Маһайыусанлыҡтан киҫәтеү

13«Бөгөн йәки иртәгә беҙ фәлән ҡалаға китербеҙ һәм, унда йыл буйы йәшәп, һатыу итербеҙ, табыш алырбыҙ», – тип һөйләүселәр, хәҙер һеҙ тыңлағыҙ.
14+Эй һеҙ, иртәгә ни булырын белмәүселәр, һеҙҙең тормошоғоҙ ни генә? Һеҙ бит – аҙ ваҡытҡа пәйҙә булып, аҙаҡ юғалыусы томан ғына+.
15«Раббы теләһә, беҙ иҫән булырбыҙ, тегене йә быны эшләрбеҙ», – тип әйтер урынға+
16һеҙ хәҙер, тәкәбберләнеп, маһаяһығыҙ. Һәр шундай маһайыу – яманлыҡ ул.
17Шулай итеп, ниндәй яҡшылыҡ ҡылырға кәрәклеген белеп тә, уны эшләмәгән кеше гонаһ ҡыла+.

Байҙарға киҫәтеү

51Байҙар, ә хәҙер һеҙ тыңлағыҙ! Өҫтөгөҙгә бәлә-ҡаза ябырылып килә, шуның өсөн үкһеп илағыҙ+.
2Һеҙҙең байлығығыҙ серегән, кейемдәрегеҙҙе көйә ашаған+.
3Алтын-көмөшөгөҙ тутыҡҡан. Уларҙың тутығы һеҙгә ҡаршы дәлил булыр һәм тәнегеҙҙе ут кеүек ашар. Һеҙ хазинағыҙҙы һуңғы көндәрҙә тупланығыҙ+.
4Баҫыуҙарығыҙҙа эшләүселәр һеҙҙең өсөн уңыш йыйҙы, һеҙ уларҙы эш хаҡы түләмәй алданығыҙ. Тыңлағыҙ – хаҡы түләнмәгән хеҙмәт ҡысҡыра, ураҡсыларҙың ҡысҡырышыуы Күк ғәскәрҙәре Раббыһы ҡолағына барып етте+.
5Ерҙә һеҙ ләззәт кисереп, кәйеф-сафа ҡороп йәшәнегеҙ, үҙегеҙҙе һуғым өсөн һимерттегеҙ+.
6Һеҙ ғәйепһеҙҙе хөкөм иттегеҙ һәм үлтерҙегеҙ: ул һеҙгә ҡаршылашманы.




Сабырлыҡ һәм доға ҡылыу

7Имандаштарым, Раббы килгәнгә тиклем сабыр булығыҙ. Ерҙең ҡиммәтле уңыш биререн көткән игенсегә ҡарағыҙ: көҙгө һәм яҙғы ямғырҙар яуғанын ниндәй сабырлыҡ менән көтә ул!+
8Һеҙ ҙә шулай сабыр булығыҙ, ышанысығыҙҙа ныҡ тороғоҙ, сөнки Раббы киләсәк көн яҡын+.
9Алла һеҙҙе хөкөм итмәһен өсөн, бер-берегеҙгә зарланмағыҙ, имандаштар: Хөкөмдар инде ишек төбөндә тора+.
10Имандаштар, Раббы исеменән һөйләгән пәйғәмбәрҙәрҙең ғазаптарынан һәм сабырлығынан үрнәк алығыҙ+.
11+Түҙемлек кисергәндәрҙе беҙ бәхетле тип атайбыҙ. Һеҙ Әйүптең түҙемлеге тураһында ишеттегеҙ, аҙаҡ Раббының уға ҡылған яҡшылығын күрҙегеҙ, сөнки Раббы ғәйәт шәфҡәтле һәм рәхимле+.

12Әммә, имандаштарым, бөтәһенән бигерәк, күк менән дә, ер менән дә, бүтән берәй нәмә менән дә ант итмәгеҙ. Алла хөкөмөнә юлыҡмаҫ өсөн, һеҙҙең «эйе» тигәнегеҙ «эйе», «юҡ» тигәнегеҙ «юҡ» булһын+.

13Арағыҙҙа кемдер ғазап сигә икән, доға ҡылһын. Кемдеңдер рухы күтәренке булһа, Аллаға маҡтау йыры йырлаһын+.
14Арағыҙҙа кемдер ауырыһа, шул имандаштар берҙәмлеге өлкәндәрен саҡырһын һәм улар, Раббы исеме менән уға зәйтүн майы һөртөп, уның өсөн доға ҡылһын+.
15Иман менән ҡылынған доға ауырыуҙы һауыҡтырыр, һәм Раббы уны аяҡҡа баҫтырыр. Әгәр ҙә ул гонаһ ҡылған булһа, Алла уны ярлыҡар+.
16Шулай итеп, һауығыу өсөн бер-берегеҙ алдында гонаһтарығыҙҙы танығыҙ һәм бер-берегеҙ өсөн доға ҡылығыҙ. Тәҡүә кешенең доғаһы көслө, ул күпте эшләргә һәләтле+.
17+Ильяс беҙҙең кеүек үк кеше булған. Ямғыр яумауын теләп, ул тырышып доға ҡылған, һәм ергә өс йыл ярым ямғыр яумаған+.
18Аҙаҡ ул тағы доға ҡылған, һәм күк ямғыр ебәргән, ер үҙенең емештәрен үҫтергән+.

19Имандаштарым, әгәр арағыҙҙан берегеҙ хәҡиҡәттән тайшанып, икенсегеҙ уны хәҡиҡәткә кире ҡайтарһа,+
20ул шуны белһен: гонаһлыны ялған юлдан кире ҡайтарыусы был гонаһлының йәнен үлемдән ҡотҡарыр һәм күп гонаһтарҙы ҡаплар+.

Инеш һүҙ


Йоил пәйғәмбәр китабы

Китаптың тәүге ике бүлегендә Йоил пәйғәмбәр бөтә илгә ҡоролоҡ килеүен һәм саранча ябырылыуын һүрәтләй. Ул саранча тураһында юлындағы бөтә нәмәне ҡырып барған, Алла тарафынан ебәрелгән дошман ғәскәре һымаҡ итеп һөйләй. Бәлки, киреһенсә, Ассирия (йәки Ашшур) йә иһә башҡа дошмандың ғәскәре бер йәшеллекте ҡалдырмай ҡырып килгән болоттай саранча өйөрө менән сағыштырылалыр? Ни генә булһа ла, пәйғәмбәр халыҡҡа Алланың тәүбәгә килергә саҡырыуын, Уның татыулыҡты тергеҙеү тураһындағы вәғәҙәһен тапшыра.

Саранча ябырылыуы – Алла хөкөмө көнөндә ни булырын күрһәтергә тырышыу ғына. Шул уҡ ваҡытта Раббы Үҙенең һайлап алған халҡына күрһәткән зыяндары өсөн бөтә халыҡтарҙы яуапҡа тарттырасаҡ. Ғәйеплеләр язаланасаҡ, ә Алла халҡы мул бәрәкәт аласаҡ.

1

11Йоил Пеҫуил улына Раббы һүҙе булды.


Саранчалар һөжүме һәм ҡоролоҡ


2Эй аҡһаҡалдар, тыңлағыҙ,

Ошо ерҙә ғүмер итеүселәр һәр берегеҙ

Әйткәндәремә ҡолаҡ һалығыҙ!

Һеҙҙең йәки аталарығыҙҙың заманында

Ошондай хәлдең булғаны бармы?

3Был турала балаларығыҙға һөйләгеҙ;

Балаларығыҙ – үҙ балаларына,

Ул балалар килер быуындарға еткерһен+.






4Күс-күс булып оса саранча!

Беренсе күс ашап бөтмәгәнде,

Икенсеһе, өсөнсөһө йыпыра;

Ә уларҙан нимә тороп ҡала,

Шуны дүртенсе күс ҡырып һала+.






5Эй һеҙ, эскеселәр, уянығыҙ ҙа илағыҙ;

Эй шарап яратыусылар, зар илағыҙ:

Шарап ауыҙығыҙҙан тартып алынды+.

6Сөнки еремә иҫәпһеҙ-һанһыҙ

Ҡеүәтле бер ҡәүем ябырылды.

Тештәре арыҫландыҡы кеүек үткер,

Инә арыҫландыҡы һымаҡ аяуһыҙ+.

7Йөҙөмдәремде харап иттеләр,

Инжир ағасымды кимерҙеләр,

Ҡайырыһына тиклем мөнйөп бөттөләр,

Бары ҡыу ботаҡтары ағарып ҡалды.






8Йәрәшелгән йәрен юғалтып,

Хәсрәт кейеме кейгән йәш ҡыҙ һымаҡ илағыҙ.

9Раббы ҡорамына икмәк саҙаҡаһы ла,

Түкмә ҡорбан да килеүҙән туҡтаны.

Ҡаһиндар – Раббы хеҙмәтселәре – ҡайғыра.

10Баҫыуҙар харап булды, иңрәй тупраҡ,

Сөнки иген юҡ ителде, йөҙөм һуты кипте,

Зәйтүн майы ҡороно+.

11Бойҙай менән арпа өсөн,

Эй игенселәр, көйәләнегеҙ!

Илағыҙ, баҡсасылар, йәш түгегеҙ,

Сөнки бөтә уңыш юҡҡа сыҡты+.

12Йөҙөм һәм инжир ағастары ҡороно,

Анар, хөрмә, алма – барыһы ла кипте!

Кешеләр араһынан һөйөнөс юҡҡа сыҡты+.






Тәүбәгә саҡырыу


13Эй ҡаһиндар, хәсрәт кейеме кейеп илағыҙ.

Һыҡтағыҙ, ҡорбан усағында хеҙмәт иткәндәр!

Алламдың хеҙмәтселәре, Алла йортона килегеҙ,

Хәсрәт кейеменә уранып, унда ҡунығыҙ!

Сөнки Аллағыҙҙың ҡорамынан

Икмәк саҙаҡаһы менән түкмә ҡорбан юҡ булды+.

14Изге ураҙа иғлан итегеҙ, йыйын саҡырығыҙ!

Аҡһаҡалдарҙы һәм илдә йәшәүселәрҙең барыһын

Аллағыҙ Раббының йортона йыйығыҙ,

Раббыға ялбарығыҙ+.






15О, ул көн!

Раббы көнө яҡын!

Сикһеҙ ҡөҙрәт Эйәһе күндергән

Һәләкәт булып килә ул!+

16Күҙ алдында ризығыбыҙ юҡ ителде,

Аллабыҙ йортонан һөйөнөс һәм шатлыҡ китте+.

17Ҡоро тупраҡ аҫтында орлоҡтар кибеп ҡалды.

Келәттәр буш, ырҙын емерелде,

Сөнки һаҡларға ашлыҡ юҡ.

18Ҡайһылай баҡырыша мал-тыуар!

Ҡабыр үлән, утлар көтөүлекһеҙ

Темеҫкенеп йөрөй башмаҡтар,

Кәзә-һарыҡ көтөүҙәре ыҙалана.

19Йә Раббы, Һиңә ялбарам!

Далалағы көтөүлектәр көйөп бөттө,

Ҡырҙағы барлыҡ ағастарҙы ялҡын ялманы+.

20Ҡырағай хайуандар ҙа Һине саҡыра,

Сөнки ағын һыуҙар ҡороно;

Далалағы көтөүлектәр утҡа көйҙө+.

Раббы көнө яҡынлаша


21Мөгөҙ ҡысҡыртығыҙ Сионда,

Изге тауымда хәүеф иғлан итегеҙ.

Илдә йәшәгән һәр кем тетрәнһен!

Сөнки Раббы көнө килә, ул бик яҡын+.

2Дөм ҡараңғы бер көн,

Болотло, ҡап-ҡара көн булыр ул!

Бер ғәскәр килер

Тауҙар өҫтөнә йәйелгән таңғы нур һымаҡ;

Иҫәпһеҙ-хисапһыҙ ҡеүәтле бер сиреү.

Быға тиклем ундайҙың һис булғаны юҡ,

Бынан һуң килер быуындар ҙа ундайҙы күрмәҫ+.

3Алдарынан – ялҡын ялмап бара,

Арттан ут көйрәтеп ҡала;

Ғедән баҡсаһылай күркәм ерҙәр

Улар үткәндән һуң бушлыҡҡа әйләнә.

Һис нәмә уларҙан ҡотола алмай+.






4Ҡиәфәттәре атҡа оҡшаған,

Һуғыш аттары кеүек сабалар+.

5Шулай тау армыттарынан

Яу арбалары гөрһөлдәп елә;

Шулай һаламды ялмаған ут сытырҙай,

Шулай олоғара ғәскәр

Саф-саф теҙелеп алышҡа килә.

6Халыҡтар улар алдында ҡалтырап төшә,

Ҡурҡыуҙан йөҙҙәре ағарып ҡата+.

7Улар яугир һымаҡ һөжүм итә,

Диуарға һуғышсылай тырмашып менә.

Һәр кем үҙ урынын белә,

Берәү ҙә һуҡмағынан тайпылмай+.

8Бер-береһен этмәй-төртмәй,

Сафтарҙы боҙмай туп-тура елә,

Ҡоралдар араһынан йырып үтәләр,

Уларҙы туҡтатыу мөмкин түгел.

9Ҡалаға бәреп керәләр,

Диуар буйлап йүгерәләр,

Тәҙрәләрҙән ҡараҡ кеүек

Өйҙәргә үрмәләйҙәр+.






10Ҡаршыларында ер ҡалтыраныр,

Дер һелкенер күктәр.

Ҡояш менән ай ҡарайыр,

Йондоҙҙарҙың нуры шиңер+.

11Раббы Үҙ ғәскәренең алдында һөрән һалыр.

Иҫәпһеҙ-һанһыҙ Уның сиреүе.

Уның һүҙен үтәүселәр ҡеүәтле.

Раббының көнө бөйөк, дәһшәтле!

Быға кем түҙә алыр+?






Раббыға ҡайтығыҙ


12Тик Раббы хатта ошо мәлдә лә:

«Ураҙалар тотоп, илап, йәш түгеп

Ысын йөрәктән Миңә кире ҡайтығыҙ, – тип саҡыра. –+

13Кейемегеҙҙе түгел,

Йөрәгегеҙҙе йыртығыҙ.

Аллағыҙ Раббыға ҡайтығыҙ.

Сөнки Ул мәрхәмәтле, рәхимле;

Ул – сикһеҙ түҙемле, оло мөхәббәтле,

Ул билдәләнгән ҡазаны күндермәҫкә шат булыр+.

14Кем белә, бәлки, һеҙҙе йәлләр ҙә ниәтенән кире ҡайтыр,

Артынса бәрәкәт бирер,

Ул саҡта Аллағыҙ Раббыға икмәк саҙаҡалары,

Түкмә ҡорбандар килтерерһегеҙ+.






15Борғо ҡысҡыртығыҙ Сионда,

Изге ураҙа иғлан итегеҙ, йыйын саҡырығыҙ!+

16Халыҡты йыйығыҙ,

Уларҙы изге йыйынға саҡырығыҙ:

Ҡарттар ҙа, балалар ҙа йыйылһын,

Имсәк имгән сабыйҙар ҙа ҡалмаһын;

Кейәү менән кәләш тә бүлмәләренән сыҡһын+.

17Ҡаһиндар – Раббы хеҙмәтселәре – илап,

Ҡорамдың айуаны* менән ҡорбан усағы араһында:

„Йә Раббы, халҡыңды йәллә, – тип ялбарһын. –

Үҙ биләмәңде хурлыҡҡа төшөрмә,

Сит ҡәүемдәрҙең көлкөһөнә ҡалдырма.

‘Ҡайҙа уларҙың Аллаһы?’ – тимәһендәр“»+.






Раббының яуабы


18Шул заманда Раббы,

Үҙ ере өсөн әрнеп, халҡын ҡыҙғаныр+.

19Раббы халҡына былай тип яуап бирер:

«Бына Мин һеҙгә ашлыҡ, яңы шарап,

Зәйтүн майы бирермен.

Шуларҙы туйғансы ашап-эсерһегеҙ.

Башҡаса ҡәүемдәр араһында

Һеҙҙе оятҡа ҡалдырмам.

20Төньяҡтан ябырылған дошманды

Һеҙҙән алыҫҡа ҡыуырмын.

Уны ҡыуан ерҙәргә, сүллеккә,

Алдан килгәнен – көнсығыш диңгеҙгә,

Арттағыһын көнбайыш диңгеҙгә быраҡтырырмын.

Үләкһәләренән ҡот осҡос һаҫыҡ еҫ таралыр».

Ысынлап та Раббы бөйөк эштәр ҡыла!+

21Эй тупраҡ, ҡурҡма, ҡыуан, рәхәтлән,

Раббы бөйөк эштәр башҡарҙы!+

22Эй ҡыр йәнлектәре, ҡурҡмағыҙ!

Далалағы көтөүлектәр йәшелләнер,

Ағастар емеш бирер,

Инжир менән йөҙөм ишелеп уңыр+.

23Эй Сион халҡы,

Аллағыҙ Раббыла һөйөнөс-шатлыҡ табығыҙ!

Ул һеҙгә игелеккә көҙгө ямғырҙы бирҙе;

Элеккесә көҙгө ямғырҙы ла,

Яҙғы яуынды ла муллап ебәрҙе+.

24Ырҙындарығыҙ ашлыҡҡа тулы булыр,

Һыҡҡыстарҙан шарап менән зәйтүн майы ташып ағыр.

25«Ябырылған саранчалар сиреүенең,

Күс-күс саранчалар рәүешендә

Һеҙгә ебәрелгән бөйөк ғәскәремдең

Ҡырып ашап бөткәнен артығы менән бирәм+.

26Туйғансы рәхәтләнеп ашарһығыҙ,

Һеҙҙең өсөн мөғжизәләр ҡылған

Аллағыҙ Раббының исемен данларһығыҙ.

Халҡым башҡа бер ваҡытта ла хурлыҡҡа ҡалмаҫ.

27•Белерһегеҙ, Исраил халҡы араһындамын,

Мин – Раббы, һеҙҙең Аллағыҙ, башҡаһы юҡ.

Халҡым башҡа бер ваҡытта ла хурлыҡҡа ҡалмаҫ!+






Бөтәһе өҫтөнә Үҙемдең Рухымды яуҙырырмын


28Бынан һуң Мин барлыҡ кешеләргә

Үҙемдең Рухымды яуҙырырмын.

Улдарығыҙ, ҡыҙҙарығыҙ пәйғәмбәрлек итер,

Ҡарттарығыҙ әүлиә төштәр күрер,

Йәштәрегеҙгә илаһи күренмештәр иңер+.

29Ул көндәрҙә Үҙ Рухымды хатта

Ир һәм ҡатын ҡолдарға ла яуҙырырмын.

30Күктә һәм ер йөҙөндә хикмәтле билдәләр күрһәтермен:

Ҡан, ут һәм төтөн бағаналары күренер+.

31Раббының бөйөк һәм дәһшәтле көнө килерҙән алда

Ҡояш – ҡараңғылыҡҡа, ай ҡанға әйләнер!+



32Ул заманда Раббыны исеме менән саҡырғандар барыһы ла ҡотолор, сөнки, Раббы әйткәнсә, Сион тауында һәм Йәрүсәлимдә ҡотолоп иҫән ҡалыусылар һәм улар араһында Раббы Үҙе саҡырғандар булыр+.

Раббының башҡа халыҡтарҙы хөкөм итәсәге


31Шул көндәрҙә, Йәһүҙә һәм Йәрүсәлимгә

Әүәлге мул, имен тормошон кире ҡайтарам+.

2Бөтә халыҡтарҙы йыйып,

Йеһошафат* үҙәненә килтерәм.

Үҙемдең халҡым, биләмәм Исраилға ҡаршы

Ҡылған ғәмәлдәре өсөн уларҙы хөкөмгә тарттырам.

Сөнки халҡымды башҡа ҡәүемдәр араһына тараттылар,

Еремде үҙ-ара бүлешеп алдылар+.

3Улар халҡымды йәрәбә ташлап бүлделәр,

Ир балаларҙы фәхишәгә хаҡ итеп бирҙеләр,

Шарап өсөн ҡыҙҙарҙы һаттылар+.





4Эй Тир һәм Сидон ҡалалары, Пелешеҫ ерендәге бөтә өлкәләр! Миңә ҡаршы нимә эшләмәк булаһығыҙ? Әллә ҡон ҡайтарырға уйлайһығыҙмы? Ул сағында, ҡара уны, ҡылғанығыҙҙы бик тиҙ, йәһәт кенә үҙ башығыҙға төшөрөрмөн+.
5Сөнки Минең көмөшөмдө, алтынымды алдығыҙ, иң гүзәл ҡомартҡыларымды илаһтарығыҙҙың ҡорамдарына индереп ҡуйҙығыҙ+.
6Йәһүҙә менән Йәрүсәлим халҡын, тыуған ерҙәренән айырып, яуандарға һаттығыҙ.
7Хәҙер Мин уларҙы һеҙ һатып ебәргән ерҙәрҙән кире ҡайтарам, уларға ҡылған золомоғоҙҙо үҙ башығыҙға төшөрәм.
8Ул-ҡыҙҙарығыҙҙы Йәһүҙә халҡына һатырмын, ә улар алыҫ ҡәүемгә – шеваларға һатып ебәрер, – ти Раббы. –+




9Халыҡтарға былай тип иғлан итегеҙ:

„Һуғышҡа әҙерләнегеҙ,

Батырҙарҙы яуға саҡырығыҙ.

Яугирҙәрегеҙ, тупланып, һөжүмгә күсһен.

10Төрәндәрегеҙҙән ҡылыс,

Урағығыҙҙан һөңгө башаҡтары ҡойоғоҙ.

Хатта иң көсһөҙө лә: ‘Мин ҡеүәтле!’ – тиһен+.

11Эй эргә-тирәләге ҡәүемдәр,

Тиҙерәк килеп бер урынға тупланығыҙ“».






Йә Раббы, батырҙарыңды шунда ебәр.






12«Ҡәүемдәр күтәрелеп килһендәр,

Йеһошафат үҙәнендә йыйылһындар.

Мин шул ерҙә ултырырмын,

Һәммә халыҡтарға хөкөм сығарырмын»+.

13Ураҡ алығыҙ – иген өлгөргән.

Килегеҙ, тапағыҙ – йөҙөм һыҡҡыс тулған,

Һауыттар ашып түгелә.

Ҡәүемдәрҙең залимлығы шулай хаттин ашҡан+.

14Өйөр-өйөр халыҡ – Хөкөм үҙәнендә.

Хөкөм үҙәненә Раббы көнө яҡынлаша!+

15Ҡояш менән ай ҡарайыр,

Йондоҙҙарҙың нуры һүнер+.

16Раббы Сиондан күкрәр,

Йәрүсәлимдән гөрһөлдәр,

Күк менән ер тетрәп торор.

Әммә Раббы Үҙ халҡы өсөн – ышыҡ,

Исраилдар өсөн ҡәлғә булыр+.






Раббының халҡына фатиха бирәсәге


17«Шунда Минең Раббы –

Мөҡәддәс тауым Сионда төйәкләнгән

Аллағыҙ икәнемде белерһегеҙ.

Йәрүсәлим изге урын булыр;

Ят ҡәүемдәр бүтән уның аша үтә алмаҫ+.






18Ул көндәрҙә былай булыр:

Тауҙарҙан татлы шарап,

Ҡалҡыулыҡтарҙан һөт ағып торор;

Йәһүҙәнең һәр йырынына һыу тулыр.

Раббы ҡорамынан ағып сыҡҡан шишмә

Шиттим үҙәнен һуғарыр+.






19Йәһүҙәнең халҡын яфалаған,

Ғәйепһеҙ кешеләрҙең ҡанын түккәнгә күрә

Мысыр харабаға әйләнер,

Эдом буш далаға әүерелер+.

20Йәһүҙә – мәңгелеккә,

Йәрүсәлим быуындан-быуынға ҡалыр+.

21Уларҙың түгелгән ҡаны өсөн үс алырмын,

Ғәйеплене язаһыҙ ҡалдырмам.






Раббы Сионда йәшәр!»+









* 2:17 Айуан – ҡорамға ингән урындағы алғы бүлмә.

* 3:2 Йеһошафат – йәһүд телендә «Раббы хөкөм итә» тигән мәғәнәлә.

Йермеяһтың Бабилға хәбәр ебәреүе

59Йәһүҙә батшаһы Сидкияһ, хакимлығының дүртенсе йылында, Бабилға сәфәргә йыйынды. Йермеяһ пәйғәмбәр Сидкияһты оҙата барған баш хеҙмәтсе Махсеяһ улы Нерияһтан тыуған Сераяһҡа йомош ҡушты+.
60Йермеяһ Бабилға киләсәк барлыҡ бәләләрҙе, Бабил хаҡындағы ошо һүҙҙәрҙең барыһын да төргәк китапҡа теркәне.
61Шунан Йермеяһ Сераяһҡа:

– Ҡара уны, Бабилға барғас, ошонда яҙылғандарҙың барыһын да уҡы ла
62әйт: «Эй Раббым! Һин был ил тураһында: Уны тотош юҡ итәсәкмен. Бында кеше лә, мал-тыуар ҙа ҡалмаҫ. Ул мәңгегә бушлыҡ булыр, – тинең»+.
63Был төргәкте уҡып бөткәс, уға таш бәйләп Евфраттың уртаһына ырғыт+.
64Шунан былай тип әйт: «Бабил ошолай батыр һәм Раббы уға ебәргән һәләкәттән бүтәнсә ҡалҡа алмаҫ, бөтөнләй хәлдән тайыр». 


Ошо урында Йермеяһтың һөйләгәндәре тамамлана.

Йәрүсәлимдең ҡолатылыуы

521•Тәхеткә ултырғанда Сидкияһҡа егерме бер йәш ине. Ул Йәрүсәлимдә ун бер йыл батшалыҡ итте. Әсәһе Хамутал Ливна ҡалаһынан Йермеяһтың ҡыҙы ине+.
2Сидкияһ та, Йеһояҡим кеүек үк, Раббы күҙендә яман булған эштәр ҡыла.
3Раббы Йәрүсәлим менән Йәһүҙәгә шул тиклем ныҡ асыулы ине, уларҙы Үҙенең хозурынан алып бырғаны.

Сидкияһ Бабил батшаһына ҡаршы баш күтәрҙе+.

4Сидкияһ хакимлығының туғыҙынсы йылында, унынсы айҙың унынсы көнөндә Бабил батшаһы Навуходоносор, бөтә ғәскәре менән килеп, Йәрүсәлимдең әйләнәһенә туплам булып урынлашты һәм уратып уба ҡорҙо+.
5Ҡала Сидкияһ батша хакимлығының ун беренсе йылына тиклем ҡамауҙа булды.
6Дүртенсе айҙың туғыҙынсы көнөнә ҡалала аслыҡ шул тиклем көсәйҙе, халыҡтың бер тәғәм ризығы ла ҡалманы.
7Шул көндө дошман ҡала диуарының бер урынын емерҙе. Халдейҙар ҡаланы һәр яҡтан ҡамауҙа тотһалар ҙа, Йәһүҙә батшаһы яугирҙәре менән бергә ҡасып китте. Улар төндә батша баҡсаһының эргәһендә ике диуар араһындағы ҡапҡанан сыҡтылар ҙа Ғарава юлынан киттеләр.
8Халдейҙар ғәскәре Сидкияһ батша артынан төштө һәм уны Йерихо тигеҙлегендә ҡыуып етте. Бөтә ғәскәр батшаны ташлап ҡасып бөттө.
9Батшаны әсиргә алып, Хамаҫ ерендәге Ривлаға Бабил батшаһына килтерҙеләр һәм Навуходоносор уға хөкөм сығарҙы+.
10Бабил батшаһы Ривлала Сидкияһтың күҙ алдында улдарын, шулай уҡ Йәһүҙәнең бөтә түрәләрен сәнсеп үлтертте+.
11Сидкияһтың күҙен һуҡырайтты һәм, баҡыр бығау кейҙереп, Бабилға алып китте. Сидкияһ үлгән көнөнә тиклем зинданда тотолдо+.

12Навуходоносор батша хакимлығының ун туғыҙынсы йылында, бишенсе айҙың унынсы көнөндә Бабил батшаһының хеҙмәтсеһе, нөгәрҙәр башлығы Невузарадан Йәрүсәлимгә инде+.
13Ул Раббы ҡорамын, батша һарайын, Йәрүсәлимдәге йорттарҙы – бөтә ҙур биналарҙы – яндырып бөтөрҙө+.
14Нөгәрҙәр башлығы етәкселегендә халдейҙар ғәскәре Йәрүсәлимде уратып алған диуарҙарҙы емерҙе+.
15Ярлыларҙың ҡайһы берәүҙәрен, ҡалала иҫән ҡалған кешеләрҙе, Бабил батшаһы яғына күскәндәрҙе һәм ҡалған һөнәрселәрҙе Невузарадан һөргөнгә оҙатты.
16Йөҙөм баҡсаларында һәм баҫыуҙарҙа эшләр өсөн бер ни тиклем ярлыларҙы ғына ҡалдырҙы.

17Халдейҙар, Раббы ҡорамындағы баҡыр бағаналарҙы, таяуҙарҙы, баҡыр диңгеҙҙе киҫәктәргә тураҡлап, барлыҡ баҡырын Бабилға оҙаттылар+.
18Улар ҡаҙандарҙы, көрәктәрҙе, филтә таҙартҡыстарҙы, сеүәтәләрҙе, табаҡтарҙы, ғөмүмән, ҡорамдағы ғибәҙәт хеҙмәтендә ҡулланылған барлыҡ баҡыр һауыттарҙы алды+.
19Тастарҙы, күмер сүлмәктәрен, сеүәтәләрҙе, ҡаҙандарҙы, шәмдәлдәрҙе, хуш еҫ төтәҫләгестәрҙе, түкмә ҡорбандар өсөн һауыттарҙы, алтындан һәм көмөштән ҡойолған әйберҙәрҙе нөгәрҙәр башлығы алып китте.

20Раббы ҡорамы өсөн Сөләймән батша яһатҡан ике бағана, баҡыр диңгеҙ һәм уны тотоп торған ун ике үгеҙ рәүешендәге таяуҙарға килгәндә, улар өсөн тотонолған баҡыр үлсәп бөтөрөрлөк түгел ине+.
21Һәр бағананың бейеклеге – ун һигеҙ, әйләнә оҙонлоғо ун ике терһәк булып, дүрт бармаҡ ҡалынлығындағы баҡырҙан эшләнгән был бағаналарҙың эстәре ҡыуыш ине+.
22Остарында баҡыр таж бар. Таждың бейеклеге биш терһәк ине. Таж тирәләй ҡуйылған селтәр ҙә, анар емештәре лә баҡырҙан ҡойолғайны. Анар емештәре менән биҙәлгән икенсе бағана ла беренсеһенә оҡшағайны.
23Һәр бағана тирәләй туҡһан алты анар емеше булып, селтәрҙе уратҡан анарҙарҙың бөтәһе йөҙ дана ине.

24Нөгәрҙәр башлығы баш ҡаһин Сераяһты, ҡаһин ярҙамсыһы Сефанъяһты, өс тупһа һаҡсыһын әсиргә алды+.
25Ҡалала тороп ҡалған яугирҙәрҙең башлығын, батшаның ете кәңәшсеһен, ил халҡын ғәскәри хеҙмәткә теркәгән хәрби баш кәтипте һәм ҡалала ҡалған халыҡтан алтмыш кешене үҙе менән алып китте.
26Нөгәрҙәр башлығы Невузарадан уларҙың барыһын да Ривлаға Бабил батшаһына алып барҙы.
27Бабил батшаһы уларҙы Хамаҫ ерендәге Ривлала язалап үлтерҙе. Шулай итеп, Йәһүҙә халҡы үҙ төйәгенән һөргөнгә ҡыуылды.

28Бабил батшаһы һөргөнгә ҡыуып алып киткән кешеләрҙең иҫәбе түбәндәгесә: Навуходоносор хакимлығының етенсе йылда өс мең егерме өс йәһүҙи,+
29ун һигеҙенсе йылында – Йәрүсәлимдән һигеҙ йөҙ утыҙ ике кеше;
30егерме өсөнсө йылында нөгәрҙәр башлығы Невузарадан тарафынан ете йөҙ ҡырҡ биш йәһүҙи һөргөнгә алып кителде. Һөргөнгә ҡыуылған халыҡ йәмғеһе дүрт мең алты йөҙ кеше ине.

Инеш һүҙ


Ғовадъяһ пәйғәмбәр китабы

Киләсәкте күҙаллау тураһындағы ҡыҫҡа ғына был китап, моғайын, беҙҙең эраға тиклем 586 йылда Вавилон (йәки Бабил) ғәскәре Йәрүсәлимде ҡыйратҡандан һуң яҙылғандыр. Ғовадъяһ Эдомды Алланың һайланма халҡына ҡаршы ҡылған гонаһтары өсөн язалаясағы тураһында иҫкәртә. Эдомдар исраилдарға ҡәрҙәш халыҡ була, улар исраилдарҙың тәүатаһы Яҡуп менән бер туған Ғаяздан таралған. Ике халыҡ күрше йәшәй. Эдомдарҙың исраилдарға бәлә-ҡаза ябырылыуына ҡыуаныуы, шунан файҙаланып, ерҙәрен һәм мөлкәтен эләктереп ҡалырға тырышыуы бик йәмһеҙ була.

Ысынлап та, исраилдар үҙ ерҙәренә кире ҡайта, ә Эдомдан Яңы Ғәһед дәүеренә Идумая тигән өлкәнең исеме генә тороп ҡала. Эдом халҡы үҙе тирә-яҡ халыҡтар, шул иҫәптән йәһүдтәр араһында таралып юҡҡа сыға.

1

11•Ғовадъяһҡа иңдерелгән күренмеш. Раббы Хакимдың Эдом тураһында әйткәне.


Раббының Эдомды хөкөм итеүе


Раббынан бер хәбәр ишеттек беҙ:

«Ҡуҙғалығыҙ, Эдомға һуғыш башлайыҡ!»

Быны иғлан итер өсөн,

Ҡәүемдәр араһына илсеһен ебәргән+.






2«Ҡәүемдәр араһында һине иң меҫкене итермен,

Барыһы һиңә кәмһетеп ҡарар! – ти Раббы. –

3Эй һин, ҡая* ярыҡтарында төйәкләнгән.

Йортоңдо юғарыла төҙөгән,

Йөрәгәңдең тәкәбберлеге алданы һине,

Һауаланып: „Кем һуң мине

Ергә атып бәрә алыр?“ – тиһең.

4Бөркөт кеүек күккә ашһаң да һин,

Йондоҙ араһында оя ҡорһаң да –

Унан да һине бәреп төшөрөрмөн!» – тип белдерә Раббы+.






5Ҡараҡ төштөмө әллә өйөңә,

Әллә төнгө бурҙар керҙеме,

Ниңә шулай бер нәмәһеҙ ҡалдың?

Улар ҙа бит тик кәрәген генә алыр ине.

Йөҙөм йыйыусылар баҡсаңа ингән хәлдә лә,

Бер аҙ йөҙөм ҡалдырмаҫ инеме ни?






6Ғаяздың* бөтә нәмәһе таланған,

Йәшерен урындары туҙҙырылған!






7Һинең менән килешеү төҙөгәндәр барыһы

Илдән һине ҡыуып сығарыр;

Дуҫ күреп йөрөгәндәрең һине һатыр,

Бынан ары көн күрһәтмәҫ.

Һинең менән ашап-эсеүселәр

Һиңә тоҙаҡ ҡорор:

«Уның аҡылы ҡайҙа?» – тиер.






8«Ул көндө Мин, – тип белдерә Раббы, –

Эдомдың аҡыл эйәләрен,

Ғаяз тауындағы белеклеләрҙе һәләк итәсәкмен!

9Эй Теман, ҡаһарман яугирҙәрең ҡалтырап төшөр,

Ғаяз тауындағылар барыһы ҡырылып бөтөр!+






10Энең Яҡупҡа йәбер-золом ҡылғаның өсөн,

Хурлыҡҡа төшөрөлөрһөң,

Мәңгегә юҡ ителерһең.

11Яттар Яҡуптың мөлкәтен талағанда

Һин алыҫтан ғына ҡарап торҙоң.

Сит халыҡтар ҡапҡаһынан эскә инеп,

Йәрүсәлимгә йәрәбә ташлағанда,

Һин дә уларҙың берәүһе һымаҡ булдың+.

12Туғаныңа афәт килгән көндө,

Һин үсәп тормаған булһаң икән,

Йәһүҙә халҡына һәләкәт янағанда,

Ҡыуанмаған булһаң икән,

Уларға ҡайғы килгәндә,

Мыҫҡыллап ауыҙ йырмаһаң икән!+

13Халҡым ҡазаға тарығас,

Ҡапҡаларын емереп кермәнеңме?

Баштарына бәлә килгән мәлдә,

Бәхетһеҙлегенә ҡыуанманыңмы?

Уға афәт ябырылған көндә

Малына ҡул һуҙманыңмы+?

14Ҡасып барғандарҙы үлтерергә

Юл сатында торманыңмы?

Ул ҡайғылы көндә иҫән ҡалғандарҙы

Дошман ҡулына һин бирмәнеңме?

15Ләкин Раббы көнө яҡынлаша,

Барса ҡәүемдәргә хөкөм көнө!

Үҙең ни ҡылһаң, һиңә шул булыр,

Ғәмәлдәреңдең ҡоһоро үҙ башыңа төшөр+.






Исраилдың ҡотолоуы


16Эй Минең халҡым, изге тауымда һеҙ нисек эстегеҙ,

Барса ҡәүемдәр ҙә шулай эсерҙәр ғазап туҫтағын.

Бүккәнсе, алдарынан ҡалғансы эсә-эсә

Юҡҡа сығыр, бөтөнләй булмаған ише+.

17Әммә ҡотолоп ҡалғандар

Сион тауында йыйылыр.

Был тау мөҡәддәс булыр,

Яҡуп нәҫеле үҙ биләмәһенә тағы хужа булыр+.

18Яҡуп нәҫеле – ут,

Йософ нәҫеле – ялҡын,

Ә Ғаяз нәҫеле һалам булыр.

Ғаяз нәҫелен ут ялмап йотор,

Бер кем дә ҡотолоп ҡалмаҫ», – ти Раббы+.





19Негев халҡы – Ғаяз тауҙарын; Шефелала йәшәүселәр – пелештиҙәр илен, Әфраим һәм Самария ерҙәрен; бинйәминдәр иһә Ғилғәдте үҙ биләмәһе итер.
20Әсирлектән ҡайтыусылар, исраилдар ғәскәре, Сарефаҫҡа тиклем бөтә Ҡәнғән ерҙәрен, Йәрүсәлимдән һөргөнгә ебәрелеп, әле Сефарадта йәшәүселәр Негев ҡалаларын биләр+.
21Халыҡтың ҡотолоп иҫән ҡалғандары, Сион тауына күтәрелеп, Ғаяз тауына хакимлыҡ итер. Раббы батшалығы башланыр+.







* 1:3 Ҡая – йәһүд телендә – «Села». Села Эдомдың баш ҡалаһының исеме.

* 1:6 Ғаяз – Эдомдың икенсе исеме (ҡарағыҙ: «Башланмыш» 25:25, 30). Был урында Эдом иле күҙ уңында тотола.

Паулустың ҡайсар хөкөмөн талап итеүе

251Өлкәгә килеп өс көн торғандан һуң, Фестус Ҡайсареянан Йәрүсәлимгә китте.
2Унда баш ҡаһиндар һәм йәһүд башлыҡтары, уның янына килеп, Паулусты ғәйепләне.
3Улар Фестустан, мәрхәмәт күрһәтеп, Паулусты Йәрүсәлимгә күсереүен һоранылар. Ә үҙҙәре уны юлда үлтерергә һүҙ ҡуйышты+.
4Ләкин Фестус:

– Паулус Ҡайсареяла һаҡ аҫтында ултыра. Тиҙҙән мин дә шунда барам.
5Әгәр уның берәй ғәйебе булһа, етәкселәрегеҙ минең менән барһын һәм был турала әйтһен, – тине.

6Йәрүсәлимдә аҙна-ун көн булғандан һуң Фестус Ҡайсареяға ҡайтты. Икенсе көндө үк ул хөкөм итеү урынына ултырҙы һәм Паулусты алып инергә ҡушты.
7Паулус күренгәс, Йәрүсәлимдән килгән йәһүдтәр уны уратып алды һәм күп төрлө етди енәйәттәрҙә ғәйепләй башланы. Ләкин ташлаған ғәйептәрен иҫбат итә алманылар.

8– Мин йәһүдтәр ҡанунына ла, Алла йортона ла, ҡайсарға ҡаршы ла һис ниндәй яманлыҡ ҡылманым, – тине Паулус үҙен яҡлап.

9Фестус, йәһүдтәргә ярарға теләп, Паулустан:

– Йәрүсәлимгә барырға һәм үҙеңә ҡаршы ташланған ғәйепләүҙәрҙе тикшереү өсөн минең хөкөмөм алдына баҫырға ризаһыңмы? – тип һораны.

10– Мин ҡайсар хөкөмө алдында торам һәм эшем шунда ҡаралырға тейеш. Үҙең дә белеп тораһың, мин йәһүдтәргә бер насарлыҡ та ҡылманым+.
11Әгәр ҙә нимәнелер дөрөҫ эшләмәйенсә үлемгә хөкөм итерлек эш ҡылғанмын икән, үлемдән баш тартмайым. Ә инде улар миңә ташлаған ғәйепләүҙәр ялған икән, бер кем дә мине уларҙың ҡулына тотоп бирә алмай. Мин ҡайсарға мөрәжәғәт итергә* теләйем, – тине Паулус.

12Фестус, кәңәшселәре менән һөйләшеп алғас:

– Һин ҡайсарға мөрәжәғәт итергә теләнең, шуның өсөн ҡайсар янына барырһың, – тине+.




Паулустың Агриппас батша алдына килтерелеүе

13Бер нисә көндән, Фестустың хәлен белергә тип, Ҡайсареяға Агриппас батша* менән Берника килде.
14Улар бында байтаҡ ҡына торғанлыҡтан, Фестус батшаға Паулустың эшен тыңларға тәҡдим итте:

– Бында Феликс тотҡонлоҡта ҡалдырған бер кеше бар.
15Мин Йәрүсәлимдә булған саҡта йәһүдтәрҙең баш ҡаһиндары һәм аҡһаҡалдары, уны ғәйепләп, хөкөм итеүҙе талап итте.
16Мин уларға, римлыларҙа ғәйепләнеүсе ғәйепләүсе менән осрашмайынса һәм ғәйепләүгә ҡаршы үҙен яҡлай алыу мөмкинлеге булмайынса, кешене язаға тарттырыу ғәҙәте юҡлығы тураһында әйттем.
17Улар минең менән бында килгәс, икенсе көнөнә үк хөкөм итеү урынына ултырҙым һәм ул кешене алып килергә ҡуштым.
18Паулусты уратып алған ғәйепләүселәр уны мин күҙаллаған енәйәттәрҙең береһендә лә ғәйепләмәне.
19Улар үҙҙәренең диндәренә ҡағылышлы мәсьәләләр тураһында, Паулус тере тип раҫлаған ниндәйҙер үлгән Ғайса хаҡында бәхәсләште+.
20Был мәсьәләне нисек тикшерергә белмәй ҡыйынһынып, Йәрүсәлимгә барырға һәм был эш буйынса шунда хөкөм алдына баҫырға теләмәйһеңме, тип һораным.
21Әммә Паулус ғали йәнәп ҡайсар ҡарарын һораны һәм һаҡ аҫтында ҡалырға теләне. Мин уны ҡайсар янына ебәрелгәнсе һаҡ аҫтында тоторға ҡуштым, – тине Фестус.

22Агриппас Фестусҡа:

– Ул кешене мин дә тыңларға теләр инем, – тине.

– Иртәгә һин уны тыңларһың, – тип яуапланы Фестус.

23Икенсе көндө Агриппас һәм Берника хәрби етәкселәр һәм ҡаланың иң күренекле кешеләре менән бергә тантаналы рәүештә ултырыштар залына ингәс, Фестустың әмере буйынса Паулусты алып килделәр.

24– Агриппас батша һәм бында ултырыусылар! – тине Фестус. – Йәрүсәлимдә лә, бында, Ҡайсареяла ла күп йәһүдтәр алдығыҙҙа торған кешегә зарланды. Ул йәшәргә тейеш түгел, тип ҡысҡырҙы улар+.
25Мин уның үлемгә хөкөм итерлек бер ғәйебен дә күрмәйем, әммә, ул үҙе ғали йәнәптәренең хөкөм итеүен һорағанлыҡтан, уны ҡайсарға ебәрергә булдым+.
26Ләкин уның хаҡында императорға нимә яҙырға ла белмәйем. Шуға күрә, тикшергәндән һуң яҙырлыҡ берәй нәмә булһын ине тип, мин уны һеҙҙең алдығыҙға, бигерәк тә, Агриппас батша, һинең ҡаршыңа килтерҙем.
27Тотҡондоң ниндәй эштә ғәйепләнеүен күрһәтмәй тороп, уны ҡайсар янына ебәреү, минеңсә, уйламайынса ҡылған эш буласаҡ.

Паулустың Агриппас батша алдында тотҡан телмәре

261Агриппас Паулусҡа:

– Һиңә үҙеңде яҡлап һөйләргә рөхсәт ителә, – тине.

Шунан һуң Паулус ҡулын күтәрҙе лә үҙен яҡлап һөйләй башланы:+

2– Агриппас батша! Бөгөн һинең алдыңда йәһүдтәрҙең бөтә ғәйепләүҙәренән үҙемде яҡлай алыуыма бәхетлемен.
3Һин йәһүдтәрҙең барлыҡ йолаларын һәм бәхәсле мәсьәләләрен яҡшы беләһең. Шуға күрә мине сабыр ғына тыңлауыңды үтенәм.

4Минең йәштән үҙ халҡым араһында нисек йәшәүем һәм Йәрүсәлимдәге тормошом бөтә йәһүдтәргә тәүҙән үк мәғлүм+.
5Улар мине күптән белә һәм, теләһәләр, минең фарисейҙар төркөмөндә булғанлығым – динебеҙҙең иң талапсан тәғлимәтен тотоуым хаҡында шаһитлыҡ бирә алалар+.
6+Хәҙер мин Алла тарафынан аталарыбыҙға бирелгән вәғәҙәнең үтәлеүен өмөт итеүем өсөн хөкөм алдында торам.
7Беҙҙең ун ике ырыу, ул вәғәҙәнең тормошҡа ашыуына өмөт бағлап, көнө-төнө Аллаға тырышып хеҙмәт итә. Агриппас батша, йәһүдтәр мине шул өмөт өсөн ғәйепләй ҙә инде+.
8Ни өсөн һеҙ Алла үлеләрҙе терелтә алмай, тип уйлайһығыҙ+?

9Дөрөҫ, мин үҙем дә назаралы Ғайсаның исеменә ҡаршы мөмкин булғандың барыһын да эшләргә кәрәк, тип уйлай торғайным+.
10Йәрүсәлимдә шуның менән шөғөлләндем дә: баш ҡаһиндарҙан вәкәләт алып, Ғайсаға эйәргән күптәрҙе төрмәгә яптырҙым, башҡалар уларҙы үлемгә хөкөм иткәндә ризалығымды белдерҙем+.
11Ғибәҙәтхананан ғибәҙәтханаға йөрөп, йыш ҡына Ғайсаға булған имандарынан баш тартырға мәжбүр итеп, язаланым. Асыуым бик көслө булғанлыҡтан, ундайҙарҙы хатта сит ҡалаларҙа ла эҙәрлекләнем+.

12Тағы шундай маҡсат ҡуйып, баш ҡаһиндар тапшырған эш буйынса һәм уларҙың вәкәләте менән Дамаскка китеп барғанда,+
13көн уртаһындараҡ, эй батша, күктән төшкән көслө яҡтылыҡ күрҙем. Ҡояштан да сағыуыраҡ ул ут минең һәм юлдаштарымдың тирә-яғын яҡтыртты.
14Беҙ бөтәбеҙ ҙә ергә йығылдыҡ һәм мин бер тауыш ишеттем. Ул тауыш миңә йәһүд телендә: «Шаул, Шаул! Ниңә һин Мине эҙәрлекләйһең? Осло таяҡҡа ҡаршы торһаң, үҙеңә зыян килтерерһең», – тине.
15«Һин кем, Әфәнде?» – тип һораным. Ул миңә былай тине: «Мин – һин эҙәрләгән Ғайса.
16Тор, аяҡтарыңа баҫ! Мин һине хеҙмәтсем итеп ҡуйырға, шулай уҡ әле күргәндәреңдең һәм Мин тағы ла күрһәтәсәк нәмәләрҙең шаһиты итеп билдәләргә тип, һиңә күрендем.
17-18+Һине йәһүд халҡынан да, башҡа халыҡтар ҡулынан да ҡотҡарырмын. Улар ҡараңғынан яҡтыға, Иблис хакимлығынан Аллаға боролоп, гонаһтары ғәфү ителһен һәм Миңә инаныуҙары арҡаһында изге ителгәндәр араһында урын алһындар тип, һине башҡа халыҡтар янына, уларҙың күҙҙәрен асырға ебәрәм», – тине миңә Раббы Ғайса+.

19Шунлыҡтан, Агриппас батша, мин күктән килгән күренмешкә буйһондом
20һәм тәүҙә Дамаск һәм Йәрүсәлим кешеләренә, унан бөтә Йәһүҙиә ерендә йәшәүселәргә һәм йәһүд булмаған башҡа халыҡтарға вәғәз һөйләнем. Мин уларҙы тәүбә итеп Аллаға табан боролорға, тәүбәгә килеүҙәрен күрһәтә торған лайыҡлы эштәр ҡылырға саҡырҙым+.
21Алла йортонда йәһүдтәр бына шуның өсөн мине тотоп алды һәм үлтерергә тырышты+.
22Ләкин Алланың ярҙамы менән мин бөгөнгө көнгәсә ныҡ торам, олоһонан кесеһенәсә шаһитлыҡ бирәм. Мин пәйғәмбәрҙәр һәм Муса, киләсәктә буласаҡ, тип алдан әйткән хәлдәрҙән тыш бер нәмә лә һөйләмәйем.
23+Ә улар Мәсихтең ғазап сигергә тейешлеген һәм үленән беренсе булып тереләсәген, йәһүдтәрҙе һәм башҡа халыҡтарҙы яҡтыртыр тигән хәбәрҙе иғлан итәсәген әйткәйнеләр, – тине Паулус+.

24Ул шулай тип үҙен яҡлағанда, Фестус яман ҡысҡырып:

– Һин, Паулус, аҡылдан шашҡанһың! Күп белеүең һине аҡылдан яҙҙыра, – тип уны бүлдерҙе.

25– Мөхтәрәм Фестус, – тине Паулус. – Мин аҡылдан шашманым, мин айыҡ аҡыл менән хәҡиҡәт һүҙҙәре һөйләйем.
26Батшаға былар тураһында билдәле һәм мин уның алдында ҡыйыулыҡ менән бәйән итә алам. Был эштәрҙең батшаның иғтибарынан ситтә ҡалмағанлығына шигем юҡ, сөнки уларҙың береһе лә йәшерен эшләнмәне.
27Агриппас батша, пәйғәмбәрҙәргә ышанаһыңмы? Беләм, ышанаһың.

28Агриппас:

– Һин мине шулай тиҙ генә мәсихсе итергә мөмкин тип уйлайһыңмы? – тине.

29– Тиҙ генәме, юҡмы, – тине Паулус, – һинең генә түгел, ә бөгөн мине тыңлаусыларҙың бөтәһенең дә минең кеүек булыуҙарын Алланан үтенеп һорайым. Әлбиттә, был бығауҙарҙан тыш+.

30Батша торғас, идарасы, Берника һәм улар менән бергә ултырыусылар урындарынан ҡалҡынды.
31Ситкәрәк китеп:

– Был кеше үлемгә йәки тотҡонлоҡҡа хөкөм итерлек бер нәмә лә эшләмәгән, – тип һөйләштеләр+.

32Агриппас Фестусҡа:

– Ҡайсарҙың хөкөм итеүен һорамаһа, был кешене азат итергә мөмкин булыр ине, – тине+.

Паулустың Римға ебәрелеүе

271Беҙҙе Италияға оҙатырға ҡарар ҡылынғас, Паулусты һәм тағы бер нисә тотҡондо император полкының Йүлиос атлы йөҙ башына тапшырҙылар+.
2Беҙ Асия өлкәһе ярҙары буйлап бара торған, Адрамиттан килгән карапҡа ултырып йөҙөп киттек. Беҙҙең менән Тессалонике ҡалаһында йәшәүсе македон Аристархос та бар ине+.
3Икенсе көндө Сидон ҡалаһына килеп еттек. Йүлиос, кешелеклелек күрһәтеп, Паулусҡа дуҫтары янына барырға һәм уларҙан кәрәге тейерҙәй әйберҙәр алырға рөхсәт итте.

4Сидондан беҙ тағы диңгеҙгә сыҡтыҡ һәм, ел ҡаршы булғанлыҡтан, Кипрҙың елдән ышыҡ яғынан йөҙөп үттек.
5Киликия һәм Памфулия янынан асыҡ диңгеҙгә сыҡтыҡ һәм Лукия өлкәһендәге Мура ҡалаһына барып еттек.
6Мурала йөҙ башы Искәндәриәнән килгән, Италияға йүнәлеш алған бер карап табып, беҙҙе шунда ултыртты+.
7Беҙ, әллә нисә көн буйы әкрен генә йөҙгәндән һуң, ауырлыҡ менән Книдос ҡалаһы тапҡырына килеп еттек. Көслө ел кәрәкле йүнәлештә йөҙөргә ҡамасаулай ине, шуға Салмоне моронон уҙып, Криттың елдән ышыҡ яғына йүнәлдек.
8Ҡыйынлыҡ менән яр буйлап йөҙөп, Яҡшы гавандәр тигән урынға килдек. Унан йыраҡ түгел ерҙә Ласая ҡалаһы урынлашҡайны.




Диңгеҙҙәге дауыл ваҡытында

9+Байтаҡ ваҡыт үтте. Ураҙа көнө* лә уҙып китте һәм, диңгеҙ буйлап юлды дауам итеү хәүефле булғанлыҡтан, Паулус шундай кәңәш бирҙе:

10– Дуҫтар! Сәйәхәтебеҙҙең йөк һәм карап өсөн генә түгел, үҙебеҙ өсөн дә ҡурҡыныс буласағын һәм ҙур зыян килтерәсәген күрәм.

11Ләкин йөҙ башы Паулустың кәңәшенә ҡарағанда ҡойроҡ тотоусының һәм карап хужаһының һүҙенә күберәк ҡолаҡ һалды.
12Гавань ҡыш сығырға яраҡлы булмағанлыҡтан, диңгеҙселәрҙең күбеһе унан китергә һәм, мөмкин булһа, Криттың көньяҡ-көнбайышы ла, төньяҡ-көнбайыш яғы ла елдән һаҡланыулы Фойникс гаваненә барып, шунда ҡышларға ҡарар ҡылды.

13Көньяҡ еле иҫә башлағас, улар, инде теләгебеҙгә өлгәштек тип уйлап, якорь күтәрҙе, һәм беҙ Крит ярын яғалап йөҙөп киттек.
14Әммә күп тә үтмәне, Эвракилон тип аталған дауыллы төньяҡ-көнбайыш еле ҡупты+.
15Ул ҡаршы тора алмаған карапты эләктереп алды ла тулҡындар ыңғайына йөҙҙөрөп алып китте.
16Кауда тигән кескәй генә утрауҙың елдән ышыҡ яғына килеп сығып, ҡыйынлыҡ менән карап кәмәһен һаҡлап ҡала алдыҡ.
17Уны палубаға күтәргәс, арҡандарҙы карап аҫтынан үткәреп, карапты бәйләп ҡуйҙылар. Суртис тип аталған һай ергә ултырыуҙан ҡурҡып, елкәнде төшөрҙөләр һәм шул хәлдә диңгеҙ буйлап йөҙөп йөрөнөк.
18Һаман көслө дауыл булғанлыҡтан, икенсе көндө йөктәрҙе диңгеҙгә ташлай башланылар+.
19Ә өсөнсө көндө үҙ ҡулдары менән диңгеҙгә карап кәрәк-яраҡтарын ырғыттылар.
20Әллә нисә көндәр буйына ҡояш та, йондоҙҙар ҙа күренмәне, ә дауыл ҡотороуын дауам итте. Ҡотолоуға бөтә өмөтөбөҙҙө юғалттыҡ.







Халыҡтың хыянаты


571Тәҡүә кеше үлеп китә –

Һис кем быны күңеленә яҡын алмай.

Тоғро әҙәм мәрхүм була –

Ни өсөн икәнен бер кем дә аңламай.

Яуызлыҡтан ҡотолһон тип, тоғро кешеләр алына –

2Тыныслыҡҡа ирешә.

Дөрөҫ юлда йөрөгәндәр

Мәңгелек урындарында тыныс ята+.






3«Һеҙ иһә, эй күрәҙәсе ҡатындың балалары,

Фәхеш һәм зинасылар тоҡомо, яҡын килегеҙ!+

4Һеҙ кемде мәсхәрә итәһегеҙ?

Кемгә ҡаршы ауыҙ асаһығыҙ?

Кемгә ҡарап тел сығараһығыҙ?

Һеҙ – енәйәт балалары, ялған орлоғо!

5Имәндәр араһында,

Суҡ япраҡлы һәр ағас аҫтында дәртегеҙ ҡотора.

Уйһыуҙарҙа, ҡаялар ышығында

Балаларығыҙҙы ҡорбанға килтерәһегеҙ+.

6Уйһыуҙағы шыма таштар – һинең өлөшөң,

Эйе, улар һинең насибың!

Уларға түкмә ҡорбандар бирҙең,

Уларға икмәк саҙаҡалары килтерҙең.

Шуны күреп, Мин ҡәнәғәт булайыммы?

7Түшәгеңде юғарыла, бейек тау башында һалдың,

Ҡорбандарыңды салырға шунда мендең.

8Ишегең артына, ишек яңаҡтарың артына

Ерәнгес тамғалар ҡуйҙың.

Мине ташлап, түшәгеңде астың,

Уны киңәйттең, уйнаштарың менән килешеү беркеттең.

Бергә ятырға тип йән аттың,

Күҙ алмай уларҙың яланғаслығына баҡтың+.

9Илаһ Мөләхкә зәйтүн майы ташының,

Хуш еҫле майҙарҙы муллап исрафланың.

Илселәреңде йыраҡҡа оҙаттың,

Үлеләр донъяһына тиклем төшөрҙөң.

10Оҙон юлда талсыҡҡан хәлдә лә:

„Өмөтөм бөттө!“ – тип әйтмәнең.

Көсөңдө туплап, яңынан торҙоң.

Шуға ла арыу һиҙмәнең.






11Миңә хыянат итерлек,

Мине иҫтән сығарырлыҡ,

Күңелеңдән юйып ырғытырлыҡ итеп,

Кем ҡурҡытты, кем ҡотоңдо алды?

Мин оҙаҡ өндәшмәй торған өсөн,

Минән ҡурҡыуҙан туҡтанығыҙмы+?

12Һүҙҙә генә тоғро булғанығыҙҙы,

Ҡылған ғәмәлдәрегеҙҙе асасаҡмын,

Уларҙың һеҙгә файҙаһы булмаҫ.

13Ярҙам һорап ҡысҡырғанығыҙҙа,

Йыйған боттарығыҙ ҡотҡарырмы?

Һәммәһен дауыл осороп алып китәсәк,

Иҫкән ел һепереп түгәсәк.

Миңә һыйынғандар иһә илгә хужа булыр,

Мөҡәддәс тауымды биләмәгә алыр»+.






Раббының халҡына шифа бирәсәге


14Раббы әйтә:

«Юл һалығыҙ, юлды тигеҙләгеҙ!

Халҡым алдындағы ҡаршылыҡтарҙы алып ташлағыҙ!»

15Мөһабәт һәм бөйөк,

Мәңге йәшәүсе, исеме Изге былай ти:

«Бейек һәм мөҡәддәс урында төйәк итһәм дә,

Хәсрәтлеләр, рухы төшөнкөләр янындамын,

Баҫалҡыларҙың рухын күтәрәм,

Хәсрәтлеләрҙең йөрәген терелтәм+.

16Мәңге дәғүәләшеп тормам,

Һәр ваҡыт асыулы булмам.

Юҡһа Үҙем бар ҡылғандарҙың рухы һыныр,

Кеше заты хәлдән тайыр ине+.

17Халҡымдың гонаһсыл ҡомһоҙлоғо арҡаһында,

Асыуланып, уны язаланым.

Унан йөҙ йәшерҙем, асыуландым,

Әммә барыбер хыянат итеп,

Үҙ юлынан бара бирҙе+.






18Мин уларҙың юлын күреп торҙом,

Тик шулай ҙа был халыҡты дауалармын,

Үҙем етәкләп барырмын, йыуатырмын.

Ҡайғылыларҙың теленә+

19Маҡтау һүҙҙәре һалырмын.

Йыраҡтағы-яҡындағыға ла тыныслыҡ-именлек булһын!

Барыһын да шифалармын», – ти Раббы+.

20Яуыздар иһә сайҡалған диңгеҙ кеүек.

Ул диңгеҙ тын тора алмаҫ,

Тулҡындары ләм һәм бысраҡ сығарыр.

21«Яуыздарға именлек юҡ!» – ти минең Аллам+.

Дөрөҫ ураҙа тотоу


581«Тамаҡ ярып ҡысҡыр, һис тартынма,

Тауышың борғолай яңғыраһын;

Халҡыма – енәйәттәрен,

Яҡуп нәҫеленә гонаһтарын белдер!+

2Аллаларына тоғро халыҡтай,

Улар туҡтауһыҙ Мине эҙләгән була.

Раббының ҡанунын онотмаған халыҡ һымаҡ,

Юлдарымды өйрәнергә теләй.

Минән ғәҙел хөкөм һорай,

Алланың яҡын булыуын теләй.

3„Беҙ ураҙа тотабыҙ, ниңә Һин быны күрмәйһең?

Нәфсебеҙҙе тыябыҙ,

Ә Һин иғтибар бирмәйһең?“ – ти улар.






Ысынында, һеҙ ураҙа тотҡан көндө

Теләгәнегеҙҙе ҡылаһығыҙ;

Хеҙмәтселәрегеҙҙең барыһын иҙәһегеҙ+.

4Ураҙағыҙ талаш, ғауға менән үтә,

Аяуһыҙланып йоҙроҡ күтәрәһегеҙ.

Ураҙағыҙ ошо рәүешле булғанда

Ауазығыҙ юғарыла ишетелмәҫ.

5Мин теләгән ураҙа шулай була, тип һанайһығыҙмы?

Әҙәмдең нәфсеһен тыйған көнө ошолай буламы?

Ҡамыш һымаҡ баш эйеп,

Ҡыл туҡыма йәйеп көл өҫтөндә ятыумы?

Ошоно ураҙа, Раббы хуш күргән көн тип атайһығыҙмы+?






6Ғәҙелһеҙлек бығауҙарын өҙ,

Ҡалып бауҙарын сис,

Иҙелгәндәрҙе иреккә ебәр,

Һәр төрлө ҡалыпты емер –

Мин теләгән ураҙа ошолай була+.

7Икмәгеңде астар менән бүлеш,

Йортһоҙ фәҡирҙәрҙе өйөңә саҡыр,

Яланғасты күрһәң, кейендер,

Туғандарыңдан ситкә боролма+.

8Шул саҡ нурығыҙ таң һымаҡ балҡыр,

Тиҙ арала шифа табырһығыҙ.

Тоғролоғоғоҙ алдығыҙҙан йөрөр,

Артығыҙҙан Раббының шөһрәте һаҡлап барыр+.

9Ул саҡта Раббыға өндәшерһең –

Ул һиңә яуап ҡайтарыр;

Ярҙам һорап саҡырырһың,

Ул: „Мин бындамын“, – тип әйтер.






Башҡаларға кейҙергән ҡалыпты емереп ташлаһаң,

Бармаҡ төртөп яла яғыуҙан туҡтаһаң;

10Астар өсөн йәнеңде бирерҙәй булһаң,

Иҙелгәнгә нимә кәрәк, шуны бирһәң,

Нурың ҡараңғыла балҡып торор,

Дөм ҡараңғы ваҡытың да көн үҙәге һымаҡ балҡыр.

11Раббы һәр саҡ һеҙгә юл күрһәтер,

Ҡороп кипкән тупраҡтарҙа туйындырыр,

Тәнегеҙгә көс-ҡеүәт бирер;

Мул һуғарылған баҡсалай,

Мәңге ҡоромаҫ шишмәләй булырһығыҙ+.

12Боронғо харабаларҙы ҡабат торғоҙорһоң,

Иҫке нигеҙҙәр өҫтөнә яңыларын ҡорорһоң.

Һине „емерек диуарҙарҙы төҙәтеүсе,

Йәшәү өсөн урамдарҙы яңыртыусы“ тип атарҙар+.






Шәмбе көнөн ҙурлау


13Шәмбеләремде аяҡ аҫтына һалып тапамаһаң,

Изге көнөмдә үҙ файҙаңды ҡайғыртмаһаң,

Шәмбе көнөн „ҡыуаныс“ тип,

Раббының изге көнөн „хөрмәтле“ тип һанаһаң;

Көндәлек эшең менән булышмай,

Табыш артынан ҡыумай,

Буш һүҙ һөйләмәй, ихтирам итһәң,+

14Раббы һинең ҡыуанысың булыр.

Ул саҡта Мин һине ер йөҙөнөң

Бейек түбәләренә атландырырмын,

Атаң Яҡуптың биләмәһенән туйындырырмын».

Был – Раббының ауыҙынан сыҡҡан һүҙҙәр+.

Гонаһ һәм тәүбә


591Баҡ, Раббының ҡулы ҡотҡармаҫлыҡ булып ҡыҫҡарманы;

Ҡолағы ишетмәҫлек булып ҡатманы+.

2Тик ғәйептәрегеҙ һеҙҙе Алланан айырҙы;

Гонаһтарығыҙ арҡаһында

Раббы һеҙҙән йөҙ сөйөрҙө,

Тауышығыҙҙы ишетмәҫ булды+.

3Сөнки ҡулдарығыҙ – ҡанға,

Бармаҡтарығыҙ ғәйеп ғәмәлдәргә нәжесләнгән.

Ауыҙығыҙ ялған һөйләй,

Телегеҙҙән алдаҡ түгелә+.






4Һис кем хөкөм ғәҙел булһын, тимәй,

Үҙ дәғүәһен дөрөҫлөк менән яҡламай.

Буш һүҙгә ышаналар, ялған һөйләйҙәр.

Яуызлыҡҡа йөклө булып, золом тыуҙыралар+.

5Ҡара йылан күкәйе баҫалар,

Үрмәксе ауы үрәләр.

Кем ул күкәйҙе ашай, шул үлер,

Ярылғанынан ағыулы йылан сығыр.

6Улар үргән ауҙан кейем сыҡмаҫ,

Ҡулдары туҡығанға төрөнә алмаҫтар.

Ҡылған ғәмәлдәре – тик яуызлыҡ,

Ҡулдарының эше – йәбер-золом+.

7Аяҡтары яуызлыҡҡа табан сабыр,

Ғәйепһеҙҙең ҡанын түгер өсөн ашығырҙар.

Баштарындағы уйҙары енәйәтсел,

Юлдарында – емереклек һәм һәләкәт+.

8Улар именлек юлын белмәйҙәр,

Йөрөгән юлдарында ғәҙеллек юҡ.

Атлаған һуҡмаҡтары кәкре,

Унан барғандар тынғылыҡ тапмаҫ.






9Шуға күрә лә ғәҙеллек беҙҙән йыраҡ,

Раббы беҙҙе ҡотҡармай.

Яҡтылыҡҡа өмөтләндек, ә әйләнәбеҙҙә ҡараңғылыҡ;

Нур эҙләйбеҙ, дөм-ҡараңғыла йөрөйбөҙ.

10Һуҡыр һымаҡ диуарға тотоноп,

Күҙһеҙ кеүек һәрмәнеп йөрөйбөҙ.

Төшлөктә эңерҙәгеләй һөрөнәбеҙ,

Һау-сәләмәттәр араһында – үлекбеҙ+.

11Һәммәбеҙ ҙә айыу һымаҡ үкерәбеҙ,

Күгәрсен шикелле ыңғырашабыҙ.

Ғәҙеллек көтәбеҙ, әммә ул юҡ;

Ҡотҡарыу көтәбеҙ – беҙҙән йыраҡ+.

12Сөнки Һинең алдыңда артыҡ башбаштаҡ булдыҡ,

Гонаһтарыбыҙ беҙгә ҡаршы шаһитлыҡ ҡыла,

Енәйәттәребеҙ һәр саҡ күҙ алдында,

Ғәйебебеҙҙе беләбеҙ.

13Башбаштаҡланып Раббынан ваз кистек,

Аллабыҙҙан йөҙ сөйөрҙөк, артынан эйәрмәнек.

Йәбер-золомға, хыянатҡа өндәнек,

Үҙебеҙ уйлап сығарып, ялған һөйләп йөрөнөк.

14Ғәҙеллек ҡыуылды, дөрөҫлөк йыраҡта ҡалды.

Сөнки хәҡиҡәт ҡала майҙанында абынды,

Выждан инер өсөн юл тапманы.

15Бер ерҙә лә хәҡиҡәт юҡ,

Яуызлыҡтан йыраҡ торған кеше талана.






Раббы быларҙы күрҙе һәм хәҡиҡәт юҡлығына әрнене.

16Хәлде үҙгәртерлек бер кемдең дә булмағанын күрҙе,

Яҡлаусының булмауына хайран ҡалды.

Үҙ көсө менән еңеү яуланы,

Хаҡлығы Уға таяныс булды+.

17Ул дөрөҫлөктө һарайта итеп кейҙе,

Ҡотолоу торҡаһын башына һалды,

Үслек ябынсаһына уранды,

Ярһыуына япма һымаҡ төрөндө+.

18Һәр кемгә ғәмәлдәренә күрә бирер.

Дошмандарына асыу менән яуап ҡайтарыр,

Уны күрә алмағандарҙы язаға тарттырасаҡ,

Диңгеҙ буйындағыларға әжерен бирәсәк+.

19Көнбайышта Раббының исеменән,

Ҡояш сығышында Раббының шөһрәтенән ҡурҡырҙар.

Сөнки ташҡын һыу һымаҡ килгәндә,

Раббының һулышы уны ҡыуыр.






20«Йолоп алыусы – Сионға,

Яҡуп нәҫеленең гонаһтан ваз кискәндәренә килер!» – тип белдерә Раббы+.





21«Миңә ҡалһа, – ти Раббы, – Улар менән төҙөшкән килешеүем ошо: һеҙгә иңдергән Рухым, ауыҙығыҙға һалған һүҙҙәрем әленән алып мәңгегә һеҙҙең үҙегеҙҙән, балаларығыҙҙан һәм зат-зәүерегеҙҙең ауыҙынан китмәҫ»+.

Йәрүсәлимдең данлы киләсәге


601Ҡалҡ та нур сәс,

Сөнки яҡтылығың килде,

Өҫтөңдә Раббы шөһрәте балҡыны+.

2Донъяны – ҡараңғылыҡ,

Халыҡтарҙы ҡуйы ҡараңғылыҡ ҡаплап алыр.

Ә һинең өҫтә Раббы нур сәсер,

Даны баш осоңда балҡыр+.

3Ҡәүемдәр – һинең яҡтылығыңа,

Батшалар өҫтөңдә балҡыған нурға киләсәк+.






4Раббы былай ти:

«Башыңды күтәр, тирә-яғыңа ҡара:

Барыһы йыйылып һиңә килә.

Алыҫтан улдарың ҡайтасаҡ,

Ҡыҙҙарың ҡул осонда килтереләсәк+.

5Быны күреп йөҙөң балҡып китер,

Йөрәгең ҡыуаныстан талпыныр;

Сөнки диңгеҙ хазиналарын һиңә килтерерҙәр,

Ҡәүемдәрҙең бар байлығы һиңә булыр+.

6Дөйә көтөүҙәре, Мидйән менән Ғефаның йәш дөйәләре

Ерҙәреңә килеп тулыр.

Бөтә Шева халҡы килер,

Алтын һәм ладан килтерер,

Раббыға маҡтау яуҙырыр+.

7Ҡыдарҙың бөтә ваҡ малы һиңә йыйылыр,

Невайоҫтың һарыҡтары килтерелер,

Ҡорбан усаҡтарымда күңелемә хуш ҡорбандар булыр.

Үҙемдең данлы йортома тағы ла шөһрәт өҫтәрмен+.






8Кем һуң былар, болот һымаҡ оса,

Ояларына яҡынлашҡан күгәрсен тубылай елә+?

9Яр буйындағы илдәр Миңә өмөт бағлап тора,

Таршиш караптары бында беренсе булып йөҙөп килә.

Был караптар Аллаң Раббы исеме хаҡына,

Исраилдың изге Аллаһы хаҡына,

Алыҫтан балаларығыҙҙы алып килә,

Алтын-көмөштәре менән бергә алып килә.

Сөнки Ул һине, Йәрүсәлим, данға күмде+.






10Сит-яттар диуарҙарыңды төҙөр,

Батшалары һиңә хеҙмәт итер.

Асыуланғанымда һине язалаһам да,

Инде илтифат ҡылып, шәфҡәтемде күрһәтәм+.

11Ҡапҡаларың һәр саҡ асыҡ торор,

Көндөҙ ҙә, төндә лә ябылмаҫ;

Шул ҡапҡаларҙан ҡәүемдәр байлыҡтарын алып килер,

Уларҙы батшалары килтерер+.

12Һиңә хеҙмәт итергә теләмәгән батшалыҡтар һәләк булыр,

Ундай халыҡтар тамам юҡ ителер+.






13Ливандың даны булған кипарис, ҡарағай, платан ағастары,

Изге торлағымды матурлар өсөн, һиңә ташылыр.

Аяҡ баҫҡан урынымды шулай данға күмәсәкмен.

14Һине иҙгәндәрҙең балалары

Килеп алдыңа эйелер;

Һиңә кәмһетеп ҡарағандарҙың һәммәһе,

Аяҡтарыңа йығылып, сәждә ҡылыр.

Улар һине Раббы ҡалаһы,

Исраилдың Изге Аллаһының Сионы тип атар+.






15Һине ситкә типтеләр, күрә алманылар.

Яныңдан һис кем үтмәне.

Инде һине мәңгегә ғорурлыҡ,

Бөтөн быуындарҙың ҡыуанысы итәсәкмен.

16Ҡәүемдәр һәм батшалыҡтар

Әсә кеүек һине имеҙәсәк.

Шул заманда Минең Ҡотҡарыусы Раббы,

Һине йолом биреп һатып алған

Яҡуптың Ҡөҙрәтлеһе икәнемде белерһең+.






17Һиңә баҡыр урынына – алтын,

Тимер урынына – көмөш,

Ағас урынына – баҡыр,

Таштар урынына тимер килтерермен.

Именлекте – идарасың,

Дөрөҫлөктө күҙәтсең итеп ҡуйырмын.

18Башҡаса ереңдә йәбер-золом,

Биләмәңдә ҡыйралыш,

Бөлгөнлөк тураһында ишетелмәҫ.

Диуарҙарыңды „Ҡотолоу“ тип атарһың,

Ҡапҡаларыңа „Маҡтау“ тигән исем бирерһең+.






19Инде көндөҙ яҡтылығың ҡояш булмаҫ,

Ай ҙа һиңә нурын бирмәҫ;

Раббы – һинең мәңгелек яҡтыртҡысың,

Аллаң һинең шөһрәтең буласаҡ+.

20Һинең ҡояшың байымаҫ, айың йәшеренмәҫ,

Сөнки Раббы Үҙе һинең мәңгелек нурың буласаҡ,

Йәшле көндәрең шулай тамам булыр+.

21Бөтөн халҡың тәҡүә булыр;

Илдең мәңгелек хужаһына әйләнер.

Улар – Мин ултыртҡан үҫенте,

Шөһрәтемде күрһәтер өсөн ҡулымдың эше+.

22Иң бәләкәс ғаиләнән меңдәр сығыр,

Иң көсһөҙҙән ҡеүәтле халыҡ тыуыр.

Мин Раббы, быны ваҡыты еткәс, тиҙ арала башҡарырмын».

Ҡотолоу хаҡында һөйөнөслө хәбәр


611Раббы Хакимдың Рухы минең өҫтөмдә,

Сөнки Раббы мине мәсехләне;

Мохтаждарға һөйөнөслө хәбәр еткерергә,

Йөрәге йәрәхәтлеләрҙең яраларын бәйләргә,

Әсирҙәргә азатлыҡ иғлан итергә,

Тотҡондарға ирек хәбәрен әйтергә тип ебәрҙе+.

2Раббының шәфҡәт күрһәтә торған йылын,

Аллабыҙҙың үс аласаҡ көнөн белдерергә,

Хәсрәтлеләрҙе йыуатырға,+

3Сионда хәсрәткә батҡандарҙы хәстәрләргә –

Уларға көл урынына – баш кейеме,

Аһ-зар урынына – шатлыҡ майы,

Төшөнкө рух урынына байрам кейемдәре бирергә ебәрҙе.

Инде уларҙы Раббы Үҙе данын күрһәтеү өсөн ултыртҡан

«Тоғролоҡ имәндәре» тип йөрөтөрҙәр+.

4Улар боронғо харабаларҙы аяҡҡа баҫтырыр,

Элекке емереклектәрҙе ҡабат төҙөр,

Әллә нисә быуындар буйы

Ташландыҡ ятҡан ҡалаларҙы яңынан ҡорор+.

5Яттар килеп мал-тыуарығыҙҙы бағыр,

Сит ҡәүемдәр игенсе һәм баҡсасыларығыҙ булыр.

6Һеҙ иһә Раббының ҡаһиндары тип аталырһығыҙ,

Аллабыҙҙың хеҙмәтселәре тип йөрөтөрҙәр һеҙҙе.

Ҡәүемдәрҙең байлығы менән файҙаланырһығыҙ,

Уларҙан килгән мал-мөлкәт менән маҡтанырһығыҙ+.

7Кисергән мәсхәрә урынына – ике тапҡырға күберәк фатиха,

Хурлығығыҙ урынына өлөшөгөҙҙө алып ҡыуанырһығыҙ,

Шуға үҙ ерегеҙҙә ике тапҡырға мулыраҡ алырһығыҙ;

Мәңгелек шатлыҡҡа эйә булырһығыҙ+.






8«Мин Раббы ғәҙеллек һөйәм,

Талау һәм йәбер-золомға нәфрәтләнәм;

Тоғро ҡалып, ғәмәлдәренә күрә бирермен,

Улар менән мәңгелек килешеү төҙөрмөн+.

9Тоҡомдары ҡәүемдәр араһында мәшһүр булыр,

Заттары халыҡтар араһында танылыр.

Уларҙы күргән һәммәһе аңлар:

Был – Раббы фатихалаған халыҡ»+.






10Раббыла мин бөйөк һөйөнөс табырмын,

Алламда йөрәгем шатлыҡҡа сорналыр.

Сөнки башына сәскә тажы кейгән кейәү,

Биҙәүестәр таҡҡан килен һымаҡ,

Миңә ҡотолоу кейемдәрен кейҙерҙең,

Ғәҙеллек ябынсаһына төрҙөң+.

11Үҫентеләр – тупраҡта,

Сәселгән орлоҡтар баҡсала үҫеп сыҡҡан һымаҡ,

Раббы Хакимдың да бөтә халыҡтар алдында

Ғәҙеллек үҫтерәсәге һәм маҡтауға күмеләсәге хаҡ!

Инеш һүҙ


Мусаның икенсе китабы

Сығыу

«Мусаның биш китабы»ның икенсе китабында Исраил халҡының донъяға килеүе – Яҡуп тоҡомоноң Мысыр ҡоллоғонан ҡотолоуы һәм уға ҡанун бүләк ителеүе тасуирлана. Был ваҡиғалар өс мең йылдан ашыу элек була.

Китаптың беренсе өлөшөндә (1–19-сы бүлектәр) Муса тураһында һүҙ бара. Уны Раббы Үҙ халҡын Мысырҙан алып сыҡһын өсөн һайлаған. Ә икенсе өлөшө (20–40-сы бүлектәр) Алла менән Уның халҡы араһында килешеү төҙөлөүгә, ҡанун бүләк ителеүгә бағышлана. Ҡанундың үҙәк өлөшөн Алла биргән Ун бойороҡ (20:2-17) тәшкил итә. Нәҡ ошо бойороҡтар хәҙерге донъяла күп халыҡтарҙың әхлаҡ нормаларының нигеҙе булып тора.

Алла яйлап ҡына Мусаға һәм халыҡҡа Үҙенең ҡанундарын һәм нәсихәттәрен еткерә, Үҙенең асылын һәм Үҙенең ысын исемен аса. Мусаға юлда саҡта исраилдарҙың ҡорбан усағы һәм Үҙ халҡы араһында булһын өсөн Раббыға тәғәйенләнгән Изге сатыр нисек ҡоролорға тейешлеген аңлата (25–30-сы бүлектәр). Алла ситтән күҙәтеүсе булып ҡалмай, Үҙе вәғәҙә иткәнсә, Ибраһим, Исхаҡ һәм Яҡуп тоҡомдарын ҡотҡарыр өсөн, Ул ер тарихына йоғонто яһай. Шулай уҡ Мусаның аҙым һайын тиерлек кешеләрҙең ҡаршылыҡ күрһәтеүенә осрап торғаны тураһында ла һөйләнелә: күнегелгән ҡоллоҡ билдәһеҙ иректән хәүефһеҙерәк тойола уларға. «Башланмыш» кеүек үк, был китап та шәхестәрҙе төрлө яҡлап яҡтырта, уларҙың йомшаҡлыҡтары һәм етешһеҙлектәре тураһында ла өндәшмәй ҡалмай.

Мысырҙа исраилдарҙы аяуһыҙ иҙеү

11Бына аталары Яҡуп менән бергә ғаиләләрен алып Мысырға килгән улдарының исемдәре:

2Рәүвән, Шимғон, Леви, Йәһүҙә,
3Исасхар, Зевулун, Бинйәмин,
4Дан, Нафтали, Ғад һәм Ашер+.
5Яҡуп нәҫеленән барлығы етмеш кеше булып, Йософ ул заманда Мысырҙа йәшәй ине инде+.

6Йылдар үткәс, Йософ вафат була, уның ағалары һәм ҡустылары, уларҙың бөтә быуыны үлеп бөтә.
7Әммә Исраил нәҫеле үрсеп, күбәйеп китә, көсәйә һәм тотош илгә тарала.

8Мысырҙа тәхеткә Йософ тураһында бер нәмә лә белмәгән яңы батша ултырҙы+.
9Ул үҙ халҡына:

– Ҡарағыҙ әле, исраилдар ҡайһылай ишәйгән, улар беҙҙән ҡеүәтлерәк.
10Тағы ла артмаһындар өсөн, әйҙә, берәй әмәлен табайыҡ. Юғиһә, һуғыш-фәлән сыға ҡалһа, дошмандар менән берләшеп, беҙгә ҡаршы ҡорал күтәрерҙәр, илде ташлап китерҙәр, – тине.

11Халыҡты ауыр эш менән баҫыр өсөн өҫтән ҡарауыл ҡуйҙылар. Исраилдар фирғәүенгә Пиҫом һәм Рағмесес ҡалаларын һалып бирҙе. Унда иген һәм башҡа нәмәләр һаҡлана торған келәттәрҙе урынлаштырҙылар+.
12Ләкин Исраил халҡын ни хәтлем нығыраҡ ғазаплаһалар, улар шул тиклем тиҙерәк ишәйҙе. Шуға ла мысырҙар уларҙан ҡурҡа башланы
13һәм һис аяу белмәй эшләтте.
14Исраил халҡының бөтә ғүмере интектергес әсе эштән ғибәрәт булды: улар балсыҡ баҫты, кирбес һуҡты, ҡырҙа бил бөктө, башҡа төрлө эштәр башҡарҙы – һис йәлләп торманылар уларҙы.

15Мысыр батшаһы кендек инәһе булған ғиври* ҡатындарына – уларҙың береһенең исеме Шифра, икенсеһенеке Пуға ине:

16– Ғиври ҡатындары бала тапҡанда ҡарағыҙ, малай тыуһа – үлтерегеҙ, ҡыҙ бала тыуһа – иҫән ҡалдырығыҙ, – тине.

17Әммә кендек инәләре Алланан ҡурҡты, Мысыр батшаһының бойороғон үтәмәне: ир балаларҙың ғүмерен өҙмәне.
18Мысыр батшаһы уларҙы яңынан саҡыртып алды ла:

– Ниңә һеҙ шулай итәһегеҙ? – тип һораны. – Нишләп ир балаларҙы иҫән ҡалдыраһығыҙ?

19– Ғиври бисәләре Мысыр ҡатындары һымаҡ түгел, уларҙың һаулыҡтары ныҡ, кендек инәһе килеп еткәнсе үк баланан ҡотолоп ҡуялар, – тип яуапланы улар фирғәүенгә.

20-21Кендек инәләре Үҙенә буйһонғанға күрә, Алла уларға мәрхәмәт ҡылды: уларҙы ғаиләле итте. Ә Исраил халҡы артҡандан-арта, көсәйгәндән-көсәйә барҙы.

22Фирғәүен шул саҡ үҙ халҡына былай тип бойорҙо:

– Ғивриҙәрҙең яңы тыуған ир балаларын Нил һыуына ташлағыҙ, ҡыҙҙарын иҫән ҡалдырығыҙ.

Мусаның тыуыуы

21Шул мәлдә Леви нәҫеленән бер кеше үҙ ырыуынан кәләш алды+.
2Ҡатыны, ауырға ҡалып, ир бала тапты һәм, малайҙың бик күркәм икәнен күреп, өс ай буйы йәшереп тотто.
3Артабан йәшерерлеге ҡалмағас, ҡамыштан үрелгән кәрзин алып, уның тишек-тошоғон ыҫмала менән һыланы ла, сабыйҙы шунда һалып, йылға буйындағы ҡамыш араһында ҡалдырҙы.
4Баланың апаһы йыраҡтан ғына, нимә булыр икән, тип күҙәтеп торҙо.

5Бына фирғәүен ҡыҙы йылғаға һыу инергә төштө. Хеҙмәтсе ҡыҙҙары яр буйында ҡалды. Фирғәүен ҡыҙы ҡамыш араһында кәрзин күреп ҡалды ла ҡолиәһенә уны алып килергә ҡушты.
6Асып ҡараһа, бала ята. Сабый буҫығып илай. Фирғәүен ҡыҙы баланы йәлләне.

– Ғиври балаһы был, – тине ул.

7Малайҙың апаһы фирғәүен ҡыҙынан:

– Барып берәй ғиври ҡатынын саҡырайыммы? – тип һораны. – Һинең өсөн баланы имеҙер.

8– Саҡыр, – тине фирғәүен ҡыҙы. Ҡыҙыҡай баланың әсәһен барып алып килде.
9Фирғәүен ҡыҙы уға:

– Бынау баланы ал да миңә имеҙеп үҫтереп бир. Хаҡын түләрмен, – тине.

Ҡатын сабыйҙы алды ла ҡарап үҫтерҙе.
10Бала ҙурайғас, уны фирғәүен ҡыҙына алып килеп бирҙе. Уны фирғәүен ҡыҙы улы һымаҡ күрҙе, Муса* тип исем ҡушты.

– Мин уны һыуҙан тартып сығарҙым, – тине.




Мусаның Мидйәнгә ҡасыуы

11Байтаҡ йылдар үтте. Муса үҫеп егет булды. Ул бер ваҡыт ҡан-ҡәрҙәштәре янына килде, уларҙың ауыр эштән интегеүҙәрен күрҙе. Ҡараһа, бер мысыр кешеһе ғивриҙе туҡмап ята.
12Муса ян-яғына ҡарап алды ла, бер кем дә күренмәгәс, теге мысырҙы үлтереп, мәйетен ҡомға күмде.

13Иртәгәһенә Муса әлеге урынға ҡабат килде – ике ғивриҙең талашҡанын күрҙе.

– Ниңә ҡәрҙәшеңә һуғаһың? – тип һораны Муса йәберләүсенән.

14– Кем һине беҙҙең өҫтән түрә һәм хөкөмдар итеп ҡуйҙы? Әллә мине лә, теге мысыр кешеһен үлтергән шикелле, үлтерергә итәһеңме? – тине теге.

Муса ҡурҡыуға ҡалды: «Минең нимә эшләгәнем билдәле булғандыр, ахыры», – тип уйланы.

15Был хәлде ишеткәс, фирғәүен Мусаны үлтертмәк булды. Ләкин Муса мидйәндәр иленә ҡасып китте. Бында килеп етеп, бер ҡоҙоҡ янына ултырҙы.

16Мидйән ҡаһинының ете ҡыҙы бар ине. Бына улар ҡоҙоҡтан һыу килеп алды ла тағараҡтарға тултырҙы – аталарының һарыҡ-кәзәләрен эсермәксе булды.
17Әммә шул саҡ көтөүселәр килеп уларҙы ҡыуып ебәрҙе. Муса, ултырған еренән тороп, ҡыҙҙарҙы яҡлашты, уларҙың малын эсерҙе.

18Ҡыҙҙар өйҙәренә ҡайтып кергәс, аталары Реғуил:

– Ниңә бөгөн улай тиҙ ҡайттығыҙ? – тип һораны+.

19– Ниндәйҙер бер мысыр кешеһе беҙҙе көтөүселәрҙән яҡлашты, хатта, һыу алып, беҙҙең малдарҙы эсерҙе, – тине ҡыҙҙары.

20– Ҡайҙа һуң ул? – тип һораны аталары. – Ниңә ҡалдырып киттегеҙ? Барығыҙ, ашарға саҡырығыҙ.

21Муса был кешелә ҡалырға булды. Тегеһе Мусаға ҡыҙы Сиппораны кәләш итеп бирҙе.
22Сиппора ауырға ҡалып бер ул тапты. Муса улына Гершом* тип исем ҡушты, «Мин сит ерҙә килмешәк булдым», – тине.

23Йылдар үтте. Мысыр батшаһы вафат булды. Исраил халҡы ауыр эштән иңрәне, ярҙам һорап ялбарҙы – һәм уларҙың һыҡтауы Аллаға барып етте.
24Алла уларҙың ялбарыуын ишетте, Ибраһим, Исхаҡ һәм Яҡуп менән булған килешеүен иҫенә төшөрҙө+.
25Алла Исраил халҡына баҡты – уларҙың хәлдәрен аңланы+.

Алланың Мусаны саҡырыуы

31Муса ҡайныһы, мидйән ҡаһины Итроның* һарыҡтарын көтә ине. Бер көн ул, көтөүен йыраҡ сүлгә ҡыуып, Алла тауы Хоревҡа барып сыҡты+.
2Унда Раббының фәрештәһе уға сәнскәкле ҡыуаҡ араһынан ялҡын булып күренде.

Муса ҡыуаҡтың ялҡынланып яныуын, әммә янып бөтмәүен күрҙе.

3– Барып ҡарайым әле, – тине ул үҙ-үҙенә. – Был ни хикмәт? Нишләп ҡыуаҡ янып бөтмәй?

4Раббы, Мусаның яҡын килгәнен күреп, ҡыуаҡ эсенән:

– Муса, Муса! – тип өндәште.

– Эйе, мин, – тине тегеһе.

5Алла:

– Бында яҡын килмә. Аяҡ кейемеңде сис, сөнки һин баҫып торған урын – мөҡәддәс ер, – тине. Шунан Ул Мусаға:+

6– Мин – атаңдың Аллаһы, Ибраһимдың Аллаһы, Исхаҡтың Аллаһы һәм Яҡуптың Аллаһымын, – тине.

Муса, Аллаға ҡарарға ҡурҡып, битен ҡапланы+.

7Раббы Мусаға:

– Халҡымдың Мысырҙа ни ҡәҙәр яфаланғанын күрҙем, ҡарауылсылар ҡыҫырыҡлауынан иңрәгәндәрен ишеттем! Уларҙың ни тиклем интеккәнен беләм.
8Шуға күрә уларҙы мысырҙарҙан ҡотҡарырға тип төштөм. Был илдән сығарып, һөт һәм бал ағып ятҡан иркен, күркәм ергә – ҡәнғәниҙәр, хиттиҙәр, әмөриҙәр, перизиҙәр, хиууиҙәр, йевусиҙәр еренә алып барасаҡмын+.
9Эйе, Исраил халҡының аһ-зарҙары Миңә килеп етте: уларҙың мысырҙарҙан иҙелгәндәрен күреп-белеп торам+.
10Шуға күрә лә, бар! Мин һине фирғәүен янына ебәрәм: халҡым исраилдарҙы Мысырҙан алып сыҡ!

11– Фирғәүенгә барып, Исраил халҡын Мысырҙан алып сығырға мин кем һуң? – тип һораны Муса Алланан.

12Алла уға:

– Мин һинең менән булырмын. Һине Минең ебәреүемә шундай билдә булыр: халыҡты Мысырҙан сығарғанда ошо тауҙа Миңә ғибәҙәт ҡыласаҡһығыҙ, – тине+.

13Муса Аллаға былай тине:

– Бына мин Исраил халҡына килермен дә: «Мине һеҙгә ата-бабаларығыҙҙың Аллаһы ебәрҙе», – тиермен. Улар: «Уның исеме кем?» – тип һораһа, нимә тип яуап ҡайтарырмын?

14Алла Мусаға былай тине:

– Бар Булыусы Мин. Исраил халҡына: «Мине һеҙгә Мин – Бар Булыусы ебәрҙе», – тип әйт+.

15Алла йәнә Мусаға:

– Исраил халҡына: «Мине һеҙгә ата-бабаларығыҙҙың Аллаһы – Ибраһим Аллаһы, Исхаҡ Аллаһы, Яҡуптың Аллаһы Йәһүә* ебәрҙе», – тип әйт. Был Минең мәңгелек исемем. Мине быуындан-быуынға шул исем менән белерҙәр.
16Бар, Исраил аҡһаҡалдарын йый ҙа уларға тапшыр: Раббы, ата-бабаларығыҙ Аллаһы – Ибраһим, Исхаҡ, Яҡуп Аллаһы миңә күренде һәм: «Мин һеҙгә илтифат иттем. Мысырҙа башығыҙға төшкән яфаларҙың барыһын да күрҙем.
17Шуға күрә һүҙ бирәм: һеҙҙе Мысырҙа сиккән михнәттәрҙән ҡотҡарам; ҡәнғәниҙәр, хиттиҙәр, әмөриҙәр, перизиҙәр, хиууиҙәр, йевусиҙәр еренә – һөт менән бал ағып ятҡан ергә алып барам».

18Исраил аҡһаҡалдары һине тыңлар. Улар һинең менән бергә Мысыр батшаһына барыр. Һеҙ уға: «Беҙгә Раббы – ғивриҙәр Аллаһы күренде. Инде беҙгә өс көнлөк юлда ятҡан сүлгә барып, Аллабыҙ Раббыға ҡорбан килтерергә рөхсәт ит», – тип әйтерһегеҙ.

19Әммә беләм, Мысыр батшаһы, әгәр бер ҡөҙрәтле ҡул мәжбүр итмәһә, һеҙгә китергә рөхсәт бирмәйәсәк.
20Ҡулымды һонормон да, төрлө хикмәттәр ҡылып, Мысырҙы язалармын – шунан һуң ул һеҙҙе ебәрер+.
21Мин шулай итермен: мысырҙарҙа һеҙгә ҡарата миһырбан тойғоһо уятырмын. Унан буш ҡул менән китмәҫһегеҙ+.
22Һәр ҡатын күршеһенән йәки яҡын-тирәлә йәшәгән башҡа ҡатындарҙан алтын-көмөш әйберҙәр, кейем һорап алыр. Һеҙ улдарығыҙ, ҡыҙҙарығыҙҙы шулар менән биҙәрһегеҙ. Мысырҙан бай табыш менән китерһегеҙ.

Раббының Мусаға хикмәттәр күрһәтеү ҡөҙрәтен биреүе

41Муса:

– Әгәр ҙә улар миңә ышанмаһа, һүҙемде тыңламаһа, «Раббы һиңә күренмәгән!» – тиһә, миңә нимә эшләргә? – тип һораны.

2– Ҡулыңда нимә? – тип һораны Раббы.

– Таяҡ, – тип яуапланы Муса.

3– Уны ергә ташла, – тине Раббы.

Муса таяғын ергә ташлағайны, таяҡ йыланға әүерелде. Муса ҡурҡып ҡаса башланы.

4– Ҡулыңды һуҙ ҙа ҡойроғонан тот, – тине Раббы.

Муса, ҡулын һоноп, ҡойроғонан тотҡайны, йылан йәнә таяҡҡа әйләнде.

5– Быны улар һиңә Раббы, ата-бабаларының Аллаһы – Ибраһим Аллаһы, Исхаҡ Аллаһы, Яҡуп Аллаһы күренгәненә ышанһындар өсөн эшлә, – тине Раббы.

6Шунан Раббы:

– Ҡулыңды ҡуйыныңа тыҡ, – тине.

Муса ҡулын ҡуйынына тыҡты. Кире сығарғайны, ҡулы махау* ауырыуынан ҡар һымаҡ ап-аҡ булған.

7– Ҡулыңды тағы ҡуйыныңа тыҡ, – тине Раббы.

Муса ҡабат ҡулын ҡуйынына тыҡты. Кире сығарғайны, ҡулы йәнә тәненең башҡа урындары һымаҡ тап-таҙа ине.

8– Әгәр улар һиңә ышанмаһа, тәүге хикмәткә иғтибар итмәһә, икенсеһенә ышаныр.
9Хатта ошо ике хикмәткә лә ышанмаһалар һәм әйткәндәреңә ҡолаҡ һалмаһалар, Нилдан һыу алып ергә түк. Йылға һыуы тупраҡҡа тейеү менән ҡанға әйләнер.

10Ләкин Муса Раббыға:

– Эй бөйөк Хакимым! Телгә шәп түгелмен мин. Элек тә телгә оҫталығым юҡ ине, әле Һин мин ҡолоң менән һөйләшкәндә лә килешле итеп һөйләй белмәйем. Мин тотлоғам, һаҡаумын, – тип ялбарҙы+.

11– Кешегә телде кем бирә? – тине Раббы. – Кем телһеҙ йәки һаңғырау итә? Кем күҙҙәрҙе осҡор йәки һуҡыр итә? Мин, Раббы, түгелме ни+?
12Инде бар! Һөйләгән сағыңда Мин һинең яныңда булырмын; нимә әйтергә кәрәклеген Үҙем өйрәтеп торормон.

13– Эй бөйөк Хакимым! – тип ялбарҙы Муса. – Икенсе берәүҙе ебәрһәңсе.

14Раббының Мусаға асыуы ялҡынланып китте.

– Әллә Леви нәҫеленән булған Һарун һинең ағайың түгелме? Уның телгә шәплеген беләм. Ул инде һине ҡаршыларға сыҡты, һине күреп, ысын күңелдән шатланыр, – тине Ул. –
15Уның менән һөйләш, нимә әйтергә кәрәклеген аңлат. Һөйләгәндә икегеҙгә лә ярҙам итермен, эргәгеҙҙә булырмын, ни эшләргә икәнен өйрәтермен.
16Һинең урыныңа халыҡ менән Һарун һөйләшер. Ул һиңә ауыҙ һымаҡ, ә һин уға Алла һымаҡ булырһығыҙ.
17Был таяғыңды ал: уның менән мөғжизәләр ҡылырһың.




Мусаның Мысырға әйләнеп ҡайтыуы

18Муса ҡайныһы Итро янына ҡайтып:

– Рөхсәт ит, мин Мысырға ҡәрҙәштәрем янына ҡайтып киләйем, иҫән-һауҙармы икән, күрәйем, – тине.

– Бар, иҫән-аман йөрө, – тине Итро.

19Мидйән ерендә Раббы Мусаға:

– Бар, Мысырға ҡайт, һинең йәнеңде ҡыйырға теләгәндәрҙең бөтәһе лә үлеп бөттө, – тине+.

20Муса ҡатыны менән улдарын ишәккә атландырҙы ла, Алла әйткән таяғын ҡулына алып, Мысырға юлланды.

21– Мысырға әйләнеп ҡайтҡас, Минең ҡөҙрәтем менән тыуҙырылған был мөғжизәләрҙең бөтәһен дә фирғәүен алдында күрһәт. Ләкин Мин уның йөрәгенә тиҫкәрелек һалырмын һәм ул халыҡҡа китергә рөхсәт итмәҫ, – тине Раббы Мусаға. –+
22Шул сағында фирғәүенгә әйтерһең: «Раббы былай ти: Исраил – Минең улым, Минең баш балам+.
23Мин һиңә, улымды Миңә ғибәҙәт ҡылырға ебәр, тинем. Ебәрмәһәң, Мин һинең баш балаң булған улыңды үлтерәсәкмен».

24Улар юлда төнгөлөккә ҡунырға туҡтағанда, Раббы, Мусаны осратып, уны үлтермәк булды.
25Шул саҡ Сиппора, үткер саҡматаш алып, улының енес ағзаһының тиреһен киҫеп алды ла ул тирене Мусаның аяҡтарына тейҙереп:

– Хәҙер инде һин минең ҡан аша йәрәшелгән кейәүем, – тине.

26Шунда Раббы Мусаны иҫән-аман ҡалдырҙы. Сиппора: «Сөннәт арҡаһында ҡан аша йәрәшелгән кейәү», – тип өҫтәне.

27Раббы Һарунға:

– Бар, сүлгә барып, Мусаны ҡаршы ал, – тине.

Һарун юлға сыҡты. Алла тауы янында Мусаны осратты, уны үбеп сәләмләне.

28Муса Һарунға үҙен ебәргән Раббының һүҙҙәрен еткерҙе, ниндәй хикмәттәр ҡылырға ҡушҡанын һөйләп бирҙе.

29Улар барып Исраилдың бөтә аҡһаҡалдарын йыйҙы.
30Һарун уларға Раббының Мусаға әйткән бөтә һүҙҙәрен түкмәй-сәсмәй һөйләп бирҙе. Муса иһә бөтә халыҡтың күҙ алдында хикмәттәр ҡылды.
31Халыҡ уға ышанды. Раббының уларҙы хәстәрләүен, ғазаптарын күреүен ишеткәс, эйелеп сәждә ҡылдылар.

Муса менән Һарундың фирғәүенгә ҡаршы көрәшеүе

51Бынан һуң Муса менән Һарун, фирғәүенгә барып, былай тине:

– Исраил Аллаһы Раббы һиңә: «Халҡымды ебәр – сүлдә Минең өсөн байрам яһаһын!» – тип әйтә.

2Әммә фирғәүен:

– Уны тыңлап, Исраил халҡын сығарып ебәрергә, кем һуң ул Раббы? Мин ул Раббыны белмәйем һәм Исраил халҡын ебәрмәйем, – тип яуапланы+.

3– Беҙгә ғивриҙәр Аллаһы күренде, – тине Муса менән Һарун. – Өс көнлөк юлда ятҡан сүлгә барып, Аллабыҙ Раббыға ҡорбан килтерергә рөхсәт ит – юҡһа ул беҙҙе йә ҡырғын менән ҡырыр, йә ҡылыс менән юҡ итер.

4Әммә Мысыр батшаһы уларға былай тине:

– Муса, Һарун! Ниңә һеҙ халыҡты эштән айырып йөрөйһөгөҙ? Эшегеҙҙә булығыҙ.

5Шунан фирғәүен:

– Ҡарағыҙ, илдә халҡығыҙ күпме, ә һеҙ уларҙы эштән айыраһығыҙ, – тип өҫтәне.

6Шул уҡ көндө фирғәүен ҡарап эшләтеүселәргә лә, мөдирҙәргә лә:

7– Элек һеҙ кирбес һуғыр өсөн һалам бирә инегеҙ. Инде бирмәгеҙ – әйҙә, һаламды үҙҙәре эҙләп тапһын, – тип бойорҙо. –
8Ә кирбесте әүәлге күләмдә һуҡһындар – кәметмәгеҙ. Юҡһа улар ялҡауланды, шуға күрә «барып Аллабыҙға ҡорбан килтерәбеҙ» тип сүлгә ебәреүемде талап итәләр.
9Күберәк эш бирегеҙ – эшләһендәр, буш һүҙ тыңлап йөрөмәһендәр.

10Фирғәүен янынан сыҡҡас, ҡарап эшләтеүселәр менән мөдирҙәр халыҡҡа барып:

– Фирғәүен бынан ары һеҙгә һалам бирмәҫкә ҡушты, – тип белдерҙеләр. –
11Һаламды үҙегеҙ ҡайҙан табаһығыҙ, шунан алығыҙ, кирбесте элеккенән кәм һуҡмағыҙ.

12Шул көндән башлап исраилдар, тотош Мысыр буйлап йөрөп, һалам урынына баҫыуҙан ҡамыл йолҡа башланы.

13Ҡарап эшләтеүселәр иһә:

– Кирбесте көн һайын һаламығыҙ бар саҡтағы күләмдә һуғығыҙ, – тип талап итте.

14Фирғәүендең ҡарап эшләтеүселәре Исраил халҡынан булған мөдирҙәрҙе: «Ниңә һеҙ кисә һәм бөгөн көн һайын һуғырға тейешле кирбес һанын элекке күләмдә һуҡмайһығыҙ?» – тип туҡмай башланы.
15Исраилдарҙан булған мөдирҙәр фирғәүенгә ялыу итергә китте:

– Ниңә һин беҙ ҡолдарың менән шулай итәһең?
16Беҙ ҡолдарыңа һалам бирмәйҙәр, ә кирбес һуғырға ҡушалар! Беҙ ҡолдарыңды туҡмайҙар! Былай ҡыланып, һинең кешеләр үҙ өҫтөнә ғәйеп ала, – тинеләр.

17Фирғәүен иһә:

– Һеҙ артыҡ ялҡауланып киттегеҙ, шуға ла: «Әйҙә, Раббыға барып ҡорбан килтерәйек», – тиһегеҙ.
18Барығыҙ, эшләгеҙ! Һеҙгә һалам бирмәйәсәктәр, ә кирбесте элек күпме һуҡҡанһығыҙ, әле лә шул тиклем һуғырға тейешһегеҙ, – тине.

19«Көн һайын һуғырға тейешле кирбес һанын кәметмәгеҙ» тигәнде ишеткәс, мөдирҙәр иңдәренә төшкән бәләне аңланы.

20Фирғәүен янынан сыҡҡас, үҙҙәрен көтөп торған Муса менән Һарунға:

21– Һеҙҙең нимә эшләгәнегеҙҙе Раббы Үҙе күрһен, Ул һеҙҙе Үҙе хөкөм итһен. Һеҙҙең арҡала фирғәүен менән уның хеҙмәтселәре беҙҙе күрә алмаҫ булды. Беҙҙе үлтерһендәр өсөн уларҙың ҡулдарына ҡылыс тотторҙоғоҙ, – тинеләр.

22Муса ҡабат Раббыға мөрәжәғәт итте:

– Эй бөйөк Хакимым! Ниңә Һин был халыҡты шул тиклем ғазапҡа дусар итәһең, ниңә мине бында ебәрҙең+?
23Мин, фирғәүенгә килеп, Һинең исемеңдән телмәр тота башлағандан бирле, ул был халыҡҡа нығыраҡ ҡаныға. Һин иһә Үҙ халҡыңды ҡотҡарыр өсөн бер нәмә лә эшләмәнең.


6

61Раббы Мусаға:

– Һин Минең фирғәүенде нимә эшләткәнемде күрерһең. Ҡулымдың ҡатылығы арҡаһында ул Исраил халҡын ебәрәсәк. Ҡулымдың ҡатылығы арҡаһында уларҙы үҙ еренән ҡыуасаҡ ул.

2Алла Мусаға былай тине:

– Мин – Раббы*.
3Ибраһимға, Исхаҡҡа, Яҡупҡа «сикһеҙ ҡөҙрәт Эйәһе Алла» исеме менән күрендем, ләкин уларға Үҙемдең «Раббы» исемем менән асылманым+.
4Улар менән килешеү төҙөнөм Мин, Ҡәнғән ерен – улар илгиҙәр булып ил гиҙеп йөрөп килеп ултырған ерҙе – бирергә һүҙ нығыттым.

5Әле иһә, Исраил халҡының Мысыр ҡоллоғо аҫтында иңрәгәнен ишетеп, килешеүемде иҫкә төшөрҙөм.
6Шуға күрә Исраил халҡына әйт:

«Мин – Раббы. Мин һеҙҙе мысырҙарҙың иҙеүенән ҡотҡарырмын, уларҙың ҡоллоғонан азат итермен. Мин Үҙемдең ҡөҙрәтем менән мысырҙарға ҡурҡыныс язалар ебәреп, һеҙҙе йолоп алырмын.
7Һеҙ – Минең халҡым, ә Мин һеҙҙең Аллағыҙ булырмын. Шул ваҡытта белерһегеҙ: һеҙҙе Мысыр иҙеүенән ҡотҡарған Мин Аллағыҙ Раббымын+.
8Мин һеҙҙе Ибраһимға, Исхаҡҡа, Яҡупҡа бирергә ант иткән ергә алып барырмын, уны һеҙгә биләмәгә бирермен. Мин – Раббы»+.

9Муса быларҙы Исраил халҡына еткерҙе, ләкин тегеләр тыңларға ла теләмәне, сөнки, ауыр эштән йонсоп, төшөнкөлөккә бирелгәндәр ине.

10Раббы Мусаға былай тине:

11– Бар, Мысыр батшаһы фирғәүенгә әйт, ул Исраил халҡына үҙ еренән китергә рөхсәт итһен.

12Әммә Муса:

– Исраил халҡы тыңламағанды, нисек итеп мине фирғәүен тыңлаһын? Матур итеп һөйләй белмәйем мин, – тип яуапланы.

13Әммә Раббы Муса һәм Һарун менән һөйләшеп, уларға Исраил халҡына һәм Мысыр батшаһы фирғәүенгә ҡағылышлы бойороҡтар бирҙе, исраилдарҙы Мысыр еренән алып сығырға ҡушты.




Муса менән Һарундың нәҫел шәжәрәһе

14Бына исраилдарҙың нәҫел башлыҡтары: Исраилдың баш балаһы Рәүвәндең улдары: Ханох, Паллу, Хесрон, Карми. Рәүвән нәҫеле шуларҙан ғибәрәт+.

15Шимғон улдары: Йемуил, Ямин, Оһад, Яхин, Сохар, Ҡәнғән иленән алған ҡатынының балаһы Шаул. Уларҙан Шимғон нәҫеле таралды+.

16Бына нәҫел шәжәрәләренә күрә, олоһонан алып кесеһенә тиклем, Леви улдарының исемдәре: Гершон, Ҡыһаҫ, Мерари. Леви йөҙ ҙә утыҙ ете йыл йәшәне+.
17Гершон улдары: үҙ зат-зәүерҙәре менән Ливни һәм Шимғи.
18Ҡыһаҫ улдары: Ғамрам, Исһар, Хеврон, Ғуззиил. Ҡыһаҫ йөҙ ҙә утыҙ өс йыл йәшәне.
19Мерариҙың улдары: Махли менән Муши. Былар барыһы ла – Леви нәҫелдәре+.

20Ғамрам атаһының һеңлеһе Йохәвәдкә өйләнде. Йохәвәд Ғамрамға ике ул: Һарун менән Мусаны табып бирҙе. Ғамрам йөҙ ҙә утыҙ ете йыл йәшәне+.

21Исһар улдары: Ҡорах, Нәфәг, Зихри+.

22Ғуззиилдың улдары: Мишаил, Әлсафан, Сиҫри+.

23Һарун Ғамминадавтың ҡыҙы, Нахшондың һеңлеһе Әлишевағты ҡатынлыҡҡа алды. Әлишевағ уға Надав, Авиһу, Әлғазар, Иҫамар атлы улдар табып бирҙе+.

24Ҡорах улдары: Ассир, Әлҡана, Авиасаф. Ҡорах нәҫеле шуларҙан таралды+.

25Һарундың улы Әлғазар Путиилдың бер ҡыҙына өйләнде. Уларҙың Пинхас исемле улдары тыуҙы.

Левиҙәрҙең нәҫел башлыҡтары бына ошолар+.

26Әлеге Һарун менән Мусаға Раббы: «Исраил халҡын, ғәскәр ише теҙеп, Мысырҙан сығарығыҙ!» – тип ҡушҡайны.
27Тап бына ошо Муса менән Һарун: «Исраил халҡын Мысырҙан сығар!» – тип Мысыр батшаһы фирғәүен алдында телмәр тотто.




Раббының Муса менән Һарунға бойороҡ биреүе

28Ошонда, Мысыр ерендә, Муса менән һөйләшкән көндө,
29Раббы Мусаға:

– Мин – Раббы. Мысыр батшаһы фирғәүенгә әйткәндәремдең бөтәһен дә еткер, – тине.

30– Матур һөйләй белмәйем шул, – тине Муса. – Фирғәүен мине тыңлар тиһеңме?

71Раббы Мусаға былай тине:

– Ҡара, Мин һине фирғәүен алдына Алла һымаҡ ҡуйҙым, ә ағайың Һарун һинең пәйғәмбәрең булыр.
2Мин бойорғандарҙы һин ағайың Һарунға әйт, ә ул, Исраил халҡына үҙ иленән сығырға рөхсәт итһен өсөн, фирғәүенгә еткерер.
3Ләкин Мин фирғәүенде тиҫкәреләндерермен һәм Мысыр ерендә бихисап хикмәттәр менән мөғжизәләр ҡылырмын.
4Тик фирғәүен ул сағында ла һеҙҙе тыңларға теләмәҫ. Шунан һуң Мин, Үҙ ҡөҙрәтем менән мысырҙар өҫтөнә ҡурҡыныс язалар ебәреп, халҡым Исраилды, ғәскәр шикелле саф-саф теҙеп, Мысыр иленән алып сығырмын.
5Ҡулымды Мысыр өҫтөнә һуҙып, Исраил халҡын улар араһынан сығарған сағымда мысырҙар Минең Раббы икәнемде белер.

6Муса менән Һарун Раббы ҡушҡанса эшләне.
7Фирғәүен менән һөйләшкәндә, Мусаға – һикһән, Һарунға һикһән өс йәш ине.




Таяҡтың йыланға әүерелеүе

8Раббы Муса менән Һарунға былай тине:

9– Әгәр ҙә ки фирғәүен һеҙҙән берәй мөғжизә күрһәтеүҙе һораһа, Муса, һин Һарунға әйт: таяғын фирғәүен алдына ергә ташлаһын – таяҡ йыланға әүерелер.

10Муса менән Һарун, фирғәүенгә килеп, Раббы ҡушҡанса эшләне. Һарун фирғәүендең һәм уның хеҙмәтселәренең алдында таяғын ергә ташлап ебәргәйне – таяҡ йыланға әйләнде.
11Фирғәүен иһә үҙенең аҡыл эйәләрен, сихырсыларын саҡырҙы. Улар, был Мысыр сихырсылары, үҙ тылсымдары менән шуны уҡ эшләне:
12Ергә ташлауға, һәр береһенең таяғы йыланға әйләнә торҙо. Әммә Һарундың таяғы тегеләрҙең таяҡтарын йотоп бөттө.
13Фирғәүен һаман да ҡарышты. Барыһы ла Раббы әйткәнсә булды – ул Муса менән Һарунды тыңламаны.




Һыуҙың ҡанға әйләнеүе

14Раббы Мусаға былай тине:

– Фирғәүендең күңеле йомшармай, халыҡты ебәреүҙән баш тарта.
15Иртәгә иртәнсәк, фирғәүен йылға буйына барған саҡта, уның ҡаршыһына сыҡ. Ҡулыңда теге йыланға әйләнә торған таяғың булһын.
16Фирғәүенгә былай тип әйт: «Ғивриҙәр Аллаһы Раббы мине һиңә ебәреп: „Миңә ғибәҙәт ҡылһындар өсөн халҡыма сүлгә сығырға рөхсәт ит“, – тиергә ҡушҡайны. Ә һин һаман тыңламайһың.
17Шуға күрә Раббы былай ти: „Хәҙер һин Минең Раббы икәнемде белерһең“. Нил һыуына ҡулымдағы бынау таяҡ менән һуҡһам, һыу ҡанға әйләнер.
18Йылғалағы балыҡ үлеп бөтөр, йылға һаҫыр, Мысыр халҡы һыу эсергә ерәнер».

19Раббы былай тип дауам итте:

– Һарунға әйт: «Таяғыңды күтәр ҙә Мысыр һыуҙары – йылғалары, арыҡтары, күлдәре, һәр төрлө һыу ятҡылыҡтары өҫтөнә һуҙ», – тигән. Уларҙағы һыу ҡанға әйләнер. Бөтөн Мысыр ерендә – хатта ағас һауыттарҙа ла, таш һауыттарҙа ла ҡан булыр.

20Муса менән Һарун Раббы ҡушҡанса эшләне. Фирғәүен һәм уның хеҙмәтселәренең күҙ алдында Һарун таяғы менән Нил һыуына һуҡҡайны – йылғалағы бөтә һыу ҡанға әйләнде.
21Нилдағы балыҡ ҡырылды, йылға шул хәтле һаҫыны, Мысыр халҡы унан һыу эсә алмаҫ булды. Бөтә Мысыр ерендә ҡан ине.
22Үҙҙәренең сихыры менән Мысыр сихырсылары ла шуны уҡ эшләне. Фирғәүен ҡарышыуын белде, Муса менән Һарунды тыңламаны. Барыһы ла Раббы әйткәнсә булды.
23Фирғәүен боролдо ла һарайына ҡайтып китте: быға ла иҫе китмәне.
24Мысыр халҡы йылға буйында ҡоҙоҡ ҡаҙа башланы – йылға һыуы эсерлек түгел ине.

25Раббының йылғаны ҡазалауына ете көн үтеп китте.

Тәлмәрйендәр

81Раббы Мусаға:

– Бар, фирғәүенгә бар ҙа әйт, Раббы былай ти: «Миңә ғибәҙәт ҡылһын өсөн, халҡымды ебәр.
2Ебәрмәһәң, бөтә илеңде тәлмәрйен менән тултырам.
3Йылға-һыуҙарыңда тәлмәрйен мыжғып торор, улар һыуҙан сығып һарайыңа, йоҡо бүлмәңә, ятыр-торор урыныңа кереп тулыр, хеҙмәтселәреңдең, тотош халҡыңдың йорт-ерҙәрен баҫыр, мейесегеҙ, икмәк күнәктәрегеҙ тәлмәрйен менән тулыр.
4Улар үҙеңә лә, бөтә халҡыңа ла, хеҙмәтселәреңә лә маҙа бирмәҫ».

5Раббы Мусаға:

– Һарунға әйт, таяғын йылғалар, арыҡтар, күлдәр өҫтөнә һуҙһын да тәлмәрйендәрҙе Мысыр еренә сығарһын, – тине.

6Һарун ҡулын Мысыр һыуҙары өҫтөнә һуҙҙы ла тәлмәрйендәр, һыуҙан сығып, бөтә Мысыр ерен баҫып алды.
7Сихырсылар ҙа тылсымдары менән шуны эшләне – Мысыр еренә тәлмәрйендәр ебәрҙе.

8Фирғәүен Муса менән Һарунды саҡырып алды ла:

– Раббыға доға ҡылығыҙ, мине лә, халҡымды ла тәлмәрйендәрҙән арындырһын. Шул сағында Исраил халҡын Раббыға ҡорбан килтерергә ебәрермен, – тине+.

9– Һинең өсөн, хеҙмәтселәрең һәм халҡың өсөн ҡасан доға ҡылырға икәнен үҙең әйт. Шунан тәлмәрйендәр һинең яныңдан һәм һарайыңдан китер, бары тик йылғала ғына ҡалыр, – тине Муса.

10– Иртәгә, – тип яуапланы фирғәүен.

– Һин әйткәнсә булыр. Шул саҡта Аллабыҙ Раббының тиңе юҡлығын белерһең, – тине Муса. –
11Тәлмәрйендәр һинән, һарайҙарыңдан, хеҙмәтселәреңдән, халҡыңдан китер; улар бары тик йылғала ғына ҡалыр.

12Муса менән Һарун фирғәүен эргәһенән сыҡтылар. Муса Раббынан фирғәүенгә ебәргән бөтә тәлмәрйендәрҙе юҡ итеүен һорап ялбарҙы.
13Раббы Муса һорағанса эшләне: йорт эстәрендәге, урам буйҙарындағы, баҫыу-яландағы тәлмәрйендәр ҡырылып бөттө.
14Үлгән тәлмәрйендәрҙе өйөм-өйөм итеп йыйҙылар, ил буйлап һаҫыҡ еҫ таралды.
15Еңеллек килгәнен күреп, фирғәүен йәнә ҡарышты: Раббы алдан әйткәнсә, Муса менән Һарунды тыңламаны.




Себен-серәкәйҙәр

16Раббы Мусаға:

– Һарунға әйт, таяғын күтәреп туҙанлы ергә һуҡһын – тотош Мысыр илендәге саң-туҙан себен-серәкәйгә әйләнер, – тип бойорҙо.

17Муса менән Һарун шулай эшләне: Һарун таяғын күтәреп туҙанлы ергә һуғыуы булды – кешеләрҙе, мал-тыуарҙы себен-серәкәй һырып алды. Бөтөн Мысыр ерендә саң-туҙан себен-серәкәйгә әйләнде.
18Сихырсылар ҙа тылсымдары менән себен-серәкәй ҡылып ҡараны – булдыра алманы. Кешеләрҙе лә, мал-тыуарҙы ла себен-серәкәй йонсотто.

19– Был Алла эше, – тине сихырсылар фирғәүенгә. Ләкин фирғәүен һаман ҡарышты, Раббы алдан әйткәнсә, Муса менән Һарунды тыңламаны.




Күгәүендәр

20Раббы Мусаға былай тине:

– Иртәгә иртә таңдан, фирғәүен йылға буйына барған саҡта, уның ҡаршыһына сыҡ та әйт: «Раббы былай тип әйтә, тиген: „Миңә ғибәҙәт ҡылыр өсөн халҡыма китергә рөхсәт ит.
21Рөхсәт итмәһәң, үҙеңә лә, хеҙмәтселәреңә лә, халҡыңа ла, йорттарыңа ла күгәүендәр юллайым. Бөтә мысырҙарҙың өйөндә, хатта уларҙың аяҡ аҫтындағы тупраҡта күгәүен мыжғыр.
22Ләкин ул көндө халҡым йәшәгән Гошен ерен айырып ҡуясаҡмын, унда күгәүендең әҫәре лә булмаҫ. Ошонан һин Мин Раббының ул ерҙә булғанын белерһең.
23Мин Үҙ халҡымды һинең халҡыңдан айырасаҡмын. Был хикмәт иртәгә булыр“».

24Раббы шулай эшләне лә: фирғәүен һарайын, уның хеҙмәтселәренең йорт-ерен, тотош Мысырҙы ҡара болот булып күгәүен баҫты: күгәүендән ер иңрәне.

25Фирғәүен Муса менән Һарунды саҡырып:

– Барығыҙ, Аллағыҙға ҡорбанды ошо беҙҙең ерҙә килтерегеҙ, – тине.

26Ләкин Муса:

– Улай итә алмайбыҙ, сөнки Аллабыҙ Раббыға килтергән ҡорбанды мысырҙар ерәнгес тип һанай. Улар ерәнгес тип ҡабул иткән ҡорбанды күҙ алдарында ҡылһаҡ, беҙҙе таш бәреп үлтермәҫтәрме? – тип ҡаршы төштө. –+
27Беҙ Аллабыҙ Раббыға, Ул әйткәнсә, өс көнлөк юлда ятҡан сүлгә барып ҡорбан килтерергә тейешбеҙ.

28– Ярай, мин һеҙгә Аллағыҙ Раббыға сүлгә сығып ҡорбан килтерергә рөхсәт итермен, бары тик йыраҡ китмәгеҙ. Минең өсөн дә доға ҡылығыҙ, – тине фирғәүен.

29– Һинән сығыу менән Раббынан һорармын, иртәгә үк фирғәүен дә, уның хеҙмәтселәре лә, тотош Мысыр халҡы ла күгәүендән арыныр. Фәҡәт фирғәүен алдашыуҙан туҡтаһын, халыҡты Раббыға ҡорбан килтерергә ебәрмәй тормаһын, – тине Муса.

30Фирғәүендән сыҡҡас та Муса Раббыға ялбарҙы.
31Раббы уның һорағанын үтәне: фирғәүенде, уның хеҙмәтселәрен, тотош Мысыр халҡын күгәүендән ҡотҡарҙы. Бер күгәүен дә ҡалманы.
32Ләкин фирғәүен тиҫкәреләнеүен белде: халыҡты был юлы ла ебәрмәне.

Малдарҙың үләте

91Раббы Мусаға былай тине:

– Фирғәүен янына бар ҙа әйт: «Ғивриҙәр Аллаһы Раббы былай тип әйтә, тиген: „Миңә ғибәҙәт ҡылыр өсөн халҡыма китергә рөхсәт ит.
2Әгәр ебәрмәһәң, уны һаман тыйып тотһаң,
3һинең яландағы бөтә малыңа – аттарыңа, ишәктәреңә, дөйәләреңә, һыйырҙарыңа, һарыҡ-кәзәңә Раббының ҡаты ҡулы төшөр, аяуһыҙ үләт башланыр.
4Раббы Исраил халҡының малы менән Мысыр халҡының малын айырыр; исраилдарҙың бер генә баш малы ла ҡазаланмаҫ“».

5Раббы тәғәйен ваҡытын да билдәләне: «Быны Мин бөтә илдә иртәгә эшләйем», – тине.

6Иртәгәһенә Раббы әйткәнен эшләне, мысырҙарҙың бөтә мал-тыуары ҡырылып бөттө, Исраил халҡының бер генә малы ла ҡазаланманы.
7Фирғәүен белешергә ебәрҙе – ысынлап та, Исраил халҡының бер генә баш малы ла үлмәгәйне. Ләкин фирғәүен һаман ҡарышты, Исраил халҡын ебәрмәне.




Эренле шеш

8Раббы Муса менән Һарунға:

– Мейестән берәр ус көл алығыҙ ҙа Муса уны фирғәүендең күҙ алдында һибеп ебәрһен, – тине. –
9Бөтөн Мысыр өҫтөндә саң күтәрелер, кешеләрҙе һәм мал-тыуарҙы эренле шеш баҫыр.

10Муса менән Һарун, берәр ус көл алып, фирғәүен алдына килеп баҫты. Мусаның көлдө күккә һибеүе булды – кешеләрҙең, мал-тыуарҙың тәнен эренле шеш баҫты.
11Сихырсылар башҡаса Муса менән ярыша алмаҫ булды, уларҙың тәне лә, бүтәндәрҙеке шикелле, эренле шеш менән ҡапланғайны.

12Әммә Раббы фирғәүенде һаман ҡарыштырҙы һәм фирғәүен уларҙы тыңламаны. Барыһы ла Раббы Мусаға әйткәнсә булды+.




Боҙлауыҡ

13Раббы Мусаға былай тине:

– Иртәгә иртән тор ҙа йәнә фирғәүен алдына барып баҫ та әйт: «Ғивриҙәр Аллаһы Раббы былай тип әйтә, тиген: „Миңә ғибәҙәт ҡылыр өсөн халҡыма китергә рөхсәт ит.
14Был юлы Мин һинең үҙеңә, хеҙмәтселәреңә, тотош халҡыңа иң ҡаты язаларымды юллайым – бөтә ер йөҙөндә Миңә торошло һис берәүҙең юҡлығын аңларһың.
15Әгәр ҙә Мин, ҡулымды күтәреп, һиңә һәм халҡыңа ҡырғын ебәрһәм, ер йөҙөнән юҡ булыр инең.
16Ләкин, һин Минең ҡөҙрәтемде күрһен һәм исемем бөтә ер йөҙөндә билдәле булһын өсөн, Мин һине иҫән ҡалдырҙым+.
17Әле һин һаман да Минең халҡымдан өҫтөн ҡыланаһың, уны ебәрмәй ҡарышаһың.
18Белеп тор, Мин иртәгә ошо ваҡытта Мысыр өҫтөнә шундай көслө боҙ яуҙырам – ундай боҙ-борсаҡтың Мысырға нигеҙ һалынған көндән алып бөгөнгә тиклем күренгәне юҡ.
19Көтөү-көтөү малдарыңды ышыҡҡа ҡуй, яландағы һәр нәмәңде йәшер-тыҡшыр. Асыҡ ерҙә ҡалған, ышыҡҡа йәшенмәгән һәр нәмә – кеше лә, мал-тыуар ҙа – боҙ һуғыуҙан харап булыр“».

20Фирғәүендең Раббы һүҙенән ҡурҡҡан хеҙмәтселәре ҡолдарын да, малдарын да ышыҡҡа йәшерә һалды.
21Раббы һүҙенә ҡолаҡ һалмағандар ҡолдарын һәм малдарын яланда ҡалдырҙы.

22Раббы Мусаға былай тине:

– Ҡулыңды күккә күтәр – Мысыр еренә боҙ-борсаҡ убылыр. Тотош Мысыр ерендәге халыҡты, мал-тыуарҙы, ҡырҙағы үләндәрҙе боҙ һуғыр.

23-24Муса ҡулындағы таяғын күккә күтәргәйне – Раббы күк күкрәтеп, боҙ ебәрҙе, ергә йәшен төшөрҙө. Ерҙә, әйтерһең дә, йәшенле ут ҡабынды, бөтә Мысыр бары тик ут менән боҙҙан торҙо; ундай көслө боҙҙо Мысыр халҡының бер ҡасан да күргәне юҡ ине+.
25Бөтөн Мысыр ерендә боҙ-борсаҡ яланда ҡалған бар тереклекте – кешене лә, мал-тыуарҙы ла, үләнде лә – аяманы, хатта ағастарҙы һындырып бөттө.
26Бары тик Исраил халҡы йәшәгән Гошен ерендә генә боҙ яуманы.

27Фирғәүен, Муса менән Һарунды саҡырып, уларға:

– Был юлы гонаһ миндә булды. Раббы хаҡлы, мин үҙем дә, халҡым да ғәйеплебеҙ, – тине. –+
28Раббыға ялбарығыҙ: аяуһыҙ был йәшен, боҙ-борсаҡ туҡтаһын. Мин һеҙҙе ебәрәм, тотмайым, китегеҙ!+

29– Ҡаланан сығып, ҡулдарымды Раббыға табан күтәреү менән, йәшен туҡтар, боҙ яумаҫ булыр. Шул саҡ ерҙең Раббыныҡы булғанын белерһең+.
30Ләкин үҙеңдең дә, хеҙмәтселәреңдең дә Раббы Алланан әле лә ҡурҡмағанығыҙҙы беләм, – тине уға Муса.

31Етен менән арпаны боҙ һуҡты, сөнки арпа башаҡланып, етен сәскә атып ултыра ине.
32Бойҙай менән борай, һуңыраҡ өлгөргәнгә күрә, зыян күрмәне.

33Муса, фирғәүен янынан китеп, ҡаланан сыҡты ла ҡулдарын Раббыға табан һондо – күк күкрәү менән боҙ яуыуы туҡтаны, ямғыр тынды.
34Фирғәүен ямғыр менән боҙҙоң яуыуҙан туҡтағанын, күк күкрәмәгәнен күрҙе лә йәнә гонаһлы эшенә тотондо – үҙе лә, хеҙмәтселәре лә йәнә ҡарышты.
35Һаман ныҡышты фирғәүен, Исраил халҡын ебәрмәне. Бөтәһе лә Раббы Муса аша алдан әйткәнсә булды.

Саранча

101Раббы Мусаға былай тине:

– Фирғәүен янына бар. Мин уны һәм уның хеҙмәтселәрен тиҫкәреләндерҙем. Быны Мин улар араһында хикмәттәремде күрһәтер өсөн,
2һәм һин һуңынан үҙеңдең балаларыңа, ейәндәреңә Минең мысырҙарға ҡарата ҡаты мөғәмәләм, күрһәткән хикмәттәрем хаҡында һөйләй алһын өсөн эшләнем. Һеҙ Минең Раббы булыуымды белерһегеҙ.

3Муса менән Һарун, фирғәүен янына килеп былай тине:

– Ғивриҙәр Аллаһы Раббы: «Һин Миңә буйһоноуҙан тағы күпме баш тартмаҡсы булаһың? Халҡымды ебәр, Миңә ғибәҙәт ҡылһындар.
4Әгәр халҡыма китергә рөхсәт итмәһәң, иртәгә биләмәңә саранча күндерәм+.
5Ер бите күренмәҫ булыр, боҙҙан һуң имен ҡалған үлән-фәләнде, яланда үҫкән бөтә ағас-ҡыуаҡты ашап-кимереп бөтөрөр ул.
6Һарайыңа, хеҙмәтселәреңдең өйҙәренә, барлыҡ Мысыр кешеләренең йорт-еренә килеп тулыр; быға тиклем ошо ерҙә ғүмер һөргән ата-бабаларыңдың бындай хәлде күргәне булмаған», – тип әйтә.

Шунан Муса боролдо ла фирғәүен янынан сығып китте.

7Шул саҡ хеҙмәтселәре фирғәүенгә:

– Был әҙәмдән тағы күпме ыҙа сигергә? – тинеләр. – Ебәр һин уларҙы, әйҙә, үҙ Аллалары Раббыға ғибәҙәт ҡылһындар. Мысырҙың һәләкәт сигендә икәнен күрмәйһеңме ни?

8Муса менән Һарунды фирғәүен ҡабат үҙ янына саҡыртып:

– Барығыҙ, Аллағыҙ Раббыға ғибәҙәтегеҙҙе ҡылығыҙ, тик кемдәр барғанын әйтегеҙ, – тине.

9– Барыбыҙ ҙа барабыҙ: йәштәрҙе лә, ҡарттарҙы ла, уландарҙы, ҡыҙ-ҡырҡынды, кәзә-һарыҡты, үгеҙ-һыйырҙы ла ҡалдырмайбыҙ, сөнки Раббы хөрмәтенә байрам итергә тейешбеҙ, – тип яуапланы Муса.

10– Шулай итеп, мин һеҙгә ҡатындарығыҙ һәм бала-сағағыҙ менән китергә рөхсәт итергә тейешменме? Әйҙә Раббы һеҙгә ярҙам булһын! – тине фирғәүен. – Ниәтегеҙҙең яҡшынан түгел икәне күренеп тора.
11Улай булмай! Ирҙәр генә китегеҙ ҙә Раббыға ғибәҙәт ҡылығыҙ. Һеҙ бит шуны теләй инегеҙ.

Шунан Муса менән Һарунды фирғәүен эргәһенән ҡыуып сығарҙылар.

12Раббы Мусаға былай тине:

– Ҡулыңды Мысыр ере өҫтөнә һуҙ, әйҙә, саранча тубы ябырылып, боҙҙан имен ҡалған бар үләнде ашап бөтһөн.

13Муса таяғын Мысыр ере өҫтөнә күтәрҙе. Раббы был ергә көнсығыш елен ебәрҙе. Ел көнө буйы, төнө буйы иҫте лә таңға табан саранча тубын алып килде.
14Тотош Мысыр ерен саранча баҫты, энә төртөр урын ҡалманы: быға тиклем дә, бынан һуң да шул хәтле саранчаның булғаны булманы һәм булмаҫ та.
15Ер бите ҡап-ҡараға әйләнде, саранча боҙ-борсаҡтан имен ҡалған бар үләнде, бар ағас емешен һыпырып ашап бөттө, ағаста япраҡ, бөтә Мысыр ерендә үлән әҫәре ҡалманы.

16Фирғәүен Муса менән Һарунды саҡырта һалып алды ла былай тине:

– Аллағыҙ Раббы алдында ла, һеҙҙең алда ла гонаһ ҡылдым+.
17Зинһар, мине был юлы ла ярлыҡағыҙ: Аллағыҙ Раббыға ялбарығыҙ, минән был афәтте алһын+.

18Муса, фирғәүен янынан сығып, Раббыға ялбарҙы.
19Раббы ҡаршы яҡтан, көнбайыштан бик көслө ел ебәрҙе, саранчаны ҡубарып алып китеп, Ҡамышлы диңгеҙгә батырҙы: бөтә Мысыр ерендә бер саранча ла ҡалманы.

20Ләкин Раббы фирғәүендең йөрәген туң итте, шуға күрә ул һаман ҡарышты – Исраил халҡына китергә рөхсәт бирмәне.




Дөм ҡараңғылыҡ

21Раббы Мусаға:

– Ҡулыңды күккә күтәр, – тине. – Шул саҡ бөтә Мысыр ерен ҡараңғылыҡ ҡаплар, күҙгә төртһәң, күренмәҫлек булыр.

22Муса ҡулын күккә күтәрҙе – өс көнгә тотош Мысыр еренә ҡуйы ҡараңғылыҡ ятты.
23Кеше бер-береһен күрмәҫ, өс көн буйы өйҙәренән сыҡмаҫ булды. Исраилдар йәшәгән ерҙә иһә яп-яҡты ине.

24Фирғәүен Мусаны саҡырып алды ла былай тине:

– Барығыҙ, Раббығыҙға ғибәҙәт ҡылығыҙ. Әйҙә, бала-сағағыҙ үҙегеҙ менән барһын, бары тик малығыҙ – эреһе лә, вағы ла – бында ҡалһын.

25Муса иһә:

– Аллабыҙ Раббыға ҡорбан килтереү, тотош яндырыу ҡорбаны тәҡдим итеү өсөн һин беҙҙе көтөү менән ебәрергә тейешһең, – тип яуапланы. –
26Бер тояҡ та ҡалмаҫ, беҙҙең менән бөтә көтөү барыр: Аллабыҙ Раббыға ғибәҙәт ҡылыу өсөн ҡорбан малын тейешле урынға барып еткәс кенә һайлап алабыҙ. Унда барып етмәйенсә, Раббыға ниндәй ҡорбан кәрәген белеп булмай.

27Ләкин Раббы фирғәүендең күңелен ҡатырҙы. Шуға күрә фирғәүен исраилдарға китергә рөхсәт итмәҫкә булды.
28Фирғәүен Мусаға былай тине:

– Кит бынан, ҡабат күҙемә күренеп йөрөмә: килеп күренһәң – үлерһең.

29– Әйткәнеңсә булыр, башҡаса күҙеңә күренмәм, – тип яуап ҡайтарҙы Муса.

Беренсе булып тыуған ир балаларҙың үлеме

111Раббы Мусаға:

– Мин фирғәүенгә һәм Мысырға яңы ҡаза күндерәм. Бынан һуң ул һеҙҙе бынан ебәрер. Ебәреү генә түгел, ҡыуып сығарыр, – тине. –
2Ә һин халыҡҡа әйт, ирҙәр ҙә, ҡатындар ҙа күршеләренән алтын-көмөш әйберҙәр һорап алһын.

3Раббы мысырҙарҙың күңелендә Исраил халҡына ҡарата миһырбан тойғоһо уятты. Ә Мусаның үҙен Мысырҙа фирғәүендең ярандары ла, халҡы ла бөйөк ир-уҙаман тип һанай ине.

4Муса фирғәүенгә:

– Раббы былай ти: «Төн уртаһында Мысыр буйлап үтермен.
5Был илдә тәхеттә ултырған фирғәүен улынан алып, тирмәндәге ҡолиәнең улына тиклем һәр мысырҙың баш ир балаһы вафат булыр. Хатта мал-тыуарҙың да тәүге түле үлер.
6Бөтә Мысыр ерендә иңрәү торор. Ундай иңрәүҙең быға тиклем дә булғаны юҡ, бынан ары ла булмаҫ.
7Ә исраилдарға ла, уларҙың мал-тыуарына ла хатта бер эт тә өрмәҫ. Шул сағында Раббының исраилдар менән мысырҙарҙы нисек айырып ҡарағанын күрерһегеҙ», – тип белдерҙе+.

8– Шунан ошо ярандарың бөтәһе лә алдыма килеп эйелер, – тип тамамлап ҡуйҙы Муса. – «Үҙең дә, һин әйҙәгән халыҡ та тиҙерәк китһен», – тип ялбарыр. Ана шул сағында мин китермен.

Муса фирғәүен янынан бик ныҡ асыуланып сығып китте.

9Раббы Мусаға: «Фирғәүенде һеҙҙең һүҙҙәрегеҙгә ҡолаҡ һалмаҫлыҡ иттем. Мысыр ерендә тағы ла күберәк мөғжизәләр ҡылыр өсөн эшләнем Мин быны», – тине.

10Муса менән Һарун бөтә был мөғжизәләрҙе фирғәүен алдында күрһәтте. Ләкин фирғәүен, Раббы уны тиҫкәреләндергәнгә күрә, һаман ҡарышты, Исраил халҡына Мысырҙан китергә рөхсәт итмәне.

Ҡотҡарылыу байрамы

121•Мысыр ерендә Раббы Муса менән Һарунға былай тине:

2– Был ай һеҙҙең өсөн йылдың тәүге айы, йыл башы булһын.
3Бөтә Исраил йәмғиәтенә әйтегеҙ, ошо айҙың унынсы көнөндә һәр ғаиләнең башлығы үҙ өйөндәге кешеләр өсөн бер бәрәс алһын.
4Ғаилә бер бәрәсте ашап бөтөрлөк түгел икән, йән башына ҡарап, кемдең күпме ашауын иҫәпләп, яҡын күршеһе менән уртаҡлашып алһын.
5Был иркәк мал кәмселекһеҙ, бер йәшлек һарыҡ йәки кәзә бәрәсе булырға тейеш.
6Уны ошо айҙың ун дүртенсе көнөнә тиклем тотоғоҙ ҙа, эңер төшөүгә, Исраил йәмғиәтенән булған һәммәһе уларҙы һуйырға+
7һәм бәрәстең ҡанын ите ашалаһы өй ишегенең ике яңағына, ҡашағаһына һөртөргә тейеш.
8Итте шул уҡ төндө утта ҡурып, сөсө икмәк, әскелтем үләндәр ҡушып ашаһындар.
9Был итте сей көйө йә һыуҙа бешереп түгел, башы-тояҡтары һәм эске ағзалары менән бергә утта ҡурып ашағыҙ.
10Итте иртәнгә тиклем ҡалдырмағыҙ. Артып ҡалһа, утҡа һалып яндырығыҙ.
11Уны ошолай ашағыҙ: билегеҙ быуылған, аяғығыҙға кейелгән булһын. Таяғығыҙ ҡулығыҙҙа көйө, юлға әҙер булып, ашығып-ҡабаланып ашағыҙ уны. Был – Раббы хөрмәтенә үткәрелә торған Ҡотҡарылыу байрамының* ҡорбаны.

12Мин ошо төндө Мысыр ерен иңләйем, беренсе булып тыуған һәр ир-атты һәм беренсе булып тыуған иркәк малды үлтерәм. Мысырҙарҙың бөтә илаһтарына яза бирәм. Мин – Раббы+.
13Өйөгөҙҙөң ишегенә һөртөлгән ҡан Минең өсөн билдә булыр: шул ҡанды күреп, һеҙҙе ситләтеп үтермен. Мысырҙарҙы язалаған сағымда һеҙгә бер ниндәй ҙә зыян теймәҫ.

14Был көн һеҙҙең өсөн иҫтәлекле көн булһын: уны быуындан-быуынға Раббының байрамы итеп билдәләгеҙ. Был һеҙгә – мәңгелек ҡағиҙә.




Сөсө икмәк байрамы

15Ете көн буйы сөсө икмәк ашағыҙ. Тәүге көндән үк өйөгөҙҙән әсетке китһен. Ошо ете көн эсендә әсе икмәктән ауыҙ иткән һәр кем Исраил халҡы араһынан ҡыуылыр.
16Беренсе һәм етенсе көндә изге йыйын үткәрелһен. Был ике көндә һис кем бер нәмә лә эшләмәһен, бары тик үҙенә ризыҡ ҡына әҙерләргә мөмкин.

17Сөсө икмәк байрамы үткәрегеҙ. Нәҡ ошо көн барсағыҙҙы, ғәскәр ише теҙеп, Мысырҙан сығарҙым. Был көн быуындан-быуынға байрам ителһен. Был һеҙгә – мәңгелек ҡағиҙә.

18Тәүге айҙың ун дүртенсе кисенән башлап егерме беренсе кисенә тиклем сөсө икмәк ашағыҙ.
19Ете көн буйы өйөгөҙҙә әсетке булмаһын, был көндәрҙә әсе икмәк ашаған зат, кем генә булһа ла – килмешәкме ул, әллә ерле кешеме – Исраил йәмғиәтенән ҡыуылыр.
20Ҡайҙа ғына йәшәһәгеҙ ҙә, әсеткеле икмәк түгел, ә сөсө икмәк кенә ашарға тейешһегеҙ.




Тәүге Ҡотҡарылыу байрамы

21Муса Исраилдың бөтә аҡһаҡалдарын саҡырып алды ла:

– Барығыҙ, ғаиләләрегеҙ өсөн бәрәс һайлап алығыҙ ҙа Ҡотҡарылыу байрамы хөрмәтенә салығыҙ, – тине. –
22Шунан бер бәйләм майағас үләнен һауытҡа ағыҙып алынған ҡанға манып, ошо ҡанды ишектең ике яңағына, ҡашағаһына һөртөгөҙ. Иртәнгә тиклем бер кем дә өйөнән сыҡмаһын+.
23Раббы мысырҙарҙы ҡазалар өсөн килгәндә ишек ҡашағаһындағы һәм яңаҡтарындағы ҡанды күргәс, урап үтер. Йән алыусыға өйөгөҙгә инергә һәм үлтерергә юл ҡуймаҫ.

24Үҙегеҙ ҙә, нәҫелегеҙ ҙә ошо күрһәтмәне үтәргә тейеш, был һеҙгә – мәңгелек ҡағиҙә.

25Раббы һеҙгә бирергә вәғәҙә иткән ергә барып төйәкләнгәс тә ошо йоланы тотор булығыҙ.
26Балаларығыҙ һеҙҙән: «Был һеҙҙең өсөн ниндәй йола ул?» – тип һорағанда,+
27һеҙ уларға: «Был – Ҡотҡарылыу байрамында Раббыға килтерелә торған ҡорбан. Сөнки Раббы мысырҙарҙы ҡазалаған саҡта исраилдарҙың өйҙәрен ситләтеп үтте. Раббы мысырҙарҙы үлтерҙе, беҙҙең ғаиләләрҙе ҡотҡарып ҡалды», – тип әйтегеҙ.

Шул саҡ халыҡ теҙләнеп сәждә ҡылды.
28Шунан таралыштылар ҙа, Раббы Муса менән Һарунға нисек ҡушһа, шулай эшләнеләр.

29Төн уртаһы етеү менән, Раббы Мысыр ерендәге бөтә баш ир баланы үлтерҙе. Тәхеттә ултырған фирғәүендекен дә, зиндандағы тотҡондоҡон да ҡалдырманы; мал-тыуарҙың тәүге түлен дә ҡазаланы.
30Ул төндә фирғәүен дә, хеҙмәтселәре лә, бөтә Мысыр халҡы ла уянды. Тотош Мысыр ерендә көслө иңрәү торҙо: бында үлем инмәгән бер генә өй ҙә ҡалмағайны.




Мысырҙан китеү

31Шул уҡ төндө фирғәүен Муса менән Һарунды саҡыртып алды ла уларға:

– Барығыҙ, халҡым араһынан китегеҙ! Үҙегеҙ ҙә, бөтә Исраил халҡы ла китһен, әйткәнегеҙсә, Раббығыҙға ғибәҙәт ҡылығыҙ.
32Үҙегеҙ һорағанса, мал-тыуарығыҙҙы – эреһен дә, вағын да – алығыҙ ҙа китегеҙ. Ә миңә фатиха ҡылығыҙ.

33Мысырҙар исраилдарҙы тиҙерәк сығып китергә ашыҡтырҙы; юғиһә һәммәбеҙ ҙә харап булабыҙ, тип ҡурҡты.

34Әсетке һалып өлгөрмәгән ҡамырын күтәреп алды Исраил халҡы – икмәк күнәктәрен кейемгә төрөп, иңбаштарына ултыртты.
35Исраил халҡы Муса ҡушҡанса эшләне – мысырҙарҙан алтын-көмөш әйберҙәр, кейем-һалым һорап алды+.
36Раббы мысырҙарҙа Исраил халҡына ҡарата миһырбан уятты – улар исраилдар нимә һораһа, шуны бирҙе. Исраил халҡы мысырҙарҙы талап китте+.

37Исраил халҡы Рағмесес ҡалаһынан Суккоҫҡа табан юлланды. Ҡатын-ҡыҙҙар менән бала-сағаны иҫәпләмәгәндә, Мысырҙан алты йөҙ меңләп йәйәүле ир-ат,+
38улар менән бергә бик күп сит халыҡ, көтөү-көтөү кәзә-һарыҡ, һыйыр малы сыҡты.
39Уларға Мысырҙан алып сыҡҡан ҡамырҙан сөсө икмәк генә бешерергә тура килде, сөнки ҡамыр әсеткеһеҙ ине. Улар бит илдән ҡыуылып сыҡты, ҡабаланып, юлда ашарға ризыҡ әҙерләп тә өлгөрмәне.

40Исраил халҡы Мысырҙа дүрт йөҙ утыҙ йыл ғүмер итте+.
41Тап дүрт йөҙ утыҙ йыл тулған көндө Раббының бөтә ғәскәре Мысыр еренән сыҡты.
42Ул төндө Раббы, исраилдарҙы Мысырҙан сығарыр өсөн, уяу булды. Исраил халҡы быуындан-быуынға йыл һайын ошо төндө Раббыға бағышлап уяу булһын.




Ҡотҡарылыу байрамы тураһында ҡағиҙә

43Раббы Муса менән Һарунға былай тине:

– Бына Ҡотҡарылыу байрамы тураһында ҡағиҙә: бер генә сит кеше лә Ҡотҡарылыу байрамы ризығын ашарға тейеш түгел.
44Әммә һатып алынған ҡол, сөннәтләнгәндән һуң, уны ашай ала.
45Ә килмешәк тә, ялланып эшләүсе лә уны ашамаһын.

46Ҡотҡарылыу байрамы ҡорбанын бер өй эсендә генә ашағыҙ, ул иттән бер киҫәкте лә тышҡа сығармағыҙ һәм бәрәстең һөйәктәрен һындырмағыҙ+.
47Был йоланы бөтә Исраил йәмғиәте үтәргә тейеш.
48Арағыҙҙа төйәкләнгән килмешәк Раббы хөрмәтенә Ҡотҡарылыу байрамында ҡатнашырға теләһә, ғаиләһендәге һәр бер ир-ат сөннәтләнһен. Шунан һуң ғына ул ерле исраилдар кеүек һаналыр. Сөннәте булмаған бер кем дә ул итте ашамаһын.
49Үҙ кешегеҙгә лә, арағыҙҙа йәшәгән килмешәккә лә ҡанун бер+.

50Исраил халҡы, Раббы Муса менән Һарунға нисек ҡушһа, шулай эшләне.
51Тап ошо көндө Раббы Исраил халҡын, ғәскәр ише сафҡа теҙеп, Мысырҙан алып сыҡты.

Беренсе булып тыуған ир баланы һәм иркәк малды Аллаға бағышлау тураһында

131Раббы Мусаға былай тине:

2– Исраилдарҙан тыуған беренсе ир баланың һәммәһе лә Миңә бағышланһын. Инә ҡарынының тәүге иркәк емешен – кешеләрҙекен дә, мал-тыуарҙыҡын да – Миңә арна. Улар Минеке+.

3– Мысырҙан – ҡоллоҡ йортонан ҡотолған ошо көндө иҫегеҙҙә тотоғоҙ, – тине Муса халыҡҡа. – Сөнки был көндө Раббы Үҙенең ҡөҙрәтле ҡулы менән һеҙҙе ул ерҙән алып сыҡты. Ул көндө әсе ҡамырҙан бешерелгән икмәк ашамағыҙ.
4Бөгөн авив айында Мысырҙан сығаһығыҙ.

5Раббы һеҙҙе ҡәнғәниҙәр, хиттиҙәр, әмөриҙәр, хиууиҙәр, йевусиҙәр иленә, ата-бабаларығыҙға бирергә ант иткән һөт һәм бал ағып ятҡан ергә, алып килгәс, авив айында бына ошо йоланы үтәгеҙ:
6ете көн буйы сөсө икмәк ашағыҙ, етенсе көнөнә Раббы хөрмәтенә байрам яһағыҙ.
7Ете көн буйы сөсө икмәк ашағыҙ. Арағыҙҙа һәм илегеҙҙең бер генә ерендә лә әсе икмәк һәм әсетке булмаһын+.
8Ул көндө һәр кем улына: «Мысырҙан киткән сағымда Раббының минең өсөн эшләгәндәрен хәтеремдә яңыртыр өсөн үтәйем мин был йоланы», – тип аңлатыр.

9Һинең өсөн был байрам ҡулыңдағы һәм маңлайыңдағы билдә һымаҡ булһын – Раббы ҡануны телеңдән төшмәһен. Сөнки Раббы һине ҡөҙрәтле ҡулы менән Мысырҙан алып сыҡты+.
10Был күрһәтмәне йылдың-йылы, тәғәйен ваҡытта үтә.

11Раббы һиңә һәм ата-бабаларыңа ант иткәнсә, ҡәнғәниҙәр еренә алып килеп, уны һиңә биргәс,
12Уға баш ир балаңды бағышларға тейеш булаһың. Мал-тыуарыңдың тәүге түле лә, әгәр ҙә ул иркәк булһа, Раббыныҡы булһын.
13Ишәктең тәүге быҙауы өсөн йоломға һарыҡ бәрәсе бир, йолом биргең килмәй икән – муйынын ҡайырып һындыр. Һинең беренсе тыуған ир балаң да йолоп алынырға тейеш.

14Киләсәктә улың һинән: «Был нимәне аңлата?» – тип һораһа, былай тип яуап бир: «Раббы беҙҙе Мысырҙан, ҡоллоҡ йортонан ҡөҙрәтле ҡулы менән алып сыҡты+.
15Фирғәүен ҡарышып беҙҙе ебәрмәгән саҡта, Раббы Мысырҙағы кешеләрҙең беренсе булып тыуған улдарын, мал-тыуарҙың тәүге иркәк түлен үлтерҙе. Шуға күрә мин мал-тыуарҙың тәүге түле булған иркәк малды Раббыға ҡорбан итәм, бөтә баш ир балалар өсөн йолом түләйем».

16Һинең өсөн был байрам ҡулыңдағы һәм маңлайыңдағы билдә һымаҡ булһын, сөнки Раббы ҡөҙрәтле ҡулы менән беҙҙе Мысырҙан сығарҙы.




Мысыр ғәскәренән ҡотолоу.


Ҡамышлы диңгеҙ

17Фирғәүен Исраил халҡын ебәргәс, Алла, ҡыҫҡа булыуға ҡарамаҫтан, уларҙы пелештиҙәр ере аша үткән юлдан алып китмәне. Сөнки Ул: «Һуғышырға кәрәклеген күрһә, халыҡ, кире уйлап, Мысырға боролор», – тине+.
18Шуға ла уларҙы урау юлдан, сүл буйлап, Ҡамышлы диңгеҙ тарафына әйҙәне. Исраил халҡы Мысырҙан сыҡҡанда һуғышҡа әҙер булып барҙы.

19Муса үҙе менән Йософтоң һөйәктәрен дә алғайны, сөнки Йософ Исраил халҡын: «Алла һеҙгә мотлаҡ ярҙам итер. Шул саҡта бынан үҙегеҙ менән минең һөйәктәремде лә алып китегеҙ», – тип ант иттергәйне+.

20Исраилдар, Суккоҫтан юлға сығып, сүл ситендәге Эҫамда туплам булып урынлашты+.

21Раббы көндөҙ юл күрһәтер өсөн болот бағанаһы эсендә, төндә иһә юл яҡтыртыр өсөн ут бағанаһы эсендә уларҙың алдынан барҙы. Шунлыҡтан улар көндөҙ ҙә, төндә лә туҡтамай атланы+.
22Көндөҙ болот бағанаһы, төнөн ут бағанаһы Исраил халҡын ташламаны.

141Раббы Мусаға былай тине:

2– Исраил халҡына әйт: кире боролһондар ҙа Пи-Һахироҫ янында, Мигдол менән Ҡамышлы диңгеҙ араһында, Бәғел-Сефон ҡаршыһында, диңгеҙ буйында туплам булып урынлашһындар+.
3Әйҙә, фирғәүен, Исраил халҡы аҙашып йөрөй икән, юлдарын сүл быуған, тип уйлаһын.
4Мин фирғәүенде тағы тиҫкәреләндерермен дә ул артығыҙҙан ҡыуа сығыр. Ул сағында Мин фирғәүенде һәм уның бөтә ғәскәрен еңеп шөһрәтемде күрһәтермен! Бөтә мысырҙар Минең Раббы икәнемде белер!

Исраилдар шулай эшләне.

5Халыҡтың ҡасып китеүе тураһында Мысыр батшаһына хәбәр иткәс, фирғәүен менән уның хеҙмәтселәре кире уйланы.

– Нимә эшләнек беҙ? – тине улар. – Ҡолдарыбыҙ исраилдарҙы ебәрҙек.

6Фирғәүен яу арбаларын әҙерләргә ҡушты, ғәскәрен саҡырҙы.
7Ул Мысырҙағы бөтә яу арбаларын да үҙе менән алды. Уларҙың алты йөҙөнөң иң шәп яу арбалары булып, һәр береһендә уларҙың башлығы ла ултыра ине.

8Раббы Мысыр батшаһы фирғәүендең тиҫкәрелеген ҡуҙғатты ла теге Исраил халҡын ҡыуа сыҡты.

Исраил халҡы иһә бер нәмәнән дә ҡурҡмай атлауын белде+.
9Мысырҙар уларҙың арттарынан төштө – фирғәүендең яу арбалары, һыбайлылары һәм тотош ғәскәре Исраил халҡын Пи-Һахироҫ янында, Бәғел-Сефон ҡаршыһында, диңгеҙ буйында туҡтаған урында ҡыуып етте.

10Фирғәүен үҙ ғәскәре менән яҡынайғандан-яҡынайҙы. Бына Исраил халҡы Мысыр сиреүенең етеп килгәнен күрҙе, ҡурҡышынан Раббыға ялбарҙы.

11– Әллә Мысырҙа беҙҙең өсөн зыярат юҡ инеме? – тинеләр улар Мусаға. – Ошонда, сүлдә баш һалһын тип алып килдеңме һин беҙҙе бында? Нишләттең һин беҙҙе? Ниңә беҙҙе Мысырҙан алып сыҡтың?
12Унда саҡта уҡ һиңә: «Ҡалдыр беҙҙе, әйҙә, мысырҙарға ҡол булып йәшәй бирәйек», – тип әйткәйнек бит инде. Сүлгә килеп үлгәнсе, Мысырҙа ҡол булыуың хәйерлерәк ине.

13Әммә Муса халыҡҡа:

– Ҡурҡмағыҙ! – тине. – Тик кенә тороғоҙ, бөгөн Раббының һеҙҙе нисек ҡотҡарғанын күрерһегеҙ. Әле күргән мысырҙарҙы башҡаса мәңге күрмәҫһегеҙ!
14Тыныс булығыҙ, Раббы һеҙҙең өсөн һуғышасаҡ+.

15– Ниңә Миңә ялбараһың? – тине Раббы Мусаға. – Әйт Исраил халҡына, алға барһындар.
16Үҙең таяғыңды күтәр ҙә ҡулыңды диңгеҙ өҫтөнә һуҙ – диңгеҙ икегә ярылыр, Исраил халҡы уның төбөнән, ҡоро ерҙән барған шикелле, атлап сығыр.

17Мин иһә мысырҙарҙың күңелен ҡатырырмын, кирелектәренә барып, һеҙҙе баҫтырырҙар. Шул сағында Мин фирғәүенде һәм уның бөтә ғәскәрен, яу арбаларын һәм һыбайлыларын еңеп, шөһрәтемде күрһәтермен.
18Фирғәүенде, уның яу арбаларын һәм атлыларын еңеп, шөһрәтемде күрһәткәс, мысырҙар белер: Мин – Раббы.

19Быға тиклем Исраил халҡы алдынан барған Алла фәрештәһе сафтың артына сыҡты. Болот бағанаһы ла алдан артҡа күсте.
20Ул, Мысыр ғәскәрен исраилдар сафынан айырып, уларҙың араһында торҙо. Болот мысырҙарға – ҡараңғылыҡ, исраилдарға яҡтылыҡ бирҙе. Шуға ла ул төндә ике саф бер-береһенә яҡынайманы.

21Муса ҡулын диңгеҙ өҫтөнә һуҙҙы. Төнө буйы Раббы, көслө көнсығыш еле иҫтереп, диңгеҙ һыуҙарын ҡыуып айырҙы – диңгеҙ төбөндә ҡоро ер күренде+.
22Исраил халҡы диңгеҙ төбөндәге ҡоро ерҙән атланы, һыуҙар уң яҡтан да, һул яҡтан да диуарҙай кәртәләнеп торҙо.
23Мысырҙар уларҙы баҫтырыуын белде; фирғәүендең бөтә аттары, яу арбалары, һыбайлылары исраилдар артынан диңгеҙ уртаһына инде.
24Таң алдынан Раббы болот һәм ут бағанаһы араһынан Мысыр ғәскәренә күҙ ташланы һәм уларҙы ҡурҡыуға һалды.
25Раббы яу арбаларының тәгәрмәстәрен тығылдырҙы ла, улары йүнләп әйләнмәне.

– Тиҙерәк ҡасайыҡ был Исраил халҡы янынан! – тине мысырҙар. – Раббы улар яғында беҙгә ҡаршы һуғыша.

26Раббы Мусаға былай тине:

– Ҡулыңды диңгеҙ өҫтөнә һуҙ – һыуҙар, кире тартылып, мысырҙарҙы, уларҙың яу арбаларын, һыбайлыларын батырыр.

27Муса ҡулын диңгеҙ өҫтөнә һуҙҙы – таңға табан диңгеҙ һыуы кире урынына ҡайтты. Мысырҙар кире йүгерергә маташты, әммә Раббы уларҙы диңгеҙ упҡынына олаҡтырҙы.

28Урынына ҡайтҡан һыуҙар Исраил халҡын диңгеҙ төбөнән баҫтырып барған фирғәүен ғәскәрен – яу арбаларын да, һыбайлыларын да тотош йотто. Уларҙың береһе лә иҫән ҡалманы.
29Исраил халҡы иһә диңгеҙ төбөндәге ҡоро ерҙән атлап сыҡты: уларҙың уң яғынан да, һул яғынан да һыу диуарҙай кәртәләнеп торҙо+.

30Раббы ул көндө Исраил халҡын мысырҙар ҡулынан ҡотҡарҙы. Исраилдар яр буйында мысырҙарҙың мәйеттәрен күрҙе.
31Исраилдар Раббының ҡөҙрәте менән мысырҙарҙың ни хәлгә төшөүен күрҙе, шуға күрә Исраил халҡын Раббынан ҡурҡыу тойғоһо биләп алды. Улар Раббыға ла, Уның ҡоло Мусаға ла тамам инанды.

Ҡотҡарылыу йыры

151Шул саҡ Муса һәм Исраил халҡы Раббыға ошо данлау йырын йырланы:


«Раббыға дан йырлайым: Ул бөйөк еңеү ҡаҙанды!

Аты менән һыбайлыны диңгеҙгә бырғаны+.

2Раббы минең көс-ҡеүәтем, ҡотолоу әмәлем, сарам!

Ул – Аллам, мин дан йырлайым Уға,

Ата-бабамдың Аллаһы, ҙурлайым Уны!+

3Раббы – яугир!

Исеме Уның – Раббы!+

4Фирғәүендең һуғыш арбаларын,

Ғәскәрен диңгеҙгә ырғытты!

Аҫыл яугирҙәрен Ҡамышлы диңгеҙгә батырҙы.

5Упҡын уларҙың һәммәһен йотто;

Тәрәнлеккә таш һымаҡ киттеләр!

6Йә Раббы! Һинең уң ҡулың көсө менән дан ҡаҙанды.

Йә Раббы! Һинең уң ҡулың дошмандарҙың юлын киҫте+.

7Бөйөк шөһрәтең менән Үҙеңә ҡаршыларҙы тар-мар иттең;

Асыу утың уларҙы һалам һымаҡ көйрәтте.

8Тын өрөүеңдән һыу үрә торҙо,

Тулҡындары диуар булып ҡалҡты,

Диңгеҙ тәрәнлеге ҡатып ҡалды+.

9„Ҡыуып етәм, – тип уйланы дошман, –

Теләгәнемде табышҡа алам!

Ҡынымдағы ҡылысымды һурып,

Һәммәһенең башына етәм, ҡырам!“

10Һулышыңды өрҙөң – диңгеҙ уларҙы ҡапланы:

Ҡурғаш һымаҡ, тәрән һыуҙарҙа баттылар.






11Йә Раббы, илаһтар араһында Һинең кеүек кем бар?

Мөҡәддәслегендә олпат, данында дәһшәтле,

Мөғжизәләр тыуҙырыусы Һинең һымаҡ кем бар+?

12Уң ҡулыңды күтәреүгә – ер дошманды йотто.

13Үҙең ҡотҡарған халыҡҡа тоғро мөхәббәтең менән юл күрһәттең,

Мөҡәддәс торлағыңа Ҡөҙрәтең менән алып барҙың.

14Башҡа ҡәүемдәр ишетеп быны ҡан ҡалтырай!

Пелешеҫ халҡын ҡурҡыу биләп алды,

15Эдом башлыҡтары өрктө-боҫто,

Моавтың юлбашсылары ҡалтырашты,

Ҡәнғәниҙәрҙең ҡото ботҡа төштө+.

16Ҡалтыранһындар, ҡоттары осһон,

Һинең халҡың үтеп киткәнсе, йә Раббы,

Үҙеңә алған халҡың уҙғансы,

Ҡөҙрәтеңдән Һинең улар таштай ҡатһын.

17Халҡыңды килтереп ултыртырһың биләмәң булған тауыңа,

Төйәкләнер өсөн Үҙеңә тип һайлаған урынға,

Эй бөйөк Хакимым, Үҙ ҡулың менән торғоҙған Изге торлағыңа+.

18Раббы мәңге, даими батшалыҡ итер»+.





19Фирғәүен аттары, яу арбалары һәм һыбайлылары менән диңгеҙгә инеүе булды, Раббы диңгеҙ һыуҙарын уларҙың өҫтөнә ишеп төшөрҙө. Исраил халҡы иһә диңгеҙ уртаһындағы ҡоро ерҙән атлап сыҡты.

20Һарундың ҡыҙ туғаны пәйғәмбәр Мирйәм ҡулына дөңгөр алды, ҡалған ҡатын-ҡыҙҙар уға эйәреп дөңгөр ҡаға, бейей башланылар+.

21Мирйәм улар алдында ошо йырын һуҙҙы:


«Раббыға дан йырлайым: Ул бөйөк еңеү ҡаҙанды!

Һыбайлыны аты менән диңгеҙгә бырғаны»+.






Әсе һыу

22Муса Исраил халҡын Ҡамышлы диңгеҙҙән Шур сүленә алып китте. Өс көн буйы сүл буйлап атланылар, әммә эсергә тамсы ла һыу тапманылар+.
23Мараға килеп еткәс тә эсә алманылар – һыу ауыҙға алғыһыҙ әсе ине. Шуның өсөн дә был ер Мара, йәғни әсе тип атала.
24Кешеләр: «Беҙ нимә эсәйек?» – тип Мусаға дәғүә белдерә башланы.
25Муса Раббыға ялбарҙы. Раббы уға бер ағас ботағы күрһәтте. Муса шуны һыуға ташлауы булды – һыу тәмләнде.

Шунда Раббы халыҡҡа ҡағиҙә һәм ҡанун бирҙе, уны һынауға дусар итте.

26Раббы былай тине:

– Әгәр һин, Исраил халҡы, Мин, Аллаң Раббы, әйткәндәрҙе тыңлаһаң, Мин хуп күргәнде генә эшләһәң, бойороҡтарыма ҡолаҡ һалһаң, ҡағиҙәләремде үтәһәң, бер ҡасан да һиңә Мысыр халҡына ебәргән ише ауырыу-сирҙәр күндермәм, сөнки Мин – Раббы, һиңә шифа биреүсе+.

27Артабан Элимға киттеләр. Унда ун ике шишмә менән етмеш хөрмә ағасы бар ине. Шунда, шишмәләр эргәһендә, туплам булып урынлаштылар+.

Майҙә менән бүҙәнәләр

161Исраил йәмғиәте Элимдан ҡуҙғалып китте. Мысырҙан сыҡҡандың икенсе айының ун бишенсе көнөндә улар Элим менән Синай тауы араһында ятҡан Син сүленә килеп туҡтаны+.

2Бында ла бөтә Исраил йәмғиәте Муса менән Һарунға дәғүә белдерә башланы.

3– Раббы ҡулынан Мысырҙа үлгәнебеҙ яҡшыраҡ булыр ине, – тине исраилдар. – Унда ҡаҙан тулы ит алдында ултырыр, икмәкте лә туйғансы ашар инек. Һеҙ беҙҙе был сүлгә бөтә халыҡты астан үлтерер өсөн алып килдегеҙ!+

4Раббы Мусаға:

– Мин һеҙгә күктән икмәк яуҙырырмын, кешеләр көн һайын сығып, бер көнгә күпме кәрәк, шул тиклем генә йыйһын, – тине. – Мин иһә уларҙы һынаясаҡмын: ҡануным буйынса йәшәйҙәрме улар, әллә юҡмы?

5Ә алтынсы көндө йыйғандарын әҙерләй башлағас, ул башҡа көндәрҙәгенән ике тапҡырға күберәк булыр.

6Муса менән Һарун Исраил халҡына:

– Бөгөн кис һеҙҙе Мысырҙан Раббы сығарғанын белерһегеҙ, – тинеләр. –
7Ә иртәнсәк Раббының шөһрәтен күрерһегеҙ, сөнки Ул һеҙҙең Үҙенән зарланғанығыҙҙы ишетте. Ә беҙ шул тиклем кем? Ниңә беҙ икәүгә дәғүә белдерәһегеҙ+?

8– Бөгөн кис Раббы һеҙгә ризыҡланырға ит, ә иртәнсәк туйғансы ашарлыҡ икмәк бирер, сөнки Ул Үҙенә ҡаршы һуҡранғанығыҙҙы ишетте, – тине Муса. – Ә беҙ шул тиклем кем? Беҙгә түгел, Раббыға ҡаршы һүҙ әйтәһегеҙ һеҙ!

9Муса Һарунға былай тине:

– Бөтә Исраил йәмғиәтенә әйт: Раббы хозурына баҫһындар, сөнки Раббы уларҙың ризаһыҙлығын ишеткән.

10Һарун Исраил йәмғиәте менән һөйләшкән саҡта, улар сүл яғына әйләнеп ҡараны һәм бына болотта Раббының шөһрәте күренде.

11Раббы Мусаға:

12– Мин Исраил халҡының ризаһыҙлығын ишеттем. Әйт уларға: кистән ит ашарһығыҙ, иртәнсәк икмәк менән туҡланырһығыҙ. Шул сағында Минең Раббы – һеҙҙең Аллағыҙ икәнемде белерһегеҙ.

13Кисен туплам өҫтөнә бүҙәнәләр осоп килеп тулды, иртәнсәк туплам тирәләй ысыҡ төштө+.
14Ысыҡ кипкәс, сүл өҫтөн бәҫ һымаҡ ваҡ ҡына ярма кеүек нәмә ҡаплап алғанын күрҙеләр.
15Быны күреп, исраилдар бер-береһенән: «Нимә был?» – тип һораша башланылар.

– Раббы һеҙгә ризыҡ итеп биргән икмәк был, – тине Муса уларға. –
16Раббының һеҙгә бойороғо шундай: һәр кем ашап бөтөрлөк кенә йыйһын – сатырҙағы йән башына берәр ғомерҙан артмаһын+.

17Исраилдар шулай эшләне: кемдер күберәк, кемдер әҙерәк йыйҙы,
18ләкин үлсәгәндә, күберәк йыйғандың – артығы, аҙыраҡ йыйғандың кәме булманы: һәр кем ашап бөтөрлөгөн йыйғайны+.

19Муса уларға:

– Бер кем дә быны иртәгәгә ҡалдырмаһын, – тине.

20Ҡайһы берәүҙәр уны тыңламаны, йыйған тәғәмдәренең бер өлөшөн иртәнсәккә ҡалдырҙы, ләкин ул ҡортлап һаҫыны. Муса уларға асыуланды.
21Иртә һайын һәр кем ашап бөтөрлөк кенә йыйҙы. Йыйылмай ҡалғанын көндөҙ ҡояш иретеп юҡҡа сығарҙы.
22Аҙнаның алтынсы көнөндә икеләтә күберәк, кеше башына икешәр ғомер йыйҙылар. Йәмғиәт башлыҡтары был хаҡта Мусаға килеп әйткәс,
23Муса уларға:

– Быны Раббы шулай ҡушты: иртәгә – шәмбе, Раббыға бағышланған изге ял көнө. Бөгөн теләгәнсә бешерегеҙ, теләгәнсә төшөрөгөҙ, артҡанын иртәгәгә ҡалдырығыҙ, – тине+.

24Муса ҡушҡанса, артҡанын иртәгәгә ҡалдырҙылар. Был юлы ҡалдырған тәғәм һаҫыманы ла, ҡортламаны ла.

25– Быны бөгөн ашағыҙ, – тине Муса, – сөнки Раббының шәмбеһе бөгөн. Был көндө сүлдә ризыҡ таба алмаҫһығыҙ.
26Алты көн йыйығыҙ, ә етенсе көн – шәмбе; ул көндө бер нәмә лә таба алмаҫһығыҙ.

27Ҡайһы берәүҙәр аҙнаның етенсе көнөндә лә йыймаҡ булып сыҡҡайны, бер нәмә лә таба алманы.

28Раббы Мусаға:

– Ҡасанға ҡәҙәр һеҙ Минең бойороҡтарымды һәм ҡанундарымды боҙорһоғоҙ? – тине. –
29Ҡарағыҙ, Раббы һеҙгә шәмбе көнөн бирҙе. Шуға ла аҙнаның алтынсы көнөндә һеҙгә ике көнлөк икмәк ебәрә. Етенсе көндө һәр кем үҙ өйөндә ҡалһын, бер ергә лә бармаһын.

30Шул рәүешле, етенсе көндө халыҡ ял итте.

31Исраил халҡы был тәғәмде майҙә* тип атаны. Ул ап-аҡ, кориандр орлоғона оҡшаған булып, тәме менән баллы йоҡа көлсәне хәтерләтә ине.

32Муса былай тине:

– Раббы: «Мысырҙан алып сыҡҡан саҡта, сүлдә нимә менән ризыҡландырғанымды быуындан-быуынға күрһендәр өсөн, бер ғомер майҙәне һаҡлауға һалып ҡуйығыҙ», – тип бойорҙо.

33– Бер һауыт алып, уға бер ғомер майҙә тултыр ҙа, быуындан-быуынға һаҡлар өсөн, Раббы хозурына ултыртып ҡуй, – тине Муса Һарунға.

34Раббы Мусаға нисек ҡушһа, Һарун шулай эшләне: майҙәне Килешеү һандығының алдына ҡуйып һаҡланы.

35Исраил халҡы ҡырҡ йыл буйы – кеше йәшәр ергә аяҡ баҫҡансы – ошо майҙә менән туҡланды. Ҡәнғән ере сиктәренә килеп еткәнсе улар майҙә менән ризыҡланды+.

36Бер ғомер – эфаның* ундан бер өлөшө.

Ҡаянан сыҡҡан һыу

171Раббы бойороғона ярашлы, Исраил йәмғиәте, бер урындан икенсе урынға күсә-күсә Син сүле буйлап бара торғас, Рефидимға килеп етте. Бында эсәр һыу юҡ ине+.
2Кешеләр Мусаны ғәйепләй башланы. Унан:

– Беҙгә эсәр һыу бир, – тип таптырҙылар.

– Ниңә һеҙ мине ғәйепләйһегеҙ? – тине Муса. – Ниңә Раббыны һынайһығыҙ+?

3Әммә халыҡ үлем сигенә етеп һыуһағайны, шуға күрә Мусаны:

– Ниңә һин беҙҙе Мысырҙан алып сыҡтың? Беҙҙе, бала-сағаны, мал-тыуарҙы сарсатып үлтерер өсөнмө? – тип битәрләнеләр.

4Муса, Раббыға ялбарып, былай тине:

– Был халыҡ менән ни эшләргә? Ана-бына миңә таш бәрә башларҙар+.

5– Халҡыңдан алдараҡ кит, – тине Раббы Мусаға. – Үҙең менән Исраил халҡының бер нисә аҡһаҡалын ал. Ҡулыңа теге Нил һыуына һуҡҡан таяғыңды тот.
6Мин Хорев тауында бер ҡая өҫтөндә һинең алдыңда торормон. Таяҡ менән ҡаяға һуғыуың булыр, унан һыу урғылып сығыр – әйҙә, эсһен халыҡ.

Муса Исраил аҡһаҡалдарының күҙ алдында шулай эшләне+.

7Был урынды ул Масса* һәм Мерива* тип атаны. Сөнки унда Исраил халҡы дәғүәләшкәйне һәм: «Раббы беҙҙең арабыҙҙамы, әллә юҡмы?» – тип Раббыны һынап ҡарағайны.




Ғәмәлектәрҙе еңеү

8Ғәмәлектәр, Рефидимға килеп, Исраил халҡына һөжүм итте+.
9Муса Йушағҡа былай тине:

– Бер нисә кеше һайлап ал да, барып ғәмәлектәр менән һуғыш. Ә мин иртәгә, Алланың таяғын алып, ҡалҡыулыҡ башына менеп баҫырмын.

10Йушағ, Мусаның бойороғо буйынса, ғәмәлектәр менән һуғышҡа инде. Ә Муса, Һарун менән Хурҙы эйәртеп, ҡалҡыулыҡ башына менеп баҫты.
11Муса ҡулын күтәргән саҡта исраилдар өҫтөнлөк алды, төшөргән саҡта ғәмәлектәр еңер булды.
12Бына Мусаның ҡулы арыны. Шуға күрә бер таш алып килеп, Мусаны шунда ултырттылар. Һарун менән Хур икеһе ике яҡтан уның ҡулын төшөрмәй терәп торҙо. Ҡояш байығансы Мусаның ҡулы өҫкә күтәрелгән көйө булды.
13Йушағ, Ғәмәлек ғәскәрен еңеп, ҡылыстан үткәрҙе.

14Раббы Мусаға:

– Быны, иҫтәлек итеп, китапҡа яҙып ҡуй, – тине. – Йушағтың ҡолағына төшөр: Мин ғәмәлектәрҙе ер йөҙөнән юҡ итәм – уларҙың исеме лә ҡалмаҫ!+

15Муса ҡорбан усағы ҡорҙо һәм уны Йәһүә-Нисси, йәғни «Раббы – минең байрағым» тип атаны.
16Унан: «Раббының тәхетенә ҡаршы ҡул һуҙылғайны, Раббы быуындан-быуынға ғәмәлектәр менән һуғышасаҡ», – тине.

Итроның Мусаға кәңәше

181Мусаның ҡайныһы Мидйән ҡаһины Итро Алланың Муса һәм уның халҡы Исраил өсөн ҡылғандарын, Раббының Исраил халҡын Мысырҙан сығарғанын ишетте+.
2-3Ҡайныһы Итро Мусаның ҡатыны Сиппораны ике улы менән бергә кире алып килде. Муса быға тиклем ҡатынын атай йортона ҡайтарып торғайны. Муса «мин ят ерҙә килмешәк булдым» тип тәүге улын Гершом тип атағайны.
4«Атам Аллаһы ярҙамға килеп, мине фирғәүен ҡылысынан ҡотҡарҙы» тип икенсеһенә Әлиғәзәр* тигән исем бирҙе.
5Итро Мусаның ҡатыны һәм улдары менән бергә сүлдә Алла тауы ҡаршыһына туҡтаған Муса янына тупламға килде.
6Ул:

– Мин, ҡайның Итро, ҡатының һәм ике улың менән һинең яныңа килдем, – тип хәбәр итергә ҡушып, Мусаға кешеләр ебәрҙе.

7Муса ҡайныһын ҡаршы алырға сыҡты, алдында эйелеп, уны үпте. Улар, бер-береһенән хәл-әхүәл һорашып, сатырға инде.
8Муса Раббының Исраил хаҡына фирғәүен һәм мысырҙар менән ни ҡылғанын бәйән итте, сүллек аша юлдың ни тиклем ауыр булғанын, Раббының уларҙы ни рәүешле ҡотҡарғанын һөйләне.
9Итро Раббының Исраил халҡына эшләгән яҡшылыҡтары, уларҙы мысырҙар ҡулынан аралағаны тураһында ишетеп ҡыуанды.

10– Һеҙҙе мысырҙарҙың һәм фирғәүендең ҡулынан ҡотҡарған Раббы мөбәрәк булһын! – тине Итро. – Халыҡты мысырҙарҙың иҙеүенән Ул азат иткән!
11Хәҙер инде мин беләм: Раббы барлыҡ илаһтарҙан өҫтөнөрәк, Ул быларҙы мысырҙар Исраил халҡы менән тәкәббер ҡыланғанға эшләне+.

12Мусаның ҡайныһы Итро Раббыға тотош яндырыу һәм татыулыҡ ҡорбандары килтерҙе. Һарун менән Исраил аҡһаҡалдары килде – улар Мусаның ҡайныһы менән бергә Алла хозурында ризыҡланды.

13Иртәгәһенә Муса халыҡтың дәғүәләрен хәл итергә ултырҙы. Халыҡ иртәнән кискә тиклем Муса янында аяғөҫтө баҫып торҙо.
14Ҡайныһы, Мусаның халыҡ менән ни рәүешле эшләгәнен күреп, һорай ҡуйҙы:

– Ни өсөн һин халыҡ менән шулай мөғәмәлә итәһең? Ни өсөн һин бер үҙең хөкөм итәһең, ә бөтә халыҡ эргәңдә иртәнән кискә тиклем баҫып тора?

15– Улар миңә Алла ихтыярын ишетергә килә, – тине Муса ҡайныһына. –
16Бер-бер эште хәл итергә кәрәк булһа, миңә киләләр. Мин улар менән һөйләшеп, ҡарар сығарам, Алланың ҡағиҙә һәм ҡанундарын еткерәм.

17– Дөрөҫ эшләмәйһең, – тине ҡайныһы Мусаға, –
18үҙең дә йонсойһоң, халҡыңды ла ыҙалатаһың. Был һинең яңғыҙыңдың ғына ҡулынан килә торған эш түгел+.
19Инде һүҙемә ҡолаҡ һал, һиңә бер кәңәш бирәм. Алла һинең менән булһын! Халыҡ өсөн Алла алдында аралашсы бул, хәлдәрҙе Аллаға еткерә бар.
20Уларға Алланың ҡағиҙә һәм ҡанундарын өйрәт, бараһы юлдарын күрһәт, ҡылаһы эш-ғәмәлдәрен күндер.
21Ә һин халыҡ араһынан һәләтле, Алланан ҡурҡҡан, дөрөҫлөккә хилафлыҡ ҡылмай торған, һатылмаҫ кешеләрҙе һайлап ал да башлыҡ итеп ҡуй: ҡайһыһын – мең башы, ҡайһыһын – йөҙ башы, ҡайһыһын – илле башы, ҡайһыһын ун башы ит+.
22Кешеләр араһындағы низағтарҙы улар хөкөм итер, мөһим эштәрҙе генә һиңә тапшырыр, ваҡ-төйәктәрен үҙҙәре хәл итер. Өҫтөңдән йөк төшөр, йөктө улар һинең менән бергә күтәрешер.

23Шулай эшләһәң, Алла ла шулай бойорһа, үҙең дә хәл алырһың, халыҡ та үҙ өйөнә тынысланып ҡайтыр.

24Муса ҡайныһының әйткәндәрен тыңланы, бөтәһен дә уныңса эшләне:
25Исраил халҡы араһынан һәләтле кешеләрҙе һайлап алып, уларҙы мең баштары, йөҙ баштары, илле баштары, ун баштары итеп ҡуйҙы+.
26Халыҡ араһындағы низағтарҙы улар хөкөм итте, ауыр эштәрҙе Мусаға еткерә барҙы, ваҡ-төйәктәрен үҙҙәре хәл итте+.

27Һуңыраҡ Муса ҡайныһын юлға оҙатты, тегеһе үҙ еренә ҡайтып китте.

Алланың Синай тауында исраилдарға күренеүе

191Исраил халҡы Мысырҙан сыҡҡандың өсөнсө айында – яңы ай тыуған көндө – Синай сүленә килеп етте.
2Рефидимдан ҡуҙғалып китеп, Синай сүленә килеп туҡтаған Исраил халҡы тау ҡаршыһында туплам булып урынлашты+.

3Муса тауға Алла хозурына күтәрелде. Раббы уға тауҙан былай тип өндәште:

– Әйт Яҡуп нәҫеленә, Исраил халҡына белдер:
4«Мысыр халҡына нимәләр ҡылғанымды, һеҙҙе бөркөт ҡанаттарында ултыртҡандай яныма алып килгәнемде һеҙ үҙегеҙ күрҙегеҙ+.
5Инде әйткәнемде иғтибар менән тыңлап, Минең менән килешеүҙе үтәр булһағыҙ, барса халыҡ араһынан Минең Үҙ халҡым булырһығыҙ. Бөтә ер йөҙө Минеке;+
6һеҙ иһә Миңә хеҙмәт иткән ҡаһиндар батшалығы, мөҡәддәс халыҡ булырһығыҙ». Ошо һүҙҙәремде Исраил халҡына еткер+.

7Муса, тауҙан төшөп, халыҡтың аҡһаҡалдарын саҡырып алды ла уларға Раббы ҡушҡандарҙың һәммәһен дә һөйләп бирҙе.
8Бөтөн халыҡ бер булып, былай тип яуапланы:

– Беҙ Раббы әйткәндең барыһын да үтәрбеҙ.

Муса халыҡтың яуабын Раббыға еткерҙе+.

9Раббы Мусаға:

– Һинең менән һөйләшкәнемде халыҡ ишетһен, артабан һиңә ышанысы юғалмаһын өсөн, Мин һиңә ҡуйы болот эсендә килермен, – тине.

Муса халыҡтың яуабын Раббыға еткергәс,
10Раббы Мусаға:

– Бар, халыҡ янына ҡайтып әйт, – тине. – Бөгөн-иртәгә уларҙы изгеләндер. Өҫ кейемдәрен йыуһындар,+
11иртәнән һуңға әҙерләнһендәр. Сөнки иртәнән һуң бөтә халыҡтың күҙ алдында Раббы Синай тауына төшәсәк.
12Кешеләр өсөн, тауҙы уратып, сик һыҙығы һыҙ. Әйт, тауға менеүҙән һаҡланһындар, хатта уның итәгенә лә яҡын килмәһендәр. Тауға ҡағылған һәр кем үлтерелер.
13Тауға ҡағылған затҡа иһә ҡул менән тотонмағыҙ, уны таш бәреп йә уҡтан атып үлтерегеҙ. Тауға ҡағылған йән эйәһе – хайуанмы ул, кешеме – тере ҡалырға тейеш түгел. Оҙон-оҙаҡ итеп ҡысҡыртҡан мөгөҙ борғо тауышын ишеткәс кенә улар тауға күтәрелә алыр+.

14Муса тауҙан төштө лә халыҡты изгеләндерҙе. Кешеләр өҫ кейемдәрен йыуҙы.
15Муса халыҡҡа былай тине:

– Иртәнән һуңға әҙерләнегеҙ, ҡатындарығыҙ менән яҡынлыҡтан тыйылығыҙ.

16Өсөнсө көндө иртә таңдан күк күкрәп, йәшен йәшнәне, тау өҫтөн ҡуйы болот ҡаплап алды, мөгөҙ борғоноң ҡеүәтле тауышы яңғыраны. Тупламдағы бөтә халыҡ ҡурҡып ҡалтыранды.
17Муса халыҡты Алла менән күрешер өсөн тупламдан алып сыҡты. Улар тау итәгенә барып туҡтаны.
18Синай тауын тотош төтөн ҡаплағайны, сөнки Раббы уның өҫтөнә ут эсендә төштө. Тауҙан мейестән сыҡҡан һымаҡ төтөн бөркөлә, тау бик ныҡ һелкенә ине.
19Мөгөҙ борғоноң тауышы көсәйгәндән-көсәйә барҙы. Шул саҡ Муса Аллаға мөрәжәғәт итте һәм Алла уға күк күкрәтеп яуап бирҙе.

20Раббы Синай тауының түбәһенә төштө лә Мусаны Үҙенә, тау башына, саҡырҙы. Муса тауға артылды.
21Раббы Мусаға:

– Бар, төш тә халыҡты иҫкәрт: Раббыны күрергә ашҡынып сикте үтмәһендәр, юҡһа уларҙың күптәре харап булыр+.
22Раббыға яҡынлашырға йыйынған ҡаһиндар ҙа үҙҙәрен изгеләндерһен; юҡһа Раббы уларҙы юҡ итер+.

23– Халыҡ Синай тауына менергә баҙнат итмәҫ, – тине Муса Раббыға. – Һин бит тауҙы уратып һыҙыҡ һыҙырға һәм шул ерҙе изге тип иҫәпләргә ҡуштың.

24Раббы Мусаға:

– Бар, төш тә бында Һарун менән бергә мен. Ә ҡаһиндар менән халыҡ бында, Раббы янына, менергә уҡталмаһын, юҡһа Раббы уларҙы юҡ итер, – тине.

25Муса халыҡ янына төштө лә уларға барыһын да һөйләп бирҙе.

Ун бойороҡ

201•Бына Алланың Исраил халҡына әйткән һүҙҙәрҙе. Ул былай тине:

2– Һине Мысыр еренән, ҡоллоҡ йортонан алып сыҡҡан Аллаң Раббы Мин+.

3Минән башҡа аллаларың булмаһын+.

4Үҙеңә бер ниндәй ҙә бот яһама. Юғарыла – күк көмбәҙендә, түбәндә – ер өҫтөндә йәки ерҙән түбән һыуҙа йәшәгән йән эйәләренә оҡшатып, һын-һүрәттәр яһама+.
5Уларға табынып сәждә ҡылма, сөнки Мин Раббы, һинең Аллаң, көнсөл Алламын, бары тик Үҙемә генә тоғро булып ҡалыуҙы талап итәм. Минән йөҙ сөйөргән аталарының гонаһы өсөн балаларын өсөнсө-дүртенсе быуынға тиклем язалаясаҡмын+.
6Ә Мине яратҡан һәм бойороҡтарымды үтәгәндәрҙең меңенсе быуынына тиклем мөхәббәтемде күрһәтермен+.

7Аллаң Раббының исемен тиктомалға телгә алма. Үҙенең исемен тиктомалға телгә алыусыларҙы Раббы язаһыҙ ҡалдырмаҫ+.

8Шәмбе көнөн хәтереңдә тот һәм уны изге ит+.
9Алты көн буйы бөтә эштәреңде башҡар,
10ә етенсе көн – шәмбе – Аллаң Раббыға бағышланған ял көнө. Был көндө бер кемгә лә эшләргә ярамай – үҙең дә, улың да, ҡыҙың да, ҡолоң да, ҡолиәң дә, малың да, арағыҙҙа йәшәгән килмешәк тә – бер нәмә лә эшләмәгеҙ.
11Сөнки алты көн эсендә Раббы күкте һәм ерҙе, диңгеҙҙе һәм уларҙағы бөтә нәмәләрҙе яратты, ә етенсе көндө ял итте. Шуға ла Раббы, шәмбе көндө мөбәрәк ҡылып, изге көн булараҡ айырҙы.

12Атайың менән әсәйеңде хөрмәт ит. Шулай эшләһәң, Аллаң Раббы һиңә бирәсәк ерҙә ғүмерең оҙон булыр+.

13Кеше үлтермә+.

14Зина ҡылма+.

15Урлашма+.

16Яҡыныңа ҡаршы ялған шаһитлыҡ ҡылма+.

17Яҡыныңдың өйөн көҫәмә, уның ҡатынын да, ҡолон да, ҡолиәһен дә, үгеҙен дә, ишәген дә – бер нәмәһен дә көҫәмә+.




Исраилдарҙың Алланан ҡурҡыуы

18Бөтөн халыҡ күк күкрәгәнен, ялағай ялтырағанын, мөгөҙ борғо ғорлағанын, тау төтәгәнен ишетеп-күреп, ҡурҡыуҙан дер ҡалтыраны һәм артҡараҡ сигенә барҙы.

19– Беҙгә һин һөйлә, – тине улар Мусаға, – ә беҙ һине тыңлап торорбоҙ. Тик Алла беҙҙең менән һөйләшмәһен, юҡһа беҙ үлербеҙ+.

20– Ҡурҡмағыҙ, – тине Муса, – Алла һеҙҙе һынар өсөн, һеҙ Уны хөрмәт итеп гонаһ ҡылмаһын өсөн килде.

21Халыҡ ситтәрәк ҡарап торҙо, Муса Алла янына, ҡара болот эсенә инеп китте.




Ҡорбан усағы тураһындағы ҡанун

22Раббы Мусаға былай тине:

– Исраил халҡына әйт: күктән һеҙҙең менән һөйләшкәнемде һеҙ үҙегеҙ күрҙегеҙ.
23Шулай булғас, Минең янға алтындан да, көмөштән дә аллалар яһап ҡуймағыҙ.
24Миңә балсыҡтан ҡорбан усағы эшләгеҙ. Тотош яндырыу ҡорбаны менән татыулыҡ ҡорбаны итеп көтөүегеҙҙән ваҡ һәм эре малды уның өҫтөндә ҡорбанға килтерегеҙ. Исемемде хөрмәт итеү өсөн билдәләнгән һәр урында Мин һеҙгә килермен һәм фатиха ҡылырмын.
25Миңә ҡорбан усағын таштан эшләр булһағыҙ, уны юнылған таштан төҙөмәгеҙ; юныу ҡоралы уны бысраҡ итер+.
26Ҡорбан усағы баҫҡыс менән менерлек булмаһын, юғиһә кейем аҫтындағы яланғас урынығыҙ күренер.

Ҡолдар тураһындағы ҡанун

211Муса, бына һин уларға иғлан итергә тейешле ҡанундар:

2ғивриҙе ҡол итеп алаһың икән, ул һиңә алты йыл эшләһен, етенсе йылына уны, йолом түләтмәйенсә, иреккә ебәр+.
3Әгәр ҙә ул бер үҙе килһә, бер үҙе китһен; әгәр ҙә инде ҡатыны менән килһә, ҡатыны ла уның менән китһен.
4Әгәр ҙә ҡол өйләнмәгән булып, хужаһы уны өйләндерһә, ҡатыны бала тапһа, ҡатыны менән балалары хужаныҡы булып иҫәпләнә; ҡол бер үҙе китһен.

5Әгәр ҙә ҡол: «Хужамды, ҡатынымды һәм балаларымды яратам, иреккә сыҡҡым килмәй», – тиһә,
6хужа уны Алла хозурына килтерһен, шунда ишек янына йә ишек яңағына терәтеп баҫтырһын да ҡолаҡ япрағын беҙ менән тишһен. Шул саҡта ул хужаһына ғүмерлеккә ҡол булыр+.

7Әгәр ҙә берәү ҡыҙын ҡоллоҡҡа һатһа, ҡыҙҙы иреккә сығарыу шарты ир-ат ҡолдарҙы азат итеү кеүек түгел.
8Әгәр ул ҡыҙҙың хужаһы уны ҡатын итеп алырға теләп тә, һуңынан күңеле ҡайтһа, ҡыҙҙы йолом түләп алырға теләүсегә ул үҙенең ризалығын бирһен, әммә сит халыҡ кешеһенә һатырға хоҡуғы юҡ, сөнки ул ҡыҙ менән ғәҙел мөғәмәлә итмәгән һанала.
9Әгәр ҙә ул ҡол ҡыҙҙы улына ҡатынлыҡҡа алған булһа, үҙенең ҡыҙы һымаҡ мөғәмәлә итһен.
10Әгәр ҙә хужа үҙенә икенсе ҡатын алһа, тәүгеһен ризыҡтан, кейемдән һәм ҡатынлыҡ хоҡуғынан мәхрүм итмәһен+.
11Әгәр ҙә ире уның өсөн ошо өс нәмәне эшләмәһә, ҡатыны унан йолом аҡсаһы түләмәйенсә иреккә сыға ала.




Үлтереү һәм башҡа етди енәйәттәр тураһында ҡанун

12Әгәр ҙә берәү икенсе кешене һуғып үлтерһә, ул үҙе лә үлтерелергә тейеш+.
13Ләкин кеше берәйһен яңылышлыҡ менән үлтерһә һәм быға Алла ихтыяр иткән булһа, үлтергән кеше Мин һеҙгә билдәләп ҡуясаҡ урынға ҡасып ҡотола ала+.
14Әммә берәйһе икенсе берәүҙе белә-күрә мәкер менән үлтерһә, ул кеше хатта Минең ҡорбан усағым эргәһенән дә алып китеп үлтерелергә тейеш+.

15Атаһына һәм әсәһенә ҡул күтәргән һәр кем үлтерелергә тейеш.

16Кеше урлап һатҡан йәки урланған кешене йәшереп тотҡан һәр кем үлтерелергә тейеш+.

17Атаһын йәки әсәһен хурлаған һәр кем үлтерелергә тейеш+.

18Әгәр ҙә низағ ваҡытында берәү икенсе берәүҙе таш бәреп йәки йоҙроҡ менән һуғып имгәтһә, тегеһе иҫән ҡалһа, ләкин ятып ауырыһа,
19аҙаҡтан түшәгенән тороп, таяҡҡа таянып, өйҙән сығып йөрөй башлаһа, һуҡҡан кеше язаға тарттырылырға тейеш түгел. Фәҡәт имгәнгән кешегә эшләй алмаған көндәре өсөн түләһен һәм һауыҡҡанға тиклем уны ҡараһын.

20Хужа кеше ҡолон йәки ҡолиәһен таяҡ менән туҡмап, тегеләр шул урында уның ҡулынан вафат булһа, үлем өсөн хужаһы яза күрергә тейеш.
21Әгәр ҙә ҡол йәки ҡолиә шунан һуң бер-ике көн йәшәһә, яза биреү кәрәкмәй: ҡол – хужаның мөлкәте.

22Ир-ат һуғышҡан ваҡытта ауырлы ҡатынға һуғып, тегеһенең балаһы төшһә, әммә үҙенә башҡа зыян килмәһә, ғәйепле кеше ҡатындың төшкән ауыры өсөн иренең талабы менән хакимдар әйткән күләмдә аҡса түләргә тейеш.
23Ҡатынға ниндәй зыян килтерелһә, шундай уҡ яуап ҡайтарылырға тейеш: йәнгә – йән,
24күҙгә – күҙ, тешкә – теш, ҡулға – ҡул, аяҡҡа – аяҡ,
25тән бешкәнгә – тән бешеү, яраға – яра, имгәнеүгә – имгәнеү+.

26Әгәр ҙә хужаһы, ҡолон йәки ҡолиәһен туҡмап, уларҙың күҙен зарарлаһа, күҙе өсөн уларҙы иреккә ебәрһен.
27Әгәр ҙә ҡолоноң йәки ҡолиәһенең тешен һуғып һындырһа, теше өсөн уларҙы иреккә ебәрһен.




Мал эйәләренең яуаплылығы тураһында

28Әгәр берәйһенең үгеҙе ир йә ҡатынды һөҙөп үлтерһә, үгеҙҙе таш бәреп үлтерегеҙ, итен ашамағыҙ. Ә үгеҙҙең хужаһы ғәйепле түгел+.
29Әгәр ҙә үгеҙ элек тә һөҙгәк булып, был хаҡта хужаһы иҫкәртелә килһә, ләкин ул үгеҙен ҡарап йөрөтмәйенсә, тегеһе берәй ир йә ҡатынды үлтерә һөҙһә, үгеҙ таш бәреп үлтерелһен, хужаһы ла үлемгә дусар ителһен.
30Әгәр ҙә үгеҙ хужаһына түләү һалһалар, күпме һалынған, шул тиклем түләп, ғүмерен һаҡлап ҡала ала+.
31Үгеҙ берәйһенең улын йәки ҡыҙын һөҙөп үлтерһә, ошо уҡ ҡанун ҡулланыла.
32Әгәр ҙә үгеҙ ҡолдо йәки ҡолиәне һөҙөп үлтерһә, үгеҙҙең хужаһы ҡолдоң хужаһына утыҙ шекел көмөш түләргә тейеш, ә үгеҙҙе таш бәреп үлтереү фарыз.

33Әгәр ҙә берәү һыу соҡорон асыҡ ҡалдырһа йәки яңы соҡор ҡаҙып, уны япмай ҡуйһа, унда үгеҙ йәки ишәк төшөп ҡазаланһа,
34соҡор хужаһы мал хаҡын ҡайтарырға тейеш, ә үләкһәһен үҙенә алһын+.

35Әгәр ҙә бер үгеҙ икенсе үгеҙҙе һөҙөп ҡазалаһа, тере үгеҙҙе һатһындар ҙа хаҡын бүлешһендәр, зыянланған үгеҙҙе лә уртаҡлашып алһындар.
36Үгеҙҙең электән үк һөҙгәк булыуы мәғлүм булһа, зыянды үгеҙен ҡарамаған хужа ҡаплаһын; үгеҙ өсөн үгеҙен бирһен, ә үләкһәһен үҙенә алһын.

Илселәр Самарияла

4Төрлө яҡҡа һибелгән имандаштар ҡайҙа барһалар, шунда Һөйөнөслө Хәбәрҙе вәғәзләп йөрөнө+.
5Филиппус, Самарияның бер ҡалаһына барып, халыҡҡа Мәсих тураһында бәйән итте+.
6Филиппус һөйләгәндәрҙе бар халыҡ диҡҡәт менән тыңланы һәм ул ҡылған мөғжизәләрҙе күрҙе:
7ен эйәләшкән күптәрҙең эсенән, көслө тауыш менән үкереп, яуыз рухтар сыҡты, фалиж* һуҡҡан кешеләр, аҡһаҡтар күпләп һауыҡты+.
8Ҡала халҡы был эштәргә бик ҡыуанды.

9Шул уҡ ҡалала күпмелер ваҡыт, сихырсылыҡ ҡылып, Самария халҡын хайран ҡалдырған, үҙен бөйөк тип танытырға теләгән Шимғон исемле берәү бар ине.
10Барыһы ла – олоһо ла, кесеһе лә уны хайран ҡалып тыңланы. «Был әҙәм – „Бөйөк“ тип аталған Алла ҡөҙрәте», – тинеләр уның хаҡында.
11Оҙаҡ ҡына ваҡыт үҙенең сихырҙары менән халыҡты хайран ҡалдырып килеүе өсөн тыңланылар был Шимғонды.
12Әммә, Алла Батшалығы һәм Ғайса Мәсих исеме хаҡындағы Һөйөнөслө Хәбәрҙе бәйән иткән Филиппусҡа ышанғас, ирҙәр ҙә, ҡатындар ҙа һыуға сумдырылыу йолаһын үтте.
13Шимғон үҙе лә иманға килде һәм, һыуға сумдырылғандан һуң, Филиппустан бер тотам да ҡалманы. Ул ҡылған хикмәттәрҙе һәм ҡөҙрәтле мөғжизәләрҙе күреп, хайран ҡалды+.

14Самария халҡының Алла һүҙен ҡабул итеүен ишеткәс, Йәрүсәлимдәге илселәр улар янына Петрус менән Яхъяны ебәрҙе+.
15Петрус менән Яхъя бында иманға яңы килгән кешеләрҙең Изге Рухты ҡабул итеп алыуы өсөн доға ҡылды,+
16сөнки Раббы Ғайса исеме менән улар бары тик һыуға сумдырылыу йолаһын үтәгәйне, ләкин береһенә лә Изге Рух инмәгәйне әле+.
17Шунан һуң Петрус менән Яхъя Самария кешеләренең башына ҡулдарын ҡуйҙы һәм улар Изге Рухты ҡабул итте+.
18Рухтың илселәр ҡулынан бирелгәнен күргән Шимғон уларға аҡса тәҡдим итте.

19– Миңә лә шундай ҡөҙрәт бирегеҙ әле, кемдең башына ҡулымды ҡуйһам, шул кеше Изге Рухты алһын, – тине.

20Әммә Петрус уға:

– Әгәр, Алла бүләген аҡсаға һатып алырға мөмкин, тип уйлайһың икән, аҡсаларың менән бергә һәләк булырһың! – тине. –
21Һинең был хеҙмәттә ҡатнашырға хоҡуғың юҡ, сөнки Алла ҡаршыһында күңелең саф түгел.
22Шуға күрә был яуызлығыңдан тәүбә ит һәм Раббыға доға ҡыл, бәлки, күңелеңдәге яуыз уйың ғәфү ителер+.
23Мин һинең әсе көнсөллөккә батҡаныңды һәм гонаһ сылбыры менән бығауланғаныңды күрәм.

24– Әйткән һүҙҙәрегеҙҙең береһе лә миңә ҡағылмаһын өсөн, Раббыға доға ҡылығыҙ, – тип яуап бирҙе Шимғон+.

25Петрус менән Яхъя, үҙҙәренең шаһитлығын биреп Раббы һүҙен иғлан иткәндән һуң, кире Йәрүсәлимгә китте. Юлайҡан Самарияның күп кенә ауылдарында Һөйөнөслө Хәбәрҙе иғлан иттеләр+.




Филиппус һәм Хәбәшстан кешеһе

26Раббының бер фәрештәһе Филиппусҡа:

– Йыйын да көньяҡҡа, Йәрүсәлимдән Газаға бара торған юлға сыҡ, – тине. Ул юл аулаҡ ине+.

27Филиппус йыйынып шул юлға сыҡты һәм бында бер хәбәшиҙе* осратты. Ул кеше алашар*, кәндәки, йәғни Хәбәшстан батшабикәһенең ҡарамағындағы бөтөн хазинаны һаҡлаусы юғары дәрәжәле түрә ине. Аллаға табынырға тип Йәрүсәлимгә килгән,+
28әле үҙенең иленә ҡайтып бара һәм арбаһында Ишағыяһ пәйғәмбәр китабын уҡып ултыра ине.
29Рух Филиппусҡа:

– Арбаға яҡыныраҡ барып, эргәһенән атла, – тине+.

30Филиппус арба янына йүгереп килде, унда хәбәшиҙең Ишағыяһ пәйғәмбәрҙе уҡығанын ишетте.

– Нимә тураһында уҡығаныңды аңлайһыңмы һуң? – тип һораны.

31– Берәйһе төшөндөрөп бирмәһә, нисек аңлайым инде? – тип, хәбәши Филиппусты үҙенең эргәһенә арбаға ултырырға саҡырҙы+.

32+Хәбәши Изге Яҙманың ошо урынын уҡый ине:


«Салырға килтерелгән һарыҡ шикелле,

йөнөн ҡырҡыусы алдында

өнһөҙ торған бәрәс кеүек,

Ул ауыҙын асманы.

33Ул кәмһетелде,

ғәҙел хөкөмдән мәхрүм ителде.

Уның нәҫеле хаҡында кем һөйләр?

Тормошо ерҙән алынды бит»+.



34Хәбәши Филиппустан:

– Әйт әле, бында пәйғәмбәр кем хаҡында – үҙе хаҡында һөйләйме, әллә бүтән берәү тураһындамы? – тип һораны.

35Филиппус уға ошо урындан башлап аңлатып бирҙе һәм Ғайса хаҡындағы Һөйөнөслө Хәбәрҙе һөйләне+.
36-37Шулай бара торғас, улар ниндәйҙер һыу янына килеп етте.

– Бына бит, бында һыу бар, сумдырылыу йолаһын үтергә миңә нимә ҡамасаулай? – тине хәбәши*.

38Ул арбаны туҡтатырға ҡушты. Икеһе лә һыуға инде, һәм Филиппус уны һыуға сумдырып алды.
39Улар һыуҙан сыҡҡас, Раббы Рухы Филиппусты алып китте*, хәбәши уны бүтәнсә күрмәне, шатланып юлын дауам итте+.
40Филиппус иһә Ашдод ҡалаһына барып сыҡты. Ул Ҡайсареяға барып еткәнсе юлындағы ҡалаларҙа Һөйөнөслө Хәбәрҙе вәғәзләне+.

Раббының Шаулды саҡырыуы

91Шаул элеккесә Раббының шәкерттәренә нәфрәт менән янды, уларға үлем менән янаны. Ул иң баш ҡаһиндан+
2Дамасктағы ғибәҙәтханаларға хат яҙып биреүен һораны. Унда Раббы юлынан йөрөгән һәр кемде, ир-атмы ул, ҡатын-ҡыҙмы, ҡулға алып, Йәрүсәлимгә алып килергә ниәтләне.

3Юлда барғанда, инде Дамаскка яҡынлашып килгәндә, ҡапыл Шаулдың тирә-яғы күктән төшкән яҡтылыҡтан балҡып китте+.
4Ул ергә йығылды һәм:

– Шаул, Шаул! Ниңә һин Мине эҙәрлекләйһең? – тигән тауыш ишетте.

5– Һин кем, Әфәнде? – тип һораны Шаул.

– Мин – һин эҙәрләгән Ғайса, – тип яуап бирҙе тауыш. –
6Тор ҙа ҡалаға бар. Нимә эшләргә икәнен һиңә унда әйтерҙәр.

7Шаул менән бергә йөрөгән кешеләр өнһөҙ ҡатып ҡалды. Улар, килгән тауышты ишетһә лә, һис кемде күрмәне+.

8Шаул ерҙән торҙо, ләкин, күҙҙәрен асҡас, бер нәмә лә күрмәй булып сыҡты. Шунлыҡтан Дамаскка уны етәкләп алып килделәр.
9Өс көн буйы ул бер нәмә лә күрмәне, ашаманы ла, эсмәне лә.




Һананиастың Шаулды һауыҡтырыуы

10Дамаскта Һананиас исемле бер шәкерт йәшәй ине. Уға килгән илаһи күренмештә Раббы:

– Һананиас! – тине.

– Эйе, Раббым+.

11– Тура урам тип аталған урамға бар ҙа Йәһүҙә йәшәгән өйгә ин, Шаул исемле Тарсос кешеһен һора. Ул әлеге мәлдә доға ҡыла+.
12Шаулға илаһи күренмеш килде. Унда Һананиас исемле берәү уның янына килде лә, Шаулдың күҙҙәре йәнә күрә башлаһын өсөн, уға ҡулдарын ҡуйҙы, – тине Раббы.

13– Раббым! Мин был кеше хаҡында, уның Йәрүсәлимдә Һинең изге халҡыңа ҡаршы ни тиклем яуызлыҡтар ҡылыуы тураһында күптәрҙән ишеттем.
14Бында ла ул баш ҡаһиндарҙан исемеңде телгә алған һәр кемде ҡулға алырға вәкәләт алып килде, – тип яуапланы Һананиас.

15Әммә Раббы уға:

– Бар, кит, сөнки Мин был кешене башҡа халыҡтарға, батшаларға һәм Исраил халҡына исемемде танытһын өсөн ҡоралым итеп һайланым+.
16Уға Минең хаҡҡа күпме ғазап сигергә тейешлеген күрһәтермен, – тине+.

17Һананиас барып, шул йортҡа инде. Ул Шаулға ҡулын ҡуйып:

– Шаул туған! Мине һиңә, күҙҙәрең күрә башлаһын өсөн һәм Изге Рух менән һуғарырға тип, юлыңда осраған Раббы Ғайса ебәрҙе, – тине+.

18Шул саҡ, әйтерһең, күҙҙәрен ҡаплап торған балыҡ тәңкәләренә оҡшаш бер нәмә ҡойолоп төштө, Шаул тағы күрә башланы. Ул урынынан торҙо ла һыуға сумдырылыу йолаһын үтте.
19Ашап алғас, уға хәл инеп китте.




Шаулдың Дамаскта вәғәз һөйләп йөрөүе

Шаул шәкерттәр менән бер нисә көн Дамаскта булды+.
20Ундағы ғибәҙәтханаларға ингәс тә:

– Ғайса – Алла Улы, – тип һөйләй ҙә башланы.

21Уны тыңлағандарҙың барыһы ла хайран ҡалып:

– Йәрүсәлимдә шул исемде телгә алыусыларҙы эҙәрләгән әҙәм түгелме һуң был? Бында ла, уларҙы бығаулап, баш ҡаһиндарға тапшырырға тип килмәнеме икән ул? – тиеште+.

22Ә Шаулдың вәғәзләү ҡеүәте артҡандан-артты. Ғайсаның Мәсих икәнлеген иҫбат итеп йөрөп, ул Дамаскта йәшәүсе йәһүдтәрҙе аптырашҡа һалды+.

23Байтаҡ ваҡыт үткәс, йәһүдтәр уны үлтерергә һүҙ беркетте+.
24Уны үлтереү өсөн, ҡала ҡапҡаларын көнө-төнө күҙәттеләр. Әммә Шаул уларҙың был ниәтен белеп алды.
25Төндә шәкерттәр уны, кәрзингә ултыртып, ҡала диуары буйлап ергә төшөрҙө+.




Шаул Йәрүсәлимдә

26Йәрүсәлимгә килгәс, Шаул шәкерттәргә ҡушылырға тырышты, әммә улар Шаулдың Ғайса шәкерте булыуына ышанманы, унан ҡурҡтылар.
27Барнабас уны илселәр янына алып барҙы һәм Шаулдың юлда Раббыны күреүен, Раббының уға ниҙәр әйтеүен, уның Дамаскта Ғайса тураһында ҡыйыу рәүештә вәғәзләүен һөйләп бирҙе+.

28Раббы тураһында ҡыйыу рәүештә вәғәзләп, Шаул Йәрүсәлимдә илселәр менән бергә йөрөнө.
29Ул йыш ҡына грек телле йәһүдтәр менән әңгәмәләр ҡорҙо, бәхәсләште, ә тегеләре уны үлтерергә тырышты+.
30Имандаштар был хаҡта белеп ҡалғас, уны Ҡайсареяға оҙаттылар, ә унан Тарсосҡа ебәрҙеләр+.

31Бөтә Йәһүҙиә, Галилея һәм Самария имандаштар берҙәмлегендә тыныслыҡ урынлашты, һәм ул нығынды. Раббы ҡаршыһында ҡурҡып йәшәгәнгә һәм Изге Рухтың дәртләндереүе арҡаһында иман юлындағыларҙың һаны арта барҙы.




Энейҙың һауығыуы

32Петрус иһә, бер ҡаланан икенсеһенә йөрөй торғас, Луддала йәшәүсе иманлылар янына килде.
33Унда ул фалиж һуғып, һигеҙ йыл буйы ауырып ятҡан Эней исемле бер кешене күрҙе.

34– Эней! Һине Ғайса Мәсих һауыҡтыра. Ятҡан урыныңдан тор ҙа түшәгеңде йүнәтеп һал, – тине уға Петрус.

Эней шунда уҡ торҙо+.
35Уның һауыҡҡанын күреп, Лудда һәм Шарондың барса халҡы Раббыға инанды.




Табиҫаның терелеүе

36Яфо ҡалаһында гел генә яҡшы эштәр ҡылған һәм фәҡирҙәргә ярҙам иткән Табиҫа (грекса «Доркас»)* исемле бер шәкерт ҡатын бар ине+.
37Шул көндәрҙә ул ҡатын ауырып китте һәм вафат булды. Уны йыуып, өҫкө ҡаттағы бер бүлмәгә һалдылар.

38Шәкерттәр Петрустың Луддала икәнен ишеткәс, Яфоға яҡын булғанлыҡтан, үҙҙәре янына тиҙерәк килеп етеүен үтенеп, ике кеше ебәрҙеләр.
39Петрус улар менән бергә Яфоға килде. Уны өҫкө ҡаттағы бүлмәгә алып менделәр. Бөтә тол ҡатындар Петрус янына йыйылды, илай-илай уға Доркас тере сағында үҙе теккән күлдәктәрҙе, кейемдәрҙе күрһәтте.

40Бүлмәнән бөтә кешене сығарып ебәргәс, Петрус тубыҡланып доға ҡылды ла мәйеткә табан боролдо:

– Табиҫа, тор!

Ҡатын күҙҙәрен асты, Петрусты күреп, тороп ултырҙы+.
41Петрус, ҡулын һуҙып, уға торорға ярҙам итте. Тол ҡатындарҙы һәм бүтән иманлыларҙы саҡырып, терелгән Табиҫаны уларҙың ҡаршыһына баҫтырҙы+.

42Был хәл бөтә Яфо халҡына мәғлүм булды һәм күптәр Раббыға инанды.
43Петрус байтаҡ көндәр Яфола Шимғон исемле күн оҫтаһының өйөндә йәшәне.

Йөҙ башы Корнелиус

101Ҡайсареяла Италия полкы тип аталған ғәскәрҙә йөҙ башы булып хеҙмәт иткән Корнелиус исемле бер кеше бар ине.
2Ул үҙе лә, уның бөтә ғаиләһе лә Алланы ололап, Унан ҡурҡып йәшәне. Ул йәһүдтәргә мул хәйер-саҙаҡалар бирер һәм һәр ваҡыт Аллаға доға ҡылыр булды+.

3Бер көн, көндөҙгө өстәр тирәһендә, Корнелиусҡа ап-асыҡ булып Алланың бер фәрештәһе күренде. Фәрештә уның янына килеп:

– Корнелиус! – тине+.

4Корнелиус уға ҡото осоп ҡараны:

– Нимә, әфәнде?

– Доғаларың һәм хәйер-саҙаҡаларың ҡорбанға һаналып, Алла хозурында ҡабул ҡылынды, – тип яуап бирҙе фәрештә. –+
5Хәҙер Петрус тип тә йөрөтөлгән Шимғонды алып килергә Яфоға кешеләр ебәр.
6Ул күн оҫтаһы Шимғонда туҡталған, ә уның өйө диңгеҙ буйында урынлашҡан+.

7Фәрештә киткәс, Корнелиус ике хеҙмәтсеһен һәм үҙенең шәхси йомоштарын үтәгән диндар бер ғәскәриҙе саҡырып алды.
8Уларға барыһын да аңлатҡас, Яфоға ебәрҙе.




Петрус күргән илаһи күренмеш

9Икенсе көндө төш мәлендә, был кешеләр ҡалаға етеп килгәндә, Петрус яҫы түбәле өйҙөң башына доға ҡылырға менде+.
10Ул асыҡҡайны, ашағыһы килде. Өйҙә табын әҙерләнгән арала, Петрусҡа илаһи күренмеш иңде.
11Ул күктең асылыуын һәм унан ҙур туҡымаға оҡшаған бер нәмәнең дүрт мөйөшөнән тотолған килеш ергә төшөрөлгәнен күрҙе.
12+Уның эсендә ерҙә йәшәгән һәр төрлө дүрт аяҡлы хайуандар, һөйрәлеүселәр һәм ҡоштар бар ине.

13Бер тауыш уға:

– Тор, Петрус, быларҙы һуйып аша, – тине.

14Әммә Петрус:

– Юҡ, Раббым! Минең бер ҡасан да шаҡшы йәки хәрәм нәмә ашағаным булманы, – тине+.

15Шунда тауыш икенсе тапҡыр яңғыраны:

– Алла таҙа тип иғлан иткәнде шаҡшыға һанама!+

16Өс тапҡыр шулай ҡабатланды ла туҡыма шунда уҡ күккә күтәрелде.
17Петрус үҙе күргән был илаһи күренмештең нимә аңлатҡанын уйлап, аптырап торған арала, Корнелиус ебәргән кешеләр Шимғондың өйөн эҙләп табып, ҡапҡа төбөнә килеп баҫтылар.

18Улар ҡысҡырып:

– Петрус тип тә йөрөтөлгән Шимғон бында туҡталдымы? – тип һоранылар.

19Әле һаман үҙенә килгән илаһи күренмеш тураһында уйланып торғанда, Изге Рух Петрусҡа:

– Ана, һине өс кеше эҙләп килгән+.
20Аҫҡа төш тә, бер ниндәй икеләнеүһеҙ улар менән кит. Уларҙы Мин ебәрҙем, – тине.

21Петрус Корнелиус ебәргән кешеләр янына төштө:

– Һеҙ эҙләгән кеше – мин, – тине. – Ниндәй йомош менән йөрөйһөгөҙ?

22– Беҙҙе тәҡүә һәм Алланы ололап йәшәгән, барлыҡ йәһүд халҡында хөрмәт ҡаҙанған йөҙ башы Корнелиус ебәрҙе. Изге фәрештә уға һине үҙенең өйөнә саҡырырға, һинең һөйләгәндәреңде тыңларға бойорҙо, – тинеләр+.




Петрус менән Корнелиустың осрашыуы

23Петрус был кешеләрҙе алып инеп ҡунаҡ итте. Ә иртәгеһен улар менән бергә юлға сыҡты. Яфонан булған ҡайһы бер имандаштар ҙа уларға эйәрҙе.
24Икенсе көндө Ҡайсареяға килеп еттеләр. Корнелиус туғандарын һәм яҡын дуҫтарын йыйып, уларҙы көтөп тора ине инде.
25Инеп килгән Петрусҡа ҡаршы сыҡҡан Корнелиус, уның аяҡтарына йығылып, йөҙтүбән ергә ҡапланды+.

26– Тор, мин дә кеше бит, – тине Петрус, уны торғоҙоп+.

27Улар һөйләшә-һөйләшә өйгә инде. Петрус унда йыйылған халыҡты күреп:

28– Һеҙ, әлбиттә, йәһүдкә башҡа халыҡ кешеләре менән аралашырға, ҡунаҡҡа йөрөргә рөхсәт ителмәгәнен беләһегеҙ. Әммә Алла миңә бер кемде лә шаҡшы йәки хәрәм тип иҫәпләмәҫкә кәрәклеген аңғартты+.
29Шуға, һеҙ мине саҡырыу менән, һис һүҙһеҙ янығыҙға килдем. Инде әйтегеҙ: ни өсөн минең арттан кешеләр ебәрҙегеҙ? – тине.

30– Өс көн элек ошо ваҡытта, сәғәт өстә үҙ өйөмдә доға ҡыла инем, – тине Корнелиус. – Ҡапыл алдымда ялтырап торған кейем кейгән бер әҙәм пәйҙә булды
31һәм миңә: «Корнелиус, Алла һинең доғаңды ишетте һәм хәйерҙәреңде иҫкә алды.
32Яфонан Петрус тип тә йөрөтөлгән Шимғонды алып килергә кешеләр ебәр. Ул хәҙер диңгеҙ буйында йәшәгән күн оҫтаһы Шимғондың өйөндә ҡунаҡта», – тине.
33Мин шунда уҡ һиңә кешеләр ебәрҙем, һәм һин килеп яҡшы иттең. Хәҙер беҙ һәммәбеҙ, Раббы һиңә һөйләргә ҡушҡан һүҙҙәрҙе тыңлар өсөн, Алла алдында торабыҙ.




Петрустың вәғәзе

34+– Алланың ысынлап та барыһына ла тигеҙ ҡарағанын мин хәҙер аңлайым, – тип һүҙен башланы Петрус. –+
35+Ул, ниндәй халыҡтан булыуына ҡарамаҫтан, Алланан ҡурҡҡан һәм хаҡ эштәр ҡылған кешене хуш күрә+.
36Алла, Ғайса Мәсих аша килгән тыныслыҡ хаҡындағы Һөйөнөслө Хәбәрҙе һөйләп, Исраил халҡына Үҙенең һүҙен ебәрҙе. Ғайса – бөтәһенең Хакимы+.
37Яхъя һыуға сумдырылыу йолаһын үтергә саҡырып иғлан итә башлағандан һуң, Галилеянан алып бөтөн Йәһүҙиәлә ниҙәр булғанын һеҙ беләһегеҙ:+
38Алла, назаралы Ғайсаны Изге Рух менән мәсехләп, Уға ҡөҙрәт бирҙе һәм Ғайса, яҡшылыҡтар ҡылып, Иблис йонсотҡан кешеләрҙе һауыҡтырып йөрөнө, сөнки Алла Уның менән булды+.
39Беҙ – йәһүдтәр илендә һәм Йәрүсәлимдә Ул ҡылған барса эштәрҙең шаһитыбыҙ. Уны ағас бағанаға аҫып үлтерҙеләр,
40-41ә өсөнсө көндә Алла Уны терелтеп торғоҙҙо. Ғайсаны бөтә халыҡҡа түгел, ә беҙгә, Үҙе алдан уҡ һайлап алған, Ғайса үленән терелеп торғандан һуң Уның менән бергә ашап-эскән шаһиттарына, күрһәтте.
42Ғайса – тереләргә һәм үлеләргә Алла тарафынан билдәләп ҡуйылған Хөкөмдар. Ул беҙгә ошо хаҡта халыҡҡа вәғәз әйтергә һәм шаһитлыҡ ҡылырға бойороҡ бирҙе+.
43+Уға инанған һәр кемдең гонаһтары Уның исеме аша ғәфү ителәсәк, тип барса пәйғәмбәрҙәр Уның тураһында һөйләне, – тине Петрус+.




Мәжүсиҙәрҙең Изге Рухты ҡабул итеүе

44Петрус быларҙы һөйләгән ваҡытта уҡ тыңлаусыларға Изге Рух иңде.
45Петрус менән бергә килгән сөннәтле иманлылар Изге Рухтың мәжүсиҙәргә лә бирелеүенә бик ғәжәпләнде.
46Сөнки тегеләрҙең, таныш булмаған телдәрҙә һөйләшеп, Аллаға дан яуҙырғандарын ишетте. Шул ваҡыт Петрус:+

47– Был кешеләр беҙҙең кеүек үк Изге Рухты ҡабул итеп алды. Шулай булғас, уларҙың һыуға сумдырылыуына кем ҡамасаулай алыр? – тине+.

48Шулай итеп, Петрус уларҙы Ғайса Мәсих исеме менән һыуға сумдырырға ҡушты. Һуңынан улар Петрустан үҙҙәре янында бер нисә көнгә ҡалыуын һоранылар+.

Йәрүсәлимдә Петрустың аҡланыуы

111Илселәр һәм Йәһүҙиәләге имандаштар башҡа халыҡтарҙың да Алла һүҙен ҡабул иткәнен ишетте.
2-3Петрус Йәрүсәлимгә килгәс, сөннәтле иманлылар уға:

– Һин, сөннәтһеҙ кешеләр янына инеп, улар менән бергә ашағанһың, – тип ғәйеп ташланы++.

4Петрус уларға баштан башлап ентекләп аңлатып бирҙе:

5– Яфо ҡалаһында доға ҡыла инем, шул мәл миңә илаһи күренмеш иңде: ҙур туҡымаға оҡшаған бер нәмә дүрт мөйөшөнән тотолған килеш күктән минең яныма төшөрөлдө+.
6Эсенә күҙ һалғас, унда ерҙә йәшәүсе дүрт аяҡлы хайуандарҙы, йәнлектәрҙе, һөйрәлеүселәрҙе һәм ҡоштарҙы күрҙем.
7Шунан һуң: «Тор, Петрус, быларҙы һуйып аша», – тигән тауыш ишеттем.
8«Юҡ, Раббым! Минең бер ҡасан да шаҡшы йәки хәрәм нәмәләрҙе ауыҙыма алғаным юҡ», – тинем мин.
9Күктән тауыш миңә тағы: «Алла таҙа тип иғлан иткәнде шаҡшыға һанама!» – тине+.
10Өс тапҡыр шулай ҡабатланғандан һуң, барыһы ла кире күккә тартып алынды.

11Нәҡ шул ваҡытта Ҡайсареянан миңә ебәрелгән өс кеше мин туҡтаған йорт алдында тора.
12Изге Рух миңә бер ниндәй икеләнеүһеҙ улар менән барырға ҡушты. Янымдағы бынау алты имандаш та минең менән бергә китте. Беҙ мине саҡырған кешенең өйөнә килеп еттек+.
13Ул нисек итеп үҙ өйөндә фәрештәне күреүе хаҡында һөйләне. Фәрештә уға: «Петрус тип тә йөрөтөлгән Шимғонды саҡырыу өсөн Яфоға кешеләр ебәр+.
14Ул һеҙгә килтергән хәбәр аша һин үҙең дә, бөтөн йортоң да ҡотолорһоғоҙ», – тип әйткән.

15Мин һөйләй башлағас, тәүҙә беҙгә иңгән кеүек, уларға ла Изге Рух иңде+.
16Шунда мин Раббының: «Яхъя кешеләрҙе һыуға сумдырҙы, ә һеҙ Изге Рухҡа сумдырылырһығыҙ», – тигән һүҙҙәрен иҫкә төшөрҙөм+.
17Раббы Ғайса Мәсихкә инанғандан һуң беҙгә биргән бүләген Алла уларға ла биргән икән, Аллаға ҡаршы торорға мин кем һуң? – тине Петрус+.

18Быны ишеткәс, бөтәһе лә тынысланды. Шунан Алланы данлап:

– Тимәк, йәшәүгә алып барған тәүбә юлын Алла башҡа халыҡтарға ла асҡан, – тинеләр.




Антиохияла имандаштар берҙәмлеге

19Стефанустың үлеменән һуң башланған эҙәрләүҙәр арҡаһында таралышҡан иманлылар, йәһүдтәр алдында ғына вәғәз һөйләп, Фойникә өлкәһенә, Кипрға һәм Антиохия ҡалаһына тиклем барып етте+.
20Әммә улар араһындағы ҡайһы бер Кипр һәм Курене кешеләре, Антиохияға килгәс, башҡа халыҡ кешеләренә лә Раббы Ғайса хаҡындағы Һөйөнөслө Хәбәрҙе еткерҙе.
21Раббының көсө улар менән булды һәм бик күптәр, инанып, Раббыға табан боролдо.

22Был туралағы хәбәр Йәрүсәлимдәге имандаштар берҙәмлегенә лә барып етте. Барнабасты Антиохияға ебәрҙеләр+.
23Ул килеп, Алланың бындағы кешеләргә булған мәрхәмәтен күргәс, шатланды һәм бөтәһен дә Раббыға ысын күңелдән тоғро булып ҡалырға өндәне.
24Барнабас Изге Рух һәм иман менән тулы изгелекле кеше ине. Күптәр, Раббыға инанып, иман юлындағылар төркөмөнә ҡушылды+.

25Шунан һуң Барнабас, Шаулды эҙләп, Тарсосҡа китте, уны табып+
26Антиохияға алып килде. Улар бында бер йыл торҙолар, имандаштар берҙәмлеге менән осрашып, күп кешеләрҙе өйрәттеләр. Шәкерттәрҙе мәсихселәр* тип иң тәүҙә Антиохия ҡалаһында атай башланылар.

27Шул осорҙа Йәрүсәлимдән Антиохияға бер нисә пәйғәмбәр килде+.
28Уларҙың Һағаб исемле береһе тороп баҫты ла, Рух арҡылы алдан күреп, бөтә донъяла ҡаты аслыҡ буласағын әйтте. Ул аслыҡ ҡайсар* Клаудиус заманында булды+.
29Шунан һуң шәкерттәр, һәр береһе үҙ хәленән килгәнсә, Йәһүҙиәлә йәшәгән имандаштарына ярҙам ебәрергә булды.
30Ниәттәрен бойомға ашырып, Барнабас менән Шаул аша йыйылған бүләктәрҙе берҙәмлек өлкәндәренә ебәрҙеләр.

Петрустың ҡулға алыныуы һәм азат ителеүе

121Шул ваҡыттарҙа Һируд батша* имандаштар берҙәмлегендәге ҡайһы бер кешеләрҙе эҙәрлекләй башланы.
2Яхъяның ағаһы Яҡупты ҡылыс менән сабып үлтертте+.
3Быға йәһүдтәрҙең ҡәнәғәт ҡалғанын күреп, Петрусты ла ҡулға алды. Был ваҡиға Сөсө икмәк байрамы көндәрендә булды+.
4Һируд Петрусты төрмәгә яптырҙы һәм дүртәр ғәскәриҙән торған дүрт төркөмдө ҡарауыл һағына ҡуйҙы. Ҡотҡарылыу байрамынан һуң уны халыҡ алдына сығарып хөкөм итергә ниәтләне+.
5Петрус төрмәлә һаҡ аҫтында булған ваҡытта имандаштар берҙәмлегендә уның өсөн Аллаға ғәйәт тырышып доға ҡылдылар+.

6Һируд Петрусты халыҡ алдына сығарырға теләгән көнгә ҡаршы төндә Петрус ике сылбыр менән бығауланған хәлдә ике һаҡсы уртаһында йоҡлап ята, ә ишек янында ҡарауылсылар һаҡта тора ине.
7Ҡапыл Раббының бер фәрештәһе пәйҙә булды һәм бүлмә эсе яҡтырып китте. Фәрештә Петрусты төртөп уятты:

– Тора һал!

Шунда Петрустың ҡулындағы сылбыры ысҡынып төштө+.

8– Билеңде быу ҙа аяғыңа кей, – тине фәрештә.

Петрус әйткәнде эшләне.

– Өҫтөңә кей ҙә миңә эйәр, – тине фәрештә.

9Петрус, фәрештәнең был эштәре өндә икәнен аңламайынса, уның артынан төрмәнән сыҡты. Илаһи күренмеш күрәмдер, тип уйлай ине ул.
10Улар, беренсе һәм икенсе һаҡсыны үткәндән һуң, ҡалаға сыға торған тимер ҡапҡа янына килеп еттеләр. Ҡапҡа улар алдында үҙенән-үҙе асылды. Улар урамға сыҡты. Урам буйлап аҙыраҡ барғас, фәрештә күҙ алдынан юҡҡа сыҡты+.

11Шул ваҡыт Петрус иҫенә килеп: «Хәҙер мин ысынлап та беләм: Раббы Үҙенең фәрештәһен ебәргән. Ул мине Һируд ҡулынан һәм йәһүд халҡы миңә бирергә теләгән язанан ҡотҡарҙы», – тип уйланы+.

12Барыһын да аңлағас, ул Маркус тип тә йөрөтөлгән Яхъяның әсәһе Мәрйәмдең өйөнә килде. Унда йыйылған күп халыҡ доға ҡыла ине+.
13Петрустың ҡапҡа шаҡыуына Рода исемле хеҙмәтсе ҡыҙ килеп сыҡты.
14Петрусты тауышынан танығас ул, шатлығынан ишекте асырға ла онотоп, йүгереп инеп китте, йорттағыларға Петрустың ҡапҡа төбөндә тороуын хәбәр итте.

15– Аҡылдан шаштыңмы әллә! – тинеләр уға.

Ҡыҙ һаман үҙ һүҙендә ныҡ торғас:

– Уның фәрештәһелер*, – тип яуапланылар+.

16Петрус шаҡыуын дауам итте. Ҡапҡаны асҡас, уны күреп хайран ҡалдылар.
17Петрус, тауышланмаҫҡа ҡушып, ҡулы менән ишараланы ла Раббының нисек итеп уны төрмәнән сығарыуы тураһында һөйләп бирҙе.

– Был хаҡта Яҡупҡа ла, башҡа имандаштарға ла әйтегеҙ, – тине лә улар янынан башҡа ергә китте+.

18Таң атҡас, ҡот осҡос шау-шыу күтәрелде. Һаҡсылар бер-береһенән: «Петрус ҡайҙа булған икән?» – тинеләр.
19Һируд Петрусты эҙләргә бойорҙо, әммә таптыра алмағас, һаҡсыларҙан һорау алды һәм уларҙы үлтерергә әмер бирҙе.




Һируд батшаның үлеме

Бынан аҙаҡ Һируд Йәһүҙиәнән Ҡайсареяға китте һәм шунда ҡалды.
20Һируд Тир һәм Сидон ҡалалары халҡына бик асыулы ине. Ә был ҡалалар, аҙыҡ-түлек менән Һирудтың биләмәләренән тәьмин ителгәнгә күрә, бергәләшеп батшаға вәкилдәр ебәрҙеләр. Улар, батша һарайына идара иткән Бластосты үҙ яҡтарына ауҙарып алғандан һуң, тыныслыҡ һоранылар.
21Билдәләнгән көндө Һируд, батша кейемдәре кейеп, хөкөм итеү урынына ултырҙы һәм улар алдында телмәр тотто.
22Ә халыҡ уның һүҙен хуплап:

– Был тауыш – кеше тауышы түгел, был – илаһ тауышы, – тип ҡысҡырҙы.

23Һируд Алланы дан-шөһрәткә күммәгән өсөн Раббының бер фәрештәһе ҡапыл уға килтереп һуҡты. Эсенән ҡорттар ашап, Һируд йән бирҙе+.

24Алла һүҙе иһә таралғандан-таралды, уны ҡабул итеүселәрҙең һаны арта барҙы+.
25Ә Барнабас менән Шаул, үҙҙәренә тапшырылған эште башҡарғандан һуң, Маркус тип тә йөрөтөлгән Яхъяны ла алып, Йәрүсәлимдән Антиохияға ҡайттылар+.

Барнабас менән Шаулға изге хеҙмәт йөкмәтелеү

131Антиохиялағы имандаштар берҙәмлегендә пәйғәмбәрҙәр, остаздар бар ине: Барнабас, Шимғон (уны тағы Нигер тип тә атайҙар), Курененан Лукиос, өлкә идарасыһы Һируд менән бергә тәрбиәләнгән Манаен һәм Шаул.+
2Бер ваҡыт, улар Раббыға хеҙмәт иткәндә һәм ураҙа тотҡанда, Изге Рух:

– Хеҙмәтемде башҡарыу өсөн Үҙем һайлап алған Барнабас менән Шаулды Миңә бирегеҙ, – тине+.

3Ураҙа тотҡандан һәм доға ҡылғандан һуң, Барнабас менән Шаулдың баштарына ҡулдарын ҡуйып, уларҙы оҙатып ебәрҙеләр.




Барнабас менән Шаул Кипрҙа

4Изге Рух тарафынан ебәрелгән Барнабас һәм Шаул Селеукея ҡалаһына килде, унан һыу юлы менән Кипр утрауына киттеләр.
5Утрауҙағы Саламис ҡалаһына килгәс, йәһүдтәрҙең ғибәҙәтханаларында Алла һүҙен вәғәзләнеләр. Яхъя ла улар менән ине, ярҙам итеп йөрөнө+.
6Бөтә утрауҙы үтеп, улар Пафос ҡалаһына килде. Бында улар сихырсы һәм ялған пәйғәмбәр Бар-Йеһошуағ исемле йәһүд кешеһен осратты+.
7Ул өлкә башлығы, бик аҡыллы кеше Сергиос Паулустың хеҙмәтсеһе ине. Сергиос Паулус, Алла һүҙен тыңларға теләп, Барнабас менән Шаулды үҙ һарайына саҡырҙы.
8Ә Әлүмас (был Бар-Йеһошуағтың икенсе исеме – «сихырсы»), өлкә башлығының иманға килеүенә аяҡ салырға тырышып, уларға ҡаршы торҙо.
9Әммә Изге Рух менән һуғарылған Шаул, уны Паулус тип тә атайҙар, Әлүмасҡа туп-тура ҡарап:+

10– Эй, һин, эсе тулы ялған һәм мәкер, Иблис улы, һәр төрлө хаҡлыҡтың дошманы! Раббының тура юлын боҙоп күрһәтергә тырышыуҙан туҡтайһыңмы, юҡмы? – тине. –
11Әле Раббының ҡулы һинең өҫтөңдә: һин һуҡыраясаҡһың һәм Алла билдәләгән бер ваҡытҡаса ҡояшты күрмәйәсәкһең.

Шунда уҡ Бар-Йеһошуағты томан һәм ҡараңғылыҡ ҡаплап алды, һәм ул, берәйһе етәкләмәҫме икән тип, әле бер яҡҡа, әле икенсе яҡҡа табан атланы.

12Өлкә башлығы, был хәлде күреп, Раббы тураһындағы тәғлимәттең ҡөҙрәтенә таң ҡалды һәм Раббыға инанды.




Паулустың Писидиә өлкәһендәге Антиохияла сығышы

13Паулус һәм уның юлдаштары, Пафостан һыу юлы менән Памфулия өлкәһендәге Перге ҡалаһына килде. Яхъя, уларҙан айырылып, Йәрүсәлимгә ҡайтты,+
14ә ҡалғандар Пергенан Писидиә өлкәһендәге Антиохияға китте.

Шәмбе көндө улар ғибәҙәтханаға инеп ултырҙы.
15Ҡанундан һәм пәйғәмбәрҙәр яҙған китаптарҙан өҙөктәр уҡығандан һуң, ғибәҙәтхана башлыҡтары уларға хеҙмәтсе аша:

– Туғандар! Халыҡҡа еткерергә теләгән нәсихәтегеҙ булһа, һөйләгеҙ, – тигән һүҙҙәрҙе еткерҙе+.

16Паулус тороп баҫты ла ҡулы менән ишаралап тынлыҡҡа саҡырҙы:

– Исраилдар һәм Алланан ҡурҡыусы башҡалар, тыңлағыҙ!
17+Исраил халҡының Аллаһы беҙҙең ата-бабаларыбыҙҙы һайлап алған. Мысыр ерендә булғандарында уларҙы бөйөк халыҡ иткән һәм Үҙенең ҡөҙрәте менән Мысырҙан алып сыҡҡан+.
18Сүлдә ҡырҡ йыл буйы уларға ҡарата түҙемлек һаҡлаған+.
19Ҡәнғән ерендә ете халыҡты юҡ иткәндән һуң, шул ерҙе Исраил халҡына аҫабалыҡҡа биргән+.
20++Шулай дүрт йөҙ илле йыл үткән. Шунан һуң, Шемуил пәйғәмбәр йәшәгән осорға тиклем, уларға хөкөмдарҙар биреп торған.
21+Шунан улар батша һораған, һәм Алла Бинйәмин нәҫеленән булған Ҡиш улы Шаулды биргән. Ул ҡырҡ йыл идара иткән+.
22+Уны тәхеттән төшөргәс, батша итеп Дауытты ҡуйған һәм уның хаҡында: «Мин күңелемә хуш килгән Ишай улы Дауытты таптым. Ул Мин нимә теләһәм, шуны эшләр», – тигән+.

23+Алла, Үҙенең вәғәҙәһе буйынса, Исраил халҡына Дауыт нәҫеленән Ҡотҡарыусы Ғайсаны ебәрҙе.
24Ҡотҡарыусы килерҙән алда Яхъя бөтә Исраил халҡын тәүбәгә килеү билдәһе итеп һыуға сумдырылыу йолаһын үтәргә өндәне+.
25Хеҙмәтенең аҙағында Яхъя: «Мине кем тип уйлайһығыҙ? Мин һеҙ көткән кеше түгел. Әммә минең арттан Берәү килә. Мин Уның аяҡ кейеменең бауын сисергә лә лайыҡ түгелмен», – тине+.

26– Туғандар! – тип һүҙен дауам итте Паулус. – Ибраһим нәҫеле балалары һәм Алланы ололаусы башҡа кешеләр! Ҡотҡарылыу хаҡындағы был хәбәр беҙгә ебәрелде.
27Йәрүсәлим халҡы һәм уларҙың башлыҡтары Ғайсаның кем икәнен таныманы, Уны хөкөм итеп, пәйғәмбәрҙәрҙең һәр шәмбе уҡыла торған һүҙҙәрен ғәмәлгә ашырҙы+.
28Үлем язаһына тарттырырлыҡ һис бер ғәйеп тапмаһалар ҙа, Пилатостан Уны үлтереүҙе талап иттеләр+.
29Ғайса хаҡында Изге Яҙмала яҙылғандарҙың бөтәһе лә тормошҡа ашҡас, Уны арҡысаҡтан төшөрөп, ҡәбергә һалдылар+.
30Әммә Алла Уны үленән терелтте+.
31Ул Үҙе менән Галилеянан Йәрүсәлимгә килгән кешеләргә күп көндәр дауамында күренде. Хәҙер ул кешеләр – халыҡ алдында Уның шаһиттары+.

32-33+Беҙ һеҙгә Һөйөнөслө Хәбәр алып килдек: Алла Ғайсаны терелтеп, аталарыбыҙға биргән вәғәҙәне беҙҙең өсөн, йәғни уларҙың балалары өсөн, ғәмәлгә ашырҙы. Был Зәбүр китабының икенсе мәҙхиәһендә яҙылғанса булды:


«Һин – Минең Улым,

Мин бөгөндән Һиңә Ата булдым»+.



34+Тәнен серетмәйенсә Уны үленән терелтеп торғоҙоуы тураһында иһә Алла былай тигән:


«Дауытҡа бирелгән изге һәм ышаныслы вәғәҙәне

һеҙҙең өсөн бойомға ашырасаҡмын»+.



35+Һәм бүтән бер урында ла:


«Изге бәндәңдең тәнен серетмәҫһең», –



тип яҙылған+.

36Үҙ мәлендә Алла ихтыярына хеҙмәт иткән Дауыт иһә вафат булды, аталары янына ерләнде. Уның тәне серене+.
37Ә Алла терелтеп торғоҙған Зат серемәне.

38+– Шулай итеп, туғандар, һеҙгә мәғлүм булһын! – тип һүҙен дауам итте Паулус. – Һеҙгә Ғайса аша гонаһтарығыҙҙың ғәфү ителеүе хаҡында белдерелә+.
39Муса ҡануны тормошҡа ашыра алмағанды Ғайса атҡарҙы: Уға инанған һәр кем Уның аша Алла тарафынан аҡланыр+.
40Һаҡ булығыҙ, һеҙҙең менән пәйғәмбәрҙәр әйткәнсә килеп сыҡмаһын:+


41+«Мыҫҡыл итеүселәр, ҡарағыҙ!

Хайран ҡалып юҡҡа сығығыҙ.

Һеҙҙең көндәрҙә Мин шундай ғәмәл ҡылам,

һөйләһәләр ҙә, ышанмаҫһығыҙ».



42Паулус менән Барнабас ғибәҙәтхананан сыҡҡанда, халыҡ уларҙан, киләһе шәмбелә лә ошо хаҡта һөйләгеҙ әле, тип үтенде.

43Йыйылыш таралғандан һуң күп йәһүдтәр һәм, йәһүд диненә күскән диндар кешеләр Паулус менән Барнабас артынан эйәрҙе. Илселәр, улар менән әңгәмә ҡороп, уларҙы Алла мәрхәмәтендә ҡалырға өгөтләне+.

44Икенсе шәмбелә бөтә ҡала тиерлек Раббы һүҙен тыңларға йыйылды.
45Ә йәһүдтәр, халыҡтың күплегенә көнләшеүҙән эстәре ташып, Паулус әйткәндәргә ҡаршы әрләшә башланы+.
46Паулус менән Барнабас ҡыйыу рәүештә:

– Алла һүҙе иң элек һеҙгә иғлан ителергә тейеш ине, – тинеләр. – Әммә һеҙ уны кире ҡағаһығыҙ һәм шуның менән үҙегеҙҙең мәңгелек тормошҡа лайыҡ түгел икәнегеҙҙе күрһәтәһегеҙ. Шунлыҡтан беҙ башҡа халыҡтарға мөрәжәғәт итәбеҙ+.
47+Раббы бит беҙгә:


«Ҡотолоу Һинең аша

ер йөҙөнөң иң алыҫ төбәктәренә барып етһен тип,

Һине халыҡтар өсөн

яҡтылыҡ сығанағы итеп ҡуйҙым», –



тигән бойороҡ бирҙе+.

48Йәһүд булмағандар был һүҙҙәрҙе ишетеп ҡыуанды һәм Раббы һүҙен данланы. Мәңгелек тормош өсөн һайлап алынғандарҙың барыһы ла иманға килде.

49Раббы һүҙе шул тирәләге барса ерҙәргә таралды.

50Әммә йәһүдтәр, мәшһүр ғаиләләрҙән булған диндар ҡатындарҙы һәм ҡаланың етәксе кешеләрен ҡотортоп, Паулус менән Барнабасты эҙәрләне, уларҙы был төбәктән ҡыуҙыртты+.
51Паулус менән Барнабас иһә, уларға ҡаршылыҡ йөҙөнән, аяҡтарындағы туҙанды ҡағып төшөрҙө* һәм Иконион ҡалаһына китте+.

52Ә шәкерттәрҙең күңеле ҡыуаныс һәм Изге Рух менән һуғарылды+.

Паулус менән Барнабас Иконион ҡалаһында

141Иконионда Паулус менән Барнабас, ғәҙәттәгесә, йәһүдтәр ғибәҙәтханаһына инде. Уларҙың тәьҫирле итеп һөйләүенән бик күп йәһүдтәр һәм башҡа халыҡ кешеләре Раббыға инанды+.
2Ә иманға килмәгән йәһүдтәр, йәһүд булмағандарҙы иманлыларға ҡаршы ҡотортоп, уларға ҡарата дошманлыҡ уятты.
3Паулус менән Барнабас бында байтаҡ ваҡыт булды. Раббы тураһында ҡыйыу рәүештә вәғәзләнеләр һәм Раббы, Үҙенең мәрхәмәте хаҡындағы хәбәрҙе раҫлап, уларҙың ҡулы менән хикмәтле билдәләр һәм мөғжизәләр ҡылды+.
4Ҡала халҡы икегә бүленде: бер өлөшө – йәһүдтәр, икенселәре илселәр яҡлы булды+.
5Ахырҙа йәһүд булмағандар һәм йәһүдтәр, үҙҙәренең башлыҡтары менән бергә илселәргә ташланып, уларҙы таш менән бәреп үлтерергә ниәтләне.
6Был хаҡта белеп ҡалғандан һуң, илселәр Лукауния өлкәһенә ҡасып китте. Ундағы Лустра, Дербе ҡалаларында һәм шул тирәләге ерҙәрҙә+
7халыҡҡа Һөйөнөслө Хәбәрҙе һөйләүҙәрен дауам иттеләр.




Лустра ҡалаһында булған хәлдәр

8Лустра ҡалаһында аяҡтары йөрөмәгән бер кеше бар ине. Ул, тыумыштан уҡ ғәрип булып, бер ҡасан да атлай алмаған ине+.
9Ул да Паулус һөйләгән һүҙҙәрҙе тыңлап ултырҙы. Паулус уға туп-тура ҡараны ла, ғәриптең шифа аласағына ышанысы барлығын күреп, көслө тауыш менән:+

10– Тор, аяғыңа баҫ, – тип әйтте.

Теге һикереп торҙо ла атлап китте+.
11Халыҡ иһә, Паулустың нимә эшләгәнен күреп, Лукауния ерлеге телендә:

– Беҙҙең яныбыҙға кеше ҡиәфәтендә илаһтар төштө! – тип ҡысҡыра башланы+.

12Барнабасты – Зевс тип, ә Паулусты, башлыса ул һөйләгәнгә күрә, Гермес* тип атанылар.
13Ҡала ситендә урынлашҡан Зевс ҡорамының ҡаһины иһә ҡапҡа алдына үгеҙҙәр һәм сәскә бәйләмдәре алып килде, халыҡ менән бергә ҡорбан килтерергә булды+.

14Илселәр Барнабас менән Паулус был хаҡта белеп ҡалғас, өҫтәрендәге кейемдәрен йыртҡысланы, халыҡ төркөмөнә ташланып:+

15– Һеҙ нимә эшләйһегеҙ? – тип ҡысҡырҙы. – Беҙ – һеҙҙең кеүек үк кешеләр! Һеҙгә Һөйөнөслө Хәбәр алып килдек һәм, ялған илаһтарҙан арынып, күкте, ерҙе, диңгеҙҙе, уларҙағы бөтә нәмәне бар ҡылған тере Аллаға килеүегеҙҙе теләйбеҙ+.
16Элек Ул бөтә халыҡтарға үҙҙәренең юлдарынан барырға ихтыяр бирә ине+.
17Әммә, яҡшылыҡтар ҡылып, Үҙен күрһәтеп торҙо: ваҡытында күктәрҙән ямғыр яуҙырып, мул уңыш биреп, һеҙҙе ризыҡ менән тәьмин итте, йөрәктәрегеҙҙе ҡыуаныс менән тултырҙы+.

18Ошо һүҙҙәр менән дә улар халыҡты үҙҙәренә ҡорбан килтермәҫкә көскә-көскә генә күндерә алды.







Ғайсаның үлемгә хөкөм ителеүе

(Маҫ 27:15-26; Мрк 15:6-15; Ях 18:39–19:16)

13•Пилатос иһә, баш ҡаһиндарҙы, башлыҡтарҙы һәм халыҡты йыйып,
14былай тине:

– Һеҙ миңә был Кешене халыҡты ҡоторта тип алып килдегеҙ. Мин һеҙҙең алдығыҙҙа Унан һорау алдым, ләкин һеҙ таҡҡан ғәйептәрҙең береһен дә тапманым.
15Һируд та ғәйеп тапманы, сөнки Уны беҙгә кире ҡайтарҙы. Шулай итеп, был Әҙәм үлем язаһы бирерлек бер нәмә лә эшләмәгән.
16-17Шуға күрә, уны сыбыртҡылайым да иреккә ебәрәм*.

18Халыҡ бер тауыштан:

– Быныһына – үлем! Беҙгә Бараббасты азат ит! – тип ҡысҡыра башланы.

19Бараббас иһә ҡалалағы фетнәлә ҡатнашҡаны һәм кеше үлтергәне өсөн төрмәгә ултыртылғайны.
20Пилатос, Ғайсаны иреккә сығарырға теләп, халыҡҡа тағы мөрәжәғәт итте.
21Ләкин улар:

– Арҡысаҡҡа* ҡаҙаҡлат, арҡысаҡҡа ҡаҙаҡлат! – тип һөрәнләне.

22Пилатос өсөнсө тапҡыр:

– Ул ниндәй яуызлыҡ эшләгән һуң? Үлем язаһына тарттырырлыҡ бер ғәйебе лә юҡ бит. Шулай булғас, Уны сыбыртҡылайым да иреккә ебәрәм, – тине.

23Әммә тегеләре ныҡышып, көслөрәк тауыш менән Ғайсаның арҡысаҡҡа ҡаҙаҡланыуын талап итте һәм уларҙың тауышы өҫтөнлөк алды.
24Пилатос уларҙың талабын үтәргә ҡарар итте.
25Фетнәлә ҡатнашҡаны һәм кеше үлтергәне өсөн төрмәгә ултыртылған Бараббасты халыҡ һорауы буйынса азат итте, ә Ғайсаны уларҙың ихтыярына тапшырҙы.




Ғайсаны арҡысаҡҡа ҡаҙаҡлау

(Маҫ 27:32-44; Мрк 15:21-32; Ях 19:17-27)

26•Ғәскәриҙәр Ғайсаны алып китеп барғанда, баҫыуҙан ҡайтып килгән Шимғон исемле бер Курене кешеһен туҡтатып, арҡысаҡты уның елкәһенә һалдылар ҙа Ғайса артынан барырға ҡуштылар.
27Ғайса артынан күмәк кешеләр килә һәм араларында Уны йәлләп үкһеп-үкһеп илаған ҡатын-ҡыҙҙар ҙа бар ине.
28Ғайса иһә, боролоп, уларға былай тине:

– Эй Йәрүсәлим ҡыҙҙары! Минең өсөн иламағыҙ, ә үҙегеҙ һәм балаларығыҙ өсөн илағыҙ.
29«Түлһеҙ ҡатындар, бала тапмаған, бала имеҙмәгән ҡатындар бәхетле!» – тип әйтер көндәр етеп килә+.
30+Шул көндәрҙә кешеләр тауҙарға: «Беҙҙең өҫтөбөҙгә ауығыҙ!», ҡалҡыулыҡтарға: «Беҙҙе ҡаплағыҙ!» – тип әйтер+.
31Әгәр йәшелләнеп ултырған ағас менән шулай эшләйҙәр икән, ҡороғандарына ни булыр+?

32Ғайса менән бергә ике енәйәтсене лә үлем язаһына алып баралар ине.
33«Баш һөйәге» тигән урынға еткәс, Ғайсаны ла, ике енәйәтсене лә – береһен Уның уң яғына, икенсеһен һул яғына – арҡысаҡҡа ҡаҙаҡланылар.
34Ғайса:

– Атам! Уларҙы ярлыҡа, сөнки нимә эшләгәндәрен үҙҙәре лә аңламайҙар! – тине.*

Ғәскәриҙәр йәрәбә һалып, үҙ-ара Уның кейемдәрен бүлешеп алдылар+.
35Ә халыҡ ҡарап торҙо. Башлыҡтар иһә мыҫҡыл итеп:

– Башҡаларҙы ҡотҡара ине бит. Әгәр Ул Мәсих – Алла тарафынан һайланған икән, Үҙен дә ҡотҡарһын, – тинеләр+.

36Ғәскәриҙәр ҙә мыҫҡылланы. Ғайсаға яҡын килеп, әсе шарап тәҡдим иттеләр ҙә:

37– Әгәр Һин йәһүдтәр Батшаһы булһаң, Үҙеңде ҡотҡар! – тинеләр.

38Уның баш осона «Был – йәһүдтәр Батшаһы» тип яҙып ҡуйҙылар.

39Арҡысаҡта аҫылынып торған енәйәтселәрҙең береһе Ғайсаны мыҫҡыл итеп:

– Һин Мәсих түгелме ни? Үҙеңде лә, беҙҙе лә ҡотҡар, – тине.

40Икенсеһе иһә, киреһенсә:

– Алланан ҡурҡмайһыңмы ни? Һин үҙең дә Уның кеүек үк язаға тарттырылғанһың бит, – тип тегене тыйҙы. –
41Беҙҙе ғәҙел хөкөм иттеләр, ҡылған эштәребеҙгә ҡарата тейешлеһен алдыҡ. Ә Ул бер насарлыҡ та ҡылмаған, – тине+.
42Шунан Ғайсаға өндәште:

– Ғайса, Үҙ Батшалығыңа ингәс, мине иҫкә ал.

43Ғайса уға:

– Хаҡ һүҙ әйтәм: һин бөгөн үк Минең менән бергә ожмахта булырһың, – тине.




Ғайсаның үлеме

(Маҫ 27:45-56; Мрк 15:33-41; Ях 19:28-30)

44+•Көн үҙәге ине. Шул ваҡыт бөтә ер йөҙөн ҡараңғылыҡ ҡаплап алды һәм ул көндөҙгө сәғәт өскә тиклем дауам итте+.
45+Ҡояш тотолдо, Алла йортондағы пәрҙә уртаға йыртылды+.
46+Ғайса көслө тауыш менән:

– Атам! Рухымды Һинең ҡулыңа тапшырам, – тип ҡысҡырҙы ла йән бирҙе+.

47Ошо хәлдәрҙе күреп торған йөҙ башы, Алланы данлап:

– Был Кеше, ысынлап та, тәҡүә булған икән, – тип ҡуйҙы.

48+Язаны ҡарарға килгән бөтә халыҡ, булып үткән ваҡиғаларҙан һуң, ҡайғынан күкрәктәрен төйә-төйә ҡалаға ҡайтып китте+.
49Ғайсаның таныштарының бөтәһе лә, шулай уҡ Галилеянан Уға эйәреп килгән ҡатындар ҙа йыраҡтан был хәлдәрҙе күҙәтеп торҙо+.




Ғайсаны ҡәбергә һалыу

(Маҫ 27:57-61; Мрк 15:42-47; Ях 19:38-42)

50•Юғары кәңәшмә ағзалары араһында Йософ исемле бер игелекле һәм тәҡүә кеше бар ине.
51Ул, Йәһүҙиә ерендәге Аримаҫая ҡалаһынан булып, Алла Батшалығының килгәнен көтә ине. Йософ Юғары кәңәшмәнең ҡарарын һәм ҡылған эшен хупламаны.
52Ул, Пилатос янына барып, Ғайсаның кәүҙәһен алырға һораны.
53Шунан кәүҙәне арҡысаҡтан төшөрҙө лә, етен туҡымаға урап, таш ҡаяны өңөп яһалған һәм бығаса бер кем дә һалынмаған ҡәбергә алып барып ҡуйҙы+.
54Байрамға әҙерләнә торған йома көн ине, шәмбе етеп килә ине.

55Галилеянан уҡ Ғайсаға эйәреп килгән ҡатындар, Йософ артынан барып, Ғайсаның кәүҙәһен нисек итеп ҡәбергә һалғанын ҡарап торҙолар.
56Ҡалаға ҡайтҡас, Ғайсаның кәүҙәһенә һөртөү өсөн хуш еҫле майҙар әҙерләнеләр. Шәмбе көнө, Муса ҡанунында ҡушылғанса, ял иттеләр+.









Яуыздарҙың ҡыуанысы ҡыҫҡа

201Нағамандан килгән Софар былай тип яуапланы:+




2«Һүҙҙәрең мине хафаға һалды, Әйүп,

Борсолам, өндәшмәй ҡала алмайым.

3Рәнйеткес битәрләүҙәр ишетәм,

Зиһенем яуап бирергә рухландыра.






4Әллә шуны белмәйһеңме: әүәлдән үк,

Әҙәм донъяға яратылғандан бирле,+

5Яуыздарҙың ҡыуанысы ҡыҫҡа,

Аллаһыҙҙарҙың шатлығы ғүмерһеҙ.

6Тәкәбберлеге күккә ашһа ла,

Башы болоттарға тейеп торһа ла,+

7Үҙенең тиҙәге кеүек сереп юҡҡа сығыр,

Уны күргәндәр: „Ҡайҙа ул?“ – тиер+.

8Төш шикелле осоп китер ҙә башҡа табылмаҫ,

Төнгө һаташыу һымаҡ юҡ булыр+.

9Ҡасандыр уға ҡараған күҙҙәргә күренмәҫ бүтән,

Йәшәгән ерҙәре инде уны күрмәҫ+.

10Талап йыйған малын үҙ ҡулы менән таратыр,

Улдары хәйерселәрҙән хәйер һорар.

11Тәнендәге ташып торған йәшлек дәрте

Үҙе менән бергә тупраҡҡа күмелер.






12Ауыҙына яуызлыҡ бик татлы тойолһа ла,

Тел аҫтында ғына йәшереп тотһа ла,+

13Ҡәҙерләп аңҡауында һаҡлаһа,

Тәмләп һурһа ла,

14Ҡорһағына төшкәс бындай ризыҡ,

Зәһәр йылан ағыуына әйләнер,

15Һоғонған байлығын кире ҡоҫор;

Ҡарынындағыларҙы кире сығартыр Алла.

16Зәһәр йыландың ағыуын имер,

Ҡара йыландың тешенән үлер.

17Күрә алмаҫ ул ағын һыуҙарҙы,

Бал менән май аҡҡан йылғаларҙы.

18Йонсоп тапҡан малын ашай алмаҫ, таратыр,

Тапҡаны шатлыҡ килтермәҫ.

19Сөнки ул ярлыларҙы иҙҙе, ситкә тибәрҙе,

Үҙе төҙөмәгән йорттарҙы талап алды.






20Уның ҡарыны туя белмәне,

Нәфсеһенең сиге булманы.

21Ашай башлаһа, артынан тәғәм ризыҡ ҡалмай,

Шуға күрә байлығы оҙаҡҡа бармай.

22Муллыҡҡа кинәнеп йәшәгәндә,

Бәлә килеп йыға һуғыр,

Ҡайғы-хәсрәт өҫтөнә бер юлы ябырылыр.

23Ҡарынымды тултырҙым тигәндә,

Алла уға утлы нәфрәтен ебәрер,

Өҫтөнә ғазап яуҙырыр.

24Тимер ҡоралдан ҡасып ҡотолһа,

Баҡыр йәйә уны ҡыуып етер.

25Уҡ тәнен үтәнән-үтә тишеп сығыр,

Уҡ башағы үт ҡыуығын аша сығыр.

Бына шунда уны дәһшәт солғап алыр+.

26Хазиналарын ҡараңғылыҡ һағалап ятыр,

Һис кем яҡмаған ут ялмап йотор,

Сатырында тороп ҡалғанын да аяп тормаҫ+.

27Енәйәттәрен күк фашлар;

Ер уға ҡаршы ҡалҡыр.

28Алланың асыу көнөндә

Йортоноң барлыҡ мөлкәтен

Ташҡын йыуып алып китер.

29Был – залим әҙәмгә Алланан өлөш,

Алланың уға тәғәйенләгән насибы ошо»+.

Әйүптең етенсе телмәре:


Ни өсөн яуыздар йәшәй?

211Әйүп былай тип яуап ҡайтарҙы:




2«Әйткәнемде диҡҡәт биреп тыңлағыҙсы,

Мине йыуатыуығыҙ шул булһын.

3Мин һөйләп бөтөргәнсе генә түҙегеҙ,

Унан, теләһәгеҙ, көлөрһөгөҙ+.






4Мин кешеләрҙән зарланаммы ни?

Шулай булғас нисек сабыр итәйем һуң?

5Ҡарағыҙ миңә – һушығыҙ китер,

Ҡулығыҙ менән ауыҙығыҙҙы ҡапларһығыҙ+.

6Уйлаһам, хатта үҙем дә ҡурҡам –

Бөтөн тәнем ҡалтырауға ҡала.

7Ни өсөн яуыздар йәшәй,

Өлкәнәйгән һайын ҡеүәттәре арта бара+?

8Уларҙың балалары һәр саҡ эргәләрендә,

Нәҫелдәре күҙ алдында.

9Өйҙәре имен, бер ниндәй ҡурҡыныс юҡ,

Алланың таяғы баш өҫтәрендә янамай.

10Үгеҙҙәренең орлоғо әрәм булмай,

Һыйырҙары йыл һайын быҙаулай,

Быҙауын һалмай.

11Бала-сағалары көтөү булып йөрөй,

Бәрәстәр кеүек һикерәнләп уйнай.

12Дөңгөр һуғып, арфа сиртеп бейешәләр,

Һыбыҙғыға ҡушылышып йырлайҙар.

13Ғүмерҙәре муллыҡта үтә,

Тыныслыҡта улар үлектәр донъяһына китә.

14Ә бит Аллаға: „Кит беҙҙән, – тиҙәр. –

Һинеңсә йәшәргә теләмәйбеҙ+.

15Кем ул сикһеҙ ҡөҙрәт Эйәһе, Уға хеҙмәт итергә?

Уға доға ҡылыуҙан ни фәтүә?“+

16Әммә муллыҡтары уларҙың үҙ ҡулдарында түгел.

Ҡуй, яуыздарҙың өгөтө минән алыҫ торһон!+






17Яуыздарҙың шәме йыш һүнәме лә,

Баштарына ҡайғы-хәсрәт киләме?

Алла асыуланған сағында уларға ғазап бирәме+?

18Нисә тапҡыр ел осорған һалам һымаҡ,

Дауыл елгәргән кәбәк кеүек булдылар+?

19„Алла язаны уларҙың

Балаларына һаҡлап тора“, – тиһегеҙме?

Юҡ, әжерен үҙҙәренә бирһен, белһендәр+.

20Үҙҙәренең һәләкәтен үҙ күҙҙәре күрһен,

Сикһеҙ ҡөҙрәт Эйәһенең асыуын үҙҙәре эсһен+.

21Юҡһа, ғүмерҙәре бөткәс, көндәренең ахыры килгәс,

Ғаиләһендә уларҙың ни ҡайғыһы бар?






22Иң юғарылағыларҙы ла хөкөм ҡылыусы Аллаға

Кем аҡыл өйрәтә алыр+?

23-24Берәү көсө ташып торған саҡта,

Тәне һау-сәләмәт, һөйәгендә елеге тулып торғанда,

Тыныс һәм етеш тормошта күҙен йомор.

25Башҡа берәү ғазап сигеп,

Һис рәхәтлек күрмәй китеп барыр.

26Икеһе лә бер тупраҡҡа ятыр,

Икеһенең дә тәнен ҡорт баҫыр.






27Беләм нимә уйлағанығыҙҙы,

Миңә ҡаршы мәкер ҡорғанығыҙҙы.

28Әйтерһегеҙ: „Ҡайҙа һуң затлының йорто?

Яуыздар йәшәгән сатыр ҡайҙа?“

29Юлаусыларҙан һорашманығыҙмы ни?

Күргәндәрен иҫәпкә алманығыҙмы?

30Залим һәләкәт көнөндә имен ҡала,

Раббының асыу көнө уны урап үтә+.

31Кем дөрөҫлөктө битенә бәреп әйтер?

Кем ҡылғанының ҡонон ҡайтарыр+?

32Мәйетен зыяратына алып барғанда

Ҡәберенә ҡарауыл ҡуйырҙар.

33Үҙән тупрағы мамыҡтай булыр,

Иҫәпһеҙ халыҡ алдынан,

Һанһыҙ артынан оҙатып барыр.






34Ниңә кәрәк миңә юҡ-бар йыуатыуҙарығыҙ?

Яуаптарығыҙ бит тотош ялған».

Әлифаздың өсөнсө телмәре:


Асыҡҡанға икмәгеңде йәлләнең

221Темандан килгән Әлифаз былай тип яуап ҡайтарҙы:+




2«Кешенән Аллаға ниндәй файҙа?

Әҙәмдең иң аҡыллыһынан Уға бер фәтүә бармы?

3Һинең тәҡүә булыуың сикһеҙ ҡөҙрәт Эйәһенә ҡыуанысмы?

Ул һинең пак йәшәүеңдән нимә ота+?

4Ул һине Үҙенән ҡурҡҡан өсөн әрләй,

Шуға күрә хөкөмгә илтә тиһеңме?

5Яуызлығыңдың сиге юҡ,

Енәйәттәрең һанһыҙ түгелме?

6Ҡәрҙәштәреңдән сәбәпһеҙгә аманат алдың:

Һуңғы кейемен систереп, яланғас ҡалдырҙың,+

7Арығанға эсергә һыу бирмәнең,

Асыҡҡандан икмәгеңде йәлләнең+.

8Ергә ҡеүәтлеләр хужа була,

Дәрәжәле генә унда төйәкләнә, тип уйланың.

9Тол ҡатынды буш ҡул менән кире борҙоң,

Етемдәрҙе һуңғы таяныстан яҙҙырҙың+.

10Шуға күрә әйләнәңдә – тоҙаҡ,

Көтөлмәгән дәһшәт солғап алған+.

11Шуға күҙеңде ҡараңғылыҡ томалай,

Ташҡын һыуҙары башыңдан ашҡан+.






12Күктәрҙән дә юғарыраҡ түгелме ни Алла?

Күҙҙәреңде күтәреп баҡ,

Йондоҙҙар ҡайһылай бейек!+

13Ә һин: „Алла нимә белә? – тиһең. –

Ҡараңғылыҡ аша нисек хөкөм ҡылһын+?

14Ул күрмәй, ҡуйы болот ышыҡлай.

Йөрөй тегендә-бында күк көмбәҙендә“.

15Һин дә тотмаҡсыһыңмы залимдар һалған иҫке юлды?

16Улар был донъянан ваҡытынан алда китте.

Нигеҙҙәрен ташҡын йыуып алды+.

17Улар Аллаға: „Йыраҡ тор беҙҙән! – тип әйтә ине. –

Сикһеҙ ҡөҙрәт Эйәһе нимә эшләтә алһын беҙҙе?“+

18Әммә өйҙәренә бәрәкәт биргән Ул ине.

Шуға ла яуыздарҙың ниәте алыҫ торһон минән!+






19Тәҡүәләр яуыздарҙың һәләкәтен күреп шатланыр,

Гонаһһыҙҙар уларҙан көлөр:+

20„Бына дошмандарыбыҙ юҡ булды,

Байлыҡтары янып, көлгә әйләнде!“






21Алла менән татыулаш та тыныслыҡ тап,

Шул сағында бәрәкәт тә килер.

22Тыңла Уның ауыҙынан сыҡҡан өгөт-нәсихәтте,

Әйткән һүҙҙәрен гел күңелеңдә йөрөт+.

23Әгәр ҙә сикһеҙ ҡөҙрәт Эйәһенә табан йөҙ борһаң,

Ҡабат аяҡҡа баҫырһың.

Тик яманды сатырыңдан алыҫҡа ҡыу!+

24Алтыныңды саң-туҙанға,

Офир алтынын ҡырсынташ араһына ырғыт –+

25Сикһеҙ ҡөҙрәт Эйәһе Үҙе һинең алтының,

Өйөм-өйөм көмөшөң булыр.

26Шул саҡ сикһеҙ ҡөҙрәт Эйәһенән һөйөнөс алырһың,

Күҙҙәреңде Аллаға төбәрһең+.

27Уға доға ҡылырһың, ишетер,

Әйткән нәҙерҙәреңде үтәрһең+.

28Нимә ниәт ҡылһаң, шул ғәмәлгә ашыр,

Юлдарыңа нур һирпелер+.

29Түбәнһетелгән, йығылғанды күреп: „Торғоҙоғоҙ!“ – тип әйтерһең.

Алла күңеле төшкәндәрҙе ҡотҡарыр.

30Хатта ғәйебе булһа ла йолоп алыр,

Һинең ҡулыңдың паклығы арҡаһында гонаһлы ҡотҡарылыр»+.

Әйүптең һигеҙенсе телмәре:


Мин Хөкөмдарым янында хаҡлыҡ ҡаҙаныр инем

231Әйүп былай тип яуап ҡайтарҙы:




2«Аһ-зарым бөгөн тағы ла әрнеүлерәк,

Ыңғырашыуымды тыйырға тырышам.

3Белһәм икән Уны ҡайҙан табырға,

Төйәгенә бара белһәм икән!

4Дәғүәмде алдына һалыр инем,

Ауыҙ тултырып дәлилдәремде әйтер инем+.

5Нисек яуап ҡайтарғанын белер инем,

Бөтә әйткәндәрен аңлар инем.

6Ғиззәтле, ҡөҙрәтле була тороп,

Минең менән хөкөмләшер инеме? –

Юҡ, Ул миңә ҡолаҡ һалыр ине.

7Шунда намыҫлы Уның менән бәхәсләшә алыр,

Мин Хөкөмдарым янында хаҡлыҡ ҡаҙаныр инем.






8Әммә көнсығышҡа барһам – Ул унда юҡ,

Көнбайышҡа барһам да таба алмайым.

9Ғәмәлдәре төньяҡ тарафтамы – күҙем күрмәй;

Көньяҡҡа бороламы – абайламай ҡалам.

10Әммә Ул минең тотҡан юлымды белә.

Әйҙә, һынаһын – саф алтын һымаҡ буласаҡмын+.

11Мин фәҡәт Уның аҙымдарынан барҙым,

Уның юлын тоттом, ситкә атламаным.

12Ауыҙынан сыҡҡан бойороғонан тайпылманым,

Әйткәндәрен көндәлек икмәгемдән артыҡ күреп ҡәҙерләнем.






13Әммә Ул Үҙе хәл итә.

Кем Уның фекерен үҙгәртә алыр?

Ул нимә теләһә, шуны ҡыла+.

14Минең хаҡтағы ҡарарын бойомға ашырыр,

Ундай ниәттәре Уның күптер.

15Шуға күрә ҡаршыһында ҡурҡып торам,

Уйлауым була, ҡалтырап төшәм.

16Алла бар тәҡәтемде ҡоротто,

Сикһеҙ ҡөҙрәт Эйәһе ҡотомдо алып бөттө.

17Әммә йөҙөмдө ҡаплаған дөм ҡараңғылыҡ

Минең ауыҙымды яба алмаҫ.

241Ни өсөн сикһеҙ ҡөҙрәт Эйәһе

Хөкөм өсөн ваҡыт билдәләмәй?

Ни өсөн Алланы танығандар

Уның залимдарға ҡаршы булғанын һис күрмәй?

2Кешеләр ыҙан таштарын күсереп ҡуя,

Урланған малдарын көтә+.

3Етемдәрҙең ишәген алып китә,

Тол ҡатындың үгеҙен аманат итеп алып ҡала.

4Ярлыларҙы юлдан ситкә ҡыуа –

Барса фәҡир йәшенергә мәжбүр була+.

5Мохтаждар, ҡырағай ишәктәр кеүек,

Ризыҡ эҙләп сүллек, ҡоро дала гиҙә;

Башҡа нисек балаларын туйындырһын?

6Яттарҙың баҫыуынан башаҡ йыялар,

Залимдарҙың баҡсаһынан ҡалдыҡ йөҙөм сүпләйҙәр.

7Кейер кейем, ябыныр нәмә юҡ,

Һыуыҡта яланғас килеш йоҡлайҙар+.

8Тауҙарҙа һалҡын ямғырҙа һыуланышып,

Ышыҡ тапмай ҡаяларға һыйыналар.






9Етем сабыйҙы күкрәктән айыралар,

Бурысын ҡаплатыр өсөн ярлының балаһын алалар.

10Кейем әҫәрҙәре юҡ, яланғастар,

Көлтә ташыйҙар, ә ҡарындары ас.

11Зәйтүн ағастары араһында май һығалар,

Йөҙөм һуты сығаралар, ә үҙҙәре сарсауҙан йонсойҙар.

12Ҡалала – үлем сигендәгеләр ыңғыраша,

Яралылар ярҙам һорап иңрәй,

Әммә Алла доғаларын иғтибарға алмай!+






13Яҡтылыҡҡа ҡаршы баш күтәргәндәр бар,

Улар нурлы юлды танымайҙар,

Нур юлы алып барған яҡҡа бармайҙар+.

14Үлтереүсе ҡараңғынан тора,

Юҡһыл менән ярлының ғүмерен ҡыя,

Ә төн етһә, урлашырға сыға.

15Зинасының күҙе эңер көтә,

„Бер кем дә мине күрмәй!“ – тип йөҙөн ҡаплай+.

16Ҡараҡ ҡараңғыла диуарҙа ярыҡ яһай,

Яҡтылыҡ тигәнде белмәй, көндөҙ боҫа.

17Ҡараңғылыҡ улар өсөн – таң нурылай,

Ҡараңғылыҡ дәһшәте – уларға әшнә.






18Яуыздар бит һыу өҫтөндәге күбеккә оҡшаш,

Ерҙә уларҙың биләмәһе ҡәһәрле,

Йөҙөм баҡсаларына бер кем дә аяҡ баҫмаҫ.

19Ҡоролоҡ менән эҫелек ҡар һыуҙарын йотҡан һымаҡ,

Гонаһлыларҙы үлеләр донъяһы ялмап алыр.

20Хатта уларҙы әсә ҡарыны ла онотор,

Бары ҡорттар ғына тәмләп ашар.

Һис кем уларҙы хәтергә алмаҫ –

Золом ағас һымаҡ һыныр+.

21Улар түлһеҙ ҡатындарға яманлыҡ ҡылыр,

Тол ҡатындарға яҡшылыҡ күрһәтмәҫ.

22Улар үҙ көсө менән көслөнө лә һөйрәп ергә бәрер.

Улар тороп баҫыр, әммә үҙ ғүмере өсөн ышанысы ҡалмаҫ.

23Ә Алла уларға ла форсат бирер –

Имен-аман йәшәһендәр,

Тик йөрөгән юлдарын күҙәтеп торор.

24Бер аҙ үрләүҙәре булыр – юҡҡа сығырҙар,

Башҡалар кеүек үк йығылырҙар, йыйып алынырҙар,

Башаҡ кеүек ҡырҡылып төшөрҙәр+.






25Улай түгелме? Кем әйткәндәремде ялған тиер?

Кем һүҙҙәремде бушҡа сығарыр?»

Билдадтың өсөнсө телмәре:


Кеше Алла күҙендә нисек хаҡ була алһын?

251Шуахтан килгән Билдад былай тип яуап бирҙе:+




2«Аллала – хакимлыҡ менән дәһшәт.

Ул Үҙ юғарылығында именлекте бар ҡыла.

3Уның ғәскәрҙәренең хисабы-һаны бармы?

Нуры кемгә генә төшмәй+?

4Кеше Алла күҙендә нисек хаҡ була алһын?

Ҡатындан тыуған зат нисек пак булһын+?

5Ҡара, Алла хозурында ай ҙа тоноҡ,

Хатта йондоҙҙар ҙа пак түгел.

6Селәүсен һымаҡ ҡына фани бәндәгә ни һан?

Әҙәм балаһы бары – ер ҡорто!»+

Әйүптең туғыҙынсы телмәре:


Алланың сикһеҙ бөйөклөгө

261Әйүп былай тип яуап ҡайтарҙы:




2«Хәле ҡалмағанға нисек ярҙам иттең?

Көсһөҙ ҡулға таяныс булдыңмы?

3Аҡылы етмәгәнгә ниндәй шәп кәңәш бирҙең?

Уға ниндәй мул-мул белем бирҙең?

4Был һүҙҙәргә һине кем өйрәтте?

Кемдең рухы һинең аша һөйләй?






5Аҫта әруахтар тетрәнә,

Һыуҙар һәм дә унда йәшәүселәр.

6Алла хозурында үлеләр донъяһы шар асыҡ,

Һәләкәт еренең ҡапҡасы юҡ+.

7Ул төньяҡты бушлыҡтың өҫтөнә киргән;

Һис нимәһеҙ ерҙе аҫып ҡуйған+.

8Ул болоттарына һыу туплай,

Һыуҙың ауырлығына болоттар йыртылмай+.

9Ул тәхетен йәшереп ҡуя,

Үҙенең болото менән ҡаплай.

10Һыуҙар өҫтөнә офоҡто һыҙып,

Яҡтылыҡ менән ҡараңғылыҡты сикләй+.

11Уның дәһшәтле ауазынан ҡурҡып

Күктең таяуҙары дер ҡалтырай+.

12Ҡеүәте менән диңгеҙҙе буйһондорҙо,

Аҡылы менән Раһавты дөмбәҫләне+.

13Уның һулышынан күк йөҙө асылды;

Ҡулы ҡасҡан йыланды сәнсеп үлтерҙе+.

14Былар – Уның ғәмәлдәренең тик аҙы ғына!

Уның хаҡында ишеткәнебеҙ, гүйә, тик бышылдау.

Ә Уның ҡөҙрәтле күкрәүен кем аңлай ала?»

Әйүптең йомғаҡлау һүҙе:


Хаҡлығымда ҡаҡшамай ныҡ торам

271Әйүп телмәрен дауам итеп былай тине:




2«Хаҡ хөкөмдән мине мәхрүм иткән Алла,

Миңә хәсрәт сиктергән сикһеҙ ҡөҙрәт Эйәһе Үҙе шаһит:+

3Ҡасанға тиклем эсемдә йәнем,

Танауымда Алланың һулышы булһа,+

4Шуғаса ауыҙымдан алдаҡ һүҙ сыҡмаҫ,

Телем ялғанды һөйләмәҫ!

5„Әйткәнегеҙ дөрөҫ“, – тип әйтеүҙән йыраҡмын мин.

Һуңғы һулышыма тиклем намыҫлы булыуымдан баш тартмам.

6Хаҡлығымда ҡаҡшамай ныҡ торам;

Үткән көндәрем өсөн выжданым тыныс.






7Дошманым яуыз әҙәмдәр иҫәбендә йөрөһөн,

Миңә ҡаршы булғандар ямандар һымаҡ язаланһын.

8Ахыры еткәс, Алла уның йәнен алған саҡта,

Аллаһыҙ кеше нимәгә өмөтләнер+?

9Башына бәлә-ҡаза килгәндә,

Ярҙам һорап ялбарыуын ишетерме Алла+?

10Сикһеҙ ҡөҙрәт Эйәһенән йыуаныс алырмы?

Һәр ваҡыт Аллаға ялбарырмы?

11Бына мин һеҙгә Алланың ҡөҙрәте тураһында һөйләйем,

Сикһеҙ ҡөҙрәт Эйәһенең ниәттәрен йәшермәйем.

12Асылда, быны һәр берегеҙ күрҙе,

Шулай булғас ниңә буш һүҙ һөйләйһегеҙ?






13Залим әҙәмдең Алланан алыр өлөшө,

Иҙеүсенең сикһеҙ ҡөҙрәт Эйәһенән алыр мираҫы ошо:+

14Бала-сағаһы бихисап күп булһа ла –

Ғүмерҙәре ҡылыстан өҙөлөр.

Нәҫелендә туйғансы икмәк ашаған булмаҫ+.

15Иҫән ҡалғандарҙы үләт ҡәбергә индерер,

Тол ҡалған ҡатындары илап оҙата алмаҫ+.

16Ҡом һымаҡ хисапһыҙ көмөш йыйһа,

Кейем-һалымын балсыҡтай өйөп һалһа ла,+

17Ул әҙерләгәнде тәҡүә кеше кейер,

Көмөшөн ғәйепһеҙҙәр бүлешеп алыр+.

18Өйө – үрмәксенең ауы һымаҡ,

Ҡырҙағы ҡарауылсы ҡыуышы кеүек булыр+.

19Бай булып йоҡларға ятыр,

Иртән күҙен асһа – бер нәмәһе лә ҡалмаған+.

20Дәһшәт уны ташҡын һымаҡ баҫыр,

Төндә дауыл өйөрөлтөп китер.

21Көнсығыштан иҫкән көйҙөргөс ел

Уны урынынан ҡуптарыр,

Осороп алып китер+.

22Ул ҡасып маташыр, әммә дауыл

Уға ҡотолорға ирек бирмәҫ.

23Ел уның артынан әсе һыҙғырып,

Ҡулын сабып тороп ҡалыр»+.

Аҡыл тураһында ҡисса


281Көмөш сығарылған шахталар бар,

Алтын йыуа торған урындар бар.

2Тимер тупраҡтан ҡаҙып сығарыла,

Баҡыр руданан иретелеп алына.

3Кеше ҡараңғылыҡты ла сигендерә;

Үлем күләгәһе хөкөм һөргән

Дөм ҡараңғы төпкөлдә таштар аҡтара.

4Кеше йәшәмәгән төбәктәрҙә

Руда эҙләп тәрән соҡор ҡаҙалар,

Бер кем аяҡ баҫмаған алыҫ ерҙәрҙә

Шул соҡорҙарға төшәләр,

Бауға бәйләнеп эшләйҙәр.

5Өҫтә икмәк үҫтергән ер

Аҫта утта янып ирегән шикелле.

6Таштарында зәңгәр яҡут йәшеренгән,

Балсығынан алтын табыла.

7Унда илткән юлды йыртҡыс ҡоштар белмәй,

Ыласындың күҙе уны күрмәй.

8Ҡырағай йәнлектәр ҙә йөрөмәй унан,

Арыҫландың тәпәйе лә баҫмай бында.

9Ә кеше саҡматаштай ҡаты ҡаяларҙы емерә,

Тауҙарҙы төбө-тамырынан аҡтара;

10Тау-таштарҙы соҡоп, тишеп үтә,

Күҙҙәре бөтә хазиналарҙы күрә.

11Йылғаларҙың инешенә барып етә,

Йәшеренде яҡтыға сығара.






12Әммә аҡыл ҡайҙан табыла һуң?

Зиһендең инеше ҡайҙа+?

13Әҙәм балаһы уның баһаһын белмәй,

Тереләр донъһында уны табып булмай+.

14Тәрәнлектәр әйтер: «Ул миндә юҡ».

«Минең янда ла юҡ», – тиер диңгеҙ.

15Уны саф алтын түләп тә алып булмаҫ,

Ҡиммәте көмөш менән дә үлсәнмәҫ+.

16Уны Офир алтыны менән дә,

Оникс һәм зәңгәр яҡут менән дә баһалап булмаҫ+.

17Уға алтын да, гәлсәр ҙә тиң түгел,

Саф алтын һауытҡа ла алмаштырылмаҫ.

18Ынйы-мәрйенде инде әйтеп тә тораһы юҡ;

Аҡылдың ҡиммәте аҫылташтарҙан да өҫтөн+.

19Куштың хризолиты уға тиңдәш түгел,

Саф алтын менән ул баһаланмай.






20Улай булғас, ҡайҙан килә һуң ул аҡыл?

Зиһендең инеше ҡайҙа?

21Ул бөтә йән эйәләренең күҙенән дә,

Һауалағы ҡоштарҙан да йәшерелгән.

22Хатта Һәләкәт ере менән Үлем дә:

«Ҡолағыбыҙға ғына салынғаны бар», – тиҙәр.






23Уға алып барған юлды бары Алла белә,

Ул ғына хәбәрҙар аҡыл төйәгенә.

24Ул күрә ер йөҙөн сигенән сигенә тиклем,

Күк аҫтындағы бар нәмәне Ул байҡай.

25Елгә көс биргән сағында,

Һыуҙарҙы үлсәп сик ҡуйғанында,

26Ямғырға ҡағиҙә биргәнендә,

Йәшенле дауылға юл асҡан саҡта+

27Ул аҡылды күреп баһаланы,

Уны нығытты, һынаны+.

28Әҙәмгә әйтте: «Ысын зирәклек – Раббы Хакимдан ҡурҡыу.

Яуызлыҡтан йыраҡ тороу иһә – аҡыл»+.

Әйүптең һуңғы телмәре:


Алла мине ҡурсалаған көндәрҙәге кеүек булһам икән

291Әйүп телмәрен дауам итеп былай тине:




2«Әгәр ҙә мин үткән мәлдәрҙәге,

Алла мине ҡурсалаған көндәрҙәге кеүек булһам икән!

3Баш осомда шәме яҡтылыҡ тарата,

Уның нуры аҫтында ҡараңғылыҡ аша бара инем+.

4Ғүмеремдең сәскәле мәле кире ҡайтһасы,

Сатырымды Алла Үҙе ҡанаты аҫтында тота ине.

5Сикһеҙ ҡөҙрәт Эйәһе әле янымда,

Балаларым әйләнәмдә ине+.

6Ҡайҙа һуң аяҡтарым һөттә йыуылған,

Ҡаяларҙан зәйтүн майы ағып торған көндәр!+

7Ҡала ҡапҡаһы янына сығып,

Майҙанда урынымды алған сағымда

8Йәштәр мине күреп юл бирә һала,

Ҡарттар ҡалҡып аяғүрә баҫа,

9Түрәләр һөйләүҙән туҡтап,

Ҡулдары менән ауыҙын ҡаплай,

10Затлыларҙың тауышы ҡарлыға,

Телдәре аңҡауҙарына йәбешә торғайны+.






11Мине ишеткәндәр бәхетле тип атаны,

Мине күргән күҙҙәр шаһит ине –

12Сөнки ярҙам ялбарған ярлыны,

Яҡлаусыһыҙ етемде ҡотҡара инем+.

13Үлеп барғандар миңә фатиха бирә торғайны,

Тол ҡатындың күңелен ҡыуанысҡа тултыра инем.

14Тәҡүәлеккә кейем һымаҡ уранғайным,

Ғәҙеллек – өҫтөмдәге сапаным менән сәлләм булды+.

15Һуҡырҙарға күҙ булдым,

Аҡһаҡтарға аяҡ инем.

16Хәйерселәрҙең атаһы булдым,

Таныш булмағандарҙың дәғүәһен тикшерҙем+.

17Хаҡһыҙҙың яңағын һындыра һуҡтым,

Табышын тештәре араһынан тартып алдым+.






18„Ғүмерем оҙон, көндәрем ҡом саҡлы булыр,

Үҙ оямда үлермен, – тип ышандым. –

19Тамырҙарым һыуға тейер,

Ботаҡтарымда төн һайын ысыҡ ҡуныр,

20Шөһрәтем һәр саҡ яңырып торор,

Ҡулымдағы йәйәм ҡаты булыр“, – тинем.






21Кешеләр һөйләгәнемә ҡолаҡ һала,

Кәңәшемде шымып көтә ине.

22Минең һүҙем һәр саҡ һуңғы булды,

Һүҙҙәрем уларға ысыҡ тамсыһылай тамды.

23Улар мине ямғырҙай көтөп алыр,

Һүҙҙәремде яҙғы ямғыр һымаҡ йотор ине+.

24Йылмайыуым уларҙа өмөт уята,

Яҡты йөҙөм күңелдәрен күтәрә торғайны.

25Уларға юл күрһәтә, башлыҡ һымаҡ әйҙәй инем,

Ғәскәр уртаһындағы батшалай йәшәй инем,

Йәш түккәндәрҙе йыуатыр булдым.

301Әле иһә йәшерәктәр мине мыҫҡыл итеп көлә.

Ә бит ваҡытында аталарын һис бер эшкә лайыҡ күрмәҫ инем,

Көтөүемдең эттәре янына хатта ҡуймаҫ инем+.

2Уларҙан миңә ни файҙа:

Көс-ҡеүәттәре бөткән.

3Мохтажлыҡтан һәм аслыҡтан миктәп,

Ҡыу далала, ҡараңғыла ҡатҡан тупраҡ кимерәләр;

4Шырлыҡта әсе үлән йолҡоп ашайҙар,

Икмәк урынына артыш тамыры сәйнәйҙәр.

5Кеше араһынан ҡыуылалар,

Бурҙарҙы баҫтырған һымаҡ,

Арттарынан ҡысҡырып ҡалалар.

6Ҡороған йылға йырындарында,

Өңдәрҙә, ҡая ярыҡтарында йәшәйҙәр.

7Ҡыуаҡ араһында хайуан һымаҡ олойҙар,

Сәнскәк аҫтында өймәкләшәләр.

8Бөтә ерҙән дә һөрөлгән

Атһыҙ-затһыҙ әҙәм аҡтыҡтары!






9Инде шулар минән көлөп

Мәсхәрәле таҡмаҡ йырлай,

Мин уларға көлкө булып ҡалдым+.

10Минән сирҡаналар, ситләшәләр,

Битемә төкөрөүҙән дә тартынмайҙар+.

11Алла йәйәмдең керешен бушатып мине кәмһетте,

Шуға улар минең алда үтә йүгәнһеҙләнә башланы.

12Уң яғымдан ябырыла был өйөр,

Мине аяҡтан йығырға тырыша,

Һәләк ҡылыу өсөн ҡамау һала+.

13Улар минең юлыма арҡыры төшә;

Мине һәләк итергә керешә,

Һис кем уларҙы туҡтатмай!

14Емерелгән диуар аша ябырылған дошман һымаҡ,

Ватып-емереп өҫтөмә ташланалар.

15Мине дәһшәт солғап алды,

Абруйым ел кеүек осоп китте,

Именлегем томан һымаҡ таралды+.






16Инде йәнем ташлап сығыр хәлдә,

Хәсрәт көндәре артымдан ҡыуып етте.

17Төндәрен түҙгеһеҙ һыҙлай һөйәктәрем,

Бер туҡтауһыҙ әрнеү йонсота.

18Алла мине кейемемдән матҡып алды;

Яғамдан аймап һыҡты.

19Ул мине бысраҡҡа быраҡтырҙы,

Саң-туҙанға, көлгә әйләндем.






20Һиңә ялбарам, яуап бирмәйһең.

Алдыңа баҫам, тик ҡарап тораһың.

21Миңә ҡарата аяуһыҙландың;

Көслө ҡулың менән ғазаплайһың.

22Мине күтәреп елгә мендерҙең,

Ғәрәсәт эсендә өйрөлдөрөп йөрөтәһең+.

23Беләм, һин мине үлемгә –

Бөтөн тереләргә тәғәйен булған һуңғы йортҡа илтәһең.






24Бәләгә тарыған әҙәм ярҙам һорап ҡысҡырғанда

Уға ҡаршы ҡул күтәрәләрме ни?

25Ауыр хәлгә төшкәндәр өсөн мин иламаныммы ни?

Ярлыларҙың хәленә мин инмәнемме?

26Мин яҡшылыҡ көттөм – яманлыҡ килде;

Яҡтылыҡ өмөт иткәндә, ҡараңғылыҡ баҫты+.

27Эсем яна, тынғылыҡ таба алмайым;

Хәсрәтле көндәр мине һағалай.

28Ҡарайып ҡаттым, тик ҡояштан түгел;

Йыйын уртаһында тороп ялбарамын.

29Хәҙер мин сүл бүреләренә туған,

Дөйәғоштарға дуҫ булып ҡалдым.

30Тирем ҡарайып, һуйылып төштө,

Һөйәктәрем ялҡынһынып яна+.

31Минең арфам хәҙер иңрәп илай,

Һыбыҙғым һыҡтаусы кеүек ыңғыраша.

Инеш һүҙ


Йылъяҙмалар. Икенсе китап

Йылъяҙмаларҙың икенсе китабы беҙҙең эраға тиклем X–VІ быуаттарҙағы Исраил халҡы тарихын хикәйәләүҙе дауам итә. 1–9-сы бүлектәрҙә Сөләймәндең батшалыҡ итеүе һәм Алла ҡорамы төҙөлөшө тураһында һөйләнелә. 10–36-сы бүлектәр Исраилдың ике дәүләткә бүленеүен һәм Сөләймән вариҫтарының көньяҡтағы Йәһүҙә батшалығына идара итеүен тасуирлай. Батшалар китабынан айырмалы рәүештә, был китапта Исраил батшалығының батшалары Йәһүҙә батшалығының эштәренә ҡыҫылышы булған осраҡтарҙа ғына телгә алына.

Беренсе китаптағы кеүек үк, автор Йәрүсәлимдәге Алла ҡорамының әһәмиәтен һәм ҡаһиндар менән левиҙәрҙең дәүләт эштәрендә ҡатнашыуын иғтибар үҙәгенә ала. Раббы пәйғәмбәрҙәре Батшалар китаптарындағы һымаҡ уҡ мөһим урын биләй.

Йылъяҙмалар китаптары Кир батшаның йәһүдтәрҙе Йәрүсәлимгә ҡайтарыу тураһындағы бойороғо менән тамамлана. Был бойороҡ Исраилдың Вавилон (йәки Бабил) әсирлегенә тиклемге тарихын Исраил халҡының үҙ ерендәге, әммә фарсы батшалары хакимлығы аҫтындағы тарихы менән бәйләй. Был тарих Ғөзәйер һәм Нөхәмияһ китаптарында тасуирлана.

Сөләймәндең Раббынан зирәк аҡыл һорауы

(3 Бат 3:4-15; 10:26-29; 2 Йыл 9:25-28)

11•Дауыт улы Сөләймән батша булараҡ бик нығына. Раббы Аллаһы уның менән була, абруйын үҫтерә+.
2Сөләймән бөтә исраилдарҙы – мең һәм йөҙ баштарын, хөкөмдарҙарҙы, Исраилдың бөтә түрәләрен, ғаилә башлыҡтарын саҡырта.
3Шунан бөтә йыйынды эйәртеп Сөләймән Ғивғондағы табыныу ҡалҡыулығына йүнәлә, сөнки унда Алланың әүәл Раббы ҡоло Муса сүлдә яһатҡан Осрашыу сатыры була+.
4Ә Ҡыръяҫ-Еғаримдан Дауыт килтерткән Алла һандығы ул Йәрүсәлимдә ҡорҙортҡан сатырҙа торған була+.
5Ғивғондағы Раббы сатыры алдында Хурҙың ейәне, Уриҙың улы Бесалил эшләгән баҡыр ҡорбан усағы була. Сөләймән йыйын менән бергәләп шуның алдында Раббыға сәждә ҡылып мөрәжәғәт итә+.
6Ошонда, Раббы ҡаршыһында, Осрашыу сатыры алдындағы баҡыр ҡорбан усағында, Сөләймән мең дана тотош яндырыу ҡорбаны килтерә.

7Ул төндө Алла, Сөләймәнгә күренеп:

– Минән теләгәнеңде һора, – ти.

8Сөләймән Аллаға:

– Һин атайым Дауытҡа бөйөк һәм тоғро мөхәббәтеңде күрһәттең, уның артынса мине батша иттең+.
9Атайым Дауытҡа биргән вәғәҙәң артабан да үтәлә күрһен, Раббым Аллам. Һин мине ерҙәге туҙан һымаҡ күп һанлы халыҡ өҫтөнән батша итеп ҡуйҙың+.
10Хәҙер миңә был халыҡтың эсен-тышын аңларлыҡ зиһен үә ғилем бир, юғиһә Һинең бөйөк халҡыңа идара итеү кемдең ҡулынан килһен? – ти.

11Алла Сөләймәнгә былай тип яуап бирә:

– Йөрәк түреңдә нәҡ ошо уй ятҡанға күрә, мал-мөлкәт, дан-шөһрәт, дошмандарыңдың йәнен йә булмаһа үҙеңә оҙон ғүмер түгел, ә Мин һине батша итеп ҡуйған халҡыма идара итерлек зиһен үә ғилем һорағаның өсөн,
12зиһен үә ғилем бирелер һиңә. Ә мал-мөлкәтте, дан-шөһрәтте Мин һиңә былай ҙа бик мул бирермен – һиңә тиклемге батшаларҙың да, һинән һуң киләсәктәренең дә береһендә лә ул тиклем булмаған да, булмаҫ та+.

13Ғивғондағы табыныу ҡалҡыулығынан, Осрашыу сатыры янынан, Йәрүсәлимгә ҡайтҡас, Сөләймән исраилдар өҫтөнән хакимлыҡты ғәмәлгә ашыра башлай.
14•Сөләймән яу арбалары, һыбайлылар йыя. Уның бер мең дүрт йөҙ яу арбаһы менән ун ике мең һыбайлыһы була. Ул быларҙы яу арбалары өсөн тәғәйенләнгән ҡалаларға һәм Йәрүсәлимдә үҙе эргәһенә урынлаштыра+.
15Сөләймән батшалыҡ иткән осорҙа Йәрүсәлимдә алтын менән көмөш ябай бер таш кеүек кенә ҡала. Кедр ағасы иһә Шефелала үҫкән ҡырағай инжир ағасы һымаҡ күп була.
16Аттарҙы Сөләймәнгә Мысырҙан һәм Ҡәүиҙән килтерәләр. Батша сауҙагәрҙәре уларҙы Ҡәүиҙән аҡсаға һатып ала+.
17Һәр бер яу арбаһын Мысырҙан алты йөҙ шекел, ә атты йөҙ илле шекел көмөшкә алып ҡайталар ҙа аҡса эшләр өсөн хиттиҙәр менән арамиҙарҙың батшаларына һаталар.

Ҡорам төҙөлөшөнә әҙерлек

(3 Бат 5:1-18)

21•Сөләймән Раббыға бағышлап ҡорам һәм үҙенә батша һарайы төҙөтөргә була.
2Ул етмеш мең йөк ташыусы менән тауҙарҙа таш ҡырҡыр өсөн һикһән мең эшсе тәғәйенләп, улар өҫтөнән өс мең алты йөҙ күҙәтсене эшкә ҡуша.
3Шунан Сөләймән Тир батшаһы Хирамға, кеше ебәреп, былай тип әйттерә: «Минең атайым Дауыт үҙенә һарай төҙөгәндә һин уға кедр ағасы ебәрә торғайның+.
4Бына мин, Аллам Раббы хөрмәтенә, исраилдарға мәңгелеккә бирелгән ҡағиҙә буйынса Уның алдында хуш еҫ төтәтергә, һәр саҡ изге икмәк биреп торорға, шәмбе көндәрендә, Яңы ай байрамдарында, Аллабыҙ Раббы байрамдарында иртән дә, кис тә тотош яндырыу ҡорбандары килтерергә тип, Уның исеменә бағышлап, ҡорам төҙөтөргә йыйынам.
5Мин төҙөйәсәк бина бөйөк, сөнки Аллабыҙ бөйөк, бөтә аллаларҙан юғарыраҡ+.
6Күк һынлы күктең асманы ла һыйҙыра алмаған Алла өсөн кемдең йорт һалырға көсө етер икән? Уға йорт төҙөү өсөн мин шул тиклем кем? Уға арнап ҡорбан килтерер өсөн генә булмаһа инде+.
7Һин миңә алтын, көмөш, баҡыр, тимер менән эш итеү, ҡарағусҡыл ҡыҙыл, ут-ҡыҙыл, зәңгәр ептәр, туҡымалар әҙерләү, һырлау-семәрләү оҫтаһын ебәр. Ул Йәһүҙә һәм Йәрүсәлимдә атайым Дауыт һайлаған оҫталарым менән бергә эшләр+.
8Миңә Ливандан кедр ағасы, кипарис, артыш ағасы ебәр, мин беләм: һинең хеҙмәтселәрең Ливан ағасын бик оҫта әҙерләй. Минең хеҙмәтселәрем һинекеләр менән бергә барыр,
9миңә күп итеп ағас әҙерләрҙәр, сөнки мин һалаһы бина бөйөк тә, хикмәтле лә.
10Ағас йығыусыларыңдың ашарына егерме мең кор бойҙай, егерме мең кор арпа, егерме мең бат* шарап, егерме мең бат зәйтүн майы ебәрәм».

11Тир батшаһы Хирам Сөләймәнгә хат менән яуап бирә: «Үҙенең халҡын яратҡанға күрә Раббы һине уның өҫтөнән батша итеп ҡуйған!»+
12Хирам тағы былай ти: «Күк менән ерҙе яратҡан Исраил Аллаһы Раббы мөбәрәк булһын! Дауыт батшаға зиһенле һәм белекле, аҡыллы улан биргән. Бына инде ул Раббы ҡорамы менән үҙенә батша һарайы һалырға ниәт итә.
13Мин һиңә аҡыллы һәм белекле оҫта Хурам-Авиҙы ебәрәм+.
14Ул Дан ырыуынан булған ҡатындың улы, ә атаһы сығышы менән Тирҙан. Хурам алтын, көмөш, баҡыр, тимер, төрлө таш һәм ағас, ҡарағусҡыл ҡыҙыл, зәңгәр һәм ут-ҡыҙыл төҫтәге йоҡа етен туҡымалар, ептәр менән эш итә белә, һырлау-семәрләүгә оҫта, үҙенә ышанып тапшырылған һәр бер эштә белекле. Ул һинең һәм хакимым Дауыттың, атайыңдың, оҫталары менән бергәләп, ҡушылғандың һәммәһен дә үтәр.
15Ә үҙең әйткән бойҙай менән арпаны, зәйтүн майы менән шарапты, хакимым, ҡолдарыңа ебәрт.
16Беҙ иһә Ливанда һиңә кәрәк тиклем ағас әҙерләп, һаллап, диңгеҙ юлы менән Яфоға ҡыуырбыҙ, һин уны артабан Йәрүсәлимгә алып ҡайтырһың»+.

17Сөләймән, ҡасандыр атаһы кеүек үк, Исраил ерендәге бөтә килмешәктәрҙе иҫәпләтә. Уларҙың һаны йөҙ ҙә илле өс мең алты йөҙ кеше булып сыға+.
18Сөләймән быларҙың етмеш меңен йөк ташыусы, һикһән меңен тауҙарҙа таш ҡырҡыусы, өс мең алты йөҙөн халыҡты ҡарап эшләтер өсөн күҙәтеүсе итеп ҡуя.

Ҡорам төҙөлөшө

(3 Бат 6:1-38; 7:15-22)

31•Йәрүсәлимдәге Морияһ тауы өҫтөндә – Дауытҡа Раббы күренгән ерҙә Сөләймән Раббы ҡорамын төҙөй башлай. Элек йевуси Орнандың ырҙыны урынлашҡан был урынды уға атаһы Дауыт әҙерләп ҡуйған була+.
2Төҙөлөштө батша булып ултырғандың дүртенсе йылында, икенсе айының икеһендә башлай ул.
3Бына Сөләймән һалған Алла ҡорамының нигеҙ үлсәмдәре: буйы боронғо үлсәмгә күрә – алтмыш терһәк, иңе – егерме терһәк.
4Ҡорам залының алғы яғындағы айуандың буйы*, тотош ҡорамдың иңе кеүек үк, егерме терһәк, бейеклеге – йөҙ егерме терһәк. Уны эстән саф алтын менән көпләтә.
5Ҙур залды, эстән кипарис ағасы менән көпләткәндән һуң, саф алтын менән ҡаплата, уға хөрмә ағасы һүрәттәре, сылбыр семәрҙәр яһата.
6Сөләймән залды затлы таштар менән биҙәтә. Алтындың Паруаимдан килтертелгәнен файҙалана.
7Ул залдың һайғауҙарын, тупһаларын, ишектәрен, диуарҙарын да алтын менән көпләтә, диуарҙарына кируб һүрәттәре ырып яһата.

8Иң мөҡәддәс урынды эшләтә: уның буйы, ҡорамдың иңе кеүек үк, егерме терһәк, иңе лә егерме терһәк була; уны алты йөҙ талант* иң яҡшы алтын менән көпләтә.
9Алтын ҡаҙауҙарының ауырлығы илле шекел тарта. Өҫкө бүлмәләрҙе лә алтын менән көпләтә.
10Шунан ул Иң мөҡәддәс урынға ике кируб һынын яһата һәм уларҙы алтын менән көпләтә+.
11-12Ике кирубтың йәйелгән ҡанаттары бергә барыһы егерме терһәк тәшкил иткән була. Йәнәш торған ике кирубтың һәр ҡанаты егерме терһәк оҙонлоғонда булып, береһе – диуарға, икенсеһе остары менән икенсе кирубтың ҡанат осона тейеп тора.
13Был кирубтарҙың ҡанаттарының ҡоласы йәмғеһе егерме терһәк тәшкил итә; улар үҙ аяҡтарында тора, йөҙҙәре менән ҡорам залына ҡарай.
14Сөләймән тағы ла зәңгәр, ҡарағусҡыл ҡыҙыл һәм ут-ҡыҙыл йоҡа етендән пәрҙә ҡорҙорта, уға кирубтар сиктерә+.
15Ҡорам алдына утыҙ биш терһәк бейеклектәге ике бағана ултырттырып, һәр береһенең башына биш терһәк бейеклегендәге таж ҡуйҙырта+.
16Сылбырҙар эшләтеп, шуларҙы бағаналарҙың башына уратып һалдыра, йөҙәр дана анар яһатып, сылбырҙарҙың өҫтөнә теҙҙертә.
17Был бағаналарҙы Сөләймән ҡорам алдына икеһен ике яҡҡа ултырта һәм уң яҡтағыһын Яхин, һул яҡҡа ҡуйғанын Боғаз тип атай.

Ҡорам өсөн йыһаз һәм кәрәк-яраҡ эшләү

(3 Бат 7:23-51)

41•Сөләймән баҡырҙан ҡорбан усағы эшләтә, уның буйын да, иңен дә егерме терһәк, бейеклеген ун терһәк иттерә+.
2Сөләймән түп-түңәрәк яһалма диңгеҙ эшләтә: уның бер яғынан икенсе яғына ун терһәк тиклем булып, бейеклеге – биш терһәк һәм әйләнәһе – бау менән үлсәһәң – утыҙ терһәк була+.
3Диңгеҙҙең аҫҡы өлөшө үгеҙ һүрәттәре менән уратып алынған була. Терһәк һайын унар итеп эшләнгән был һүрәттәр ике рәт булып, улар яһалма диңгеҙ менән тотош ҡойолған була.
4Был диңгеҙ ун ике үгеҙ өҫтөнә ҡуйылған була. Был үгеҙҙәрҙең өсәүһе – төньяҡҡа, өсәүһе – көнбайышҡа, өсәүһе – көньяҡҡа, өсәүһе көнсығышҡа ҡарап тора. Диңгеҙ – үгеҙҙәр өҫтөндә, ә үгеҙҙәрҙең арт һаны – эске яҡта.
5Баҡыр диңгеҙҙең ҡалынлығы ус аяһы киңлегендә, сеүәтәгә оҡшатып эшләнгән ситтәре иһә асылған лилиә сәскәһен хәтерләтә; был киҫмәктең һыйҙырышлығы өс мең бат була.
6Тағы ун киҫмәк яһап, бишеһен баҡыр диңгеҙҙең уң, бишеһен һул яғына ҡуйҙыра. Был һауыттарҙа тотош яндырыу ҡорбандарын йыуалар, диңгеҙ иһә ҡаһиндар йыуыныр өсөн тәғәйенләнгән була+.

7Ҡағиҙәгә ярашлы, алтындан ун шәмдәл эшләтә һәм ҡорамдың эсендә: бишеһен – уң, бишеһен һул яҡҡа ултырттыра+.
8Тағы ла ун өҫтәл яһатып, ҡорамдың эсендә: бишеһен – уң, бишеһен һул яҡҡа ҡуйҙыра, шулай уҡ ҡан һирпеү өсөн йөҙ алтын сеүәтә эшләтә.

9Сөләймән ҡаһиндар өсөн ихата менән ҙур эске ихата, ике ихатаға ла ишектәр яһата, ишектәрҙе баҡыр менән көпләтә.
10Баҡыр диңгеҙҙе ҡорамдың көньяҡ-көнсығышына ҡуйҙырта.

11Хурам* көл көршәктәре, көрәктәр, ҡан һирпер өсөн сеүәтәләр эшләй. Шулай итеп, ул Сөләймән батшаға Алла ҡорамы өсөн кәрәк булған бөтә эштәрен тамамлай:
12ике бағана, уларҙың башына сеүәтә рәүешендә ике таж, таждарҙы биҙәү өсөн ике селтәр,
13бағаналарҙың башындағы сеүәтә һымаҡ таждарҙы уратып алған селтәрҙәрҙең икеһен дә биҙәү өсөн икешәр рәт итеп теҙелгән дүрт йөҙ анар емеше;
14таяуҙар һәм улар өҫтөндә киҫмәктәр;
15бер баҡыр диңгеҙ һәм диңгеҙ аҫтындағы ун ике үгеҙ һыны;
16көл көршәктәре, көрәктәр, сәнскеләр һәм башҡа кәрәк-яраҡ.

Хурам-Ави Сөләймән батшаға Раббы ҡорамы өсөн яһаған был әйберҙәрҙең барыһы ла шымартылған баҡырҙан була.
17Батша уларҙы Иордан үҙәнендә Суккоҫ менән Середа араһындағы балсыҡ сыҡҡан ерҙә ҡойҙора.
18Сөләймән эшләткән был әйберҙәрҙең шул тиклем күплеге арҡаһында, уларҙы яһарға күпме баҡыр тотонолғанын билдәләү мөмкин булмай.

19Сөләймән Алла йорто өсөн тағы ла башҡа әйберҙәр эшләтә: алтын ҡорбан усағы һәм изге икмәктәрҙе Раббы хозурына ҡуйырға өҫтәлдәр,
20ҡағиҙәгә ярашлы, ҡорамдың эске бүлмәһе ҡаршыһында тоҡандырыла торған майшәмдәр менән уларҙың шәмдәлдәре лә саф алтындан;
21сәскәләр, майшәмдәр, ҡыҫҡыстар,
22филтә таҙартҡыстар, сеүәтәләр, туҫтаҡтар, хуш еҫ төтәҫләгестәр. Эске бүлмә – Иң мөҡәддәс урындың ишектәре һәм ҡорам залының ишектәре алтындан була.


5

51Раббы ҡорамындағы бөтә эштәрҙе тамамлағандан һуң, Сөләймән, атаһы Дауыт Раббыға бағышлаған бүләктәрҙе – алтын-көмөш һәм башҡа әйберҙәрҙе алып килеп, Алла ҡорамының хазина келәтенә ҡуя.




Килешеү һандығының ҡорамға күсерелеүе

(3 Бат 8:1-13)

2•Раббының Килешеү һандығын Дауыт ҡалаһынан, йәғни Сиондан, күсереү өсөн Сөләймән Исраил аҡһаҡалдарын, ырыу һәм нәҫел башлыҡтарын Йәрүсәлимгә саҡыра+.
3Йылдың етенсе айында булған байрам ваҡытында бөтә Исраил халҡы батша янына йыйыла.
4Исраилдың барлыҡ аҡһаҡалдары килгәндән һуң, левиҙәр Килешеү һандығын күтәреп ала.
5Һандыҡты, Осрашыу сатырын, сатырҙағы бөтә изге әйберҙәрҙе – быларҙың барыһын левиҙәр һәм ҡаһиндар алып китә.
6Сөләймән батша менән уның янына йыйылған бөтә Исраил йәмғиәте һандыҡ алдында ваҡ һәм эре малдан бик күп ҡорбан сала. Ҡорбандарҙың иҫәбе-һанына сығырлыҡ булмай.
7Ҡаһиндар Раббының Килешеү һандығын тәғәйен ергә, ҡорамдағы эске бүлмәгә, Иң мөҡәддәс урынға, кирубтарҙың ҡанаттары аҫтына, килтереп урынлаштыра.
8Кирубтар, ҡанаттарын һандыҡ ҡуйылған урын өҫтөндә йәйеп, һандыҡты ла, уны күтәреп йөрөтә торған ҡолғаларҙы ла ҡаплап тора+.
9Был ҡолғалар шул тиклем оҙон булып, уларҙың остары ҡорам залының эске бүлмә ҡаршыһындағы өлөшөнән күренеп тора, әммә тышҡы яҡтан күренмәй. Ҡолғалар бөгөнгәсә шунда тора.
10Исраил халҡын Мысырҙан алып сыҡҡан заманда, Раббы улар менән килешеү төҙөгән Хорев тауында, Муса һандыҡ эсенә ике таҡтаташ һалған була. Уларҙан башҡа һандыҡта бер нәмә лә булмай+.

11Изге йортҡа ингәнгә тиклем ҡаһиндарҙың барыһы ла, ниндәй төркөмгә инеүҙәренә ҡарамаҫтан, үҙҙәрен паклаған була. Бына улар сыға,+
12бөтә йырсы левиҙәр – йоҡа етендән кейенгән, ҡулдарына лира, арфа, һуҡма тәрилкәләр тотҡан Асаф, Һеман, Йедуҫун, уларҙың улдары һәм туғандары ҡорбан усағының көнсығыш яғына теҙелә. Уларҙың янында борғо ҡысҡыртыусы йөҙ егерме ҡаһин була+.
13Борғо ҡысҡыртыусылар менән йырсылар бер тауыштан Раббыға маҡтау һәм шөкөрана йырларға тотона. Бына борғолар менән һуҡма тәрилкәләрҙең, башҡа уйын ҡоралдарының ғәйрәтле тауыштарына ҡушылып, йырсылар Раббыны маҡтай һәм данлай.


«Ул игелекле,

Уның тоғро мөхәббәте мәңгелек», –



тип йырлағанда, Раббы ҡорамына балҡып торған болот тула+.
14Болот арҡаһында ҡаһиндар хеҙмәтен башҡара алмаҫ була, сөнки Раббының шөһрәте ҡорамды тултыра+.

61Шул саҡ Сөләймән былай ти:

– Раббы ҡуйы ҡараңғылыҡта төйәкләнергә теләне+.


2Ә мин Һиңә мөһабәт ҡорам һалдым,

Ул мәңгегә Һиңә торлаҡ булһын.



3•Шунан батша, артына боролоп, алдында аяғөҫтө торған бөтә Исраил йыйынына фатихаһын күндерә+.

4Батша былай ти:

– Исраил Аллаһы Раббы мөбәрәк булһын! Ул атайым Дауытҡа Үҙ теле менән әйткәнен Үҙ ҡулы менән бойомға ашырҙы. Ул бит:
5«Халҡым Исраилды Мысыр еренән алып сыҡҡан көндән алып, исемем шунда булһын, тип ҡорам төҙөһөндәр өсөн Исраил ырыуҙарының береһенең дә ҡалаһын һайламаған инем. Шулай уҡ халҡым Исраилға етәкселек итер өсөн бер кешене лә һайламаным.
6Бына хәҙер иһә, исемем шунда булһын, тип Йәрүсәлимде һәм халҡым Исраилға идара итер өсөн Дауытты һайланым», – тип әйткән булған+.

7Атайым Дауыт Исраил Аллаһы Раббыға бағышлап ҡорам төҙөргә ниәтләгәйне+.
8Ләкин Раббы атайым Дауытҡа: «Күңелеңдә Миңә атап ҡорам төҙөргә теләгең бар. Был бик яҡшы.
9Әммә был ҡорамды Миңә һин түгел, ә һинән тыуған улың төҙөр», – тип әйткән+.
10Раббы Үҙенең әйткәнен бойомға ашырҙы: мин атайым Дауыттың вариҫы булдым, Раббының һүҙе буйынса, Исраил тәхетенә ултырҙым һәм Исраил Аллаһы Раббыға бағышлап ҡорам һалдым+.
11Шунда Уның Исраил халҡы менән төҙөгән Килешеүе һалынған һандыҡты урынлаштырҙым.




Сөләймәндең доғаһы

(3 Бат 8:22-53)

12•Артабан Сөләймән Раббының ҡорбан усағы ҡаршыһында, Исраил йыйыны алдына баҫа ла ҡулдарын юғары күтәрә+.
13Ул баҡырҙан иңе-буйы биш терһәк, бейеклеге өс терһәк күтәрмә яһатып, уны ихатаның уртаһына ҡуйҙырған була һәм ошо мәлдә шуның өҫтөндә тора. Бөтә Исраил йыйыны алдына теҙләнеп, ҡулдарын күккә һона ла:

14– Эй Исраил Аллаһы Раббы! Күктә лә, ерҙә лә Һиңә тиң булырлыҡ башҡа бер алла ла юҡ, – ти. – Һиңә бөтөн булмышы менән бирелеп хаҡ юлыңдан йөрөгән ҡолдарыңа мәрхәмәтлеһең, улар менән төҙөгән килешеүгә тоғроһоң+.
15Үҙ телең менән ҡолоңа, атайым Дауытҡа, әйткән һүҙеңде бөгөн Үҙ ҡулың менән ғәмәлгә ашырҙың.
16Инде, йә Раббым, Исраил Аллаһы, ҡолоңа, атайым Дауытҡа, биргән тағы бер вәғәҙәңде үтәһәң ине. Уға: «Балаларың да һинең кеүек, Минең ҡанунымды үтәп, хаҡ юлымдан йөрөһә, Исраил тәхетендә нәҫелең өҙөлмәҫ», – тип әйткәйнең+.
17Эй Исраилдың Аллаһы Раббы, инде ҡолоң Дауытҡа әйткән һүҙең ғәмәлгә ашһа ине!+

18Ысынын ғына әйткәндә, Алла ер йөҙөндә, бәндәләр араһында йәшәй буламы? Күк һынлы күктең асманы ла һыйҙыра алмаған Һинең өсөн мин һалдырған ҡорам нимә инде!+
19Эй Раббым Аллам, ҡолоң ҡылған доғаға, уның үтенесенә илтифат ит! Ҡолоңдоң ялбарыуына һәм доғаһына ҡолаҡ һал!
20Күҙҙәрең көнө-төнө бында, «Исемем ошонда төйәкләнер!» тигән ҡорамда булһын ине. Ҡолоңдоң ошо урынға ҡарап ҡылған доғаһын ишетә күр+.
21Ошо урынға ҡарап доға ҡылған мин ҡолоңдоң һәм халҡың Исраилдың ялбарыуҙарын ишет. Күктәрҙән – Үҙ торлағыңдан – тороп ишет һәм ярлыҡа!

22Әгәр берәү яҡынына ҡарата гонаһ ҡылыуҙа ғәйепләнһә һәм ант итер өсөн ошо ҡорамға килһә, ҡорбан усағың алдында ғәйепһеҙмен тип ант итһә,+
23күктәрҙән ҡолаҡ һал да ҡолдарыңа хөкөмөңдө сығар: ғәйепленең ҡылғанын үҙенең башына төшөрөп язала, ғәйепһеҙҙең хаҡлығын күрһәт һәм хаҡлығының әжерен бир.

24Һиңә ҡарата эшләгән гонаһтары өсөн дошмандарынан еңелгәс, халҡың Исраил ҡабат Һиңә боролоп ҡайтһа, исемеңде әйтеп ялбарһа, ошо ҡорамда доға ҡылып, Һинең хозурыңда үтенһә,+
25күктәрҙән беҙҙе ишет тә халҡың Исраилдың гонаһын ярлыҡа һәм уларҙы ата-бабаларына һәм уларға Үҙең биргән илгә кире ҡайтар.

26Улар, Һиңә ҡаршы гонаһ ҡылған өсөн күк көпләнеп, ямғыр яумағанда, ошо урынға ҡарап доға ҡылһа, исемеңде атап ялбарһа, Һин уларҙы язалағанға күрә гонаһтарынан ваз кисһә,+
27ҡолдарың Исраил халҡына күктәрҙән тороп ҡолаҡ һал, уларҙың гонаһын ғәфү ит. Уларға тик шунан йөрөһөндәр өсөн тоғро юлды күрһәт, халҡыңа биләмә итеп биргән тупраҡҡа ямғыр яуҙыр+.

28Ерҙә ҡытлыҡ буламы, ҡырғын төшәме, ҡыуан елдәр иҫәме йәки үҫемлектәрҙе тут, саранча йә ҡорт баҫамы, үҙе биләгән ерҙәрҙән дошмандар ҡыҫырыҡлаймы, бәлә-ҡаза, сир-сырхау ябырыламы,+
29халҡыңдан берәйһе йәки бөтә Исраил Һиңә мөрәжәғәт итһә, һәр кем үҙ хәсрәтен әйтеп, әрнеп доға һәм ялбарыу менән ошо йортҡа табан ҡулдарын һонһа,
30Һин күктәрҙән – Үҙ торлағыңдан – тороп ишет һәм ярлыҡа. Һәр береһенә ҡылғандарына күрә бир, сөнки әҙәм балаларының күңелендәген бары тик Һин генә беләһең+.
31Һин Үҙең ата-бабаларыбыҙға биргән ошо тупраҡта ғүмерҙәренең ахырынаса улар Һинән ҡурҡып һәм хөрмәт итеп йәшәһен, тик Һинең юлыңдан йөрөһөн.

32Әгәр халҡың Исраилдан булмаған берәй сит кеше Һинең бөйөк исемең, көсөң һәм ҡөҙрәтең хаҡына алыҫ илдән килһә һәм ошо ҡорамға ҡарап доға ҡылһа,+
33Һин күктәрҙән – Үҙ торлағыңдан – тороп уға ҡолаҡ һал, бөтә үтенестәрен ғәмәл ҡыл. Донъялағы бар ҡәүемдәр, халҡың Исраил кеүек, Һинең исемеңде белһен, Һинән дәһшәтләнһен, мин төҙөгән ошо ҡорамдың Һинең исемеңә бағышланғанын белһен.

34Халҡың дошмандарына ҡаршы Һин күрһәткән юл менән һуғышҡа инһә һәм Һин Үҙең һайлап алған ошо ҡалаға, мин Һиңә бағышлап төҙөгән ҡорамға боролоп Һиңә доға ҡылһа,
35күктәрҙән уларҙың доғаларына һәм үтенестәренә ҡолаҡ һал һәм уларҙың яҡлаусыһы бул.

36Һиңә ҡаршы гонаһ ҡылһалар – ә гонаһ ҡылмаған бер кеше лә юҡтыр – һәм Һин асыуланып, уларҙы дошман ҡулына тапшырһаң, әсирлеккә алыусылар уларҙы үҙҙәренең алыҫмы-яҡынмы иленә алып китһә,+
37улар унда, үҙҙәре әсирлектә йәшәгән илдә, бөтөн йөрәктән тәүбәгә килһәләр, Һиңә ялбарып: «Гонаһ ҡылдыҡ, юлдан яҙҙыҡ, яуызлыҡ эшләнек», – тиһәләр,+
38үҙҙәре әсир булған илдә ата-бабаларына Һин биргән ерҙәр, Һин һайлаған ҡала, Һинең исемеңә бағышлап мин төҙөткән йорт яғына ҡарап, Һиңә ысын күңелдән һәм бөтә йөрәктән боролоп, доға ҡылһалар,+
39Һин күктәрҙән – Үҙ торлағыңдан – уларҙың доғаһын һәм ялбарыуын ишет тә уларҙың яҡлаусыһы бул, Һинең алда ҡылған гонаһтарын ярлыҡа.

40Инде, эй Аллам, ошо урында уҡылған доғаларға күҙҙәрең асыҡ, ҡолаҡтарың һиҙгер булһа ине+.


41Ә хәҙер сыҡ, Раббы Алла,

Үҙеңдең тыныс-имен урыныңа кил,

Ҡөҙрәтең билдәһе булған һандыҡ менән бергә кил.

Ҡаһиндарың, Раббым Аллам,

Ҡотҡарылыу кейеменә төрөнһөндәр,

Тоғроларың Һинең игелегеңә һөйөнһөн+.

42Раббым Аллам!

Үҙеңдең мәсихеңдән йөҙөңдө борма,

Ҡолоң Дауытҡа күрһәткән мөхәббәтеңде онотма+.

Ете көнлөк байрам

(3 Бат 8:62-66)

71•Сөләймән доғаны тамамлағас, күктән ут төшә, тотош яндырыу һәм башҡа ҡорбандарҙы ялмай. Раббының шөһрәте ҡорамды тултыра+.
2Ҡаһиндар Раббы ҡорамына инә алмай, сөнки уға Раббы шөһрәте тула.
3Барлыҡ исраилдар, ут төшкәнен һәм ҡорам өҫтөндәге Раббының шөһрәтен күреп, йөҙтүбән ергә ҡаплана һәм:


«Ул игелекле,

Уның тоғро мөхәббәте мәңгелек», –



тип Раббыға маҡтау яуҙыра+.

4Батша һәм бөтә халыҡ Раббы хозурында ҡорбан сала.
5Сөләймән батша егерме ике мең баш үгеҙ, йөҙ егерме мең һарыҡ тәкәһен ҡорбан ҡыла. Шулай итеп, батша һәм бөтә халыҡ Алла йортон изгеләндерә.
6Ҡаһиндар үҙ урындарын ала. Левиҙәр, Дауыт батшаның Раббыны маҡтау өсөн яһаттырған һәм «Уның тоғро мөхәббәте мәңгелек!» тип мәҙхиә йырлағанда ҡуллана торған уйын ҡоралдарын күтәреп, ҡаһиндарҙың эргәһендә үҙ урындарына тора. Ҡаһиндар, левиҙәр ҡаршыһында баҫып, борғо ҡысҡырта, барлыҡ исраилдар аяғүрә тора.

7Сөләймән Раббы йорто алдындағы ихатаның урта өлөшөн изгеләндереп, тотош яндырыу ҡорбанын, татыулыҡ ҡорбанының эс майын ошонда тәҡдим итә, сөнки ул яһатҡан баҡыр ҡорбан усағы тотош яндырыу ҡорбанын, икмәк саҙаҡаһын һәм эс майын һыйҙырып бөтә алмай+.
8Сөләймән менән бергә бөтә Исраил – Лево-Хамаҫтан алып Мысыр сигендәге йылғаға тиклем йәшәгән барса халыҡ – ҙур йыйын булып ете көн байрам итә+.
9Ете көн буйы ҡорбан усағын изгеләндергәндән һуң, тағы ете көн Ҡыуыш байрамын билдәләйҙәр, ә һигеҙенсе көндө изге йыйын үткәрәләр.
10Етенсе айҙың егерме өсөнсө көнөндә Сөләймән халыҡты өйҙәренә ҡайтарып ебәрә. Улар Раббының Дауыт менән Сөләймәнгә, Үҙенең халҡы Исраилға күрһәткән бөтә яҡшылыҡтарына һөйөнөп, бик ҡәнәғәт булып тарала.




Раббының Сөләймәнгә яңынан күренеүе

(3 Бат 9:1-9)

11•Сөләймән Раббы ҡорамы менән батша һарайын төҙөтөп бөтә, ниәт иткәндең барыһын да уңышлы бойомға ашыра.
12Төнөн уға Раббы күренә һәм былай ти:

– Мин һинең доғаңды ишеттем, был урынды Үҙемә ҡорбан килтерә торған йорт итеп һайланым+.
13Әгәр Мин күкте бикләп, ямғыр яуҙырмаһам, әгәр саранчаларға ер йөҙөндәге бөтә нәмәне ашап бөтөргә бойорһам йәки халҡыма үләт ҡырғыны һалһам,+
14Минең исемем менән аталған халҡым, ғәйебен танып, буйһонһа, яман юлдарын ташлап, Миңә ынтылһа, Мин асмандан уларҙы ишетермен дә гонаһтарын ярлыҡармын, илдәрен сәләмәтләндерермен+.
15Бынан ары ошо урында ҡылынған доғаларға күҙем дә, ҡолағым да һәр ваҡыт иғтибарлы булыр+.
16Инде, исемем мәңге ошонда булһын, тип был ҡорамды һайлап изгеләндерҙем. Минең күҙҙәрем һәм йөрәгем һәр ваҡыт бында булыр+.
17Һин дә атайың Дауыт кеүек Минең юлымдан йөрөһәң, барыһын да Мин бойорғанса эшләһәң, ҡағиҙәләрем һәм күрһәтмәләремде ғәмәл ҡылһаң,
18атайың Дауытҡа: «Һинең нәҫелеңдән Исраилға хакимлыҡ иткән ир заты өҙөлмәҫ», – тип биргән һүҙемде тотоп, батшалығыңды тотороҡло ҡылырмын+.
19Әгәр ҙә һеҙ Мин һеҙгә биргән бойороҡ һәм күрһәтмәләрҙән тайпылып, баш тартһағыҙ, сит илаһтарға хеҙмәт итә, уларға табына башлаһағыҙ,
20Үҙем биргән тупраҡтан Исраилды йолҡоп ташлармын; исемемә бағышланып, Мин изгеләштергән был ҡорамдан ваз кисермен һәм, бөтә халыҡтар алдында уны мәсхәрәгә ҡалдырып, ғибрәткә әйләндерермен+.
21Әле бейек булып торған ошо ҡорам янынан үткән һәр кем, аптырап һәм ҡурҡып: «Раббы ниңә был илде һәм ҡорамды шул хәлгә ҡалдырҙы икән?» – тип әйтеп ҡуйыр+.
22Уларға: «Ата-бабаларының Аллаһынан, Мысыр еренән алып сыҡҡан Раббынан баш тартып, башҡа илаһтарға эйәрҙеләр, шуларға табындылар һәм хеҙмәт иттеләр. Бына шуның өсөн Раббы уларға бөтә был бәлә-ҡазаларҙы күндерҙе», – тип яуап бирерҙәр.

Сөләймән батшаның башҡа ғәмәлдәре

(3 Бат 9:10-28)

81•Сөләймән егерме йыл буйы Раббы ҡорамын һәм үҙ һарайын төҙөй+.
2Ул Хирам батша биргән ҡалаларҙы ла төҙөкләндерә һәм уларға Исраил халҡын төйәкләндерә.
3Шунан Сөләймән Хамаҫ-Соваға ҡаршы яу асып, уны ҡулға төшөрә.
4Сүллектә Тадмор ҡалаһын һәм Хамаҫта кәрәк-яраҡ һаҡлай торған келәт ҡәлғәләр төҙөтөп бөтөрә.
5Ул Үрге Бейт-Хорон менән Түбәнге Бейт-Хоронды ҡайтанан ҡора, уларҙы диуарҙар менән уратылған, бикле ҡапҡалы ҡәлғә-ҡалаларға әйләндерә+.
6Бағалаҫты төҙөкләндерә, шулай уҡ кәрәк-яраҡ һаҡлай торған келәттәр, яу арбалары менән аттар тора торған бөтә ҡалаларҙы һалдыра. Йәрүсәлимдә һәм Ливанда, үҙе хакимлыҡ иткән бөтә ерҙә, нимә теләй, шуларҙы тотош төҙөтөп бөтә.

7Илдә исраилдарҙан булмаған башҡа халыҡтар – хитти, әмөри, перизи, хиууи һәм йевусиҙәр тоҡомона килгәндә,
8Сөләймән исраилдар ҡырып бөтмәгән һәм илдә ҡалған был халыҡтарҙың тоҡомдарын мәжбүри эшселәр итә. Был хәл бөгөнгө көнгә тиклем шулай.
9Ә исраилдарҙы Сөләймән ҡолға әйләндермәй. Улар батшаға һуғышсылар, ғәскәр башлыҡтары, яу арбаларында һәм атлы ғәскәрендә башлыҡ булараҡ хеҙмәт итә+.
10Сөләймән батшаның халыҡҡа етәкселек итеү өсөн ике йөҙ илле мөдире була.
11Ә фирғәүен ҡыҙын Сөләймән Дауыт ҡалаһынан уның өсөн махсус һалдырған һарайға күсерә. Ул былай ти:

– Минең ҡатыным Исраил батшаһы Дауыттың һарайында йәшәргә тейеш түгел, сөнки был урын изге, унда Раббының һандығы ингәйне+.

12Шул осорҙа Сөләймән ҡорамдың айуаны ҡаршыһында төҙөткән ҡорбан усағында Раббыға тотош яндырыу ҡорбаны килтерә башлай+.
13Быны ул көндәлек ҡағиҙә буйынса, Мусаның күрһәтмәләренә ярашлы, шәмбе көндәрендә, Яңы ай байрамдарында, йыл эсендәге өс байрамда – Сөсө икмәк, Аҙналар, Ҡыуыш байрамдарында килтерер була+.
14Атаһы Дауыттың бойороғона ярашлы, ул, ҡаһиндарҙың төркөмдәрен хеҙмәттәренә күрә, һәр көндөң ҡағиҙәһе буйынса ҡаһиндарға ярҙам итеү һәм Раббыға маҡтау яуҙырыу өсөн, левиҙәрҙе вазифаларына күрә һәм ҡапҡа һаҡлаусыларҙы төркөмдәренә күрә тәғәйенләп сыға. Сөнки Алла бәндәһе Дауыт шулай бойорған була+.
15Батшаның ҡаһиндар менән левиҙәр тураһындағы, шулай уҡ хазиналарға һәм теләһә ниндәй башҡа эшкә ҡағылышлы күрһәтмәләре һис тайпылышһыҙ үтәлә.
16Раббы ҡорамына нигеҙ һалғандан алып уны төҙөп бөткәнгә тиклем, Сөләймәндең барлыҡ эше шулай ойошторолған була.

Шулай итеп, Раббы ҡорамын төҙөү тамамлана.

17Шунан Сөләймән диңгеҙ буйына, Эдом ерендәге Ғәсйон-Ғәвәр һәм Элаҫ ҡалаларына юл тота+.
18Хирам үҙенең тәжрибәле диңгеҙселәре менән бергә Сөләймәнгә караптар ебәрә. Улар, Сөләймәндең кешеләре менән Офирға барып, Сөләймән батшаға дүрт йөҙ илле талант алтын алып ҡайтып бирә+.

Шева батшабикәһенең Сөләймәнгә килеүе

(3 Бат 10:1-13)

91•Шева батшабикәһе Сөләймән тураһында ишетеп, уны табышмаҡтар менән һынарға килә. Ул бик күп ярандары оҙатыуында Йәрүсәлимгә килеп төшә; дөйәләре хуш еҫле май, ғәләмәт күп алтын, аҫылташтар артмаҡлаған була. Батшабикә Сөләймәнгә килә һәм үҙен ҡыҙыҡһындырған бөтә нәмәләр тураһында ла әңгәмәләшә+.
2Сөләймән уның бөтә һорауҙарына ла яуап бирә. Батша белмәгән һәм аңлатып бирә алмаған бер генә нәмә лә булмай.
3Шева батшабикәһе Сөләймәндең аҡылын, һалдырған һарайын,
4табынындағы зиннәтле ризыҡтарҙы, ярандарының ни рәүешле ултырыуын, матур итеп кейенгән хеҙмәтселәренең һәм шарап ҡойоусыларының үҙҙәрен тотошон, Раббы ҡорамында килтерелгән тотош яндырыу ҡорбандарын күреп, һушы-аҡылы китә.

5– Һинең ҡылған ғәмәлдәрең һәм зирәк аҡылың тураһында үҙ илемдә ишеткәндәрем дөрөҫ булып сыҡты, – ти ул батшаға. –
6Килеп үҙ күҙҙәрем менән күргәнгә тиклем, был хәбәрҙәргә бик ышанып та етмәгәйнем. Баҡһаң, миңә һинең тәрән аҡылың тураһында яртыһын да һөйләмәгәндәр икән. Һин мин ишеткәндәгегә ҡарағанда күпкә өҫтөнөрәк тораһың икән.
7Ҡайһылай бәхетле һинең кешеләрең, был хеҙмәтселәрең! Улар гелән яныңда булып, бөтә хикмәттәреңде ишетә-күрә йөрөйҙәр.
8Һиңә илтифат менән ҡараған, Үҙенең вәкиле сифатында һине Исраил тәхетенә ултыртҡан Аллаң Раббы мөбәрәк булһын! Һинең Аллаң Исраилға булған мөхәббәте хаҡына, уны мәңге ҡаҡшамаҫ итеү теләге менән, уға хаҡ хөкөм ҡылһын, ғәҙеллекте яҡлаһын тип, һине уның өҫтөнән батша итеп ҡуйған+.

9Шева батшабикәһе Сөләймәнгә йөҙ егерме талант алтын, күп итеп хуш еҫле май, аҫылташтар алып килгән була. Ул батшаға бүләк иткән кеүек еҫле майҙарҙың Исраилға быға тиклем бер ваҡытта ла килтерелгәне булмай.

10Хирамдың хеҙмәтселәре Сөләймәндең хеҙмәтселәре менән Офирҙан алтын ғына түгел, затлы ағас, аҫыл таштар ҙа алып ҡайта+.
11Батша был затлы ағастан Раббы ҡорамына һәм дә батша һарайына баҫҡыстар, йырсылар өсөн арфа һәм лиралар яһата. Йәһүҙә ерендә ошоғаса быға оҡшаш бер ни күрелгәне булмай.

12Сөләймән батша, Шева батшабикәһенең бүләктәренә яуап итеп, уның йәне нимә теләй, шуларҙың барыһын да бирә. Ул бүләктәр Шева батшабикәһе алып килгәндән күпкә артығыраҡ була. Шунан һуң батшабикә хеҙмәтселәре менән үҙ иленә ҡайтып китә.




Сөләймәндең байлығы

(3 Бат 10:14-29; 2 Йыл 1:14-17)

13•Йыл һайын Сөләймәнгә алты йөҙ алтмыш алты талант алтын килеп тора.
14Бынан тыш һатыусылар һәм сауҙагәрҙәр, Ғәрәбстан ерендәге бөтә батшалар һәм Исраилдың өлкә башлыҡтары ла Сөләймәнгә алтын-көмөш килтереп тора.
15Сөләймән батша ике йөҙ ҙур ҡалҡан яһата һәм уларҙың һәр береһен алты йөҙ шекел сүкелгән алтын менән көпләтә.
16Бынан башҡа һәр береһенә өсәр йөҙ шекел сүкелгән алтын тотоноп, өс йөҙ бәләкәйерәк ҡалҡан эшләтә. Батша был ҡалҡандарҙы «Ливан урманы йорто» тип аталған һарайға ҡуя+.
17Шулай уҡ батша фил һөйәгенән ҙур тәхет яһата һәм уны саф алтын менән көпләтә.
18Тәхеттең баҫҡыстары алтау, аяҡ ҡуйыр өсөн тәхеткә алтын эскәмйә беркетелгән. Ултырғысының ике яғында терһәк ҡуйғыс бар, терһәк ҡуйғыстар янында берәр арыҫлан һыны ҡуйылған.
19Һәр бер баҫҡыстың ике яғында берәр арыҫлан һыны булып, тәхеттең алты баҫҡысында йәмғеһе ун ике арыҫлан тора. Бер генә батшалыҡта ла бындай тәхеттең булғаны булмай.

20Сөләймән батшаның бөтә туҫтаҡтары алтындан, «Ливан урманы йорто» тип аталған һарайындағы һауыттарҙың барыһы ла саф алтындан була. Сөләймән заманында көмөш ҡәҙерһеҙ бер нәмәгә әйләнә.
21Батшаның караптары Хирам хеҙмәтселәре менән Таршишҡа йөрөп, өс йылға бер тапҡыр алтын, көмөш, фил һөйәге, маймылдар һәм тауис ҡоштар алып ҡайта торған була+.

22Сөләймән үҙенең байлығы һәм аҡылы менән донъялағы бөтә батшаларҙан да өҫтөнөрәк була+.
23Сөләймәндең зиһененә Алла иңдергән аҡылды тыңлар өсөн ерҙәге бөтә батшалар уны күрергә атлығып тора+.
24Уларҙың һәр ҡайһыһы бүләк итеп көмөш һәм алтын һауыттар, кейем-һалым, ҡорал һәм хуш еҫле майҙар, аттар һәм ҡасырҙар килтерер була, йылдың-йылына был шулай дауам итә.
25Сөләймәндең аттар һәм яу арбалары ҡуя торған дүрт мең аҙбары, ун ике мең һыбайлыһы була; ул уларҙы арбалы ҡалаларға һәм үҙе янына Йәрүсәлимдә урынлаштыра+.
26Ул Евфрат йылғаһынан алып пелешти еренәсә, Мысыр сигенә тиклем булған бөтә батшалар өҫтөнән хакимлыҡ итә+.
27Сөләймән батшалыҡ иткән осорҙа Йәрүсәлимдә көмөш ябай бер таш кеүек кенә булып ҡала. Кедр ағасы иһә Шефелала үҫкән ҡырағай инжир ағасы һымаҡ күп була.
28Аттарҙы Сөләймәнгә Мысырҙан һәм башҡа яҡтарҙан килтерәләр+.




Сөләймәндең вафаты

(3 Бат 11:41-43)

29•Сөләймән батшалыҡ иткән замандарҙа булған башҡа хәлдәр, тәүгеһенән алып һуңғыһына тиклем, Наҫан пәйғәмбәр яҙмаларында, Шило Ахияһының күрәҙәләре һәм Ғиддо әүлиәнең Неват улы Яровғамға ҡағылышлы күренмештәре теркәлгән яҙмаларҙа һүрәтләнә.
30Сөләймән Йәрүсәлимдә бөтә Исраилға ҡырҡ йыл буйы батшалыҡ итә.
31Сөләймән вафат булып, ата-бабалары хозурына күскәс, атаһы Дауыт ҡалаһында ерләнә. Уның урынына тәхеткә улы Рехавғам ултыра.

Исраилдарҙың Рехавғамға ҡаршы сығыуы

(3 Бат 12:1-24)

101•Рехавғам Шәхәмгә юллана, сөнки бөтә исраилдар уны үҙҙәренең батшаһы тип иғлан итер өсөн шунда йыйылған була+.
2Был хәбәрҙе ишетеп, Сөләймән батшанан ҡасып киткән һәм Мысырҙа йәшәгән Яровғам Неват улы ҡайтып төшә+.
3Исраилдар, кеше ебәреп, Яровғамды саҡырып алалар. Шунан Яровғам менән бөтә исраилдар бергә Рехавғам янына килеп былай тиҙәр:

4– Атайың яурындарыбыҙға ауыр йөк һалды. Инде һин михнәтебеҙҙе еңеләйт, беҙҙе ҡалыптан ҡотҡар, шул сағында беҙ һиңә хеҙмәт итербеҙ+.

5– Әлегә ҡайтығыҙ, – ти Рехавғам уларға. – Өс көндән килерһегеҙ.

Халыҡ тарала.
6Рехавғам батша атаһы Сөләймән иҫән саҡта уға хеҙмәт иткән аҡһаҡалдарҙан:

– Ниндәй кәңәш бирерһегеҙ, был халыҡҡа нисек яуап ҡайтарырға? – тип һорай.

7Аҡһаҡалдар уға:

– Әгәр һин был халыҡҡа һәйбәт булһаң, уларға ярай алһаң, яҡшы һүҙеңде йәлләмәһәң, улар ғүмер буйы һинең ҡолоң булыр, – ти.

8Әммә Рехавғам аҡһаҡалдарҙың кәңәшенә ҡолаҡ һалмай һәм үҙе менән бергә үҫкән, әле янында булған ҡорҙаштары менән кәңәшләшә.
9Батша уларҙан:

– «Атайың яурындарыбыҙға һалған ауыр йөктө еңеләйт», – тигән был халыҡҡа нисек яуап ҡайтарайым? Һеҙ ниндәй кәңәш бирерһегеҙ? – тип һорай.

10Ҡорҙаштары уға:

– «Атайың яурындарыбыҙға ауыр йөк һалды, инде һин уны еңеләйт», – тигәндәргә: «Минең сәтәкәй бармағым атайымдың биленән йыуаныраҡ.


11Әгәр атайым һалған йөк ауыр булһа,

Мин уны тағы ла арттырырмын,

Атайым һеҙҙе сыбыртҡы менән ярған булһа,

Мин ҡамсы менән ҡайыҙлармын», –



тип әйтергә кәңәш бирә.

12Батшаның: «Өс көндән килерһегеҙ», – тигән һүҙе буйынса, Яровғам менән бөтә халыҡ өс көндән һуң Рехавғамға бара.
13-14Рехавғам батша аҡһаҡалдарҙың кәңәшен һанға һуҡмайынса, ҡорҙаштары әйткәнсә:

– Әгәр атайым һалған йөк ауыр булһа, мин уны тағы ла арттырырмын. Атайым һеҙҙе сыбыртҡы менән ярған булһа, мин ҡамсы менән ҡайыҙлармын, – тип ҡырыҫ һөйләшә.

15Батша халыҡҡа ҡолаҡ һалмай, сөнки Алла ихтыяры менән шулай булырға тейеш була. Раббының Неват улы Яровғамға Шило Ахияһы аша еткергән һүҙе бойомға ашһын өсөн шулай була+.

16Батшаның халыҡты тыңламағанын күргәс, бөтә исраилдар уға:

– Дауыт менән ниндәй уртаҡлығыбыҙ бар беҙҙең? Ишай улының биләмәһендә беҙҙең өлөшөбөҙ юҡ! Эй Исраил халҡы, әйҙәгеҙ, таралышайыҡ! Дауыт нәҫеле инде үҙ йортона ғына ҡараһын! – тиҙәр ҙә барыһы ла өйҙәренә ҡайтып китәләр+.

17Рехавғам Йәһүҙә ҡалаларында йәшәгән исраилдарға ғына батша булып ҡала.

18Рехавғам батша мәжбүри эшләүселәр өҫтөнән күҙәтсе булған Һадорамды ебәргәс, исраилдар уны таш бәреп үлтерә. Рехавғам тиҙ генә яу арбаһына менеп ултырып, Йәрүсәлимгә ҡасып өлгөрә+.
19Әлегәсә Исраилдың төньяҡ ырыуҙары Дауыт йортона буйһонмай.

Шемағъяһтың пәйғәмбәрлек ҡылыуы

111Йәрүсәлимгә ҡайтҡас, Рехавғам Йәһүҙә һәм Бинйәмин ырыуҙарынан йөҙ һикһән мең һайланма яугир туплай. Улар Исраилға яу менән барырға һәм Рехавғамға батшалыҡты ҡайтарып бирергә тейеш була.
2Ләкин Алла бәндәһе Шемағъяһҡа Раббы былай тип белдерә:+

3– Йәһүҙә батшаһы Сөләймән улы Рехавғамға, Йәһүҙәлә йәшәгән бөтә исраилдарға һәм Бинйәмин ырыуына әйт,
4Раббы былай ти: «Туғандарығыҙға ҡаршы һуғышҡа бармағыҙ, өйҙәрегеҙгә таралышығыҙ, сөнки һуңғы ваҡиғалар Минең ихтыярым буйынса эшләнде».

Улар Раббы әйткәнде тыңлай, кире борола, Яровғамға ҡаршы бармай.




Йәһүҙә батшаһы Рехавғам

5Рехавғам Йәрүсәлимдә йәшәй. Ул Йәһүҙәләге ҡалаларҙы диуарҙар менән ураттыра+.
6Бейт-Ләхәм менән Ғетамды, Теҡоғаны,
7Бейт-Сур, Сохо, Ғадулламды,
8Ғаҫ, Мареша, Зифты,
9Адораим, Лахиш, Ғазыҡаны,
10Сорға, Айялон һәм Хевронды – Йәһүҙә менән Бинйәмин ырыуҙарына ҡараған ҡалаларҙың барсаһын нығыттыра.
11Ул ҡәлғәләрҙе нығыта, уларға мөдирҙәр ҡуйып сыға, ашлыҡ, зәйтүн майы һәм шарап һаҡлағыстар яһата.
12Һәр ҡаланы ҡалҡан һәм һөңгөләр менән тәьмин итә, уларҙы бик ныҡ нығыта. Йәһүҙәләр һәм бинйәминдәр уның ҡул аҫтында ҡала.

13Исраил ерендәге ҡаһиндар менән левиҙәр барлыҡ төбәктәрҙән уның эргәһенә ағыла.
14Левиҙәр, үҙҙәренең көтөүлек ерҙәрен һәм мөлкәттәрен ташлап, Йәһүҙәгә һәм Йәрүсәлимгә күсенә, сөнки Яровғам да, улдары ла уларға Раббының ҡаһиндары сифатында хеҙмәт итергә юл ҡуймай+.
15Яровғам табыныу ҡалҡыулыҡтарына үҙ ҡаһиндарын тәғәйенләй. Улар Яровғам яһаттырған кәзә тәкәһе, башмаҡ һындарына табына+.
16Левиҙәр артынса Исраил ырыуҙарынан Исраил Аллаһы Раббыға бөтөн йөрәктән хеҙмәт итергә ынтылғандар, ата-бабаларының Аллаһы Раббыға ҡорбан килтерергә тип, Йәрүсәлимгә ағыла.
17Улар Йәһүҙә батшалығын нығыта һәм өс йыл буйы Сөләймән улы Рехавғам яҡлы була, сөнки ошо өс йыл буйы улар Дауыт менән Сөләймән юлынан тайпылмайҙар.

18Рехавғам Дауыт улы Йеримоҫтың ҡыҙы Махалаҫҡа өйләнә. Махалаҫтың әсәһе Авиһаил иһә Ишай улы Әлиавтың ҡыҙы була+.
19Махалаҫ уға Йеғуш, Шемаръяһ, Заһам исемле өс ул табып бирә.
20Артабан Рехавғам Авшалом ҡыҙы Мағаханы ала, ул иһә Авияһты, Ғаттайҙы, Зизаны, Шеломиҫты табып бирә.
21Рехавғам бөтә ҡатындары һәм йәриәләренә ҡарағанда ла Авшалом ҡыҙы Мағаханы нығыраҡ ярата. Уның ун һигеҙ ҡатыны менән алтмыш йәриәһе булып, уларҙан тыуған егерме һигеҙ улы менән алтмыш ҡыҙы була.
22Рехавғам Мағаханан тыуған улы Авияһты, һуңынан батша итеү ниәте менән, бөтә ағай-ҡустылары өҫтөнән түрә итеп ҡуя+.
23Ул бик уйлап эш итә, бөтә улдарын Йәһүҙә һәм Бинйәмин ерҙәрендәге нығытылған ҡалаларға ебәреп бөтә, муллыҡта йәшәүҙәрен хәстәрләй һәм бик күп ҡатын алып бирә.

Йәһүҙәгә Шишаҡтың һөжүм итеүе

(3 Бат 14:21-31)

121•Батшалығы көсәйеп, үҙе тәхеттә нығынып киткәс, Рехавғам һәм уның менән бергә бөтә Исраил халҡы Раббы ҡанунын ташлай.
2Улар Раббыға тоғролоҡ һаҡламағанға күрә, Рехавғамдың батшалыҡ итеүенең бишенсе йылында, Мысыр батшаһы Шишаҡ Йәрүсәлимгә һөжүм итә+.
3Шишаҡтың бер мең ике йөҙ яу арбаһы, алтмыш мең һыбайлыһы була, ә уның менән бергә Мысырҙан килгән ливиялыларҙың, суккиҙарҙың, куштарҙың иҫәбе-һаны булмай.
4Шишаҡ, Йәһүҙәнең нығытылған ҡалаларын ҡулға төшөргәс, Йәрүсәлимгә юл тота+.

5Шул сағында Шишаҡтан ҡасып, Йәрүсәлимдә йыйылған Йәһүҙә башлыҡтары менән Рехавғам янына Шемағъяһ пәйғәмбәр килә лә:

– Раббы былай ти: «Һеҙ Мине ташланығыҙ, шуның өсөн Мин һеҙҙе ташлайым, Шишаҡ ҡулына тапшырам», – тип белдерә+.

6Исраил башлыҡтары һәм батша үҙҙәренең ғәйебен танып:

– Раббы ғәҙел! – тиҙәр+.

7Раббы уларҙың ғәйептәрен танығанын күргәс, Шемағъяһҡа Үҙенең һүҙен еткерә: «Улар ғәйептәрен таныны, шуның өсөн уларҙы ҡырыуҙан тыйылам, тиҙҙән ҡотолоу ебәрермен. Йәрүсәлимгә асыуымды Шишаҡ ҡулы аша түкмәҫмен.
8Әммә, Миңә хеҙмәт итеү менән ерҙәге батшаларға хеҙмәт итеү араһындағы айырманы аңлаһындар өсөн, улар Шишаҡҡа хеҙмәтсе булыр».

9Мысыр батшаһы Шишаҡ Йәрүсәлимде яулап ала. Шунан һуң ул Раббы ҡорамындағы, батша һарайындағы хазиналарҙы талай, бөтә нәмәне, шул иҫәптән Сөләймән эшләткән алтын ҡалҡандарҙы ла алып китә+.

10Рехавғам батша улар урынына баҡыр ҡалҡандар яһата һәм батша һарайының ишектәрен һаҡлаған ҡарауыл башлыҡтары ҡарамағына тапшыра.
11Батша Раббы ҡорамына ингән һайын, һаҡсылар был ҡалҡандарҙы тотоп килә, аҙаҡтан йәнә һаҡсылар бүлмәһенә индереп ҡуя торған була.
12Рехавғам үҙенең ғәйебен танығас, Раббының асыуы уға төшмәй, уны бөтөнләйгә һәләк итмәй, сөнки Йәһүҙәлә яҡшы нәмәләр ҙә булған була бит+.

13•Шулай итеп, Рехавғам батша Йәрүсәлимдә нығына һәм хакимлыҡ итә. Ул тәхеткә ултырғанда ҡырҡ бер йәштә була. Раббы Үҙ исеме төйәкләнһен өсөн бөтөн Исраил ырыуҙары араһынан һайлап алған Йәрүсәлим ҡалаһында ул ун ете йыл батшалыҡ итә. Әсәһе Нағама ғаммон ҡыҙы була.
14Рехавғам, ысын йөрәктән Раббыға ынтылмаған өсөн, яуыз эштәр ҡыла.

15Рехавғамдың ҡылған ғәмәлдәре баштан алып аҙағына тиклем Шемағъяһ пәйғәмбәр менән Ғиддо әүлиәнең нәҫел шәжәрәләре индерелгән тарих китаптарында хикәйәләнә. Рехавғам менән Яровғам араһында туҡтауһыҙ һуғыш бара+.
16Рехавғам үлеп ата-бабалары хозурына күсә һәм Дауыт ҡалаһында ерләнә. Тәхеткә улы Авияһ ултыра.

Йәһүҙә батшаһы Авияһ

(3 Бат 15:1-7)

131•Яровғам Исраилға ун һигеҙенсе йыл батшалыҡ иткәндә, Йәһүҙә тәхетенә Авияһ ултыра.
2Ул Йәрүсәлимдә өс йыл батша була. Әсәһе – Гивғанан Уриилдың ҡыҙы Михаяһ.

Авияһ менән Яровғам араһында һуғыш ҡуба.
3Авияһ һайланма батырҙарҙан торған дүрт йөҙ мең кешелек ғәскәрен һуғышҡа индерә, ә Яровғам уға ҡаршы һигеҙ йөҙ мең һайланма яугирен сығара.
4Авияһ Әфраим таулығындағы Семараим тауының башына менеп баҫа ла былай ти:

– Яровғам, бөтә Исраил халҡы, тыңлағыҙ мине!
5Исраил Аллаһы Раббының Исраилға батшалыҡ итеүҙе Дауытҡа һәм уның нәҫеленә тоҙ килешеүе* буйынса мәңгелеккә биргәнен белмәйһегеҙме ни+?
6Әммә Дауыт улы Сөләймәндең ҡоло Яровғам Неват улы фетнә күтәрҙе, үҙ хакимына ҡаршы сыҡты+.
7Уның тирәһенә буш боғаҙҙар, нәфселе бәндәләр тупланды һәм Сөләймән улы Рехавғамды еңде. Рехавғам, йәш һәм йомшаҡ ихтыярлы булғанлыҡтан, уларға ҡаршы тора алманы.
8Әле килеп һеҙ Раббы Дауыт нәҫеле ҡулына тапшырған батшалыҡҡа ҡаршы тормаҡ булаһығыҙ, йәнәһе, һеҙ күмәк, йәнәһе, һеҙҙең Яровғам алла тип яһап биргән алтын башмаҡтарығыҙ бар+.
9Раббы ҡаһиндары булған Һарун улдары менән левиҙәрҙе ҡыуып, сит халыҡтар һымаҡ үҙегеҙгә ҡаһиндар билдәләп ҡуйҙығыҙ түгелме ни? Бер үгеҙ башмаҡ менән ете һарыҡ тәкәһе килтереп, үҙен ҡаһин хеҙмәтенә бағышларға теләгән һәр бер кеше һеҙҙә ялған аллаларҙың ҡаһины була ала+.

10Ә беҙгә килгәндә, беҙҙең Аллабыҙ – Раббы! Беҙ Унан баш тартманыҡ. Раббыға хеҙмәт итеүсе ҡаһиндар – Һарун улдары, левиҙәр ҙә үҙ вазифаларын башҡара.
11Улар көн дә иртәле-кисле тотош яндырыу ҡорбандары яндыра, хуш еҫ төтәтә, пак өҫтәлгә изге икмәктәрҙе теҙеп һала, кис һайын алтын шәмдәлдең майшәмдәрен тоҡандыра, сөнки беҙ Аллабыҙ Раббының күрһәтмәләрен үтәйбеҙ, ә һеҙ Уны ташланығыҙ.
12Бына, юлбашсыбыҙ Алла беҙҙең менән. Уның ҡаһиндары борғолар ҡысҡыртып һеҙгә ҡаршы һуғышҡа өндәргә әҙер тора. Исраилдар! Ата-бабаларығыҙҙың Аллаһы Раббыға ҡаршы һуғышмағыҙ, барыбер уңышҡа ирешә алмаҫһығыҙ!+

13Шул арала Яровғам уларҙың артынан йәшерен рәүештә бер төркөм һуғышсыларын ебәрә, үҙе йәһүҙиҙәрҙең ҡаршыһында тора, ә боҫҡон* уларҙың артынан төшә.
14Йәһүҙиҙәр арттарына боролоп ҡараһа, ни күрһен – алда ла яу, артта ла яу. Шунда улар Раббынан ярҙам һорап ялбара башлай. Ҡаһиндар борғоларын ҡысҡырта,
15йәһүҙиҙәр барыһы бергә һуғыш оранын ҡысҡыра һәм Алла Авияһ менән йәһүҙиҙәр алдында Яровғамды һәм бөтә исраилдарҙы ҡырып һала.
16Исраилдар йәһүҙиҙәрҙән ҡаса башлай, Алла уларҙы йәһүҙиҙәр ҡулына тапшыра.
17Авияһ үҙенең ғәскәре менән уларҙы тар-мар итә: исраилдарҙың һайланма биш йөҙ мең яугире үлтерелә.
18Шул саҡта исраилдар буйһонорға мәжбүр була, ә ата-бабаларының Аллаһы Раббыға ышаныс бағлаған йәһүҙиҙәр еңә.
19Авияһ Яровғамды эҙәрлекләп ҡыуа төшә һәм уның ҡалаларын – Бейт-Илде, Йешананы, Ғәфронды улар тирәһендәге ауылдары менән бергә ҡулға төшөрә.
20Авияһ заманында Яровғам башҡаса ҡеүәтен туплай алмай. Раббы уның йәнен ала һәм ул вафат була+.

21Авияһ иһә көсәйгәндән-көсәйә бара. Ул ун дүрт ҡатын ала, егерме ике улы менән ун алты ҡыҙы була.

22Авияһтың башҡа ғәмәлдәре, эш-ҡылыҡтары һәм әйткәндәре Ғиддо пәйғәмбәр яҙмаһында хикәйәләнә+.

141Авияһ үлеп, ата-бабалары хозурына күсә. Ул Дауыт ҡалаһында ерләнә. Урынына улы Аса батша була.




Йәһүҙә батшаһы Аса

(3 Бат 15:8-12)

Аса батшалыҡ иткән ун йылда илдә тыныслыҡ була.
2•Аса Аллаһы Раббы күҙендә яҡшы һәм дөрөҫ булған ғәмәлдәр ҡыла:
3ул сит илаһтарҙың ҡорбан усаҡтарын һәм табыныу ҡалҡыулыҡтарын юҡ иттерә, табыныу бағаналарын ваттыра, Ашераның ҡолғаларын ҡырҡтыра+.
4Ул йәһүҙиҙәргә ата-бабаларының Аллаһы Раббыға ынтылырға, ҡанун һәм бойороҡтарын үтәргә ҡуша;
5Йәһүҙә ҡалаларының бөтәһендә лә табыныу ҡалҡыулыҡтарын һәм хуш еҫ төтәтеү ҡорбан усаҡтарын юҡҡа сығарта. Аса заманында батшалыҡ именлектә көн итә.
6Илдә тыныслыҡ булған дәүерҙә ул Йәһүҙә ҡалаларын нығыта. Раббы уға тыныс тормош биргән өсөн, ул йылдарҙа һуғыштар булмай+.
7Аса йәһүҙиҙәргә былай ти:

– Әйҙәгеҙ, ҡалаларҙы төҙөйөк, уларҙы диуарҙар менән уратайыҡ, күҙәтеү манаралары, арҡыры биктәр менән бикләнә торған ҡапҡалар эшләйек. Бар күңелдән Аллабыҙ Раббыға ынтылғанға күрә, ил әле үҙебеҙҙеке. Беҙ Уға ынтылабыҙ, ә Ул беҙгә һәр яҡлап тыныс тормош бирә.

Шулай итеп, Йәһүҙә халҡы ҡалаларын төҙөкләндерә, эштәре уң була.

8Асаның Йәһүҙә ырыуынан ҡалҡан һәм һөңгө менән ҡоралланған өс йөҙ меңлек, Бинйәмин ырыуынан ҡалҡанлы һәм уҡ-һаҙаҡлы ике йөҙ һикһән меңлек ғәскәре булып, уларҙың барыһы ла ҡаһарман яугир була.

9Бына уларға ҡаршы өс йөҙ яу арбаһы булған бихисап ғәскәре менән Куш батшаһы Зерах яу аса. Ул Марешаға еткәс,+
10Аса уға ҡаршы сыға. Алышҡа әҙерләнеп, Мареша эргәһендәге Сефаҫа үҙәнендә теҙеләләр.
11Аса, Аллаһы Раббыға ялбарып, былай ти:

– Раббым! Көслөгә лә, көсһөҙгә лә ярҙам итеү Һинең генә ҡулыңдан килә. Аллабыҙ Раббы, зинһар, ярҙам ит беҙгә, беҙ тик Һиңә өмөтләнәбеҙ, Һинең исемең менән ошо тиклем ҙур сиреүгә ҡаршы сыҡтыҡ. Эй Раббым! Һин – беҙҙең Аллабыҙ: әҙәм затының Һинән өҫтөн сығыуына юл ҡуйма.

12Раббы Аса менән йәһүҙиҙәрҙең күҙе алдында куштарҙы тар-мар итә. Куштар ҡаса башлай.
13Аса үҙенең кешеләре менән уларҙы Герарға тиклем баҫтыра. Куштар ҡыйратыла, бер тере йән эйәһе лә ҡалмай, сөнки улар өҫтөнән Раббы һәм Уның ғәскәре еңеү яулай. Йәһүҙиҙәр бик күп яумал ала.
14Герар тирәһендәге ҡалаларҙа йәшәгән халыҡ Раббы дәһшәтенән ҡурҡып ҡалғанлыҡтан, йәһүҙиҙәр был ҡалаларҙы емереп, талап, бик күп яумал алып китә+.
15Малсыларҙың сатырҙарын да туҙҙырып, көтөү-көтөү ваҡ малдарын, дөйәләрен ҡыуып алып китәләр һәм Йәрүсәлимгә ҡайталар.

Аса индергән яңылыҡтар

(3 Бат 15:13-16)

151Ғодед улы Ғазаръяһҡа Алла Рухы иңә+.
2Ул Асаның ҡаршыһына сыға ла былай ти:

– Аса, йәһүҙиҙәр һәм бинйәминдәр, һәммәгеҙ мине тыңлағыҙ! Һеҙ Раббы менән булған саҡта Ул да һеҙҙең менән була. Әгәр Уны эҙләһәгеҙ, табырһығыҙ. Әгәр Уны ташлаһағыҙ, Ул да һеҙҙе ташлар+.
3Оҙаҡ йылдар Исраил халҡы хаҡ Аллаһыҙ, юл күрһәтеүсе ҡаһинһыҙ, ҡанунһыҙ йәшәне.
4Ләкин баштарына бәлә килгәс, улар Исраил Аллаһы Раббыға йөҙ борҙолар, Уны эҙләнеләр, һәм Раббы уларға табылды.
5Ул дәүерҙә юлға сығыу ҡурҡыныс ине, килгәнгә лә, киткәнгә лә именлек булманы, ерҙә йәшәгән бөтә халыҡтар ҡуҙғыны.
6Бер халыҡ икенсе халыҡты юҡ итте, бер ҡала икенсе ҡаланы емерҙе, сөнки Алла төрлө хәтәрҙәр менән уларҙы хафаға һалды+.
7Әммә һеҙ ныҡ булығыҙ. Беләктәрегеҙ талмаһын, сөнки ҡылған ғәмәлдәрегеҙ әжерһеҙ ҡалмаясаҡ+.

8Ғодед улы Ғазаръяһ пәйғәмбәрҙең ошо пәйғәмбәрлек һүҙҙәрен ишеткәс, Аса рухланып китә һәм бөтә Йәһүҙә менән Бинйәмин ерҙәрендәге, Әфраим таулығында үҙе яулап алған ҡалаларҙағы ерәнгес боттарҙы тотошлайы менән ҡыйрата, Раббы ҡорамының айуаны алдындағы Раббының ҡорбан усағын яңырта.
9Бөтә йәһүҙиҙәр менән бинйәминдәрҙе, улар менән бергә йәшәргә тип күсеп килгән әфраимдарҙы, менашшеларҙы һәм шимғондарҙы саҡыра – Аллаһы Раббы Аса менән икәнлеген күргәс, исраилдарҙың күбеһе уның яғына сыҡҡан була+.

10Асаның хакимлығының ун бишенсе йылында, йылдың өсөнсө айында Йәрүсәлимгә йыйылалар.
11Ошо көндө яумал малынан ете йөҙ баш эре малды, ете мең баш ваҡ малды Раббыға ҡорбан итәләр,+
12ата-бабаларының Аллаһы Раббыға бөтөн йөрәктән һәм бар булмыштары менән ынтылырға вәғәҙә итеп, килешеү төҙөйҙәр+.
13Ә Исраил Аллаһы Раббыға ынтылмағандар, оломо ул, кесеме, ир кешеме ул, ҡатын-ҡыҙмы, үлергә тейеш була+.
14Шау-гөр килеп, шат ауаздар сығарып, борғолар һәм мөгөҙҙәр өрөп, Раббыға ант бирәләр.
15Һәммә йәһүҙиҙәр ҡыуанышып, бөтә йөрәктән ант итәләр. Улар бар тырышлыҡтарын һалып, Уға ынтылалар һәм Раббы уларға Үҙен аса. Раббы уларға һәр яҡлап именлек бирә+.

16Ашера хөрмәтенә ерәнгес һын ҡуйҙырған өсөн Аса батша әсәһе Мағаханы батша әсәһе дәрәжәһенән мәхрүм итә һәм, был һынды тураҡлап, Ҡидрон үҙәнендә яндыра+.
17Исраилда табыныу ҡалҡыулыҡтары һаман элеккесә ҡала бирә, шулай ҙа Асаның йөрәге бөтә ғүмере буйы Аллаға тоғро була.
18Атаһы һәм үҙе Раббыға бағышланған алтын-көмөштө, һауыт-һабаны Алла йортона тапшыра.
19Асаның хакимлығының утыҙ бишенсе йылына тиклем һуғыштар булмай.

Аса менән Бағша араһындағы һуғыш

(3 Бат 15:17-24)

161•Аса хакимлығының утыҙ алтынсы йылында Исраил батшаһы Бағша Йәһүҙәгә һөжүм итә һәм, бер кем дә Йәһүҙә батшаһы Аса биләмәһенән сыға ла, унда инә лә алмаһын өсөн, Рама ҡәлғәһен нығытырға тотона.
2Аса, Раббы ҡорамында һәм батша һарайы хазинаһында булған алтын-көмөштө ала ла Дамаскта йәшәгән Арам батшаһы Бен-Һададҡа ебәрә. Уға былай тип әйтергә ҡуша:+

3«Минең менән һинең арала минең атайым менән һинең атайың араһындағы кеүек килешеү булһын. Бына мин һиңә алтын-көмөш ебәрәм. Ә һин Исраил батшаһы Бағша менән төҙөгән килешеүеңде өҙ – ул ғәскәрҙәрен минең ерҙәремдән сығарһын».

4Бен-Һадад Аса батшаның тәҡдимен тыңлай һәм үҙенең ғәскәр башлыҡтарын Исраил ҡалаларына ҡаршы яуға ебәрә. Улар Ғиййонды, Данды, Авел-Майимды һәм Нафтали ерендәге келәт ҡәлғәләрҙе баҫып ала.
5Был хаҡта ишеткәс, Бағша Раманы нығытыуҙан туҡтай һәм был эшен ташлап ҡуя.
6Ә Аса батша барса йәһүҙиҙәрҙе алып килеп, Бағша төҙөлөштә файҙаланған таштарҙы, бүрәнәләрҙе Раманан ташытып бөтөрә лә улар менән Гевағ һәм Миспа ҡалаларын нығыта.

7Шул осорҙа Ханани әүлиә Йәһүҙә батшаһы Асаға килеп, уға былай ти:

– Һин Аллаң Раббыға ышанмайынса, Арам батшаһына ышандың. Шуның өсөн, Арам батшаһының ғәскәре ҡулыңдан ысҡынды ла инде+.
8Куштар менән ливиялыларҙың ғәскәрҙәре ҡеүәтле, яу арбалары һәм һыбайлылары иҫәпһеҙ-һанһыҙ түгел инеме ни? Ләкин һин Раббыға ышанғас, Ул уларҙы һинең ҡулыңа тапшырғайны+.
9Раббы ер йөҙөндәге бар нәмәне күҙәтеп тора, Үҙенә тоғроларға көс-ҡеүәт бирә. Һин алйоттарса эш иттең. Бынан һуң башың һуғыштан сыҡмаясаҡ+.

10Аса әүлиәгә бик ныҡ асыулана һәм, ярһып, уны зинданға яптыра. Шул осорҙа ул ҡайһы бер башҡа кешеләрҙе лә ҡыйырһыта+.

11Асаның бөтә ғәмәлдәре башынан аҙағына тиклем Йәһүҙә һәм Исраил батшалары китабында яҙылған.
12Батшалыҡ итеүенең утыҙ туғыҙынсы йылында аяҡтары һыҙлаған Асаның хәле ныҡ ауырая. Әммә ауырыған саҡта ла ул Раббынан түгел, ә табиптарҙан ярҙам һорай.
13Аса батшалыҡ итеүенең ҡырҡ беренсе йылында вафат була һәм ата-бабалары хозурына күсә.
14Уны иҫән сағында үҙе өсөн Дауыт ҡалаһында ҡаяла уйҙырған төрбәгә ҡуялар. Уны төрлө хуш еҫле матдәләр, еҫле майҙар тултырылған ятаҡҡа һалалар, уның хөрмәтенә ҙур итеп усаҡ яндыралар.

Йәһүҙә батшаһы Йеһошафат

171Асанан һуң тәхеткә улы Йеһошафат ултыра һәм илде Исраилға ҡаршы торорлоҡ итеп көсәйтә.
2Ул Йәһүҙәнең бөтә нығытылған ҡалаларына ғәскәрҙәр ҡуя, Йәһүҙә еренә, атаһы Аса яулап алған Әфраим ҡалаларына һаҡсы ғәскәрҙәр урынлаштыра+.
3Раббы Йеһошафат менән була, сөнки ул боронғо бабаһы Дауыт башлап һалған юлдан тайпылмай, бәғелдәргә табынмай,
4ә атаһының Аллаһына ынтыла, Уның бойороҡтарын үтәй, исраилдарға эйәрмәй+.
5Раббы уның батшалығын нығыта. Бөтә йәһүҙиҙәр Йеһошафатҡа бүләктәр килтерә һәм ул бик бай һәм данлыҡлы була.
6Йеһошафат бөтөн күңелен биреп Раббы юлында йөрөргә тырыша. Ул Йәһүҙәнән табыныу ҡалҡыулыҡтарын да, Ашераға ҡуйылған ҡолғаларҙы ла юҡ итә.

7Батшалыҡ итеүенең өсөнсө йылында ул ярандары Бен-Хаил менән Ғовадъяһты, Зәкәрьяһ менән Неҫанилды, Михаяһты Йәһүҙә ҡалаларына халыҡты уҡытырға ебәрә.
8Улар менән бергә левиҙәр Шемағъяһ, Неҫанъяһ, Зевадъяһ, Ғасаһил, Шемирамоҫ, Йонаҫан, Адонияһ, Товияһ, Тов-Адонияһ, шулай уҡ ҡаһиндар Әлишамағ менән Йеһорам була.
9Улар Йәһүҙәлә Раббының ҡанун китабынан һабаҡ бирә. Йәһүҙәнең бөтә ҡалаларында халыҡты уҡытып йөрөйҙәр.

10Йәһүҙә тирәһендәге бөтә батшалыҡтарҙы Раббы дәһшәте биләп ала, шуға күрә улар Йеһошафатҡа ҡаршы һуғыш асмай+.
11Ҡайһы бер пелештиҙәр Йеһошафатҡа көмөштө бүләккә һәм яһаҡ итеп килтереп тора; ғәрәптәр ваҡ малдан ете мең ете йөҙ баш һарыҡ тәкәһе менән ете мең ете йөҙ баш кәзә тәкәһе алып килә.

12Йеһошафат күтәрелгәндән-күтәрелә, Йәһүҙәлә ҡәлғәләр, кәрәк-яраҡ һаҡлай торған келәт ҡәлғәләр төҙөтә.
13Йәһүҙә ҡалаларында ул күп итеп кәрәк-яраҡ туплай, Йәрүсәлимдә үҙенең ҡаһарман яугирҙәрен урынлаштыра.
14Бына уларҙың нәҫел буйынса төҙөлгән исемлеге:

Йәһүҙә ырыуынан мең баштары:

ғәскәр башы Ғадна һәм уның өс йөҙ мең ҡаһарман яугире;
15уның артынса – ғәскәр башы Йеһоханан һәм уның ике йөҙ һикһән мең яугире;
16унан – Зихри улы Ғамасъяһ һәм уның ике йөҙ мең баһадир яугире. Ғамасъяһ үҙ ихтыяры менән Раббыға хеҙмәт итә.

17Бинйәмин ырыуынан яугирҙәрҙең башлығы Әлъядағ була. Был баһадир һуғышсының уҡ-һаҙаҡлы һәм ҡалҡанлы ике йөҙ мең яугире;
18унан һуң – йөҙ һикһән мең ҡораллы яугире менән Йеһозавад.

19Был яугирҙәр батшаға хеҙмәт итә. Уларҙан тыш батша бөтә Йәһүҙәләге нығытылған ҡалаларға башҡа ғәскәрҙәрҙе урынлаштырған була.

Михаяһ пәйғәмбәрҙең Ахавты киҫәтеүе

(3 Бат 22:1-28)

181•Йеһошафат ҙур байлыҡҡа эйә була һәм дан ҡаҙана. Ул Исраил батшаһы Ахав менән туғанлаша+.
2Бер нисә йылдан Йеһошафат Самарияға Ахавҡа бара. Ахав Йеһошафат һәм уның юлдаштары хөрмәтенә эреле-ваҡлы бик күп мал сала. Ул Йеһошафатты бергәләп Ғилғәд Рамоҫына яу асырға өгөтләй+.
3Исраил батшаһы Ахав Йәһүҙә батшаһы Йеһошафаттан:

– Минең менән бергә Ғилғәд Рамоҫына бараһыңмы? – тип һорай.

– Һин нисек – мин дә шулай, – тип яуаплай Йеһошафат. – Минең халҡым – һинең халҡың. Беҙ һинең менән бергә һуғышҡа барырбыҙ+.

4Йеһошафат Исраил батшаһына тағын былай ти:

– Тик тәүҙә Раббының кәңәшен һорап ҡара.

5Исраил батшаһы дүрт йөҙ пәйғәмбәрҙе йыйып ала ла:

– Ғилғәд Рамоҫына ҡаршы яу менән барайыҡмы, әллә бармайыҡмы? – тип һорай.

– Бар, – тип яуап ҡайтара пәйғәмбәрҙәр. – Алла ул ҡаланы батшаның ҡулына тапшырасаҡ+.

6Әммә Йеһошафат:

– Раббының тағы берәй пәйғәмбәре ҡалманымы? Унан да һорап ҡарар инек, – ти+.

7Исраил батшаһы Йеһошафатҡа:

– Тағы бер кеше бар барлығын, уның аша Раббыға мөрәжәғәт итеп була. Тик мин уны яратмайым, сөнки ул миңә йүнле нәмә юрамай, гел яманлыҡ күрәҙәләй. Михаяһ ул, Йимла улы, – ти.

– Улай тимә әле һин, эй, батша, – ти Йеһошафат.

8Исраил батшаһы һарай әһелдәренең береһен саҡырып:

– Йәһәт кенә Йимла улы Михаяһты алып кил! – ти.

9Исраил батшаһы Ахав менән Йәһүҙә батшаһы Йеһошафат затлы кейемдәрен кейеп, Самария ҡапҡаһы янындағы ырҙында һәр береһе үҙенең тәхетенә ултыра, ә бөтә пәйғәмбәрҙәр улар алдында пәйғәмбәрлек итә.
10Үҙенә тимер мөгөҙ яһап алған Кенағана улы Сидкияһ шунда белдерә:

– Раббы былай ти: «Һин арамиҙарҙы ошо мөгөҙ менән һөҙөп, ҡырып бөтөрәсәкһең!»+

11Башҡа пәйғәмбәрҙәр ҙә шуны уҡ юрай:

– Ғилғәд Рамоҫына бар, юлың уңыр, Раббы уны батша ҡулына тапшырасаҡ.

12Михаяһты алырға ебәрелгән кеше уға былай ти:

– Ҡара әле, бөтә пәйғәмбәрҙәр бер ауыҙҙан батшаға уңыш юрай, һинең һүҙең дә уларҙыҡы кеүек булһа ине: һин дә яҡшыға юра.

13– Тере Раббы шаһит: Аллам миңә нимә тиһә, шуны әйтермен, – тип яуап ҡайтара Михаяһ+.

14Михаяһ батша алдына килә. Батша унан:

– Михаяһ, әйт әле, Ғилғәд Рамоҫына яу менән барайыҡмы, әллә юҡмы? – тип һорай.

– Барығыҙ, – ти Михаяһ. – Юлығыҙ уңыр, улар ҡулығыҙға тапшырылыр.

15– Раббы исеме хаҡына миңә тик дөрөҫөн генә һөйлә, тип һиңә күпме ялынырға була? – ти уға батша.

16Шунан Михаяһ былай ти:

– Мин исраилдарҙың барыһының да көтөүсеһеҙ һарыҡтар шикелле тауҙарға һибелгәнен күрҙем. Раббы: «Быларҙың хужаһы юҡ. Һәр кем иҫән-аман сағында үҙ өйөнә ҡайтһын», – тип әйтте+.

17– Был миңә бер йүнле нәмә лә әйтмәҫ, тик яманлыҡ ҡына юрар, тимәнемме ни һиңә? – ти Исраил батшаһы Йеһошафатҡа.

18Ә Михаяһ былай ти:

– Улай булғас, Раббы һүҙен тыңлағыҙ! Мин Раббының Үҙ тәхетендә ултырғанын һәм эргәһендә уң яҡтан да, һул яҡтан да бөтә күк ғәскәре баҫып торғанын күрҙем+.
19Раббы: «Ғилғәд Рамоҫына яу сабып, шунда һәләк булһын өсөн Исраил батшаһы Ахавты кем ҡоторта ала?» – тип һорағайны, береһе былай, икенсеһе тегеләй тәҡдим итте.
20Шунда бер рух сығып Раббы алдына баҫты ла: «Мин ҡоторта алам», – тине. Раббы унан: «Нисек итеп?» – тип һораны.
21«Мин барам да, алдаҡсы рух булып, уның бөтә пәйғәмбәрҙәрен ялған һөйләтәм», – тине рух. «Эйе, һин уны ҡоторта алырһың, – тине Раббы. – Бар, әйткәнеңде эшлә».

22Бына шулай итеп, Раббы был пәйғәмбәрҙәреңдең ауыҙына ялғансы рух индерҙе. Сөнки ул һинең башыңа бәлә күндерергә ҡарар итте.

23Шунда Кенағана улы Сидкияһ Михаяһтың янына килә лә яңағына һуғып ебәреп:

– Раббының Рухы ни рәүешле минән китеп, һинең ауыҙыңдан һөйләй башланы әле? – ти.

24– Быны һин ҡайҙа йәшенергә белмәйенсә, иң төпкө бүлмәлә боҫоп ултырған көндө белерһең, – тип яуаплай Михаяһ+.

25– Михаяһты ҡала башлығы Амон менән батша улы Йоашҡа алып барып тапшырығыҙ! – тип бойора Исраил батшаһы. –
26Батша шулай тип әйтте тиегеҙ: уны зинданға ултыртһындар, мин иҫән-аман ҡайтҡансы, аҙ-маҙ икмәк менән һыуҙан башҡа бер нәмә лә бирмәһендәр+.

27– Әгәр ҙә һин иҫән-аман әйләнеп ҡайтһаң, минең аша Раббы һөйләмәгән булыр, – ти Михаяһ. Шунан: – Эй халыҡтар, әйткәнемде ишетегеҙ! – тип өҫтәй+.




Ахавтың үлеме

(3 Бат 22:29-35)

28Исраил батшаһы Ахав менән Йәһүҙә батшаһы Йеһошафат Ғилғәд Рамоҫына яу менән китә.
29Ахав Йеһошафатҡа былай ти:

– Мин яуға кейемемде алмаштырып инермен, ә һин үҙеңдең батша кейемеңдә бул.

Исраил батшаһы кейемен алмаштыра ла, яуға инәләр.
30Арам батшаһы яу арбалары башлыҡтарына:

– Башлыҡмы ул, ябай яугирме – алышып тормағыҙ, бары Исраил батшаһы менән генә һуғышығыҙ! – тип бойорған була.

31Яу арбаларының башлыҡтары Йеһошафатты күрә лә, Исраил батшаһы икән тип уйлап, алышыр өсөн уны уратып ала. Ләкин Йеһошафат ҡысҡырып ебәрә, һәм Алла уға ярҙам итә. Алла уны һаҡлап алып ҡала,
32яу арбаларының башлыҡтары уның Исраил батшаһы түгеллеген күрә лә боролоп китә.

33Бер яугир, төҙәп тормайынса уҡ атып ебәрә лә, Исраил батшаһын яралай. Уҡ һарайтаһының йөйө аша барып ҡаҙала. Ахав яу арбаһын йөрөтөүсеһенә:

– Атыңды бор, мине яу яланынан алып сыҡ, йәрәхәтләндем, – ти+.

34Көслө алыш көнө буйы дауам итә. Исраил батшаһына яу арбаһында арамиҙар ҡаршыһында һөйәлеп баҫып торорға тура килә. Кискеһен ҡояш байығанда батша йән бирә.

Йеһу әүлиәнең Йеһошафатты битәрләүе

191Йәһүҙә батшаһы Йеһошафат Йәрүсәлимдәге өйөнә иҫән-аман ҡайтып етә.
2Уның ҡаршыһына Ханани улы Йеһу әүлиә сығып, былай ти:

– Һиңә ни өсөн иманһыҙға ярҙам итеп, Раббыны күрә алмаусыларҙы ниңә яратырға кәрәк булды? Шул арҡала һиңә Раббының асыуы төшәсәк+.
3Ярай әле һинең яҡшы эштәрең дә бар. Һин Ашераның ҡолғаларынан арындырҙың, йөрәгеңде Алланы эҙләүгә бағышланың+.




Йеһошафаттың яҡшы ғәмәлдәре

4Йеһошафат Йәрүсәлимдә йәшәй. Ул Беер-Шәвәғтән алып Әфраим таулығына тиклемге ерҙәрҙә көн иткән халҡын йәнә ҡат-ҡат урап сыға, уларҙы ата-бабаларының Аллаһы Раббыға ҡайтырға инандыра.
5Йәһүҙәләге бөтә нығытылған ҡалаларҙа хөкөмдарҙар тәғәйенләп,+
6уларға былай ти:

– Һәр эшегеҙҙә иғтибарлы булығыҙ, һеҙ кеше хөкөмөн түгел, Раббы хөкөмөн ҡылыуығыҙҙы, хөкөм эшендә Уның ҡатнашҡанын белеп тороғоҙ+.
7Алланан ҡурҡығыҙ, алдығыҙҙы-артығыҙҙы ҡарап йөрөгөҙ, сөнки Аллабыҙ Раббыға ялғанлау ҙа, кеше айырыу ҙа, ришүәтселек тә хас түгел+.

8Йеһошафат Йәрүсәлимдә ҡайһы бер левиҙәрҙе, ҡаһиндарҙы һәм Исраил нәҫелдәре башлыҡтарын Раббы ҡанунына нигеҙләнеп хөкөм сығырырға һәм кешеләр араһындағы дәғүәләрҙе хәл итергә тәғәйенләй. Улар Йәрүсәлимдә йәшәй+.
9Йеһошафат уларға шундай бойороҡ бирә:

– Вазифағыҙҙы Раббынан ҡурҡып, тоғролоҡ һәм саф күңел менән башҡарығыҙ+.
10Үҙ ҡалаларында йәшәгән ағай-энегеҙҙән килгән бәхәсле эштәрҙең ҡайһыһын ҡарағанда ла – үлтереш булһынмы ул, ҡанун, бойороҡ, ҡағиҙә йә ҡарар үтәлешенә ҡағылһынмы – Раббы алдында гонаһ ҡылып ҡуймаһындар, үҙҙәренең һәм һеҙҙең башығыҙға Раббының ҡәһәрен төшөрмәһендәр өсөн, уларҙы иҫкәртегеҙ; шулай итһәгеҙ, гонаһҡа тарымаҫһығыҙ+.
11Бына баш ҡаһин Амаръяһ – Раббыға ҡағылышлы эштәрҙә, Исмәғил улы Зевадъяһ, Йәһүҙә ырыуы башлығы, батшаның бөтә эштәрендә һеҙҙең өҫтә торор, ә левиҙәр эргәгеҙҙә идара эштәрен башҡарыр. Ҡыйыу эш итегеҙ, Раббы яҡшылыҡ ҡылыусы менән булһын!

Моавтар менән ғаммондарға ҡаршы һуғыш

201Күпмелер ваҡыттан һуң моавтар менән ғаммондар, йәнә лә Мағон иленән ҡайһы берәүҙәр уларға ҡушылып, Йеһошафатҡа ҡаршы яу аса.
2Хәбәрселәр килеп, Йеһошафатҡа:

– Диңгеҙ аръяғынан, Эдом яғынан, һиңә ҡаршы иҫәпһеҙ-һанһыҙ сиреү килә, улар инде Хасасон-Тамарға килеп еткән, – тиҙәр.

Хасасон-Тамарҙың икенсе исеме – Ғейн-Геди+.

3Йеһошафат ҡаты ҡурҡыуға ҡала. Ул Раббынан һорарға ҡарар ҡыла һәм бөтә Йәһүҙәлә ураҙа иғлан итә+.
4Йәһүҙиҙәр Раббынан ярҙам ялбарырға тип бергә йыйыла. Улар Раббыға мөрәжәғәт итер өсөн Йәһүҙәнең барлыҡ ҡалаларынан килә.

5Йеһошафат Йәһүҙә һәм Йәрүсәлим халҡы алдына – Раббы ҡорамының яңы ихатаһына сығып баҫа ла
6былай ти:

– Ата-бабаларыбыҙҙың Аллаһы Раббы! Һин асмандарҙағы Алла! Һин бар халыҡтарҙың батшалыҡтары өҫтөнән хакимлыҡ итәһең. Һинең ҡулыңда – көс һәм ҡөҙрәт, һис кем Һиңә ҡаршы тора алмай!+
7Эй Аллабыҙ! Һин ошо ерҙә йәшәүселәрҙе халҡың Исраил алдынан ҡыуып ебәреп, уны мәңгелеккә Үҙеңдең дуҫың Ибраһим нәҫеленә бирҙең түгелме ни+?
8Улар шунда төйәкләнеп, Һинең исемеңә бағышланған Изге торлаҡ төҙөнөләр һәм былай тиҙәр:
9«Башыбыҙға бәлә-ҡаза килгәндә – язалаусы ҡылысмы, үләтме, аслыҡмы ул – беҙ Һинең исемең төйәкләнгән ошо йорт алдына, Һинең хозурыңа киләбеҙ, үҙебеҙ дусар булған һәләкәт хаҡында Һиңә ялбарабыҙ, шунда Һин беҙҙе ишетәһең һәм ҡотҡараһың»+.
10Бына хәҙер ғаммондар, моавтар һәм Сеғир тауҙарында йәшәүселәр, Мысыр иленән килгән саҡтарында исраилдарға Һин ерҙәренә инергә рөхсәт итмәгән, шул сәбәптән ҡырылмай тороп ҡалған халыҡтар+
11беҙгә нимә менән яуап ҡайтара? Улар Һин беҙгә милек итеп биргән ерҙән беҙҙе ҡыуырға тип килгән.
12Аллабыҙ беҙҙең! Һин Үҙең уларға хөкөмөңдө ҡылһаңсы! Был тиклем ҙур көскә ҡаршы торорлоҡ хәлебеҙ юҡ, беҙ ни ҡылырға ла белмәйбеҙ. Беҙҙең күҙҙәребеҙ бары Һиңә төбәлгән!+

13Бөтә Йәһүҙәнең ир-аттары ҡатындары, бала-сағалары менән Раббы ҡаршыһында баҫып тора.
14Шул саҡ ошо йыйында Зәкәрьяһ улы Яхазиилға Раббы рухы иңә. Зәкәрьяһ Бенаяһ улы булып, Бенаяһ – Йеғиилдан, Йеғиил Леви ырыуынан булған Маттанъяһтан донъяға килә. Уларҙың нәҫел баштары Асаф була+.
15Ул былай ти:

– Бөтә йәһүҙиҙәр, Йәрүсәлимдә йәшәүселәр, Йеһошафат батша, тыңлағыҙ! Һеҙгә Раббы былай ти: «Был иҫәпһеҙ-һанһыҙ сиреүҙән ҡурҡмағыҙ, ҡотоғоҙ осмаһын! Был һуғыш һеҙҙеке түгел, ә Алланыҡы.
16Иртәгә уларға ҡаршы сығығыҙ. Улар хәҙер Сис артылышынан килә, ә һеҙ уларҙы үҙән осонда, Йеруил сүле алдында, тап итерһегеҙ.
17Был юлы һеҙгә һуғышаһы түгел; һеҙ шунда баҫығыҙ ҙа Раббының һеҙҙе нисек ҡотҡарғанын ҡарап тороғоҙ. Йәһүҙә һәм Йәрүсәлим! Ҡурҡмағыҙ, ҡотоғоҙ алынмаһын! Иртәгә ҡаршыларына барығыҙ, Раббы һеҙҙең менән булыр»+.

18Йеһошафат йөҙтүбән ергә ҡаплана, уның менән бергә бөтә йәһүҙиҙәр һәм Йәрүсәлим халҡы Раббы алдында ергә ҡапланып, Уға сәждә ҡыла.
19Ҡыһаҫ һәм Ҡорах нәҫеленән булған левиҙәр аяғүрә баҫып, Исраил Аллаһы Раббыға көслө тауыш менән маҡтау яуҙырырға тотона+.

20Иртүк тороп Теҡоға сүленә табан юлланалар. Шунда Йеһошафат халыҡ алдына баҫып һүҙ ала:

– Тыңлағыҙ мине, Йәһүҙә һәм Йәрүсәлим кешеләре! Аллағыҙ Раббыға ышанығыҙ, шул сағында ныҡ булырһығыҙ. Уның пәйғәмбәрҙәренә ышанығыҙ, шунда уңыш ҡаҙанырһығыҙ, – ти ул+.

21Йеһошафат халыҡ менән кәңәшләшкәндән һуң, ҡораллы һуғышсылар алдынан барып, Раббыға һәм Уның мөҡәддәс бөйөклөгөнә дан йырлар.


«Раббыға шөкөр итегеҙ,

Уның тоғро мөхәббәте мәңгелек!» –



тип тәҡрәр итер өсөн йырсылар билдәләй+.
22Һөрән һалып маҡтау йырлай башлаған мәлдәрендә, Йәһүҙәгә яу менән килә ятҡан ғаммондар, моавтар һәм Сеғир тауҙарында йәшәүселәргә ҡаршы боҫҡон ҡора һәм улар ҡырыла.
23Ғаммондар менән моавтар Сеғир тауҙары кешеләренә һөжүм итә, сеғирҙарҙы ҡырып һалғас, бер-береһен ҡыйратырға тотона+.
24Йәһүҙиҙәр сүлдәге ҡалҡыулыҡҡа килеп дошман ғәскәренә ҡараһа, ни күрәләр – күп һанлы мәйеттәр менән ер тулған, береһе лә иҫән ҡалмаған.
25Йеһошафат халҡы менән бергәләп яумал йыя башлай: бик күп мал-мөлкәт, кейем-һалым, затлы әйберҙәр табалар, күтәреп алып китмәҫтәй итеп йөкмәнәләр. Өс көн буйы ташыйҙар былар яумалды – ул шул тиклем күп була.

26Дүртенсе көндө Шөкөр үҙәненә йыйылалар, шунда Раббыға шөкөр ҡылалар. Шуға күрә был ерҙе әлегәсә Шөкөр үҙәне тип йөрөтәләр.
27Шунан һуң барлыҡ йәһүҙиҙәр һәм йәрүсәлимдәр ҡыуанышып Йеһошафат артынан Йәрүсәлимгә ҡайтырға сыға, сөнки Раббы, дошмандарынан ҡотҡарып, оло ҡыуаныс бүләк итә.
28Йәрүсәлимгә лиралар, арфалар, борғолар тауышы аҫтында ҡайтып, Раббы йортона киләләр.
29Раббының Исраил дошмандарына ҡаршы алышҡанын ишеткәс, ерҙәге бөтә батшалыҡтар Алланан ҡурҡып ҡала+.
30Йеһошафат батшалығында тыныслыҡ урынлаша, Алла уға һәр яҡлап именлек бирә+.






971Мәҙхиә.




Раббыға яңы йыр йырлағыҙ,

Сөнки мөғжизәләр ҡылды;

Уң ҡулы, мөҡәддәс беләге менән еңеү ҡаҙанды+.

2Раббы Үҙенең ҡотҡарыуын белдерҙе,

Ҡәүемдәргә хаҡлығын күрһәтте.

3Исраил нәҫеленә булған мөхәббәтен,

Тоғролоғон онотманы;

Ер йөҙөнөң һәр тарафы

Аллабыҙҙың ҡотҡарыуын күрҙе+.






4Бөтә донъя, сәләмлә Раббыны!

Күңел ас, шатлан һәм йырла!+

5Лирала уйнап, йырлағыҙ Раббыға,

Уны маҡтап мәҙхиә һуҙығыҙ!

6Борғо һәм мөгөҙ ауазы яңғыратып

Раббы-Батша хозурында тантана итегеҙ+.






7Шаулаһын диңгеҙ һәм унда йәшәгәндәр,

Донъя һәм уны төйәк иткәндәр+.

8Йылғалар алҡышлаһын,

Шатланһындар бергәләшеп тауҙар+

9Раббы хозурында!

Ул ер йөҙөн хөкөм итергә килә.

Ул донъяға ғәҙелдәрҙән-ғәҙел,

Халыҡтарға хаҡтан-хаҡ хөкөмөн ҡыла+.

981Раббы – батша!

Ҡалтырап торһон халыҡтар!

Ул – кирубтар өҫтөндәге тәхетендә,

Әйҙә тетрәнһен ер йөҙө!+

2Сионда Раббы бөйөк,

Ул бөтә халыҡтарҙан да өҫтөн+.

3Данлаһындар бөйөк һәм дәһшәтле исемеңде.

Ул мөҡәддәс!






4Эй ғәҙеллек һөйгән ҡөҙрәтле Батша,

Һин дөрөҫлөктө урынлаштырҙың.

Яҡуп илендә ғәҙеллеккә,

Хаҡлыҡҡа нигеҙләнгән ғәмәлдәр ҡылаһың+.

5Ололағыҙ Аллабыҙ Раббыны,

Аяғына йығылып сәждә ҡылығыҙ!

Ул мөҡәддәс!






6Ҡаһиндары араһында – Муса менән Һарун,

Шемуил да Уны саҡырғандар менән бергә.

Улар Раббыға ялбарҙы,

Ә Раббы яуап ҡайтарҙы+.

7Ул болот бағанаһы эсенән һөйләште.

Уның күрһәтмәләре менән йәшәнеләр,

Биргән ҡағиҙәһен һаҡланылар+.






8Раббы, Аллабыҙ, уларға яуап ҡайтара инең;

Ғәмәлдәренә күрә яза бирһәң дә,

Ярлыҡаусы Алла булдың+.

9Ололағыҙ Аллабыҙ Раббыны!

Уға сәждә ҡылығыҙ изге тауында,

Сөнки Аллабыҙ Раббы мөҡәддәс!+

991Шөкөр мәҙхиәһе.




Гөрләшеп сәләмлә Раббыны, бар донъя!+

2Раббыға ҡыуанып хеҙмәт итегеҙ,

Хозурына шатлыҡ йырҙары менән килегеҙ!






3Белегеҙ, Раббы Ул – Алла.

Ул яратты беҙҙе. Беҙ – Уныҡы,

Уның халҡы, Уның көтөүендәге ҡуйҙар беҙ+.






4Ҡапҡаһынан, рәхмәт уҡый-уҡый,

Инегеҙ ихатаһына маҡтай-маҡтай.

Ҙурлағыҙ Уны, шөкөр итегеҙ исеменә+.






5Раббы игелекле, Уның тоғро мөхәббәте – мәңгелек,

Тоғролоғо – быуындан-быуынға күсә+.

1001Дауыттың мәҙхиәһе.




Мөхәббәтең менән ғәҙеллегеңде көйгә һалырмын,

Һиңә, Раббым, мәҙхиә йырлармын+.

2Минең бар уйым – камил юлдар хаҡында.

Ҡасан килерһең минең яныма?

Саф күңел менән ғүмер итермен өйөмдә,+

3Бер ниндәй ҙә яуызлыҡҡа юл ҡуймамын,

Ҡырын эштәргә нәфрәт тотормон,

Улар миңә йоға алмаҫ һис ҡасан.

4Йыраҡ булыр минән боҙоҡ күңел,

Ә залимлыҡ – белгән-түҙгән нәмәм түгел.

5Ҡыуалармын яҡынына йәшерен яла яҡҡанды,

Түҙеп тормам тәкәббергә, өҫтән аҫҡа баҡҡанға+.






6Күҙем булыр илдәге тоғроларҙа,

Тик шундайҙар минең янда йәшәйәсәк.

Бары дөрөҫ юлдан йөрөгәндәр

Миңә хеҙмәт күрһәтәсәк.






7Өйөмдә мәкерлегә урын булмаҫ,

Ялған ауыҙ күҙ алдымда оҙаҡ тормаҫ.

8Иртә һайын илдәге яуыздарҙы юҡ итермен,

Яман эш ҡылыусыларҙы

Раббы ҡалаһынан йолҡоп ырғытырмын+.

1011Хәсрәткә батҡан бәндәнең доғаһы. Хәлдән тайғас, Раббыға зарын түккәндә+.




2Йә Раббым, доғамды ишет,

Ялбарыуҙарым Һиңә барып олғашһын.

3Ҡайғылы көнөмдә йөҙөңдө йәшермә минән,

Ҡолаҡ һал, саҡырғанымда йәһәтерәк яуап ҡайтар.






4Көндәрем төтөн һымаҡ юғала бара,

Елегемде өтә һыҙланыуым утлы ҡуҙҙай+.

5Йөрәгем һулыны ҡороған үлән һымаҡ,

Тамағымдан үтмәй ҡапҡан ризыҡ+.

6Көн-төн әрнеп иңрәүемдән

Ҡоро һөйәк тә тирегә ҡалдым,

7Гүйә сүлдәге ябалаҡ,

Харабалағы өкөгә әйләнгәнмен+.

8Күҙҙәремдән йоҡо ҡасты, ултырамын

Ҡыйыҡҡа ҡунған яңғыҙ ҡош һымаҡ.






9Көн оҙоно дошмандарым хурлай;

Мыҫҡыллаусылар исемемде ләғнәт уҡығанда ҡуллана+.






10-11Асыу менән ярһыуыңдан

Һин мине күтәреп бәрҙең, Раббы.

Шуға күрә лә ашаған икмәгем – көл,

Ә эскәнем күҙ йәштәрем ҡатыш+.

12Көндәрем киске күләгәләй ҡыҫҡарҙы;

Үлән шикелле ҡыуарҙым+.






13Ә Һин, Раббы, мәңге тәхетеңдә ултыраһың,

Шөһрәтең быуындан-быуынға күсә бара+.

14Ҡалҡырһың да Сионға мәрхәмәт күндерерһең,

Сөнки билдәләнгән ваҡыт –

Уға шәфҡәт күрһәтергә мөҙҙәт етте+.

15Сөнки Һинең ҡолдарыңа уның таштары ла ғәзиз,

Хатта уның саң-туҙанын да йәлләйҙәр+.

16Ҡәүемдәр – Раббының исеменән,

Ер йөҙөндәге бөтә батшалар Уның шөһрәтенән ҡурҡасаҡтар+.

17Сөнки Раббы Сионды яңынан ҡорор,

Үҙенең бар шөһрәтендә пәйҙә булыр+.

18Ярҙамға мохтаждарҙың доғаһына Ул ҡолаҡ һалыр,

Уларҙың ялбарыуҙарын ҡабул ҡылыр.






19Былар киләсәк быуын өсөн яҙып ҡуйылһын,

Әле тыумағандар Раббыға маҡтау йырлаһын+.






20-23Әсирҙәрҙең ыңғырашыуын ишетер өсөн,

Үлемгә хөкөм ителгәндәрҙе азат итер өсөн,

Халыҡтар һәм батшалыҡтар йыйылып Раббыға ғибәҙәт ҡылғанда,

Раббы исеме Сионда яңғырап торһон өсөн,

Йәрүсәлимдә Уға маҡтау йырланһын өсөн,

Раббы мөҡәддәс юғарылығынан,

Күктән ер йөҙөнә күҙ ташланы+++.






24Тормош юлымда Раббы хәлемде алды,

Ғүмеремдең көндәрен ҡыҫҡартты.

25Әйттем: «Эй Аллам, ғүмерем уртаһында

Минең йәнемә ҡул һуҙма,

Һинең йылдар быуындан-быуынғаса һуҙыла+.

26Ер нигеҙен әүәл-әүәлдәрҙән ҡорҙоң,

Күктәр – Һинең ҡулдарыңдың эше+.

27Улар бөтөр, Һин мәңге ҡалырһың;

Барыһы ла кейем кеүек туҙыр,

Иҫке көпөләй уларҙы алмаштырырһың.

Шулай итеп улар юҡҡа сығыр+.

28Ә Үҙең үҙгәрешһеҙ ҡалырһың,

Ғүмер йылдарың һис ҡасан тамамланмаҫ+.

29Бәндәләреңдең бала-сағаһы йәшәй бирер,

Уларҙың тоҡомдары хозурыңда ныҡ торор»+.

1021Дауыттың мәҙхиәһе.




Шөкөрана ҡыл Раббыға, йәнем!

Изге исемен данла, бөтә булмышым!+

2Шөкөрана ҡыл Раббыға, йәнем!

Ҡылған яҡшылыҡтарын онотма!

3Ул бар гонаһтарыңды ярлыҡай,

Бөтә сирҙәреңә шифа бирә+.

4Йәнеңде үлем соҡоронан йолоп ала,

Тоғро мөхәббәт, шәфҡәттең тажын башыңа кейҙерә+.

5Ғүмерең буйы бәрәкәтенә туйҙыра,

Бөркөттөкөләй йәшлегеңде яңыртып тора!+






6Раббы бөтә иҙелгәндәргә

Хаҡлыҡ һәм ғәҙеллек ҡыла.

7Юлдарын – Мусаға,

Ғәмәлдәрен Исраил халҡына күрһәтеп биргән.

8Раббы рәхимле һәм мәрхәмәтле,

Сикһеҙ түҙемле һәм оло мөхәббәтле+.

9Гелән беҙгә ғәйеп ташлап тормаҫ,

Асыуы ла мәңгелеккә бармаҫ+.

10Беҙгә гонаһтарыбыҙға ҡарап сара күрмәҫ,

Енәйәттәребеҙҙең ҡоһорон ҡайтармаҫ+.

11Сөнки күктәр ерҙән ни ҡәҙәрле бейек булһа,

Үҙенән ҡурҡҡандарға Раббының мөхәббәте шулай ҙур+.

12Көнсығыш көнбайыштан ни ҡәҙәр алыҫ булһа,

Гонаһтарыбыҙҙы беҙҙән шулай йыраҡлатты+.

13Ата балаларына нисек рәхимле булһа,

Раббы Үҙенән ҡурҡҡандарға шулай шәфҡәтле+.

14Сөнки Ул нисек яратылғаныбыҙҙы белә,

Тупраҡ булғаныбыҙ Уның хәтерендә+.






15Әҙәм ғүмере – гүйә бер үлән;

Ялан гөлө һымаҡ сәскә атыр,+

16Өҫтөнән ел иҫкәндән юҡ булыр,

Үҫкән ерендә эҙе лә ҡалмаҫ+.

17Әммә Раббының тоғро мөхәббәте

Мәңгеләрҙән мәңге Үҙенән ҡурҡҡандар менән бергә!

Тоғролоғо иһә уларҙың балаларының балаларына етә+.

18Уның менән килешеүҙе онотмаған,

Бойороҡтарын теүәл үтәгән һәр быуынға

Уның ғәмәлдәре ғәҙел+.






19Раббы тәхетен күктәргә ҡорған,

Хакимлығы Уның һәр тарафта+.

20Шөкөрана ҡылығыҙ Раббыға,

Эй һеҙ, Уның фәрештәләре,

Уның һүҙҙәрен тыңлаған,

Әйткәндәрен ғәмәлгә ашырған ҡөҙрәт эйәләре!+

21Шөкөрана ҡылығыҙ Раббыға,

Уның барлыҡ ғәскәрҙәре!

Уның ихтыярын ғәмәлгә ашырған хеҙмәтселәр!

22Эй Раббыбыҙ бар ҡылғандарҙың һәммәһе!

Ул хакимлыҡ иткән һәр урында

Раббыға шөкөрана ҡылығыҙ!

Шөкөрана ҡыл Раббыға, йәнем!

1031Шөкөрана ҡыл Раббыға, йәнем!






Эй Раббым, Аллам! Һин ниндәй бөйөк,

Дәрәжә менән шөһрәткә сорналғанһың+.

2Нурға кейем һымаҡ төрөнгәнһең,

Күктәрҙе сатыр кеүек киргәнһең+.

3Йортоңдо юғарылағы һыуҙар өҫтөнә ҡорғанһың,

Болоттарҙы Үҙенә арба итәһең,

Елдең ҡанаттарында гиҙәһең+.

4Елдәрҙе Үҙеңә – илсе,

Ялҡынланған утты хеҙмәтселәрең итәһең!+






5Ер йөҙөн ныҡлы нигеҙгә ҡуйҙың,

Бер ваҡытта ла һелкенмәҫ, тинең+.

6Һин уны, кейемгә төргән һымаҡ,

Төпһөҙ даръя менән ҡаплағанһың,

Хатта тау түбәләрен дә һыуҙар күмгән.

7Дәһшәтле ауазыңдан һыуҙар сигенгән,

Күкрәгәнеңдән ҡурҡып ашыҡҡан+.

8Тауҙар өҫтөнән, үҙәндәр буйлап,

Һин уларға тәғәйен иткән ергә аҡҡан.

9Һин билдәләгән сиктән үтмәҫтәр,

Инде ташып донъяны баҫмаҫтар+.






10Яландарҙа шишмәләр урғылттың;

Уларҙы тауҙар араһынан ағыҙҙың.

11Бөтөн кейек-януарҙарҙы һуғаралар;

Ҡырағай ишәктәр һыуһын ҡандыралар.

12Ярҙарында оя ҡора ҡоштар,

Ботаҡтарға ҡунып һайрашалар.

13Юғарылағы йортоңдан тауҙарҙы Һин һуғараһың,

Эштәреңдең емештәре менән донъя тултыраһың.






14Мал-тыуарҙар өсөн – үлән,

Кешенең ихтыяжына иген үҫтерәһең,

Тупраҡтан ризыҡ алһындар, тиһең+.

15Күңелдәрҙе күтәргән шарапты,

Йөҙҙәрҙе ялтыратҡан зәйтүн майын,

Тәнгә ҡеүәт өҫтәр икмәкте бирәһең+.






16Туйғансы һыу эсер Раббы ағастары,

Ул Ливанда ултыртҡан кедрҙар.

17Ҡоштар унда ояларын ҡора,

Шыршылар – ҡауҙылар өсөн төйәк.

18Бейек тауҙар – ҡыр кәзәләренә,

Таш ҡаялар – дамандарға ышыҡ+.

19Ваҡытты билдәләү өсөн айҙы яратҡан,

Ҡояш та ҡасан байырын белә+.

20Төн булһын тип эңер төшөрәһең,

Ҡырағай йәнлектәр ҡыҙырырға сыға+.

21Арыҫландар ырылдап ауға йүнәлә,

Алла ебәргән ризыҡты эҙләй+.

22Ҡояш ҡалҡҡас, улар кире ҡайта,

Үҙҙәренең өңдәрендә ята+.

23Кеше үҙенең эшенә китә,

Ҡара кискә тиклем хеҙмәт итә.






24Йә Раббы, Һинең ижад емешең төрлө-төрлө!

Барыһын аҡыллы яратҡанһың;

Ер йөҙө тулы Һин бар ҡылған менән+.

25Бына икһеҙ-сикһеҙ тәрән диңгеҙ,

Унда ҡайнаша һанһыҙ мәхлүктәр,

Эреле-ваҡлы йәнлектәр;

26Унда караптар йөҙәләр,

Һин бар ҡылған Ливъяҫан уйнаҡлап йөрөй.






27Улар һәммәһе лә Һине көтә,

Ваҡытында ашарға бирер, тип өмөт итә+.

28Ем бирәһең – туҡланалар,

Усыңды асһаң – рәхәтләнеп туйыналар+.

29Йөҙ йәшерһәң, ҡурҡыуға ҡалалар;

Һин һулыштарын алһаң, үләләр,

Йәнә тупраҡҡа ҡайталар+.

30Рухыңды ебәргәндә улар бар була,

Ер йөҙөн Һин шулай яңыртаһың+.






31Мәңге йәшәһен Раббы шөһрәте!

Һөйөнһөн Раббы ижадының емештәренә!+

32Ул ҡараһа, ер тетрәр

Ул ҡағылһа, тауҙар төтәр+.

33Раббыма ғүмерем буйы мәҙхиә йырлармын,

Бар сағымда Аллама маҡтау яуҙырырмын+.

34Уйҙарым Уның күңеленә хуш килә күрһен,

Раббым – ҡыуанысым булһын!

35Бөтһөн был донъяла гонаһлылар,

Башҡаса булмаһындар залимдар!

Шөкөрана ҡыл Раббыға, йәнем!

Раббыны данлағыҙ*!

1041•Раббыға шөкөр итегеҙ, исеме менән саҡырығыҙ,

Ғәмәлдәрен халыҡтар араһында иғлан итегеҙ!+

2Уға йырлағыҙ, көй сығарығыҙ,

Бөтә мөғжизәләрен бәйән итегеҙ!+

3Уның мөҡәддәс исеме менән маҡтанығыҙ,

Раббыны эҙләгәндәрҙең күңелдәре шат булһын!

4Раббыға, Уның ҡеүәтенә өмөт бағлағыҙ,

Бер туҡтауһыҙ Уға ынтылығыҙ!+

5-6Эй ҡоло Ибраһимдың тоҡомо,

Ул һайлап алған Яҡуп улдары,

Ул ҡылған мөғжизәләрҙе,

Ул биргән билдәләрҙе,

Теленән төшкән хөкөм һүҙҙәрен онотмағыҙ!+






7Ул – беҙҙең Аллабыҙ Раббы,

Уның хөкөмө – бөтә ер йөҙөндә+.

8-9Ул Үҙенең килешеүен,

Меңдәрсә быуынға биргән һүҙен,

Ибраһим менән төҙөгән килешеүен,

Исхаҡҡа биргән антын мәңге онотмай++.

10Уны Яҡупҡа ҡағиҙә итеп ҡуйҙы,

Уның Исраил менән килешеүе – мәңгелек!

11Әйтте: «Һиңә Ҡәнғән ерен бирәм,

Ул өлөшөгөҙгә төшкән биләмә булыр»+.






12Ул заманда һандары аҙ, бик аҙ ине,

Был илдә улар бары килмешәк булды+.

13Ҡыҙырҙылар бер ҡәүем араһынан икенсеһенә,

Бер батшалыҡтан башҡа халыҡҡа.

14Уларҙы Раббы һис бер йәбергә бирмәне,

Улар хаҡында батшаларҙы киҫәтеп торҙо:+

15«Минең мәсихтәремә һеҙ ҡағылмағыҙ,

Пәйғәмбәрҙәремә яманлыҡ ҡылмағыҙ»+.






16Ул илгә ҡытлыҡ күндерҙе,

Тәғәм ризыҡ ҡалдырманы+.

17Әммә быларҙан алда берәүҙе ебәрҙе:

Был ҡоллоҡҡа һатылған Йософ ине+.

18Аяҡтарына уның бығау һалдылар,

Муйынына тимер ҡоршау кейҙерҙеләр.

19Әйткән һүҙе ғәмәлгә ашҡансы,

Раббының һүҙе уны һынаны+.

20Кеше ебәртеп батша Йософто азат итте,

Халыҡтар хакимы уны иреккә сығарҙы+.

21Уны һарайына хужа итеп ҡуйҙы,

Бар байлығын ҡулына тапшырҙы+.

22Түрәләрҙе нисек теләй, шулай эшләтһен,

Аҡһаҡалдарға аҡыл өйрәтһен, тине.






23Шул саҡ Исраил Мысырға килеп төштө,

Күсеп Хам ерендә төйәкләнде Яҡуп+.

24Раббы Үҙ халҡын бик ныҡ үрсетте,

Уны дошмандарынан ҡеүәтле итте+.

25Дошмандарында халҡына нәфрәт уты тоҡандырҙы,

Үҙ ҡолдарына ҡаршы мәкер ҡорҙорҙо+.






26Шунан Раббы Үҙенең ҡоло Мусаны һәм

Һайлап алған Һарунды ебәрҙе+.

27Улар мысырҙар араһында, Хам ерендә,

Раббы әйткән билдәләрҙе, мөғжизәләрҙе күрһәтте+.

28Ҡараңғылыҡ ебәреп илде сорнаны,

Һәм мысырҙар Уның һүҙенә ҡаршы тора алманы+.

29Ҡанға әйләндерҙе һыуҙарын,

Үлтерҙе балыҡтарын+.

30Илдә бик күп тәлмәрйендәр хасил булды,

Хатта батшаның бүлмәләренә тулды+.

31Раббының бойороғо менән күгәүендәр мыжғыны,

Илгә себен-серәкәй өйөрө тулды+.

32Ямғыр урынына боҙ яуҙырҙы,

Бөтә илдә йәшенен йәшнәтте+.

33Йөҙөм, инжир баҡсаларын ҡоротто,

Бөтә ағастарҙы ҡырып бөттө.

34Әмер бирҙе: саранчалар ябырылды,

Һәр тарафты ҡорт-ҡарышлауыҡ баҫты+.

35Улар бар үләнде ашап бөттө,

Ҡалдырманы баҫыуҙағы уңышты.

36Раббы илдәге һәр беренсе тыуған ир баланы –

Ирлек ҡеүәтенең тәүге емешен һәләк итте+.






37Үҙ халҡын иһә алтын-көмөшкә байытып алып сыҡты,

Ырыуҙар араһында һөрлөккән һис берәү булманы+.

38Мысырҙар Исраилдан ҡурҡып ҡалғайны,

Шуға улар китеүгә һөйөндө+.

39Раббы болотто халҡының өҫтөнә пәрҙәләп япты,

Төндә яҡтыртып барырға бирҙе утты+.

40Һоранылар: бүҙәнәләр ебәрҙе,

Күк икмәге менән туйындырҙы+.

41Раббы ҡая ярҙы – һыу урғылды,

Ҡоро ерҙә йылға булып аҡты+.

42Сөнки ҡоло Ибраһимға биргән

Мөҡәддәс вәғәҙәһен иҫендә тотто+.






43Үҙенең халҡын ҡыуаныс менән,

Үҙе һайлап алғандарҙы шатлыҡ эсендә алып сыҡты+.

44Уларға ят ҡәүемдәрҙең ерен бирҙе,

Ошо халыҡтарҙың байлығын Исраил мөлкәт итеп алды+.

45Әйҙә, Уның ҡағиҙәләрен теүәл үтәһендәр,

Ҡанундарына тоғро булһындар!






Раббыны данлағыҙ!

1051Раббыны данлағыҙ!






Раббыға шөкөр итегеҙ, Ул игелекле,

Уның тоғро мөхәббәте мәңгелек!+

2Раббының ҡөҙрәтле эштәрен кем һөйләп бирә алыр?

Уға лайыҡлы маҡтауҙы кем ишеттерер?

3Бәхетлелер ғәҙеллеккә таянғандар,

Һәр саҡ тоғро ғәмәлдәр ҡылғандар!+






4Хәтерлә мине лә, Раббы, халҡыңа хуш күңел менән ҡарағанда;

Уларҙы ҡотҡарғанда мине лә ҡайғырт.

5Үҙеңә һайлап алғандарҙың бәхетен күрәйем,

Халҡыңдың һөйөнөсөнә мин дә һөйөнәйем,

Биләмәңдең ҡыуанысын уртаҡлашайым.

6Ата-бабаларыбыҙ кеүек беҙ гонаһ ҡылдыҡ,

Енәйәт эшләнек, яуызлыҡҡа баттыҡ+.

7Аталарыбыҙ Мысырҙа саҡта

Ҡылған мөғжизәләреңде аңламаны,

Уның мул тоғро мөхәббәтен онотоп,

Ҡамышлы диңгеҙ янында баш күтәрҙе+.

8Әммә Раббы ҡөҙрәтен күрһәтер өсөн

Исеме хаҡына йолоп алды+.

9Ҡамышлы диңгеҙгә янаны – һыуы ҡороно;

Тәрәнлектән сүл өҫтөндәгеләй алып сыҡты+.

10Үҙҙәренә нәфрәт тотҡандарҙан ҡотҡарҙы,

Дошмандарының ҡулынан йолоп алды+.

11Баҫтырыусыларын һыуҙар йотто,

Береһе лә ҡотола алманы+.

12Шунда исраилдар Раббының һүҙенә инандылар,

Уға маҡтау йырланылар+.






13Тик Раббының эштәрен тиҙ оноттолар,

Уның кәңәштәрен көтмәнеләр+.

14Улар сүлдә төрлө ризыҡ көҫәнеләр,

Далала Алланы һынанылар+.

15Алла уларға теләгәндәрен бирҙе,

Әммә араларына яман сир күндерҙе+.






16Улар тупламда Муса менән Һарундан,

Раббының изге ҡаһинынан, көнләштеләр,+

17Ер ярылды ла Даҫанды йотто,

Авирамды, уның яҡлыларҙы упты+.

18Уларҙың араһына ут төштө,

Залимдарҙы ялҡын ялмап алды+.






19Улар Хоревта бер үгеҙ башмаҡ һыны яһанылар,

Шул ҡойолған ботҡа табындылар+.

20Үҙҙәренең шөһрәтен – Алланы –

Үлән ейгән үгеҙ һынына алмаштырҙылар+.

21Оноттолар үҙҙәрен ҡотҡарыусы Алланы,

Мысырҙа бөйөк хикмәттәр ҡылыусыны;+

22Уның Хам ерендәге мөғжизәләрен,

Ҡамышлы диңгеҙендәге дәһшәттәрен.

23Шул арҡала Раббы уларҙы юҡ итмәк булды,

Әммә Муса – Алла һайлаған зат,

Уның ҡаршыһына баҫып,

Һәләкәтле ярһыуынан алып ҡалды+.






24Һуңыраҡ улар гүзәл ерҙе кире ҡаҡты,

Алланың вәғәҙәһенә ышанманы+.

25Сатырҙарында зарланыштылар,

Раббының әйткәндәрен тыңламанылар.

26Раббы ҡулын күтәреп ант итте –

Сүллектә уларҙы ҡолатырға,

27Тоҡомдарын ҡәүемдәр араһына таратырға,

Төрлө илдәргә сәсергә ниәт тотто+.






28Улар Пеғор Бәғеленә табына башланы,

Үлеләргә килтерелгән ҡорбандарҙы ашаны+.

29Был ҡылыҡтары Раббының асыуын ҡабартты,

Араларында ҡырғын таралды.

30Әммә Пинхас тороп араға төштө,

Шунда үләттән ҡырылыш туҡтап ҡалды+.

31Уның был яҡшылығы тәҡүәлек билдәһе булып,

Быуындан-быуынға мәңге тапшырылыр+.






32Мерива һыуҙары буйында йәнә

Улар Раббыны асыуландырҙы;

Шул арҡала Мусаның башына ҡаза килде+.

33Улар Мусаның йәнен көйҙөрҙөләр,

Һәм ул уйламай һөйләп ташланы+.






34Раббы бойорған халыҡтарҙы юҡ итмәнеләр,+

35Ят ҡәүемдәр менән аралашып,

Уларҙың ғәҙәт-ҡылыҡтарын оттолар+.

36Уларҙың боттарына табынып,

Тоҙаҡтарына ҡаптылар+.

37Үҙҙәренең улдары менән ҡыҙҙарын

Ендәргә ҡорбан иттеләр+.

38Ҡәнғән боттарына ҡорбан итеп,

Улдары һәм ҡыҙҙарының

Бер гонаһһыҙға ҡанын түктеләр;

Ҡан менән ерҙе нәжесләнеләр.+

39Эштәре менән үҙҙәрен бысраттылар,

Ғәмәлдәре менән аҙғынлыҡҡа баттылар.

40Шунда Раббы Үҙ халҡына асыуланды,

Үҙенең биләмәһенән ерәнә башланы.

41Уларҙы ҡәүемдәр ҡулына тапшырҙы,

Дошмандары уларға хаким булды+.

42Уларҙы күрә алмаусылар аяуһыҙ иҙҙе,

Улар буйһонорға мәжбүр булды+.

43Раббы уларҙы бик күп тапҡыр ҡотҡарҙы,

Әммә улар һаман башбаштаҡлыҡ күрһәтте,

Енәйәттәре арҡаһында түбәнһетелде+.

44Шулай ҙа Раббы халҡының зарын ишетте,

Уларҙың хәсрәтен күрҙе+.

45Улар менән килешеүен иҫенә төшөрҙө,

Сикһеҙ мөхәббәте хаҡына шәфҡәт күрһәтте+.

46Мәрхәмәт һеңдерҙе уларҙы әсир иткәндәр күңеленә+.






47Ҡотҡар беҙҙе, эй Раббы, Аллабыҙ!

Беҙ мөҡәддәс исемеңә шөкөр итһен,

Һинең шөһрәтең менән маҡтанһын өсөн,

Йыйып ал беҙҙе ҡәүемдәр араһынан.






48Раббы, Исраил Аллаһы

Мәңге-мәңгегә мөбәрәк булһын!

Барса халыҡ әйтһен: «Амин!»






Раббыны данлағыҙ!+

1061Раббыға рәхмәт уҡығыҙ, Ул игелекле,

Уның тоғро мөхәббәте мәңгелек!+

2Шулай тиһен Раббынан ҡотолоу алғандар,

Ул дошман ҡулынан тартып алынғандар;+

3Раббы уларҙы көнсығыш, көнбайыштан,

Көньяҡ менән төньяҡтан тупланы,

Күп илдәрҙән уларҙы йыйып алды.






4Ҡайһылары һыуһыҙ сүлдә аҙашып йөрөнө,

Кеше йәшәгән ҡалаға юл тапманы.

5Улар асығып, сарсап хәлдән тайғайны,

Үлем сигенә еткәйне.

6Хәсрәт эсенән Раббыға ялбарҙылар,

Раббы уларҙы бәләләрҙән йолоп алды.

7Төйәкләнер ҡалаға барып етһендәр өсөн,

Раббы уларҙы тоғро юлдан етәкләне.

8Тоғро мөхәббәте өсөн улар Раббыға рәхмәт уҡыһын!

Әҙәм балаларына ҡылған хикмәттәре өсөн шөкөрана ҡылһын!

9Сөнки Ул сарсаған йәндәрҙе һуғара,

Астарҙы игелек менән туйындыра+.






10Ҡайһылары әсирлектә, дәһшәтле һәм шомло ҡараңғыла,

Тимер бығауҙарҙа, хәсрәт эсендә йәшәне+.

11Улар Алланың һүҙенә ҡаршы килде,

Юғарыларҙан Юғарының ихтыярын һанға һуҡманы+.

12Шуға Раббы уларҙы ауыр эш менән йыуашайтты,

Улар хәлдән тайып ҡолағанда, ярҙам итеүсе булманы+.

13Хәсрәт эсенән улар Раббыға ялбарҙылар;

Раббы уларҙы бәләләрҙән ҡотҡарҙы.

14Уларҙы ҡараңғылыҡтан,

Шомло ҡараңғылыҡтан сығарҙы,

Бығауҙарын селпәрәмә өҙҙө.

15Тоғро мөхәббәте өсөн улар Раббыға рәхмәт уҡыһын!

Әҙәм балаларына ҡылған хикмәттәре өсөн шөкөрана ҡылһын!

16Сөнки Ул баҡыр ишектәрҙе емерҙе,

Тимер биктәрен һындырҙы+.






17Алйоттары иһә енәйәтсел юлдары,

Ғәҙелһеҙлектәре өсөн ғазап сикте.

18Уларҙың йәне ризыҡтан биҙгәйне,

Үлем ҡапҡаһына килеп еткәйнеләр+.

19Хәсрәт эсенән Раббыға ялбарҙылар,

Раббы уларҙы бәләләрҙән ҡотҡарҙы.

20Һүҙен ебәреп уларҙы һауыҡтырҙы,

Үлем соҡоронан ҡотҡарып алып ҡалды+.

21Тоғро мөхәббәте өсөн улар Раббыға рәхмәт уҡыһын!

Әҙәм балаларына ҡылған хикмәттәре өсөн шөкөрана ҡылһын!

22Рәхмәт әйтеп ҡорбандар салһындар;

Шатлана-шатлана Уның ҡылғандарын һөйләһендәр+.






23Ҡайһылары караптарҙа диңгеҙ гиҙҙе,

Икһеҙ-сикһеҙ һыуҙарҙа юлдар ярҙы.

24Улар – Раббының ғәмәлдәренә шаһит булды,

Даръяларҙа Уның мөғжизәләрен күрҙе.

25Уның бойороуы була – дауыл ҡуба;

Бейек-бейек тулҡындар ҡалҡына+.

26Караптар күккә аша һәм тәрәнлеккә сума,

Афәттән диңгеҙселәрҙең йәне сыға яҙа.

27Улар иҫерек кеүек сайҡала,

Оҫталыҡтарынан бармы файҙа+?

28Хәсрәт эсенән улар Раббыға ялбарҙылар;

Раббы уларҙы бәләләрҙән ҡотҡарҙы.

29Ул ғәрәсәтте туҡтата,

Тулҡындар шунда уҡ тыныслана+.

30Тынлыҡҡа шатланған диңгеҙселәрҙе

Раббы теләгән ерҙәренә алып бара.

31Тоғро мөхәббәте өсөн улар Раббыға рәхмәт уҡыһын!

Әҙәм балаларына ҡылған хикмәттәре өсөн шөкөрана ҡылһын!

32Маҡтаһындар Уны халыҡ йыйынында,

Данлаһындар аҡһаҡалдарҙың ҡоронда.






33Раббы йылғаларҙы сүлгә әйләндерә,

Инештәрҙе ҡорғаҡһыған тупраҡ итә+.

34Шунда йәшәүселәрҙең золомо арҡаһында,

Уңдырышлы тупраҡты тоҙлоға әүерелдерә+.

35Сүлде иһә Ул күл итә,

Ҡоро далала шишмәләр урғылдыра+.

36Ас-мохтаждарҙы шунда төйәкләндерә,

Улар йәшәр өсөн ҡалалар ҡора,

37Игендәр сәсә, йөҙөм ултырта,

Ҡырҙарҙан мул уңыш ала.

38Улар Раббы фатихаһы менән бик ныҡ үрсей,

Раббы мал-тыуарҙарын ишәйтә+.






39Иҙелеү, бәлә-ҡаза һәм ҡайғыларҙан

Улар йәнә кәмегән, түбәнһетелгән саҡта

40Аҡһөйәктәр өҫтөнә Раббы хурлыҡ яуҙыра,

Юлһыҙ ерҙәрҙә уларҙы аҙаштыра+.

41Әммә фәҡирҙе һәләкәттән ҡотҡара,

Ғаиләһен ҡуй көтөүеләй үрсетә+.

42Быны күреп саф йөрәклеләр шатлана,

Боҙоҡтарҙың ауыҙы ябыла+.






43Кем аҡыллы, быны күңелендә тотһон,

Раббының сикһеҙ мөхәббәтен аңлаһын+.

1071•Йыр. Дауыттың мәҙхиәһе.




2Эй Алла, күңелем тоғро Һиңә!

Бар булмышым менән Һиңә көйләрмен,

Мәҙхиәләр йырлармын+.

3Уян, лирам, уян арфам,

Таңғы шәфәҡте мин уятайым!+

4Йә Раббы, халыҡтар араһында

Һиңә рәхмәттәр уҡырмын;

Өммәттәр араһында Һиңә маҡтау йырлармын.

5Тоғро мөхәббәтең күктәрҙән юғары,

Тоғролоғоң болоттарҙан аша+.






6Йә Алла, асмандан да юғарыраҡ ҡалҡ,

Шөһрәтең бар ер йөҙөн иңләһен!

7Һөйөклөләрең ҡотолһон тиһәң,

Уң ҡулың менән йолоп ал беҙҙе,

Миңә яуап ҡайтар!






8Алла Үҙенең мөҡәддәс торлағында былай тине:

«Тантана менән Шәхәмде бүлгеләрмен,

Суккоҫ үҙәнен үлсәрмен+.

9Ғилғәд – Минеке, Менашше ла Минеке;

Әфраим – башыма кейгән тимер торҡам.

Йәһүҙә – хакимлыҡ таяғым.

10Моав – йыуыныр ялғашым;

Эдомға ҡатамды ырғытырмын,

Пелешеҫ ерендә еңеү ораным яңғырар».






11Кем мине нығытмалы ҡалаға алып инер?

Кем миңә Эдомға тиклем юл күрһәтер?

12Эй Алла, Һин Үҙең беҙҙе ташламаныңмы ни?

Ғәскәрҙәребеҙ башында яу сапмайһың.

13Дошманды еңергә ярҙам итсе беҙгә,

Кешенең ярҙамынан файҙа юҡ+.

14Алла менән ҡеүәтебеҙ артыр,

Ул дошмандарыбыҙҙы тапап ташлар.

1081Йырсылар етәксеһенә: Дауыттың мәҙхиәһе.




Эй Алла, Һиңә маҡтау яуҙырам!

Өнһөҙ ҡалма!+

2Яуыздар һәм мәкерлеләр миңә ҡаршы ауыҙ асҡан,

Ялғансы телдәре менән мине яманлайҙар+.

3Нәфрәт тулы һүҙҙәре мине ҡаманы,

Бер сәбәпһеҙгә һөжүм итәләр+.

4Уларҙы яратыуыма ҡарамаҫтан,

Мине ғәйепләйҙәр;

Ә мин яуап итеп доға ҡылам.

5Ашыма ҡаршы улар таш ата,

Дуҫлыҡҡа нәфрәт менән яуап ҡайтара+.






6Эй Алла, дошманымды яман әҙәм ҡулына тапшыр,

Уның уң яғына ғәйепләүсе баҫһын!+

7Хөкөм мәлендә хаҡһыҙға сыҡһын,

Хатта доғаһы гонаһ һаналһын!+

8Әйҙә ғүмере ҡыҫҡарһын,

Уның вазифаһын башҡа берәү биләһен!+

9Етем булһын балалары,

Тол булып ҡалһын ҡатыны!+

10Улдары хәйер һорап теләнселәһен,

Емерек өйөнән дә ҡыуылып сыҡһын!+

11Бар нәмәһе бурысын түләүгә китеп бөтһөн;

Эшләп тапҡан малын яттар талап китһен!

12Бер кемдә лә мәрхәмәт тапмаһын,

Үкһеҙҙәренә шәфҡәт күрһәтеүсе булмаһын!

13Нәҫел-нәсәбе ҡороһон,

Исеме килер быуында юҡҡа сыҡһын!+

14Ата-бабаларының ғәйебен

Раббы гел иҫендә тотһон,

Әсәһенең гонаһтарын да һис онотмаһын!+

15Гонаһтары гел Раббының күҙ алдында торһон,

Ә үҙҙәре хаҡындағы хәтирәне

Раббы ер йөҙөнән юйып ташлаһын!+

16Сөнки ул шәфҡәт ҡылыуҙы уйламаны,

Ярлы-мохтажды, күңеле китектәрҙе эҙәрләп,

Уларҙы һәләк итергә тырышты.

17Ул ҡарғышты яратты,

Үҙ башына ҡарғыш төшһөн!

Фатиха ҡылырға яратманы,

Үҙенән фатиха йыраҡ китһен!

18Кейем кеүек кейһен ул ҡарғышты,

Һыу кеүек эсенә тулһын,

Ҡарғыш май һымаҡ һөйәктәренә һеңһен!+

19Өҫтөндәге күлдәге кеүек ҡаплаһын,

Һәр саҡ быуған билғау һымаҡ булһын.






20Мине ғәйепләүселәргә,

Миңә ҡаршы яманлыҡ һөйләүселәргә

Раббы шулай яза бирһен!

21Ә миңә Раббы Хакимым,

Исемең хаҡына игелек ҡыл;

Сөнки мөхәббәтең сикһеҙ, ҡотҡар!+

22Мин иһә бисара бер фәҡирмен,

Йөрәге яралы бер әҙәммен+.

23Киске күләгә һымаҡ юҡ булып барам,

Мине сиңерткәләй һелкеп төшөрҙөләр+.

24Аш бармағандан тубыҡтарым тотмай;

Тире менән һөйәк ҡалды тәнем.

25Әҙәм көлкөһөнә тороп ҡалдым;

Мине күргәндәр баш сайҡай!






26Йә Раббы Аллам, ярҙам итһәнә;

Ҡотҡар тоғро мөхәббәтең хаҡына!

27Белһендәр был Һинең ҡулыңдан булғанды,

Раббым, быны Һин ҡылғанды!

28Улар мине ҡарғаһын, Һин фатиха бир,

Улар баш ҡалҡытһын, мәсхәрәгә ҡалһын,

Ә мин ҡолоң иһә ҡыуанайым.

29Дошмандарым хурлыҡҡа ҡапланһын,

Оятҡа сапан кейгәндәй төрөнһөндәр!+






30Телем Раббыға шөкөрана яуҙырыр,

Күптәр араһында мин Уны данлармын;

31Сөнки Ул ғәйепләүселәрҙән ҡотҡарыр өсөн

Ярлы-мохтаждың уң яғында тора+.

Раббы минең хакимыма әйтте:

«Мин дошмандарыңды баҫҡыс итеп

Аяҡ аҫтыңа һалғанға тиклем,

Уң яғымда ултыр»+.






2Раббы һиңә Сиондан ҡөҙрәтле таяғын күндерер:

«Дошмандарың араһында баш булып тор!»+

3Көсөңдө күрһәткән көндө

Халҡың ихлас артыңдан эйәрер.

Мөҡәддәс данға бөркәнеп,

Таңдың бәғеренән тыуған ысыҡ кеүек,

Һиңә йәшлегең килер.






4Раббы ант итте һәм ҡарарынан ҡайтмаҫ:

«Һин Мәлки-Садиҡ дәрәжәһендәге

Мәңгелек ҡаһинһың!» – тине+.






5Раббы Хаким – һинең уң яғыңда;

Яза көнөндә Ул батшаларҙы ҡырыр,+

6Ҡәүемдәргә хөкөм сығарыр,

Ерҙе мәйеттәр менән тултырыр,

Бөтә ер йөҙөндә башлыҡтарҙы иҙеп ташлар+.

7Юл буйындағы шишмәнән һыу эсерһең;

Көсөң артып, башыңды текә тоторһоң.

1101Раббыны данлағыҙ!



(Алеф, Бейт)




Намыҫлыларҙың кәңәшмәһендә,

Йәмғиәт йыйында Һиңә

Ихлас күңелдән рәхмәт уҡырмын, Раббым+.



(Гимел, Далеҫ)




2Раббы ғәмәлдәре бөйөк,

Уларға һоҡланғандар төшөнә+.



(Һе, Уау)




3Уның ғәмәлдәре дәрәжә һәм шөһрәт,

Хаҡлығы иһә мәңгелек+.



(Зайн, Хеҫ)




4Раббы онотолмаҫ мөғжизәләр ҡылды,

Ул мәрхәмәтле, рәхимле+.



(Теҫ, Йод)




5Үҙенән ҡурҡҡандарға ризыҡ бирә,

Килешеүен мәңге иҫтә тота+.



(Каф, Ламед)




6Үҙ халҡына башҡа ҡәүемдәрҙең ерен биреп,

Раббы уға эштәренең ҡеүәтен күрһәтте.





(Мем, Нун)




7Уның ҡулы эшләгән һәр нәмә – дөрөҫ һәм ғәҙел,

Уның бөтә бойороҡтары ышаныслы;



(Самех, Ғайн)




8Улар мәңгегә ныҡ булыр,

Сөнки хаҡлыҡ менән тоғролоҡҡа нигеҙләнгән.



(Пе, Саде, Ҡоф)




9Ул халҡына ҡотолоу юлланы,

Килешеү мәңге булһын, тип әмер бирҙе.

Уның исеме мөҡәддәс һәм дәһшәтле+.



(Реш, Син, Тау)




10Аҡылдың башы – Раббынан ҡурҡыу,

Уның бойороҡтарын бойомға ашырған – зирәк.

Уны маҡтау мәңге яңғыраһын!+

1111Раббыны данлағыҙ!





(Алеф, Бейт)




Ниндәй бәхетле Раббынан ҡурҡҡан,

Уның бойороҡтарына ҡыуанып буйһонған кеше!+



(Гимел, Далеҫ)




2Тоҡомо Ер йөҙөндә ҡеүәт ҡаҙаныр,

Намыҫлыларҙың заты фатихаланыр+.



(Һе, Уау)




3Өйөнән муллыҡ-байлыҡ өҙөлмәҫ,

Мәңге тәҡүә булып ҡалыр+.





(Зайн, Хеҫ)




4Намыҫлыларға хатта ҡараңғылыҡта ла нур ағыла,

Мәрхәмәтле, рәхимле һәм ғәҙел әҙәмдәргә яҡтылыҡ сәселә+.



(Теҫ, Йод)




5Яҡшы кеше йомарт һәм бурысҡа бирә,

Һәр эшен ғәҙеллек менән башҡара!+



(Каф, Ламед)




6Ул һис ҡасан да ҡаҡшамаҫ,

Тәҡүә әҙәм мәңге онотолмаҫ+.



(Мем, Нун)




7Ул яман хәбәрҙән ҡурҡмаҫ,

Бөтә йөрәктән Раббыға өмөт бағлар+.



(Самех, Ғайн)




8Йөрәге тотороҡло, һис ҡурҡыу белмәҫ,

Ниһайәт, тиҙҙән дошмандарының еңелгәнен күрер+.



(Пе, Саде, Ҡоф)




9Бүләктәрен ул мохтаждарға мул өләшер;

Изгелеге уның мәңгелек,

Данға күмелеп башын юғары сөйөр+.



(Реш, Шин, Тау)




10Яуыз кеше быны күреп аҙапланыр,

Тешен шығырҙатыр, яйлап кибер.

Залимдарҙың теләктәре бушҡа сығыр+.




112


1121Раббыны данлағыҙ!






Эй Раббы ҡолдары, Раббыны данлағыҙ,

Раббының исемен данлағыҙ!






2Раббының исеме хәҙер ҙә,

Мәңге лә мөбәрәк булһын!+

3Көнсығыштан көнбайышҡа тиклем

Раббының исеме данланып торһон!+

4Раббы бар халыҡтарҙан да өҫтөн,

Шөһрәте күктәрҙән юғарыраҡ+.






5Кем беҙҙең Аллабыҙ Раббыға оҡшаш?

Ул юғарыла тәхет ҡорған+.

6Ул күккә һәм ер йөҙөнә эйелеп ҡарай+.

7Ул ярлыны тупраҡтан күтәрә,

Хәйерсене сүплектән ҡалҡыта,+

8Уға башлыҡтар янында урын бирә,

Халҡының түрәләре менән бергә ултырта.

9Түлһеҙ ҡатынды, ғаиләле,

Бала һөйгән бәхетле әсә итә.






Раббыны данлағыҙ!+

1131Исраил халҡы – Мысырҙан,

Яҡуп нәҫеле ят ҡәүем араһынан сыҡҡас,+

2Йәһүҙә – Раббының мөҡәддәс ере,

Исраил Раббының биләмәһе булды.






3Диңгеҙ уларҙы күрҙе лә ҡасты,

Иордан кирегә аҡты+.

4Тауҙар һарыҡ тәкәләре һымаҡ,

Түбәләр бәрәстәй һикереште+.






5Эй диңгеҙ, һиңә ни булды, ниңә ҡастың?

Иордан, нишләп кирегә аҡтың?

6Эй тауҙар, ниңә тәкәләр ише,

Түбәләр бәрәстәй һикереште?






7-8Эй ер йөҙө, бөйөк Хакимың алдында,

Ҡая ташты күлгә әйләндергән,

Саҡматашты шишмә иткән Раббы,

Яҡуп Аллаһы алдында тетрә++.

9Беҙҙе түгел, Раббы, беҙҙе түгел,

Мөхәббәтең менән тоғролоғоң хаҡына

Һин Үҙеңдең исемеңде данла!






10Ни өсөн ҡәүемдәргә:

«Ҡайҙа уларҙың Аллаһы?» – тиергә+?

11Беҙҙең Аллабыҙ – күктәрҙә,

Нимә теләй, шуларҙың барыһын ғәмәл ҡыла+.

12Ә ҡәүемдәрҙең боттары – алтын-көмөш,

Кеше ҡулы менән яһалған+.

13Ауыҙҙары бар ҙа, һөйләшмәйҙәр,

Күҙҙәре бар, әммә күрмәйҙәр;+

14Ҡолаҡтары бар ҙа, ишетмәйҙәр,

Танауҙары бар ҙа, еҫ һиҙмәйҙәр;

15Ҡулдары бар ҙа, тоя алмайҙар,

Аяҡтары бар, йөрөй алмайҙар;

Тамаҡтарынан тауыш сыҡмай+.

16Кем уларҙы яһаған,

Уларға өмөт бағлаған – барыһы ла

Шул боттарға оҡшап ҡалыр!+






17Эй Исраил, өмөтөңдө бағла Раббыға,

Ул – ярҙамсыбыҙ һәм ҡалҡаныбыҙ!

18Эй Һарун нәҫеле, өмөтөңдө бағла Раббыға,

Ул – ярҙамсыбыҙ һәм ҡалҡаныбыҙ!+

19Раббынан ҡурҡҡандар, Раббыға өмөт бағлағыҙ,

Ул – ярҙамсыбыҙ һәм ҡалҡаныбыҙ!






20Раббы беҙҙе онотмай, фатиха бирә,

Исраил халҡын,

Һарун нәҫелен фатихалай.

21Үҙенән ҡурҡҡандарҙың олоһон да, кесеһен дә,

Барыһын да фатихалай.






22Раббы һеҙҙе лә, балаларығыҙҙы ла арттырһын!+

23Күкте лә, ерҙе лә бар ҡылған Раббы

Һеҙгә фатихаһын бирһен.






24Раббы күкте Үҙенеке иткән,

Әммә ерҙе кешеләргә биргән.

25Үлектәр, өнһөҙлөк донъяһына төшкәндәр,

Раббыны данламаҫ;+

26Беҙ иһә Раббыны хәҙер ҙә,

Мәңге лә данларбыҙ.






Раббыны данлағыҙ!+

1141Мин яратам Раббыны,

Ул минең ялбарыуымды ишетә+.

2Ул миңә ҡолаҡ һалғанға күрә,

Ғүмерем буйы Уны саҡырырмын.

3Мине әжәлдең бауҙары сырмап алды,

Үлеләр донъяһының ғазаптары башыма төштө,

Бәлә-ҡазаға, ҡайғыға тарыным!+

4Шул саҡ мин Раббыны исеме менән саҡырҙым,

«Йә Раббым, йәнемде ҡотҡар!» – тинем.






5Раббы мәрхәмәтле, ғәҙел,

Аллабыҙ беҙҙең рәхимле+.

6Раббы эскерһеҙ йәндәрҙе һаҡлай;

Ауыр хәлгә ҡалғанымда, Ул мине ҡотҡарҙы.

7Йәнемә тыныслыҡ ҡайтһын йәнә,

Сөнки Раббы яҡшылығын ҡылды+.






8Йә Раббы, Һин йәнемде үлемдән,

Күҙҙәремде йәштән,

Аяғымды һөрөнөүҙән йолоп алдың+.

9Тереләр донъяһында,

Раббының хозурында йөрөрмөн+.

1151-2«Әсе хәсрәттәмен», – тигәндә лә,

Йәнем көйөп: «Бөтә кеше алдаҡсы», – тиһәм дә,

Раббыға ышанысым юғалманы++.






3Раббы миңә ҡылған бар яҡшылыҡтарҙы

Уға нисек итеп ҡайтарайым+?

4Ҡотолоу туҫтағын юғары күтәрермен,

Раббының исемен ҡабатлармын.

5Раббыға нәҙерҙәремде

Бөтә халҡы алдында үтәрмен+.

6Тоғро бәндәләренең йәне

Раббы өсөн ифрат ғәзиз+.

7Йә Раббы, Һинең ҡолоңмон;

Мин Һинең ҡолоң, ҡолиәңдең улымын.

Һин минең бығауҙарымды өҙҙөң+.

8Шөкөр ҡорбандары килтерермен,

Раббының исемен ҡабатлармын+.

9Раббыға нәҙеремде үтәрмен

Уның бөтә халҡы ҡаршыһында,

10Раббы ҡорамы ихатаһында,

Һинең уртаңда, эй Йәрүсәлим!






Раббыны данлағыҙ!

1161Бар ҡәүемдәр, Раббыны маҡтағыҙ!

Бөтә өммәттәр, Уны ҙурлағыҙ!+

2Уның беҙгә мөхәббәте бөйөк,

Тоғролоғо Уның мәңгелек.






Раббыны данлағыҙ!+

1171Раббыға рәхмәт уҡығыҙ, Ул игелекле,

Уның тоғро мөхәббәте мәңгелек!+

2Исраил әйтһен:

«Уның тоғро мөхәббәте мәңгелек!»

3Һарундың нәҫеле әйтһен:

«Уның тоғро мөхәббәте мәңгелек!»

4Раббынан ҡурҡҡандар әйтһен:

«Уның тоғро мөхәббәте мәңгелек!»






5Һыҙланғанда Раббыны саҡырҙым;

Ул ишетте, рәхәткә сығарҙы+.

6Раббы минең менән, шуға ла ҡурҡмайым;

Әҙәм миңә нимә ҡыла ала+?

7Раббы минең менән, Ул – ярҙамсым,

Дошмандарыма тантана менән бағам+.

8Кешегә ышаныуға ҡарағанда,

Раббыға һыйыныу яҡшыраҡ+.

9Раббыға һыйыныу

Башлыҡтарға өмөтләнеүҙән яҡшыраҡ.






10Бөтә ҡәүемдәр мине ҡамауға алды,

Раббы исеме менән уларҙы олаҡтырҙым+.

11Һәр тарафтан уратып алдылар,

Раббы исеме менән уларҙы олаҡтырҙым.

12Бал ҡортолай һырып алдылар ҙа

Сәнскәккә төшкән осҡон һымаҡ һүнделәр;

Раббы исеме менән уларҙы олаҡтырҙым.

13Йығылһын тип төртөп ебәрҙеләр,

Әммә Раббы мине тотоп ҡалды.

14Раббы – ҡеүәтем, Ул – минең көсөм,

Ул – минең ҡотҡарыусым.+






15Тәҡүәләр сатырында

Шатлыҡ менән еңеү ауаздары:

«Раббының уң ҡулы ҡөҙрәтен күрһәтә!+

16Юғары Раббының уң ҡулы,

Раббының уң ҡулы ҡөҙрәтен күрһәтә!»

17Мин үлмәйем, эйе, мин йәшәрмен,

Раббының ғәмәлдәрен һөйләрмен+.

18Раббы миңә ҡаты яза бирҙе,

Әммә үлеүемә юл ҡуйманы.






19Тәҡүәләрҙең ҡапҡаһын асығыҙ миңә,

Унан инеп Раббыға шөкөрана ҡылырмын+.






20Бына Раббының ҡапҡаһы!

Тәҡүәләр шунан инер+.

21Шөкөрана ҡылам Һиңә,

Сөнки миңә ҡолаҡ һалдың,

Минең ҡотҡарыусым булдың.

22Төҙөүселәр яраҡһыҙ тип ташлаған таш

Иң мөһим мөйөш ташы булды+.

23Был Раббының эше –

Күҙ алдыбыҙҙағы ғәжәйеп хәл!

24Раббы тарафынан яратылған көн был,

Әйҙә ҡыуанып күңел асайыҡ!

25Ҡотҡар беҙҙе, Раббы, ялбарабыҙ!

Йә Раббы, беҙгә уңыштар күндер!






26Раббы исеме менән килеүсе мөбәрәк булһын!

Раббы йортонан тороп беҙ һеҙҙе фатихалайбыҙ+.

27Раббы – Алла, Ул беҙгә яҡтылыҡ биргән.

Байрам ҡорбанын бәйләгеҙ,

Уны ҡорбан усағы мөгөҙөнә илтегеҙ!+






28Һин – Алламһың, шөкөрана ҡылам Һиңә,

Һин минең Аллам, Һине ҙурлайым.






29Раббыға рәхмәт уҡығыҙ, Ул игелекле,

Уның тоғро мөхәббәте мәңгелек!+

Инеш һүҙ


Паулустан Тимоҫеусҡа беренсе хат

Был хат имандаштар берҙәмлектәренә түгел, айырым кешеләргә төбәп яҙылған хаттар теҙмәһен башлап ебәрә. Тимоҫеус йәһүд ҡатыны менән грек ире ғаиләһендә тыуа. Ул Паулустың иң тоғро ярҙамсыларының береһенә әйләнә һәм күп йылдар буйына Һөйөнөслө Хәбәрҙе вәғәзләү сәфәрҙәрендә уны оҙатып йөрөй. Был хатында Паулус йәш юлдашын рухландырып, уға имандаштар берҙәмлеге тураһында яҡшыраҡ хәстәрлек күреүгә ҡағылышлы кәңәштәр бирә.

Хатты ике өлөшкә бүлеп ҡарарға мөмкин. Беренсеһендә (1–3-сө бүлектәр) Паулус башта Тимоҫеусты ялған тәғлимәткә ҡаршы тороу кәрәклеге тураһында иҫкәртә. Шунан ул имандаштар берҙәмлегендәге тормош тәртибе, айырыуса ғибәҙәт ҡылыу тәртибе тураһында һөйләй. Шулай уҡ берҙәмлектәрҙең етәкселәре һәм уларҙың ярҙамсылары ниндәй булырға тейешлеген аңлата. Икенсе өлөштә (4–6-сы бүлектәр) Паулус Тимоҫеусты Ғайса Мәсихкә инаныуҙа өлгө булырға һәм үҙен берҙәмлек ағзаларына дөрөҫ ғилем биреүгә бағышларға өгөтләй. Йәнә ул Тимоҫеусҡа имандаштарҙың төрлө төркөмдәренә (ололар, йәштәр, тол ҡатындар, ҡолдар) ҡағылышлы кәңәштәр бирә.

1

11Ҡотҡарыусыбыҙ Алла һәм өмөтөбөҙ Ғайса Мәсихтең әмере буйынса Ғайса Мәсих илсеһе Паулустан+
2ысын имандаш улым Тимоҫеусҡа сәләм. Атабыҙ Алла һәм Раббыбыҙ Ғайса Мәсихтән һиңә мәрхәмәт, шәфҡәт, именлек булһын+.


Ялған тәғлимәттәрҙән иҫкәртеү

3Македония өлкәһенә киткән саҡта, мин һиңә Эфеста ҡалып, ялған тәғлимәт өйрәтеүселәрҙе тыйыуыңды һорағайным.
4Улар осһоҙ-ҡырыйһыҙ шәжәрәләрҙә соҡсоноп һәм уйҙырма хәбәрҙәр таратып йөрөүҙән туҡтаһын, сөнки былар барыһы ла бәхәс кенә тыуҙыра һәм Алла ниәтен иман аша тормошҡа ашырырға ҡамасаулай+.
5Өгөтләүемдең маҡсаты – саф йөрәктән, таҙа выждандан һәм эскерһеҙ имандан килгән мөхәббәтте тыуҙырыу+.
6-7Ҡайһы бер кешеләр быларҙы ситкә ҡуйып, ҡанун өйрәтеүсе булырға ынтылды, ни һөйләгәндәрен дә, ни раҫлағандарын да белмәй, буш хәбәр һөйләүгә күсте+.
8Беҙ иһә ҡанундың һәйбәт икәнлеген беләбеҙ, тик уны дөрөҫ ҡулланырға кәрәк+.
9Ҡанун тәҡүә кешеләр өсөн сығарылмаған, ул ҡанунһыҙҙар һәм буйһонмаусылар, Алланы һанға һуҡмаусылар һәм гонаһлылар, тәҡүәһеҙҙәр һәм изге нәмәләргә битарафтар, ата-әсәһенә ҡул күтәреүселәр, кеше үлтереүселәр,+
10фәхешлек ҡылыусылар, ирҙәр менән енси мөнәсәбәткә инеүсе ирҙәр, кеше менән һатыу итеүселәр, алдаҡсылар, ялғанлап ант итеүселәр һәм, ғөмүмән, хаҡ тәғлимәткә ҡаршы килеүсе бөтөнөһө өсөн сығарылған.
11Мөбәрәк Алланың шөһрәте тураһындағы миңә ышанып тапшырылған Һөйөнөслө Хәбәрҙә был турала шулай тиелә+.




Алла мәрхәмәте өсөн рәхмәт һүҙе

12-13Хеҙмәт итеү өсөн миңә көс биргән Раббыбыҙ Ғайса Мәсихкә рәхмәтлемен. Элек көфөр һөйләп йөрөгән, эҙәрлекләгән аяуһыҙ кеше булһам да, Ул мине тоғро һананы һәм Үҙенең хеҙмәтсеһе итеп билдәләне. Миңә шәфҡәт күрһәтелде, сөнки былар белемһеҙлегемдән һәм ышанмауымдан килә ине++.
14Раббыбыҙ мәрхәмәте миңә Ғайса Мәсихтә булған иман һәм мөхәббәт менән бергә мул бирелде+.
15Ғайса Мәсих донъяға гонаһлыларҙы ҡотҡарырға килде, тигән һүҙҙәр хаҡ һәм тулы ышанысҡа лайыҡ, ундай гонаһлылар араһында мин иң гонаһлыһымын+.
16Шуға ла, Мәсихкә инанып мәңгелек тормош аласаҡ кешеләр өсөн иң сағыу өлгө булһын тип, миңә шәфҡәт бирелде һәм Ғайса Мәсихтең бөйөк сабырлығы миндә күрһәтелде.
17Мәңгелек Батшаға, үлемһеҙ, күҙгә күренмәҫ, берҙән-бер Аллаға мәңгенән-мәңгегә хөрмәт һәм дан! Амин.

18Тимоҫеус улым, һинең турала элек һөйләнгән пәйғәмбәрлек һүҙҙәре буйынса, үҙемдең әмеремде еткерәм: һин, уларға таянып, лайыҡлы көрәш алып бар,+
19иманыңды һәм саф намыҫыңды һаҡла, сөнки ҡайһы берәүҙәр, намыҫлылыҡтан баш тартып, имандарын һәләк итте.
20Һуменайос менән Искәндәр ҙә шундайҙарҙан, мин уларҙы, көфөр һүҙҙәр һөйләүҙән тыйылып өйрәнһендәр өсөн, Иблис ҡулына тапшырҙым+.

Ғибәҙәт ҡылыу тураһында кәңәштәр

21-2Иң элек шуны үтенеп һорайым: барлыҡ кешеләр, шулай уҡ батшалар һәм барлыҡ хакимиәт кешеләре өсөн дә Алла алдында доға ҡылығыҙ, һорағыҙ, ялбарығыҙ һәм рәхмәт белдерегеҙ. Беҙҙең һәр яҡлап Аллаға ихтирамлы һәм кешеләргә тейешенсә мөнәсәбәттә булып, имен һәм тыныс ғүмер итеүебеҙ өсөн шулай итегеҙ+.
3Был яҡшы ла, Ҡотҡарыусы Аллабыҙ ҙа уны хушһынып ҡабул итә+.
4+Ул бөтә кешеләрҙең дә ҡотолоуын һәм хәҡиҡәтте таныуын теләй бит+.

5Алла бер, Алла менән кешеләр араһында бәйләнеш булдырыусы ла бер. Ул – Кеше Ғайса Мәсих.+
6Ул бөтә кешеләрҙе ҡотҡарыу хаҡын Үҙ ғүмере менән түләне. Быға Алла тарафынан билдәләнгән ваҡытта шаһитлыҡ бирелде+.

7Шуның өсөн мин бүтән халыҡтарға иман һәм хәҡиҡәт өйрәтеүсе, вәғәз таратыусы илсе итеп ҡуйылдым. Дөрөҫөн һөйләйем, ялғанламайым+.

8Инде ирҙәрҙең ярһымайынса һәм бәхәсләшмәйенсә, саф намыҫ менән ҡулдарын күтәреп доға ҡылыуҙарын теләйем.
9Ҡатындарҙың да сәстәрен төрләндереп үрмәүен, алтын йәки ынйы таҡмауын, ҡиммәтле кейемдәр кеймәүен, ә тыйнаҡ кейенеп, әҙәп һәм намыҫ һаҡлап,+
10Аллаға тоғро һәм ихтирамлы ҡатын-ҡыҙҙарға хас булғанса, үҙҙәрен яҡшы эштәр менән биҙәүен теләйем.
11Ҡатын-ҡыҙ шым һәм тулы күндәмлек менән өйрәнһен+.
12Ҡатындарға ирҙәрен өйрәтергә, уларға баш булырға рөхсәт итмәйем, улар шым ултырһын+.
13Тәүҙә бит Әҙәм, унан Һауа яратылған+.
14Әҙәм алданмаған, ә ҡатын, алданып, гонаһҡа төшкән+.
15Әгәр ҡатын иман һәм мөхәббәттә, изгелек һәм әхлаҡлылыҡ һаҡлап йәшәһә, әсәлек бурысын үтәүсе булараҡ, ҡотҡарыласаҡ.

Имандаштар берҙәмлеге етәксеһенең сифаттары

31Кем имандаштар берҙәмлегенә етәксе булырға ынтыла, шуның ниәте изге, тигән һүҙҙәр хаҡ+.
2Етәксе намыҫлы тормош алып барған, ҡатынына тоғро ир, айыҡ аҡыллы, тотанаҡлы, ихтирам ҡаҙанған, ҡунаҡсыл, өйрәтеүгә маһир булырға тейеш,+
3ул эсеп йөрөмәҫкә, һуғыш суҡмары ла, аҡса ҡоло ла булмаҫҡа, ә иғтибарлы булырға һәм тыныслыҡ һөйөргә,+
4үҙ ғаиләһе менән оҫта идара итергә, балаларын ихтирамға лайыҡ, тыңлаусан итеп тәрбиәләргә бурыслы.
5Әгәр үҙ ғаиләһе менән идара итә белмәһә, Алла берҙәмлеге хаҡында нисек хәстәрләй алыр?
6Етәксе, әреләнеп китеп, Иблис төшкән хөкөмгә дусар ителмәһен өсөн, ул иманға яңы ғына килеүселәр араһынан булырға тейеш түгел.
7Ғәйеп тыуҙырмаҫ һәм Иблис тоҙағына эләкмәҫ өсөн, етәксенең сит кешеләр араһында ла даны яҡшы булыуы мотлаҡ+.




Ярҙамсыларҙың сифаттары

8Ярҙамсылар шулай уҡ ике йөҙлөләнмәҫкә, эсеү менән мауыҡмаҫҡа, һаранланмаҫҡа, ихтирамға лайыҡ булырға,+
9иманыбыҙҙың серле асылын саф выждан менән һаҡларға тейеш.
10Уларҙы ла башта һынап ҡараһындар, шунан ғына, әгәр тел тейҙермәҫлек булһалар, хеҙмәт итһендәр.
11Шулай уҡ ярҙамсы ҡатындар* ҙа ихтирамға лайыҡ, ғәйбәт һөйләп йөрөмәгән, айыҡ аҡыллы, һәр яҡлап ышаныс яулаған кеше булһын+.
12Ярҙамсы үҙенең ҡатынына тоғро ир булырға, балаларына һәйбәт тәрбиә бирергә һәм ғаиләһе менән оҫта идара итергә тейеш.
13Яҡшы хеҙмәт иткән ярҙамсылар ҙур дәрәжәгә күтәрелә һәм Ғайса Мәсихкә булған имандарында тәүәккәллектәре арта.




Имандың серле асылы

14Быны мин тиҙҙән һинең яныңа килеремә ышанып яҙам,
15әгәр мин оҙаҡлаһам, хәҡиҡәттең терәге һәм нигеҙе булған тере Алланың берҙәмлегендә, йәғни Алла йортонда үҙеңде нисек тоторға кәрәклеген белергә тейешһең.
16Иманыбыҙҙың серле асылының бөйөк булыуы бәхәсһеҙ:


Ул кеше тәнендә килде,

Уның хаҡлығы Изге Рух ярҙамында раҫланды,

Уны фәрештәләр күрҙе,

Ул халыҡтар араһында вәғәзләнде,

донъяла иман менән ҡабул ителде,

дан менән күккә күтәреп алынды+.

Ялған тәғлимәт тураһында

41Ахыры заманда ҡайһы берәүҙәр, алдаҡсы рухтарға һәм ен өйрәтеүҙәренә ҡолаҡ һалып, имандан кире сигенәсәктәр, Изге Рух быны асыҡ әйтә+.
2Бындай өйрәтеүҙәр ике йөҙлө ялғансылар аша килә. Ҡыҙған тимер менән тамғаланған выждандары ҡарайған.
3Улар никахлашыуҙы тыя һәм ҡайһы бер ризыҡтарҙы ашамаҫҡа ҡуша. Ә ризыҡты, иман юлындағылар, хәҡиҡәтте таныусылар рәхмәт менән ҡабул итһен өсөн, Алла булдырған+.
4Алла булдырған бөтә нәмә яҡшы һәм, әгәр рәхмәт менән ҡабул ителһә, бер нәмә лә кире ҡағылырға тейеш түгел,+
5сөнки ул Алла һүҙе һәм доға менән изгеләштерелә+.




Тимоҫеусҡа нәсихәттәр

6Үҙең ҡабул иткән иман һүҙҙәрен, яҡшы тәғлимәтте ныҡ тотоп, рухи ризыҡ менән туҡланып, имандаштарыбыҙға ла ошо нәсихәттәрҙе өйрәтһәң, Ғайса Мәсихтең һәйбәт хеҙмәтсеһе булырһың.
7Бисә-сәсәнең иманһыҙ уйҙырма ләститенән ары йөрө, үҙеңде Аллаға ихлас табыныуҙа күнектер+.
8Тән күнекмәһенең ярҙамы сикләнгән, ә Аллаға ихлас табыныу һәр яҡлап файҙалы, сөнки ул ысын тормош вәғәҙә итә – хәҙер ҙә, киләсәктә лә.
9Был һүҙҙәр хаҡ һәм тулы ышанысҡа лайыҡ+.
10Бының өсөн беҙ бар көсөбөҙҙө һалып хеҙмәт итәбеҙ һәм көрәш алып барабыҙ, сөнки бөтә кешеләрҙе, бигерәк тә иман юлындағыларҙы ҡотҡарыусы тере Аллаға өмөт бағлайбыҙ+.

11Быларҙы башҡаларға өйрәт һәм үтәлеүен талап ит.
12Бер кем дә һинең йәшеңә кәмһетеп ҡарамаһын; һөйләгән һүҙҙәреңдә лә, йәшәйешеңдә лә, мөхәббәттә лә, иманда ла, сафлыҡта ла иман тотоусылар өсөн өлгө бул+.
13Мин килгәнгә тиклем Изге Яҙмаларҙы уҡып ишеттер, нәсихәт бир, өйрәт.
14Берҙәмлек өлкәндәре һиңә ҡулдарын ҡуйған саҡта, Алла тарафынан пәйғәмбәрлек аша бирелгән рухи бүләгеңде иғтибарһыҙ ҡалдырма+.
15Уңышыңдың үҫеүе бөтәһенә лә асыҡ күренһен өсөн, ошо ҡушылған эштәр менән мәшғүл бул, үҙеңде шуларға бағышла.
16Үҙеңә ҡарата ла, өйрәтеүҙәреңә лә иғтибарлы бул; кәңәштәремде тот. Шулай иткәндә, һин үҙеңде лә, һине тыңлаусыларҙы ла ҡотҡарырһың+.

51Ололарға ҡаты бәрелмә. Ололарҙы – атайың һымаҡ, үҙеңдән кеселәрҙе ҡустың кеүек күреп өгөтлә;+
2үҙеңдән өлкән ҡатын-ҡыҙҙарҙы – әсәйең һымаҡ, йәшерәктәрҙе һеңлең кеүек күреп, бар сафлығың менән өгөтлә.




Тол ҡатындар һәм берҙәмлек өлкәндәре тураһында

3Ысын тол ҡатындар тураһында хәстәрлек күр.
4Әгәр ҙә тол ҡатындың балалары йәки ейәндәре булһа, улар иң тәүҙә үҙ ғаиләһен хөрмәт итеп, ата-әсәһе күрһәткән хәстәрлеккә хәстәрлек менән яуап биреп өйрәнһен, Алла шуны теләй+.
5Яңғыҙ ҡалған ысын тол ҡатын Аллаға ғына өмөт бағлай һәм көнө-төнө Аллаға ялбарып доға ҡыла.
6Ә кәйеф-сафа менән генә көн иткәне, йәшәһә лә, тереләй үле инде+.
7Улар намыҫлы тормош алып барһын өсөн, был талаптарҙың үтәлеүен күңелдәренә һеңдер.
8Берәйһе үҙенең туғандары, бигерәк тә ғаилә ағзалары тураһында хәстәрлек күрмәй икән, тимәк, ул иманынан ваз кискән, ул иманһыҙҙан да яманыраҡ.

9Алтмыш йәштән дә кәм булмаған, үҙ ғүмерендә иренә тоғролоҡ һаҡлаған тол ҡатындарҙы ғына тол ҡатындар исемлегенә индер,
10ул үҙенең изге эштәре менән билдәле, йәғни балалар тәрбиәләп үҫтергән, ҡунаҡсыллыҡ күрһәткән, имандаштарының аяҡтарын йыуған*, ауырлыҡ күргәндәргә ярҙам иткән һәм үҙен һәр төрлө яҡшы эшкә бағышлаған+.
11Ә йәш тол ҡатындарҙы исемлеккә индермә, сөнки улар, хисле теләккә бирелһә, үҙҙәрен Ғайса Мәсихкә бағышлауҙан туҡтап, кейәүгә сығырға теләй.
12Шулай тәүге вәғәҙәләрен боҙған өсөн*, ундайҙар үҙҙәрен хөкөмгә илтә.
13Өҫтәүенә, ялҡаулыҡҡа һалышҡанлыҡтан, өйҙән-өйгә йөрөргә әүәҫләнеп китә һәм, ялҡаулыҡтан тыш, ғәйбәт тарата, кеше эшенә ҡыҫыла, тейешһеҙ хәбәр һөйләй+.
14Шуға күрә, дошманға яманатын сығарырға бер ниндәй ҙә урын ҡалмаһын өсөн, йәш тол ҡатындарҙың никахҡа инеүҙәрен, бала табыуҙарын, йорт-ҡура ҡарауҙарын теләйем+.
15Тол ҡатындарҙың ҡайһы берәүҙәре, тура юлдан тайпылып, Иблис ҡотҡоһона бирелде бит.
16Әгәр ҙә берәй иманлы ҡатындың тол туғаны бар икән, уға ҡарата үҙе хәстәрлек күрһен. Имандаштар берҙәмлегенә көс төшөрмәһен, сөнки берҙәмлек ысын тол ҡатындарға ғына ярҙам итергә тейеш.

17Яҡшы етәкселек иткән өлкәндәрҙең, бигерәк тә һүҙе менән дә, өйрәтеүҙәре менән дә ауыр эш башҡарыусыларҙың хеҙмәте икеләтә баһаланһын+.
18+Изге Яҙмала «ашлыҡ һуҡҡан үгеҙҙең ауыҙын ҡаплап ҡуйма» һәм «эшсенең үҙенең хеҙмәтенә күрә әжерен алырға хаҡы бар» тип әйтелә бит+.
19Берҙәмлек өлкәненә ҡарата ғәйепләү булһа, ике йәки өс шаһитһыҙ ҡабул итмә+.
20Гонаһ ҡылғандарҙы иһә, башҡаларҙа ла ҡурҡыу тыуһын өсөн, бөтәһе алдында шелтәлә+.
21Алла, Ғайса Мәсих һәм һайлап алынған фәрештәләр алдында һинән үтенеп һорайым: ҡушылған күрһәтмәләремде үтәгәндә ғәҙел бул, бер кемгә лә өҫтөнлөк бирмә.
22Кемгә лә булһа ҡулдарыңды ҡуйырға ашыҡма, башҡаларҙың гонаһлы эштәрендә ҡатнашма. Үҙеңде саф көйө һаҡла+.
23Әйткәндәй, инде ҡоро һыу ғына эсмә, ашҡаҙаныңды һаҡлау һәм йыш ауырымаҫ өсөн аҙ ғына шарап та эс+.

24Әйтергә кәрәк, бәғзеләрҙең гонаһтары хөкөм көнөнә тиклем билдәле инде, башҡаларҙыҡы иһә һуңғараҡ асылыр.
25Шуның кеүек яҡшы эштәр ҙә билдәле, билдәле булмағандары ла йәшерен ҡала алмаҫ.

Ҡолдар һәм хужалар

61Алла исеме һәм тәғлимәтебеҙ хурланмаһын өсөн, ҡоллоҡ иҙеүе аҫтындағылар үҙ хужаларына оло ихтирам менән ҡарарға тейеш+.
2Хужалары иманлы булған осраҡта, имандаш әле тип, ҡолдарҙың уларға хөрмәте кәмерәк булмаһын, киреһенсә, тағы ла яҡшыраҡ хеҙмәт итһендәр, сөнки хеҙмәттәренең мәнфәғәтен күреүсе хужалар – иман тотоусылар һәм ҡәҙерле имандаштар. Кешеләрҙе ошоға өйрәт һәм нәсихәт ит+.




Ялған уҡытыусылар

3Кемдер башҡа берәй нәмәгә өйрәтә һәм Раббыбыҙ Ғайса Мәсихтең хаҡ һүҙҙәре, шулай уҡ иманға тап килгән тәғлимәт менән килешмәй икән,+
4ул кеше тәкәббер, бер ни белмәй, әммә бәхәсләшеү һәм һүҙ көрәштереү сирен йоҡторған; шул арҡала көнсөллөк, талаш, яман һүҙ һөйләү, мәкерле шикләнеүҙәр килеп сыға,+
5Аллаға табыныу – табыш алыу өсөн тип уйлап, хәҡиҡәттән ситләшкән, шул арҡала аҡылдарына зыян килгән кешеләр араһында буш бәхәстәр тыуа*+.
6Аллаға ихлас табыныу һәм бары менән ҡәнәғәт булыу, – ысынлап та, оло табыш ул+.
7+Беҙ донъяға бер ни ҙә алып килмәнек һәм бынан бер ни ҙә алып китә алмайбыҙ+.
8+Ашарға ризығыбыҙ һәм кейергә кейемебеҙ булһа, шуның менән ҡәнәғәтләнәйек,+
9ә байырға теләүселәр ҡотҡоға бирелә, кешене үлемгә һәм һәләкәткә килтерә торған мәғәнәһеҙ, зарарлы күп теләктәрҙең тоҙағына эләгә+.
10Бөтә яуызлыҡтың башы – аҡсаға табыныу. Ҡайһы берәүҙәр, ҡомһоҙланып, имандан ситләшкән һәм үҙҙәрен күп михнәттәргә дусар иткән+.




Иманыбыҙ өсөн көрәш

11Һин иһә, Алла кешеһе, быларҙан ситтә тор, ә тәҡүә булыуҙа, ихлас табыныуҙа, иманда, мөхәббәттә, сабырлыҡта, баҫалҡылыҡта уңыштарға өлгәш+.
12Иман өсөн изге көрәш алып бар, мәңгелек тормошҡа эйә булыуға өлгәш. Алла һине ошоға саҡырҙы, һәм һин күп шаһиттар алдында үҙеңдең тоғро иманыңды раҫланың+.
13Бар тереклеккә йән биреүсе Алла алдында һәм, тоғро иманын раҫлап, Понтиос Пилатос ҡаршыһында шаһитлыҡ биргән Ғайса Мәсих алдында һиңә аманат әйтәм:+
14Раббыбыҙ Ғайса Мәсих килгәнгә тиклем был бойороҡҡа тоғро бул һәм уны һүҙ тейҙермәҫлек итеп үтә.
15+Берҙән-бер һәм мөбәрәк Түрә, батшаларҙың Батшаһы һәм хакимдарҙың Хакимы, ваҡыты еткәс, Ғайса Мәсихте ебәрәсәк+.
16++Берҙән-бер үлемһеҙ Зат, буй етмәҫ яҡтылыҡта торған, бер кеше лә күрмәгән һәм күреү мөмкин дә булмаған Аллаға – хөрмәт һәм мәңгелек хакимлыҡ! Амин.

17Был донъялағы байҙарҙы иҫкәрт: улар үҙҙәре тураһында юғары фекерҙә булмаһын һәм ышанысһыҙ байлыҡҡа түгел, рәхәтләнеп йәшәү өсөн бөтә нәмәне мул биргән Аллаға өмөт бағлаһын+.
18Улар изгелек ҡылһын, яҡшы эштәре менән бай булһын, йомарт һәм үҙҙәренекен башҡалар менән бүлешергә әҙер торһон+.
19Шулай улар ысын тормошҡа өлгәшер өсөн киләсәккә ныҡлы нигеҙ булырлыҡ хазина туплар.

20Тимоҫеус! Үҙеңә ышанып тапшырылғанды һаҡла, Алланы һанға һуҡмаған буш һүҙҙәрҙән һәм, ғилем тип аталып та, дөрөҫлөккә тап килмәгән нәмәләрҙән ары тор+.
21Ҡайһы берәүҙәр шуның менән мауығып имандан ситләште бит.

Мәрхәмәт һеҙҙең менән булһын+.







* 3:11 Ярҙамсы ҡатындар – был һүҙбәйләнеште «ярҙамсыларҙың ҡатындары» тип тә аңларға мөмкин.

* 5:10 Хөрмәт күрһәтеү йөҙөнән, ғәҙәттә, килгән ҡунаҡтарҙың аяҡтарын йыуғандар.

* 5:12 Күрәһең, тол ҡатындар башҡаса кейәүгә сыҡмаҫҡа, үҙҙәрен Аллаға бағышларға вәғәҙә биргән булғандыр.

* 6:5 Ҡайһы бер боронғо ҡулъяҙмаларҙа «Ундайҙарҙан алыҫ йөрө» тигән һөйләм дә бар.

Инеш һүҙ


Паулустан тессалоникеларға беренсе хат

Тессалонике Македония провинцияһының баш ҡалаһы була, Паулус унда Һөйөнөслө Хәбәрҙе вәғәзләй. Был ҡала (Салоника) әле лә бар, ул Грецияның төньяғында урынлашҡан. Паулусҡа ҡаршылар уны Тессалоникенан китергә мәжбүр итһә лә, ул имандаштар тураһында хәстәрлек күреүҙән туҡтамай. Ул ярҙамсыһы Тимоҫеусты Коринҫостан Тессалоникелағы имандаштар берҙәмлегенең хәлен белешергә ебәрә. Тимоҫеус һәйбәт хәбәрҙәр менән ҡайта: ҡалала имандаштарҙы эҙәрләһәләр ҙә, улар Ғайса Мәсихкә булған иманда ныҡлы торалар.

Шулай ҙа Паулус уларҙың иманын нығытыу, гонаһлы тормошто еңеү һәм уға ҡарата тыуған шик-шөбһәне таратыу кәрәк тип һанай. Улар араһындағы мәрхүм яҡындары тураһында ҡайғырғандарҙы йыуатыр өсөн Паулус Ғайса Мәсихтең икенсе тапҡыр киләсәге һәм үлгәндәрҙең тереләсәге тураһында ентекләп һөйләй.

1

11Тессалоникелағы имандаштар берҙәмлегенә, Атабыҙ Аллала һәм Раббыбыҙ Ғайса Мәсихтә булғандарға Паулустан, Силуандан һәм Тимоҫеустан сәләм. Һеҙгә мәрхәмәт һәм именлек булһын!+


Тессалоникеларҙың тормошо һәм иманы

2Беҙ һәр ваҡыт, доғаларыбыҙҙа һеҙҙе иҫкә алып, бөтәгеҙ өсөн дә Аллаға рәхмәттәр әйтәбеҙ+.
3Һеҙҙең иманлы эштәрегеҙҙе, мөхәббәт менән һуғарылған хеҙмәтегеҙҙе һәм Раббыбыҙ Ғайса Мәсихкә өмөт бағлап ныҡ тороуығыҙҙы Атабыҙ Алла алдында һәр ваҡыт иҫебеҙҙә тотабыҙ.
4Имандаштар, Алла һеҙҙе ярата, Уның һеҙҙе һайлап алғанын беҙ беләбеҙ,+
5сөнки беҙҙең Һөйөнөслө Хәбәребеҙ һеҙгә һүҙ аша ғына түгел, ә Изге Рухтың ҡөҙрәте һәм тәрән ышаныуыбыҙ аша барып етте. Был һеҙгә билдәле, сөнки беҙ бергә ваҡытта һеҙҙең өсөн нисек йәшәгәнебеҙҙе беләһегеҙ+.
6Һәм һеҙ, беҙҙе һәм Раббыны өлгө итеп алып, күп ғазаптар кисерһәгеҙ ҙә, был Хәбәрҙе Изге Рухтан килгән ҙур шатлыҡ менән ҡабул иттегеҙ+.
7Шулай итеп, һеҙ Македония һәм Ахая өлкәләрендә йәшәүсе бөтә иманлыларға өлгө булдығыҙ.

8Раббы һүҙе һеҙҙең аша Македония һәм Ахая өлкәләрендә ишетелде, ул ғына ла түгел, һеҙҙең Аллаға булған иманығыҙ тураһында ла һәр ерҙә билдәле. Шулай булғас, нимәлер һөйләүҙең кәрәге лә юҡ.
9-10Һеҙҙең арала булыуыбыҙҙың һөҙөмтәһе тураһында кешеләр үҙҙәре үк һөйләй. Шулай уҡ тере һәм хаҡ Аллаға хеҙмәт итеү һәм күктәрҙән Уның Улын көтөп алыу өсөн, үҙҙәре табынған ялған илаһтарҙан баш тартып, Аллаға йөҙ бороуығыҙ тураһында ла хәбәр итәләр. Алла Үҙ Улы Ғайсаны үленән терелтеп алды. Ғайса беҙҙе Алланың яҡынлашып килгән асыуынан ҡотҡарасаҡ++.

Паулустың Тессалоникелағы хеҙмәте

21Һеҙ үҙегеҙ беләһегеҙ бит, имандаштар, эргәгеҙгә килеүебеҙ файҙаһыҙ булманы.
2Белеүегеҙсә, бынан алда Филиппойҙа ғазаптар сигеп, мәсхәрәләр аша үтһәк тә, Аллабыҙҙан ҡыйыулыҡ алып, ҡаршылыҡтарға бирешмәй, Һөйөнөслө Хәбәрҙе һеҙгә еткерҙек+.
3Һөйләгәндәребеҙҙә яңылышлыҡ та, ҡара ниәт тә, ялған да юҡ+.
4Кешеләргә ярарға тырышып түгел, ә йөрәктәребеҙҙе һынаған һәм Һөйөнөслө Хәбәрҙе таратырға беҙҙе лайыҡлы тип тапҡан Алла ихтыярынан сығып һөйләйбеҙ+.
5Белеүегеҙсә, алдығыҙҙа беҙ бер ҡасан да ярамһаҡланманыҡ, үҙ мәнфәғәтебеҙҙән сығып әйтмәнек. Алла Үҙе шаһит!+
6Һис кемдән – һеҙҙән дә, башҡаларҙан да дан-шөһрәт көтмәнек+.
7Мәсихтең илселәре булараҡ, үҙебеҙҙең абруйҙы файҙалана ала инек, ләкин беҙ һеҙгә наҙлы булдыҡ. Әсә кеше үҙ сабыйҙарын хәстәрләгән кеүек,
8һеҙгә лә Алланың Һөйөнөслө Хәбәрен еткереү генә түгел, ғүмеребеҙҙе бирергә лә әҙер инек. Һеҙҙе шул тиклем ныҡ яраттыҡ+.

9Һеҙ иһә, имандаштар, беҙҙең ниндәй хеҙмәт һәм көс һалыуыбыҙҙы хәтерләйһегеҙ: һеҙгә Алланың Һөйөнөслө Хәбәрен таратҡан саҡта, берегеҙгә лә ауырлыҡ һалмаҫҡа тырышып, көнө-төнө эшләнек+.
10Һеҙ иманлылар алдында үҙебеҙҙе ни тиклем изге, ғәҙел һәм эскерһеҙ тотоуыбыҙға һеҙ ҙә, Алла Үҙе лә шаһит.
11Атай кеше үҙ балаларына нисек булһа, беҙҙең дә һәр берегеҙгә ҡарата шулай булғанлығыбыҙҙы беләһегеҙ,+
12Үҙ батшалығына һәм дан-шөһрәтенә саҡырыусы Аллаға лайыҡ булырлыҡ итеп йәшәргә өндәп, ышандырып, һеҙҙе өгөтләп йөрөнөк+.

13Беҙҙән ишеткән Алла һүҙен кешенән килгән хәбәр итеп түгел, ә ысынында нисек булһа, шул көйө – Алла һүҙе итеп ҡабул итеүегеҙ өсөн дә Аллаға һәр ваҡыт рәхмәт әйтәбеҙ. Ул һүҙ һеҙҙә, иман юлындағыларҙа, үҙ эшен алып бара+.
14Имандаштар, һеҙ ҙә Йәһүҙиәлә урынлашҡан, Ғайса Мәсихтәге Алла берҙәмлектәре кеүек булдығыҙ, сөнки улар йәһүдтәрҙән нисек яфа сикһә, һеҙ ҙә үҙ милләттәштәрегеҙҙән ыҙа күрҙегеҙ+.
15Йәһүдтәр Раббы Ғайсаны ла, пәйғәмбәрҙәрҙе лә үлтерҙе, беҙҙе лә ҡыуып ебәрҙеләр. Улар Аллаға ла ярамай, барса кешеләргә лә ҡаршы+.
16Беҙ мәжүсиҙәргә ҡотола алһындар тип аңлатырға тырышабыҙ, ә йәһүдтәр беҙгә ҡамасаулай, шуның өсөн дә улар үҙ гонаһтарының күләмен һәр ваҡыт арттыра бара һәм, ниһайәт, Алла нәфрәте улар өҫтөнә төшә+.




Паулустың даны һәм шатлығы

17Ә беҙ, имандаштар, аҙ ғына ваҡытҡа айырылышып торһаҡ та, күңелдәребеҙ менән гел бергә булдыҡ һәм ҙур теләк менән күрешергә ынтылып торҙоҡ+.
18Эргәгеҙгә барырға теләнек. Мин, Паулус, үҙем дә бер нисә тапҡыр һеҙҙең эргәгә барырға ынтылдым, ләкин Иблис беҙгә ҡамасауланы+.
19Раббыбыҙ Ғайса килгән саҡта кем беҙҙең өмөтөбөҙ, шатлығыбыҙ һәм маҡтау тажыбыҙ булыр һуң? Һеҙ түгелме ни+?
20Һеҙ – беҙҙең ғорурлығыбыҙ һәм ҡыуанысыбыҙ бит.

31Шуға күрә көтөп тора алманыҡ, Афинала үҙебеҙ генә ҡалырға булдыҡ+
2-3һәм, эҙәрлекләүҙәр арҡаһында берегеҙ ҙә борсолмаһын өсөн, һеҙҙе нығытырға, иманығыҙҙа дәртләндерергә тигән маҡсат менән Мәсих тураһындағы Һөйөнөслө Хәбәрҙе вәғәзләүендә Алланың хеҙмәттәше булған имандашыбыҙ Тимоҫеусты һеҙҙең янға ебәрҙек. Беҙгә эҙәрлекләүҙәр билдәләнгән, был турала үҙегеҙ ҙә беләһегеҙ++.
4Беҙ янығыҙҙа булған саҡта уҡ эҙәрлекләүҙәргә дусар буласағыбыҙ хаҡында әйткәйнек. Белеүегеҙсә, шулай булды ла.
5Шуға күрә мин артабан да көтөп тора алманым, Иблистең ҡотҡоһона бирешмәнегеҙме, хеҙмәтебеҙ юҡҡа ғына булмағанмы, тигән хәүеф менән һеҙҙең иманығыҙ тураһында белешергә Тимоҫеусты ебәрҙем+.

6Ә хәҙер Тимоҫеус эргәгеҙҙән ҡайтты, иманығыҙ һәм һөйөүегеҙ тураһында, шулай уҡ беҙҙең хаҡта һәр ваҡыт яҡшы иҫтәлектәр йөрөтөүегеҙ, беҙҙең кеүек үк күрешергә бик ныҡ теләүегеҙ тураһында яҡшы хәбәр алып килде+.
7Был хәбәрҙе ишеткәс, имандаштар, үҙебеҙ кисергән бөтә мохтажлыҡтарға һәм ғазаптарға ҡарамаҫтан, һеҙҙең иманығыҙ менән йыуандыҡ.
8Һеҙҙең Раббыла ныҡ тороуығыҙ беҙгә йәшәргә дәрт өҫтәй.
9Һеҙҙең арҡала Аллабыҙ алдында кисергән ҡыуаныстарыбыҙ өсөн Уға ниндәй генә рәхмәттәр әйтәйек икән!
10Һеҙҙең менән осрашыу һәм иманығыҙҙа ни етешмәһә, шуны биреү өсөн көнө-төнө ысын йөрәктән доға ҡылабыҙ+.

11Атабыҙ Алла Үҙе һәм Раббыбыҙ Ғайса һеҙҙең эргәгә барыр юлыбыҙҙы турайтһын+.
12Беҙҙең һеҙгә булған мөхәббәтебеҙ кеүек, Раббыбыҙ һеҙҙең дә бер-берегеҙгә һәм барлыҡ кешеләргә ҡарата булған һөйөүегеҙҙе көсәйтһен һәм арттырһын+.
13Раббыбыҙ Ғайса үҙенең бөтә изгеләре менән килгән саҡта, Атабыҙ Алла алдында һеҙ саф һәм изге булһын өсөн, Раббы йөрәктәрегеҙҙе нығытһын*+.

Алла теләгәнсә йәшәү

41Ниһайәт, имандаштар, Аллаға ҡулай булһын өсөн, нисек йәшәргә кәрәклеген беҙҙән өйрәндегеҙ. Һеҙ шулай йәшәйһегеҙ, әммә беҙ Раббы Ғайса хаҡына тағы ла ҙурыраҡ уңыштарға өлгәшеүегеҙҙе үтенеп һорайбыҙ,+
2сөнки Раббы Ғайса исеменән ниндәй бойороҡтар биреүебеҙҙе беләһегеҙ.
3Алла һеҙҙең изге булыуығыҙҙы, аҙғынлыҡҡа юл ҡуймауығыҙҙы теләй,+
4һәр береһе үҙ тәнен изге һәм саф итеп һаҡлай белһен өсөн,
5Алланы танымаған мәжүсиҙәр кеүек аҙғын нәфсегә юл ҡуймағыҙ+.
6Был эштәрҙә имандашығыҙҙы алдамағыҙ һәм уға ҡарата яуызлыҡ ҡылмағыҙ, сөнки Раббы былар өсөн Үҙ язаһын бирәсәк. Беҙ был хаҡта әйткәйнек һәм иҫкәрткәйнек.
7Алла беҙҙе шаҡшылыҡҡа түгел, ә изгелеккә саҡырҙы бит+.
8Шулай итеп, был бойороҡтарҙы ҡабул итмәүселәр кешене түгел, ә һеҙгә Изге Рухын ебәреүсе Алланы кире ҡаға.

9Имандаштарығыҙҙы яратыу тураһында яҙыуҙың кәрәге юҡ, сөнки Алла һеҙҙең үҙегеҙҙе бер-берегеҙҙе яратырға өйрәтте,+
10һәм һеҙ бөтә Македонияла йәшәгән имандаштарығыҙҙы яратаһығыҙ. Имандаштар, үтенеп һорайбыҙ, бер-берегеҙҙе тағы ла нығыраҡ яратһағыҙ ине.
11Беҙ ҡушҡанса, тырышлыҡ һалып тыныс йәшәгеҙ, үҙ эшегеҙ менән шөғөлләнегеҙ һәм эшегеҙҙе үҙ ҡулдарығыҙ менән башҡарығыҙ+.
12Шулай итһәгеҙ, ят кешеләр алдында ихтирам ҡаҙанырһығыҙ һәм бер кемдә лә мохтажлыҡ кисермәҫһегеҙ+.




Раббының килеүе

13Имандаштар, һеҙ өмөттәре булмаған башҡа кешеләр кеүек ҡайғырмаһын өсөн, үлем йоҡоһона талғандар тураһында белеүегеҙҙе теләйем+.
14Беҙ Ғайсаның үлгәненә һәм үленән терелеүенә ышанабыҙ икән, Ғайса иманында үлем йоҡоһона талғандарҙың Алла тарафынан Уның менән бергә килтереләсәге лә дөрөҫ+.
15Беҙ әле әйтәсәк һүҙҙәр – Раббы һүҙҙәре: беҙ, иҫәндәр – Раббы килгәнгә тиклем йәшәйәсәк кешеләр – үлем йоҡоһона талғандарҙан алдараҡ була алмаҫбыҙ+.
16Бойороҡ ишетелгәндә, баш фәрештәнең саҡырыуы һәм Алла борғоһоноң тауышы аҫтында күктән Раббы Үҙе төшәсәк һәм Мәсихкә инанып үлгәндәр беренсе булып тереләсәк+.
17Шунан һуң беҙ, бында иҫән ҡалғандар, һауала Раббыны ҡаршылау өсөн, улар менән бергә болоттарҙа һауаға алынасаҡбыҙ. Шулай Раббы менән һәр ваҡыт бергә буласаҡбыҙ+.
18Бер-берегеҙҙе ошо һүҙҙәр менән тынысландырығыҙ.

Өгөт һүҙҙәре

51Был хәлдәрҙең ҡасан һәм ҡайһы ваҡытта буласағы тураһында яҙыуҙың кәрәге юҡ, имандаштар,+
2сөнки һеҙ Раббы көнөнөң, төндә ингән ҡараҡ кеүек, көтмәгәндә етәсәген яҡшы беләһегеҙ+.
3Кешеләр «барыһы ла тыныс һәм имен» тигән саҡта, уларға ҡапыл һәләкәт килер, һәм был хәл йөклө ҡатындың бала тыуҙырыу мәлендәге ғазаптары кеүек үк ҡотолғоһоҙ+.
4Әммә һеҙ ҡараңғылыҡта түгел, имандаш туғандар, был көн һеҙгә көтмәгәндә баҫып ингән ҡараҡ һымаҡ килмәйәсәк+.
5Һеҙ бөтәгеҙ ҙә – яҡтылыҡ һәм көн балалары, ә төн һәм ҡараңғылыҡтыҡы түгел+.
6Шуға күрә башҡалар кеүек йоҡлап ятмайыҡ, уяу һәм айыҡ булайыҡ+.
7Йоҡлаусылар төндә йоҡлай, эскеселәр төндә эсеп иҫерешә.
8Ә беҙ, көн балалары булараҡ, айыҡ булайыҡ, иман һәм мөхәббәтте – һарайта, ә ҡотолоуға өмөтөбөҙҙө торҡа итеп кейәйек+.
9Алла беҙҙе Үҙенең асыуына дусар итеү өсөн түгел, ә Раббыбыҙ Ғайса Мәсих аша ҡотҡарыу өсөн тәғәйенләне+.
10Иҫән булһаҡ та, үлем йоҡоһона талһаҡ та, беҙ Уның менән бергә йәшәһен тип, Мәсих беҙҙең өсөн йәнен бирҙе+.
11Шуның өсөн бер-берегеҙҙе тынысландырығыҙ һәм, әлеге һымаҡ уҡ өгөтләп, ышаныс өҫтәгеҙ.




Нәсихәттәр һәм сәләмдәр

12Имандаштар, арағыҙҙа тырышып хеҙмәт итеүселәрҙе, берҙәмлек менән Раббы исеменән етәкселек итеүсе һәм өгөт-нәсихәт биреүселәрҙе хөрмәт итеүегеҙҙе һорайбыҙ+.
13Хеҙмәттәре өсөн уларға айырыуса оло ихтирам күрһәтегеҙ һәм уларҙы яратығыҙ; үҙ-ара тыныс йәшәгеҙ+.
14Имандаштар, һеҙҙән һорайбыҙ, эшләмәй ултырғандарға аҡыл өйрәтегеҙ, ҡыйыуһыҙҙарҙы рухландырығыҙ, хәлһеҙҙәргә таяныс булығыҙ, бөтөнөһөнә ҡарата ла сабырлыҡ һаҡлағыҙ+.
15Яуызлыҡҡа яуызлыҡ менән яуап биреүгә берегеҙгә лә юл ҡуймағыҙ; һәр ваҡыт үҙ-ара һәм бөтөнөһөнә лә яҡшылыҡ эшләгеҙ+.

16Һәр ваҡыт ҡыуанығыҙ,+
17гел доға ҡылығыҙ+.
18Ниндәй генә хәлдә булһағыҙ ҙа, рәхмәтле булығыҙ: Ғайса Мәсихтә һеҙгә Алла ихтыяры шундай+.
19Изге Рухты томаламағыҙ+.
20Пәйғәмбәрлек һүҙҙәренә кәмһетеп ҡарамағыҙ.
21Аллананмы, түгелме икәнен белеү өсөн барыһын һынағыҙ, яҡшылыҡты тотоғоҙ+.
22Һәр төр яуызлыҡтан ары йөрөгөҙ.

23Алла Үҙе – именлек сығанағы, һеҙҙе тулыһынса изгеләндерһен. Раббыбыҙ Ғайса Мәсих килеүгә бөтә булмышығыҙ: рухығыҙ ҙа, йәнегеҙ ҙә, тәнегеҙ ҙә саф көйө һаҡланһын+.
24Һеҙҙе Саҡырыусы быны эшләйәсәк, сөнки Ул тоғро+.

25Имандаштар, беҙҙең хаҡҡа доға ҡылығыҙ+.
26Бар имандаштарығыҙҙы туғандарса яратып, үбеп сәләмләгеҙ+.
27Раббы исеме менән талап итәм: был хатты барлыҡ имандаштарға ла уҡығыҙ+.

28Раббыбыҙ Ғайса Мәсихтең мәрхәмәте һеҙҙең менән булһын.







* 3:13 Ҡайһы бер боронғо ҡулъяҙмаларҙа «Амин» тигән һүҙ ҙә бар.




+ 1:1 Ғмл 15:22, 1 Птр 5:12, 2 Тес 1:1, Ғмл 17:1, Флп 4:16

+ 4:7 1 Птр 1:15, Йһҙ 1:24, Эфс 1:4, Кол 1:22

+ 4:9 Ғвр 13:1, Ях 6:45

+ 4:11 Хик 17:14, Ғмл 18:3, Эфс 4:28, 2 Тес 3:8, 2 Тес 3:10

+ 4:12 Рим 13:13

+ 4:13 Эфс 2:12

+ 4:14 1 Кор 15:20, 2 Кор 4:14

+ 4:15 1 Кор 15:51-52

+ 4:16 Днл 10:13, Днл 12:1, Йһҙ 1:9, Асл 12:7, Ишғ 27:12, Маҫ 24:31, 1 Кор 15:52, Маҫ 16:27, 1 Кор 15:23

+ 4:17 Ғмл 1:9, Асл 11:12, Ях 14:3

+ 5:1 Ғмл 1:7

+ 5:2 Маҫ 24:43, 2 Птр 3:10

+ 5:3 Ишғ 13:8, Лк 21:34, Флп 3:19

+ 5:4 1 Ях 2:8

+ 5:5 Лк 16:8, Ях 12:36, Рим 13:12

+ 5:6 Мрк 13:33-36, 1 Птр 1:13, Эфс 6:18

+ 5:8 Ишғ 59:17, Эфс 6:14, Эфс 6:17

+ 5:9 1 Тес 1:10

+ 5:10 Рим 14:9

+ 5:12 1 Кор 16:16, 1 Кор 16:18, Флп 2:29, 1 Тим 5:17

+ 5:13 Мрк 9:50, Рим 12:18, 2 Кор 13:11

+ 5:14 2 Тес 3:6-10, Ишғ 35:4, Глт 6:1

+ 5:15 Лев 19:18, 1 Птр 3:9, Рим 12:17

+ 5:16 Флп 4:4

+ 5:17 Лк 18:1, Лк 21:36, Рим 12:12, Эфс 6:18, Кол 4:2

+ 5:18 Рим 12:2, Эфс 5:17, Эфс 5:20

+ 5:19 Эфс 4:30

+ 5:21 1 Ях 4:1, 1 Кор 14:29

+ 5:23 Рим 15:33, Флп 4:9, 2 Тес 3:16

+ 5:24 1 Кор 1:9, 2 Тес 3:3, Ғвр 10:23

+ 5:25 Эфс 6:19, 2 Тес 3:1, Ғвр 13:18

+ 5:26 1 Птр 5:14, Рим 16:16

+ 5:27 Кол 4:16





Оҫталар тәғәйенләү

311•Раббы Мусаға:

2– Бел: Мин Йәһүҙә ырыуынан Хурҙан тыуған Ури улы Бесалилды һайлап алып,
3уға Алла рухы иңдерҙем – зирәк аҡыл һәм һәләт, һәр эштә белем һәм оҫталыҡ бирҙем, – тине. –+
4Ул алтын, көмөш һәм баҡырҙан төрлө әйберҙәр уйлап табыу һәм яһау оҫталығына эйә;
5тирәсәгә кейҙереү өсөн таш юна, шулай уҡ ағас семәрләй белә – һәр кәсепкә оҫта.
6Мин уға ярҙамсы итеп Дан ырыуынан Ахисамах улы Оһолиавты ҡуйҙым һәм бөтә оҫталарға ла таһыл бирҙем. Улар Мин һиңә бойорғандарҙың барыһын да эшләр.
7Осрашыу сатырын, Килешеү һандығын, һандыҡ ҡапҡасын һәм сатырҙың бөтә кәрәк-ярағын,
8өҫтәлде һәм уның һауыт-һабаһын, саф алтындан шәмдәлде һәм уның бөтә кәрәк-ярағын, төтәтеү өсөн ҡорбан усағын,
9тотош яндырыу ҡорбаны усағын һәм уның йыһаздарын, йыуынғысты һәм уның таяуын;
10хеҙмәт атҡарыу өсөн туҡылған кейемдәрҙе – Һарун ҡаһиндың изге кейемдәрен һәм уның улдарының ҡаһинлыҡ кейемдәрен;
11шулай уҡ мәсех майын, Изге сатырҙа төтәтеү өсөн хуш еҫле матдәләр ҡатнашмаһын эшләһендәр.

Улар быларҙың барыһын да Мин һиңә бойорғанса эшләргә тейеш.




Шәмбе – ял көнө

12•Раббы Мусаға былай тине:

13– Һин исраилдарға әйт: «Минең шәмбеләремде һаҡлағыҙ. Шәмбе – Мин, Раббы, һеҙҙе изге булыр өсөн Үҙемә айырып алғанды онотмаһын өсөн, Минең менән һеҙҙең араға быуындан-быуынға ҡуйылған билдә ул.
14Шәмбене һаҡлағыҙ: ул һеҙҙең өсөн изге. Шәмбене боҙған кеше үлемгә дусар ителергә тейеш, шәмбе көнө эшләгән һәр кем халҡы араһынан ҡыуылыр+.
15Алты көн эшләһендәр, етенсе көн – шәмбе, ял көнө, Раббыға бағышланған изге көн. Шәмбе көнө эшләгән һәр кем үлемгә дусар ителергә тейеш.
16Исраил халҡы быуындан-быуынға шәмбене һаҡлаһын – был мәңгелек килешеү.
17Минең менән Исраил халҡы араһында мәңгегә ҡуйылған билдә ул. Сөнки Мин Раббы алты көн эсендә күк менән ерҙе яраттым, етенсе көндө, эште тамамлап, ял иттем»+.

18Синай тауында, Муса менән һүҙен тамамлағас, Алла уға Үҙ бармағы менән яҙған ике таҡтаташты – килешеү таҡтаташтарын бирҙе+.

Алтын башмаҡ

321•Мусаның һаман тауҙан әйләнеп ҡайтмауын күргәс, халыҡ Һарунды уратып алды ла:

– Беҙгә үҙ артынан эйәртерлек илаһ эшлә, – тине, – сөнки беҙҙе Мысырҙан алып сыҡҡан әҙәм, теге Муса менән нимә булғанын белмәйбеҙ+.

2Һарун уларға:

– Ҡатындарығыҙҙың, ул һәм ҡыҙҙарығыҙҙың ҡолағынан алтын алҡаларын һалдырып алып килегеҙ, – тип бойорҙо+.

3Кешеләр Һарунға алтын алҡаларын сисеп бирҙе.
4Һарун уларҙы иретте лә үгеҙ башмаҡ һыны ҡойҙо. Ә кешеләр:

– Эй Исраил, бына һине Мысырҙан алып сыҡҡан аллаң! – тип ҡысҡырышты+.

5Шунан Һарун үгеҙ һыны алдына ҡорбан усағы эшләне лә:

– Иртәгә Раббы хөрмәтенә байрам булыр, – тип иғлан итте.

6Иртәгәһенә иртәнсәк халыҡ тотош яндырыу ҡорбаны һәм татыулыҡ ҡорбаны салды. Шунан ашарға-эсергә керештеләр, артабан инде күңел асырға тотондолар+.

7Шул саҡ Раббы Мусаға:

– Тиҙ бул, тау башынан төш, – тине. – Һинең Мысырҙан алып сыҡҡан халҡың боҙолдо.
8Мин бойорған юлдан улар ҡайһылай тиҙ ситкә ҡайырылды. Үҙҙәренә үгеҙ башмаҡ һыны ҡойоп алып, уға сәждә ҡыла һәм ҡорбан килтерә башланылар. «Бына һинең аллаң, Исраил! Ул һине Мысырҙан алып сыҡты», – тиҙәр.

9Раббы тағы:

– Күрәм, был халыҡ ифрат тиҫкәре+.
10Ҡалдыр Мине: ялҡынлы асыуымды өҫтәренә түгәйем дә уларҙы юҡ итәйем. Ә һинән бөйөк халыҡ хасил итермен, – тине+.

11Ләкин Муса Аллаһы Раббыға ялбара башланы.

– Раббым! – тине ул. – Ниңә Һинең Үҙеңдең ҡөҙрәтең – көслө ҡулың менән Мысырҙан алып сыҡҡан халҡыңа ҡарата асыуың ялҡынлана+?
12Мысырҙарҙың: «Ул халыҡты уҫал ниәт менән, тауҙарҙа үлтереп ер йөҙөнән юҡ итер өсөн алып сыҡты», – тип әйтеүе ниңә кәрәк? Асыуланма, шәфҡәтеңде күрһәт, Үҙ халҡыңды һәләк итмә!
13Ҡолдарың Ибраһимды, Исхаҡты һәм Исраилды иҫеңә төшөр. Һин уларға: «Тоҡомоғоҙҙо күктәге йондоҙҙар һымаҡ күп итәм, вәғәҙә иткән ерҙе вариҫтарығыҙға мәңгелек биләмәгә бирәм», – тип Үҙең менән ант иткәйнең+.

14Шунан Раббы шәфҡәтен күрһәтте, Үҙ халҡына бәлә килтереү ниәтенән кире ҡайтты+.

15Муса боролдо ла тауҙан төшә башланы. Ул ҡулына ике яғына ла килешеү һүҙҙәре яҙылған ике таҡтаташ тотҡайны.
16Уларҙы Алла Үҙе эшләне, ундағы яҙыуҙарҙы ла Үҙе уйып яҙҙы.

17Йушағ, кешеләрҙең ҡысҡырышҡанын ишетеп, Мусаға:

– Тупламда һуғыш шауы ишетелә, – тине.

18Муса былай тип яуапланы:


– Был еңеү ауазы түгел,

Еңелеү иңрәүе лә түгел был!

Мин типтереү йырҙары ишетәм!



19Тупламға яҡынайыу менән Муса үгеҙ башмаҡ һынын, халыҡтың бейешкәнен күрҙе. Асыуы ялҡынланып, ҡулындағы таҡтаташтарҙы тау итәгендә ергә күтәреп бәрҙе лә улар селпәрәмә килеп ватылды.
20Халыҡ яһаттырған үгеҙ башмаҡ һынын алып утта яндырҙы, туҙанға әйләнгәнсе онтаны. Онтағын һыуға һибеп, уны исраилдарға эсерҙе+.

21– Был халыҡ һиңә нимә эшләне? Ниңә һин уларҙы шундай ауыр гонаһҡа тарыттың? – тип һораны Муса Һарундан.

22– Асыуланма, хакимым! Был кешеләрҙең яһиллыҡҡа әүәҫлеген үҙең беләһең.
23Улар миңә: «Беҙгә үҙ артынан эйәртерлек илаһ эшлә, сөнки беҙҙе Мысырҙан алып сыҡҡан әҙәм, теге Муса менән нимә булғанын белмәйбеҙ», – тинеләр.
24Мин уларға: «Кемегеҙҙә алтын бар, килтерегеҙ», – тинем. Алып килделәр. Мин алтынды утҡа ташланым да бына ошо үгеҙ башмаҡ килеп сыҡты.

25Муса халыҡтың бәйҙән ысҡынғанын, Һарундың дошмандар алдында көлкөгә ҡалыуға юл ҡуйғанын күрҙе+.
26Тупламдың ҡапҡа төбөнә баҫып, Муса:

– Кемдәр Раббы яҡлы? Минең яныма килегеҙ! – тип бойорҙо.

Бөтә Леви нәҫеле уның тирәһенә йыйылды.
27Муса уларға былай тине:

– Исраил Аллаһы Раббы әйтә: «Ҡылыстарығыҙҙы алығыҙ ҙа туплам буйлап ҡапҡанан-ҡапҡаға тиклем үтегеҙ. Һәр кем туғанын үлтерһен, дуҫын үлтерһен, күршеһен үлтерһен»+.

28Леви нәҫелдәре Мусаның бойороғон үтәне: был көндө өс меңгә яҡын кеше ҡырылды.

29– Бөгөн, – тине Муса, – һеҙҙең һәр берегеҙ улының һәм ағай-энеһенең йәне аша үҙен Раббы өсөн хеҙмәткә бағышланы. Бөгөн һеҙгә фатиха бирелер.

30Иртәгәһенә Муса халыҡҡа:

– Һеҙ ҡот осҡос гонаһ ҡылдығыҙ. Ләкин хәҙер мин Раббы хозурына күтәреләм, бәлки, гонаһтарығыҙҙы ярлыҡауын үтенә алырмын, – тине.

31Муса, Раббы янына ҡабат барып:

– Был халыҡтың гонаһы ҡот осҡос ауыр: улар үҙҙәренә алтындан илаһ яһаған, – тине. –
32Инде ялбарам, уларҙың гонаһтарын ғәфү итә күр. Ярлыҡамаҫ булһаң, яҙып ҡуйған китабыңдан исемемде юйып ташла.

33– Кем Миңә ҡаршы гонаһ эшләгән, шуның исемен китабымдан юйырмын, – тип яуапланы Раббы. –+
34Бар, халыҡты Мин әйткән ергә алып кит. Фәрештәм алдыңдан барыр. Яза көнө килгәс, Мин уларҙы гонаһтарына күрә язалармын.

35Раббы үгеҙ башмаҡ һыны – теге, Һарун яһаған үгеҙ башмаҡ һыны өсөн – Исраил халҡын бәләгә ҡалдырҙы.

Хоревтан китергә әҙерләнеү

331Раббы Мусаға:

– Мысырҙан алып сыҡҡан халҡың менән бынан китегеҙ. Мин Ибраһимға, Исхаҡҡа һәм Яҡупҡа, тоҡомоғоҙға бирәм, тип ант иткән ергә барығыҙ, – тине. –
2Алдыңдан Үҙемдең фәрештәмде ебәрәм, ҡәнғәниҙәрҙе, әмөриҙәрҙе, хиттиҙәрҙе, перизиҙәрҙе, хиууиҙәрҙе һәм йевусиҙәрҙе ҡыуып таратам+.
3Һөт һәм бал ағып ятҡан шул ергә барығыҙ. Әммә һеҙ – тиҫкәре халыҡ, шуға күрә Үҙем һеҙҙең менән бармайым, юҡһа юл ыңғайында һеҙҙе харап итеүем бар+.

4Кешеләр, был янау һүҙҙәрен ишеткәс, ҡайғыға батты. Бер кем дә биҙәнеү әйберҙәре таҡманы.

5Раббы Мусаға былай тигәйне:

– Исраил халҡына еткер: һеҙ – тиҫкәре халыҡ, әгәр ҙә Мин саҡ ҡына һеҙҙең менән барһам, ҡырып бөтөрәсәкмен! Биҙәнеү әйберҙәрен сисеп ташлағыҙ. Ә Мин һеҙҙең менән ни эшләргә икәнен Үҙем ҡарармын+.

6Шунда, Хорев тауы итәгендә, Исраил халҡы биҙәнеү әйберҙәрен систе һәм башҡаса таҡманы.




Мусаның махсус сатырҙа Алла менән осрашыуы

7Муса тупламдан ситкәрәк китеп сатыр ҡорҙо һәм уны «осрашыу сатыры» тип атаны. Раббынан берәй нәмә һорарға теләгән һәр кем тупламдан ситтә ҡоролған ул сатырға килә ине+.
8Муса сатырға табан йүнәлһә, барыһы ла үҙ сатырҙары ауыҙына баҫып, Муса сатырға ингәнсе артынан ҡарап ҡала торғайны.
9Муса сатырға ингәс, болот бағанаһы аҫҡа төшә, сатырға ингән ерҙә алдына тора, Раббы Муса менән һөйләшә.
10Болот бағанаһын күреп, бөтәһе лә үҙ сатырҙары алдында сәждә ҡыла.
11Раббы Муса менән йөҙмә-йөҙ, дуҫтарса һөйләшә. Шунан Муса тупламға ҡайта, ә Мусаның ярҙамсыһы Нун улы Йушағ сатырҙа ҡала – уны ташлап китмәй.

12Муса Раббыға былай тине:

– Һин миңә был халыҡты ары алып китергә ҡуштың, ләкин минең менән кемде ебәреүеңде әйтмәнең. Исемең менән беләм һине, тинең, күңелемә күркәмһең, тинең.
13Әгәр ысынлап та шулай икән, ялбарып һорайым, миңә Үҙ ниәтеңде ас, Һине таныйым һәм күңелеңә күркәм булып ҡалайым. Был кешеләр – Һинең халҡың бит!

14– Һинең менән Үҙем барам һәм һиңә тыныслыҡ бирәм, – тип яуапланы Раббы.

15Муса былай тине:

– Әгәр ҙә Һин беҙҙең менән бармаһаң, беҙҙе бынан китергә мәжбүр итмә.
16Беҙҙең – мин һәм Һинең халҡыңдың – күңелеңә хуш булыуыбыҙҙың билдәһе нимә? Һинең беҙҙең менән барыуың түгелме? Шуның менән Һин беҙҙе ерҙәге бүтән ҡәүемдәрҙән айыраһың да инде+.

17Раббы Мусаға:

– Мин был үтенесеңде лә үтәйем, сөнки һин Минең күңелемә хушһың һәм Мин һине исемең менән беләм, – тип яуапланы.

18– Зинһар, Һин миңә Үҙеңдең шөһрәтеңде күрһәт, – тип үтенде Муса.

19Раббы:


– Мин бөтә шөһрәтемде һинең алдан үткәрермен,

Һинең алда «Раббы» исемен иғлан итермен.

Кемгә теләһәм, шуға ҡарата рәхимлемен,

Кемгә теләһәм, шуға шәфҡәт күрһәтермен, –



тип вәғәҙә итте+.

20– Ләкин һин Минең йөҙөмдө күрә алмаҫһың, – тине Раббы Мусаға. – Кеше, Мине күреп, иҫән ҡала алмай+.

21– Бында, Минең эргәмдә, бер урын бар, – тине Раббы. – Шунда ҡая өҫтөнә баҫ.
22Шөһрәтем эргәңдән үтеп барғанда, Мин һине шул ҡая егенә йәшерермен һәм ҡулым менән ҡаплармын.
23Үтеп киткәс, ҡулымды алырмын. Һин Мине арттан ғына күрерһең, әммә йөҙөмдө күрә алмаҫһың.

Килешеүҙе яңыртыу

341•Раббы Мусаға былай тине:

– Элеккеләренә оҡшатып, ике таҡтаташ юн. Мин унда һин ярған теге таҡтаташтағы һүҙҙәрҙе тағы яҙырмын.
2Иртәнсәккә әҙер бул. Иртәнсәк Синай тауына мен дә тау башында Минең хозурыма баҫ+.
3Һинең артыңдан берәү ҙә эйәрмәһен, был тауҙа берәү ҙә күренмәһен. Тау итәгендә мал-тыуар ҙа йөрөмәһен+.

4Муса, Раббы ҡушҡанса, таштан элеккеһенә оҡшатып ике таҡтаташ юнды һәм таң һарыһынан, ҡулына таҡтаташтарын тотоп, Синай тауына күтәрелде.
5Раббы болот эсендә аҫҡа төштө, Муса алдына баҫып, Үҙенең «Раббы» исемен әйтте.

6Раббы Муса алдынан үтеп, былай иғлан итте:

– Раббы, Раббы, рәхимле һәм мәрхәмәтле, сикһеҙ түҙемле, оло мөхәббәтле һәм тоғро Раббы Алла+.
7Мөхәббәтен меңенсе быуынға ҡарата ла һаҡлай; ғәйептәрҙе, гонаһтарҙы һәм енәйәттәрҙе ғәфү итә. Әммә ғәйеплене ғәйепһеҙ тип танымай: аталарының ғәйебе өсөн балаларын өсөнсө-дүртенсе быуынға тиклем язалар+.

8Муса йәһәт кенә ергә ятып сәждә ҡылды
9һәм былай тине:

– Бөйөк Хакимым! Әгәр ҙә мине хуш күрһәң, әйҙә беҙҙең менән, бөйөк Хакимым минең! Эйе, был халыҡ тиҫкәре, шулай ҙа беҙҙең гонаһтарыбыҙҙы һәм енәйәттәребеҙҙе ярлыҡа ла беҙҙе Үҙ биләмәң итеп ал.

10– Һинең халҡың менән килешеү төҙөйөм, – тип яуапланы Раббы. – Улар алдында бер генә ерҙә лә, бер генә ҡәүемдә лә булмаған хикмәттәр ҡылам. Һин араларында йәшәгән бөтә халыҡтар һинең өсөн Мин Раббы ҡылған бөйөк эштәрҙе күрер.

11Мин әле һеҙгә бойорғандарҙың бөтәһен дә үтәгеҙ. Мин әмөриҙәрҙе һәм ҡәнғәниҙәрҙе, хиттиҙәрҙе һәм перизиҙәрҙе, хиууиҙәрҙе һәм йевусиҙәрҙе күҙ алдығыҙҙан ҡасырға мәжбүр итермен.
12Ҡарағыҙ, һеҙ барған ерҙә йәшәүселәр менән килешеү төҙөшмәгеҙ – был һеҙгә тоҙаҡ буласаҡ!+
13Уларҙың ҡорбан усаҡтарын емерегеҙ, табыныу бағаналарын ватығыҙ, алиһә Ашера хөрмәтенә ҡуйылған ҡолғаларын ҡырҡып ташлағыҙ+.
14Башҡа илаһтарға табынмағыҙ, сөнки Раббының исеме – Көнсөл, Ул көндәштәрҙе түҙмәй+.

15Шуға күрә ул ерҙә йәшәүселәр менән килешеү төҙөшмәгеҙ. Улар үҙ илаһтары менән зина ҡылып, ҡорбан килтергән ваҡытта һеҙҙе лә саҡырыр, һеҙ ҙә уларҙың ҡорбан итен ашарһығыҙ+.
16Уларҙың ҡыҙҙарын улдарығыҙға кәләш итеп алмағыҙ. Улар үҙ илаһтары менән яманлыҡ ҡылғанда, улдарығыҙҙы ла ошо яманлыҡҡа тартыр+.

17Үҙеңә ҡойолма илаһтар яһама+.

18Мин һеҙгә ҡушҡанса, авив айының тәғәйен ваҡытында ете көн сөсө икмәк ашап, Сөсө икмәк байрамын үткәрегеҙ. Сөнки авив айында Мысырҙан сыҡтығыҙ+.

19Бөтә тәү тыуғадар Минеке. Һыйырҙыҡы булһынмы, һарыҡтыҡымы – тәүге түлдән тыуған иркәк мал – Миңә+.
20Ишәктең тәүге быҙауын һарыҡ бәрәсе биреп йолоп алығыҙ, йолоп алғығыҙ килмәһә – муйынын бороп һындырығыҙ. Һәр ҡайһығыҙҙың беренсе ир балаһы йолом түләп алынырға тейеш.

Бер кем дә Минең хозурыма буш ҡул менән килмәһен+.

21Алты көн эшлә, етенсе көнөнә ял ит, хатта һөргән һәм урған сағыңда ла эшеңде туҡтатып тор+.

22Бойҙайҙың тәүге уңышын йыйғас, Аҙналар байрамын үткәр. Йыл аҙағында Уңыш йыйыу байрамын үткәр.

23Бөтә ир-егеттәрегеҙ йылына өс тапҡыр бөйөк Хаким алдына – Исраил Аллаһы Раббы хозурына килеп баҫырға тейеш+.
24Әгәр ҙә йылына өс тапҡыр Аллағыҙ Раббы хозурына килеп баҫыр булһағыҙ, Мин халыҡтарҙы һеҙҙең алдығыҙҙан ҡасырға мәжбүр итермен, биләмәләрегеҙҙе киңәйтермен, бер кем дә ерегеҙҙе тартып ала алмаҫ.

25Миңә килтерелгән ҡорбандың ҡанын әсе икмәк менән бергә тәҡдим итмә.

Ҡотҡарылыу байрамына килтерелгән ҡорбан иртәнсәккә тиклем ҡалмаһын+.

26Ерең биргән тәүге уңыштың иң яҡшыһын Аллаң Раббының йортона алып кил.

Кәзә бәрәсен инәһенең һөтөндә бешермә+.

27Раббы Мусаға:

– Был һүҙҙәрҙе яҙып ҡуй, – тине. – Был – Мин һинең менән һәм исраилдар менән төҙөгән килешеүҙең шарттары.

28Муса Раббы менән ҡырҡ көн һәм ҡырҡ төн булды. Ауыҙына икмәк тә, һыу ҙа ҡапманы. Ул таҡтаташтарға килешеү шарттарын – Ун бойороҡто яҙып ҡуйҙы+.




Мусаның Синай тауынан төшөүе

29Муса Синай тауынан төшкәндә, ҡулына килешеү яҙылған ике таҡтаташ тотҡайны. Раббы менән һөйләшкәнгә күрә йөҙө нур сәсеп тора, әммә Муса үҙе был хаҡта белмәй ине+.
30Һарун менән Исраил халҡы, Мусаның йөҙөнән нур сәселгәнен күргәс, уға яҡынайырға ҡурҡты.
31Муса уларҙы эргәһенә саҡырҙы. Һарун менән йәмғиәт башлыҡтары уға яҡын килде, һәм Муса һүҙ башланы.
32Шунан ҡалған исраилдар ҙа килде. Муса уларға Раббының Синай тауында үҙенә белдергән бөтә бойороҡтарын бәйән итте.
33Улар менән һөйләшеп бөткәндән һуң, йөҙөнә япма япты.

34Һәр саҡ, Раббы менән һөйләшер өсөн Уға яҡынайғанда, Муса йөҙөнән япманы алыр булды. Әйләнеп ҡайтҡас, Исраил халҡына Раббы үҙенә бойорғандарҙы хәбәр итер,+
35Исраил халҡы уның йөҙөнән нур һибелгәнен күрер ине. Муса, Раббы менән киләһе һөйләшкәнгә тиклем, йөҙөн йәнә япма менән ябыр булды+.

Шәмбе тураһында ҡанун

351Муса, бөтә Исраил йәмғиәтен йыйып, былай тине:

– Раббы һеҙгә бына нимәләр эшләргә бойорҙо:
2алты көн эшләрһегеҙ, ә етенсе көн – шәмбе, Раббыға бағышланған изге ял көнө. Шәмбе көндө эшләгән һәр кем үлемгә дусар ителер+.
3Шәмбе көнө өйҙәрегеҙҙә ут яғырға ла ярамай.




Исраилдарҙың бүләктәре

4•– Бына нимә ҡушты Раббы, – тине Муса Исраил йәмғиәтенә. –
5Раббы өсөн иғәнә йыйығыҙ. Теләгән һәр кем Раббыға алтын, көмөш, баҡыр,
6зәңгәр, ҡарағусҡыл ҡыҙыл һәм ут-ҡыҙыл йөн еп, сиратылған нәфис етен еп һәм кәзә дебете,
7ҡыҙылға буялған һәм иләнгән һарыҡ тәкәһе тиреһе, йоҡа итеп эшкәртелгән күн, сәрүәр ағасы,+
8майшәм өсөн зәйтүн майы, мәсех майы һәм төтәтеү майы өсөн хуш еҫле матдәләр,
9эфод менән баш ҡаһин түшлеген биҙәр өсөн тирәсәгә кейҙереп ҡуя торған оникс һәм башҡа аҫыл таштарҙы килтерһен.

10Оҫталарығыҙ килеп Раббы эшләргә ҡушҡан бөтә нәмәләрҙе:
11Изге сатырҙы, уның япмаһын һәм өҫкө ябыуын; ҡаптырмаһын, рамдарын һәм һайғауҙарын, бағаналарын һәм төптәрен;
12һандыҡты һәм уға ҡолғаларҙы, һандыҡ ҡапҡасын һәм айырып торған пәрҙәне;
13өҫтәлде, уның ҡолғаларын һәм һауыт-һабаһын, Раббы хозурына ҡуйыла торған изге икмәкте;
14шәмдәлде һәм уның кәрәк-ярағын, майшәмдәрҙе, шәм өсөн майҙы;
15төтәтеү өсөн ҡорбан усағын һәм уға ҡолғаларҙы, мәсех майын һәм төтәтеү өсөн хуш еҫле матдәләр ҡатнашмаһын, Изге сатырға инер юлды яба торған ҡорманы;
16тотош яндырыу ҡорбаны өсөн баҡыр рәшәткәле ҡорбан усағын, уның ҡолғаларын һәм йыһаздарын, йыуынғыс менән уның таяуын;
17ихата шаршауҙарын, уның бағаналарын һәм төптәрен, ихата ҡапҡаһы өсөн ҡорманы;
18Изге сатыр ҡаҙыҡтарын һәм ихата әйләнәһендәге шаршау өсөн ҡаҙыҡтарҙы, уның бауҙарын,
19изге урында хеҙмәт итеү өсөн туҡылған кейем: Һарун ҡаһинға изге кейемдәр һәм уның улдарына ҡаһинлыҡ кейемдәре эшләһен.

20Исраил халҡы Муса янынан таралышты.
21Күңеле теләгән һәм ҡулынан килгән һәр кем Осрашыу сатыры өсөн, унда хеҙмәт итеү өсөн һәм изге кейемдәр өсөн Раббыға иғәнә алып килде.
22Теләгәндәрҙең һәммәһе лә – ир-ат та, ҡатын-ҡыҙҙар ҙа – алтын әйберҙәрен: ҡаптырма, алҡа, йөҙөк, мунсаҡтарын килтерҙе. Улар был алтынды Раббыға һелкетмә ҡорбан булараҡ алып килде.
23Кемдә булған, шулар зәңгәр, ҡарағусҡыл ҡыҙыл һәм ут-ҡыҙыл йөн, нәҙек етен, кәзә дебете, ҡыҙылға буялған һәм иләнгән һарыҡ тәкәһе тиреһе һәм йоҡа итеп эшкәртелгән күн алып килде+.
24Хәленән килгәндәр Раббыға иғәнәгә көмөш йәки баҡыр килтерҙе. Кемдә эшкә ярарлыҡ сәрүәр ағасы булған, шуны әжер ҡылды.
25Оҫта ҡуллы ҡатын-ҡыҙҙар зәңгәр, ҡарағусҡыл ҡыҙыл һәм ут-ҡыҙыл йөн, нәҙек етен иләп алып килде.
26Ҡулынан килгән һәм теләк белдергән бүтән ҡатындар кәзә дебете иләне.
27Ырыу башлыҡтары эфод менән түшлекте биҙәр өсөн оникс һәм башҡа аҫыл таштар,
28шулай уҡ хуш еҫле матдәләр, яҡтыртыу, мәсехләү һәм төтәтеү өсөн май алып килде.
29Ана шулай Исраил халҡы араһынан Муса аша Раббы эшләргә ҡушҡан эштә ҡатнашырға теләк белдергән бөтә ир-ат һәм ҡатын-ҡыҙ Раббыға үҙ ихтыяры менән бүләктәр килтерҙе.




Бесалил менән Оһолиав оҫта

30•Муса Исраил халҡына былай тине:

– Белегеҙ: Раббы, Йәһүҙә ырыуынан Хурҙан тыуған Ури улы Бесалилды һайлап алып,
31уға Алла рухы иңдерҙе, зирәк аҡыл һәм һәләт, һәр эштә белем һәм оҫталыҡ бирҙе.
32Ул алтын, көмөш һәм баҡырҙан төрлө әйберҙәр уйлап табыу һәм яһау оҫталығына эйә,
33тирәсәгә кейҙереү өсөн таш юна, шулай уҡ ағас семәрләй белә – һәр кәсепкә оҫта.
34Раббы уға, шулай уҡ Дан ырыуынан Ахисамах улы Оһолиавҡа башҡаларҙы өйрәтеү һәләте бирҙе.
35Раббы уларға һәр төрлө оҫталыҡ: семәрләү, һыр-биҙәктәрҙе уйлап сығарыу, зәңгәр, ҡарағусҡыл ҡыҙыл һәм ут-ҡыҙыл йөн һәм нәҙек етен менән сигеү, туҡыма һуғыу ҡеүәһе бирҙе.

361– Бесалил, Оһолиав һәм Раббы зирәк аҡыл һәм һәләт күндергән башҡа оҫталар изге урынды эшләгәндә кәрәк булған бөтә нәмәне тап Раббы ҡушҡанса башҡарырға тейеш, – тине Муса.

2Муса Бесалилды, Оһолиавты һәм Раббы оҫталыҡ күндергән башҡа бөтә оҫталарҙы, эшкә тотонорға теләгән барса кешеләрҙе саҡырып алды.
3Улар Мусанан изге урынды төҙөү өсөн Исраил халҡы килтергән бөтә саҙаҡаны алды. Ләкин кешеләр иртә һайын үҙ ихтыярҙары менән яңынан-яңы бүләктәр килтереүен дауам итте.
4Шул саҡ изге урындың эше менән мәшғүл булған барса оҫталар, эштәрен ҡалдырып, Муса эргәһенә килде лә:

5– Кешеләр Раббы ҡушҡан эш өсөн кәрәк булғандан күберәк килтерә, – тине.

6Муса бөтә туплам буйлап, ир-ат та, ҡатын-ҡыҙҙар ҙа бүтәнсә изге урын өсөн саҙаҡа килтермәһен, тип иғлан итергә ҡушты. Бынан һуң халыҡ башҡаса иғәнә килтермәне.
7Сөнки эште тамамлар өсөн етерлек, хатта кәрәк булғандан күберәк йыйылғайны.




Изге сатырҙы ҡороу

8•Эш башлаған оҫталар Изге сатырҙы ун шаршауҙан эшләне. Шаршауҙар сиратылған нәфис етендән, зәңгәр, ҡарағусҡыл ҡыҙыл һәм ут-ҡыҙыл йөндән һуғылып, уларға оҫта итеп кируб һүрәттәре сигелгәйне.
9Һәр шаршауҙың буйы егерме һигеҙ, иңе дүрт терһәк булып, бөтә шаршауҙар ҙа бер үлсәмдә ине.
10Биш шаршауҙы бергә, бер киҫәккә, ҡалған бишәүһен – шулай уҡ бергә беркеттеләр.
11Беренсе киҫәктең ситке иңе буйлап зәңгәр элмәктәр, икенсе киҫәктең ситке иңе буйлап та шундай уҡ элмәктәр эшләнеләр.
12Бер киҫәктең ситке иңендә илле һәм икенсе киҫәктең ситке иңендә илле элмәк: бер элмәк ҡаршыһында икенсе элмәк эшләнеләр.
13Алтындан илле ҡаптырма эшләнеләр. Ҡаптырмалар менән шаршауҙарҙы беркеттеләр ҙә сатырҙы бер бөтөн итеп йыйҙылар – Изге сатыр хасил булды.

14Изге сатырҙы ҡаплау өсөн кәзә дебетенән һуғылған ун бер япма эшләнеләр.
15Һәр япманың буйы утыҙ, иңе дүрт терһәк; ун бере лә бер үлсәмдә ине.
16Шуларҙың бишәүһен бергә, тағы алтауһын бергә беркеттеләр.
17Бер киҫәктең ситке иңе буйлап илле элмәк һәм икенсе киҫәктең ситке иңе буйлап тағы илле элмәк эшләнеләр.
18Илле баҡыр ҡаптырма эшләнеләр ҙә, бер бөтөн япма килеп сыҡһын өсөн, ике киҫәкте бер-береһенә беркеттеләр.
19Сатыр өсөн йәнә ике ҡат япма эшләнеләр: уларҙың береһе ҡыҙыл төҫкә буялған һарыҡ тәкәһе тиреләренән, икенсеһе – тәүгеһенең өҫтөндәгеһе – йоҡа итеп эшкәртелгән күндән ине+.

20Изге сатыр өсөн сәрүәр ағасынан рамдар яһанылар.
21Һәр рамдың буйы ун терһәк һәм иңе терһәк ярым ине.
22Рамдарҙы бер-береһенә беркетер өсөн һәр ҡайһыһының ике сығынтыһы бар ине. Изге сатырҙың барлыҡ рамдары ла шул рәүешле эшләнде.
23Изге сатырҙың көньяҡҡа ҡараған яғы өсөн егерме рам
24һәм улар аҫтына ҡырҡ көмөш төп – һәр рам аҫтына икешәр төп, уның һәр сығынтыһына бер төп эшләнеләр.
25Изге сатырҙың икенсе, төньяҡҡа ҡараған яғы өсөн дә егерме рам
26һәм ҡырҡ көмөш төп – һәр береһенең аҫтына икешәр төп яһанылар.
27Изге сатырҙың артҡы, көнбайыш яғы өсөн – алты рам,
28артҡы мөйөштәре өсөн тағы ике рам яһалды.
29Улар аҫҡы яҡтан икегә айырылған, ә өҫтән (беренсе дүңгәләк торған ерҙән) – бөтөн ине. Бындай рамдар икәү ине.
30Был һигеҙ рамға ун алты көмөш төп – һәр береһенең аҫтына икешәр төп эшләнеләр.

31Сәрүәр ағасынан Изге сатырҙың бер яғы буйлап рамдарҙы тоташтырыу өсөн – биш,
32икенсе яғы буйлап биш һәм уның артҡы, көнбайыш яғы өсөн биш һайғау яһанылар.
33Уртансы һайғау сатырҙың бер башынан икенсе башына тиклем һуҙылған рамдарҙы тоташтырҙы.
34Рамдарҙы алтын менән көпләнеләр, уларға, һайғауға нығытыу өсөн, алтын дүңгәләктәр беркеттеләр һәм һайғауҙы алтын менән көпләнеләр.




Изге сатырҙың кәрәк-ярағы

35Зәңгәр, ҡарағусҡыл ҡыҙыл һәм ут-ҡыҙыл йөн ептән һәм сиратылған етендән махсус пәрҙә һуҡтылар һәм оҫта итеп кируб һүрәттәре сиктеләр.
36Уның өсөн сәрүәр ағасынан дүрт бағана эшләп, алтын менән көпләнеләр. Алтын ырғаҡтар яһанылар, бағаналар өсөн көмөштән дүрт төп ҡойҙолар.

37Сатыр ауыҙын ҡаплап торһон өсөн зәңгәр, ҡарағусҡыл ҡыҙыл һәм ут-ҡыҙыл йөндән һәм сиратылған нәфис етендән туҡылып, сигелгән бер ҡорма эшләнеләр.
38Ҡорма өсөн ырғаҡлы биш бағана эшләнеләр. Уларҙың башын һәм беркеткестәрен алтын менән көпләнеләр, шунан улар өсөн баҡырҙан биш төп ҡойҙолар.








Етенсе борғо

15Етенсе фәрештә борғоһон ҡысҡыртты һәм күктә:


– Донъя өҫтөнән хәҙер Раббыбыҙ һәм

Уның Мәсихе* батшалыҡ итә башланы.

Ул мәңгенән-мәңгегә батшалыҡ итәсәк! –



тигән көслө тауыштар яңғыраны+.

16Шунда үҙ тәхеттәрендә Алла алдында ултырған егерме дүрт аҡһаҡал, йөҙтүбән ҡапланып, Аллаға сәждә ҡылды һәм+
17былай тине:


– Бар, Булған, сикһеҙ ҡөҙрәт Эйәһе Раббы Алла,

Һиңә шөкөр итәбеҙ, сөнки

Һин Үҙеңдең бөйөк ҡөҙрәтеңде ғәмәлгә ашырҙың,

батшалыҡ итә башланың+.

18+Халыҡтар ярһыны.

Әммә Һинең нәфрәт көнөң килде,

үлеләрҙе хөкөм итеү ваҡыты етте.

Ҡолдарыңа – пәйғәмбәрҙәреңә,

изге кешеләреңә һәм

исемеңдән ҡурҡҡан кесеһенән алып

өлкәндәренә тиклем әжер биреү,

ерҙе һәләк иткәндәрҙең үҙҙәрен

һәләк итеү ваҡыты етте+.



19Шунан һуң күктә Алла йорто асылды һәм унда Килешеү һандығы* күренде. Шул мәл йәшен йәшнәне, гөрһөлдәгән тауыштар ишетелде, күк күкрәне, ер тетрәне һәм бик көслө боҙлауыҡ яуҙы+.

Ҡатын һәм аждаһа

121Күктә бөйөк илаһи билдә күренде: был – ҡояшҡа төрөнгән ҡатын ине. Уның аяҡ аҫтында – ай, башында – ун ике йондоҙҙан үрелгән таж+.
2Ҡатын ғоманлы булып, бала тыуҙырыу ғазаптарынан һәм һыҙланыуҙан ҡысҡыра ине.
3+Күктә тағы бер илаһи билдә күренде: был ете башлы һәм ун мөгөҙлө ҡыҙыл төҫтәге ҙур аждаһа ине, башының һәр береһендә – бәләкәй генә таж+.
4+Ҡойроғо менән күктәге йондоҙҙарҙың өстән бер өлөшөн ергә һепереп алып ташланы. Шунан һуң, сабый тыуғас та уны ашар өсөн, балаһын бына-бына табасаҡ ҡатын янына килеп баҫты+.
5+Ҡатын бөтә халыҡтар өҫтөнән тимер таяҡ менән хакимлыҡ итергә тейешле ир бала тыуҙырҙы. Баланы тартып алып, Аллаға һәм Уның тәхете янына алып киттеләр+.
6Ә ҡатын сүллеккә ҡасты. Унда Алла тарафынан урын әҙерләнеп ҡуйылғайны һәм уға мең ике йөҙ алтмыш көн буйы хәстәрлек күрһәтергә тейештәр ине+.

7+Күктә һуғыш башланды: Михаил үҙенең фәрештәләре менән аждаһаға ҡаршы һуғышты. Аждаһа иһә үҙенең яуыз фәрештәләре менән уларға ҡаршы торҙо+.
8Әммә ул еңелде һәм фәрештәләре менән бергә үҙенең күктәге урынын юғалтты.
9+Был ҙур аждаһа, Иблис йәки Шайтан тип аталған бөтә донъяны алдаусы боронғо йылан, ергә бәреп төшөрөлдө, уның менән бергә фәрештәләре лә ырғытылды+.
10Шунан һуң мин күктән көслө тауыш ишеттем. Ул былай тине:


– Аллабыҙҙың ҡотҡарыуы, ҡөҙрәте килде.

Бына Уның Батшалығы килде,

Уның Мәсихенең хакимлығы урынлашты!

Көнө-төнө Аллабыҙ алдында

имандаштарыбыҙҙы ғәйепләүсе бәреп төшөрөлдө+.

11Имандаштарыбыҙ уны Бәрәс ҡаны,

Уның хаҡындағы шаһитлыҡ һүҙҙәре менән еңде,

хатта үлемдән дә ҡурҡманылар,

үҙҙәренең йәндәрен аяманылар+.

12Эй күктәр һәм унда йәшәгәндәр, ҡыуанығыҙ!

Әммә ергә һәм диңгеҙгә ҡайғы,

сөнки Иблис, ваҡытының аҙ ҡалыуын белеп,

ҡаты асыу менән ярһып һеҙгә төштө+.



13Аждаһа, үҙенең ергә бәреп төшөрөлгәнен күргәс, ир бала тапҡан ҡатынды ҡыуа башланы.
14Үҙенә тип сүлдә әҙерләнгән урынға осһон өсөн, ҡатынға ҙур бөркөттөң ҡанаттары бирелде. Йыландың буйы етмәгән был урында ҡатынға бер йыл, ике йыл һәм ярты йыл* буйы хәстәрлек күрһәтеләсәк+.
15Йылан, ҡатынды һыу ағыҙып алып китһен өсөн, ауыҙынан тотош йылға ағыҙып сығарҙы.
16Әммә ер ҡатынға ярҙам итте: ул асылып китте лә аждаһа кикереп сығарған йылғаны йотто.
17Аждаһаның ҡатынға асыуы ҡабарҙы, һәм ул уның Алла бойороҡтарын үтәгән, Ғайса хаҡында шаһитлыҡ биргән ҡалған балаларына ҡаршы һуғышырға китте+.

Диңгеҙ януары

131+Аждаһа диңгеҙ ярындағы ҡомлоҡҡа килеп баҫты.

Шунда мин диңгеҙҙән сығып килгән януарҙы күрҙем. Уның ете башы һәм ун мөгөҙө булып, мөгөҙҙәрендә ун таж бар ине; баштарына Алланы хурлаған исемдәр яҙылғайны+.
2+Мин күргән януар ҡапланға оҡшағайны, ә аяҡтары – айыуҙыҡы, ауыҙы арыҫландыҡы һымаҡ ине. Аждаһа уға үҙенең көсөн, тәхетен һәм ҙур хакимлығын бирҙе+.
3Мин был януарҙың баштарының береһе үлемесле дәрәжәлә яраланғанын күрҙем, әммә был яра уңалды. Ер өҫтөндәгеләрҙең барыһы ла ғәжәпкә ҡалып уны күҙәтте
4һәм, януарға хакимлығын биргән өсөн, аждаһаға баш эйҙе. Шулай уҡ:

– Кем януар кеүек була алһын? Кем уның менән алыша алһын? – тип януарға ла баш эйҙеләр.

5+Януарға тәкәббер һөйләшергә һәм Алланы хурлаған һүҙҙәр әйтергә хоҡуҡ бирелде. Уға ҡырҡ ике ай буйы хакимлыҡ итергә мөмкинлек бирелде+.
6Ул Алланы хурлаған һүҙҙәр һөйләй башланы, Уның исемен дә, Ул йәшәгән торлаҡты ла, күктә йәшәүселәрҙе лә хурлаған һүҙҙәр әйтте.
7+Януарға Алланың изге кешеләренә ҡаршы һуғышырға һәм уларҙы еңергә рөхсәт бирелде. Уға һәр ҡәбилә һәм халыҡ, һәр телдә һөйләшеүселәр һәм милләт өҫтөнән хакимлыҡ бирелде+.
8Салынған Бәрәстең тормош китабына донъя яратылғанға тиклем исемдәре яҙылмаған ерҙә йәшәгәндәрҙең һәммәһе лә ошо януарға баш эйәсәк+.

9Ҡолаҡтары барҙар – ишетһен!+


10+Кемгә әсир төшөргә яҙған,

ул әсир төшөр.

Кемгә үлемен ҡылыстан табырға яҙған,

ул ҡылыстан үлер.

Бында изгеләрҙән сыҙамлыҡ һәм иман талап ителә+.






Ер януары

11Аҙаҡ мин ерҙән сығып килгән икенсе януарҙы күрҙем. Уның бәрәстеке һымаҡ ике мөгөҙө бар һәм ул аждаһа кеүек һөйләй ине.
12Ул, беренсе януар исеменән уның бөтә хакимиәте менән эш итеп, ерҙе һәм унда йәшәгәндәрҙе үлемесле яраһы уңалған беренсе януарға табынырға мәжбүр итте.
13Был януар бөйөк мөғжизәләр башҡарҙы, хатта кешеләр алдында күктән ергә ут яуҙырҙы+.
14Ул, беренсе януар исеменән ҡылырға бирелгән мөғжизәләр менән ерҙә йәшәүселәрҙе алдаштырып, уларға ҡылыстан яраланған, әммә тере ҡалған януар һынын яһарға ҡушты+.
15Беренсе януарҙың һыны хатта һөйләй алһын һәм уға табынмаған һәр кем үлемгә дусар ителһен өсөн, икенсе януарға ошо һынға йән индерергә рөхсәт ителде+.
16Икенсе януар барыһының да: ябай халыҡтың һәм бөйөктәрҙең, байҙарҙың һәм фәҡирҙәрҙең, иреклеләрҙең һәм ҡолдарҙың уң ҡулдарына йәки маңлайҙарына тамға һалдырҙы.
17Ошо тамғаһы, йәғни януар исеме, йәки исеменең һаны булмаған бер кем дә бер нәмә лә һатып та ала алманы, һата ла алманы.

18Бында зирәклек кәрәк. Аҡылы булған кеше януарҙың һанын иҫәпләп сығарһын, сөнки ул – кеше һаны. Был һан – алты йөҙ алтмыш алты.

Бәрәс һәм йөҙ ҙә ҡырҡ дүрт мең кеше

141Шунан мин ҡараным да Сион тауында Бәрәс, уның менән бергә маңлайҙарында Бәрәстең исеме һәм Уның Атаһының исеме яҙылған йөҙ ҙә ҡырҡ дүрт мең кеше торғанын күрҙем+.
2Мин күктән шарлауыҡ тауышына һәм көслө күк күкрәүенә оҡшаған тауыш ишеттем. Был тауыш арфасыларҙың арфала уйнаған тауышы кеүек ине+.
3Тәхет, дүрт йән эйәһе һәм аҡһаҡалдар алдында яңы йыр йырланды. Ул йырҙы ерҙән ҡотҡарып алынған йөҙ ҡырҡ дүрт мең кешенән башҡа бер кем дә өйрәнә алманы+.
4Улар – бер тапҡыр ҙа ҡатын-ҡыҙ менән булмаған, шул арҡала сафлыҡтарын һаҡлап ҡалған кешеләр. Улар – Бәрәс ҡайҙа барһа, Уның артынан шунда барыусылар. Улар барлыҡ кешелек араһынан ҡотҡарып алынды һәм Алла менән Бәрәскә беренселәрҙән булып бағышланды+.
5Уларҙың ауыҙынан ялған сыҡманы, улар кәмселекһеҙ ине*+.




Өс фәрештә

6Шунан һуң мин күк йөҙөндә осоп барған тағы бер фәрештәне күрҙем. Уның ерҙә йәшәүсе һәр милләткә һәм ҡәбиләгә, һәр телдә һөйләшеүселәргә һәм халыҡҡа еткереү өсөн мәңгелек Һөйөнөслө Хәбәре бар ине.
7Ул көслө тауыш менән:

– Алланан ҡурҡығыҙ һәм Уны данлағыҙ, сөнки Уның хөкөм сәғәте килде. Күкте, ерҙе, диңгеҙҙе, һыу сығанаҡтарын Яратыусыға табынығыҙ! – тине.

8+Уның артынан килгән икенсе фәрештә былай тине:

– Бөйөк Бабил емерелде, емерелде, сөнки ул бөтә халыҡтарҙы ла үҙенең ярһыу фәхешлек шарабын эсергә мәжбүр иткән+.

9Уларҙың артынан килгән өсөнсө фәрештә көслө тауыш менән былай тине:

– Кем януарға һәм уның һынына табына, үҙенең маңлайына йәки ҡулына януар тамғаһы ҡабул итә,+
10Алланың нәфрәт туҫтағында әҙерләнгән шыйыҡлатылмаған ярһыу шарабын эсәсәк, изге фәрештәләр һәм Бәрәс алдында ут һәм көкөрт эсендә ғазапландырыласаҡ+.
11+Уларҙың ғазап төтөнө мәңгенән-мәңгегә күтәреләсәк. Януарға һәм уның һынына табынған, уның исем тамғаһын ҡабул иткән һәр кем көндөҙ ҙә, төндә лә ғазаптан тынғы күрмәйәсәк+.

12Бында Алла бойороғон үтәгән һәм Ғайсаға инанған изге кешеләрҙең сыҙам булыуы кәрәк+.

13Мин күктән үҙемә өндәшкән тауышты ишеттем:

– Яҙып ҡуй: «әлеге мәлдән башлап Раббыныҡы булып үлгәндәр бәхетле». Эйе, улар үҙҙәренең ауыр хеҙмәттәренән ял итһендәр, сөнки эштәре уларҙан ҡалмай арттарынан барасаҡ, – ти Рух+.




Ерҙә уңыш йыйыу

14+Мин ҡараным да аҡ болот һәм болот өҫтөндә әҙәм улына оҡшаған Зат ултырғанын күрҙем. Уның башында алтын таж ине, ә ҡулына үткер ураҡ тотҡайны+.
15Алла йортонан тағы бер фәрештә сығып, болот өҫтөндә Ултырыусыға көслө тауыш менән:

– Урағыңды ал да ур, сөнки ураҡ ваҡыты етте, ерҙә уңыш өлгөрҙө, – тип ҡысҡырҙы+.

16Шул саҡ болотта Ултырыусы Үҙенең урағын ер өҫтөнә ырғытты һәм ерҙә уңыш урылды+.

17Күктәге Алла йортонан икенсе фәрештә сыҡты. Уның да үткер урағы бар ине.
18Ут өҫтөнән хакимлығы булған тағы бер фәрештә ҡорбан усағынан сыҡты. Ул үткер урағы булған фәрештәгә көслө тауыш менән:

– Үҙеңдең үткер урағыңды ал да ер өҫтөндәге йөҙөм тәлгәштәрен йый, сөнки уның емештәре өлгөрҙө, – тип ҡысҡырҙы.

19Фәрештә үҙенең урағын ергә ырғытты ла, ер өҫтөндәге йөҙөмдө йыйып, Алланың ярһыулы йөҙөм һыҡҡысына ташланы+.
20Ул йөҙөм ҡала эргәһендәге һыҡҡыста тапалды. Һыҡҡыстан аттың йүгәненә тиклем тәрәнлектәге бер мең алты йөҙ стадия* оҙонлоҡта ҡан аҡты.

Ете фәрештә һәм ете бәлә

151Тағы ла мин күктә бөйөк һәм ғәжәйеп илаһи билдә – һуңғы ете бәлә-ҡазалы ете фәрештәне күреп ҡалдым. Былар – иң аҙаҡҡы бәлә-ҡазалар. Улар менән Алла ярһыуы тамамланасаҡ+.
2Мин ут менән быяла ҡатнашҡан диңгеҙ һымаҡ нәмәне күрҙем. Быяла диңгеҙ өҫтөндә януарҙың үҙен, уның һынын һәм исеменең һанын еңеп сығыусылар тора ине, ҡулдарына Алланың арфаларын тотҡайнылар+.
3+Улар Алла ҡоло Мусаның һәм Бәрәстең йырын йырлайҙар ине:


– Сикһеҙ ҡөҙрәт Эйәһе Раббы Алла!

Һинең эштәрең бөйөк һәм ғәжәп.

Халыҡтар Батшаһы*,

Һинең юлдарың ғәҙел һәм хаҡ+.

4Раббы! Һинән кем ҡурҡмаҫ та

исемеңде кем данламаҫ?

Бары Һин генә изгеһең,

бөтә халыҡтар хозурыңа килерҙәр,

улар Һиңә сәждә ҡылырҙар.

Һинең ғәҙел эштәрең асылды+.





5Бынан һуң мин күктә Алла йорто – Килешеү сатыры асылғанын күрҙем+.
6Алла йортонан ете бәлә-ҡазаһы булған ете фәрештә сыҡты. Улар ялтырап торған тап-таҙа етен кейем кейгән һәм күкрәктәренән алтын билбау ураған+.
7Дүрт йән эйәһенең береһе ете фәрештәгә мәңгенән-мәңгегә йәшәүсе Алланың нәфрәте тулы ете алтын туҫтаҡ бирҙе+.
8+Алла йорто Алланың шөһрәтенән һәм ҡөҙрәтенән төтөн менән тулды, һәм ете фәрештәнең ете бәлә-ҡазаһы тамамланмайынса, унда бер кем инә алманы+.

Алла нәфрәте тулы туҫтаҡтар

161Шунан һуң Алла йортонан ете фәрештәгә:

– Барығыҙ һәм Алланың ете нәфрәт туҫтағын ергә түгегеҙ, – тип өндәшкән көслө тауыш ишеттем+.

2+Беренсе фәрештә барҙы ла туҫтағын ер өҫтөнә түкте. Януар тамғаһы һалынған һәм уның һынына табынған кешеләрҙә ерәнгес һәм яман эренле йәрәхәттәр хасил булды+.

3+Икенсе фәрештә туҫтағын диңгеҙгә түкте: диңгеҙ һыуы үлек ҡаны кеүек булды һәм диңгеҙҙәге бөтөн тереклек һәләк булды+.

4Өсөнсө фәрештә туҫтағын йылғаларға һәм һыу сығанаҡтарына түкте: уларҙың һыуы ҡанға әйләнде+.
5Мин һыу фәрештәһенең былай тип әйткәнен ишеттем:


– Бар, Булған һәм Изге,

шулай хөкөм итеүең менән Һин ғәҙел+.

6Изгеләрҙең һәм пәйғәмбәрҙәрҙең

ҡанын ҡойғандары өсөн,

Һин уларҙың үҙҙәренә ҡан эсерҙең.

Улар быға лайыҡлы+.



7Мин ҡорбан усағы яғынан тауыш ишеттем:


– Эйе, сикһеҙ ҡөҙрәт Эйәһе Раббы Алла,

Һинең хөкөмдәрең хаҡ һәм ғәҙел+.



8Дүртенсе фәрештә туҫтағын ҡояш өҫтөнә түкте: ҡояшҡа кешеләрҙе көйҙөрөү көсө бирелде.
9Кешеләрҙе көслө селлә эҫелеге көйҙөрҙө, һәм улар был бәлә-ҡазалар өҫтөнән хакимлығы булған Алла исемен хурланылар, әммә тәүбә итмәнеләр, Алланы данламанылар+.

10+Бишенсе фәрештә туҫтағын януар тәхете өҫтөнә түкте: уның батшалығы ҡараңғылыҡҡа сумды, кешеләр ғазаптарҙан телдәрен тешләне,+
11ғазаптарынан һәм йәрәхәттәренән Күк Аллаһын хурланылар, әммә ҡылған эштәренән тәүбә итмәнеләр.

12+Алтынсы фәрештә туҫтағын бөйөк Евфрат йылғаһына түкте: ҡояш ҡалҡҡан яҡтан киләсәк батшаларға юл әҙер булһын өсөн, йылғаның һыуы кипте+.
13Мин аждаһаның да, януарҙың да, ялған пәйғәмбәрҙең дә ауыҙынан баҡаға оҡшаған өс яуыз рух сыҡҡанын күрҙем+.
14Улар – мөғжизәләр күрһәтеүсе яуыз рухтар. Улар бөтә донъя батшаларын сикһеҙ ҡөҙрәт Эйәһе Алланың бөйөк көнөндә һуғышҡа йыйыр өсөн сыҡты+.

15«Бына ҡараҡ кеүек көтмәгәндә киләм: яланғас йөрөмәҫ һәм хурлығы күренмәһен өсөн уяу торған һәм кейемдәрен тәртиптә тотҡан кеше бәхетле!»+

16+Шаҡшы рухтар батшаларҙы йәһүд телендә «Һармагеддон»* тип аталған урынға йыйҙы.

17Етенсе фәрештә туҫтағын һауаға түкте: Алла йортонан, тәхеттән:

– Тамамланды! – тигән көслө тауыш яңғыраны.

18Йәшен йәшнәне, тауыштар, күк күкрәүе ишетелде, көслө итеп ер тетрәй башланы, кешеләр ерҙә йәшәй башлағандан алып ундай көслө ер тетрәү булмағайны әле. Шул тиклем көслө ер тетрәү!+
19Бөйөк ҡала өс өлөшкә бүленде һәм халыҡтарҙың ҡалалары емерелде. Шулай итеп, Алла бөйөк Бабил ҡалаһын иҫенә төшөрҙө һәм уға Үҙенең ярһыу нәфрәт туҫтағынан шарап эсергә бирҙе+.
20Һәр утрау юҡҡа сыҡты, тауҙар юҡ булды,+
21+күктән кешеләр өҫтөнә ҙур-ҙур боҙ киҫәктәре* яуҙы. Кешеләр был бәлә-ҡаза өсөн Алланы хурланы, сөнки ул ифрат ауыр ине+.

Януар өҫтөндә ултырған ҡатын

171+Ҡулдарында ете туҫтаҡ булған фәрештәләрҙең береһе яныма килеп былай тине:

– Бында кил, мин һиңә ҙур һыуҙарҙа ултырған бөйөк фәхишәгә буласаҡ хөкөм язаһын күрһәтәм,+
2+уның менән ерҙәге батшалар фәхешлек итте, уның фәхешлек шарабын ерҙә йәшәүселәр иҫергәнсе эсеп ләззәтләнде+.

3Мине Рух солғап алды, һәм фәрештә мине сүллеккә күсерҙе. Унда мин ҡып-ҡыҙыл януар өҫтөндә ултырған ҡатынды күрҙем. Януар ете башлы һәм ун мөгөҙлө ине һәм Алланы хурлаған исемдәр менән ҡапланғайны+.
4Ҡатын шәмәхә һәм ҡып-ҡыҙыл төҫтәге кейемдәр кейгәйне, алтын, аҫылташтар һәм ынйы менән биҙәнгәйне, ҡулына үҙенең фәхешлегенең ерәнгеслеге һәм бысраҡлығы тулы алтын кәсә тотҡайны.
5Уның маңлайына «Бөйөк Бабил – ерҙәге фәхишәләрҙең һәм ерәнгес нәмәләрҙең әсәһе» тигән серле исем яҙылғайны.
6Мин ҡатындың изгеләр ҡанынан һәм Ғайсаның шаһиттары ҡанынан иҫергәнлеген күрҙем. Был күренешкә мин ныҡ ғәжәпләндем+.
7Фәрештә миңә былай тине:

– Нимәгә шулай ғәжәпләнәһең? Мин һиңә ҡатындың һәм уны йөрөтөүсе ете башлы һәм ун мөгөҙлө януарҙың серен аңлатып бирәм.
8Һин күргән януар бар ине, хәҙер ул юҡ. Әммә ул тиҙҙән упҡындан күтәрелеп сығасаҡ һәм һәләкәткә барасаҡ. Донъя яратылғандан бирле исемдәре тормош китабына яҙылмаған кешеләр януарҙы күреп ғәжәпләнәсәк, сөнки ул бар ине, хәҙер юҡ һәм йәнә буласаҡ+.

9Бында зирәк аҡыл кәрәк. Ете баш – ҡатын ултырған ете тау, шулай уҡ ете батша ул.
10Ул батшаларҙың бишәүһе һәләк булды, береһе бар, етенсеһе әле килмәгән. Килгәс тә ул оҙаҡ булмаясаҡ.
11Булған һәм хәҙер булмаған януар – ул һигеҙенсе батша. Ул шулай уҡ ете батшаның берәүһе, һәм ул һәләкәткә бара.

12+Һин күргән ун мөгөҙ – ун батша ул. Улар батшалыҡтарын әле алманы. Әммә януар менән бергә бер сәғәткә батшалар дәрәжәһендә хакимлыҡ аласаҡтар+.
13Уларҙың уйҙары бер һәм януарға үҙҙәренең көстәрен һәм хакимлыҡтарын тапшырасаҡтар.
14+Улар Бәрәс менән һуғышасаҡ. Бәрәс уларҙы еңәсәк, сөнки Ул – хакимдарҙың Хакимы һәм батшаларҙың Батшаһы. Уның менән бергә булғандар иһә – саҡырылғандар, һайлап алынғандар һәм тоғролар+.

15Фәрештә миңә тағы былай тип һөйләне:

– Һин күргән фәхишә ултырған һыуҙар – халыҡтар һәм төркөмдәр, милләттәр һәм төрлө телдәрҙә һөйләшеүселәр.
16Һин күргән ун мөгөҙ һәм януар фәхишәгә нәфрәт менән ҡараясаҡ һәм уны бөлгөнлөккә төшөрәсәк, яланғас ҡалдырасаҡ, уның тәнен ашаясаҡ һәм утта яндырасаҡ+.
17Сөнки Алла был ун мөгөҙгә Үҙенең ихтыярын үтәү теләген күңеленә һеңдергән, шуға күрә, Алла һүҙе тормошҡа ашҡанға тиклем, улар януарға батшалыҡ хакимлығын берҙәм бирә.
18Һин күргән ҡатын – ерҙәге батшалар өҫтөнән батшалыҡ итеүсе бөйөк ҡала ул.

Даниил арыҫландар соҡоронда

61Илгә идара итер өсөн мадай Дарий батшалыҡтың бөтә өлкәләренә йөҙ ҙә егерме идарасы тәғәйенләне.
2Улар өҫтөнән күҙ-ҡолаҡ булырға ул өс вәзирен ҡуйҙы. Батшаға бер ниндәй ҙә зыян-юғалтыу булмаһын өсөн идарасылар вәзирҙәргә иҫәп-хисап биреп торорға тейеш ине. Шул өс вәзирҙең береһе Даниил булды.
3Үҙенә бирелгән тиңдәшһеҙ рух менән Даниил был вәзир һәм идарасылар араһында айырылып тора ине, шуға ла батша уны бар батшалыҡҡа баш итеп ҡуйырға ниәтләне+.

4Уның ҡарауы башҡа вәзирҙәр һәм идарасылар Даниилдың батшалыҡ менән идара итеүен күҙәтеп кенә торҙо, уның эшенән йөй табырға тырышты, ләкин бер нисек тә таба алманы: Даниил барыһын да намыҫ ҡушҡанса башҡарҙы, уның эшенән хилафлыҡ та, яңылышлыҡ та табылманы+.
5Ниһайәт, был вәзир һәм идарасылар:

– Үҙ Аллаһы ҡанунына эйәреүендә генә ғәйепләмәһәк, беҙ Даниилдан башҡа хилафлыҡ таба алмабыҙ, – тинеләр.

6Шунан был вәзирҙәр һәм идарасылар күмәкләшеп батша янына килделәр ҙә былай тип һүҙ башланылар:

– Дарий батшаға мәңге йәшәргә яҙһын!+
7Эй батша, батшалыҡтағы бөтә вәзирҙәр, етәкселәр һәм өлкә идарасылары, батшаның кәңәшселәре үҙ-ара фекер алышып, шуны кәрәк тип тапты, батша фарман, бер тыйыу сығарһын: кемдер берәү утыҙ көн эсендә үтенесе менән һинән башҡа берәүгә – илаһҡамы йәки кешегәме – мөрәжәғәт итһә, шуны арыҫландар янына соҡорға ташлаһындар.
8Эй батша, фарман сығарып, уға ҡулыңды ҡуй. Ул ҡарар, мадайҙар һәм фарсыларҙың үҙгәрмәҫ ҡануны кеүек үк, ғәмәлдән сығарылмаҫлыҡ булһын+.

9Дарий батша бының менән килеште һәм, ҡарар сығарып, ҡулын ҡуйҙы.
10Даниил, бындай фарман сығарылғанын белә тороп та, өйөнә ҡайтыр һәм, өҫкө ҡатындағы тәҙрәләре Йәрүсәлим яғына ҡараған бүлмәгә инеп, әүәлгесә, көнөнә өс тапҡыр үҙ Аллаһы алдына теҙләнеп, Уға доға ҡылыр, Уны данлар булды+.

11Һүҙ ҡуйышҡан теге бәндәләр, күмәкләшеп килеп, Даниилдың үҙ Аллаһына доға ҡылып ялбарған сағын тап иттеләр.
12Шунан һуң батшаға барып, ул сығарған ҡарарға ҡағылышлы былай тинеләр:

– Һин бит, батша, утыҙ көн буйы үтенесе менән һиңә түгел, ә башҡа илаһҡамы йәки кешегәме мөрәжәғәт иткән әҙәмде арыҫландар янына соҡорға ташларға, тигән фарман сығарғайның.

– Был ҡарарым ҡәтғи, ул үҙгәрмәй торған мадай һәм фарсылар ҡануны! – тип яуап ҡайтарҙы батша.

13Шул саҡ тегеләр батшаға:

– Эй батша, бында Йәһүҙәнән һөргөнгә килтерелгән кешеләрҙең береһе Даниил, һинең менән дә, эй батша, һин раҫлаған ҡарар менән дә иҫәпләшмәй: ул көнөнә өс мәртәбә үҙ Аллаһына доға ҡыла, – тинеләр+.

14Был һүҙҙәрҙе ишеткәс, батша бик ҡаты ҡайғыға ҡалды һәм Даниилды нисек тә ҡотҡарырға тырышты: эңер төшкәнсе уны йолоп алыу юлын эҙләне.
15Ләкин тегеләр, батша янына күмәкләшеп килеп, былай тинеләр:

– Беләһең бит, батша, мадай һәм фарсыларҙың ҡануны буйынса, батшаның бер генә ҡарарын, бер генә фарманын да үҙгәртергә ярамай.

16Шунан батша Даниилды алып килергә һәм соҡорға арыҫландар янына ташларға бойорҙо. Ул Даниилға:

– Һине үҙең арыу-талыуһыҙ табынған Аллаң ҡотҡара күрһен! – тине.

17Таш килтереп, соҡорҙоң ауыҙын томаланылар. Даниилға ҡарата нисек ҡарар ителгән, шулай булһын өсөн батша ташҡа үҙенең һәм вәзир-бәктәренең мөһөр йөҙөктәре менән тамға һалды+.
18Шунан батша үҙ һарайына ҡайтып китте, ашамай-эсмәй, күңел асмай төн үткәрҙе, уны бөтөнләй йоҡо алманы.

19Иртәгәһенә батша, таң алдынан тороп, арыҫландар тотолған соҡор янына ашыҡты.
20Даниил ултырған соҡор янына килеп, батша борсоулы тауыш менән:

– Эй Даниил, тере Алланың ҡоло! Һин арыу-талыуһыҙ хеҙмәт иткән Аллаң һине арыҫландарҙан ҡотҡара алдымы? – тип өндәште.

21Шул саҡ Даниил батшаға:

– Мәңге йәшә, батшам! – тине. –+
22Минең Аллам Үҙенең фәрештәһен ебәргән, ул арыҫландарҙың ауыҙын йомдорҙо, һәм улар миңә теймәне. Алла мине Үҙенең алдында ғәйепһеҙ тип тапты, хәйер, һинең алдыңда ла, батша, бер енәйәт тә эшләгәнем юҡ.

23Батша Даниил өсөн бик шатланды һәм уны соҡорҙан сығарырға ҡушты. Даниилды соҡорҙан сығарҙылар – үҙенең Аллаһына ышанған өсөн уның бер еренә лә зыян килмәгәйне+.

24Батша Даниилды ошаҡлаған теге кешеләрҙе, балалары һәм ҡатындары менән бергә алып килеп, арыҫландар ултырған соҡорға ташларға ҡушты. Тегеләр соҡор төбөнә төшөп етергә лә өлгөрмәне, арыҫландар уларҙы ҡармап алып, өҙгөсләп ташланы+.

25Аҙаҡтан Дарий батша ер йөҙөндәге бөтә халыҡтарға, ҡәүемдәргә һәм ҡәбиләләргә былай тип яҙҙы:

«Именлек һәм муллыҡ һеҙгә!+
26Бына минең фарманым: батшалығымдың бөтә өлкәләре Даниил Аллаһы алдында ҡурҡып һәм ҡалтырап торһон.


Сөнки Ул – тере Алла,

Мәңге йәшәр Алла,

Уның батшалығы емерелмәҫ,

Хакимлығының ахыры булмаҫ+.

27Ул ҡотҡара һәм аралай,

Күктә лә, ерҙә лә

Мөғжизәләр һәм хикмәттәр ҡыла.

Даниилды ул арыҫландан ҡотҡарып алды»+.



28Шулай итеп, Даниил Дарий, шулай уҡ фарсы Кир идара иткән йылдарҙа имен-аман көн итте+.

Даниилдың дүрт януар тураһындағы төшө

71Бабил батшаһы Белшассар идара иткәндең беренсе йылында Даниил төндә үҙ түшәгендә йоҡлап ятҡанда төш күрҙе. Ул төшөн яҙып ҡуйҙы+.

2Даниил былай тип бәйән итте:

– Мин төшөмә ингән күренмештә дүрт күк еленең бөйөк диңгеҙҙе ҡоторондорғанын күрҙем+.
3Бына диңгеҙҙән бер-береһенә оҡшамаған дүрт дәү януар килеп сыҡты+.

4Тәүгеһе арыҫланға оҡшағайны, бөркөттөкө кеүек, ҡанаттары бар ине. Шунан мин күрҙем: уның ҡанаттары йолҡондо, кеше һымаҡ ике аяғына торғоҙоп баҫтырылды һәм уға әҙәм йөрәге бирелде.

5Тағы ла күрҙем: икенсе януар айыуға оҡшағайны. Ул бер яғында ҡырын ята ине. Уның ауыҙында тештәре араһында өс ҡабырға һөйәге тарбайып күренә. Уға: «Тор ҙа күп итеп ит аша!» – тип әйтелде.

6Шунан мин тағы бер януар күрҙем – ул арҡаһында дүрт ҡош ҡанаты булған ҡапланға оҡшағайны. Өҫтәүенә ул дүрт башлы ине, уға хакимлыҡ хоҡуғы бирелгән ине+.

7Артабан мин төнгө күренмешемдә дүртенсе януарҙы – ҡот осҡос, дәһшәтле, сағыштырғыһыҙ ҡеүәтле йән эйәһен күрҙем. Уның ауыҙында ҙур тимер тештәр булып, ул бар нәмәне ялмап ашап, емереп бара, ҡалғанын аяҡтары менән тапай. Ул әүәлге януарҙарҙың береһенә лә оҡшамағайны, башында ун мөгөҙө бар ине+.
8Мин был мөгөҙҙәргә текләп торған арала, улар араһында бәләкәс кенә тағы бер мөгөҙ үҫеп сыҡты ла элекке мөгөҙҙәрҙең өсәүһе уға урын бирер өсөн төбө-тамыры менән йолҡоноп алынды. Әлеге мөгөҙҙөң, кешенеке кеүек, күҙҙәре, тәкәббер һөйләшкән ауыҙы бар ине+.

9Шунан күрҙем:




Тәхеттәр ҡуйылды,

Мәңгелек Зат тәхеткә ултырҙы.

Кейемдәре ап-аҡ ҡар ише,

Сәстәре – бәрәс йөнө һымаҡ салт.

Тәхете – утлы ялҡын,

Тәгәрмәстәре – дөрләп янған ут+.

10Уның хозурынан ут ташҡыны йылға булып аға.

Уға хеҙмәт итеүселәр меңдәрсә,

Күптин-күптәр алдында әҙер тора.

Бына хөкөм ултырышы башланды,

Һәммә китаптар асылды+.





11Мин, мөгөҙ ауыҙынан тәкәббер телмәрҙәр сыҡҡан мәлдән алып януар үлтерелгәнгә тиклем, уның кәүҙәһе юҡ ителеп, утҡа тотолғанға тиклем булған хәлдәрҙең барыһын да күрҙем+.
12Ҡалған януарҙарҙан да хакимлыҡ алынды, ләкин мөҙҙәт еткәнгә тиклем ғүмерҙәре һаҡланды.

13Төндә килгән күренмештә йәнә шуны күрҙем:




Күктәге болоттар араһында

Әҙәм улына оҡшаған берәү яҡыная.

Килеп етеү менән, уны

Мәңгелек Зат хозурына килтерҙеләр+.

14Уға хакимлыҡ, хөрмәт һәм батшалыҡ бирелде.

Бар халыҡтар, ҡәүем һәм ҡәбиләләр уға буйһондо.

Уның хакимлығы – бөтмәҫ-төкәнмәҫ, мәңгелек хакимлыҡ.

Уның батшалығы һис ҡасан емерелмәҫ+.





15Мин, Даниил, хафаға ҡалдым – күргәндәрем мине ҡурҡытты+.
16Мин, шунда баҫып торған берәү эргәһенә килеп, унан был хәлдәрҙең нимә аңлатҡанын һораным. Ул, мин күргәндәрҙең асылын төшөндөрөп, былай тине:

17«Был дүрт дәү януар ерҙә күтәрелеп сығасаҡ дүрт батшалыҡты аңлата.
18Һуңынан батшалыҡты Юғарыларҙан Юғарының изгеләре аласаҡ, уларҙың батшалығы мәңгенән-мәңгегә хакимлыҡ итәсәк»+.

19Шунан мин дүртенсе януарҙың – бүтәндәренә оҡшамаған, сағыштырғыһыҙ ҡот осҡос, тимер тешле һәм баҡыр тырнаҡлы, бар нәмәне ялмап ашап, емереп, ҡалғанын аяҡтары менән тапап барған йән эйәһенең нимә аңлатҡанын белергә теләнем.
20Шулай уҡ башындағы ун мөгөҙө, йәнә өс мөгөҙө аҡтарылып төшкәндән һуң үҫеп сыҡҡан яңыһы менән ҡыҙыҡһындым; был яңы мөгөҙҙөң күҙҙәре менән тәкәббер һөйләшеүсән ауыҙы булып, үҙе башҡаларына ҡарағанда ҙурыраҡ булып күренә ине.
21-22Мин был мөгөҙҙөң изгеләр менән һуғыш башлағанын һәм уларҙы Мәңгелек Зат килгәнгә тиклем еңеп барыуын күрҙем. Ул килгәс, Юғарыларҙан Юғарының изгеләре файҙаһына хөкөм сығарылды, батшалыҡты уларға биләп алырға ваҡыт етте+.

23Мин мөрәжәғәт иткән теге зат яуап итеп былай тине:

«Дүртенсе януар шуны аңлата: ерҙә башҡа батшалыҡтарға оҡшамаған дүртенсе батшалыҡ барлыҡҡа килер һәм донъялағы бөтә нәмәне ялмап ашап, тапап һәм емереп барыр+.
24Ә ун мөгөҙ түбәндәгене белдерә: был батшалыҡта ун батша күтәрелеп сығыр, шунан элеккеләренә оҡшамаған йәнә бер батша пәйҙә булып, ул тегеләр араһынан өс батшаны ҡолатыр.
25Тора-бара ул Юғарыларҙан Юғарыға ҡаршы һүҙ һөйләр һәм Юғарыларҙан Юғарының изгеләрен ҡыҫырыҡлар, байрамдарҙы һәм ҡанунды үҙгәртергә ниәтләр. Изгеләр бер йылға, ике йыл да йәнә ярты йылға уның ҡул аҫтына бирелер.
26Һуңынан иһә хөкөм ултырышы башланыр, һәм был батшанан хакимлыҡ тартып алыныр, ул бөтөнләй юҡ ителер.
27Күк аҫтындағы бөтә батшалыҡтарҙың көс-ҡөҙрәте, хакимлыҡ хоҡуғы һәм бөйөклөк-олпатлығы Юғарыларҙан Юғарының изге халҡына бирелер. Ул батшалыҡ мәңгелек булыр, башҡа хакимдар уға буйһонор һәм баш һалыр»+.

28Ошо урында хикәйәт тамам. Мине, Даниилды, ҡурҡыу солғап алды, йөҙөм ҡараңғыланып китте. Мин быларҙың бөтәһен дә күңелемә һалып ҡуйҙым+.

Даниилдың һарыҡ һәм кәзә тәкәләре тураһындағы күренмеше

81Белшассар батша идара иткәндең өсөнсө йылында миңә, Даниилға, теге беренсеһенә өҫтәп, тағы бер күренмеш керҙе+.

2Мин Ғелам өлкәһендәге Шушан ҡәлғәһендә, Улай йылғаһы буйындамын, имеш+.
3Ҡараһам, яр башында бер һарыҡ тәкәһе тора, уның ике ҙур мөгөҙө бар. Һуңыраҡ үҫеп сыҡҡан мөгөҙө беренсеһенән ҡалҡыуыраҡ.
4Мин уның көнбайыш, төньяҡ һәм көньяҡ тарафтарға боролоп һөҙгәнен, уға бер ниндәй хайуандың да ҡаршы тора алмағанын күрҙем. Унан ҡотолоу юҡ; ул нимә теләй, шуны эшләй, торған һайын көсәйә бара.

5Мин был турала уйланып торған арала, көнбайыштан тотош ер йөҙөн иңләп килгән бер кәзә тәкәһе күренде. Уның тояҡтары ергә теймәй, ике күҙе араһында бик ҙур мөгөҙө бар.
6Ул мин яр буйында торғанын күргән ике мөгөҙлө һарыҡ тәкәһе яғына йүнәлде, асыу-ярһыу менән уға табан ынтылды.
7Мин уның һарыҡ тәкәһенә яҡынайғанын, ярһып уға ташланғанын һәм һөҙөп уның ике мөгөҙөн дә һындырғанын күрҙем. Һарыҡ тәкәһе уның алдында тороп сыҙай алманы: кәзә тәкәһе уны йығып тапай башланы – һарыҡ тәкәһен ҡотҡарырҙай һис кем юҡ ине+.
8Кәзә тәкәһе шул тиклем көсләнде, көс-ҡеүәте хаттин ашты – шул саҡ уның ҙур мөгөҙө һынды ла уның урынына ер йөҙөнөң дүрт яғына ҡарап торған дүрт мөгөҙ үҫеп сыҡты+.
9Уларҙың берәүһендә тағы бер мөгөҙ үҫеп сыҡты; тәүҙә ул бәләкәй генә ине, артабан үҫә-үҫә көньяҡҡа, көнсығышҡа һәм Гүзәл ил* яғына йәйелде+.
10Ул, күк көстәренә тиклем үҫеп етеп, уларҙың бер өлөшөн һәм йондоҙҙарҙың бер өлөшөн ергә ауҙарҙы һәм уларҙы тапап ташланы+.
11Тора-бара, тәкәбберләнеп, күк ғәскәренең Башлығына тиклем барып етте: Уны көн дә килтерелә торған ҡорбандарҙан мәхрүм итте, Уның Изге торлағы булған урынды емерҙе+.
12Көн дә килтерелә торған ҡорбандар артынса ғәскәр ҙә хурлыҡҡа дусар ителде. Ул хәҡиҡәтте ергә ауҙарҙы; үҙ ғәмәлдәрендә уңыш ҡаҙанды.

13Мин бер изгенең һөйләгәнен, ә икенсе изгенең һорағанын ишеттем:

– Күренмештәге был хәлдәр – көндәлек ҡорбандар, һәләкәт килтергән фетнә, Изге торлаҡтың һәм күк ғәскәренең тапалыуға дусар ителеүе ҡасанға тиклем барыр+?

14Тегеһе:

– Ике мең дә өс йөҙ тапҡыр кистәр етеп таңдар атҡансы. Шунан Изге торлаҡ үҙенең асылдағы хәленә ҡайтарыласаҡ, – тип яуап бирҙе.

15Был күренмеште күргәс, мин, Даниил, уның мәғәнәһен төшөнмәк булып, башымды ҡатырып тора инем. Ҡапыл минең алдымда кеше ҡиәфәтендәге бер зат пәйҙә булды,
16һәм шул саҡ Улай йылғаһы өҫтөндә кемдеңдер:

– Ябраил! Уға был күренмеште аңлатып бир, – тип әйткән тауышын ишеттем+.

17Тегеһе мин торған ергә килде. Ул яҡынайғас, мин ҡурҡыуымдан йөҙтүбән ергә ҡапландым. Ул миңә:

– Бел, эй әҙәм улы, был күренмеш – ахыр замандар тураһында, – тине+.

18Ул миңә был һүҙҙәрҙе әйткәндә, мин аңымды юйып, йөҙтүбән ерҙә ята инем. Ул, миңә ҡағылып, аяғыма баҫтырҙы ла:+

19– Хәҙер мин һиңә асыу көндәренең ахырында, ваҡыттарҙың аҙағында ни булырын әйтәсәкмен, – тине. –+

20Һин күргән ике мөгөҙлө һарыҡ тәкәһе – Мадай һәм Фарсы батшалары.
21Ә кәзә тәкәһе – Яуан* батшаһы ул. Уның ике күҙе араһындағы ҙур мөгөҙ – беренсе батша+.
22Мөгөҙөнөң һыныуы һәм уның урынына башҡа дүрт мөгөҙ үҫеп сығыуы – ошо халыҡтан йәнә дүрт батшалыҡ барлыҡҡа киләсәгенә ишара, ләкин улар беренсе батшаныҡы һымаҡ көскә эйә булмаясаҡ. 



23Был батшалыҡтарҙың ахырында,

Ҡылған золомдары хаттин ашҡас,

Оятһыҙ ҡарашлы, мәкергә оҫта батша тәхеткә ултырыр.

24Үҙ көсө менән булмаһа ла,

Ул ныҡлап аяҡҡа баҫыр,

Ҡот осҡос емереклектәр ҡылыр,

Ғәмәлдәрендә уңыш ҡаҙаныр,

Көслөләрҙе лә, мөҡәддәс халыҡты ла ҡырыр+.






25Хәйләкәрлеге арҡаһында

Мәкерле эштәрендә уңыш ҡаҙаныр,

Үҙен бөйөктәргә тиңләр.

Көтмәгәндә ул күптәрҙе харап итер,

Хакимдарҙың Хакимына ҡаршы күтәрелер.

Ләкин ул һәләк ителер – әммә кеше ҡулынан түгел+.



26Был кистәр һәм таңдар тураһында һиңә иңгән күренмеш хаҡ. Тик һин күргәнеңде сер итеп һаҡла; ул – алыҫ киләсәк хаҡында+.

27Мин, Даниил, шул тиклем ҡаҡшаным, хатта бер нисә көн ауырып яттым. Шунан тороп, йәнә батшаға хеҙмәт итә башланым. Күргән төшөмдән ҡотом алынып йөрөнөм, ләкин уның асылын аңламаным.

Даниилдың Исраил өсөн доға ҡылыуы

91Сығышы менән мадайҙарҙан булған Дарий Ахашверош улының халдейҙар батшаһы итеп ҡуйылыуының тәүге йылы+.
2Мин, Даниил, Дарий хакимлығының тәүге йылында Яҙмаларҙан шуны аңланым: Раббының Йермеяһ пәйғәмбәргә әйткән һүҙенә ҡарағанда*, Йәрүсәлим етмеш йылға ташландыҡ хәлдә ҡалырға тейеш+.

3Мин Аллаға, бөйөк Хакимыма, мөрәжәғәт иттем; Уға доға ҡылдым һәм ялбарҙым, ҡыл туҡыма уранып һәм башыма көл һипкән килеш ураҙа тоттом+.
4Мин, Аллам Раббыға доға ҡылып һәм гонаһтарыбыҙҙы танып, былай тинем:

– Бөйөк Хакимым минең, ҡөҙрәтле һәм дәһшәтле Алла! Һин Үҙеңде һөйгән һәм Һинең бойороҡтарыңды үтәгән кешеләргә ҡарата килешеүеңде тоғро һаҡлайһың+.
5Ә беҙ гонаһҡа баттыҡ, яҙыҡ юлға баҫтыҡ, яуыз ғәмәлдәр һәм бола ҡылдыҡ, бойороҡтарыңды һәм ҡанундарыңды кире ҡаҡтыҡ+.
6Һинең исемеңдән беҙҙең батшаларға һәм хакимдарға, беҙҙең ата-бабаларыбыҙға, илебеҙҙең барлыҡ халҡына мөрәжәғәт иткән ҡолдарың пәйғәмбәрҙәрҙе тыңламаныҡ+.
7Һин хаҡлыһың, бөйөк Хакимым минең, ә беҙ – Йәһүҙәнең һәм Йәрүсәлимдең, тотош Исраилдың халҡы Һиңә хыянат итеп гонаһ ҡылған өсөн Һин төрлө илдәргә һөргән, яҡын һәм алыҫ араларҙа йәшәгән һәммә кешеләр – оятҡа ҡалдыҡ.
8Эй Раббы! Беҙ, беҙҙең батшалар ҙа, хакимдар ҙа, беҙҙең ата-бабаларыбыҙ ҙа оятҡа ҡалдыҡ, сөнки Һиңә ҡаршы гонаһ ҡылдыҡ.
9Бөйөк Хаким, Аллабыҙ, беҙ Һиңә ҡаршы баш күтәргән булһаҡ та, Һин рәхимле һәм беҙҙең гонаһтарҙы ғәфү итергә әҙер+.
10Аллабыҙ Раббының һүҙенә ҡолаҡ һалманыҡ, Ул Үҙенең ҡолдары пәйғәмбәрҙәр аша беҙгә биргән ҡанундарҙы үтәмәнек.

11Тотош Исраил Һинең ҡануныңды тотманы – тыңларға теләмәйенсә, Һинән йөҙ сөйөрҙө. Шуға күрә Алла ҡоло Мусаның ҡанунында яҙылған ҡаты ләғнәт башыбыҙға төштө, сөнки беҙ Һинең алда гонаһ ҡылдыҡ+.
12Һинең беҙҙең хаҡта һәм беҙҙең хакимдар хаҡында әйткән һүҙҙәрең ысынға сыҡты: Һин беҙҙең өҫкә ҙур афәт яуҙырҙың – Йәрүсәлимдәге кеүек хәлдең күктәр аҫтында булғаны юҡ ине әле+.
13Беҙгә, Мусаның ҡанунында яҙылғанса, ошо бөтә бәләләр ябырылды, әммә беҙ ялбарыу менән Аллабыҙ Раббыға мөрәжәғәт итмәнек, үҙ гонаһтарыбыҙҙан ҡайтманыҡ, Уның хәҡиҡәтен таныманыҡ+.
14Раббы ҡаза ебәреүҙе кисектермәне, беҙгә бәлә йүнәлтте. Аллабыҙ Раббы Үҙенең барлыҡ ғәмәлдәрендә лә хаҡ, ә беҙ Уға ҡолаҡ һалманыҡ+.

15Эй бөйөк Хаким, Аллабыҙ беҙҙең, Һин ҡеүәтле ҡулың менән Үҙ халҡыңды Мысырҙан сығарҙың, Һинең исемең әлегәсә данлы, ә беҙ, гонаһ ҡылып, ғәйепкә ҡалдыҡ+.
16Бөйөк Хакимым минең! Һин хаҡлыһың, әммә Үҙ асыуыңды һәм ярһыуыңды Үҙеңдең ҡалаң Йәрүсәлимдән, Үҙеңдең изге тауыңдан кире ҡайтарһаңсы. Беҙҙең гонаһтарыбыҙ һәм ата-бабаларыбыҙҙың ғәйептәре өсөн Йәрүсәлим менән Һинең халҡың тирә-яҡтағы бөтә халыҡтар алдында хурлыҡ кисерә+.
17Эй Аллабыҙ, ҡолоңдоң доғаһын һәм ялбарыуын ишет – Үҙең хаҡына, бөйөк Хакимым, тар-мар ителгән Изге торлағыңды рәхмәтең менән нурландыр+.
18Ҡолаҡ һал да, Аллам, ишет! Үҙ ҡарашыңды төбә – Һинең исемеңде йөрөткән ҡалабыҙҙың ни рәүешле емерелгәнен күр. Беҙ Һиңә ялбарабыҙ, үҙебеҙҙең тәҡүәлеккә түгел, ә Һинең оло рәхимлегеңә иҫәп тотабыҙ+.
19Бөйөк Хакимым, ишет! Бөйөк Хакимым, кисер! Бөйөк Хакимым, ҡолаҡ һал! Беҙҙең үтенесебеҙҙе үтә, кисекмә – Үҙең хаҡына, Аллам минең, сөнки был – Һинең исемеңде йөрөткән Үҙеңдең ҡалаң һәм Үҙ халҡың+.




Етмеш тапҡыр етешәр йыл

20Үҙемдең һәм халҡым Исраилдың ҡылған гонаһтарын танып һәм доға ҡылып, мин, Аллам Раббыға, Алламдың изге тауы тураһында ялбарыу менән мөрәжәғәт итеп, шулай тинем+.
21Шул саҡ, мин доға ҡылғанда, миңә ебәрелгән Ябраил – тәүге күренмешемдә күренгән зат – яныма етеҙ генә килде. Был хәл киске ҡорбан килтереү мәлендә булды+.
22Миңә күрһәтмә биреп, ул былай тине:

– Даниил! Мин һиңә иңгән күренмеште төшөндөрөргә килдем.
23Һин доға ҡыла башлау менән, һиңә яуап бирелде, һәм мин уны һиңә еткерер өсөн килдем, сөнки һин – Алланың һөйөклөһө. Был хәбәрҙе аңла һәм күренмештең асылына төшөн+.


24Енәйәттәрҙе туҡтатыу,

Гонаһығыҙ юйылһын,

Ғәйебегеҙ йолонһон өсөн,

Мәңгелеккә дөрөҫлөк урынлашһын,

Күренмешең һәм пәйғәмбәрлегең

Раҫланып мисәтләнһен,

Иң мөҡәддәс урын изгеләнһен өсөн,

Һинең халҡыңа һәм изге ҡалаңа

Етмеш тапҡыр етешәр йыл ваҡыт билдәләнде+.



25Бел һәм төшөн: Йәрүсәлимде аяҡҡа баҫтырырға һәм яңынан төҙөргә тигән хәбәрҙән алып, мәсехләнгән хаким килгәнгә тиклем ете тапҡыр етешәр йыл һәм тағы алтмыш ике тапҡыр етешәр йыл үтер – ошо ваҡыт эсендә оҙон соҡорҙары, урамдары менән ҡала аяҡҡа баҫтырылыр, ләкин былар афәтле йылдар булыр.
26Алтмыш ике тапҡыр етешәр йыл үткәс, мәсехләнгән хакимдың ғүмере киҫелер, уның менән бер кем ҡалмаҫ. Ҡала ла, Изге торлаҡ та киләһе хакимдың халҡы тарафынан тар-мар ителер. Алдан билдәләп ҡуйылған был һәләкәт туфан кеүек булыр, һуғыш бөткәнсе афәт дауам итер+.
27Әлеге хаким күптәр менән ете йылға ныҡлы килешеү төҙөшөр һәм килешелгән ваҡыттың яртыһы еткәнсе үк ҡорбандарҙы һәм саҙаҡа килтереүҙәрҙе туҡтатыр, был урында Изге торлаҡты ташландыҡ хәлгә килтереүсе ерәнгес бер нәмә ҡуйыр – ҡыйратыусы алдан уҡ билдәләнгән ахыр көнөнә тарығанға тиклем дауам итер был+.

Даниилдың фәрештә тураһындағы күренмеше

101Фарсы батшаһы Кир хакимлығының өсөнсө йылында икенсе исеме Белтешассар булған Даниилға бер һүҙ асылды – оло һуғыш тураһында хаҡ хәбәр еткерелде. Даниил уның асылына үҙенә иңгән күренмеш аша төшөндө+.

2Ул мәлгә мин, Даниил, өс аҙна инде ҙур ҡайғы кисерә инем.
3Ошо өс аҙна эсендә татлы ризыҡ ашаманым, ит менән шарапҡа тотонманым, тәнемә май һөртмәнем.

4Ә беренсе айҙың егерме дүртенсе көнөндә мин бөйөк Тигр йылғаһы буйында инем+.
5Ҡарағайным – күрәм: етен кейем кейгән, билен Уфаз алтынынан яһалған билбау менән быуған бер зат тора+.
6Уның тәне – һары яҡуттай, йөҙө – ялтыраған ялағайҙай, күҙҙәре – уттай балҡып, емелдәп тора, аяҡ-ҡулдары – ялтыратылған баҡыр шикелле, тауышы – күмәк кеше шаулағандай.+

7Күренмеш мин, Даниилға ғына, иңде; ә минең янда булған кешеләр уны күрмәне. Әммә уларҙы бик ҡаты ҡурҡыу солғап алды, һәм улар ҡасып китеп йәшенеште+.
8Мин бер үҙем ҡалдым һәм был бөйөк күренмеште бер үҙем күрҙем. Минең хәлем бөттө, быуындарым йомшарҙы, бәлтерәп төштөм.
9Уның тауышын ишеткәйнем, аңымды юғалтып, йөҙтүбән ергә йығылғанмын+.
10Шул саҡ миңә бер ҡул ҡағылды һәм мине ерҙән күтәрҙе – мин, устарым менән ергә таянған килеш, тубыҡланып тора инем+.

11Ул миңә:

– Даниил, Алланың һөйөклөһө! Мин әйткәнде төшөнөргә тырыш. Тор, мин һинең яныңа ебәрелдем, – тине.

Ул миңә шулай тине лә мин ҡалтырана-ҡалтырана аяғыма баҫтым+.

12Ул миңә:

– Ҡурҡма, Даниил. Аллаң алдында тыңлаусан булып, бөтә нәмәне төшөнөргә ынтыла башлаған тәүге көнөңдән үк һинең һүҙҙәрең барып ишетелде. Шул һүҙҙәрең арҡаһында мин бында килдем дә инде, – тине. –+

13Фарсы батшалығының түрәһе егерме бер көн буйы миңә ҡаршылыҡ күрһәтте. Мин Фарсы иле батшалары менән йөҙгә-йөҙ торҙом, һәм юғары түрәләрҙең береһе Михаил миңә ярҙамға килде+.
14Мин һиңә ахыр көндәрҙә халҡың менән ни булырын аңлатыр өсөн килдем, сөнки был күренмеш – ана шул көндәр тураһында+.

15Ул миңә шулай тине, ә мин, ергә ҡарап, өнһөҙ торҙом.
16Шунан килеш-килбәте менән кешегә оҡшаған берәү иренемә ҡағылды. Мин, ауыҙымды асып, алдымда торған затҡа:

– Хакимым! Күренмеш мәлендә мине тотош көҙән йыйырҙы, хәлһеҙлек солғап алды+.
17Мин, хакимымдың ҡоло, һин хакимым менән һөйләшә алырмынмы һуң? Минең бит бөтөнләй көсөм бөттө, саҡ-саҡ тын алам, – тинем.

18Теге кешегә оҡшаған зат миңә йәнә ҡағылып көс бирҙе.
19Ул:

– Эй Алланың һөйөклөһө, ҡурҡма! Тыныслан! Ҡыйыу бул, ҡыйыу бул! – тине.

Ул ошо һүҙҙәрен әйткәндә миңә хәл керҙе. Мин:

– Хакимым, һин миңә көс бирҙең, инде һөйлә, – тинем+.

20Шунан ул минән:

– Һинең яныңа ниңә килгәнемде беләһеңме? – тип һораны. – Хәҙер мин кире китәм, Фарсы иле түрәһе менән алышҡа сығам, ул еңелгәндән һуң, Яуан иле түрәһе килер+.

21Әммә мин Хәҡиҡәт Китабында яҙылғанды һиңә еткерермен.

Мине улар менән алышта бер кем дә ҡеүәтләмәй – фәҡәт хакимығыҙ Михаил ғына ярҙамлаша.

111Мадай батшаһы Дарий хакимлығының беренсе йылында иһә Михаилға мин таяныс һәм һаҡлаусы булғайным+.

2Хәҙер мин һиңә хәҡиҡәтте хәбәр итәм.

Фарсы илендә тағы өс батша идара итер, ә дүртенсеһе барыһынан да байыраҡ булыр. Байлығы ярҙамында бик тә ҡеүәтләнгәс, ул бөтәһен дә Яуан батшалығына ҡаршы күтәрер+.

3Шунан һуң ҡеүәтле батша килер, ғәйәт ҙур ерҙәрҙә хакимлыҡ итер һәм үҙе ни теләй, шуны эшләр+.
4Ләкин ул килеп идара итә башлағас, уның батшалығы тарҡалыр һәм ер йөҙөнөң дүрт яғына ҡараған өлөштәргә бүленер, уның вариҫтарына эләкмәҫ һәм ул идара иткән замандағы ише көслө булмаҫ. Уның батшалығы тартып алыныр һәм ситтәргә бирелер.

5Көньяҡ батшаһы көсәйер, ләкин уның бер етәксеһе унан көслөрәк булып китер һәм тағы ла киңерәк ерҙәрҙә хакимлыҡ итер.

6Йылдар үтер, һәм килешеү төҙөлөр. Был килешеүҙе нығытыр өсөн, көньяҡ батшаның ҡыҙы төньяҡ батшаға кейәүгә сығыр. Ләкин көньяҡ батшаның ҡыҙы хакимлыҡты үҙ ҡулында тота алмаҫ, хәйер, көньяҡ батша үҙе лә бирешер: шундай ваҡыт етер – ҡыҙ үҙе лә, уны оҙатып килгәндәр ҙә, уның балаһы ла, уны яҡлағандар ҙа юҡ ителер.

7Уның тамырынан үҫеп сыҡҡан үрентеләрҙең береһе тәхеткә ултырыр. Ул төньяҡ батша ғәскәренә ҡаршы сығыр һәм уның ҡәлғәһенә баҫып инер – уларға һөжүм итеп еңеү яулар.
8Ул төньяҡ батша кешеләренең илаһтарын да, ҡойолған һындарын да, затлы – алтын һәм көмөш – һауыт-һабаһын да ҡулына төшөрөр һәм Мысырға алып ҡайтып китер. Шунан һуң бер нисә йыл ул төньяҡ батшаһын борсомаҫ.
9Төньяҡ батша көньяҡ батшаның ерҙәренә баҫып инер, ләкин кире үҙ иленә сигенер.

10Уның улдары иһә, ҙур ғәскәр туплап, һуғыш башлар. Улар туфан һыуылай урғылып баҫып инер, алға эркелер һәм дошмандың ҡәлғәһенә тиклем барып етер+.
11Көньяҡ батша, асыуы ҡабынып, төньяҡ батша менән һуғышҡа инер. Тегеһе ҙур сиреү туплар, әммә был ғәскәрҙәр дошман ҡулына тапшырылыр+.
12Был ғәскәр еңелгәндән һуң, көньяҡ батша һауаланып китер. Ул тиҫтәләрсә мең яугирҙе юҡ итер, ләкин уңыштары оҙаҡҡа бармаҫ,
13сөнки төньяҡ батша яңынан элеккеһенән дә ҙурыраҡ ғәскәр йыйыр. Бер нисә йылдан ул ныҡ ҡоралланған күп һанлы яугирҙәре менән һөжүм итер.

14Ул замандарҙа күптәр көньяҡ батшаға ҡаршы күтәрелер. Һинең халҡың араһынан да фетнәселәр күренмеште үтәү йөҙөнән күтәрелгән булыр, ләкин уңышһыҙлыҡҡа осрар.

15Төньяҡ батша килер, уба өйөр һәм нығытылған ҡаланы баҫып алыр; көньяҡ батша ғәскәренең көсө етмәҫ, хатта иң ҡаһарман яугирҙәр ҙә түҙеп тора алмаҫ+.
16Ә һөжүм иткән батша үҙе теләгәнде ҡылыр, уға бер кем ҡаршы тора алмаҫ. Ул Гүзәл илдә нығыныр, һәм ил тотош уның хакимлығында ҡалыр+.
17Ул, тотош батшалығының бөтә ҡеүәтен туплап, көньяҡ батшалыҡҡа эйә булырға ниәтләнеп, үҙенең дошманы менән килешеү төҙөшөр һәм, уны харап итер өсөн, ҡыҙын уға кейәүгә бирер, ләкин был маҡсаты барып сыҡмаҫ, бынан уға бер ниндәй ҙә файҙа булмаҫ.
18Шул саҡ ул диңгеҙ буйы өлкәләренә йүнәлер һәм уларҙың күптәрен баҫып алыр, ләкин ундағы ғәскәр башлығы баҫҡынсының тәкәбберлегенә сик ҡуйыр, уның үҙ тәкәбберлеген үҙенә ҡаршы йүнәлтер.
19Төньяҡ батша үҙ иленең нығытмаларына табан кире боролор, ләкин еңелеүгә осрар, ҡолар һәм юҡҡа сығыр+.

20Икенсе берәү тәхеткә ултырыр һәм, батшалыҡтың күркәмлеген һаҡлар өсөн, һалым йыйыусыны ил буйлап ебәрер. Бер аҙҙан был батша ла юҡ ителер, ләкин берәүҙең асыу-ярһыуынан йәки яуҙа түгел.

21Унан һуң тәхеткә батшалыҡҡа хоҡуғы булмаған бер хөрт әҙәм ултырыр. Ул көтмәгәндә килер һәм батшалыҡты хәйлә менән баҫып алыр.
22Уның алдында ғәскәрҙәр килешеү башлығы менән бергә, туфан кеүек, йыуып алып кителер һәм ҡыйратылыр.
23Килешеү төҙөшөп, ул мәкер ҡылыр. Кешеһе уның аҙ булыр, ләкин ул көс йыйыр.
24Көтмәгәндә өлкәнең иң уңдырышлы ерҙәренә барып сығыр һәм ата-бабалары ҡылмағанды ҡыла башлар. Ул талап алған табышты, байлыҡты бүлергә тотонор, нығытмаларға ҡаршы фетнә ҡорор, әммә был хәл оҙаҡ дауам итмәҫ.

25Ул үҙенең бөтә көс-дарманын көньяҡ батшаға ҡаршы йүнәлтер, уға ҙур ғәскәр менән барыр. Көньяҡ батша ҙур һәм бик көслө сиреү менән яуға сығыр, ләкин ҡаршы тора алмаҫ: уға ҡаршы мәкер ҡорорҙар.
26Батшаны уның өҫтәленән ашап-эскән кешеләр харап итер. Уның ғәскәре, туфанға тарығандай, йыуып алып кителер, күптәре һуғышта баш һалыр.
27Әлеге ике батша, мәкер уйлап, бер өҫтәл артына ултырыр һәм бер-береһенә ялған һүҙҙәр һөйләр, ләкин бер нәмә лә барып сыҡмаҫ, сөнки алдан билдәләп ҡуйылған ахыр сәғәте килеп етмәгән әле.
28Төньяҡ батша бай табыш менән ҡайтып китер һәм Изге килешеүгә ҡул һуҙмаҡ булыр, бының өсөн ғәмәлдәр ҡылыр. Шунан ул иленә ҡайтыр.

29Билдәләнгән ваҡытта ул йәнә көньяҡҡа йүнәлер, ләкин хәҙер инде элеккесә булмаҫ.
30Унда киттиҙәрҙең караптары килер, ул ҡурҡып кире сигенер. Уның Изге килешеүгә ҡарата асыуы ҡабарыр, һәм ул ниәтен бойомға ашырыу өсөн эш итә башлар. Ҡайтып барғанда, Изге килешеүҙән тайпылғандарға илтифатын күрһәтер.
31Уның ғәскәрҙәре, килеп, Изге торлаҡ нығытмаһын яулап алыр, уны нәжесләр, көндәлек ҡорбан килтереүҙе туҡтатыр һәм Изге торлаҡты ташландыҡ хәлгә килтереүсе ерәнгес нәмә урынлаштырыр+.
32Килешеүгә хыянат иткәндәрҙе ул юхалап үҙенә ҡаратыр. Әммә үҙ Аллаһына тоғролар көслө булыр һәм уға ҡаршы торор.
33Аҡыл эйәләре халыҡҡа аң-белем бирер һәм бер аҙ ваҡыт ҡыҫырыҡлауға – ҡылыс һәм утҡа, әсирлек һәм талауға – дусар булыр+.
34Ошо мәлдә улар бер аҙ ярҙам алыр, һәм күптәр уларға ҡушылыр, уларға ҡушылғандарҙың күбеһе ике йөҙлө булып сығыр.
35Аҡыл эйәләренең ҡайһы берәүҙәре, һынауҙар аша үтеп, таҙарынып һәм сафланып, ахыр заманаларға тиклем ҡыҫырыҡлауҙар ҡорбаны булыр, сөнки ахыр сәғәте етмәгән әле.

36Ә төньяҡ батша ни теләһә, шуны ҡылыр. Һауаланып китер, үҙен бар илаһтарҙан юғары ҡуйыр, аллалар Аллаһына ҡаршы әшәке һүҙ һөйләр. Ул уңышҡа өлгәшер, асыу көндәре үтеп киткәнсе шулай булыр, сөнки алдан билдәләнгән нәмә ҡылынмай ҡалмаҫ+.
37Ул үҙ атайҙарының илаһтарын да, ҡатын-ҡыҙҙар яратҡан илаһты ла һанға һуҡмаҫ, башҡа бер ниндәй аллаға ла хөрмәт күрһәтмәҫ, сөнки үҙен барыһынан өҫтөн һанар.
38Улар урынына ул нығытмаларҙы ҡурсалаған илаһҡа – ата-бабалары күрмәгән-белмәгән илаһҡа – табыныр, алтын-көмөш, аҫыл таштар һәм бай саҙаҡа менән хөрмәтләр уны.
39Сит илаһ ярҙамы менән ул нығытылған ҡәлғәләрҙе емерер, ә үҙен бөйөк батша тип танығандарға оло хөрмәт күрһәтер, күптәр өҫтөнән идара итергә ҡуйыр һәм уларға бүләккә ерҙәр таратыр.

40Ахыр заманалар етер – һәм көньяҡ батша уға ҡаршы һуғыш башлар. Ләкин төньяҡ батша уға ҡаршы яу арбалары, һыбайлы яугирҙәре һәм бик күп караптары менән ҡойон һымаҡ ташланыр. Ул, туфандай, төрлө илдәр буйлап үтер
41һәм Гүзәл илгә килеп етер. Унан күптәр зыян күрер, әммә Эдом, Моав, шулай уҡ Ғаммон иленең байтаҡ өлөшө уның ҡулынан ҡотолоп ҡалыр+.
42Ул үҙ хакимлығын бүтән илдәргә лә таратыр, хатта Мысыр ҙа ҡотола алмаҫ.
43Ул Мысырҙың затлы әйберҙәрен – алтын-көмөшөн һәм бар байлығын баҫып алыр; Ливия һәм Куш халыҡтары ла уның аяҡ аҫтында ҡалыр+.

44Уны көнсығыштан һәм төньяҡтан килгән хәбәрҙәр ҡурҡытыр, һәм ул асыу-ярһыу менән, күптәргә емереклектәр һәм һәләкәттәр килтереп, шул яҡҡа йүнәлер.
45Ул диңгеҙ менән гүзәл изге тау араһында батша сатырҙары ҡорор. Ләкин уның ахыры килер, һәм уға бер кем дә ярҙам итмәҫ.

Ауыр заманалар һәм үлеләрҙең терелеүе

121Шул саҡ һинең халҡыңды яҡлаусы бөйөк хаким Михаил килер. Шунда кешеләр берләшеп халыҡ булғандан бирле бер кем дә татымаған афәттәр заманы башланыр. Был дәүерҙә һинең халҡыңдан исемдәре Китапҡа теркәлгән һәр бер кеше ҡотолоп ҡалыр+.


2Ер ҡуйынында ятҡандар араһынан

Күптәр уяныр:

Берәүҙәр – мәңгелек тормош,

Икенселәр – хурлыҡ һәм мәңгелек ерәнгес өсөн+.

3Аҡыл эйәләре – ал таң нуры,

Хаҡ юлға әйҙәүселәр йондоҙҙай,

Мәңгелеккә, ғүмер баҡый балҡыр+.



4Ә һин, Даниил, китапты мисәтләп ҡуй, был һүҙҙәрҙе ахыр көндәргә тиклем сер итеп һаҡла. Күп кешеләр шул ауыр осорҙоң асылына төшөнмәксе булып эҙләнеп йөрөр, яуызлыҡ ишәйер+.

5Шунда мин, Даниил, күрҙем: йәнә икәү баҫып тора: береһе – йылғаның арғы яғында, икенсеһе – биръяҡта.
6Уларҙың берәүһе йылға һыуҙары өҫтөндә торған етен кейемле заттан:

– Был ғәжәйеп хәлдәр ҡасан бөтөр икән? – тип һорай+.

7Шунан мин йылға һыуҙары өҫтөндә торған етен кейемле заттың яуабын ишеттем. Ике ҡулын күккә күтәреп, ул Мәңге Йәшәүсе менән ант итте:

– Барыһы ла бер йылдан, ике йылдан һәм ярты йылдан, изге халыҡтың көс-ҡеүәтен һындырыу туҡтағас тамамланыр.

8Мин тыңланым, ләкин аңламаным. Шуға ла:

– Хакимым, нимә менән бөтәсәк һуң былар? – тип һораным.

9Ул былай тип яуап бирҙе:

– Бар кит, Даниил, был ахыр заманаларға тиклем йәшерелгән һәм мисәтләнгән.
10Күптәр һынауҙар аша үтер һәм таҙарыныр-сафланыр, әммә яман әҙәмдәр яман ғәмәлдәрен ҡылыуын дауам итер. Яуыздарҙың береһе лә быларҙы төшөнмәҫ, аҡыл эйәләре иһә быларҙың бөтәһен дә аңлап алыр+.

11Көндәлек ҡорбан килтереү юҡҡа сығарылып, ташландыҡ хәлгә килтереүсе ерәнгес нәмәне ҡуйған замандан алып бер мең дә ике йөҙ ҙә туҡһан көн үтер+.
12Көтә белеп, бер мең дә өс йөҙ ҙә утыҙ биш көндөң үткәнен көтөп алғандар бәхетле булыр.

13Ә һин аҙаҡҡа тиклем үҙ юлың менән бар. Был донъянан китеп, ахыр заманаларҙа ҡабат терелгәс, насибыңды алырһың+.







* 1:2 Шинғар – йәғни «Бабил».

* 2:4–7:28 Боронғо ҡулъяҙмаларҙа был өҙөк арами телендә яҙылған.

* 5:28 Пәрәс – йәһүд телендә «бүленгән» тигән мәғәнәлә. Ул «парсин» һүҙенең берлек формаһы булып тора.

* 8:9 …Гүзәл ил – бында Исраил күҙ уңында тотола (11:16, 41-се аяттарҙа ла шул уҡ мәғәнә).

* 8:21 Яуан – Грецияның боронғо атамаһы.

* 9:2 Ҡарағыҙ: «Йермеяһ» 25:11-12, 29:10.

Ҡаһин Мәлки-Садиҡ

71+Сәлим батшаһы, Юғарыларҙан Юғары Алланың ҡаһины Мәлки-Садиҡ, батшаларҙы ҡыйратып ҡайтып килгән Ибраһимды осратып, уға фатихаһын бирә.
2Ибраһим иһә һуғыштан алып ҡайтҡан табышының ундан бер өлөшөн уға бирә. Беренсенән, Мәлки-Садиҡ тигән исем «хаҡлыҡ батшаһы» тигәнде аңлата, икенсенән, ул Сәлимдең батшаһы ла, йәғни «именлек батшаһы»+.
3Мәлки-Садиҡтың атаһы ла, әсәһе лә, шәжәрәһе лә билдәһеҙ. Уның ғүмеренең башы тураһында ла, аҙағы тураһында ла мәғлүмәт юҡ, ул Алла Улына оҡшаш булып, мәңге ҡаһин булып ҡала.

4Күрегеҙ, ул ни тиклем бөйөк – уға ырыу башлығы Ибраһим да һуғышта дошмандарынан тартып алған табышының ундан бер өлөшөн бирә.
5Муса ҡануны буйынса, ҡаһин хеҙмәтен ҡабул иткән Леви тоҡомо ағзалары ла халҡынан, йәғни үҙ кешеләренән, улар ҙа Ибраһим тоҡомонан булған хәлдә лә, табыштарының ундан бер өлөшөн йыйып алырға тейеш була+.
6Ә ҡаһин Мәлки-Садиҡ, Леви тоҡомонан булмаһа ла, Ибраһимдың табышының ундан бер өлөшөн ҡабул итә һәм уға, Алла вәғәҙәһен алған кешегә, фатихаһын бирә+.

7Һис шикһеҙ, бәләкәйерәк кеше генә ҙурыраҡтың фатихаһын ҡабул итә.
8Беренсе осраҡта табыштың ундан бер өлөшөн үлемле кешеләр ала, ә икенсе осраҡта уны Мәлки-Садиҡ ала, уның тере булыуы тураһында Изге Яҙмала шаһитлыҡ ителгән.
9Ниндәйҙер мәғәнәлә Леви ҙә, үҙе халыҡтан ундан бер өлөш табыш йыйыусы булһа ла, ундан бер өлөшөн Ибраһим аша Мәлки-Садиҡҡа түләгән, тип әйтергә була.
10Сөнки Мәлки-Садиҡ Ибраһимды осратҡан ваҡытта, Леви тыумаһа ла, ул үҙенең тәүатаһы Ибраһимдың тәнендә була.

11Шулай итеп, әгәр камиллыҡҡа өлгәшеү Леви ҡаһинлығы хеҙмәте аша булһа, – сөнки ҡанун халыҡҡа уның нигеҙендә бирелгән, – Һарун кеүек түгел, ә Мәлки-Садиҡ дәрәжәһендәге икенсе мәңгелек Ҡаһиндың килеүенә ихтыяж булыр инеме һуң?
12Сәбәбе шунда: ҡаһинлыҡ үҙгәрһә, ҡанун да үҙгәрергә тейеш.
13Ә беҙ һөйләгән Зат – Ғайса икенсе бер ырыуҙан булған, ул ырыуҙан бер кем дә ҡорбан усағында хеҙмәт итмәгән.

14Билдәле булыуынса, Раббыбыҙ Йәһүҙә ырыуынан сыҡҡан, ә ҡаһиндар хаҡында һөйләгәндә Муса был ырыу тураһында бер ни ҙә әйтмәгән+.




Мәлки-Садиҡ кеүек Ҡаһин Ғайса

15Бының шулай икәнлеге, Мәлки-Садиҡ кеүек икенсе Ҡаһин килгәс, тағы ла асығыраҡ күренә.
16Ул кешенең сығышына ҡағылған ҡанун бойороғо буйынса түгел, ә мәңгелек йәшәү көсө буйынса Ҡаһин булды.
17+Изге Яҙмала Уның тураһында:


«Һин – Мәлки-Садиҡ дәрәжәһендәге мәңгелек ҡаһинһың», –



тиелгән+.
18Элекке бойороҡ, көсһөҙ һәм файҙаһыҙ булыу сәбәпле, ғәмәлдән сығарыла,+
19сөнки ҡанун бер нәмәне лә камиллыҡҡа алып барып еткермәне. Уның урынына беҙгә яҡшыраҡ нәмә – өмөт бирелде. Уның аша беҙ Аллаға яҡынаябыҙ+.
20Иғтибар итегеҙ, бында ҡаһинлыҡ итеү Алланың анты менән раҫланды.
21+Бүтән ҡаһиндар үҙҙәренең ҡаһинлығын бер ниндәй антһыҙ алды. Ләкин был икенсе Ҡаһин Алланың анты арҡылы, йәғни Алла Уға:


«Раббы ант итте һәм ҡарарынан ҡайтмаҫ:

Һин – мәңгелек Ҡаһин», –



тигәндә ҡаһин булды+.
22Был ант Алла менән килешеүҙең – Уның ышаныслыһы Ғайса ине – ни тиклем яҡшыраҡ икәнен күрһәтә+.

23Башҡа ҡаһиндар күп булды, сөнки үлем арҡаһында улар үҙҙәренең хеҙмәтен дауам итә алманы.
24Ә Ғайса мәңге тере, Уның Ҡаһинлығы ла үҙгәрешһеҙ.
25Шуға күрә, Ул Үҙе аша Аллаға килеүселәрҙе тулыһынса ҡотҡара ала, сөнки улар тураһында ялбарыу өсөн мәңге йәшәй+.
26Беҙгә тап шундай Баш Ҡаһин кәрәк тә инде: изге, ғәйепһеҙ, саф, гонаһлыларҙан айырылған һәм күктән юғары күтәрелгән+.
27Ул, бүтән баш ҡаһиндар һымаҡ, көн һайын тәүҙә үҙ гонаһтары, аҙаҡ халыҡтың гонаһтары өсөн ҡорбан килтереүгә мохтаж түгел, сөнки Үҙен ҡорбан итеп, бер һәм һуңғы тапҡыр ҡорбан килтерҙе+.
28Муса ҡануны баш ҡаһин итеп кешеләргә хас кәмселектәре булған әҙәмдәрҙе билдәләй. Ә ҡанундан һуң бирелгән ант буйынса Баш Ҡаһин итеп Алла Улы билдәләнде. Ул – мәңгелек камиллыҡҡа өлгәшкән Зат+.

Яңы килешеүҙең Баш Ҡаһины

81Һеҙгә һөйләгәндәребеҙҙә иң мөһиме шул: күктәрҙә Мөһабәт Алланың тәхетенең уң яғына ултырған Баш Ҡаһиныбыҙ бар+.
2Ул Изге йортта – кеше ҡулы менән түгел, ә Раббы Үҙе ҡорған ысын ғибәҙәт ҡылыу сатырында хеҙмәт итә+.
3Һәр баш ҡаһин бүләк һәм ҡорбан килтереү өсөн билдәләнә. Шуға күрә беҙҙең Баш Ҡаһиныбыҙҙың да ҡорбан килтереү өсөн нимәһелер булырға тейеш ине+.
4Әгәр ерҙә булһа, Ул ҡаһин булмаҫ ине, сөнки ҡанун буйынса ҡорбан килтереүселәр бында бар инде.
5+Ерҙәге ҡаһиндар хеҙмәт иткән урын күктәге Изге йорттоң ишараты һәм күләгәһе генә. Шуға күрә Мусаға Изге сатыр ҡорор алдынан Алла тарафынан: «Ҡара уны, барыһын да тауҙа тап һиңә күрһәтелгән өлгө буйынса эшлә», – тип иҫкәртелгән+.
6Ғайса аралашсы булған килешеү тәүгеһенә ҡарағанда ни тиклем яҡшыраҡ булған кеүек, Уға тапшырылған хеҙмәт ерҙәге ҡаһиндар хеҙмәтенән шул тиклем юғарыраҡ. Сөнки яңы килешеү яҡшыраҡ вәғәҙәләргә нигеҙләнгән+.

7Әгәр беренсе килешеүҙең етешһеҙлектәре булмаһа, икенсеһен төҙөүгә ихтыяж тыумаҫ ине+.
8+Әммә Алла Үҙенең халҡын ғәйепләп, былай тип әйтә:

«Бына, шундай көндәр килә, – ти Раббы, – Мин Исраил һәм Йәһүҙә халҡы менән Яңы килешеү төҙөрмөн+.
9Был килешеү Мин уларҙың ата-бабаларын Мысырҙан етәкләп алып сыҡҡанда төҙөгән килешеү кеүек булмаҫ. Улар Минең килешеүемә тоғролоҡ һаҡламаны һәм Мин уларҙан ситләштем, – ти Раббы. –

10Исраил халҡы менән Мин ул көндәрҙән һуң төҙөйәсәк килешеү былай булыр, – ти Раббы. – Үҙ ҡанундарымды Мин уларҙың зиһендәренә һалырмын, күңелдәренә яҙып ҡуйырмын. Мин – уларҙың Аллаһы, ә улар Минең халҡым булыр+.

11Бер кем дә икенсе берәүҙе йәки туғанын: „Раббыны танып бел!“ – тип өйрәтмәҫ. Олоһонан алып кесеһенә тиклем барыһы ла Мине танып белер+.
12Енәйәттәрен ғәфү итермен, гонаһтарын башҡаса иҫемә төшөрмәм».

13Был килешеүҙе «яңы» тип атап, Ул беренсе килешеүҙең иҫкереүен күрһәтте, ә иҫкергән һәм мәғәнәһе кәрәге бөтә барған нәмә оҙаҡҡа бармай юҡҡа сыға.

Беренсе килешеү ваҡытында ғибәҙәт ҡылыу

91Беренсе килешеүҙең ғибәҙәт ҡылыу хаҡындағы күрһәтмәләре һәм ерҙәге Изге йорто бар ине+.
2Изге йорт кеүек итеп сатыр ҡоролдо, уның алғы өлөшөнә шәмдәл, өҫтәл урынлаштырылды, Аллаға бағышланған икмәктәр ҡуйылды. Был урын Мөҡәддәс тип аталды+.
3+Икенсе пәрҙә артында Иң мөҡәддәс тип аталған урын бар ине+.
4+Унда хуш еҫ төтәҫләгес алтын ҡорбан усағы һәм алтын менән көпләнгән Килешеү һандығы, майҙә һалынған алтын һауыт, Һарундың бөрөләнгән таяғы һәм килешеү бойороҡтары яҙылған таҡтаташтар урынлаштырылғайны*+.
5+Ә һандыҡ өҫтөндәге «гонаһтарҙан паклау урыны» тип аталған ҡапҡасты ҡанаттарының күләгәһе менән ҡаплап, Алла шөһрәтен сағылдырған кирубтар* тора ине. Ул хаҡта хәҙер ентекләп һөйләп тороуҙың кәрәге юҡ+.

6Ошолай итеп урынлаштырылған сатырҙың алғы өлөшөнә ҡаһиндар ғибәҙәт ҡылыу хеҙмәтен үтәү өсөн даими инә.
7+Сатырҙың эске өлөшөнә иһә бары тик баш ҡаһин ғына йылына бер тапҡыр инә. Ул мотлаҡ рәүештә үҙе менән ҡорбан ҡанын алып инә. Был ҡанды үҙенең һәм халыҡтың белмәйенсә ҡылған гонаһтары өсөн килтерә+.
8Шуның менән Изге Рух, сатырҙың алғы өлөшө бар саҡта, Иң мөҡәддәс урынға юлдың әлегә асыҡ булмауын күрһәтә+.
9Бының бөгөнгө көн өсөн дә мәғәнәһе бар: бүләктәр һәм ҡорбандар килтереү менән ғибәҙәт ҡылыусының выжданы сафлана алмай+.
10Уларҙа ашау-эсеү, төрлө йыуыныу йолалары ғына күҙҙә тотола, былар – тышҡы яҡты ғына иҫәпкә алған ҡағиҙәләр һәм яңы тәртип урынлаштырғансы ғына үҙ көсөнә эйә була+.




Яңы килешеү ҡорбаны

11Әммә Мәсих барлыҡ яҡшы нәмәләрҙең Баш Ҡаһины булып килде. Кеше ҡулы менән һалынмаған, фани донъяныҡы булмаған, бөйөгөрәк һәм камилыраҡ сатыр аша үтте+.
12Ул Иң мөҡәддәс урынға кәзә йәки быҙау ҡаны менән түгел, ә бер һәм һуңғы тапҡыр Үҙ ҡаны менән инде һәм кешеләр өсөн мәңгелек ҡотолоу алды.
13+Әгәр ҙә кәзә, үгеҙ ҡаны йәки ҡорбан итеп яндырылған йәш быҙау көлө бысранғандар өҫтөнә һирпелеп, йола буйынса тәнде тышҡы яҡтан таҙарта икән,+
14Мәсих ҡанының көсө ни тиклем ҙур! Ул бит мәңгелек Рух аша Үҙен Үҙе кәмселекһеҙ ҡорбан рәүешендә Аллаға тапшырҙы. Беҙ тере Аллаға хеҙмәт итә алһын өсөн, Уның ҡаны беҙҙең выжданыбыҙҙы үлемгә илткән эштәрҙән арындырыр+.

15Шуға күрә Мәсих, кешеләрҙе тәүге килешеү ваҡытында ҡылған гонаһтарынан Үҙ үлеме менән ҡотҡарып, Алла тарафынан саҡырылғандар Ул вәғәҙә иткән яҡшылыҡтарға мәңге эйә булһын өсөн, яңы килешеүҙең аралашсыһы булды+.
16Васыят та ниндәйҙер кимәлдә килешеү булып тора. Ул уны яҙған кешенең үлеме иҫбатланғас ҡына үҙ көсөнә инә.
17Васыят, ысынлап та, үлем һуңынан ғына ғәмәлгә инә: уны яҙған кеше тере саҡта бер ниндәй ҙә көсө булмай.
18Шуның өсөн тәүге килешеү ҙә ҡандан башҡа ғәмәлгә аша алманы.
19+Муса, ҡанун күрһәтмәләренең бөтөнөһөн дә халыҡ алдында уҡып сыҡҡас, ут-ҡыҙыл йөн һәм майағас* алып, шулар менән бөтә халыҡҡа ла, ҡанун яҙылған төргәккә лә һыу һәм быҙау, кәзә ҡаны һирпеп сыҡҡан+.
20Ул: «Был – Алла һеҙгә үтәргә тип бойорған килешеүҙе раҫлаусы ҡан», – тигән+.
21Шулай уҡ ул Изге сатырға һәм унда булған, ғибәҙәт ҡылғанда ҡулланыла торған барлыҡ әйберҙәргә ҡан һирпкән+.
22+Ҡанун бөтә нәмәнең дә тиерлек ҡан менән сафландырылыуын талап итә һәм ҡан түгелмәйенсә ярлыҡау булмай+.

23Күктәге өлгө буйынса, ерҙә эшләнгән нәмәләр шулай таҙартылырға тейеш ине, әммә күктәгеләр өсөн быларға ҡарағанда яҡшыраҡ ҡорбандар менән сафландырыу талап ителә+.
24Сөнки Мәсих кеше ҡулы менән күктәге ысын Изге йортҡа оҡшатып ҡына төҙөлгән ерҙәге Изге йортҡа түгел, ә беҙҙең өсөн Алла алдында баҫырға тип, күктең үҙенә инде+.
25Ул, баш ҡаһин йыл һайын Иң мөҡәддәс урынға үҙенеке булмаған ҡанды алып ингән һымаҡ, Үҙен ҡат-ҡат ҡорбан итер өсөн инмәне.
26Әгәр шулай булһа, донъя яратылғандан бирле Мәсихкә әйләнгән һайын ғазап сигергә тура килер ине. Ләкин Ул, Үҙен ҡорбан итеү аша гонаһты бөтөрөр өсөн, ошо һуңғы дәүерҙә бары бер тапҡыр ғына килде+.
27Һәр кемгә ҡасан да булһа бер үлеп, унан һуң хөкөм алдына баҫырға яҙған кеүек,+
28Мәсих тә, бик күптәрҙең гонаһтарын Үҙ өҫтөнә алыр өсөн, бер тапҡыр ҡорбан ителеп, икенсе тапҡырға кешеләрҙең гонаһтарын бөтөрөү өсөн түгел, ә Уны көткәндәрҙе ҡотҡарыу өсөн киләсәк+.

101Ҡанун – килә торған яҡшы нәмәләрҙең үҙе түгел, ә күләгәһе генә. Шуға күрә, йыл һайын бер төрлө ҡорбандар килтереп, ул Алла алдына килгән кешеләрҙе камил итә алмай+.
2Әгәр ҙә ҡанун быны эшләй алһа, артабан ҡорбан килтерелмәҫ ине, сөнки Аллаға ғибәҙәт ҡылыусылар бер тапҡыр таҙарыныу менән бүтәнсә үҙҙәренең гонаһтары өсөн ғәйеп тоймаҫтар ине.
3Ләкин был ҡорбандар гонаһтар тураһында йылдың-йылы иҫкә төшөрөп тора+.
4Сөнки үгеҙ йәки кәзә ҡаны менән гонаһтарҙы юҡҡа сығарыу мөмкин түгел.
5+Шуға күрә Мәсих донъяға килгәс былай тине:


«Һин ҡорбандар ҙа, бүләктәр ҙә теләмәнең,

ләкин Минең өсөн тән әҙерләнең+.

6Тотош яндырыу ҡорбандары ла,

гонаһ ҡорбандары ла

күңелеңә хуш килмәне+.

7Шул саҡта Мин: „Бына Мин.

Минең хаҡта төргәк китапта яҙылғанса,

эй Алла, ихтыярыңды үтәргә килдем“, – тинем».



8Шулай итеп, Ул тәүҙә: «Һин ҡорбандар ҙа, бүләктәр ҙә, тотош яндырыу ҡорбандары ла, гонаһ өсөн ҡорбандар ҙа теләмәнең һәм улар күңелеңә хуш килмәне», – тип әйткән. Ә был ҡанун буйынса талап ителде.
9Унан һуң Мәсих: «Бына Мин, Һинең ихтыярыңды үтәргә тип килдем», – тигән. Ул, алдағы талаптарҙы үҙ көсөнән сығарып, яңыны индерә.
10Мәсих арҡылы атҡарылған Алла ихтыяры буйынса беҙ Ғайса Мәсихтең тәне бер тапҡыр һәм мәңгегә ҡорбан ителеүе менән изгеләндерелдек.+

11+Һәр ҡаһин, көн һайын үҙ хеҙмәтен үтәп, ҡабат-ҡабат бер төрлө ҡорбандар килтерә, әммә был ҡорбандар бер ваҡытта ла гонаһтарҙы юҡҡа сығара алмай,+
12Мәсих иһә, гонаһтар өсөн мәңгелек көскә эйә булған бер генә ҡорбан килтереп, мәңгегә Алланың уң яғына ултырҙы+.
13Шул ваҡыттан алып Ул дошмандарының Үҙ аяҡтарының аҫтына баҫҡыс итеп һалыныуын көтә+.
14Ул бер ҡорбан менән изге ителеүселәрҙе мәңгегә камил итте.
15Был хаҡта беҙгә Изге Рух та шаһитлыҡ ҡыла. Башта былай тип әйткән:


16+«Ул көндәрҙән һуң

Мин улар менән төҙөйәсәк килешеү ошо, – ти Раббы. –

Ҡанундарымды уларҙың күңелдәренә һалырмын,

зиһендәренә яҙып ҡуйырмын».



17+Унан Ул былай тип өҫтәй:


«Енәйәттәрен ғәфү итермен,

гонаһтарын башҡаса иҫемә төшөрмәҫмен»+.



18Ә гонаһтар ярлыҡанған икән, ҡорбан килтереү мохтажлығы юҡ инде.




Ныҡ булығыҙ!

19Шулай итеп, имандаштар, беҙ Ғайса ҡаны менән ҡыйыу рәүештә Иң мөҡәддәс урынға инә алабыҙ+.
20Ул беҙгә яңы, йәшәү биргән юл асты һәм был юл пәрҙә, йәғни Уның ғазаптар кисергән тәне аша үтә+.
21Беҙҙең Алла йорто башында тороусы бөйөк Ҡаһиныбыҙ бар.
22Шуға күрә ихлас күңел, иман алып килгән тулы ышаныс менән күңелдәребеҙҙе бысранған выждандан таҙарындырып, тәнебеҙҙе саф һыу менән йыуып, Аллаға яҡынлайыҡ+.
23Беҙгә өмөт биргән иманды тотоуыбыҙҙа ныҡ торайыҡ, сөнки вәғәҙә биргән Зат – тоғро+.
24Бер-беребеҙгә иғтибарлы булайыҡ, бер-беребеҙҙе мөхәббәт менән изге эштәргә дәртләндерәйек.
25Ҡайһы берәүҙәр кеүек, ғибәҙәт ҡылыу өсөн бергә йыйылыуҙан баш тартмайыҡ, киреһенсә, бер-беребеҙҙе тағы ла нығыраҡ ҡеүәтләп торайыҡ, сөнки Раббы көнөнөң яҡынлашыуын күрәбеҙ бит+.

26Әгәр беҙ хәҡиҡәтте танып белгәндән һуң да гонаһ ҡылыуыбыҙҙы аңлы рәүештә дауам итһәк, гонаһтарыбыҙ өсөн башҡаса ҡорбан ҡалмай+.
27Ә хөкөмдө һәм Алланың дошмандарын ялмап юҡ итәсәк ҡоторонҡо утты ҡурҡып көтөргә генә ҡала+.
28+Муса ҡанунынан баш тартҡан һәр кеше, ике йәки өс шаһит күрһәтеүе буйынса, аяуһыҙ рәүештә үлемгә дусар ителә+.
29Ә Алла Улын аяҡ аҫтына һалып тапаған һәм ҡасандыр үҙе изгеләнгән килешеү ҡанын мыҫҡыл итеп мәрхәмәт Рухын кәмһеткән кеше, һеҙҙеңсә, ни ҡәҙәр ҡаты язаға лайыҡ+?
30++«Ҡон ҡайтарыу – Минән, әжерен Үҙем бирермен» һәм тағы «Раббы Үҙ халҡын хөкөм итәсәк» тип Әйтеүсене беҙ беләбеҙ+.
31Тере Алла ҡулына эләгеү ҡот осҡос!+

32Алла яҡтылығы һеҙҙе яңы ғына яҡтыртҡандан һуң булып үткән көндәрегеҙҙе, ул саҡтағы ғазаптарға түҙгән мәлдәрегеҙҙе иҫегеҙгә төшөрөгөҙ.
33Һеҙҙе ҡайһы саҡта халыҡ алдында мәсхәрәләнеләр, эҙәрлекләнеләр, ҡайһы саҡта һеҙ шул хәлдәрҙе кисергән кешеләр менән иңгә-иң терәшеп торҙоғоҙ.
34Һеҙ тотҡондағы әҙәмдәрҙең хәленә индегеҙ, милкегеҙҙән мәхрүм итеүҙе ҡыуаныс менән ҡабул иттегеҙ, сөнки күктә һәйбәтерәк, мәңгелек байлығығыҙ барлығын белә инегеҙ+.
35Шуға ла ҡыйыулыҡты ситкә алып ташламағыҙ, һеҙ йомарт бүләкләнәсәкһегеҙ.
36Алла ихтыярын үтәп, шунан һуң вәғәҙә ителгәнде алыр өсөн һеҙгә сыҙамлыҡ кәрәк.
37+Изге Яҙмала әйтелгәнсә:


«Әҙ генә, бик әҙ генә ҡалды, һәм

килергә тейешле Зат килер, Ул оҙаҡ көттөрмәҫ.

38Минең тәҡүә кешем үҙенең иманы арҡаһында йәшәр.

Әгәр сигенә ҡалһа,

уны күңелем ҡабул итмәйәсәк»+.



39Беҙ имандан сигенеп һәләк булыусыларҙан түгел, беҙ – иманыбыҙға тоғро ҡалған һәм йәнен һаҡлап алып ҡалған кешеләрбеҙ.

Кешеләр тормошонда иман

111Иман – ул өмөтләнеп көткәндәрҙең тормошҡа ашырына ышаныс һәм күренмәгән нәмәләрҙең барлығын раҫлау+.
2Беҙҙең ата-бабаларыбыҙға шундай имандары өсөн Алла тарафынан хуплау бирелгән.
3+Ғаләмдең Алла һүҙе менән яратылғанын һәм күренгән нәмәләрҙең күренмәгәндәренән бар булыуын беҙ иман аша аңлайбыҙ+.

4+Һабил* иман аша Аллаға Ҡабилға ҡарағанда яҡшыраҡ ҡорбан килтергән. Иман менән килтерелгәнлектән, уның бүләге Алла тарафынан хуплап ҡабул ителә һәм шуның менән ул тәҡүә булып раҫлана. Һабил, үҙе иҫән булмаһа ла, иманы аша әле лә һөйләй+.
5+Ханох иман аша был донъянан үлем кисермәйенсә алынған. «Уны бер ерҙән дә таба алмайҙар, сөнки уны Алла Үҙе янына ала». Алланың, янына алғанға тиклем үк, уның менән ҡәнәғәт булғаны шаһитлыҡ ителгән+.
6Иманлы булмай тороп, Алла ризалығын алып булмай, сөнки Уға килеүсе һәр кем Алланың барлығына һәм Уны эҙләгән кешеләргә Унан әжер аласағына ышанырға тейеш.
7+Нух иман аша, әле күрергә мөмкин булмаған нәмәләр тураһында Алланан иҫкәртеү алып, Уға буйһоноп, үҙ йортондағыларҙы ҡотҡарыу өсөн кәмә төҙөгән. Иманы аша ул бөтә донъяны хөкөм иткән һәм иман арҡылы килә торған хаҡлыҡты алған+.

8+Ибраһим да иман аша Алла тарафынан саҡырылыуға буйһоноп, ҡайҙа барғанлығын белмәһә лә, киләсәктә милек итеп алырға тейеш булған ергә бара+.
9Иман менән ул үҙенә вәғәҙә ителгән ергә килеп урынлашып, килмешәк булып сатырҙа йәшәй. Уның кеүек, Исхаҡ менән Яҡуп та сатырҙа йәшәй. Улар ҙа уның менән бергә Алла вәғәҙә иткәнде алырға тейеш була+.
10Ибраһим, рәссамы ла, төҙөүсеһе лә Алла булған ныҡ нигеҙле ҡаланы көтөп алған+.
11+Ауырға ҡала алмаған Сара ла иманы аша бала табырлыҡ көскә эйә була һәм, өлкән йәштә булыуына ҡарамаҫтан, бала таба, сөнки Алла тарафынан бирелгән вәғәҙәнең тоғролоғона ышана+.
12+Шуның өсөн дә бер генә кеше, ҡарыуы ҡайтҡан булһа ла, күктәге йондоҙҙар һәм диңгеҙ ярындағы ҡом бөртөгөндәй иҫәпһеҙ-һанһыҙ тоҡом биргән+.

13Бөтә был кешеләр имандарын һаҡлап үлгән. Улар үҙҙәренә вәғәҙә ителгәнде алмайынса, йыраҡтан ғына күргән һәм сәләмләгән. Был донъяла үҙҙәренең ваҡытлыса йәшәгән сит кешеләр һәм килмешәктәр генә икәнлектәрен танығандар+.
14Былай тип әйтеүселәр үҙҙәренең ысын йәнтөйәген эҙләүҙәрен күрһәтәләр.
15Әгәр улар ҡалдырып киткән төйәктәре тураһында уйлаған булһа, кире ҡайтыу мөмкинлеген дә табырҙар ине.
16Әммә улар яҡшыраҡҡа – күктәге төйәгенә ынтыла. Шуға ла Алла уларҙың Аллаһы тип аталыуҙан оялмай – улар өсөн ҡала әҙерләне+.

17-18++Ибраһим, Алла тарафынан һыналғанда, иманы арҡаһында ҡорбанға Исхаҡты тәҡдим итте. Ул үҙенә вәғәҙә ителгән һәм: «Һинең тоҡомоң Исхаҡтан тараласаҡ», – тип әйтелгән берҙән-бер улын ҡорбан итеп бирергә лә әҙер ине+.
19Ибраһим, Алла хатта үленән терелтергә һәләтле, тип һананы һәм Исхаҡты үлгәндән һуң кире ҡайтарып алды, тиһәң дә була+.
20+Иман арҡаһында Исхаҡ Яҡуп менән Ғаязды киләсәктәре тураһында һөйләп, фатихаланы+.
21+Яҡуп үлер алдынан Йософтоң улдарының һәр береһенә иман аша фатиха бирҙе һәм таяғына таянған килеш Аллаға табынып баш эйҙе+.
22+Иман аша Йософ ғүмеренең һуңғы көндәрендә Исраил халҡының Мысырҙан сығасағы тураһында һөйләне һәм үҙ һөйәктәрен нимә эшләтергә икәнлеген әйтте+.

23+Иман аша Муса ла ата-әсәһе тарафынан өс ай буйы йәшереп тотола, сөнки ата-әсәһе уның бик матур бала булыуын күрә, уларҙы батша фарманы ла ҡурҡытмай+.
24+Муса, ир ҡорона ингәс, иман аша фирғәүен ҡыҙының улы тип йөрөтөлөүҙән баш тарта+.
25Гонаһтан ҡыҫҡа ваҡытлы ләззәт алыуға ҡарағанда Алла халҡы менән бергә ғазап кисереүҙе өҫтөнөрәк ҡуя+.
26Ул үҙен көткән әжерҙе күрә, шуға ла Мәсих хаҡына хурлыҡ аша үтеүҙе Мысыр хазинаһынан ҡиммәтерәк байлыҡ тип иҫәпләй+.
27+Иман арҡаһында Муса Мысырҙан китте. Ул батшаның асыуынан ҡурҡманы. Күҙгә күренмәҫ Алланы күргән кеше һымаҡ, ул сыҙам булды+.
28+Иман аша ул, баш балаларҙы һәләк итергә тейеш булған фәрештә Исраил халҡының балаларына теймәһен өсөн, ишектәргә ҡан һибеү һәм ҡотҡарылыу байрамын билдәләне+.
29+Иман аша Исраил халҡы Ҡыҙыл диңгеҙҙе ҡоро ерҙән барғандай кисеп сыға, ә Мысыр кешеләре, шулай уҡ эшләп ҡарап, бөтәһе лә батып үлә+.

30+Исраил кешеләре иман менән ете көн рәттән Йерихо ҡалаһын урағандан һуң, уның диуарҙары ишелеп төшә+.
31+Боҙоҡ ҡатын Рахав та, Исраил шымсыларын иман аша дуҫтарса ҡабул иткәнгә күрә, тыңлауһыҙҙар менән һәләк булмай+.

32Ошоларға өҫтәп тағы нимәләр һөйләргә? Гидғон, Бараҡ, Шимшон, Ифтах, Дауыт, Шемуил һәм пәйғәмбәрҙәр тураһында һөйләргә ваҡытым етмәҫ+.
33Улар иман аша батшалыҡтарҙы буйһондора, ғәҙеллек урынлаштыра, вәғәҙә ителгәндәргә өлгәшә. Арыҫландарҙың ауыҙҙарын яба,+
34ҡоторонҡо утты һүндерә, ҡылыстарҙан ҡотола. Уларҙың көсһөҙлөгө көскә әйләнә, һуғышта улар ҡеүәтле була һәм сит ил ғәскәрҙәрен ҡасырға мәжбүр итә+.
35Ҡайһы бер ҡатындарға уларҙың үлгән яҡындары терелтелеп ҡайтарылған. Башҡалары иһә, үлемгә еткергәнсе ыҙалатһалар ҙа, яҡшыраҡ тормошта терелер өсөн иректән баш тарта+.
36Ҡайһы берҙәре мыҫҡыл ителә, ҡамсы менән һуғыла, ҡайһы берҙәре хатта бығауланып, төрмәләргә ябыла+.
37Уларҙы таш менән бәреп үлтерәләр, кәүҙәләрен урталай бысалар, ҡылыстан үткәрәләр. Улар һарыҡ йә кәзә тиреһе ябынып йөрөй, баштары мохтажлыҡтан сыҡмай, уларҙы эҙәрлекләйҙәр, туҡмайҙар+.
38Донъя ундай кешеләргә лайыҡ түгел ине, улар сүллектәрҙә, тауҙарҙа, мәмерйәләрҙә һәм упҡындарҙа ҡаңғырып йөрөй+.

39Улар бөтәһе лә имандары өсөн Алланан хуплау ала, тик береһе лә фани донъяла саҡта вәғәҙә ителгәнде алмай.
40Был кешеләр бары тик беҙҙең менән генә камиллыҡҡа өлгәшһен өсөн, Алла беҙҙең өсөн яҡшыраҡ бер нәмә әҙерләгән+.

Ғайсанан күҙ яҙлыҡтырмайыҡ

121Беҙҙең тирә-яғыбыҙҙа шаһиттар шул тиклем күп, шуға күрә юлыбыҙҙа торған бөтә ҡаршылыҡтарҙы, беҙҙе сырмап алған гонаһтарҙы алып ташлайыҡ һәм алда торған ярыш юлын сыҙамлыҡ менән йүгереп үтәйек+.
2Иманда беренсе булып барған һәм уны камиллыҡҡа еткергән Ғайсанан күҙ яҙлыҡтырмайыҡ. Ул, хурлығына иғтибар итмәйенсә, киләсәктә юлында көткән шатлыҡ хаҡына* арҡысаҡҡа ҡаҙаҡланды һәм Алла тәхетенең уң яғына ултырҙы+.
3Гонаһлылар тарафынан ошондай дошманлыҡ хисе кисергән Ғайса тураһында уйлап ҡарағыҙ. Был күңелегеҙҙе төшөрмәҫкә һәм көсөгөҙҙө юғалтмаҫҡа ярҙам итер+.

4Гонаһҡа ҡаршы көрәшкәндә һеҙгә үҙегеҙҙең ҡанығыҙҙы түгергә тура килмәне әле+.
5+Атай кеше Үҙ улдарына өндәшкән һымаҡ, Алланың һеҙгә:


«Улым, Раббының һабағына битараф булма,

Ул ғәйебеңде күрһәткәндә күңелеңде төшөрмә+.

6Раббы яратҡан бәндәһен тәрбиәләй,

ҡабул иткән балаһына яза бирә», –



тигән ҡеүәтләү һүҙҙәрен онотҡанһығыҙ.
7Һынауҙарығыҙҙы тәрбиәләнеү кеүек үткәрегеҙ – бынан Алланың һеҙгә үҙ улдарына ҡараған кеүек ҡарауы күренә. Атаһы тәрбиә бирмәгән бала бармы ни+?
8Әгәр ҙә һеҙ һәр кем үтергә тейешле тәрбиәне алмайһығыҙ икән, тимәк, һеҙ – Алланың ысын улдары түгел, ә үгәй балалары.
9Унан тыш, бөтәбеҙҙең дә ерҙә беҙҙе тәрбиәләгән атайҙарыбыҙ бар ине, улар беҙҙе тәртипкә өйрәтте, һәм беҙ уларҙы ихтирам иттек. Күктәге рухи Атабыҙға иһә тағы ла нығыраҡ буйһонорға тейеш түгелбеҙме ни? Был буйһоноу беҙгә йәшәү бирә бит.
10Атайҙарыбыҙ беҙҙе күпмелер ваҡыт үҙҙәре белгәнсә тәрбиәләне, ә Алла – үҙ файҙабыҙ хаҡына, беҙ Уның изгелегендә ҡатнаша алһын өсөн тәрбиәләй+.
11Һәр тәрбиә үҙ ваҡытында шатлыҡ булып тойолмай, ә хәсрәт килтереүсе булып күренә, әммә аҙағыраҡ был тәрбиә аша үткәндәргә ул уңыш килтерә: именлек һәм хаҡ тормош бирә.




Алланы кире ҡаҡмаҫҡа саҡырыу

12+Шуға күрә хәлһеҙләнгән ҡулдарығыҙҙы һәм көсһөҙләнгән тубыҡтарығыҙҙы нығытығыҙ+
13һәм аҡһаған аяҡтарығыҙ тағы ла нығыраҡ имгәнмәһен, киреһенсә, төҙәлһен өсөн тура юлдан йөрөгөҙ+.

14Бөтәһе менән дә тыныс йәшәгеҙ һәм изгелеккә ынтылығыҙ: изгелеккә ынтылмайынса бер кем дә Раббыны күрмәҫ+.
15Берегеҙ ҙә Алла мәрхәмәтенән мәхрүм ҡалмаһын өсөн тырышлығығыҙҙы һалығыҙ. Берәй әсе тамырлы үлән үҫеп сығып, зыян килтереүенән һәм күптәрҙе зарарлауынан һаҡ булығыҙ+.
16+Ҡарағыҙ уны, бер ултырып ашарлыҡ аш өсөн үҙенең баш бала булыу хоҡуғын һатҡан Ғаяз кеүек, арағыҙҙа бер кем дә аҙғын йә иманһыҙ булмаһын+.
17Һеҙ беләһегеҙ, һуңынан ул фатиха алырға теләгән, ләкин кире ҡағылған. Был хаҡта күҙ йәштәре аша һораһа ла, булған хәлде бер нисек тә үҙгәрттерә алмаған+.

18Һеҙ ҡағылып ҡарарға мөмкин булған дөрләп янған тауға ла, эңергә һәм дөм ҡараңғыға ла, дауылға ла,+
19борғо тауышына ла, һүҙҙәрҙе әйтеүсе тауышҡа ла килмәнегеҙ. Ә тауыш шундай һүҙҙәр әйтә, уларҙы ишеткән кешеләр бүтәнсә һөйләмәүҙәрен ялбара+.
20+Был тыңлаусылар: «Был тауға хатта хайуан ҡағылһа ла, ул таш менән бәреп үлтерелер», – тигән бойороҡ һүҙҙәренә түҙә алмаған+.
21+Был күренмеш шул тиклем ҡурҡыныс булған, хатта Муса ла: «Мин ҡурҡам һәм тетрәнәм», – тигән*+.

22Әммә һеҙ Сион тауына, тере Алла ҡалаһына – күктәге Йәрүсәлимгә һәм иҫәпһеҙ-һанһыҙ фәрештәләргә килдегеҙ+.
23Һеҙ Алла кешеләренең – исемдәре күктә яҙылып ҡуйылған беренсе тыуған балаларҙың шатлыҡлы тантаналы йыйылышына, бөтәһенең Хөкөмдары булған Аллаға, камиллаштырылған тәҡүә кешеләрҙең рухтарына,+
24+яңы Килешеү Аралашсыһы Ғайса янына, Һабил ҡанына ҡарағанда һәйбәтерәк нәмәләр һөйләүсе Ғайсаның һирпелгән ҡаны* янына килдегеҙ+.

25Тик һаҡ булығыҙ, үҙегеҙгә Һөйләүсенән ваз кисмәгеҙ. Ул ерҙә һөйләгән сағында кешеләр Уны тыңламаған өсөн язаһыҙ ҡалмаған икән, күктән тороп Киҫәтеүсенән баш тартһаҡ, беҙ инде ҡатыраҡ язаға дусар буласаҡбыҙ+.
26+Ул саҡта Алланың тауышы ер һелкетте һәм Ул хәҙер: «Мин тағы бер тапҡыр ерҙе генә түгел, күкте лә тетрәтәсәкмен», – тип вәғәҙә бирә+.
27«Тағы бер тапҡыр» тигән һүҙҙәр быны аңлата: ҡаҡшамаҫ нәмәләр генә ҡалһын өсөн, ҡаҡшай торған, йәғни бар ителгән һәр нәмә урынынан күсерелер+.
28Беҙгә ҡаҡшамаҫ батшалыҡ бирелә, шуға күрә рәхмәтле булайыҡ, ихтирам һәм ҡурҡыу менән Алла хуш күрерлек итеп башыбыҙҙы эйәйек һәм Уға хеҙмәт итәйек,+
29+сөнки беҙҙең Аллабыҙ – ялмап йотоусы ут+.

131Бер-берегеҙҙе туғандарса яратыуығыҙҙы дауам итегеҙ+.
2Ҡунаҡсыл булырға онотмағыҙ, сөнки шулай итеп, ҡайһы берәүҙәр үҙҙәре лә белмәйенсә фәрештәләргә ҡунаҡсыллыҡ күрһәткән+.
3Төрмәлә ултырған кешеләрҙе иҫегеҙҙә тотоғоҙ, үҙегеҙҙе лә улар менән бергә тотҡонлоҡта кеүек тойоғоҙ. Аяуһыҙ мөғәмәләгә түҙгән кешеләрҙе иҫегеҙҙә тотоғоҙ, сөнки һеҙҙең тәнегеҙ ҙә ауыртыуҙы тоя+.
4Барыһы ла никахты юғары баһалаһын һәм никах түшәктәре саф булһын. Аҙғындар менән хыянатсыларҙы Алла хөкөм итәсәк бит+.
5+Байлыҡҡа нәфселе булмағыҙ, бары менән ҡәнәғәт йәшәгеҙ. Сөнки Алла: «Мин бер ҡасан да һине яңғыҙ ҡалдырмам һәм ташламам», – тип әйткән+.
6+Шулай булғас, беҙ ҡыйыу рәүештә:


«Раббым – минең Ярҙамсым,

шуға ла ҡурҡмайым.

Әҙәм миңә нимә ҡыла ала?» –



тип әйтә алабыҙ+.

7Һеҙгә Алла һүҙен еткергән етәкселәрегеҙҙе иҫегеҙҙә тотоғоҙ һәм ғүмерҙәренең һөҙөмтәһен уйлап, имандарынан өлгө алып, уларға эйәрегеҙ+.
8Ғайса Мәсих үҙгәрешһеҙ – кисә лә, бөгөн дә, мәңгелектә лә Ул бер үк+.
9Төрлө ят тәғлимәттәргә үҙегеҙҙе ситкә тайпылдырырға юл ҡуймағыҙ. Йөрәгегеҙҙе Алланың мәрхәмәте менән нығытыу яҡшы, ә ризыҡ ашау тураһындағы ҡағиҙәләр менән түгел. Был ҡағиҙәләр уларҙы үтәүселәргә файҙа килтермәгән бит+.
10Беҙҙең ҡорбан усағыбыҙ бар, Изге сатырҙағы хеҙмәтселәрҙең ундағы ҡорбанды ашарға хоҡуғы юҡ.
11+Гонаһтар өсөн килтерелгән ҡорбан малының ҡанын баш ҡаһин Иң мөҡәддәс урынға алып инә, ә түшкәләре уларҙың тупламынан ситтә яндырыла+.
12Шуның кеүек үк Ғайса ла, халыҡты Үҙ ҡаны менән изгеләндерер өсөн, ҡала ҡапҡаһының тышында ғазап кисергән+.
13Шуға күрә беҙ ҙә, Ул башынан үткәргән хурлыҡты күтәреп, тупламдан ситкә, Уның янына сығайыҡ+.
14Сөнки бында, ерҙә, беҙҙең даими йәшәй торған ҡалабыҙ юҡ, беҙ киләсәктәге ҡаланы көтәбеҙ.
15+Шуға күрә Ғайса аша Аллаға даими рәүештә данлау ҡорбаны килтерәйек, йәғни Уның исемен телебеҙ менән маҡтайыҡ+.
16Кешеләргә изгелек эшләүҙе һәм башҡалар менән уртаҡлашыуҙы онотмағыҙ – нәҡ шундай ҡорбандар Алла тарафынан хуплана+.

17Етәкселәрегеҙҙе тыңлағыҙ һәм уларға буйһоноғоҙ – улар Алла алдында яуап тота торған кешеләр булғанлыҡтан, һеҙҙең йәндәрегеҙ тураһында арымай-талмай хәстәрлек күрә. Шулай булғас, был эште уларға ауырһынып түгел, ә шатланып башҡарырға юл ҡуйығыҙ. Ауырһынып башҡарған эштең һеҙҙең өсөн һис ниндәй файҙаһы булмаҫ.
18Беҙҙең өсөн доға ҡылығыҙ. Беҙ намыҫыбыҙҙың саф булыуына ышанабыҙ, сөнки һәр нәмәлә дөрөҫ эш итергә тырышабыҙ+.
19Мин һеҙҙән янығыҙға тиҙерәк ҡайтыуымды теләп доға ҡылыуығыҙҙы айырыуса үтенәм.




Доға һәм сәләмләү һүҙҙәре

20Именлек Аллаһы мәңгелек килешеүҙе раҫлаусы ҡан арҡаһында Раббыбыҙ Ғайсаны, һарыҡтарҙың бөйөк Көтөүсеһен, үленән терелтте+.
21Үҙенең ихтыярын үтәр өсөн Алла һеҙҙе һәр яҡшы нәмә менән тәьмин итһен һәм Ғайса Мәсих аша беҙҙә Үҙенә ҡулай нәмәләрҙе эшләһен. Уға мәңгенән-мәңгегә дан. Амин.

22Имандаштарым, был хатымда яҙған өгөт-нәсихәттәремә сабырлыҡ менән ҡарауығыҙҙы үтенеп һорайым, мин һеҙгә бик күп тә яҙманым бит.
23Имандашыбыҙ Тимоҫеустың азат ителгәнен хәбәр итергә теләйем, ул тиҙҙән яныма килһә, һеҙҙе бергәләп күрербеҙ+.
24Бөтә етәкселәрегеҙгә һәм Алланың барлыҡ изге халҡына сәләм. Италиялағы имандаштарыбыҙ һеҙҙе сәләмләй.
25Һәммәгеҙгә лә мәрхәмәт булһын*.







* 2:7 Ҡайһы бер боронғо ҡулъяҙмаларҙа: «Үҙ ҡулдарың менән булдырған нәмәләрҙе уға тапшырҙың» тигән һөйләм дә бар.

* 4:9 Шәмбе – йәһүдтәр өсөн Аллаға бағышланған ял көнө.

* 5:6 Мәлки-Садиҡ – Сәлим батшаһы һәм ҡаһин. Ибраһим уға хәрби табышының унынсы өлөшөн биргәндән һуң, Мәлки-Садиҡ Ибраһимға фатихаһын бирә.

* 9:4 Майҙә – Алла боронғо Исраил халҡын сүлдә туйҙырыу өсөн күктән ебәргән ризыҡ. Һарундың таяғы нәҡ уның һәм нәҫеленең Алла тарафынан ҡаһин итеп һайланыуын күрһәткән. Таҡтаташтарҙа Алланың Исраил халҡына тәғәйенләнгән бойороҡтары яҙылған булған.

* 9:5 Кирубтар – ҡанатлы илаһи йән эйәләре. Тулыраҡ мәғлүмәт алыр өсөн һүҙлектәге «Кируб» һүҙен ҡарағыҙ.

* 9:19 Майағас – йәһүдтәрҙең дини йолаларында ҡулланыла торған үҫемлек.

* 11:4 Һабил – Һабил менән Ҡабил – Әҙәм менән Һауаның улдары. Ҡабил Һабилды үлтерә.

* 12:2 Шатлыҡ хаҡына – «шатлыҡ урынына» тип тә аңларға мөмкин.

* 12:21 Бында исраилдар тарихындағы ваҡиғалар, Алланың Хорев тауында Үҙ халҡына күренеүе телгә алына. Ә Мусаға ҡанун бүләк ителгән был тауҙы Синай тип тә атайҙар.

* 12:24 Һирпелгән ҡан – Тәүраттан билдәле булыуынса, ҡаһин, пакландырыу өсөн, кешеләрҙең гонаһтары өсөн салынған ҡорбандың ҡанын килешеү һандығы өҫтөнә һипкән.

* 13:25 Ҡайһы бер боронғо ҡулъяҙмаларҙа «Амин» тигән һүҙ ҙә бар.

Инеш һүҙ


Мусаның өсөнсө китабы

Левиҙәр

Был китапта башлыса Леви ырыуынан сыҡҡан Алла хеҙмәтендәгеләрҙең күп һанлы бурыс-вазифалары аңлатыла. Китаптың исеме лә ошо ырыу атамаһынан алынған.

Был китапта һүрәтләнгән ваҡиғалар Алланың Синай тауында Муса аша халҡына Үҙенең бойороҡтарын биреүен хикәйәләгән Сығыу тарихын дауам итә. Китаптың башында (1–10-сы бүлектәр) Алла хеҙмәтендәгеләргә уларҙың Аллаға ҡорбан килтереү буйынса вазифалары еткерелә. Ҡорбандың тәғәйенләнеше төрлө булырға мөмкин: айырым кешеләр йә тотош халыҡ, Аллаға шөкөр ҡылып, Ул биргәндең бер өлөшөн Уға кире ҡайтара, Уның менән аралаша йә гонаһтары өсөн Уның алдында тәүбә итә.

Артабан (11–16-сы бүлектәрҙә) хәрәм менән хәләлде айырыу ҡағиҙәләре һүрәтләнә. Алла халҡы паклығын һаҡларға тейеш, һәм был көндәлек тәртип ҡағиҙәләренә, бөтәһенән элек ризыҡ һайлауға ҡағыла.

Китаптың артабанғы өлөшөндә (17–27-се бүлектәр) шәхси, ғаилә, йәмғиәт һәм иҡтисади ҡағиҙәләр теҙмәһе тасуирлана. Был ҡанундарҙың күбеһе боронғо көнсығыш халыҡтарының ҡанундарына оҡшаш, әммә улар кешенең үҙенә бар яҡлап та идара иткән Ҡөҙрәтле Алла Раббыға буйһоноп йәшәргә ихтыяр күрһәтеүенә нигеҙләнә. Нәҡ ошо китапта Алла халҡы араһында үҙ-ара мөнәсәбәттәрҙе ҡороуҙың төп нигеҙе яңғырай: «Яҡыныңды үҙеңде яратҡан һымаҡ ярат» (19:18).

1

11Раббы Осрашыу сатырынан Мусаны саҡырып, уға былай тине:

2– Исраил халҡына иғлан ит, әйт уларға: арағыҙҙан берәйһе Раббыға мал-тыуарҙан ҡорбан килтерһә, ҡорбаны эре йәки ваҡ мал булһын+.


Тотош яндырыу ҡорбаны

3Әгәр тотош яндырыу ҡорбаны эре малдан икән, ул кәмселекһеҙ үгеҙ башмаҡ булһын. Раббы был ҡорбанды ҡабул ҡылһын өсөн ҡорбан килтереүсе башмаҡты Осрашыу сатыры ауыҙына алып килһен.
4Ҡулын тотош яндырыу ҡорбаны итеп килтерелгән малдың башына ҡуйһын; шунда Раббы, ул кешене гонаһынан паклар өсөн, был ҡорбанды ҡабул итер.
5Ҡорбан килтереүсе башмаҡты Раббы хозурында салһын. Һарун улдары – ҡаһиндар, башмаҡтың ҡанын алып, Осрашыу сатыры ауыҙы эргәһендәге ҡорбан усағының һәр яғына һирпһен.
6Ҡорбан килтереүсе тотош яндырыу ҡорбанын тунаһын һәм киҫәктәргә бүлгеләһен.
7Һарун ҡаһиндың улдары ҡорбан усағына ҡуҙ һалып, өҫтөнә утын теҙһендәр.
8Башмаҡтың бүлгеләнгән киҫәктәрен башы һәм эс майы менән усаҡта янып ятҡан утын өҫтөнә һалһындар.
9Ҡорбан килтереүсе малдың эсәк-ҡарынын һәм тояҡтарын һыу менән йыуғас, ҡаһин уларҙың барыһын да усаҡта яндырһын. Был – тотош яндырыу ҡорбаны, ут ҡорбаны – Раббыға күркәм хуш еҫ+.

10Әгәр берәйһе тотош яндырыу ҡорбанына ваҡ мал, һарыҡ йәки кәзә килтерһә, ҡорбаны кәмселекһеҙ тәкә булһын.
11Ҡорбан килтереүсе уны ҡорбан усағының төньяғында, Раббы хозурында салһын. Ә Һарун улдары, ҡаһиндар, уның ҡанын ҡорбан усағының һәр яғына һирпһен.
12Ҡорбан килтереүсе, башын, майын айырып алып, ҡорбанды киҫәктәргә бүлгеләһен. Ҡаһин уларҙы ҡорбан усағында янып ятҡан утын өҫтөнә теҙһен.
13Ҡорбан килтереүсе малдың эсәк-ҡарынын һәм тояҡтарын һыу менән йыуғандан һуң, ҡаһин уларҙы ҡорбан усағында яндырһын. Был – тотош яндырыу ҡорбаны, ут ҡорбаны – Раббыға күркәм хуш еҫ+.

14Әгәр ҙә тотош яндырыу ҡорбаны ҡош икән, Раббыға алатуба йәки күгәрсен балаһы килтерелһен+.
15Ҡаһин уны ҡорбан усағына алып килһен, башын өҙөп алып, усаҡта яндырһын; ҡанын иһә усаҡтың яҡ-яғына ағыҙһын.
16Ҡоштоң бөрләтәүе менән нәжесен усаҡтың көнсығыш яғындағы көллөккә ташлаһын.
17Ҡанаттарынан тотоп, ҡошто йыртһын, әммә икегә айырмаһын. Шунан уны ҡорбан усағындағы утын өҫтөнә һалып яндырһын. Был – тотош яндырыу ҡорбаны, ут ҡорбаны – Раббыға күркәм хуш еҫ+.

Икмәк саҙаҡаһы

21Берәйһе Раббыға икмәк саҙаҡаһы килтерһә, ҡорбаны иң яҡшы ондан булһын. Уға зәйтүн майы ҡойһон, хуш еҫле сайыр – ладан һалһын һәм+
2Һарун улдары – ҡаһиндарға – килтерһен. Ҡаһин усын тултырып он һәм зәйтүн майын, бөтә хуш еҫле сайырҙы алып, ҡорбан усағында иҫтәлек өлөшө булараҡ яндырһын. Был ут ҡорбаны – Раббыға күркәм хуш еҫ+.
3Икмәк саҙаҡаһының ҡалғаны иһә Һарун менән улдарына булыр. Раббыға бағышланған ут ҡорбанының өлөшө булғанға күрә, ул изгеләрҙән-изге.+

4Әгәр мейестә бешерелгән икмәк саҙаҡаһы килтерһәң, иң яҡшы ондан зәйтүн майына баҫылған сөсө икмәк йәки өҫтөнә зәйтүн майы һөртөлгән йоҡа ғына көлсә булһын+.
5Әгәр саҙаҡаң йәйләүҙә бешерелгән икмәк булһа, уны зәйтүн майына баҫылған яҡшы ондан сөсө икмәк итеп бешер+.
6Уны һыныҡтарға бүлеп, өҫтөнә зәйтүн майы ҡой. Был – икмәк саҙаҡаһы.
7Әгәр саҙаҡаң көршәктә бешерелгән икән, ул зәйтүн майына баҫылған иң яҡшы ондан булһын.
8Ошолай әҙерләнгән икмәк саҙаҡаһын Раббыға бирер өсөн ҡаһинға алып кил. Ҡаһин уны ҡорбан усағына килтерер.
9Ҡаһин, икмәк саҙаҡаһынан, иҫтәлек өлөшө булараҡ, бер киҫәк алып, уны ҡорбан усағында яндырһын. Был ут ҡорбаны – Раббыға күркәм хуш еҫ+.
10Икмәк саҙаҡаһының ҡалғаны Һарун менән улдарына булыр. Раббыға бағышланған ут ҡорбанының өлөшө булғанға күрә, ул изгеләрҙән-изге.

11Раббыға килтерә торған икмәк саҙаҡаларының береһе лә әсеткеле ҡамырҙан бешерелмәһен, сөнки Раббыға ут ҡорбаны итеп әсетке лә, бал да яндырылырға тейеш түгел+.
12Уларҙы Раббыға тәүге уңыш ҡорбаны итеп килтерә алаһығыҙ, әммә хуш еҫ сығарыр өсөн усаҡҡа һалмағыҙ+.
13Икмәк саҙаҡаларыңдың барыһына ла тоҙ һал. Сөнки тоҙ – Алла менән һинең арала төҙөлгән килешеүҙең билдәһе. Бөтә икмәк саҙаҡаларыңды ла тоҙһоҙ ҡалдырма+.

14Әгәр ҙә Раббыға тәүге уңыштан икмәк саҙаҡаһы килтерәһең икән, ул беренсе башаҡтарҙан булһын. Уларҙы утта ҡыҙҙырып, төйөп алып кил+.
15Өҫтөнә зәйтүн майы ҡой, хуш еҫле ладан һал. Был – икмәк саҙаҡаһы.
16Ҡаһин бер аҙ төйөлгән ашлыҡ һәм зәйтүн майының бер өлөшөн, бөтә хуш еҫле сайыр менән бергә, иҫтәлек өлөшө итеп яндырһын. Был – Раббыға бағышланған ут ҡорбаны+.

Татыулыҡ ҡорбаны

31Әгәр берәйһе татыулыҡ ҡорбаны килтерһә һәм ҡорбанлыҡ эре малдан булһа, Раббы хозурына кәмселекһеҙ үгеҙ йәки орғасы башмаҡ килтерһен+.
2Ҡулын ҡорбанының башына ҡуйһын һәм уны Осрашыу сатыры ауыҙында салһын. Һарун улдары – ҡаһиндар – малдың ҡанын ҡорбан усағының һәр яғына һирпһен.
3-4Ҡорбан килтереүсе, Раббыға бағышланған ут ҡорбаны булараҡ, татыулыҡ ҡорбанлығының эсәк-ҡарынын ҡаплаған һәм эсәк-ҡарыны янындағы бөтә майҙы, ике бөйөрөн, бөйөр өҫтөндәге һәм билендәге майҙарын һәм бауыр аҫтындағы өлөшөн бөйөрҙәре менән бергә айырып алһын.
5Һарун улдары уларҙы, ҡорбан усағындағы утын өҫтөнә һалып, тотош яндырыу ҡорбаны менән бергә яндырһын. Был – ут ҡорбаны – Раббыға күркәм хуш еҫ+.

6Әгәр ҙә берәйһе татыулыҡ ҡорбаны итеп Раббыға ваҡ мал килтерһә, ул кәмселекһеҙ тәкә йәки орғасы мал булһын.
7Әгәр һарыҡ ҡорбан итһә, уны Раббы хозурына алып килһен.
8Ҡулын ҡорбанының башына ҡуйһын һәм Осрашыу сатыры алдында салһын. Ә Һарун улдары уның ҡанын ҡорбан усағының һәр яғына һирпһен.
9-10Ҡорбан килтереүсе, Раббыға ут ҡорбаны булараҡ, татыулыҡ ҡорбанының арҡа һөйәгенә ҡәҙәр һылып алынған ҡойроҡ майын, эсәк-ҡарынын ҡаплаған һәм эсәк-ҡарыны янындағы бөтә майҙы, ике бөйөрөн, бөйөр өҫтөндәге һәм билендәге майҙарын һәм бауыр аҫтындағы өлөшөн бөйөрҙәре менән бергә айырып алһын.
11Ҡаһин уларҙы ҡорбан усағында яндырһын. Был, ризыҡ булараҡ, Раббыға бағышланған ут ҡорбаны+.

12Әгәр ҡорбаны кәзә малынан икән, уны Раббы ҡаршыһына алып килһен,
13ҡулын уның башына ҡуйһын, шунан Осрашыу сатыры алдында салһын. Ә Һарун улдары уның ҡанын ҡорбан усағының һәр яғына һирпһен.
14-15Ҡорбан килтереүсе, Раббыға бағышланған ут ҡорбаны булараҡ, малдың эсәк-ҡарынын ҡаплаған һәм эсәк-ҡарыны янындағы бөтә майҙы, ике бөйөрөн, бөйөр өҫтөндәге һәм билендәге майҙарын һәм бауыр аҫтындағы өлөшөн бөйөрҙәре менән бергә айырып алһын.
16Ҡаһин уларҙың бөтәһен дә ҡорбан усағында яндырһын. Был ризыҡ – ут ҡорбаны, Раббыға күркәм хуш еҫ. Бөтә май – Раббыныҡы+.

17Ҡайҙа ғына йәшәһәгеҙ ҙә, һеҙҙең өсөн быуындан-быуынға мәңгелек ҡағиҙә был: эс майы ла, ҡан да ашамағыҙ+.

Гонаһ ҡорбаны

41Раббы Мусаға былай тине:

2– Исраил халҡына әйт: кем дә кем Раббының бойороҡтарына ҡаршы килгән берәй нәмә эшләп, белмәйенсә гонаһ ҡылһа, түбәндәгеләрҙе башҡарырға тейеш+.

3Мәсехләнгән ҡаһин гонаһ ҡылып, халыҡты ғәйепле итһә, үҙ гонаһы өсөн гонаһ ҡорбаны итеп Раббыға кәмселекһеҙ үгеҙ башмаҡ килтерһен.
4Башмаҡты Осрашыу сатыры ауыҙына Раббы хозурына алып килһен. Ҡулын башмаҡтың башына ҡуйһын һәм уны Раббы ҡаршыһында салһын.
5Мәсехләнгән ҡаһин башмаҡтың бер ни тиклем ҡанын Осрашыу сатырына алып инһен.
6Бармағын ҡанға манып, Иң мөҡәддәс урындың пәрҙәһе алдында, Раббы хозурында, ҡанды ете тапҡыр һирпһен.
7Шунан һуң ҡанды Раббы хозурында, Осрашыу сатыры эсендәге хуш еҫ төтәтеү усағының мөгөҙҙәренә һөртһөн. Башмаҡтың ҡалған ҡанын сатыр ауыҙындағы тотош яндырыу ҡорбаны усағының төбөнә түкһен+.
8-10Һуңынан ҡаһин, татыулыҡ ҡорбаны башмағының майын айырып алған һымаҡ, гонаһ ҡорбанына салынған башмаҡтың бөтә майын – эсәк-ҡарынын ҡаплаған һәм эсәк-ҡарыны янындағы бөтә майҙы, ике бөйөрөн, бөйөр өҫтөндәге һәм билендәге майҙарын, бауыр аҫтындағы өлөшөн бөйөрҙәре менән бергә айырып алһын. Уларҙы тотош яндырыу ҡорбаны усағында яндырһын.
11Ә башмаҡтың тиреһен, башы-тояғы менән бергә бөтә итен, эсәк-ҡарынын, нәжесен –+
12ғөмүмән, тотош башмаҡты – тупламдан ситкә алып сығып, көл түгә торған таҙа урында утын өҫтөнә һалып яндырһын.

13Әгәр ҙә бөтә Исраил йәмғиәте белмәйенсә гонаһ ҡылһа, Раббының бойороҡтарына ҡаршы килгән берәй нәмә эшләһә, халыҡ, үҙенең гонаһ ҡылғанлығын белмәһә лә, ғәйепле һанала+.
14Ҡылынған гонаһы билдәле булғас, халыҡ Осрашыу сатыры алдына, гонаһ ҡорбаны итеп, бер үгеҙ башмаҡ килтерергә тейеш.
15Халыҡтың аҡһаҡалдары Раббы ҡаршыһында ҡулдарын башмаҡтың башына ҡуйһын һәм башмаҡты Раббы хозурында салһын.
16Мәсехләнгән ҡаһин башмаҡтың ҡанын Осрашыу сатырына алып инһен.
17Ҡаһин бармағын ҡанға манып, Раббы хозурында, пәрҙә алдында ете тапҡыр һирпһен+.
18Шунан ҡаһин Осрашыу сатырында Раббы ҡаршыһындағы хуш еҫ төтәтеү усағының мөгөҙҙәренә ҡан һөртһөн. Ҡандың ҡалғанын сатыр ауыҙындағы тотош яндырыу ҡорбаны усағының төбөнә түкһен.
19Башмаҡтың бөтә майын алып, ҡорбан усағында яндырһын.
20Гонаһ ҡорбаны булған башмаҡ менән нисек эшләнгән, был башмаҡ менән дә шулай эшләнһен. Шул рәүешле ҡаһин халыҡ өсөн паклау йолаһын башҡарыр һәм улар ярлыҡаныр.
21Ҡаһин үҙенең гонаһы өсөн килтерелгән башмаҡты тупламдан ситкә алып сығып нисек яндырһа, быныһы ла шулай яндырылһын. Был – халыҡтың гонаһы өсөн ҡорбан.

22Әгәр ҙә етәкселәрҙән берәү белмәйенсә гонаһ ҡылһа, Раббының, үҙенең Аллаһының, бойороҡтарына ҡаршы килгән берәй нәмә эшләһә, ул ғәйепле була.
23Ҡылған гонаһы үҙенә билдәле булғас, ул ҡорбан итеп кәмселекһеҙ кәзә тәкәһе килтерһен.
24Ҡулын тәкәнең башына ҡуйып, уны Раббы хозурында – тотош яндырыу ҡорбандарын сала торған урында, Раббы ҡаршыһында боғаҙлар. Был – гонаһ ҡорбаны.
25Ҡаһин, гонаһ ҡорбанының ҡанына бармағын манып, тотош яндырыу ҡорбаны усағының мөгөҙҙәренә һөртһөн, ҡалған ҡанды усаҡтың төбөнә түкһен.
26Тәкәнең бөтә майын, татыулыҡ ҡорбанының майы кеүек үк, ҡорбан усағында яндырһын. Шул рәүешле ҡаһин был кешене гонаһынан паклар һәм ул ярлыҡаныр.

27Әгәр ҙә ил халҡы араһынан берәү белмәйенсә гонаһ ҡылһа, Раббының бойороҡтарына ҡаршы килгән берәй нәмә эшләһә, ул ғәйепле була+.
28Ҡылған гонаһы үҙенә белдерелгәс, ул ҡорбан итеп кәмселекһеҙ кәзә килтерһен.
29Ҡулын гонаһ ҡорбанының башына ҡуйһын һәм тотош яндырыу ҡорбанын сала торған урында боғаҙлаһын.
30Ҡаһин, бармағын ҡорбандың ҡанына манып, тотош яндырыу ҡорбаны усағының мөгөҙҙәренә һөртһөн, ҡалған ҡанды усаҡ төбөнә түкһен.
31Ҡорбан килтереүсе, кәзәнең бөтә майын, татыулыҡ ҡорбанының майы һымаҡ, айырып алһын. Ҡаһин уны Раббыға хуш еҫ өсөн усаҡта яндырһын. Шул рәүешле ҡаһин был кешене гонаһынан паклар һәм ул ярлыҡаныр+.

32Әгәр берәйһе гонаһ ҡорбаны итеп көтөүҙән һарыҡ бәрәсе алып килһә, ул кәмселекһеҙ орғасы мал булһын.
33Ул кеше ҡулын гонаһ ҡорбанының башына ҡуйһын һәм уны тотош яндырыу ҡорбанын сала торған урында боғаҙлаһын.
34Ҡаһин, бармағын гонаһ ҡорбанының ҡанына манып, тотош яндырыу ҡорбаны усағының мөгөҙҙәренә һөртһөн, ә ҡалған ҡанын усаҡтың төбөнә түкһен.
35Ҡорбан килтереүсе, ҡорбандың бөтә майын, татыулыҡ ҡорбаны булған һарыҡ бәрәсенең майы һымаҡ, айырып алһын. Ҡаһин уларҙы ҡорбан усағында Раббыға ут ҡорбаны итеп яндырһын. Шул рәүешле ҡаһин был кешене гонаһынан паклар һәм ул кеше ярлыҡаныр.


5

51Әгәр ҙә берәйһе ниндәй ҙә булһа эште күрһә йәки шул турала ишетеп белһә, әммә шаһиттарҙы ләғнәтләү ҡурҡынысы аҫтында хөкөмгә саҡырғанға хәбәрҙар булып та шаһитлыҡ итмәһә, ул ошо ғәйебенең язаһын күтәрер.
2Йәки берәү белмәйенсә, нәжес һаналған әйбергә, хәрәм йәнлектең, хәрәм малдың йәки һөйрәлеүсенең үләкһәһенә ҡағылһа, үҙе шул турала белмәһә лә, нәжес була һәм ғәйепле һанала+.
3Йәки берәү үҙе лә белмәйенсә кеше нәжесенә – бысрата торған нимә генә булмаһын – ҡағылһа, башта үҙе был хаҡта белмәһә, һуңынан ғына белһә лә, ғәйепле була+.
4Йәки берәү уйлап тормайынса яҡшылыҡ йәки яманлыҡ ҡылырға ант итһә һәм бының уйламайынса әйтелгәнен һуңынан ғына аңлаһа, был кеше ғәйепле була+.

5Әгәр ҙә кеше ошо эштәрҙең береһендә ғәйепле булһа, ул үҙенең гонаһын таныһын
6һәм, ҡылған ғәйебенә күрә, гонаһ ҡорбаны итеп Раббыға ваҡ мал – һарыҡ йәки кәзә – килтерһен. Шул рәүешле ҡаһин гонаһтан паклау йолаһын атҡарып, уны гонаһынан паклар.

7Әгәр ҙә ул кешенең һарыҡ йәки кәзә килтерергә хәленән килмәһә, гонаһы өсөн Раббыға ике алатуба йәки ике күгәрсен балаһы алып килһен. Уларҙың береһе гонаһ ҡорбаны, икенсеһе тотош яндырыу ҡорбаны булыр+.
8Уларҙы ҡаһинға алып килһен. Ҡаһин тәүҙә гонаһ ҡорбаны ғәмәлен башҡарыр: ҡоштоң муйынын бороп һындырыр, әммә башын өҙөп алмаҫ.
9Гонаһ ҡорбанының бер аҙ ҡанын ҡорбан усағының яҡ-яғына һирпер, ҡандың ҡалғанын усаҡтың төбөнә ағыҙыр. Был – гонаһ ҡорбаны.
10Бынан һуң ҡаһин икенсе ҡошто, тотош яндырыу ҡорбаны булараҡ, ҡағиҙәгә ярашлы ғәмәл ҡылыр. Шул рәүешле ҡаһин, гонаһтан паклау йолаһын атҡарып, ул кешене ҡылған гонаһынан паклар һәм был кеше ярлыҡаныр.

11Әгәр ҙә ике алатуба йәки ике күгәрсен балаһы алырға хәленән килмәһә, эшләгән гонаһы өсөн иң яҡшы ондан бер эфаның* ундан бер өлөшөн гонаһ ҡорбаны итеп килтерһен. Әммә уның өҫтөнә зәйтүн майы ҡоймаһын, хуш еҫле сайыр ҙа һалмаһын, сөнки был – гонаһ ҡорбаны+.
12Уны ҡаһинға бирһен. Ҡаһин, иҫтәлек өлөшө булараҡ, бер ус тултырып алыр ҙа, усаҡта, Раббы өсөн ут ҡорбандары өҫтөндә яндырыр. Был – гонаһ ҡорбаны.
13Шул рәүешле ҡаһин ҡорбан килтереүсене ул ҡылған гонаһтан паклау йолаһын башҡарыр һәм ул кеше ярлыҡаныр. Ҡалған он, икмәк саҙаҡаһындағы һымаҡ уҡ, ҡаһинға булыр+.




Ғәйеп ҡорбаны

14Раббы Мусаға былай тине:

15– Әгәр берәйһе Раббыға бағышланған изге әйбергә ҡул һуҙып, яңылышлыҡ менән гонаһ ҡылһа, ғәйеп ҡорбаны итеп Раббыға ваҡ мал көтөүенән кәмселекһеҙ һарыҡ тәкәһе килтерһен. Был тәкәнең хаҡы изге шекелгә күрә көмөш шекел менән билдәләнһен+.
16Был кеше изге әйбер өсөн түләргә һәм, хаҡының биштән бер өлөшө тиклем өҫтәп, уны ҡаһинға бирергә тейеш. Ҡаһин ғәйеп ҡорбаны итеп килтерелгән тәкә менән был кешене гонаһынан паклар һәм ул кеше ярлыҡаныр+.

17Кем дә булһа гонаһ ҡылһа, Раббының бойороҡтарының береһенә ҡаршы килгән берәй нәмә эшләһә, үҙе был хаҡта белмәһә лә, ғәйепле булыр һәм ғәйебенең язаһын күтәрер.
18Гонаһ ҡылған кеше ҡаһинға ғәйеп ҡорбаны итеп ваҡ малдан кәмселекһеҙ һарыҡ тәкәһе килтерергә тейеш. Ҡаһин уны белмәйенсә эшләгән ғәйебенән паклар һәм ул кеше ярлыҡаныр.
19Был – ғәйеп ҡорбаны, сөнки ул кеше Раббы ҡаршыһында ғәйепле ине.

61Раббы Мусаға былай тине:

2– Әгәр берәү гонаһ ҡылып Раббыға хилафлыҡ эшләһә: яҡынының һаҡларға биреп торған йәки аманат итеп биргән нәмәһен кире ҡайтармаһа, берәй әйберен урлаһа, йәки алдаһа,+
3йә иһә кемдер юғалтҡанды табып та инҡар итһә, йәки ниндәй ҙә булһа гонаһ эшләп, шул турала ялған ант итһә,
4-5ул кеше гонаһ ҡыла һәм ғәйепле була. Шуға күрә урлап йәки алдап алғанын, уға аманат итеп бирелгәнде йәки тапҡанын; алманым, тип ялған ант иткән әйберҙе кире бирергә тейеш. Әйберҙең хаҡының биштән бер өлөшө тиклемде өҫтәп, ғәйеп ҡорбаны килтергән көндө уны хужаһына кире бирһен+.
6Ғәйебе өсөн Раббыға ҡорбан ҡылһын: ҡаһинға ғәйеп ҡорбаны өсөн ваҡ малдан билдәле хаҡтағы кәмселекһеҙ һарыҡ тәкәһе килтерһен.
7Ҡаһин был кешене Раббы хозурында гонаһынан паклар һәм уның ғәйебе ярлыҡаныр.




Тотош яндырыу ҡорбаны тураһындағы ҡағиҙә

8Раббы Мусаға былай тине:

9– Һарунға һәм уның улдарына бойороҡ биреп әйт, бына тотош яндырыу ҡорбанын килтереү ҡағиҙәләре. Тотош яндырыу ҡорбаны яндырылған урынында, ҡорбан усағында, төнө буйына, иртәнгә тиклем ҡалһын. Усаҡта ут һәр саҡ янып торһон+.
10Ҡаһин етен кейемен, етен ыштанын кейһен. Ҡорбан усағында тотош яндырыу ҡорбанынан ҡалған көлдө алып, усаҡтың эргәһенә өйһөн+.
11Был кейемдәрен сисеп, икенселәрен кейгәндән һуң, көлдө тупламдан тышҡа, таҙа урынға алып сыҡһын+.

12Ҡорбан усағында ут һәр саҡ янып торһон, бер ваҡытта ла һүнмәһен. Ҡаһин һәр иртә һайын уға утын өҫтәһен һәм тотош яндырыу ҡорбанын утын өҫтөнә һалһын, татыулыҡ ҡорбандарының майын яндырһын+.
13Ҡорбан усағында ут һәр саҡ янып торһон, һүнмәһен.




Икмәк саҙаҡаһы тураһындағы ҡағиҙә

14Икмәк саҙаҡаһының йолаһы былай: Һарун улдары саҙаҡаны Раббы хозурына, ҡорбан усағы алдына килтерһен+.
15Ҡаһин икмәк саҙаҡаһының оно менән зәйтүн майынан бер ус тултырып, ә ладанды тулыһынса алһын да ҡорбан усағында яндырһын. Был – Раббыға күркәм хуш еҫ, иҫтәлек өлөшө.
16Артып ҡалғанын Һарун менән улдары ашар. Уны изге урында, Осрашыу сатырының ихатаһында, сөсө икмәк итеп ашарҙар.
17Ул әсетке һалып бешерелмәһен. Уны ут ҡорбандарымдан ҡаһиндарҙың өлөшө итеп бирҙем. Гонаһ ҡорбаны менән ғәйеп ҡорбаны кеүек үк, ул да изгеләрҙән-изге+.
18Һарун нәҫеленән булған һәр ир заты уны ашай ала. Раббы өсөн ут ҡорбандарынан уларға быуындан-быуынға мәңгелек өлөш булыр был. Был өлөшкә ҡағылған һәр нәмә мөҡәддәс һаналыр+.

19Раббы Мусаға былай тине:

20– Һарун ҡаһин булараҡ мәсехләндерелгән көндө, Һарун менән улдары икмәк саҙаҡаһы итеп Раббыға иң яҡшы ондан бер эфаның ундан бер өлөшөн – яртыһын иртәнсәк, яртыһын кискеһен – алып килһен. Ул даими бер саҙаҡа булыр.
21Ул зәйтүн майында яҡшылап баҫылһын һәм йәйләүҙә бешерелһен. Уны, икмәк саҙаҡаһы булараҡ, һыныҡтарға бүлеп килтер. Был – Раббыға күркәм хуш еҫ+.
22Уны Һарун нәҫеленән булған мәсехләнгән баш ҡаһин вазифаһына бағышланған ҡаһин башҡарһын. Был саҙаҡа Раббыға мәңгелек өлөш; ул тотош яндырылырға тейеш+.
23Ҡаһин килтергән һәр икмәк саҙаҡаһы тулыһынса яндырылһын, уны ашарға ярамай.




Гонаһ ҡорбаны тураһындағы ҡағиҙә

24Раббы Мусаға былай тине:

25– Һарунға һәм уның улдарына әйт: бына гонаһ ҡорбаны килтереүҙең ҡағиҙәләре. Гонаһ ҡорбаны тотош яндырыу ҡорбаны боғаҙланған урында, Раббы хозурында салынырға тейеш. Ул – изгеләрҙән-изге+.
26Ҡорбан ғәмәлен башҡарған ҡаһин уны изге урында, Осрашыу сатырының ихатаһында, ашар.
27Ҡорбандың итенә ҡағылған һәр кем һәм һәр нәмә изге һаналыр. Әгәр ҙә ҡаны кейемгә сәсрәһә, уны изге урында йыуырға кәрәк.
28Ите бешерелгән балсыҡ һауыт ватылырға тейеш. Әгәр ҙә баҡыр һауытта әҙерләнһә, һауытты яҡшылап таҙартырға һәм һыу менән йыуырға кәрәк+.
29Ҡаһин нәҫеленән булған һәр ир заты был итте ашай ала. Ул – изгеләрҙән-изге.
30Әммә изге урынды паклау йолаһын башҡарыу өсөн ҡаны Осрашыу сатырына индерелгән гонаһ ҡорбанының итен ашарға ярамай. Ул утта яндырылырға тейеш+.

Ғәйеп ҡорбаны тураһындағы ҡағиҙә

71Бына ғәйеп ҡорбаны килтереүҙең ҡағиҙәләре. Ул – изгеләрҙән-изге ҡорбан+.
2Ғәйеп ҡорбаны тотош яндырыу ҡорбандары салынған урында һуйылһын. Уның ҡаны ҡорбан усағына һәр яҡлап һирпеп сығылһын.
3-4Ҡорбан килтереүсе уның бөтә майын – ҡойроҡ майын, эсәк-ҡарынын ҡаплаған майҙы, ике бөйөрөн, бөйөр өҫтөндәге һәм билендәге майҙарын, бауыр аҫтындағы өлөшөн бөйөрҙәре менән бергә айырып алһын.
5Ҡаһин уларҙы, Раббы өсөн ут ҡорбаны булараҡ, ҡорбан усағында яндырыр. Был – ғәйеп ҡорбаны.
6Ҡаһиндар нәҫеленән булған һәр ир заты был ҡорбанды ашай ала. Уны изге урында ашарға кәрәк, сөнки ул изгеләрҙән-изге.

7Гонаһ ҡорбанына ла, ғәйеп ҡорбанына ла ҡағиҙә бер төрлө: ҡорбандың ите ошо ҡорбан аша паклау йолаһын башҡарған ҡаһинға булыр+.
8Тотош яндырыу ҡорбанының тиреһе лә ҡорбан ғәмәлен башҡарған ҡаһинға бирелер.

9Мейестә, көршәктә йәки йәйләүҙә бешерелгән барса икмәк саҙаҡаһы – ҡорбан йолаһын башҡарған ҡаһинға+.
10Зәйтүн майына буталған йәки ҡоро икмәк саҙаҡалары Һарун улдарының бөтәһе араһында тигеҙ итеп бүленһен+.




Татыулыҡ ҡорбаны тураһындағы ҡағиҙә

11Бына Раббыға тәҡдим ителә торған татыулыҡ ҡорбанын килтереү ҡағиҙәләре+.
12Әгәр ҙә берәйһе рәхмәт йөҙөнән татыулыҡ ҡорбаны килтерә икән, зәйтүн майына баҫып бешерелгән сөсө икмәк, зәйтүн майы һөртөлгән йоҡа ғына сөсө көлсәләр, иң яҡшы ондан зәйтүн майына баҫып бешерелгән икмәк алып килһен+.
13Бынан башҡа ул рәхмәт йөҙөнән татыулыҡ ҡорбаны менән бергә әсе икмәк тә килтерһен.
14Һәр төрлө икмәк саҙаҡаһының бер өлөшөн Раббыға бағышлап килтерһен: ул татыулыҡ ҡорбанының ҡанын ҡорбан усағына һирпкән ҡаһинға булыр.
15Татыулыҡ ҡорбаны булған шөкөр саҙаҡаһының ите ҡорбан килтерелгән көндө үк ашап бөтөрөлһөн, иртәнгә тиклем ҡалмаһын+.

16Әгәр кем дә булһа ҡорбанды нәҙер әйтеп йәки нәфел буйынса, йәғни үҙ ихтыяры менән килтерә икән, уның ите салынған көндән ҡалһа, икенсе көндө лә ашарға ярай+.
17Әммә өсөнсө көнгә ҡалған ҡорбан ите яндырылһын.
18Татыулыҡ ҡорбанының ите өсөнсө көндө лә ашала икән, был ҡорбан ҡабул ителмәйәсәк һәм ҡорбан килтереүсегә уның сауабы булмаясаҡ. Был ит хәрәм һанала һәм уны ашаған кеше ғәйебенең язаһын күтәрер.
19Нәжес һаналған берәй нәмәгә тейгән итте ашарға ярамай, ул яндырылырға тейеш. Ә таҙа итте пак булған һәр кешегә ашарға мөмкин.
20Әммә берәй әҙәм нәжес хәлендә Раббыға килтерелгән татыулыҡ ҡорбанының итен ашаһа, ул халҡы араһынан ҡыуылыр+.
21Әгәр ҙә берәйһе нәжес нәмәгә: кеше нәжесенәме, хәрәм малғамы, хәрәм йәнлеккәме ҡағылғандан һуң Раббыға килтерелгән татыулыҡ ҡорбанының итен ашаһа, был кеше халҡы араһынан ҡыуылыр.




Эс майы һәм ҡан ашауҙан тыйыу

22Раббы Мусаға былай тине:

23– Исраил халҡына әйт: һыйыр малыныҡымы ул, һарыҡмы, кәзәнекеме – бер ниндәй ҙә эс майын ашамағыҙ+.
24Үҙе үлгән йәки йыртҡыс ботарлаған малдың майын төрлө кәрәк-яраҡҡа файҙаланырға мөмкин, әммә ашарға ярамай+.
25Әгәр кем дә булһа берәү Раббыға ут ҡорбаны булараҡ килтерелгән малдың майын ашаһа, ул халҡы араһынан ҡыуылыр.
26Ҡайҙа йәшәһәгеҙ ҙә, бер ниндәй ҡанды ла – ҡоштоҡон да, малдыҡын да – еймәгеҙ+.
27Ҡан ейгән һәр кем халҡы араһынан ҡыуылыр.




Ҡаһиндарҙың өлөшө

28Раббы Мусаға былай тине:

29– Исраил халҡына әйт: Раббыға татыулыҡ ҡорбаны килтергән кеше, уның бер өлөшөн Раббыға тәҡдим итһен.
30Уны үҙ ҡулы менән Раббы өсөн ут ҡорбаны булараҡ килтерһен. Малдың майын түш ите менән бергә алып килһен дә Раббы хозурында, һелкетмә ҡорбан булараҡ, өҫкә күтәреп күрһәтһен.
31Ҡаһин майҙы ҡорбан усағында яндырыр, ә түш ите Һарунға һәм уның улдарына булыр+.
32Татыулыҡ ҡорбанының артҡы уң ботон ҡаһинға саҙаҡа итеп бирегеҙ.
33Уң бот татыулыҡ ҡорбанының ҡаны менән майын Раббыға тәҡдим иткән Һарун улдарының өлөшө булыр.
34Исраил халҡының татыулыҡ ҡорбандарынан күтәреп һелкетелгән түш итен һәм саҙаҡа итеп килтерелгән ботто алам да Һарун ҡаһин менән уның улдарына Исраил халҡынан мәңгелек өлөш итеп бирәм.

35Һарун һәм уның улдары Раббы хозурына ҡаһин булып хеҙмәт итеү өсөн тәғәйенләнгән көндән башлап, утта яндырылған ҡорбандарҙан уларға бирелгән өлөш ошо.
36Уларҙы ҡаһинлыҡҡа мәсехләгән көндө Раббы Исраил халҡына бойороҡ бирҙе. Был – уларҙың быуындан-быуынға даими өлөшө.

37Тотош яндырыу ҡорбанының, икмәк саҙаҡаһының, гонаһ, ғәйеп өсөн килтерелгән ҡорбандарҙың, бағышлау ҡорбанының һәм татыулыҡ ҡорбанының йолалары ошо.

38Синай сүлендәге Синай тауында Раббы Исраил халҡының Үҙенә ҡорбандар килтерергә тейешлеге хаҡында Мусаға бына шуларҙы бойорҙо.

Һарун менән улдарының ҡаһинлыҡҡа бағышланыуы

81•Раббы Мусаға былай тине:

2– Һарун менән улдарын, кейемдәрен, мәсех майын, гонаһ ҡорбаны өсөн үгеҙ башмаҡ, ике һарыҡ тәкәһе, бер кәрзин сөсө икмәк ал да,
3барса йәмғиәтте Осрашыу сатыры ауыҙына йый.

4Муса Раббы бойорғанса эшләне. Йәмғиәт Осрашыу сатыры ауыҙына йыйылды.
5Муса уларға:

– Раббы бына нимәләр эшләргә бойорҙо, – тине.

6Шунан Һарун менән улдарын алға сығарып, уларҙы һыу менән йыуындырҙы.
7Һарунға күлдәк кейҙерҙе, билен быуҙы, ябынса кейҙерҙе, эфод һалды, эфодтың биҙәлгән билғауы менән быуҙы ла, эфодты нығытып ҡуйҙы.
8Иң өҫтән түшлек кейҙереп, түшлеккә урим менән туммим һалды+.
9Башына сәллә кейҙерҙе, сәллә өҫтөнән маңлайына алтын сәскә рәүешендәге изгелек тажы таҡты. Алла нисек бойорһа, шулай эшләне+.

10Шунан һуң Муса мәсех майы алды, Изге сатырҙы һәм сатыр эсендәге бөтә нәмәне мәсехләп, изгеләндерҙе+.
11Майҙы ете тапҡыр ҡорбан усағына һирпте; ҡорбан усағын, уның бөтә кәрәк-ярағын, йыуынғысты, йыуынғыс таяуын – барыһын да изгеләндерер өсөн мәсехләне.
12Һарунды изгеләндереү өсөн башына май ҡойоп мәсехләне+.
13Шунан Һарундың улдарын алға сығарҙы, уларға ла күлдәк кейҙерҙе, билдәрен билғау менән быуҙы, баштарына бәйҙәрен бәйләне. Раббы Мусаға нисек бойорһа, шулай булды.

14Шунан гонаһ ҡорбаны булған үгеҙҙе килтерҙе. Һарун менән улдары ҡулдарын үгеҙҙең башына ҡуйҙы.
15Муса үгеҙҙе салды. Ҡорбан усағын паклар өсөн бармағын ҡанға манып, ҡанды ҡорбан усағының мөгөҙҙәренә һөртөп сыҡты. Ҡалған ҡанды ҡорбан усағының төбөнә түкте. Шул рәүешле ул ҡорбан усағын паклап изгеләндерҙе+.
16Үгеҙҙең эске ағзаларын ҡаплаған бөтә майҙы, бауыр аҫтындағы өлөшөн, майы менән бергә ике бөйөрөн алып, уларҙы ҡорбан усағында яндырҙы+.
17Үгеҙҙе – тиреһен, итен, нәжесен – тупламдан ситкә сығарып яҡты. Раббы Мусаға нисек бойорһа, шулай булды+.

18Шунан һуң Муса тотош яндырыу ҡорбаны өсөн һарыҡ тәкәһен алып килде. Һарун менән улдары ҡулдарын тәкәнең башына ҡуйҙы.
19Муса тәкәне салды, ҡанын ҡорбан усағына һәр яҡлап һирпеп сыҡты.
20Тәкә түшкәһен киҫәктәргә тураҡлап башын, киҫәктәрен, эс майын яндырҙы.
21Эсәк-ҡарынын, тояҡтарын йыуып, тәкәне тулыһынса ҡорбан усағында яндырҙы. Был – тотош яндырыу ҡорбаны, Раббыға күркәм хуш еҫ, ут ҡорбаны ине. Раббы Мусаға нисек бойорһа, шулай булды+.

22Шунан Муса икенсе тәкәне алып килде. Быныһы ҡаһинлыҡҡа бағышлау йолаһының тәкәһе ине. Һарун менән улдары ҡулдарын тәкәнең башына ҡуйҙы.
23Муса тәкәне салды. Бер аҙ ҡанын алып, Һарундың уң ҡолағының осона, уң ҡулының һәм уң аяғының баш бармаҡтарына һөрттө+.
24Шунан Һарундың улдарын алға сығарҙы. Уларҙың да уң ҡолаҡтарының осона, уң ҡулдарының һәм уң аяҡтарының баш бармаҡтарына ҡан һөрттө. Ҡалған ҡанды ҡорбан усағының яҡ-яғына һирпте.
25Тәкәнең майын һәм ҡойроҡ майын, эсәк-ҡарынын ҡаплаған бөтә майҙы, бауыр аҫтындағы өлөшөн, майы менән бергә ике бөйөрөн, артҡы уң ботон алды.
26Шунан Раббы хозурында торған сөсө икмәкле кәрзиндән бер икмәк, зәйтүн майына баҫылған бер икмәк, бер йоҡа көлсә алып, уларҙы малдың майы менән артҡы уң бото өҫтөнә ҡуйҙы.
27Быларҙың бөтәһен дә Муса Һарун менән улдарының ҡулына һалды. Уларҙы Раббы хозурында һелкетмә ҡорбан булараҡ күтәреп күрһәтте.
28Бынан һуң Муса барыһын да уларҙың ҡулынан алып, ҡорбан усағында тотош яндырыу ҡорбаны өҫтөндә ҡаһинлыҡҡа бағышлау йолаһы ҡорбаны итеп яндырҙы. Был – Раббы өсөн ут ҡорбаны, Раббыға күркәм хуш еҫ.
29Унан һуң Муса түш итен алды. Уны Раббы хозурында өҫкә күтәреп күрһәтте. Был – бағышлау йолаһы ҡорбаны булған тәкәнән Мусаның үҙ өлөшө ине. Раббы Мусаға нисек бойорһа, шулай булды.

30Муса мәсех майы, ҡорбан усағы өҫтөндәге ҡанды алып, Һарун менән улдарына һәм уларҙың кейемдәренә һирпте. Шул рәүешле Һарунды һәм уның кейемен, улдарын һәм уларҙың кейемдәрен изгеләндерҙе.

31Шунан Һарун менән улдарына:

– Итте Осрашыу сатыры ауыҙында бешерегеҙ ҙә шунда ҡаһинлыҡҡа бағышлау йолаһы ҡорбаны кәрзинендәге икмәк менән ашағыҙ, – тине, – сөнки миңә: «Уны Һарун улдары менән ашарға тейеш», – тип бойоролдо.
32Ә ҡалған ит менән икмәкте яндырығыҙ.
33Бағышланыу көндәрегеҙ тулғанға тиклем, ете көн буйы, Осрашыу сатыры ауыҙынан китмәгеҙ, сөнки бағышланыуығыҙ ете көнгә һуҙылыр.
34Бөгөн эшләгән һәр нәмәне Раббы һеҙҙе гонаһтарығыҙҙан паклау өсөн бойорҙо.
35Ете тәүлек буйы, көнө-төнө Осрашыу сатыры ауыҙында булығыҙ. Раббы талап иткәнсә эшләгеҙ, юғиһә үләсәкһегеҙ. Миңә шулай бойоролдо.

36Һарун менән улдары Раббының Муса аша еткерелгән бөтә бойороҡтарын да тулыһынса үтәне.

Ҡаһиндарҙың эшләй башлауы

91Һигеҙенсе көндө Муса Һарун менән улдарын һәм Исраил аҡһаҡалдарын саҡыртып алды.
2Ул Һарунға былай тине:

– Үҙең өсөн гонаһ ҡорбаны итеп һыйыр малынан кәмселекһеҙ бер үгеҙ башмаҡ һәм тотош яндырыу ҡорбанына кәмселекһеҙ һарыҡ тәкәһе ал. Уларҙы Раббы ҡаршыһына килтер.
3-4Шунан Исраил халҡына иғлан ит: «Раббы алдында ҡорбан килтереү өсөн гонаһ ҡорбаны итеп кәзә тәкәһе, тотош яндырыу ҡорбанына кәмселеге булмаған бер йәшлек башмаҡ менән бер йәшлек һарыҡ бәрәсе, татыулыҡ ҡорбаны булараҡ бер үгеҙ менән бер һарыҡ тәкәһе, зәйтүн майына буталған икмәк саҙаҡаһы алып килегеҙ. Бөгөн һеҙгә Раббы күренәсәк!»

5Муса ҡушҡандарҙың барыһы ла Осрашыу сатыры алдына килтерелде. Бөтә йәмғиәт Раббы хозурына йыйылды.

6– Быларҙы эшләргә һеҙгә, алдығыҙҙа Раббы шөһрәте пәйҙә булһын өсөн, Раббы Үҙе бойорҙо, – тине Муса.
7Шунан Һарунға:

– Раббы бойорғанса, ҡорбан усағы янына бар ҙа, үҙеңде һәм халыҡты гонаһтарҙан паклау йолаһын башҡарып, үҙең өсөн гонаһ ҡорбаны менән тотош яндырыу ҡорбаны тәҡдим ит, – тине. – Унан һуң халыҡты гонаһтарынан паклау йолаһын башҡарып, халыҡтың да ҡорбанын килтер.

8Һарун, ҡорбан усағы янына барып, үҙе өсөн гонаһ ҡорбаны булған үгеҙ башмаҡты салды.
9Улдары ҡорбандың ҡанын алып, аталарына бирҙе. Һарун, бармағын ҡанға манып, ҡорбан усағының мөгөҙҙәренә һөрттө, ҡандың ҡалғанын усаҡ төбөнә түкте.
10Гонаһ ҡорбанының эс майын, бөйөрҙәрен, бауыр аҫтындағы өлөшөн ҡорбан усағында яндырҙы. Раббының Мусаға биргән бойороғо буйынса булды.
11Ҡорбандың ите менән тиреһен тупламдан ситкә сығарып яҡты+.

12Бынан һуң Һарун тотош яндырыу ҡорбанын салды. Улдары уға ҡорбандың ҡанын алып бирҙе. Һарун ҡанды һәр яҡлап ҡорбан усағына һирпте.
13Тотош яндырыу ҡорбанын тураҡлап, киҫәктәрен һәм башын бирҙеләр. Һарун уларҙы ҡорбан усағында яндырҙы.
14Эсәк-ҡарынын, тояҡтарын йыуып, тотош яндырыу ҡорбаны өҫтөндә усаҡта яндырҙы.

15Артабан Һарун халыҡтың ҡорбанын тәҡдим итте. Халыҡтың гонаһтары өсөн тәғәйенләнгән кәзә тәкәһен салды; уны беренсе гонаһ ҡорбаны кеүек килтерҙе.
16Унан тотош яндырыу ҡорбанын тәҡдим итте, йолаһы буйынса ғәмәл ҡылды.
17Шунан икмәк саҙаҡаһын килтерҙе. Унан бер ус тултырып алды ла, ҡорбан усағындағы иртәнге тотош яндырыу ҡорбанына өҫтәп яндырҙы.

18Халыҡ өсөн татыулыҡ ҡорбаны булған үгеҙ менән һарыҡ тәкәһен салды. Улдары ҡорбандарҙың ҡанын бирҙе һәм Һарун уны һәр яҡлап ҡорбан усағына һирпте.
19Улар үгеҙҙең һәм һарыҡ тәкәһенең майын, ҡойроҡ майын, эсәк-ҡарынын ҡаплаған майҙы, бөйөрҙәрен, бауыр аҫтындағы өлөшөн алып,
20түш иттәре өҫтөнә һалды. Һарун майҙы ҡорбан усағында яндырҙы.
21Шунан Һарун үгеҙҙең һәм һарыҡ тәкәһенең түш ите менән артҡы уң боттарын, Муса бойорғанса, Раббы алдында өҫкә күтәреп күрһәтте.

22Һарун, гонаһ ҡорбанын, тотош яндырыу һәм татыулыҡ ҡорбандарын тәҡдим иткәндән һуң, ҡулдарын күтәреп халыҡҡа фатиха бирҙе һәм ҡорбан усағынан төштө.

23Муса менән Һарун Осрашыу сатырына инделәр. Унан сыҡҡас, халыҡҡа фатиха бирҙеләр. Бына шул саҡта барса халыҡ алдында Раббының шөһрәте пәйҙә булды+.
24Раббы тарафынан ут сығып, усаҡтағы тотош яндырыу ҡорбанын һәм майын ялмап алды. Быны күргән барса халыҡ ҡыуаныстан ҡысҡырып ебәрҙе һәм йөҙтүбән ергә ҡапланды+.

Надав менән Авиһуҙың гонаһы һәм үлеме

101Һарундың улдары Надав менән Авиһу, үҙҙәренең төтәҫләгес һауыттарын алып, уға ҡуҙ, хуш еҫле матдәләр һалдылар ҙа Раббы алдына рөхсәт ителмәгән ут килтерҙеләр. Ә Раббы быны эшләргә бойормағайны+.
2Шул саҡ Раббы хозурынан ут сыҡты ла уларҙы ялмап алды. Улар Раббы алдында үлде+.
3Муса Һарунға:

– Раббының:


«Миңә яҡындар аша мөҡәддәслегемде күрһәтермен,

Бөтөн халыҡ алдында дан ҡаҙанырмын», –



тип әйткәне ошолор, – тине.

Һарун өндәшмәне+.

4Муса Һарундың атаһының бер туғаны Ғуззиилдың улдары Мишаил менән Әлсафанды саҡырҙы.

– Барығыҙ, туғандарығыҙҙы Изге сатырҙан туплам тышына алып сығығыҙ, – тине+.

5Улар, Муса ҡушыуы буйынса барып, Надав менән Авиһуҙы кейемдәренән тотоп тупламдан ситкә алып сыҡтылар.

6Муса Һарунға һәм уның ҡалған улдары Әлғазар менән Иҫамарға:

– Сәстәрегеҙҙе туҙҙырмағыҙ, кейемегеҙҙе йыртҡыламағыҙ, – тине. – Юҡһа үлерһегеҙ һәм Раббы бөтә йәмғиәткә асыуланыр. Әммә ҡәрҙәштәрегеҙ, бөтә Исраил халҡы, Раббы тарафынан яндырылғандар өсөн йәш түкһен+.
7Ә һеҙ Осрашыу сатыры ауыҙынан ситкә китмәгеҙ, юҡһа үлерһегеҙ. Һеҙ бит Раббының мәсех майы менән майланып, Уға бағышландығыҙ.

Улар Муса әйткәнсә эшләне+.

8Раббы Һарунға былай тине:

9– Үҙең дә, улдарың да Осрашыу сатырына шарап йәки башҡа иҫерткес эсемлектәр эсеп инмәгеҙ, юҡһа үлерһегеҙ. Был һеҙҙең өсөн быуындан-быуынға мәңгелек ҡағиҙә булһын+.
10Һеҙ мөҡәддәс нәмәләрҙе ғәҙәтиҙән, пакты нәжестән айырырға тейешһегеҙ+.
11Раббының Муса аша Исраил халҡына белдергән бөтә ҡағиҙәләрен уларға өйрәтегеҙ.

12Муса Һарунға һәм уның иҫән ҡалған улдары Әлғазар менән Иҫамарға:

– Раббыға бағышланған ут ҡорбандарынан ҡалған икмәк саҙаҡаһынан сөсө икмәк бешерегеҙ ҙә уларҙы ҡорбан усағы янында ашағыҙ, сөнки был саҙаҡа – изгеләрҙән-изге.
13Уны изге урында ашағыҙ, сөнки был – Раббы өсөн бирелгән ут ҡорбандарынан һинең һәм улдарыңдың өлөшө. Миңә шундай бойороҡ бирелде+.
14Өҫкә күтәреп күрһәтелгән түш ите менән саҙаҡа булған артҡы уң ботто улдарығыҙ һәм ҡыҙҙарығыҙ менән бергәләп таҙа урында ашағыҙ. Сөнки улар – Исраил халҡы тарафынан тәҡдим ителгән татыулыҡ ҡорбандарынан һиңә һәм балаларыңа тейгән өлөш.
15Саҙаҡа итеп килтерелгән ботто һәм күтәреп күрһәтелгән түш итен ут ҡорбанының эс майы менән бергә алып килеп, Раббы хозурында һелкетмә ҡорбан булараҡ күтәреп күрһәтһендәр. Раббының бойороғо буйынса, улар һиңә һәм балаларыңа мәңгелек өлөш булыр, – тине.

16Муса гонаһ ҡорбаны булараҡ килтерелгән кәзә тәкәһе тураһында һораны. Ул иһә яндырылғайны инде. Муса Һарундың иҫән ҡалған улдары Әлғазар менән Иҫамарға бик ныҡ асыуланды+.

17– Ни өсөн һеҙ гонаһ ҡорбанын изге бер урында ашаманығыҙ? Ул бит изгеләрҙән-изге, һеҙгә йәмғиәттең ғәйебен йыуып ташлау һәм уларҙы Раббы ҡаршыһында гонаһтарынан паклау өсөн бирелгән.
18Был ҡорбандың ҡаны Изге сатырға индерелмәгән. Мин һеҙгә бойорғанса, ҡорбанды изге урында ашарға тейеш инегеҙ, – тине+.

19– Бөгөн улар Раббы хозурына үҙҙәренең гонаһ ҡорбаны менән тотош яндырыу ҡорбаны килтерҙе, – тип яуапланы Һарун Мусаға. – Шунан һуң башыма ошондай хәлдәр килде. Әгәр бөгөн гонаһ ҡорбанын ашаһам, Раббы уны хуш күрер инеме?

20Муса, быны ишетеп, ризалашты.

Хәләл һәм хәрәм хайуандар

111•Раббы Муса менән Һарунға былай тине:

2– Исраил халҡына иғлан итегеҙ: ер өҫтөндә йәшәгән хайуандарҙан һеҙгә ашарға яраҡлы йән эйәләре түбәндәгеләр+.

3Айыры тояҡлы һәм көйшәгән бөтә хайуандарҙы ла ашарһығыҙ.
4Әммә көйөшлө йәки айыры тояҡлы хайуандарҙан һеҙгә ашарға ярамай: дөйә, сөнки ул көйшәһә лә айыры тояҡлы түгел, шуға күрә лә ул һеҙҙең өсөн хәрәм;
5даман*, сөнки ул көйшәһә лә, айыры тояҡлы түгел, шуға күрә лә ул һеҙҙең өсөн хәрәм;
6ҡуян, сөнки ул көйшәһә лә, айыры тояҡлы түгел, шуға күрә лә ул һеҙҙең өсөн хәрәм;
7сусҡа, сөнки ул айыры тояҡлы булһа ла, көйшәмәй, шуға күрә лә һеҙҙең өсөн хәрәм.
8Уларҙың итен ашамағыҙ, үләкһәләренә ҡағылмағыҙ. Улар һеҙҙең өсөн хәрәм.

9Һыуҙа – диңгеҙҙәме ул, йылғаламы – йәшәгәндәрҙән йөҙгөстәре һәм тәңкәләре булғандарын ашай алаһығыҙ.
10Әммә диңгеҙҙәге һәм йылғаларҙағы йөҙгөстәре менән тәңкәләре булмаған мыжғып йөрөгән һәм башҡа йән эйәләре һеҙҙең өсөн ерәнгес булһын.
11Улар хәрәм һеҙҙең өсөн – итен ашамағыҙ, үләкһәләренән ерәнегеҙ.
12Һыуҙа йәшәгән йөҙгөсһөҙ һәм тәңкәһеҙ бөтә йән эйәләре һеҙҙең өсөн ерәнгес булһын.

13Ҡоштарҙың ошоларын ашарға ярамай, улар ерәнгес: бөркөт, таҙғара, диңгеҙ бөркөтө,
14төйлөгән һәм ыласындың бөтә төрҙәре,
15ҡоҙғондоң бөтә төрҙәре,
16дөйәғош, ябалаҡ, аҡсарлаҡ һәм ҡарсығаның бөтә төрҙәре,
17бәләкәй ябалаҡ, диңгеҙ ҡоҙғоно, өкө,
18ибис, берғаҙан, сип,
19ҡауҙы, селәндең бөтә төрҙәре, һөҙһөт һәм ваҡ ярғанат.

20Дүрт аяҡта йөрөгән һәм ҡанатлы бөжәктәрҙең барыһы ла һеҙҙең өсөн ерәнгес.
21Әммә ер өҫтөнән һикереп йөрөү өсөн яйланған аяҡтары һәм ҡанаттары булған бөжәктәрҙе ашарға мөмкин.
22Улар араһынан саранча һәм уның тоҡомонан булғандарҙы, бөтә сиңерткәләрҙе ашарға ярай+.
23Дүрт аяҡлы ҡалған бөтә бөжәктәр ҙә һеҙҙең өсөн ерәнгес.

24Һеҙҙе нәжесләйәсәк нәмәләр ошо. Уларҙың үләкһәһенә ҡағылған һәр кем кискә тиклем бысраҡ булыр.
25Уларҙың үләкһәһенә ҡағылған һәр кем кейемен йыуһын; кискә тиклем нәжес һаналыр+.

26Айыры тояҡлы, әммә айырсаһы тәрән булмаған, көйөшһөҙ хайуандар һеҙҙең өсөн хәрәм. Уларға ҡағылған һәр кем нәжес булыр.
27Дүрт аяҡлы хайуандар араһында тәпәйлеләре һеҙҙең өсөн хәрәм. Уларҙың үләкһәһенә ҡағылған һәр кем кискә тиклем нәжес һаналһын.
28Уларҙың үләкһәһенә тотонған һәр кем кейемен йыуырға тейеш. Был хайуандар һеҙҙең өсөн хәрәм.

29Ер өҫтөндә мыжғып йөрөгән ваҡ йәнлектәр араһынан һеҙҙең өсөн нәжес булғандар ошо: һуҡыр сысҡан, сысҡан, кеҫәртке һәм уның бөтә төрҙәре:
30геккон, сыбар кеҫәртке, ябай кеҫәртке, сцинк һәм хамелеон һеҙҙең өсөн хәрәм.
31Улар һеҙҙең өсөн хәрәм. Уларҙың үләкһәһенә ҡағылған һәр кем кискә саҡлы нәжес булыр.

32Уларҙың берәйһенең үләкһәһе өҫтөнә төшкән һәр нәмә нәжес булыр: ағас һауытмы ул, кейемме, тиреме, тоҡмо – көнкүрештә ҡулланылған бөтә әйбер – нәжес һаналыр. Уларҙы һыуға һалып ҡуйығыҙ, кискә тиклем нәжес булырҙар, шунан таҙарырҙар+.
33Уларҙың берәйһе ниндәй ҙә булһа балсыҡ һауыт эсенә төшһә, һауыт эсендәге әйбер нәжес һаналыр; ә һауытты ватырға кәрәк+.
34Әгәр ҙә бындай һауыттағы һыу ризыҡҡа түгелһә, ул ризыҡ нәжесләнер. Ундай һауыт эсендәге бөтә эсемлек нәжес булыр.
35Уларҙың үләкһәһенең берәй нәмәһе төшкән әйбер нәжес булыр. Мейесме, усаҡмы – улар емерелергә тейеш. Сөнки улар нәжесләнде һәм һеҙҙең өсөн нәжес булыр.
36Бары тик шишмә йәки һыу һаҡлау урыны ғына таҙа ҡалыр. Был йәнлектәрҙең үләкһәһенә ҡағылған һәр кем нәжес һаналыр.
37Уларҙың үләкһәһенең бер өлөшө сәсә торған орлоҡҡа төшһә, орлоҡ таҙа ҡалыр.
38Әммә үләкһәнең берәй нәмәһе һыуға һалынған орлоҡҡа төшһә, был орлоҡ һеҙҙең өсөн нәжес булыр.

39Әгәр ҙә ашарға яраҡлы хайуандарҙың берәйһе үлһә, уның үләкһәһенә ҡағылған һәр кем кискә тиклем нәжес һаналыр+.
40Хайуандың үләкһәһен ашаған кеше кейемен йыуырға тейеш. Ул кискә саҡлы нәжес булыр. Үләкһәһенә ҡағылған кеше лә кейемен йыуһын. Ул да кискә тиклем нәжес һаналыр.

41Ер өҫтөндә мыжғып йөрөгән һәр ваҡ хайуан һеҙҙең өсөн ерәнгес; уны ашарға ярамай.
42Ер өҫтөндә мыжғып йөрөгәндәрҙең – ҡорһағында шыуышҡан, дүрт аяҡта йөрөгән һәм күп аяҡлыларҙың береһен дә ашамағыҙ, сөнки улар ерәнгес.
43Шундайҙарҙы ашап, үҙегеҙҙе әшәкеләтмәгеҙ, улар арҡаһында нәжесләнмәгеҙ.
44Мин Аллағыҙ Раббымын. Үҙегеҙҙе изгеләндерегеҙ һәм изге булығыҙ, сөнки Мин изгемен. Ер өҫтөндә мыжғып йөрөгән ниндәй ҙә булһа йәнлек менән үҙегеҙҙе нәжесләмәгеҙ+.
45Сөнки Аллағыҙ булыр өсөн һеҙҙе Мысырҙан алып сыҡҡан Раббы Мин. Изге булығыҙ, сөнки Мин изгемен.

46-47Һеҙ нәжесте пактан, итен ашарға ярағанын ашарға ярамағандан айыра белһен өсөн хайуандар, ҡоштар, һыуҙа йәшәгән һәм ер өҫтөндә мыжғып йөрөгән йәнлектәр хаҡындағы ҡанун бына ошо+.

Бала тапҡан ҡатындың пакланыуы

121Раббы Мусаға былай тине:

2– Исраил халҡына иғлан ит: әгәр бер ҡатын ауырға ҡалып, ир бала тапһа, ете көн буйы күрем ваҡытындағы һымаҡ нәжес һаналыр+.
3Сабый һигеҙенсе көндә сөннәткә ултыртылһын+.
4Ҡатын ҡан ағыуҙан таҙарынғансы утыҙ өс көн көтһөн, пакланыу көндәре тулғанға тиклем бер ниндәй изге әйбергә лә ҡағылмаһын, Изге сатырға бармаһын+.
5Әгәр ҙә ҡатын ҡыҙ бала тапһа, ике аҙна буйы күрем ваҡытындағы һымаҡ нәжес һаналыр. Ҡан ағыуҙан таҙарыныу өсөн алтмыш алты көн көтһөн.

6Ир йәки ҡыҙ бала тапҡан ҡатын, пакланыу көндәре тамамланғас, тотош яндырыу ҡорбаны өсөн һарыҡтың бер йәшлек тәкә бәрәсен, гонаһ ҡорбаны өсөн күгәрсен балаһы йәки алатуба алып, Осрашыу сатыры ауыҙына ҡаһинға килтерһен.
7Ҡаһин был ҡорбандарҙы Раббы ҡаршыһында ғәмәл ҡылһын һәм ҡатынды паклаһын; ҡатын ҡаны ағыуҙан таҙарыныр. Был – ир йәки ҡыҙ бала тапҡан ҡатындар өсөн ҡағиҙә.

8Әгәр ҙә ҡатындың һарыҡ бәрәсе ҡорбан итергә хәленән килмәһә, ике алатуба йәки ике күгәрсен балаһы алһын: береһе тотош яндырыу ҡорбанына, икенсеһе гонаһ ҡорбанына булыр. Былар менән ҡаһин ҡатынды паклар һәм ул таҙа булыр+.

Тире ауырыуҙары тураһында ҡанун

131Раббы Муса менән Һарунға былай тине:

2– Әгәр берәй кешенең тән тиреһенә шеш, сабыртҡы йәки тап сыҡһа һәм уның йоғошло тире ауырыуына әйләнеү ихтималы булһа, ул кеше Һарун ҡаһинға йәки уның нәҫеленән булған ҡаһиндарҙың береһенә килтерелһен.
3Ҡаһин тиреләге яраны ҡараһын. Әгәр яра өҫтөндәге төктәр ағарған, яра тирегә тәрәнәйгән булһа, был – йоғошло тире ауырыуының билдәһе. Ҡаһин сирлене нәжес тип иғлан итһен+.
4Әгәр тән тиреһендәге тап аҡ төҫтә булып, тәрәнгә батмаған һәм өҫтөндәге төктәре ағармаған булһа, ҡаһин был кешене ете көнгә ябып ҡуйһын.
5Етенсе көндө ҡаһин яраны ҡараһын: әгәр ҙә яра үҙгәрмәһә, тире өҫтөнә йәйелмәгән булһа, уны йәнә ете көн тотһон.
6Ҡаһин уны етенсе көндө тағы ҡараһын. Әгәр яра уңала башлаған, тирегә йәйелмәгән икән, ҡаһин ул сирлене таҙа тип иғлан итер. Был бары тик ябай сабыртҡы ғына. Ул кеше кейемен йыуыр ҙа таҙа булыр+.
7Ләкин ҡаһин уны ҡарап таҙа һанағандан һуң сабыртҡы тирелә йәйелеп китһә, сирле ҡаһинға ҡабат күренһен.
8Ҡаһин уны ҡабат ҡараһын: сабыртҡы тәнгә таралған булһа, ул кешене нәжес тип иғлан итһен. Был – йоғошло тире ауырыуы.

9Берәй кешелә йоғошло тире ауырыуы булһа, ул ҡаһинға килтерелһен.
10Ҡаһин уны ҡараһын һәм кешенең тиреһе ағарып шешкән, төктәре ағарған һәм шешектәге яра сеп-сей ит икән,
11тимәк, был – аҙып киткән йоғошло тире ауырыуы. Ҡаһин был кешене нәжес тип иғлан итһен, әммә япмаһын, сөнки нәжес икәне билдәле.
12Әгәр йоғошло тире ауырыуы кешенең бөтә тәненә йәйелгән һәм баштан-аяҡ ҡаплап алған булһа, ҡаһин уның бөтә тәнен ҡарарға тейеш.
13Сирҙең тәнгә тотош таралғанын күрһә, ул был кешене таҙа тип иғлан итһен. Тире тулыһынса ағарған булһа, ауырыу таҙа һаналыр.
14Әммә сей яра күренһә, ул кеше нәжес һаналыр.
15Ҡаһин яраның сей ит икәнен күрһә, кешене нәжес тип иғлан итер. Сей ит – нәжес; был – йоғошло тире ауырыуы.
16Әгәр ҙә сей яра уңалып, тиреһе ағарһа, был кеше ҡаһинға тағы күренһен.
17Ҡаһин уны ҡарар ҙа, яраның уңалғанын күргәс, уны таҙа тип иғлан итер. Был кеше таҙа һаналыр.

18Әгәр берәйһенең тәненә сиҡан сығып уңалһа, әммә
19урыны ағарып, шешмәкләнеп торһа, йәки аҡһыл-ҡыҙыл тап хасил булһа, был кеше ҡаһинға күренергә тейеш.
20Ҡаһин уны ҡараһын. Әгәр ҙә тап тирегә уйылып ингән булһа һәм төктәре ағарып торһа, был кеше нәжес тип иғлан ителер. Сиҡан урынына сыҡҡан йоғошло тире ауырыуы был.
21Әммә ҡаһин ауырыуҙы ҡарап, яралағы төктәрҙең ағармағанын, яраның тирегә тәрәнәймәгәнен, киреһенсә, саҡ һиҙелеп торғанын күрһә, был кешене ете көн ябып торһон.
22Әгәр яра тәнгә ныҡлап йәйелһә, ҡаһин ул кешене нәжес тип иғлан итер. Был – тире ауырыуы.
23Ә тап шул килеш ҡалһа, йәйелмәһә, был – сиҡан урыны ғына. Ҡаһин был кешене таҙа тип иғлан итер.

24Берәйһе тәнен бешерһә һәм уңалған ерендә аҡһыл-ҡыҙыл тап ҡалһа,
25ҡаһин уны ҡараһын, таптағы төктәр ағарғанын, таптың тирегә тәрәнәйгәнен күрһә, был – бешкән урынға сыҡҡан йоғошло тире ауырыуы. Ҡаһин ул кешене нәжес тип иғлан итһен, сөнки был – тире ауырыуы.
26Әммә төктәр ағармаған, тап тирегә тәрәнәймәгән, ә саҡ ҡына беленеп тора икән, ҡаһин ул кешене ете көн ябып тотһон.
27Етенсе көндө тағы ҡараһын. Тап тирегә йәйелгән булһа, ҡаһин ул кешене нәжес тип иғлан итер. Сөнки был – йоғошло тире ауырыуы.
28Әгәр ҙә тиреләге тап элеккесә ҡалһа, йәйелмәһә, саҡ беленеп торһа, был – сир түгел. Ҡаһин ул кешене таҙа тип белдерер, сөнки был – бешкәндән ҡалған яра эҙе.

29Әгәр берәй ҡатындың йә ирҙең башында йәки эйәгендә яра булһа,
30ҡаһин уны ҡараһын. Әгәр яра тирегә уйылып ингән булһа, ә яралағы төктәр нәҙегәйеп һарғайһа, ҡаһин ул кешене нәжес тип белдерһен. Был – таҙ, баштағы йәки эйәктәге йоғошло тире ауырыуы.
31Әгәр ҡаһин яраның тирегә тәрәнәймәгәнен, әммә төктәренең ҡара түгеллеген күрһә, был кешене ете көнгә ябып ҡуйһын.
32Етенсе көндө ҡаһин яраны тағы ҡараһын. Әгәр яра таралмаһа, тирегә уйылып тәрәнәймәһә һәм төктәре һарғайып тормаһа,
33уны ҡырырға, тик ауыртҡан урынына ҡағылмаҫҡа кәрәк. Ҡаһин ул кешене тағы ете көн ябып тотһон.
34Етенсе көндө ҡаһин ауыртҡан урынды ҡараһын. Яра таралмаған һәм тирегә уйылып тәрәнәймәгән булһа, ҡаһин был кешене таҙа тип иғлан итер. Ул кеше кейемен йыуыр ҙа таҙа һаналыр+.
35Әгәр ҙә таҙ был кеше таҙа тип иғлан ителгәндән һуң таралып китһә,
36ҡаһин уны йәнә тикшерһен. Әгәр ҡысытма йәйелеп киткән булһа, төктәренең һарғайғанын ҡарап тормаһын. Был кеше нәжес һаналыр.
37Әммә яра үҙгәрешһеҙ ҡалған, ә төктәре уның фекеренсә ҡарая башлаған икән, тимәк, таҙ үткән. Был кеше – таҙа. Ҡаһин уны таҙа тип иғлан итер.

38Әгәр берәй ир йәки ҡатындың тәнендә аҡ тап булһа,
39ҡаһин уны ҡараһын. Ул аҡһылланып торһа, был – ғәҙәти сабыртҡы. Был кеше пак һаналыр.

40Әгәр берәйһенең башындағы сәсе ҡойолһа, тимәк, ул ялтас. Был кеше пак һаналыр.
41Әгәр ҙә башының алғы өлөшөндәге сәсе ҡойолһа, был ялтаслыҡтың икенсе төрө. Ул пак.
42Әгәр ҙә сәсе ҡойолған урынға, ҡаҡ башына аҡһыл-ҡыҙыл таптар сыҡһа, был йоғошло тире ауырыуына оҡшаған.
43Ҡаһин ул кешене ҡарар. Ялтас урынындағы яра аҡһыл-ҡыҙыл булып шешеп торһа һәм йоғошло тире ауырыуының яраһына оҡшаған булһа,
44был кешелә йоғошло тире ауырыуы – нәжес ул. Ҡаһин уны нәжес тип иғлан итер. Уның башында яра бар.
45Бындай йоғошло тире ауырыулы кешенең кейеме йыртыҡ, сәсе туҙған булһын. Ул йөҙөнөң аҫҡы өлөшөн ҡаплаһын һәм: «Нәжесмен! Нәжесмен!» – тип ҡысҡырһын.
46Ауырыуы бөткәнгә тиклем был кеше нәжес һаналыр. Ул тупламдан ситтә, башҡаларҙан айырым йәшәһен+.




Туҡымалағы үңәҙ тураһында ҡағиҙә

47-48Йөн йәки етен кейемдә, етен йәки йөн туҡыманың буй йә арҡау ебендә, күндә, ниндәй ҙә булһа күн әйберҙә үңәҙ күренһә,
49һәм кейемдәге йәки күндәге, туҡыманың буй һәм арҡау ебендәге, ниндәй ҙә булһа күн әйберҙәге был үңәҙ йәшкелт йәки ҡыҙғылт тап рәүешендә булһа, был – таралып барған үңәҙ; уны ҡаһинға күрһәтергә кәрәк.
50Ҡаһин үңәҙҙе ҡарар ҙа әйберҙе ете көн бикле урында тотор.
51Етенсе көндө үңәҙҙе – кейемдәме ул, буй йәки арҡау ептәме, күндәме, күн әйберҙәме – ҡарар. Әгәр таралған икән, был – зарарлы үңәҙ. Әйбер нәжес һаналыр.
52Был үңәҙле кейем, буй һәм арҡау йөн йәки етен еп, күн йәки күн әйбер ҡаһин тарафынан яндырылыр. Был – зарарлы үңәҙ, әйбер утта яндырылырға тейеш.

53Әгәр ҙә ҡаһин кейемдә, туҡыманың буй йә арҡау ебендә, ниндәй ҙә булһа күн әйберҙә үңәҙҙең таралмағанын күрһә,
54әйберҙе йыуырға ҡушыр һәм йәнә ете көн бикле урында тотор.
55Әйберҙе йыуғандан һуң, ҡаһин уны тағы ҡараһын; тап төҫөн үҙгәртмәһә, үңәҙ таралмаған хәлдә лә әйбер нәжес һаналыр. Үңәҙ уның уң йәки тиҫкәре яғында булыуына ҡарамаҫтан, әйбер яндырылырға тейеш.
56Әгәр ҙә йыуғандан һуң үңәҙҙең кәмегәнен күрһә, ҡаһин кейемдең, арҡау йәки буй ептең, күндең ошо өлөшөн йыртып алыр.
57Әгәр кейем, буй йәки арҡау еп, күн әйбер яңынан күгәреп сыҡһа, тимәк, үңәҙ тарала. Әйбер утта яндырылһын.
58Әгәр ҙә кейемде, буй йәки арҡау епте, күн әйберҙе йыуһаң һәм үңәҙе бөтһә, уны тағы бер тапҡыр йыуырға кәрәк. Шул саҡта ул таҙа һаналыр.

59Был – йөн йәки етен кейемдәге, арҡау йәки буй ептәге, ниндәй ҙә булһа күн әйберҙәге үңәҙ һәм уны таҙа йәки нәжес тип иғлан итеү тураһында ҡағиҙә.

Тире ауырыуҙарынан таҙарыныу

141Раббы Мусаға былай тине:

2– Бына йоғошло тире ауырыуы булған кешене паклау ҡағиҙәһе: уны ҡаһинға килтерһендәр;+
3ҡаһин, тупламдан тышҡа сығып, уны тикшерһен. Әгәр ауырыу йоғошло тире ауырыуынан сәләмәтләнгән икән,
4ҡаһин уға хәләлдән ике тере ҡош, кедр таяғы, ут-ҡыҙыл еп, майағас үләне алып килергә ҡушһын+.
5Ҡаһин был ҡоштарҙың береһен саф шишмә һыуы һалынған балсыҡ һауыт өҫтөндә салырға бойорһон.
6Ә ул үҙе икенсе тере ҡошто, кедр таяғын, ут-ҡыҙыл епте һәм майағасты шишмә һыуы өҫтөндә салынған ҡоштоң ҡанына манһын да
7йоғошло тире ауырыуынан таҙарыныусы кешегә ете тапҡыр һирпһен һәм уны таҙа тип иғлан итеп, тере ҡошто ҡырға ебәрһен+.
8Таҙарыныусы кеше кейемен йыуһын, үҙен тотош ҡырһын, йыуынһын һәм таҙа һаналыр. Шунан тупламға ҡайтһын, әммә ете көн буйы сатырының тышында йәшәһен+.
9Етенсе көндө ул сәсен, һаҡал-мыйығын, ҡашын, тәнендәге бөтә йөндө ҡырһын, кейемен йыуһын, йыуынһын һәм таҙа һаналыр.

10Һигеҙенсе көндө ул кеше кәмселеге булмаған ике тәкә һарыҡ бәрәсе һәм бер һарыҡ бәрәсе, икмәк саҙаҡаһы итеп зәйтүн майына буталған бер эфаның ундан өс өлөшө күләмендә сифатлы бойҙай оно һәм бер лог* зәйтүн майы килтерһен.
11Таҙарыныу йолаһын башҡарған ҡаһин таҙарынған кешене ошо әйберҙәре менән Осрашыу сатыры ауыҙына, Раббы хозурына алып килһен.
12Шунан ҡаһин тәкә бәрәстәрҙең береһен бер лог май менән бергә ғәйеп ҡорбаны өсөн килтерһен дә, һелкетмә ҡорбан булараҡ, Раббы хозурында күтәреп күрһәтһен.
13Тәкәне гонаһ ҡорбанын һәм тотош яндырыу ҡорбанын салған ерҙә, мөҡәддәс урында һуйһын. Ғәйеп ҡорбаны, гонаһ ҡорбаны кеүек үк, ҡаһиндыҡы. Был – изгеләрҙән-изге ҡорбан+.
14Ҡаһин, ғәйеп ҡорбанының ҡанын алып, таҙарыныусының уң ҡолағының осона, уң ҡулының һәм уң аяғының баш бармаҡтарына һөртһөн+.
15Шунан һуң бер аҙ зәйтүн майы алып, уны үҙенең һул усына ҡойһон.
16Уң ҡулының бармағын усындағы майға манып, уны Раббы ҡаршыһында ете тапҡыр һирпһен.
17Ҡаһин усында ҡалған майҙы таҙарыныусының уң ҡолағының осона, уң ҡулының һәм уң аяғының баш бармаҡтарына, ғәйеп ҡорбаны ҡаны буялған урындарға, һөртһөн.
18Ҡалған майҙы иһә таҙарыныусының башына ҡойһон. Шул рәүешле ул Раббы хозурында паклау йолаһын үткәрер.
19Шунан һуң ҡаһин гонаһ ҡорбанын тәҡдим итһен. Шул рәүешле ҡаһин был кеше өсөн паклау йолаһын башҡарып, уны нәжесенән таҙарындырыр. Һуңынан тотош яндырыу ҡорбанын салһын.
20Тотош яндырыу ҡорбаны менән икмәк саҙаҡаһын ҡорбан усағында яндырһын. Шул рәүешле ҡаһин паклау йолаһын башҡарыр һәм ул кеше таҙа булыр.

21-22Әгәр кеше ярлы булһа һәм быларҙы алырға хәленән килмәһә, пакланыу өсөн ғәйеп ҡорбаны булараҡ күтәреп күрһәтергә һарыҡтың бер тәкә бәрәсе, икмәк саҙаҡаһы булараҡ зәйтүн майына бутап, ундан бер эфа иң яҡшы он, бер лог зәйтүн майы һәм, хәленән килгәнсә, береһен гонаһ ҡорбаны, икенсеһен тотош яндырыу ҡорбаны булараҡ, ике алатуба йәки ике күгәрсен балаһы килтерһен.
23Пакланыу өсөн һигеҙенсе көндө уларҙы, Раббы хозурына, Осрашыу сатыры ауыҙына алып килеп, ҡаһинға бирһен.
24Ҡаһин, ғәйеп ҡорбаны булған бәрәс менән бер лог зәйтүн майын, Раббыға бағышланған һелкетмә ҡорбан булараҡ, өҫкә күтәреп күрһәтһен.
25Ғәйеп ҡорбаны булған бәрәсте салһын. Ҡорбандың ҡанын алып, таҙарыныусы кешенең уң ҡолағының осона, уң ҡулының һәм уң аяғының баш бармаҡтарына һөртһөн+.
26Шунан һуң үҙенең һул усына бер аҙ зәйтүн майы ҡойһон.
27Уң ҡулының бармағын һул усындағы майға манып, Раббы ҡаршыһында ете тапҡыр һирпһен.
28Уң ҡулының бармағын усындағы майға манып, таҙарыныусының уң ҡолағының осона, уң ҡулының һәм уң аяғының баш бармаҡтарына, ғәйеп ҡорбаны ҡаны буялған урындарға, һөртһөн.
29Усында ҡалған майҙы ҡаһин таҙарыныусы кешенең башына ҡойһон; шул рәүешле Раббы ҡаршыһында уны паклау йолаһын башҡарыр.
30-31Шунан ул кеше хәленә күрә алып килгән алатубаларҙың йәки күгәрсендәрҙең береһен гонаһ ҡорбаны, икенсеһен тотош яндырыу ҡорбаны итеп икмәк саҙаҡаһы менән бергә тәҡдим итһен. Шул рәүешле ҡаһин был кешене Раббы ҡаршыһында паклау йолаһын башҡарыр.

32Был – йоғошло тире ауырыуы булған һәм таҙарыныр өсөн тейешле ҡорбан килтерергә хәле етмәгән кешеләр өсөн ҡанун.




Йорттағы үңәҙ тураһында ҡанун

33Раббы Муса менән Һарунға былай тине:

34– Мин һеҙгә биләмә итеп бирәсәк Ҡәнғән еренә ингәс, өйҙәрегеҙҙең береһенә тарала торған үңәҙ ебәрһәм,
35ул йорттоң хужаһы ҡаһинға килһен дә: «Минең өйөмдә тарала торған үңәҙ кеүек нәмә күренде», – тип әйтһен.
36Ҡаһин үңәҙҙе ҡарарға ингәнгә тиклем, эстәге әйберҙәр нәжес тип иғлан ителмәһен өсөн өйҙө бушатырға әмер бирһен. Шунан ғына ҡаһин эскә инеп ҡараһын.
37Ул өйҙөң диуарҙарындағы үңәҙҙе ҡарар. Әгәр уға йәшкелт йәки ҡыҙғылт таптар күренһә һәм улар диуарға уйып ингән булһа,
38ҡаһин тышҡа, күтәрмәгә, сыҡһын да өйҙө ете көнгә бикләп ҡуйһын.
39Етенсе көндө ҡаһин тағы килеп, үңәҙҙең йәйелгәнен күрһә,
40ул үңәҙле таштарҙы соҡоп алып ҡаланан ситтәге нәжес урынға ташларға әмер бирһен.
41Шулай уҡ өйҙөң эсен тулыһынса ҡырып таҙартырға, һәм ҡырғанда барлыҡҡа килгән бөтә сүп-сарҙы ҡаланан ситтәге нәжес урынға түгергә бойорһон.
42Соҡоп алынған таштар урынына башҡа таштар ҡуйһындар һәм, яңы иҙмә алып, өйҙө ҡабат һылаһындар.

43Таштарын ҡуптарып, өйҙө ҡырып таҙартып, яңынан һылағандан һуң да үңәҙ ҡабат күренһә,
44ҡаһин йәнә килеп ҡараһын. Үңәҙ өйгә яңынан таралған икән, тимәк, был – зарарлы үңәҙ. Өй нәжес һаналыр.
45Өйҙө емереп, ташын, ағасын, бөтә иҙмәһен тотош ҡаланан ситкә, нәжес урынға сығарып түгергә кәрәк.
46Бикле торған көндәрҙә был өйгә ингән һәр кем кискә тиклем нәжес һаналыр.
47Ул өйҙә ятҡан йәки тамаҡ ашаған кеше кейемен йыуырға тейеш+.
48Өй һылағандан һуң, ҡаһин килеп ҡарап, үңәҙҙең таралмағанын күрһә, өйҙө таҙа тип иғлан итер, сөнки үңәҙ бөткән.
49Өйҙө паклар өсөн ике ҡош, кедр таяғы, ут-ҡыҙыл еп һәм майағас үләне алыр+.
50Ҡоштарҙың береһен балсыҡ һауыттағы саф шишмә һыуы өҫтөндә салыр.
51Кедр таяғын, майағас үләнен, ҡыҙыл епте, тере ҡошто салынған ҡоштоң ҡанына һәм таҙа һыуға манып, ете тапҡыр өйгә һирпер.
52Ҡоштоң ҡаны һәм таҙа һыу, тере ҡош, кедр таяғы, майағас һәм ҡыҙыл еп менән өйҙө паклар.
53Тере ҡошто ҡаланан ситкә, ҡырға ебәрер. Шул рәүешле ҡаһин өйҙө паклау йолаһын башҡарыр һәм өй таҙа һаналыр.

54-56Был – һәр төрлө йоғошло тире ауырыуҙары, таҙ, шеш, сабыртҡы, таптар, шулай уҡ кейем-һалымда һәм өйҙә булған үңәҙ тураһындағы ҡанун. Уларҙың ҡасан пак, ҡасан нәжес булыуын белер өсөн, тире ауырыуҙары тураһында ҡанун был+.

Сумдырыусы Яхъяның үлеме

(Мрк 6:14-29; Лк 9:7-9)

141•Шул арала Ғайса тураһындағы хәбәрҙәр өлкә идарасыһы Һирудҡа барып ишетелде.
2Ул үҙенең кешеләренә: «Был – Сумдырыусы Яхъя. Ул үленән терелеп торған. Шуға күрә Уның ҡөҙрәтле эштәр ҡылырға ҡеүәте бар», – тине+.

3Ошо Һируд, ағаһы Филиппустың ҡатыны Һирудиас арҡаһында Яхъяны ҡулға алып, бығаулап, төрмәгә ултыртҡайны+.
4Сөнки Яхъя Һирудҡа: «Һиңә уға өйләнергә ярамай», – тигәйне+.
5Һируд Яхъяны үлтергән булыр ине, тик халыҡтан ҡурҡҡайны. Сөнки кешеләр Яхъяны пәйғәмбәр тип иҫәпләй ине+.

6Һирудтың тыуған көнөндә Һирудиастың ҡыҙы ҡунаҡтар алдында бейене. Был Һирудҡа шул тиклем оҡшаны,
7ҡыҙ нимә генә һорамаһын, бөтәһен дә бирергә ант итте+.
8Ҡыҙ иһә, әсәһе өйрәткәнсә:

– Хәҙер үк Сумдырыусы Яхъяның башын ҡоштабаҡҡа һалып алып кил, – тине.

9Батша ҡайғыға ҡалды, ләкин ҡунаҡтар алдында әйтелгән анты хаҡына ҡыҙҙың теләген үтәргә
10һәм төрмәлә Яхъяның башын ҡырҡтырырға әмер бирҙе.
11Ҡырҡылған башты ҡоштабаҡҡа һалып килтерҙеләр ҙә ҡыҙға бирҙеләр, ә ул әсәһенә тапшырҙы.
12Яхъяның шәкерттәре килеп остаздарының кәүҙәһен алып китте. Уны ҡәбергә һалғас, был хаҡта Ғайсаға барып һөйләнеләр+.




Биш мең кешене туйҙырыу

(Мрк 6:32-44; Лк 9:10-17; Ях 6:1-13)

13•Был хаҡта ишеткәндән һуң, Ғайса яңғыҙы ғына кәмәгә ултырып аулаҡ урынға китте. Быны белеп ҡалған халыҡ, ҡалаларынан сығып, Уның артынан йәйәүләп китте.
14Ярға сыҡҡас, Ғайса ҙур халыҡ төркөмөн күрҙе. Уларҙы йәлләп, араларындағы ауырыу кешеләрҙе һауыҡтырҙы.
15Көн кисләгәс, Уның янына шәкерттәре килде:

– Бында ҡола ялан, ваҡыт та һуң инде. Халыҡты ебәр, ауылдарға барып, үҙҙәренә ризыҡ һатып алһындар.

16– Китеүҙең кәрәге юҡ. Һеҙ уларҙы үҙегеҙ ашатығыҙ, – тине Ғайса+.

17Шәкерттәре Ғайсаға:

– Беҙҙең бында биш икмәктән һәм ике балыҡтан башҡа бер нәмәбеҙ ҙә юҡ, – тинеләр.

18– Уларҙы Миңә бирегеҙ әле, – тине Ғайса.

19Ул кешеләргә сиҙәмгә ултырырға ҡушты, биш икмәкте һәм ике балыҡты алды ла күккә ҡарап шөкөрана ҡылды һәм, икмәктәрҙе бүлгеләп, шәкерттәренә бирҙе, ә улар халыҡҡа өләште.
20+Бөтәһе лә туйғансы ашаны. Ҡалған һыныҡтарҙы йыйып, ун ике кәрзингә тултырып ҡуйҙылар.
21Ә ашаусыларҙың һаны, ҡатындарҙы һәм балаларҙы иҫәпкә алмағанда, биш мең самаһы ир кеше ине+.




Ғайсаның күл өҫтөнән атлап килеүе

(Мрк 6:45-56; Ях 6:16-21)

22•Шунда уҡ Ғайса шәкерттәренә кәмә менән аръяҡҡа сыға торорға ҡушты, ә Үҙе халыҡты таратҡансы шунда ҡалды.
23Халыҡты оҙатҡандан һуң, Ул яңғыҙ ғына доға ҡылырға тип тауға менде. Кис еткәндә лә Ул бында бер үҙе булды+.
24Ә кәмә ярҙан алыҫ* киткәйне инде. Ел ҡаршы булғанлыҡтан, кәмәгә көслө тулҡындар килеп бәрелде.
25Таң атып килгән мәлдә* Ғайса күл өҫтөнән атлап шәкерттәре янына китте.
26Улар, Ғайсаның күл өҫтөнән атлап килгәнен күреп, ҡурҡып киттеләр.

– Был өрәк! – тип ҡоттары осоп ҡысҡырып ебәрҙеләр+.

27– Тынысланығыҙ, был – Мин, ҡурҡмағыҙ! – тине уларға Ғайса.

28Шунан Петрус:

– Хакимым! Әгәр был Һин булһаң, миңә һыу өҫтөнән атлап Үҙеңдең яныңа барырға бойорсо, – тип өндәште.

29– Кил, – тине Ғайса.

Петрус кәмәнән төштө лә һыу өҫтөнән Ғайсаға табан атланы.
30Ләкин, елдең көслө булыуын тойоп, ҡапыл ҡото осто һәм бата башланы.

– Хакимым, ҡотҡар мине! – тип ҡысҡырып ебәрҙе ул.

31Ғайса, шунда уҡ ҡулын һуҙып, уны эләктереп алды:

– Эй, иманы аҙ! Ниңә икеләнеп ҡалдың+?

32Улар кәмәгә ултырғас, ел баҫылды.
33Кәмәләгеләр Ғайсаға баш эйеп:

– Һин ысынлап та Алла Улы! – тинеләр+.

34Улар, күлде аша үтеп, Геннисаретта ярға сыҡтылар+.
35Урындағы халыҡ, Ғайсаны танып, был хаҡта бөтә әйләнә-тирәгә хәбәр таратты һәм Уға барса ауырыуҙарҙы алып килделәр.
36Улар Ғайсанан кейеменең сабыуына ғына булһа ла ҡағылырға рөхсәт итеүен үтенде. Кем генә ҡағылмаһын, барыһы ла һауыҡты.

Алла бойороғо һәм ата-бабаларҙан килгән йолалар

(Мрк 7:1-23)

151•Шул ваҡыт Ғайса янына Йәрүсәлимдән фарисейҙар һәм ҡанун белгестәре килеп:

2– Ни өсөн Һинең шәкерттәрең ата-бабаларҙан күсә килгән йолаларҙы боҙа: ашар алдынан ҡулын йыумай? – тип һоранылар+.

3– Ә һеҙ ни өсөн үҙегеҙҙең йолаларығыҙ хаҡына Алла бойороғон боҙаһығыҙ? – тине Ғайса. –+
4++Алла: «Атайың менән әсәйеңде хөрмәт ит» һәм «Атаһын йәки әсәһен хурлаған кешегә үлем язаһы бирелһен», – тигән бит+.
5Ә һеҙ: «Кем атаһына йәки әсәһенә: „Мин һиңә бирергә тейеш булған бүләкте Аллаға вәғәҙә иттем“, – ти,
6уға инде ата-әсәһен хөрмәт итмәһә лә ярай», – тип әйтәһегеҙ. Бының менән һеҙ үҙегеҙҙең йолағыҙ хаҡына Алла һүҙен юҡҡа сығараһығыҙ.
7Ике йөҙлөләр! Ишағыяһ пәйғәмбәрлек иткән ваҡытында һеҙҙең хаҡта ҡайһылай дөрөҫ әйткән:+


8+«Был халыҡ Мине тик теле менән хөрмәт итә,

әммә күңелдәре Минән алыҫ.

9Уларҙың Миңә табыныуы бушҡа:

улар кеше уйлап сығарған ҡағиҙәләргә өйрәтә»+.



10Ғайса халыҡты янына саҡырып алып:

– Тыңлағыҙ һәм аңларға тырышығыҙ.
11Кешене ауыҙына ингән нәмә түгел, ауыҙынан сыҡҡаны бысрата, – тине+.

12Шунан һуң шәкерттәре Уның янына килеп:

– Һинең һүҙҙәреңде ишетеп, фарисейҙарҙың рәнйеүен беләһеңме? – тип һоранылар.

13– Күктәге Атам ултыртмаған һәр үҫенте тамыры менән йолҡоп алынасаҡ, – тине Ул+.
14– Ҡалдырығыҙ шуларҙы! Һуҡырҙарҙы етәкләп йөрөүсе һуҡырҙар улар. Һуҡыр һуҡырҙы етәкләп бара икән, икеһе лә соҡорға ҡолап төшәсәк+.

15Шунда Петрус Унан:

– Беҙгә теге ҡиссаны аңлатып бирһәңсе, – тип үтенде.

16– Әллә һеҙ ҙә һаман төшөнмәйһегеҙме? – тине Ғайса.
17– Ауыҙға ингән нәмәнең ҡарынға үтеүе, ә унан тышҡа сығарып ташланыуы аңлашылмаймы ни?
18Кешенең ауыҙынан сыҡҡаны – күңеленән сыға. Уны шул бысрата ла+.
19+Сөнки яуыз уйҙар, кеше үлтереү, зина ҡылыу, фәхешлек итеү, урлашыу, ялған шаһитлыҡ биреү, яла яғыу – бөтәһе лә кешенең күңеленән сыға+.
20Кешене ана шулар бысрата, ә йыуылмаған ҡул менән ашау түгел.




Ҡәнғәни ҡатындың иманы

(Мрк 7:24-30)

21•Шунан Ғайса Тир һәм Сидон төбәгенә китте+.
22Шул төбәктә йәшәгән ҡәнғәни халҡынан булған бер ҡатын Уның ҡаршыһына сығып:

– Әфәндем, Дауыт Улы! Миңә мәрхәмәтле булһаңсы: ҡыҙыма ен эйәләшкән, ул бик ныҡ ғазаплана! – тип ҡысҡырҙы+.

23Әммә Ғайса бер ауыҙ һүҙ әйтмәне. Шәкерттәре килеп:

– Әйт әле, китһен. Юғиһә ул ҡысҡырып беҙҙең арттан килә, – тип инәлде.

24– Мин бары тик Исраил халҡының юғалған һарыҡтарына ғына ебәрелгәнмен, – тип яуап ҡайтарҙы Ғайса+.

25Ҡатын иһә килеп Уның алдына йөҙтүбән ҡапланды:

– Әфәндем, миңә ярҙам итһәңсе!

26– Икмәкте балаларҙан алып, көсөктәргә ырғытыу яҡшы түгел, – тип яуап бирҙе Ғайса+.

27– Эйе, Әфәндем. Тик көсөктәр ҙә бит хужаһының өҫтәленән ҡойолған валсыҡтарҙы ашай, – тине ҡатын.

28Ғайса уға:

– Эй апай! Һинең иманың ныҡ! Әйҙә, теләгәнеңсә булһын, – тине.

Ҡатындың ҡыҙы шунда уҡ һауыҡты.




Дүрт мең кешене туйҙырыу

(Мрк 8:1-10)

29•Унан китеп, Ғайса Галилея күле буйына килде, тауға күтәрелеп, шунда ултырҙы.
30Аҡһаҡтарҙы, һуҡырҙарҙы, ғәриптәрҙе, телһеҙҙәрҙе һәм байтаҡ бүтән сирлеләрҙе алып, Уның янына күмәк халыҡ йыйылып килде. Улар ауырыуҙарҙы Уның аяғы янына һалдылар, Ғайса уларҙы һауыҡтырҙы+.
31Телһеҙҙәрҙең һөйләшеүен, ғәриптәрҙең һауығыуын, аҡһаҡтарҙың атлап китеүен һәм һуҡырҙарҙың күҙҙәре асылыуын күреп, халыҡ таң ҡалды һәм Исраил Аллаһын данланы.

32Ғайса шәкерттәрен саҡырып алды:

– Кешеләрҙе йәлләйем. Улар өс көн буйы Минең янымда, ә ашарҙарына бер нәмәләре лә юҡ. Уларҙы ас килеш ҡайтарып ебәргем килмәй: юлда хәлдәре бөтөр+.

33– Был тиклем халыҡты туйҙырырлыҡ икмәкте бынау ҡола ялан ерҙә ҡайҙан табайыҡ? – тине Уға шәкерттәре+.

34– Һеҙҙең нисә икмәгегеҙ бар?

– Ете икмәк һәм бер нисә ваҡ балыҡ.

35Ғайса халыҡҡа ергә ултырырға ҡушты ла,
36ете икмәкте һәм балыҡтарҙы алып Аллаға шөкөрана ҡылғас, бүлгеләп шәкерттәренә бирҙе, ә улар халыҡҡа өләште.
37Бөтәһе лә ашап туйҙы. Ҡалған һыныҡтарҙы йыйып, ете кәрзингә тултырып ҡуйҙылар.
38Ә ашаусылар, ҡатындарҙы һәм балаларҙы иҫәпкә алмағанда, дүрт мең ир кеше ине+.
39Халыҡты ҡайтарып ебәргәс, Ғайса, кәмәгә ултырып, Магадан ерҙәренә юл тотто.

Ғайсанан илаһи билдә күрһәтеүен талап итеүҙәре

(Мрк 8:11-13; Лк 12:54-56)

161•Ғайса янына фарисейҙар менән саддукейҙар килде. Уны һынарға теләп, күктән илаһи билдә күрһәтеүен һоранылар+.

2Ә Ул:

– Кис көнө һеҙ: «Аяҙ булыр, күк йөҙө ҡыҙыл», – тиһегеҙ.
3Ә иртәнсәк күк йөҙөндә ҡарағусҡыл ҡыҙыл болоттар күрәһегеҙ ҙә: «Бөгөн дауыл булыр», – тиһегеҙ. Күккә ҡарап һауа торошон билдәләйһегеҙ, ә заман билдәләрен аңлай алмайһығыҙ.
4+Был замандың яуыз һәм Аллаға иманы булмаған кешеләре илаһи билдә талап итә, әммә уларға Юныс пәйғәмбәрҙең билдәһенән башҡа билдә бирелмәйәсәк, – тип яуап ҡайтарҙы.

Шунан һуң Ғайса уларҙы ҡалдырып китеп барҙы+.




Фарисейҙар һәм саддукейҙар әсеткеһе

(Мрк 8:14-21)

5•Икенсе ярға сыҡтылар. Шәкерттәре үҙҙәре менән икмәк алырға онотҡайны.

6– Ҡарағыҙ уны, фарисейҙар һәм саддукейҙар әсеткеһенән һаҡ булығыҙ! – тине Ғайса уларға+.

7Шәкерттәре үҙ-ара: «Беҙ икмәк алмаған өсөн шулай тип әйтә», – тиеште.
8Ғайса быны белеп:

– Имандары аҙҙар! Ни өсөн һеҙ икмәгегеҙ юҡлығы тураһында һөйләшәһегеҙ+?
9Һаман бер ни ҙә аңламайһығыҙмы ни? Биш икмәктең биш мең кешегә еткәнен иҫләмәйһегеҙме? Ҡалғанын нисә кәрзин йыйып алдығыҙ+?
10Ете икмәкте дүрт мең кешегә өләшкәнегеҙҙе, уны нисә кәрзин итеп йыйып алғанығыҙҙы ла оноттоғоҙмо+?
11Мин Һеҙгә икмәк тураһында түгел, фарисейҙар һәм саддукейҙар әсеткеһенән һаҡ булығыҙ, тинем! Был һеҙгә аңлашылмаймы ни? – тине.

12Шунда улар Ғайсаның икмәк әсеткеһенән түгел, ә фарисейҙар һәм саддукейҙар тәғлимәтенән һаҡланырға ҡушҡанын аңланылар.




Петрустың Ғайсаны Мәсих тип таныуы

(Мрк 8:27-30; Лк 9:18-21)

13•Филиппус Ҡайсареяһы ерҙәренә килгәс, Ғайса Үҙенең шәкерттәренән:

– Кешеләр Әҙәм Улын кем тип иҫәпләй? – тип һораны.

14– Берәүҙәр Уны Сумдырыусы Яхъя ти, икенселәре – Ильяс, ә ҡайһы берҙәре Йермеяһ йәки башҡа пәйғәмбәрҙәрҙең береһе тип уйлай, – тине шәкерттәре+.

15– Ә һеҙ Мине кем тип иҫәпләйһегеҙ?

16– Һин – Мәсих, тере Алланың Улы, – тип яуап бирҙе Шимғон Петрус+.

17– Йона улы Шимғон, һин бәхетле, сөнки быны һиңә кеше түгел, ә Минең күктәге Атам асып бирҙе, – тине Ғайса. –+
18Шуға күрә Мин һиңә әйтәм: һин – Петрус* һәм Мин был ҡаяла Үҙемдең имандаштар берҙәмлеген* төҙөйәсәкмен. Уны үлеләр донъяһының көстәре еңә алмаҫ+.
19Мин һиңә Күктәр Батшалығының асҡыстарын бирермен. Ерҙә һин нимәне тыйһаң, шуны күктә Алла тыясаҡ. Ерҙә һин нимәне рөхсәт итһәң, шуны күктә Алла рөхсәт итәсәк+.

20Бынан һуң Ул шәкерттәренә Үҙенең Мәсих икәнлеген бер кемгә лә әйтмәҫкә ҡушты+.




Ғайсаның үлеп тереләсәге хаҡында әйтеүе

(Мрк 8:31–9:1; Лк 9:22-27)

21•Шул ваҡыттан алып Ғайса шәкерттәренә Үҙенең Йәрүсәлимгә барасағы, унда аҡһаҡалдар, баш ҡаһиндар менән ҡанун белгестәре тарафынан күп ғазаптарға дусар ителәсәге һәм үлтереләсәге, әммә өсөнсө көндә терелеп торасағы тураһында һөйләй башланы+.

22Петрус иһә Уны ситкәрәк алып китеп:

– Үҙеңде Алла һаҡлаһын, Хакимым! Һинең менән ундай хәл була күрмәһен! – тип ҡаршы төштө.

23Әммә Ғайса Петрусҡа боролоп:

– Кит янымдан, Иблис! Һин Мине юлдан яҙҙырырға маташаһың, һин Алла уйлағанса түгел, әҙәмсә фекерләйһең, – тине+.

24Шунан Ул шәкерттәренә былай тине:

– Әгәр берәй кеше Минең артымдан барырға теләһә, шул үҙ-үҙенән ваз кисһен һәм, арҡысағын йөкмәп, Миңә эйәрһен+.
25Кем үҙенең йәнен һаҡлап ҡалырға теләй, уны юғалтыр. Кем Минең хаҡыма үҙенең йәнен юғалта, ул уны алып ҡалыр+.
26Әгәр кеше бөтөн донъяны ҡаҙанып та, йәнен һәләк итһә, бынан уға ни файҙа? Йәнен ҡайтарып алыр өсөн ул нимә түләй ала+?
27+Әҙәм Улы Үҙенең фәрештәләре менән Атаһының балҡып торған шөһрәтендә килер һәм һәр кемгә ғәмәленә ҡарап әжерен бирер+.
28Һеҙгә хаҡ һүҙ әйтәм: бында баҫып торған кешеләрҙең ҡайһы берәүҙәре Әҙәм Улының Батша булып килгәнен күргәнсе үлем татымаҫ+.

Ғайсаның йөҙ-ҡиәфәте үҙгәреүе

(Мрк 9:2-13; Лк 9:28-36)

171•Алты көндән һуң Ғайса, Үҙе менән Петрусты, Яҡупты һәм уның ҡустыһы Яхъяны алып, бейек тауға менде. Улар унда үҙҙәре генә ине+.
2Шунда Ғайсаның ҡиәфәте күҙ алдарында үҙгәрҙе: йөҙө ҡояштай балҡып китте, ә кейеме күҙҙе ҡамаштырырлыҡ ап-аҡ төҫкә инде+.
3Ҡараһалар, ҡаршыларында Муса менән Ильяс пәйғәмбәрҙәр пәйҙә булды һәм Ғайса менән һөйләшә башланы+.
4Петрус Ғайсаға:

– Хакимыбыҙ, беҙҙең бында булғаныбыҙ ҡайһылай яҡшы! Әгәр теләһәң, өс сатыр ҡорам: береһен – Һиңә, береһен – Мусаға, береһен – Ильясҡа, – тине.

5+Петрус һөйләгән арала, балҡып торған болот килеп сығып, уларҙы күләгәһе менән ҡапланы. Болот эсенән: «Был – Минең һөйөклө Улым, Ул Минең ҡыуанысым. Уны тыңлағыҙ!» – тигән тауыш ишетелде+.

6Был тауышты ишетеп, шәкерттәр йөҙтүбән ергә ҡапланды, сөнки ҡоттары осҡайны.

7Ғайса килеп уларға ҡағылды ла:

– Тороғоҙ, ҡурҡмағыҙ! – тине.

8Улар, баштарын күтәреп, Ғайсанан башҡа бер кемде лә күрмәне.

9Тауҙан төшкәндә Ғайса уларға:

– Әҙәм Улы үлеп терелгәнгә тиклем, күргәнегеҙ хаҡында бер кемгә лә һөйләмәгеҙ, – тип бойорҙо+.

10Шәкерттәре Унан:

– Ә ниңә һуң ҡанун белгестәре, тәүҙә Ильяс килергә тейеш, тиҙәр? – тип һораны.

11+– Ысынлап та, Ильяс килеп, һәр нәмәне үҙ урынына ҡуясаҡ, – тип яуап бирҙе Ғайса+.
12– Әммә Мин һеҙгә шуны әйтәм: Ильяс килде инде, тик уны таныманылар һәм уның менән нимә теләһәләр, шуны ҡылдылар. Әҙәм Улы ла улар ҡулында күп ғазаптар сигәсәк+.

13Шунда инде шәкерттәре Ғайсаның Сумдырыусы Яхъя тураһында һөйләгәнен аңланылар+.




Ен эйәләшкән малайҙы һауыҡтырыу

(Мрк 9:14-29; Лк 9:37-42)

14•Улар халыҡ төркөмө янына әйләнеп ҡайтҡас, бер кеше Ғайса алдына килеп тубыҡланды:

15– Әфәндем, улымды ҡыҙған! Ул өйәнәк ауырыуынан яфалана. Йыш ҡына әле утҡа, әле һыуға ташлана.
16Мин уны шәкерттәреңә алып килгәйнем, тик улар һауыҡтыра алманы.

17– Эй, иманһыҙ һәм боҙоҡ быуын! Миңә һеҙҙең менән тағы күпме булырға ла күпме түҙергә? Малайҙы Минең яныма алып килегеҙ! – тине Ғайса.

18Ул енгә сығырға бойорҙо. Ен сығыу менән малай һауыҡты+.

19Шәкерттәр Ғайса менән үҙҙәре генә ҡалғас:

– Ни өсөн беҙ уны ҡыуып сығара алманыҡ икән? – тип һоранылар.

20-21– Иманығыҙ аҙ булған өсөн, – тип яуапланы Ғайса. – Һеҙгә хаҡ һүҙ әйтәм: әгәр ҙә һеҙҙең гәрсис орлоғо хәтлем генә иманығыҙ булып, бынау тауға: «Бынан тегендә күс», – тип әйтһәгеҙ, тау күсәсәк. Һеҙҙең өсөн мөмкин булмаған бер нәмә лә булмаҫ ине*+.




Ғайсаның үлеп тереләсәге тураһында ҡабат әйтеүе

(Мрк 9:30-32; Лк 9:43-45)

22•Галилеяла бергә йыйылғас, Ғайса шәкерттәренә:

– Әҙәм Улы кешеләр ҡулына тотоп биреләсәк.
23Уны үлтерәсәктәр, әммә өсөнсө көндә Ул терелеп торасаҡ, – тине.

Шәкерттәр оло ҡайғыға төштө+.




Алла йортона бирелә торған саҙаҡа

24Улар Капернаумға килеп еткәс, Алла йорто өсөн ике драхмалыҡ* һалымды йыйыусылар Петрус янына килеп:

– Остазығыҙ һалым түләмәйме? – тип һораны+.

25– Түләй, – тип яуап бирҙе Петрус.

Петрус өйгә ингәс, беренсе булып һүҙҙе Ғайса башланы:

– Шимғон, нисек уйлайһың: ерҙәге батшалар һалымды һәм яһаҡты кемдән түләтә? Үҙ улдарынанмы, әллә башҡа кешеләрҙәнме?

26– Башҡа кешеләрҙән, – тип яуап бирҙе Петрус.

– Тимәк, үҙ улдары түләүҙән азат, – тине Ғайса.
27– Әммә береһен дә рәнйетмәйек. Күлгә барып ҡармаҡ һал. Беренсе эләккән балыҡтың ауыҙын ас һәм унда көмөш тәңкә* табырһың. Уны алып, һалым йыйыусыларға Минең өсөн дә, үҙең өсөн дә бир+.

Күктәр Батшалығында иң бөйөгө кем?

(Мрк 9:33-37; Лк 9:46-48; 17:1-2)

181•Шул ваҡыт Ғайса янына шәкерттәре килеп:

– Күктәр Батшалығында иң бөйөгө кем? – тип һораны.

2Ғайса, бер баланы саҡырып алып, уларҙың уртаһына баҫтырҙы
3ла:

– Һеҙгә хаҡ һүҙ әйтәм: әгәр һеҙ, үҙгәреп, балалар кеүек булмаһағыҙ, Күктәр Батшалығына бер ҡасан да инмәйәсәкһегеҙ, – тине+.
4– Шулай итеп, кем ошо бала кеүек үҙен түбәнселек менән тота, шул Күктәр Батшалығында иң бөйөгө булыр.
5Кем Минең хаҡыма ошондай бер баланы ҡабул итә, шул Мине лә ҡабул итә+.




Ҡотҡо тураһында

(Мрк 9:43-47)

6Әммә Миңә ышанған бынау кесе йәндәрҙең берәйһен дөрөҫ юлдан яҙҙырған кешене, муйынына тирмән ташы аҫып, диңгеҙ упҡынына батырһалар, уның өсөн хәйерлерәк булыр ине.

7Кешеләрҙе гонаһҡа этәргән нәмәләр арҡаһында был донъяға ҡайғы! Аҙҙырыусы нәмәләрҙең килеүе ҡотолғоһоҙ, ләкин улар кем аша килә, шул кешегә ҡайғы!+

8Әгәр ҙә ҡулың йәки аяғың һине гонаһҡа ҡотортһа, уны ҡырҡып алып ташла! Ике ҡуллы, ике аяҡлы булып мәңгелек утҡа ырғытылғанға ҡарағанда, мәңгелек тормошҡа сулаҡ йәки аҡһаҡ килеш инеүең хәйерлерәк+.
9Әгәр ҙә күҙең гонаһҡа ҡотортһа, уны соҡоп алып ташла! Ике күҙең менән йәһәннәм утына ырғытылғанға ҡарағанда, мәңгелек тормошҡа һыңар күҙле инеүең хәйерлерәк+.




Аҙашып ҡалған һарыҡ хаҡында ҡисса

(Лк 15:4-7)

10-11•Һаҡ булығыҙ, был кесе йәндәрҙең береһенә лә кәмһетеп ҡарамағыҙ. Һеҙгә әйтәм: уларҙың фәрештәләре һәр ваҡыт күктәге Атамдың йөҙөнә ҡарай ала*.

12Нисек уйлайһығыҙ: әгәр ҙә бер кешенең йөҙ һарығы булһа, шуларҙың береһе аҙашып ҡалһа, ул, туҡһан туғыҙ һарығын тауҙа ҡалдырып, аҙашҡанын эҙләп китмәҫ инеме?
13Уны табып алһа, һеҙгә хаҡ һүҙ әйтәм, юғалмаған туҡһан туғыҙына ҡарағанда, табылғанына ул нығыраҡ ҡыуаныр.
14Һеҙҙең күктәге Атағыҙ ҙа шулай: кесе йәндәрҙең береһенең дә һәләк булыуын теләмәй+.




Әгәр имандашың гонаһ ҡылһа

(Лк 17:3)

15•Әгәр имандашың һиңә ҡаршы гонаһ ҡылһа, барып, ғәйебен үҙенә генә әйт. Тыңлаһа, һин имандашыңды үҙеңә ҡайтарып алған булырһың+.
16+Тыңламаһа инде, үҙең менән бер йәки ике кешене алып бар, сөнки «һәр эш ике йәки өс шаһиттың күрһәтмәһе менән раҫланһын»+.
17Уларҙы ла тыңламаһа, имандаштар берҙәмлегенә* һөйлә, ә инде берҙәмлек ағзаларына ла ҡолаҡ һалмаһа, ул саҡта уның менән мөғәмәләң, мәжүси йәки һалым йыйыусы менән нисек, шулай булһын+.

18Һеҙгә хаҡ һүҙ әйтәм: һеҙ ерҙә нимәне тыяһығыҙ, шуны күктә Алла ла тыясаҡ, ә ерҙә рөхсәт иткәнегеҙҙе, күктә Алла ла рөхсәт итәсәк.

19Һеҙгә тағы әйтәм: арағыҙҙан икәүегеҙ ерҙә, үҙ-ара һөйләшеп-килешеп, нимә генә һораһағыҙ ҙа, күктәге Атам уны үтәйәсәк+.
20Ҡайһы ерҙә ике йәки өс кеше Минең хаҡыма йыйыла, Мин шунда улар араһында буласаҡмын.




Мәрхәмәтһеҙ хеҙмәтсе хаҡында ҡисса

(Лк 17:4)

21Шунан һуң Уның янына Петрус килеп:

– Хакимым, туғанымды, әгәр ул миңә ҡаршы гонаһ ҡылһа, нисә тапҡыр ғәфү итергә тейешмен? Етегә тиклемме? – тип һораны+.

22– Юҡ, етегә түгел, ә етмеш тапҡыр етегә тиклем, – тип яуап бирҙе Ғайса. –
23Күктәр Батшалығы бына нимәгә оҡшаш: бер батша хеҙмәтселәре менән хисаплашып ҡуйырға ниәтләгән.
24Аҡса хисабын асыҡлай башлағас, уның янына ун мең талант* бурысы булған бер кешене алып килгәндәр.
25Уның түләрлек аҡсаһы булмағас, бурысын ҡайтарыр өсөн, батша уның үҙен дә, ҡатынын да, балаларын да, бөтә мөлкәтен дә һатырға әмер биргән+.
26Был хеҙмәтсе батша алдында йөҙтүбән ҡапланып: «Аҙ ғына сабыр итеп тор инде, мин уны тулыһынса ҡайтарып бирермен», – тип ялбарған.
27Батша, хеҙмәтсене йәлләп, бурысын бәхилләгән һәм уны ебәргән.

28Хеҙмәтсе иһә, киткәс, үҙенә йөҙ динар* бурысы булған бер хеҙмәттәшен осратҡан. Ул уны боғаҙынан алып быуа башлаған. «Бурысыңды түлә!» – тип талап иткән.
29Тегеһе уның аяғына йығылып: «Аҙ ғына сабыр итеп тор инде, мин уны ҡайтарып бирермен», – тип ялбарған.
30Әммә тегеһе, риза булмайынса, бурысын түләгәнгә тиклем уны төрмәгә ултыртҡан+.
31Батшаның бүтән хеҙмәтселәре быны күреп бик ҡайғырған һәм хәлде хужаларына барып һөйләп биргән.
32Шунан һуң батша теге хеҙмәтсеһен саҡыртып алып былай тигән: «Яуыз хеҙмәтсе! Һин ялбарып һорағас, бөтә бурысыңды бәхилләнем.
33Мин шәфҡәт күрһәткән кеүек, һин дә хеҙмәттәшеңә шәфҡәт күрһәтергә тейеш инең түгелме ни?»
34Асыуланған батша хеҙмәтсене, бөтә бурысын түләп бөткәнгә тиклем, ғазаплаусылар ҡулына тапшырған.

35Әгәр туғанығыҙҙы ихлас күңелдән ғәфү итмәһәгеҙ, күктәге Атам да һеҙгә ҡарата шулай эшләйәсәк+.

Өйләнешеү һәм айырылышыу тураһында

(Мрк 10:1-12)

191•Ғайса, һүҙен тамамлағас, Галилеянан китеп, Йәһүҙиәгә һәм Иордан аръяғындағы ерҙәргә йүнәлде.
2Уның артынан күмәк халыҡ эйәреп барҙы, һәм Ул ауырыуҙарҙы һауыҡтырҙы.
3Ҡайһы бер фарисейҙар, Ғайсаға килеп, Уны һынар өсөн:

– Ир кешегә ниндәйҙер сәбәп менән ҡатынын айырырға рөхсәт ителәме? – тип һоранылар.

4+– Бар ҡылыусы тәүҙән үк «уларҙы ир-ат һәм ҡатын-ҡыҙ итеп яратты» тигәнде уҡыманығыҙмы ни? – тип яуап бирҙе Ғайса. –+
5+Алла шулай уҡ: «Шуға күрә ир кеше, атаһы менән әсәһен ҡалдырып, ҡатынына ҡушылыр һәм икеһе бер тән булырҙар», – тигән+.
6+Тимәк, улар инде икәү түгел, ә бер бөтөн. Шулай булғас, Алла бергә ҡушҡанды кеше айырмаһын+.

7+Фарисейҙар иһә:

– Улайһа, ни өсөн Муса ир кешегә, ҡатынына айырылышыу ҡағыҙы биреп, айырып ебәрергә рөхсәт иткән? – тинеләр+.

8– Һеҙ таш йөрәкле булғанға күрә, Муса ҡатындарығыҙ менән айырылышырға рөхсәт биргән. Башланғыста улай түгел ине, – тип яуапланы Ғайса.
9– Һеҙгә әйтәм: ҡатынының зина ҡылыуынан башҡа сәбәп арҡаһында уның менән айырылышҡан һәм башҡаға өйләнгән ир зина ҡыла+.

10Шәкерттәре Уға:

– Ир менән уның ҡатыны араһындағы мөнәсәбәттәр улай икән, ул саҡта өйләнмәү хәйерлерәк, – тинеләр.

11– Был һүҙҙәрҙе бөтәһе лә ҡабул итә алмай, кемгә Алла тарафынан бирелгән, шулар ғына ҡабул итер, – тип яуап бирҙе Ғайса. –+
12Кешеләрҙең өйләнә алмауына төрлө сәбәптәр бар: берәүҙәре инә ҡарынынан шундай булып тыуа, икенселәренә кешеләр сәбәпсе була, өсөнсөләре, ғүмерҙәрен тотошлай Күктәр Батшалығына арнау өсөн, үҙҙәре өйләнмәй. Быны кем ҡабул итә ала, шул ҡабул итһен!




Ғайсаның балаларға биргән фатихаһы

(Мрк 10:13-16; Лк 18:15-17)

13•Шунан һуң Ғайса янына, баштарына ҡулын ҡуйып доға ҡылһын өсөн, балаларын алып килделәр. Шәкерттәре иһә, уларҙы шелтәләп, үткәрмәне.
14Әммә Ғайса:

– Үткәрегеҙ балаларҙы, уларға Минең яныма килергә ҡамасауламағыҙ! Күктәр Батшалығы – ошондайҙарҙыҡы, – тине+.

15Балаларға ҡулдарын ҡуйып фатихаһын биргәндән һуң Үҙ юлына китте.




Бай егет

(Мрк 10:17-31; Лк 18:18-30)

16•Бер ваҡыт Ғайса янына бер кеше килеп:

– Остаз, мәңгелек тормошҡа эйә булыр өсөн, миңә ниндәй игелек эшләргә кәрәк? – тип һораны+.

17– Ниңә һин Минән игелек тураһында һорайһың? Бары Берәү генә игелекле. Ә мәңгелек тормошҡа инергә теләһәң, Уның бойороҡтарын үтә, – тине Ғайса+.

18+– Ҡайһыларын? – тип һораны теге егет.

– «Кеше үлтермә, зина ҡылма, урлашма, ялған шаһитлыҡ итмә,
19+атайың менән әсәйеңде хөрмәт ит» һәм «Яҡыныңды үҙеңде яратҡан кеүек ярат», – тип яуап бирҙе Ғайса+.

20– Мин быларҙың бөтәһен дә үтәп килдем. Миңә тағы нимә етмәй? – тип һораны егет+.

21– Камил булырға теләһәң, бар, бөтә мөлкәтеңде һат та фәҡирҙәргә өләш. Шулай эшләһәң, күктәге хазинаға эйә булырһың. Шунан кил дә Миңә эйәр, – тине Ғайса+.

22Егет иһә, был һүҙҙәрҙе ишеткәс, ҡайғыға төшөп китеп барҙы: ул бик бай ине.
23Ғайса Үҙенең шәкерттәренә былай тине:

– Һеҙгә хаҡ һүҙ әйтәм: бай кешегә Күктәр Батшалығына инеү ҡыйын+.
24Һеҙгә тағы шуны әйтәм: бай кешегә Алла Батшалығына инеүгә ҡарағанда, дөйәгә энә күҙәүе аша үтеү еңелерәк.

25Быны ишеткәс, шәкерттәре бик ныҡ аптыраны.

– Улай булғас, кем генә ҡотола алыр һуң? – тип һоранылар.

26+Ғайса уларға ҡарап:

– Кешеләр өсөн был мөмкин түгел, ләкин Алла өсөн бөтәһе лә мөмкин, – тине+.

27Шунда Петрус Ғайсаға:

– Бына беҙ, бөтә нәмәбеҙҙе ҡалдырып, Һиңә эйәрҙек, – тине. – Бының өсөн беҙгә нимә булыр+?

28– Һеҙгә хаҡ һүҙ әйтәм, – тине Ғайса. – Донъя яңырғас, Әҙәм Улы Үҙенең дан тәхетенә ултырғандан һуң, һеҙ ҙә, Миңә эйәреүселәр, ун ике тәхеткә ултырып, Исраилдың ун ике ырыуына идара итерһегеҙ+.
29Өйҙәрен, ағай-энеләрен, апай-һеңлеләрен, ата-әсәһен, балаларын йә баҫыуҙарын Минең хаҡыма ҡалдырып киткән һәр кемгә йөҙ тапҡыр күберәк биреләсәк һәм ул мәңгелек тормош аласаҡ+.
30Әммә беренсе булғандарҙың күбеһе – һуңғы, ә һуңғылар иһә беренсе булыр+.

Йөҙөм баҡсаһында эшләүселәр хаҡында ҡисса

201Күктәр Батшалығы иртән иртүк үҙенең йөҙөм баҡсаһына эшселәр ялларға сыҡҡан хужа кешегә оҡшаш.
2Ялсылар менән көнөнә бер динарҙан килешкәс, хужа уларҙы йөҙөм баҡсаһына ебәргән.
3Иртәнге сәғәт туғыҙ тирәһендә өйөнән сығып, баҙар майҙанына барғас, ул бында эшһеҙ торған башҡа кешеләрҙе күреп:
4«Һеҙ ҙә минең йөҙөм баҡсаһына барығыҙ. Мин һеҙгә тейешенсә түләрмен», – тигән.
5Улар киткән. Хужа сәғәт ун икелә лә, көндөҙгө өстә лә шулай эшләгән.
6Сәғәт биштәр тирәһендә тағы сыҡҡас, баҫып торған кешеләрҙе күреп, уларҙан: «Һеҙ ниңә бында көнө буйы эшһеҙ тораһығыҙ?» – тип һораған.
7«Беҙҙе бер кем дә ялламаны», – тип яуаплаған тегеләр. Хужа уларға ла: «Һеҙ ҙә йөҙөм баҡсаһына барығыҙ», – тигән.

8+Кис еткәс, хужа идарасыһына: «Эшселәрҙе саҡырып, эш хаҡын түлә. Аҙаҡ ялланғандарынан башлап, беренселәре менән тамамла», – тигән+.
9Киске биштә ялланғандар килеп, һәр ҡайһыһы берәр динар аҡса алған.
10Беренсе ялланған эшселәрҙең сираты еткәс: «Күберәк алырбыҙ», – тип өмөтләнгән. Ләкин улар ҙа берәр динар алған.
11Аҡсаларын алғас, хужаға зарлана башлағандар:
12«Аҙаҡ килгәндәр бер сәғәт кенә эшләне, ә һин уларҙы беҙҙең менән тиңләнең. Беҙ бит көнө буйы эҫе ҡояш аҫтында ауыр эш башҡарҙыҡ».

13Хужа уларҙың береһенә былай тигән: «Дуҫым, мин һиңә ҡарата ғәҙелһеҙлек ҡылманым. Һинең менән бер динарға килештек түгелме һуң?
14Үҙеңә тейешлеһен ал да кит. Ә мин бынау аҙаҡҡыға ла һиңә биргән хәтле бирергә теләйем.
15Үҙ мөлкәтемде үҙем теләгәнсә тотонорға хаҡым юҡмы ни? Әллә йомартлығымдан көнләшәһеңме?»

16– Бына шулай: һуңғылар беренсе булыр, ә беренселәр һуңғы булыр*, – тине Ғайса+.




Ғайсаның үлеп тереләсәге хаҡында өсөнсө тапҡыр әйтеүе

(Мрк 10:32-34; Лк 18:31-33)

17•Йәрүсәлимгә барышлай Ғайса, ун ике шәкертен ситкә алып китеп, уларҙың үҙҙәренә генә былай тине:

18– Әле беҙ Йәрүсәлимгә китеп барабыҙ. Унда Әҙәм Улы баш ҡаһиндар һәм ҡанун белгестәре ҡулына тотоп биреләсәк. Улар Уны үлемгә хөкөм итәсәк,
19мыҫҡыллау, ҡамсылау һәм арҡысаҡҡа ҡаҙаҡлатыу өсөн, мәжүсиҙәр ҡулына тапшырасаҡ. Ләкин өсөнсө көндә Ул терелеп торор+.




Ғайса һәм Зәбәҙәйостың улдары

(Мрк 10:35-45; Лк 22:24-27)

20•Шунан Зәбәҙәйостың ҡатыны, улдары менән Ғайса янына килеп, Уның алдында тубыҡланды. Уның ниҙер һорағыһы килә ине+.

21– Һин нимә теләйһең? – тине Ғайса.

– Батшалығыңда минең ошо ике улымдың береһе – Һинең уң яғыңа, икенсеһе һул яғыңа ултырасаҡ, тип вәғәҙә бирһәң ине, – тине ҡатын+.

22– Һеҙ нимә һорағанығыҙҙы аңламайһығыҙ, – тип яуап бирҙе Ғайса. – Мин эсәсәк ғазап туҫтағынан һеҙ ҙә эсә алырһығыҙмы һуң?

– Алырбыҙ, – тине улар+.

23– Һеҙ, ысынлап та, Минең туҫтағымдан эсерһегеҙ, ә уң яғымда йәки һул яғымда ултырырға рөхсәт биреү Минең ихтыярымда түгел. Ул урындар Атам тарафынан кемдәргә әҙерләнгән, шулар ултырасаҡ, – тине Ғайса.

24Был һөйләшеүҙе ишеткәс, ҡалған ун шәкерттең был икәүгә асыуы килде.
25Ғайса уларҙы янына саҡырып:

– Беләһегеҙ бит: хакимдар халыҡтар өҫтөнән хакимлыҡ итә, башлыҡтар ҙа уларға баш була.
26Ә һеҙҙең арала улай булмаһын! Арағыҙҙа кем бөйөк булырға теләй, шул башҡаларға хеҙмәтсе булһын+.
27Арағыҙҙа кем беренсе булырға теләй, шул башҡаларға ҡол булһын.
28Әҙәм Улы ла бит Үҙенә хеҙмәт иттерер өсөн килмәне. Үҙе хеҙмәт итергә һәм, Үҙенең йәнен фиҙа ҡылып, күптәрҙе азат итергә килде, – тине+.




Ике һуҡырҙы һауыҡтырыу

(Мрк 10:46-52; Лк 18:35-43)

29•Ғайса шәкерттәре менән Йерихо ҡалаһынан киткәндә, Уның артынан күмәк халыҡ эйәрҙе+.
30Юл ситендә ике һуҡыр ултыра ине. Улар Ғайсаның үтеп барғанын ишетеп:

– Әфәндем, Дауыт Улы, беҙҙе йәллә инде! – тип ҡысҡырҙылар+.

31Халыҡ, уларҙы әрләп, тыйырға тырышты, әммә улар тағы ла көслөрәк итеп:

– Әфәндем, Дауыт Улы, беҙҙе йәллә инде! – тип ҡабатланы.

32Ғайса туҡтап, уларҙы саҡырып алды ла:

– Һеҙҙең өсөн нимә эшләүемде теләйһегеҙ? – тип һораны.

33– Әфәндем, күҙҙәребеҙ күрһен ине! – тине улар.

34Ғайса, уларҙы йәлләп, күҙҙәренә ҡулы менән ҡағылды. Һуҡырҙар шунда уҡ күрә башланылар һәм Уға эйәреп киттеләр+.

Ғайсаның тантаналы рәүештә Йәрүсәлимгә инеүе

(Мрк 11:1-10; Лк 19:28-38; Ях 12:12-15)

211•Йәрүсәлимгә яҡынлашып, Зәйтүн тауына, Бейт-Фаге ауылына еткәс, Ғайса ике шәкертен алдан ебәрҙе+.

2– Ҡаршылағы ауылға барығыҙ. Барып етеү менән бәйләп ҡуйылған инә ишәк менән йәш ишәкте күрерһегеҙ. Уларҙы ысҡындырып, Миңә алып килегеҙ.
3Әгәр берәйһе ни ҙә булһа әйтһә, уға: «Улар Хужаға кәрәк», – тип яуап бирегеҙ. Ишәктәрҙе шунда уҡ биреп ебәрерҙәр, – тине Ул.

4Был иһә пәйғәмбәр аша әйтелгән һүҙҙәр ғәмәлгә ашһын өсөн булды:+


5+«Сион-ҡыҙға* әйтегеҙ:

бына, һиңә Батшаң килә.

Ул йыуаш; ишәккә һәм йәш ишәккә,

йөк йөрөтә торған хайуан балаһына, менгән».



6Шәкерттәре барып, бөтәһен дә Ғайса ҡушҡанса эшләне.
7Ишәк менән балаһын алып килеп, өҫ кейемдәрен һырттарына һалғас, Ғайса ишәккә атланды.
8Бик ҙур халыҡ төркөмө өҫ кейемдәрен сисеп юлға түшәне, башҡалары иһә ағастарҙың ботаҡтарын киҫеп һалды+.
9+Ғайсаның алдынан барған һәм артынан эйәреп килгән халыҡ:


– Дауыт Улына һосанна!*

Раббы исеме менән Килеүсе мөбәрәк булһын!

Бейек күктәрҙә һосанна! –



тип ҡысҡырҙылар+.

10Ғайса Йәрүсәлимгә килеп ингәс, бөтә ҡала хәрәкәткә килде.

– Был кем? – тип һораштылар.

11– Был – Ғайса, Галилеялағы Назаранан килгән пәйғәмбәр, – тип яуап бирҙе халыҡ+.




Алла йортон таҙартыу

(Мрк 11:15-19; Лк 19:45-47; Ях 2:13-16)

12•Ғайса, Алла йортона инеп, ундағы бөтә һатыусыларҙы һәм һатып алыусыларҙы ҡыуа башланы, аҡса алмаштырыусыларҙың өҫтәлдәрен, күгәрсен һатыусыларҙың ултырғыстарын ауҙарып ташланы+.
13++Ғайса уларға:

– Изге Яҙмала: «Минең Йортом доға ҡылыу йорто тип аталыр», – тип яҙылған, ә һеҙ уны юлбаҫарҙар ояһына әйләндерәһегеҙ! – тине+.

14Алла йортонда Уның янына һуҡырҙар һәм аҡһаҡтар килде, Ғайса уларҙы һауыҡтырҙы.
15Ләкин Ул ҡылған ғәжәйеп эштәрҙе күреүҙән һәм Алла йортондағы балаларҙың: «Дауыт Улына һосанна!» – тип ҡысҡырыуынан баш ҡаһиндарҙың һәм ҡанун белгестәренең асыуы ҡабарҙы+.

16+– Быларҙың нимә тигәндәрен ишетәһеңме? – тине улар.

– Эйе! – тип яуапланы Ғайса. – Һеҙ: «Сабыйҙар һәм имсәк балалар ауыҙынан Һин Үҙеңә маҡтау һүҙҙәре әйттерҙең», – тип яҙылғанды бер ҡасан да уҡыманығыҙмы ни+?

17Ғайса, уларҙы ҡалдырып, ҡаланан Бейт-Әниәгә китте һәм шунда ҡунды+.




Инжир ағасын ҡарғау

(Мрк 11:12-14, 20-24)

18•Иртәгәһенә Йәрүсәлимгә китеп барышлай Ғайса асыҡҡанын тойҙо+.
19Юл буйындағы инжир ағасын күреп, уның янына барҙы. Япраҡтан башҡа бер нәмә лә тапмағас:

– Бынан һуң бер ҡасан да емешең булмаһын! – тине. Инжир ағасы шунда уҡ ҡороно+.

20Быны күреп, шәкерттәренең иҫе китте.

– Инжир ағасы нисек улай ҡапыл ғына ҡороно һуң? – тип һоранылар.

21– Һеҙгә хаҡ һүҙ әйтәм: әгәр ҙә икеләнмәй ышанһағыҙ, һеҙ Мин инжир ағасы менән ҡылғанды ғына эшләп ҡалмаҫһығыҙ, хатта бынау тауға: «Күтәрелеп, диңгеҙгә ташлан!» – тип әйтһәгеҙ, шулай булыр+.
22Доға ҡылғанда нимә һораһағыҙ ҙа, ышанһағыҙ, ҡабул булыр, – тип яуапланы Ғайса+.




Ғайсаның вәкәләте хаҡында һорау

(Мрк 11:27-33; Лк 20:1-8)

23•Ғайса Алла йортона инеп аң-белем биргәндә, янына баш ҡаһиндар һәм халыҡ аҡһаҡалдары килде. Улар:

– Быларҙы Һин ниндәй вәкәләт менән эшләйһең? Был вәкәләтте Һиңә кем бирҙе? – тип һораны+.

24– Мин дә һеҙгә бер һорау бирәм, – тине Ғайса. – Әгәр ҙә яуап ҡайтарһағыҙ, Мин дә быларҙы ниндәй вәкәләт менән башҡарыуымды әйтермен.
25Яхъяның һыуға сумдырыу хоҡуғы ҡайҙан бирелгән? Күктәнме, әллә кешеләрҙәнме?

Тегеләр үҙ-ара:

– Әгәр: «Күктән», – тиһәк, Ул: «Ниңә һуң һеҙ уға ышанманығыҙ?» – тип һораясаҡ+.
26«Кешеләрҙән», – тиһәк, халыҡтан ҡурҡабыҙ. Бөтөнөһө лә Яхъяны пәйғәмбәр тип иҫәпләй бит, – тиештеләр+.

27Шуға күрә Ғайсаға:

– Белмәйбеҙ, – тип яуап ҡайтарҙылар.

– Улай булғас, Мин дә һеҙгә быларҙы ниндәй вәкәләт менән башҡарғанымды әйтмәйем, – тине Ғайса.




Атаның ике улы хаҡында ҡисса

28– Ә бына был хаҡта ни әйтерһегеҙ? Бер кешенең ике улы булған. Беренсеһенең янына килеп, ул: «Улым, бөгөн йөҙөм баҡсаһына барып эшләп ҡайт әле», – тигән.
29Уныһы иһә: «Эшләгем килмәй», – тигән, ләкин бер аҙҙан кире уйлап, киткән.
30Атай кеше, икенсе улы янына килеп, шуны уҡ ҡабатлаған. Уныһы: «Барам, атай», – тигән, әммә бармаған.
31Аталарының ихтыярын ҡайһыһы үтәгән?

– Беренсеһе, – тип яуап бирҙе тегеләр.

Ғайса уларға былай тине:

– Һеҙгә хаҡ һүҙ әйтәм: Алла Батшалығына һалым йыйыусылар һәм фәхишәләр һеҙҙән алда инәсәк.
32Сөнки Яхъя һеҙгә тәҡүә булыу юлын күрһәтергә тип килгәйне, һеҙ уға ышанманығыҙ. Ә һалым йыйыусылар һәм фәхишәләр ышанды. Һеҙ, быны күреп тә, барыбер уйығыҙҙан кире ҡайтманығыҙ һәм уға ышанманығыҙ+.




Йөҙөм үҫтереүселәр хаҡында ҡисса

(Мрк 12:1-12; Лк 20:9-19)

33+•Хәҙер икенсе ҡиссаны тыңлағыҙ. Ер биләүсе бер кеше булған. Ул йөҙөм баҡсаһы ултыртҡан, уны ҡойма менән уратып алған, йөҙөм иҙеү өсөн һыҡҡыс ҡаҙыған, ҡарауыл манараһы төҙөп ҡуйған да, баҡсаны йөҙөм үҫтереүселәргә ҡуртымға* биреп, ситкә сығып киткән+.
34Емеш йыйыр ваҡыт еткәс, уңышынан үҙ өлөшөн алырға тип хеҙмәтселәрен ебәргән.
35Йөҙөм үҫтереүселәр уның хеҙмәтселәрен тотоп, ҡайһыһын туҡмап, ҡайһыһын үлтереп, ҡайһыларын таш менән бәргесләгәндәр+.
36Хужа тағы ла күберәк хеҙмәтселәрен ебәргән, әммә улар менән дә шундай уҡ хәл ҡабатланған.
37Ахырҙа: «Улыма хөрмәт күрһәтерҙәр», – тип уйлап, улын ебәргән+.
38Әммә йөҙөм үҫтереүселәр, уның улын күргәс, бер-береһенә: «Был – вариҫ бит. Әйҙәгеҙ, уны үлтерәйек тә, уға ҡала торған мираҫ беҙҙеке булыр», – тиешкәндәр+.
39Уны тотоп, йөҙөм баҡсаһынан тышҡа сығарып үлтергәндәр+.
40Инде баҡса хужаһы, әйләнеп ҡайтҡас, был йөҙөм үҫтереүселәрҙе нимә эшләтер?

41– Уларҙы яуызлыҡтары өсөн ҡот осҡос үлемгә дусар итер һәм баҡсаны башҡа йөҙөм үҫтереүселәргә ҡуртымға бирер. Улары хужаға тейешле өлөштө ваҡытында биреп барыр, – тип яуап ҡайтарҙы баш ҡаһиндар һәм аҡһаҡалдар+.

42+– Ә һеҙ Изге Яҙмала:


«Төҙөүселәр яраҡһыҙ тип ташлаған таш

иң мөһим мөйөш ташы булды.

Был Раббы тарафынан эшләнде –

күҙ алдыбыҙҙағы ғәжәйеп хәл», –



тигәнде бер ваҡытта ла уҡыманығыҙмы ни? – тине Ғайса. –+
43Шуға күрә һеҙгә әйтәм: Алла Батшалығы, һеҙҙән тартып алынып, уның емешен килтергән халыҡҡа биреләсәк.
44+Был таш өҫтөнә йығылған һәр кем селпәрәмә киләсәк, ә инде таш кемдең өҫтөнә төшә, шуны иҙәсәк+.

45Баш ҡаһиндар һәм фарисейҙар, Ғайсаның ҡиссаларын тыңлап, Уның үҙҙәре тураһында һөйләгәнен аңланы.
46Улар Ғайсаны ҡулға алырға теләне, әммә халыҡтан ҡурҡты, сөнки халыҡ Ғайсаны пәйғәмбәр тип һанай ине+.

Көндәлек ҡорбандар

281•Раббы Мусаға былай тине:

2– Исраилдарға бойороғомдо еткер: Минең ут ҡорбандарым өсөн ризыҡты, Миңә күркәм булған хуш еҫте ваҡытында килтерегеҙ+.
3Уларға әйт: «Һеҙ Раббыға бирергә тейешле ут ҡорбаны ошо: Раббыға даими тотош яндырыу ҡорбаны булараҡ, һәр көн берәр йәшлек кәмселекһеҙ ике тәкә бәрәс килтерһендәр.
4Бәрәстәрҙең береһе иртәнсәк, икенсеһе кис ҡорбан ителһен.
5Бәрәс менән бергә эфаның ундан бер өлөшө күләмендә иң яҡшы бойҙай онона һиндың дүрттән бер өлөшө күләмендә ҡул менән һығылған зәйтүн майы ҡушып, икмәк саҙаҡаһы килтерегеҙ.
6Был, Синай тауында ғәмәлгә индерелгән даими тотош яндырыу ҡорбаны, Раббыға күркәм хуш еҫ – ут ҡорбаны.
7Һәр бәрәс менән бергә, түкмә ҡорбан булараҡ, һиндың дүрттән бер өлөшө күләмендә шарап килтерегеҙ, Раббыға бағышлап Изге урында шарап түгегеҙ.
8Иртәнге кеүек, шундай уҡ икмәк саҙаҡаһы һәм түкмә ҡорбан менән икенсе бәрәсте кискеһен ҡорбан итеп килтерегеҙ – хуш еҫе Раббыға күркәм ут ҡорбаны ул.




Шәмбе көн ҡорбандары

9Шәмбе көн берәр йәшлек кәмселекһеҙ ике тәкә бәрәс менән түкмә ҡорбан һәм эфаның ундан ике өлөшө күләмендә иң яҡшы бойҙай онона зәйтүн майы ҡушылған икмәк саҙаҡаһы килтерегеҙ.
10Был даими тотош яндырыу ҡорбандарынан һәм уның түкмә ҡорбанынан тыш, шәмбе һайын башҡарыла торған тотош яндырыу ҡорбаны булыр+.




Яңы ай ҡорбандары

11Яңы ай башында ике үгеҙ башмаҡ, бер һарыҡ тәкәһе, берәр йәшлек ете бәрәсте Раббыға тотош яндырыу ҡорбаны итеп килтерегеҙ, малдар кәмселекһеҙ булһын+.
12Һәр үгеҙ башмаҡ менән бергә зәйтүн майына бутап, эфаның ундан өс өлөшө күләмендә иң яҡшы бойҙай оно, һәр һарыҡ тәкәһе менән бергә зәйтүн майына бутап, эфаның ундан ике өлөшө күләмендә иң яҡшы бойҙай оно,
13һәр бәрәс менән бергә зәйтүн майына бутап, эфаның ундан бер өлөшө күләмендә иң яҡшы бойҙай оно икмәк саҙаҡаһы итеп килтерелһен. Был – тотош яндырыу ҡорбаны, Раббыға күркәм хуш еҫ – ут ҡорбаны.
14Һәр үгеҙ башмаҡ менән бергә – ярты һин, һәр һарыҡ тәкәһе менән бергә һиндың өстән бер өлөшө, һәр бәрәс менән бергә һиндың дүрттән бер өлөшө күләмендә түкмә ҡорбан килтерегеҙ. Был – йыл әйләнәһенә һәр айҙың башында килтерелә торған ут ҡорбаны.

15Көн дә китерелә торған тотош яндырыу ҡорбаны һәм түкмә ҡорбандан тыш гонаһ ҡорбаны итеп, Раббыға бер кәзә тәкәһе килтерегеҙ.




Ҡотҡарылыу байрамы ҡорбандары

16•Беренсе айҙың ун дүртенсе көнөндә – Раббы хөрмәтенә Ҡотҡарылыу байрамы+.
17Ул айҙың ун бишенсе көнө байрам булһын, ете көн буйы сөсө икмәк ашағыҙ+.
18Тәүге көндө изге йыйын үткәрегеҙ, көндәлек эштәрегеҙҙе эшләмәгеҙ.
19Раббыға ут ҡорбаны – тотош яндырыу ҡорбаны итеп ике башмаҡ, бер һарыҡ тәкәһе, берәр йәшлек ете бәрәс килтерегеҙ; улар кәмселекһеҙ булһын.
20-21Былар менән бергә зәйтүн майына бутап, һәр башмаҡ менән бергә эфаның ундан өс өлөшө, һәр һарыҡ тәкәһе менән – эфаның ундан ике өлөшө, ете бәрәстең һәр береһе менән бергә эфаның ундан бер өлөшө күләмендә иң яҡшы бойҙай онон икмәк саҙаҡаһы итеп килтерегеҙ.
22Һеҙҙе пакландырыу өсөн гонаһ ҡорбаны итеп бер кәзә тәкәһен килтерегеҙ.
23Быларҙы көн дә иртән килтерелә торған тотош яндырыу ҡорбанынан тыш тәҡдим итегеҙ.
24Ете көн буйы көн дә шулай эшләгеҙ. Был – ут ҡорбаны өсөн ризыҡ, уның хуш еҫе Раббыға күркәм булыр. Даими тотош яндырыу ҡорбаны менән түкмә ҡорбандан тыш килтерелергә тейеш был.
25Етенсе көндө изге йыйын үткәрегеҙ, көндәлек эштәрегеҙҙе эшләмәгеҙ.




Уңыш байрамы ҡорбандары

26•Аҙналар байрамының беренсе көнөндә, тәүге уңыштар көнөндә, Раббыға яңы икмәк саҙаҡаһы килтергәндә, изге йыйын үткәрегеҙ, көндәлек эштәрегеҙҙе башҡармағыҙ.
27Раббыға күркәм хуш еҫ өсөн тотош яндырыу ҡорбаны итеп түбәндәгеләрҙе килтерегеҙ: ике үгеҙ башмаҡ, бер һарыҡ тәкәһе, берәр йәшлек ете бәрәс. Кәмселекһеҙ булһындар.
28-29Былар янына, зәйтүн майына бутап, һәр башмаҡ менән бергә эфаның ундан өс өлөшө, һарыҡ тәкәһе менән бергә эфаның ундан ике өлөшө, ете бәрәстең һәр береһе менән бергә эфаның ундан бер өлөшө күләмендә иң яҡшы бойҙай онон икмәк саҙаҡаһы итеп килтерегеҙ.
30Һеҙҙе пакландырыу өсөн бер кәзә тәкәһе килтерегеҙ.
31Көндәлек тотош яндырыу ҡорбаны менән икмәк саҙаҡаһынан тыш, түкмә ҡорбан менән килтерегеҙ быны. Ҡорбанға килтерелгән малдар кәмселекһеҙ булһын.

Борғолар байрамы ҡорбандары

291Етенсе айҙың беренсе көнөндә изге йыйын үткәрегеҙ, көндәлек эштәрегеҙҙе эшләмәгеҙ. Был көн һеҙҙә борғо ҡысҡыртыу көнө булһын+.
2Раббыға күркәм хуш еҫ, тотош яндырыу ҡорбаны булараҡ кәмселекһеҙ бер башмаҡ, бер һарыҡ тәкәһе, берәр йәшлек ете бәрәс килтерегеҙ.
3-4Былар янына, зәйтүн майына бутап, башмаҡ менән бергә эфаның ундан өс өлөшө, һарыҡ тәкәһе менән бергә эфаның ундан ике өлөшө, ете бәрәстең һәр береһе менән бергә эфаның ундан бер өлөшө күләмендә иң яҡшы бойҙай онон икмәк саҙаҡаһы итеп килтерегеҙ.
5Үҙегеҙҙе пакландырыу өсөн гонаһ ҡорбаны итеп бер кәзә тәкәһе тәҡдим итегеҙ.
6Быларҙы айлыҡ һәм көндәлек тотош яндырыу ҡорбандары менән бергә килтерелергә тейешле булған икмәк саҙаҡалары һәм түкмә ҡорбандарға өҫтәлмә булараҡ алып килегеҙ. Был – ут ҡорбаны, Раббыға күркәм хуш еҫ.




Гонаһтарҙан пакланыу көнө ҡорбандары

7Етенсе айҙың унынсы көнөндә изге йыйын үткәрегеҙ. Нәфсегеҙҙе тыйығыҙ, көндәлек эштәрҙе башҡармағыҙ+.
8Раббыға күркәм хуш еҫ булараҡ тотош яндырыу ҡорбаны итеп бер башмаҡ, бер һарыҡ тәкәһе, берәр йәшлек ете бәрәс килтерегеҙ. Улар кәмселекһеҙ булһын.
9-10Былар янына, зәйтүн майына бутап, үгеҙ башмаҡ менән бергә эфаның ундан өс өлөшө, һарыҡ тәкәһе менән бергә эфаның ундан ике өлөшө, ете бәрәстең һәр береһе менән бергә эфаның ундан бер өлөшө күләмендә иң яҡшы бойҙай онон икмәк саҙаҡаһы итеп килтерегеҙ.
11Шулай уҡ гонаһ ҡорбаны өсөн бер кәзә тәкәһе алып килегеҙ. Пакланыу көнөндә килтерелә торған гонаһ ҡорбанына, көндәлек тотош яндырыу ҡорбаны менән бергә килтерелергә тейеш булған икмәк саҙаҡаһына һәм түкмә ҡорбанға өҫтәмә рәүештә килтерегеҙ быларҙы.




Ҡыуыш байрамы ҡорбандары

12•Етенсе айҙың ун бишенсе көнөндә изге йыйын үткәрегеҙ. Бер нәмә лә эшләмәгеҙ, ете көн буйы Раббы байрамын билдәләгеҙ+.
13Тотош яндырыу ҡорбаны, йәғни ут ҡорбаны – Раббыға күркәм хуш еҫ булараҡ ун өс үгеҙ башмаҡ, ике һарыҡ тәкәһе һәм бер йәшлек ун дүрт тәкә бәрәс килтерегеҙ. Малдар кәмселекһеҙ булһын.
14-15Ун өс үгеҙ башмаҡтың һәр береһе менән бергә эфаның ундан өс өлөшө, ике һарыҡ тәкәһенең һәр береһе менән бергә эфаның ундан ике өлөшө, ун дүрт тәкә бәрәстең һәр береһе менән бергә эфаның ундан бер өлөшө күләмендә иң яҡшы бойҙай онона зәйтүн майы ҡушылған икмәк саҙаҡаһы килтерегеҙ.
16Гонаһ ҡорбаны итеп бер кәзә тәкәһе лә килтерегеҙ; уны көн дә килтерелә торған тотош яндырыу ҡорбаны менән икмәк саҙаҡаһы һәм түкмә ҡорбанға өҫтәмә рәүештә килтерегеҙ.

17Икенсе көндө ун ике үгеҙ башмаҡ, ике һарыҡ тәкәһе һәм бер йәшлек ун дүрт тәкә бәрәс килтерегеҙ. Малдың кәмселекһеҙ булыуы шарт.
18Ҡорбанға килтерелә торған үгеҙ башмаҡтар, һарыҡ тәкәләре һәм тәкә бәрәстәр менән бергә, һандарына күрә, тейешле икмәк саҙаҡаһы һәм түкмә ҡорбан килтерелһен.
19Гонаһ ҡорбаны итеп бер кәзә тәкәһе лә килтерегеҙ; уны көн дә килтерелә торған тотош яндырыу ҡорбаны менән икмәк саҙаҡаһы һәм түкмә ҡорбанға өҫтәмә рәүештә килтерегеҙ.

20Өсөнсө көндө ун бер үгеҙ башмаҡ, ике һарыҡ тәкәһе һәм бер йәшлек ун дүрт тәкә бәрәс килтерегеҙ. Малдың кәмселекһеҙ булыуы шарт.
21Ҡорбанға килтерелә торған үгеҙ башмаҡтар, һарыҡ тәкәләре һәм тәкә бәрәстәр менән бергә, һандарына күрә, тейешле икмәк саҙаҡаһы һәм түкмә ҡорбан килтерелһен.
22Гонаһ ҡорбаны итеп бер кәзә тәкәһе лә килтерегеҙ; уны көн дә килтерелә торған тотош яндырыу ҡорбаны менән икмәк саҙаҡаһы һәм түкмә ҡорбанға өҫтәмә рәүештә килтерегеҙ.

23Дүртенсе көндө ун үгеҙ башмаҡ, ике һарыҡ тәкәһе һәм бер йәшлек ун дүрт тәкә бәрәс килтерегеҙ. Малдың кәмселекһеҙ булыуы шарт.
24Ҡорбанға килтерелә торған үгеҙ башмаҡтар, һарыҡ тәкәләре һәм тәкә бәрәстәр менән бергә, һандарына күрә, тейешле икмәк саҙаҡаһы һәм түкмә ҡорбан килтерелһен.
25Гонаһ ҡорбаны итеп бер кәзә тәкәһе лә килтерегеҙ; уны көн дә килтерелә торған тотош яндырыу ҡорбаны менән икмәк саҙаҡаһы һәм түкмә ҡорбанға өҫтәмә рәүештә килтерегеҙ.

26Бишенсе көндө туғыҙ үгеҙ башмаҡ, ике һарыҡ тәкәһе һәм бер йәшлек ун дүрт тәкә бәрәс килтерегеҙ. Малдың кәмселекһеҙ булыуы шарт.
27Ҡорбанға килтерелә торған үгеҙ башмаҡтар, һарыҡ тәкәләре һәм тәкә бәрәстәр менән бергә, һандарына күрә, тейешле икмәк саҙаҡаһы һәм түкмә ҡорбан килтерелһен.
28Гонаһ ҡорбаны итеп бер кәзә тәкәһе килтерелһен; уны көн дә килтерелә торған тотош яндырыу ҡорбаны менән икмәк саҙаҡаһы һәм түкмә ҡорбанға өҫтәмә рәүештә килтерегеҙ.

29Алтынсы көндө һигеҙ үгеҙ башмаҡ, ике һарыҡ тәкәһе һәм бер йәшлек ун дүрт тәкә бәрәс килтерегеҙ. Малдың кәмселекһеҙ булыуы шарт.
30Ҡорбанға килтерелә торған үгеҙ башмаҡтар, һарыҡ тәкәләре һәм тәкә бәрәстәр менән бергә, һандарына күрә, тейешле икмәк саҙаҡаһы һәм түкмә ҡорбан килтерелһен.
31Гонаһ ҡорбаны итеп бер кәзә тәкәһе лә килтерегеҙ; уны көн дә килтерелә торған тотош яндырыу ҡорбаны менән икмәк саҙаҡаһы һәм түкмә ҡорбанға өҫтәмә рәүештә килтерегеҙ.

32Етенсе көндө ете үгеҙ башмаҡ, ике һарыҡ тәкәһе һәм бер йәшлек ун дүрт тәкә бәрәс килтерегеҙ. Малдың кәмселекһеҙ булыуы шарт.
33Ҡорбанға килтерелә торған үгеҙ башмаҡтар, һарыҡ тәкәләре һәм тәкә бәрәстәр менән бергә, һандарына күрә, тейешле икмәк саҙаҡаһы һәм түкмә ҡорбан килтерелһен.
34Гонаһ ҡорбаны итеп бер кәзә тәкәһе лә килтерегеҙ; уны көн дә килтерелә торған тотош яндырыу ҡорбаны менән икмәк саҙаҡаһы һәм түкмә ҡорбанға өҫтәмә рәүештә килтерегеҙ.

35Һигеҙенсе көндө һеҙҙә изге йыйын булһын, бер эш тә эшләмәгеҙ.
36Тотош яндырыу ҡорбаны, Раббыға күркәм хуш еҫ булараҡ ут ҡорбаны килтерегеҙ: бер башмаҡ, бер һарыҡ тәкәһе, берәр йәшлек ете бәрәс, улар кәмселекһеҙ булһын.
37Был ҡорбандар менән бергә, башмаҡ, һарыҡ тәкәһе, бәрәстәр һанына ярашлы, тейешле икмәк саҙаҡаһы һәм түкмә ҡорбан
38һәм гонаһ ҡорбаны итеп бер кәзә тәкәһе килтерелһен; уны көн дә килтерелә торған тотош яндырыу ҡорбаны менән икмәк саҙаҡаһы һәм түкмә ҡорбанға өҫтәмә рәүештә килтерегеҙ.

39Билдәләнгән байрамдарығыҙҙа Раббыға килтерелә торған тотош яндырыу ҡорбандары, икмәк саҙаҡаһы, түкмә ҡорбан, татыулыҡ ҡорбандары ана шулар. Уларҙы әйткән нәҙерегеҙ буйынса, йәки үҙ ихтыярығыҙ менән килтерә торған саҙаҡаларға өҫтәмә рәүештә тәҡдим итегеҙ»+.

301Муса Раббы бойорғандың барыһын да исраилдарға һөйләп бирҙе.




Нәҙер хаҡында ҡанун

2Муса Исраил ырыуҙарының башлыҡтарына былай тине:

– Раббы бына нимә тип бойорҙо:
3кем дә кем Раббыға нәҙер әйтһә йәки үҙен вәғәҙә анты менән бәйләһә, ул һүҙендә торһон, әйткәненең һәммәһен үтәһен+.

4Әгәр ҡатын-ҡыҙ йәш сағында, атай йортонда торған саҡта, Раббыға нәҙер әйтһә йәки үҙен вәғәҙә менән бәйләһә,
5был нәҙерҙе һәм был вәғәҙәне ишетеп, атаһы бер ни ҙә әйтмәһә, ул сағында ҡыҙҙың бөтә нәҙере, вәғәҙәләре үҙ көсөндә булыр.
6Атаһы ишетеп тыйһа, бер нәҙеренең дә, үҙен бәйләгән бер вәғәҙәһенең дә көсө булмаҫ, ә Раббы уны ғәфү итер, сөнки ҡыҙҙың атаһы рөхсәт итмәне.

7Әгәр ҡыҙ кейәүгә сыҡһа, ә уның үҙен бәйләгән нәҙере йәки уйламайынса әйткән вәғәҙәһе булһа,
8был хаҡта ишеткән ире бер ни ҙә әйтмәһә, был ҡатындың нәҙерҙәре, вәғәҙәләре көсөндә булыр.
9Әгәр ҙә ире, был хаҡта белеп, ҡатынына рөхсәт итмәһә, әлеге ҡатын әйткән нәҙеренән, йәки уйламайынса биргән вәғәҙәһенән азат буласаҡ. Раббы уны ғәфү итер.

10Тол ҡалған йәки иренән айырылған ҡатындың үҙен бәйләгән нәҙере көсөндә булыр.

11Әгәр ҡатын ире йортонда нәҙер әйтһә йә ант итеп үҙен вәғәҙә менән бәйләһә,
12быны ире ишетеп тә, бер ни ҙә әйтмәһә, тыймаһа, уның бөтә нәҙере һәм үҙен бәйләгән вәғәҙәләре көсөндә булыр.
13Әгәр ире ишетеп тыйһа, ҡатындың әйткән нәҙерҙәре, вәғәҙәләре көсөндә булмаҫ, сөнки ире кире ҡаҡты, ә Раббы ҡатынды ғәфү итер.

14Ҡатын-ҡыҙҙың һәр нәҙерен, нәфсеһен тыйыр өсөн биргән һәр вәғәҙәһен ире раҫлай ҙа, кире ҡаға ла ала.
15Әгәр ире быны ишеткән көндә лә, икенсе көндә лә өндәшмәһә, ҡатындың нәҙере һәм вәғәҙәһе раҫланған булыр, сөнки ире быларҙы ишетеп тә, өндәшмәне.
16Әгәр ҙә ир, ишеткәс, күпмелер ваҡыт үткәндән һуң ғына кире ҡаҡһа, ул сағында ҡатынының нәҙерҙе үтәмәгәне өсөн ғәйебен ул үҙенә ала булыр.

17Ҡатын менән ирҙең, йәш сағында атай йортонда йәшәгәндә ҡыҙ менән уның атаһының мөнәсәбәттәре тураһында Раббы Муса аша еткергән ҡағиҙәләр бына шулар.

Мидйәндәрҙән үс алыу

311Раббы Мусаға былай тине:

2– Исраилдар өсөн Мидйән халҡынан үс ал. Һуңынан ата-бабаларың менән ҡауышасаҡһың+.

3Муса халыҡҡа былай тине:

– Арағыҙҙан яугирҙәр ҡоралландырығыҙ, улар мидйәндәргә ҡаршы һуғышҡа барыр, Раббының ул халыҡҡа булған үсен ҡайтарыр.
4Исраилдарҙың һәр ырыуынан берәр мең кешене һуғышҡа әҙерләгеҙ.

5Исраилдың һәр ырыуынан берәр мең кеше һайлап алынды, ҡораллы ун ике мең кеше яуға әҙерләнде.
6Һәр ырыуҙан берәр мең кешене Муса Әлғазар ҡаһиндың улы Пинхас менән һуғышҡа оҙатты. Пинхас Изге сатыр һауыттары менән хәүеф тураһында ҡысҡырта торған борғоларҙы алды+.
7Исраилдар, Раббы Мусаға бойорғанса, мидйәндәргә ҡаршы һуғышҡа китте һәм уларҙың бөтә ирҙәрен ҡырҙы.
8Барса ирҙәре менән бергә мидйәндәрҙең биш батшаһын – Әүиҙе, Рәҡәмде, Сурҙы, Хурҙы һәм Рәғавты ла үлтерҙеләр, Беғор улы Билғамды ла ҡылыстан үткәрҙеләр+.
9Мидйәндәрҙең ҡатын-ҡыҙҙарын һәм балаларын әсирлеккә алдылар, бөтә мал-тыуарын, көтөүҙәрен, бөтә йорт-ҡаралтыларын яумал иттеләр,
10йәшәгән урындарындағы барлыҡ ҡала-ауылдарын үртәнеләр,
11кешенән алып малғаса бөтә табышты –
12әсирҙәрҙе, яумалды – Моав тигеҙлегенә, Иордан буйында Йерихо ҡаршыһына ҡоролған тупламдарына, Муса менән Әлғазар ҡаһинға, Исраил йәмғиәтенә алып ҡайттылар.

13Уларҙы ҡаршыларға тупламдан Муса менән Әлғазар ҡаһин һәм йәмғиәттең бөтә башлыҡтары сыҡты.
14Муса һуғыштан ҡайтҡан хәрби етәкселәргә, мең һәм йөҙ баштарына бик ныҡ асыуланып:

15– Ниңә ҡатын-ҡыҙҙарҙы тере ҡалдырҙығыҙ? – тине. –+
16Тап шул ҡатындар, Билғам ҡотортоуы буйынса, исраилдарҙы Пеғорҙағы ваҡиға арҡаһында Раббыға хыянат иттерҙе бит! Раббы йәмғиәте шулар арҡаһында үләт ҡазаһына тарыны!+
17Шуның өсөн бөтә ир балаларҙы, ир ҡуйынын күргән барлыҡ ҡатындарҙы үлтерегеҙ+.
18Ир ҡуйынын күреп өлгөрмәгән ҡыҙ балаларҙы үлтермәгеҙ, үҙегеҙгә ҡалдырығыҙ+.
19Тағы шул: ете көн тупламдан ситтә булығыҙ. Кеше үлтергән йәки мәйеткә ҡағылған һәр кем – үҙегеҙ ҙә, әсирҙәрегеҙ ҙә – өсөнсө көндө һәм дә етенсе көндө таҙарынһын+.
20Барлыҡ кейем-һалымығыҙҙы, күндән, кәзә дебетенән булған, ағастан яһалған барлыҡ әйберҙәрегеҙҙе таҙартығыҙ.

21Әлғазар ҡаһин һуғыштан ҡайтҡан яугирҙәргә былай тине:

– Раббы Мусаға биргән ҡанундың ҡағиҙәһе шундай:
22алтынды, көмөштө, баҡырҙы, тимерҙе, аҡ һәм ҡара ҡурғашты –
23утҡа түҙгән бөтөнөһөн – таҙарындырыу өсөн ут аша үткәрегеҙ, шунан таҙарыныу һыуы менән йыуығыҙ. Утҡа сыҙамағанды һыуҙа йыуығыҙ.
24Етенсе көндө кейем-һалымығыҙҙы йыуығыҙ, таҙа булырһығыҙ, шунан һуң тупламға ҡайтығыҙ+.

Инеш һүҙ


Илселәрҙең ғәмәлдәре

Традиция мәғлүм итеүенсә, был китапты илсе Паулустың юлдашы табип Лукас үҙенең Һөйөнөслө Хәбәренең дауамы рәүешендә яҙған. Китап Рим империяһында имандаштар берҙәмлегенең барлыҡҡа килеүе һәм таралыуы тураһында һөйләй.

Китаптың беренсе өлөшө (1–7-се бүлектәр) Петрустың, шулай уҡ Ғайсаның башҡа илселәренең иманға өндәүе арҡаһында Йәрүсәлимдә, Йәһүҙиәлә һәм Самарияла имандаштар берҙәмлегенең барлыҡҡа килеүе (беҙҙең эраның 30-сы йылдары) тураһында хикәйәләй. Икенсе өлөшө (8–28-се бүлектәр) Һөйөнөслө Хәбәрҙең Фәләстиндән ситтә лә таралыуы һәм Римға тиклем барып етеүе, Мәсих иманының төрлө халыҡтарҙа ҡабул ителә башлауы хаҡында һөйләй. Йәрүсәлимдә Илленсе көн байрамында Ғайсаға инаныусыларға иңгән Изге Рух артабан һүрәтләнгән бөтә ваҡиғаларҙа имандаштар берҙәмлеген алып барыуын һәм нығытыуын дауам итә.

Был ваҡытта (беҙҙең эраның 40–60-сы йылдары) башҡа халыҡтар араһында Мәсих иманын, йәш сағында был имандың дошманы булһа ла, нәҡ Паулус тарата. Ул Яҡын Көнсығыш буйлап сәйәхәт итә һәм Ғайса Мәсих тураһында һөйләп йөрөй. Европаға йүнәлгәнендә уға артабан тоғро ярҙамсыһына әүерелгән Лукас та ҡушыла.

Китап Паулустың император хөкөмө алдына баҫыр өсөн Римға килеүе менән тамамлана. Боронғо Мәсих иманындағы тарихсыларҙың һүҙенә ярашлы, Паулус хөкөм ителгәндән һуң иреккә сығарыла һәм, Римдан көнбайышҡа ҡарай юлланып, Һөйөнөслө Хәбәрҙе таратыуын дауам итә. Ләкин бер нисә йылдан Рим власы уны ҡабат төрмәгә яба һәм был юлы Мәсих иманын тотҡаны өсөн язаға тарттыра.

Ғайса Мәсихтең күккә ашыуы

11-2Мин һиңә, Теофилос, беренсе китабымда* Ғайсаның хеҙмәт итә башлаған көндәренән алып күккә ашҡан көнөнә тиклем ҡылған барса ғәмәлдәре һәм өйрәткәндәре тураһында яҙғайным инде. Күккә ашҡансы, Ул Үҙе һайлап алған илселәргә Изге Рух аша бойороҡтар бирҙе+.
3Ғазап сигеүҙәренән һәм үлгәненән һуң, күп һанлы дәлилдәр ярҙамында Үҙенең тере икәнлеген иҫбат итте. Ул илселәренә ҡырҡ көн буйына күренде һәм Алла Батшалығы тураһында һөйләне+.
4Шулай бер ваҡыт, ашап ултырғандарында, Ғайса илселәренә бойорҙо:

– Йәрүсәлимдән китмәгеҙ, Ата вәғәҙә иткәнде көтөгөҙ. Мин һеҙгә ул хаҡта һөйләгәйнем+.
5Яхъя кешеләрҙе һыуға сумдырғайны, һеҙ бер нисә көндән Изге Рухҡа сумдырылырһығыҙ+.

6+Бергә йыйылғас, илселәр Ғайсанан:

– Раббыбыҙ! Исраил батшалығын тергеҙә торған ваҡытың еттеме? – тип һоранылар+.

7Ул иһә:

– Ата Үҙ хакимлығы менән билдәләгән ваҡыттарҙы һәм миҙгелдәрҙе белеү һеҙҙең эшегеҙ түгел, – тине уларға. –+
8Әммә һеҙ үҙегеҙгә Изге Рух ингәндән һуң ҡөҙрәт алырһығыҙ һәм Йәрүсәлимдә, бөтә Йәһүҙиәлә, Самарияла, хатта донъяның сигенә үк барып етеп, һәр ерҙә Минең хаҡта шаһитлыҡ ҡылырһығыҙ+.

9Ошо һүҙҙәрҙе әйткәс, Ғайса илселәрҙең күҙ алдында күккә олғашты, болот Уны уларҙың ҡарашынан йәшерҙе+.
10Ғайсаның күтәрелеүен күҙәтеп, күккә текләп ҡарап торғанда, ҡапыл илселәр янында аҡ кейемле ике ир заты пәйҙә булды+.
11Улар:

– Галилея ир-уҙамандары! Ниңә һеҙ һауаға текләп тораһығыҙ? Арағыҙҙан күктәргә алынған Ғайса, нисек күккә олғашҡан булһа, шул рәүешле үк яңынан киләсәк, – тине+.

12Шунан аҙаҡ илселәр Йәрүсәлимдән бер саҡрым самаһы юлда* ятҡан Зәйтүн тауы тип аталған тауҙан Йәрүсәлимгә ҡайтты+.
13Ҡайтып еткәс, өҫкө ҡаттағы бүлмәгә күтәрелделәр. Петрус, Яхъя, Яҡуп, Әндриас, Филиппус, Томас, Барҫоломай, Маҫҫайос, Алфай улы Яҡуп, Көрәшсе Шимғон* һәм Яҡуп улы Йәһүҙә бында туҡталды+.
14Улар һәр ваҡыт берҙәм булып доға ҡылды. Бер нисә ҡатын менән Ғайсаның әсәһе Мәрйәм дә, ҡустылары ла улар менән булды+.




Йәһүҙә урынына Маҫҫиасты һайлау

15Шулай бер көн, Петрус иманлылар алдына тороп баҫты. Йыйылышта йөҙ егермегә яҡын кеше бар ине.

16+– Имандаштар, – тип һүҙ башланы ул. – Ғайсаны ҡулға алырға килгән кешеләрҙе эйәртеп килгән Йәһүҙә хаҡындағы һүҙҙәрҙе Изге Рух беҙгә Дауыт аша алдан әйткән. Яҙмалағы был һүҙҙәр тормошҡа ашырға тейеш ине+.
17Йәһүҙә беҙҙең беребеҙ ине, хеҙмәттәребеҙҙә ҡатнашырға һайланды+.
18Ул хәрәм аҡсаға ер һатып алды, әммә, шул ерҙә йығылып, эсе ярылды һәм бөтә эске ағзалары тышҡа ағып сыҡты.
19Был турала Йәрүсәлим халҡы белеп ҡалды һәм баҫыуҙы үҙ телдәрендә «Акелдама», йәғни «Ҡанлы ер», тип атаны+.

20++Зәбүр китабында:


«Торлағы бушап ҡалһын,

эсендә бер кем дә йәшәмәһен»,



һәм:


«Уның вазифаһын башҡа берәү биләһен», –



тип яҙылған бит+.
21-22Шул сәбәпле, Раббы Ғайса арабыҙҙа саҡта – Яхъя Уны һыуға сумдырған көндән алып яныбыҙҙан күккә алынған көнөнәсә – гел генә үҙебеҙ менән бергә йөрөгән шәкерттәрҙең береһе Уның үленән терелгәнлеге тураһында беҙҙең менән бер рәттән шаһитлыҡ ҡылырға тейеш, – тине Петрус+.

23Ике кешене: Барсаббас тип аталған Йософто (уны Юстос тип тә атайҙар) һәм Маҫҫиасты тәҡдим иттеләр+.

24-25– Раббыбыҙ! Һиңә һәр береһенең күңелендә ни ятҡаны мәғлүм. Йәһүҙә үҙенә насип урынға китте инде. Ул ҡалдырған вазифаны һәм илселекте ҡабул итергә Һин был икәүҙең ҡайһыһын һайланың, шуны күрһәт, – тип доға ҡылдылар+.

26Шунан һуң улар йәрәбә һалды. Йәрәбә Маҫҫиасҡа төштө, һәм ул бүтән ун бер илсе иҫәбенә индерелде+.

Изге Рухтың инеүе

21+Илленсе көн байрамы* еткәндә иманлыларҙың барыһы ла бергә ине+.
2Күктән ҡапыл көслө ел иҫкәндәге кеүек тауыш ишетелде һәм улар ултырған йорт эсе шул тауышҡа күмелде.
3Иманлылар ялҡын телдәренә оҡшаш нәмәләр күрҙе, һәм ул телдәр һәр береһенең өҫтөнә төштө+.
4Барыһы ла Изге Рух менән һуғарылып, башҡа телдәрҙә һөйләшә башланы: был һәләтте уларға Алла Рухы бирҙе+.

5Йәрүсәлимдә ер йөҙөндәге төрлө илдәрҙән килгән диндар йәһүдтәр йәшәй ине.
6Шау-шыуға халыҡ йыйылды, һәр кем был иманлыларҙың уның үҙенең телендә һөйләүен ишетеп, иҫе китте.

7– Быларҙың барыһы ла Галилеянан түгелме һуң? – тине улар тамам аптырап. –
8Һәр кемебеҙ уларҙың һөйләгәнен үҙ туған телендә ишетә, быны нисек аңларға?
9Арабыҙҙа Пәрҫиә, Мадай, Ғелам кешеләре, Месопотамияла, Йәһүҙиәлә, Каппадукияла, Понтоста, Асия өлкәһендә,
10Фругияла, Памфулияла, Мысырҙа һәм Ливияның Куренеға яҡын өлөштәрендә һәм Римда йәшәүселәр,
11крит һәм ғәрәптәр, йәһүдтәр һәм йәһүд диненә күскәндәр ҙә бар. Беҙ уларҙың Алланың ҡөҙрәтле эштәре тураһында үҙебеҙҙең телдәрҙә һөйләгәндәрен ишетәбеҙ!+

12Бөтәһе лә хайран ҡалды һәм, аптырашып, бер-береһенә:

– Был нимәне аңлата икән? – тиеште.

13Ә ҡайһы берҙәре:

– Улар шарап эсеп иҫергән, – тип көлдө+.




Петрустың Илленсе көн байрамында һөйләгән вәғәзе

14Петрус иһә ун бер илсе менән бергә тороп баҫты ла көслө тауыш менән һөйләй башланы.

– Йәһүд халҡы һәм Йәрүсәлимдә йәшәгән барлыҡ кешеләр! Аңлайышлы булһын өсөн, барыһын да һеҙгә аңлатам, һүҙемде иғтибар менән тыңлағыҙ, – тине ул халыҡҡа. –
15Улар, һеҙ уйлағанса, иҫерек түгел, сәғәт иртәнге туғыҙынсы ғына бит әле.
16Был хәлдәр хаҡында Алла Йоил пәйғәмбәр аша алдан әйткән:+


17++«Ахырызаман килгәндә, – ти Алла, –

барлыҡ кешеләр өҫтөнә

Үҙ Рухымды яуҙырырмын.

Улдарығыҙ, ҡыҙҙарығыҙ пәйғәмбәрлек ҡылыр.

Йәштәрегеҙгә илаһи күренмештәр иңер,

ҡарттарығыҙ әүлиә төштәр күрер+.

18Ул көндәрҙә Үҙ Рухымды

хатта ир һәм ҡатын ҡолдарға ла яуҙырырмын.

Улар ҙа пәйғәмбәрлек ҡылырҙар.

19Юғарыла – күктә – мөғжизәләр,

ә түбәндә – ерҙә – хикмәттәр күрһәтермен:

Ҡан, ут һәм төтөн бағаналары күренер,+

20Раббының бөйөк һәм шөһрәтле көнө килерҙән алда

ҡояш – ҡараңғылыҡҡа, ай ҡанға әйләнер+.

21Раббыны исеме менән саҡырғандар

барыһы ла ҡотолор»+.



22– Исраилдар! – тип дауам итте һүҙен Петрус. – Тыңлағыҙ: белеүегеҙсә, Алла һеҙҙең күҙ алдығыҙҙа Ғайса арҡылы ҡөҙрәтле эштәр, мөғжизәләр, хикмәттәр ҡылды һәм шул эштәре менән назаралы Ғайсаның һеҙҙең өсөн билдәләнгән Зат икәнен иҫбат итте+.
23Был Кеше Алланың ниәте һәм алдан белеп тороуы менән һеҙҙең ҡарамаҡҡа тапшырылғайны. Һеҙ Уны Алла ҡанунын белмәүселәр ҡулы менән арҡысаҡҡа ҡаҙаҡлатып үлтерҙегеҙ+.
24Әммә Алла, үлем бығауҙарын өҙөп, Уны терелтте, сөнки үлем Ғайса алдында көсһөҙ ине+.
25+Дауыт Уның тураһында былай тине:


«Мин Раббыны һәр ваҡыт алдымда күрәм.

Ул уң яғымда торған өсөн

мине бер нәмә лә ҡаҡшата алмаҫ+.

26-27Йәнемде үлеләр донъяһында ҡалдырмаҫһың,

изге бәндәңдең тәнен серетмәҫһең.

Шуға күрә күңелем ҡыуана, йырым шатлыҡлы,

тәнем өмөт менән йәшәй+.

28Һин миңә йәшәү юлын өйрәттең.

Мине Үҙ ҡаршыңдашатлыҡҡа сорнарһың»+.



29+– Туғандар! – тип дауам итте Петрус. – Ырыуыбыҙ башлығы Дауыт хаҡында тураһын әйтәм: ул үлде һәм ергә тапшырылды. Билдәле булыуынса, уның ҡәбере бөгөнгө көнгәсә һаҡланған+.
30+Дауыт пәйғәмбәр була һәм Алланың тәхеткә үҙе урынына нәҫеленән береһен ултыртырға ант иткәнен белә+.
31+Ул, алдан күреп, Мәсихтең үленән тереләсәге, Уның үлеләр донъяһында ҡалдырылмаясағы, тәненең серемәйәсәге тураһында әйтте+.
32Һәм бына Алла ошо Ғайсаны үленән терелтте, беҙ бөтәбеҙ ҙә – бының шаһиттары.
33Шулай итеп, Ул Алланың уң яғына* күккә олғашты һәм, Атаһы вәғәҙә иткән Изге Рухты алып, Уны беҙгә яуҙырҙы. Һеҙ әле тап шуны күрҙегеҙ һәм ишеттегеҙ+.
34-35+Дауыт үҙе күккә ашманы, әммә:


«Раббы Хакимыма әйтте:

„Мин дошмандарыңды

аяҡтарың аҫтына баҫҡыс итеп һалғанға тиклем

уң яғымда ултыр“», –



тине+.

36Шулай итеп, бөтә Исраил халҡы аныҡ белһен: Алла һеҙ арҡысаҡҡа ҡаҙаҡлаған ошо Ғайсаны Хаким һәм Мәсих итте.




Иман юлындағыларҙың артҡандан-артыуы

37Был һүҙҙәр тыңлаусыларҙың йөрәктәренә үтеп инде. Улар Петрустан һәм башҡа илселәрҙән:

– Туғандар, беҙгә ни эшләргә һуң? – тип һораны+.

38– Гонаһтарығыҙ ғәфү ителһен өсөн һәр берегеҙ тәүбәгә килегеҙ һәм Ғайса Мәсих исеме менән һыуға сумдырылыу йолаһын үтәгеҙ. Шул ваҡытта Алланың бүләген – Изге Рухты ҡабул итерһегеҙ+.
39+Был вәғәҙә – Аллабыҙ Раббы Үҙенә саҡырған һәр кемгә: һеҙгә, һеҙҙең балаларығыҙға һәм алыҫта йәшәгән барыһына ла ҡағыла, – тип яуап бирҙе Петрус+.

40Күп кенә башҡа өгөт-нәсихәттәрен дә биреп:

– Ошо быуындың боҙоҡлоғонан ҡотолоғоҙ, – тип өндәне.

41Уның һүҙҙәрен ҡабул итеүселәр һыуға сумдырылыу йолаһын үтәне һәм шул көндө иманлылар өс меңгә яҡын кешегә тулыланды.

42Иман юлындағы кешеләр үҙҙәрен илселәрҙең тәғлимәтен өйрәнеүгә, аралашыуға, бергә икмәк бүлешеүгә, доғаға бағышланылар.
43Илселәр арҡылы күп мөғжизәләр һәм хикмәттәр күрһәтелеп, һәр кемдең күңелендә ҡурҡыу хисе уянды.
44Барлыҡ иманлылар берҙәм булды, уларҙың бөтә нәмәһе уртаҡ ине+.
45Ерҙәрен һәм мөлкәттәрен һатып, һәр кемдең ихтыяжына ҡарап бүлеп бирҙеләр.
46-47Көн һайын Алла йортонда йыйылдылар, Алланы маҡтап, шат һәм ихлас йөрәктән өйҙәрендә икмәк һындырып, ризыҡты бергәләп ашанылар. Бөтөн халыҡ уларҙы яратты, Раббы иһә ҡотҡарылыусылар һанын көн һайын арттырып торҙо.

Аҡһаҡтың атлап китеүе

31Бер көн, көндөҙгө өстәр тирәһендә, доға ҡылыу ваҡытында, Петрус менән Яхъя Алла йортона килде.
2Шул мәл тыумыштан аҡһаҡ бер кешене алып килделәр. Уны көн һайын Алла йортоноң Матур тип аталған ҡапҡаһы янына ултыртып, инеүселәрҙән саҙаҡа һорарға ҡалдырып китәләр ине+.
3Алла йортона инеп барған Петрус менән Яхъяны күреп, был кеше уларҙан да хәйер һораны.
4Петрус менән Яхъя уға текләп ҡараны.

– Беҙгә ҡара, – тине Петрус.

5Теге кеше, ни ҙә булһа алырға өмөтләнеп, уларға баҡты.
6Әммә Петрус:

– Минең алтын-көмөшөм юҡ, ләкин нимәм бар, шуны һиңә бирәм. Назаралы Ғайса Мәсих исеменән бойорам: тор ҙа атлап кит! – тип,+
7уны уң ҡулынан тотоп торғоҙҙо. Шунда уҡ аҡһаҡтың аяҡ быуындары нығынды+.
8Ул һикереп торҙо ла атлай башланы, Алланы маҡтай-маҡтай, ырғып-һикереп йөрөнө, Петрус менән Яхъяға эйәреп, Алла йортона инде+.
9Бөтә халыҡ был кешенең атлап киткәнен һәм Алланы маҡтағанын күрҙе.
10Кешеләр уның Матур ҡапҡа төбөндә хәйер һорашып ултырған әҙәм икәнен танығайны, шуға уның менән булған хәлгә иҫтәре китеп хайран ҡалды.




Петрустың Алла йортонда һөйләгән вәғәзе

11+Әлеге һауыҡҡан кеше Петрус менән Яхъянан ҡалмағас, аптырашта ҡалған халыҡ уларҙы Сөләймәндең айуаны* тип аталған урында уратып алды+.
12Петрус, быны күргәс, халыҡҡа:

– Исраилдар! Ниңә аптырап ҡалдығыҙ? – тине. – Әллә уны үҙ ҡөҙрәтебеҙ йәки диндарлығыбыҙ менән һауыҡтырған тип уйлап беҙгә текәлдегеҙме?
13Ибраһимдың, Исхаҡтың һәм Яҡуптың Аллаһы, беҙҙең ата-бабаларыбыҙҙың Аллаһы Үҙенең Хеҙмәтсеһе Ғайсаның данын шулай күтәрҙе, ә һеҙ Уны тотоп бирҙегеҙ. Пилатос Уны азат итергә ҡарар иткәндә, һеҙ Пилатос алдында Унан баш тарттығыҙ+.
14Һеҙ, Изге һәм Хаҡ булғандан ваз кисеп, кеше үлтереүсене иреккә сығарыуҙы талап иттегеҙ+.
15Һеҙ тормошто Булдырыусыны үлтерҙегеҙ! Ләкин Алла Уны терелтте, беҙ быға шаһит булдыҡ.
16Ғайса һеҙ күреп белгән был кешегә ҡеүәт бирҙе, сөнки ул Ғайса исеменең ҡөҙрәтенә ышанды. Ғайса арҡылы килгән иман күҙ алдығыҙҙа уны тулыһынса һауыҡтырҙы.

17– Хәҙер, туғандар, аңлайым: һеҙ, быны башлыҡтарығыҙ кеүек үк, белмәйенсә эшләнегеҙ, – тип дауам итте Петрус. –+
18Алла Үҙ Мәсихенең ғазап сигәсәге тураһында барлыҡ пәйғәмбәрҙәр аша алдан әйткән хәбәрен шулай тормошҡа ашырҙы.
19Ә һеҙ, гонаһтарығыҙ юйылһын өсөн, тәүбә итегеҙ һәм Аллаға табан боролоғоҙ.
20Шулай итһәгеҙ, Раббынан яңырыу осоро килер, Ул һеҙгә алдан билдәләнгән Мәсихте – Ғайсаны ебәрер.
21Алла күптән үк Үҙенең изге пәйғәмбәрҙәре аша әйткән барлыҡ һүҙҙәр ғәмәлгә ашҡансы, Ғайса күктә ҡалырға тейеш+.

22+Муса: «Аллағыҙ Раббы һеҙгә ҡәрҙәштәрегеҙ араһынан минең кеүек бер Пәйғәмбәр һайлап ҡуйыр. Нимә генә тиһә лә, һеҙ бар нәмәлә Уны тыңларға тейешһегеҙ+.
23Ул Пәйғәмбәрҙең әйткәндәрен тыңламаған һәр кем Алла халҡы араһынан юҡ ителәсәк», – тигән бит+.

24Шемуилдан башлап унан һуңғы бөтә пәйғәмбәрҙәр был көндәр хаҡында алдан хәбәр итте+.
25+Һеҙ – пәйғәмбәрҙәрҙең вариҫтары. Алла Ибраһимға: «Ер йөҙөндәге барлыҡ халыҡтар һинең тоҡомоң аша фатиха алыр», – тип, аталарығыҙ менән килешеү төҙөгән. Ошо килешеүгә һеҙ ҙә инәһегеҙ+.
26Алла Үҙенең Хеҙмәтсеһен терелткәс, фатихаһын биреү һәм һәр ҡайһығыҙҙы яҙыҡ эштәренән аралау өсөн, Уны иң тәүҙә һеҙгә ебәрҙе.

Петрус менән Яхъя Юғары кәңәшмә алдында

41-2Петрус һәм Яхъя халыҡ менән һөйләшкән арала, улар янына ҡаһиндар, Алла йорто һаҡсылары башлығы һәм саддукейҙар* килде. Ғайсаның терелеүе нигеҙендә үленән терелеү тураһында вәғәз һөйләп, халыҡты өйрәткән Ғайса илселәренә уларҙың асыуҙары килде+.
3Петрус менән Яхъяны ҡулға алып, инде кис булғанлыҡтан, иртәгәһе көнгәсә уларҙы һаҡ аҫтында тоттолар+.
4Тыңлап тороусыларҙың күбеһе илселәр һөйләгән вәғәзгә ышанды, һәм иманға килеүсе ирҙәрҙең һаны биш меңгә етте.

5Икенсе көндө Йәрүсәлимдә йәһүд башлыҡтары, аҡһаҡалдар һәм ҡанун белгестәре йыйылды.
6Иң баш ҡаһин Ханнас, Ҡаяфас, Яхъя, Искәндәр һәм баш ҡаһин ырыуынан булған бүтәндәр ҙә шунда ине+.

7Петрус менән Яхъяны уртаға баҫтырып, уларҙан һорау ала башланылар:

– Һеҙ быларҙың барыһын да ниндәй ҡөҙрәт менән һәм кем исеменән башҡарҙығыҙ+?

8Шул ваҡыт Петрус, Изге Рух менән һуғарылып:

– Халыҡ башлыҡтары, аҡһаҡалдар! – тине. –+
9Әгәр ҙә бөгөн беҙҙән ғәрипкә күрһәткән яҡшылығыбыҙ һәм уны нисек итеп һауыҡтырыуыбыҙ хаҡында яуап талап итәһегеҙ икән,+
10һеҙ ҙә, бөтә Исраил халҡы ла белһен: ҡаршығыҙҙа баҫып торған кеше, һеҙ арҡысаҡҡа ҡаҙаҡлатҡан, әммә Алла тарафынан үленән терелтелгән назаралы Ғайса Мәсих исеме менән һауыҡтырылды.
11+Ғайса – ул


«һеҙ төҙөүселәр ташлаған һәм

иң мөһим мөйөш ташына әйләнгән таш»+.



12Башҡа бер кемдән дә ҡотолоу килмәҫ. Был күктең аҫтында кешеләргә бирелгән исемдәр араһында беҙҙе ҡотҡара алған башҡа исем юҡ, – тине Петрус+.

13Юғары кәңәшмә ағзалары Петрус менән Яхъяның ҡыйыулығын күрҙеләр һәм, уларҙың уҡымаған, ябай кешеләр икәнен белеп, хайран ҡалдылар. Шунан һуң ғына уларҙың Ғайса менән бергә йөрөгән кешеләр икәнен аңланылар.
14Һауыҡҡан кешенең дә улар янында тороуын күргәс, ҡаршы һүҙ әйтә алманылар һәм+
15уларға Кәңәшмәнән сығып торорға ҡуштылар.

16– Был кешеләр менән нимә эшләргә? Уларҙың бөйөк мөғжизә ҡылыуы бар Йәрүсәлим халҡына билдәле. Беҙ быны инҡар итә алмайбыҙ.
17Әммә, был хаҡта халыҡ араһында һүҙ ҡуйырмаһын өсөн, әйҙәгеҙ, бынан ары был Кеше исеменән бер кемгә лә һөйләнеп йөрөмәһендәр, тип ҡурҡытып ҡуяйыҡ, – тип үҙ-ара кәңәш ҡорҙолар.

18Шунан Петрус менән Яхъяны ҡабаттан саҡырып индерҙеләр ҙә Ғайса исеменән бер ҡасан да һүҙ һөйләмәҫкә һәм өйрәтмәҫкә ҡуштылар.
19Әммә тегеләр:

– Үҙегеҙ уйлап ҡарағыҙ, Алла һүҙен түгел, һеҙҙең һүҙҙе тыңлаһаҡ, был Алла ҡаршыһында дөрөҫ булырмы һуң+?
20Беҙ күргәндәребеҙ һәм ишеткәндәребеҙ тураһында һөйләмәй булдыра алмайбыҙ, – тип яуап бирҙе.

21Юғары кәңәшмә ағзалары, яза бирерлек сәбәп таба алмағас, тағы бер тапҡыр янап, Петрус менән Яхъяны сығарып ебәрҙе. Сөнки булған хәл айҡанлы бөтөн халыҡ Алланы данлай ине+.
22Ни өсөн тигәндә, һауығыу мөғжизәһен татыған теге кеше ҡырҡ йәштән уҙғайны инде.




Иманлылар ҡылған доға

23Иреккә сығарылғас, Петрус менән Яхъя иптәштәре янына килде, уларға баш ҡаһиндар һәм аҡһаҡалдар әйткән һүҙҙәрҙе һөйләп бирҙеләр.
24Быны ишеткән имандаштар көр тауыш менән бергәләшеп Аллаға доға ҡылды:

– Бөйөк Хакимыбыҙ! Һин күкте, ерҙе, диңгеҙҙе һәм уларҙағы бөтә нәмәне барлыҡҡа килтерҙең+.
25+Изге Рух аша Үҙеңдең хеҙмәтсең, беҙҙең атабыҙ Дауыттың ауыҙынан шулай тип әйттерҙең:


«Ни өсөн халыҡтар ҡоторона,

өммәттәр булмаҫтайҙы ниәт итә?

26Ерҙәге батшалар баш күтәрә,

хакимдар Раббыға һәм Уның Мәсихенә

ҡаршы берләшә»+.



27Ысынлап та, Һируд менән Понтиос Пилатос ошо ҡалала Үҙең мәсехләгән изге Хеҙмәтсең Ғайсаға ҡаршы мәжүсиҙәр һәм Исраил халҡы менән берләште+.
28Улар Һинең ҡөҙрәтең һәм ихтыярың менән буласағы алдан билдәләнгән эште атҡарҙы.
29Хәҙер, Раббыбыҙ, уларҙың янауҙарын ишет һәм беҙ ҡолдарыңа Һинең һүҙеңде ҡыйыу рәүештә һөйләргә ҡөҙрәт бир+.
30Ҡулыңды һуҙ һәм Изге Хеҙмәтсең Ғайса исеме менән һауыҡтыр, хикмәттәр һәм мөғжизәләр күрһәт.

31Доға ҡылғандан һуң улар торған урын һелкенеп китте һәм бөтәһе лә Изге Рух менән һуғарылды, Алла һүҙен ҡыйыу рәүештә һөйләй башланылар+.




Иманлыларҙың бөтә нәмәһе уртаҡ

32Иманға килеүселәр йөрәктәре һәм күңелдәре менән берҙәм булды. Береһе лә үҙ милкен, минеке генә, тип һанаманы, бөтә нәмәләре уртаҡ ине+.
33Мәсих илселәре Раббы Ғайсаның үленән терелеп тороуы тураһында ҙур көс һалып шаһитлыҡ ҡылды һәм Алла уларҙың барыһына ла Үҙенең мәрхәмәтен мул итеп биреп торҙо.
34Иманлылар араһында бер кем дә мохтажлыҡ кисермәне, сөнки ерҙәре йәки өйҙәре булғандары, уларҙы һатып, аҡсаһын+
35илселәр ҡарамағына тапшыра ине. Был аҡсалар һәр кемгә ихтыяжына ҡарап бүлеп бирелде.
36Мәҫәлән, илселәр Барнабас (йәғни «Йыуаныс улы») тип йөрөткән, Кипрҙа тыуған Йософ исемле бер леви,+
37үҙенең ерен һатып, аҡсаһын илселәргә алып килеп бирҙе.




5


Һананиас менән Сапфираның алдашыуы

51Һананиас исемле берәү, ҡатыны Сапфира менән бергә ер-мөлкәтен һатты ла,
2ҡатыны менән һөйләшеп, һатыуҙан килгән аҡсаның бер өлөшөн йәшереп ҡуйҙы, ҡалғанын илселәргә килтереп бирҙе.
3Әммә Петрус:

– Һананиас! Ни өсөн һин Иблискә йөрәгеңә баш булырға ирек бирҙең? Аҡсаның бер өлөшөн йәшереп ҡалдырып, һин Изге Рухты алдарға уйланың, – тине. –
4Һатҡанға тиклем дә был ер һинеке ине, һатҡандан һуң да аҡсаһы һинеке булып ҡалды бит. Ни өсөн мутлашырға уйланың? Бының менән һин кешеләрҙе түгел, Алланы алданың+.

5Ошо һүҙҙәрҙе ишеткәс тә Һананиас йығылып китте һәм йән бирҙе. Барыһын да ишетеп торған кешеләрҙең ҡото осто.
6Йәшерәктәр Һананиастың үле кәүҙәһен кәфенгә урап алып сыҡтылар ҙа ерләнеләр.

7Өс сәғәт самаһы ваҡыт уҙғас, уның ҡатыны ла килде. Ул булған хәл тураһында бер нәмә лә белмәй ине әле.
8Петрус унан:

– Әйт әле, ерегеҙҙе ошо хаҡҡа һаттығыҙмы? – тип һораны.

– Эйе, ошо хаҡҡа, – тип яуап бирҙе уға ҡатын.

9Әммә Петрус:

– Ни өсөн һеҙ Раббының Рухын һынап ҡарарға булдығыҙ? Ана ишектән иреңде ерләгән кешеләр инеп килә. Улар һине лә алып сығасаҡ, – тине.

10Шул мәлдә ҡатын уның аяғына йығылып йән бирҙе. Егеттәр ингәс, ҡатынды үле килеш күрҙеләр һәм, алып сығып, ире янына ерләп ҡуйҙылар.

11Имандаштар берҙәмлеген һәм был хәбәрҙе ишеткәндәрҙең бөтәһен дә көслө ҡурҡыу хисе биләп алды.




Илселәр күрһәткән хикмәттәр

12Илселәр халыҡ араһында күп хикмәттәр һәм мөғжизәләр ҡылды. Имандаштар бергәләшеп Сөләймән айуанында осрашып торҙо+.
13Халыҡ уларҙы хөрмәт итһә лә, уларға ҡушылырға баҙнат итеүсе булманы.
14Бик күп ир-ат һәм ҡатын-ҡыҙ Раббыға инанды, уларҙың һаны артҡандан-арта барҙы.
15Петрус үтеп барғанда, һис юғы уның күләгәһе булһа ла төшһөн ине, тигән теләк менән ауырыуҙарҙы урамға алып сығып, түшәктәргә һалдылар+.
16Йәрүсәлимгә яҡын-тирәләге ҡалаларҙан да бик күп халыҡ килде. Улар алып килгән ауырыуҙар һәм ен эйәләшкән кешеләрҙең бөтәһе лә һауыҡты.




Илселәр Юғары кәңәшмә алдында

17Иң баш ҡаһин һәм уның яҡлылар, йәғни саддукей төркөмөндәгеләр, көнләшеүҙән шартлар хәлгә етеп,+
18илселәрҙе ҡулға алды һәм дөйөм төрмәгә ябып ҡуйҙы+.
19Әммә төндә Раббының бер фәрештәһе килеп төрмә ишектәрен асты+.

20– Барығыҙ, Алла йортона инегеҙ ҙә был яңы тормош тураһындағы хәбәрҙе халыҡҡа һөйләгеҙ, – тип, уларҙы сығарып ебәрҙе.

21Илселәр, фәрештәне тыңлап, таң менән Алла йортона килде һәм аң-белемгә өйрәтә башланы.

Иң баш ҡаһин һәм уның яҡлылар, Исраил халҡының аҡһаҡалдарын саҡырып, Юғары кәңәшмә йыйҙы. Илселәрҙе алып килергә бойорҙолар.
22-23Әммә хеҙмәтселәр килгәндә улар төрмәлә юҡ ине инде.

– Беҙ барғанда төрмә ныҡлы бикләнгән, ишектәр алдында һаҡсылар тора ине. Ләкин, эскә ингәс, бер кемде лә тапманыҡ, – тип һөйләп бирҙе улар, әйләнеп ҡайтҡас.

24Алла йорто һаҡсылары башлығы һәм баш ҡаһиндар, быны ишеткәс, тағы ни булыр икән инде, тип аптырашта ҡалды.
25Шул мәл берәү килеп:

– Ана, ҡарағыҙ, һеҙ төрмәгә ултыртҡан кешеләр Алла йортонда халыҡты өйрәтә, – тип хәбәр итте.

26Ошонан һуң тәртип һаҡсылары башлыҡтары менән бергә илселәрҙе барып алып килделәр. Халыҡ таш бәрә башлар тип ҡурҡып, илселәргә көс ҡулланманылар+.
27Уларҙы Юғары кәңәшмә ҡаршыһына баҫтырғас, иң баш ҡаһин:+

28– Беҙ һеҙгә ҡәтғи рәүештә был Кеше исеменән өйрәтмәҫкә бойорғайныҡ түгелме? Ә һеҙ үҙегеҙҙең тәғлимәтегеҙҙе бөтә Йәрүсәлимгә тараттығыҙ һәм ул Кешенең үлемендә беҙҙе ғәйепләйһегеҙ, – тине+.

29Петрус һәм бүтән илселәр:

– Кешеләргә ҡарағанда Аллаға нығыраҡ буйһонорға тейешбеҙ+.
30Ата-бабаларыбыҙҙың Аллаһы һеҙ ағас бағанаға ҡаҙаҡлап үлтергән Ғайсаны терелтте.
31Исраилға тәүбә итеү һәм гонаһтарынан ярлыҡаныу мөмкинлеге биреү өсөн, Алла Уны Юлбашсы һәм Ҡотҡарыусы итеп Үҙенең уң яғына күтәрҙе.
32Беҙ – был эштәрҙең шаһиты. Шулай уҡ Алла Үҙенә буйһоноусыларға биргән Изге Рух та был эштәргә шаһит, – тип яуап бирҙеләр+.

33Быны ишеткәс, Юғары кәңәшмә ағзалары ярһып китеп илселәрҙе үлтерергә теләне+.
34Ошо ваҡыт бөтә халыҡ хөрмәт иткән ҡанун өйрәтеүсе, Кәңәшмә ағзаһы Ғамалиил исемле фарисей* аяғүрә баҫты. Илселәрҙе аҙ ғына ваҡытҡа сығарып торорға ҡушты+.
35Илселәр сығып киткәс:

– Исраилдар! – тип һүҙ башланы. – Был кешеләр менән ни эшләргә йыйыныуығыҙ тураһында ныҡлы уйлағыҙ.
36Күптән түгел бында үҙен бик бөйөк итеп күрһәтергә тырышҡан Теудас тигән берәү пәйҙә булғайны, уға дүрт йөҙгә яҡын кеше эйәрҙе. Әммә, ул үлтерелеү менән, уға эйәреүселәр төркөмө, төрлөһө төрлө яҡҡа тарҡалып, юҡҡа сыҡты.
37Унан һуң иҫәп алыу көндәрендә Галилеянан Йәһүҙә пәйҙә булды һәм күпмелер халыҡты фетнәгә ҡотортто. Ул да һәләк булды һәм уға эйәргән кешеләр таралып бөттө+.
38Шуға күрә хәҙер һеҙгә әйтәм: был кешеләргә теймәгеҙ. Уларҙы ебәрегеҙ. Ниәтләгән эштәре бәндәләрҙән булһа, ул эштәр юҡҡа сығасаҡ+.
39Әгәр инде Алланан булһа, һеҙ уны юҡ итә алмаҫһығыҙ, ни бары үҙегеҙҙе Аллаға ҡаршы ҡуйырһығыҙ, – тине Ғамалиил. Аҡһаҡалдар уның һүҙенә ҡолаҡ һалды+.

40Илселәрҙе саҡырып индерҙеләр ҙә, уларҙы туҡмап, Ғайса исеменән өйрәтмәҫкә бойороп, иреккә сығарҙылар.
41Илселәр, Ғайса исеме хаҡына кәмһетелеүгә лайыҡ булыуҙарына шатланып, Юғары кәңәшмәнән сығып китте+.
42Һәр көн улар Алла йортонда һәм өйҙәрҙә Ғайсаның Мәсих икәнлеге хаҡындағы Һөйөнөслө Хәбәрҙе һөйләүҙән һәм өйрәтеүҙән туҡтаманы.

Ете ярҙамсы һайлап алыу

61Шәкерттәрҙең һаны арта барҙы. Шул көндәрҙә грекса һөйләшкән йәһүдтәр, көндәлек ризыҡты бүлгәндә беҙҙең тол ҡатындарҙы иҫәпкә алмайҙар, тип йәһүд телендә һөйләшеүселәргә ризаһыҙлыҡ белдерҙе+.
2Шуға ун ике илсе, бөтә шәкерттәрҙе йыйып:

– Алла һүҙен вәғәзләүҙе ситкә ҡуйып, ризыҡ бүлеү менән шөғөлләнһәк, дөрөҫ булмаҫ, – тинеләр. –
3Шулай булғас, имандаштар, арағыҙҙан Изге Рух һәм зирәк аҡыл менән һуғарылған абруйлы ете кешене һайлап алығыҙ. Ризыҡ бүлеүҙе шуларға тапшырырбыҙ+.
4Ә беҙ үҙебеҙҙе доғаға һәм Алла һүҙе менән хеҙмәт итеүгә бағышлайыҡ.

5Был тәҡдим бөтәһенә лә оҡшаны. Иман һәм Изге Рухҡа тулы Стефанусты, шулай уҡ Филиппусты, Прохоросты, Никанорҙы, Тимонды, Парменасты һәм мәжүсилектән йәһүд диненә күскән антиохиялы Николаусты һайлап,+
6уларҙы илселәр алдына баҫтырҙылар. Илселәр, доға ҡылып, уларҙың баштарына ҡулдарын ҡуйҙы+.

7Шулай итеп, Алла һүҙе киң таралды, Йәрүсәлимдә шәкерттәр һаны байтаҡҡа артты, хатта ҡаһиндарҙың да бик күптәре иманға килде+.




Стефанусты ҡулға алыу

8Ә Алланың мәрхәмәтенә һәм ҡөҙрәтенә тулған Стефанус халыҡ араһында бөйөк мөғжизәләр һәм хикмәттәр ҡылды.
9Шулай бер ваҡыт «Ҡоллоҡтан азат ителгәндәр ғибәҙәтханаһы»ның Курене һәм Искәндәриәнән булған ҡайһы бер ағзалары, шулай уҡ Киликия һәм Асия өлкәләренән булған ҡайһы берәүҙәр Стефанус менән бәхәскә инде,
10әммә уның һүҙҙәрендәге аҡылға һәм Изге Рухҡа ҡаршы тора алманы+.
11Шул мәлдә улар бер нисә кешене: «Беҙ уның Мусаға һәм Аллаға ҡаршы көфөр һүҙ һөйләгәнен ишеттек», – тип әйтергә ҡотортто+.

12Шул юл менән улар халыҡты, аҡһаҡалдарҙы һәм ҡанун белгестәрен Стефанусҡа һөстөрҙөләр; һөжүм итеп, тотоп алдылар һәм Юғары кәңәшмә алдына алып килделәр.
13Кәңәшмәлә ялған шаһиттарға һүҙ бирелде.

– Был кеше ошо изге урынға һәм ҡанунға ҡаршы көфөр һөйләүҙән туҡтамай, – тине улар. –+
14Беҙ уның: «Назаралы Ғайса был Йортто емерәсәк һәм Мусаның беҙгә биргән йолаларын үҙгәртәсәк», – тигәнен ишеттек+.

15Кәңәшмәлә ултырған бөтә кеше Стефанусҡа текләне, һәм уның йөҙө фәрештәнекенә оҡшаған һымаҡ күренде.

Стефанустың телмәре

71Иң баш ҡаһин Стефанустан:

– Был ғәйепләүҙәр дөрөҫмө? – тип һораны.

2– Туғандар һәм аҡһаҡалдар! – тип башланы һүҙен Стефанус. – Тыңлағыҙ. Атабыҙ Ибраһим Харан ҡалаһына күсеп килгәнгә тиклем, Месопотамияла йәшәгән сағында, уға шөһрәтле Алла күренгән+.
3+Ул: «Ер-һыуыңды, туған-ырыуыңды ҡалдыр ҙа Мин күрһәткән ергә кит», – тигән+.
4Ибраһим, халдейҙар еренән сығып, Харанға күсеп килгән. Атаһы вафат булғандан һуң, Алла уны хәҙер һеҙ йәшәгән ошо илгә күсергән+.
5+Бында уға аҫабалыҡ та, аяҡ баҫыр ер ҙә бирмәгән, ләкин, ул ваҡытта әле Ибраһимдың балалары булмаһа ла, уға һәм уның киләсәк быуындарына был ерҙе милек итеп бирергә вәғәҙә иткән+.
6+Алла уға: «Һинең тоҡомоң сит ерҙә килмешәк булыр, дүрт йөҙ йыл ҡоллоҡта иҙелеп йәшәр, – тигән+.
7+– Әммә Мин, – тигән Алла, – уларҙы ҡоллоҡта тотасаҡ халыҡты хөкөм итәсәкмен. Шунан һуң улар ул илдән сығыр һәм ошо ерҙә Миңә ғибәҙәт ҡылыр»+.
8+Алла Ибраһим атабыҙ менән килешеү төҙөгән һәм, шул килешеүҙең билдәһе итеп, сөннәткә ултыртыу йолаһын биргән. Шулай итеп, Исхаҡ тыуғандың һигеҙенсе көнөндә атаһы Ибраһим уны сөннәткә ултыртҡан. Ошо рәүештә Исхаҡ – Яҡупты, ә Яҡуп киләсәктә ун ике ырыу башлығы булып киткән үҙ улдарын сөннәтләгән+.

9+Беҙҙең ата-бабаларыбыҙ, көнләшеп, Йософто Мысырға һатып ебәргән. Әммә Алла уның менән булған,+
10+уны барлыҡ бәләләренән ҡотҡарып торған. Алла, Йософҡа зирәк аҡыл биреп, уға Мысыр батшаһы фирғәүендең яҡшы мөнәсәбәтен яуларға мөмкинлек биргән. Фирғәүен уны тотош Мысырға һәм үҙенең һарайына идарасы итеп ҡуйған+.
11Шунан Мысыр һәм Ҡәнғән ерендә ҙур афәт – аслыҡ башланған, ата-бабаларыбыҙ ризыҡ таба алмаған.
12Яҡуп, Мысырҙа ашлыҡ барлығын ишеткәс, ул илгә ата-бабаларыбыҙҙы ебәргән+.
13Улар икенсе тапҡыр барғанда, Йософ ағай-энеләренә үҙенең кем икәнен әйткән һәм фирғәүен Йософтоң ғаиләһе тураһында белгән+.
14Шунан һуң Йософ атаһы Яҡупты һәм бөтә ғаиләһен – етмеш биш йәнде үҙ янына саҡыртып алған+.
15Яҡуп Мысырға күсеп барған. Ул да, ата-бабаларыбыҙ ҙа шунда вафат булған+.
16+Үлгәс, уларҙы Шәхәм ҡалаһына алып килгәндәр һәм ҡасандыр Ибраһим унда йәшәгән Хамор улдарынан көмөш түләп һатып алған ҡәбергә һалғандар+.

17Ибраһимға Алла биргән вәғәҙәнең ғәмәлгә ашыу ваҡыты яҡынлашҡан һайын, Мысырҙа беҙҙең халыҡтың һаны арта барған+.
18+Был хәл Йософ тураһында бер нәмә лә белмәгән бүтән бер батша хакимлыҡ итә башлағанға тиклем дауам иткән+.
19+Ул батша беҙҙең нәҫелгә ҡарата мәкер тотҡан, ата-бабаларыбыҙҙы йәберләгән һәм яңы тыуған сабыйҙарын йәшәтмәҫ өсөн ташларға мәжбүр иткән+.
20+Шул ваҡытта Муса тыуған. Ул бик матур бала булған. Өс ай буйы атаһы йортонда тәрбиәләнгәндән һуң,+
21уны сығарып ташларға мәжбүр булалар. Мусаны фирғәүен ҡыҙы табып ала һәм үҙ улылай күреп үҫтерә+.
22Муса Мысыр иленең бөтә ғилемдәренә өйрәтелә, һүҙҙә лә, эштә лә ҡеүәтле була.

23Ҡырҡ йәш тулғас, уның күңелендә туғандарын – Исраил халҡын барып күреү теләге уяна.
24+Улар янында булғанда бер мысырҙың Исраил кешеһен рәнйеткәнен күреп, уны яҡлай. Мысыр кешеһен үлтереп, уның өсөн үс ала+.
25Муса: «Туғандарым Алланың минең аша үҙҙәренә ҡотолоу бирәсәген аңлар», – тип уйлай. Ләкин улар аңламай.
26Икенсе көндө Муса, ике Исраил кешеһенең һуғышҡанын күреп, уларҙы яраштырырға теләй: «Һеҙ туғандар бит, ниңә бер-берегеҙҙе рәнйетәһегеҙ?»
27Әммә үҙенең иптәшен рәнйетеүсе кеше, Мусаны төртөп ебәреп: «Һине беҙҙең өҫтән етәксе һәм хөкөмдар итеп кем ҡуйҙы?
28Кисә мысыр кешеһен үлтергән кеүек, әллә мине лә үлтерергә итәһеңме?» – тигән+.
29Был һүҙҙәрҙе ишетеп, Муса ҡасып киткән һәм Мидйән ерендә килмешәк булып йәшәй башлаған. Унда уның ике улы тыуған+.

30+Ҡырҡ йылдан һуң, Синай тауынан алыҫ булмаған сүлдә, янып торған күгән ҡыуағы ялҡынында уға бер фәрештә күренгән+.
31Муса быны күреп бик ғәжәпләнгән. Ә инде ҡарарға тип яҡыныраҡ барғас, Раббының тауышын ишеткән:
32«Мин һинең ата-бабаларыңдың Аллаһы – Ибраһимдың, Исхаҡтың һәм Яҡуптың Аллаһымын». Муса, ҡурҡыуынан ҡалтыранып, күтәрелеп ҡарарға ла батырсылыҡ итмәгән+.
33Раббы уға: «Аяҡ кейемеңде сис, сөнки һин баҫып торған урын – мөҡәддәс ер+.
34Мин халҡымдың Мысырҙа йәберләнгәнен күрҙем. Эйе, Мин быны күрҙем, халҡымдың иңрәүен ишеттем һәм уны ҡотҡарырға тип төштөм. Ә хәҙер бар, Мин һине Мысырға ебәрәм», – тигән+.

35«Һине беҙҙең өҫтән етәксе һәм хөкөмдар итеп кем ҡуйҙы?» – тип исраилдар кире ҡаҡҡан ана шул Мусаны Алла күгән ҡыуағында күренгән фәрештә арҡылы башлыҡ һәм ҡотҡарыусы итеп ебәргән дә инде+.
36Муса халыҡты Мысырҙан алып сыҡҡан. Мысырҙа, Ҡыҙыл диңгеҙҙә һәм сүлдә ҡырҡ йыл буйына мөғжизәләр, хикмәттәр күрһәткән+.
37+Исраил халҡына: «Алла һеҙгә ҡәрҙәштәрегеҙ араһынан минең кеүек бер Пәйғәмбәр һайлап ҡуйыр», – тип әйткән дә – шул Муса+.
38+Сүлдә йыйылған халыҡ менән дә ул – Муса булған; Синай тауында ата-бабаларыбыҙға фәрештә әйткән һүҙҙәрҙе еткергән. Беҙгә тапшырыу өсөн, йәшәү биреүсе һүҙҙәрҙе ҡабул итеп алған+.

39Ата-бабаларыбыҙ Муса әйткәнде тыңламаған, уны кире ҡаҡҡан һәм ҡабат Мысырға китергә теләгән+.
40+Муса тауҙа булғанда, улар Һарунға: «Беҙгә үҙ артынан эйәртерлек илаһтар эшлә, сөнки беҙҙе Мысырҙан алып сыҡҡан Муса менән нимә булғанын белмәйбеҙ», – тигәндәр+.
41Шунан һуң улар үгеҙ башмаҡ яһап, ошо һынға ҡорбан килтергәндәр, ҡулдары эшләгән әйбергә ҡарап күңел асҡандар+.
42+Алла иһә уларҙан йөҙ сөйөргән һәм күктәге йондоҙҙарға табынырға ҡалдырған. Пәйғәмбәрҙәрҙең яҙмаларында Алла былай тип әйтә:


«Эй, Исраил нәҫеле!

Ҡырҡ йыл дауамында сүлдә

һеҙ Миңә тип ҡорбан йәки саҙаҡа килтерҙегеҙме ни+?

43Юҡ, үҙегеҙ менән һеҙ

Мөләх сатырын,

Райфан илаһығыҙҙың йондоҙон,

табыныр өсөн үҙегеҙ яһап алған һындарҙы алдығыҙ.

Шуға күрә Мин һеҙҙе

Бабилдан да арыраҡ һөргөнгә оҙатам»+.



44+– Ата-бабаларыбыҙҙың сүлдә Килешеү сатыры булған, – тип һүҙен дауам итте Стефанус. – Ул сатыр Алла бойороғо буйынса, Муса күргән өлгө буйынса яһалған булған+.
45Ата-бабаларыбыҙ уны үҙҙәренең ата-бабаларынан ҡабул итеп алған. Улар сатырҙы Йушағ етәкселегендә, халыҡтарын Алла ҡыуып сығарған ергә алып барып ҡуйған. Сатыр Дауыт батша көндәренә тиклем шунда ҡалған+.
46+Алла Дауытты яҡын күргән, һәм Дауыт, Яҡуп Аллаһы өсөн торлаҡ һалырға тип, Унан рөхсәт һораған+.
47Мәгәр был йортто Аллаға Сөләймән һалған+.
48Әммә Юғарыларҙан Юғары әҙәм ҡулы менән һалынған йорттарҙа йәшәмәй. Пәйғәмбәр әйткәнсә:+


49+«Күк – Минең тәхетем,

ә ер – аяҡтарым аҫтындағы баҫҡыс.

Һеҙ Миңә ниндәй йорт һалып бирә алаһығыҙ? –

ти Раббы. –

Ҡайһы урында Мин тынғылыҡ табырмын?

50Быларҙың барыһын да

Минең ҡулдарым бар ҡылманымы ни?»+



51++– Тиҫкәре халыҡ! – тине Стефанус. – Сөннәтте ҡабул итһәгеҙ ҙә, йөрәктәрегеҙ ҙә, ҡолаҡтарығыҙ ҙа бикле! Һеҙ, аталарығыҙ кеүек үк, Изге Рухҡа һәр ваҡыт ҡаршы киләһегеҙ+.
52Ата-бабаларығыҙ эҙәрлекләмәгән берәй пәйғәмбәр ҡалдымы икән? Улар Хаҡ булған Заттың килерен алдан хәбәр иткән кешеләрҙе үлтергән, ә хәҙер һеҙ Уның Үҙенә хыянат иттегеҙ һәм Уны үлтерҙегеҙ+.
53Фәрештәләр аша бирелгән ҡанунды ҡабул итеп алып та, уны үтәмәнегеҙ+.




Стефанусты үлтереү

54Быларҙы ишетеп, Юғары кәңәшмәләгеләр ярһыны, асыуҙан тештәрен шығырҙатты+.
55Изге Рух менән һуғарылған Стефанус иһә күккә баҡты һәм унда Алланың шөһрәтен һәм Уның уң яғында торған Ғайсаны күрҙе+.

56– Ана, – тине ул. – Мин асылған күктәрҙе һәм Алланың уң яғында торған Әҙәм Улын* күрәм!+

57Ә Кәңәшмәләгеләр, ҡолаҡтарын ҡаплап, ҡысҡырыша-ҡысҡырыша бөтәһе бергә Стефанусҡа ташланды.
58Ҡаланан һөйрәп алып сығарып, таш менән бәргесләй башланылар. Ғәйепләүсе яҡтың шаһиттары өҫ кейемдәрен Шаул исемле йәш егет янына һалып торҙо+.
59+Таш бәргән ваҡыттарында Стефанус доға ҡылды:

– Раббым Ғайса, минең рухымды ҡабул ит!+

60Шунан, тубыҡланып баҫып, көслө тауыш менән:

– Раббым! Ҡылған был гонаһтары өсөн уларҙы яуапҡа тарттырма! – тине.

Шул һүҙҙәр менән ул йән бирҙе+.

81Шаул иһә Стефанустың үлтерелеүен хуп күрҙе.

Шул көндән Йәрүсәлимдәге имандаштар берҙәмлеген ныҡлап эҙәрлекләргә тотондолар һәм илселәрҙән башҡа барыһы ла Йәһүҙиә менән Самария буйлап таралдылар+.

2Диндар кешеләр Стефанусты ерләне, ҡайғырып ныҡ иланы.
3Ә Шаул имандаштар берҙәмлеген эҙәрлекләне. Өйҙән-өйгә йөрөнө, ир-атты һәм ҡатын-ҡыҙҙы һөйрәп алып сығып, төрмәгә япты+.







* 1:1-2 Беренсе китап – Лукас бәйән иткән Һөйөнөслө Хәбәр.

* 1:12 Бер саҡрым самаһы юлда – грек телендә һүҙмә-һүҙ: «шәмбе юлы арауығында». Бөтә йәһүдтәр өсөн изге булған ял итеү һәм тыныслыҡ көнө шәмбелә үтергә рөхсәт ителгән арауыҡ.

* 1:13 Көрәшсе Шимғон – был исем Шимғондың Рим хакимлығын көс менән бәреп төшөрөүҙе яҡлап көрәшкән йәһүдтәр төркөмөнөң ағзаһы икәнлегенә ишара булыуы ихтимал.

* 2:1 Илленсе көн байрамы – был байрам Ҡотҡарылыу байрамынан һуң илле көн үткәс үткәрелгән һәм илленсе көн байрамы булараҡ билдәлелек алған. Иҫке Ғәһедтә ул «Аҙналар байрамы» һәм «Ураҡ байрамы» тип тә атала.

* 2:33 Уң яҡ – айырыуса мөһим, хөрмәтле урын.

* 3:11 Сөләймәндең айуаны – бағаналарҙан торған өҫтө ябыулы асыҡ ҡоролма. Алла йорто янында урынлашҡан булған.

* 4:1-2 Саддукейҙар – боронғо йәһүдтәрҙең дини төркөмө.

* 5:34 Фарисей – боронғо йәһүдтәр араһындағы дини төркөм ағзаһы.

* 7:56 Әҙәм Улы – Стефанус бында ошо исем менән Ғайса Мәсихте атай (ҡарағыҙ: «Даниил» 7:13).

* 8:7 Фалиж – руссаһы: паралич.

* 8:27 Хәбәши – эфиоп.

* 8:27 Алашар – «беселгән кеше». Улар йыш ҡына батша һарайында мөһим урын биләгән.

* 8:36-37 Ҡайһы бер боронғо ҡулъяҙмаларҙа 37-се аят та бар: «„Ысын күңелеңдән иманға килһәң, мөмкин“, – тине Филиппус. „Ғайса Мәсихтең Алла Улы икәнлегенә инанам“, – тине хәбәши».

* 8:39 Ҡайһы бер боронғо ҡулъяҙмаларҙа: «Улар һыуҙан сыҡҡас, хәбәшигә Изге Рух инде. Филиппусты Раббының бер фәрештәһе алып китте», – тип әйтелгән.

* 9:36 Доркас – арами телендә – «Табиҫа». Был исемдәр ике телдә лә «ҡыр кәзәһе» тигән мәғәнәлә.

* 11:26 Мәсихселәр – Ғайса Мәсихкә эйәреүселәр.

* 11:28 Ҡайсар – боронғо Рим императорҙарының рәсми исемдәренең береһе. Клаудиус б.э. 41–54 йылдарында идара иткән.

* 12:1 Һируд батша – Йәһүҙиә һәм Самарияның батшаһы Һируд Агриппас Беренсе, Бөйөк Һирудтың ейәне.

* 12:15Ул уның фәрештәһелер – йәһүдтәр кешеләрҙең һаҡлаусы-фәрештәләре барлығына ышанған.

* 13:51 Аяҡтағы туҙанды ҡағыу – бының менән Паулус һәм Барнабас үҙҙәренең уларҙан баш тартыуын күрһәткән. «Маҫҫайос» 10:14-се аяттың иҫкәрмәһен ҡарағыҙ.

* 14:12 Зевс – гректар мифологияһында иң бөйөк илаһ, ә илаһтар хәбәрсеһе Гермес тел оҫтаһы тип һаналған.

* 15:33-34 Ҡайһы бер боронғо ҡулъяҙмаларҙа 34-се аят та бар: «Әммә Силас Антиохияла ҡалырға булды».

* 16:12 Рим колонияһы – Филиппой ҡалаһының Рим императорынан алынған үҙидара хоҡуҡтары булған, ул Рим ҡанундары буйынса йәшәгән. Күп римлылар шундай колонияларға күсеп бара торған булған.

* 17:18 Эпикурсылар – Эпикур асҡан фәлсәфә мәктәбе ағзалары (б.э.т. 341–270 йй). Стоиктар – Зенон б.э.т. 340–265 йылдарҙа нигеҙ һалған фәлсәфә мәктәбе ағзалары.

* 17:19 Ареопаг – Афина ҡалаһы урынлашҡан ҡалҡыулыҡтарҙың береһендә – Ареопаг ҡалҡыулығындағы йыйылыштар урынын һәм хөкөм итеү ойошмаһын шулай атағандар.

* 18:21 Ҡайһы бер боронғо ҡулъяҙмаларҙа: «Акулас һәм Прискилла Эфеста ҡалды», – тип өҫтәлгән.

* 21:8 Был хаҡта 6:1-6 аяттарынан уҡығыҙ.

* 22:23 Йәһүдтәрҙә ҡаты асыуланыуҙы белдергән хәрәкәт: ерҙән услап туҙан алғандар һәм һауаға һипкәндәр, кейемдәрен өҫкә күтәреп болғағандар.

* 23:3 Ағартылған диуар – «ике йөҙлө» тигәнде аңлата.

* 23:6 Саддукейҙар, фарисейҙар – боронғо йәһүдтәр араһындағы төп төркөмдәр. Фарисейҙар кешеләрҙең ахырызаман килгәс үленән терелеүенә ышанған. Саддукейҙар иһә быны кире ҡаҡҡан.

* 24:6-8 Ҡайһы бер боронғо ҡулъяҙмаларҙа түбәндәге юлдар ҙа бар: «…һәм үҙ ҡануныбыҙ буйынса хөкөм итергә теләнек. 7 Әммә ғәскәриҙәр башлығы Лусиас уны беҙҙең ҡулдан көс менән тартып алды. 8 Уны ғәйепләүселәргә һинең яныңа килергә ҡушты».

* 25:11 Хөкөмгә тарттырылған Рим гражданының ҡайсарға мөрәжәғәт итеү хоҡуғы булған.

* 25:13 Агриппас батша – Һируд Агриппас І улы.

* 27:9 Ураҙа көнө – йәки гонаһтарҙан пакланған байрам көнө төрлө йылда төрлөсә – йә сентябрь, йә октябрь айына тап килгән.

* 28:11 Күк игеҙәктәре – грекса «Диоскурҙар». Гректар мифологияһындағы ике илаһ – Кастор һәм Полидевк.

* 28:28-29 Ҡайһы бер боронғо ҡулъяҙмаларҙа 29-сы аят та бар: «Паулус шулай тигәндән һуң йәһүдтәр ҡаты бәхәсләшә-бәхәсләшә таралышты».

Хизкияһтың ауырыуы һәм һауығыуы

(2 Йыл 32:24; Ишғ 38:1-8, 21-22)

201•Шул көндәрҙә Хизкияһ үлемесле ауырыуға тарыны. Амус улы Ишағыяһ пәйғәмбәр уға килеп әйтте:

– Раббы былай ти: «Йортоңа васыятыңды еткер, сөнки ауырыуыңдан һауыға алмаҫһың, үлерһең».

2Хизкияһ йөҙө менән диуарға боролоп ятты ла Раббыға ялбарҙы.

3– Йә Раббы! Һин хуш күргән ғәмәлдәр ҡылып, тоғролоҡ менән, ысын күңелдән Һинең юлыңдан йөрөгәнемде иҫеңә төшөрһәң ине, – тип әсенеп-әсенеп иланы+.

4Ишағыяһ урта ихатанан сығып өлгөрмәгәйне әле, шунда уға Раббы һүҙе булды:

5– Кире борол да халҡымдың етәксеһе Хизкияһҡа ошо хәбәрҙе еткер, атайың Дауыттың Аллаһы Раббы былай ти: «Доғаңды ишеттем, күҙ йәштәреңде күрҙем. Бына, һаулығыңды ҡайтарам. Өсөнсө көндә Раббы ҡорамына барырһың+.
6Ғүмереңде ун биш йылға оҙайтам. Һине лә, ҡаланы ла Ашшур батшаһы ҡулынан ҡотҡарам. Был ҡаланы Үҙем һәм ҡолом Дауыт хаҡына һаҡлап алып ҡалам»+.

7– Инжир ҡағы килтерегеҙ, – тине Ишағыяһ.

Инжир ҡағы алып килеп, сиҡан өҫтөнә яптылар. Шунан Хизкияһ сәләмәтләнә башланы.

8– Раббының мине һауыҡтырырына һәм өсөнсө көн Раббы ҡорамына бара аласағыма ниндәй билдә булыр? – тип һораны Хизкияһ+.

9– Раббының әйткән һүҙен бойомға ашырасағына билдә шул булыр, – тип яуапланы Ишағыяһ. – Күләгә ун баҫҡысҡа алғараҡ үтһенме, әллә ун баҫҡысҡа кире сигенһенме?

10– Күләгәнең ун баҫҡысҡа алға үтеүе тәбиғи, – тине Хизкияһ. – Ун баҫҡысҡа кире сигенһен әйҙә.

11Ишағыяһ Раббыға ялбарҙы һәм Раббы Ахаз баҫҡысы буйлап төшөп барған күләгәне ун баҫҡысҡа кире сигендерҙе+.




Хизкияһтың аҡылһыҙлыҡ эшләүе

(2 Йыл 32:32-33; Ишғ 39:1-8)

12•Шул осорҙа Бабил батшаһы Баладан улы Меродах-Баладан Хизкияһҡа хат менән бүләктәр ебәрҙе, сөнки уның ауырығаны тураһында ишеткәйне.
13Хизкияһ илселәрҙе ҡабул итте. Уларға хазина йортон, алтын-көмөштө, хушбуйҙарҙы, ҡиммәтле майҙарҙы, ҡорал йортон, келәттәрендә булған бөтә нәмәләрен күрһәтте; һарайында һәм биләмәләрендә күрһәтмәгән бер генә нәмә лә ҡалманы+.

14Ишағыяһ пәйғәмбәр Хизкияһ батшаға килеп:

– Был кешеләр һиңә нимә тип әйтте, ҡайҙан килгәйне? – тип һораны.

– Алыҫ бер илдән, Бабилдан килделәр, – тип яуап бирҙе уға Хизкияһ.

15– Һарайыңда нимәләр күрҙеләр? – тип һораны Ишағыяһ.

– Һарайымдағы бөтә нәмәне лә күрҙеләр. Хазиналарымдан уларға күрһәтмәгән бер нәмә лә ҡалманы, – тип яуапланы Хизкияһ.

16Шунда Ишағыяһ былай тине:

– Раббының әйткәненә ҡолаҡ һал.
17Раббы былай ти: «Бер көн килеп, һарайыңдағы һәр нәмә, ата-бабаларың бөгөнгә тиклем йыйған барса әйбер Бабилға алып кителер. Бер нәмә лә ҡалмаҫ+.
18Һинең нәҫелеңдән булған һәм һинән тыуған ҡайһы бер улдарыңды ла алып китерҙәр, улар Бабил батшаһының һарайында алашар булып хеҙмәт итер»+.

19Хизкияһ Ишағыяһҡа:

– Раббының әле һинең аша тапшырған һүҙе яҡшы, – тине лә эсенән: «Ғүмеремдең ахырына тиклем имен-аман була икән әле», – тип уйланы.

20Хизкияһтың башҡа ғәмәлдәре, уның ҡаһарманлығы, быуа һәм һыу үткәргес эшләткәне, ҡалаға һыу индергәне тураһында «Йәһүҙә батшалары тарихы» китабында яҙылған+.
21Хизкияһ үлеп, ата-бабаларына ҡушылды, уның урынына улы Менашше батша булды.

Йәһүҙә батшаһы Менашше

(2 Йыл 33:1-10, 18-20)

211•Тәхеткә ултырғанда Менашшеға ун ике йәш ине. Ул Йәрүсәлимдә илле биш йыл батшалыҡ итте. Әсәһенең исеме Хефсиба ине.
2Менашше Раббы Исраил халҡы алдынан ҡыуып ебәргән ҡәүемдәрҙең ерәнгес йолаларын ҡабатлап, Раббы күҙендә яман булған эштәр ҡылды.
3Атаһы Хизкияһ емерткән табыныу ҡалҡыулыҡтарын яңынан торғоҙҙо. Исраил батшаһы Ахав кеүек Бәғелгә ҡорбан усаҡтары төҙөттө, Ашераға ҡолғалар ҡуйҙырҙы, барлыҡ күк есемдәренә сәждә ҡылып, уларға табынды+.
4Раббының: «Минең исемем Йәрүсәлимдә төйәкләнер» тигән ҡорамында ят илаһтарға ҡорбан усаҡтары төҙөттө+.
5Раббы ҡорамының ике ихатаһында ла бөтә күк есемдәренә бағышлап ҡорбан усаҡтары яһатты+.
6Улын утҡа һалып ҡорбан итте, күрәҙәлек һәм сихыр менән шөғөлләнде, әруахтарҙың рухын саҡырыусылар, тылсымсылар менән аралашты, Раббы хуш күрмәгән бик күп эштәр ҡылып Уны асыуландырҙы+.

7Менашше Ашераның ҡолғаһын Раббы ҡорамына урынлаштырҙы. Ә бит Раббы Дауыт менән уның улы Сөләймәнгә: «Был йортта һәм Мин Исраилдың бөтә ырыуҙары араһынан һайлап алған Йәрүсәлимдә исемем мәңгегә төйәкләнер.
8Әгәр ҙә Мин уларға бойорғанды һәм ҡолом Муса уларға әмер иткән бөтә ҡанунды теүәл үтәһәләр, Мин ата-бабаларына биргән ерҙән исраилдар мәңге китмәҫ», – тигәйне+.
9Әммә халыҡ быға ҡолаҡ һалманы. Менашше уларҙы шул тиклем юлдан яҙҙырҙы, хатта Раббы Исраил халҡы алдынан юҡ иткән ҡәүемдәрҙән дә былайыраҡ золом ҡылдылар.

10Ҡолдары пәйғәмбәрҙәр аша Раббы былай тип белдерҙе:

11– Йәһүҙә батшаһы Менашше был ерәнгес эштәрҙе ҡылғаны, үҙҙәренән алда йәшәгән әмөриҙәрҙән дә уҙҙырып, күп әшәкелектәр эшләгәне, боттарға табындырып, Йәһүҙә халҡын гонаһҡа батырғаны өсөн+
12Исраил Аллаһы Раббы: «Йәрүсәлим менән Йәһүҙәнең башына шундай һәләкәт ебәрәм, хатта ул турала ишеткәндәрҙең бөтәһенең ҡолаҡтары сыңлар, – тип белдерә. –+
13Самария менән Ахав нәҫелен нисек язалаһам, Йәрүсәлимде лә шулай язалайым. Нисек һауытты һөртөп, түңкәреп ҡуялар, Мин дә тап шулай итеп Йәрүсәлимде һөртөп, түңкәреп ҡуясаҡмын+.
14Халҡымдың иҫән ҡалғандарынан баш тартам, уларҙы дошмандары ҡулына тапшырам. Дошмандары уларҙы талап, үҙҙәренә табыш итер.
15Сөнки улар Мин хуш күрмәгән ғәмәлдәр ҡылды, ата-бабалары Мысырҙан сыҡҡан көндән башлап бөгөнгә тиклем был халыҡ Мине асыуландырҙы».

16Менашше Раббы күҙендә яман булған ғәмәлдәр ҡылып, Йәһүҙәне гонаһҡа батырыу менән генә сикләнмәне, ғәйепһеҙҙәрҙең ҡанын түгеп, Йәрүсәлимде тотошлай ҡанға батырҙы+.

17Менашшеның ҡалған бөтә ғәмәлдәре, ул ҡылған гонаһтар тураһында «Йәһүҙә батшалары тарихы» китабында яҙылған+.
18Менашше үлеп, ата-бабалары хозурына күсте һәм һарайы янындағы Ғузза баҡсаһында ерләнде. Уның урынына улы Амон батша булды+.




Йәһүҙә батшаһы Амон

(2 Йыл 33:21-25)

19•Амон егерме ике йәшендә тәхеткә ултырҙы һәм Йәрүсәлимдә ике йыл батша булды. Әсәһе – Йотва ҡалаһынан Харустың ҡыҙы Мешулләмәҫ ине.
20Амон, атаһы Менашше кеүек үк, Раббы күҙендә яман булған ғәмәлдәр ҡылды,
21һәр эштә атаһының юлын ҡыуып, атаһы хеҙмәт иткән боттарға табынды, уларға хеҙмәт итте+.
22Ул ата-бабаларының Аллаһы Раббынан ваз кисте, Раббының юлынан йөрөмәне.

23Ярандары Амонға ҡаршы фетнә ойошторҙо һәм уны һарайында үлтерҙе.
24Ил халҡы Амонға ҡаршы фетнә ойошторғандарҙың барыһын да ҡырып, улы Йошияһты батша итеп ҡуйҙы.

25Амондың ҡалған бөтә ғәмәлдәре тураһында «Йәһүҙә батшалары тарихы» китабында яҙылған.
26Амонды Ғузза баҡсаһындағы үҙ зыяратына ҡуйҙылар. Уның урынына улы Йошияһ батша булды+.

Йәһүҙә батшаһы Йошияһ

(2 Йыл 34:1-2, 8-13)

221•Тәхеткә ултырғанда Йошияһҡа һигеҙ йәш ине. Ул Йәрүсәлимдә утыҙ бер йыл батшалыҡ итте. Әсәһе – Босҡаҫтан Ғадаяһ ҡыҙы Йедидаһ ине+.
2Йошияһ Раббы күҙендә дөрөҫ булған ғәмәлдәр ҡылды, һәр эштә боронғо бабаһы Дауыттың юлын тотто, уңға ла, һулға ла тайпылманы+.




Ҡанун китабының табылыуы

3Батшалыҡ итеүенең ун һигеҙенсе йылында Йошияһ Асалъяһтың улы, Мешулламдың ейәне Шафанды, батша кәтибен, Раббы йортона ебәреп, былай тине:

4– Баш ҡаһин Хилҡияһҡа барып әйт, тупһа һаҡсылары Раббы ҡорамына килгән халыҡтан йыйған көмөштө алып һанаһындар+.
5Уны Раббы ҡорамындағы эштәргә етәкселек итергә тәғәйенләнгән кешеләргә бирһендәр. Был аҡсалар Раббы ҡорамын йүнәтеүселәргә:
6балта оҫталарына, төҙөүселәргә, ташсыларға хеҙмәт хаҡы итеп түләнһен, шулай уҡ ҡорамды төҙәтеү өсөн кәрәк булған ағас, юнылған таш һатып алыуға тотонолһон.
7Хәйер, был кешеләрҙең ҡулдарына бирелгән аҡсаны нимәгә тотоноуҙарына яуап һоралмаһын, сөнки уларға ышанырға була+.

8•Баш ҡаһин Хилҡияһ:

– Раббы ҡорамында ҡанун китабы табып алдым, – тине һәм кәтип Шафандың ҡулына бер төргәк китап тотторҙо. Шафан уны уҡып сыҡты+.

9Кәтип Шафан батшаға хисап менән килде:

– Һинең хеҙмәтселәрең Раббы ҡорамында булған бөтә көмөштө ҡорамды төҙөкләндереү менән етәкселек итеүселәргә бирҙеләр, – тине. Шунан ул батшаға:
10– Хилҡияһ ҡаһин миңә бер китап бирҙе, – тине лә был китапты батшаға уҡыны.

11Батша ҡанун китабында яҙылғандарҙы ишеткәс, кейемдәрен йыртҡылап ташланы.
12Хилҡияһ ҡаһинға, Шафан улы Ахиҡамға, Михаяһ улы Ғахборға, Шафан кәтипкә, батшаның хеҙмәтсеһе Ғасаяһҡа былай тип бойорҙо:+

13– Барығыҙ, минең хаҡҡа, халыҡ хаҡына, бөтә Йәһүҙә хаҡына ошо табылған китапта яҙылғандар тураһында Раббынан һорап белешегеҙ. Ата-бабаларыбыҙҙың был китаптағы һүҙҙәргә ҡолаҡ һалмағандары, һәммәбеҙ өсөн яҙылғандар буйынса йәшәмәгәндәре өсөн Раббының беҙгә ҡабынған асыуы ғәйәт ҡатылыр!+

14Хилҡияһ ҡаһин, Ахиҡам, Ғахбор, Шафан һәм Ғасаяһ, барып, Раббы ҡорамында кейем-һалымдарҙы ҡараусы Шаллумдың ҡатыны Хулда исемле пәйғәмбәр ҡатын менән кәңәшләштеләр. Шаллум Тиҡуаның улы, Хархастың ейәне ине. Хулда Йәрүсәлимдең яңы биҫтәһендә йәшәй ине+.

15Хулда уларға былай тине:

– Исраилдың Аллаһы Раббы әйтә: «Һеҙҙе Миңә ебәргән кешегә еткерегеҙ.
16„Раббы былай ти: Мин хәҙер бына был урынға, унда йәшәгән кешеләргә Йәһүҙә батшаһы уҡыған китапта яҙылған бөтә һүҙҙәргә ярашлы бәлә-ҡаза ебәрәм.
17Улар Минән ваз кистеләр, башҡа илаһтарға хуш еҫ төтәттеләр, үҙ ҡулдарының эше менән Минең асыуымды ҡабарттылар, шуға күрә был урынға асыуым ялҡынланасаҡ һәм һүнмәйәсәк“+.

18Һеҙҙе Раббынан һорашып-белешер өсөн ебәргән Йәһүҙә батшаһына иһә белдерегеҙ: „Исраилдың Аллаһы Раббы әле һин ишеткәндәр хаҡында былай ти:
19Был ер вайран булып, бында йәшәүселәр ләғнәткә дусар булыр, тигән һүҙҙәремде ишеткәндән һуң, күңелең йомшарҙы һәм үҙеңдең тәкәбберлегеңде йүгәнләнең, ҡайғынан кейемеңде йыртып, алдымда иланың. Шуның өсөн Мин һине ишеттем, – ти Раббы. –+
20Шуға күрә Мин һине ата-бабаларың янына оҙатырмын, һин тыныслыҡта дәфен ҡылынырһың. Күҙҙәрең был урынға Мин килтерәсәк оло һәләкәтте күрмәҫ“».

Ҡайтып, был яуапты батшаға һөйләп бирҙеләр+.

Йошияһтың Раббы менән төҙөгән килешеүҙе яңыртыуы

(2 Йыл 34:3-7, 29-33)

231•Батша, хәбәр ебәреп, Йәһүҙә менән Йәрүсәлимдең бөтә аҡһаҡалдарын янына йыйҙы.
2Шунан Йәһүҙә кешеләрен, Йәрүсәлимдә йәшәүселәрҙе, ҡаһиндарҙы, пәйғәмбәрҙәрҙе, олоһонан алып кесеһенә тиклем бөтә халыҡты эйәртеп, Раббы ҡорамына сыҡты. Шунда ул Раббы ҡорамында табылған Килешеү китабын уларға бәйнә-бәйнә ҡысҡырып уҡыны+.
3Бағана янында баҫып торған батша Раббы менән килешеү төҙөнө: Раббы юлынан йөрөргә, Уның бойороҡтарын, күрһәтмәләрен һәм ҡағиҙәләрен бөтә йөрәктән, ихлас күңел менән теүәл үтәргә, был китапта яҙылған килешеүҙең шарттарын ғәмәлгә ашырырға вәғәҙә бирҙе. Бар халыҡ был килешеүгә ҡушылды+.

4Батша баш ҡаһин Хилҡияһҡа, ҡаһин ярҙамсыларына һәм тупһа һаҡсыларына Бәғел, Ашера һәм күк есемдәре өсөн яһалған бөтә нәмәләрҙе Раббы ҡорамынан сығарырға бойорҙо. Был әйберҙәрҙе Йәрүсәлимдең тышында, Ҡидрон үҙәне ҡырҙарында яндырҙы һәм көлөн Бейт-Ил ҡалаһына алып барҙы+.
5Йәһүҙә батшалары тарафынан ҡалаларҙа һәм Йәрүсәлим тирәһендәге табыныу ҡалҡыулыҡтарында Бәғелгә, ҡояшҡа, айға, йондоҙлоҡтарға һәм бөтә күк есемдәренә хуш еҫ төтәтер өсөн тәғәйенләгән ялған ҡаһиндарҙы ҡыуып таратты+.
6Ашераның ҡолғаһын Раббы ҡорамынан сығарып, Йәрүсәлимдең тышында, Ҡидрон үҙәнендә яндырҙы, уны көл-туҙанға әйләндергәнсе онтап, ябай халыҡтың ҡәберҙәре өҫтөнә һипте+.
7Фәхешсе ирҙәрҙең Раббы ҡорамы биләмәһендә урынлашҡан торлаҡтарын емерҙе. Ҡатындар унда Ашера өсөн япмалар туҡый торғайны+.

8Батша Йәһүҙә ҡалаларынан бөтә ҡаһиндарҙы килтертте, Гевағтан алып Беер-Шәвәғкә тиклем был ҡаһиндар хуш еҫ төтәткән барлыҡ табыныу ҡалҡыулыҡтарын нәжесләне; ҡала ҡапҡаһынан һулдағы, ҡала башлығының исеме менән аталған Йеһошуағ ҡапҡаһы янындағы табыныу урынын емерҙе.
9Табыныу ҡалҡыулыҡтарының ҡаһиндарына Раббының Йәрүсәлимдәге ҡорбан усағында ҡорбан ғәмәлен башҡарырға рөхсәт ителмәй, ләкин бүтән ҡаһиндар менән бергә сөсө икмәк ашарға ярай ине+.

10Бер кем дә улын йәки ҡыҙын Мөләх илаһҡа утта ҡорбан итә алмаһын өсөн, Йошияһ Бен-Һинном үҙәнендәге Төфәҫте нәжесләне+.
11Йәһүҙә батшалары элек Раббы ҡорамына ингән ерҙә, һарай әһеле Наҫан-Мәләхтең бүлмәһе янында, ҡояшҡа бағышлап аттар ҡуя торғайны. Йошияһ унан аттарҙы алды, ә ҡояшҡа арналған арбаларҙы утҡа яҡты.

12Ахаздың өҫкө ҡаттағы бүлмәһенең түбәһендә Йәһүҙә батшалары эшләткән ҡорбан усаҡтарын, Менашше Раббы ҡорамының ике ихатаһында ла яһатҡан ҡорбан усаҡтарын ҡолатты, уларҙы емертеп, онтағын Ҡидрон үҙәненә ташланы+.
13Йәрүсәлимдең көнсығышында, Һәләкәт тауының көньяғында Исраил батшаһы Сөләймән сидондарҙың ерәнгес алиһәһе Ғаштореҫҡа, моавтарҙың ерәнгес бото Кемошҡа, ғаммондарҙың ерәнгес бото Милкомға ҡорған табыныу ҡалҡыулыҡтарын нәжесләне,+
14табыныу бағаналарын ватты, Ашераның ҡолғаларын ҡырҡып ырғытты, ул урындарға кеше һөйәктәре таратып ташланы+.

15Быларҙан башҡа батша Исраилды гонаһҡа батырған Яровғам Неват улы Бейт-Илдә төҙөткән ҡорбан усағын табыныу урыны менән бергә емерҙе, табыныу урынын яндырып, көл-туҙанға әйләндерҙе, Ашераның ҡолғаһын яҡты+.

16Шунан Йошияһ тирә-яҡты байҡаны һәм тауҙағы ҡәберҙәрҙе күреп ҡалды. Кеше ебәртеп, ундағы һөйәктәрҙе сығартты һәм, уларҙы ҡорбан усағы өҫтөндә яндырып, усаҡты нәжесләне. Шул рәүешле Раббының Алла бәндәһе аша белдерелгән һүҙе ғәмәлгә ашты+.

17Йошияһ:

– Кемгә ҡуйылған һәйкәлде күрәм мин? – тип һораны.

– Йәһүҙәнән килеп, әле һинең Бейт-Илдәге ҡорбан усағын нимә эшләткәнеңде алдан әйтеп ҡалдырған Алла бәндәһенең ҡәбере, – тип яуап бирҙе ҡала халҡы+.

18– Уға ҡағылмағыҙ, – тине батша. – Бер кем дә уның һөйәктәрен борсомаһын.

Шулай итеп, Алла бәндәһенең һөйәктәренә лә, Самариянан килгән пәйғәмбәрҙең һөйәктәренә лә теймәнеләр.

19Йошияһ Исраил батшаларының, Раббыны асыуландырып, Самария ҡалаларында эшләгән барлыҡ табыныу ҡалҡыулыҡтарын да Бейт-Илдәге кеүек үк емерҙе.
20Ул табыныу ҡалҡыулыҡтарындағы бөтә ҡаһиндарҙы ҡорбан усаҡтарында сәнсеп үлтерҙе һәм ҡорбан усаҡтарында кеше һөйәктәрен яндырҙы. Шунан Йәрүсәлимгә әйләнеп ҡайтты+.




Йошияһ менән халыҡтың Ҡотҡарылыу байрамын үткәреүе

(2 Йыл 35:1, 18-19)

21•Батша бар халыҡҡа: «Ошо Килешеү китабында яҙылғанса, Аллағыҙ Раббыға бағышлап Ҡотҡарылыу байрамын үткәрегеҙ», – тип бойороҡ бирҙе+.
22Исраилға идара иткән хакимдар заманынан һуң, Исраил батшалары дәүерендә лә, Йәһүҙә батшалары хакимлыҡ иткән ваҡыттарҙа ла Ҡотҡарылыу байрамының был рәүешле билдәләп үтелгәне булманы.
23Шулай итеп, Раббыға бағышланған был Ҡотҡарылыу байрамы Йошияһ батшалығының ун һигеҙенсе йылында Йәрүсәлимдә уҙғарылды.

24Быларҙан башҡа Йошияһ, Хилҡияһ ҡаһин Раббы ҡорамында тапҡан китапта яҙылған ҡанунға ярашлы, әруахтарҙың рухын саҡырыусыларҙы һәм күрәҙәселәрҙе, йорт илаһтарының һындарын һәм боттарҙы, Йәһүҙә ерендә һәм Йәрүсәлимдә күренгән барлыҡ әшәкелектәрҙе юҡ итте+.
25Йошияһҡа тиклем дә, унан һуң да Раббыға бөтә йөрәктән, йәне-тәне менән бирелгән һәм Мусаның ҡанунын шулай үтәгән бер генә батша ла булманы+.

26Әммә Менашше үҙенең хилаф эштәре менән Раббыны ныҡ асыуландырғанға күрә, Раббы Йәһүҙәгә ҡаршы ялҡынланған ярһыуынан ваз кисмәне+.
27Ул:

– Быға тиклем Исраилды хозурымдан нисек алып ташлаған булһам, Йәһүҙәне лә шулай алып ташлаясаҡмын, – тине. – Үҙемә тип һайлап алған ҡала Йәрүсәлимдән дә, «исемем ошонда төйәкләнер» тигән был ҡорамдан да баш тартам+.

28•Йошияһтың башҡа ғәмәлдәре тураһында «Йәһүҙә батшалары тарихы» китабында яҙылған.

29Йошияһ батшалыҡ иткән осорҙа Мысыр фирғәүене Нехо, Ашшур батшаһына ярҙам итер өсөн, яу менән Евфрат йылғаһына йүнәлде. Йошияһ батша уға ҡаршы сыҡты һәм фирғәүен, Йошияһ менән Мегиддола осрашып, уны үлтерҙе+.
30Хеҙмәтселәре Йошияһтың мәйетен яу арбаһында Мегиддонан Йәрүсәлимгә алып ҡайтып, үҙенең төрбәһенә дәфен ҡылды. Йәһүҙә халҡы Йошияһтың улы Йеһоахазды мәсехләп, уны атаһы урынына батша итеп ҡуйҙы+.




Йәһүҙә батшаһы Йеһоахаз

(2 Йыл 36:2-4)

31•Тәхеткә ултырғанда Йеһоахазға егерме өс йәш ине. Ул Йәрүсәлимдә өс ай батшалыҡ итте. Әсәһе – Хамутал Ливна ҡалаһынан Йермеяһ ҡыҙы ине+.
32Йеһоахаз ата-бабалары кеүек үк Раббы күҙендә яман булған эштәр ҡылды.
33Йәрүсәлимдә башҡа батшалыҡ итмәһен өсөн, фирғәүен Нехо Йеһоахазды Хамаҫ ерендә, Ривлала, әсиргә алды һәм Йәһүҙәгә йөҙ талант көмөш, бер талант алтын күләмендә түләү һалды+.
34Йошияһтың улы Әлъяҡимды, исемен Йеһояҡим тип үҙгәртеп, атаһының урынына батша итеп ҡуйҙы. Йеһоахазды иһә Мысырға алып китте. Йеһоахаз шунда үлде+.
35Йеһояҡим фирғәүенгә алтынды һәм көмөштө бирҙе. Фирғәүен талап иткән тиклем алтын-көмөш йыйыр өсөн Йеһояҡим ил халҡына, һәр береһенең байлығына ҡарап, һалым һалды.




Йәһүҙә батшаһы Йеһояҡим

(2 Йыл 36:5-8)

36•Тәхеткә ултырғанда Йеһояҡимға егерме биш йәш ине. Ул Йәрүсәлимдә ун бер йыл батшалыҡ итте. Әсәһе Зевуддаһ – Рума ҡалаһынан Педаяһ ҡыҙы ине.
37Йеһояҡим да, ата-бабалары кеүек, Раббы күҙендә яман булған эштәр ҡылды.

241Йеһояҡим батшалыҡ иткән осорҙа Бабил батшаһы Навуходоносор Йәһүҙәгә яу менән килде. Йеһояҡим өс йыл буйы уға буйһоноп йәшәне, унан һуң баш күтәрҙе+.
2Раббы, Үҙенең ҡолдары пәйғәмбәрҙәр аша әйткәндәренә ярашлы, Йәһүҙәне юҡ итер өсөн уға ҡаршы Халдей, Арам, Моав, Ғаммон баҫҡынсыларын ебәрҙе+.
3-4Һис шикһеҙ, былар барыһы ла Раббы ихтыяры менән эшләнде. Менашшеның гонаһтары, ғәйепһеҙҙәрҙең ҡанын түккәне өсөн Раббы Йәһүҙәне хозурынан алып ташламаҡ булды. Менашше Йәрүсәлимде ҡанға батырғайны һәм Раббы уны ғәфү итергә теләмәне+.

5Йеһояҡимдың башҡа ғәмәлдәре тураһында «Йәһүҙә батшалары тарихы» китабында яҙылған.
6Йеһояҡим үлеп, ата-бабаларына ҡушылғас, уның урынына улы Йеһояхин батша булды.




Йәһүҙә батшаһы Йеһояхин

(2 Йыл 36:9-10)

7Мысыр фирғәүене башҡаса үҙ ерҙәренән сыҡманы, сөнки Бабил батшаһы уның Мысыр сигендәге йылғанан алып Евфрат йылғаһына тиклемге бөтә биләмәләрен яулап алғайны.

8•Йеһояхин ун һигеҙ йәшендә тәхеткә ултырҙы һәм Йәрүсәлимдә өс ай батшалыҡ итте. Әсәһе Йәрүсәлимдән Нехушта Әлнаҫан ҡыҙы ине.
9Йеһояхин да, атаһы һымаҡ, Раббы күҙендә яман булған эштәр ҡылды.

10Шул осорҙа Бабил батшаһы Навуходоносорҙың ғәскәрҙәре Йәрүсәлимгә килде һәм уны ҡамап алды.
11Яугирҙәре ҡаланы ҡамаған саҡта Навуходоносор үҙе Йәрүсәлимгә килгәс,
12Йәһүҙә батшаһы Йеһояхин әсәһе, хеҙмәтселәре, түрәләре һәм һарай әһелдәре менән бергә Бабил батшаһына баш һалды. Навуходоносор Бабилға батшалыҡ итеүенең һигеҙенсе йылында Йеһояхинды әсиргә алды+.
13Раббының быға тиклем әйткәндәренә ярашлы, Навуходоносор Раббы ҡорамындағы һәм батша һарайындағы бөтә хазиналарҙы Бабилға оҙатты, Исраил батшаһы Сөләймәндең Раббы ҡорамы өсөн яһатҡан бөтә алтын һауыттарын киҫәктәргә тураҡланы+.
14Йәрүсәлимдә йәшәүселәрҙең барыһын: бөтә түрәләрҙе, ҡаһарман яугирҙәрҙе, балта оҫталарын һәм тимерселәрҙе – ун мең кешене һөргөнгә алып китте. Йәһүҙә халҡының иң ярлыларынан башҡа бер кем дә ҡалманы.

15Навуходоносор Йеһояхинды Бабилға һөргөнгә алып китте. Уның менән бергә әсәһе, ҡатындары, һарай әһелдәре һәм илдең күренекле кешеләре лә Йәрүсәлимдән Бабилға һөрөлдө+.
16Бынан тыш көслө һәм һуғышҡа әҙер булған ете мең яугир, меңәрләгән балта оҫталары һәм тимерселәр Бабилға ҡыуып алып кителде.
17Навуходоносор Йеһояхиндың урынына уның атаһының ҡустыһы Маттанъяһты, исемен Сидкияһҡа үҙгәртеп, батша итеп ҡуйҙы+.




Йәһүҙә батшаһы Сидкияһ

(2 Йыл 36:11-14; Йер 52:1-3)

18•Тәхеткә ултырғанда Сидкияһҡа егерме бер йәш ине. Ул Йәрүсәлимдә ун бер йыл батшалыҡ итте. Әсәһе Хамутал – Ливна ҡалаһынан Йермеяһтың ҡыҙы ине+.
19Сидкияһ та, Йеһояҡим кеүек үк, Раббы күҙендә яман булған эштәр ҡылды.
20Раббы Йәрүсәлим менән Йәһүҙәгә шул тиклем ныҡ асыулы ине, уларҙы Үҙенең хозурынан алып бырғаны.

Сидкияһ Бабил батшаһына ҡаршы баш күтәрҙе+.

251Сидкияһ хакимлығының туғыҙынсы йылында, унынсы айҙың унынсы көнөндә Бабил батшаһы Навуходоносор, бөтә ғәскәре менән килеп, Йәрүсәлимдең әйләнәһенә туплам булып урынлашты һәм уратып уба ҡорҙо+.
2Ҡала Сидкияһ батша хакимлығының ун беренсе йылына тиклем ҡамауҙа булды.
3Дүртенсе айҙың туғыҙынсы көнөнә ҡалала аслыҡ шул тиклем көсәйҙе, халыҡтың бер тәғәм ризығы ла ҡалманы.
4Шул көндө дошман ҡала диуарының бер урынын емерҙе. Халдейҙар ҡаланы һәр яҡтан ҡамауҙа тотһалар ҙа, Йәһүҙә батшаһы яугирҙәре менән бергә ҡасып китте. Улар төндә батша баҡсаһының эргәһендә ике диуар араһындағы ҡапҡанан сыҡтылар ҙа Ғарава юлынан киттеләр.
5Халдейҙар ғәскәре батша артынан төштө һәм уны Йерихо тигеҙлегендә ҡыуып етте. Бөтә ғәскәр батшаны ташлап ҡасып бөттө.
6Батшаны әсиргә алып, Ривлаға Бабил батшаһына килтерҙеләр һәм шунда уға хөкөм сығарҙылар+.
7Сидкияһтың улдарын уның күҙ алдында сәнсеп үлтерҙеләр, унан үҙенең күҙен һуҡырайттылар һәм, баҡыр бығау кейҙереп, Бабилға алып киттеләр+.

8Навуходоносор батша хакимлығының ун туғыҙынсы йылында, бишенсе айҙың етенсе көнөндә Бабил батшаһының яраны, нөгәрҙәр башлығы Невузарадан Йәрүсәлимгә инде+.
9Ул Раббы ҡорамын, батша һарайын, Йәрүсәлимдәге йорттарҙы – бөтә ҙур биналарҙы яндырып бөтөрҙө+.
10Нөгәрҙәр башлығы етәкселегендә халдейҙар ғәскәре Йәрүсәлимде уратып алған диуарҙарҙы емерҙе+.
11Ҡалала иҫән ҡалған кешеләрҙе, Бабил батшаһы яғына күскәндәрҙе һәм башҡа халыҡты Невузарадан һөргөнгә оҙатты.
12Йөҙөм баҡсаларында һәм баҫыуҙарҙа эшләр өсөн бер ни тиклем ярлыларҙы ғына ҡалдырҙы.

13Халдейҙар, Раббы ҡорамындағы баҡыр бағаналарҙы, таяуҙарҙы, баҡыр диңгеҙҙе киҫәктәргә тураҡлап, баҡырын Бабилға оҙаттылар+.
14Улар ҡаҙандарҙы, көрәктәрҙе, филтә таҙартҡыстарҙы, табаҡтарҙы, ғөмүмән, ҡорамдағы ғибәҙәт хеҙмәтендә ҡулланылған барлыҡ баҡыр һауыттарҙы алды+.
15Нөгәрҙәр башлығы саф алтындан һәм көмөштән ҡойолған нәмәләрҙе – хуш еҫ төтәҫләгестәрҙе һәм сеүәтәләрҙе алып китте.

16Раббы ҡорамы өсөн Сөләймән батша яһатҡан ике бағана, баҡыр диңгеҙ һәм таяуҙарға бихисап баҡыр тотонолғайны+.
17Һәр бағананың бейеклеге – ун һигеҙ терһәк, башындағы тажының бейеклеге өс терһәк булып, таж тирәләй ҡуйылған селтәр ҙә, анар емештәре лә – барыһы ла баҡырҙан ҡойолған ине; селтәр менән биҙәлгән икенсе бағана ла беренсеһенә оҡшағайны+.

18Нөгәрҙәр башлығы баш ҡаһин Сераяһты, ҡаһин ярҙамсыһы Сефанъяһты, өс тупһа һаҡсыһын әсиргә алды+.
19Ҡалала тороп ҡалған яугирҙәрҙең башлығын, батшаның биш кәңәшсеһен, ил халҡын ғәскәри хеҙмәткә теркәгән хәрби баш кәтипте һәм ҡалала ҡалған халыҡтан алтмыш кешене үҙе менән алып китте.
20Нөгәрҙәр башлығы Невузарадан уларҙың барыһын да Ривлаға Бабил батшаһына алып барҙы.
21Бабил батшаһы уларҙы Хамаҫ ерендәге Ривлала язалап үлтерҙе. Шулай итеп, Йәһүҙә халҡы үҙ төйәгенән һөргөнгә ҡыуылды.

22•Бабил батшаһы Навуходоносор Йәһүҙәлә ҡалған халыҡҡа башлыҡ итеп Шафандың ейәне, Ахиҡамдың улы Гедалъяһты тәғәйенләне+.
23Бабил батшаһының Гедалъяһты башлыҡ итеп ҡуйғанын ишеткәс, хәрби түрәләр, исемләп әйткәндә Неҫанъяһ улы Исмәғил, Ҡареах улы Йоханан, Нетофа ҡалаһынан Танхумәҫ улы Сераяһ, атаһы Мағаханан булған Яазанъяһ үҙҙәренең кешеләре менән Миспаға, Гедалъяһ янына килде+.
24Гедалъяһ уларға һәм уларҙың кешеләренә ант итеп:

– Халдей түрәләренән ҡурҡмағыҙ. Илдә ҡалып, Бабил батшаһына хеҙмәт итегеҙ һәм һеҙгә яҡшы булыр, – тине.

25Шулай итеп, ошо йылдың етенсе айында батша нәҫеленән булған Әлишамағтың ейәне, Неҫанъяһ улы Исмәғил ун кешеһе менән килеп Гедалъяһты үлтерҙе. Уның менән бергә Миспала булған йәһүҙиҙәрҙе һәм халдейҙарҙы ла ҡылыстан үткәрҙе+.
26Бынан һуң халыҡтың олоһо ла, кесеһе лә, шулай уҡ хәрби түрәләр ҙә Мысырға ҡасты, сөнки халдейҙарҙан ҡурҡты+.

27•Йәһүҙә батшаһы Йеһояхин Бабилға һөргөнгә ебәрелеүенең утыҙ етенсе йылында Бабил тәхетенә Әуил-Меродах ултырҙы. Шул йылдың ун икенсе айының егерме етенсе көнөндә Әуил-Меродах, мәрхәмәт күрһәтеп, Йәһүҙә батшаһы Йеһояхинды зиндандан азат итте+.
28Уның менән миһырбанлы һөйләште, Бабилда булған башҡа батшаларға ҡарағанда юғарыраҡ урынға ултыртты.
29Йеһояхин зиндан кейемдәрен алмаштырҙы, ошо көндән алып ғүмеренең аҙағына тиклем батша менән бер табындан ашаны.
30Ғүмеренең буйына уға Бабил батшаһы тарафынан йәшәү өсөн кәрәк-яраҡ көн һайын бирелә килде.







* 2:9 Ҡанун буйынса баш балаға атаһы мөлкәтенән мираҫҡа ике өлөш тейеш булған.

* 5:5 Ун талант; алты мең шекел – ун талант – яҡынса 360 кг, алты мең шекел – яҡынса 72 кг.

* 5:17 Раббыға Исраилда, йәки Исраилдан алынған тупраҡта ғына табынырға мөмкин, тип һаналған.

* 6:25 Кав – 1,2 л.

* 7:1 Сеа – ашлыҡ, ярма, он үлсәү берәмеге, 7,3 л.

* 9:31 Зимри менән сағыштырып (ҡарағыҙ: «ІІІ Батшалар» 16:9-10, 15-18), Изевел Йеһуҙың үҙ хакимына хыянат итеүенә, Исраил тәхетен тартып алыуына һәм ахырының тиҙ һәм ҡыҙғаныс булыуына ишаралай.

* 14:21 Ғазаръяһ – ул Ғуззияһ тип тә бирелгән (ҡарағыҙ: 15:13; «І Йылъяҙма» 6:9).

* 15:19 Пул – Ашшур батшаһы Тиглат-Пиләсәрҙең башҡа исеме (ҡарағыҙ: 15:29). Ул б.э.т. 745–727 йылдарҙа батшалыҡ иткән.

* 18:13 Санхерив – б.э.т. 705–681 йылдарҙа батшалыҡ иткән.

* 19:21 Сион-ҡыҙ – Сион тауында урынлашҡан Йәрүсәлим ҡалаһының шиғри атамаһы. Бында һәм башҡа шундай урындарҙа Сион һәм Йәрүсәлим ҡатын-ҡыҙға тиңләштерелә.

Инеш һүҙ


Паулустан коринҫостарға икенсе хат

Паулустың Коринҫостағы имандаштар берҙәмлегендә алып барған өгөттәре һәм өндәүҙәре эҙһеҙ үтмәй. Гонаһ ҡылған коринҫостарҙың күбеһе үҙ ғәйебен таный һәм Паулус менән ярашырға тырыша. Әммә ҡайһы берәүҙәр Паулустың абруйына ҡаршы ҡотороноуын дауам итә. Шунлыҡтан Паулус Македонияла булған сағында йәнә бер хат яҙырға мәжбүр була һәм Коринҫосҡа тағы бер барып килергә йыйына.

Был хат Паулустың башҡа хаттары араһында теүәллек һәм тәртипкә бик һалынмағанлығы менән айырылып тора. Быға, моғайын, Паулустың кисерештәр ғәрәсәте эсендә ҡалыуы сәбәпсе булғандыр. Ҡайһы бер тикшеренеүселәр фекеренсә, Паулустың коринҫостарға яҙған был хаты айырым бер нисә хаттан тора, һәм улар һуңынан берләштерелгән булырға тейеш.

Нисек кенә булмаһын, был хатты өс төп өлөшкә бүлеп ҡарарға мөмкин:





	Паулустың Коринҫостағы берҙәмлек менән татыулашыуына ҡыуаныс кисереүе һәм Ғайса Мәсих илсеһе булыу хеҙмәтен тасуирлауы (1–7-се бүлектәр);

	коринҫостарға, үҙ мөмкинлектәренән сығып, Йәрүсәлимдәге фәҡир мәсихселәргә йомарт ярҙам күрһәтергә кәңәш биреү (8–9-сы бүлектәр);

	ялған өйрәтеүселәр таҡҡан ғәйептәрҙән яҡлау һәм коринҫостарҙы уларға ышанмаҫҡа өгөтләү (10–13-сө бүлектәр).

11Алла ихтыяры менән Ғайса Мәсихтең илсеһе Паулустан һәм имандашыбыҙ Тимоҫеустан Алланың Коринҫостағы имандаштар берҙәмлегенә, шулай уҡ тотош Ахая өлкәһендәге барлыҡ изгеләргә сәләм+.
2Һеҙгә Атабыҙ Алланан һәм Раббы Ғайса Мәсихтән мәрхәмәт һәм именлек булһын.


Аллаға шөкөр итеү

3Һәр яҡлап йыуатыусы Аллаға һәм шәфҡәтлелек күрһәтеүсе Атаға – Раббыбыҙ Ғайса Мәсихтең Аллаһы һәм Атаһына дан!+
4Алла беҙҙе барлыҡ ҡайғыларыбыҙҙа йыуата. Шуға күрә Ул беҙгә биргән йыуаныс менән үҙебеҙ ҙә һәр төрлө ҡайғылары булғандарҙың күңелен күтәрә алабыҙ.
5Беҙҙә Мәсих ғазаптары арта барған һайын, Уның аша йыуанысыбыҙ ҙа арта+.
6Ҡайғырабыҙ икән – был һеҙҙең йыуаныуығыҙ һәм ҡотолоуығыҙ өсөн; йыуанабыҙ икән, был йыуанысығыҙ өсөн булыр. Ә был беҙгә кисерергә тура килгән ғазаптарҙы һеҙгә лә түҙемлек менән кисерергә көс бирә+.
7Һеҙгә ныҡ өмөтләнәбеҙ, сөнки ғазаптарҙы нисек уртаҡлашһағыҙ, йыуанысты ла шулай уртаҡлашҡанығыҙҙы беләбеҙ.

8Имандаштар, Асия өлкәһендә кисергән михнәттәребеҙ тураһында белеүегеҙҙе теләйбеҙ. Беҙ түҙгәндәр көс етмәҫлек һәм сиктән тыш ауыр ине, хатта иҫән ҡалыуға ла өмөтөбөҙҙө юғалтҡайныҡ+.
9Үҙебеҙгә түгел, ә үлгәндәрҙе терелтеүсе Аллаға таянырға өйрәнер өсөн, беҙ үҙебеҙҙе үлемгә хөкөм ителгәндәр кеүек хис иттек+.
10Алла беҙҙе үлем дәһшәтенән* ҡотҡарҙы һәм тағы ла ҡотҡарасаҡ әле. Киләсәктә лә ҡотҡарасағына ышанып, Уға өмөт бағлайбыҙ,+
11тик ҡылған доғаларығыҙ менән һеҙ ҙә беҙгә ярҙам итеп тороғоҙ. Шул саҡта күптәр, доғаларына яуап итеп, беҙгә мәрхәмәтле булғаны өсөн, Аллаға рәхмәт уҡыр+.




Паулустың ниәттәренең үҙгәреүе

12Беҙ шуның менән ғорурланабыҙ һәм быға выжданыбыҙ ҙа шаһит: беҙ был донъяла, бигерәк тә һеҙҙең арала, Алла теләгәнсә, ихлас һәм намыҫ менән эш иттек. Беҙҙе был донъя зирәклеге түгел, ә Алла мәрхәмәте оҙатып йөрөнө+.
13-14Беҙ бит һеҙ уҡый һәм аңлай алған нәмәләрҙе генә яҙабыҙ. Беҙҙе өлөшләтә аңлайһығыҙ инде, ә мин тулыһынса аңлауығыҙға өмөт бағлайым. Шул саҡ, һеҙ беҙҙең ғорурлығыбыҙ булған кеүек, Раббыбыҙ Ғайса килгән көндә беҙ ҙә һеҙҙең ғорурлығығыҙ икәнлеген аңлаясаҡһығыҙ+.

15Сәйәхәтем башында янығыҙға ошондай ышаныс менән барырға теләгәйнем. Шулай Алла фатихаһын һеҙгә ҡабатлап тапшырыр инем+.
16Һеҙҙең аша – Македония өлкәһенә, Македониянан тағы һеҙгә килергә һәм һеҙҙең ярҙамығыҙ менән Йәһүҙиәгә барырға ниәтләнгәйнем+.
17Әллә бындай ниәт ҡороп, уйламайынса эш иттемме? Йә донъя кешеһе кеүек бер үк ваҡытта «эйе» лә, «юҡ» та тип әйтәмме?
18Алла тоғролоғо хаҡ булған кеүек, һеҙгә тәүҙә «эйе», аҙаҡ «юҡ» тип әйтмәйбеҙ+.
19Беҙ, йәғни мин, Силуан һәм Тимоҫеус һеҙгә вәғәзләгән Алла Улы Ғайса Мәсихтә бер юлы «эйе һәм юҡ»ҡа урын юҡ, Унда «эйе» генә бар+.
20Сөнки Алла тарафынан бирелгән бөтә вәғәҙәләр Ғайса Мәсихтә «эйе» тип раҫлана. Шуға күрә Алланы данлау өсөн беҙ әйтә торған «амин» да Уның аша әйтелә+.
21Алла һеҙҙе һәм беҙҙе Мәсихтә Үҙе нығыта. Ул, беҙгә зәйтүн майы һөртөп,
22Үҙ мисәте менән тамғаланы, беҙгә биреләсәк нәмәләр өсөн йөрәктәребеҙгә ышаныслы билдә булараҡ Изге Рухын бирҙе+.

23Әгәр дөрөҫөн әйтмәһәм, Алла үҙемде һәләк итһен: мин Коринҫосҡа һеҙҙе ҡыҙғанғанға күрә бығаса барманым+.
24Был иһә иманығыҙ өҫтөнән хакимлыҡ итәбеҙ тигән һүҙ түгел, киреһенсә, беҙ, шатланыуығыҙҙы теләп, һеҙҙең менән бергә хеҙмәт итәбеҙ: сөнки һеҙ иманығыҙҙа ныҡ тораһығыҙ.

21Шуға күрә был юлы минең килеүем һеҙҙең күңелегеҙҙе төшөрөргә тейеш түгел, тип ҡарар иттем.
2Әгәр һеҙҙе көйөндөрәм икән, ул ваҡытта һеҙҙән – мин көйөндөргән кешеләрҙән – башҡа мине кем ҡыуандырыр+?
3Килгәс, ҡыуандырырға тейешле кешеләр мине көйөндөрмәһен өсөн, һеҙгә нәҡ шул турала яҙғайным да инде. Ҡыуанысымдың бөтөнөгөҙ өсөн дә уртаҡ ҡыуаныс булыуына ышанам.
4Оло ҡайғы һәм йөрәк әрнеүе менән, күҙ йәштәремә мансылып яҙҙым мин уны, тик күңелегеҙҙе төшөрөргә тип түгел, ә һеҙгә булған көслө мөхәббәтемде белдерер өсөн+.




Гонаһлыны ғәфү итеү

5Кемдер берәү мине көйөндөргән икән, ул мине генә түгел, һеҙҙең бөтөнөгөҙҙө лә – һәр хәлдә ниндәйҙер кимәлдә (арттырып күрһәтмәҫ өсөн әйтәм) – көйөндөргән.
6Ундай кешегә күптәрегеҙ биргән яза етә+.
7Хәҙер инде уны ғәфү итегеҙ һәм йыуатығыҙ, юғиһә артыҡ ныҡ көйөнөү уны өмөтһөҙлөккә һалыр.
8Шуның өсөн уға мөхәббәтегеҙҙе раҫлауығыҙҙы үтенәм.
9Һынауҙы үтә алдығыҙмы, йәғни бөтә нәмәлә лә тыңлаусанһығыҙмы, икәнен белеү өсөн яҙҙым хатымды.
10Һеҙ кемделер ғәфү итәһегеҙ икән, мин дә уны ғәфү итәм. Ғәфү иткәнемде (әгәр быға сәбәп ысынлап та булһа) мин Мәсих алдында һеҙҙең хаҡҡа ғәфү иттем.
11Шулай итеп, Иблис хәйләлә беҙҙе уҙҙыра алмаҫ. Беҙ уның ниәттәрен беләбеҙ бит+.




Паулустың борсолоуы

12Мәсих тураһындағы Һөйөнөслө Хәбәрҙе вәғәзләргә тип Троас ҡалаһына килгәс, Раббы миңә ишекте асып ҡуйған+.
13Тик унда имандашым Титусты таба алмағанлыҡтан, күңелем тыныслана алманы. Шуға күрә, имандаштар менән хушлашып, Македонияға юл алдым+.




Мәсих илсеһенең хеҙмәте

14Беҙҙе һәр ваҡыт Мәсихтең еңеү тантанаһында йөрөтөүсе һәм беҙҙең аша һәр ерҙә Мәсих хаҡында хуш еҫтәй белем таратыусы Аллаға рәхмәт яуһын+.
15Ҡотолоусылар араһында ла, һәләк булыусылар араһында ла беҙ – Мәсихтең Аллаға күтәрелгән хуш еҫе+.
16Берәүҙәргә беҙ – һәләкәткә илтеүсе үлем еҫе, ә икенселәргә – тереклек биреүсе йәшәүҙең хуш еҫе. Бындай эшкә кем һәләтле һуң?
17Беҙ, күптәрҙән айырмалы рәүештә, Алла һүҙе менән һатыу итмәйбеҙ, ә Алла тарафынан ебәрелгән булараҡ, Мәсихтә беҙ Уның Үҙе алдында ихлас күңелдән вәғәзләйбеҙ.

Яңы килешеү хеҙмәтселәре

31Үҙебеҙҙе яңынан тәҡдим итергә тырышмайбыҙмы икән? Ҡайһы берәүҙәр кеүек, һеҙгә үҙебеҙҙе маҡтаған хат килтерәйекме йә һеҙҙән һорап алайыҡмы+?
2Һеҙ үҙегеҙ – беҙҙең хатыбыҙ. Ул беҙҙең күңелдәребеҙгә яҙылған, уны бөтә кеше белә һәм уҡый ала.
3Һеҙҙең хеҙмәтебеҙ аша яҙылған Мәсих хаты булыуығыҙҙы барыһы ла күрә. Ул яҙа торған ҡара менән түгел, ә тере Алланың Рухы менән, таҡтаташтарға түгел, ә кешеләрҙең күңеленә яҙылған+.

4Алла алдында Мәсих аша бына шундай ышанысыбыҙ бар.
5Үҙебеҙ шулай шәп булғанға һәләт үҙенән-үҙе килмәй беҙгә, һәләтебеҙ – Алланан.
6Ул беҙгә яңы килешеү хеҙмәтселәре булыу һәләтен бирҙе. Яңы килешеү – яҙылған ҡанунға түгел, ә Рухҡа нигеҙләнгән, сөнки яҙылған ҡанун үлтерә, Рух иһә йәшәү бүләк итә+.

7Таштарға соҡоп яҙылған ҡанунға хеҙмәт итеүҙең үлем килтереүен хәтерләгеҙ. Ул шундай дан менән балҡып килгән, исраилдар Мусаның балҡып торған йөҙөнә, хатта был балҡыу юғала барһа ла, ҡарай алмағандар. Был хеҙмәт шундай дан менән килгән икән,+
8Рух менән билдәләнгән хеҙмәт тағы ла данлыраҡ түгелме ни?
9Кешене хөкөмгә килтереүсе хеҙмәт бөйөк булһа, Алланың әҙәмде аҡлауына илткән хеҙмәт күпкә данлыраҡ.
10Ҡасандыр данлы булған нәмә, өҫтөнлөк алған яңыһы менән сағыштырғанда, инде бөйөк түгел шул.
11Юғалып барған нәмә дан менән килһә, мәңге буласағы күпкә данлыраҡ!

12Ошондай өмөтөбөҙ булғанға, беҙ ҙур тәүәккәллек менән эш итәбеҙ.
13+Исраилдар юғала барған данға ҡарамаһын өсөн, йөҙөн бөркәнсек менән ҡаплаған Муса кеүек түгелбеҙ.
14Әммә уларҙың аҡылы томаланған, сөнки иҫке килешеү яҙмаларын уҡығанда уларҙың аҡылы шул бөркәнсек менән ябылған һымаҡ. Ул бөркәнсекте Мәсих кенә алып ташлаясаҡ+.
15Бөгөнгә тиклем Муса ҡанунын уҡығанда, уларҙың күңелендә бөркәнсек ята.
16Әммә Раббыға йөҙ менән боролғанда был бөркәнсек алып ташлана+.
17Раббы – ул Рух, ә Раббы Рухы булған ерҙә – азатлыҡ+.
18Беҙ барыбыҙ ҙа бөркәнсек ябынмайынса Раббының данын көҙгөләге кеүек күрәбеҙ. Беҙ үҫә барған дан менән үҙгәртеләбеҙ һәм Раббыға оҡшағандан-оҡшай барабыҙ. Был үҙгәреү Раббынан килә, ә Раббы ул – Рух+.

Балсыҡ һауыттарҙағы хазина

41Алла мәрхәмәте аша беҙгә шундай хеҙмәт тапшырылғанлыҡтан, күңел төшөнкөлөгөнә бирелмәйбеҙ+.
2Уның урынына, хурлыҡлы йәшерен эштәрҙе кире ҡағып, хәйлә юлына баҫмайынса һәм Алла һүҙен боҙмайынса, киреһенсә, хәҡиҡәтте асып, Алла алдында яуаплы булып, үҙебеҙҙе һәр кешенең выждан хөкөмөнә тәҡдим итәбеҙ+.
3Беҙ вәғәзләгән Һөйөнөслө Хәбәр бөркәнсек менән йәшерелгән кеүек булһа, ул һәләкәт юлынан барыусылар өсөн генә йәшерелгән+.
4Был донъяның илаһы уларҙың аҡылын томалаған һәм улар, иманға килмәйенсә, Алланың һыны булған Мәсихтең балҡышлы шөһрәтен күрһәтеүсе Һөйөнөслө Хәбәрҙең нурын күрмәйҙәр+.
5Беҙ бит үҙебеҙҙе түгел, ә Ғайса Мәсихте бөйөк Хаким булараҡ вәғәзләйбеҙ, үҙебеҙ иһә – Мәсих хаҡына һеҙҙең хеҙмәтселәрегеҙ генә+.
6+«Ҡараңғылыҡтан яҡтылыҡ балҡыһын», – тигән Алла Үҙе күңелдәребеҙҙә нурланды. Шулай Ғайса Мәсих йөҙөндә балҡыған Алла шөһрәтен танып белдек+.

7Әммә беҙ – ни бары хазина һаҡлаған балсыҡ һауыттар ғына. Бының менән был саманан тыш ҙур ҡөҙрәттең беҙҙеке түгел, ә Алланыҡы икәне күрһәтелә+.
8Беҙҙе һәр яҡлап ҡыҫырыҡлайҙар, әммә бирешмәйбеҙ; йыш ҡына ни эшләргә белмәй аптырашта ҡалабыҙ, әммә өмөтһөҙлөккә бирелмәйбеҙ;+
9беҙҙе эҙәрлекләйҙәр, ләкин Алла беҙҙе ташламай; беҙҙе аяҡтан йығалар, ләкин һәләк булмайбыҙ+.
10Ғайсаның тормошо ла тәнебеҙҙә күренһен өсөн, Уның үлемен һәр ваҡыт тәнебеҙҙә йөрөтәбеҙ+.
11Эйе, үлемле тәнебеҙҙә Уның тормошо ла күренһен өсөн беҙ, тереләр, Ғайса хаҡына бер туҡтауһыҙ үлемгә дусар ителәбеҙ+.
12Шулай итеп, үлем – беҙҙә, ә йәшәү һеҙҙә эш итә.

13+Изге Яҙмала: «Мин ышандым, шуға күрә һөйләнем», – тип әйтелгән. Шундай уҡ иман рухына эйә булараҡ, беҙ ҙә ышанабыҙ, шуға күрә һөйләйбеҙ+.
14Сөнки Раббы Ғайсаны үленән терелткән Алланың беҙҙе лә Ғайса менән бергә терелтәсәген һәм һеҙҙең менән бергә Үҙенең алдына килтереп баҫтырасағын беләбеҙ+.
15Быларҙың бөтәһе лә һеҙҙең өсөн эшләнә. Шулай итеп, мәрхәмәт торған һайын күберәк кешеләргә таралыр һәм шуның менән Алла данына торған һайын күберәк рәхмәт яуыр.




Килә торған мәңгелек дан

16Бына шуның өсөн беҙ күңел төшөнкөлөгөнә бирелмәйбеҙ. Киреһенсә, тәнебеҙ сереп тарҡала барһа ла, асылыбыҙ көндән-көн яңыра+.
17Үтеп китә торған еңелсә ғазап кисереүебеҙ сиктән тыш ҙур һәм хайран ҡалырлыҡ мәңгелек дан килтерер+.
18Шуға ла беҙ әле күренгәнгә түгел, ә күренмәгәнгә иғтибарыбыҙҙы туплайбыҙ, сөнки күренгәне – ваҡытлыса, күренмәгәне иһә – мәңгелек+.

51Был донъяла беҙ йәшәгән тән ҡасан да булһа емереләсәк ҡыуышҡа оҡшаған. Был ҡыуыш емерелгәс, беҙгә Алла тарафынан күктәрҙә ҡул менән төҙөлмәгән мәңгелек торлаҡ биреләсәген беләбеҙ.
2Был «ҡыуыш»та саҡта ошо тәнебеҙ өҫтөнән күктән килгән был яңы кейемде кейергә ашҡынып көрһөнәбеҙ,+
3кейемде кейгәс, беҙ яланғас булмаҫбыҙ+.
4Эйе, беҙ донъялағы ҡыуышыбыҙҙа саҡта күңелгә ауыр булғанлыҡтан көрһөнәбеҙ, сөнки ошо тәнебеҙҙән ҡотолорға теләмәһәк тә, үлемгә эйә бар нәмә йәшәү тарафынан йотолһон өсөн, ошо тәнебеҙ өҫтөнән күктән килгән яңы кейемде кейергә теләйбеҙ.
5Тап бына шуның өсөн Алла беҙҙе әҙерләне һәм ышаныслы билдә итеп Үҙ Рухын бирҙе+.

6Шуның өсөн, ошо тәнебеҙҙә саҡта Раббынан алыҫ булыуыбыҙҙы белһәк тә, һәр ваҡыт ышаныс менән йәшәйбеҙ.
7Беҙ күҙ күргән нәмәләр менән түгел, ә иман менән йәшәйбеҙ бит+.
8Ҡабатлайым, ышаныс менән йәшәйбеҙ һәм, тәндән сыға һалып, тиҙерәк Раббы янына урынлашырға теләйбеҙ.
9Шуға ла, тәндә булһаҡ та, тәндән сыҡһаҡ та, Уны ҡыуандырырға ынтылабыҙ,+
10сөнки тәндә саҡта ҡылған яҡшы йә яман эштәребеҙгә ҡарата һәр кем үҙенә тейеште алһын өсөн, бөтәбеҙ ҙә Мәсихтең хөкөмө алдына килергә тейеш буласаҡбыҙ+.




Мәсих аша Алла менән татыулаштырыу

11Шулай итеп, Раббынан ҡурҡыуҙың нимә икәнен белеп, беҙ кешеләрҙе Һөйөнөслө Хәбәрҙе ҡабул итергә күндерергә тырышабыҙ. Аллаға беҙҙең кемлегебеҙ билдәле, һеҙҙең выжданығыҙ ҙа беҙҙең кем булыуыбыҙҙы беләлер тип өмөт итәм+.
12Һеҙгә үҙебеҙҙе маҡтай-маҡтай яңынан тәҡдим итмәйбеҙ, әммә йөрәктәрендәге менән түгел, ә тышҡы ҡиәфәт менән генә маҡтаныусыларға яуап бирә алыуығыҙ өсөн, беҙҙең менән маҡтанырға мөмкинлек бирәбеҙ+.
13Әгәр беҙ үҙ аҡылыбыҙҙа түгел икән, был – Алла хаҡына, үҙ аңыбыҙҙа булһаҡ – һеҙҙең хаҡҡа+.
14Бөтә нәмәлә беҙҙең менән Мәсих мөхәббәте идара итә, сөнки бер Кеше бөтәһе өсөн үлгән икән, тимәк, бөтәһе лә үлде, тип ышанғанбыҙ+.
15Тереләр үҙҙәре өсөн түгел, ә үҙҙәре хаҡына үлгән һәм үленән терелтелгән Зат өсөн йәшәһендәр тип, Мәсих барыһы хаҡына үлде+.

16Шуға күрә хәҙер беҙ бер кемде лә кеше үлсәме менән үлсәмәйбеҙ. Мәсихкә элек кеше үлсәме менән ҡараһаҡ та, хәҙер инде улай ҡарамайбыҙ.
17Шулай итеп, кем Мәсихтә, ул яңы зат итеп яратылған. Боронғо тәртип үтте, хәҙер яңы тәртип башланды+.
18Быларҙың һәммәһе лә Алланан, Ул беҙҙе Мәсих аша Үҙе менән татыулаштырҙы һәм татыулаштырыу хеҙмәтен беҙгә тапшырҙы+.
19Йәғни кешеләрҙең ҡылған енәйәттәрен ғәйепкә һанамайынса, Алла донъяны Мәсихтә Үҙе менән татыулаштырҙы һәм татыулашыу тураһындағы хәбәрҙе башҡаларға еткереүҙе беҙгә йөкмәтте+.
20Шулай итеп, беҙ – Мәсихтең вәкилдәре, һәм Алла беҙҙең аша ялбарғандай, Мәсих исеменән үтенәбеҙ: Алла менән ярашығыҙ+.
21Беҙ Мәсихтә Алла алдында тәҡүә тип һаналһын өсөн, Ул беҙҙең гонаһтарыбыҙ өсөн ғәйепте гонаһһыҙ Мәсих өҫтөнә һалды+.

61Беҙ иһә, Алланың хеҙмәттәштәре булараҡ, һеҙгә бүләк ителгән Алла мәрхәмәте бушҡа булмаһын, тип үтенеп һорайбыҙ+.
2+Сөнки Алла:


«Ҡулай ваҡытта һине ишеттем,

ҡотҡарыу көнөндә ярҙам иттем», – ти.



Бына хәҙер – яҡшы ваҡыт, ҡотҡарыу көнө+.

3Беҙ бер кемгә лә кәртә ҡуйырға теләмәйбеҙ, Алла тарафынан бирелгән хеҙмәтебеҙ ғәйепкә алынырға тейеш түгел.
4Киреһенсә, бөтөн нәмәлә үҙебеҙҙе Алла хеҙмәтселәре тип тәҡдим итәбеҙ: оло түҙемлектә лә, ҡайғы-ғазап, бәлә-ҡаза, ҡыйынлыҡтарҙа ла,+
5туҡмалыуҙарҙа, төрмәләрҙә, фетнә-сыуалыштарҙа, ауыр хеҙмәттә, йоҡонан һәм ашауҙан тыйылып торғанда ла,
6сафлыҡ, ғилем, сабырлыҡ менән дә, изгелек күрһәтеү, Изге Рух емештәре, эскерһеҙ мөхәббәт менән дә,
7хәҡиҡәтте вәғәзләү, Алла ҡөҙрәте менән, уң һәм һул ҡулдарыбыҙҙағы тәҡүәлек ҡоралы менән дә,+
8намыҫта һәм хурлыҡта ла, ғәйбәт һәм абруй арҡылы ла. Беҙҙе алдаҡсы тип иҫәпләйҙәр, әммә беҙ хәҡиҡәткә таянабыҙ;+
9билдәһеҙ тип һанаһалар ҙа, танылғанбыҙ; һәр саҡ үлем янаһа ла, күреүегеҙсә, теребеҙ; яза бирһәләр ҙә, үлтерелмәгәнбеҙ;+
10көйөндөрһәләр ҙә, һәр ваҡыт һөйөнәбеҙ; ярлы булһаҡ та, күптәрҙе байытабыҙ; бер нәмәбеҙ булмаһа ла, бөтә нәмәгә эйәбеҙ+.

11Коринҫостар! Һеҙгә асыҡтан-асыҡ өндәштек, йөрәктәребеҙ һеҙҙең өсөн шар асыҡ.
12Беҙҙең йөрәктәребеҙҙә һеҙҙең өсөн урын тар түгел, тик һеҙҙең йөрәктәрегеҙ беҙҙең өсөн тар.
13Һеҙгә балаларыма һөйләгән кеүек әйтәм: яуап итеп һеҙ ҙә йөрәктәрегеҙҙе асығыҙ+.




Яҡтылыҡ менән ҡараңғылыҡтың уртаҡлығы юҡ

14Иманһыҙҙар менән бер тәртәгә егелмәгеҙ. Хаҡлыҡ менән яманлыҡтың ниндәй уртаҡлыҡлығы бар? Йәки яҡтылыҡ менән ҡараңғылыҡ араһында ниндәй уртаҡлыҡ булһын+?
15Мәсих менән Иблис* араһында ниндәй ризалыҡ булыуы мөмкин? Йәки иманлылар менән иманһыҙҙар араһында ниндәй уртаҡлыҡ бар+?
16+Алла йорто менән ялған илаһтар араһында ла уртаҡлыҡ була аламы? Беҙ – тере Алланың йорто. Алла бит:


«Улар араһында йәшәрмен һәм йөрөрмөн;

уларҙың Аллаһы булырмын,

ә улар Минең халҡым булыр», –



тип әйткән+.

17+Шуға күрә,


«Улар араһынан сығығыҙ,

уларҙан айырылығыҙ, – ти Раббы. –

Нәжес нәмәгә ҡағылмағыҙ,

шунда Мин һеҙҙе ҡабул итермен+.

18+Һеҙгә Ата булырмын,

ә һеҙ Миңә улдар һәм ҡыҙҙар булырһығыҙ, –

ти сикһеҙ ҡөҙрәт Эйәһе Раббы»+.

71Һөйөклөләрем, беҙгә ошондай вәғәҙәләр бирелде! Алла алдында ҡурҡҡан хәлдә үҙебеҙҙе тулыһынса Уға бағышлап, әйҙәгеҙ, тәнебеҙҙе һәм рухыбыҙҙы һәр төрлө бысраҡтан таҙарындырайыҡ+.




Паулустың шатлығы

2Йөрәгегеҙҙә беҙгә урын бирегеҙ. Беҙ бер кемде лә рәнйетмәнек, бер кемгә лә зыян эшләмәнек, бер кемдән дә файҙа эҙләмәнек+.
3Быны мин һеҙҙе хөкөм итеп әйтмәйем: элек әйткәнемсә, һеҙ бит беҙҙең йөрәгебеҙҙә. Үлемдә лә, тормошта ла беҙҙе бер нәмә лә һеҙҙән айыра алмай+.
4Мин һеҙгә ныҡ ышанам, һеҙҙең менән бик ғорурланам. Күңелем йыуаныс менән тулы, һәр төрлө ҡайғы-хәсрәттәребеҙгә ҡарамаҫтан, ҡыуанысым сикһеҙ ҙур+.

5Беҙ бит хатта Македонияға килгән саҡта ла бер ниндәй йән тыныслығы тапманыҡ. Киреһенсә, төрлө яҡлап – тыштан – ыҙғыш-талаш, эстән шом-хәүеф ҡыҫымында ҡалдыҡ+.
6Әммә, Титустың килеүе менән, рухтары төшкәндәргә ярҙам итеүсе Алла беҙҙең дә күңелдәребеҙҙе күтәрҙе+.
7Беҙҙе уның килеүе генә түгел, ә уның күңелен күтәреүегеҙ ҙә йыуатты. Ул, мине һағыныуығыҙ, булып үткән хәлдәргә үкенеүегеҙ, мине яҡларға атлығып тороуығыҙ тураһында һөйләп, тағы ла нығыраҡ ҡыуандырҙы.

8Шул хатым менән һеҙҙе көйөндөргәнемә үкенмәйем. Тәүҙә, хатымдың һеҙҙе ваҡытлыса ғына булһа ла көйөндөргәнен күреп, үкенгәйнем,+
9хәҙер ҡыуанам – күңелегеҙ төшкәнгә түгел, ә көйөнөүегеҙҙең һеҙҙе тәүбәгә килтереүенә ҡыуанам; һеҙ Алла ихтыяры менән көйөндөгөҙ, шулай булғас, беҙ һеҙгә бер ниндәй ҙә зыян килтермәнек.
10Алла ихтыяры менән көйөнөү ҡотолоуға илтеүсе тәүбәгә килтерә, быға үкенергә кәрәкмәй; ә был донъя килтергән көйөнөү үлемгә илтә+.
11Алла ихтыяры менән һеҙ кисергән көйөнөстөң ниндәй тойғолар уятыуын ҡарағыҙ: хаталарҙы төҙәтергә ынтылыш, аҡланыу теләге, булып уҙғандарға ҡарата асыу, хәүефләнеү, мине һағыныу, тәүәккәллек һәм ғәйеплегә яза биреү теләге. Был эштә һәр яҡтан да саф булыуығыҙҙы күрһәттегеҙ.
12Мин һеҙгә рәнйетеүсе хаҡына ла, йә рәнйетелгәнде яҡлайым тип тә түгел, ә Алла алдында беҙгә тоғролоғоғоҙҙоң ни тиклем ихлас икәнен күрһәтеү өсөн яҙҙым+.
13Шуның өсөн күңелдәребеҙ күтәрелде.

Ә инде Титустың шатлығына тағы ла нығыраҡ ҡыуандыҡ: һеҙ бөтәгеҙ ҙә уның рухын тынысландырғанһығыҙ.
14Уға элек һеҙҙе маҡтағайным, тимәк, оятҡа ҡалманым. Киреһенсә, беҙ һеҙгә һөйләгән бөтә нәмә дөрөҫ булған кеүек, Титусҡа һеҙҙе маҡтауыбыҙ ҙа дөрөҫ булып сыҡты.
15Уны нисек ихтирам һәм тулҡынланыу менән ҡабул итеүегеҙҙе, барығыҙҙың да тыңлаусан булыуығыҙҙы хәтерләп, уның йөрәге һеҙгә тағы ла нығыраҡ ынтыла.
16Һәр нәмәлә һеҙгә таяна алыуым өсөн ҡыуанам.

Йәрүсәлимдәге имандаштар өсөн хәйер биреү

81Имандаштар, һеҙгә Македониялағы имандаштар берҙәмлектәренә бирелгән Алла мәрхәмәте тураһында һөйләргә теләйбеҙ.
2Уларҙың ауыр һынауҙар араһында ҡыуаныстары сиктән ашҡан, үтә фәҡирлектә йәшәһәләр ҙә, йомартлыҡтары иҫ киткес+.
3Хәлдәренән килгәнсә, һәм мөмкинлектәренән тыш та, үҙ теләктәре менән ярҙам иттеләр – быға мин шаһит+.
4Улар беҙҙән Алланың изгеләренә ярҙам итеүҙә ҡатнаштырырға рөхсәт итеүебеҙҙе, оло мәрхәмәт һанап, ныҡышып һоранылар+.
5Беҙ өмөтләнгәнсә генә эшләп ҡалманылар, ә үҙҙәрен Алла ихтыяры менән иң элек Раббыға, унан һуң беҙгә лә тапшырҙылар.
6Шуға күрә беҙ Титустан, был изгелекле эште нисек башлаған булһа, арағыҙҙа шулай уҡ тамамлап ҡуйыуын үтендек+.
7Ә һеҙ һәр нәмәлә: иманда ла, һүҙҙә, белемдә, һәр төрлө тырышлыҡта, беҙгә булған мөхәббәтегеҙҙә лә өҫтөн булған кеүек, ошо изгелекле эштә лә өҫтөн булығыҙ+.

8Быны әмер итеп түгел, ә башҡаларҙың тырышлығы тураһында һөйләп, мөхәббәтегеҙҙең ихласлығын һынарға теләп әйтәм+.
9Раббыбыҙ Ғайса Мәсихтең мәрхәмәтен беләһегеҙ: һеҙ Уның фәҡирлеге аша байыһын өсөн, Ул бай булһа ла, һеҙҙең хаҡҡа фәҡир булды+.
10Мин был мәсьәләгә ҡарата кәңәш кенә бирәм: былтыр башлаған эшегеҙҙе тамамлап ҡуйығыҙ, ул һеҙгә файҙа ғына килтерә. Уны һеҙ беренселәрҙән булып башҡарып ҡына ҡалманығыҙ, беренселәрҙән булып ниәтләнегеҙ ҙә+.
11Был эште тамамлағанда инде бик теләп тотонған кеүек, хәлегеҙгә күрә шундай уҡ тырышлыҡ менән тамамлағыҙ.
12Әгәр бүләк биргән кешенең тырышлығы булһа, был бүләк Алла тарафынан нимәһе булмағанға ҡарап түгел, ә нимәһе булғанға ҡарап хуплана+.
13Башҡаларға еңеллек, ә һеҙгә ауырлыҡ булмаһын, тик бында тигеҙлек булыуы күҙ уңында тотола.
14Әле һеҙҙең муллығығыҙ уларҙың ихтыяжын ҡәнәғәтләндерһен, аҙаҡ уларҙың муллығы һеҙҙекен ҡәнәғәтләндерер. Шулай итеп тигеҙлек урынлашыр+.
15+Изге Яҙмала әйтелгәнсә: «Күп йыйған кешенең – артығы, аҙ йыйғандың кәме булманы»+.




Титустың Коринҫосҡа ебәрелеүе

16Һеҙҙең хаҡҡа Титустың күңеленә шундай уҡ тырышлыҡ һалған Аллаға рәхмәт.
17Титус үтенесемде хуплап ҡына ҡалманы, ә янығыҙға үҙ ихтыяры менән бик ашҡынып барырға булды.
18Уның менән бергә бөтә берҙәмлектәрҙә Һөйөнөслө Хәбәрҙе вәғәзләгәне өсөн маҡталған тағы бер имандашыбыҙҙы ебәрәбеҙ.
19Ул, өҫтәүенә, Раббының даны һәм тырышлығыбыҙҙы күрһәтеү хаҡына башҡара торған изгелекле эшебеҙҙә берҙәмлектәр тарафынан беҙгә юлдаш итеп тә һайланған.
20Хеҙмәтебеҙҙә шундай йомарт бүләктәр менән эш иткәнгә күрә, бер кем дә һүҙ әйтә алмаһын өсөн, һаҡ булырға тырышабыҙ.
21Алдан уҡ уйлап, Раббы алдында ғына түгел, кешеләр алдында ла һүҙ тейҙермәҫлек булһын өсөн тырышабыҙ.
22Улар менән бергә тағы бер имандашыбыҙҙы ебәрәбеҙ. Уның тырышлығы күп тапҡырҙар һәм байтаҡ эштәрҙә һыналған һәм хәҙер, һеҙгә тулыһынса ышанып, тағы ла нығыраҡ тырыша.
23Титусҡа килгәндә, ул – минең иптәшем һәм һеҙҙең арағыҙҙа хеҙмәттәшем. Уны оҙатып барасаҡ ҡалған имандаштарыбыҙға килгәндә, улар – имандаштар берҙәмлектәренең вәкилдәре, Мәсихтең даны.
24Шулай итеп, мөхәббәтегеҙҙе һәм һеҙҙең менән маҡтаныуыбыҙҙың ғәҙел икәнен уларға берҙәмлектәр алдында иҫбат итегеҙ+.

Башҡаларға булған йомартлыҡ

91Асылда, изгеләргә ярҙам итеү тураһында һеҙгә яҙып тороу артыҡтыр,+
2сөнки мин тырышлығығыҙҙы беләм һәм Македониялағы имандаштарыбыҙ алдында: «Ахаяла улар былтыр уҡ ярҙам итергә әҙер ине инде», – тип һеҙҙе маҡтайым. Һеҙҙең тырышлығығыҙ улар араһындағы күптәрҙе дәртләндереп ебәрҙе.
3Шулай ҙа, был эштә һеҙҙең менән бушҡа маҡтанмаҫ, ә әйткәнемсә, килгәнемдә йыйған иғәнәгеҙ әҙер булһын өсөн, имандаштарҙы янығыҙға ебәрәм+.
4Бәлки, ҡайһы бер Македония кешеләре минең менән килер. Шул саҡта әҙер булмаһағыҙ, ә беҙ һеҙҙең турала ышаныс менән әйткәйнек, оятҡа ҡалырбыҙ, һеҙҙең турала әйтеп торорға ла түгел.
5Шуға күрә имандаштарыбыҙҙың янығыҙға иртәрәк барыуҙарын һәм алдан вәғәҙә ителгән бүләгегеҙҙе әҙерләп ҡуйыуҙарын үтенеп һорауҙы кәрәк тип таптым. Шул рәүешле ул һаранлыҡ тойғоһо уятҡан меҫкен йыйым түгел, ә йомарт бүләк булыр.

6Шуны иҫегеҙҙә тотоғоҙ: наҡыҫ сәскән кеше уңышты аҙ алыр, ә мул сәскән күп алыр+.
7Һәр кем теләр-теләмәҫ йәки мәжбүри рәүештә түгел, ә йөрәге ҡушҡанса бирһен, сөнки Алла шатланып биргән кешене ярата+.
8Ул, һеҙ һәр ваҡыт кәрәк нәмәләрҙең барыһына ла эйә һәм бар изгелекле эштәрҙә йомарт булһын өсөн, һәр төрлө бүләктәрен мул итеп бирә ала+.
9+Изге Яҙмала әйтелгәнсә:


«Ул Үҙ бүләктәрен мохтаждарға йомарт өләште.

Уның изгелеге мәңгелек»+.



10Сәсеүсегә орлоҡ һәм кешеләргә туҡланырға икмәк Биреүсе һеҙҙе орлоҡ менән тәьмин итеп уны ишәйтер һәм изгелек емештәрегеҙҙе мул итеп үҫтерер.
11Һеҙ бөтөн нәмәлә байырһығыҙ һәм шуның менән башҡаларға һәр ваҡыт ярҙам итә алырһығыҙ. Улар беҙҙең аша тапшырылған йомарт бүләк өсөн Аллаға рәхмәт яуҙырыр+.
12Сөнки һеҙ башҡарған был хеҙмәт изгеләрҙең ихтыяждарын ҡәнәғәтләндереп кенә ҡалмаҫ, ә күптәрҙең Аллаға рәхмәтен дә ишәйтер.
13Ышанысығыҙҙың ихласлығын иҫбат иткән был хеҙмәтегеҙҙе күреп, һеҙ асыҡтан-асыҡ һөйләп биргән Мәсих хаҡындағы Һөйөнөслө Хәбәргә күндәм булыуығыҙ, үҙҙәре һәм башҡалар менән йомарт уртаҡлашыуығыҙ өсөн, кешеләр Алланы данлай+.
14Һеҙҙең өсөн доға ҡылғанда, Алла һеҙгә мул итеп яуҙырған мәрхәмәт арҡаһында, улар күңелдәре менән янығыҙға ашҡыныр.
15Әйтеп бөтөргөһөҙ ҙур бүләге өсөн Аллаға рәхмәт!

Паулустың үҙ хеҙмәтен яҡлауы

101Мин, арағыҙҙа «йыуаш», ә ситтән тороп һеҙҙең менән аралашҡанда «ҡыйыу» булған Паулус, Мәсихсә баҫалҡылыҡ һәм эскерһеҙлек менән һеҙгә мөрәжәғәт итәм+.
2Янығыҙға килгәс, беҙҙе был донъя кешеһенең уй-фекерҙәре менән йәшәйһегеҙ тип һанаған ҡайһы берҙәрегеҙгә ҡыйыулығымды бөтә көсөндә файҙаланырға тура килмәһен ине, тип үтенәм+.
3Беҙ был донъяла йәшәһәк тә, донъя алымдары ҡулланып көрәшмәйбеҙ.
4Беҙ ҡулланған ҡоралдар ҙа был донъя ҡоралдары түгел, ә Алла ҡөҙрәте менән ҡәлғәләрҙе емерергә һәләтле. Ул ҡоралдар менән беҙ ялған уй-ниәттәрҙе,+
5Алланы танып белеүгә ҡаршы тәкәббер рәүештә күтәрелгән төрлө ҡаршылыҡтарҙы емерәбеҙ һәм һәр төрлө уй-ниәтте эләктереп алып, Мәсихкә буйһондорабыҙ.
6Һеҙ тулыһынса күндәмлек күрһәткәндән һуң, баш бирмәгән һәр кемде язаға тарттырырға әҙербеҙ.

7Күҙ алдығыҙҙағы нәмәгә ҡарағыҙ! Кем, мин – Мәсихтеке, тип ышана, үҙ алдына уйлаһын: ул Мәсихтеке булған кеүек, беҙ ҙә Мәсихтеке+.
8Емереү өсөн түгел, ә һеҙҙе нығытыу өсөн Раббының беҙгә биргән вәкәләте менән аҙ ғына артығыраҡ маҡтанһам да, оятҡа ҡалмам+.
9Шуға ла мин быларҙы, хаттары менән беҙҙе ҡурҡытырға уйлай икән, тигән фекер ҡалмаһын өсөн әйттем.
10Кемдер: «Ул үҙенең хаттарында ҡырыҫ һәм көслө, үҙе иһә кеше алдында көсһөҙ, телмәре лә әһәмиәтһеҙ», – ти+.
11Ундай кеше белһен: ситтән яҙған хаттарыбыҙҙа ниндәйбеҙ, ғәмәлдә, арағыҙҙа булғанда ла шундайбыҙ.

12Дөрөҫ, үҙебеҙҙе үҙҙәрен маҡтаусылар менән бер рәткә ҡуйырға йәки сағыштырырға ҡыймайбыҙ. Улар бит аҡыл менән эш итмәй, үҙҙәрен үҙ үлсәмдәре менән үлсәйҙәр һәм үҙҙәрен үҙҙәре менән сағыштыралар.
13Беҙ иһә саманан тыш маҡтанмайбыҙ, әммә маҡтаныуыбыҙ самаһы итеп беҙгә Алла билдәләгән хеҙмәт сиген алабыҙ. Унда һеҙҙең аралағы эшебеҙ ҙә инә.
14Беҙ ул сиктән аша сыҡмайбыҙ, сөнки һеҙгә килдек бит инде. Беҙ Мәсих тураһындағы Һөйөнөслө Хәбәр менән һеҙгә лә беренселәрҙән булып килеп еттек.
15Башҡаларҙың хеҙмәте менән беҙ, тейеш булғандың сигенә сығып, самаһыҙ маҡтанмайбыҙ, ләкин, иманығыҙ арта барған һайын, Алла тарафынан беҙгә билдәләнгән хеҙмәт сиктәре буйынса, эшебеҙҙе тағын да нығыраҡ киңәйтергә өмөтләнәбеҙ.
16Шулай итеп, һеҙ йәшәгән ерҙәрҙән ситтә лә Һөйөнөслө Хәбәрҙе вәғәзләүҙе маҡсат итеп ҡуйҙыҡ. Беҙ башҡаларҙың хеҙмәт сиктәрендә улар башҡарған эш менән маҡтанырға теләмәйбеҙ.
17+«Маҡтанырға теләүсе Раббы менән маҡтанһын»+.
18Үҙ-үҙен маҡтаған түгел, ә Раббының маҡтауын ҡаҙанған кеше генә Уның тарафынан хуплана+.

Паулус һәм ялған илселәр

111Бер аҙ аҡылһыҙ кеше кеүек һөйләргә рөхсәт итеп, миңә ҡарата түҙемле булһағыҙ ине! Эйе, миңә ҡарата түҙемле булығыҙ!+
2Мин һеҙҙе Алла көнсөллөгө менән көнләшәм. Һеҙҙе бер генә иргә – Мәсихкә йәрәштем, һәм һеҙҙе Уның алдына саф ҡыҙ кеүек килтерергә теләйем+.
3Әммә хәүефем бар: йылан Һауаны хәйләһе менән алдаған кеүек, һеҙҙең уй-фекерҙәрегеҙ ҙә, Мәсихкә ҡарата ихласлыҡтан һәм сафлыҡтан нисектер тайпылып, боҙолоп ҡуймаһын ине+.
4Ни өсөн тигәндә, берәйһе килеп беҙ вәғәзләмәгән башҡа берәй Ғайса тураһында һөйләй башлаһа, йәки һеҙгә бирелгән Рухтан башҡа рухты тәҡдим итһә, йәки үҙегеҙ ҡабул иткән Һөйөнөслө Хәбәрҙән башҡа «һөйөнөслө хәбәрҙе» ҡабул итергә өгөтләһә, һеҙ ундайҙарға тиҙ ҡолаҡ һалаһығыҙ+.
5Мин бындай «самаһыҙ бөйөк илселәрҙән» һис тә кәм түгелмен, тип уйлайым+.
6Һөйләргә оҫта булмаһам да, белемгә эйәмен. Беҙ быны һеҙгә бар нәмәлә һәм бөтә яҡлап күрһәттек+.

7Һеҙҙе күтәрергә теләп, Алланың Һөйөнөслө Хәбәрен бушлай вәғәзләүем менән үҙемде түбәнһетеп, гонаһ ҡылдыммы әллә+?
8Һеҙгә бушлай хеҙмәт итеү өсөн, башҡа берҙәмлектәр иҫәбенә йәшәп, уларҙы таланым, тип әйтергә мөмкин.
9Янығыҙҙа булғанда ла, мохтажлыҡ кисергән сағымда ла берегеҙгә лә ауырлыҡ һалманым. Барлыҡ кәрәк-яраҡ менән мине Македониянан килгән имандаштарыбыҙ тәьмин итте. Бер нәмәлә лә һеҙгә йөк булмаҫҡа тырыштым һәм артабан да тырышасаҡмын+.
10Ахая өлкәләрендә бер кем дә был маҡтауымды тартып алмаҫ – һеҙҙе миндәге Мәсих хәҡиҡәте менән ышандырам+.
11Ни өсөн шулай эшләйем һуң? Әллә һеҙҙе яратмағанғамы? Әммә һеҙҙе яратыуым Аллаға билдәле!

12Ләкин Алла эшен беҙҙең һымаҡ уҡ башҡарам тип маҡтанырға теләүселәргә юл ҡуймаясаҡмын. Быға тиклем дә шулай эшләнем, бынан һуң да шулай эшләүемде дауам итәсәкмен.
13Ундайҙар – ялған илселәр, Мәсихтең илселәре булып күренергә тырышыусы алдаҡсы хеҙмәтселәр+.
14Был аптырарлыҡ та түгел, сөнки Иблис үҙе яҡтылыҡ фәрештәһе ҡиәфәтенә инә+.
15Шунлыҡтан уның хеҙмәтселәренең хаҡлыҡ хеҙмәтселәре ҡиәфәтенә инеүе ғәжәп түгел. Әммә ахыр сиктә улар нимәгә лайыҡ булһалар, шуны аласаҡтар+.




Паулустың Һөйөнөслө Хәбәр өсөн михнәт сиккәне

16Тағы шуны әйтәм: бер кем дә мине аҡылһыҙ тип һанамаһын. Ә һанаһағыҙ инде, миңә, аҡылһыҙға, бер аҙ маҡтанып алырға рөхсәт итегеҙ+.
17Хәҙер әйтәсәк һүҙҙәрем – Раббы ҡушыуы буйынса түгел, ә ахмаҡ кеүек маҡтаныуым.
18Күптәр донъя кешеләре кеүек маҡтана, шуға күрә мин дә маҡтанайым+.
19Һеҙ бит бик аҡыллы кешеләр һәм ахмаҡтарға теләп түҙемлек күрһәтәһегеҙ+.
20Берәйһе үҙегеҙҙе ҡоллоҡҡа төшөргәндә, һеҙҙең иҫәбегеҙгә йәшәгәндә, һеҙҙең менән файҙаланғанда, үҙен күктәргә күтәргәндә, битегеҙгә һуҡҡанда һеҙ түҙәһегеҙ бит+.
21Оят булһа ла әйтәйем, быларына инде «көсөбөҙ» етмәне. Ә кемдеңдер нимәгә булһа ла маҡтанырға батырсылығы етә икән, ул саҡта – аҡылһыҙ кеше һымаҡ әйтәйем – мин дә батырсылыҡ итәм.

22Улар ғивриме*? Мин дә! Исраилдармы? Мин дә! Ибраһим нәҫеленәнме? Мин дә!+
23Мәсих хеҙмәтселәреме? Әйткәнем аҡылһыҙлыҡ булып яңғыраһа ла, әйтәм: мин уларҙан артығыраҡ. Күпкә ауырыраҡ эштәр башҡарҙым, төрмәләргә лә йыш ябылдым, туҡмалыуҙарымдың иҫәбе юҡ һәм үлем хәлендә лә күп мәртәбәләр булдым+.
24Йәһүдтәрҙән биш тапҡыр утыҙ туғыҙар мәртәбә ҡамсы менән һуғылдым.
25Өс тапҡыр таяҡ менән туҡмалдым, бер тапҡыр таш менән бәргесләнеләр, өс тапҡыр карап һәләкәтенә осраным, бер тәүлекте асыҡ диңгеҙ уртаһында үткәрҙем+.
26Күп тапҡырҙар сәйәхәттәрҙә йөрөп, йылғаларҙа ҡурҡыныстарға дусар булдым, юлбаҫарҙар һөжүменә юлыҡтым, ырыуҙаштарымдан, бүтән халыҡ кешеләренән дә ҡурҡыныс янаны, ҡалаларҙа, сүллектә, диңгеҙҙә лә, ялған имандаштар араһында ла хәүеф һағаланы+.
27Хәлдән тайғансы һәм йонсоғансы эшләнем, төндәремде йыш ҡына йоҡоһоҙ үткәрҙем, аслыҡтан һәм сарсауҙан яфаландым, ашау-эсеүҙән тыйылып торорға ла тура килде, һыуыҡта ла туңдым, яланғаслыҡта ла йәшәнем+.
28Бынан тыш, көн һайын иңемә барлыҡ берҙәмлектәр өсөн хәсрәт йөгө ята.
29Берәү көсһөҙ булһа, уның янында мин дә көсһөҙ түгелме? Берәү гонаһҡа төшһә, уның өсөн әрнеүҙән янмайыммы+?

30Маҡтанырға тура килһә, көсһөҙлөгөм менән маҡтанырмын.
31Раббыбыҙ Ғайсаның мәңге мөбәрәк Аллаһы һәм Атаһы белә: мин алдамайым.
32Дамаск ҡалаһында Аретас батшаның өлкә башлығы, мине эләктереү өсөн, ҡалаға һаҡ ҡуйҙы;+
33ә мине кәрзингә һалып, ҡала диуарындағы тишек аша төшөрҙөләр, шулай уның ҡулына эләкмәнем*.

«Мин көсһөҙ саҡта ҡеүәтлемен»

121Маҡтаныуҙың файҙаһы булмаһа ла, маҡтанырға тура килә. Хәҙер Раббы тарафынан ебәрелгән илаһи күренмештәр һәм асылыштар тураһында һөйләйем+.
2Мин Мәсихкә инаныусы бер кешене беләм, ул бынан ун дүрт йыл элек (тик тәнендәме, тәненән башҡамы – белмәйем, ул Аллаға ғына билдәле) күктең өсөнсө ҡатына тиклем күтәреп алынды.
3-4Һәм шул кешенең (тик тәнендәме, тәненән башҡамы – белмәйем, ул Аллаға ғына билдәле) ожмахҡа алыныуын һәм кешегә һөйләргә тыйылған әйтеп бирә алмаҫлыҡ һүҙҙәр ишетеүен беләм.
5Ундай кеше менән маҡтанам, үҙем менән иһә маҡтанырлығым юҡ, көсһөҙ яҡтарым менән маҡтанһам ғына инде.
6Ә инде маҡтанырға теләһәм, аҡылһыҙ булмаҫ инем, сөнки һөйләгәнем дөрөҫ булыр ине. Әммә, берәү ҙә минең хаҡта күргәненән йә ишеткәненән яҡшыраҡҡа һанамаһын тип, үҙемде маҡтауҙан тыям.

7Миңә ғәҙәттән тыш асылыштар бирелгәнлектән, мин маһайып китмәһен өсөн, тәнемә «сәнскәк» ҡаҙалды, ул – Иблис фәрештәһе. Артыҡ маһаймаһын тип, мине яфаларға ебәрелде+.
8Сәнскәкте тәнемдән тартып алыуын теләп, Раббыға өс тапҡыр үтендем.
9Әммә Раббы: «Мәрхәмәтем һиңә етә, сөнки Минең ҡөҙрәтем көсһөҙлөктә камиллыҡҡа өлгәшә», – тине. Шуға ла мин, Мәсих ҡөҙрәте миндә торһон өсөн, көсһөҙлөгөм менән бик теләп маҡтанам+.
10Шуның өсөн Мәсих хаҡына тип түҙгән көсһөҙлөккә лә, кәмһетеүҙәргә, мохтажлыҡҡа, эҙәрлекләүҙәргә, ҡыйынлыҡтарға ла ризамын, сөнки мин көсһөҙ саҡта ҡеүәтлемен+.




Коринҫостағы имандаштар хаҡында хәстәрлек

11Мин иҫәр хәлендә ҡалдым, быға мине һеҙ мәжбүр иттегеҙ. Мине һеҙ маҡтарға тейеш инегеҙ, сөнки, әһәмиәтһеҙ булһам да, «самаһыҙ бөйөк илселәрҙән» бер ерем дә кәм түгел+.
12Минең илселек билдәм илаһи билдәләр, мөғжизәләр һәм ҡөҙрәтле эштәр аша арағыҙҙа ҙур ныҡышлыҡ менән күрһәтелде бит инде+.
13Башҡа берҙәмлектәр менән сағыштырғанда, һеҙҙең менән нимәлә насар мөғәмәлә иттем һуң? Һүҙ һеҙгә үҙемдең йөк булмауым тураһында ғына барырға мөмкин. Бындай ғәйебем өсөн ғәфү итегеҙ!+

14Бына өсөнсө тапҡыр һеҙгә барырға әҙермен, был юлы ла һеҙгә йөк булмам. Миңә һеҙҙеке булған нәмәләр түгел, ә һеҙ үҙегеҙ кәрәк. Балалар атай-әсәйҙәренә түгел, ә атай-әсәйҙәр балаларына байлыҡ тупларға тейеш бит+.
15Һеҙҙең өсөн мин үҙемдә булғандың бөтөнөһөн, хатта үҙемде лә ҙур теләк менән сарыф итермен. Мин һеҙҙе нығыраҡ яратып, һеҙ мине кәмерәк яратаһығыҙмы+?
16Ярай, нисек кенә булмаһын, һеҙгә йөк булманым. Әллә, хәйләкәр булараҡ, мәкер менән һеҙҙе үҙ ҡулдарыма алғанмынмы+?
17Һеҙгә үҙем ебәргән кешеләрҙең берәйһе аша һеҙҙе файҙаландыммы әллә?
18Мин Титустың янығыҙға барыуын үтендем һәм уның менән бер имандашыбыҙҙы ебәрҙем. Титус һеҙҙе файҙаландымы әллә? Беҙ бер үк рух менән эш иттек түгелме ни? Бер үк юлда йөрөмәнекме+?

19Моғайын, әле һаман беҙҙең хаҡта, былар алдыбыҙҙа аҡланып тора, тип уйлайһығыҙҙыр. Юҡ, беҙ, Мәсихтә булып, Алла алдында әйтәбеҙ, быларҙың бөтөнөһө лә, һөйөклөләрем, һеҙҙе рухи яҡтан нығытыу өсөн башҡарыла+.
20Мин, барғас, һеҙҙе үҙем теләгән хәлдә күрмәҫмен тип ҡурҡам, һәм һеҙ ҙә мине үҙегеҙ теләгән хәлдә, бәлки, тап итмәҫһегеҙ. Арағыҙҙа ғауғалар, көнсөллөк, асыу, мин-минлек, яла яғыуҙар, ғәйбәт, тәкәбберлек, тәртипһеҙлектәр табыуҙан ҡурҡам.
21Барған саҡта Аллам мине һеҙҙең алда тағы ла кәмһетер тип шөрләйем һәм элекке гонаһтары – ҡылған әшәкелектәре, фәхешлек һәм аҙғынлыҡтары өсөн әлегә тиклем тәүбә итмәгән күптәр арҡаһында күҙ йәштәремде ағыҙырға тура килмәһен ине, тип хәүефләнәм+.

Нәсихәттәр һәм сәләмләүҙәр

131+Һеҙгә өсөнсө тапҡыр киләсәкмен. Изге Яҙмала әйтелгәнсә: «Һәр эш ике йәки өс шаһиттың күрһәтмәһе менән раҫланырға тейеш»+.
2Мин һеҙгә икенсе тапҡыр килгәндә киҫәтеү яһағайным. Хәҙер, һеҙҙән алыҫта булып, элек гонаһ ҡылғандарҙы, шулай уҡ башҡаларҙы ла, тағы ла бер тапҡыр киҫәтәм: яңынан янығыҙға ҡайтҡас, һеҙҙе йәлләмәйәсәкмен.
3Һеҙ бит Мәсихтең минең аша һөйләгәненә дәлил эҙләйһегеҙ. Ул һеҙгә ҡарата көсһөҙ түгел, ә арағыҙҙа көслө.
4Ул, ысынлап та, көсһөҙ килеш арҡысаҡҡа ҡаҙаҡланды, хәҙер иһә Алла ҡөҙрәте менән йәшәй. Беҙ ҙә шулай уҡ Мәсихтә көсһөҙбөҙ, әммә Алла ҡөҙрәте арҡаһында Уның менән һеҙҙең өсөн йәшәйәсәкбеҙ+.

5Үҙегеҙҙе һынағыҙ: иман менән йәшәйһегеҙме? Үҙегеҙҙе тикшерегеҙ! Ғайса Мәсихтең үҙегеҙҙә булыуын белмәйһегеҙме әллә? Әгәр һынауҙы күтәрә алһағыҙ, әлбиттә.
6Беҙгә килгәндә, һынауҙы күтәрә алыуыбыҙҙы танырһығыҙ тип өмөт итәм.
7Һеҙҙең бер ниндәй ҙә яман эштәр ҡылмауығыҙҙы һорап, Аллаға доға ҡылабыҙ. Беҙ һынауҙы уңышлы үткәнебеҙҙе күрһәтергә түгел, ә һынауҙы үтә алмаған кеүек күренһәк тә, һеҙҙең изгелекле эш башҡарыуығыҙ өсөн доға ҡылабыҙ.

8Беҙ хәҡиҡәткә ҡаршы бер нәмә лә ҡыла алмайбыҙ, тик уның хаҡына ғына ҡыла алабыҙ.
9Шуға күрә беҙ – көсһөҙ, ә һеҙ көслө булғанда һөйөнәбеҙ һәм һеҙҙең камиллашыуығыҙ хаҡына доға ҡылабыҙ+.
10Шунлыҡтан мин быларҙы һеҙҙән ситтә ваҡытта яҙам. Янығыҙға килгәс, Раббының миңә емерергә түгел, ә нығытырға тип биргән вәкәләтен ҡаты рәүештә ҡулланмауҙы өмөт итәм+.

11Шулай итеп, имандаштар, ҡыуанығыҙ, камиллыҡҡа юл ҡуйығыҙ, нәсихәттәремде ҡабул итеп алығыҙ, фекерҙәш булығыҙ һәм бер-берегеҙ менән татыу йәшәгеҙ. Шул ваҡытта мөхәббәт һәм именлек Аллаһы һеҙҙең менән булыр+.
12Бер-берегеҙҙе туғандарса яратып, үбеп сәләмләгеҙ. Һеҙҙе бөтә изгеләр сәләмләй+.

13Раббы Ғайса Мәсихтең мәрхәмәте, Алланың мөхәббәте һәм Изге Рухта аралашыу һеҙҙең бөтәгеҙ менән булһын*.







* 1:10 Дәһшәт – руссаһы: ужас.

* 6:15 Иблис – грекса «Белиар». Йәһүд телендә «түбәнлек» тигән мәғәнәлә.

* 11:22 Ғиври – еврей халҡының боронғо атамаһы.

* 11:33 Ҡайһы бер боронғо ҡулъяҙмаларҙа 32-се һәм 33-сө аяттар бергә бирелгән.

* 13:13 Ҡайһы бер боронғо ҡулъяҙмаларҙа «Амин» тигән һүҙ ҙә бар.

+ 10:17 Йер 9:23-24, 1 Кор 1:31

+ 10:18 Рим 2:29, 1 Кор 4:5

+ 11:1 2 Кор 5:13

+ 11:2 Һош 2:19-20, Эфс 5:27, Асл 14:4

+ 11:3 Баш 3:1, Баш 3:4, Ях 8:44, 1 Тим 2:14

+ 11:4 Глт 1:6

+ 11:5 2 Кор 12:11

+ 11:6 1 Кор 1:17, 2 Кор 10:10

+ 11:7 1 Кор 9:18

+ 11:9 2 Кор 12:13, Флп 4:15

+ 11:10 Рим 9:1, 1 Тим 2:7

+ 11:13 Флп 1:15, Ғмл 20:30, 2 Птр 2:1, Асл 2:2

+ 11:14 Глт 1:8

+ 11:15 Флп 3:19

+ 11:16 2 Кор 5:12

+ 11:18 Флп 3:3-4

+ 11:19 1 Кор 4:10

+ 11:20 Глт 2:4, Глт 4:3

+ 11:22 Рим 11:1, Флп 3:5

+ 11:23 1 Кор 15:10, 2 Кор 6:4-5

+ 11:25 Ғмл 16:22-23, Ғмл 14:19, Ғмл 27:41-44

+ 11:26 Глт 2:4

+ 11:27 Ғмл 18:3, 1 Тес 2:9, 2 Тес 3:8, 1 Кор 4:11

+ 11:29 1 Кор 9:22

+ 11:32 Ғмл 9:24-25

+ 12:1 2 Кор 5:12, 2 Кор 11:16, Глт 1:12, Глт 2:2, Эфс 3:3

+ 12:7 Әйп 2:6

+ 12:9 Ишғ 40:29

+ 12:10 Мрк 10:30, Маҫ 5:11-12, Рим 5:3

+ 12:11 1 Кор 15:8-9, 2 Кор 11:5

+ 12:12 Ғмл 15:12, Рим 15:19

+ 12:13 2 Кор 11:9

+ 12:14 2 Кор 13:1, 1 Кор 10:33

+ 12:15 Флп 2:17, Кол 1:24, 1 Тес 2:8

+ 12:16 2 Кор 11:9

+ 12:18 2 Кор 8:6, 2 Кор 8:18

+ 12:19 Рим 1:9, Рим 9:1, 1 Кор 14:26

+ 12:21 1 Кор 5:1, 1 Кор 6:18

+ 13:1 Ҡнн 19:15.

+ 13:1 2 Кор 12:14, Ҡнн 19:15, Маҫ 18:16

+ 13:4 Рим 6:4

+ 13:9 1 Кор 4:10

+ 13:10 2 Кор 10:8

+ 13:11 Мрк 9:50, Рим 12:18, 1 Тес 5:13, Рим 15:33, Рим 16:16

+ 13:12 Рим 16:16, Флп 4:22

Инеш һүҙ


Эстер китабы

Эстер китабы Фарсы-Мидия империяһында саҡта йәһүд халҡының тулыһынса ҡырылыу ҡурҡынысынан ҡотолоп ҡалғаны тураһында хикәйәләй. Ул осорҙа (беҙҙең эраға тиклем V быуат) Фарсы-Мидия (йәки Фарсы-Мадай) империяһы Һиндостандан алып Мысырға тиклемге бөтә ерҙәргә хужа булған була. Вавилон (йәки Бабил) империяһын баҫып алған фарсылар (беҙҙең эраға тиклем 539 йыл) әсирлектә йәшәгән йәһүдтәргә тыуған илдәренә ҡайтырға рөхсәт итә. Әммә күптәр был мөмкинлекте файҙаланмай һәм ситтә йәшәп ҡалыуҙы хуп күрә. Араларындағы ҡайһы берәүҙәр, бәлки, батша һарайында мөһим вазифалар ҙа биләгән булғандыр.

Йәһүдтәрҙең дине һәм ғөрөф-ғәҙәте уларға дошмансыл мөнәсәбәттә булған башҡа халыҡтарҙыҡынан ныҡ айырыла. Был юлы ҡотола алмаҫтар кеүек: илдә батшанан ҡала икенсе кеше булған ҡөҙрәтле Һаман йәһүдтәрҙе ҡырырға йыйына. Әммә милләте буйынса йәһүд ҡыҙы булған Эстер батшабикә халҡын ҡотҡара. Ул дошман менән туранан-тура ҡаршылыҡҡа инмәй, әммә батша булған иренең йөрәген үҙ яғына ауҙара. Ә Эстерға ҡәрҙәше Мордехай кәңәштәре менән ярҙам итә.

Шуныһы ҡыҙыҡ: был китаптың йәһүдсә тексында Алла телгә алынмаған, әйтерһең дә, Фарсы батшаһы һарайында булған бер ғибрәтле ваҡиға ғына хикәйәләнә. Әммә ваҡиғаларҙың ағышы һис тә осраҡлылыҡтарҙың тап килеүе түгел. Алла телгә алынмаған тарихтарҙа ла Уның ихтыяры һиҙелмәй ҡалмай. Йәһүдтәр был әһәмиәтле ваҡиға уңайынан хәҙерге заманда ла Пурим байрамын үткәрә һәм йола булараҡ шул көндәрҙә ошо китапты уҡый.

Ахашверош батшаның Вашти батшабикәнән баш тартыуы

11Был ваҡиғалар Ахашверош батша – Һиндостандан алып Кушҡа тиклем йәйелгән йөҙ ҙә егерме ете өлкәгә хакимлыҡ иткән Ахашверош – заманында булды+.

2Ул көндәрҙә Шушан ҡалаһындағы ҡәлғәлә батша тәхетендә ултырған Ахашверош+
3батшалыҡ итеүенең өсөнсө йылында үҙенең вәзир-бәктәре һәм яҡындары өсөн мәжлес ойошторҙо. Фарсы һәм Мадайҙың ғәскәр башлыҡтары, юғары ҡатлам кешеләре, өлкә башлыҡтары батша мәжлесенә йыйылды.
4Батша уларға үҙ батшалығының зиннәтен һәм шөһрәтен, үҙ бөйөклөгөнөң киңлеген һәм хаттинлығын күрһәтеп йөрөнө. Йөҙ ҙә һикһән көнгә һуҙылды был сара.
5Был көндәр үткәс, батша Шушан ҡалаһының ҡәлғәһендә булған бөтә кешеләргә – олоһона ла, кесеһенә лә – батша һарайы баҡсаһында ете көнлөк мәжлес ҡорҙо.
6Баҡсала мәрмәр бағаналарға көмөш божралар ярҙамында ап-аҡ етен һәм ҡарағусҡыл ҡыҙыл йөн бәйҙәр менән йоҡа етен һәм зәңгәр йөн туҡыманан шаршау тартылған. Дивандар алтын һәм көмөштән, иҙәнгә порфир, мәрмәр, мәрүәт һәм аҫыл таштар түшәлгәйне.
7Эсемлектәр һәр төрлө алтын кәсәләрҙә бирелә, батшаның йомартлығы шул саҡлы ине – шарапты теләгәнеңсә эсергә була.
8Батша үҙ һарайындағы хеҙмәтселәренең барыһына ла: «Бер кемде лә ихтыярһыҙламаҫҡа, кем күпме теләй, шунса эсһен», – тип бойорғайны.

9Вашти батшабикә лә Ахашверош батша һарайында ҡатын-ҡыҙҙар өсөн айырым табын ҡорҙо.

10Етенсе көндө шараптан күңеле ирәйеп киткән Ахашверош батша үҙенә хеҙмәт иткән Меһуман, Биззета, Харвона, Бигҫа, Авагҫа, Зеҫар, Каркас исемле ете алашарға+
11башына таж кейгән Ваштиҙы үҙ хозурына алып килергә бойорҙо. Ул батшабикәнең гүзәллеген халыҡҡа һәм вәзир-бәктәргә күрһәтергә теләгәйне, сөнки батшабикә, ысынлап та, ифрат сибәр ине.
12Ләкин Вашти батшабикә Ахашвероштың алашарҙар аша еткергән бойороғон үтәргә теләмәне, батша янына барыуҙан баш тартты. Батша быға бик ныҡ ярһыны, күңелендә асыу ҡайнаны.
13Батша нимә эшләргә кәрәклеген һорашып, аҡыл эйәләренә мөрәжәғәт итте – ғәҙәттә, ул ҡанундарҙы һәм хоҡуҡиәтте белгән кешеләр менән кәңәшләшер ине.
14Ул саҡта Каршена, Шеҫар, Адмаҫа, Таршиш, Мерес, Марсена һәм Мемухан батшаның иң яҡындары була торғайны. Батшалыҡта иң юғары урындарҙы биләгән был ете Фарсы һәм Мадай түрәһе батша янына инеү хоҡуғына эйә ине+.

15Батша уларҙан:

– Ахашверош батшаның алашарҙар аша әйттерелгән бойороғон һанға һуҡмаған Вашти батшабикәне ҡанун буйынса ни эшләтергә? – тип һораны.

16Мемухан батшаға һәм вәзир-бәктәргә былай тине:

– Вашти батшабикә батша алдында ғына түгел, бәлки барлыҡ вәзир-бәктәр, шулай уҡ Ахашверош батшалығының барлыҡ өлкәләрендә йәшәгән бөтә халыҡтар алдында ғәйепле.
17Барса ҡатын-ҡыҙ батшабикәнең ҡылығы хаҡында белеп, ирҙәрен хөрмәт итеүҙән туҡтар. «Ахашверош батша Вашти батшабикәгә янына килергә бойорған, ә тегеһе килмәгән», – тиер.
18Батшабикәнең был ҡылығы хаҡында ишеткән юғары ҡатлам Фарсы һәм Мадай ҡатындары бөгөн үк шуны батшаның ҡул аҫтындағы бөтә түрәләргә әйтер – шул саҡта әҙәм оятына ҡалырһың, талаштан баш сыҡмаҫ.
19Әгәр ҙә батша хуп күрһә: «Вашти батшабикә бынан ары Ахашверош батша янына инмәһен», – тип үҙ исеменән бойороҡ сығарһын. Был бойороҡ Фарсы һәм Мадай ҡанундарына яҙылһын һәм башҡаса үҙгәртелмәһен. Батшабикәлек дәрәжәһен иһә батша Ваштиҙан алып яҡшыраҡ ҡатынға бирһен+.
20Батша сығарған был фарманды бөтә бөйөк батшалыҡта уҡып ишеттергәс, юғары ҡатламда ла, түбәнендә лә бар ҡатындар ҙа үҙ ирҙәренә хөрмәт күрһәтер+.

21Был һүҙҙәр батшаның да, вәзир-бәктәрҙең дә күңеленә хуш килде. Батша, Мемухандың кәңәшен тотоп,
22үҙенең барлыҡ биләмәләренә – һәр өлкәгә үҙ яҙмаһында, һәр халыҡҡа үҙ телендә хат-хәбәр ебәрҙе. Барлыҡ телдәрҙә: «Ир кеше үҙ өйөндә хужа булһын», – тип иғлан ителде.

Эстерҙың батшабикә булыуы

21Бер аҙҙан, ярһыуы баҫыла төшкәс, Ахашверош батша Ваштиҙы иҫенә төшөрҙө – уның ҡылығы һәм уға ҡарата ниндәй ҡарар сығарылғаны уйына килде+.
2Батшаға хеҙмәт иткән ярандары уға былай тине:

– Батшаға йәш сибәр ҡыҙҙар эҙләһендәр.
3Батша үҙ батшалығының бөтә өлкәләренә ышаныслы кешеләр тәғәйенләһен. Улар барлыҡ йәш сибәр ҡыҙҙарҙы Шушандағы ҡәлғәгә, батша ҡатындары йәшәгән йортҡа һайлап алып килһен. Ҡыҙҙарҙы батша ҡатындарын бағыусы батша алашары Гегай хәстәрләһен. Ҡыҙҙарға биҙәнеү-матурланыу өсөн кәрәк булған бөтә нәмәләр бирелһен.
4Ҡыҙҙарҙың ҡайһыһы батшаға нығыраҡ оҡшай, шул Вашти урынына батшабикә булһын.

Был һүҙҙәр батшаның күңеленә хуш килде һәм ул шулай эшләне.

5Ул осорҙа Шушандағы ҡәлғәлә Мордехай исемле бер йәһүд йәшәй ине. Ул, Бинйәмин ырыуынан булып, Ҡиштың улы Шимғиҙән тыуған Яирҙың улы.
6Ҡасандыр уны Бабил батшаһы Навуходоносор Йәһүҙә батшаһы Йехонъяһ һәм башҡа кешеләр менән бергә Йәрүсәлимдән һөргөнгә ҡыуып алып ҡайтҡан+.
7Мордехай ағаһының үкһеҙ етем ҡалған ҡыҙы Һадассаны – уның икенсе исеме Эстер – тәрбиәләп үҫтергәйне. Эстер килеш-килбәте күркәм, төҫкә-башҡа сибәр ҡыҙ ине. Ата-әсәһе вафат булғас, Мордехай уны үҙ тәрбиәһенә алғайны.
8Батша бойороғо иғлан ителгәс, бик күп ҡыҙҙар Шушан ҡәлғәһенә йыйып килтерелеп, Гегай ҡарамағына тапшырылды. Шул ваҡытта Эстер ҙа һарайға алынды, батша ҡатындарын бағыусы Гегайҙың ҡул аҫтына бирелде.
9Был ҡыҙ Гегайҙың күңеленә хуш килеп, уның илтифатын яуланы. Гегай Эстерға шунда уҡ биҙәнеү-матурланыу өсөн еҫле майҙар һәм тейешле ризыҡ бирҙе, батша һарайынан уға хеҙмәт итергә лайыҡ ете ҡыҙ тәғәйенләне һәм хеҙмәтселәре менән бергә ҡатын-ҡыҙҙар йортоноң иң яҡшы бүлмәһенә урынлаштырҙы.
10Эстер бер кемгә лә үҙенең зат-ырыуы тураһында һөйләмәне, сөнки Мордехай был турала әйтергә ҡушмағайны.
11Мордехай иһә, Эстерҙың хәлен белешер өсөн, көн дә ҡатын-ҡыҙҙар йәшәгән йорт ихатаһы алдына килә торған булды.

12Һәр ҡыҙ, Ахашверош батша янына барырға сират еткәнсе, ун ике ай буйы әҙерләнә. Матурланыу ваҡыты шул саҡлыға һуҙыла: алты ай мирра майы, алты ай ҡатын-ҡыҙҙар өсөн махсус тәғәйенләнгән башҡа хуш еҫле майҙар менән һөртөнөргә кәрәк була.
13Батша янына барырға сираты еткән ҡыҙға, ҡатын-ҡыҙҙар йортонан батшаның һарайына барған саҡта, үҙе менән нимә теләй, шуны алырға рөхсәт ителә.
14Кис көнө ҡыҙ батша янына инә, иртәнсәк инде батша ҡатындары өсөн тәғәйенләнгән башҡа йортҡа, батшаның йәриәләр һаҡсыһы Шағашгаз алашар күҙәтеүе аҫтына килтерелә. Әгәр ҡыҙҙы батша бик үк оҡшатып бөтмәһә һәм исемен атап ҡабат саҡырмаһа, ул ҡыҙ батша янына бүтәнсә инә алмай.

15Батша янына барырға нәүбәт Мордехайҙың ағаһы Авихаилдың етем ҡалғас үҙе тәрбиәләп үҫтергән ҡыҙы Эстерға еткәс, Эстер батша ҡатындарын бағыусы батша алашары Гегай кәңәш иткәндән башҡа бер нәмә лә алманы.

Эстерҙы күргән һәр кеше уға һоҡлана ине+.

16Ахашверош батша хакимлығының етенсе йылында, тевеҫ тип аталған унынсы айҙа Эстерҙы батша һарайына алып килделәр.
17Батша Эстерҙы бүтән ҡатындарға ҡарағанда нығыраҡ яратты. Эстер башҡа бөтә ҡыҙҙарға ҡарағанда батшаның күңелен нығыраҡ биләне һәм илтифатын яуланы. Батша Эстерға батша тажы кейҙерҙе, уны Вашти урынына батшабикә итте.
18Ул Эстер хөрмәтенә үҙенең бөтә вәзир-бәктәре һәм яҡындары өсөн оло мәжлес ойошторҙо, бөтә өлкәләрҙә байрам иғлан итте һәм батшаларға хас йомартлыҡ менән бүләктәр таратты.




Мордехайҙың батша ғүмерен ҡотҡарыуы

19Ҡыҙҙарҙы икенсе мәртәбә йыйған ваҡытта, Мордехай батша һарайының ҡапҡаһы янында ултыра ине.
20Эстер, Мордехай ҡушҡанса, үҙенең ниндәй ырыу-заттан икәнен һөйләмәне. Ул Мордехайҙы әле лә, уның тәрбиәһендә булған саҡтағы һымаҡ, тыңлай ине.

21Шулай итеп, Мордехай батша ҡапҡаһы янында ултырған саҡта, батшаның ишек һаҡсыһы булып хеҙмәт иткән ике алашар – Бигҫан менән Тереш, батшаға асыуланып, уға ҡул һалырға ниәтләне.
22Мордехай был турала белеп ҡалып, Эстер батшабикәгә еткерҙе, ә Эстер Мордехай исеменән бөтәһен дә батшаға һөйләп бирҙе.
23Эште тикшереп, бының ысын икәнен асыҡланылар һәм теге икәүҙе дарға аҫтылар.

Быларҙың бөтәһе лә батшаның күҙ алдында батшалыҡтың йылъяҙмалар китабына теркәп ҡуйылды+.

Һамандың яуыз ниәте

31Күпмелер ваҡыттан һуң, Ахашверош Агаг* нәҫеленән Һаммедаҫа улы Һаманды үрләтеп ебәрҙе, уның урынын үҙенең хеҙмәтендәге бөтә түрәләрҙекенән өҫтөнөрәк ҡуйҙы.
2Батша бойороғона күрә батша һарайының ҡапҡаһы янында булған барлыҡ һарай әһелдәре Һаман алдында теҙ сүгеп, йөҙҙәре менән ергә ҡапланыр ине. Ә Мордехай теҙ ҙә сүкмәне, йөҙтүбән ергә лә ҡапланманы.
3Батша ҡапҡаһы янында булған һарай әһелдәре Мордехайҙан:

– Ниңә һин батша бойороғон һанға һуҡмайһың? – тип һорар ине.

4Улар көн дә шул һорауҙы ҡабатлай, ләкин Мордехай быға әһәмиәт бирмәй. Шунан улар, Мордехай үҙ һүҙендә торормо-юҡмы икәнен белергә теләп, был хаҡта Һаманға еткерҙе, сөнки Мордехай уларға үҙенең йәһүд икәнен һөйләгәйне инде.

5Һаман, Мордехайҙың үҙе алдында теҙ сүкмәгәнен һәм йөҙтүбән ергә ҡапланмағанын күреп, бик ҡаты асыуланды.
6Әммә бер Мордехайҙан ғына үс алыуҙы үҙе өсөн түбәнселек һананы. Ул, Мордехайҙың ҡайһы халыҡтан булғанын белеп, Ахашверош батшалығындағы барлыҡ йәһүдтәрҙе, йәғни Мордехайҙың халҡын, юҡ итергә ниәтләне.

7Ахашверош хакимлығының ун икенсе йылында, беренсе ай булған нисан айында, Һаман алдында көн һәм айҙы билдәләр өсөн, «пур», йәғни йәрәбә һалдылар. Йәрәбә ун икенсе ай булған адар айына төштө+.

8Һаман Ахашверош батшаға:

– Һинең батшалығыңдың бөтә өлкәләрендәге башҡа халыҡтар араһына һибелеп таралған, ләкин уларҙан айырым йәшәгән халыҡ бар. Уларҙың ҡанундары бүтән халыҡтарҙыҡына оҡшамаған, улар батша ҡанундарын да үтәмәй. Батшаға бының менән килешеп йәшәү ярай торған эш түгел+.
9Әгәр батша хуш күрһә, уларҙы юҡ итеү тураһында фарман сығарһын. Мин ун мең талант* көмөштө ҡаҙнасылар ҡулына алып барып бирермен. Улар был көмөштө батшабыҙ ҡаҙнаһына тапшырыр, – тине.

10Батша бармағынан мөһөр йөҙөгөн сисеп, йәһүдтәрҙең дошманына – Агаг нәҫеленән булған Һаммедаҫа улы Һаманға бирҙе+.

11Батша Һаманға:

– Көмөшөң үҙеңдә ҡалһын, ә был халыҡ менән йәнең нисек теләй, шулай эшлә, – тине.

12Тәүге айҙың ун өсөнсө көнөндә батша кәтиптәре саҡырылды. Һамандың әмере, һәр өлкәнең үҙ яҙмаһында, һәр халыҡтың үҙ телендә яҙылып, батша һанаттарына, бөтә өлкәләрҙең башлыҡтарына һәм барлыҡ халыҡтарҙың хакимдарына ебәрелде. Был әмер Ахашверош батшаның исеменән яҙылды һәм уның мөһөр йөҙөгө менән раҫланды+.
13Батшаның бөтә өлкәләренә сапҡындар менән ошо бойороҡ оҙатылды. Унда, олоһонан алып кесеһенә тиклем, балалары һәм ҡатындары менән бергә бер көндә, ун икенсе айҙың, йәғни адар айының ун өсөнсө көнөндә, бөтә йәһүдтәрҙе ҡырырға, үлтерергә һәм юҡ итергә, ә мөлкәттәрен талап алырға ҡушылғайны+.
14Ҡанун көсөнә эйә булған был фармандың күсермәһе, барлыҡ халыҡтар был көнгә әҙер торһон өсөн, бөтә өлкәләр буйлап иғлан ителергә тейеш ине.
15Сапҡындар батшаның бойороғо менән кисекмәҫтән юлға сыҡты һәм фарман Шушан ҡәлғәһендә иғлан ителде. Батша менән Һаман шарап эсергә ултырҙы, ә ҡала халҡы аптырап ҡалды+.

Мордехайҙың Эстерҙан ярҙам һорауы

41Мордехай был хаҡта белгәс, өҫтөндәге кейемен йыртып ташланы ла, тупаҫ туҡымаға төрөнөп, башына көл һибеп, ҡысҡырып илай-илай ҡала урамдары буйлап китте.
2Ул, батша һарайының ҡапҡаһы янына килеп еткәс, туҡтап ҡалды, сөнки тупаҫ туҡымаға төрөнгән килеш эскә инергә ярамай ине.
3Батша фарманы һәм ҡарары ҡайһы өлкәгә генә килмәһен, бөтә ерҙә лә йәһүдтәр тәрән ҡайғыға төштө, ураҙа тотоп, әсе күҙ йәштәре түкте, күбеһе тупаҫ туҡымаға төрөнөп көлдә ятты+.

4Эстерҙың хеҙмәтсе ҡыҙҙары һәм алашарҙары килеп, уға Мордехай хаҡында һөйләп бирҙе. Батшабикә бик хәүефләнеп, Мордехайға тупаҫ туҡыма урынына бүтән кейем ебәрҙе, ләкин Мордехай уны кейеүҙән баш тартты.
5Шунан һуң Эстер, батша тарафынан үҙенә беркетелгән алашарҙарҙың береһе Һаҫахты саҡырып алып, Мордехай менән ни булғанын, уның ни өсөн шулай эшләгәнен белешергә ебәрҙе.
6Һаҫах батша һарайының ҡапҡаһы алдындағы ҡала майҙанына Мордехай янына сыҡты.
7Мордехай Һаҫахҡа үҙе менән ни булғанын һөйләп бирҙе һәм Һамандың йәһүдтәрҙе ҡырыу өсөн батша ҡаҙнаһына күпме көмөш вәғәҙә иткәнен әйтте+.
8Ул йәһүдтәрҙе ҡырыу тураһында Шушанда иғлан ителгән фармандың күсермәһен Һаҫахҡа бирҙе, уны Эстерға күрһәтергә һәм барыһын да төшөндөрөргә ҡушты: әйҙә Эстер батша янына инһен, халҡы өсөн ялбарып мәрхәмәтен һораһын+.

9Һаҫах әйләнеп килеп, Эстерға Мордехайҙың һүҙҙәрен тапшырҙы.
10Эстер ҙа Һаҫах аша Мордехайға былай тип әйтергә ҡушты:

11– Батшаның бар хеҙмәтселәре һәм батша өлкәләрендәге барлыҡ халыҡтар белә: әгәр ҙә берәй кеше, ирме ул, ҡатын-ҡыҙмы, саҡырылмайынса батша янына, эске ихатаға инһә, уны, ҡанунға ярашлы, үлем язаһы көтә. Бары тик батша уның яғына төбәп алтын таяғын һуҙһа ғына, теге кеше иҫән ҡала. Ә минең утыҙ көн инде батша янына саҡырылғаным юҡ+.

12Эстерҙың был һүҙҙәрен Мордехайға еткерҙеләр.
13Мордехай Эстерға былай тип еткерергә ҡушты:

– Унда, батша һарайында, йәһүдтәрҙән бер үҙем генә иҫән ҡалырмын, тип уйлама.
14Шундай көндә өндәшмәй ҡалһаң, йәһүдтәргә ярҙам һәм ҡотолоу икенсе яҡтан килер, ә һин һәләк булырһың, һинең менән бергә ата йортоң ҡорор. Кем белә, бәлки, һин тап ошондай ваҡыт өсөн батшабикә булғанһыңдыр.

15Быға яуап итеп Эстер Мордехайға:

16– Бар, Шушанда булған бөтә йәһүдтәрҙе йый ҙа өс көн, өс төн ашамай-эсмәй минең өсөн ураҙа тотоғоҙ. Мин дә хеҙмәтсе ҡыҙҙарым менән бергә шул рәүешле ураҙа тотормон, шунан, ҡанунға ҡаршы килеп булһа ла, батша янына барырмын. Үлергә яҙһа – үлермен, – тип әйтергә ҡушты+.

17Мордехай бынан китеп, бөтәһен дә Эстер ҡушҡанса эшләне.

Эстерҙың батшаға үҙенең теләген белдереүе

51Өсөнсө көнөнә Эстер, батшабикә кейемен кейеп, батша һарайының эске ихатаһына, тәхет залы ҡаршыһына килеп баҫты. Был мәлдә батша залдың ишегенә ҡаршы урынлашҡан тәхетендә ултыра ине+.

2Батша Эстер батшабикәнең ихатала баҫып торғанын күргәс, күңелендә уға ҡарата мәрхәмәт уянды. Ул ҡулындағы алтын таяғын Эстерға табан һуҙҙы. Эстер яҡын килеп, таяҡтың осона ҡағылды+.

3Батша уға:

– Ни булды, Эстер батшабикә? Ниндәй үтенесең бар? Батшалығымдың яртыһын һораһаң да бирәм, – тип мөрәжәғәт итте+.

4Эстер:

– Әгәр ҙә батша рәхим итеп риза булһа, бөгөн мин уның хөрмәтенә ойошторған табынға килһен, үҙе менән Һаманды ла алһын, – тине.

5– Тиҙ генә бында Һаманды саҡырығыҙ, әйҙә, Эстер нисек теләй, шулай булһын, – тине батша.

Батша менән Һаман Эстер ойошторған табынға килде.

6Шарап эсеп алғас, батша Эстерға:

– Ниндәй үтенесең бар? Барыһы ла булыр. Нимә теләйһең? Батшалығымдың яртыһын һораһаң да бирәм, – тине.

7Эстер былай тип яуапланы:

– Теләгем менән үтенесем шул:
8әгәр ҙә мин батшаның күңеленә хуш булһам, әгәр ҙә батша мин һорағанды эшләргә, минең үтенесемде үтәргә рәхим итеп риза булһа, батша Һаман менән иртәгә лә мин улар өсөн ойошторған табынға килһен. Шул саҡта батшаның һорауына яуап бирермен+.




Һамандың Мордехайға асыуы

9Ул көндө Һаман табындан ҡәнәғәт булып, ҡыуанып сыҡты. Ләкин, батша һарайының ҡапҡаһы төбөндә Мордехайҙы күргәс, тегеһе уның алдында тороп баҫыу ғына түгел, хатта һелкенмәгәс тә, Һамандың Мордехайға асыуы ҡайнаны+.
10Шулай ҙа быны һиҙҙермәне, өйө яғына ыңғайланы.

Дуҫтары менән ҡатыны Зерешты саҡырып,+
11Һаман уларға үҙенең һанһыҙ байлығы, улдарының күплеге, батшаның уны нисек юғары күтәреүе, башҡа түрәләрҙән һәм хеҙмәтселәрҙән өҫтөн ҡуйыуы тураһында маҡтанып һөйләне+.

12Тағы ла ул былай тине:

– Бына Эстер батшабикә лә ойошторған табынына батша менән барыу өсөн минән башҡа берәүҙе лә лайыҡ күрмәне! Иртәгә лә ул мине батша менән бергә табынға саҡырҙы.
13Әммә батша ҡапҡаһы төбөндә йәһүд Мордехайҙы күрһәм, былар бөтәһе лә минең өсөн ҡиммәтен юғалта.

14Ҡатыны Зереш менән бөтә дуҫтары Һаманға былай тип кәңәш бирҙе:

– Бейеклеге илле терһәк булған дар ағасы ҡуйҙыр ҙа иртәгә батшанан Мордехайҙы шунда аҫып ҡуйыуын һора. Шунан инде күңелең булып, батша менән табынға барырһың.

Һаманға был һүҙҙәр оҡшап ҡалды, һәм ул дар ағасы яһатты+.

Һамандың Мордехайға хөрмәт күрһәтергә мәжбүр булыуы

61Ул төндө батша оҙаҡ ҡына йоҡлай алмай ятты. Ул батшалыҡтағы иҫтәлекле ваҡиғалар теркәлгән йылъяҙмалар китабын килтертеп, ҡысҡырып уҡырға бойорҙо+.
2Унда Мордехайҙың Ахашверош батшаны үлтерергә ниәтләгән теге ике алашарҙы – ишек һаҡсыһы булып хеҙмәт иткән Бигҫан менән Терешты – фашлағаны хаҡында ла яҙылғайны+.

3Батша:

– Бының өсөн Мордехайға ниндәй хөрмәт күрһәтелде, уны берәй төрлө ҙурланылармы? – тип һораны.

Батша хеҙмәтендә тороусылар уға:

– Юҡ, уға бер нәмә лә эшләнмәне, – тип яуап бирҙе.

4Батша:

– Ишек алдында кем бар? – тип һораны.

Был ваҡытта Һаман батша һарайының эске ихатаһына үҙе әҙерләткән дар ағасына Мордехайҙы аҫтырыу тураһында батша менән һөйләшергә килгәйне+.

5Хеҙмәтселәр батшаға:

– Ишек алдында Һаман тора, – тип яуапланы.

Батша:

– Бында керһен, – тине.

6Һаман ингәс, батша унан:

– Хөрмәт күрһәтергә теләгән кешеһе өсөн батша нимә эшләй ала? – тип һораны.

Һаман: «Батша минән башҡа кемгә хөрмәт күрһәтергә теләһен?» – тип уйланы.
7Батшаға яуап итеп ул:

– Батша хөрмәт күрһәтергә теләй икән, әйҙә былай ителһен:+
8батша үҙе кейә торған кейем, батша менеп йөрөй торған һәм башына батша тамғаһы беркетелгән ат килтерелһен.
9Был кейем һәм ат батшаның иң затлы түрәләренең берәүһенә бирелһен. Ә ул был кейемде батша хөрмәт күрһәтергә теләгән теге кешегә кейҙерһен, атҡа атландырһын да атты ҡала майҙаны буйлап йөрөтһөн, үҙе: «Хөрмәтләргә теләгән кешеһен батша бына нисек бүләкләй!» тип һөрәнләһен, – тине.

10Батша Һаманға:

– Тиҙ генә үҙең әйткән кейем менән атты ал да батша ҡапҡаһы төбөндә ултырған йәһүд Мордехай өсөн шуларҙың бөтәһен дә эшлә. Барыһын да үҙең әйткәнсә эшлә, береһен дә ҡалдырма, – тине.

11Һаман кейем менән атты алып, Мордехайҙы кейендерҙе лә, уны атҡа атландырып, ҡала майҙаны буйлап йөрөттө, үҙе: «Хөрмәтләргә теләгән кешеһен батша бына нисек бүләкләй!» – тип һөрәнләне.

12Мордехай аҙаҡтан батша ҡапҡаһы төбөнә әйләнеп килде, ә Һаман, оятынан башын ҡаплап, өйөнә ашыҡты+.
13Ул ҡатыны Зерешҡа һәм барлыҡ дуҫтарына үҙе менән ни булғанын һөйләп бирҙе. Аҡыл биреүсе дуҫтары менән ҡатыны Зереш уға:

– Әгәр ҙә һинең түбән тәгәрәүеңә сәбәп булған Мордехай йәһүдтәр затынан икән, һинең уға ҡаршы торорға көсөң етмәҫ, еңелерһең, – тинеләр+.

14Улар шулай һөйләшеп тә бөтмәне, батша алашарҙары Һаманды ҡабаландырып Эстер ойошторған табынға алып китте.




7


Һамандың үлеме

71Батша менән Һаман йәнә Эстер батшабикәнең табынына килде+.
2Әүәлге көндәгесә, шарап эсеп алғас, батша Эстерға:

– Ниндәй үтенесең бар, Эстер батшабикә? Барыһы ла булыр. Нимә теләйһең? Батшалығымдың яртыһын һораһаң да бирәм, – тине.

3Эстер батшабикә былай тип яуапланы:

– Әгәр ҙә мин батшаның күңеленә хуш килһәм, эй батшам, әгәр ҙә батша рәхим итеп минең үтенесемде үтәр булһа, минең ғүмеремде һаҡлаһын – бына мин унан нимә һорайым. Минең халҡымды һаҡлаһын – бына мин нимә хаҡында ялбарам+.
4Сөнки һатылғанбыҙ беҙ – мин дә, минең халҡым да – ҡырылыуға, юҡ ителеүгә, һәләкәткә дусар ителгәнбеҙ! Әгәр ҙә беҙҙе ҡоллоҡҡа һатһалар, ҡол һәм ҡолиәләр итһәләр – ауыҙ ҙа асмаҫ инем, бындай аҙап өсөн батшаны борсоуҙы кәрәк тип тапмаҫ инем+.

5Ахашверош батша Эстер батшабикәнән:

– Быны эшләргә батырсылығы еткән кем ул? Ҡайҙа ул? – тип һораша башланы.

6Эстер:

– Беҙҙе күрә алмаған яуыз дошманыбыҙ – ошо бәдбәхет Һаман ул! – тип яуап ҡайтарҙы.

Батша менән батшабикә алдында Һамандың ҡото алынды+.

7Батша ярһып табындан тороп китте лә һарай баҡсаһына сыҡты, ә Һаман, Эстер батшабикәнән ғүмерен өҙмәүен ялбарыр өсөн, эстә ҡалды: ул батшаның ҡәтғи ҡарарға килгәнен аңлағайны.

8Батша баҡсанан табын янына әйләнеп инеүгә, Һамандың Эстерҙың диванына йөҙө менән ҡапланған булыуын күрҙе.

Батша:

– Етмәһә, минең күҙ алдымда, минең йортомда батшабикәгә ҡағылырға итәһеңме? – тип ҡысҡырып ебәрҙе.

Батшаның әйтеүе булды – Һамандың йөҙөн ҡапланылар.
9Батшаға хеҙмәт иткән алашарҙарҙың береһе Харвона:

– Ана унда, Һамандың өйө эргәһендә, илле терһәк бейеклегендәге дар ағасы тора. Быны Һаман, батшаны иҫкәртеп, ғүмерен һаҡлап ҡалған Мордехайҙы аҫып ҡуйыр өсөн әҙерләткән, – тине.

Батша:

– Шунда үҙен аҫып ҡуйығыҙ! – тип бойорҙо+.

10Һамандың Мордехай өсөн әҙерләткән дар ағасына уның үҙен аҫып ҡуйҙылар. Шунан һуң батшаның асыуы баҫылды+.

Йәһүдтәрҙең ҡотолоуы

81Шул көндө Ахашверош батша Эстер батшабикәгә йәһүдтәрҙең дошманы булған Һамандың бөтә мал-мөлкәтен бирҙе. Мордехай иһә батша алдына килеп баҫты – Эстер уның үҙенә кем булғанын һөйләгәйне.
2Батша Һамандан систереп алған мөһөр йөҙөгөн, бармағынан сисеп, Мордехайға тапшырҙы. Эстер Мордехайҙы Һамандың мал-мөлкәтенә идара итергә тәғәйенләне+.

3Эстер йәнә батшаға мөрәжәғәт итте: уның аяғына йығылып, күҙ йәштәре аша батшанан Агаг нәҫеленән булған Һамандың йәһүдтәргә ҡаршы ҡорған залим ниәтенә юл ҡуймауын ялбарҙы+.
4Батша Эстерға алтын таяғын һуҙҙы. Эстер тороп баҫты ла батша алдына килеп:+

5– Әгәр ҙә батша мәғҡул күрһә, мин уның мәрхәмәтен ҡаҙанған булһам, был эште батша дөрөҫ тип тапһа һәм мине хуш күрһә, Агаг нәҫеленән булған Һаммедаҫа улы Һамандың батшаның бөтә өлкәләрендә йәшәгән йәһүдтәрҙе ҡырып бөтөү өсөн яҙған хаттарын юҡҡа сығарыу тураһында фарман яҙылһын ине.
6Халҡымдың өҫтөнә ябырылған был афәткә нисек түҙәйем дә, ырыуымдың юҡҡа сығыуына нисек битараф ҡалайым? – тине.

7Ахашверош батша Эстер батшабикә менән йәһүд Мордехайға:

– Мин Һамандың барлыҡ мал-мөлкәтен Эстерға бирҙем. Һамандың үҙен йәһүдтәргә ҡул һалырға ниәтләгәне өсөн дар ағасына аҫтырып ҡуйҙым.
8Инде батша исеменән йәһүдтәргә ҡағылышлы үҙегеҙ теләгән бойороҡто яҙығыҙ ҙа уға батшаның мөһөр йөҙөгөн баҫығыҙ. Батша исеменән яҙылған һәм батша йөҙөгө менән мөһөр һуғылған ҡарарҙы һис кем юҡҡа сығара алмай, – тине+.

9Өсөнсө айҙың, йәғни сиуан айының егерме өсөнсө көнөндә батша кәтиптәре саҡырылды. Һиндостандан алып Кушҡа тиклем бөтә йөҙ ҙә егерме ете өлкәләге йәһүдтәргә, шулай уҡ батша һанаттарына, урындағы идарасыларға һәм өлкә түрәләренә тәғәйенләп, урындағы яҙма менән һәр халыҡҡа үҙ телендә, йәһүдтәргә лә уларҙың яҙмаһында һәм үҙ телендә тап Мордехай бойорғанса яҙылды+.
10Ахашверош батша исеменән яҙылған был хаттар, батша йөҙөгө менән мөһөрләнгәндән һуң, батшаның йылҡы өйөрөндәге иң саптар аттарға атланған сапҡындары менән оҙатылды+.

11Батша был бойороғо менән һәр ҡалала йәшәгән йәһүдтәргә йыйылып үҙ йәндәрен һаҡларға – уларға ҡорал менән һөжүм иткән һәр ҡәүемде бөтә өлкәләрҙә бала-сағаһы һәм ҡатындары менән бергә үлтерергә, ҡырып бөтөрөргә, юҡ итергә, мөлкәттәрен талап алырға хоҡуҡ бирҙе.
12Ахашверош батшаның барлыҡ өлкәләрендә бының өсөн бер генә көн – ун икенсе ай – адар айының ун өсөнсө көнө билдәләнде+.
13Шул көндө, йәһүдтәр дошмандарынан үс алырға әҙер булып торһон өсөн, ҡанун көсөнә эйә булған был фармандың күсермәһе бөтә өлкәләрҙә, барлыҡ халыҡтарға иғлан ителергә тейеш ине.

14Батшаның саптар аттарына атланған сапҡындар батша бойороғо менән кисекмәҫтән юлға сыҡты. Фарман Шушан ҡәлғәһендә лә уҡып ишеттерелде+.

15Мордехай батша янынан башында ҙур алтын таж, батшаныҡы һымаҡ зәңгәр һәм аҡ кейем, ҡарағусҡыл ҡыҙыл төҫтәге нәфис етен ябынса менән сыҡты. Шушан ҡалаһы ҡыуаныстан геү килде+.
16Йәһүдтәрҙең йөҙҙәре яҡты һәм шат, күңелле һәм тантаналы ине+.
17Батша бойороғо менән был фарман ҡайһы өлкәгә, ҡайһы ҡалаға ғына килмәһен, һәр ерҙә йәһүдтәр шатланды, күңел асты, мәжлес һәм байрам ойошторҙо. Был илдәге халыҡтар араһынан күптәр йәһүҙилеккә күсте, сөнки уларҙы йәһүдтәр алдында ҡурҡыу биләп алғайны.

Йәһүдтәрҙең еңеүе

91Ун икенсе ай – адар айының ун өсөнсө көнөндә батша фарманы һәм бойороғон үтәр көн килеп етте. Был көндө дошмандары йәһүдтәрҙән өҫтөнлөк алырға өмөтләнгәйне лә, киреһенсә килеп сыҡты, йәһүдтәр, үҙҙәрен күрә алмағандар өҫтөнән еңеү ҡаҙанды+.
2Был көндө йәһүдтәр үҙҙәренә ҡаршы золом ҡылырға ниәтләнгән кешеләргә һөжүм итер өсөн, Ахашверош батшаның барлыҡ өлкәләрендә үҙҙәре йәшәгән ҡалаларҙа йыйылды. Йәһүдтәргә бер кем дә ҡаршы тора алманы, сөнки барлыҡ халыҡтарҙы уларҙан ҡурҡыу тойғоһо солғап алғайны.
3Бөтә өлкәләрҙең түрәләре, батша һанаттары, өлкә башлыҡтары һәм батша хеҙмәткәрҙәре, Мордехайҙан ҡурҡып, йәһүдтәрҙе яҡлап сыҡты.
4Мордехай батша һарайында ҡеүәтле кешегә әйләнде, шөһрәте бөтә өлкәләргә таралды. Мордехайҙың абруйы торған һайын арта барҙы+.

5Йәһүдтәр бөтә дошмандарын ҡылыстан үткәрҙе, үлтерҙе, ҡырып һалды. Үҙҙәренә нәфрәт тотҡандар менән нисек теләйҙәр, шулай эшләнеләр.
6Шушан ҡәлғәһендә йәһүдтәр биш йөҙ кешене үлтереп юҡ итте.
7-10Йәһүдтәрҙең ҡан дошманы Һаммедаҫанан тыуған Һамандың ун улын – Паршандаҫа, Далфон, Аспаҫа, Пораҫа, Адалъя, Аридаҫа, Пармашта, Арисай, Аридай һәм Уайзаҫаны үлтерҙеләр, әммә уларҙың мал-мөлкәтенә ҡул һуҙманылар.

11Ул көндө Шушан ҡәлғәһендә үлтерелгәндәрҙең һаны тураһында батшаға хәбәр ителде.

12Батша Эстер батшабикәгә:

– Шушан ҡәлғәһендә йәһүдтәр биш йөҙ кешене, шул иҫәптән Һамандың ун улын үлтереп юҡ иткән. Улар батшаның бүтән өлкәләрендә нимәләр ҡылды икән? Тағы ниндәй теләгең бар? Һорағаныңдың бөтәһен дә алырһың. Ниндәй үтенесең бар? Бөтәһе лә үтәлер, – тине+.

13Эстер:

– Әгәр ҙә батша рәхим итеп рөхсәт бирһә, Шушандағы йәһүдтәргә иртәгә лә бөгөнгө бойороҡ буйынса эш итергә мөмкин булһын, ә Һамандың ун улының кәүҙәһе дар ағасына аҫып ҡуйылһын ине, – тип яуапланы.

14Батша был теләкте лә үтәргә бойорҙо. Шушанда йәнә фарман иғлан ителде. Һамандың ун улының кәүҙәһе дарға аҫып ҡуйылды.
15Шушанда йәшәгән йәһүдтәр адар айының ун дүртенсе көнөндә йәнә йыйылып, ҡалала тағы өс йөҙ кешене юҡ итте, ләкин уларҙың мал-мөлкәтенә ҡул һуҙманы.

16Батшаның өлкәләрендә йәшәгән ҡалған йәһүдтәр ҙә, үҙ ғүмерҙәрен һаҡлар һәм дошмандарынан арыныр өсөн, бергә йыйылып етмеш биш мең дошманын юҡ итте, ләкин уларҙың мал-мөлкәтенә ҡул һуҙманы.
17Был адар айының ун өсөнсө көнөндә булды, ә ун дүртендә улар ял итте – был көн мәжлес һәм ҡыуаныс көнө булды.

18Шушанда йәшәгән йәһүдтәр ун өсөнсө һәм ун дүртенсе көндә йыйылды, ә ун бишенсеһендә ял итте – был көн уларҙың мәжлес һәм ҡыуаныс көнө булды.

19Бына шуға күрә лә ауыл-ҡалаларҙа йәшәүселәр адар айының ун дүртенсе көнөн байрам көнө итеп билдәләй. Был көндө улар шатланышып мәжлес йыя, бер-береһенә күстәнәс ебәрешә+.




Пурим байрамы

20Мордехай был хәлдәр тураһында яҙып, Ахашверош батшаның яҡындағы һәм алыҫтағы бөтә өлкәләрендә йәшәгән барлыҡ йәһүдтәргә хат ебәрҙе.
21Унда йәһүдтәргә адар айының ун дүртенсе һәм ун бишенсе көндәрен йыл һайын билдәләргә бойоролдо.
22Сөнки ошо көндәрҙә йәһүдтәр дошмандарынан арынды, ошо айҙа ҡайғы – шатлыҡҡа, ә хәсрәт байрамға әйләнде. Мордехай: «Был көндәр мәжлес һәм ҡыуаныс көндәре булһын, бер-берегеҙгә күстәнәс ебәрешеп, фәҡирҙәргә бүләк таратығыҙ», – тип яҙғайны.

23Шул саҡтан алып йәһүдтәр, Мордехайҙың яҙғанын ҡабул итеп, үҙҙәре башлағанды йолаға әйләндерҙе.
24Сөнки Агаг нәҫеленән Һаммедаҫа улы Һаман, йәһүдтәрҙе ҡырып бөтөрөргә ниәтләнеп, уларҙы еңер һәм юҡ итер өсөн, «пур», йәғни йәрәбә һалғайны+.
25Ләкин Эстер батша янына кергәс, тегеһе фарман сығарҙы һәм Һамандың йәһүдтәргә ҡаршы яуыз уйы үҙ башына төштө: Һаманды улдары менән бергә дар ағасына аҫып ҡуйҙылар.
26Шуға ла был көндәр «пур» һүҙенән Пурим тип атала.

Шулай итеп, йәһүдтәр Мордехайҙың хатында яҙылғандарҙы, үҙ күҙҙәре менән күргәндәрҙе һәм үҙҙәре менән булған хәлдәрҙе иҫтә тотоп,
27үҙҙәре киләсәк быуындар һәм уларға ҡушылған бөтә кешеләр өсөн шундай йола урынлаштырҙы һәм был ике көндө, яҙып ҡуйылғанса, йыл һайын тәғәйен ваҡытта билдәләргә ҡарар итте+.
28Был көндәрҙе бөтә өлкәләрҙә, һәр бер ҡалала һәр ғаилә хәтерҙә тоторға һәм байрам итергә, Пурим көндәре йәһүдтәр араһында ғәмәлдән сыҡмаҫҡа, был көндәр тураһында иҫтәлек киләсәк быуындар хәтерендә лә һаҡланырға тейеш булды.

29Авихаил ҡыҙы Эстер батшабикә, йәһүд Мордехай менән бергә, үҙҙәренең яҙма бойороғо аша Пуримды байрам итеү тураһында ошо икенсе хатты раҫланы+.
30Мордехай Ахашверош батшалығының йөҙ ҙә егерме ете өлкәһендә йәшәгән барлыҡ йәһүдтәргә тыныслыҡ һәм именлек теләктәре менән тулы хаттар ебәрҙе+.
31Йәһүдтәр үҙҙәре һәм тоҡомдары өсөн ураҙа тотоу һәм ҡайғы көндәрен билдәләп ҡуйған һымаҡ, йәһүд Мордехай менән Эстер батшабикә уларға яҙғанса, Пурим көндәре лә тәғәйен ваҡытта үткәрелергә тейеш ине+.

32Пурим байрамы тураһындағы ҡағиҙәләр, Эстерҙың бойороғо менән раҫланып, китапҡа яҙып ҡуйылды.

Мордехайҙың батшанан ҡала иң ҙур түрә булыуы

101Ахашверош батша бөтә илендә, диңгеҙ ярҙарында йәшәүселәргә тиклем, һалым индерҙе.
2Уның бөтә данлы һәм ҡаһарман эштәре, Мордехайҙы ниндәй үрҙәргә күтәреүе – бөтәһе лә Мадай һәм Фарсы батшаларының йылъяҙмалар китабына яҙылған+.

3Йәһүд Мордехай дәүләттә Ахашверош батшанан ҡала икенсе кеше булды. Йәһүдтәрҙең иң бөйөгө булған, күп һанлы ырыуҙаштарының тәрән ихтирамын яулаған Мордехай үҙ халҡының именлеген ҡайғыртты, тоҡомоноң яҡлаусыһы булды+.







* 3:1 Агаг – Исраилдың иң ҙур дошмандарынан булған ғәмәлек халҡы батшаһының нәҫеле. Ҡарағыҙ: «І Батшалар» 15:8-9.

* 3:9 Ун мең талант – яҡынса 360 тонна.




+ 1:1 Эст 8:9, Эст 9:30

+ 1:2 Нөх 1:1

+ 1:10 Эст 7:9

+ 1:14 Ғөз 7:14

+ 1:19 Эст 8:8, Днл 6:8

+ 1:20 Эфс 5:33

+ 2:1 Эст 1:19-20

+ 2:6 4 Бат 24:14-15, 2 Йыл 36:10, Йер 24:1, Йер 29:1-2

+ 2:15 Эст 9:29

+ 2:23 Эст 6:2, Эст 10:2

+ 3:7 Нөх 2:1, Эст 9:24, Эст 9:26, Ғөз 6:15

+ 3:8 Ғөз 4:12, Ғмл 16:20

+ 3:10 Баш 41:42, Эст 8:2

+ 3:12 Эст 8:9

+ 3:13 Эст 8:10, Ғөз 6:15

+ 3:15 Эст 8:14

+ 4:3 Днл 9:3

+ 4:7 Эст 3:9

+ 4:8 Эст 3:14

+ 4:11 Днл 2:9

+ 4:16 Ғөз 10:6

+ 5:1 Эст 4:16

+ 5:2 Эст 4:11

+ 5:3 Эст 7:2, Мрк 6:23

+ 5:8 Эст 7:3

+ 5:9 Эст 3:1

+ 5:10 Эст 6:13

+ 5:11 Эст 9:7-10, Эст 3:1

+ 5:14 Эст 6:4, Эст 7:9-10

+ 6:1 Эст 2:23, Эст 10:2

+ 6:2 Эст 2:21-22

+ 6:4 Эст 5:14, Эст 7:9-10

+ 6:7 3 Бат 1:33

+ 6:12 2 Бат 15:30

+ 6:13 Эст 5:10

+ 7:1 Эст 5:3, Мрк 6:23

+ 7:3 Эст 5:8

+ 7:4 Эст 3:9

+ 7:6 Эст 3:10

+ 7:9 Эст 1:10, Эст 5:14, Эст 6:4, Зәб 7:16, Хик 11:5, Днл 6:24

+ 7:10 Баш 40:22

+ 8:2 Баш 41:42, Эст 3:10

+ 8:3 Эст 3:1

+ 8:4 Эст 5:2

+ 8:8 Эст 3:12

+ 8:9 Эст 1:1, Эст 3:12, Эст 1:22

+ 8:10 Баш 41:42, Эст 3:10, Эст 3:13

+ 8:12 Ғөз 6:15

+ 8:14 Эст 3:15

+ 8:15 Хик 11:10

+ 8:16 Зәб 96:11

+ 9:1 Ғөз 6:15, Эст 3:13

+ 9:4 2 Бат 5:10, 1 Йыл 11:9

+ 9:12 Эст 5:6, Эст 7:2

+ 9:19 Нөх 8:12

+ 9:24 Эст 3:7

+ 9:27 Ишғ 56:3, Зәк 2:11

+ 9:29 Эст 2:15

+ 9:30 Эст 1:1, Эст 8:9

+ 9:31 Эст 4:3

+ 10:2 Эст 2:23, Эст 6:1-2

+ 10:3 Баш 41:40, Нөх 2:10

Ике йөҙлөлөк тураһында иҫкәртеү

(Маҫ 10:26-27)

121Шул арала меңәрләгән кеше йыйылды, улар бер-береһен ҡыҫырыҡланы. Ғайса иң тәүҙә Үҙенең шәкерттәренә ҡарап һүҙ башланы:

– Фарисейҙар әсеткеһенән, йәғни ике йөҙлөлөктән һаҡ булығыҙ+.
2Асылмайса ҡалыр йәшерен бер нәмә лә һәм беленмәйсә ҡалыр бер сер ҙә юҡ+.
3Шуға күрә ҡараңғыла һөйләгәнегеҙ көн яҡтыһында ишетелер, өй эсендә ҡолаҡҡа шыбырлап әйткәнегеҙ ҡыйыҡтарҙан хәбәр ителер.




Кемдән ҡурҡырға кәрәк?

(Маҫ 10:28-33)

4•Һеҙгә иһә, дуҫтарыма, шуны әйтәм: тәнде үлтереүҙән башҡа бер нәмә лә ҡыла алмаған әҙәмдәрҙән ҡурҡмағыҙ+.
5Һеҙгә кемдән ҡурҡырға кәрәклеген әйтәм. Йәнегеҙҙе алғандан һуң йәһәннәмгә ташларға хакимлығы булған Алланан ҡурҡығыҙ: эйе, һеҙгә әйтәм, Унан ҡурҡығыҙ+.
6Биш турғай ике баҡыр тәңкәгә* һатыла түгелме ни? Ләкин уларҙың береһе лә Алланың иғтибарынан ситтә ҡалмаған.
7Һеҙҙең иһә башығыҙҙағы һәр бер сәс бөртөгө лә һанаулы. Ҡурҡмағыҙ, һеҙ бик күп турғайҙарға ҡарағанда ҡәҙерлерәкһегеҙ+.

8Һеҙгә әйтәм: Мине кешеләр алдында ҡабул иткән һәр кемде Әҙәм Улы ла Алла фәрештәләре алдында ҡабул итер+.
9Ә кем кешеләр алдында Минән ваз кисә, унан Алла фәрештәләре алдында ваз кисерҙәр+.
10Әҙәм Улына ҡаршы һүҙ әйткән һәр кем ғәфү ителер, әммә Изге Рухҡа ҡаршы көфөр һүҙ һөйләүсе ғәфү ителмәҫ+.

11Ғибәҙәтханаларға, башлыҡтар йәки хакимиәт кешеләре алдына килтерелгән ваҡытта, үҙебеҙҙе нисек яҡларға, нимә тип яуап бирергә, тип борсолмағыҙ.
12Нимә һөйләргә икәнен һеҙгә шул сәғәттә Изге Рух өйрәтер+.




Аҡылһыҙ бай хаҡында ҡисса

13•Халыҡ араһынан берәү Ғайсаға:

– Остаз, ағайыма әйт әле, атайҙан ҡалған мираҫты минең менән бүлешһен, – тине.

14Ғайса теге кешенән:

– Һеҙҙең бәхәстәрегеҙҙе хәл итеүсе йәки мөлкәтегеҙҙе бүлеүсе итеп Мине кем билдәләне? – тип һораны.
15+Шунан барыһына ла былай тине:

– Ҡомһоҙлоҡтан һаҡланығыҙ, кеше нисек кенә бай булмаһын, ғүмере байлыҡҡа бәйле түгел+.

16Бынан һуң Ғайса ҡисса һөйләне:

– Бер байҙың баҫыуҙа игене бик уңған.
17Бай эстән генә: «Нимә эшләйем икән? Ашлығымды ҡайҙа һаҡларға?» – тип уйлаған.
18Ул шундай ҡарарға килгән: «Келәттәрҙе һүтеп, ҙурырағын һалайым да бөтә ашлығымды, бөтә байлығымды шунда йыяйым.
19Шунан инде үҙемә: „Минең күп йылдарға етерлек байлығым бар, йәнем ял итһен, ашаһын, эсһен, күңел асһын“, – тип әйтермен»+.
20+Әммә Алла уға: «Аҡылһыҙ! Ошо төндә йәнеңде кире аласаҡтар, йыйған байлығың кемгә ҡалыр һуң?» – тигән+.

21Үҙе өсөн байлыҡ йыйған, әммә Алла алдында бай булмаған һәр кем менән шулай булыр+.




Алла Батшалығы һәм донъя мәшәҡәттәре

(Маҫ 6:25-34)

22Ғайса шәкерттәренә былай тине:

– Шуға күрә, Мин һеҙгә әйтәм: нимә ашарбыҙ, нимә эсербеҙ, тип – йәнегеҙ; нимә кейербеҙ, тип тәнегеҙ өсөн борсолмағыҙ+.
23Йән – ризыҡтан, тән кейемдән мөһимерәк бит.
24+Ҡарғаларға ҡарағыҙ: улар сәсмәй ҙә, урмай ҙа; уларҙың келәттәре лә, буралары ла юҡ. Шулай ҙа Алла уларҙы туйындыра. Ә һеҙ ҡоштарға ҡарағанда әллә күпмегә ҡәҙерлерәк бит+.
25Арағыҙҙан кем, борсолоп, үҙ ғүмерен бер сәғәткә булһа ла оҙонайта ала?
26Шулай булғас, хатта бәләкәй генә нәмәне лә эшләй алмайһығыҙ икән, ни эшләп башҡа нәмә тураһында ҡайғырырға?

27+Ләләләрҙең нисек үҫкәнен ҡарағыҙ: улар эшләмәй ҙә, еп тә иләмәй. Әммә һеҙгә шуны әйтәм: хатта ни тиклем данлы Сөләймән батша ла ул дәрәжәлә затлы кейенмәгән+.
28Әгәр Алла бөгөн яланда үҫеп ултырған, ә иртәгә мейескә ташланасаҡ үләнде шулай кейендерә икән, һеҙҙе бигерәк тә кейендерер, эй иманы аҙҙар+.

29Шулай булғас, нимә ашарбыҙ, нимә эсербеҙ, тип ҡайғырмағыҙ. Бының өсөн хафаланмағыҙ.
30Ул турала был донъя кешеләре баш ҡатыра. Ә Атағыҙ һеҙҙең был нәмәләргә мохтаж икәнегеҙҙе белә.
31Һеҙ, киреһенсә, Алла Батшалығын эҙләгеҙ, шунда ҡалғаны ла бирелер+.




Күктәге хазина тураһында

32+Эй бәләкәй көтөү, ҡурҡма! Батшалыҡты һеҙгә биреүҙе Атағыҙ яҡшы тип тапты+.
33Мөлкәтегеҙҙе һатығыҙ ҙа ярлыларға өләшегеҙ. Үҙегеҙгә мәңге туҙмай торған янсыҡтар әҙерләгеҙ, күктәрҙә һис кәмемәҫ хазина туплағыҙ: унда ҡараҡ та теймәҫ, көйә лә төшмәҫ+.
34Хазинағыҙ ҡайҙа була, күңелегеҙ ҙә шунда була бит.




Ышаныслы һәм ышанысһыҙ хеҙмәтселәр

(Маҫ 25:1-13; 24:43-51; Мрк 13:33-37)

35•Билдәрегеҙ быуылған, яҡтыртҡыстарығыҙ тоҡандырылған булһын.
36Хужаһының туй мәжлесенән ҡайтҡанын көткән хеҙмәтсе кеүек булығыҙ. Хужа килеп шаҡыу менән ишекте асырға әҙер тороғоҙ+.
37Хужа ҡайтҡанда уяу торған хеҙмәтселәр бәхетле! Һеҙгә хаҡ һүҙ әйтәм: хужа, билен быуып, хеҙмәтселәрен өҫтәл янына ултыртыр һәм уларға үҙе хеҙмәт итер.
38Ихтимал, хужа төн уртаһында йәки таң атҡас ҡайтып инер. Әгәр ул хеҙмәтселәрен уяу хәлдә күрһә, шул хеҙмәтселәр бәхетле!

39Әммә шуны белегеҙ: әгәр ҙә өй хужаһына ҡараҡтың ҡайһы ваҡытта килере мәғлүм булһа, уғрыға өйөнә инергә юл ҡуймаҫ ине+.
40Шуның һымаҡ, һеҙ ҙә әҙер булығыҙ: Әҙәм Улы һеҙ көтмәгән сәғәттә килер.

41Шул саҡ Петрус:

– Хакимым, был ҡиссаны һин беҙҙең өсөн генә һөйләнеңме, әллә башҡалар өсөн дәме? – тип һораны.

42Раббы Ғайса иһә былай тине:

– Ә өйҙөң ышаныслы һәм аҡыллы идарасыһы ниндәй була? Әйтәйек, ризыҡты ваҡытында өләшер өсөн, хужа бер хеҙмәтсеһен башҡалары өҫтөнән ҡуя.
43Хужаһы ҡайтып, эштең үҙе әйткәнсә үтәлгәнен күрһә, ул хеҙмәтсе ниндәй бәхетле!+
44Һеҙгә ысынын әйтәм: хужаһы уны бөтә мөлкәте өҫтөнән идара итергә ҡуясаҡ.

45Ләкин ул хеҙмәтсе: «Хужам тиҙ генә ҡайтмаҫ әле», – тип уйлап, ир һәм ҡатын-ҡыҙ хеҙмәтселәрҙе туҡмарға тотонһа һәм ашап-эсеп, иҫереп йөрөһә,+
46хужаһы ул көтмәгән көндә һәм уйламаған сәғәттә ҡайтып төшөр ҙә уны ҡаты язаға тарттырыр, иманһыҙҙар көнөнә төшөрөр.

47Хужаһының ихтыярын белеп тә, әҙер тормаған һәм ул ҡушҡанса эшләмәгән хеҙмәтсе ҡаты туҡмалыр.
48Ә инде хужаһының ихтыярын белмәйенсә язаға лайыҡ эш ҡылған хеҙмәтсе аҙыраҡ туҡмалыр. Кемгә күп бирелә, унан күп талап ителер. Кемгә күберәк ышанып тапшырыла, унан күберәк һоралыр+.




Тыныслыҡ түгел, ә бүленеш

(Маҫ 10:34-35)

49•Мин ергә ут алып килдем һәм ул уттың тиҙерәк янып китеүен теләйем!
50Мин ғазап күленә сумдырылырға тейешмен. Шул һынауҙарҙың үткәнен ни тиклем интегеп көтәм!+
51Мине ергә тыныслыҡ килтерергә килде тип уйлайһығыҙмы? Юҡ, һеҙгә әйтәм, Мин бүлергә килдем+.
52Ошо мәлдән башлап, бер өйҙә биш кеше йәшәһә, өсөһө – икәүһенә һәм икәүһе өсөһөнә ҡаршы булыр.
53+Атаһы – улына, улы – атаһына; әсәһе – ҡыҙына, ҡыҙы – әсәһенә; ҡәйнәһе – килененә, килене ҡәйнәһенә ҡаршы булыр+.




Заман билдәләре

(Маҫ 16:2-3; 5:25-26)

54•Ғайса йәнә халыҡҡа өндәште:

– Һеҙ көнбайышта болот күтәрелгәнен күргәс тә: «Ямғыр яуыр», – тиһегеҙ, һәм шулай була.
55Көньяҡтан ел иҫһә: «Эҫе булыр», – тиһегеҙ, һәм шулай була.
56Ике йөҙлөләр! Ерҙе һәм күк йөҙөн күҙәтеп, һауа торошон билдәләйһегеҙ, ә ни өсөн был заманды төшөндөрөп бирә алмайһығыҙ?

57Ни эшләп һеҙ нимәнең дөрөҫ икәнен үҙегеҙ билдәләй алмайһығыҙ?
58Дәғүәсең менән хөкөм юлында уҡ килешергә тырыш. Юғиһә ул һине хөкөмдарға алып барыр, ә хөкөмдар һаҡсыға тапшырыр. Һаҡсы иһә төрмәгә ябыр+.
59Һиңә шуны әйтәм: бурысыңды аҙаҡҡы тәңкәһенә тиклем түләп бөтөрмәйенсә, унан сыҡмаясаҡһың.

«Тәүбәгә килмәһәгеҙ, һәләк булырһығыҙ»

131Шул саҡ ҡайһы берәүҙәр, Ғайса янына килеп, Пилатос үлтерткән Галилея кешеләре тураһында һөйләне. Ҡорбан килтергән ваҡытта үлтерелгән ул кешеләрҙең ҡаны ҡорбан малының ҡаны менән буталған+.
2Ғайса ул хәлгә ҡарата былай тине:

– Был хәлгә тарыған галилеялылар башҡа галилеялыларға ҡарағанда гонаһлыраҡ тип уйлайһығыҙмы+?
3Һеҙгә әйтәм: юҡ! Әммә, тәүбәгә килмәһәгеҙ, бөтәгеҙ ҙә улар кеүек һәләк булырһығыҙ.
4Йәки Шилоах манараһы ауғанда уның аҫтында ҡалып һәләк булған ун һигеҙ кеше Йәрүсәлимдә йәшәгән бөтәһенән дә ғәйеплерәк ине тип уйлайһығыҙмы+?
5Һеҙгә әйтәм: юҡ! Әммә, тәүбәгә килмәһәгеҙ, бөтәгеҙ ҙә улар кеүек һәләк булырһығыҙ.




Емешһеҙ инжир ағасы хаҡында ҡисса

6Ғайса ошондай ҡисса һөйләне:

– Берәүҙең йөҙөм баҡсаһында инжир ағасы үҫкән. Бер ваҡыт был кеше баҡсаға килгән дә ағастан емеш эҙләй башлаған, ләкин таба алмаған+.
7Шунан һуң баҡсасыға: «Бына мин өс йыл инде ошо инжир ағасының емешен йыйырға тип киләм, тик таба алмайым. Һин уны ҡырҡып ташла. Ни эшләп ул урын биләп тора?» – тигән+.
8Баҡсасы былай тип яуаплаған: «Хужам, һин уны тағы бер йылға ҡалдырып тор. Мин уның тирә-яғын ҡаҙып йомшартайым, тиреҫ һалайым.
9Алдағы йылда емеш бирмәҫме икән? Бирмәһә, ул саҡта ҡырҡып ташларһың».




Шәмбе көндө ауырыу ҡатынды һауыҡтырыу

10Ғайса шәмбе көндө бер ғибәҙәтханала өйрәтте+.
11Унда ун һигеҙ йыл буйы яуыз рухтан интеккән, бөкрәйеп бөткән, бөтөнләй турая алмаған бер ҡатын бар ине.
12Ғайса, уны күреп, Үҙенең янына саҡырып алды ла:

– Апай! Һин сиреңдән ҡотолдоң! – тине.

13Ғайса был ҡатынға ҡулдарын ҡуйҙы, ҡатын шунда уҡ турайып баҫты һәм Алланы данлай башланы+.
14Ғибәҙәтхана башлығы, Ғайсаның шәмбе көндө һауыҡтырыуына асыуланып, халыҡҡа:

– Эшләү өсөн аҙнаның алты көнө бар, сирҙәрегеҙҙән һауығырға шәмбе түгел, ә шул ҡалған көндәрҙең береһендә килегеҙ, – тине+.

15Раббы Ғайса:

– Ике йөҙлөләр! Һеҙҙең ҡайһығыҙ шәмбе көнө үгеҙен йәки ишәген утлыҡсанан айырып, һыу эсерергә алып бармай+?
16Ибраһим нәҫеленән булған был ҡатынды Иблис ун һигеҙ йыл буйына бәйҙә тотҡан. Уны шәмбе көндә тышауҙан азат итергә ярамаймы ни? – тип яуапланы.

17Ғайса был һүҙҙәрҙе әйткәс, Уға ҡаршы төшөүселәрҙең барыһы ла оялды, ә халыҡ иһә Ул ҡылған бөтә данлы эштәргә шатланды+.




Гәрсис орлоғо һәм әсетке

(Маҫ 13:31-32; Мрк 4:30-32)

18•Шунан һуң Ғайса былай тине:

– Алла Батшалығы нимәгә оҡшаған һәм Уны нимә менән сағыштырайым?

19Ул кешенең баҡсаһына ултыртҡан гәрсис орлоғона оҡшаған. Орлоҡ үҫеп еткәс, ағасҡа әүерелә һәм уның ботаҡтарында ҡоштар оя ҡора+.

20Ғайса һүҙен дауам итте:

– Алла Батшалығын йәнә нимә менән сағыштырайым?
21Ул ҡатын кеше бөтә ҡамырҙы ҡабартырға тип бер ҡапсыҡ* онға болғаған әсеткегә оҡшаған+.




Тар ишек тураһында ҡисса

(Маҫ 7:13-14, 22-23; 8:11-12)

22•Ғайса, ҡалалар һәм ауылдар буйлап вәғәзләп, Йәрүсәлимгә юл тотто.
23Кемдер Унан:

– Әфәндем, аҙҙар ғына ҡотолоп ҡалырмы икән ни? – тип һораны.

Ғайса иһә ундағы кешеләргә былай тине:

24– Бөтә көсөгөҙҙө һалып, тар ишектән инергә тырышығыҙ, сөнки, һеҙгә әйтәм: күптәр тырышыр, тик үтә алмаҫ.
25Өй хужаһы тороп ишекте бикләгәндән һуң, һеҙ, тышҡы яҡта ҡалып, ишек ҡаға башларһығыҙ һәм: «Әфәндем, беҙгә ас әле!» – тип үтенерһегеҙ. Ә Ул һеҙгә: «Мин һеҙҙең кем икәнегеҙҙе лә, ҡайҙан икәнегеҙҙе лә белмәйем», – тип яуаплар+.
26Шул саҡ һеҙ: «Беҙ Һинең менән бергә ашаныҡ, эстек, Һин урамдарыбыҙҙа беҙҙе өйрәттең», – тип әйтерһегеҙ.
27Әммә Ул: «Һеҙҙең ҡайҙан икәнегеҙҙе белмәйем, яуызлыҡ ҡылыусылар, бөтәгеҙ ҙә Минең янымдан китегеҙ», – тиер+.

28Һеҙ Алла Батшалығында Ибраһимды, Исхаҡты, Яҡупты һәм бөтә пәйғәмбәрҙәрҙе күрерһегеҙ, ә үҙегеҙ унан ҡыуылып сығып, иларһығыҙ һәм тештәрегеҙҙе шығырҙатырһығыҙ+.
29+Көнсығыштан һәм көнбайыштан, төньяҡтан һәм көньяҡтан килерҙәр һәм Алла Батшалығында табын артында ултырырҙар+.
30Әлеге ваҡытта һуңғы булғандарҙың ҡайһы берҙәре – беренсе, беренселәрҙең ҡайһы берҙәре һуңғы булыр+.




Ғайсаның Йәрүсәлим хаҡында көйөнөүе

(Маҫ 23:37-39)

31•Шул ваҡыт ҡайһы бер фарисейҙар килеп Ғайсаға:

– Бынан кит, Һируд Һине үлтерергә теләй, – тине+.

32Ғайса уларға былай тип яуапланы:

– Барығыҙ, ул төлкөгә: «Бөгөн һәм иртәгә ендәрҙе ҡыуырмын, ауырыуҙарҙы һауыҡтырырмын, өсөнсө көнгә эшемде тамамлармын», – тип әйткәнемде еткерегеҙ.
33Хәйер, Мин бөгөн дә, иртәгә лә, өсөнсө көндә лә Үҙ юлымды дауам итергә тейешмен, сөнки пәйғәмбәрҙең Йәрүсәлимдән ситтә үлтерелеүе мөмкин түгел.

34Эй Йәрүсәлим! Пәйғәмбәрҙәрҙе үлтереүсе, Алла тарафынан үҙенә ебәрелгәндәрҙе таш бәреп һәләк итеүсе Йәрүсәлим! Ҡош үҙенең ҡошсоҡтарын ҡанат аҫтына йыйған кеүек, Мин дә һинең балаларыңды нисәмә тапҡыр бергә йыйырға теләнем, ләкин һеҙ килергә теләмәнегеҙ!+
35+Хәҙер һеҙҙең Изге йортоғоҙ буш ҡаласаҡ. Һеҙгә әйтәм: «Раббы исеме менән Килеүсе мөбәрәк!» – тип әйтер ваҡытығыҙ етмәй тороп, Мине күрмәйәсәкһегеҙ!+

Ғайсаның шәмбе көнө тураһында яуабы

141Шәмбе көнө Ғайса фарисей башлыҡтарының береһенең өйөнә ашҡа барҙы. Ундағыларҙың барыһы ла Ғайсаны диҡҡәт менән күҙәтте+.
2Уның алдына һары һыу ауырыуынан яфа сиккән бер кеше килеп баҫты.

3– Ҡанун буйынса, шәмбе көндө дауаларға яраймы? – тип һораны Ғайса ҡанун белгестәре менән фарисейҙарҙан.+

4Тегеләре өндәшмәне. Ә Ғайса ауырыу кешене ҡосаҡлап алып һауыҡтырҙы ла өйөнә ҡайтарып ебәрҙе.
5Шунан тегеләрҙән:

– Берегеҙҙең улы йәки үгеҙе ҡоҙоҡҡа ҡолап төшһә, шәмбе көн булһа ла, шунда уҡ тартып сығармаҫ инегеҙме ни? – тип һораны+.

6Тегеләр Ғайсаның был һорауына яуап бирә алманы.




Саҡырылған ҡунаҡтар хаҡында ҡисса

7Саҡырылған ҡунаҡтарҙың түрҙән урын һайлағанын күреп, Ғайса уларға бер ҡисса һөйләне:+

8+– Берәү һине мәжлескә саҡырһа, иң түрҙәге урынға ултырма, һиңә ҡарағанда хөрмәтлерәк кешенең саҡырылған булыуы ихтимал бит+.
9Һине лә, уны ла саҡырған хужа, эргәңә килеп: «Урыныңды был кешегә бир», – тип әйтер. Шул саҡта һин, оятҡа ҡалып, ишек төбөндәге урынға барып ултырырға мәжбүр булырһың.
10Киреһенсә, мәжлескә саҡырылһаң, килгәс, ишек янынан урын ал, шунда хужа, эргәңә килеп: «Дуҫ, түргәрәк күсеп ултыр», – тип әйтер. Шунда башҡа ҡунаҡтар алдында баһаң артыр.
11Үҙен-үҙе күтәргән әҙәм түбәнһетелер, үҙен түбәнһеткән – күтәрелер+.

12Ғайса Үҙен ашҡа саҡырған кешегә лә өндәште:

– Төшкө йәки киске ашҡа дуҫтарыңды ла, ағай-энеңде лә, туғандарыңды ла, бай күршеләреңде лә саҡырма. Юҡһа улар ҙа һине үҙҙәренә ашҡа саҡырыр һәм шуның менән яҡшылығың кире ҡайтарылыр.
13Табын йыяһың икән, фәҡирҙәрҙе, ғәриптәрҙе, аҡһаҡтарҙы, һуҡырҙарҙы саҡыр,
14ул саҡта инде һин бәхетле булырһың, сөнки улар һиңә ҡайтарып түләй алмай, ә тәҡүә кешеләр үленән тереләсәк көндө һиңә әжере ҡайтарылыр+.

15•Ғайсаның был һүҙҙәрен ишеткәс, Уның менән ултырғандарҙың береһе:

– Алла Батшалығындағы табындан ашаясаҡ кеше бәхетле! – тине+.

16Ғайса иһә уға былай тине:

– Бер кеше, мул табын әҙерләп, күп ҡунаҡ саҡырған.
17Ашар мәл еткәс, ҡунаҡтарға: «Килегеҙ, табын әҙер инде», – тип әйтергә үҙенең хеҙмәтсеһен ебәргән.
18Бөтәһе лә, һүҙ ҡуйышҡан кеүек, ғәфү үтенә башлаған. Беренсеһе: «Ер һатып алғайным, шуны барып ҡарарға кәрәк, зинһар, мине ғәфү ит», – тигән.
19Икенсеһе: «Биш пар эш үгеҙе һатып алғайным, уларҙы һынап ҡарарға кәрәк, зинһар, мине ғәфү ит», – тигән.
20Өсөнсөһө: «Мин өйләндем, шуның өсөн бара алмайым», – тигән+.
21Хеҙмәтсе, ҡайтҡас, был хаҡта хужаһына һөйләп биргән. Хужа асыуланған да: «Бар, йәһәт кенә ҡала майҙандарынан һәм тыҡрыҡтарҙан фәҡирҙәрҙе, ғәриптәрҙе, һуҡырҙарҙы һәм аҡһаҡтарҙы йыйып алып ҡайт», – тип хеҙмәтсеһен сығарып ебәргән.
22Хеҙмәтсе әйләнеп ҡайтҡас: «Хужам, һинең әмерең үтәлде, әммә буш урындар ҡалды әле», – тигән.
23Хужа хеҙмәтсеһенә: «Бар, ҡала ситендәге юлдарға, һуҡмаҡтарға сыҡ, кешеләрҙе бында килергә күндер, өйөм тулы булһын, – тип бойорған. –
24Һеҙгә шуны әйтәм: тәүге саҡырылғандарҙың береһе лә минең табынымдағы ризыҡты ауыҙ итә алмаҫ»*.




Ғайсаға эйәреү хаҡы

(Маҫ 10:37-38; 5:13; Мрк 9:50)

25•Ғайса артынан күмәк халыҡ эйәрҙе, Ул боролдо ла былай тине:

26– Яныма килгән кеше атаһы менән әсәһен, ҡатыны менән балаларын, ағай-энеһе һәм апай-һеңлеләрен, хатта үҙ йәнен Минән нығыраҡ ярата икән, ул шәкертем була алмай+.
27Үҙенең арҡысағын күтәреп, артымдан эйәреп бармаған кеше шәкертем була алмай+.
28Әйтәйек, арағыҙҙан берәйһе манара төҙөргә теләй, ти. Ул, иң элек, ултырып, уның күпмегә төшәсәген хисаплап, төҙөлөштө аҙағына тиклем еткерә алыу-алмауын самаламаймы ни?
29Юғиһә, нигеҙен һалып та, уны төҙөп бөтөрә алмаһа, быны күргән һәр кем:
30«Был кеше төҙөй башланы ла тамамлап ҡуя алманы», – тип көлөр.

31Йәки берәй батша икенсе бер батшаға ҡаршы һуғышҡа әҙерләнгән саҡта, ултырып, кәңәш ҡороп, ун меңлек ғәскәре менән егерме меңлек ғәскәргә ҡаршы торорлоҡ көскә эйәме, түгелме икәнлеге тураһында уйлап ҡарамаҫ инеме?
32Көсө етмәҫлек булһа, теге батша алыҫта саҡта уҡ солох шарттары хаҡында килешер өсөн, илселәрен ебәрер ине.

33Шуның кеүек, һеҙҙең берегеҙ ҙә, бөтә нәмәһенән баш тартмаһа, Минең шәкертем була алмаясаҡ.




Тәмен юғалтҡан тоҙ

34Тоҙ – яҡшы нәмә. Әммә тәмен юғалтһа, уны нисек ҡайтарырһың+?
35Ул баҫыу өсөн дә, тиреҫ өсөн дә яраҡһыҙға әйләнер һәм уны сығарып ташларҙар. Ҡолаҡтары барҙар ишетһен!+

Аҙашҡан һарыҡ хаҡында ҡисса

(Маҫ 18:12-14)

151•Ғайсаны тыңларға тип барлыҡ һалым йыйыусылар һәм башҡа гонаһлы әҙәмдәр йыйылды.
2Фарисейҙар менән ҡанун белгестәре иһә:

– Был Кеше гонаһлыларҙы ҡабул итә, хатта улар менән бер табындан ашай, – тип һуҡранды+.

3Ғайса уларға ошо ҡиссаны һөйләне:

4+– Әйтәйек, берегеҙҙең йөҙ һарығы булып, шуларҙың береһен юғалтты, ти. Ул, туҡһан туғыҙын көтөүлектә ҡалдырып, юғалтҡан бер һарығын тапҡансы эҙләмәҫме ни+?
5+Ә инде тапҡас, ҡыуанып, уны елкәһенә һалып алып ҡайтыр.
6Өйөнә ҡайтҡас, дуҫтары менән күршеләрен саҡырып: «Шатлығымды уртаҡлашығыҙ, мин юғалған һарығымды таптым», – тиер+.
7Һеҙгә шуны әйтәм: шул рәүешле, тәүбә итеүгә мохтаж булмаған туҡһан туғыҙ тәҡүә кеше өсөн шатланыуға ҡарағанда, тәүбә иткән гонаһлы бер кеше өсөн күктә шатлыҡ ҙурыраҡ булыр+.




Көмөш тәңкә хаҡында ҡисса

8Әгәр берәй ҡатындың ун көмөш тәңкәһе* булып, береһен юғалтһа, майшәм яндырып, өйҙө һепереп, уны тапҡансы ентекләп эҙләмәҫме ни?
9Ә инде тапҡас, әхирәттәре менән күршеләрен саҡырып: «Шатлығымды уртаҡлашығыҙ, юғалтҡан тәңкәмде таптым», – тиер.
10Һеҙгә шуны әйтәм: тәүбә иткән бер гонаһлы өсөн Алла фәрештәләре лә шулай уҡ шатланыр.




Юғалған улдың кире ҡайтыуы хаҡында ҡисса

11Ғайса һүҙен дауам итте:

– Бер кешенең ике улы булған.
12Кинйәһе: «Атай, мөлкәттең миңә тейешле өлөшөн бүлеп бир», – тигән. Атаһы мөлкәтен улдарына бүлеп биргән+.
13Бер нисә көн үткәс, кинйә улы үҙ өлөшөн һатып, бөтә аҡсаһын алып, алыҫ илгә сығып киткән һәм, унда аҙып-туҙып, булған байлығын бөтөргән.
14Ул бер нәмәһеҙ ҡалған, шунда был илгә ҡаты аслыҡ килгән һәм егет мохтажлыҡ кисерә башлаған.
15Ул ошо илдең бер кешеһенә эшкә ялланған, был кеше уны яланға сусҡа көтөргә ебәргән.
16Егет шул тиклем асыҡҡан, хатта сусҡаларҙың аҙығын ашарға ла риза булыр кимәлгә еткән, әммә уға уныһын да бирмәгәндәр.

17Ниһайәт, ул аҡылына килеп: «Атайымдың нисәмә ялсыһы бар, уларҙың бөтәһе лә туйғансы ашай, хатта артып та ҡала, ә мин бында астан үлеп барам.
18+Хәҙер үк ҡайтайым да: „Атай, мин күктәге Алла ҡаршыһында һәм һинең алдыңда гонаһ ҡылдым+.
19Инде һинең улың тип аталырға лайыҡ түгелмен, мине ялсы итеп эшкә ал“, – тип әйтәйем», – тип уйлаған.
20+Шунан һуң атаһы янына ҡайтып киткән. Алыҫта килә ятҡанында уҡ атаһы уны күреп ҡалған, бик йәлләгән, ҡаршыһына йүгереп барып, ҡосаҡлап үбеп алған.
21Улы уға: «Атай, мин күктәге Алла ҡаршыһында һәм һинең алдыңда гонаһ ҡылдым: инде һинең улың тип аталырға лайыҡ түгелмен», – тигән.
22Ә атаһы үҙенең хеҙмәтселәренә: «Иң һәйбәт кейемдәр алып килеп уны кейендерегеҙ, бармағына йөҙөк кейҙерегеҙ, аяғына ҡата бирегеҙ,+
23һимертелгән берәй быҙауҙы салығыҙ, ашап-эсеп, күңел асайыҡ!
24Минең улым үлгәйне – хәҙер терелде, юғалғайны – табылды», – тигән. Шунан улар күңел аса башлаған+.

25Атаның өлкән улы иһә был мәлдә ҡырҙа булған. Өйөнә ҡайтып етеп килгәндә, йыр-бейеү тауыштары ишеткән.
26Хеҙмәтселәрҙең береһен саҡырып: «Бында нимә бара?» – тип һораған.
27«Һинең ҡустың ҡайтты, һау-сәләмәт әйләнеп ҡайтыуына ҡыуанып, атайың һимертелгән быҙау салдырҙы», – тигән уға хеҙмәтсе.
28Өлкән улдың быға асыуы килгән, хатта өйгә инергә теләмәгән. Атаһы сығып саҡырғас:
29«Бына мин һиңә нисә йылдар инде хеҙмәт итәм. Бойороғоңдо бер тапҡыр ҙа үтәмәй ҡалғаным юҡ. Шулай булһа ла, дуҫтарым менән күңел асыр өсөн һин миңә берәй тапҡыр кәзә бәрәсе лә биргәнең юҡ.
30Ә мал-мөлкәтеңде аҙғын ҡатындар менән туҙҙырған был улың ҡайтҡас, уның өсөн хатта һимертелгән быҙау салғанһың!» – тигән+.
31Атаһы уға: «Улым, һин һәр ваҡыт янымдаһың, минең булған бөтә нәмәм – һинеке.
32Әммә бөгөн ҡыуаныстан нисек күңел асмайһың инде: ҡустың үлгәйне – терелде, юғалғайны – табылды», – тигән.

Намыҫһыҙ идарасы хаҡында ҡисса

161Ғайса Үҙенең шәкерттәренә былай тине:

– Бер бай хужалығында идарасы тотҡан. Байға был кешенең мөлкәтен туҙҙырыуы тураһында еткерәләр.
2Бай идарасыһын саҡырып ала ла уға: «Һинең турала нимәләр генә ишетмәйем! Үҙеңдең идаралыҡ эшмәкәрлегеңә иҫәп-хисап яһа, сөнки артабан хужалығымда идарасы була алмайһың», – ти.
3Идарасы үҙ алдына: «Нимә эшләйем икән? Хужам мине идаралыҡ эшенән ҡыуа, ер ҡаҙырға көсөм юҡ, хәйер һорарға оялам…
4Әһә, таптым! Хужалыҡ менән идаралыҡ итеү эшенән сығарылғас, кешеләр мине үҙ йорттарына ҡабул итһендәр өсөн, нимә эшләргә кәрәклеген беләм», – тип уйлаған.
5Шунан ул хужаһына бурысы булған кешеләрҙе берәм-берәм саҡырып алған. Тәүгеһенән: «Минең хужама күпме бурысың бар?» – тип һораған.
6Тегеһе уға: «Йөҙ мискә* май тейешмен», – тигән. Идарасы: «Бына бурыс тураһындағы ҡағыҙың. Уны ал да, ултырып, тиҙ генә „илле мискә“ тип яҙ», – тигән.
7Шунан икенсеһен саҡырып: «Ә һинең бурысың күпме?» – тип һораған. «Йөҙ тоҡ* бойҙай». Идарасы: «Бына бурыс тураһындағы ҡағыҙың. Уны ал да „һикһән тоҡ“ тип яҙ», – тигән.
8Хужа намыҫһыҙ идарасыны отҡорлоғо өсөн маҡтаған. Сөнки был донъя кешеләре үҙ-ара эш иткәндә яҡтылыҡ кешеләренә ҡарағанда отҡорораҡ+.

9Һеҙгә әйтәм: был донъяның байлығын, изгелек итеп, үҙегеҙгә дуҫтар булдырыу өсөн файҙаланығыҙ. Шулай эшләһәгеҙ, байлыҡ бөткәс, мәңгелек йәшәү йорттарына ҡабул ителерһегеҙ.

10Бәләкәй нәмәлә ышаныслы кеше ҙур нәмәлә лә ышаныслы булыр, бәләкәй нәмәлә ышанысһыҙ кеше ҙурында ла ышанысһыҙ булыр+.
11Әгәр һеҙ был донъяның байлығы менән хаҡ эш итә алмайһығыҙ икән, кем һеҙгә ысын байлыҡты ышанып тапшырыр+?
12Әгәр башҡаларҙың һеҙгә тапшырылған мөлкәте менән ышаныслы эш итмәйһегеҙ икән, үҙегеҙгә тәғәйенләнгәнен һеҙгә кем бирер?
13Бер хеҙмәтсе лә ике хужаға хеҙмәт итә алмай: ул йә береһенә нәфрәт тотор, икенсеһен яратыр, йә береһенә тоғро булыр, икенсеһен һанға һуҡмаҫ. Аллаға ла, байлыҡҡа ла бер юлы хеҙмәт итә алмаҫһығыҙ+.




Фарисейҙар һәм ҡанун

14•Аҡса яратҡан фарисейҙар, быларҙы ишетеп, Ғайсанан мыҫҡыллап көлдөләр+.
15Ғайса уларға былай тине:

– Һеҙ кешеләр алдында үҙегеҙҙе хаҡ итеп күрһәтәһегеҙ, әммә Алла һеҙҙең күңелегеҙҙе белә. Кешеләр юғары баһалаған нәмә – Алла өсөн ерәнгес+.

16Ҡанун һәм пәйғәмбәрҙәр дәүере Яхъя килгәнгә тиклем дауам итте. Хәҙер иһә Алла Батшалығы тураһында Һөйөнөслө Хәбәр вәғәз ителә, һәм һәр кем унда инергә ҙур тырышлыҡ һала+.
17+Әммә, күк менән ер юҡҡа сыҡҡан осраҡта ла, ҡанундың бер генә һыҙығы ла юҡҡа сыҡмаясаҡ+.

18Ҡатынын айырып, башҡаға өйләнгән ир зина ҡыла; ире айырған ҡатынға өйләнгән кеше лә зина ҡыла+.




Бай һәм Әлғазар хаҡында ҡисса

19Ҡасандыр бер бай кеше йәшәгән. Ул иң ҡиммәтле һәм зиннәтле кейемдәр генә кейгән, көн һайын ҙур-ҙур мәжлестәр үткәргән.
20Ә уның ҡапҡаһы төбөндә бөтә тәне һыҙлауыҡтар менән ҡапланған Әлғазар исемле фәҡир ятҡан.
21Ул байҙың табынынан төшкән һыныҡ-мыныҡ менән булһа ла туҡланырға ымһынған. Эттәр килеп, уның яраларын ялап киткән.

22Бер көн Әлғазар үлгән, һәм фәрештәләр уны Ибраһим янындағы түрҙәге урынға алып барған. Бай ҙа үлгән. Уны ерләгәндәр+.
23Бай үлеләр донъяһында ғазап сиккән ваҡытта башын күтәреп өҫкә ҡараһа, алыҫта Ибраһимды, уның эргәһендә Әлғазарҙы күргән+.
24Шул саҡ бай: «Эй атабыҙ Ибраһим! Миңә мәрхәмәтле булып, Әлғазарҙы яныма ебәр әле, ул бармаҡ осон һыуға манып, телемде сылатып һалҡынайтһын. Мин был ялҡында шул тиклем ғазапланам», – тип ҡысҡырған+.
25Әммә Ибраһим уға: «Улым! Иҫеңә төшөр, һин үҙ ғүмереңдә бар рәхәтлекте татының, ә Әлғазар михнәт сикте. Хәҙер иһә ул бында йыуаныс күрә, ә һин ғазап сигәһең, – тигән. –
26Өҫтәүенә, беҙҙең менән һеҙҙең арала ҙур упҡын ята, шунлыҡтан бынан һеҙҙең яҡҡа сығырға теләүсе лә, ул яҡтан был яҡҡа сығырға теләүсе лә үтә алмаҫ».
27Шул саҡ бай: «Эй ата, улай булғас, зинһар өсөн, Әлғазарҙы атайымдың өйөнә ебәр.
28Минең биш туғаным бар, был ғазап сигеү урынына эләкмәһендәр өсөн, уларҙы иҫкәртһен», – тигән.
29Ибраһим уға: «Уларҙа Муса һәм башҡа пәйғәмбәрҙәрҙең яҙмалары бар. Унда яҙылғандарға ҡолаҡ һалһындар», – тип әйткән+.
30Бай иһә: «Юҡ, Ибраһим атам. Үлгәндәрҙең береһе терелеп улар янына барһа, шул мәлдә тәүбәгә килерҙәр ине», – тигән.
31Ибраһим байға: «Улар Мусаны һәм башҡа пәйғәмбәрҙәрҙе тыңламайҙар икән, үлектәрҙең береһе терелеп барһа ла, ышанмаясаҡтар», – тип яуап биргән+.

Иман һәм гонаһ

(Маҫ 18:6-7, 15, 21-22; Мрк 9:42)

171•Ғайса Үҙенең шәкерттәренә былай тине:

– Гонаһҡа этәргән нәмәләр ҡотолғоһоҙ, әммә бүтәндәрҙе гонаһҡа этәреүсегә – ҡайғы+.
2Был кесе йәндәрҙең берәйһен дөрөҫ юлдан яҙҙырған кешене муйынына тирмән ташы аҫып диңгеҙгә ташлаһалар, уның өсөн хәйерлерәк булыр ине+.
3Ҡылған эштәрегеҙгә иғтибарлы булығыҙ. Туғаның һиңә ҡаршы гонаһ ҡылһа, уны шелтәлә, ә инде тәүбәгә килһә, ғәфү ит+.
4Көнөнә ете тапҡыр һиңә ҡаршы гонаһ ҡылып һәм ете тапҡыр яныңа килеп: «Ҡылғаныма үкенәм!» – тиһә, уны ғәфү ит+.

5Илселәр Раббы Ғайсаға:

– Иманыбыҙҙы арттыр, – тинеләр+.

6Раббы Ғайса былай тине:

– Әгәр һеҙҙең гәрсис орлоғо хәтлем генә иманығыҙ булып, ошо тут ағасына: «Тамырың менән ҡуптарылып сыҡ та үҙеңде диңгеҙгә күсереп ултырт», – тиһәгеҙ, ул шулай эшләр ине+.

7Ер һөрөп йәки көтөү көтөп ҡырҙан ҡайтҡан хеҙмәтсеһенә ҡайһығыҙ: «Әйҙә, тиҙерәк өҫтәл янына ултыр», – тип әйтер икән?
8Киреһенсә, уға: «Миңә киске аш әҙерлә, унан, билеңде быуып, ашап-эскән ваҡытымда миңә хеҙмәт күрһәтеп тор, шунан һуң үҙең ашап-эсерһең», – тип әйтмәҫһегеҙме?
9Ҡушылғанды үтәгәне өсөн хеҙмәтсегеҙгә рәхмәт әйтерһегеҙме икән?
10Шулай итеп, һеҙ ҙә ҡушылғандарҙың барыһы ла үтәлгәндән һуң: «Беҙ – бары хеҙмәтселәр генә, эшләргә тейеш булғанды башҡарҙыҡ», – тип әйтегеҙ.




Махау сирле ун кешене һауыҡтырыу

11Ғайса, Йәрүсәлимгә барышлай, Самария һәм Галилея сиге буйлап үтте.
12+Бер ауылға ингәндә, Уны махау сирле ун кеше ҡаршыланы. Улар алыҫта уҡ туҡтап,+
13көслө тауыш менән:

– Ғайса Остаз! Беҙгә мәрхәмәтле булсы! – тип ҡысҡырҙы.

14+Ғайса уларҙы күргәс:

– Барығыҙ, ҡаһиндарға күренегеҙ, – тине.

Махау сирлеләр унда китеп барышлай уҡ таҙарынды+.
15Уларҙың береһе, һауыҡҡанын тойғас та кире килеп, ҡысҡырып Алланы данланы,
16Ғайсаның аяғына йығылып, Уға рәхмәт әйтте. Был Самария кешеһе ине+.
17Шул саҡ Ғайса:

– Ун кеше таҙарынғайнығыҙ түгелме һуң? Туғыҙығыҙ ҡайҙа?
18Аллаға рәхмәт белдереү өсөн, сит ер кешеһенән башҡалары кире килмәнеме ни? – тип һораны.
19Ә теге әҙәмгә:

– Тор, юлыңда бул, һине ышаныуың һауыҡтырҙы, – тине+.




Алла Батшалығы киләсәк мәл тураһында

(Маҫ 24:23-51)

20•Фарисейҙар Ғайсанан Алла Батшалығының ҡасан киләсәге тураһында һораны.

– Алла Батшалығы күҙгә күренеп килмәҫ, – тине Ғайса. –+
21«Бына, бында ул», йәки: «Ана, тегендә», – тип тә әйтмәҫтәр. Алла Батшалығы – һеҙҙең арағыҙҙа.

22Ғайса шәкерттәренә былай тине:

– Әҙәм Улының көндәренең береһен генә булһа ла күргегеҙ килгән ваҡыт етер, әммә күрә алмаҫһығыҙ+.
23Һеҙгә: «Ул бына бында», йәки: «Ул тегендә», – тип әйтерҙәр. Әммә һеҙ улар әйткән ергә бармағыҙ, улар артынан йүгермәгеҙ+.
24Нисек йәшен йәшнәп, күктең бер ситенән икенсе ситенә саҡлы ут ялтлап китә, Әҙәм Улы Үҙенең көнөндә шулай булыр.
25Әммә тәүҙә Уға күп ғазаптар кисерергә һәм ошо быуын кешеләре тарафынан кире ҡағылырға тура килер+.

26+Нух заманында нисек булһа, Әҙәм Улы көндәрендә лә шулай буласаҡ+.
27Нух кәмәгә ингән көнгә тиклем кешеләр ашаған, эскән, өйләнгән, кейәүгә сыҡҡан. Шунан һуң туфан ҡалҡып, барыһын да һәләк иткән+.
28Лут көндәрендә лә шулай булған: кешеләр ашаған, эскән, һатып алған һәм һатып ебәргән, сәскән, төҙөгән.
29Әммә Лут Содом ҡалаһынан сыҡҡан көндә күктән ут менән көкөрт ямғыры яуған һәм барыһын да һәләк иткән+.

30Әҙәм Улы килеп күренгән көндә лә шулай буласаҡ.
31Ул көндө үҙе өй ҡыйығында булып, әйберҙәре аҫта ҡалған кеше уларҙы алырға тип төшмәһен, шулай уҡ баҫыуҙа булған кеше лә өйөнә ҡайтмаһын+.
32+Луттың ҡатынын иҫегеҙҙә тотоғоҙ+.
33Кем үҙенең йәнен һаҡлап ҡалырға тырыша, ул уны юғалтыр; ә кем йәнен юғалта, уны һаҡлап алып ҡалыр+.
34Һеҙгә әйтәм: ул төндә бер түшәктә ятҡан ике кешенең береһе алыныр, икенсеһе ҡалдырылыр.
35-36Бергә ашлыҡ тартыусы ике ҡатындың береһе алыныр, икенсеһе ҡалдырылыр*.

37Ғайсаның был һүҙҙәренән һуң шәкерттәре:

– Хакимыбыҙ, был хәл ҡайҙа булыр? – тип һораны.

– Мәйет ҡайҙа булһа, ҡоҙғондар шунда йыйылыр, – тине Ғайса.

Тол ҡатын һәм хөкөмдар

181Төшөнкөлөккә бирелмәҫкә, һәр ваҡыт доға ҡылырға кәрәклеген белһендәр өсөн, Ғайса Үҙенең шәкерттәренә ошондай ҡисса һөйләне:+

2– Бер ҡалала Алланан да ҡурҡмаған, кешеләрҙән дә тартынмаған хөкөмдар йәшәгән.
3Ошо уҡ ҡалала бер тол ҡатын да ғүмер иткән, һәм ул хөкөмдар янына килеп: «Мине дошманымдан яҡла», – тип ялбарған.
4Әммә хөкөмдар дәғүәне оҙаҡ ваҡыт хәл итергә теләмәгән. Аҙаҡ, ниһайәт: «Алланан ҡурҡмаһам да, кешеләрҙән тартынмаһам да,
5ошо тол ҡатын миңә тынғылыҡ бирмәгәнлектән, уның дәғүәһен хәл итәйем, башҡаса аптыратып килеп йөрөмәһен», – тип уйлаған.

6Раббы Ғайса һүҙен былай тип тамамланы:

– Намыҫһыҙ хөкөмдарҙың нимә уйлағанына иғтибар иттегеҙме?
7Шулай икән, нисек Алла көнө-төнө Үҙен ярҙамға саҡырғандарҙы, Үҙе һайлап алған кешеләрен яҡламаһын? Нисек Ул ярҙамын оҙаҡлатһын+?
8Һеҙгә әйтәм: Ул оҙаҡҡа һуҙмаҫ, яҡлар. Әммә Әҙәм Улы килгән сағында ерҙә иман табырмы икән+?




Фарисей менән һалым йыйыусы

9Үҙҙәренең тәҡүәлегенә ышанып, башҡаларға түбәнһетеп ҡараған ҡайһы бер кешеләргә Ғайса ошондай ҡисса һөйләне:+

10– Ике кеше доға ҡылыр өсөн Алла йортона ингән: береһе – фарисей, икенсеһе – һалым йыйыусы икән+.
11+Фарисей, тороп, былай тип доға ҡылған: «Аллам! Мин һиңә башҡалар кеүек талаусы ла, алдаҡсы ла, зина ҡылыусы ла йәки бына ошо һалым йыйыусы кеүек тә булмағаным өсөн рәхмәтлемен+.
12Аҙнаһына ике тапҡыр ураҙа тотам, табышымдың* ундан бер өлөшөн Һиңә бирәм»+.
13+Һалым йыйыусы иһә ситтәрәк баҫып торған һәм күккә күтәрелеп ҡарарға ла ҡыймаған, күкрәген төйә-төйә: «Аллам, миңә, гонаһлыға, мәрхәмәтле булһаңсы!» – тигән+.
14Һеҙгә әйтәм, фарисей түгел, ә быныһы Алла алдында аҡланып үҙ өйөнә ҡайтып киткән. Сөнки үҙен-үҙе күтәргән әҙәм түбәнһетелер, үҙен түбәнһеткән – күтәрелер+.




Ғайсаның балаларға биргән фатихаһы

(Маҫ 19:13-15; Мрк 10:13-16)

15•Ғайса ҡағылып Үҙенең фатихаһын бирһен өсөн, Уның янына бәләкәй балаларын да алып килделәр. Шәкерттәре иһә быны күреп, уларҙы шелтәләне, үткәрмәне.
16Ғайса иһә балаларҙы янына саҡырып:

– Балаларҙы Минең яныма үткәрегеҙ, уларға ҡамасауламағыҙ! Алла Батшалығы – ошондайҙарҙыҡы.
17Һеҙгә хаҡ һүҙ әйтәм: кем Алла Батшалығын балалар һымаҡ ҡабул итмәй, шул унда инмәйәсәк, – тине+.




Ғайса һәм бай

(Маҫ 19:16-29; Мрк 10:17-30)

18•Башлыҡтарҙың береһе Ғайсанан:

– Игелекле Остаз, мәңгелек тормошто мираҫ итеп алыр өсөн миңә нимә эшләргә кәрәк? – тип һораны+.

19– Ниңә һин Мине игелекле тип атайһың? – тине Ғайса. – Алланан башҡа бер кем дә игелекле түгел+.
20+Уның бойороҡтарын беләһең: «Зина ҡылма, кеше үлтермә, урлашма, ялған шаһитлыҡ бирмә, атайың менән әсәйеңде хөрмәт ит»+.

21Ә башлыҡ Уға:

– Мин быларҙың бөтәһен дә йәш сағымдан уҡ үтәп киләм, – тине+.

22Быны ишеткәс, Ғайса былай тине:

– Һиңә тағы бер нәмә етмәй: ниндәй мөлкәтең бар, бөтәһен дә һатып, фәҡирҙәргә өләш. Шулай эшләһәң, күктәге хазинаға эйә булырһың. Шунан кил дә Миңә эйәр+.

23Башлыҡ иһә, быны ишеткәс, ҡайғыға төштө: ул бик бай ине.

24Ғайса, уның ҡайғырғанын күреп, былай тине:

– Байлығы булған кешеләргә Алла Батшалығына инеү ни тиклем ҡыйын!+
25Бай кешегә Алла Батшалығына инеүгә ҡарағанда, дөйәгә энә күҙәүе аша үтеү еңелерәк.

26Быны ишетеүселәр:

– Улай булғас, кем генә ҡотола алыр һуң? – тип һораны.

27– Кешеләр өсөн мөмкин булмаған нәмә Алла өсөн мөмкин, – тине Ғайса+.

28Петрус иһә:

– Бына, бөтә булған нәмәбеҙҙе ҡалдырып, беҙ Һиңә эйәрҙек, – тине+.

29Ғайса тыңлаусыларға өндәште:

– Һеҙгә хаҡ һүҙ әйтәм: өйөн, ҡатынын, ағай-энеһен, ата-әсәһен йәки балаларын Алла Батшалығы хаҡына ҡалдырған һәр кем+
30был донъяла күп тапҡырға артығыраҡ алыр, ә инде киләсәк донъяла ул мәңгелек тормошҡа эйә булыр.




Ғайсаның үлеп тереләсәге хаҡында өсөнсө тапҡыр әйтеүе

(Маҫ 20:17-19; Мрк 10:32-34)

31•Ғайса ун ике шәкертен ситкә алып китеп:

– Әле беҙ Йәрүсәлимгә китеп барабыҙ. Унда Әҙәм Улы хаҡында пәйғәмбәрҙәр яҙғандың бөтөнөһө лә ғәмәлгә ашасаҡ.
32Ул мәжүсиҙәр ҡулына тотоп биреләсәк, улар Уны мыҫҡыллар, хурлар һәм өҫтөнә төкөрөр,
33Уны ҡамсыларҙар һәм үлтерерҙәр. Ләкин өсөнсө көндә Ул терелеп торор, – тине+.

34Әммә шәкерттәр был һүҙҙәрҙән бер нәмә лә аңламаны, һүҙҙәрҙең мәғәнәһе улар өсөн йәшерен ҡалғанлыҡтан, Ғайсаның әйткәндәренә төшөнмәнеләр+.




Һуҡыр хәйерсене һауыҡтырыу

(Маҫ 20:29-34; Мрк 10:46-52)

35•Ғайса Йерихоға яҡынлашып килгәндә, юл ситендә бер һуҡыр хәйер һорашып ултыра ине+.
36Эргәһенән күмәк кеше үтеп барғанын ишетеп:

– Нимә булды? – тип һораны.

37– Назаралы Ғайса үтеп бара, – тинеләр уға.

38Шунда ул:

– Дауыт Улы Ғайса, мине йәллә инде! – тип ҡысҡырып ебәрҙе+.

39Алда барғандар, уны әрләп, тыйырға тырышты, әммә ул:

– Дауыт Улы, мине йәллә инде! – тип ҡысҡырыбыраҡ ҡабатланы.

40Ғайса, туҡтап, уны Үҙенең янына килтерергә ҡушты. Һуҡыр килгәс:

41– Һинең өсөн нимә эшләүемде теләйһең? – тип һораны.

– Әфәндем! Күҙҙәрем күрһен ине, – тине һуҡыр.

42Ғайса уға:

– Күҙҙәрең күрһен! Һине ышаныуың һауыҡтырҙы, – тине+.

43Һуҡыр шунда уҡ күрә башланы һәм, Алланы данлап, Ғайсаға эйәреп китте. Быны күреп торған кешеләрҙең бөтәһе лә Аллаға маҡтау яуҙырҙы.




19


Ғайса һәм Зәкхәйос

191Ғайса, Йерихоға инеп, уның аша үтеп бара ине+.
2Бында һалым йыйыусыларҙың башлығы Зәкхәйос исемле бай кеше йәшәй ине.
3Ул Ғайсаны нисек булһа ла күреп ҡалырға тырышты, ләкин, буйға тәпәш булғанлыҡтан, халыҡ араһынан Уны күрә алманы.
4Шунлыҡтан, Ғайсаны күрергә тип, алға йүгереп сыҡты ла ҡырағай инжир ағасына менеп ултырҙы. Ғайса ошо урындан үтергә тейеш ине.
5Ғайса унда килеп еткәс, күтәрелеп ҡараны ла:

– Зәкхәйос! Төш тиҙерәк, Мин бөгөн һиндә ҡунаҡ булырға тейешмен, – тине.

6Зәкхәйос тиҙ генә төштө лә Ғайсаны шатланып өйөнә алып ҡайтты.
7Был хәлде күреп торған барыһы ла:

– Был тиклем дә гонаһлы кешегә нисек итеп ҡунаҡҡа бармаҡ кәрәк! – тип һуҡранды+.

8+Зәкхәйос иһә, тороп, Раббы Ғайсаға:

– Хужам! Мөлкәтемдең яртыһын фәҡирҙәргә өләшермен, әгәр ҙә берәйһен алдаған булһам, дүртләтә ҡайтарып бирермен, – тине+.

9– Бөгөн был өйгә ҡотолоу килде, – тине Ғайса, – был кеше лә Ибраһим нәҫеленән бит+.
10Әҙәм Улы юғалғанды эҙләп табырға һәм ҡотҡарырға тип килде.




Хеҙмәтселәргә бирелгән аҡсалар хаҡында ҡисса

(Маҫ 25:14-30)

11•Быны тыңлап торған кешеләргә Ғайса, һүҙен дауам итеп, тағы ла бер ҡисса һөйләне. Ул Йәрүсәлимгә яҡынлашҡайны, ә халыҡ, оҙаҡламай Алла Батшалығы етергә тейеш, тип уйлай ине+.
12Ғайса былай тине:

– Затлы нәҫелдән булған бер кеше, үҙ иле өҫтөнән батшалыҡ ҡабул итергә лә әйләнеп ҡайтырға тип, алыҫ юлға сыҡҡан.
13Юлға сығыр алдынан ун хеҙмәтсеһен саҡырып алған да берәр көмөш тәңкә* биреп: «Мин ҡайтҡансы быларҙы файҙаланып табыш алығыҙ», – тигән.
14Халыҡ иһә уны яратмаған һәм: «Беҙ уның батшалыҡ итеүен теләмәйбеҙ», – тип, артынса уҡ илселәр ебәргән+.

15Теге кеше, батшалыҡты ҡабул итеп ҡайтыу менән, аҡса биргән хеҙмәтселәренең күпме табыш алғанын белешер өсөн, уларҙы үҙенең янына саҡырырға ҡушҡан.
16Беренсе хеҙмәтсе килеп: «Хужам, һинең көмөш тәңкәң ун тәңкә килтерҙе», – тигән.
17Хужа уға: «Яҡшы эшләгәнһең, һин – һәйбәт хеҙмәтсе. Бәләкәй эштә ышаныслы булғаның өсөн, ун ҡала менән идара итеүҙе һиңә тапшырам», – тигән+.
18Икенсе хеҙмәтсе килеп: «Хужам, һинең көмөш тәңкәң биш тәңкә килтерҙе», – тигән.
19Хужа уға: «Һин биш ҡала менән идара ит», – тигән.
20Ә өсөнсө хеҙмәтсе килеп: «Хужам, бына тәңкәң, һинән ҡурҡҡанға күрә, уны мин яулыҡҡа төрөп һаҡлап тоттом.
21Һин бит аяу белмәҫ кеше – һалмағаныңды алаһың, сәсмәгәнеңде ураһың», – тигән.
22Хужа иһә уға: «Мин һине үҙ һүҙҙәрең менән хөкөм итәм, булдыҡһыҙ хеҙмәтсе! Минең аяу белмәҫ булғанымды, һалмағанды алғанымды, сәсмәгәнде урғанымды белә инең бит!+
23Шулай булғас, ни өсөн мин биргән тәңкәне әйләнешкә индермәнең? Ҡайтҡас та уны табышы менән бергә алған булыр инем», – тигән.

24Шунан янындағыларға: «Унан тәңкәне алығыҙ ҙа ун көмөшө булғанына бирегеҙ», – тип ҡушҡан.
25Ярҙамсылары уға: «Хужабыҙ! Ул хеҙмәтсенең ун тәңкәһе бар бит инде», – тигән.
26Хужа уларға: «Һеҙгә әйтәм: кемдеке бар, шуға тағы ла күберәк бирелер, ә кемдеке юҡ, уның булғаны ла тартып алыныр+.
27Ә инде үҙҙәренә батша булыуымды теләмәгән дошмандарымды бында алып килегеҙ һәм күҙ алдымда үлтерегеҙ», – тип яуаплаған+.




Ғайсаның тантаналы рәүештә Йәрүсәлимгә инеүе

(Маҫ 21:1-9; Мрк 11:1-10; Ях 12:12-19)

28•Ғайса, был ҡиссаны һөйләгәндән һуң, Йәрүсәлимгә табан юл тотто.
29Зәйтүн тауына, Бейт-Фаге менән Бейт-Әниә ауылдарына яҡынлашҡас, ике шәкертен алдан ебәрҙе:+

30– Ҡаршылағы ауылға барығыҙ, унда ингәс, бәйҙә торған һәм бығаса һис кем менмәгән йәш ишәкте күрерһегеҙ. Уны ысҡындырып, бында алып килегеҙ.
31Әгәр берәйһе: «Ниңә уны бәйҙән ысҡындыраһығыҙ?» – тип һораһа: «Ул Хужаға кәрәк», – тип әйтегеҙ.

32Шәкерттәре Ғайса әйткән ишәкте барып тапты.
33Улар йәш ишәкте бауҙан ысҡындырған саҡта ишәктең хужалары:

– Ишәкте ниңә бауҙан ысҡындыраһығыҙ? – тип һораны.

34Шәкерттәр:

– Ул Хужабыҙға кәрәк, – тинеләр.

35Ишәкте Ғайса янына алып килделәр ҙә, өҫ кейемдәрен ишәк өҫтөнә һалып, Ғайсаны уға атландырҙылар.
36Ғайса ишәк өҫтөндә барған саҡта, кешеләр өҫ кейемдәрен сисеп юлға түшәне+.

37Ғайса Зәйтүн тауынан Йәрүсәлимгә табан төшә торған юлға яҡынлашҡас, күп һанлы шәкерттәр төркөмө, үҙҙәре күргән бөтөн мөғжизәләр өсөн ҡыуанышып, көслө тауыштар менән Алланы данлай башланылар:


38+– Раббы исеме менән килеүсе Батша мөбәрәк булһын!

Күктә – именлек, бейек күктәрҙә – дан!+



39Шунда халыҡ араһындағы ҡайһы бер фарисейҙар Ғайсаға:

– Остаз, шәкерттәреңде тый! – тине+.

40Ғайса иһә:

– Һеҙгә шуны әйтәм: улар тымһа, таштар ҡысҡыра башлаясаҡ, – тип яуапланы+.




Ғайсаның Йәрүсәлим өсөн илауы

41Ғайса, Йәрүсәлимгә яҡынайғас, ҡаланы күреп, уның яҙмышы өсөн иланы:+

42– Һин дә ошо көндә үҙ именлегең өсөн нимә кәрәклеген белһәң ине! Әммә был әле күҙҙәреңдән йәшерелгән+.
43Һиңә шундай көндәр килер: дошмандарың тирә-яғыңа тупраҡ өйөп, һине ҡамап алыр һәм һәр яҡлап ҡыҫырыҡлар+.
44Һине емерерҙәр, һиндә йәшәүселәрҙе ҡырырҙар, таш өҫтөндә таш ҡалдырмаҫтар, сөнки һин яныңа Алла килеп ҡотҡарған ваҡытты белмәнең+.




Алла йортон таҙартыу

(Маҫ 21:12-16; Мрк 11:15-18; Ях 2:13-22)

45•Ғайса, Алла йортона инеп, ундағы һатыусыларҙы* ҡыуып сығарырға кереште.

46++– Изге Яҙмала: «Минең Йортом доға ҡылыу йорто булыр», – тип яҙылған, ә һеҙ уны юлбаҫарҙар ояһына әйләндергәнһегеҙ! – тине+.

47Ғайса көн һайын Алла йортонда аң-белемгә өйрәтте. Баш ҡаһиндар, ҡанун белгестәре һәм халыҡ башлыҡтары иһә Уны һәләк итергә әмәл эҙләне.
48Әммә быны нисек атҡарырға белмәнеләр, сөнки Ғайсаның һәр һүҙен йотлоғоп тыңлаған халыҡ Уның менән ине.








Ялған илаһтарға ҡорбан ителгән ризыҡ тураһында

81Ялған илаһтарға ҡорбан ителгән иткә килгәндә, «был турала бөтәбеҙҙең дә белемебеҙ бар» тиһегеҙ. Был ысынлап та шулай. Әммә белем кешене һауалы итә, ә мөхәббәт – нығыта+.
2Берәйһе нимәнелер беләм тип уйлай икән, ул тейешле кимәлдә белмәй әле+.
3Алланы яратыусы иһә Алла тарафынан таныла+.

4Шулай итеп, ялған илаһтарға ҡорбан ителгән ит менән туҡланыуға килгәндә, беҙ шуны беләбеҙ: донъяла ялған илаһтар бер әһәмиәткә лә эйә түгел һәм берҙән-бер Алланан башҡа бер ниндәй илаһ та юҡ+.
5Ерҙә йәки күктә илаһ тип аталғандар булған хәлдә лә (ә ундай «илаһтар» ҙа, «хужалар» ҙа ысынлап та күп),
6Аллабыҙ берәү генә – беҙҙең Атабыҙ. Бөтә нәмә – Унан, Ул беҙҙең йәшәйешебеҙҙең маҡсаты. Раббыбыҙ ҙа берәү – Ғайса Мәсих, бөтә нәмә Уның аша булдырылды һәм беҙ Уның аша йәшәйбеҙ+.

7Барыһы ла бындай белемгә эйә түгел бит. Ҡайһы берәүҙәр әле һаман ялған илаһтар тураһындағы элекке ҡараштарҙан баш тартмай. Ҡайһы берәүҙәр ялған илаһтарға шул тиклем күнеккән, килтерелгән ҡорбан итен ашағанда, ялған илаһтарға бағышланған ит тип ҡабул итәләр, шуның менән көсһөҙ выждандары бысрана+.
8Ризыҡ беҙҙе Аллаға яҡынайтмай. Ашау менән бер нәмәгә лә өлгәшмәйбеҙ, ашамау менән дә бер нәмә лә юғалтмайбыҙ+.

9Әммә һаҡ булығыҙ: һеҙҙең был азатлығығыҙ бер нисек тә көсһөҙҙәр өсөн абынырға сәбәп булмаһын.
10Әгәр берәйһе һинең, белемле кешенең, ялған илаһ йортонда ашап ултырыуыңды күреп ҡалһа, выжданы көсһөҙ булғанлыҡтан, ялған илаһтарға ҡорбан ителгән итте ашарға ярай, тип ҡыҙыҡмаҫмы+?
11Ул саҡта һинең белемең выжданы көсһөҙ булған имандашыңды һәләк итер, Мәсих уның өсөн дә үлде бит+.
12Һеҙ имандаштарығыҙға ҡарата ошо рәүешле гонаһ ҡылыуығыҙ һәм уларҙың көсһөҙ выжданын яралауығыҙ менән Мәсихкә ҡарата гонаһ ҡылаһығыҙ.
13Бына шуға күрә, мин ашаған ризыҡ имандашымды гонаһҡа төшөрөүгә сәбәпсе булһа, уны гонаһҡа этәрмәҫ өсөн ғүмерем буйына ит ашамам+.

Илсенең хоҡуҡтары һәм бурыстары

91Мин ирекле түгелме ни? Әллә Мәсихтең илсеһе түгелменме? Раббыбыҙ Ғайсаны күрмәнемме йә һеҙ Раббыға хеҙмәт итеүемдең һөҙөмтәһе түгелме+?
2Башҡалар өсөн, бәлки, илсе түгелмендер, әммә һеҙҙең өсөн – илсемен, сөнки һеҙҙең Раббыла булыуығыҙ илселегемде дәлилләп тора.

3Мине ғәйепләүселәргә үҙемде яҡлап шулай тип яуап бирәм:
4ризыҡ һәм эсемлек алырға хаҡыбыҙ юҡмы әллә+?
5Йә башҡа илселәр, Раббының ҡустылары һәм Кефас кеүек, иман юлындағы ҡатыныбыҙҙы сәйәхәткә алырға хаҡыбыҙ юҡмы+?
6Йәиһә Барнабас менән мин генә йәшәү өсөн эшләргә тейешбеҙме+?

7Ҡайһы ғәскәриҙең ҡасан да булһа үҙ иҫәбенә хеҙмәт иткәне бар? Ниндәй баҡсасы үҙе ултыртҡан йөҙөм емештәрен ашамай? Ҡайһы көтөүсе үҙенең көтөүенән һөт эсмәй+?
8Мин быларҙы әҙәмсә фекерләп һөйләйемме? Ҡанун да ошо хаҡта әйтә түгелме һуң?
9+Муса ҡанунында былай тип яҙылған бит: «Ашлыҡ һуҡҡан үгеҙҙең ауыҙын ҡаплап ҡуйма». Алла үгеҙҙәр хаҡында ғына хәстәрлек күрәме ни+?
10Әллә ул һүҙҙәр беҙҙең өсөн әйтелгәнме? Әлбиттә, был беҙҙең өсөн яҙылған, сөнки һөргән кеше уңыштан үҙенә лә өлөш сығыр тигән өмөт менән һөрөргә, ашлыҡ һуғыусы ла шундай уҡ өмөт менән һуғырға тейеш+.
11Беҙ күңелдәрегеҙҙә рухи орлоҡ сәскәнбеҙ икән, матди уңыш алырға өмөтләнеп, һеҙҙән күпте талап итәбеҙме ни+?
12Башҡаларҙың һеҙҙән ярҙам алырға хоҡуғы булғанда, беҙҙеке күберәк түгелме һуң? Әммә беҙ был хоҡуҡтан файҙаланманыҡ, Мәсих тураһындағы Һөйөнөслө Хәбәрҙе таратыуға ҡамасауламаҫ өсөн, барыһына ла түҙәбеҙ.
13Алла йортонда хеҙмәт итеүселәрҙең шул Йорттан туҡланыуҙарын белмәйһегеҙме әллә? Ҡорбан усағында хеҙмәт иткәндәр ҙә шундағы ҡорбандан өлөш ала, быны ла белмәйһегеҙме+?
14Шуның һымаҡ, Раббы Һөйөнөслө Хәбәрҙе вәғәзләүселәргә шул хеҙмәт иҫәбенә йәшәргә ҡушҡан+.

15Әммә мин ул хоҡуҡтарҙың береһен дә файҙаланманым. Был һүҙҙәрҙе лә һеҙҙән ярҙам көткән өсөн яҙмайым. Киреһенсә, мин хатта үлергә лә әҙермен! Бының менән маҡтаныу хоҡуғынан мине бер кем дә мәхрүм итә алмай+.
16Һөйөнөслө Хәбәрҙе вәғәзләйем икән, маҡтанырға бер сәбәбем дә юҡ, сөнки был – минең өсөн мотлаҡ булған вазифа. Әгәр вәғәзләүҙән туҡтаһам, ҡайғы миңә!+
17Үҙ теләгем менән вәғәзләһәм, әжере булыр ине. Әммә үҙ теләгем менән башҡармайым икән, ни бары үҙемә ышанып тапшырылған хеҙмәтте үтәйем+.
18Әжерем ниҙә һуң? Ул шунан ғибәрәт: мин Һөйөнөслө Хәбәрҙе вәғәзләгәндә, был хеҙмәтте бушлай атҡарам, үҙ хоҡуҡтарымды файҙаланмайым+.

19Бар нәмәнән азат булһам да, мөмкин тиклем күберәк кешене Мәсихкә килтереү өсөн, үҙемде бөтөнөһөнә ҡол иттем+.
20Йәһүдтәрҙе Мәсихкә килтереү өсөн, уларға йәһүд кеүек булдым, ҡанунға буйһонғандарҙы Мәсихкә килтереү өсөн, үҙем ҡанун аҫтында булмаһам да, улар янында ҡанунға буйһоноусы кеүек булдым,+
21ҡанунға ят булғандарҙы Мәсихкә килтереү өсөн, улар янында ҡанунды белмәүсе кеүек булдым. Әлбиттә, был Алла алдында ҡанунһыҙ йәшәйем тигәнде аңлатмай, сөнки мин Мәсих ҡанунына буйһонам+.
22Көсһөҙҙәрҙе Мәсихкә килтереү өсөн, улар янында көсһөҙ булдым. Нисек булһа ла, һис юғы бер нисәүһен ҡотҡарыу өсөн, мин бөтәһе өсөн барыһына әйләндем+.
23Һөйөнөслө Хәбәрҙең фатихаларын уртаҡлашыу өсөн, быларҙың һәммәһен дә Һөйөнөслө Хәбәр хаҡына башҡарам.

24Ярыш майҙанында бөтөнөһө йүгерһә лә, берәүҙең генә бүләк алғанын белмәйһегеҙме ни? Шулай булғас, бүләк алыу өсөн йүгерегеҙ+.
25Ярышта ҡатнашҡандарҙың барыһы ла ныҡлап әҙерләнә. Улар быны һулып ҡала торған таж алыу өсөн эшләһә, беҙ ынтылған таж бер ҡасан да һулымай+.
26Шуға күрә лә мин маҡсатһыҙ йүгергән кеше кеүек йүгермәйем, һауаға һуғыусы кеүек тә киҙәнмәйем.
27Башҡаларға Һөйөнөслө Хәбәрҙе иғлан итеп тә, үҙем әжеренән ҡоро ҡалмаҫ өсөн, тәнемде сыныҡтырам һәм уны үҙ ихтыярыма буйһондорам.

Ялған илаһтарға табыныуҙан киҫәтеү

101+Имандаштар, ата-бабаларығыҙ менән булып уҙған хәлдәрҙе иҫегеҙгә төшөрөргә теләйем. Уларҙың бөтәһе лә болот аҫтында булған һәм диңгеҙ аша үткән+.
2Бөтәһе лә шул болотҡа һәм диңгеҙгә һыуға сумдырылғандай, Мусаның эйәрсендәре булып киткәндәр,
3+һәммәһе лә бер үк рухи ризыҡ менән туҡланған+
4һәм бөтәһе лә бер үк рухи эсемлекте эскән. Улар бит үҙҙәренең артынан килгән рухи ҡаянан эскән, ә был ҡая – Мәсих.
5Әммә Алла уларҙың күбеһенә риза булманы, шунлыҡтан кәүҙәләре сүллектә ятып ҡалды+.

6Улар менән булған хәлдәр – беҙҙең өсөн иҫкәртеү: беҙ, уларҙан айырмалы, яуызлыҡҡа әүәҫ булырға тейеш түгелбеҙ+.
7+Шулай уҡ, ҡайһы берҙәре кеүек, ялған илаһтарға табыныусылар булмағыҙ. Улар хаҡында Изге Яҙмала: «Халыҡ ашарға-эсергә кереште, артабан инде күңел асырға тотондо», – тип әйтелгән+.
8+Бәғзе берәүҙәр кеүек фәхешлек итмәйек – бер көн эсендә уларҙың егерме өс меңе һәләк булды+.
9+Ҡайһы берәүҙәр кеүек Мәсихте һынамайыҡ – улар йылан саҡҡандан үлде+.
10+Зарланмағыҙ, уларҙың бәғзеләре зарланып, йән алыусы фәрештә тарафынан ҡырылды+.

11Был хәлдәрҙең барыһы ла башҡаларға һабаҡ булһын өсөн эшләнгән, һәм беҙҙе, ахырызаман яҡынлашҡан саҡта йәшәгәндәрҙе, иҫкәртеп яҙылған+.
12Шуның өсөн, аяғымда ныҡ баҫып торам, тип уйлаған һәр кем йығылмаҫ өсөн һаҡ булһын+.
13Һеҙ ябай әҙәм хәленән килгән һынауҙарға ғына дусар булдығыҙ. Алла ышаныслы, һәм Ул көсөгөҙ етмәҫлек һынауҙарға юл ҡуймаясаҡ. Һынауҙарҙы йырып сығыр өсөн, Ул әмәлен дә күрһәтәсәк+.

14Шуға күрә, һөйөклөләрем, ялған илаһтарға табыныуҙан ҡасығыҙ+.
15Мин һеҙгә аҡыллы кешеләргә әйткән кеүек өндәшәм, әйткәндәрем тураһында үҙегеҙ уйлағыҙ.
16Беҙ Аллаға рәхмәт белдергән шөкөр туҫтағынан эсәбеҙ. Был һәммәбеҙҙең дә Мәсих ҡанында ҡатнашлығы барлығын аңлатмаймы? Беҙ икмәкте бүлеп алабыҙ һәм ашайбыҙ. Был бөтәбеҙҙең дә Мәсих тәнендә өлөшө барлығын аңлатмаймы ни+?
17Икмәк берәү, һәм беҙ, күмәк булһаҡ та, бер тәнде тәшкил итәбеҙ, сөнки бер икмәкте уртаҡлашабыҙ+.

18Исраил халҡына ҡарағыҙ: килтерелгән ҡорбан итен ашаусылар ҡорбан усағындағы ғибәҙәттә ҡатнашыусылар түгелме ни+?
19Бының менән нимә әйтергә теләйем? Ялған илаһтарға килтерелгән ҡорбан берәй әһәмиәткә эйә типме, әллә илаһ үҙе берәй мәғәнәгә эйә типме+?
20Әлбиттә, юҡ. Әммә мәжүсиҙәр Аллаға түгел, ендәргә ҡорбан сала. Ә мин һеҙҙең ендәр менән аралашыуығыҙҙы теләмәйем+.
21Раббы туҫтағынан да, ен туҫтағынан да бер юлы эсә алмайһығыҙ. Раббының да, ендең дә табынында бер юлы ҡатнашыу мөмкин түгел+.
22Беҙ Раббыла көнсөллөк тыуҙырырға теләйбеҙме ни? Әллә Унан ҡөҙрәтлерәкбеҙме+?

23Һеҙ: «Бөтә нәмә рөхсәт ителә», – тиһегеҙ, әммә барыһы ла файҙалы түгел. «Бөтә нәмә рөхсәт ителә», әммә бөтә нәмә лә һабаҡ булып хеҙмәт итмәй+.
24Һәр кем үҙенә файҙа булғанды түгел, ә башҡаға файҙалыны эҙләһен+.

25Ит баҙарында һатылған нәмәләрҙе тыныс күңел менән ашағыҙ, уның ҡайҙан алыныуы тураһында һорашмағыҙ+.
26+Изге Яҙмала әйтелгәнсә: «Ер йөҙө һәм ундағы бөтә нәмә Раббыныҡы»+.

27Әгәр иманһыҙҙарҙың береһе һеҙҙе үҙенә саҡырһа һәм һеҙ унда барырға теләһәгеҙ, тәҡдим ителгән барлыҡ ризыҡты тыныс күңел менән ашағыҙ, уның ҡайҙан алыныуы тураһында һорашмағыҙ+.
28Әгәр инде берәйһе: «Был ҡорбан ите», – тиһә, шул хәбәрҙе әйтеүсе өсөн һәм выждан хаҡына ашамағыҙ.
29Выждан тигәндән, һеҙҙең выжданығыҙҙы түгел, ә шул кешенекен күҙ уңында тотам. Ни өсөн әле минең азатлығым башҡа берәүҙең выжданы менән сикләнергә тейеш?
30Әгәр ризыҡты рәхмәт доғаһы ҡылып ҡабул итәм икән, ни өсөн мине был ризыҡ өсөн шелтәләргә+?
31Шулай итеп, ашайһығыҙмы, эсәһегеҙме, әллә башҡа берәй нәмә эшләйһегеҙме – бөтәһен дә Алла даны өсөн башҡарығыҙ+.
32Йәһүдтәргә лә, йәһүд булмағандарға ла, Алла берҙәмлегенә лә ҡаршылыҡ булып тормағыҙ+.
33Мин дә үҙ файҙама түгел, ә күптәрҙең файҙаһы хаҡында хәстәрлек күрәм, бар нәмәлә уларға ярарға тырышам, сөнки уларҙың ҡотолоуын теләйем+.

111Мин Мәсихтән өлгө алған кеүек, һеҙ ҙә минән өлгө алығыҙ+.




Башҡа ябыныу тураһында

2Һәр нәмәлә мине иҫегеҙҙән сығармауығыҙ һәм мин һеҙгә еткергән тәғлимәтте теүәл үтәүегеҙ өсөн һеҙҙе маҡтайым.
3Йәнә мин шуны белеүегеҙҙе теләйем: һәр ирҙең Башы – Мәсих, ҡатындың башы – ир, ә Мәсихтең Башы – Алла+.
4Башын ҡаплап доға ҡылған йәки пәйғәмбәрлек иткән һәр ир үҙенең башын оятлы итә.
5Ә башын ҡапламайынса доға ҡылған йәки пәйғәмбәрлек иткән ҡатын үҙенең башын оятлы итә, сөнки был хәл ҡатындың сәсе ҡырылыуға бәрәбәр+.
6Ҡатын башына ябынырға теләмәй икән, сәсен ҡырҡтырып ташлаһын, ә инде сәсенең алыныуы йәки ҡырылыуы оят булһа, ул саҡта башына ябынһын+.
7Шулай итеп, ир кеше башына кейергә тейеш түгел, сөнки ул – Алла һыны һәм даны, ә ҡатын – ирҙең даны+.
8Ир – ҡатындан түгел, ә ҡатын ирҙән ҡылынған,+
9һәм ир – ҡатын өсөн түгел, ә ҡатын ир өсөн яратылған+.
10Шуға күрә, фәрештәләр арҡаһында, ҡатын кеше үҙ башына хаким булырға тейеш*.
11Хәйер, Раббыла ир – ҡатынға, ҡатын иргә бәйле+.
12Ҡатын ирҙән ҡылынһа ла, ир ҡатындан тыуа, әммә бөтә нәмә лә Алланан барлыҡҡа килә.
13Үҙегеҙ уйлап ҡарағыҙ: ҡатын кешегә башына ябынмайынса Аллаға доға ҡылыу килешерме?
14Ир кешенең оҙон сәс йөрөтөүе уның өсөн хурлыҡ икәнлеген тәбиғәт үҙе өйрәтә түгелме һуң?
15Ҡатын кешенең сәсе оҙон булһа, был уның өсөн дан түгелме ни? Сәс уға япма рәүешендә бирелгән дә баһа+.
16Кемдер был хаҡта бәхәсләшергә теләһә, белһен: беҙҙә лә, Алла берҙәмлектәренең башҡаларында ла икенсе төрлө ғәҙәт юҡ.




Раббыны аш табынында иҫкә алыу

17Артабанғы күрһәтмәләремә күсәм. Һеҙҙе йыйылыштарҙағы ҡылыҡтарығыҙ өсөн маҡтай алмайым: уларҙың файҙаһына ҡарағанда зыяны күберәк.
18Беренсенән, берҙәмлектәге йыйылыштарҙа айырым төркөмдәргә бүленеүегеҙ тураһында ишетеп торам, һәм быға мин ниндәйҙер дәрәжәлә ышанам+.
19Әлбиттә, кемегеҙҙең тоғро икәнлеге һынау аша асыҡланһын өсөн, арағыҙҙа ҡараш айырымлыҡтары да булыуы кәрәк+.
20Әммә һеҙҙең бергә йыйылыуығыҙ Раббының ашын уртаҡлашыу тигән һүҙ түгел бит.
21Һәр берегеҙ үҙ ризығына йәбешә, шунан берәүҙәр ас ҡала, икенселәр иҫергәнсе ашап-эсә.
22Һеҙҙең нимә, ашап-эсергә өйөгөҙ юҡмы ни? Әллә һеҙ Алла берҙәмлеген һанға һуҡмайһығыҙ һәм мохтаж булғандарҙы кәмһетәһегеҙме? Һеҙгә ни тип әйтергә? Маҡтарғамы? Юҡ, бының өсөн һеҙҙе маҡтамайым+.

23Һеҙгә биргән өйрәтеүҙәремде мин Раббынан алдым. Раббы Ғайса хыянат ителә торған төндә ҡулына икмәк алып+
24шөкөр итте лә, уны һындырып, былай тине: «Был – һеҙҙең өсөн ҡорбанға бирелә торған тәнем. Минең иҫтәлегемә шулай эшләгеҙ»+.
25+Шулай уҡ киске аштан һуң кәсә алды ла былай тине: «Был кәсә – ҡаным менән раҫланған яңы килешеү. Уны эскән һайын Минең иҫтәлегемә эсегеҙ»+.
26Ошоноң менән был икмәкте ашаған һәм был кәсәнән эскән һайын һеҙ Раббы килгәнгә тиклем Уның үлемен иғлан итәһегеҙ.

27Шулай итеп, кемдер лайыҡһыҙ рәүештә Раббының икмәген ашаһа һәм Уның туҫтағынан эсһә, Раббының тәне һәм ҡанына ҡарата ғәйепле буласаҡ+.
28Шуға ла икмәкте ашар һәм туҫтаҡтан эсер алдынан кеше үҙен һынап ҡарарға тейеш.
29Раббы тәненә әһәмиәт бирмәйенсә ашаған һәм эскән кеше шул ашап-эсеүе менән үҙен хөкөмгә дусар итә.
30Шуның өсөн дә күбегеҙ хәлһеҙ һәм ауырыу, вафат булғандар ҙа аҙ түгел.
31Әгәр беҙ үҙебеҙҙе үҙебеҙ һынаһаҡ, хөкөмгә дусар булмаҫ инек.
32Хөкөм иткәндә иһә, донъя менән бергә хөкөм ителмәҫ өсөн, Раббы беҙгә язаһын бирә+.

33Шуға күрә, имандаштарым, Раббы ашына йыйылған саҡта бер-берегеҙҙе көтөгөҙ.
34Йыйылыуығыҙ Алла тарафынан хөкөм ителмәһен өсөн, ас кеше өйөндә ашаһын. Башҡа күрһәтмәләрҙе янығыҙға барғас бирермен.

Изге Рухтан бирелгән бүләктәр

121Изге Рух тарафынан бирелгән бүләктәргә килгәндә иһә, имандаштар, улар тураһында белмәй ҡалыуығыҙҙы теләйем+.
2Хәтерегеҙҙәлер, Мәсихкә ышанмаған сағығыҙҙа нимәлер һеҙҙе телһеҙ ялған илаһтарға этәрҙе+.
3Шуның өсөн һеҙгә әйтәм: Алла Рухы менән һөйләүсе бер кем дә «Ғайсаға ләғнәт төшһөн!» тимәй һәм, үҙендә Изге Рух булмаһа, «Ғайса – Раббы» тип әйтә алмай+.

4Изге Рух биргән бүләктәр төрлө, әммә Рух бер үк+.
5Хеҙмәт итеүҙең төрҙәре күп, әммә бөтөнөбөҙ ҙә хеҙмәт иткән Раббы бер үк+.
6Ғәмәлдәрҙең төрлөһө бар, әммә уларҙың барыһын да беҙҙә бер үк Алла булдыра+.
7Ләкин Рухтың һәр береһендә уртаҡ файҙаға эш итеүе күренә.
8Берәүгә Рух аша – аҡыл һүҙе, икенсеһенә Уның аша белем һүҙе бирелә.
9Башҡа берәүгә шул уҡ Рух тарафынан махсус иман бирелә, икенсеһенә дауалап-һауыҡтырыу һәләте бүләк ителә+.
10Берәүгә – мөғжизә күрһәтеү, икенсеһенә – пәйғәмбәрлек итеү, ҡайһы береһенә – рухтың ысынлап та Аллананмы икәнен айыра белеү, кемгәлер – бүтән төрлө телдәрҙә һөйләү һәләте*, ә кемеһенәлер был телдәрҙә әйтелгәнде аңлата белеү һәләте бирелә+.
11Быларҙың барыһын да һәр кемгә бүләкте Үҙе теләгәнсә бүлеп биргән бер үк Рух башҡара.




Тән – берәү, ағзалар күп

12Мәсих – күп ағзаларға эйә булған тән кеүек; тән күп ағзаларҙан торһа ла, бер бөтөндө тәшкил итә+.
13Беҙ һәммәбеҙ ҙә: йәһүдтәр һәм гректар, ҡолдар һәм иреклеләр, бер Рух менән сумдырылып, бер тән булдыҡ һәм барыбыҙға ла бер үк Рухтан эсеү бирелде+.

14Был тән бер ағзанан түгел, күп ағзаларҙан тора.
15Әгәр аяҡ: «Мин ҡул түгелмен, шуға күрә мин тәндеке түгел», – тиһә, шуның өсөн генә тәндең бер ағзаһы булыуҙан туҡтармы?
16Йәиһә ҡолаҡ: «Мин күҙ түгелмен, шуға күрә мин тәндеке түгел», – тиеү менән генә тән ағзаһы булып тормаҫмы?
17Әгәр бөтөн тән тик күҙҙән генә торһа, нисек ишетә алыр ине? Тотош ҡолаҡтан ғына торһа ла, еҫ һиҙеү тойғоһо ҡайҙан булыр ине?
18Әммә Алла тәндә ағзаларҙың һәр береһен Үҙе теләгәнсә урынлаштырған.
19Әгәр бөтөнөһө бер генә ағза булһа, тән ҡайҙа булыр ине һуң?
20Һөҙөмтәлә ағзалар күп, әммә тән берәү генә.

21Күҙ ҡулға: «Һин миңә кәрәк түгел», – тип, йәки баш аяҡтарға: «Һеҙ миңә кәрәк түгел», – тип әйтә алмай.
22Киреһенсә, тәндең хәлһеҙерәк күренгән ағзаһы нығыраҡ кәрәк.
23Беҙ тәндең күркәм түгел тип һанаған урындарын нығыраҡ хәстәрләп кейендерәбеҙ. Ә килешһеҙ һаналған өлөштәрен айырыуса ентекләп йәшерәбеҙ.
24-25Килешле ағзаларыбыҙҙың иһә быға ихтыяжы юҡ. Әммә, тәндә бүленеш булмаһын һәм бөтә ағзалар бер-береһе тураһында бер үк кимәлдә хәстәрлек күрһен өсөн, тәндә етешмәгән ағзаларға күберәк хөрмәт күрһәтеп, Алла ағзаларҙы үҙ-ара шулай тоташтырҙы.
26Ағзаларҙың береһе яфаланһа, башҡалары ла уның менән бергә яфа күрә. Береһе ҡәҙерләнһә, ағзаларҙың барыһы ла уның менән бергә шатлана+.

27Һеҙ – Мәсихтең тәне, ә айырым-айырым – шул уҡ тәндең ағзалары+.
28Алла Үҙ берҙәмлегендә, беренсенән, илселәр, икенсенән, пәйғәмбәрҙәр, өсөнсөнән, өйрәтеүселәр ҡуйған. Артабан ҡайһы берәүҙәргә мөғжизә күрһәтеү һәләте, дауалап-һауыҡтырыу, башҡаларға – ярҙам күрһәтеү, идара итеү һәм бүтән төрлө телдәрҙә һөйләү һәләте бирелгән+.
29Бөтәһе лә илселәрме? Бөтәһе лә пәйғәмбәрҙәрме? Бөтәһе лә өйрәтеүселәрме? Бөтәһе лә мөғжизә тыуҙырыусылармы?
30Барыһының да дауалап-һауыҡтырыу һәләте бармы? Һәммәһе лә бүтән төрлө телдәрҙә һөйләшәме? Барыһы ла был телдәрҙе аңлата аламы?
31Юғарыраҡ бүләктәргә ынтылығыҙ. Хәҙер мин һеҙгә иң яҡшы юлды күрһәтәм+.

Ысын мөхәббәт

131Кешеләрҙең һәм фәрештәләрҙең телдәрендә һөйләшеп тә, мөхәббәтем юҡ икән, ул саҡта мин – ни бары баҡыр һауыт зыңлауы йәки яңғырап торған һуҡма тәрилкәләр сыңы.
2Пәйғәмбәрлек һәләтем булһа ла, барлыҡ серҙәрҙе һәм һәр төрлө ғилемде белһәм дә, тауҙар күсерерлек иманым булһа ла, мөхәббәтем юҡ икән, мин бер ни ҙә түгел+.
3Бөтә мөлкәтемде ярлыларға өләшеп, маҡтаныу өсөн тәнемде үлемгә тапшырһам да*, мөхәббәтем юҡ икән, миңә бынан бер ниндәй ҙә файҙа булмаҫ.

4Мөхәббәт түҙемле, шәфҡәтле, мөхәббәт көнләшмәй, маһаймай, һауаланмай.
5Мөхәббәт әҙәпһеҙ ҡыланмай, үҙенә файҙа эҙләмәй, ярһымай, кенә тотмай.
6Мөхәббәт ғәҙелһеҙлеккә һөйөнмәй, хәҡиҡәткә шатлана.
7Ул бөтәһенә лә түҙә, бөтә нәмәгә ышана, һәр саҡ өмөтләнә һәм сабыр итә.

8Мөхәббәт бер ваҡытта ла һүрелмәҫ, әммә пәйғәмбәрлек итеүҙәр туҡтар, бүтән төрлө телдәр тыныр, белем дә юҡҡа сығыр.
9Беҙҙең белемебеҙ ҙә, пәйғәмбәрлек итеүебеҙ ҙә өлөшләтә генә.
10Камиллыҡ килеү менән был өлөшләтә булған нәмәләр әһәмиәтен юғалтасаҡ.
11Мин бәләкәс сағымда балаларса һөйләнем, балаларса уйланым, балаларса фекер йөрөттөм, ә инде ир ҡорона ингәс, сабыйҙарса эшләүҙән туҡтаным+.
12Әле беҙгә һәммәһе лә көҙгөләге тоноҡ сағылыш кеүек күренә, ваҡыты еткәс иһә йөҙгә йөҙ күрәсәкбеҙ. Минең белемем әлегә өлөшләтә, үҙ мәлендә, Алла мине тулыһынса белгән кеүек, мин дә тулыһынса беләсәкмен+.

13Бына һәр ваҡыт буласаҡ өс нәмә: иман, өмөт һәм мөхәббәт. Улар араһында мөхәббәт – иң бөйөгө.

Телдәр һәм пәйғәмбәрлек итеү

141Мөхәббәтте маҡсат итеп, Изге Рухтан килгән бүләктәргә, бигерәк тә пәйғәмбәрлек итеү бүләгенә ынтылығыҙ+.
2Бүтәндәргә аңлашылмаған телдә һөйләүсе әҙәм кешеләргә түгел, ә Аллаға һөйләй, уны бит бер кем дә аңламай, ул Изге Рух ярҙамында серҙәр сисә.
3Пәйғәмбәрлек ҡылыусы иһә кешеләргә һөйләй. Ул уларҙы нығындыра, рухын күтәрә һәм йыуата.
4Бүтәндәргә аңлашылмаған телдә һөйләүсе үҙен нығындыра, ә пәйғәмбәрлек ҡылыусы берҙәмлекте нығыта.
5Мин һеҙҙең барығыҙҙың да шул телдәрҙә һөйләүен теләйем, әммә унан да бигерәк – пәйғәмбәрлек итегеҙ. Әгәр шул телдәрҙә һөйләүсе берҙәмлек нығынһын өсөн үҙенең һүҙҙәрен аңлатып бирмәһә, пәйғәмбәрлек итеүсе уға ҡарағанда берҙәмлеккә күберәк файҙа килтерә+.

6Күҙ алдығыҙға килтерегеҙ, имандаштар, мин янығыҙға киләм һәм бүтән төрлө телдәрҙә һөйләйем икән, ти. Ул ваҡытта минән ниндәй файҙа? Асылышты йәки белемде, пәйғәмбәрлек һүҙен йәки өйрәтеүҙе аңлайышлы һүҙҙәр менән аңлатҡанда ғына һеҙгә файҙа килтерә алырмын бит.
7Миҫалға һыбыҙғы йә арфа кеүек йәнһеҙ уйын ҡоралын алайыҡ. Уларҙан сыҡҡан моң бер-береһенән айырылмай икән, флейтала йәки арфала ниндәй көй уйнағандарын аңлап булырмы?
8Әгәр борғо асыҡ тауыш сығармаһа, яуға кем әҙерләнер+?
9Бына шулай һеҙ ҙә телегеҙ менән аңлайышһыҙ һүҙҙәр әйтһәгеҙ, нимә һөйләгәнегеҙҙе нисек аңларҙар? Һеҙ бит һүҙҙәрегеҙҙе елгә генә осорорһоғоҙ.
10Донъяла әллә күпме телдәр бар, һәм һәр береһенең – үҙ мәғәнәһе.
11Әгәр мин һүҙҙәрҙең мәғәнәһенә төшөнмәйем икән, һүҙ әйтеүсегә сит ил кешеһе кеүек буласаҡмын һәм һөйләүсе үҙе лә миңә сит ил кешеһе кеүек буласаҡ.
12Һеҙҙең менән дә шулай уҡ: Рухтан килгән бүләктәргә ынтылһағыҙ, берҙәмлекте нығытырлыҡ бүләктәр менән байырға тырышығыҙ.

13Шуға күрә бүтән телдә һөйләүсе телде аңлата белеү һәләте өсөн доға ҡылһын.
14Мин бүтән телдә доға ҡылһам, миндә рухым доға ҡыла, ә аҡылым ҡатнашмай ҡала.
15Миңә нимә эшләргә һуң? Рухым менән доға ҡылырмын, аҡылым менән дә доға ҡылырмын; рухым менән дан йырлармын, аҡылым менән дә дан йырлармын+.
16Рухың менән генә шөкөр иткәндә, иман менән ҡыҙыҡһынған сит кеше рәхмәт уҡыуыңа нисек «амин» тип әйтһен? Ул бит һинең нимә әйткәнеңде аңламай!+
17Һин ҡылған шөкөр ни тиклем һәйбәт булмаһын, һүҙҙәреңде ишетеүсе файҙа алмаясаҡ.
18Аллаға шөкөр, мин бүтән телдәрҙә бөтәгеҙгә ҡарағанда ла күберәк һөйләй алам.
19Әммә берҙәмлектә бер кем дә аңламаған ун меңләгән һүҙ әйтеүгә ҡарағанда, башҡаларға нәсихәт биреү өсөн аҡыл менән биш һүҙ әйтеүҙе яҡшыраҡ тип һанайым.

20Имандаштар, уйҙарығыҙ балалыҡ үлсәмендә ҡалмаһын, яманлыҡҡа ҡарата – сабыйҙарса саф күңелле, ә фекер йөрөтөү рәүешегеҙ менән ололар һымаҡ булығыҙ+.
21+Ҡанунда былай тип яҙылған:


«Был халыҡҡа бүтән телдәрҙә һөйләүселәр аша,

сит кешеләрҙең ауыҙҙары менән өндәшермен,

әммә ул саҡта ла Мине тыңламаҫтар, – ти Раббы»+.



22Тимәк, бүтән телдәр – иманлы кешеләр өсөн түгел, ә иманһыҙҙар өсөн билдә. Пәйғәмбәрлек итеү иһә – иманһыҙҙар өсөн түгел, ә иманлылар өсөн+.
23Шуға күрә, әгәр бөтөн берҙәмлек бергә йыйылып, барыһы ла бүтән төрлө телдәрҙә һөйләп ултырһа, һәм шул саҡ иман менән ҡыҙыҡһынған йәки иманы булмаған берәй сит кеше килеп инһә, һеҙҙе: «Аҡылдан яҙғандар!» – тип әйтмәҫме+?
24Әммә бөтәһе лә пәйғәмбәрлек иткән мәлдә иман менән ҡыҙыҡһынған сит кеше йә иманы булмаған берәйһе килеп инһә, һәр береһенән үҙен фаш итеү һәм яуаплылыҡҡа тарттырыу һүҙҙәрен ишетер.
25Уның йәшерен ниәттәре асылыр һәм ул йөҙтүбән ҡапланыр ҙа Аллаға табынып: «Алланың һеҙҙең арағыҙҙа булыуы хаҡ», – тип әйтер+.




Берҙәмлектәге тәртип

26Шулай итеп, имандаштар, хәҙер нисек була инде? Һеҙ бергә йыйылған саҡта берегеҙҙең – мәҙхиәһе, икенсегеҙҙең – өйрәтеүҙәре, кемеһенеңдер – асылышы, бәғзеһенең – бүтән төрлө телдә хәбәре, ҡайһыһының аңлатмаһы бар. Былар барыһы бергә берҙәмлекте нығытыу маҡсатында хеҙмәт итһен+.
27Бүтән телдә һөйләүселәр булһа, ике, иң күп тигәндә өс кеше бер-бер артлы һөйләһен, ә береһе аңлатып торһон.
28Аңлатыусы булмаһа инде, ундайҙар берҙәмлектә һүҙ өндәшмәһен, ә Алла ғына ишеткән мәлдә, үҙҙәре генә булған саҡта һөйләһен.

29Пәйғәмбәрҙәрҙең дә икәүһе йәки өсәүһе һөйләһен, ә ҡалған иман тотоусылар, ишеткәндәре хаҡында фекер йөрөтөп, уларға баһа бирһен+.
30Әгәр йыйылышта ултырғандар араһындағы берәйһенә асылыш килһә, беренсе һөйләүсе уға һүҙ әйтергә мөмкинлек бирһен.
31Бөтәгеҙ ҙә өйрәнһен, һәм бөтәгеҙҙең дә күңелен күтәреү өсөн бер-бер артлы пәйғәмбәрлек итә алаһығыҙ.
32Пәйғәмбәрҙәрҙең рухтары пәйғәмбәрҙәргә буйһона,
33сөнки Алла – тәртипһеҙлек Аллаһы түгел, ә тыныслыҡ Аллаһы.

Изгеләрҙең барлыҡ берҙәмлектәрендәге кеүек,
34йыйылыштарҙа ҡатын-ҡыҙ өндәшмәй генә ултырһын. Унда уларға һөйләргә рөхсәт ителмәй, ҡанунда яҙылғанса, улар буйһонорға тейеш+.
35Әгәр берәй нәмәне белергә теләйҙәр икән, өйҙә ирҙәренән һораһындар, сөнки берҙәмлектә ҡатын-ҡыҙға һүҙ һөйләү әҙәпһеҙлек һанала.

36Алла һүҙе һеҙҙән сыҡтымы ни? Әллә һеҙгә генә килдеме?
37Кемдер берәү үҙен пәйғәмбәр йәки рухлы тип һанай икән, минең яҙғандарымдың Раббы бойороғо икәнен таныһын.
38Кем танымай, ул үҙе лә танылмай.
39Шулай итеп, имандаштар, пәйғәмбәрлек итергә ынтылығыҙ, әммә бүтән төрлө телдә һөйләүҙе лә тыймағыҙ+.
40Ләкин бөтә нәмә лә килешле һәм тәртипле булырға тейеш+.

Ғайсаның үленән терелеүе

151Имандаштар, мин иғлан иткән, һеҙ ҡабул иткән һәм ғүмерегеҙҙең нигеҙенә әйләнгән Һөйөнөслө Хәбәрҙе иҫегеҙгә төшөрәм.
2Һөйөнөслө Хәбәр һүҙҙәрен мин вәғәзләгәнсә тотһағыҙ, уның менән ҡотолорһоғоҙ, тотмаһағыҙ – иманға килеүегеҙ юҡҡа булыр+.
3Мин үҙем алғандарҙы һеҙгә тапшырҙым. Иң мөһиме, Изге Яҙмала яҙылғанса, Мәсих беҙҙең гонаһтарыбыҙ өсөн үлде һәм,+
4Изге Яҙмала яҙылғанса, Ул ерләнде һәм өсөнсө көндә терелде,+
5тәүҙә Кефасҡа, аҙаҡ ун ике шәкертенә күренде+.
6Шунан бер үк ваҡытта биш йөҙҙән ашыу имандашҡа (уларҙың күбеһе әле лә иҫән, ҡайһы берҙәре үлде),
7унан һуң Яҡупҡа һәм бөтә илселәренә күренде+.
8Етлекмәй тыуған бала кеүек булһам да, барыһынан һуң миңә лә күренде+.
9Дөрөҫөн әйткәндә, мин – илселәрҙең иң кесеһе. Алла берҙәмлеген эҙәрлекләгәнем өсөн илсе тип аталырға ла лайыҡ түгелмен+.
10Әммә хәҙер кем булһам, Алла мәрхәмәте менән мин шул булдым. Ул күрһәткән мәрхәмәт бушҡа китмәне, башҡа илселәрҙең һәммәһенә ҡарағанда ла тырышыбыраҡ хеҙмәт иттем. Хәйер, мин түгел, ә минең менән булған Алла мәрхәмәте хеҙмәт итте+.
11Шулай итеп, мин вәғәзләйемме, улармы – әһәмиәте юҡ, иң мөһиме – ул беҙҙең вәғәзләүебеҙ һәм һеҙҙең ышаныуығыҙ.




Үленән терелеү

12Мәсих тураһында, Ул үленән терелде, тип әйтелә икән, нисек итеп ҡайһы берҙәрегеҙ, үленән терелеү юҡ, тип һөйләй ала һуң+?
13Үленән терелеү юҡ икән, Мәсих тә үленән терелмәгән булып сыға.
14Әгәр Мәсих үленән терелтелмәгән икән, беҙҙең вәғәзләүебеҙ ҙә, һеҙҙең иманығыҙ ҙа буш була.
15Өҫтәүенә, беҙ Алла хаҡында ялған шаһиттар булып ҡалыр инек, сөнки Ул Мәсихте терелтте тип шаһитлыҡ ҡылдыҡ. Үлеләрҙең терелеүе юҡ икән, Алла Мәсихте лә терелтмәгән булып сыға.
16Үлеләр терелтелмәһә, Мәсих тә үленән терелтелмәгән була.
17Әгәр Мәсих терелтелмәгән икән, һеҙҙең иманығыҙ – буш, һәм һеҙ гонаһтарығыҙ хакимлығы аҫтындаһығыҙ+.
18Был инде Мәсихкә инанып үлгәндәр ҙә һәләк булды тигәнде аңлата+.
19Әгәр беҙ Мәсихкә был йәшәүебеҙҙә генә өмөт бағлаһаҡ, бөтә кешеләргә ҡарағанда ла ҡыҙғанысыраҡ булыр инек.

20Әммә Мәсих ысынлап та үленән терелтелде – Ул үлгәндәрҙән беренсе булып терелгән!+
21Үлем донъяға кеше аша килгән кеүек, үленән терелеү ҙә бер Кеше аша килде+.
22Әҙәмгә мөнәсәбәте булғандарҙың барыһы ла үлгән кеүек, Мәсихкә мөнәсәбәте булғандарҙың барыһы ла тереләсәк.
23Һәр кем үҙ сиратында: тәүҙә – Мәсих, шунан һуң, Ул килгәндә, Мәсихтекеләр тереләсәк+.
24Бынан һуң ахыры килер, Ул һәр төрлө етәкселекте, хакимиәтте, ҡеүәтте юҡҡа сығарып, батшалыҡты Алла һәм Атаһына тапшырыр+.
25Мәсихкә бөтә дошмандарын Үҙ аяғы аҫтына һалғанға тиклем батшалыҡ итеү тәғәйенләнгән+.
26Иң һуңғы дошман булып үлем юҡҡа сығарыласаҡ.
27+Изге Яҙмала: «Алла бар нәмәне Уның аяҡтары аҫтына һалып, Уға буйһондорҙо», – тип әйтелгән. «Бар нәмә Уға буйһондоролдо» тип әйтелгән, әммә был Уға буйһондороусы Алланы үҙ эсенә ала тигәнде аңлатмай, әлбиттә+.
28Бөтә нәмә Мәсихкә буйһондоролғас, Улы ла бар нәмәне Үҙенә буйһондорған Аллаға буйһонасаҡ. Шулай итеп, Алла бөтә нәмәлә бар буласаҡ+.

29Үлеләр хаҡына һыуға сумдырылыу йолаһы үткәндәр ниңә быны ҡылалар һуң? Үлеләр бөтөнләй терелмәгәс, ни өсөн улар хаҡына сумдырылырға?
30Ниңә һуң беҙ ҙә ғүмеребеҙҙе ҡурҡыныс аҫтына ҡуябыҙ+?
31Мин көн һайын үлемдең күҙҙәренә тура ҡарайым. Имандаштар, был минең Раббыбыҙ Ғайса Мәсихтә һеҙҙең менән ғорурланыуым кеүек үк хаҡ+.
32+Әгәр ҡарашым кешеләрҙекесә генә булған булһа, әгәр үлеләрҙең терелтелеүенә ышанмаһам, Эфеста йыртҡыстар менән көрәшеүемдән миңә ни файҙа? Үлеләр терелтелмәһә, ҡайһы берәүҙәр әйткәнсә, «иртәгә барыбер үләбеҙ, ашап-эсеп ҡалайыҡ!»+

33Алданмағыҙ: «аҙғын кешеләр менән аралашыу яҡшы әхлаҡты боҙа».
34Тейешенсә айнып, гонаһ ҡылыуҙан туҡтағыҙ. Ҡайһы берҙәрегеҙ Алланы белмәй бит, мин быны һеҙҙе оялтыу өсөн әйтәм+.




Ерҙәге һәм күктәге тән

35Кемдер: «Үлеләр нисек терелер? Уларҙың тәне ниндәй булыр?» – тип һорар+.
36Аҡылһыҙ! Һин сәскән нәмә тәүҙә үлмәһә, яңы ғүмер яралмаясаҡ бит+.
37Сәскән саҡта һин буласаҡ үҫемлектең үҙен түгел, ә орлоҡто – бойҙайҙың йәки башҡа нәмәнең орлоғон – сәсәһең.
38Ә инде Алла уға Үҙе һайлаған тәнде, һәр орлоҡҡа үҙ тәнен бирә.
39Бөтә тәндәр ҙә бер төрлө түгел: кешеләрҙең тәне малдыҡынан айырыла, ҡоштарҙың тәне лә балыҡтарҙыҡы кеүек түгел.
40Күктә лә, ерҙә лә есемдәр бар, тик күктәгеләренең балҡышы ерҙәге есемдәрҙекенән айырыла.
41Күктәгеләре араһында ҡояштың да, айҙың да, йондоҙҙарҙың да балҡыуы башҡа. Йондоҙҙар ҙа бер-береһенән балҡыуҙары менән айырыла.

42Үлеләрҙең терелеүе лә шулай буласаҡ: кеше тәне ер эсенә серейәсәк орлоҡ булып һалына – мәңге үлмәҫлек булып терелтелә+.
43Ҡыҙғаныс булып ер эсенә һалына – дан менән терелә. Зәғиф килеш сәселә – ҡеүәтле булып терелә.
44Ваҡытлы тән ер эсенә һалына, ә рухи тән терелә. Ваҡытлы тән бар икән, рухи тән дә бар.
45+Изге Яҙмала былай тип яҙылған бит: «Тәүге кеше – Әҙәм – тере йән эйәһе булды». Ә һуңғы Әҙәм тормош биреүсе Рух булды+.
46Әммә тәүге булып рухи тән түгел, ә ваҡытлыһы килә, шунан һуң ғына рухи булғаны килә.
47Тәүге кеше тупраҡтан яратылды, ул – ерҙән. Икенсе Кеше күктән килде+.
48Турпаҡтан яратылған ниндәй булһа, ерҙекеләр шундай. Күктән Булған ниндәй, күктекеләр шундай.
49Әле тупраҡтан яратылған кеше ҡиәфәтен йөрөткән кеүек, күктән булған кеше ҡиәфәтен дә йөрөтәсәкбеҙ+.

50Имандаштар, һеҙгә шуны әйтәм: тәндән һәм ҡандан торғандар Алла батшалығына эйә була алмаҫ, һәм фани булғандар мәңге үлмәй торған була алмаҫ.
51Һеҙгә сер асам: беҙ бөтәбеҙ ҙә үлмәйәсәкбеҙ, әммә һәммәбеҙ ҙә үҙгәрәсәк –+
52ҡапыл, күҙ асып йомған арала, һуңғы борғо ҡысҡыртҡанда. Борғо ҡысҡыртҡанда үлеләр мәңге үлмәҫлек булып тереләсәк, ә беҙ, ул ваҡытта тере булғандар, үҙгәрәсәкбеҙ+.
53Фани – мәңге үлмәҫлеккә, ә үлемле үлемһеҙгә әйләнергә тейеш бит+.
54+Был фани, үлемле тән мәңгелек, үлемһеҙ тәнгә әйләнгәс, Изге Яҙмалағы:


«Еңеү үлемде йотоп юҡ иткән була»+.

55+«Үлем, һинең еңеүең ҡайҙа?

Үлем, һинең ҡаяуың ҡайҙа?» –



тигән һүҙҙәр тормошҡа аша+.
56Үлемдең ҡаяуы – гонаһ, һәм гонаһтың көсө – ҡанун.+
57Әммә, Аллаға шөкөр, Ул Раббыбыҙ Ғайса Мәсих аша беҙгә еңеү бирә+.

58Шулай итеп, ҡәҙерле имандаштарым, Раббы эшенә һәр ваҡыт үҙегеҙҙе бағышлап һәм бар көсөгөҙҙө һалып, ныҡ тороғоҙ, ҡаҡшамаҫ булығыҙ, Раббы өсөн хеҙмәтегеҙҙең бушҡа булмағанын беләһегеҙ бит.

Хәйер биреү

161Йәрүсәлимдәге изгеләр өсөн хәйер йыйыуға килгәндә, Галатиялағы берҙәмлектәргә ниндәй күрһәтмәләр бирһәм, һеҙ ҙә шулай эшләгеҙ+.
2Мин килгәс хәйер йыйып йөрөмәҫ өсөн, һәр берегеҙ аҙнаның беренсе көнөндә, үҙ хәленә ҡарап, табышының бер өлөшөн айырып ҡуйһын һәм һаҡлауға һалһын+.
3Янығыҙға килгәс, һеҙ һайлап ҡуйған кешеләрҙе, хәйерегеҙҙе тапшырыу өсөн, хат менән Йәрүсәлимгә ебәрермен+.
4Әгәр минең үҙемә лә барырға кәрәк булһа, ул кешеләр минең менән барыр.




Сәйәхәт тураһында ниәттәр

5Янығыҙға Македония аша үткән саҡта барырмын, сөнки Македонияны урап сығасаҡмын+.
6Бәлки, бер аҙ янығыҙҙа йәшәрмен, бәлки, хатта һеҙҙә ҡышлармын, һәм һеҙ, ҡайҙа ғына йүнәлһәм дә, юлымда миңә ярҙам итерһегеҙ.
7Һеҙгә юл ыңғайы ғына һуғылырға теләмәйем, әгәр Раббы насип итһә, оҙағыраҡҡа туҡталырға уйлайым.
8Эфеста Илленсе көн байрамына тиклем ҡалырмын,+
9сөнки был ҡалала, Һөйөнөслө Хәбәргә ҡаршылар күп булһа ла, хеҙмәт итеүгә ишектәр киң асыҡ.

10Янығыҙға Тимоҫеус килһә, иғтибарлы булығыҙ, уға хәүеф янамаһын, сөнки ул, минең кеүек үк, Раббы эшен башҡара+.
11Шуның өсөн бер кем дә уға кәмһетеп ҡарамаһын, минең яныма әйләнеп ҡайта алһын өсөн, юлға именлек менән оҙатығыҙ. Уны мин имандаштар менән бергә көтәм.
12Имандашыбыҙ Аполлосҡа килгәндә, мин уның имандаштар менән бергә һеҙгә барыуын ныҡ үтендем, әммә әлегә янығыҙға барырға һис тә теләге юҡ, шулай ҙа уңайы сығыу менән барып етер+.




Нәсихәттәр һәм сәләмдәр

13Уяу булығыҙ, иманда ныҡ тороғоҙ, ҡыйыу һәм ныҡ булығыҙ+.
14Бөтә нәмәне лә мөхәббәт менән башҡарығыҙ+.

15Имандаштар, минең һеҙгә үтенесем бар: һеҙ Стефанас ғаиләһен беләһегеҙ, улар Ахаяла беренселәрҙән булып Мәсихкә инанды, үҙҙәрен изгеләргә хеҙмәт итеүгә бағышланы+.
16Һеҙ үҙегеҙҙе лә шундайҙарға һәм Раббыға хеҙмәт иткән һәр кемгә, арымай-талмай Уға эшләгәндәргә буйһондороғоҙ+.
17Мин Стефанастың, Фортунатостың һәм Ахаикустың килеп етеүенә шатмын, уларҙың килеүе арҡаһында юҡлығығыҙ һиҙелмәне.
18Улар минең дә, һеҙҙең дә рухығыҙҙы тынысландырҙы, ундайҙарҙы хөрмәт итегеҙ.

19Асия өлкәһендәге берҙәмлектәр һеҙҙе сәләмләй. Акулас менән Прискилла йортонда йыйылған берҙәмлек менән бергә һеҙҙе Раббыла ҡайнар сәләмләй+.
20Һеҙҙе бындағы бөтөн имандаштар сәләмләй. Бер-берегеҙҙе туғандарса яратып, үбеп сәләмләгеҙ+.

21Мин, Паулус, сәләмемде үҙ ҡулым менән яҙам+.
22Раббыны яратмаусыларға ҡәһәр төшһөн. Раббыбыҙ, кил*!+

23Раббы Ғайсаның мәрхәмәте һеҙҙең менән булһын.
24Минең мөхәббәтем Ғайса Мәсихтәгеләрҙең бөтөнөһө менән бергә.







* 11:10 Был һөйләм: «Шуға күрә, фәрештәләр хаҡына ҡатын кеше баш өҫтөндә хакимлыҡ билдәһе йөрөтөргә тейеш», тип тә тәржемә ителә.

* 12:10 Бүтән төрлө телдәрҙә һөйләү һәләте – быға тиклем бер ваҡытта ла белмәгән телдә һөйләргә бирелгән һәләт.

* 13:3 Маҡтаныу өсөн тәнемде үлемгә тапшырһам да – ҡайһы бер боронғо ҡулъяҙмаларҙа был урын «тәнемде яндырыуға тапшырһам да» тип бирелгән.

* 16:22 Раббыбыҙ, кил – грекса төп нөсхәһендә был һүҙбәйләнеш арами телендә бирелгән: «Маранаҫа».

Йөҙ башының ышанысы

(Маҫ 8:5-13)

71•Халыҡҡа әйтә торған һүҙҙәрен һөйләп бөткәндән һуң, Ғайса Капернаумға килде.
2Бер йөҙ башының бик ихтирам иткән хеҙмәтсеһе, ауырып, үлем хәлендә ята ине.
3Йөҙ башы, Ғайса тураһында ишетеп, хеҙмәтсеһен ҡотҡарыу үтенесе менән йәһүд аҡһаҡалдарын Уға ебәрҙе.
4Улар, Ғайса янына килеп, ихлас үтенеп һораны:

– Йөҙ башы Һинең ярҙамыңа лайыҡ,+
5сөнки ул халҡыбыҙҙы ярата һәм беҙгә ғибәҙәтхана һалдырҙы.

6Ғайса аҡһаҡалдар менән китте. Өйөнә етеп килгән саҡтарында, йөҙ башы Ғайсаға үҙенең дуҫтарын ебәрҙе һәм:

– Мәшәҡәтләнмә, Әфәндем! Мин Һине үҙ өйөмдә ҡабул итергә лайыҡ түгелмен, – тип әйтергә ҡушты. –
7Шуға күрә ҡаршыңа барырға үҙемде лайыҡлы һанаманым. Бер һүҙ генә әйт – хеҙмәтсем һауығасаҡ+.
8Мин бит үҙем дә башҡа берәүгә буйһонам, үҙемдең дә ҡул аҫтымда ғәскәриҙәр бар. Уларҙың берәйһенә «кит» тиһәм, китә; икенсеһенә «кил» тиһәм, килә; хеҙмәтсемә «ошоно эшлә» тиһәм, эшләй.

9Быны ишетеп, Ғайса бик ғәжәпләнде һәм Үҙе артынан килгән халыҡҡа боролоп:

– Һеҙгә шуны әйтәм: хатта Исраил халҡында ла был тиклем ышаныуҙы күрмәгәйнем, – тине.

10Ебәрелгән кешеләр, әйләнеп ҡайтҡас, ауырыу хеҙмәтсенең һауыҡҡанын күрҙеләр.




Тол ҡатындың үлгән улын терелтеү

11Күп тә үтмәҫтән Ғайса Наин тип аталған ҡалаға китте. Шәкерттәре һәм бик күп халыҡ Уға эйәреп барҙы.
12Ғайса ҡала ҡапҡаһына яҡынлашҡанда, ҡаланан мәйет күтәреп сығып киләләр ине. Бер тол ҡатындың берҙән-бер улы үлгән икән. Уны ҡаланан бик күп кеше оҙатып бара ине.
13Раббы Ғайса, ҡатынды күргәс, уны йәлләп:

– Илама, – тине+.

14Шунан Ғайса, эргәләренә барып, табутҡа ҡулы менән ҡағылды. Табутты күтәреп барыусылар туҡтаны.

– Егет! Һиңә әйтәм, тор! – тип бойорҙо Ғайса+.

15Үлгән егет тороп ултырҙы, һөйләшә башланы. Ғайса әсәһенә улын ҡайтарып бирҙе+.
16Бөтәһе лә ҡурҡып ҡалды һәм:

– Арабыҙҙан бөйөк пәйғәмбәр сыҡты. Алла Үҙ халҡына ярҙамға килде, – тип Алланы данланы+.

17Ғайса тураһындағы бындай хәбәр бөтөн Йәһүҙиәгә һәм тирә-яҡҡа таралды.




Ғайса һәм Сумдырыусы Яхъя

(Маҫ 11:2-19)

18•Яхъяның шәкерттәре был хәлдәрҙең барыһы тураһында ла остаздарына һөйләп бирҙе. Яхъя ике шәкертен саҡырып алды ла
19+уларҙы Раббы Ғайсаға ебәрҙе:

– Килергә тейеш булған Ҡотҡарыусы Һинме, әллә башҡа берәүҙе көтәйекме? – тип һорарға ҡушты+.

20Улар Ғайса янына килгәс:

– Сумдырыусы Яхъя Һинән: «Килергә тейеш Ҡотҡарыусы Һинме, әллә башҡа берәүҙе көтәйекме?» – тип һорарға ебәрҙе, – тинеләр.

21Тап шул ваҡытта Ғайса күптәрҙе сирҙәренән, ҡаты зәхмәттәрҙән, яуыз рухтарҙан һауыҡтырғайны һәм байтаҡ ҡына һуҡырҙарҙы күҙле иткәйне.
22+Ғайса Яхъяның шәкерттәренә:

– Барығыҙ, күргән һәм ишеткәндәрегеҙҙе Яхъяға ҡайтып һөйләгеҙ: һуҡырҙар йәнә күрә, аҡһаҡтар йөрөй, махаулылар таҙарына, һаңғырауҙар ишетә, үлгәндәр терелеп тора, фәҡирҙәргә Һөйөнөслө Хәбәр иғлан ителә+.
23Кем Мине кире ҡаҡмай, шул бәхетле, – тип яуап бирҙе+.

24Килгән кешеләр киткәс, Ғайса халыҡҡа Яхъя тураһында һөйләй башланы:

– Һеҙ сүлгә нимә ҡарарға барҙығыҙ? Елгә тирбәлеп ултырған ҡамыштымы+?
25Юҡ? Улай булғас, нимә күрергә теләнегеҙ һуң? Ҡупшы кейем кейгән кешенеме? Ә бит затлы кейенеп йөрөгән һәм зиннәттә йәшәгән кешеләр батша һарайҙарында була.
26Улайһа, нимә ҡарарға барҙығыҙ? Пәйғәмбәрҙеме? Эйе, Мин һеҙгә әйтәм, Яхъя пәйғәмбәрҙән дә бөйөгөрәк+.
27+Уның тураһында Изге Яҙмала:


«Бына, Мин Һинең алдыңдан хәбәрсемде ебәрәм,

ул Һинең алдыңдан юл әҙерләр», –



тип яҙылған+.
28Мин һеҙгә шуны әйтәм: ҡасан да булһа тыуған кешеләр араһында Яхъянан бөйөгөрәк берәү ҙә юҡ. Әммә Алла батшалығында иң кесе тип һаналғаны ла унан бөйөгөрәк+.

29Был һүҙҙәрҙе ишеткән бөтә халыҡ, хатта һалым йыйыусылар ҙа, Алланың хаҡ икәнен таныны, сөнки улар Яхъя тарафынан һыуға сумдырылғайны+.
30Фарисейҙар менән ҡанун белгестәре иһә Яхъяның һыуға сумдырыуынан баш тартты. Бының менән улар Алла ихтыярын кире ҡаҡты.

31Ғайса тағы былай тине:

– Шулай итеп, был быуын кешеләрен кем менән сағыштырайым икән? Уларҙы нимәгә тиңләп була?
32Улар:


«Беҙ һеҙгә күңелле көйҙәр уйнаныҡ,

ә һеҙ бейемәнегеҙ.

Беҙ һеҙгә моңһоу йырҙар йырланыҡ,

ә һеҙ иламанығыҙ», –



тип баҙар майҙанында бер-береһенә ҡысҡырып ултырған балаларға оҡшаған.
33Сумдырыусы Яхъя килде, икмәк тә ашамай, шарап та эсмәй, ә һеҙ: «Уға ен эйәләшкән», – тиһегеҙ+.
34Әҙәм Улы килде, һәр береһе кеүек ашай ҙа, эсә лә, ә һеҙ: «Бына, ҡарағыҙ, Ул ашамһаҡ, эскесе, һалым йыйыусылар менән гонаһ ҡылыусыларҙың дуҫы!» – тиһегеҙ+.

35+Әммә Алла аҡылы уны ҡабул иткән бөтә кешеләр тарафынан хаҡ тип раҫлана.




Ғайса фарисей Шимғондың өйөндә

(Маҫ 26:6-13; Мрк 14:3-9; Ях 12:1-8)

36•Фарисейҙарҙың береһе Ғайсаны ашҡа саҡырҙы. Ғайса, фарисейҙың өйөнә инеп, табынға ултырҙы.
37Шул ҡалала йәшәгән әхлаҡһыҙ бер ҡатын, Ғайсаның фарисей өйөндә ашап ултырғанын белеп ҡалып, хуш еҫле май һалынған алебастр* һауыт тотоп килеп инде.
38Ул илай-илай Ғайсаның артында баҫып торҙо, күҙ йәштәре Уның аяҡтарына тамды*. Ҡатын Ғайсаның аяҡтарына тамған күҙ йәштәрен сәстәре менән һөртөп, аяҡтарын үбә-үбә майланы.

39Ғайсаны ашҡа саҡырған фарисей быны күреп: «Әгәр Ул пәйғәмбәр булһа, Үҙенә ҡағылған ҡатындың ниндәй икәнлеген белер ине. Ул бит әхлаҡһыҙ ҡатын», – тип уйланы+.

40Ғайса уға:

– Шимғон, Минең һиңә әйтергә теләгән бер һүҙем бар, – тине.

– Әйт, Остаз, – тине фарисей.

41– Ике кеше бер әҙәмгә бурыслы икән: береһенең бирәсәге биш йөҙ динар*, ә икенсеһенеке – илле динар+.
42Тегеләр түләй алмағас, ул икеһен дә ғәфү итә. Нисек уйлайһың, уларҙың ҡайһыныһы уны нығыраҡ яратыр+?

43– Күберәк бурысы ғәфү ителгәнелер, тип фараз итәм, – тип яуап бирҙе Шимғон.

Ғайса уға:

– Һин дөрөҫ уйлайһың, – тине.

44Унан, ҡатынға табан борола биреп, һүҙен дауам итте:

– Был ҡатынды күрәһеңме? Мин һинең өйөңә килдем, һин аяҡ йыуырға һыу ҙа бирмәнең. Ә ул аяҡтарымды күҙ йәштәре менән сылатты, сәстәре менән һөртөп алды.
45Һин Мине үпмәнең, ә ул Мин бында килгәндән бирле аяҡтарымды үбеүҙән туҡтамай.
46+Һин Минең башыма хатта ябай май ҙа һөртмәнең, ә ул Минең аяҡтарымды хуш еҫле май менән майланы*+.
47Һиңә ни өсөн икәнлеген әйтәм: уның күп гонаһтары ғәфү ителде, шуның өсөн Миңә ҡарата уның мөхәббәте ҙур. Аҙ ғәфү ителгән кешенең мөхәббәте лә аҙ.

48Ә ҡатынға иһә:

– Гонаһтарың ғәфү ителде, – тине+.

49Табын артындағылар бер-береһенә:

– Кем Ул? Ул хатта гонаһтарҙы ғәфү итә, – тиештеләр.

50Ғайса ҡатынға тағы ла:

– Һине ышаныуың ҡотҡарҙы, имен йөрө, – тине+.

Ғайса менән бергә йөрөгән ҡатын-ҡыҙҙар

81Шунан һуң Ғайса ҡалалар һәм ауылдар буйлап Алла Батшалығы тураһындағы Һөйөнөслө Хәбәрҙе вәғәзләп йөрөнө. Ун ике шәкерте Уның менән булды+.
2Ғайса яуыз рухтарҙан һәм ауырыуҙарҙан һауыҡтырған ҡатын-ҡыҙҙарҙың бер нисәүһе: эсенән ете яуыз рух ҡыуып сығарылған магдалалы тип йөрөтөлгән Мәрйәм,+
3Һируд йортонда идара итеүсе Хузастың ҡатыны Йоанна, Сусанна һәм байтаҡ башҡа ҡатындар ҙа Уның менән бергә булды. Был ҡатындар үҙ иҫәптәренән Ғайсаға һәм Уның шәкерттәренә ярҙам итәләр ине+.




Сәсеүсе хаҡында ҡисса

(Маҫ 13:1-23; Мрк 4:1-20)

4•Төрлө ҡалаларҙан Үҙенең янына бик күп халыҡ йыйылғас, Ғайса уларға кинәйәле ҡисса һөйләне:

5– Бер кеше сәсеүгә сыҡҡан. Сәскән сағында орлоҡтарҙың бер өлөшө юл буйына ҡойолоп тапалған, уларҙы ҡоштар сүпләп бөткән.
6Ҡайһы береһе ташлы ергә төшкән һәм, шытып сыҡһалар ҙа, дым булмағанлыҡтан, ҡороған.
7Ҡайһы бер орлоҡтар сәнскәк араһына төшкән. Улар, сәнскәк менән бергә үҫеп, баҫылып ҡалған+.
8Ә инде башҡа орлоҡтар уңдырышлы ергә төшөп шытҡан һәм йөҙләтә күберәк уңыш биргән.

Ошоларҙы һөйләп бөткәс, Ғайса:

– Ҡолаҡтары барҙар ишетһен! – тип ҡысҡырҙы+.

9•Шәкерттәре Унан:

– Был кинәйәле ҡисса нимә аңлата? – тип һораны.

10+Ғайса былай тип яуап бирҙе:

– Һеҙгә Алла Батшалығының серҙәрен белеү бирелгән, ә башҡаларға, улар, «ҡарап та, күрмәһендәр, тыңлап та, аңламаһындар» өсөн, ул ҡиссалар аша еткерелә+.

11Был ҡиссаның асылы шунда: орлоҡ – Алла һүҙе+.
12Юл буйына төшкән орлоҡтар шуны аңлата: кешеләр һүҙҙе ишетә, әммә Иблис килеп, улар иманға килеп ҡотолмаһын өсөн, йөрәктәрендәге һүҙҙе алып китә.
13Ташлы урынға сәселгән орлоҡтар шуны аңлата: кешеләр һүҙҙе ишетә, уны шатланып ҡабул итә, әммә, тамырҙары булмағанлыҡтан, ышаныстары ла ваҡытлыса ғына була һәм улар һынау ваҡытында сигенә+.
14Сәнскәк араһына төшкән орлоҡтар шуны аңлата: кешеләр һүҙҙе ишетә, ләкин тормош мәшәҡәттәре, байлыҡ һәм ләззәт, ваҡыт үтеү менән, һүҙҙе баҫып ала. Ундай кешеләрҙең емештәре өлгөрмәй+.
15Ә уңдырышлы тупраҡҡа төшкән орлоҡ шуны аңлата: кешеләр һүҙҙе ишетеп, уны ихлас һәм саф күңел менән һаҡлай. Ундайҙар, сабырлыҡ күрһәтеп, уңыш килтерә+.




Шәм һәм яҡтылыҡ хаҡында ҡисса

(Мрк 4:21-25)

16Бер кем дә шәм тоҡандырып, уны көршәк менән ҡапламай, һике аҫтына ла ҡуймай. Киреһенсә, өйгә килеп ингәндәр яҡтыны күрһен өсөн, шәмдәлгә ултырталар+.
17Сөнки фаш ителмәҫ йәшерен бер нәмә лә, беленмәҫ һәм асылмаҫ бер сер ҙә булмаясаҡ+.
18Шулай итеп, нисек тыңлауығыҙға иғтибар итегеҙ: кемдеке бар, шуға тағы ла күберәк бирелер, ә кемдеке юҡ, уның бар тип уйлағаны ла тартып алыныр+.




Ғайсаның әсәһе һәм туғандары

(Маҫ 12:46-50; Мрк 3:31-35)

19•Ғайсаның әсәһе һәм ҡустылары килгәс, халыҡ күп булғанлыҡтан, Уның эргәһенә үтә алманы+.
20Ғайсаға:

– Әсәйең менән ҡустыларың тышта тора. Улар һине күрергә теләй, – тип хәбәр еткерҙеләр.

21Ғайса уларға:

– Минең әсәйем менән туғандарым – Алла һүҙен тыңлаусылар һәм уны үтәүселәр, – тип яуап бирҙе+.




Дауылды туҡтатыу

(Маҫ 8:23-27; Мрк 4:35-41)

22•Бер көндө Ғайса шәкерттәре менән кәмәгә инеп ултырҙы ла:

– Әйҙәгеҙ, күлдең теге ярына сығайыҡ, – тине.

Улар ҡуҙғалды+.
23Кәмәлә барған саҡта Ғайса йоҡлап китте. Күл өҫтөндә көслө дауыл күтәрелде, һәм кәмә эсенә һыу тула башланы, кәмәләгеләргә хәүеф янай ине.
24Шәкерттәре Ғайса янына килеп:

– Остаз, Остаз! Батабыҙ бит! – тип ҡысҡырып Уны уяттылар.

Ғайса иһә тороп елде лә, ҡоторонған тулҡындарҙы ла тыйҙы һәм, улар туҡтағас, тынлыҡ урынлашты+.
25Ул шәкерттәренән:

– Ышанысығыҙ ҡайҙа һуң һеҙҙең? – тип һораны.

Ҡурҡыуға төшкән шәкерттәр хайран ҡалып бер-береһенә:

– Кем һуң Ул? Елгә лә, һыуға ла бойора, ә улары буйһона, – тиеште.




Ен эйәләшкән кешене һауыҡтырыу

(Маҫ 8:28-34; Мрк 5:1-20)

26•Улар күлдең аръяғына, Галилеяға ҡаршы урынлашҡан Гераса еренә килеп етте.
27Ғайса ярға сыҡҡас, шундағы ҡаланың ен эйәләшкән бер кешеһе Уға ҡаршы килде. Ул байтаҡтан бирле кейем кеймәй ине һәм өйөндә түгел, ә ҡәбер мәмерйәһендә* йәшәп йөрөнө.
28Был кеше, Ғайсаны күреп, ҡапыл ҡысҡырып ебәрҙе, Уның алдына йығылып, көслө тауыш менән:

– Эй, Ғайса, Юғарыларҙан Юғары Алланың Улы! Минән Һиңә нимә кәрәк? Үтенеп һорайым, яфалама мине, – тип ҡысҡырҙы+.

29Сөнки Ғайса яуыз рухҡа ул кешенән сығырға бойорғайны. Яуыз рух был әҙәмде күптән яфалаған. Сынйырҙар һәм бығауҙар менән бәйләп тотҡанда ла, ул бығауҙарҙы өҙгән һәм эйәләшкән ене уны сүлдәргә ҡыуып алып китә торған булған.
30Ғайса унан:

– Исемең кем? – тип һораны.

– Ғәскәр*, – тип яуап бирҙе ул, сөнки был кешенең эсенә эйәләшкән ендәр бик күп ине.
31Ендәр Ғайсанан үҙҙәрен төпһөҙ упҡынға ебәрмәүен ялбара башланы.

32Шул тирәләге тау битендә ҙур сусҡа көтөүе утлап йөрөй ине. Ендәр Ғайсанан шул сусҡалар эсенә инергә рөхсәт һораны. Ғайса рөхсәт итте.
33Теге кешенән сыҡҡан ендәр сусҡаларҙың эсенә барып ингәс, көтөү сабып китте лә, текә ярҙан күлгә ташланып, батып үлде.

34Барыһын да күреп торған сусҡа ҡараусылар ҡалаға йүгерҙеләр, унда ла, ауылдарҙа ла барыһын да һөйләп бирҙеләр.
35Нимә булғанын күрергә теләп, кешеләр Ғайса янына килде. Эсенән ендәре сыҡҡан әҙәмдең кейенгән һәм аҡылына килгән хәлдә Ғайсаның аяҡ осонда ултырғанын күреп, ҡурҡыуға ҡалдылар+.
36Быларҙың барыһын да күреп торған кешеләр ен эйәләшкән ирҙең нисек һауыҡҡанын уларға һөйләп бирҙе.
37Гераса төбәгендәге бөтә халыҡты ҡурҡыу солғап алды, шуның өсөн улар Ғайсаның был ерҙәрҙән китеүен һораны. Ул кәмәгә ултырып ҡайтырға ҡуҙғалғанда,+
38эсенән ендәре сыҡҡан кеше уны ла Үҙе менән алыуын һорап ялбарҙы. Әммә Ғайса:

39– Өйөңә ҡайт та Алла һинең өсөн нимә эшләгәнде һөйлә, – тип уны ҡайтарып ебәрҙе.

Был әҙәм Ғайсаның уға нимәләр эшләгәнен ҡала буйлап һөйләп йөрөнө+.




Яйростың ҡыҙы һәм Ғайсаның кейеменә ҡағылған ҡатын

(Маҫ 9:18-26; Мрк 5:21-43)

40•Ғайса әйләнеп ҡайтҡас, халыҡ Уны шатланып ҡаршы алды. Уны бөтәһе лә көтә ине.
41Шул саҡ Яйрос исемле ғибәҙәтхана башлығы Ғайса янына килде лә, аяҡтарына йығылып, өйөнә барырға ялынды+.
42Яйростың ун ике йәштәр тирәһендәге берҙән-бер ҡыҙы үлем хәлендә ята ине.

Яйростың өйөнә тиклем Ғайса төрлө яҡлап ҡыҫырыҡлаған халыҡ уртаһында барҙы.

43Улар араһында ун ике йыл буйы ҡан китеүҙән яфаланған бер ҡатын бар ине. Бар мөлкәтен табиптарға сарыф итеп бөтөрһә лә, береһе лә уны һауыҡтыра алмағайны+.
44Шул ҡатын, артынан килеп, Ғайсаның кейеменең салғыйына ҡағылғайны, ҡан ағыуы шунда уҡ туҡтаны+.

45– Миңә кем ҡағылды? – тип һораны Ғайса.

Бөтәһе лә баш тартҡас, Петрус:

– Остаз, халыҡ Һине уратып алған һәм төрлө яҡтан ҡыҫырыҡлай, – тине.

46– Миңә кемдер ҡағылды. Мин Үҙемдән көс сыҡҡанын тойҙом, – тине Ғайса+.

47Теге ҡатын, йәшеренеп ҡала алмаясағын аңлағас, ҡалтырана-ҡалтырана Ғайса янына килде лә Уның аяғына йығылды. Ни өсөн ҡағылыуы һәм ҡағылғас та һауығыуы тураһында бөтә халыҡ алдында һөйләп бирҙе.
48Ғайса уға:

– Ҡыҙым! Һине ышаныуың һауыҡтырҙы. Бар, имен йөрө, – тине+.

49Ғайса ошо һүҙҙәрҙе әйткән саҡта, ғибәҙәтхана башлығының өйөнән кемдер килеп башлыҡҡа:

– Ҡыҙың вафат булды, Остазды бүтән мәшәҡәтләмә, – тип әйтте.

50Ғайса иһә был һүҙҙәрҙе ишетеү менән башлыҡҡа:

– Ҡурҡма, бары ышан ғына һәм ҡыҙың һауығасаҡ, – тине.

51Яйростың өйөнә килеп еткәс, Ғайса Петрустан, Яхъянан һәм Яҡуптан, ҡыҙҙың атаһынан һәм әсәһенән башҡа бер кемгә лә Үҙе менән инергә рөхсәт итмәне+.
52Бөтәһе лә үкһеп иланы. Әммә Ғайса уларға:

– Иламағыҙ, ул үлмәгән, йоҡлай ғына, – тине+.

53Ҡыҙҙың үлгәнлеген белгәс, барыһы ла Ғайсанан көлә башланы.
54Ғайса иһә ҡыҙҙың ҡулынан тотто ла:

– Балам, тор! – тип өндәште+.

55Ҡыҙға йән ҡайтты, һәм ул шунда уҡ урынынан торҙо. Ғайса уға ашарға бирергә ҡушты.
56Ҡыҙҙың атаһы менән әсәһе таң ҡалды. Ғайса иһә уларға был хаҡта бер кемгә лә һөйләмәҫкә ҡушты+.

Ғайсаның ун ике илсеһен хеҙмәткә ебәреүе

(Маҫ 10:5-15; Мрк 6:7-13)

91•Ғайса, ун ике шәкертен саҡырып алып, уларға бөтә ендәрҙе ҡыуып сығарырлыҡ, ауырыуҙарҙы дауаларлыҡ ҡеүәт һәм вәкәләт биреп,+
2Алла Батшалығы хаҡында вәғәз һөйләргә һәм ауырыу кешеләрҙе һауыҡтырырға сығарып ебәрҙе.
3Ул шәкерттәренә:

– Сәфәргә үҙегеҙ менән бер нәмә лә: юл таяғы ла, биштәр ҙә, икмәк тә, аҡса ла, алмаш күлдәк тә алмағыҙ, – тине. –
4Ҡайһы өйҙә туҡталһағыҙ, шунда ҡалығыҙ, шул өйҙән сығып ары китерһегеҙ.
5Әгәр ҡабул итмәһәләр, был ҡаланан киткән саҡта, уларға ҡаршы шаһитлыҡ билдәһе итеп, аяҡтарығыҙҙағы туҙанды ҡағып төшөрөгөҙ+.

6Шәкерттәр юлға сыҡты, һәр ерҙә Һөйөнөслө Хәбәрҙе вәғәзләп, ауырыуҙарҙы һауыҡтырып, ауылдан-ауылға йөрөнө+.




Һирудтың аптырашта ҡалыуы

(Маҫ 14:1-2; Мрк 6:14-16)

7•Быларҙың барыһы тураһында ишетеп, өлкә идарасыһы Һируд аптырашта ҡалды, сөнки ҡайһы берәүҙәр: «Яхъя үленән терелеп торған»,+
8икенселәре: «Ильяс ергә ҡайтҡан», башҡалары иһә: «Боронғо пәйғәмбәрҙәрҙең береһе терелгән», – тип һөйләне+.
9Ә Һируд:

– Яхъяның башын мин үҙем ҡырҡтырғайным, шулай булғас, Уның тураһында бындай хәбәрҙәр ишетергә тура килгән был Кеше кем һуң? – тип һораны.

Һируд Уны күреү мөмкинлеген эҙләне+.




Биш мең кешене туйҙырыу

(Маҫ 14:13-21; Мрк 6:32-44; Ях 6:1-13)

10•Әйләнеп ҡайтҡас, илселәр ҡылған эштәре тураһында Ғайсаға һөйләп бирҙе. Ғайса уларҙы Үҙе менән Бейт-Сайда тигән ҡала эргәһендәге аулаҡ урынға алып китте+.
11Ләкин халыҡ, Уның ҡайҙа киткәнен белеп, артынан эйәрҙе. Ғайса, халыҡты ҡабул итеп, уларға Алла Батшалығы тураһында һөйләне һәм һауығыуға мохтаждарҙы һауыҡтырҙы.
12Көн кискә ауышҡас, ун ике шәкерт Уның янына килде:

– Халыҡты ебәр, эргә-тирәләге ауылдарға, утарҙарға барып, үҙҙәренә йоҡларға урын тапһындар һәм ашау яғын хәстәрләһендәр. Бында бит ҡола ялан.

13– Һеҙ уларҙы үҙегеҙ ашатығыҙ, – тине Ғайса.

– Беҙҙең биш икмәк менән ике балыҡтан башҡа бер нәмәбеҙ ҙә юҡ. Бындағы кешеләрҙең бөтәһе өсөн дә ризыҡты беҙ һатып алайыҡмы ни? – тип һораны шәкерттәр+.

14Унда ирҙәр генә лә биш меңләп ине. Ғайса шәкерттәренә:

– Уларҙы иллешәр кешелек төркөмдәргә бүлеп ултыртығыҙ, – тине.

15Шәкерттәр шулай эшләне. Бөтәһен дә ултыртып сыҡҡас,
16Ғайса биш икмәкте һәм ике балыҡты алды ла күккә ҡарап улар өсөн шөкөрана ҡылды, унан, икмәк менән балыҡтарҙы бүлгеләп, халыҡҡа өләшер өсөн шәкерттәренә бирҙе.
17Бөтәһе лә туйғансы ашаны. Ҡалған һыныҡтарҙы ун ике кәрзингә йыйып алдылар.




Петрустың Ғайсаны Мәсих тип таныуы

(Маҫ 16:13-16; Мрк 8:27-29)

18•Бер ваҡыт, Ғайса аулаҡ ҡалып доға ҡылғанда, шәкерттәре Уның янында ине. Ғайса уларҙан:

– Халыҡ Мине кем тип иҫәпләй? – тип һораны.

19– Берәүҙәр Һине Сумдырыусы Яхъя ти, икенселәре – Ильяс, ә ҡайһылары боронғо пәйғәмбәрҙәрҙең береһе терелеп торған тип уйлай, – тип яуап бирҙеләр Уға+.

20– Ә һеҙ Мине кем тип иҫәпләйһегеҙ? – тип һораны Ул шәкерттәренән.

– Һин – Алла Мәсихе, – тип яуапланы Петрус+.




Ғайсаның үлеп тереләсәге хаҡында әйтеүе

21•Ғайса ҡәтғи рәүештә быны бер кемгә лә һөйләмәҫкә ҡушты һәм:

22– Әҙәм Улы күп ғазаптар кисерәсәк, аҡһаҡалдар, баш ҡаһиндар һәм ҡанун белгестәре тарафынан кире ҡағыласаҡ һәм үлтереләсәк, әммә өсөнсө көндә Ул терелеп торасаҡ, – тине+.

23Шунан Ғайса уларға былай тине:

– Әгәр берәй кеше Минең артымдан барырға теләһә, шул үҙ-үҙенән ваз кисһен һәм, арҡысағын* йөкмәп, көн һайын Миңә эйәрһен+.
24Кем үҙенең йәнен һаҡлап ҡалырға теләй, уны юғалтыр; әммә кем үҙенең йәнен Минең хаҡыма юғалта, уны һаҡлап ҡалыр.
25Әгәр кеше бөтөн донъяны ҡаҙанып та, үҙен юғалтһа йәки үҙен һәләк итһә, бынан уға ни файҙа+?
26Кем Минән һәм Минең һүҙҙәремдән ояла, Үҙенең, Атаның һәм изге фәрештәләрҙең балҡып торған шөһрәте эсендә килгән саҡта Әҙәм Улы ла унан оялыр+.
27Һеҙгә ысынын әйтәм: бында баҫып торған кешеләрҙең ҡайһы берәүҙәре, Алла Батшалығын күргәнсе, үлем татымаҫ+.




Ғайсаның йөҙ-ҡиәфәте үҙгәреүе

(Маҫ 17:1-13; Мрк 9:2-13)

28•Ошо һүҙҙәрҙән һуң һигеҙ көн самаһы үткәс, Ғайса Петрусты, Яхъяны һәм Яҡупты Үҙе менән алып, доға ҡылырға тауға менде+.
29Доға ҡылған саҡта Ғайсаның йөҙ-ҡиәфәте үҙгәреп китте, кейеме ялтырап торған аҡ төҫкә инде+.
30-31Ҡапыл шөһрәт балҡышында ике кеше пәйҙә булып, Уның менән һөйләшә башланы. Был кешеләр Муса менән Ильяс пәйғәмбәрҙәр ине. Улар Ғайсаның донъянан китәсәге һәм был эштең Йәрүсәлимдә ғәмәлгә ашырылырға тейешлеге хаҡында һөйләште+.

32Петрусты һәм уның менән бергә булған башҡа шәкерттәрҙе йоҡо баҫҡайны. Улар, уянғас, Ғайсаның шөһрәтен һәм Уның эргәһендә ике ир кешене күрҙе.
33Был кешеләр Ғайса эргәһенән китергә торғанда Петрус:

– Остаз, беҙҙең бында булыуыбыҙ ҡайһылай яҡшы! Өс сатыр ҡорайыҡ: береһен – Һиңә, береһен – Мусаға, береһен – Ильясҡа, – тине. Тик ул ни әйткәнен үҙе лә белмәй ине.

34Петрус был һүҙҙәрҙе әйткән саҡта болот килеп сығып, күләгәһе менән уларҙы ҡаплап алды. Болот эсендә ҡалғас, шәкерттәр ҡурҡып китте.
35+Болот эсенән: «Был – Минең Улым, һайлап алған Улым, Уны тыңлағыҙ»! – тигән тауыш ишетелде+.
36Был тауыш тынғанда Ғайса яңғыҙы ғына ҡалғайны. Шәкерттәр ул көндәрҙә нимә күргәндәре тураһында бер кемгә лә һөйләп йөрөмәне.




Яуыз рух эйәләшкән малайҙы һауыҡтырыу

(Маҫ 17:14-19; Мрк 9:14-29)

37•Икенсе көн шәкерттәре менән тауҙан төшкән Ғайсаны күмәк халыҡ ҡаршы алды.
38Шул саҡ халыҡ араһынан берәү:

– Остаз, үтенеп һорайым, улымды килеп ҡара! Ул минең берҙән-бер улым, – тип ҡысҡырҙы. –
39Яуыз рух уны баҫып ала ла, бала ҡапыл ҡысҡыра башлай, тәне тартыша, ауыҙынан күбек сыға. Яуыз рух, уны ныҡ итеп интектергәндән һуң, көскә сигенә.
40Шәкерттәреңдән уны ҡыуып сығарыуҙарын үтенгәйнем, булдыра алманылар.

41– Эй, иманһыҙ һәм боҙоҡ быуын! Миңә һеҙҙең менән тағы күпме булырға ла күпме түҙергә? Улыңды бында алып кил, – тине Ғайса.

42Малай килеп етеп килгәндә, ен уны ергә атып бәрҙе лә, баланың тәне ҡороша башланы. Ғайса иһә яуыз рухты тыйҙы һәм, малайҙы һауыҡтырып, атаһына тапшырҙы+.
43•Алланың бөйөклөгөн күреп, барыһы ла хайран ҡалды.




Ғайсаның үлеп тереләсәге тураһында ҡабат әйтеүе

(Маҫ 17:22-23; Мрк 9:30-32)

Халыҡ Ғайса ҡылған эштәргә ғәжәпләнеп торған арала, Ул шәкерттәренә:

44– Ошо һүҙҙәрҙе хәтерегеҙҙә ҡалдырығыҙ: Әҙәм Улы кешеләр ҡулына тотоп биреләсәк, – тине+.

45Әммә шәкерттәре Уны аңламаны. Был һүҙҙәрҙең мәғәнәһе уларҙан йәшерелгәйне, шуның өсөн дә төшөнмәнеләр. Ә Ғайсанан һорарға ҡурҡтылар+.




Кем иң бөйөгө?

(Маҫ 18:1-5; Мрк 9:33-37)

46•Шәкерттәр үҙҙәренең араһында кем иң бөйөгө тип бәхәсләшә башланы.
47Ғайса, уларҙың уйын белеп, бер баланы эргәһенә баҫтырҙы ла:

48– Был баланы кем Минең хаҡыма ҡабул итә, шул Мине лә ҡабул итә, ә Мине ҡабул иткән кеше Мине Ебәргәнде ҡабул итә. Арағыҙҙағы иң кесеһе – иң бөйөгө, – тине+.




«Кем һеҙгә ҡаршы түгел, шул һеҙҙең яҡлы»

(Мрк 9:38-40)

49Яхъя:

– Остаз, беҙ бер кешенең Һинең исемең менән ендәрҙе ҡыуып сығарғанын күрҙек. Беҙҙең менән бергә йөрөмәгәнгә, беҙ уны тыйҙыҡ, – тип әйтте+.

50– Тыймағыҙ, сөнки кем һеҙгә ҡаршы түгел, шул һеҙҙең яҡлы, – тине Ғайса+.

51Күккә алыныр ваҡыты яҡынайғас, Ғайса Йәрүсәлимгә барырға ниәтләп юлға сыҡты+.
52Ул Үҙенең алдынан хәбәрселәрен ебәрҙе. Улар, Ғайса килеүгә бар нәмәне әҙерләп ҡуйыр өсөн, Самария ерендәге бер ауылға килделәр+.
53Әммә, Йәрүсәлимгә юл тотҡанлыҡтан, бында Ғайсаны ҡабул итмәнеләр*.
54+Был хәлде күреп, шәкерттәре Яҡуп менән Яхъя:

– Хакимыбыҙ! Күктән ут төшөп*, уларҙы юҡҡа сығарһын, тип бойороуыбыҙҙы теләйһеңме? – тинеләр+.

55Ләкин Ғайса әйләнеп ҡараны ла уларҙы тыйҙы*.
56Улар икенсе ауылға юл тотто.




Ғайсаға эйәреү

(Маҫ 8:19-22)

57•Юлда барғанда кемдер берәү Ғайсаға:

– Ҡайҙа ғына йөрөһәң дә, мин Һинең артыңдан барырмын, – тип өндәште.

58– Төлкөләрҙең – өңдәре, ҡоштарҙың оялары бар, ә Әҙәм Улының башын терәр урыны юҡ, – тип яуап бирҙе Ғайса.

59Ә икенсеһенә:

– Миңә эйәр! – тине.

Уныһы:

– Әфәндем! Өйөмә ҡайтып, тәүҙә атайымды ерләп килергә рөхсәт ит, – тип һораны.

60Әммә Ғайса уға:

– Үлеләр үҙ үлеләрен үҙҙәре ерләһен, ә һин бар, Алла Батшалығы тураһындағы Хәбәрҙе иғлан ит, – тине.

61Тағы берәүһе:

– Мин Һинең менән барам, Әфәндем! Ләкин тәүҙә өйҙәгеләр менән хушлашып килергә рөхсәт ит, – тип үтенде+.

62Ләкин Ғайса уға:

– Ер һөрөргә тип һуҡаға тотонғас, артына боролоп ҡараған кеше Алла батшалығы өсөн яраҡлы түгел, – тине.

Етмеш ике шәкертте хеҙмәткә ебәреү

(Маҫ 11:21-24)

101•Шунан һуң Раббы Ғайса, тағы етмеш ике шәкертте һайлап алып, барырға ниәтләгән һәр ҡала һәм ауылға уларҙы Үҙенең алдынан икешәрләп сығарып ебәрҙе.
2Шәкерттәренә Ул былай тине:

– Ура торған ашлыҡ күп, ә ураҡсылар аҙ. Шуға күрә ашлыҡтың Хужаһына ялбарығыҙ: Үҙенең уңышын урып алырға эшселәр ебәрһен+.
3Барығыҙ! Мин һеҙҙе бүреләр араһына бәрәстәр кеүек ебәрәм+.
4Үҙегеҙ менән бер нәмә лә: аҡса янсығы ла, артмаҡ та, аяҡ кейеме лә алмағыҙ, юлда туҡтап берәүҙе лә сәләмләмәгеҙ+.
5Ингән һәр өйөгөҙҙә иң тәүҙә: «Был йортҡа именлек булһын», – тип әйтегеҙ.
6Унда именлеккә лайыҡлы кеше йәшәһә, әйткән теләгегеҙ тормошҡа ашыр, әгәр лайыҡлы булмаһа – тормошҡа ашмаҫ.
7Үҙегеҙҙе ҡабул иткән өйҙә ҡалығыҙ, ни бирһәләр, шуны ашағыҙ һәм эсегеҙ, сөнки эшсенең үҙенең хеҙмәтенә күрә әжерен алырға хаҡы бар. Ул төбәктә булған саҡта өйҙән-өйгә күсеп йөрөмәгеҙ+.

8Берәй ҡалаға килгәс, унда һеҙҙе ҡабул итһәләр, алдығыҙға нимә ҡуйыла, шуны ашағыҙ+.
9Ундағы ауырыуҙарҙы һауыҡтырығыҙ һәм ҡалала йәшәүселәргә: «Һеҙгә Алла Батшалығы яҡынлаша», – тип әйтегеҙ+.
10Әммә, берәй ҡалаға килеп, унда һеҙҙе ҡабул итмәһәләр, урамға сығып:
11«Ҡалағыҙҙың аяҡтарыбыҙға ҡунған туҙанын да һеҙгә ҡағып ҡалдырабыҙ. Шулай ҙа белегеҙ, Алла Батшалығы яҡынлаша», – тиерһегеҙ+.
12Һеҙгә әйтәм: ҡиәмәт көнөндә Содомдың хәле ул ҡаланыҡынан еңелерәк булыр+.




«Ҡайғы һеҙгә»

13+•Ҡайғы һиңә, Хоразин! Ҡайғы һиңә, Бейт-Сайда! Әгәр ҙә һеҙҙә ҡылынған мөғжизәләр Тир һәм Сидон ҡалаларында күрһәтелгән булһа, ундағы кешеләр, ҡыл туҡымаға уранып һәм көлгә ултырып, күптән инде тәүбәгә килерҙәр ине+.
14Әммә ҡиәмәт көнөндә Тир менән Сидондың хәле һеҙҙекенән еңелерәк булыр+.
15+Эй, Капернаум, әллә һине күккә тиклем күтәрерҙәр тип уйлайһыңмы? Юҡ, үлеләр донъяһына тиклем түбән ырғытылырһың!+

16Һеҙҙе тыңлаған кеше Мине тыңлай, һеҙҙе кире ҡаҡҡан кеше Мине кире ҡаға; Мине кире ҡаҡҡан иһә Мине Ебәргәнде кире ҡаға+.




Етмеш ике шәкерттең ҡайтыуы

(Маҫ 11:25-27; 13:16-17)

17Етмеш ике шәкерт ҡыуана-ҡыуана Ғайса янына ҡайтты:

– Хакимыбыҙ! Һинең исемең менән эш иткәндә, беҙгә хатта ендәр ҙә буйһона!+

18– Мин Иблистең күктән йәшендәй йығылып төшкәнен күрҙем, – тип яуап бирҙе уларға Ғайса. –+
19Эйе, Мин һеҙгә йыландарҙың, саяндарҙың өҫтөнә баҫыу һәм дошмандарҙың көсөн еңеп сығыу өсөн хакимлыҡ бирҙем. Һеҙгә бер нәмә лә зыян килтерә алмаҫ+.
20+Әммә яуыз рухтарҙың һеҙгә буйһоноуына түгел, ә исемдәрегеҙҙең күктә яҙылыуына шатланығыҙ+.




«Атам барыһын да Миңә тапшырҙы»

21•Ошо ваҡыт Ғайса, Изге Рух тарафынан шатлыҡ менән һуғарылып, былай тине:

– Эй Атам, күк менән ерҙең Хужаһы! Быларҙы зирәктәрҙән һәм аҡыл эйәләренән йәшереп, сабыйҙарға асып биргәнең өсөн Һиңә шөкөрана ҡылам! Эйе, Атам, был Һинең игелекле ихтыярың ине!+
22Атам барыһын да Миңә тапшырҙы. Улының кем икәнен Атанан башҡа һис кем белмәй, Атаның кем икәнлеген дә Улынан һәм Улы Уның тураһында белдерергә теләгән кешенән башҡа һис кем белмәй+.

23Шунан Ғайса, шәкерттәренә боролоп, былай тине:

– Һеҙ күргәндәрҙе күргәндәр бәхетле!+
24Һеҙгә әйтәм: күп пәйғәмбәрҙәр һәм батшалар һеҙ күргәндәрҙе күрергә теләне, ләкин күрмәне; һеҙ ишеткәндәрҙе ишетергә теләне, ләкин ишетмәне+.




Изге күңелле Самария кешеһе хаҡында ҡисса

(Маҫ 22:34-40; Мрк 12:28-31)

25Бына бер ҡанун белгесе урынынан торҙо ла, Ғайсаны һынарға теләп:

– Остаз, мәңгелек тормошто мираҫ итеп алыр өсөн миңә нимә эшләргә? – тине+.

26– Ҡанунда нимә тип яҙылған? Һин унан нимә уҡыйһың? – тип һораны Ғайса.

27++– «Аллаң Раббыны бөтә йөрәгең, бөтә йәнең, бөтә көсөң һәм бөтә аҡылың менән ярат» һәм «Яҡыныңды үҙеңде яратҡан кеүек ярат», – тип яуапланы ҡанун белгесе+.

28+– Дөрөҫ яуап бирҙең, шулай эшлә һәм йәшәрһең, – тине Ғайса+.

29Ҡанун белгесе, үҙен аҡларға теләп, артабан:

– Ә минең яҡыным кем? – тип һораны.

30Ғайса уға былай тип яуап бирҙе:

– Берәү Йәрүсәлимдән Йерихоға китеп барғанда юлбаҫарҙар ҡулына эләккән. Юлбаҫарҙар уның кейемен систереп алған һәм, туҡмап, үлем хәлендә ҡалдырып киткән.
31Шулай тура килгән: шул уҡ юлдан бер ҡаһин китеп барған, тик, әлеге кешене күргәс, уны урап үткән.
32Шулай уҡ бер леви* ошо ерҙән үтеп барышлай был кешене күргән, әммә ул да урап үткән+.

33Бер Самария кешеһе лә уҙып барышлай был әҙәмгә тап булған; уны күреп, йәлләгән+.
34Эргәһенә килеп, яраһын шарап менән йыуған, май һөртөп бәйләгән. Шунан һуң ишәгенә ултыртып, ҡунаҡханаға алып килгән, тәрбиәләгән+.
35Ә икенсе көнөнә, юлға сығырға йыйынғанда, ҡунаҡхана хужаһына ике динар аҡса сығарып биргән дә: «Был кеше тураһында хәстәрлек күр, аҡсаны күберәк тотонорға тура килһә, ҡайтышлай түләрмен», – тигән.

36Был өсәүҙең ҡайһыныһы юлбаҫарҙар ҡулына эләккән әҙәмдең яҡыны була тип уйлайһың? – тип һораны Ғайса.

37– Уға шәфҡәт күрһәткәне, – тип яуапланы ҡанун белгесе.

– Бар, һин дә шулай эшлә, – тине уға Ғайса.




Ғайса Марта менән Мәрйәм янында

38Ғайса, юлын дауам итеп, шәкерттәре менән бер ауылға килде. Марта исемле бер ҡатын Уны үҙ өйөндә ҡабул итте+.
39Уның Мәрйәм исемле һеңлеһе бар ине. Ул Раббы Ғайсаның аяҡ осона ултырып, Уның һүҙҙәрен тыңланы+.
40Марта иһә ашарға бешереүҙе хәстәрләне һәм Ғайса янына килеп:

– Хакимым! Һеңлемдең бөтөн эште миңә генә ҡалдырып ҡуйыуына бошонмайһыңмы? Уға әйт әле, миңә ярҙам итһен, – тип үтенде.

41– Эй Марта, Марта! Һин күп нәмә тураһында хәстәрләп, ығы-зығы килеп йөрөйһөң, – тине уға Ғайса Раббы, –+
42ә бит бары бер генә нәмә кәрәк. Мәрйәм һәйбәт өлөштө һайлаған һәм ул унан тартып алынмаҫ+.

Ғайсаның доға ҡылырға өйрәтеүе

(Маҫ 6:9-13; 7:7-11)

111•Ғайса бер урында доға ҡылып тора ине. Ул доға ҡылып бөткәндән һуң, шәкерттәренең береһе:

– Хакимым, Яхъя үҙенең шәкерттәрен өйрәткән кеүек, беҙҙе лә доға ҡылырға өйрәт әле, – тип һораны+.

2Ғайса уларға:

– Доға ҡылғанда былай тип әйтегеҙ:


Атабыҙ!

Исемең мөҡәддәс булып танылһын,

Һинең Батшалығың килһен.

3+Көндәлек икмәгебеҙҙе беҙгә һәр көн бир+.

4Гонаһтарыбыҙҙы ярлыҡа,

беҙ ҙә бит үҙебеҙгә яуызлыҡ ҡылған һәр кемде ғәфү итәбеҙ.

Беҙҙе һынауға дусар итмә, – тине+.



5Ғайса һүҙен дауам итте:

– Әйтәйек, һеҙҙең берегеҙ төн уртаһында дуҫына барып, унан: «Дуҫ! Миңә бурысҡа өс икмәк биреп тор әле,
6үтеп барышлай бер дуҫым ингәйне, табынға ҡуйырға бер нәмәм дә юҡ», – тип һорай.
7Ә өй эсенән былай тип яуаплайҙар: «Мине борсоп йөрөмә, ишегем бикле, янымда балаларым йоҡлап ята, тороп, һин һорағанды бирә алмайым».
8Мин һеҙгә шуны әйтәм: ул кеше тороп икмәкте дуҫлыҡ хаҡына бирмәһә лә, тегеһе өҙмәй ҙә ҡуймай ныҡышҡас, күпме кәрәк, шулай барыбер биреп ебәрер.

9Шулай булғас, һеҙгә әйтәм: һорағыҙ – һеҙгә бирелер; эҙләгеҙ – табырһығыҙ; шаҡығыҙ – һеҙгә асырҙар.
10Сөнки һәр һораған кеше ала, эҙләгән таба һәм шаҡығанға асалар+.
11Арағыҙҙан ҡайһы атай балыҡ һораған улына йылан тотторор?
12Йәки йомортҡа һораһа, саян бирер?
13Шулай булғас, һеҙ үҙегеҙ яман була тороп та, балаларығыҙға яҡшылыҡ өләшә беләһегеҙ икән, күктәге Атағыҙ Үҙенән һорағандарға Изге Рухты һис шикһеҙ бирәсәк+.




Ғайса һәм Бәғел-Зевул

(Маҫ 12:22-30; Мрк 3:22-27)

14•Ғайса телһеҙ берәүҙең эсенән енде ҡыуып сығарҙы. Ен сыҡҡандан һуң, был кешенең теле асылды. Халыҡ быға хайран ҡалды.
15Уларҙың ҡайһы берҙәре:

– Ул ендәрҙе ендәр башлығы Бәғел-Зевулдың* көсө менән ҡыуып сығара, – тине+.

16Ә бәғзеләре, Ғайсаны һынап ҡарарға теләп, Уның күктән илаһи билдә күрһәтеүен талап итте+.
17Әммә Ғайса, уларҙың уйҙарын белеп, халыҡҡа былай тине:

– Халҡы үҙ-үҙенә ҡаршы һуғышҡан батшалыҡ емерелер, эсендә дошманлыҡ булған һәр ғаилә тарҡалыр.
18Иблис Иблисте ҡыуып сығарып, үҙ-үҙенә ҡаршы һөжүмгә барһа, уның батшалығы нисек имен тороп ҡала алыр? Ә һеҙ миңә: «Ендәрҙе Бәғел-Зевул көсө менән ҡыуып сығараһың», – тиһегеҙ!
19Әгәр Мин ендәрҙе Бәғел-Зевул көсө менән ҡыуып сығарам икән, һеҙҙең кешеләрегеҙ кемдең көсө менән ҡыуып сығара һуң? Шуға күрә, әйҙә, улар һеҙҙе хөкөм итһен+.
20Ә инде Мин ендәрҙе Алла көсө менән ҡыуып сығарам икән, тимәк, һеҙгә Алла Батшалығы килеп етте.

21Көслө кеше үҙ өйөн ҡорал менән һаҡлаған саҡта, уның милке хәүефһеҙлектә булыр.
22Ә инде көслөрәк берәү, һөжүм итеп, был кешене еңә ҡалһа, уның таянысы булған бөтә ҡоралын тартып алыр, табышын бүлгеләр+.
23Кем Минең менән түгел, шул Миңә ҡаршы. Кем Минең менән бергә йыймай, шул тарҡата+.




Яуыз рухтың ҡайтыуы

(Маҫ 12:43-45)

24– Яуыз рух, кешенең эсенән сыҡҡандан һуң, һыуһыҙ ерҙәрҙә үҙенә һыйыныр урын эҙләп йөрөй, ләкин таба алмай. Шунан: «Элекке өйөмә әйләнеп ҡайтайым әле», – тип уйлай.
25Кире ҡайтҡас, ул уны һеперелгән һәм йыйыштырылған хәлдә таба.
26Бынан һуң ул үҙенән дә яуызыраҡ ете рухты эйәртеп ҡайтып, шунда йәшәй башлайҙар. Ахырҙа, был кешенең хәле баштағыға ҡарағанда ла нығыраҡ насарая+.

27Ғайса быны һөйләгән саҡта халыҡ араһынан бер ҡатын:

– Һине ҡарынында йөрөткән, Һине имеҙгән әсәйең бәхетле! – тип ҡысҡырҙы+.

28Ә Ғайса уға:

– Дөрөҫ, ләкин Алла һүҙен тыңлап, уны үтәгән кешеләр бәхетлерәк, – тип яуапланы+.




Илаһи билдә тураһында

(Маҫ 12:39-42)

29•Эргә-тирәһенә кешеләр тағы күберәк йыйылғас, Ғайса һөйләй башланы:

– Был замандың кешеләре яуыз, илаһи билдә талап итәләр, әммә уларға Юныс пәйғәмбәрҙең билдәһенән башҡа билдә бирелмәйәсәк.
30+Юныс Ниневе кешеләренә илаһи билдә булған кеүек, Әҙәм Улы ла был заман кешеләре өсөн билдә булыр.
31+Көньяҡ батшабикәһе, ҡиәмәт көнөндә тороп, был заман кешеләрен хөкөм итер. Сөнки ул Сөләймән батшаның аҡыллы һүҙҙәрен тыңлау өсөн ер сигенән килгән булған. Ә Бындағы – Сөләймәндән дә бөйөгөрәк+.
32+Ниневе кешеләре, ҡиәмәт көнөндә тороп, был заман кешеләрен хөкөм итер. Сөнки ниневеләр Юныс пәйғәмбәрҙең вәғәзен тыңлағандан һуң тәүбәгә килгән. Ә Бындағы – Юныстан да бөйөгөрәк+.




Тән һәм яҡтыртҡыс хаҡында

(Маҫ 6:22-23)

33•Шәмде тоҡандырып, бер кем дә уны аҫҡа тығып* ҡуймай, киреһенсә, өйгә килеп ингәндәр яҡтыны күрһен өсөн, уны шәмдәлгә ултырталар+.
34Тәндең яҡтыртҡысы – күҙ. Күҙең һау булғанда, бөтә тәнең нурлы була, ә инде күҙең насар булғанда, тәнең дә ҡараңғы була.
35Шуға күрә һаҡ бул: үҙеңдәге яҡтылыҡ ҡараңғылыҡ булмаһын.
36Ә инде бөтә тәнең нурлы һәм унда бер генә ҡараңғы урын да юҡ икән, шәм нуры һине яҡтыртҡан кеүек, тәнең дә яҡты булыр.




Фарисейҙар менән ҡанун белгестәрен киҫәтеү

(Маҫ 23:1-36)

37•Ғайса һүҙен тамамлағас, фарисейҙарҙың берәүһе Уны ашҡа саҡырҙы. Ғайса, өйгә инеп, табын артына ултырҙы.
38Фарисей, Уның ашар алдынан йола буйынса ҡулын йыумауын күреп, ғәжәпкә ҡалды+.
39Әммә Раббы Ғайса уға былай тине:

– Бына һеҙ, фарисейҙар, һауыт-һабаның тышын таҙартаһығыҙ, ә эсегеҙ ҡомһоҙлоҡ һәм яуызлыҡ менән тулы.
40Аңһыҙҙар! Тышҡы яҡты бар иткән Алла эске яҡты ла бар итмәгәнме ни?
41Һауыт-һабағыҙҙың эсендәген фәҡирҙәргә өләшегеҙ, шул саҡта һеҙҙең өсөн бөтә нәмә пак булыр.

42Ҡайғы һеҙгә, фарисейҙар! Һеҙ бөтнөктөң, рутаның һәм бөтөн баҡса йәшелсәһенең ундан бер өлөшөн ғөшөр саҙаҡаһы итеп бирәһегеҙ, ә ғәҙеллеккә, Алланы яратыуға иғтибар итмәйһегеҙ. Бына шуныһын эшләргә, шунан башҡаһын да онотмаҫҡа кәрәк ине+.
43Ҡайғы һеҙгә, фарисейҙар! Һеҙ ғибәҙәтханаларҙың түрендә ултырырға, баҙар майҙандарында кешеләрҙең башлап сәләм биргәндәрен яратаһығыҙ+.
44Ҡайғы һеҙгә! Һеҙ билдә ҡуйылмаған ҡәбер һымаҡһығыҙ. Кешеләр белмәйенсә ошо ҡәберҙәрҙе тапап йөрөй+.

45Ғайсаның был һүҙҙәренә ҡарата ҡанун белгестәренең берәүһе:

– Остаз! Был һүҙҙәрең менән Һин беҙҙе лә рәнйетәһең, – тине.

46Ғайса былай тип яуапланы:

– Һеҙгә лә, ҡанун белгестәре, ҡайғы! Һеҙ кеше елкәһенә күтәргеһеҙ ауыр йөктәр һалаһығыҙ, ә үҙегеҙ ул йөктәргә бармаҡ менән дә теймәйһегеҙ.
47Ҡайғы һеҙгә! Һеҙ пәйғәмбәрҙәр ҡәберенә һәйкәлдәр ҡуяһығыҙ, ә уларҙы ата-бабаларығыҙ үлтергән бит!
48Бының менән һеҙ ата-бабаларығыҙ ҡылған эштәр менән риза булыуығыҙҙы күрһәтәһегеҙ, сөнки улар пәйғәмбәрҙәрҙе үлтергән, ә һеҙ уларға ҡәбер һәйкәлдәре төҙөйһөгөҙ+.
49+Шуның өсөн Алла аҡылы былай тигән: «Мин уларға пәйғәмбәрҙәр һәм илселәр ебәрәм, уларҙың ҡайһы берҙәрен үлтерерҙәр, ә ҡайһыларын эҙәрлекләрҙәр»+.
50Шуға күрә, донъя яратылғандан алып, бөтә пәйғәмбәрҙәрҙең түгелгән ҡаны өсөн ошо быуын яуап тотасаҡ, –+
51+Һабил ҡанынан алып, ҡорбан усағы менән Изге йорт араһында үлтерелгән Зәкәрьяһ ҡанына тиклем. Эйе, һеҙгә әйтәм: ошо быуын быларҙың барыһы өсөн дә яуап тотасаҡ.

52Ҡайғы һеҙгә, ҡанун белгестәре! Һеҙ белем асҡысын үҙ ҡулығыҙға алдығыҙ: үҙегеҙ ҙә инмәнегеҙ, инергә теләгәндәргә лә юл бирмәнегеҙ.

53Ғайса фарисейҙың өйөнән сыҡҡас, ҡанун белгестәре менән фарисейҙар, Уны тәнҡитләп, күп һорауҙарға яуап бирергә мәжбүр итә башланы.
54Улар, Ғайсаға тоҙаҡ ҡороп, Уның һүҙҙәренән ғәйеп табырға тырышты+.








* 1:8 Сион-ҡыҙ – Сион тауында урынлашҡан Йәрүсәлим ҡалаһының шиғри атамаһы. Бында һәм башҡа шундай урындарҙа Сион һәм Йәрүсәлим ҡатын-ҡыҙға тиңләштерелә.

* 1:10 Содом хакимдары һәм Ғамора халҡы – бында Йәһүҙә етәкселәре һәм халҡы күҙ уңында тотола.

* 5:10 Бат, хомер, эфа – бат – шыйыҡлыҡ үлсәү берәмеге, 22 л; хомер – ашлыҡ, он үлсәү берәмеге, 220 л; эфа – ашлыҡ, он үлсәү берәмеге, яҡынса 22 л.

* 6:2 Серафтар – ялҡын һымаҡ янып торған илаһи заттар.

* 7:3 Шеар-Яшув – йәһүд телендә «иҫән ҡалғандар кире ҡайтыр» тигән мәғәнәлә.

* 7:14 Йәш ҡатын – Септуагинта, йәғни боронғо грек теленә тәржемәлә һәм уға нигеҙләнгән «Маҫҫайос» 1:23 аятында «ғиффәтле ҡыҙ» тип бирелгән.

* 7:14 Ғиммануил – йәһүд телендә «Алла беҙҙең менән» тигән мәғәнәлә.

* 8:1 Маһер-Шалал-Хаш-Баз – йәһүд телендә «тиҙ тала, йәһәт эләктер» тигән мәғәнәлә.

* 8:6 Шилоах – Йәрүсәлимдәге Гихон шишмәһенән һыу алған ағым.

* 10:21 Иҫән ҡалғандары… ҡайтыр – был һүҙҙәр йәһүд телендә Ишағыяһ улына ҡушҡан Шеар-Яшув исеме менән бер төрлө. Ҡарағыҙ: 7:3.

* 10:26 Ҡарағыҙ: «Хакимдар» 7:25.

* 11:1 Ишай – Дауыт батшаның атаһы.

* 19:13 Ноф – Мысырҙағы ҡала; тарихта Мемфис исеме аҫтында билдәле.

* 19:15 Баш та, ҡойроҡ та, хөрмә ботағы менән ҡамыш та – 9:13, 14-те ҡарағыҙ.

* 19:18 Ҡәнғән телендә – моғайын, бында «боронғо йәһүд телендә» тигәнде аңлаталыр.

* 19:18 Ҡояш ҡалаһы – Мысырҙағы Гелиополь ҡалаһы. Гелиополь грек телендә «ҡояш ҡалаһы» тигәнде аңлата.

* 21:11 Дума – Эдомдың икенсе исеме.

* 23:1 Киттим – хәҙерге Кипр.

* 23:2 Сидон – Тирҙың төньяғында урынлашҡан диңгеҙ буйындағы ҡала.

* 26:4 Ҡарағыҙ: «Сығыу» 3:15.

* 27:1 Ливъяҫан – бөгөнгө көндә беҙгә мәғлүм булмаған ғәләмәт ҙур һыу хайуаны.

* 28:21 Ҡарағыҙ: «ІІ Батшалар» 5:17-21.

* 28:21 Ҡарағыҙ: «Йушағ» 10:1-10 һәм «ІІ Батшалар» 5:22-25.

* 28:25 Ҡара үлән – бер йыллыҡ үҫемлек Nigella sativa, орлоғо Яҡын Көнсығыш илдәрендә тәмләткес булараҡ ҡулланыла.

* 29:1 Ариил – йәһүд телендә «ҡорбан усағы» йәки «Алланың арыҫланы» тигән мәғәнәлә. Йәрүсәлим ҡалаһының ҡушаматы.

* 30:4 Соған, Ханес – Мысырҙағы ҡалалар.

* 30:7 Раһав – мифологияла хаос һәм яуыз көстәрҙе белдергән диңгеҙ аждаһаһы.

* 30:33 Тофеҫ – йәһүд телендә «яндырыу урыны» тигән мәғәнәлә.

* 31:9 Һөйәлгән ҡая – бында Ашшур батшаһы күҙ уңында тотола.

* 43:27 Аралашсыларың – йәғни ҡаһиндар һәм пәйғәмбәрҙәр.

* 44:2 Йешурун – йәһүд телендәге «намыҫлы» тигән мәғәнәне аңлатҡан һүҙ – Яҡуп нәҫеленең бер ҡушаматы.

* 49:12 Синим – боронғо Мысырҙың иң көньяғында урынлашҡан ҡала, хәҙерге Асуан.

* 51:9 Раһав – мифологияла хаос һәм яуыз көстәрҙе белдергән диңгеҙ аждаһаһы.





Изге Рух буйынса йәшәү

81Шулай итеп, Ғайса Мәсихтә булғандарға хәҙер бер ниндәй ҙә хөкөм юҡ,
2сөнки йәшәү биреүсе Изге Рух ҡануны һине Ғайса Мәсих аша гонаһ һәм үлем ҡанунынан азат итте+.
3Гонаһлы тәбиғәтебеҙҙең көсһөҙлөгө арҡаһында ҡанун башҡара алмағанды Алла Үҙе башҡарҙы. Ул Үҙенең Улын гонаһлы кешегә оҡшатып ебәрҙе һәм, Уны гонаһ өсөн ҡорбан итеү аша, кеше тәнендә гонаһты хөкөм итте+.
4Алла быны ҡанундың ғәҙел талаптары беҙҙә – гонаһлы тәбиғәтебеҙ буйынса түгел, ә Рух буйынса йәшәгәндәрҙә – ғәмәлгә ашһын өсөн эшләне+.
5Гонаһлы тәбиғәте буйынса йәшәүселәр – нәфселәре буйынса, ә Изге Рух буйынса йәшәүселәр Рух теләге буйынса фекер йөрөтә+.
6Гонаһлы тәбиғәт буйынса уйлау – үлемгә, ә Рух буйынса уйлау тормошҡа һәм именлеккә килтерә,
7сөнки гонаһлы тәбиғәте буйынса фекер йөрөткән кеше – Аллаға дошман, ул Алла ҡанунына буйһонмай ҙа, буйһона ла алмай+.
8Гонаһлы тәбиғәте буйынса йәшәүселәр Аллаға ярай ҙа алмай.

9Әммә һеҙҙә Алла Рухы йәшәй икән, тимәк, һеҙ гонаһлы тәбиғәтегеҙ буйынса түгел, ә Рух буйынса йәшәйһегеҙ. Әгәр берәйһендә Мәсих Рухы юҡ икән, тимәк, ул кеше Мәсихтеке түгел+.
10Мәсих һеҙҙә булһа инде, тәнегеҙ гонаһ арҡаһында үле, әммә, Алла һеҙҙе аҡлағанға күрә, Уның Рухы һеҙгә йәшәү бирә.
11Әгәр Ғайсаны үленән терелткән Алланың Рухы һеҙҙә йәшәй икән, Мәсихте үленән терелткән Алла Үҙенең һеҙҙә йәшәүсе Рухы менән үлемле тәнегеҙгә лә тормош бирәсәк+.

12Шулай булғас, имандаштар, беҙҙең гонаһлы тәбиғәтебеҙ алдында бурысыбыҙ юҡ һәм уның буйынса йәшәргә тейеш түгелбеҙ.
13Гонаһлы тәбиғәтегеҙ буйынса йәшәһәгеҙ, үләсәкһегеҙ. Ә Алла Рухы ярҙамында тәндең гонаһлы эштәрен үлтерһәгеҙ инде, ул саҡта йәшәйәсәкһегеҙ+.
14Алла Рухы етәкселегендә йәшәгәндәрҙең бөтәһе лә – Алла балалары+.
15Һеҙ яңынан ҡурҡып йәшәргә дусар иткән ҡоллоҡ рухын алманығыҙ, ә үҙегеҙҙе Алла балалары итеүсе Рухты алдығыҙ. Шуға ла: «Абба!* Атам!» – тип Аллаға мөрәжәғәт итәбеҙ+.
16Алла Рухы Үҙе рухыбыҙға* беҙҙең Алла балалары булыуыбыҙҙы раҫлап тора+.
17Алла балалары булғас, беҙ Уның вәғәҙә иткәндәренә лә эйә булабыҙ, Мәсих менән бергә был вәғәҙә ителгәндәрҙе уртаҡлашасаҡбыҙ. Мәсих менән бергә михнәт кисерәбеҙ икән, Уның данын да уртаҡлашасаҡбыҙ+.




Хәҙерге ғазаптар һәм киләсәк дан

18Иманым камил, беҙгә тәғәйенләнгән һәм киләсәктә асыласаҡ дан менән сағыштырғанда, әлеге ваҡытлы ғазаптарыбыҙ бер ни ҙә түгел+.
19Алла тарафынан яратылғандарҙың барыһы ла, Алла Үҙенең балаларын ҡасан күрһәтер икән, тип сабырлыҡ менән көтә.
20-21Алла бар иткән бөтә нәмә мәғәнәһеҙлеккә буйһондоролдо. Был уларҙың теләге менән түгел, ә Буйһондороусының ихтыяры буйынса башҡарылды. Әммә Алла яратҡан бөтә нәмәнең дә, фанилыҡ ҡоллоғонан ҡотолоп, Алла балаларының данлы азатлығын уртаҡлашыуға ышанысы бар+.
22Алла яратҡандарҙың барыһының да, тулғаҡ ғазабы кисергән ҡатын кеүек, әлегә тиклем ыңғырашҡанын һәм ғазапланғанын беләбеҙ бит+.
23Улар ғына түгел, Алла бүләктәренең тәүгеһе булған Изге Рухҡа эйә булып беҙ ҙә, Алланың беҙҙе Үҙенә балалар итеп алып, тәнебеҙҙе азат итеүен түҙемһеҙлек менән көтөп, эстән генә ыңғырашабыҙ+.
24Беҙ шул өмөт менән ҡотолдоҡ, әммә был – әлегә өмөт кенә. Тик өмөт иткән нәмәне күреүгә өлгәшһәк, ул инде өмөт булмай, сөнки үҙе күреп торған нәмәгә кем өмөтләнһен+?
25Ә инде үҙебеҙ күрмәгән нәмәгә өмөтләнәбеҙ икән, уны сабырлыҡ менән көтәбеҙ.
26Шулай уҡ Рух та беҙгә ярҙам итә, сөнки беҙ көсһөҙ, нимә тураһында доға ҡылырға кәрәклеген дә белмәйбеҙ, ә Рух Үҙе һүҙ менән генә аңлатып булмаҫлыҡ көрһөнөү менән беҙҙең өсөн Аллаға ялбара.
27Йөрәктәрҙе үтә күреүсе Алла өсөн Рухтың уйҙары асыҡ, сөнки Рух, Алла ихтыяры буйынса, Уның изге халҡы өсөн Уға ялына+.

28Алланы яратыусыларға, Уның ниәте буйынса саҡырып алынғандарға – бөтә нәмә яҡшыға ғына.
29Алла кемдәрҙе алдан һайлап алған, шуларҙы Үҙ Улына оҡшаш итергә алдан билдәләп ҡуйған. Шулай Ғайса күп һанлы туғандары араһында тыуған Баш бала булған да инде+.
30Алла кемдәрҙе алдан билдәләп ҡуйған, шуларҙы саҡырып алған. Кемдәрҙе саҡырып алған, шуларҙы аҡлаған. Аҡланғандарға Ул дан-шөһрәт биргән+.




Алланың Ғайса Мәсих аша күрһәткән мөхәббәте

31+Быларға өҫтәп, тағы нимә әйтергә? Алла беҙҙең яҡлы булғас, кем беҙгә ҡаршы һуң+?
32Йәлләмәйенсә, Үҙ Улын бөтәбеҙ өсөн үлемгә биргән Алла Уның менән бергә башҡа нәмәләрҙе беҙгә лә бүләк итмәҫме+?
33Алла тарафынан һайлап алынғандарҙы кем ғәйепләр? Алла уларҙың ғәйепһеҙ булыуын таный бит!+
34Уларҙы кем хөкөм итә алыр? Ғайса Мәсих улар хаҡына үлде, ул ғына ла түгел, үленән терелтелде. Ул Алланың уң яғына ултырҙы һәм беҙҙең өсөн Аллаға ялбара+.
35Мәсих мөхәббәтенән беҙҙе нимә айыра ала? Ҡайғымы әллә ҡыҫырыҡлауҙар, эҙәрлекләүҙәрме, аслыҡмы әллә яланғаслыҡмы, хәүефме әллә ҡылысмы+?
36+Изге Яҙмала әйтелгәнсә:


«Һинең хаҡыңа үлем ҡурҡынысы аҫтындабыҙ,

салыу һарығылай һаналабыҙ»+.



37Ләкин быларҙың барыһында ла беҙҙе Яратыусы ярҙамында тулыһынса еңеп сығабыҙ+.
38Үлем һәм йәшәү ҙә, фәрештәләр, күренмәгән етәкселәр һәм көстәр ҙә, хәҙерге һәм киләсәктәге нәмәләр ҙә,+
39бейеклек һәм тәрәнлек тә, бар ителгән бер нәмә лә Раббыбыҙ Ғайса Мәсих аша күрһәткән Алла мөхәббәтенән беҙҙе айыра алмаясағына ышанам.

Алла һәм Уның халҡы

91Мәсих исеменән һеҙгә хаҡ һүҙ әйтәм, һөйләгәндәрем ялған түгел, быны Изге Рух аша выжданым раҫлай:+
2йөрәгем халҡым өсөн оло ҡайғы менән тулы һәм һыҙланыуҙан туҡтамай.
3Әгәр ҙә был үҙ халҡыма, ҡан-ҡәрҙәштәремә ярҙам итә алһа, Мәсихтән айырылып, ҡәһәрләнгән килеш ҡалырға риза булыр инем+.
4Улар – исраилдар, Алла уларҙы Үҙ балалары итте, уларға Үҙенең шөһрәтен күрһәтте, улар менән килешеүҙәр төҙөнө, ҡанун, ғибәҙәт ҡылыу тәртибен өйрәтте, вәғәҙәләр бирҙе.
5Улар – беҙҙең ата-бабаларыбыҙҙың тоҡомо, Мәсих – кеше булараҡ сығышы менән улар араһынан, Ул – һәр нәмәнән өҫтөн Алла, Уға мәңгелек дан булһын! Амин.

6Әммә, Алла һүҙе ғәмәлгә ашмай ҡалды, тип әйтеп булмай, сөнки Исраил нәҫеленән булғандарҙың бөтөнөһө лә ысын Исраил кешеһе түгел+.
7+Ибраһим нәҫеленән булғандарҙың һәммәһе лә уның ысын балалары түгел. «Һинең тоҡомоң Исхаҡтан тараласаҡ», – тигән бит Алла+.
8Йәғни тәбиғи рәүештә тыуған балалар Алла балалары тигән һүҙ түгел, Алла вәғәҙәһе буйынса тыуған балалар Уның балалары һанала+.
9+Вәғәҙә һүҙе былай: «Бер йылдан ошо ваҡытта әйләнеп килермен, ул мәлдә Сараның улы тыуған булыр»+.
10Ул ғына ла түгел, Рабиға ла атабыҙ Исхаҡтан игеҙәк ир балаларға ауырлы булған+.
11-12+Балалар тыумаҫ элек һәм бер ниндәй яҡшылыҡ та, яманлыҡ та ҡылырға өлгөрмәгән саҡтарында уҡ Алла Рабиғаға: «Өлкәне кесеһенә хеҙмәт итер», – тип белдергән. Ул бының менән Үҙенең һайлап алыу ниәте уларҙың эштәренә түгел, ә Саҡырыусыға бәйле икәнлеген күрһәткән+.
13+Был турала Изге Яҙмала: «Мин Яҡупты яраттым, Ғаязды иһә күрә алманым», – тип әйтелгән+.

14Ни тиергә һуң? Алла ғәҙел түгелме ни? Юҡ, әлбиттә!+
15+Мусаға Ул:


«Кемгә теләһәм, шуға ҡарата рәхимлемен,

кемгә теләһәм, шуға шәфҡәт күрһәтермен», – тигән+.



16Тимәк, бөтә нәмә кешенең теләгенә йәки тырышлығына түгел, ә шәфҡәт күрһәтеүсе Аллаға бәйле.
17+Изге Яҙмала Алла фирғәүенгә былай тигән: «Ҡөҙрәтем һинең аша күрһәтелһен һәм исемем бөтә ер йөҙөндә билдәле булһын өсөн, Мин һине юғарыға күтәрҙем»+.
18Шулай итеп, Алла Үҙе теләгән кешегә шәфҡәт күрһәтә һәм теләгән кешеләрен тиҫкәре, Үҙ тауышына ҡарата һаңғырау итә.




Алланың асыуы һәм шәфҡәте

19Берәйегеҙ минән: «Шулай булғас, ниңә беҙҙе ғәйепләй һуң? Уның ихтыярына берәйһе ҡаршы килә аламы ни?» – тип һорар+.
20+Эй әҙәм балаһы, Алла менән бәхәсләшергә кем һуң һин? Көршәк үҙен яһаусыға: «Ниңә һин мине былай итеп яһаның?» – тип әйтерме+?
21Көршәксенең бер үк балсыҡтан бер һауытты – затлы, ә икенсеһен ябай итеп яһарға хоҡуғы юҡмы ни+?
22-23Алла ла шулай уҡ эшләне түгелме һуң? Бәлки, Ул Үҙенең асыуын һәм ҡөҙрәтен күрһәтергә теләп, һәләкәткә дусар ителгән «нәфрәт көршәктәренә» ҡарата ҙур сабырлыҡ күрһәткәндер? Быны Ул Үҙ даны хаҡына алдан уҡ Үҙе әҙерләгән «шәфҡәт көршәктәренә» Үҙ данының байлығын асыу өсөн эшләне+.
24Әлеге «шәфҡәт көршәктәре» – беҙ, Алла беҙҙе йәһүдтәрҙән генә түгел, йәһүд булмағандарҙан да саҡырҙы+.
25+Һошеяғ китабында Алла былай тип әйткән:


«Минең халҡым булмағанды – Үҙ халҡым,

һөйөклө булмағанды һөйөклөм тип атармын+.

26+„Һеҙ Минең халҡым түгел“, – тип әйтелгән урында

улар тере Алланың балалары тип аталырҙар»+.



27+Ишағыяһ пәйғәмбәр иһә Исраил тураһында былай тип белдерә:


«Исраилдарҙың һаны диңгеҙ ҡомо кеүек күп булһа ла,

уларҙың аҙҙары ғына ҡотолор.

28Сөнки Раббы, ер йөҙөндә хөкөмөн

тәүәккәл һәм тиҙ арала тамамлар»+.



29+Ишағыяһ алдан уҡ әйткәнсә:


«Күк ғәскәрҙәре Раббыһы беҙгә нәҫел ҡалдырмаған булһа,

беҙ Содом кеүек булыр, Ғамораға оҡшап ҡалыр инек»+.



30Ни тип әйтергә һуң? Аҡланыуға ынтылмаған бүтән халыҡтар аҡланыу алды. Был аҡланыу инаныу аша килде+.
31Ә исраилдар ҡанун үтәү аша аҡланыу табырға тырышты, тик маҡсатына өлгәшә алманы+.
32Ни өсөн? Сөнки аҡланыуҙы инаныу нигеҙендә түгел, ә ҡанун нигеҙендә эҙләп, абындырыр ташҡа һөрөндөләр.
33+Изге Яҙмала был таш тураһында былай тип әйтелгән:


«Бына, Сионда кешеләрҙе абындырыр таш,

һөрөндөрөр ҡая ҡуям.

Әммә Уға ышанған һис кем оятҡа ҡалмаҫ»+.

Исраил өсөн доға ҡылыу

101Имандаштар, мин ихлас күңелдән Исраил халҡының ҡотолоуын теләйем һәм был турала Аллаға доға ҡылам.
2Мин шаһитлыҡ ҡыла алам: улар йәндәре-тәндәре менән Аллаға бирелгәндәр, әммә был дөрөҫ аңлауға нигеҙләнмәгән+.
3Алланың кешеләрҙе ҡайһылай аҡлағанын аңлап етмәйенсә, үҙҙәрен үҙҙәре аҡларға ынтылып, Алланың аҡлау юлына буйһонманылар+.
4Мәсих ҡанундың маҡсатын ғәмәлгә ашырҙы һәм, һөҙөмтәлә, һәр иман тотоусы Алла тарафынан аҡланыу ала+.




Ҡотолоу – бөтәһе өсөн дә

5+Муса ҡанунды үтәү аша килгән тәҡүәлек тураһында былай тип яҙа: «Ҡанун талаптарын үтәгеҙ. Улар үҙҙәрен үтәгәндәргә йәшәү бирә»+.
6-7+Ә иман аша килгән тәҡүәлек тураһында былай тиелә: «Күккә кем менер?» (йәғни Мәсихте төшөрөү өсөн). Йәки: «Упҡынға кем төшөр?» (йәғни Мәсихте үленән алып сығыу өсөн), – тип үҙ-үҙеңдән һорама++.
8Изге Яҙмала ни тип әйтелә һуң? «Алла һүҙе һиңә яҡын, телеңдә һәм йөрәгеңдә». Был һүҙ – беҙ хәбәр итә торған иман һүҙе ул+.
9Әгәр Ғайсаны Раббы тип таныһаң һәм Алланың Уны үленән терелтеүенә ихлас ышанһаң, ҡотоласаҡһың+.
10Кем ысын йөрәктән ышана, шул Алла алдында тәҡүә булып һанала, ә тел ярҙамында иманды таныу ҡотолоу килтерә.
11+Изге Яҙмала былай тип әйтелә: «Уға ышанған һис кем оятҡа ҡалмаҫ»+.
12Бында иһә йәһүдтәр менән йәһүд булмағандар араһында айырма юҡ, сөнки бөтәһе өсөн дә Раббы бер үк, Уға үтенеп мөрәжәғәт итеүселәргә Ул йомартлыҡ күрһәтә+.
13+«Раббыны исеме менән саҡырғандар барыһы ла ҡотолор»+.

14Әммә Раббыға инанмағандар Уға нисек мөрәжәғәт итер? Уның тураһында ишетмәгәндәр Уға нисек инана алыр? Уларға бер кем дә иғлан итмәгәс, нисек ишетерҙәр+?
15+Ебәрелмәгән булһа, нисек итеп берәйһе иғлан итә алыр? Изге Яҙмала: «Һөйөнөслө Хәбәр килтереүселәрҙең аяҡтары ниндәй күркәм!» – тип әйтелә+.
16+Әммә Һөйөнөслө Хәбәрҙе бөтөнөһө лә ҡабул итмәне, Ишағыяһ былай ти бит: «Раббым! Беҙ һөйләгән хәбәргә кем ышанды?»+
17Шулай итеп, иман – ишетеү, йәғни Мәсих тураһындағы Һөйөнөслө Хәбәрҙе ишетеү аша килә+.
18+Әммә мин, әллә Исраил халҡы был хәбәрҙе ишетмәнеме икән, тип һорайым. Әлбиттә, ишеткәндәр:


«Уларҙың ауаздары бөтөн донъя буйлап үтте,

һәм хәбәрҙәре ер сиктәренә олғашты»+.



19+Тағы ла, Исраил халҡы быны аңламанымы ни, тип һорайым. Быға Алла һүҙҙәре менән тәүге булып Муса яуап бирә:


«Мин һеҙҙә халыҡ тип атап булмаған ҡәүем аша көнсөллөк уятасаҡмын,

аңһыҙ халыҡ аша асыу тыуҙырасаҡмын»+.



20+Ә Ишағыяһ Алла һүҙҙәре менән ҡыйыу рәүештә былай ти:


«Мине эҙләмәгән кешеләр Мине тапты.

Минең турала һорамағандарға Мин асылдым».



21+Исраил халҡы тураһында иһә Алла былай тип әйтә:


«Мин тыңлауһыҙ һәм тиҫкәре халыҡҡа

көнө буйы ҡулдарымды һуҙып торҙом»+.

Алланың Исраилға ҡарата мәрхәмәте

111Шуға ла мин, Алла Үҙ халҡын кире ҡаҡҡанмы ни, тип һорайым. Әлбиттә, юҡ! Мин үҙем дә Исраил кешеһе. Ибраһим нәҫеленән, Бинйәмин тоҡомонанмын+.
2Алла Үҙ халҡын ташламаны, Ул уларҙы алдан уҡ һайлап алды. Һеҙ Изге Яҙмала Ильяс тураһында нимә тиелгәнен белмәйһегеҙме ни? Ул, Исраил халҡына зарланып, Аллаға:+
3+«Йә Раббым! Пәйғәмбәрҙәреңде үлтерҙеләр, ҡорбан усаҡтарыңды емерҙеләр, мин бер үҙем ҡалдым, инде минең дә йәнемде ҡыймаҡ булалар», – тигән+.
4+Уға Алла нимә тип яуап бирә һуң? «Мин табыныр өсөн Бәғел* алдына теҙләнмәгән ете мең кешене Үҙем өсөн һаҡлап алып ҡалдым»+.
5Алла Үҙенең мәрхәмәте буйынса һайлап алған кешеләр әле лә бар, әммә улар күп түгел+.
6Әммә Алланың һайлауы Үҙенең мәрхәмәте буйынса икән, тимәк, кешеләрҙең эштәренә ҡарап түгел; юғиһә, мәрхәмәт ысын мәрхәмәт булмаҫ ине.

7Ни тиергә һуң? Исраил халҡы теләгәненә ирешмәне. Бары тик һайланғандар был маҡсатҡа иреште, ҡалғандарының йөрәктәре таш булды+.
8+Изге Яҙмала әйтелгәнсә:


«Алла бөгөнгә тиклем уларҙың рухын йоҡлатты,

күҙҙәре булһа ла, күрмәй,

ҡолаҡтары булһа ла, ишетмәй торған итте»+.



9+Дауыт та былай ти:


«Уларҙың табыны

үҙҙәре өсөн йәтмәгә лә, тоҙаҡҡа ла,

абындырыусы нәмәгә лә әйләнһен һәм яза булһын.

10Уларҙың күҙҙәре күрмәҫ өсөн томаланһын,

арҡалары ғүмерлеккә бөкрө булып ҡалһын»+.



11Шулай итеп, һеҙҙән, Исраил халҡы абынған саҡта бөтөнләйгә йығылдымы әллә, тип һорайым. Әлбиттә, юҡ! Тик уларҙың абыныуҙары арҡаһында бүтән халыҡтарға ҡотолоу килде, был иһә Исраил халҡында көнсөллөк уятты.
12Әгәр уларҙың абыныуҙары – донъяға, ә юғалтыуҙары бүтән халыҡтарға байлыҡ килтерә икән, Исраил халҡының Мәсихте ҡабул иткән өлөшө тейешле һанға еткәндән һуң, байлыҡ ни тиклемгә күберәк артыр!




Йәһүд булмағандарҙың ҡотолоуы

13Йәһүд булмағандар, һеҙгә әйтәм: мин, йәһүд булмағандар араһындағы илсе булараҡ, үҙ хеҙмәтемде ихтирам итәм+.
14Ошоноң менән милләттәштәремдең көнсөллөгөн уятып, ҡайһы берҙәрен ҡотҡара алмаммы икән?
15Әгәр уларҙың кире ҡағылыуы донъяны Алла менән дуҫлашыуға килтерә икән, Алла тарафынан ҡабул ителеүҙәре нисек булыр һуң? Был бит үлеләр өсөн терелеү!+
16Аллаға бүләк ителгән беренсе икмәк изге булһа, шул ҡамырҙан бешерелгән башҡа икмәктәр ҙә изге; ағастың тамыры изге булһа, ботаҡтары ла изге+.
17Әгәр зәйтүн ағасы ботаҡтарының ҡайһы берҙәре һындырылһа, һәм һин, ҡырағай зәйтүн ағасының ботағы, улар урынына ялғанып, зәйтүн тамырының һуты менән туйынаһың икән, ул саҡта+
18һындырылған ботаҡтар алдында маһайма. Маһайһаң, иҫеңдә тот: һин тамырҙы түгел, ә тамыр һине тотоп тора.
19Бәлки, һин: «Ҡайһы бер ботаҡтар мине ялғап ҡуйыу өсөн һындырылды бит», – тип әйтерһең.
20Дөрөҫ, улар ышанмауҙары арҡаһында һындырылды, ә һин ышанғанға ялғанып тораһың: танауыңды күтәрмә, киреһенсә, һаҡ бул.
21Әгәр Алла тәбиғи ботаҡтарҙы аямаған икән, һине лә аямаҫ+.
22Шулай итеп, Алланың изгелеге лә, ҡырыҫлығы ла күҙ алдыңда. Ул иман юлынан тайпылғандарға ҡарата ҡырыҫ, ә һиңә, әгәр Алла изгелегенә өмөт бағлауыңды дауам итһәң, изгелекле булыр. Киреһенсә икән, һин дә ҡырҡып ташланырһың.
23Әммә юлдан тайпылғандар, ышанмауҙарын дауам итмәһәләр, кире ялғанырҙар. Уларҙы кире ялғарға Алланың ҡеүәте етә.
24Әгәр һин, ҡырағай зәйтүн ағасынан ҡырҡылып, баҡсала үҫкән зәйтүн ағасына тәбиғи булмағанса ялғанғанһың икән, ул саҡта һындырылған тәбиғи ботаҡтар үҙ ағасына яңынан тағы ла еңелерәк ялғаныр.




Алланың бөтә халыҡтарға мәрхәмәтле булыуы

25Имандаштар, һеҙ эреләнеп китмәһен өсөн, был серҙең һеҙҙән йәшерен ҡалыуын теләмәйем. Йәһүд булмағандарҙың Алланы ҡабул иткән өлөшө тейешле һанға еткәнгә тиклем Исраилдың бер өлөшө тиҫкәреләнеүен дауам итер.
26+Шул рәүешле бөтөн Исраил ҡотҡарылыр, Изге Яҙмала әйтелгәнсә:


«Сиондан Ҡотҡарыусы килер,

Яҡуп тоҡомонан иманһыҙлыҡты алыр+.

27Мин уларҙың гонаһтарын алып ташлармын –

улар менән төҙөгән килешеүем бына шул булыр».



28Һөйөнөслө Хәбәргә килгәндә, улар – һеҙҙең хаҡҡа Алланың дошмандары, әммә Алланың һайлауына килгәндә, улар ата-бабалары хаҡына Алланың һөйөклөләре булып ҡала,+
29сөнки Алланың бүләктәре лә, саҡырыуы ла кире алынмай.
30Ҡасандыр һеҙ Аллаға буйһонмай инегеҙ, ә хәҙер, Исраил халҡының буйһонмауы арҡаһында, шәфҡәт алдығыҙ+.
31Шуның һымаҡ хәҙер улар ҙа һеҙгә күрһәтелгән шәфҡәт өсөн Аллаға буйһонмайҙар, был иһә уларға ла шәфҡәт күрһәтелһен өсөн эшләнә,
32сөнки Алла, барыһына ла шәфҡәт күрһәтер өсөн, һәммәһен дә буйһонмауҙың тотҡоно итте.




Аллаға дан һүҙҙәре


33Алланың байлығы сикһеҙ, хикмәте һәм ғилеме төпһөҙ!

Уның хөкөмдәре аҡыл етмәҫлек, юлдары аңламаҫлыҡ!+

34+Раббының ни уйлағанына кем төшөнгән?

Уға кем кәңәшсе булған+?

35+Йәки берәйһе Аллаға нимәлер биреп,

Ул ҡайтарырға бурыслы булып ҡалған+?



36Бар нәмә Унан, Уның аша һәм Уға табан йүнәлгән. Уға мәңгелек дан! Амин+.

Инеш һүҙ


Паулустан эфестарға хат

Илсе Паулус был хатты төрмәлә сағында, филиппойҙарға, колоссайҙарға һәм Филемонға яҙған хаты менән бергә яҙа.

Эфес Римдың Асия тигән өлкәһенең (хәҙерге Төркиәнең көнбайыш яр буйы) иң төп ҡалаһы була. Паулус бында, Һөйөнөслө Хәбәрҙе вәғәзләп һәм имандаштар берҙәмлегенең яралыуына ярҙамлашып, ике йылдан ашыу ваҡытын үткәрә.

Хатты ике төп өлөшкә бүлеп ҡарарға мөмкин:

Беренсе өлөшөндә (1–3-сө бүлектәр) Паулус хатты уҡыусыларға Алланың йәшерен ниәте һәм был ниәттең Ғайса Мәсих аша ғәмәлгә ашыуы тураһында һөйләй. Һөйөнөслө Хәбәр һәм Ғайса Мәсихкә булған инаныу барлыҡ халыҡтарҙың бөтә кешеләрен дә ҡотҡара һәм берләштерә.

Икенсе өлөштә (4–6-сы бүлектәр) Паулус иманлыларға нисек итеп был ҡотолоу юлында берҙәмлек, мөхәббәт һәм паклыҡ менән йәшәргә кәрәклеген вәғәзләй.

Хатта әйтелгән фекерҙәр Колоссайҙағы имандаштарға төбәлгән хатта яҙылғандарға оҡшаш, әммә бында ҡапма-ҡаршы фекерлеләр менән бер ниндәй ҙә бәхәс юҡ.

Сәләмләү

11Алла ихтыяры менән Ғайса Мәсихтең илсеһе Паулустан Эфес ҡалаһындағы Ғайса Мәсихкә тоғро булған изгеләргә
2Атабыҙ Алланан һәм Раббы Ғайса Мәсихтән һеҙгә мәрхәмәт һәм именлек булһын!




Ғайса Мәсих фатихалары

3Беҙҙе күктәге бөтөн рухи байлыҡтар менән Мәсихтә фатихалаған Раббыбыҙ Ғайса Мәсихтең Атаһы һәм Аллаһы данланһын+.
4Алла алдында изге һәм кәмселекһеҙ булыуыбыҙ өсөн, донъя яратылғанға тиклем үк Ул беҙҙе Мәсихтә һайлап алды һәм, беҙгә булған мөхәббәте хаҡына,+
5Ғайса Мәсих аша беҙҙе Үҙ балалары итергә алдан уҡ билдәләп ҡуйҙы. Был – Уның изге ихтыяры һәм маҡсаты+.
6Ул быны Үҙенең ғәзиз Улында беҙгә бүләк итеп биргән бөйөк мәрхәмәте маҡталһын өсөн эшләне.
7Беҙ Мәсихтә Уның ҡаны аша йолоп алынабыҙ, гонаһтарыбыҙ ғәфү ителә. Бының менән Алла сикһеҙ мәрхәмәтен күрһәтте+.
8Алла беҙгә был мәрхәмәтен бар зирәклек һәм аҡыл менән бергә мул итеп бирҙе.
9Ул, Мәсихтә тормошҡа ашырырға ҡарар иткән изге ниәте буйынса, беҙгә Үҙ ихтыярының серен асты+.
10Уның ниәте шулай: билдәләнгән ваҡыт еткәс, күктәрҙә һәм ерҙә булғандарҙың бөтөнөһөн дә Мәсихтә берләштереү+.
11Барыһын да Үҙ ниәте һәм ихтыяры менән эшләүсе Алла, Үҙенең маҡсаты буйынса алдан билдәләп, беҙҙе Мәсихтә Үҙе вәғәҙә иткәнде алыусылар итте.
12Быны Ул беҙҙең, Мәсихкә өмөт бағлаусыларҙың тәүгеләре аша Алланың шөһрәте маҡталһын өсөн эшләне.
13Һеҙ ҙә хәҡиҡәт һүҙен – һеҙгә ҡотолоу килтереүсе Һөйөнөслө Хәбәрҙе ишетеп, Мәсихкә инанғас, Мәсихтә Алла тарафынан вәғәҙә ителгән Изге Рух менән мөһөрләндегеҙ+.
14Ә Алла беҙҙе, Үҙенеке булғандарҙы, тулыһынса йолоп алғанға тиклем, Изге Рух – Алланың вәғәҙә ителгәнен алырыбыҙға ышаныслы билдә һәм шуның аша Алланың шөһрәтенә маҡтау булыр.




Паулустың доғаһы

15Шуның өсөн мин дә, һеҙҙең Раббыбыҙ Ғайсаға булған иманығыҙ һәм Алланың бөтә изгеләренә мөхәббәтегеҙ тураһында ишетеп,+
16доғаларымда иҫкә алып, Аллаға һеҙҙең өсөн бер туҡтауһыҙ рәхмәт әйтәм
17һәм Раббыбыҙ Ғайса Мәсихтең Аллаһы, шөһрәтле Ата, Уны яҡшыраҡ танып белеү өсөн һеҙгә аҡыл һәм асылыш Рухы бирһен тип доға ҡылам.
18-19Уның саҡырыуы һеҙҙә ниндәй өмөт уятҡанын, изгеләргә Алланың вәғәҙә иткән өлөшө ни тиклем мул һәм данлы булыуын беҙҙә, иман тотоусыларҙа, хәрәкәт итеүсе ҡеүәттең сағыштырғыһыҙ бөйөк икәнен таныуығыҙҙы теләп, Ул йөрәктәрегеҙҙе яҡтыртһын өсөн доға ҡылам. Был иң бөйөк ҡеүәт+
20менән Алла Мәсихтә лә, Уны үленән терелтеп, күктә Үҙенең уң яғына ултыртҡанда эш итте+.
21Мәсих унда бөтөн етәкселәрҙән дә, хакимдарҙан, ҡеүәттәрҙән, һәр төрлө көстәрҙән дә өҫтөнөрәк, Уның исеме һәр төрлө атаҡлы исемдәр менән аталғандарҙан да был донъяла ғына түгел, киләсәк донъяла ла юғарыраҡ+.
22Алла бөтә нәмәне буйһондороп, Мәсихтең аяҡ аҫтына һалды, Уны бөтөн нәмәнән өҫтөн итеп, имандаштар берҙәмлегенә баш итеп ҡуйҙы+.
23Берҙәмлек иһә – Мәсихтең тәне, бөтөн нәмәлә лә бар нәмәне тултырып тороусы Мәсихтең тулылығы+.

Үлемдән – тормошҡа

21Һеҙ яман эштәрегеҙ һәм гонаһтарығыҙ арҡаһында үле инегеҙ,+
2һәм элек ошо донъяның гонаһлы ғәҙәттәренә, һауалағы яуыз көстәр менән идара итеүсегә, әлеге ваҡытта Аллаға буйһонмаған кешеләрҙә ғәмәл ҡылыусы рухҡа буйһоноп йәшәнегеҙ+.
3Ҡасандыр беҙ бөтөнөбөҙ ҙә, тәнебеҙ һәм уйҙарыбыҙҙың ихтыяжын үтәп, тән теләктәре буйынса йәшәнек, һәм булмышыбыҙ арҡаһында беҙҙе, башҡалар кеүек үк, Алла асыуы көтә ине+.
4Әммә сикһеҙ шәфҡәтле Алла беҙгә ҡарата Үҙенең бөйөк мөхәббәтен күрһәтте:+
5беҙгә, яман эштәребеҙ арҡаһында үлеләргә, Мәсих менән бергә йәшәү бирҙе. Уның мәрхәмәте менән ҡотолдоғоҙ һеҙ+.
6Алла беҙҙе Ғайса Мәсих менән бергә үленән терелтте һәм күктәрҙә Уның йәнәшәһенән урын бирҙе+.
7Быны беҙгә ҡарата булған изгелеген һәм Үҙ мәрхәмәтенең сикһеҙ муллығын киләсәк быуаттарҙа Ғайса Мәсихтә күрһәтеү өсөн эшләне.
8Алла мәрхәмәте менән иман аша ҡотолдоғоҙ. Был – һеҙҙең үҙегеҙҙән түгел, был – Алла бүләге+.
9Һеҙ ҡылған эштәрҙең һөҙөмтәһе лә түгел, шуға күрә бер кем дә маҡтанмаһын+.
10Беҙҙе Алла ҡулы булдырҙы. Уның алдан әҙерләнгән яҡшы эштәрен башҡарыу өсөн, беҙ Ғайса Мәсихтә бар ителдек+.




Мәсихтә берләшеү

11Һеҙ, тыумышығыҙ менән ҡасандыр мәжүси булғандар, иҫегеҙгә төшөрөгөҙ: тән йолаһын ғына үтәп, үҙҙәрен «сөннәтле» тип атаған кешеләр һеҙҙе «сөннәтһеҙҙәр» тип йөрөтә ине+.
12Элек һеҙ Мәсихһеҙ, Исраил йәмғиәтендә булмайынса, Алла тарафынан бирелгән вәғәҙәгә нигеҙләнгән килешеүҙән ситләтелеп, донъяла өмөтһөҙ һәм Аллаһыҙ йәшәй инегеҙ+.
13Ҡасандыр Алланан алыҫ булһағыҙ ҙа, хәҙер Ғайса Мәсихтә, Уның ҡаны аша Аллаға яҡынайҙығыҙ+.
14Ғайса Мәсих – беҙҙең татыулығыбыҙ. Ул бит, араларҙағы кәртәне емереп, ике яҡтан бер бөтөн яһаны. Үҙен ҡорбан итеп, арабыҙҙағы дошманлыҡты юҡ итте+.
15Ҡанунды бойороҡтары һәм ҡағиҙәләре менән бергә ғәмәлдән сығарҙы. Уның маҡсаты: именлек урынлаштырып, был ике төркөмдән Үҙендә яңы бер халыҡ булдырыу+
16һәм, Ғайса Мәсих арҡысаҡтағы үлеме менән арағыҙҙағы дошманлыҡты юҡҡа сығарып, ике яҡты ла бер тәндә Алла менән татыулаштырыу ине+.
17Мәсих килгәс, һеҙгә – Алланан алыҫ тороусыларға ла, Аллаға яҡын булғандарға ла, татыулыҡ тураһында Һөйөнөслө Хәбәр иғлан итте+.
18Сөнки Уның аша ике яҡ өсөн дә уртаҡ Рух менән Атабыҙ янына барыр юлыбыҙ бар.
19Тимәк, һеҙ – хәҙер ят һәм килмешәк түгел, ә Алланың изге халҡының милләттәштәре һәм Уның ғаилә ағзалары+.
20Һеҙ илселәр һәм пәйғәмбәрҙәр нигеҙ булып торған йорт итеп ҡоролдоғоҙ, ә нигеҙҙең иң мөһим мөйөш ташы – Ғайса Мәсих Үҙе+.
21Был нигеҙ ташы бөтөн бинаны бергә ҡушып тора һәм бина, күтәрелә барып, Раббыла Изге йорт булып ҡалҡыр+.
22Һеҙ ҙә башҡалар менән бергә Алла Үҙенең Рухы менән йәшәгән торлаҡ булып төҙөләһегеҙ+.

Паулустың хеҙмәте

31Бына шуға күрә мин, Паулус, һеҙҙең, йәғни йәһүд булмағандарҙың хаҡына Ғайса Мәсихтең тотҡоно, Аллаға доға ҡылам+.
2Алла Үҙенең мәрхәмәтен һеҙгә еткереү яуаплылығын миңә тапшырғанын ишеткәнһегеҙҙер+.
3Быға тиклем ҡыҫҡаса яҙып үтеүемсә, Алла миңә серен асып, ниәтен белдерҙе+.
4Һеҙ, яҙғандарымды уҡып, Мәсихтең серенең асылын нисек аңлағанымды күҙ алдына килтерә алырһығыҙ.
5Боронғо заманда был сер кешеләргә хәбәр ителмәне, хәҙер иһә Алла Рухы уны Үҙенең изге илселәре менән пәйғәмбәрҙәренә асып бирҙе.
6Был сер шунан ғибәрәт: Ғайса Мәсихтә, Һөйөнөслө Хәбәр аша, йәһүдтәр менән йәһүд булмағандар – бер тәндең ағзалары, вариҫтар һымаҡ, Алла биргән вәғәҙәне уртаҡлашыусылар+.

7Алланың миндәге ҡеүәте арҡылы Уның миңә бүләк иткән мәрхәмәте менән был Һөйөнөслө Хәбәрҙе таратыу эшендә хеҙмәт итә башланым+.
8Миңә, бөтә изгеләр араһында иң түбәненә, ошо мәрхәмәт – Мәсихтең сикһеҙ байлығын башҡа халыҡтарға вәғәзләү,+
9бөтә нәмәне бар иткән Алла тарафынан баштан уҡ йәшереп тотолған серҙең ғәмәлгә нисек ашырылыуын бөтөнөһөнә яҡтыртыу хөрмәте бирелде+.
10Был ниәт буйынса имандаштар берҙәмлеге аша күктәге етәкселәр менән хакимдарға Уның күп яҡлы зирәк аҡылы мәғлүм булыр+.
11Алла тарафынан баштан уҡ билдәләнгән был мәңгелек ниәт Раббыбыҙ Ғайса Мәсихтә тормошҡа ашырылды.
12Беҙ Мәсихтә Уға инаныуыбыҙ аша тәүәккәл һәм ышаныслы рәүештә Аллаға яҡынлаша алабыҙ+.
13Шуға күрә, һеҙҙең хаҡҡа ғазаптар сигеүемә күңелегеҙ төшмәһен, тип үтенәм. Был ғазаптар – һеҙҙең данығыҙ өсөн+.




Мәсихтең мөхәббәте

14Шуға күрә мин Атабыҙ алдында тубыҡланып доға ҡылам.
15Күктә һәм ерҙә булған һәр ғаилә үҙенә йәшәйеште лә, исемде лә Унан ала.
16Шөһрәтенең байлығы менән һеҙгә эске яҡтан Үҙенең Рухы аша нығынырға ҡөҙрәт бирһен,+
17иман тотоуыбыҙ аша күңелдәрегеҙҙә Мәсих йәшәһен, тип доға ҡылам. Һеҙ мөхәббәттә тамыр йәйгән һәм ныҡ торған хәлдә+
18-19Алланың бөтөн изге кешеләре менән берлектә Мәсих мөхәббәтенең иңенә һәм буйына, бейеклегенә һәм тәрәнлегенә төшөнә алыуығыҙ һәм кеше аҡылы һыйҙыра алмаҫлыҡ был мөхәббәтте танып белеүегеҙ өсөн доға ҡылам. Шулай һеҙҙе Алланың бар тулылығы солғап алыр+.

20Беҙҙә эш итеүсе ҡеүәте менән һорағаныбыҙҙан йәки уйлағаныбыҙҙан сағыштырғыһыҙ күберәк эшләй Алыусыға,+
21имандаштар берҙәмлегендә лә, Ғайса Мәсихтә лә Уға быуындан-быуынға, мәңгенән-мәңгегә дан булһын! Амин+.

Мәсихтә берҙәм булыу

41Шуға күрә мин, Раббы хаҡына тотҡон булараҡ, һеҙҙең Алланан алған саҡырылыуығыҙҙа лайыҡлы йәшәүегеҙҙе үтенәм+.
2Һәр ваҡыт тыйнаҡ, баҫалҡы һәм сабыр булығыҙ, бер-берегеҙҙе мөхәббәт менән ҡабул итегеҙ+.
3Алла Рухы биргән берҙәмлекте именлек бәйләнештәре менән нығытып һаҡларға тырышығыҙ+.
4Алла һеҙҙе саҡырған өмөт бер генә булған кеүек, һеҙ бөтөнөгөҙ – бер тән һәм Рух та бер+.
5Раббы – бер, иман – бер, һыуға сумдырылыу – бер+.
6Алла – бер, Ул – барыһының да Атаһы. Ул барыһынан да өҫтөн, барыһы аша эш итә һәм һәр кемебеҙҙә бар+.

7Мәсих һәр беребеҙгә һәләтте Үҙе билдәләгәнсә бүләк итеп бирҙе+.
8+Шуның өсөн Изге Яҙмала:


«Юғарыға күтәрелеп,

әсирҙәрҙе артынан эйәртеп,

кешеләргә бүләк өләште», –



тип әйтелгән+.
9Ә «юғарыға күтәрелеп» тигәне «Мәсих ерҙең иң түбән урындарына ла төшкәйне» тигән мәғәнә бирә+.
10Ул түбәнгә төштө, ләкин, Үҙе менән бөтөн ғаләмде тултырыу өсөн, бар күктәрҙән дә юғарыраҡ күтәрелде+.
11Ул Үҙе ҡайһы берҙәрен – илселәр, икенселәрен – пәйғәмбәрҙәр, бәғзеләрен – Һөйөнөслө Хәбәрҙе вәғәзләүселәр, ҡайһыларын – башлыҡ* һәм өйрәтеүсе итеп ҡуйҙы+.
12Алланың изге халҡын хеҙмәт итеүгә әҙерләү, Мәсих тәнен – имандаштар берҙәмлеген – үҫтереү өсөн эшләне Ул быны+.
13Был хеҙмәт бөтөнөбөҙ ҙә иманда һәм Алла Улын танып белеүҙә берҙәм булғанға тиклем дауам итәсәк. Шулай итеп, беҙ барыбыҙ ҙа рухи яҡтан өлгөргән һәм Мәсихтең тулы йәшенә еткән кешеләр булырбыҙ+.
14Мәкерле кешеләрҙең хәйләләренә, тәғлимәттәренә ышанып, төрлө яҡҡа борғолаған елдәр һәм тулҡындар ыңғайына һуғылып, алданып йөрөүсе сабый булыуҙан туҡтайыҡ+.
15Киреһенсә, хәҡиҡәт тураһында һөйөү менән һөйләп, Уға, тәндең башы булған Мәсихкә, ярашлы рәүештә һәр яҡтан үҫәйек+.
16Уның аша тәндең һәр ағзаһы, бер-береһен беркетеүсе быуындар ярҙамында тоташып һәм берләшеп, үҙенә тейешле эш башҡарғанда, бөтөн тән үҫә һәм үҙ-үҙен мөхәббәттә үҫтерә.




Мәсихтәге яңы тормош

17Шуға күрә Раббы исеменән әйтәм һәм талап итәм: артабан зиһендәре томаланған мәжүсиҙәр кеүек йәшәмәгеҙ+.
18Уларҙың наҙанлыҡтан һәм тиҫкәрелектән аңдары томаланған. Алла тарафынан бирелгән тормоштан ситләтелгәндәр+.
19Улар, намыҫтарын юғалтып, аҙғынлыҡҡа бирелгән һәм ҡомһоҙланып һәр төрлө боҙоҡлоҡтар ҡыла+.
20Ә һеҙ Мәсих тураһында икенсе нәмәләр өйрәнгәйнегеҙ бит.
21Һеҙ, әлбиттә, Уның тураһында ишеткәнһегеҙҙер һәм хәҡиҡәттең Ғайсала нисек булыуын өйрәнгәнһегеҙҙер.
22Алдатҡыс нәфсе менән мауығып, аҙғынлыҡ юлынан барған элекке кешенең бығаса алып барған йәшәү рәүешенән баш тартып,+
23фекер рәүешегеҙ һәм рухығыҙ яңырһын,+
24һәм Аллаға оҡшатып яратылған, ысын мәғәнәһендә тәҡүә һәм изге булыр өсөн, яңы кеше булып кейенегеҙ+.

25+Беҙ бер тәндең ағзалары булғанға күрә, һәр кем, ялғанды кире ҡағып, үҙ яҡынына дөрөҫөн һөйләһен+.
26+Асыулы сағығыҙҙа ла гонаһ ҡылмағыҙ, ҡояш байығансы ярһыуығыҙ баҫылһын+.
27Үҙ тормошоғоҙҙа Иблискә урын ҡалдырмағыҙ+.
28Урлашыусылар башҡаса урлашмаһын, ә мохтаждарға ярҙам күрһәтер өсөн үҙ ҡулдары менән берәй файҙалы эш башҡарһын+.
29Ауыҙығыҙҙан бер ниндәй ҙә яман һүҙ сыҡмаһын, тыңлаусыларға яҡшылыҡ килтерһен өсөн, нәсихәт биргәндә тик яҡшы һүҙҙәр әйтегеҙ+.
30Алланың Изге Рухын ҡайғыға һалмағыҙ, сөнки һеҙҙе йолоп алып ҡалыу көнө өсөн тамғаланған мөһөр – нәҡ Үҙе+.
31Әсенеү, ярһыу, асыу, ҡысҡырыу, яман теллелек һәм һәр төрлө яуызлыҡтарҙан баш тартығыҙ+.
32Бер-берегеҙгә ҡарата изгелекле, шәфҡәтле булығыҙ, Алла һеҙҙе Мәсих арҡаһында ғәфү иткән кеүек, бер-берегеҙҙе ғәфү итегеҙ+.

«Яҡтылыҡ кешеләре булып йәшәгеҙ»

51Алланың ҡәҙерле балалары булараҡ, Уға оҡшарға тырышығыҙ+.
2Мәсих беҙҙе яратҡан кеүек, һеҙ ҙә мөхәббәттә йәшәгеҙ. Беҙҙе яратыуы менән Аллаға хуш еҫле бүләк һәм ҡорбан булып Мәсих беҙҙең өсөн ғүмерен бирҙе+.
3Алланың изге халҡы булып йәшәгеҙ, аҙғынлыҡ, шаҡшылыҡ һәм һәр төрлө ҡомһоҙлоҡ тураһында арағыҙҙа һүҙ ҙә булырға тейеш түгел+.
4Оятһыҙ хәбәр, ғәйбәт, төртмә һүҙҙәр һөйләгәнсе, Аллаға шөкөр итегеҙ+.
5Шуны белегеҙ: бер ниндәй аҙғын да, шаҡшы ла, ҡомһоҙ ҙа (ундай кеше ялған илаһтарға табыныусыға тиң) Мәсих һәм Алла батшалығынан өлөш ала алмай+.

6Бер кем дә буш һүҙҙәр менән башығыҙҙы бутамаһын, сөнки улар өсөн тыңлауһыҙ кешеләргә Алланың асыуы төшә лә инде+.
7Ундайҙар менән бергә булмағыҙ+.
8Һеҙ ҡасандыр ҡараңғылыҡ инегеҙ, ә хәҙер, Раббыла булғанға, яҡтылыҡһығыҙ. Артабан да яҡтылыҡ кешеләре булып йәшәгеҙ+.
9Яҡтылыҡ* емеше һәр төрлө изгелектән, ғәҙеллектән һәм хәҡиҡәттән тора.
10Раббыға хуш килгән нәмәләрҙе айыра белегеҙ+.
11Ҡараңғылыҡтың файҙаһыҙ эштәрендә ҡатнашмағыҙ, киреһенсә, уларҙы фаш итегеҙ+.
12Ундайҙарҙың йәшерен рәүештә ҡылғандары тураһында һөйләргә лә оят.
13Ләкин бөтә йәшерен нәмәләр ҙә яҡтылыҡта күҙгә күренәсәк,+
14ә яҡтылыҡта күренгән бар нәмә – үҙе үк яҡтылыҡ. Шуның өсөн дә:


«Йоҡоға талған кеше, уян һәм

үленән терел!

Мәсих һиңә нур сәсер!» –



тип әйтелгән+.
15Тормошта уяу булығыҙ, аҡылһыҙҙар кеүек түгел, ә аҡыл эйәләре кеүек йәшәгеҙ+.
16Һәр уңайлы мөмкинлекте дөрөҫ файҙаланығыҙ, сөнки яман заманда йәшәйбеҙ.
17Шуға күрә аңһыҙ булмағыҙ, Раббы ихтыярын аңлағыҙ+.
18Шарап эсеп иҫермәгеҙ, сөнки ул боҙоҡлоҡҡа килтерә, киреһенсә, Изге Рух менән һуғарылығыҙ+.
19Бер-берегеҙ менән мәҙхиәләр, маҡтау шиғырҙары һәм рухи йырҙар аша аралашығыҙ, күңелегеҙҙә Раббыны данлап йырлағыҙ,+
20бөтә нәмә өсөн дә һәр ваҡыт Раббыбыҙ Ғайса Мәсих исеме аша Атабыҙ Аллаға рәхмәт әйтегеҙ+.




Ҡатындар һәм ирҙәр

21•Мәсихкә ихтирам йөҙөнән бер-берегеҙгә буйһоноғоҙ.
22Ҡатындар, ирҙәрегеҙгә Раббыға буйһонған кеүек буйһоноғоҙ,+
23сөнки Мәсих имандаштар берҙәмлегенең башы булған кеүек, ир – ҡатынының башы, Мәсих иһә – Үҙ тәне булған берҙәмлектең ҡотҡарыусыһы.+
24Имандаштар берҙәмлеге Мәсихкә буйһонған кеүек, ҡатындар ҙа һәр тарафтан ирҙәренә буйһонһон.

25Ирҙәр, Мәсих берҙәмлекте яратҡан һәм Уның өсөн Үҙен ҡорбан иткән кеүек, һеҙ ҙә ҡатындарығыҙҙы яратығыҙ+.
26Ул берҙәмлекте изгеләндереү өсөн Үҙен ҡорбан итте һәм һүҙ аша һыу менән таҙарындырҙы+.
27Быны Ул имандаштар берҙәмлеген бөтә шөһрәтендә, бер ниндәй тапһыҙ, йыйырсыҡһыҙ һәм башҡа төрлө етешһеҙлектәре булмаған, йәғни изге һәм кәмселекһеҙ итеп Үҙенең алдына килтереү өсөн эшләне+.
28Шулай уҡ ирҙәр үҙ тәнен нисек ярата, ҡатынын да шулай яратырға тейеш. Ҡатынын яратҡан ир үҙен ярата.
29Бер кем дә бер ҡасан да үҙ тәненә нәфрәтле булмай, киреһенсә, Мәсих берҙәмлекте хәстәрләгән кеүек, туҡландыра һәм ҡайғырта.
30Беҙ бит – Уның тәненең ағзалары+.
31+Шуға күрә «ир кеше, атаһы менән әсәһен ҡалдырып, ҡатынына ҡушылыр һәм икеһе бер тән булырҙар»+.
32Бының сере бөйөк: был һүҙҙәрҙе мин Мәсихкә һәм имандаштар берҙәмлегенә ҡарата әйтәм.
33Һеҙгә килгәндә иһә, һәр берегеҙ ҡатынын үҙ-үҙен яратҡан кеүек яратһын, ә ҡатын ирен хөрмәт итһен+.

Балалар һәм атай-әсәйҙәр

61Балалар, ата-әсәләрегеҙгә Раббыла тыңлаусан булығыҙ, сөнки ғәҙеллек шуны талап итә+.
2+«Атайың менән әсәйеңде хөрмәт ит» – был Алла тарафынан бирелгән беренсе бойороҡ. Ә бойороҡҡа өҫтәлгән вәғәҙәһе шул:
3«шулай эшләһәң, һинең өсөн яҡшы булыр һәм ерҙә ғүмерең оҙон булыр»+.
4Ә һеҙ, атайҙар, балаларығыҙҙың күңелен ҡыймағыҙ, Раббының өйрәтеүҙәрен һәм өгөт-нәсихәттәрен иҫтә тотоп, уларҙы тәрбиәле итеп үҫтерегеҙ+.




Ҡолдар һәм хужалар

5Ҡолдар, Мәсихкә буйһонған кеүек, ерҙәге хужаларығыҙға ла ихтирамлы рәүештә һәм ҡурҡыу аша ихлас күңелдән буйһоноғоҙ+.
6Һеҙ быны күҙ буяп, ярамһаҡланыу өсөн түгел, ә ысын күңелдән, Алла ихтыярын үтәп, Мәсихтең ҡолдары булараҡ башҡарығыҙ+.
7Кешеләргә түгел, ә Раббыға хеҙмәт иткән кеүек тырышлыҡ күрһәтегеҙ.
8Раббынан һәр кем – ҡолмо ул, ирекле кешеме, – эшләгән яҡшылыҡтары өсөн әжер аласағын беләһегеҙ+.
9Һеҙ ҙә, хужалар, ҡолдарға ҡарата шундай уҡ мөғәмәләлә булығыҙ, янауҙарҙан тыйылығыҙ. Һеҙҙең дә, уларҙың да Хужаһы күктә булыуын беләһегеҙ, ә Уның өсөн бөтөнөһө лә бер тигеҙ+.




Рухи ҡоралдар

10Йомғаҡлап шуны әйтәм: Раббыла Уның көсө һәм ҡеүәте менән нығынығыҙ.
11Иблистең мәкерле ниәттәренә ҡаршы тора алыу өсөн Алла биргән хәрби кейемдәргә кейенегеҙ+.
12Беҙ кешеләргә ҡаршы түгел, ә ошо донъя ҡараңғылығының етәкселәренә, хакимдарына, хужаларына һәм күктәге яуыз рухи көстәргә ҡаршы көрәшәбеҙ+.
13Ҡара көндәрҙә дошманға ҡаршылыҡ күрһәтеп, бар нәмәне тамамлағанға тиклем бирешмәҫ өсөн, Алла биргән хәрби кейемдәрҙе кейегеҙ.
14Шулай итеп, билдәрегеҙҙе хәҡиҡәт билбауы менән быуып, тәҡүәлек һарайтаһын кейеп, сафҡа тороғоҙ+.
15Именлек тураһында Һөйөнөслө Хәбәрҙе белдерергә әҙерлегегеҙҙе аяҡ кейеме итеп кейегеҙ+.
16Ҡулдарығыҙҙа һәр саҡ иман ҡалҡанын тотоғоҙ, уның ярҙамында Иблистең утлы уҡтарын һүндерә алырһығыҙ+.
17Ҡотолоуҙы торҡа итеп кейегеҙ һәм Рух ҡылысын – Алла һүҙен алығыҙ+.

18Һәр төрлө доға һәм үтенес менән Изге Рухта һәр ваҡыт Аллаға ялбарығыҙ. Бының өсөн даими рәүештә, арымай-талмай бөтә изгеләр өсөн доға ҡылығыҙ+.
19Һөйөнөслө Хәбәрҙең серен тәүәккәл белдереүемде теләп, һөйләгән саҡта кәрәкле һүҙҙәр табылып торһон тип, минең өсөн дә доға ҡылығыҙ+.
20Доғаларығыҙҙа минең тотҡонлоҡта ла Һөйөнөслө Хәбәр хаҡына вәкил булып, тейешенсә ҡыйыулыҡ менән вәғәзләй алыуымды һорағыҙ+.




Сәләмдәр һәм изге теләктәр

21•Минең хәлдәрем һәм эштәрем тураһында ҡәҙерле имандашыбыҙ һәм Раббы эшендә тоғро хеҙмәтсе Тухикус барыһын да һөйләп бирер+.
22Шуның өсөн, хәлебеҙҙе хәбәр итеү һәм күңелдәрегеҙҙе күтәреү маҡсаты менән, Тухикусты янығыҙға ебәрәм+.
23Атабыҙ Алланан һәм Раббыбыҙ Ғайса Мәсихтән имандаштарыбыҙға именлек һәм иманлы мөхәббәт булһын.
24Раббыбыҙ Ғайса Мәсихте бөтмәҫ һөйөү менән яратыусыларҙың бөтөнөһөнә лә Алланың мәрхәмәте булһын*.







* 4:11 Башлыҡ – грек телендә һүҙмә-һүҙ: «көтөүсе».

* 5:9 Яҡтылыҡ – ҡайһы бер боронғо ҡулъяҙмаларҙа «Рух» тип бирелгән.

* 6:24 Ҡайһы бер боронғо ҡулъяҙмаларҙа «Амин» тигән һүҙ ҙә бар.

Ғайсаның үлгән Әлғазарҙы терелтеүе

111Мәрйәм менән уның апаһы Марта йәшәгән Бейт-Әниә ауылында Әлғазар исемле бер кеше ауырып китте+.
2Мәрйәм – Раббының аяҡтарына хуш еҫле май һылап, сәсе менән һөртөп алған ҡатын, ә сирле – уларҙың ҡустылары ине+.

3Апай менән һеңле Ғайсаға хәбәр ебәрҙе: «Хакимым, Һин яратҡан Әлғазар ауырып китте».

4Ғайса быны ишеткәс:

– Был үлемесле ауырыу түгел. Ул Алланың шөһрәтен күтәреү өсөн, Алла Улы шул сир аша шөһрәт алһын өсөн бирелгән, – тине.

5Ғайса Мартаны ла, уның һеңлеһе менән Әлғазарҙы ла ярата ине.
6Әммә Ул, Әлғазарҙың ауырығанын ишеткән хәлдә лә, тағы ике көнгә тотҡарланды.
7Шунан һуң шәкерттәренә:

– Яңынан Йәһүҙиәгә барайыҡ, – тине.

8Шәкерттәре Уға:

– Остаз, күптән түгел генә йәһүдтәр Һине таш бәреп үлтерергә йөрөгәйне, тағы шунда бараһыңмы ни? – тинеләр+.

9Ғайса:

– Көндөң оҙонлоғо ун ике сәғәт түгелме һуң? Көндөҙ йөрөгән абынмай, сөнки ул донъя яҡтылығын күрә+.
10Төндә йөрөгән иһә абына, сөнки уның үҙендә яҡтылыҡ юҡ, – тип яуапланы+.

11Шунан һуң:

– Дуҫыбыҙ Әлғазар йоҡлап киткән, Мин уны уятырға барам, – тип өҫтәне+.

12Шәкерттәре:

– Хакимыбыҙ, әгәр йоҡлаған булһа, һауығыр! – тинеләр.

13Ғайса Әлғазарҙың үлеүе тураһында әйткәйне, шәкерттәр иһә ғәҙәттәге йоҡо хаҡында һөйләй тип уйланы.
14Шунлыҡтан Ғайса уларға асыҡ итеп:

– Әлғазар үлгән.
15Үҙемдең унда булмауыма һеҙҙең өсөн шатмын, сөнки шул рәүешле иманығыҙ нығынасаҡ ҡына. Әйҙәгеҙ, уның янына барайыҡ, – тине.

16Игеҙәк ҡушаматлы Томас шәкерттәргә:

– Әйҙәгеҙ, барайыҡ та Ғайса менән бергә үләйек, – тине+.

17Бейт-Әниәгә килеп еткәс, Ғайса Әлғазарҙың дүрт көн инде ҡәберҙә ятҡанын белде.
18Бейт-Әниә Йәрүсәлимдән өс саҡрым* ғына алыҫлыҡта ине.
19Ҡустыларының вафаты айҡанлы Марта менән Мәрйәмде йыуатырға күп кенә йәһүдтәр килгәйне.

20Ғайсаның килә ятҡанын ишеткәс, Марта Уны ҡаршы алырға сыҡты. Мәрйәм иһә өйҙә ҡалды.

21– Хакимым, Һин бында булһаң, ҡустыбыҙ үлмәгән булыр ине, – тине Марта. –
22Әммә мин беләм: Алланан ни генә һораһаң да, Ул Һиңә бирәсәк.

23– Ҡустығыҙ терелер, – тине уға Ғайса.

24+– Беләм, ул ҡиәмәт көнөндә, терелеү ваҡытында, тереләсәк+.

25Ғайса:

– Мин – терелеү һәм тормош. Миңә ышанған кеше үлһә лә йәшәйәсәк+.
26Ә йәшәгән һәм Миңә ышанған һәр кем бер ҡасан да үлмәйәсәк. Һин быға ышанаһыңмы? – тине+.

27– Эйе, Хакимым! – тип яуапланы Марта. – Мин Һинең донъяға килергә тейеш булған Мәсих, Алла Улы икәнлегеңә ышанам+.

28Шулай тигәндән һуң, Марта барып һеңлеһе Мәрйәмде саҡырҙы. Уға йәшереп кенә:

– Остаз бында, Ул һине саҡыра, – тине.

29Быны ишеткәс тә, Мәрйәм, тиҙ генә урынынан тороп, Ғайса янына китте.
30Ғайса ауылға инмәйенсә Марта менән осрашҡан ерҙә тора ине әле.
31Мәрйәмде йыуатып уның менән бергә өйҙә булған йәһүдтәр, йәһәт кенә тороп сығып киткәнен күргәс, илар өсөн ҡәбергә китте тип уйлап, артынан эйәрҙеләр.

32Мәрйәм Ғайса торған ергә килеп еткәс, Уны күреп:

– Хакимым! Һин бында булһаң, ҡустыбыҙ үлмәгән булыр ине, – тине лә Уның аяғына йығылды.

33Ғайса, Мәрйәмдең дә, уға эйәреп килгән йәһүдтәрҙең дә илағанын күреп, Үҙе лә бик ныҡ көйөндө һәм ҡайғырып:

34– Һеҙ уны ҡайҙа ерләнегеҙ? – тип һораны.

Улар:

– Әфәндем! Әйҙә барайыҡ, Үҙең күрерһең, – тинеләр.

35Ғайса илап ебәрҙе+.

36– Ҡарағыҙ, Ул Әлғазарҙы ҡалай яратҡан икән! – тиеште йәһүдтәр.

37Араларынан береһе:

– Ул бит һуҡырҙың күҙҙәрен асты. Әлғазарҙы ла үлемдән һаҡлап ҡала алмаҫ инеме икән? – тине+.

38Ғайса, тағы ла нығыраҡ көйөнөп, ҡәбер янына килде. Ҡәбер мәмерйә булып, уға инеү юлы таш менән ҡаплап ҡуйылғайны+.

39Ғайса:

– Ташты ситкә шылдырығыҙ! – тине.

– Хакимым, мәйет еҫләнгәндер инде, үлгәненә дүрт көн уҙҙы бит, – тине мәрхүмдең апаһы Марта.

40Ғайса уға:

– Мин һиңә: «Әгәр ҙә ышанһаң, Алланың шөһрәтен күрерһең», – тип әйтмәгәйнемме ни? – тип яуап бирҙе.

41Ташты алып ҡуйҙылар. Ғайса юғарыға ҡарап:

– Атам! Мине ишеткәнең өсөн рәхмәт! – тине. –+
42Мине һәр ваҡыт ишетеүеңде беләм, ләкин был һүҙҙәремде ошонда торған кешеләр өсөн, Мине Һинең ебәргәнеңә ышанһындар өсөн әйтәм!+

43Шулай тигәндән һуң Ул көслө тауыш менән:

– Әлғазар, тышҡа сыҡ! – тине+.

44Бына үлгән кеше килеп сыҡты. Уның аяҡ-ҡулы кәфенгә уралған, йөҙөнә битлек ябылғайны. Ғайса:

– Тағатығыҙ уны, атлап китһен! – тине+.




Фарисейҙарҙың Ғайсаны үлтерергә ниәтләүе

45•Мәрйәм янына килгән йәһүдтәрҙең күбеһе, Ғайсаның ҡылған эштәрен күргәс, Уға инанды+.
46Ә ҡайһы берҙәре, фарисейҙарға барып, Ғайсаның ғәмәлдәре тураһында һөйләп бирҙе.

47Шунда баш ҡаһиндар һәм фарисейҙар кәңәшмәгә йыйылды. Улар:

– Беҙгә нимә эшләргә? – тиештеләр. – Был Кеше күп мөғжизәләр күрһәтә.
48Әгәр ҙә шулай дауам итергә юл ҡуйһаҡ, һәммәһе Уға инанасаҡ. Аҙаҡ римлылар килеп, Изге урыныбыҙҙы ла, халыҡты ла юҡ итәсәк.

49Араларынан береһе, ул йылда иң баш ҡаһин булған Ҡаяфас:

– Һеҙ бер ни ҙә белмәйһегеҙ!
50Бөтә халыҡ һәләк булыуға ҡарағанда, халыҡ өсөн бер кешенең үлеүе һеҙҙең өсөн хәйерлерәк бит. Шуны аңламайһығыҙмы ни? – тине+.

51-52Ул быны үҙенән һөйләмәне, ә шул йылда иң баш ҡаһин булараҡ, Ғайсаның халыҡ өсөн, йәһүд халҡы өсөн генә түгел, ә барса ерҙәргә таралған Алла балаларын бергә йыйыр өсөн үләсәген алдан әйтеп бирҙе++.

53Ошо көндән алып улар Ғайсаны нисек үлтереү тураһында уйлай башланы+.
54Шул сәбәпле Ғайса инде йәһүдтәр араһында асыҡтан-асыҡ йөрөмәҫ булды. Ул бынан сүллек янындағы Әфраим тигән ҡалаға китте һәм Үҙенең шәкерттәре менән шунда ҡалды.

55Йәһүдтәрҙең Ҡотҡарылыу байрамы яҡынлашҡайны. Байрам алдынан таҙарыныу йолаһын башҡарырға тип, илдең төрлө төбәктәренән күп кеше Йәрүсәлимгә килде+.
56Халыҡ Ғайсаны эҙләне. Улар Алла йортонда бер-береһенән: «Нисек уйлайһығыҙ, Ул байрамға килмәҫме икән ни?» – тип һораштылар.

57Баш ҡаһиндар менән фарисейҙар иһә, Ғайсаны ҡулға алыр өсөн, Уның ҡайҙалығын белгән кешеләргә килеп әйтергә бойороҡ биргәйне+.

Бейт-Әниәлә Ғайсаға май һөртөү

(Маҫ 26:6-13; Мрк 14:3-9; Лк 7:37-39)

121•Ҡотҡарылыу байрамына алты көн ҡалғас, Ғайса Бейт-Әниәгә килде. Был – Ғайса үлемдән терелткән Әлғазар йәшәгән ауыл ине+.
2Унда Ғайса хөрмәтенә табын йыйҙылар. Марта өҫтәл тәрбиәләп йөрөнө, ә Әлғазар Ғайса һәм башҡа ҡунаҡтар менән бергә табында ултырҙы+.
3Мәрйәм, бер ҡаҙаҡ* бик ҡиммәтле хуш еҫле саф нард* майы алып килеп, Ғайсаның аяҡтарына һөрттө, шунан үҙенең сәсе менән ҡоротоп алды. Өй эсе майҙың хуш еҫе менән тулды+.

4Шунда Ғайсаның шәкерттәренең береһе, Уға хыянат итәсәк Йәһүҙә Искариот:

5– Ниңә был майҙы өс йөҙ динарға һатып, фәҡирҙәргә өләшеп бирмәҫкә ине инде? – тип ҡуйҙы.

6Ул быны фәҡирҙәр тураһында ҡайғыртҡандан түгел, ә ҡараҡ булғаны өсөн әйтте. Уртаҡ аҡса янсығын йөрөтөү уның вазифаһында ине, һәм ул йыш ҡына унан үҙ ихтыяжына аҡса ала торғайны+.

7Ғайса былай яуапланы:

– Мәрйәмде тыныслыҡта ҡалдыр! Ул был хуш еҫле майҙы Мине ерләү көнөнә һаҡларға тейеш ине.
8+Фәҡирҙәр һәр ваҡыт һеҙҙең менән булыр, Мин иһә янығыҙҙа гел булмам+.

9Ул арала бер төркөм йәһүдтәр, Ғайсаның Бейт-Әниәлә икәнлеген белеп, шунда йыйылды. Улар Ғайса өсөн генә түгел, Ул терелткән Әлғазарҙы күрергә тип тә килгәйне+.
10Баш ҡаһиндар иһә Әлғазарҙы ла үлтерергә ҡарар итте,
11сөнки уның арҡаһында күп йәһүдтәр килеп, Ғайсаға инана башлағайны.




Ғайсаның тантаналы рәүештә Йәрүсәлимгә инеүе

(Маҫ 21:4-9; Мрк 11:7-10; Лк 19:35-38)

12•Икенсе көндө байрамға йыйылған күп һанлы халыҡ төркөмө, Ғайсаның Йәрүсәлимгә килеүен ишеткәс,
13+хөрмә ботаҡтары алдылар ҙа:


– «Һосанна!*

Раббы исеме менән Килеүсе,

Исраил Батшаһы мөбәрәк булһын!» –



тип ҡысҡырып ҡаршыларға сыҡтылар+.

14Ғайса, бер ишәк табып шуға атланды һәм барыһы ла Изге Яҙмала әйтелгәнсә тормошҡа ашты:


15+«Ҡурҡма, Сион-ҡыҙ*.

Күрәһеңме, йәш ишәккә атланып,

һинең Батшаң килә»+.



16Шәкерттәре ул саҡта быны аңламаны, Ғайса шөһрәт алғандан һуң ғына Изге Яҙмала Уның хаҡында шулай яҙылған булыуын һәм Уны шулай ҡаршы алыуҙарын хәтерҙәренә төшөрҙө+.

17Әлғазарҙы ҡәберҙән сығарып терелткән саҡта Ғайса менән булған кешеләр был хәл тураһында һөйләне.
18Халыҡ, Ғайсаның ошондай мөғжизә ҡылғанын ишеткәнгә күрә, Уны ҡаршы алырға сыҡҡайны.

19Фарисейҙар иһә үҙ-ара:

– Күрәһегеҙме, ҡулыбыҙҙан бер нәмә лә килмәй. Бөтә кеше Уға эйәрә, – тиеште+.




Ғайсаның Үҙенең нисек үләсәген белгертеүе

20+Байрамда Аллаға табынырға килеүселәр араһында гректар ҙа бар ине.
21Улар, Галилеялағы Бейт-Сайданан булған Филиппус янына килеп:

– Әфәндем, беҙ Ғайсаны күрергә теләйбеҙ, – тип үтенде+.

22Филиппус был хаҡта Әндриасҡа әйтте, үтенесте икәүләп Ғайсаға еткерҙеләр.
23Ғайса:

– Әҙәм Улының шөһрәт ала торған ваҡыты етте! – тип яуапланы. –+
24Һеҙгә хаҡ һүҙ әйтәм: ергә төшкән бойҙай бөртөгө үлмәһә, шул килеш ҡалыр, ә үлһә, ҙур уңыш килтерер+.
25Кем үҙ йәнен ярата, шул уны юғалтыр; әммә был донъяла үҙ йәненә нәфрәтләнгән кеше уны мәңгелек тормош өсөн һаҡлар+.
26Кем Миңә хеҙмәт итергә теләй, шул Миңә эйәрһен. Мин ҡайҙа булһам, хеҙмәтсем дә шунда булыр. Миңә хеҙмәт итеүсегә Атам хөрмәт күрһәтәсәк.

27Инде күңелем борсоулы. Нимә тип әйтәйем? «Атам! Мине был сәғәттән ҡотҡар!» – типме? Ләкин Мин тап ошо сәғәт өсөн килдем дә+.
28Атам! Исемеңдең шөһрәтен күрһәт.

Шул ваҡыт күктән:

– Күрһәттем һәм күрһәтәсәкмен! – тигән ауаз ишетелде+.

29Шунда торған һәм быны ишеткән халыҡ: «Күк күкрәне», – тиеште, ә ҡайһы берәүҙәр: «Уның менән фәрештә һөйләште», – тине+.

30Быға Ғайса:

– Был ауаз Минең өсөн түгел, һеҙҙең өсөн булды, – тине. –+
31Был донъяны хөкөм итер ваҡыт етте, хәҙер был донъяның хакимы* ҡыуыласаҡ+.
32Мин, ерҙән күтәрелгәс, барлыҡ кешеләрҙе Үҙемә тартасаҡмын+.

33Ул быны Үҙенең ниндәй үлем менән үләсәген белгертеп әйтте+.
34+Халыҡ Уға:

– Беҙгә ҡанундан Мәсихтең мәңге ҡаласағы билдәле. Нисек Һин, Әҙәм Улы күккә күтәрелергә тейеш, тип әйтә алаһың? Кем Ул Әҙәм Улы? – тип яуапланы+.

35Ғайса:

– Яҡтылыҡтың һеҙҙең менән булырына бик аҙ ваҡыт ҡалды. Үҙегеҙҙе ҡараңғылыҡ баҫҡанғаса, яҡтыла йөрөп ҡалығыҙ, сөнки ҡараңғыла йөрөүсе ҡайҙа барғанын белмәй+.
36Яҡтылыҡ һеҙҙең менән булғанда, яҡтылыҡҡа ышанығыҙ, шул саҡта һеҙ яҡтылыҡ балалары булырһығыҙ, – тине.

Ошо һүҙҙәрҙе әйткәс, Ғайса, китеп, уларҙың күҙенән юғалды+.




Халыҡтың Ғайсаға ышанмауы

37Ғайса халыҡ алдында шул тиклем күп илаһи мөғжизәләр күрһәтһә лә, Уға ышанманылар.
38+Сөнки Ишағыяһ пәйғәмбәрҙең:


«Раббым! Беҙ һөйләгән хәбәргә кем ышанды?

Раббының ҡөҙрәте кемгә асылды?» –



тигән һүҙҙәре тормошҡа ашырға тейеш ине+.

39Улар ышана алманы, сөнки, Ишағыяһ әйткәнсә:


40+«Күҙҙәре менән күрмәһендәр,

йөрәктәре менән аңламаһындар өсөн

Алла уларҙың күҙҙәрен күрмәҫ итте,

йөрәктәрен ҡатырҙы.

Әгәр шулай булмаһа, Миңә табан боролорҙар –

Мин уларҙы һауыҡтырыр инем»+.



41Ишағыяһ был һүҙҙәрҙе Ғайсаның шөһрәтен алдан күргәнгә әйткән; Уның тураһында һөйләгән+.

42Хәйер, башлыҡтарҙың да күбеһе Уға инанғайны инде, ләкин үҙҙәрен фарисейҙар ғибәҙәтхананан айырыр тип ҡурҡып, быны белдермәнеләр+.
43Улар Алланан килгән данға ҡарағанда, кешеләр алдындағы данды артығыраҡ күрҙе+.

44Ғайса көслө тауыш менән:

– Миңә инанған кеше Минең Үҙемә түгел, ә Мине Ебәргәнгә инана, – тине. –+
45Мине күргән Мине Ебәргәнде күрә+.
46Миңә инаныусылар ҡараңғылыҡта ҡалмаһын өсөн, Мин донъяға яҡтылыҡ булып килдем+.
47Кемдер Минең һүҙҙәремде ишетеп тә, үтәмәй икән, уны хөкөм итмәйем, сөнки Мин донъяға хөкөм итергә түгел, ә донъяны ҡотҡарырға килдем+.
48Мине кире ҡағып, һүҙемде ҡабул итмәгән кешенең үҙ хөкөмсөһө бар: уны ҡиәмәт көнөндә Мин әйткән һүҙ хөкөм итәсәк+.
49Мин Үҙемдән һөйләмәнем, ә нимә һөйләргә, нимә әйтергә кәрәклеге хаҡында Мине ебәргән Атам бойороҡ бирҙе.
50Мин Уның бойороғо мәңгелек тормош килтереүен беләм. Шулай итеп, нимә һөйләһәм дә, һәр һүҙҙе нәҡ Атам ҡушҡанса һөйләйем.

Ғайсаның шәкерттәренең аяҡтарын йыуыуы

131Ҡотҡарылыу байрамы алдынан Ғайса Үҙенең был донъянан Ата хозурына күсер сәғәте еткәнлеген белде. Ул был донъялағы Үҙенекеләрҙе һәр ваҡыт яратты һәм һуңғы сиккә тиклем уларҙы яратыуын күрһәтте+.

2Иблис Шимғон Искариот улы Йәһүҙәнең күңеленә Ғайсаға хыянат итеү фекерен һалғайны инде. Киске аш ваҡытында+
3Атаның бөтә нәмәне Уның ҡулына тапшырғанын һәм Үҙенең Алланан килеп Алла хозурына китәсәген белеп,+
4Ғайса өҫтәл артынан торҙо ла, өҫ кейемен сисеп, биленә таҫтамал ураны.
5Шунан тасҡа һыу ҡойоп, шәкерттәренең аяҡтарын йыуа башланы, йыуған береһен билендәге таҫтамал менән һөртә барҙы+.

6Сират Шимғон Петрусҡа етте. Петрус:

– Хакимым! Һинме минең аяҡтарымды йыуаһың? – тине.

7– Һин әлегә Минең нимә эшләүемде аңламайһың. Әммә аҙағыраҡ төшөнөрһөң, – тип яуап бирҙе Ғайса.

8– Һин бер ҡасан да минең аяҡтарымды йыуырға тейеш түгелһең! – тине Петрус.

– Әгәр йыумаһам, Минең менән бер уртаҡлығың да булмаҫ, – тине Ғайса+.

9– Хакимым! – тине Шимғон Петрус. – Улайһа, аяҡтарымды ғына түгел, ҡулдарымды ла, башымды ла йыу!

10– Йыуынған кешене йыуып тороуҙың хәжәте юҡ, уның бөтә тәне таҙа була, аяҡтарын ғына йыуырға кәрәк. Һеҙ бит таҙаһығыҙ, тик бөтәгеҙ ҙә түгел, – тине Ғайса+.
11Үҙенә кемдең хыянат итәсәген белгәнгә күрә Ул: «Бөтәгеҙ ҙә таҙа түгелһегеҙ», – тине+.

12Ғайса, шәкерттәренең аяҡтарын йыуып бөткәс, кейемен кейеп, яңынан урынына барып ултырҙы.

– Һеҙҙең өсөн нимә эшләгәнемде аңлайһығыҙмы? – тип һораны Ул. –
13Һеҙ Мине Остаз һәм Хаким тип атайһығыҙ. Дөрөҫ әйтәһегеҙ: Мин – Остаз һәм Хаким+.
14Әгәр ҙә Мин, һеҙҙең Хакимығыҙ һәм Остазығыҙ, аяҡтарығыҙҙы йыуғанмын икән, һеҙ ҙә бер-берегеҙҙең аяҡтарын йыуырға тейешһегеҙ+.
15Минең кеүек эшләрһегеҙ тип, һеҙгә үрнәк күрһәттем+.
16Һеҙгә хаҡ һүҙ әйтәм: хеҙмәтсе үҙенең хужаһынан ҙурыраҡ түгел, илсе лә үҙен ебәргәндән ҙур түгел+.
17Һеҙ хәҙер быны беләһегеҙ һәм, белгәнегеҙҙе үтәһәгеҙ, бәхетле булырһығыҙ+.

18+•Мин бөтәгеҙ тураһында ла әйтмәйем. Үҙем һайлап алған кешеләрҙе Мин беләм, ләкин Изге Яҙмала: «Минең менән бергә икмәк ашаған кеше Миңә ҡаршы баш күтәрҙе», – тип яҙылған һүҙҙәр тормошҡа ашырға тейеш+.
19Ул хәлдәр булған ваҡытта һеҙ Минең Шул* икәнлегемә ышанһын өсөн, Мин һеҙгә уларҙы алдан уҡ һөйләйем+.
20Һеҙгә хаҡ һүҙ әйтәм: Мин ебәргән кешене ҡабул итеүсе Мине лә ҡабул итә; Мине ҡабул иткән кеше иһә Мине Ебәргәнде ҡабул итә+.




Ғайсаның хыянатсы Йәһүҙәне фаш итеүе

(Маҫ 26:20-25; Мрк 14:17-21; Лк 22:21-23)

21Быны әйткәндән һуң Ғайса ҙур тулҡынланыу менән:

– Һеҙгә хаҡ һүҙ әйтәм: арағыҙҙан берегеҙ Миңә хыянат итәсәк, – тине+.

22Уның кем хаҡында һөйләгәнен аңлап етмәгән шәкерттәре, аптырашта ҡалып, бер-береһенә ҡарашты.
23Уларҙың береһе – яратҡан шәкерте – Ғайсаның янында ғына ултыра ине+.
24Шимғон Петрус, Ғайсаның кем хаҡында һөйләүен һорарға ҡушып, уға ишара яһаны.
25Шәкерт, Ғайсаға тағы ла нығыраҡ яҡынайып:

– Хакимым, ул кем? – тип һораны.

26Ғайса:

– Мин бер һыныҡ икмәкте манып кемгә бирәм, шул, – тип яуап ҡайтарҙы ла, бер һыныҡ икмәкте ашына манып, Шимғон Искариот улы Йәһүҙәгә бирҙе.
27Йәһүҙә һыныҡты ҡулына алыу менән уның эсенә Иблис инде. Ғайса уға:

– Ҡылаһы эшеңде тиҙерәк ҡыл, – тине.

28-29Әммә Ғайсаның нилектән шулай тип әйткәнен табындағыларҙың береһе лә аңламаны. Аҡса янсығы Йәһүҙәлә булғанлыҡтан, ҡайһы берәүҙәр, Ғайса уға байрамға ризыҡ һатып алырға йәки аҡсаның бер өлөшөн фәҡирҙәргә таратып бирергә ҡушҡандыр, тип уйланы+.
30Һыныҡты алыу менән Йәһүҙә сығып китте. Төн ине.




«Яңы бойороҡ бирәм:


бер-берегеҙҙе яратығыҙ»

31Ул сығып киткәс, Ғайса былай тине:

– Бына хәҙер Әҙәм Улы шөһрәт алды һәм Унда Алланың шөһрәте күренде+.
32Әгәр ҙә Алла Уның аша Үҙ шөһрәтендә күрһәтелгән икән, Ул Әҙәм Улының шөһрәтен Үҙендә күрһәтәсәк, һәм был тиҙ арала буласаҡ+.
33Балаларым, Мин инде янығыҙҙа оҙаҡ булмам. Мине эҙләрһегеҙ, ләкин, йәһүдтәргә әйткән һүҙҙәремде хәҙер һеҙгә лә ҡабатлайым: «Мин китә торған урынға һеҙ бара алмаҫһығыҙ»+.

34Һеҙгә яңы бойороҡ бирәм: бер-берегеҙҙе яратығыҙ. Мин һеҙҙе нисек яратҡан булһам, һеҙ ҙә бер-берегеҙҙе шулай яратығыҙ+.
35Бер-берегеҙҙе яратһағыҙ, һеҙҙең Минең шәкерттәрем икәнегеҙҙе барыһы ла белер.

36•Шимғон Петрус Унан:

– Хакимым, Һин ҡайҙа китәһең? – тип һораны.

Ғайса:

– Мин китә торған урынға һин әле Минең менән бара алмайһың, әммә аҙаҡ барасаҡһың, – тип яуап бирҙе.

37– Хакимым, ниңә Һинең артыңдан хәҙер бара алмайым? Мин Һинең өсөн йәнемде фиҙа ҡылырға әҙер! – тине Петрус+.

38Ғайса уға:

– Минең өсөн йәнеңде фиҙа ҡылырға әҙерһеңме? Һиңә хаҡ һүҙ әйтәм: таң әтәсе ҡысҡырғанға тиклем, һин Мине өс тапҡыр инҡар итәсәкһең, – тине+.

«Мин – юл, хәҡиҡәт һәм тормош»

141– Борсолмағыҙ! Аллаға ышанаһығыҙ икән, Миңә лә ышанығыҙ!+
2Атам йортонда бүлмәләр күп. Шулай булмаһа, һеҙгә урын әҙерләргә китәм, тип әйтмәҫ инемме ни?
3Барып урын әҙерләгәс, һеҙ ҙә Минең менән бергә булһын өсөн, яңынан килеп, һеҙҙе Үҙ яныма аласаҡмын+.
4Мин бара торған урынға юлды беләһегеҙ.

5– Хакимым! Һинең ҡайҙа китеүең беҙгә билдәһеҙ, шулай булғас, унда барыр юлды ҡайҙан беләйек? – тине Томас+.

6Ғайса уға:

– Мин – юл, хәҡиҡәт һәм тормош. Минең аша ғына Атам янына барып була+.
7Мине беләһегеҙ икән, Атамды ла белерһегеҙ. Ошо ваҡыттан башлап һеҙ Уны беләһегеҙ һәм күрҙегеҙ ҙә инде, – тип яуап бирҙе.

8– Хакимым! Беҙгә Атаны күрһәтһәң, беҙ ҡәнәғәт булырбыҙ, – тине Филиппус+.

9– Филиппус, ни тиклем ваҡыт һеҙҙең менән бергәмен, ә һин Мине белмәйһеңме ни? – тине Ғайса. – Мине күргән кеше Атаны ла күргән була. Нисек инде һин: «Беҙгә Атаны күрһәт», – тиһең+?
10Минең – Атала, Атаның Миндә булыуына ышанмайһыңмы ни? Ә бит һеҙгә һөйләгән һүҙҙәрҙе Мин Үҙемдән һөйләмәйем, Миндәге Атам Үҙенең эштәрен башҡара+.
11Ышанығыҙ: Мин – Атала, Атам – Миндә. Әйткәндәремә ышанмайһығыҙ икән, ҡылған эштәрем арҡылы ышанығыҙ+.
12Һеҙгә хаҡ һүҙ әйтәм: Миңә инанған кеше Мин башҡарған эштәрҙе, хатта уларға ҡарағанда ҙурыраҡтарын да башҡарыр, сөнки Мин Атам янына китәм+.
13Минең исемемдән нимә генә һораһағыҙ ҙа, эшләрмен; шулай итеп Ата Үҙенең шөһрәтен Улында күрһәтер.
14Минең исемемдән нимә һораһағыҙ ҙа, эшләрмен+.




Ғайса вәғәҙә иткән Изге Рух

15Әгәр Мине яратһағыҙ, бойороҡтарымды үтәрһегеҙ+.
16Мин Атамдан һорармын, Ул, мәңге һеҙҙең менән булһын өсөн, һеҙгә бүтән Яҡлаусы бирер+.
17Ул Яҡлаусы – Хәҡиҡәт Рухы. Донъя Уны күрмәгәнгә һәм белмәгәнгә күрә ҡабул итә алмай, ә һеҙ Уны беләһегеҙ, Ул һеҙҙең менән ҡалыр һәм күңелегеҙҙә булыр+.
18Мин һеҙҙе етем ҡалдырмам, ҡабат янығыҙға килермен.
19Тағы аҙ ғына ваҡыт үткәс, донъя Мине күрмәйәсәк, ә һеҙ күрәсәкһегеҙ. Мин йәшәйем икән, һеҙ ҙә йәшәйәсәкһегеҙ+.
20Шул көндө һеҙ Минең – Атамда, үҙегеҙҙең – Миндә һәм Минең һеҙҙә икәнлегемде белерһегеҙ.
21Бойороҡтарымды ҡабул итеп, уларҙы үтәгән кеше Мине ярата. Ә Мине яратҡан кешене Атам да яратыр, Мин дә уны яратырмын һәм уға Үҙемде күрһәтермен+.

22Йәһүҙә (Искариот түгел) Унан:

– Хакимым! Ни өсөн Һин Үҙеңде донъяға түгел, ә беҙгә күрһәтергә теләйһең? – тип һораны+.

23Ғайса уға былай тип яуап бирҙе:

– Мине яратҡан кеше Минең һүҙемде тотор. Ул саҡта Атам да уны яратыр һәм Беҙ, уның янына килеп, уның менән бергә йәшәрбеҙ+.
24Мине яратмаған кеше һүҙемде лә тотмай. Ә бит һеҙ ишетә торған һүҙ – Минән түгел, ә Мине ебәргән Атанан.

25Мин быларҙы һеҙҙең менән бергә булғанда уҡ әйткәйнем.
26Ә Минең исемемдән Атам ебәрәсәк Яҡлаусы – Изге Рух – һеҙҙе һәр нәмәгә өйрәтер һәм Мин һөйләгәндәрҙең бөтәһен дә хәтерегеҙгә төшөрөр+.

27Мин һеҙгә тыныслыҡ ҡалдырам. Үҙемдең тыныслығымды һеҙгә бирәм, әммә Мин биргән тыныслыҡ донъя биргән кеүек түгел. Күңелегеҙҙе хәүеф биләмәһен! Ҡурҡмағыҙ!+
28Һеҙ Минең: «Һеҙҙән китәм һәм һеҙгә киләсәкмен», – тигәнемде ишеттегеҙ. Әгәр ҙә Мине яратһағыҙ, Атам янына китеүемә ҡыуаныр инегеҙ, сөнки Атам Минән бөйөгөрәк+.
29Мин әйткән хәлдәр тормошҡа ашҡанда, Миңә ышанырһығыҙ тип, был һүҙҙәрҙе һеҙгә хәҙер һөйләйем+.
30Инде һеҙҙең менән бүтәнсә һөйләшә алмам, сөнки был донъяның хакимы килә. Уның Минең өҫтөмдән хакимлығы юҡ,+
31әммә донъя белһен: Мин Атамды яратам һәм Уның Миңә ҡушҡан бойороҡтарының барыһын да башҡарам. Тороғоҙ, бынан китәйек!

Ғайса – ысын йөҙөм ағасы

151Мин – ысын йөҙөм ағасы, Атам – йөҙөм үҫтереүсе+.
2Ул Миндәге емеш бирмәй торған һәр ботаҡты киҫеп ташлай, ә емеш бирерҙәйҙәрен, уңыш мулыраҡ булһын тип, таҙарта+.
3Минең еткергән һүҙем аша һеҙ инде таҙарындығыҙ+.
4Мин һеҙҙә йәшәгән кеүек, һеҙ ҙә Миндә йәшәгеҙ. Йөҙөм ағасында булмаған ботаҡ үҙенән-үҙе емеш бирә алмаған кеүек, Миндә булмаһағыҙ, һеҙ ҙә бирә алмаҫһығыҙ+.

5Мин – йөҙөм ағасы, ә һеҙ – ботаҡтар. Кем Миндә йәшәй һәм Мин унда йәшәйем – шул ғына күп емеш бирер. Минән башҡа бер ни ҙә эшләй алмаҫһығыҙ+.
6Кемдәр Миндә йәшәмәй, уларҙы ағас ботағы кеүек ҡырҡып ырғыталар һәм улар ҡорой. Ундай ботаҡтарҙы йыйып, утҡа ташлап яндыралар+.
7Ә инде Миндә йәшәһәгеҙ һәм Минең һүҙҙәрем һеҙҙә йәшәһә, ул саҡта теләгәнегеҙҙе һорағыҙ һәм һеҙгә бөтәһе лә бирелер+.
8Һеҙ күп емеш килтерәһегеҙ һәм Минең шәкерттәрем булаһығыҙ икән, бының менән Минең Атам данланыр.

9Атам Мине яратҡан кеүек, Мин дә һеҙҙе яраттым. Минең мөхәббәтемдә йәшәгеҙ+.
10Мин – Атамдың бойороҡтарын үтәп, Уның мөхәббәтендә йәшәйем, һәм һеҙ ҙә, бойороҡтарымды үтәһәгеҙ, Минең мөхәббәтемдә йәшәрһегеҙ.
11Ҡыуанысымды һеҙ татыһын һәм ул бар булмышығыҙҙы биләп алһын тип, һеҙгә ошоларҙы һөйләнем+.

12Минең бойороғом шул: Мин һеҙҙе яратҡан кеүек, һеҙ ҙә бер-берегеҙҙе яратығыҙ+.
13Дуҫтары өсөн үҙенең йәнен фиҙа ҡылған кешенең яратыуынан да бөйөк яратыу юҡ+.
14Бойороҡтарымды үтәһәгеҙ, һеҙ – Минең дуҫтарым+.
15Мин инде һеҙҙе хеҙмәтселәрем тип атамайым, сөнки хеҙмәтсе хужаһының ни эшләгәнен белмәй. Мин һеҙҙе дуҫтарым тип атаным, сөнки Атамдан ишеткәндәремдең барыһын да һеҙгә еткерҙем+.
16Мине һеҙ һайламанығыҙ, ә Мин һеҙҙе һайлап алдым; емеш килтерегеҙ һәм емешегеҙ һәр ваҡыт булып торһон тип, һеҙҙе Мин тәғәйенләп ҡуйҙым. Шулай итеп, Минең исемемдән Атанан нимә генә һораһағыҙ ҙа, Ул һеҙгә бирер+.
17Минең һеҙгә бойороғом шул: бер-берегеҙҙе яратығыҙ!+




Донъяның нәфрәте

18Әгәр ҙә донъя һеҙгә нәфрәтләнә икән, иҫегеҙҙә тотоғоҙ: ул һеҙҙән элек Миңә нәфрәтле+.
19Был донъяныҡы булһағыҙ, ул һеҙҙе үҙенеке кеүек итеп яратыр ине. Ләкин һеҙ был донъяныҡы түгел, Мин һеҙҙе, һайлап алып, был донъянан айырҙым, шунлыҡтан донъя һеҙгә нәфрәтләнде+.
20«Хеҙмәтсе үҙенең хужаһынан ҙурыраҡ түгел», – тигән һүҙҙәремде хәтерләгеҙ. Мине эҙәрләгәндәр икән, һеҙҙе лә эҙәрләрҙәр. Минең һүҙемде тотһалар, һеҙҙекен дә тоторҙар+.
21Улар быларҙың барыһын да Минең исемем хаҡына эшләр, сөнки Мине Ебәргәнде белмәйҙәр.
22Мин донъяға килеп уларға һөйләмәгән булһам, ғәйепле булмаҫтар ине, ә хәҙер ғәйептән аҡланыр саралары юҡ+.
23Миңә нәфрәтле кеше Минең Атама ла нәфрәтле+.
24Башҡа бер кем дә эшләй алмаған эштәрҙе эшләп күрһәтмәгән булһам, улар ғәйепле булмаҫ ине; ә хәҙер, күрһәләр ҙә, барыбер Миңә лә, Атама ла нәфрәтлеләр+.
25+Әммә уларҙың ҡанунында «Улар Мине һис бер юҡҡа күрә алманы» тип яҙылған һүҙҙәр тормошҡа ашһын өсөн шулай булды+.

26Мин Атанан һеҙгә Яҡлаусы ебәрәсәкмен. Ул – Атанан сыҡҡан Хәҡиҡәт Рухы – килгәс, Минең хаҡта шаһитлыҡ ҡыласаҡ+.
27Һеҙ ҙә Минең шаһиттарым, сөнки баштан уҡ Минең менән бергә булдығыҙ+.


16

161Мин быларҙы иманығыҙ ҡаҡшамаһын өсөн һөйләнем.
2Һеҙҙе ғибәҙәтханаларҙан айырырҙар. Хатта шундай ваҡыт килер: һеҙҙе үлтергән һәр кем, Аллаға шуның менән хеҙмәт итәм, тип уйлар+.
3Ә былай эшләүҙәре, Атаны ла, Мине лә белмәүҙәренән+.
4Мин быны шуның өсөн әйттем: уларҙың ваҡыты еткәс, ошо хаҡта һөйләгәндәремде иҫегеҙгә төшөрөрһөгөҙ. Элек быларҙы һөйләмәнем, сөнки һеҙҙең менән бергә инем+.







Йософтоң үҙен туғандарына танытыуы

451Йософ эргәһендә торғандар алдында түҙеп тора алмаҫ хәлгә килде.

– Бөтәгеҙ ҙә сығығыҙ! – тип ҡысҡырҙы ул. Йософ үҙенең кем икәнен танытҡанда эргәлә сит кешеләрҙән бер кем дә юҡ ине.
2Ул шул тиклем ҡысҡырып иланы, уны Мысыр кешеләре лә ишетте, һүҙ фирғәүен һарайына ла барып етте.

3– Мин – Йософ, – тине ул ағаларына. – Атайым нисек, иҫәнме әле?

Тегеләр иһә шаҡ ҡатып, бер һүҙ ҙә әйтә алмай торҙо.

4– Яҡын килегеҙ, – тине Йософ. Ағалары уның янына килде.

– Был мин, Йософ, – тип өҫтәне, – һеҙ Мысырға һатҡан ҡустығыҙ.
5Ләкин бының өсөн үҙегеҙҙе ғазапламағыҙ, өҙгөләнмәгеҙ. Һеҙҙең ғүмерегеҙҙе һаҡлап ҡалыр өсөн Алла мине бында һеҙҙән алда Үҙе ебәргән.
6Ер йөҙөндә бына ике йыл инде аслыҡ хөкөм һөрә. Алда тағы биш йыл бар. Ул биш йыл эсендә һөрөү ҙә, урыу ҙа булмаясаҡ.
7Алла һеҙҙең нәҫел-ырыуығыҙҙы ер йөҙөндә һаҡлар өсөн һәм йәндәрегеҙҙе бөйөк афәттән ҡотҡарып алып ҡалыр өсөн алдан уҡ мине бында ебәргән!
8Һеҙ түгел – Алла мине бында ебәргән дә шуны насип иткән: фирғәүендең баш вәзире – уның бөтә мөлкәтенең хужаһы һәм бөтә Мысыр ерендә хөкөм йөрөтөүсе булып киттем мин хәҙер.

9Тиҙерәк атайым янына ҡайтығыҙ ҙа әйтегеҙ уға: «Улың Йософ шуны мәғлүм ҡыла: Алла мине бөтә Мысырҙың хакимы итте. Һис кисекмәҫтән миңә килеп ет.
10Һин Гошен ерендә төйәкләнерһең, улдарың, улдарыңдың балалары, көтөүҙәрең, мал-мөлкәтең менән бергә минең эргәмдә генә булырһың.
11Һин унда бер ниндәй нужа күрмәй йәшәрһең, ғаиләң дә, мал-тыуарың да мохтажлыҡ кисермәҫ – сөнки аслыҡ тағы биш йыл дауам итәсәк әле».

12– Бына күреп тораһығыҙ, – тине Йософ. – Ҡустым Бинйәмин, һин дә күрәһең! Был мин, мин бит һеҙҙең менән һөйләшәм!
13Мысырҙа минең ниндәй бөйөк һәм шөһрәтле кеше икәнемде атайыма еткерегеҙ. Нимәләр күргәнегеҙҙе һөйләгеҙ ҙә атайымды тиҙерәк бында килтерегеҙ!

14Ул ҡустыһы Бинйәминде ҡосаҡлап алды ла илап ебәрҙе, Бинйәмин дә уны ҡосаҡлап иланы.
15Һуңынан Йософ илай-илай башҡа ағайҙарын да ҡосаҡлап үпте, шунан һөйләшеүҙәр башланды.

16Йософҡа ағайҙарының килеүе тураһында фирғәүен һарайына ла барып ишетелде. Фирғәүен дә, уның һарай әһелдәре лә был хәбәрҙе хуш күреп ҡабул итте.
17Фирғәүен Йософҡа былай тине:

– Ағайҙарыңа әйт, былай эшләһендәр: йөк хайуандарына кәрәк-яраҡтарын тейәһендәр ҙә Ҡәнғәнгә юлланһындар.
18Ҡайтып, атайығыҙҙы һәм бөтә ғаиләгеҙҙе алып, бында кире әйләнеп килһендәр. Мин уларға Мысырҙың иң яҡшы ерҙәренән урын бирермен. Тупрағы май һымаҡ ерҙәрҙең емештәрен ашап йәшәрһегеҙ.
19Уларға Мысырҙан ҡатын-ҡыҙ һәм бала-саға өсөн арбалар алып китергә бойор, үҙҙәре менән атайығыҙҙы ла алып килһендәр.
20Тороп ҡалған мөлкәттәре өсөн ҡайғырып тормаһындар: Мысырҙағы бөтә яҡшы нәмә уларҙыҡы булыр.

21Исраил улдары шулай эшләне. Йософ, фирғәүен әйткәнсә, уларға арбалар, юлға аҙыҡ,
22һәр береһенә өр-яңы кейем, Бинйәмингә өс йөҙ шекел көмөш һәм биш ҡат кейем бирҙе.
23Атаһына Мысыр ерендәге һәр төрлө ниғмәттән ун ишәккә тейәп оҙатты, ун инә ишәккә иген, икмәк, юлға башҡа төрлө аҙыҡ-түлек тейәтте.

24Туғандарын оҙатҡанда Йософ:

– Юлда ғауғалашмағыҙ, – тип ҡалды.

25Улар Мысырҙан китеп, Ҡәнғәнгә, аталары янына ҡайтып етте.

26– Йософ тере, – тине улар Яҡупҡа, – хәҙер ул бөтә Мысырға идара итә.

Яҡуптың йөрәге туҡтап ҡалғандай булды: уларға ышана алманы.
27Ләкин улдары уға Йософтоң әйтеп ебәргән һүҙҙәрен һөйләгәс, үҙен алырға тип Йософ ебәргән арбаларҙы үҙ күҙҙәре менән күргәс, Исраилдың рухы күтәрелде,
28ул былай тине:

– Етте! Улым Йософ иҫән-һау! Үлерҙән алда уны барып күрәйем!

Яҡуптың Мысырға күсеп килеүе

461Исраил, бөтә мөлкәтен йыйып алып, юлға сыҡты. Беер-Шәвәғкә килеп еткәс, ул атаһы Исхаҡтың Аллаһына бағышлап ҡорбан салды+.
2Шул төндө Алла күренмештә:

– Яҡуп, Яҡуп, – тип өндәште.

– Эйе, – тип яуап бирҙе Яҡуп.

3Алла былай тине:

– Мин Алла, атайың Аллаһымын. Ҡурҡма, күс Мысырға: унда Мин һинән бөйөк халыҡ бар ҡылырмын.
4Мысырға һинең менән Мин Үҙем барам, Үҙем үк һине унан алып та сығырмын. Йософ күҙҙәреңде үҙ ҡулдары менән йомдорор+.

5Яҡуп Беер-Шәвәғтән ҡуҙғалып китте.

Улдары аталары Яҡупты, бала-саға, ҡатын-ҡыҙҙарҙы фирғәүен ебәргән арбаларға ултыртып алып китте;
6үҙҙәре менән Ҡәнғәндә туплаған мал көтөүҙәре, мөлкәттәре бара ине. Шулай итеп, Яҡуп бөтә нәҫел-ырыуы менән Мысырға күсенде:
7улдарын, ҡыҙҙарын, ейән-ейәнсәрҙәрен – барлыҡ ырыуын Мысырға алып килде ул.

8•Бына Исраилдың Мысырға күсеп килгән улдарының – Яҡуп менән улдарының исемдәре:

Яҡуптың баш балаһы Рәүвән+.
9Рәүвәндең улдары: Ханох, Паллу, Хесрон һәм Карми+.
10Шимғондың улдары: Йемуил, Ямин, Оһад, Яхин, Сохар һәм ҡәнғәниҙәрҙән алған ҡатынының улы Шаул.+
11Левиҙең улдары: Гершон, Ҡыһаҫ һәм Мерари+.
12Йәһүҙәнең улдары: Ғер, Онан, Шела, Пәрәс һәм Зерах.

Ғер менән Онан Ҡәнғәндә саҡта уҡ вафат булды, ә Пәрәстең Хесрон һәм Хамул исемле улдары тыуҙы+.
13Исасхарҙың улдары: Толағ, Пуа, Йов һәм Шимрон+.
14Зевулундың улдары: Сәрәд, Элон һәм Яхлеил+.
15Былар Яҡуптың Лиәнән тыуған балалары. Лиә уларҙы һәм ҡыҙы Динәне Паддан-Арамда тапҡайны. Яҡуптың улдары һәм ҡыҙҙары йәмғеһе утыҙ өс кеше ине.

16Ғадтың улдары: Сифион, Хагги, Шуни, Әсбон, Ғери, Ароди, Арели+.
17Ашерҙың улдары: Имна, Ишуа, Ишуи һәм Бериға. Уларҙың ҡыҙ туғаны Сәрах. Бериғаның улдары: Хәвәр һәм Малкиил+.
18Былар – Лавандың ҡыҙы Лиәгә хеҙмәтсе итеп биргән Зилпа менән Яҡуптан таралған нәҫел. Улар барлығы ун алты кеше.

19Яҡуптың ҡатыны Рәхиләнән тыуған улдары: Йософ менән Бинйәмин.
20Йософтоң Мысырҙа Он ҡалаһының ҡаһины Потиферағтың ҡыҙы Аснаҫтан Менашше менән Әфраим исемле ике улы тыуҙы+.
21Бинйәминдең улдары: Белағ, Бәхәр, Ашбел, Гера, Нағаман, Әхи, Рош, Муппим, Хуппим һәм Ард+.
22Яҡуп менән Рәхиләнән таралған нәҫел: барлығы ун дүрт кеше.

23Дандың улы: Хушим+.
24Нафталиҙың улдары: Яхсеил, Гуни, Йесәр һәм Шиллем+.
25Былар – Лавандың ҡыҙы Рәхиләгә биргән Билһанан таралған нәҫел: барлығы ете кеше.




Яҡуп улдарының Гошенда төйәкләнеүе

26Улдарының ҡатындарынан башҡа, Яҡуп нәҫеленән булған һәм уның менән бергә Мысырға күсеп килгән кешеләр бөтәһе алтмыш алты ине. Былар барыһы ла Яҡуптың нәҫеле.
27Йософтоң Мысырҙа тыуған ике улы менән бергә Яҡуптың Мысырға күскән ғаиләһе етмеш кешенән тора ине+.

28Яҡуп Гошен юлын белешер өсөн Йәһүҙәне Йософҡа алдан ебәргәйне. Улар Гошенға етеп килгәндә,
29Йософ арбаһын егергә ҡушты ла Гошенға атаһын ҡаршыларға китте. Атаһын күреү менән, атлығып уның муйынына барып һарылды һәм ҡосағында бик оҙаҡ иланы.
30Исраил Йософҡа:

– Һине имен-аман күрҙем, инде үлһәм дә үкенмәйем, – тине.

31Йософ ағаларына һәм барлыҡ туған-ырыуына:

– Хәҙер фирғәүенгә, минең яныма Ҡәнғәндән ағайҙарым менән атайымдың ғаиләһе килде, тип хәбәр итергә барам, – тине. –
32Улар мал бағыусылар, һарыҡ көтәләр, үҙҙәре менән ваҡ һәм эре малдарын, бөтә мөлкәттәрен алып килгәндәр, тип әйтәм.

33Фирғәүен һеҙҙе саҡырып: «Нимә менән шөғөлләнәһегеҙ?» – тип һораһа,
34былай тип яуап бирегеҙ: «Беҙ ҡолдарың, ата-бабаларыбыҙ кеүек, бала саҡтан уҡ мал көтәбеҙ». Шул саҡта һеҙҙе Гошен ерендә төйәкләндерер, сөнки мысырҙар мал көтөүселәрен ерәнгес һанай+.

471Фирғәүен янына барғас, Йософ былай тине:

– Ҡәнғәндән атайым менән ағайҙарым килде, үҙҙәре менән барлыҡ мал-тыуарын, булған мөлкәттәрен алып килгәндәр. Әле улар Гошен ерендә.

2Йософ фирғәүен янына биш ағаһын алып килгәйне.
3Фирғәүен уларҙан:

– Ни менән көн күрәһегеҙ? – тип һораны.

– Беҙ ҡолдарың, ата-бабаларыбыҙ кеүек, һарыҡ көтәбеҙ, – тип яуап ҡайтарҙы Йософтоң ағалары.

4Тағы былай тип өҫтәнеләр:

– Беҙ был ергә йәшәргә тип күсенеп килдек. Ҡәнғәндә хәҙер бик ҡурҡыныс аслыҡ хөкөм һөрә, көтөүлектәр ҡороп кипте. Беҙ ҡолдарыңа Гошен ерендә төпләнергә рөхсәт итһәң ине.

5Фирғәүен Йософҡа:

– Атайың менән туғандарың яныңа килгән, – тине. –
6Бөтә Мысыр иле һинең алдыңда. Әйҙә, уларҙы еребеҙҙең иң яҡшы төбәктәренә урынлаштыр. Йәшәһендәр Гошен ерендә. Әгәр араларында яраҡлы кешеләр табыла икән, уларға минең көтөүҙәремде лә көтөргә ҡуш.

7Шунан Йософ фирғәүен янына атаһы Яҡупты алып килде. Яҡуп фирғәүенгә фатиха бирҙе.
8Фирғәүен унан:

– Һиңә нисә йәш? – тип һораны.

9– Йөҙ ҙә утыҙ йыл йәшәнем яҡты донъяла, – тип яуап бирҙе Яҡуп. – Был бик күп түгел, әммә ул йылдар бик ауыр булды. Уларҙы ата-бабаларымдың ғүмере менән сағыштырырлыҡ түгел+.

10Яҡуп, фирғәүенгә тағы фатиха ҡылып, уның янынан сыҡты.

11Йософ, фирғәүен ҡушҡанса, атаһы менән ағаларын Мысырҙың иң яҡшы еренә, Рағмесес төбәгенә урынлаштырҙы, шунда ер бүлеп бирҙе+.
12Йософ атаһына, ағаларына, барлыҡ туған-ырыуына, ғаиләләге балалар һанына ҡарап, ризыҡ өләште.




Аслыҡтың көсәйеүе

13Ул арала ҡытлыҡ шул тиклем көсәйҙе, бөтә илдәрҙә икмәктең әҫәре лә ҡалманы. Мысыр менән Ҡәнғән ере тамам бөлдө.
14Халыҡҡа иген һатып, Йософ фирғәүен ҡаҙнаһына Мысыр һәм Ҡәнғән ерендәге бөтә көмөштө йыйып алды.
15Мысырҙа ла, Ҡәнғәндә лә көмөш бөткәс, Мысыр халҡы Йософҡа:

– Икмәк бир беҙгә! Күҙ алдыңда ятып үләйекме ни? Көмөшөбөҙ бөттө, – тип ялбарҙы.

16– Көмөшөгөҙ бөтһә, – тине Йософ, – мал килтерегеҙ, икмәкте малға алыштырырмын*.

17Улар көтөү-көтөү малдарын алып килде, Йософ икмәкте мал-тыуарға: ат, һарыҡ, кәзә, һыйыр, ишәктәргә алмашып бирә башланы. Бер йыл буйы шулай булды.
18Икенсе йылды мысырҙар йәнә Йософҡа килделәр:

– Хакимыбыҙҙан йәшерене юҡ, көмөшөбөҙ ҙә бөттө, мал-тыуарыбыҙ ҙа – барыһы ла һин әфәнде ҡулына күсте, – тине улар. – Йәнебеҙ менән ер биләмәбеҙҙән башҡа һиңә бирерлек бер нәмәбеҙ ҡалманы.
19Һинең күҙ алдыңда еребеҙ-ниебеҙ менән үлеп ятайыҡмы ни инде? Икмәккә алмашҡа үҙебеҙҙе лә, еребеҙҙе лә ал – беҙ еребеҙ менән бергә фирғәүендең ҡолдары булайыҡ. Тик орлоҡ ҡына бирә күр – үҙебеҙ тере ҡалайыҡ та ер буш ятмаһын.

20Шул рәүешле Йософ Мысырҙағы бөтә ерҙе фирғәүенгә һатып алып бөттө. Мысыр халҡы береһе лә ҡалмай уға ерен һатты – аслыҡ шул тиклем көслө ине. Бөтә ер фирғәүен милкенә күсте.
21Ә Мысыр кешеләренең барыһын да – илдең бер сигенән икенсе сигенә тиклем – Йософ фирғәүендең ҡолдары итте.
22Бары тик ҡаһиндарҙың ерҙәре генә һатып алынманы, сөнки уларҙың биләмәләре фирғәүен тарафынан үҙҙәренә беркетелгән һәм улар шулар иҫәбенә туҡланып йәшәй ине. Шуға күрә уларҙың ерҙәре һатылманы.

23Йософ халыҡҡа:

– Һеҙҙе лә, баҫыуҙарығыҙҙы ла фирғәүенгә һатып алдым, – тине. – Инде орлоҡ алығыҙ ҙа сәсегеҙ.
24Ошо көндән башлап уңыштың биштән бер өлөшөн фирғәүенгә бирәсәкһегеҙ, ә биштән дүрт өлөшөн орлоҡҡа һәм үҙегеҙгә, балаларығыҙға, йорттағыларға ашарға ҡалдырасаҡһығыҙ.

25– Һин беҙҙе үлемдән ҡотҡарҙың! – тине Мысыр кешеләре. – Һин хакимыбыҙҙың күңеленә хуш килеп, фирғәүенгә ҡол булып йәшәйек.

26Йософ урынлаштырған ҡанун Мысырҙа бөгөн дә һаҡланып килә: ҡаһиндар ҡулындағы ер биләмәләренән башҡа, илдәге һәр биләмәнән алынған уңыштың биштән бер өлөшө фирғәүенгә бирелергә тейеш.

27Исраил нәҫеле Мысыр иленең Гошен төбәгендә урынлашты. Улар шунда ер биләп, артып-ишәйеп китте.

28Ун ете йыл йәшәне Яҡуп Мысырҙа, ул барлығы йөҙ ҙә ҡырҡ ете йыл ғүмер һөрҙө.
29Әжәле яҡынлашыуын һиҙеп, Исраил улы Йософто саҡырып алды ла:

– Әгәр ҙә күңелеңә хуш килһәм, балам, ҡулыңды минең йән еремә ҡуй ҙа, һөйөүеңде һәм тоғролоғоңдо күрһәтеп ант ит. Зинһар, Мысырҙа ерләмә мине! – тине. –
30Ата-бабаларым хозурына күскәс, Мысырҙан алып китеп, улар ятҡан зыяратҡа ҡуй.

– Нимә әйтһәң, шуны эшләрмен, – тип яуап бирҙе Йософ+.

31– Ант ит, – тине Исраил.

Йософ ант итте, ә Исраил ятҡан көйөнсә генә баш эйҙе+.

Яҡуптың Менашше менән Әфраимға фатиха биреүе

481Бер аҙҙан Йософҡа: «Атайың ауырый», – тип хәбәр иттеләр. Ул ике улын – Менашше менән Әфраимды – үҙе менән алып юлға сыҡты.

2– Улың Йософ килде, – тинеләр Яҡупҡа.

Яҡуп, барлыҡ көсөн йыйып, түшәгендә тороп ултырҙы.
3Йософҡа былай тине:

– Бер ваҡыт Лузда, Ҡәнғән ерендә, миңә сикһеҙ ҡөҙрәт Эйәһе Алла күренде. Фатихаһын биреп, Ул:
4«Мин һинең тоҡомоңдо үрсемле һәм күп һанлы итәм, һинән бик күп халыҡ тараласаҡ, ә был ерҙе мәңгелек милек итеп һинең нәҫел-ырыуыңа бирәм», – тип әйтте+.

5– Инде хәҙер, һинең менән бергә, мин килгәнгә тиклем Мысырҙа тыуған ике улың да минеке, – тине Яҡуп Йософҡа. – Әфраим менән Менашше минең өсөн Рәүвән менән Шимғон кеүек үк+.
6Ә уларҙан һуң тыуған балалар – һинеке, әммә улар ҙа оло ағаларының ырыуына ҡарар һәм уларҙың өлөшөнән мираҫ алыр.

7– Ә минең Рәхиләм, – тип дауам итте Яҡуп, – ҡыҙғанысҡа ҡаршы, Паддандан ҡайтып килгән саҡта Ҡәнғәндә, Әфраҫанан алыҫ түгел юлда, вафат булды. Мин уны шунда – Әфраҫа юлында ерләнем. (Әфраҫа хәҙер «Бейт-Ләхәм» тип атала.)+

8Исраил Йософтоң балаларына ҡарап:

– Кемдәр былар? – тип һораны.

9– Былар минең улдарым, – тине Йософ, – уларҙы Алла миңә ошонда бирҙе.

– Килтер уларҙы минең яныма, – тине Исраил, – фатихамды бирәйем.

10Исраилдың күҙҙәре ҡартлыҡтан томанланғайны инде – бик насар күрә ине. Йософ балаларын уның янына алып килде. Исраил уларҙы ҡосаҡлап үпте лә
11Йософҡа:

– Һинең йөҙөңдө күрергә лә өмөтөм юҡ ине, бына Алла балаларыңды ла күрергә насип итте, – тине.

12Йософ, улдарын атаһының тубығынан алды ла, уның алдында йөҙтүбән ергә ҡапланды.
13Унан, кесе улы Әфраимды уң ҡулынан, өлкән улы Менашшены һул ҡулынан етәкләп, Исраил алдына алып килде. Улдарының кесеһе Исраилдың һул яғына, өлкәне уң яғына тура килә ине.
14Исраил, ҡулдарын алға табан салыштырып һуҙып, уң ҡулын кесеһе Әфраимдың, һул ҡулын баш бала булған Менашшеның башына һалды.

15Исраил, Йософто мөбәрәк ҡылып, былай тине:


– Аллам – Һинән айырылманы ата-бабам Ибраһим вә Исхаҡ!

Аллам – Һин бағыусымдыр минең ошо көнгә тиклем һәм һәр саҡ.

16Бөтә афәттәрҙән мине һаҡлаған фәрештә

Ошо йәштәргә лә фатиха бирһен!

Исемем, ата-бабам Ибраһим менән Исхаҡ исеме

Ошо уландарҙың исемендә дауам итһен.

Нәҫелдәре ер йөҙөндә ишәйгәндән-ишәйһен!



17Йософ атаһының уң ҡулын Әфраимдың башына һалғанын күрҙе лә, быны хушһынманы. Ул атаһының ҡулын Әфраимдан алып Менашшеның башына һалмаҡсы булды.

18– Улай түгел, атай, – тине Йософ. – Бына баш бала, уң ҡулыңды уның башына һал.

19Әммә Исраил баш тартты:

– Беләм, – тине, – беләм мин, улым. Менашшеның тоҡомонан да бөйөк халыҡ тараласаҡ. Шулай ҙа кесеһе унан уҙып китер һәм бик күп халыҡтарға башланғыс һалыр+.

20Шул көндө Исраил ейәндәрен фатихалап былай тине:


– Киләсәктә үрнәк булыр исемегеҙ Исраилда:

«Алла һине Әфраим һымаҡ,

Менашше шикелле итһен!» –

тип ҡабатлар исраилдар хәйер-доға теләгәндә.



Шулай итеп, Яҡуп Әфраимды Менашшенан өҫтөн ҡуйҙы.

21Шунан Исраил Йософҡа былай тине:

– Мин оҙаҡламай үлермен. Ләкин Алла һеҙҙең менән буласаҡ, ул һеҙҙе ата-бабаларығыҙҙың еренә кире ҡайтарасаҡ.
22Ә мин һиңә таулы ерҙе* өҫтәп бирәм: һин ағай-энеләреңдән юғарыраҡ буласаҡһың. Мин уны әмөриҙәрҙән ҡылыс һәм уҡ менән яулап алғайным.

Яҡуптың һуңғы һүҙҙәре


491•Яҡуп улдарын саҡырып былай тине:

– Эргәмә йыйылығыҙ, киләсәктә һеҙҙе ниҙәр көткәнен һөйләйем.

2Бергәләшеп тыңлағыҙ, Яҡуп улдары,

Атағыҙ Исраилға ҡолаҡ һалығыҙ!






3Рәүвән, һин минең баш балам, ҡөҙрәтемһең,

Ирлек ғәйрәтемдең тәүге емешеһең.

Абруйың бөтәһенекенән дә өҫтөн,

Көс-ҡеүәтең һәммәһенекенән дә күп!

4Әммә һин ташҡын һыу һымаҡ дыуамалһың,

Инде хәҙер алдын була алмаҫһың.

Сөнки атайыңдың түшәгенә ятып,

Ятыр урынымды бысраттың+.






5Шимғон менән Леви – бер туғандыр,

Ҡылыстары – рәхимһеҙлек ҡоралылыр!+

6Уртаҡ түгел улар менән минең уйым,

Улар ҡорон урап үтә минең юлым.

Асыуҙарында улар кеше үлтерҙе,

Ҡыҙыҡ өсөн үгеҙ имгәттеләр.

7Әйҙә асыуҙары ҡәһәр алһын,

Сөнки улар үтә рәхимһеҙ.

Ҡарғыш төшһөн уларҙың рәхимһеҙ асыуына,

Сөнки улар сикһеҙ-самаһыҙ!

Мин уларҙы Яҡуп нәҫелендә бүлгесләрмен,

Исраил ҡәүеме араһында таратырмын!+






8Йәһүҙә, ағай-энең данлар, маҡтар һине!

Дошмандарыңдың муйыны ҡулыңда булыр,

Атайыңдың улдары алдыңда баш эйер+.

9Табышы өҫтөндә дәһшәтле ҡалҡынған

Йәш арыҫлан һин, Йәһүҙә.

Гүйә ул арыҫлан – ырғыр алдынан ергә һырыҡҡан –

Ошо хәлендә кем бар уны борсорға баҙнат иткән+?

10Хужаһы* килгәнгә тиклем

Хакимлыҡ таяғы Йәһүҙәнең ҡулынан ысҡынмаҫ.

Етәкселек уның нәҫел-ырыуынан китмәҫ.

Ҡәүемдәр уның һүҙенән сыҡмаҫ+.

11Уның ишәген бәйләр бау – йөҙөм ботағы булыр,

Ишәк балаһын бәйләр бау – йөҙөм тәлгәше булыр.

Кейемдәрен ул шарапта сайҡатыр,

Өҫтөндәге сапанын йөҙөм һутында йыуыр.

12Шараптан күҙҙәре янып торор,

Тештәре һөттән аҡ булыр.






13Ғүмер һөрөр Зевулун диңгеҙ яры буйында,

Караптар туҡтай торған урында.

Ерҙәренең сиге һуҙылыр Сидонға ҡәҙәр+.






14Исасхар ул – көслө ишәк ише,

Йөктәр араһында ята булыр;

15Ул тыныс һәм рәхәт урын,

Күңеленә ятҡан бер ер күрһә,

Йөк күтәрер өсөн һыртын ҡуйыр,

Ауыр хеҙмәткә буйһонор.






16Дан Исраил ырыуҙарының береһе булып

Үҙ халҡы өҫтөнән хөкөм ҡылыр+.

17Дан йылан буласаҡ юлда ятҡан,

Юлға сығып ятҡан ағыулы йылан.

Аңғармаҫтан сағыр аттың аяғын,

Һыбайлыһы салҡан йығылыр+.






18Йә, Раббы! Ҡотҡарыуыңа өмөтләнәм+.






19Кеше талаусылар Ғадтың юлын баҫыр,

Үҙҙәрен таларға тип арттарынан ул да осор.






20Ашерҙың ризығы мул булыр,

Батшалар унан һыйланыр.






21Нафтали – гүйә ирекле болан,

Матур-матур балалар тыуҙырған болан.






22Йософтоң булмышы – емешле йөҙөмдөр,

Инеш буйында үҫкән емешле ағастыр.

Ботаҡтары диуарҙар өҫтөнән ашыр.

23Уҡсылар уға асырғанып һөжүм иттеләр,

Дошманлашып өҫтөнә уҡ яуҙырҙылар.

24Әммә уның кереше булды һәр саҡ тартыулы,

Сөнки уның ҡул көсөнөң сығанағы –

Яҡуптың Ҡөҙрәтле Аллаһы,

Исраилдың ҡаяһы һәм көтөүсеһе+.

25Ул – атайыңдың Аллаһы, Ул ярҙамын бирер,

Ул – сикһеҙ ҡөҙрәт Эйәһе, фатиха бирер.

Ул фатиха яуыр асмандан,

Ул фатиха ҡалҡыр упҡындан,

Әсә күкрәге һәм ҡарынынан.

26Атайыңдың хәйер-доғаһы мәңгелек тауҙар,

Мәңгелек ҡалҡыулыҡтарҙан да артығыраҡ.

Был бәрәкәттәрҙең һәммәһе Йософ өлөшөнә төшһөн,

Туғандары араһында иң өҫтөн торғанына насип итһен!+






27Бинйәмин йыртҡыс бүрегә оҡшаш;

Иртәнге ауын ашап бөтөрөр,

Кисен яумалын өлөшләп бүлер+.





28Исраил нәҫеленең ун ике ырыуы бына шулар. Аталары уларҙы мөбәрәк ҡылып ошо һүҙҙәрҙе әйтте һәм һәр береһенә уға тейешле фатихаһын бирҙе.




Яҡуптың вафаты

29Яҡуп, улдарына васыят әйтеп, былай тип бойорҙо:

– Оҙаҡламай мин үлеп, ата-бабаларыма ҡушылырмын. Мине ата-бабаларым янына, хитти Ғәфрон баҫыуындағы мәмерйәлә ерләгеҙ.
30Был мәмерйә Ҡәнғән ерендә, Мамре янында, Махпела баҫыуында булыр, ә ул баҫыуҙы ҡартатайым Ибраһим хитти Ғәфрондан зыярат урыны итеп һатып алған.
31Ибраһим менән ҡатыны Сара ла, Исхаҡ менән ҡатыны Рабиға ла шунда дәфен ҡылынған, мин Лиәне лә шунда ҡуйҙым+.
32Баҫыу менән ундағы мәмерйә хиттиҙәрҙән һатып алынған.

33Улдарына ошо васыяттарын әйтеп бөткәндән һуң, Яҡуп түшәгенә һуҙылып ятты ла, һуңғы һулышын алып, халҡының ата-бабалары менән ҡушылды.

Яҡупты ерләү

501Йософ атаһының өҫтөнә йығылды, илай-илай мәрхүмде үпте.
2Һуңынан үҙ хеҙмәтендәге табиптарға атаһының мәйетен бәлзәмләргә әмер бирҙе. Табиптар Исраилды бәлзәмләргә кереште.
3Был эш ҡырҡ көн буйы дауам итте, сөнки бәлзәмләү өсөн шул тиклем ваҡыт талап ителә ине. Мысырҙар етмеш көн Исраил өсөн йәш түкте.
4Матәм көндәре тамамланғас, Йософ фирғәүендең һарай әһелдәренә мөрәжәғәт итеп:

– Әгәр ҙә күңелегеҙгә хуш килһәм, фирғәүенгә әйтегеҙ әле, – тине. –
5Атайым минән ант иттереп: «Бына мин үләм. Мине Ҡәнғәндә, үҙем өсөн алдан әҙерләп ҡуйған ҡәбергә ҡуй», – тигәйне. Мин фирғәүендең атайымды шунда алып барып ерләп ҡайтырға рөхсәт итеүен һорайым.

6Фирғәүен рөхсәт бирҙе.

– Бар, атайыңды ҡуйып ҡайт. Антыңды үтә, – тине.

7Йософ атаһын ерләргә тип юлға сыҡты, уның менән бергә фирғәүендең барлыҡ түрәләре, бөтә һанаттары, Мысыр иленең аҡһаҡалдары,
8Йософтоң бар ғаиләһе, ағай-энеһе һәм атаһының өйөндәге кешеләр китте. Гошен ерендә бары тик бала-саға менән мал-тыуар ғына ҡалды.
9Улар менән бергә атлылар һәм арбалылар ҙа юлға сыҡты, шуға күрә ҙур бер төркөм булып барҙылар.

10Иордан аръяғындағы Горен-Атадҡа барып еткәс, улар күмәкләшеп ҡысҡырып илай-илай матәм йолаһын үткәрҙеләр. Йософ атаһы өсөн ете көн йәш түкте.
11Ҡәнғәндә йәшәгән кешеләр Горен-Атадтағы матәмде күреп:

– Ҡара, нисек үкһеп илай был мысырҙар! – тиеште.

Шуға ла Иордан аръяғындағы был урын Авел-Мисраим* тип атала.

12Яҡуптың улдары аталарының ихтыярын үтәне:
13уны Ҡәнғәнгә алып ҡайтып, Мамре ҡаршыһындағы Махпела баҫыуында булған мәмерйәлә дәфен ҡылдылар. Был мәмерйәне Ибраһим хитти Ғәфрондан зыярат урыны итеп баҫыуы менән бергә һатып алғайны+.
14Атаһын ерләгәс, Йософ, уның ағай-энеһе, улар менән барған бөтә кешеләр Мысырға әйләнеп ҡайтты.




Йософтоң туғандарын тынысландырыуы

15Аталары үлгәндән һуң, Йософтоң ағалары уйға ҡалды: «Әгәр Йософ беҙгә элеккесә асыу һаҡлап, беҙҙән күргән яуызлыҡ өсөн үс алырға теләһә, ни эшләрбеҙ?»
16Шуға күрә Йософҡа хәбәр ебәрҙеләр: «Вафаты алдынан атайың былай тип васыят итте: барып Йософҡа әйтегеҙ:
17„Һинән шуны һорайым: ағайҙарыңдың гонаһын, ғәйептәрен – һиңә күрһәткән яуызлыҡтарын ярлыҡаһаң ине“. Инде һин беҙҙе, атайың Аллаһының ҡолдарын, ғәфү итә күр инде!»

Йософ был һүҙҙәрҙе илай-илай тыңланы.

18Шунан туғандары килеп, уның алдында ергә ҡапланды:

– Бына беҙ һинең ҡолдарың! – тинеләр.

19Йософ уларға:

– Ҡурҡмағыҙ, – тип яуап бирҙе. – Мин Алламы ни?
20Һеҙ миңә ҡаршы уйлаған золом Алланың ихтыяры менән яҡшылыҡҡа әүерелде: әле күреп тораһығыҙ, шул арҡала күпме кеше ҡотҡарылды!
21Ҡурҡмағыҙ. Мин һеҙҙе һәм балаларығыҙҙы хәстәрләрмен.

Күңелдәренә хуш килерҙәй һүҙҙәр әйтеп, Йософ туғандарын тынысландырҙы.




Йософтоң вафаты

22Йософ бөтә нәҫел-ырыуы менән Мысырҙа төпләнде. Ул йөҙ ҙә ун йыл йәшәне;
23уға бүләләрен – Әфраимдың ейәндәрен күрергә, Менашшеның улы Махирҙың яңы тыуған балаларын алдына алырға насип булды+.

24Бер көндө Йософ туғандарына:

– Оҙаҡламай мин үлермен, – тине. – Ләкин бер көн килер: Алла һеҙгә ярҙам итер, һеҙҙе бынан Үҙе Ибраһимға, Исхаҡҡа һәм Яҡупҡа бирергә ант иткән ергә алып китер+.

25Йософ Исраил улдарынан ант иттерҙе:

– Алла һеҙгә мотлаҡ ярҙам итер, – тине. – Мысырҙан сыҡҡан сағығыҙҙа минең һөйәктәремде лә бынан алып китегеҙ+.

26Йософ йөҙ ҙә ун йәшендә вафат булды. Уны бәлзәмләп, Мысырҙа бер табутҡа һалдылар.







* 2:7 Йәһүд телендәге төп нөсхәлә был урында һүҙ уйнатыу: «адам» – кеше, «адама» – тупраҡ.

* 2:23 Йәһүд телендәге төп нөсхәлә һүҙ уйнатыу: «иш» – ир, «ишша» – ҡатын.

* 3:20 Һауа – йәһүд телендә «йәшәү» тигән мәғәнәлә.

* 3:24 Кирубтар – был урында Алланың баҡсаны ҡарауылларға ебәргән һаҡсылары.

* 4:1 Ҡабил – йәһүдсә «Ҡаин» – «ҡабул итеү» мәғәнәһендәге ҡылымдан яһалған.

* 4:25 Шеҫ – йәһүд телендә «бағышлау», «бүләк итеү» мәғәнәһендә.

* 5:29 Нух – йәһүд телендә «йыуаныс» тигән мәғәнәлә.

* 6:1-2 Илаһи заттар – йәһүд телендә һүҙмә-һүҙ: «Алла улдары» йәки «аллаларҙың улдары».

* 6:14 Гофәр – кипарис һымаҡ сайырлы һәм ылыҫлы ағас.

* 6:15 Терһәк – 45 см. Тимәк, кәмәнең ҙурлығы 135х22х13 м.

* 10:25 Пәләг – йәһүд телендә «бүлеү» тигән һүҙгә тура килә.

* 11:9 Бабил – йәһүд телендә «бутау, буталыу» тигәнде аңлатҡан «балал» һүҙенә ауаздаш.

* 14:13 Ғиври – еврейҙарҙың боронғо атамаһы; тамыры Ғевәр тигән кеше исеменән алынған.

* 16:11 Исмәғил – йәһүд телендә «Ишмаэл» – «Алла ишетте» тигән мәғәнәлә.

* 16:13 Эл-Рои – йәһүд телендә «Мине күреүсе Алла» тигән мәғәнәлә.

* 16:14 Беер-Лахай-Рои – йәһүд телендә «Мине күреүсе Тере Заттың ҡоҙоғо» тигән мәғәнәлә.

* 17:5 Ибрам – йәһүд телендә «Аврам» – «бөйөк ата» тигән мәғәнәлә.

* 17:5 Ибраһим – йәһүд телендә «Авраһам» – «күптәрҙең атаһы» тигән мәғәнәлә.

* 17:15 Сара – йәһүд телендә «бейбикә» тигән мәғәнәлә.

* 17:19 Исхаҡ – йәһүд телендә «көлөр» тигән мәғәнәлә.

* 18:6 Өс сеа – яҡынса 30,9 л.

* 19:22 Соғар – йәһүд телендә «бәләкәй» тигән мәғәнәлә.

* 19:37 Моав – йәһүд телендә «атайҙан» тигән мәғәнәлә.

* 19:38 Бен-Ғамми – йәһүд телендә «халҡымдың улы» тигән мәғәнәлә.

* 21:31 Беер-Шәвәғ – йәһүд телендә «ант ҡоҙоғо» йәки «ете ҡоҙоҡ» тигән мәғәнәлә.

* 22:14 Йәһүә-Йире – йәһүд телендә «Раббы хәстәрләр» тигән мәғәнәлә.

* 23:15 Шекел – 12 г.

* 24:10 Арам-Наһараим – Месопотамияның төньяҡ-көнбайыш өлөшө.

* 25:25 Ғаяз – йәһүд телендә «Ғесау» – «төклө» тигән мәғәнәлә.

* 25:26 Яҡуп – йәһүд телендә «үксәһен тотҡан» тигән мәғәнәлә.

* 25:30 Эдом – йәһүд телендә «ҡыҙыл» тигән мәғәнәлә.

* 25:31 Баш бала булыу – баш бала, йәғни иң өлкән ул, атаһының тоҡомон дауам итеүсе булған һәм ҡанун буйынса ул ике өлөш мираҫ алған.

* 26:20 Эсек – йәһүд телендә «ыҙғыш» тигән мәғәнәлә.

* 26:21 Ситна – йәһүд телендә «дошманлыҡ» тигән мәғәнәлә.

* 26:22 Реховоҫ – йәһүд телендә «иркенлек» тигән мәғәнәлә.

* 27:36 Яҡуп – был исемдең йәһүд телендә «хәйләкәр» тигән мәғәнәһе лә бар.

* 28:19 Бейт-Ил – йәһүд телендә «Алла йорто» тигән мәғәнәлә.

* 29:32 Рәүвән – йәһүд телендә «минең ҡайғымды күрҙе», йәки «күрегеҙ, ир бала» тигән мәғәнәлә.

* 29:33 Шимғон – йәһүд телендә «ишетте» тигән мәғәнәлә.

* 29:34 Леви – йәһүд телендә «йәбешкән», «бәйләнгән» тигән һүҙгә ауаздаш.

* 29:35 Йәһүҙә – йәһүд телендә «рәхмәт уҡыйым» тигән мәғәнәлә.

* 30:6 Дан – йәһүд телендә «ғәҙел хөкөм итте» тигән мәғәнәлә.

* 30:8 Нафтали – йәһүд телендә «мин көрәштем» тигән мәғәнәлә.

* 30:11 Ғад – йәһүд телендә «далан» тигән мәғәнәлә.

* 30:13 Ашер – йәһүд телендә «бәхетле» тигән мәғәнәлә.

* 30:18 Исасхар – йәһүд телендә «бүләк» тигән мәғәнәлә.

* 30:20 Зевулун – йәһүд телендә «хөрмәт» тигән мәғәнәлә.

* 30:24 Йософ – йәһүд телендә «тағы өҫтәһен» тигән мәғәнәлә.

* 31:47 Егар-Саһадуҫа, Галғед – боронғо арами телендәге «Егар-Саһадуҫа» ла, йәһүд телендәге «Галғед» та «шәһәҙәт өйөмө» тигәнде аңлата.

* 31:49 Миспа – йәһүд телендә «күҙәтсе манараһы» тигән мәғәнәлә.

* 32:2 Маханаим – йәһүд телендә «ике туплам» тигән мәғәнәлә.

* 32:28 Исраил – йәһүд телендә «Алла менән көрәшкән» йәки «Алла көрәшкән» тигән мәғәнәлә.

* 32:30 Пениил – йәһүд телендә «Алланың йөҙө» тигән мәғәнәлә.

* 33:17 Суккоҫ – йәһүд телендә «кәртә», «ҡыуыш» тигән мәғәнәлә.

* 33:20 Эл-Элоһе-Исраил – йәһүд телендә «Эл – Исраил Аллаһы» тигән мәғәнәлә.

* 35:5 Дәһшәт – руссаһы: ужас.

* 35:7 Ил-Бейт-Ил – йәһүд телендә «Бейт-Илдең Аллаһы» тигән мәғәнәлә.

* 35:8 Аллон-Бахут – йәһүд телендә «илашыу имәне» тигән мәғәнәлә.

* 35:18 Бен-Они – йәһүд телендә «ғазабымдың улы», Бинйәмин – «уң ҡулымдың улы» тигән мәғәнәлә.

* 37:29 …ул кейемдәрен йыртҡысланы – боронғо йәһүдтәрҙә ҡайғыны күрһәткән йола.

* 38:29 Пәрәс – йәһүд телендә «юл ярыу» тигән мәғәнәлә.

* 38:30 Зерах – йәһүд телендә «алһыу» тигән мәғәнәлә.

* 41:45 Он – грекса «Гелиополис» («Ҡояш ҡалаһы»), боронғо Мысыр ҡалаһының атамаһы. Мысырҙарҙың Ҡояш аллаһы Раға табыныу үҙәге шунда урынлашҡан булған.

* 41:51 Менашше – йәһүд телендә «онотторҙо» тигән мәғәнәлә.

* 41:52 Әфраим – йәһүд телендә «емешле» тигән мәғәнәлә.

* 47:16 Мысыр халҡы итте бик ашамаған, уларҙың динендә күп ашау ҙа тыйылған.

* 48:22 Таулы ер – йәһүд телендә Шәхәм ҡалаһының атамаһына ауаздаш.

* 49:10 Хужаһы – йәһүд телендә «Хужаһы» йәки «Шило» йәиһә «Шилоға» тигән һүҙ.

* 50:11 Авел-Мисраим – йәһүд телендә «мысырҙарҙың илауы» тигән мәғәнәлә.

1461Раббыны данлағыҙ!






Аллабыҙға мәҙхиәләр йырлау ниндәй күркәм,

Ҡайһылай татлы, килешле Уны маҡтау!+

2Раббы яңынан һала Йәрүсәлимде,

Таралған Исраил халҡын ҡабат йыя+.

3Ул китек күңелдәрҙе бөтәйтә,

Йәрәхәттәрҙе бәйләй+.

4Ул йондоҙҙарҙың иҫәбен белә,

Уларҙың һәр береһенә исем бирә+.

5Хакимыбыҙ бөйөк, ҡеүәте ҙур,

Аҡылының иге-сиге юҡ+.

6Раббы түбәнһетелгәндәрҙе күтәрә,

Яуыздарҙы ергә төшөрә.






7Раббыға шөкөрана итеп йырлағыҙ,

Аллабыҙға лира сиртеп көйләгеҙ+.

8Ул күкте болоттар менән ҡаплай,

Ерҙе ямғыр менән туйындыра,

Үлән үҫтерә тауҙарҙа+.

9Мал-тыуарға аҙыҡ бирә,

Ем һораған ҡарға балаларын ашата+.

10Ул аттың көсөнә ҡарамай,

Кешенең етеҙлегенә лә илтифаты юҡ+.

11Раббы Үҙенән ҡурҡҡандарҙы,

Тоғро мөхәббәтенә өмөт бағлағандарҙы ярата+.

1471Эй Йәрүсәлим, Раббыны маҡта!

Аллаңа шөкөрана ҡыл, Сион!

2Сөнки ҡапҡаңдың арҡыры биген нығыта,

Эсеңдәге халҡыңа фатиха бирә+.

3Биләмәләреңә именлек килтерә,

Һине иң яҡшы бойҙайы менән туҡландыра+.

4Ер йөҙөнә әмерҙәрен юллай,

Уның һүҙе ташҡындай йәйелә.

5Аҡ йөн һымаҡ ҡар яуҙыра,

Бәҫ ҡундыра гүйә көл шикелле+.

6Борсаҡ түгер киҫәк-киҫәк,

Кем һуң сыҙар Уның һыуығына?

7Ул һүҙен әйтһә, бар нәмә ирей башлай,

Елдәрен ебәрһә, һыуҙар аға.

8Һүҙен – Яҡуп нәҫеленә;

Исраилға ҡағиҙә-хөкөмдәрен күндерҙе.

9Башҡа халыҡтарға улай эшләмәне,

Һис кемгә ҡарарын белдермәне.






Раббыны данлағыҙ!+




148


1481Раббыны данлағыҙ!






Күктәрҙән маҡтау йырлағыҙ Раббыға,

Юғарынан Уны күмегеҙ данға!+

2Барса фәрештәләре, Уны маҡтағыҙ,

Данлағыҙ Уны, бөтә ғәскәре!+

3Ҡояш менән ай, Уны маҡтағыҙ!

Данлағыҙ Уны, балҡыу йондоҙҙар!

4Эй күктәрҙең асманы, Раббыны маҡта!

Күктәрҙән юғарылағы һыуҙар,

Дан йырлағыҙ Уға!+

5Раббы исеменә маҡтау йырлаһындар,

Сөнки Ул бойорҙо – улар барыһы бар булды+.

6Раббы уларҙы мәңгегә ныҡлап урынлаштырҙы,

Бының өсөн боҙолмаҫ ҡағиҙә ҡуйҙы+.






7Ер йөҙөнән Раббыға маҡтау йырлағыҙ,

Диңгеҙ йәнлектәре, тәрәнлектәр+.

8Уның ҡушҡанын үтәгән ут, боҙлауыҡ,

Ҡар һәм томан, дауыллы ел,+

9Тауҙар, ҡалҡыулыҡтар,

Емеш биреүсе ағастар, кедр,

10Хайуандар, мал-тыуар,

Һөйрәлеүселәр һәм ҡоштар,

11Ер йөҙөндәге батшалар, бар халыҡтар,

Башлыҡтар һәм бөтә хакимдар,

12Йәш егеттәр менән ҡыҙҙар,

Ҡарт-ҡоро һәм бала-саға

13Раббы исеменә маҡтау яуҙырһындар,

Сөнки бары Уның исеме юғары.

Уның шөһрәте ер һәм күктәрҙән өҫтә+.

14Ул халҡына бөйөк ҡеүәт бирҙе,

Уға тоғро бәндәләр барыһы,

Ғәзиз халҡы Исраил Уны данлаһын.






Раббыны данлағыҙ!








Титусҡа
Титусҡа
	Инеш һүҙ

Инеш һүҙ


Паулустан Титусҡа хат

Титус Паулустың яҡын ярҙамсыһы була. Ул Паулустың Коринҫостағы имандаштар берҙәмлеге менән ярашыуына ҙур өлөш индерә. Паулус уны Крит утрауында яңы имандаштар берҙәмлегенең етәксеһе итеп ҡалдыра. Хатта өс төп тема ҡарала:





	имандаштар берҙәмлегенең етәксеһе ниндәй булырға тейеш;

	берҙәмлектең төрлө социаль төркөмдәргә ҡараған ағзалары үҙҙәрен нисек тоторға тейеш;

	Ғайса Мәсих тураһында нисек ғилем бирергә.

11Алла хеҙмәтсеһе һәм Ғайса Мәсих илсеһе Паулустан сәләм. Алла тарафынан һайлап алынғандарҙың иманын нығытыу һәм ихлас табыныуға илтеүсе хәҡиҡәтте танып белеүгә килтереү өсөн ебәрелдем мин+.
2Был иман һәм хәҡиҡәтте танып белеү беҙгә донъя башланғансы уҡ Алла вәғәҙә иткән мәңгелек тормошҡа өмөт бирә, ә Ул бер ҡасан да ялған һөйләмәй.
3Үҙ ваҡыты еткәс, Ҡотҡарыусыбыҙ Алла бойороғо буйынса миңә ышанып тапшырылған вәғәз аша Алла Үҙенең хәбәрен иғлан итте+.
4Минең менән бер үк иманды уртаҡлашыусы ысын улым Титусҡа Атабыҙ Алланан һәм Ҡотҡарыусыбыҙ Ғайса Мәсихтән мәрхәмәт һәм именлек теләйем+.


Титустың Крит утрауындағы вазифалары

5Бойороғома ярашлы, тамамланмаған эштәрҙе тәртипкә килтереү һәм бөтә ҡалаларҙа ла берҙәмлектәргә өлкәндәр тәғәйенләү өсөн, һине Критта ҡалдырҙым+.
6Берҙәмлек өлкәне намыҫлы тормош алып барырға, ҡатынына тоғро ир булырға тейеш. Балаларының да иманлы, буйһонмауҙа ғәйепләнмәгән, аҙғын юлға баҫмаған булыуы мотлаҡ+.
7Етәксе, Алла эштәре менән идара итеүсе булараҡ, намыҫлы тормош алып барһын. Ул тәкәббер ҙә, ҡыҙыу ҙа, эскесе лә, һуғыш суҡмары ла, һаран да түгел,+
8ә ҡунаҡсыл, яҡшылыҡҡа ынтылған, тотанаҡлы, ғәҙел, Аллаға тоғролоҡло булһын, үҙен ҡулда тотоуы мотлаҡ.
9Хаҡ тәғлимәт буйынса нәсихәт бирә һәм ҡаршы кешеләрҙе кире ҡаға алһын өсөн, үҙе шул тәғлимәткә ярашлы ышаныслы һүҙҙе тотҡан кеше булырға тейеш.

10Буйһонмаусан, буш хәбәр һөйләүсе һәм алдаҡсы кешеләр күп, ундайҙар айырыуса сөннәтлеләр араһында байтаҡ+.
11Уларҙы ауыҙҙарын ябырға мәжбүр итергә кәрәк, сөнки улар, хурлыҡлы табыш артынан ҡыуып, ярамаған нәмәләргә өйрәтеп, тотош ғаиләләрҙең тормошон боҙа+.
12Араларынан берәү – үҙҙәренең аҡыл эйәһе: «Крит кешеләре алдаҡсы, яуыз йыртҡыс һәм ялҡау убырҙар», – тигән.
13-14Ул дөрөҫ әйткән. Шуға күрә улар хаҡ иман тотһон, йәһүдтәрҙең уйҙырмаларына һәм дөрөҫлөктө кире ҡаҡҡандарҙың күрһәтмәләренә иғтибар бирмәһендәр өсөн, ҡәтғи тәнҡитлә++.
15Саф өсөн барыһы ла саф, ә иман тотмаған боҙоҡ кешеләр өсөн бер ниндәй ҙә саф нәмә юҡ, сөнки уларҙың аҡылдары ла, намыҫтары ла боҙоҡ+.
16Улар, Алланы беләбеҙ, тип раҫлай, ә эштәре менән Унан ваз кисә, ундайҙар әшәке, тыңлауһыҙ һәм һәр төрлө изге эш өсөн һәләтһеҙ+.

Иманлыларға нәсихәт

21Һин иһә хаҡ тәғлимәткә тура килгәндәрҙе вәғәзлә:
2оло ирҙәр айыҡ аҡыллы, ихтирамға лайыҡ, тотанаҡлы булһын, иманда, мөхәббәттә, сыҙамлылыҡта ныҡ торһон;
3өлкән йәштәге ҡатындар, ысын иманлы кешеләргә хас булғанса, үҙҙәрен әҙәпле тотһон, ғәйбәт һөйләмәһен, эскелеккә бирелмәһен, яҡшылыҡҡа өйрәтһен;+
4-5Алла һүҙенә хурлыҡ килмәһен өсөн, йәштәргә ирҙәрен, балаларын яратырға тигән аҡыл бирһен, тотанаҡлы, саф, йорт-ҡураһы тураһында хәстәрлекле, яҡшы күңелле, үҙ ирҙәренә күндәм булһын+.
6Ир-егеттәрҙе лә һәр нәмәлә тотанаҡлы булырға өйрәт+.
7Уларға бөтә яҡшы эштәрҙә лә яҡшы өлгө күрһәт, ә өйрәткәндә намыҫыңа тоғро һәм етди бул,+
8телмәрең дөрөҫ һәм кире ҡаҡмаҫлыҡ булһын. Шулай ҡаршы килеүселәр бер ниндәй ҙә насар һүҙ әйтерлек урын тапмайынса оятҡа ҡалыр+.

9Ҡолдар һәр нәмәлә хужаларына буйһонһон, ярарға тырышһын, бәхәсләшмәһен,+
10урлашмаһын тип нәсихәт бир, улар һәр йәһәттән үҙҙәренең тоғро булыуҙарын күрһәтергә тейеш. Шулай итеп, улар Ҡотҡарыусыбыҙ Алла тәғлимәтенең күркәмлеге булып торасаҡ.

11Алла тарафынан бөтә кешеләрҙе ҡотҡарыусы мәрхәмәт күрһәтелде+.
12Был мәрхәмәт, аллаһыҙлыҡты һәм донъяуи нәфселәрҙе кире ҡағып, беҙҙе был донъяла тотанаҡлы, ғәҙел булырға һәм Аллаға ихлас табынырға өйрәтә+.
13Шул уҡ ваҡытта беҙ ҡыуаныслы өмөтөбөҙ – бөйөк Аллабыҙ ҙа, Ҡотҡарыусыбыҙ ҙа булған Ғайса Мәсихтең шөһрәте күренеүен көтәбеҙ+.
14Мәсих, беҙҙе һәр төрлө гонаһтан йолоп алыу һәм таҙарындырыу өсөн, беҙҙе яҡшылыҡ ҡылырға ашҡынып торған Үҙ халҡы итер өсөн, Үҙен ҡорбан итте+.
15Быларҙың барыһы тураһында һөйләгәндә, нәсихәт биргәндә һәм фашлағанда, хакимлыҡтың һәр төрөн файҙалан. Һине бер кем дә һанға һуҡмай тормаһын+.

31Етәкселәргә һәм хакимлыҡҡа буйһонорға һәм уларҙы тыңларға, һәр төрлө яҡшы эшкә әҙер торорға кәрәклеген иман тотоусыларҙың иҫтәренә төшөрөп тор,+
2шулай уҡ кешене яманламаҫҡа, ә тыныслыҡты һөйөргә, иғтибарлы һәм бөтә кешеләргә ҡарата ла бик илгәҙәк булырға өйрәт+.
3Онотмайыҡ: ҡасандыр беҙ үҙебеҙ ҙә аңһыҙ, Аллаға буйһонмаусан, юлдан яҙҙырылған, һәр төрлө нәфсе һәм ләззәттәр ҡоло инек, яуызлыҡ һәм көнсөллөк эсендә йәшәнек, бер-беребеҙҙе һөйһөнмәнек+.
4Ҡотҡарыусыбыҙ Алла иһә Үҙенең яҡшылығын һәм кешеләргә булған мөхәббәтен күрһәткәндә
5беҙҙе ҡылған ғәҙел эштәребеҙ өсөн түгел, ә Үҙенең шәфҡәте арҡаһында ҡотҡарҙы, яңы тормош биргән һыу менән таҙарындырҙы, Изге Рух менән яңыртты+.
6Был Рухты Ул Ҡотҡарыусыбыҙ Ғайса Мәсих аша өҫтөбөҙгә мул яуҙырҙы,+
7беҙ Уның мәрхәмәте менән аҡланып, үҙебеҙ өмөт иткән мәңгелек тормошҡа эйә булһын өсөн шулай эшләне+.

8Был һүҙҙәр хаҡ, Аллаға ышаныусылар үҙҙәрен яҡшы эштәргә бағышларға тырышһын өсөн, мин ошо һүҙҙәргә айырыуса баҫым яһап һөйләүеңде теләйем. Был бөтәһе өсөн дә яҡшы һәм файҙалы+.
9Бушҡа һүҙ көрәштереүҙән, шәжәрәлә соҡсоноуҙан, ыҙғыш-талаштан һәм ҡанун тураһындағы бәхәстәрҙән алыҫ тор, сөнки уларҙың файҙаһы ла, мәғәнәһе лә юҡ+.
10Бер-ике тапҡыр иҫкәрткәндән һуң да үҙенең бәхәстәре менән ҡапма-ҡаршылыҡ тыуҙырған кешенән баш тарт+.
11Ундай кешенең боҙоҡлоҡ ҡылыусы һәм гонаһ эшләүсе икәнен беләһең бит, бының менән ул үҙен үҙе хөкөмгә дусар итә.




Сәләмдәр

12Һинең яныңа Артемасты йәки Тухикусты ебәргәс, үҙең минең эргәмә Никополисҡа килергә ашыҡ, ҡышты мин унда үткәрәсәкмен+.
13Ҡанун белгесе Зенас менән Аполлосты бер нәмәгә лә мохтаж булмаҫлыҡ итеп юлға оҙатыу хәстәрлеген күр+.
14Беҙҙекеләр ҙә, ғүмерҙәре заяға уҙмаһын өсөн, башҡаларҙың ихтыяждарын ҡәнәғәтләндереп, үҙҙәрен изге эштәргә бағышлап өйрәнһендәр+.

15Минең менән бергә булғандарҙың бөтәһе лә һине сәләмләй. Иманлы булған, беҙҙе яратҡан барыһына ла сәләм тапшыр. Һәммәгеҙгә лә мәрхәмәт булһын.







+ 1:1 Мрк 13:20, Лк 18:7, Рим 8:33, Кол 3:12, 1 Тим 2:4, Лк 1:69-70, Рим 1:2, Иҫп 23:19, 1 Бат 15:29

+ 1:3 1 Тим 2:6, 1 Тим 6:15, 1 Тим 1:11

+ 1:4 1 Тим 1:2, 2 Тим 1:2

+ 1:5 Ғмл 14:23

+ 1:6 1 Тим 3:2-4

+ 1:7 1 Птр 5:2, 1 Тим 3:8

+ 1:10 1 Тим 1:6, Ғмл 11:2, Глт 2:12

+ 1:11 2 Птр 2:3, 1 Тим 6:5

+ 1:13 1 Тим 5:20, 2 Тим 4:2, Тит 2:15

+ 1:14 1 Тим 1:4

+ 1:15 Мрк 7:15-16, Ғмл 10:15, Рим 14:20, 1 Тим 4:3-4

+ 1:16 1 Ях 2:4

+ 2:3 1 Тим 3:11

+ 2:5 Баш 3:16, 1 Птр 3:1-2, Эфс 5:22, 1 Тим 2:11

+ 2:6 1 Тим 5:1

+ 2:7 1 Птр 5:3, Флп 3:17, 2 Тес 3:9, 1 Тим 4:12

+ 2:8 1 Тим 5:14

+ 2:9 1 Птр 2:18, Эфс 6:5, Кол 3:22, 1 Тим 6:1

+ 2:11 1 Тим 2:4

+ 2:12 1 Птр 4:2

+ 2:13 2 Птр 1:1, Ғвр 9:28

+ 2:14 Эфс 2:10, Тит 3:8, Маҫ 20:28

+ 2:15 Тит 1:13, 1 Тим 4:12

+ 3:1 1 Птр 2:13, Рим 13:1

+ 3:2 1 Тим 3:3

+ 3:3 Ях 8:34, 2 Птр 2:19, Рим 6:16-20

+ 3:5 Рим 3:27, Эфс 2:4, Эфс 2:8, 2 Тим 1:9, Ях 13:8, 1 Кор 6:11, Эфс 5:26, Ғвр 10:22, Ях 3:3, 1 Птр 1:3, Эфс 2:5

+ 3:6 Ғмл 2:33, Ғмл 10:45, Рим 5:5

+ 3:7 Ғмл 15:11, Рим 3:24, Эфс 2:8, Тит 2:11, Рим 8:17

+ 3:8 1 Тим 1:15, 2 Тим 2:11, Эфс 2:10, Тит 2:14

+ 3:9 1 Тим 1:4, 2 Тим 2:14, 2 Тим 2:16

+ 3:10 Маҫ 18:15-17

+ 3:12 Ғмл 20:4, 2 Тим 4:12

+ 3:13 Ғмл 18:24, 1 Кор 1:12

+ 3:14 2 Птр 1:8





Сөләймәндең вафаты

(2 Йыл 9:29-31)

40Сөләймән Яровғамды үлтерергә ниәтләне, әммә тегеһе ҡасып китте һәм Мысыр батшаһы Шишаҡҡа* барып һыйынды. Яровғам Сөләймән үлгәнгә тиклем шунда йәшәне+.

41•Сөләймән батшалыҡ иткән замандарҙа булған башҡа хәлдәр, уның башҡарған эштәре һәм аҡылы тураһында «Сөләймәндең йылъяҙмаһы» китабында яҙылған.
42Сөләймәндең Йәрүсәлимдә бөтә Исраилға батшалыҡ иткән дәүере – ҡырҡ йыл.
43Сөләймән вафат булып, ата-бабалары хозурына күскәс, атаһы Дауыт ҡалаһында ерләнде. Уның урынына тәхеткә улы Рехавғам ултырҙы.

Исраилдарҙың Рехавғамға ҡаршы сығыуы

(2 Йыл 10:1-19)

121•Рехавғам Шәхәмгә юлланды, сөнки бөтә исраилдар, уны үҙҙәренең батшаһы тип иғлан итер өсөн, шунда йыйылғайны+.
2Был хәбәр Сөләймән батшанан ҡасып киткән һәм Мысырҙа йәшәгән Яровғам Неват улына ла ишетелде+.
3Исраилдар, кеше ебәреп, Яровғамды саҡырып алдылар. Шунан Яровғам менән бөтә Исраил йәмғиәте бергә Рехавғам янына килеп былай тине:

4– Атайың яурындарыбыҙға ауыр йөк һалды. Инде һин михнәтебеҙҙе еңеләйт, беҙҙе ҡалыптан ҡотҡар, шул сағында беҙ һиңә хеҙмәт итербеҙ+.

5– Әлегә ҡайтығыҙ, – тине Рехавғам уларға, – өс көндән килерһегеҙ.

Халыҡ таралды.

6Рехавғам батша атаһы Сөләймән иҫән саҡта уға хеҙмәт иткән аҡһаҡалдарҙан:

– Ниндәй кәңәш бирерһегеҙ, был халыҡҡа нисек яуап ҡайтарырға? – тип һораны.

7Аҡһаҡалдар уға:

– Әгәр ҙә һин был халыҡҡа бөгөн ҡол булып, уға хеҙмәт күрһәтһәң, уларға яуап биргәндә яҡшы һүҙеңде йәлләмәһәң, улар ғүмер буйы һинең ҡолоң булыр, – тине.

8Әммә Рехавғам аҡһаҡалдарҙың кәңәшенә ҡолаҡ һалманы һәм үҙе менән бергә үҫкән, әле янында булған ҡорҙаштары менән кәңәшләште.
9Батша уларҙан:

– «Атайың яурындарыбыҙға һалған ауыр йөктө еңеләйт», – тигән был халыҡҡа нисек яуап ҡайтарайым? Һеҙ ниндәй кәңәш бирерһегеҙ? – тип һораны.

10Ҡорҙаштары уға:

– «Атайың яурындарыбыҙға ауыр йөк һалды, инде һин уны еңеләйт», – тигәндәргә: «Минең сәтәкәй бармағым атайымдың биленән йыуаныраҡ.


11Әгәр атайым һалған йөк ауыр булһа,

Мин уны тағы ла арттырырмын,

Атайым һеҙҙе сыбыртҡы менән ярған булһа,

Мин ҡамсы менән ҡайыҙлармын», –



тип әйтергә кәңәш бирҙе.

12Батшаның: «Өс көндән килерһегеҙ», – тигән һүҙе буйынса, Яровғам менән бөтә халыҡ өс көндән һуң Рехавғамға барҙы.
13-14Батша аҡһаҡалдарҙың кәңәшен һанға һуҡмайынса, ҡорҙаштары әйткәнсә:

– Әгәр атайым һалған йөк ауыр булһа, мин уны тағы ла арттырырмын. Атайым һеҙҙе сыбыртҡы менән ярған булһа, мин ҡамсы менән ҡайыҙлармын, – тип ҡырыҫ һөйләште+.

15Батша халыҡҡа ҡолаҡ һалманы, сөнки Раббы ихтыяры менән шулай булырға тейеш ине. Раббының Неват улы Яровғамға Шило Ахияһы аша еткергән һүҙе бойомға ашһын өсөн шулай булды+.

16Батшаның үҙҙәрен тыңламағанын күргәс, бөтә исраилдар уға:

– Дауыт менән ниндәй уртаҡлығыбыҙ бар беҙҙең? Ишай улының биләмәһендә беҙҙең өлөшөбөҙ юҡ! Эй Исраил халҡы, әйҙәгеҙ таралышайыҡ! Дауыт йорто инде үҙ нәҫелен генә ҡараһын! – тинеләр ҙә өйҙәренә ҡайтып киттеләр+.

17Рехавғам Йәһүҙә ҡалаларында йәшәгән исраилдарға ғына батша булып ҡалды.

18Рехавғам батша мәжбүри эшләүселәр өҫтөнән күҙәтсе булған Адонирамды ебәргәйне, исраилдар уны таш бәреп үлтерҙе. Рехавғам тиҙ генә яу арбаһына менеп ултырып, Йәрүсәлимгә ҡасып өлгөрҙө+.
19Әлегәсә Исраилдың төньяҡ ырыуҙары Дауыт йортона буйһонмай.

20Яровғамдың ҡайтҡанын ишетеп, халыҡ уны йыйынға саҡырҙы һәм Исраилға батша итеп ҡуйҙы. Дауыт нәҫеленә бары тик Йәһүҙә ырыуы ғына ҡалды+.




Шемағъяһтың пәйғәмбәрлек итеүе

(2 Йыл 11:1-4)

21Йәрүсәлимгә ҡайтҡас, Рехавғам Йәһүҙә һәм Бинйәмин ырыуҙарынан йөҙ һикһән мең һайланма яугир тупланы. Улар Исраилға яу менән барырға һәм Сөләймән улы Рехавғамға батшалыҡты ҡайтарып бирергә тейеш ине.

22Ләкин Алла бәндәһе Шемағъяһҡа Раббы былай тип белдерҙе:+

23– Йәһүҙә батшаһы Рехавғам Сөләймән улына, бөтә Йәһүҙә һәм Бинйәмин ырыуҙарына, ҡалған халыҡҡа әйт.
24Раббы былай ти: «Туғандарығыҙ Исраил халҡына ҡаршы һуғышҡа бармағыҙ. Өйҙәрегеҙгә таралышығыҙ, сөнки һуңғы ваҡиғалар Минең ихтыярым буйынса эшләнде».

Улар Раббының әйткәнен тыңланы һәм Уның ҡушыуы буйынса ҡайтып китте.




Бейт-Илдәге һәм Дандағы алтын башмаҡ һындары

25Яровғам Әфраим таулығындағы Шәхәм ҡалаһында нығытмалар төҙөттө һәм шунда йәшәй башланы. Һуңыраҡ унан китеп Пенуил ҡалаһын төҙөнө+.
26Яровғамдың башына: «Батшалыҡтың ҡабаттан Дауыт нәҫеленә күсеүе ихтимал, – тигән уй килде. –
27Әгәр был халыҡ Йәрүсәлимгә барып, Раббы ҡорамында ҡорбан салырға йөрөһә, күңелдәре менән ҡабат хакимдарына, Йәһүҙә батшаһы Рехавғамға, боролор. Мине үлтереп, яңынан Рехавғамға барырҙар»+.
28Ярандары менән кәңәшләшкәндән һуң, Яровғам алтындан ике үгеҙ башмаҡ һыны ҡойҙорҙо һәм халыҡҡа:

– Бүтәнсә ғибәҙәт ҡылыр өсөн Йәрүсәлимгә йөрөүҙең кәрәге юҡ, – тип иғлан итте. – Эй Исраил, һине Мысыр еренән алып сыҡҡан аллалар бына ошо+.

29Был алтын башмаҡтарҙың береһен Бейт-Илгә, икенсеһен Данға ҡуйҙырҙы.
30Был хәл ауыр гонаһҡа килтерҙе. Халыҡ башмаҡ һынына ғибәҙәт ҡылыр өсөн Данға тиклем барып етә торған булды.
31Шулай уҡ Яровғам табыныу ҡалҡыулыҡтарында ғибәҙәтханалар төҙөттө. Унда халыҡ араһынан левиҙәрҙән булмаған кешеләрҙе ҡаһин итеп ҡуйҙы.
32Яровғам һигеҙенсе айҙың ун бишенсе көнөн, Йәһүҙәлә үткәрелә торған байрамға оҡшатып, байрам тип иғлан итте. Бейт-Илдә үҙе яһатҡан үгеҙ башмаҡ һындарына бағышлап ҡорбан салдырҙы. Бейт-Илдәге үҙе эшләткән табыныу ҡалҡыулыҡтарына ҡаһиндар билдәләне.
33Шулай итеп, ул үҙе тәғәйенләгән ваҡытта – һигеҙенсе айҙың ун бишенсе көнөндә Исраил халҡы өсөн байрам үткәрҙе һәм хуш еҫ төтәтеү өсөн Бейт-Илдә төҙөткән ҡорбан усағына күтәрелде.

Йәһүҙәнән килгән Алла бәндәһе

131Яровғам хуш еҫ төтәтмәк булып ҡорбан усағы янында торған саҡта, бер Алла бәндәһе Раббы ҡушыуы буйынса Йәһүҙәнән Бейт-Илгә килде+.
2Ул Раббы бойороғо буйынса ҡорбан усағына:

– Эй усаҡ, усаҡ! Раббы былай ти: «Дауыт нәҫелендә Йошияһ исемле бер ир бала тыуыр. Ул әле һиндә хуш еҫ төтәткән, табыныу ҡалҡыулыҡтарында хеҙмәт иткән ҡаһиндарҙың үҙҙәрен һинең өҫтөңдә ҡорбанға килтерер һәм һиндә кеше һөйәктәре яндырылыр», – тип белдерҙе+.

3Ошо көндө Алла бәндәһе үҙенең һүҙҙәрен билдә менән раҫлап былай тине:

– Был һүҙҙәрҙең Раббы тарафынан әйтелеүенең билдәһе шул булыр: ҡорбан усағы сатнар һәм эсендәге көлө ергә түгелер.

4Яровғам батша Алла бәндәһенең Бейт-Илдә ҡорбан усағы хаҡында әйткәндәрен ишетеп, ҡулын ҡорбан усағынан алып уға табан һуҙҙы ла:

– Тотоғоҙ уны! – тип бойорҙо.

Шул саҡ уның Алла бәндәһенә һуҙылған ҡулы ҡатып ҡалды, кире бөгөлмәне.
5Тап шул мәлдә Раббының Алла бәндәһе аша әйткән һүҙҙәре бойомға ашты: ҡорбан усағы сатнаны һәм көлө ергә түгелде.

6Яровғам батша Алла бәндәһенә:

– Зинһар тип әйтәм, минең өсөн доға ҡыл. Аллаң Раббынан һора, ҡулым элекке хәленә ҡайтһын, – тип ялынды.

Алла бәндәһе доға ҡылғайны, батшаның ҡулы әүәлге хәленә килеп, бөгә ала башланы+.

7– Әйҙә минең өйөмә барайыҡ, тамағыңа ашарһың, – тине батша Алла бәндәһенә. – Һиңә бүләк бирермен.

8– Хатта ярты батшалығыңды бирәм тиһәң дә бармайым, был ерҙә икмәк тә ашамайым, һыу ҙа эсмәйем, – тип яуапланы Алла бәндәһе. –+
9Сөнки Раббы миңә: «Унда икмәк ашама, һыу эсмә, барған юлыңдан ҡайтма», – тип бойорҙо.

10Шулай тигәндән һуң, Алла бәндәһе Бейт-Илгә килгән юлынан түгел, икенсе яҡтан китеп барҙы.

11Ул осорҙа Бейт-Илдә өлкән йәштәге бер пәйғәмбәр йәшәй ине. Уның улдары ҡайтып атаһына Алла бәндәһенең ул көндө Бейт-Илдә нимә эшләгәнен, батшаға әйткән һүҙҙәрен бәйнә-бәйнә һөйләп бирҙе.

12– Ул ҡайһы юлдан китте? – тип һораны аталары. Улдары Йәһүҙәнән килгән Алла бәндәһе киткән юлды күрһәтте.

13– Ишәгемде эйәрләгеҙ! – тине ул улдарына.

Ишәген эйәрләп менеп,
14Алла бәндәһе артынан китте. Уны юл буйындағы имән ағасы аҫтында ултырған сағында ҡыуып етте.

– Йәһүҙәнән килгән Алла бәндәһе һин булаһыңмы? – тип һораны.

– Мин булам, – тип яуапланы тегеһе.

15– Әйҙә өйөмә барайыҡ, тамағыңа ашап алырһың, – тине пәйғәмбәр.

16– Юҡ, мин һинең менән кире бара, өйөңә инә алмайым, – тине Алла бәндәһе. – Бында һинең менән бергә икмәгеңде ашай, һыуыңды эсә алмайым.
17Сөнки Раббы миңә: «Унда икмәк ашама, һыу эсмә, барған юлыңдан ҡайтма», – тип бойорҙо.

18Быға ҡаршы ҡарт:

– Мин дә һинең кеүек пәйғәмбәрмен, – тип яуапланы. – Фәрештә миңә Раббының ошо һүҙҙәрен еткерҙе: «Уны өйөңә алып ҡайт, тамағына ашаһын, һыу эсһен», – тине.

Ул шулай тип алданы.
19Ә Алла бәндәһе кире боролоп уның өйөнә барҙы, икмәк ашаны, һыу эсте.
20Улар табын артында ултырған саҡта Алла бәндәһен юлынан борған пәйғәмбәргә Раббы һүҙе иңде.
21Ул Йәһүҙәнән килгән Алла бәндәһенә былай тип белдерҙе:

– Раббы былай ти: «Раббының әйткәнен тыңламаның, Аллаң Раббының бойороғон үтәмәнең.
22Кире боролдоң, Мин һиңә икмәк ашама, һыу эсмә, тип әйткән ерҙә тәғәм йыйҙың. Шуға күрә мәйетең ата-бабаларыңдың төрбәһенә дәфен ҡылынмаясаҡ».

23Ашап-эскәндән һуң, ҡарт пәйғәмбәр Алла бәндәһенә ишәген эйәрләп бирҙе.
24Юлда китеп барғанда Алла бәндәһенең ҡаршыһына бер арыҫлан килеп сыҡты ла уны үлтерҙе. Ерҙә ятҡан мәйетенең бер яғында ишәк, икенсе яғында арыҫлан баҫып тора ине+.
25Юлдан үтеп барған кешеләр ерҙә ятҡан мәйетте һәм уның янында торған арыҫланды күреп, ҡарт пәйғәмбәр йәшәгән ҡалаға барып һөйләне.

26Алла бәндәһен юлынан кире борған пәйғәмбәр был хаҡта ишетеп:

– Раббының әйткәнен тотмаған Алла бәндәһе ул, – тине. – Шуның өсөн Раббы уға ҡаршы арыҫлан ебәргән һәм арыҫлан уны талап үлтергән. Шулай итеп Раббының әйткән һүҙе бойомға ашты.

27Шунан ул улдарына ишәк эйәрләргә ҡушты. Әҙер булғас, ишәккә
28менде лә мәйетте эҙләп китте. Ишәк менән арыҫлан һаман да Алла бәндәһенең кәүҙәһе янында баҫып тора, арыҫлан мәйетте лә ашамаған, ишәккә лә ҡағылмаған ине.
29Пәйғәмбәр Алла бәндәһенең мәйетен ишәгенең арҡаһына артмаҡланы ла, уның өсөн йәш түгер һәм ерләр өсөн, ҡалаға алып ҡайтты.
30Мәйетте үҙенең төрбәһенә дәфен ҡылды.

– Эй туғаным, – тип уны йәлләп иланы.

31Алла бәндәһен дәфен ҡылғандан һуң, улдарына:

– Үлгәндән һуң, мине лә Алла бәндәһе янына ҡуйығыҙ, һөйәктәре эргәһенә минең һөйәктәремде лә һалығыҙ, – тине. –
32Сөнки уның Бейт-Илдәге ҡорбан усағына һәм Самария ҡалаларындағы табыныу ҡалҡыулыҡтарындағы ғибәҙәтханаларға ҡаршы Раббы бойороғо буйынса әйткәндәренең барыһы ла бойомға ашасаҡ.




Яровғамдың ҙур гонаһы

33Ошо ваҡиғаларҙан һуң да Яровғам яман юлын ташламаны. Һаман халыҡ араһынан кемде тура килә, шуны табыныу ҡалҡыулыҡтарына ҡаһин итеп бағышлауын дауам итте: кем теләй, шул ҡаһин булып китте.
34Был гонаһ Яровғам йортон һәләкәткә килтереүгә, нәҫелен ер йөҙөнән ҡоротоуға сәбәп булды+.

Яровғамдың улының үлеме

141Шул осорҙа Исраил батшаһы Яровғамдың улы Авияһ ауырып китте.
2Яровғам ҡатынына:

– Бар, батша ҡатыны булғаныңды белдермәҫлек итеп кейен дә Шилоға бар. Унда ошо халыҡтың батшаһы буласағым тураһында күрәҙәлек иткән Ахияһ пәйғәмбәр булыр+.
3Уға ун икмәк, ҡабартма, бер сүлмәк бал ал. Ул һиңә балаға ни буласағын әйтер, – тине+.

4Яровғамдың ҡатыны ире әйткәнсә эшләне, Шилоға, Ахияһтың өйөнә китте. Ахияһ бик ныҡ ҡартайғайны инде, күҙҙәре бөтөнләй күрмәй башлағайны.
5Раббы Ахияһҡа:

– Оҙаҡламай танымаҫлыҡ итеп кейенеп Яровғамдың ҡатыны килер. Ауырыған улы тураһында һорашыр. Һин уға шулай-шулай тип әйтерһең, – тип алдан хәбәр итеп ҡуйғайны.

6Ахияһ ишектән кергән ҡатындың аяҡ тауышын ишетеп:

– Әйҙүк, Яровғам ҡатыны, – тип өндәште. – Нишләп кемлегеңде йәшерергә булдың? Минең һиңә бик насар хәбәрем бар.
7Яровғамға ҡайтып әйт, Исраил Аллаһы Раббы былай ти: «Мин һине халыҡ араһынан айырып алып, халҡым Исраилға етәксе итеп ҡуйҙым+.
8Батшалыҡты Дауыт нәҫеленән тартып алып һиңә бирҙем. Әммә һин бойороҡтарымды үтәгән, бөтөн булмышы менән Миңә бирелгән, күҙ алдымда дөрөҫ ғәмәлдәр ҡылған Дауытҡа оҡшамағанһың+.
9Һин үҙеңә тиклем булғандарҙың барыһына ҡарағанда ла күберәк яман эштәр ҡылдың. Минән баш тарттың һәм үҙеңә башҡа илаһтар яһап, алтындан ҡойолма илаһтар яһатып, асыуыма тейҙең+.

10Бына шуның өсөн Яровғамдың ғаиләһенә һәләкәт ебәрәм һәм, ир затынан булғандарҙың иреклеһен дә, ҡолон да юҡ итеп, тиҙәкте яндырған шикелле, Исраилды Яровғам нәҫеленән таҙартам+.
11Яровғамдың ғаиләһенән ҡалала үлеп ҡалғандарын эттәр ашар, ҡырҙа үлгәндәре ҡоштарға емтек булыр». Раббы һиңә бына шулай тип әйтергә ҡушты+.

12Һиңә килгәндә инде, бар, өйөңә ҡайт. Ҡалаға аяҡ баҫыуың булыр, балаң үлер.
13Уны бөтә Исраил халҡы йәш түгеп оҙатыр. Әммә Яровғам ғаиләһенән бары ул ғына ҡәбергә инер, сөнки Исраил Аллаһы Раббы Яровғам нәҫеленән бары шул балала ғына яҡшы нәмә тапты+.

14Раббы Исраилға икенсе бер батша ҡуясаҡ. Ул батша шул көндө үк Яровғам нәҫелен ҡырып бөтөрәсәк. Ҡасанмы? Оҙаҡламай+.
15Раббы Исраилды язаға тарттырыр һәм Исраил халҡы һыуҙа ҡалтыранған ҡамыш кеүек булыр. Раббы уларҙы аталарына биргән был уңдырышлы тупраҡтан йолҡоп алып, Евфрат йылғаһының аръяғына таратыр, сөнки улар Ашера хөрмәтенә ҡолғалар ҡуйып, Раббыны асыуландырҙылар+.
16Яровғамдың гонаһ ҡылғаны һәм Исраил халҡын гонаһҡа батырғаны өсөн, Раббы Исраилды ташлаясаҡ.

17Яровғамдың ҡатыны Тирсаға ҡайтып китте. Өйөнөң тупһаһын аша атлап инеү менән бала үлде.
18Бөтә Исраил халҡы, Раббы Үҙенең ҡоло Ахияһ пәйғәмбәр аша әйткәнсә, баланы ҡәҙерләп ерләне һәм уның өсөн йәш түкте.




Яровғамдың үлеме

19Яровғамдың бүтән эштәре – нисек һуғышҡаны, илгә ни рәүешле батшалыҡ иткәне «Исраил батшалары тарихы» китабында яҙылған+.
20Яровғам егерме ике йыл батша булды. Үлеп, ата-бабалары хозурына күскәс, урынына улы Надав тәхеткә ултырҙы.




Йәһүҙә батшаһы Рехавғам

(2 Йыл 12:9-16)

21•Йәһүҙәлә Сөләймәндең улы Рехавғам батшалыҡ итте. Ул тәхеткә ултырғанда ҡырҡ бер йәштә ине. Раббы Үҙ исеме төйәкләнһен өсөн бөтөн Исраил ырыуҙары араһынан һайлап алған Йәрүсәлим ҡалаһында ул ун ете йыл батша булды. Әсәһе Нағама ғаммон ҡыҙы ине.

22Йәһүҙә халҡы, Раббы күҙендә яман булған эштәр ҡылып, үҙҙәренең гонаһтары менән Раббыны аталарына ҡарағанда ла нығыраҡ асыуландырҙы.
23Улар ҙа һәр бер ҡалҡыулыҡта, һәр бер суҡ япраҡлы ағас аҫтында үҙҙәренә ялған илаһтарға ғибәҙәт ҡылыу урындары төҙөнөләр, табыныу бағаналары һәм Ашераға бағышлап ҡолғалар ҡуйҙылар.
24Боттарға табыныу урындарында фәхешлек менән шөғөлләнгән ирҙәр ҙә бар ине. Халыҡ исраилдар алдынан Раббы ҡыуып ебәргән ҡәүемдәрҙең бөтә ерәнгес эштәрен ҡабатланы+.

25Рехавғамдың батшалыҡ итеүенең бишенсе йылында, Мысыр батшаһы Шишаҡ Йәрүсәлимгә һөжүм итте+.
26Ул Раббы ҡорамындағы, батша һарайындағы хазиналарҙы талап алды, бөтә нәмәне, шул иҫәптән Сөләймән эшләткән бөтә алтын ҡалҡандарҙы ла алып китте+.
27Рехавғам батша улар урынына баҡыр ҡалҡандар яһатты һәм батша һарайының ишектәрен һаҡлаған ҡарауыл башлыҡтары ҡарамағына тапшырҙы.
28Батша Раббы ҡорамына ингән һайын, һаҡсылар был ҡалҡандарҙы тотоп килә, аҙаҡтан йәнә һаҡсылар бүлмәһенә индереп ҡуя торған булды.

29Рехавғамдың башҡа эштәре, ул ҡылған бөтә ғәмәлдәр тураһында «Йәһүҙә батшалары тарихы» китабында яҙылған.
30Рехавғам менән Яровғам ғүмерҙәре буйы үҙ-ара туҡтауһыҙ һуғыш алып барҙы.
31Рехавғам үлеп, ата-бабалары хозурына күскәс, Дауыт ҡалаһында аталары янында ерләнде. Әсәһе ғаммон ҡыҙы Нағама ине. Рехавғам урынына тәхеткә улы Авиям ултырҙы.




15


Йәһүҙә батшаһы Авиям

(2 Йыл 13:1-2, 22–14:1)

151•Яровғам Неват улы Исраилға ун һигеҙенсе йыл батшалыҡ иткәндә, Йәһүҙә тәхетенә Авиям ултырҙы.
2Ул Йәрүсәлимдә өс йыл батша булды. Әсәһе – Авшаломдың ҡыҙы Мағаха.

3Авиям атаһының яман юлын ҡыуҙы, ул ҡылған гонаһтарҙы ҡабатланы. Авиям үҙенең Аллаһы Раббыға бөтөн булмышы менән тоғро булған олатаһы Дауыт һымаҡ түгел ине+.
4Шуға ҡарамаҫтан, Дауыт хаҡына Аллаһы Раббы Авиямдан һуң уның улын тәхеткә ултыртты. Шулай итеп, Йәрүсәлимде имен ҡылды, был ҡалала Дауыттың шәмен һүндермәне+.
5Сөнки, хитти Урияһҡа ҡарата булған ҡылығын һанамағанда, Дауыт ғүмеренең ахырына тиклем Раббы күҙендә дөрөҫ булған ғәмәлдәр эшләне, Раббының ҡушҡандарынан тайпылманы+.

6Рехавғам менән Яровғам араһында барған һуғыш Авиям тәхеткә ултырғандан һуң да туҡтаманы.
7Авиямдың ҡалған ғәмәлдәре барыһы ла «Йәһүҙә батшалары тарихы» китабында яҙылған. Авиям менән Яровғам араһында һуғыш дауам итте.
8Авиям үлеп, ата-бабалары хозурына күсте һәм Дауыт ҡалаһында ерләнде. Уның урынына улы Аса батша булды.




Йәһүҙә батшаһы Аса

(2 Йыл 14:2-3; 15:16–16:6, 11-14)

9•Аса Йәһүҙә тәхетенә Яровғам Исраилға егерменсе йыл батшалыҡ иткәндә ултырҙы.
10Ул Йәрүсәлимдә ҡырыҡ йыл буйы батша булды. Өләсәһе Авшалом ҡыҙы Мағаха ине.
11Аса, Дауыт кеүек үк, Раббы күҙендә дөрөҫ булған ғәмәлдәр ҡылды.
12Ул боттарға табынған урындарҙа фәхешлек менән шөғөлләнгән барлыҡ ир фәхешселәрҙе илдән ҡыуҙы. Ата-бабалары яһатҡан боттарҙы алып ташланы+.
13Ашера хөрмәтенә ерәнгес һын ҡуйҙырған өсөн Аса батша әсәһе Мағаханы батша әсәһе дәрәжәһенән мәхрүм итте һәм, был һынды тураҡлап, Ҡидрон үҙәнендә яндырҙы+.
14Табыныу ҡалҡыулыҡтары һаман элеккесә ҡала бирҙе, шулай ҙа Асаның йөрәге бөтә ғүмере буйы Раббыға тоғро булды.
15Атаһы һәм үҙе Раббыға бағышланған алтын-көмөштө, һауыт-һабаны Раббы йортона тапшырҙы+.

16Аса менән Исраил батшаһы Бағша ғүмер буйы үҙ-ара һуғышты.
17Бер мәл Исраил батшаһы Бағша Йәһүҙәгә һөжүм итте һәм, бер кем дә Йәһүҙә батшаһы Аса биләмәһенән сыға ла, унда инә лә алмаһын өсөн, Рама ҡәлғәһен нығытырға тотондо.

18Был хаҡта ишеткәс, Аса Раббы ҡорамында һәм батша һарайы хазинаһында булған бөтә алтын-көмөштө алды ла, ярандары аша Дамаскта йәшәгән Арам батшаһына – Хезион улы Тавриммондың улы Бен-Һададҡа ебәрҙе. Уға былай тип әйтергә ҡушты:+

19«Минең менән һинең арала минең атайым менән һинең атайың араһындағы кеүек килешеү булһын. Бына мин һиңә бүләккә алтын-көмөш ебәрәм. Ә һин Исраил батшаһы Бағша менән төҙөгән килешеүеңде өҙ, ул ғәскәрҙәрен минең ерҙәремдән сығарһын».

20Бен-Һадад Асаның тәҡдимен тыңланы һәм үҙенең ғәскәр башлыҡтарын Исраил ҡалаларына ҡаршы яуға ебәрҙе. Улар Ғиййонды, Данды, Авел-Бейт-Мағаха ҡалаларын, бөтә Киннереҫте, Нафтали ерен баҫып алды.
21Был хаҡта ишеткәс, Бағша Раманы нығытыуҙан туҡтап, Тирсаға әйләнеп ҡайтты+.
22Аса батша оран һалып, бер кемде лә ҡалдырмайынса, барса йәһүҙиҙәрҙе алып килде лә Бағша төҙөлөштә файҙаланған таштарҙы, бүрәнәләрҙе Раманан ташытып бөтөрҙө һәм улар менән Миспа, Бинйәмин биләмәһендәге Гевағ ҡалаларын нығытты.

23Асаның барлыҡ ғәмәлдәре, батырлыҡтары, ул төҙөгән ҡалалар «Йәһүҙә батшалары тарихы» китабында яҙылған. Өлкәнәйгәс, Аса аяҡтары ауыртыуҙан яфаланды.
24Аса вафат булып ата-бабалары хозурына күсте һәм Дауыт ҡалаһында аталары янына ерләнде. Урынына улы Йеһошафат тәхеткә ултырҙы+.




Исраил батшаһы Надав

25Асаның Йәһүҙәлә батшалыҡ итеүенең икенсе йылында Исраил тәхетенә Надав Яровғам улы ултырҙы һәм ике йыл батша булды+.
26Ул Раббы күҙендә яман булған эштәр ҡылды, Исраил халҡын гонаһҡа батырған атаһының юлынан китте.

27Надав ғәскәре менән пелештиҙәрҙең Гиббеҫон ҡалаһын ҡамауҙа тота ине. Шул саҡта Исасхар ырыуынан Бағша Ахияһ улы Надавҡа ҡаршы фетнә ойошторҙо һәм уны Гиббеҫонда үлтерҙе+.
28Был Асаның Йәһүҙәлә батшалыҡ итеүенең өсөнсө йылында булды. Надавты үлтергәндән һуң, Бағша Исраил тәхетенә ултырҙы.

29Батша булыр-булмаҫтан, Бағша Яровғамдың бөтә ғаиләһен ҡырып бөтөрҙө – Яровғамдың нәҫелен тотош юҡ итте, бер кемде лә иҫән ҡалдырманы. Раббының Шилола ҡоло Ахияһ аша әйткән һүҙҙәре бына шулай бойомға ашты+.
30Былар барыһы ла Яровғамдың гонаһтары һәм Исраил халҡын гонаһҡа батырғаны өсөн булды. Исраил Аллаһы Раббының уға асыуы бик ҡаты ине.

31Надавтың башҡа бөтә ғәмәлдәре «Исраил батшалары тарихы» китабында яҙылған.
32Аса менән Исраил батшаһы Бағша ғүмер буйы үҙ-ара һуғышып йәшәне.




Исраил батшаһы Бағша

33Йәһүҙә батшаһы Асаның өсөнсө йылында Ахияһ улы Бағша Тирсала Исраилға батша булды һәм егерме дүрт йыл тәхеттә ултырҙы.
34Ул Раббы күҙендә яман булған эштәр ҡылды, Исраил халҡын гонаһҡа батырған Яровғамдың юлынан китте.


16

161Раббы Йеһу Ханани улы аша Исраил батшаһы Бағшаға былай тип белдерҙе:+

2– Мин һине, саң-туҙандан күтәреп, халҡым Исраилға хаким итеп ҡуйҙым. Ә һин Яровғамдың яман юлын ҡыуҙың, халҡым Исраилды гонаһҡа батырҙың һәм улар үҙҙәренең гонаһтары менән Минең асыуымды ҡабартты+.
3Шуға күрә, Неват улы Яровғамдың нәҫелен нисек юҡ итһәм, Бағша менән уның нәҫелен дә шулай һепереп түгәсәкмен+.
4Бағшаның ғаиләһенән ҡалала үлеп ҡалғандарҙы эттәр ашар, ҡырҙа үлгәндәре ҡоштарға емтек булыр+.

5Бағшаның башҡа ғәмәлдәре, ҡылған батырлыҡтары тураһында «Исраил батшалары тарихы» китабында яҙылған.
6Бағша вафат булып ата-бабаларына ҡушылды һәм Тирсала ерләнде. Уның урынына улы Эла батша булды.

7Әммә Раббы күҙендә яман булған ғәмәлдәре менән Уның асыуын ҡабартҡан һәм Яровғам йортона эйәреп золом ҡылған, шулай уҡ Яровғам нәҫелен юҡ иткән өсөн, Бағшаның үҙе һәм уның йорто тураһында Раббы Ханани улы Йеһу пәйғәмбәр аша еткергән һүҙҙәре әйтелгәйне инде.




Исраил батшаһы Эла

8Асаның Йәһүҙәлә батшалыҡ итеүенең егерме алтынсы йылында Эла Бағша улы Тирсала Исраил тәхетенә ултырҙы һәм ике йыл батшалыҡ итте.
9Ярандарының береһе, ғәскәрҙәге яу арбаларының яртыһына башлыҡ булып торған Зимри, уға ҡаршы фетнә ойошторҙо.

Бер көндө Эла Тирсалағы һарай вәзире Арсаның өйөндә эсеп иҫергәйне+.
10Зимри шунда инеп Эланы үлтерҙе. Үҙе уның урынына батша булып алды. Был Йәһүҙә батшаһы Асаның егерме етенсе йылында булды.

11Исраил тәхетенә ултырып алыу менән, Зимри Бағшаның бөтә нәҫелен юҡ итте, зат-зәүере һәм дуҫ-иштәренән ир енесендәге бер генә кешене лә ҡалдырманы.
12Бағшаның нәҫелен Зимри тулыһынса юҡҡа сығарҙы. Был хәл Раббының Бағша тураһында Йеһу пәйғәмбәр аша еткергән һүҙҙәренең тормошҡа ашыуы ине+.
13Был Бағша үҙе һәм уның улы Эла ҡылған бөтә гонаһтар өсөн һәм шул яман эштәре менән Исраил халҡын гонаһҡа батырған, мәғәнәһеҙ боттарға табынып, Исраил Аллаһы Раббыны бик ныҡ асыуландырған өсөн булды.

14Эланың башҡа барлыҡ ғәмәлдәре тураһында «Исраил батшалары тарихы» китабында яҙылған.




Исраил батшаһы Зимри

15Йәһүҙә батшаһы Асаның егерме етенсе йылында Исраил тәхетенә ултырған Зимри Тирсала ете көн батша булып торҙо. Ул саҡта Исраил ғәскәре пелештиҙәрҙең Гиббеҫон ҡалаһын ҡамауҙа тота ине+.
16Бындағы бөтә яугирҙәр Зимриҙең фетнә ойоштороп батшаны үлтергәнен ишеткәс, шул көндө үк тупламда ғәскәр башлығы Ғомриҙы Исраилға батша итеп ҡуйҙы.
17Ғомри бөтә исраилдар менән бергә Гиббеҫондан сыҡты ла барып Тирсаны ҡамауға алды.
18Зимри иһә ҡаланың ҡулдан киткәнен күреп, батша һарайының эске ҡәлғәһенә инде һәм һарайға ут төрттө лә үҙе шунда янып үлде.
19Шул рәүешле ул Раббы күҙендә яман булған эштәр ҡылған һәм Исраилды гонаһҡа батырған Яровғамдың юлын ҡыуған өсөн әжерен алды.

20Зимриҙең башҡа эштәре, уның нисек фетнә ойошторғаны тураһында «Исраил батшалары тарихы» китабында яҙылған.




Исраил батшаһы Ғомри

21Исраил халҡы икегә бүленде. Халыҡтың яртыһы Гинаҫ улы Тивниҙы батша итеп ҡуйыу яғында ине, яртыһы Ғомриҙы яҡланы.
22Ахыр сиктә Ғомри яҡлылар еңеп сыҡты. Гинаҫ улы Тивни үлде, Ғомри батша булды.

23Йәһүҙә батшаһы Асаның утыҙ беренсе йылында Ғомри Исраил тәхетенә ултырҙы һәм ун ике йыл батшалыҡ итте. Шуның алты йылы Тирсала үтте.
24Ғомри ике талант көмөш түләп, Сәмәр тигән кешенән Самария тауын һатып алды һәм унда ҡала төҙөнө. Был ҡаланы тауҙың элекке хужаһының исеме менән Самария тип атаны.

25Ғомри Раббы күҙендә яман булған ғәмәлдәр ҡылды. Ул үҙенән алда булған бөтә батшаларға ҡарағанда ла күберәк яуызлыҡ эшләне+.
26Ул тулыһынса Неват улы Яровғамдың юлынан китте һәм Исраил халҡын гонаһтарға батырып, мәғәнәһеҙ боттарға табыныуы менән Исраил Аллаһы Раббыны бик ныҡ асыуландырҙы.

27Ғомриҙың башҡа ғәмәлдәре, уның ҡылған батырлыҡтары тураһында «Исраил батшалары тарихы» китабында яҙылған.
28Ғомри үлеп, ата-бабалары хозурына күсте һәм Самарияла ерләнде. Уның урынына улы Ахав батша булды.






(Пе)




16Һин усыңды асаһың да,

Һәр йән эйәһенә теләгәнен ашатаһың+.



(Саде)




17Раббының бөтә юлдары ғәҙел,

Ҡылған ғәмәлдәре тоғро.



(Ҡоф)




18Яҡын Раббы Үҙен саҡырғандарға,

Саф күңелдән Үҙенә ялбарғандарға+.



(Реш)




19Үҙенән ҡурҡҡандарҙы моратына ирештерер,

Ялбарыуҙарын ишетеп, уларҙы ҡотҡарыр+.



(Син менән Шин)




20Раббы Үҙен яратҡандарҙың һәммәһен һаҡлар,

Бөтә яуыздарҙы ҡырып ташлар.



(Тау)




21Телем туҡтауһыҙ Раббыны маҡтар!

Барса йән эйәләре Уның изге исемен

Мәңгенән-мәңгегә данлар!

1451Раббыны данлағыҙ!






Эй күңелем, маҡтау йырла Раббыға!+

2Ғүмерем буйы Раббыны маҡтармын,

Йәнем бар саҡта дан йырлармын Раббыға+.






3Өмөт бағламағыҙ түрә-башлыҡтарға,

Ҡотолоу бирә алмаған кеше затына+.

4Улар, йән биргәс, тупраҡҡа ҡайта,

Шул көндө үк ниәттәре юҡҡа сыға+.






5Ниндәй бәхетле Яҡуптың Аллаһынан ярҙам алған,

Үҙенең Аллаһы Раббыға өмөт бағлаған әҙәм!

6Ошо Алла күкте, ерҙе һәм диңгеҙҙе,

Уларҙағы бар нәмәләрҙе яратҡан,

Тоғролоғон мәңге һаҡлап ҡалған,

7Иҙелгәндәргә хаҡ хөкөм ҡылған,

Астарҙы икмәккә туйындырған.






Раббы тотҡондарҙы азат ҡылыр,+

8Һуҡырҙарҙың күҙен асыр,

Ергә бөгөлгәндәрҙе турайтыр,

Тәҡүәләрҙе Ул яратыр+.

9Раббы килмешәктәрҙе һаҡлар,

Етемдәрҙе, тол ҡатындарҙы ҡурсалар,

Яуыздарҙы юлдарында аҙаштырыр+.






10Эй Сион, Аллаң Раббы мәңгелек,

Быуындан-быуынға Ул хакимлыҡ итер.






Раббыны данлағыҙ!+

Туй мәжлесе хаҡында ҡисса

(Лк 14:16-24)

221•Ғайса, уларға мөрәжәғәт итеп, тағы ҡиссалар һөйләне:+

2+– Күктәр Батшалығы бер батшаның улына туй мәжлесе уҙғарыуына оҡшаған+.
3Ул, мәжлескә саҡырылған ҡунаҡтарҙы йыйырға ниәтләп, хеҙмәтселәрен ебәргән, ләкин ҡунаҡтарҙың килгеһе килмәгән.
4«„Табыным әҙер инде: үгеҙҙәрем һәм һимертелгән малым һуйылған, бөтә нәмә етеш. Туй мәжлесенә килегеҙ“, – тигән һүҙҙәремде саҡырылған кешеләргә тапшырығыҙ», – тип ул бүтән хеҙмәтселәрен тағы ебәргән.
5Ләкин теге кешеләр, саҡырыуҙы һанға һуҡмайынса, үҙ эштәре буйынса таралышҡан: берәүҙәр баҫыуҙарына, икенселәр сауҙа эштәре менән сығып киткән.
6Ә башҡалары хеҙмәтселәрҙе тотоп хурлаған һәм үлтергән+.
7Батша, ярһып, үлтереүселәрҙе юҡ итергә, ҡалаларын яндырырға әмер биреп, ғәскәрен ебәргән+.
8Бынан һуң ул хеҙмәтселәренә: «Туй табыны әҙер, ләкин саҡырылған ҡунаҡтар быға лайыҡ булмай сыҡты+.
9Юл саттарына сығып, кемде күрәһегеҙ, барыһын да туй мәжлесенә саҡырығыҙ», – тигән.
10Хеҙмәтселәр, юлға сығып, осраған бөтә кешене – яманын да, яҡшыһын да алып килгән. Мәжлес бүлмәһе ҡунаҡтар менән тулған.
11Батша, уларҙы күрергә ингәс, унда байрам кейеме кеймәгән бер кешегә иғтибар иткән
12һәм унан: «Дуҫ, нисек һин бында байрамса кейенмәй килдең?» – тип һораған. Теге өндәшмәгән.
13Батша хеҙмәтселәренә: «Быны, аяҡ-ҡулын бәйләп, тышҡы ҡараңғылыҡҡа сығарып ташлағыҙ. Унда илаған, теш шығырҙатҡан тауыштар ишетелер», – тигән+.
14Сөнки саҡырылғандар күп, ләкин һайлап алырлыҡтары аҙ.




Ҡайсарға һалым түләү хаҡында һорау

(Мрк 12:13-17; Лк 20:20-26)

15•Шунан һуң фарисейҙар йыйылып, Ғайсаны нисек итеп һүҙҙә эләктерергә, тип мәкер ҡорҙо+.
16Улар үҙҙәренең шәкерттәрен Һируд батша яҡлылар менән бергә Ғайса янына ебәрҙе.

– Остаз, – тине улар, – беҙ Һинең тура һүҙле булғаныңды һәм, дөрөҫлөктән ситкә тайпылмайынса, Алла юлына өйрәтеүеңде беләбеҙ. Һин бер кемдән дә ҡурҡмайһың, бер кемгә лә ярарға тырышмайһың+.
17Шулай булғас, әйт әле беҙгә: нисек уйлайһың, ҡайсарға* һалым түләү дөрөҫмө, әллә юҡмы+?

18Ғайса уларҙың яуыз ниәтен аңлап:

– Эй ике йөҙлөләр, ниңә һеҙ Миңә тоҙаҡ ҡораһығыҙ? – тине+.
19– Һалымды ниндәй аҡса менән түләйһегеҙ, шуны Миңә күрһәтегеҙ!

Уға динар килтереп бирҙеләр.

20– Бында кемдең һүрәте төшөрөлгән һәм исеме яҙылған? – тип һораны Ғайса.

21– Ҡайсарҙыҡы, – тинеләр.

– Улайһа, ҡайсарҙыҡын – ҡайсарға, ә Алланыҡын Аллаға бирегеҙ, – тине Ғайса+.

22Улар, быны ишетеп, хайран ҡалдылар. Шунан Уны ҡалдырып киттеләр.




Үленән терелеү хаҡында һорау

(Мрк 12:18-27; Лк 20:27-40)

23•Саддукейҙар үленән терелеүҙе инҡар итә ине. Уларҙың ҡайһы берәүҙәре шул көндө Ғайса янына килеп ошондай һорау бирҙе:+

24+– Остаз, Муса ҡанунда: «Әгәр ҙә балаһы булмаған ир үлеп китһә, уның тол ҡалған ҡатынына туғаны өйләнеп, үлгән туғанының нәҫелен дауам итһен», – тигән+.
25Беҙҙең арабыҙҙа ағалы-ҡустылы ете бер туған бар ине. Беренсеһе, өйләнгәс, нәҫел ҡалдырмайынса үлеп китте, ҡатыны ҡустыһына ҡалды.
26Икенсеһе менән дә, өсөнсөһөнән етенсеһенә тиклем бүтәндәре менән дә шундай хәл ҡабатланды.
27Аҙаҡ ҡатын да вафат булып ҡуйҙы.
28Шулай булғас, үлеләр терелгән ваҡытта ул был ете туғандың ҡайһыһының ҡатыны буласаҡ? Бөтәһе лә уның ире булған бит!

29– Һеҙ Изге Яҙманы ла, Алланың ҡөҙрәтен дә белмәйһегеҙ, шуға күрә яңылышаһығыҙ, – тип яуап бирҙе Ғайса.
30– Терелгәс, улар өйләнмәҫтәр ҙә, кейәүгә лә сыҡмаҫтар. Улар күктәге фәрештәләр һымаҡ булырҙар.
31Ә үлгәндәрҙең терелеп тороуына килгәндә, был хаҡта Алланың һеҙгә нимә тигәнен уҡыманығыҙмы ни?
32+«Мин – Ибраһим Аллаһы, Исхаҡ Аллаһы һәм Яҡуп Аллаһы», – тигән Ул. Алла – үлеләрҙең түгел, ә тереләрҙең Аллаһы+.

33Ғайсаны тыңлаған халыҡ Уның өйрәтеүҙәренә таң ҡалды.




Иң бөйөк бойороҡ хаҡында һорау

(Мрк 12:28-31; Лк 10:25-28)

34•Ғайсаның саддукейҙарҙың ауыҙын япҡанын ишеткәс, фарисейҙар бергә йыйылды.
35Улар араһындағы бер ҡанун белгесе Ғайсаны һынарға теләп:

36– Остаз, ҡанундағы бойороҡтарҙың ҡайһыһы иң мөһиме? – тип һораны.

37+– «Аллаң Раббыны бөтә йөрәгең, бөтә йәнең һәм бөтә аҡылың менән ярат», – тине Ғайса. –+
38Был беренсе һәм иң мөһим бойороҡ.
39+Икенсеһе лә шундай уҡ: «Яҡыныңды үҙеңде яратҡан кеүек ярат»+.
40Бөтә ҡанун һәм пәйғәмбәрҙәрҙең һүҙҙәре ошо ике бойороҡҡа нигеҙләнгән+.




Мәсих кемдең Улы?

(Мрк 12:35-37; Лк 20:41-44)

41•Бергә йыйылған фарисейҙарҙан Ғайса:

42– Һеҙ Мәсих хаҡында нимә уйлайһығыҙ? Ул кемдең Улы? – тип һораны.

– Дауыт Улы, – тип яуап бирҙе улар+.

43– Ә нисек Дауыт, Изге Рух тәьҫире аҫтында булып, Мәсихте Хакимым тип атай ала? – тип һораны Ғайса. – Ул бит әйтә:


44+«Раббы минең Хакимыма:

„Мин дошмандарыңды

аяҡтарың аҫтына һалғанға тиклем,

уң яғымда ултыр“, – тигән»+.



45Әгәр Дауыт Уны Хакимым тип атай икән, нисек инде Мәсих Дауыттың Улы була ала?

46Бер кем дә Уға яуап ҡайтара алманы. Шул көндән алып берәү ҙә Ғайсаға һорау бирергә баҙнат итмәне+.

Ғайсаның ҡанун белгестәрен һәм фарисейҙарҙы фаш итеүе

(Мрк 12:38-39; Лк 11:39-52; 20:45-46)

231•Бынан һуң Ғайса халыҡҡа һәм Үҙенең шәкерттәренә мөрәжәғәт итте:

2– Муса урынын фарисейҙар һәм ҡанун белгестәре биләп алды.
3Шуға күрә уларҙы тыңлағыҙ һәм ҡушҡандарын үтәгеҙ, ләкин ҡылғандарын ҡабатламағыҙ, сөнки улар бер төрлө һөйләй, икенсе төрлө эшләй+.
4Улар, күтәргеһеҙ ауыр йөктәрҙе бәйләп, кешеләрҙең иңенә һала, ә үҙҙәре уны ҡуҙғатып ебәрер өсөн бармаҡ та ҡыбырлатмай.
5Ни генә башҡарһалар ҙа, кешеләр күрһен, тип эшләйҙәр. Улар маңлайҙарындағы һәм ҡулдарындағы доға ҡабын* киңәйтә, өҫ кейемдәренең суҡтарын оҙонайта+.
6Табындың түрендә һәм ғибәҙәтханаларҙа дәрәжәле урындарҙа ултырырға яраталар+.
7Баҙар майҙандарында кешеләрҙең башлап сәләм биргәндәрен һәм үҙҙәренә «остаз» тип мөрәжәғәт иткәндәрен хуш күрә.
8Ә һеҙ үҙегеҙҙе «остаз» тип атарға рөхсәт итмәгеҙ, сөнки һеҙҙең бер генә Остазығыҙ бар, ә һеҙ – бер-берегеҙгә туған+.
9Ерҙә бер кемде лә «ата» тип исемләмәгеҙ, сөнки һеҙҙең бер генә – күктәге Атағыҙ ғына бар+.
10Һеҙҙе «уҡытыусы» тип тә атамаһындар, сөнки һеҙҙең берҙән-бер Уҡытыусығыҙ – Мәсих.
11Арағыҙҙа иң бөйөгө кем, шул һеҙҙең хеҙмәтсегеҙ булһын+.
12+Кем үҙен-үҙе күтәрә, шул түбәнһетелер, ә кем үҙен түбәнһетә, шул күтәрелер+.

13-14– Ҡайғы һеҙгә, ҡанун белгестәре һәм фарисейҙар! Ике йөҙлөләр! Һеҙ кешеләрҙән Күктәр Батшалығын бикләп тотаһығыҙ, үҙегеҙ ҙә инмәйһегеҙ, инергә теләүселәрҙе лә индермәйһегеҙ!*+

15Ҡайғы һеҙгә, ҡанун белгестәре һәм фарисейҙар! Ике йөҙлөләр! Үҙегеҙ тотҡан иманға тик берәүҙе генә булһа ла килтерер өсөн, диңгеҙҙәр һәм ҡоро ерҙәр аша үтәһегеҙ. Ә инде маҡсатығыҙға өлгәшкәс, уны үҙегеҙгә ҡарағанда йәһәннәмгә икеләтә лайыҡлыраҡ итәһегеҙ.

16Ҡайғы һеҙгә, һуҡыр юлбашсылар! Һеҙ: «Алла йорто менән ант иткән кешенең анты бер ни ҙә тормай, әммә кемдер Алла йортоноң алтыны менән ант итә икән, ул уны үтәргә тейеш», – тип өйрәтәһегеҙ+.
17Алйоттар, һуҡырҙар! Ҡайһыһы мөһимерәк: алтынмы әллә алтынды изге итеүсе Алла йортомо+?
18Һәм тағы: «Ҡорбан усағы менән ант иткән кешенең анты бер ни ҙә тормай, ҡорбан усағындағы бүләк менән ант итһә инде, ул уны үтәргә тейеш», – тиһегеҙ.
19Һуҡырҙар! Ҡайһыһы мөһимерәк: бүләкме, әллә бүләкте изге итеүсе ҡорбан усағымы+?
20Шуға күрә ҡорбан усағы менән ант иткән кеше уның менән дә, уның өҫтөндәге бөтә нәмә менән дә ант иткән була.
21Алла йорто менән ант иткән кеше уның менән дә, уның эсендә Йәшәүсе менән дә ант иткән була+.
22+Ә күк менән ант иткән кеше Алла тәхете һәм унда Ултырыусы менән ант иткән була+.

23Ҡайғы һеҙгә, ҡанун белгестәре һәм фарисейҙар! Ике йөҙлөләр! Һеҙ бөтнөктөң, укроптың һәм аҡ әнистең ундан бер өлөшөн ғөшөр саҙаҡаһы итеп бирәһегеҙ, ә ҡанундағы иң мөһим талаптарҙы – ғәҙеллекте, шәфҡәтте һәм Аллаға тоғролоҡто – инҡар итәһегеҙ. Бына шуныһын эшләргә, шунан башҡаһын да онотмаҫҡа кәрәк ине+.
24Һуҡыр юлбашсылар! Һеҙ серәкәйҙе һөҙөп алаһығыҙ, ә дөйәне йотоп ебәрәһегеҙ!

25Ҡайғы һеҙгә, ҡанун белгестәре һәм фарисейҙар! Ике йөҙлөләр! Һеҙ һауыт-һабаның тышҡы яғын таҙартаһығыҙ, ә эстә улар ҡомһоҙлоҡ һәм тыйнаҡһыҙлыҡ менән тулы.
26Һуҡыр фарисей, һин тәүҙә һауыттың эсен таҙарт, шунда уның тышы ла таҙа булыр!

27Ҡайғы һеҙгә, ҡанун белгестәре һәм фарисейҙар! Ике йөҙлөләр! Һеҙ ағартылған ҡәбер мәмерйәләре кеүекһегеҙ: тыштан улар матур булып күренә, ә эсе мәйет һөйәктәре һәм төрлө шаҡшы нәмә менән тулы+.
28Һеҙ ҙә шундай уҡ: тыштан кешеләргә тәҡүә булып күренәһегеҙ, ә эсегеҙ тулы ике йөҙлөлөк һәм ҡанунһыҙлыҡ.

29Ҡайғы һеҙгә, ҡанун белгестәре һәм фарисейҙар! Ике йөҙлөләр! Һеҙ пәйғәмбәрҙәр өсөн төрбәләр төҙөйһөгөҙ һәм тәҡүә кешеләрҙең ҡәберҙәрендәге һәйкәлдәрҙе биҙәйһегеҙ.
30«Әгәр ҙә беҙ ата-бабаларыбыҙ заманында йәшәгән булһаҡ, улар менән бергә пәйғәмбәрҙәрҙең ҡанын түгеүҙә ҡатнашмаған булыр инек», – тиһегеҙ+.
31Бының менән һеҙ үҙегеҙҙе пәйғәмбәрҙәрҙе үлтереүсе ата-бабаларығыҙҙың улдары икәнлегегеҙҙе күрһәтәһегеҙ.

32Йә, әйҙәгеҙ, ата-бабаларығыҙ башлағанды тамамлап ҡуйығыҙ!
33Һеҙ – йыландар һәм йылан тоҡомо! Йәһәннәмгә хөкөм ителеүҙән нисек ҡасырға уйлайһығыҙ+?
34Шуға күрә Мин һеҙгә пәйғәмбәрҙәрҙе, аҡыл эйәләрен һәм ысын ҡанун белгестәрен ебәрәм. Һеҙ уларҙың берәүҙәрен үлтерерһегеҙ, арҡысаҡҡа ҡаҙаҡларһығыҙ, бүтәндәрен ғибәҙәтханаларҙа ҡамсылатып, ҡаланан ҡалаға ҡыуып йөрөтөрһөгөҙ+.
35+Шулай итеп, тәҡүә Һабил ҡанынан алып, һеҙ ҡорбан усағы менән Изге йорт араһында үлтергән Бәрәхъяһ улы Зәкәрьяһтың ҡанына тиклем, ер йөҙөндә түгелгән бөтә тәҡүә кешеләрҙең ҡаны һеҙҙең башығыҙға төшәсәк+.
36Һеҙгә хаҡ һүҙ әйтәм: быларҙың һәммәһе ошо быуын кешеләренә төшәсәк!




Ғайсаның Йәрүсәлим хаҡында көйөнөүе

(Лк 13:34-35)

37+•Эй Йәрүсәлим! Пәйғәмбәрҙәрҙе үлтереүсе, Алла тарафынан үҙенә ебәрелгәндәрҙе таш бәреп һәләк итеүсе Йәрүсәлим! Ҡош үҙенең ҡошсоҡтарын ҡанат аҫтына йыйған кеүек, Мин дә һинең балаларыңды нисә тапҡыр шулай бергә йыйырға теләнем, ләкин һеҙ килергә теләмәнегеҙ!+
38Инде хәҙер Изге йортоғоҙҙо ташлап китәсәктәр, ул ташландыҡ хәлдә ҡаласаҡ.
39+Һеҙгә әйтәм, ошо мәлдән башлап: «Раббы исеме менән Килеүсе мөбәрәк!» – тип әйтер ваҡытығыҙ етмәй тороп, Мине күрмәйәсәкһегеҙ!+

Ахырызаман билдәләре

(Мрк 13:1-31; Лк 21:5-33)

241•Ғайса Алла йортонан сығып барғанда, Уға Алла йортоноң биналарын күрһәтер өсөн, янына шәкерттәре килде.

2Ғайса:

– Быларҙың һәммәһен дә күрәһегеҙме? – тип һораны. – Һеҙгә хаҡ һүҙ әйтәм: улар барыһы ла ҡыйраласаҡ! Бында таш өҫтөндә таш ҡалмаясаҡ+.

3Ул Зәйтүн тауында ултырған саҡта, эргәһенә шәкерттәре үҙҙәре генә килеп:

– Әйт әле беҙгә, һөйләгәндәрең ҡасан булыр? Һинең килеүеңде һәм был донъяның бөтәсәген ниндәй билдәләр күрһәтер? – тип һоранылар.

4Ғайса былай тип яуап бирҙе:

– Һаҡ булығыҙ, берәйһе һеҙҙе алдап ҡуймаһын!+
5Күптәр: «Мин – Мәсих», – тип Минең исемем менән килеп, бик күптәрҙе юлдан яҙҙырыр+.
6Һеҙ яҡындағы һуғыш тауыштарын һәм алыҫтағы яу хәбәрҙәрен ишетерһегеҙ. Ҡарағыҙ уны, ҡурҡмағыҙ! Шулай булырға тейеш, ләкин был ахыры түгел әле+.
7Халыҡ – халыҡҡа һәм батшалыҡ батшалыҡҡа ҡаршы күтәрелер, урыны-урыны менән аслыҡ һәм ер тетрәүҙәр булыр,+
8әммә быларҙың барыһы ла – тулғаҡ тотоу ғазаптарының башы ғына.
9Ул ваҡытта һеҙҙе ғазапҡа һалырҙар, үлтерерҙәр, бөтә халыҡтар ҙа Минең арҡала һеҙгә нәфрәт менән ҡарар+.
10Шул саҡта күптәр имандан ваз кисер, бер-береһенә хыянат итер һәм бер-береһен дошман күрер+.
11Күп ялған пәйғәмбәрҙәр баш ҡалҡытып, күптәрҙе юлдан яҙҙырыр+.
12Яуызлыҡ артыу арҡаһында, байтаҡтарҙың мөхәббәте һыуыныр.
13Ләкин аҙаҡҡа тиклем сыҙаған кеше ҡотоласаҡ+.
14Барса халыҡтар Алла Батшалығы хаҡындағы ошо Һөйөнөслө Хәбәрҙе ишетһен өсөн, ул бөтә донъяла иғлан ителер. Ана шунан һуң аҙағы килер+.

15+•Ә инде Даниил пәйғәмбәр әйткән «ташландыҡ хәлгә килтереүсе ерәнгес бер нәмәнең» Изге урында тороуын үҙегеҙ күргәс (был һүҙҙәрҙе уҡыған кеше аңлаһын!),+
16Йәһүҙиәлә булғандар тауҙарға ҡасһын.
17Өй ҡыйығында булғандар, әйберҙәрен алыр өсөн аҫҡа төшөп, ваҡытын әрәм итмәһен;+
18баҫыуҙа булғандар иһә өҫ кейемен алырға тип өйөнә ҡайтмаһын.
19Ул көндәрҙә йөклө булған йәки имсәк балалы ҡатындарға ҡайғы!+
20Ҡасыуығыҙ ҡышҡа йәки шәмбе көнгә тап килмәһен тип доға ҡылығыҙ.
21+Ул ваҡытта донъя яратылғандан бирле бөгөнгө көнгә тиклем булмаған һәм бер ҡасан да булмаясаҡ ҙур афәт килер+.
22Әгәр ул көндәр ҡыҫҡартылмаһа, бер кем дә иҫән ҡала алмаҫ ине. Ләкин һайланғандар хаҡына ул көндәр ҡыҫҡартыласаҡ+.

23Әгәр һеҙгә шул ваҡытта кемдер: «Ҡара, Мәсих бында!» йәки «Ул тегендә!» – тиһә, ышанмағыҙ+.
24Сөнки ялған мәсихтәр һәм ялған пәйғәмбәрҙәр баш ҡалҡытыр. Улар, әгәр булдыра алһалар, хатта һайлап алынғандарҙы юлдан яҙҙырыу өсөн, иҫ киткес хикмәттәр һәм мөғжизәләр күрһәтер+.
25Бына ошолар хаҡында Мин һеҙгә алдан әйттем+.

26Шулай итеп, әгәр һеҙгә: «Ҡарағыҙ, Ул сүлдә», – тиһәләр, унда бармағыҙ, йәки: «Бына Ул, эске бүлмәлә», – тиһәләр, ышанмағыҙ.
27Әҙәм Улының килеүе күктә көнсығыштан көнбайышҡа тиклем йәшен ялтлап киткән кеүек булыр+.
28Мәйет ҡайҙа булһа, ҡоҙғондар шунда йыйылыр+.

29+•Шунда уҡ, ул көндәрҙәге афәттән һуң,


«Ҡояш ҡарайыр, ай нурын сәсмәҫ,

күктән йондоҙҙар ҡойолор һәм

күк көстәре тетрәр»+.



30+Шул мәлдә күктә Әҙәм Улының билдәһе күренер һәм, Уның күктәге болоттар өҫтөндә ҡөҙрәт һәм бөйөк балҡыш менән килгәнен күреп, ерҙәге бөтә халыҡтар ҡайғырып илашыр+.
31Көслө борғо тауышы аҫтында Әҙәм Улы Үҙенең фәрештәләрен ебәрер. Улар ерҙең дүрт тарафынан һәм күктең бер сигенән алып икенсе сигенә тиклем Уның һайланғандарын йыйыр+.

32•Инжир ағасынан ғибрәт алығыҙ. Уның ботаҡтары бөрөләнеп япраҡ ярған саҡта, һеҙ йәй яҡынлашҡанын беләһегеҙ.
33Шуның кеүек, быларҙың ғәмәлгә ашҡанын күргәс, Әҙәм Улының яҡында, ишек төбөндә генә булғанын белерһегеҙ.
34Һеҙгә хаҡ һүҙ әйтәм: быларҙың барыһы ла әлеге быуын алмашынып өлгөрмәҫ элек ғәмәлгә ашыр+.
35+Күк менән ер юҡҡа сығыр, әммә Минең һүҙҙәрем бер ваҡытта ла юҡҡа сыҡмаясаҡ+.




Уяу булырға саҡырыу

(Мрк 13:32-37; Лк 21:34-36; 17:26-27, 34-35; 12:39-46)

36•Ул көндөң һәм ул сәғәттең ҡасан килерен һис кем белмәй: күктәге фәрештәләр ҙә, Атаның Улы ла. Был хаҡта бары тик Ата ғына белә+.
37+Нух заманында нисек булһа, Әҙәм Улы килгән мәлдә лә шулай буласаҡ+.
38Туфан алдынан кешеләр ашағандар, эскәндәр, өйләнгәндәр һәм кейәүгә сыҡҡандар. Нух кәмәгә ингән көнгә тиклем шулай булған.
39Туфан күтәрелеп, бөтөнөһөн ағыҙып алып киткәнсе, улар бер ни ҙә аңламаған. Әҙәм Улы килгән мәлдә лә шулай буласаҡ+.
40Ул ваҡытта баҫыуҙағы ике кешенең береһе алыныр, икенсеһе ҡалдырылыр+.
41Ашлыҡ тартыусы ике ҡатындың береһе алыныр, икенсеһе ҡалдырылыр.

42Шуға күрә уяу булығыҙ! Хакимығыҙҙың ҡайһы көндә ҡайтыры һеҙгә билдәһеҙ бит+.
43Әммә шуны белегеҙ: әгәр ҙә өй хужаһына төндөң ҡайһы мәлендә ҡараҡтың килере мәғлүм булһа, ул йоҡламаҫ, уғрыға өйөнә инергә юл ҡуймаҫ ине+.
44Шуның кеүек, һеҙ ҙә әҙер булығыҙ: Әҙәм Улы һеҙ көтмәгән сәғәттә килер+.




Ышаныслы һәм ышанысһыҙ хеҙмәтселәр хаҡында ҡисса

45•Ә ышаныслы һәм аҡыллы хеҙмәтсе ниндәй була? Әйтәйек, ризыҡты ваҡытында өләшер өсөн, хужа хеҙмәтселәренең береһен башҡалары өҫтөнән ҡуя.
46Хужаһы ҡайтып, эштең үҙе әйткәнсә үтәлгәнен күрһә, ул хеҙмәтсе ниндәй бәхетле!+
47Һеҙгә хаҡ һүҙ әйтәм: хужаһы уны бөтә мөлкәте өҫтөнән идара итергә ҡуясаҡ.
48Ләкин ул хеҙмәтсе яман кеше булһа һәм: «Хужам тиҙ генә ҡайтмаҫ әле», – тип уйлап,+
49башҡа хеҙмәтселәрҙе туҡмарға тотонһа һәм эскеселәр менән ашап-эсеп йөрөһә,
50хужаһы ул көтмәгән көндә һәм уйламаған сәғәттә ҡайтып төшөр.
51Ул хеҙмәтсене ҡаты язаға тарттырыр һәм ике йөҙлөләр менән бер яҙмышҡа дусар итер: унда илаған, теш шығырҙатҡан тауыштар ишетелер+.

Ун ҡыҙ тураһында ҡисса

251Ул ваҡытта Күктәр Батшалығы, ҡулдарына яҡтыртҡыс тотоп, кейәү ҡаршыларға сыҡҡан ун ҡыҙға оҡшаш булыр+.
2Ҡыҙҙарҙың бишеһе – алйот, бишеһе иһә аҡыллы булған.
3Алйоттары яҡтыртҡыстар алған, ә улар өсөн май алмаған.
4Аҡыллылары иһә яҡтыртҡыстар менән бергә һауыттарҙа май ҙа алған.
5Кейәү тотҡарланыу арҡаһында, ҡыҙҙар ойоп киткән һәм йоҡоға талған+.

6Төн уртаһында: «Кейәү килә, уны ҡаршыларға сығығыҙ!» – тип ҡысҡырған тауыш ишетелгән.
7Шунда бөтә ҡыҙҙар уянып, яҡтыртҡыстарын рәтләргә тотонған.
8Алйоттары аҡыллы ҡыҙҙарға: «Беҙҙең яҡтыртҡыстарыбыҙ һүнә, әҙерәк май бирегеҙсе», – тип үтенгән.
9Ә аҡыллылары: «Юҡ, беҙҙең май бөтәбеҙгә лә етмәҫ. Иң яҡшыһы, һатыусыларға барығыҙ ҙа үҙегеҙгә май һатып алығыҙ», – тип яуап биргән.

10Тегеләр май һатып алып йөрөгән арала, кейәү килеп еткән. Уны ҡаршыларға әҙер торған ҡыҙҙар иһә кейәү менән бергә туй мәжлесенә инеп киткән һәм артынан ишек ябылған+.

11Бынан һуң бүтән ҡыҙҙар ҙа килеп етеп: «Әфәнде, әфәнде, беҙгә ишек ас!» – тип үтенгән+.
12Ләкин ул: «Һеҙгә хаҡ һүҙ әйтәм: мин һеҙҙе белмәйем», – тип яуап ҡайтарған+.

13Шуға күрә уяу булығыҙ: һеҙ бит көнөн дә, сәғәтен дә белмәйһегеҙ+.




Таланттар хаҡында ҡисса

(Лк 19:12-27)

14•Күктәр Батшалығы ул ваҡытта шулай булыр: бер кеше, сәфәргә сығып китер алдынан, хеҙмәтселәрен саҡырып, үҙенең мал-мөлкәтен уларға ышанып тапшырған.
15Һәр ҡайһыһының һәләтенә ҡарап, береһенә ул биш талант, икенсеһенә ике талант, өсөнсөһөнә бер талант күләмендә аҡса биргән дә үҙе юлға сыҡҡан.
16Биш талант алғаны уны шунда уҡ эшкә файҙаланған һәм өҫтәмә биш талант алған.
17Ике талант алғаны ла шулай уҡ тағы ике талант эшләп алыуға өлгәшкән.
18Ә бер талант алғаны иһә, хужаһының аҡсаһын ергә күмеп, йәшереп ҡуйған.

19Күп ваҡыт уҙғас, хеҙмәтселәрҙең хужаһы әйләнеп ҡайтҡан һәм уларҙан хисап талап иткән+.
20Биш талант алғаны тағы биште килтергән. «Хужам, – тигән ул, – һин миңә биш талант биргәйнең. Бына, мин тағы биште эшләп алдым».
21Хужаһы уға: «Яҡшы иткәнһең, һин – һәйбәт һәм ышаныслы хеҙмәтсе. Кескәй эштә ышаныслы булдың, хәҙер инде мин һиңә ҙурырағын йөкмәтермен. Килеп, хужаңдың шатлығын уртаҡлаш», – тигән+.

22Ике талант алғаны ла килеп еткән: «Хужам, һин миңә ике талант биргәйнең. Бына, мин тағы ике талант эшләп алдым».
23Хужаһы уға: «Яҡшы иткәнһең, һин – һәйбәт һәм ышаныслы хеҙмәтсе. Кескәй эштә ышаныслы булдың, хәҙер инде мин һиңә ҙурырағын йөкмәтермен. Килеп, хужаңдың шатлығын уртаҡлаш», – тигән.

24Ниһайәт, бер талант алғаны килгән: «Хужам, һинең аяуһыҙ икәнеңде беләм: үҙең сәсмәгән ерҙә ураһың, үҙең һипмәгән ерҙә йыяһың.
25Мин һинән ҡурҡтым да талантыңды ергә күмеп торҙом. Бына аҡсаң, ал үҙеңә», – тигән.

26Хужаһы иһә уға былай тип яуап ҡайтарған: «Булдыҡһыҙ, ялҡау хеҙмәтсе! Сәсмәгән ерҙә урыуымды, һипмәгән ерҙә йыйыуымды белгәс,+
27аҡсаларымды әйләнешкә индерергә кәрәк ине. Ҡайтҡас, мин үҙемдекен табышы менән алған булыр инем».
28Шунан хужа: «Ундағы бер талантты алығыҙ ҙа ун таланты булғанына бирегеҙ.
29Сөнки кемдә бар, шуға бирелер, һәм унда артығы менән булыр. Кемдең юҡ, унан булғаны ла тартып алыныр+.
30Ә был булдыҡһыҙ хеҙмәтсене тышҡа, ҡараңғылыҡҡа сығарып ташлағыҙ: унда илаған, теш шығырҙатҡан тауыштар ишетелер», – тине+.




Киләсәк ҡиәмәт көнө

31Әҙәм Улы, Үҙенең фәрештәләре менән балҡып торған шөһрәтендә килгәс, батша тәхетенә ултырасаҡ+.
32Уның ҡаршыһына барлыҡ халыҡтар килтереләсәк. Ул, һарыҡтарҙы кәзәләрҙән айырған көтөүсе һымаҡ, кешеләрҙе икегә айырыр+.
33Һарыҡтарҙы Үҙенең уң яғына, ә кәзә тәкәләрен һул яғына баҫтырыр.

34Шунда, уң яғында тороусыларға Батша: «Килегеҙ, Минең Атам тарафынан фатиха алғандар! Донъя яратылған саҡта уҡ һеҙҙең өсөн әҙерләп ҡуйылған Батшалыҡты алығыҙ+.
35Сөнки ас инем, Мине ашаттығыҙ; һыуһаған инем, эсергә бирҙегеҙ; мосафир инем, өйөгөҙҙә ҡабул иттегеҙ;+
36яланғас инем, кейендерҙегеҙ; ауырыу инем, хәстәрләнегеҙ; төрмәлә инем, хәлемде белергә килдегеҙ», – тип әйтер+.

37Шунда тәҡүә кешеләр: «Хакимыбыҙ! Ҡасан беҙ, ас йөрөгәнеңде күреп, Һине ашаттыҡ; һыуһағаныңды күреп, эсерҙек?
38Ҡасан беҙ, мосафир икәнеңде күреп, Һине өйөбөҙҙә ҡабул иттек; яланғас булыуыңды күреп, кейендерҙек?
39Ҡасан беҙ, ауырығаныңды һәм төрмәлә ултырғаныңды күреп, хәлеңде белергә барҙыҡ?» – тип һорарҙар.
40+Батша уларға яуабында: «Һеҙгә хаҡ һүҙ әйтәм: Минең иң кесе туғандарымдың береһенә генә лә нимә эшләгән булһағыҙ, шуны Миңә эшләгәнһегеҙ», – тиер+.

41Унан һуң Ул Үҙенең һул яғында тороусыларға әйтер: «Китегеҙ Минең янымдан, ләғнәт төшкәндәр! Иблискә һәм уның фәрештәләренә әҙерләп ҡуйылған мәңгелек утҡа барығыҙ!+
42Сөнки ас инем, һеҙ Мине ашатманығыҙ; һыуһаған инем, эсергә бирмәнегеҙ,
43мосафир инем, өйөгөҙҙә ҡабул итмәнегеҙ; яланғас инем, кейендермәнегеҙ; ауырыу сағымда һәм төрмәлә ултырғанда хәлемде белергә килмәнегеҙ».

44Шунда былары ла: «Хакимыбыҙ! Ҡасан беҙ Һинең ас йөрөгәнеңде, һыуһағаныңды, мосафирлығыңды, яланғас, ауырыу булғаныңды, төрмәлә ултырғаныңды күреп тә, Һиңә ярҙам итмәнек?» – тип һорарҙар.
45Шул саҡта Ул: «Һеҙгә хаҡ һүҙ әйтәм: һеҙ бынау иң кесе йәндәрҙең береһенә эшләмәгән нәмәне Миңә лә эшләмәнегеҙ», – тиер+.
46+Улар мәңгелек язаға, ә тәҡүә булғандар мәңгелек тормошҡа китер+.

Ғайсаға ҡаршы мәкер ҡороу

(Мрк 14:1-2; Лк 22:1-2; Ях 11:45-53)

261•Ғайса был һүҙҙәрен тамамлағас, шәкерттәренә:

2+– Ике көндән Ҡотҡарылыу байрамы* булғанын беләһегеҙ. Шунда Әҙәм Улын арҡысаҡҡа ҡаҙаҡларға тапшырасаҡтар, – тине+.

3Ошо ваҡытта баш ҡаһиндар һәм халыҡ аҡһаҡалдары Ҡаяфас исемле иң баш ҡаһиндың һарайында йыйылғайны.
4Улар, Ғайсаны хәйлә менән ҡулға алып, үлтерергә һүҙ беркетте.
5«Тик быны байрам осоронда эшләмәйек, халыҡ араһында фетнә килеп сыҡмаһын», – тинеләр.




Ғайсаны майлау

(Мрк 14:3-9; Лк 7:37-38; Ях 12:1-8)

6•Ғайса Бейт-Әниәлә махаулы Шимғондың өйөндә ине+.
7Ашап ултырған сағында Уның янына, бик ҡиммәтле хуш еҫле май һалынған алебастр* һауыт тотоп, бер ҡатын килеп инде һәм майҙы Ғайсаның башына ҡойҙо.
8Быны күргән шәкерттәре асыуланды:

– Был майҙы ниңә шулай әрәм итергә?
9Уны ҡиммәт хаҡҡа һатып, аҡсаһын фәҡирҙәргә өләшергә булыр ине бит!

10Ғайса, шәкерттәренең ризаһыҙлығын белеп, уларға:

– Ниңә һеҙ был ҡатындың хәтерен ҡалдыраһығыҙ? – тине. – Миңә яҡшылыҡ ҡылды бит ул.
11+Фәҡирҙәр һәр ваҡыт янығыҙҙа, Мин иһә һеҙҙең менән гел булмам+.
12Был ҡатын, тәнемә май ҡойоп, Мине ерләргә әҙерләне+.
13Һеҙгә хаҡ һүҙ әйтәм: Һөйөнөслө Хәбәр донъяның ҡайһы ғына мөйөшөндә вәғәзләнмәһен, был ҡатынды ла иҫкә алып, уның ҡылған эше хаҡында һөйләйәсәктәр+.




Йәһүҙәнең хыянаты

(Мрк 14:10-11; Лк 22:3-6)

14•Шунан һуң ун ике шәкерттең береһе, Йәһүҙә Искариот исемлеһе, баш ҡаһиндар янына барып:+

15+– Әгәр һеҙгә Ғайсаны тотторһам, миңә нимә бирерһегеҙ? – тип һораны.

Улар Йәһүҙәгә утыҙ көмөш тәңкә һанап бирҙе+.
16Ошо ваҡыттан алып ул Ғайсаны ҡаһиндар ҡулына тапшырыр өсөн уңайлы мәл эҙләне.




Ҡотҡарылыу байрамы ашы

691•Йырсылар етәксеһенә: Дауыттың мәҙхиәһе. Раббы хәтеренә төшөрһөн өсөн+.




2Эй Алла, ҡотҡар мине!

Йә Раббы, ярҙамға ашыҡ!

3Йәнемде алырға ҡырсынғандар

Мәсхәрәгә төшөп хур булһын!

Зыян килтерергә теләгәндәр, мыҫҡыл ителеп,

Барыһы ла кире сигенһен!+

4«Әһә, әһә!» – тиеп мине үсәгәндәр

Оятҡа ҡалып, артҡа боролһон!+






5Һиндә шатлыҡ-ҡыуаныс тапһындар

Барса Һиңә табан йүнәлгәндәр!

Эй Ҡотҡарыусы, Һине яратҡандар

Һәр саҡ: «Алла бөйөк!» – тип әйтһендәр.






6Мин иһә бисара бер фәҡирмен,

Эй Алла, ярҙамға ашыҡ!

Ярҙамсым һәм ҡотҡарыусым Һинһең,

Һуңлап ҡуйма инде, эй Раббым!+

701•Йә Раббы, Һиндә мин ышыҡ табам;

Миңә оятҡа ҡалырға бирмә мәңге!

2Ғәҙеллегеңде күрһәт, йолоп ал, ҡотҡар!

Ҡолаҡ һал миңә, ярҙам ит!+

3Миңә һыйыныр ҡая бул.

Ҡаям да Һин, ҡәлғәм дә Һин,

Мине ҡотҡарырға бойор!+






4Эй Аллам, мине яуыз бәндә ҡулынан,

Хаҡһыҙҙың, залимдың тырнағынан ҡотҡар!+

5Һин, эй Раббы Хаким, минең өмөтөмһөң;

Йәш сағымдан Һиңә өмөт бағлағанмын+.

6Тыуғанымдан бирле Һиңә таянамын,

Әсәм ҡарынынан мине алып сығарғанһың.

Һәр саҡ Һиңә генә маҡтауҙарым+.

7Күптәр миңә ҡарап хайран ҡалды,

Һин минең ышаныслы ышығым.

8Һине маҡтау телемдән һис төшмәҫ,

Көндән-көнгә ғиззәтеңде бәйән итәм+.






9Ҡартайған көнөмдә минән ваз кисмә Һин,

Көсөм бөткәс, мине ситкә типмә!

10Дошмандарым миңә ҡаршы һүҙ йөрөтә,

Йәнемде көҫәгәндәр бер-береһенә кәңәш итә+.

11«Алла уны ташлаған, ҡотҡарырға бер кеме юҡ,

Баҫтырып тотайыҡ!» – тиҙәр улар+.






12Эй Алла, алыҫлашмасы минән,

Эй Аллам, ярҙамға ашыҡ!

13Оятҡа ҡалһын, юҡ булһын мине дошман күргән,

Мәсхәрәгә төрөнһөн, рисуай булһын

Миңә яуызлыҡ теләгән+.

14Мин иһә һәр саҡ өмөт бағлармын Һиңә,

Маҡтау өҫтөнә маҡтауҙар яуҙырырмын.

15Телем Һинең игелекте хикәйәләр,

Көн оҙоно ҡотҡарыуың тураһында бәйән итер,

Ә бит уларҙы һанап бөткөһөҙ+.

16Эй Хакимым Раббы, ҡөҙрәтле ғәмәлдәреңде,

Һинең, бары Һинең хаҡлығыңды һөйләрмен.






17Эй Аллам, йәш сағымдан алып өйрәтәһең,

Һинең мөғжизәләреңде әлегәсә данлайым.

18Сәстәрем салланып, ҡартайһам да,

Ташлама мине, эй Аллам!

Киләсәк быуынға ҡеүәтеңде,

Һинең ҡөҙрәтеңде аңлатырмын.






19Эй Алла, ғәҙеллегең күктәргә олғаша,

Ҡылған ғәмәлдәрең бөйөк.

Һиңә оҡшаған кем бар, эй Алла+?

20Мине бик күп ҡайғы, ғазаптарға дусар иттең,

Әммә ҡабаттан йәшәү дәртемде ҡайтарырһың,

Ерҙең тәрәнлектәренән сығарырһың+.

21Мине үрләтеп, тағы ла йыуатырһың.






22Ә мин Һине лира ауаздары менән данлармын,

Һинең тоғролоғоң хаҡында йырлармын, Аллам!

Арфала Һиңә уйнармын,

Эй Исраилдың Мөҡәддәсе!+

23Һиңә йырлаған саҡта ирендәрем тантана итә,

Һин йолоп алған йәнем ҡыуана.

24Көн оҙоно телем Һинең ғәҙеллекте данлай,

Ә миңә зарар итергә йыйынғандар,

Мәсхәрәгә ҡалып, хур булдылар!

711Сөләймәндең мәҙхиәһе.




Эй Алла, батшаға ғәҙеллегеңде бир,

Ә батша улына хаҡ хөкөмдәр сығарырға өйрәт+.

2Һинең халҡыңа ул батша хаҡ хөкөм ҡылһын,

Фәҡирҙәрҙең дәғүәләрен ғәҙеллек менән хәл итһен!+

3Тауҙар халыҡҡа бәрәкәт килтерһен,

Ҡалҡыулыҡтар хаҡлыҡ еткерһен!

4Батша халыҡтың ярлыларына хаҡ хөкөм ҡылһын,

Фәҡирҙәрҙең балаларын ҡотҡарһын,

Залимдарҙы иһә тар-мар итһен!+

5Батшаның ғүмере, ҡояш менән ай ғүмере һымаҡ,

Быуындан-быуынға дауам итһен+.

6Хакимлығы яңы сабылған болонға яуған ямғыр,

Тупраҡты һуғарған көслө ямғыр һымаҡ булһын!+

7Уның көндәрендә тәҡүәләр сәскә атһын,

Ҡасанғаса күктә ай нур сәсә,

Шуға тиклем илдә именлек, муллыҡ-бәрәкәт булһын!+






8Хакимлығы диңгеҙҙән диңгеҙгә тиклем,

Евфрат йылғаһынан ерҙең сигенә саҡлы йәйелһен!+

9Алдында сүлдәге ҡәбиләләр теҙ сүкһен,

Дошмандары саң-туҙан ялаһын+.

10Таршиш һәм утрауҙарҙың батшалары Уға яһаҡ түләһен,

Шева менән Сева батшалары бүләктәр алып килһен!+

11Бар батшалар алдында ергә ҡапланһын,

Бөтөн ҡәүемдәр уға хеҙмәт итһен!+






12Сөнки ярҙам һорап саҡырған фәҡирҙе,

Таянысы булмаған ярлыны ҡотҡарыр+.

13Юҡсыл менән хәйерсене ҡыҙғаныр,

Мохтаждарға ярҙам итер.

14Уларҙы йәбер-золомдан йолоп алыр,

Сөнки батшаға уларҙың йәне ғәзиз+.






15Йәшәһен батша!

Уға Шеваның алтынын бирһендәр;

Уның өсөн туҡтауһыҙ доға ҡылһындар,

Көн оҙоно Алланан фатиха һораһындар!+

16Илдә ашлыҡ ишелеп уңһын,

Тау итәктәрендә башаҡтар тулҡынланһын!

Башаҡтары Ливандағылай тос булһын,

Ҡалаларҙа халыҡ ҡырҙағы үлән һымаҡ ишәйһен!+

17Батшаның исеме мәңге йәшәһен,

Даны ҡояштай ғүмерле булһын,

Бар халыҡтар уның аша фатиха алһын,

Ҡәүемдәр уны бәхет эйәһе тип атаһын!+






18Раббы Алла, Исраилдың Аллаһы мөбәрәк булһын!

Бары тик Ул – ғәжәйеп эштәр ҡылыусы+.

19Данлы исеме мәңге мөбәрәк булһын,

Бар донъя Уның шөһрәте менән тулһын!

Амин! Амин!+






20Ишай улы Дауыттың доғалары ошонда тамам.

721Асафтың мәҙхиәһе.




Ысынлап та, Алла Исраил халҡына,

Йөрәге саф булғандарға игелекле+.

2Ә минең саҡ аяҡтарым һөрөнмәйсә,

Табандарым таймайынса ҡалған ине.

3Яуыздарҙың муллыҡта йәшәүен күреп,

Мин ул хаяһыҙҙарға көнләшеп ҡарағайным+.

4Сөнки улар үлгәнсе һыҙланыу белмәй,

Тәндәре сәләмәт, көслө.

5Уларҙы тормоштоң ауырлығы ситләп үтә,

Башҡаларҙай ыҙа сикмәйҙәр.

6Тәкәбберлек уларҙың муйындарында мәрйен һымаҡ,

Залимлыҡҡа кейем һымаҡ төрөнгәндәр.

7Һимеҙлектән күҙҙәре аҡшайған,

Эстәрендә яман ниәт ашып ташҡан.

8Мыҫҡыл менән, нәфрәт сәсеп һөйләшәләр,

Кешегә эреләнеп, янап ҡарайҙар.

9Улар күктәргә ҡаршы дәғүә белдерә,

Телдәре донъяны иңләп гиҙә.

10Шуға күрә халҡым уларға эйәрә,

Һөйләгәндәрен һыу һымаҡ йота.

11Әйтә ямандар: «Алла нисек белһен?

Ҡайҙан белһен Юғарыларҙан Юғары?»+

12Бына шулай ул залимдар –

Байлыҡтарын арттырып, рәхәт йәшәйҙәр.






13«Йөрәгемде бушҡа ғына пак тотаммы,

Ғәйепһеҙлегем билдәһе итеп ҡулымды юҡҡа ғына йыуаммы+?

14Юҡҡа ғына һәр бер көнөм яра,

Ә һәр иртәм ғазап булдымы ни?»






15Әгәр ҙә шулай уйлаһам,

Һинең балаларыңа хыянат иткән булыр инем.

16Ни өсөн шулай икәнен аңларға теләнем,

Бының менән килешеү бик ауыр ине.

17Тик Алланың Изге торлағына ингәс кенә

Ахырҙары ниндәй буласағын төшөндөм+.

18Эйе, уларҙы тайғаҡҡа баҫтыраһың,

Һәләкәткә этеп төшөрәһең+.

19Улар ҡапыл ғына юҡҡа сығыр,

Дәһшәт эсендә һеперелеп түгелер.

20Эй бөйөк Хаким, Һинең ҡалҡыуың булыр,

Йоҡонан уянғас та онотолған төш һымаҡ,

Күләгә һымаҡ юҡҡа сығасаҡ был ямандар.






21Йәнем әрнегән,

Эс-бауырым янған саҡта,

22Мин наҙан, аңһыҙ булған икәнмен,

Ҡаршыңда аңһыҙ хайуан һымаҡ торғанмын+.

23Ярай әле мин һәр ваҡыт Һинең менән,

Уң ҡулымдан Һин етәкләп йөрөтәһең.

24Нәсихәттәрең менән юл күрһәтәһең,

Һуңынан мине данға илтерһең.

25Һинән башҡа кемем бар минең күктәрҙә?

Ер йөҙөндә лә Һинән башҡаны теләмәйем+.

26Тәнем менән күңелем талсыҡты,

Алла – күңелем ныҡлығы,

Ул – мәңгелеккә миңә насип өлөшөм+.






27Һинән йыраҡлашҡандар һәләк буласаҡ,

Үҙеңә хыянат ҡылғандарҙы юҡ итәһең.

28Ә минең өсөн Аллаға яҡын булыу – бәхет;

Раббы Хаким – минең һыйынысым;

Мин Уның бар ғәмәлдәрен бәйән итәм+.

731Асафтың уйланыуҙары.




Эй Алла, ниңә Һин беҙҙән мәңгелеккә ваз кистең?

Ниңә беҙгә, көтөүеңдең ҡуйҙарына, асыуың тоҡанды+?

2Борон уҡ Үҙең һайлап алған халҡыңды,

Үҙеңдең милкең булһын тип йолоп ҡалған ырыуҙы,

Үҙеңә төйәк иткән Сион тауын иҫеңә төшөр+.

3Мәңгелек харабаларға табан атла,

Күр, дошман Изге торлағыңдағы бар нәмәне ватҡан.






4Һин беҙҙең менән осрашҡан ерҙә

Бөгөн дошмандарың ырылдаша,

Еңеү билдәһе итеп үҙ әләмдәрен күтәрҙеләр+.

5Урман шырлығында балта тотоп

Йөрөгән бәндәгә оҡшаш улар,

6Уның ырып биҙәлгән әйберҙәрен

Балта һәм сапҡыс менән сабалар+.

7Изге торлағыңа ут төрттөләр,

Исемең төйәкләнгән урынды

Ергә ҡолатып нәжесләнеләр.

8Эстәренән: «Һәммәһен емерәйек!» – тип,

Илдә Аллаға табыныу урындарын көл иттеләр+.






9Инде беҙ илаһи билдәләребеҙҙе күрмәйбеҙ,

Пәйғәмбәрҙәр ҙә ҡалманы,

Ҡасанғаса был хәл – һис кем белмәй+.

10Эй Алла, ҡасанға саҡлы дошман Һине хурлар?

Исемеңде мәңге мыҫҡыллармы?

11Нишләп Һин ҡулыңды кире алдың?

Уң ҡулыңды сығар ҡуйыныңдан, быға сик ҡуй!+






12Һин, Алла, әүәлдән минең Батшам,

Ер йөҙөнә ҡотолоу алып киләһең+.

13Һин ҡөҙрәтең менән диңгеҙҙе уртаға бүлдең,

Һыуҙарҙағы ғифриттәрҙең башын иҙҙең+.

14Ливъяҫандың* баштарын емерҙең,

Сүл йыртҡыстарына уны емтек иттең.

15Инешкә юл ярып, шишмәләр ағыҙҙың,

Мул һыулы йылғаларҙы ҡороттоң+.

16Көн дә – Һинеке, төн дә – Һинеке,

Ай менән ҡояшты Һин күккә беркеттең,+

17Ерҙең бөтә сиктәрен Һин билдәләнең,

Йәйҙе лә, ҡышты ла Һин бар ҡылдың+.






18Иҫеңдә тот, Раббы, дошман Һине нисек хурлай,

Ахмаҡ халыҡ исемеңде нисек мыҫҡыл итә.

19Күгәрсенеңдең йәнен йыртҡыстарға бирмә,

Фәҡирҙәреңдең хәлен мәңге онотма+.






20Беҙҙең менән төҙөгән килешеүеңә иғтибар һал,

Юҡһа илдең ҡараңғы мөйөштәре

Йәбер-золом менән тулған+.

21Иҙелгәндәр оятҡа ҡалып ҡуймаһын,

Ярлылар менән мохтаждар исемеңә дан йырлаһын.






22Күтәрел, эй Алла, дәғүәңде Һин хәл ит!

Онотма алйоттарҙың Һине көн һайын хурлағанын!

23Онотма дошмандарыңдың шаулашыуын;

Һиңә ҡаршы баш күтәргәндәрҙең гөжләүе

Бер туҡтауһыҙ нығыраҡ яңғырағанын!+

741Йырсылар етәксеһенә: «Һәләк итмә» көйөнә. Асафтың мәҙхиәһе. Йыр+.




2Эй Алла, Һиңә рәхмәт уҡыйбыҙ,

Шөкөрана ҡылабыҙ, Һин беҙгә яҡынһың,

Кешеләр мөғжизәләрең тураһында һөйләй.






3Әйтте Алла: «Үҙем билдәләгән ваҡыт еткәс,

Ғәҙел хөкөм ҡыласаҡмын+.

4Ер һәм унда йәшәгәндәр сайҡалғанда,

Терәктәрен нығытыусы – Мин ул»+. Села







5Һауаланғандарға әйттем: «Башҡаса эреләнмәгеҙ»;

Яуыздарға: «Мөгөҙөгөҙҙө сөймәгеҙ,

6Күккә тиклем күтәрмәгеҙ!

Башығыҙҙы текә тотоп һөйләнмәгеҙ», – тинем.






7Дан-дәрәжә көнсығыштан да, көнбайыштан да,

Сүл тарафынан да килмәҫ.

8Хөкөм ҡылыусы бары тик Алла ғына –

Түбән дә төшөрөр, үрләтер ҙә+.

9Ғазап туҫтағы Раббы ҡулында,

Ул ҡайнап торған, тәмләткестәр ҡушылған шарапҡа тулы.

Раббы шарапты ҡойор,

Ер йөҙөндәге барлыҡ залимдар

Төпрәһенә тиклем эсеп ҡуйыр+.






10Мин иһә мәңге Яҡуп Аллаһы хаҡында һөйләрмен,

Уға маҡтау йырлармын.






11Алла әйтер: «Һындырырмын залимдарҙың мөгөҙҙәрен,

Ә тәҡүәләрҙең ҡеүәтен арттырырмын»+.

751Йырсылар етәксеһенә: ҡыллы уйын ҡоралдары оҙатыуында. Асафтың мәҙхиәһе. Йыр.




2Йәһүҙә илендә Алла мәшһүр,

Исраилда Уның исеме бөйөк.

3Уның торлағы Сәлимдә*,

Йәшәгән ере Сионда+.

4Ошо ерҙә һындырҙы йәшен кеүек уҡтарҙы,

Ҡалҡан-ҡылыстарҙы – ҡоралдарҙы+.

5Йә Алла, Һинән бөркөлә яҡтылыҡ,

Кейеккә бай тауҙарҙан да ғиззәтлерәк Һин!

6Ҡаһарман яугирҙәр үҙҙәре яумал булды,

Улар үлем йоҡоһона талды,

Һуғышсыларҙың ҡул күтәрер көсө ҡалманы+.

7Эй Яҡуп Аллаһы! Һинең дәһшәтле ауазыңдан

Яу арбаларын йөрөтөүселәр,

Аттары менән бергә йығылып, мәңгегә тынды+.

8Һин ысынлап та дәһшәтле!

Ярһығаныңда кем Һиңә ҡаршы тора алһын+?

9-10Һин хөкөмөңдө күктәрҙән иғлан иттең!

Эй Алла, Һин хөкөм ҡылам тип,

Донъялағы иҙелгәндәрҙе ҡотҡарам тип ҡуҙғалдың.

Шунда ер йөҙө ҡурҡыштан тынып ҡалды.

11Хатта кешеләрҙең асыуы ла Һиңә дан килтерер –

Уларҙың ҡалдыҡ ярһыуын Һин баҫырһың.

12Раббыға, Аллағыҙға, нәҙер әйтегеҙ,

Нәҙерегеҙҙе еренә еткереп үтәгеҙ!

Дәһшәтле Алланың эргә-тирәһендәгеләр

Уға бүләктәр алып килһендәр!+

13Ул хакимдарҙың рухын Үҙенә буйһондора,

Ул ер йөҙөнөң батшаларын ҡурҡыуға һала.

761Йырсылар етәксеһенә: Йедуҫундың көйөнә. Асафтың мәҙхиәһе+.




2Ауазым минең – Аллаға, ялбарамын;

Ҡысҡырамын – Ул мине ишетә.

3Хәсрәт көнөмдә бөйөк Хакимымды эҙләйем,

Йәнемә йыуаныс таба алмай,

Төндәр буйы арымай-талмай,

Уға ҡулдарымды һонамын+.

4Алланы иҫемә алып ыңғырашам,

Уйланам һәм рухым төшә бара. Села


5Күҙ ҡабаҡтарымды яптырмайһың,

Ҡайғымдан әйтер һүҙ таба алмайым.

6Күптән үткән замандарҙы,

Әүәлгеләрҙе уйлайым+.

7Төндә йырлаған йырҙарым иҫкә төшә,

Үҙ-үҙем менән һөйләшәм,

Күңелдәге һорауҙарыма яуап эҙләйем:

8«Мәңгелеккә ваз кистеме бөйөк Хаким?

Инде һис кенә лә хуш күрмәҫме?

9Бөтөнләйгә юғалдымы тоғро мөхәббәте?

Вәғәҙәләре мәңгегә тамам булырмы?

10Алла рәхимлеген оноттомо?

Асыуланып, шәфҡәтенә юл яптымы?» Села


11Шунан үҙ-үҙемә әйттем:

«Бына нимә минең өсөн хәсрәт:

Юғарыларҙан Юғары уң ҡулы менән

Беҙгә элекке һымаҡ ярҙам күрһәтмәй».






12Раббының ғәмәлдәрен онотмам,

Боронғо хикмәттәрен иҫтә тотормон+.

13Бөтә эштәреңде аңларға тырышырмын,

Ҡылған ғәмәлдәрең хаҡында уйлармын.






14Эй Аллам, юлың мөҡәддәс!

Һиндәй бөйөк берәй алла бармы+?

15Һин мөғжизәләр ҡылған Аллаһың,

Халыҡтар араһында ҡөҙрәтеңде таныттың.

16Көслө беләгең менән халҡыңды –

Яҡуп һәм Йософ улдарын ҡотҡарҙың. Села







17Һыуҙар Һине күргәс, эй Алла,

Һыуҙар Һине күргәс, сайҡалдылар;

Хатта төпһөҙ даръялар тетрәне+.

18Болоттар һыуҙарын бушатты,

Күк күкрәне,

Һәр тарафта утлы уҡтарың ялтланы+.

19Дауылда күкрәүең яңғыраны,

Йәшен утың донъяны яҡтыртты,

Ер тетрәне һәм сайҡалды+.

20Һин диңгеҙҙә,

Тәрән һыуҙарҙа юл һалдың,

Әммә аяҡ эҙҙәрең билдәле түгел ине+.

21Муса һәм Һарундың ҡулы менән

Халҡыңды көтөү һымаҡ алға әйҙәнең+.

771Асафтың уйланыуҙары.




Эй халҡым, тыңла нәсихәтемде,

Ҡолаҡ һал ауыҙымдан сыҡҡан һүҙҙәргә.

2Ауыҙымды хикмәт менән асайым,

Боронғо серҙәрҙе әйтәйем+.

3Ишеткәнде, белгәндәребеҙҙе,

Аталарыбыҙҙың һөйләгәнен+

4Килер быуындарҙан йәшермәбеҙ:

Раббының данға лайыҡ эштәрен,

Ҡөҙрәтен, ҡылған мөғжизәләрен

Киләсәк быуындарға иғлан итербеҙ+.






5Раббы Яҡупҡа күрһәтмәләрен күндергән,

Исраилға ҡанун биргән.

Был тәғлимәтте балаларына өйрәтһен тип,

Ата-бабаларыбыҙға бойорған+.

6Килер быуын, тыуыр балалар белһендәр,

Улар үҙ балаларына аңлатһындар:+

7Өмөттәрен Аллаға улар бағлаһын,

Алла ғәмәлдәрен онотмаһын,

Бойороҡтарын бойомға ашырһын;

8Ата-бабалары һымаҡ булмаһындар:

Сөнки улар тиҫкәре, фетнәсел быуын булды;

Күңелдәре тотороҡһоҙ,

Рухтары Аллаға тоғро түгел ине+.






9Ана, уҡ-һаҙаҡлы Әфраим улдары

Алыш көнөндә арттарына боролоп ҡасты.

10Сөнки улар Алла менән килешеүҙе боҙҙо,

Уның ҡануны буйынса йәшәүҙән баш тартты.

11Оноттолар Уның ғәмәлдәрен,

Уларға күрһәткән мөғжизәләрен+.

12Алла Мысырҙа Соған тигеҙлегендә,

Ата-бабаларының күҙ алдында,

Мөғжизә-хикмәттәрен күрһәтте+.

13Диңгеҙҙе ярып, уларҙы ҡоронан алып сыҡты;

Һыуҙарҙы диуар һымаҡ үрә торғоҙҙо+.

14Көндөҙ болот, төндә ут яҡтыһы менән,

Уларға гел юл күрһәтеп барҙы+.

15Сүлдә ҡая ярып һыу сығарҙы;

Төпһөҙ даръяларҙан һуғарғандай,

Уларға туйғансы һыу эсерҙе+.

16Ҡая таштан шишмә урғылтты,

Һыу йылға һымаҡ сылтырап аҡты.






17Әммә улар гонаһ ҡылыуҙарын дауам иттеләр,

Сүлдә Юғарыларҙан Юғарыға ҡаршы баш күтәрҙеләр.

18Йәндәре теләгән ризыҡ һорап,

Тиҫкәреләнеп Алланы һынанылар+.

19«Алла сүлдә табын ҡора аламы?» – тип,

Аллаға ҡаршы бурылданылар.

20Бына Ул ҡаяға һуҡты – һыу атылды,

Гөрләүектәр ашып ташты.

«Инде Ул халҡына икмәк бирә алырмы?

Халҡына ит ашата алырмы?»






21Раббы быны ишетеп бик асыуланды,

Яҡупҡа нәфрәт уты тоҡанды,

Исраилға ҡарата ярһыны+.

22Сөнки Аллаға инанманылар,

Ҡотҡарырына ышанманылар.

23Алла болоттарға бойороҡ бирҙе,

Күк ҡабағын киреп асты+.

24Уларға ашар өсөн майҙә яуҙырҙы,

Күктең икмәген бирҙе уларға+.

25Әҙәм балалары фәрештәләр икмәген татыны;

Тамаҡтары туйғансы шуны ашаны.

26Көнсығыш елен иҫтерҙе Ул күктәрҙә,

Ҡөҙрәте менән көньяҡ елен ҡуптарҙы.

27Саң-туҙандай ит яуҙырҙы баштарына,

Ҡош ебәрҙе диңгеҙҙәге ҡом ҡәҙәрле+

28Тупламдарының уртаһына,

Торлаҡтарының әйләнә-тирәһенә.

29Алҡынғанса ашанылар ҙа туйҙылар;

Теләктәрен бойомға ашырҙы Алла+.

30Әммә әле күҙҙәре туйып өлгөрмәгәйне,

Әле ауыҙҙарында ине иттәре.

31Алла ҡәһәрен ебәрҙе өҫтәренә:

Иң көслөләрен үлтерҙе,

Исраилдың егеттәрен йығып һалды+.






32Хатта шунда ла гонаһ ҡылыуҙарын дауам иттеләр,

Алланың мөғжизәләренә ышанманылар+.

33Алла уларҙың көндәрен мәғәнәһеҙ мәшәҡәттә,

Йылдарын ығы-зығыла һәләк итте+.

34Алла ҡайһыларын үлтерһә,

Шунда ғына ҡалғандар Уға ынтылыр,

Йәнә Уны эҙләргә тотонор булды.

35Алла уларҙың ҡаяһы булғанын,

Юғарыларҙан Юғарының уларҙы йолоусы икәнен

Иҫтәренә төшөрәләр ине+.

36Ауыҙҙары менән Уға ярамһаҡландылар,

Телдәре менән ялғанды һөйләнеләр+.

37Ә йөрәктәре менән Уға берекмәнеләр,

Килешеүенә тоғролоҡ һаҡламанылар+.

38Ул рәхимле – ғәйептәрен ғәфү итте;

Уларҙы ҡырырға теләмәне;

Күп тапҡыр асыуын йотто,

Бөтә ярһыуына юл ҡуйманы+.

39Иҫтә тотто: улар тик тән генә,

Улар иҫеп киткән һәм кире ҡайтмаған ел һымаҡ+.

40Нисә тапҡыр сүлдә Уға ҡаршы фетнә күтәрҙеләр,

Ҡыу далала Уны күпме көйҙөрҙөләр!+

41Ҡабат-ҡабат һынанылар Алланы,

Исраилдың Мөҡәддәсен рәнйеттеләр.

42Иҫкә алманылар көслө ҡулын,

Үҙҙәрен дошмандан ҡотҡарған көндө,

43Мысырҙа күрһәткән хикмәттәрҙе,

Соған тигеҙлегендә ҡылған мөғжизәләрҙе+.

44Мысырҙар һыуҙарын эсә алмаһын тип,

Йылғаларын ҡанға әйләндерҙе+.

45Уларҙы күгәүендәргә емтек итте,

Өҫтәренә тәлмәрйендәр ебәреп, юҡ итте+.

46Игендәрен ҡарышлауыҡтарға,

Уңыштарын саранчаға бирҙе+.

47Йөҙөмдәрен борсаҡтан һуҡтырҙы,

Ҡырағай инжир ағастарын боҙ ҡырҙы+.

48Малдары боҙ-борсаҡтан ҡырылды,

Көтөүҙәрен йәшен һуҡты+.

49Мысырҙарҙың өҫтәренә ялҡынлы ярһыуын,

Асыуын, нәфрәтен, бәлә-ҡазаларын түкте,

Һәләкәт фәрештәләрен ебәрҙе+.

50Асыу-ярһыуына юл ҡуйҙы,

Йәндәрен үлемдән һаҡламаны,

Уларҙы үләткә дусар итте.

51Мысырҙарҙың беренсе булып тыуған ир балаларын,

Хам сатырҙарындағы ирлек ҡеүәтенең тәү емештәрен ҡырҙы+.






52Үҙ халҡын иһә унан ҡуй һымаҡ алып сыҡты,

Сүлдә уларҙы көтөү һымаҡ ҡурсып йөрөттө+.

53Хәүефһеҙ алып барҙы – һис ҡурҡманылар;

Дошмандарын иһә диңгеҙ йотто+.

54Уларҙы мөҡәддәс тупрағына,

Уң ҡулы яулап алған тауға килтерҙе+.

55Алдарынан башҡа ҡәүемдәрҙе ҡыуҙы,

Биләмәгә тупраҡтарын

Исраил ырыуҙарына бүлеп бирҙе.

Халҡын уларҙың сатырҙарына урынлаштырҙы+.






56Әммә улар Юғарыларҙан Юғары

Алланы һынауҙан туҡтаманы,

Уға ҡаршы баш күтәрҙе,

Уның күрһәтмәләрен тотманы+.

57Ата-бабалары һымаҡ хыянат итте, һатлыҡ булдылар,

Ышанысһыҙ йәйә һымаҡ бөгөлдөләр+.

58Боттарға табынған ҡалҡыулыҡтары менән

Алланы асыуландырҙылар,

Һындары менән көнсөллөгөн уяттылар+.

59Барыһын күреп-ишетеп торған Алла

Исраилды бөтөнләйгә ситкә типте.

60Шилолағы торлағынан,

Кешеләр араһында ҡорған сатырҙан ваз кисте+.

61Үҙенең ҡөҙрәт-шөһрәт билдәһен

Дошмандың ҡулына әсирлеккә бирҙе.

62Үҙ биләмәһе булған халҡына асыуланып,

Уны ҡылыс хөкөмөнә дусар итте+.

63Егеттәрен ялҡын ялмап йотто,

Ҡыҙҙары туй йырҙарынан мәхрүм ҡалды.

64Ҡаһиндары ҡылыстан ҡырылды,

Тол ҡалған ҡатындары матәм йолаһы үткәрә алманы+.






65Әммә бер мәл бөйөк Хаким йоҡонан уянған һымаҡ,

Шараптан айныған батыр һымаҡ ҡалҡты+.

66Дошмандарын тар-мар итте, ҡыуҙы,

Уларҙы мәңгелеккә мәсхәрәгә батырҙы.

67Йософтоң сатырын ситкә типте,

Әфраим ырыуын һайламаны;

68Үҙенә Йәһүҙәнең тоҡомон,

Яратҡан Сион тауын һайланы+.

69Изге торлағын бейек күк кеүек ҡорҙо,

Ер йөҙө һымаҡ мәңгелек итеп һалды.

70Ҡоло Дауытты һайланы,

Уны һарыҡ аҙбарынан алды+.

71Ул Дауытты һауын һарыҡтары,

Ҡуйҙар көткән ерҙән алды;

Үҙенең халҡы Исраилға,

Биләмәһе Яҡупҡа көтөүсе итеп ҡуйҙы+.

72Дауыт уларҙы саф йөрәк менән көттө,

Оҫта ҡул менән әйҙәп йөрөттө+.

781Асафтың мәҙхиәһе.




Эй Алла, ят ҡәүемдәр баҫып алды биләмәңде,

Мөҡәддәс ҡорамыңды нәжесләнеләр,

Йәрүсәлимде таш өйөмөнә әйләндерҙеләр+.

2Ҡолдарыңдың мәйетен күктәге ҡоштарға,

Тоғроларыңдың тәнен ерҙәге хайуандарға ем итеп бирҙеләр+.

3Йәрүсәлим тирәләй уларҙың ҡанын һыу һымаҡ түктеләр,

Мәйеттәрҙе ерләргә һис кем ҡалманы+.

4Күршеләребеҙ алдында мәсхәрәгә төштөк,

Бөтә әйләнә-тирәгә көлкө һәм хур булдыҡ+.






5Асыуың ҡасанға тиклем барыр, Раббы?

Мәңге шулай һуҙылырмы?

Күпме яныр ялҡынланып көнсөллөгөң+?

6Асыуыңды Һине танымаған ҡәүемдәрҙең,

Исемеңде телгә алмаған батшалыҡтарҙың өҫтөнә түк+.

7Сөнки шулар Яҡуптың башын ашаны,

Йортон харабаға әйләндерҙе+.






8Ата-бабаларыбыҙҙың гонаһтарын таҡма беҙгә.

Рәхим-шәфҡәтеңде күрһәтә һал –

Беҙ бөтөнләй көсһөҙләнеп киттек+.

9Данлы исемең хаҡына беҙгә ярҙам ит,

Йә Алла, ҡотҡарыусыбыҙ беҙҙең!

Исемең хаҡына йолоп ал беҙҙе,

Гонаһтарыбыҙҙы ғәфү ит+.

10Ниңә әле ят ҡәүемдәр:

«Ҡайҙа уларҙың Аллаһы?» – тип көлә.

Ҡолдарыңдың түгелгән ҡандары өсөн үс алыуың

Күҙ алдыбыҙҙа бар ҡәүемдәргә мәғлүм булһын+.






11Әсирҙең иңрәүе хозурыңа ирешһен,

Ҡеүәтле беләк көсөң менән Һин

Үлемгә дусар ителгәндәрҙе ҡотҡар+.

12Һине хурлаған күршеләребеҙгә

Ете ҡат артығыраҡ итеп ҡайтар, бөйөк Хаким!+

13Беҙ Һинең халҡың, көтөүеңдең ҡуйҙары,

Мәңгегә Һиңә шөкөр итербеҙ,

Быуындан-быуынға маҡтау йырларбыҙ+.

2-3Тыңла беҙҙе, Исраилдың Көтөүсеһе,

Йософ нәҫелен ҡуй көтөүсеһеләй етәкләп йөрөткән Һинһең,

Кирубтарҙың өҫтөндә тәхет ҡорғанһың,

Әфраим, Бинйәмин, Менашше алдында нурыңды сәс,

Ҡөҙрәтеңде күрһәт, беҙҙе ҡотҡарырға кил!++






4Беҙҙе элекке хәлебеҙгә ҡайтар, эй Алла!

Йөҙөңдән нур сәсеп беҙҙе ҡотҡар!+






5Раббы, Күк ғәскәрҙәре Аллаһы, ҡасанғаса

Халҡың доғаһына асыулы ҡарарһың+?

6Уларға икмәк урынына күҙ йәше бирҙең,

Туҫтаҡ тулы әсе йәш эсерҙең+.

7Күршеләребеҙҙең талашына сәбәп иттең,

Дошмандарыбыҙ бот сабып көлә.






8Күк ғәскәрҙәре Аллаһы, беҙҙе элекке хәлебеҙгә ҡайтар,

Йөҙөңдән нур сәсеп беҙҙе ҡотҡар!+






9Мысырҙан бер йөҙөм ботағы алып килдең,

Ҡәүемдәрҙе ҡыуып, уны тупраҡҡа ултырттың+.

10Уның өсөн урын әҙерләнең,

Тамыр йәйеп илгә таралды.

11Күләгәһе тауҙарҙы ҡапланы,

Ботаҡтары – ғорур кедрҙарҙы.

12Тәлгәштәре диңгеҙгә үрелде,

Тармаҡтары Евфратҡаса барып етте+.

13Ниңә Һин уның ҡоймаларын емерҙең?

Емештәрен йолҡа һәр үткенсе,+

14Ҡырағай сусҡалар төбөн соҡой,

Ҡыр йәнлектәре һабаҡтарын кимерә.






15Күк ғәскәрҙәре Аллаһы, кире борол!

Ҡараһана күктән!

Күр ҙә илтифат ит йөҙөм ағасына.+

16Уң ҡулың ултыртҡан үрсемде,

Үҙең ныҡлыҡ биргән уланды ҡурсала.

17Ҡырҡып ташланған ул, яндырылған…

Быны эшләгәндәр Һинең

Асыулы ҡарашыңдан юҡҡа сыҡһындар!+

18Ҡулың уң яғыңда тороусыны –

Үҙең ныҡлыҡ биргән әҙәм улын ҡурсалаһын!

19Шул саҡта беҙ Һинән тайпылмабыҙ.

Йәшәү бир беҙгә, исемеңде әйтеп саҡырырбыҙ!






20Йә Раббы, Күк ғәскәрҙәре Аллаһы,

Беҙҙе элекке хәлебеҙгә ҡайтар,

Йөҙөң беҙгә нурын сәсһен – ҡотолоу табайыҡ!+

2Ҡөҙрәтебеҙ булған Аллаға ҡыуанышып йырлағыҙ,

Шатланышып ҡысҡырығыҙ Яҡуп Аллаһына!

3Көй башлағыҙ, дөңгөр ҡағығыҙ,

Моңло арфа, лира ҡылдарын сиртегеҙ.

4Яңы айҙа, ай тулғанда –

Беҙҙең байрам көндәрендә

Мөгөҙ борғо ҡысҡыртығыҙ!+

5Сөнки был – Исраилға ҡағиҙә;

Яҡуп Аллаһының ҡануны был.

6Йософ нәҫеле Мысырҙан ҡотолоп сыҡҡас,

Уға быны күрһәтмә итеп бирҙе.






Үҙем белмәгән телдә тауыш ишеттем:+

7«Яурынынан ауыр йөгөн алдым,

Ҡулдары ауыр кәрзиндәрҙән ҡотолдо+.

8Бәләгә ҡалғас, Мине саҡырҙың –

Мин һине ҡотҡарып алып ҡалдым;

Йәшен болотонан яуап ҡайтарҙым,

Мерива һыуҙарында һине һынаным+. Села







9Тыңла, халҡым, Мин киҫәтәм һине!

Эй Исраил, һин Мине тыңлаһаң ине!+

10Арағыҙҙа ят илаһ булмаһын,

Сит ерҙәрҙең илаһына табынма!+

11Һине Мысырҙан алып сыҡҡан Аллаң Раббы Мин.

Ҙур итеп ас ауыҙыңды – туйҙырырмын!»






12«Әммә халҡым әйткәнемде тыңламаны,

Исраил Миңә буйһонманы.

13Шуға уны тиҫкәре булмыштары ихтыярына бирҙем,

Үҙ белдегенә йәшәһен, тинем+.

14Әгәр ҙә халҡым Мине тыңлаһа,

Исраил юлдарымдан йөрөһә,+

15Дошмандарын бик тиҙ йөгөндөрөр,

Иҙеүселәрен ҡулым менән йүгәнләр инем!

16Миңә нәфрәт тотоусылар бөгөлөп төшөр,

Язалары мәңге дауам итер ине.

17Һеҙҙе бойҙайҙың иң яҡшыһы менән һыйлар,

Ҡаянан аҡҡан бал менән туйҙырыр инем»+.

Алла илаһи йыйында тороп,

Хөкөмөн әйтте илаһтар араһында:+

2«Ҡасанғаса нахаҡ хөкөм ҡылырһығыҙ?

Яуыздарҙы аҡлап ҡалырһығыҙ+? Села


3Ярлы менән етемдең дәғүәһенә ғәҙел ҡарағыҙ;

Мохтаж менән фәҡирҙең хаҡын бирегеҙ+.

4Юҡһыл менән хәйерсене ҡотҡарығыҙ,

Яуыздарҙың ҡулынан уларҙы тартып алығыҙ+.






5Тик белмәйҙәр, аңламайҙар!

Дөм ҡараңғыла йөрөйҙәр.






Ер йөҙөнөң нигеҙҙәре ҡаҡшаған+.

6Әйттем Мин: „Һеҙ илаһтарһығыҙ;

Һәммәгеҙ ҙә Юғарыларҙан Юғарының улдары+.

7Ләкин һеҙ кешеләр кеүек үк үләсәкһегеҙ,

Берәй хаким һымаҡ юғарынан ҡоларһығыҙ“»+.






8Эй Алла, ҡалҡ, хөкөм ит ер йөҙөн!

Һәммә халыҡтар ҙа Һинеке бит!

2Эй Алла, өндәшмәй ҡалма,

Өнһөҙ генә тик торма, Илаһым!+

3Ҡара, дошмандарың шаулашалар,

Баштарын ҡалҡыта нәфрәтлеләр.

4Халҡыңа ҡаршы мәкер ҡоралар,

Ғәзиздәреңә ҡаршы кәңәш тоталар+.

5«Әйҙәгеҙ, был милләтте юҡ итәйек, – тиҙәр. –

Исраилдың исеме лә онотолһон»+.

6Бергәләшеп улар һүҙ ҡуйышты,

Һиңә ҡаршы килешеү төҙөштө:

7Эдомдар, исмәғилдәр,

Моавтар, һағриҙар,+

8Гевал, Ғаммон, Ғәмәлек,

Пелешеҫ менән Тир халҡы+.

9Ашшур ҙа уларға ҡушылды,

Лут нәҫелдәренә терәк булды+. Села







10Уларға Мидйәнгә эшләгәнеңде,

Ҡишон буйында Сисера менән

Явинға ҡылғандарыңды эшлә –+

11Һин уларҙы Ғейн-Дорҙа ҡырып һалдың;

Тупраҡҡа тиреҫ булдылар+.

12Башлыҡтарын Ғорев менән Зеев һымаҡ,

Юлбашсыларын Зәвах менән Салмуннағ һымаҡ ит+.

13Сөнки улар: «Әйҙәгеҙ, Алланың утлауҙарын

Үҙебеҙгә алайыҡ», – тип әйткән булған.






14Эй Илаһым, Һин уларҙы ҡойондағы туҙан,

Елгә осҡан кәбәк һымаҡ туҙҙыр!+

15Урмандарҙы көлгә әйләндергән ут,

Тауҙарҙы ялмаған ялҡын һымаҡ,+

16Дауылың менән ҡыуала,

Ғәрәсәтең менән дәһшәткә һал!+

17Йөҙҙәрен мәсхәрә менән ҡапла,

Һинең исемеңде, Раббы, эҙләй башлаһындар.

18Мәңге оят менән дәһшәт эсендә ҡалһындар,

Хурлыҡҡа төшөп юҡҡа сыҡһындар.

19Белһендәр: Һинең исемең – Раббы,

Ер йөҙөндә Һин Юғарыларҙан Юғары Алла!+

2Эй күк ғәскәрҙәре Раббыһы,

Ниндәй ғәзиз Һинең торлаҡтарың!

3Күңелем ихаталарыңа инер мәлде ашҡынып көтә,

Йәнем-тәнем, бар булмышым һөйөнөстән

Тере Алла хозурында йырлай+.

4Эй күк ғәскәрҙәре Раббыһы, Батшам, Аллам,

Ҡорбан усаҡтарыңдың янында

Хатта турғай ҙа үҙенә урын тапҡан,

Ҡарлуғас балаларына оя ҡорған+.

5Ниндәй бәхетле йортоңда йәшәгәндәр;

Улар мәңге Һине маҡтар!+ Села







6Ниндәй бәхетле Һинән көс-ҡеүәт алған,

Күңеленән Йортоңа сәйәхәт ҡылыуҙы ниәт иткән кеше!+

7Ҡоро үҙән буйлап үткән саҡта

Унда инештәр асырҙар,

Ямғырҙар уны бәрәкәт менән һуғарыр.

8Был кешеләр атлаған һайын нығыраҡ ҡеүәт алыр,

Сионға, Алла хозурына сығырҙар.






9Йә Раббы, күк ғәскәрҙәре Аллаһы, тыңла,

Доғама ҡолаҡ һал, эй Яҡуп Аллаһы! Села


10Эй Алла, беҙҙең ҡалҡаныбыҙ,

Үҙеңдең мәсихеңдең йөҙөнә күҙ һал!+






11Һинең ишек алдыңда үткәргән бер көнөм

Башҡа ерҙә уҙғарған мең көндән яҡшыраҡ;

Алла йортоноң тупһаһында торғаным

Залим сатыры түрендә йәшәүҙән артығыраҡ.

12Сөнки Раббы Алла – ҡояш һәм ҡалҡан Ул;

Миһырбанлыҡ күрһәтеүсе, дан-шөһрәт биреүсе;

Тоғро юлдағыларҙан бар ниғмәттәрен йәлләмәүсе+.

13Эй күк ғәскәрҙәре Раббыһы,

Ниндәй бәхетле Һиңә өмөт бағлаусы!+

2Йә Раббы, илеңә миһырбанлыҡ ҡылдың,

Яҡуп нәҫеленә муллыҡ-именлек ҡайтарҙың.

3Халҡыңдың ғәйебен ярлыҡаның,

Барлыҡ гонаһтарынан пакланың+. Села


4Бөтә асыуыңды ситкә ҡуйҙың,

Ярһыуҙарыңдан тыйылдың+.






5Эй ҡотҡарыусыбыҙ Алла,

Беҙҙе элекке хәлебеҙгә ҡайтар!

Беҙгә асыуыңды туҡтат.

6Мәңге шулай асыу һаҡларһыңмы?

Ярһыуың быуындан-быуынғаса һуҙылырмы+?

7Халҡың Һиндә ҡыуаныс тапһын тип,

Беҙҙе ҡабат терелтмәҫһеңме ни?

8Йә Раббы, тоғро мөхәббәтеңде күрһәт,

Ҡотҡара күр беҙҙе!






9Раббы Алланың әйткәненә ҡолаҡ һалам.

Халҡына, тоғро ҡолдарына именлек вәғәҙә итә,

Тик мәғәнәһеҙ юлдарға ҡайтмаһындар.

10Ысынлап та, Үҙенән ҡурҡҡандарға Уның ҡотҡарыуы яҡын,

Уның шөһрәте беҙҙең еребеҙҙә төйәкләнәсәк.






11Мөхәббәт менән тоғролоҡ осрашасаҡ,

Хаҡлыҡ менән именлек үбешәсәк.

12Ерҙән тоғролоҡ үҫеп сығыр,

Хаҡлыҡ күктәрҙән аҫҡа эйелер.

13Раббы бәрәкәт күндерер,

Еребеҙ мул уңыш бирер+.

14Хаҡлыҡ Раббының алдынан атлап барыр,

Уның өсөн юл әҙерләр+.

Мин бисара бер фәҡирмен,

Ҡолаҡ һал да яуап ҡайтар, Раббым!+

2Мин Һиңә тоғромон, йәнемде һаҡла,

Эй Аллам, Һиңә өмөт бағлаған ҡолоңдо ҡотҡар!

3Көн оҙоно Һиңә ялбарамын,

Эй бөйөк Хаким, миһырбанлы бул миңә.

4Мин бәндәңдең күңелен һөйөндөр,

Йәнемде Һин Хакимыма олғаштырам+.

5Һин игелекле, ғәфү итергә әҙерһең, бөйөк Хаким;

Үҙеңде саҡырғандарға мөхәббәтең мул+.

6Йә Раббы, доғамды ишет,

Ялбарыу ауазыма ҡолаҡ һал!

7Хәсрәт көнөмдә Һине саҡырам,

Беләм, миңә яуап ҡайтарырһың+.






8Бөйөк Хаким, илаһтар араһында Һиндәй юҡ,

Һин эшләгән һымаҡ ғәмәлдәр юҡ+.

9Үҙең бар ҡылған халыҡтарҙың һәммәһе,

Эй бөйөк Хаким, хозурыңа килеп баш эйер,

Исемеңә дан-шөһрәт килтерер+.

10Сөнки Һин бөйөкһөң,

Мөғжизәләр ҡылыусыһың.

Яңғыҙ Һин генә Аллаһың!+

11Йә Раббы, миңә юлыңды күрһәт –

Һинең хәҡиҡәтеңдә йәшәйем.

Йөрәгемә бары тик бер генә ынтылыш һал –

Һинең исемеңде генә ҡурҡып хөрмәтләйем+.

12Бар күңелемдән Һиңә шөкөр итермен, Хакимым Аллам!

Мәңге Һинең исемеңде ололармын.

13Миңә булған тоғро мөхәббәтең бөйөк,

Йәнемде үлеләр донъяһы упҡынынан Һин ҡотҡарҙың+.






14Эй Алла, хаяһыҙҙар миңә һөжүм итә,

Залимдар өйөрө йәнемде көҫәй.

Улар бит Һине һанламай+.

15Эй бөйөк Хаким, Һин рәхимле, мәрхәмәтле,

Сикһеҙ түҙемле, оло мөхәббәтле, тоғро Алла+.

16Хәлемде күр, мәрхәмәт-шәфҡәт ҡыл,

Мин ҡолоңа көс-ҡеүәт бир,

Ҡолиәңдең улын ҡотҡар+.

17Мине үҙ итеүеңдең берәй билдәһен күрһәт, Раббы!

Миңә ярҙам иткәнеңде, йыуатҡаныңды күргәс,

Миңә нәфрәт тотҡандар хурлыҡҡа ҡалһын+.

861Ҡорах улдарының йыр-мәҙхиәһе.




Ул Йәрүсәлимде мөҡәддәс тау өҫтөнә ҡорған!

2Раббы Сион ҡапҡаларын

Яҡуп нәҫеленең бар төйәктәренән нығыраҡ һөйә+.

3Эй Алла ҡалаһы, һинең хаҡта

Ниндәй ғәжәйеп һүҙҙәр һөйләйҙәр+. Села







4Мине танығандар араһына

Раһав* менән Бабилды ла индерермен,

Пелешеҫ менән Тир, Куш хаҡында:

«Ул да бында тыуған», – тиерҙәр.






5Ә Сион тураһында былай әйтелер:

«Шул да унда тыуған, был да,

Юғарыларҙан Юғары Үҙе

Уны ҡаҡшамаҫ итәлер»+.

6Раббы халыҡтар исемлегендә:

«Был да Сионда тыуған», – тип яҙыр. Села







7Йыраусылар менән бейеүселәр:

«Тормош сығанағым – һиндә», – тип әйтер+.

871Ҡорах улдарының мәҙхиәһе. Йыр. Йырсылар етәксеһенә: «Махалаҫ» көйөнә. Ҡара-ҡаршы йыр. Әзрах нәҫеленән булған Һемандың уйланыуҙары+.




2Йә Раббы, мине ҡотҡарған Алла,

Көнөн-төнөн Һиңә ялбарамын!+

3Доғам хозурыңа барып етһен,

Ҡолаҡ һал ялбарыуыма.






4Ҡайғы-хәсрәтем боғаҙыма тығылды,

Йәнем үлеләр донъяһына яҡынлашты+.

5Ҡәбергә төшкәндәргә иш булдым,

Һис тәҡәтһеҙ тороп ҡалдым+.

6Үлектәр араһына ташланған,

Һин башҡаса иҫеңә алмаған,

Инде бөтөнләй ҡулыңдан төшкән,

Ҡәберҙә ятҡан мәйеттәй булдым,+

7Мине тәрән соҡор төбөнә һалдың,

Ҡараңғылыҡҡа, упҡынға аттың+.

8Башыма төштө асыуың,

Тулҡындарың менән иҙҙең+. Села







9Яҡындарымды алыҫлаштырҙың,

Улар күҙендә ерәнгес иттең.

Бикле ҡалдым да сыға алмайым+.

10Хәсрәтемдән күҙ нурҙарым һүнде,

Һәр көн Һиңә ялбарамын, Раббы,

Ҡулдарымды Һиңә һонамын.






11Мөғжизәләреңде мәйеттәргә күрһәтәсәкһеңме?

Үлектәр тороп Һине данлармы+? Села


12Тоғро мөхәббәтең хаҡында ҡәберҙә,

Тоғролоғоң тураһында Һәләкәт урынында һөйләнерме?

13Ҡараңғылыҡта хикмәттәреңде кем күрер?

Ғәҙеллегеңде онотолоу донъяһында кем белер+?






14Мин иһә, йә Раббы, ярҙамға саҡырам Һине;

Доғам иртә таңдан Һиңә олғашыр+.

15Ни өсөн мине ситкә тибәһең, Раббы,

Ниңә Һин минән йөҙөңдө йәшерәһең?

16Бәхетһеҙмен, үлем хәлендәмен йәшлегемдән;

Дәһшәттәрең алдында сараһыҙ ҡалдым.

17Асыуың башымдан ашты инде,

Дәһшәтеңдән рухым һынды минең+.

18Ул көн һайын ташҡындай уратып ала,

Мине һәр тарафтан ҡамалай+.

19Йәремдән, яҡын дуҫымдан айырҙың,

Серҙәшем булып тик ҡараңғылыҡ ҡалды+.

881Әзрах нәҫеленән булған Эҫандың уйланыуҙары+.




2Раббының мөхәббәтен мәңге йырлармын,

Тоғролоғоңдо һәр бер быуынға

Телемдән төшөрмәй һөйләрмен+.

3Әйттем: «Мөхәббәтең мәңге тотороҡло,

Тоғролоғоң күктәр һымаҡ ҡаҡшамаҫлыҡ».

4Әйттең: «Һайлаған кешем менән килешеү төҙөнөм;

Ҡолом Дауытҡа былай тип ант иттем:

5„Тоҡомоң һинең мәңгегә дауам итер,

Тәхетең быуындан-быуынға күсер“»+. Села







6Йә Раббы, мөғжизәләреңде күк данлаһын,

Тоғролоғоң изгеләр йыйынында маҡталһын+.

7Сөнки кем күктә Һиңә тиңләшә алыр?

Илаһи заттарҙың ҡайһыһы Раббыға оҡшаш+?

8Изгеләр йыйынында Алла дәһшәтле,

Тирә-яғындағыларҙың һәммәһенән ҡурҡынысыраҡ.

9Йә Раббы, Күк ғәскәрҙәре Аллаһы,

Кем бар һуң Һинән ҡөҙрәтле?

Тоғролоҡ Һине уратып алған+.

10Һин Хакимһың ҡоторонған диңгеҙгә,

Шашынған тулҡындарҙы тынысландыраһың+.

11Һин Раһавты* иҙгеләп юҡ иттең,

Ҡеүәтле ҡулың менән дошмандарҙы тараттың+.

12Күк – Һинеке, ер ҙә Һинеке;

Донъяны, ундағы бөтә нәмәне Һин яраттың+.

13Һин бар ҡылдың төньяҡ менән көньяҡты,

Тавор менән Хермон тауҙары

Һинең исемеңә рәхмәт уҡый+.

14Беләгең ниндәй ҡеүәтле,

Ҡулың көслө, уң ҡулың юғары күтәрелгән!

15Хаҡлыҡ менән ғәҙеллек – тәхетеңдең нигеҙе,

Алдыңдан йөрөй тоғролоҡ һәм мөхәббәт+.

16Ниндәй бәхетле шатлыҡ ауаздарын татыған халыҡ!

Улар Һинең йөҙөңдөң нурында йәшәй, Раббы+.

17Көндәр буйы исемеңде телгә алып һөйөнәләр,

Хаҡлығыңа таянып күтәреләләр.

18Сөнки уларҙың көсө менән күрке Һин,

Һинең мәрхәмәтең менән ҡеүәтебеҙ арта.

19Беҙҙең ҡалҡаныбыҙ – Раббыныҡы,

Беҙҙең батшабыҙ – Исраилдың Изгеһенеке+.






20Элек бер күренмеш аша

Тоғро ҡолдарыңа былай тинең:

«Бер яугиргә ярҙам иттем,

Уны халыҡтан һайлап алып күтәрҙем+.

21Дауытты – ҡоломдо – таптым,

Мөҡәддәс май менән мәсехләнем.

22Ҡулым уға таяныс булыр,

Беләгем уға ҡеүәт бирер.

23Дошман уны буйһондора,

Залим түбәнһетә алмаҫ.

24Дошмандарын алдында ҡырып һалырмын,

Уға нәфрәт тотҡандарҙы туҙҙырырмын+.

25Тоғролоғом, мөхәббәтем уның менән булыр,

Минең исемем менән мөгөҙөн өҫкә сөйөр.

26Уның ҡулын диңгеҙгәсә,

Уң ҡулын йылғаларға тиклем һуҙырмын+.

27„Атам – Һин, – тип өндәшәсәк Миңә, –

Аллам, мине ҡотҡарыусы ҡаям“+.

28Мин уны баш балам итәм,

Ерҙәге бар батшаларҙан өҫтөн ҡуям+.

29Тоғро мөхәббәтем мәңгелек булыр,

Уның менән төҙөгән килешеүем боҙолмаҫ+.

30Уның тоҡомо мәңге дауам итер,

Күктәр бар сағында тәхете лә торор+.






31Балалары ҡанунымды ташлай ҡалһа,

Күрһәтмәләремә күрә йәшәмәһә,

32Ҡағиҙәләремде боҙор булһа,

Бойороҡтарымды бойомға ашырмаһа,

33Енәйәттәрен күҫәкләп,

Ғәйептәрен таяҡлап язалармын+.

34Тик уларҙы мөхәббәтемдән айырмам,

Тоғролоғомдан баш тартмам+.

35Килешеүемде һис боҙмам,

Ауыҙымдан сыҡҡан һүҙемде үҙгәртмәм.

36Мөҡәддәслегем менән бер ҡат ант иттем,

Дауытҡа ялған һүҙ бирмәм+.

37Уның тоҡомо мәңге дауам итер,

Тәхете хозурымда ҡояштай торор.

38Күктәге ышаныслы шаһит булған ай һымаҡ,

Ул мәңге шулай ныҡ торор»+. Села







39Тик Һин ваз кистең, һыртыңды ҡуйҙың,

Мәсихеңә бик ныҡ асыуландың+.

40Ҡолоң менән килешеүеңдән баш тарттың,

Тажын саңға ырғытып бысраттың+.

41Бөтә диуарҙарын йыҡтың,

Бар ҡәлғәләрен ҡыйраттың+.

42Юлдан үткән һәр кем уны талай,

Күршеләре рәхәтләнеп мәсхәрәләй.

43Уның дошмандарын көсләндерҙең,

Нәфрәт тотҡандарҙы ҡыуандырҙың.

44Ҡылысының осон үҙенә табан борҙоң,

Һуғышта уға терәк булманың.

45Уның балҡышын юҡҡа сығарҙың,

Тәхетен ергә аунаттың.

46Йәшлек көндәрен ҡыҫҡарттың,

Уны мәсхәрә менән ҡапланың+. Села







47Йә Раббы, был ҡасанғаса дауам итер?

Үҙеңде беҙҙән мәңгегә йәшерерһеңме?

Ҡасанғаса ярһыуың ут һымаҡ ялҡынланыр+?

48Ғүмеремдең нисек тиҙ үткәнен иҫлә,

Әҙәм балаларын бит Һин фани ҡылдың!+

49Бармы йәшәп тә үлем күрмәгән,

Йәнен үлеләр донъяһынан ҡотҡарып ҡалған+? Села







50Эй бөйөк Хаким, ҡайҙа Һинең әүәлге мөхәббәтең?

Тоғролоғоң менән Һин быны Дауытҡа вәғәҙә иткәйнең!

51Эй бөйөк Хаким, онотма ҡолдарыңдың

Нисек мәсхәрә ителеүҙәрен.

Халыҡтарҙың мыҫҡыллы һүҙҙәрен

Күңелемдә һаман йөрөтәмен.

52Дошмандарыңдың мәсхәрә итеп көлгәнен иҫеңә төшөр, Раббы,

Мәсихеңдең һәр баҫҡан эҙен хурлап торғанын.






53Мәңгегә мөбәрәк булһын Раббы!

Амин! Амин!+

891Алла ҡоло Мусаның доғаһы+.




2Эй бөйөк Хаким, быуындан-быуынғаса

Һин беҙҙең һыйыныр урын булдың+.

3Тауҙар бар булғандан әүәл,

Ер менән донъяны яратҡаныңа тиклем,

Мәңгелектән мәңгелеккә ҡәҙәр

Алла – Һинһең+.






4Кешене ҡабат тупраҡҡа ҡайтараһың,

«Эй әҙәм балалары, тупраҡҡа ҡайтығыҙ!» – тиһең+.

5Мең йыл Һинең күҙ алдыңда

Үтеп киткән кисәге көн,

Йәки ҡыҫҡа бер төн һымаҡ+.

6Кешеләрҙе ташҡындай йыуып ташлайһың,

Улар – тик төш; бары үлән һымаҡ:

Иртән шытып сыға, сәскә ата,

Кискә һулып төшә, ҡороп ҡата+.

7Сөнки асыуыңдан юҡ булабыҙ,

Ярһыуыңдан ҡурҡыуға ҡалабыҙ.

8Енәйәттәребеҙҙе алдыңа һалдың,

Йәшерен гонаһтарыбыҙҙың барыһын

Йөҙөңдөң яҡтыһына сығарҙың+.






9Көндәребеҙ Һинең асыуың аҫтында үтә,

Бер һулыш һымаҡ юғала йылдарыбыҙ.

10Етмеш йыл ғүмер һөрәбеҙ,

Ныҡ булғанда һикһәнгә етәбеҙ;

Иң матур йылдар ҙа ауыр хеҙмәт, яфа менән

Елеп үтә, үҙебеҙ осоп китәбеҙ+.






11Асыуыңдың ҡеүәтен кем белә алыр?

Ярһыуың беҙ Һинән ҡурҡҡан һымаҡ бөйөк.

12Ғүмеребеҙҙең көндәрен һанарға өйрәт,

Шунда йөрәгебеҙ зирәклеккә эйә булыр+.

13Боролһаңсы беҙгә табан, Раббы!

Ҡасанға тиклем көтөргә беҙгә?

Мәрхәмәтле булсы ҡолдарыңа.

14Таң һайын мөхәббәтең менән туйындыр,

Бәхет-шатлыҡ менән ғүмер кисерәйек.

15Күпме көндәр беҙҙе интектерҙең,

Нисә йылдар буйы ғазап сиктек,

Инде шул ҡәҙәрле үк һөйөндөр.

16Беҙгә, Үҙ ҡолдарыңа, ҡөҙрәтле ғәмәлдәреңде,

Балаларыбыҙға дан-шөһрәтеңде күрһәт.

17Аллабыҙ Хаким беҙҙән ҡәнәғәт ҡалһын.

Ҡулыбыҙҙың эшен емешле ит.

Эйе, ҡулдарыбыҙҙың ғәмәлен уңышлы ит+.

901Юғарыларҙан Юғарының ышығына һыйынған,

Сикһеҙ ҡөҙрәт Эйәһенең күләгәһендә йәшәгән кеше+

2Раббы хаҡында былай тип әйтер:

«Ул минең һыйындырыусым, ҡәлғәм,

Аллам, мин Уға өмөт бағлайым»+.

3Ул һине аусының тоҙағынан,

Үлемесле сирҙәрҙән ҡотҡарыр+.

4Ул һине ҡанат аҫтына алыр,

Ҡаурыйҙары араһына һыйынырһың;

Тоғролоғо – ҡалҡаның, ышығың булыр+.

5Ҡурҡмаҫһың төнгө дәһшәттән,

Көн яҡтыһында атылған уҡтан,+

6Ҡараңғыла ябырылған ҡырғын,

Төш мәлендә килеп баҫҡан һәләкәттән.

7Тирә-яғыңда йығылып ятыр меңдәр;

Унар меңдәр уң яғыңда ҡолар,

Ә һиңә ҡағыла алмаҫ хәтәр.

8Үҙ күҙҙәрең менән ҡарарһың,

Залимдарҙың язаһын күрерһең+.






9Һин Раббыға һыйынғаның,

Юғарыларҙан Юғарыға ышыҡланғаның өсөн+

10Башыңа һәләкәт килмәҫ,

Сатырыңа бәлә-ҡаза яҡынламаҫ+.

11Алла һинең хаҡта фәрештәләренә бойороҡ бирер,

Улар, ҡайҙа йөрөһәң дә, һине һаҡлар,

12Аяҡтарыңды ташҡа бәрҙертмәй,

Улар һине ҡулдарына күтәреп йөрөтөр+.

13Арыҫланға, зәһәр йыланға баҫып үтерһең,

Йәш арыҫланды, йыланды иҙә тапарһың+.






14«Ул Мине яратҡан өсөн

Уны азат итәсәкмен, – ти Раббы, –

Исемемде танығанға күрә,

Мин уны һаҡлаясаҡмын+.

15Саҡырғанда яуап ҡайтарырмын,

Ҡайғылы мәлендә – янында булырмын,

Йолоп алырмын, данға күмермен+.

16Ғүмерен оҙон ҡылырмын,

Ҡотҡарыуымды бүләк итермен»+.

911Мәҙхиә. Шәмбе көнө өсөн йыр.




2Эй Раббы, Һиңә шөкөраналар ҡылыу яҡшы,

Эй Юғарыларҙан Юғары, исемеңде данлау яҡшы+.

3Йырлау яҡшы иртәнсәк мөхәббәтеңде,

Иғлан ҡылыу яҡшы кистәрен тоғролоғоңдо.

4Яҡшылыр быларҙы һөйләү көйгә һалып,

Ун ҡыллы арфа һәм лира сиртә-сиртә!

5Сөнки, йә Раббы, ғәмәлдәрең менән ҡыуандыраһың;

Ҡулыңдың эштәренә һоҡланып йырлайым.






6Ҡылғандарың ни ҡәҙәрле бөйөк, Раббы!

Тәрәнлектән тәрән фекерҙәрең!+

7Ахмаҡ әҙәм быны белмәҫ,

Алйоттоң аҡылы етмәҫ:

8Залимдар сүп үләнеләй үрсеһә лә,

Яуызлыҡ күкрәп сәскә атһа ла,

Улар мәңгегә юҡҡа сығасаҡ.

9Ә Һин мәңге бейек, Раббы!+

10Йә Раббы, дошмандарың мотлаҡ ҡырыласаҡ.

Яуызлыҡ ҡылыусылар һәммәһе таралып бөтәсәк.

11Ә мине ҡырағай үгеҙ һымаҡ көслө иттең,

Башыма саф зәйтүн майы һөрттөң+.

12Дошмандарым йығылғанын күҙем күрер,

Миңә һөжүм иткән яуыздарҙың

Ҡолағанын ҡолағым ишетер+.

13Тәҡүә кеше хөрмә һымаҡ сәскә атыр,

Ливандағы кедр ағасылай ҡалҡыр+.

14Раббы йортонда тамырланғандар,

Аллабыҙ ихатаһында сәскә атыр+.

15Улар өлкәнәйгәс тә емешле,

Һутлы һәм йәм-йәшел ҡаласаҡтар.

16Улар әйтер: «Раббы хаҡ, Ул – ҡаям минең;

Унда тамсы ла ғәҙелһеҙлек юҡ»+.

921Раббы – батша!

Ул ҡеүәтенә бөркәнеп, ҡөҙрәт менән билен быуған,

Донъяны ҡаҡшамаҫлыҡ итеп ныҡ ҡорған+.

2Тәхетең ҡаҡшамаҫлыҡ ҡуйылған әүәл-әүәлдәрҙән,

Һин Үҙең – мәңгелектәнһең!+






3Йылғалар гөрләп аға, йә Раббы,

Йылға һыуҙары шаулай,

Гөрһөлдәй йылға һыуҙары+.

4Ташҡын һыуҙар гөрһөлдәүенән,

Диңгеҙҙәрҙең шашҡын тулҡынынан

Юғарылағы Раббы ҡөҙрәтлерәк+.






5Һинең күрһәтмәләрең хаҡтан-хаҡ, Раббы;

Мөҡәддәслек – йортоңдоң биҙәге мәңгелеккә.

931Йә Раббы, эй үс алыусы Алла!

Үс алыусы Алла, сәс нурыңды!+

2Ҡалҡ Һин, донъяның Хөкөмдары,

Тәкәбберҙәргә бир хаҡ язаңды!+

3Раббы, ҡасанғаса был залимдар,

Ҡасанғаса тантана итерҙәр+?






4Ауыҙҙарынан ағыла хаяһыҙлыҡ,

Яуызлыҡ ҡылалар ҙа маҡтаналар.

5Эй Раббы, улар халҡыңды иҙә,

Биләмәңә Һинең золом ҡыла+.

6Тол ҡатынды, килмешәкте үлтерәләр,

Етем-еһерҙе ҡыралар+.

7Улар әйтә: «Раббы күрмәҫ,

Яҡуп Аллаһы бер ни ҙә белмәҫ»+.






8Эй алйоттар, аҡылығыҙға килегеҙ!

Эй наҙандар, ҡасан һеҙгә аҡыл инер?

9Ҡолаҡты бар ҡылыусы ишетмәйме ни?

Күҙҙәрҙе яратыусы күрмәйме+?

10Халыҡтарға өгөт-нәсихәт биреүсе,

Кешеләргә өйрәтеүсе яза сығармаҫмы+?

11Раббы белә кешенең уйҙарын:

Улар буп-буш, мәғәнәһеҙ.






12Йә Раббы, ниндәй бәхетле

Һинең өгөт-нәсихәтеңде алғандар,

Һинең ҡануныңды өйрәнгәндәр+.

13Залимдарға соҡор ҡаҙылғанға тиклем,

Һин уларҙы яман көндәрҙән имен һаҡлайһың.

14Сөнки Раббы халҡын Үҙенән ситкә тибәрмәҫ,

Үҙенең биләмәһен ташламаҫ+.

15Хөкөм йәнә ғәҙел булыр,

Саф йөрәклеләр хаҡлыҡ артынан барыр.






16Кем мине залимдарҙан ҡурсалар?

Кем яуыздарға ҡаршы көрәштә эргәмдә торор?

17Әгәр Раббы ярҙамсым булмаһа,

Йәнем күптән күсер ине тын донъяға+.

18«Бына-бына аяғым тайыр!» – тигән заманда,

Йә Раббы, тоғро мөхәббәтең таяныс булды.

19Эсем тулы ҡайғы-хәсрәт булған саҡта

Йыуатыуың күңелемде шатландыра.

20Ҡанундар сығарып золом ҡылған яуыз хөкөмдарҙар,

Раббы, Һиңә яҡын булырмы һуң?

21Уларҙың өйөрҙәре тәҡүәгә ташлана,

Ғәйепһеҙ йәнде үлемгә хөкөм итә+.

22Әммә Раббы миңә ҡәлғә булды,

Ышыҡланыр ҡаям булды Алла+.

23Залимдарҙың яуыз эшен үҙ баштарына төшөрөр,

Енәйәттәренә күрә һәләк итер,

Аллабыҙ Раббы уларҙы ҡырып ташлар.

941Килегеҙ, Раббыға һөйөнөшөп өндәшәйек,

Беҙҙе ҡотҡарыусы ҡаябыҙға

Ҡыуанышып йырлашайыҡ+.

2Алдына баҫайыҡ шөкөрана ҡылып;

Шатлыҡлы йырыбыҙҙы бағышлайыҡ!

3Сөнки Раббы – бөйөк Алла,

Барса илаһтар өҫтөнән бөйөк Батша+.

4Ерҙең тәрәнлектәре Уның ҡулында,

Тау түбәләре Уның ихтыярында.

5Уныҡы Үҙе яратҡан диңгеҙ ҙә,

Ҡулы бар ҡылған ҡоро ер ҙә+.






6Килегеҙ, сәждә ҡылайыҡ, бөгөләйек,

Беҙҙе бар ҡылған Раббы алдында теҙ сүгәйек+.

7Сөнки Ул – беҙҙең Аллабыҙ;

Беҙ – Уның көтөүендәге халыҡ,

Ҡулының аҫтындағы ҡуйҙарбыҙ.






Әгәр ҙә бөгөн Уның тауышын ишетәһегеҙ икән,+

8Тиҫкәре булмағыҙ Меривалағылай,

Теге заман сүлдә, Массалағы, һымаҡ.

9Унда аталарығыҙ Мине һынап маташты,

Һынанылар ҙа ҡылған эштәремде күрҙеләр.

10Ҡырҡ йыл буйы ул быуындан йөҙ борҙом Мин.

Әйттем: «Улар – күңелдәре аҙашҡан бер халыҡ,

Юлдарымды танымайҙар».

11Шуға күрә асыуланып Мин ант иттем:

«Улар Минең тыныс-имен урыныма

Бер ҡасан да инмәйәсәк!»+




95


951•Йырлағыҙ Раббыға яңы йыр!

Йырла Раббыға, бар донъя!+

2Йырлағыҙ Раббыға, исемен данлағыҙ,

Беҙҙе нисек ҡотҡарғанын көн һайын һөйләгеҙ!+

3Шөһрәтен ҡәүемдәргә иғлан итегеҙ,

Хикмәттәрен барса халыҡтарға еткерегеҙ+.

4Сөнки Раббы – бөйөк, сикһеҙ маҡтауға лайыҡ,

Ул барса илаһтарҙан да дәһшәтлерәк+.

5Башҡа халыҡтарҙың илаһтары – боттар,

Раббы иһә күктәрҙе бар ҡылған+.

6Дәрәжә һәм шөһрәт Уның хозурында,

Изге торлағында – ҡеүәт һәм гүзәллек.






7Эй халыҡтар, Раббыға лайыҡ хөрмәтте күрһәтегеҙ,

Ғиззәтле, ҡөҙрәтле Раббыға хөрмәт күрһәтегеҙ!+

8Раббының данлы исемен ололағыҙ,

Саҙаҡалар алып ихатаһына инегеҙ!

9Ғәжәйеп изгелек эйәһе Раббыға сәждә ҡылығыҙ!

Эй бөтә ер йөҙө, Уның хозурында ҡалтырап тор!+






10Ҡәүемдәргә: «Раббы – батша!» – тип иғлан итегеҙ.

Донъя ныҡ итеп ҡоролған, ул ҡаҡшамаҫ.

Раббы халыҡтарға хаҡ хөкөм ҡылыр+.

11Һөйөнһөн күк, тантана итһен ер!

Диңгеҙ һәм ундағы йән эйәләре шаулаһын!+

12Ҡырҙар һәм ҡырҙа йәшәгәндәр ҡыуанһын!

Урмандағы ағастар шатланып гөрләшһен

13Раббы хозурында.

Сөнки Ул килә,

Ер йөҙөн хөкөм итергә килә.

Ул донъяны Үҙенең хаҡлығына,

Халыҡтарҙы тоғролоғона таянып хөкөм итер+.

961Раббы – батша! Ҡыуанһын ер йөҙө;

Шатланһын диңгеҙ буйҙарындағы илдәр!+

2Уны болот һәм ҡараңғылыҡ солғаған;

Тәхетенең нигеҙендә – ғәҙеллек менән хаҡ хөкөм+.

3Уның алдынан ут-ялҡын килә,

Һәр тарафтағы бөтә дошмандарын яндыра+.

4Йәшене ғаләмде балҡыта,

Ер йөҙө быны күреп тетрәнә+.

5Тауҙар Раббы хозурында –

Бөтөн ер йөҙөнөң Хакимы алдында –

Балауыҙҙай иреп аға+.

6Күктәр һөйләй Уның хаҡлығы хаҡында,

Шөһрәтен бөтә халыҡтар күрә+.






7Оятҡа ҡалһын һынға табыныусылар,

Хур булһын боттарын данлаусылар!

Бөтә илаһтар, сәждә ҡылығыҙ Раббыға!+

8Йә Раббы, Һинең хөкөмдәреңде

Сион ишетеп һөйөнә,

Йәһүҙә ҡалалары ҡыуаныша+.

9Сөнки бөтә ер йөҙөндә

Йә Раббы, иң бөйөгө Һинһең,

Һәммә илаһтарҙан Һин өҫтөнһөң!+






10Эй һеҙ, Раббыны һөйгәндәр, яманға нәфрәт тотоғоҙ.

Раббы тоғро бәндәләренең йәнен һаҡлай,

Уларҙы залимдарҙан ҡотҡара+.

11Тоғроларға нур һибелә,

Шатлыҡ яуа саф йөрәклеләргә+.

12Эй тәҡүәләр, Раббы ҡыуанысығыҙ булһын,

Мөҡәддәс исеменә шөкөр итегеҙ!+

24


241Яман кешеләргә көнләшмә,

улар менән бергә булырға тырышма,+

2күңелдәрендә йәбер-золом ниәтләйҙәр,

телдәре яманлыҡ сәсә уларҙың+.






3Аҡыл менән йорт һалыныр,

зиһен менән нығытылыр,

4белем иһә бүлмәләрҙе

затлы һәм күркәм әйберҙәр менән тултырыр+.

5Аҡыллы кеше ҡеүәтле булыр,

белемле әҙәм үҙ көсөн арттырыр+.

6Һуғышыңды һәр яҡтан уйлап алып бар,

уңыш кәңәшселәр күп урында була+.

7Ахмаҡ өсөн зирәклек артыҡ юғары,

ҡала ҡапҡаһы төбөндә ауыҙын аса алмаҫ.

8Золом ниәтләгәнде залим тиерҙәр.

9Ахмаҡлыҡ менән ҡоролған ниәт – гонаһ,

башҡаларҙы мәсхәрәләүсегә ерәнеп ҡарарҙар+.






10Бәлә килгәндә тәҡәтһеҙ ҡалаһың икән,

тимәк, көс-ҡеүәткә ярлыһың+.

11Үлемгә дусар ителгәнде йолоп ал;

һәләкәт янаған әҙәмдән баш тартырһыңмы ни+?

12«Беҙ быны белмәнек бит», – тиһәң дә,

йөрәгендәген Үлсәүсе белмәҫме?

Һинең йәнеңде Күҙәткән аңламаҫмы?

Ул һәр кемгә ғәмәленә күрә әжерен бирә+.






13Улым, бал ҡап, бик тәмле ул;

кәрәҙле бал, тамағыңа татлы булыр+.

14Күңелеңә аҡыл тигәнең дә шулай,

уны эҙләп таптыңмы – һөҙөмтәһе лә булыр,

өмөттәрең һинең бушҡа китмәҫ+.






15Эй залим, тәҡүәнең торлағы янында боҫҡон ҡорма,

йортон уның туҙҙыраһы булма:+

16тәҡүә кеше ете йығылып, ете торор,

залимдар йығылыр ҙа харап булыр+.






17Дошманым ҡоланы, тип шатланма,

абынды тип йөрәгең һөйөнмәһен+.

18Юҡһа, Раббы күреп, был эште оҡшатмаҫ,

Үҙенең асыуын дошманың өҫтөнән алыр+.

19Яманлыҡ эшләүсене күреп йәнең көймәһен,

яуыз бәндәләрҙән көнләшмә;+

20барыбер ямандарҙың киләсәге юҡ,

намыҫһыҙҙың сырағы тиҙ һүнә+.






21Раббынан ҡурҡ, улым, батшанан ҡурҡ,

фетнәселәр менән аралашма;+

22сөнки уларҙан бәлә көтмәгәндә килер,

һәр икеһенең бирәсәк язаһын кем белә?






Аҡыл эйәләре әйткән һүҙҙәр


23Аҡыл эйәләре тағы ла былай ти:

хөкөмдә ғәҙелһеҙлек – яман эш;+

24ғәйеплегә: «Һин хаҡлыһың», – тиеүсене ил ләғнәтләр,

халыҡтар уға нәфрәтләнер,+

25ә ғәйеплене фашлаусылар һөйөнөр,

баштарына мул бәрәкәт яуыр.

26Ғәҙел яуап татлы –

ирендән үбеү менән бер.

27Башта тыштағы эштәреңде башҡар,

баҫыуыңдағы эште тамамла,

шунан ғына өй һалып кер.

28Яҡыныңа ҡаршы ялған шаһитлыҡ ҡылма,

ауыҙыңдан алдаҡ һүҙ сыҡмаһын+.

29«Ул миңә нимә эшләне,

мин дә уға шуны эшләйем,

ғәмәленә күрә әжерен бирәм», – тимә+.






30Бер саҡ мин ялҡау әҙәмдең баҫыуы,

ахмаҡ хужаның йөҙөм баҡсаһы янынан үттем.

31Күрәм, бөтә ерҙе сәнскәк баҫҡан,

ҡый үләне күкрәп үҫеп сыҡҡан,

баҡсаның таш ҡоймаһы емерелеп ята.

32Ҡараным да, үҙемә һабаҡ алдым,

күргәндәрҙән шуны аңланым мин:

33йәнә әҙерәк йоҡлап, серем итһәң,

ҡул ҡаушырып тағы ултыра бирһәң –

34өйөңә ҡараҡ һымаҡ мохтажлыҡ инер,

ҡораллы баҫҡынсы булып, нужа һөжүм итер+.

Сөләймәндең хикмәттәренең дауамы

251Былары ла Сөләймән батшаның хикмәттәре. Уларҙы Йәһүҙә батшаһы Хизкияһтың кешеләре йыйнап алып һаҡлаған+.




2Алланың шөһрәте – эш-ғәмәлдәрҙе сер итеп тотоу,

батшаларҙың даны – эштәрҙе тикшереп, асылын белеү+.

3Күктең бейеклеген, ер тәрәнлеген,

батша күңелендәге уйҙарҙы белеп булмаҫ.

4Көмөштән ҡатнашманы айыр,

көмөшсө эшләйәсәк һауыт ҡалыр.

5Яуызды батшанан айыр,

ғәҙеллек менән тәхет нығыр+.

6Батша хозурында үҙеңде юғары ҡуйма,

дәрәжәле түрә урынын алма;+

7«Түргәрәк күсеп ултыр», – тиеүҙәре

түрә алдында түбәнгәрәк күсереүҙән яҡшыраҡ.






Үҙ күҙең менән күргәнде,

8хөкөмгә сығарырға ашыҡма;

юғиһә аҙаҡтан, яҡының оятҡа ҡалдырғас, нишләрһең?

9Яҡының менән дәғүәңде үҙ-ара хәл ит,

башҡаның серен сисмә,

10юҡһа, ишеткән береһе һине хур итер,

яман атлы булып ҡалырһың.






11Урыны-еренә әйтелгән һүҙҙәр –

көмөш һауыттағы алтын алма+.

12Иғтибарлы ҡолаҡҡа аҡыллы кешенең шелтәһе

алтын алҡа, саф алтын биҙәүес кеүек+.

13Ураҡ эҫеһендә ҡар һалҡыны нисек булһа,

тоғро илсе лә үҙен ебәргән хужаһына хәл индерер+.

14Бүләк бирмәһә лә, бирҙем тип маҡтанған әҙәм

ямғырһыҙ болот һәм ел кеүек+.

15Сабырлыҡ хакимды ла ышандыра,

йомшаҡ тел һөйәкте лә һындыра.

16Бал таптыңмы – туйғансы аша,

ҡоҫҡансы ашама;+

17дуҫың өйөнә йыш йөрөмә,

юҡһа, һинән туйыр ҙа, күрә алмай башлар.

18Яҡынына ялған шаһитлыҡ ҡылған кеше

Суҡмар, ҡылыс һәм үткер уҡ кеүек+.

19Афәт көнөндә ышанысһыҙ кешегә өмөтләнеү

серек теш, сатан аяҡҡа өмөт бағлау һымаҡ.

20Ҡайғылы кеше алдында йыр йырлау

һыуыҡ көндә кейемен систереү,

яраға һеркә тамыҙыуға тиң.

21Дошманың ас булһа, тамағын туйҙыр,

һыуһаған булһа, һыуһынын ҡандыр+.

22Былай эшләп, уның башына ҡуҙ өйөрһөң,

Раббы һиңә әжерен Үҙе бирер+.

23Төньяҡ еле ямғыр алып килер,

ғәйбәтсенең теле – сырайҙы боҙор.

24Холоҡһоҙ ҡатын менән бер өйҙә йәшәгәнсе,

ҡыйыҡ башында йәшәү хәйерлерәк+.

25Йыраҡ илдән килгән яҡшы хәбәр

сарсаған кешегә һалҡын һыу һымаҡ+.

26Залим алдында ебеп төшкән тәҡүә кеше

бысраҡ шишмә, буръяҡ ҡоҙоҡ төҫлө.

27Балды күп ашау яҡшы булмаған һымаҡ,

дан өҫтөнә дан ҡаҙанырға тырышыу ҙа һәйбәт түгел.

28Үҙенә баш була алмаған кеше

диуарһыҙ ҡалған емерек ҡала ише.

261Йәй уртаһындағы ҡар, ураҡ өҫтөндәге ямғыр һымаҡ,

шөһрәт тә ахмаҡҡа килешле түгел+.

2Турғай һәм ҡарлуғас осоп киткән һымаҡ,

нахаҡ ҡарғыш та кешегә төшмәҫ+.

3Атҡа – ҡамсы, ишәккә – нуҡта,

ахмаҡ арҡаһына һуйыл килешә+.

4Тилегә тилеләрсә яуап бирмә,

үҙең дә шуға оҡшарһың.

5Тилегә тилеләрсә яуап бир,

үҙен аҡыллымын тип уйламаһын+.

6Ахмаҡҡа йомош ҡушып ебәргән әҙәм

үҙенең аяғын ҡырҡып ташлағандай ғазап сигер.

7Ахмаҡ ауыҙындағы хикмәтле һүҙ

аҡһаҡтың сатан аяғы һымаҡ.

8Ахмаҡҡа хөрмәт күрһәтеү –

ташты һапҡыға бәйләп ҡуйыу менән бер+.

9Иҫерек ҡулындағы сәнскәкле ботаҡ нисек булһа,

ахмаҡ ауыҙындағы хикмәтле һүҙ ҙә шулай.

10Үткенсе ахмаҡты эшкә алған кеше

бөтәһен дә яралаған дыуамал уҡсы менән бер.

11Үҙ ҡоҫҡолоғона әйләнеп ҡайтҡан эт һымаҡ,

ахмаҡ әҙәм дә иҫәрлеген ҡат-ҡат ҡабатлар+.

12Үҙен аҡыллыға һанаған затты күргәнең бармы?

Ахмаҡ ул әҙәмдән күпкә өмөтлөрәк+.






13Ялҡау әҙәм: «Юлда арыҫлан!

Урам буйлап йыртҡыс йөрөй», – тип тышҡа сыҡмаҫ+.

14Ишек – күгәнендә,

ялҡау түшәгендә әйләнә.

15Ялҡау әҙәм табаҡҡа ҡулын тығыр,

тик ауыҙына еткергәнсе арыр+.

16Ялҡау үҙен сәсән телле

ете кешенән дә зирәгерәк һанар.

17Талашҡандар араһына ҡыҫылыу –

урам этенең ҡолағынан тартыуға тиң.






18Аҡылдан шашҡан әҙәм

нисек утлы киҫәү ата, үлем сәсә,

19яҡынына этлек эшләп,

«Мин шаярттым ғына», – тигән кеше лә шулай булыр.






20Утын бөтһә, усаҡта ут һүнә;

ғәйбәтсе булмаған ерҙә ғауға тына+.

21Ҡыҙыулыҡ өсөн күмер, ут өсөн утын нисек булһа,

Ыҙғышты ҡыҙҙырыу өсөн ғәйбәтсе шулай.

22Ғәйбәтсенең һүҙе – тәмле тәғәм,

кешенең эс-бауырына үтеп инә+.

23Теле йомшаҡ, күңеле тулы яуызлыҡ булған кеше

ялтырауыҡ ялатылған балсыҡ көршәк ише+.

24Ҡара уйлы әҙәмдең теле юха,

ләкин күңелендә мәкер ята.

25Тауышының яғымлылығына ышанма,

йөрәгендә ете ҡәбәхәтлек йәшеренгән+.

26Нәфрәтен хәйлә аҫтында йәшерһә лә,

яуызлығы йыйын алдында асылыр.

27Кешегә соҡор ҡаҙған – үҙе төшөр,

таш тәгәрәткән – уның аҫтында ҡалыр+.

28Ялған телле үҙ ҡорбандарын яратмай,

юха телленең ауыҙында һәләкәт ята.

271Иртәгәһе көн менән маҡтанма,

һин уның нимә килтеререн белмәйһең+.

2Үҙеңде-үҙең түгел, башҡа кеше,

үҙ ауыҙың түгел, бүтән телдәр һине маҡтаһын.

3Таш ауыр, ҡом тос тарта,

әммә ахмаҡтың рәнйетеүе икеһенән дә ауырыраҡ+.

4Асыу – ҡаты, ярһыу – тыйғыһыҙ,

әммә көнсөллөк алдында кем сыҙай алыр+?

5Асыҡтан-асыҡ әйтелгән шелтә,

йәшерен һөйөүҙән яҡшыраҡ+.

6Дуҫың һине яҡшылыҡ өсөн яралар,

ә күрә алмаған бәндә күп үбер+.

7Тамағы туҡ әҙәм баллы кәрәҙҙе лә тапап үтер,

тамағы асҡа әсе лә татлы күренер+.

8Тыуған яғынан айырылған кеше

гүйә ояһын ташлап киткән ҡош.

9Еҫле май һәм хуш еҫтәр йөрәккә ләззәт бирә,

дуҫтың ихлас кәңәше күңелгә рәхәт.

10Үҙ дуҫыңды ла, атаң дуҫын да ташлама,

бәлә килһә, туғаныңа барма:

эргәләге күршең йыраҡтағы ҡәрҙәшеңдән яҡшы+.

11Аҡыллы бул, улым, йөрәгемә шатлыҡ килтер –

мине ғәйепләгәндәргә ҡайтарып әйтер һүҙем булыр+.

12Зирәк, хәүефте алдан күрер ҙә, йәшенер,

бер ҡатлы һаман алға бара бирер ҙә, зыян күрер+.

13Ят кеше өсөн үҙенә яуаплылыҡ йөкмәгәндең кейемен ал,

уны үҙеңә рәһен итеп ҡалдыр+.

14Иртә таңдан ҡысҡыра-ҡысҡыра күршене маҡтау

уға ләғнәт уҡығандай булыр.

15Мыжыҡ ҡатын

ямғырлы көндө туҡтамай тамған һыу һымаҡ+.

16Ундай ҡатынды тыйыу –

елде – бәйҙә, зәйтүн майын уста тотоу менән бер.

17Тимерҙе тимер сарлар,

кешене кеше үткерләр.

18Инжир ағасын ҡарап үҫтергән уның емешен ашар,

хужаһын хәстәрләгән – хөрмәт ҡаҙаныр+.

19Кешенең йөҙө һыуҙа сағылғандай,

кешенең йөрәге лә йөрәктә сағыла.

20Үлеләр донъяһы менән Һәләкәт урыны туймаған һымаҡ,

кешенең күҙе лә туймай+.

21Алтын менән көмөш – утта,

кеше маҡтау менән һынала+.

22Иҫәрҙе ашлыҡ менән бергә килегә һалып төйһәң дә,

уны иҫәрлегенән айырып алып булмай.






23Һарығыңдың хәл-әхүәлен бел,

көтөүеңде яҡшылап көт;

24сөнки байлыҡ мәңге түгел,

таж да нәҫелдән-нәҫелгә күсмәй+.

25Үлән шиңеп, йәше ҡалҡып сыҡҡанда,

тауҙарҙа бесән йыйып алынғанда,

26бәрәстәр һине кейендерер,

кәзәләреңде һатып, баҫыу алырһың.

27Кәзәләрең мул һөт бирер,

үҙеңә лә, ғаиләңә лә ризыҡ булыр,

хеҙмәтсе ҡыҙҙарыңа ла эсергә етер.

281Яуыз артынан һис кем баҫтырмағанда ла ҡасыр;

тәҡүә арыҫландай ҡыйыу булыр+.

2Илдә бола сыҡҡан саҡта, хакимдар күп,

төшөнсәле һәм ғилемле хаким булһа, ил һаҡланыр+.

3Хәйерсене рәнйеткән теләнсе –

ашлыҡты ағыҙған ҡойма ямғыр ише+.

4Ҡанун боҙғандар яуызды маҡтай,

ҡанунға тоғролар уларға ҡаршы сыға.

5Яман әҙәм ғәҙеллектең нимә икәнен белмәҫ,

ә Раббыны эҙләүселәр тулыһынса аңлай.

6Намыҫлы йәшәгән ярлы кеше

нахаҡ юлда йөрөгән байҙан яҡшы+.

7Ҡанунға тоғро бала – аҡыллы булыр,

аҙғындарға ҡушылған атаһын хурлыҡҡа батырыр.

8Риба* алып байыған әҙәмдең бар малы

ярлыларға мәрхәмәт күрһәтеүсенең ҡулына эләгер+.

9Ҡанунға ҡолаҡ һалырға теләмәгән заттың

доғаһы ла Раббы өсөн ерәнгес+.

10Намыҫлыны яман юлға этәреүсе

үҙе ҡаҙған соҡорға үҙе төшөр,

кәмселекһеҙ кеше мираҫҡа яҡшылыҡ алыр+.

11Бай кеше үҙенә үҙе аҡыллы булып күренер,

ләкин башы булған ярлы кеше уны фашлар+.

12Тәҡүәләр еңһә, ил һөйөнә,

яуыздар өҫтөн сыҡһа, кеше йәшенә+.

13Гонаһын йәшергән кеше яҡшылыҡ көтә алмаҫ,

уны танып, ваз кискән мәрхәмәт табыр+.

14Раббынан ҡурҡҡан бәхетле булыр,

бәғерһеҙ әҙәм бәләгә тарыр.

15Яуыз хаким ярлы халыҡҡа

гүйә ырылдаған арыҫлан, үкергән айыу+.

16Хаким алйот булған һайын, һалым күп,

нахаҡ байлыҡты күрә алмағандың ғүмере оҙон.

17Кеше ҡанын ҡойған әҙәм

ҡәбергәсә ҡасып йөрөһөн,

тынғы белмәһен, уға һис кем ярҙам итмәһен+.

18Намыҫлы йәшәгән хәүефһеҙ ғүмер кисерер;

ҡыя юлдан йөрөгән һөрөнөп ҡолар+.

19Иген иккән икмәккә туйыр,

буш артынан ҡыуған хәйерселеккә ҡалыр+.

20Тоғро әҙәм күп бәрәкәт табыр,

байлыҡҡа ашҡынған язаға тарыр+.

21Кешене айырып ҡарау – насар эш,

бер һыныҡ икмәк тип кеше гонаһ ҡыла+.

22Ҡомһоҙҙоң ниәте – тиҙерәк байыу,

артынса хәйерселек килерен уйламай ул+.

23Ялағай телең өсөн түгел,

тәнҡит һүҙең өсөн аҙаҡтан рәхмәт әйтерҙәр+.

24«Гонаһ түгел», – тип

ата-әсәһен талаған әҙәм

юлбаҫарға бәрәбәр+.

25Ҡомһоҙ бәндә дау сығара,

Раббыға иҫәп тотҡан уңыш ҡаҙана+.

26Үҙенә генә иҫәп тотҡан алйот була,

аҡыл юлынан барыусылар ҡотола.

27Хәйерсегә биргән – тарлыҡ белмәҫ,

уларға күҙен йомған бәндә ләғнәт ҡаҙаныр+.

28Яуыздар артһа, кеше йәшенә,

ҡырылып бөтһә, тәҡүәләр ишәйә+.

291Әрләнгән һайын нығыраҡ тиҫкәреләнгән кеше –

бер көн ҡапыл һәләк булыр, шифа тапмаҫ+.

2Тәҡүәләр күбәйгәндә – халыҡ һөйөнә,

яуыз хаким булғанда – халыҡ ыңғыраша+.

3Аҡылды яратҡан улан атаһын шатландырыр,

фәхишәләр менән сыуалған малын юғалтыр+.

4Батшаның хаҡ хөкөмө илде нығыта,

ришүәт яратыуы – бөлдөрә.

5Яҡынына ялағайланған –

уның аяғына тоҙаҡ һалған+.

6Ямандың гонаһы үҙенә тоҙаҡтыр,

яҡшы кеше йырлап, ҡыуанып йәшәр+.

7Тәҡүә әҙәм ярлының дәғүәһен ентекләп тикшерер,

залим ул турала уйлап та бирмәҫ+.

8Тотанаҡһыҙ әҙәмдәр ҡалала бола сығарыр,

аҡыллылар ярһыуҙы баҫыр+.

9Аҡыллы әҙәм ахмаҡты хөкөмгә алып барһа,

ахмаҡ асыуланыр, мәсхәрәләп көлөр,

һис кенә лә тына белмәҫ.

10Йән ҡыйыусы ғәйепһеҙҙе күрә алмаҫ,

намыҫлыны юҡ итергә тырышыр+.

11Ахмаҡ әҙәм асыуына ирек бирер,

аҡыллы әҙәм уны тыйып торор+.

12Әгәр хаким ялғанға ҡолаҡ һалһа,

барлыҡ ярандары намыҫһыҙ булыр.

13Ярлы менән залимдың бер оҡшашлығы бар –

икеһенә лә Раббы күҙ нурҙары бирә+.

14Әгәр батша ярлыларҙы ғәҙел хөкөм итә икән,

уның тәхете мәңге ҡаҡшамаҫ+.

15Сыбыҡ менән өгөт аҡылға ултыртыр,

үҙ яйына ҡуйылған бала әсәһенә хурлыҡ килтерер+.

16Яуыздар ишәйгән ерҙә гонаһ күбәйер,

әммә тәҡүәләр уларҙың һәләкәтен күрер+.

17Балаңды тәрбиәлә – тыныс булырһың,

ул һиңә ҡыуаныс килтерер+.

18Алланан асылыш юҡ икән – халыҡ йүгәнһеҙ;

ҡанунға тоғролар мең бәхетле+.

19Ҡоро һүҙ менән генә ҡолдо тәрбиәләп булмай,

бындай кеше аңлаһа ла, ҡолаҡ һалмаҫ.

20Уйламай һүҙ һөйләгән кешене күргәнең бармы?

Ундайҙарға ҡарағанда ахмаҡҡа өмөт күберәк+.

21Ҡолдо йәштән уҙындырһаң,

яҡшылыҡҡа алып бармаҫ бындай аҙым.

22Асыулы әҙәм янъял сығарыр,

ҡыҙыу әҙәм золом арттырыр+.

23Кешене тәкәбберлеге түбәнһетә,

тыйнаҡ кеше хөрмәт ҡаҙана+.

24Ҡараҡты дуҫ иткән – үҙенә үҙе дошман;

шаһиттарҙы саҡырғанда өндәшмәй ҡалыр+.

25Кешеләрҙән ҡурҡҡан – үҙенә тоҙаҡ ҡорған,

Раббыға һыйынған – хәүефтән араланған+.

26Күптәр батшанан мәрхәмәт эҙләй,

ләкин кеше ғәҙеллекте тик Раббынан табыр+.

27Ялғансылар – тәҡүәләргә ерәнгес,

тура юлдан йөрөүселәр яуыздарға әшәке күренә.

Агурҙың һүҙҙәре

301Масса ырыуынан Яҡы улы Агурҙың әйткәндәре.

Был кеше Иҫиилға, Иҫиилға һәм Ухалға бына ниҙәр тине:




2Ысынлап та, мин барлыҡ кешеләрҙән дә томанараҡмын,

кешенең аҡыл-зирәклеге миндә юҡ икән.

3Мин зирәклеккә өйрәнмәнем,

Изге Затты белмәгәнмен.

4Кем күктәргә ашып, ергә төштө?

Елде кем усына йыйҙы?

Кем һыуҙы итәгенә төйнәне?

Ерҙең сиктәрен кем билдәләне?

Исеме кем? Улының исеме кем?

Әгәр белһәң, һөйлә+.

5Алланың һәр әйткәне һыналған һәм саф:

Ул – Үҙенә һыйынғандар өсөн ҡалҡан+.

6Һүҙҙәренә Уның бер һүҙ ҡушма,

юҡһа һине фашлар – алдаҡсы булырһың+.






7Ике әйбер Һинән һорайым,

мин иҫән саҡта үтенесемде кире ҡаҡма:

8алдаҡ менән юҡ-бар һүҙҙе яҡын юлатма,

хәйерселек тә, байлыҡ та бирмә миңә,

миңә көндәлек икмәгемде бир+.

9Юҡһа туйып һикереп Һинән баш тартырмын,

«Раббы кем ул?» – тип әйтермен,

йә, хәйерсе хәленә төшөп, урлашырмын,

Аллам исеменә тап төшөрөрмөн+.

10Хеҙмәтсене хужаһы алдында яманлама,

юғиһә ул һине ҡарғар ҙа,

үҙең ғәйепле булып ҡалырһың+.






11Атаһын ҡәһәрләгән һәм

әсәһенә фатиха теләмәгән заттар була+.

12Үҙ күҙендә таҙа булып күренгән,

ләкин нәжесенән таҙармаған заттар була+.

13Күҙҙәре шундай тәкәббер,

һауалы ҡараған заттар була+.

14Кешеләрҙең ярлыларын тамаҡламаҡ,

мохтаждарын ер йөҙөнән юймаҡ булған,

теше – гүйә ҡылыс,

теш ҡаҙнаһы – бысаҡ һымаҡ заттар була+.






15Һөлөктөң ике ҡыҙы бар:

«Бир, бир», – тиҙәр.

Һис ҡасан туйыу белмәҫ өс нәмә,

«Етер», – тимәгән дүрт нәмә бар:

16ул да булһа ҡәбер, түлһеҙ ҡорһаҡ,

һыуға туймаҫ ҡоро тупраҡ,

һәм «етер!» тигәнде белмәҫ ут-ялҡындыр.






17Атаһына мыҫҡыллы ҡараған,

әсәһен һанға һуҡмағандың күҙен

ялан ҡоҙғоно суҡыр,

бөркөт балалары тамаҡлар+.






18Мине хайран ҡалдырған өс,

аҡыл етмәҫ дүрт нәмә бар:+

19ул да булһа, күк йөҙөндә бөркөт юлы,

ҡаҡ ҡаяла йылан юлы,

диңгеҙ уртаһында карап юлы,

ир-егеттең ҡыҙ-ҡырҡынға юлы.

20Зинасы ҡатындың да юлы шулай;

ашар ҙа ауыҙын һөртөр:

«Яман эш ҡылманым», – тиер.






21Өс нәмәнән ер һелкенә,

дүрт нәмәне күтәрә алмай:

22ул да булһа, батша булған ҡолдо,

күбенгәнсе ашаған алйотто,+

23хурлыҡҡа төшкән ҡатындың кейәүгә сығыуын,

хужабикәһенең урынын алған ҡол ҡатынды.






24Ер йөҙөндә кескәй дүрт зат барҙыр,

улар бик аҡыллы:

25ул да булһа, ҡырмыҫҡа – көсһөҙ халыҡ,

ләкин ашар аҙығын йәй хәстәрләй;+

26дамандар ҙа көслө түгел,

тик ҡая булыр торор ерҙәре;

27сиңерткәнең юҡ батшаһы,

ләкин саф-саф булып бара;+

28кеҫәрткене ҡулың менән тотһаң була,

ләкин батша һарайына үтеп инә.






29Ғорур һынлы өс нәмә,

ныҡлы баҫҡан дүрт нәмә бар:

30ул да булһа, йәнлектәр араһында иң көслө арыҫлан,

һис берәүгә юл бирмәҫ ул,

31ғорур әтәс, тәкә

һәм дә ғәскәр етәкләгән батша.






32Алйотланып танау сөйһәң,

ниәтеңдә золом булһа,

усың менән ауыҙыңды яп,+

33сөнки ҡаймаҡ болғауҙан май яҙыла,

танауға һуғыуҙан ҡан ағыла,

асыуҙы ҡыҙҙырыуҙан ыҙғыш ярала.

Лемуил батшаның һүҙҙәре

311Массалар батшаһы Лемуилдың әсәһенән өйрәнгән аҡыллы һүҙҙәре.




2Эй улым, һиңә нимә әйтәйем?

Ҡарынымдың емеше булған улым, нимә һөйләйем?

Эй нәҙерҙәремдең улы, һиңә нимә өйрәтәйем!

3Ҡеүәтеңде ҡатындарға бирмә,

батшаларҙы бөлгөнлөккә төшөрөүселәргә юлыңды бирмә+.

4Батшаларға, Лемуил,

батшаларға түгел шарап эсеү,

хакимдарға түгел хәмер эҙләп йөрөү;+

5юҡһа эсеп иҫереп, ҡанундарҙы оноторҙар,

ярлыларҙы хаҡ хөкөмһөҙ ҡалдырырҙар.

6Хәмерҙе һәләк булып барыусыға,

шарапты ҡайғыға батҡанға бирегеҙ:+

7эсер ҙә ярлылығын онотор,

күңел ғазаптарын иҫкә алмаҫ.

8Теле зәғиф кеше өсөн,

йәберләнгәндәр хоҡуғы өсөн;+

9ғәҙеллекте яҡлап,

мохтаждарҙың, хәйерсенең

хәле өсөн ауыҙ асып хәбәр һөйлә+.






Яҡшы ҡатынға маҡтау

(Алеф)




10Әҙәпле ҡатын табыуҙары ҡыйын,

аҫылташтан ғәйре баһаһы+.



(Бейт)




11Ундай ҡатынға иренең йөрәге ныҡ ышана,

уның менән һәр саҡ бәрәкәт ҡаҙаныр.



(Гимел)




12Ул иренә яманлыҡ ҡылмаҫ,

ғүмере буйы яҡшылыҡ эшләр.



(Далеҫ)




13Йөн тетһә лә, етен эшкәртһә лә –

ҡулы тилбер, ҡулы белдекле.



(Һе)




14Сауҙа караптары һымаҡ,

алыҫтан икмәк табып килтерер.










Паулус Мальта утрауында

281Ҡотолғас, утрауҙың Мальта тип аталыуын белдек.
2Утрау кешеләре беҙгә ғәҙәттән тыш ҡунаҡсыллыҡ күрһәтте. Ямғыр яуа башлап, һалҡын булғанлыҡтан, улар усаҡ яғып ебәрҙе һәм бөтәбеҙҙе лә усаҡ янына саҡырҙылар.
3Паулус үҙе йыйып килтергән бер ҡосаҡ сыбыҡ-сабыҡты усаҡҡа ташлап торғанда, уттан атылып сыҡҡан зәһәрле йылан уның ҡулына йәбеште.
4Утрау кешеләре, уның ҡулында аҫылынып торған йыланды күреп, бер-береһенә:

– Был әҙәм – һис шикһеҙ кеше үлтереүсе. Диңгеҙҙән ҡотолһа ла, ғәҙеллек алиһәһе уны иҫән ҡалдырманы, – тиештеләр.

5Әммә Паулус йыланды утҡа һелкеп төшөрҙө һәм әҙ генә лә йәрәхәтләнмәне+.
6Кешеләр, ул шешенә башлар йәки кинәт йығылып үлер, тип көттө. Ләкин оҙаҡ ҡына көткәндән һуң, уға һис ниндәй зарар теймәгәнен күреп, фекерҙәрен үҙгәрттеләр:

– Ул – ниндәйҙер бер илаһ+.

7Шул урындан йыраҡ түгел ерҙә утрау башлығы Поплиостың хужалығы урынлашҡайны. Ул беҙҙе үҙ өйөнә саҡырҙы һәм өс көн буйы дуҫтарса ҡунаҡ итте.
8Поплиостың атаһы биҙгәк һәм эс ауырыуынан яфаланып ята ине. Паулус инеп доға ҡылды ла, башына ҡулдарын ҡуйып, уны һауыҡтырҙы+.
9Был хәлдән һуң утрауҙағы бүтән ауырыуҙар ҙа Паулус янына килде, улар ҙа һауыҡтырылды.
10Утрауҙа йәшәгән кешеләр беҙгә күп хөрмәт күрһәтте, ә китергә йыйынғас, кәрәкле әйберҙәр менән тәьмин итте.




Паулустың Римға килеүе

11Мальта утрауында өс ай торғас, Искәндәриә ҡалаһынан килеп, ошо утрауҙа ҡышлаған Күк игеҙәктәре* исемендәге карапҡа ултырып юлға сыҡтыҡ+.
12Сүрәкүсәй ҡалаһына еткәс, унда өс көн булдыҡ.
13Унан, яр яғалап йөҙөп, Регион ҡалаһына килдек. Икенсе көндө ел ыңғайына Потиолой ҡалаһына еттек.
14Ул ҡалала имандаштарыбыҙҙы осраттыҡ, улар беҙҙең бер аҙнаға үҙҙәре янында ҡалыуыбыҙҙы үтенде.

Шулай итеп беҙ Римға килеп еттек.
15Ундағы имандаштар, беҙҙең хаҡта ишетеп, Аппиос баҙар майҙанына һәм Өс ҡунаҡхана ҡасабаһына тиклем етеп, беҙҙе ҡаршы алырға сыҡҡайны. Уларҙы күргәс, Паулус Аллаға шөкөрана ҡылды, уның күңеле күтәрелде.
16Рим ҡалаһында Паулусҡа һаҡ аҫтында айырым йәшәргә рөхсәт ителде.







Йәрүсәлимдең яңы исеме


621Еңеүе таң һымаҡ нурланып балҡығанға,

Ҡотолоуы ялҡын кеүек янғанға тиклем

Сионды яҡлап һүҙ әйтмәйенсә тормам,

Йәрүсәлимде хәстәрләүҙән туҡтамам.

2Ҡәүемдәр һинең еңеүеңде,

Бөтә батшалар даныңды күрер.

Раббы Үҙе ҡушҡан яңы исем менән аталырһың+.

3Һин – Раббының ҡулында гүзәл бер сәллә,

Аллаңдың усында батша тажы буласаҡһың+.

4Инде һине – «ташландыҡ»,

Ереңде «бушлыҡ» тимәҫтәр;

Уның урынына һине «һөйгәнем минең»,

Илеңде иһә «ирле ҡатын» тиерҙәр.

Сөнки Раббы һине һөйөр,

Илең дә хужалы-ирле булыр+.






5Егет ҡыҙға өйләнгәндәй,

Улдарың да һине мәңгегә үҙенә алыр.

Кейәү кәләшенә нисек ҡыуана,

Аллаң да һиңә шулай һөйөнөр+.






6Диуарҙарыңа, эй Йәрүсәлим,

Мин һаҡсылар ҡуйҙым.

Көнөн-төнөн уларҙың тауышы тынмаҫ.

Эй Раббының иҫенә төшөрөп тороусылар,

Һеҙ ҙә үҙегеҙгә тынғылыҡ бирмәгеҙ!

7Раббы Йәрүсәлимде аяҡҡа баҫтырғанға,

Уны ер йөҙөнөң ғорурлығына әйләндергәнгә тиклем

Раббыға тынғылыҡ бирмәгеҙ!






8Раббы Үҙенең уң ҡулын,

Көслө ҡулын, күтәреп ант итте:

«Инде ашлығыңды дошмандарға ризыҡ итеп бирмәм,

Яттар һинең михнәтләнеп

Һыҡҡан шарабыңды эсмәҫ бүтән+.

9Ашлыҡты кем урған, шул ризыҡланыр,

Ул Раббыға маҡтау йырлар.

Йөҙөмдө йыйғандар шарапты

Изге ҡорамым ихатаһында эсер».






10Сығығыҙ, сыҡ ҡапҡаларҙан!

Халыҡҡа юл әҙерләгеҙ!

Тупраҡты тигеҙләп юл һалығыҙ,

Таштарынан таҙартығыҙ!

Халыҡтарға юл күрһәтеп, байраҡ күтәрегеҙ!+

11Раббы ерҙең алыҫ тарафтарына белдерҙе:

«Сион-ҡыҙға әйтегеҙ:

„Ана Ҡотҡарыусың килә;

Әжере – Уның менән, бүләге алдынан атлай“+.

12Сион халҡын „Раббы йолоп алған изге халыҡ“ тиерҙәр.

Ә һине, Йәрүсәлим,

„Алланың һөйөклөһө, ташланмаған ҡала“ тип атарҙар».

Раббының ҡөҙрәте


631Эдомдан килә ятҡан кем?

Ал кейемдәр кейеп Босранан килгән кем ул?

Күҙ ҡамаштырырлыҡ кейемдәрҙә

Бөйөк ҡөҙрәт менән килгән кем?






«Ул Мин – еңеү иғлан итеүсе,

Ҡотҡарырға ҡөҙрәте булған»+.

2Кейемдәрең ниңә ҡыҙыл?

Өҫ-башың ни өсөн һут һыҡҡыста

Йөҙөм тапаған кешенекеләй?






3«Һыҡҡыста йөҙөмдө бер яңғыҙым һыҡтым;

Янымда халыҡтарҙан һис кем юҡ ине.

Асыу менән тапаным уларҙы,

Дәһшәтләнеп-ярһып тапаланым.

Ҡандары кейемемә сәсрәне;

Бөтөн өҫ-башымды бысратты+.

4Эйе, Мин үс алыу көнөн тәғәйенләгәйнем,

Халҡымды йолоп алыр йыл килде+.

5Баҡтым, ярҙам итер һис берәү юҡ ине,

Терәк булыр һис кем булмағанға хайран ҡалдым;

Шул сағында Үҙ ҡулым еңеү килтерҙе,

Асыуым Миңә таяныс булды+.

6Асыу менән тапаланым халыҡтарҙы,

Ярһыу менән иҫерттем уларҙы,

Ҡандарын ергә ағыҙҙым»+.






Раббының мәрхәмәте


7Раббының тоғро һөйөүе хаҡында һөйләрмен,

Маҡтауға лайыҡ ғәмәлдәре,

Ул беҙгә эшләгән барыһы өсөн Уны данлармын;

Үҙенең рәхим-шәфҡәте, бөйөк мөхәббәте менән

Исраил халҡына күрһәткән ҙур изгелеген маҡтармын!






8Раббы әйтте:

«Дөрөҫ, улар – Минең халҡым,

Миңә хыянат итмәйәсәк балаларым!»

Шулай итеп, Алла уларға Ҡотҡарыусы булды.

9Улар ғазап сиккән саҡта Ул да ғазапланды.

Уның фәрештәһе уларҙы ҡотҡара килде.

Һөйөүе һәм мәрхәмәте менән Ул Үҙе йолоп алды.

Боронғо замандарҙа гел ҡулына күтәреп йөрөттө+.






10Әммә улар баш күтәреп

Уның Изге Рухын рәнйеттеләр.

Шуға күрә Ул уларға дошман булды,

Уларға ҡаршы һуғышты+.

11Унан халыҡ әүәлге көндәрҙе,

Муса заманын иҫкә төшөрҙө.

Үҙ көтөүен һәм көтөүселәрен

Диңгеҙҙән алып сыҡҡан,

Араларына Изге Рухын ебәргән,+

12Үҙенең ҡеүәтле көсө менән

Мусаны уң ҡулынан етәкләп алып барған,

Үҙенә мәңгелек исем ҡаҙаныр өсөн

Алдарында һыуҙарҙы икегә айырған Зат ҡайҙа+?

13Раббы уларҙы диңгеҙ төбөнән алып сыҡты.

Тигеҙ ерҙә йөрөгән ат һымаҡ, улар һис абынмай үтте.

14Үҙәнгә төшөп ял иткән көтөү кеүек,

Раббы Рухы уларға тыныслыҡ бирҙе.

Эйе, Үҙ исемеңде данлар өсөн

Халҡыңа Һин шулай юл күрһәттең.






Шәфҡәт һәм ярҙам һорап ялбарыу


15Йә Раббы, күктән түбәнгә ҡара,

Мөҡәддәс һәм күркәм торлағыңдан күҙ һал!

Ҡайҙа Һинең ғәйрәтең менән ҡөҙрәтең?

Күңелеңдәге наҙың менән мәрхәмәтеңде

Беҙҙән ҡыҙғандың+.

16Ә бит Һин – беҙҙең Атабыҙ!

Хатта Ибраһим беҙҙе танымаған,

Исраил беҙҙең кемлегебеҙҙе белмәгән булһа ла,

Атабыҙ Һинһең, йә Раббы,

Әүәлдәрҙән бирле исемең Һинең –

«Йолоп алыусыбыҙ беҙҙең»+.

17Ни өсөн, йә Раббы, беҙгә

Һин юлыңдан яҙырға ихтыяр ҡуяһың?

Ниңә беҙгә Һинән ҡурҡмаған таш йөрәк биргәнһең?

Ҡолдарың хаҡына,

Биләмәң булған ырыуҙарың хаҡына кире ҡайтсы!

18Һинең халҡың аҙ ваҡытҡа ғына

Изге торлағыңа хужа булды,

Инде уны дошмандарыбыҙ

Үҙҙәренең аяҡ аҫтарына һалды.

19Гүйә әүәлдән алып Һин хакимлыҡ итмәгән,

Исемеңде йөрөтмәгән халыҡҡа оҡшап ҡалдыҡ+.

641-2Йә Раббы, әгәр күктәрҙе ярып төшһәң икән!

Ул сағында утта сыбыҡ-сабыҡ дөрләгән,

Һыу бығырҙап ҡайнағандай,

Хозурыңда тауҙар тетрәп китер ине!

Дошмандарыңа исемеңде танытыр инең,

Ҡәүемдәр алдыңда тетрәп торор ине!+

3Беҙ көтмәгән дәһшәтле ғәмәлдәрҙе ҡылғаның,

Ергә төшкәнең, тауҙарҙы алдыңда ҡалтыратҡаның бар.

4Үҙенә өмөт бағлағандарға

Шундай эштәр ҡылған Алла Һин генә.

Борондан бирле Һинән башҡаны

Һис бер күҙҙең күргәне,

Һис берәүҙең ишеткәне,

Һис бер ҡолаҡҡа ингәне булманы+.

5Ҡыуаныс менән тәҡүә ғәмәлдәр ҡылған,

Һинең юлдарыңдан йөрөгән,

Һинең әмерҙәреңде онотмағандарҙы

Һәр йәһәттән хуплап ҡаршылайһың.

Һин асыуландың – беҙ оҙаҡ гонаһ ҡылдыҡ.

Инде ҡотолоу таба алырбыҙмы+?

6Беҙ һәммәбеҙ нәжес һымаҡ булдыҡ,

Тәҡүәлегебеҙ бысранған кейем кеүек.

Бөтәбеҙ ҙә япраҡ һымаҡ һулыныҡ,

Ғәйептәребеҙ беҙҙе ел һымаҡ алып китә+.

7Исемеңде әйтеп саҡырған,

Һин тип йән атҡан бер кем юҡ.

Шуға күрә беҙҙән йөҙ йәшерҙең,

Беҙҙе үҙ ғәйептәребеҙҙең ихтыярына бирҙең+.






8Тик шулай ҙа, Раббы, Һин – беҙҙең Атабыҙ!

Беҙ – балсыҡ, ә Һин – беҙҙең көршәксе.

Барыбыҙ ҙа – Һинең ҡулдарыңдың эше+.

9Йә Раббы, самаһыҙ асыуланма,

Ғәйептәребеҙҙе гел иҫеңдә тотма.

Ҡараһаңсы: беҙ барыбыҙ ҙа – Һинең халҡың!

10Изге ҡалаларың сүлгә әйләнде,

Сион – сүллек,

Йәрүсәлим бушап ҡалды.

11Аталарыбыҙ Һине данлаған урын –

Мөҡәддәс һәм күркәм ҡорамыбыҙ яндырылды,

Бөтә ҡәҙерле нәмәбеҙ һәләк булды+.

12Быларҙан һуң да, йә Раббы,

Үҙеңде тыйып торорһоңмы?

Өндәшмәйенсә беҙҙе самаһыҙ ғазапларһыңмы?










Йеһояхиндың зиндандан сығарылыуы

31•Йәһүҙә батшаһы Йеһояхин Бабилға һөргөнгә ебәрелеүенең утыҙ етенсе йылында Бабил тәхетенә Әуил-Меродах ултырҙы. Шул йылдың ун икенсе айының егерме бишенсе көнөндә Әуил-Меродах, Йәһүҙә батшаһы Йеһояхинға мәрхәмәт күрһәтеп, зиндандан азат итте+.
32Уның менән миһырбанлы һөйләште, Бабилда булған башҡа батшаларға ҡарағанда юғарыраҡ урынға ултыртты.
33Йеһояхин зиндан кейемдәрен алмаштырҙы, ошо көндән алып ғүмеренең аҙағына тиклем батша менән бер табындан ашаны.
34Вафат булғанға тиклем уға Бабил батшаһы тарафынан йәшәү өсөн кәрәк-яраҡ көн һайын бирелә килде.







* 1:11 Баҙам – руссаһы: миндаль.

* 1:12 Бында һүҙ уйнатыу: йәһүд телендә «баҙам» һәм «уяу» – ауаздаш һүҙҙәр.

* 2:18 Шихор – Нил йылғаһының бер ҡушылдығы.

* 3:1 …уйнаштарың менән зина ҡылдың – бында ят илаһтарға табыныу тураһында һүҙ бара.

* 4:31 Сион-ҡыҙ – Сион тауында урынлашҡан Йәрүсәлим ҡалаһының шиғри атамаһы. Бында һәм башҡа шундай урындарҙа Сион һәм Йәрүсәлим ҡатын-ҡыҙға тиңләштерелә.

* 6:10 …ҡолаҡтары ҡапланған… – йәһүд телендә һүҙмә-һүҙ тәржемәһе: «ҡолаҡтары сөннәтләнмәгән».

* 7:18 Күк алиһәһе – бабилдарҙың алиһәһе Иштар.

* 19:2 Харсиҫ – йәһүд телендә «ватыҡ көршәк киҫәктәре» тигән мәғәнәлә.

* 20:3 Магор-Миссавив – йәһүд телендә «тирә-яҡта – дәһшәт» тигән мәғәнәлә.

* 22:11 Шаллум – Йеһоахаз батшаның икенсе исеме (ҡарағыҙ: «ІV Батшалар» 23:31).

* 22:23 Ливан – бында йәки батшаның Йәрүсәлимдәге һарайы, йәки Йәрүсәлим ҡалаһы үҙе күҙ уңында тотола.

* 22:24 Конъяһ/Йеһояхин – Йеһояхин батшаны Йехонъяһ һәм Конъяһ тип тә атайҙар.

* 23:33 …хәбәр… йөк… – бында һүҙ уйнатыу. Йәһүд телендә «хәбәр» һәм «йөк» һүҙҙәренең яҙылышы бер.

* 25:26 Шешах – был урында Бабилды аңлата.

* 27:1 Сидкияһ – бында йәһүд телендәге ҡайһы бер сығанаҡтарға һәм сүриә телендәге, ғәрәп тәржемәләренә таянып алынды. Йәһүд телендәге төп нөсхәлә – Йеһояҡим.

* 46:15 Үгеҙең – Мысырҙың Мемфис ҡалаһындағы ҡорамда торған һәм илаһ Апис тип аталған үгеҙ һыны.

* 48:2 Хешбон – йәһүд телендә «ниәт» тигән һүҙгә оҡшаш.

* 48:2 Мадмен – йәһүд телендә «тынып ҡалыу» тигән һүҙгә оҡшаш.

* 50:2 Бел, Меродах – Бабилдың илаһтары, икенсе исем Мардук булараҡ билдәле.

* 50:21 Мераҫайим, Пеҡод – Бабил илендәге өлкәләр. Йәһүд телендәге текста һүҙ уйнатыу: «мераҫайим» – «фетнә артынан фетнә», «пеҡод» – «яза биреү».

* 51:1 Лев-Камай – йәһүд телендә «дошмандарымдың йөрәге» тигән мәғәнәлә булып, Халдей илен аңлата.

* 51:12 Боҫҡон – руссаһы: засада.





Мөлкәт тураһындағы ҡанундар

221Әгәр ҙә берәү үгеҙ йә һарыҡ урлап һуйһа йәки һатһа, урынына үгеҙ өсөн биш үгеҙ, һарыҡ өсөн дүрт һарыҡ бирергә тейеш+.
2-4Бур үҙе килтергән зыянды ҡапларға тейеш. Әгәр ҙә түләрлек хәле булмаһа, уғрылығы өсөн уның үҙен ҡоллоҡҡа һатһындар. Әгәр ҙә урланған мал – үгеҙме ул, ишәкме йәки һарыҡмы – урлаусыла тере көйө табылһа, ҡараҡ бер баш мал урынына икене ҡайтарһын.

Әгәр ҙә ҡараҡ, төн ҡараһын файҙаланып, өйгә төшөргә маташҡан саҡта тотолһа, уны үлтергән кеше ғәйепле түгел. Ләкин был хәл ҡояш сыҡҡас булһа, үлтергән кеше ғәйепте үҙе күтәрер+.

5Әгәр ҙә берәү, малын ебәреп, кеше баҫыуын йәки йөҙөм баҡсаһын тапатһа, үҙ баҫыуының иң һәйбәт уңышын һәм йөҙөм баҡсаһының иң яҡшы емешен биреп, зыянды ҡаплаһын.

6Әгәр ҙә берәйһе яҡҡан ут, сәнскәкле ҡыуаҡтарға тоҡанып, өйөлгән иген эҫкертен, үҫеп ултырған ашлыҡты йәки тотош баҫыуҙы ялҡын ялмап алһа, зыянды ут яҡҡан кеше ҡапларға тейеш.

7Әгәр бер кеше икенсеһенә аҡса йәки әйбер һаҡларға биреп тороп, был әйберҙәр уның өйөнән ғәйеп булһа, тотолған осраҡта, уғры урланған әйбер хаҡын икеләтә ҡайтарырға тейеш.
8Әгәр уғрыны таба алмайҙар икән, әйберҙе һаҡлауға алып торған йорт хужаһы, кеше әйберенә ҡул һуҙмауы раҫланһын өсөн, Алла хозурына хөкөмгә баҫырға тейеш.

9Әгәр ике кеше үгеҙ, ишәк, һарыҡ, кейем-һалым йәки юғалған әйбер тураһында бәхәсләшһә, икеһе лә уны «минеке» тип әйтһә, эш Алла хозурында ҡаралырға тейеш. Алла кемде ғәйепле тип таба, шул ғәйепһеҙенә әйбер хаҡын икеләтә арттырып түләргә тейеш.

10Әгәр ҙә берәй кеше икенсеһенә ҡарап торорға тип ишәген, үгеҙен, һарығын йәки бүтән төрлө малын биреп торһа һәм шул ваҡыт эсендә мал зыянланһа, имгәнһә йәки бер кем күрмәгәндә уны ҡыуып алып китһәләр, шәһәҙәт ҡылырға шаһиттар булмаһа,
11малды ҡарарға алған әҙәм, кеше мөлкәтенә хасланмауын раҫлап, Раббы хозурында ант итһен. Мал хужаһы иһә антты ҡабул итергә тейеш. Шулай булғанда был мал өсөн хужаға хаҡ түләнмәй+.
12Ләкин мал унан урланған икән, ҡараған кеше хужаһына зыянды ҡапларға тейеш.
13Әгәр ҙә малды йыртҡыс талаған булһа, ҡараған кеше, быны иҫбатлап, малдың ҡалған емтеген күрһәтһен – шунда зыянланған мал өсөн түләмәҫ.

14Әгәр ҙә берәү файҙаланыу өсөн икенсеһенән мал алып торһа, хужаһы булмағанда теге мал имгәнһә йә зыянланһа, алып торған кеше зыянды ҡапларға тейеш.
15Әгәр ҙә был хәл хужаһының күҙ алдында булһа, зыян ҡаплатылмай, шулай ҙа малды файҙаланған өсөн аҡса түләнгән икән, хужаға башҡаса түләнергә тейеш түгел.




Әхлаҡ тураһында ҡанун

16Әгәр ҙә берәй ир кеше йәрәшелмәгән ғиффәтле ҡыҙҙы алдап, уның менән яҡынлыҡ ҡылһа, ул, ҡыҙҙың атаһына мәһәр түләп, ҡыҙға өйләнергә тейеш+.
17Әгәр ҙә ҡыҙҙың атаһы уны был кешегә бирергә теләмәһә, мәсхәрәләгән ир ҡыҙ өсөн ғиффәтле ҡыҙҙарға тейешле мәһәр аҡсаһын барыбер түләргә тейеш.

18Сихырсы ҡатынды иҫән ҡалдырмағыҙ+.

19Хайуан менән енси мөнәсәбәткә кергән һәр кеше үлемгә дусар ителһен+.

20Раббынан башҡа илаһтарға ҡорбан килтереүселәр харам ҡылынып* юҡ ителергә тейеш.

21Килмешәкте ҡыҫырыҡлама һәм йәберләмә – үҙегеҙ ҙә Мысыр ерендә килмешәк булдығыҙ+.
22Тол ҡатындарҙы, етем-еһерҙе йәберләмә+.
23Әгәр уларҙы йәберләһәң, улар Миңә ялбарыр һәм Мин уларҙың зарҙарын мотлаҡ ишетермен.
24Шул саҡ асыуым ялҡынланып, Мин һеҙҙе ҡылыс менән юҡ итермен һәм ҡатындарығыҙ – тол, ә балаларығыҙ етем ҡалыр+.

25Әгәр Минең халҡымдан берәйһе ярлы булып, һин уға үтескә аҡса биреп тораһың икән, риба* алыусы булма, унан риба һорама+.
26Яҡыныңдан аманат итеп кейемен алып тораһың икән, ҡояш байығансы ҡайтар –+
27башҡа ябыныр әйбере юҡ уның. Унһыҙ нисек йоҡлаһын ул? Ул Миңә ялбарыр ҙа, уны ишетермен, сөнки Мин мәрхәмәтлемен.

28Аллаға һүҙ тейҙермә, халҡыңдың башлығын хурлама+.

29Уңышығыҙҙы һәм шарабығыҙҙы Миңә тәҡдим итеүҙе кисектермәгеҙ. Беренсе булып тыуған ир балаларығыҙҙы Миңә бирегеҙ+.
30Малға – эреһенә лә, вағына ла – ҡағыла был: быҙауҙың йәки бәрәстең тәүгеһе ете көн инәһе менән булһын да һигеҙенсе көнөнә Миңә бирегеҙ+.

31Һеҙ – Минең Үҙемә һайлап алған халҡым, шуға күрә йыртҡыс талаған хайуан итен ашамағыҙ, эттәргә ташлағыҙ+.

Ғәҙеллек тураһында ҡанун

231Ялған хәбәр таратма. Хөкөм иткәндә, ялған шаһитлыҡ биреп, яман кешене яҡлама+.
2Нахаҡ эштә күпселеккә эйәрмә; хөкөм барышында шаһитлыҡ биргәндә, күпселеккә эйәреп, ғәҙелһеҙлек ҡылма.
3Хөкөм иткәндә ярлыға ярлы булғаны өсөн генә өҫтөнлөк бирмә+.

4Дошманыңдың аҙашып йөрөгән үгеҙен йәки ишәген осратһаң, хужаһына алып барып бирергә тейешһең+.
5Үҙеңде күрә алмаған кешенең йөк артмаҡлаған ишәге йығылғанын күрһәң, шул көйө ҡалдырма, хужаһына уны торғоҙорға ярҙам ит.

6Ярлының дәғүәһен тикшергәндә, башҡаларҙы хөкөм иткәндәге кеүек үк, ғәҙел бул+.
7Ялған эштән алыҫ тор. Ғәйепһеҙҙе һәм хаҡлыны үлемгә дусар итмә, сөнки Мин ундай яуызлыҡ ҡылған әҙәмде аҡламайым+.
8Ришүәт алма, сөнки ришүәт күҙлеләрҙе һуҡырайта, ғәйепһеҙҙәрҙе һәләк итә+.

9Килмешәкте йәберләмә. Сит-ят ерҙә нисек ҡыйын икәнен беләһегеҙ – Мысырҙа үҙегеҙ килмешәк булдығыҙ+.

10Алты йыл ереңә орлоҡ сәс һәм уңыш йый,
11ә етенсе йылына уны эшкәртмә, ял иттер. Уның емештәрен халҡыңдың ярлылары ашаһын, ҡалғаны менән ҡыр йәнлектәре ризыҡланһын. Йөҙөм ағастары менән зәйтүн ағастарына ҡарата ла шуны эшлә+.

12Алты көн эшлә, етенсе көндө эшләмә, үгеҙең дә, ишәгең дә ял итһен, ҡолиәңдең улы ла, килмешәк тә хәл йыйһын+.
13Мин әйткәндәрҙең бөтәһен дә үтәгеҙ. Бүтән илаһтарҙы иҫкә алмағыҙ: уларҙың исеме бер ваҡытта ла ауыҙығыҙҙан сыҡмаһын+.




Өс ҙур байрам

14Йыл һайын өс тапҡыр Минең хөрмәтемә байрам үткәрегеҙ+.
15Һеҙгә ҡушҡанымса, авив айының тәғәйен көндәрендә ете көн сөсө икмәк ашап, Сөсө икмәк байрамын билдәлә. Сөнки ошо айҙа Мысырҙан сыҡтығыҙ.

Бер кем дә Минең хозурыма буш ҡул менән килмәһен+.

16Үҙең сәскән баҫыуҙың тәүге уңышын йыйғас, Ураҡ байрамын үткәр. Йыл аҙағында, баҫыуҙан бөтә уңышты йыйып алғас, Уңыш йыйыу байрамын үткәр+.
17Шул рәүешле, йылына өс тапҡыр бөтә ирҙәр Хакимығыҙ Раббы хозурына баҫырға тейеш+.

18Миңә килтерелгән ҡорбандың ҡанын әсе икмәк менән бергә тәҡдим итмә. Байрамда Миңә килтерелгән ҡорбандың майы иртәнсәккә тиклем ҡалмаһын.

19Ерең биргән тәүге уңыштың иң яҡшыһын Аллаң Раббының йортона алып кил.

Кәзә бәрәсен инәһенең һөтөндә бешермә+.




Алланың вәғәҙәһе һәм күрһәтмәләре

20Ҡара, Мин һинең алдан фәрештә ебәрәм, ул һине юлда һаҡлап йөрөтөр һәм һиңә тип әҙерләгән ергә алып барыр+.
21Уның әйткәндәрен иғтибар менән тыңла, ҡарышлашма. Мин уны Үҙ исемемдән ебәрҙем, шуға күрә, башбаштаҡлығыңды ғәфү итмәҫ.

22Әгәр ҙә һин уны тыңлаһаң һәм әйткәндәремдең һәммәһен дә үтәһәң, Мин дошмандарыңдың дошманы, һиңә ҡаршыларҙың ҡаршыһы булырмын+.
23Минең фәрештәм алдыңдан барыр һәм һине әмөриҙәр, хиттиҙәр, перизиҙәр, ҡәнғәниҙәр, хиууиҙәр, йевусиҙәр еренә килтерер. Мин был халыҡтарҙы юҡ итермен+.
24Уларҙың илаһтарына баш эймә һәм ғибәҙәт ҡылма, был халыҡтарҙың йолалары буйынса эш итмә. Уларҙың илаһтарын юҡ ит һәм табыныу бағаналарын емер+.
25Аллаң Раббыға ғибәҙәт ҡыл – шулай эшләһәң, ашаған икмәгеңде һәм эскән һыуыңды фатихалармын, һине ауырыу-сирҙәрҙән аралармын+.
26Шул саҡта һин йәшәгән ерҙә балаһы төшкән, түлһеҙ ҡалған бер ҡатын да булмаҫ. Мин һиңә оҙон ғүмер бирермен+.

27Мин һинең алдан дәһшәтемде ебәрермен. Юлыңда осраған барса халыҡтарҙы ҡаушатырмын, бөтә дошмандарыңды һине күрер-күрмәҫтән ҡасырға мәжбүр итермен+.
28Һинең алдан траштар ебәрермен, ул хиууиҙәрҙе, ҡәнғәниҙәрҙе һәм хиттиҙәрҙе ҡасырға мәжбүр итер+.
29Ләкин Мин уларҙы бер юлы, бер йылда ғына ҡыуып ебәрмәм, юҡһа ер кешеһеҙ ҡалып, һине кейек-януар баҫыр+.
30Мин был халыҡтарҙы әкренләп ҡыуып таратырмын – һин инде, ишәйеп киткәс, тотош илгә хужа булырһың.
31Мин һиңә Ҡамышлы диңгеҙҙән алып Евфрат йылғаһына ҡәҙәр йәйелеп ятҡан ерҙәрҙе бирермен, бер яҡтан ул пелештиҙәр диңгеҙе, икенсе яҡтан сүл менән сикләнер. Был ерҙәге халыҡтарҙың бөтәһен дә ҡулыңа тапшырырмын, һәм һин уларҙы алдыңдан ҡыуып ебәрерһең+.

32Уларҙың үҙҙәре менән дә, илаһтары менән дә килешеү төҙөмә!
33Был халыҡтар һинең ерҙә йәшәргә тейеш түгел. Юҡһа улар һине Миңә ҡаршы гонаһҡа этәрер. Уларҙың илаһтарына табыныу – һинең өсөн тоҙаҡ булыр+.

Алланың Исраил халҡы менән килешеү төҙөүе

241Раббы Мусаға:

– Һин үҙең, Һарун, Надав, Авиһу һәм Исраилдың етмеш аҡһаҡалы яныма менегеҙ ҙә алыҫтан ғына Миңә сәждә ҡылығыҙ, – тине. –+
2Миңә фәҡәт Муса ғына яҡынлашһын! Башҡа берәү ҙә Раббыға яҡын килергә тейеш түгел. Халыҡ иһә уның менән тауға менергә тейеш түгел.

3Муса, халыҡ эргәһенә килеп, Раббының бөтә һүҙҙәре һәм ҡанундары тураһында һөйләп бирҙе. Бөтөн халыҡ бер булып:

– Раббы ҡушҡандарҙың барыһын да үтәрбеҙ, – тип яуап ҡайтарҙы+.

4Муса Раббы ҡанундарын яҙып ҡуйҙы. Иртәгәһенә иртәнсәк тау итәгендә ҡорбан усағы яһаны һәм Исраил ырыуҙары һаны буйынса ун ике таш бағана ултыртты.
5Унан Муса Исраил халҡы араһынан йәш егеттәрҙе ҡорбанлыҡ малы алып килергә ебәрҙе. Улар Раббыға тотош яндырыу ҡорбаны тәҡдим иттеләр һәм татыулыҡ ҡорбаны булараҡ үгеҙҙәр салдылар.
6Муса ҡандың яртыһын туҫтаҡтарға ағыҙып алды, ҡалған ҡанды ҡорбан усағы өҫтөнә һирпте.
7Шунан халыҡҡа Килешеү китабына яҙылғандарҙы уҡып ишеттерҙе. Барыһы ла:

– Беҙ Раббы һүҙенән сыҡмабыҙ, Уға буйһонорбоҙ, – тип ышандырҙы.

8Муса ҡорбан ҡанын халыҡҡа һирпте лә:

– Раббы һеҙҙең менән төҙөгән килешеүҙе раҫлаусы ҡан был. Уның һүҙҙәре – килешеү шарттары, – тине+.

9Шунан Муса, Һарун, Надав, Авиһу һәм Исраилдың етмеш аҡһаҡалы тауға менде
10һәм Исраил Аллаһын күрҙе. Уның аяҡ аҫтында аяҙ күк йөҙө һымаҡ зәңгәр яҡуттай ялтыр баҫмаға оҡшаған нәмә бар ине+.

11Исраил башлыҡтары Алланы күрҙе, әммә Алла уларға ҡул күтәрмәне. Шунан улар ашанылар, эстеләр.

12Раббы Мусаға:

– Минең эргәмә тау башына мен, – тине. – Унда Мин, Үҙемдең ҡанун һәм бойороҡтарымды ике таҡтаташҡа яҙып, халыҡҡа еткереү өсөн һиңә бирермен+.

13Муса үҙенең ярҙамсыһы Йушағ менән бергә юлға сыҡты һәм Алла тауына күтәрелде+.
14Аҡһаҡалдарға иһә:

– Беҙ кире ҡайтҡансы ошонда көтөп тороғоҙ, – тине. – Һарун менән Хур янығыҙҙа ҡала. Берәйһенең йомошо төшһә, уларға мөрәжәғәт итһен.

15Муса тауға менде. Тауҙы болот ҡаплап алды.
16Раббының шөһрәте Синай тауының өҫтөнә ҡунды. Алты көн буйы тауҙы болот ҡаплап торҙо, ә етенсе көнөнә Раббы болот эсенән Мусаға өндәште.
17Раббының шөһрәте Исраил халҡына тау башында дөрләп янған ут кеүек күренде+.

18Муса, болот эсенә инеп, тау башына күтәрелде һәм унда ҡырҡ көн, ҡырҡ төн булды+.

Изге сатыр өсөн иғәнәләр

251•Раббы Мусаға былай тине:

2– Исраил халҡына Минең өсөн иғәнә йыйырға ҡуш: кем нимә теләй, шуны бирһен.
3Һин уларҙан түбәндәге әйберҙәрҙе ал: алтын, көмөш, баҡыр,
4зәңгәр, ҡарағусҡыл ҡыҙыл һәм ут-ҡыҙыл йөн еп, сиратылған нәфис етен еп һәм кәзә дебете,
5ҡыҙылға буялған һәм иләнгән һарыҡ тәкәһе тиреһе, йоҡа итеп эшкәртелгән күн, сәрүәр ағасы,
6майшәм өсөн зәйтүн майы, мәсех майы һәм төтәтеү майы өсөн хуш еҫле матдәләр,
7эфод* менән баш ҡаһин түшлеген биҙәр өсөн тирәсәгә кейҙереп ҡуя торған оникс һәм башҡа аҫыл таштар.

8Исраил халҡы Минең өсөн Изге торлаҡ ҡорһон, һәм Мин улар араһында төйәкләнермен+.
9Торлағым Изге сатырҙы һәм ундағы бөтә нәмәне Мин һиңә күрһәтәсәк өлгө буйынса эшлә.




Килешеү һандығы

10•Сәрүәр ағасынан бер һандыҡ эшләһендәр: буйы ике терһәк* ярым, иңе һәм бейеклеге терһәк ярым булһын+.
11Уны эстән дә, тыштан да саф алтын менән көплә, ситтәрен алтын менән ҡаймала.
12Дүрт алтын дүңгәләк ҡойоп, уларҙы һандыҡтың дүрт тояғына беркет: ике дүңгәләк – һандыҡтың бер яғынан, икәүһе икенсе яғынан булһын.
13Сәрүәр ағасынан ҡолғалар эшләп, уларҙы алтын менән көплә
14һәм, һандыҡты ҡолғаға ултыртып йөрөтөр өсөн, уларҙы һандыҡтың ике яғындағы дүңгәләктәргә кейҙер.
15Был ҡолғалар һәр саҡ һандыҡтың дүңгәләктәренә кейҙерелгән булһын – уларҙы һурып алырға ярамай.
16Мин һиңә бирәсәк килешеү таҡтаташтарын һандыҡ эсенә һал.

17Һандыҡҡа саф алтындан гонаһтарҙан паклау ҡапҡасы* яһа. Уның буйы ике терһәк ярым, иңе терһәк ярым булһын.
18Ҡапҡастың ике осона, алтындан сүкеп, ике кируб эшлә.
19Кирубтарҙың береһе – бер, икенсеһе икенсе оста булһын һәм ҡапҡас менән бер бөтөндө тәшкил итһен.
20Кирубтарҙың ҡанаттары, өҫкә йәйелеп, һандыҡ ҡапҡасын ҡаплап торһон. Улар бер-береһенә йөҙҙәре менән ҡапма-ҡаршы торһон һәм ҡапҡас өҫтөнә ҡараһын.
21Һандыҡтың эсенә Мин һиңә бирәсәк килешеү таҡтаташтарын һал да ҡапҡасын яп+.
22Һинең менән осрашҡан саҡта Мин ана шунда, һандыҡ ҡапҡасы өҫтөндә, ике кируб араһында булырмын һәм һинең аша бойороҡтарымды Исраил халҡына еткерермен+.




Изге икмәк ҡуя торған өҫтәл

23•Сәрүәр ағасынан бер өҫтәл эшлә: буйы ике терһәк, иңе бер терһәк һәм бейеклеге терһәк ярым булһын.
24Уны саф алтын менән көплә һәм сит-ситтәрен алтын менән ҡаймала.
25Ситтәренә ус аяһы* бейеклегендә эргәлек эшлә һәм уны алтын менән ҡаймала.
26Дүрт алтын дүңгәләк яһап, уларҙы өҫтәлдең дүрт мөйөшөнә, аяҡтары тәңгәленә беркет.
27Дүңгәләктәрҙе эргәлек янына урынлаштыр; өҫтәлде күсереп йөрөтөргә кәрәк булғанда, уларға ҡолға кейҙереләсәк.
28Өҫтәлде күсереп йөрөтөр өсөн ҡолғаларҙы сәрүәр ағасынан эшлә лә уларҙы алтын менән көплә.
29Өҫтәлгә ҡуйыр өсөн саф алтындан тәрилкәләр, сеүәтәләр, түкмә ҡорбандар өсөн ҡомғандар һәм кәсәләр эшлә.
30Һәр ваҡыт Минең хозурыма өҫтәл өҫтөнә изге икмәк ҡуй+.




Шәмдәл

31•Саф алтындан сүкеп, шәмдәл эшлә. Уның нигеҙен, һабағын, кәсәләрен, бөрөләрен һәм таждарын бер бөтөн итеп тоташтыр.
32Уның бер яғынан – өс, икенсе яғынан – өс, йәмғеһе алты ботаҡ булһын.
33Алты ботаҡтың һәр береһендә бөрөләре һәм таждары менән баҙам сәскәһенә оҡшаған өсәр кәсә булһын.
34Шәмдәлдең һабында бөрөләре һәм таждары менән баҙам сәскәһенә оҡшаған дүрт кәсә булһын.
35Ике ботаҡ аҫтында бер бөрө, икенсе ике ботаҡ аҫтында бер бөрө, өсөнсө ике ботаҡ аҫтында бер бөрө – шәмдәлдең бөтә алты ботағы аҫтында ла шулай булырға тейеш.
36Кәсәнең бөрөләре лә, ботаҡтар ҙа – шәмдәл менән бер бөтөн: һәммәһе лә саф алтындан сүкелгән булһын.

37Ете майшәм эшлә һәм, шәмдәл алдын яҡтыртыу өсөн, уларҙы шәмдәл өҫтөнә ҡуй.
38Филтә ҡыҫҡыстар һәм һоҫҡолар саф алтындан булһын.
39Шәмдәлгә һәм уның кәрәк-ярағына бер талант* саф алтын тотон.
40Ҡара уны, барыһын да тап һиңә тауҙа күрһәтелгән өлгө буйынса эшлә+.

Изге сатыр

261•Изге сатырҙы ун шаршауҙан эшлә. Шаршауҙар сиратылған нәфис етендән, зәңгәр, ҡарағусҡыл ҡыҙыл һәм ут-ҡыҙыл йөндән һуғылһын һәм уларға оҫта итеп кируб һүрәттәре сигелһен.
2Һәр шаршауҙың буйы егерме һигеҙ, иңе дүрт терһәк булһын. Бөтә шаршауҙар ҙа бер үлсәмдә булырға тейеш.
3Биш шаршау бергә, бер киҫәккә, ҡалған бишәүһе шулай уҡ бергә беркетелһен.
4Беренсе киҫәктең ситке иңе буйлап зәңгәр элмәктәр, шулай уҡ икенсе киҫәктең ситке иңе буйлап та шундай уҡ элмәктәр эшлә.
5Бер киҫәктең ситке иңендә илле, икенсе киҫәктең ситке иңендә тағы ла илле элмәк булырға тейеш: бер элмәк ҡаршыһында – икенсе элмәк.
6Алтындан илле ҡаптырма эшлә. Ҡаптырмалар менән шаршауҙарҙы беркет тә бер бөтөн итеп йый – Изге сатыр хасил булыр.

7Изге сатырҙы ҡаплау өсөн кәзә дебетенән һуғылған ун бер япма эшлә.
8Һәр япманың буйы утыҙ, иңе дүрт терһәк; ун бере лә бер үлсәмдә булһын.
9Шуларҙың бишәүһен бергә, тағы алтауһын бергә беркет; алтынсыһын уртаға бүлеп һал – ул ингән ерҙә һәленеп торор.
10Бер киҫәктең ситке иңе буйлап илле элмәк һәм икенсе киҫәктең ситке иңе буйлап илле элмәк эшлә.
11Илле баҡыр ҡаптырма эшлә, уларҙы элмәккә ҡаптыр һәм, бер бөтөн япма килеп сыҡһын өсөн, ике киҫәкте бер-береһенә беркет.
12Япманың оҙонлоғонан артып ҡалғаны – ярты иң – Изге сатырҙың артҡы яғынан аҫылынып төшһөн.
13Япманың ике яғынан да бер терһәккә артып ҡалған өлөштәре Изге сатырҙың ян-яҡтарын ҡаплап торорға тейеш.
14Сатыр өсөн йәнә ике ҡат япма эшлә: уларҙың береһе ҡыҙыл төҫкә буялған һарыҡ тәкәһе тиреләренән, икенсеһе – тәүгеһенең өҫтөндәгеһе – йоҡа итеп эшкәртелгән күндән булһын+.

15•Изге сатыр өсөн сәрүәр ағасынан рамдар яһа:
16һәр рамдың буйы ун терһәк һәм иңе терһәк ярым булһын.
17Рамдарҙы бер-береһенә беркетер өсөн һәр ҡайһыһының ике сығынтыһы булһын. Изге сатырҙың барлыҡ рамдары ла шул рәүешле эшләнһен.
18Изге сатырҙың көньяҡҡа ҡараған яғы өсөн егерме рам
19һәм улар аҫтына ҡырҡ көмөш төп – һәр рам аҫтына икешәр төп, уның һәр сығынтыһына бер төп эшлә.
20Шулай уҡ Изге сатырҙың икенсе, төньяҡҡа ҡараған яғы өсөн дә егерме рам
21һәм ҡырҡ көмөш төп – һәр береһенең аҫтына икешәр төп эшлә.
22Изге сатырҙың артҡы, көнбайыш яғы өсөн алты рам,
23артҡы мөйөштәре өсөн – тағы ике рам яһа,
24улар аҫҡы яҡтан икегә айырылған, ә өҫтән (беренсе дүңгәләк торған ерҙән) бөтөн булырға тейеш. Бындай рамдар икәү булһын – һәр мөйөштә берәр.
25Был һигеҙ рамға ун алты көмөш төп кәрәк – һәр береһенең аҫтына икешәр төп.

26Сәрүәр ағасынан Изге сатырҙың бер яғы буйлап рамдарҙы тоташтырыу өсөн – биш,
27икенсе яғы буйлап биш һәм уның артҡы, көнбайыш яғы өсөн биш һайғау әҙерлә.
28Уртансы һайғау сатырҙың бер башынан икенсе башына тиклем һуҙылған рамдарҙы тоташтырырға тейеш.
29Рамдарҙы алтын менән көплә һәм уларға һайғауға нығытыу өсөн алтын дүңгәләктәр беркет тә һайғауҙы алтын менән көплә.
30Сатырҙы тауҙа күрһәтелгән өлгө буйынса төҙө.

31•Зәңгәр, ҡарағусҡыл ҡыҙыл һәм ут-ҡыҙыл йөн ептән һәм сиратылған етендән махсус пәрҙә һуҡ та оҫта итеп кируб һүрәттәре сик+.
32Уны сәрүәр ағасынан эшләнеп, алтын менән көпләнгән дүрт бағананың алтын ырғаҡтарына эл. Был бағаналар дүрт көмөш төптә торһон.
33Пәрҙәне сатыр түбәһендәге ҡаптырмаларға эл дә Килешеү һандығын пәрҙә эсенә ҡуй. Был пәрҙә Мөҡәддәс урын менән Иң мөҡәддәс урынды айырып торһон+.
34Иң мөҡәддәс урындағы Килешеү һандығы өҫтөнә ҡапҡас ҡуй.
35Пәрҙә алдына – изге икмәк өсөн өҫтәл, өҫтәл ҡаршыһына шәмдәл ҡуй. Шәмдәл – Изге сатырҙың көньяҡҡа ҡараған яғында, өҫтәл төньяғында торорға тейеш.

36Сатыр ауыҙын ҡаплап торһон өсөн зәңгәр, ҡарағусҡыл ҡыҙыл һәм ут-ҡыҙыл йөндән һәм сиратылған нәфис етендән туҡылып, сигелгән бер ҡорма эшлә.
37Ҡорманы элеү өсөн сәрүәр ағасынан биш бағана эшлә һәм алтын менән көплә. Ырғаҡтары ла алтын булһын. Бағаналар өсөн баҡырҙан биш төп ҡой.

Тотош яндырыу ҡорбаны өсөн усаҡ

271•Сәрүәр ағасынан ҡорбан усағы эшлә. Ул – дүрткел, буйы ла, иңе лә биш, ә бейеклеге өс терһәк булһын.
2Ҡорбан усағының дүрт мөйөшөнә лә уның менән бер бөтөн итеп дүрт мөгөҙ эшлә. Ҡорбан усағының өҫтөн баҡыр менән көплә+.
3Уға көл сығарыу өсөн көршәктәр, көрәктәр, ҡан һирпеү сеүәтәләре, сәнскеләр һәм һоҫҡолар яһа. Ҡорбан усағы өсөн кәрәк-яраҡтың бөтәһе лә баҡырҙан булһын+.
4Ҡорбан усағы өсөн селтәрле баҡыр рәшәткә яһа һәм уның дүрт мөйөшөнә дүрт баҡыр дүңгәләк беркет.
5Рәшәткәне ҡорбан усағының һыры аҫтына, усаҡтың уртаһына етеп торорлоҡ итеп нығыт.
6Ҡорбан усағы өсөн сәрүәр ағасынан ҡолғалар эшлә һәм уларҙы баҡыр менән көплә.
7Ҡорбан усағын күсереп йөрөтөргә кәрәк булғанда, ошо ҡолғалар дүңгәләктәргә кейҙерелер.
8Ҡорбан усағын ҡыуыш эсле итеп таҡтанан яһа. Ул һиңә тау башында күрһәтелгәнсә эшләнһен.




Изге сатырҙың ихатаһы

9•Изге сатырҙы уратып ихата эшлә. Ихатаның көньяҡ тарафының оҙонлоғо йөҙ терһәк булып, унда сиратылған нәфис етен шаршауҙар эленеп торһон.
10Шаршауҙар өсөн егерме бағана яһалһын, бағаналарҙың төптәре баҡырҙан, ырғаҡтары һәм беркеткестәре көмөштән булһын.
11Ихатаның төньяҡҡа ҡараған яғы ла шулай уҡ йөҙ терһәк булһын, был яҡ өсөн дә шаршауҙар, егерме бағана һәм егерме баҡыр төп яһалһын. Бағаналағы ырғаҡтар һәм беркеткестәр көмөштән булһын.
12Ихатаның көнбайыш яғына илле терһәк оҙонлоғондағы шаршауҙар эленһен. Улар өсөн ун бағана менән ун төп эшләт.
13Көнсығыш яҡтан да ихатаның киңлеге илле терһәк булһын.
14Ихата ҡапҡаһының бер яғындағы шаршауҙар ун биш терһәк оҙонлоҡта булып, улар өс төпкә ултыртылған өс бағанаға эленһен;
15икенсе яғында ла шаршауҙарҙың оҙонлоғо ун биш терһәк булып, улар ҙа өс төпкә ҡуйылған өс бағанаға эленһен.
16Ихатаның ҡапҡаһы өсөн зәңгәр, ҡарағусҡыл ҡыҙыл һәм ут-ҡыҙыл йөндән һәм сиратылған нәфис етендән егерме терһәк оҙонлоғонда нағыш менән биҙәлгән ҡорма һуҡ. Ҡапҡала дүрт бағана булһын, улар аҫтына дүрт төп кәрәк.

17Ихата әйләнәһендәге бөтә бағаналарҙың да беркеткестәре һәм ырғаҡтары көмөштән, ә бағана аҫтындағы төптәр баҡырҙан булһын.
18Ихатаның буйы – йөҙ, иңе – илле терһәк, сиратылған нәфис етендән һуғылған шаршауҙарҙың бейеклеге иһә – биш терһәк, бағана өсөн төптәр баҡырҙан булһын.
19Изге сатырҙың бөтә кәрәк-ярағы, Изге сатыр ҡаҙыҡтары һәм ихата әйләнәһендәге шаршау ҡаҙыҡтары баҡырҙан булһын.




Раббы хозурында яныр ут

20•Исраил халҡына әмер ит: шәмдәл өҫтөндә гелән майшәм янып торһон өсөн ҡул менән һығылған таҙа зәйтүн майы килтерһендәр.
21Һарун менән уның улдары майшәмдәрҙең Раббы хозурында, Осрашыу сатырында* һәм Килешеү таҡтаташтары һалынған һандыҡты айырып торған пәрҙә алдында кистән иртәнсәккә тиклем яныуын хәстәрләһен. Исраил халҡы өсөн был – быуындан-быуынға мәңгелек ҡағиҙә+.

Ҡаһиндар өсөн кейем

281Ағайың Һарунды, уның улдары Надав, Авиһу, Әлғазар һәм Иҫамарҙы исраилдар араһынан яныңа саҡырып ал. Улар Минең ҡаһиндарым булһын.
2Ағайың Һарунға мөһабәт һәм күркәм ҡиәфәт бирә торған изге кейемдәр әҙерлә.
3Мин ҡулдарына оҫталыҡ һалған тәжрибәле һөнәр эйәләренә әйт, Миңә бағышланып, ҡаһинлыҡ итә алһын өсөн, Һарунға кейем әҙерләһендәр.

4Улар түшлек, эфод, ябынса, биҙәкләп туҡылған күлдәк, сәллә һәм билғау әҙерләһен. Ағайың Һарун менән уның улдары Минең ҡаһиндарым булһын өсөн изге кейем был.
5Оҫталар алтын, шулай уҡ зәңгәр, ҡарағусҡыл ҡыҙыл һәм ут-ҡыҙыл йөн, сиратылған нәфис етен ҡулланһын.




Эфод

6•Эфодты зәңгәр, ҡарағусҡыл ҡыҙыл һәм ут-ҡыҙыл йөн ептәргә һәм сиратылған нәфис етенгә алтын ептәр ҡушып, оҫта итеп эшләһендәр.
7Эфодты беркетер өсөн ян-яғынан уға ике яурынса тегелһен.
8Эфодтың билғауы, эфод һымаҡ уҡ, алтын ептән, зәңгәр, ҡарағусҡыл ҡыҙыл һәм ут-ҡыҙыл йөндән, нәҙек етендән һуғылырға тейеш; эфод менән ул бер бөтөн булһын.

9Ике оникс алып, уларға Исраил улдарының исемдәрен сүкеп яҙ.
10Уларҙың олоһонан башлап, бер ташҡа – алты, икенсе ташҡа алты исем яҙылһын.
11Был таштарға Исраил улдарының исемдәрен оҫта ырыусы мөһөр уйған һымаҡ итеп яҙ. Был таштарҙы алтындан биҙәкләп эшләнгән тирәсәгә кейҙер ҙә
12эфодтың яурынсаларына беркет: был таштар – Исраил улдары хаҡында иҫтәлек. Раббыға Исраил халҡын хәтерләтеп торһон өсөн, Һарун уларҙың исемдәрен иңдәрендә йөрөтһөн.
13Алтындан оҫта итеп тирәсәләр эшлә,
14саф алтындан ишеп ике бау яһа һәм уларҙы тирәсәләргә беркетеп ҡуй.




Түшлек

15•Раббы ҡарары өсөн оҫта итеп түшлек эшлә. Ул эфод һымаҡ уҡ алтын ептән, зәңгәр, ҡарағусҡыл ҡыҙыл һәм ут-ҡыҙыл йөндән, сиратылған нәфис етендән булһын.
16Түшлек ике ҡатланған туҡыманан буйы һәм иңе бер ҡарыш* ҙурлығында дүрткел булһын.
17Унда аҫыл таш һалырлыҡ дүрт рәт оя эшлә. Беренсе рәттә – ҡыҙыл яҡут, хризолит һәм зөбәржәт;+
18икенсе рәттә – фирүзә, зәңгәр яҡут һәм алмас;
19өсөнсө рәттә – яҡут, аҡ аҡыҡ һәм аметист;
20дүртенсе рәттә һары яҡут, оникс һәм йәшмә булыр. Уларҙың бөтәһен дә алтын тирәсәгә урынлаштыр.
21Исраил улдарының исемдәре яҙылған ун ике таш булырға тейеш: һәр ташҡа, мөһөрҙәге шикелле, ун ике Исраил ырыуынан берәүһенең исеме сүкеп яҙылһын.

22Түшлек өсөн саф алтындан, бау шикелле ишеп, сылбырҙар эшлә.
23Ике алтын дүңгәләк эшлә һәм, уларҙы түшлектең мөйөштәренә беркетеп,
24ике алтын сылбыр ярҙамында
25ике тирәсәгә тоташтыр, ә әлеге тирәсәләрҙе алғы яҡтан эфодтың яурынсаларына беркет.

26Ике алтын дүңгәләк эшлә лә уларҙы эске яҡтан, эфодҡа ятып торған еренән, түшлектең ике мөйөшөнә беркет.
27Тағы ике алтын дүңгәләк эшләп, уларҙы алғы яҡтан яурынсаның түбәнге осона – йөйгә яҡын итеп – эфодтың билғауы өҫтөнән беркет.
28Түшлектең дүңгәләктәре эфодтың дүңгәләктәре менән зәңгәр бау ярҙамында бәйләнгән булһын – эфодтың билғауынан өҫтәрәк урынлашҡан түшлек эфодҡа берегеп ятып торһон.

29Һарун, мөҡәддәс урынға кергән саҡта, Исраил улдарының исемдәрен Раббы алдында даими хәтерләтеп тороу билгеһе итеп, һәр саҡ күкрәгендә – түшлектә – йөрөтһөн.

30Ҡарар түшлегенә урим менән туммимды* һал: улар, Раббы хозурына баҫҡан саҡта, Һарундың йөрәге өҫтөндә булһын. Раббы алдында торғанда, Һарун Раббының Исраил халҡына күрһәтмәләрен һәр саҡ бына шулай йөрәге өҫтөндә йөрөтһөн+.




Ҡаһиндың башҡа кейемдәре

31•Эфод аҫтынан кейә торған ябынса тотошлай зәңгәр туҡыманан булһын.
32Уның уртаһында баштан кейер өсөн уйым булһын. Туҡыманың сите туҙрамаһын өсөн уйымдың ситтәре яға һымаҡ итеп тегелһен.
33Зәңгәр, ҡарағусҡыл ҡыҙыл һәм ут-ҡыҙыл йөндән анар емеше рәүешендә йоморсалар эшлә һәм уларҙы ябынса итәгенә уратып тек, уларҙың араһына алтын ҡыңғырауҙар таҡ.
34Был алтын ҡыңғырауҙар һәм анар емештәре ябынса салғыйының буйынан-буйына сиратлашып барырға тейеш.
35Һарун был кейемде ҡаһин хеҙмәтен үтәгәндә кейһен. Ул изге урынға, Раббы хозурына, кергәндә һәм сыҡҡанда ҡыңғырауҙарҙың сыңлауы ишетелеп торһон, юҡһа ул харап буласаҡ.

36Саф алтынды табаҡлап сәскә рәүешендә йәй ҙә уға: «Раббыға бағышланған» тигән һүҙҙәрҙе мөһөрҙәге шикелле сүкеп яҙ+.
37Уны сәллә өҫтөнән зәңгәр бау менән беркетеп ҡуй.
38Исраил халҡы Раббыға бағышлап изге ҡорбан-саҙаҡалар килтергәндә ғәйеп-хаталар ебәрһә, Һарун уларҙы үҙ өҫтөнә алыр. Был алтын табаҡса гелән Һарундың маңлайында булырға тейеш. Шул сағында был ҡорбан-саҙаҡаларҙы Раббы ҡабул итер+.

39Һарун өсөн нәфис етендән күлдәк тек, нәфис етендән сәллә эшлә һәм биҙәкле билғау һуҡ+.

40Һарун улдарына ла күлдәк, билғау һәм баштарына бәй әҙерлә. Был уларға мөһабәтлек һәм күркәмлек өҫтәр.

41Ағайың Һарунға һәм уның улдарына ошо кейемдәрҙе кейҙер. Һарунды һәм уның улдарын зәйтүн майы менән мәсехлә*, уларҙы изгеләндереп, ҡаһинлыҡҡа бағышла һәм улар Минең ҡаһиндарым булыр.
42Билдән теҙгә тиклем ҡаплап торорлоҡ итеп етендән эске ыштан тектер.
43Осрашыу сатырына ингән йәки мөҡәддәс урында ҡаһин хеҙмәтен үтәп ҡорбан усағына яҡынайған саҡта, Һарун һәм улдары ошо ыштанды кейһен. Юҡһа улар ғәйепле булыр һәм үлемгә дусар ителер. Был – Һарун һәм уның нәҫелдәре өсөн мәңгелек ҡағиҙә.

Ҡаһинлыҡҡа бағышлау

291•Минең ҡаһиндарым булһындар өсөн, Һарун менән улдарын бына ни рәүешле изгеләндерергә тейешһең.

Бөтә ағзалары теүәл бер башмаҡ менән ике һарыҡ тәкәһе ал.
2Сөсө икмәк, зәйтүн майына баҫылған күмәс, зәйтүн майы һөртөлгән йоҡа ғына сөсө көлсәләр ал – улар бөтәһе лә иң яҡшы бойҙай ононан бешерелһен+.
3Уларҙы бер кәрзингә һал да үгеҙ һәм ике һарыҡ менән бергә Миңә алып кил.

4Һарунды улдары менән Осрашыу сатыры ауыҙына килтер ҙә уларҙы һыу менән йыуындыр.
5Һарунға кейемдәрен – күлдәген, эфод аҫтына ябынсаһын, эфодын һәм түшлеген кейҙер. Билен эфод билғауы менән быу.
6Һарундың башына сәллә кейҙер, сәлләгә изгелек тажын беркет.
7Шунан мәсехләү йолаһын башҡар: мәсех майы алып, Һарундың башына ҡой+.

8Һарундың улдарын алып кил һәм уларға күлдәк кейҙер,
9билдәрен билғау менән быу, баштарына бәйҙәрен бәйлә. Мәңгелек ҡағиҙә булараҡ, ҡаһинлыҡ вазифаһы Һарунға һәм уның улдарына бирелә – һин уларҙы ҡаһинлыҡҡа ошо рәүешле бағышларһың.

10Үгеҙҙе Осрашыу сатыры алдына алып кил. Һарун менән улдары ҡулдарын үгеҙҙең башына ҡуйһын.
11Үгеҙҙе Осрашыу сатыры ауыҙында, Раббы хозурында, сал.
12Ҡанына бармағыңды манып ҡорбан усағының мөгөҙҙәренә һөрт, ҡалған ҡанды ҡорбан усағының төбөнә түк+.
13Үгеҙҙең эске ағзаларын ҡаплаған бөтә майҙы, бауыр аҫтындағы өлөшөн һәм майы менән бергә ике бөйөрөн алып, уларҙы ҡорбан усағында яндыр+.
14Үгеҙҙең ите менән тиреһен, уның нәжесен тупламдан ситкә сығарып яндыр. Был – гонаһ ҡорбаны+.

15Шунан һарыҡ тәкәһенең береһен алып кил. Һарун менән улдары ҡулдарын уның башына ҡуйһын.
16Тәкәне сал һәм уның ҡанын һәр яҡлап ҡорбан усағына һирпеп сыҡ.
17Тәкә түшкәһен киҫәктәргә тура. Уның эс-ҡарынын һәм тояҡтарын йыуып, башының һәм бүтән өлөштәренең өҫтөнә һал да
18тәкәне ҡорбан усағында яндыр. Раббы өсөн тотош яндырыу ҡорбаны, Уға күркәм хуш еҫ, Раббыға ут ҡорбаны был+.

19Икенсе һарыҡ тәкәһен ал. Һарун менән улдары ҡулдарын уның башына ҡуйһын.
20Тәкәне сал. Тәкәнең бер аҙ ҡанын алып Һарундың һәм уның улдарының уң ҡолаҡтары осона, уң ҡулдарының баш бармағына һәм уң аяҡтарының баш бармағына һөрт. Ҡанды ҡорбан усағының яҡ-яғына һирпеп сыҡ.
21Шунан ҡорбан усағы өҫтөндәге ҡанды һәм мәсех майын алып, уларҙы Һарундың өҫтөнә, уның кейемдәренә, шулай уҡ Һарун улдарының өҫтөнә һәм уларҙың кейемдәренә һирп. Ана шулай Һарун һәм уның кейемдәре, Һарун улдары һәм уларҙың кейемдәре изгеләндерелһен.

22Һарыҡ тәкәһенең майын һәм ҡойроҡ майын, эсәк-ҡарынын ҡаплаған бөтә майҙы, бауыр аҫтындағы өлөшөн һәм майы менән бергә ике бөйөрөн ал. Был тәкә ҡаһинлыҡҡа бағышлау ҡорбаны булғанлыҡтан, уның артҡы уң ботон ал.
23Раббы хозурына ҡуйылған сөсө икмәкле кәрзиндән бер икмәк, зәйтүн майына баҫылған бер күмәс һәм бер йоҡа көлсә ал.
24Быларҙың бөтәһен дә Һарундың һәм уның улдарының ҡулына һал һәм, һелкетмә ҡорбан булараҡ, Раббы хозурында күтәреп күрһәт.
25Шунан барыһын да уларҙың ҡулынан ал да тотош яндырыу ҡорбаны менән бергә ҡорбан усағында яндыр. Раббыға күркәм хуш еҫ, Раббыға ут ҡорбаны был+.

26Һарунды бағышлау ҡорбаны итеп килтерелгән һарыҡ тәкәһенең түшен ал да уны, һелкетмә ҡорбан булараҡ, Раббы хозурында өҫкә күтәреп күрһәт. Был – һинең өлөшөң.

27Һарун менән уның улдарын ҡаһинлыҡҡа бағышлағанда ҡорбан ителгән һарыҡ тәкәһенең күтәреп күрһәтелгән түш итен һәм саҙаҡа итеп килтерелгән артҡы ботон – изгеләндер.
28Исраил халҡы ҡорбан малының ошо өлөштәрен Һарунға һәм уның улдарына бирергә тейеш, сөнки был уларҙың мәңгелек өлөшө. Исраилдарҙың татыулыҡ ҡорбандарынан Раббыға саҙаҡа был.

29Һарундың изге кейемдәре үҙенән һуң улдарына ҡалыр: уларҙы ошо кейемдә мәсехләп, ҡаһинлыҡҡа бағышларҙар+.
30Һарун урынына ҡаһин булып изге урында хеҙмәт итер өсөн Осрашыу сатырына кергән улы рәттән ете көн был кейемдәрҙе кейһен.

31Бағышлау ҡорбаны итеп салынған һарыҡ тәкәһенең итен ал да изге урында бешер.
32Һарун үҙ улдары менән бергә был итте һәм кәрзиндә ятҡан икмәкте Осрашыу сатыры ауыҙында ашаһын.
33Уларҙы ҡаһинлыҡҡа бағышлағанда һәм изгеләндергәндә гонаһтарынан паклау өсөн килтерелгән ҡорбандарҙы улар үҙҙәре ашарға тейеш. Сит кеше быны ашай алмай, сөнки ул нәмәләр – изге+.
34Әгәр ҙә бағышлау ҡорбанының ите йәки икмәге иртәнгә тиклем ҡалһа, ҡалғанының бөтәһен дә яндыр. Быны бер кем дә ашарға тейеш түгел, сөнки ул – изге.

35Һарунға һәм уның улдарына ҡарата Мин һиңә ҡушҡандарҙың барыһын да үтә. Уларҙы ҡаһинлыҡҡа бағышлау ете көн дауам итһен.
36Көн һайын, пакланыу өсөн, гонаһ ҡорбаны булараҡ бер үгеҙ килтер. Ҡорбан усағын пакла һәм изгеләндереү өсөн уны мәсехлә+.
37Ете көн ҡорбан усағын пакландыр һәм изгеләндер, шулай итеп ҡорбан усағы изгеләрҙән-изге булыр. Уға ҡағылған бөтә нәмә лә изгегә әйләнер+.




Ғибәҙәт ҡылыу ҡағиҙәләре

38•Көн һайын даими рәүештә ҡорбан усағында бер йәшлек ике тәкә бәрәсте ҡорбанға килтер.
39Береһен – иртәнсәк, икенсеһен кис ҡорбан ит.
40Беренсе һарыҡ менән бергә, һиндың* дүрттән бер өлөшө күләмендә ҡул менән һығылған зәйтүн майына бутап, эфаның ундан бер өлөшө күләмендә иң яҡшы бойҙай онон һәм һиндың дүрттән бер өлөшө күләмендә түкмә ҡорбан тәҡдим ит.
41Икенсе бәрәсте, иртәнге кеүек, икмәк саҙаҡаһы һәм түкмә ҡорбан менән кис ҡорбан ит. Раббыға күркәм хуш еҫ, Раббыға ут ҡорбаны был+.
42Был тотош яндырыу ҡорбанын Осрашыу сатырына ингән урында, Раббы хозурында, быуындан-быуынға, даими рәүештә килтерегеҙ. Мин унда исраилдар менән осрашырмын, һинең менән һөйләшермен.
43Унда Мин Исраил халҡы менән осрашырмын һәм был урын Минең шөһрәтем менән изгеләнер.

44Мин Осрашыу сатырын һәм ҡорбан усағын изгеләндерермен, Миңә ҡаһин булып хеҙмәт итһендәр өсөн, улдары менән Һарунды изгеләндерермен.
45Мин Исраил халҡы араһында төйәкләнермен һәм уларҙың Аллаһы булырмын+.
46Һәм улар, араларында төйәкләнер өсөн уларҙы Мысырҙан алып сыҡҡан Аллалары Раббы икәнемде белер.

Мин – уларҙың Аллаһы Раббымын!

Хуш еҫ төтәтеү өсөн ҡорбан усағы

301•Сәрүәр ағасынан хуш еҫ төтәтә торған ҡорбан усағы эшлә.
2Ул буйы менән иңе – берәр терһәк, бейеклеге ике терһәк ҙурлығында дүрткел булһын. Мөгөҙҙәре ҡорбан усағы менән бер бөтөндө тәшкил итһен+.
3Уның өҫтөн, ян-яҡтарын һәм мөгөҙҙәрен саф алтын менән көплә, ситтәрен алтын менән ҡаймала.
4Ике алтын дүңгәләк эшлә һәм ҡорбан усағын күсереп йөрөтөргә ҡолға кейҙереп ҡуйыр өсөн уларҙы, ситтәре буйлап, ҡайма аҫтына беркетеп ҡуй.
5Сәрүәр ағасынан ҡолғалар эшлә һәм уларҙы алтын менән көплә.
6Был ҡорбан усағын Килешеү һандығы алдындағы пәрҙә ҡаршыһына – һинең менән осрашҡан ваҡытта Мин тораһы ҡапҡас ҡаршыһына ҡуй+.

7-8Һарун һәр көн иртәнсәк майшәмдәрҙе рәтләргә һәм һәр кис уларҙы тоҡандырырға килгәнендә, ошо ҡорбан усағында хуш еҫ төтәтһен. Раббы алдында ошолай хуш еҫ төтәтеү даими рәүештә, быуындан-быуынға башҡарылырға тейеш.
9Был ҡорбан усағында башҡа төрлө хуш еҫ төтәтеү ҙә, тотош яндырыу ҡорбаны ла, икмәк саҙаҡаһы ла, түкмә ҡорбан да башҡармағыҙ+.
10Йылына бер тапҡыр Һарун ҡорбан усағының мөгөҙҙәрен гонаһ ҡорбанының ҡаны менән пакландырһын. Быуындан-быуынға йылына бер тапҡыр ҡорбан усағын пакландырыу йолаһын башҡарырға кәрәк. Был ҡорбан усағы – Раббы өсөн изгеләрҙән-изге.+




Изге сатыр һалымы

11Раббы Мусаға былай тине:

12– Һин Исраил халҡының иҫәбен алған саҡта, һәр кем үҙе өсөн Раббыға йолом аҡсаһы бирһен. Шул сағында уларға, иҫәпкә алынғанда, бәлә янамаҫ+.
13Иҫәпкә алынған һәр кем, изге шекелгә* күрә ярты шекел (шекелдә – егерме гера) көмөш индерһен; был ярты шекел – Раббыға саҙаҡа+.
14Егерме йәше тулған һәм унан өлкән һәр кем иҫәпкә алынғанда Раббыға ошондай саҙаҡа килтерһен.
15Раббыға йәнегеҙ өсөн йолом аҡсаһы итеп ошо саҙаҡаны килтергәндә, бай ярты шекелдән күп, ә ярлы ярты шекелдән кәм бирмәһен.
16Исраил халҡынан ошо йолом аҡсаһын йыйып ал да уны Осрашыу сатырындағы хеҙмәтте башҡарыуға тотон. Был йолом Раббыға исраилдарҙы иҫкә төшөрөү, уларҙың йәндәрен паклау өсөн булыр+.




Баҡыр йыуынғыс

17•Раббы Мусаға былай тине:

18– Йыуыныу өсөн баҡыр һауыт эшлә. Уның таяуы ла баҡыр булһын. Уны Осрашыу сатыры менән ҡорбан усағы араһына ҡуй ҙа һыу тултыр+.
19Һарун менән улдары аяҡ-ҡулдарын шул һыу менән йыуһын.
20Осрашыу сатырына ингән һайын улар йыуынырға тейеш, шул сағында үлмәҫтәр. Раббыға хеҙмәт итеп ут ҡорбаны килтереү өсөн ҡорбан усағына яҡынлашыр алдынан да
21улар аяҡ-ҡулдарын йыуһын, юғиһә харап булырҙар. Һарун һәм уның нәҫелдәре өсөн быуындан-быуынға, мәңгелек ҡағиҙә был.




Мәсех майы

22Раббы Мусаға былай тине:

23– Иң хуш еҫле матдәләр: биш йөҙ шекел шыйыҡ мирра, унан ике тапҡыр кәмерәк – ике йөҙ илле шекел еҫле дәрсен*, ике йөҙ илле шекел хуш еҫле ҡамыш,
24биш йөҙ шекел кассия (бөтәһе лә изге шекелгә күрә), шулай уҡ бер һин зәйтүн майы ал.
25Ошоларҙан, хушбуй әҙерләгәндәге һымаҡ, изге мәсех майы яһа. Был мәсех майы изге+.
26Уны Осрашыу сатырына, Килешеү һандығына,
27бөтә һауыт-һабалары менән өҫтәлгә, бөтә кәрәк-ярағы менән шәмдәлгә, хуш еҫ төтәтеү өсөн тәғәйенләнгән ҡорбан усағына,
28тотош яндырыу ҡорбаны усағына һәм уның әйберҙәренә, йыуынғыс менән уның таяуына һөрт+.
29Быларҙың һәммәһен дә изгеләндер – улар изгеләрҙән-изгегә әйләнер. Был әйберҙәргә ҡағылған һәр нәмә изге булыр+.
30Миңә ҡаһинлыҡ итһендәр өсөн, Һарун менән улдарын да мәсехләп изгеләндер+.
31Исраил халҡына әйт: «Быуындан-быуынға был изге мәсех майы бары Мин Раббы өсөн ҡулланыласаҡ.
32Уны ғәҙәти кешенең тәненә һөртөргә ярамай, ошондай май әҙерләмәгеҙ. Ул изге – һеҙҙең өсөн изге булып ҡалһын!
33Үҙе өсөн ошондай ҡатнашма эшләгән йәки уны бүтәндәргә һөрткән һәр кем халҡы араһынан ҡыуылыр».




Хуш еҫле ҡатнашма

34Раббы Мусаға былай тине:

– Тигеҙ күләмдә бына ошондай хуш еҫле матдәләр ал: шехелеҫты һәм натаф, хелбана, ладан сайырҙарын ал.
35Уларҙан, хушбуй әҙерләгәндәге һымаҡ, хуш еҫле ҡатнашма яһа. Ул тоҙланған, таҙа һәм изге булһын+.
36Уның бер аҙын ваҡ ҡына итеп төй ҙә Мин һинең менән осраша торған Осрашыу сатырына, Килешеү һандығы алдына, ҡуй. Был хуш еҫле ҡатнашма һеҙҙең өсөн изгеләрҙән-изге булыр.
37Үҙегеҙ өсөн бындай ҡатнашма эшләмәгеҙ: ул һеҙҙең өсөн Раббының изгеһе булһын.
38Еҫен үҙе еҫкәр өсөн бындай ҡатнашма эшләгән һәр кем халҡы араһынан ҡыуылыр.

Дауыттың Шаулға хеҙмәт итә башлауы

14Раббы рухы Шаулдан айырылды. Уны Раббы күндергән бер яуыз рух бошоноуға һалды+.
15Ярандары Шаулға:

– Алланан булған бер яуыз рух ғазаплай һине, – тинеләр. –
16Хакимыбыҙ, беҙгә, һиңә хеҙмәт иткән ҡолдарыңа, әмер бир, лирала оҫта уйнаған берәй кешене эҙләйек. Алланан килгән яуыз рух иңгәндә, ул уйнар ҙа һиңә рәхәтерәк булыр.

17Шаул хеҙмәтселәренә:

– Миңә лирала оҫта уйнаған берәйһен табып килтерегеҙ, – тип бойорҙо+.

18Ярандарының береһе:

– Бейт-Ләхәмдә йәшәгән Ишайҙың бер улын күргәйнем, – тине. – Лирала матур уйнай. Ҡыйыу йөрәкле көслө бер һуғышсы, хәбәре аҡыллы, ҡиәфәте күркәм. Раббы ла уның менән.

19– Һарыҡ көткән улың Дауытты миңә ебәр, – тип Шаул Ишайға сапҡын юлланы.

20Ишай ишәккә икмәк, бер турһыҡ шарап һәм кәзә бәрәсе артмаҡлатып, улы Дауытты Шаулға оҙатты.
21Дауыт килеп, Шаулға хеҙмәт итә башланы. Батша уны бик оҡшатты, үҙенә ҡорал йөрөтөүсе итеп тәғәйенләне.
22Ә Ишайға: «Дауыт миндә хеҙмәттә ҡалһын. Уны бик хушһындым», – тип хәбәр ебәрҙе.
23Шул ваҡыттан башлап, Алла ебәргән яуыз рух Шаулды биләп алғанда, Дауыт лираһын алып уйнай ҙа батшаның хәле еңеләйеп ҡалыр булды. Яман рух та унан китеп тора ине.

Голиаҫтың исраилдарҙы алышҡа саҡырыуы

171Пелештиҙәр, һуғыш асмаҡ булып, ғәскәр йыйҙы һәм Йәһүҙәнең Сохо ҡалаһында тупланды. Улар Сохо менән Ғазыҡа араһындағы Әфәс-Даммимда туплам ҡорҙо+.
2Шаул менән исраилдар ҙа йыйылды. Улар Эла үҙәнендә туплам ҡороп пелештиҙәргә ҡаршы һуғышҡа әҙерләнде.
3Пелештиҙәр бер ҡалҡыулыҡҡа, исраилдар икенсе ҡалҡыулыҡҡа урынлашты. Араларында үҙәнлек ине.

4Пелештиҙәр тупламынан Ғаҫ ҡалаһынан булған Голиаҫ атлы бәһлеүән сыҡты. Буйы – алты терһәк тә бер ҡарыш* ине+.
5Башына баҡыр торҡа, өҫтөнә баҡыр һарайта кейгәйне. Кейеменең ауырлығы биш мең шекел тарта ине.
6Аяҡтарын да баҡыр теҙлек менән ҡаплаған. Арҡаһына баҡырҙан ҡыҫҡа һөңгө аҫҡан.
7Оҙон һөңгөһөнөң һабы туҡыу ыҫтанының арҡыры таяғы кеүек, ә тимер башағы – алты йөҙ шекел ауырлығында. Голиаҫтың алдынан ҡалҡан йөрөтөүсеһе килә+.

8Голиаҫ туҡтаны ла сафта торған Исраил яугирҙәренә:

– Нимә һеҙ һуғышырға тип теҙелеп торған булаһығыҙ? – тип һөрәнләне. – Мин пелешти, ә һеҙ Шаул ҡолдары түгелме ни? Арағыҙҙан берәй кешене һайлағыҙ, әйҙә ул минең яныма төшһөн+.
9Әгәр ҙә көрәшеп мине үлтерә алһа, беҙ һеҙгә ҡол булырбыҙ. Ә инде мин өҫтөн сығып, уны юҡ итһәм, һеҙ ҡол булырһығыҙ, беҙгә хеҙмәт итерһегеҙ.

10Шунан әлеге пелешти:

– Бөгөн мин Исраил ғәскәрен мәсхәрәгә ҡалдырам. Минең менән көрәшергә берәй кешегеҙҙе ебәрегеҙ! – тип өҫтәне.

11Уның был һүҙҙәрен ишетеп, Шаулдың да, барса исраилдарҙың да ҡоттары алынды, барыһы ла ҡурҡыуға ҡалды.




Дауыттың яу яланына килеүе

12Дауыт Йәһүҙәнең Бейт-Ләхәм ҡалаһынан Әфраҫ кешеһе Ишайҙың улы ине. Ишайҙың һигеҙ улы бар ине. Шаул батшалыҡ иткән заманда Ишай өлкән йәштә ине инде.
13Ишайҙың өлкән улдарының өсәүһе Шаул менән яуға киткәйне. Һуғышҡа киткән улдарының исемдәре былай: баш балаһы – Әлиав, икенсеһе – Авинадав, өсөнсөһө – Шамма+.
14Дауыт, кинйә малай ине. Уның өлкән ағаларының өсәүһе иһә Шаул янында ине.
15Дауыт атаһының һарыҡтарын көтөр өсөн, әленән-әле Шаул янынан Бейт-Ләхәмгә ҡайтып йөрөй торғайны.

16Пелешти Голиаҫ ҡырҡ көн буйы иртәле-кисле уртаға сығып майҙан тотто.

17Ишай бер көндө улы Дауытҡа:

– Бер эфа ҡурмас, бынау ун икмәкте ал да тупламға ағайҙарыңа алып барып бир.
18Ә был ун йомарлам сырҙы мең башына бирерһең. Ағайҙарыңдың хәл-әхүәлен бел, иҫән-аман йөрөгәндәрен белдергән берәй нәмә алып ҡайт+.
19Ағайыңдар Шаул янында, бөтә исраилдар менән бергә Эла үҙәнендә пелештиҙәргә ҡаршы һуғыша, – тине.

20Дауыт иртәгәһенә иртүк торҙо, һарыҡтарын икенсе бер көтөүсегә ҡалдырҙы ла, әйберҙәрҙе алып, атаһы ҡушҡанса, юлға ҡуҙғалды. Ул тупламға килеп еткәндә, ғәскәрҙәр сафҡа теҙелешеп, ҡысҡырышып алышҡа әҙерләнә ине.
21Исраилдар менән пелештиҙәр бер-береһенә ҡапма-ҡаршы саф булып торалар ине.
22Дауыт әйберҙәрен ылау ҡарауылсыһына ҡалдырҙы ла сафтар яғына йүгерҙе. Ағалары янына килеп, уларҙан һаулыҡ һорашты.
23Дауыт ағалары менән һөйләшеп тора ине, пелештиҙәр сафынан Ғаҫ ҡалаһынан булған Голиаҫ атлы бәһлеүән сығып, ғәҙәттәгесә, хәбәр һалды. Дауыт уның һөйләгәндәрен ишетеп торҙо.
24Был кешене күреү менән, бөтә исраилдар, ҡоттары осоп, унан ҡаса башланы.
25Улар бер-береһенә:

– Алға сыҡҡан анау кешене күрәһегеҙме? Ул Исраилды мәсхәрәләр өсөн сыға, – тиештеләр. – Кем уны үлтерә, батша шул кешегә күп итеп байлыҡ бирер, ҡыҙына кейәү итер, атаһының йортон Исраилда һалымдан азат ҡылыр ине+.

26Дауыт эргәһендәге кешеләрҙән:

– Был пелештиҙе үлтереп Исраилды хурлыҡтан ҡотҡарған кешегә нимә буласаҡ? – тип һораны. – Тере Алланың ғәскәрен мәсхәрәләргә, был сөннәтһеҙ пелешти шул тиклем кем һуң?

27Яугирҙәр:

– Уны үлтергән кешегә шулар-шулар эшләнәсәк, – тип әлеге һүҙҙәрҙе ҡабатланы.

28Өлкән ағаһы Әлиавтың, Дауыттың кешеләр менән һөйләшеп торғанын ишетеп, асыуы ҡабарҙы.

– Нишләп килдең бында? Ҡырҙағы аҙ ғына ҡуйҙы кемгә ышанып ҡалдырҙың? Тәкәбберлегеңде, күңелеңдең боҙоҡлоғон беләм мин. Бында һин алыш ҡарарға килгәнһең, – тип әрләп ташланы.

29– Мин нимә эшләнем? – тине Дауыт. – Һөйләшәм генә бит.

30Шунан икенсе яугиргә боролоп, йәнә шул турала һорашырға тотондо. Кешеләр уға баяғыса яуап бирҙе.
31Дауыттың әйткән һүҙҙәрен ишетеп, Шаулға һөйләп бирҙеләр. Ул Дауытты саҡырып алды.

32– Был пелешти арҡаһында бер кем дә күңелен төшөрмәһен. Мин ҡолоң барып, уның менән алышасаҡмын, – тине Дауыт Шаулға.

33– Һин ул пелештигә ҡаршы алышҡа сыға алмайһың, – тине Шаул. – Һин әле үҫмер генәһең, ул йәш сағынан алып һуғышсы.

34Әммә Дауыт уға:

– Мин ҡолоң атаһының ҡуйҙарын көтә, – тип яуапланы. – Арыҫлан йәки айыу килеп, көтөүҙән берәй бәрәсте урлаһа,
35уның артынан барам да, һөжүм итеп, ауыҙынан тартып алам. Әгәр ҙә ул миңә ташланһа, ялынан эләктерәм дә һуғып үлтерәм.
36Ҡолоңдоң арыҫлан да, айыу ҙа үлтергәне бар. Был сөннәтһеҙ пелешти менән дә шулай буласаҡ, сөнки ул тере Алланың ғәскәрен хурланы.
37Мине арыҫлан менән айыу тырнағынан ҡотҡарған Раббы был пелештиҙең ҡулынан да ҡотҡарыр.

– Улайһа, бар, – тине Шаул. – Раббы һинең менән булһын.

38Батша Дауытҡа үҙенең кейемдәрен бирҙе. Башына баҡыр торҡа, өҫтөнә баҡыр һарайта кейҙерҙе.
39Дауыт кейеме өҫтөнән уның ҡылысын таҡты ла арлы-бирле йөрөп ҡараны, сөнки бындай хәрби кейем кейгәне юҡ ине. Шунан Шаулға:

– Былар менән йөрөй алмайым, күнекмәгәнмен, – тип уларҙы систе.
40Ҡулына таяғын алды, шишмәнән шыма ғына биш таш һайлап, биштәренә – көтөүсе муҡсаһына – һалды. Шунан һапҡыһын тотоп, пелештигә ҡаршы китте.

41Пелешти ҙә Дауытҡа яҡынлашты. Ҡалҡан йөрөтөүсеһе уның алдынан килә ине.
42Ике бите янып торған күркәм йөҙлө йәш егетте күреп, Голиаҫ уға мыҫҡыллы ҡараш ташланы.

43– Мин этме әллә, нишләп миңә ҡаршы таяҡ тотоп киләһең? – тине пелешти Дауытҡа. Уны үҙенең илаһтары менән ҡарғап: –
44Яҡыныраҡ кил, – тине. – Хәҙер мин һинең үләкһәңде һауалағы ҡоштарға, ҡырҙағы йәнлектәргә емтек итеп бирәм+.

45Ә Дауыт пелештигә:

– Һин миңә ҡаршы ҡылыс тотоп, һөңгө менән, ҡыҫҡа һөңгө менән киләһең, – тип яуапланы. – Ә мин Күк ғәскәрҙәре Раббыһының, һин хурлаған Исраил ғәскәре Аллаһының, исеме менән киләм+.
46Бөгөн Раббы һине минең ҡулыма тапшыра. Мин һине үлтереп, башыңды ҡырҡып аласаҡмын. Ә пелешти яугирҙәренең мәйеттәрен һауалағы ҡоштарға, ерҙәге йәнлектәргә бирәсәкмен. Бөтә донъя Исраилда Алла барлығын белер+.
47Шул саҡта бөтә был йыйын Раббының ҡылыс һәм һөңгө менән ҡотҡармағанын төшөнөр. Был һуғыш – Раббыныҡы, Ул һеҙҙе беҙҙең ҡулға тапшыра+.

48Пелешти, урынынан ҡуҙғалып, Дауытҡа яҡынлаша башлағас, Дауыт та ашығып ғәскәрҙәр яғына, уға ҡаршы йүгерҙе.
49Дауыт ҡулын тығып муҡсаһынан бер таш алды ла һапҡыһы менән уны һелтәп ебәрҙе. Таш пелештиҙең маңлайына барып ҡаҙалды. Пелешти йөҙтүбән ергә йығылды.
50Шулай итеп, Дауыт пелештиҙе һапҡы һәм таш менән еңде. Ул пелештиҙе бәреп үлтерҙе. Дауыттың ҡулында ҡылысы юҡ ине+.
51Шунан Дауыт йүгереп барҙы ла уның янына килеп баҫты. Ул пелештиҙең ҡылысын ҡынынан һурып алды, уны үлтереп, башын сабып өҙҙө.

Бәһлеүәндәренең үлгәнен күреп, пелештиҙәр ҡаса башланы.
52Исраил һәм Йәһүҙә яугирҙәре күтәрелеп, ҡысҡырыша-ҡысҡырыша пелештиҙәрҙе Ғаҫҡа һәм Ғәҡрондың ҡапҡаларына тиклем баҫтырҙы. Шағараим юлы, Ғаҫ менән Ғәҡронға тиклем, пелештиҙәрҙең мәйете менән ҡапланды+.
53Пелештиҙәрҙе ҡыуалағандан һуң, исраилдар кире килеп уларҙың тупламын таланы.
54Дауыт пелештиҙең башын алып, Йәрүсәлимгә килтерҙе, ҡоралдарын үҙенең сатырына ҡуйҙы+.

55Пелештигә ҡаршы барған Дауытты күргәс, Шаул ғәскәр башлығы Авнерҙан:

– Авнер, был үҫмер кемдең улы? – тип һораны.

– Ғүмерең оҙон булһын, батшам, белмәйем, – тип яуап ҡайтарҙы Авнер+.

56– Белмәһәң, бел, кемдең улы икән ул малай? – тип бойорҙо батша.

57Дауыт пелештиҙе үлтереп кире килә ятҡан саҡта, Авнер уны Шаул янына алып барҙы. Голиаҫтың башы Дауыттың ҡулында ине.
58Шаул:

– Үҫмер, һин кемдең улы булаһың? – тип һораны.

– Бейт-Ләхәмдән ҡолоң Ишайҙың улымын, – тип яуап ҡайтарҙы Дауыт.




18


Йонаҫандың Дауыт менән вәғәҙәләшеүе

181Дауыт Шаул менән һөйләшеп бөткәндә, Йонаҫандың күңеле Дауыттың күңеленә яғылғайны. Йонаҫан уны үҙенең йәнеләй күреп ярата башланы+.
2Ул көндө Шаул Дауытты үҙенә алды, атаһының йортона ҡайтырға рөхсәт итмәне.
3Ә Йонаҫан Дауыт менән дуҫ булырға вәғәҙәләште, сөнки уны үҙ йәнеләй яратты.
4Йонаҫан, өҫтөндәге сапанын сисеп, Дауытҡа кейҙерҙе, башҡа кейемдәрен, ҡылысы менән йәйәһен, билбауын бирҙе.

5Шаул ҡайҙа ғына ебәрһә лә, Дауыт уңыш ҡаҙанды. Шуға күрә батша уны яугирҙәргә башлыҡ итеп ҡуйҙы. Быны барса халыҡ та, Шаулдың ярандары ла хуш күрҙе.




Шаулдың Дауыттан көнләшеүе

6Дауыт пелештиҙе үлтергәндән һуң, ғәскәрҙәр кире ҡайтып килгән саҡта, Исраилдың бөтә ҡалаларында ла ҡатын-ҡыҙҙар дөңгөр һәм шылтырауыҡтар тауышы аҫтында ҡыуаныс менән йырлап-бейеп Шаул батшаға ҡаршы сыҡты+.
7Ҡатындар бейей-бейей:


– Шаул ҡырҙы меңдәрҙе,

Ә Дауыт ун меңдәрҙе, –



тип һамаҡланы+.

8Быға Шаулдың йәне көйҙө. Һарыуы ҡайнап: «Дауытҡа ун меңде, ә миңә меңде генә бирәләр. Уның хәҙер тик батшалығы ғына юҡ», – тип уйланы.
9Ошо көндән алып Шаул Дауытҡа шикләнеп ҡарай башланы.

10Иртәгәһенә былай булды: Алла күндергән яуыз рух Шаулды солғап алды. Шаул үҙенең өйөндә диуаналанырға кереште. Дауыт, ғәҙәттәгесә, лираһында уйнап ултыра ине. Ә Шаул ҡулына һөңгөһөн тотҡайны+.
11Шаул: «Дауытты диуарға ҡаҙаҡлап ҡуям», – тип һөңгөһөн ырғытты, әммә егет ике тапҡыр унан тайшанып ҡалды.

12Шаул Дауыттан ҡурҡа башланы, сөнки Раббы уның менән ине, ә Шаулды ташлағайны.
13Шуға күрә Шаул Дауытты үҙенән йыраҡлаштырҙы. Уны мең башы итеп ҡуйҙы. Дауыт гел ғәскәрҙәрҙе һуғыштарға алып йөрөнө.
14Раббы уның менән булғанлыҡтан, һәр эше ыңғай барҙы+.
15Уның уңыштарын күреп, Шаулдың ҡурҡыуы артҡандан-артты.
16Ә бөтә Исраил менән Йәһүҙә халҡы Дауытты яратты, сөнки ул уларҙы әйҙәп һуғыштарҙа алдан йөрөнө.




Дауыттың Шаул ҡыҙына өйләнеүе

17Шаул Дауытҡа:

– Бына минең өлкән ҡыҙым Мерав, уны һиңә ҡатынлыҡҡа бирермен. Тик һин батыр бул, Раббының һуғыштарын алып бар, – тине. Сөнки: «Дауыттың әжәле минән түгел, ә пелештиҙәр ҡулынан булһын», – тип уйланы+.

18Әммә Дауыт Шаулға:

– Батшаға кейәү булырға, үҙем кем дә Исраилда ғаиләм һәм атамдың нәҫел-нәсәбе кем? – тип яуап бирҙе+.

19Әммә Шаулдың ҡыҙы Меравты Дауытҡа бирергә ваҡыт еткәс, ул Мехола ҡалаһынан Ғадриил тигән кешегә кейәүгә бирелде+.

20Дауытты Шаулдың Михәл тигән ҡыҙы ярата ине. Был хаҡта батшаға еткергәс, ул бик ҡәнәғәт булды.
21«Уға Михәлде бирермен, – тип уйланы. – Дауыт өсөн ул тоҙаҡ булыр. Әйҙә Дауыт пелештиҙәр ҡулы менән үлтерелһен». Шунан Дауытҡа:

– Миңә кейәү булырға бөгөн йәнә форсатың бар, – тине.

22Шунан ярандарына Дауытҡа сер итеп кенә: «Батша һине яҡын күрә, бөтә хеҙмәтселәр ҙә һине ярата. Батшаның кейәүе бул», – тип әйтергә бойорҙо.

23Шаулдың ярандары был һүҙҙәрҙе Дауытҡа ишеттерҙе. Дауыт уларға:

– Минең кеүек бер ябай, ярлы кешегә батшаның кейәүе булыу анһат тип уйлайһығыҙмы әллә? – тип яуап бирҙе.

24Ярандары Дауыттың әйткәндәрен Шаулға еткерҙе.

25– Дауытҡа әйтегеҙ, батша, дошмандарынан үс алыр өсөн, мәһәргә йөҙ пелештиҙең сөннәт тиреһенән башҡа бер нәмә лә һорамай, – тип бойорҙо Шаул.

Ул шул рәүешле Дауыттың пелештиҙәр ҡулына эләгеп менән һәләк булырына өмөтләнде+.
26Ярандары Шаулдың әйткәндәрен Дауытҡа еткерҙе. Дауыт үҙенең батша кейәүе буласағына ҡыуанды. Тәғәйенләгән ваҡыт та үтмәгәйне әле,
27Дауыт кешеләре менән барып ике йөҙ пелештиҙең йәнен ҡыйҙы. Батшаның кейәүе булыр өсөн, ул үлтерелгән пелештиҙәрҙең сөннәт тиреләрен теүәл генә итеп Шаулға алып килде. Шаул уға ҡыҙы Михәлде ҡатынлыҡҡа бирҙе.
28Шаул Раббының Дауыт менән бергә булғанын, ҡыҙы Михәлдең Дауытты яратҡанын ап-асыҡ күрҙе.
29Шуға күрә ул Дауыттан тағы ла нығыраҡ ҡурҡа башланы, уның ғүмерлек дошманына әйләнде.

30Пелешти башлыҡтары ҡасан һөжүм итһә лә, Дауыт Шаулдың башҡа ярандарына ҡарағанда ҙурыраҡ уңышҡа ирешә ине. Шул арҡала уның исеме дан-шөһрәт ҡаҙанды.

Шаулдың Дауытты эҙәрләүе

191Шаул улы Йонаҫан һәм ярандары менән Дауытты үлтереү тураһында һөйләште. Йонаҫан иһә Дауытты ифрат ярата ине.

2– Атайым Шаул һине һәләк итергә форсат эҙләй, – тип хәбәр итте ул дуҫына. – Иртәгә иртәнсәк һаҡ бул, берәй ышаныслы урынға йәшен.
3Ә мин атайым менән ҡырға сығырмын да, йәшенгән ереңә барып, уның менән һинең турала һөйләшермен. Берәй хәбәр ишетһәм, һиңә еткерермен.

4Йонаҫан атаһы Шаулға Дауыт тураһында һәйбәт итеп һөйләне:

– Батша үҙенең ҡоло Дауытҡа ҡарата гонаһ ҡылмаһын, сөнки уның һиңә бер яманлыҡ та ҡылғаны юҡ. Дауыт һәр бер эше менән һиңә ҙур файҙа килтерә, – тине. –
5Үҙ ғүмерен хәүеф аҫтына ҡуйып, пелештиҙе үлтерҙе. Раббы бөтә Исраилға бөйөк еңеү бирҙе. Быны һин үҙең дә күреп торҙоң, ҡыуандың. Шулай булғас, ниңә ғәйепһеҙгә ҡан түгергә, Дауытты бер сәбәпһеҙ үлтереп гонаһ ҡылырға уйлайһың+?

6Шаул Йонаҫандың әйткәндәрен тыңлап торҙо ла:

– Тере Раббы шаһит! Дауыт үлтерелмәйәсәк! – тип ант итте.

7Йонаҫан, Дауытты саҡырып, ошоларҙың барыһын да һөйләп бирҙе. Шунан ул Дауытты Шаулға алып барҙы. Бынан һуң Дауыт элекке кеүек батшаға хеҙмәтен дауам итте.

8Шул арала тағы һуғыш башланды. Дауыт, яуға сығып, пелештиҙәр менән алышты һәм уларҙы ҡыйратып ташланы. Улар ҡасып китергә мәжбүр булды.

9Бер көндө Шаул өйөндә ултыра, һөңгөһө ҡулында, ә Дауыт уға лирала уйнай ине. Шул саҡ Раббы күндергән яуыз рух Шаулды солғап алды+.
10Шаул һөңгөһө менән Дауытты диуарға ҡаҙаҡлап ҡуйырға уҡталды, әммә Дауыт тайшанып өлгөрҙө. Һөңгө диуарға барып сәнселде, ә Дауыт ҡасып китте һәм ул кисте ҡотолоп ҡалды.

11Уны, һағалап тороп, иртәнсәк үлтерһендәр өсөн, Шаул хеҙмәтселәрен Дауыттың өйөнә ебәрҙе. Әммә ҡатыны Михәл:

– Әгәр бөгөн төндә йәнеңде ҡотҡармаһаң, иртәгә үлтереләсәкһең, – тип киҫәтеп,+
12уны тәҙрәнән төшөрөп ебәрҙе һәм Дауыт ҡасып ҡотолдо+.
13Ә Михәл, бер йорт илаһының һынын алып, уны түшәккә һалды, баш урынына кәзә дебетенән ойпаланған кейеҙ ҡуйҙы ла, кейем менән ҡапланы.
14Шаул ебәргән хеҙмәтселәр Дауытты тоторға килгәс, Михәл:

– Ул ауырый, – тине.

15Шаул:

– Уны миңә түшәгендә килеш алып килегеҙ, үлтерәм, – тип кешеләрен ҡабат ебәрҙе.

16Хеҙмәтселәр килде. Ҡараһалар: түшәктә һын, ә башы урынында – кәзә дебетенән кейеҙ.
17Шаул Михәлдән:

– Нишләп мине алданың, ә дошманымды ҡасырып ебәрҙең? – тип һораны.

– Ул миңә: «Ебәр, юғиһә, мин һине үлтерәм», тине, – тип яуапланы Михәл.

18Дауыт ҡасып ҡотолдо һәм Рамаға Шемуилға килде. Уға Шаулдың үҙенә нимәләр эшләгәнен һөйләп бирҙе. Шунан Шемуил менән икәүләп Найоҫҡа килделәр+.
19Дауыттың Рамалағы Найоҫта булыуын Шаулға еткерҙеләр.
20Батша үҙенең хеҙмәтселәрен Дауытты тоторға ебәрҙе. Ҡараһалар, Шемуил етәкселегендә бер төркөм пәйғәмбәрҙәрҙең пәйғәмбәрлек иткәнен күрҙеләр. Шул саҡ Раббы рухы Шаулдың кешеләренә иңде, улар ҙа пәйғәмбәрлек итә башланы+.
21Был хаҡта Шаулға еткерҙеләр. Ул бүтән хеҙмәтселәрен ебәрҙе. Тик улары ла пәйғәмбәрлек итергә тотондо. Шаулдың өсөнсө тапҡыр ебәргән кешеләре лә пәйғәмбәрлек итергә кереште.
22Шаул Рамаға үҙе юлланды. Сехуҙағы ҙур һыу соҡоро янына барып еткәс:

– Шемуил менән Дауыт ҡайҙа? – тип һораны.

– Рамалағы Найоҫта, – тинеләр.

23Шаул Рамалағы Найоҫҡа китте. Әммә Алла рухы уны ла солғап алды һәм ул Найоҫҡа еткәнсе юл буйынса пәйғәмбәрлек итеп барҙы+.
24Ул да кейемдәрен сисеп ырғытты, Шемуил алдында пәйғәмбәрлек итте. Көнө буйы, төнө буйы яланғас ятты. Халыҡтың: «Шаул да пәйғәмбәр булғанмы?» – тигәне шунан тороп ҡалған+.

Йонаҫан менән Дауыттың дуҫлығы

201Дауыт Рамалағы Найоҫтан ҡасып, Йонаҫанға килде лә унан:

– Ни эшләнем мин? Ғәйебем нимәлә? – тип һораны. – Атайыңа ҡаршы ниндәй гонаһ ҡылдым, ниңә ул минең йәнемде көҫәй+?

2– Был булмаясаҡ! Һин үлмәйәсәкһең, – тине Йонаҫан. – Атайым миңә белдермәйенсә ҙур эшкә лә, бәләкәй эшкә лә тотонмай. Нишләп ул был ниәтен минән йәшерһен? Улай булмаясаҡ!

3Әммә Дауыт ант итеп:

– Һинең мине хуш күргәнеңде атайың бик яҡшы белә. Шуға күрә: «Был хаҡта Йонаҫан һиҙмәһен, юғиһә көйәләнер», тип уйлай. Әммә тере Раббы ла, һин дә шаһит: минең менән әжәл араһында тик бер аҙым ғына, – тине.

4Йонаҫан Дауытҡа:

– Йәнең нимә теләй, һинең өсөн барыһын да эшләйем, – тине.

5– Ҡара, иртәгә Яңы ай байрамы, – тине Дауыт Йонаҫанға. – Мин батша менән бер табында ултырырға тейешмен. Ләкин һин мине ебәрһәң, мин иртәгәнән һуңға кискә тиклем ҡырҙа йәшенеп торор инем.
6Әгәр атайың юҡлығымды абайлаһа: «Дауыт тыуған ҡалаһы Бейт-Ләхәмгә ҡайтырға һораны, сөнки нәҫел-нәсәбе йыллыҡ ҡорбандарын сала», – тип әйтерһең.
7Әгәр ҙә ул «ярар» тиһә, тимәк, мин ҡолоңа ҡурҡыныс янамай. Ә инде асыуы тоҡанһа, бел, ул миңә яуызлыҡ эшләргә ниәтләй.
8Ә һин ҡолоңа мәрхәмәт ҡыл, сөнки Раббы алдында минең менән вәғәҙәләштең. Ғәйебем бар икән, үҙең үлтер. Ниңә мине атайыңа алып барырға? – тине+.

9– Булыуы мөмкин түгел! – тип яуапланы Йонаҫан. – Әгәр атайымдың уйында яуызлыҡ икәнен ысынлап та белһәм, һиңә әйтмәй ҡаламмы һуң?

10– Әгәр атайың һиңә асыулы яуап бирһә, кем миңә хәбәр итер? – тип һораны Дауыт.

11– Әйҙә, ҡырға сығайыҡ, – тине Йонаҫан. Икәүләп яланға киттеләр.

12Йонаҫан былай тине:

– Исраил Аллаһы Раббы хаҡы менән ант итәм! Иртәгә йәки иртәгәнән һуң ошо ваҡытҡа атайымдың ниәтен беләсәкмен. Әгәр ҙә ул һиңә ҡарата яҡшы теләктә булһа, әлбиттә, хәбәр ебәрермен.
13Әгәр атам һиңә яуызлыҡ уйлаһа, был хаҡта һиңә хәбәр итмәһәм һәм һинең иҫән-аман ҡасып китеүеңә юл ҡуймаһам, миңә Раббының ҡаты ҡәһәре төшһөн! Раббы нисек атайым менән булған, һинең менән дә шулай юлдаш булһын.
14Тик һин дә мине, иҫән сағымда, Раббының мәрхәмәтенән айырма. Әгәр ҙә мин үлһәм,
15хатта Раббы Дауыттың бөтә дошмандарын ер йөҙөнән юҡ иткән саҡта ла, нәҫел-ырыуымды яҡшылығыңдан мәңге мәхрүм итмә!+

16Шулай итеп, Йонаҫан Дауыттың нәҫел-нәсәбе менән килешеү төҙөнө.

– Раббы Дауыттың дошмандарын язалаһын! – тине.

17Йонаҫан Дауытты үҙенең йәнеләй күреп ярата ине. Ул:

– Миңә булған дуҫтарса һөйөүеңде раҫла, – тип Дауытты тағы бер мәртәбә ант иттерҙе+.

18Йонаҫан уға былай тине:

– Иртәгә Яңы ай байрамы. Һинең турала һорарҙар, сөнки урының буш буласаҡ.
19Шуға күрә иртәгәнән һуңға тиҙ генә элек йәшеренгән урынға кил, Әзәл ташы янына ултыр.
20Ә мин, сәпкә төҙәгән булып, шул яҡҡа өс уҡ атырмын.
21Шунан: «Уҡтарҙы эҙләп тап», – тип хеҙмәтсе малайҙы ебәрермен. Әгәр ҙә уға: «Ана бит, уҡтар артыңда ята, уларҙы алып кил», – тиһәм, сығырһың. Тимәк, хәүеф юҡ. Тере Раббы шаһит: һиңә бер нәмә лә булмаҫ.
22Ә инде малайға: «Ана бит, уҡтар алдыңда ята», – тиһәм, китерһең. Тимәк, Раббы һине ебәрә.
23Ә үҙ-ара килешеүебеҙгә килгәндә инде, Раббы һинең менән минең арала мәңге шаһит булһын.

24Дауыт ҡырға китеп йәшенде. Яңы ай тыуғас, батша килеп байрам табынына ултырҙы.
25Ғәҙәттәгесә, батша үҙенең диуар эргәһендәге урынын алды. Йонаҫан баҫып торҙо, ә Авнер Шаул янына урынлашты. Дауыттың урыны буш ҡалды+.
26Был көндө Шаул бер нәмә лә өндәшмәне: «Моғайын, Дауыт берәй хәлгә юлыҡҡандыр. Эйе, шулайҙыр, ул үҙен нәжесләгәндер», – тип уйланы+.
27Иртәгәһенә, айҙың икенсе көнөндә, Дауыттың урыны йәнә буш ҡалды. Шаул улы Йонаҫандан:

– Ишай улы ни өсөн кисә лә, бөгөн дә табынға килмәне? – тип һораны.

28Йонаҫан батшаға:

– Дауыт Бейт-Ләхәмгә ҡайтыр өсөн минән бик үтенеп рөхсәт һораны, – тип яуап бирҙе. –
29«Зинһар рөхсәт ит, нәҫелебеҙ ҡалала ҡорбан сала. Ағайым миңә лә ҡайтырға ҡушты. Әгәр ҙә күңелеңә хуш килһәм, ебәр, барып туғандарымды күреп киләйем», тине. Шуға ул батша табынына килмәне.

30Шаулдың Йонаҫанға ҡаршы асыуы ҡупты.

– Һин йүнһеҙ, тиҫкәре әсәңдең балаһы! Ишай улы менән дуҫлашҡаныңды белмәй йөрөйөммө ни мин? Был ҡылығың менән үҙеңде һәм һине тапҡан әсәңде оятҡа ҡалдырҙың бит.
31Ишай улы ер йөҙөндә йәшәгәндә, үҙең дә, батшалығың да имен булмаясаҡ! Хәҙер үк кеше ебәр, уны бында килтерт. Ул мотлаҡ үлергә тейеш! – тине.

32– Ниңә уны үлтерергә? Ни эшләгән ул? – тип ҡаршы төштө Йонаҫан атаһы Шаулға.

33Шаул, үлтерергә теләп, улына һөңгөһөн ырғытты. Йонаҫан атаһының ысынлап та Дауытты һәләк итергә ниәтләгәнен аңланы.
34Йонаҫан нәфрәтләнеп табынды ташлап сығып китте. Яңы ай байрамының икенсе көнөндә ул тамағына ашаманы, сөнки атаһының Дауытты хурлауы уны ҡаты ҡайғыға һалғайны.

35Иртәгәһенә иртәнсәк ул Дауыт менән алдан килешелгәнсә ҡырға сыҡты. Янында бер бәләкәй малай ҙа бар ине.

36– Йүгер, атҡан уҡтарымды эҙләп тап, – тине ул малайға.

Малай йүгерҙе, ә Йонаҫан уҡтарын унан аша барып төшөрлөк итеп атты.
37Малай уҡ төшкән ергә барып етеп килгән саҡта, Йонаҫан уның артынан:

– Ана ҡара, уҡ алдыңда ята, – тип ҡысҡырҙы.
38Шунан йәнә:

– Тиҙ бул, йүгер, туҡтама! – тип һөрәнләне.

Малай, Йонаҫандың уҡтарын йыйып алып, хужаһына килтереп бирҙе.
39Малай бер нәмә лә һиҙмәне. Эштең ниҙә икәнлеген Йонаҫан менән Дауыт ҡына белә ине.
40Йонаҫан малайға ҡоралын бирҙе лә:

– Бар, ҡалаға алып ҡайт, – тине.

41Малай киткәс, Дауыт көньяҡ тарафтан килеп сыҡты ла, ергә тиклем бөгөлөп, өс тапҡыр баш эйҙе. Үбешеп күрештеләр, икәүләшеп илаштылар. Дауыт бигерәк тә ныҡ иланы.

42– Иҫән-аман йөрө, – тине Йонаҫан Дауытҡа. – Раббы минең менән һинең арала, минең тоҡомом менән һинең тоҡомоң араһында мәңге булһын, тип Раббы исеме менән ант бирешкәнбеҙ.

43Бынан һуң Дауыт үҙ юлына китте, Йонаҫан кире ҡалаға ҡайтты.

Дауыттың Шаулдан ҡасыуы

211Дауыт Новҡа Ахимәләх тигән ҡаһинға килде. Ахимәләх хәүефләнеп Дауытҡа ҡаршы сыҡты.

– Нишләп яңғыҙың, яныңда бер кем дә юҡ? – тип һораны+.

2– Батша миңә бер йомош ҡушты, – тип яуапланы Дауыт Ахимәләх ҡаһинға. – «Һине ни өсөн ебәргәнемде, ни бойорғанымды бер кем дә белмәһен», – тине. Шуға күрә егеттәремде билдәле урында ҡалдырҙым.
3Ҡана, ҡул аҫтыңда ашарлыҡ нимә бар? Миңә биш икмәк йәки, нимәң булһа, шуны бир.

4– Ябай икмәгем юҡ, – тип яуапланы ҡаһин Дауытҡа. – Әгәр егеттәрең ҡатындар менән яҡынлыҡ ҡылмаған булһа, пак булһа, – изге икмәгем бар.

5– Һәр ваҡыттағыса, сәфәрҙә булған сағыбыҙҙа ҡатын-ҡыҙ затынан йыраҡбыҙ, – тине Дауыт. – Кешеләрем, ғөмүмән, юлда үҙҙәрен пак тота, ә инде бындай махсус эш менән йөрөгәндә бигерәк тә.

6Ҡаһин Дауытҡа изге икмәк бирҙе, сөнки унда ошо Раббы хозурына ҡуйылғанынан башҡаһы юҡ ине. Был икмәк шул көндө, урынына йылыһын ҡуйыр өсөн, Раббы алдынан алынғайны+.
7Ул көндө Шаул хеҙмәтселәренең береһе, көтөүселәр башлығы Доег тигән эдоми ҙа бында Раббы хозурында тора ине+.

8– Ҡул аҫтыңда һөңгөмө, ҡылысмы юҡмы? Батшаның йомошо ашығыс булғанлыҡтан, ҡылыс та, башҡа ҡорал да алып өлгөрмәнем, – тине Дауыт Ахимәләхкә.

9– Үҙең Эла үҙәнендә үлтергән пелешти Голиаҫтың ҡылысы бар, – тип яуап ҡайтарҙы ҡаһин. – Эфод артында, кейемгә төрөлгән килеш ята. Теләһәң, шуны ал, бында башҡа ҡорал юҡ.

– Шунан да яҡшыһы юҡ, бир уны миңә, – тине Дауыт+.

10Дауыт ул көндө, Шаулдан ҡасып, Ғаҫ батшаһы Ахишҡа килде+.
11Ахиштың хеҙмәтселәре:

– Был теге илдең батшаһы Дауыт түгелме? – тинеләр. – Бейешкәндә:


«Шаул ҡырҙы меңдәрҙе,

Ә Дауыт ун меңдәрҙе», –



тип уның тураһында йырламайҙар инеме+?

12Дауыт был һүҙҙәрҙе күңеленә һалып ҡуйҙы һәм Ғаҫ батшаһы Ахиштан бик ҡурҡты.
13Ул бөтәһе алдында йөҙөн үҙгәртеп, диуана булып ҡыланды, ҡапҡа-ишектәрҙе тырнап, һаҡалына шайығын ағыҙып йөрөнө+.
14Ахиш ярандарына:

– Был бәндәнең торғаны бер тиле икәнен күрмәйһегеҙме ни? – тип асыуланды. – Уны миңә нимә тип алып килдегеҙ?
15Беҙҙә аҡылдан шашҡандар әҙме? Минең алдымда диуаналанһын тип килтерҙегеҙме? Шул минең һарайыма инерме?

221Дауыт, бынан китеп, Ғадуллам мәмерйәһендә йәшенде. Был хаҡта ишеткән ағалары, атаһы йортондағылар уның янына килде+.
2Шулай уҡ ҡыйырһытылған кешеләр, бурыстарын түләй алмағандар, күңелдәрендә рәнйеше булғандар уның тирәһенә тупланды. Тора-бара уларҙың һаны дүрт йөҙгә барып етте һәм Дауыт уларға башлыҡ булды+.

3Дауыт бынан Моавтың Миспе ҡалаһына барҙы һәм Моав батшаһына:

– Алланың мине нимә эшләтәсәген белгәнгә тиклем, атайым менән әсәйемде һиндә ҡалдырып торорға рөхсәт ит, – тине.

4Шулай итеп, Дауыт ата-әсәһен Моав батшаһы янына алып килде. Дауыт йәшенеп ятҡан ерендә булған арала, улар шунда йәшәне.
5Әммә Ғад пәйғәмбәр:

– Һин бында – йәшенгән урыныңда ҡалма, Йәһүҙә еренә бар, – тигәс, Дауыт Хәрәҫ урманына китте+.




Шаулдың Нов ҡалаһы ҡаһиндарын үлтереүе

6Шаул Дауыттың үҙ кешеләре менән ошо тирәлә күренгәне тураһында ишетте. Ул Гивғала бер ҡалҡыу ерҙә тамариск ағасы аҫтында ҡулына һөңгө тотоп ултыра ине. Эргәһендә бөтә ярандары баҫып тора.
7Шаул янында торған ярандарына:

– Эй Бинйәмин улдары, мине тыңлағыҙ! – тине. – Ишайҙың улы һәр берегеҙгә баҫыуҙар, йөҙөм баҡсалары бирер, һәр берегеҙҙе мең башы, йөҙ башы итеп ҡуйыр, тип уйлайһығыҙмы?
8Ни өсөн миңә ҡаршы мәкер ҡорҙоғоҙ? Улымдың Ишай улы менән бер һүҙле булыуын берегеҙ ҙә ҡолағыма төшөрмәне. Берегеҙ-бер минең өсөн борсолманы. Үҙ улымдың ҡоломдо миңә ҡаршы боҫҡон* ҡорорға ҡотортоуы тураһында әйтеүсе табылманы+.

9Шаулдың ярандары араһында торған Эдом кешеһе Доег:

– Ишай улы Дауыттың Нов ҡалаһына Ахитув улы Ахимәләх ҡаһин янына килгәнен күрҙем, – тине. –+
10Ахимәләх Дауыт тураһында һорап Аллаға мөрәжәғәт итте. Уға ашарға ризыҡ, пелешти Голиаҫтың ҡылысын бирҙе+.

11Шаул батша Ахитув улы Ахимәләх ҡаһинды, уның зат-зәүерен, Новтағы барса ҡаһиндарҙы саҡырырға кешеләр ебәрҙе. Улар барыһы ла батша янына килде.
12Шаул Ахимәләхкә:

– Эй Ахитув улы, мине тыңла! – тине.

– Эйе, хакимым! – тине Ахимәләх.

13– Ни өсөн Ишай улы менән миңә ҡаршы мәкер ҡорҙоғоҙ? – тине Шаул. – Һин уға икмәк, ҡылыс биргәнһең, уның өсөн һорап Аллаға мөрәжәғәт иткәнһең. Ана хәҙер Дауыт миңә ҡаршы баш күтәреп, миңә тоҙаҡ ҡороп йөрөй.

14Ахимәләх батшаға:

– Бөтөн ярандарың араһында һиңә Дауыт кеүек тоғро, бирелгән берәйһе бармы? – тип яуап ҡайтарҙы. – Дауыт һинең кейәүең, һаҡсыларыңдың башлығы, өйөңдә хөрмәтле.
15Мин Дауыт өсөн Аллаға ул көндө генә мөрәжәғәт итә башланыммы ни? Юҡ бит! Батшам мин ҡолоңдо һәм атам нәҫелен ғәйепләмәһен. Сөнки мин ҡолоң был хаҡта, оломо был, әллә бәләкәйме, бер нәмә лә белмәйем.

16Әммә батша:

– Эй Ахимәләх, үҙең дә, нәҫел-нәсәбең дә үлтерелергә тейеш! – тине.
17Шунан эргәһендә торған йәнһаҡсыларына:

– Барығыҙ, Раббының ҡаһиндарын үлтереп ташлағыҙ! Улар ҙа Дауыт менән бер һүҙле. Уның ҡасҡанын белә тороп, миңә хәбәр итмәгәндәр, – тип әмер бирҙе.

Әммә батшаның хеҙмәтселәре Раббының ҡаһиндарына ҡул күтәрергә баҙнат итмәне.
18Шунда батша Доегҡа:

– Бар, ҡаһиндарҙы һин үлтер! – тип бойорҙо.

Эдом кешеһе Доег барып ҡаһиндарҙы үлтерҙе. Был көндө ул етен эфод кейгән һикһән биш кешенең йәнен ҡыйҙы+.
19Шунан ҡаһиндар ҡалаһы булған Новты тотош ҡылыстан үткәрҙе. Ирҙәрҙе, ҡатын-ҡыҙҙарҙы, үҫмерҙәрҙе һәм сабыйҙарҙы, эре һәм ваҡ малды, ишәктәрҙе тотош ҡырып һалды.

20Ахитув улы Ахимәләхтең улдарынан бары тик Әвйәҫәр тигәне генә ҡотолоп ҡалды. Ул Дауыт янына ҡасып китте+.
21Әвйәҫәр Шаулдың Раббы ҡаһиндарын үлтереүе тураһында Дауытҡа һөйләп бирҙе.
22Дауыт уға:

– Теге көндө үк унда булған Эдом кешеһе Доегтың Шаулға мотлаҡ хәбәр итәсәген дә белгәйнем. Атаң йортондағы бөтә кешеләрҙең үлемендә мин ғәйепле.
23Янымда ҡал, ҡурҡма! Кем минең йәнемде көҫәй, шул һине лә һәләк итергә ниәтләй. Минең янымда саҡта хәүефһеҙлектә булырһың, – тине+.

Дауыттың Ҡығила ҡалаһын ҡотҡарыуы

231Дауытҡа: «Пелештиҙәр Ҡығила ҡалаһына һөжүм итте. Ырҙындарҙы талайҙар», – тигән хәбәр килтерҙеләр+.
2Дауыт Раббынан:

– Барайыммы? Мин ул пелештиҙәрҙе ҡыйрата алырмынмы? – тип һораны.

Раббы:

– Бар, пелештиҙәр менән һуғышып, Ҡығиланы ҡотҡар, – тине.

3Әммә кешеләре Дауытҡа:

– Беҙ хатта бында, Йәһүҙәлә лә, ҡурҡабыҙ. Нисек Ҡығилаға пелешти ғәскәренә ҡаршы һуғышырға барырға баҙнат итәйек? – тиеште.

4Дауыт тағы Раббыға мөрәжәғәт итте. Раббы уға:

– Тор ҙа Ҡығилаға бар! Мин пелештиҙәрҙе һинең ҡулыңа тапшырам, – тип яуап ҡайтарҙы.

5Дауыт үҙенең кешеләре менән Ҡығилаға килде, пелештиҙәр менән һуғышты, уларҙың малдарын ҡыуып алып китте. Пелештиҙәрҙе аяуһыҙ ҡыйратып, Ҡығила халҡын ҡотҡарҙы.

6Ахимәләхтең улы Әвйәҫәр, Ҡығилала торған Дауыт янына ҡасҡанда, үҙе менән эфодты ла алып килгәйне+.




Шаулдың Дауытты баҫтырыуы

7Шаулға Дауыттың Ҡығилаға килгәнен хәбәр иттеләр. Шаул:

– Алла Үҙе уны минең ҡулыма тотторҙо: Дауыт, ҡапҡалары һәм йоҙаҡтары булған ҡалаға инеп, үҙен үҙе бикләне, – тине.

8Шаул, Дауытты һәм уның кешеләрен Ҡығилаға барып ҡамауға алыр өсөн бөтә ғәскәрен яуға саҡырҙы.
9Дауыт Шаулдың яман ниәте тураһында белгәс, Әвйәҫәр ҡаһинға эфодты килтерергә ҡушты+.
10Дауыт Раббыға:

– Эй Исраил Аллаһы Раббы! Мин ҡолоң ишеттем: Шаул Ҡығилаға килеп, минең арҡамда ҡаланы тар-мар итергә теләй.
11Ҡығила халҡы мине уның ҡулына тотоп бирерме? Ҡолоң ишеткәнсә, Шаул бында килерме? Эй Исраил Аллаһы Раббы, ҡолоңа белдерһәңсе! – тип мөрәжәғәт итте.

– Килер, – тип яуап бирҙе Раббы.

12– Ҡығила халҡы кешеләрем менән мине Шаул ҡулына тотоп бирерме? – тип һораны Дауыт.

– Бирер, – тине Раббы.

13Бынан һуң Дауыт, янындағы алты йөҙгә яҡын кеше менән Ҡығиланан сығып, урындан-урынға күсеп йөрөй башланы. Дауыт Ҡығиланан ҡасып киткән тигән хәбәрҙе ишеткән Шаул унда барыу уйынан кире ҡайтты+.




Дауыттың таулы Йәһүҙәгә ҡасыуы

14Дауыт сүлдәге ышыҡ урындарҙа, Зиф сүленең таулығында йәшеренеп ятты. Шаул уны туҡтауһыҙ эҙәрләне, әммә Алла Дауытты уның ҡулына бирмәне+.

15Дауыт, Зиф сүлендәге Хорешта торғанда, Шаулдың уны үлтереү ниәте менән юлға сыҡҡаны хаҡында ишетте.
16Шаулдың улы Йонаҫан, Хорешҡа Дауыт янына килеп, уның Аллаға өмөтөн нығытып китте.

17– Ҡурҡма, атайым Шаул һине таба алмаясаҡ. Исраилда һин батшалыҡ итәсәкһең, ә мин һинән ҡала икенсе кеше булырмын. Быны атайым Шаул да белә, – тине+.

18Улар икәүләп Раббы алдында вәғәҙәләштеләр. Дауыт Хорешта ҡалды, ә Йонаҫан өйөнә ҡайтып китте+.

19Зиф ҡалаһы кешеләре, Гивғаға барып, Шаулға:

– Дауыт беҙҙә, Йешимондың көньяғындағы Хахила ҡалҡыулығында, Хорешта ҡасып ята+.
20Эй батша, ҡасан теләйһең, шунда кил. Ә беҙ уны батшаның ҡулына тотоп бирербеҙ, – тинеләр.

21Шаул уларға:

– Мине ҡайғыртҡанығыҙ өсөн һеҙгә Раббының бәрәкәте яуһын, – тине. –
22Барығыҙ, тағы бер мәртәбә тикшереп сығығыҙ. Дауыт ҡайһы ерҙә йәшенеп йөрөй, уны кемдәр күргән – яҡшылап һораштырығыҙ. Әйтеүҙәренсә, ул ғәйәт хәйләкәр икән.
23Бөтә йәшенгән ерҙәрен асыҡлағыҙ, шунан миңә дөрөҫ кенә мәғлүмәт менән кире килегеҙ. Шунда мин һеҙҙең менән барырмын. Әгәр ҙә ул шул төбәктә булһа, Йәһүҙәнең бөтә нәҫелдәрен аҡтарып булһа ла табасаҡмын.

24Шунан тегеләр, юлға ҡуҙғалып, Шаулдан алда Зифҡа ҡайтты. Ул осорҙа Дауыт үҙенең кешеләре менән Ғарава тигеҙлегенең Йешимондан көньяҡта булған өлөшөндә, Мағон сүлендә ине+.
25Шаул үҙенең кешеләре менән уны эҙләргә сыҡты. Әммә Дауытҡа был турала хәбәр иттеләр һәм ул Мағон сүлендәге ҡаялыҡҡа йәшенде. Шаул, был турала ишетеп, шунда Дауытты баҫтырып китте.
26Шаул тауҙың бер яғынан килә, ә Дауыт үҙенең кешеләре менән уның икенсе яғында ине. Дауыт батшанан ҡасып ҡотолорға тырыша, Шаул иһә яугирҙәре менән Дауытты һәм уның кешеләрен ҡамап алып ҡулға төшөрөргә маташа.
27Шул саҡ бер сапҡын килеп Шаулға:

– Ҡайта һал! Илгә пелештиҙәр һөжүм итте, – тип хәбәр һалды.

28Шаул, Дауытты баҫтырыуҙан туҡтап, кире боролдо һәм пелештиҙәргә ҡаршы китте. Шуға күрә был урынды Сәлеғ-Һаммахлеҡот* тип атанылар.

Инеш һүҙ


Ғамос пәйғәмбәр китабы

Ғамос – телмәре айырым китапты хасил иткән беренсе пәйғәмбәр. Ул Алла ихтыярын еткергән саҡтарҙа, йәһүд халҡы ике дәүләткә бүленеп йәшәгән була. Көньяҡта – Йәһүҙә, уның баш ҡалаһы – Йәрүсәлим. Төньяҡта – Исраил, сәйәси баш ҡалаһы – Самария, ә мөһим дини үҙәге Бейт-Ил ҡалаһы була.

Ғамос үҙе Йәһүҙәлә Бейт-Ләхәмдән алыҫ түгел Теҡоға тигән ҡасабала көтөүсе булған. Ул беҙҙең эраға тиклем VІІІ быуатта йәшәгән. Исраилдарҙан Үҙенең ни көткәнен белдерергә тип, Алла уны Төньяҡ дәүләткә ебәрә. Һүҙ бик күп гонаһтарҙан тәүбәгә килеү тураһында бара: халыҡ мәжүсилеккә тайпылған, үҙ-ара мөнәсәбәттәрҙә лә ғәҙеллек һәм миһырбанлылыҡты онотҡан.

Китап тирә-йүндәге халыҡтарҙы фашлауҙан башлана һәм шунан һуң ғына Исраилдың үҙенә күсә (1–2-се бүлектәр); артабан Исраил халҡының гонаһтарын берәмләп фашлау һәм Алланың ниндәй хөкөм ебәрәсәген һүрәтләү китә (3–6-сы бүлектәр); шунан һуң Алланың Ғамосҡа Исраилды ниндәй яҙмыш көтәсәген асҡан күренмештәр ебәреүе тасуирлана (7–9-сы бүлектәр). 7-се бүлектә Амасъяһ ҡаһин менән Яровғам батшаның әйтелгәндәрҙе нисек ҡабул итеүе айырым урын алып тора: уларҙы Раббы ни әйткәне ҡыҙыҡһындырмай, уларға тик үҙҙәренең хакимлығы ғына мөһим.

Әммә исраилдар Ғамостың киҫәтеүҙәренә әһәмиәт бирмәй. Һөҙөмтәлә, беҙҙең эраға тиклем 722 йылда Ассирия (йәки Ашшур) империяһы Самарияны буйһондора, бик күп исраилдарҙы әсирлеккә ала һәм төрлө илдәргә тарата.

1

11Теҡоғала һарыҡ үрсетеүселәрҙең береһе булған Ғамостың һүҙҙәре. Йәһүҙә батшаһы Ғуззияһ һәм Исраил батшаһы Йеһоаш улы Яровғам хакимлыҡ иткән осорҙа, ер тетрәрҙән ике йыл алда, Ғамосҡа Исраил тураһында күренмеш булды+.

2Ғамос былай тине:


«Сиондан гөрһөлдәй Раббы,

Йәрүсәлимдән Уның тауышы күкрәй,

Көтөүлектәр тотош сатнап кибә,

Кармәл тауының түбәһе ҡорой»+.




Раббының Дамаскты язалаясағы

3Раббы былай ти:


«Дамаск енәйәт артынан енәйәт ҡыла,

Енәйәттәре саманан ашты.

Минең ҡарарым ҡаты:

Тимер тешле ашлыҡ һуҡҡыс менән

Ғилғәдте төйгәнгә күрә,+

4Хазаилдың һарайына ут төртәм,

Ялҡын Бен-Һадад ҡәлғәһен ялмап йотор!+

5Дамаск ҡапҡаларының биген ватам,

Авен үҙәнендәге тәхет хужаһын,

Бейт-Ғәдәндә хакимлыҡ таяғын тотҡанды юҡ итәм,

Арамиҙар Ҡыйрға һөрөлөр», – ти Раббы+.






Раббының пелештиҙәрҙе язалаясағы

6Раббы былай ти:


«Газа енәйәт артынан енәйәт ҡыла,

Енәйәттәре саманан ашты.

Минең ҡарарым ҡаты:

Халҡымды тотош ауылдары менән әсиргә алып

Эдомға һатып ебәргән өсөн+

7Газа диуарҙарына ут төртәм,

Ҡәлғәләрен ялҡын ялмап йотор!

8Ашдодтағы тәхет хужаһын,

Ашҡылонда хакимлыҡ таяғы эйәһен юҡҡа сығарам;

Мин Ғәҡронға ҡаршы ҡул күтәрәм,

Имен ҡалған пелештиҙәр юҡ булыр!» – ти Раббы Хаким+.






Раббының Тирҙы язалаясағы

9Раббы былай ти:


«Тир енәйәт артынан енәйәт ҡыла,

Енәйәттәре саманан ашты.

Минең ҡарарым ҡаты:

Туғандарса килешеүҙе онотоп,

Халҡымды тотош ауылдары менән әсиргә алып

Эдомға һатып ебәргән өсөн+

10Тирҙың диуарҙарына ут төртәм,

Ҡәлғәләрен ялҡын ялмап йотор!»






Раббының Эдомды язалаясағы

11Раббы былай ти:


«Эдом енәйәт артынан енәйәт ҡыла,

Енәйәттәре саманан ашты.

Минең ҡарарым ҡаты:

Ҡылыс тотоп туғанын ҡыуа төшкән,

Аяу тигән нәмәне онотоп,

Туғанына гел асыу һаҡлаған,

Ярһыуына баш булмаған өсөн,+

12Теманға Мин ут төртәм,

Босра ҡәлғәләрен ялҡын ялмап йотор!»






Раббының ғаммондарҙы язалаясағы

13Раббы былай ти:


«Ғаммондар енәйәт артынан енәйәт ҡыла,

Енәйәттәре саманан ашты.

Минең ҡарарым ҡаты:

Биләмәләрен киңәйткән саҡта

Ғилғәдтә ауырлы ҡатындарҙың

Ҡорһаҡтарын бүҫкән өсөн,+

14Рабба диуарҙарына ут төртәм,

Алыш көнөндә һуғыш ораны,

Дауыл көнөндә ғәрәсәт олоуы аҫтында

Ҡәлғәләрен ялҡын ялмап йотор!+

15Батшалары менән түрәләре

Һәммәһе һөргөнгә китер», – ти Раббы+.

Раббының Моавты язалаясағы

21Раббы былай ти:


«Моав енәйәт артынан енәйәт ҡыла,

Енәйәттәре саманан ашты.

Минең ҡарарым ҡаты:

Эдом батшаһының һөйәктәрен

Көлгә ҡалдырып мәсхәрә иткән өсөн+

2Моавҡа Мин ут төртәм.

Ҡирйоҫ ҡәлғәләрен ялҡын ялмап йотор –

Моав һуғыш шау-шыуы, борғо тауышы,

Яу ораны аҫтында һәләк булыр+.

3Уларҙың араһынан хакимдарын юҡ итәм,

Бөтә башлыҡтарын ҡырып бөтәм», – ти Раббы.






Раббының Йәһүҙәне язалаясағы

4Раббы былай ти:


«Йәһүҙә енәйәт артынан енәйәт ҡыла,

Енәйәттәре саманан ашты.

Минең ҡарарым ҡаты:

Раббы ҡанунынан ваз кисеп,

Уның ҡағиҙәләрен тотмаған өсөн,

Мин уларҙы язаһыҙ ҡалдырмайым.

Аталары эйәргән ялған боттар

Уларҙың тура юлдан аҙаштырҙы+.

5Мин Йәһүҙәгә ут төртәм,

Йәрүсәлим ҡәлғәләрен ялҡын ялмап йотор»+.






Раббының Исраилды язалаясағы

6Раббы былай ти:


«Исраил енәйәт артынан енәйәт ҡыла,

Енәйәттәре саманан ашты.

Минең ҡарарым ҡаты:

Тәҡүә кешене – көмөш тингә,

Ярлы-ябағаны бер пар ҡатаға һатҡан өсөн

Уларҙы язаһыҙ ҡалдырмайым+.

7Фәҡирҙәрҙе туҙанға һалып тапайҙар,

Сараһыҙҙың юлын быуалар.

Аталы-уллы бер ҡатын менән ятып,

Изге исемемде хурлайҙар+.

8Һәр ҡорбан усағының янында

Аманат итеп килтерелгән кейем өҫтөндә

Рәхәтләнеп тән яҙалар;

Ғәйеп өсөн тип түләткән шарапты

Алла йортонда тартынмай эсәләр.






9Ә Мин Исраил хаҡына

Кедрҙай буйсан, имәндәй мәғрур

Әмөриҙәрҙе юҡ иттем,

Осонан тамырына тиклем тураҡланым+.

10Мин һеҙҙе Мысырҙан алып сығып,

Әмөриҙәр ерен бирер өсөн,

Ҡырҡ йыл буйы сүлдә юл күрһәттем+.

11Улдарығыҙҙы пәйғәмбәр иттем,

Егеттәрегеҙҙән нәзирҙәр билдәләнем.

Шулай түгелме ни, исраилдар? –

Раббы шулай тип белдерә. –+

12Ә һеҙ нәзирҙәргә шарап эсерҙегеҙ,

Пәйғәмбәрҙәргә пәйғәмбәрлек итмәҫкә бойорҙоғоҙ.

13Тиҙҙән һеҙгә бына нимә булыр:

Көлтә тейәлгән арба менән иҙгән һымаҡ

Мин дә һеҙҙе иҙәсәкмен.

14Етеҙҙең ҡасырға хәле ҡалмаҫ,

Көслөнө ҡеүәте ташлап китер,

Ҡаһарман үҙенең йәнен ҡотҡара алмаҫ+.

15Уҡсы аяғында ҡала алмаҫ,

Аяғы етеҙ булған ҡасып өлгөрмәҫ,

Һыбайлы ла йәнен ҡотҡара алмаҫ.

16Хатта иң ғәййәр яугир ҙә

Ҡоралын ташлап ҡасыр», – тип белдерә Раббы.

Исраилдың һайлап алыныуы һәм язаға тарттырылыуы

31Ошо һүҙҙе тыңлағыҙ, исраилдар! Раббы уны һеҙҙең хаҡта, Мысыр еренән алып сыҡҡан был нәҫелдең бөтәһенә әйтә+.


2«Ерҙәге бөтә нәҫелдәр араһынан

Мин тик һеҙҙе генә һайлап алдым,

Шуға ла гонаһтарығыҙ өсөн

Һеҙҙән бик ҡаты һораясаҡмын!»+






3Ике кеше үҙ-ара һөйләшмәйенсә

Бергәләшеп юлға сығырмы?

4Ҡорбаны булмаған арыҫлан

Урманда үкерерме?

Әгәр ҙә емтек алып ҡайтмаһа,

Йәш арыҫлан ояһында ырылдармы?

5Ылыҡтырырлыҡ ем һалынмаһа,

Ерҙәге тоҙаҡҡа ҡош төшөрмө?

Бер нәмә лә эләкмәһә,

Тоҙаҡ ерҙән ҡуҙғалырмы?

6Ҡалала борғо ҡысҡыртырҙармы,

Ҡурҡырға сәбәп булмаһа?

Раббы Үҙе ебәрмәһә,

Ҡалаға афәт килерме+?

7Раббы Хаким ҡолдары пәйғәмбәрҙәргә

Ниәтен асмайынса, һис ғәмәл ҡылмай+.

8Арыҫлан үкергәндә

Кем ҡурҡыуға ҡалмаҫ?

Раббы Хаким һөйләй башлаһа,

Кем пәйғәмбәрлек ҡылмаҫ+?






Раббының Исраилды һәм Самарияны хөкөм итеүе


9Ашдод ҡәлғәләрендә иғлан итегеҙ,

Мысыр ерендәге нығытмаларҙа белдерегеҙ:

«Самарияның тау баштарына артылығыҙ,

Эсендәге башбаштаҡлыҡты күрегеҙ:

Унда ҡыҫырыҡлау, иҙеү хөкөм һөрә!»+

10«Ғәҙел йәшәй белмәй улар, – тип белдерә Раббы. –

Улар ҡәлғәләренә залимлыҡ менән,

Талаш-тартыш менән байлыҡ йыя»+.

11Шуға күрә Раббы Хаким былай ти:

«Дошман килеп илеңде ҡамар, Самария,

Һине ҡеүәтеңдән яҙҙырып,

Ҡәлғәләрегеҙҙе тотош талар»+.





12Раббы былай ти:

«Ҡайсаҡ көтөүсе ике тояҡ йә ярты ҡолаҡ ҡына эләктереп өлгөрә – арыҫлан талаған малдан ни бары шулар ҡалған була. Ана шулай Самарияла йәшәгән исраилдарҙан да диван арҡаһы менән һике тояғы ғына тороп ҡалыр».




13«Тыңлағыҙ һәм Яҡуп нәҫелен иҫкәртегеҙ, –

ти Раббы Хаким, Күк ғәскәрҙәре Аллаһы, –

14Исраилға енәйәте өсөн

Хисап көнө еткән саҡта,

Бейт-Илдәге ҡорбан усаҡтарын да юҡ итәм,

Мөгөҙҙәрен ҡырҡып, ергә ырғытырҙар+.

15Ҡышҡы ла, йәйге лә һарайҙарҙы емерермен,

Фил һөйәге менән биҙәлгән затлы йорттарҙы,

Мөһабәт һарайҙарҙы харабаға әйләндерермен», –

тип белдерә Раббы+.

41Эй һеҙ, Самария тауындағы Башан һыйырҙары*,

Һеҙ, ярлыларҙы ҡыҫырыҡлаған,

Фәҡирҙәрҙе иҙгән, ирҙәренә:

«Ҡайҙа, эсергә алып кил!» – тигән ҡатындар,

Был һүҙҙәргә ҡолаҡ һалығыҙ!+

2Раббы Хаким Үҙенең изгелеге менән ант итә:

«Оҙаҡламай һеҙгә сират етер,

Һәммәгеҙҙе ырғаҡ менән һөйрәрҙәр,

Ҡармаҡҡа эләктереп тартырҙар+.

3Диуарҙағы тишек аша бер-бер артлы

Ҡаланан ситкә алып сығырҙар,

Һармон төбәгенә табан ырғытырҙар», –

тип белдерә Раббы+.






Был ҡорбандарҙы Раббы хуш күрмәй


4«Инде Бейт-Илгә килеп гонаһ ҡылығыҙ,

Гилгалға барып гонаһығыҙҙы арттырығыҙ!

Иртә һайын ҡорбан килтерегеҙ,

Өс көн һайын ғөшөрөгөҙҙө бирегеҙ+.

5Шөкөр саҙаҡаһы итеп әсеткеле икмәк яндырығыҙ,

Нәфел ҡорбаны хаҡында һөрәнләп йөрөгөҙ!

Һеҙ быны эшләргә яратаһығыҙ, исраилдар, –

тип белдерә Раббы Хаким. –+

6Бөтә ҡалаларығыҙҙа тешкә элеп ҡабыр аҙыҡ,

Һәр урында тәғәм ризыҡ ҡалдырманым.

Ләкин Минең хозурыма ҡайтманығыҙ, –

тип белдерә Раббы. –+



7Шуның өсөн дә Мин, ураҡҡа төшөргә өс ай ҡалырҙан алда, һеҙҙе ямғырҙан мәхрүм иттем. Бер ҡалаға ямғыр яуҙырһам, икенсеһенә яуҙырманым. Бер баҫыуҙа ямғыр яуҙы, икенсеһендә – юҡ, шуға ул ҡороно+.
8Ике-өс ҡала халҡы бер булып күрше ҡалаға һыу эҙләп юлланды, ләкин унда ла туя эсерлек һыу тапманы. Ләкин һеҙ Минең хозурыма ҡайтманығыҙ, – тип белдерә Раббы. –

9Һеҙҙең сәсеүлектәрегеҙҙе ҡыуан ел көйҙөрҙө, онло ысыҡ бөтөрҙө. Һеҙҙең емеш баҡсаларын, йөҙөм, инжир, зәйтүн ағастарын саранча баҫты. Ләкин һеҙ Минең хозурыма ҡайтманығыҙ, – тип белдерә Раббы. –+

10Мин һеҙгә, ҡасандыр Мысырға ебәргән һымаҡ, үләт ебәрҙем. Һеҙҙең егеттәрегеҙҙе ҡылыс менән ҡырҙым, аттарығыҙҙы дошмандар ҡыуып алып китте. Мин һеҙҙе мәйеттәрҙең һаҫығын еҫкәргә мәжбүр иттем. Тик барыбер һеҙ Минең хозурыма ҡайтманығыҙ. – Раббы шулай тип белдерә. –+

11Нисек Содом менән Ғамораның аҫтын өҫкә әйләндерһәм, һеҙҙең ҡайһы берәүҙәрегеҙҙе лә шулай һәләк иттем. Һеҙ ут эсенән тартып алынған торонбаш хәлендә булдығыҙ. Шунда ла һеҙ Минең хозурыма ҡайтманығыҙ. – Раббы шулай тип белдерә. –+

12Шуның өсөн дә Мин һиңә шуны ҡылам, Исраил. Мин һиңә шулай эшләргә йыйынғас, Исраил, Аллаңды ҡаршыларға әҙерлән!»




Исеме Уның – Раббы,


Күк ғәскәрҙәре Аллаһы


13Бына Ул – тауҙарҙы ҡорған, елде бар ҡылған,

Кешеләргә Үҙ ниәттәрен белдергән,

Таң яҡтыһын ҡараңғыға әүерелдергән,

Ерҙең армыттарынан атлаған,

Исеме Уның – Раббы, Күк ғәскәрҙәре Аллаһы!+

Исраил тураһында матәм йыры

51Эй Исраил нәҫеле, ҡолаҡ һалығыҙ. Һеҙҙең хаҡта матәм йыры йырлайым.


2Ғиффәтле ҡыҙ Исраил йығылды,

Башҡаса ул тора алмаясаҡ.

Үҙ тупрағында ташландыҡ хәлдә,

Уны күтәреп торғоҙоусы юҡ+.

3Раббы Хаким былай ти:

«Исраилдың бер ҡалаһы

Мең һуғышсыһын яуға сығарһа,

Уларҙың йөҙө генә һау ҡалыр;

Әгәр ҙә йөҙҙө сығарһа,

Тиҫтәһе генә иҫән ҡалыр».






Раббыға ынтылығыҙ


4Раббы Исраил нәҫеленә былай ти:

«Миңә ынтылығыҙ, шунда иҫән ҡалырһығыҙ+.

5Бейт-Илгә йөрөмәгеҙ,

Гилгалға юлланмағыҙ.

Беер-Шәвәғкә барыу урынһыҙ.

Гилгал мотлаҡ әсиргә төшәсәк,

Бейт-Ил бәләгә әйләнәсәк»+.






6Раббыға ынтылығыҙ –

Шул саҡ иҫән ҡалырһығыҙ.

Юҡһа Ул, ялҡын шикелле,

Йософ йортон ялмап алыр.

Бейт-Ил дә дөрләп яныр –

Уны һүндереүсе булмаҫ+.

7Эй һеҙ, ғәҙел хөкөмдө әремгә әйләндереүселәр,

Хаҡлыҡты ергә түңкәрә бәреүселәр – ҡайғы һеҙгә!






Раббының бөйөклөгө


8Өлкәр менән Орионды бар ҡылыусы,

Дөм-ҡараңғыны яҡты таңға,

Яҡты көндө ҡара төнгә әүерелдереүсе,

Диңгеҙ һыуҙарын бергә йыйып,

Ер йөҙөнә түгеүсе –

Исеме Уның – Раббы!+

9Ул көслөләргә һәләкәт ебәрә,

Ҡәлғәне ергә тигеҙләй.






10Ҡала ҡапҡаһы янында хөкөм мәлендә фашлағанды,

Дөрөҫөн һөйләгәнде күрә алмайһығыҙ һеҙ+.

11Игенләтә һалым алып,

Ярлы-ябағаны бөлдөргәнгә күрә,

Шымартылған таштан йорттар һалһағыҙ ҙа,

Унда йәшәү яҙмаҫ һеҙгә.

Гүзәл йөҙөм баҡсалары үҫтереп тә,

Шарабынан ләззәтләнеү насип булмаҫ+.

12Беләм, енәйәттәрегеҙ бик күп,

Гонаһтарығыҙ самаһыҙ ауыр;

Ғәйепһеҙҙе эҙәрләп, ришүәт алаһығыҙ,

Ярлыны ҡала ҡапҡаһы эргәһендә

Хөкөм иткәндә ситкәрәк этәрһегеҙ+.

13Шуға был заман шул тиклем яман,

Хатта аҡыл эйәһе лә телен йотор.






14Яуызлыҡ түгел, яҡшылыҡ эҙләгеҙ –

Бына шунда иҫән ҡалырһығыҙ.

Шул саҡ, үҙегеҙ әйткәнсә, һеҙҙең менән

Күк ғәскәрҙәре Аллаһы Раббы булыр.

15Яуызлыҡты кире ҡағып, яҡшылыҡты үҙ итегеҙ,

Ҡала ҡапҡаһы янында хаҡ хөкөмдө тергеҙегеҙ,

Бәлки, шул саҡ Раббы, Күк ғәскәрҙәре Аллаһы,

Йософ нәҫеленең иҫән ҡалғандарын аяр+.





16Шуның өсөн Раббы, Күк ғәскәрҙәре Аллаһы, Хаким былай ти:


«Бөтә майҙандарҙа – илау-һыҡтау,

Барса урамдарҙа аһ-зар яңғырар.

Игенсене ҡайғы уртаҡлашырға,

Сеңләүселәрҙе матәм көнөнә саҡырырҙар+.

17Арағыҙҙан Мин үткәндә,

Йөҙөм баҡсаларында ла иңрәү торор», – ти Раббы+.






Раббы көнө – ҡараңғылыҡ,


ә яҡтылыҡ түгел


18Раббы көнөн көҫәүселәрҙең башына ҡайғы!

Ниңә һеҙгә Раббы көнө?

Ул яҡтылыҡ түгел, ҡараңғылыҡ+.

19Кеше арыҫландан ҡасып,

Айыуға барып юлыҡҡан кеүек,

Өйөнә йүгереп инеп, ҡулын диуарға ҡуйыуға

Ҡара йылан саҡҡан кеүек,

20Раббы көнө лә шулай –

Яҡтылыҡ түгел, ә ҡараңғылыҡ,

Күҙгә төртһәң күренмәҫлек, унда нур юҡ.






21«Байрамдарығыҙҙы күрә алмайым, кире ҡағам,

Тантаналы йыйындарығыҙҙы хуш күрмәйем, – ти Раббы. –+

22Тотош яндырыу ҡорбандары,

Икмәк саҙаҡаларығыҙҙы килтерһәгеҙ ҙә,

Мин уларҙы хуш күрмәм.

Татыулыҡ ҡорбанына килтергән

Һимертелгән малдарығыҙға боролоп та ҡарамам.

23Шау-шыулы йырҙарыңдан арала Мине,

Лирағыҙҙың ауазын ишеткем килмәй.

24Бының урынына ғәҙеллек – йылға булып,

Хаҡлыҡ кипмәҫ ташҡын булып аҡһын.





25Эй Исраил нәҫеле, сүлдә ҡырҡ йыл буйына һеҙ Миңә ҡорбан йәки икмәк саҙаҡалары килтерҙегеҙме ни+?
26Һындарын үҙегеҙ яһап алған илаһ-батшағыҙ Сиккуҫ һәм Кийун* йондоҙо менән бергә
27Мин һеҙҙе һөргөнгә оҙатам. Дамаскка ғына түгел, унан да йыраҡҡа», – ти исеме Күк ғәскәрҙәре Аллаһы булған Раббы+.

Вайымһыҙ һәм тәкәббер исраилдарға ҡайғы


61Ҡайғы һеҙгә, Сиондағы вайымһыҙҙар,

Самария тауында үҙен именлектә тип һанағандар,

Беренсе булып һаналған халыҡтың затлылары,

Ярҙам һорап, янығыҙға Исраил нәҫеле килгән түрәләр!+

2Барып ҡарағыҙ Калнеға,

Ул ерҙән бөйөк Хамаҫҡа үтеп,

Артабан пелешти Ғаҫына төшөгөҙ:

Һеҙ ул батшалыҡтарҙан ҡеүәтлерәкме?

Әллә биләмәгеҙ уларҙыҡынан ҙурыраҡмы+?

3Афәт көнөн йыраҡ һанап,

Золом тантанаһын тиҙләтәһегеҙ.

4Фил һөйәгенән эшләнгән затлы йыһаздарҙа

Ғәмһеҙ генә йәйелеп ятаһығыҙ;

Йомшаҡ түшәктәрегеҙҙә рәхәтләнеп

Көтөүҙәге бәрәстәрҙең, аҙбарҙағы башмаҡтарҙың

Һимеҙерәген ҡайыраһығыҙ;

5Лира сиртеп йыр һуҙаһығыҙ,

Гүйә, Дауыт кеүек оҫта уйнайһығыҙ.

6Иң затлы хушбуйҙар һөртөнөп,

Ҡорбан сеүәтәләренән шарап һемерәһегеҙ,

Ә Йософ нәҫеленең афәте һеҙҙе һис ҡайғыға һалмай.

7Шуға күрә һөргөнгә иң тәүҙә китерһегеҙ,

Унда кәйеф-сафаға урын булмаҫ.

8Раббы Хаким Үҙе менән ант итә,

Раббы, Күк ғәскәрҙәре Аллаһы, былай ти:

«Яҡуптың тәкәбберлегенән екһенәм,

Уның ҡәлғәләрен күрә алмайым.

Бар халҡы менән ҡалаһын

Дошман ҡулына тапшырам»+.





9Әгәр берәй йортта ун кеше ҡалһа, улары ла үлер.
10Яндырыр өсөн мәйетте алырға килгән туғаны, уны өйҙән сығарғанда, эстә ҡалыусынан: «Унда һинең менән кем бар?» – тип һорар. Тегеһе: «Бер кем дә юҡ», – тип яуап бирер. Шул саҡ ул: «Шым! Раббы исемен телгә алма», – тиер. 



11Тиҙҙән Раббы бойороҡ бирер ҙә,

Ҙур йорттар селпәрәмә килер,

Бәләкәй йорттар емерелеп төшөр.

12Аттар ҡаяла сабамы?

Үгеҙҙәр диңгеҙ һөрәме?

Ә һеҙ ғәҙел хөкөмдө – ағыуға,

Хаҡлыҡ емешен әсе әремгә әйләндерҙегеҙ.

13Ло-Деварҙы* алдыҡ, тип һөйөнәһегеҙ,

Ҡарнаимды* үҙ көсөбөҙ менән яуланыҡ, тиһегеҙ.






14– Эй Исраил нәҫеле, тиҙҙән Мин

Һеҙгә ҡаршы бер ҡәүемде ҡотортам, –

Раббы, Күк ғәскәрҙәре Аллаһы, шулай ти. –

Улар һеҙҙе Лево-Хамаҫтан алып

Ғарава үҙәненә тиклем иҙәсәк.

Саранча, ут ямғыры һәм ауыртмаҡ

71Раббы Хаким миңә шундай күренмеш иңдерҙе: бына батша өлөшөнә төшкән иген йыйылып, баҫыуҙар ҡабат йәшелләнә башлағас, Ул саранча тубы хасил итте+.
2Саранча ерҙәге бар үләнде, сәсеүлектәрҙе ашап бөттө, һәм мин:

– Эй Раббы Хаким, ярлыҡаһаңсы. Яҡуп нәҫеле нисек түҙер? Ул бик аҙ һанлы бит, – тинем.

3Шунан Раббы кире уйланы:

– Был хәл булмаясаҡ, – тине+.

4Раббы Хаким минең күҙ алдыма түбәндәге күренеште баҫтырҙы: бына Ул, халҡын хөкөм итмәк булып, ут саҡырҙы. Ут диңгеҙ һыуҙарын төбөнә тиклем ялмап йотто, ерҙең бер өлөшө лә янды.
5Һәм мин:

– Эй Раббы Хаким, туҡтаһаңсы, улайтма. Яҡуп нәҫеле нисек түҙер? Ул бик аҙ һанлы бит, – тинем.

6Раббы Хаким кире уйланы:

– Был булмаясаҡ, – тине.

7Ул миңә тағы бер нәмә күрһәтте: бына Ул, бөйөк Хаким, текә диуар өҫтөндә тора, Уның ҡулында – ҡурғаш ауыртмаҡ.
8Раббы минән:

– Нимә күрәһең, Ғамос? – тип һораны. Мин:

– Ҡурғаш ауыртмаҡ, – тип яуап бирҙем. Шунан бөйөк Хаким:

– Бына Мин ауыртмаҡты халҡым Исраил араһына урынлаштырам.* Башҡаса Мин уларҙы ғәфү итмәйәсәкмен, – тине. –+


9Исхаҡ нәҫеленең табыныу ҡалҡыулыҡтары юҡҡа сығыр,

Исраилдың мөҡәддәс урындары емерелер,

Яровғам батша йортона ҡаршы ҡылыс күтәрермен+.






Ғамос менән Бейт-Ил ҡаһины Амасъяһ

10Бейт-Ил ҡаһины Амасъяһ Исраил батшаһы Яровғамға:

– Ғамос исраилдар араһында һиңә ҡаршы ҡотҡо тарата. Уның һөйләгән һүҙҙәрен ер күтәрерлек түгел, – тип әйтеп ебәрҙе. –+
11Сөнки Ғамос былай ти:


«Яровғам ҡылыстан үләсәк,

Исраил халҡы үҙ еренән һөргөнгә ебәреләсәк»+.



12Бына һуң Амасъяһ Ғамосҡа:

– Эй әүлиә, хәҙер үк бынан Йәһүҙәгә кит, унда пәйғәмбәрлек итеп, тамаҡ туйҙыр+.
13Инде Бейт-Илдә пәйғәмбәрлек итмә. Был батшаның изге урыны, батшалыҡтың ҡорамы! – тине+.

14Ғамос Амасъяһҡа:

– Мин пәйғәмбәр ҙә, пәйғәмбәр нәҫеленән дә түгелмен. Мин мал ҡарайым һәм ҡырағай инжир ағастарын тәрбиәләйем+.
15Әммә Раббы, мине көтөүҙәремдән айырып: «Бар, Минең халҡым исраилдарға пәйғәмбәрлек ҡыл», – тип ҡушты.
16Ә хәҙер Раббы һүҙенә ҡолаҡ һал! Һин миңә: «Исраилға ҡаршы пәйғәмбәрлек ҡылма, Исхаҡ нәҫеленә ҡаршы һөйләмә», – тип әйтәһең+.

17Шуға күрә Раббы былай ти:


«Ҡатының ҡалала фәхишә булыр,

Ул-ҡыҙҙарың ҡылыстан һуйылыр,

Ереңде бүлгеләп алырҙар,

Үҙең иһә хәрәм бер илдә үлерһең.

Исраил халҡы үҙ тупрағынан

Һөргөнгә ҡыуылыр, ҡыуылмай ҡалмаҫ».

Бешкән емеш тулы кәрзин

81Раббы Хаким миңә бына нимә күрһәтте: имеш, алдымда бешкән емеш тулы кәрзин тора+.
2Ул минән:

– Нимә күрәһең, Ғамос? – тип һораны.

Мин:

– Кәрзин тулы өлгөрөп еткән емеш күрәм, – тип яуап бирҙем.

Раббы миңә былай тине:


«Халҡым Исраил хөкөм өсөн өлгөрөп етте,

Башҡаса уны ғәфү итмәйәсәкмен+.

3Ул көн һарайҙағы йырҙар илау-һыҡтау менән алмашыныр, –

тип белдерә Раббы Хаким, –

Һәр урында мәйет тулып ятыр. Шым!»






Ҡайғы көндәре етә


4Өлөшһөҙҙәрҙе ҡыҫырыҡлаған,

Илдәге ярлыларҙың башын ашағандар, тыңлағыҙ!

5«Яңы ай байрамы ҡасан үтер инде,

Ашлыҡ һата башлар инек.

Шәмбе ҡасан уҙыр инде,

Иген сауҙаһын асыр инек.

Үлсәмде кәметеп, хаҡты арттырып,

Еткерә үлсәмәй отор инек+.

6Хәйерсене – көмөш тингә,

Ярлыны – бер пар ҡатаға

Һатып алып булыр ине.

Кәбәген дә һата алыр инек», – тиһегеҙ һеҙ+.






7Раббы Яҡуптың ғорурлығы менән ант итте:

«Уларҙың ҡырын эштәрен мәңге онотаһым юҡ.

8Бының өсөн нисек ер ҡалтырамаһын да

Унда йәшәгән халыҡтар ҡайғыға тарымаһын?

Бөтөн ер Нил һыуындай тулҡынланыр,

Ҡабарыр ҙа Мысыр йылғаһы шикелле шиңеп ҡалыр+.






9Шул сағында, – тип белдерә Раббы Хаким, –

Төш мәлендә ҡояшты байытам,

Яҡты көндө төнгә әйләндерәм+.

10Байрамдарығыҙҙы ҡайғыға,

Йырҙарығыҙҙы илау-һыҡтауға әүерелдерәм.

Өҫтөгөҙгә ҡыл туҡыма урандырам,

Сәсегеҙҙе ҡырҙырып ташлайым,

Яңғыҙ улына йәш түккән һымаҡ, һыҡтау торор,

Ахыры сикһеҙ әсенеш булыр»+.






11Раббы Хаким былай тип белдерә:

«Бына шундай көндәр килә,

Был илгә ҡытлыҡ ебәрәм,

Аҙыҡҡа һәм һыуға түгел,

Раббы һүҙҙәренә ҡытлыҡ булыр+.

12Кешеләр Раббының һүҙен эҙләр:

Диңгеҙҙән-диңгеҙгә юлланыр,

Төньяҡтан көнсығышҡа олағыр,

Ни хәтле гиҙһә лә ил буйлап,

Уны таба алмаясаҡ.

13Ул көндө гүзәл ҡыҙҙар, егеттәр,

Һыуһыҙлыҡтан сарсап ҡолар.

14Самарияның боттары менән ант итеүселәр,

Йәки: „Һинең илаһың менән ант итәм, Дан“,

Йә: „Беер-Шәвәғкә барған юл менән ант итәм“, – тип әйтеүселәр

Йығылыр ҙа бүтәнсә тора алмаҫ»+.

Раббы язаһынан ҡотолоу юҡ

91Ҡорбан усағы янында торған бөйөк Хакимды күрҙем, Ул былай тине:


«Таяу бағаналарының башына ҡаты итеп һуҡ,

Тупһаларына тиклем тетрәһен;

Әйҙә, улар ишелеп, кешеләрҙең башына төшһөн!

Иҫән ҡалғандарын ҡылыс менән һуям:

Ҡасып ҡотолғандар булмаясаҡ+.

2Үлеләр донъяһына төшһәләр ҙә,

Унда ла ҡулым барып етәсәк.

Күккә менеп ҡасһалар ҙа,

Унан да һөйрәп төшөрәсәкмен+.

3Кармәл тауының башына ҡасһалар,

Унда ла эҙләп табып тотормон.

Күҙ алдымдан йыраҡҡа, диңгеҙ төбөнә йәшенһәләр,

Йыланға бойорормон, уларҙы саҡһын+.

4Дошманға әсиргә төшһәләр,

Ҡылысҡа әмер бирәм, уларҙы ҡырһын.

Күҙемде уларҙан алмаясаҡмын,

Әммә яҡшылыҡ өсөн түгел, бәләгә».






Алланың бөйөклөгө


5Раббы Хаким, Күк ғәскәрҙәре Аллаһы,

Ергә ҡағылһа – ер ирер,

Өҫтөндә йәшәгәндәр күҙ йәшенә батыр.

Бөтөн ер йөҙө Нил һыуы кеүек ҡалҡыр ҙа,

Мысыр йылғаһы һымаҡ шиңеп ҡалыр+.

6Торлағын күктә төҙөгән,

Ер өҫтөндә көмбәҙ ҡорған,

Диңгеҙ һыуҙарын йыйып, ер йөҙөнә түккән,

Исеме Уның – Раббы+.






7«Эй исраилдар, һеҙ Минең өсөн

Куш кешеләренә бәрәбәр, – ти Раббы. –

Исраилдарҙы – Мысырҙан,

Пелештиҙәрҙе – Кафторҙан,

Арамиҙарҙы Ҡыйрҙан сығарған Мин түгелме?»+






8Раббы Хаким Үҙ ҡарашын

Гонаһлы батшалыҡҡа йүнәлтте:

«Мин уны ер йөҙөнән юҡ итәм,

Ләкин Яҡуп нәҫелен тотош юҡ итмәйәсәкмен. –

Раббы шулай тип белдерә. –

9Бына Минең әмерем:

Исраилды башҡа ҡәүемдәр араһына таратырға,

Иләк аша үткәрергә,

Таш та үтерлек булмаһын+.

10Халҡым араһынан гонаһлылар,

„Беҙгә афәт килмәй ул,

Ул беҙҙе урап үтер“, – тиеүселәр

Ҡылыстан ҡырылып бөтөр»+.






Исраилдың яңырыуы


11«Ул көн Дауыттың ҡолаған сатырын торғоҙам,

Тишеген-тошоғон һылайым,

Ҡаҡшаған ерҙәрен йүнәтәм,

Элекке көндәрҙәге хәленә ҡайтарам+.

12Һөҙөмтәлә, Минең халҡым

Эдомдың ҡалдыҡ-боҫтоҡ кешеләрен,

Хакимлығым аҫтындағы барса ҡәүемдәрҙе еңер», –

ти быларҙы эшләйәсәк Раббы.






13«Шундай көн килер, – ти Раббы, –

Һабансы һөрөргә сығыр – ә ураҡсы унан китмәгән,

Сәсеүсе баҫыуға сығыр – ә унда һаман йөҙөм һығалар,

Тауҙарҙан йылға булып татлы шарап аға,

Ҡалҡыулыҡтарҙан һарҡыла+.

14Мин Үҙ халҡым Исраилдың

Яҙмышын яңынан үҙгәртермен:

Кешеһеҙ ҡалған ҡалаларҙа

Йорттар һалып йәшәрҙәр,

Йөҙөм ағастары ултыртып,

Шараптан өҙөлмәҫтәр,

Баҡсалар үҫтереп, емеш ашарҙар+.

15Уларҙы үҙ ерҙәрендә төпләндерәм,

Бынан ары Мин биргән тупраҡтан

Халҡымды һис кем йолҡоп ала алмаҫ!» –

Аллаң Раббы шулай ти.









* 4:1 Башан һыйырҙары – Пәйғәмбәр шулай тип Самарияның затлы ҡатындарын атай. Иордандан көнсығышта урынлашҡан ул таулы, уңдырышлы тупраҡлы төбәк үҙенең һыйырҙары һәм көтөүлектәре менән дан тоткан.

* 5:26 Сиккуҫ һәм Кийун – мәжүсиҙәр табынған һәм Сатурнды кәүҙәләндергән илаһтар. Бында һүҙ уйнатыу: «сиккуҫ» һүҙе йәһүд телендәге «шиҡҡутс» (ерәнгес) һүҙе менән ауаздаш.

* 6:13 Ло-Девар – йәһүд телендә «юҡ нәмә» тигән мәғәнәлә.

* 6:13 Ҡарнаим – йәһүд телендә «мөгөҙҙәр» тигән мәғәнәлә. Мөгөҙ иһә көс билдәһе булған.

* 7:8 …Мин ауыртмаҡты халҡым Исраил араһына урынлаштырам… – Ауыртмаҡ менән үлсәү ебе – төҙөүселәр ҡорамалы, әммә «ІV Батшалар» китабының 21:13; «Ишағыяһ»тың 28:17; 34:11-се аяттарында улар емереү символдары: иҫке биналарҙы емергәндән һуң ғына улар урынына яңыларын төҙөргә мөмкин.

+ 9:11 Ғмл 15:16-18

+ 9:13 Йои 3:18

+ 9:14 Әйп 3:14, Ишғ 58:12, Ишғ 61:4, Йер 31:5



Ҡушымталар

	Һүҙлек


	Шәжәрә


	Исемдәрҙең бирелеше


	Үлсәмдәр, ауырлыҡ берәмектәре


	Аҡса берәмектәре


	Боронғо ҡулъяҙмалар


	Географик карталар

Тирҙың хакимына ҡаршы пәйғәмбәрлек

281Миңә Раббы һүҙе булды:

2– Эй әҙәм улы, Тирҙың хакимына әйт! Раббы Хаким былай ти:


«Һин тәкәбберләнеп киттең:

„Мин – алламын,

Диңгеҙҙәрҙең ҡуйынында

Алла тәхетендә ултырам“, – тинең.

Аҡылың менән үҙеңде

Аллаға тиңмен тип һанаһаң да,

Һин алла түгел, әҙәмһең+.

3Эйе, Даниилдан аҡыллыраҡһың;

Һинән йәшерен бер ниндәй сер юҡ+.

4Зирәклегең һәм зиһенең менән

Үҙеңә байлыҡ тупланың,

Хазина һаҡлағысыңды

Алтын-көмөш менән тултырҙың+.

5Сауҙаға һәләтең менән

Зиннәттәреңде арттырҙың.

Әммә байлығың арҡаһында тәкәбберләндең.



6Шуға күрә Раббы Хаким былай ти:


Аҡылың менән үҙеңде

Аллаға тиңмен тип һанаған өсөн,

7Һиңә ҡаршы Мин яттарҙы,

Ҡәүемдәрҙең яуыздарын ебәрәм;

Күркәмлегеңә, аҡылыңа ҡаршы улар

Ҡылыстарын ҡындан һурасаҡ,

Гүзәллегеңде нәжесләйәсәк.+

8Һине ҡәбергә төшөрәсәктәр,

Һин диңгеҙҙәр ҡуйынында

Ҡурҡыныс үлемдән һәләк буласаҡһың.

9Шул саҡ йәнеңде ҡыйыусы ҡаршыһында

„Мин – алла“ тип әйтерһеңме?

Һине үлтергәндәрҙең ҡулында

Һин – алла түгел, әҙәмһең.

10Һин яттарҙың ҡулынан

Сөннәтһеҙҙәр әжәле менән үлерһең.

Мин, Раббы, әйттем быны», – тип белдерә Раббы Хаким+.






Тир батшаһының ҡолаясағы тураһында

11Миңә Раббы һүҙе булды:

12– Эй әҙәм улы, Тир батшаһы тураһында һыҡтау йыры йырла. Әйт уға, Раббы Хаким былай ти:


«Һин камиллыҡтың мөһөрө,

Аҡылдың бөтөнлөгө,

Гүзәллектең тажы инең+.

13Һин Ғедәндә – Алла баҡсаһында – инең;

Аҫыл таштар менән биҙәлгәйнең:

Ҡыҙыл яҡут, хризолит, алмас,

Һары яҡут, оникс, йәшмә,

Зәңгәр яҡут, фирүзә һәм зөбәржәт –

Барыһы ла алтын менән тирәсләнгән.

Улар яратылған көнөңдә үк әҙер ине+.

14Һине, ҡанаттары йәйелгән кирубты,

Ҡурсалаусы итеп билдәләнем,

Алланың изге тауында булдың,

Янар таштар араһында гиҙҙең+.

15Яратылған көнөңдән алып,

Яуызлығың табылғанға тиклем

Һин тоғро юлдан йөрөнөң.

16Сауҙаң арта барған һайын

Яуызлыҡҡа тулдың, гонаһ ҡылдың.

Шуға күрә нәжес әйбер кеүек

Һине Алла тауынан бырғаным,

Янар таштар араһынан ҡыуҙым

Эй һин, ҡурсалаусы кируб!

17Матурлығыңа маһайып эреләндең,

Балҡышыңдан юйылды аҡылың.

Шуға күрә һине ергә бәрҙем;

Батшалар алдында хур иттем.

18Һин үҙеңдең сикһеҙ гонаһтарың,

Сауҙаңдағы күп ғәҙелһеҙлегең менән

Изге урындарыңды нәжесләнең.

Мин эсеңдән ут сығарҙым –

Ул һине яндырып юҡ итте.

Барыһының күҙ алдында

Һине көлгә әйләндерҙем.

19Һине белгән бар халыҡтар

Һәләкәтеңә тетрәнде.

Ахырың ҡурҡыныс булды,

Һин мәңгегә юҡҡа сыҡтың»+.






Сидон ҡалаһына ҡаршы пәйғәмбәрлек

20Миңә Раббы һүҙе булды:

21– Эй әҙәм улы, йөҙөңдө Сидонға табан бор, уға ҡаршы пәйғәмбәрлек ит+.
22Әйт, Раббы Хаким былай ти:


«Мин һиңә, эй Сидон, ҡаршы сығам!

Һинең эсеңдә дан ҡаҙанасаҡмын:

Һиндә йәшәгәндәрҙе язалағас,

Үҙемдең мөҡәддәслегемде танытҡас,

Раббы икәнемде беләсәктәр.

23Мин һиңә ҡырғын ебәрәсәкмен,

Урамдарыңда ҡан ағыҙасаҡмын.

Һәр яҡтан эҙәрләүсе ҡылыстан ҡырылғандар

Ҡала уртаһында йығыласаҡ.

Шунда Минең Раббы икәнемде бөтәһе лә беләсәктәр»+.






Алланың Исраил халҡына вәғәҙәһе

24– Бынан ары Исраил халҡының осло сәнскәк, энәле күгән һымаҡ яралаусы, уға ерәнеп ҡараусы күршеләре булмаясаҡ. Шунда улар Минең Раббы Хаким икәнемде беләсәктәр+.

25Раббы Хаким былай ти: «Халыҡтар араһына һибеп таратҡан Исраил халҡын йыйып алып, ҡәүемдәрҙең күҙ алдында Үҙемдең мөҡәддәслегемде танытҡас, улар Мин ҡолом Яҡупҡа биргән ерҙәрендә йәшәйәсәк+.
26Мин уларға ерәнеп ҡараған барлыҡ халыҡтарҙы хөкөм иткәндән һуң, унда хәүефһеҙ йәшәрҙәр, йорттар төҙөрҙәр, йөҙөм баҡсалары үҫтерерҙәр – имен-аман ғүмер итерҙәр. Шунда улар Минең Раббы, уларҙың Аллаһы икәнемде беләсәктәр»+.




29


Мысырға ҡаршы пәйғәмбәрлек

291Һөргөнөбөҙҙөң унынсы йылында, унынсы айҙың ун икенсе көнөндә миңә Раббы һүҙе булды:

2– Эй әҙәм улы, йөҙөңдө Мысыр батшаһы фирғәүенгә табан бор, уға һәм бөтә Мысыр халҡына ҡаршы пәйғәмбәрлек ит+.
3Уларға һөйлә, әйт, Раббы Хаким былай ти: «Эй йылға-ҡултыҡтарың эсендә ятҡан олоғара аждаһа, Мысыр батшаһы фирғәүен, Мин һиңә ҡаршымын. Һин: „Нил йылғаһы минеке, уны үҙем өсөн яһаным“, – тип әйтәһең+.
4Әммә Мин теш ҡаҙналарыңа ырғаҡ кейҙерәсәкмен. Йылға-ҡултыҡтарыңдағы балыҡтарҙы тәңкәләреңә йәбештерәсәкмен. Тәңкәләреңә йәбешкән балыҡтарың менән бергә һине йылғанан һөйрәп сығарасаҡмын+.
5Һине лә, йылғаңдағы барлыҡ балыҡтарҙы ла сүлгә олаҡтырырмын. Һин асыҡ яланда ятырһың һәм һине алып ерләгән кеше булмаҫ. Мин һине, ем итеп, ҡырағай йәнлектәргә, һауалағы ҡоштарға бирәсәкмен+.
6Шул саҡ Мысырҙа йәшәгән һәр кем Минең Раббы икәнемде белер.

Һин халҡым Исраил өсөн ҡамыш терәү генә булдың+.
7Улар ҡулдары менән һиңә тотонғас, ярылдың да яурындарына сәнселдең. Улар һиңә таянғайны, һынып, уларҙы аяҡтан йыҡтың».

8Шуға күрә Раббы Хаким былай ти: «Мин һинең өҫтөңә ҡылыс ебәрәсәкмен, кешеләреңде һәм малдарыңды ҡырасаҡмын+.
9Мысыр бер кешеһеҙ бушлыҡҡа әйләнер. Шунда Минең Раббы икәнемде белерҙәр.

Һин: „Нил минеке, уны мин яһаным“, – тинең.
10Шуға күрә ҡара, һиңә һәм йылға-ҡултыҡтарыңа ҡаршымын. Мысыр ерен Мигдолдан Асуанға, Куштың сигенә тиклем ташландыҡ ергә әйләндерәсәкмен+.
11Ул ергә кеше аяҡ баҫмаҫ, мал-тыуар йөрөмәҫ. Ҡырҡ йыл буйы унда һис кем йәшәмәҫ.
12Мысыр ерен харабаға әйләнгән илдәр араһында иң кешеһеҙ итәсәкмен. Ҡалаларын йән эйәһеҙ ҡалған ҡалалар араһында ҡырҡ йыл буйы буп-буш торғоҙасаҡмын. Мысыр халҡын ҡәүемдәр араһына таратасаҡмын, төрлө илдәргә һибәсәкмен»+.

13Раббы Хаким былай ти: «Ҡырҡ йыл үткәндән һуң уларҙы таралған ҡәүемдәр араһынан йыйып алырмын+.
14Уларҙы әүәлге тормоштарына ирештереп, тыуған ерҙәре Паҫросҡа кире ҡайтарырмын. Шунда улар көсһөҙ генә бер батшалыҡ булыр+.
15Ул бөтә батшалыҡтарҙан да көсһөҙөрәк булыр һәм бүтән бер ҡасан да башҡа ҡәүемдәрҙән өҫтөн була алмаҫ. Башҡа халыҡтар өҫтөнән хакимлыҡ итмәһендәр өсөн Мин уларҙы шулай зәғифләндерермен.
16Халҡым Исраил инде бер ҡасан да үҙ өмөтөн Мысырға бағламаҫ. Мысыр уларға үҙҙәренең Мысырҙан ярҙам һорап ғәйепкә тарыуҙарын хәтерләтеп торор. Шунда улар Минең Раббы Хаким икәнемде белер»+.

17Һөргөнөбөҙҙөң егерме етенсе йылында, беренсе айҙың беренсе көнөндә миңә Раббы һүҙе булды:

18– Эй әҙәм улы, Бабил батшаһы Навуходоносор үҙенең ғәскәрен Тир ҡалаһын ҡамағанда ауыр эш менән ныҡ йонсотто. Яугирҙәренең сәстәре ҡойолоп бөттө, ауыр йөк ташыуҙан яурындары иҙелде. Әммә күргән михнәттәренә ҡарамаҫтан, үҙенә лә, ғәскәренә лә Тирҙан файҙа булманы.
19Шуға күрә Раббы Хаким былай ти: «Бына, Мин Мысырҙы Бабил батшаһы Навуходоносорға бирәм. Әйҙә, уның байлығын талаһын, талап алғандарын ғәскәренә яумал итеп таратһын+.
20Хеҙмәтенә яуап итеп, Мысырҙы уға бирәм, сөнки ул да, ғәскәре лә Минең өсөн эшләне, – тип белдерә Раббы Хаким. –
21Ул көндә Мин Исраил халҡын көслө итәм һәм уларҙың араһында һинең телеңде асам. Шунда улар Минең Раббы икәнемде белер».

Раббының Мысырҙы язалаясағы

301Миңә Раббы һүҙе булды:

2– Эй әҙәм улы, пәйғәмбәрлек итеп әйт, Раббы Хаким былай ти:


«„Аһ ул көн!“ – тип һыҡтағыҙ.

3Сөнки ул көн яҡынлашты,

Раббының көнө яҡын!

Ул көн болотло буласаҡ,

Ҡәүемдәрҙең һәләкәт көнө+.

4Мысыр өҫтөнә ҡылыс ябырыласаҡ.

Мысырҙа һәләк булғандар йығыла башлағас,

Уның байлыҡтары алып кителгәс,

Нигеҙҙәре емерелгәс,

Кушты ғазап солғаясаҡ+.

5Куш, Пут һәм Луд,

Барлыҡ ят ҡәбиләләр,

Кув һәм килешеү төҙөшкән илдең кешеләре

Мысырҙар менән бергә ҡылыстан үткәреләсәк»+.






6Раббы былай ти:

«Мысырҙың таяныстары йығыласаҡ,

Тәкәббер ҡеүәте йөгөнәсәк;

Мигдолдан Асуанға тиклем барыһы

Ҡылыстан үткәреләсәк, – тип белдерә Раббы Хаким. –+

7Мысыр иң хараба илгә әйләнәсәк,

Уның ҡалалары иң емерек

Ҡалалар араһында буласаҡ+.

8Мин Мысырға ут төрткәс,

Уның бөтә терәүҙәре емерелгәс,

Минең Раббы икәнемде беләсәктәр+.



9Ул көндө вайымһыҙ йәшәгән Куш халҡын ҡурҡытыр өсөн Мин кәмәләрҙә илселәремде ебәрәсәкмен. Мысыр өҫтөнә ҡаза килгән көндө улар дәһшәткә төшәсәк. Ана килә ул көн!»

10Раббы Хаким былай ти:


«Бабил батшаһы Навуходоносор ҡулы менән

Мысырҙың өйөр-өйөр халҡын кәметәм+.



11Навуходоносор һәм уның ҡәүемдәр араһында иң рәхимһеҙ булған халҡы был илде һәләк итер өсөн килтереләсәк. Улар, ҡылыстарын ҡындарынан сығарып, Мысыр ерен мәйет менән тултырасаҡ.

12Йылға-ҡултыҡтарын ҡоротам, ерен залим әҙәмдәргә тапшырам, илде, ундағы бөтә нәмәне яттар ҡулы менән вайран итәм. Мин, Раббы, әйттем быны»+.

13Раббы Хаким былай ти: «Мин бөтә боттарҙы емерәм, Нофтағы илаһ һындарын юҡҡа сығарам. Инде Мысырҙа хаким ҡалмаясаҡ, илгә дәһшәт һаласаҡмын+.
14Мин Паҫросты ташландыҡ урынға әйләндерәм, Соған ҡалаһына ут төртәм, Но ҡалаһын хөкөм итәм+.
15Нәфрәтемде Мысыр ҡәлғәһе Син өҫтөнә түгәм, Нолағы күмәк халыҡты ҡырам.
16Мысырға ут һалам. Син сикһеҙ ғазапҡа ҡалыр, Но ҡалаһының диуарын емерәсәктәр, Нофҡа көпә-көндөҙ дошман ябырыласаҡ.
17Он ҡалаһы һәм Пи-Бесеҫ егеттәре ҡылыстан үткәрелер; ҡатын-ҡыҙҙары әсирлеккә алып кителер+.
18Мин Мысыр кейҙергән ҡалыпты ватҡан саҡта, Тахпанхеста көн яҡтыһы һүнер, шунда уның тәкәббер ҡеүәте тамам булыр, уны ҡара болот ҡаплап алыр, ҡыҙҙары әсирлеккә алып кителер+.
19Мин Мысырҙы шулай хөкөм итәсәкмен, һәм улар Минең Раббы икәнемде белер»+.

20Һөргөндәге ун беренсе йылдың беренсе айында, айҙың етенсе көнөндә миңә Раббы һүҙе булды:

21– Эй әҙәм улы, бына Мин Мысыр батшаһы фирғәүендең ҡулын һындырҙым. Уңалһын, ҡылыс тоторлоҡ көсө булһын тип, һис кем тарафынан бәйләнмәне, шифалы бәйҙәр менән уралманы ул+.
22Шуға күрә Раббы Хаким былай ти: «Бына Мин уны, Мысыр батшаһы фирғәүенде! Уның һау ҡулын да, һынғанын да иҙәсәкмен. Ҡулындағы ҡылысын төшөрәсәкмен.
23Мысыр халҡын ҡәүемдәр араһына таратасаҡмын, төрлө илдәргә һибәсәкмен+.
24Бабил батшаһының ҡеүәтен арттырасаҡмын, ҡылысымды уға тотторасаҡмын. Ә фирғәүендең ҡулдарын һындырасаҡмын. Ул үлемесле яраланған килеш Бабил батшаһының ҡаршыһында ыңғырашасаҡ.
25Бабил батшаһының көсөн арттырасаҡмын, ә фирғәүендең ҡулы һәленеп төшәсәк. Ҡылысымды Бабил батшаһына тотторғас һәм ул уны Мысыр иленә йүнәлткәс, улар Минең Раббы булғанымды белер.
26Мысыр халҡын ҡәүемдәр араһына таратасаҡмын, төрлө илдәргә һибәсәкмен. Шунда улар Минең Раббы икәнемде белер».

Кедр ағасы менән сағыштырыу

311Һөргөнөбөҙҙөң ун беренсе йылында, өсөнсө айҙың беренсе көнөндә миңә Раббы һүҙе булды:

2– Эй әҙәм улы, Мысыр батшаһы фирғәүенгә һәм уның өйөр-өйөр халҡына әйт:


«Бөйөклөктә кем һиңә тиңләшер+?

3Баҡ Ашшурға! Ливандағы кедр ағасына оҡшаш ине:

Суҡ япраҡлы ботаҡтары күләгәле,

Һомғол буйлы,

Башы болоттарға тейә ине+.

4Һыу үҫтерҙе уны,

Тәрән һыуҙар уны бейегәйтте.

Йылғалар уратҡайны үҫкән урынын,

Арыҡтары һуғарҙы ҡырҙағы бар ағастарҙы.

5Шуға күрә бөтә ағастарҙан ҡалҡыу ине.

Һыу муллыҡҡа ботаҡтары оҙонайҙы, ҡуйыланды,

Тарбаҡланып үҫте.

6Ҡоштар ботағында оя ҡорҙо.

Аҫтында ҡырағай йәнлектәр балаланы,

Күп ҡәүемдәр күләгәһендә йәшәне+.

7Һомғол буйы,

Оҙон ботаҡтары менән гүзәл ине,

Тамырҙары мул һыуҙарға төштө.

8Алла баҡсаһындағы кедр ағастары ла

Буйға уның менән ярышманы.

Ҡарағайҙар уның ботаҡтары,

Чинарҙар үҫентеләре менән тиңләшмәне.

Алла баҡсаһындағы һис бер ағас

Уның һымаҡ матур түгел ине+.

9Суҡ ботаҡтар менән уны Мин биҙәнем,

Алла баҡсаһы Ғедәндәге бөтә ағастар унан көнләште.





10Шуға күрә Раббы Хаким былай ти: „Бейек булып үҫкәнгә, башы менән болоттарға тейгәнгә, бейеклеге арҡаһында тәкәбберләнгәнгә күрә,+
11Мин уны халыҡтар хакимының ҡулына тапшырҙым. Был хаким уның яуызлығына күрә эш итте. Мин Үҙем иһә уны ситкә типтем.

12Яттар, ҡәүемдәрҙең иң рәхимһеҙҙәре, уны ҡырҡып ерҙә ҡалдырҙы. Ботаҡтары тауҙарға, бөтә үҙәндәргә барып төштө. Япраҡлы тәлгәштәре, һынып, уйһыуҙарға сәселде. Ер йөҙөндәге бөтә халыҡтар, күләгәһенән сығып, уны ташлап китте+.
13Барлыҡ күк ҡоштары ҡолаған олонона килеп ҡунды, ботаҡтары араһына ҡырағай йәнлектәр ояланы+.
14Һыу буйында үҫкән һис бер ағас бынан ары ул тиклем юғары күтәрелмәһен, остары болоттарға теймәһен! Һыуға туйған һис бер ағас ундай бейеклеккә ирешмәһен өсөн эшләнде был. Уларҙың барыһы ла, фани бәндәләр менән бергә, үлем соҡорона, түбәнге донъяға дусар ителгән“+.

15Раббы Хаким былай ти: „Ул үлеләр донъяһына төшкән көндө Мин ер аҫты һыуҙарына, уны ҡыҙғанып, йәш түгергә ҡуштым; Мин даръяны бикләнем, уның ағымдарын быуҙым, һәм оло һыуҙар туҡтаны. Уның хаҡына Мин Ливан тауҙарын ҡараңғылыҡ менән сорнаным, һәм ҡырҙағы бөтә ағастар шиңде.
16Мин уны үлеләр донъяһына, үлем соҡорона төшкәндәр янына олаҡтырғанда, ул ауған тауышҡа ҡәүемдәрҙе ҡурҡып тетрәнергә мәжбүр иттем. Шунда Ғедән баҡсаһындағы бөтә ағастар, Ливандың иң һайланмыш, иң яҡшы һәм мул һыу эскән ағастары барыһы ла түбәнге донъяла тынысланып ҡалды+.
17Уның күләгәһендә йәшәгәндәр, ҡәүемдәр араһында уға арҡа терәгәндәр ҙә уның менән бергә үлеләр донъяһына, ҡылыстан ҡырылғандар янына төштө.

18Шунан, Ғедән ағастарының ҡайһыһы затлылығы һәм мөһабәтлеге менән һиңә тиң ине? Әммә хәҙер, Ғедән ағастары менән һин дә түбәнге донъяға төшөрөләсәкһең! Сөннәтһеҙ халыҡтар араһында, ҡылыстан үткәрелгәндәр менән йәнәш ятасаҡһың. Фирғәүендең һәм уның өйөр-өйөр халҡының тәҡдире шулай“», – тип белдерә Раббы Хаким+.

Фирғәүен өсөн һыҡтау

321Һөргөнөбөҙҙөң ун икенсе йылында, ун икенсе айҙың беренсе көнөндә миңә Раббы һүҙе булды:

2– Эй әҙәм улы, Мысыр батшаһы фирғәүен тураһында һыҡтау йыры йырла, әйт уға:


«Һин халыҡтар араһында – гүйә йәш арыҫлан;

Һин диңгеҙҙәге аждаһа кеүекһең:

Йылғаларыңды күбекләндерәһең,

Аяҡтарың менән һыуҙы болғандырып,

Йылғаларҙы бысратаһың+.

3Раббы Хаким былай ти:

„Күп халыҡтар йыйынында

Өҫтөңә ауымды ырғытырмын,

Улар һине йәтмәм менән һөйрәп сығарасаҡ+.

4Мин һине ергә алып бырғармын,

Асыҡ ҡырға ырғытып ҡуйырмын,

Күктә осҡан ҡоштарҙы өҫтөңә ҡундырырмын,

Ерҙәге бөтә ҡырағай йәнлектәргә

Һине ем итеп бирермен+.

5Итеңде тауҙарға таратып ташлармын,

Үҙәндәрҙе мәйетең менән тултырырмын.

6Илде тауҙарға тиклем аҡҡан ҡаның менән һуғарырмын,

Йырындар ҙа ҡалдыҡтарың менән тулыр.

7Һине һүндереп, күкте ябырмын,

Йондоҙҙарҙы ҡараңғыға йәшерермен;

Ҡояшты болот менән ҡаплармын,

Ай ҙа яҡтылығын һипмәҫ+.

8Баш осоңда нурын сәскән

Бөтә күк есемдәрен ҡаплармын,

Ереңде ҡараңғыға бырғармын, – тип белдерә Раббы Хаким. –+

9Һинең һәләкәтең тураһында

Ҡәүемдәрҙең араһына,

Һин белмәгән илдәргә еткергәс,

Күптәрҙең күңеленә хәүеф һалырмын.

10Тәҡдирең менән күп халыҡтарҙың ҡотон алып,

Алдарында ҡылысымды уйнатҡанда,

Уларҙың батшалары, һинең турала уйлап,

Ҡурҡыуҙан сәстәре үрә торор.

Һин ҡолаған һәләкәт көнөндә улар

Сәғәт һайын үҙ йәндәре өсөн дер ҡалтырар“+.





11Раббы Хаким былай ти:


„Бабил батшаһының ҡылысы өҫтөңә ябырылыр+.

12Ҡәүемдәрҙең иң рәхимһеҙ яугирҙәре

Өйөр-өйөр халҡыңды ҡылыстан үткәрер.

Мысырҙың тәкәбберлеген һындырыр,

Бөтә ғәскәрен тар-мар итер+.

13Мул һыулы йылғалар янында утлаған

Барлыҡ мал-тыуарын бөтөрөрмөн;

Бынан ары кеше аяғы ла, мал тояҡтары ла

Ошо һыуҙарҙы болғатып бысратмаҫ.

14Шул саҡ һыуҙарын тондорасаҡмын,

Йылғаларын майҙай тын ағыҙасаҡмын, – тип белдерә Раббы Хаким. –

15Мин Мысырҙы бушлыҡҡа әйләндергәс,

Илде уны тултырған бөтә нәмәнән мәхрүм иткәс,

Унда йәшәүселәрҙең бөтәһен һәләк иткәс,

Минең Раббы икәнемде белерҙәр+.



16Мысыр өсөн йырланасаҡ һыҡтау йыры ошо. Ҡәүемдәрҙең ҡыҙҙары йырлаясаҡ уны. Мысыр һәм уның өйөр-өйөр халҡы хаҡында йырланасаҡ ул“», – тип белдерә Раббы Хаким.




Мысырҙарҙың үлем соҡорона төшәсәге

17Һөргөнөбөҙҙөң ун икенсе йылында, айҙың ун бишенсе көнөндә миңә Раббы һүҙе булды.

18– Эй әҙәм улы, Мысырҙың өйөр-өйөр халҡы өсөн ҡайғырып ила. Уны һәм ҡеүәтле ҡәүемдәрҙең ҡыҙҙарын үлем соҡорона төшкәндәр менән бергә түбәнге донъяға оҙат+.

19Уларға былай тип әйт:


«Һин кемдән матурыраҡ һуң?

Төш тә сөннәтһеҙҙәр янына ят!»+



20Мысыр халҡы ҡылыстан үткәрелгәндәр араһына йығылыр. Бына ҡылыс әҙер – Мысырҙы үҙенең өйөр-өйөр халҡы менән унда һөйрәп алып китегеҙ!
21Ҡаһарман башлыҡтар үлеләр донъяһынан Мысыр һәм уға терәк булғандар тураһында: «Улар төштө, ҡылыс менән үлтерелгән сөннәтһеҙҙәр инде бында ята», – тип әйтер+.

22Ашшур ҙа бөтә ғәскәре менән унда. Ҡылыстан тураҡланған яугирҙәрҙең ҡәберҙәре менән уратып алынған ул+.
23Уларҙың ҡәберҙәре – үлем соҡороноң иң төбөндә, Ашшурҙың ҡәберенең эргә-тирәһендә. Тереләр донъяһына ҡурҡыу һалғандарҙың һәр береһе һәләк булған, ҡылыстан үткәрелгән+.

24Ғелам да шунда, өйөр-өйөр халҡы менән үҙ ҡәберенең әйләнәһендә тора. Һәр береһе ҡылыстан үткәрелгән, үлгән һәм сөннәтһеҙ килеш түбәнге донъяға ингән. Тереләр донъяһына ҡурҡыу һала торғайнылар, инде, мәсхәрәгә ҡалып, үлем соҡорона ингәндәр менән бергәләр+.
25Ғелам өсөн үлтерелгәндәр араһында бер түшәк әҙерләнде. Өйөр-өйөр халҡы ҡәберенең әйләнә-тирәһендә ята. Ҡылыстан һәләк булған был сөннәтһеҙҙәр ҡасандыр тереләр донъяһына ҡурҡыу һала торғайны, инде мәсхәрә эсендә үлем соҡорона инделәр, уларҙы үлтерелгәндәр араһына һалдылар.

26Мәшәх менән Тувал өйөр-өйөр халҡы менән үҙҙәренең ҡәберҙәре әйләнәһендә тора. Был сөннәтһеҙҙәрҙең барыһы ла ҡылыстан үткәрелгән. Ә бит улар ҡасандыр тереләр донъяһына ҡурҡыу һалалар ине+.
27Улар үлеләр донъяһына һуғыш ҡоралдары менән ингән, ҡылыстары баштары аҫтына һалынған, ҡалҡандары һөйәктәрен ҡаплаған, боронғо замандарҙа һәләк булған яугирҙәр менән бергә ятмай. Ә бит был яугирҙәр ҡасандыр тереләр донъяһында дәһшәт һала торғайны.

28Һин дә, эй фирғәүен, ҡырылырһың, ҡылыстан үткәрелгәндәр менән бергә сөннәтһеҙҙәр араһына йығылырһың+.

29Эдом – унда, уның батшалары, түрәләре – унда. Улар, ғәйрәтле булыуҙарына ҡарамаҫтан, ҡылыс менән үлтерелгәндәр янына ҡуйылдылар, үлем соҡорона төшкәндәрҙең, сөннәтһеҙҙәрҙең эргәһендә яталар+.

30Бөтә төньяҡ хакимдары, бөтә Сидон халҡы – унда. Улар, ҡасандыр бөйөк ҡеүәте менән ҡурҡыуға һалып торһа ла, ҡылыс менән үлтерелгәндәр янына төштөләр. Сөннәтһеҙ килеш ҡылыстан үлтерелгәндәр менән бергә мәсхәрәгә ҡалып, үлем соҡорона ингәндәр янында яталар+.

31Фирғәүен уларҙы күрер ҙә үҙенең бөтә ғәскәре, үҙе һәм өйөр-өйөр халҡы ҡылыстан һәләк булғанға бик үк әсенмәҫ, – тип белдерә Раббы Хаким. –
32Мин тереләр донъяһына ҡурҡыу һаласаҡмын, фирғәүен һәм күп һанлы халҡы ҡылыстан үткәрелгәндәр менән бергә сөннәтһеҙҙәр янына ятасаҡ, – тип белдерә Раббы Хаким.

Алланың Зөлкифелде халыҡҡа күҙәтсе итеп ҡуйыуы

331•Миңә Раббы һүҙе булды:

2– Эй әҙәм улы, үҙ халҡыңа һөйлә, әйт уларға: «Әгәр ҙә Мин берәй илгә ҡылыс ебәрһәм, ул ил халҡы, араларынан бер кешене алып, уны үҙҙәренә күҙәтсе итеп ҡуйыр+.
3Күҙәтсе, ҡылыстың илгә яҡынлашҡанын күреп, халыҡты иҫкәртер өсөн борғо ҡысҡыртыр+.
4Кем борғо тауышын ишетеп тә, һаҡланыу сараһын күрмәһә һәм ҡылыс килеп уның йәнен ҡыйһа, үлеме өсөн үҙе ғәйепле булыр+.
5Ул борғо тауышын ишетте, әммә иҫкәртеүгә иғтибар бирмәне, шуға күрә үлемендә үҙе ғәйепле. Әгәр ул иҫкәртеүгә иғтибар иткән булһа, иҫән ҡалыр ине.
6Ә инде күҙәтсе ҡылыстың яҡынлашҡанын күрә тороп та борғо ҡысҡыртмаһа, ул халыҡты иҫкәртмәгән була. Ҡылыс килеп кешеләрҙең йәнен ҡыйһа, улар үҙҙәренең енәйәте өсөн үлтерелгән булыр, әммә уларҙың үлеме өсөн Мин күҙәтсене яуаплы итәсәкмен».

7– Мин һине, эй әҙәм улы, Исраил нәҫеленә күҙәтсе итеп ҡуйҙым. Һин, ауыҙымдан сыҡҡан һәр бер һүҙемде тыңлап, халҡыма әйтеп, уларҙы иҫкәртеп торорһоң+.
8Мин яуыз кешегә: «Һин мотлаҡ үләсәкһең!» – тип әйтһәм, ә һин уны киҫәтмәһәң, уны яман юлын ташларға өндәмәһәң, был яуыз кеше үҙ енәйәте арҡаһында үләсәк, әммә уның ҡаны өсөн Мин яуаплылыҡты һинең өҫтөңә һаласаҡмын.
9Ә инде һин яуыз кешене киҫәтһәң, ул иһә, яуызлығын ҡуйып, яман юлын ташламаһа, үҙ ғәйебе өсөн үлер, ә һин үҙ йәнеңде ҡотҡарып ҡалырһың+.

10•Һин, эй әҙәм улы, Исраил халҡына былай тип әйт: «„Енәйәттәребеҙ һәм гонаһтарыбыҙ – өҫтөбөҙҙә, уларҙың ауырлығынан сүгәбеҙ. Был хәлдә нисек йәшәргә һуң беҙгә?“ – тиһегеҙ»+.
11Уларға еткер: «Үҙемдең барлығым менән ант итеп әйтәм, – тип белдерә Раббы Хаким. – Мин яуыздың үлеменән түгел, яман юлын ташлап тере ҡалыуынан һөйөнөс табам. Яуыз юлығыҙҙан ҡайтығыҙ. Нимәгә һеҙгә үлергә, эй Исраил халҡы?»+

12Ә һин, эй әҙәм улы, халҡыңа әйт: «Тоғро кеше енәйәт ҡылһа, уны тоғролоғо ҡотҡармаҫ. Яуыз кеше яманлығын ташлаһа, ҡылған яманлығы өсөн язаланмаҫ. Тоғро кеше Раббыға ҡаршы гонаһ ҡылһа, тоғролоғо язанан ҡотҡармаҫ.
13Тоғроға: „Мотлаҡ йәшәйәсәкһең“, – тиһәм, ә ул үҙенең хаҡлығына өмөтләнеп яуызлыҡ ҡылһа, эшләгән яҡшылыҡтарының береһе лә иҫәпкә алынмаҫ, һәм ул ҡылған гонаһы өсөн үлер+.
14Яуыз кешегә: „Мотлаҡ үләсәкһең“, – тиһәм, әммә ул гонаһынан баш тартып ғәҙел һәм дөрөҫ ғәмәлдәр ҡылһа,
15аманат итеп алғанын кире бирһә, урлағаны өсөн түләһә, гонаһ ҡылмайынса, тормош ҡағиҙәләре буйынса йәшәһә, – мотлаҡ йәшәр, үлмәҫ+.
16Эшләгән гонаһтарының береһе лә иҫкә алынмаҫ, ғәҙел һәм тоғро булғанды эшләй икән, мотлаҡ йәшәр».

17Әммә һинең халҡың: «Раббы Хакимдың юлы дөрөҫ түгел», – ти. Ә бит уларҙың үҙҙәренең юлы дөрөҫ түгел.
18Тоғро кеше, хаҡ юлын ташлап енәйәт ҡылһа, ҡылған гонаһы арҡаһында үләсәк.
19Яуыз кеше, яман эштәренән баш тартып, ғәҙел һәм тоғро булғанды ҡылһа, ҡылған яҡшылыҡтары өсөн йәшәйәсәк.
20Әммә һеҙ: «Раббы Хакимдың юлы дөрөҫ түгел», – тиһегеҙ. Мин һәр берегеҙҙе ҡылған ғәмәлдәренә күрә хөкөм итәсәкмен, эй Исраил нәҫеле!




Йәрүсәлимдең тар-мар ителеүе тураһында хәбәр

21Һөргөнөбөҙҙөң ун икенсе йылында, унынсы айҙың бишенсе көнөндә Йәрүсәлимдән ҡасып ҡотолған берәү миңә килеп: «Ҡала тар-мар ителде!» – тине.
22Бынан бер көн элек, кискеһен, ул ҡасҡын яныма килгәнгә тиклем, Раббының ҡулы өҫтөмдә ине. Иртәнсәк ул кеше яныма килмәҫтән алда Раббы телемде асты. Телем асылды, инде телһеҙ түгел инем+.

23Шунда миңә Раббы һүҙе булды:

24– Эй әҙәм улы, Исраилдың харабалары араһында йәшәүселәр: «Ибраһим, яңғыҙ була тороп та, был ергә хужа булған. Беҙ иһә күмәкбеҙ, әлбиттә, был ер беҙгә биләмә итеп бирелгән», – тиҙәр+.
25Шуға күрә әйт уларға, Раббы Хаким былай ти: «Итте ҡаны менән ашайһығыҙ, боттарығыҙға табынаһығыҙ, ҡан түгәһегеҙ. Шунан һуң да ерҙе биләмә итеп алырға өмөтләнәһегеҙме+?
26Ҡылысығыҙға арҡаланаһығыҙ, ерәнгес эштәр ҡылаһығыҙ, бер-берегеҙҙең ҡатынын нәжесләйһегеҙ. Шунан һуң да был ерҙе биләмә итеп алмаҡсыһығыҙмы?»

27Уларға әйт, Раббы Хаким былай ти: «Үҙемдең барлығым менән ант итеп әйтәм, ошо харабалар араһында йәшәүселәр ҡылыстан йығыласаҡ, асыҡ яландағыларҙы януарҙарға емтек итеп бирәсәкмен, ҡәлғәләрҙә һәм мәмерйәләрҙә йәшәгәндәр үләттән ҡырыласаҡ+.
28Илде харабаға һәм ташландыҡ ергә әйләндерәм, тәкәббер ҡеүәтен юҡҡа сығарам, Исраил тауҙары бушап ҡаласаҡ, уларҙан һис кем йөрөмәйәсәк.
29Ҡылған барлыҡ әшәкелектәре өсөн илде бушлыҡтарҙың бушлығына әүерелдергәндән һуң, улар Минең Раббы икәнемде белер»+.

30Ә һиңә килгәндә, эй әҙәм улы, халҡың диуар эргәләрендә, өйҙәренең ишеге төбөндә һинең хаҡта һөйләшер. Бер-береһенә, ағай-энеһенә: «Әйҙәгеҙ, барып тыңлайыҡ, Раббынан ниндәй һүҙ килгән икән?» – тиер.
31Һәр ваҡыттағы һымаҡ халыҡ һинең яныңа килер, Минең халҡым булараҡ ҡаршыңа ултырыр, һүҙҙәреңде тыңлар, әммә әйтелгәндәрҙе үтәмәҫ. Телдәре менән ихласлыҡтарын күрһәтерҙәр, әммә күңелдәре хаҡһыҙ табыш артынан ынтылыр+.
32Һин улар өсөн уйын ҡоралында оҫта уйнаған, матур тауышлы һөйөү йырсыһы кеүекһең. Һүҙҙәреңде тыңлайҙар, әммә әйткәндәреңде үтәмәйҙәр.
33Ләкин былар барыһы ла бойомға ашҡас – ә ул мотлаҡ ашасаҡ – араларында пәйғәмбәр булғанын белерҙәр+.

Исраил башлыҡтарына мөрәжәғәт

341Миңә Раббы һүҙе булды:

2– Эй әҙәм улы, Исраилдың көтөүселәренә ҡаршы пәйғәмбәрлек ит һәм уларға, был көтөүселәргә, әйт, Раббы Хаким былай ти: «Бары тик үҙ-үҙҙәрен ҡайғыртҡан Исраил көтөүселәренең башына бәлә! Көтөүселәр ҡуйҙарын көтөргә тейеш түгелме ни+?
3Эс майы менән туйынаһығыҙ, йөндән кейенәһегеҙ, ҡуйҙарҙың иң һимеҙен һуяһығыҙ, ә малдарҙы ҡайғыртмайһығыҙ+.
4Хәлһеҙҙәренә көс бирмәйһегеҙ, сирлеләрен дауаламайһығыҙ, йәрәхәтлеләренең яраһын бәйләмәйһегеҙ. Аҙашҡанын тапмайһығыҙ, юғалғанын эҙләмәйһегеҙ. Киреһенсә, уларға көс һәм аяуһыҙлыҡ менән идара итәһегеҙ.
5Улар көтөүселәре булмағанға күрә таралышты, шул арҡала ҡырағай хайуандарға ем булды+.
6Көтөүем бөтә тауҙарға, бейек ҡалҡыулыҡтарға, бөтә ер йөҙөнә таралды. Уларҙы юллаусы ла, эҙләүсе лә юҡ».

7Шуға күрә, эй көтөүселәр, Раббы һүҙен тыңлағыҙ:
8«Үҙемдең барлығым менән ант итеп әйтәм, – тип белдерә Раббы Хаким. – Көтөүсе булмағанлыҡтан, ҡуйҙарым табышҡа әйләнде, һарыҡтарым ҡырағай януарҙарға емтек булды. Көтөүселәрем ҡуйҙарымды ҡараманы, бары үҙ-үҙҙәрен ҡайғыртты»+.
9Шуға күрә, эй көтөүселәр, Раббы һүҙен тыңлағыҙ:+
10Раббы Хаким былай ти: «Мин ул көтөүселәргә ҡаршымын! Мин уларҙан көтөүем өсөн яуап талап итәсәкмен. Һарыҡтарымды башҡаса уларҙан көттөрмәйәсәкмен. Бүтәнсә улар үҙ-үҙҙәрен генә ҡайғыртмаҫ. Ҡуйҙарымды уларҙың ауыҙынан ҡотҡарам, башҡаса уларға ем булмаҫтар».

11Раббы Хаким былай ти: «Инде ҡуйҙарымды Үҙем эҙләрмен, Үҙем ҡарармын+.
12Таралған көтөүе араһында һарыҡтарын барлаған көтөүсе кеүек, Мин дә ҡуйҙарымды эҙләрмен. Болотло, ҡараңғы көндә таралған бөтә ерҙәрҙән уларҙы йыйып алырмын+.
13Уларҙы халыҡтар араһынан сығарырмын, илдәрҙән йыйып алырмын, үҙҙәренең йорттарына кире ҡайтарырмын. Уларҙы Исраил тауҙарында, тарлауыҡтарҙа, илдең бөтә төйәктәрендә көтөрмөн+.
14Уларҙы иң яҡшы болондарҙа көтөрмөн, утлауҙары Исраил тауҙарының битләүҙәрендә булыр. Улар яҡшы урындарҙа ял итер, Исраил тауҙарында үләнгә мул көтөүлектәрҙә утлар+.
15Ҡуйҙарымды Үҙем көтәсәкмен, уларҙы һыулауҙа Үҙем ятҡырасаҡмын, – тип белдерә Раббы Хаким. –
16Юғалғанын табырмын, аҙашҡанын ҡайтарырмын, яралыһының йәрәхәтен бәйләрмен, хәлһеҙенә көс бирермен. Әммә һимереп шашҡандарын юҡ итәсәкмен. Мин ҡуйҙарымды ғәҙел көтәсәкмен»+.

17«Һеҙ, эй Минең көтөүем, – Раббы Хаким шулай ти, – һарыҡ менән һарыҡ араһында, һарыҡ тәкәләре менән кәзә тәкәләре араһында Үҙем хөкөм йөрөтәсәкмен+.
18Яҡшы көтөүлектә утлауығыҙ аҙмы ни һеҙгә? Утлауығыҙҙың ҡалғанын тояҡтарығыҙ менән тапап йөрөйһөгөҙ. Таҙа һыуҙы эсәһегеҙ, ә ҡалғанын тояҡтарығыҙ менән болғандыраһығыҙ. –
19Минең ҡуйҙарым һеҙҙең тояҡтарығыҙ тапағанды ашарға, тояҡтарығыҙ болғандырған һыуҙы эсергә тейешме ни?»

20Шуға күрә Раббы Хаким уларға былай ти: «Һимеҙ һарыҡ менән ябыҡ һарыҡ араһында Мин Үҙем хөкөм йөрөтәсәкмен.
21Бөтә хәлһеҙ ҡуйҙарҙы төрткөләп сығарғанға тиклем ҡабырғағыҙ һәм яурынығыҙ менән этеп, мөгөҙҙәрегеҙ менән төкөгәнегеҙ өсөн+
22Мин көтөүемде ҡотҡарырмын, башҡаса улар табыш булмаҫ. Ҡуй менән ҡуй араһында Үҙем хөкөм йөрөтөрмөн.
23Уларҙы көтөргә бер генә көтөүсене, ҡолом Дауытты ҡуясаҡмын. Уларҙы көтөр, көтөүселәре ул булыр+.
24Мин Раббы уларҙың Аллаһы буласаҡмын. Ҡолом Дауыт уларҙың араһында хаким буласаҡ. Мин Раббы әйттем быларҙы+.

25Улар менән именлек килешеүе төҙөрмөн, илдән йыртҡыс йәнлектәрҙе юҡ итермен. Далаларҙа хәүефһеҙ йәшәһендәр, урмандарҙа ҡурҡыуһыҙ йоҡлаһындар+.
26Уларҙың үҙҙәренә лә, әйләнә-тирәләге ҡалҡыулыҡтарыма ла бәрәкәт күндерермен. Ямғырҙарҙы ваҡытында яуҙырырмын, улар хәйер-фатиха ямғырҙары булыр+.
27Ҡырҙағы ағастар – емеш, тупраҡ мул уңыш бирер. Халыҡ үҙ илендә хәүефһеҙ йәшәр. Муйындарындағы ҡалыпты ватып, уларҙы ҡол иткәндәрҙең ҡулынан ҡотҡарғас, Минең Раббы икәнемде белерҙәр+.
28Бүтәнсә улар ҡәүемдәргә – яумал, ҡырҙағы йәнлектәргә емтек булмаҫ. Хәүефһеҙ йәшәрҙәр, уларҙы бер кем ҡурҡытмаҫ.
29Аслыҡтан һәләк булмаһындар өсөн Мин уларға уңдырышлылығы менән дан аласаҡ ерҙәр бирермен, һәм улар башҡаса бүтән ҡәүемдәрҙең мәсхәрәһенә ҡалмаҫ.
30Шул саҡ Минең уларҙың Аллаһы Раббы булғанымды, улар, Исраил нәҫеле – Минең халҡым икәнен беләсәктәр, – тип белдерә Раббы Хаким. –
31Минең ҡуйҙарым, Минең көтөүлегемдең һарыҡтары – һеҙ кешеләрһегеҙ, ә Мин – һеҙҙең Аллағыҙ», – тип белдерә Раббы Хаким+.

Эдомға ҡаршы пәйғәмбәрлек

351Миңә Раббы һүҙе булды:

2– Эй әҙәм улы, йөҙөңдө Сеғир тауҙарына бор ҙа уға ҡаршы пәйғәмбәрлек ит+.
3Әйт уға, Раббы Хаким былай ти: «Эй Сеғир тауҙары, Мин һиңә ҡаршымын! Һиңә ҡаршы ҡулымды күтәреп, һине харабаға һәм ташландыҡ ергә әйләндерәм+.
4Ҡалаларыңды харабаға әйләндереп, һине кешеһеҙ ҡалдырасаҡмын. Шунда Минең Раббы икәнемде белерһең+.

5Һин исраилдарға ғүмер баҡый дошман булдың, уларға бәлә килгәндә, яза сәғәте һуҡҡанда уларҙы ҡылысҡа бирҙең+.
6Шуға күрә Үҙемдең барлығым менән ант итеп әйтәм, – тип белдерә Раббы Хаким, – һине ҡанға батырам. Ҡан һине эҙәрләйәсәк. Үҙеңдең ҡан түккәнеңә ытырғанмағаның өсөн, ҡан түгеү һине эҙәрләйәсәк+.
7Сеғир тауҙарын бушлыҡтарҙың бушлығына әйләндерермен. Унда килгән-киткән ҡалмаҫ.
8Мин тауҙарыңды үлектәр менән тултырырмын, ҡалҡыулыҡтарыңда, үҙәндәреңдә, бөтә тарлауыҡтарыңда ҡылыстан ҡырылғандар аунап ятыр.
9Һине мәңгегә бушлыҡҡа әйләндерәм, ҡалаларыңда һис кем йәшәмәҫ. Шул сағында Минең Раббы икәнемде белерһегеҙ.

10Мин Раббының Йәһүҙә һәм Исраилда булғаныма ҡарамай, һин: „Был ике халыҡ, был ике ил минеке буласаҡ, мин уларға хужа буласаҡмын“, – тинең.
11Шуға күрә Раббы Хаким былай тип белдерә: Үҙемдең барлығым менән ант итеп әйтәм, уларҙы күрә алмауың арҡаһында ни тиклем көнләшкән һәм нәфрәтләнгән булһаң, Мин дә һинең менән шулай ҡыланасаҡмын. Һине хөкөм иткән ваҡытта халҡыма Үҙемде танытасаҡмын+.
12Шул саҡта Исраил тауҙарын: „Буп-буш ҡалдылар, йоторға тип беҙгә бирелделәр!“ – тип мыҫҡыл иткәндәреңде Мин Раббының ишеткәнен белерһең+.
13Ауыҙығыҙ менән Миңә ҡаршы тәкәббер һөйләндегеҙ, Минең хаҡта хурлыҡлы һүҙҙәр әйттегеҙ. Мин быны ишеттем».

14Раббы Хаким былай ти: «Бөтә ер йөҙөн ҡыуандырып, һине ер менән тигеҙләйәсәкмен.
15Исраил халҡының биләмәһе бушап ҡалғанға нисек ҡыуанған булһаң, һинең менән дә шулай эшләйәсәкмен. Эй Сеғир тауҙары – бөтә Эдом иле – емереклеккә әйләнеп, буп-буш ҡаласаҡһығыҙ. Шунда Минең Раббы икәнемде беләсәктәр»+.

Алланың Исраилға хәйер-фатихаһы

361– Эй әҙәм улы, Исраил тауҙарына пәйғәмбәрлек ит, әйт уларға: «Эй Исраил тауҙары, Раббы һүҙен тыңлағыҙ!+
2Раббы Хаким былай ти: „Дошман һеҙҙең хаҡта: әһә, мәңгелек түбәләр беҙҙең мөлкәтебеҙ булды, тип әйтә“».
3Шуға күрә пәйғәмбәрлек итеп әйт, Раббы Хаким былай ти: «Һеҙҙе башҡа халыҡтарҙың мөлкәте булһын, уларҙың теленә ҡалһын, ғәйбәтенә тарыһын өсөн һәр яҡтан талаған һәм йолҡҡолаған өсөн,
4шуның өсөн, эй Исраил тауҙары, Раббы Хакимдың һүҙен тыңлағыҙ! Тирә-яҡтағы ҡәүемдәрҙең табышына, әҙәм мәсхәрәһенә әйләнгән тауҙарға, ҡалҡыулыҡтарға, тарлауыҡтарға һәм үҙәндәргә, буп-буш ҡалған емереклектәргә һәм ташландыҡ ҡалаларға+
5Раббы Хаким былай ти: „Көнсөллөк утында янып, башҡа ҡәүемдәргә, барса Эдомға ҡаршы Үҙ һүҙемде белдерҙем. Улар, бөтә йөрәктән ҡыуанып, бөтә күңелдән мыҫҡыл итеп, илемә хужа булдылар һәм уның көтөүлектәрен талар өсөн үҙҙәренә яумал итеп алдылар“»+.
6Шул сәбәпле Исраил ере тураһында пәйғәмбәрлек ит һәм тауҙарға, ҡалҡыулыҡтарға, тарлауыҡтарға, үҙәндәргә әйт, Раббы Хаким былай ти: «Ҡәүемдәрҙең мыҫҡыл итеүҙәрен кисергәнегеҙ өсөн көнсөллөк утында янып, һүҙемде белдерәм.
7Шуға күрә, – ти Раббы Хаким, – ҡулымды күтәреп ант итәм: әйләнә-тирәгеҙҙәге ҡәүемдәр үҙҙәре мәсхәрәгә төшәсәк.
8Ә һеҙ, Исраил тауҙары, сәскә атасаҡһығыҙ һәм халҡым Исраилға емеш бирәсәкһегеҙ, сөнки халҡым Исраил тиҙҙән йортона ҡайтасаҡ.
9Сөнки Мин һеҙҙең яҡлымын, Мин һеҙҙең тарафҡа бороласаҡмын. Тупрағығыҙ эшкәртеләсәк һәм игеләсәк.
10Илегеҙҙә йәшәүселәрҙең, бөтә Исраил нәҫеленең һанын арттырасаҡмын. Ҡалаларҙа төйәкләнәсәктәр, емереклектәр ҡабаттан төҙөләсәк+.
11Илегеҙҙә кешеләрҙе һәм мал-тыуарҙы ишәйтәсәкмен. Улар үрсер һәм күбәйер. Элекке ваҡыттарҙағы кеүек, илегеҙҙә бик күп кеше йәшәр. Мин һеҙгә әүәлгегә ҡарағанда ла күберәк игелек ҡылырмын. Шунда Минең Раббы икәнемде белерһегеҙ+.
12Һеҙгә кешеләремде – халҡым Исраилды – килтерәсәкмен, һәм улар һиңә хужа буласаҡ, һин уларҙың биләмәһе буласаҡһың. Башҡаса уларҙы балаларынан мәхрүм итмәйәсәкһегеҙ»+.

13Раббы Хаким былай ти: «Һинең хаҡта: „Эй ил, кешеләр һине әҙәм ашаған һәм халҡын балаһыҙ ҡалдырған ил“, – тиҙәр+.
14Әммә һин бынан һуң әҙәм ашамаясаҡһың, ҡәүемеңде балаларҙан мәхрүм итмәйәсәкһең, – тип белдерә Раббы Хаким. –
15Инде Мин һиңә ҡәүемдәрҙең хурлауын ишеттермәм, ят халыҡтарҙың мәсхәрәһенә дусар булмаҫһың. Халҡыңды башҡаса абындырырға юл ҡуймаясаҡмын», – тип белдерә Раббы Хаким.




Исраил халҡының яңы тормошо

16Миңә Раббы һүҙе булды:

17– Эй әҙәм улы, Исраил нәҫеле үҙ тупрағында йәшәгән саҡта тотҡан юлдары һәм ҡылған ғәмәлдәре менән уны нәжесләне. Уларҙың бындай ҡылығы Минең өсөн ҡатын-ҡыҙҙың күрем ваҡытындағы нәжесе кеүек булды+.
18Уларға асыуымды түктем, сөнки илдә ҡан ҡойҙолар һәм уны боттары менән нәжесләнеләр+.
19Уларҙы ҡәүемдәр араһына тараттым, төрлө илдәргә сәселделәр. Тотҡан юлдары һәм ҡылған ғәмәлдәренә күрә хөкөм иттем уларҙы+.
20Барған һәр бер ерҙәрендә ҡәүемдәр араһында изге исемемде бысраттылар. Сөнки улар тураһында: «Был – Раббының халҡы, әммә улар Уның иленән ҡыуылып сыҡты», – тинеләр.
21Шуға күрә Исраил халҡы үҙҙәре барған ҡәүемдәр араһында бысратҡан изге исемем өсөн ҡайғырҙым+.

22Шуға күрә Исраил халҡына әйт, Раббы Хаким былай ти: «Эй Исраил нәҫеле, быны һеҙҙең өсөн түгел, барған ҡәүемдәр араһында һеҙ бысратҡан изге исемем хаҡына эшләрмен.
23Һеҙ ҡәүемдәр араһында хурлаған бөйөк исемемдең мөҡәддәс икәнлеген күрһәтермен. Ҡәүемдәрҙең күҙ алдында һеҙҙең аша изгелегемде ғәмәл ҡылғас, улар Минең Раббы икәнемде белер, – тип белдерә Раббы Хаким. –+
24Мин һеҙҙе ҡәүемдәр араһынан аласаҡмын, бөтә илдәрҙән йыйып, илегеҙгә кире ҡайтарасаҡмын+.
25Өҫтөгөҙгә саф һыу һирпермен, бөтә әшәкелектәрегеҙҙән таҙарынырһығыҙ. Бөтә боттарығыҙҙан арындырырмын һеҙҙе+.
26Һеҙгә яңы йөрәк бирермен, булмышығыҙға яңы рух иңдерермен. Тәнегеҙҙән таш йөрәкте сығарып, һеҙгә тере йөрәк бирермен+.
27Үҙ Рухымды булмышығыҙға иңдерермен, Минең ҡағиҙәләрем буйынса йәшәрһегеҙ, ҡанундарымды үтәрһегеҙ һәм уларҙы тормошҡа ашырырһығыҙ+.
28Ул заманда Мин аталарығыҙға биргән ерҙә йәшәрһегеҙ. Һеҙ – Минең халҡым, Мин һеҙҙең Аллағыҙ булырмын+.
29Һеҙҙе бөтә әшәкелектәрегеҙҙән, нәжестән ҡотҡарырмын. Бойҙайға бойороҡ бирермен һәм уңышығыҙҙы арттырырмын, башҡаса һеҙгә аслыҡ күрһәтмәм+.
30Аслыҡ арҡаһында һеҙҙе ҡәүемдәр араһында оятҡа ҡалдырмаҫ өсөн, ағастарҙың емешен, баҫыуҙарҙың уңышын мул итермен+.
31Шул саҡ яман юлдарығыҙҙы, боҙоҡ ғәмәлдәрегеҙҙе иҫегеҙгә төшөрөрһөгөҙ, енәйәттәрегеҙ һәм әшәкелектәрегеҙ өсөн үҙегеҙҙән үҙегеҙ ерәнерһегеҙ+.
32Белеп тороғоҙ, быны һеҙҙең хаҡығыҙға эшләмәйем, – тип белдерә Раббы Хаким. – Тотҡан юлдарығыҙ өсөн оялығыҙ, йөҙөгөҙ ҡыҙарһын, эй Исраил халҡы!»

33Раббы Хаким былай ти: «Һеҙҙе барлыҡ енәйәттәрегеҙҙән таҙартҡан көндө ҡалаларығыҙҙы төйәкләндерермен, емереклектәр ҡайтанан төҙөлөр.
34Үткән-һүткәндең күҙ алдында сүл кеүек буп-буш ятҡан тупраҡ эшкәртелер.
35„Ташландыҡ ятҡан был ерҙәр Ғедән баҡсаһындай булды! Харабаға әйләнгән, бушап ҡалған, емерелгән ҡалалар әле нығытылды, унда кешеләр йәшәй башланы“, – тип әйтерҙәр+.
36Шул саҡ тирә-яғығыҙҙа ҡалған ҡәүемдәр Мин Раббының емерелгәнде торғоҙғанымды, ташландыҡ ерҙәрҙе ҡайтанан баҡсаға әйләндергәнемде белер. Мин, Раббы, әйттем быны һәм әйткәнемде бойомға ашырасаҡмын».

37Раббы Хаким былай ти: «Мин, тағы ла халҡым Исраилдың үтенесенә ҡолаҡ һалып, уларҙы ҡуй көтөүе кеүек күбәйтермен+.
38Байрамдарҙа Йәрүсәлимдә ҡорбанға килтерелгән һарыҡтар ни тиклем күп булһа, әле бушап ҡалған ҡалалар ҙа шул тиклем кеше менән тулы буласаҡ. Шунда Минең Раббы икәнемде белерҙәр»+.

Кипкән һөйәктәр тураһында пәйғәмбәрлек

371Раббының ҡулы өҫтөмдә ине. Раббы Рухы мине тышҡа алып сыҡты ла һөйәк тулы бер үҙән уртаһына килтереп баҫтырҙы+.
2Ул мине һөйәктәр тирәһендә йөрөтә башланы – был үҙәндә улар бик күп ине һәм барыһы ла кибеп бөткәйне.
3Раббы минән:

– Эй әҙәм улы, был һөйәктәр терелә аламы? – тип һораны.

– Йә Раббы Хаким, быны Һин генә беләһең, – тинем+.

4Шунан Ул миңә:

– Был һөйәктәргә пәйғәмбәрлек ит, – тине. – Әйт уларға: «Эй ҡоро һөйәктәр, Раббы һүҙен тыңлағыҙ!
5Раббы Хаким был һөйәктәргә әйтә: „Бына, Мин һеҙгә һулыш* индерермен дә һеҙ йәнләнерһегеҙ+.
6Мин һеҙгә һеңер тартырмын, ит ҡундырырмын, тире менән ҡаплармын. Эсегеҙгә һулыш индерермен, һәм һеҙ йәнләнерһегеҙ. Шунда Минең Раббы икәнемде белерһегеҙ“».

7Миңә нисек бойоролған булһа, шулай пәйғәмбәрлек иттем. Пәйғәмбәрлек иткән сағымда тауыш ҡупты, һөйәктәр хәрәкәткә килде һәм бер-береһенә тоташа башланы.
8Күрәм: уларға һеңер үҫте, ит үрҙе, тире ҡапланы, әммә йәндәре юҡ ине.
9Шунда Ул миңә былай тине:

– Эй әҙәм улы, һулышҡа өндәш, пәйғәмбәрлек итеп әйт, Раббы Хаким былай ти: «Эй һулыш, дүрт тарафтан ел менән кил! Был үлтерелгән әҙәмдәргә өр ҙә, улар терелер!»

10Ул миңә нисек ҡушһа, шулай пәйғәмбәрлек иттем – уларға һулыш инде һәм улар терелеп тороп баҫты. Улар сикһеҙ күмәк ине+.

11Шунда Ул миңә былай тине:

– Эй әҙәм улы, бөтә Исраил халҡы – ошо һөйәктәр ул. Ҡара, улар: «Һөйәктәребеҙ кибеп бөттө, өмөтөбөҙ үлде, киләсәгебеҙ юҡ», – тиҙәр.
12Шуға күрә пәйғәмбәрлек итеп әйт, Раббы Хаким былай ти: «Эй халҡым Минең, ҡәберҙәрегеҙҙе асып, һеҙҙе унан сығарырмын һәм Исраил еренә кире ҡайтарырмын+.
13Эй халҡым, ҡәберҙәрегеҙҙе асып, һеҙҙе унан сығарғас, Минең Раббы икәнемде белерһегеҙ.
14Мин һеҙгә рухымды һалырмын, һәм һеҙ терелерһегеҙ. Һеҙҙе үҙ ерегеҙҙә төйәкләндерермен. Шул ваҡытта Минең Раббы икәнемде белерһегеҙ. Мин, Раббы, әйттем быны һәм әйткәнемде бойомға ашырасаҡмын. Раббы шулай тип белдерә»+.




Ике таяҡтың берләшеүе

15Миңә Раббы һүҙе булды:

16– Эй әҙәм улы, бер таяҡ ал да уның өҫтөнә «Йәһүҙә һәм уға теләктәш булған исраилдар» тип яҙ. Шунан икенсе бер таяҡ ал, уның өҫтөнә «Йософ һәм уға теләктәш булған бөтә Исраил халҡы» тип яҙ. Был – Әфраим таяғы.
17Уларҙың остарын бергә ҡуш, ҡулыңда бер таяҡтай булһын.
18Халҡыңдан ҡайһы берәүҙәр: «Бының нимә аңлатҡанын әйтмәҫһеңме?» – тип һораһа,+
19уларға әйт, Раббы Хаким былай ти: «Бына, Мин, Йософ һәм уға теләктәш булған Исраил ырыуҙарының әле Әфраимдың ҡулындағы таяғын алып, уны Йәһүҙәнең таяғы менән берләштерәм. Улар Минең ҡулымда бер бөтөн буласаҡ»+.

20Үҙең яҙған ошо ике таяҡты уларҙың күҙ алдында ҡулыңда тотоп,
21уларға әйт, Раббы Хаким былай ти: «Бына, Мин, һәр яҡҡа таралған халҡым Исраилды үҙҙәре киткән ҡәүемдәр араһынан йыйып алып, үҙ ерҙәренә кире ҡайтарасаҡмын+.
22Уларҙы был илдә, Исраил тауҙарында, бер халыҡ итәм, улар өҫтөнән бер батша буласаҡ. Башҡаса улар бер ҡасан да ике халыҡ булмаҫ, ике батшалыҡҡа бүленмәҫ.
23Артабан боттары, ерәнгес нәмәләре һәм енәйәттәре менән үҙҙәрен нәжесләмәҫтәр. Уларҙы йәшәгән һәм гонаһ эшләгән барлыҡ ерҙәрҙән ҡотҡарып таҙарындырырмын. Улар Минең халҡым булыр, Мин уларҙың Аллаһы булырмын+.

24Ҡолом Дауыт уларҙың батшаһы булыр, уларҙың барыһына бер көтөүсе булыр. Улар Минең ҡанун-ҡағиҙәләрем буйынса йәшәр, Минең бойороҡтарымды еренә еткереп үтәр+.
25Улар Мин ҡолом Яҡупҡа биргән, ата-бабаларығыҙ йәшәгән ерҙә үҙҙәре лә, балалары ла, балаларының балалары ла мәңге йәшәр, ҡолом Дауыт уларға мәңге хаким булыр+.
26Мин улар менән именлек килешеүе төҙөшөрмөн. Был улар менән мәңгелек килешеү булыр. Мин уларҙы үҙ ерҙәрендә төйәкләндерермен, күбәйтермен, Үҙемдең Изге торлағымды мәңгелеккә уларҙың араһына ҡуйырмын+.
27Минең торлағым улар араһында булыр. Мин уларҙың Аллаһы булырмын, улар Минең халҡым булыр+.
28Изге торлағым мәңгелеккә улар араһына урынлашҡас, ҡәүемдәр Исраилды изге ҡылыусының Мин, Раббы, икәнен белер»+.

Гогҡа ҡаршы пәйғәмбәрлек

381Миңә Раббы һүҙе булды:

2– Эй әҙәм улы, йөҙөңдө Магог илендәге булған Мәшәхтең һәм Тувалдың баш хакимы Гогҡа табан бор ҙа уға ҡаршы пәйғәмбәрлек ит+.
3Әйт, Раббы Хаким былай ти: «Эй Мәшәх менән Тувалдың баш хакимы Гог, Мин һиңә ҡаршымын!
4Һине килгән юлыңдан кире борасаҡмын, теш ҡаҙналарыңа ырғаҡ кейҙерәсәкмен. Һине, бөтә ғәскәреңде, аттарыңды, һыбайлыларыңды, тотош ҡоралланған, эреле-ваҡлы ҡалҡандар тотҡан, ҡылыслы бөйөк сиреүеңде ҡыуып сығарасаҡмын+.
5Улар менән бергә һәр береһе ҡалҡанлы, торҡалы фарсыларҙы, куштарҙы, путтарҙы;+
6бөтә өйөрө менән Ғүмәрҙе, алыҫ төньяҡтан өйөрө менән Бейт-Тогарманы – һинең менән бик күп халыҡтарҙы ҡыуасаҡмын+.

7Әҙерлән һәм ҡораллан! Эргәңдә тупланған бөтә өйөрөң менән бергә әҙерлән. Һин уларҙы башлап барырһың.
8Бик күп ваҡыттарҙан һуң һин саҡырылырһың. Йылдар уҙғас, һин һуғыштан арынып рәхәтлеккә сыҡҡан бер илгә һөжүм итәсәкһең. Ул илдең кешеләре, күмәк халыҡ араһынан йыйып алынып, оҙаҡ ваҡыт буш ятҡан Исраил тауҙарына кире ҡайтарылған һәм барыһы ла имен-аман тормош кисергән булыр+.
9Әммә һин ғәрәсәт кеүек уларға ябырыласаҡһың. Һин, бөтә ғәскәрҙәрең һәм һинең менән булған бик күп халыҡтар илде болот һымаҡ ҡаплап аласаҡһығыҙ»+.

10Раббы Хаким былай ти: «Ул көндө башыңа бик күп уйҙар килер, һәм һин яуыз ниәт ҡороп
11әйтерһең: „Диуарҙар менән уратып алынмаған ауылдары булған илгә, бер хәүефһеҙ рәхәт йәшәгән кешеләргә ҡаршы барайым. Уларҙың диуарҙары ла, ҡапҡалары ла, арҡыры биктәре лә юҡ+.
12Ҡәүемдәр араһынан йыйып алынған, емереклектәрҙе ҡабат торғоҙған, мал-тыуары һәм мөлкәте булған, донъя кендегендә йәшәгән был халыҡҡа ҡаршы ҡул һуҙып, талармын, табыш итеп алырмын“.
13Шева һәм Дедан, Таршиш сауҙагәрҙәре һәм барлыҡ бай, һүҙе үтә торған кешеләре* һинән: „Талар өсөн килдеңме? Яумал тупламаҡ, алтын-көмөш йыймаҡ, мал-мөлкәт тартып алмаҡ, мул табыш ҡулға төшөрмәк булып, был сиреүҙе йыйҙыңмы?“ – тип һораясаҡ»+.

14Шуға күрә, эй әҙәм улы, пәйғәмбәрлек итеп, Гогҡа әйт, Раббы Хаким былай ти: «Минең халҡым Исраил хәүеф-хәтәрһеҙ йәшәгән көндө һин был турала беләсәкһең.
15Һин һәм һинең менән бергә бик күп халыҡтар, барыһы ла һыбайлы, олоғара өйөр, көслө ғәскәр үҙ төйәгеңдән – алыҫ төньяҡтан килерһегеҙ.
16Ерҙе ҡаплаған болот кеүек халҡым, Исраилдың өҫтөнә ябырылырһың. Эй Гог, киләсәк көндәрҙә һине Үҙ илемә килтерәсәкмен. Ҡәүемдәрҙең күҙ алдында һинең аша Үҙемдең мөҡәддәслегемде күрһәтеп, Үҙемде танытасаҡмын Мин»+.

17Раббы Хаким былай ти: «Боронғо замандарҙа уҡ ҡолдарым Исраил пәйғәмбәрҙәре аша һинең турала һөйләмәнемме ни Мин? Ул пәйғәмбәрҙәр оҙаҡ йылдар һине Исраил халҡына ҡаршы килтерәсәгем хаҡында пәйғәмбәрлек иттеләр+.
18Әммә Гог Исраил тупрағына һөжүм иткән көндө, – тип белдерә Раббы Хаким, – асыуым дөрләп ҡабынасаҡ.
19Көнсөллөгөм һәм нәфрәтем утында белдерәм: ул көндө Исраил ерендә дәһшәтле ер тетрәү буласаҡ+.
20Диңгеҙҙәге балыҡтар, күктәге ҡоштар, ҡырҙағы януарҙар һәм ерҙәге бөтә һөйрәлеүселәр, ер өҫтөндәге бөтә әҙәм Минең алдымда ҡалтырап торасаҡ. Тауҙар емерелер, ҡаялар ҡолар, бөтә диуарҙар ергә йығылыр+.
21Бөтә тауҙарымда Гогҡа ҡаршы ҡылыс ебәрәсәкмен, – тип белдерә Раббы Хаким. – Һәр кем бер-береһенә ҡаршы ҡылыс күтәрәсәк+.
22Мин уны өҫтөнә ҡырғын килтереп, ҡанын ҡойоп язалармын. Уға, ғәскәренә, уның менән бергә килгән күп халыҡтарға ҡойма ямғыр, таш һымаҡ боҙ, ут һәм көкөрт яуҙырырмын+.
23Үҙемдең бөйөклөгөмдө һәм мөҡәддәслегемде күрһәтермен, бик күп ҡәүемдәрҙең күҙ алдында Үҙемде танытырмын. Шунда Минең Раббы икәнемде белерҙәр»+.

Гогтың еңеләсәге

391Ә һин, әҙәм улы, Гогҡа ҡаршы пәйғәмбәрлек итеп әйт, Раббы Хаким былай ти: «Эй һин, Мәшәх менән Тувалдың баш хакимы Гог, бына Мин һиңә ҡаршымын!+
2Мин һине кире борасаҡмын, алыҫ төньяҡтан сығарып, Исраил тауҙарына килтерәсәкмен+.
3Һул ҡулыңдағы йәйәңде бәреп төшөрөрмөн, уң ҡулыңдағы уҡтарҙы тартып алырмын+.
4Һин бөтә сиреүең һәм эргәңдәге күмәк халыҡтар менән бергә Исраил тауҙарында һәләк буласаҡһың. Һәр төрлө йыртҡыс ҡоштарға һәм ҡырағай януарҙарға емтек итеп бирәсәкмен һине+.
5Һин асыҡ ҡырҙа ятып ҡаласаҡһың. Быны Мин әйттем, – тип белдерә Раббы Хаким. –
6Магог иленә һәм диңгеҙ буйындағы ерҙәрҙә хәүефһеҙ йәшәүселәр өҫтөнә ут яуҙырасаҡмын. Шунда Минең Раббы икәнемде беләсәктәр+.

7Халҡым Исраил араһында изге исемемде танытасаҡмын. Бынан ары изге исемемде хурларға бирмәйәсәкмен. Шунда ҡәүемдәр Минең Раббы, Исраилдың Изгеһе булғанымды беләсәктәр+.

8Ул көн яҡынлашты! Мин әйткән ул көн мотлаҡ киләсәк, – тип белдерә Раббы Хаким. –
9Шул ваҡытта Исраил халҡы ҡалаларҙан сығып усаҡ яғыр, ҡоралдарҙы, ҙур һәм бәләкәй ҡалҡандарҙы, йәйәләрҙе һәм уҡтарҙы, суҡмарҙарҙы һәм һөңгөләрҙе яндырыр. Ете йыл буйы яндырасаҡтар уларҙы+.
10Ҡырҙан утын ташымаҫтар, урман ҡырҡмаҫтар, сөнки яғыу өсөн тик ҡоралдарын файҙаланырҙар. Улар үҙҙәренең малдарын тартып алғандарҙың малдарын тартып алырҙар, үҙҙәрен талағандарҙы таларҙар, – тип белдерә Раббы Хаким. –+

11Ул көндө Исраилда, диңгеҙҙән көнсығышта, Сәйәхәтселәр үҙәнендә Гогҡа бер ҡәбер урыны бирермен. Ул үтеп йөрөүселәрҙең юлына кәртә булып торор. Унда Гогты бөтөн өйөрө менән ерләрҙәр һәм Һамон-Гог үҙәне* тип атарҙар.
12Исраил халҡы ете ай буйы уларҙы күмеп үҙ илен таҙартыр.
13Мәйеттәрҙе ерләүҙә бөтә ил халҡы ҡатнашыр һәм Мин шөһрәтемде танытҡан ошо көндә улар юғары абруйға ирешер, – тип белдерә Раббы Хаким. –
14Илде таҙартыу өсөн, ил буйлап йөрөп, ерҙә ятып ҡалған мәйеттәрҙе күмеү өсөн махсус кешеләр тәғәйенләнер. Эҙләнеү эштәрен ете ай үткәс башларҙар.
15Улар илде йөрөп сығыр һәм, кеше һөйәге күрһәләр, ерләүселәр уны Һамон-Гог үҙәненә күмгәнгә тиклем янына берәй билдә ҡуйыр.
16Унда Һамона* тигән бер ҡала булыр. Улар илде шулай таҙартырҙар».

17Ә һиңә, эй әҙәм улы, Раббы Хаким былай ти: «Һәр төрлө ҡоштарға һәм ҡырағай януарҙарға әйт: „Йыйылығыҙ ҙа килегеҙ, һәр яҡлап һеҙҙең өсөн әҙерләгән ҡорбаныма, Исраил тауҙарындағы бөйөк ҡорбанға ағылығыҙ. Унда ит ашарһығыҙ, ҡан эсерһегеҙ+.
18Башанда һимертелгән малдарҙың – һарыҡ тәкәләренең, бәрәстәрҙең, кәзә тәкәләренең һәм үгеҙҙәрҙең итен ашап, ҡанын эскән һымаҡ, батырҙарҙың итен ашарһығыҙ, ер хакимдарының ҡанын эсерһегеҙ+.
19Мин һеҙҙең өсөн әҙерләгән ҡорбан ашында туйғансы май ашарһығыҙ, алҡынғансы ҡан эсерһегеҙ.
20Минең табынымда һеҙ ат һәм һыбайлыларҙы, ҡаһармандарҙы һәм һәр төрлө яугирҙәрҙе мул итеп ашап туйынырһығыҙ“, – тип белдерә Раббы Хаким. –

21Мин Үҙемдең шөһрәтемде ҡәүемдәр араһында танытасаҡмын. Барса ҡәүемдәр Мин ҡылған хөкөмдө һәм өҫтәренә һуҙған ҡулымды күрәсәк.
22Исраил нәҫеле, шул көндән башлап, Минең Раббы, уларҙың Аллаһы икәнемде белер+.
23Шунда ҡәүемдәр Исраил нәҫеле үҙе ҡылған енәйәттәр арҡаһында һөргөнгә ебәрелгәнен аңлар. Улар Миңә хыянат иткәнгә күрә, Мин уларҙан йөҙ сөйөрҙөм, уларҙы дошмандары ҡулына бирҙем, һәм улар барыһы ла ҡылыстан ҡырылды+.
24Уларға нәжесләнгәндәре һәм енәйәттәре өсөн шулай эшләнем – уларҙан йөҙөмдө йәшерҙем».




Раббының исраилдарҙы үҙ ерҙәренә кире ҡайтарыуы

25Шуға күрә Раббы Хаким былай ти: «Инде Мин Яҡуп нәҫелен әүәлге мул, имен тормоштарына ирештерермен, Исраилдың бөтә халҡына мәрхәмәтемде ҡылырмын, Үҙемдең изге исемемде фиҙаҡәрҙәрсә яҡлармын+.
26Үҙ ерҙәрендә имен-аман йәшәгәндә, уларҙы ҡурҡытҡан һис кем булмағанда үҙҙәренең хурлығын, Миңә ҡарата тоғро булмағандарын оноторҙар+.
27Уларҙы ҡәүемдәр араһынан кире ҡайтарып, дошмандарының еренән йыйып алған ваҡытымда, күмәк ҡәүемдәр алдында улар аша Үҙемдең изгелегемде күрһәтермен+.
28Шунда улар Минең Аллалары Раббы икәнемде белер. Гәрсә Мин уларҙы ҡәүемдәр араһына таратҡан булһам да, береһен дә ташламайынса үҙҙәренең тупраҡтарына кире ҡайтарырмын.
29Халҡым Исраил өҫтөнә Үҙемдең Рухымды яуҙырырмын, инде уларҙан йөҙ йәшермәм», – тип белдерә Раббы Хаким+.

Инеш һүҙ


Батшалар. Беренсе китап

Йәһүд традицияһында беренсе һәм икенсе «Батшалар» китаптары Шемуил китаптары тип йөрөтөлә. Был китаптарҙың баш өлөшөндә Шемуил пәйғәмбәрҙең донъяға килеүе һәм Исраил халҡы тарихындағы урыны тураһында һөйләнелә. Шемуил Алланың пәйғәмбәре һәм Исраилдың һуңғы хакимы була. Китаптың тәүге бүлектәрендә (1–7) Шемуилдың Исраил халҡына идара иткәндәге тормошо һүрәтләнә. Ул батша ла, баш ҡаһин да булмай, әммә ҡанунды боҙған улдарына ла хужа була алмаған баш ҡаһин Ғәлигә ҡарағанда Аллаға тоғрораҡ булып сыға.

Ләкин хикәйәләү үҙәгендә Шемуил түгел, ә Исраилдың Шемуил батшалыҡҡа мәсехләгән беренсе батшалары тора (мәсехләү йолаһы кешене үтә мөһим хеҙмәткә бағышлауҙы аңлата). Артабанғы бүлектәрҙә (8–15) батша хакимлығы урынлашыуы һәм дошмансыл халыҡтарға ҡаршы һуғыштар тураһында һөйләнелә. Исраилдың беренсе батшаһы Шаул Алла халҡына лайыҡһыҙ идарасы булып сыға. Шул саҡта Шемуил Алланың йәш көтөүсе Дауытты батшалыҡҡа мәсехләргә саҡырған тауышын ишетә. Исраилдың артабанғы тарихы нәҡ уға бәйле була.

Әммә Дауыт шунда уҡ тәхеткә ултыртылмай, тәүҙә ул Шаул батшаның һарайында хеҙмәт итә, шунан һуң унан ҡасып, йәшенеп йөрөргә мәжбүр була (16–30-сы бүлектәр). Дауыт Алла тарафынан һайланған батша булһа ла, тәхетте көс менән тартып алырға теләмәй һәм Шаулдың ғүмере өҙөлгәнен көтөргә тейеш була. Беренсе китаптың аҙағында Шаулдың Раббынан ситләшеүе һәм тылсым ҡулланыуы, шунан үҙенең дә, улдарының да яуҙа һәләк булыуы тураһында бәйән ителә (31-се бүлек).

1


Шемуилдың тыуыуы

11Әфраим таулығындағы Рамаҫаим-Суфим* ҡалаһында бер кеше йәшәй ине. Уның исеме Әлҡана булып, Әфраим ырыуынан Йерохамдың улы ине. Йерохам – Әлиһу, Әлиһу – Тоху, ә Тоху иһә Суфтың улы.
2Әлҡананың ике ҡатыны булып, береһенең исеме – Ханна, икенсеһенеке Пенинна ине. Пениннаның балалары бар, ә Ханна балаһыҙ ине.

3Әлҡана, Күк ғәскәрҙәре Раббыһына ғибәҙәт ҡылыу һәм ҡорбан салыу өсөн, йыл һайын тәғәйен көндәрҙә үҙ ҡалаһынан Шилоға бара торғайны. Унда Ғәлиҙең ике улы, Хофни менән Пинхас, Раббының ҡаһиндары ине+.
4Ҡорбан салған көндө Әлҡана ҡатыны Пениннаға һәм уның улдары менән ҡыҙҙарына иттән берәр өлөш,+
5Ханнаға айырым өлөш бирә ине, сөнки Раббы Ханнаны түлһеҙ итһә лә, Әлҡана уны нығыраҡ ярата торғайны.
6Раббы Ханнаны әсә булыу бәхетенән мәхрүм иткәнгә күрә, көндәше Пенинна уның йәненә тейә, кәмһетә.
7Раббы йортона барған һайын йылдың-йылы шулай була. Тегеһе уның йәненә тейә, быныһы илай, тамағына ашамай.
8Ире Әлҡана иһә:

– Ханна! – тиер ине. – Һин ниңә илайһың, нишләп ашамайһың? Ни өсөн шул тиклем өҙгөләнәһең? Мин һинең өсөн ун улдан да артығыраҡ түгелме ни+?

9Бер көндө улар Шилола ашап-эскәндән һуң, Ханна урынынан торҙо. Ғәли ҡаһин Раббы йортоноң ишеге янында ултырғыста ултыра ине+.
10Күңелен хәсрәт баҫҡан ҡатын әрнеп илай-илай Раббыға ялбарҙы.
11Нәҙер әйтеп, былай тине:

– Күк ғәскәрҙәре Раббыһы, мин ҡолоңдоң ҡайғыһына күҙ һалып, иҫеңә алһаң, ҡолоңдо онотмайынса бер ир бала бирһәң, уны, башына бәке лә тейҙермәйенсә, Раббыға бағышлар инем+.

12Ҡатын оҙаҡ итеп Раббыға доға ҡылған мәлдә, Ғәли уның ирендәренә ҡарап ултырҙы.
13Ханна күңеленән генә ялбара, уның тик ирендәре генә ҡыбырлай, ә тауышы ишетелмәй ине. Шунлыҡтан Ғәли уны иҫерек тип уйланы.

14– Ҡасанға тиклем иҫерек йөрөрһөң? Шарабыңдан айны инде! – тине уға Ғәли.

15– Юҡ, хакимым! Мин – йәне ғазаплы ҡатынмын. Шарап та, хәмер ҙә эсмәнем, Раббыма күңелемде бушатам, – тип яуап бирҙе Ханна. –
16Мин ҡолоңдо йүнһеҙ ҡатын тип уйлама. Сикһеҙ ҡайғым менән һағышымды һөйләүем был.

17– Бар, иҫән-аман йөрө. Исраил Аллаһы һорағаныңды бирә күрһен, – тип яуапланы Ғәли Ханнаға.

18Ҡатын:

– Мин ҡолоң күңелеңә хуш килһәм икән! – тине лә үҙ юлынан китте. Барып тамағына ашаны, йөҙө лә элекке кеүек ҡайғылы түгел ине инде+.

19Иртәгәһенә таңдан тороп Раббыға ғибәҙәт ҡылдылар ҙа Рамалағы өйҙәренә әйләнеп ҡайттылар. Әлҡана ҡатыны менән яҡынлыҡ ҡылды, һәм Раббы Ханнаны иҫенә төшөрҙө.
20Ханна ауырға ҡалды һәм, мәле еткәс, ир бала тапты. «Мин уны Раббынан һорап алдым», – тип, Шемуил* тигән исем ҡушты.




Ханнаның Шемуилды Аллаға бағышлауы

21Ире Әлҡана бөтә ғаиләһе менән Раббыға йыллыҡ ҡорбандарын биреү, нәҙерҙәрен үтәү өсөн Шилоға юлланды.
22Ханна иһә уның менән барманы. Иренә:

– Баланы имсәктән айырғас, уны Раббы хозурына үҙем алып барырмын да ул шунда ғүмерлеккә ҡалыр, – тине.

23– Нисек ҡулай күрәһең, шулай эшлә, – тине уға ире Әлҡана. – Имсәк ташлатҡанға тиклем ҡал. Раббы әйткәнеңде ғәмәл ҡылһын.

Ҡатын өйҙә ҡалды һәм улын күкрәгенән айырғанға тиклем имеҙҙе.

24Сабыйҙы имсәк ташлатҡас, Ханна, өс йәшлек үгеҙ, бер эфа* он, бер турһыҡ шарап алып, улын Раббының Шилолағы йортона алып килде. Бала әле сабый ғына ине.
25Үгеҙҙе салғандан һуң, сабыйҙы Ғәлигә килтерҙеләр.

26– Эй хакимым! Ғүмерең менән ант итәм, хакимым, – тине Ханна. – Яныңда тороп Раббыға ялбарған ҡатын мин.
27Ошо бала өсөн доға ҡылғайным. Раббы үтенесемде ҡабул итте, һорағанымды бирҙе.
28Һәм бына мин уны Раббыға бирәм. Инде ғүмере буйы Раббыныҡы булһын.

Шунан улар Раббыға сәждә ҡылдылар.

Ханнаның доғаһы

21Ханна Раббыға былай тип доға ҡылды:




«Раббы йөрәгемә шатлыҡ бирҙе.

Раббы менән көс-ҡеүәтем артты.

Дошмандар алдында ауыҙ йырам,

Сөнки ҡотҡарыуыңа ҡыуанам+.

2Изгелектә Раббыға тиңе юҡ,

Эйе, Һинең кеүек һис кем юҡ, йә Раббы!

Аллабыҙ кеүек һыйыныр ҡаябыҙ юҡ+.

3Һауалы хәбәрҙәр ҡуйыртмағыҙ,

Телегеҙҙән тәкәббер һүҙҙәр сыҡмаһын,

Сөнки Раббы – бар нәмәне белгән Алла.

Һәр эш Уның тарафынан үлсәмле.

4Көслөләрҙең йәйәләре һыныр,

Көсһөҙ иһә ғәйрәт менән билен быуыр+.

5Туҡ булғандар бер һыныҡ икмәк өсөн бил бөгөр,

Ас булғаны һый-хөрмәттә йәшәр.

Түлһеҙ ҡатын ете бала табыр,

Күп балалы япа-яңғыҙ һулыр+.

6Раббы үлтерер ҙә, терелтер ҙә,

Үлеләр донъяһына ырғытыр һәм сығарыр+.

7Раббы ярлыландырыр ҙа, байытыр ҙа,

Түбән дә төшөрөр, күтәрер ҙә+.

8Ярлыны саң-туҙандан ҡалҡытыр,

Хәйерсене сүплектән күтәрер.

Затлылар ҡорона ултыртып,

Дан тәхетен мираҫ итеп бирер.

Сөнки ерҙең нигеҙе – Раббыныҡы,

Уның өҫтөнә донъяны ҡорҙо+.

9Үҙенә тоғроларҙың һәр аҙымын ҡурсып тора,

Ә яуыздарҙы ҡараңғылыҡ убыр,

Сөнки кешенең ныҡлығы көсөндә түгел+.

10Раббы ҡаршы торғандарҙы тар-мар итер,

Уларға күк дөһөрләтеп ябырылыр.

Раббы ерҙең һәр тарафын хөкөм ҡылыр,

Үҙ батшаһына ҡеүәт бирер,

Мәсихенә бөйөк көс күндерер»+.





11Әлҡана Рамаға, өйөнә, ҡайтып китте. Бәләкәй Шемуил Ғәли ҡаһин янында Раббыға хеҙмәт итергә ҡалды.




Ғәли улдары ҡылған яуызлыҡтар

12Ғәлиҙең улдары йүнһеҙ кешеләр ине. Улар Раббыны таныманы,+
13үҙҙәренең халыҡ алдындағы ҡаһинлыҡ бурыстарын бар тип тә белмәне. Берәйһе ҡорбан салһа, ит бешкән арала ҡаһиндың хеҙмәтсеһе ҡулына өс тешле сәнске тотоп килә лә
14уны ҡаҙанғамы, кәстрүлгәме, табағамы, көршәккәме тыға, сәнскегә нимә эләгеп сыға, шуны ҡаһин өсөн ала. Улар Шилоға килгән бөтә исраилдар менән дә шулай ҡылана торғайны.
15Был ғына ла етмәй, ҡаһиндың хеҙмәтсеһе эс майын яндырғанға тиклем үк килеп, ҡорбан килтергән кешегә:

– Ҡаһинға ҡурырға ит бир. Ул һинән бешкән ит алмаҫ, сейен бир, – тиер ине.
16Ҡорбан килтереүсе:

– Тәүҙә эс майы яндырылһын, шунан теләгәнеңсә алырһың, – тип әйтһә, хеҙмәтсе:

– Юҡ, хәҙер үк бир, юғиһә тартып алам, – тип яуап ҡайтара торғайны+.

17Был йәштәрҙең Раббы алдында гонаһы бик ҙур ине, сөнки улар Раббыға килтергән ҡорбандарға хөрмәт менән ҡараманылар.

18Үҫмер Шемуил иһә, етен эфод* кейеп, Раббыға хеҙмәт итте.
19Йыл һайын атаһы менән әсәһе ҡорбан салыр өсөн Шилоға килгәндә, әсәһе улына өҫкө кейем тегеп килтерер булды.
20Ғәли Әлҡана менән ҡатынына фатиха биреп:

– Алланан теләп алып, Уға биргән балаң урынына Раббы һиңә ошо ҡатыныңдан башҡа балалар бирһен, – тип әйтә торғайны. Шунан улар өйҙәренә ҡайталар ине.

21Раббының хәстәрлеге менән Ханна, ауырға ҡалып, өс ул, ике ҡыҙ тапты. Шемуил иһә Раббы хозурында үҫте+.

22Ғәли бик ҡартайғайны инде. Ул улдарының бөтә исраилдарға нимәләр ҡылғаны, Осрашыу сатырына ингән ерҙә хеҙмәт иткән ҡатындар менән йоҡлап йөрөгәне хаҡында ишетә ине+.
23Уларға:

– Ни өсөн һеҙ ундай эштәр ҡылаһығыҙ? Бөтә халыҡтан һеҙҙең яманлыҡтарығыҙ тураһында ишетә йөрөйөм.
24Ярамай былай, уландарым! Раббы халҡы араһында таралған хәбәрҙәр яҡшы түгел.
25Кеше кешегә ҡаршы гонаһ ҡылһа, Алла аралашсы була алыр. Әммә кеше Раббыға ҡаршы гонаһ ҡылһа, кем уға аралашсы булыр? – тине.

Тик улар аталарының әйткәнен тыңламаны, сөнки Раббы улар үлергә тейеш тип ҡарар ҡылғайны инде+.

26Ул арала үҫмер Шемуил ҙурайҙы, Раббының да, халыҡтың да хөрмәтен ҡаҙана барҙы+.




Ғәли нәҫеленә ҡаршы пәйғәмбәрлек һүҙе

27Бына бер Алла бәндәһе килеп, Ғәлигә былай тине:

– Раббы әйтә: «Ата-бабаң нәҫеленә Мысырҙа фирғәүенгә ҡол булған саҡтарында уҡ асылманыммы ни Мин+?
28Ҡорбан усағыма күтәрелһен, хуш еҫ төтәтһен, эфод кейеп алдымда йөрөһөн тип, Исраилдың бөтә ырыуҙары араһынан бары ата-бабаңды Үҙемә ҡаһин итеп һайлап алдым, Исраил халҡы биргән бөтә ҡорбандарҙан атаң нәҫеленә өлөш бирҙем+.
29Шулай булғас, ни өсөн торлағыма килтерергә бойорған ҡорбан һәм саҙаҡаларҙы һанға һуҡмайһығыҙ? Ни өсөн һин, улдарыңды Минән өҫтөн ҡуйып, халҡым Исраил килтергән бөтә ҡорбандарҙың иң яҡшы өлөшөн ашап һимереп ятаһың?»
30Шуға күрә Исраил Аллаһы Раббы былай тип белдерә: «Мин: „Ғаиләң һәм атаң нәҫеле Миңә мәңге хеҙмәт итәсәк“, – тигәйнем. Әммә хәҙер Раббы: „Юҡ, улай булмаясаҡ“, – тип белдерә. Мине хөрмәт иткәндәрҙе Мин дә хөрмәт итәм, ә Мине һанламаусылар хурлыҡҡа төшөрөләсәк+.
31Бына, шундай көндәр килә: һинең дә, атаң нәҫеленең дә көсөн ҡоротасаҡмын, тоҡомоңдан һис кем өлкән йәшкә еткәнсе йәшәмәҫ+.
32Раббының Исраилға яҡшылыҡ ҡылғанына көнләшеп ҡарарһың, сөнки һинең зат-зәүереңдә берәү ҙә өлкәнәйгәнсе йәшәмәҫ.
33Ҡорбан усағымдан нәҫелеңдән бер кешене алмаҫмын, тик берәүегеҙҙе генә ҡалдырырмын, уның илап күҙҙәре һуҡырайыр, йөрәге тулы хәсрәт булыр. Нәҫелеңдән булғандарҙың һәммәһе лә ғүмеренең иң сәскә атҡан мәлендә китер.
34Улдарың Хофни һәм Пинхас менән буласаҡ хәл һинең өсөн билдә булыр: улар икеһе бер көндө үләсәк+.

35Мин иһә Үҙемә теләгемә һәм маҡсатыма ярашлы эш итәсәк тоғро ҡаһин ҡуйырмын. Уның нәҫелен нығытырмын. Ул ғүмере буйы Минең мәсихем янында хеҙмәт итер+.
36Һинең нәҫелеңдән тере ҡалған һәр кем, саҡ ҡына көмөш һәм бер һыныҡ икмәк өсөн баш эйеп, уның алдына килер: „Тамаҡ ялына мине берәй ҡаһинлыҡ вазифаһына тәғәйенләһәң ине“, – тип ялыныр».

Алланың Шемуилды саҡырыуы

31Үҫмер Шемуил Ғәлиҙең ҡулы аҫтында Раббыға хеҙмәт итте. Ул осорҙа Раббының һүҙе һирәк килә, илаһи күренмештәр ҙә йыш түгел ине+.

2Бер көндө Ғәли үҙенең урынында ята ине. Күҙҙәренең нуры ҡайтҡанлыҡтан, ул инде йүнләп күрмәй ине.
3Алланың шәме әле һүнмәгәйне һәм Шемуил Раббы йортонда – Алланың Изге һандығы торған урында ята ине.
4Раббы Шемуилға өндәште.

– Мин бында! – тип яуапланы Шемуил.
5Ул Ғәли янына йүгереп барып:

– Мине саҡырғайның. Мин бындамын! – тине.

– Юҡ, мин һине саҡырманым. Бар, ят, – тине Ғәли.

Шемуил урынына барып ятты.
6Раббы уға тағы өндәште.

– Шемуил!

Шемуил тороп йәнә Ғәли янына килде.

– Мине саҡырғайның. Мин бындамын! – тине.

– Юҡ, мин һине саҡырманым, улым, – тине Ғәли. – Бар, ят.

7Шемуил ул ваҡытта Раббыны танып белмәй ине – уға Раббы һүҙе асылмағайны әле.

8Раббы Шемуилға өсөнсө тапҡыр өндәште. Үҫмер тороп Ғәли янына китте.

– Мине саҡырғайның. Мин бындамын, – тине.

Шунда Ғәли үҫмергә Раббы өндәшкәнен аңланы.
9Ул Шемуилға:

– Барып урыныңа ят. Ул яңынан өндәшһә: «Әйт, Раббым, ҡолоң Һине тыңлай», тиерһең, – тип өйрәтте.

Шемуил урынына барып ятты.

10Раббы унда килеп торҙо ла баяғы кеүек:

– Шемуил! Шемуил! – тип өндәште.

Шемуил:

– Әйт, ҡолоң тыңлай! – тип яуап ҡайтарҙы.

11Раббы Шемуилға былай тине:

– Бына Мин Исраилда шундай бер эш ҡылмаҡсымын: уның хаҡында ишеткәндәрҙең бөтәһенең ҡолаҡтары сыңлар+.
12Ул көндө Мин Ғәлигә уның нәҫеле тураһында әйткәндәремдең барыһын да ғәмәлгә ашырасаҡмын. Башлармын да тамамлап та ҡуйырмын.
13Улдарының Алланы хурлағанын белә тороп уларҙы тыймағаны өсөн нәҫел-ырыуын мәңгелек язаға тарттырасағым хаҡында Ғәлигә белдергәйнем инде.
14Шуға күрә Ғәли нәҫеленә ант итеп әйтәм: Ғәли нәҫеленең ғәйебе ҡорбандар менән дә, саҙаҡалар менән дә мәңге юйылмаҫ.

15Шемуил иртәнгә тиклем ятты, шунан тороп Раббы йортоноң ишектәрен асты. Күргән күренмешен Ғәлигә һөйләргә ҡурҡты.
16Әммә Ғәли уны:

– Шемуил улым! – тип саҡырып алды.

– Мин бындамын! – тине Шемуил.

17– Раббы һиңә нимәләр әйтте? – тип һораны Ғәли. – Минән йәшермәһәңсе. Үҙеңә әйтелгәндәрҙән берәй нәмәне йәшереп ҡалдырһаң, һиңә Раббының ҡаты ҡәһәре төшһөн+.

18Шемуил уға бөтәһен дә һөйләп бирҙе, бер нәмә лә йәшермәне.

– Ул – Раббы, – тине Ғәли. – Үҙе нисек ҡулай күрә, шулай эшләһен+.

19Шемуил ҙурайҙы. Раббы һәр саҡ уның менән булды һәм Шемуилдың пәйғәмбәрлек һүҙҙәренең барыһын да ғәмәлгә ашырып торҙо+.
20Дандан алып Беер-Шәвәғкә тиклем бөтә Исраил Шемуилдың Раббының ысын пәйғәмбәре икәнлеген белде+.
21Раббы Шилола күренеүен дауам итте: Ул Үҙенең һүҙе аша Шемуилға асыла торған булды.

41Шемуилдың һүҙе бөтә Исраилға таралды.




Изге һандыҡтың пелештиҙәр ҡулына төшөүе

Шул осорҙа исраилдар пелештиҙәргә ҡаршы яуға сыҡты. Улар Әвән-Ғезәрҙә, ә пелештиҙәр Афеҡта туплам ҡорҙо.
2Пелешти ғәскәре исраилдарға ҡаршы теҙелеп баҫты. Алыш ваҡытында исраилдар пелештиҙәрҙән еңелде. Яу яланында дүрт меңгә яҡын Исраил яугире ҡырылды.
3Һуғышсылар тупламға ҡайтҡас, Исраил аҡһаҡалдары:

– Ни өсөн Раббы бөгөн беҙҙе пелештиҙәрҙән еңелдерҙе икән? Раббының Килешеү һандығын Шилонан бында алып киләйек. Ул арабыҙҙа булһын һәм беҙҙе дошмандарыбыҙ ҡулынан ҡотҡарһын, – тинеләр+.

4Халыҡ Шилоға кешеләр ебәрҙе һәм кирубтар араһында тәхет ҡорған Күк ғәскәрҙәре Раббыһының Килешеү һандығын килтерҙеләр. Ғәлиҙең ике улы Хофни менән Пинхас Алланың Килешеү һандығы янында ине+.

5Раббының Килешеү һандығы тупламға килгәс, бөтә исраилдар шул тиклем ҡысҡырышты, хатта ер тетрәне.
6Ҡысҡырышҡан тауыштарҙы ишеткән пелештиҙәр:

– Ғивриҙәр тупламында ниндәй шау-шыу ул? – тип ғәжәпләнде. Тупламға Раббы һандығы килгәнен белгәс,
7ҡурҡыуға ҡалдылар:

– Аллалары уларҙың тупламдарына килгән, – тинеләр. – Харап булдыҡ! Әлегә тиклем бындай хәлдең булғаны юҡ ине.
8Бөттө баш! Был ҡөҙрәтле аллалар ҡулынан беҙҙе кем ҡотҡарыр? Сүлдә мысырҙарҙы һәр төрлө ҡазалар менән язалаған аллалар бит улар.
9Ҡыйыу булығыҙ, пелештиҙәр! Батыр тороғоҙ, юғиһә, әүәл ғивриҙәр һеҙгә нисек ҡол булһа, һеҙ ҙә шулай уларға ҡол булырһығыҙ! Шуға күрә ҡаһармандарса алышығыҙ!+

10Пелештиҙәр яуға ташланды. Исраилдар еңелде һәм һәр береһе үҙ сатырына ҡасты. Ҡырылыш шул тиклем аяуһыҙ булды: яу яланында исраилдарҙан утыҙ мең йәйәүле ятып ҡалды.
11Алла һандығы тартып алынды, Ғәлиҙең ике улы – Хофни менән Пинхас үлде+.




Ғәлиҙең вафаты

12Бинйәмин ырыуынан бер кеше, һуғыш яланынан ҡасып, шул көндө үк Шилоға барып етте. Кейеме йыртылған, башына тупраҡ һибелгән ине+.
13Ул Шилоға килеп ингәндә, Алланың һандығы өсөн күңеле хәүефләнгән Ғәли юл буйында ултырғыста ҡарап ултыра ине. Теге кеше ҡалаға инеп яу яланында булған хәлдәр хаҡында хәбәр һалғас, ҡала халҡы ҡысҡырып илаша башланы.
14Үкереп илаған тауыштарҙы ишеткән Ғәли:

– Был ниндәй шау-шыу? – тип һораны.

Хәбәр килтергән әҙәм ашығып Ғәли янына килде лә һөйләп бирҙе.
15Ул осорҙа Ғәли туҡһан һигеҙ йәшендә булып, күҙҙәре зәғифләнгән, күрмәй ине+.
16Әлеге кеше Ғәлигә:

– Мин яу яланынан килә ятам, – тине. – Бөгөн һуғыштан ҡастым.

– Нимә булды, улым? – тип һораны Ғәли.

17– Исраилдар пелештиҙәрҙән ҡасты, – тине хәбәр килтереүсе. – Халыҡ ныҡ ҡыйралды. Шулай уҡ ике улың – Хофни менән Пинхас үлде. Алланың һандығы тартып алынды.

18Был әҙәм Алла һандығын телгә алыу менән, Ғәли ҡапҡа төбөндә ултырған урынынан салҡан йығылды ла муйынын һындырып йән бирҙе, сөнки ныҡ ҡартайғайны, ауыр кәүҙәле ине. Ул Исраилға ҡырҡ йыл хаким булды.

19Ғәлиҙең килене – Пинхастың ҡатыны – йөклө ине, етешеп бөткәйне. Алла һандығының дошман ҡулына төшөүе, ҡайныһы менән иренең үлеме тураһында ишеткәс, тулғағы тотоп сүгәләне лә балаһы тыуҙы.
20Үлеп барған сағында, эргәһендә торған ҡатындар уға:

– Ҡурҡма, улың тыуҙы, – тинеләр.

Ләкин ул иғтибар итмәне, яуап та бирмәне+.
21Алла һандығы алынғанға, ҡайныһы менән ире үлгәнгә күрә:

– Исраилдың даны китте! – тине лә сабыйына Ихавод* тип исем ҡушты.
22– Исраилдың даны китте, сөнки Алланың һандығы ҡулдан китте, – тине ул+.

Изге һандыҡ пелештиҙәрҙә

51Пелештиҙәр, Алла һандығын ҡулға төшөргәндән һуң, уны Әвән-Ғезәрҙән Ашдодҡа килтерҙеләр+.
2Улар Алла һандығын Дагондың ҡорамына алып инеп, Дагон һыны эргәһенә урынлаштырҙылар+.
3Ашдод халҡы иртәгәһенә иртән тороп ҡараһа, Дагон һыны Раббы һандығы алдында йөҙтүбән ерҙә ята! Дагонды күтәреп алып, яңынан үҙ урынына ҡуйҙылар+.
4Иртәгәһенә йәнә иртән тороп ҡараһалар, Дагон тағы Раббы һандығы алдында йөҙтүбән ерҙә ята! Был юлы кәүҙәһе генә бөтөн килеш ҡалған, ә өҙөлгән башы менән ике ҡулы тупһа янында аунай+.
5Шул сәбәпле Дагон ҡаһиндары ла, Дагон ҡорамына килеүселәр ҙә әлегә тиклем Ашдодтағы ҡорамдың тупһаһына баҫмай+.

6Раббының ҡулы Ашдодта һәм уның тирәһендә йәшәүселәрҙе ауыр ҡазаларға дусар итте, уларҙың тәндәренә оролар сығарып, ҡоттарын алды.
7Был хәлдәрҙе күреп, Ашдодта йәшәүселәр:

– Исраил Аллаһының һандығы беҙҙә ҡалмаһын, сөнки беҙгә лә, илаһыбыҙ Дагонға ла Уның ҡулы ҡаты, – тинеләр.
8Шунан хәбәр ебәреп, пелешти хакимдарын саҡырттылар ҙа:

– Исраил Аллаһының һандығын нимә эшләтәйек? – тип һоранылар.

Пелешти хакимдары:

– Исраил Аллаһының һандығы Ғаҫҡа күсерелһен, – тинеләр.

Исраил Аллаһының һандығы Ғаҫ ҡалаһына ебәрелде.
9Әммә һандыҡ унда килтерелгәндән һуң, Раббының ҡулы ул ҡалаға ла бәлә-ҡаза килтерҙе: олоһонан алып кесеһенә тиклем бөтәһенең тәненә оролар үҫеп сыҡты. Халыҡтың ҡото алынды.
10Бынан һуң Алла һандығын Ғәҡронға ебәрҙеләр. Алланың һандығы ҡалаға инер-инмәҫтән, Ғәҡрон халҡы:

– Беҙҙе – бөтә халҡыбыҙҙы үлтереп бөтөр өсөн Исраил Аллаһының һандығын беҙгә килтергәндәр! – тип яр һалды.
11Хәбәр ебәреп, бөтә пелешти хакимдарын йыйып килтерҙеләр ҙә:

– Исраил Аллаһының һандығын бынан оҙата күрегеҙ! Беҙҙе – беҙҙең бөтә халҡыбыҙҙы үлтереп бөтмәһен өсөн уны үҙенең урынына кире ҡайтарығыҙ, – тинеләр.

Бөтә ҡаланы әжәл ҡурҡынысы биләп алғайны. Раббының ҡулы ғәйәт ҡаты ине.
12Үлмәй ҡалғандар оролар менән ҡапланғайны. Ҡала халҡының аһ-зары күктәргә олғашты.

Изге һандыҡтың исраилдарға кире ҡайтарылыуы

61Раббының һандығы пелештиҙәр ерендә ете ай булды.
2Пелештиҙәр ҡаһиндарын һәм күрәҙәселәрен саҡырып:

– Раббының һандығын нимә эшләтәйек, уны үҙенең урынына нисек кире ҡайтарайыҡ? Беҙгә өйрәтегеҙ, – тинеләр.

3Тегеләр:

– Исраил Аллаһының һандығын кире ҡайтарырға булһағыҙ, буш ебәрмәгеҙ, – тип яуапланылар. – Уны мотлаҡ рәүештә ғәйеп ҡорбаны менән бергә кире бирегеҙ. Шул саҡта һауығырһығыҙ һәм Уның ҡулы һеҙҙе ни өсөн язалағанын аңларһығыҙ+.

4– Ғәйеп өсөн Уға ниндәй ҡорбан ебәрәйек һуң? – тип һораны пелештиҙәр.

Ҡаһиндар һәм күрәҙәселәр:

– Пелешти хакимдары һанынса, алтындан яһалған биш оро менән биш сысҡан булһын, сөнки хакимдарығыҙға ла, һеҙгә лә бер төрлө ҡаза булды, – тинеләр. –
5Ороларығыҙҙың һындарын һәм илегеҙгә ҡырғын килтергән сысҡандарҙың һынын яһағыҙ ҙа, Исраил Аллаһына хөрмәт күрһәтегеҙ. Бәлки, Ул һеҙҙән, илаһтарығыҙҙан, ерегеҙҙән ҡаты ҡулын алыр.
6Ниңә һеҙгә мысырҙар һәм фирғәүен кеүек тиҫкәре булырға? Раббы мысырҙар менән аяуһыҙ булғандан һуң, улар исраилдарҙы ебәрҙеләр һәм тегеләр китте түгелме+?
7Шулай итеп, бер яңы арба яһағыҙ, тәүгә быҙаулаған ике тана һыйыр алығыҙ. Уларға бер ваҡытта ла ҡалып кейҙерелмәгән булһын.

Һыйырҙарҙы арбаға егегеҙ, ә быҙауҙарын, айырып алып, бикләгеҙ+.
8Раббының һандығын арбаға ҡуйығыҙ, ә ғәйеп өсөн ҡорбан итеп ебәрелгән алтын әйберҙәрегеҙҙе, йәшниккә һалып, уның эргәһенә ултыртығыҙ. Шунан һандыҡты ебәрегеҙ, китһен.
9Әммә артынан күҙәтеп барығыҙ. Әгәр ҙә ул үҙ еренә, Бейт-Шәмәшкә барған юлға төшһә, был оло ҡазаны беҙгә Исраил Аллаһы ебәргән булыр. Юҡ икән, был ҡаза беҙгә Унан килмәгән, ә осраҡлы ғына хәл икәнен аңларбыҙ.

10Шулай эшләнеләр: тәүгә быҙаулаған ике тана һыйырҙы алып килеп арбаға ектеләр, быҙауҙарын өйҙә бикләп ҡалдырҙылар.
11Раббының һандығын һәм алтын сысҡандар менән ороларҙың һындары һалынған йәшникте арбаға ҡуйҙылар.
12Һыйырҙар туп-тура Бейт-Шәмәш юлынан китте. Уңға ла, һулға ла боролманылар, мөңрәй-мөңрәй бер генә юлдан барҙылар. Пелешти хакимдары уларҙың артынан Бейт-Шәмәштең сигенә тиклем күҙәтеп килде.

13Ул саҡта Бейт-Шәмәш халҡы яланда бойҙай ура ине. Улар һандыҡты күреп, бик ҡыуандылар.
14Арба Бейт-Шәмәштә йәшәгән Йеһошуағ тигән кешенең баҫыуындағы ҙур бер таш янына килеп туҡтаны. Арбаны утынға ваттылар, һыйырҙарҙы Раббыға тотош яндырыу ҡорбаны итеп килтерҙеләр.
15Левиҙәр, Раббының һандығын һәм алтын әйберҙәр һалынған йәшникте алып, теге ҙур таштың өҫтөнә ҡуйҙы. Был көндө Бейт-Шәмәш кешеләре Раббыға тотош яндырыу ҡорбандары, башҡа ҡорбандар килтерҙе.
16Пелештиҙәрҙең биш хакимы ошоларҙың барыһын да ҡарап торҙо һәм шул көндө үк Ғәҡронға әйләнеп ҡайтты.

17Пелештиҙәр Раббыға ғәйеп ҡорбаны булараҡ ебәргән алтындан яһалған оро һындарының береһе – Ашдод, береһе – Газа, береһе – Ашҡылон, береһе – Ғаҫ һәм береһе – Ғәҡрон ҡалаһы өсөн ине+.
18Ә алтындан ҡойолған сысҡан һындары биш пелешти хакимының биләмәһендәге нығытмалы ҡалалар һәм улар янындағы ауылдар һанынса ине. Ә өҫтөнә Раббының һандығын ҡуйған таш Бейт-Шәмәш кешеһе Йеһошуағтың баҫыуында әлегә тиклем ята.

19Раббы һандығының эсен асып ҡараған өсөн, Алла Бейт-Шәмәш халҡынан етмеш кешене* һәләк итте. Раббы ебәргән был оло ҡазаға халыҡ ныҡ иланы+.
20Бейт-Шәмәш халҡы:

– Был мөҡәддәс Алланың, Раббының, алдында кем баҫып тора алыр? Уның һандығын үҙебеҙҙән ҡайҙа ебәрергә икән? – тинеләр.
21Улар Ҡыръяҫ-Еғаримда йәшәүселәргә:

– Пелештиҙәр Раббының һандығын кире бирҙе. Килегеҙ, уны үҙегеҙгә алып ҡайтығыҙ, – тип илселәр ебәрҙеләр+.

71Ҡыръяҫ-Еғаримда йәшәүселәр Раббының һандығын барып алды. Уны Авинадавтың ҡалҡыулыҡта торған йортона алып менделәр, улы Әлғазарҙы изгеләндереп, Раббы һандығын һаҡларға тәғәйенләнеләр+.




Шемуилдың Исраилға идара итеүе

2Изге һандыҡ оҙаҡ ваҡыт – егерме йыл буйы Ҡыръяҫ-Еғаримда булды. Ул арала бөтә Исраил халҡы илай-илай Раббыны эҙләй башланы.

3Шемуил бөтә Исраил халҡына былай тине:

– Әгәр ҙә Раббыға бөтөн йөрәгегеҙ менән ҡайтмаҡсы булһағыҙ, арағыҙҙан ят илаһтарҙы һәм Ғаштареҫтың боттарын сығарып бырғағыҙ. Йөрәгегеҙҙе Раббыға ғына бағышлағыҙ, тик Уға ғына хеҙмәт итегеҙ. Ана шунда Ул һеҙҙе пелештиҙәр ҡулынан ҡотҡарыр+.

4Исраилдар Бәғел менән Ғаштареҫ* һындарын сығарып ырғытты һәм Раббыға ғына хеҙмәт итә башланы+.

5Шунан Шемуил:

– Бөтә Исраил халҡын Миспала йыйығыҙ. Мин һеҙҙең хаҡта Раббыға доға ҡылырмын, – тине+.

6Исраилдар Миспала йыйылды, һыу алып, Раббы хозурында түкте һәм ул көндө ураҙа тотоп:

– Беҙ Раббыға ҡаршы гонаһ ҡылдыҡ, – тине.

Шемуил Миспала Исраилдың хакимы булды+.

7Пелештиҙәр Исраил халҡының Миспала йыйылғанын ишетеп ҡалды. Уларҙың хакимдары исраилдарға ҡаршы яуға сыҡты. Был хаҡта белгәс, исраилдар ҡурҡыуға ҡалды.
8Улар Шемуилға:

– Беҙҙең өсөн Аллабыҙ Раббыға туҡтауһыҙ ялбара күр инде, Ул беҙҙе пелештиҙәр ҡулынан ҡотҡарһын, – тиештеләр.

9Шул саҡ Шемуил бер имгән һарыҡ бәрәсен алды ла Раббыға тотош яндырыу ҡорбаны итеп килтерҙе. Шунан Исраил өсөн Раббыға ялбарҙы. Раббы уға яуап ҡайтарҙы+.
10Шемуил тотош яндырыу ҡорбаны ғәмәлен башҡарған ваҡытта, пелештиҙәр исраилдарға һөжүм итмәк булып яҡынлашты. Әммә Раббы ул көндө ҡеүәтле ауаз менән гөрһөлдәп пелештиҙәрҙең ҡотон алды. Улар Исраил яугирҙәре тарафынан тар-мар ителде+.
11Исраилдар Миспанан сығып, пелештиҙәрҙе Бейт-Карға еткәнсе ҡыра-ҡыра баҫтырып барҙы.

12Шемуил бер таш алды, уны Миспа менән Шен араһына ҡуйҙы ла:

– Раббы ошонда тиклем беҙгә ярҙам итте, – тине. Ул был ташты Әвән-Ғезәр* тип атаны+.
13Пелештиҙәр шул рәүешле баҫтырылды. Улар башҡаса Исраил ерҙәренә инмәне. Шемуилдың бөтә ғүмере буйы Раббының ҡулы пелештиҙәргә ҡаршы булды.
14Ғәҡрондан Ғаҫҡа тиклем пелештиҙәр ҡулы аҫтында булған ҡалалар Исраилға кире ҡайтарылды. Исраил уларҙың тирә-яғындағы ерҙәрҙе лә пелештиҙәрҙән азат итте. Исраил менән әмөриҙәр араһында ла тыныслыҡ урынлашты.

15Шемуил бөтә ғүмере буйы Исраилға хаким булды.
16Һәр йыл һайын Бейт-Илде, Гилгалды, Миспаны йөрөп сығыр, бөтә был урындарҙа Исраилға хөкөм ҡылыр ине.
17Шунан Рамалағы өйөнә ҡайта, унан да Исраилға хөкөм ҡылыр булды. Шунда ул Раббыға ҡорбан усағы төҙөнө.

Исраил халҡының батша талап итеүе

81Үҙе ҡартайғас, Шемуил Исраилға хаким итеп улдарын ҡуйҙы.
2Өлкән улының исеме Йоил, икенсеһенең Авияһ ине. Улар Беер-Шәвәғтә хаким ине.
3Әммә Шемуилдың улдары уның юлынан китмәне. Улар үҙ файҙаларын ғына ҡайғыртты, ришүәт алып, ялған хөкөм сығарҙы+.

4Исраилдың бөтә аҡһаҡалдары йыйылып, Рамаға Шемуил янына килде.
5Уға:

– Һин инде олоғайҙың, – тинеләр. – Ә улдарың һинең юлыңдан йөрөмәй. Шуға күрә беҙҙең өҫтән башҡа халыҡтарҙа булған кеүек батша ҡуй, беҙгә ул идара итһен+.

6Уларҙың: «Беҙгә батша ҡуй, беҙгә ул идара итһен», – тиеүҙәре Шемуилға оҡшаманы. Ул Раббыға доға ҡылды.
7Раббы Шемуилға:

– Халыҡтың һиңә нимә тип әйткәнен тыңла. Улар һинән баш тартмай, ә үҙҙәренең батшаһы булараҡ Минән баш тарта, – тине. –
8Мин уларҙы Мысырҙан алып сыҡҡан көндән алып бөгөнгә тиклем Миңә нимә ҡылған булһалар, һиңә лә шулай эшләйҙәр: улар Мине ташлап, башҡа илаһтарға хеҙмәт иттеләр.
9Инде уларҙы тыңла, ләкин үҙҙәренә хакимлыҡ итәсәк батшаның хоҡуҡтары тураһында алдан уҡ ҡаты иҫкәрт.

10Үҙҙәренә батша талап иткән халыҡҡа Шемуил Раббының бөтә һүҙҙәрен һөйләп бирҙе.
11Былай тине:

– Һеҙгә хакимлыҡ итәсәк батшаның хоҡуҡтары ошолар булыр: ул һеҙҙең улдарығыҙҙы алыр һәм үҙенең яу арбаларын йөрөтөргә ҡуйыр, атҡа атландырыр. Уның яу арбалары алдынан сабырҙар+.
12Ҡайһыларын мең башы, ҡайһыларын илле башы итер. Ерен һөрҙөрөр, игенен урҙырыр. Һуғыш ҡоралы, яу арбалары өсөн кәрәк-яраҡ оҫталарҙар.
13Ҡыҙҙарығыҙҙы еҫле май яһатыу, ашарға бешертеү, икмәк һалдыртыу өсөн үҙенә алыр.
14Баҫыуҙарығыҙҙың, йөҙөм һәм зәйтүн баҡсаларығыҙҙың иң яҡшыларын тартып алып, үҙенең хеҙмәтселәренә өләшер+.
15Игенегеҙҙең һәм йөҙөмдәрегеҙҙең ундан бер өлөшөн алып, үҙенең ярандарына һәм хеҙмәтселәренә таратыр.
16Иң яҡшы ҡолдарығыҙҙы, ҡолиәләрегеҙҙе, иң көслө егеттәрегеҙҙе, ишәктәрегеҙҙе үҙ эшенә тотонор.
17Ваҡ малдарығыҙҙың да унынсы өлөшөн алыр. Үҙегеҙ иһә уға ҡол булырһығыҙ.
18Ана шул саҡта үҙегеҙ һайлап алған батшағыҙға ҡаршы аһ-зар орорһоғоҙ, тик Раббы ул көндө һеҙгә яуап ҡайтармаясаҡ+.

19Халыҡ барыбер Шемуилдың әйткәндәрен тыңларға теләмәне.

– Юҡ, беҙҙең өҫтән батша булһын, – тинеләр. –
20Ул саҡта беҙ башҡа халыҡтар кеүек булырбыҙ. Батшабыҙ беҙгә хакимлыҡ итер, юл башлап йөрөр, һуғыштарыбыҙҙа баш булыр.

21Шемуил бөтә әйткәндәрен тыңлап бөттө лә уларҙың һүҙҙәрен Раббыға еткерҙе.
22Раббы Шемуилға:

– Уларҙың һүҙҙәрен тыңла, өҫтәренән батша ҡуй, – тине.

Шунан Шемуил исраилдарға:

– Һәр кем үҙ ҡалаһына ҡайтһын, – тине.

Шаулдың Шемуил менән осрашыуы

91Бинйәмин ырыуынан Ҡиш тигән бер арҙаҡлы кеше була торғайны. Атаһы Авиил, Авиилдың атаһы Серор, Серорҙың атаһы Бехораҫ, ә Бехораҫтыҡы – Афиах+.
2Ҡиштың Шаул исемле йәш, күркәм улы бар ине. Исраилдар араһында унан да матурырағы булмағандыр. Буйы һәр кешенән бер башҡа ҡалҡыуыраҡ ине.

3Бер көндө Шаулдың атаһы Ҡиштың инә ишәктәре юғалды. Ҡиш улы Шаулға:

– Хеҙмәтселәрҙең берәйһен ал да ишәктәрҙе эҙләп алып ҡайт, – тине.

4Шаул хеҙмәтсеһе менән Әфраим таулығын артылды, Шалиша ерен үтте, тапманы, Шағалим ерен уҙҙы – ишәктәр унда ла юҡ ине. Унан Бинйәмин еренә еттеләр – унда ла булманы+.
5Суфҡа килеп еткәс, Шаул хеҙмәтсеһенә:

– Әйҙә боролайыҡ. Юғиһә атайым, ишәктәре өсөн борсолоуҙан туҡтап, беҙҙең өсөн хафалана башлар, – тине.

6Хеҙмәтсеһе иһә:

– Ҡара әле, был ҡалала бер Алла бәндәһе бар, бик абруйлы кеше. Нимә әйтһә лә, ғәмәлгә аша. Әйҙә шунда барайыҡ. Бәлки, ул беҙгә юл күрһәтер, – тине+.

7Шаул хеҙмәтсеһенә:

– Барырбыҙ, тик уға нимә бирербеҙ һуң? Моҡсайыбыҙҙа икмәгебеҙ ҙә бөттө. Алла бәндәһенә бирерлек күстәнәсебеҙ ҙә юҡ. Нимәбеҙ ҡалды һуң? – тип һораны.

8– Бына, миндә сирек шекел* көмөш бар, – тине хеҙмәтсеһе. – Барасаҡ юлыбыҙҙы әйткән өсөн Алла бәндәһенә шуны бирермен.

9Борон Исраилда Алланан берәй нәмә һорарға уйлаған кеше: «Әйҙә, әүлиәгә барайыҡ», – тип әйтә торған булған, сөнки пәйғәмбәрҙе ул заманда «әүлиә» тип йөрөткәндәр.

10Шаул хеҙмәтсеһенә:

– Яҡшы, әйҙә барайыҡ, – тине.

Улар Алла бәндәһе йәшәгән ҡалаға йүнәлделәр.
11Ҡалаға күтәрелгәндә, һыу алырға сыҡҡан ҡыҙҙарҙы осраттылар. Уларҙан:

– Әүлиә бындамы? – тип һоранылар.

12– Эйе, ана, алдығыҙҙа. Тик тиҙерәк барығыҙ. Бөгөн ул ҡалаға килде, сөнки халыҡ табыныу ҡалҡыулығында ҡорбан килтерә, – тип яуапланы ҡыҙҙар. –+
13Ҡалаға барһағыҙ, уны табыныу ҡалҡыулығына ашҡа киткәнсе осратырһығыҙ. Ул ҡорбанға фатиха бирмәй тороп, халыҡ табынға ултырмай. Саҡырылғандар ул килгәс кенә ашай башлаясаҡ. Йәһәтерәк атлаһағыҙ, тап итерһегеҙ.

14Шаул менән хеҙмәтсеһе ҡалаға китте. Ҡалаға килеп ингәндә, табыныу ҡалҡыулығына барырға тип сыҡҡан Шемуил уларҙың ҡаршыһына осраны.

15Шаул килерҙән бер көн алда Раббы Шемуилға былай тип әшкәрткәйне:

16– Иртәгә ошо ваҡытта Бинйәмин еренән һиңә бер кешене ебәрермен. Уны халҡым Исраилдың хакимы итеп мәсехләрһең. Ул халҡымды пелештиҙәр ҡулынан ҡотҡарыр. Мин халҡымдың ғазабына баҡтым, уның аһ-зарҙары Миңә килеп етте, – тине+.

17Шемуил Шаулды күргәс, Раббы уға:

– Бына Мин һиңә әйткән кеше. Халҡыма ул идара итер, – тине.

18Шаул ҡапҡа эргәһендә торған Шемуил янына килеп:

– Әүлиәнең өйө ҡайҙа икән, әйтмәҫһеңме? – тип һораны.

19– Әүлиә мин булам, – тип яуапланы Шемуил Шаулға. – Әйҙә алдымдан атла, табыныу ҡалҡыулығына барайыҡ. Бөгөн һеҙ минең менән тәғәм ейерһегеҙ. Иртәгә китерһең. Күңелеңдәгенең барыһын да әйтеп оҙатырмын.
20Ә өс көн элек юғалған ишәктәрең өсөн борсолма, улар табылды. Исраилдың бөтөн өмөтө һиңә һәм һинең атайың ғаиләһенә йүнәлгән түгелме?

21Шаул уға:

– Мин Исраилдың иң бәләкәй ырыуы Бинйәминдән түгелме ни? – тип яуап ҡайтарҙы. – Нәҫелем дә Бинйәмин ырыуындағы нәҫелдәр араһында иң бәләкәйе. Ни өсөн миңә улай тип әйтәһең+?

22Шемуил Шаул менән хеҙмәтсеһен бүлмәгә алып инде, саҡырылған утыҙлап кеше араһында иң түрҙән урын бирҙе.
23Шунан ашнаҡсыға:

– Мин һиңә, быныһын ситкәрәк һалып тор, тип биргән өлөштө алып кил, – тине.

24Ашнаҡсы, ботто ундағы бөтөн нәмәһе менән һайлап алып, Шаулдың алдына һалды.

– Был өлөш һиңә тип ҡалдырылған, – тине Шемуил. – Алдыңа ал да аша. Уны һин тәғәйен ваҡытта мин саҡырған халыҡ менән бергә ашаһын өсөн һаҡлап ҡуйғанмын.

Был көндө Шаул Шемуил менән бер табында ултырып ашаны.
25Табыныу ҡалҡыулығынан ҡалаға төшкәс, Шемуил Шаул менән өйөнөң башында һөйләште.

26Икенсе көндө иртән иртүк торҙолар. Шемуил Шаулды өй башынан саҡырып:

– Әйҙә тор, мин һине оҙатып ҡуяйым, – тине.

Шаул Шемуил менән бергә тышҡа сыҡты.
27Ҡала ситенә еткәс, Шемуил Шаулға:

– Хеҙмәтсеңә әйт, беҙҙән алдараҡ атлаһын, – тине. Тегеһе алға киткәс: – Ә һин туҡта, – тип өндәште. – Һиңә Алланың һүҙен еткерәм.

Шемуилдың Шаулды мәсехләүе

101Шемуил, май һауытын алып, Шаулдың башына зәйтүн майы ҡойҙо. Шунан Шаулды үбеп, былай тине:

– Раббы һине Үҙенең биләмәһе булған Исраилға хаким итеп мәсехләй+.
2Бөгөн, минән киткәндән һуң, Бинйәмин ерендәге Селсахта, Рәхилә ҡәбере эргәһендә, ике кешене осратырһың. Улар һиңә: «Эҙләп сыҡҡан ишәктәрең табылды. Атайың инде ишәктәрҙе уйламай, улыма ни булды икән, тип һинең өсөн хәүефләнә», – тип әйтер+.
3Унан юлыңды дауам итеп, Таворҙағы имән ағасына барып етерһең. Унда һиңә береһе өс кәзә бәрәсе, икенсеһе өс икмәк, ә өсөнсөһө бер турһыҡ шарап алып Алла хозурына, Бейт-Илгә сығып барған өс кеше осрар.
4Улар, һине сәләмләп, ике икмәк бирер. Һин уларҙы алырһың.
5Шунан һуң пелештиҙәрҙең һаҡсы ғәскәре торған Алла Гивғаһына килеп етерһең. Ҡалаға ингәс, лира, дөңгөр, һыбыҙғы, арфа тауыштары аҫтында табыныу ҡалҡыулығынан пәйғәмбәрлек итеп төшөп килгән бер төркөм пәйғәмбәрҙәрҙе осратырһың.
6Шунда һине Раббы рухы солғап алыр, һин дә улар менән бергә пәйғәмбәрлек итерһең һәм бөтөнләй башҡа кешегә әйләнерһең.
7Ошо билдәләр бойомға ашҡас, нимә теләйһең, шуны эшлә, сөнки Алла һинең менән.
8Минән алда Гилгалға төш. Тотош яндырыу, татыулыҡ ҡорбандары салыр өсөн мин дә унда барырмын. Килгәнемде ете көн көт, яныңа барғандан һуң, һиңә нимә эшләргә кәрәклеген әйтермен.

9Шаул Шемуил эргәһенән китергә тип боролғайны, Алла уның йөрәген үҙгәртте һәм шул көндө бөтә илаһи билдәләр бойомға ашты.
10Гивғаға килеп еткәндәрендә, уларҙы бер төркөм пәйғәмбәрҙәр ҡаршыланы. Шаулды Алла рухы солғап алды һәм ул башҡалар менән бергә пәйғәмбәрлек итә башланы+.
11Уны электән белгән кешеләр, пәйғәмбәрҙәр менән пәйғәмбәрлек иткәнен күреп, бер-береһенә:

– Ҡиштың улына ни булған? Әллә Шаул да пәйғәмбәр булғанмы? – тиештеләр.

12Шунда йәшәүселәрҙең береһе:

– Ә тегеләренең аталары кем һуң? – тип яуапланы.

Шунан бирле: «Шаул да пәйғәмбәр булғанмы?» – тигән һүҙ әйтем булып китте+.

13Пәйғәмбәрлек иткәндән һуң, Шаул табыныу ҡалҡыулығына сыҡты.
14Шаулдың атаһының туғаны унан һәм хеҙмәтсеһенән:

– Ҡайҙарҙа йөрөнөгөҙ? – тип һораны.

– Ишәктәрҙе эҙләнек, – тине Шаул. – Тапмағас, Шемуилға барҙыҡ.

15– Шемуил һеҙгә нимәләр әйтте, миңә һөйлә әле, – тине туғаны Шаулға.

16– Ишәктәрҙең табылғанын әйтте, – тип яуапланы Шаул, ләкин Шемуилдың батшалыҡ тураһында һөйләгәндәрен өндәшмәне.




Шаулдың батша тип иғлан ителеүе

17Шемуил халыҡты Раббы хозурына Миспаға саҡырҙы.
18Шунан Исраил халҡына әйтте:

– Исраил Аллаһы Раббы былай ти: «Исраилдарҙы Мысырҙан Мин алып сыҡтым. Һеҙҙе мысырҙарҙың һәм һеҙгә золом ҡылған бөтә батшалыҡтарҙың ҡулынан Мин азат иттем»+.
19Әммә һеҙ бөгөн, үҙегеҙҙе бөтә бәлә-ҡазаларҙан, ҡайғыларҙан ҡурсалаған Аллағыҙҙы инҡар итеп, Уға: «Беҙҙең өҫтән батша ҡуй», – тинегеҙ. Инде хәҙер Раббы ҡаршыһына ырыу-ырыу, нәҫел-нәҫел булып баҫығыҙ+.

20Шемуил Исраил ырыуҙарын бер-бер артлы үҙенең алдына саҡырҙы һәм Бинйәмин ырыуы күрһәтелде.
21Шунан Бинйәмин ырыуына ингән нәҫелдәрҙе айырым-айырым үҙ янына саҡырҙы, Матри нәҫеле күрһәтелде. Һуңынан Матри нәҫеленән Ҡиштың улы Шаул күрһәтелде. Уны эҙләй башланылар, әммә таба алманылар.
22Раббынан:

– Ул бында килдеме һуң? – тип һоранылар.

– Ана ул ылауҙар араһында йәшенеп ята, – тине Раббы.

23Йүгереп барып Шаулды алып килделәр. Ул халыҡ араһына баҫты. Буйға бөтәһенән дә бер башҡа ҡалҡыуыраҡ ине.

24– Раббының кемде һайлағанын күрҙегеҙме? – тине Шемуил бар халыҡҡа. – Бөтә халыҡ араһында уға тиңе юҡ.

Шул саҡ һәммә халыҡ:

– Йәшәһен батша! – тип ҡысҡырып ебәрҙе+.

25Шемуил халыҡҡа батшалыҡ итеү ҡағиҙәләрен аңлатты, уларҙы китапҡа яҙып, Раббы алдына һалды. Шунан бөтә халыҡты өйҙәренә ҡайтарып ебәрҙе+.
26Шаул да Гивғаға үҙенең өйөнә йүнәлде. Күңелдәренә Алла ҡағылған ҡыйыу ир-егеттәр уға эйәрҙе.
27Ләкин ҡайһы бер алама кешеләр:

– Шул беҙҙе ҡотҡара алыр тиһеңме? – тип Шаулды һанға һуҡманы һәм уға бүләктәр килтермәне. Әммә Шаул быны ишетмәмешкә һалышты+.

Шаулдың ғаммондарҙы ҡыйратыуы

111Ғаммон батшаһы Нахаш яу менән килеп Ғилғәд Явешын ҡамап алды. Бөтөн Явеш халҡы Нахашҡа:

– Беҙҙең менән килешеү төҙө, беҙ һиңә хеҙмәт итербеҙ, – тине+.

2Әммә ғаммон Нахаш уларға:

– Тик бер генә шарт менән килешеү төҙөйөм, – тип яуапланы. – Һәр берегеҙҙең уң күҙен соҡоп алам да, бөтә Исраилды мәсхәрәгә ҡалдырам+.

3Явеш аҡһаҡалдары уға:

– Беҙгә ете көн ваҡыт бир, Исраилдың һәр тарафына илселәр ебәрәйек, – тинеләр. – Әгәр ҙә беҙҙе ҡотҡарырға бер кем дә килмәһә, һиңә баш һалырбыҙ.

4Илселәр, Шаул Гивғаһына килеп, был хәлдәрҙе халыҡҡа һөйләп биргәс, бөтәһе лә ҡысҡырып илаша башланы+.
5Был ваҡытта Шаул үгеҙҙәрен ҡыуып баҫыуҙан ҡайтып килә ине.

– Халыҡҡа ни булған? Ниңә илашалар? – тип һораны ул.

Уға Явеш кешеләре ебәргән хәбәрҙе һөйләп бирҙеләр.
6Был һүҙҙәрҙе ишеткәс, Шаулды Алла рухы солғап алды һәм унда көслө нәфрәт уты ҡабынды+.
7Ул ике үгеҙҙе салып киҫәктәргә тураҡланы. Уларҙы илселәр аша Исраилдың һәр тарафына ебәреп, былай тине:

– Шаул һәм Шемуил артынан эйәрмәгән һәр кемдең үгеҙҙәре менән ошолай буласаҡ.

Халыҡты Раббының дәһшәте солғап алды һәм бөтәһе бер кешеләй юлға сыҡты+.
8Шаул уларҙы Бәзәҡтә тупланы. Исраил халҡы өс йөҙ мең, Йәһүҙә кешеләре утыҙ мең ине+.

9Явеш илселәренә:

– Ғилғәд Явешы халҡына, иртәгә көн ҡыҙыуына тиклем ҡотҡарыласаҡһығыҙ, тип әйтегеҙ, – тинеләр.

Илселәр ҡайтып был хәбәрҙе еткергәс, Явеш халҡы шатланып китте.
10Ғаммондарға:

– Иртәгә һеҙгә баш һалабыҙ. Беҙҙең менән ни теләһәгеҙ, шуны эшләрһегеҙ, – тинеләр.

11Икенсе көндө Шаул үҙенең кешеләрен өс төркөмгә бүлде. Улар таң алдынан тупламдың уртаһына үтеп инделәр ҙә көндөң ҡыҙыуына тиклем ғаммондарҙы тар-мар иттеләр. Иҫән ҡалғандары тырым-тырағай һибелде, бергә торған ике кеше лә ҡалманы+.

12Бынан һуң халыҡ Шемуилға:

– «Шаулғамы һуң беҙгә батшалыҡ итергә?» – тип кемдәр әйтте? Килтерегеҙ уларҙы, үлтерәбеҙ, – тине.

13Ләкин Шаул:

– Бөгөн берәүҙең дә йәне ҡыйылырға тейеш түгел, – тип яуапланы. – Сөнки Раббы бөгөн Исраилға ҡотолоу бирҙе.

14– Әйҙә, Гилгалға барайыҡ, унда батшалыҡты яңыртайыҡ, – тине Шемуил халыҡҡа+.

15Бөтә халыҡ Гилгалға китте һәм унда Раббы хозурында Шаулды батша итеп ҡуйҙы. Раббыға татыулыҡ ҡорбандары салдылар. Шаул бөтә Исраил халҡы менән бергә рәхәтләнеп күңел асты.

Шемуилдың халыҡҡа мөрәжәғәте

121Шемуил бөтә Исраилға былай тине:

– Бына мин, һеҙ миңә нимә тип әйтәһегеҙ, шуларҙың барыһын да тыңланым: өҫтөгөҙҙән батша ҡуйҙым+.
2Инде һеҙҙең алдан батшағыҙ йөрөр. Ә мин инде олоғайҙым, сәстәрем салланды. Бына, улдарым һеҙҙең менән бергә. Йәш сағымдан алып ошо көнгә тиклем һеҙҙең юлбашсығыҙ булдым.
3Бына мин ҡаршығыҙҙа торам. Хәҙер миңә Раббы хозурында һәм Ул мәсехләгән батша алдында шаһитлыҡ ҡылығыҙ. Ҡайһығыҙҙың үгеҙен алдым? Кемдең ишәгенә ҡул һуҙҙым? Кемде таланым? Кемде йәберләнем? Эшенә күҙ йомор өсөн кемдән ришүәт алдым? Әйтегеҙ, мин ҡайтарып бирермен+.

4Халыҡ:

– Һин беҙҙе таламаның, – тип яуап бирҙе. – Беҙҙе йәберләмәнең. Бер кемдән дә һис бер нәмә алманың.

5Шемуил уларға:

– Миңә ҡаршы бер нәмә лә тапмауығыҙға бөгөн Раббы һәм Ул мәсехләгән батша шаһит, – тине.

– Эйе, шаһит! – тинеләр.

6– Муса менән Һарунды тәғәйенләгән, ата-бабаларығыҙҙы Мысыр еренән сығарған Раббы шаһит, – тине Шемуил халыҡҡа. –
7Хәҙер иһә хозурыма баҫығыҙ. Раббының һеҙгә һәм ата-бабаларығыҙға ҡылған барлыҡ яҡшылыҡтарын бәйән итеп, мин һеҙгә Раббы алдында хөкөм ҡылам.

8Яҡуп Мысырға килгәндән һуң ата-бабаларығыҙ Раббыға ярҙам һорап ялбарҙы. Раббы Муса менән Һарунды ебәрҙе һәм улар ата-бабаларығыҙҙы Мысырҙан алып сығып, ошо ерҙә төйәкләндерҙе+.
9Әммә ата-бабаларығыҙ Аллалары Раббыны онотто. Шуға күрә Раббы уларҙы Хасор ғәскәре башлығы Сисераның, пелештиҙәрҙең һәм Моав батшаһының ҡулына тапшырҙы. Улар ата-бабаларығыҙға ҡаршы һуғышты+.
10Ата-бабаларығыҙ Раббыға: «Гонаһлыбыҙ, сөнки, Раббыны ташлап, Бәғел һәм Ғаштареҫ боттарына ҡол булдыҡ. Әммә беҙҙе дошмандарыбыҙ ҡулынан ҡотҡар һәм беҙ Һиңә генә хеҙмәт итербеҙ», – тип ялбарҙы+.
11Раббы Йеруббәғелде, Баракты*, Ифтахты, Шемуилды ебәрҙе һәм һеҙҙе уратып алған дошмандарығыҙ ҡулынан ҡотҡарҙы. Хәүефһеҙ йәшәнегеҙ+.
12Әммә Ғаммон батшаһы Нахаштың һеҙгә ҡаршы сыҡҡанын күргәс, миңә: «Юҡ, беҙҙең өҫтән батша хакимлыҡ итһен», – тинегеҙ, ә бит һеҙҙең батшағыҙ Раббы Үҙе!+

13Шулай итеп, бына үҙегеҙ һайлаған, үҙегеҙ теләгән батша! Бына, Раббы һеҙҙең өҫтән батша ҡуйҙы.
14Әгәр Раббынан ҡурҡһағыҙ, Уға хеҙмәт итһәгеҙ, Уның әйткәндәрен тыңлаһағыҙ, бойороҡтарына ҡаршы килмәһәгеҙ, һеҙ ҙә, һеҙгә етәкселек иткән батшағыҙ ҙа Аллағыҙ Раббы артынан йөрөһә, барыһы ла яҡшы булыр.
15Әммә Раббының һүҙенә ҡолаҡ һалмаһағыҙ, Уның бойороҡтарына ҡаршы килһәгеҙ, Раббы, ата-бабаларығыҙҙы язалаған кеүек, һеҙҙе лә язалар+.

16Ә хәҙер баҫығыҙ ҙа Раббы һеҙҙең күҙ алдығыҙҙа ҡыласаҡ ошо оло мөғжизәне күрегеҙ.
17Әле бойҙай урағы ваҡыты түгелме? Күк күкрәтһен, ямғыр яуҙырһын, тип Раббыға ялбарасаҡмын. Үҙегеҙгә батша һорауығыҙҙың Раббы күҙендә ниндәй ҙур золом икәнен аңларһығыҙ һәм күрерһегеҙ.

18Шемуил Раббыға мөрәжәғәт итте һәм Раббы ул көндө күк күкрәтеп ямғыр яуҙырҙы. Бөтә халыҡ Раббынан да, Шемуилдан да бик ҡурҡты.
19Бөтәһе лә Шемуилға:

– Беҙ ҡолдарыңды һәләк итмәһен өсөн Аллаң Раббыға доға ҡыл, – тинеләр. – Сөнки булған гонаһтарыбыҙ өҫтөнә үҙебеҙгә батша һорап, тағы бер золом ҡылдыҡ.

20– Ҡурҡмағыҙ, – тине Шемуил халыҡҡа. – Ҡылған яуызлыҡ ҡылынған инде, әммә башҡаса Раббынан ситләшмәгеҙ, Уға бөтә йөрәгегеҙ менән хеҙмәт итегеҙ.
21Бер нәмәнән дә ҡотҡара алмаған файҙаһыҙ боттар артынан эйәрмәгеҙ, сөнки улар юҡ-бар+.
22Раббы Үҙенең бөйөк исеме хаҡына Үҙ халҡын ташламаҫ, сөнки һеҙҙе Үҙенең халҡы итеүҙе хуш күрҙе+.
23Миңә килгәндә инде, һеҙҙең өсөн Раббыға доға ҡылыуҙан ваз кисеп, Уға ҡаршы гонаһ эшләү ҡайҙа! Һеҙҙе артабан да яҡшы һәм хаҡ юлға өгөтләйәсәкмен+.
24Тик Раббынан ҡурҡығыҙ, Уға бөтә йөрәктән тоғро хеҙмәт итегеҙ. Уның һеҙҙең өсөн ниндәй бөйөк эштәр башҡарғанын аңлағыҙ!+
25Әгәр ҙә золом ҡылыуҙан туҡтамаһағыҙ, үҙегеҙ ҙә, батшағыҙ ҙа юҡ булыр+.

Шаулдың Раббы бойороғон тотмауы

131Тәхеткә ултырғанда Шаулға утыҙ йәш ине. Ул Исраилда ике йыл батшалыҡ итте.
2Шаул Исраилдың өс мең кешеһен һайлап алды. Уларҙың ике меңе Шаул менән Михмаста, Бейт-Илдең тауында, меңе Йонаҫан менән Бинйәмин Гивғаһында урынлашты. Ҡалған халыҡты ул өйҙәренә ҡайтарып ебәрҙе.
3Йонаҫан пелештиҙәрҙең Гивғалағы һаҡсы ғәскәрен ҡыйратты. Был хаҡта пелештиҙәргә лә мәғлүм булды. Ә Шаул бөтә илдә мөгөҙ ҡысҡыртырға ҡушты.

– Ғивриҙәр ишетһен! – тине+.

4Исраилдар Шаулдың пелешти ғәскәрен ҡыйратыуы тураһында һәм пелештиҙәрҙең Исраилға асыулы икәнен белде. Бынан һуң халыҡ Шаул янына Гилгалға саҡырылды.

5Пелештиҙәр Исраилға ҡаршы яуға йыйынды. Улар утыҙ мең яу арбаһы, алты мең һыбайлыһы, диңгеҙ ярындағы ҡом шикелле күмәк яугирҙәре менән килеп, Михмас эргәһенә Бейт-Ауендың көнсығышында туплам ҡорҙолар+.
6Ҡамауҙа ҡалған исраилдар, үҙҙәренә ҡурҡыныс янағанын күреп, мәмерйәләрҙә, шырлыҡтарҙа, ҡаяларҙа, ер ҡыуышлыҡтарында һәм һыу һаҡлай торған соҡорҙарҙа йәшенә башланы+.
7Ҡайһы бер ғивриҙәр Иордан йылғаһы аръяғына, Ғад һәм Ғилғәд ерҙәренә ҡасты.

Шаул ул ваҡытта Гилгалда ине. Уның менән булған яугирҙәр ҡурҡыуға төшкәйне.

8Шаул Шемуил билдәләгән ваҡытҡа тиклем ете көн көттө. Әммә Шемуил Гилгалға килмәгәс, кешеләр Шаул янынан ҡаса башланы+.
9Шуның өсөн Шаул:

– Тотош яндырыу һәм татыулыҡ ҡорбандарын миңә алып килегеҙ, – тип бойорҙо.

Шунан ул тотош яндырыу ҡорбаны ғәмәлен башҡарҙы.
10Ул ҡорбанды яндырып та бөттө, Шемуил килеп етте. Шаул, сәләмләр өсөн, уға ҡаршы сыҡты.
11Ләкин Шемуил:

– Нимә эшләнең һин? – тине.

– Ҡарайым, халыҡ янымдан таралыша башланы, – тип яуап ҡайтарҙы Шаул. – Һин дә әйткән көндәреңдә килмәнең. Өҫтәүенә пелештиҙәр Михмаста тупланған.
12Хәҙер пелештиҙәр Гилгалға миңә һөжүм итәсәк, ә мин Раббынан мәрхәмәт һорап ялбарманым, тип уйланым. Шуға күрә тотош яндырыу ҡорбаны килтерергә тәүәккәлләнем.

13– Аҡылһыҙҙарса эш иткәнһең, – тине Шемуил. – Аллаң Раббының бойороғон тотманың. Әгәр Алланың ҡушҡанын тыңлаған булһаң, нәҫелең Исраилда мәңге батшалыҡ итер ине+.
14Инде һинең батшалығың оҙаҡҡа бармаясаҡ. Раббы Үҙенең күңеленә хуш килгән кешене тапты, уны Үҙенең халҡына хаким итеп тәғәйенләне, сөнки һин Раббының бойороғон үтәмәнең+.

15Бынан һуң Шемуил Гилгалдан Бинйәмин ырыуының Гивға ҡалаһына китте. Шаул үҙенең янында ҡалғандарҙы һанап сыҡты: алты йөҙ самаһы кеше ине.

16Шаул, уның улы Йонаҫан һәм улар менән булған кешеләр Бинйәминдәр биләмәһендәге Гивға ҡалаһында урынлашты. Пелештиҙәр иһә Михмаста туплам ҡорғайны.
17Пелешти яугиҙәре исраилдарҙы талау, барымта яһау өсөн өс төркөм булып тупламдарынан сыҡты. Уларҙың береһе Шуғал төбәгендәге Ғофраға,
18икенсеһе Бейт-Хоронға табан йүнәлде, өсөнсөһө сүлгә, Севоим үҙәненә ҡараған юл буйлап сик яғына китте.

19Пелештиҙәр, ғивриҙәр ҡылыс йәки һөңгө яһап ҡуймаһын, тип хәүефләнгәнлектән, бөтә Исраилда бер тимерсе лә юҡ ине.
20Шуға күрә исраилдар төрән, тәпке, балта, ураҡ үткерләргә кәрәк булһа, пелештиҙәргә барырға мәжбүр ине.
21Пелешти тимерселәре төрән тимерҙәрен, тәпке, өс айырсалы һәнәк, балта ҡайраған һәм осло таяҡ тимерен кейҙергән өсөн бер шекелдең өстән ике өлөшөн ала торғайны.
22Шул сәбәпле был һуғыш башланғас, Шаул менән Йонаҫан янында булған халыҡтың ҡулында ҡылыс та, һөңгө лә юҡ, был ҡоралдар бары Шаулда һәм уның улы Йонаҫанда ғына ине.




Пелештиҙәргә ҡаршы һуғыш

23Ул арала пелешти ғәскәренең алдынғы төркөмө Михмас үткәүеленә сыҡты.

141Бер көндө Шаул улы Йонаҫан ҡоралын йөрөтөүсе егеткә:

– Әйҙә, теге яҡтағы пелешти ғәскәренең алдынғы төркөмө яғына сығайыҡ, – тине.

Әммә атаһына был хаҡта бер нәмә лә өндәшмәне.
2Шаул Гивға янындағы Мигронда анар ағасы аҫтында ултыра ине. Эргәһендә алты йөҙгә яҡын кешеһе бар.
3Эфод йөрөтөүсе Ахияһ та улар араһында ине. Ул – Ихаводтың туғаны Ахитувтың улы. Ихавод иһә элек Шилола Раббының ҡаһины булған Ғәлиҙең улы Пинхастан тыуғайны.

Халыҡ Йонаҫандың киткәнен белмәне+.

4Йонаҫан пелешти ғәскәре яғына сығырға йыйынған үткәүелдең ике яғында текә ҡая бар ине. Береһенең атамаһы – Босес, икенсеһенеке – Сенне.
5Ҡаяларҙың береһе төньяҡҡа, Михмас яғына, икенсеһе көньяҡҡа, Гивғаға, ҡарағайны.

6Йонаҫан ҡорал йөрөтөүсеһенә:

– Әйҙә, был сөннәтһеҙҙәрҙең ғәскәре торған яҡҡа сығайыҡ, – тине. – Бәлки, Раббы беҙҙең өсөн берәй ғәмәл ҡылыр. Ҡотҡарам тиһә, Раббыға һинең күплегең дә, аҙлығың да ҡамасау түгел+.

7– Нисек теләйһең, шулай эшлә. Ҡайҙа кәрәк, шунда бар. Мин һинән ҡалмайым, – тине ҡорал йөрөтөүсеһе.

8– Хәҙер беҙ ул әҙәмдәр яғына сығырбыҙ ҙа уларға күренербеҙ, – тине Йонаҫан. –
9Әгәр беҙгә: «Эргәгеҙгә барғансы, тик кенә тороғоҙ», – тиһәләр, аҫта ҡалырбыҙ, улар янына менмәҫбеҙ.
10Ә инде: «Беҙҙең янға менегеҙ», – тиһәләр, барырбыҙ. Тимәк, Раббы уларҙы беҙҙең ҡулыбыҙға тапшыра. Был беҙҙең өсөн билдә булыр.

11Икәүләшеп пелешти һаҡсыларына күренделәр.

– Ана, ғивриҙәр йәшенгән тишектәренән сыға башланы! – тип көлдө пелештиҙәр.+
12Шунан Йонаҫан менән ҡорал йөрөтөүсеһенә:

– Беҙҙең янға менегеҙ! Һеҙгә бер һүҙ әйтәбеҙ, – тип ҡысҡырҙылар.

Йонаҫан хеҙмәтсеһенә:

– Минең арттан бар. Раббы уларҙы Исраил ҡулына бирҙе, – тине.

13Йонаҫан аяҡ-ҡулы менән тырмашып өҫкә үрмәләне. Ҡорал йөрөтөүсеһе уның артынан эйәрҙе.

Йонаҫан алдан пелештиҙәрҙе ҡырып барҙы, артынан ҡорал йөрөтөүсеһе лә үлтерә-үлтерә килде.
14Ошо тәүге һөжүм ваҡытында, Йонаҫан менән ҡорал йөрөтөүсеһе ике үгеҙ көнө буйы һөргән тиклем яландың яртыһылай ерҙә егермегә яҡын пелешти яугирен ҡырып һалды.
15Пелештиҙәрҙең бөтә ғәскәре – тупламда ла, ҡырҙа ла, алдынғы төркөмдәгеләр ҙә, баҫҡынсы төркөмөндәгеләр ҙә – ҡалтырап төштө. Ер тетрәне, Алланың дәһшәте хөкөм һөрҙө.

16Шул саҡ Шаулдың Бинйәмин Гивғаһындағы күҙәтселәре, күмәк халыҡтың тырым-тырағай һибелеп, тегендә-бында йүгерешкәнен күреп ҡалды.
17Шаул янындағы кешеләргә:

– Ҡарағыҙ әле, барлағыҙ, арабыҙҙан кем киткән? – тип бойорҙо.

Байҡап ҡараһалар, Йонаҫан менән ҡорал йөрөтөүсеһе юҡ икәнен белделәр.
18Шаул Ахияһҡа:

– Алланың һандығын килтер, – тине.

Ул сағында Изге һандыҡ исраилдарҙа ине+.
19Шаул ҡаһин менән һөйләшкән арала, пелештиҙәр тупламында шау-шыу көсәйгәндән-көсәйҙе.

– Ҡулыңды төшөр*, – тине Шаул ҡаһинға.

20Ул, янындағы һуғышсылары менән бергә, һөрәнләп, алыш барған ергә ташланды һәм нимә күрә: пелешти яугирҙәре бер-береһенә ҡаршы ҡылыс күтәргән һәм шашҡан кеүек үҙ яҡындарын ҡыра+.
21Шул саҡ быға тиклем пелештиҙәр менән булған, улар менән бергә тупламға килгән ғивриҙәр ҙә Шаул менән Йонаҫан янындағы исраилдарға ҡушылды.
22Әфраим таулығында йәшенгән исраилдар ҙа, пелештиҙәрҙең ҡасҡанын ишетеп, уларҙың эҙенән төштө һәм ҡыра башланы.
23Раббы был көндө Исраилды ҡотҡарҙы. Һуғыш Бейт-Ауен аръяғына тиклем йәйелде.

24Ул көндө исраилдар ныҡ талсыҡҡайны. Сөнки Шаул халыҡҡа:

– Кем дә кем кискә тиклем, мин дошмандарымдан үс алғанға саҡлы, берәй нәмә ашай, шуға ҡарғыш төшһөн, – тип әйтеү әйткәйне.

Шунлыҡтан бер кем дә ауыҙына ризыҡ ҡабырға ҡыйманы.

25Урманлы ергә килеп еттеләр. Ундағы аҡланда бал бар ине.
26Халыҡ урманға инде. Ҡараһалар, бал тамып тора. Тик бер генә кеше лә ҡулын ауыҙына һонманы, сөнки бөтәһе лә ҡарғыштан ҡурҡты.
27Йонаҫан иһә атаһының халыҡҡа әйтеү әйтеп бойорғанын ишетмәгәйне. Ынтылып ҡулындағы таяғының осон баллы кәрәҙгә манды ла ауыҙына ҡапты һәм шунда уҡ күҙ алдары яҡтырып киткәнен тойҙо.
28Араларынан берәү уға:

– Атайың халыҡҡа, бөгөн ризыҡ ейгән кешегә ҡарғыш төшәсәк, тип әйтеү әйтте. Шуға күрә халыҡ бик ныҡ арыны, – тине.

29– Атайым ҡайһылай халыҡҡа бәлә килтергән, – тине Йонаҫан. – Бына ҡарағыҙ, саҡ ҡына бал ҡапҡас та күҙем асылып китте+.
30Әгәр халыҡ дошмандарҙан ҡалған яумал менән тамаҡ ялғап алһа, пелештиҙәрҙә ҡыйралыш тағы ла күберәк булмаҫ инеме ни?

31Был көндө исраилдар пелештиҙәрҙе Михмастан алып Айялонға ҡәҙәр ҡырҙы һәм һуғышсылар тамам хәлдән тайҙы+.
32Шуға күрә халыҡ табышҡа ташланды. Ваҡ малмы ул, үгеҙме, быҙаумы – тотоп алалар ҙа ергә һалып боғаҙлайҙар һәм ҡанлы килеш ашайҙар.
33Шаулға:

– Ана, халыҡ итте ҡанлы килеш ейеп, Раббыға ҡаршы гонаһ эш ҡыла, – тип хәбәр иттеләр.

– Гонаһ эш ҡылдығыҙ, – тине Шаул. – Барығыҙ, бында бер ҙур таш тәгәрләтеп килтерегеҙ+.
34Шунан былай тине:

– Халыҡ араһында йөрөп әйтеп сығығыҙ. Һәр кем үгеҙен, һарығын бында алып килһен. Ошонда салып ашағыҙ. Тик ҡан менән ейеп, Раббыға ҡаршы гонаһ эш ҡылмағыҙ.

Ул кисте бөтәһе лә малдарын үҙ ҡулдары менән алып килеп, шунда салды.
35Шаул Раббыға бағышлап ҡорбан усағы төҙөнө. Был уның Раббыға бағышлап ҡорған тәүге ҡорбан усағы ине.

36Шунан Шаул:

– Әйҙәгеҙ, бөгөн төндә пелештиҙәр артынан төшәйек, – тине. – Таң атҡансы уларҙы талайыҡ, бер кешеләрен дә ҡалдырмайыҡ.

– Үҙең нисек ҡулай күрәһең, шулай эшлә, – тине халыҡ.

Әммә ҡаһин:

– Алланан кәңәш һорайыҡ, – тине.

37Шаул Алланан:

– Пелештиҙәргә һөжүм итәйемме? Һин уларҙы Исраил ҡулына тапшыраһыңмы? – тип һораны.

Әммә Алла был көндө уға яуап ҡайтарманы+.
38Шунан һуң Шаул:

– Ғәскәр башлыҡтары бында килһен. Бөгөн ниндәй гонаһ ҡылынғанын асыҡлаһындар.
39Исраилды ҡотҡарған тере Раббы шаһит: ғәйеп улым Йонаҫанда булған хәлдә лә, ул да үлтереләсәк, – тине.

Әммә халыҡ араһынан уға яуап биреүсе булманы.
40Шунан Шаул бөтә исраилдарға:

– Һеҙ бер яҡҡа, улым Йонаҫан менән мин икенсе яҡҡа баҫабыҙ, – тине.

Халыҡ уға:

– Нисек хуп күрәһең, шулай эшлә, – тип яуап бирҙе.

41Шаул Раббыға:

– Исраил Аллаһы, дөрөҫлөктө белдер! – тип мөрәжәғәт итте.

Йәрәбә һалынды һәм Йонаҫан менән Шаулға төштө, ә башҡа кешеләрҙең барыһы ла аҡланды.

42– Инде улым Йонаҫан менән минең арала йәрәбә һалығыҙ, – тине Шаул. Йәрәбә Йонаҫанға төштө+.
43Шаул Йонаҫандан:

– Әйт, нимә эшләнең? – тип һораны.

– Ҡулымдағы таяғымдың осо менән аҙыраҡ бал алып ҡапҡайным, – тип яуапланы Йонаҫан. – Бына хәҙер үлергә тейешмен инде.

44– Әгәр Йонаҫан үлтерелмәһә, мине Алланың ҡаты ҡәһәре һуҡһын, – тине Шаул.

45Әммә халыҡ Шаулға:

– Исраилға был бөйөк еңеүҙе яулаған Йонаҫан үлһенме ни? – тип ҡаршы төштө. – Тере Раббы шаһит: Йонаҫандың башынан бер сәс бөртөгө лә ергә төшмәҫ. Сөнки бөгөн ул Алланың ярҙамы менән эш итте.

Шулай итеп, халыҡ Йонаҫанды үлемдән йолоп алып ҡалды+.

46Шаул пелештиҙәрҙе артабан эҙәрләмәне. Улар үҙ ерҙәренә ҡайтып китте.

47Шаул Исраилда үҙенең хакимлығын нығытып, тирә-яғындағы дошмандары – Моав, Ғаммон, Эдом халыҡтары, Сова батшалары һәм пелештиҙәр менән һуғышты. Кемгә ҡаршы һуғышһа ла еңеү ҡаҙанды+.
48Ҡаһармандарса һуғышып, ғәмәлектәрҙе тар-мар итте һәм Исраилды талаусыларҙан ҡотҡарҙы+.

49Шаулдың Йонаҫан, Йишви һәм Малкишуағ тигән улдары булды. Йәнә ике ҡыҙы булып, олоһоноң исеме Мерав, ә кесеһе Михәл ине+.
50Шаулдың ҡатынының исеме – Ахиноғам, ул Ахимағастың ҡыҙы ине. Ғәскәр башлығы Авнер Шаулдың атаһының бер туған ҡустыһы Нерҙың улы ине+.
51Шаулдың атаһы Ҡиш менән Авнерҙың атаһы Нер – Авиилдың улдары+.

52Шаул батшалыҡ иткән көндәрҙә пелештиҙәргә ҡаршы ҡаты һуғыштар булды. Шаул ниндәй көслө һәм ҡаһарман кеше күрһә, шуларҙың барыһын да үҙенең янына йыйҙы+.

Шаулдың ғәмәлектәрҙе тар-мар итеүе

151Шемуил Шаулға былай тине:

– Раббы мине Үҙенең халҡы Исраилға һине батша итеп мәсехләргә ебәргәйне. Инде Раббының һүҙҙәрен тыңла+.
2Күк ғәскәрҙәре Раббыһы һиңә: «Исраилдар Мысырҙан сығып килгәндә, уларҙың юлына арҡыры төшкәндәре өсөн ғәмәлектәрҙе язалайым+.
3Хәҙер бар ҙа ғәмәлектәрҙе ҡыйрат. Нимәләре бар, шуларҙың бөтәһен дә харам ҡыл. Ҡыҙғанма уларҙы: ирҙәрен һәм ҡатындарын, үҫмерҙәрен һәм имсәк балаларын, эре һәм ваҡ малын, дөйәһен һәм ишәген – һәммәһен дә үлтер», – тип бойора.

4Шаул ғәскәр йыйҙы һәм Телаим ҡалаһында уларҙы һананы. Ике йөҙ мең йәйәүле ғәскәр һәм Йәһүҙәнән ун мең кеше бар ине+.
5Шаул, ғәмәлектәр ҡалаһы янына барып, ҡороған йылға үҙәнендә туҡтаны.
6Шунан ҡыни ҡәүеменә:

– Һеҙ бынан китегеҙ. Сығығыҙ ғәмәлектәр араһынан. Юғиһә һеҙҙе лә улар менән бергә юҡ итеүем бар. Ә бит һеҙ Исраил халҡына ул Мысырҙан сыҡҡан сағында игелек ҡылдығыҙ, – тине.

Ҡыниҙар ғәмәлектәрҙән айырылды+.

7Шаул ғәмәлектәрҙе ҡыйратты һәм Хауиланан алып Мысыр сигендәге Шурға тиклем уларҙы эҙәрләп барҙы+.
8Агагты, ғәмәлектәрҙең батшаһын, тереләй эләктерҙеләр, ә бөтә халҡын, харам ҡылып, ҡылыстан үткәрҙеләр+.
9Әммә Шаул менән кешеләре Агагты, шулай уҡ иң яҡшы эре һәм ваҡ малды, иң һимеҙ башмаҡ һәм бәрәстәрҙе – бөтә ҡиммәтле нәмәләрҙе ҡыҙғандылар, уларҙы харам ҡылманылар, бары тик файҙаһыҙ, кәрәге булмаған әйберҙәрҙе генә юҡ иттеләр.




Раббының Шаулдан ваз кисеүе

10Шемуилға Раббы һүҙе булды. Ул былай тине:+

11– Шаулды батша итеп ҡуйғаныма үкенәм. Сөнки ул Минән ситкә боролдо, бойороғомдо еренә еткереп үтәмәне.

Шемуил борсоуға ҡалды һәм төнө буйы Раббыға ялбарып доға ҡылды.
12Икенсе көндө иртүк тороп, Шемуил Шаулды күрергә китте. Әммә уға Шаулдың үҙенә һәйкәл ҡуйыр өсөн Кармәлгә барғаны, унан боролоп ҡайтҡандан һуң Гилгалға төшкәне хаҡында әйттеләр+.
13Шемуил шунда юлланды. Шаул уны:

– Раббы һине мөбәрәк ҡылһын. Мин Уның әмерен үтәнем, – тип ҡаршыланы.

14– Улай булғас, нишләп ҡолағыма һарыҡ баҡырғаны, үгеҙ мөңрәгәне ишетелә һуң? – тип һораны Шемуил.

15– Уларҙы ғәмәлектәрҙән алып килделәр, – тине Шаул. – Халыҡ ваҡ мал менән һыйыр малының иң яҡшыларын Раббыға, һинең Аллаңа, ҡорбан итергә тип ҡалдырҙы. Ә башҡаларын харам ҡылып юҡ иттек.

16– Туҡтап тор, – тине Шемуил Шаулға. – Үткән төндә Раббының миңә нимәләр әйткәнен һөйләйем һиңә.

– Һөйлә, – тине Шаул.

17Шемуил былай тип бәйән итте:

– Үҙеңде түбән тип һанаған хәлдә лә Исраил ырыуҙарына башлыҡ булманыңмы? Раббы һине мәсехләп, Исраилға батша итеп ҡуйманымы ни?
18Раббы һиңә әмер бирҙе. «Бар, залим ғәмәлектәрҙе харам ҡыл. Бөтәһен дә ҡырып бөтөргәнгә тиклем улар менән һуғыш», – тип һине яуға оҙатты.
19Ни өсөн Раббының бойороғон тыңламаның, яумалдарҙы алып ҡалып, Раббы күҙендә яман булған эш ҡылдың?

20– Мин Раббының әйткәндәрен тыңланым, – тип яуапланы Шаул. – Ҡайҙа ебәргән, шунда барҙым. Ғәмәлек батшаһы Агагты бында алып килдем, башҡа ғәмәлектәрҙе харам ҡылдым.
21Халыҡ, юҡ ителергә тейеш булған яумалдарҙан Гилгалда Раббыға, һинең Аллаңа, ҡорбан итеп салыр өсөн ваҡ мал менән эре малдың иң көрҙәрен генә алып ҡалды.

22– Раббының күңеленә нимә нығыраҡ оҡшай: уның ҡушҡандарын тыңлаумы, әллә һәр төрлө ҡорбандар, тотош яндырыу ҡорбандарымы? Тыңлаусанлыҡ – ҡорбандан, күндәмлек һарыҡ тәкәһенең эс майынан яҡшыраҡ+.
23Сөнки башбаштаҡлыҡ – сихырсылыҡ кеүек үк гонаһ, тиҫкәрелек – йорт илаһтарына табыныу кеүек әшәкелек. Һин Раббының һүҙен кире ҡаҡҡан өсөн, Раббы һине батша булараҡ кире ҡаҡты+.

24– Гонаһ ҡылдым! Раббының бойороғон, һинең һүҙҙәреңде тотманым, – тине Шаул Шемуилға. – Сөнки халыҡтан ҡурҡтым, уларҙы тыңланым.
25Инде минең гонаһымды ярлыҡа, бергәләп кире ҡайтайыҡ – Раббыға ғибәҙәт ҡылайым.

26– Һинең менән ҡайтмайым, – тине Шемуил Шаулға. – Сөнки һин Раббының һүҙен кире ҡаҡҡас, Раббы һине Исраилға батша булыуҙан кире ҡаҡты.

27Шемуил боролоп китмәксе булғайны, Шаул уның сапанының сабыуына йәбеште. Сабыу йыртылып сыҡты+.

28– Бөгөн Раббы Исраил батшалығын һинән ошолай йыртып алды һәм һинән яҡшыраҡ яҡыныңа бирҙе, – тине Шемуил. –+
29Исраилдың Даны ялған һөйләмәҫ һәм фекерен үҙгәртмәҫ. Фекерен үҙгәртергә Ул әҙәм балаһы түгел+.

30– Гонаһ ҡылдым, – тине Шаул. – Тик һин, исмаһам, халҡымдың аҡһаҡалдары ҡаршыһында, Исраил ҡаршыһында миңә хөрмәт күрһәт, бергә ҡайтайыҡ, Раббыға, һинең Аллаңа, ғибәҙәт ҡылайым.

31Шемуил уның менән бергә кире боролдо, һәм Шаул Раббыға ғибәҙәт ҡылды.

32– Ғәмәлек батшаһы Агагты алып килегеҙ, – тине Шемуил.

Бығауланған Агаг уның янына килгәндә: «Үлем әсеһе урап үткәндер», – тип өмөтләнгәйне.
33Әммә Шемуил:

– Ҡылысың ҡатындарҙы ҡайһылай балаһыҙ ҡалдырған, хәҙер әсәйең дә шулай улһыҙ ҡаласаҡ, – тип Гилгалда, Раббы ҡаршыһында, Агагты ҡылыс менән сабып үлтерҙе.

34Шунан һуң Шемуил Рамаға, Шаул үҙенең өйөнә – Гивғаһына ҡайтып китте.
35Шемуил Шаул менән үҙенең аҡтыҡ көнөнә тиклем башҡа бер ҡасан да осрашманы, әммә уның өсөн бик көйөндө. Раббы иһә Шаулды Исраилға батша итеп ҡуйғанына үкенде+.

Дауыттың батшалыҡҡа мәсехләнеүе

161Раббы Шемуилға:

– Һин ҡасанға тиклем Шаул өсөн көймәксеһең? Мин унан баш тарттым – ул Исраилға башҡаса батша булмаясаҡ. Мөгөҙгә зәйтүн майы тултыр ҙа юлға сыҡ. Мин һине Бейт-Ләхәмдә йәшәгән Ишай тигән кешегә ебәрәм: уның улдарының береһен батша итеп күҙләнем, – тине+.

2– Мин унда нисек барайым? – тине Шемуил. – Шаул ишетеп ҡалһа, мине үлтерәсәк бит.

– Үҙең менән бер орғасы башмаҡ ал. Раббыға ҡорбан салырға килдем, тип әйтерһең, – тине Раббы. –
3Ишайҙы ҡорбан ашына саҡыр. Мин һиңә нимә эшләргә икәнен белгертермен. Кемде күрһәтһәм, Минең өсөн шуны мәсехләрһең.

4Шемуил Раббы әйткәнсә эшләне – Бейт-Ләхәмгә килде. Ҡаланың аҡһаҡалдары ҡурҡышып уға ҡаршы сыҡты.

– Именлек менән килдеңме? – тип һоранылар.

5– Именлек менән, – тип яуапланы Шемуил. – Раббыға ҡорбан ҡылырға килдем. Изгеләнегеҙ ҙә минең менән бергә ҡорбан ашына барығыҙ.

Ул Ишай менән улдарын пакландырҙы һәм ҡорбан мәжлесенә саҡырҙы+.
6Улар килгәс, Әлиавты күреп: «Раббының мәсихе ошолор, моғайын», – тип уйланы+.
7Әммә Раббы Шемуилға:

– Уның матурлығы менән буйсанлығына ҡарама. Мин уны кире ҡаҡтым, Раббы әҙәм кеүек күрмәҫ. Кеше тышҡы ҡиәфәткә, ә Раббы йөрәккә ҡарай, – тине+.

8Ишай Авинадавты Шемуил алдынан үткәрҙе. Шемуил:

– Раббы быныһын да һайламаны, – тине.

9Бынан һуң Ишай Шамманы алып килде.

– Раббы быныһын да һайламаны, – тине Шемуил+.
10Ишай Шемуил янына бер-бер артлы ете улын да алып килеп ҡараны. Әммә Шемуил:

– Раббы быларҙың береһен дә һайламаны, – тине.
11Шунан Ишайҙан:

– Улдарыңдың һәммәһе лә бындамы? – тип һораны.

– Йәнә төпсөк улым бар, – тип яуап бирҙе Ишай. – Ул һарыҡ көтә.

– Берәйһен ебәр, алып килһендәр, – тине Шемуил. – Ул килмәйенсә, тәғәм ейергә ултырмаясаҡбыҙ.

12Ишай кеше ебәреп, улын килтертте. Ул ике бите ҡыҙарып янып торған, матур күҙле, күркәм йөҙлө ине. Раббы Шемуилға:

– Тор, уны мәсехлә, һайлаған кешем ошо, – тине.

13Шемуил, зәйтүн майы һалынған мөгөҙөн алып, уны ағалары алдында мәсехләне. Ошо көндән башлап Дауытты Раббы рухы солғап алды. Ә Шемуил Рамаға ҡайтып китте+.







Һаҡсылар ҡаһиндар һәм аҡһаҡалдар янында

11Ҡатындар киткәс, ҡайһы бер һаҡсылар, ҡалаға ҡайтып, баш ҡаһиндарға бөтә булған хәлде һөйләп бирҙе.
12Баш ҡаһиндар менән аҡһаҡалдар йыйылып кәңәшләшкәс, ғәскәриҙәргә күп итеп аҡса бирҙеләр,
13уларға:

– «Төндә, беҙ йоҡлаған саҡта, шәкерттәре килеп Уның кәүҙәһен урлап алып киткән», – тип әйтегеҙ.
14Был хәбәр идарасыға мәғлүм була ҡалһа, беҙ уны һеҙҙең ғәйебегеҙ юҡлыҡҡа күндерербеҙ, һеҙгә ауырлыҡ төшмәҫ, – тинеләр.

15Һаҡсылар, аҡсаны алып, нисек ҡушылған булһа, шулай эшләнеләр. Был хәбәр, йәһүдтәр араһында киң таралып, хәҙерге көнгәсә йөрөй.




Шәкерттәр нимә эшләргә тейеш

16•Ун бер шәкерт иһә Галилеяға, Ғайса барырға ҡушҡан тауға китте.
17Ғайсаны күргәс, Уға сәждә ҡылдылар, әммә ҡайһы берәүҙәре шикләнде+.
18+Ғайса уларҙың янына килеп былай тине:

– Күктә лә, ерҙә лә бөтөн хакимлыҡ Миңә бирелде+.
19Шуға күрә барса халыҡтарға барығыҙ һәм уларҙы Минең шәкерттәрем итегеҙ, уларҙы Ата, Улы һәм Изге Рух исеме менән һыуға сумдырығыҙ,+
20һеҙгә ҡушҡандарымдың барыһын да үтәргә өйрәтегеҙ. Шуны белегеҙ: Мин донъя бөткәнгәсә һәр ваҡыт һеҙҙең менән бергә булам+.

Инеш һүҙ


Батшалар. Өсөнсө китап

Был китапта Исраил халҡының дәүләте һәм Раббы Алла менән мөнәсәбәттәре тураһында хикәйәләү дауам итә. Унда күп батшалар тураһында һүҙ бара, һәм йәһүд традицияһында ул киләһе китап менән бергә «Батшалар китабы» тип атала. Китапты өс төп өлөшкә бүлергә мөмкин: 1) Батша хакимлығының Дауыттан уның улы Сөләймәнгә күсеүе (1–2-се бүлектәр); 2) Сөләймәндең батшалыҡ итеүе һәм уның ҡаҙаныштары (3–11-се бүлектәр). Китаптың был киҫәгендә Йәрүсәлимдә Алла ҡорамы төҙөлөшөнә айырым иғтибар бирелә (5–8-се бүлектәр); 3) Халыҡтың ике дәүләткә бүленеүе: төньяҡта – Исраил, көньяҡта – Йәһүҙә, һәм был ике дәүләт батшаларының беҙҙең эраға тиклем ІX быуат уртаһына ҡәҙәр хакимлыҡ итеүе (12–22-се бүлектәр).

Автор һәр хакимды уның Раббы Аллаға тоғролоғо йәһәтенән баһалай. Батша бөтә күңеле менән тик Раббыға инанһа, тик Уны тыңлаһа, дәүләт сәскә ата. Батша илаһтарға табынһа һәм Алла ҡушҡандарҙы үтәмәһә, ҡаза килә.

Китапта батшаларҙан башҡа Алла пәйғәмбәрҙәре мөһим урын алып тора. Улар халыҡҡа Алла ихтыярын еткергән, кешеләрҙе Алла юлына ҡайтарыр өсөн үҙҙәре лә ваҡиғалар барышына әүҙем ҡыҫылған. Ул замандағы Алла пәйғәмбәрҙәре араһында Ильяс иң мөһим пәйғәмбәр һанала, һәм китаптың аҙаҡҡы өлөшөнөң төп шәхесе тип батшалар түгел, ә ул иҫәпләнергә хаҡлы.

1


Дауыт батшаның һуңғы йылдары

11Дауыт батша бик ныҡ ҡартайғайны инде. Өҫтөнә ҡатлап-ҡатлап юрған япһалар ҙа, ул йылына алманы.
2Шунан уға ярандары:

– Хакимыбыҙ батша! – тине. – Яныңда булып һине ҡараһын, ҡуйыныңа ятып һине йылытһын өсөн, хакимыбыҙ батшаға бер йәш ҡыҙ табайыҡ+.

3Исраилдың бөтә биләмәләренән сибәр бер ҡыҙ эҙләнеләр һәм, Шунем ҡалаһынан Авишаг һылыуҙы һайлап, батшаға алып килделәр+.
4Ҡыҙ ифрат сибәр ине. Ул һәр ваҡыт батша янында булды, уға хеҙмәт итте. Әммә батша уның менән яҡынлыҡ ҡылманы.




Адонияһтың үҙен батша тип иғлан итеүе

5Дауыттың Хаггиҫтан тыуған улы Адонияһ, эреләнеп:

– Мин батша булам! – тип йөрөй башланы.

Үҙенә яу арбалары, һыбайлылар булдырҙы, алдынан һәр саҡ илле кеше йүгереп барыр ине+.
6Атаһы иһә бер ваҡытта ла уны: «Нишләп улай итәһең?» – тип тыйманы. Авшаломдан ҡала донъяға килгән Адонияһ төҫкә-башҡа уның һымаҡ уҡ сибәр ине+.
7Адонияһ Серуяһ улы Йоав менән Әвйәҫәр ҡаһиндан кәңәш һорай торған булды. Был икәү Адонияһ яҡлы ине+.
8Әммә Садоҡ ҡаһин, Йеһоядағ улы Бенаяһ, Наҫан пәйғәмбәр, Шимғи, Реғи һәм Дауыттың йәнһаҡсылары Адонияһ яғына сыҡманы+.

9Адонияһ Рогел инеше янындағы Зохәләҫ ташына килеп ваҡ мал, үгеҙ һәм һимертелгән башмаҡтар салды ла бөтә ағай-энеләрен, йәғни батша улдарын, батшаға хеҙмәт иткән барлыҡ Йәһүҙә кешеләрен саҡырҙы+.
10Әммә Наҫан пәйғәмбәргә, Бенаяһҡа, батшаның йәнһаҡсылары һәм ҡустыһы Сөләймәнгә өндәшмәне+.




Сөләймәндең тәхеткә ултырыуы

11Наҫан Сөләймәндең әсәһе Баҫ-Шевағтан:

– Хаггиҫ улы Адонияһтың үҙен батша итеп иғлан иткәнен ишеттеңме? – тип һораны. – Ә хакимыбыҙ Дауыт был хаҡта белмәй.
12Инде кәңәш бирергә рөхсәт ит: үҙеңдең һәм улың Сөләймәндең ғүмерен һаҡлау сараһын күр!
13Бар, Дауыт батша янына ин дә әйт: «Хакимым батша, „Минән һуң улың Сөләймән батша булыр, тәхетемә ул ултырыр“, тип мин ҡолоңа ант итмәнеңме ни? Шулай икән, ни өсөн һуң Адонияһ батша булды?» – тип һора+.
14Һин батша менән һөйләшкән ваҡытта, мин дә инермен, һүҙҙәреңде ҡеүәтләрмен.

15Баҫ-Шевағ батша янына уның йоҡо бүлмәһенә инде. Батша ныҡ ҡартайғайны һәм уға Шунем ҡалаһынан Авишаг хеҙмәт итә ине.
16Баҫ-Шевағ батша алдында теҙләнеп ергә ҡапланды.

– Нимә теләйһең? – тип һораны батша.

17– Хакимым, минән һуң улың Сөләймән батша булыр, тәхетемә ул ултырыр, тип мин ҡолоңа Аллаң Раббы исеме менән ант иткәйнең, – тине Баҫ-Шевағ.
18– Әле иһә Адонияһ батша булған, ә һин, хакимым, бер нәмә лә белмәйһең.
19Ул бөгөн үгеҙ, һимертелгән башмаҡтар, бик күп ваҡ мал салып, батшаның барлыҡ улдарын, Әвйәҫәр ҡаһинды, ғәскәр башлығы Йоавты саҡырған, ә ҡолоң Сөләймәнгә әйтмәне.
20Хакимым батша! Бөтә Исраилдың күҙе һиндә: үҙеңдән һуң тәхетеңә кем ултырасағын иғлан иткәнеңде көтәләр.
21Юғиһә, хакимым батша ата-бабалары хозурына күскәс, мин һәм улым Сөләймән енәйәтсе булып ҡалырбыҙ.

22Баҫ-Шевағ батша менән һөйләшкән арала, Наҫан пәйғәмбәр килеп етте.
23Дауытҡа:

– Наҫан пәйғәмбәр килде, – тип хәбәр иттеләр. Пәйғәмбәр, батша янына инеп, йөҙтүбән ергә ҡапланды.

24– Хакимым батша, минән һуң Адонияһ батша булыр, тәхетемә ул ултырыр, тип үҙең әйттеңме? – тип һораны Наҫан. –
25Сөнки ул бөгөн ҡырға сығып бик күп үгеҙ, һимертелгән башмаҡ һәм ваҡ мал салды. Батшаның бөтә улдарын, ғәскәр башлыҡтарын, Әвйәҫәр ҡаһинды саҡырҙы. Әле барыһы ла уның янында ашап-эсеп ултыралар, «Йәшәһен Адонияһ батша!» – тип ҡысҡыралар+.
26Әммә ул мин ҡолоңдо, Садоҡ ҡаһинды, Йеһоядағ улы Бенаяһты һәм ҡолоң Сөләймәнде саҡырманы.
27Хакимым батша, былар барыһы ла һинең ихтыярың буйынса эшләндеме? Беҙ ҡолдарыңа хакимым батшанан һуң тәхетеңә кем ултырасағын әйтеп торманыңмы?

28– Миңә Баҫ-Шевағты саҡырығыҙ! – тине Дауыт батша.

Баҫ-Шевағ уның янына килеп баҫты.

29Батша ант итеп:

– Йәнемде бөтә бәлә-ҡазаларҙан йолоп алған тере Раббы шаһит! – тине. –+
30«Минән һуң улың Сөләймән батша булыр, тәхетемә ул ултырыр», – тип Исраил Аллаһы Раббы исеме менән әйткән антымды бөгөн бойомға ашырам.

31Баҫ-Шевағ батшаның алдында теҙләнеп йөҙтүбән ергә ҡапланды ла:

– Хакимым Дауыт батша мәңге йәшәһен! – тине+.

32– Миңә Садоҡ ҡаһинды, Наҫан пәйғәмбәрҙе, Йеһоядағ улы Бенаяһты саҡырығыҙ, – тине Дауыт батша. Барыһы ла йыйылғас,
33батша уларға былай тине:

– Ярандарымды алығыҙ ҙа, улым Сөләймәнде минең ҡасырыма ултыртып, Гихон шишмәһенә алып барығыҙ+.
34Шунда Садоҡ ҡаһин менән Наҫан пәйғәмбәр уны Исраилға батша итеп мәсехләһен. Унан борғо ҡысҡыртып: «Йәшәһен Сөләймән батша!» – тип тәбрикләгеҙ+.
35Шунан уның менән ҡалаға күтәрелегеҙ, ул килеп тәхетемә ултырыр һәм минең урыныма батша булыр. Мин уны Исраил менән Йәһүҙәгә хаким итеп ҡуйҙым.

36– Амин! – тип яуапланы Йеһоядағ улы Бенаяһ. – Хакимым батшаның Аллаһы Раббының ихтыяры шулай булһын!
37Раббы нисек хакимым батша менән булған, Сөләймән менән дә шулай бергә булһын, уның тәхетен хакимым Дауыт батшаның тәхетенән дә бөйөгөрәк итһен!

38Садоҡ ҡаһин, Наҫан пәйғәмбәр, Йеһоядағ улы Бенаяһ, керетиҙәр менән пелеҫиҙәр* барып Сөләймәнде батшаның ҡасырына мендерҙеләр ҙә Гихон шишмәһенә алып килделәр+.
39Садоҡ ҡаһин, Изге сатырҙан зәйтүн майы һалынған мөгөҙ алып сығып, Сөләймәнде мәсехләне. Борғо ҡысҡырттылар һәм барса халыҡ: «Йәшәһен Сөләймән батша!» – тип һөрән һалды.
40Һыбыҙғылар уйнап, йырлап-бейеп Сөләймәндең артынан эйәрҙеләр. Улар шул тиклем ҡыуанды, хатта тауыштарынан ер тетрәгән кеүек булды.

41Адонияһ менән ҡунаҡтары табындан ҡуҙғалып ҡына тора ине, халыҡтың геүләшкәне ишетелде.

– Ҡалала ниндәй шау-шыу ул? – тип һораны Йоав борғо тауышына ҡолаҡ һалып.

42Ул һүҙен тамамларға ла өлгөрмәне, Әвйәҫәр ҡаһиндың улы Йонаҫан килеп етте.

– Кил әле, һинең кеүек ир аҫылы яҡшы хәбәр килтерер ул, – тине Адонияһ+.

43– Юҡ шул, – тип яуапланы Йонаҫан. – Хакимыбыҙ Дауыт Сөләймәнде батша итте.
44Батша Садоҡ ҡаһинға, Наҫан пәйғәмбәргә, Йеһоядағ улы Бенаяһҡа, керетиҙәр менән пелеҫиҙәргә уны оҙата барырға ҡушты. Улар Сөләймәнде батшаның ҡасырына мендерҙеләр+.
45Садоҡ ҡаһин менән Наҫан пәйғәмбәр Гихонда Сөләймәнде батша итеп мәсехләне. Шунан ҡайттылар ҙа ҡыуанышалар, бөтә ҡала шау-гөр килә. Һеҙ ишеткән тауыш шул.
46Сөләймән батша тәхеткә ултырҙы инде+.
47Батша ярандары: «Аллаң Сөләймәндең исемен һинең исемеңдән дә данлыраҡ, тәхетен һинең тәхетеңдән дә бөйөгөрәк ҡылһын!» – тип хакимыбыҙ Дауытты ҡотларға барҙы. Батша түшәгендә килеш сәждә ҡылып:+
48«Бөгөн минең вариҫымды тәхетемә ултыртҡан һәм шуны үҙ күҙҙәрем менән күрергә насип иткән Исраил Аллаһы Раббы мөбәрәк булһын!» – тине.

49Быны ишеткәс, Адонияһтың ҡунаҡтары хәүефкә батып урындарынан торҙо һәм һәр кем үҙ юлына ашыҡты.
50Сөләймәндән ҡото осҡан Адонияһ иһә Изге сатырҙағы ҡорбан усағының мөгөҙҙәренә барып йәбеште+.

51Был хаҡта Сөләймәнгә хәбәр иттеләр.

– Адонияһ Сөләймән батшанан ҡурҡа, – тинеләр. – Ҡорбан усағының мөгөҙҙәрен тотҡан да: «Башта Сөләймән батша мин ҡолон ҡылыс менән сапҡылап үлтермәҫкә ант итһен», – тип әйтә.

52– Әгәр ул намыҫлы кеше булып ҡала алһа, башындағы бер бөртөк сәсе лә ергә төшмәҫ, – тип яуапланы Сөләймән. – Ә инде эсендә мәкер бар икән, үлтерелер+.

53Сөләймән батша кешеләр ебәреп Адонияһты ҡорбан усағынан килтертте. Адонияһ инеп уның алдында ергә ҡапланды. Сөләймән уға:

– Бар, өйөңә ҡайт, – тине.

Дауыттың Сөләймәнгә васыяты

21Әжәле яҡынлашҡас, Дауыт батша улы Сөләймәнгә былай тип васыят әйтте:

2– Инде мин һәр кемде көткән юлға китермен. Ә һин, улым, ныҡ бул, һәр саҡ ир булып ҡал+.
3Аллаң Раббының талаптарын еренә еткереп үтә. Уның юлында йөрө, Муса ҡанунында яҙылғанса, Алланың ҡағиҙәләрен, бойороҡтарын, ҡарарҙарын, күрһәтмәләрен тот. Шул саҡта, ҡайҙа ғына барһаң да, нимә генә эшләһәң дә, һиңә уңыш юлдаш булыр+.
4Шул ваҡытта Раббының миңә: «Әгәр улдарың Минең хозурымда хаҡ юлдан йөрөһә, бөтөн йөрәге һәм бар булмышы менән Миңә тоғро булһа, Исраил тәхетендә нәҫелең ҡоромаҫ», – тип әйткән һүҙҙәре бойомға ашыр+.

5Тағы ла шул: Серуяһ улы Йоавтың миңә ниндәй яуызлыҡ ҡылғанын беләһең. Ул Исраил ғәскәренең ике башлығы Нер улы Авнер менән Йәҫәр улы Ғамасаны тыныслыҡ мәлендә һуғыш ваҡытындағылай үлтерҙе һәм билендәге билбауы менән аяғындағы ҡатаһын ҡанға буяны+.
6Аҡылыңа таянып эш ит, әммә Йоавтың сал сәсле башына үлеләр донъяһына тыныс ҡына китергә ихтыяр бирмә.
7Ғилғәд кешеһе Барзиллайҙың улдарына мәрхәмәт ҡыл, табыныңда ултырғандар араһында уларға ла урын бир, сөнки Авшалом ағайыңдан ҡасып барған сағымда улар миңә ныҡ ярҙам итте+.
8Йәнә тағы Бинйәмин ырыуының Бахурим ҡалаһынан Гера улы Шимғи ҙә яныңда йөрөй. Маханаимға китеп барғанымда ул мине бик ауыр һүҙҙәр әйтеп ҡәһәрләне. Әммә Иордан буйында ҡаршыма сыҡҡас: «Мин һине ҡылыстан үткәрмәйем!» – тип Раббы исеме менән ант иттем+.
9Шулай ҙа уны язаһыҙ ҡалдырма. Һин аҡыллыһың, уны нимә эшләтергә үҙең белерһең. Әммә уның сал сәсле башы үлеләр донъяһына ҡанға батып инһен.




Дауыттың вафаты

(1 Йыл 29:26-28)

10Дауыт донъя ҡуйып, ата-бабалары хозурына күсте һәм Дауыт ҡалаһында ерләнде+.
11Дауыт ете йыл Хевронда, утыҙ өс йыл Йәрүсәлимдә идара итте һәм Исраил халҡына йәмғеһе ҡырҡ йыл батша булды+.

12Сөләймән атаһы Дауыттың тәхетенә ултырҙы һәм уның батшалығы бик ҡеүәтле булды+.




Адонияһтың үлеме

13Хаггиҫ улы Адонияһ Сөләймәндең әсәһе Баҫ-Шевағҡа килде.

– Яҡшылыҡ менән йөрөүеңме? – тип һораны Баҫ-Шевағ.

– Яҡшылыҡ менән, – тип яуапланы Адонияһ.
14Шунан: – Һиңә әйтәһе һүҙем бар ине, – тип дауам итте.

– Һөйлә, – тине Баҫ-Шевағ.

15– Үҙең белеп тораһың, батшалыҡ минеке булырға тейеш ине, – тине Адонияһ. – Бөтә Исраил миңә буласаҡ батша тип ҡарай ине. Әммә батшалыҡ ҡустым ҡулына күсте, Раббы ихтыяры шулай булды+.
16Әле килеп, минең бер теләгем бар. Зинһар, шуны кире ҡаҡмаһаң ине.

– Әйт, – тине Баҫ-Шевағ.

17– Сөләймән батша һиңә ҡаршы килмәҫ, – тине Адонияһ. – Унан һора әле, Шунем ҡыҙы Авишагты миңә кәләш итеп бирһен+.

18– Ярай, һинең хаҡта батша менән һөйләшермен, – тип яуапланы Баҫ-Шевағ.

19Баҫ-Шевағ Адонияһтың теләге тураһында һөйләшергә Сөләймән батшаға китте. Батша әсәһен аяғөҫтө баҫып, хөрмәтләп ҡаршы алды, уға баш эйҙе, шунан ҡабат тәхетенә ултырҙы. Әсәһе өсөн дә тәхет ҡуйҙырҙы. Баҫ-Шевағ батшаның уң яғынан урын алғас:

20– Һиңә бәләкәс кенә үтенесем бар ине, зинһар, һүҙемде йыҡма, – тип һүҙ башланы.

– Һөйлә, әсәй, һүҙеңде йыҡмам, – тип яуапланы батша.

21– Шунем ҡыҙы Авишагты ағайың Адонияһҡа ҡатын итеп бирһәң ине, – тине Баҫ-Шевағ.

22– Нишләп Адонияһҡа Шунем ҡыҙы Авишагты һорайһың? – тине Сөләймән әсәһенә. – Һин уға батшалыҡты ла һора. Ул бит миңә ағай. Әвйәҫәр ҡаһин менән Серуяһ улы Йоав та уның яҡлы+.

23Шунан Сөләймән батша Раббы исеме менән ант итте:

– Әгәр Адонияһтың был теләге башына етмәһә, мине Раббының ҡаты ҡәһәре һуҡһын! – тине. –
24Хәҙер иһә миңә ныҡлыҡ биргән, атайым Дауыттың тәхетенә ултыртҡан, вәғәҙәһен ғәмәлгә ашырып, батшалыҡты минең ғаиләмә биргән тере Раббы шаһит: Адонияһ бөгөн үк үлтереләсәк!+

25Сөләймән батша Йеһоядағ улы Бенаяһҡа бойороҡ бирҙе. Бенаяһ барып Адонияһты үлтерҙе+.




Әвйәҫәрҙең һөргөнгә ебәрелеүе,


Йоавтың үлеме

26Ә Әвйәҫәр ҡаһинға батша:

– Һин Ғанаҫоҫтағы биләмәңә ҡайтып кит. Үлемгә лайыҡһың, тик әлегә һиңә теймәйем, сөнки атайым Дауыт алдынан Раббы Хакимдың Килешеү һандығын күтәреп барҙың, атайым кисергән бөтә ауырлыҡтарҙы уртаҡлаштың, – тине+.

27Сөләймән Әвйәҫәрҙе Раббының ҡаһины булыу хоҡуғынан мәхрүм итте. Шул рәүешле Раббының Шилола Ғәли нәҫеленә ҡарата әйткән һүҙҙәре бойомға ашты+.

28Был хәбәр Йоавҡа ла барып етте. Ул Авшаломды яҡлашмаһа ла, Адонияһ яғында йөрөгәйне. Шуға күрә Раббының сатырына ҡасты һәм ҡорбан усағының мөгөҙҙәренә барып йәбеште+.
29Йоавтың Раббы сатырына йәшенеп, ҡорбан усағы янында торғанын Сөләймән батшаға еткерҙеләр. Сөләймән Йеһоядағ улы Бенаяһты ебәреп:

– Бар, уны үлтер! – тип әмер бирҙе.

30Бенаяһ Раббының Изге сатырына барып Йоавҡа:

– Батша һиңә бынан сығырға бойорҙо, – тине.

– Юҡ, мин ошонда үләм, – тип ҡаршылашты Йоав.

Бенаяһ кире барып батшаға Йоавтың яуабын еткерҙе.

31– Үҙе нисек әйткән, шулай эшлә, – тине батша. – Үлтер ҙә күм. Йоав түккән ғәйепһеҙ ҡандың ҡоһорон минән һәм атам нәҫеленән алып ташла+.
32Раббы ул түккән ҡанды уның үҙ башына төшөрәсәк. Ул, атайым Дауытҡа белдермәйенсә, һис бер ғәйепһеҙгә үҙенән һәйбәтерәк һәм тоғрораҡ ике кешене – Исраил ғәскәре башлығы Авнер Нер улын һәм Йәһүҙә ғәскәре башлығы Ғамаса Йәҫәр улын ҡылыстан үткәрҙе+.
33Уларҙың ҡаны мәңгелеккә Йоавтың һәм тоҡомоноң башына төшһөн. Ә Дауытҡа һәм тоҡомона, уның ғаиләһенә һәм тәхетенә Раббы мәңгегә именлек бирһен!

34Йеһоядағ улы Бенаяһ барып Йоавты үлтерҙе лә мәйетен өйөнөң эргәһендәге ҡырҙа күмделәр.
35Батша Йеһоядағ улы Бенаяһты Йоав урынына ғәскәр башлығы итеп ҡуйҙы. Ә Садоҡ Әвйәҫәр урынына ҡаһин итеп тәғәйенләнде+.






Шимғиҙең үлеме

36Шунан батша Шимғиҙе саҡыртып алды. Уға:

– Үҙеңә Йәрүсәлимдә бер йорт һалдыр ҙа шунда йәшә, – тине. – Унан бер ҡайҙа ла китмә+.
37Бел, Йәрүсәлимдән сығып Ҡидрон үҙәнен үткән көнөңдә мотлаҡ үләсәкһең. Әжәлеңә үҙең ғәйепле булырһың+.

38– Ярай, – тине Шимғи батшаға. – Хакимым батша нисек бойорған, ҡолоң шулай эшләр.

Шулай итеп, Шимғи оҙаҡ ваҡыт Йәрүсәлимдә йәшәне.

39Өс йыл үткәс, Шимғиҙең ике ҡоло Ғаҫ батшаһы Ахиш Мағаха улына ҡасып китте. Шимғигә ҡолдарының Ғаҫта булыуы хаҡында хәбәр иттеләр+.
40Быны ишеткәс, ул ишәген эйәрләне лә ҡолдарын эҙләп Ахишҡа юлланды һәм уларҙы Ғаҫтан алып ҡайтты.

41Шимғиҙең Йәрүсәлимдән Ғаҫҡа барып ҡайтыуын Сөләймәнгә еткерҙеләр.
42Батша Шимғиҙе саҡыртып алды ла былай тине:

– Һиңә: «Бел, Йәрүсәлимдән сығып берәй ергә барған көнөңдә мотлаҡ үләсәкһең» тип, Раббының исеме менән ант иттереп киҫәтмәнемме ни? Һин иһә: «Ярай, мин бөтәһен дә аңланым», – тинең.
43Шулай булғас, ни өсөн Раббының исеме менән биргән вәғәҙәңде боҙҙоң һәм минең бойороғомдо үтәмәнең+?

44Шунан батша:

– Атам Дауытҡа ҡылған яуызлыҡтарыңды бик яҡшы беләһең. Раббы уларҙың ҡоһорон үҙ башыңа төшөрәсәк, – тип дауам итте. –+
45Ә Сөләймән батша фатихалы булыр, Дауыттың тәхете Раббы ҡаршыһында мәңге ныҡ торор!+

46Батша Йеһоядағ улы Бенаяһҡа әмер бирҙе. Ул барып Шимғиҙе үлтерҙе.

Шулай итеп, Сөләймән батшалыҡты ныҡлап үҙ ҡулына алды.

Сөләймәндең Раббынан зирәк аҡыл һорауы

(2 Йыл 1:3-12)

31•Сөләймән Мысыр фирғәүененең ҡыҙына өйләнде. Шул рәүешле ул фирғәүен менән туғанлашты. Кәләшен Дауыт ҡалаһына төшөрҙө. Батша һарайын, Раббы ҡорамын һәм Йәрүсәлимде уратып диуарҙар төҙөгәнгә тиклем шунда йәшәнеләр+.
2Халыҡ төрлө табыныу ҡалҡыулыҡтарында ҡорбан салды, сөнки ул ваҡытта Раббы исеменә бағышланған ҡорам төҙөлмәгәйне әле.
3Сөләймән атаһы Дауыттың васыяты буйынса йәшәп, Раббыға һөйөүен раҫланы, табыныу ҡалҡыулыҡтарында ғына ҡорбан салды, хуш еҫ төтәҫләне+.

4Батша ҡорбан салыр өсөн Ғивғон ҡалаһына йүнәлде, сөнки иң мөһим табыныу ҡалҡыулығы шунда ине. Сөләймән ошондағы ҡорбан усағында меңләп тотош яндырыу ҡорбаны килтерҙе+.
5Ғивғонда сағында Алла Раббы төндә Сөләймәндең төшөнә инеп:

– Минән теләгәнеңде һора, – тине+.

6Сөләймән Уға:

– Һин атайым Дауытҡа, Үҙеңдең ҡолоңа, Һиңә тоғро булғаны, ихлас күңелдән Һинең юлыңдан йөрөгәне өсөн бөйөк һәм тоғро мөхәббәтеңде күрһәттең, – тип яуап ҡайтарҙы. – Уны Үҙеңдең оло мәрхәмәтеңдән ҡалдырмай, бөгөн тәхетендә ултыртыр өсөн бер ул бирҙең.

7Йә Раббым Аллам! Әле быуыны ла ҡатмаған, ҡайҙан инеп, ҡайҙан сығырын да белмәгән мин ҡолоңдо атайым Дауыт урынына батша итеп ҡуйҙың+.
8Инде ҡолоң Һин Үҙеңә һайлап алған халыҡтың, иҫәпһеҙ-хисапһыҙ бөйөк халыҡтың араһында+.
9Шуға күрә миңә яҡшы менән яманды айырырлыҡ, халҡыңа ғәҙел хөкөм ҡылырлыҡ аҡыл бирһәң ине. Юғиһә Һинең ошо тиклем күмәк халҡыңа идара итеү кемдең ҡулынан килһен+?

10Сөләймәндең был теләге Раббы Хакимдың күңеленә хуш килде.
11Алла уға былай тине:

– Үҙеңә оҙон ғүмер түгел, байлыҡ түгел, дошмандарыңдың үлемен түгел, ә ғәҙел идара итер өсөн аҡыл һораның.
12Шуға күрә теләгеңде үтәйем: һиңә зирәк зиһен һәм аңлау ҡеүәһе бирәм. Һиндәй аҡыллының быға тиклем дә булғаны юҡ, бынан һуң да булмаҫ+.

13Һорамағаныңды ла бирәм һиңә: йәшәгән осороңда бер генә батша ла ирешә алмаған мал-мөлкәткә эйә булырһың һәм дан ҡаҙанырһың+.
14Әгәр һин дә атайың Дауыт кеүек ҡағиҙәләремә һәм бойороҡтарыма буйһоноп, Минең юлымдан йөрөһәң, оҙон ғүмер ҙә бирермен+.

15Уянып киткәс, Сөләймән күргәндәренең төш икәнен аңланы. Йәрүсәлимгә ҡайтҡас, Раббы Хакимдың Килешеү һандығы эргәһенә баҫты, тотош яндырыу, татыулыҡ ҡорбандары килтерҙе, унан үҙенең бөтә хеҙмәтселәре өсөн мәжлес йыйҙы+.




Сөләймәндең ғәҙел хөкөм ҡылыуы

16Бер көндө батша алдына ике фәхишә килеп баҫты.
17Ҡатындарҙың береһе былай тине:

– Эй хакимым! Был ҡатын менән бер өйҙә йәшәйбеҙ. Ул да өйҙә булғанда, минең балам тыуҙы.
18Мин бала тапҡандың өсөнсө көнөнә, ул да бала тапты. Өйҙә икебеҙ генә инек, беҙҙән башҡа бер кем дә булманы.
19Төндә йоҡлағанда ул, балаһының өҫтөнә ятып баҫлыҡтырған да, улы үлгән.
20Мин ҡолоң йоҡлаған арала, ул, баламды ҡуйынымдан алып, үҙенең янына ятҡырған, ә үле сабыйҙы минең эргәмә һалған.
21Иртәгәһен улымды имеҙергә тип торғайным, уның үле икәнен күрҙем. Яҡтырғас, яҡшылап ҡарағайным, минең балам түгеллеген аңланым.

22– Юҡ, – тине икенсе ҡатын. – Тере бала – минеке, үлгәне – һинеке!

– Юҡ, тере ҡалған бала – минең улым, үлгәне һинеке! – тине беренсеһе. Шулай итеп батша алдында тағы талашып киттеләр.

23– Быныһы: «Минең улым тере, һинеке үле», – ти, тегеһе: «Юҡ, һинең улың үле, минеке тере», – тип ныҡыша, – тине батша. –
24Улай икән, миңә ҡылыс килтерегеҙ!

Батшаға ҡылыс алып килделәр.

25– Тере баланы икегә бүлеп, яртыһын береһенә, яртыһын икенсеһенә тоттороғоҙ, – тип бойорҙо батша.

26Сабыйын йәлләүҙән йөрәге һыҙлаған ысын әсә:

– Эй хакимым! Тере баланы уға бирегеҙ, тик, зинһар, үлтерә күрмәгеҙ! – тип ялбарҙы.

Икенсе ҡатын иһә:

– Икегә бүлегеҙ әйҙә, уға ла, миңә лә булмаһын, – тине.

27Шунда батша ҡарарын иғлан итте:

– Баланы үлтермәгеҙ! Беренсе ҡатынға бирегеҙ, сабыйҙың әсәһе – ул, – тине.

28Батшаның хөкөмөн ишетеп, бөтә исраилдар хайран ҡалды. Ошо хәлдән һуң халыҡ батшаға ҡурҡыу ҡатыш хөрмәт менән ҡарай башланы, сөнки хөкөм ҡылыу өсөн Алланан уға ниндәй зирәк зиһен бирелгәнен күрҙеләр+.

Сөләймәндең ярандары

41Сөләймән бөтә Исраилға батшалыҡ итте.
2Уның ярандары ошолар ине: Ғазаръяһ Садоҡ улы – ҡаһин;+
3Шиша улдары Әлихореф менән Ахияһ – кәтиптәр; Йеһошафат Ахилуд улы – дәүләттең йылъяҙмасыһы;+
4Бенаяһ Йеһоядағ улы – ғәскәр башлығы; Садоҡ менән Әвйәҫәр – ҡаһиндар;+
5Ғазаръяһ Наҫан улы – өлкә башлыҡтары етәксеһе; Завуд Наҫан улы – ҡаһин һәм батшаның кәңәшсеһе;+
6Ахишар – батша һарайы идарасыһы; Адонирам Ғавда улы – мәжбүри эшләүселәр өҫтөнән күҙәтсе+.

7Исраилдың бөтә төбәктәрендә Сөләймәндең ун ике өлкә башлығы бар ине. Улар батшаға һәм уның һарайына аҙыҡ-түлек килтерә торғайны. Һәр ҡайһыһы йылына бер ай буйы һарайҙы ризыҡ менән тәьмин итергә тейеш ине.
8Бына уларҙың исемдәре: Бен-Хур – Әфраим таулығында;
9Бен-Дәҡәр – Маҡаста, Шағалвимда, Бейт-Шәмәштә, Элон-Бейт-Хананда;
10Бен-Хәсәд – Аруббоҫта, Сохо менән бөтә Хефәр ере уныҡы ине.
11Сөләймәндең ҡыҙы Тафаҫҡа өйләнгән Бен-Авинадав – бөтә Нафаҫ-Дорҙа;+
12Бағана Ахилуд улы – Тағанах, Мегиддо, Изреғилдән түбәнерәк урынлашҡан Сареҫан янындағы бөтә Бейт-Шеан, Бейт-Шеандан Авел-Мехола һәм хатта Йоҡмеғамдың аръяғына тиклем һуҙылған өлкәлә;+
13Бен-Гәвәр – Ғилғәдтәге Рамоҫ ҡалаһында, шулай уҡ Ғилғәд өлкәһендә Менашше улы Яир ауылдары, Башан өлкәһендәге Аргов төбәге, диуар менән уратылған һәм баҡыр биктәр менән йоҙаҡланған алтмыш ҙур ҡала ла уның ҡарамағында ине+.
14Ахинадав Ғыддо улы – Маханаимда;
15Сөләймәндең ҡыҙы Басмаҫҡа өйләнгән Ахимағас – Нафталиҙа;
16Бағана Хушай улы – Ашерҙа һәм Беғалоҫта;
17Йеһошафат Паруах улы Исасхарҙа;
18Шимғи Эла улы – Бинйәмин ерендә;
19Гевер Ури улы Ғилғәдтә, әмөриҙәр батшаһы Сихондың, Башан батшаһы Ғоғтың ерҙәрендә идарасы булды. Йәһүҙәнең үҙендә өлкә башлығы бар ине+.




Сөләймән батшалығының сәскә атыуы

20Йәһүҙә менән Исраил халҡы диңгеҙ ярындағы ҡом кеүек күп ине. Улар ашаны, эсте, күңел асты һәм бик бәхетле йәшәне+.

21Евфрат йылғаһынан пелешти ерҙәренә һәм Мысыр сиктәренә тиклем йәйрәп ятҡан бөтә батшалыҡтар Сөләймәндең ҡул аҫтында булды. Улар барыһы ла Сөләймәнгә ғүмере буйы хеҙмәт итте һәм яһаҡ түләне+.

22Көн һайын Сөләймәндең һарайына утыҙ кор* ваҡ ҡына итеп тарттырылған яҡшы он, алтмыш кор эре тарттырылған он,
23махсус һимертелгән ун башмаҡ, көтөүҙә йөрөгән егерме башмаҡ, йөҙ һарыҡ һәм быларҙан тыш болан, ғәзәл, сайғаҡ, һимертелгән ҡош-ҡорт кәрәк ине.
24Сөләймән Тифсахтан Газаға тиклем, Евфрат йылғаһының көнбайышында ятҡан бөтә батшалыҡтарға идара итте. Һәр тарафта тыныслыҡ булды+.
25Уның заманында Дандан Беер-Шәвәғкә тиклем булған Йәһүҙә һәм Исраилда һәр кем үҙенең йөҙөм һәм инжир ағастары аҫтында рәхәтләнеп етеш йәшәне+.

26Сөләймәндең арбаға егә торған аттары өсөн ҡырҡ мең аҙбары һәм ун ике мең һыбайлыһы бар ине+.
27Ун ике өлкә башлығының һәр береһе билдәле бер айҙа Сөләймән батшаны һәм уның менән табындаш булғандарҙың барыһын һәр төрлө ризыҡ-әүҡәт менән тәьмин итте. Һис бер нәмәлә наҡыҫлыҡ булманы.
28Ун ике түрәнең һәр ҡайһыһы, үҙенә бирелгән бойороҡ буйынса, тәғәйен урынға екке аттары һәм саптар аттар өсөн арпа менән һалам килтереп торҙо.




Сөләймәндең сикһеҙ зирәклеге

29Алла Сөләймәнгә диңгеҙ ярындағы ҡом шикелле икһеҙ-сикһеҙ зирәклек, тәрән аҡыл һәм күп белем бирҙе.
30Ул көнсығыштағы һәм Мысырҙағы барлыҡ аҡыл эйәләренән дә аҡыллыраҡ ине+.
31Зирәклеге менән бөтә кешеләрҙән, хатта Әзрах нәҫеленән булған Эҫандан, Махолдың Һеман, Калкол һәм Дардағ тигән өс улынан да өҫтөнөрәк ине; уның исеме эргә-тирәләге халыҡтар араһында танылыу алды+.
32Сөләймән өс мең мәҡәл яҙып ҡалдырҙы, мең дә биш йыр сығарҙы+.
33Ул Ливандағы кедр ағасынан алып таш ҡоймала үҫеп сыҡҡан майағасҡа тиклем һәр үҫемлек хаҡында, йәнлектәр, ҡоштар, һөйрәлеүселәр, балыҡтар тураһында һөйләй ала торғайны.
34Донъялағы бөтә батшалар, Сөләймәндең зирәклеген ишетеп, уның аҡыллы һүҙҙәрен тыңларға кешеләр ебәрә торған булды+.

Ҡорам төҙөлөшөнә әҙерлек

(2 Йыл 2:1-18)

51•Тир батшаһы Хирам ғүмере буйы Дауыт батша менән дуҫ йәшәне. Сөләймәндең атаһы урынына батша итеп мәсехләнеүен ишетеү менән, илселәр ебәрҙе+.
2Сөләймән иһә Хирамға шундай хәбәр күндерҙе:

3«Үҙең белмәгән ни бар, атайым Дауыт эргә-тирәләге халыҡтар менән һуғыш алып барырға мәжбүр булғанлыҡтан, Аллаһы Раббы исеменә бағышлап ҡорам төҙөй алманы. Инде Раббы уның дошмандарын аяҡ аҫтына бырғаны+.
4Инде хәҙер Раббы, минең Аллам, һәр тарафта тыныслыҡ бирҙе. Хәҙер бер дошманым да юҡ, һис ниндәй ҡаршылыҡ ҡалманы+.
5Раббы атайым Дауытҡа: „Һинең тәхетеңә ултырасаҡ улың Минең исемемә бағышлап йорт һалыр“, – тигәйне. Шуға күрә Аллам Раббыға ғибәҙәт ҡылыр өсөн йорт төҙөргә ниәтләйем+.
6Кешеләреңә минең өсөн Ливан кедрҙарын ҡырҡырға әмер бирһәң ине. Минең эшселәрем һинекеләр менән бергә булыр. Уларға, үҙең күпме әйтһәң, шул тиклем хеҙмәт хаҡы түләрмен. Үҙең беләһең, беҙҙә Сидон халҡы кеүек оҫта ағас ҡырҡыусылар юҡ».

7Сөләймәндең хәбәрен ишетеп, Хирам бик ҡыуанды:

– Был ишле халыҡҡа идара итеү өсөн Дауытҡа шул тиклем аҡыллы ул биргән Раббы мөбәрәк булһын! – тине.
8Шунан Сөләймәнгә былай тип яуап ебәрҙе:

«Хәбәреңде алдым. Күпме кәрәк булһа, шул ҡәҙәр кедр һәм кипарис бирермен.
9Кешеләрем бүрәнәләрҙе Ливандан диңгеҙгә ташыр. Унан һал бәйләп, һин билдәләгән урынға илтербеҙ ҙә мин һалдарҙы таратырмын, һин бүрәнәләрҙе шунан килеп алырһың. Тик һин дә бер теләгемде үтә: һарайымды аҙыҡ-түлек менән тәьмин итеп тор».

10Хирам Сөләймәнгә кәрәк тиклем кедр һәм кипарис ағасы бирҙе.
11Сөләймән иһә һәр йыл Хирамдың һарайына егерме мең кор бойҙай, егерме кор ҡул менән һығылған таҙа зәйтүн майы оҙатып торҙо.
12Раббы, Үҙенең вәғәҙәһенә тоғро ҡалып, Сөләймәнгә зирәк аҡыл бирҙе. Хирам менән Сөләймән үҙ-ара килешеү төҙөнө һәм бик татыу йәшәне+.

13Сөләймән батша бөтә Исраилдан утыҙ мең кешене мәжбүри эшкә йыйҙы+.
14Уларҙың ун меңен ай һайын Ливанға ебәреп торҙо. Улар бер ай Ливанда була, ике айлап өйҙә ҡала ине. Батша Адонирамды бөтә эшселәргә етәксе итеп билдәләне+.
15Тағы ла Сөләймәндең йөк ташыусы етмеш мең, тауҙарҙа таш сығарыусы һигеҙ йөҙ мең кешеһе бар ине.
16Өҫтәүенә, эште ойоштороп, ҡарап тороусы өс мең өс йөҙ кеше тәғәйенләнде.
17Батша бойороғо буйынса, ҡорамдың нигеҙен юнылған таштарҙан һалыр өсөн ҙур-ҙур яҡшы таштарҙы ҡырҡтылар+.
18Ҡорам төҙөлөшөнә бүрәнә һәм таш әҙерләүҙә Сөләймән менән Хирамдың эшселәренән башҡа Гевал кешеләре лә ҡатнашты+.

Ҡорам төҙөлөшө

(2 Йыл 3:1-14)

61•Исраил халҡының Мысырҙан сығыуына дүрт йөҙ һикһән йыл үткәндән һуң, Сөләймән батша, тәхеткә ултырыуының дүртенсе йылында, йылдың икенсе зив айында Раббы ҡорамын һалдыра башланы.
2Раббыға бағышланған был ҡорамдың буйы – алтмыш, иңе – егерме, ә бейеклеге утыҙ терһәк ине.
3Ҡорам залының алғы яғындағы айуандың* иңе – ун терһәк, ә буйы, тотош ҡорамдың иңе кеүек үк, егерме терһәк тәшкил итте.
4Сөләймән ҡорамға уйымы эске яҡтан киң булып, тышҡа табан тарайған рәшәткәле тәҙрәләр эшләтте+.

5Ҡорамдың диуарын әйләндереп төкәтмә төҙөттө – ҙур зал һәм эске бүлмә тирәләй төкәтмә бүлмәләр эшләтте+.
6Өс ҡатлы был төкәтмәнең түбәнге ҡатының иңе – биш, икенсе ҡатының – алты, ә өсөнсө ҡатының ете терһәк ине. Төкәтмәнең тотоп тороусы бурсалары ҡорамдың диуарына кереп тормаһын өсөн, ҡорамдың диуары тышҡы яҡтан сығынтылы итеп төҙөлдө.

7Ҡорам төҙөлөшөндә ҡулланылған таштарҙы сығарылған урынында уҡ юнып килтерҙеләр. Төҙөлөш барышында ҡорамдың үҙендә сүкеш һәм балта кеүек бер ниндәй ҙә тимер ҡоралдың тауышы сыҡманы+.
8Түбәнге ҡатҡа инә торған ишек ҡорамдың көньяғында ине. Түңәрәк баҫҡыстар буйлап – урта, унан юғары ҡатҡа күтәрелергә кәрәк ине.

9Сөләймән ҡорамды һалдырып бөттө. Ҡорамдың ҡыйығын ҡырлы бүрәнәләр һәм кедр таҡталар менән яптырҙы.
10Ҡорамдың тышҡы яғынан эшләнгән өс ҡатлы һәм һәр ҡаты биш терһәк бейеклегендә булған төкәтмә ҡорамға кедр бүрәнәләр менән беркетелгәйне.

11Сөләймәнгә Раббы һүҙе булды:

12– Бына һин ҡорам төҙөйһөң. Минең ҡанундарымды тотоп, ҡағиҙәләрем буйынса йәшәһәң, бойороҡтарымды үтәһәң, атайың Дауытҡа биргән вәғәҙәмде һинең аша бойомға ашырырмын+.
13Мин халҡым Исраил араһында йәшәрмен, уларҙы бер ваҡытта ла ташламам+.

14Сөләймән ҡорамды төҙөп бөттө.
15Ҡорамдың диуарҙары эске яҡта иҙәндән түшәм өрлөгөнә ҡәҙәр кедр таҡталар менән көпләнде. Иҙәненә кипарис таҡта түшәлде.
16Ҡорамдың артҡы яғында, ҡырыйҙан егерме терһәк эскәрәк индереп, иҙәндән түшәмгә тиклем кедр таҡталарҙан диуар эшләтеп, бер эске бүлмә яһатты, был бүлмә Иң мөҡәддәс урын булды+.
17Иң мөҡәддәс урын алдында урынлашҡан ҡорам залының буйы ҡырҡ терһәк ине.
18Таштар күренеп тормаһын өсөн, ҡорамдың эсе ашҡабаҡ һәм сәскә һүрәттәре менән ырып биҙәлгән кедр таҡталар менән ҡапланды+.

19Ҡорамдың эске бүлмәһе Раббының Килешеү һандығын ҡуйыу өсөн әҙерләнде.
20Был бүлмәнең буйы, иңе һәм бейеклеге егермешәр терһәк ине. Сөләймән бүлмәне эстән саф алтын менән ҡаплатты. Кедр ағасынан яһалған ҡорбан усағын да алтын менән көпләтте.
21Ҡорамдың эсе саф алтын менән көпләнде. Алтын менән көпләнгән эске бүлмәгә инә торған ерҙә арҡырыға алтын сылбырҙар аҫылды.
22Сөләймән ҡорамдың эсен тотошлай алтын менән көпләтте. Эске бүлмәнең ҡорбан усағы ла алтын менән көпләнде+.

23Эске бүлмәгә ҡуйыу өсөн зәйтүн ағасынан ике кируб һыны яһатты. Уларҙың һәр береһенең бейеклеге ун терһәк ине+.
24Кирубтарҙың ҡанаттары биш терһәк ине. Ҡанаттарҙың бер осонан икенсе осона тиклем ун терһәк тәшкил итә ине.
25Ике кирубтың да ҙурлығы һәм рәүеше бер ине.
26Икеһенең дә бейеклеге ун терһәк ине.
27Сөләймән кирубтарҙы ҡорамдың төпкө өлөшөнә урынлаштырҙы. Кирубтарҙың береһенең асыҡ ҡанаты бер диуарға, икенсеһенеке икенсе яҡтағы диуарға, икенсе ҡанаттары бүлмә уртаһында бер-береһенә тейеп тора ине.
28Сөләймән кирубтарҙы ла алтын менән ҡаплатты.
29Ҡорам диуарҙарының барыһы ла, эске бүлмәләр ҙә, тышҡы бүлмәләр ҙә кируб һындары, хөрмә ағастары, сәскә һүрәттәре менән һырлап биҙәлде.
30Эске һәм тышҡы бүлмәләрҙең иҙәне алтын менән ҡапланды.

31Эске бүлмәгә инер өсөн зәйтүн ағасынан ишектәр яһатты. Уның яңаҡтары биш мөйөшлө итеп эшләтте.
32Зәйтүн ағасынан яһалған ишектәрҙең ике яғы ла кируб, хөрмә ағасы, сәскә һүрәттәре менән һырлап биҙәлгәйне. Кирубтар менән хөрмә ағастарын алтын менән ҡаплатты.
33Ҡорам залына ингән ерҙә лә ишек яңаҡтарын дүрт мөйөшлө итеп зәйтүн ағасынан эшләтте.
34Ике ишек кипарис ағасынан яһалды. Улар ике ҡанатлы булып, шылдырып ябылмалы ине+.
35Уларҙы ла кируб, хөрмә ағастары, сәскә һүрәттәре менән ырып биҙәтте һәм һырҙарын алтын менән ҡаплатты.

36Эске ихата өс ҡаты юнылған таштан һәм бер ҡаты кедр бүрәнәләренән эшләнгән ҡойма менән уратып алынды+.

37Сөләймән Раббы ҡорамының нигеҙен батшалыҡ итеүенең дүртенсе йылында зив айында һалдырғайны.
38Ун беренсе йылдың һигеҙенсе айы – бул айында, ҡорам алдан нисек уйланылған булһа, шул рәүешле тотош эшләнеп бөттө. Шулай итеп, Сөләймән уны ете йыл буйына төҙөнө.

Сөләймәндең һарайы

71Ә үҙ һарайын һалдырыр өсөн Сөләймәнгә ун өс йыл кәрәк булды. Бына һарай төҙөлөшө лә тамамланды+.

2Сөләймән «Ливан урманы йорто» тип аталған һарай һалды. Уның оҙонлоғо – йөҙ, киңлеге – илле, бейеклеге утыҙ терһәк ине. Унда дүрт рәт кедр бағаналар һәм бағаналар өҫтөндә кедр бурсалар бар ине+.
3Бағаналар өҫтөнә рәт-рәт итеп ун бишәрләп һалынған ҡырҡ биш бурсаны кедр таҡта менән ябып, Сөләймән түбә эшләтте.
4Өс рәт итеп уйылған тәҙрәләр бер-береһенә ҡапма-ҡаршы урынлашҡайны.
5Бөтә ишектәр һәм ишек яңаҡтары дүрткел булып, диуарҙарҙағы өсәр рәт итеп уйылған тәҙрәләр бер-береһенә ҡапма-ҡаршы ине.

6Оҙонлоғон – илле, иңен – утыҙ терһәк итеп, Сөләймән бағаналы зал эшләтте. Уның алдында бағаналы айуан, ә бағаналар алдында рәшәткә-кәртә бар ине+.

7Шунан, тәхет ҡуйҙырып, Хөкөм залы төҙөттө. Уны иҙәндән алып түшәменә тиклем кедр таҡта менән көпләтте+.

8Шуға оҡшатып, үҙенә йәшәр өсөн тағы бер йорт төҙөттө. Әлеге йорт Хөкөм залының артындағы ихатала урынлашҡайны. Сөләймән үҙенең ҡатыны – фирғәүендең ҡыҙы өсөн дә тап шундай уҡ йорт һалдырҙы+.

9Нигеҙенән алып түбә ҡыйығына һәм тышҡы яҡтан ҙур ихатаға тиклем был биналар эстән һәм тыштан кәрәкле ҙурлыҡта эшкәртелгән, бысҡы менән тигеҙләп ҡырҡылған затлы таштарҙан һалынғайны.
10Йорттарҙың нигеҙенә оҙонлоғо ун терһәк һәм һигеҙ терһәк булған ҙур, затлы таштар һалынды.
11Нигеҙ өҫтөндә кәрәкле ҙурлыҡта эшкәртелгән затлы таштар һәм кедр бүрәнәләр ине.
12Ҙур ихата иһә өс рәте эшкәртелгән таштан һәм бер рәте кедр бурсанан эшләнгән ҡойма менән уратып алынды. Раббы йортоноң эске ихатаһы һәм айуаны шулай уҡ ҡойма менән уратылды+.




Хирам оҫтаның эштәре

13•Сөләймән батша Тир ҡалаһынан Хирам тигән бер кешене саҡыртып килтерҙе+.
14Ул Нафтали ырыуынан бер тол ҡатындың улы ине. Тир ҡалаһынан булған атаһы баҡырсы ине. Хирам үҙе лә баҡырҙан төрлө әйберҙәр эшләүсе белекле, маһир һәм егәрле оҫта булды. Ул Сөләймән батшаға килде һәм үҙенә йөкмәтелгән бөтә эштәрҙе башҡарып бирҙе+.

15Хирам ике баҡыр бағана ҡойҙорҙо. Һәр бағананың бейеклеге – ун һигеҙ терһәк, әйләнәһе – бау менән үлсәгәндә – ун ике терһәк тәшкил итә+.
16Бағаналар өҫтөнә ҡуйыр өсөн, баҡырҙан ике таж ҡойҙо, ул таждарҙың бейеклеге биш терһәк булды.
17Бағана башындағы таждарҙың һәр береһен үреп эшләнгән сылбырлы селтәр менән биҙәне: таждарҙың һәр икеһендә етешәр сылбырлы селтәр бар ине.
18Хирам бағана башындағы таждарҙы биҙәүсе селтәр тирәләй ике рәт итеп анар емеше ҡойоп яһаны. Бағаналарҙың һәр икеһен ул бер төрлө итеп биҙәне.
19Айуандағы бағана баштарына ҡуйылған таждар иһә бейеклеге дүртәр терһәк булған лилиә сәскәһенә оҡшаған ине.
20Бағана башындағы таждарҙы биҙәгән селтәр эргәһендәге һикәлтәнең өҫтөндә рәт-рәт итеп ике йөҙ анар емеше эшләнгәйне.
21Хирам бағаналарҙы Алла йортоноң айуанына ҡуйҙы һәм уң яҡтағыһын Яхин, һул яҡтағыһын Боғаз* тип атаны.
22Был бағаналарҙың башына лилиә сәскәһенә оҡшатып яһалған таж кейҙерҙе.

Бағаналар менән эште тамамлағас,
23Хирам түп-түңәрәк яһалма диңгеҙ* ҡойҙо; ул бер яғынан икенсе яғына ун терһәк тиклем булып, бейеклеге – биш терһәк һәм әйләнәһе – бау менән үлсәһәң – утыҙ терһәк ине+.
24Аҫҡы яҡтан диңгеҙҙең ситтәре ҡойолған ашҡабаҡ һүрәттәре менән уратып алынғайны. Терһәк һайын унар итеп эшләнгән был һүрәттәр ике рәт булып, улар яһалма диңгеҙ менән тотош ҡойолғайны+.
25Был диңгеҙ ун ике үгеҙ өҫтөнә ҡуйылған. Был үгеҙҙәрҙең өсәүһе – төньяҡҡа, өсәүһе – көнбайышҡа, өсәүһе – көньяҡҡа, өсәүһе көнсығышҡа ҡарап тора. Диңгеҙ – үгеҙҙәр өҫтөндә, ә үгеҙҙәрҙең арт һаны эске яҡта ине.
26Баҡыр диңгеҙҙең ҡалынлығы ус аяһы* киңлегендә, сеүәтәгә оҡшатып эшләнгән ситтәре иһә асылған лилиә сәскәһен хәтерләтә; был киҫмәктең һыйҙырышлығы ике мең бат* ине.

27Хирам һәр береһенең бейеклеге – өс, оҙонлоғо – дүрт, киңлеге дүрт терһәк булған ун баҡыр таяу эшләне.
28Ул таяуҙар былай эшләнде: уларҙың ян-яҡтары рам эсенә алынған ине.
29Таяуҙарҙың рам эсенә алынған ян-яҡтарында, шулай уҡ рамдарҙа арыҫлан, үгеҙ һәм кируб һүрәттәре төшөрөлгән; рамдарҙағы арыҫлан һәм үгеҙ һүрәттәренән өҫтәрәк һәм аҫтараҡ сүкеп эшләнгән үрмә биҙәк үтә.
30Һәр таяуҙың баҡыр күсәрле дүртәр баҡыр тәгәрмәсе һәм дүртәр терәге бар. Таяуҙың һәр мөйөшөндә ян-яҡтарына үрмә биҙәктәр төшөрөлгән терәктәр ҡуйылған, улар өҫтөнә киҫмәк урынлашҡан.
31Эске яҡтан таяу бер ярым терһәк булып, унда бер терһәк бейеклегендәге түңәрәк терәк ҡуйылған ине. Таяуҙың түңәрәк ауыҙы һәм әйләнәһе һүрәттәр менән һырлап биҙәлгән. Таяуҙың ян-яҡтары иһә түңәрәк түгел, дүрткел ине.
32Уларҙың аҫтында дүрт тәгәрмәс ҡуйылып, тәгәрмәс күсәрҙәре таяуға беркетелгән. Һәр тәгәрмәстең бейеклеге – бер терһәк ярым.
33Был тәгәрмәстәр яу арбаларының тәгәрмәстәренә оҡшатып эшләнгән. Күсәрҙәре лә, туғындары ла, арасалары ла, көпсәктәре лә ҡойоулы.
34Һәр таяуҙың дүрт мөйөшөнә терәк ҡуйылған, улар таяу менән бер бөтөн итеп ҡойолған.
35Таяуҙың өҫтөнә бейеклеге ярты терһәк булған ҡоршау урынлашҡан. Таяуҙың өҫкө өлөшө, терәктәре һәм ян-яҡтары бер бөтөн булып ҡойолған ине.
36Хирам терәктәрҙә, ян-яҡтарҙа, мөмкин булған бөтә урында кируб, арыҫлан, хөрмә һүрәттәре, ә әйләнәһенә үрмә биҙәктәр уйҙы.
37Ошо рәүешле итеп Хирам ун таяу эшләне: уларҙың барыһы ла бер төрлө ҡойолған, үлсәмдәре лә, рәүештәре лә бер ине.

38Шулай уҡ ул һәр береһе ҡырҡ бат һыйҙырышлы, арҡырыһы дүрт терһәк булған ун баҡыр киҫмәк, ун таяуҙың һәр ҡайһыһына берәр киҫмәк яһаны.
39Таяуҙарҙың бишәүһен ҡорамдың көньяғына, бишәүһен төньяғына урынлаштырҙы. Баҡыр диңгеҙҙе ҡорамдың уң яғына, көньяҡ-көнсығыш тарафҡа урынлаштырҙы.
40Хирам сүлмәктәр, көрәктәр, ҡан һирпер өсөн сеүәтәләр эшләне.

Шулай итеп, ул Сөләймән батшаға Раббы ҡорамы өсөн кәрәк булған бөтә эштәрен тамамланы:+
41ике бағана, уларҙың башына сеүәтә рәүешендә ике таж, таждарҙы биҙәү өсөн ике селтәр;
42бағаналарҙың башындағы сеүәтә һымаҡ таждарҙы уратып алған селтәрҙәрҙең икеһен дә биҙәү өсөн икешәр рәт итеп теҙелгән дүрт йөҙ анар емеше;
43ун таяу һәм улар өҫтөндә ун киҫмәк;
44бер баҡыр диңгеҙ һәм диңгеҙ аҫтындағы ун ике үгеҙ һыны;
45көл көршәктәре, көрәктәр, ҡан һирпеү өсөн сеүәтәләр.

Хирам Сөләймән батшаға Раббы ҡорамы өсөн яһаған был әйберҙәрҙең барыһы ла шымартылған баҡырҙан ине.
46Батша уларҙы Иордан үҙәнендә Суккоҫ менән Сареҫан араһындағы урында, балсыҡта яһалған ҡалыптарҙа ҡойҙорҙо+.
47Был әйберҙәрҙең шул тиклем күплеге арҡаһында, уларҙы яһарға күпме баҡыр тотонолғанын билдәләү мөмкин булманы. Батша был әйберҙәрҙең барыһын да алып барып урынлаштыртты+.

48Сөләймән шулай уҡ Раббы йорто өсөн тағы ла башҡа әйберҙәр эшләтте: алтын ҡорбан усағы һәм изге икмәктәрҙе Раббы хозурына ҡуйырға алтын өҫтәл;+
49ҡорамдың эске бүлмәһе ҡаршыһына уң яҡҡа биш, һул яҡҡа биш саф алтын шәмдәл; алтын сәскәләр, майшәмдәр, ҡыҫҡыстар;+
50саф алтын тастар, филтә таҙартҡыстар, сеүәтәләр, туҫтаҡтар, хуш еҫ төтәҫләгестәр. Эске бүлмә – Иң мөҡәддәс урындың ишектәренең һәм ҡорам залы ишектәренең күгәндәре лә алтындан ине+.

51Раббы ҡорамындағы бөтә эштәрҙе тамамлағандан һуң, Сөләймән батша, атаһы Дауыт Раббыға бағышлаған бүләктәрҙе – алтын-көмөш һәм башҡа әйберҙәрҙе алып килеп, Раббы ҡорамының хазина келәтенә ҡуйҙы+.

Килешеү һандығының ҡорамға килтерелеүе

(2 Йыл 5:2–6:2)

81•Сөләймән батша Раббының Килешеү һандығын Дауыт ҡалаһынан, йәғни Сиондан, күсереү өсөн Исраил аҡһаҡалдарын, ырыу һәм нәҫел башлыҡтарын Йәрүсәлимгә саҡырҙы+.
2Йылдың етенсе эҫаним айында булған байрам ваҡытында бөтә Исраил халҡы Сөләймән батша янына йыйылды+.
3Исраилдың барлыҡ аҡһаҡалдары килгәндән һуң, ҡаһиндар Килешеү һандығын күтәреп алды.
4Ҡаһиндар менән левиҙәр Раббы һандығын, Осрашыу сатырын, сатырҙағы бөтә изге әйберҙәрҙе алып китте.
5Сөләймән батша менән уның янына йыйылған бөтә Исраил йәмғиәте һандыҡ алдында ваҡ һәм эре малдан бик күп ҡорбан салды. Ҡорбандарҙың иҫәбе-һанына сығырлыҡ түгел ине.

6Ҡаһиндар Раббының Килешеү һандығын тәғәйен ергә, ҡорамдағы эске бүлмәгә, Иң мөҡәддәс урынға, кирубтарҙың ҡанаттары аҫтына, килтереп урынлаштырҙы+.
7Кирубтар, ҡанаттарын һандыҡ ҡуйылған урын өҫтөндә йәйеп, һандыҡты ла, уны күтәреп йөрөтә торған ҡолғаларҙы ла ҡаплап тора ине+.
8Был ҡолғалар шул тиклем оҙон булып, уларҙың остары ҡорам залының эске бүлмә ҡаршыһындағы өлөшөнән күренеп тора, әммә тышҡы яҡтан күренмәй ине. Ҡолғалар бөгөнгәсә шунда тора.
9Исраил халҡын Мысыр еренән алып сыҡҡан заманда Раббы улар менән килешеү төҙөгән Хорев тауында Муса һандыҡ эсенә ике таҡтаташ һалғайны. Уларҙан башҡа һандыҡта бер нәмә лә юҡ ине+.

10-11Ҡаһиндар Мөҡәддәс урындан сығыу менән ҡорамға балҡып торған болот тулды. Раббы йортона Раббының шөһрәте тулғанлыҡтан, ҡаһиндар үҙҙәренең хеҙмәтен башҡара алманы+.

12Шул саҡ Сөләймән әйтте:

– Раббы ҡуйы ҡараңғылыҡта төйәкләнергә теләне+.


13Мин Һиңә мөһабәт ҡорам һалдым,

Ул мәңгегә Һиңә торлаҡ булһын.



14•Шунан батша, артына боролоп, алдында аяғөҫтө торған бөтә Исраил йыйынына фатихаһын күндерҙе+.

15Батша былай тине:

– Исраил Аллаһы Раббы мөбәрәк булһын! Ул атайым Дауытҡа Үҙ теле менән әйткәнен Үҙ ҡулы менән бойомға ашырҙы. Ул былай тигәйне:
16«Халҡым Исраилды Мысырҙан алып сыҡҡан көндән алып, исемем шунда булһын, тип ҡорам төҙөһөндәр өсөн Исраил ырыуҙарының береһенең дә ҡалаһын һайламаным. Халҡым Исраилға идара итһен өсөн Дауытты һайланым»+.
17Атайым Дауыт Исраил Аллаһы Раббыға бағышлап ҡорам төҙөргә ниәтләгәйне, – тип дауам итте Сөләймән. –+
18Ләкин Раббы атайым Дауытҡа: «Күңелеңдә Миңә атап ҡорам төҙөргә теләгең бар. Был бик яҡшы.
19Әммә был ҡорамды Миңә һин түгел, ә һинән тыуған улың төҙөр», – тип әйткән+.

20Раббы Үҙенең әйткәнен бойомға ашырҙы: мин атайым Дауыттың вариҫы булдым, Раббының һүҙе буйынса, Исраил тәхетенә ултырҙым һәм Исраил Аллаһы Раббыға бағышлап ҡорам һалдым+.
21Шунда ата-бабаларыбыҙҙы Мысыр еренән алып сыҡҡандан һуң Раббының улар менән төҙөгән килешеүе һалынған һандыҡты урынлаштырҙым.




Сөләймәндең доғаһы

(2 Йыл 6:12-40)

22•Сөләймән Раббының ҡорбан усағы ҡаршыһында, Исраил йыйыны алдына баҫты ла ҡулдарын күккә һоноп:+

23– Эй Исраил Аллаһы Раббы! Юғарыла – күктә лә, түбәндә – ерҙә лә Һиңә тиң булырлыҡ башҡа бер алла ла юҡ, – тине. – Һиңә бөтөн булмышы менән бирелеп, хаҡ юлыңдан йөрөгән ҡолдарыңа мәрхәмәтлеһең, улар менән төҙөгән килешеүгә тоғроһоң+.
24Үҙ телең менән ҡолоңа, атайым Дауытҡа, әйткән һүҙеңде бөгөн Үҙ ҡулың менән ғәмәлгә ашырҙың.
25Инде, йә Раббым, Исраил Аллаһы, ҡолоңа, атайым Дауытҡа биргән тағы бер вәғәҙәңде үтәһәң ине. Уға: «Балаларың да һинең кеүек хаҡ юлымдан йөрөһәләр, һин Миңә хеҙмәт иткән һымаҡ хеҙмәт итһәләр, Исраил тәхетендә нәҫелең өҙөлмәҫ», – тип әйткәйнең+.
26Эй Исраилдың Аллаһы, инде ҡолоңа – атайым Дауытҡа – әйткән һүҙҙәрең ғәмәлгә ашһа ине!+

27Ысынын ғына әйткәндә, Алла ер йөҙөндә йәшәй буламы? Күк һынлы күктең асманы ла һыйҙыра алмаған Һинең өсөн мин һалдырған ҡорам нимә инде!+
28Эй Раббым Аллам, бөгөн ҡолоң ҡылған доғаға, уның үтенесенә илтифат ит! Ҡолоңдоң ялбарыуына һәм доғаһына ҡолаҡ һал!
29Күҙҙәрең көнө-төнө бында, «Исемем ошонда төйәкләнер!» тигән ҡорамда булһын ине. Ҡолоңдоң ошо урынға ҡарап ҡылған доғаһын ишетә күр+.
30Ошо урынға ҡарап доға ҡылған мин ҡолоңдоң һәм халҡың Исраилдың ялбарыуҙарын ишет. Күктәрҙән – Үҙ торлағыңдан тороп ишет һәм ярлыҡа!

31Әгәр берәү яҡынына ҡарата гонаһ ҡылыуҙа ғәйепләнһә һәм ант итер өсөн ошо ҡорамға килһә, ҡорбан усағың алдында ғәйепһеҙмен тип ант итһә,+
32күктәрҙән ҡолаҡ һал да ҡолдарыңа хөкөмөңдө сығар: ғәйеплене яуапҡа тарттырып, ҡылғанына күрә язала, ғәйепһеҙҙең хаҡлығын күрһәт һәм хаҡлығының әжерен бир.

33Һиңә ҡарата эшләгән гонаһтары өсөн дошмандарынан еңелгәс, халҡың Исраил ҡабат Һинең хозурыңа боролоп ҡайтһа, исемеңде әйтеп ялбарһа, ошо ҡорамда доға ҡылып Һиңә үтенһә,+
34күктәрҙән беҙҙе ишет тә халҡың Исраилдың гонаһын ярлыҡа һәм уларҙы ата-бабаларына Үҙең биргән илгә кире ҡайтар.

35Улар, Һиңә ҡаршы гонаһ ҡылған өсөн күк көпләнеп, ямғыр яумағанда, ошо урынға ҡарап доға ҡылһа, исемеңде атап ялбарһа, Һин уларҙы язалағанға күрә гонаһтарынан ваз кисһә,+
36ҡолдарың Исраил халҡына күктәрҙән тороп ҡолаҡ һал, уларҙың гонаһын ғәфү ит. Уларға тик шунан йөрөһөндәр өсөн тоғро юлды күрһәт, халҡыңа биләмә итеп биргән тупраҡҡа ямғыр яуҙыр+.

37Ерҙә ҡытлыҡ буламы, ҡырғын төшәме, ҡыуан елдәр иҫәме йәки үҫемлектәрҙе тут, саранча йә ҡорт баҫамы, үҙе биләгән ерҙәрҙән дошмандар ҡыҫырыҡлаймы, бәлә-ҡаза, сир-сырхау ябырыламы,+
38халҡыңдан берәйһе йәки бөтә Исраил Һиңә мөрәжәғәт итһә, һәр кем үҙ йөрәгендәге хәсрәтен әйтеп, доға һәм ялбарыу менән ошо йортҡа табан ҡулдарын һонһа,
39Һин күктәрҙән – Үҙ торлағыңдан – тороп ишет һәм ярлыҡа. Ярҙам ит, һәр береһенә ҡылғандарына күрә бир, сөнки әҙәм балаларының күңелендәген бары тик Һин генә беләһең+.
40Һин Үҙең ата-бабаларыбыҙға биргән ошо тупраҡта ғүмерҙәренең ахырынаса улар Һинән ҡурҡып һәм хөрмәт итеп йәшәһен.

41Әгәр халҡың Исраилдан булмаған берәй сит кеше Һинең исемең хаҡына алыҫ илдән килһә,+
42Һинең бөйөк исемең, көсөң һәм ҡөҙрәтең тураһында ишетеп ошо ҡорамға ҡарап доға ҡылһа,
43Һин күктәрҙән – Үҙ торлағыңдан – тороп уға ҡолаҡ һал, бөтә үтенестәрен ғәмәл ҡыл. Донъялағы бар ҡәүемдәр, халҡың Исраил кеүек, Һинең исемеңде белһен, Һинән дәһшәтләнһен, мин төҙөгән ошо ҡорамдың Һинең исемеңә бағышланғанын белһен.

44Халҡың дошмандарына ҡаршы Һин күрһәткән юл менән һуғышҡа инһә һәм Һин Үҙең һайлап алған ҡалаға, мин Һиңә бағышлап төҙөгән ҡорамға боролоп Раббыға доға ҡылһа,
45күктәрҙән уларҙың доғаларына һәм үтенестәренә ҡолаҡ һал һәм уларҙың яҡлаусыһы бул.

46Һиңә ҡаршы гонаһ ҡылһалар – ә гонаһ ҡылмаған бер кеше лә юҡтыр – һәм Һин асыуланып, уларҙы дошман ҡулына тапшырһаң, әсирлеккә алған дошмандары уларҙы үҙҙәренең алыҫмы-яҡынмы иленә алып китһә,+
47улар унда, үҙҙәрен әсиргә алғандарҙың илендә бөтөн йөрәктән тәүбәгә килһәләр, Һиңә ялбарып: «Гонаһ ҡылдыҡ, юлдан яҙҙыҡ, яуызлыҡ эшләнек», – тиһәләр,+
48үҙҙәрен әсир иткән дошмандарының илендә ата-бабаларына Һин биргән ерҙәр, Һин һайлаған ҡала, Һинең исемеңә бағышлап мин төҙөткән йорт яғына ҡарап, Һиңә ысын күңелдән һәм бөтә йөрәктән боролоп, доға ҡылһалар,+
49Һин күктәрҙән – Үҙ торлағыңдан – уларҙың доғаһын һәм ялбарыуын ишет тә уларҙың яҡлаусыһы бул,
50Һинең алда ҡылған гонаһтарын, хилаф эштәрен ярлыҡа. Халҡыңды әсир иткәндәрҙең күңелендә шәфҡәт уят, улар халҡыңа мәрхәмәтле булһын+.
51Уларҙы, тимер иретә торған мейестән ҡотҡарғандай, Мысырҙан алып сыҡҡаныңды онотма. Улар Һинең халҡың, Һинең биләмәң+.

52Ҡолоңдоң үтенестәренә, халҡың Исраилдың ярҙам һорап ялбарыуҙарына һәр даим ҡолаҡ һал, уларҙы тыңла.
53Сөнки, эй Раббы Хаким, ата-бабаларыбыҙҙы Мысырҙан алып сыҡҡан саҡта ҡолоң Муса аша еткергәнсә, донъялағы барса халыҡтар араһынан Үҙеңә биләмә итеп уларҙы һайлап алдың+.

54Раббыға ошо доға-үтенестәрен тамамлағандан һуң, тубыҡланған килеш ҡулдарын күккә һоноп ҡорбан усағы алдында торған Сөләймән аяғөҫтө баҫты+.
55Баҫып торған килеш көслө тауыш менән бөтә Исраил йәмғиәтенә былай тип фатиха бирҙе:

56– Әйткән һүҙен тотоп, халҡы Исраилға именлек биргән Раббы мөбәрәк булһын! Ҡоло Муса аша биргән вәғәҙәләренең береһе лә бушҡа сыҡманы+.
57Аллабыҙ Раббы ата-бабаларыбыҙҙы ҡурсалаған кеүек беҙҙең менән дә бергә булһын, беҙҙе бер ваҡытта ла ташламаһын, беҙҙән айырылмаһын.
58Уның юлынан йөрөгәнебеҙ, ата-бабаларыбыҙға биргән бойороҡтарын, ҡағиҙәләрен һәм ҡанундарын теүәл үтәгәнебеҙ өсөн Раббы күңелебеҙҙе Үҙенә йәлеп итһен+.
59Ҡаршыһында ялбарып һөйләгән был һүҙҙәрем көнө-төнө Аллабыҙ Раббы илтифатында булһын. Ул мин ҡолоң һәм халҡы Исраилды көнө-төнө ҡурсалап торһон.
60Шул саҡта донъялағы барса ҡәүемдәр белер: бары тик Раббы ғына Алла һәм Унан башҡа алла юҡ+.
61Бөгөнгө кеүек Уның бойороҡтарына тоғро булыу, ҡағиҙәләре буйынса йәшәү өсөн, йөрәгегеҙҙе Аллабыҙ Раббыға бағышлағыҙ.




Сөләймәндең ҡорамды изгеләндереүе

(2 Йыл 7:4-10)

62•Батша һәм уның менән бергә бөтә исраилдар Раббы хозурында ҡорбан салды.
63Сөләймән татыулыҡ ҡорбаны итеп Раббыға егерме ике мең баш үгеҙ, йөҙ егерме мең һарыҡ тәкәһе килтерҙе. Шулай итеп, батша һәм бөтә халыҡ Раббы йортон изгеләндерҙе.
64Шул уҡ көндө батша, Раббы йорто алдындағы ихатаның урта өлөшөн изгеләндереп, тотош яндырыу ҡорбаны, икмәк саҙаҡаһы, татыулыҡ ҡорбанының эс майын ошонда тәҡдим итте, сөнки Раббы хозурындағы баҡыр ҡорбан усағы тотош яндырыу ҡорбанын, икмәк саҙаҡаһын һәм эс майын һыйҙырып бөтә алмай ине+.
65Аллабыҙ Раббы хозурында Сөләймән менән бергә бөтә Исраил – Лево-Хамаҫтан алып Мысыр сигендәге йылғаға тиклем йәшәгән барса халыҡ – ҙур йыйын булып ете көн байрам итте. Ете көн, унан тағы ете көнгә, йәмғеһе ун дүрт көнгә һуҙылған оло бер байрам булды+.
66Унан һуң батша халыҡты өйҙәренә ҡайтарып ебәрҙе. Улар батшаға фатиха ҡылып, Раббының ҡоло Дауытҡа һәм Үҙенең халҡы Исраилға күрһәткән бөтә яҡшылыҡтарына һөйөнөп, бик ҡәнәғәт булып таралды.

Раббының Сөләймәнгә яңынан күренеүе

(2 Йыл 7:11-22)

91•Сөләймән Раббы ҡорамын, батша һарайын һәм үҙе теләгән бөтә нәмәләрҙе һалдырып бөткәс,
2Раббы уға Ғивғондағы кеүек тағы бер тапҡыр күренде+.
3Ул былай тине:

– Мин һинең доғаңды, үтенесеңде ишеттем. Һин, Минең исемем мәңге шунда булһын, тип төҙөгән ошо ҡорамды һайлап изгеләндерҙем. Минең күҙҙәрем һәм йөрәгем һәр ваҡыт бында булыр+.
4Һин дә атайың Дауыт кеүек саф күңел һәм намыҫ менән Минең юлымдан йөрөһәң, барыһын да Мин бойорғанса эшләһәң, ҡағиҙәләрем һәм күрһәтмәләремде ғәмәл ҡылһаң,+
5атайың Дауытҡа: «Исраил тәхетендә нәҫелең өҙөлмәҫ», – тип биргән һүҙемде тотоп, батшалығыңды мәңге тотороҡло ҡылырмын+.

6Әгәр ҙә һеҙ йәки балаларығыҙ Минән ситкә боролоп, Мин һеҙгә биргән бойороҡ һәм күрһәтмәләрҙе тотмаһағыҙ, сит илаһтарға хеҙмәт итә, уларға табына башлаһағыҙ,
7Үҙем биргән тупраҡтан Исраилды ҡырҡып ташлармын; исемемә бағышланып, Мин изгеләштергән ҡорамдан ваз кисермен һәм бөтә халыҡтар алдында Исраил мәсхәрәгә ҡалып, ғибрәткә әйләнер+.
8Ә был ҡорам харабаға әйләнер һәм уның янынан үткән һәр кем аптырап, ҡурҡып: «Раббы ниңә был илде һәм ҡорамды шул хәлгә ҡалдырҙы икән?» – тип һыҙғырып ҡуйыр+.
9Уларға: «Ата-бабаларын Мысыр еренән алып сыҡҡан Аллалары Раббынан баш тартып, башҡа илаһтарға эйәрҙеләр, шуларға табындылар һәм хеҙмәт иттеләр. Бына шуның өсөн Раббы уларға бөтә был бәлә-ҡазаларҙы күндерҙе», – тип яуап бирерҙәр.




Сөләймәндең башҡа ғәмәлдәре

(2 Йыл 8:1-18)

10•Сөләймән егерме йыл буйы ике йорт – Раббы ҡорамын һәм батша һарайын – төҙөнө+.
11Тир батшаһы Хирам Сөләймәнгә күпме теләһә шул тиклем кедр һәм кипарис ағастары, алтын биреп торҙо. Сөләймән батша Хирамға был хеҙмәттәре өсөн Галилея ерендә егерме ҡала бирҙе.
12Хирам Тирҙан Сөләймән биргән ҡалаларҙы ҡарарға килде һәм уларҙы оҡшатманы.

13– Ошомо инде һинең миңә биргән ҡалаларың, ҡустым? – тип ҡәнәғәтһеҙлеген белдерҙе лә был төбәкте Кавул* тип атаны. Ул бөгөнгә тиклем шулай йөрөтөлә.
14Шунан Хирам Сөләймән батшаға йөҙ егерме талант* алтын ебәрҙе.

15Сөләймән Раббы ҡорамын, үҙенең һарайын, шулай уҡ Миллоны – Йәрүсәлим диуарын, Хасорҙы, Мегиддоны һәм Гәзәрҙе төҙөү өсөн халыҡты мәжбүри эшкә йәлеп итте+.
16Элек фирғәүен, Мысыр батшаһы, Гәзәргә һөжүм иткәйне. Яулап алғас, ҡаланы яндырҙы, унда йәшәгән ҡәнғәниҙәрҙе ҡырҙы. Аҙаҡтан уны, үҙенең ҡыҙы Сөләймәнгә кейәүгә сыҡҡанда, туй мәһәре итеп бирҙе+.
17Сөләймән Гәзәрҙе лә ҡайтанан төҙөнө. Түбәнге Бейт-Хоронды,+
18Бағалаҫты, сүллектәге Тамарҙы төҙөкләндерҙе.
19Шулай уҡ кәрәк-яраҡ һаҡлай торған келәттәр, яу арбалары менән аттар тора торған бөтә ҡалаларҙы һалдырҙы. Йәрүсәлимдә һәм Ливанда, үҙе хакимлыҡ иткән бөтә ерҙә нимә теләй, шуларҙы тотош төҙөтөп бөттө+.

20Илдә исраилдарҙан булмаған башҡа халыҡтар – әмөри, хитти, перизи, хиууи һәм йевусиҙәр тоҡомона килгәндә,
21Сөләймән исраилдар тулыһынса ҡырып бөтмәгән һәм илдә ҡалған был халыҡтарҙың тоҡомдарын мәжбүри эшселәр итте. Был хәл бөгөнгө көнгә тиклем шулай.
22Ә исраилдарҙы Сөләймән ҡолға әйләндермәне. Улар батшаға һуғышсылар, ярандар, түрәләр, ғәскәр башлыҡтары, яу арбаларында һәм атлы ғәскәрендә башлыҡ булараҡ хеҙмәт итте+.
23Сөләймәндең төҙөлөш эштәренә һәм унда ҡатнашҡан халыҡҡа етәкселек итеүсе биш йөҙ илле мөдире бар ине.

24Фирғәүендең ҡыҙы Дауыт ҡалаһынан Сөләймән уның өсөн һалдырған яңы һарайға күсте. Шунан һуң батша Миллоны төҙөкләндерҙе+.

25Сөләймән Раббыға бағышлап төҙөгән ҡорбан усағында йылына өс тапҡыр тотош яндырыу һәм татыулыҡ ҡорбандары килтерҙе, Раббы хозурында хуш еҫ төтәтте.

Шулай итеп, Сөләймән Алла ҡорамын төҙөүҙе тамамланы.

26Сөләймән батша Эдом ерендә, Ҡамышлы диңгеҙ буйында, Элаҫ эргәһендәге Ғәсйон-Ғәвәрҙә караптар эшләтте+.
27Хирам үҙенең тәжрибәле диңгеҙселәрен Сөләймәндең кешеләре менән бергә караптарҙа ебәрҙе+.
28Улар Офирға барып, Сөләймән батшаға дүрт йөҙ егерме талант алтын алып ҡайтып бирҙе+.

Шева батшабикәһенең килеүе

(2 Йыл 9:1-12)

101•Шева батшабикәһе Сөләймәндең Раббы исеме арҡаһында ҡаҙанған шөһрәте тураһында ишетеп, уны табышмаҡтар менән һынарға килде+.
2Ул бик күп ярандары оҙатыуында Йәрүсәлимгә килеп төштө; дөйәләре хуш еҫле май, ғәләмәт күп алтын, аҫылташтар артмаҡлағайны. Батшабикә Сөләймәнгә килде һәм үҙен ҡыҙыҡһындырған бөтә нәмәләр тураһында ла әңгәмәләште+.
3Сөләймән уның бөтә һорауҙарына ла яуап бирҙе. Батша белмәгән һәм аңлатып бирә алмаған бер генә нәмә лә булманы.

4Шева батшабикәһе Сөләймәндең сикһеҙ аҡылын, һалдырған һарайын,
5табынындағы зиннәтле ризыҡтарҙы, ярандарының ни рәүешле ултырыуын, матур итеп кейенгән хеҙмәтселәренең һәм шарап ҡойоусыларының үҙҙәрен тотошон, Раббы ҡорамында килтерелгән тотош яндырыу ҡорбандарын күреп, һушы-аҡылы китте.

6– Һинең ҡылған ғәмәлдәрең һәм зирәк аҡылың тураһында үҙ илемдә ишеткәндәрем дөрөҫ булып сыҡты, – тине ул батшаға. –
7Килеп үҙ күҙҙәрем менән күргәнгә тиклем, был хәбәрҙәргә бик ышанып та етмәгәйнем. Баҡһаң, миңә һинең ҡаҙаныштарыңдың яртыһын да һөйләмәгәндәр икән. Аҡылың да, мал-мөлкәтең дә мин ишеткәндәгегә ҡарағанда күпкә артығыраҡ.
8Ҡайһылай бәхетле һинең кешеләрең, был хеҙмәтселәрең! Улар гелән яныңда булып, бөтә хикмәттәреңде ишетә-күрә йөрөйҙәр.
9Һиңә илтифат менән ҡараған, Исраил тәхетенә батша итеп ултыртҡан Аллаң Раббы мөбәрәк булһын! Раббы Исраилға булған мәңгелек тоғро мөхәббәте хаҡына, хаҡ хөкөм ҡылһын, ғәҙеллекте яҡлаһын, тип һине батша итеп ҡуйған+.

10Шева батшабикәһе Сөләймәнгә йөҙ егерме талант алтын, күп итеп хуш еҫле май, аҫылташтар алып килгәйне. Ул батшаға бүләк иткән тиклем еҫле майҙың Исраилға быға тиклем бер ваҡытта ла килтерелгәне юҡ ине.

11Шул осорҙа Хирамдың караптары Офирҙан алтын менән бергә бик күп затлы ағас, аҫыл таштар алып ҡайтты+.
12Батша был затлы ағастан Раббы ҡорамына һәм дә батша һарайына болдор тотҡалары, йырсылар өсөн арфа һәм лиралар яһатты. Быға саҡлы шул тиклем күп затлы ағастың килтерелгәне лә, күрелгәне лә юҡ ине.

13Сөләймән батша Шева батшабикәһенә үҙе биргән затлы бүләктәр һәм мул күстәнәстәрҙән тыш, йәне нимә теләй, шуларҙың барыһын да бирҙе. Шунан һуң батшабикә хеҙмәтселәре менән үҙ иленә ҡайтып китте.




Сөләймәндең байлығы

(2 Йыл 1:14-17; 9:13-28)

14•Йыл һайын Сөләймәнгә алты йөҙ алтмыш алты талант алтын килтерелә торғайны.
15Бынан тыш һатыусыларҙан, сауҙагәрҙәрҙән, Ғәрәбстан ерендәге бөтә батшаларҙан, Исраилдың өлкә башлыҡтарынан да килем алынды.

16Сөләймән батша ике йөҙ ҙур ҡалҡан яһатты һәм уларҙың һәр береһен алты йөҙ шекел сүкелгән алтын менән көпләтте.
17Бынан башҡа һәр береһенә өсәр мина* сүкелгән алтын тотоноп, өс йөҙ бәләкәйерәк ҡалҡан эшләтте. Батша был ҡалҡандарҙы «Ливан урманы йорто» тип аталған һарайға ҡуйҙы+.
18Шулай уҡ батша фил һөйәгенән ҙур тәхет яһатты һәм уны тап-таҙа алтын менән көпләтте.
19Тәхеттең баҫҡыстары алтау, артҡы һөйәнгесенең юғары өлөшө түңәрәкләнеп тора. Ултырғысының ике яғында терһәк ҡуйғыс бар, терһәк ҡуйғыстар янында берәр арыҫлан һыны ҡуйылған.
20Һәр бер баҫҡыстың ике яғында берәр арыҫлан һыны булып, тәхеттең алты баҫҡысында йәмғеһе ун ике арыҫлан тора. Бер генә батшалыҡта ла бындай тәхеттең булғаны юҡ ине.

21Сөләймән батшаның бөтә туҫтаҡтары алтындан, «Ливан урманы йорто» тип аталған һарайындағы һауыттарҙың барыһы ла саф алтындан яһалғайны, көмөш бөтөнләй тотонолманы, сөнки Сөләймән заманында көмөш ҡәҙерһеҙ бер нәмәгә әйләнгәйне+.
22Диңгеҙҙә Хирамдың караптары менән бергә Сөләймәндең дә Таршиш караптары бар ине. Өс йылға бер тапҡыр был караптар алтын, көмөш, фил һөйәге, маймылдар һәм тауис ҡоштар алып ҡайта торған булды+.

23Сөләймән үҙенең байлығы һәм аҡылы менән донъялағы бөтә батшаларҙан да өҫтөнөрәк ине+.
24Сөләймәндең зиһененә Алла иңдергән аҡылды тыңлар өсөн бөтә донъя уны күрергә атлығып тора ине+.
25Уларҙың һәр ҡайһыһы бүләк итеп көмөш һәм алтын һауыттар, кейем-һалым, ҡорал һәм хуш еҫле майҙар, аттар һәм ҡасырҙар килтерер булды, йылдың-йылына шулай дауам итте.

26Сөләймән яу арбалары, һыбайлылар йыйҙы. Уның бер мең дүрт йөҙ яу арбаһы менән ун ике мең һыбайлыһы бар ине. Ул быларҙы яу арбалары өсөн тәғәйенләнгән ҡалаларға һәм Йәрүсәлимдә үҙе эргәһенә урынлаштырҙы+.
27Сөләймән батшалыҡ иткән осорҙа Йәрүсәлимдә көмөш ябай бер таш кеүек кенә ҡалды. Кедр ағасы иһә Шефелала үҫкән ҡырағай инжир ағасы һымаҡ күп булды.
28Аттарҙы Сөләймәнгә Мысырҙан һәм Ҡәүиҙән килтерҙеләр. Батша сауҙагәрҙәре уларҙы Ҡәүиҙән аҡсаға һатып алды+.
29Һәр бер яу арбаһын Мысырҙан алты йөҙ шекел, ә атты йөҙ илле шекел көмөшкә алып ҡайталар ҙа аҡса эшләр өсөн хиттиҙәр менән арамиҙарҙың батшаларына һаталар ине.

Сөләймәндең Раббынан ситләшеүе

111Сөләймән батша, фирғәүендең ҡыҙынан башҡа, бик күп сит ҡәүем ҡатындарын да яратты. Улар араһында моав, ғаммон, эдом, сидон, хитти ҡыҙҙары ла бар ине.
2Раббы исраилдарға был ҡәүемдәр тураһында: «Уларҙан ҡыҙ алмағыҙ һәм уларға ҡыҙ бирмәгеҙ, юғиһә улар, күңелегеҙҙе аҙҙырып, үҙ илаһтары артынан эйәртер», – тигәйне. Сөләймән бына шулар менән бәйләнде+.
3Сөләймәндең батша ҡыҙҙарынан алған ете йөҙ ҡатыны һәм өс йөҙ йәриәһе бар ине. Бына шул ҡатындар уны юлдан яҙҙырҙы ла инде.
4Сөләймән өлкәнәйгәс, ҡатындары уны башҡа илаһтар артынан әйҙәне. Шуға күрә батша, атаһы Дауыттан айырмалы рәүештә, үҙенең Аллаһы Раббыға бар булмышы менән тоғро булманы+.
5Сөләймән Сидон халҡының алиһәһе Ғаштореҫҡа ла, ғаммондарҙың ерәнгес илаһы Милкомға ла ғибәҙәт ҡыла башланы+.
6Шул рәүешле ул Раббы күҙендә яман булғанды эшләне, Раббыға тоғро ҡалған атаһы Дауыт кеүек булманы.
7Сөләймән Йәрүсәлимдең көнсығышындағы тауҙа Моавтың ерәнгес илаһы Кемош менән ғаммондарҙың ерәнгес илаһы Мөләхкә табыныу ҡалҡыулыҡтары төҙөттө+.
8Илаһтарына хуш еҫ төтәтһен, ҡорбан килтерә алһын өсөн бөтә ят бауыр ҡатындарына ла шундай табыныу урындары булдырҙы.

9-10Исраил Аллаһы Раббының уға ике тапҡыр күренеп: «Башҡа илаһтарға табынма!» – тип киҫәтеүенә ҡарамаҫтан, Сөләймән Раббы юлынан тайпылды, Уның бойороғона әһәмиәт бирмәне. Шул арҡала Раббы Сөләймәнгә асыуланды++.

11– Минең менән килешеүҙе тотмаған, ҡушҡандарымды тыңламағанға күрә батшалығыңды тартып алам да ҡолдарыңдың береһенә бирәм+.
12Әммә атайың Дауыт хаҡына, быны һин йәшәгән дәүерҙә түгел, улың батша булғас эшләйәсәкмен.
13Әммә батшалыҡты тотош алмайым. Ҡолом Дауыт һәм Үҙем һайлап алған Йәрүсәлим ҡалаһы хаҡына улыңа бер ырыуҙы ҡалдырам, – тине+.




Сөләймәндең дошмандары

14Раббы Эдом батшалары тоҡомонан булған Һададты Сөләймәнгә дошман итте.
15Ҡасандыр элек, Дауыт эдомдар менән һуғышҡанда, ғәскәр башлығы Йоав мәйеттәрҙе ерләргә килгәйне һәм илдәге барлыҡ ир-егеттәрҙе ҡырғайны+.
16Йоав менән Исраил яугирҙәре Эдомда алты ай була һәм барлыҡ ир енесен үлтерә.

17Ул ваҡытта бала ғына булған Һадад, атаһына хеҙмәт иткән бер нисә Эдом кешеһе менән Мысырға ҡаса.
18Улар Мидйәндән китеп, башта Паранға килә. Шунан үҙҙәренә ҡушылған бер нисә кешене эйәртеп, Мысыр батшаһы фирғәүенгә баралар. Фирғәүен Һададҡа йорт, ер бирә, аҙыҡ-түлек менән тәьмин итә+.
19Һадад фирғәүендең хөрмәтен ҡаҙана. Шуға күрә Мысыр батшаһы уны үҙенең ҡатыны Тахпенестың һеңлеһенә өйләндерә.
20Тахпенестың һеңлеһе Һададҡа Генуваҫ исемле малай табып бирә. Фирғәүен ҡатыны Тахпенес был баланы һарайҙа үҙ балалары менән бергә тәрбиәләй.

21Дауыт батшаның ата-бабалары хозурына күскәнен, уның ғәскәр башлығы Йоавтың да үлгәнен ишеткәс, Һадад фирғәүенгә:

– Миңә үҙ илемә ҡайтырға рөхсәт бирһәң ине, – тип мөрәжәғәт итте.

22– Илемә ҡайтам, тиһең, нимә минең янымда берәй нәмәгә мохтажлығың бармы әллә? – тип һораны унан фирғәүен.

– Юҡ, – тип яуапланы Һадад. – Тик мине үҙ илемә ебәр инде.

23Алла Әлъядағ улы Резонды ла Сөләймәнгә ҡаршы ҡуйҙы. Резон үҙенең хужаһы Сова батшаһы Һададғәзәрҙән ҡасып китеп,+
24эргәһенә төрлө енәйәтсел бәндәләрҙе туплай һәм шуларҙың башлығы булып ала. Дауыт Һададғәзәрҙе тар-мар иткәндән һуң, улар Дамаскка барып урынлаша һәм Резонды тәхеткә ултырта+.
25Резон Сөләймән дәүерендә Исраилдың дошманы булды. Ул Арам иленә идара итте һәм, Һадад ҡылған яуызлыҡтарға өҫтәп, Исраилға хаслыҡ ҡылырға тырышты.




Яровғамдың Сөләймәнгә ҡаршы баш күтәреүе

26Сөләймәнгә ҡаршы баш күтәреүселәрҙең береһе – Әфраим ырыуының Середа ҡалаһынан Неват улы Яровғам иһә ҡасандыр батшаның яраны була торғайны. Уның атаһы Неват ул ваҡытҡа мәрхүм булһа ла, әсәһе Серуға иҫән ине.
27Яровғамдың батшаға ҡаршы фетнә күтәреүенең сәбәбе былай: Сөләймән Миллоны төҙөтөп, атаһы Дауыт ҡалаһында диуарҙағы ярыҡтарҙы төҙәттергән саҡ ине+.
28Яровғам иһә ифрат ҡаһарман булыуы менән танылғайны. Сөләймән был йәш егеттең булдыҡлылығын күреп, Йософ ырыуының бөтә мәжбүри эштәрҙе башҡарыусыларына етәксе итеп тәғәйенләне.

29Бер мәл Яровғам, Йәрүсәлимдән сығып, юл буйлап китеп барғанда, ҡаршыһына Шилонан Ахияһ пәйғәмбәр осраны. Ахияһ пәйғәмбәр яңы ябынса кейеп алғайны. Ул ерҙә икәүһенән башҡа бер кем дә юҡ ине+.
30Ахияһ көтмәгәндә өҫтөндәге өр-яңы кейемен сисеп, ун ике өлөшкә йыртты+.
31Шунан Яровғамға:

– Ун өлөшөн үҙеңә ал, – тине. – Сөнки Исраил Аллаһы Раббы былай ти: «Мин батшалыҡты Сөләймәндең ҡулынан тартып алам да ун ырыуҙы һиңә бирәм+.
32Әммә ҡолом Дауыт хаҡына һәм бөтә Исраил ырыуҙары йәшәгән ҡалалар араһынан Үҙемә һайлап алған Йәрүсәлим хаҡына уға бер ырыуҙы ҡалдырам.
33Улар Минән йөҙ сөйөрҙө, Сидон алиһәһе Ғаштореҫҡа, Моав илаһы Кемошҡа, Ғаммон илаһы Милкомға табындылар. Сөләймәндең атаһы Дауыт кеүек йәшәмәйенсә, Минең юлымдан тайпылдылар, Минең күҙемдә яҡшы булған ғәмәлдәр ҡылманылар, ҡанундарымды тотманылар, бойороҡтарымды үтәмәнеләр, Мине ташланылар+.
34Әммә бойороҡтарыма һәм ҡағиҙәләремә тоғро ҡалған һәм Үҙем һайлап алған ҡолом Дауыт хаҡына Сөләймәндең ҡулынан батшалыҡты тотош тартып алмайым. Үҙе тере саҡта тәхет унда ҡалыр.
35Батшалыҡты иһә уның улынан тартып алып һиңә тапшырырмын: ун ырыуҙы һиңә бирермен.
36Шулай ҙа исемемде төйәкләндерер өсөн Үҙемә һайлап алған Йәрүсәлим ҡалаһында, Минең хозурымда ҡолом Дауыттың шәме һәр ваҡыт янып торһон тип, бер ырыуҙы Сөләймәндең улына ҡалдырам+.
37Мин һине Исраилдың батшаһы итәм, йәнең теләгәндең барыһына ла хакимлыҡ итерһең.
38Әгәр ҙә һин ҡолом Дауыт кеүек әйткәндәремде еренә еткереп үтәһәң, ҡанундарымды һәм бойороҡтарымды ғәмәлгә ашырһаң, Минең күҙ алдымда дөрөҫ булған эштәрҙе башҡарһаң, юлымдан йөрөһәң, һинең менән булырмын, Исраилды һиңә биреп, һинең йортоңдо, Дауыттың йорто һымаҡ, мәңгегә батша йорто итермен+.
39Дауыт нәҫелен Сөләймәндең гонаһтары арҡаһында язалайым, әммә мәңгелеккә түгел».







(Мрк 14:12-25; Лк 22:7-23; 1 Кор 11:23-25)

17+•Сөсө икмәк байрамының тәүге көнөндә шәкерттәре Ғайса янына килеп:

– Ҡотҡарылыу байрамы ашын ҡайҙа әҙерләүебеҙҙе теләйһең? – тип һоранылар.

18Ғайса уларға:

– Ҡалала йәшәгән шул-шул кешегә барып, уға: «Остазыбыҙ: „Билдәләнгән сәғәтем етеп килә. Мин Үҙемдең шәкерттәрем менән бергә Ҡотҡарылыу байрамы ашын һиндә ашармын“, – тине», – тип әйтегеҙ.

19Шәкерттәре, Ул ҡушҡанса эшләп, байрам ашы әҙерләне.

20Кис еткәс, Ғайса ун ике шәкерте менән бергә табынға ултырҙы.
21Ашап ултырғанда Ул:

– Һеҙгә хаҡ һүҙ әйтәм: арағыҙҙан берегеҙ Миңә хыянат итәсәк, – тине+.

22Улар, ауыр хәсрәткә төшөп, бер-бер артлы:

– Хакимым, мин түгелдер бит? – тип һораша башланылар.

23+Ул шәкерттәренә былай тине:

– Икмәген минең менән бер һауытҡа манып ашағандарҙың береһе Миңә хыянат итәсәк.
24Әҙәм Улы Изге Яҙмала яҙылғандағыса китә. Әммә Әҙәм Улына хыянат итәсәк кешегә ҡайғы! Әгәр ҙә тыумаған булһа, уның өсөн яҡшыраҡ булыр ине+.

25Уға хыянат итәсәк Йәһүҙә:

– Остаз, мин түгелдер бит? – тип һораны.

– Быны һин үҙең әйттең, – тип яуапланы Ғайса.

26•Ашаған саҡта Ғайса ҡулына икмәк алып шөкөр итте лә, уны һындырып, шәкерттәренә өләште.

– Алығыҙ, ашағыҙ, был – Минең тәнем, – тине Ул+.

27Шунан Ул кәсә алды ла, шөкөр иткәндән һуң, уны шәкерттәренә биреп:

– Бөтәгеҙ ҙә ошонан эсегеҙ, – тине.
28+– Был – гонаһтарҙың ғәфү ителеүе хаҡына күптәр өсөн түгелә торған ҡаным. Ул – Алланың кешеләр менән килешеүен раҫлаусы ҡан+.
29Һеҙгә әйтәм: бөгөндән алып, Атам Батшалығында һеҙҙең менән бергә яңы шарап эсер көн етмәй тороп, Мин инде йөҙөм шарабы эсмәйәсәкмен.

30Шөкөр мәҙхиәһен йырлағандан һуң, улар Зәйтүн тауына йүнәлде+.




Петрустың ваз кисәсәге хаҡында киҫәтеү

(Мрк 14:26-31; Лк 22:33-34; Ях 13:37-38)

31+•Юл ыңғайы Ғайса уларға:

– Ошо төндә һеҙ бөтәгеҙ ҙә Мине ташлаясаҡһығыҙ. Изге Яҙмала:


«Көтөүсене һәләк итермен,

шунда көтөүҙәге һарыҡтар таралышып бөтөр», –



тип яҙылған+.
32Ләкин, үленән терелеп торғандан һуң, Мин Галилеяға һеҙҙән алда барып етермен, – тине+.

33Петрус иһә:

– Бөтәһе лә Һине ташлап киткән хәлдә лә, мин бер ҡасан да ташламам! – тине.

34Ләкин Ғайса:

– Һиңә хаҡ һүҙ әйтәм: ошо төндә, таң әтәсе ҡысҡырғанға тиклем, һин Мине өс тапҡыр инҡар итәсәкһең, – тип яуапланы.

35– Һинең менән бергә үлергә тура килһә лә, мин Һинән ваз кисмәйәсәкмен, – тине Петрус. Шәкерттәренең бөтәһе лә шулай тине+.




Ғайсаның Геҫшемани баҡсаһында доға ҡылыуы

(Мрк 14:32-42; Лк 22:39-46)

36•Ғайса шәкерттәре менән Геҫшемани тип аталған урынға килде. Шунда уларға:

– Һеҙ ошонда ултырып тороғоҙ. Мин арыраҡ китеп доға ҡылайым, – тине.

37Ул Үҙе менән Петрусты һәм Зәбәҙәйостың ике улын алды. Ғайсаны һағыш һәм хәүеф солғап алды+.
38Ул шәкерттәренә:

– Күңелемде үлемесле ҡайғы баҫты. Һеҙ ошонда тороп тороғоҙ, Минең менән бергә уяу булығыҙ! – тине+.

39Ул ситкәрәк китте лә ергә йөҙтүбән ятып доға ҡылды:

– Атам! Мөмкин булһа, был ғазап туҫтағы Мине урап үтһен ине! Шулай ҙа Мин түгел, Һин теләгәнсә булһын+.

40Ғайса, шәкерттәре янына килеп, уларҙың йоҡлап ятҡанын күрҙе.

– Минең менән бергә бер генә сәғәт тә уяу ултыра алманығыҙмы ни? – тине Ул Петрусҡа.
41– Уяу булығыҙ, һынауға дусар булмаҫ өсөн, доға ҡылығыҙ. Рух ҡеүәтле, ә тән көсһөҙ!+

42Ғайса тағы, икенсе тапҡыр ситкә китеп, доға ҡылды:

– Атам! Әгәр Миңә был туҫтаҡты эсмәйенсә үткәреү мөмкин түгел икән, Һинең ихтыярың буйынса булһын!+

43Ул, әйләнеп килеп, шәкерттәренең тағы йоҡлап ятҡанын күрҙе. Уларҙың күҙҙәрен йоҡо баҫҡайны.
44Уларҙы ҡалдырып, Ғайса йәнә ситкәрәк китте һәм шул уҡ һүҙҙәрҙе әйтеп өсөнсө тапҡыр доға ҡылды.
45Шунан, шәкерттәре янына әйләнеп килеп, уларға:

– Һеҙ һаман йоҡлап ятаһығыҙмы, ял итәһегеҙме? – тине. – Бына, ваҡыт килде. Әҙәм Улы гонаһлылар ҡулына тотоп биреләсәк+.
46Тороғоҙ, китәйек! Ана, Миңә хыянат итеүсе килә.




Ғайсаны ҡулға алыу

(Мрк 14:43-50; Лк 22:47-53; Ях 18:3-11)

47•Ғайса һүҙен әйтеп тә бөтөрмәне, ун ике шәкерттең береһе – Йәһүҙә килеп сыҡты. Уның менән бергә, ҡылыс-суҡмарҙар күтәреп, баш ҡаһиндар һәм халыҡ аҡһаҡалдары ебәргән күп һанлы кешеләр төркөмө күренде+.
48Хыянатсы: «Мин кемде үбәм, шул Ғайса булыр. Уны тотоғоҙ», – тип улар менән алдан уҡ һүҙ беркетеп ҡуйғайны.

49Йәһүҙә йәһәт кенә Ғайса янына килде лә:

– Һаумы, Остаз! – тип Уны үбеп алды.

50Ғайса уға:

– Ниндәй ниәт менән килгән булһаң, шуны ҡыл, дуҫым!* – тине.

Бынан һуң Йәһүҙә менән булған кешеләр килделәр ҙә, Ғайсаны тотоп, һаҡ аҫтына алдылар.
51Ғайса менән булғандарҙың береһе ҡынынан ҡылысын һурып сығарҙы ла, иң баш ҡаһиндың хеҙмәтсеһенә һелтәнеп, уның ҡолағын сабып өҙҙө+.

52Ғайса уға:

– Ҡылысыңды ҡыныңа тыҡ! Ҡулына ҡылыс алған һәр кем ҡылыстан һәләк булыр! – тине+.
53– Әллә Мин Атама мөрәжәғәт итә алмам, тип уйлайһыңмы? Һораһам, Ул шунда уҡ Миңә ун ике легиондан* да артыҡ фәрештәләр ғәскәрен ебәргән булыр ине!
54Әммә ул ваҡытта Изге Яҙмаларҙа, ошолай булырға тейеш, тип яҙылғандар нисек ғәмәлгә ашһын?

55Шунда Ғайса кешеләр төркөмөнә:

– Һеҙ ни өсөн Мине тоторға ҡылыс һәм суҡмарҙар күтәреп киләһегеҙ? Юлбаҫармы ни Мин? Көн һайын Алла йортонда һеҙҙе өйрәтеп ултырҙым. Һеҙ шунда Мине тотманығыҙ+.
56Әммә быларҙың бөтәһе лә пәйғәмбәрҙәрҙең яҙғандары ғәмәлгә ашһын өсөн булды, – тине.

Шунда бөтә шәкерттәре Уны ташлап ҡасып китте+.




Юғары кәңәшмә алдында

(Мрк 14:53-65; Лк 22:54-55, 63-71; Ях 18:12-13, 19-24)

57•Ғайсаны ҡулға алған кешеләр Уны иң баш ҡаһин Ҡаяфасҡа алып килделәр. Унда ҡанун белгестәре һәм аҡһаҡалдар йыйылғайны.
58Петрус иһә, арттараҡ ҡалып, иң баш ҡаһиндың ихатаһына тиклем Ғайсаға эйәреп барҙы. Ихатаға ингәс, ахыры нимә менән бөтөрөн күрер өсөн, һаҡсылар эргәһенә барып ултырҙы.
59Баш ҡаһиндар һәм бөтә Юғары кәңәшмә, Ғайсаны үлем язаһына тарттырыу өсөн, Уға ҡаршы ялған шаһитлыҡ эҙләне.
60Ләкин күп ялған шаһиттар килеп һөйләһә лә, Уның бер ғәйебен дә таба алманылар. Ниһайәт, шаһитлыҡ итергә ике кеше сыҡты+.
61Улар:

– Был кеше: «Мин Алла йортон емереп, уны өс көн эсендә яңынан төҙөй алам», – тип әйтте, – тинеләр+.

62Иң баш ҡаһин урынынан тороп, Ғайсаға:

– Һин быларҙың ғәйепләүенә бер нисек тә яуап ҡайтармайһыңмы ни? – тине+.

63Ғайса бер нәмә лә өндәшмәне. Иң баш ҡаһин Унан:

– Тере Алла алдында ант итеп әйтеүеңде талап итәм: Һин Алла Улы Мәсихме? – тип һораны+.

64+Ғайса уға:

– Быны һин үҙең әйттең, – тип яуап бирҙе. – Ә Мин һеҙгә шуны әйтәм: ошо мәлдән башлап Әҙәм Улының ҡөҙрәт Эйәһенең уң яғында ултырғанын һәм күктәге болоттар өҫтөндә килгәнен күрерһегеҙ!+

65+Шунда иң баш ҡаһин үҙенең өҫ кейемен йыртып:

– Ул көфөр һөйләне! Беҙгә башҡа шаһиттарҙың нимәгә кәрәге бар? Уның Алланы хурлаған һүҙҙәрен әле генә үҙегеҙ ишеттегеҙ!+
66Ниндәй ҡарар сығараһығыҙ? – тип һораны.

– Ул ғәйепле һәм үлергә тейеш, – тине улар+.

67Шунан Ғайсаның йөҙөнә төкөрөп, йоҙроҡлап туҡмай башланылар. Ҡайһылары:+

68– Эй, Мәсих, пәйғәмбәрлек итеп әйт беҙгә: Һиңә кем һуҡты? – тип Уның яңағына һуҡтылар.




Петрустың Ғайсаны инҡар итеүе

(Мрк 14:66-72; Лк 22:54-62; Ях 18:16-18, 25-27)

69•Был ваҡытта Петрус ихатала ултыра ине. Бер хеҙмәтсе ҡыҙ уның эргәһенә килеп:

– Һин дә галилеялы Ғайса менән булдың бит, – тине.

70Әммә Петрус бөтәһе алдында быны инҡар итеп:

– Һинең нимә һөйләгәнеңде аңламайым, – тине.

71Ул ҡапҡа яғына ыңғайлағайны, уны икенсе хеҙмәтсе ҡыҙ күреп, шунда тороусыларға:

– Бына был да назаралы Ғайса менән булды, – тине.

72Петрус тағы ант менән:

– Мин ул Әҙәмде белмәйем! – тип инҡар итте.

73Бер аҙҙан шунда торғандар уның янына килеп:

– Һин ысынлап та шуларҙың береһе. Һөйләшеүеңдән үк күренеп тора, – тинеләр.

74Шунда Петрус:

– Мин ул Кешене белмәйем! – тип ныҡышып ант итә башланы.

Тап шул ваҡытта әтәс ҡысҡырҙы.
75Шунда Петрус Ғайсаның: «Әтәс ҡысҡырғансы, һин Мине өс тапҡыр инҡар итәсәкһең», – тигән һүҙҙәрен иҫенә төшөрҙө. Ул, урам яҡҡа сығып, әрнеп-әрнеп иланы+.

Ғайсаны Пилатосҡа тапшырыу

(Мрк 15:1; Лк 23:1; Ях 18:28)

271•Иртән иртүк бөтә баш ҡаһиндар һәм халыҡ аҡһаҡалдары кәңәшкә йыйылып, Ғайса үлтерелергә тейеш, тигән ҡарар сығарҙы.
2Улар Ғайсаны бәйләп, өлкә идарасыһы Пилатосҡа алып барып тапшырҙылар+.




Йәһүҙәнең үлеме

(Ғмл 1:16-20)

3•Хыянатсы Йәһүҙә, Ғайсаның үлемгә хөкөм ителгәнен белгәс, ҡылған эшенә үкенеп, баш ҡаһиндарға һәм аҡһаҡалдарға утыҙ көмөш тәңкәне ҡайтарып бирҙе лә:

4– Ғәйепһеҙ кешегә хыянат итеп, гонаһ ҡылдым, – тине.

– Беҙгә нимә? Был һинең эшең, – тинеләр уға.

5Ул тәңкәләрҙе Алла йортонда атып бәрҙе лә сығып китеп аҫылынды+.

6Баш ҡаһиндар тәңкәләрҙе йыйып алып:

– Быларҙы Алла йорто ҡаҙнаһына һалырға ярамай, сөнки улар ҡан өсөн түләнгән хаҡ, – тинеләр+.

7Кәңәшләшкәндән һуң, улар был аҡсаға сит ил кешеләрен ерләү өсөн көршәксенең ерен һатып алырға ҡарар сығарҙы.
8Шунлыҡтан ул ер Ҡан яланы тип атала башланы һәм әлеге көнгәсә шулай йөрөтөлә.
9+Шулай итеп, Йермеяһ пәйғәмбәр аша әйтелгән һүҙҙәр ғәмәлгә ашты: «Улар Исраил кешеләре тарафынан Уның өсөн билдәләнгән хаҡты – утыҙ көмөш тәңкәне алды,+
10һәм, Раббы миңә ҡушҡанса, уға көршәксенең ерен һатып алды»+.




Ғайса Пилатос алдында

Ибрамдың Лутты ҡотҡарыуы

141Шул дәүерҙә Шинғар батшаһы Амрафел, Элласар батшаһы Арйох, Ғелам батшаһы Кедорлағомер һәм Гоим батшаһы Тидғал
2Содом батшаһы Берағҡа, Ғамора батшаһы Биршағҡа, Адма батшаһы Шинавҡа, Севоим батшаһы Шемәверға һәм Белағ, йәғни Соғар батшаһына ҡаршы яу асты.
3Һуңғы биш батша әле Тоҙло диңгеҙ булған Сиддим үҙәнендә көс тупланы+.
4Был батшалар ун ике йыл буйына Кедорлағомер иҙеүе аҫтында булып, ун өсөнсө йылында баш күтәргәйне.
5Ун дүртенсе йылда Кедорлағомер үҙенә ҡушылған батшалар менән Ғаштароҫ-Ҡарнаимда рефаларҙы, Һамда зуздарҙы, Шаве-Ҡиръяҫаимда эмдарҙы,+
6сүллек ситендәге Әл-Паранға тиклем һуҙылған Сеғир таулығында хориҙарҙы тар-мар итте.
7Унан боролоп, улар Ғейн-Мишпатҡа, йәғни Ҡадешҡа килделәр, ғәмәлектәрҙең бөтә ерҙәрен баҫып алдылар һәм Хасасон-Тамарҙа йәшәгән әмөриҙәрҙе ҡыйраттылар+.

8-9Бынан һуң Содом, Ғамора, Адма, Севоим, Белағ, йәғни Соғар батшалары юлға сыҡты. Был биш батша дүрт батшаға – Ғелам батшаһы Кедорлағомер, Гоим батшаһы Тидғал, Шинғар батшаһы Амрафел, Элласар батшаһы Арйохҡа ҡаршы Сиддим үҙәнендә һуғышҡа инде+.
10Сиддим үҙәнендә ыҫмалалы соҡорҙар күп ине. Содом менән Ғамора батшаларының яугирҙәре ҡасып барғанда ошо соҡорҙарға батты, тере ҡалғандар тауҙарға ҡасты.
11Еңеүселәр Содом менән Ғамораның бөтә байлығын, туплаған аҙыҡ-түлеген таланы.
12Ибрамдың Содомда йәшәгән туғаны Лутты ла бөтә мөлкәте менән бергә алып киттеләр.

13Ҡасып ҡотолғандарҙан берәү килеп, ғиври* Ибрамға бөтәһен дә һөйләп бирҙе. Ибрам ул саҡта Әшкол менән Ғанерҙың туғаны әмөри кешеһе Мамреның имәнлеге янында йәшәй ине. Улар барыһы ла Ибрам яҡлылар ине.
14Туғанының әсиргә эләккәнен белгәс, Ибрам, үҙ йортонда тыуып үҫкән өс йөҙ ун һигеҙ хеҙмәтсеһен ҡоралландырып, дошман артынан ҡыуа сыҡты. Данға барып еткәс,+
15кешеләрен төркөмдәргә бүлеп, төн ҡараңғылығы аҫтында дошмандарға һөжүм итте. Уларҙы тар-мар иткәс, Дамасктан төньяҡтараҡ урынлашҡан Хова тигән ергә тиклем баҫтырып барҙы.
16Ибрам талап алынған бөтә байлыҡты, әсир ителгән кешеләрҙе, ҡатын-ҡыҙҙарҙы, бар мал-мөлкәте менән Лутты ҡотҡарып алып ҡайтты.

17Ибрам Кедорлағомерҙы һәм уның яҡлы батшаларҙы ҡыйратып ҡайтып килгәндә, хәҙер Батшалар үҙәне тип йөрөтөлгән Шаүе үҙәнендә уға Содом батшаһы ҡаршы сыҡты+.
18Сәлим батшаһы Мәлки-Садиҡ та Ибрамға икмәк менән шарап алып килде. Ул Юғарыларҙан Юғары Алланың ҡаһины ине+.
19Мәлки-Садиҡ Ибрамға фатиха биреп былай тине:


– Күк менән ерҙе яратҡан

Юғарыларҙан Юғары Алла

Ибрамды мөбәрәк ҡылһын!

20Дошмандарыңды ҡулыңа тапшырған

Юғарыларҙан Юғары Аллаға рәхмәттәр яуһын!



Ибрам уға яумалының ундан бер өлөшөн бирҙе+.

21Содом батшаһы Ибрамға:

– Миңә кешеләремде ҡайтарһаң булды, ә мал-мөлкәтте үҙеңә ҡалдыр, – тине.

22Әммә Ибрам Содом батшаһына:

– Мин Раббыға, күк менән ерҙе яратҡан Юғарыларҙан Юғары Аллаға, ҡулымды күтәреп ант итәм.
23Һинең мөлкәтеңдән бер нәмә лә – бер һүрендең дә, аяғыңдағы ҡатаңдың ҡайышы ла кәрәкмәй. Һуңынан: «Ибрамды мин байыттым», тип әйтерлек булмаһын, – тип яуап ҡайтарҙы. –
24Кешеләрҙе ашатыуға киткән сығымдан һәм минең менән барыусыларға тейеш өлөштән башҡа бер нәмә лә кәрәкмәй миңә. Минең менән яу сапҡан Ғанер, Әшкол, Мамре үҙҙәренең өлөшөн алһын, әйҙә.

Раббының Ибрам менән төҙөгән килешеүе

151Ошо ваҡиғаларҙан һуң, Раббы Ибрамға бер күренмештә:


– Ҡурҡма, Ибрам.

Мин – һинең Ҡалҡаның.

Һиңә бүләгем мул булыр, – тине+.



2Әммә Ибрам:

– Эй Раббы Хакимым! Миңә нимә бирмәксеһең? Бала атаһы була алманым. Вариҫым кем бит – Дамаск кешеһе Әлиғәзәр, – тине.

3– Бына, Һин миңә нәҫел насип итмәгәс, – тип дауам итте Ибрам, – хеҙмәтсем вариҫым була инде.

4Раббы тағы өндәште:

– Юҡ, ул һинең вариҫың булмаясаҡ, үҙ балаң вариҫың буласаҡ.

5Раббы Ибрамды тышҡа алып сыҡты ла:

– Күккә ҡара, – тине. – Әгәр ҙә һанай алһаң, йондоҙҙарҙы һанап ҡара.

Шунан тағы әйтте:

– Һинең нәҫелең шул тиклем буласаҡ+.

6Ибрам Раббыға ышанды һәм Раббы быны тәҡүәлек тип ҡабул итте+.

7Алла Ибрамға:

– Ошо ерҙәрҙе һиңә мираҫ итеп бирер өсөн халдейҙарҙың Ур ҡалаһынан һине бында алып килгән Раббы Мин, – тине.

8– Эй Раббы Хакимым! Был ерҙәрҙе мираҫ итеп аласағымды мин нимәнән белә алам? – тип һораны Ибрам+.

9Раббы былай тине:

– Миңә һыйыр, кәзә, һарыҡ тәкәһе алып кил. Һәммәһе лә өсәр йәшлек булһын. Бер алатуба менән бер бала күгәрсен дә килтер.

10Ибрам әйтелгәндәрҙе алып килеп салды ла, һәр береһен урталайға бүлеп, киҫәктәрҙе бер-береһенә тәңгәлләп һалып ҡуйҙы; ҡоштарҙы ғына икегә бүлмәне+.
11Һуйып һалынған малдарға йыртҡыс ҡоштар ябырылды, әммә уларҙы Ибрам ҡыуып ебәрҙе.

12Ҡояш байып барғанда Ибрамды тәрән йоҡо баҫа башланы, уны ҡурҡыу һәм ҡараңғылыҡ солғап алды+.

13Раббы Ибрамға былай тине:

– Шуны бел: һинең тоҡомоң сит бер илдә килмешәк булып йәшәр. Дүрт йөҙ йыл ҡол булып, йәбер-золом күрер+.
14Әммә Мин һинең нәҫелеңде ҡол иткән халыҡты хөкөм итәсәкмен. Шунан һуң нәҫел-ырыуың унан бик ҙур байлыҡ менән сығыр+.
15Ә һин, оҙон ғүмер кисергәндән һуң, тыныс күңел менән аталарың янына күсерһең.
16Нәҫел-ырыуыңдың тик дүртенсе быуыны ғына бында ҡайтыр, сөнки әмөриҙәрҙең гонаһы саманан ашмаған әле+.

17Бына бер саҡ, ҡояш байып, ҡараңғы төшкәс, мейестән бөркөлгәндәй төтөн үә ялҡын хасил булды һәм урталай киҫелгән түшкәләр араһынан үтеп китте.
18-21Шул көндө Раббы Ибрам менән килешеү төҙөнө һәм былай тине:

– Мысыр йылғаһынан алып бөйөк Евфрат йылғаһына тиклемге ошо ерҙе – ҡыниҙар, ҡынизиҙар, ҡадмониҙар, хиттиҙәр, перизиҙәр, рефалар, әмөриҙәр, ҡәнғәниҙәр, гиргашиҙәр һәм йевусиҙәрҙең бөтә ерен һинең нәҫелеңә бирәсәкмен+.

Хәжәр менән Исмәғил

161Ибрамдың ҡатыны Сарая бала тапманы. Хәжәр исемле бер мысыр ҡыҙы уның хеҙмәтсеһе ине.
2Сарая Ибрамға:

– Раббы миңә бала бирмәне инде. Һин минең хеҙмәтсем менән йоҡлап ҡара, бәлки, ул миңә бала табып бирер, – тине.

Ибрам Сараяның һүҙен тыңланы.
3Сарая хеҙмәтсеһен – мысыр ҡыҙы Хәжәрҙе – иренә йәриә итеп бирҙе. Был ваҡытта Ибрамдың Ҡәнғәнгә килеп урынлашыуына ун йыл самаһы үткәйне.
4Ибрам Хәжәр менән яҡынлыҡ ҡылды. Хәжәр ауырға ҡалды. Үҙенең йөклө икәнен белгәс, маһайып китеп, ул хужабикәһен һанға һуҡмай башланы.

5– Минең ошолай кәмһенеп йәшәүемә һин ғәйепле, – тине Сарая Ибрамға. – Хеҙмәтсемде ҡуйыныңа һалдым, ә ул, ауырға ҡалғайны, эреләнде лә китте. Әйҙә, Раббы беҙгә Үҙе хөкөмөн ҡылһын+.

6– Хеҙмәтсеңә үҙең хужа бит, – тип яуапланы Ибрам. – Нимә теләһәң, шуны эшлә.

Сарая Хәжәрҙе рәнйетә башланы һәм Хәжәр унан ҡасып китте.
7Раббы фәрештәһе Хәжәрҙе Шурға илткән юлдағы ҡоҙоҡ янында осратты+.
8Унан:

– Сарая хеҙмәтсеһе Хәжәр, ҡайҙан киләһең дә ҡайҙа китеп бараһың? – тип һораны.

– Хужабикәм Сараянан ҡасып китеп барам, – тип яуап ҡайтарҙы Хәжәр.

9Раббы фәрештәһе уға былай тине:

– Хужабикәңә кире ҡайт та уға буйһон.

10Шунан дауам итте:

– Һинең нәҫелеңде күбәйткәндән-күбәйтермен, хатта уның иҫәбенә сығырлыҡ булмаҫ.

11Раббы фәрештәһе уға тағы шуны әйтте:

– Әле һин ауырлыһың, улың булыр. Уға Исмәғил* тип исем ҡушырһың, сөнки һинең хәсрәтеңде Раббы Үҙе ишетте.


12Улың кешеләр араһында

Ҡырағай бер ишәк һымаҡ булыр:

Һәр кешегә ҡулын күтәрер.

Барыһынан да үҙе шуны күрер,

Бөтә туғандарынан да ситтә йәшәр.



13Үҙе менән һөйләшкән Раббыны Хәжәр: «Һин – Эл-Рои»* – тип атаны. Сөнки: «Ысынлап та әле мине Күреүсене күрҙемме икән?» – тине.
14Шуға күрә Ҡадеш менән Бәрәд араһында ятҡан был ҡоҙоҡ «Беер-Лахай-Рои»* тип атала.

15Хәжәр Ибрамға ул табып бирҙе. Ибрам Хәжәрҙән тыуған улына Исмәғил тип исем ҡушты.
16Хәжәр Исмәғилде тапҡанда, Ибрам һикһән алты йәшендә ине.

Сөннәт – килешеү билдәһе

171Ибрамға туҡһан туғыҙ йәш булғанда, Раббы уға күренеп былай тине:

– Мин сикһеҙ ҡөҙрәт Эйәһе Алламын. Минең юлымдан йөрө, камил бул.
2Мин һинең менән килешеү төҙөйөм һәм нәҫел-нәсәбеңде иҫәпһеҙ-һанһыҙ күп итәм.

3Ибрам йөҙтүбән ергә ҡапланды. Алла һүҙен дауам итте:

4– Һинең менән төҙөгән килешеүем шул: һин бик күп халыҡтарҙың атаһы булырһың.
5Исемең Ибрам* түгел, Ибраһим* булыр, сөнки һине бик күп халыҡтарҙың атаһы итермен+.
6Һин бик үрсемле нәҫелдең башы булырһың. Һинән тотош халыҡтар таралыр, батшалар сығыр.
7Килешеүемде һинең һәм нәҫелең менән быуындан-быуынға мәңгелеккә нығытырмын. Мин һинең һәм нәҫел-нәсәбеңдең Аллаһы булырмын.
8Әле һин килмешәк булып йәшәгән ошо Ҡәнғән ерҙәрен Мин һиңә һәм тоҡомоңа мәңгелек милек итеп бирермен. Мин уларҙың Аллаһы булырмын.

9Алла Ибраһимға былай тине:

– Һин үҙең, һинән һуң тоҡомоң быуындан-быуынға Минең килешеүемә тоғро булығыҙ.
10Һинең һәм нәҫелең менән төҙөгән килешеүҙең шарты шул: арағыҙҙағы ир-аттың һәммәһе лә сөннәтле булһын.
11Минең менән килешеү билдәһе итеп енес ағзаһы осондағы тирене киҫеп алығыҙ.
12Яңы тыуған ир балаларҙың һәр береһе – үҙ йортонда тыуғаны ла, тоҡомоңдан булмайынса, ситтәрҙән һатып алынғаны ла донъяға килгәндең һигеҙенсе көнөндә сөннәтләнһен. Быуындан-быуынға шулай булһын+.
13Һәммәһе лә: үҙ йортоңда тыуғаны ла, һатып алынғаны ла мотлаҡ сөннәтләнергә тейеш. Ошо рәүешле Минең менән мәңгелек килешеү билдәһе һеҙҙең ғәүрәтегеҙҙә ҡаласаҡ.
14Ә сөннәтләнмәгән ир-егет халҡы араһынан ҡыуылыр, Минең менән булған килешеүҙе боҙған өсөн булыр был.

15Алла Ибраһимға тағы былай тине:

– Ҡатының Сараяны инде Сарая тип атама, бынан һуң уның исеме Сара* булыр.
16Мин уға фатиха ҡылам һәм унан һиңә бер ул бирәм. Уға фатихамды бирәм: ул халыҡтарҙың әсәһе булыр, нәҫеленән батшалар сығыр.

17Ибраһим йөҙтүбән ергә ҡапланды ла көлдө. Эстән генә: «Йөҙ йәшлек ҡарттың балаһы буламы? Сара туҡһан йәшендә бала таба булырмы?» – тип уйланы.
18Шунан Аллаға:

– Эй Раббым, исмаһам, Исмәғилдең Һинең хозурыңда йәшәүен насип итсе, – тине.

19– Үҙеңдең ҡатының Сара ул табыр, – тине Алла Ибраһимға. – Һин уға Исхаҡ* тип исем ҡушырһың. Мин уның менән, уның тоҡомо менән мәңгелек килешеүҙе дауам итермен.

20Һинең Исмәғил тураһындағы үтенесеңде лә ишеттем: Мин уға фатихамды бирәм, уның тоҡомон түлле итермен, нәҫел-ырыуы ишле булыр. Исмәғилдән ун ике юлбашсы сығыр, унан бөйөк халыҡ таралыр.

21Әммә килешеүемде киләһе йыл ошо ваҡытта Саранан тыуасаҡ улың Исхаҡ менән нығытырмын.

22Алла, Ибраһим менән һөйләшеп бөткәндән һуң, юғарыға олғашты.

23Ибраһим шул көндө үк улы Исмәғилде лә, йортонда тыуған йәки һатып алынған хеҙмәтселәрҙе лә – өйөндәге бөтә ир затынан булғандарҙы сөннәткә ултыртты. Ул бөтәһен дә Алла ҡушҡанса эшләне.
24Сөннәткә ултырған саҡта Ибраһимға туҡһан туғыҙ,
25ә улы Исмәғилгә ун өс йәш ине.
26Ибраһим да, улы Исмәғил дә,
27Ибраһим йортондағы ир затынан булғандарҙың һәммәһе – уның өйөндә тыуғандар ҙа, сит ырыуҙарҙан һатып алынған хеҙмәтселәр ҙә – шул бер көндә сөннәтләнде.

Өс ҡунаҡ

181-2Мамре имәнлеге янында Ибраһимға Раббы күренде. Ул көндөҙгө эҫелә сатыр ауыҙында ултыра ине. Күтәрелеп баҡҡайны, алдында өс мосафир торғанын күрҙе. Уларҙы күреү менән ҡаршыларына йүгереп барҙы ла, ергә ҡапланып, былай тине:

3– Эй хакимым, әгәр күңелеңә хуш килһәм, мин ҡолоң эргәһенән үтеп китмәһәң ине.
4Һыу алып килеп аяҡтарығыҙҙы йыуырҙар, ағас күләгәһендә ял итерһегеҙ.
5Ә мин икмәк алып киләйем, үҙәк ялғап алырһығыҙ, унан юлығыҙҙы дауам итерһегеҙ – барыбер мин ҡолоғоҙ янынан үтеп бараһығыҙ бит.

– Әйҙә, әйткәнеңсә булһын, – тине мосафирҙар+.

6Ибраһим ашығып сатырға инде лә Сараға былай тине:

– Өс сеа* иң яҡшы ондан тиҙ генә ҡамыр баҫ та сөсө икмәк бешер.

7Үҙе көтөүгә йүгерҙе, бер яҡшы, көр башмаҡты һайлап алып хеҙмәтсеһенә тапшырҙы ла ашарға әҙерләргә ҡушты.
8Ибраһим ҡунаҡтар алдына эремсеген, һөтөн, бешереп килтерелгән итен ҡуйҙы, ә үҙе, улар ашаған саҡта, яҡындағы ағас янында баҫып торҙо.

9– Ҡатының Сара ҡайҙа? – тип һораны ҡунаҡтар.

– Бында, сатырҙа, – тип яуапланы Ибраһим.

10– Киләһе йыл ошо мәлдә тағы килермен, – тине мосафирҙарҙың береһе. – Ул ваҡытта ҡатының Сараның улы буласаҡ.

Сара ҡунаҡтың артында, сатыр ауыҙында тыңлап тора ине+.
11Ибраһим менән Сара ҡартайғайнылар инде, Сараның айлығы ла туҡтағайны.
12Ул эстән генә көлөп: «Ошо йәшемдә бындай һөйөнөскә ирешә буламмы? Етмәһә, хужам да ҡарт», – тип уйланы+.

13– Ниңә Сара, инде ҡарсыҡ булғас, бала таба аламмы һуң инде, тип көлә әле? – тине Раббы Ибраһимға. –
14Раббының ҡөҙрәтенән килмәҫ эш бармы? Мин әйтелгән ваҡытта, икенсе йыл ошо мәлдә килгәндә, Сараның улы буласаҡ+.

15– Мин көлмәнем, – тип аҡланып маташты ҡурҡып ҡалған Сара.

Әммә Раббы:

– Юҡ, һин көлдөң, – тине.




Ибраһимдың Содом өсөн ялбарғаны

16Мосафирҙар торҙо ла Содомға ҡарай юл алды. Ибраһим уларҙы оҙатып китте.

17Раббы былай тине:

– Ибраһимдан ниәтемде йәшерә буламмы ни!+
18Ысынлап та Ибраһимдан бөйөк, көслө халыҡ тараласаҡ, ер йөҙөндәге бөтә халыҡтар уның аша фатихалы буласаҡ+.
19Балаларына һәм үҙенән һуңғы нәҫел-ырыуына дөрөҫлөктө яҡлап, ғәҙел хөкөм ҡылып, Раббы юлынан йөрөргә бойорһон тип, Ибраһимды һайланым. Шул саҡта Мин, Раббы, уға нимә вәғәҙә иткән булһам, шуны үтәрмен.

20Шунан Ибраһимға:

– Содом менән Ғаморала ҡылынған залимлыҡ сиктән ашты, уларҙың гонаһтары бик ауыр, – тине. –+
21Шунда төшөп ҡарайым әле: улар ысынлап та шул тиклем гонаһҡа батҡанмы икән?

22Мосафирҙарҙың икеһе Содомға табан йүнәлде, Ибраһим иһә Раббы хозурында ҡалды.
23Раббыға яҡыныраҡ килеп:

– Яуыздар менән бергә тәҡүәләрҙе лә юҡ итерһеңме икән ни? – тип һораны. –
24Бәлки, был ҡалала илле кеше тәҡүәлер – шулай булһа ла уны юҡ итерһеңме, ошо илле кеше хаҡына ла аямаҫһыңмы?
25Бының булыуы мөмкин түгел! Һин улай эшләмәҫһең: тәҡүәләрҙе яуыздар менән бергә һәләк итмәҫһең, яуыз кеше лә, тәҡүә лә бер үк яҙмышҡа дусар булмаҫ бит инде? Бының булыуы мөмкин түгел! Бөтә ерҙең Хөкөмдары хаҡһыҙ хөкөм итерме+?

26– Әгәр Содомда тәҡүә илле кеше тапһам, улар хаҡына был ҡаланы аярмын, – тип яуап бирҙе Раббы+.

27– Бына мин хозурыңда ни бары көл-туҙан бер әҙәммен, – тине Ибраһим. – Шулай ҙа бөйөк Хакимымдан һорарға баҙнат итәм:
28әгәр ҙә тәҡүә иллегә биш кеше тулмаһа, шул етмәгән бишәү өсөн тотош ҡаланы юҡ итерһеңме?

– Әгәр ҙә мәгәр унда ҡырҡ биш тәҡүәне тапһам, ҡаланы юҡ итмәм, – тип яуап бирҙе Раббы.

29Ибраһим йәнә һораны:

– Ә, бәлки, унда ҡырҡ ҡына кеше табылыр?

Раббы яуапланы:

– Ҡырҡ ҡына кеше хаҡына ла быны эшләмәм.

30– Мин әйткәнгә асыуланмаһаң ине, бөйөк Хакимым: ә, бәлки, унда тәҡүә утыҙ ғына бәндә табылыр? – тине Ибраһим.

Раббы:

– Әгәр гонаһһыҙ утыҙ бәндә табыла икән, ҡаланы аярмын, – тип яуапланы.

31Ибраһим әйтеүен белде:

– Бөйөк Хакимымдан мин тағы һорарға баҙнат итәм: әгәр ундайҙар тик егерме генә булһа?

– Егерме бәндә хаҡына ла аярмын, – тип яуапланы Раббы.

32– Тағы бер тапҡыр һорауыма асыуланмаһаң ине, бөйөк Хакимым, бәлки, унда тәҡүәләр унау ғыналыр? – тип дауам итте Ибраһим.

– Ун бәндә хаҡына ла аярмын, – тине Раббы.

33Ибраһим менән һөйләшеп бөткәс, Раббы китеп барҙы. Ибраһим да өйөнә ҡайтты.

Содом менән Ғамораның һәләкәте

191Ике фәрештә Содомға шул көндә кисләгәс кенә килеп етте. Лут был ваҡытта ҡала ҡапҡаһы янында ултыра ине. Уларҙы күргәс, ҡаршыларға тип урынынан торҙо ла, ергә тиклем баш эйеп, былай тине:

2– Хакимдарым, мин ҡолоғоҙҙоң өйөнә рәхим итегеҙ, миндә ҡунығыҙ, аяҡтарығыҙҙы йыуығыҙ, иртән торғас, юлығыҙҙы дауам итерһегеҙ.

– Юҡ, – тине улар. – Беҙ урамда ғына ҡунырбыҙ+.

3Әммә Лут бик ҡыҫтағас, риза булдылар, уның йортона киттеләр. Лут уларҙы һыйларға сөсө икмәк бешерҙе, тамаҡтарын туйҙырҙы.
4Йоҡларға ятырға ла өлгөрмәнеләр, ҡала кешеләре – Содомдың олоһонан алып кесеһенә тиклем бөтә ирҙәре – Луттың йортон уратып алды.

5– Һиңә ҡунырға ингән кешеләр ҡайҙа? – тип ҡысҡырҙы улар Лутҡа. – Сығар бында, беҙ уларҙы татып ҡарарға теләйбеҙ+.

6Лут, тупһаға сығып, артынан ишекте япты ла уларға былай тине:

7– Ағай-эне, бындай золом ҡылмағыҙ!
8Минең кейәүгә сыҡмаған ике ҡыҙым бар, һеҙгә мин уларҙы бирәм, теләһәгеҙ ни эшләтегеҙ, тик мосафирҙарға теймәгеҙ, улар бит минең өйөмдә.

9– Кит бынан! – тинеләр уға. – Һин, килмешәк, беҙгә аҡыл өйрәтмәксе булаһыңмы? Беҙ һинең үҙеңдең кәрәгеңде бирербеҙ.

Улар Лутты ҡыҫырыҡлап, ишекте емерергә торғанда ғына,
10мосафирҙар Лутты өй эсенә тартып алды ла ишекте йәһәт кенә бикләй һалды.
11Ә тупһа янында өйөлөшкән кешеләрҙе, – олоһон да, кесеһен дә – һуҡырайттылар, улар ишекте таба алмайынса аҙапланды+.
12Мосафирҙар Луттан:

– Был ҡалала тағы кемдәрең бар? – тип һораны. – Кейәүҙәрең, улдарың, ҡыҙҙарың йәки ҡалала башҡа кемең генә булмаһын – бөтәһен дә алып кит:
13беҙ был ҡаланы юҡ итәбеҙ. Ҡала кешеләренең яуызлыҡтары хаҡындағы аһ-зар Раббыға ишетелде, шуға күрә Раббы беҙҙе уны юҡ итергә ебәрҙе.

14Лут ҡыҙҙарының кейәү буласаҡ егеттәренә барып әйтте:

– Тиҙерәк был ҡаланан китегеҙ. Хәҙер Раббы уны һәләк итәсәк!

Әммә егеттәр, Лут шаярталыр, тип уйланы.

15Таң һыҙылғанда, фәрештәләр Лутты ашыҡтыра башланы:

– Бар, ҡатының менән ике ҡыҙыңды ал да кит, юғиһә гонаһлы ҡала менән бергә үҙең дә һәләк булырһың!

16Лут һаман ашыҡмағас, фәрештәләр Раббы мәрхәмәте төшкән Лутты, уның ҡатынын, ике ҡыҙын, ҡулдарынан етәкләп, ҡаланан алып сыҡты.
17Ҡаланан сыҡҡас, фәрештәләрҙең береһе Лутҡа былай тине:

– Йәнеңде ҡотҡар, артыңа әйләнеп ҡарама. Был тирәлә бер ерҙә лә туҡталма, тауҙарға табан йүгер, юҡһа һәләк булырһың!

18– Юҡ, хакимым! – тине Лут. –
19Мин ҡолоңа шундай яҡшылыҡ эшләнең һин! Оло мәрхәмәт күрһәттең миңә – ғүмеремде һаҡлап алып ҡалдың! Ләкин тауҙарға тиклем йүгереп етә алмам, бәләгә юлығырмын, һәләк булырмын.
20Ә бына алда ятҡан ҡала – яҡын, уға тиклем йүгереп етеп булыр, ул бәләкәй. Мин шунда йүгерәйем, ул бәләкәй, шунда тере ҡалырмын!

21– Ярай, – тине уға фәрештә, – һинең хаҡыңа мин быны ла эшләрмен, һин әйткән ҡаланы һаҡлап алып ҡалырмын.
22Әммә тиҙерәк йүгер, һин барып етмәйенсә, мин бер нәмә лә эшләй алмайым.

Шуға күрә лә был ҡала Соғар* тип атала.

23Ер өҫтөнә ҡояш ҡалҡты, Лут Соғарға килеп етте.

24Раббы Содом менән Ғамораға күктән, ямғыр һымаҡ итеп, утлы көкөрт яуҙырҙы,+
25ике ҡаланы ла, уның бөтә тирә-яғын, барлыҡ үҫемлектәре менән, юҡ итте.
26Луттың ҡатыны артына боролоп ҡарағайны – тоҙ бағанаһына әйләнде.

27Иртә менән Ибраһим кисә генә Раббы хозурында торған урынға килеп баҫты,
28Содом менән Ғамораға, үҙәндең тирә-яғына күҙ һалды һәм күрҙе: ерҙән, мейестән сыҡҡан һымаҡ, төтөн күтәрелә ине.

29Ҡалаларҙы юҡҡа сығарғанда Алла Ибраһимды иҫендә тотто. Шуға күрә йәшәгән ҡалаһын емергәндә Лутты үлеменән йолоп ҡалды.

30Лут Соғарҙа ҡалырға ҡурҡты. Шуға күрә ике ҡыҙы менән тауҙарға китте. Улар бергәләшеп мәмерйәлә йәшәй башланы.

31Бер көндө өлкән ҡыҙы кесеһенә былай тине:

– Атайыбыҙ ҡартая. Беҙҙең менән ерҙәге йола буйынса йәшәрлек ир-ат юҡ.
32Әйҙә, атайыбыҙҙы шарап эсереп иҫертәйек тә уның менән йоҡлайыҡ, шулай итеп атайыбыҙҙан тоҡомобоҙҙо дауам иттерәйек.

33Шул төндә улар аталарын шарап эсереп иҫертте. Өлкән ҡыҙы инеп, атаһы менән йоҡланы. Әммә Лут уның эргәһенә ятҡанын да, сығып киткәнен дә белмәне.

34Икенсе көндә өлкәне кесеһенә:

– Үткән төндә мин атайым менән йоҡланым, – тине. – Бөгөн төндә лә уны шарап эсереп иҫертәйек тә һин уның янына ятырһың. Шулай итеп атайыбыҙҙан тоҡомобоҙҙо дауам иттерәйек.

35Улар тағы аталарын шарап эсереп иҫертте лә, кесе ҡыҙы инеп уның менән йоҡланы. Әммә Лут уның эргәһенә ятҡанын да, сығып киткәнен дә белмәне.

36Шулай итеп, Луттың ике ҡыҙы ла аталарынан ауырға ҡалды.
37Өлкәне ул тапты, уға Моав* тип исем ҡушты. Хәҙерге Моав кешеләре унан таралған.
38Кесеһе лә ул тапты һәм Бен-Ғамми* тигән ат бирҙе. Хәҙерге Ғаммон кешеләре унан таралып киткән.

Ибраһим менән Авимәләх

201Ибраһим, был урындан ҡуҙғалып, Негевҡа китте һәм Ҡадеш менән Шур араһына барып урынлашты, һуңынан бер килке Герарҙа йәшәне.
2Ул ҡатыны Сараны һеңлем тип танытты. Герар батшаһы Авимәләх, Сара артынан кеше ебәртеп, уны үҙенә алдыртты+.
3Әммә төндә Алла, Авимәләхтең төшөнә инеп, былай тине:

– Был ҡатынды үҙеңә алған өсөн үләсәкһең, сөнки уның ире бар.

4Ә Авимәләх Сараға әле ҡағылмаған ине.

– Эй бөйөк Хакимым! – тип ялбарҙы ул. – Һин бер ни белмәгән ғәйепһеҙ халыҡты һәләк итерһеңме ни?
5Ибраһим бит үҙе миңә «ул минең һеңлем» тип әйтте. Ҡатын үҙе лә «был минең ағайым» тип таныштырҙы. Намыҫым да, ҡулым да таҙа минең!

6– Эйе, – тип яуапланы уға Алла төшөндә. – Мин намыҫыңдың таҙа икәнлеген беләм. Шуға күрә һиңә Минең алда гонаһ эшләргә ирек бирмәнем – уға ҡағылыуҙан тыйҙым.
7Хәҙер инде уны иренә кире ҡайтар, ул – пәйғәмбәр, доға ҡылһа, иҫән ҡалырһың. Тик бел: әгәр ҡатынды кире ҡайтармаһаң, үҙең дә, бөтә туған-тыумасаң да үлеп бөтәсәк+.

8Икенсе көндә Авимәләх иртә менән торҙо ла, яҡын кешеләрен йыйып алып, ошо һүҙҙәрҙе еткерҙе – барыһы ла бик ныҡ ҡурҡты.
9Авимәләх Ибраһимды саҡыртып алды ла:

– Ни эшләнең һин беҙҙең менән? – тине. – Һинең алдыңда ниндәй ғәйебем бар ине – мине лә, батшалығымды ла гонаһҡа батыра яҙҙың бит. Әҙәм ҡылмаҫты ҡылдың һин миңә.

10Шунан Авимәләх Ибраһимдан:

– Һин быны ниндәй ниәт менән эшләнең? – тип һораны.

11– Мин был яҡтарҙа Алланан ҡурҡмайҙарҙыр, ҡатыным арҡаһында мине үлтерерҙәр, тип уйланым, – тине Ибраһим. –
12Етмәһә, ул ысынлап та миңә һеңле лә – атайыбыҙ бер, тик әсәйҙәребеҙ башҡа. Мин уға өйләндем.
13Алла миңә атам йортон ҡалдырып, ил гиҙергә бойорғас, ҡатыныма: «Үтенеп һорайым, ҡайҙа ғына барһаҡ та, мине ағайым тип әйт», – тинем.

14Авимәләх Ибраһимға һарыҡтар, һыйырҙар, ҡолдар һәм ҡолиәләр бирҙе, ҡатыны Сараны кире ҡайтарҙы.

15– Бына минең бөтә ерем һинең күҙ алдыңда, ҡайҙа теләһәң, шунда йәшә, – тине.

16Ә Сараға ул былай тине:

– Ағайыңа мең көмөш бирәм, был һинең намыҫың таҙа икәнен күрһәткән бер бөркәнсек булһын һәм һәр кем ғәйепһеҙ икәнеңде белһен.

17Ибраһим Аллаға доға ҡылды, Алла Авимәләхте, уның ҡатынын һәм ҡолиәләрен һауыҡтырҙы, ҡатындар тағы бала таба башланы+.
18Ә быға тиклем Раббы, Ибраһимдың ҡатыны Сара арҡаһында, Авимәләхтең йортондағы бөтә ҡатындарҙы түлдән яҙҙырғайны.

Исхаҡтың тыуыуы

211Раббы, әйткән һүҙе буйынса, Сараға яҡшылыҡ ҡылды, уға биргән вәғәҙәһен ғәмәлгә ашырҙы.
2Сара ауырға ҡалды һәм, Ибраһимдың ҡартлыҡ көнөндә, Алла билдәләгән ваҡытта, бер ир бала тапты.
3Ибраһим Саранан тыуған улына Исхаҡ тип исем ҡушты+.
4Ә һигеҙенсе көнөндә, Алла бойорғанса, уны сөннәткә ултыртты+.
5Исхаҡ тыуғанда Ибраһимға йөҙ йәш ине.

6– Алла минең йөҙөмдө көләс итте. Быны ишеткән һәр кеше минең менән бергә көләсәк, – тине Сара.

7Тағы былай тине:

– Берәйһе Ибраһимға, Сара бала имеҙәсәк, тиһә, һис ышанмаҫ ине. Бына мин уға ҡартайған көнөмдә ул табып бирҙем!

8Бала үҫә төшкәс, уны күкрәктән айырҙылар. Исхаҡты күкрәктән айырған көндө Ибраһим оло мәжлес йыйҙы.

9Сара, Ибраһимдың мысыр Хәжәрҙән тыуған улының Исхаҡтан көлгәнен күреп,+
10Ибраһимға:

– Был ҡол ҡатынды улы менән бергә ҡыуып ебәр! Уның улы минең Исхағым менән бер тиң тороп һинең вариҫың булмаһын! – тине+.

11Ибраһимға был һүҙҙәрҙе ишетеү бик ҡыйын булды, сөнки Исмәғил дә үҙ улы ине бит.
12Әммә Алла уға былай тине:

– Улың тураһында ла, йәриәң тураһында ла ҡайғырма. Сара нимә әйтһә, шуны тыңла, сөнки һинең тоҡомоң Исхаҡтан тараласаҡ+.
13Йәриәңдең улынан да бер халыҡ барлыҡҡа килтерермен, сөнки ул да һинең тоҡомоң.

14Иртәгәһен Ибраһим таң менән торҙо, икмәк, бер турһыҡ һыу әҙерләп, Хәжәрҙең яурынына артмаҡлатты ла балаһы менән сығарып ебәрҙе. Хәжәр, бара торғас, Беер-Шәвәғ сүлендә аҙашты.
15Турһығындағы һыу ҙа бөттө. Ул балаһын бер ҡыуаҡ аҫтында ҡалдырҙы ла
16атылған уҡ арауығы ситкә китеп ултырҙы. «Баламдың үлемен күрмәһәмсе», – тип ҡысҡырып илай башланы.
17Алла ир баланың тауышын ишетте. Алла фәрештәһе күктән Хәжәргә:

– Һиңә ни булды, Хәжәр? – тип өндәште. – Ҡурҡма, балаңдың илаған тауышын Алла ишетте.
18Тор, балаң янына бар ҙа уны етәкләп ал. Мин унан бер бөйөк халыҡ хасил итәсәкмен.

19Алла ҡатындың күҙҙәрен асты – Хәжәр ҡоҙоҡ күрҙе. Ул барып турһығына һыу тултырып алды, улына һыу эсерҙе.

20Алла баланы ташламаны. Исмәғил буй еткерҙе, сүлдә йәшәй башланы һәм мәргән уҡсы булып китте.
21Ул Паран сүлендә йәшәне, әсәһе уға Мысырҙан кәләш алып бирҙе+.




Ибраһим менән Авимәләх араһындағы килешеү

22Шул осорҙа Авимәләх үҙенең ғәскәр башлығы Пихол менән бергә Ибраһимға килеп былай тине:

– Нимә генә эшләһәң дә, һиңә Алла ярҙам итеп тора.
23Мине лә, балаларымды ла, ейәндәремде лә ҡыйырһытмаҫҡа Алла менән ант ит. Мин һинең менән яҡшы мөғәмәләлә булған һымаҡ, һин дә минең менән, һине һыйындырған ил менән яҡшы мөнәсәбәттә бул.

24– Ант итәм, – тине Ибраһим.
25Әммә ул Авимәләхкә:

– Ҡолдарың минең бер ҡоҙоғомдо тартып алды, – тип зарланды.

26– Мин быны кем эшләгәнен белмәйем, – тип яуапланы Авимәләх. – Һин үҙең дә әйтмәнең, ошоға тиклем ишеткәнем дә юҡ ине.

27Шунан һуң Ибраһим, Авимәләхкә ваҡ һәм эре мал биреп, уның менән килешеү төҙөнө.
28Ваҡ мал көтөүенән ете һарыҡ бәрәсен алып, айырым ҡуйҙы.

29– Ә был ете һарыҡты ниңә айырып ҡуйҙың? – тип һораны Авимәләх.

30– Ошо ете һарыҡты был ҡоҙоҡтоң минеке булыу билдәһе итеп ҡабул ит, – тип яуап бирҙе Ибраһим. – Уны мин ҡаҙыным.

31Улар бер-береһенә ант иткән ошо урын Беер-Шәвәғ* тип аталды+.

32Беер-Шәвәғтә Ибраһим менән килешеү төҙөгәс, Авимәләх менән уның ғәскәр башлығы Пихол пелештиҙәр еренә ҡайтып китте.
33Ибраһим Беер-Шәвәғтә тамариск ағасы ултыртты һәм шунда Раббыға, мәңгелек Алла исеменә доға бағышланы.
34Ибраһим пелештиҙәр ерендә килмешәк булып бик оҙаҡ йәшәне.

Алланың Ибраһимды һынауы

221Ошо ваҡиғаларҙан һуң бер ни тиклем ваҡыт үткәс, Алла Ибраһимды һынап ҡарарға булды+.

2– Ибраһим, – тип өндәште уға Алла.

– Эйе, мин, – тип яуап ҡайтарҙы Ибраһим.

Алла былай тине:

– Исхаҡты, яратҡан берҙән-бер улыңды, ал да Морияһ еренә бар. Шунда Мин күрһәткән бер тауҙа улыңды тотош яндырыу ҡорбаны итеп килтер+.

3Иртәгәһен Ибраһим иртә менән тороп ишәген эйәрләне, ике хеҙмәтсеһен, Исхаҡты эйәртте, ҡорбанды яндырырға утын ҡырҡып алды ла юлға сыҡты – Алла күрһәткән урынға йүнәлде.
4Өсөнсө көндә ул алыҫтан уҡ шул урынды күрҙе.

5– Ошонда ишәк янында тороп тороғоҙ, – тине ул хеҙмәтселәренә. – Ә беҙ улым менән барып Аллаға ғибәҙәт ҡылабыҙ ҙа кире янығыҙға килербеҙ.

6Ул ҡорбан яндыра торған утынды алып, улы Исхаҡтың яурынына һалды. Унан һуң ут тоҡандырыу өсөн тере ҡуҙ, бысаҡ алды ла Исхаҡ менән икәүләп китеп барҙылар.

7Исхаҡ атаһы Ибраһимға өндәште:

– Атай! – тине ул.

– Эйе, улым, – тип яуапланы Ибраһим.

– Беҙҙең ҡуҙыбыҙ ҙа, утыныбыҙ ҙа бар, ә ҡорбан өсөн һарыҡ бәрәсе ҡайҙа һуң?

8– Ҡорбан өсөн бәрәсте Алла Үҙе хәстәрләр, – тине Ибраһим.

Икәүләшеп ары киттеләр.

9Алла күрһәткән урынға килеп еткәс, Ибраһим, ҡорбан усағы эшләп, уға утын өйҙө. Шунан Исхаҡтың аяҡ-ҡулын бәйләп, ҡорбан усағына өйөлгән утын өҫтөнә ятҡырҙы.
10Ул ҡулын һуҙып бысағын алды ла улын салмаҡсы булды.
11Шул ваҡыт күктән Раббы фәрештәһе уға:

– Ибраһим, Ибраһим! – тип өндәште.

– Эйе, мин, – тип яуап ҡайтарҙы ул.

12– Улыңа ҡул күтәрмә, – тине фәрештә. – Уға бер ни ҙә эшләмә! Хәҙер беләм, һин Алланан ҡурҡаһың – Минән берҙән-бер улыңды ла йәлләмәнең!

13Ибраһим башын күтәреп ҡарағайны, ҡуйы ҡыуаҡлыҡҡа мөгөҙө менән эләгеп торған һарыҡ тәкәһен күреп ҡалды. Ибраһим тәкәне барып алды ла улы урынына ҡорбан итеп салды.

14Был урынды Ибраһим Йәһүә-Йире* тип атаны. «Раббы тауында хәстәрләнер», – тигән әйтем шунан ҡалған.

15Раббы фәрештәһе, күктән тағы тауыш биреп, Ибраһимға икенсе тапҡыр өндәште:

16– Раббы былай ти:


«Берҙән-бер улыңды йәлләмәйсә,

Быны эшләгәнең өсөн –

Барлығым менән ант итәм –

17Һиңә мул-мул фатихамды бирәм!

Күктәге йондоҙҙар ҡанса булһа,

Күпме булһа диңгеҙ ярында ҡом,

Бирәм һиңә шул ҡәҙәрле нәҫел-тоҡом.

Балаларыңдың алдында

Дошман ҡапҡалары ҡолар!+

18Мине тыңлағаның өсөн

Ер йөҙөндәге бөтә халыҡтар

Тоҡомоң аша фатиха алыр»+.



19Ибраһим хеҙмәтселәрен ҡалдырған урынға кире килде. Улар менән бергә ҡайтыр юлға сығып, Беер-Шәвәғкә йүнәлде һәм шунда төйәкләнде.




Нахорҙың улдары

20Ошо ваҡиғаларҙан һуң бер аҙ ваҡыт үткәс, Ибраһимға: «Ҡустың Нахорға ҡатыны Милка һигеҙ ул табып бирҙе, – тип хәбәр иттеләр. –
21Баш балаһы Ғус, уның энеләре Буз, Ҡымуил (ул Арамдың атаһы),
22Кесед, Хазо, Пилдаш, Йедлаф, Беҫуил».

23Беҫуилдың Рабиға исемле ҡыҙы тыуҙы. Ибраһимдың ҡустыһы Нахорға ҡатыны Милка ошо һигеҙ улды табып бирҙе+.
24Бынан башҡа Нахорҙың Реума исемле йәриәһе уға Тевахты, Гахамды, Тахашты һәм Мағаханы тапты.

Сараның вафаты

231Сара йөҙ ҙә егерме ете йыл йәшәне.
2Ул Ҡәнғән ерендә Ҡыръяҫ-Арбағта, йәғни Хевронда, вафат булды. Ибраһим Сара янында һыҡтап-һыҡтап иланы+.
3Шунан мәрхүмә эргәһенән китеп, хиттиҙәргә мөрәжәғәт итте:

4– Мин һеҙҙең арала килмешәк һәм ҡунаҡ ҡынамын. Мәрхүмә ҡатынымды дәфен ҡылыу өсөн миңә биләмә итеп зыярат урыны һатһағыҙ ине.

5-6– Рәхим итә күр, әфәндебеҙ! – тине хиттиҙәр. – Һин хөрмәтле, Алланың һөйөклө бәндәһе. Мәрхүмәңде беҙҙең төрбәләребеҙҙең иң яҡшыһына ҡуй, беҙҙең беребеҙ ҙә һиңә ҡәбер урыны биреүҙән баш тартмаҫ.

7Ибраһим, аяҡ өҫтө баҫып, ошо ерҙең халҡы хиттиҙәргә баш эйҙе лә:

8– Әгәр мәрхүмәмде бында ерләүемә ҡаршы килмәйһегеҙ икән, ул саҡта һеҙ миңә ҡолаҡ һалығыҙ әле, зинһар. Минең өсөн ризалыҡ һорап, Сохар улы Ғәфронға мөрәжәғәт итһәгеҙ ине.
9Ул баҫыуының ситендәге Махпела мәмерйәһен һеҙҙең алда миңә һатһа ине. Мин уға етерлек күләмдә аҡса түләр инем. Мәмерйә үҙ милкем булғас, мин унда төрбә яһар инем, – тине.

10Ғәфрон халҡы араһында ултыра ине. Ул, ҡала ҡапҡаһы янында йыйылған барлыҡ хиттиҙәр ҙә ишетерлек итеп, Ибраһимға:

11– Юҡ, әфәндем, – тип яуап ҡайтарҙы. – Һин мине тыңла: мәмерйә менән бергә баҫыуҙы ла һиңә бирәм. Халҡымдың күҙ алдында уны һиңә бүләк итәм, ерлә, әйҙә, мәрхүмәңде.

12Был ер кешеләре алдында баш эйеп,
13Ибраһим бөтә халыҡ ишетерлек итеп Ғәфронға:

– Һүҙемде тыңла, – тине. – Баҫыу өсөн һиңә көмөш бирәйем. Хаҡын ал, шунан мәрхүмәмде ерләрмен.

14Ғәфрон Ибраһимға:

15– Әфәндем, ерҙең хаҡы – дүрт йөҙ шекел* көмөш, – тине. – Һинең менән миңә нимә генә инде был? Әйҙә, мәрхүмәңде ерләй күр.

16Ибраһим, Ғәфрон ҡуйған хаҡ менән килешеп, хитти халҡы алдында сауҙагәрҙәр араһында йөрөгән ауырлыҡ үлсәме буйынса, дүрт йөҙ шекел көмөш үлсәп бирҙе.
17Шулай итеп, Ғәфрондоң Мамре янындағы Махпелала урынлашҡан баҫыуы, ундағы мәмерйә һәм баҫыуҙағы, уның тирә-яғындағы бөтә ағастар
18Ибраһимдың милкенә күсте. Быға хиттиҙәрҙең ҡала ҡапҡаһы янында йыйылған бөтә халҡы шаһит булды.

19Ибраһим ҡатыны Сараны Ҡәнғән ерендә Мамре, йәғни Хеврон янындағы Махпела баҫыуы мәмерйәһендә ерләне.
20Хиттиҙәрҙең баҫыуы менән ундағы мәмерйә, зыярат урыны булып, Ибраһимға ана шулай күсте.

Исхаҡ менән Рабиға

241Ибраһим ҡартайғайны, йәше өлкәнәйгәйне инде. Раббы уға һәр йәһәттән фатихалы булды.

2Ибраһим йортондағы бөтә донъяһын көтөп торған иң өлкән хеҙмәтсеһенә былай тине:

– Ҡулыңды минең йән еремә ҡуйып,
3күк һәм ер Аллаһы Раббы исеме менән ант ит: улым Исхаҡҡа мин араларында йәшәгән Ҡәнғән иле ҡыҙҙарынан ҡатын алдырма!
4Минең тыуған илемә, туғандарым янына барып, улыма ҡатынды шунан алып ҡайт.

5Хеҙмәтсеһе унан:

– Әгәр ул ҡыҙ минең менән был илгә килергә теләмәһә, ни эшләргә? Мин улыңды үҙең килгән илгә алып китергә тейеш буламмы? – тип һораны.

6– Ҡара уны, улымды унда алып китәһе булма! – тине Ибраһим. –
7Мине атам йортонан, тыуған илемдән алып килгән, «был ерҙе һинең тоҡомоңа бирермен» тип ант иткән Күк Аллаһы Раббы һинең алдыңдан фәрештәһен ебәрер. Шуға күрә һин унан минең улыма кәләш алып ҡайтырһың.
8Әгәр ҙә мәгәр ҡыҙ һинең менән килергә теләмәһә, антыңдан азат булырһың, әммә улымды унда алып барма!

9Хеҙмәтсеһе хужаһының йән еренә ҡулын ҡуйып ант итте.
10Шунан ул хужаһының көтөүенән ун дөйә, шулай уҡ төрлө зиннәтле әйберҙәр алды ла Нахор йәшәгән ҡалаға – Арам-Наһараимға* сәфәр сыҡты.

11Барып еткәс, дөйәләрен ҡала янындағы ҡоҙоҡ эргәһендә туҡтатты. Эңер мәле, ҡатын-ҡыҙҙарҙың һыу алырға сыҡҡан ваҡыты ине.
12Шунда Ибраһимдың хеҙмәтсеһе былай тине:

– Йә Раббы, хужам Ибраһимдың Аллаһы! Бөгөн юлымды хәйерле ит, хужамды ярҙамыңдан ҡалдырма!
13Бына мин ҡала ҡыҙҙары һыуға йөрөй торған ҡоҙоҡ янында торам.
14Уларҙың ҡайһыһы: «Көршәгеңдән һыу эсергә рөхсәт итһәңсе», – тип әйтеүемә: «Эс. Ҡана, мин дөйәләреңде лә һуғарайым», – тип яуап бирә, шул ҡыҙ ҡолоң Исхаҡҡа Һин насип иткән ҡатын булыр. Хужама Һин күрһәткән мәрхәмәттең билдәһе шул булһын!

15Мосафир шулай тип доға ҡылып та бөтмәне, Ибраһимдың ҡустыһы Нахорҙың ҡатыны Милканан тыуған улы Беҫуилдың ҡыҙы Рабиға, яурынына көршәген ултыртып, килеп тә етте.
16Ул төҫкә-башҡа бик һылыу, әле кейәүгә бармаған ғиффәтле ҡыҙ ине. Ҡоҙоҡ янына төшөп көршәгенә һыу алды ла кире боролдо.
17Шул саҡ Ибраһимдың хеҙмәтсеһе уның ҡаршыһына йүгереп сыҡты ла:

– Көршәгеңдән һыу эсер әле миңә! – тип үтенде.

18– Эсә күр, әфәндем, – тине Рабиға. Шунда уҡ яурынынан көршәген төшөрөп, Ибраһимдың хеҙмәтсеһенә һыу эсерҙе.
19Шунан былай тине:

– Хәҙер мин дөйәләреңде лә һуғарам, әйҙә, туйғансы эсһендәр.

20Ул һыуын тиҙ генә мал һуғара торған ялғашҡа ҡойҙо ла яңынан ҡоҙоҡҡа йүгерҙе – дөйәләрҙең бөтәһен дә һуғарып бөткәнсе шулай һыу ташыны ла ташыны.
21Раббының үҙ юлын хәйерле иткәнме, әллә юҡмы икәнен аңларға теләп, хеҙмәтсе уны өндәшмәй генә күҙәтте.
22Дөйәләре һыу эсеп туйғас, ул ҡыҙға ярты шекел ауырлыҡтағы танау алҡаһы, ун шекел ауырлығындағы ике алтын беләҙек бүләк итте.

23– Кем ҡыҙы һин? – тип һораны. – Атайың йортонда ҡунып сығырлыҡ урын булмаҫмы икән?

24– Мин Милка менән Нахорҙың улы Беҫуилдың ҡыҙы булам, – тип яуап бирҙе ҡыҙ. –
25Беҙҙә малға аҙыҡ та, һалам да етерлек, йоҡларға ла урын табылыр.

26Шунда Ибраһимдың хеҙмәтсеһе йөҙтүбән ергә ҡапланып Раббыны данланы:

27– Хужам Ибраһимдың Аллаһы Раббы мөбәрәк булһын! Әфәндемде мөхәббәтенән мәхрүм итмәне һәм тоғро булып ҡалды. Раббы мине туп-тура хужамдың туғандары йортона алып килде.

28Ҡыҙ өйөнә, әсәһе янына йүгереп ҡайтып, барыһын да һөйләп бирҙе.
29-30Рабиғаның Лаван тигән ағаһы бар ине. Һеңлеһендә алҡа менән беләҙектәрҙе күргәс, Рабиға теге кешенең нимә тураһында һөйләгәндәрен дә әйткәс, ҡоҙоҡ янына ашыҡты. Ибраһимдың хеҙмәтсеһе эргәһенә килде – ул дөйәләре менән һаман ҡоҙоҡ эргәһендә тора ине.

31– Рәхим ит, Раббы рәхмәтендәге кеше! – тине Лаван. – Ниңә бында тораһың, үҙеңә лә, дөйәләреңә лә урын әҙерләнем.

32Ибраһимдың хеҙмәтсеһе өйгә инде. Лаван дөйәләрҙең йөгөн бушатты, уларға һалам менән аҙыҡ һалды, ә ҡунаҡ менән уның юлдаштарына аяҡтарын йыуырға һыу бирҙе.
33Табынға ултырғас, Ибраһимдың хеҙмәтсеһе:

– Маҡсатымды һөйләмәйенсә ауыҙыма ризыҡ ҡапмайым, – тип белдерҙе.

– Һөйлә, улайһа, – тине Лаван.

34– Мин Ибраһимдың хеҙмәтсеһемен, – тип һүҙ башланы ҡунаҡ. –
35Раббы минең хужамды мөбәрәк ҡылды, ул бик байып китте: эреле-ваҡлы малдары ла, алтын-көмөшө лә, ҡол һәм ҡолиәләре лә, дөйә-ишәктәре лә күп уның.
36Хужамдың ҡатыны Сара ҡартайғас ҡына уға бер ул табып биргәйне, бөтә мөлкәтен шул улына тапшырҙы.
37Хужам минән ант иттерҙе: улына ҡатынды әле ул йәшәп ятҡан Ҡәнғән иле ҡыҙҙарынан түгел,
38ә уның тыуған яғына барып, үҙенең нәҫел-нәсәбе араһынан алып ҡайтырға ҡушты.

39Хужамдан: «Әгәр ҡыҙ минең менән килергә риза булмаһа?» – тип һораным.
40Ул әйтте: «Минең бөтә тормошом Раббы алдында булды. Ул фәрештәһен һинең менән бергә ебәреп, юлыңды хәйерле итер, – тине. – Улыма ҡатынды үҙемдең нәҫел-нәсәбем араһынан, атам йортонан алып ҡайтырһың.
41Әгәр инде туғандарыма барып та, ҡыҙҙарын бирмәһәләр, ул саҡта биргән антыңдан азат булырһың».

42Бөгөн ҡоҙоҡ янына килдем дә былай тинем: «Йә Раббы, хужам Ибраһимдың Аллаһы! Әгәр юлымды хәйерле ҡылырға яҙғанһың икән,
43бына мин әле ҡоҙоҡ янында торам. Һыу алырға килгән ҡыҙға мин: „Көршәгеңдән һыу эсер әле“, – тип әйтермен.
44Әгәр ул: „Үҙең дә эс, дөйәләреңде лә һуғарырмын“, – тип яуап ҡайтарһа, хужамдың улына Раббы насип иткән ҡатындың шул икәнлеген аңлармын».

45Шулай тип доға ҡылырға ла өлгөрмәнем, яурынына көршәген ултыртып, Рабиға инешкә төштө лә һыу һирпеп алды. Мин унан, һыу эсер әле, тип һораным.
46Ул шунда уҡ көршәген һоноп: «Эс. Мин һинең дөйәләреңде лә һуғарырмын», – тине. Үҙем дә эстем, дөйәләремде лә һуғарҙы.
47Мин: «Кем ҡыҙы һин?» – тип һораным. Ул: «Нахор менән Милканың улы Беҫуилдың ҡыҙымын», – тине. Шунан мин уға танау алҡаһы, ҡулына беләҙектәр бирҙем.
48Үҙем Раббы алдына эйелеп сәждә ҡылдым. Хужамдың улына ҡустыһының ҡыҙын алыр өсөн миңә тоғро юл күрһәткән Раббыға, хужам Ибраһим Аллаһына шөкөр иттем.
49Хәҙер инде миңә шуны әйтегеҙ: һеҙҙең хужама мәрхәмәт һәм тоғролоҡ күрһәтергә теләгегеҙ бармы-юҡмы? Мин дә үҙемә нимә эшләргә кәрәклеген беләйем.

50Лаван менән Беҫуил уға:

– Раббы эше был, – тип яуап ҡайтарҙылар. – Беҙ һиңә яҡшынан да, насарҙан да бер нәмә лә әйтә алмайбыҙ.
51Бына Рабиға ҡаршыңда, уны үҙең менән алып кит. Раббының ихтыяры менән хужаңдың улына ҡатын булһын, әйҙә.

52Был һүҙҙәрҙе ишеткәс, Ибраһимдың хеҙмәтсеһе ергә ҡапланып Раббыға сәждә ҡылды.
53Шунан ул Рабиғаға алтын-көмөш биҙәүестәр, зиннәтле кейемдәр сығарып бирҙе, шулай уҡ уның ҡустыһы менән әсәһенә лә затлы бүләктәр өләште.
54Аҙаҡтан ул юлдаштары менән бергә ашап-эсте лә йоҡларға ятты. Иртән торғас, Ибраһимдың хеҙмәтсеһе:

– Хужама ҡайтырға рөхсәт итегеҙ, – тине.

55Ләкин ҡыҙҙың ағаһы менән әсәһе:

– Ҡыҙ беҙҙең менән ун ғына көн булһа ла торһон әле, шунан китерһегеҙ, – тинеләр.

56– Тотҡарламағыҙ инде, – тине хеҙмәтсе. – Раббы юлымды хәйерле иткән икән, ебәрегеҙ мине, ҡайтайым хужама.

57– Ҡыҙҙы саҡырып һорайыҡ, ул ни әйтер, – тинеләр.

58Рабиғаны саҡырҙылар ҙа:

– Ошо кеше менән китәһеңме? – тип һоранылар.

– Китәм, – тине ул.

59Рабиғаны, уның һөт әсәһен, Ибраһимдың хеҙмәтсеһен һәм юлдаштарын – барыһын да оҙатып ебәрҙеләр.
60Рабиғаға фатиха биреп, ошо һүҙҙәрҙе әйттеләр:


– Нәҫел-нәсәбең, һылыуҡайыбыҙ,

Мең булһын, ун мең булһын!

Һинең балаларың алдында

Дошман ҡапҡалары ҡолаһын!



61Рабиға менән уның хеҙмәтсе ҡыҙҙары дөйәләргә атланды ла Ибраһимдың хеҙмәтсеһе артынан эйәрҙе. Шулай итеп, хеҙмәтсе Рабиғаны алып юлға сыҡты.

62Исхаҡ яңы ғына Беер-Лахай-Роиҙан ҡайтҡайны. Был ваҡытта ул Негевта йәшәй ине.
63Кисләгәс кенә ул яланға сығып уйға батып йөрөй ине, ҡараһа – дөйәләр килә.
64Рабиға, Исхаҡты күргәс, дөйәһенән төштө.

65Ибраһимдың хеҙмәтсеһенән:

– Ялан буйлап беҙҙең ҡаршыға килгән кеше кем ул? – тип һораны.

– Был минең хужам, – тине хеҙмәтсе.

Быны ишеткәс, Рабиға бөркәнсеген алып ябынды.

66Хеҙмәтсе иһә Исхаҡҡа үҙенең сәфәре хаҡында һөйләне.

67Шунан һуң Исхаҡ Рабиғаны әсәһе Сараның сатырына алып инде, уға өйләнде. Исхаҡ Рабиғаны бик яратты, мәрхүмә әсәһенең үлеменән һуң унда йыуаныс тапты.

Ибраһимдың вафаты

251Ибраһим тағы өйләнде, ҡатынының исеме Ҡытура ине.
2Унан Зимран, Йоҡшан, Медан, Мидйән, Йишбаҡ, Шуах исемле улдары тыуҙы.
3Йоҡшандың Шева менән Дедан исемле улдары булды. Ашшурҙар, летуштар, леумдар – Дедан нәҫелдәре.
4Мидйәндең улдары: Ғефа, Ғефәр, Ханох, Авидағ һәм Әлдаға. Улар барыһы ла Ҡытураның нәҫелдәре+.

5Ибраһим бөтә мөлкәтен Исхаҡҡа бирҙе.
6Ә йәриәләренән тыуған улдарын Ибраһим мул бүләктәр бирҙе лә үҙе иҫән саҡта уҡ көнсығышҡа – шул яҡтағы ерҙәрҙә үҙ аллы йәшәргә ебәрҙе – уларҙы Исхаҡ янынан алыҫҡараҡ оҙатты.

7Ибраһим йөҙ ҙә етмеш биш йыл йәшәне.
8Ул, оҙон ғүмер һөрөп, фани донъя рәхәтен күреп, ата-бабаларына ҡушылды.
9Улдары Исхаҡ менән Исмәғил уны хитти кешеһе – Сохар улы Ғәфрондың баҫыуында, Мамре ҡаршыһындағы Махпела мәмерйәһендә ерләне.
10Был баҫыуҙы Ибраһим хиттиҙәрҙән һатып алғайны. Ибраһим менән ҡатыны Сара ана шунда ҡуйылды+.
11Ибраһим вафат булғандан һуң, Алла уның улы Исхаҡты мөбәрәк ҡылды. Исхаҡ Беер-Лахай-Роиҙа йәшәй ине.




Исмәғил нәҫеле

12Бына Ибраһим улы Исмәғилдең – Сараның хеҙмәтсеһе мысыр Хәжәрҙән тыуған улының нәҫел шәжәрәһе.

13Исмәғилдең улдарының исемдәре: – баш балаһы Невайоҫ, артабанғылары – Ҡыдар, Адбеил, Мивсам,
14Мишмағ, Дума, Масса,
15Хадад, Тема, Йетур, Нафиш һәм Ҡыдма+.
16Исмәғилдең ун ике улы ла үҙ ырыуҙарының юлбашсыһы булды. Был ырыуҙар йәшәгән һәм күсеп йөрөгән урындар уларҙың исемдәре менән аталды.

17Исмәғил йөҙ ҙә утыҙ ете йыл йәшәне, шунан һуңғы һулышын алды һәм ата-бабаларына ҡушылды.
18Уның нәҫел-нәсәбе Хауиланан алып Шурға тиклемге ерҙәрҙә йәшәне, был ерҙәр Ашшурға барған юлда, Мысыр сигендә урынлашҡан. Тик ағай-энеләр үҙ-ара татыу булманы+.




Яҡуп менән Ғаяз

19Бына Ибраһимдың улы Исхаҡтың нәҫел шәжәрәһе.

Ибраһимдың улы Исхаҡ.
20Арами Лавандың һеңлеһе, Паддан-Арамдан арами Беҫуилдың ҡыҙы Рабиғаға өйләнгәнендә Исхаҡҡа ҡырҡ йәш тулғайны.
21Исхаҡ ҡатыны өсөн Раббыға ялбарҙы, сөнки Рабиға түлһеҙ ине. Раббы Исхаҡтың үтенесен ишетте, ҡатыны ауырға ҡалды.
22Сабыйҙар ҡорһағында бер-береһе менән тибешә башланы. Рабиға:

– Ни өсөн миңә былай булды әле? – тип аптырап, Раббынан һорарға китте.
23Раббы уға:


– Ике халыҡ һинең ҡарыныңда,

Ике халыҡ һинән яралыр.

Береһе икенсеһенән көслө булыр,

Өлкәне кесеһенә хеҙмәт итер, –



тине+.



24Рабиғаның бала табыр ваҡыты еткәс, игеҙәктәр тыуҙы.
25Тәүгеһе донъяға ҡып-ҡыҙыл һәм йәнлек тиреһе һымаҡ йөнтәҫ булып тыуҙы; уға Ғаяз* тип исем ҡуштылар.
26Уның артынан, Ғаяздың үксәһенә йәбешеп, икенсеһе тыуҙы, уны Яҡуп* тип атанылар. Улар тыуғанда Исхаҡҡа алтмыш йәш ине.

27Малайҙар үҫте. Ғаяз гел ялан ҡыҙырыр булды, мәргән һунарсы булып китте, ә Яҡуп сатырҙан сыҡмай торған тыныс егет ине.
28Исхаҡ Ғаязды яратыңҡырай, ул тотоп алып ҡайтҡан ҡош-ҡорт менән һыйланыу оҡшай ине. Ә Рабиға Яҡупты яҡыныраҡ күрҙе.

29Бер ваҡыт Яҡуп ашарға бешереп торғанда, Ғаяз арып һунарҙан ҡайтып инде.

30– Бынауы ҡыҙыл нәмәңде ашат әле, – тине ул Яҡупҡа. – Мин бик арыным. (Шунлыҡтан уға Эдом* тигән ҡушамат тағылды.)

31Яҡуп уға:

– Тәүҙә һин миңә баш бала булыу* хоҡуғын һат, – тине+.

32– Мин хәҙер астан үләм! – тине Ғаяз. – Минең баш бала булыуымдан ни файҙа?

33– Тәүҙә ант ит! – тине Яҡуп. Ғаяз ант итеп Яҡупҡа баш бала булыу хоҡуғын бирҙе.

34Яҡуп Ғаязға икмәк килтерҙе, яҫмыҡтан бешергән ашын ашатты. Ғаяз ашап-эсте лә тороп китте, баш бала булыу хоҡуғына иҫе лә китмәне+.

Исхаҡ һәм Авимәләх

261Илдә Ибраһим заманындағы йотлоҡтан башҡа тағы бер аслыҡ булды. Исхаҡ Герарға, пелештиҙәр батшаһы Авимәләхкә китте+.
2Раббы Исхаҡҡа күренеп:

– Барма Мысырға, – тине. – Мин күрһәткән ерҙә йәшә.
3Был ер һине ҡабул итер, ә Мин һине ташламам, фатихамды бирермен. Атайың Ибраһимға биргән вәғәҙәмдә торормон: бөтә был ерҙәрҙе һиңә, һинең нәҫел-нәсәбеңә бирермен+.
4Тоҡомоңдо сикһеҙ арттырырмын, күктәге йондоҙҙар күпме булһа, шул саҡлы буласаҡ улар, бөтә был ерҙәрҙе Мин уларға бирәм. Ер йөҙөндәге бөтә халыҡтар һинең тоҡомоң аша фатихалы булыр –+
5атайың Ибраһимдың Мин бойорғандың барыһын да эшләгәне – Мин ҡушҡандарҙы, ҡанундар һәм ҡағиҙәләрҙе үтәгәне өсөн булыр был.

6Шулай итеп, Исхаҡ Герарҙа йәшәргә ҡалды.
7Бындағы кешеләр ҡатыны Рабиға тураһында һорашҡас:

– Һеңлем ул минең, – тип яуап бирҙе.

Ҡатыным, тип әйтергә ҡурҡты, сөнки Рабиғаның матурлығын күреп, мине үлтерерҙәр ҙә уны үҙҙәренә алырҙар, тип уйланы+.

8Әммә байтаҡ ҡына ваҡыт йәшәгәс, пелештиҙәр батшаһы Авимәләх тәҙрәнән Исхаҡтың ҡатынын иркәләгәнен күреп ҡалды.
9Ул Исхаҡты саҡыртып алды ла:

– Ул һинең ҡатының да баһа! Ниңә уны һеңлем тип әйттең? – тип һораны.

– Уның арҡаһында мине үлтереп ҡуйырҙар, тип ҡурҡтым, – тине Исхаҡ.

10– Ни эшләйһең һин? – тине Авимәләх. – Беҙҙең аранан берәйһе ҡатының менән йоҡлаған булһа, ниндәй ғәйепкә тарыр инек!

11Авимәләх бөтә халҡына шундай иғлан һалды:

– Берәйһе был кешегә йәки уның ҡатынына тейә икән, ул кеше үлемгә хөкөм ителәсәк.

12Был илгә күсеп килгәс, Исхаҡ иген сәсте. Раббының рәхмәте төшөп, ул йылда Исхаҡ йөҙ тапҡыр арттырып уңыш алды.
13Ул байығандан-байый барып, ысын байға әйләнде.
14Уның эреле-ваҡлы малдары, хеҙмәтселәре күбәйҙе. Пелештиҙәр унан көнләшә башланы.
15Атаһы Ибраһим иҫән саҡта уҡ уның хеҙмәтселәре ҡаҙған бөтә ҡоҙоҡтарҙы пелештиҙәр тупраҡ менән күмеп бөттө+.
16Авимәләх Исхаҡҡа былай тине:

– Кит бынан. Һин беҙгә ҡарағанда артыҡ ныҡ көсәйҙең.

17Исхаҡ унан китеп, Герар үҙәнендә урынлашты һәм шунда сатырҙарын ҡороп ебәрҙе.
18Исхаҡ атаһы Ибраһим дәүерендә ҡаҙылған һәм ул вафат булғандан һуң пелештиҙәр күмеп бөткән ҡоҙоҡтарҙы яңынан ҡаҙҙы. Был ҡоҙоҡтарға ул ҡасандыр атаһы ҡушҡан исемдәрҙе бирҙе.
19Бер ваҡыт уның хеҙмәтселәре үҙәндә ҡоҙоҡ ҡаҙып һыу сығарҙы,
20әммә Герар көтөүселәре: «Был беҙҙең һыу», – тип Исхаҡтың көтөүселәре менән бәхәсләшеп китте. Ыҙғыш ҡоҙоҡ өсөн сыҡҡанлыҡтан, уға Эсек* тип исем бирҙеләр.
21Тағы бер ҡоҙоҡ ҡаҙҙылар, уның өсөн дә бәхәс сыҡты һәм уны Ситна* тип атанылар.
22Шунан Исхаҡ, тағы арыраҡ китеп, икенсе бер ҡоҙоҡ ҡаҙҙы, бында инде бәхәс ҡупманы һәм уға Реховоҫ* тип исем ҡушты. «Бына хәҙер Раббы, беҙ күбәйеп китһен тип, иркенлек бирҙе», – тине.

23Исхаҡ бынан Беер-Шәвәғкә күсте.
24Шул төндә уға Раббы күренде.

– Мин Ибраһимдың, һинең атайыңдың Аллаһымын, – тине Ул. – Ҡурҡма, Мин һинең менән. Һиңә фатихамды бирермен һәм ҡолом Ибраһим хаҡына тоҡомоңдо арттырырмын.

25Исхаҡ ошо ерҙә ҡорбан усағы яһап, Раббы исеменә доға бағышланы, сатырҙарын ҡороп ебәрҙе, ә хеҙмәтселәре ҡоҙоҡ ҡаҙырға кереште.
26Авимәләх, кәңәшсеһе Ахуззаҫ һәм ғәскәр башлығы Пихолды эйәртеп, Герарҙан Исхаҡ янына килде.

27– Ниңә килдегеҙ әле миңә? – тине Исхаҡ. – Һеҙ бит мине дошман күреп, ҡыуып ебәргәйнегеҙ!

28– Раббының һинең менән булғанын күреп торабыҙ, – тине улар, – шуға күрә беҙ, бер-беребеҙгә ант итешеп, килешеү төҙөйөк, тип уйланыҡ.
29Һинең беҙгә, беҙҙең һиңә зыяныбыҙ теймәһен. Һиңә беҙ ҙә насарлыҡ ҡылманыҡ бит, яҡшылыҡ менән ебәрҙек. Хәҙер инде һин Раббының рәхмәтендә+.

30Исхаҡ уларға мәжлес ойошторҙо, улар ашаны-эсте.
31Иртән торғас, бер-береһенә ант бирештеләр. Исхаҡ ҡунаҡтар менән хушлашты, улар иҫән-аман ҡайтып китте.
32Шул көндә үк ҡоҙоҡ ҡаҙған хеҙмәтселәр килеп, Исхаҡҡа һыу табыуҙары хаҡында хәбәр итте.
33Исхаҡ был ҡоҙоҡҡа Шивға тип исем бирҙе. Шуға күрә ҡаланың исеме бөгөнгө көнгә тиклем Беер-Шәвәғ.

34Ғаяз ҡырҡ йәшендә хитти Беериҙың ҡыҙы Йеһудиҫ менән хитти Элондың ҡыҙы Басмаҫҡа өйләнде+.
35Был ҡатындар Исхаҡ менән Рабиғаның башына бер көйөк булды.

Инеш һүҙ


Рут китабы

Рут тарихы Исраилда хакимдар идара иткән ғәрәсәтле һәм ҡатмарлы осорға ҡараһа ла, унда Хакимдар китабында тасуир ителгәндәр менән уртаҡлығы булмаған һил ғаилә тормошо һүрәтләнә.

Китаптың төп персонажы – Исраилға сиктәш Моав тигән ерҙә тыуып-үҫкән Рут исемле йәш ҡатын. Моавтар исраилдар менән дошманлашып йәшәгән, һәм уларға Исраил халҡы менән ҡатнашыу тыйылған булған (ҡарағыҙ: Ҡабатлап әйтелгән ҡанун, 23-сө бүлек). Әммә Рут Исраил кешеһенә кейәүгә сыға, ире вафат булғас, ҡәйнәһе Ноғомиға тоғро ҡала, шунлыҡтан ҡәйнәһенең халҡы һәм Аллаһы Руттың да халҡына һәм Аллаһына әүерелә.

Китап һуңында Рут тоҡомона ҡарағандарҙың исемлеге бирелә, был исемлектән Исраилдың иң бөйөк батшаһы Дауыттың ҡарт өләсәһе Рут булғанлығын беләбеҙ. Әгәр кеше Аллаға ихлас ышана һәм уның ҡағиҙәләре буйынса йәшәй икән, сығышы мөһим түгел.

Аслыҡ һәм күсенеү

11Исраилда хакимдар идара иткән осорҙа илдә йот башланды. Шул арҡала Йәһүҙә биләмәһендәге Бейт-Ләхәм тигән ҡаланан бер кеше ҡатыны һәм ике улы менән Моав еренә күсенде+.
2Был кешенең исеме – Әлимәләх, ҡатыныныҡы – Ноғоми, ә улдарыныҡы Махлон менән Килйон ине. Йәһүҙә биләмәһендәге Бейт-Ләхәм ҡалаһынан, Әфраҫ ерҙәренән булған был ғаилә Моав иленә күсеп килеп, шунда төйәкләнде.
3Ноғомиҙың ире Әлимәләх ошонда вафат булды, ҡатын улдары менән генә ҡалды.
4Ике улы ла моав ҡыҙҙарына өйләнде: уларҙың береһенең исеме – Ғорпа, икенсеһенеке Рут ине. Ун йыл самаһы унда йәшәгәс,
5Махлон менән Килйон да үлеп китте. Ноғоми ике улынан да, иренән дә мәхрүм ҡалды.




Бейт-Ләхәмгә ҡайтыу

6Раббының Үҙ халҡына илтифат күрһәтеп, икмәк биргәнен ишеткәс, Ноғоми килендәре менән Моавтан тыуған иленә ҡайтырға булды.
7Йәшәп ятҡан урындарын ташлап, ул килендәре менән Йәһүҙә тарафына йүнәлде. Китеп барышлай,
8Ноғоми килендәренә:

– Барығыҙ, әсәйҙәрегеҙ йортона ҡайтығыҙ. Һеҙ мәрхүмдәргә һәм миңә ҡарата игелекле булған кеүек, Раббы һеҙгә ҡарата ла мәрхәмәтле булһын.
9Раббы һәр берегеҙгә яңы ир йортонда рәхәтлек табырға насип итһен, – тине.

Ул хушлашып килендәрен үпте, ләкин улар ҡысҡырып илай-илай:

10– Беҙ һинең менән барабыҙ, һинең халҡың араһында йәшәйбеҙ, – тинеләр.

11Әммә Ноғоми:

– Юҡ, ҡыҙҙарым, барығыҙ, ҡайтығыҙ. Минең менән барып һеҙгә ни фәтүә? Уларға сығырбыҙ, тиер инегеҙ, мин башҡаса улдар таба алмайым.
12Бар, ҡайтығыҙ, ҡыҙҙарым, иргә барыр өсөн ҡартмын инде. Әгәр: «Бала табырға өмөтөм бар әле», – тип уйлаһам да, бөгөнгө төндө ир менән үткәреп, улдар тапһам да,
13уларҙың ҙурайғанын көтөп, тормошҡа сыҡмай йөрөрһөгөҙмө ни? Юҡ, ҡыҙҙарым, бергә күтәрешер өсөн минең яҙмышым үтә әсенешле: сөнки Раббының ҡулы миңә ҡаршы+.

14Килендәре тағы ла нығыраҡ илай башланы. Ғорпа ҡәйнәһе менән үбешеп хушлашты ла китеп барҙы. Ә Рут, ҡәйнәһенә һыйынып, уның янында ҡалды.

15Ноғоми уға:

– Күрәһеңме, килендәшең үҙ халҡына, үҙ илаһтарына ҡайтырға булды, бар, һин дә уның менән кит, – тине+.

16Ләкин Рут:

– Яңғыҙыңды ташлап ҡалдырырға өгөтләмә мине. Һин ҡайҙа барһаң, мин дә шунда барам, һин ҡайҙа төйәкләнһәң, мин дә шунда төйәкләнәм. Һинең халҡың – минең халҡым, һинең Аллаң минең Аллам булыр.
17Һин ҡайҙа үләһең, мин дә шунда үлермен, мин дә шунда ерләнермен. Әгәр ҙә беҙҙе тик үлем генә айырмаһа, мине Раббының ҡаты ҡәһәре һуҡһын! – тип яуап ҡайтарҙы+.

18Ноғоми Руттың үҙе менән барырға ныҡлы ҡарар иткәнен аңланы һәм башҡаса уны өгөтләмәне.
19Улар шулай бергәләшеп Бейт-Ләхәмгә юлланды, унда килеп еткәс, бөтә халыҡ уларға ҡарап хайран ҡалды, ҡатындар бер-береһенән: «Ысынлап та, Ноғомимы был?» – тип һорашты.
20Ноғоми уларға:

– Бүтәнсә мине Ноғоми тип йөрөтмәгеҙ, миңә Мара* тип әйтегеҙ, сөнки сикһеҙ ҡөҙрәт Эйәһе тормошомдо әсе итте!
21Илемдән тулы сыҡҡайным, Раббы мине буш ҡул ҡайтарҙы. Ниңә һеҙ миңә Ноғоми тип өндәшәһегеҙ? Раббы миңә ҡаршы булды, сикһеҙ ҡөҙрәт Эйәһе мине хәсрәткә һалды, – тине.

22Ноғоми моав килене Рут менән Моав иленән ана шулай ҡайтып төштө. Улар Бейт-Ләхәмгә килгән осорҙа арпа урағы башланғайны+.

Рут менән Боғаздың осрашыуы

21Ноғомиҙың ире Әлимәләхтең үҙе менән бер нәҫелдән Боғаз тигән туғаны булып, ул бай һәм хөрмәтле кеше ине+.

2Бер көндө Моав ҡыҙы Рут Ноғомиға:

– Рөхсәт итһәң, мин, баҫыуға сығып, берәй мәрхәмәтле кеше артынан башаҡ йыйып ҡайтыр инем, – тине.

– Бар, ҡыҙым, – тине Ноғоми.

3Шулай итеп, Рут баҫыуға китте, ураҡсылар артынан башаҡ йыя башланы. Баҡһаң, был баҫыу Әлимәләх нәҫеленән булған Боғаздыҡы булып сыҡты.
4Бына бер ваҡыт Бейт-Ләхәмдән Боғаз килеп, ураҡсыларҙы сәләмләне:

– Раббы һеҙҙең менән булһын!

Ураҡсылар уға:

– Раббы һиңә фатихаһын бирһен, – тип яуапланы+.

5Боғаз ураҡсыларға күҙ-ҡолаҡ булып йөрөгән хеҙмәтсеһенән:

– Анау йәш ҡатын кемдеке ул? – тип һораны.

6Хеҙмәтсе уға:

– Был Ноғоми менән Моав иленән килгән Моав ҡыҙы ул, – тине. –
7Минән: «Ураҡсыларҙан һуң көлтәләр араһында ҡойолоп ҡалған башаҡтарҙы йыйырға рөхсәт итһәгеҙ ине», – тип һорағайны. Иртә таңдан килеп, шунан бирле туҡтамай, сатырға ла инмәй тиерлек.

8– Ҡара әле, ҡыҙым, – тине Боғаз Рутҡа. – Башаҡ сүпләргә башҡалар баҫыуына йөрөмә, ошонан китмә, минең ураҡсы ҡатындар янында йөрө.
9Ураҡсылар ҡайһы баҫыуҙа ура, шулар артынан йөрө. Мин үҙемдең кешеләргә ныҡлап әйттем: һине йәберләмәҫтәр. Һыуһаһаң, һыуҙы хеҙмәтселәрем алып килгән һауыттан эс, – тине.

10Рут эйелеп йөҙтүбән ергә ҡапланды ла:

– Мин ни өсөн һинең күҙеңдә шулай мәрхәмәт ҡаҙандым? Сит ил кешеһе булыуыма ҡарамаҫтан, ниңә мине хәстәрләйһең? – тип һораны+.

11Боғаз уға:

– Ирең үлгәндән һуң ҡәйнәңде нисек баҡҡаныңды миңә һөйләнеләр, атай-әсәйеңде, тыуған илеңде ҡалдырып, бығаса үҙең белмәгән-күрмәгән халыҡ араһында йәшәргә килгәнһең.
12Ҡылған игелегең өсөн Раббы һиңә рәхмәтен бирһен! Исраил Аллаһы Раббының ҡанаты аҫтына һыйынырға тип килгән һине Раббы Үҙе бүләкләһен, – тине+.

13Рут:

– Миңә ҡарата рәхимлеһең, әфәндем. Һинең хеҙмәтсе ҡатындарың араһынан булмаһам да, мин ҡолоңдо тынысландырҙың, яғымлы һүҙҙәрең менән күңелемде йыуаттың, – тине+.

14Төшкө аш мәле еткәс, Боғаз уға:

– Кил, ултыр, ашап-эсеп ал, – тине. – Икмәгеңде шарап һеркәһенә манып аша.

Рут ураҡсылар менән йәнәш ултырҙы, Боғаз уға ҡурмас бирҙе. Ҡатын туйғансы ашаны, алдынан артып та ҡалды.
15Шунан һуң Рут ҡойолған башаҡтарҙы йыя китте. Боғаз иһә кешеләренә:

– Көлтә араһында ҡалған башаҡтарҙы ла сүпләһен: теймәгеҙ уға+.
16Көлтә бәйләгән саҡта, юрамал башаҡтарҙы төшөрөп ҡалдырығыҙ – йыйһын, уға һүҙ әйтмәгеҙ, – тине.

17Рут кискә тиклем башаҡ сүпләне. Йыйғанын һуғып алғас, бер эфа* тирәһе арпа сыҡты.
18Шунан ул арпаны алып ҡалаға ҡайтты һәм йыйған ашлығын ҡәйнәһенә күрһәтте. Төшкө аштан артып ҡалған ҡурмасты ла бирҙе.

19Ҡәйнәһе уға:

– Бөгөн ҡайҙа башаҡ йыйҙың? Ҡайҙа эшләнең? Һиңә яҡшылыҡ күрһәткән кешегә рәхмәт яуһын, – тине.

Рут ҡәйнәһенә ҡайҙа эшләгәнен һөйләне:

– Бөгөн мин баҫыуында башаҡ йыйған кешенең исеме Боғаз, – тине.

20– Уға Раббының рәхмәте төшһөн! – тине Ноғоми килененә. – Ул иҫәндәрҙе лә, үлгәндәрҙе лә мәрхәмәтенән ҡалдырмай.

Шунан:

– Боғаз беҙҙең яҡын туғандарыбыҙҙан, ғаиләбеҙҙе үҙенең ҡурсалауы аҫтына алырға бурыслы йолоусыбыҙ, – тине.

21Моав ҡыҙы Рут:

– Ул миңә хатта: «Ураҡ бөткәнсе минең хеҙмәтселәрем янында йөрө», – тип әйтте, – тине.

22Ноғоми килененә:

– Ҡыҙым, уның ураҡсылары янында йөрөүең яҡшы, юҡһа икенсе баҫыуҙа һине рәнйетеүҙәре бар, – тине.

23Рут, арпа һәм бойҙай урағы бөткәнсе Боғаздың ураҡсылары янында йөрөп, башаҡ сүпләне һәм ҡәйнәһе менән бергә йәшәне.

Боғаздың Рутты хәстәрләүе

31Бер көндө ҡәйнәһе Ноғоми Рутҡа:

– Ҡыҙым, һиңә йәшәр өсөн именерәк һәм яҡшыраҡ урын табырға теләйем.
2Теге ваҡыт һин уның ураҡсылары менән баҫыуында булған Боғаз, беҙҙең туғаныбыҙ, бөгөн кискеһен ырҙын табағында арпа елгәртәсәк.
3Һин йыуынып таҙарын, матур итеп кейен, еҫле май һөрт тә ырҙын табағына бар. Ләкин Боғаз ашап-эсеп алмайынса, күҙенә салынма.
4Уның ҡайҙа йоҡларға ятҡанын ҡарап тор ҙа, өҫ ябыуын һирпеп асып, уның аяҡ осона барып ят – артабан нимә эшләргә икәнен ул үҙе өйрәтер, – тине.

5– Бөтәһен дә һин әйткәнсә эшләрмен, – тине Рут.

6Ул, ырҙын табағына барып, бөтәһен дә ҡәйнәһе әйткәнсә эшләне.
7Боғаз ашап-эсеп алғандан һуң, кәйефләнеп, иген эҫкерте төбөнә йоҡларға ятты. Рут, йәшерен генә уның эргәһенә килеп, Боғаздың өҫ ябыуын һирпеп асты ла уның аяҡ осона ятты.
8Төн уртаһында ир һиҫкәнеп уянып китте лә аяҡ осонда бер ҡатындың ятҡанын абайланы.

9– Һин кем? – тип һораны ул.

– Мин ҡолоң Рут булам. Мине үҙ ҡанатың аҫтына алһаңсы. Һин беҙҙең ғаиләбеҙҙең йолоусыһы бит, – тине Рут+.

10– Һиңә, ҡыҙым, Раббының рәхмәте төшһөн. Был юлы һин элеккенән дә дөрөҫөрәк эшләнең – ярлымы, баймы, йәш егеттәр артынан йүгермәнең.
11Ҡурҡма, ҡыҙым, нимә һораһаң, шуның бөтәһен дә эшләрмен. Ҡалабыҙҙың бар халҡы белә: һин хөрмәткә лайыҡлы ҡатынһың+.
12Дөрөҫ әйтәһең, мин һеҙҙең ғаиләгеҙҙең йолоусыһымын, шуға ла ярҙам итергә тейешмен, ләкин һинең миңә ҡарағанда ла яҡыныраҡ туғаның бар.
13Бөгөн бында ҡуна ҡал да, иртәгә, әгәр ҙә ул үҙ бурысын үтәһә, яҡшы, әйҙә шулай итһен. Әгәр ҙә уның ярҙам иткеһе килмәһә, тере Раббы шаһит: һине мин үҙем алырмын. Йоҡла, таң атмай әле, – тине Боғаз.

14Рут таңға тиклем уның аяҡ осонда йоҡланы ла, кеше күргеләгәнсе, иртүк торҙо. Боғаз: «Ырҙын табағына ҡатын-ҡыҙ килгәнен бер кем дә белмәһен ине», – тип уйлап
15Рутҡа:

– Ҡана, шәлеңде бир. Йәйеп тотоп тор, – тине.

Рут шәлен тотоп торҙо, ә Боғаз унда алты үлсәм арпа һалып күтәртте лә, үҙе ҡалаға ҡайтып китте.

16Рут ҡәйнәһе янына ҡайтты. Ноғоми унан:

– Хәлдәр нисек, ҡыҙым? – тип һораны.

Рут Боғаздың уның өсөн нимәләр эшләгәнен ҡәйнәһенә һөйләп бирҙе.
17Шунан:

– Ул бына ошо алты үлсәм арпаны миңә: «Ҡәйнәң янына буш ҡул менән ҡайтма», тип бирҙе, – тине.

18Ҡәйнәһе:

– Ҡыҙым, сабыр ғына көт, оҙаҡламай эштең ни менән бөтөрөн белерһең. Сөнки ул әйткән һүҙен көнөндә тамамламайынса тыныслана торған кеше түгел, – тине.

Боғаздың Рутҡа өйләнеүе

41Боғаз иһә ҡала ҡапҡаһы төбөнә барып ултырҙы. Ҡараһа, бая әйткән яҡын туғаны килә ята. Боғаз уға:

– Бында килеп ултыр әле, – тип өндәште.

Тегеһе ултырҙы+.

2Боғаз ҡаланың аҡһаҡалдарынан ун кеше саҡырып килтерҙе лә уларға:

– Ошонда ултырығыҙ, – тине.

Улар ҙа ултырышты.

3Шунан Боғаз, туғанына ҡарап, һүҙ башланы:

– Моав иленән ҡайтҡан Ноғоми ҡәрҙәшебеҙ Әлимәләхтең ер бүлемен һата.
4Һиңә шуны хәбәр итергә булдым. Ошонда йыйылған кешеләр, ил аҡһаҡалдары алдында һин ошо баҫыуҙы һатып алырға ризаһыңмы? Алыр булһаң – ал, алмаҫ булһаң – әйт, мин беләйем. Туғанлыҡ хоҡуғы иң тәүҙә һиндә бит, мин – һинән һуң, – тине.

– Һатып алам, – тип яуапланы теге кеше+.

5– Ноғомиҙың баҫыуын алған осраҡта, һин уның киленен, Моавтан килгән тол ҡатын Рутты ла алырға тейеш булаһың, сөнки биләмә уның мәрхүм иренең ғаиләһендә ҡалырға тейеш, – тине Боғаз+.

6Боғаздың туғаны иһә былай тип яуап ҡайтарҙы:

– Ул баҫыу өсөн йолом түләп, үҙ мөлкәтемә зыян килтерер хәлем юҡ. Шулай булғас, һатып алыу хоҡуғы һиңә күсһен, мин йолом түләй алмайым, – тине.

7Элек Исраил ерендә йолом түләү, алмашыу һымаҡ эштәрҙә килешеүҙең тамамланғанын белдерер өсөн, ике яҡтың береһе аяҡ кейемен сисеп икенсеһенә биргән, һәм исраилдар килешеүҙе шулай раҫлаған+.

8Шунда теге туған кеше Боғазға:

– Һин үҙең һатып ал, – тине лә аяҡ кейемен сисеп бирҙе.

9Боғаз аҡһаҡалдарға һәм йыйылған халыҡҡа:

– Һеҙ хәҙер барығыҙ ҙа Әлимәләхтең һәм Килйон менән Махлондың өлөшөн Ноғомиҙан һатып алыуыма шаһитһығыҙ.
10Шулай уҡ мин Махлондың тол ҡатынын, Моав ҡыҙы Рутты ла, үҙемә ҡатынлыҡҡа алам, сөнки мәрхүмдең вариҫтары уның биләмәһен мираҫ итеп алырға, туғандарының нәҫеле менән бергә уның да нәҫеле дауам итергә, уның да исеме тыуған ерендә ошо ҡапҡа төбөндә яңғырарға тейеш. Бөгөн һеҙ быға шаһитһығыҙ! – тине+.

11Ҡапҡа янында торған кешеләр һәм аҡһаҡалдар быны раҫланы:

– Беҙ шаһитбыҙ! Раббы һинең өйөңә ингән ҡатынды Исраил йортон ҡорған Рәхилә менән Лиә һымаҡ итһен! Әфраҫала ҡеүәтле бул, Бейт-Ләхәмдә исемең дан ҡаҙанһын!+
12Раббы һинең йортоңдо ошо йәш ҡатындан бирәсәк тоҡом аша Тамар Йәһүҙәгә табып биргән Пәрәстең йорто һымаҡ итһен! – тип теләк теләнеләр+.




Дауыттың нәҫеле

13Шулай итеп, Боғаз Рутҡа өйләнде. Улар ҡушылғандан һуң, Раббының рәхмәте менән Рут ауырға ҡалды һәм малай тапты+.

14Ҡатындар Ноғомиға:

– Һине нәҫелдән яҙҙырмаған Раббы мөбәрәк булһын! Был баланың исеме Исраилда дан ҡаҙанһын! – тинеләр. –
15Ул тормошоңдо яңыртыр, ҡартлығыңда үҙеңә терәк булыр! Уны бит һиңә ете улдан да артыҡ булған, һине яратҡан киленең табып бирҙе!+

16Ноғоми сабыйҙы алып күкрәгенә ҡыҫты һәм ҡулынан төшөрмәй ҡараны.

17Күрше ҡатындар балаға исем ҡушып:

– Ноғомиҙың улы тыуҙы, – тинеләр. Уны Ғовед тип атанылар. Ғовед – Ишайҙың, Ишай – Дауыттың атаһы.




Дауыт батшаның шәжәрәһе

18•Бына Пәрәс нәҫеленең шәжәрәһе: Пәрәстән – Хесрон,+
19Хесрондан – Рам, Рамдан – Ғамминадав,
20Ғамминадавтан – Нахшон, Нахшондан – Салма,+
21Салманан – Боғаз, Боғаздан – Ғовед,
22Ғоведтан Ишай тыуҙы, ә Ишайҙың улы иһә – Дауыт.







* 1:20 Ноғоми; Мара – Ноғоми – йәһүд телендә «яғымлы», Мара «әсе» тигән мәғәнәлә.

* 2:17 Эфа – ашлыҡ, ярма, он үлсәү берәмеге, яҡынса 22 л.




+ 1:1 Хак 2:16

+ 1:13 Әйп 19:21

+ 1:15 Иҫп 21:29

+ 1:17 2 Бат 15:21, 1 Бат 3:17, 1 Бат 25:22, 2 Бат 19:13, 3 Бат 2:23

+ 1:22 2 Бат 21:9

+ 2:1 Лев 19:9, Ҡнн 24:19

+ 2:4 Зәб 128:8

+ 2:10 1 Бат 25:23

+ 2:12 Зәб 16:8, 1 Бат 24:20

+ 2:13 1 Бат 1:18

+ 2:15 Лев 19:10, Лев 23:22, Ҡнн 24:19

+ 3:9 Зөл 16:8

+ 3:11 Хик 31:10

+ 4:1 2 Бат 15:2, 2 Бат 18:4, 2 Бат 19:8

+ 4:4 Лев 25:25, Иҫп 27:11, Йер 35:4

+ 4:5 Ҡнн 25:5

+ 4:7 Ҡнн 25:9

+ 4:10 Ҡнн 25:6

+ 4:11 Баш 29:31, Рут 1:2

+ 4:12 Баш 38:27-29, 1 Йыл 2:4-12

+ 4:13 Баш 29:31

+ 4:15 1 Бат 1:8

• 4:18 1 Йыл 2:4-15, Маҫ 1:3-6

+ 4:18 Баш 38:29

+ 4:20 Иҫп 1:7

Мусаның вафаты

341Муса Моав тигеҙлегенән Нево тауына, Йерихо ҡаршыһындағы Писга түбәһенә күтәрелде. Раббы уға бөтә ерҙәрҙе күрһәтте: Данға тиклем һуҙылған Ғилғәдте,
2-3Нафтали ерен, Әфраим менән Менашшеның ерҙәрен, Йәһүҙәнең көнбайыш диңгеҙгә тиклем һуҙылған бөтә биләмәләрен, Негевты, хөрмәләр ҡалаһы Йерихонан Соғарға тиклем һуҙылған тигеҙлекте күрһәтте+.
4Шунан Раббы Мусаға:

– Ибраһимға, Исхаҡҡа, Яҡупҡа «һинең тоҡомоңа бирәсәкмен», тип ант итеп әйткән ер ошо. Уны үҙ күҙҙәрең менән күрергә мөмкинлек бирҙем, ләкин унда инмәйәсәкһең, – тине+.

5Раббының һүҙе буйынса, Раббы ҡоло Муса шунда, Моав ерендә, вафат булды.
6Раббы уны Моав ерендәге Бейт-Пеғор ҡалаһы эргәһендәге үҙәндә ерләне. Бөгөнгө көнгә тиклем бер кем дә уның ҡәберенең ҡайҙа икәнен белмәй+.
7Вафат булғанда Мусаға йөҙ егерме йәш ине, әммә уның күҙҙәренең нуры ҡайтманы, тәненең көсө кәмемәне+.
8Исраил халҡы Моав тигеҙлегендә Муса өсөн утыҙ көн йәш түкте.

Бына Муса өсөн матәм көндәре лә үтеп китте+.

9Муса фатиха биреп, ҡулын Нун улы Йушағҡа ҡуйғанда, Йушағ төплө аҡыл менән һуғарылып, рухы нығынғайны. Исраил халҡы уға буйһондо һәм Раббы Мусаға биргән бойороҡтарҙы үтәй барҙы+.

10Исраилда Муса кеүек, Раббы йөҙгә-йөҙ танып-белгән пәйғәмбәр башҡаса булманы+.
11Раббы уны Мысыр иленең батшаһы фирғәүенгә, уның ҡолдарына, иленә хикмәттәр һәм мөғжизәләр эшләргә ебәргәйне.
12Башҡа бер пәйғәмбәр ҙә, бер ҡасан да Исраил халҡының күҙ алдында Муса кеүек шундай бөйөк һәм дәһшәтле ғәмәлдәр ҡылманы.







* 3:11 Терһәк – 45 см. (Ғоғтың һикеһе – 4,05х1,8 м.)

* 10:16 Йөрәкте сөннәтләү – Алла ҡанунына буйһоноуҙы, үҙеңде Аллаға бағышлауҙы аңлата.

* 11:24 Көнбайыш диңгеҙ – хәҙерге Урта диңгеҙ.

* 32:8 Исраил улдары – традицион йәһүд тексында – «Исраил улдары», боронғо грек телендәге тәржемәлә һәм Үле диңгеҙ буйында табылған ҡайһы бер яҙмаларҙа – «Алланың фәрештәләре», «Алла улдары».

* 32:15 Йешурун – йәһүд телендә «намыҫлы» тигән мәғәнәлә; бында Исраилдың шиғри ҡушаматы булараҡ ҡулланыла.

(Алеф)


1181Бәхетле пак юлдан йөрөгәндәр,

Раббының ҡануны менән йәшәгәндәр*+.

2Бәхетле Уның күрһәтмәләрен тотҡандар,

Бар булмышы менән Уны эҙләгәндәр!

3Улар яман ғәмәл ҡылмаҫ,

Раббы юлдарынан йөрөр+.

4Һин өгөт-нәсихәт бирҙең,

Уларға тоғро булырға бойорҙоң.

5Ҡағиҙәләреңә тоғро ҡалыр өсөн

Тотҡан юлымда тәүәккәл булһам ине!

6Бөтә бойороҡтарыңдан күҙемде алмаҫ,

Шул ваҡытта һис оятҡа ҡалмаҫ инем+.

7Ғәҙел ҡарарҙарыңды өйрәнеп,

Саф күңелдән Һиңә рәхмәттәр уҡырмын.

8Һинең ҡағиҙәләреңде тотам,

Мине һис ҡасан ташлама, Раббым!+





(Бейт)




9Нисек юлын пак килеш һаҡлар йәш кеше?

Бары Һинең һүҙҙәреңде тотоп ҡына+.

10Бөтөн булмышым менән Һине эҙләйем,

Бойороҡтарыңдан тайпылырға юл ҡуйма!+

11Һинең алдыңда гонаһлы булмаҫ өсөн,

Һүҙҙәреңде йөрәгемдә һаҡлайым+.

12Йә Раббы, Һин мөбәрәкһең!

Миңә ҡағиҙәләреңде өйрәт+.

13Ауыҙыңдан сыҡҡан һәр ҡарарҙы

Телем минең һөйләп торор+.

14Күрһәтмәләрең буйынса йәшәгәнемә һөйөнәм,

Хазина тапҡандай булам+.

15Нәсихәттәрең тураһында уйланам,

Юлдарыңдан күҙемде алмайым+.

16Ҡағиҙәләрең менән йыуанам,

Әйткән һүҙҙәреңде онотмайым.





(Гимел)




17Мин ҡолоңа яҡшылыҡ ҡыл да йәшәйем,

Әйткәндәреңә тоғро ҡалайым.

18Күҙҙәремде ас, ҡануныңдың

Мөғжизәләрен күрәйем.

19Был донъяла мин мосафир ғына,

Бойороҡтарыңды беләйемсе+.

20Хаҡ хөкөмдәреңде көҫәп,

Йәнем талсыға һәр ваҡыт+.

21Бойороҡтарыңдан тайпылған

Ләғнәтле тәкәбберҙәрҙе ауыҙлыҡланың+.

22Хурлыҡ һәм кәмһетеүҙәрҙе өҫтөмдән ал,

Сөнки күрһәтмәләреңде ғәмәлгә ашырам.

23Түрәләр йыйылып миңә мәкер ҡора,

Ә мин, ҡолоң, ҡағиҙәләрең хаҡында уйланам+.

24Өгөттәрең – минең һөйөнөсөм,

Улар минең кәңәшселәрем.





(Далеҫ)




25Хәлһеҙләнеп тупраҡҡа йығылдым,

Вәғәҙәңә күрә ҡабаттан йәшәү бирһәңсе!

26Үткән юлдарымды һөйләнем, яуап ҡайтарҙың;

Миңә ҡағиҙәләреңде өйрәт!

27Нәсихәттәреңдең асылына төшөндөр,

Мөғжизәләрең хаҡында уйланайым.

28Хәсрәттән өҙөлә эс-бауырым,

Вәғәҙәңә күрә, мине нығыт!+

29Ялған юлдан мине йыраҡлаштыр,

Илтифат менән миңә ҡануныңды өйрәт.

30Мин хәҡиҡәт юлын һайлап алдым,

Ҡарар-хөкөмдәрең – йөрәгемдә.

31Һинең күрһәтмәләреңә күңел бирҙем,

Йә Раббы, оятҡа ҡалырға юл ҡуйма!

32Һин бойорған юлдан йүгерәмен,

Йөрәгемә төшөнөү бирәһең.





(Һе)




33Ҡағиҙәләрең ҡушҡан юлдан йөрөргә өйрәт, Раббы,

Уларҙы мин һәр ваҡыт тотормон.

34Аҡыл бир миңә, ҡануныңды үтәрмен,

Ысын күңелдән уны ғәмәлгә ашырырмын+.

35Бойороҡтарың һуҡмағынан етәклә мине,

Мин унан ләззәт табамын.

36Йөрәгем хәрәм малға әүрәмәһен,

Уны күрһәтмәләреңә табан йүнәлт+.

37Күҙҙәремде ығы-зығыларҙан биҙҙер,

Мине Үҙ юлыңда йәшәт.

38Үҙеңдән ҡурҡҡандарға биргән һүҙеңде

Мин ҡолоң өсөн бойомға ашыр.

39Үҙем ҡурҡҡан хурлыҡтан алыҫ тот мине,

Ҡарар-хөкөмдәрең игелекле Һинең.

40Мин өгөт-нәсихәттәреңә сарсайым,

Хаҡлығың солғанышында йәшәт!





(Уау)




41Йә Раббы, мөхәббәтеңде күрһәт,

Әйткәнеңә күрә ҡотҡар мине!

42Шул саҡ мине хурлағанға

Лайыҡлы яуап табырмын,

Сөнки Һинең Һүҙеңә инанам+.

43Хәҡиҡәт һүҙҙәрен ауыҙымдан тартып алма,

Ҡарар-хөкөмдәреңә өмөт бағлайым.

44Мин Һинең ҡануныңа һәр ваҡыт,

Мәңге-мәңге тоғролоҡ һаҡлармын.

45Иркенләп баҫып йөрөйөм,

Сөнки өгөт-нәсихәттәреңде үтәргә тырышам.

46Күрһәтмәләрең хаҡында батшаларға һөйләрмен,

Һис тә оялып тормаҫмын+.

47Бойороҡтарың минең өсөн шатлыҡ,

Мин бит улар менән зауыҡланам+.

48Мин яратҡан бойороҡтарыңа табан ҡул һуҙам,

Һинең ҡағиҙәләрең тураһында уйланам.





(Зайн)




49Иҫеңдә тот мин ҡолоңа әйткән вәғәҙәңде,

Уның менән миңә өмөт бирҙең.

50Ғазап сиккәндә ул йыуанысым минең,

Һинең һүҙең миңә йәшәү бирә.

51Хаяһыҙҙар мине бик хурланы,

Әммә Һинең ҡануныңдан тайпылманым+.

52Боронғонан килгән ҡарар-хөкөмдәреңде, йә Раббы,

Хәтерләйем, уларҙан йыуаныс табам.

53Ҡануныңды ташлаған яуыздарҙы күрһәм,

Мине ярһыу биләп ала+.

54Мин килмешәк булып ғүмер һөргән ерҙә

Ҡағиҙәләрең минең өсөн йыр кеүек+.

55Төндәрен исемеңде ҡабатлайым, йә Раббы,

Һинең ҡануныңа тоғро ҡалам.

56Был минең ғәҙәтемә әйләнде,

Ҡағиҙә-ҡанундарыңды ғәмәл ҡылам.





(Хеҫ)




57Йә Раббы, Һин – минең насибым,

Һүҙеңдән сыҡмаҫҡа вәғәҙә бирәм+.

58Һиңә бар булмышым менән доға ҡылам,

Вәғәҙәңә күрә ҡыҙған мине.

59Тотҡан юлым хаҡында уйландым,

Аҙымымды күрһәтмәләреңә күрә баҫам.

60Бойороҡтарыңды үтәргә ашығамын,

Оҙон-оҙаҡҡа һуҙманым.

61Залимдар мине арҡан менән сорнаны,

Әммә Һинең ҡануныңды онотмайым+.

62Һинең ғәҙел хөкөмдәрең өсөн

Төн уртаһында тороп та шөкөр ҡылам+.

63Һинән ҡурҡҡандар, хөрмәт иткәндәр,

Нәсихәттәреңә тоғролар менән мин дуҫмын.

64Ер йөҙө тоғро мөхәббәтең менән тулы, йә Раббы,

Ҡағиҙәләреңде өйрәт миңә!+





(Теҫ)




65Йә Раббы, биргән вәғәҙәңә тоғро ҡалып,

Мин ҡолоңа күп яҡшылыҡ ҡылдың.

66Миңә зиһен һәм белем бир, Раббы,

Һинең бойороҡтарыңа ышанам.

67Ғазапҡа тарығаныма тиклем аҙашҡанмын,

Ә хәҙер Һинең һүҙеңде ныҡ тотам.

68Һин миһырбанлы, ғәмәлең игелекле,

Мине ҡағиҙәләреңә өйрәт+.

69Тәкәбберҙәр миңә яла яға,

Әммә мин бөтөн булмышым менән

Ҡағиҙә-ҡанундарыңды бойомға ашырам+.

70Уларҙың йөрәктәрен май бөргән,

Ә мин иһә ҡануныңдан зауыҡ алам+.

71Ғазап сигеүем тик яҡшыға булды,

Һинең ҡағиҙәләреңде өйрәндем+.

72Ауыҙыңдан сыҡҡан ҡанун минең өсөн

Меңәрләгән алтын-көмөштән ҡиммәтерәк+.





(Йод)




73Һинең ҡулдарың яратҡан мине, бар ҡылған,

Инде бойороҡтарыңды өйрәнергә зирәклек бир+.

74Һинән ҡурҡҡандар мине күреп ҡыуанһын,

Сөнки мин Һинең һүҙеңә өмөт бағлайым+.

75Беләм, Раббы, хөкөмдәрең ғәҙел,

Миңә яза биргәнеңдә Һин хаҡ инең.

76Мин ҡолоңа биргән вәғәҙәңә күрә,

Тоғро мөхәббәтең йыуанысым булһын.

77Миңә шәфҡәтле бул һәм йәшәйем,

Ҡануның Һинең – ләззәтем сығанағы.

78Мине сәбәпһеҙ рәнйеткән өсөн

Хаяһыҙҙар оятҡа ҡалһындар,

Ә минең уйымда Һинең өгөт-нәсихәтең булыр.

79Эргәмә Һинән ҡурҡҡандар,

Күрһәтмәләреңде белгәндәр йыйылһын.

80Мәсхәрәгә тороп ҡалмаҫ өсөн,

Йөрәгем ҡағиҙәләреңә күрә камил булһын+.





(Каф)




81Ҡотҡарыуыңды көҫәп эсем өҙөлә,

Әйткән һүҙеңә өмөт бағлайым.

82Вәғәҙәңде көтә-көтә күҙ нурҙарым бөтә,

Ҡасан мине тынысландырырһың+?

83Төтөндә ҡарайып, кибеп бөткән турһыҡ һымаҡ булдым,

Шул хәлдә лә ҡағиҙәләреңде онотманым.

84Мин ҡолоңа әле оҙаҡ көтөргәме?

Йәберләүселәремде ҡасан хөкөм итерһең+?

85Тәкәбберҙәр миңә соҡор ҡаҙынылар,

Улар Һинең ҡануныңа буйһонмайҙар+.

86Һинең бөтә бойороҡтарың – ышаныслы,

Мине нахаҡҡа эҙәрләйҙәр, ярҙам ит!

87Саҡ ҡалдылар мине ер йөҙөнән юҡ итмәйсә;

Әммә нәсихәттәреңде ташламаным.

88Тоғро мөхәббәтеңә күрә йәшәү бир миңә,

Ауыҙыңдан сыҡҡан күрһәтмәләреңә тоғро ҡалайым.





(Ламед)




89Йә Раббы, Һинең һүҙең мәңгелек,

Ул күктәрҙә һис ҡаҡшауһыҙ тора+.

90Тоғролоғоң быуындан-быуынға дауам итә;

Ерҙе Һин урынлаштырҙың һәм ул ныҡ тора+.

91Һинең ҡарарҙарыңа буйһонғанға күрә,

Бар нәмә хәҙергә тиклем тора, Һиңә хеҙмәт итә+.

92Әгәр ҡануның миңә ләззәт булмаһа,

Күптән инде хәсрәтемдән үлер инем.

93Ҡағиҙә-ҡанундарыңды бер ваҡытта ла онотмам,

Сөнки улар менән мине йәшәтәһең.

94Мин – Һинеке, мине ҡотҡарһана,

Өгөт-нәсихәттәреңә ынтыламын.

95Залимдар мине һәләк итер өсөн һағалай,

Мин иһә күрһәтмәләрең хаҡында фекер йөрөтәм.

96Күрҙем: һәр камиллыҡтың сиге бар,

Тик ҡануның ғына икһеҙ-сикһеҙ.





(Мем)




97Нисек яратам мин ҡануныңды!

Көн оҙоно уның хаҡында уйлайым.

98Бойороҡтарың дошмандарымдан аҡыллы итә,

Улар мәңге минең менән+.

99Күрһәтмәләрең хаҡында фекер йөрөткәнгә,

Барса остаздарымдан зирәгерәк булдым.

100Аҡһаҡалдарҙан зиһенлерәкмен,

Сөнки Һинең нәсихәттәреңә таянам+.

101Һинең һүҙҙәреңә тоғро ҡалам,

Яман юлға аяғымды баҫмам+.

102Хөкөмдәреңдән айырылмам,

Сөнки мине Һин Үҙең өйрәттең.

103Ауыҙымда һүҙҙәреңдең тәме,

Улар минең өсөн балдан татлы!+

104Нәсихәттәреңдән аҡыл йыям,

Шуға ла һәр төрлө ялған юлды күрә алмайым.





(Нун)




105Һинең һүҙең аҙымдарым өсөн сыраҡ,

Юлыма нур сәскән яҡтылыҡ+.

106Ғәҙел хөкөмдәреңде һаҡларға ант иттем,

Биргән һүҙемдә торормон+.

107Эй Раббым, мин күп ғазаптар сиктем,

Вәғәҙәңә күрә йәнемде һаҡла.

108Эй Раббым, ауыҙымдан сыҡҡан һүҙҙәремде

Ихлас ҡорбандар һымаҡ ҡабул ит,

Миңә хөкөм-ҡарарҙарыңды өйрәт.

109Тормошом гел хәүеф аҫтында булһа ла,

Һинең ҡануныңды онотмайым.

110Залимдар миңә тоҙаҡ ҡорҙолар,

Әммә нәсихәттәреңдән тайпылманым+.

111Күрһәтмәләреңде мәңгелек мираҫҡа алдым,

Улар йөрәгемдең һөйөнөсө+.

112Ғүмеремдең һуңғы көндәренә саҡлы

Ҡағиҙәләрең буйынса йәшәргә тип,

Бар күңелемдән ынтылам.





(Самех)




113Ике йөҙлө әҙәмдәрҙе күрә алмайым,

Ә Һинең ҡануныңды яратам.

114Һин – һыйыныр ышығым, ҡалҡаным,

Һинең һүҙҙәреңә өмөт тотам+.

115Йыраҡ тороғоҙ минән, яуыздар,

Алламдың бойороҡтарын ғәмәлгә ашырам+.

116Вәғәҙәңә күрә миңә терәк бул – йәшәрмен,

Өмөтөм бушҡа сыҡмаһын, оятҡа ҡалдырма!

117Таяныс бул миңә, ҡотолайым,

Ҡағиҙәләреңде һәр ваҡыт күҙ уңында тотормон.

118Ҡағиҙәләреңдән тайпылғандарҙы Үҙеңдән ситкә тибәһең,

Уларҙың мәкер-хәйләһе тик бушҡа ғына.

119Донъялағы яуыздарҙы сүп-сарҙай һепереп түгәһең,

Шуға ла нәсихәттәреңде яратам.

120Бөтөн тәнем ҡалтырана дәһшәтеңдән,

Ныҡ ҡурҡам хөкөмдәреңдән+.



(Ғайн)




121Мин ғәҙел һәм тоғро эштәр ҡылдым,

Ташлама иҙеүселәр ҡулына!

122Ҡолоңдоң именлеген тәьмин ит, Раббы,

Хаяһыҙ бәндәләр яфалай алмаһын+.

123Күҙҙәремдең нуры һүнер инде

Ҡотҡарыуыңды, хаҡ һүҙеңдең ғәмәлгә ашыуын көтөп+.

124Тоғро мөхәббәтеңә күрә эш ит ҡолоң менән,

Ҡағиҙәләреңде миңә өйрәт.

125Мин һинең ҡолоңмон, бирсе зиһен,

Нәсихәттәреңде аңлар өсөн.

126Эй Раббы, сара күрер ваҡыт етте,

Һинең ҡануныңды боҙҙолар.

127Ә мин Һинең бойороҡтарыңды

Алтындан, саф алтындан нығыраҡ яратам+.

128Һинең нәсихәттәреңә күрә тура барам,

Һәр бер ялған юлға нәфрәтләнәм.





(Пе)




129Һинең күрһәтмәләрең ғәжәйеп,

Шуға күрә уларға буйһонам.

130Һүҙҙәрең асылыуҙан нурҙар тарала,

Бер ҡатлыларҙы аҡылландыра+.

131Ауыҙымды асып ауыр һулыш алам,

Сөнки әмерҙәреңә сарсаным+.

132Миңә борол да мәрхәмәтеңде ҡыл,

Һин бит исемеңде яратҡандарға гел шәфҡәтлеһең.

133Биргән вәғәҙәңә күрә аҙымымды нығыт,

Һис бер гонаһ миңә хужа була алмаһын.

134Кешенең иҙеүенән йолоп ал мине,

Һинең нәсихәттәреңде тотайым.

135Йөҙөң мин ҡолоңа нурын сәсһен,

Ҡағиҙәләреңде өйрәт миңә+.

136Күҙҙәремдән йылғалай йәш аға,

Сөнки кешеләр буйһонмай ҡануныңа+.





(Саде)




137Эй Раббым, Һин – хаҡлыҡ эйәһе,

Хөкөмдәрең ғәҙел Һинең.

138Тәғәйенләгән күрһәтмәләрең дөрөҫ,

Улар тулыһынса ышаныслы.

139Дошмандарым һүҙҙәреңде онотҡанға

Асыуым яндырып-өтөп бара.

140Утҡа һалып сафландырғандай пак һүҙең,

Мин ҡолоң уларҙы бик яратам+.

141Түбәнһетелһәм дә, хурланһам да,

Нәсихәттәреңде онотмайым.

142Ғәҙеллегең мәңгегә хаҡ,

Ҡануның Һинең – хәҡиҡәт+.

143Бәлә-ҡазаға тарыған саҡта,

Бойороҡтарыңдан мин ләззәт табам.

144Күрһәтмәләреңдең хаҡлығы мәңгелек,

Зирәклек бир миңә һәм йәшәрмен.





(Ҡоф)




145Бар булмышым менән ялбарам, яуапла, Раббы!

Ҡағиҙәләреңә буйһонормон.

146Һине саҡырамын, ҡотҡар мине,

Нәсихәттәреңә тоғро ҡалайым.

147Таң һыҙылғандан алда торам да

Ярҙам ялбарып Һине саҡырам,

Сөнки биргән һүҙеңә өмөт бағлайым+.

148Әйткәнеңде тәрән аңлайым тип,

Таңғаса күҙемде йоҡо алмай.

149Тоғро мөхәббәтең хаҡына ауазыма ҡолаҡ һал,

Йә Раббым, ғәҙеллегең менән йәнемде һаҡла!

150Мәкер ҡороусылар миңә яҡынлашты,

Улар Һинең ҡануныңдан алыҫ тора.

151Һин иһә, йә Раббы, янымдаһың,

Бөтә бойороҡтарың – хәҡиҡәт+.

152Күптән белдем күрһәтмәләреңдән,

Уларҙы мәңгелеккә биргәнһең.





(Реш)




153Ғазап сиккәнемде күр, мине ҡотҡар,

Мин бит Һинең ҡануныңды онотмайым.

154Дәғүәмдә мине яҡла, ҡотҡарып ал,

Вәғәҙәңә күрә, йәнемде һаҡла+.

155Яуыздар ҡотолоуҙан йыраҡ тора,

Сөнки улар ҡағиҙәләреңә эйәрмәйҙәр.

156Рәхим-шәфҡәтең киң, йә Раббым,

Ғәҙеллегең менән йәнемде һаҡла!+

157Мине эҙәрләүсе дошмандар күп,

Әммә мин нәсихәттәреңдән тайпылмайым+.

158Мөртәттәргә ерәнеп ҡарайым,

Улар Һинең һүҙҙәреңде тотмай+.

159Ҡараһаңсы, ни тиклем яратам нәсихәттәреңде,

Тоғро мөхәббәтең хаҡына һаҡла йәнемде.

160Һинең һүҙең – хәҡиҡәттең үҙе,

Һәр бер ғәҙел хөкөмөң мәңгелек+.





(Син менән Шин)




161Түрә-хакимдар мине бер ғәйепһеҙгә эҙәрләй,

Әммә йөрәгем Һинең һүҙеңдән генә ҡалтырай+.

162Оло хазина тапҡан кешеләй,

Һинең һүҙеңә ҡыуанам+.

163Нәфрәтләнәм, ерәнәм ялғандан,

Һинең ҡануныңды иһә яратам.

164Һине ғәҙел хөкөм-ҡарарҙарың өсөн

Көнөнә етешәр мәртәбә данлайым.

165Ҡануныңды яратҡандар бөйөк именлеккә эйә булыр,

Һис бер нәмә уларға ҡаршылыҡ булмаҫ.

166Раббы, ҡотҡарыуыңа өмөт бағлайым,

Бойороҡтарыңды бойомға ашырам+.

167Нәсихәттәреңде күңел түремдә һаҡлайым,

Уларҙы мин ифрат яратам.

168Нәсихәт һәм күрһәтмәләреңде тотам,

Йөрөр юлдарым Һинең күҙең алдыңда+.





(Тау)




169Ялбарыуым хозурыңа етһен, Раббы,

Биргән вәғәҙәңә күрә аҡыл бир миңә!

170Ялбарыуҙарым һиңә олғашһын,

Биргән вәғәҙәң хаҡына ҡотҡар!

171Ауыҙымдан Һиңә маҡтауым түгелһен,

Һин бит миңә ҡағиҙәләреңде өйрәтәһең.

172Телем Һинең һүҙҙәреңде һөйләр,

Сөнки бөтә бойороҡтарың ғәҙел.

173Ҡулың ярҙамға әҙер булһын,

Мин нәсихәттәрең буйынса йәшәүҙе һайланым.

174Ҡотҡарыуыңа сарсаным, Раббым,

Ҡануныңдан Һинең ләззәт табам.

175Ғүмер бир миңә, Һиңә маҡтау яуҙырайым,

Ҡарар-хөкөмдәрең миңә ярҙам бирһен.

176Юғалған һарыҡтай аҙаштым,

Мине, Үҙеңдең ҡолоңдо, эҙләп тап,

Сөнки бойороҡтарыңды мин онотманым+.

1191Ҡорамға артылыусылар йыры.




Хәсрәтле сағымда Раббыға ялбарҙым,

Ул миңә яуап ҡайтарҙы.

2Раббы, ҡотҡар йәнемде ялған телдәрҙән,

Алдаҡсының ауыҙынан!+






3Эй мәкерле тел, һиңә нимә бирелер,

Уның өҫтөнә нимә өҫтәлер?

4Яугирҙең осло уҡтары!

Артыш ағасының утлы ҡуҙы!+






5Хәлем ауыр, Мәшәхтә килмешәкмен;

Төйәгем – Ҡыдар сатырҙарында+.

6Артыҡ оҙаҡ торҙом

Тыныслыҡты күрә алмағандар араһында.

7Мин тыныслыҡ яғындамын,

Әммә һөйләйем тип ауыҙ асһам,

Улар һуғыш хаҡында һүҙ башлай.

1201Ҡорамға артылыусылар йыры.




Күҙҙәремде тауҙарға төбәйем,

Ҡайҙан килер икән миңә ярҙам+?

2Миңә ярҙам киләсәк Раббынан,

Күк менән ерҙе Бар ҡылыусынан+.






3Ул аяҡтарыңа абынырға бирмәҫ,

Һине ҡурсалаусы һәр саҡ уяу+.

4Баҡ, Исраилды һаҡлаусы

Ойоп та китмәҫ, йоҡламаҫ.






5Һинең һаҡлаусың – Раббы,

Ул уң яғыңда, һинең ышығың+.

6Көндөҙ ҡояштың һиңә зыяны теймәҫ,

Төндә ай ҙа һиңә зарар итмәҫ.






7Раббы һине яманлыҡтан һаҡлар,

Йәнеңде һәр саҡ ҡурсалар.

8Ингәнеңде лә, сыҡҡаныңды ла

Хәҙер ҙә, мәңге лә һаҡлап торор+.

1211Ҡорамға артылыусылар йыры. Дауыттың йыры.




«Раббының йортона барайыҡ», – тип

Әйткәндәренә бик ҡыуандым мин+.

2Аяҡтарыбыҙ ҡапҡаларың төбөндә, Йәрүсәлим!

3Бер бөтөн итеп төҙөлгән ҡала Йәрүсәлим!

4Ырыуҙар унда артылыр, Раббы ырыуҙары,

Исраилға бирелгән ҡанун буйынса

Раббы исеменә шөкөр итер өсөн+.

5Хөкөм өсөн бында тәхеттәр ҡоролған,

Дауыт йортоноң тәхеттәре+.






6Именлек һорағыҙ Йәрүсәлим өсөн:

«Һине һөйгәндәргә уңыш юлдаш булһын!+

7Диуарҙарың эсендә тыныслыҡ,

Ҡәлғәләреңдә именлек булһын!»

8Туғандарым, дуҫтарым хаҡына

Әйтермен: «Тыныслыҡ булһын һиндә!»

9Аллабыҙ Раббы йорто хаҡына

Яҡшылыҡ теләйем һиңә+.

1221Ҡорамға артылыусылар йыры.




Күҙҙәремде мин төбәйем Һиңә,

Эй күктәрҙе төйәк иткән!+

2Хужаһының ҡулына ҡараған ҡол,

Хужабикәһенең ҡулына баҡҡан ҡол ҡатын һымаҡ

Беҙҙең күҙҙәр ҙә Аллабыҙ Раббыға текәлгән,

Уның беҙгә мәрхәмәтен көтөп ҡала.






3Мәрхәмәт ҡыл, Раббы, ҡыҙған беҙҙе,

Сөнки түбәнһетелеүҙән ғарыҡ булдыҡ+.

4Үҙҙәренән ҡәнәғәттәрҙең хурлауҙары туйҙырҙы,

Тәкәбберҙәрҙең кәмһетеүҙәре үҙәккә үтте+.

1231Ҡорамға артылыусылар йыры. Дауыттың йыры.




Инде былай тиһен Исраил:

Әгәр ҙә Раббы беҙҙең янда булмаһа,+

2Әгәр ҙә Раббы беҙҙең менән булмаһа,

Кешеләр беҙгә баш күтәргән саҡта

3Беҙҙе тереләй йоторҙар ине,

Беҙгә ҡаршы асыуҙары тоҡанғанда+.

4Һыуҙар беҙҙе йыуып ташлар ине,

Ташҡын беҙҙе баҫып китер ине,+

5Шашҡан һыуҙар башыбыҙҙан ашыр ине.






6Раббы мөбәрәк булһын –

Йыртҡыс тештәргә беҙҙе табыш итеп бирмәне!

7Йәнебеҙ беҙҙе аулаусыларҙың тоҙағынан

Ҡоштай ысҡынды,

Ау өҙөлдө лә ҡотолоп сыҡтыҡ+.

8Беҙҙең өсөн ярҙам килә

Күк менән ерҙе яратҡан Раббынан+.

1241Ҡорамға артылыусылар йыры.




Раббыға өмөтөн бағлағандар

Тетрәмәҫ, мәңге торор Сион тауына оҡшар+.

2Тауҙар Йәрүсәлимде нисек уратһа,

Хәҙер ҙә, мәңге лә

Раббы ла халҡын шулай ҡурсалар.






3Залимдың хакимлыҡ таяғы

Тоғроларҙың биләмәһендә оҙаҡҡа ҡалмаҫ,

Юҡһа тәҡүәләр ҡулдарын яман эштәргә һуҙыр.

4Йә Раббы, саф йөрәклеләргә,

Игелеклеләргә игелек ҡыл.

5Әммә ҡыйыш юлға баҫҡандарҙы

Раббы боҙоҡтар менән бергә ҡыуып ебәрер.






Исраилға булһын именлек!+

1251Ҡорамға артылыусылар йыры.




Раббы Сиондың тотҡондарын ҡайтарған саҡта,

Беҙ төш күргән һымаҡ булдыҡ+.

2Ауыҙыбыҙ шатлыҡтан йырылды,

Телебеҙҙән ҡыуаныс ауаздары түгелде.

Шунда башҡа ҡәүемдәр бер-береһенә әйтте:

«Раббы уларға бөйөк эш ҡылды!»+

3Раббы беҙгә бөйөк эштәр ҡылды,

Беҙ һөйөнөп бөтә алманыҡ+.






4Негев сүлендә ҡороған үҙәндәрҙе ҡабат һыуға тултырған һымаҡ,

Тотҡондағыларыбыҙҙы кире ҡайтар, Раббы.

5Күҙ йәше менән орлоҡ сәскәндәр

Шатланышып уңыш урыр;

6Орлоҡ тоғон аҫып илай-илай сәсеүселәр,

Шатлана-шатлана көлтәләр күтәреп ҡайтыр+.

1261Ҡорамға артылыусылар йыры. Сөләймәндең йыры.




Әгәр йортто Раббы һалдырмаһа,

Төҙөүселәр юҡҡа тырыша.

Әгәр ҡаланы Раббы һаҡламаһа,

Һаҡсының уяу тороуы бушҡа+.

2Юҡҡа ғына ҡара таңдан тороп

Ҡара төнгә тиклем эшләйһегеҙ.

Аҙап менән тапҡан икмәгегеҙҙе ашайһығыҙ –

Раббы Үҙе яратҡанға йоҡлап ятҡанда ла бирә+.






3Бына Раббының биргән өлөшө – балалар,

Аналыҡтың емеше – Уның бүләге+.

4Йәш саҡта тыуған уландар

Яугир ҡулындағы уҡтар һымаҡ.

5Ниндәй бәхетле улар менән һаҙағын тултырған кеше!

Ҡала ҡапҡаһы төбөндә дошман менән сәкәләшкән саҡта

Ул мәсхәрә булып ҡалмаясаҡ.

1271Ҡорамға артылыусылар йыры.




Ниндәй бәхетле Раббынан ҡурҡҡан,

Уның юлында йөрөгән әҙәм!+






2Ҡулың менән эшләп тапҡанды ашарһың,

Һин бәхетле, рәхәт булыр һиңә+.

3Ҡатының өйөңдә мул уңыш биргән йөҙөмдәй булыр;

Балаларың зәйтүн үҫентеһе һымаҡ өҫтәлеңде уратып ултырыр+.

4Раббынан ҡурҡҡан кеше

Бына ошолай фатихаланыр.






5Раббы Сиондан һиңә хәйер-фатиха бирһен!

Йәрүсәлимдең хөр тормошон күрерһең

Бөтөн ғүмерең буйынса!+

6Балаларыңдың балаларын күрерһең!






Исраилға булһын именлек!+

1281Ҡорамға артылыусылар йыры.




Инде былай тиһен Исраил:

«Йәш сағымдан мине ныҡ иҙҙеләр, –+

2Эйе, йәш сағымдан мине ныҡ иҙҙеләр,

Әммә еңә алманылар.

3Һабансылар һабан һөрҙөләр һыртымда,

Оҙон бураҙналар һалдылар+.

4Әммә Раббы ғәҙел,

Яуыздар һалған бауҙарҙы ҡырҡып ташланы».






5Сионға ҡарата нәфрәт тотҡан һәр кем

Оятҡа ҡалып артҡа сигенһен+.

6Йолҡҡанға тиклем үк ҡороп ҡалған,

Ҡыйыҡта үҫкән үлән һымаҡ булһындар улар+.

7Ундай үлән менән ураҡсы – усын,

Көлтә бәйләүсе ҡосағын тултырмаҫ.

8Үтеп барыусылар иһә:

«Алла һеҙгә фатиха бирһен,

Раббы исеме менән бәрәкәт теләйбеҙ», – тип әйтмәҫ+.

1291Ҡорамға артылыусылар йыры.




Упҡын төбөнән Һиңә өндәшәм, Раббы!+

2Эй бөйөк Хакимым, тауышымды ишет,

Ялбарыуыма диҡҡәт менән ҡолаҡ һал!+






3Раббы, ғәйептәрҙе күҙәтеп барһаң,

Кем ҡотолоп ҡалыр, бөйөк Хаким?

4Әммә ярлыҡауың Үҙең менән,

Шуға күрә лә Һинән ҡурҡабыҙ+.






5Раббыға өмөтөмдө бағлайым,

Эйе, күңелем Уға ынтыла,

Уның һүҙенә өмөт бағлайым.

6Ҡарауылсылар таңды көткәндән,

Эйе, таңды көткәндән дә нығыраҡ

Йәнем бөйөк Хакимға ашҡына.






7Исраил, Раббыға өмөт бағла!

Раббы тоғро мөхәббәтен күрһәтә,

Ҡотҡарыу Уның ихтыярында!+

8Ул Исраилды бөтә ғәйептәренән

Йолоп, ҡотҡарып аласаҡ+.

1301Ҡорамға артылыусылар йыры. Дауыттың йыры.




Йә Раббы, күңелемдә тәкәбберлек юҡ минең,

Күҙҙәрем һауаланып баҡманы.

Ҡулымдан килмәҫтәй юғары,

Иҫ китерлек нәмәләргә ынтылманым+.

2Әсә ҡуйынында тынысланған

Имсәк бала һымаҡ минең йәнем,

Эйе, йәнем имсәк бала һымаҡ.






3Эй Исраил, хәҙер ҙә, мәңге лә

Раббыға өмөт бағла һин!+

1311Ҡорамға артылыусылар йыры.




Иҫеңә төшөр, Раббы, Дауытты,

Ул кисергән бөтә ғазаптарҙы;+

2Нисек уның Раббыға ант иткәнен,

Яҡуптың Ҡөҙрәтлеһенә нәҙер әйткәнен.

3Әйткәйне: «Сатырымдың ышығына инмәм,

Түшәгемә ятмам,+

4Күҙ ҡабаҡтарымды япмам,

Күҙҙәремә йоҡо бирмәм,

5Раббыға лайыҡлы урын,

Яҡуптың Ҡөҙрәтлеһенә торлаҡ тапмайынса».






6Килешеү һандығының Әфраҫала булғанын ишеттек,

Беҙ уны Яғарҙың баҫыуында табып алдыҡ.

7Әйттек: «Әйҙәгеҙ Уның торлағына барайыҡ,

Аяғына йығылып сәждә ҡылайыҡ»+.






8Сыҡ, Раббы, Үҙеңдең тыныс-имен урыныңа,

Ҡөҙрәтең билдәһе булған һандыҡ менән бергә кил+.

9Ҡаһиндарың тоғролоҡҡа төрөнһөн,

Тоғроларың кинәнешеп һөйөнһөн+.






10Ҡолоң Дауыттың хаҡына,

Үҙеңдең мәсихеңдән йөҙөңдө борма+.

11Ышаныслы антын бирҙе Раббы Дауытҡа,

Вәғәҙәһенән ваз кисмәҫ:

«Үҙеңдең орлоғоңдоң емешен

Һинән һуң тәхеткә ултыртырмын+.

12Әгәр балаларың килешеүгә,

Биргән нәсихәттәремә тоғро булһа,

Уларҙың улдары ла мәңгегә

Һинең тәхетеңдә ултырасаҡ»+.






13Сөнки Раббы Сионды һайланы,

Уны төйәк итергә теләне+.

14«Тыныс-имен урыным мәңгегә ошо булыр, – тине. –

Теләнем, ошонда урынлашам.

15Бындағы ризыҡ сикһеҙ бәрәкәткә эйә булыр,

Был ерҙәге фәҡирҙәрҙе туйҙырырмын+.

16Ҡаһиндарын еңеүгә төрөндөрөрмөн,

Тоғролары кинәнеп һөйөнөр.

17Ошонда Дауыттың ҡеүәтен үҫтерермен,

Мәсихем өсөн Мин сыраҡ әҙерләрмен+.

18Дошмандарын мәсхәрәгә ҡалдырырмын,

Башындағы тажы иһә нурланып балҡып торор».

Ағынтының нәжеслеге тураһында ҡанун

151Раббы Муса менән Һарунға былай тине:

2– Исраил халҡына әйтегеҙ, иғлан итегеҙ уларға: әгәр кешенең ирлек ағзаһынан ағынтыһы булһа, ул шуның арҡаһында нәжес булыр.
3Ағынты аҡһа ла, йыйылып торһа ла, был кеше нәжес була. Был – уның нәжесе.
4Ағынтыһы булған кеше ятҡан түшәк, ултырған әйбер – бөтәһе лә нәжес һаналыр.
5Уның түшәгенә ҡағылған кеше кейемен йыуырға һәм йыуынырға тейеш. Ул кискә тиклем нәжес һаналыр+.
6Ағынтылы әҙәмдең урынына ултырған кеше лә кейемен йыуырға һәм йыуынырға тейеш. Ул кискә тиклем нәжес һаналыр.
7Ағынтыһы булған кешегә ҡағылған һәр кем кейемен йыуһын, йыуынһын һәм кискә тиклем нәжес һаналыр.
8Ағынтыһы булған әҙәм таҙа кешегә төкөрһә, тегеһе кейемен йыуһын, йыуынһын һәм кискә тиклем нәжес һаналыр.
9Ағынтыһы булған әҙәм ултырып йөрөгән нәмә нәжес һаналыр.
10Ул ултырған йәки ятҡан һәр нәмәгә ҡағылған кеше кискә тиклем нәжес һаналыр. Был әйберҙәрҙе ташыған һәр кем кейемен йыуһын, йыуынһын һәм кискә тиклем нәжес һаналыр.
11Ағынтыһы булған әҙәм ҡулын йыумайынса ҡағылған һәр кем кейемен йыуһын, йыуынһын һәм кискә тиклем нәжес һаналыр.
12Ағынтылы әҙәм ҡағылған балсыҡ һауытты ватырға, ағас һауытты һыуҙа йыуырға кәрәк+.

13Әгәр ағынтыһы туҡтаһа, ул үҙенә таҙарыныу өсөн ете көн иҫәпләһен. Унан кейемен йыуыр, йыуыныр һәм таҙа һаналыр.
14Һигеҙенсе көндө, ике алатуба йәки ике күгәрсен балаһы алып, Раббы хозурына, Осрашыу сатыры ауыҙына килһен һәм уларҙы ҡаһинға бирһен+.
15Ҡаһин береһен гонаһ ҡорбаны, икенсеһен тотош яндырыу ҡорбаны итеп салыр һәм ағынтыһы булған кешене Раббы ҡаршыһында паклау йолаһын башҡарыр.

16Әгәр ҙә кемдең дә булһа мәнейе аҡһа, бөтә тәнен йыуһын, шунан кискә тиклем нәжес һаналыр+.
17Мәней тейгән һәр туҡыма йәки күн кейем йыуылһын. Кискә саҡлы ул әйбер нәжес һаналыр.
18Ир ҡатын менән ятһа һәм мәнейе аҡһа, икеһе лә йыуынһын. Улар кискә тиклем нәжес һаналыр.

19Күрем ҡаны аҡҡанда, ҡатын ете көн буйы нәжес булыр. Уға ҡағылған һәр кем кискә тиклем нәжес һаналыр+.
20Күрем көндәрендә ятҡан түшәге лә, ултырған урыны ла нәжесләнер.
21Уның түшәгенә ҡағылған һәр кем кейемен йыуһын, йыуынһын һәм кискә тиклем нәжес һаналыр.
22Бындай ҡатын ултырған һәр нәмәгә ҡағылған кеше кейемен йыуһын һәм йыуынһын һәм кискә тиклем нәжес һаналыр.
23Ул ҡатындың түшәгендәге йәки ултырған урынындағы берәй әйбергә тейгән һәр кем кискә тиклем нәжес һаналыр.
24Әгәр ҙә ире уның менән йоҡлаһа, ҡатынының нәжесе уға ла күсә. Был кеше ете көн нәжес булыр, ятҡан түшәге лә нәжес һаналыр+.

25Әгәр берәй ҡатындың ғәҙәттәге күрем ваҡытынан тыш ҡаны килеп торһа йәки күреме бөткәндән һуң да ҡан килеүе оҙаҡ көндәр буйы дауам итһә, ул ҡатын күрем ваҡытындағы кеүек нәжес булыр+.
26Ҡаны аҡҡан көндәрҙә ятҡан түшәге, ултырған урыны күрем ваҡытындағы кеүек үк нәжес һаналыр.
27Уларға ҡағылған һәр кем нәжес һаналыр. Был кеше кейемен йыуһын, йыуынһын һәм кискә тиклем нәжес һаналыр.
28Ә ҡаны ағыуҙан туҡтағас, ҡатын ете көн иҫәпләһен, шунан һуң таҙа һаналыр.
29Һигеҙенсе көндө ике алатуба йәки ике күгәрсен балаһы алып, уларҙы Осрашыу сатыры ауыҙына килтерһен һәм ҡаһинға бирһен+.
30Ҡаһин береһен гонаһ ҡорбаны, икенсеһен тотош яндырыу ҡорбаны итеп салһын. Шул рәүешле ҡаһин Раббы хозурында был ҡатынды ҡан ағыу нәжеслегенән пакландырыр.

31Исраил халҡы араһындағы торлағымды нәжесләп һәләк булмаһындар өсөн, исраилдарҙы нәжестән һаҡлағыҙ+.

32-33Ағынтыһы булған йәки мәнейе ағып нәжесләнгән ир-ат, күрем күргән ҡатын-ҡыҙ, ағынтыһы килгән ир-ат йәки ҡатын-ҡыҙ, нәжес һаналған ҡатын менән яҡынлыҡ ҡылған ир кеше тураһындағы ҡанун был.

Гонаһтарҙан пакланыу көнө

161Һарундың ике улы Раббы хозурына яҡынлашып үлгәндән һуң, Раббы Мусаға былай тине:+

2– Ағайың Һарунға әйт, пәрҙә артындағы Иң мөҡәддәс урынға теләһә ҡайһы ваҡытта инмәһен, Изге һандыҡ өҫтөндәге ҡапҡасҡа яҡынламаһын, юғиһә үлер. Мин бит ҡапҡас өҫтөндә, болот эсендә пәйҙә булырмын+.
3Шуға күрә Һарун Иң мөҡәддәс урынға кергәндә гонаһ ҡорбаны итеп бер башмаҡ, тотош яндырыуға һарыҡ тәкәһе килтерергә тейеш.
4Изге етен күлдәк, етен ыштан кейһен, биленә етен билбау быуһын, етен сәллә ураһын. Был – изге кейемдәр, шуның өсөн, уларҙы кейгәнгә тиклем, йыуынһын+.

5Һарун Исраил халҡы йәмғиәтенән гонаһ ҡорбаны итеп ике кәзә тәкәһе, тотош яндырыуға бер һарыҡ тәкәһе алһын.

6Үҙе һәм ғаиләһе гонаһтан пакланһын өсөн ул гонаһ ҡорбаны итеп үгеҙ башмаҡ тәҡдим итһен.
7Шунан ике кәзә тәкәһен Раббы хозурына, Осрашыу сатыры ауыҙына алып килһен дә
8йәрәбә һалһын: тәкәләрҙең береһе – Раббы, икенсеһе Ғазазел өсөн* булыр.
9Йәрәбә буйынса Раббыға сыҡҡан тәкәне Һарун гонаһ ҡорбаны итеп тәҡдим итһен.
10Ә йәрәбә буйынса Ғазазелгә сыҡҡан тәкәне тере килеш Раббы хозурына килтерһен. Был кәзә тәкәһе халыҡтың гонаһтарын паклар өсөн сүлгә, Ғазазелгә ебәрелһен.

11Һарун үҙен һәм ғаиләһен гонаһтан паклау өсөн, үгеҙ башмаҡты һуйып, гонаһ ҡорбаны килтерһен. Башмаҡты салғандан һуң
12Раббы ҡаршыһындағы ҡорбан усағынан төтәҫләгескә ҡуҙ тултырһын, яҡшылап төйөлгән һумала-майҙарҙы ҡуш услап алһын һәм пәрҙә артына индерһен.
13Һарун һумала-майҙарҙы Раббы ҡаршыһында ҡуҙға һалһын һәм хуш еҫле төтөн болото Килешеү һандығының ҡапҡасын ҡаплар. Шул саҡта Һарун үлмәҫ+.
14Бынан һуң Һарун башмаҡтың ҡанын алһын, бармағын уға манып, ҡапҡастың алдына һирпһен, шунан ҡапҡастың ҡаршыһында бармағы менән ете тапҡыр сәсрәтһен.

15Унан һуң, халыҡтың гонаһ ҡорбаны булараҡ, кәзә тәкәһен салһын. Уның ҡанын пәрҙә эсенә алып инһен. Тәкәнең ҡанын да, башмаҡтыҡы кеүек үк, ҡапҡастың өҫтөнә һәм алғы яғына һирпһен.
16Шул рәүешле Иң мөҡәддәс урынды Исраил халҡының нәжестәренән, енәйәттәренән – барлыҡ гонаһтарынан паклар. Улар араһында, уларҙың нәжеслеге араһында торған Осрашыу сатыры менән дә шулай эшләһен.
17Һарун гонаһтан паклау йолаһын башҡарыу өсөн Иң мөҡәддәс урынға ингәндән алып сыҡҡанға тиклем Осрашыу сатырында бер кем дә булмаһын. Үҙен, ғаиләһен һәм бөтә Исраил халҡын гонаһтарынан паклағандан һуң,
18Һарун Раббы хозурындағы ҡорбан усағы янына сығып, уны паклау йолаһын башҡарыр, башмаҡ менән кәзә тәкәһенең ҡанын алып, усаҡтың бөтә мөгөҙҙәренә һөртөр+.
19Бармағын ҡанға манып ете тапҡыр ҡорбан усағының өҫтөнә һирпер. Шул рәүешле уны Исраил халҡының нәжеслегенән таҙартыр һәм изге ҡылыр.

20Һарун Иң мөҡәддәс урынды, Осрашыу сатырын, ҡорбан усағын паклау йолаһын башҡарғандан һуң, тере тәкәне килтерһен.
21Ике ҡулын тәкәнең башына ҡуйһын һәм Исраил халҡының бөтә ғәйептәрен, енәйәттәрен – барлыҡ гонаһтарын танып һөйләһен дә, шул гонаһтарҙы тәкәнең башына йөкмәһен. Шунан был эш өсөн тәғәйенләнгән берәй кеше оҙатыуында тәкәне сүлгә ебәрер.
22Тәкә уларҙың ғәйептәрен үҙенең өҫтөндә кешеһеҙ ерҙәргә алып китер.

Оҙатып барған кеше тәкәне сүлгә ебәргәндән һуң,+
23Һарун Осрашыу сатырына кереп, Иң мөҡәддәс урынға ингәндә кейгән етен кейемдәрен сисһен һәм уларҙы шул ерҙә ҡалдырһын+.
24Изге урында йыуынып, көндәлек ҡаһин кейемдәрен кейһен. Шунан һуң сығып үҙенең һәм халыҡтың тотош яндырыу ҡорбандарын ғәмәл ҡылһын, шул рәүешле үҙе һәм халыҡ өсөн пакланыу йолаһын башҡарһын.
25Гонаһ ҡорбанының эс майын ҡорбан усағында яндырһын.

26Кәзә тәкәһен Ғазазелгә оҙатҡан кеше кейемен йыуып, үҙе йыуынғас, тупламға инә ала+.
27Иң мөҡәддәс урынды паклау йолаһын башҡарыу өсөн ҡандары эскә индерелгән гонаһ ҡорбаны башмағы менән тәкәһе тупламдан ситкә сығарылһын. Улар тиреләре, ите, эсәк-ҡарындары менән бергә тотош яндырылһын+.
28Уларҙы яндырған кеше кейемен һәм тәнен йыуырға тейеш, шунан һуң ул тупламға инә ала.

29Бына былар һеҙҙең өсөн мәңгелек ҡағиҙә: етенсе айҙың унынсы көнөндә бөтә нәмәнән дә тыйылығыҙ, ерле халыҡ та, арағыҙҙа төйәкләнгән килмешәктәр ҙә бер нәмә лә эшләмәгеҙ+.
30Был көндө һеҙҙең өсөн паклау йолаһы башҡарыласаҡ һәм һеҙ бөтә гонаһтарығыҙҙан таҙарынырһығыҙ, Раббы ҡаршыһында таҙа булырһығыҙ.
31Был һеҙҙең өсөн шәмбе кеүек тулыһынса ял көнө. Үҙегеҙҙе бөтә нәмәнән дә тыйығыҙ. Был – мәңгелек ҡағиҙә.

32Пакландырыу йолаһын мәсехләнгән һәм атаһының урынына бағышланған ҡаһин башҡарыр. Ул етен кейемдәрен – изге кейемдәрҙе кейер һәм+
33Иң мөҡәддәс урын, Осрашыу сатыры, ҡорбан усағы өсөн паклау йолаһын башҡарыр, шулай уҡ был йола менән ҡаһиндарҙы һәм барса халыҡты пакландырыр.
34Был һеҙҙең өсөн мәңгелек ҡағиҙә: Исраил халҡы бөтә гонаһтарынан арынһын өсөн, йылына бер тапҡыр пакландырыу йолаһы башҡарылһын.

Раббы Мусаға нисек бойорған булһа, Һарун барыһын да шулай эшләне.

Изге сатырҙан ситтә ҡорбан салыуҙы һәм ҡан ашауҙы тыйыу

171Раббы Мусаға былай тине:

2– Һарунға, уның улдарына, бөтә Исраил халҡына Раббының бойороғон иғлан ит, әйт уларға:
3әгәр исраилдарҙан берәйһе тупламда йәки тупламдан ситтә үгеҙ, һарыҡ йәки кәзә салһа,
4һәм уны Раббының торлағына, Осрашыу сатыры ауыҙына, Раббыға ҡорбан итеп килтермәһә, был кеше ҡан ҡойоуҙа ғәйепле тип иҫәпләнә. Ул ҡан ҡойҙо һәм халҡы араһынан ҡыуылыр.
5Исраилдар әле ҡырҙа сала торған ҡорбандарын, Раббы хозурына Осрашыу сатыры ауыҙына, ҡаһинға килтерһен һәм Раббыға татыулыҡ ҡорбаны итеп тәҡдим итһен+.
6Ҡаһин ҡорбандың ҡанын Осрашыу сатыры алдындағы ҡорбан усағына һирпер, ә майын Раббыға күркәм хуш еҫ өсөн яндырыр+.
7Бынан ары Исраил халҡы кәзә тәкәһе ҡиәфәтендәге ендәргә ҡорбан килтермәһен, улар менән зина ҡылмаһын. Был – улар өсөн быуындан-быуынға мәңгелек ҡағиҙә+.

8Уларға әйт: Исраил халҡынан йәки араларында йәшәгән килмешәктәрҙән берәйһе тотош яндырыу ҡорбаны йәки башҡа төр ҡорбан ҡылһа,
9әммә уны Раббыға ҡорбан иткәндәй Осрашыу сатыры алдында эшләмәһә, ул кеше халҡы араһынан ҡыуылыр+.

10Әгәр ҙә Исраил халҡынан йәки араларында йәшәгән килмешәктәрҙән берәйһе ҡан ейһә, Мин был кешегә ҡаршы буласаҡмын һәм халҡы араһынан ҡыуасаҡмын+.
11Сөнки һәр йән эйәһенә уның ҡаны йәшәү бирә. Шуға күрә Мин уны, йәнегеҙҙе пакландырыу өсөн, ҡорбан усағына килтерергә ҡуштым; йәшәү биргәнгә күрә, ҡан йәнде пакландыра+.
12Бына шуның өсөн Исраил халҡына әйтәм: «Һеҙ үҙегеҙ ҙә, арағыҙҙа йәшәгән килмешәктәр ҙә ҡан ашарға тейеш түгел».

13Әгәр ҙә Исраил халҡынан йәки арағыҙҙа йәшәгән килмешәктәрҙән берәйһе һунарҙа һеҙгә ашарға мөмкин булған йәнлек йәки ҡош аулаһа, уның ҡанын ағыҙһын һәм тупраҡ менән ҡаплап ҡуйһын+.
14Һәр йән эйәһенә уның ҡаны йәшәү бирә. Шуға күрә Мин Исраил халҡына: «Һис бер йән эйәһенең ҡанын еймәгеҙ», – тинем. Сөнки һәр йән эйәһенең йәне – ҡанында. Ҡан ейгән һәр кем халҡы араһынан ҡыуылыр.

15Үҙе үлгән йәки йыртҡыстан таланып үлгән йәнлекте ашаған һәр кем – ерле халыҡтанмы ул, килмешәкме – кейемен йыуһын, йыуынһын. Ул кискә тиклем нәжес булыр, шунан таҙа һаналыр+.
16Әгәр ҙә кейемен йыумаһа һәм йыуынмаһа, ғәйебе өсөн яза аласаҡ.

Енси боҙоҡлоҡтарҙы тыйыу

181•Раббы Мусаға былай тине:

2– Исраил халҡына иғлан ит, әйт уларға: Мин Аллағыҙ Раббымын.
3Быға тиклем йәшәгән Мысыр ерендәге һәм Мин алып китеп барған Ҡәнғән илендәге халыҡтарҙың ҡылыҡтарын отмағыҙ, уларҙың йолаларын тотмағыҙ+.
4Минең ҡағиҙәләремде үтәгеҙ, күрһәтмәләремде тотоғоҙ, шулар буйынса йәшәгеҙ. Мин Аллағыҙ Раббымын.
5Минең күрһәтмәләремде һәм ҡағиҙәләремде тотоғоҙ. Улар үҙҙәрен үтәгәндәргә йәшәү бирә. Мин – Раббы+.

6Бер кем дә үҙенең ҡан туғаны менән енси мөнәсәбәткә инер* өсөн уға яҡынаймаһын. Мин – Раббымын.
7Әсәйең менән яҡынлыҡ ҡылып, атайыңды хурлыҡҡа төшөрмә. Әсәйең ул, уның менән яҡынлыҡ ҡылма.
8Атайыңды хурлыҡҡа төшөрөп, үгәй әсәйең менән яҡынлыҡ ҡылма+.
9Ҡыҙ туғандарың – атайыңдың ҡыҙы менән дә, йәки әсәйеңдең ҡыҙы менән дә, һинең менән бер өйҙә тыуғанмы ул, ситтәме – улар менән яҡынлыҡ ҡылма+.
10Үҙеңде хурлыҡҡа төшөрмә: улыңдың ҡыҙы йәки ҡыҙыңдың ҡыҙы менән яҡынлыҡ ҡылма.
11Атайыңдың башҡа ҡатынынан тыуған ҡыҙы менән яҡынлыҡ ҡылма; сөнки ул һинең туғаның.
12Атайыңдың ҡыҙ туғаны менән яҡынлыҡ ҡылма, ул – атайыңдың ҡан туғаны.
13Әсәйеңдең ҡыҙ туғаны менән яҡынлыҡ ҡылма, ул – әсәйеңдең ҡан туғаны.
14Атайыңдың бер туған ағаһын хурлыҡҡа ҡалдырып, уның ҡатыны менән яҡынлыҡ ҡылма, ул – һинең инәйең.
15Киленең менән яҡынлыҡ ҡылма, улыңдың ҡатыны ул, уның менән яҡынлыҡ ҡылма+.
16Бер туған ағайың йәки энеңде хурлыҡҡа ҡалдырма: уның ҡатыны менән яҡынлыҡ ҡылма+.
17Бер ҡатындың үҙе һәм ҡыҙы менән яҡынлыҡ ҡылма. Ҡатыныңдың улының йәки ҡыҙының ҡыҙына өйләнмә. Ул ҡатын менән бер ҡандан улар. Был – боҙоҡлоҡ+.
18Ҡатының тере ваҡытта, уға көндәш булмаһын өсөн, уның ҡыҙ туғанына өйләнмә һәм уның менән яҡынлыҡ ҡылма+.

19Күрем нәжеслеге ваҡытында ҡатының менән яҡынлыҡ ҡылма+.
20Иптәшеңдең ҡатыны менән яҡынлыҡ ҡылып, үҙеңде нәжесләмә+.
21Балаларыңдың береһен дә Мөләх илаһына* ҡорбан итмә, бының менән Аллаңдың исемен хурлама. Мин – Раббы.
22Ир-ат менән ҡатын-ҡыҙ менән яҡынлыҡ ҡылған кеүек яҡынлыҡ ҡылма. Был – ерәнгес+.
23Ниндәй ҙә булһа хайуан менән яҡынлыҡ ҡылып үҙеңде нәжесләмә. Ҡатын кеше лә яҡынлыҡ ҡылыр өсөн мал-тыуар алдына баҫмаһын. Был – ҡәбәхәтлек+.

24Бындай эштәр менән үҙегеҙҙе нәжесләмәгеҙ. Сөнки алдығыҙҙан Мин ҡыуып ебәрәсәк ҡәүемдәр үҙҙәрен ошоларҙың барыһы менән дә нәжесләп,
25ерҙе лә бысраттылар. Шуға күрә Мин халыҡтың гонаһы өсөн ерҙе язаланым һәм ер үҙендә йәшәгәндәрҙе ҡоҫоп ташланы+.
26Ә һеҙ, ерле халыҡ та, арағыҙҙа йәшәгән килмешәк тә, күрһәтмәләремде һәм ҡағиҙәләремде тотоғоҙ, бындай әшәкелектәрҙе ҡылмағыҙ,
27сөнки ошо әшәкелектәрҙе ул ерҙә һеҙгә тиклем йәшәгәндәр ҡылды һәм ер нәжесләнде.
28Әгәр ерҙе нәжесләһәгеҙ, ул, һеҙҙән алда йәшәгән ҡәүемдәр кеүек үк, һеҙҙе лә ҡоҫоп ырғытыр.
29Бындай әшәкелектәрҙе ҡылған һәр кем, быны эшләгән һәр кеше, халҡы араһынан ҡыуылыр.

30Бойороҡтарымды үтәгеҙ, һеҙгә тиклем йәшәгәндәрҙең әшәке йолаларын тотоп, үҙегеҙҙе бысратмағыҙ. Мин – Раббы, һеҙҙең Аллағыҙ.

Дини һәм әхлаҡи ҡанундар

191Раббы Мусаға былай тине:

2– Бөтә Исраил йәмғиәтенә иғлан ит, әйт уларға: изге булығыҙ, сөнки Мин Аллағыҙ Раббы изгемен+.
3Һәр кем әсәһе менән атаһын хөрмәт итһен һәм Минең шәмбе көндәремде тотһон. Мин Аллағыҙ Раббымын+.

4Боттарға табынмағыҙ, үҙегеҙгә ҡойолма илаһтар яһамағыҙ. Мин Аллағыҙ Раббымын+.

5Раббыға татыулыҡ ҡорбаны килтерәһегеҙ икән, ҡабул ителерҙәйҙе килтерегеҙ+.
6Ҡорбан итен салынған көнөндә йәки иртәгәһенә ашағыҙ. Өсөнсө көнгә артып ҡалғаны яндырылһын.
7Әгәр уны кем дә булһа өсөнсө көндө ашай икән, ул ҡорбан ҡабул булмаҫ, был – нәжес ит.
8Уны ашаған кеше ғәйебе өсөн яза алыр, сөнки ул Раббының изгеһен бысратты, шуға күрә халҡы араһынан ҡыуылыр.

9Иген баҫыуығыҙҙың уңышын йыйған ваҡытта ситенә тиклем урмағыҙ һәм ҡалған башаҡтарҙы сүпләмәгеҙ+.
10Баҡсағыҙҙағы йөҙөмдө лә тотош йыймағыҙ, ҡойолғандарын алмағыҙ. Уларҙы фәҡирҙәргә һәм мосафирҙарға ҡалдырығыҙ. Мин Аллағыҙ Раббымын+.

11Урлашмағыҙ, ялғанламағыҙ, бер-берегеҙҙе алдамағыҙ+.
12Аллағыҙҙың исемен хурламаҫ өсөн, Минең исемем менән ялған ант итмәгеҙ. Мин – Раббы+.

13Яҡыныңды рәнйетмә, уны талама. Ялсыңдың хеҙмәт хаҡын иртәнсәккә тиклем үҙеңдә ҡалдырма+.
14Һаңғырауҙы ҡәһәрләмә, һуҡырҙың алдына абындырыр әйбер ҡуйма. Аллаңдан ҡурҡ. Мин – Раббы.

15Хөкөм сығарғанда хаҡһыҙлыҡ ҡылма: ярлыға өҫтөнлөк бирмә, байға ярарға тырышма, яҡыныңды ғәҙел хөкөм ит+.
16Халҡың араһында ғәйбәт йөрөтмә. Яҡыныңдың ғүмеренә зыян килтермә. Мин – Раббы+.

17Туғаныңа ҡарата күңелеңдә нәфрәт йөрөтмә. Яҡыныңдың гонаһтары өсөн яуап тотмаҫ өсөн, уны асыҡтан-асыҡ шелтәлә+.
18Үҙ халҡыңдан булған бер кемдән дә үс алма, һис кемгә ҡарата кенә тотма. Яҡыныңды үҙеңде яратҡан һымаҡ ярат. Мин – Раббы+.

19Минең күрһәтмәләремде тот. Төрлө тоҡомло малды тороҡторма, баҫыуыңа ике төрлө орлоҡ сәсмә, өҫтөңә ике төрлө ептән һуғылған кейем кеймә+.

20Әгәр берәй ир икенсе кешенең ҡоло булған ҡатын менән яҡынлыҡ ҡылһа, ә ҡолиә йәрәшелгән булһа, әммә уның өсөн әлегә йолом түләнмәгән йәки ул азат ителмәгән булһа, ир кеше килтерелгән зыянды ҡаплаһын. Улар үлемгә тарттырылмаһын, сөнки ҡатын ирекле түгел.
21Ир кеше Раббы хозурына, Осрашыу сатыры ауыҙына ғәйеп ҡорбаны итеп һарыҡ тәкәһе килтерһен.
22Ҡаһин ғәйеп ҡорбаны булған тәкәне тәҡдим итеп, Раббы хозурында уны пакландырыу йолһын башҡарһын һәм ул кешенең гонаһы ярлыҡанһын.

23Ҡәнғән еренә килгәс, ниндәй ҙә булһа емеш ағасы ултыртһағыҙ, тәүге өс йылда уның емештәрен ашамағыҙ, өс йыл буйы емештәрҙе ашарға яраҡлы түгел тип һанағыҙ, уларҙы ашамағыҙ.
24Дүртенсе йылда ағастың бөтә емеше изге булыр, был – Раббыға шөкөр саҙаҡаһы.
25Бишенсе йылда иһә ул ағастың емешен ашай алаһығыҙ. Шулай эшләһәгеҙ, уңышығыҙ артҡандан арта барасаҡ. Мин Аллағыҙ Раббымын.

26Бер ниндәй итте лә ҡаны менән ашамағыҙ. Күрәҙәлек итмәгеҙ һәм сихыр менән булышмағыҙ+.
27Сикә сәстәрегеҙҙе киҫмәгеҙ, һаҡалығыҙҙы тигеҙләп ҡырҡмағыҙ+.
28Үлгән кеше иҫтәлегенә тәнегеҙгә бер ниндәй йәрәхәт тә һалмағыҙ, тирегеҙгә тамға яҙмағыҙ. Мин – Раббы+.

29Ҡыҙыңды фәхешлек ҡылырға мәжбүр итеп, мәсхәрәгә ҡалдырма. Юҡһа илдә зинасылыҡ таралыр һәм ул боҙоҡлоҡ менән тулыр+.
30Шәмбе көндәремде тотоғоҙ һәм Изге торлағымды хөрмәт итегеҙ. Мин – Раббы+.

31Әруахтарҙың рухын саҡырыусыларға мөрәжәғәт итмәгеҙ, сихырсыларға йөрөмәгеҙ, уларға барып үҙегеҙҙе нәжесләмәгеҙ. Мин Аллағыҙ Раббымын+.

32Сал сәсле өлкәндәр алдында урыныңдан тор, ҡарттарға хөрмәт күрһәт. Аллаңдан ҡурҡ. Мин – Раббы+.

33Ерегеҙҙә килмешәк төйәкләнһә, уны йәберләмәгеҙ+.
34Килмешәккә үҙегеҙҙең берегеҙ кеүек ҡарағыҙ. Уны үҙегеҙҙе яратҡан һымаҡ яратығыҙ, сөнки һеҙ ҙә Мысырҙа килмешәк булдығыҙ. Мин Аллағыҙ Раббымын+.

35Хөкөмдә, оҙонлоҡ, ауырлыҡ һәм күләмде үлсәгәндә ғәҙел булығыҙ.
36Бизмәнегеҙ, герҙәрегеҙ, һәм башҡа үлсәүҙәрегеҙ дөрөҫ булһын. Һеҙҙе Мысырҙан алып сыҡҡан Мин Аллағыҙ Раббымын+.
37Минең бөтә күрһәтмәләремде һәм ҡағиҙәләремде тотоғоҙ, уларҙы ғәмәл ҡылығыҙ. Мин – Раббы.

Ҡылған гонаһтар өсөн язалар

201Раббы Мусаға былай тине:

2– Исраил халҡына әйт: исраилдарҙан йәки арағыҙҙа йәшәгән килмешәктәрҙән кем дә булһа балаһын Мөләх илаһына бирһә, ул мотлаҡ үлемгә дусар ителергә тейеш. Был илдә йәшәүселәр уны таш бәреп үлтерһен+.
3Кем балаһын Мөләхкә биреп, Минең Изге торлағымды нәжесләй, изге исемемде хурлай, Мин уға ҡаршы буласаҡмын һәм халҡы араһынан алып ташлаясаҡмын+.
4Әгәр ҙә халыҡ ул әҙәмдең балаһын Мөләхкә биреүенә күҙ йомһа, уны үлтермәһә,+
5ул кешегә һәм зат-зәүеренә ҡаршы буласаҡмын, уны һәм уның артынан эйәреп Мөләх менән зина ҡылған һәр кемде халҡы араһынан алып ташлаясаҡмын.

6Кем әруахтарҙың рухын саҡырыусыларға, сихырсыларға бара һәм улар артынан эйәреп зина ҡыла, ул кешегә ҡаршы буласаҡмын һәм халҡы араһынан алып ташлаясаҡмын+.
7Үҙегеҙҙе Миңә бағышлағыҙ, изге булығыҙ, сөнки Мин Аллағыҙ Раббымын+.

8Күрһәтмәләремде тотоғоҙ, уларҙы үтәгеҙ, сөнки Мин, Раббы, һеҙҙе Үҙемә айырып алдым.

9Атаһы менән әсәһен хурлаған кеше үлтерелергә тейеш, сөнки ул атаһы менән әсәһен хурлаған, тимәк, үлемендә үҙе ғәйепле+.

10Берәйһе ирле ҡатын, яҡынының ҡатыны менән зина ҡылһа, зинасылар икеһе лә үлтерелһен+.
11Кем атаһының ҡатыны менән яҡынлыҡ ҡылһа, ул үҙенең атаһын хурлай: ул ир ҙә, ҡатын да үлтерелһен. Улар үлемдәрендә үҙҙәре ғәйепле+.
12Кем килене менән ятҡан, икеһе лә үлтерелһен. Әшәкелек ҡылды улар. Үлемдәрендә үҙҙәре ғәйепле+.
13Әгәр берәй ир, ҡатындар менән яҡынлыҡ ҡылған һымаҡ, башҡа бер ир менән яҡынлыҡ ҡылһа, икеһе лә әшәкелек ҡылған була һәм улар үлтерелер. Үлемдәрендә үҙҙәре ғәйепле+.
14Кем дә кем берәй ҡатынға ла, уның әсәһенә лә өйләнһә, был – боҙоҡлоҡ. Арағыҙҙа боҙоҡлоҡ булмаһын өсөн ул да, ҡатындар ҙа утта яндырылһын+.
15Мал-тыуар менән яҡынлыҡ ҡылған әҙәм мотлаҡ үлтерелһен, малды ла үлтерегеҙ+.
16Әгәр ҙә берәй ҡатын мал-тыуар менән яҡынлыҡ ҡылһа, ҡатын да, мал да үлтерелһен. Улар мотлаҡ үлтерелергә тейеш. Үлемдәрендә үҙҙәре ғәйепле.

17Әгәр ҙә берәйһе үҙенең ҡыҙ туғанына, атаһының йәки әсәһенең ҡыҙына өйләнһә һәм уның оятын күрһә, ҡыҙ ҙа уның оятын күрһә, был – хурлыҡ. Улар халҡының күҙ алдында юҡ ителер. Ул ҡыҙ туғанын хурлыҡҡа ҡалдырған һәм язаһын алырға тейеш+.
18Күреме ваҡытында берәй ҡатын менән ятҡан һәм яҡынлыҡ ҡылған әҙәм, ҡатындың күрем сығанағын асҡан, ә ҡатын уға күрем сығанағын күрһәткән – улар икеһе лә халҡы араһынан ҡыуылыр+.
19Әсәйеңдең ҡыҙ туғанын һәм атайыңдың ҡыҙ туғанын хурлыҡҡа ҡалдырма, сөнки бындай кеше үҙен хурлай. Ундай ир ҙә, ҡатын да язаһын алһын+.
20Инәһе менән ятҡан әҙәм олатаһын хурлай. Улар икеһе лә гонаһтарының язаһын күрер, балаһыҙ үлерҙәр+.
21Бер туған ағай-энеһенең ҡатынын алған әҙәм ҡәбәхәтлек ҡылған булыр. Ул ағай-энеһен хур итә. Уларҙың балалары булмаҫ+.

22Бөтә күрһәтмәләремде һәм ҡағиҙәләремде тотоғоҙ, уларҙы үтәгеҙ. Шул саҡта Мин һеҙҙе йәшәргә алып барған ер һеҙҙе кире ҡаҡмаҫ.
23Мин алдығыҙҙан ҡыуып ебәрәсәк халыҡтарҙың йолаларын тотмағыҙ, сөнки улар ошоларҙы ҡылды. Шуға күрә Мин уларға нәфрәтләндем.
24Ә һеҙгә әйттем: уларҙың ерҙәренә хужа булырһығыҙ; һөт һәм бал ағып ятҡан ул ерҙе һеҙгә биләмә итеп бирермен. Һеҙҙе башҡа халыҡтар араһынан һайлап алған Мин Аллағыҙ Раббымын+.
25Йәнлектәрҙең хәләлен хәрәмдән, ҡоштарҙың хәләлен хәрәмдән айырығыҙ. Мин һеҙгә хәрәм тип билдәләгән хайуандар, ҡош-ҡорт һәм һөйрәлеүселәр менән үҙегеҙҙе бысратмағыҙ+.

26Мин, Раббы, изгемен. Һеҙҙе Мин Үҙ халҡым булһын өсөн башҡа ҡәүемдәрҙән айырып алдым, шуға күрә һеҙ ҙә Минең өсөн изге булырға тейешһегеҙ+.

27Әруахтарҙың рухын саҡырыусы, сихырсылыҡ менән булашыусы йәки күрәҙәлек итеүсе, ирме ул, ҡатынмы, мотлаҡ үлтерелергә тейеш. Таш бәреп үлтерелер улар, үлемдәре өсөн үҙҙәре ғәйепле+.

Ҡаһиндар өсөн ҡағиҙәләр

211Раббы Мусаға былай тине:

– Һарун улдары ҡаһиндарға иғлан ит, әйт уларға: туған-тыумасаһының мәйетенә ҡағылып, үҙҙәрен нәжесләмәһендәр.+
2Бары тик иң яҡын туғаны: әсәһе менән атаһы, улы йәки ҡыҙы, ағаһы менән ҡустыһы,
3үҙенең янында йәшәүсе кейәүгә сыҡмаған ҡыҙ туғаны булһа, тик уларға ҡағылыуҙан ғына нәжесләнмәҫ.
4Ҡатынының туғандары өсөн ул үҙен нәжесләп хурларға тейеш түгел.

5Ҡаһин үҙенең сәсен алдырмаһын, һаҡалын ҡыҫҡартмаһын, тәнен йәрәхәтләп яра һалмаһын+.
6Аллаһы өсөн изге булһын, Алланың исемен хурламаһын, сөнки Раббының ут ҡорбандарын, Аллаһының ризығын, улар тәҡдим итә, шуға күрә изге булырға тейештәр+.

7Фәхишәгә һәм мәсхәрәләнгән ҡатынға, ире ташлаған ҡатынға өйләнмәһен, сөнки ҡаһин – Аллаһы өсөн изге+.
8Уны изге тип белегеҙ, сөнки Аллағыҙға ризыҡты ул тәҡдим итә; ул һеҙҙең өсөн изге булһын, сөнки Мин, һеҙҙе изге итеп айырып алған Раббы, изгемен+.
9Әгәр ҙә ҡаһиндың ҡыҙы фәхешлек итеп үҙен бысратһа, ул атаһын хурлыҡҡа ҡалдыра. Шуға күрә ул утта яндырылһын+.

10Башҡа ҡаһиндар араһынан баш ҡаһин итеп бағышланып башына мәсех майы һөртөлгән, изге кейемдәр кейеп йөрөгән кеше ҡайғы билдәһе итеп сәсен туҙҙырмаһын, кейемен йыртҡыламаһын+.
11-12Мәйет янына барыу өсөн ул Изге сатырҙы ҡалдырып Аллаһының Изге торлағын хурламаһын: хатта атаһы менән әсәһе үлгән осраҡта ла ул үҙен нәжесләргә тейеш түгел, сөнки ул Аллаһының мәсех майы менән изгеләндерелгән. Мин – Раббы++.
13Баш ҡаһин бары тик ғиффәтле ҡыҙға ғына өйләнһен.
14Ул тол йәки ире ташлаған ҡатынға, үҙен фәхешлек менән нәжесләгән ҡатынға өйләнмәһен, үҙ халҡынан саф ҡыҙ алһын+.
15Ул үҙенең халҡы араһында балаларын хурлыҡҡа ҡалдырырға тейеш түгел. Уны изге ҡылыусы Раббы Мин.

16Раббы Мусаға былай тине:

17– Һарунға әйт: «Тоҡомоңдан зәғифлеге булған кеше Аллаһына ризыҡ тәҡдим итер өсөн һис ҡасан Уның хозурына яҡынламаһын.
18Тәнендә кәмселеге булған бер кеше лә: һуҡыр, аҡһаҡ, йөҙө зәғиф, бер аяғы йәки ҡулы оҙонораҡ булған,+
19аяғы-ҡулы һынған,
20көмрө, кәрлә, күҙенә аҡ төшкән, ҡутырлы, тимерәүле, енес ағзаһы зәғифләнгән –
21Һарун ҡаһиндың тоҡомонан тәнендә кәмселеге булған бер кем дә Раббыға бағышланған ут ҡорбанын килтереү өсөн Уның хозурына яҡынламаһын. Уның тәнендә кәмселеге бар, шуға күрә Аллаһына ризыҡ һонор өсөн яҡынламаһын.
22Бындай кеше Алланың ризығы – Уға килтерелгән изгеләрҙән-изге һәм изге саҙаҡаларҙы ашай ала,
23әммә пәрҙәгә һәм ҡорбан усағына яҡынламаһын, сөнки кәмселеге бар. Ул Изге торлағымды хурламаһын, сөнки уларҙы изге иткән Раббы Мин».

24Муса быларҙы Һарун менән улдарына һәм бөтә Исраил халҡына иғлан итте.

Изге ризыҡ хаҡында ҡанун

221Раббы Мусаға былай тине:

2– Һарунға һәм улдарына әйт, Исраил халҡының Миңә бағышлаған изге ризыҡтары менән һаҡ булһындар, изге исемемде хурламаһындар. Мин – Раббы.
3Әйт уларға: быуындан-быуынға тоҡомоғоҙҙан берәйһе Исраил халҡының Раббыға бағышлаған изге әйберҙәренә нәжес килеш яҡынлаһа, уны хозурымдан алып ташлаясаҡмын. Мин – Раббы+.

4Һарун тоҡомонан берәй кеше тире ауырыулы, йәки ағынтылы булһа, таҙарынғанға тиклем изге ризыҡты ашамаһын. Үләкһәгә тейгән өсөн нәжес һаналған берәй нәмәгә ҡағылған, мәнейе аҡҡан,+
5кешене нәжесләй торған мыжғып йөрөгән йәнлектәрҙең береһенә йәки ниндәй ҙә булһа сәбәптән нәжес һаналған кешегә ҡағылһа,
6кискә тиклем нәжес һаналыр. Йыуынмай тороп изге ризыҡты ашамаһын.
7Әммә ҡояш байығандан һуң таҙа һаналыр, изге аҙыҡ ашай алыр, сөнки был – уның ризығы.

8Үҙе үлгән, йә йыртҡыстан таланып үлгәнде ашап, үҙен нәжесләмәһен. Мин – Раббы+.
9Ҡаһиндар Минең күрһәтмәләремде теүәл үтәһендәр; юғиһә улар, күрһәтмәләремде хурлағандары өсөн гонаһҡа тарып, үлемгә дусар булырҙар. Уларҙы изге иткән Раббы Мин.

10Килтерелгән изге ризыҡты ҡаһиндың ғаиләһенән башҡа бер кеше лә ашарға тейеш түгел; ҡаһиндың ҡунағы ла, ялсыһы ла изге ризыҡты ашамаһын+.
11Ләкин ҡаһиндың аҡса түләп һатып алған ҡоло йәки уның йортонда тыуғандар был ризыҡты ашай ала+.
12Ҡаһиндың ҡыҙы ҡаһин булмаған кешегә кейәүгә сыҡһа, изге саҙаҡаларҙан ашамаһын.
13Әммә балаһыҙ килеш тол ҡалып йәки иренән айырылып атаһы йортона кире ҡайтҡан ҡаһин ҡыҙы үҫмер сағындағы һымаҡ атаһының ризығын ашар. Ә сит кешеләрҙән бер кем дә ашамаһын.

14Әгәр берәйһе яңылышлыҡ менән изге ризыҡты ашаған икән, ул кеше изге ризыҡтың хаҡын ҡаһинға ҡайтарып бирергә һәм шуның биштән бер өлөшөн өҫтәп түләргә тейеш+.
15Ҡаһиндар Исраил халҡының Раббыға килтергән изге ризыҡтарын хурламаһындар.
16Рөхсәте булмаған кеше ул ризыҡты ашмаһын, юғиһә, ғәйепле булып язаға тарттырылыр. Сөнки ул ризыҡтарҙы изге иткән Раббы Мин.




Ҡорбан итеп килтерергә яраҡлы хайуандар

17Раббы Мусаға былай тине:

18– Һарунға, улдарына һәм бөтә Исраил халҡына иғлан ит, әйт уларға: исраилдарҙанмы, араларында йәшәгән килмешәктәрҙәнме, берәйһе нәҙер әйтеп йәки нәфел буйынса Раббыға тотош яндырыу ҡорбаны килтерә икән,
19ҡабул ителһен өсөн ҡорбаны кәмселекһеҙ үгеҙ башмаҡ, йә һарыҡ, йә кәзә тәкәһе булһын.
20Зәғиф мал килтермәгеҙ, сөнки бындай ҡорбан ҡабул ителмәйәсәк+.
21Кем дә кем нәҙерен үтәп йәки нәфел буйынса Раббыға татыулыҡ ҡорбаны булараҡ эре йәки ваҡ мал килтерһә, ҡабул ҡылынһын өсөн, мал кәмселекһеҙ булырға тейеш. Бер ниндәй кәмселеге лә булмаһын.
22Һуҡыр, ғәрип, имгәнгән, яралы, ҡутырлы йәки тимрәүле булһа, ундайҙарҙы Раббыға алып килмәгеҙ; Раббыға бағышланған ут ҡорбаны булараҡ, ҡорбан усағына һалмағыҙ.
23Ағзалары иләмһеҙ оҙон йәки үтә ҡыҫҡа булған башмаҡты йәки һарыҡты нәфел ҡорбанына тәҡдим итергә мөмкин, нәҙерҙе үтәү өсөн булһа, ҡабул ителмәҫ.
24Күкәйе зыянланған, һытылған, өҙөлгән йәки киҫелгән малды Раббыға алып килмәгеҙ. Илегеҙҙә быны эшләргә юл ҡуймағыҙ.
25Бындайҙарҙы сит халыҡтарҙан алып ризыҡ саҙаҡаһы булараҡ Аллағыҙға тәҡдим итмәгеҙ, сөнки был хайуан зәғиф, уның кәмселеге бар, ул һеҙҙән ҡабул ителмәҫ.

26Раббы Мусаға былай тине:

27– Быҙау, һарыҡ йәки кәзә бәрәсе тыуһа, улар ете көн буйы инәһе янында ҡалһын. Һигеҙенсе көндән башлап уны Раббыға ут ҡорбаны итергә ярай+.
28Әммә һыйырҙы быҙауы, кәзә-һарыҡты бәрәсе менән бер көндө салмағыҙ+.
29Әгәр Раббыға шөкөр саҙаҡаһы килтерәһегеҙ икән, был ҡорбан Раббы тарафынан һеҙҙең хаҡҡа ҡабул ителерлек булһын+.
30Итен шул көндө үк ашағыҙ, иртәнсәккә тиклем ҡалдырмағыҙ. Мин – Раббы+.

31Бойороҡтарымды тотоғоҙ һәм уларҙы еренә еткереп үтәгеҙ. Мин – Раббы.
32Изге исемемде хурламағыҙ, Исраил халҡы Минең изгелегемде танырға тейеш. Мин – Раббы, һеҙҙе изге итеүсе.
33Аллағыҙ булыр өсөн Мин һеҙҙе Мысыр еренән алып сыҡтым. Мин – Раббы+.

Байрамдар

231Раббы Мусаға былай тине:

2– Исраилдарға Раббы тәғәйенләгән байрамдар тураһында иғлан ит: ул байрамдарҙа изге йыйындар саҡырылһын. Мин тәғәйенләгән байрамдар түбәндәгеләр:

	Инеш һүҙ

Инеш һүҙ


Сефанъяһ пәйғәмбәр китабы

Сефанъяһ пәйғәмбәр Раббы һүҙен Йәһүҙәлә беҙҙең эраға тиклем VІІ быуаттың икенсе яртыһында, моғайын, Йошияһ батшаның дини реформаларына тиклемдер (ҡарағыҙ: ІV Батшалар 22–23), тарата. Китаптың үҙәк темаһы – Ғамос пәйғәмбәр әйткән Раббының хөкөм көнө. Сефанъяһ был дәһшәтле көн етәсәген, Раббы Үҙенә буйһонмағандарҙың бөтәһен дә, шул иҫәптән Йәһүҙә менән уға күрше халыҡтарҙы ла язалаясағын әйтә. Был көн бөтә ер тарихы тамамланасаҡ көн тип түгел, ә гонаһ ҡылыуға һәм тиҫкәрелеккә сик ҡуйылыу, Алла халҡының ысын мәғәнәһендә сафланыу көнө тип ҡарала.

Йәрүсәлим үҙендә йәшәгәндәрҙең гонаһтары өсөн яза алғандан һуң тергеҙеләсәк һәм унда Аллаға күндәм һәм тоғро халыҡ йәшәйәсәк. Ул сағында Йәрүсәлим халҡының тормошо шатлыҡ һәм сафлыҡ менән туласаҡ, улар араһында Раббы Үҙе батшалыҡ итәсәк.

1

11Йәһүҙәлә Амон улы Йошияһ батшалыҡ иткән осорҙа Кушиҙың улы Сефанъяһҡа Раббы һүҙе булды. Куши – Гедалъяһтың, Гедалъяһ – Амаръяһтың, ә Амаръяһ иһә Хизкияһтың улы ине+.


Раббының ер йөҙөн хөкөм итеүе

2Раббы былай тип белдерә:


«Ер йөҙөнән бар нәмәне һепереп түгәм, –

3Кешеләрҙе, хайуандарҙы,

Осар ҡоштар, диңгеҙ балыҡтарын ҡырып бөтөрәм,

Яуыз бәндәләре менән бергә

Абыныу таштарын да ышырып ташлайым,

Кешене ер йөҙөнән юҡ итәм, – тип белдерә Раббы. –+

4Ҡулымды Йәһүҙәгә ҡаршы,

Йәрүсәлимдә йәшәүселәргә ҡаршы күтәрәм,

Бәғелдең ҡалдығын бөтөрәм,

Боттарға табынған ҡаһиндарҙың

Хатта исемен юйып ташлайым+.

5Өй баштарында күк есемдәренә сәждә ҡылған,

Мин Раббыға сәждә ҡылып, Уға тоғролоҡҡа ант иткән,

Шулай уҡ Милкомға ла* табынып, вәғәҙәләр биргәндәрҙе,+

6Раббыға эйәреүҙән баш тартҡан,

Уны эҙләмәгән, Уға ынтылмағандарҙы юҡ итәм».






7Раббы Хаким хозурында шым бул,

Сөнки Уның көнө яҡынлаша.

Раббы ҡорбан әҙерләгән инде,

Ҡунаҡтары пакланыу йолаһын атҡарҙы+.

8«Ул ҡорбан көнөндә, – ти Раббы, –

Мин түрәләрҙе һәм батша улдарын,

Сит ҡәүемдәр һымаҡ кейенгәндәрҙең барыһын язалайым+.

9Ул көндө Мин тупһа аша һикергән һәр кемде*,

Шулай уҡ хужаларының йортон

Золом һәм алдаҡ менән тултырғандарҙы язалайым.

10Ул көндө, – тип белдерә Раббы, –

Балыҡ ҡапҡаһынан һыҡтау,

Яңы биҫтәһенән ҡысҡырып илау,

Барлыҡ түбәләрҙә бөйөк ҡыйралыш шауы яңғырап торор+.

11Махтеш кешеләре, илағыҙ –

Сауҙагәрҙәр тотош һәләк булыр,

Көмөш менән алыш-биреш итеүселәр юҡ ителер.

12Ул мәлдә Йәрүсәлимдең һәр тарафын

Сыраҡ тотоп урап сығам,

Төпрәһе өҫтөндә тонған шарап ише

Ғәмһеҙлеккә батҡандарҙы,

„Раббы яҡшылыҡ та, яманлыҡ та эшләмәҫ“, – тигәндәрҙе язалайым+.

13Байлыҡ-ниғмәттәре таланасаҡ,

Йорттары харабаға әйләнәсәк.

Һалған өйҙәрендә йәшәмәҫтәр,

Үҫтергән йөҙөмдәренең шарабын эсмәҫтәр»+.






14Раббының бөйөк көнө яҡынлаша!

Яҡынлашты, бына-бына килеп етер.

Раббы көнө инде һөрән һала –

Иң ғәййәр яугирҙәр үкереп илар.

15Ул көн булыр асыу көнө,

Ҡайғы һәм ғазап көнө,

Емереклек, харабалар көнө,

Ҡараңғылыҡ, дөм ҡараңғылыҡ көнө,

Болотло һәм тома ҡараңғылыҡ көнө+.

16Нығытмалы ҡалаларға,

Бейек-бейек ҡәлғәләргә янап,

Яуға саҡырып борғо ҡысҡыртыр,

Һуғыш орандары яңғыратыр көн был.

17«Кешеләргә бәлә күндерермен,

Һуҡыр һымаҡ ҡайҙа барғандарын белмәҫтәр,

Сөнки Миңә ҡаршы гонаһ ҡылдылар, – ти Раббы. –

Шуға күрә ҡандары һыу һымаҡ ағыр,

Эсәктәре тиреҫ һымаҡ туҙрап ятыр+.

18Раббының асыу көнөндә

Алтын-көмөш уларҙы ҡотҡара алмаҫ,

Раббының көнсөллөк уты ерҙе ялмап алыр,

Раббы ерҙә йәшәгәндәрҙең барыһын

Көтмәгәндә ҡырып һалыр»+.

Тәүбәгә саҡырыу


21Эй оятһыҙ халыҡ, йыйыл, туплан!+

2Һеҙҙең өҫтән ҡарар ҡылынғансы,

Кәбәк кеүек осоп көн үткәнсе,

Раббының дәһшәтле ярһыуы,

Раббының асыу көнө

Өҫтөгөҙгә килеп ябырылғансы йыйылығыҙ!

3Раббыны эҙләгеҙ,

Илдең итәғәтле әҙәмдәре,

Раббы ҡанундарын үтәүселәр,

Хаҡлыҡ эҙләгеҙ,

Тыйнаҡ булығыҙ –

Бәлки, Раббының асыу көнөндә

Боҫоп ҡалыу һеҙгә насип булыр+.






Раббының пелештиҙәрҙе хөкөм итеүе


4Газа ҡалаһын ташлап китерҙәр,

Ашҡылон бушлыҡҡа әйләнер,

Ашдод төш мәлендә ҡыуылыр,

Ғәҡрон тамырынан йолҡоп алыныр.

5Диңгеҙ буйында йәшәүселәрҙең,

Керети ҡәүеменең башына бәлә!

Пелештиҙәр ере Ҡәнғән,

Раббының һүҙе һиңә ҡаршы:

«Мин һине ҡырам,

Бер кешеңде лә тере ҡалдырмайым!» – ти Ул+.

6Диңгеҙ ярындағы ил – көтөүлек,

Һарыҡ көтә торған болонлоҡ

Ҡуйҙар өсөн ялан кәртә булыр+.

7Йәһүҙә нәҫеленең һау ҡалғандары

Был ерҙәрҙе төйәк итер,

Улар бында малын көтөр;

Ашҡылон өйҙәрендә кисен хәл йыйыр,

Сөнки Аллалары Раббы уларҙы хәстәрләр,

Элекке именлекте кире ҡайтарыр.






Раббының Моавҡа һәм ғаммондарға хөкөмө


8«Мин Моавтың әйткән әр һүҙҙәрен,

Ғаммондарҙың хурлауын ишеттем.

Улар Минең халҡымды мәсхәрәләне,

Уның ерҙәрендә һауаланып танау сөйҙө+.

9Шуның өсөн, барлығым менән ант итәм, – ти Күк ғәскәрҙәре Раббыһы, Исраил Аллаһы. –

Моав Содом һымаҡ булыр,

Ғаммон ерҙәре – Ғамора кеүек.

Уларҙы ҡый үләне баҫып китер,

Баҫыуҙары татырланыр,

Ерҙәре мәңгелек сүлгә әйләнер.

Халҡымдың тере ҡалғандары уларҙы талап,

Ерҙәрен үҙҙәренә милек итеп алыр+.

10Тәкәбберлектәре өсөн,

Күк ғәскәрҙәре Раббыһы халҡын мыҫҡыл итеп түбәнһеткән,

Уларҙы хурлаған өсөн яза был+.

11Раббы уларҙы дәһшәткә һалыр,

Ер йөҙөндәге бар илаһтарҙы юҡҡа сығарыр.

Кешеләрҙең һәр береһе үҙ иленән,

Алыҫтарҙа йәшәгән һәр халыҡ үҙ төбәгенән

Уға сәждә ҡылыр+.






Раббының Ашшурға хөкөмө


12Эй Куш халҡы, һеҙ ҙә

Минең ҡылысымдан үлерһегеҙ»+.






13Раббы ҡулын төньяҡ тарафына һуҙып,

Ашшурҙы юҡ итер,

Ниневенән тик хараба ҡалыр,

Ул сүллек һымаҡ ҡоро ергә әйләнер+.

14Унда мал-тыуар һәм

Һәр төрлө ҡош-кейек хәл йыйыр,

Аунап ятҡан бағана баштары араһында

Ябалаҡтар менән терпе йәшәр,

Тәҙрәләрҙән ҡош тауышы ишетелер.

Кедр көплөгө айырылып төшкән

Ишек тупһаларында ҡоҙғон ҡысҡырыр+.

15Хәүефһеҙ йәшәгән бөйөк ҡаламы был?

Маҡтанып эстән генә:

«Донъяла миңә тиңдәр юҡ», – тип әйтә ине;

Бына хәҙер инде ул хараба,

Ҡош-кейектәр өсөн оя булды!

Үткән-һүткән һәр кем мәсхәрәләп,

Һыҙғырып ебәрер, бот сабыр+.

Йәрүсәлимгә ҡайғы


31Фетнәсел, боҙоҡ, залим ҡалаға ҡайғы!+

2Ул әйткәндәргә ҡолаҡ һалманы,

Һабаҡ алманы, өмөтөн Раббыға бағламаны,

Аллаһына һыйынманы.

3Башлыҡтары – ырылдаған арыҫлан,

Хөкөмсөләре төнгө бүреме ни,

Таң атыуға һис бер нәмә ҡалдырмаҫтар+.

4Пәйғәмбәрҙәре – тәкәббер, алдаҡсы әҙәм,

Ҡаһиндары изге урынды нәжесләй,

Ҡанунды аяҡ аҫтына һалып тапай+.

5Әммә һаман ҡала эсендәге Раббы ғәҙел,

Ул яуызлыҡ ҡылмай;

Һәр иртә һайын Үҙ хөкөмөн сығара,

Һәр бер таңда – һис тә кисектермәй!

Әммә залимдар оялыу белмәй+.






6«Мин ҡәүемдәрҙе ҡырып ташланым, – ти Раббы. –

Ҡәлғәләрен ҡолаттым,

Урамдары буп-буш ҡалды,

Улар аша үтеп йөрөүсе юҡ.

Ҡалалары харабала ята,

Әҙәми зат унда ҡалмаған.

7Инде һин, Йәрүсәлим, Минән ҡурҡырһың,

Ниһайәт үҙеңә һабаҡ алырһың, тип уйлағайным.

Шул сағында йәшәгән урының имен булыр,

Минең язаларым урап үтер ине.

Әммә һеҙ бары яуызлыҡ ҡына эшләнегеҙ».






8«Шуға күрә килеүемде көтөгөҙ, – ти Раббы. –

Ул көндө һеҙгә ҡаршы шәһәҙәт ҡылырмын.

Минең ҡарарым шулай:

Ярһыуымды, уттай асыуымды

Өҫтәренә ҡойоп түгер өсөн,

Бар ҡәүемдәрҙе, батшалыҡтарҙы йыям,

Көнсөллөк утым бөтөн ер йөҙөн ялмап йотор»+.






Раббы дәһшәтенән ҡотолоу


9«Шунан Раббыны исеме менән саҡырһындар,

Бергәләшеп Уға хеҙмәт итһендәр өсөн,

Мин халыҡтарҙың ауыҙын пак ҡылырмын+.

10Мин ҡыуып таратҡан,

Миңә ғибәҙәт ҡылған халҡым

Куштың йылғалары аръяғынан

Миңә ҡорбандар килтерер.

11Ул көн һин, эй Йәрүсәлим,

Миңә ҡаршы ҡылған гонаһтарың менән

Үҙ-үҙеңде улай хурламаҫһың,

Сөнки Мин һинең араңдан

Затлылығы менән маҡтанғанды

Алып ташлармын,

Инде һин Минең изге тауымда

Эреләнеп маһаймаҫһың+.

12Араңда бары тыңлаусан, күндәмдәр ҡалыр,

Улар Раббы исеменә өмөт бағлар+.

13Исраилдың тере ҡалғандары

Ғәҙелһеҙлек ҡылмаҫ, ялған һөйләмәҫ,

Ауыҙҙарында мәкерле һүҙ булмаҫ.

Яланда утлап йөрөгән ҡуйҙар һымаҡ

Тамаҡтары туйғас, ятып ял итерҙәр,

Уларҙы һис кем ҡурҡытмаҫ»+.






Һөйөнөс йыры


14Йырла, эй Сион-ҡыҙ*,

Ҡыуан Исраил!

Бар күңелдән ҡыуан,

Күңел ас, эй Йәрүсәлим-ҡыҙ!+

15Раббы һиңә сығарған хөкөмөн кире алды,

Дошманыңды ҡыуып таратты.

Раббы, Исраил батшаһы, һинең менән,

Хәҙер яуызлыҡтан ҡурҡма инде+.

16Шул көндө Йәрүсәлимгә:

«Ҡурҡма, Сион!

Ҡулдарың хәлһеҙләнмәһен!» – тип әйтерҙәр.

17Һинең менән Аллаң Раббы,

Һиңә ҡотолоу алып киләсәк көслө яугир!

Ул һинең өсөн шатланыр һәм тантана итер,

Һине мөхәббәте менән яңыртыр,

Шатлыҡ йыры менән күңел асыр,+

18Гүйә байрам көнөндәге һымаҡ.

«Афәттәреңде һепереп түгәм, – ти Раббы. –

Хурлыҡ кисермәҫһең бүтән.

19Бына шундай ваҡыт килер:

Мин һине иҙгәндәрҙе язалармын,

Аҡһаҡтарҙы ҡотҡарырмын,

Ҡыуып таратылғандарҙы йыйырмын;

Ҡайҙа кәмһетелгәндәр, шул ерҙә

Уларға маҡтау һәм шөһрәт ҡаҙандырырмын+.

20Шул ваҡытта бөтәгеҙҙе лә туплармын,

Шул дәүерҙә һеҙҙе кире ҡайтарырмын,

Ерҙәге бөтә халыҡтар араһында

Һеҙгә маҡтау, дан ҡаҙандырырмын,

Элекке именлекте бирермен,

Быны үҙ күҙегеҙ менән күрерһегеҙ», –

Раббы шулай тип белдерә+.









* 1:5 Милком – Ғаммон халҡы илаһының исеме.

* 1:9 Ҡарағыҙ: «І Батшалар» 5:1-5.

* 3:14 Сион-ҡыҙ – Сион тауында урынлашҡан Йәрүсәлим ҡалаһының шиғри атамаһы. Бында һәм башҡа шундай урындарҙа Сион һәм Йәрүсәлим ҡатын-ҡыҙға тиңләштерелә.

Сүриә Антиохияһына ҡайтыу

19Шулай ҙа Антиохиянан һәм Икониондан килгән ҡайһы бер йәһүдтәр халыҡты үҙҙәренең яғына ауҙарҙы. Паулусты таш бәреп туҡманылар ҙа, үлде тип уйлап, ҡаланан тышҡа сығарып ташланылар+.
20Әммә эргәһенә шәкерттәре йыйылып киткәс, Паулус тороп кире ҡалаға инде.

Икенсе көндө ул Барнабас менән Дербе ҡалаһына юл тотто.
21Был ҡалала Һөйөнөслө Хәбәрҙе вәғәзләп, шәкерттәр һанын байтаҡҡа арттырҙылар. Аҙаҡ Лустра, Иконион һәм Антиохия ҡалаларына ҡайтып,
22унда шәкерттәрҙең рухын күтәрҙеләр, иманда ныҡ торорға өндәнеләр.

– Алла Батшалығына инер өсөн күп михнәттәр аша үтергә тура киләсәк, – тине улар+.

23Улар һәр берҙәмлеккә өлкәндәр тәғәйенләнеләр һәм, ураҙа тотоп доға ҡылғандан һуң, уларҙы үҙҙәре инанған Раббының ҡулына тапшырҙылар+.

24Бынан аҙаҡ улар, Писидиә аша үтеп, Памфулияға килде.
25Пергела Алла һүҙен бәйән иткәс, Атталея ҡалаһына йүнәлделәр.
26Атталеянан һыу юлы менән Антиохияға киттеләр. Ошо ҡалала Паулус менән Барнабас, үҙҙәренә тәғәйенләнгән эште атҡарыу өсөн, Алланың мәрхәмәтенә тапшырылғайны+.
27Улар, Антиохияға ҡайтып еткәс, имандаштар берҙәмлеген йыйып, Алланың үҙҙәре аша ниҙәр эшләгәнен, Уның йәһүд булмағандарға иман ишеген асҡанын – бөтәһен дә һөйләп бирҙеләр.
28Паулус менән Барнабас шәкерттәр янында байтаҡ ваҡытҡа туҡталды.

Йәрүсәлимдә илселәр йыйылышы

151Йәһүҙиәнән Антиохияға ниндәйҙер кешеләр килеп иманлыларҙы:

– Муса ҡануны ҡушҡанса сөннәткә ултырмаһағыҙ, ҡотола алмаясаҡһығыҙ, – тип өйрәтә башланы+.

2Паулус һәм Барнабас теге кешеләр менән ризалашманы һәм улар араһында ҡыҙыу бәхәс тыуҙы. Шунлыҡтан Паулус менән Барнабасҡа, тағы бер нисә кешегә, Йәрүсәлимгә барып, илселәр һәм берҙәмлек өлкәндәре менән был мәсьәлә буйынса фекерләшеү бурысын йөкмәттеләр+.

3Шулай итеп, берҙәмлек уларҙы юлға оҙатты. Фойникә һәм Самария өлкәләрен үткәндә улар, йәһүд булмаған халыҡтарҙың Аллаға табан боролоуҙары тураһында һөйләп, бөтә имандаштарҙың күңелендә ҙур ҡыуаныс уятты.
4Йәрүсәлимгә килеп еткәс, берҙәмлек тә, уның өлкәндәре лә, илселәр ҙә асыҡ йөҙ менән ҡабул итте. Паулус менән Барнабас уларға Алланың үҙҙәре аша ниндәй эштәр башҡарыуы тураһында һөйләп бирҙе.
5Шунан һуң фарисейҙар араһынан иманға килгән ҡайһы берәүҙәр урындарынан тороп:

– Йәһүд булмағандарҙы сөннәткә ултыртырға һәм уларҙан Муса ҡанунын тотоуҙы талап итергә кәрәк, – тинеләр.

6Илселәр һәм берҙәмлек өлкәндәре был мәсьәләне тикшерергә йыйылды.
7Оҙаҡ фекер алышҡандан һуң Петрус урынынан тороп:

– Имандаштар! – тип һүҙ башланы. – Башҡа халыҡтар Һөйөнөслө Хәбәрҙе минән ишетеп иманға килһен өсөн, байтаҡ ваҡыт элек бөтәбеҙ араһынан Алла мине һайлап ҡуйғанын беләһегеҙ+.
8Кешенең күңелендә ни ятҡанын белеп торған Алла, беҙгә биргән кеүек башҡаларға ла Изге Рух биреп, уларҙы ҡабул итеүен күрһәтте+.
9Йөрәктәрен иман аша сафландырып, улар менән беҙҙең арала бер ниндәй ҙә айырма ҡалдырманы+.
10Шулай булғас, аталарыбыҙ ҙа, беҙ үҙебеҙ ҙә күтәрә алмаған йөктө шәкерттәр иңенә һалып, ни өсөн һеҙ хәҙер Алланы һынайһығыҙ+?
11Ә бит беҙ ҙә, улар кеүек үк, Раббы Ғайса мәрхәмәте аша ҡотолоу алыуыбыҙға ышанабыҙ+.

12Бөтә йыйылыш тынып, Барнабас менән Паулусты тыңланы. Улар Алланың башҡа халыҡтар араһында үҙҙәре аша ҡылған хикмәттәре һәм мөғжизәләре тураһында һөйләне.
13Аҙаҡ Яҡуп һүҙ алды:

– Имандаштар, мине тыңлағыҙ!+
14Алланың йәһүд булмаған халыҡтар тураһында хәстәрлек күрһәтә башлап, улар араһынан Үҙ халҡын булдырыуы тураһында Шимғон һөйләне.
15Пәйғәмбәрҙәрҙең Изге Яҙмала яҙған һүҙҙәре лә быға тап килә:


16+«Шунан һуң Мин кире ҡайтырмын да

Дауыттың ҡолаған сатырын торғоҙормон.

Емереклектәрен ҡайтанан ҡороп,

элекке хәленә ҡайтарырмын.

17-18Шунда башҡа кешеләр,

Минең исемем менән аталған бар халыҡтар

Раббыны эҙләйәсәк».

Борондан уҡ быларҙы мәғлүм иткән

Раббы шулай ти+.



19Шуға күрә, башҡа халыҡтар араһынан Аллаға килгән кешеләргә ҡыйынлыҡ тыуҙырырға тейеш түгелбеҙ, тип һанайым.
20+Киреһенсә, беҙ уларға, ялған илаһтарға ҡорбанға килтерелеп хур ителгән нәмәләрҙән, енси аҙғынлыҡтан, быуып үлтерелгән хайуандың итенән һәм ҡандан тыйылығыҙ, тип яҙырға тейешбеҙ+.
21Сөнки Муса ҡануны элек-электән һәр ҡалала вәғәз ителә, һәр шәмбе һайын ғибәҙәтханаларҙа уҡыла, – тине Яҡуп.




Йәһүд булмағандарға яуап

22Бынан аҙаҡ илселәр һәм берҙәмлек өлкәндәре, бөтә берҙәмлек менән үҙҙәре араһынан бер нисә кешене һайлап, уларҙы Антиохияға Паулус һәм Барнабасҡа эйәртеп ебәрергә ҡарар итте. Улар имандаштар араһында етәксе булған Барсаббас тип аталған Йәһүҙәне һәм Силасты һайланылар+.
23Улар аша ошондай йөкмәткеле хат ебәрҙеләр:

«Имандаштарығыҙҙан – илселәрҙән, берҙәмлек өлкәндәренән Антиохиялағы, Сүриәләге һәм Киликиялағы бүтән халыҡтарҙан булған имандаштарға сәләм.

24Беҙҙән барған ҡайһы бер кешеләр һеҙҙе аптырашта ҡалдыра, күңелегеҙгә борсоу һала, тип ишеттек, әммә беҙ уларға ундай эш йөкмәтмәнек+.
25-26Шунлыҡтан беҙ, барыбыҙҙың ризалығы менән бер нисә кешене һайлап, уларҙы һеҙҙең янға үҙ ғүмерҙәрен Раббыбыҙ Ғайса Мәсихкә бағышлаған, яратҡан имандаштарыбыҙ Барнабас һәм Паулус менән бергә ебәрергә булдыҡ.
27Йәһүҙә менән Силасты һеҙгә ебәрәбеҙ, улар был хатта яҙылғандарҙы телдән аңлатып бирер.

28Изге Рух ихтыяры менән беҙ һеҙҙе түбәндәге талаптарҙан башҡа бер нәмә менән дә борсомаҫҡа ҡарар иттек:+
29ялған илаһтарға ҡорбан итеп килтерелгән ризыҡтан, ҡандан, быуып үлтерелгән хайуандың итенән һәм енси аҙғынлыҡтан тыйылығыҙ. Үҙегеҙҙе ошо эштәрҙән һаҡлаһағыҙ, бик яҡшы булыр.

Иҫән-һау булығыҙ!»

30Шулай итеп, ебәрелгән кешеләр Антиохияға килде һәм, берҙәмлекте йыйып, хатты тапшырҙы.
31Хатты уҡығас, бөтәһе лә был йыуаныслы хәбәргә ҡыуанды.
32Йәһүҙә менән Силас, үҙҙәре лә пәйғәмбәр булараҡ, һүҙ ярҙамы менән дәртләндереп, имандаштарҙың рухын нығытты+.
33-34Йәһүҙә менән Силас Антиохияла күпмелер ваҡыт булғас, имандаштар уларҙы именлек теләп Йәрүсәлимгә, үҙҙәрен ебәргән кешеләр янына оҙатты*.
35Паулус менән Барнабас иһә Антиохияла ҡалды. Улар башҡа күп кенә имандаштар менән бергә Раббы һүҙен өйрәтте, вәғәздәр уҡыны+.




Паулус менән Барнабастың юлдары айырылыуы

36Бер ни тиклем ваҡыт үткәс, Паулус Барнабасҡа, үҙҙәре Раббы һүҙен вәғәзләп йөрөгән барса ҡалаларҙағы имандаштар янына барып, уларҙың хәлен белергә тәҡдим итте.
37Барнабас Маркус тип тә йөрөтөлгән Яхъяны ла үҙҙәре менән алырға теләне+.
38Әммә Паулус тапшырылған эште атҡарып сығырға ярҙам итергә теләмәйенсә Памфулияла уларҙы ташлап киткән Яхъяны алырға ризалашманы+.
39Паулус менән Барнабас араһында ҙур ризаһыҙлыҡ тыуҙы, һәм улар икеһе ике яҡҡа китергә булды: Барнабас, Маркусты алып, һыу юлы менән Кипрға юлланды.
40Силасты һайлаған Паулус иһә, имандаштар уны Раббы мәрхәмәтенә тапшырғандан һуң, юлға сыҡты,+
41берҙәмлектәрҙе нығытып, Сүриә һәм Киликия өлкәләре аша үтте.

Тимоҫеустың Паулусты оҙатып барыуы

161Шунан һуң Паулус Дербеға, ә унан Лустраға барып етте. Унда Тимоҫеус исемле бер шәкерт бар ине. Уның әсәһе йәһүд булып, улы кеүек үк Ғайсаға инана, ә атаһы грек ине+.
2Лустралағы һәм Икониондағы имандаштар Тимоҫеусты яҡшы яҡтан ғына телгә алды.
3Паулус уны үҙе менән бергә алып китмәксе булды, шуға күрә унда йәшәгән йәһүдтәр хаҡына уны сөннәткә ултыртты, сөнки бөтәһе лә Тимоҫеустың атаһы грек икәнен белә ине+.
4Ҡаланан ҡалаға сәйәхәт иткәндә, улар имандаштарға Йәрүсәлимдә илселәр һәм берҙәмлек өлкәндәре ҡабул иткән ҡарарҙарҙы еткерҙе һәм уларҙы үтәргә өндәне+.

5Берҙәмлектәрҙең иманы нығынды һәм иманға килеүселәрҙең һаны көндән-көн арта барҙы+.




Паулустың Македония өлкәһенә саҡырылыуы

6Паулус һәм уның юлдаштары Фругия һәм Галатия ерҙәре аша китте, сөнки Изге Рух уларға Алла һүҙен Асия өлкәһендә һөйләргә рөхсәт итмәне+.
7Мусия төбәгенә еткәс, улар Биҫунияға барырға уйлағайны, әммә Ғайсаның Рухы уларҙы ебәрмәне+.
8Шулай итеп, улар Мусия аша үтеп, Троас ҡалаһына килде+.

9Төндә Паулусҡа илаһи күренмеш иңде. Македониянан бер кеше: «Македонияға килеп, беҙгә ярҙам ит», – тип Паулустың ҡаршыһында ялбарып баҫып тора.
10Ошо күренмештән һуң, Алла беҙҙе шунда Һөйөнөслө Хәбәрҙе һөйләргә саҡыра, тигән фекергә килеп, шунда уҡ Македонияға китергә булдыҡ.




Лидиәнең иманға килеүе

11Троастан һыу юлы менән китеп, беҙ туп-тура Самоҫракә утрауына, ә икенсе көндө Неаполис ҡалаһына еттек.
12Унан Македонияның ул өлөшөндәге төп ҡала, Рим колонияһы* булған Филиппойға юл тоттоҡ. Беҙ был ҡалала бер нисә көн булдыҡ+.
13Шәмбе көндө ҡаланан сыҡтыҡ та, доға ҡылыу урыны шундалыр тип уйлап, йылға буйына барҙыҡ. Унда йыйылған ҡатын-ҡыҙҙар менән һөйләшеп ултырҙыҡ.
14Араларында Түәтейра ҡалаһынан килгән, ҡуйы-ҡыҙыл төҫтәге ҡыйбатлы туҡымалар һатҡан Лидиә исемле бер ҡатын бар ине. Аллаға хөрмәт күрһәтеп йәшәгән был ҡатын Паулус һөйләгән һүҙҙәрҙе аңлаһын тип, Раббы уның йөрәген асты+.
15Үҙе һәм өйөндәге туғандары һыуға сумдырылыу йолаһын үтәгәс, Лидиә:

– Мине Раббыға инаныусы тип һанаһағыҙ, өйөмә килеп ҡунаҡ булығыҙ, – тип инәлде һәм ахырҙа беҙҙе күндерҙе+.




Филиппойҙа тотҡонлоҡта

16Бер көндө доға ҡылыу урынына китеп барғанда беҙгә күрәҙәселек ене эйәләшкән бер хеҙмәтсе ҡыҙ осраны. Ул, күрәҙәлек ҡылып, үҙенең хужаларына күп табыш килтерә икән.
17Ҡыҙ Паулус менән беҙҙең артыбыҙҙан:

– Был кешеләр – Юғарыларҙан Юғары Алланың ҡолдары, улар һеҙгә ҡотолоу юлын күрһәтә, – тип ҡысҡырып барҙы+.

18Был бер нисә көн шулай дауам итте. Паулустың тамам асыуы килеп, ен яғына боролоп:

– Ғайса Мәсих вәкәләте менән бойорам: уның эсенән сыҡ! – тине.

Ен шунда уҡ сығып китте+.
19Ҡыҙҙың табыш алырға булған өмөттәренең юҡҡа сығыуын аңлаған хужалары Паулус менән Силасты тотоп алдылар ҙа майҙанға ҡала башлыҡтары янына һөйрәп алып киттеләр.
20-21Уларҙы идарасылар ҡаршыһына килтереп:

– Был әҙәмдәр – йәһүдтәр. Улар беҙгә, римлыларға, ҡабул итергә лә, башҡарырға ла ярамаған йолаларҙы вәғәзләп, ҡалала тәртипһеҙлек тыуҙыра, – тинеләр+.

22Халыҡ та Паулус менән Силасҡа ҡаршы сыҡҡан кешеләргә ҡушылды. Ҡала идарасылары уларҙың кейемдәрен йолҡҡослап систерҙе лә таяҡ менән һуҡтырырға бойорҙо+.
23Ныҡ ҡына туҡмағандан һуң, уларҙы төрмәгә ташланылар һәм төрмә ҡарауылсыһына тотҡондарҙан күҙ яҙлыҡтырмаҫҡа бойорҙолар.
24Шундай әмер алғас, ҡарауылсы уларҙы төрмәнең эске бүлмәһенә япты ла аяҡтарына ағас ҡалып кейҙерҙе+.

25Төн уртаһындараҡ Паулус менән Силас доға ҡылды, Алланы данлап, мәҙхиәләр йырланы, ә башҡа тотҡондар уларҙы тыңлап ултырҙы+.
26Ҡапыл бик ныҡ итеп ер тетрәне, хатта төрмәнең нигеҙе һелкенеп ҡуйҙы. Шул саҡ бөтә ишектәр асылды ла барыһының да аяҡтарындағы сынйырҙар һыпырылып төштө+.
27Төрмә ҡарауылсыһы йоҡонан уянып, ишектәрҙең асыҡ торғанын күргәс, тотҡондар ҡасҡан, тип уйланы һәм, ҡылысын сығарып, үҙен үҙе үлтерергә теләне+.
28Әммә Паулус:

– Үҙеңә яуызлыҡ ҡылма, беҙ барыбыҙ ҙа бында! – тип ҡысҡырҙы.

29Ҡарауылсы ут һорап алды ла бүлмә эсенә йүгереп инде һәм, ҡалтыранып, Паулус менән Силастың алдына йығылды+.
30Шунан уларҙы тышҡа алып сыҡты.

– Әфәнделәрем! Ҡотолор өсөн миңә нимә эшләргә кәрәк? – тип һораны+.

31– Раббы Ғайсаға инан. Шулай эшләһәң, үҙең дә ҡотолорһоң, өйөңдәгеләр ҙә ҡотолор, – тип яуапланылар уға+.

32Паулус менән Силас уға һәм уның өйөндәгеләргә Раббы һүҙен вәғәзләне.
33Шул уҡ төнгө бер сәғәттә төрмә ҡарауылсыһы уларҙың йәрәхәттәрен йыуҙы, үҙе лә, өйөндәгеләрҙең бөтәһе лә һыуға сумдырылыу йолаһын үтәне+.
34Паулус менән Силасты үҙенең өйөнә алып ҡайтып, уларға табын әҙерләне, Аллаға инанғандары өсөн бөтә ғаиләһе менән ҡыуандылар+.

35Көн тыуғас, ҡала идарасылары үҙҙәренең хеҙмәткәрҙәрен, уларҙы азат итергә, тигән хәбәр менән ебәрҙеләр.
36Төрмә ҡарауылсыһы был хаҡта Паулусҡа еткерҙе:

– Ҡала идарасылары һеҙҙе азат итергә ҡушты. Барығыҙ, именлек һеҙгә, – тине.

37Ләкин Паулус:

– Беҙҙе, Рим граждандарын, халыҡ алдында хөкөм итмәйенсә туҡманылар, төрмәгә яптылар, ә хәҙер йәшерен рәүештә сығарырға теләйҙәрме? Юҡ! Килһендәр ҙә беҙҙе үҙҙәре сығарһындар, – тине+.

38Хеҙмәткәрҙәр был һүҙҙәрҙе ҡала идарасыларына еткерҙе, ә идарасылар, Паулус менән Силастың Рим граждандары икәнен ишеткәс, ҡурҡып киттеләр.
39Килеп, ғәфү үтенделәр, уларҙы иреккә сығарғас, ҡаланан китеүҙәрен һоранылар+.

40Паулус менән Силас төрмәнән сыҡҡандан һуң, Лидиәнең өйөнә барҙы. Унда имандаштар менән осрашып, уларға өгөт-нәсихәт биргәс, юлға сыҡтылар+.

Тессалонике ҡалаһында боларыш

171Илселәр, Амфиполис һәм Аполлония ҡалалары аша үтеп, Тессалонике ҡалаһына килеп етте. Унда йәһүдтәр ғибәҙәтханаһы бар ине+.
2Паулус, ғәҙәттәгесә, ғибәҙәтханаға килде һәм өс шәмбе рәттән йәһүдтәр менән Изге Яҙмаларҙа әйтелгәндәр тураһында фекер алышты+.
3Уларға Мәсихтең ғазап сигергә һәм үленән терелергә тейешлеген аңлатты һәм иҫбат итте.

– Мин һеҙгә вәғәзләгән Ғайса – шул Мәсих бит инде, – тине Паулус+.

4Йәһүдтәрҙең ҡайһы берҙәре, шулай уҡ Алланы ололап йәшәгән бик күп гректар, уларҙың күп кенә күренекле ҡатын-ҡыҙҙары иманға килде һәм Паулус менән Силасҡа ҡушылды.
5Был бүтән йәһүдтәрҙә көнләшеү уятты, улар, баҙар майҙанындағы йүнһеҙ кешеләрҙе йыйып, ҡалала бола ҡуптарҙы. Паулус менән Силасты халыҡ алдына сығарыу өсөн, уларҙы Ясондың өйөнә барып эҙләнеләр+.
6Илселәрҙе тапмағас, Ясонды һәм иманлы ҡайһы бер кешеләрҙе ҡала башлыҡтары янына һөйрәп алып килделәр.

– Ошо әҙәмдәр бөтә ерҙә бола ҡуптарып йөрөй, әле улар бында ла килеп еткән.
7Ә Ясон уларҙы үҙ өйөнә индергән. Улар барыһы ла ҡайсарҙың әмерҙәренә ҡаршы сығып, Ғайса тигән башҡа бер батша бар тип әйтәләр, – тип ҡысҡырҙылар+.

8Был һүҙҙәр халыҡты һәм ҡала башлыҡтарын хафаға һалды.
9Ә Ясонды һәм башҡаларҙы, иреккә сығыу өсөн билдәләнгән күләмдә аҡса түләттергәс, ҡайтарып ебәрҙеләр.




Илселәр Бероя ҡалаһында

10Төн еткәс тә имандаштары Паулус менән Силасты Бероя ҡалаһына оҙатты. Берояға барып еткәс, Паулус менән Силас йәһүдтәр ғибәҙәтханаһына китте.
11Бындағы кешеләр Тессалонике ҡалаһындағыларға ҡарағанда инсафлыраҡ ине. Улар Алла һүҙен бик теләп ҡабул итте һәм һәр көн Паулус һөйләгән һүҙҙәрҙең дөрөҫлөккә тап киләме икәнен тикшерер өсөн Изге Яҙманы өйрәнде.
12Күп кенә йәһүдтәр иманға килде, шулай уҡ мөхтәрәм грек ҡатындары һәм ирҙәре араһында ла иманға килеүселәр аҙ булманы.

13Әммә, Паулустың Бероя ҡалаһында ла Алла һүҙен вәғәзләүе тураһында белеп ҡалғас, Тессалоникела йәшәүсе йәһүдтәр бында ла килде һәм, ҡотҡо һалып, халыҡта асыу тыуҙырҙы.
14Тиҙ арала имандаштары Паулусты диңгеҙ буйына ебәрҙе, ә Силас менән Тимоҫеус Берояла ҡалды.
15Паулусты оҙатыусылар уның менән Афинаға тиклем барҙы, шунан һуң ғына ҡайтып киттеләр. Паулус улар аша Силасҡа һәм Тимоҫеусҡа мөмкин тиклем тиҙерәк килеп етергә ҡушты.




Паулус Афинала

16Силас менән Тимоҫеусты көтөп Афинала йөрөгәндә, Паулус бында һындарҙың күп булыуына әсенде+.
17Ул ғибәҙәтханала йәһүдтәр һәм Аллаға хөрмәт күрһәтеүсе бүтән кешеләр менән әңгәмәләр ҡороп ултырҙы, шулай уҡ көн һайын баҙар майҙанында осраған кешеләр менән һөйләште.

18Шулай бер көн эпикурсылар һәм стоиктар* мәктәбенә ҡараған ҡайһы бер фәлсәфә әһелдәре Паулус менән бәхәскә инде. Паулус Ғайса тураһында һәм үленән терелеү хаҡындағы Һөйөнөслө Хәбәрҙе еткергәс, фәлсәфәселәрҙең ҡайһы берҙәре:

– Был бушҡыуыҡ нимә әйтергә теләй? – тине, ә икенселәре:

– Ул сит илаһтар тураһында вәғәз һөйләй булһа кәрәк, – тиеште.
19Улар Паулусты үҙҙәре менән Ареопаг* кәңәшмәһенә алып барҙы.

– Вәғәзләгән был яңы тәғлимәтең тураһында һөйлә әле беҙгә+.
20Һин бит сәйер нәмәләр хаҡында әйтәһең, беҙ уларҙың ни аңлатҡанын белергә теләр инек, – тинеләр.

21Ниндәй ҙә булһа яңы фекерҙәр тураһында һөйләшеү йәки тыңлау афиналыларҙың һәм унда йәшәгән сит ил кешеләренең яратҡан шөғөлө ине.

22Паулус Ареопаг кәңәшмәһе алдына баҫты.

– Афина халҡы! Һеҙҙең бик тә диндар булыуығыҙҙы бөтә яҡлап күреп торам, – тине ул. –
23Изге ҡоролмаларығыҙҙы ҡарап йөрөгәндә «Билдәһеҙ аллаға» тип яҙылған ҡорбан усағын да күрҙем. Ошо үҙегеҙ ҙә белмәгән, ләкин Уға табынған Алла тураһында һеҙгә вәғәзләйем дә инде.

24Донъяны һәм унда булған һәммә нәмәне бар иткән Алла – Ул күктәрҙең һәм ерҙең Хужаһы. Ул кеше ҡулы менән төҙөлгән ҡорамдарҙа йәшәмәй,+
25+кешеләрҙең Уға ҡул хеҙмәте күрһәтеүенә лә мохтаж түгел. Ул Үҙе һәр кемгә тормош, һулыш һәм башҡа бар нәмәне бирә+.
26+Бөтөн ер йөҙөндә йәшәһендәр тип, Ул бер әҙәмдән тотош кешелекте барлыҡҡа килтерҙе, барыһына ла ваҡыт һәм йәшәү урындарының сиктәрен билдәләне+.
27+Ул быны кешеләр Алланы эҙләһендәр, бәлки, Уны тойомлап табырҙар, тип эшләне. Ә бит Ул беҙҙең беребеҙҙән дә алыҫ түгел.
28Ҡайһы бер шағирҙарығыҙ: «Беҙ ҙә Уның нәҫеленән», – тигән кеүек, «беҙ Уның арҡылы йәшәйбеҙ, хәрәкәт итәбеҙ һәм көн күрәбеҙ»+.
29Шуға күрә, Алла нәҫеленәнбеҙ икән, Алланы кеше ниәте һәм оҫталығы менән яһалған алтын, көмөш йәки таш һынға оҡшаш тип уйларға тейеш түгелбеҙ+.
30Шулай итеп, хәҡиҡәтте белмәйенсә йәшәгән замандарҙы Алла ғәйеп итмәне, ләкин хәҙер Ул бөтә ерҙә бар халыҡҡа тәүбә итергә бойора+.
31Алла бар ғаләмдәге ғәҙел хөкөм итеү көнөн билдәләне бит. Хөкөм итәсәк Затты ла һайлап ҡуйҙы инде. Алла, ул Затты үленән терелтеп, бының ысынлығын һәр кемгә иҫбат итте, – тине Паулус+.

32Үлеләрҙең терелеүе тураһында ишеткәс, ҡайһы берәүҙәр көлдө, ә икенселәре:

– Был хаҡта һине икенсе юлы тыңларбыҙ, – тине.

33Шунан һуң Паулус Ареопагтан сығып китте.
34Ҡайһы бер кешеләр уға ҡушылып иманға килде. Улар араһында Ареопаг ағзаһы Дионусиос, Дамарис исемле бер ҡатын һәм башҡалар бар ине.

Паулус Коринҫос ҡалаһында

181Бынан һуң Паулус, Афинанан китеп, Коринҫос ҡалаһына килде.
2Ул унда сығышы менән Понтос өлкәһенән булған Акулас атлы бер йәһүдте осратты. Клаудиус ҡайсар бөтөн йәһүдтәргә Римдан китергә әмер биргәнлектән, ул ҡатыны Прискилла менән күптән түгел Италиянан килгәйне. Паулус уларҙың хәлен белергә барҙы+.
3Уларҙың һөнәрҙәре бер ине: сатыр яһау, шунлыҡтан Паулус улар менән бергә эшләргә ҡалды.
4Һәр шәмбе көндө ул ғибәҙәтханала йәһүдтәр һәм гректар менән фекер алышты, уларҙы инандырырға тырышты+.

5Силас менән Тимоҫеус Македониянан килгәс, Паулус үҙенең бөтә ваҡытын, Ғайсаның Мәсих икәнлеге хаҡында шаһитлыҡ ҡылып, йәһүдтәргә вәғәз һөйләүгә бағышланы+.
6Әммә йәһүдтәр уға ҡаршы сығып, яман телләшә башлағас, кейемендәге туҙанды ҡағып:

– Һәләкәтегеҙгә үҙегеҙ ғәйепле. Минең намыҫым таҙа, инде башҡа халыҡтар араһына китәм, – тине+.

7Ул, ғибәҙәтхананан сығып, йәнәшәлә генә Аллаға хөрмәт күрһәтеп йәшәгән Титиос Юстос исемле кешенең өйөнә барҙы.
8Ғибәҙәтхана башлығы Криспос иһә үҙенең бөтә ғаиләһе менән Раббыға инанды. Күп кенә коринҫостар ҙа, Паулустың һөйләгәндәрен ишетеп, иманға килде һәм һыуға сумдырылыу йолаһын үтте+.

9Бер ваҡыт төндә Паулусҡа илаһи күренмеш килде. Унда Раббы:

– Ҡурҡма! Һөйләүеңде дауам ит, туҡтама.
10Мин һинең менән, бер кем дә һиңә һөжүм итеп яуызлыҡ ҡылмаҫ. Был ҡалала Миңә тоғро кешеләр күп, – тине.

11Паулус, имандағы кешеләрҙе Алла һүҙенә өйрәтеп, Коринҫоста йыл ярым йәшәне.

12Ахаяла Галлион өлкә башлығы булған ваҡытта йәһүдтәр, берләшеп, Паулусҡа ҡаршы күтәрелде һәм уны тотоп хөкөм йортона алып барҙы.

13– Был әҙәм кешеләрҙе Аллаға ҡануныбыҙҙа әйтелмәгәнсә табынырға өйрәтә, – тинеләр.

14Паулус ниҙер әйткәнсе, Галлион йәһүдтәргә:

– Йәһүд халҡы! Әгәр ҙә уны ниндәйҙер яуыз эш йәки енәйәт ҡылыуҙа ғәйепләһәгеҙ, һеҙҙең дәғүәләрегеҙҙе тыңларға сәбәп булыр ине.
15Әммә дәғүәләрегеҙ айырым һүҙҙәр, исемдәр һәм үҙ ҡанунығыҙға бәйле икән, уларҙы үҙегеҙ хәл итегеҙ. Мин бындай эштә хөкөмдар булырға теләмәйем, – тип+
16уларҙы хөкөм йортонан ҡыуып сығарҙы.

17Шунан һуң ундағы кешеләр хөкөм йорто алдында ғибәҙәтхана башлығы Сосҫенесте тотоп туҡманы. Ә Галлиондың быға иҫе лә китмәне.




Паулустың Антиохияға ҡайтыуы

18+Паулус, Коринҫоста байтаҡ ваҡыт уҙғарғандан һуң, имандаштары менән хушлашып, һыу юлы менән Сүриәгә юлланды. Прискилла һәм Акулас та уның менән китте. Юлға сығыр алдынан, әйткән нәҙере буйынса, Паулус Кәнхреайҙа сәсен алдырҙы+.

19Эфесҡа килеп еткәс, Паулус юлдаштарынан айырылып ғибәҙәтханаға барҙы һәм унда йәһүдтәр менән һөйләшеп ултырҙы+.
20Йәһүдтәр уның үҙҙәре янында оҙағыраҡҡа ҡалыуын һораһалар ҙа, Паулус риза булманы.
21Улар менән һаубуллашып:

– Алла ихтыярында булһа, тағы килермен, – тине.

Бынан һуң ул һыу юлы менән Эфестан китте*+.
22Ҡайсареяға барып еткәс, караптан төшөп, Йәрүсәлимгә килде, ундағы берҙәмлекте сәләмләгәндән һуң Антиохияға китте.
23Унда бер аҙ ваҡыт булғандан һуң, Паулус юлға сыҡты, Галатия һәм Фругия ерҙәре аша уҙып, барса шәкерттәрҙе иманда нығытты+.




Аполлостың хеҙмәте

24Эфесҡа сығышы менән Искәндәриәнән булған, сәсән телле һәм Яҙманы бик яҡшы белгән Аполлос исемле бер йәһүд килде+.
25Ул Раббы юлына өйрәтелгәйне һәм, Яхъя ҡалдырған һыуға сумдырылыу йолаһын ғына белһә лә, ялҡынлы рух менән Ғайса тураһында ысынын бәйән итте һәм өйрәтте+.
26Ул ғибәҙәтханала бик ҡыйыу һөйләй башланы. Прискилла менән Акулас, Аполлостың һөйләгәндәрен ишетеп, уны үҙҙәре янына саҡырып алдылар һәм Алла юлы тураһында тулыраҡ итеп аңлаттылар+.
27Аполлос Ахаяға китергә ниәт белдергәс, имандаштары быны хупланы һәм ундағы шәкерттәргә, уны ҡабул итеүҙәрен һорап, хат яҙҙылар. Аполлос унда барғас, Алла мәрхәмәте менән иманға килгәндәргә күп ярҙам күрһәтте+.
28Ул, Ғайсаның Мәсих икәнлеген Изге Яҙмаға нигеҙләнеп ышандырырлыҡ итеп иҫбатлап, бөтә халыҡ алдында йәһүдтәрҙең ҡарашын юҡҡа сығарҙы+.




19


Паулус Эфеста

191Аполлос Коринҫоста саҡта, Паулус, илдең таулы өлөштәре аша үтеп, Эфесҡа килде. Унда бер нисә шәкертте осратты һәм уларҙан:+

2– Һеҙ иманға килгәндә Изге Рухты ҡабул иттегеҙме? – тип һораны.

– Изге Рух тураһында беҙҙең ишеткәнебеҙ ҙә юҡ, – тинеләр уға.

3– Улай булғас, ниндәй һыуға сумдырылыу йолаһын үттегеҙ һуң?

– Яхъя ҡылған һыуға сумдырыуҙы, – тип яуап бирҙе шәкерттәр+.

4– Яхъя ҡылған һыуға сумдырыу гонаһтарҙан тәүбә итеү өсөн булды. Ул халыҡты үҙенән һуң килгән Затҡа, йәғни Ғайсаға, инанырға өндәне, – тине Паулус+.

5Быны ишеткәс, улар Раббы Ғайса исеме менән һыуға сумдырылды+.
6Паулус ҡулдарын уларҙың баштарына ҡуйғас, шәкерттәргә Изге Рух инде, улар таныш булмаған телдәрҙә һөйләй һәм Алла хәбәрен иғлан итә башланы+.
7Унда ун икеләп шәкерт бар ине.

8Паулус ғибәҙәтханаға барып, өс ай буйы ҡыйыу рәүештә вәғәзләне, Алла Батшалығы тураһында әңгәмәләр ҡороп, кешеләрҙә ышаныс тыуҙырҙы+.
9Әммә ҡайһы берәүҙәр, уҫаллашып һәм иманға килеүҙән баш тартып, йыйылған халыҡ алдында Раббының юлын яманланы. Шул сәбәпле Паулус улар янынан китте. Шәкерттәрҙе айырып алып, Тураннус тигән берәүҙең уҡыу йортонда улар менән көн дә әңгәмәләшеп ултырҙы.

10Ошо рәүешле ике йыл дауам итте. Шунлыҡтан Асия өлкәһендә йәшәгән бөтә йәһүдтәр ҙә, йәһүд булмағандар ҙа Раббы тураһындағы хәбәрҙе ишетте.




Скеуас улдары

11Алла иһә Паулустың ҡулдары менән иҫ китерлек ҡөҙрәтле эштәр ҡылды.
12Паулус ҡағылған ҡулъяулыҡтарҙы, билбауҙарҙы алып ҡайтып, ауырыуҙарҙың өҫтөнә һалғандан һуң, улар һауыҡты, эстәренән яуыз рухтар сыҡты+.
13Ҡайһы бер бағымсы илгиҙәр йәһүдтәр ҙә ен эйәләшкән кешеләрҙән яуыз рухтарҙы ҡыуып сығарырға теләп:

– Мин һеҙгә Паулус вәғәзләгән Ғайса вәкәләте менән бойорам, – тип Раббы Ғайса исемен ҡулланырға тырышты+.

14Йәһүдтәрҙең баш ҡаһины Скеуастың ете улы ла шулай итте.
15Әммә яуыз рух:

– Ғайсаны беләм, Паулус та миңә таныш, ә һеҙ кем? – тип яуап бирҙе+.

16Эсендә яуыз рух булған кеше бағымсыларға ташланды һәм, уларҙы бик ныҡ итеп туҡмағас, тегеләр ул йорттан яраланған һәм кейемдәре йыртылған хәлдә сығып ҡасты.
17Был ваҡиға Эфеста йәшәгән бөтә йәһүдтәргә һәм башҡа халыҡ кешеләренә мәғлүм булғас, барыһы ла ҡурҡыуға төштө, Раббы Ғайсаның исеме тағы ла нығыраҡ ихтирам ителә башланы.
18Иманға килгән күптәр ҡылған насар эштәрен таныны+.
19Ә сихырсылыҡ менән шөғөлләнеүселәрҙең күбеһе, үҙҙәренең китаптарын алып килеп, бөтәһенең күҙ алдында яндырҙы. Яндырылған китаптарҙың хаҡын иҫәпләгәйнеләр, барлығы илле мең көмөш тәңкә сыҡты.

20Раббы һүҙе бына шундай көс менән таралды һәм нығынды+.




Эфеста боларыш

21Ошо ваҡиғаларҙан һуң Паулус Македония һәм Ахая аша Йәрүсәлимгә ҡайтырға ҡарар итте.

– Йәрүсәлимдә булғандан һуң мин Римға барырға тейешмен, – тине ул+.

22Ике ярҙамсыһын, Тимоҫеус менән Әрәстосты Македонияға ебәреп, ул үҙе бер аҙ ваҡытҡа Асия өлкәһендә тотҡарланды+.

23Шул көндәрҙә Раббы юлы арҡаһында ҙур боларыш сыҡты.
24Был ҡалала Демитриус тигән көмөшсө бар ине. Ул, гректар алиһәһе Артемида ҡорамының өлгөләрен көмөштән ҡойоп, шуның менән һөнәрселәргә күп табыш алырға ярҙам итә ине.
25Демитриус көмөшсөләрҙе һәм башҡа һөнәр эйәләрен йыйып алып:

– Дуҫтар! Мул тормошобоҙҙоң ошо кәсепкә бәйле икәнен беләһегеҙ, – тине. –
26Күреп-ишетеп тә йөрөйһөгөҙ, әлеге Паулус, кеше ҡулы менән яһалған нәмәләр илаһ түгел, тип, Эфеста ғына түгел, бөтә Асия өлкәһендә тиерлек күп кешеләрҙе ышандырҙы һәм юлдан яҙҙырҙы+.
27Был беҙҙең кәсептең яманаты сығыу хәүефе менән генә түгел, ә бөйөк алиһә Артемида ҡорамының әһәмиәте бөтөүе менән дә янай. Барлыҡ Асия өлкәһе һәм бөтә донъя табынған алиһә үҙе лә илаһи бөйөклөгөнән мәхрүм ителер.

28Ошо һүҙҙәрҙе ишеткәс, һөнәрселәрҙең асыуы ҡабарып:

– Эфестар Артемидаһы бөйөк! – тип ҡысҡырырға керештеләр.

29Тиҙҙән бөтә ҡалала боларыш башланды. Паулустың юлдаштарын – македон кешеләре Гайҙы һәм Аристархосты тотоп алып, бөтәһе бергә тамаша урынына ташланды+.
30Паулус халыҡҡа сығырға теләне, ләкин шәкерттәр уны ебәрмәне.
31Шулай уҡ Асия өлкәһенең Паулустың дуҫтары булған күренекле әһелдәре лә, кешеләр артынан хәбәр ебәреп, уның тамаша урынында күренмәүен үтенде.

32Халыҡ йыйылған ерҙә берәүҙәр – бер, икенселәре бүтән нәмә ҡысҡырҙы. Йыйылышта тәртипһеҙлек хөкөм һөрҙө, йыйылғандарҙың күбеһе ни өсөн килгәнен дә белмәне.
33Ҡайһылары йәһүдтәр халыҡ алдына этеп сығарған Искәндәр исемле бер кешегә кәңәштәр бирҙе. Искәндәр, халыҡҡа һүҙ әйтергә теләп, ҡулы менән ишара яһаны.
34Уның йәһүд икәнен белеп ҡалғас:

– Эфестар Артемидаһы бөйөк! – тип бер тауыштан ҡысҡырыша башланылар.

Улар шулай ике сәғәт тирәһе ҡысҡырышты.
35Ниһайәт, ҡала етәкселәренең береһе халыҡты тынысландырып:

– Эфес халҡы! Эфестың бөйөк алиһә Артемида ғибәҙәтханаһын һәм күктән төшкән изге ташты һаҡлаусы ҡала икәнен кем генә белмәй? – тине. –
36Был бәхәсһеҙ икән, ул саҡта тыныс булырға, ҡыҙыулыҡ менән нимәлер ҡылырға тейеш түгелһегеҙ.
37Һеҙ тотоп килтергән был кешеләр Артемида ғибәҙәтханаһын да таламаған, беҙҙең алиһәбеҙҙе лә хурламаған.
38Демитриустың һәм уның янындағы башҡа һөнәрселәрҙең берәй кешегә дәғүәһе булһа, бының өсөн хөкөм йорттары һәм өлкә башлыҡтары бар. Бер-береһенә ана шунда барып ялыу итһендәр.
39Тағы һорауҙарығыҙ булһа, һеҙ уларҙы ҡанунға ярашлы халыҡ йыйылышында күтәрә алаһығыҙ.
40Беҙ хәҙер бөгөнгө ваҡиға өсөн фетнә сығарыуҙа ғәйепләнеү ҡурҡынысы алдында торабыҙ. Ә бит бындай йыйынды аҡларлыҡ һис бер дәлилебеҙ юҡ.

Шул һүҙҙәрҙе әйтеп, ҡала етәксеһе йыйылышты таратты.

Паулустың Македонияға һәм Грецияға сәфәре

201Боларыш туҡталғас, Паулус шәкерттәрҙе янына саҡырып алды, уларҙың күңелдәрен күтәрҙе һәм, һаубуллашып, Македония өлкәһенә юлланды+.
2Шул ерҙәрҙән үткәндә, иманлыларҙы дәртләндереп, күп нәсихәттәр бирҙе. Паулус Грецияла туҡталды.
3Унда өс ай булғандан һуң һыу юлы менән Сүриәгә китергә тип торғанда, йәһүдтәр уға ҡаршы этлек ҡылырға һүҙ ҡуйышты. Быны белеп ҡалған Паулус Македония аша ҡайтырға тигән фекергә килде+.
4Уны Бероянан Пуррос улы Сосипатрус, тессалоникеларҙан Аристархос һәм Секундос, Дербенан Гай, шулай уҡ Тимоҫеус һәм Асия өлкәһенән Тухикус менән Трофимус оҙата барҙы+.
5Улар алдан китеп, беҙҙе Троас ҡалаһында көтөп торҙо+.
6Ә беҙ Сөсө икмәк байрамынан һуң Филиппойҙан һыу юлы менән киттек һәм, биш көн тигәндә, Троаста уларға барып ҡушылдыҡ. Беҙ унда ете көн булдыҡ+.




Паулустың үлгән егетте терелтеүе

7Аҙнаның беренсе көнөндә икмәк һындырып ашау йолаһына бергә йыйылдыҡ. Паулус йыйылған халыҡ менән әңгәмә ҡороп ултырҙы һәм, икенсе көндө китергә ниәтләгәнлектән, һөйләшеү төн уртаһына тиклем һуҙылды+.
8Беҙ йыйылған өҫкө ҡаттағы бүлмәлә күп яҡтыртҡыстар яна ине.
9Паулус һөйләп торған ваҡытта тәҙрә төбөндә ултырған Әүтухус исемле йәш егетте йоҡо баҫты һәм ул, йоҡлап китеп, өсөнсө ҡаттан йығылып төштө. Күтәреп алғанда ул үле ине+.

10Паулус, урамға сығып, егетте эйелеп ҡыҫып ҡосаҡланы ла:

– Борсолмағыҙ, уның йәне үҙендә, – тине+.

11Яңынан бүлмәгә күтәрелеп, икмәк һындырып ашаны. Халыҡ менән таңға хәтлем һөйләшеп ултырғандан һуң, юлға сыҡты.
12Ә теге йәш егетте тере килеш өйөнә алып ҡайттылар. Был хәлгә барыһы ла ҡыуанды.




Паулустың Милетос ҡалаһына китеүе

13Беҙ, карапҡа ултырып, Ассос ҡалаһына табан юл алдыҡ, Паулусты шунда ултыртып алырға уйланыҡ. Тәүҙә ҡоро ерҙән барырға теләп, ул үҙе шулай ниәтләне.
14Ассоста осрашҡас, Паулусты алып, Митулене ҡалаһына барҙыҡ.
15Унан киткәндең икенсе көнөндә Хиос утрауы ҡаршыһында туҡталдыҡ, ә иртәгәһен Самос утрауында инек һәм тағы бер көндән Милетос ҡалаһына барып еттек.
16Паулус, Асия өлкәһендә тотҡарланмаҫ өсөн, Эфесты ситләтеп уҙырға булды, сөнки ул мөмкинлек булғанда Уңыш байрамы еткәнсе Йәрүсәлимгә барып етергә ашыға ине+.
17Ул берҙәмлектәге өлкәндәрҙе саҡыртырға Милетостан Эфесҡа кешеләр ебәрҙе.
18Улар килеп еткәс:

– Асия өлкәһенә килгәндең тәүге көндәренән үк һеҙҙең менән булып, нисек йәшәгәнемде үҙегеҙ беләһегеҙ, – тине уларға. –+
19Йәһүдтәрҙең яуыз ниәттәре арҡаһында килеп тыуған һынауҙарға ҡарамай, күндәмлек менән һәм күҙ йәштәремде түгеп, Раббыға хеҙмәт иттем.
20Һеҙгә файҙалы булырҙай бер нәмәне лә бәйән итмәй ҡалдырманым, һеҙҙе халыҡ алдында ла, өйҙән-өйгә йөрөп тә өйрәттем.
21Тәүбә итеп Аллаға табан боролоуҙың һәм Раббыбыҙ Ғайсаға инаныуҙың зарурлығы тураһында йәһүдтәргә лә, йәһүд булмағандарға ла иғлан иттем.

22Ә хәҙер, Рух ихтыярына буйһоноп, Йәрүсәлимгә барам. Унда мине нимә көткәнен дә белмәйем.
23Фәҡәт шуны беләм: ниндәй генә ҡалаға барһам да, Изге Рух мине бығауҙар һәм хәсрәт көтөүе тураһында иҫкәртә+.
24Ләкин мин үҙ тормошомдоң ҡәҙере өсөн ҡайғырмайым, тик хеҙмәтемде һәм Раббы Ғайсанан ҡабул итеп алған эште – Алланың мәрхәмәте тураһындағы Һөйөнөслө Хәбәрҙе иғлан итеү вазифаһын теүәлләп ҡуйырға теләйем+.

25Алла Батшалығын арағыҙҙа йөрөп вәғәзләүемде ишеткәндәрегеҙҙең береһе лә мине бүтәнсә күрмәҫен хәҙер инде беләм.
26Шуға күрә бөгөн һеҙгә иғлан итәм: әгәр берәйегеҙ һәләк булһа, бында минең ғәйебем юҡ+.
27Мин һеҙгә Алланың ихтыярын тулыһынса бәйән иттем.

28Шулай итеп, үҙегеҙ хаҡында һәм Изге Рух һеҙҙе көтөүсе итеп ҡуйған көтөү тураһында ҡайғыртығыҙ. Үҙ Улының ҡаны аша Алла Үҙенеке иткән берҙәмлеккә көтөүселәр булығыҙ+.
29Мин киткәндән һуң арағыҙға аяуһыҙ бүреләр киләсәген беләм, улар көтөүҙе йәлләп тормаясаҡ+.
30Хатта һеҙҙең арағыҙҙан да, шәкерттәрҙе үҙҙәренең арттарынан эйәртеп алып китеү өсөн, хәҡиҡәтте боҙоп күрһәтеүселәр сығасаҡ+.
31Шуға күрә һаҡ булығыҙ, өс йыл буйы һеҙҙең һәр берегеҙгә күҙ йәштәрем аша көнө-төнө биргән нәсихәттәремде хәтерегеҙҙән сығармағыҙ+.
32Хәҙер һеҙҙе Алла ҡулына һәм Уның мәрхәмәте тураһындағы һүҙгә тапшырам. Уның һүҙе ышанысығыҙҙы тағы ла нығытырға һәм Үҙенең изге халҡы араһында һеҙгә өлөш бирергә һәләтле+.

33Мин һис кемдең алтын-көмөшөнә лә, кейеменә лә ҡыҙыҡманым+.
34Һеҙ беләһегеҙ, үҙемдең һәм янымда булғандарҙың ихтыяждарын бына ошо ҡулдарым ҡәнәғәтләндерҙе+.
35Раббы Ғайсаның: «Алыуға ҡарағанда биреүҙә бәхет күберәк», – тигән һүҙҙәрен иҫтә тотоп, хәлһеҙҙәргә тырышып ярҙам итеү фарыз. Шулай эшләргә кәрәклекте һәр эшем менән күрһәттем, – тине Паулус+.

36Һөйләп бөткәс, тубыҡланып, улар менән бергә доға ҡылды+.
37Бөтөнөһө илап, Паулусты ҡосаҡлап үпте.
38Бигерәк тә уның «мине ҡабат күрмәҫһегеҙ инде» тигән һүҙҙәренә ҡайғырҙылар. Шунан уны карапҡаса оҙата барҙылар.

Паулустың Милетостан Йәрүсәлимгә барыуы

211Беҙ, улар менән һаубуллашып, диңгеҙгә сыҡтыҡ һәм туп-тура Кос утрауындағы ҡалаға йүнәлеш алдыҡ. Икенсе көндө Родоста, унан Патара утрауында булдыҡ.
2Унда Фойникә өлкәһенә барыусы карапты табып ултырҙыҡ та ҡуҙғалып киттек.
3Кипр утрауын көньяғынан урап үтеп, Сүриә өлкәһенә табан йөҙҙөк. Тирҙа туҡталыш яһаныҡ, сөнки унда караптан йөк бушатылырға тейеш ине.

4Шәкерттәрҙе эҙләп тапҡандан һуң, яндарында ете көн булдыҡ. Улар, Рухтың иҫкәртеүенән сығып, Паулусты Йәрүсәлимгә бармаҫҡа күндерҙе+.
5Әммә, китер ваҡыт еткәс, юлға сыҡтыҡ. Барлыҡ иманлылар ҡатындары һәм балалары менән беҙҙе ҡаланан сыҡҡансы оҙата барҙы, ә яр буйына килеп еткәс, бөтәбеҙ бергә тубыҡланып доға ҡылдыҡ+.
6Хушлашҡандан һуң беҙ карапҡа ултырҙыҡ, улар өйҙәренә ҡайтып китте.

7Беҙ, Тирҙан юлыбыҙҙы дауам итеп, Птолемаис ҡалаһына килеп төштөк. Ундағы имандаштарҙың хәлен белеп, улар менән бер көн булдыҡ.
8Ә икенсе көндө беҙ Ҡайсареяға килдек һәм Йәрүсәлимдә һайланып алынған ете ярҙамсының* береһе, Һөйөнөслө Хәбәрҙе таратыусы Филиппустың өйөндә туҡталдыҡ+.
9Уның Алла хәбәрен иғлан итеүсе пәйғәмбәр ҡыҙҙары – кейәүгә сыҡмаған дүрт ҡыҙы бар ине+.

10Беҙ килеүгә бер нисә көн уҙғас, Йәһүҙиәнән Һағаб исемле бер пәйғәмбәр килде+.
11Яныбыҙға килде лә, Паулустың билбауын алып, үҙенең аяҡ-ҡулын бәйләне.

– Изге Рух: «Йәрүсәлимдәге йәһүдтәр был билбауҙың эйәһен бына шулай бәйләйәсәк һәм уны мәжүсиҙәр ҡулына тапшырасаҡ», – тип әйтә, – тине Һағаб+.

12Быны ишеткәс, беҙ ҙә, унда булған башҡа кешеләр ҙә Паулустың Йәрүсәлимгә бармауын үтендек+.
13Әммә ул:

– Һеҙ нимә эшләйһегеҙ? Ниңә илап, йөрәгемде телгеләйһегеҙ? Мин Раббы Ғайса исеме хаҡына Йәрүсәлимдә тотҡон булырға ғына түгел, үлергә лә әҙермен, – тип яуап бирҙе+.

14Беҙ, уны күндерә алмаҫыбыҙҙы аңлағас, тынысланып:

– Раббының ихтыярынса булһын! – тинек.

15Ҡайсареяла бер ни тиклем ваҡыт үткәргәс, йыйынып, Йәрүсәлимгә киттек.
16Беҙҙең менән бергә Ҡайсареянан бер нисә шәкерт тә барҙы. Улар беҙҙе күптән иманға килгән кипрлы Мнасон атлы шәкерт янына, беҙ туҡталасаҡ өйгә алып барҙы.







Ғайса Мәсихтә яңы тормош

121Шуға һеҙҙән, имандаштар, Алла шәфҡәте хаҡына үтенәм: үҙегеҙҙең тәнегеҙҙе Аллаға хуш килерлек тере изге ҡорбан итеп бирегеҙ. Был һеҙҙең Аллаға ихлас ғибәҙәтегеҙ булыр+.
2Был донъяның йәшәү рәүешенә яраҡлашмағыҙ, ә зиһенегеҙҙе яңыртып, уй-фекерегеҙҙе үҙгәртегеҙ. Шулай итеп, һеҙ Алланың ихтыярын – нимәнең яҡшы, яраҡлы һәм камил булыуын асыҡлай алырһығыҙ+.
3Алла тарафынан бирелгән мәрхәмәт менән һәр берегеҙгә әйтәм: үҙегеҙ тураһында тейешенән юғарыраҡ фекерҙә булмайынса, һәр кемегеҙ Алла биргән иман күләменән сығып айыҡ фекер йөрөтөгөҙ+.
4Тәнебеҙҙә ағзалар күп, бөтә ағзалар ҙа бер үк эш башҡармаған кеүек,+
5беҙ ҙә, күп булһаҡ та, Мәсихтә бер тән тәшкил итәбеҙ, тик һәр беребеҙ айырым-айырым бер-беребеҙҙең ағзалары булып торабыҙ+.
6Алланың мәрхәмәте буйынса алған рухи бүләктәребеҙ төрлө, шулай булғас, кемгәлер пәйғәмбәрлек итеү һәләте бирелгән икән, уны ышанысы буйынса файҙаланһын+.
7Башҡаларға хеҙмәт итеү һәләте бирелһә, хеҙмәт итһен, өйрәтеү бүләге бирелһә, өйрәтһен+.
8Күңел күтәреү бүләге бирелә икән, күтәрһен, үҙенекен башҡалар менән уртаҡлашһа, эскерһеҙ уртаҡлашһын; етәксе һәләтенә эйә икән, эшендә тырышлыҡ күрһәтһен, шәфҡәткә эйә булһа, шатланып шәфҡәт күрһәтһен+.

9Мөхәббәтегеҙ саф күңелдән булһын, яманлыҡҡа – нәфрәтле, яҡшылыҡҡа тоғро булығыҙ+.
10Бер-берегеҙҙе туғандарса эскерһеҙ яратығыҙ, бер-берегеҙҙе үҙегеҙгә ҡарағанда ла нығыраҡ хөрмәт итегеҙ+.
11Тырышлығығыҙҙы һүлпәнәйтмәгеҙ, Изге Рух менән янып тороғоҙ, Раббыға хеҙмәт итегеҙ.
12Үҙегеҙҙә булған өмөткә ҡыуанығыҙ, ҡайғыларҙа ныҡ булығыҙ, арымай-талмай доға ҡылығыҙ+.
13Мохтажлыҡ кисергән имандашығыҙ менән үҙегеҙҙекен бүлешегеҙ, ҡунаҡсыллыҡ күрһәтегеҙ+.
14Һеҙҙе эҙәрлекләүселәргә Алланан фатиха һорағыҙ. Фатиха һорағыҙ, ҡарғамағыҙ+.
15Ҡыуанғандар менән бергә ҡыуанығыҙ, илағандар менән бергә илағыҙ+.
16Бер-берегеҙ менән килешеп йәшәгеҙ, тәкәббер булмағыҙ, шулай уҡ ябай кешеләр менән аралашығыҙ, үҙегеҙҙе булғанынан аҡыллыраҡ һанамағыҙ+.
17Бер кемгә лә яманлыҡҡа ҡаршы яманлыҡ ҡылмағыҙ, киреһенсә, бар әҙәмдәр алдында изге эштәр ҡылырға тырышығыҙ+.
18Мөмкинлегегеҙ бар икән, барыһы менән дә хәлегеҙҙән килгәнсә татыу йәшәгеҙ+.
19+Һөйөклөләрем, үҙегеҙ өсөн үс алмағыҙ, Алла асыуына урын ҡалдырығыҙ. Изге Яҙмала былай тип әйтелгән: «Ҡон ҡайтарыу – Минән. Әжерен Үҙем бирермен, – ти Раббы»+.
20+Киреһенсә, «дошманың ас булһа, тамағын туйҙыр, һыуһаған булһа, һыуһынын ҡандыр. Былай эшләп, уның башына ҡуҙ өйөрһөң»*+.
21Яманлыҡтан еңелмә, ә яманлыҡты яҡшылыҡ менән ең.

Хакимлыҡ тураһында

131Һәр кем хакимлыҡ иткән етәкселәргә буйһонһон, сөнки Алла урынлаштырған хакимлыҡтан башҡа хакимлыҡ юҡ. Ғәмәлдәге хакимлыҡтар Алла тарафынан урынлаштырылған+.
2Шуға күрә хакимлыҡҡа ҡаршы килеүсе Алла урынлаштырған тәртипкә ҡаршы килә. Ундайҙар иһә үҙҙәрен хөкөмгә дусар итә.
3Етәкселәр яҡшылыҡ ҡылыусылар өсөн түгел, яманлыҡ ҡылыусылар өсөн ҡурҡыныс. Хакимлыҡтан ҡурҡмаҫҡа теләһәң, яҡшылыҡ эшлә, һәм маҡтау алырһың.
4Хакимлыҡ итеүсе һинең мәнфәғәтең өсөн Аллаға хеҙмәт итә. Әгәр яуызлыҡ ҡылаһың икән – унан ҡурҡ, юҡҡа ғына ҡылыс тағып йөрөмәй бит. Ул, Алла хеҙмәтсеһе булараҡ, яуызлыҡ ҡылыусыларҙы Алланың асыуына дусар итеп яза бирә+.
5Шуға күрә хакимлыҡ итеүселәргә яза алыуҙан ҡурҡып ҡына түгел, ә выжданың ҡушыуы буйынса буйһонорға кәрәк.
6Шуның өсөн һеҙ һалым түләйһегеҙ ҙә инде, сөнки улар үҙҙәрен үҙ вазифаларына бағышлап, Аллаға хеҙмәт итә.
7Шулай булғас, һәр кемгә тейешлеһен бирегеҙ: кемгә һалым түләргә тейешһегеҙ – һалым, кемгә яһаҡ – яһаҡ түләгеҙ, ҡурҡырға тейеш булғандан ҡурҡығыҙ, хөрмәткә лайыҡлыларҙы хөрмәт итегеҙ+.




Бер-берегеҙгә булған бурыстарығыҙ

8Бер-берегеҙгә булған мөхәббәттән башҡа бер кемгә лә бер нәмә менән дә бурыслы булмағыҙ, сөнки яҡынын яратҡан кеше ҡанун талаптарын үтәгән була+.
9++«Зина ҡылма, кеше үлтермә, урлашма, башҡаныҡын көҫәмә» һәм башҡа төрлө бойороҡтар, бер һүҙ менән әйткәндә, «яҡыныңды үҙеңде яратҡан кеүек ярат» тигәнде аңлата+.
10Мөхәббәт бүтән кешегә яуызлыҡ килтермәй, тимәк, мөхәббәт ҡанун талаптарын үтәү булып тора+.

11Ошоларҙы үтәгеҙ, сөнки ниндәй заманда йәшәүегеҙҙе беләһегеҙ, беҙгә йоҡонан уяныу сәғәте килеп тә етте. Ҡотолоу мәле хәҙер беҙ иманға килгән ваҡытҡа ҡарағанда яҡыныраҡ+.
12Төн үтеп бара, көн тыуа. Әйҙәгеҙ, ҡараңғылыҡ эштәренән ситләшеп, яҡтылыҡ ҡоралдарын алайыҡ+.
13Ҡоторонҡо мәжлес һәм эскелек, фәхешлек һәм аҙғынлыҡ, ыҙғыш-талаш һәм көнсөллөккә бирелмәйенсә, үҙебеҙҙе көн яҡтылығындағы кеүек әҙәпле тотайыҡ+.
14Тормошоғоҙға Раббы Ғайса Мәсих идара итһен. Гонаһлы тәбиғәтегеҙҙең аҙғын теләктәрен ҡәнәғәтләндереү тураһында уйлауҙан туҡтағыҙ+.

Имандашыңды хөкөм итмә

141Иманы көсһөҙ кешене ҡабул итегеҙ, әммә фекерҙәре тураһында бәхәсләшмәгеҙ+.
2Кемдер, иманы буйынса, һәр төрлө ризыҡ хәләл тип уйлай, ә иманы көсһөҙ булғаны, гонаһ ҡылыуҙан ҡурҡып, йәшелсә генә ашай+.
3Бөтә нәмәне ашаған кеше ашамағанына ерәнеп ҡарамаһын, ашамаған иһә ашағанды хөкөм итмәһен, сөнки Алла уны Үҙенә ҡабул иткән+.
4Башҡаның хеҙмәтсеһен хөкөм итергә һин кем? Баҫып торамы ул, йығылып ятамы, үҙенең хужаһы хәл итер. Ул иһә баҫып торасаҡ, сөнки уны баҫтырып ҡуйырға Раббының ҡөҙрәте етерлек+.

5Кемдер ҡайһылыр көндәрҙең береһен башҡаларына ҡарағанда мөһимерәк тип иҫәпләй, ә икенсе берәү һәммә көндәр ҙә бер төрлө тип һанай. Һәр кем үҙ ҡарашы буйынса эш итә+.
6Кем бер көн икенсеһенән мөһимерәк тип һанай, ул Раббы хөрмәтенә шулай тип иҫәпләй. Һәр төрлө ризыҡты ашаусы ла быны Раббы хөрмәтенә эшләй, сөнки Аллаға шөкөр итә. Ашамаған кеше лә быны Раббы хаҡына эшләй, ул да Аллаға шөкөр итә+.
7Беҙҙең беребеҙ ҙә үҙе өсөн йәшәмәй һәм беребеҙ ҙә үҙе өсөн үлмәй+.
8Йәшәйбеҙ икән – Раббы өсөн йәшәйбеҙ, үләбеҙ икән – Раббы өсөн үләбеҙ. Шуға күрә йәшәһәк тә, үлһәк тә – Раббыныҡыбыҙ+.
9Мәсих нәҡ үлеләр һәм тереләргә Хаким булыр өсөн үлде һәм терелде+.
10Шулай булғас, һин ни өсөн имандашыңды хөкөм итәһең? Йәки ерәнеп ҡарайһың? Беҙ бит бөтәбеҙ ҙә Аллабыҙ хөкөмө алдына баҫасаҡбыҙ+.
11+Изге Яҙмала былай тип әйтелгән:


«Үҙемдең барлығым менән ант итәм, –

Минең алдымда һәр кем теҙ сүгәсәк,

һәр тел Минең Алла икәнемде таныясаҡ, –

ти Раббы»+.



12Шулай итеп, һәр беребеҙ үҙе тураһында Алла алдында хисап тотасаҡ+.




Имандашыңды гонаһҡа ҡотортма

13Шуға күрә бер-беребеҙҙе хөкөм итеүҙән туҡтайыҡ. Уның урынына әйҙәгеҙ имандаштарыбыҙҙы юлдан яҙҙырырлыҡ һәм гонаһҡа ҡоторторлоҡ бер нәмә лә эшләмәҫкә ҡарар ҡылайыҡ+.
14Раббы Ғайсала булараҡ, мин беләм һәм ныҡлы ышанам: бер нәмә лә үҙенән-үҙе хәрәм булмай, ә берәйһе берәй нәмәне хәрәм тип уйлаһа, шул нәмә уның өсөн хәрәм була+.
15Ашаған ризығың имандашыңды борсоуға һала икән, һин яратып эш итмәйһең. Үҙ ризығың менән уға һәләкәт килтермә, Мәсих уның хаҡына ла үлде бит+.
16Алла һеҙгә биргән яҡшы нәмә хурланмаһын.
17Алла батшалығы ризыҡ менән эсемлектән түгел, ә Изге Рух биргән тәҡүәлек, именлек һәм шатлыҡтан тора+.
18Мәсихкә шулай хеҙмәт иткән кеше Алланы ҡыуандыра һәм кешеләр тарафынан хуплана.
19Шуның өсөн үҙ-ара татыу йәшәүгә һәм бер-беребеҙҙең рухын нығытыуға хеҙмәт иткән нәмәләргә ынтылайыҡ+.
20Ризыҡ арҡаһында Алланың эшен юҡҡа сығарма. Һәр ризыҡ саф, әммә ашаған аҙығың менән берәйһен гонаһҡа ҡотортһаң, дөрөҫ булмай+.
21Ит ашамауың, шарап эсмәүең, имандашыңдың абыныуына килтерерлек башҡа нәмәләр эшләмәүең яҡшы.
22Быға ҡарата булған фекереңде үҙең менән Алла араһында ғына һаҡлап тот. Үҙе хаҡлы тип һанаған нәмә өсөн үҙен хөкөм итерлек ғәйеп тапмаған кеше бәхетле.
23Кеше берәй ризыҡты ашарға яраймы, юҡмы тип шикләнеп ашаһа, Алла хөкөм итер, сөнки ул иман буйынса эшләмәй. Ә иман буйынса эшләнмәгән бөтә нәмә – гонаһ.

Үҙеңде түгел, башҡаларҙы ҡайғырт

151Беҙ, көслөләр, үҙебеҙҙе генә ҡайғыртырға түгел, ә көсһөҙҙәрҙең йөктәрен дә күтәрешеп йөрөргә тейешбеҙ+.
2Һәр беребеҙ башҡаларҙың рухын нығытыу өсөн, уға яҡшы булһын тип, уның хаҡында ҡайғыртайыҡ+.
3+Мәсих тә Үҙе тураһында уйламаны. Изге Яҙмала яҙылғанса: «Һине яманлаусыларҙың хурлау әсеһе өҫтөмә төштө»+.
4Изге Яҙмалағы бөтә нәмә, беҙ унан ала торған сабырлыҡ һәм йыуаныу аша өмөтөбөҙ булһын тип, нәсихәт биреү өсөн яҙылған+.
5Сабырлыҡ һәм йыуаныу сығанағы булған Алла һеҙгә, Ғайса Мәсих юлынан барыусыларға тейеш булғанса, бер-берегеҙ менән аңлашып йәшәү бирһен+.
6Шулай итеп, һеҙ берҙәм рәүештә, бер һүҙҙән Раббыбыҙ Ғайса Мәсихтең Аллаһын һәм Атаһын данларһығыҙ.




Йәһүд булмағандарға Һөйөнөслө Хәбәр

7Шуға күрә, Алла даны өсөн Мәсих һеҙҙе ҡабул иткән кеүек, һеҙ ҙә бер-берегеҙҙе ҡабул итегеҙ.
8Шуны әйтәм: ата-бабаларға бирелгән вәғәҙәләрҙе раҫлау өсөн, Алланың тоғролоғон күрһәтеү өсөн, Мәсих сөннәтлеләргә хеҙмәт итергә килде.
9+Мәсих Алланы шәфҡәтлелеге өсөн башҡа халыҡтар ҙа данлаһын өсөн килде. Изге Яҙмала яҙылғанса:


«Шуға ла Һине ят ҡәүемдәр араһында данлармын,

исемеңә мәҙхиә йырлармын»+.



10+Былай тип тә әйтелгән:


«Ҡәүемдәр, Уның халҡы менән бергә шатланығыҙ»+.



11+Һәм тағы ла:


«Бар ҡәүемдәр, Раббыны маҡтағыҙ,

бөтә өммәттәр, Уны ҙурлағыҙ»+.



12+Ишағыяһ та былай ти:


«Ишай тамырынан үҫеп сыҡҡан һабаҡ килер,

халыҡтар өҫтөнән хакимлыҡ итергә күтәрелер.

Ҡәүемдәр Уға өмөт бағлар»+.



13Изге Рухтың ҡөҙрәте менән өмөтөгөҙ артһын өсөн, өмөт биреүсе Алла һеҙҙе Үҙенә инаныу аша бөтә шатлыҡ һәм именлек менән һуғарһын.




Йәһүд булмағандар араһында хеҙмәт

14Имандаштарым, мин үҙем һеҙҙең изгелеккә тулғанығыҙға, һәр төрлө белемгә өйрәнеп, бер-берегеҙгә өгөт-нәсихәт бирә алыуығыҙға ышанам.
15Шуға ҡарамаҫтан, имандаштар, ҡайһы бер мәсьәләләр тураһында иҫегеҙгә төшөрөп, ҡыйыу рәүештә яҙҙым, сөнки мин, – Алла тарафынан бирелгән мәрхәмәт аша,
16йәһүд булмағандар араһында Ғайса Мәсихтең хеҙмәтсеһемен. Йәһүд булмағандар Алла хуш күрерҙәй, Изге Рух тарафынан изгеләндерелгән ҡорбан булһын өсөн, Алланың Һөйөнөслө Хәбәрен вәғәзләп, ҡаһин хеҙмәтен башҡарам+.
17Шулай итеп, Ғайса Мәсихтә булараҡ, Аллаға хеҙмәт итеүем менән ғорурлана алам.
18Йәһүд булмағандарҙы Аллаға буйһондорорға теләп, Мәсихтең минең аша ҡылған ғәмәлдәренән башҡа нәмә тураһында һөйләргә батырсылыҡ итмәйем. Ул быларҙы минең һүҙем һәм эшем менән,
19мөғжизәләр һәм хикмәттәр көсө ярҙамында, Алла Рухының ҡөҙрәте менән башҡарҙы. Мин, Йәрүсәлимдән алып Иллурикон яҡтарына тиклем урау юлдарҙан барып, Мәсих хаҡындағы Һөйөнөслө Хәбәрҙе тулыһынса бәйән иттем+.
20Башҡалар нигеҙ һалған урында ҡормаҫ өсөн, мин Һөйөнөслө Хәбәрҙе Мәсихтең исеме билдәле булмаған урындарҙа вәғәзләргә тырыша инем+.
21+Изге Яҙмала әйтелгәнсә:


«Уның тураһында кемгә әйтелмәгән, шулар күрер,

кем ишетмәгән, шул аңлар»+.



22Шуның өсөн, күп тапҡырҙар янығыҙға барырға ниәтләп тә, хеҙмәтем арҡаһында бара алманым да инде+.
23Хәҙер иһә был төбәктәрҙә эштәремде тамамлағанға һәм оҙаҡ йылдар буйы янығыҙға барырға теләгәнгә күрә,+
24Испанияға китеп барышлай һеҙгә лә һуғылырға йыйынам. Һеҙҙең менән аралашыуҙан бер ни тиклем ләззәт алғандан һуң, миңә унда тиклем барып етергә ярҙам итерһегеҙ, тип өмөтләнәм.
25Ә хәҙер, имандаштарға хеҙмәт итеү өсөн, Йәрүсәлимгә юлланам,+
26сөнки Македония менән Ахаялағы берҙәмлектәр Йәрүсәлимдәге имандаштар араһындағы ярлыларға аҡсалата ярҙам күрһәтергә ҡарар итте+.
27Улар үҙҙәре шундай ҡарарға килде; һәм, ысынлап та, элекке мәжүсиҙәрҙең хәҙерге имандаш йәһүд туғандары алдында бурысы бар. Йәрүсәлимдәге иман тотоусыларҙың рухи байлығын уртаҡлашҡанға күрә, уларға матди яҡтан ярҙам күрһәтергә тейештәр+.
28Мин, ошо эште башҡарғас һәм йыйылған аҡсаны тейешенсә тапшырғас, Испанияға юлланырмын һәм унда барышлай янығыҙҙа туҡталырмын.
29Янығыҙға килгәндә, Мәсихтән тулы фатиха алып килеремде беләм.

30Имандаштарым, беҙ бер-беребеҙгә Изге Рухтан килгән һөйөү менән бәйләнгәнбеҙ, шуға күрә Раббыбыҙ Ғайса Мәсих хаҡына саҡырам: минең менән бергә көрәшеп, минең өсөн Аллаға доға ҡылығыҙ.
31Йәһүҙиәләге иманһыҙҙарҙың миңә зыяны теймәһен һәм Йәрүсәлимдәге имандаштар мин алып барған аҡсалата ярҙамды яҡшы ҡабул итһен өсөн доға ҡылығыҙ+.
32Шулай итеп, Алла насип итһә, мин янығыҙға ҡыуанып килермен һәм, һеҙҙең менән аралашып, көс туплай алырмын+.
33Именлек Аллаһы һеҙҙең бөтөнөгөҙ менән бергә булһын. Амин+.

Сәләмдәр

161Һеҙгә Кәнхреайҙағы берҙәмлектең ярҙамсыһы булған ҡыҙ имандашыбыҙ Фойбены тәҡдим итәм+.
2Уны Раббыныҡы итеп, изгеләргә хас булғанса ҡабул итегеҙ һәм тейешле ярҙам күрһәтегеҙ, сөнки ул күптәрҙе, минең үҙемде лә ҡурсаланы+.
3Минең менән бергә Ғайса Мәсихкә хеҙмәт иткән Прискилла менән Акуласҡа сәләм әйтегеҙ+.
4Улар минең хаҡыма ғүмерҙәрен ҡурҡыныс аҫтына ҡуйҙы, ул икәүгә мин генә түгел, иманға килгән мәжүсиҙәрҙең бөтә берҙәмлектәре лә рәхмәтле.
5Уларҙың йортонда йыйылыусы берҙәмлеккә лә сәләмдәремде еткерегеҙ. Асия өлкәһендә Мәсихкә беренсе булып инанған ҡәҙерле дуҫым Әпәйнетосҡа сәләм тапшырығыҙ+.
6Һеҙҙең өсөн күп тырышлыҡтар һалған Мәрйәмгә сәләм әйтегеҙ.
7Минең менән бергә тотҡонлоҡта булған яҡташтарым Андроникус менән Йүниәгә сәләм тапшырығыҙ. Улар илселәр араһында мөһим урын алып тора, һәм Мәсихкә миңә тиклем үк инанғандар.
8Раббыбыҙ Ғайсала минең ғәзиз дуҫым булған Амплиатусҡа сәләм әйтегеҙ.
9Мәсихтә беҙҙең менән хеҙмәт итеүсе Урбаносҡа һәм ҡәҙерле дуҫым Стахусҡа сәләм белдерегеҙ.
10Мәсихкә тоғролоғон иҫбатлаған Апеллесҡа, Аристобулус йортондағыларға сәләм еткерегеҙ.
11Яҡташым Һирудионға сәләм әйтегеҙ, Наркиссос йортондағыларҙың Раббыға инаныусыларына сәләм күндерегеҙ.
12Раббы хаҡына тырышып хеҙмәт итеүсе Труфайна менән Труфосаға ла сәләм. Раббы хаҡына күп тырышлыҡ һалған ҡәҙерле Персисҡа сәләмдәремде әйтегеҙ.
13Раббы тарафынан һайланған Руфосты һәм уның әсәһен сәләмләгеҙ. Уның әсәһе миңә лә әсәй кеүек+.
14Асункритос, Флегон, Һермес, Патробас, Һермасҡа һәм улар менән булған имандаштарға сәләм әйтегеҙ.
15Филологус менән Йүлиәгә, Нәриус менән уның һеңлеһенә, Олумпасҡа һәм улар менән бергә булған бөтөн изгеләргә сәләм.
16Бер-берегеҙҙе туғандарса яратып, үбеп сәләмләгеҙ. Мәсихтең бөтә берҙәмлектәре һеҙгә сәләм тапшыра+.




Һуңғы нәсихәттәр

17Имандаштар, һеҙгә мөрәжәғәт итәм: үҙегеҙ өйрәнгән тәғлимәткә ҡаршы сығып, шул рәүешле бүленешкә килтереүселәрҙән һәм тоғро юлдан яҙыуға сәбәп тыуҙырыусыларҙан һаҡ булығыҙ һәм уларҙан ситләшегеҙ+.
18Ундай кешеләр Раббыбыҙ Мәсихкә түгел, ә үҙҙәренең ашҡаҙандарына хеҙмәт итә һәм, ышандырырлыҡ һүҙҙәр һөйләп, ялағайланып, ихлас күңеллеләрҙе алдай+.
19Һеҙҙең Һөйөнөслө Хәбәр буйынса йәшәүегеҙ һәммәһенә лә мәғлүм. Шуға күрә мин һеҙҙең өсөн шатланам һәм яҡшылыҡҡа ҡарата зирәк, яманлыҡҡа килгәндә хәйләһеҙ булыуығыҙҙы теләйем+.
20Именлек Аллаһы тиҙҙән Иблисте аяҡтарығыҙ аҫтында иҙәсәк. Раббыбыҙ Ғайсаның мәрхәмәте һеҙҙең менән булһын+.

21Хеҙмәттәшем Тимоҫеус һәм яҡташтарым Лукиос, Ясон менән Сосипатрус һеҙгә сәләм ебәрә+.
22Ошо хатты Паулус һүҙҙәренән яҙыусы мин, Тертиос та, һеҙҙең менән Раббы аша бәйләнгән кеше булараҡ, һеҙҙе сәләмләйем.
23-24Минең һәм бөтә имандаштар берҙәмлеге өсөн өйөнөң ишеге һәр саҡ асыҡ булған Гай һеҙҙе сәләмләй. Ҡала милке менән идара итеүсе Әрәстос, имандашыбыҙ Ҡыуартос һеҙгә сәләм ебәрә*+.
25-26Аллаға дан! Ғайса Мәсих тураһында мин һөйләгән Һөйөнөслө Хәбәр буйынса, Ул һеҙҙең рухығыҙҙы нығытырға ҡөҙрәтле. Был Хәбәр – боронғо замандарҙан бирле йәшереп тотолған, әммә хәҙер асылған сер. Пәйғәмбәрҙәрҙең яҙмалары аша кешеләр Аллаға ышанһын һәм буйһонһон өсөн мәңгелек Алланың әмере менән был сер бөтөн халыҡтарға белдерелде++.
27Берҙән-бер зирәк Аллаға Ғайса Мәсих аша мәңгелек дан булһын! Амин*+.







* 2:12 Алла ҡануны – Иҫке Ғәһедкә, атап әйткәндә, Тәүратҡа ишара.

* 8:15 Абба – арами телендә «атай» тигәнде аңлата.

* 8:16 Рухыбыҙға – «рухыбыҙ менән бергә» тип тә аңларға мөмкин.

* 11:4 Бәғел – ҡәнғәниҙәр табынған илаһтарҙың береһе. Урындағы халыҡ йоғонтоһона бирелеп, исраилдар йыш ҡына Бәғелде ололаған.

* 12:20 Уның башына ҡуҙ өйөрһөң – «уны оятынан „янып үлерҙәй“ итерһең» тигән мәғәнәлә.

* 16:23-24 Ҡайһы бер боронғо ҡулъяҙмаларҙа 24-се аят та бар: «Раббыбыҙ Ғайса Мәсихтең мәрхәмәте һеҙҙең менән булһын. Амин».

* 16:25-27 Ҡайһы бер ҡулъяҙмаларҙа 16:25-27-се аят йә 14:23-сө; 15:33-сө аяттарҙан һуң килә, йә улар бөтөнләй юҡ.

Инеш һүҙ


Хакимдар

Хакимдар китабы Исраил халҡы яҙмышындағы иң ҡатмарлы осорҙарҙың береһен һүрәтләй. Ҡәнғәнде яулағандан алып тәүге Исраил батшалары идара итә башлағанға тиклемге дәүер бик ауыр үтә. Нун улы Йушағ китабында хикәйәләнгән баҫҡынсылыҡ яуҙары барышында Исраил ырыуҙары Ҡәнғән ерҙәрендә йәшәгән халыҡтарҙың бөтәһен дә ҡыуып ебәрә алмай. Ә бер аҙҙан уларҙың йолаларына һәм мәжүси ғөрөф-ғәҙәттәренә эйәрә башлай, шулай итеп, Раббыны асыуландыра (1:1–2:9).

Китаптың төп өлөшө (2:10–16:31) ваҡиғаларҙың ҡат-ҡат ҡабатлана килгән эҙмә-эҙлелегенән тайпылмай: халыҡ гонаһ ҡыла; Алла уларҙы күрше халыҡтарҙың һөжүме менән язалай; исраилдар Раббыға ярҙам һорап ялбара; Раббы бәләне еңеп сығырлыҡ юлбашсы ебәрә. Был юлбашсыларҙы (хакимдарҙы) Алла һайлап ҡуя, әммә улар хаталаныусан гонаһлы әҙәмдәр булып ҡала һәм күп нәмәне яңылыш эшләй. Ә инде дошманды еңгәндән һуң, элекке хаталар тағы ҡабатлана.

Китап «һәр кем нисек дөрөҫ тип тапһа, шулай эшләгән» (17–21-се бүлектәр) замандарҙа исраилдар араһында буталсыҡлыҡ хөкөм һөрөүен раҫлаған ике аяуһыҙ күренеш менән тамамлана.

1


Ҡәнғәниҙәр менән һуғыш

11Йушағ вафат булғандан һуң, исраилдар Раббынан:

– Ҡәнғәниҙәргә ҡаршы һуғышҡа арабыҙҙан кем беренсе булып күтәрелһен? – тип һораны+.

2– Йәһүҙә күтәрелер. Мин был ерҙе уның ырыуының ҡулына бирәм, – тине Раббы.

3Йәһүҙә ырыуы үҙҙәренең ҡәрҙәштәре булған Шимғон ырыуына:

– Әйҙәгеҙ, һеҙ ҙә беҙҙең менән барығыҙ, беҙҙең өлөшкә төшкән ерҙәрҙе тартып алыр өсөн, ҡәнғәниҙәргә ҡаршы бергәләп һуғышайыҡ. Һуңынан беҙ ҙә һеҙгә төшкән өлөштө алырға ярҙам итербеҙ, – тине.

Шулай итеп, Шимғон нәҫеле улар менән бергә китте.

4Йәһүҙә ырыуы яу асты һәм Раббы ҡәнғәниҙәр менән перизиҙәрҙе уның ҡулына тапшырҙы. Йәһүҙиҙәр Бәзәҡтә ун мең кешене ҡырып ташланы.
5Бәзәҡтә улар Адони-Бәзәҡ менән осрашты, уға һөжүм итеп, ҡәнғәниҙәр менән перизиҙәрҙе тар-мар итте+.
6Адони-Бәзәҡ ҡасып ҡотолмаҡ булды, ләкин уны ҡыуып етеп, аяҡ-ҡулының баш бармаҡтарын сабып өҙҙөләр.
7Шунда Адони-Бәзәҡ:

– Аяҡ-ҡулының баш бармаҡтары ҡырҡылған етмеш батша минең өҫтәлем аҫтына төшкән валсыҡты йыя торғайны. Инде хәҙер Алла миңә ҡылған ғәмәлдәремдең әжерен бирҙе, – тине.

Адони-Бәзәҡте Йәрүсәлимгә килтерҙеләр, ул шунда вафат булды+.

8Йәһүҙә ырыуы Йәрүсәлимгә һөжүм итеп, уны алды, халҡын ҡылыстан үткәрҙе, ҡаланы яндырҙы+.
9Шунан улар таулыҡтарҙа, Негевта һәм Шефелала йәшәгән ҡәнғәниҙәргә яу менән барҙы.
10Артабан Йәһүҙә ырыуы элекке исеме Ҡыръяҫ-Арбағ булған Хевронда йәшәгән ҡәнғәниҙәргә һөжүм итеп, Шешайҙы, Ахиманды һәм Талмайҙы тар-мар итте+.

11Бынан Йәһүҙә ырыуы кешеләре, Девир ҡалаһында йәшәүселәргә һөжүм итер өсөн, юлға сыҡты. Девирҙың элекке исеме Ҡыръяҫ-Сәфәр ине+.
12Шунда Калев:

– Ҡыръяҫ-Сәфәрҙә еңеү яулап, ҡаланы ҡулға төшөргән кешегә ҡыҙым Ғахсаны кәләш итеп бирәм, – тине+.

13Ҡаланы Калевтың ҡустыһы Ҡыназдың улы Ғоҫниил алды, шуға ла Калев уға ҡыҙы Ғахсаны кәләш итеп бирҙе.

14Ғоҫниилға кейәүгә сыҡҡас, Ғахса, ирен атаһы Калевтан бер баҫыу һорарға өгөтләне. Ҡыҙы ишәк өҫтөнән төшөүгә атаһы:

– Нимә теләйһең? – тип һораны.

15– Миңә фатихаңды күндерһәңсе, – тине Ғахса. – Һин миңә Негевта ер бирҙең, хәҙер инде һыу сығанаҡтары ла бирһәң ине.

Калев уға шул ерҙәге үрге һәм түбәнге һыу сығанаҡтарын бирҙе.

16Мусаның ҡайныһы нәҫеленән булған ҡыниҙар Йәһүҙә ырыуының кешеләре менән бергә Хөрмәләр ҡалаһынан* китеп, Йәһүҙә сүленә – Негевҡа, Ғарад еренә килде һәм унда йәшәгән халыҡ араһында төпләнде+.
17Йәһүҙә ирҙәре ҡәрҙәштәре булған Шимғон ырыуы кешеләре менән бергә Сефаҫта йәшәгән ҡәнғәниҙәргә һөжүм итте. Улар был ҡаланы харам ҡылып тулыһынса юҡ итте. Шуның өсөн был ҡала Хорма* тип атала.
18Йәһүҙә нәҫеле тағы ла әйләнә-тирәһендәге ерҙәре менән бергә Газа, Ашҡылон һәм Ғәҡрон ҡалаларын алды.
19Раббы Үҙе Йәһүҙә ырыуы менән булған өсөн, улар таулыҡтағы ерҙәрҙе яуланы. Ләкин үҙәндә йәшәүселәрҙе ҡыуып ебәрә алманы: уларҙың тимерҙән эшләнгән яу арбалары бар ине+.
20Муса әйткәнсә, Хеврон ҡалаһын Калевҡа бирҙеләр, ул бынан Ғанаҡтың өс улының тоҡомон ҡыуып ебәрҙе+.

21Ләкин Бинйәмин ырыуы Йәрүсәлимдә йәшәгән йевусиҙәрҙе ҡыуманы, шуның өсөн дә йевусиҙәр Йәрүсәлимдә Бинйәмин нәҫеле менән һаман да йәнәш йәшәй+.

22Йософ нәҫеле Бейт-Илгә һөжүм итте, Раббы улар менән булды.
23Улар, элекке исеме Луз булған Бейт-Ил ҡалаһы тураһында мәғлүмәт туплар өсөн, шымсылар ебәрҙе+.
24Шымсылар ҡаланан сығып килгән бер кешене күреп, уға:

– Ҡалаға инер юлды күрһәтһәң, яҡшылығыңа яҡшылыҡ менән яуап ҡайтарырбыҙ, – тинеләр+.

25Теге кеше уларға юл күрһәтте. Улар ҡала халҡының барыһын да ҡылыстан үткәрҙе, ә теге кешене бөтөн нәҫел-нәсәбе менән бергә ебәрҙеләр.
26Юл күрһәткән кеше хиттиҙәр еренә барып төйәкләнде, унда Луз тигән ҡала төҙөнө. Ул ҡала әле лә шулай тип йөрөтөлә.

27Менашше ырыуы Бейт-Шеан, Тағанах, Дор, Йивлеғам, Мегиддо ҡалаларында һәм уларҙың әйләнә-тирәһендәге ауылдарҙа көн иткән халыҡты ҡыуманы, ҡәнғәниҙәр ошо ерҙә йәшәп ҡалды+.
28Нығынып-көсәйеп киткәндән һуң, исраилдар ҡәнғәниҙәрҙе үҙҙәренә буйһондороп, мәжбүри эшселәр итте. Әммә уларҙы үҙ ерҙәренән тулыһынса ҡыуып ебәрмәне.

29Әфраим ырыуы ла Гәзәрҙә йәшәгән ҡәнғәниҙәрҙе ҡыуып ебәрмәне; ҡәнғәниҙәр улар араһында Гәзәрҙә йәшәй бирҙе+.

30Зевулун да Ҡитрон һәм Наһалол кешеләрен ҡыуманы; ҡәнғәниҙәр улар араһында йәшәне һәм мәжбүри эшләргә тейеш булды.

31Ашер ырыуы ла Ғакко, Сидон менән Ахлав, Ахзив, Хелба, Афиҡ һәм Рехов ҡалаларында йәшәгән халыҡты ерҙәренән ҡыуып сығарманы+.
32Ашер ырыуы шул ерҙәрҙе биләгән ҡәнғәниҙәр араһында йәшәп ҡалды, уларҙың ерҙәренә эйә була алманы.

33Нафтали ырыуы ла Бейт-Шәмәш һәм Бейт-Ғанаҫ ҡалалары кешеләрен ҡыуып сығарманы, шул ерҙәге кешеләр – ҡәнғәниҙәр араһында йәшәп ҡалды. Әммә Бейт-Шәмәш һәм Бейт-Ғанаҫ кешеләре уларға мәжбүри эшләргә тейеш булды+.

34Әмөриҙәр Дан ырыуын тауға табан ҡыҫырыҡланы, уларға үҙәнгә төшөргә мөмкинлек бирмәне+.
35Әмөриҙәр Хәрәс тауында, Айялонда һәм Шағалвимда йәшәп ҡалды. Ләкин, Йософ ырыуы көсәйеп киткәндән һуң, әмөриҙәр уларға мәжбүри эшләргә тейеш булды.
36Әмөри ерҙәренең сиктәре Ғаҡраббим тарлауығы менән Селанан ары һуҙыла ине+.

Бохимға Раббы фәрештәһенең килеүе

21Раббы фәрештәһе Гилгалдан Бохимға килде лә уларға Раббы һүҙен еткерҙе:

– Мин һеҙҙе Мысырҙан алып сыҡтым, ата-бабаларығыҙға ант итеп вәғәҙә биргән ергә килтерҙем. Уларға: «Мин һеҙҙең менән төҙөгән килешеүемде мәңге боҙмам,+
2ә һеҙ был илдә йәшәгән кешеләр менән килешеү төҙөмәгеҙ, уларҙың ҡорбан усаҡтарын емерегеҙ», – тинем. Ләкин һеҙ әйткәндәремә ҡолаҡ һалманығыҙ. Нисек шулай эшләй алдығыҙ һеҙ+?
3Шуға күрә Мин дә былай тип әйтәм: «Был халыҡтарҙы һеҙҙең аранан ҡыуып ебәрмәйем. Улар һеҙгә – элмәк, ә уларҙың илаһтары һеҙҙең өсөн тоҙаҡ булыр»+.

4Раббы фәрештәһе был һүҙҙәрҙе әйткәс, бөтә Исраил халҡы ҡысҡырып илай башланы.
5Шуға ла был урынды Бохим* тип атанылар һәм шунда Раббыға ҡорбан килтерҙеләр.




Нун улы Йушағтың вафаты

6•Йушағ халыҡҡа китергә рөхсәт иткәс, исраилдарҙың һәр береһе үҙ өлөшөнә төшкән ерҙәргә таралды. Был ерҙәр уларҙың биләмәһенә әйләнде.
7Йушағ үҙе һәм унан һуң йәшәгән аҡһаҡалдар Раббының Исраил өсөн ҡылған бөйөк эштәрен күргән дәүерҙәрҙә халыҡ Раббыға тоғро хеҙмәт итә ине.
8Нун улы Йушағ, Раббы ҡоло, йөҙ ҙә ун йәшендә вафат булды.
9Ул Гағаш тауынан төньяҡтараҡ ятҡан Әфраим таулығында урынлашҡан биләмәһе Тимнаҫ-Хәрәстә ерләнде+.




Исраилдарҙың Раббынан йөҙ сөйөрөүе

10Был быуындан булғандар үлеп, ата-бабалары хозурына күскәс, уларға алмашҡа Раббыны һәм Уның Исраил өсөн ҡылған эштәрен белмәгән быуын килде+.

11Исраилдар Раббы күҙендә яман булған эштәр ҡыла, бәғелдәргә табына башланы+.
12Раббынан, үҙҙәренең ата-бабаларын Мысыр еренән алып сыҡҡан Алланан, баш тартып, икенсе илаһтарға, үҙҙәрен уратып алған халыҡтарҙың илаһтарына әүрәп, уларға сәждә ҡылды, бының менән Раббыны асыуландырҙы+.
13Улар, Раббыны ташлап, Бәғел һәм Ғаштареҫ боттарына табына башланылар+.
14Быға асыуланған Раббы исраилдарҙы баҫҡынсылар ҡулына тапшырҙы – тегеләр уларҙы таланы; уларҙы уратып алған дошмандары ихтыярына бирҙе һәм исраилдар дошмандарына ҡаршы тора алмаҫ булды+.
15Ҡайҙа ғына яу сапһалар ҙа, Раббы, алдан иҫкәртеп ҡуйғанса һәм ант иткәнсә, уларҙы бәлә-ҡазаға дусар итте. Исраилдарҙың хәле мөшкөлләнде+.

16Раббы, исраилдарҙы баҫҡынсыларҙан ҡотҡарыр өсөн, уларға хакимдар ҡуя башланы.
17Ләкин улар үҙҙәренең хакимдарын да тыңламанылар, Раббыға тоғролоҡ һаҡламайынса, бүтән илаһтарға табындылар. Раббының бойороҡтарын ғәмәлгә ашырған ата-бабалары һымаҡ эшләмәнеләр, улар йөрөгән юлдан тиҙ арала тайпылдылар+.

18Раббы уларға хаким ебәргәндә, шул хаким менән Үҙе була торғайны. Хаким иҫән саҡта исраилдарҙы дошмандарынан ҡотҡарыр булды, сөнки иҙеүселәрҙән һәм ҡыҫырыҡлаусыларҙан иңрәгән халыҡты йәлләне+.
19Ләкин хаким үлеү менән, исраилдар йәнә элекке ҡылыҡтарына тотондо, сит илаһтарға әүрәп, уларға эйәреп китә, хеҙмәт итә һәм сәждә ҡыла башлар булды, аталарынан да хәтәрерәк ғәмәлдәр ҡылды – үҙҙәренең яман эштәренән ваз кисмәне һәм тиҫкәрелектәрен дауам итте.
20Исраилдарға ныҡ асыуланған Раббы былай тине:

– Был халыҡ ата-бабалары менән Мин төҙөгән килешеүҙе боҙған һәм Мин әйткәндәрҙе тыңламаған өсөн,
21инде Мин Йушағтың вафатынан һуң бында ҡалған ҡәүемдәрҙең береһен дә ҡыумайым+.

22Исраилдарҙың Раббы юлынан, элек ата-бабалары тотҡан юлдан, йөрөймө-юҡмы икәнен һынар өсөн,
23Раббы был халыҡтарҙы ҡыуманы, Йушағтың ҡулына тапшырмайынса, уларҙы был ерҙә ҡалдырҙы.

Илдә ҡалған ҡәүемдәр

31Бына Раббы Ҡәнғәнде яулап алыуҙа ҡатнашмаған исраилдарҙы һынар өсөн илдә ҡалдырған ҡәүемдәр+.
2Раббы бары тик исраилдарҙың яулап алыуҙа ҡатнашмаған быуындарын һуғыш һөнәренә өйрәтер өсөн түбәндәге ҡәүемдәрҙе ҡалдырғайны:
3биш пелешти бейе, Ливан тауҙарында, Бәғел-Хермон тауынан алып Лево-Хамаҫҡа тиклем, йәшәгән барлыҡ ҡәнғәниҙәр, сидондар һәм хиууиҙәр.
4Улар ярҙамында Раббы Үҙ халҡы Исраилды һынап, Муса аша ата-бабаларына биргән бойороҡтарҙы яңы быуындың үтәү-үтәмәүен күрмәксе була.
5Шулай итеп, исраилдар ҡәнғәниҙәр, хиттиҙәр, әмөриҙәр, перизиҙәр, хиууиҙәр, йевусиҙәр араһында йәшәне,
6уларҙың ҡыҙҙарын кәләш итеп алды һәм үҙҙәренең ҡыҙҙарын уларҙың улдарына бирҙе, илаһтарына табына башланы+.




Ғоҫниил – тәүге хаким

7Исраил халҡы Раббы күҙендә яман булғанды ҡылды – Аллалары Раббыны онотоп, Бәғел һәм Ашера боттарына табынды+.
8Бының өсөн Раббының Исраилға асыуы ҡабарҙы, һәм Ул исраилдарҙы Арам-Наһараим батшаһы Кушан-Ришғаҫаим ҡулына тапшырҙы. Исраил халҡы һигеҙ йыл Кушан-Ришғаҫаим хакимлығы аҫтында булды.
9Исраилдар ярҙам һорап Раббыға ялбарғас, Раббы уларға ҡотҡарыусы итеп Ғоҫниилды, Калевтың ҡустыһы Ҡыназдың улын, ебәрҙе һәм ул уларҙы ҡотҡарҙы+.
10Ғоҫниилға Раббы рухы иңде һәм ул Исраилдың хакимы булды. Ғоҫниил яуға сыҡты. Раббы Арам батшаһы Кушан-Ришғаҫаимды уның ҡулына тапшырҙы һәм Ғоҫниил уны еңде+.
11Илдә ҡырҡ йылға тыныслыҡ урынлашты. Шунан Ҡыназ улы Ғоҫниил вафат булды.




Эһуд

12Исраил халҡы яңынан Раббы күҙендә яман булған эштәр ҡыла башланы, шуға күрә Раббы Моав батшаһы Ғәғлонға исраилдарҙы еңергә ҡеүәт бирҙе.
13Ғәғлон үҙ тирәһенә ғаммондарҙы һәм ғәмәлектәрҙе туплап, исраилдарға һуғыш менән барҙы, тегеләрҙе еңеп, Хөрмәләр ҡалаһын ҡулға төшөрҙө.
14Исраил халҡы ун һигеҙ йыл буйы Моав батшаһы Ғәғлон хакимлығы аҫтында булды.

15Исраилдар ярҙам һорап Раббыға ялбарҙы, һәм Раббы Исраил халҡына ҡотҡарыусы итеп Бинйәмин ырыуынан Гераның улы Эһудты ҡуйҙы. Эһуд һулаҡай ине.

Исраил халҡы Эһуд аша Моав батшаһы Ғәғлонға яһаҡ ебәрҙе+.
16Эһуд үҙенә оҙонлоғо бер терһәк булған, ике яғы ла үткер ҡылыс эшләп алды, уны уң яҡтан кейеме аҫтына ҡыҫтырҙы.
17Эһуд яһаҡты алып Моав батшаһы Ғәғлонға килде. Ғәғлон бик һимеҙ кеше ине.
18Эһуд, бүләктәрҙе тапшырғас, уларҙы күтәреп килтерешкән кешеләрҙе оҙата китте.
19Әммә, Гилгалдағы боттар тәңгәленә еткәс, кире боролдо. Ул Ғәғлонға:

– Эй батша, минең һиңә әйтер серем бар, – тип мөрәжәғәт итте.

– Шым, – тине уға Ғәғлон.

Уның эргәһендә торған кешеләр бүлмәнән сыҡты.

20Эһуд, батшаның өҫкө ҡатта урынлашҡан бүлмәһенә күтәрелеп:

– Минең һиңә Алла һүҙен еткерәһем бар, – тине.

Ғәғлон ултырған урынынан торҙо.
21Шул саҡ Эһуд һул ҡулын һуҙып, уң яҡ биленә ҡыҫтырылған ҡылысын тартып алды ла уны Ғәғлондың эсенә ҡаҙаны.
22Ҡылыс һабы менән ҡуша тегенең эсенә керҙе һәм икенсе осо арҡаһынан килеп сыҡты. Ҡылысты эс майы ҡапланы. Эһуд ҡылысты Ғәғлондың эсенән тартып алманы.
23Шунан ул алғы яҡҡа сыҡты ла өҫкө ҡаттағы бүлмә ишеген үҙе артынан бикләп ҡуйҙы.

24Ул сығып киткәс, Ғәғлондың хеҙмәтселәре килеп ҡараһалар, өҫкө ҡаттағы бүлмәнең ишеге бикле.

– Күрәһең, үҙ хәжәте менән һалҡын бүлмәлә ултыра торғандыр, – тиеште хеҙмәтселәр.

25Байтаҡ көтөп борсола башлағас, бер кемдең дә ишек асмағанын күреп, асҡыс килтерҙеләр һәм үҙҙәре ишекте асты. Ҡараһалар, хужалары ерҙә үлеп ята.
26Хеҙмәтселәр һуҙмаңлап торған арала, Эһуд ҡасып өлгөрҙө, боттар эргәһенән үтеп, Сеғирә ҡалаһына барып йәшенде.
27Шунда килеп еткәс, Әфраим таулығында үҙенең мөгөҙ борғоһон ҡысҡыртты. Шунан Исраил халҡы уның менән бергә тауҙарҙан төштө. Уларҙың башында Эһуд ине+.

28– Тиҙерәк минең арттан! – тине Эһуд. – Раббы дошмандарығыҙ моавтарҙы һеҙҙең ҡулығыҙға тапшыра!

Халыҡ, Эһуд артынан эйәреп, Иордан аша Моавҡа сыға торған кисеүҙәрҙе баҫып алды, бер кемгә лә аръяҡҡа сығырға мөмкинлек бирмәне+.
29Ошо бәрелештә улар моавтарҙың ун меңгә яҡын типһә тимер өҙөрлөк ир-атын ҡырып һалды; бер кем дә ҡасып ҡотола алманы.
30Ул көндө моавтар Исраилға ана шулай буйһондо. Илдә һикһән йылға тыныслыҡ урынлашты.




Шамгар

31Унан һуң Ғанаҫ улы Шамгар хаким булды. Бер ваҡыт ул алты йөҙ пелешти кешеһен үгеҙ ҡыуа торған тимер осло күҫәк менән һуғып үлтерҙе. Ул да Исраилды ҡотҡарҙы+.

Девора

41Эһуд вафат булғас, Исраил халҡы йәнә Раббы күҙендә яман булған эштәр ҡыла башланы+.
2Раббы уларҙы Хасорҙа батшалыҡ иткән Ҡәнғән батшаһы Явин ҡулына тапшырҙы. Харошәҫ-Һаггоимда ғүмер һөргән Сисера уның ғәскәр башлығы ине+.
3Исраил халҡы ярҙам һорап Раббыға ялбарҙы, сөнки туғыҙ йөҙ тимер яу арбаһы булған Явин исраилдарҙы егерме йыл буйы аяуһыҙ иҙҙе.

4Ул саҡта Исраилда Лаппидоҫтың ҡатыны Девора пәйғәмбәр хаким ине.
5Ул Әфраим таулығында Рама менән Бейт-Ил ҡалалары араһында үҫкән Девора хөрмәһе аҫтында ултырыр, үҙенә килгән исраилдарҙың дәғүәләрен хәл итер булды.

6Девора бер көндө, кеше ебәреп, Нафтали ырыуы биләмәһендәге Ҡәдәш ҡалаһынан Авиноғам улы Бараҡты саҡыртып алды:

– Исраилдың Аллаһы Раббы һиңә былай тип бойора: «Үҙең менән Нафтали һәм Зевулун ырыуҙарынан ун мең кеше алып, Тавор тауына менеп баҫ+.
7Явиндың ғәскәр башлығы Сисераны Мин яу арбалары һәм күп һанлы ғәскәре менән алдыңа, Ҡишон йылғаһына алып килеп, һинең ҡулыңа тапшырырмын»+.

8Бараҡ Девораға:

– Әгәр һин минең менән барһаң, барам, һин бармаһаң, бармайым, – тине.

9– Барыуын-барырмын, – тип яуапланы Девора. – Тик шуны ла бел: был юл һиңә дан килтермәйәсәк, сөнки Раббы Сисераны ҡатын кешенең ҡулына тапшырасаҡ.

Шулай итеп, Девора Бараҡ менән бергә Ҡәдәшкә йүнәлде.
10Бараҡ Зевулун һәм Нафтали ырыуы кешеләрен Ҡәдәшкә барырға саҡырҙы. Уның артынан ун мең кеше эйәрҙе. Девора ла улар менән барҙы.

11Шул осорҙа ҡыниҙарҙан – Мусаның ҡайныһы Ховавтың нәҫеленән – Хәвәр тигән кеше, ырыуҙаштарынан айырылып, сатырын Ҡәдәш эргәһендә, Сағананнимдағы ҙур имән төбөндә ҡорғайны+.

12Сисераға Авиноғам улы Бараҡтың Тавор тауына күтәрелеүен еткерҙеләр.
13Сисера бөтә яу арбаларын – туғыҙ йөҙ тимер яу арбаһын – алып, үҙенең бөтә ғәскәрен Харошәҫ-Һаггоимдан Ҡишон йылғаһы буйына йүнәлтте.
14Девора Бараҡҡа былай тине:

– Әйҙә, алға! Раббы Сисераны һинең ҡулыңа тапшыра торған көн был. Раббы Үҙе һинең алдан бара!

Бараҡ ун мең кешелек ғәскәре менән Тавор тауынан төштө.
15Бараҡ һөжүм иткәс, Раббы Сисераға, яу арбаларындағы һуғышсыларға, бөтә яугирҙәргә дәһшәт һалды. Сисера, яу арбаһынан төшә һалып, йәйәү ҡасып ҡотолдо+.
16Бараҡ дошмандың яу арбаларын һәм ғәскәрен Харошәҫ-Һаггоимғаса баҫтырҙы. Сисераның бөтә яугирҙәре ҡылыстан үткәрелде, бер кешеһе лә ҡалманы.

17Сисера үҙе йәйәү ҡасып, ҡыни Хәвәрҙең ҡатыны Яғылдың сатырына килеп керҙе, сөнки Хасор батшаһы Явин менән ҡыни Хәвәр нәҫеле татыу ине.
18Яғыл Сисераны ҡаршы алып:

– Ин, әфәндем, ин беҙгә, ҡурҡма, – тине.

Сисера эскә инде һәм Яғыл уның өҫтөнә балаҫ ябып ҡуйҙы.
19Сисера унан:

– Әҙерәк һыу бир әле, һыуһаным, – тип һораны.

Яғыл, һөтлө турһыҡты сисеп, уға һөт эсерҙе лә йәнә балаҫты уның өҫтөнә ябып ҡуйҙы.

20– Сатыр ауыҙына сығып тор, – тине Сисера Яғылға. – Килеп: «Унда берәйһе бармы?» – тип һораһалар, «Юҡ», – тип әйтерһең.

21Хәвәрҙең ҡатыны Яғыл, бер ҡулына сатырҙың осло ҡаҙығын, икенсе ҡулына сүкеш алып, һиҙҙермәй генә Сисераның янына килде лә ҡаҙыҡты тегенең сикәһенән ергә ҡуша ҡаҙаны. Сисера был мәл арыуҙан йоҡлай ине. Ана шулай үлде Сисера.

22Яғыл Сисераны баҫтырып килгән Бараҡҡа ҡаршы сығып:

– Әйҙә ин, һин эҙләгән кешене күрһәтәм, – тине.

Бараҡ сатырға инде. Ҡараһа, Сисера үлеп ята, сикәһенә ҡаҙыҡ ҡаҙалған.

23Алла ул көндө Ҡәнғән батшаһы Явинды Исраил халҡына буйһонорға мәжбүр итте.
24Исраил халҡы ҡыҫырыҡлағандан-ҡыҫырыҡлай барып, Ҡәнғән батшаһы Явинды бөтөнләй юҡ итте.

Девораның йыры

51Шул көндө Девора менән Авиноғам улы Бараҡ ошо йырҙы йырланы:




2«Исраил башлыҡтары юл башлағанға,

Халыҡ үҙ теләге менән эйәргәнгә

Раббы мөбәрәк булһын!

3Ишетегеҙ, батшалар!

Ҡолаҡ һалығыҙ, хакимдар!

Мин Раббыға дан йырлайым,

Исраил Аллаһы Раббы хаҡында көйләйем.






4Һин, Раббым, Сеғирҙан сыҡҡанда,

Эдом иленән килгәндә,

Ер тетрәнде,

Күктән ямғыр ҡойҙо –

Болоттар һыу булып аҡты+.

5Синай Раббыһы, Исраил Аллаһы Раббы алдында

Тауҙар ҡалтырап торҙо+.






6Ғанаҫ улы Шамгар дәүерендә,

Яғыл заманында юлдар бушап ҡалды,

Юлсы урауҙан йөрөргә мәжбүр булды,+

7Исраилдың етәкселәре ҡалманы.

Шулай булды һин, Девора,

Исраилдың әсәһе, күтәрелгәнсе!

8Яңы илаһтар һайлағас,

Һуғыш ҡала ҡапҡаһы алдына килде.

Шул саҡ ҡырҡ меңлек Исраил халҡы ҡулында

Ҡалҡан да, һөңгө лә күренмәне+.

9Күңелем Исраилдың ғәскәр башлыҡтары,

Үҙ теләге менән яуға күтәрелгән халыҡ менән!

Раббы мөбәрәк булһын!






10Аҡ ишәктәргә атланып,

Келәм өҫтөнә ултырып йөрөгәндәр,

Юлдарҙан йәйәүләп барыусылар,

Маҡтау йырлағыҙ!

11Ҡоҙоҡ янында һыу биреүселәр тауышы:

Унда Раббының еңеүҙәре,

Исраил башлыҡтары еңеүҙәре тураһында йырлайҙар.






Шул саҡ Раббы халҡы ҡапҡаларға ынтылды.

12Ҡалҡ, Девора, ҡалҡ!

Ҡалҡ та йырла!

Тор, Бараҡ!

Әсирҙәреңде алып кит, Авиноғам улы!+

13Тере ҡалғандар шунда баһадирҙар янына килде,

Раббы халҡы Уның янына йыйылды –

Һуғышсылар килде!

14Әфраимдан Ғәмәлек еренә ереккәндәр килде,

Һинең артыңдан, Бинйәмин, һинең халҡың араһында!

Махир нәҫеленән килде ғәскәр башлыҡтары,

Зевулундан – хакимлыҡ таяғын тотҡандар+.

15Исасхар башлыҡтары – Девора менән!

Исасхар Бараҡҡа тоғро –

Уның артынан үҙәнгә һөжүм итте!

Рәүвән ырыуы иһә тәрән уйҙа.

16Ниңә һин, Рәүвән, һарыҡ аҙбарҙары араһында

Һыбыҙғы көйө тыңлап ултыраһың?

Эйе, Рәүвән ырыуы уйға батҡан!

17Ғилғәд халҡы Иордан йылғаһы аръяғында йәшәп ҡалды,

Дан үҙ караптары эргәһендә тотҡарланды,

Ашер диңгеҙ ярында, ҡултыҡтар буйында урынлашты+.

18Ә Зевулун ғәскәре үлемдән ҡурҡманы,

Йәнен аяманы Нафтали улдары яу ҡырында+.






19Бына батшалар алышҡа сыҡты,

Тағанахта, Мегиддо һыуҙары янында

Ҡәнғән батшалары һуғышты,

Тик уларға көмөш тәтемәне!+

20Күктән йондоҙҙар ҙа һуғышты,

Үҙ юлдарында йөрөп, Сисера менән көрәште!

21-22Һепереп ташланы дошманды Ҡишон йылғаһы,

Боронғо йылға. Ҡишон йылғаһы.

Ат тояҡтары яңғырай,

Айғырҙары ҡуш аяҡлап саба!

Эй йәнем, көс-ҡеүәт менән алға ынтыл!+






23„Мероз ҡалаһын ләғнәтлә! – тине Раббы фәрештәһе. –

Унда йәшәүселәрҙе ҡарға!

Улар Раббыға ярҙамға килмәнеләр.

Баһадирҙарға ҡаршы алышҡа

Ярҙамға килмәнеләр Раббыға“.






24Ҡатын-ҡыҙҙар араһынан Яғылға,

Ҡыни ырыуынан Хәвәрҙең ҡатынына шөкөр.

Сатырҙарҙа йәшәгән ҡатындар араһында

Ул иң фатихалы булһын+.

25Һыу һорағас, һөт килтерҙе,

Затлыларға лайыҡлы һауытта тәмле һөт+.

26Ҡулын ул сатыр ҡаҙығына һуҙҙы,

Икенсе ҡулына сүкеш алып,

Сисераға ҡундырҙы!

Уның башын һуғып ярҙы,

Сикәһен тишеп ебәрҙе+.

27Яғылдың аяҡ аҫтына ауҙы Сисера,

Ергә йығылды.

Ҡайҙа йығылһа, шунда йән бирҙе.






28Сисераның әсәһе тәҙрәнән тышҡа ҡарай,

Күҙҙәрен ала алмай илай-һамаҡлай:

„Ниңә уның яу арбалары һаман күренмәй,

Тояҡ тауыштары ишетелмәй?“

29Һарайҙың зирәк ҡатындары яуап ҡайтара,

Үҙе лә улар әйткәненә ышана:

30„Моғайын, улар яумал йыя, бүлешәлер,

Һәр яугиргә – берәр, ә бәлки, икешәр ҡыҙ.

Сисераға биҙәкле туҡымалар,

Сағыу сигеүле туҡымалар,

Әсирҙән систереп алған

Биҙәкле матур кейемдәр“.






31Эй Раббым! Дошмандарың барыһы

Ошо рәүешле ҡырылһын!

Ә Һине яратҡандар көскә тулышып

Ҡалҡып килгән ҡояш һымаҡ булһын!»





Илдә ҡырҡ йылға тыныслыҡ урынлашты+.

Гидғон

61Исраил халҡы йәнә Раббы күҙендә яман булған эштәр ҡыла башланы, һәм Раббы уларҙы ете йылға мидйәндәр ҡулына тапшырып ҡуйҙы+.
2Мидйәндәрҙең йәбер-золомо арҡаһында Исраил халҡы ҡаялар араһында, мәмерйәләрҙә һәм нығытмалы урындарҙа йәшенеп йөрөнө.
3Исраилдар сәсеү эштәрен тамамлауға, мидйәндәр, ғәмәлектәр һәм башҡа көнсығыш халыҡтары Исраилға баҫып инә лә,
4сатырҙар ҡороп урынлашып ала, Газа ҡалаһына тиклем бөтә уңышты юҡ итә, исраилдарға ашарға ризыҡ та, эре мал менән ваҡ мал да, ишәк тә ҡалдырмай+.
5Был халыҡтар үҙ малы, сатырҙары менән, саранча һымаҡ, ер баҫып килә, уларҙың үҙҙәренең дә, дөйәләренең дә иҫәбенә-һанына сығырлыҡ түгел. Исраил ерен талап, уны иңләп-буйлап йөрөйҙәр.
6Исраил халҡы мидйәндәр арҡаһында хәйерсе көнөнә төштө һәм Раббыға ярҙам һорап ялбарҙы.

7Исраил халҡы мидйәндәрҙән яҡлау һорап Раббыға ялбарғас,
8Раббы Исраил халҡына бер пәйғәмбәр ебәрҙе. Пәйғәмбәр уларға былай тине:

– Исраил Аллаһы Раббы былай ти: «Мин һеҙҙе Мысырҙан, ҡоллоҡ йортонан, алып сыҡтым.
9Һеҙҙе мысырҙарҙың ҡулынан, бөтә иҙеүселәрҙең ҡулынан ҡотҡарҙым, уларҙы алдығыҙҙан ҡыуып ебәреп, ерҙәрен һеҙгә бирҙем+.
10Һеҙгә: „Мин һеҙҙең Аллағыҙ Раббы! Үҙегеҙ йәшәгән әмөриҙәр ерендә уларҙың илаһтарына табынмағыҙ!“ – тинем. Һеҙ иһә әйткәндәремде тыңламанығыҙ».

11Бер ваҡыт Раббы фәрештәһе Ғофрала Авиғәзәр нәҫеленән булған Йоаштың биләмәһендә үҫкән имән төбөнә килеп ултырҙы. Йоаштың улы Гидғон был мәлдә йөҙөм һыҡҡыс соҡорҙа мидйәндәрҙән йәшереп бойҙай һуға ине+.
12Раббы фәрештәһе уға күренеп:

– Эй ҡаһарман һуғышсы! Раббы һинең менән! – тине.

13Быға Гидғон:

– Эй хакимым, Раббы беҙҙең менән икән, ниңә беҙ был көнгә төштөк? Уның ата-бабаларыбыҙ һөйләгән хикмәттәре ҡайҙа? Улар бит: «Раббы беҙҙе Мысырҙан алып сыҡты», – тип һөйләй торғайны. Хәҙер килеп Раббы беҙҙе ташланы, беҙҙе мидйәндәр ҡулына биреп ҡуйҙы+.

14Шунда Раббы уға табан боролдо ла:

– Әйҙә, үҙеңдә булған көсөң менән барып исраилдарҙы мидйәндәр ҡулынан ҡотҡар, Мин һине Үҙем ебәрәм, – тине.

15– Эй бөйөк Хакимым! Исраилды мин нисек ҡотҡарайым? – тип ҡаршы төштө Гидғон. – Нәҫелем дә менашшелар ырыуында иң ярлыһы, үҙем дә атам йортонда иң кесеһемен+.

16Раббы уға:

– Мин һинең менән булырмын, һин мидйәндәрҙе бер кешене юҡ иткәндәй еңерһең, – тине+.

17Быға Гидғон:

– Әгәр күңелеңә хуш килгәнмен икән, минең менән ысынлап та Һин һөйләшкәнде белдергән берәй билдә бир, – тине. –+
18Һиңә бүләгемде алдыңа һалғансы бер ҡайҙа ла китмәй тор.

– Ярай, – тип яуапланы ҡунаҡ, – һин әйләнеп килгәнсе ултырып торормон+.

19Гидғон ҡайтып кәзә бәрәсе салды, бер эфа* ондан сөсө икмәк бешерҙе. Итте кәрзингә һалды, ә һурпаны көршәккә ҡойоп, имән төбөнә ҡунаҡҡа килтереп бирҙе.

20Алла фәрештәһе уға:

– Ит менән сөсө икмәгеңде бынау таш өҫтөнә һал да, һурпаны уларҙың өҫтөнә түк, – тине.

Гидғон шулай эшләне+.
21Раббы фәрештәһе ҡулындағы таяҡ осо менән иткә һәм сөсө икмәккә ҡағылғайны, таштан ут сыҡты. Ут ит менән сөсө икмәкте яндырҙы. Шунан Раббы фәрештәһе күҙҙән юғалды+.

22Гидғон уның Раббы фәрештәһе булғанын аңланы ла:

– Эй Раббым Хакимым! Раббы фәрештәһен йөҙмә-йөҙ күрҙем бит, – тип ҡысҡырып ебәрҙе+.

23Раббы уға:

– Имен булырһың, ҡурҡма, үлмәҫһең, – тине.

24Гидғон ошо урында Раббыға ҡорбан усағы ҡорҙо һәм уны «Йәһүә-Шалом*» тип атаны. Ул ҡорбан усағы Авиғәзәр нәҫеленең биләмәһендәге Ғофрала әле лә бар.

25Шул төндө Раббы Гидғонға былай тине:

– Атайыңдың көтөүенән икенсе ете йәшлек үгеҙҙе ал. Атайыңдың Бәғелгә табына торған ҡорбан усағын емер, уның эргәһендәге Ашера ҡолғаһын ҡырҡып ташла.
26Ошо ҡалҡыулыҡтың башында Аллаң Раббыға лайыҡлы ҡорбан усағы төҙө. Шунан Ашераның үҙең ҡырҡып ташлаған ҡолғаһын яғып, ете йәшлек үгеҙҙе тотош яндырыу ҡорбаны итеп килтер.

27Гидғон, хеҙмәтселәренән ун кеше алып, Раббы үҙенә нисек әйткән, шулай эшләне. Ләкин, үҙенең ғаиләһенән һәм ҡала кешеләренән ҡурҡҡанға күрә, быны төнөн башҡарҙы.

28Иртәнсәк ҡала халҡы йоҡонан торһа – Бәғелгә ҡуйылған ҡорбан усағы емерелгән, уның эргәһендәге Ашера ҡолғаһы ҡырҡылған, яңы ҡоролған ҡорбан усағында ҡорбан үгеҙе яндырылған.
29Улар бер-береһенән:

– Быны кем эшләне икән? – тип һорай башланылар.

Эҙләй, һораша торғас, быны Йоаш улы Гидғон эшләгәнен асыҡланылар.

30Ҡала кешеләре Йоашҡа:

– Улыңды алып кил. Ул Бәғелгә ҡуйылған ҡорбан усағын емергән, уның эргәһендәге Ашера ҡолғаһын ҡырҡып ташлаған өсөн үлергә тейеш, – тинеләр.

31Йоаш үҙен уратып алған кешеләргә:

– Һеҙгәме һуң Бәғелде араларға, һеҙгәме һуң уны яҡларға? Кем дә кем Бәғелде яҡлап сыға, таңға тиклем үлемгә дусар буласаҡ. Әгәр ул ысынлап та алла икән, үҙенең ҡорбан усағын емергән кешенән үҙе һаҡлаһын.

32Бәғелдең ҡорбан усағын емергән өсөн, кешеләр: «Бәғел унан үҙе һаҡланһын», – тип, ошо көндән Гидғонды Йеруббәғел тип йөрөтә башланылар.

33Шул арала барлыҡ мидйәндәр, ғәмәлектәр һәм башҡа көнсығыш халыҡтары берләште лә, Иорданды кисеп сығып, Изреғил үҙәнендә туплам булып торҙо+.
34Гидғонға Раббы рухы иңде. Гидғон мөгөҙ борғо ҡысҡыртты һәм Авиғәзәр нәҫеле йыйылышып уға эйәрҙе,+
35Менашше ырыуының бөтә ерҙәренә илселәр ебәрҙе, уларҙы ла эргәһенә йыйҙы. Шулай уҡ Ашер, Зевулун һәм Нафтали ырыуҙарына ла илселәр юлланылар. Улар ҙа Гидғонға килеп ҡушылды.

36Гидғон Аллаға былай тине:

– Үҙең әйткәнсә, Исраилды минең ҡулым менән ҡотҡарырға булһаң,
37мин бына ошонда, ырҙында, яңы ҡырҡылған һарыҡ йөнө йәйәм. Әгәр ҙә йөн өҫтөндә генә ысыҡ булып, ер ҡоро ҡалһа, Үҙең миңә вәғәҙә иткәнсә, Исраилды минең ҡулым менән ҡотҡарырыңды белермен.

38Шулай булды ла. Гидғон иртәгәһенә иртүк тороп, ул йөндө һыға башланы һәм йөндән бер туҫтаҡ һыу сыҡты.

39Гидғон Аллаға йәнә былай тине:

– Миңә асыуланма инде, тағы бер генә нәмә һорарға рөхсәт ит. Йөн менән тағы бер һынау үткәрәйем: тотош ер өҫтөнә ысыҡ төшөп, йөн генә ҡоро ҡалһын.

40Алла был төндә нәҡ шулай эшләне: йөн ҡоро ҡалды, ә тотош ер өҫтөнә ысыҡ төштө.

Гидғондың мидйәндәрҙе еңеүе

71Йеруббәғел, йәғни Гидғон, һәм уның менән бергә булған бар халыҡ, таңдан тороп, Харод инеше буйына туплам булып урынлашты. Мидйәндәр тупламы уларҙан төньяҡтараҡ, Море тауы янында, үҙәндә ине.

2– Яугирҙәрең артыҡ күп, – тине Раббы Гидғонға. – Мин мидйәндәрҙе уларҙың ҡулына бирмәйем, юҡһа исраилдар Минең алдымда: «Беҙ үҙебеҙҙе үҙебеҙ ҡотҡарҙыҡ», – тип маһайыр+.
3Халыҡҡа иғлан ит: кем дә кем ҡурҡып ҡалтырай, Ғилғәд тауын ташлап ҡайтып китһен!

Шунан егерме ике мең яугир ҡайтып китте, ун мең кеше ҡалды+.

4Раббы Гидғонға:

– Кеше һаман да күп әле. Ҡалғандарҙы һыу буйына алып төш, шунда Мин уларҙы һиңә һайлап бирермен. «Был һинең менән барыр», – тип әйткәнем һинең менән барыр, «Был һинең менән бармаҫ», – тигәнем һинең менән бармаҫ.

5Гидғон халыҡты һыу буйына алып төштө. Раббы уға былай тине:

– Кем дә кем һыуҙы эт һымаҡ теле менән ялап эсә, шуны айырым ҡуй, шулай уҡ тубыҡланып эскәндәрҙе лә айырым баҫтыр.

6Һыуҙы усынан ялап эскәндәр өс йөҙ кеше ине. Ҡалғандары һыуҙы теҙләнеп эсте.

7Раббы Гидғонға былай тине:

– Мин һеҙҙе һыуҙы эт һымаҡ эскән өс йөҙ кеше менән ҡотҡарырмын һәм мидйәндәрҙе ҡулығыҙға тапшырырмын. Ҡалғандары иһә өйҙәренә таралһын.

8Гидғон өс йөҙ кешене генә алып ҡалды ла, ҡалған исраилдарҙы сатырҙарына ҡайтарып ебәрҙе. Был өс йөҙ кеше ҡайтып киткәндәрҙең ашамлығын һәм мөгөҙ борғоларын алып ҡалды.

Мидйәндәрҙең тупламы аҫта, үҙәндә ине.

9Шул төндө Раббы Гидғонға:

– Бар, мидйәндәр тупламына һөжүм ит. Мин уларҙы һинең ҡулыңа тапшырам, – тине. –
10Бер үҙең төшөргә ҡурҡһаң, үҙең менән хеҙмәтсең Пураны ал.
11Унда нимә һөйләшкәндәрен ишетерһең, шул саҡта рухың нығыр, һәм һин тупламға һөжүм итерһең.

Гидғон хеҙмәтсеһе Пура менән тупламдағы ҡораллы һаҡсылар эргәһенә төштө.
12Мидйәндәр, ғәмәлектәр һәм көнсығыш халҡы үҙәндә саранча һымаҡ күмәк ине. Дөйәләре лә диңгеҙ ярындағы ҡом шикелле иҫәпһеҙ-һанһыҙ+.
13Гидғон яҡыныраҡ килде лә ҡолаҡ һалды. Бына бер кеше икенсеһенә төшөн һөйләй:

– Бер төш күрҙем, – ти. – Арпа ононан бешерелгән бер йоморо икмәк мидйәндәр тупламы буйлап тәгәрәп йөрөй, имеш. Шунан ул сатырға килеп бәрелде лә, уны ауҙара һуҡты. Сатыр таралып төштө.

14Тыңлап ултырғаны уға:

– Был, моғайын, Исраилдан Йоаш улы Гидғондың ҡылысылыр. Алла мидйәндәр менән уларҙың тупламын уның ҡулына тапшыра булыр.

15Гидғон, һөйләгән төштө һәм уны юрауҙы ишетеп, Раббыға сәждә ҡылды ла исраилдар тупламына әйләнеп ҡайтты һәм:

– Тороғоҙ, Раббы мидйәндәр тупламын һеҙҙең ҡулға тапшыра, – тине.

16Өс йөҙ кешене өскә бүлеп, уларҙың һәр береһенең ҡулына мөгөҙ борғо һәм буш балсыҡ көршәк тотторҙо, көршәк эсенә яҡтыртҡыстар ҡуйҙырҙы+.
17Уларға:

– Миңә ҡарағыҙ ҙа, нимә эшләһәм, шуны эшләгеҙ, – тине. – Дошман тупламы янына килеп еткәс, һеҙ мин нимә эшләйем, шуны эшләгеҙ.
18Мин һәм минең янымдағылар борғо ҡысҡырта башлаһаҡ, һеҙ ҙә, тупламды уратып, борғо ҡысҡыртығыҙ ҙа: «Раббы һәм Гидғон өсөн!» – тип ҡысҡырығыҙ+.

19Төн уртаһында, дошман тупламында һаҡсылар алмашынғандан һуң, Гидғон һәм уның менән йөҙ кеше тупламға яҡынлашты. Улар мөгөҙ борғоларын ҡысҡырта, ҡулдарындағы көршәктәрен вата башланы.
20Өс төркөм дә борғо ҡысҡыртырға тотондо, көршәктәрен бәреп ватты! Һул ҡулдарына яҡтыртҡыстарын, уң ҡулдарына мөгөҙ борғоларын тотҡандар: «Раббы өсөн, Гидғон өсөн ҡылыс!» – тип һөрәнләне.

21Тупламды уратып баҫтылар, һәр береһе үҙ урынында торҙо. Ә тупламдағылар йүгерешә, ҡысҡырыша башланы һәм ҡасырға кереште.
22Өс йөҙ кеше борғо ҡысҡыртҡан арала Раббы бөтә тупламдағыларҙың ҡылысын бер-береһенә ҡаршы йүнәлтте. Шунан мидйән ғәскәрҙәре Серераға табан – Бейт-Һашиттаға табан ҡасырға тотондо. Улар Таббаҫ эргәһендәге Авел-Мехола ҡалаһының сигенә еткәнсе ҡасты+.
23Нафтали, Ашер һәм бөтә Менашше ырыуынан саҡырылған исраилдар мидйәндәр артынан ҡыуа төштө.
24Гидғон иһә бөтә Әфраим таулығына илселәр ебәрҙе:

– Тауҙарығыҙҙан төшөп мидйәндәргә ҡаршы сығығыҙ. Бейт-Бараға тиклем Иордан буйҙарын ҡулда тотоғоҙ!

Бөтә әфраимдар, йыйылып, Иордан буйҙарын Бейт-Бараға тиклем ҡулда тотто+.
25Мидйәндәрҙең Ғорев һәм Зеев исемле ике башлығын тотоп, Ғоревты – Ғорев ҡаяһында, Зеевты Зеев йөҙөм һыҡҡысында үлтерҙеләр һәм артабан мидйәндәрҙе ҡыуа киттеләр. Ғорев менән Зеевтың баштарын Иордан аръяғынан Гидғонға алып килеп бирҙеләр+.

Гидғондың Зәвах менән Салмуннағты үлтереүе

81Әфраимдар:

– Ниңә мидйәндәргә ҡаршы һуғышҡа сыҡҡаныңда беҙҙе саҡырманың? – тип Гидғонға ныҡ үпкәләнеләр+.

2Гидғон уларға:

– Һеҙҙең эшегеҙ менән сағыштырғанда, минең эшем нимә генә ул? – тип ҡаршы төштө. – Әфраим йыйған ҡалдыҡ йөҙөм Авиғәзәрҙең бөтә йөҙөм уңышынан артығыраҡ түгелме?
3Мидйән башлыҡтары Ғорев менән Зеевты Алла һеҙҙең ҡулға тапшырҙы, һеҙҙең менән сағыштырғанда, мин ул тиклем нимә эшләй алдым?

Гидғон шулай тигәндән һуң, уларҙың асыуы баҫылды+.

4Гидғон өс йөҙ кешеһе менән Иордан буйына килеп, йылғаны аша сыҡты. Улар хәлдән тайған булһалар ҙа, дошманды баҫтырыуҙарын дауам итте.

5Гидғон Суккоҫ халҡына:

– Минең кешеләремә икмәк бирегеҙ әле, улар бик арыған, – тине. – Беҙ Мидйән батшалары Зәвах менән Салмуннағты эҙәрләп китеп барабыҙ+.

6Әммә Суккоҫ түрәләре:

– Һинең ғәскәреңде нимә тип ашатайыҡ беҙ? Ә һин Зәвах менән Салмуннағты ҡулыңа төшөрҙөңмө әле? – тип яуап ҡайтарҙы+.

7– Раббы Зәвах менән Салмуннағты минең ҡулға тапшырғандан һуң, һеҙҙе сәнскеле ҡыуаҡ сыбығы менән һуҡтырасаҡмын, – тине Гидғон.

8Бынан ул Пенуилға китте һәм унда йәшәүселәргә лә шул уҡ үтенес менән мөрәжәғәт итте. Пенуил халҡы ла Суккоҫ кешеләре һымаҡ яуап бирҙе+.

9Гидғон Пенуил кешеләренә:

– Еңеп ҡайтҡандан һуң, был манарағыҙҙы емерәм, – тип әйтеп китте.

10Зәвах һәм Салмуннағ ун биш меңлек ғәскәр менән Ҡарҡорҙа ине. Көнсығыш халыҡтары ғәскәренән йөҙ егерме мең һуғышсы һәләк булып, ошо хәтле генә яугир ҡалғайны.
11Гидғон Новах менән Йогбеһаның көнсығышындағы күсмә халыҡтар юлынан барып, тупламда вайымһыҙ йөрөп ятҡан дошман ғәскәренә һөжүм итте+.
12Зәвах менән Салмуннағ ҡасып китте, Гидғон иһә улар артынан ҡыуа төштө. Ул Мидйән батшаларының икеһен дә ҡулға алып, бөтә ғәскәрҙең ҡотон осорҙо.

13Йоаш улы Гидғон Хәрәс тарлауығы буйлап һуғыштан ҡайтып килешләй,
14Суккоҫта йәшәгән бер йәш егетте тотоп алды ла, унан Суккоҫ түрәләре менән аҡһаҡалдары тураһында һораны. Егет етмеш ете кешенең исемен яҙҙырҙы.
15Шунан Гидғон, Суккоҫ халҡына килеп:

– Бына Зәвах менән Салмуннағ! Ә һеҙ: «Зәвах менән Салмуннағты ҡулыңа төшөрмәгәс, беҙ һинең хәлдән тайған кешеләреңде ниңә ашатайыҡ?» – тип минән көлгәйнегеҙ.

16Ул ҡаланың аҡһаҡалдарын ҡулға алырға бойорҙо, ҡала кешеләрен сәнскеле ҡыуаҡ сыбығы менән һуҡтырҙы.
17Пенуилдағы манараны емереп, ҡалала йәшәүселәрҙе ҡырып ташланы+.

18Зәвах менән Салмуннағтан:

– Һеҙ Таворҙа үлтергән кешеләр ниндәй ине? – тип һораны.

Тегеләр:

– Улар һиңә оҡшаған, ҡиәфәттәре менән батша улдары һымаҡ ине, – тип яуап ҡайтарҙы.

19Гидғон:

– Улар минең бер туғандарым, әсәйемдең улдары ине. Тере Раббы шаһит: әгәр ҙә һеҙ уларҙы иҫән ҡалдырған булһағыҙ, мин һеҙҙе үлтермәҫ инем, – тине.

20Унан баш балаһы Йәҫәргә:

– Бар, уларҙы үлтер, – тине.

Ләкин егет ҡылысын сығарманы, сөнки, әле йәш булғанлыҡтан, ҡурҡа ине.
21Зәвах менән Салмуннағ:

– Һин беҙҙе үҙең үлтер. Кеше ниндәй, уның көсө лә шундай, – тине.

Гидғон Зәвах менән Салмуннағты үлтерҙе, шунан уларҙың дөйәләренең муйынындағы ярым ай рәүешендәге биҙәүестәрҙе һалдырып алды+.

22Исраилдар Гидғонға:

– Беҙгә хакимлыҡ ит, артабан һинең улың, унан улыңдың улы хакимлыҡ итер, сөнки һин беҙҙе мидйәндәр ҡулынан ҡотҡарҙың, – тине+.

23Гидғон уларға:

– Мин һеҙгә хакимлыҡ итмәйем, минең улым да хакимлыҡ итмәйәсәк: һеҙгә Раббы хакимлыҡ итер, – тине.

24Шунан:

– Бер генә нәмә һорайым, һәр берегеҙ миңә үҙ яумалығыҙҙан берәр һырға бирһен, – тине.

Сөнки дошмандары – исмәғилдәр – алтын һырға тағып йөрөй ине+.

25Исраилдар:

– Бирәбеҙ-бирәбеҙ, – тип ергә кейем йәйеп һалды ла һәр береһе үҙ яумалынан берәр һырға ырғытты.
26Ул һорап алған алтын һырғаларҙың ауырлығы, ярым ай рәүешендәге биҙәүестәрҙән, мунсаҡтарҙан һәм Мидйән батшаларының ҡарағусҡыл ҡыҙыл кейемдәренән һәм уларҙың дөйәләренең муйынынан сисеп алынған алтын биҙәүестәрҙән тыш, бер мең ете йөҙ алтын шекел ине.
27Гидғон был алтындан эфод* эшләтте лә үҙенең ҡалаһы Ғофрала урынлаштырҙы. Исраилдар, Раббыға тоғролоҡ һаҡламайынса, бында табынырға йөрөй башланы. Был эфод Гидғонға һәм уның бөтә зат-зәүеренә тоҙаҡ булды+.

28Мидйәндәр ана шулай Исраил халҡына буйһондо, башҡаса баш күтәрмәне. Гидғон хакимлыҡ иткән заманда илдә ҡырҡ йылға тыныслыҡ урынлашты.




Гидғондың вафаты

29Йоаш улы Йеруббәғел ҡайтып үҙ йортонда ғүмер итте.
30Уның етмеш улы бар ине, сөнки ҡатындары күп булды.
31Шулай уҡ Шәхәмдә йәшәгән йәриәһе лә уға малай табып бирҙе. Гидғон был улына Авимәләх тип исем ҡушты+.

32Йоаш улы Гидғон бик ҡартайып үлде һәм Авиғәзәр нәҫеле йәшәгән Ғофрала атаһы Йоаштың төрбәһендә дәфен ҡылынды.

33Гидғон үлгәс, Исраил халҡы йәнә элекке ҡылыҡтарына тотондо, Раббыға тоғролоҡ һаҡламайынса, бәғелдәргә табына башланы һәм үҙҙәренә илаһ итеп Бәғел-Бериҫты эшләп ҡуйҙы.
34Исраил халҡы үҙҙәрен уратып алған барса дошмандарынан ҡотҡарған Аллалары Раббыны иҫкә лә төшөрмәне.
35Шулай уҡ Йеруббәғел, йәғни Гидғон йортона ла, уның күрһәткән яҡшылыҡтарына ҡарамай, тоғролоҡ һаҡламанылар.

Авимәләх

91Йеруббәғел улы Авимәләх, Шәхәмгә үҙ әсәһенең туғандарына барып, уларға һәм уларҙың бөтә нәҫеленә былай тине:

2– Бөтә Шәхәм кешеләренә шуны еткерегеҙ: һеҙгә Йеруббәғелдең бөтә етмеш улы хужа булыуы хәйерлерәкме, әллә берәүһеме? Онотмағыҙ, мин һеҙҙең менән бер тән, бер йәнмен.

3Әсәһенең туғандары был һүҙҙәрҙе Шәхәм халҡына еткерҙе һәм улар Авимәләхте яҡлауҙы хуп күрҙе.

– Ул бит беҙҙең туғаныбыҙ, – тинеләр.
4Шунан уға Бәғел-Бериҫ ҡорамынан етмеш шекел көмөш бирҙеләр. Авимәләх был аҡсаға эшһеҙ йөрөгән һәр төрлө әтрәгәләмде йыйып, үҙ артынан эйәртте+.
5Ул Ғофраға – атаһының йортона килде һәм бер таш өҫтөндә үҙенең бөтә ағай-энеһен, Йеруббәғелдең етмеш улын, үлтерҙе. Йеруббәғелдең иң кесе улы Йоҫам ғына иҫән ҡалды – йәшеренеп өлгөргәйне+.

6Бөтә Шәхәм һәм Бейт-Милло халҡы, йыйылышып, Шәхәмдәге таш бағана эргәһендәге имән төбөндә Авимәләхте батша тип иғлан итте+.

7Йоҫам, был хаҡта ишеткәс, Геризим тауының башына менеп баҫты ла көслө тауыш менән халыҡҡа былай тип ҡысҡырҙы:

– Тыңлағыҙ мине, Шәхәм кешеләре, шул сағында һеҙҙе Алла ла ишетер!+
8Бер заман ағастар үҙҙәренә батша ҡуйырға булған. Улар зәйтүн ағасына: «Беҙҙең өҫтән батша бул», – тигәндәр+.
9Зәйтүн ағасы уларға: «Мин илаһтарҙы һәм кешеләрҙе ҙурлай торған майымды бирмәйенсә, башҡа ағастар өҫтөнән ботаҡ һелкетеп торайыммы?» – тигән, ти.
10Шунан ағастар инжиргә: «Әйҙә, һин беҙҙең өҫтән батша бул», – тигәндәр.
11Инжир ағасы уларға: «Мин татлы һәм күркәм емеш биреүҙән туҡтап, башҡа ағастар өҫтөнән ботаҡ һелкетеп торайыммы?» – тигән.
12Ағастар йөҙөм ағасына: «Һин беҙҙең өҫтән батша бул», – тигәндәр.
13Йөҙөм ағасы уларға: «Илаһтарҙың һәм кешеләрҙең күңелен аса торған һутымды биреүҙән туҡтап, башҡа ағастар өҫтөнән тәлгәштәремде һелкетеп торайыммы?» – тигән+.

14Аҙаҡ килеп, бөтә ағастар күгән ҡыуағына: «Әйҙә, һин беҙҙең өҫтән батша бул», – тигәндәр.
15Күгән ҡыуағы: «Әгәр ҙә һеҙ мине ысынлап та үҙегеҙҙең өҫтән батша итеп мәсехләйһегеҙ икән, килегеҙ, күләгәмә һыйынығыҙ. Әгәр ҙә юҡ икән, күгән ҡыуағынан ут сығыр һәм Ливан кедрҙарын ялмап йотор», – тигән+.

16Шулай итеп, ҡарағыҙ, һеҙ Авимәләхте батша итеп ҡуйып, дөрөҫ һәм ғәҙел эшләнегеҙме? Һеҙ Йеруббәғелгә һәм уның нәҫеленә яҡшылыҡ менән яуап ҡайтарҙығыҙмы? Уның эштәренә лайыҡ эш ҡылдығыҙмы?
17Атайым һеҙҙең өсөн яу сапты, ғүмерен аяманы, һеҙҙе мидйәндәр ҡулынан ҡотҡарҙы.
18Ә һеҙ хәҙер килеп атайымдың нәҫеленә ҡаршы сыҡтығыҙ, бер таш өҫтөндә уның етмеш улын үлтерҙегеҙ һәм туғанығыҙ булған өсөн уның ҡол ҡатынының улы Авимәләхте Шәхәм кешеләренә батша итеп ҡуйҙығыҙ.
19Әгәр ҙә һеҙ бөгөн Йеруббәғел менән уның нәҫеленә дөрөҫ һәм ғәҙел эш ҡылған булһағыҙ, әйҙә, Авимәләх өсөн шатланығыҙ, ул да һеҙҙең өсөн шатланһын.
20Әгәр ҙә юҡ икән, Авимәләхтән ут сыҡһын да Шәхәм һәм Бейт-Милло халҡын ялмап йотһон. Шәхәм һәм Бейт-Милло халҡынан ут сыҡһын да Авимәләхте ялмап йотһон.

21Шунан һуң Йоҫам ҡасып китте, ағаһы Авимәләхтән йәшенеп, Беерға барып төпләнде+.

22Авимәләх Исраилда өс йыл хакимлыҡ итте.
23Алла Авимәләх менән Шәхәм кешеләре араһына яуыз рух ебәрҙе, һәм Шәхәм кешеләре Авимәләхкә хыянат итте+.
24Быны Алла Йеруббәғелдең етмеш улы өсөн үс алынһын һәм уларҙың ҡанының ҡоһоро ағай-энеһен үлтергән Авимәләхкә һәм уға ағай-энеһен үлтерергә ярҙам иткән Шәхәм кешеләренә төшһөн өсөн эшләне.
25Шәхәм кешеләре, Авимәләхте дошман күргәнлектән, тау баштарында боҫҡондар* ҡора торған булды. Улар юлдан үтеп барған һәр кемде таланы. Был хаҡта Авимәләхкә хәбәр иттеләр.

26Ғәвәд улы Ғағал ағай-энеләре менән Шәхәмгә күсеп килде. Ул Шәхәм халҡының ышанысын ҡаҙанды.
27Шәхәмдәр яланға баҡсаларға барып йөҙөм йыйҙы, уны һығып, байрам ойошторҙо, үҙ илаһтарының йортонда ултырып ашаны-эсте һәм Авимәләхте һүкте.
28Ғәвәд улы Ғағал уларға:

– Авимәләх кем ул? Ә Шәхәм халҡы кем? Нишләп беҙ Авимәләхкә хеҙмәт итергә тейеш? Ул Йеруббәғелдең улы һәм уның баш яраны Зевул түгелме? Әйҙәгеҙ, Шәхәмдең атаһы Хамор тоҡомона хеҙмәт итәйек! Ниңә беҙ Авимәләхкә хеҙмәт итәбеҙ+?
29Әгәр ҙә был халыҡ минең ҡул аҫтымда булһа, мин Авимәләхте ҡыуып ебәрер инем! – тине.

Шунан Ғағал Авимәләхкә:

– Ғәскәреңде йый ҙа алышҡа сыҡ, – тип һүҙ ташланы+.

30Ҡала башлығы Зевул, Ғәвәд улы Ғағалдың һүҙҙәрен ишетеп, бик асыуланды.
31Ул йәшерен рәүештә Авимәләхкә сапҡын ебәреп: «Ғәвәд улы Ғағал һәм уның ағай-энеһе Шәхәмгә килеп ҡаланы һиңә ҡаршы ҡоторта, – тип хәбәр итте.
32– Төндә кил дә үҙеңдең кешеләрең менән ҡырҙа боҫҡон ҡор.
33Ә иртәнсәк ҡояш сығыр-сыҡмаҫтан ҡалаға һөжүм ит. Ғалғал янындағы кешеләре менән һиңә ҡаршы сығыр ҙа уның менән ҡулыңдан килгәнде эшлә».

34Авимәләх төндә ғәскәре менән юлға сыҡты. Улар, дүрт төркөмгә бүленеп, Шәхәм эргәһендә боҫҡон булып урынлашты.
35Иртәнсәк, Ғәвәд улы Ғағал ҡала ҡапҡаһы янында баҫып торғанда, Авимәләх үҙенең һуғышсылары менән йәшенгән еренән сыҡты.
36Ғағал, уларҙы күреп, Зевулға:

– Ҡара әле, тау баштарынан кешеләр төшөп килә, – тине.

– Ҡуйһаңсы, – тине Зевул. – Һиңә тауҙарҙың күләгәһе кеше булып күренә торғандыр.

37Әммә Ғағал йәнә:

– Ҡара, Ер кендегенән* кешеләр төшөп килә! Тағы бер төркөм Күрәҙәселәр имәне яғынан килә ята, – тине.

38Шул саҡ Зевул:

– «Беҙ уға хеҙмәт итергә, кем ул Авимәләх?» тип әйткән телең ҡайҙа? Һин һанға һуҡмаған кешеләр инде был. Хәҙер сыҡ та уға ҡаршы һуғыш, – тине.

39Шәхәм халҡы Ғағал етәксегендә Авимәләхкә ҡаршы алышҡа сыҡты.
40Авимәләх уларҙы ҡасырға мәжбүр итте һәм ҡала ҡапҡаһына еткәнсе баҫтырып барҙы, күптәр үлтерелде.

41Авимәләх Арумала урынлашты, ә Зевул Ғағалды һәм уның ағай-энеһен Шәхәмдән ҡыуып сығарҙы.

42Иртәгәһенә Шәхәм халҡы үҙ эштәре менән ҡырға сығырға йыйынды. Был хаҡта Авимәләхкә еткерҙеләр.
43Ғәскәрен өс төркөмгә бүлеп, Авимәләх уларға ҡырҙа йәшенеп торорға бойорҙо. Халыҡтың ҡаланан сыҡҡанын күреп, уларға һөжүм итте һәм үлтереп бөттө.
44Авимәләх етәкселек иткән төркөм ҡала ҡапҡаһы янындағы урынды ҡулға төшөрөргә ашыҡты, ҡалған ике төркөм, ҡырҙағы кешеләргә һөжүм итеп, уларҙы ҡырып ташланы.
45Авимәләх Шәхәм халҡы менән көнө буйы һуғышты. Ул ҡаланы яулап алды һәм унда йәшәүселәрҙе ҡырып бөтөрҙө. Ҡаланы иһә емерҙе һәм уның тупрағына тоҙ һипте+.

46Был хаҡта ишеткәс, Шәхәм манараһындағы халыҡ Эл-Бериҫ ғибәҙәтханаһының нығытмаһына инеп йәшенде.
47Авимәләхкә Шәхәм манараһындағы бөтә кешеләрҙең шунда йыйылыуы хаҡында хәбәр иттеләр.
48Авимәләх ғәскәре менән Салмон тауына табан йүнәлде. Балта алып, ағас ботаҡтары ҡырҡҡыланы ла, иңбашына һалып, үҙе менән булған яугирҙәргә:

– Минең нимә эшләгәнемде күрҙегеҙме? Һеҙ ҙә тиҙерәк шулай эшләгеҙ, – тине+.

49Яугирҙәрҙең һәр береһе ботаҡ ҡырҡып алды һәм, Авимәләх менән бергә барып, уларҙы нығытма тирәләй өйөп һалдылар, ут төрттөләр. Шәхәм манараһында булған барлыҡ кеше – бер меңгә яҡын ир-ат һәм ҡатын-ҡыҙ – һәләк булды.

50Шунан Авимәләх Тевес ҡалаһына йүнәлде. Ҡаланы ҡамап, ҡулына төшөрҙө.
51Ҡала уртаһында ныҡлы бер манара бар ине. Барлыҡ ирҙәр һәм ҡатындар, бөтә ҡала кешеләре шунда инеп бикләнде һәм манараның түбәһенә менеп баҫты.
52Авимәләх, манара эргәһенә килеп, уға һөжүм итте. Ишек янына килеп, уға ут төртмәксе булғайны,
53бер ҡатын ҡул тирмәненең ташын ырғытып ебәрҙе лә Авимәләхтең башын ярҙы+.
54Авимәләх тиҙ генә үҙенең ҡорал йөрөтөүсеһен саҡырып алды ла:

– Ҡылысыңды сығар ҙа мине сәнсеп үлтер! Минең хаҡта: «Уны ҡатын кеше үлтерҙе», – тип әйтмәһендәр, – тине.

Ҡорал йөрөтөүсе егет уға ҡылысы менән сәнсте, һәм Авимәләх йән бирҙе+.
55Авимәләхтең үлгәнен күреп, исраилдар өйҙәренә таралышты.

56Атаһына ҡаршы енәйәт ҡылып, етмеш ағай-энеһен үлтергән Авимәләхкә Алла шулай ҡоһорон ҡайтарҙы.
57Шәхәм халҡының ҡылған яуызлыҡтарын да Алла уларҙың үҙ баштарына төшөрҙө. Шул рәүешле Йеруббәғел улы Йоҫамдың ҡарғышы бойомға ашты.

Толағ

101Авимәләхтең вафатынан һуң, Исасхар тоҡомонан Додонан тыуған Пуаның улы Толағ Исраилды ҡотҡарыусы булды. Ул Әфраим таулығындағы Шамир тигән ерҙә йәшәне.
2Толағ егерме өс йыл Исраил хакимы булды. Вафатынан һуң Шамирҙа ерләнде.

Инеш һүҙ


Йермеяһ пәйғәмбәр китабы

Яҡын Көнсығыштағы бик күп илдәрҙе буйһондорған ҡеүәтле Ассирия (йәки Ашшур) империяһы беҙҙең эраға тиклемге VІІ быуаттың икенсе яртыһында ҡолай. Уға алмашҡа тағы бер ҡеүәтле дәүләт – Вавилон (йәки Бабил) килә. Ул саҡта был илдә халдей халҡы идара итә. Вавилон Яҡын Көнсығыштағы дәүләттәрҙе бер-бер артлы буйһондора башлай. Ҡәнғәндән көньяҡта бөйөк тарихлы Мысыр иле күтәрелеп бара. Киләсәктә Мысыр Вавилонға баш һаласаҡ, әммә ул саҡта быны бер кем белмәй, әлбиттә. Бәлки, Вавилон агрессияһынан Мысыр ҡотҡарыр?

Бәләкәй генә Йәһүҙә ошо ике ҡеүәтле дәүләт араһында бәргеләнә, әммә нығыраҡ Мысыр яғына ауыша. Йәһүҙәгә яза биреү өсөн Вавилон батшаһы Навуходоносор беҙҙең эраға тиклем 597 йылда йәш Йәһүҙә батшаһы Йеһояхинды әсирлеккә ала ла уның атаһының ҡустыһы Сидкияһты тәхеткә ултырта. Ләкин бер нисә йылдан Сидкияһ та Вавилонға ҡаршы баш күтәрергә тәүәккәлләй, һәм Навуходоносор Йәһүҙәгә һөжүм итә. Ике йыл ҡамауҙа торғандан һуң (беҙҙең эраға тиклем 589–587 йылдар), Йәрүсәлим Халдей ғәскәренә баш һала. Вавилондар баш ҡаланы тар-мар итә һәм уның күп халҡын әсирлеккә алып китә.

Ошондай ерлектә йәшәгән Йермеяһ пәйғәмбәр илле йыл буйы тиерлек (беҙҙең эраға тиклем 620–580-се йылдар) Йәһүҙә халҡына Алла һүҙен еткереп торған тарихи шәхес була. Уның пәйғәмбәрлек эшмәкәрлегенең тәүге йылдары Йошияһ батша осорона тап килә. Был батша Раббыға тоғро була һәм Йәһүҙәне гонаһтан, илаһтарға табыныуҙан арындырырға тырыша. Әммә Йошияһтың вафатынан һуң тәхетте биләгән бер нисә батша (Йеһоахаз, Йеһояхим, Йеһояхин, Сидкияһ) Алла ҡаршыһында яуыз ғәмәлдәр ҡыла. Был батшаларҙың һәм бар халыҡтың гонаһтарынан таҙарынырға һәм Раббыға ҡайтырға теләмәгәне өсөн Йермеяһ Алланың язалаясағын пәйғәмбәрлек итә.

Ғәҙәттә шиғыр юлдары менән яҙылған башҡа пәйғәмбәр китаптарынан айырмалы, был китапҡа сәсмә рәүештә яҙылған оҙон өҙөктәр (стиле буйынса Ҡабатлап әйтелгән ҡанун китабына оҡшаш) һәм Йермеяһ тормошонда булған мөһим ваҡиғалар тураһында хикәйәләүҙәр ингән, шул сәбәпле беҙ был пәйғәмбәр тураһында башҡаларға ҡарағанда күберәк беләбеҙ. Ул үҙе тураһында күп һөйләй, Аллаға әсе яҙмышына зарлана, хатта Уның менән бәхәсләшә, ни тиһәң дә, пәйғәмбәр – Алла ҡулындағы уйынсыҡ түгел, ә аңлы рәүештә Уға хеҙмәт итеү юлын һайлаған кеше. Йермеяһ миҫалында был хеҙмәттең ни тиклем ауыр булғанын күрәбеҙ, шулай ҙа ул юлынан тайпылмай.

Традицияға ярашлы, Йермеяһ шулай уҡ Һыҡтау китабының да авторы булып тора.

1

11Бинйәмин ерендәге Ғанаҫоҫ ҡалаһы ҡаһиндарынан булған Хилҡияһ улы Йермеяһтың әйткәндәре был+.
2Йәһүҙә батшаһы Йошияһ Амон улы дәүерендә – уның хакимлығының ун өсөнсө йылында Йермеяһҡа Раббы һүҙе булды+.
3Был Йәһүҙә батшаһы Йеһояҡим Йошияһ улы заманында ла, Сидкияһ Йошияһ улы батшалығының ун беренсе йылының бишенсе айына хәтле – Йәрүсәлим халҡы һөргөнгә ҡыуылғансы – дауам итте+.


Йермеяһтың саҡырылыуы

4Миңә Раббы һүҙе булды:+


5– Әсәң ҡарынында рәүеш биргәнемә тиклем һине белә инем,

Тыуғаныңа тиклем һине Үҙем өсөн һайлап алдым,

Ҡәүемдәргә пәйғәмбәр итеп тәғәйенләнем.





6Мин Уға:

– Эй Раббы Хаким, телгә оҫталығым юҡ бит әле, йәшмен, – тип яуап ҡайтарҙым+.

7Ләкин Раббы миңә былай тине:

– Һин үҙеңде, йәшмен, тип әйтмә! Мин һине кемгә ебәрһәм, шуға барырһың, һиңә нимә бойорһам, шуны һөйләрһең.
8Һин уларҙан ҡурҡма. Мин һинең менән бергә булырмын, һине ҡотҡарырмын, – тип белдерә Раббы+.

9Раббы, ҡулын һуҙып, иренемә ҡағылды ла былай тине:


– Бына, һүҙҙәремде ауыҙыңа һалдым+.

10Ҡара, бөгөн һине ҡәүем һәм батшалыҡтар өҫтөнән

Йолҡоп ташлау, емереү, юҡ итеү һәм һәләк ҡылыу,

Төҙөү һәм үҫтереү өсөн ҡуям!+



11Миңә Раббы һүҙе булды. Ул минән:

– Эй Йермеяһ, нимә күрәһең? – тип һораны.

Мин:

– Баҙам* ботағын күрәм, – тип яуап бирҙем+.

12– Дөрөҫ күрәһең, – тине Раббы. – Әйткәнемдең тиҙерәк бойомға ашыуын һәр ваҡыт уяу күҙәтәм*.

13Миңә тағы Раббы һүҙе булды:

– Нимә күрәһең?

– Төньяҡта бер ҡайнап торған ҡаҙан күрәм, ул беҙҙең яҡҡа ауышҡан, – тип яуап ҡайтарҙым+.

14Раббы миңә былай тине:


– Был илдә йәшәүселәр өҫтөнә төньяҡтан афәт түгелер+.

15Бына, Мин төньяҡтағы батшалыҡтарҙың

Барса ҡәүемдәрен саҡырып алам, – тип белдерә Раббы. –

Улар килер, батшалары тәхеттәрен

Йәрүсәлим ҡапҡаларының алдына,

Йәрүсәлимдең диуарҙарын уратып,

Йәһүҙәнең бөтә ҡалалары ҡаршыһына ҡуйыр+.

16Шулай итеп, Мин бөтә яуызлыҡтары өсөн

Халҡыма хөкөм ойошторам,

Сөнки Үҙ халҡым Мине ташланы,

Башҡа илаһтарға хуш еҫ төтәтеп,

Үҙ ҡулдары яһаған боттарға сәждә ҡылды.






17Ә һин билеңде быу ҙа әҙерлән!

Мин ни бойорһам, шуның һәммәһен уларға еткер.

Уларҙан ҡурҡма,

Юҡһа уларҙың алдында үҙеңде ҡурҡыуға һалырмын+.

18Бына, Мин бөгөн һине

Нығытмалы ҡала, тимер бағана,

Баҡыр диуар итеп бөтә был илгә –

Йәһүҙәнең батшалары, түрәләренә,

Ҡаһиндарына, ил халҡына ҡаршы ҡуйҙым+.

19Улар һиңә ҡаршы һуғышыр,

Әммә һине еңә алмаҫ,

Сөнки Мин һинең менән булырмын,

Һине ҡотҡарырмын, – тип белдерә Раббы.

Исраилдың хыянаты

21Миңә Раббы һүҙе булды:

2– Бар, ошоларҙы Йәрүсәлим халҡына иғлан ит, Раббы былай ти:


«Йәш сағыңдағы тоғролоғоңдо,

Кәләш сағыңдағы һөйөүеңде,

Сүлдә, һис бер нәмә үҫмәй торған ерҙә,

Артымдан эйәреп йөрөгәнеңде хәтерләйем+.

3Исраил – Раббы Үҙенә һайлап алған халыҡ,

Уңышының тәүге емеше кеүек ине.

Уны ашаған һәр кем хөкөм ителде –

Баштарына бәлә-ҡаза килде», – тип белдерә Раббы+.






4Эй Яҡуп нәҫеле,

Исраилдың бөтә нәҫелдәре,

Раббы һүҙен ишетегеҙ!

5Раббы былай ти:

«Ата-бабаларығыҙ Миндә ниндәй ғәйеп таптылар?

Ниңә улар Минән алыҫлашты?

Мәғәнәһеҙ боттарға эйәрҙеләр ҙә

Үҙҙәре мәғәнәһеҙ булып ҡалдылар+.

6Улар: „Беҙҙе Мысырҙан сығарған,

Сүлдә, үлем күләгәһе хөкөм һөргән,

Кеше аяғы баҫмаған,

Һис бер әҙәм йәшәмәгән,

Ҡоролоҡтан ярғысланған ерҙә

Беҙгә юл күрһәткән Раббы ҡайҙа?“ – тип һораманылар+.

7Мин бит һеҙҙе уңдырышлы ергә алып килдем,

Тәмле емешен ашаһын,

Байлығын файҙаланһын тигәйнем,

Әммә һеҙ килеп еремде нәжесләнегеҙ,

Биләмәмде ерәнгес бер урынға әйләндерҙегеҙ+.

8Ҡаһиндар: „Раббы ҡайҙа?“ – тип һораманы.

Ҡанун белгестәрегеҙ Мине белмәне;

Хакимдарығыҙ Миңә ҡаршы баш күтәрҙе;

Пәйғәмбәрҙәр, Бәғел исеменән пәйғәмбәрлек итеп,

Бер нәмәгә ярамаҫ боттарға күңел бирҙе+.

9Шуға һеҙҙең менән дәғүәләшәм, – тип белдерә Раббы. –

Хатта улдарығыҙҙың улдарына ла дәғүә ҡуясаҡмын!+

10Барығыҙ киттиҙәр йәшәгән утрауға ҡарағыҙ;

Ҡыдарға кешеләр ебәрегеҙ;

Төпсөнһөндәр, белеп килһендәр:

Бындайҙың берәй ҡасан булғаны бармы+?

11Ниндәйҙер халыҡ үҙенең илаһтарын, –

Асылда улар ысын булмаһа ла, – алыштырғанмы?

Минең халҡым иһә үҙенең Шөһрәтен

Файҙаһыҙ боттарға алмаштырҙы!+

12Шаҡ ҡатығыҙ, күктәр,

Ҡот осҡос был хәлгә тетрәнегеҙ, – тип белдерә Раббы. –

13Минең халҡым ике енәйәт эшләне:

Мине – тере һыу инешен – ташланы,

Үҙенә һыу йыйырға таш ҡаяла соҡор,

Һыу тота алмаҫтай ярыҡ соҡор, уйҙы+.






14Исраил ҡолмо ни?

Ҡол булып тыуғанмы әллә?

Ниңә һуң ул яумал булды?

15Дошмандары йәш арыҫландай ырылдай, үкерә,

Илен бушлыҡҡа әйләндерҙеләр;

Ҡалалары яндырылды,

Унда йәшәргә кеше ҡалманы+.

16Өҫтәүенә, Ноф менән Тахпанхес халҡы башыңды ярҙы!

17Үҙеңде етәкләп барған Аллаң Раббыны ташлауың менән

Үҙ башыңа быларҙы килтерҙең түгелме?

18Инде ниңә Мысырға бараһың,

Шихор* һыуын эсергәме?

Ни өсөн Ашшурға юл тотаһың,

Евфрат һыуын эсергәме+?

19Һине үҙ яуызлығың үҙе язалар,

Хыянатың үҙе һине фашлар.

Аллаң Раббыны ташлауыңдың,

Минән ҡурҡа белмәүеңдең

Ниндәй яман һәм аяныс икәнен күр ҙә аңла, – тип белдерә Хаким, Күк ғәскәрҙәре Раббыһы. –






20Мин әүәл үк ҡалыбыңды ваттым,

Тышауыңды өҙҙөм.

„Мин һиңә хеҙмәт итмәйем!“ – тинең,

Һәр бейек ҡалҡыулыҡта боттарға табынып,

Суҡ ботаҡлы һәр ағас аҫтында фәхешлек иттең+.

21Мин һине иң тос орлоҡтан

Һайланма йөҙөм ағасы итеп үҫтергәйнем.

Нисек һин әсе емешле, ҡырағай бер йөҙөм булдың+?

22Инде иһә һелте менән күпме йыуынһаң да,

Һабын менән ни ҡәҙәрле ышҡыһаң да,

Ғәйебеңдең табы күҙ алдымда ҡалыр, – тип белдерә Раббы Хаким. –+

23Нисек һин: „Мин пакмын,

Бәғелдәргә эйәрмәнем“, – тип әйтә алаһың?

Һинном үҙәнендәге ҡылығыңа баҡ,

Нимә эшләгәнеңде күр –

Ата дөйә көҫәп, унда-бында сапҡан,

Ҡыҙышҡан инә дөйә һин.

24Дәртенә сыҙаша алмай

Елде еҫкәгән ҡырағай ишәкте кем тыя алһын?

Ата ишәк уны эҙләп тә йонсомаҫ:

Өйөккән айында уны табыу ҡыйын түгел+.

25Башҡа илаһтар артынан сабып,

Аяғың сейләнмәһен, Исраил,

Тамағың сарсап кипмәһен!

Әммә һин: „Өҙ өмөтөңдө! Мин яттарҙы һөйәм,

Улар артынан эйәрәм“, – тинең+.






26Бур тотолоп оятҡа ҡалғандай,

Исраил халҡы батшалары, башлыҡтары, ҡаһиндары,

Пәйғәмбәрҙәре менән бергә хур булыр+.

27Улар ағасҡа: „Һин – минең атам“,

Ташҡа: „Мине һин тыуҙырҙың“, – тиҙәр.

Ә Миңә йөҙҙәре түгел, арҡалары менән боролдолар.

Әммә өҫтәренә бәлә килһә:

„Килә һал, ҡотҡар!“ – тип ялынырҙар+.

28Ҡайҙа һуң үҙеңә яһап алған илаһтарың?

Башыңа бәлә килгән сағында,

Ҡотҡара алһалар, улар тороп килһен.

Сөнки ҡалаларың нисәү булһа,

Илаһтарыңдың һаны шунса, эй Йәһүҙә!+






29Ни өсөн Минең менән дәғүәләшәһегеҙ?

Һәммәгеҙ ҙә Миңә ҡаршы баш күтәрҙе, – тип белдерә Раббы. –

30Улдарығыҙҙы Мин юҡҡа язаланым –

Улар киҫәтеүҙе аңламаны.

Ҡылысығыҙ, йыртҡыс арыҫландай,

Пәйғәмбәрҙәрегеҙҙе үлтерҙе+.

31Эй һеҙ, был быуындың балалары,

Раббының һүҙен тыңлағыҙ!

Мин Исраил өсөн бер сүл,

Дөм-ҡараңғы төбәк булдыммы ни?

Улайһа ни өсөн халҡым:

„Ҡайҙа теләһәк, шунда барабыҙ,

Башҡаса Һиңә ҡайтмайбыҙ“, – тип белдерә?

32Еткән ҡыҙ – биҙәүестәрен,

Кәләш туй кейемен онотормо?

Ә халҡым Мине күптән онотто+.

33Аҙғынлыҡҡа ҡайһылай оҫтаһың!

Иң боҙоҡ ҡатынды ла өйрәтә алаһың+.

34Итәктәрең бер ғәйепһеҙ үлтерелгән

Ярлы әҙәмдәрҙең ҡанына бысранған.

Ә бит һин уларҙы бурлыҡ өҫтөндә тотманың.

Әммә, шуға ҡарамаҫтан,+

35Әйтәһең: „Ғәйебем булмағас ни,

Раббы миңә асыуланмай“.

Ҡара: „Гонаһ ҡылманым“, – тигәнең өсөн

Хөкөм итәсәкмен һине.

36Ниңә унда-бында сабыулайһың,

Юлыңды туҡтауһыҙ үҙгәртәһең?

Ашшур һине нисек оятҡа ҡалдырған,

Мысыр ҙа шулай хурлыҡҡа төшөрөр+.

37Ҡулдарың менән башыңды аймап,

Унан да сығырһың, сөнки Раббы

Һин өмөт бағлағандарҙан ваз кисте,

Улар менән уңыш ҡаҙана алмаҫһың».

31«Әгәр ҙә ир ҡатынын айырып ебәрһә,

Ҡатын, унан киткәс, икенсегә сыҡһа,

Ул ир ҡабаттан ҡатынына ҡайта аламы?

Ул рәүешле ил нәжескә батмаймы?






Һин күп уйнаштарың менән зина ҡылдың*.

Инде Миңә ҡайтырға йыйынаһыңмы? – тип белдерә Раббы. –+

2Яланғас түбәләргә күтәрелеп ҡара ла күр:

Һин фәхешлек итмәгән урын ҡалдымы?

Юл ситендә уйнаштарыңды көтөп, һин

Сүлдәге юлбаҫар һымаҡ ултырҙың;

Фәхешлегең, яуызлығың менән ерҙе нәжесләнең+.

3Шул арҡала яуындар туҡталды,

Хатта яҙғы ямғыр яуманы,

Шунда ла фәхишә һымаҡ битһеҙһең,

Оят тигәнде белмәйһең+.

4Ә хәҙер инде һин миңә:

„Атам! – тиһең. – Һин – минең йәшлек дуҫым!

5Шулай Ул һәр ваҡыт асыулы булырмы?

Ярһыуын мәңгегә онотмаҫмы?“ – тип әйтәһең.

Үҙең иһә һаман яуызлыҡ ҡылаһың»+.






Хыянатсыл Исраил менән Йәһүҙә

6Йошияһ батшалыҡ иткән осорҙа Раббы миңә былай тине:

– Хыянатсыл Исраилдың нимәләр эшләгәнен күрҙеңме? Ул, һәр бер бейек тауға, суҡ ботаҡлы ағас аҫтына барып, уйнаш итте+.
7Шулай ҡыланғанынан һуң да: «Миңә кире ҡайт», – тинем. Әммә ул ҡайтманы. Хаин һеңлеһе Йәһүҙә быны күреп торҙо.
8Миңә хыянат иткән Исраилды, зинаһы өсөн айырылышыу ҡағыҙы тоттороп, ҡыуып ебәрҙем. Шул саҡта ла ҡарындашы хаин Йәһүҙәнең ҡурҡмағанын, фәхешлеккә бирелгәнен күрҙем+.
9Йәһүҙә тыйғыһыҙ фәхешлеге менән ерҙе нәжесләне, таш менән дә, ағас менән дә зина ҡылды+.
10Быларҙың барыһына ҡарамаҫтан, Исраилдың хаин һеңлеһе Йәһүҙәнең дә Миңә боролоуы ысын күңелдән түгел ине, ул бары тоғро булып ҡыланды ғына, – тип белдерә Раббы+.

11Раббы миңә:

– Хыянатсыл Исраил хаин Йәһүҙәгә ҡарағанда тоғрораҡ булып сыҡты, – тине. –+
12Бар, төньяҡҡа ошо һүҙҙәрҙе еткер, әйт:


«Кире ҡайт Миңә, хыянатсыл Исраил!

Һиңә асыуымды түкмәм,

Мин Үҙемдең һөйөүемә тоғромон, – тип белдерә Раббы. –

Асыуым мәңгегә бармаҫ+.

13Тик һин ғәйебеңде таны:

Аллаң Раббыға ҡаршы баш күтәрҙең,

Һәр бер суҡ ботаҡлы ағас аҫтында

Наҙҙарыңды ят илаһтарға өләштең,

Әйткәндәремә ҡолаҡ һалманың, – тип белдерә Раббы. –+



14Эй мөртәт балалар, кире ҡайтығыҙ, сөнки Мин һеҙҙең Хужағыҙ, – тип белдерә Раббы. – Һәр ҡаланан берәрегеҙҙе, һәр нәҫелдән икешәрегеҙҙе алып, һеҙҙе Сионға кире ҡайтарырмын.
15Мин һеҙгә күңелем ятҡан көтөүселәрҙе бирермен, улар һеҙҙе зирәклек һәм аҡыл менән көтөр+.
16Һеҙ был ерҙә бик ишәйеп, үрсеп киткән көндәрҙә, – тип белдерә Раббы, – ул көндәрҙә Раббының Килешеү һандығы тураһында бер кем дә һөйләмәҫ. Улар Һандыҡ тураһында уйламаҫ, уны иҫкә лә алмаҫ, һағынмаҫ һәм яңыһын яһамаҫ+.
17Ул ваҡытта Йәрүсәлимде Раббы тәхете тип атарҙар. Бөтә халыҡтар Йәрүсәлимгә Раббы исемен хөрмәтләргә ағылыр. Бынан ары улар үҙҙәренең яуыз һәм тиҫкәре йөрәктәре ҡушҡанса эшләмәҫ.
18Ул көндәрҙә Йәһүҙә нәҫеле менән Исраил нәҫеле бергәләшеп төньяҡтағы илдән Мин аталарығыҙға биләмә итеп биргән ергә киләсәк»+.




Раббының Исраилды тәүбәгә саҡырыуы


19«Мин, Раббы, эсемдән генә былай тигәйнем:

Ни тиклем һине Үҙ балаларым араһына ултыртырға,

Һиңә гүзәл ерҙе –

Ҡәүемдәрҙең ғәжәйеп биләмәһен бирергә теләгәйнем.

Миңә „Атай“ тиеп өндәшерһең,

Минән айырылмаҫһың, тип уйлағайным.

20Тик, эй Исраил нәҫеле, Миңә хыянат иттең!

Һин иренә хыянат иткән ҡатын һымаҡ булдың», – тип белдерә Раббы+.






21Яланғас ҡалҡыулыҡтарҙа ыңғырашыу –

Исраил халҡының һыҡтап ялбарыуы ишетелә.

Сөнки улар тоғро юлдан яҙҙы,

Раббыны, үҙҙәренең Аллаһын, онотто+.






22«Кире ҡайтығыҙ, мөртәт балалар:

Хыянатығыҙҙан дауалармын».






«Бына беҙ Һиңә киләбеҙ, – тиер улар. –

Сөнки Һин – Раббы, беҙҙең Аллабыҙ!+

23Ысынлап та, ҡалҡыулыҡтарҙа – ялған,

Тауҙарҙа – тик йыйын шауы.

Ысынлап та, Исраилдың ҡотолоуы –

Беҙҙең Аллабыҙ Раббынан.

24Әүәлдән алып был әшәке Бәғел

Ата-бабаларыбыҙҙың хеҙмәт емешен,

Һыйырҙарын, һарыҡ-кәзәләрен,

Улдарын, ҡыҙҙарын ашап торған.

25Әйҙә, оятҡа батып ятайыҡ,

Хурлығыбыҙ беҙгә юрған булһын.

Сөнки беҙ ҙә, аталарыбыҙ ҙа

Йәш сағыбыҙҙан әлегә саҡлы

Аллабыҙ Раббыға ҡаршы гонаһ ҡылдыҡ,

Аллабыҙ Раббының әйткәненә ҡолаҡ һалманыҡ»+.

41«Әгәр кире ҡайтһаң, эй Исраил, – тип белдерә Раббы, –

Әгәр Миңә кире ҡайтһаң,

Ерәнгес боттарыңды хозурымдан алып бырғаһаң,

Башҡаса аҙашып йөрөмәһәң,+

2Ихлас, ғәҙел һәм тоғро рәүештә

„Тере Раббы шаһит!“ тип ант итһәң,

Шул сағында ҡәүемдәр Минең фатихамды алырҙар,

Минең менән маҡтанырҙар»+.






3Раббы Йәһүҙә һәм Йәрүсәлим халҡына былай ти:

«Сиҙәм ерҙәр күтәрегеҙ,

Сәнскәктәр араһына орлоҡ сәсмәгеҙ+.

4Үҙегеҙҙе Мин Раббыға бағышлағыҙ,

Йөрәгегеҙҙе сөннәткә ултыртығыҙ,

Эй Йәһүҙә халҡы һәм Йәрүсәлимдә йәшәүселәр!

Юҡһа ҡылған яуызлыҡтарығыҙ арҡаһында

Асыуым ут һымаҡ тоҡаныр,

Һис кем һүндерә алмаҫлыҡ булып дөрләр»+.






Төньяҡтан килгән һәләкәт


5«Йәһүҙәлә иғлан итегеҙ,

Йәрүсәлимдә белдерегеҙ, әйтегеҙ:

„Бөтөн илдә мөгөҙ борғо ҡысҡыртығыҙ!“

„Йыйылығыҙ! – тип оран һалығыҙ. –

Нығытмалы ҡалаларға ҡасайыҡ!“+

6Сионға барған юлға билдә ҡуйығыҙ!

Тормағыҙ, тиҙерәк ҡасып ҡотолоғоҙ!

Сөнки Мин төньяҡтан бәлә,

Дәһшәтле һәләкәт ебәрәм»+.






7Ана, шырлыҡтан сыҡҡан арыҫлан һымаҡ

Халыҡтарҙы һәләк итеүсе юлға сыҡты.

Ереңде бушлыҡҡа әйләндерер өсөн

Ятҡан урынынан ҡуҙғалды ул.

Ҡалаларың емерелер, кешеһеҙ ҡалыр+.

8Шуға күрә ҡыл туҡыма уранығыҙ,

Илағыҙ, һыҡтағыҙ;

Сөнки Раббының дөрләп янған асыуы

Беҙҙе ситләп үтмәне+.






9«Ул көндө, – тип белдерә Раббы, –

Батшаның да, түрәләрҙең дә йөрәге ҡалтырар;

Ҡаһиндарҙың ҡото осор, пәйғәмбәрҙәр дәһшәткә төшөр».



10Шунда мин:

– Эй Раббы Хаким! Был халыҡты һәм Йәрүсәлимде: «Һеҙгә тыныслыҡ булыр», – тип алданыңмы ни? Ҡылыс боғаҙыбыҙға терәлде бит, – тинем+.

11Ул ваҡытта был халыҡҡа һәм Йәрүсәлимгә Раббы былай тип әйтер:

– Сүлдәге яланғас ҡалҡыулыҡтарҙан бисара халҡым яғына көйҙөргөс ел иҫә, әммә ашлыҡты елгәреп сүптән таҙартыу өсөн түгел.
12Минән килгән был ел ифрат көслө булыр. Инде был халыҡҡа Үҙ хөкөмөмдө әйтермен+.




13Бына дошман болот һымаҡ күтәрелә,

Яу арбалары ғәрәсәт кеүек килә;

Аттары бөркөттән етеҙерәк.

Ҡайғы беҙгә! Һәләк булдыҡ!+






14«Эй Йәрүсәлим, ҡотолор өсөн,

Күңелеңдән яуызлыҡты йыуып ташла.

Ҡасанғаса булмышыңда боҙоҡ ниәтте һаҡларһың+?

15Дан ҡалаһынан һөрән яңғырай,

Әфраим тауҙарынан һәләкәт тураһында хәбәр килә.

16Ҡәүемдәргә белдерегеҙ,

Йәрүсәлимгә иғлан итегеҙ:

„Алыҫ илдән ҡамаусылар килә,

Йәһүҙә ҡалаларына ҡаршы

Уларҙың яу ораны яңғырай!“

17Баҫыу ҡарауылсылары һымаҡ

Улар Йәрүсәлимде уратып алды.

Сөнки был ҡала Миңә ҡаршы баш күтәрҙе! – тип белдерә Раббы. –+

18Тотҡан юлың, ҡылған ғәмәлдәрең арҡаһында

Башыңа төштө былар барыһы ла.

Ниндәй әрнеткес был язаң!

Йөрәгеңә үтеп инә»+.






Йермеяһтың үҙ халҡы өсөн һыҙланыуы


19Эскенәйем яна! Йәнем әрней.

Ғазап талай йөрәгемде!

Өнһөҙ ҡала алмайым мин,

Дошмандың борғо тауышын,

Яу ауазын ишетеп, күңелем тетрәнә+.

20Һәләкәт артынан һәләкәт ябырыла;

Таланды ил, ҡалды харабаға.

Көтмәгәндә сатырҙарым емерелде,

Уның шаршауҙары юҡҡа сыҡты+.

21Ҡасанға тиклем күрермен яу әләмен?

Ҡасанғаса борғо тауышы ҡолағымда яңғырар?






22«Халҡым алйот, – ти Раббы. –

Ул Мине танымай.

Аңһыҙ балалар һымаҡ аҡылдары юҡ.

Яманлыҡҡа баштары шәп эшләй,

Яҡшылыҡ ҡылырға белмәй»+.






23Мин ергә ҡараным:

Ана ул, рәүешһеҙ, буп-буш;

Күккә баҡтым – унда ла яҡтылыҡ юҡ+.

24Тауҙарға төбәлдем – улар ҡалтырай,

Бөтә ҡалҡыулыҡтар дер һелкенә+.

25Тирә-яғыма ҡараным, кеше әҫәре күренмәй,

Хатта күктәге ҡоштар ҙа осоп киткән+.

26Ҡараным, сәскә атҡан ер сүлгә әйләнгән,

Ундағы бөтә ҡалалар хараба булған

Раббы ҡаршыһында,

Уның утлы асыу-ярһыуы алдында+.






27Раббы былай ти:

«Бөтә ил бушлыҡҡа әйләнер,

Әммә бөтөнләй юҡ булыуына юл ҡуймам!+

28Шуға күрә ер йәшкә күмелер,

Юғарыла күктәр ҡарайыр.

Сөнки Мин әйттем һәм ҡарар иттем,

Фекеремдән кире ҡайтмам,

Ҡарарымды үҙгәртмәм+.






29Һыбайлы һәм уҡсылар аҡырышыуынан

Ҡалаларҙың барлыҡ халҡы ҡаса,

Улар урман шырлыҡтарына йүгерә,

Ҡаяларға үрмәләй.

Бөтә ҡалалар ташландыҡ ҡалды –

Уларҙа һис кем йәшәмәй».






30Эй һин, харабаға әйләнгән ҡала!

Ут ҡыҙылдан кейенһәң дә,

Алтын биҙәүестәр тағып,

Күҙ-ҡашыңа һөрмә тартып

Матурланыуыңдан фәтүә юҡ.

Уйнаштарың һинән ваз кистеләр,

Улар йәнеңде ҡыйырға теләй+.

31Ана, кемдер тулғаҡ тотҡан ҡатындай ҡысҡыра,

Тәүге бәпесенән бушана алмаған ҡатын һымаҡ ыңғыраша.

Сион-ҡыҙ* интегеп ҡулын һуҙа:

«Ҡайғы миңә! Йәлләттәремдең алдында

Һис бер тәҡәтем ҡалманы!»+

Йәрүсәлимдең гонаһы

51Раббы былай ти:


«Йәрүсәлим урамдарын ҡыҙырып сығығыҙ,

Ҡарағыҙ, тикшерегеҙ!

Майҙандарынан эҙләгеҙ:

Әгәр ғәҙел эш иткән,

Дөрөҫлөк эҙләгән кешене тапһағыҙ,

Мин ҡаланы ярлыҡайым+.

2Улар: „Тере Раббы шаһит!“ – тип әйтһә лә,

Асылда, биргән анттары ялған»+.






3Эй Раббы, Һинең күҙҙәрең дөрөҫлөктө күрмәйме ни?

Һин был халыҡты туҡманың, әммә улар һиҙмәне лә.

Һин уларҙы ҡырҙың, әммә улар һаман киҫәмәне.

Йөҙҙәрен таштан да нығыраҡ ҡатырып, тиҫкәреләнеп,

Һиңә ҡайтыуҙан баш тартты+.

4Шунда мин эстән уйланым:

«Былары – ярлы, наҙан кешеләр.

Улар Раббының юлын,

Аллаларының ҡағиҙәһен белмәй+.

5Мин затлыларына барайым,

Улар менән һөйләшәйем;

Әлбиттә, улар Раббының юлын,

Аллаларының ҡағиҙәһен белә», – тинем.

Әммә улар ҙа ҡалыптарын емергән,

Бауҙарын өҙгәндәр икән+.

6Шуға урмандан сыҡҡан арыҫлан уларҙы үлтерер,

Сүлдән килгән бүре йыртҡыслар;

Ҡалалары янында ҡаплан һағалар,

Сыҡҡан береһен йолҡҡослар;

Сөнки енәйәттәре ишәйҙе,

Хыянаттары саманан ашты+.

7«Нисек Мин һине ғәфү итәйем, Исраил?

Балаларың Мине ташланы,

Алла булмағандар менән ант итәләр.

Мин уларҙы туйҙырҙым, ә улар зина ҡылды,

Фәхишәләрҙең өйҙәренә ағылды+.

8Әйтерһең дә, һимертелгән айғыр:

Һәр береһе күршеһенең ҡатынына кешнәй+.

9Мин уларҙы бының өсөн язаламайыммы? – тип белдерә Раббы. –

Шундай ҡәүемдән үс алмайыммы+?






10Барығыҙ уның йөҙөм баҡсаларына, ҡырығыҙ,

Әммә тотош төпләмәгеҙ.

Ботаҡтарын ботарлап ташлағыҙ,

Инде улар Раббыныҡы түгел+.

11Исраилдың һәм Йәһүҙәнең халҡы

Миңә бөтөнләй хыянат итте», – тип белдерә Раббы.






12Улар Раббы тураһында ялған һөйләнеләр.

«Ул бер нәмә лә эшләмәйәсәк,

Башыбыҙға бәлә килмәйәсәк,

Һуғышты ла, аслыҡты ла белмәйәсәкбеҙ+.

13Пәйғәмбәрҙәр – тик ел генә;

Алланың һүҙе уларҙа түгел.

Юрағандары үҙ баштарына төшһөн», – тинеләр+.






14Шуға күрә Күк ғәскәрҙәре Аллаһы Раббы былай ти:

«Шулай тип һөйләгәндәре өсөн,

Эй Йермеяһ, һүҙҙәремде һинең ауыҙыңда ялҡынға әйләндерәм,

Был халыҡ иһә утын булыр,

Ут уларҙы яндырып бөтөр+.

15Эй Исраил халҡы,

Мин алыҫтағы бер ҡәүемде ҡуҙғатам, – тип белдерә Раббы. –

Уларҙы һеҙгә ҡаршы ебәрәм.

Улар көслө, бик боронғо ҡәүем.

Һин уларҙың телдәрен белмәйһең,

Уларҙың телмәрен аңламаҫһың+.

16Һаҙаҡтары – гүйә асыҡ ҡәбер,

Барыһы ла батыр яугир+.

17Улар һин үҫтергән уңышты,

Икмәгеңде ашап бөтөр;

Ул-ҡыҙҙарыңдың башына етер;

Мал-тыуарыңды тамаҡлар;

Йөҙөм һәм инжиреңде ҡалдырмаҫ;

Ышанған нығытмалы ҡалаларығыҙҙы

Ҡылысы менән емерер+.



18Әммә хатта ул көндәрҙә лә Мин һеҙҙе бөтөнләй ҡырып бөтөрмәм, – тип белдерә Раббы. –
19Кешеләр: „Аллабыҙ Раббы ни өсөн беҙгә бөтә быларҙы эшләне?“ – тип һораған ваҡытта, былай тип яуап бирерһең, Йермеяһ: „Һеҙ Мине ташланығыҙ, үҙ ерегеҙҙә сит илаһтарға хеҙмәт иттегеҙ. Шуға күрә сит ерҙәрҙә яттарға хеҙмәт итерһегеҙ“»+.




20Быны Яҡуп йортонда һөйләгеҙ,

Йәһүҙәлә иғлан итегеҙ:

21«Эй күҙҙәре булып та, күрмәгән,

Ҡолаҡтары булып, ишетмәгән

Мәғәнәһеҙ, аңра халыҡ, тыңла+.

22Минәнме ҡурҡмайһығыҙ? – тип белдерә Раббы. –

Минең алдымдамы ҡалтырамайһығыҙ?

Мин диңгеҙгә ҡомдо сик итеп ҡуйҙым,

Үтеп булмаҫлыҡ мәңгелек итеп ҡылдым.

Тулҡындар ни тиклем ташланһа ла,

Шаулап ажғырһа ла, үтә алмаҫ+.

23Әммә был халыҡтың йөрәге тиҫкәре, фетнәсел;

Улар боролоп үҙ юлдары менән китте+.

24Эстән генә:

„Үҙ мәлендә ямғырын яуҙырған,

Яҙын, көҙөн еребеҙҙе һуғарған,

Уңыш йыйырға йыл һайын ваҡыт биргән

Аллабыҙ Раббынан ҡурҡайыҡ“, – тимәне+.

25Ҡылған енәйәттәрегеҙ ошоларҙан мәхрүм итте,

Гонаһтарығыҙ ошо бәрәкәттән айырҙы.






26Халҡым араһында яман әҙәмдәр бар.

Улар ҡош аулаусылар һымаҡ тоҙаҡ ҡоралар;

Боҫоп ятып, кеше аулайҙар+.

27Ҡоштар менән тулы ситлек кеүек

Уларҙың өйҙәре хәйлә менән тулы.

Шул арҡала үрләнеләр, байынылар,

28Һимерешеп, ялтырап киттеләр,

Яманлыҡтары саманан ашты.

Улар үкһеҙҙәрҙең дәғүәләрен

Ғәҙел хөкөм итмәй,

Фәҡирҙең хоҡуҡтарын яҡламай+.

29Ошолар өсөн уларҙы язаһыҙ ҡалдырайыммы? – тип белдерә Раббы. –

Ошондай ҡәүемдән үс алмайыммы+?






30Был илдә дәһшәтле һәм ҡурҡыныс хәл бара:

31Пәйғәмбәрҙәр ялған пәйғәмбәрлек итә;

Ҡаһиндар үҙҙәренсә хакимлыҡ ҡыла;

Ә Минең халҡыма быларҙың барыһы оҡшай.

Әммә ахырҙа һеҙ нимә эшләрһегеҙ икән?»+

Йәрүсәлим дошман ҡамауында


61«Эй Бинйәмин нәҫеле,

Йәрүсәлимдән ҡаса һалығыҙ!

Теҡоғала борғо ҡысҡыртығыҙ!

Бейт-Һаккәрәмдә ут яғып белдерегеҙ!

Ана, төньяҡтан ҡурҡыныс һәләкәт килә+.

2Наҙлы һәм гүзәл Сион-ҡыҙҙы

Мин юҡҡа сығарасаҡмын.

3Көтөүселәр үҙ малдары менән уға ҡаршы килер;

Уны ҡамап сатырҙарын ҡорор,

Һәр кем малын үҙ өлөшөнә тейгән ерҙә ашатыр».






4Дошмандар: «Йәрүсәлимгә ҡаршы һөжүмгә әҙерләнегеҙ!

Тороғоҙ, көн үҙәгендә юлланабыҙ, – тиер. –

Юҡ инде, һуңғараҡ ҡалдыҡ,

Көн кискә ауыша, күләгәләр оҙоная»+.

5«Әйҙәгеҙ, төндә һөжүм итәйек,

Ҡәлғәләрен емерәйек!»






6Күк ғәскәрҙәре Раббыһы былай ти:

«Ағас ҡырҡығыҙ,

Йәрүсәлимде ҡамап уба ҡороғоҙ.

Был ҡала язаланырға тейеш;

Уның эсе тулы йәбер-золом+.

7Шишмә һыуы нисек бәреп сыға,

Йәрүсәлимдә яуызлыҡ шулай бөркөлә.

Унда көсләү, емереү хөкөм һөрә,

Гелән күҙ алдымда – сир һәм йәрәхәттәр+.

8Киҫәтеүгә ҡолаҡ һал, эй Йәрүсәлим,

Юҡһа һинән ваз кисермен,

Һине ташландыҡ ергә,

Кешеһеҙ урынға әйләндерермен».






9Күк ғәскәрҙәре Раббыһы былай ти:

«Йыйғандан һуң ҡалған йөҙөм сүпләп алынғандай,

Исраилдың иҫән ҡалғандары йолҡоп алынасаҡ.

Гүйә йөҙөм йыйған кеше һымаҡ,

Ҡулыңды һуҙ, ботаҡтарҙы тикшереп сыҡ»!






10Кемгә өндәшәйем? Кемде иҫкәртәйем?

Кем әйткәндәремде тыңлар?

Уларҙың ҡолаҡтары ҡапланған* – бер нәмә лә ишетмәйҙәр;

Раббының һүҙен хурлайҙар,

Уның менән хушһынмайҙар+.

11Мин Раббының асыуына тулышҡанмын,

Уны башҡаса тотоп тыя алмайым.






Раббы былай ти:

«Асыуымды урамдағы балаларға түк,

Йыйылышҡан егеттәрҙең өҫтөнә ауҙар!

Ир менән ҡатын да, өлкән кеше лә,

Көндәре һанаулыһы ла ҡотола алмаҫ+.

12Өйҙәре баҫыуҙары һәм ҡатындары һымаҡ

Башҡа берәүҙәргә биреләсәк;

Мин был илдә йәшәүселәргә ҡаршы ҡул күтәрәм, – тип белдерә Раббы. –+

13Ябай халыҡтан алып затлыһына тиклем

Хәрәм юл менән табыш көҫәй.

Пәйғәмбәрҙән алып ҡаһинға тиклем

Барыһы ла ялған эш итә+.

14„Именлек, именлек“, – тиҙәр,

Халҡымдың йәрәхәтен өҫтән-мөҫтән имләйҙәр.

Ә бит именлек юҡ+.

15Әшәке ғәмәлдәре өсөн оялалармы?

Ҡайҙа оялыу, ҡыҙара ла белмәйҙәр!

Шуға күрә ҡолағандар араһына йығылырҙар;

Уларҙы язалаған сағымда

Һөрлөгөп барып төшөрҙәр», – ти Раббы+.






16Раббы былай ти:

«„Юлдар сатына баҫып байҡағыҙ.

Боронғо юлдарҙы һорашығыҙ,

Иң яҡшы юлды һайлап барығыҙ,

Шунда йәнегеҙ тыныслыҡ табыр“, – тип әйттем.

Тик һеҙ: „Ул юл менән бармайбыҙ“, – тинегеҙ+.

17Һеҙгә күҙәтселәр ҡуйҙым.

„Борғо тауышына ҡолаҡ һалығыҙ“, – тинем.

Әммә: „Ҡолаҡ һалмайбыҙ“, – тип яуап ҡайтарҙығыҙ+.

18Шуға күрә, эй ҡәүемдәр, ишетегеҙ;

Эй йәмәғәт, белеп тороғоҙ –

Уларҙың башына ни төшәсәк!

19Тыңла, ер йөҙө!

Был халыҡҡа һәләкәт килтерәм –

Яман ниәттәренең емеше был.

Сөнки әйткәнемә ҡолаҡ һалманылар,

Ҡанун-ҡағиҙәләремдән баш тарттылар+.

20Ни хәжәтемә Шеванан килгән еҫле май?

Алыҫ илдән килтерелгән хуш еҫле ҡамыш нимәгә Миңә?

Тотош яндырыуҙарығыҙҙы ҡабул ҡылмайым,

Ҡорбандарығыҙ Миңә хуш түгел»+.






21Шуға күрә Раббы былай ти:

«Мин ул халыҡтың алдына

Абыныу таштары ҡуям, –

Уға һөрлөгөп йығыласаҡтар.

Аталар улдары менән бергә,

Күршеләр дуҫтары менән бергә һәләк буласаҡтар»+.






22Раббы былай ти:

«Ана, төньяҡ илдән халыҡ килә,

Бөйөк ҡәүем күтәрелә ер сигенән+.

23Ҡулдарында – йәйә, һөңгө;

Улар аяуһыҙ һәм мәрхәмәтһеҙ.

Тауыштары диңгеҙ олоуындай;

Аттарҙа сабып киләләр,

Бер кешеләй яуға теҙеләләр

Һиңә ҡаршы һуғышырға, эй Сион-ҡыҙ!»






24«Улар хаҡында хәбәр ишетеп,

Ҡулыбыҙ һәленеп төштө.

Тулғаҡ тотҡан ҡатын кеүек,

Әрнеү-ғазап йәнебеҙҙе өттө+.

25Ҡырға сыҡмағыҙ, юлда йөрөмәгеҙ!

Сөнки һәр тарафта – дошман ҡылысы,

Тирә-яҡта – дәһшәт», – ти Йәрүсәлим халҡы+.






26Бисара халҡым, ҡыл туҡыма уран,

Көлгә ятып ауна.

Яңғыҙ улың өсөн йәш түккәндәй,

Әсенеп, әрнеп ила,

Сөнки дошман беҙгә көтмәгәндә һөжүм итер+.






27«Йермеяһ, һине халҡыма һынаусы итеп ҡуям.

Көмөштөң сифатын билдәләгән оҫта һымаҡ,

Уларҙың тотҡан юлын күҙәтеп баһала+.

28Уларҙың бөтәһе лә тиҫкәре һәм башбаштаҡ,

Ғәйбәт йөрөтөргә яраталар;

Баҡыр йә тимер һымаҡ ҡатылар,

Барыһы ла боҙоҡлоҡ ҡылалар.

29Ана, күрек аяуһыҙ өрҙөрә,

Ҡара ҡурғаш утта иреп бөттө,

Тик иретеүсенең эше юҡҡа булды:

Юшҡын айырылып сыҡманы.

30Уларҙы „эшкә ашмаған көмөш“ тип атарҙар,

Сөнки Раббы уларҙан баш тартты»+.

Йермеяһтың ҡорамда пәйғәмбәрлек итеүе

71Йермеяһҡа Раббы һүҙе булды:

2– Раббы йортоноң ҡапҡаһы янына баҫ та кешеләргә бына ошо һүҙҙәрҙе еткер:

«Раббыға ғибәҙәт ҡылыр өсөн был ҡапҡанан ингән барлыҡ Йәһүҙә кешеләре, Раббы һүҙен тыңлағыҙ!+
3Исраилдың Аллаһы, Күк ғәскәрҙәре Раббыһы былай ти: тормош рәүешегеҙҙе, ғәмәлдәрегеҙҙе төҙәтегеҙ, шул сағында Мин һеҙҙе был урында йәшәргә ҡалдырырмын+.
4„Бында Раббының ҡорамы! Раббының ҡорамы, Раббының ҡорамы бында!“ – тигән алдатҡыс һүҙҙәргә ышанмағыҙ+.
5Әгәр ҙә һеҙ ысынлап та дөрөҫ йәшәһәгеҙ, яҡшы ғәмәлдәр ҡылһағыҙ, бер-берегеҙгә ҡарата ғәҙел эш итһәгеҙ,+
6килмешәкте, етемде һәм тол ҡатынды йәберләмәһәгеҙ, был урында ғәйепһеҙ кешенең ҡанын түкмәһәгеҙ, башығыҙға бәлә алып, сит илаһтарға табынмаһағыҙ,
7шул саҡта һеҙҙе ата-бабаларығыҙға мәңгелеккә тип бирелгән ошо ерҙә йәшәргә ҡалдырырмын+.
8Әммә һеҙ ялғанға ышанаһығыҙ, ләкин бының файҙаһы юҡ.

9Урлашаһығыҙ, кеше үлтерәһегеҙ, зина ҡылаһығыҙ, ялған ант бирәһегеҙ, Бәғелгә хуш еҫ төтәтәһегеҙ, үҙегеҙ элек белмәгән илаһтарға эйәрәһегеҙ+.
10Шунан Минең исемемә бағышланған ошо йортҡа килеп, хозурыма баҫаһығыҙ ҙа: „Беҙ ҡотолдоҡ!“ – тиһегеҙ. Бындай ерәнгес эштәрегеҙҙе дауам итер өсөнмө?
11Минең исемемә бағышланған ошо йорт һеҙҙеңсә ҡараҡтар ояһына әйләндеме ни? Мин бит быларҙың барыһын да күрә йөрөйөм, – тип белдерә Раббы. –+
12Барығыҙ Шилоға, Мин тәү тапҡыр исемемде төйәкләндергән урынды ҡарағыҙ! Халҡым Исраилдың яуызлығы арҡаһында уны нимә эшләткәнемде күрегеҙ.
13Һеҙ уларҙың яуызлыҡтарын ҡабатлаған саҡта, – тип белдерә Раббы, – Мин һеҙгә ҡайта-ҡайта әйттем – ишетмәнегеҙ, саҡырҙым – яуап ҡайтарманығыҙ+.
14Шулай икән, исемемә бағышланған, өмөтөгөҙҙө бағлаған был ҡорамды ла, һеҙгә һәм ата-бабаларығыҙға биргән урынды ла Шило хәленә ҡалдырасаҡмын.
15Әфраим тоҡомонан булған ҡәрҙәштәрегеҙҙе нисек ҡыуып ебәргән булһам, һеҙҙе лә шулай хозурымдан ҡыуам»+.

16Ә һин, Йермеяһ, башҡаса был халыҡ өсөн доға ҡылма, улар өсөн ялбарма. Ялынма, ярлыҡау һорама – барыбер ҡолаҡ һалмаясаҡмын+.
17Йәһүҙә ҡалаларында һәм Йәрүсәлим урамдарында уларҙың ни ҡыланғандарын күрмәйһеңме ни?
18Балалары утын йыя, аталары усаҡ яға, ҡатындар Күк алиһәһенә* күмәс бешерер өсөн ҡамыр баҫа. Минең асыуыма тейер өсөн башҡа илаһтарға түкмә ҡорбан килтерәләр.
19Тик улар Мине кәмһетәме ни? – тип белдерә Раббы. – Үҙҙәренә зыян килтерәләр, үҙҙәрен оятҡа ҡалдыралар. –
20Шуға күрә Раббы Хаким былай ти: ҡара, Мин асыу-ярһыуымды ошо урынға, кешеләргә һәм хайуандарға, ҡырҙағы ағастарға һәм ер биргән емештәргә түгәм. Асыуым һүнмәҫ ялҡын һымаҡ яныр+.

21Күк ғәскәрҙәре Раббыһы, Исраил Аллаһы былай ти:

– Тотош яндырыу ҡорбандарығыҙҙы башҡа ҡорбандарығыҙға өҫтәгеҙ ҙә итен ашағыҙ!+
22Ата-бабаларығыҙҙы Мысырҙан сығарған ваҡытта, Мин тотош яндырыу һәм башҡа ҡорбандар хаҡында бойороҡ бирмәнем+.
23Мин уларға шундай әмер биргәйнем: «Мине тыңлағыҙ! Шунда Мин – һеҙҙең Аллағыҙ, ә һеҙ Минең халҡым булырһығыҙ. Үҙегеҙгә яҡшы булһын өсөн Мин күрһәткән юлдан йөрөгөҙ», – тинем+.
24Әммә улар тыңламаны, ҡолаҡтарына ла элмәне, тиҫкәре яуыз күңелдәре теләгәнсә йәшәне, алға бармай, артҡа киттеләр+.
25Ата-бабаларығыҙ Мысырҙан сыҡҡан ваҡыттан алып бөгөнгә тиклем Мин һеҙгә ҡабат-ҡабат Үҙемдең ҡолдарымды – пәйғәмбәрҙәрҙе ебәреп торҙом+.
26Әммә һеҙ Мине тыңламанығыҙ, ҡолаҡ һалманығыҙ. Тиҫкәреләнеп ата-бабаларығыҙҙан да яманыраҡ ҡыландығыҙ+.

27Һин, Йермеяһ, быларҙың бөтәһен дә уларға һөйләрһең, әммә улар һиңә ҡолаҡ һалмаясаҡ. Һин уларҙы саҡырырһың, әммә улар яуап ҡайтармаясаҡ.
28Шуның өсөн һин уларға әйт: «Үҙенең Аллаһы Раббыны тыңламаған, Уның өгөт-нәсихәтен тотмаған халыҡ – һеҙ ул! Хәҡиҡәт юҡ булды, ауыҙығыҙҙан хаҡ һүҙ сыҡмаҫ булды». 



29Эй Йәрүсәлим, сәсеңде ҡырҡып ташла,

Яланғас ҡалҡыулыҡтарҙа һыҡта.

Сөнки асыуын ҡабартҡан был нәҫелдән

Раббы ваз кисте, уны ташланы.





30– Йәһүҙә халҡы күҙ алдымда яуызлыҡ ҡылды, – тип белдерә Раббы. – Минең исемемә бағышланған был ҡорамға ерәнгес боттарын ҡуйҙылар, уны нәжесләнеләр.+
31Улдарын һәм ҡыҙҙарын утта яндырыу өсөн Бен-Һинном үҙәнендәге Төфәҫтә табыныу ҡалҡыулығы яһанылар. Ә Мин улай эшләргә ҡушманым, хатта уйымда ла булманы+.
32Шундай көндәр килә, – тип белдерә Раббы, – был урынды Төфәҫ тип тә, Бен-Һинном үҙәне тип тә түгел, Һуйыш үҙәне тип атарҙар. Унда үлеләрҙе урын ҡалмағанға тиклем күмәсәктәр.
33Был халыҡтың мәйеттәре күктәге ҡоштарға ем, ерҙәге йәнлектәргә емтек булып аунап ятыр, уларҙы ҡыуырлыҡ та кеше ҡалмаҫ+.

34Йәһүҙә ҡалаларында һәм Йәрүсәлим урамдарында шатлыҡ ауаздарына, күңел асыуҙарға, кейәү менән кәләштең тауыштарына сик ҡуясаҡмын. Был ил бушлыҡҡа әйләнәсәк+.

81– Ул ваҡытта, – тип белдерә Раббы, – Йәһүҙә батшаларының һөйәктәре, түрәләренең, ҡаһиндарының, пәйғәмбәрҙәренең һәм Йәрүсәлим халҡының һөйәктәре ҡәберҙәренән сығарып бырғалыр.
2Уларҙың һөйәктәре үҙҙәре яратҡан, хеҙмәт иткән һәм арттарынан эйәргән, кәңәш һораған, алдарында сәждә ҡылған ҡояштың, айҙың, башҡа күк есемдәренең аҫтында туҙрап ятыр. Ул һөйәктәрҙе бер кем дә йыйып алып ерләмәҫ, тупраҡ өҫтөндә тиреҫ булып ята бирерҙәр+.
3Был яуыз нәҫелдең иҫән ҡалғандары Мин уларҙы һөргән ерҙәрҙә үлемде йәшәүҙән артыҡ күрерҙәр, – тип белдерә Күк ғәскәрҙәре Раббыһы+.




Халыҡтың, Раббыны ташлап, үҙ юлынан барыуы

4– Әйт уларға, Раббы былай ти:


«Кеше йығылһа, торорға тырышмаймы?

Юлында аҙашһа, кире боролмаймы?

5Ни өсөн был халыҡ аҙашып йөрөй,

Ниңә Йәрүсәлим тоғро юлға ҡайтмай?

Улар ялғанға сат йәбешеп алғандар,

Кире ҡайтыуҙан баш тарталар.

6Мин иғтибар менән тыңлап торҙом:

Улар дөрөҫөн һөйләмәй.

Һис кем: „Нишләнем мин?“ – тимәй,

Яуызлыҡ ҡылғанына үкенмәй.

Күҙе тоноп, яуға йомолған ат һымаҡ

Һәр береһе үҙ юлынан саба бирә.

7Ә бит хатта күктәге ҡауҙы ла үҙ миҙгелен белә,

Алатуба ла, ҡарлуғас та, торна ла

Ваҡыт еткәс кенә ҡайта.

Ә Минең халҡым үҙ Раббыһының

Ҡанун-ҡағиҙәләрен белмәй+.






8Нисек һеҙ: „Беҙ аҡыллы,

Беҙҙә Раббы ҡануны бар“, – тип әйтәһегеҙ?

Ҡарағыҙ, кәтиптәрҙең алдаҡсы ҡәләме

Уны ла ялғанға әйләндерә!+

9Аҡыл эйәләре оятҡа ҡалды,

Сараһыҙлыҡҡа төштө, тоҙаҡҡа эләкте.

Улар Раббы һүҙенән баш тартты –

Шунан, ҡайҙа уларҙың аҡылы?

10Шуға күрә ҡатындарын – башҡаларға,

Баҫыуҙарын бүтән хужаларға бирәм.

Ябай халыҡтан алып затлыһына тиклем

Хәрәм юл менән табыш көҫәй.

Пәйғәмбәрҙән алып ҡаһинға тиклем

Барыһы ла ялған эш итә+.

11„Именлек, именлек“, – тиҙәр,

Бисара халҡымдың йәрәхәтен өҫтән-мөҫтән имләйҙәр.

Ә бит именлек юҡ+.

12Әшәке ғәмәлдәре өсөн оялалармы?

Ҡайҙа оялыу, ҡыҙара ла белмәйҙәр!

Шуға күрә ҡолағандар араһына йығылырҙар;

Улар язаланған мәлдә

Һөрлөгөп барып төшөрҙәр», – ти Раббы+.






13«Мин уларҙың бөтә уңышын тартып алырмын, – тип белдерә Раббы. –

Ботағында бөртөк йөҙөм,

Инжир ағасында өҙөп алыр емеш ҡалмаҫ;

Хатта япраҡтары һулып ҡойолор.

Уларға нимә биргәнмен, барыһы ла

Ҡулдарынан тартып алынасаҡ»+.

14«Нишләп ултырабыҙ һаман? – ти Йәһүҙә халҡы. –

Тороғоҙ, ҡасайыҡ нығытмалы ҡалаларға,

Шунда үлемебеҙҙе көтөп алырбыҙ!

Аллабыҙ Раббы әжәлгә дусар итте,

Эсергә ағыулы һыу бирҙе,

Сөнки Уға ҡаршы гонаһ ҡылдыҡ+.

15Беҙ именлек көттөк, әммә яҡшылыҡ килмәне.

Шифа тапмаҡсы инек, ҡазаға дусар булдыҡ+.

16Дан яғынан дошман аттарының бышҡырыуы ишетелә;

Айғырҙарҙың көслө кешнәүенән ер һелкенә.

Дошман, илебеҙҙе, ундағы бөтә нәмәне,

Ҡалаларҙы тар-мар итеп, кешеләрҙе үлтермәксе»+.






17«Бына, өҫтөгөҙгә ағыулы йыландар,

Арбап булмай торған йыландар ебәрәм,

Улар һеҙҙе сағасаҡ», – тип белдерә Раббы+.






Йермеяһтың Йәрүсәлим өсөн ҡайғырыуы


18Шатлығым ҡалманы минең,

Ҡайғыларыма дауа юҡ, әрней йөрәк.

19Ана, алыҫ илдән бисара халҡымдың иңрәүен ишетәм:

«Раббы Сионда юҡмы ни?

Уның Батшаһы унда түгелме?»






«Нишләп улар боттары,

Бер нәмәгә яраҡһыҙ ят һындары менән

Минең асыуымды килтерҙеләр?» – тип яуап ҡайтара Раббы+.






20«Ураҡ ваҡыты үтте, йәй ҙә тамам,

Беҙгә һаман ҡотолоу килмәне», – ти халыҡ.

21Бисара халҡым яраһы арҡаһында мин дә яраландым,

Ҡайғыға баттым, дәһшәткә төштөм+.

22Нимә, Ғилғәдтә бәлзәм юҡмы ни?

Әллә унда табип юҡмы?

Улай булғас, ниңә бисара халҡым шифа тапмай+?

91Әгәр ҙә башым – инеш,

Күҙҙәрем йәш шишмәһе булһа,

Бисара халҡымдың үлтерелгәндәре өсөн

Көнө-төнө илар инем!+

2Әгәр сүлдә бер ҡуналҡам булһа,

Улар араһынан алыҫыраҡ булыр өсөн

Мин халҡымды ташлап китер инем!

Улар барыһы ла уйнашсылар,

Хыянатсылар өйөрө+.






3«Телдәрен йәйәләй киреп алдашалар;

Көстәрен дөрөҫлөк юлында ҡулланмайҙар,

Яуызлыҡ өҫтөнә яуызлыҡ ҡылалар,

Улар Мине танымайҙар, – тип белдерә Раббы. –+

4Һәр берегеҙ дуҫынан һаҡланһын,

Ағай-энегеҙгә ышанмағыҙ,

Сөнки туған туғанына аяҡ сала,

Күрше күршеһенә яла яға+.

5Һәр кем үҙенең күршеһен алдай,

Береһе лә дөрөҫөн һөйләмәй.

Телдәрен ялғанға өйрәтеп бөткәндәр;

Хәлдән тайғансы гонаһ ҡылалар.

6Һин мәкер араһында йәшәйһең, Йермеяһ,

Мәкер арҡаһында улар

Мине белергә лә теләмәйҙәр», – тип белдерә Раббы.

7Шуға күрә Күк ғәскәрҙәре Раббыһы былай ти:

«Инде уларҙы тимер һымаҡ иретеп һынаясаҡмын,

Бисара халҡымдың гонаһына ҡаршы

Шунан башҡа нимә эшләй алам+?

8Уларҙың теле – үлемесле уҡ,

Ауыҙҙарынан тик ялған һүҙҙәр сыға;

Дуҫына тыштан иҫәнлек теләй,

Ә эсенән генә тоҙаҡ ҡора+.

9Шулай булғас, был ҡыланыштары өсөн

Уларҙы язаламайыммы? – тип белдерә Раббы. –

Шундай ҡәүемдән үс алмайыммы?»+






10Мин тауҙар өсөн илап йәш түгәм,

Далалағы көтөүлектәр тип һыҡтайым!

Улар барыһы ла көйөп бөткән,

Ул ерҙән һис кем йөрөмәй.

Һыйырҙарҙың мөңрәгәне ишетелмәй;

Һауалағы ҡош, януарҙар – барыһы ла ҡасып бөткән+.






11«Йәрүсәлимде таш өйөмөнә,

Сүл бүреләре төйәгенә әйләндерәм.

Йәһүҙә ҡалаларын бушлыҡ итәм,

Уларҙа йәшәүсе ҡалмаҫ», – ти Раббы+.





12Мин Раббынан:

– Был ер ниңә һәләк булды? Ни өсөн һис кем йөрөмәй торған сүл кеүек көйөп бөттө? Кем ошоно аңларҙай аҡылға эйә? Раббы һөйләшкән кеше кем, кем быларҙы халыҡҡа еткерер? – тип һораным.

13Раббы былай тине:

– Биргән ҡанунымды ташланылар, Минең әйткәндәремде тыңламанылар,
14баш-баштаҡ булмыштарына буйһондолар, ата-бабалары өйрәткәнсә, Бәғелдәргә эйәрҙеләр.
15Шуның өсөн күреп тороғоҙ, – ти Күк ғәскәрҙәре Раббыһы, Исраил Аллаһы, – Мин был халыҡҡа әрем ашатасаҡмын, ағыулы һыу эсерәсәкмен+.
16Мин уларҙы үҙҙәре лә, ата-бабалары ла белмәгән ҡәүемдәр араһына таратам, тотош юҡ иткәнгә тиклем арттарынан ҡылыс ебәрәм+.




Йәрүсәлимдең һыҡтауы


17Күк ғәскәрҙәре Раббыһы былай ти:

«Ҡолаҡ һалығыҙ!

Һыҡтаусы ҡатындарҙы саҡырығыҙ,

Уларҙың иң оҫталары килһен»+.

18«Тиҙерәк килеп, беҙҙең өсөн һыҡтаһындар,

Күҙҙәребеҙ йәш түкһен,

Керпегебеҙҙән һыуҙар ағылһын», – ти халыҡ+.






19Ана Сиондан иңрәү тауышы ишетелә:

«Беҙ ҡыйратылдыҡ!

Мәсхәрәгә ҡалдыҡ,

Илебеҙҙе ташлап китергә мәжбүрбеҙ,

Йорттарыбыҙ емерелде».

20Эй ҡатындар, Раббы һүҙен ишетегеҙ!

Уның ауыҙынан сыҡҡан һәр һүҙгә ҡолаҡ һалығыҙ.

Ҡыҙҙарығыҙҙы – һыҡтарға,

Бер-берегеҙҙе ҡайғы йырына өйрәтегеҙ.

21«Ана, тәҙрәләребеҙҙән үлем үрмәләй,

Һарайҙарыбыҙға бәреп керә,

Урамдарҙа – балаларыбыҙҙы,

Майҙандарҙа йәштәребеҙҙе юҡ итте».






22«Уларға әйт, Раббы былай тип белдерә:

„Кеше мәйеттәре баҫыуҙағы тиреҫ,

Ураҡсы артынан ҡалған көлтә һымаҡ ятыр,

Уларҙы йыйып алыусы булмаҫ“»+.






23Раббы былай ти:

«Аҡыллы кеше аҡылы менән маҡтанмаһын,

Көслө көсө менән маҡтанмаһын,

Бай байлығы менән маҡтанмаһын+.

24Маҡтанмаҡсы булған кеше

Мин Раббыны аңлауы һәм белеүе менән маҡтанһын.

Донъяла мөхәббәт, хаҡ хөкөм, ғәҙеллек менән эш иткән,

Шунан зауыҡланған Минең менән маҡтанһын», – тип белдерә Раббы+.





25– Шундай көндәр килә, – тип белдерә Раббы, – тәне генә сөннәтләнгәндәрҙе язалаясаҡмын.
26Мысырҙы, Йәһүҙәне, Эдомды, Ғаммонды, Моавты, сүлдә йәшәгән һәм сикә сәстәрен ҡырғандарҙы язалаясаҡмын. Асылда, был ҡәүемдәрҙең сөннәте юҡ, ә Исраил нәҫеленең йөрәге сөннәтһеҙ.+

Раббы – берҙән-бер хаҡ Алла

101Раббының һеҙгә әйткән һүҙҙәренә ҡолаҡ һал, эй Исраил халҡы!


2Раббы былай ти:

«Башҡа ҡәүемдәрҙең юлын ҡыумағыҙ,

Күктәге улар өрккән билдәләрҙән ҡурҡмағыҙ.

3Ул халыҡтарҙың йолалары – буш нәмә:

Урманда ағас ҡырҡалар,

Балта оҫтаһы түмәрҙе юна.

4Шунан алтын-көмөш менән матурлайҙар,

Ҡыймылдамаһын өсөн ҡаҙаулап ҡағалар+.

5Боттары хас та ҡыяр баҡсаһындағы ҡарасҡы –

Һөйләшә алмайҙар;

Уларҙы күтәреп йөрөтөргә кәрәк,

Сөнки үҙҙәре атлай алмай.

Ҡурҡмағыҙ уларҙан,

Зыян ҡылырға хәлдәренән килмәй уларҙың,

Әммә яҡшылыҡ та эшләй алмайҙар»+.






6Эй Раббы, Һиңә тиңе юҡ!

Һин бөйөкһөң,

Һинең исемең оло һәм ҡөҙрәтле+.

7Эй халыҡтар Батшаһы,

Һинән ҡурҡмаған берәйһе бармы?

Һин быға лайыҡһың.

Ҡәүемдәрҙең барса аҡыл эйәләре араһында,

Бөтә батшалыҡтарҙа Һиңә оҡшашы юҡ!+

8Улар алйот һәм аңралар.

Мәғәнәһеҙ боттарҙан нимә өйрәнмәк кәрәк?

Улар бит ағастан яһалған!

9Таршиштан – сүкелгән көмөш,

Уфаздан алтын алып киләләр.

Балта оҫтаһы менән көмөшсө яһағанды

Зәңгәр һәм ҡарағусҡыл ҡыҙылға кейендерәләр,

Барыһы – егәрле оҫталар эше+.

10Әммә Раббы – хаҡ Алла!

Ул – тере Алла, мәңгелек Батша.

Асыуланғанында ер тетрәнә,

Халыҡтар сыҙамай ярһыуына.





11Халыҡтарға былай тип әйтегеҙ:

– Күк менән ерҙе бар ҡылмаған илаһтар ер йөҙөнән һәм күк аҫтынан юҡ буласаҡ+.




12Раббы Үҙенең ҡөҙрәте менән ерҙе яратты,

Аҡылы менән ғаләмде ҡорҙо,

Зиһене менән күктәрҙе йәйҙе+.

13Уның күкрәүенән күктәге һыуҙар шаулай,

Ер сигенән болоттар күтәрә.

Ямғыр өсөн йәшенен йәшнәтә,

Келәттәренән елдәр сығара+.

14Уның алдында бар әҙәм – аҡылһыҙ һәм наҙан;

Һәр көмөшсө боттары менән оятҡа ҡала,

Яһаған һындары ялған,

Уларҙың өнө-тыны юҡ+.

15Һис файҙаһыҙ, көлкө нәмә улар,

Язаланған мәлдә юҡҡа сығасаҡтар.

16Улар кеүек түгел Яҡуптың Өлөшө,

Сөнки Ул – бөтәһен дә бар ҡылыусы,

Ә Исраил халҡы – Уның биләмәһе,

Уның исеме Күк ғәскәрҙәре Раббыһы!+






Һөргөнгә ҡыуылыу


17Эй ҡамауҙа ултырған Йәрүсәлим халҡы!

Әйберҙәреңде ерҙән йыйнап ал!

18Раббы былай ти:

«Мин был юлы ошо ерҙә йәшәүселәрҙе

Һапҡы менән алып бырғайым.

Уларға бәлә килтерәм, тойһондар,

Дошмандары уларҙы тотоп алһын».






19Ҡайғы миңә, ауыр яраларым!

Һыҙланыуым үҙәгемә үтә.

Әммә әйттем: «Был минең хәсрәтем,

Мин уға сыҙарға тейешмен»+.

20Сатырым йығылған, бауҙары өҙөлгән;

Балаларым китте, улар юҡ булды.

Сатырымды торғоҙоусы,

Япмаларын ҡороусы ҡалманы+.

21Халыҡтың көтөүселәре алйот,

Улар Раббынан кәңәш һорамай.

Шуға күрә эштәре уңыш ҡаҙанмай,

Бөтә көтөүҙәре таралды+.






22Тыңлағыҙ! Бер хәбәр килә!

Төньяҡ илдән оло шау-шыу күтәрелә!

Ул Йәһүҙә ҡалаларын бушлыҡҡа,

Сүл бүреләре төйәгенә әйләндерәсәк+.






23Эй Раббы, мин беләм,

Әҙәм затының яҙмышы үҙенән тормай,

Аҙымдары үҙ ихтыярында түгел+.

24Мине асыу менән түгел,

Ғәҙеллек менән Һин төҙәт, Раббы,

Юҡһа мине һәләк итерһең+.

25Асыуыңды Һине танымаған ҡәүемдәргә,

Исемең менән саҡырмаған ҡәбиләләргә түк.

Сөнки улар Яҡуп нәҫеленең башын ашаны,

Уны тотош йоттолар, юҡ иттеләр,

Төйәктәрен пыран-заран килтерҙеләр+.

Килешеүҙең боҙолоуы

111Йермеяһҡа Раббы һүҙе булды.

2– Был килешеүҙә әйтелгәндәрҙе тыңлағыҙ! Һин уны Йәһүҙә халҡына һәм Йәрүсәлимдә йәшәгәндәргә еткер.
3Әйт уларға, Исраил Аллаһы Раббы былай ти: «Был килешеүҙең шарттарын үтәмәгән һәр бер кешегә ләғнәт булһын!+
4Мин ата-бабаларығыҙҙы Мысырҙан, тимер иретә торған мейестән, алып сыҡҡан саҡта ошоларҙы бойорҙом. Мин уларға былай тинем: „Әйткәндәремде тыңлағыҙ, бөтә бойороҡтарымды еренә еткереп үтәгеҙ, шул саҡта һеҙ Минең халҡым булырһығыҙ, Мин һеҙҙең Аллағыҙ булырмын+.
5Шулай итһәгеҙ, Мин дә ата-бабаларығыҙға биргән антымды үтәрмен – бөгөн һеҙҙеке булған ерҙе – һөт һәм бал ағып ятҡан ерҙе – һеҙгә бирермен“».

– Амин, Раббы, – тинем+.

6Раббы миңә былай тине:

– Бөтә был һүҙҙәрҙе Йәһүҙә ҡалаларында, Йәрүсәлим урамдарында иғлан ит. Әйт уларға: «Был килешеүҙең шарттарын тыңлағыҙ һәм уларҙы еренә еткереп үтәгеҙ.
7Ата-бабаларығыҙҙы Мысырҙан сығарған көндән башлап ошоға тиклем һәр ваҡыт: „Әйткәндәремде тыңлағыҙ“, – тип киҫәтә килдем.
8Әммә тыңламанылар, һүҙҙәремә ҡолаҡ һалманылар. Һәр кем яуыз һәм тиҫкәре йөрәктәре буйынса йәшәне. Шуға күрә Мин, үтәргә бойорғандарҙы эшләмәгәндәре өсөн, килешеүҙә яҙылған бөтә ләғнәттәрҙе уларҙың башына ебәрҙем»+.

9Шунан Раббы миңә былай тине:

– Йәһүҙә халҡы һәм Йәрүсәлимдә йәшәүселәр Миңә ҡаршы фетнә ойошторҙо+.
10Улар әйткәндәремде тыңлауҙан баш тартҡан ата-бабаларының гонаһтарын ҡабатлай, бүтән илаһтар артынан эйәрәләр, уларға хеҙмәт итәләр. Исраил һәм Йәһүҙә нәҫелдәре ата-бабалары менән төҙөгән килешеүемде боҙҙо+.
11Шуға күрә Раббы былай ти: «Мин уларҙың баштарына ҡотола алмаҫлыҡ бәлә-ҡаза ебәрәм! Мине ярҙамға саҡырырҙар, әммә уларҙы ишетмәйәсәкмен+.
12Шул саҡта Йәһүҙә ҡалалары халҡы һәм Йәрүсәлимдә йәшәгәндәр үҙҙәре хуш еҫ төтәткән илаһтарға барып ялбарасаҡ. Әммә бәлә килгәндә был илаһтар бер нисек тә ярҙам итмәйәсәк+.
13Эй Йәһүҙә халҡы, нисә ҡалаң булһа, шул саҡлы уҡ илаһтарың бар һинең. Йәрүсәлим урамдары күпме булһа, әшәке Бәғелгә ҡорбан усаҡтарығыҙ шунса»+.

14Һин, Йермеяһ, был халыҡ өсөн һорама, ялбарма, улар өсөн доға ҡылма. Бәләгә ҡалғас Мине саҡырғандарында, уларҙы тыңламаясаҡмын+.




15«Һөйгән халҡым, күпме яуызлыҡтар ҡылғандан һуң

Минең йортомда булырға ни хаҡың бар?

Был ҡорбан ите һине бәләнән ҡотҡара алмаясаҡ,

Сөнки һин ҡәбәхәтлек ҡылғанда һөйөнәһең»+.






16Раббы һине «суҡ япраҡлы,

Мул емешле зәйтүн ағасы» тип атағайны.

Әммә күктәр дәһшәтле күкрәгән саҡта

Ул ағасҡа ут төртөр,

Уның ботаҡтары янып бөтөр+.



17Һине ултыртҡан Күк ғәскәрҙәре Раббыһы Үҙе башыңа бәлә килтерергә ҡарар итте, сөнки Исраил менән Йәһүҙә халҡы золом ҡылды. Бәғелгә хуш еҫ төтәҫләп, Раббыны асыуландырҙы+.




Йермеяһҡа ҡаршы ҡоролған мәкер


18Миңә Раббы Үҙе асып бирҙе, шуға беләм:

Ул миңә дошмандарымдың яуыз эштәрен күрһәтте.

19Мин салырға илткән йыуаш бәрәс кеүек булғанмын.

Миңә ҡаршы мәкер ҡорғандарын аңламағанмын.

Ә улар былай тигән:

«Ағасын да, емешен дә юҡ итәйек,

Уны тереләр донъяһынан ҡырҡып ташлайыҡ,

Хатта исеме лә хәтерҙә ҡалмаһын»+.

20Әммә Һин – ғәҙел хөкөм ҡылған Күк ғәскәрҙәре Раббыһы,

Һин – күңелде һәм булмышты һынаусы,

Уларҙан үс алғаныңды күрәйемсе,

Дәғүәмде Һиңә тапшырҙым!+





21Шунда Раббы былай тине:

– Эй Йермеяһ, Ғанаҫоҫ кешеләре йәнеңде көҫәп һиңә: «Раббы исеменән пәйғәмбәрлек итмә, юҡһа беҙҙең ҡулдан үләсәкһең», – тип янай+.
22Шуға күрә Күк ғәскәрҙәре Раббыһы әйтә: «Мин уларҙы язалаясаҡмын. Егеттәре ҡылыстан үлер, ул-ҡыҙҙары аслыҡтан ҡырылыр.
23Бер кем дә иҫән ҡалмаҫ. Яза йылында Ғанаҫоҫ халҡының башына һәләкәт ебәрәсәкмен».

Йермеяһтың Раббыға зарланыуы


121Һинең менән дәғүәләшкәнемдә,

Һин хаҡлы булып сығаһың, Раббым.

Шулай ҙа Һинең менән йәнә һөйләшмәксемен,

Ғәҙеллек хаҡында һорау бирмәксемен.

Ниңә яуыздарҙың эше уңа?

Ни өсөн хыянатсылар рәхәт йәшәй+?

2Уларҙы Һин ултырттың – тамыр йәйҙеләр,

Үҫтеләр, емеш бирәләр;

Исемеңде телдән төшөрмәйҙәр,

Ләкин күңелдәре Һинән йыраҡ+.

3Ә мине беләһең, Раббы, күрәһең,

Күңелемдең Һиндәлеген һынағанһың.

Уларҙы салыу һарыҡтары һымаҡ ҡыуып алып кит,

Боғаҙлау көнө өсөн айырып ҡуй+.

4Ҡасанғаса ер ҡайғырып ятыр?

Яландарҙа бөтә үлән ҡорор?

Был ерҙә йәшәгәндәрҙең яуызлығы арҡаһында

Йәнлектәр һәм ҡоштар һәләк була.

Был әҙәмдәр иһә әйтә:

«Ул беҙҙең ахырыбыҙҙы күрмәй»+.






Раббының яуабы


5«Йәйәүлеләр менән ярышып хәлдән таяһың икән,

Аттар менән нисек ярышырһың?

Тыныс илдә һөрлөгөп ятаһың икән,

Иордан буйындағы шырлыҡтарҙы нисек үтерһең?

6Хатта туғандарың, үҙ ғаиләң –

Улар ҙа хыянат итте һиңә,

Артыңдан ҡысҡырып оҙаталар.

Алдыңда яҡшы һөйләһәләр ҙә,

Ышана күрмә уларға»+.






7«Мин ил-йортомдо ташланым,

Үҙ биләмәмдән баш тарттым;

Һөйгән халҡымды дошмандары ҡулына бирҙем.

8Үҙ халҡым Миңә урмандағы арыҫлан һымаҡ булды,

Ул Миңә ҡаршы тауыш күтәрҙе;

Шуға күрә уға нәфрәтләндем.

9Үҙ халҡым Миңә сыбар ҡарсыға һымаҡ булды.

Башҡа йыртҡыс ҡоштар халҡымды уратып алды!

Барығыҙ, бөтә ҡырағай хайуандарҙы йыйығыҙ,

Халҡымды тамаҡлап ташлаһындар+.

10Көтөүселәр өйөрө йөҙөм баҡсамды харап итте,

Биләмәмде тапап бөттө,

Минең ғәзиз өлөшөмдө буш сүлгә әйләндерҙе+.

11Уны бушлыҡҡа әйләндерҙеләр,

Ташландыҡ ерем алдымда илап ята.

Бөтөн ил емереклеккә ҡалды –

Бының өсөн бер кемдең дә эсе бошмай.

12Сүлдәге яланғас ҡалҡыулыҡтар буйлап

Баҫҡынсылар килә.

Раббының ҡылысы илде

Бер остан икенсеһенә тиклем ҡырып һалыр,

Тынғылыҡ ҡалмаҫ бөтә йән эйәһенә.

13Минең халҡым бойҙай сәсте,

Билсән урып алды,

Хәлдән тайғансы эшләне,

Әммә файҙаһын күрмәне.

Раббының ялҡынлы ярһыуы арҡаһында

Оятҡа ҡалдығыҙ – уңышығыҙҙан мәхрүм булдығыҙ»+.






Раббының Үҙенә хеҙмәт иткән ҡәүемдәрҙе ярлыҡауы

14Раббы былай ти:

– Халҡым Исраилға биләмә итеп биргән ергә ҡул һуҙған бөтә яуыз күршеләремде тупраҡтарынан йолҡоп ырғытам, араларынан Йәһүҙә халҡын да йолҡоп алам+.
15Йолҡоп алғандан һуң, Мин уларға яңынан рәхим-шәфҡәт ҡылырмын: һәр береһен үҙ биләмәһенә, үҙ еренә кире ҡайтарырмын+.
16Әгәр ул сит халыҡтар Минең халҡымдың йолаларын яҡшы өйрәнһәләр, халҡымды Бәғел исеме менән ант итергә өйрәткән кеүек «Тере Раббы шаһит» тип Минең исемем менән ант итһәләр, халҡым араһында урынлашып ҡалырҙар+.
17Ә Мине тыңламаған халыҡты төбө-тамыры менән йолҡоп юҡ итермен, – тип белдерә Раббы.

Инеш һүҙ


Нун улы Йушағ китабы

Нун улы Йушағ китабы Иҫке Ғәһедтең тарихи китаптар өлөшөн аса. Ундағы ваҡиғалар Ҡәнғән еренең сигендә Мусаның вафатынан һуң башлана. Муса мәрхүм булғас, Исраил халҡын Нун улы Йушағ үҙ етәкселеге аҫтына ала һәм Ҡәнғәнгә алып инә. Шулай итеп, Алла Исраил халҡына Ҡәнғән ерен биләмәгә биреү тураһындағы нәҙерен үтәй. Алланың был ниәтен үтәүҙә Йушағтың ҡаһарманлығы төп ҡорал булып тора.

Китапты өс төп өлөшкә бүлеп ҡарарға мөмкин: Ҡәнғән ерен яулап алыу (1–12-се бүлектәр), Исраил ырыуҙарына ерҙе бүлеп биреү (13–22-се бүлектәр), халыҡ менән Алла араһындағы килешеүҙе яңыртыу (23–24-се бүлектәр).

Ер өсөн көрәш изге яу ҡанундары буйынса алып барылған. Халыҡ Аллаға бөтә йөрәге менән буйһонһа, Раббы исраилдарға тулы еңеү бүләк иткән. Алла бойороғо буйынса, исраилдар яуланған бөтә ҡалаларҙы емерергә һәм уларҙағы бар нәмәне Аллаға бағышларға, йәғни юҡ итергә тейеш булған. Был яумалдан яугирҙәргә бер нәмә лә алырға ярамаған. Баҫып алынған ҡалаларҙы ошо хәлгә дусар итеү хәҙер ҡанһыҙлыҡ тип баһаланыр ине, әммә ул замандарҙа ҡәҙимге күренеш булған.

Ерҙе яулап алғандан һуң, киҫкен һорау ҡалҡып сыҡҡан – ерҙе бүлешкәс, Исраил ырыуҙары берҙәм милләт булып ҡалырмы? Раббыға тоғролоҡто һаҡлармы? Былар хаҡында киләһе китаптар һөйләй.

1


Ҡәнғән ерҙәрен баҫып алыуға әҙерлек

11Раббы ҡоло Муса үлгәндән һуң, Раббы уның ярҙамсыһы Нун улы Йушағҡа былай тине:+

2– Ҡолом Муса вафат булды. Хәҙер Исраил халҡын Иордан аша Мин ошо халыҡҡа бүләк итеп бирәсәк илгә сығар+.
3Мин аяғығыҙ баҫҡан бөтә ерҙәрҙе һеҙгә бирәм – Мусаға Мин шулай вәғәҙәләнем+.
4Сүллектән һәм Ливан тауҙарынан Евфрат тигән бөйөк йылғаға тиклем ерҙәр (хиттиҙәрҙең бөтә илен дә индереп), көнбайыш тарафтан Бөйөк диңгеҙгә* тиклем бөтә ерҙәр һеҙҙеке буласаҡ+.
5Ғүмереңдең һуңғы көндәренә тиклем бер кем дә һиңә ҡаршы тора алмаясаҡ. Мин Муса менән бергә булдым – шуның ише һинең менән дә булырмын: һине ташлап китмәм, ҡалдырмам+.
6Ныҡ һәм ҡыйыу бул, сөнки Мин ата-бабаларына бирергә вәғәҙә иткән был ерҙе Исраил халҡына биләмә итеп һин бирерһең+.
7Ныҡ бул, бик ҡыйыу бул. Ҡолом Муса һиңә тапшырған ҡанунды теүәл үтә. Ошо ҡанундан уңға ла, һулға ла тайпылма – шул саҡта һиңә һәр тарафта уңыш юлдаш булыр+.
8Был ҡанун китабының һүҙҙәре телеңдән төшмәһен. Бөтә яҙылғандарҙы теүәл үтәр өсөн көнө-төнө улар хаҡында уйлан, шул саҡта йөрөгән юлдарың һәм ҡылған ғәмәлдәрең уңышлы булыр+.
9Мин һиңә ныҡ һәм ҡыйыу бул, тип бойорам. Ҡурҡма һәм рухыңды төшөрмә, сөнки Аллаң Раббы ҡайҙа ғына барһаң да һинең менән бергә булыр+.




Йушағтың халыҡҡа бойороғо

10-11Йушағ халыҡ етәкселәренә бөтә тупламды урап сығырға һәм халыҡҡа:

– Юлға ризыҡ әҙерләгеҙ, – тигән бойороҡто еткерергә ҡушты. – Өс көндән беҙ, Иорданды кисеп, Аллағыҙ Раббы һеҙгә биләмә итеп бирергә вәғәҙә иткән илде яулап алырға барабыҙ+.

12Ә Рәүвән һәм Ғад ырыуҙарына, Менашше ырыуының яртыһына Йушағ:

13– Раббы ҡоло Мусаның һеҙгә бойороҡ биреп әйткән һүҙҙәре иҫегеҙҙәме? Ул һеҙгә: «Аллағыҙ Раббы һеҙгә тыныс тормош бүләк итә һәм ошо ерҙәрҙе бирҙе», – тип әйткәйне.
14-15Әлегә һеҙҙең ҡатындарығыҙ, бала-сағағыҙ һәм мал-тыуарығыҙ ошонда, Иордан йылғаһының биръяғында, Муса һеҙгә биргән ерҙә ҡалһын, ә һеҙ, яугирҙәр, ҡоралланып, ҡәрҙәштәрегеҙ алдынан барығыҙ. Раббы һеҙгә биргән шикелле, уларға ла тыныс тормош биргәнсе, уларға булышығыҙ. Улар Аллағыҙ Раббы биргән ерҙе яулап алғас, һеҙ әйләнеп ҡайтырһығыҙ һәм Иордандың көнсығышында Раббы ҡоло Муса һеҙгә биләмә итеп биргән ерҙе төйәк итерһегеҙ++.

16Улар Йушағҡа былай тине:

– Һин ҡушҡандың бөтәһен дә үтәрбеҙ. Һин ҡайҙа бойорһаң, шунда барырбыҙ.
17Һәр эштә Мусаны нисек тыңлаһаҡ, һине лә шулай тыңларбыҙ – фәҡәт Раббы, һинең Аллаң, Муса менән бергә булған һымаҡ, һинең менән бергә булһын.
18Нимә генә ҡушма, үтәрбеҙ, һине тыңламаған һәм бойороғоңа буйһонмаған һәр кем үлемгә дусар булыр. Бары үҙең генә ныҡ һәм ҡыйыу бул!

Рахав һәм шымсылар

21Нун улы Йушағ йәшерен рәүештә Шиттимдән ике кешене шымсылыҡ итергә ебәрҙе.

– Барығыҙ, – тине ул, – был ил һәм Йерихо ҡалаһы хаҡында белешеп ҡайтығыҙ.

Улар Йерихоға юлланды, Рахав исемле фәхишә ҡатындың өйөндә ҡунырға ҡалды+.

2Йерихо батшаһына: «Бөгөн кис бер нисә Исраил кешеһе беҙҙең ил хаҡында белешер өсөн бында килде», – тигән хәбәр еткерҙеләр.

3Батша Рахав янына: «Өйөңә килгән кешеләрҙе беҙҙең янға сығар. Улар беҙҙең илде күҙәтергә килгән шымсылар», – тигән бойороҡ менән үҙ кешеләрен ебәрҙе.
4Ләкин Рахав шымсыларҙың икәүһен дә йәшерҙе лә батша кешеләренә:

– Эйе, миндә ул ирҙәр булғайны. Тик мин уларҙың ҡайҙан килгәнен белмәнем, – тип яуапланы. –
5Ҡараңғы төшөп, ҡала ҡапҡаһын бикләр ваҡыт еткәс, улар сығып китте. Ҡайҙа киткәндәрен белмәйем. Ҡабаланһағыҙ, бәлки, арттарынан ҡыуып етерһегеҙ+.

6Ысынында иһә ул шымсыларҙы өй башына мендереп, етен көлтәләре аҫтына баҫырып һалып ҡуйғайны.

7Батша кешеләре Иордан йылғаһына табан йүнәлде һәм кисеүгә тиклем ҡыуа барҙы. Улар ҡаланан сығыу менән, ҡала ҡапҡалары бикләнде+.
8Шымсылар йоҡларға ятырға ла өлгөрмәне, Рахав өй башына менеп,
9уларға:

– Раббының был илде һеҙгә тапшырыуын беләм. Беҙ бөтәбеҙ ҙә һеҙҙең алда ҡалтырап төштөк, тотош ил халҡын ҡурҡыу солғап алды+.
10Һеҙ Мысырҙан киткән саҡта, Раббы һеҙҙең юлығыҙҙа Ҡамышлы диңгеҙҙе ҡоро ергә әйләндергәнен ишеттек. Иордан йылғаһы аръяғындағы ике әмөри батшаһын – Сихон менән Ғоғты харам ҡылып юҡ иткәнегеҙҙе лә беләбеҙ+.
11Быларҙы ишеткәс, ҡотобоҙ осто, бер кемебеҙҙең дә һеҙгә ҡаршы торорлоҡ хәле ҡалманы. Сөнки һеҙҙең Аллағыҙ Раббы – юғарыла, күктә, һәм түбәндә, ерҙә, хакимлыҡ иткән Алла бит! – тине. –+
12-13Шуға күрә һеҙгә ҡылған яҡшылығыма яуап итеп, һеҙ ҙә минең нәҫел-нәсәбемә яҡшы булырға Раббы менән ант итһәгеҙ ине. Миңә атам-әсәмдең, ағай-энеләрем, апай-һеңлеләрем һәм уларҙың бөтә ғаиләләренең ғүмерен һаҡлап алып ҡаласағығыҙға – беҙҙең бөтәбеҙҙе лә үлемдән араларға бер ышаныслы билдә бирегеҙ+.

14Ирҙәр иһә:

– Беҙҙең йәнебеҙ һеҙҙең йәнегеҙ өсөн! – тине. – Әгәр беҙҙең турала бер кемгә лә һөйләмәһәгеҙ, Раббы был ерҙе беҙгә биргәс, беҙ һеҙгә яҡшылыҡ өсөн яҡшылыҡ менән түләрбеҙ, – тип яуапланы+.

15Шунан һуң Рахав уларға үҙ тәҙрәһенән бау буйлап төшөргә ярҙам итте, сөнки уның өйө ҡала диуарында урынлашҡайны+.

16– Үҙегеҙҙе эҙәрләп киткән кешеләрҙе осратмаҫ өсөн, тауҙар яғына барығыҙ, – тине Рахав. – Улар өйҙәренә әйләнеп ҡайтҡансы, өс көн буйы шунда йәшеренеп тороғоҙ ҙа, шунан үҙ юлығыҙҙа булығыҙ.

17-18Тегеләр иһә:

– Әгәр беҙ был илгә килеүгә һин әле беҙҙе төшөргән тәҙрәгә ошо ал ҡыҙыл бауҙы бәйләп ҡуймаһаң, ата-әсәңде, ағай-энеңде һәм бөтөн ғаиләңде үҙ өйөңә йыймаһаң, беҙ һиңә биргән анттан азат булырбыҙ, – тине. –
19Ә инде арағыҙҙан берәйһе һинең өйөңдән урамға сыҡһа, үҙ үлемендә ул үҙе ғәйепле – беҙ түгел. Ләкин һинең менән булғандарҙың берәйһенә тейһәләр, – уның ҡаны өсөн беҙ ғәйепле.
20Әгәр ҙә һин беҙҙең турала берәйһенә һөйләй ҡалһаң, беҙ башҡаса был ант менән бәйле түгелбеҙ.

21– Һеҙ әйткәнсә булһын, – тине Рахав уларҙы оҙатып. Улар китеү менән тәҙрәгә ал ҡыҙыл төҫтәге бау бәйләп ҡуйҙы.

22Ирҙәр тауҙар яғына йүнәлде һәм, уларҙы эҙәрләп киткән кешеләр эҙләп-эҙләп тә бер кемде лә тапмай ҡайтып киткәнсе, өс көн буйы шунда йәшенеп ятты.
23Шунан ҡайтыр юлға сыҡтылар. Тауҙарҙан төшөп, йылғаны кистеләр ҙә Йушағ Нун улына барып, үҙҙәре менән булғанды түкмәй-сәсмәй һөйләп бирҙеләр.

24– Ысынлап та, Раббы был илде тотошлайы менән беҙгә тапшыра, – тине улар Йушағҡа. – Унда йәшәүселәрҙең барыһы ла беҙҙең алда ҡалтырап тора.

Исраилдарҙың Иордан йылғаһын кисеп сығыуы

31Иртә таңдан Йушағ менән барлыҡ исраилдар Шиттимдән сығып Иордан буйына еттеләр. Бында улар, йылға аша сыҡмайынса, ҡуна ҡалды+.
2Өс көн үткәс, етәкселәр тотош тупламды йөрөп сыҡты
3һәм халыҡҡа ошондай бойороҡ еткерҙе:

– Леви нәҫеленән булған ҡаһиндарҙың Аллағыҙ Раббының Килешеү һандығын күтәреп алып китеүен күреү менән, улар артынан эйәрегеҙ+.
4Ошо рәүешле һеҙ ҡайҙа барырға икәнен аңларһығыҙ – сөнки был юлдан бығаса йөрөгәнегеҙ булманы. Ләкин һеҙҙең менән Килешеү һандығы араһында ике мең терһәк ара ҡалырға тейеш, шунан яҡын килмәгеҙ.

5Йушағ халыҡҡа бойорҙо:

– Үҙегеҙҙе изгеләндерегеҙ, сөнки Раббы иртәгә һеҙҙең алда мөғжизәләр ҡыласаҡ.

6Йушағ ҡаһиндарға:

– Килешеү һандығын алығыҙ ҙа халыҡтың алдынан алға атлағыҙ, – тип бойорҙо.

Улар Килешеү һандығын күтәрҙеләр ҙә халыҡтың алдынан атланылар+.

7Раббы Йушағҡа:

– Бөгөндән башлап Мин бөтә Исраил халҡы алдында һинең абруйыңды күтәрәм. Улар, Мин Муса менән бергә булған кеүек, һинең менән дә бергә булыуымды аңлар.
8Килешеү һандығын күтәреп барған ҡаһиндарға Иордан һыуына аяҡ баҫыу менән туҡтарға ҡуш, – тине.

9Йушағ исраилдарға бойорҙо:

– Бында килегеҙ ҙә Аллағыҙ Раббы әйткәнен тыңлағыҙ.

10– Хәҙер һеҙ тере Алланың, ҡәнғәни, хитти, хиууи, перизи, гиргаши, әмөри һәм йевусиҙәрҙе һеҙҙең алдығыҙҙан мотлаҡ ҡыуып ебәрәсәк Алланың һеҙҙең арала икәнен күрерһегеҙ, – тип дауам итте Йушағ. –+
11Ҡарағыҙ, бөтә ер йөҙөнөң Хужаһының Килешеү һандығы һеҙҙең алдан Иордан йылғаһына инә+.
12Ә һеҙ үҙегеҙгә Исраил ырыуҙарынан ун ике кеше – һәр ырыуҙан берәр кеше – һайлап алығыҙ+.
13Бөтөн ер йөҙөнөң Хужаһы Раббының һандығын күтәреп барған ҡаһиндарҙың аяҡ табаны Иордан һыуына тейеү менән, йылға икегә айырылыр ҙа үрге яҡтан ағып килгән бөтә һыу туҡтар һәм диуар булып ҡалҡыр+.

14Халыҡ үҙ сатырҙарын йыйып, Иорданды аша сығыр өсөн юлға сыҡҡанда, Килешеү һандығын күтәргән ҡаһиндар алдан атланы.
15Ураҡ өҫтө ине. Иордан йылғаһы ярҙарынан сығып ташҡан. Ләкин һандыҡты күтәреп килгән ҡаһиндар, Иорданға килеп етеп, аяҡтарын һыуға тейҙереү менән,+
16йылғаның үрге яғынан ағып килгән һыу алыҫта, Сареҫан эргәһендәге Адам ҡалаһы янында туҡталды һәм диуар булып ҡалҡты. Түбән яҡтағы Ғарава диңгеҙенә, Тоҙло диңгеҙгә, аҡҡан һыу ағып бөттө һәм йылға төбө ҡороп ҡалды. Халыҡ Йерихо ҡалаһы ҡаршыһында йылға аша аръяҡҡа сыҡты+.
17Раббының Килешеү һандығын күтәргән ҡаһиндар, тотош Исраил халҡы ҡоро ерҙән аръяҡҡа сығып бөткәнсе, ҡороған йылғаның уртаһында баҫып торҙо+.

Иҫтәлекле таштар ҡуйыу

41Бөтә халыҡ Иордан йылғаһы аша сығып бөткәс, Раббы Йушағҡа былай тине:

2– Ун ике кеше, һәр ырыуҙан берәр кеше, һайлап алығыҙ.
3Уларға ошонан, Иордан йылғаһының уртаһынан, ҡаһиндар торған ерҙән ун ике таш алырға ҡушығыҙ. Ошо таштарҙы бөгөн төндә ҡуна ҡаласаҡ ергә алып барһындар+.

4Йушағ Исраил ырыуҙары араһынан, һәр ырыуҙан берәр кеше иҫәбенән, һайланған ун ике кешене саҡырып алды ла
5уларға былай тине:

– Барығыҙ, Аллағыҙ Раббының Килешеү һандығы алдына, Иордандың уртаһына барып, һәр берегеҙ яурынына берәр таш – Исраилдың нисә ырыуы бар, шул тиклем таш һалып алып сыҡһын.
6Был таштар һеҙҙең өсөн бер иҫтәлекле билдә булыр. Киләсәктә балаларығыҙ: «Был таштар нимәне белдерә?» – тип һораһа,+
7һеҙ Раббының Килешеү һандығы алдында Иордан һыуҙарының ағыуҙан туҡтап тороуын һөйләрһегеҙ. Килешеү һандығын Иордан йылғаһы аша сығарғанда, һыуҙар туҡтап ҡалды! Был таштар Исраил өсөн мәңгелек иҫтәлек булыр.

8Исраилдар Йушағтың бойороғон үтәне: Иордан йылғаһы уртаһынан, Раббы Йушағҡа ҡушҡанса, Исраил ырыуҙары иҫәбенсә ун ике таш алып, уларҙы ҡунырға туҡталған урынға алып барып һалды.
9Йушағ шулай уҡ Иордан йылғаһы уртаһында, Килешеү һандығын күтәргән ҡаһиндар торған ергә лә ун ике таш ҡуйҙы. Был таштар әле лә шунда тора.

10Муса Йушағҡа ҡушып ҡалдырғанса, Йушағ аша Раббы халыҡҡа бойорғандың бөтәһе лә бойомға ашҡанға тиклем, һандыҡты күтәргән ҡаһиндар Иордан йылғаһының уртаһында торҙо. Халыҡ йәһәт кенә аръяҡҡа сыҡты.
11Бөтәһе лә сығып бөткәс, Раббының һандығы менән ҡаһиндар сыҡты һәм яңынан халыҡ алдынан атланы.

12Муса ҡушҡанса, Рәүвән һәм Ғад ырыуҙары, шулай уҡ Менашше ырыуының яртыһы хәрби саф булып Исраил халҡының тәүге рәтендә барҙы+.
13Ҡырҡ меңгә яҡын яугир, һуғышҡа әҙер булып, Раббы алдынан Йерихо тигеҙлегенә ҡарай атланы.

14Шул көндө Раббы Исраил халҡы алдында Йушағтың абруйын күтәрҙе. Ошонан башлап Йушағ ғүмере буйы, Муса кеүек үк, исраилдар араһында хөрмәтле булды.

15Раббы Йушағҡа былай тине:

16– Килешеү һандығын күтәреп барған ҡаһиндарға яр башына менергә ҡуш.

17– Яр башына менегеҙ, – тип бойорҙо Йушағ ҡаһиндарға.

18Раббының Килешеү һандығын күтәргән ҡаһиндар Иордандан сығып, уларҙың табаны ҡоро ергә тейеү менән, Иордан һыуҙары үҙ урынына ҡайтты һәм әүәлгесә ярҙарынан сығып аға башланы.

19Беренсе айҙың унынсы көнөндә исраилдар Иордан аша сығып Йерихонан көнсығышҡараҡ, Гилгал тигән урында туплам ҡорҙо.
20Йушағ Иордан йылғаһы төбөнән алынған ун ике ташты Гилгалда ҡалҡытып ҡуйҙы.
21Ул исраилдарға былай тине:

– Киләсәктә балаларығыҙ: «Был таштар нимә аңлата?» – тип һораған саҡта,
22һеҙ уларға нисек итеп Исраил халҡының Иордан йылғаһының ҡоро төбөнән атлап сыҡҡанын һөйләрһегеҙ.
23Аллағыҙ Раббы, һеҙ йылғаны аша сыға алһын өсөн, алдығыҙҙа Иордандың һыуҙарын ҡоротто. Ул шулай уҡ беҙ Ҡамышлы диңгеҙен аша сыҡһын өсөн, уның төбөн дә ҡоро ер иткәйне+.
24Ер йөҙөндәге бөтә халыҡтар Раббының ни тиклем ҡөҙрәтле булыуын белһен, һеҙ ҙә үҙегеҙҙең Аллағыҙ Раббынан һәр саҡ ҡурҡһын һәм ололаһын өсөн эшләнде был+.

51Исраилдар аша сыҡһын өсөн Раббының Иордан һыуҙарын ағыуҙан туҡтатып торғанын ишетеп, Иордан йылғаһынан көнбайыштараҡ йәшәгән әмөриҙәрҙең һәм диңгеҙ буйында йәшәгән ҡәнғәниҙәрҙең батшаларының йөрәктәре алынды – бер кем дә исраилдарға ҡаршы торорға баҙнат итмәне.




Исраилдарҙы Гилгалда сөннәтләү

2Шул осорҙа Раббы Йушағҡа:

– Таштан үткер бысаҡтар эшлә лә Исраил улдарының хәҙерге быуынын сөннәткә ултырт, – тине.

3Йушағ, таштан бысаҡтар эшләтеп, Ғаралоҫ* ҡалҡыулығы янында Исраил улдарын сөннәтләне.
4Йушағтың сөннәтләү йолаһын башҡарыуының сәбәбе шул: Мысырҙан сыҡҡанда ир ҡорона кергән бөтә хәрби хеҙмәткә яраҡлы ир-егеттәр сүл гиҙгәндә үлеп бөткәйне+.
5Мысырҙан сыҡҡандарҙың барыһы ла сөннәтле булһа, сүл гиҙгән мәлдә тыуған балалар сөннәткә ултыртылмағайны.
6Мысырҙан сыҡҡан саҡта йәше буйынса хәрби хеҙмәткә яраҡлы ир-егеттәр үлеп бөткәнсе, исраилдар ҡырҡ йыл буйы сүл гиҙҙе, сөнки улар Раббы һүҙенән сыҡҡайны. Шуға күрә Раббы уларға: «Ата-бабаларығыҙға һөт менән бал ағып ятҡан ул ерҙәрҙе улдарығыҙға бирермен тип вәғәҙә иткән инем, әммә һеҙ ул ерҙәрҙе бер ҡасан да күрмәйәсәкһегеҙ», – тип ант иткән була+.
7Вафат булғандарға алмашҡа Раббы уларҙың улдарын үҫтерҙе – Йушағ сәфәрҙә сөннәткә ултыртылмаған ана шул быуынды сөннәтле итте+.

8Бөтә сөннәтләнгән ир-егеттәр һауыҡҡанға тиклем тупламда ҡалды.
9Раббы Йушағҡа:

– Бөгөн мин һеҙҙән Мысырҙағы ҡоллоҡ хурлығын алып ташланым, – тине.

Шул замандан бирле был урын Гилгал* тип атала+.

10Исраилдар Гилгалда туплам ҡорҙо һәм шул уҡ айҙың ун дүртенсе көнөндә, кис, Йерихо тигеҙлегендә Ҡотҡарылыу байрамын үткәрҙе+.
11Ҡотҡарылыу байрамының иртәгәһенә улар ошо ер биргән уңышты – сөсө икмәк менән ҡурмас ауыҙ итте.
12Ошо ер биргән уңышты ашаған көндән башлап, майҙә башҡаса күренмәҫ булды. Бынан ары исраилдарҙың майҙәһе булманы – ул йылды халыҡ Ҡәнғән ере биргән уңыш менән туҡланды+.




Йерихоны яулау

13Бер көндө Йушағ Йерихо ҡалаһы эргәһендә үҙ алдында ҡулына ҡынынан сығарылған ҡылыс тотҡан кешене күрҙе.

– Беҙҙекеме һин, әллә дошманмы? – тип һораны Йушағ уның эргәһенә барып+.

14– Һеҙҙеке лә, дошман да түгел, – тип яуапланы теге кеше. – Мин – Раббы ғәскәренең башлығымын. Бына, килдем.

Йушағ уның алдына йөҙтүбән ҡапланып:

– Хакимым мин ҡолона нимә әйтер? – тип һораны.

15– Аяҡ кейемеңде сис, – тине уға Раббы ғәскәре башлығы. – Һин баҫып торған урын мөҡәддәс.

Йушағ, үҙенә нисек ҡушылған, шулай эшләне+.

16Йерихо кешеләре, исраилдарҙан ҡурҡып, ҡала ҡапҡаларын ныҡ итеп бикләп ҡуйғайны. Ҡалаға бер кем кермәҫ, бер кем сыҡмаҫ булды.

61Раббы Йушағҡа былай тине:

– Ҡара, Йерихоны, уның батшаһын һәм ҡеүәтле яугирҙәрен һинең ҡулыңа тапшырам.
2Көнөнә бер тапҡыр бөтә яугирҙәрең менән ҡаланы урап сығығыҙ. Алты көн рәттән шулай эшләгеҙ.
3Килешеү һандығы алдынан ете ҡаһин барһын, һәр береһенең ҡулында мөгөҙ борғо булһын. Етенсе көндө ҡаланы ете мәртәбә урап сығығыҙ, ҡаһиндар борғо ҡысҡыртып йөрөһөн.
4Улар борғоно оҙон-оҙаҡ итеп ҡысҡыртып ебәреү менән, бөтә халыҡ көслө итеп хәрби оран һалһын. Шул саҡта Йерихо диуарҙары емерелер һәм һеҙ туп-тура ҡалаға бәреп инерһегеҙ+.

5Нун улы Йушағ, ҡаһиндарҙы йыйып, уларға:

– Килешеү һандығын күтәреп алығыҙ. Ете ҡаһин, һәр береһе ҡулына мөгөҙ борғо тотоп, Раббының Килешеү һандығы алдынан барһын, – тине.

6Халыҡҡа иһә:

– Барығыҙ, ҡаланы урап сығығыҙ. Ҡораллы яугирҙәр Раббының Килешеү һандығы алдынан барһын, – тине.

7Йушағ халыҡҡа ошондай бойороҡ биреү менән, ете ҡаһин, мөгөҙ борғо ҡысҡырта-ҡысҡырта Раббы һандығы алдынан ҡуҙғалды, Раббының Килешеү һандығы улар артынан барҙы.
8Борғо ҡысҡыртҡан ҡаһиндар алдынан ҡораллы яугирҙәр атланы. Килешеү һандығы артынан ҡораллы яугирҙәр барҙы. Бер туҡтауһыҙ мөгөҙ борғо ҡысҡырттылар.

9Йушағ халыҡты:

– Мин әйтмәйенсә, һеҙ оран ҡысҡырмағыҙ, тауышығыҙҙы сығармағыҙ. Ауыҙығыҙҙан бер ауыҙ һүҙ сыҡмаһын. Бер көн килер, мин һеҙгә һөрәнләргә үҙем бойорормон – шунда инде ҡысҡырырһығыҙ, – тип алдан киҫәтеп ҡуйғайны.

10Раббы һандығы менән бер тапҡыр ҡаланы уратып сыҡтылар. Шунан һуң бөтә халыҡ тупламға ҡайтты һәм шунда ҡунды.

11Иртәгәһенә Йушағ бик иртә торҙо, ҡаһиндар йәнә Раббы һандығын күтәреп алды.
12Ете ҡаһин һәр береһе ҡулына мөгөҙ борғо тотоп Раббы һандығы алдынан барҙы һәм бер туҡтауһыҙ ҡысҡыртты. Улар алдынан ҡораллы яугирҙәр атланы. Раббы һандығы артынан ҡораллы яугирҙәр барҙы. Бер туҡтауһыҙ мөгөҙ борғо ҡысҡырттылар.
13Икенсе көндө лә улар ҡаланы бер тапҡыр урап сығып тупламға ҡайтты. Улар алты көн дауамында шулай эшләне.

14Етенсе көнөнә улар иртә таңдан тороп ғәҙәттәгесә ҡаланы урап сыҡты, ләкин был юлы инде ете тапҡыр. Фәҡәт ошо көндә генә улар ҡаланы ете тапҡыр ураны.

15Етенсе тапҡырына, ҡаһиндар борғо ҡысҡырта башлағас, Йушағ халыҡҡа былай тип бойорҙо:

– Һөрәнләгеҙ! Раббы был ҡаланы һеҙгә бирҙе.
16Был ҡала үҙе лә, унда булған бөтә нәмә лә харам ҡылынды: ул юҡ ителергә – Раббыға бағышланырға тейеш. Беҙҙең шымсыларҙы йәшергән өсөн, фәхишә ҡатын Рахавты ғына уның өйөндәге бөтә кешеләр менән бергә иҫән ҡалдырығыҙ+.
17Әммә һеҙ һаҡ булығыҙ, Раббыға бағышланып харам ҡылынған әйберҙәрҙең береһенә лә ҡул һонмағыҙ, уларҙы ала күрмәгеҙ. Юҡһа Исраил халҡының тупламына ҡарғыш төшөр һәм барыһын да бәлә-ҡазаға дусар итерһегеҙ+.
18Бөтә алтын-көмөш, баҡыр һәм тимер әйберҙәр Раббыға бағышлана, улар Раббының хазинаһына килтерелһен.

19Борғо тауышы яңғыраны һәм халыҡ ҡысҡыра башланы. Борғо тауышын ишетеү менән халыҡ һөрәнләргә тотондо һәм ҡала диуарҙары ҡоланы. Халыҡ туп-тура ҡалаға бәреп инде һәм уны баҫып алды+.
20Улар ҡалала булған бөтә йән эйәһен харам ҡылды – ир-атты, ҡатын-ҡыҙҙы, бала-сағаны, ҡарт-ҡороно, эре һәм ваҡ малды, ишәктәрҙе ҡылыстан үткәрҙе+.

21Был илде ҡарап-күҙәтеп ҡайтырға ебәрелгән теге ике егеткә Йушағ былай тине:

– Антығыҙҙы үтәгеҙ: теге фәхишә ҡатындың өйөнә барығыҙ ҙа бөтә туған-тыумасаһы менән уны алып сығығыҙ.

22Егеттәр барып Рахавты һәм уның бөтә нәҫел-нәсәбен – атаһын, әсәһен, ағай-энеһен, туғандарын – алып сыҡтылар ҙа исраилдар тупламынан ситтәрәк бер ерҙә ҡалдырҙылар+.

23Исраилдар ҡаланы һәм унда булған бар нәмәне үртәне. Бары тик алтын-көмөштө, баҡыр һәм тимер әйберҙәрҙе Раббы йортоноң хазина һаҡлағысына алдылар.
24Йушағ тарафынан Йерихоны байҡап ҡайтырға ебәрелгән кешеләрҙе йәшереп ҡалдырған өсөн, Йушағ фәхишә ҡатын Рахавты һәм уның ғаиләһен һәм бөтә туғандарын иҫән ҡалдырҙы. Рахавтың нәҫел-нәсәбе әле лә исраилдар араһында йәшәй+.

25Шул осорҙа Йушағ ант итеп былай тине:


«Йерихо ҡалаһын яңынан төҙөр кеше

Раббы алдында ләғнәтле булһын.

Оло улының йәне хаҡына

Ҡаланың нигеҙен һалыр.

Кинйә улының йәне хаҡына

Ҡапҡа бағаналарын ҡуйыр!»+



26Раббы Йушағ менән бергә булды, һәм Йушағтың даны бөтә илгә таралды.

Ғахандың гонаһы

71Ләкин исраилдар Раббыға бағышлап харам ҡылынған әйберҙәр тураһындағы бойороҡто боҙҙо. Йәһүҙә ырыуынан Зерахтың улы Завдиҙан тыуған Кармиҙың улы Ғахан юҡ ителергә тейешле әйберҙәрҙең бер нисәһен үҙенә алды. Шуның өсөн Раббының исраилдарға ҡарата асыуы ялҡынланды+.

2Йушағ Йерихонан Бейт-Илдең көнсығышында, Бейт-Ауенға яҡын урынлашҡан Ғай ҡалаһына кешеләрен ебәрҙе.

– Барығыҙ, был ил хаҡында белешеп ҡайтығыҙ, – тип бойорҙо Йушағ уларға.

Тегеләр Ғай ҡалаһын барып тикшерҙеләр.
3Кире ҡайтып Йушағҡа:

– Тотош ғәскәр менән барыуҙың хәжәте юҡ. Ғай ҡалаһын алыр өсөн ике-өс мең кеше етә. Халыҡ унда күп түгел, бөтә ғәскәрҙе арытып йөрөтөүҙең кәрәге юҡ, – тинеләр.

4Һуғышҡа өс мең самаһы кеше юлланды, әммә улар Ғай халҡынан ҡасырға мәжбүр булды+.
5Ғай халҡы исраилдарҙы ҡала ҡапҡаһынан алып таш сығара торған урынға тиклем баҫтырып килде һәм утыҙ алты кешене үлтерҙе. Бынан һуң исраилдарҙың йөрәктәре алынды, улар ҡурҡыуға ҡалды.

6Йушағ кейемдәрен йыртып ырғытты һәм Раббының һандығы алдында йөҙтүбән ергә ҡапланып кискә тиклем ятты. Исраил аҡһаҡалдары ла шулай эшләне, баштарына туҙан һипте+.

7– Эй Хакимым Раббы, – тине Йушағ, – ниңә Һин был халыҡты Иордан аша сығарҙың? Беҙҙе әмөриҙәр ҡулына биреп, харап итер өсөнмө? Эй, Иордан йылғаһының аръяғында ҡалған булһаҡсы!+
8Эй бөйөк Хакимым! Исраил халҡы дошман алдынан ҡасырға мәжбүр булғас, нимә тип әйтә алам?
9Был хаҡта ҡәнғәниҙәр һәм был илдә йәшәгән барса халыҡ белер ҙә, беҙҙе ҡамауға алып, исемебеҙҙе ер йөҙөнән юйып ташлар. Шул сағында Һинең бөйөк исемең менән ни булыр+?

10– Тор, – тип бойорҙо Раббы Йушағҡа, – ниңә йөҙтүбән ҡапланып ятаһың бында?
11Исраилдар гонаһ ҡылды, Мин үтәргә ҡушҡан килешеүҙе боҙҙо. Улар харам ҡылынырға тейешле әйберҙәрҙе үҙҙәренә алды – урланы, алдап, йәшереп үҙ әйберҙәре араһына тығып ҡуйҙы.
12Бына шуға күрә лә Исраил халҡына Раббы ҡарғышы төштө һәм улар дошмандарға ҡаршы тора алманы – уларҙан ҡасырға мәжбүр булды. Раббыға бағышлап харам ҡылынған әйберҙәрҙең барыһын да юҡ итмәй тороп, Мин һеҙҙең менән булмаясаҡмын+.

13Бар, халыҡты изгеләндер. Уларға әйт: «Иртәгәһе көнгә һеҙ изгеләнергә тейешһегеҙ, сөнки Исраил Аллаһы Раббы былай ти: „Эй исраилдар, һеҙҙә юҡ ителергә тейешле әйберҙәр бар. Уларҙан арынмайынса, һеҙ дошмандарға ҡаршы тора алмаясаҡһығыҙ“.
14Иртәгә иртәнсәк ырыу-ырыу булып килегеҙ. Раббы күрһәткән ырыуҙан һәр бер нәҫел килер. Раббы күрһәткән нәҫелдән ғаилә артынан ғаилә килер. Шунан Раббы күрһәткән ғаиләнән ир артынан ир килер+.
15Әгәр берәйһендә харам ҡылынырға тейешле әйберҙәр барлығы асыҡланһа, ул кеше бөтә мал-мөлкәте менән утта яндырыласаҡ, сөнки ул Раббы менән килешеүҙе боҙған һәм Исраилды хурлыҡҡа ҡалдырған».

16Иртәгәһенә иртүк Йушағ исраилдарға ырыу артынан ырыу булып янына килергә ҡушты – Йәһүҙә ырыуына күрһәтелде.
17Ул Йәһүҙә нәҫелдәренә яҡын килергә ҡушты – Зерах нәҫеленә күрһәтелде. Зерах нәҫеленән ир-егеттәргә килергә ҡушты – Завди ғаиләһенә күрһәтелде+.
18Уның ғаиләһенән ир-егеттәргә килергә ҡушты – Йәһүҙә ырыуынан булған Зерах улы Завдиҙан тыуған Карми улы Ғаханға күрһәтелде.

19– Улым! – тине Йушағ Ғаханға. – Исраил Аллаһы Раббыны данла һәм Уға маҡтау яуҙыр! Нимә эшләгәнеңде миңә һөйләп бир, бер нәмәне лә йәшермә+.

20Ғахан Йушағҡа:

– Эйе, дөрөҫ, Раббыға, Исраил Аллаһына ҡарата мин гонаһ ҡылдым, – тине. – Бына мин нимә эшләнем:+
21яумал араһында Шинғарҙан килтерелгән зиннәтле ябынса, ике йөҙ шекеллек көмөш һәм илле шекеллек алтын киҫәге күреп ҡалдым да уларға күҙем ҡыҙҙы. Мин уларҙы үҙемә алдым. Улар бөтәһе лә сатырымда ергә күмелгән; көмөш иң аҫта ята+.

22Йушағтың бойороғо буйынса Ғахандың сатырына йүгерҙеләр – әйберҙәр шунда йәшерелгәйне; көмөш иң аҫта ине.
23Улар әйберҙәрҙең бөтәһен дә сатырҙан Йушағ һәм бөтә Исраил халҡына алып килделәр ҙә уларҙы Раббы хозурында ергә һалдылар.

24Йушағ һәм тотош исраилдар Зерах улы Ғаханды баяғы көмөшө, ябынсаһы һәм алтын киҫәге менән, шулай уҡ улдары һәм ҡыҙҙары, эре һәм ваҡ малы, ишәктәре менән, сатыры һәм унда булған бөтә нәмәһе менән бергә Ғахор үҙәненә алып китте.

25– Ниңә һин беҙҙе бәләгә тарыттың? – тине уға Йушағ. – Хәҙер инде Раббы һине бәләгә тарытты.

Шунан исраилдар күмәкләп Ғаханды һәм уның менән булғандарҙы таш бәреп үлтерҙе лә утта яндырҙы.
26Өҫтәренән бейек итеп таш өйҙөләр – был өйөм әле лә шунда.

Шулай иткәндән һуң, Раббының асыуы баҫылды. Шул замандан бирле был урын Ғахор* үҙәне тип атала+.

Ғай ҡалаһын яулап алыу

81Раббы Йушағҡа:

– Ҡурҡма ла, өркмә лә. Бөтә ғәскәрең менән Ғай ҡалаһына һөжүм ит. Мин Ғай батшаһын, уның халҡын, ҡалаһын һәм бөтә илен һинең ҡулыңа тапшырам+.
2Йерихо һәм уның батшаһы менән нимә эшләгән булһаң, Ғай һәм уның батшаһына ла шуны ҡыл, тик ҡулға төшөргән табыш менән мал-тыуарҙы үҙеңә ал. Ғай менән йәнәш, ҡаланың артҡы яғынан боҫҡон* ҡор, – тине+.

3Йушағ бөтә ғәскәре менән Ғай ҡалаһына ҡаршы яуға сыҡты. Иң яҡшы утыҙ мең яугирен һайлап алып, уларҙы төндә
4түбәндәге бойороҡ менән алға ебәрҙе:

– Ҡаланан алыҫ түгел, уның арт яғында боҫҡон ҡороғоҙ ҙа бөтәгеҙ ҙә әҙер тороғоҙ+.
5Ә мин үҙем менән булғандарҙы алып, ҡалаға ҡарай йүнәләм. Уның халҡы, теге саҡтағы шикелле, беҙгә ҡаршы һуғышырға сыҡҡас, беҙ сигенә башларбыҙ+.
6Улар, әүәлге һымаҡ, беҙ уларҙан ҡурҡып ҡасабыҙ, тип уйлап, артыбыҙҙан ҡыуа төшөр, ә беҙ уларҙы ҡаланан алыҫҡараҡ алып китербеҙ. Беҙ ҡасырбыҙ,
7ә һеҙ боҫҡондан сығығыҙ ҙа ҡалаға бәреп инегеҙ. Аллағыҙ Раббы уны һеҙҙең ҡулығыҙға тапшырыр.
8Ҡаланы баҫып алығыҙ ҙа яндырығыҙ. Барыһын да Раббы ҡушҡанса эшләгеҙ. Һеҙгә минең бойороғом шундай.

9Йушағ уларға ҡуҙғалырға ҡушты: улар барып Бейт-Ил менән Ғай араһында, Ғайҙан көнбайышҡараҡ боҫҡон ҡорҙо. Йушағ төндө ҡалған ғәскәр янында үткәрҙе.
10Ә икенсе көндө иртә таңдан, бөтә ғәскәрҙе йыйып, Исраил аҡһаҡалдары менән ғәскәр башында Ғай ҡалаһына табан китте.
11Йушағ етәкселегендәге яугирҙәр ҡалаға яҡынлашты ла унан төньяҡтараҡ туҡтаны. Уларҙы ҡаланан бер үҙән генә айырып тора ине.

12Йушағ биш меңгә яҡын яугирҙе Бейт-Ил менән Ғай араһында, ҡаланан көнбайыш тарафта боҫҡонға ҡуйҙы.
13Ғәскәр түбәндәгесә урынлашты: төп көстәр – ҡаланан төньяҡҡа, ә бер өлөшө көнбайышҡа ҡуйылды. Төндә Йушағ үҙәнлеккә төштө.
14Быны күреп, Ғай батшаһы икенсе көндө иртәнсәк ғәскәре менән Ғарава тигеҙлеге алдындағы алдан билдәләнгән урынға табан исраилдарға ҡаршы һуғышҡа ашыҡты. Әммә ул ҡаланың икенсе яғында боҫҡон ҡуйылғанын белмәй ине.
15Йушағ һәм бөтә исраилдар юрамал тар-мар ителгән булып ҡыланды һәм сүлгә табан ҡаса башланы.
16Ғайҙа йәшәүселәрҙең бөтәһен исраилдар артынан баҫтырырға саҡырҙылар һәм улар, Йушағты эҙәрләй барып, ҡаланан бик ныҡ алыҫлаштылар.
17Ғайҙа ла, Бейт-Илдә лә бер генә ир-егет тә ҡалманы – бөтәһе лә исраилдарҙы эҙәрләй китте. Улар, ҡаланы асыҡ ҡалдырып, исраилдар артынан ҡыуа төшкәйне.

18Шунда Раббы Йушағҡа:

– Ҡулыңдағы һөңгөңдө Ғай яғына йүнәлт. Мин был ҡаланы һинең ҡулыңа тапшырам, – тине.

Йушағ һөңгөһөн Ғай яғына йүнәлтеү менән,
19яугирҙәре боҫҡондан сыҡты ла ҡалаға бәреп инде. Уны ҡулға төшөрҙөләр һәм үрт һалдылар+.
20Ғай яугирҙәре әйләнеп ҡараһа, ни күрә: ҡала өҫтөндәге төтөн күккә ашҡан. Улар ҡайҙа барыр ер тапманы, сөнки сүл буйлап ҡасып барған исраилдар, кире борола һалып, эҙәрләүселәренә ташланды.

21Йушағ менән исраилдар боҫҡонда ултырыусыларҙың ҡаланы баҫып алыуын, ҡала өҫтөндә төтөн күтәрелеүен күргәс, кире боролоп Ғай яугирҙәренә һөжүм итте.
22Исраилдарҙың ҡалалағы яугирҙәре лә Ғай һуғышсыларына ҡаршы ташланды һәм тегеләр арттан да, алдан да исраилдар араһында ҡалды. Исраил ғәскәре уларҙы ҡырып һалды: бер кем дә иҫән ҡалманы, һис кем ҡасып ҡотола алманы+.
23Ғай батшаһын ғына иҫән ҡалдырып, Йушағ янына килтерҙеләр+.

24Исраилдар ҡырҙарҙа һәм сүлдә – үҙҙәре ҡыуып индергән бөтә ерҙәрҙә – барлыҡ Ғай ғәскәре яугирҙәрен ҡырып бөтөргәс, улар һуңғы кешегә тиклем ҡылыстан үткәрелгәс, исраилдар ҡалаға табан боролдо һәм унда ҡалғандарҙың бөтәһен дә үлтерҙе.
25Ул көндө барлығы ун ике мең кеше – ир-егеттәр һәм ҡатын-ҡыҙҙар – Ғайҙа йәшәгән бөтә кеше үлтерелде.
26Харам ҡылынып юҡ ителергә тейешле һәр кем – Ғайҙа йәшәгән һәммә кеше ҡырылып бөткәнсе, Йушағ ҡала яғына йүнәлтелгән һөңгөһөн төшөрмәне.

27Раббы Йушағҡа бойорғанса, исраилдар был ҡаланан бары тик мал-тыуарҙы һәм ҡулға төшөрөлгән яумалды ғына үҙҙәренә алды.
28Ә ҡаланы Йушағ үртәне – уны мәңгегә кеше аяғы баҫмаҫ емерек өйөмөнә әйләндерҙе. Ғай әле лә шул хәлендә ята+.

29Йушағ Ғай батшаһын бағанаға аҫты. Батшаның кәүҙәһе бағанала кискә тиклем аҫылынып торҙо, ә эңерҙә Йушағ уны төшөрөргә һәм ҡала ҡапҡаһы алдына ташларға ҡушты. Өҫтөнә ҙур таш өйөмө өйҙөләр, ул әле лә шунда+.




Йушағтың Раббы килешеүен яңыртыуы

30Ошо ваҡиғанан һуң Йушағ Ғевал тауында Исраил Аллаһы Раббыға ҡорбан усағы ҡорҙо+.
31Раббы ҡоло Муса Исраил халҡына әйтеп ҡалдырғанса һәм Мусаның ҡанун китабында яҙылғанса, был усаҡ эшкәртелмәгән, тимер эш ҡоралы теймәгән таштан эшләнде. Исраилдар ошо ҡорбан усағында Раббыға тотош яндырыу ҡорбаны һәм татыулыҡ ҡорбаны килтерҙе+.

32Йушағ унда, Исраил халҡының күҙ алдында, Мусаның ҡанунын ташҡа күсереп яҙҙы.
33Бөтә исраилдар – килмешәктәр ҙә, Исраилдың төп халҡы ла аҡһаҡалдары, етәкселәре һәм хөкөмдарҙары менән бергә – Килешеү һандығын тирә-яҡлап, Раббының Килешеү һандығын күтәреп йөрөткән Леви нәҫеленән булған ҡаһиндар алдында баҫып торҙо. Халыҡтың яртыһы Геризим тауы яғынан, яртыһы Ғевал тауы яғынан торҙо. Раббы ҡоло Муса Исраил халҡын тап ошо рәүешле фатихаларға ҡушҡайны+.
34Шунан һуң Йушағ ҡанундың бөтә һүҙҙәрен – фатихаларҙы ла, ләғнәттәрҙе лә нәҡ ҡанун китабында яҙылғанса ҡысҡырып уҡып сыҡты+.
35Йушағ Исраилдың бөтә йәмғиәтенә – ҡатын-ҡыҙҙы ла, бала-сағаны ла, араларында йәшәгән килмешәктәрҙе лә индереп – Муса ҡушҡандарҙың бөтәһен дә уҡыны, бер генә һүҙен дә ҡалдырманы+.

Ғивғондарҙың хәйләһе

91Был ваҡиғалар тураһында ишетеп, Иордандан көнбайыштағы таулы урындарҙа, Шефелала һәм Бөйөк диңгеҙ яры буйлап Ливанға тиклем һуҙылған ерҙәрҙә йәшәгән хитти, әмөри, ҡәнғәни, перизи, хиууи һәм йевуси батшалары
2Йушағҡа һәм Исраилға ҡаршы бергәләп һуғышырға һүҙ ҡуйышты+.

3Ә Ғивғон кешеләре, Йушағтың Йерихо һәм Ғай менән нимә эшләгәнен ишетеп,+
4хәйлә ҡорорға булды. Улар үҙҙәре менән ашамлыҡ алып юлға сыҡты: ишәктәренә туҙып бөткән тоҡтар һәм иҫкереп, тишелеп, ҡат-ҡат ямалып бөткән шарап турһыҡтары аҫып алды.
5Тапалып бөткән, ҡат-ҡат йүнәтелгән ҡата һәм туҙып, теткеләнеп бөткән өҫ кейеме кейҙе. Үҙҙәре менән юлға алған икмәк кибеп, күгәреп бөткәйне.
6Улар Йушағ янына, уның Гилгалдағы тупламына ошо рәүешле килделәр ҙә Йушағ менән исраилдарға:

– Беҙ йыраҡ илдән килдек, – тинеләр. – Беҙҙең менән тыныслыҡ тураһында килешеү төҙөгөҙ+.

7– Һеҙҙең менән нисек килешеү төҙөй алайыҡ инде? – тип яуапланы исраилдар хиууиҙәргә. – Бәлки, һеҙ беҙҙең эргәбеҙҙә йәшәйһегеҙҙер?

8– Беҙ һинең ҡолдарың, – тине ғивғондар Йушағҡа.

– Һеҙ кем һәм ҡайҙан килдегеҙ? – тип һораны Йушағ уларҙан.

9Ә улар былай тине:

– Беҙ, һинең ҡолдарың, бик йыраҡ илдән килдек. Аллаң Раббының шөһрәте хаҡында ишетеп килеүебеҙ. Уның Мысырҙа нимә эшләгәнен+
10һәм Иордан йылғаһы аръяғындағы ике әмөри батшаһы – Хешбон батшаһы Сихон һәм Ғаштароҫтағы Башан батшаһы Ғоғ менән нимә ҡылғанын беләбеҙ+.
11Шуға аҡһаҡалдарыбыҙ һәм илебеҙ кешеләре беҙгә шундай бурыс йөкмәтте: «Юлға аҙыҡ-түлек алығыҙ ҙа шул халыҡ янына барығыҙ. Уларға: „Беҙ һеҙҙең ҡолдарығыҙ, беҙҙең менән тыныслыҡ тураһында килешеү төҙөгөҙ“, – тип әйтегеҙ».
12Бына беҙҙең икмәгебеҙ. Өйҙә, һеҙгә килергә әҙерләнгәндә, беҙҙең юллыҡ икмәгебеҙ йылы ине әле, хәҙер кибеп, күгәреп бөткән.
13Бына шарап турһығы. Беҙ уларға шарап тултырғанда, улар өр-яңы ине, ә хәҙер бөтөнләй туҙып бөттө. Оҙаҡ юлдан килә торғас, өҫ һәм аяҡ кейемдәребеҙҙең дә ҡарарлығы ҡалманы.

14Исраилдар уларҙың юлға алған ризыҡтарын ҡаранылар, ә Раббынан һорап торманылар+.
15Йушағ, ғивғондар менән тыныслыҡ тураһында килешеү төҙөшөп, ғүмерҙәрен һаҡлап алып ҡалырға вәғәҙә бирҙе. Исраил йәмғиәте башлыҡтары ант итте+.

16Ә килешеү төҙөгәндән һуң өс көндән исраилдар уларҙың ошо ерҙә йәшәүсе күршеләре булыуын белде.
17Исраилдар юлға сыҡты һәм өсөнсө көнөнә хиууи ҡалалары Ғивғон, Кефира, Беероҫ һәм Ҡыръяҫ-Еғарим янына килеп туҡтаны+.
18Ләкин улар был ҡалаларға һөжүм итмәне, сөнки йәмғиәт башлыҡтары Исраил Аллаһы Раббы менән уларға ант иткәйне. Уларҙың был ҡылғанына халыҡ асыулана башланы,
19ләкин тегеләр йәмғиәткә былай тине:

– Беҙ Исраил Аллаһы Раббы менән ант иттек, хәҙер уларға тейә алмайбыҙ.
20Антты боҙғанға Алланың асыуы беҙгә төшмәһен өсөн, уларҙы тере ҡалдырайыҡ.

21Йәмғиәт башлыҡтары: «Әйҙә йәшәһендәр, әммә бөтә йәмғиәт өсөн утын ҡырҡыусы һәм һыу ташыусы булһындар», – тип ҡарар итте.

Шулай итеп, башлыҡтар әйткәнсә булды+.

22Йушағ ғивғондарҙы саҡырып былай тине:

– Ниңә һеҙ беҙҙе алданығыҙ, ысынында беҙҙең эргәлә йәшәп тә, бик йыраҡ йәшәйбеҙ, тип әйттегеҙ?
23Шуның өсөн ҡарғыш төшһөн һеҙгә, инде Аллам йорто өсөн утын ҡырҡыусы һәм һыу ташыусы ҡол булып ҡалырһығыҙ, – тине.

24Улар Йушағҡа:

– Беҙгә, һинең ҡолдарыңа, мәғлүм булды: Аллаң Раббы Үҙенең ҡоло Мусаға бөтә ерҙе һеҙгә биреп, унда йәшәүселәрҙең барыһын ҡылыстан үткәрергә бойорған. Беҙ үҙ ғүмеребеҙ өсөн бик ҡурҡтыҡ, шуға күрә лә шулай эшләнек, – тип яуап ҡайтарҙы. –+
25Хәҙер беҙ һинең хөкөмөңдә, нисек яҡшы һәм дөрөҫ тип уйлайһың, шулай эшлә+.

26Йушағ шулай эшләне: ғивғондарҙы үлтертмәне, уларҙы исраилдар ҡулынан ҡотҡарып ҡалды.
27Әммә уның бойороғо буйынса ғивғондар, шул көндән башлап, Исраил йәмғиәте һәм Раббы һайлаған урында ҡуйылған ҡорбан усағы өсөн утын һәм һыу ташырға тейеш булды. Улар әле лә шул эште башҡара.

Биш әмөри батшаһын тар-мар итеү

101Йәрүсәлим батшаһы Адони-Садиҡ Йушағтың Ғайҙы баҫып алғанын, харам ҡылып уны тотош юҡ иткәнен, Йерихо һәм уның батшаһы менән нимә эшләгән булһа, Ғай һәм уның батшаһы менән дә шулай эшләгәнен, Ғивғон кешеләренең исраилдар менән тыныслыҡ тураһында килешеү төҙөгәнен һәм улар араһында йәшәгәнен ишетте+.
2Адони-Садиҡ үҙе лә, халҡы ла ҡурҡыуға ҡалды, сөнки Ғивғон ҙур ҡала – ҡайһы бер батшалыҡтарҙың баш ҡалаһынан ҡайтыш түгел, хатта Ғайҙан ҙурыраҡ та, ә уның кешеләре – ҡыйыу яугирҙәр ине+.
3Шуға күрә Йәрүсәлим батшаһы Адони-Садиҡ Хеврон батшаһы Һоһамға, Ярмуҫ батшаһы Пирамға, Лахиш батшаһы Яфияғҡа, Ғәғлон батшаһы Девирға сапҡындар ебәреп:
4«Йушағ һәм исраилдар менән тыныслыҡ тураһында килешеү төҙөшкән өсөн, килеп миңә ғивғондарҙы тар-мар итергә ярҙамлашығыҙ», – тип әйтергә ҡушты.

5Биш әмөри батшаһы – Йәрүсәлим, Хеврон, Ярмуҫ, Лахиш һәм Ғәғлон батшалары – бөтә ғәскәрҙәрен йыйып килделәр ҙә Ғивғондың ҡаршыһында туплам булып урынлаштылар, шунан бер булып һөжүм иттеләр+.
6Ғивғон халҡы Гилгалда туплам булып торған Йушағҡа: «Беҙ ҡолдарыңды ҡалдырма. Ярҙамға ашыҡ, ҡотҡар беҙҙе! Был тауҙарҙа хакимлыҡ иткән әмөри батшалары күмәкләп беҙгә ҡаршы күтәрелде», – тип хәбәр ебәрҙе.

7Йушағ үҙенең бөтә ғәскәре, ҡыйыу яугирҙәре менән Гилгалдан сыҡты.

8– Уларҙан ҡурҡма, – тине уға Раббы. – Мин уларҙы һинең ҡулыңа тапшырам. Берәүһе лә һиңә ҡаршы тора алмаҫ+.

9Йушағ, төнө буйы юлда булып, дошмандар алдына көтмәгәндә килеп сыҡты.
10Раббы Исраил ғәскәрҙәре алдында әмөриҙәрҙе дәһшәткә һалды. Исраилдар, дошмандарын Ғивғон эргәһендә тар-мар итеп, бөйөк еңеүгә өлгәште һәм ҡасҡандарын Бейт-Хоронға күтәрелгән юл буйлап Ғазыҡаға һәм Маҡҡыдаға еткәнсе ҡырып барҙы+.
11Исраилдарҙан ҡотолам тип, Бейт-Хорондан төшкән юлдан Ғазыҡаға ҡасып барған әмөриҙәр өҫтөнә Раббы эре-эре таш-борсаҡтар яуҙырҙы. Күктән яуған шул борсаҡтарҙан кешеләр исраилдар ҡылысына ҡарағанда ла күберәк үлде+.

12Раббы әмөриҙәрҙе исраилдар ҡулына тапшырған көндө Йушағ Раббыға ялбарып, бөтә Исраил халҡының күҙ алдында:


– Ҡояш, Ғивғон өҫтөндә туҡтап ҡал,

Ай, Айялон үҙәне өҫтөнән ҡуҙғалма, – тине.



13Ҡояш шып туҡтаны, ай урынынан ҡуҙғалманы – халыҡ дошмандарынан үс алғансы шулай булды. Был хаҡта «Яшар» китабында* яҙылған.

Ҡояш күк уртаһында туҡтаны ла көнө буйы байырға ашыҡманы+.
14Быға тиклем дә, бынан һуң да Раббының шул ҡәҙәрле кешенең һүҙен һүҙ иткән көн булманы – Раббы Үҙе исраилдар яғында һуғышты+.

15Шунан Йушағ һәм бөтә исраилдар Гилгалға үҙ тупламдарына әйләнеп ҡайтты.

16Биш әмөри батшаһы ҡасып, Маҡҡыда эргәһендәге мәмерйәгә йәшенде.
17Йушағҡа Маҡҡыда эргәһендәге мәмерйәлә йәшенеп ятҡан батшаларҙың табылыуы тураһында әйткәс,
18ул:

– Мәмерйә ауыҙын ҙур таштар менән томалағыҙ ҙа һаҡсылар ҡуйығыҙ.
19Ләкин үҙегеҙ туҡталмағыҙ. Дошманды эҙәрләгеҙ, арттарынан һөжүм итегеҙ, ҡалаларға инергә бирмәгеҙ – Аллағыҙ Раббы уларҙы һеҙҙең ҡулға тапшырҙы, – тип бойорҙо.

20Йушағ һәм исраилдар әмөриҙәрҙе тулыһынса тиерлек ҡырып һалды. Уларҙың бик аҙҙары ғына нығытылған ҡалаларына ҡайтып һыйынды,
21Бөтә Исраил ғәскәре Маҡҡыдалағы тупламға, Йушағ янына, иҫән-аман әйләнеп ҡайтты. Бынан һуң Исраил халҡына ҡаршы һүҙ әйтергә ҡыйған кеше булманы.

22– Хәҙер мәмерйә ауыҙын асығыҙ, – тип бойорҙо Йушағ. – Теге биш батшаны минең эргәмә алып килегеҙ!

23Уның бойороғон үтәнеләр һәм мәмерйәнән уның эргәһенә биш батшаны – Йәрүсәлим, Хеврон, Ярмуҫ, Лахиш һәм Ғәғлон батшаларын алып килделәр.
24Был батшаларҙы алып килгәс, Йушағ бөтә исраилдарҙы йыйҙы һәм үҙе менән яуға барған һуғышсыларҙың башлыҡтарына:

– Бында килегеҙ һәм аяғығыҙҙы был батшаларҙың муйындарына ҡуйығыҙ, – тип бойорҙо.

Тегеләр килеп батшаларҙың муйындарына баҫты+.

25Йушағ уларға:

– Бер нәмәнән дә ҡурҡмағыҙ ҙа, өркмәгеҙ ҙә, ныҡ һәм ҡыйыу булығыҙ. Раббы һеҙҙең барлыҡ дошмандарығыҙ менән, һеҙ ҡаршы һуғышҡандар менән бына шулай итәсәк, – тине+.

26Шунан Йушағ был батшаларҙы үлтереп, уларҙың мәйеттәрен биш бағанаға аҫып ҡуйҙы, улар кискә тиклем аҫыулы торҙо+.
27Эңерҙә Йушағтың бойороғо буйынса мәйеттәрҙе бағананан төшөрөп, уларҙы был батшалар йәшеренгән мәмерйә эсенә ырғыттылар. Мәмерйә ауыҙын иһә ҙур-ҙур таштар менән ҡаплап ҡуйҙылар. Был таштар әле лә шунда тора+.




Исраилдарҙың көньяҡтағы ҡалаларҙы ҡыйратыуы

28Шул уҡ көндө Йушағ Маҡҡыданы баҫып алды: ҡала халҡын һәм уның батшаһын ҡылыстан үткәрҙе, харам ҡылып, унда булған бер йән эйәһен дә тере ҡалдырманы. Йушағ Йерихо батшаһы менән ни эшләгән булһа, Маҡҡыда батшаһы менән дә шулай эшләне+.

29Йушағ бөтә исраилдар менән бергә Маҡҡыданан Ливнаға табан ҡуҙғалды һәм уға һөжүм итте.
30Раббы Ливнаны батшаһы менән бергә исраилдар ҡулына тапшырҙы. Йушағ Ливна кешеләрен – ҡалала йәшәгәндәрҙең бөтәһен дә, һуңғы кешеһенә тиклем, ҡылыстан үткәрҙе. Йерихо батшаһы менән нимә эшләгән булһа, Ливна батшаһы менән дә шулай эшләне.

31Йушағ Ливнанан бөтә исраилдар менән бергә Лахишҡа табан ҡуҙғалды һәм, туплам ҡороп, уға һөжүм итте.
32Раббы Лахишты исраилдар ҡулына тапшырҙы: иртәгәһенә үк Йушағ ҡаланы баҫып алды. Ул Лахиш кешеләрен – ҡалала йәшәгәндәрҙең барыһын да – ҡылыстан үткәрҙе, Лахиш менән, Ливна менән ни эшләгән булһа, шулай эшләне.
33Гәзәр батшаһы Һорам Лахишҡа ярҙамға килде, ләкин Йушағ, уның үҙен һәм ғәскәрен ҡылыстан үткәреп, һуңғы кешеһенә тиклем ҡырып бөтөрҙө.

34Йушағ Лахиштан бөтә исраилдар менән бергә Ғәғлонға табан ҡуҙғалды һәм уны ҡамауға алды.
35Шул уҡ көндө улар ҡаланы баҫып алды һәм халҡын ҡылыстан үткәрҙе. Ундағы бөтә йән эйәһен харам ҡылып, Лахиштағы кеүек үк, тотош ҡырып һалдылар.

36Йушағ Ғәғлондан бөтә исраилдар менән бергә Хевронға ҡаршы күтәрелде һәм уға һөжүм итте.
37Улар ҡаланы баҫып алып, батшалары менән бергә уның бөтә халҡын, шулай уҡ бөтә тирә-яҡ ауылдарҙағы кешеләрҙе ҡылыстан үткәрҙе. Улар ҡалала йәшәгәндәрҙең бөтәһен дә, һуңғы кешеһенә тиклем, үлтерҙе. Йушағ Хевронда ла Ғәғлондағы шикелле эшләне: харам ҡылып, ҡаланы унда йәшәгәндәрҙең бөтәһе менән бергә юҡ итте.

38Артабан Йушағ бөтә исраилдар менән бергә Девирға табан боролдо һәм уға һөжүм итте+.
39Батшаһы менән бергә ҡаланы, шулай уҡ тирә-яҡ ауылдарҙы баҫып алып, бөтә халҡын ҡылыстан үткәрҙе – харам ҡылып, ҡалала йәшәгәндәрҙең барыһын да, һуңғы кешеһенә тиклем, ҡырып бөттө. Йушағ Хеврон, Ливна һәм уларҙың батшалары менән ни эшләгән булһа, Девир һәм уның батшаһы менән дә шулай эшләне.

40Шулай итеп, Йушағ был ерҙәрҙе – таулыҡтарҙы, Негевты, Шефеланы һәм тау битләүҙәрен – яулап алды һәм, уларҙың батшаларын тар-мар итеп, унда йәшәүселәрҙе, Исраил Аллаһы Раббы ҡушҡанса, харам ҡылып, һуңғы кешеһенә тиклем ҡырып бөтөрҙө+.
41Йушағ Ҡадеш-Барнеағтан Газаға тиклем, һәм бөтә Гошен өлкәһе буйлап, Ғивғондың иң сигенә тиклем яулап алды.
42Йушағ бер һелтәүҙә бөтә урындағы батшаларҙы тар-мар итте һәм уларҙың ерҙәрен баҫып алды, сөнки исраилдар өсөн Исраил Аллаһы Раббы Үҙе һуғышты.

43Шунан һуң Йушағ һәм бөтә исраилдар Гилгалдағы тупламдарына әйләнеп ҡайтты.

Исраилдарҙың төньяҡ батшаларын еңеүе

111Хасор батшаһы Явин, был хәлдәр тураһында ишеткәс, Мадон батшаһы Йовавҡа, Шимрон һәм Ахшаф батшаларына,
2төньяҡта – тауҙарҙа һәм Ғарава тигеҙлегенә, Киннереҫ күленән көньяҡта, Шефелала һәм көнбайышта – Нафоҫ-Дорҙа идара иткән батшаларға сапҡындар ебәрҙе.
3Ул көнсығышта һәм көнбайышта ҡәнғәниҙәргә һәм таулыҡта йәшәгән әмөриҙәргә, хиттиҙәргә, перизиҙәргә, йевусиҙәргә һәм Хермон итәгендә, Миспа ерендә йәшәгән хиууиҙәргә хәбәр күндерҙе.
4Бөтә был батшалар, диңгеҙ ҡомо һымаҡ күп һанлы яугирҙәре, бихисап аттары һәм яу арбалары – олоғара ғәскәре менән яуға күтәрелде+.
5Ғәскәрҙәрен бергә туплап, исраилдар менән алышырға әҙер булып, улар Мером инеше янына туплам ҡорҙо+.

6Раббы Йушағҡа:

– Ҡурҡма уларҙан. Иртәгә, ошо сәғәткә, Мин Үҙем уларҙың барыһын да үлтерелгән килеш Исраилдың ҡулына бирәм. Һин уларҙың аттарының һеңерҙәрен ҡырҡырһың һәм яу арбаларын яндырырһың, – тине+.

7Йушағ, үҙ ғәскәре менән көтмәгәндә Мером инеше янына килеп, дошмандарына һөжүм итте.
8Раббы уларҙы исраилдар ҡулына тапшырҙы. Исраилдар, дошмандарын тар-мар итеп, Бөйөк Сидонға һәм Мисрефоҫ-Майимға тиклем, көнсығыштағы Миспе үҙәненә тиклем эҙәрләне. Уларҙың береһен дә ҡалдырмай ҡырып һалды.
9Йушағ дошмандары менән Раббы ҡушҡанса эшләне – аттарының һеңерҙәрен ҡырҡты, яу арбаларын яндырҙы.

10Йушағ, кире боролоп, Хасорҙы баҫып алды һәм уның батшаһын ҡылыстан үткәрҙе. Быға тиклем Хасор тирә-яҡ батшалыҡтар араһында төп урынды алып тора ине.
11Исраилдар ҡалала йәшәгәндәрҙең бөтәһен дә ҡылыстан үткәрҙе, харам ҡылып, бер кемде лә иҫән ҡалдырманы. Һуңынан улар Хасорҙы яндырҙы.

12Раббы ҡоло Муса әмер иткәнсә, Йушағ был батшаларҙың бөтә ҡалаларын баҫып алды һәм үҙҙәрен, харам ҡылып, ҡылыстан үткәрҙе+.
13Ләкин исраилдар Йушағ үртәгән Хасорҙан башҡа ҡалҡыу урындағы ҡалаларҙы яндырманы.
14Исраилдар баҫып алынған ҡалаларҙан табышты һәм мал-тыуарҙы үҙҙәренә алды, ә кешеләрҙе, береһен дә иҫән ҡалдырмай, ҡылыстан үткәрҙе.
15Раббы Үҙенең ҡоло Мусаға нисек бойорған булһа, Муса ла Йушағҡа шулай ҡушҡайны – Йушағ, Раббы Мусаға бойорғандарҙан һис кенә лә тайпылмайынса, барыһын да ғәмәлгә ашырҙы+.

16Шулай итеп, Йушағ бөтә илде: таулы урындарҙы, тотош Негевты, бөтә Гошен өлкәһен, Шефеланы, Ғарава тигеҙлеген, шулай уҡ Исраил тауҙарын һәм тау итәктәрен –
17Сеғирға табан һуҙылған Халаҡ тауынан алып Ливан үҙәнендәге Хермон тауы итәгендә ултырған Бәғел-Ғадҡа тиклемге бөтә ерҙәрҙе баҫып алды. Йушағ был ерҙәрҙең бөтә батшаларын ҡулға төшөрҙө һәм үлемгә дусар итте.
18Ләкин улар менән һуғыш оҙаҡ барҙы.
19Ғивғонда йәшәгән хиууиҙәрҙан башҡа бер генә ҡала ла исраилдар менән тыныслыҡ тураһында килешеү төҙөмәне. Исраилдар һәр ҡаланы һуғышып алды+.
20Раббы Үҙе был халыҡтарҙың күңелдәрен ҡатырҙы, улар Исраил менән һуғышһындар ҙа, Раббы Мусаға бойорғанса, исраилдар уларҙы харам ҡылып юҡ итһен, был халыҡтарға аяу булмаһын, улар бөтәһе лә ҡырылып бөтһөн өсөн эшләнде был+.

21Шул заманда Йушағ барып Хевронда, Девирҙа һәм Ғанавта, Йәһүҙәнең һәм Исраилдың бөтә таулыҡтарында йәшәгән ғанаҡтарҙы тамырынан юҡ итте. Йушағ уларҙы һәм уларҙың ҡалаларын харам ҡылып, тулыһынса ҡырып һалды+.
22Исраилдар йәшәгән ерҙәрҙә бөтә ғанаҡтар ҡырылып бөттө, улар бары тик Газала, Ғаҫта һәм Ашдодта ғына иҫән ҡалды+.

23Раббы Мусаға әйткәнсә, Йушағ был ерҙәрҙең барыһын да яулап алды һәм Исраилдың бөтә нәҫел тармаҡтарына биләмәгә бүлеп бирҙе. Ниһайәт, һуғыш тамамланды һәм илдә тыныслыҡ урынлашты+.

Еңелгән батшаларҙың исемлеге

121Исраилдар Иордандан көнсығышҡа – Арнон үҙәненән Хермон тауына тиклем, Ғарава тигеҙлегенең көнсығыш өлөшөн дә индереп, йәйрәп ятҡан ерҙәрҙең батшаларын тар-мар итте һәм ул ерҙәрҙе үҙҙәренә тартып алды. Бына ул батшаларҙың исемлеге:

2Хешбонда йәшәгән әмөри батшаһы Сихон. Уның батшалығы Арнон үҙәне ситендәге Ғароғерҙан – үҙәндең урта бер еренән башлана һәм ғаммондарҙың сиге булған Яббоҡ йылғаһына тиклем һуҙыла, Ғилғәдтең яртыһын үҙ эсенә ала+.
3Шулай уҡ Ғарава тигеҙлеге – Киннереҫ күленең көнсығыш ярынан Ғарава диңгеҙе – Тоҙло диңгеҙҙең көнсығыш ярына тиклем, Бейт-Йешимоҫҡа һәм көньяҡта Писга тауы итәктәренә тиклемге ерҙәргә йәйелә ине.

4Һуңғы рефаларҙың береһе булған Башан батшаһы Ғоғ Ғаштароҫта һәм Әдрәғиҙә хакимлыҡ итә ине+.
5Ул Хермон тауына, Салхаға, тотош Башанға – гешуриҙар менән мағахаҫтарҙың сигенә тиклем, шулай уҡ Ғилғәдтең яртыһына, Хешбон батшаһы Сихондың сиктәренә тиклем, хужа ине.
6Раббы ҡоло Муса һәм исраилдар был батшаларҙы тар-мар итте. Муса уларҙың ерҙәрен Рәүвән менән Ғад ырыуҙары һәм Менашше ырыуының яртыһына биләмә итеп бирҙе+.

7-8Йушағ һәм исраилдар Иордандың көнбайышындағы батшаларҙы – Ливан үҙәнендәге Бәғел-Ғадтан башлап Сеғирға табан һуҙылған Халаҡ тауына тиклем йәйелгән ерҙәрҙең батшаларын тар-мар итте. Йушағ хитти, әмөри, ҡәнғәни, перизи, хиууи һәм йевусиҙәр йәшәгән ерҙәрҙе, Шефеланы, көнбайыштағы тау итәктәрен, Ғарава тигеҙлеген, тау битләүҙәрен, сүллекте һәм Негевты Исраил ырыуҙарына биләмәгә бүлеп бирҙе.

9Бына был батшалар: Йерихо батшаһы, Бейт-Ил эргәһендәге Ғай ҡалаһының батшаһы,
10Йәрүсәлим батшаһы, Хеврон батшаһы,
11Ярмуҫ батшаһы, Лахиш батшаһы,
12Ғәғлон батшаһы, Гәзәр батшаһы,
13Девир батшаһы, Гәдәр батшаһы,
14Хорма батшаһы, Ғарад батшаһы,
15Ливна батшаһы, Ғадуллам батшаһы,
16Маҡҡыда батшаһы, Бейт-Ил батшаһы,
17Таппуах батшаһы, Хефәр батшаһы,
18Афеҡ батшаһы, Шарон тигеҙлеге батшаһы,
19Мадон батшаһы, Хасор батшаһы,
20Шимрон-Мерон батшаһы, Ахшаф батшаһы,
21Тағанах батшаһы, Мегиддо батшаһы,
22Ҡәдәш батшаһы, Кармәл янындағы Йоҡнеғам батшаһы,
23Нафаҫ-Дорҙағы Дор батшаһы, Галилеялағы Гоим батшаһы,
24Тирса батшаһы, йәмғеһе – утыҙ бер батша.

Яулап алынасаҡ ерҙәр

131Йушағ ныҡ олоғайҙы. Раббы уға:

– Һин бик ҡартайҙың, ә баҫып алаһы ерҙәр күп әле, – тине. –
2Алынасаҡ ерҙәр бына былар: пелештиҙәр йәшәгән бөтә төбәктәр һәм гешуриҙарҙың бөтә ерҙәре;
3йәғни Мысыр сигендәге Шихор йылғаһынан алып төньяҡта Ғәҡрон сигенә тиклем бөтә ерҙәр. Хәҙер был ерҙәр Ҡәнғәндеке һанала. Унда биш пелешти хакимы – Газа, Ашдод, Ашҡылон, Ғаҫ һәм Ғәҡрон ҡалалары менән идара иткән ерҙәр, шулай уҡ ғаууиҙар йәшәгән көньяҡ төбәктәр;+
4сидондарҙыҡы булған Ғара ҡалаһынан алып Афеҡҡа һәм әмөри сиктәренә тиклем ҡәнғәниҙәрҙең бөтә ерҙәре;
5гевалдарҙың ерҙәре, ә көнсығышта – Хермон тауы итәгендәге Бәғел-Ғадтан алып Лево-Хамаҫҡа тиклем тотош Ливан.+
6Ливандан алып Мисрефоҫ-Майимға тиклем тауҙарҙа йәшәгәндәрҙең бөтәһен, барлыҡ сидондарҙы исраилдар алдынан Үҙем ҡыуып ебәрәм. Ерҙе йәрәбә буйынса исраилдар араһында, Мин һиңә бойорғанса, биләмә булараҡ бүл.
7Тотош илде туғыҙ ырыу һәм Менашше ырыуының яртыһы араһында биләмә булараҡ бүл.




Иордан йылғаһының көнсығышындағы ерҙәр

8Менашше ырыуының икенсе яртыһына, уның менән бергә Рәүвән һәм Ғад ырыуҙарына өлөш сығарылғайны инде – Муса уларға Иордандан көнсығышҡараҡ ер биргәйне. Раббы ҡоло Муса уларға+
9Арнон үҙәне ситендәге Ғароғерҙан алып, үҙәнлек уртаһындағы ҡала менән Дивонға тиклем бөтә Медева яҫы таулығын;+
10Хешбон ҡалаһында идара иткән әмөри батшаһы Сихондың бөтә ҡалаларын – ғаммондар иленә тиклем;
11Ғилғәдте, гешуриҙар менән мағахаҫтарҙың ерҙәрен, бөтә Хермон тауын һәм Салхаға еткәнсе тотош Башанды;
12Ғаштароҫта һәм Әдрәғиҙә идара иткән һәм һуңғы рефаларҙың береһе булған Башан батшаһы Ғоғтың бөтә ерҙәрен бирҙе. Муса был батшаларҙы еңеп, уларҙың ерҙәренә эйә булғайны+.
13Ләкин исраилдар гешуриҙар менән мағахаҫтарҙың ерҙәрен баҫып алманы – улар әле лә исраилдар араһында йәшәй+.

14Муса бары тик Леви ырыуына ғына биләмә бирмәне. Уларҙың өлөшө – Мусаға Раббы әйткәнсә – Исраил Аллаһы Раббыға бағышлап килтерелгән ут ҡорбандары.+

Инеш һүҙ


Паулустан тессалоникеларға икенсе хат

Был хатты Паулус Тессалоникелағы имандаштарға һалған беренсе хатынан һуң оҙаҡ та тормай яҙғандыр.

Тессалоникелағы имандаштар берҙәмлегенең ҡайһы бер ағзалары Ғайса Мәсихтең икенсе килеүе тураһында Паулус һөйләгәндәрҙе дөрөҫ аңламай. Бәлки, Паулус исеменән яҙылған башҡа берәүҙең хатын алғандарҙыр ҙа аптырап ҡалғандарҙыр. Улар Ғайса Мәсих кисекмәҫтән ҡайтырға тейеш тип иҫәпләй. Ошо икенсе хатта Ғайса Мәсихтең икенсе килеүен үҙенсәлекле билдәләр хәбәр итәсәге тураһында әйтелә. Шунлыҡтан имандаштар сабыр булһын һәм тиҙҙәнге икенсе килеү бөтә ер эштәренең мәғәнәһен юҡҡа сығара тип уйламаһын.

1

11Тессалоникелағы имандаштар берҙәмлегенә, Атабыҙ Аллала һәм Раббыбыҙ Ғайса Мәсихтә булғандарға Паулустан, Силуандан һәм Тимоҫеустан сәләм+.
2Атабыҙ Алланан һәм Раббыбыҙ Ғайса Мәсихтән һеҙгә мәрхәмәт һәм именлек булһын!


Раббының ғәҙел хөкөм менән киләсәге

3Беҙ, имандаштар, Аллаға һеҙҙең өсөн һәр ваҡыт лайыҡлы рәүештә рәхмәттәр әйтергә тейешбеҙ, сөнки һеҙҙең иманығыҙ сикһеҙ арта бара һәм һәр берегеҙҙең үҙ-ара һөйөүе үҫә+.
4Шунлыҡтан, әле кисергән бөтә эҙәрлекләүҙәр һәм бөтә ғазаптар эсендә ҡаҡшамауығыҙ һәм иманығыҙ өсөн Алла берҙәмлектәренең барыһы алдында ла һеҙҙең менән маҡтанабыҙ+.
5Быларҙың барыһы ла Алла хөкөмөнөң ғәҙел икәнлеген күрһәтә, һөҙөмтәлә һеҙ Алла батшалығына инергә лайыҡлы тип һаналырһығыҙ, шуның өсөн ғазаптар кисерәһегеҙ ҙә инде+.
6Алла ғәҙел: Ул һеҙҙе ғазаптарға дусар итеүселәргә ғазап бирер,+
7-8ә һеҙгә, яфа сигеүселәргә, беҙҙең менән бергә тыныслыҡ бүләк итер. Был Раббы Ғайса күктән Үҙенең ҡеүәтле фәрештәләре менән ут ялҡынында килгәнендә һәм Алланы һанға һуҡмаған, Раббы Ғайса тураһындағы Һөйөнөслө Хәбәргә ҡолаҡ һалмаған кешеләрҙе язаға тарттырғанында булыр++.
9Улар, Раббы янынан һәм Уның ҡөҙрәтле шөһрәтенән ситләтелеп, язаға, мәңгелек һәләкәткә дусар ителер+.
10Был Раббы Үҙенең изгеләрендә данланырға, Үҙенә инанғандарҙың барыһында ла һоҡланыу тыуҙырырға килгән көндә булыр. Һеҙ ҙә улар араһында булырһығыҙ, сөнки беҙ һөйләгән хәбәргә ышандығыҙ+.

11Шуға күрә Аллабыҙ һеҙҙе Үҙенең саҡырыуына лайыҡлы итһен, имандан килгән һәр яҡшы ниәтегеҙҙе Үҙенең көсө менән бойомға ашырһын тип, һеҙҙең өсөн гел доға ҡылабыҙ+.
12Шулай итеп, Раббы Ғайсаның исеме һеҙҙең аша данланыр, һәм һеҙ үҙегеҙ ҙә Уның аша данланырһығыҙ. Был Аллабыҙ һәм Раббы Ғайса Мәсихтең мәрхәмәте аша булыр.

Ҡанунһыҙлыҡ кешеһе тураһында

21Раббыбыҙ Ғайса Мәсихтең килеүенә һәм Уның эргәһендә тупланыуыбыҙға ҡағылышлы, имандаштар, үтенеп һорайбыҙ:+
2Раббының көнө етте, тип Рухтан килгән кеүек тойолған хәбәргә лә, кемдер әйткән һүҙгә лә, йәнәһе, беҙҙән тип еткерелгән хатҡа ла ышана һалып, аҡылығыҙҙы юғалтмағыҙ һәм борсолмағыҙ.
3Бер кемгә лә бер нисек тә башығыҙҙы бутарға юл ҡуймағыҙ: сөнки тәүҙә кешеләр Алланан баш тартмайынса һәм һәләкәткә дусар ителгән ҡанунһыҙлыҡ кешеһе килмәйенсә, Раббы көнө етмәйәсәк+.
4Ул, Алла йәки изге тип аталған бөтә нәмәгә лә ҡаршы сығып, үҙен уларҙан юғары ҡуйып, Алла йортона инеп ултырыр һәм үҙен Алламын тип иғлан итер+.
5Мин һеҙҙең янығыҙҙа булғанда, шул турала һөйләгәнде хәтерләмәйһегеҙме ни?
6Үҙ ваҡытын көтөп, билдәле булыуҙан уны нимә тотҡарлағанын һеҙ инде беләһегеҙ.
7Ҡанунһыҙлыҡтың йәшерен көсө хәрәкәттә инде, ләкин уны тотҡарлаусы юлдан алынмайынса, был көс бойомға ашмаясаҡ+.
8+Ҡанунһыҙлыҡ кешеһе асылғандан һуң, Раббы Ғайса уны ауыҙынан сыҡҡан тын менән үлтерер һәм Үҙе килгән саҡтағы балҡышы менән юҡ итер+.
9Ҡанунһыҙлыҡ кешеһе Иблис тәьҫире менән килер, ул ҡеүәтле көс, ялған билдәләр һәм мөғжизәләр күрһәтер,+
10төрлө яуыз ялғандар файҙаланыр. Ул быларҙы үҙҙәрен ҡотҡара алырлыҡ хәҡиҡәтте яратыуҙан ваз кисеп, кире ҡағыу арҡаһында һәләкәткә дусар ителгәндәргә ҡарата ҡулланыр+.
11Шуға ла Алла уларға ныҡ яңылышыуҙар ебәрер һәм улар ялғанға ышаныр,+
12шул арҡала, хәҡиҡәткә ышанмайынса, ғәҙелһеҙлектән кинәнеүселәр бөтөнөһө лә хөкөм ителер.




Ҡотҡарылыу өсөн һайланылғандар

13Беҙ иһә һеҙҙең өсөн, Раббының ҡәҙерлеһе булған имандаштар, һәр ваҡыт Аллаға рәхмәттәр әйтергә тейешбеҙ, сөнки Рухтың һеҙҙе изге итеүе һәм хәҡиҡәткә ышаныуығыҙ аша ҡотҡарыу өсөн Алла һеҙҙе тәүҙән һайланы+.
14Беҙ һөйләгән Һөйөнөслө Хәбәр аша Алла һеҙҙе Раббыбыҙ Ғайса Мәсихтең шөһрәтенә өлгәшеү өсөн саҡырҙы+.
15Шуға күрә, имандаштар, ныҡ тороғоҙ, беҙ һеҙгә һөйләгән йәки хаттар аша өйрәткәндәрҙе тотоғоҙ+.

16Беҙгә мөхәббәтен күрһәткән, мәрхәмәте менән мәңгелек йыуатыу һәм яҡты өмөт биргән Раббыбыҙ Ғайса Мәсих Үҙе һәм Атабыҙ Алла+
17һеҙҙең күңелдәрегеҙҙе йыуатһын, һәр төрлө яҡшы һүҙҙәр һөйләргә һәм изге эштәр башҡарырға ҡеүәт бирһен+.

Доға ҡылырға саҡырыу

31Тағы ла шул, имандаштар: Раббы хәбәре башҡа ерҙәрҙә лә һеҙҙәге кеүек үк тиҙ таралһын һәм ихтирам ителһен, тип беҙҙең өсөн доға ҡылығыҙ,+
2боҙоҡ һәм яуыз кешеләрҙән арыныуыбыҙ өсөн дә доға ҡылығыҙ, сөнки бөтә кеше лә иманлы түгел бит+.
3Ә Раббы тоғро, Ул һеҙгә ҡеүәт өҫтәр һәм һеҙҙе Иблистән һаҡлар+.
4Беҙ ҡушҡандарҙы башҡарыуығыҙға һәм киләсәктә лә үтәүегеҙгә Раббы беҙгә ышаныс бирә.
5Ул һеҙҙең йөрәктәрегеҙҙе Алланы яратыуға һәм Мәсих кеүек ҡаҡшамаҫ булыуға йүнәлтһен+.




Ялҡаулыҡ тураһында иҫкәртеү

6Имандаштар, беҙҙең өйрәткәндәребеҙ буйынса йәшәмәйенсә, ялҡаулыҡҡа баш һалған һәр имандаштан ары тороғоҙ, тип Раббыбыҙ Ғайса Мәсих исеме менән талап итәбеҙ+.
7Нисек йәшәргә кәрәклекте беҙҙең өлгө буйынса үҙегеҙ ҙә беләһегеҙ. Беҙ һеҙҙең менән йәшәгән саҡта ялҡауланманыҡ,+
8бер кемдең икмәген дә бушлай ашаманыҡ, берегеҙгә лә йөк булмаҫ өсөн, көнө-төнө эшләнек, көс түктек,+
9талап итергә хаҡыбыҙ булмағандан түгел, ә беҙгә эйәреп эшләгеҙ тип, һеҙгә өлгө күрһәттек+.
10Янығыҙҙа булған сағыбыҙҙа уҡ, кем эшләргә теләмәй, шул ашамай, тигән бойороҡ бирҙек+.
11Беҙ ҡайһы берҙәрегеҙҙең эшләргә теләмәүе, ялҡауланыуы, фәҡәт кеше эшенә ҡыҫылып көн үткәреүе тураһында ишетеп торабыҙ бит+.
12Ундайҙарға беҙ, үҙ ризыҡтарын үҙҙәре баш баҫып эшләп тапһындар тип, Раббы Ғайса Мәсих исеменән талап ҡуябыҙ һәм өндәйбеҙ.
13Һеҙ иһә, имандаштар, яҡшылыҡ эшләүҙән арымағыҙ+.

14Әгәр ҙә берәйһе был хатҡа яҙылған һүҙҙәребеҙгә ҡолаҡ һалмаһа, ул кешегә иғтибарығыҙҙы йүнәлтегеҙ һәм, уға оят булып китһен өсөн, уның менән аралашмағыҙ.
15Ләкин ул кешене дошман тип иҫәпләмәгеҙ, ә имандашығыҙҙай итеп иҫкәртегеҙ+.




Сәләмдәр

16Раббы Үҙе – именлек сығанағы, һеҙгә һәр ваҡыт һәм һәр яҡлап именлек бирһен. Раббы бөтәгеҙ менән бергә булһын+.
17Мин, Паулус, был хаттың минән икәнлеген күрһәтеү өсөн, башҡа хаттарҙағы кеүек үк, сәләмләү һүҙҙәрен үҙ ҡулым менән яҙам+.
18Барығыҙ менән дә Раббыбыҙ Ғайса Мәсихтең мәрхәмәте булһын.

Ғайсаның күккә олғашыуы

(Мрк 16:19-20; Ғмл 1:9-11)

50•Ғайса, шәкерттәрен ҡаланан ситкә алып сығып, Бейт-Әниә тирәһенә тиклем улар менән бергә барҙы. Шунда Ул, ҡулдарын күтәреп, уларға фатихаһын бирҙе+.
51Фатиха биргәндә, алыҫая барып, күккә алынды.
52Шәкерттәр Уға баш эйҙе, шунан ҙур шатлыҡ менән Йәрүсәлимгә ҡайтты+.
53Бынан һуң, Алланы данлап, һәр ваҡыт Алла йортонда булдылар+.







* 1:31 Ғайса – йәһүдсә «Йеһошуағ» – «Раббы ҡотҡара» тигән мәғәнәлә.

* 2:1 Ҡайсар – боронғо Рим императорҙарының рәсми атамаларының береһе. Август б.э.т. 27 – б.э. 14-се йылдарынаса идара иткән.

* 2:41 Ҡотҡарылыу байрамында йәһүдтәрҙең Мысыр ҡоллоғонан ҡотолоуы хәтергә алына. Грек телендә был байрам «Пасха» тип атала.

* 3:7 Һыуға сумдырылыу – гонаһтарҙан тәүбә итеп, Алла юлына баҫыуҙы белдергән йола.

* 4:18 Ҡайһы бер боронғо ҡулъяҙмаларҙа «…йөрәктәре йәрәхәтлеләрҙең яраларын бәйләргә…» тигән һүҙҙәр ҙә бар.

* 4:27 Махау сире – дауалап булмай торған йоғошло тире ауырыуы.

* 5:1 Геннисарет күле – был күлде Галилея диңгеҙе тип тә атағандар.

* 5:17 Фарисейҙар – боронғо йәһүдтәрҙең дини төркөмө.

* 5:18 Фалиж – руссаһы: паралич.

* 5:24 «Әҙәм Улы» тип Ғайса Үҙен әйтә (ҡарағыҙ: «Даниил» 7:13).

* 6:15 Көрәшсе Шимғон – был исем Шимғондың Рим хакимлығын көс менән бәреп төшөрөүҙе яҡлап көрәшкән йәһүдтәр төркөмөнөң ағзаһы икәнлегенә ишара булыуы ихтимал.

* 7:37 Алебастр – көршәк яһауҙа ҡулланылған аҡһыл-көрән төҫтәге йомшаҡ таш.

* 7:38 Ул ваҡыттарҙа ҡырын ятып ашағандар.

* 7:41 Динар – көмөш тәңкә. Эшсенең бер көнлөк хеҙмәт хаҡын тәшкил иткән.

* 7:46 Кешеләр ялан аяҡ йәки асыҡ кейем кейеп йөрөгәнгә күрә, йәһүдтәр хөрмәтле ҡунаҡтарына аяҡ йыуырға һыу тәҡдим иткән. Шулай уҡ хужа кеше ҡунаҡтың башына хуш еҫле май һөрткән.

* 8:27 Ҡәбер мәмерйәһе – ул дәүерҙә мәйеттәрҙе өңөп яһалған тау ҡыуышлыҡтарына ҡуя торған булғандар.

* 8:30 Ғәскәр – грекса «легион». Был римлыларҙың 6000 яугирҙән торған иң ҙур хәрби төркөмө.

* 9:23 Арҡысаҡ – ул заманда кешеләрҙе язалап үлтереү өсөн ҡулланылған бер-береһенә тура мөйөшләп ҡағылған ике бүрәнә. Ул яйланманы «тәре» тип тә атайҙар.

* 9:53 Самария кешеләре Аллаға Йәрүсәлимдә түгел, ә Самарияла, Геризим тауында табынырға кәрәк тип һанаған.

* 9:54 Ҡайһы бер боронғо ҡулъяҙмаларҙа был өлөш «Ильяс эшләгән һымаҡ, күктән ут төшөп» тип бирелгән.

* 9:55 Ҡайһы бер боронғо ҡулъяҙмаларҙа «…тыйҙы һәм: „Һеҙ үҙегеҙҙең ниндәй рухтыҡы икәнегеҙҙе белмәйһегеҙ. Әҙәм Улы кешеләрҙе һәләк итер өсөн түгел, ә ҡотҡарыр өсөн килде“, – тип әйтте» тигән һүҙҙәр ҙә бар.

* 10:32 Леви – Яҡуптың улдарының береһе. Алла бойороғо буйынса, Леви нәҫеленән булған кешеләр генә Алла йортонда ҡаһин ярҙамсыһы булып хеҙмәт иткән. Уларҙы левиҙәр тип атағандар (ҡарағыҙ: «Иҫәп алыу» 3:6-13).

* 11:15 Бәғел-Зевул – Иблискә ҡарата ҡулланыла торған исем. Бәғел-Зевул Ҡәнғән халыҡтарының илаһы булған. Уны яуыз рухтар башлығы тип һанағандар (ҡарағыҙ: «ІV Батшалар» 1:2).

* 11:33 Ҡайһы бер боронғо ҡулъяҙмаларҙа «йәки һауыт аҫтына» тигән һүҙҙәр ҙә бар.

* 12:6 Баҡыр тәңкә – грекса «ассарион». Бер ассарион ун алтынан бер динарға тигеҙ (бер динар – эшсенең бер көнлөк эш хаҡы).

* 13:21 Бер ҡапсыҡ – һүҙмә-һүҙ: «өс сатон». Был яҡынса 39 л (23 кг он).

* 14:24 Ҡайһы бер боронғо ҡулъяҙмаларҙа «сөнки саҡырылғандар күп, һайлап алырлыҡтары иһә аҙ» тигән һүҙҙәр ҙә бар.

* 15:8 Көмөш тәңкә – грекса «драхма». Бер драхма яҡынса бер динарға тиң булған.

* 16:6 Мискә – грекса «бат». Бер бат 40 литр самаһына тигеҙ.

* 16:7 Тоҡ – грекса «кор». Бер кор 400 литр самаһына тигеҙ.

* 17:35-36 Ҡайһы бер боронғо ҡулъяҙмаларҙа 36-сы аят та бар: «Баҫыуҙағы ике кешенең береһе алыныр, икенсеһе ҡалдырылыр».

* 18:12 Табышымдың – был һүҙҙе грек теленән «һатып алғандарымдың» тигән мәғәнәлә лә аңларға мөмкин.

* 19:13 Көмөш тәңкә – грекса «мна». Бер мна 100 динарға, тимәк, 100 эшсенең бер көнлөк хеҙмәт хаҡына тигеҙ.

* 19:45 Ҡайһы бер боронғо ҡулъяҙмаларҙа «һәм һатып алыусыларҙы» тигән һүҙҙәр ҙә бар.

* 20:27 Саддукейҙар – боронғо йәһүдтәрҙең дини төркөмө.

* 21:2 Ике ваҡ аҡса – төп нөсхәһендә «ике лептон». Лептон – иң бәләкәй аҡса берәмеге.

* 22:44 Иң боронғо ҡулъяҙмаларҙа 43-44-се аяттар юҡ, әммә улар элекке ваҡыттарҙан уҡ был китаптың шикһеҙ өлөшө һанала.

* 22:47 Ҡайһы бер боронғо ҡулъяҙмаларҙа «Сөнки Йәһүҙә үҙе, шартлы ишара яһап, уларға: „Мин үпкән кеше Ғайса булыр“, – тип әйтеп ҡуйғайны» тигән һүҙҙәр ҙә бар.

* 22:68 Ҡайһы бер боронғо ҡулъяҙмаларҙа «һәм Мине ебәрмәйәсәкһегеҙ» тигән һүҙҙәр ҙә бар.

* 23:16-17 Ҡайһы бер боронғо ҡулъяҙмаларҙа 17-се аят та бар: «Пилатос, байрам уңайы менән, бер тотҡондо иреккә сығарырға тейеш ине».

* 23:21 Арҡысаҡ – ул заманда кешеләрҙе язалап үлтереү өсөн ҡулланылған бер-береһенә тура мөйөшләп ҡағылған ике бүрәнә. Ул яйланманы «тәре» тип тә атайҙар.

* 23:34 Ҡайһы бер иң боронғо ҡулъяҙмаларҙа аят башындағы һүҙҙәр юҡ, әммә улар элекке ваҡыттарҙан был китаптың шикһеҙ өлөшө булып торған.

* 24:13 Ун бер саҡрым – грекса «алтмыш стадия». Бер стадия – 185 м.

* 24:42 Ҡайһы бер боронғо ҡулъяҙмаларҙа «һәм кәрәҙле бал» тигән һүҙҙәр ҙә бар.





Илдең сиктәре

13•Раббы Хаким былай ти:

– Бына ошо сиктәр буйынса һеҙ ерҙе, биләмә итеп, Исраилдың ун ике ырыуына бүлерһегеҙ. Йософҡа ике өлөш ер бирелһен.
14Был ерҙе һәр ырыуға тигеҙ итеп бүлегеҙ. Мин, ҡулымды күтәреп, ата-бабаларығыҙға бирергә ант иткәнгә күрә, был ер һеҙҙең биләмәгеҙ булыр+.

15Илдең сиктәре былай буласаҡ: төньяҡта Бөйөк диңгеҙҙән Хеҫлон юлы менән Седадҡа,
16Хамаҫ, Бероҫа һәм Дамаск менән Хамаҫ сиктәре араһында булған Сивраимға, Хауран сигендәге Хасер-Һаттихонға тиклем һуҙылыр.
17Унан һуң ул, Хамаҫты төньяҡтараҡ ҡалдырып, диңгеҙҙән Дамасктың төньяҡ сигендәге Хасар-Ғенонға етер. Төньяҡ сик ошолай булыр.

18Көнсығышта илдең сиге, Хауран менән Дамаск араһынан башланып, Ғилғәд менән Исраил ерҙәре араһында Иордан йылғаһы буйлап барыр. Тоҙло диңгеҙгә, унан Тамар ҡалаһына тиклем етер. Был – көнсығыш сик.

19Көньяҡтан сик Тамарҙан Мерива-Ҡадеш һыуҙарына, Мысыр сигендәге йылға буйынса Бөйөк диңгеҙгә тиклем һуҙылыр. Был – көньяҡ сик+.

20Көнбайышта Лево-Хамаҫ ҡаршыһындағы урынға тиклем илдең сиге Бөйөк диңгеҙ буйлап үтер. Был – көнбайыштағы сик.

21Ошо ерҙәрҙе Исраил ырыуҙары араһында биләмә итеп өлөштәргә бүлегеҙ.
22Һеҙ уны биләмәләргә йәрәбә буйынса үҙегеҙгә һәм, арағыҙҙа йәшәп, балалары тыуған килмешәктәргә бүлегеҙ. Был кешеләр һеҙҙең өсөн ерле исраилдар менән тигеҙ хисапланһын, Исраил ырыуҙары араһында һеҙҙең менән бергә уларҙың да өлөшө булһын+.
23Килмешәктәр ҡайһы ырыуҙа йәшәһә, уларға шунда биләмәгә ер бирегеҙ, – тип белдерә Раббы Хаким.

Бабил хаҡында

501Халдейҙар йәшәгән Бабил иле тураһында Йермеяһ пәйғәмбәргә Раббы һүҙе булды+.




2«Белдерегеҙ ҡәүемдәргә, хәбәр ебәрегеҙ!

Байраҡ күтәреп иғлан итегеҙ,

Бер нәмә лә йәшермәгеҙ, еткерегеҙ:

Бабил яулап алыныр,

Бел оятҡа ҡалыр,

Меродах* селпәрәмә килер –

Бабил боттары хур булыр,

Ерәнгес һындары емерелер!+

3Бабилға ҡаршы төньяҡтан

Бер ҡәүем күтәрелде;

Илдәрен улар бушлыҡҡа әйләндерер,

Унда йәшәүселәр ҡалмаҫ,

Кешеләр ҙә, йәнлектәр ҙә ҡасып китер+.





4Ул көндәрҙә, ул замандарҙа, – тип белдерә Раббы, – Исраил халҡы һәм Йәһүҙә халҡы бергәләшеп килер, илай-илай йөрөп, Аллалары Раббыны эҙләр+.


5Йөҙҙәрен Сионға табан бороп,

Унда илткән юлды һорашырҙар.

„Әйҙәгеҙ, Раббыға ҡайтайыҡ,

Уның менән мәңгелек,

Онотолмаҫлыҡ килешеү төҙөйөк“, – тиерҙәр+.






6Халҡым Минең аҙашҡан һарыҡ кеүек ине.

Көтөүселәре уны юлдан яҙҙырҙы,

Тауҙар араһында таратып ебәрҙе.

Улар тауҙан ҡалҡыулыҡҡа китте,

Йәшәгән урындарын онотто+.

7Уларҙы кем тапһа, шул ашаны.

Дошмандары: „Беҙ ғәйепле түгел,

Улар ғәҙеллек төйәге булған Раббы,

Ата-бабаларының өмөтө булған

Раббы ҡаршыһында гонаһ ҡылды“, – тине.






8Бабилдан ҡасығыҙ, Халдей еренән китегеҙ!

Көтөү алдынан барған кәзә тәкәһеләй булығыҙ!+

9Бына, Мин төньяҡтағы илдән

Бабилға ҡаршы бөйөк ҡәүемдәрҙе йыйып килтерәм;

Улар сафҡа теҙелеп килерҙәр,

Төньяҡтан һөжүм итеп, Бабилды яулап алырҙар;

Уҡтары мәргән яугирҙеке кеүек булыр –

Һәр саҡ кәрәк ергә барып тейер+.

10Халдей иле баҫҡынсыларҙың табышына әйләнер,

Уны талағандар тамам туйыр, – тип белдерә Раббы. –






11Эй һеҙ, биләмәмде талаусылар!

Ҡыуанып тантана итәһегеҙ,

Болондағы башмаҡтай уйнаҡлайһығыҙ,

Айғыр һымаҡ кешнәйһегеҙ.

12Әммә әсәйегеҙ оятҡа ҡалыр,

Һеҙҙе тапҡандың йөҙө ҡыҙарыр.

Халыҡтар араһында иң һуңғы,

Ҡыу дала, ҡороп кипкән ер булыр.

13Раббының нәфрәте арҡаһында

Бер кем дә йәшәмәҫ унда, буп-буш ҡалыр.

Бабил аша үткән һәр кемдең ҡото алыныр,

Уның яраларына аптырап һыҙғырып ҡуйыр+.






14Бабилды уратып, сафҡа теҙелегеҙ,

Эй һеҙ, ян керешен тартыусылар,

Атығыҙ, уғығыҙҙы йәлләп тормағыҙ,

Сөнки ул Раббыға ҡаршы гонаһ ҡылды+.

15Һәр яҡтан уға ҡаршы оран һалығыҙ!

Бабил ҡулға төштө:

Манаралары ҡоланы, диуарҙары емерелде.

Сөнки был – Раббының үсе:

Уның ҡонон ҡайтарығыҙ,

Үҙе нисек ҡыланһа, шулай эшләгеҙ+.

16Бабилда сәсеүселәрҙе,

Ураҡ ваҡытында ураҡсыны үлтерегеҙ;

Баҫҡынсының ҡылысынан ҡурҡып,

Һәр килмешәк үҙ халҡына ҡайтһын,

Барыһы ла үҙ иленә ҡасһын+.






17Исраил – таралған һарыҡ көтөүе ул;

Уны арыҫландар баҫтырҙы.

Тәүҙә уны Ашшур батшаһы ашаны,

Унан Бабил батшаһы Навуходоносор һөйәктәрен кимерҙе»+.

18Шуға күрә Исраил Аллаһы

Күк ғәскәрҙәре Раббыһы былай ти:

«Бына, Ашшур батшаһын нисек язалаған булһам,

Бабил батшаһы менән илен дә шулай язалайым+.

19Исраилды утлауына кире ҡайтарам.

Ул Кармәлдә һәм Башанда утлар,

Әфраим таулығында һәм Ғилғәдтә туйғансы ашар+.

20Ул көндәрҙә һәм ул замандарҙа, – тип белдерә Раббы, –

Исраилдың ғәйебен эҙләрҙәр, тик ул булмаҫ.

Йәһүҙәнең гонаһтарын юлларҙар, әммә ул табылмаҫ.

Сөнки Үҙем иҫән ҡалдырғандарымды ярлыҡармын»+.






21«Мераҫайим еренә, Пеҡодта* йәшәгәндәргә һөжүм ит.

Уларҙы үлтер, тотошлай ҡырып бөтөр, – тип белдерә Раббы. –

Ни бойорһам, барыһын да үтә+.

22Илдә һуғыш-ҡыйралыш ауаздары яңғырай!+

23Бөтә донъяны емергән балға ине,

Инде үҙе ватылды, емерелде!

Бабил бар ҡәүемдәр араһында

Ҡот осорғос нәмәгә әүерелде!+

24Мин һиңә тоҙаҡ ҡорҙом, эй Бабил!

Үҙең дә һиҙмәйенсә уға эләктең.

Раббыға ҡаршы сыҡҡаның өсөн

Һине таптылар, эләктереп алдылар».






25Раббы ҡорал келәтен асты,

Асыуының ҡоралын сығарҙы,

Сөнки Күк ғәскәрҙәре Раббыһы Хакимдың

Халдей ерендә ҡыласаҡ ғәмәле бар+.

26Бабилға һәр яҡтан һөжүм итегеҙ;

Келәттәрен шар асығыҙ;

Мөлкәтен ашлыҡ һымаҡ өйөгөҙ.

Уны тулыһынса юҡҡа сығарығыҙ,

Бер нәмәһе лә ҡалмаһын.

27Бөтә үгеҙҙәрен боғаҙлағыҙ,

Салыу урынына килтерегеҙ.

Баштарына ҡайғы!

Сөнки уларҙың көнө, яза мәле етте.

28Тыңлағыҙ! Аллабыҙ Раббының үс алыуын,

Ҡорамы өсөн ҡон ҡайтарыуын

Сионда иғлан итер өсөн

Бабилдан ҡасып ҡотолоусыларҙың тауышы ишетелә!+






29«Уҡсыларҙы, ян керешен киргәндәрҙе

Һәммәһен саҡырығыҙ Бабилға ҡаршы.

Уны уратып алһындар, ҡасып ҡотолғандар булмаһын.

Ҡылғандарына күрә күрһәтегеҙ уға,

Үҙе нимә эшләгән, шуны эшләгеҙ,

Сөнки Раббыға – Исраилдың Изгеһенә ҡаршы

Ул тәкәббер баш күтәрҙе+.

30Шуға күрә егеттәре майҙандарҙа йығылып ҡалыр,

Ул көн бөтә яугирҙәре һәләк булыр», – тип белдерә Раббы+.






31«Ҡара, Мин ҡаршымын һиңә,

Эй тәкәббер Бабил! – тип белдерә Хаким, Күк ғәскәрҙәре Раббыһы. –

Сөнки һинең көнөң,

Һине язалар ваҡытым етте.

32Тәкәббер һөрөнөп барып төшөр,

Уны торғоҙоусы булмаҫ.

Ҡалаларына ут һалам,

Тирә-яғын үртәп юҡ итәсәк»+.






Раббының Үҙ халҡын ҡотҡарыуы

33Күк ғәскәрҙәре Раббыһы былай ти:


«Исраил да, Йәһүҙә халҡы ла иҙелә.

Уларҙы тотҡонға алыусылар ҡаты тота,

Һис тә ысҡындырырға теләмәй+.

34Әммә уларҙың Йолоп алыусыһы ҡеүәтле,

Күк ғәскәрҙәре Раббыһы – Уның исеме.

Үҙенең халҡын Ул мотлаҡ яҡлар,

Илдәренә именлек килтерер,

Бабилда йәшәүселәрҙең тыныслығын алыр.






35Халдейҙарға ҡаршы – ҡылыс! – тип белдерә Раббы. –

Бабилда йәшәгәндәргә,

Түрәләренә, аҡыл эйәләренә – ҡылыс!

36Ҡылыс ялған пәйғәмбәрҙәренә төшһөн!

Ахмаҡлыҡтары ярылып ятһын.

Ҡылыс һуғышсыларына төшһөн!

Уларҙың ҡото алынһын.

37Ҡылыс аттарына, яу арбаларына,

Килмешәктәрҙән торған ғәскәренә төшһөн!

Уларҙы ҡурҡаҡ ҡатындар итһен!

Хазиналарына ҡаршы ҡылыс килһен!

Улар барыһы ла таланасаҡ+.

38Һыуҙарына ҡоролоҡ килһен!

Улар тотош кибеп бөтһөн!

Сөнки Бабил – боттар иле,

Халҡы ҡурҡыныс һындар арҡаһында

Аҡылдан шашты+.

39Шуға күрә унда ҡырағай хайуандар,

Һыртландар, дөйәғоштар йәшәр,

Быуындан-быуынға һис кем төйәкләнмәҫ+.

40Содомды һәм Ғамораны

Тирә-яғындағы ҡалалар менән

Алла нисек тар-мар иткән,

Унда ла һис кем йәшәмәҫ,

Әҙәм балаһы ул ерҙә төйәкләнмәҫ, – тип белдерә Раббы+.






41Ана, төньяҡтан бер халыҡ килә,

Бөйөк ҡәүем һәм бик күп батшалар

Ер сигенән күтәрелә+.

42Ҡулдарында – йәйә, һөңгө;

Улар аяуһыҙ һәм мәрхәмәтһеҙ.

Тауыштары диңгеҙ олоуындай;

Аттарҙа сабып киләләр,

Бер кешеләй яуға теҙеләләр

Һиңә ҡаршы һуғышырға, эй Бабил-ҡыҙ!

43Бабил батшаһы улар хаҡында хәбәр алды,

Ҡулдары һәленеп төштө;

Тулғаҡ тотҡан ҡатын кеүек,

Әрнеү-ғазап йәнен өттө+.

44Ана, Иордан буйындағы шырлыҡтан

Һуғарылған көтөүлеккә сыҡҡан арыҫлан һымаҡ,

Мин бабилдарҙы тиҙ ҡыуып ебәрермен.

Уға Үҙем һайлағанды етәксе итеп ҡуйырмын.

Кем Миңә тиңләшә ала?

Миңә дәғүә ҡуйырлыҡ,

Миңә ҡаршы торорлоҡ көтөүсе бармы?»+






45Шуға күрә Раббының Бабилға ҡаршы ниәтен тыңлағыҙ.

Халдей иленә ҡаршы маҡсатын ишетегеҙ.

Хаҡтыр, көтөүҙән бәрәстәрҙе һөйрәп алып китерҙәр,

Раббы кешеләре арҡаһында

Бабилдың көтөүлектәрен дә һәләк итер+.

46Бабил яулап алыныр, шауынан ер тетрәп торор.

Иңрәүҙәре халыҡтар араһында ишетелер.

511Раббы былай ти:


«Бына Мин Бабилда һәм Лев-Ҡамайҙа* йәшәүселәргә ҡаршы

Һәләкәтле ғәрәсәт ҡуптарам+.

2Ашлыҡ елгәреүселәр күндерәм Бабилға,

Уны елгәреп, ерен бушатырҙар.

Ҡаза көнөндә һәр яҡтан уға ябырылырҙар.

3Уҡсы йәйәһен кирә алмаһын,

Һарайтаһын кейеп өлгөрмәһен.

Уның егеттәрен ҡыҙғанмағыҙ;

Бар ғәскәрен ҡырып бөтөрөгөҙ.

4Үлтерелгәндәр – Халдей ерендә,

Яралылар Бабил урамдарында ергә йығылыр+.

5Исраилдың Изгеһе алдында

Илдәре енәйәткә батҡан булһа ла,

Аллалары Күк ғәскәрҙәре Раббыһы

Исраил һәм Йәһүҙә халҡын ташламаны+.

6Бабилдан ҡасығыҙ!

Һәр кем үҙ йәнен ҡотҡарһын!

Уның гонаһы арҡаһында харап булмағыҙ,

Сөнки был – Раббының үс алыу сәғәте,

Ул Бабилдың ҡылғанының әжерен ҡайтарыр!+

7Бабил – Раббы ҡулында бер алтын туҫтаҡ ине,

Бөтә донъяны иҫертте ул

Ҡәүемдәр уның шарабын эсте,

Шул арҡала барыһы ла аҡылынан шашты+.

8Ҡапыл төшөп селпәрәмә килде Бабил –

Йәлләп уның өсөн йәш түгегеҙ!

Яраларына бәлзәм һөртөгөҙ,

Бәлки, уға дауа табылыр»+.






9«Дауаланыҡ беҙ Бабилды, әммә һауыҡманы.

Ташлағыҙ уны,

Һәр беребеҙ үҙ илебеҙгә ҡайтайыҡ.

Сөнки уға сығарылған хөкөм күккә етте,

Болоттарға тиклем күтәрелде».






10«Раббы беҙҙе аҡланы;

Әйҙәгеҙ, Аллабыҙ Раббының был эшен

Сионда иғлан итәйек!»






11Уҡтарығыҙҙы ослағыҙ!

Һаҙаҡтарығыҙға тултырығыҙ!

Раббы, Үҙенең ҡорамы өсөн үс алырға,

Бабилды һәләк ҡылырға ниәт итеп,

Мадай батшаларын Бабилға ҡаршы ҡуҙғатты+.

12Бабил диуарҙары ҡаршыһында

Байраҡ күтәрегеҙ!

Һаҡсыларҙың һанын күбәйтегеҙ,

Ҡарауылсылар ҡуйығыҙ, боҫҡон* ҡороғоҙ!

Сөнки Раббы Үҙенең ниәтен –

Бабил халҡына ҡаршы әйткәнен бойомға ашырыр.






13Эй ағын һыуҙар буйында йәшәгәндәр,

Бик мул хазиналары булғандар,

Ахырығыҙ килде, ғүмер ебегеҙ өҙөлдө+.

14Күк ғәскәрҙәре Раббыһы Үҙенең барлығы менән ант итте:

«Һине саранча тубы баҫып алғандай,

Дошман сиреүе менән тултырасаҡмын.

Һиндә уларҙың еңеү ауаздары яңғырап торор»+.






Раббыға мәҙхиә


15Раббы Үҙенең ҡөҙрәте менән ерҙе яратты,

Аҡылы менән ғаләмде ҡорҙо,

Зиһене менән күктәрҙе йәйҙе+.

16Уның күкрәүенән күктәге һыуҙар шаулай;

Ул ер сигенән болоттар күтәрә.

Ямғыр өсөн йәшенен йәшнәтә,

Келәттәренән елдәр сығара+.

17Уның алдында бар әҙәм аҡылһыҙ һәм наҙан;

Һәр көмөшсө боттары менән оятҡа ҡала,

Яһаған һындары ялған,

Уларҙың өнө-тыны юҡ+.

18Һис файҙаһыҙ, көлкө нәмә улар,

Язаланған мәлдә юҡҡа сығасаҡтар.

19Улар кеүек түгел Яҡуптың Өлөшө,

Сөнки Ул – бөтәһен дә бар ҡылыусы.

Ә Исраил халҡы – Уның биләмәһе,

Күк ғәскәрҙәре Раббыһы – Уның исеме!+






20«Һин Бабил – суҡмарым Минең, яу ҡоралым:

Һинең менән ҡәүемдәрҙе ҡырам,

Һинең менән батшалыҡтарҙы емерәм+.

21Һинең менән ат һәм һыбайлыны,

Яу арбаһын һәм күсерен ялпаштырам;

22Һинең менән ирҙәрҙе һәм ҡатындарҙы,

Һинең менән йәшен-ҡартын,

Егеттәрҙе һәм ҡыҙҙарҙы Мин ҡыйратам;

23Һинең менән көтөүҙе һәм көтөүсене,

Үгеҙҙәре менән бергә игенсене,

Өлкә башлығын, ҡала хакимын тар-мар итәм.






24Бабилдан һәм бөтә халдейҙарҙан

Сионға ҡылған бар золомдары өсөн

Күҙ алдығыҙҙа үс аласаҡмын, – тип белдерә Раббы. –

25Эй Бабил, һәләк итеүсе тау,

Мин һиңә ҡаршымын! – тип белдерә Раббы. –

Эй бар донъяны һәләк итеүсе!

Ҡулымды һиңә ҡаршы күтәреп

Ҡаяларҙан аҫҡа тәгәрләтәм,

Янып-көйгән тауға әйләндерәм.

26Һинән төҙөлөш өсөн мөйөш ташы ла,

Нигеҙ ташы ла алмаҫтар,

Һин мәңге бушлыҡ булып ҡалырһың», – тип белдерә Раббы.






27Ер йөҙөндә байраҡ күтәрегеҙ,

Ҡәүемдәр араһында борғо ҡысҡыртығыҙ;

Әҙерләгеҙ халыҡтарҙы,

Арарат, Минни, Ашкеназ батшалыҡтарын

Бабилға ҡаршы туплағыҙ.

Башлыҡ тәғәйенләгеҙ ғәскәргә,

Өҫтөнә саранча тубы кеүек аттар ебәрегеҙ+.

28Ҡәүемдәрҙе – Мадай батшаларын,

Өлкә, ҡалаларҙың башлыҡтарын,

Уға буйһонған бөтә илдәрҙе

Бабилға ҡаршы һуғышҡа әҙерләгеҙ!+

29Ер тетрәй һәм ҡалтырана,

Сөнки Раббының Бабилға ҡаршы ниәте –

Кеше йәшәмәҫ төйәккә, бушлыҡҡа әйләндереү ниәте

Тормошҡа аша+.

30Бабил батырҙары һуғышыуҙан туҡтаны,

Нығытмаларында боҫто.

Көстәре бөттө уларҙың,

Ҡурҡаҡ ҡатындар кеүек булдылар.

Торлаҡтары – янғын ҡосағында,

Ҡапҡа биктәре ватылды+.

31Сапҡын артынан сапҡын елдерә,

Илсе артынан илсе саба.

Хәбәр тиҙерәк Бабил батшаһына барып етһен:

«Ҡалабыҙ баҫып алынды,

32Кисеүҙәребеҙҙе ҡулға төшөрҙөләр,

Нығытмаларыбыҙ – ут эсендә,

Ягирҙәр ҡурҡыуға ҡалды!»





33Исраил Аллаһы, Күк ғәскәрҙәре Раббыһы былай ти:


«Бабил-ҡыҙ көлтә һуҡҡан ырҙын табағына оҡшаған:

Бына-бына уның ураҡ ваҡыты етер»+.






34«Бабил батшаһы Навуходоносор

Ашаны беҙҙе, кимерҙе;

Буш туҫтаҡҡа әйләндерҙе,

Аждаһалай йотто;

Рәхәтләнеп ҡорһағын тултырҙы,

Шунан беҙҙе сығарып ташланы+.

35Беҙ кисергән йәбер-золом Бабилдың башына төшһөн!»

Шулай тиер Сион халҡы.

«Түгелгән ҡаным өсөн халдейҙар язаланһын», – тиер Йәрүсәлим.





36Шуға күрә Раббы былай ти:


«Инде дәғүәңде Үҙем ҡарармын,

Һинең өсөн үс алырмын.

Диңгеҙен ҡоротормон,

Инештәрен киптерермен+.

37Бабил таштар өйөмөнә,

Сүл бүреләренең төйәгенә,

Ҡот осорғос бер урынға,

Кеше йәшәмәҫ ергә, мәсхәрәгә әйләнер+.






38Халҡы бергәләп арыҫландай үкерер;

Арыҫлан балаһылай ырылдар+.

39Әммә улар ҡыҙышып киткәс,

Табын ҡорормон, иҫертермен,

Әйҙә, кәйефләнһендәр,

Мәңгелек йоҡоға талһындар ҙа

Башҡа уянмаһындар, – тип белдерә Раббы. –

40Мин уларҙы һарыҡ бәрәселәй,

Кәзә-һарыҡ тәкәләреләй салырға алып китермен.






41Шешах тар-мар ителде,

Бөтә донъяның даны яуланды!

Бабил ҡәүемдәрҙең араһында

Дәһшәткә һалыр урынға әүерелде!

42Бабилды диңгеҙ баҫты,

Шаулы тулҡындар уны ҡапланы.

43Ҡалалары харабаға,

Ҡоро тупраҡ, сүллеккә әйләнде.

Инде унда бер кем дә йәшәмәй,

Һис кемдең аяғы баҫмай+.

44Бабил илаһы Белды язалайым,

Йотҡандарын ауыҙынан тартып алам.

Ҡәүемдәр башҡа уға ағылмаҫ,

Бабилдың диуарҙары йығылыр+.

45Унан сыға һал, халҡым!

Раббының ялҡынлы асыуынан

Һәр берегеҙ йәнегеҙҙе ҡотҡарығыҙ!+

46Йөрәгегеҙ ҡалтырап төшмәһен,

Ерҙә йөрөгән хәбәрҙәрҙән ҡурҡмағыҙ,

Бер йыл бер хәбәр килер, киләһе йылға – икенсе.

„Аяуһыҙлыҡ ерҙә хөкөм һөрә,

Хаким хакимға ябырыла!“






47Бына шундай көндәр етер,

Бабилдың боттарын язалармын;

Бөтә ере хурлыҡҡа ҡалыр,

Үлтерелгәндәре унда аунап ятыр+.

48Күк, ер һәм ундағы бар нәмә ҡыуанып гөрләшер,

Сөнки Бабилдың өҫтөнә төньяҡтан емереүселәр килә, – тип белдерә Раббы. –+

49Эй Исраилдың үлтерелгәндәре!

Бөтөн ерҙә Бабил үлтергәндәр нисек ҡолаһа,

Бабил үҙе лә шулай уҡ ҡолар.

50Ҡылыстан ҡотолғандар, ҡасығыҙ, туҡтамағыҙ!

Алыҫ илдә лә Раббыны онотмағыҙ,

Йәрүсәлим күңел түрегеҙҙә булһын».






51«Мыҫҡыл ишетәбеҙ, оятҡа ҡалдыҡ,

Йөҙөбөҙгә сәркеү яғылды,

Сөнки яттар Раббы ҡорамының

Изге урындарына инде»+.






52«Бына шундай көндәр килә, – тип белдерә Раббы, –

Мин Бабил боттарын язалармын.

Бөтә ерҙә яралылар ыңғырашыр+.

53Бабил хатта күккә олғашһа ла,

Бейек ҡәлғәләрен нығытһа ла,

Минән уға ҡыйратыусылар киләсәк», – тип белдерә Раббы+.






54Бабилдан һыҡтап илаған тауыш ишетелә,

Халдей ерендә – оло ҡыйралыш!+

55Сөнки Раббы Бабилды һәләк ҡылыр,

Ундағы тәкәббер ауаздарҙы юҡ итер.

Дошмандары ташҡын һымаҡ шаулар,

Геүләүҙәре яңғырап торор.

56Бабилға һәләк итеүсе килер,

Һуғышсылары әсиргә төшөр, йәйәләре һыныр;

Сөнки Раббы – ҡон ҡайтарыусы Алла,

Әжерен ҡылғанына күрә бирер+.






57«Бабил түрәләрен, аҡыл эйәләрен,

Өлкә, ҡала башлыҡтарын,

Һуғышсыларын иҫерткәнсе эсерәм.

Улар мәңгелек йоҡоға талыр һәм бүтән уянмаҫ», – тип белдерә исеме Күк ғәскәрҙәре Раббыһы булған Батша.





58Былай ти Күк ғәскәрҙәре Раббыһы:


«Бабилдың ҡалын диуарҙары нигеҙенә тиклем емерелер.

Бейек ҡапҡалары утта яндырылыр.

Бушҡа ғына көс түкте халыҡтар,

Ҡәүемдәр тик юҡҡа яфа сиккән,

Хеҙмәттәре утта янып бөткән»+.







Бәғел-Зевув, Бәғел-Зевул – Иҫке Ғәһедтән белеүебеҙсә, Бәғел-Зевул пелештиҙәр ҡалаһы Ғәҡрондың илаһы булған. Был һүҙҙең мәғәнәһе «ҡеүәтле хужа» тигәнде аңлатһа ла, исраилдар көлөп был илаһты «Бәғел-Зевув», йәғни «себендәр хужаһы» тип атай. Яңы Ғәһед ваҡытында инде Иблис исемдәренең береһе булараҡ ҡулланыла башлай. Уны яуыз рухтар башлығы тип һанайҙар.

ІV Батшалар 1:6; Лукас 11:15







Самария – Фәләстиндәге өлкә, Йәһүҙиәнән төньяҡта, Галилеянан көньяҡта урынлашҡан булған. Сөләймән батшаның вафатынан һуң Исраил төньяҡ батшалығын да Самария тип йөрөтәләр. Төньяҡ батшалыҡ тарҡалғандан һуң б.э.т. 722 йылда ул Ассирия (Ашшур) империяһына инә. Илдә тороп ҡалған йәһүдтәрҙе һәм мәжбүри күсереп ултыртылған халыҡты самариялылар тип атайҙар. Самария халҡы, йәһүдтәр кеүек үк, Муса ҡанунын тота, әммә Аллаға Йәрүсәлимдә түгел, Геризим тауында табына.

ІІІ Батшалар 16:23-24; ІV Батшалар 17:24; Лукас 10:33-35; Яхъя 4:5-9, 19-24







Халдейҙар – Вавилон (Бабил) батшалығында йәшәгән һәм күпмелер ваҡыт дауамында хакимлыҡты үҙ ҡулында тотҡан халыҡтарҙың береһе. Иҫке Ғәһедтә был һүҙ йыш ҡына бөтә Бабил халҡының атамаһы булараҡ ҡулланыла.

ІV Батшалар 24:2-13; Йермеяһ 24:5; 25:12; 51:24







Һарун – Мусаның өлкән ағаһы, сығышы менән Леви ырыуынан. Исраилдарға Муса аша ҡанун биргән ваҡытта, Алла Һарунды баш ҡаһин итеп билдәләй. Бынан һуң тик уның нәҫеле генә ҡаһин булһын, тип бойора.

Сығыу 6:20; 29:29; Ғивриҙәргә 5:4; 7:11







Ҡапҡа, ҡала ҡапҡаһы – Боронғо ҡалалар ғәҙәттә ҡалын диуарҙар менән уратып алынған булған. Зөлкифел китабының 40-сы бүлегенән күренеүенсә, ҡапҡалары ябай түгел: унда бүлмәләр урынлашҡан булырға мөмкин. Ҡапҡа алдындағы асыҡ майҙан төрлө йыйындар, осрашыуҙар, килешеүҙәр төҙөү өсөн иң уңайлы урын һаналған. Йәмғиәттән ҡыуылған кешеләр, мәҫәлән, махау сирлеләр, ҡапҡанан тышта йәшәргә тейеш булған. Ғайса Мәсихте лә ҡаланан ситкә сығарып арҡысаҡҡа ҡаҙаҡлағандар.

Башланмыш 23:10-11, 17-18; Рут 4:1-11; ІІ Батшалар 18:24; ІV Батшалар 7:3; Зөлкифел 40:6-16; Ғивриҙәргә 13:12







Рим – Яңы Ғәһедтә һүрәтләнгән осорға Рим ҡалаһы Урта диңгеҙ тирәһендәге күп илдәрҙе, шул иҫәптән Фәләстинде лә, үҙенә буйһондора һәм император етәкләгән ҙур дәүләттең баш ҡалаһы булып китә. Фәләстиндә римдар, буйһондоролған башҡа илдәрҙәге кеүек, үҙҙәренең ғәскәрен тота, күрһәтелгән һәр төрлө ҡаршылыҡ өсөн ҡаты язаға тарттыра. Шул уҡ ваҡытта берҙәм империяға ҡарау иҡтисадтың үҫешенә һәм төбәктәр араһында мәҙәни аралашыуға булышлыҡ итә.

Ғәмәлдәр 28:14-16; Римдарға 1:7







Фарисейҙар – Яңы Ғәһедтә телгә алынған йәһүд дини төркөмдәренең береһе. Улар дини ҡағиҙәләрҙе бик ентекле үтәгән. Саддукейҙарҙан айырмалы, фарисейҙар кешенең ҡиәмәт көнөндә үленән терелеренә ышанған. Улар йоланың таҙалығына ҙур иғтибар биргән, халыҡ араһында абруйлы булған, үҙҙәренең дини һәм ҡырыҫ холоҡло булыуҙары менән ғорурланған. Дини йолаларҙы теүәл тотмағандарға түбәнһетеп ҡарағандар.

Маҫҫайос 5:20; 9:10-11; Лукас 18:11; Ғәмәлдәр 23:6-9; 26:5







Зәбүр – Йәһүд телендәге 150 дини йыр Иҫке Ғәһедтең айырым китабына – Зәбүргә тупланған. Был китапты Дауыт батшаның исеме менән бәйләйҙәр, сөнки ундағы йырҙарҙың күбеһен шәхсән үҙе яҙған тип һанала. Уларҙың ҡайһыларында Алланың тоғро мөхәббәте һәм мәрхәмәте данлана, Уға рәхмәт белдерелә, икенселәрендә ярҙам һорала. Иманлылар элек-электән доға ҡылғанда Зәбүр йырҙарын йырлай.

Зәбүр 4:1; Лукас 20:42; Эфестарға 5:19







Хуш еҫле майҙар – Ағастарҙан йыйып алған ыҫмала-һумалаларҙы Аллаға ҡорбан рәүешендә Алла йортонда хуш еҫ төтәтеү усағында төтәҫләгәндәр.

Левиҙәр 16:12-13; Иҫәп 4:16







Ғайса Мәсих дәүерендә Йәрүсәлимдәге Алла йортоноң планы

Йөҙөм ағасы – Фәләстиндә таралған үҫемлек. Емештәре бик тәмле һәм туҡлыҡлы булғанға тыныс, мул тормош билдәһе һаналған. Шулай уҡ йөҙөм ағасы Исраил халҡын символлаштыра.

Иҫәп 13:24; ІІІ Батшалар 4:25; Ишағыяһ 5:1-7; Яхъя 15:1







Зәйтүн майы – Зәйтүн емешенән һығып алынған май. Боронғо Исраилда зәйтүн майын яҡтыртҡыстарға яғыулыҡ итеп һалғандар; яраны, тире ауырыуҙарын дауалағанда ҡулланғандар. Ҡайһы берҙә, хуш еҫ сығып торһон өсөн, төтәҫләү майҙарына ҡушҡандар, сәстәренә, тәндәренә һөрткәндәр. Зәйтүн майын кемделер батшалыҡҡа мәсехләгәндә, ҡаһин йә пәйғәмбәр хеҙмәтенә алғанда ҡулланғандар һәм дини йола буйынса пакландырыр өсөн изге әйберҙәргә ҡойғандар.

Башланмыш 28:18; Сығыу 29:7; 35:28; Ҡанун 24:20; Маҫҫайос 25:3-4, 8-9







Илсе Паулустың дүртенсе эш сәфәре (Римға сәйәхәт)

Алла бәрәсе – Муса аша бирелгән ҡанунға ярашлы, һәр Исраил кешеһе Ҡотҡарылыу байрамында Аллаға ҡорбан итеп йәш бәрәс салырға тейеш булған. Шул рәүешле Алла ярҙамында Мысыр ҡоллоғонан ҡотолоуҙы иҫкә алғандар. Яхъя пәйғәмбәр, Ғайса Мәсихте «Алла Бәрәсе» тип атап, кешеләрҙең гонаһтары өсөн ҡорбан ителәсәген алдан әйтә.

Башланмыш 22:7; Сығыу 12:3-5; Иҫәп 28:3-27; 29:2, 8-13; Яхъя 1:29; Асылыш 5:5-6







Арами теле – Боронғо йәһүд һәм бер ни тиклем кимәлдә ғәрәп телдәренә ҡәрҙәш тел. Иҫке Ғәһед китаптарының ҡайһы бер бүлектәре ошо телдә яҙылған (һылтанмаларҙы ҡарағыҙ). Ғайса Мәсих йәшәгән осорҙа йәһүдтәр арами телендә һөйләшкән.

Ғөзәйер 4:8–6:18; 7:12-26; Йермеяһ 10:11; Даниил 2:4–7:28.







Ҡотҡарыусы – Изге Яҙмала «ҡотҡарыу» һүҙе Алланың айырым бер кешегә йә тотош халыҡҡа ярҙамын, дошмандарынан, ауырыуҙарҙан, хәүефтәрҙән ҡотҡарыуын аңлата. Шуға ла йыш ҡына Алланы Ҡотҡарыусы тип атайҙар. Ҡотҡарылыу шулай уҡ гонаһ хакимлығынан ҡотолоп, мәңгелек тормош алыу мөмкинлеген дә биргән. Инжилдән күренеүенсә, Ғайса Мәсихте Алла бар халыҡтар өсөн Ҡотҡарыусы иткән.

Сығыу 14:13; Зәбүр 16:7; Маркус 15:31; Лукас 1:76-77; 2:11; Римдарға 1:16







Мысыр – Фәләстиндән көньяҡ-көнбайыштағы ил, унда боронғо еврейҙар дүрт йөҙ йыл йәшәгән. Мысырҙар ыҙалата башлағас, Раббы уларҙы иреккә алып сыға.

Башланмыш 46:5-7; 50:14; Сығыу 1:1; Ғәмәлдәр 7:34







Галилея – Фәләстиндең төньяҡ өлөшө. Быуаттар һуҙымында был өлкәлә ситтәр хакимлыҡ итә, шуға унда йәһүд булмағандар күп була. Галилеяның Назара ҡалаһында Ғайсаның бала һәм үҫмер сағы үтә. Ошонда, Галилеяла, Ул күп төрлө мөғжизәләрен ҡыла.

Ишағыяһ 9:1; Йушағ 20:7; Маҫҫайос 4:23







Аҡлау – Яңы Ғәһедтәге мәғәнәһе: Ғайса Мәсихтең үлеп терелеүе аша Алла кешеләрҙең гонаһтарын ярлыҡай, уларҙы Үҙе алдында тәҡүә һәм ғәйепһеҙ тип һанай. Ғайса Мәсихкә инанған кешене генә Алла аҡлай.

Римдарға 1:17; 3:22-28; Галаттарға 2:16

Ҡарарға: Тәҡүә, Хаҡлыҡ.







Саддукейҙар – Яңы Ғәһедтә телгә алынған йәһүд дини төркөмдәренең береһе. Юғары кәңәшмәнең күпселек ағзалары, баш ҡаһиндар һәм уларға яҡын кешеләр саддукей булған. Фарисейҙарҙан айырмалы рәүештә, улар үлеп терелеүгә, фәрештәләрҙең һәм яуыз рухтарҙың барлығына ышанмаған. Тәүратты, йәғни Муса пәйғәмбәрҙең биш китабын ғына Алла һүҙе итеп танығандар.

Лукас 20:27







Моав – Ибраһимдың бер туған ҡустыһы Һарандан тыуған Луттың улы. Моавтың нәҫеле, моавтар. Табынған илаһтары – Кемош. Пеғор тауы башында йәшәй тип һаналған Пеғор Бәғеленә лә ышанғандар. Йәһүд теленә ҡәрҙәш телдә һөйләшкәндәр. Туғандаш һаналған исраилдар менән әлеге ҡәүем дошмандарса мөнәсәбәттә булған. «Рут» китабында Рут исемле Моав ҡатынының, үҙ илен ташлап, Исраил еренә күсеп килеүе һәм шунда кейәүгә сығыуы тураһында һөйләнелә. Рут – Дауыт батшаның йыраҡ өләсәһе.

Башланмыш 19:30-37; Иҫәп 25:1-3; Ҡанун 23:3-5







Тоғро мөхәббәт – Тәүратта йәһүдтәрҙең «хесед», йәғни «тоғро мөхәббәт» һүҙе өсөн ҡулланыла: Алла кешеләргә игелекле, рәхимле, халҡы менән төҙөгән килешеүгә тоғро.

Сығыу 15:13; Зәбүр 135







Изге сатыр, Килешеү сатыры, Осрашыу сатыры – Алла бойороғо буйынса эшләнгән, исраилдар сүлде гиҙгән саҡта күсереп йөрөтөлгән ҙур сатыр. Ул ҡаһиндарҙың аралашсылығы ярҙамында исраилдарҙың Алла менән осрашыу, Аллаға ғибәҙәт ҡылыу урыны булған. Сатырҙа Килешеү һандығы һаҡланған; исраилдарҙың тупламында ул Алланың йорто тип һаналған. Сөләймән Йәрүсәлимдә Алла йортон төҙөгәнсе, исраилдар нәҡ шул Изге сатыр алдында Аллаға табынған һәм ҡорбан килтергән.

Сығыу 26:1-37; 27:21; Иҫәп 1:50; Ғәмәлдәр 7:44; Ғивриҙәргә 8:2-5







Муса – Исраилдың бөйөк пәйғәмбәре. Алла халыҡты Мысырҙан сығарған мәлдә лә, аҙаҡ сүл гиҙҙергәндә лә Исраил халҡының башында тора. Алла Муса аша халыҡҡа ҡанун бирә, һәм Исраил халҡы унда яҙылғандарҙы үтәргә тейеш була. Ҡанун Изге Яҙманың тәүге биш китабында (Тәүратта) бирелгән. Йәһүдтәр өсөн Муса һәр ваҡыт бөйөк иман уҡытыусыһы булып ҡала.

Сығыу 2:1-10; Ҡанун 18:18; 34:10; Маҫҫайос 17:3







Инжил (Яңы Ғәһед) – Б.э. І быуатының икенсе яртыһында боронғо грек телендә яҙылған, Ғайса Мәсихтең тормошо һәм тәғлимәте тураһында бәйән иткән дүрт «Һөйөнөслө хәбәр», «Илселәрҙең ғәмәлдәре», «Асылыш» китаптарынан һәм хаттарҙан торған тупланма. Тәүҙә Уның тормошон һүрәтләгән дүрт китап ҡына ошо исемде йөрөтһә, аҙаҡ тотош йыйынтыҡ «Инжил» тип атала башлай.







Хорев – Ҡарарға: Синай.

Сығыу 3:1







Асылыш – Алла кешегә Үҙенең ихтыярын төрлө юлдар менән – күктән тауыш биреү, фәрештәләр, пәйғәмбәрҙәр, илаһи күренмештәр, Изге Яҙма аша аса. Уның ихтыярын еткергән бөтә был ысулдарҙы «асылыш» тип әйтергә мөмкин. Изге Яҙманың һуңғы китабы ла шулай атала.

Даниил 10:1; Маҫҫайос 2:12; Асылыш 1:1







Мәрхәмәт – Мөһим терминдарҙың береһе. Яңы Ғәһедтә был һүҙ «изгелек күрһәтеү» тигән мәғәнәне бирә: Алла изгелекте кешегә ниндәйҙер хеҙмәттәре өсөн түгел, ә Үҙенең ихтыяры менән бүләк итеп күрһәтә.

Лукас 1:30; Римдарға 5







Дауыт ҡалаһы – Йәрүсәлимдең боронғо өлөшө, Сион тауы битләүендә төҙөлгән ҡәлғә. Лукас бәйән иткән Һөйөнөслө Хәбәрҙә Бейт-Ләхәмде лә, Дауыт шунда тыуғанға күрә, Дауыт ҡалаһы тип атайҙар.

ІІ Батшалар 5:6-9; Лукас 2:11







Арҡысаҡ – Рим империяһында, Ғайса Мәсих йәшәгән осорҙа, иң ауыр енәйәт ҡылған кешеләрҙе язалап үлтереү өсөн файҙаланылған ҡулайлама. Ул ергә ултыртылған бағананан һәм уға арҡыры ҡағылған һайғауҙан торған. Арҡысаҡҡа ҡаҙаҡланырға хөкөм ителгән кешеләр бик оҙаҡ, ыҙаланып үлгән. Был яза иң ҡатыһы һәм хурлыҡлыһы һаналған. Ғайса арҡысаҡҡа ҡаҙаҡланғандан һуң, киреһенсә, был язалау ҡоралы Уның аша ҡотолоу һәм йәшәйеш билдәһе булып һанала башлаған.

Маҫҫайос 10:38; Лукас 23:26, 33; І Коринҫостарға 1:17-18







Эфес – Кесе Азия яры буйында урынлашҡан боронғо ҙур ҡала. Рим хакимлығы ваҡытында Асия өлкәһенең баш ҡалаһы булып китә. Эфес Рим империяһының мәҙәни, сәйәси һәм иҡтисади үҙәктәренең береһе була, Артемида ҡорамы менән дан тота. Унда күберәген гректар йәшәй, Ғайсаға инанған йәһүдтәр ҙә байтаҡ була.

Ғәмәлдәр 18:19-21, 19:28; Асылыш 1:11







Ураҙа тотоу – Алла ризалығын алыу өсөн күпмелер ваҡытҡа ризыҡланыуҙан баш тартыу. Маҡсаты: Аллаға буйһонғанлыҡты күрһәтеү, бәлә килгәндә ҡайғырыуҙы белдереү. Ул көндәрҙә Алланан мәрхәмәт һәм ярҙам һорап доға ҡылғандар. Пәйғәмбәрҙәр, ихлас тотолған ураҙа кешеләргә шәфҡәтлелек өҫтәй, тигәндәр. Ҡайһы бер көндәрҙә, мәҫәлән, йыл да билдәләнгән гонаһтарҙан пакланыу көнөндә, ураҙа бөтә йәһүдтәргә мотлаҡ булған. Был көндө бөтә йәһүдтәр ҙә Алланан гонаһтарын ярлыҡауҙы һораған.

Хакимдар 20:26; І Батшалар 7:6; Эстер 4:16; Ишағыяһ 58:3-14; Маҫҫайос 6:16; Лукас 18:12







Мәсихсе – Ғайса Мәсихкә инанып, Алла тарафынан гонаһтары ярлыҡанған, Мәсих юлынан барып, Уны Ҡотҡарыусыһы тип һанаған, өйрәтеүҙәренә, күрһәткән үрнәгенә тап килерлек итеп йәшәргә тырышҡан кеше.

Ғәмәлдәр 11:26; І Петрус 4:16







Мысырҙан - Ҡәнғәнгә

Юғары кәңәшмә – Етмеш кешенән (ҡаһиндар, ҡанун белгестәре һәм бүтән мөһим кешеләр) торған. Унда дини генә түгел, башҡа мәсьәләләр ҙә ҡаралған. Был кәңәшмә римдар алдында йәһүд халҡының вәкиле булған һәм юғары хөкөмсө ролен уйнаған. Яңы Ғәһед дәүерендә Юғары кәңәшмәнең мөһим ҡарарҙары Рим хакимиәте тарафынан раҫланырға тейеш булған.

Маҫҫайос 26:59; Яхъя 18:31







Илсе – грекса «апостолос». Боронғо грек телендәге был һүҙҙең мәғәнәһе – «ебәрелгән кеше, хәбәр илтеүсе». Тәү сиратта был исем менән Ғайса Мәсих менән гел бергә йөрөгән иң яҡын ун ике шәкертен атайҙар. Ғайса, Үҙ исеменән һөйләргә вәкәләт биреп, уларҙы Алла хеҙмәтен башҡарырға халыҡ араһына сығарып ебәрә. Был вазифа кешегә ҙур яуаплылыҡ һалған, шулай уҡ бик абруйлы һаналған.

Маҫҫайос 10:1-20; Ғәмәлдәр 14:14







Шаул, Дауыт һәм Сөләймән батшалыҡтары

Фатихалау, фатиха биреү – Кемгәлер яҡшылыҡ теләү. Алла Үҙ ирке менән именлек, күп һанлы нәҫел, ғүмер бүләк итеп фатихаһын бирә. Ә кемдер доғаларында Алланан икенсе кеше өсөн игелек, мәрхәмәт һорай. Ибраһим, Исхаҡ, Яҡуп фатиха һүҙҙәрендә улдарына бәхетле киләсәк юрай.

Башланмыш 1:22, 28; Ҡанун 28:1-14; Лукас 6:27-28; 24:50; Римдарға 12:14; 15:29







Һалым йыйыусы – Фәләстиндә Рим империяһы ҡаҙнаһына һалым йыйған кеше, урындағы халыҡ араһынан батша хеҙмәте өсөн һайлап алынған түрә. Йәһүдтәр һалым йыйыусыларҙы мәжүси Рим башлыҡтары менән хеҙмәттәшлек иткәне өсөн күрә алмаған (бындай хеҙмәттәшлек йәһүд ҡанунына ҡапма-ҡаршы килгән). Бынан тыш, һалым йыйыусылар әленән-әле халыҡтан аҡса йыйып торған. Тейешлеһен башлыҡтарына биргәс, ҡалғанын үҙҙәренә алып ҡалғандар. Әммә, «һалым йыйыусы» һүҙе «гонаһлы» менән бер булһа ла, Ғайса Мәсих уларҙы ла айырмай ҡабул иткән.

Маҫҫайос 5:46; Лукас 5:27; 18:10-14; 19:1-10







Шәжәрә


Шәжәрә 

Раббы – Йәһүд телендәге «Йәһүә» һүҙе (Алланың Үҙ исеме, «бар булыу» ҡылымы менән бәйле) Иҫке Ғәһедтең әлеге баҫмаһында «Раббы» тип бирелә. «Йәһүә» исемен ҡысҡырып әйтергә ярамағанлыҡтан, тора-бара уның урынына «Адонай» (Хакимым/Хужам) һүҙен ҡуллана башлағандар. Грек телендә яҙылған Яңы Ғәһедтә, йәғни Инжилдә, «Йәһүә» һәм «Адонай» һүҙҙәре «Куриос» (Раббы, Хаким, Хужа) тип тәржемә ителгән, һәм ошо һүҙ Аллаға ҡарата ла, Ғайса Мәсихкә ҡарата ла ҡулланыла.

Сығыу 3:15; 6:2; Ҡанун 6:4; Маркус 5:18-20; І Коринҫостарға 15:58







Бабил – (Вавилон) Боронғо Яҡын Көнсығышта (хәҙерге Ираҡтың көньяғы) Ике Йылға араһында урынлашҡан бөйөк империяның баш ҡалаһы. Бабилда күп төрлө илаһтарға табынғандар. Бабилдар б.э.т. 587 йылда Йәрүсәлимде ҡыйрата, йәһүҙиҙәрҙең байтаҡ өлөшөн үҙҙәре менән алып китә. Яңы Ғәһед дәүеренә ҡала тулыһынса ҡыйратылған була. Асылыш китабында «Бабил» һүҙе Иблис батшалығына тиңләштерелә. Яңы бөйөк империяның баш ҡалаһы Римды ла элекке боҙоҡлоҡтар, мәжүсиҙәрҙең табыныу үҙәге булған Бабил менән бәйләйҙәр.

ІV Батшалар 25:1-22; Асылыш 18







Яуыз рух, ен – Иблискә хеҙмәт иткән, уның ихтыярын үтәгән рухи зат. Тәүге мәлдәрҙә уларҙың әүҙемлегенән бик ҡурҡҡандар, сөнки ен, әйтәйек, берәйһенең эсенә инеп, уны тулыһынса үҙ иркенә буйһондороп тота алған. Әммә Алла ҡөҙрәте менән Ғайса Мәсих кешеләрҙе ендәрҙән ҡотҡарған, был һәләтте илселәренә лә биргән.

І Батшалар 16:14, Лукас 11:19; Ғәмәлдәр 19:15-16; І Коринҫостарға 10:20-21





Ғедән баҡсаһы – Тәүге кешеләр Алла менән аралашып йәшәгән матур баҡса. Уны ожмах тип тә йөрөтәләр. Алланың әйткәнен һанға һуҡмағас, Әҙәм менән Һауа баҡсанан ҡыуыла һәм ауыр хеҙмәт башҡарып, ауырыуҙар кисереп йәшәргә мәжбүр ителә, үлемһеҙлектән мәхрүм була. Ожмах тигәндә, Алла менән бергә хозур һәм вайымһыҙ, мәңге дауам итәсәк тормошта йәшәү күҙ уңында тотола.

Башланмыш 2:8-10; Ишағыяһ 51:3; Зөлкифел 36:35; Лукас 23:43; Асылыш 2:7







Бәғел – Фәләстин еренә исраилдар килгәнсе ҡәнғәниҙәр табынған илаһтарҙың береһе, «әфәнде, хужа» тигән мәғәнәлә. Бында ҡалған ерле халыҡ ыңғайына аҙаҡ исраилдар ҙа йыш ҡына Бәғелгә табыныр булған. Был Аллаға ҡаршы ҡылынған иң ҙур енәйәт һаналған.

Хакимдар 2:13; 10:6; І Батшалар 7:3-4; 12:10; Римдарға 11:4







Зәйтүн – Мәңге йәшел ағас, бейеклеге 10 метрға етә, оҙаҡ йәшәй һәм емеш биреүҙән туҡтамай.

Римдарға 11:17







Һөйөнөслө Хәбәр – Алланың кешеләргә Ғайса Мәсих аша гонаһтан, мәңгелек үлемдән ҡотолоу мөмкинлеген биреүе тураһындағы хәбәре. Уның ергә киләсәген Алла пәйғәмбәрҙәр арҡылы Иҫке Ғәһед дәүерендә үк белдергән.

Ишағыяһ 52:7; 61:1; Маҫҫайос 4:23; Лукас 1:26-38; 2:10







Мидйән – Ибраһимдың икенсе ҡатыны Ҡытуранан тыуған улдарының береһе. Хәҙерге Акаба ҡултығының көнсығыш яры буйындағы сүллектә йәшәгән күсмә халыҡ.

Башланмыш 25:2, 4; Хакимдар 6:1-7







Сион-ҡыҙ – Йәрүсәлим халҡының образлы атамаһы. Сион тауында Йәрүсәлим ҡалаһы урынлашҡан.

Ишағыяһ 62:11-12; Яхъя 12:15







Синай тауы – Синай ярымутрауындағы тау (хәҙерге Мысырҙа), ҡайһы берҙә Хорев тауы тип тә йөрөтәләр. Ошо тауҙа Алла Исраил халҡы менән килешеү төҙөй һәм Муса аша уларға ҡанун бирә. Ошонда Муса Алланың Ун бойороғо яҙылған таҡтаташтарҙы ала.

Сығыу 19:1-25; ІІІ Батшалар 19:8-18; Галаттарға 4:24-25







Дауыт – Шаулдан һуң икенсе һәм иң күренекле Исраил батшаһы, тәхеткә б.э.т. мең йыл тирәһе элек ултыра. Дауыт Исраилды бөйөк дәүләткә әүерелдерә, ә Йәрүсәлимде уның баш ҡалаһы яһай. Ул шулай уҡ оҫта һуғышсы һәм бөйөк шағир, Иҫке Ғәһедтәге Аллаға мөрәжәғәт ителгән йырҙар – Зәбүр китабы авторҙарының береһе. Тоғро хеҙмәте өсөн Алла уның нәҫелен генә Исраилдың батшалары итергә вәғәҙә бирә. Исраил пәйғәмбәрҙәре Ғайса Мәсихтең Дауыт тоҡомонан буласағын алдан әйткән. Шуға ла Ғайсаны Дауыт Улы тиҙәр.

І Батшалар 17:12-58; ІІ Батшалар 7; Зәбүр 88:4-5; Маҫҫайос 22:41-45







Алла – Йәһүдсә «Эл», «Элоһим». Берҙәнбер, ҡөҙрәтле Зат, күк менән ерҙе, ундағы булған бөтә нәмәне Бар ҡылыусы. Ул кешеләрҙе лә Үҙ рәүешендә бар ҡылған һәм уларҙы бик ярата. Шуға ла Үҙе менән кешеләр араһында, әҙәми заттарҙың гонаһы арҡаһында боҙолған мөнәсәбәттәрҙе яңынан тергеҙергә теләй. Үҙенә тоғроларға мәрхәмәт күрһәтә, Ғайса Мәсихкә инаныусыларға мәңгелек тормош бүләк итә.

Башланмыш 1:1, 27; 2:2; Ҡанун 6:4-5; Зәбүр 144:8; 145; Маркус 10:6; Яхъя 1:1; 3:16; Римдарға 5:8-9; ІІ Коринҫостарға 5:19





Исраил ырыуҙары араһында буленгән Фәләстин

Дан, шөһрәт – «Алла шөһрәте», «Раббының шөһрәте» тигән төшөнсә Алланың бөйөклөгөн аңлата. Тәүраттан мәғлүм булыуынса, ҡайһы бер осраҡтарҙа Алланың шөһрәте исраилдарға яҡты нур, ут-ялҡын, төтөн рәүешендә күренгән. Ғайса Мәсихтең тормошонда Алла шөһрәте Мәсихтең тыуыуында, Ул ҡылған мөғжизәләрҙә, арҡысаҡтағы үлемендә һәм терелеүендә сағыла.

Сығыу 16:10; Лукас 2:9; 9:32-32; Яхъя 17:5







Илсе Паулустың өсөнсө эш сәфәре

Килешеү – Алла менән кешеләр араһында төҙөлгән килешеү Изге Яҙмала төп урынды биләй. Синай тауында Алла Муса пәйғәмбәр аша бөтә Исраил халҡы менән килешеү төҙөй. Һәр яҡ, иңенә аныҡ бурыстар алып, вәғәҙәләр бирешә. Алла исраилдарҙы фатихаларға һәм уларҙы дошмандарынан ҡурсаларға һүҙ бирһә, тегеләре үҙ сиратында Аллаға тоғролоҡ һаҡларға, Уның ихтыярын үтәргә тейеш була. Пәйғәмбәрҙәр Алла менән кешеләр араһында яңы килешеү төҙөләсәге тураһында ла алдан әйтеп ҡалдыра. Һөйөнөслө Хәбәрҙә был килешеүҙең Ғайса Мәсихтең үлеп терелеүе аша төҙөлөрө бәйән ителә.

Башланмыш 9:9-17; 15:18-21; Сығыу 6:4; Зәбүр 88:4-5; Маҫҫайос 26:28; Ғәмәлдәр 3:25







Йәриә – Ир кеше енси бәйләнешкә инер өсөн өйөндә йәшәткән ҡатын. Йәриәнең билдәле бер хоҡуҡтары булған: ул ҡолиәнән юғарыраҡ, ир ҡатынынан түбәнерәк торған.

Башланмыш 22:24







Үлеләр донъяһы – Тәүрат яҙылған замандарҙа, үлгәндән һуң кешенең йәне ер аҫтында урынлашҡан үлеләр донъяһына күсә, тип һанағандар. Ләкин ул бөгөнгө дин ғилемендәге «тамуҡ» төшөнсәһенә тап килмәй. Унда күскән кешенең хәле төштәге кеүек: ул бер ғәмәлгә лә һәләтле түгел. Яҡынса б.э.т. ІІІ быуаттарҙа йәһүдтәр үлгән кешенең йәненә ерҙәге тормошо өсөн иҫәпхисап тоторға тура килеүенә ышанған. Унда гонаһлыларҙы – яза, ә тәҡүәләрҙе әжер һәм фатиха көткән. Инжилдә Ғайса Мәсихтең үлемде еңеүе үлеләр донъяһына ла ҡағыла.

Әйүп 7:9; Ғәмәлдәр 2:26-27, 31; Асылыш 20:13







Табыныу ҡалҡыулығы – Ғәҙәттә ҡәнғәниҙәрҙең ғибәҙәт ҡылыу урынын аңлата. Уны уба түбәһенә ҡуя торған булғандар, әммә ҡайһы ваҡыт тарбаҡлы ағастар аҫтына йә үҙәндәргә лә урынлаштырғандар. Унда Ашераға бағышланған бағаналар торған, һәм халыҡ ошо алиһәгә ҡорбандар килтергән. Шунда уҡ ерҙең уңдырышлылығын яңыртыу маҡсаты менән зина ҡылғандар. Ундай ғәмәлдәрҙе өнәмәгәнен Раббы Үҙенең пәйғәмбәрҙәре аша еткергән. І Батшаларҙың 9-сы бүлегенән күренеүенсә, был термин ҡайһы берҙә исраилдарҙың Аллаға ҡорбан килтергән урындары өсөн дә ҡулланылған.

Левиҙәр 26:30; ІІІ Батшалар 3:2-4; ІV Батшалар 23:1-28; Йермеяһ 7:31







Сион тауы – Йәрүсәлим ҡалаһы урынлашҡан ҡалҡыулыҡтарҙың береһе. Шуға күрә был атама йыш ҡына Йәрүсәлимдең үҙен, шулай уҡ шартлы рәүештә тәҡүә кешеләр Алла менән мәңге бергә йәшәр күктәге Йәрүсәлимде белдерә.

ІІ Батшалар 5:7; Ғивриҙәргә 12:22







Ғанаҡтар – Исраилдарға тиклем Ҡәнғән ерендә йәшәгән халыҡтарҙың береһе. Улар оҙон буйлы һәм бәһлеүән кәүҙәле, күп һанлы була.

Ҡанун 9:2; Йушағ 11:21-22







Ҡорбан, ҡорбан килтереү – Ҡылған гонаһтарынан пакланыр өсөн исраилдар үгеҙ, һарыҡ, кәзә йә күгәрсенде ҡорбанға килтергән. Уны өлөшләтә йә тотош килеш ҡорбан усағында яндырғандар. Хайуандан тыш икмәк, шарап, зәйтүн майы, яңы уңыштың беренсе емештәрен саҙаҡа итеп килтергәндәр. Уларҙың һәр береһе айырым әһәмиәткә эйә булған һәм башҡарылыу тәртиптәре Тәүратта бирелгән. Инжилдә Ғайса Мәсихтең арҡысаҡтағы үлеме тотош кешелектең гонаһтары өсөн килтерелгән ҡорбан итеп һүрәтләнә.

Левиҙәр 1:2-17; ІІІ Батшалар 9:25; Ғивриҙәргә 10:1-14







Яңы килешеү – Алланың кешеләр менән Ғайса аша төҙөгән килешеүе. Еврей халҡы менән төҙөлгән иҫке килешеүҙән айырмалы, ул бөтөн кешелек менән төҙөлгән, шуға күрә Ғайса Мәсихкә инанған һәр кем, был килешеүгә ҡушыла ала.

Йермеяһ 31:31-32; Зөлкифел 34:25; Маҫҫайос 26:28; Ғивриҙәргә 8:8







Ғайса Мәсих дәүерендә Йәрүсәлим

Рефалар – Исраилдар баҫып алғанға тиклем ҡәнғәниҙәр ерендә йәшәгән халыҡтарҙың береһе. Ғанаҡтар һымаҡ уҡ, улар ҙа оҙон буйлы була.

Ҡанун 2:11, 20







Иблис – Грекса «диаболос», «хәйләкәр, алдаҡсы» тигәнде аңлата. Яуыз рухтарҙың башлығы һәм Алланың дошманы. Изге Яҙмалағы бүтән исемдәре – шайтан, Бәғел-Зевув. Асылыш китабында уның бер ваҡыт тулыһынса еңеләсәге һәм юҡ ителәсәге тураһында һөйләнелә.

І Йылъяҙма 21:1; Әйүп 1:6-8; Маҫҫайос 4:10







Сөләймән – Дауыттың улы, берләшкән Исраилдың һуңғы батшаһы (б.э.т. X быуат). Сөләймән үҙенең зирәклеге менән дан ала, һәм ул хакимлыҡ иткән дәүерҙә Исраил дәүләте сәскә атыу осорон кисерә. Сөләймән Йәрүсәлимдә тәүге Алла йортон төҙөй. Ғүмеренең ахырына ул ҡатындарының тәьҫире арҡаһында сит илаһтарға хеҙмәт итә башлай. Сөләймән исеменә Иҫке Ғәһедтең ҡайһы бер китаптары бәйле: Сөләймәндең хикмәттәре, Вәғәзсе китабы, Йырҙар йыры.

ІІ Батшалар 12:24; ІІІ Батшалар 4:29-34; 11:1-6; Маҫҫайос 6:29; 12:42







Алла Батшалығы – Был һүҙ Изге Яҙмала иң тәүҙә Алланың ер йөҙөндәге сикһеҙ хакимлығын сағылдыра. Шулай уҡ Алла менән Уны үҙҙәренең Батшаһы тип ҡабул иткән кешеләр араһындағы мөнәсәбәт тураһында ла һөйләй. Йәһүдтәр Мәсихте Алла ебәрәсәк Батша тип көтә. Алла Батшалығы Ғайса Мәсих ергә ҡабат килгәндән һуң урынлашасаҡ: элекке донъя яңыһына урын бирәсәк, яуызлыҡ юҡҡа сығып, мәңгелек именлек урын аласаҡ. Алла Батшалығы – Ғайса Мәсих, Сумдырыусы Яхъя һәм илселәрҙең төп вәғәзләү темаларының береһе.

Даниил 7:13-14; Маҫҫайос 3:1; 21:31; Маркус 1:15; Лукас 17:20-21; Асылыш 11:15







Майағас – Хуш еҫле үлән. Таҙарыныу йолаһын башҡарғанда уны ҡорбан малының ҡанына йә махсус әҙерләнгән һыуға манып алғандар ҙа кешегә йә әйбергә һирпкәндәр.

Сығыу 12:22; Левиҙәр 14:4; Ғивриҙәргә 9:19







Ҡорбандар һәм саҙаҡалар –

1. Гонаһ ҡорбаны. Раббының бойороҡтарына ҡаршы эшләгән кешене гонаһынан паклар һәм ярлыҡатыр өсөн килтерелгән.

Левиҙәр 4:2-35; Ғивриҙәргә 10:26

2. Ғәйеп ҡорбаны. Аллаға йәки башҡа берәйһенә ҡаршы гонаһ ҡылған кешенән ғәйепте алып ташлау маҡсатында салынған.

Левиҙәр 5:14-19; 6:1-7

3. Икмәк саҙаҡаһы. Был осраҡта мал салынмаған. Икмәк саҙаҡаһын уңыш өсөн рәхмәт билдәһе итеп Аллаға бүләккә алып килгәндәр. Саҙаҡа сей йә ҡурылған бойҙайҙан йәиһә май, ладан, тоҙ ҡушып бешерелгән бойҙай ононан торған.

Левиҙәр 2:1-16

4. Татыулыҡ ҡорбаны. Алла менән яҡшы мөнәсәбәтте һаҡлап ҡалыу, татыулыҡты тергеҙеү билдәһе итеп килтерелгән. Малды салғандан һуң бер өлөшө ҡорбан усағында яндырылған; ҡалғанын ҡорбан килтергән кеше менән ғаиләһе һәм ҡаһин ашаған.

Левиҙәр 3:1-17; ІІІ Батшалар 9:25

5. Тотош яндырыу ҡорбаны. Ҡорбандың иң мөһим төрө һаналған. Уны, башҡа төр ҡорбандарҙан айырмалы, ҡорбан усағында тотошлайы менән яндырғандар. Уның төтөнө, күккә күтәрелеп, Алланың күңелен хушландыра тип һанағандар.

Башланмыш 8:20; 22:2; Левиҙәр 1:2-17; Маркус 12:33

6. Түкмә ҡорбан. Аллаға ҡорбан итеп алып килгән шарапты йәки майҙы ҡорбан усағына ҡойор булғандар. Инжилдә илсе Пау лус үҙенең үлемен ошондай ҡорбан менән сағыштыра.

Башланмыш 35:14; Левиҙәр 23:13; ІІ Тимоҫеусҡа 4:6

7. Үҙ ихтыяры менән (нәфел буйынса) килтерелгән ҡорбан. Емеш, ашлыҡ, шарап, май, хуш еҫле матдәләр теләк буйынса ҡорбан итеп килтерелгән.

Сығыу 35:29; Левиҙәр 22:23; Ғөзәйер 3:5







Ғиври (еврей) – Килеп сығышы билдәһеҙ боронғо һүҙ. Исраилдарҙы этник төркөм булараҡ билдәләй.

Башланмыш 14:13; Сығыу 1:15-16; Филиппойҙарға 3:5-6







Хаҡлыҡ – Аллаға ҡарата әйтелгәндә, Уның һәр ваҡыт хаҡ, ғәҙел, тоғро булыуы һәм кешеләр өсөн әүҙем ҡотҡарыу эшмәкәрлеге күҙ уңында тотола. Ишағыяһ 51:4-8; Римдарға 3:25-26;

ІІ Петрус 1:1

Ҡарарға: Аҡлау, Тәҡүәлек.







Баш ҡаһин, иң баш ҡаһин – Йәһүдтәрҙең иң төп ҡаһины. Ҡанунға ярашлы, ҡайһы бер йолаларҙы ул ғына башҡарған, атап әйткәндә, Алла йортоноң Иң мөҡәддәс урынына ул ғына инә алған.

Левиҙәр 16; Маҫҫайос 26:3; Ғивриҙәргә 6:19-20







Йәһәннәм – Инжилдә был термин кешеләрҙе гонаһтары арҡаһында ташлай торған урын өсөн ҡулланыла. «Йәһәннәм» тигәнде аңлатҡан грек һүҙе «Ге-Һинном» («Йәһәннәм үҙәне») тигән йәһүд атамаһынан барлыҡҡа килгән. Был үҙән Йәрүсәлимдән көньяҡ-көнсығышта урынлашҡан. Борон унда Бәғел менән Мөләх илаһтарға табынғандар, йыш ҡына ҡорбанға тере кешене килтергәндәр. Йәһүҙә батшаһы Йошияһ бындай ҡорбандарҙы тыйһа ла, мәжүсилек культы юҡҡа сыҡмаған. Йермеяһ пәйғәмбәр Йәрүсәлим халҡын ошо үҙәндә дошмандары ҡырып һаласаҡ һәм улар күмелмәйенсә ятып ҡаласаҡ тип пәйғәмбәрлек ҡыла. Ишағыяһ пәйғәмбәр ҙә, бәлки, мәңге һүнмәҫ ут янған аныҡ бер урынды һүрәтләгәндә, ошо үҙәнде күҙ уңында тотҡандыр. Шуға ла йәһәннәм тигәндә гонаһлыларҙы язалау урыны – йәһәннәм уты булып күҙ алдына баҫҡан.

Йушағ 15:8; Ишағыяһ 66:24; Йермеяһ 19:6-9; Маҫҫайос 5:22; 10:28







Ҡанун белгесе – Алланың Муса аша биргән ҡануны буйынса белгес. Ул ҡанунды күсереп яҙыу, өйрәнеү, ҡулланыу менән шөғөлләнгән, шулай уҡ уны халыҡҡа аңлатҡан. Ҡанун белгестәрен йәһүд йәмғиәтендә ихтирам иткәндәр.

Маҫҫайос 23:23; Лукас 10:25







Туплам – Сүллек буйлап гиҙгәндә Исраилдың бөтә ун ике ырыуы ла, сатырҙар ҡороп, бер аҙ ваҡытҡа туҡталған урын.

Сығыу 14:2; Левиҙәр 10:4







Йөҙөм һыҡҡыс – Йөҙөм иҙеү өсөн ҡаяла уйып яһалған тишекле соҡор. Ғәҙәттә йөҙөмдө аяҡ менән иҙгәндәр һәм сыҡҡан һут ошо тишек аша аҫтағы бәләкәйерәк соҡорға һығылып ағып төшкән.

Хакимдар 6:11; Ишағыяһ 63:3; Маҫҫайос 21:33







Пәйғәмбәр – Алла тарафынан һайланып, Унан ҡабул иткән һүҙҙәрҙе халыҡҡа еткереү өсөн һайлап алынған кешеләр. Иҫке Ғәһедтә Ильяс кеүек тәүге пәйғәмбәрҙәр ҙә төрлө мөғжизәләр күрһәткән. Шемуил пәйғәмбәр хаким вазифаһын да башҡарған. Йермеяһ, Зөлкифел кеүек һуңыраҡ йәшәгән пәйғәмбәрҙәр Алла ебәргән иҫкәрмәләрҙе төштәрендә йә илаһи күренмештәр аша алған.

І Батшалар 3:20; 9:9; Йермеяһ 1:5; Ғәмәлдәр 13:1; 21:10; І Коринҫостарға 12:29







Мөләх – Ҡәнғән халҡы табынған илаһ. Уға ҡайһы берҙә хатта үҙ балаларын ҡорбанға килтерә торған булғандар.

Левиҙәр 18:21; 20:2-5; ІІІ Батшалар 11:7







Аҡһаҡал – Иң тәүҙә ғаиләләге, нәҫелырыуҙағы иң өлкән, абруйлы, хөрмәтле кеше аҡһаҡал исеменә эйә булған. Аҙаҡ еврей халҡының һәм айырым йәмғиәттәрҙең башлыҡтарын шулай атай башлайҙар, улар хөкөм сығарыу, ҡатмарлы булмаған дәғүәләрҙе хәл итеү кеүек эштәр башҡара.

Сығыу 3:16; Лукас 7:3







Урим һәм туммим – Баш ҡаһиндың түшлегендә һаҡланған таштар. Шулар ярҙамында йәрәбә һалып, Алланың ихтыярын белгәндәр, тип фаразлана.

Сығыу 28:30; Левиҙәр 8:8







Исраил менән Йәһүҙә батшалыҡтары

Раббы көнө – Раббы хөкөм менән киләсәк көн. Яңы Ғәһедтә әйтелгәнсә, был көндө Алла Ғайса Мәсих аша тотош донъяны хөкөм итәсәк. Был көндө шулай уҡ «ҡиәмәт көнө» тип тә атайҙар.

Ишағыяһ 13:6, 9; Зөлкифел 13:5; Ғамос 5:18; Ғовадъяһ 1:15; Яхъя 11:24; Ғәмәлдәр 2:20







Гонаһтарҙан пакланыу көнө – Көҙ башында Ҡыуыш байрамы алдынан уҙғарыла торған был байрам көнөндә исраилдар эшләмәгән, ураҙа тотҡан. Үҙҙәрен һәм халыҡты гонаһтан арындырыу, Алла сатырын һәм ундағы ҡорбан усағын пакландырыу өсөн, ҡаһиндар тейешле ҡорбандар килтергән.

Левиҙәр 16; 23:27







Алла Улы – Иҫке Ғәһедтә ғәҙәттә «Алла улдары» тип Алла тарафынан яратылған һәм Уға хеҙмәт иткән рухи заттарға (фәрештә, рух) әйтәләр. Исраил халҡын һәм уның ҡайһы бер батшаларын да Алла улдары тип йөрөтәләр. Әммә Инжил авторҙары Алла Улы тип Ғайса Мәсихте атай. Был Уның Мәсих исеменә эйәлеген, сығышы менән Атабыҙ Алланан булыуын һәм Уға тура бәйләнештә тороуын күрһәтә. Бөтә иманлылар Уны ярата, ихтыярын үтәргә тырыша. Иманлылар Алла балалары тип атала ала, сөнки Алла уларҙы Үҙенең балалары кеүек күрә.

І Йылъяҙма 22:10; Әйүп 1:6; Зәбүр 2:7; Йермеяһ 31:9; Маҫҫайос 4:3; Яхъя 11:27







Яу арбаһы – Һуғыш яланында, ә ҡайһы ваҡыт йөк ташыу өсөн ҡулланылған ике тәгәрмәсле арба.

Башланмыш 46:29; І Батшалар 8:11; Ғәмәлдәр 8:28







Килешеү һандығы – Исраилдар өсөн изгеләрҙән-изге әйбер: ағастан эшләнеп, алтын ялатылған, ҡапҡасына кируб һындары ҡуйылған изге һандыҡ. Унда Алланың Ун бойороғо яҙылған таҡтаташтар һаҡланған. Һандыҡ тәүҙә Изге сатырҙың, Алла йорто төҙөлгәс, уның Иң мөҡәддәс бүлмәһендә торған.

Сығыу 25:10-21; Ғивриҙәргә 9:4; Асылыш 11:19







Мәсихтә, Ғайса Мәсихтә, Раббыла – Яңы Ғәһедтәге хаттарҙа (бигерәк тә Паулустың хаттарында) «Мәсихтә» («Ғайса Мәсихтә», «Раббыла») тигән мөһим грек әйтеме йыш осрай. Был әйтемдән шул аңлашыла: Ғайса Мәсихкә инанғандар барыһы ла Уныҡы һәм уларҙың рухи тормошо Ғайса менән тығыҙ бәйләнгән, сөнки Ул Үҙенең үлеме һәм терелеүе аша иманлылар менән Алла араһындағы мөнәсәбәтте тергеҙҙе. Һөҙөмтәлә, иманлылар Мәсихтә йәшәй һәм Уның йоғонтоһо даирәһендә эш итә.

ІІ Коринҫостарға 5:17, 19, 21; Галаттарға 3:28; І Яхъя 2:27







Күренмеш – Иҫке Ғәһедтә Алланың күренештәр ебәреп кешеләргә мөһим әйберҙәрҙе белдереүе башҡорт телендә «күренмеш» тип алынды. Ул ябай ғына күреүҙе түгел, ә тәрән рухи тойоуҙы аңлата. Яңы Ғәһедтә Алла, кешегә төш йә күренмештәр аша күренеп, доғаларҙа әйтелгән үтенестәргә яуаптар бирә, илселәренә, шәкерттәренә бойороҡтарын еткерә һәм юл күрһәтә.

І Батшалар 3:1-15; Ғовадъяһ 1:1; Ғәмәлдәр 7:55-56; 10:3-6, 11-16; 16:9; 18:9







Исемдәрҙең бирелеше


Исемдәрҙең бирелеше

Тәржемәлә кеше исемдәре, ер-һыу, урындағы халыҡ атамалары йәһүд һәм грек телдәренең башланғыс формаларына яҡынайтып бирелде. Был формалар ҡайһы берҙә рус телендәге ғәҙәти исемдәрҙән айырыла. Яңғыҙлыҡ исемдәрҙе биреү принциптарын инештә ҡарағыҙ.



Кеше исемдәре


	Башҡортса 	Русса 

	Бараббас 	Варавва 

	Барнабас 	Варнава 

	Баҫ-Шевағ 	Вирсавия 

	Билғам 	Валаам 

	Бинйәмин 	Вениамин 

	Боғаз 	Вооз 

	Бәғел 	Ваал 

	Гидғон 	Гедеон 

	Голиаҫ 	Голиаф 

	Ғайса 	Иисус 

	Ғамос 	Амос 

	Ғаяз 	Исав 

	Ғиммануил 	Еммануил 

	Ғовадъяһ 	Авдий 

	Ғөзәйер 	Ездра 

	Ғуззияһ 	Озия 

	Ғәли 	Илий 

	Дауыт 	Давид 

	Зөлкифел 	Иезекииль 

	Зәкәрьяһ 	Захария 

	Ибрам 	Аврам 

	Ибраһим 	Авраам 

	Ильяс 	Илия 

	Ильясиғин 	Елисей 

	Исмәғил 	Измаил 

	Исхаҡ 	Исаак 

	Ифтах 	Иеффай 

	Ишағыяһ 	Исаия 

	Ишай 	Иессей 

	Йермеяһ 	Иеремия 

	Йеһошафат 	Иосафат 

	Йонаҫан 	Ионафан 

	Йошияһ 	Иосия 

	Йушағ Нун улы 	Иисус сын Навина 

	Йәһүҙә 	Иуда 

	Кефас 	Кифа 

	Ҡабил 	Каин 

	Лукас 	Лука 

	Магдалалы 	Мәрйәм 

	Мария 	Магдалина 

	Маркус 	Марк 

	Марта 	Марфа 

	Маҫҫайос 	Матфей 

	Менашше 	Манассия 

	Мирйәм 	Мариам 

	Муса 	Моисей 

	Мәлки-Садиҡ 	Мелхиседек 

	Мәрйәм 	Мария 

	Мәсих 	Христос, Мессия 

	Нахум 	Наум 

	Нафтали 	Неффалим 

	Нөхәмияһ 	Неемия 

	Нух 	Ной 

	Паулус 	Павел 

	Петрус 	Петр 

	Рабиға 	Ревекка 

	Рехавғам 	Ровоам 

	Рәүвән 	Рувим 

	Рәхилә 	Рахиль 

	Санхерив 	Сеннахирим 

	Сара 	Сарра 

	Сарая 	Сара 

	Сефанъяһ 	Софония 

	Сөләймән 	Соломон 

	Тиглат-Пиләсәр 	Феглаффелласар 

	Тимоҫеус 	Тимофей 

	Титус 	Тит 

	Томас 	Фома 

	Хаваҡҡуҡ 	Аввакум 

	Хаггай 	Аггей 

	Ханох 	Енох 

	Хизкияһ 	Езекия 

	Хәжәр 	Агарь 

	Һабил 	Авель 

	Һарун 	Аарон 

	Һауа 	Ева 

	Һируд 	Ирод 

	Һошеяғ 	Осия 

	Шимшон 	Самсон 

	Шаул 	Савл 

	Шемуил 	Самуил 

	Шимғон 	Симеон, Симон 

	Әйүп 	Иов 

	Әлғазар 	Лазарь 

	Әлисабет 	Елизавета 

	Әндриас 	Андрей 

	Әфраим 	Ефрем 

	Юныс 	Иона 

	Ябраил 	Гавриил 

	Яҡуп 	Иаков 

	Яхъя 	Иоанн 





Ер-һыу атамалары


	Башҡортса 	Русса 

	Ашдод 	Азот 

	Ашшур 	Ассирия 

	Бабил 	Вавилон 

	Беер-Шәвәғ 	Вирсавия 

	Бейт-Ил 	Вефиль 

	Бейт-Ләхәм 	Вифлеем 

	Бейт-Сайда 	Вифсаида 

	Бейт-Фаге 	Виффагия 

	Бейт-Әниә 	Вифания 

	Галилея күле 	Галилейское море 

	Геҫшемани 	Гефсимания 

	Голгоҫа 	Голгофа 

	Ғаммон 	Аммон 

	Ғамора 	Гоморра 

	Ғедән баҡсаһы 	Едемский сад 

	Ғивғон 	Гаваон 

	Ғивриҙәр 	Евреи 

	Ғәмәлектәр 	Амаликитяне 

	Ғәрәбстан 	Аравия 

	Зәйтүн тауы 	Елеонская гора (Масличная гора) 

	Йәрүсәлим 	Иерусалим 

	Йәһүҙиә 	Иудея (область Римской империи) 

	Йәһүҙә 	Иудея (Южное царство в Ветхом Завете) 

	Ҡәнғән 	Ханаан 

	Мидйән 	Мадиам 

	Мысыр 	Египет 

	Пелештиҙәр 	Филистимляне 

	Сарефаҫ 	Сарепта 

	Тессалонике 	Фессалоника 

	Ун Ҡала 	Десятиградие 

	Әмөриҙәр 	Аморреи 

	Шило 	Силом 

	Шәхәм 	Сихем 

	Эфес 	Ефес 

	Әфраҫа 	Ефрафа 

	Яфо 	Иоппия 









Ибрам/Ибраһим – Тәүге исеме – Ибрам, Ибраһим тигән яңы исемде Алла уға аҙаҡ бирә. Алла Ибраһим менән килешеү төҙөй, уға Ҡәнғән еренә күсеп ултырырға бойора. Ул ерҙе Алла Ибраһимдың күп һанлы тоҡомона бирергә вәғәҙә иткән була. Ибраһим менән ҡатыны Сараға улдары Исхаҡтың тыуғанын оҙаҡ көтөргә, төрлө һынауҙар аша үтергә тура килә. Ибраһимдың, Исхаҡтан тыш, Сараның хеҙмәтсеһе Хәжәрҙән Исмәғил исемле улы тыуа. Шулай Ибраһим исраилдарҙың ата-бабаһы булып китә. Изге Яҙмала ул Алланың барлыҡ бойороҡтарын һүҙһеҙ үтәргә әҙер тоғро улан итеп күрһәтелгән.

Башланмыш 11:27–12:9; 15:1-21; 17:5; Римдарға 4; Ғивриҙәргә 11:8-19





Пак; нәжес, бысраҡ – Муса ҡануны буйынса, исраилдар таҙа (хәләл) менән нәжесте (хәрәм) ентекләп айырырға тейеш була. Нәжес тип ҡайһы бер хайуандар, ҡоштар, балыҡтар, әйберҙәр һәм аҙыҡ төрҙәре һаналған. Махау сирле кеше, мәйеткә ҡағылыусы, күрем мәлендә һәм бала тыуҙыр ғандан һуңғы осорҙа ҡатын-ҡыҙ шулай уҡ бысраҡ тип табылған. Ундай кешеләр дини йолаларҙа ҡатнаша алмаған, уларға хатта пак кешеләргә ҡағылырға ла ярамаған. Ә инде бысраҡ булыуҙан ҡотолғас, яңынан таҙарыныр өсөн билдәле бер йолалар аша үтеү бурысы торған.

Левиҙәр 7:19; 10:10; 13:13; Иҫәп 19:17-19; Лукас 11:38-41; Римдарға 14:14







Ғайса Мәсих дәүерендә Фәләстин

Боронғо Фәләстиндең өҫкө йөҙө (рельефы)

Изге Яҙма, Иҫке Ғәһед, Яңы Ғәһед – Яңы Ғәһедтә, йәғни Инжилдә Иҫке Ғәһед китаптары шулай аталған. Ваҡыт үтеү менән, Яңы Ғәһед яҙылып донъя күргәс, уны ла «Изге Яҙма» төшөнсәһенә индергәндәр.

Левиҙәр 6:18; 11:44-45; Ишағыяһ 6:3; Маркус 1:24; Римдарға 1:7







Сөннәткә ултыртыу – Ир баланың енес ағзаһы осондағы тирене киҫеп алыу. Был Алла менән Ибраһим араһында төҙөлгән килешеүҙең билдәһе булып торған һәм сөннәтле кешенең ғаиләһе менән Алла халҡына ҡарағанын, Алла тәғлимәтен тотҡанын аңлатҡан. Ибраһимға биргән бойороҡҡа ярашлы, һәр йәһүд малайы һигеҙенсе көнгә сөннәткә ултыртылған. Ғайса Мәсих йәшәгән осорҙа балаға исемде лә ошо көндә ҡушҡандар. Алланы танымаған халыҡтарҙы «сөннәтләнмәгән» тип йөрөткәндәр. Паулус үҙенең хаттарында, кешене ниндәйҙер халыҡҡа ҡарағанлыҡ түгел, ә Ғайса Мәсихкә булған иман ҡотҡара, тип билдәләй, шуға күрә Инжилдә сөннәткә ултыртыу йолаһы элекке әһәмиәтенә эйә түгел.

Башланмыш 17:9-27; Левиҙәр 12:3; Яхъя 7:22; Римдарға 4:9-12







Ата – Ғайса Мәсих Алланы «Атам» тип атай, шул рәүешле ата менән бала араһындағы мөнәсәбәт ниндәй булһа, Алла менән Үҙе араһында нәҡ шундай мөнәсәбәт икәнен күрһәтә. Ғайса Мәсихкә инанған кеше лә Алла менән шундай мөнәсәбәттә була, шуға күрә Алланы «Атам» тип атай ала.

Маркус 14:36; Яхъя 11:41-42; Римдарға 8:15







Ғибәҙәтхана – дини йорт. Яңы Ғәһедтә йәһүдтәрҙең бергәләп доға ҡылырға, Изге Яҙманы уҡырға һәм дини йолаларҙы өйрәнергә йыйылған урыны. Йыйылыш мәлендә ғибәҙәтханала хатта ябай ҡатнашыусы ла Изге Яҙманан өҙөк уҡып, йыйылған халыҡҡа уны аңлата алған. Алла йортонан айырмалы рәүештә, ғибәҙәтханаларҙа ҡорбан килтерелмәгән. Йәһүдтәр йәшәгән һәр ҡалала берәү булһа ла ғибәҙәтхана булған.

Хакимдар 9:46; Маҫҫайос 4:23; Лукас 4:16-21







Йәрүсәлим – Дауыт менән Сөләймән батшалыҡ иткән дәүерҙә Исраилдың баш ҡалаһы булып китә. Йәһүҙә тауҙары битләүендә урынлашҡан. Сөләймәндең вафатынан һуң Йәһүҙәнең – көньяҡ батшалыҡтың баш ҡалаһы була. Б.э.т. 586 йылда ул бабилдар тарафынан ҡыйратылып, б.э.т. 538 йылдан б.э.т. 445 йылға тиклем арала аяҡҡа баҫтырыла. Б.э.т. 332 йылдан грек ҡалаһына әүерелгән ҡала, б.э.т. 63 йылда римдар ҡулына күсә. Б.э. 70 йылында, йәһүдтәр менән римдар һуғышы осоронда, тулыһынса емертелеп, аҙаҡ ҡабаттан аяҡҡа баҫтырыла.

ІІ Батшалар 5:9; Ишағыяһ 2:2-3; Лукас 21:20-24; Асылыш 21:2







Изге Рух – Алла Рухы. Боронғо йәһүд һәм грек телдәрендә «рух» һүҙенең – «һулыш», «ел» тигән мәғәнәләре лә бар. Иҫке Ғәһедтә Алла Рухы – һәр нәмәне бар итеүсе, бөтә тереклекте йәшәтеүсе, һаҡлап тороусы көс. Унан тыш кешегә аңлау ҡеүәһе бирә, һәләт менән бүләкләй һәм Алла хеҙмәтенә саҡыра. Алла Рухы айырым берәүгә йә кешеләр төркөмөнә иңгән, уларға пәйғәмбәрлек һәләте биргән. Уға Аллалағы бөтә сифаттар хас. Ғайса Мәсих тә донъяға әҙәм затының ғәмәле менән түгел, ә Алла Рухының ҡөҙрәте менән килә. Ғайсаға Изге Рух һыуға сумдырылған саҡта иңә. Изге Рух Илленсе көн байрамында илселәргә лә иңә. Яңы Ғәһедтән, йәғни Инжилдән күренеүенсә, уны Ғайса Мәсихкә инаныусылар ҙа ҡабул итә. Изге Рух аша кеше яңы тормошҡа килә, Алла уны балаһы итеп ҡабул итә.

Башланмыш 1:2; Зәбүр 50:13; Маҫҫайос 1:18; 3:16; Ғәмәлдәр 2:1-5; Галаттарға 5:22-23







Левиҙәр – Леви ырыуы кешеләре. Леви Яҡуптың өсөнсө улы булған. Алла бойороғо буйынса, Леви ырыуынан Һарундың вариҫтары ғына ҡаһин итеп ҡуйыла алған. Леви ырыуына ҡарағандарҙың ҡалғандары Алла йортонда эштәр башҡарған, ҡаһиндарға ярҙамлашҡан, ҡанунды өйрәнеп, уны халыҡҡа аңлатыу менән шөғөлләнгән. Төп эштәре Алла йортондағы хеҙмәт булғанға күрә, уларға ер бирелмәгән. Уның урынына левиҙәр башҡа Исраил ырыуҙарының биләмәләрендәге уларға тәғәйен баҫыуҙар һәм ҡалалар менән файҙалана алған.

Сығыу 28:1; Иҫәп 18:20-21; 35:2-7; Яхъя 1:19







Асия өлкәһе – Рим провинцияһы, Кесе Азияның (хәҙерге Төркиә) бер өлөшө. Баш ҡалаһы Эфес булған.

Ғәмәлдәр 19:26; Асылыш 1:4







Хермон – Исраилдың төньяҡ өлөшөндәге иң бейек тау.

Ҡанун 3:8-9; 4:48; Зәбүр 41:7; 88:13; 132:3







Ҡаһин – Изге сатырҙа һәм Йәрүсәлим ҡорамында хеҙмәт итеү, ҡорбан килтереү өсөн яуаплы кеше. Ҡаһинлыҡты тик Һарун нәҫеле генә башҡарған. Ҡаһиндар 12 төркөмгә бүленгән һәм алмашлап хеҙмәт алып барған, уларға левиҙәр ярҙам иткән. Уларға баш ҡаһин етәкселек иткән. Изге сатырға, аҙағыраҡ Алла йортона ҡаһиндар менән левиҙәр генә инә алған.

Сығыу 30:30; І Йылъяҙма 23:32; Маҫҫайос 8:4; Лукас 1:8-9







Доға ҡылыу – Иҫке Ғәһед тә, Инжил, йәғни Яңы Ғәһед тә доғаның ике төрөн белә: шәхси – кеше Аллаға үҙ һүҙҙәре менән мөрәжәғәт итә, Уны данлай, рәхмәтен белдерә йә ярҙам һорай. Икенсеһе – тейешле урында (Алла йортонда йә ғибәҙәтханала) һәм тейешле ваҡытта билдәле бер өлгө буйынса күмәкләп ҡылынған доға.

ІІ Батшалар 7:18-29; Зәбүр 6:10; 140:2; Маҫҫайос 6:7-13; 21:22; Ғәмәлдәр 3:1







Һыуға сумдырыу йолаһы – Иң мөһим дини йолаларҙың береһе, ул кешенең пакланыуын һәм Аллаға бағышланыуын аңлата. Инжилдә был йоланың ике төрө бирелә. Тәүҙә Яхъя пәйғәмбәр гонаһтарынан тәүбә итергә һәм Алла ихтыярын үтәргә теләгән кешеләрҙе һыуға сумдыра. Ғайса Мәсихтең үлеп терелеүенән һуң һыуға сумдырыу тәрәнерәк мәғәнә ала: кеше элекке гонаһлы тормошонан баш тарта, үлгәндәй була, әммә Мәсих аша яңы тормош өсөн терелә. Бындай йоланы үтәгәндән һуң Изге Рух ҡабул иткәндәр.

Маркус 1:5, 7-12; Ғәмәлдәр 10:47-48; Колоссайҙарға 2:12







Һируд –

1. Бөйөк Һируд: б.э.т. 37–4 йылдарҙа бөтә Фәләстин ере өҫтөнән идара иткән Йәһүҙиә батшаһы. Ғайса Мәсих шул осорҙа тыуған.

Маҫҫайос 2:1-16; Лукас 1:5

2. Һируд Антипас, Бөйөк Һирудтың улы. Б.э.т. 4 йылдан башлап, б.э. 39 йылына тиклем Галилея өлкәһенең идарасыһы.

Лукас 23:7-12

3. Һируд Агриппас І, Бөйөк Һирудтың ейәне. Б.э. 41–44 йылдарында Фәләстин ерендәге бер нисә өлкәнең идарасыһы. Тарихҡа ул мәсихселәрҙе эҙәрлекләүсе булараҡ та инеп ҡалған.

Ғәмәлдәр 12:1-4, 20-23

4. Агриппас ІІ, Һируд Агриппас І улы. Б.э. 70-се йылдарына тиклем Фәләстиндең төрлө өлкәләре менән идара иткәндән һуң, Римға китә. Илсе Паулус уның алдында сығыш яһай.

Ғәмәлдәр 25:23–26:32







Фәрештә – Иҫке Ғәһед яҙмаларында «фәрештә» һүҙе «Алла илсеһе» тигәнде аңлата. Улар Аллаға хеҙмәт итә һәм Алла ҡушыуы буйынса кешеләргә ярҙам күрһәтә, Алла ихтыярын еткерә. Әһәмиәтле һаналған фәрештәләр Изге Яҙмала исемдәре менән йөрөтөлә – Михаил, Ябраил.

Башланмыш 16:7-11; 22:11-12; Лукас 1:8-20; Ғивриҙәргә 1:13-14







Гонаһтарҙан пакланыу, йолоп алыу –

1. Аллаға килтерелгән ҡорбандар аша гонаһтарҙан ҡотолоу, ғәйепте юйыу. Әлеге ғәмәл Алла менән ҡорбан килтергән кеше араһындағы бәйләнеште яңынан тергеҙгән. Йәһүдсә «ҡаплау» тигәнде аңлата, йәғни йоланы башҡарған кеше гонаһтарҙы юя, ҡаплай.

Левиҙәр 1:3-4; Римдарға 3:25

2. Йолоп алыу – тейешле түләү кертеп, бер кешене йә тотош халыҡты ҡоллоҡтан, әсирлектән ҡотҡарыуҙы аңлата. Инжилдә яҙылғанса, кешелекте гонаһ хакимлығы нан азат итер өсөн түләнгән хаҡ – Ғайса Мәсихтең ҡорбан булып үлеүе.

Ҡанун 7:8; Маҫҫайос 20:28





Изге икмәк – Раббы хозурына махсус өҫтәлгә һалынған ун ике сөсө икмәк. Был икмәктәрҙе бер аҙнанан яңыларына алыштырғандар. Өҫтәлдән алынған икмәкте ҡаһиндарға ғына ашарға рөхсәт ителгән.

ІІІ Батшалар 7:48; Маҫҫайос 21:42; Римдарға 10:11







Нәзир – Шарап һәм башҡа иҫерткес эсемлектәр эсмәҫкә, ҡырынмаҫҡа, сәсен алдырмаҫҡа, яҡын туғаны үлһә лә, кәүҙәһенә ҡағылмаҫҡа нәҙер әйткән, үҙен тулыһынса Алла хеҙмәтенә бағышлаған кеше. Биргән нәҙеренең ваҡыты тамамланғас, нәзир ҡорбан килтергән һәм Алла йортона инер алдынан сәсен ҡырған.

Иҫәп 6:2-21; Хакимдар 13:5, 7; Ғамос 2:11







Ғайса Мәсих дәүерендә Рим империяһы

Эфод – Раббыға хеҙмәт иткәндә баш ҡаһин кейә торған, күкрәкте һәм арҡаны ҡаплап торған өҫ кейеме.

Сығыу 28:6; Левиҙәр 8:7; І Батшалар 2:18







Ҡамышлы диңгеҙ – Был атама боронғо йәһүд теленән һүҙмә-һүҙ тәржемә. Ҡайһы диңгеҙ тураһында һүҙ барғанын әйтеүе ҡыйын, ул Сүәйс (Суэц) йәки Акаба ҡултығы ла булырға мөмкин. Яңы Ғәһедтә Ҡыҙыл диңгеҙ тип бирелә. Мысырҙан сыҡҡан саҡта, Исраил халҡы ошо диңгеҙ аша үтә.

Сығыу 10:19; І Коринҫостарға 10:1







Мирра – Ауыртыуҙы баҫҡан, тәнгә һөртә торған (шулай уҡ мәйетте ерләгәндә ҡулланылған) шифалы ыҫмала.

Йырҙар йыры 3:6; Маҫҫайос 2:11; Маркус 15:23; Яхъя 19:39-40







Ғилғәд – Махирҙың улы, Менашшеның ейәне. Иордандан көнсығыштағы таулы өлкә лә Ғилғәд тип аталған. Исраилдың бер өлөшө булған был ерҙәрҙе Рәүвән, Ғад ырыуҙары һәм Менашшеның ярты ырыуы биләй.

Башланмыш 31:20-25; Ҡанун 3:13-15







Боронғо донья

Ғаштароҫ – йәһүдсә «Ашторет». Ҡәнғәниҙәрҙә мөхәббәт, уңыш-үрсем һәм һуғыш алиһәһе.

Хакимдар 2:13







Баҡыр диңгеҙ – Алла йортондағы һыу тултырылған баҡыр йыуынғыс. Ҡаһиндар был һыу менән аяҡ-ҡулдарын йыуған.

ІІІ Батшалар 7:23-26; ІІ Йылъяҙма 4:2-5,10







Майҙә – Боронғо Исраил халҡын ҡоллоҡтан азат итеп Мысырҙан алып сыҡҡас, сүлдә тамаҡтарын туйҙырыу өсөн Алла күктән яуҙырған ризыҡ. Кориандр орлоғона оҡшаған майҙә тәме менән баллы көлсәне хәтерләткән. Инжилдә Ғайса Мәсих майҙәне донъяға күктән йәшәү биргән ысын икмәк менән сағыштыра. Был икмәк – Ғайса Мәсих Үҙе.

Сығыу 16:14-16, 31-35; Яхъя 6:31-35







Ҡәнғән – Хам улы Нухтың ейәндәренең береһе. Урта диңгеҙ менән Иордан йылғаһы араһында урынлашҡан, баштан уҡ ҡәнғәниҙәр йәшәгән биләмәнең исеме лә. Был ерҙе Алла Ибраһимға һәм уның нәҫеленә вәғәҙәләй. Әкренләп Ҡәнғәнде исраилдар баҫып ала.

Башланмыш 9:18; 12:5-7; Сығыу 6:4; Ғәмәлдәр 13:19







Ҡорбан усағы – Ҡорбанға килтерелгән хайуанды тотош килеш йә өлөшләтә яндыра торған махсус ҡоролма-урын. Ҡорбан усағын ғәҙәттә таштан төҙөгәндәр, ә күсереп йөрөтмәле Изге сатыр янындағыһын ағас һәм металл ҡулланып эшләгәндәр. Хуш еҫле үләндәр төтәтеү өсөн тимерҙән бәләкәй ҡорбан усаҡтары ла булған.

Башланмыш 8:20; Левиҙәр 1:5; Маҫҫайос 5:23-24







Кируб – русса «херувим». Алла хеҙмәтендәге Уға айырыуса яҡын күк заттары. Еврейҙар уларҙы Алла ултырған ике тәгәрмәсле арбаны һөйрәгән иҫ киткес ҙур кәүҙәле ҡанатлы зат итеп күҙ алдына килтергән. Кируб һындары Килешеү һандығының ҡапҡасына урынлаштырылған.

Башланмыш 3:24; Сығыу 25:18-22; Зөлкифел 9:3; Ғивриҙәргә 9:5







Гонаһ – Алла ҡануны талаптарын боҙоу, Алланы тыңламау һәм Уға буйһонмау. Иҫке Ғәһедтә гонаһ ҡылған кеше ҡорбан килтерергә тейеш була.

Башланмыш 4:7; 18:20; Сығыу 29:10-14; Маҫҫайос 3:6; Римдарға 3:20







Изге, мөҡәддәс – «Изге» һүҙенең мәғәнәһе – «айырып алынған». Изге Яҙмала был һүҙ иң тәүҙә Аллаға ҡағылышлыны аңлата. Аллаға бағышланған бөтә нәмәне – Алла йортон, ғибәҙәт ҡылыу әйберҙәрен һәм Уға табынған кешеләрҙе (Иҫке Ғәһедтә – Исраил халҡы, Яңы Ғәһедтә – имандаштар берҙәмлеге) һыҙатлай.

Сығыу 25:30; Левиҙәр 24:5-9; Маҫҫайос 12:1-4







Содом һәм Ғамора – Алла Ҡәнғәндең был боронғо ҡалаларын кешеләрҙең әхлаҡһыҙлығы арҡаһында күктән ут яуҙырып юҡҡа сығара.

Башланмыш 19; Маҫҫайос 10:15







Тәҡүәлек, тәҡүә булыу –

1. Аллаға тоғролоҡ һаҡлап, Уның һүҙе буйынса йәшәүҙе аңлата.

Башланмыш 6:9; Зәбүр 62:11; Хикмәттәр 10:20; Һошеяғ 12:10; Маҫҫайос 23:28; Римдарға 6:13

2. Яңы Ғәһедтә, айырыуса Паулустың хаттарынан күренеүенсә, Ғайса Мәсихкә ышанған кешенең Алла менән дөрөҫ мөнәсәбәттә булыуы. Был мөнәсәбәт Алланың кешене аҡлауы аша тыуа. Тәҡүәлек, хаҡлыҡ, хаҡ булыу, аҡлау тигән һүҙҙәрҙең тамыры грек телендә бер үк.

Римдарға 4:3, 5; 10:10; ІІ Коринҫостарға 5:21

Ҡарарға: Аҡлау, Хаҡлыҡ.







Фирғәүен – Боронғо Мысыр батшаларын шулай атағандар.







Алла йорто, ҡорам – Муса заманында еврейҙар табынған Изге сатыр урынына Сөләймән батша Йәрүсәлимдә беренсе ҡорамды төҙөй. Б.э.т. 586 йылда вавилондар (бабилдар) тарафынан емертелә, әммә бер нисә тиҫтә йылдан һуң яңынан аяҡҡа баҫтырыла. Аҙаҡ Бөйөк Һируд уны ҙурайта. Һируд б.э.т. 37 йылдан 4 йылға тиклем хакимлыҡ итә. Алла йорто Исраил тормошоноң үҙәге була. Бары ошонда ғына ҡорбан килтерәләр, ошонда илдең төрлө төбәктәренән һәм сит илдәрҙән мөһим дини байрамдарҙы үткәрергә йәһүдтәр йыйыла. Алла йорто Мөҡәддәс һәм Иң мөҡәддәс урындарҙан торған. Бүлмәләр ҙур пәрҙә менән айырылған. Иң мөҡәддәс урынға Килешеү һандығы урынлаштырылған һәм унда махсус хеҙмәт атҡарыр өсөн йылына бер тапҡыр баш ҡаһин ғына инә алған. Ябай кешеләргә унда инергә ярамағанлыҡтан, улар Аллаға Алла йортоноң ихатаһында табынған.

ІІІ Батшалар 5:4-5; 8:20-21; Ғөзәйер 6:14-16; Ишағыяһ 66:1; Маҫҫайос 21:12-13; 27:51; Эфестарға 2:19-22







Шәмбе көн – Аллаға бағышланған ял итеү көнө. Алла донъялыҡты булдырғанда етенсе көндө барлыҡ эштәрен туҡтатып торған, шуға күрә, Муса ҡануны буйынса, аҙнаның етенсе көнө ял итеү көнө итеп билдәләнгән. Был көндө эшләргә ярамаған.

Башланмыш 2:2-3; Сығыу 16:23; 20:8-11; Левиҙәр 16:31; Маҫҫайос 12:1-13; Лукас 14:5







Ливан – Төньяҡ Фәләстиндәге кедр урмандары һәм һыу сығанаҡтары менән дан тотҡан тау һырты, Сүриәләге иң бейек тауҙар теҙмәһе. Сөләймән батша үҙенең һарайын һәм Йәрүсәлимдәге Алла йортон Ливан урманындағы ағастан төҙөгән.

Йушағ 1:4; ІІІ Батшалар 5:6-10; Зөлкифел 17:2-3







Илсе Паулустың беренсе эш сәфәре


[image: ./images/BSK-map-11.jpg] 
 







Өлкән, берҙәмлек өлкәне – Инжилдә имандаштар берҙәмлегендә рухи етәксе эшен башҡарыусы «өлкән» тип аталған.

І Тимоҫеусҡа 5:17; Титусҡа 1:5-9







Мадай – (Мидия) Хәҙерге Ирандың төньяҡ-көнбайышында урынлашҡан ҡеүәтле батшалыҡ. Б.э.т. 612 йылда мадайҙар Ашшурҙың баш ҡалаһы Ниневене ҡыйрата. Шунан һуң фарсылар менән Фарсы империяһында хакимлыҡ итә, шуға ла ундағы ҡанундар «Мадай һәм Фарсы ҡанундары» тип йөрөтөлгән.

Эстер 1:19; Даниил 8:20-21







Иман – Аллаға инаныу, Алла биргән вәғәҙәләрҙең үтәлеренә ышаныу, Уның ихтыярын ҡабул итеп, юлынан барырға әҙер булыу. Инжилдә Ғайса Мәсихте Раббы һәм Ҡотҡарыусы итеп таныу – имандың төп өлөшө.

Ғивриҙәргә 11







Дауыт Улы – Туранан-тура Дауыт батшаның тоҡомо. Шулай тип йәһүдтәр ергә килергә тейеш Мәсихте атай, сөнки улар Мәсихтең Дауыт батша тоҡомонан булырына ышанған.

Йермеяһ 23:5; Маҫҫайос 1:20; Маркус 10:47; Лукас 20:41-44







Боронғо ҡулъяҙмалар


Боронғо ҡулъяҙмалар


[image: ./images/BSK-illustration-01.jpg]  Ленинград кодексы (Codex Leningradensis), Иҫке Ғәһедтең масорет тексы боронғо йәһүд телендә, яҡынса б.э. 1000 йылы. Юныс пәйғәмбәр китабынан.
 




[image: ./images/BSK-illustration-02.jpg]  Боронғо йәһүд телендәге Ҡумран ҡулъяҙмаларының береһе, яҡынса б.э.т. 100 йыл. Ишағыяһ пәйғәмбәр китабынан.
 




[image: ./images/BSK-illustration-03.jpg]  Септуагинта, Иҫке Ғәһедтең боронғо грек телендәге тәржемәһе, яҡынса б.э. 200 йылындағы ҡулъяҙма. Нун улы Йушағ китабынан.
 




[image: ./images/BSK-illustration-04.jpg]  Папирус 52, Яңы Ғәһедтең боронғо грек ҡулъяҙмаһы, б.э. 125 йылы. Яхъя бәйән иткән Һөйөнөслө Хәбәрҙән.
 




[image: ./images/BSK-illustration-05.png]  Синай кодексы (Codex Sinaiticus), Яңы Ғәһедтең боронғо грек ҡулъяҙмаһы, б.э. 340 йылы. Маҫҫайос бәйән иткән Һөйөнөслө Хәбәрҙән.
 




[image: ./images/BSK-illustration-06.jpg]  Дүрт Һөйөнөслө Хәбәр ғәрәп телендә, б.э. 1335 йылы.
 









Пелештиҙәр – Сығышы билдәһеҙ булған халыҡ, боронғо ҡәнғәниҙәр еренә Кафтор (Крит) утрауынан килеп ултырған тип фараз ителә. Б.э.т. XІІ быуатта пелештиҙәр Ҡәнғәндең көньяҡ-көнбайыш ярҙарындағы Газа, Ашҡылон, Ашдод, Ғаҫ ҡалаларын баҫып алған, Ғәҡрон ҡалаһына нигеҙ һалған. Улар Ҡәнғән ерендәге халыҡтан айырылып торған. Ҡайһы берҙә пелештиҙәрҙе «сөннәтһеҙҙәр» тип атағандар, сөнки улар Яҡын Көнсығыш халҡы өсөн хас булған был йоланы тотмаған. Пелештиҙәр Исраил халҡының дошманы һаналған һәм был ике халыҡ араһында һуғыштар йыш булған.

Хакимдар 3:3; 14:3; ІІ Батшалар 8:1







Мәсих – Был һүҙҙең мәғәнәһе: «мәсехләнгән», йәғни «май һөртөлгән». Исраилда ҡаһин, пәйғәмбәр, батша билдәләгәндә, йәғни хеҙмәткә Алла Үҙе һайлап алған кешегә, зәйтүн майы һөртөү йолаһы булған. Яңы Ғәһедтә Ғайса Алла тарафынан мәсехләнгән Зат, Мәсих тип әйтелә. Алла пәйғәмбәрҙәр аша исраилдарға Үҙенең Мәсихен – Исраил халҡын ҡотҡарып, ерҙәге бар халыҡтар өҫтөнән хакимлыҡ итәсәк Батшаны ебәрергә вәғәҙәләй. Йәһүдтәр вәғәҙә ителгән Мәсих килер ҙә уларҙы римдар ҡулынан ҡотҡарыр, Исраилды элекке хәленә кире ҡайтарыр тип өмөтләнеп көтә. Әммә Ғайса Мәсих улар көткәндән күберәкте эшләй. Ул бар кешелекте гонаһ һәм үлем ҡоллоғонан ҡотҡара, Алла Уның аша кешеләр менән яңы, мәңгелек килешеү төҙөй.

ІІІ Батшалар 1:39; Ишағыяһ 9:1-7; Маҫҫайос 1:16; 26:63; Лукас 2:11; Яхъя 1:41







Үлсәмдәр, ауырлыҡ берәмектәре


Үлсәмдәр, ауырлыҡ берәмектәре

Ауырлыҡ үлсәме


	Иҫке Ғәһедтә 	Яңы Ғәһедтә 

	Талант   36 кг 	Талант   35–40 кг 

	Мина   0,6 кг 	Литра (ҡаҙаҡ)   327 г 

	Шекел   12 г 	

	Беҡа   6 г 	

	Гера   0,6 г 	

	1 талант = 60 мина = 3000 шекел = 6000 беҡа = 60000 гера 	



Шыйыҡлыҡ үлсәме


	Иҫке Ғәһедтә 	Яңы Ғәһедтә 

	Хомер   220 л 	Бат (мискә)   40 л 

	Бат   22 л 	Метретес (үлсәм)   40 л 

	Һин   3,5 л 	

	Лог   0,3 л 	

	1 хомер = 10 бат = 60 һин = 720 лог 	



Ашлыҡ үлсәме


	Иҫке Ғәһедтә 	Яңы Ғәһедтә 

	Хомер   220 л 	Кор (тоҡ)   400 л 

	Эфа   22 л 	Сатон (ҡапсыҡ)   13 л 

	Сеа   7,3 л 	Хойникс   1 л 

	Ғомер   2,2 л 	

	Кав   1,2 л 	

	11 хомер = 10 эфа = 30 сеф = 100 ғомер = 180 кав 	

	Кор   220 л 	



Оҙонлоҡ үлсәме


	Иҫке Ғәһедтә 	Яңы Ғәһедтә 

	Терһәк   45 см 	Сажин   1,85 м 

	Ҡарыш   22,5 см 	1 стадия = 100 сажин   185 м 

	Ус аяһы   7,5 см 	Шәмбе юлы арауығы   1 км (саҡрым) 

	Бармаҡ   1,9 см	

	1 терһәк = 2 ҡарыш = 6 ус аяһы = 24 бармаҡ 	

	Оҙон терһәк (Зөл 40:5)   52,5 см Үлсәү таяғы   3,15 м (6 оҙон терһәк) 	









Йәһүҙә –

1. Яҡуптың ун ике улының береһе, ырыу башлығы (Дауыт менән Сөләймән батшалар ҙа, Ғайса Мәсих тә Йәһүҙә ырыуынан).

Башланмыш 29:35

2. Йәһүҙә тоҡомо, йәһүҙиҙәр йәшәгән ил, көньяҡ батшалыҡ.

ІІ Батшалар 2:4; Лукас 2:4; 11; Ғивриҙәргә 7:14







Ашшур – (Ассирия) Хәҙерге Ираҡ биләмәһендә урынлашҡан боронғо ҡеүәтле империя, баш ҡалаһы Ниневе була. Б.э.т. 722 йылда ашшурҙар Төньяҡ Исраил батшалығын яулап ала һәм күп исраилдарҙы әсирлеккә ала. Улар урынына Исраил еренә ирекһеҙләп Ашшур империяһы кешеләре күсерелә. Ашшурҙар шулай уҡ көньяҡ батшалыҡҡа – Йәһүҙәгә лә һөжүм итә, әммә уңышҡа өлгәшә алмай. Һуңыраҡ Ниневе, Алла язаһын алып, баҫҡынсылар тарафынан тулыһынса ҡыйратыла.

ІV Батшалар 18:19–19:36; Нахум 1–3







Зәйтүн тауы – Йәрүсәлимдең көнсығыш диуары яғындағы тәпәш тау. Унан бөтә ҡала ус төбөндәгеләй күренгән. Тау итәгендәге зәйтүн баҡсаһында күп ваҡиғалар булған. Мәҫәлән, Зөлкифел ҡаланан Раббының шөһрәте киткәнен ошонан күргән, Ғайса Мәсих ахырызаман тураһында ошонда бәйән иткән һәм ошо тауҙан күккә ашҡан.

Зәкәрьяһ 14:4; Маҫҫайос 24:3; 26:30; Ғәмәлдәр 2:9-12







Йәһүд теле – Иҫке Ғәһед китаптары башлыса боронғо йәһүд телендә яҙылған. Боронғо йәһүд һәм арами телдәре – ҡәрҙәш телдәр. Вавилон (Бабил) ҡоллоғо осоронан (б.э.т. VІ быуаттан) боронғо йәһүд телен арами теле ҡыҫырыҡлай башлай. Ғайса Мәсих заманында йәһүдтәр арами телендә һөйләшкән, ә боронғо йәһүд теле Изге Яҙма теле булараҡ һаҡланған.

Нөхәмияһ 8:8; Лукас 23:38







Исраил – Яҡуптың Алла биргән икенсе исеме. Иҫке Ғәһедтә Яҡуптың ун ике ырыуҙан торған тоҡомо Исраил халҡы тип йөрөтөлә. Сөләймәндең вафатынан һуң Исраил батшалығы икегә бүленә һәм ун ырыуҙан торған төньяҡ батшалыҡ барлыҡҡа килә. Иҫке Ғәһедтең ҡайһы бер яҙмаларында «Исраил» һүҙе бына ошо төньяҡ батшалыҡҡа ҡарата әйтелә, ә Яңы Ғәһедтә йыш ҡына Исраил халҡын һәм ерҙәрен, Фәләстинде аңлата.

Башланмыш 32:24-30; 35:9-12; Лукас 24:21; Ғәмәлдәр 5:31







Иҫке Ғәһед – Изге Яҙманың беренсе өлөшө. Атама килешеү төшөнсәһенә бәйле (Ҡарарға: «Килешеү»). Исраил халҡы Мысырҙан сыҡҡас, Алла Синай тауында улар менән килешеү төҙөй. Килешеүҙең мөһим өлөшө – ҡанун. Тәүрат, Зәбүр һәм Пәйғәмбәрҙәр китаптарын үҙ эсенә алған Иҫке Ғәһед йыйынтығы быуаттар дауамында төрлө кешеләр тарафынан яҙылып, Инжил, йәғни Яңы Ғәһед менән бергә Изге Яҙманы тәшкил итә.







Байрамдар –

1. Ҡотҡарылыу байрамы. Йәһүдтәрҙең мөһим байрамдарының береһе. Уны, еврейҙарҙың Мысыр ҡоллоғонан ҡотолоуын хәтергә алып, яҙ билдәләгәндәр. Борон еврейҙар был көндө Аллаға табыныу өсөн Йәрүсәлимгә килгән. Ҡотҡарылыу байрамы артынан уҡ ете көнлөк Сөсө икмәк байрамы башланған. Бер аҙна буйына сөсө икмәк кенә ашағандар. Инжилдә был ике байрам берҙәм байрам булып һанала. Нәҡ ошо көндәрҙә Ғайса Мәсих арҡысаҡҡа ҡаҙаҡланған һәм үленән терелгән.

Сығыу 12:1-14, 21-51; Левиҙәр 23:5; Иҫәп 9:1-14; Маркус 14:1, 12; Яхъя 19:14

2. Сөсө икмәк байрамы. Исраилдарҙа Ҡотҡарылыу байрамынан һуң үткәрелгән һәм ете көн дауам иткән байрам. Ул көндәрҙә сөсө ҡамырҙан бешерелгән аҙыҡ ҡына ашағандар, сөнки исраилдар, Мысырҙан киткән саҡта ҡамыр ҡуйырға ваҡыттары булмағанлыҡтан, Алла бойороғон үтәп, юлға икмәкте сөсө ҡамырҙан бешереп алған.

Сығыу 12:14-20; 13:3-10; Левиҙәр 23:6-8; Маркус 14:1, 12; Лукас 22:1

3. Илленсе көн байрамы. Ҡотҡарылыу байрамынан һуң илле көндән үткәрелгән. Ураҡ байрамы тип тә йөрөткәндәр. Ул көндө рәхмәт йөҙөнән Аллаға яңы уңыштан икмәк саҙаҡаһы һәм башҡа төр ҡорбандар килтергәндәр. Ғайса Мәсихтең шәкерттәренә Изге Рух ошо байрам көнөндә иңгән.

Сығыу 23:16; 34:22; Левиҙәр 23:15-21; Иҫәп 28:26-31; Ғәмәлдәр 2:1-4; І Коринҫостарға 16:8

4. Ҡыуыш байрамы. Йәһүдтәр, сүлдә йәшәгән ваҡыттарын хәтерләп, ике аҙнаға өйҙәренән ҡыуыштарға күсеп торған. Байрам ураҡ ахырында, көҙгө ямғырҙар башланғансы билдәләнгән, шуға Уңыш йыйыу байрамы тип тә аталған.

Сығыу 23:16, 34:22; Левиҙәр 23:33-36, 39-43; Ҡанун 16:13-15







Алашар – Бестерелгән ир кеше. Борон күп халыҡтарҙа батша ҡатындары йәшәгән йортта бестерелгән ирҙәр хеҙмәт иткән. Уларҙың батша һарайында абруй яулап, юғары вазифаларға өлгәшкәндәре лә булған, шуға ла «алашар» һүҙе йыш ҡына «батша һарайындағы чиновник» һүҙенең синонимы булараҡ ҡулланылған.

ІV Батшалар 25:19; Эстер 2:3; Ғәмәлдәр 8:27-39







Арам – Исраил батшалығынан төньяҡта урынлашҡан дәүләт. Иң ҙур ҡалаларының береһе Дамаск булған. Беҙҙең эраға бер нисә быуат ҡала гректар был илде Сүриә тип атай башлай.

ІІІ Батшалар 20:1







Мөгөҙ ҡысҡыртыу көнө – Исраилдар календары буйынса етенсе айҙың беренсе көнөндә үткәрелгән. Байрам көҙ башына тура килгән. Был көндө исраилдар бар эштәренән ял иткән. Изге йыйын үткәрелгән, унда мөгөҙ ҡысҡыртҡандар, тейешле ҡорбандарҙы килтергәндәр.

Левиҙәр 23:23-25; Иҫәп 29:1-6







Географик карталар
Географик карталар
	Боронғо Фәләстиндең өҫкө йөҙө (рельефы)


	Боронғо донья


	Мысырҙан - Ҡәнғәнгә


	Исраил ырыуҙары араһында буленгән Фәләстин


	Шаул, Дауыт һәм Сөләймән батшалыҡтары


	Исраил менән Йәһүҙә батшалыҡтары


	Ғайса Мәсих дәүерендә Рим империяһы


	Ғайса Мәсих дәүерендә Фәләстин


	Ғайса Мәсих дәүерендә Йәрүсәлим


	Ғайса Мәсих дәүерендә Йәрүсәлимдәге Алла йортоноң планы


	Илсе Паулустың беренсе эш сәфәре


	Илсе Паулустың икенсе эш сәфәре


	Илсе Паулустың өсөнсө эш сәфәре


	Илсе Паулустың дүртенсе эш сәфәре (Римға сәйәхәт)









Аҡса берәмектәре


Аҡса берәмектәре

Боронғо Исраилда тауар хаҡын көмөш һәм алтын менән баһалағандар, уларҙы шекелдәрҙә, мина һәм таланттарҙа үлсәгәндәр. Тәңкәләр б.э.т. VI быуатта ғына әйләнешкә ингән. Яңы Ғәһед заманында өс илдең: Фәләстиндең, Греция һәм Римдың аҡсалары әйләнештә йөрөгән. Тәңкәләрҙе алтын, көмөш, баҡыр, аҡ ҡурғаш ҡушылған баҡыр иретмәһенән йәки еҙҙән һуҡҡандар.


	Йәһүдтәрҙә 	Гректарҙа 	Римдарҙа 

	2 лептон 		1 кодрант 

			1 ассарион (баҡыр тәңкә) = 4 кодрант 

		1 драхма (көмөш тәңкә) 	1 динар (эшсенең бер көнлөк эш хаҡы) = 16 ассарион = 64 кодрант 

	1 шекел 	1 статир 	4 динар 

	25 шекел 	1 мна 	100 динар 

		1 талант = 60 мна 	6000 динар 









Ҡулдарҙы ҡуйыу – Дини йола: кешенең башына ҡулдарҙы ҡуйып, Алланан уға фатиха һорап доға ҡылғандар. Ошо рәүешле кешегә Изге Рух бүләк итеүен, ауырыуҙарҙан һауыҡтырыуын йәки ниндәйҙер бер рухи һәләттәр бирелеүен һорағандар. Шулай уны мөһим бер хеҙмәткә ҡуя алғандар. Бынан тыш, ҡулдарҙы ҡуйыу аша яуаплылыҡ йә ғәйеп тапшырылған (кешегә генә түгел, хайуанға ла – мәҫәлән, кәзә тәкәһенә гонаһтар йөкмәтелгән).

Сығыу 29:15; Левиҙәр 16:21-22; 24:14; Ҡанун 34:9; Маркус 6:5; 10:13-16; Ғәмәлдәр 8:17







Фарсы – Вавилон (Бабил) батшалығы тарҡалғандан һуң (б.э.т. 539 йылда), шул ерҙәрҙә үҫеп-көсәйеп киткән империя. Ул, Исраилды ла кертеп, Грециянан алып Мысырға һәм Үҙәк Азияға тиклем барлыҡ ерҙәрҙе яулап алған. Ҡайһы ваҡыт уны Мадай-Фарсы (Мидия-Фарсы) империяһы тип атағандар, сөнки Мадай өлкәһе б.э.т. 550 йылда Фарсы империяһы эсенә ингән. Фарсы ҡанундары иһә «Мадай һәм Фарсы ҡанундары» тип аталған.

Эстер 1:19; Даниил 6:8







Имандаштар берҙәмлеге, берҙәмлек – Бер тирәлә йәшәп, Аллаға табыныу, Изге Яҙманы өйрәнеү һәм аралашыу өсөн даими йыйылып торған Ғайса Мәсихкә инаныусылар йәмғиәте. Был һүҙ урындағы берҙәмлеккә генә түгел, донъяла Ғайса Мәсихкә инанған барлыҡ кешеләргә лә ҡағыла.

Маҫҫайос 16:18; Ғәмәлдәр 8:1; 20:28; Римдарға 16:4







Һыу соҡоро, һыу һаҡлау урыны, ҡоҙоҡ – Ямғыр һыуын йыйыу өсөн яһалған соҡор. Ундай ҡоҙоҡтарҙы ҙур соҡор ҡаҙып, төбөнә һәм тирә-яғына таш түшәп, иҙмә менән һылап яһағандар йә ҡаяны соҡоп эшләгәндәр. Ҡоҙоҡ ауыҙын тар итеп ҡалдырып, уны таш плитә менән ябып ҡуйғандар.

Сығыу 21:33; Левиҙәр 11:36; Лукас 14:5







Ашера – Ҡәнғәниҙәр табынған уңдырышлылыҡ алиһәһе. Борон Яҡын Көнсығышта Ашераға табынған урындарҙа алиһәнең һүрәте соҡоп яһалған ағас ҡолғалар торған. Уны «бөтә илаһтарҙың әсәһе», «баш алиһә» тип атағандар.

Сығыу 34:13







Тәүбә итеү – Кеше гонаһлы тормош алып барыуын һәм Алла теләгенә тап килмәгәнсә йәшәүен аңлай һәм Алланан үҙенең гонаһтарын ярлыҡауын һорай. Артабан, бүтәнсә гонаһ ҡылмаҫҡа ныҡлы ҡарар ҡылып, Алла ихтыярына буйһоноп йәшәй.

Әйүп 42:6; Йермеяһ 31:19; Юныс 3:5; Маҫҫайос 3:8; Лукас 18:13; ІІ Тимоҫеусҡа 2:24-26







Понтиос Пилатос – Рим идарасыһы, Ғайса Мәсих язалап үлтерелгән мәлдәрҙә Йәһүҙә провинцияһына етәкселек иткән (б.э. 26–36 й.й.). Уға бөтә хакимлыҡ тармаҡтары буйһонған, уның раҫлауынан тыш бер ниндәй үлем язаһы ла сығарыла алмаған. Понтиос Пилатос менән йәһүд башлыҡтары араһында мөнәсәбәттәр көсөргәнешле була, әммә, болаларға юл ҡуймаҫ өсөн, йыш ҡына уларҙың талаптарын үтәргә мәжбүр була.

Маҫҫайос 27:2; Ғәмәлдәр 13:28







Ниневе – Ҡеүәтле һәм аяуһыҙ Ашшур батшалығының баш ҡалаһы. Бында Алла Юныс пәйғәмбәрҙе ебәрә. Ул гонаһҡа батҡан халыҡҡа, әгәр тәүбәгә килмәһә, юҡ итәсәге хаҡында хәбәр итергә тейеш була. Тиҙҙән ниневеләр тәүбә итә һәм Алла уларҙы ярлыҡай.

Юныс 1:2; 3:2-10; Нахум 1:8; Маҫҫайос 12:41

Илсе Паулустың икенсе эш сәфәре


[image: ./images/BSK-map-12.jpg] 
 







Кемош – Моавтар табынған мәжүси илаһ.

ІІІ Батшалар 11:7







Эдом –

1. Исхаҡ пәйғәмбәрҙең улы Ғаяздың икенсе исеме.

2. Ғаяз тоҡомо, йәғни эдомдар йәшәгән, Үле диңгеҙҙән көньяҡта һәм көньяҡ-көнсығышта урынлашҡан ил.

Башланмыш 25:24-25, 29-30; Иҫәп 20:14







Сөннәтһеҙ – Был һүҙ, ғәҙәттә, бүтән халыҡтарға ҡарата ҡулланылған. Алла юлында булмағандарҙы һүрәтләгәндә, Тәүратта «йөрәктәре сөннәтләнмәгән» кеүек һүҙбәйләнештәр ҙә осрай.

Левиҙәр 26:41; Хакимдар 14:3; Ғәмәлдәр 7:51; Римдарға 3:30







Әҙәм Улы – Йәһүд телендә был һүҙ «кеше» тигән мәғәнәгә эйә. Даниил пәйғәмбәр төшөндә болоттарҙа килгән затты күрә. Ул зат кеше кеүек була, шуға күрә Даниил уны әҙәм улы тип атай. Төшөндә Алла тарафынан әҙәм улына бөтә хакимиәт, шөһрәт бирелеүе, уның хакимлығының ҡаҡшамаҫ һәм мәңгелек буласағы хаҡында әйтелә. Яңы Ғәһед китаптарынан билдәле булыуынса, Ғайса Мәсих ошо исемде Үҙенә ҡарата ҡуллана.

Даниил 7:13-14; Маҫҫайос 8:20; 19:28; Маркус 2:10







Мәжүсиҙәр – Аллаға ғына табынған йәһүдтәрҙән айырмалы, һәр төрлө илаһтарға, ботһындарға ышанған халыҡтар. Тәржемәлә йәһүд булмаған халыҡтарға ҡарата йыш ҡына «ҡәүемдәр» һүҙе ҡулланыла.

Маҫҫайос 5:47; Ғәмәлдәр 6:5







Грек теле – Ғайса Мәсих заманында Урта диңгеҙ буйындағы илдәрҙә аралашыу теле. Яңы Ғәһед, йәғни Инжил, грек телендә яҙылған.







Ҡанун – йәһүдсә «тора». Исраил халҡына Муса пәйғәмбәр аша бирелгән Алла ҡануны. Ҡанундар һәм уларҙың бирелеү тарихы Изге Яҙманың тәүге биш китабында – Тәүратта тупланған. Ҡанун исраилдарҙың йәмғиәттәге көнкүрешен һәм дини тормошон көйләй, яҡшылыҡ, ғәҙеллек ҡағиҙәләрен урынлаштыра. Яңы Ғәһедтә илсе Паулус кешеләрҙең ҡанунды тулыһынса үтәй алмаясағын, ҡанун кешеләрҙе ҡылған гонаһтары өсөн бирелгән язанан ҡотҡара алмаясағын әйтә. Шуға күрә Яңы Ғәһедтә ҡанун Алла мәрхәмәтенә ҡаршы ҡуйыла. Илсе Паулус яҙғанса, Ғайса Мәсих ҡанундың маҡсатын ғәмәлгә ашыра.

Башланмыш 26:4-5; Сығыу 24:12; Маҫҫайос 5:17; Римдарға 2:12-13, 25; 3:20; 10:4







Махау, йоғошло тире ауырыуы – Иҫке Ғәһед талаптарына ярашлы, тире ауырыулы кешеләр пак булмаған. Уларҙы йәмғиәттән ҡыуғандар, ауырыуынан тулыһынса һауыҡҡан һәм быға ҡаһин шаһит булған осраҡта ғына кире ҡабул иткәндәр.

Левиҙәр 13:45-46; Лукас 5:12-13







Ладан – Экзотик үҫемлектең киптерелгән сайыры. Уны яндырғанда хуш еҫле төтөн тарала.

Сығыу 30:34; Маҫҫайос 2:11

Инеш һүҙ


Ишағыяһ пәйғәмбәр китабы

Беҙҙең эраға тиклем VІІІ быуаттың икенсе яртыһында Йәһүҙә халҡына Алла һүҙен Йәрүсәлимдә хеҙмәт иткән пәйғәмбәр Ишағыяһ иғлан итеп торған. Был китап «Бөйөк пәйғәмбәрҙәр» тип йөрөтөлгән дүрт китаптың (Йермеяһ, Зөлкифел һәм Даниил китаптары менән бергә) беренсеһе булып тора. Ул бер нисә өлөшкә бүленә:

1) 1–39-сы бүлектәр беҙҙең эраға тиклемге 740–700 йылдарға ҡарай. Был осорҙа ҡеүәтле Ассирия (йәки Ашшур) империяһы күрше-тирәһендәге ваҡ дәүләттәрҙе баҫып ала. Ассирия Исраилды юҡ иткәс, Йәһүҙә батшалығы хәүеф аҫтында ҡала. Хизкияһ батша буйһоноуҙан баш тартҡас, Ассирия батшаһы Йәрүсәлимде ҡыйратырға ғәскәрен ебәрә (беҙҙең эраға тиклем 701 йыл). Был хәүефле сәйәси ваҡиғаларға Ишағыяһ әллә ни әһәмиәт бирмәй, ә ситтән һөжүм иткән дошмандарға ҡарағанда үҙ гонаһтары, Раббыға буйһонмау һәм ышанмау Йәһүҙә өсөн ҡурҡынысыраҡ булыуы тураһында вәғәз һөйләй. Үткер телмәрҙәре һәм ишаралы эш-ғәмәлдәре менән пәйғәмбәр халыҡты һәм уның башлыҡтарын яуызлыҡтан баш тартырға, Аллаға тоғро булып йәшәргә саҡыра. Раббыны тыңламауҙың юҡҡа сығыу һәм һәләкәт менән тамамланасағы тураһында иҫкәртә. Бәлә-ҡаза ябырылып килеүенә ҡарамаҫтан, Ишағыяһ пәйғәмбәр исраилдарға Дауыт батша вариҫы идара итәсәге һәм уның осоронда Алла халҡы имен һәм бәхетле йәшәйәсәге тураһында белдерә.

2) 40–55-се бүлектәрҙе «Йыуатыу китабы» тип атарға була. Был бүлектәр Йәһүҙә халҡының Вавилонда (йәки Бабилда) әсирлектә булған осорона ҡарай (беҙҙең эраға тиклем VІ быуаттың беренсе яртыһы). Пәйғәмбәр кәмһетелгән һәм ҡыуылған халыҡҡа тиҙҙән Раббы уларҙы ҡотҡарасағы һәм Йәрүсәлимгә ҡайтарасағы тураһында хәбәр итә. Был бүлектәрҙәге мөһим темаларҙың береһе – Раббының киләсәкте әйтеү һәм Үҙенең вәғәҙәләрен ғәмәлгә ашырыу ҡөҙрәте барлығын белдереү. Ә вавилондар менән башҡа халыҡтар табынған илаһтар – бер ниндәй эш-ғәмәлгә һәләте булмаған йәнһеҙ һындар ғына. Йәнә шуныһы мөһим: Раббы – йәһүдтәрҙең генә Аллаһы түгел, Ул бер заман Үҙенә инанасаҡ барлыҡ Ер халыҡтарының да Аллаһы. Тағы ла бында бер «Раббы ҡоло» тураһында дүрт мөһим өҙөк осрай (42:1-4; 49:1-6; 50:4-9; 52:13–53:12). Уны Исраил халҡы тип тә, Алла вәғәҙә иткән һәм исраилдарҙы бөтә бәләләрҙән ҡотҡарасаҡ батша – Мәсих – тип тә аңларға була (Яңы Ғәһед был әүлиәлектәрҙе Ғайса Мәсих менән бәйләй).

3) 56–66-сы бүлектәр башлыса Алла халҡы Алла биргән вәғәҙәләргә ышанысты нығытыуға мохтажлыҡ кисергән осорға ҡарай (бәлки, Вавилондан ҡайтҡастыр). Был бүлектәрҙә иғтибар йәмғиәт ғәҙеллегенә һәм Раббыға ихлас табыныуға ылыҡтырыла. Раббыға тоғро булғандарҙың һәммәһенә Ул хасил итәсәк яңы донъяла яҡты киләсәк вәғәҙә ителә. Ул донъя тик шатлыҡтан торасаҡ, йәһүдтәргә генә түгел, бөтә милләт вәкилдәренә лә асыҡ буласаҡ.

11Йәһүҙә батшалары Ғуззияһ, Йоҫам, Ахаз һәм Хизкияһ замандарында Амус улы Ишағыяһҡа Йәһүҙә менән Йәрүсәлим тураһында иңдерелгән күренмеш.+


Раббының Үҙ халҡын иҫкәртеүе


2Тыңла, эй күк, ер йөҙө, ҡолаҡ һал!

Сөнки Раббы былай ти:

«Балалар үҫтерҙем, ҙурайттым,

Ә улар Миңә ҡаршы баш күтәрҙе+.

3Үгеҙ – үҙенең хужаһын,

Ишәк эйәһенең утлыҡсаһын белә.

Бары тик Исраил белмәй,

Минең халҡым аңламай»+.






4Гонаһ ҡылған ҡәүемгә,

Енәйәттәре ауыр халыҡҡа,

Яуыздар тоҡомона,

Боҙоҡ балаларға ҡайғы!

Улар Раббыны ташланы,

Исраилдың Изгеһен һанға һуҡманы,

Уға арҡалары менән боролдо.






5Һеҙ ни өсөн тағы туҡмалаһығыҙ һуң?

Ниңә фетнәгеҙҙе һаман дауам итәһегеҙ?

Башығыҙ тулы яра,

Йөрәгегеҙ хәлһеҙләнгән.

6Түбәгеҙҙән табанығыҙғаса

Һау урын юҡ: яра, эрен, ҡутыр –

Таҙартылмаған, май һөртөлмәгән, бәйләнмәгән+.






7Ерегеҙ ташландыҡҡа әйләнгән,

Ҡалаларығыҙ үртәлеп көлгә ҡалған.

Яттар тупрағығыҙҙың уңышын

Үҙегеҙҙең алдығыҙҙа ашай,

Сит ҡәүемдәр бөтәһен дә аҫтын өҫкә әйләндерҙе!+

8Сион-ҡыҙ* – йөҙөм баҡсаһындағы әүеҫлек,

Йәшелсә баҫыуындағы ҡыуыш,

Ҡамауҙағы ҡала һымаҡ ҡалды.

9Әгәр Күк ғәскәрҙәре Раббыһы

Ҡайһыларыбыҙҙы иҫән ҡалдырмаған булһа,

Беҙ Содом һымаҡ булыр,

Ғамораға оҡшап ҡалыр инек+.

10Эй һеҙ, Содом хакимдары,

Ишетегеҙ Раббы һүҙен!

Аллабыҙ ҡанунын тыңла,

Эй Ғамора халҡы*!+

11«Нимәгә Миңә мул ҡорбандарығыҙ? – ти Раббы. –

Яндырылған һарыҡ тәкәләренән,

Һимертелгән малдарығыҙҙың майынан

Ғарыҡ булдым.

Башмаҡ, һарыҡ, кәзәләрҙең ҡаны –

Улар түгел Минең теләгәнем+.

12Хозурыма килгән сағығыҙҙа

Быларҙы һеҙҙән кем һорай?

Ҡорамымдың ихатаһын ниңә тапайһығыҙ+?

13Ҡорбандарығыҙҙың хәжәте юҡ.

Ерәнгес Миңә төтәҫләгән хуш еҫтәрегеҙ!

Яңы ай байрамдары, шәмбе көндәрегеҙгә,

Изге йыйындарығыҙға –

Енәйәтсел йыйындарығыҙға түҙә алмайым!+

14Күңелем нәфрәтле яңы ай һәм башҡа байрамдарығыҙға.

Улар Минең өсөн бер йөк булды.

Уларҙы ташып арыным.






15Ҡулығыҙҙы һоноп, Миңә ялбарғанда,

Инде һеҙҙән күҙемде йәшерәм.

Күпме доға ҡылһағыҙ ҙа тыңламайым –

Сөнки усығыҙ тулы ҡан+.

16Йыуынығыҙ, пакланығыҙ.

Яман ғәмәлдәрегеҙҙе күҙ алымдан юҡ итегеҙ,

Яуызлыҡ ҡылыуҙан ваз кисегеҙ+.

17Яҡшылыҡ эшләргә өйрәнегеҙ,

Ғәҙеллеккә ынтылығыҙ,

Залимдарҙы фашлағыҙ,

Етемдең хаҡлығын яҡлағыҙ,

Тол ҡатындың хаҡы өсөн көрәшегеҙ!»+






Раббының Йәрүсәлимде хөкөм итеүе


18«Әйҙә килегеҙ, инде бергәләп уйлашайыҡ, – ти Раббы, –

Гонаһтарығыҙ ҡан-ҡыҙыл төҫтә булһа,

Ҡар һымаҡ салт аҡ ҡалырҙар.

Әгәр улар ҡарағусҡыл ҡыҙыл икән,

Ап-аҡ йөн кеүек булырҙар+.

19Әгәр Мине тыңларға теләһәгеҙ,

Ерҙең яҡшы ризыҡтары менән туйынырһығыҙ+.

20Әммә, киреләнеп, баш тартһағыҙ,

Һеҙҙе ҡылыс ашап бөтөрәсәк».

Был – Раббының ауыҙынан сыҡҡан һүҙҙәр+.






Гонаһ тулы ҡала


21Бығаса тоғро булған баш ҡала – Йәрүсәлим –

Нисек һуң фәхишәгә әйләнгән?

Ул ғәҙеллек менән тулы ине;

Ул хаҡлыҡ төйәге булды,

Инде бында тик кеше үлтереүселәр ҡалды!+

22Көмөшөң төпрәгә әүерелгән;

Шарабыңа һыу ҡушылған+.

23Башлыҡтарың – фетнәселәр,

Бурҙар менән әшнә улар;

Барыһы ла ришүәт яраталар,

Бүләк артынан сабалар.

Етемдең хоҡуғын яҡламайҙар,

Тол ҡатындың дәғүәләрен ҡарамайҙар+.






24Шуға күрә Хаким, Күк ғәскәрҙәре Раббыһы,

Исраилдың Ҡөҙрәтлеһе былай тип белдерә:

«Дошмандарыма асыуымды түгермен;

Уларҙан үсемде алып йыуанырмын+.

25Ҡулымды һиңә ҡаршы күтәреп,

Юшҡыныңды һелте менән таҙартҡандай,

Бөтә бысрағыңды юҡ итермен+.

26Элекке дәүерҙә булғандағы һымаҡ

Ғәҙел хөкөмдарҙарыңды, кәңәшселәреңде ҡайтарырмын.

Шунан һуң „Хаҡлыҡ ҡалаһы“,

„Тоғро ҡала“ тип һин аталырһың»+.






27Сион – ғәҙеллек аша йолоп алыныр,

Тәүбәгә килгән халҡы хаҡлыҡ менән ҡотолор.

28Фетнәсе менән гонаһлылар бергә ҡырылыр,

Раббынан ваз кискәндәр юҡҡа сығыр+.






29Хуш күргән имәндәрегеҙ арҡаһында

Һеҙ оятҡа ҡалырһығыҙ;

Ботҡа табыныр өсөн һайлаған баҡсалар хурлыҡ килтерер+.

30Япраҡтары һулыған имәнгә,

Һыуһыҙ баҡсаға әйләнерһегеҙ+.

31Ҡеүәтле кешеләрегеҙ – сүбәк кеүек,

Ҡылған ғәмәлдәре осҡон һымаҡ булыр ҙа

Икеһе бергә яныр, һүндереүсе булмаҫ+.

Раббының тауы

(Мих 4:1-3)

21•Амус улы Ишағыяһтың Йәһүҙә менән Йәрүсәлим тураһында күргәне.




2Ахырҙа шундай көндәр килер:

Раббының йорто торған тау

Бөтә тауҙарға баш булыр,

Түбәләрҙән юғарыраҡ ҡалҡып торор,

Бөтә ҡәүемдәр уға ағылыр.

3Бихисап халыҡтар килеп бер-береһенә:

«Әйҙәгеҙ, Раббы тауына,

Яҡуп Аллаһының йортона сығайыҡ, – тиер. –

Ул беҙгә Үҙ юлдарын өйрәтһен,

Беҙ Уның һуҡмағынан йөрөрбөҙ».

Сөнки ҡанун – Сиондан,

Раббы һүҙе Йәрүсәлимдән килер+.

4Ҡәүемдәр араһында Раббы хөкөм ҡылыр,

Күп халыҡтарҙың дәғүәһен хәл итер.

Улар ҡылыстарынан төрән,

Һөңгө башаҡтарынан ураҡ ҡойор.

Халыҡ халыҡҡа ҡылыс күтәрмәҫ,

Яу һөнәренә башҡа өйрәнмәҫ+.






5Эй Яҡуп нәҫеле, кил!

Раббы яҡтылығының нуры аҫтында йөрөйөк+.






Раббының көнө


6Йә Раббы, халҡыңды – Яҡуп нәҫелен ташланың.

Улар көнсығыштың күп йолаларына эйәрҙеләр.

Пелештиҙәр һымаҡ күрәҙә итәләр,

Сит-яттар менән ҡул ҡыҫышалар.

7Илдәре алтын да көмөш менән тулы,

Хазиналарының юҡ иҫәбе-һаны,

Ерҙәрендә аттар тулы,

Һуғыш арбалары хисапһыҙ+.

8Илдәрен боттар менән тултырҙылар;

Бармаҡтары әүәләгән, үҙ ҡулдары яһаған

Һындар алдында сәждә ҡылалар+.






9Шуға күрә кәмһетелер әҙәм,

Түбәнһетелеп теҙ сүгер кеше.

Раббы, Һин уларҙы ғәфү итмә!






10Раббының дәһшәтенән,

Уның бөйөк шөһрәтенән ҡурҡып,

Ҡас ҡаяларға, тупраҡ аҫтына йәшен!+

11Әҙәмдең тәкәббер ҡарашы шиңер,

Ғорурлығы селпәрәмә килер.

Ул көндө тик Раббы ғына юғары күтәрелер+.

12Сөнки Күк ғәскәрҙәре Раббыһы ул көн

Бөтә һауалы, юғары, ғорурҙарҙы түбәнһетер.

13Ливандың бейек, ғорур кедр ағастарына,

Башандың бөтә имәндәренә,+

14Барса ҙур тауҙарға, бейек түбәләргә,

15Ҡалҡыу манараларға, нығытылған диуарҙарға,

16Таршиш караптарына, бөтә матур кәмәләргә –

Барыһына ла киләсәк ул көн!+

17Әҙәмдәрҙең – ғорурлығы,

Бәндәнең тәкәбберлеге түбәнһетеләсәк.

Ул көндө бары тик Раббы юғары күтәреләсәк.

18Боттар тулыһынса юҡҡа сығасаҡ.






19Раббы ерҙе дер һелкетер өсөн ҡалҡҡас,

Һәр кеше Уның дәһшәте, бөйөк шөһрәтенән ҡурҡып,

Ҡаялағы мәмерйәләргә, ер ярыҡтарына инеп боҫор+.

20-21Ул көндө кешеләр, ер йөҙөн тетрәтер өсөн ҡалҡҡан

Раббының дәһшәте һәм бөйөк шөһрәтенән ҡурҡып,

Табыныр өсөн яһаған алтын һәм көмөш боттарын

Һуҡыр сысҡан һәм ярғанаттарға ташлап,

Ҡаялағы ярыҡтарға, тарлауыҡтарға боҫасаҡ+.






22Ғүмере танау тишегендәге һулыш ҡына булған

Әҙәм балаһына өмөт бағлауҙан төңөл.

Уның ниндәй ҡиммәте бар+?

Йәрүсәлимдәге болалар


31Инде Хаким, Күк ғәскәрҙәре Раббыһы,

Йәрүсәлим менән Йәһүҙәгә һәр төрлө ярҙамды туҡтатасаҡ:

Икмәк менән һыуҙы,+

2Баһадирҙар менән яугирҙәрен,

Хөкөмдарҙар менән пәйғәмбәрҙәрен,

Күрәҙәселәр менән аҡһаҡалдарын,

3Илле башлыҡтарын, арҙаҡлыларын, кәңәшселәрен,

Оҫта сихырсыларын, күрәҙәселәрен тартып аласаҡ.

4«Был халыҡ өҫтөнән малай-шалайҙы хаким итеп ҡуям,

Әйҙә уларға бала-саға хакимлыҡ итһен», – ти Раббы.

5Халыҡ бер-беренә золом ҡылыр,

Һәр кем яҡынына дошман булыр,

Егет аҡһаҡал алдында оятһыҙ ҡыланыр,

Йүнһеҙ әҙәм абруйлыны рәнйетер+.






6Атаһы йортонда туған туғанына сат йәбешеп:

«Һинең, исмаһам, өҫтөңдә кейемең бар.

Башлығыбыҙ бул! Был харабаларға етәкселек ит», – тип әйтәсәк.

7Шул саҡ ул кеше былай тип ҡысҡырыр:

«Мин һеҙгә шифа бирә алмайым!

Өйөмдә ашарға ла, кейергә лә юҡ.

Мине халыҡҡа башлыҡ итеп ҡуймағыҙ!»






8Йәрүсәлим сайҡалды, Йәһүҙә ҡоланы,

Сөнки һүҙҙәре лә, эштәре лә Раббыға ҡаршы.

Уның шөһрәте араларында булғанды һанламанылар.

9Ҡиәфәттәре үҙҙәренә ҡаршы шаһитлыҡ итә;

Гонаһтарын һис тә йәшермәйҙәр,

Содом халҡы кеүек асыҡтан-асыҡ һөйләйҙәр.

Үҙ баштарына бәлә алалар – ҡайғы уларға!+

10Тәҡүә кешегә яҡшылыҡ күрәсәген һөйләгеҙ,

Сөнки ул ҡылған ғәмәлдәренең емешен татыр+.

11Яуыз әҙәмдәрҙең башына ҡайғы!

Улар бәхетһеҙ.

Ҡылғандарының ҡоһорон күрерҙәр.






12Халҡымды бала-саға иҙә,

Өҫтөнән ҡатын-ҡыҙ хакимлыҡ итә.

Эй халҡым! Юлбашсыларың аҙаштыра,

Һеҙҙе юлығыҙҙан яҙлыҡтыра.






13Раббы дәғүәһен белдерер өсөн,

Халыҡтарҙы хөкөм итер өсөн әҙер тора+.

14Раббы Үҙ халҡының аҡһаҡалдарын,

Түрәләрен яуапҡа тарттыра:

«Йөҙөм баҡсаһын һеҙ бөлдөрҙөгөҙ,

Өйөгөҙ тулы ярлыларҙан талап алған мал+.

15Ни хаҡығыҙ менән халҡымды иҙәһегеҙ,

Фәҡирҙәрҙе ҡыйырһытаһығыҙ?»

Хаким, Күк ғәскәрҙәре Раббыһы белдерә быны+.






Йәрүсәлим ҡатындарын иҫкәртеү


16Раббы былай ти:

«Сион ҡыҙҙары һауалы,

Баштарын текә тотоп, күҙҙәрен уйнатып,

Аяҡ сылбырҙарын сылтыратып,

Ваҡ-ваҡ баҫып эре йөрөйҙәр+.

17Шуға күрә лә бөйөк Хаким уларҙың

Баштарын ҡутырлатыр, оят ерҙәрен асыр».






18Ул көн Раббы Хаким тартып алыр уларҙың

Бөтә биҙәнеү әйберҙәрен – аяҡ божраларын,

Маңлай бәйләүестәрен,

Айлы мунсаҡтарын тартып өҙөр+.

19Алҡаларын, беләҙектәрен, бөркәнсектәрен,

Башлыҡтарын, бәкәлдәрендәге сылбырҙарҙы,

20Таҫмаларын, хушбуй ҡаптарын,

Бетеүҙәрен, йөҙөктәрен, танау алҡаларын,

21Затлы кейемдәрен, ябынсаларын, шәлдәрен, янсыҡтарын,

22Үтә күренмәле нәфис кейемдәрен, етен күлдәктәрен,

Сәлләләрен, япмаларын тартып алыр.



23Шул саҡ хушбуй урынына һаҫыҡ еҫ, билбау урынына сүс, бөҙрә сәстәр урынына таҡыр баш, киң күлдәк урынына тар септә – матурлыҡ урынына хурлыҡ тамғаһы ҡалыр.




24Ирҙәрең, Сион, ҡылыстан үткәрелер,

Батыр яугирҙәрең яуҙа һәләк булыр.

25Йәрүсәлим ҡапҡалары хәсрәтләнеп һыҡтар.

Ҡала, буп-буш булып, ерҙә ултырған

Япа-яңғыҙ ҡатынға оҡшап ҡалыр+.




4

41Ул көн ете ҡатын, бер иргә йәбешеп: «Үҙ икмәгебеҙҙе ашарбыҙ, үҙ кейемебеҙҙе кейербеҙ, тик һинең исемеңде алайыҡ, беҙҙе хурлыҡтан ҡотҡар», – тип әйтәсәк.




Йәрүсәлимдең киләсәге

2Ул көндө Раббының үҫентеһе күркәм һәм шөһрәтле буласаҡ, ерҙең емеше Исраил халҡының ҡотолоп иҫән ҡалғандарына ғорурлыҡ һәм гүзәллек килтерәсәк+.
3Сионда, Йәрүсәлимдә иҫән ҡалғандар, Йәрүсәлимдә йәшәй тип теркәлгәндәр «изге» тиеләсәк+.
4Бөйөк Хаким ғәҙеллек рухы һәм ялҡынлы рух менән Сион ҡыҙҙарының нәжесен йыуыр, Йәрүсәлимде ҡандан таҙартыр+.
5Шунан Раббы Сион тауының һәм унда йыйылғандарҙың өҫтөнә көндөҙ – болот, төндә төтөнләп янып торған ут ебәрер. Раббының шөһрәте бөтә нәмәне япма һымаҡ ҡаплап торор+.
6Был япма көндөҙгө эҫелә күләгә бирерлек һыйыныс һәм ел-ямғырҙан һаҡлар өсөн ышыҡ булыр+.

Йөҙөм баҡсаһы тураһында йыр


51Йән дуҫыма уның йөҙөм баҡсаһы тураһында йырлайым әле:

Ере уңдырышлы ҡалҡыулыҡта

Йән дуҫымдың йөҙөм баҡсаһы бар ине+.

2Тупрағын ҡаҙып, таштарынан таҙартты,

Иң һәйбәт йөҙөм ултыртты.

Уртаһына ҡарауыл манараһы ҡалҡытты,

Йөҙөм һыҡҡыс өсөн ташты уйҙы.

Баҡсаһынан татлы емеш көттө,

Әммә йөҙөм әсе емеш бирҙе.






3Инде, эй Йәрүсәлимдә йәшәгәндәр,

Йәһүҙәне төйәк иткәндәр,

Минең менән баҡсам араһында хөкөмдар булығыҙ!

4Баҡсам өсөн тағы нимә эшләмәнем?

Татлы йөҙөм көттөм, ә ул ниңә әсе емеш бирҙе?

5Ә хәҙер һеҙгә баҡсам менән нимә ҡыласағымды белдерәм:

Ҡоймаһын алып ырғытам – уны бөткәнсе йыйып алһындар.

Диуарын емерәм – тапап бөтөрһөндәр+.

6Уны ташландыҡ хәлгә төшөрәм:

Ботаҡтарын тәрбиәләп киҫмәҫтәр,

Ерен йомшартмаҫтар –

Әйҙә сәнскәк менән билсән баҫһын.

Болоттарға бойороҡ бирәм:

Өҫтөнә ямғыр яумаһын+.






7Күк ғәскәрҙәре Раббыһының йөҙөм баҡсаһы – Исраил халҡы ул;

Яратып ултыртҡан йөҙөм үҫентеләре – Йәһүҙә кешеләре!

Ул ғәҙеллек көткәйне – бына ҡан ҡойош.

Ул хаҡлыҡ көткәйне – һыҡтау!+






Исраил халҡының яуыз ғәмәлдәре


8Өй өҫтөнә өйҙәр алғандарҙың,

Баҫыуға баҫыу ҡушҡандарҙың башына ҡайғы!

Инде башҡаларға урын ҡалмай бара!

Әллә был илдә тик һеҙ йәшәйһегеҙме+?

9Күк ғәскәрҙәре Раббыһының һүҙҙәрен ишеттем мин:

«Был ҙур, күркәм йорттар буш ҡаласаҡ,

Уларҙа йәшәүсе булмаясаҡ.

10Ун пар үгеҙ бер көн һөрә торған баҡсанан

Тик бер бат шарап сығасаҡ,

Сәселгән бер хомер орлоҡ

Бер генә эфа* уңыш бирәсәк».






11Иртә таңдан хәмер эҙләп,

Төнгә тиклем шарап эсеп,

Ҡыҙмаса йөрөгәндәрҙең башына ҡайғы!+

12Уларҙың мәжлестәрендә

Арфа, лира, дөңгөр, флейта тауыштары!

Шарап аға йылға булып!

Раббының ғәмәлдәрендә эштәре юҡ,

Уның ҡылғандарын күрмәйҙәр+.

13Шуға ла халҡым, белдекһеҙлеге өсөн,

Һөргөнгә олаҡтырылыр;

Затлылары аслыҡтан ҡырылыр,

Ябайҙары һыуһыҙлыҡтан ғазапланыр+.

14Ана, үлеләр донъяһы боғаҙ кирҙе,

Ауыҙын сикһеҙ киң итеп асты:

Йәрүсәлимдең арҙаҡлылары ла, ябай халҡы ла,

Кәйеф-сафа һөйөүселәр ҙә – барыһы шунда олағыр+.

15Әҙәм күндәмләнер,

Кеше теҙ сүгергә мәжбүр булыр,

Тәкәббер күҙҙәр ергә төбәлер+.

16Ә Күк ғәскәрҙәре Раббыһы

Ғәҙеллеге менән ҙурланыр,

Мөҡәддәс Алла хаҡ хөкөмө менән

Үҙенең изгелеген күрһәтер.






17Һарыҡтар унда үҙ көтөүлегендәге һымаҡ йөрөр.

Һимеҙ бәрәстәр харабалар араһында утлар.






18Енәйәтте – ялғанлыҡ бауҙары,

Гонаһты дилбәгә менән һөйрәгәндәрҙең башына ҡайғы!

19Улар: «Тиҙерәк булһын,

Эшен йәһәтерәк ғәмәлгә ашырһын, күрәйек.

Исраил Изгеһенең ниәте үтәлһен, беләйек», – тиҙәр+.

20Яманды – яҡшы, яҡшыны – яман тип әйткәндәргә,

Ҡараңғылыҡты – яҡтылыҡ, яҡтылыҡты – ҡараңғылыҡ тип күргәндәргә,

Әсене – татлы, татлыны – әсе тип һанағандарға ҡайғы!+

21Үҙҙәрен белдекле тип иҫәпләгәндәргә,

Аҡыллы һанағандарға ҡайғы!+

22Шарап һемергәндә – батыр,

Хәмерҙе бутап эскәндә ғәйрәтле булғандарға ҡайғы!

23Ундайҙар, ришүәт өсөн, яуызды хаҡлыға сығара,

Хаҡлыларҙың хаҡын тартып ала!+






24Шуға күрә, ут һаламды көйрәткән,

Ялҡын бесәнде ялмаған кеүек,

Уларҙың тамыры серер,

Сәскәләре туҙан һымаҡ осоп китер.

Сөнки Күк ғәскәрҙәре Раббыһының ҡанунын кире ҡаҡты,

Исраил Изгеһенең һүҙен һанға һуҡманы улар!+

25Шуға күрә Раббының асыуы Үҙ халҡына ҡаршы ялҡынланды.

Ҡулын һуҙып, уларға тондорҙо!

Тауҙар тетрәне, мәйеттәр тиҙәк һымаҡ

Урамдарҙа аунап ятты.

Әммә быларҙан ғына Раббы асыуы баҫылмаҫ,

Ҡулы һаман күтәрелгән килеш ҡалыр+.






26Раббы йыраҡтағы ҡәүемдәрҙе – әләм күтәреп,

Ер сигендә йәшәгәндәрҙе һыҙғырып саҡырыр;

Улар бик тиҙ килеп етер+.

27Араларында арыған да, абынған да булмаҫ.

Береһе бер күҙ ҙә йоммаҫ, йоҡламаҫ та.

Билдәрендәге билбауҙары сиселмәҫ,

Ҡаталарының ҡайышы өҙөлмәҫ.

28Уҡтары осланған, йәйәләре кирелгән;

Аттарының тояҡтары – саҡматаш,

Арба тәгәрмәстәре – өйөрмәләй+.

29Уларҙың арыҫландай ырылдағаны ишетелә;

Йәш арыҫландай үкерә улар,

Табыштарын эләктереп,

Һөйрәкләп алып китәләр –

Бер кем дә ҡотҡара алмаясаҡ+.

30Ул көндө ҡоторған диңгеҙ кеүек

Исраилға ажарланып ташланырҙар.

Ергә баҡҡан һәр кем тик ҡараңғылыҡ һәм ҡайғы күрер.

Ҡара болот яҡтылыҡты ҡаплап алыр+.

Раббының Ишағыяһты саҡырыуы

61Ғуззияһ батша вафат булған йылды мин юғарыла, бейек тәхеттә ултырған Раббы Хакимды күрҙем; Уның кейеменең итәге тотош ҡорамды тултырғайны+.
2Өҫтөндә серафтар* кәйелә; һәр береһенең алтышар ҡанаты бар: икеһе менән йөҙҙәрен, икеһе менән аяҡтарын ҡаплағандар, икеһе менән осалар+.
3Бер-береһенә былай тип өндәшәләр:


«Күк ғәскәрҙәре Раббыһы мөҡәддәс, мөҡәддәс, мөҡәддәс!

Бөтөн ер йөҙө Уның шөһрәте менән тулған!»+



4Уларҙың тауышынан ҡорам ишектәренең нигеҙҙәре тетрәне. Йорт хуш еҫле төтөн менән тулды+.

5– Бөттөм, һәләк булдым! – тинем. – Сөнки ауыҙы нәжес бер әҙәммен, нәжес ауыҙлы кешеләр араһында йәшәйем. Ә күҙҙәрем Батшаны – Күк ғәскәрҙәре Раббыһын күрҙе.

6Серафтарҙың береһе минең яныма осоп килде. Ҡулында ҡорбан усағынан ҡыҫҡыс менән алған ҡуҙ ине.
7Уның менән иренемә ҡағылды ла:

– Бына был ҡуҙ ауыҙыңа тейҙе, инде ғәйебең алынды, гонаһың ярлыҡанды, – тине+.

8Шунда бөйөк Хакимдың тауышын ишеттем. Ул:

– Кемде ебәрәйем? Беҙҙең өсөн кем барыр? – тине.

– Бына мин! Мине ебәр! – тинем.

9Ул шунда былай тине:

– Бар, был халыҡҡа әйт:


«Тыңлап-тыңлап та, аңламаҫһығыҙ;

Ҡарап-ҡарап та, күрмәҫһегеҙ!»+

10Күҙҙәре күрмәһен, ҡолаҡтары ишетмәһен,

Аҡылдары аңламаһын,

Миңә боролоп, шифа тапмаһындар өсөн

Был халыҡтың аҡылын томала,

Ҡолаҡтарын һаңғыраулат,

Күҙҙәрен йомдор+.



11Мин һораным:

– Эй бөйөк Хаким, ҡасанға тиклем?

Раббы әйтте:


«Ҡалалар, харабаға әйләнеп, йәшәүсеһеҙ,

Өйҙәр – кешеһеҙ, был ер тотош бушап ҡалғанға тиклем.

12Раббы кешеләрҙе бик йыраҡтарға һөрәсәк,

Ил буп-буш тороп ҡаласаҡ.

13Халыҡтың ундан бере ҡалһа ла,

Улары ла бөлгөнлөккә төшөр.

Әммә ҡырҡылғандан һуң төпһәһе ҡалған

Имәнде, ғорур ағасты, ҡырҡҡандан һуң төбө ҡалған һымаҡ,

Исраилдан да төпһә ҡаласаҡ,

Уның төпһәһе – изге орлоҡ»+.

Ахаз батшаға ебәрелгән билдә:


Ғиммануил

71Ғуззияһтан тыуған Йоҫамдың улы Ахаз Йәһүҙәгә батшалыҡ иткән осорҙа, Арам батшаһы Ресин менән Исраил батшаһы Ремалъяһ улы Пеҡах Йәрүсәлимгә һөжүм иттеләр, әммә ҡаланы ҡулға төшөрә алманылар+.
2Дауыт нәҫеленә Арам менән Әфраим ғәскәрҙәренең берләшеүе тураһында хәбәр килгәс, Ахаз батша менән халыҡтың йөрәге елдә сайҡалған урман ағастары һымаҡ һелкенде.

3Шул саҡ Раббы Ишағыяһҡа былай тине:

– Улың Шеар-Яшув* менән Ахазды ҡаршыларға сыҡ. Ул өҫкө быуа арығының осонда Кейеҙсе баҫыуына барған юлда тора+.
4Уға әйт: «Абай бул, әммә борсолма, ҡурҡма! Йөрәгең был төтәп ятҡан ике торонбаш – арамиҙар батшаһы Ресин менән Ремалъяһ улының асыу утынан шөрләмәһен!
5Арамиҙар, Әфраим һәм Ремалъяһ улы менән бергә, һиңә ҡаршы яуыз ниәт йөрөтә. Әйтәләр:
6„Әйҙә, Йәһүҙәгә барайыҡ, халҡына ҡурҡыу һалайыҡ, илде ҡулыбыҙға төшөрәйек һәм Тавеил улын батша итеп ҡуяйыҡ“».

7Әммә Раббы Хаким былай ти:


«Был эш барып сыҡмаясаҡ, ғәмәлгә ашмаясаҡ+.

8Сөнки Дамаск – бары тик Арамдың баш ҡалаһы;

Ресин да бары тик Дамасктың башлығы.

Әфраим алтмыш биш йылдан тар-мар ителер,

Ул халыҡ булыуҙан туҡтар.

9Самария – бары тик Әфраимдың баш ҡалаһы,

Ремалъяһтың улы бары тик Самарияның башлығы.

Әгәр ҙә ныҡлап ышанмаһағыҙ,

Ҡаршы тора алмаҫһығыҙ».





10Раббы Ахазға тағы ла былай тине:

11– Аллаң Раббынан берәй билдә һора. Үлеләр донъяһы һымаҡ тәрән йәки күк йөҙө шикелле бейек булһын.

12Әммә Ахаз:

– Һорамайым, Раббыны һынамайым, – тине.

13Шунан һуң Ишағыяһ:

– Тыңла, эй Дауыт нәҫеле! – тине. – Кешеләрҙең сабырлығын һынауың етмәгән, инде минең Алламдың сабырлығын һынайһыңмы?
14Шуға күрә бөйөк Хаким Үҙе һеҙгә бер билдә бирә: бына йәш ҡатын* ауырға ҡалып, бер улан табыр һәм уға Ғиммануил* тигән исем ҡушыр+.
15Бала, ямандан баш тартып, яҡшыны һайлар йәшкә еткәнсе, бал да май менән туҡланыр.
16Әммә сабый ямандан баш тартып, яҡшыны һайлар йәшкә еткәнсе, һине ҡурҡыуға һалған был ике батшаның ерҙәре ташландыҡ ҡалыр.

17Раббы һиңә, халҡыңа, атаң нәҫеленә Әфраим Йәһүҙәнән айырылғандан алып был көнгә тиклем һис күрелмәгән бәлә ебәрер, өҫтөгөҙгә Ашшур батшаһын килтерер+.

18Ул көндө Раббы Мысыр йылғалары тамағындағы себенгә, Ашшур ерендәге бал ҡортона һыҙғырыр+.
19Улар уйһыуҙарға һәм ҡаялар араһындағы йырындарға, ҡыуаҡлыҡтарға, көтөүлектәргә осоп килеп ҡуныр.
20Был көндө бөйөк Хаким Евфраттың аръяғында ялланған бәке – Ашшур батшаһы – менән һаҡалығыҙҙы, сәсегеҙҙе, тәнегеҙҙәге бөтә төктәрегеҙҙе ҡырып ташлар+.

21Ул көндө бер тана менән ике һарыҡ аҫыраған кеше
22улар биргән мул һөттөң эремсеген ашар. Илдә тороп ҡалғандар барыһы ла эремсек һәм бал менән туйыныр.

23Ул көндө мең шекел көмөш торорлоҡ мең йөҙөм ағасы үҫкән урындар сәнскәк һәм билсән менән ҡапланыр.
24Кешеләр унда уҡ менән йәйә тотоп йөрөр, сөнки бөтә ерҙе сәнскеле ҡыуаҡ ҡаплап алыр+.
25Ҡасандыр кәтмән менән йомшартылған тау биттәренә инде сыҡмаҫһың, сәнскеле ҡыуаҡлыҡтарҙан ҡурҡырһың; унда һыйырҙар йөрөр, һарыҡтар тапар.

Билдә:


Маһер-Шалал-Хаш-Баз

81Раббы миңә былай тине:

– Яҙыр өсөн бер ҙур таҡта ал да унда кеше уҡырлыҡ итеп «Маһер-Шалал-Хаш-Баз»* тип яҙ+.

2Урияһ ҡаһин менән Йәвәрәхъяһ улы Зәкәрьяһты үҙемә ышаныслы шаһит итеп һайланым+.

3Бынан һуң пәйғәмбәр булған ҡатыным менән яҡынлыҡ ҡылдым һәм ул, ауырға ҡалып, ир бала тапты. Раббы миңә:

– Уға Маһер-Шалал-Хаш-Баз тип исем ҡуш, – тине. –
4Сөнки сабый: «Атай, әсәй», – тип әйтеп өйрәнгәнгә тиклем үк Ашшур батшаһы Дамасктың байлығы менән Самарияла таланған табышты үҙе менән алып китәсәк+.

5Раббы тағы ла миңә былай тине:


6– Был халыҡ, тын ғына аҡҡан Шилоах* һыуҙарын һанға һуҡмайынса,

Ресин менән Ремалъяһ улына һоҡлана икән,+

7Мин бөйөк Хаким, Евфраттың ҡөҙрәтле ташҡын һыуҙарын –

Ашшур батшаһы менән уның ҡеүәтен –

Был халыҡтың өҫтөнә ебәрәм.

Ошо ташҡын бөтә үҙәндәрҙе тултырып,

Ярҙарынан ташып сығасаҡ,+

8Бөтә Йәһүҙә еренә йәйелеп,

Уның боғаҙына етәсәк.

Ғәскәрҙәр, ҡанаттарын йәйеп,

Бөтөн илеңә туласаҡ, эй Ғиммануил!+






9Эй халыҡтар, бергә тупланығыҙ ҙа ҡырылығыҙ!

Ер йөҙөндәге бар алыҫ илдәр, ҡолаҡ һалығыҙ!

Һуғышҡа әҙерләнегеҙ ҙә ҡырылырһығыҙ!

Эйе, яуға әҙерләнегеҙ, әммә һәләк булырһығыҙ!

10Ниәт ҡороғоҙ, тик ул емерелер!

Хәбәр һөйләгеҙ, әммә ул бойомға ашмаҫ.

Сөнки Алла беҙҙең менән!+








Раббының киҫәтеүе

11Раббы миңә, был халыҡ тотҡан юлдан бармаҫҡа иҫкәртеп, ҡөҙрәтле ҡулын өҫтөмә ҡуйған килеш былай тине:


12– Был халыҡтың йәшерен эш тигәнен

Һеҙ йәшерен һанамағыҙ.

Улар ҡурҡҡандан ҡурҡмағыҙ, тетрәнмәгеҙ+.

13Күк ғәскәрҙәре Раббыһын – Уны мөҡәддәс һанағыҙ.

Унан ғына ҡурҡығыҙ,

Тик Унан дәһшәтләнегеҙ.

14Ул Изге торлаҡ булыр,

Ләкин Исраилдың ике батшалығы өсөн

Абындырыр таш, һөрөндөрөр ҡая,

Йәрүсәлимдә йәшәүселәр өсөн

Боғалаҡ һәм тоҙаҡ булыр+.

15Күптәр һөрөнөп йығылыр ҙа имгәнер,

Тоҙаҡҡа төшөп тотолор.



16Ошо һүҙҙәр яҙылған шаһитнамәне бәйләп ҡуй, өйрәткәндәремә шәкерттәрем алдында мөһөр баҫ+.

17Яҡуп нәҫеленән йөҙөн йәшергән Раббыға ышанам мин, өмөтөм Унда+.
18Бына мин һәм Раббы миңә биргән балалар; беҙ – Сион тауында төйәк иткән Күк ғәскәрҙәре Раббыһының Исраилдағы билдәләре һәм хикмәттәребеҙ+.

19Әгәр һеҙгә: «Әруахтарҙың рухын саҡырыусыларға, бышылдаған һәм мығырҙаған күрәҙәселәргә мөрәжәғәт итегеҙ», – тиһәләр, «Халыҡ үҙенең аллаларынан һорарға тейеш түгелме ни? Тереләр хаҡында үлеләр менән кәңәшләшәләрме ни?» – тип әйтегеҙ+.
20Бары ҡанун һәм шаһитнамәгә генә мөрәжәғәт итегеҙ. Әгәр ҙә уларҙың әйткәне шуларға тап килмәй икән, улар өсөн таң атмаясаҡ+.
21Улар ас һәм сараһыҙ килеш ил буйлап йөрөр, аслыҡтан батшаларын һәм аллаларын ҡарғар. Юғарыға ҡарарҙар,+
22күҙҙәре менән ергә бағырҙар – бөтә ерҙә ҡайғы һәм ҡараңғылыҡ, үлемесле ҡараңғылыҡ. Ҡуйы ҡараңғылыҡҡа бырғалған улар!

Әммә иҙелгәндәр өсөн ҡараңғылыҡ булмаҫ+.

Именлек Хакимы

91Элекке ваҡытта Зевулун менән Нафтали ерҙәрен түбәнһеткән Раббы, киләсәктә диңгеҙ юлын, Иордандың аръяғын, ят ҡәүемдәр йәшәгән Галилеяны данға күмер+.


2Ҡараңғылыҡта йөрөгән халыҡ

Бөйөк бер яҡтылыҡ күрҙе.

Дөм ҡараңғы илдә йәшәүселәр өҫтөндә нур балҡыны+.

3Йә Раббы! Был халыҡты ишәйттең,

Уның ҡыуанысын арттырҙың.

Ураҡ ваҡытында һөйөнгәндәй,

Яумал бүлешкәндә шатланғандай,

Улар Һинең хозурыңда ҡыуаналар+.

4Сөнки Һин уларҙың муйынындағы ҡалыпты –

Елкәләрен баҫып торған йөктө,

Уларҙы иҙеүселәрҙең таяғын

Мидйәндәрҙе еңгән көндәгеләй һындырып ташланың+.

5Яу ҡырын тапаған бөтә итектәр,

Ҡанға буялған кейемдәр яндырылыр,

Ялҡынға ем булыр+.

6Сөнки беҙҙең өсөн сабый тыуҙы –

Беҙгә бер улан бирелде.

Хакимлыҡ уның яурынында булыр,

Уның исеме Ғәжәйеп Кәңәшсе,

Ҡөҙрәтле Алла, Мәңгелек Ата,

Именлек Хакимы тип аталыр+.

7Тоғролоғо менән именлеге туҡтауһыҙ артыр,

Ул Дауыт тәхетендә, уның батшалығында хөкөм һөрөр.

Хакимлығын ғәҙеллек менән хаҡлыҡҡа ҡорор һәм нығытыр.

Был бөгөндән алып мәңге дауам итер.

Күк ғәскәрҙәре Раббыһы быны

Үҙ ғәйрәте менән эшләйәсәк+.






Раббының Исраилға асыуы


8Яҡупҡа хәбәр ебәрҙе бөйөк Хаким,

Был һүҙ Исраилдың өҫтөнә төштө.

9Бөтә халыҡ –

Әфраимда, Самарияла йәшәүселәр –

Был хаҡта хәбәрҙар булды.

Улар эреләнеп һәм тәкәбберләнеп әйтте:

10«Кирбес йорттар йығылған икән,

Шымартылған таштан һалырбыҙ;

Ҡырағай инжир ағастары ҡырҡылған икән,

Кедрға алмаштырырбыҙ».

11Шуға Раббы Ресиндың дошмандарын күтәрҙе,

Уға ҡаршыларҙы ҡотортто+.

12Көнсығыштан арамиҙарҙы,

Көнбайыштан пелештиҙәрҙе аяҡҡа баҫтырҙы.

Улар, ауыҙҙарын киреп, Исраилды һоғондо.

Быларҙан һуң да Раббының асыуы баҫылмаҫ,

Ҡулы күтәрелгән килеш ҡалыр+.

13Әммә халыҡ үҙен туҡмаған Раббыға боролманы,

Күк ғәскәрҙәре Раббыһын эҙләмәне+.

14Шуға күрә Раббы Исраилдың

Башын да, ҡойроғон да,

Хөрмә ботағын да, ҡамышын да

Бер көндө ҡырҡып ырғытыр+.

15Баш тигәне – аҡһаҡал менән ил ағалары,

Ҡойроғо – ялғанға өйрәткән пәйғәмбәрҙәр.+

16Сөнки әйҙәүселәре был халыҡты аҙаштырыр,

Улар артынан эйәреүселәр оятҡа ҡалыр.

17Шуға күрә бөйөк Хаким

Уларҙың егеттәре өсөн ҡыуаныс тоймаҫ,

Етемдәрен, тол ҡатындарын ҡыҙғанмаҫ.

Сөнки һәммәһе аллаһыҙ, яуыз,

Ауыҙҙары нахаҡ һөйләй.

Шул арҡала Раббының асыуы ҡайтмаҫ,

Ҡулы күтәрелгән килеш ҡалыр+.

18Сөнки залимлыҡ ут һымаҡ

Сәнскәкте, билсәнде ялмап алыр,

Ҡара урмандарҙа ялҡынланыр,

Төтөн бағанаһы күтәрелер.

19Күк ғәскәрҙәре Раббыһының асыуы

Илде ялҡын һымаҡ өтөп алыр,

Халыҡ ялҡынға ем булыр,

Туған туғанын йәлләмәҫ+.

20Уңын киҫерҙәр ҙә ас ҡалырҙар,

Һулын ашарҙар – туймаҫтар;

Һәр кем үҙ яҡынын ашар+.

21Менашше Әфраимды,

Әфраим Менашшены ейер,

Шунан бергә Йәһүҙәнең өҫтөнә ташланырҙар.

Шунда ла Раббының асыуы ҡайтмаҫ,

Ҡулы күтәрелгән килеш ҡалыр+.

101-2Ярлыларҙы ғәҙел хөкөмдән мәхрүм ҡалдырыр,

Халҡымдың көсһөҙҙәренең хоҡуҡтарын тартып алыр,

Тол ҡатындарҙы үҙенә яумал итер,

Етемдәрҙең малын талап алыр өсөн

Яуыз ҡағиҙәләр яҙған,

Хаҡһыҙ ҡанундар сығарған бәндәләргә ҡайғы!++

3Яза көнөндә

Алыҫтан өҫтөгөҙгә ҡаза килгәндә ни эшләрһегеҙ?

Ярҙам һорап кемгә барырһығыҙ?

Байлығығыҙҙы ҡайҙа йәшерерһегеҙ?

4Әсирҙәрҙең араһында теҙләнеүҙән,

Үлтерелгәндәр араһына йығылыуҙан

Башҡа бер сарағыҙ ҡалмаҫ.

Бының менән генә лә ҡайтмаҫ Раббының асыуы,

Ҡулы һаман күтәрелгән килеш ҡалыр+.






Алланың Ашшурҙы хөкөм ҡылыуы


5«Ҡайғы Ашшурға – асыуымдың күҫәгенә!

Ярһыуымдың таяғы – уның ҡулында!+

6Ашшурҙы аллаһыҙ ҡәүемгә ҡаршы ебәрәм,

Асыуымды ҡабартҡан халыҡҡа һөжүм итергә,

Таларға һәм яумал итеп алырға,

Урам балсығы һымаҡ тапарға әмер бирәм+.

7Тик Ашшурҙың уйында был түгел,

Ул был хаҡта ниәт тотмай;

Уның теләге – емереү,

Күп халыҡтарҙы юҡ итеү+.

8„Минең ғәскәр башлыҡтарым, – ти ул, –

Һәммәһе лә батша һымаҡ түгелме ни?

9Калне Каркемиш кеүек түгелме?

Хамаҫты Арпадтай тар-мар итмәнекме?

Самарияның ахыры Дамасктыҡына оҡшамағанмы+?

10Боттары Йәрүсәлим менән Самарияныҡынан да күп булған

Һындарға табынған батшалыҡтарҙы ҡулға төшөргән мин

11Самария менән боттарына ни эшләһәм,

Шуны Йәрүсәлимгә һәм уның һындарына ҡыла алмаммы?“»+





12Бөйөк Хаким Сион тауында һәм Йәрүсәлимдә эшен тамамлағандан һуң, былай тиер:


«Ашшур батшаһын тәкәббер йөрәге,

Текә ҡарашы өсөн язалаясаҡмын+.

13Сөнки ул:

„Быны мин ҡулымдың көсө,

Зирәк аҡылым менән эшләнем,

Сөнки мин аҡыллымын:

Халыҡтарҙы айырған сиктәрҙе юҡ иттем,

Хазиналарын талап алдым,

Батшаларҙы үгеҙ кеүек тәхеттән һөҙөп төшөрҙөм+.

14Халыҡтарҙың байлығын мин

Ояны туҙҙырғандай туҙҙырҙым,

Ташлап ҡалдырылған йомортҡа һымаҡ итеп,

Бөтөн донъяны үҙемә йыйҙым.

Ҡанатын ҡалҡытып, томшоғон асҡан,

Пысҡылдаған һис кем табылманы!“»






15Балта оҫтаһы алдында балта маһайырмы?

Бысҡы уны тартыусы ҡаршыһында эреләнерме?

Ҡулындағы таяғы кешенең үҙен күтәреп ырғытырмы?

Күҫәк үҙен күтәргән кешене күтәрерме?

16Шуға күрә бөйөк Хакимыбыҙ, Күк ғәскәрҙәре Раббыһы,

Ашшурҙың көслө ғәскәрҙәренә

Аҙаплы сир ебәрәсәк.

Уның шөһрәте аҫтына гөлтләп янған ут һаласаҡ+.

17Исраилдың Нуры – ут,

Исраилдың Изгеһе ялҡын булыр.

Ашшурҙың сәнскәк-билсәндәрен

Бер көн эсендә яндырып юҡ итер+.

18Данлыҡлы урмандары,

Уңдырышлы ҡырҙары,

Үлемесле сиргә тарыған әҙәмдәй,

Тотошлай харап булыр.

19Урмандарында тороп ҡалған ағастар

Хатта бала һанап сығырҙай аҙ булыр.






Исраилдың иҫән ҡалғандары


20Ул көн Исраилдың иҫән ҡалғандары,

Яҡуп нәҫеленең ҡасып тере ҡалғандары

Үҙҙәренә һөжүм иткәндәргә түгел,

Ысын күңелдән Раббыға,

Исраилдың Изгеһенә, таянырҙар.

21Һау ҡалғандар,

Яҡуп нәҫеленең иҫән ҡалғандары

Ҡөҙрәтле Аллаға кире ҡайтыр*.

22Эй Исраил, халҡың диңгеҙ ҡомо кеүек күп булһа ла,

Уның бик аҙ өлөшө генә кире ҡайтыр.

Һәләкәтең инде алдан билдәләнеп ҡуйылған,

Һәм был ғәҙел хөкөм ташҡын булып килә+.

23Шулай бөйөк Хаким, Күк ғәскәрҙәре Раббыһы,

Был алдан билдәләнгән һәләкәтте

Бөтә ер йөҙөндә ғәмәлгә ашырасаҡ+.






24Бына бөйөк Хаким, Күк ғәскәрҙәре Раббыһы былай ти:

«Эй һин, Сионда йәшәгән халҡым!

Ашшурҙар, мысырҙар һымаҡ,

Һине таяҡ менән туҡмап,

Өҫтөңдә күҫәк күтәргән саҡта ҡурҡма+.

25Оҙаҡламай, бик тиҙҙән һеҙгә булған асыуым үтер,

Ярһыуым Ашшурҙы юҡ итеүгә йүнәлер.

26Шунда Күк ғәскәрҙәре Раббыһы,

Мидйәндәрҙе Ғорев ҡаяһы янында тар-мар иткәндәге һымаҡ*,

Ашшурға ҡаршы ҡамсы күтәрер.

Ҡасандыр Мысырҙағылай,

Таяғын диңгеҙ өҫтөнә һуҙыр+.

27Ул көн Ашшурҙың йөгө яурынығыҙҙан,

Ҡалыбы муйынығыҙҙан төшөр.

Һимергәнегеҙгә күрә ул ҡалып һынып сығыр»+.






Баҫҡынсыларҙың Йәрүсәлимгә һөжүме


28Ғайаҫ ҡалаһына еттеләр, Мигронды уҙҙылар,

Михмаста йөктәрен бушаттылар;+

29Тарлауыҡты үттеләр,

«Гевағта ҡунайыҡ», – тинеләр.

Рама ҡалаһы ҡурҡыуҙан ҡалтыраны,

Шаул Гивғаһында йәшәгәндәр ҡасып китте+.

30Галлим ҡыҙы, үкереп ила!

Лайша халҡы, уны тыңла!

Яуап ҡайтар уға, Ғанаҫоҫ!+

31Мадменаның халҡы ҡасты,

Гевимда йәшәүселәр йәшенә.

32Баҫҡынсылар бөгөн үк Нов ҡалаһында торасаҡ,

Сион тауына,

Йәрүсәлим ҡалҡыулығына йоҙроғон янаясаҡ+.






33Бына бөйөк Хаким, Күк ғәскәрҙәре Раббыһы

Дошманды дәһшәтле көсө менән

Ағас ботағылай һындырасаҡ.

Иң оҙон ағастар ҡырҡыласаҡ,

Бейектәре йығып һалынасаҡ+.

34Ул балта менән урман шырлығын ҡыра,

Ливан Ҡөҙрәт Эйәһе алдына ҡолаясаҡ.

Ишай тамырының үҫентеһе


111Ағас төпһәһенән яңы үрсем сыҡҡан һымаҡ,

Ишай* нәҫеленән бер үҫенте сығыр,

Был тамырҙан сыҡҡан үҫенте емеш бирер.






2Унда Раббының Рухы –

Аҡыл һәм зирәклек рухы,

Өгөт-нәсихәт һәм ҡөҙрәт рухы,

Раббыны белеү һәм Унан ҡурҡыу рухы булыр+.

3Ул Раббынан ҡурҡыуынан зауыҡланыр,

Күҙҙәре күргәнгә генә ҡарап хөкөм итмәҫ,

Ишеткәндән сығып ҡына ҡарар ҡылмаҫ.

4Ярлыларҙы ғәҙеллектә хөкөм итер,

Ерҙәге мохтаждарҙың дәғүәһен хаҡлыҡ менән ҡарар.

Донъяны һүҙе-таяғы менән язалар,

Залимдарҙы ауыҙының һулышы менән үлтерер+.

5Дөрөҫлөк уның билендә билбау булыр,

Тоғролоҡ булыр билендәге ҡайышы.






6Ул саҡта бүре менән бәрәс бер ерҙә йәшәр,

Ҡаплан менән кәзә бәрәсе бергә ятыр,

Быҙау менән йәш арыҫлан бергә ашар,

Уларҙы бәләкәй генә бала көтөр+.

7Һыйыр менән айыу бергә утлап йөрөр,

Уларҙың балалары йәнәшә ятыр;

Арыҫлан да үгеҙ һымаҡ һалам ашар.

8Сабый бала йылан ояһы янында уйнар,

Бәпес ҡара йыландың өңөнә ҡулын һуҙыр.

9Изге тауымдың һәр тарафында

Һис кем яуызлыҡ һәм зыян ҡылмаҫ.

Эйе, һыуҙар диңгеҙҙе тултырған һымаҡ,

Ер йөҙө Раббыны танып-белеү менән тулыр+.






Һөргөндәге исраилдарҙың ҡайтыуы


10Ул көн Ишай тамырынан үҫеп сыҡҡан һабаҡ

Халыҡтар өсөн байраҡ буласаҡ.

Ҡәүемдәр уны эҙләп киләсәк,

Уның торлағы данлы буласаҡ+.

11Ул көн бөйөк Хаким ҡабат ҡулын һуҙыр,

Үҙ халҡынан иҫән ҡалғандарҙы

Ашшурҙан, Мысырҙан, Паҫростан, Куштан, Ғеламдан,

Шинғарҙан, Хамаҫтан,

Диңгеҙ буйындағы ерҙәрҙән кире ҡайтарыр+.

12Ҡәүемдәр өсөн байраҡ күтәрер,

Исраилдан һөрөлгәндәрҙе бергә туплар,

Ҡыуып таратылған Йәһүҙә кешеләрен

Донъяның дүрт тарафынан йыйып алыр+.

13Әфраимдың көнсөллөгө юҡҡа сығыр,

Йәһүҙәнең дошманлығы эҙһеҙ бөтөр.

Әфраим башҡаса Йәһүҙәнән көнләшмәҫ;

Йәһүҙә Әфраимды ҡыйырһытмаҫ+.

14Бергәләп осоп ҡунырҙар

Пелештиҙәр яурынына көнбайышта,

Көнсығыштағы халыҡтарҙы таларҙар,

Эдом менән Моав ерҙәренә ҡул һалырҙар,

Ғаммонды буйһондорорҙар+.

15Раббы Мысыр диңгеҙенең ҡултығын ҡоротор,

Евфрат йылғаһы өҫтөндә ҡулын һелтәр ҙә

Көслө еле менән уны ете шишмәгә бүлер;

Кеше уны ҡата менән кисеп йөрөр+.

16Исраилдар Мысырҙан сыҡҡан саҡтағы һымаҡ,

Раббының Ашшурҙа иҫән ҡалған халҡы өсөн

Сығырға оло бер юл асылыр+.

Ҡотолғандарҙың рәхмәт йыры


121Эй Исраил, ул көндө әйтерһең:

«Шөкөрана ҡылам Һиңә, Раббы!

Һин миңә асыулы инең,

Инде асыуың баҫылды,

Миңә Һин йыуаныс бирәһең+.

2Алла – Ҡотҡарыусым минең,

Уға өмөт бағлайым һәм ҡурҡмайым;

Сөнки Раббы Аллабыҙ – ҡеүәтем, йырым,

Ул минең ҡотҡарыусым!»+

3Ҡыуанышып, ҡотолоу шишмәләренән һыу алырһығыҙ.






4Ул көндө һеҙ әйтерһегеҙ:

«Раббыға шөкөр итегеҙ,

Уны исеме менән саҡырығыҙ.

Халыҡтарға Уның ғәмәлдәрен белдерегеҙ,

Исеменең бөйөклөгөн һөйләгеҙ!+

5Раббыға мәҙхиә йырлағыҙ,

Сөнки күркәм эштәр ҡылды.

Был бөтә ер йөҙөндә билдәле булһын+.

6Эй Сион халҡы, күңел ас, шатлыҡ ауазы яңғырап торһон –

Исраилдың Изгеһе һеҙҙең арала, Ул бөйөк!»+

Алланың Бабилды язалаясағы

131Амус улы Ишағыяһтың Бабилдың киләсәге хаҡында күргән әүлиәлеге+.




2«Яланғас тауҙың башында әләм күтәрегеҙ!

Һөрәнләгеҙ яугирҙәргә,

Ҡул болғағыҙ: әйҙә улар

Затлылар йөрөй торған ҡапҡанан эскә инһен+.






3Үҙем һайлап алғандарға әмер бирҙем,

Асыуымды ғәмәлгә ашырһындар өсөн

Батыр яугирҙәрҙе,

Бөйөклөгөмә ғорурланғандарҙы саҡырып алдым».






4Тауҙарҙағы шау-шыуҙы тыңлағыҙ,

Ул күмәк халыҡтың тауышына оҡшаш.

Бер ергә йыйылған ҡәүемдәрҙең,

Батшалыҡтарҙың геүләүен ишетегеҙ!

Күк ғәскәрҙәре Раббыһы һуғышҡа сиреү әҙерләй.

5Улар алыҫ илдән, күк көмбәҙенең ситенән килә:

Раббы һәм Уның асыуының ҡоралы

Бөтә ер йөҙөн тар-мар итәсәк+.






6Һыҡтағыҙ! Сөнки Раббының көнө яҡын!

Сикһеҙ ҡөҙрәт Эйәһе ебәргән

Һәләкәт булып килә ул көн!+

7Шуға күрә һәммәһенең ҡулдары һәленеп төшөр,

Һәр кешенең ҡурҡыуҙан йөрәге ирер+.

8Барыһын да дәһшәт сорнап алыр,

Тартышыуҙан, һыҙланыуҙан бөгөлөп,

Тулғаҡ тотҡан ҡатындай ғазапланырҙар.

Ҡурҡышып, бер-береһенә ҡарарҙар,

Биттәре уттай янып ҡыҙарыр+.






9Бына Раббының көнө яҡынлай – аяуһыҙ көн!

Ул көн дәһшәт, асыу-нәфрәт алып килә.

Ерҙе бушлыҡҡа әйләндерергә,

Уның гонаһлыларын һәләк ҡылырға килә+.

10Күктәге йондоҙҙар, йондоҙлоҡтар нурын һипмәҫ,

Тыуыу менән ҡараңғыға сумыр ҡояш,

Ай ҙа нурланып балҡымаҫ+.






11Әйтер Раббы:

«Донъяны – яуызлығына күрә,

Ямандарҙы ғәйептәре өсөн язалайым.

Тәкәбберҙәрҙең ғорурлығына сик ҡуям,

Аяуһыҙҙарҙың эрелеген түбәнһетәм+.

12Мин кешеләрҙе саф алтындан аҫылыраҡ,

Офир алтынынан да аҙыраҡ итәм+.

13Шуға күрә күктәрҙе дер һелкетермен,

Күк ғәскәрҙәре Раббыһының асыуы дөрләгән көндө,

Уның ярһыуынан ер урынынан ҡуҙғалыр!+






14Шул сағында һәр кем аусы эҙәрләгән ғәзәл,

Көтөүсеһеҙ ҡалған һарыҡ һымаҡ,

Үҙ халҡы янына йүгерер,

Үҙенең еренә ҡасыр+.

15Ҡасып китә алмағанына һөңгө ҡаҙалыр,

Тотолғандар ҡылыстан йығылыр.

16Күҙ алдында сабыйҙарын киҫәктәргә тураҡларҙар,

Йорттарын таларҙар,

Ҡатындарын мәсхәрә итерҙәр+.






17Бына Мин мадайҙарҙы уларға ҡаршы ҡуям,

Уларҙың көмөшкә иҫе китмәй,

Алтынды эшкә лә һанамайҙар+.

18Уҡтары егеттәрҙе тишә атыр,

Улар сабыйҙарҙы аяп тормаҫ.

Күҙҙәре балаларға ҡыҙғанып баҡмаҫ»+.






19Батшалыҡтар араһында иң гүзәле,

Халдейҙар даны һәм ғорурлығы Бабил

Алла юҡ иткән Содом һәм Ғамора һымаҡ булыр+.

20Унда башҡаса һис кем йәшәмәҫ,

Мәңгегә берәү ҙә төйәкләнмәҫ.

Ғәрәптәр үҙҙәренең сатырын ҡормаҫ,

Көтөүселәр малдарын ялға туҡтатмаҫ+.

21Унда бары ҡырағай хайуандар ятыр,

Өйҙәргә өкөләр тулыр,

Дөйәғоштар оя ҡорор,

Тәкәләр уйнаҡлап йөрөр+.

22Уның ҡәлғәләрендә – һыртландар,

Затлы һарайҙарында сүл бүреләре олор.

Бабилдың ахыры яҡын инде,

Көндәре һанаулы ғына ҡалды.

Исраилдарҙың үҙ иленә ҡайтыуы


141Раббы, Яҡуп нәҫеленә шәфҡәт ҡылып,

Исраил халҡын ҡабат Үҙенә һайлап алыр –

Уны үҙ иленә ҡайтарыр.

Килмешәктәр ҙә Яҡуп нәҫеленә ҡушылыр,

Улар менән йәнәшә көн күрә башлар+.

2Сит халыҡтар Исраил халҡын үҙ төйәгенә ҡайтарыр.

Раббы ерендә исраилдар был халыҡтарҙы ҡол итер.

Үҙҙәрен әсир иткәндәрҙе әсир итерҙәр,

Элек үҙҙәрен иҙгәндәргә хаким булырҙар+.






Бабил батшаһы тураһында мәсхәрәле йыр

3Раббы һеҙҙе ҡайғы-ғазаптарҙан, ҡурҡыуҙан, ауыр эштән ҡотҡарған көндө,
4Бабил батшаһын мыҫҡыллап, ошо һүҙҙәрҙе әйтерһең:




«Бына иҙеүсе нисек дөмөктө,

Залимлыҡтың ахыры етте!+

5Раббы яуыздарҙың күҫәген,

Хакимдарҙың таяғын һындырҙы!

6Ҡотороноп, ул таяҡ халыҡтарҙы туҡтауһыҙ туҡмай,

Ярһып, ҡәүемдәрҙе аяу белмәй иҙә,

Рәхимһеҙ эҙәрләй ине.

7Хәҙер иһә бөтә донъя кинәнеп ял итә,

Шатланып йырлай.

8Хатта кипаристар ҡыуана һәләкәтеңә,

Ливан кедрҙары ла шатлана:

„Инде һин соҡорҙа ятаһың,

Беҙҙе бер кем дә ҡырҡырға килмәҫ“, – тиҙәр+.

9Ер аҫтындағы үлеләр донъяһы: „Хуш киләһең“, – тип,

Һине ҡаршыларға ашҡына, эй Бабил батшаһы!

Ер йөҙөндә хаким булғандарҙың әруахтарын уятты,

Ҡәүемдәргә идара иткән батшаларҙың рухтарын,

Тәхеттәренән ҡалҡытып, аяҡҡа баҫтырҙы.

10Һәммәһе һиңә өндәшеп, әйтер:

„Һин дә беҙҙең кеүек көсһөҙ хәҙер,

Хас та беҙгә оҡшап ҡалдың!“

11Шөһрәтең лира ауаздары менән бергә

Үлеләр донъяһына төштө.

Селәүсендәр – аҫтыңдағы түшәк,

Өҫтөңдәге япмаң – ер ҡорттары хәҙер.






12Эй һин, балҡыу йондоҙ, таң улы,

Нисек күктән ҡолап төштөң?

Эй һин, ҡәүемдәрҙе еңеүсе,

Ергә төшөп, селпәрәмә килдең+.

13Эсеңдән әйткән инең: „Күккә ашырмын,

Тәхетемде Алланың йондоҙҙарынан да юғарыраҡ ҡуйырмын,

Алыҫ төньяҡта, илаһтар йыйылған тауҙа ултырырмын,+

14Болоттарҙан да өҫкәрәк менермен,

Юғарыларҙан Юғарыға тиң булырмын“+.

15Әммә һин үлеләр донъяһына,

Упҡындың тәрәнлегенә ырғытылдың+.






16-17Һине күргән һәр кем, текләп ҡарап, былай уйлар:

„Ер һелкетеп, батшалыҡтарҙы дер ҡалтыратып торған,

Донъяны бушлыҡҡа әйләндереп, ҡалаларҙы ергә тигеҙләгән,

Әсирҙәрҙе өйҙәренә ҡайтармаған әҙәм ошомо инде?“+

18Ҡәүемдәрҙең батшалары, барыһы ла,

Ҡәҙер-хөрмәттә ерләнеп,

Һәр береһе үҙ кәшәнәһендә ята.

19Ә һин, ҡырҡып ташланған ботаҡтай,

Ҡәбереңдән тышҡа ырғытылдың.

Таш соҡорға бырғалған мәйеттәр,

Ҡылыстан тураҡланған мәйеттәр,

Һинең кәфенең булырҙар.

Мәйетең аяҡ аҫтына һалып тапалыр.

20Илеңде харап итеп, халҡыңды ҡырған өсөн

Башҡа батшалар һымаҡ ерләнмәйәсәкһең.






Яуыздар тоҡомо башҡа мәңге иҫкә алынмаһын+.

21Аталарының енәйәтенә күрә

Уның улдарын салырға урын әҙерләгеҙ.

Улар ҡалҡып, донъяға хужа булмаһын,

Ер йөҙөн ҡалалары менән тултырмаһын».






22«Бабил батшаһына ҡаршы ҡалҡасаҡмын».

Күк ғәскәрҙәре Раббыһы шулай тип белдерә.

«Бабилдың исемен, иҫән ҡалған халҡын,

Нәҫел-нәсәбен юҡ итәсәкмен, – ти Раббы. –

23Ул урынды терпеләр төйәгенә, һаҙлыҡҡа әйләндерәм,

Ҡырғын һеперткеһе менән һепереп түгәм».

Күк ғәскәрҙәре Раббыһы шулай тип белдерә+.






Ашшур ғәскәренең һәләк булыуы


24Ант итеп әйтә Күк ғәскәрҙәре Раббыһы:

«Мин нисек ниәтләгәнмен, һис шикһеҙ шулай буласаҡ,

Ҡайһылай ҡарар ҡылғанмын, мотлаҡ ғәмәлгә ашасаҡ.

25Ашшурҙарҙы Үҙ еремдә тар-мар итәм,

Тауҙарымда уларҙы тапап бөтөрәм.

Халҡым Ашшур ҡамытынан,

Яурындарындағы йөктән ҡотоласаҡ+.

26Бар донъяға ҡарата ҡорған ниәтем,

Ҡәүемдәргә ҡаршы күтәрелгән ҡулым – ошо».

27Күк ғәскәрҙәре Раббыһының ҡарарын кем боҙа алыр?

Һуҙған ҡулын кем туҡтатып ҡалыр+?

27 китаптан торған Яңы Ғәһед йыйынтығы хәҙерге йыл иҫәбе менән, йәғни Ғайса Мәсих тыуған йылдан һанағанда, беҙҙең эраның І быуатының икенсе яртыһында боронғо грек телендә ижад ителгән. Яңы Ғәһедтең үҙәген Ғайса Мәсихтең – бар кешелекте Ҡотҡарыусының тыуыуы, тормошо, өйрәтеүҙәре, үлеүе һәм терелеүе тураһында бәйән иткән дүрт «Һөйөнөслө Хәбәр» китабы тәшкил итә. «Илселәрҙең ғәмәлдәре» китабында Ғайса күккә ашҡандан һуң тәүге йылдарҙа мәсихселәрҙең йәшәү шарттары, шәкерттәренең нисек Рим империяһы буйлап Ғайса Мәсих тураһ ындағы Һөйөнөслө Хәбәрҙе тарата башлауҙары һүрәтләнә. Артабан Ғайса Мәсихтең шәкерттәренең имандаштар берҙәмлектәренә һәм айырым кешеләргә төбәп яҙған хаттары урын алған. Уларҙа Ғайса Мәсихкә булған иман һәм Алла тураһында өйрәтелә, кәңәштәр һәм нәсихәттәр бирелә.

Изге Яҙманың тулы йыйынтығы бөгөнгө көндә 700 телдә донъя күргән, ә ҡайһы бер айырым китап тары 3000-дән ашыу телгә тәржемә ителгән. Башҡорт теленә тәржемә эше Изге Яҙманы тәржемә итеү институты тәҡдиме менән 1990 йылдың баштарында уҡ башланды. Уны әҙерләү дәүерендә «Лука бәйән иткән Һөйөнөслө Хәбәр» (1996), «Яхъя бәйән иткән Һөйөнөслө Хәбәр» (2000), «Илселәрҙең ғәмәлдәре» (2002), «Марк бәйән иткән Һөйөнөслө Хәбәр» (2003) китаптары айырым баҫма рәүешендә донъя күрҙе. Ә 2014 йылда Инжил (йәғни Яңы Ғәһед) китабы тулы килеш баҫылып сыҡты.

Иҫке Ғәһедте башҡорт теленә тәржемә итеү эше иһә Рәсәй Библия йәмғиәтенең Санкт-Петербург бүлексәһе етәкселегендә 2002 йылда башланды. 2010 йылда «Башланмыш» китабы айырым баҫма булып донъя күрҙе.

Иҫке һәм Яңы Ғәһед китаптарын хәҙерге башҡорт телендә бер йыйынтыҡ аҫтында сығарыу буйынса эш 2016 йылда башланды. Әйтергә кәрәк, был уртаҡ проект Изге Яҙманы тәржемә итеү институты һәм Рәсәй Библия йәмғиәте өсөн ҙур тәжрибә булды, сөнки Иҫке һәм Яңы Ғәһед араһында тарихи, мәҙәни айырманы үҙ эсенә алған ғәйәт ҙур дәүер ята. Шулай уҡ ике китап ике телдә яҙылыуын да онотмаҫҡа кәрәк. Шуға ла уларҙы берләштереү өҫтөндә бик ентекле эшләргә тура килде.

Тәржемәсе һәм мөхәррирҙәр, шулай уҡ башҡорт, боронғо йәһүд, грек теле һәм дин ғилеме белгестәре эш барышында текс тарҙың төп нөсхәгә мәғәнәүи яҡтан тура килеүен һәм шул уҡ ваҡ ытта аңлайышлы булыуын маҡсат итеп ҡуйҙы. Төп нөсхәһе тураһында һүҙ йөрөткәндә, донъяла киң билдәле ике баҫма – Иҫке Ғәһед өсөн Biblia Hebraica Stuttgartensia һәм Яңы Ғәһед өсөн Nestle-Aland Novum Testamentum Graece күҙ уңында тотолдо. Текстарҙа башҡа боронғо сығанаҡтарға тура килгән урындар ҙа осрай, ундай айырыуса әһәмиәтле һаналған осраҡтарҙа был турала иҫкәрмәләр бар.

Тәржемә иткәндә яңғыҙлыҡ исемдәргә ҙур әһәмиәт бирелде. Башҡорт телендә ғәрәп-фарсы, рус, көнбайыш Европа телдәренән үҙләштерелгән һүҙҙәр ҙур урын биләй. Әлеге баҫмала осраған кеше исемдәре һәм урын-төбәк атамалары төп нөсхәлә (Иҫке Ғәһедтә – боронғо йәһүд телендә, Яңы Ғәһедтә – боронғо грек телендә) яңғырағанса – тартынҡы өндәр үҙгәрешһеҙ ҡалып, һуҙынҡы өндәр башҡортсаға яҡынайтып алынды.

Ислам динен ҡабул иткән башҡорттарға ғәрәп-мосолман мәҙәниәтенең йоғонтоһо ҙур була. Башҡорт теленә ғәрәп теле аша килеп ингән Ибраһим (бор. йәһ.: אַבְרָהָם, әйтелеше: Авраһам), Муса (бор. йәһ.: מֹשֶׁה, әйтелеше: Моше), Ғайса (бор. гр.: Ἰησοῦς, әйтелеше: Йесус), Яҡуп (бор. йәһ.: יַעֲקֹב, әйтелеше: Йаъаҡов), Юныс (бор. йәһ.: יוֺנָה, әйтелеше: Йона), Яхъя (бор. гр.: Ἰωάννης, әйтелеше: Йоаннес), Исмәғил (бор. йәһ.: יִשְׁמָעֵאל, әйтелеше: Йишмаъел), Йософ (бор. йәһ.: יוֺסֵף, әйтелеше: Йосеф) кеүек Изге Яҙмала осраған, боронғо йәһүд һәм боронғо грек телдәре аша килгән исемдәр барлығы эште күпкә еңеләйтте. Был исемдәрҙең барыһы ла башҡорт халҡына таныш.

Тәржемә иткәндә башҡорт телендәге өндәр үҙенсәлеге исем дәрҙе төп нөсхәһенә яҡынлаштырырға булышлыҡ итте. Башҡорт телендә, күп кенә башҡа төрки телдәрҙән айырмалы булараҡ, «һ», «ҙ», «ҫ» өндәре бар. Тап ошо өндәр ярҙамында исемдәр тулыраҡ бирелде. Мәҫәлән, русса «Ионатан» тип бирелгән исем башҡорт телендә төп нөсхәгә яҡынайтып – «Йонаҫан» (бор. йәһ.: יוֺנָתָן, әйтелеше: Йонаҫан), боронғо грек теленән рус теленә «Тавифа» тип ингән исем башҡорт телендә «Табиҫа» (бор. гр.: Ταβιθά, әйтелеше: Табиҫа) тип бирелде. Йәнә йәһүд исемдәренең аҙағында ишетелгән «һ» өнө тәржемәлә лә ҡулланылды. Мәҫәлән, руссаға «Неемия» тип тәржемә ителгән исем башҡорт телендә төп нөсхәгә яҡынайтып «Нөхәмияһ» (бор. йәһ.: נְחֶמְיָה, әйтелеше: Нехемйаһ) тип бирелде һ.б.

Ҡөҙрәтле Алланы йә Ғайса Мәсихте аңлатҡан алмаштар ҙур хәрефтән яҙылды.

Һәр айырым китап алдынан уның төп темаһын һүрәтләгән, авторын, яҙылыу ваҡытын күрһәткән инеш өлөш урын алды. Китап аҙағында һүҙлек, географик карталар, аҡса, үлсәү берәмектәре тураһында мәғлүмәт, йәһүд һәм грек телдәрендәге ҡулъяҙмаларҙан өлгөләр бар.

Башҡорт телендәге был баҫмаға рецензияны Рәсәй фәндәр академияһы Өфө федераль тикшеренеү үҙәгенең Почет Билдәһе орденлы Тарих, тел һәм әҙәбиәт институты ғалимдары бирҙе. Рәсәй фәндәр академияһы Тел ғилеме институты ла ыңғай баһаланы һәм рәсми рәүештә раҫланы. Башҡортостан митрополияһы тарафынан да китап юғары баһа алды.

Изге Яҙманың тулы йыйынтығы – мәҙәни-тарихи мираҫ ҡына түгел, ул Аллаһы Тәғәлә барлыҡҡа килтергән һәммә нәмәнең – бөтә донъяның, кешелектең серҙәрен асып бирә, Алланың тәбиғәтен, Уның Үҙе бар ҡылған әҙәм балаларына булған мөнәсәбәтен күрһәтә. Шуға күрә һәр кешенең, әлеге китапты уҡып, Алланы танып белеү, Уның әҙәм балаларына булған ихтыя рына төшөнөү мөмкинлеге бар.

Рәсәй Библия йәмғиәтенең Санкт-Петербург бүлексәһе һәм Изге Яҙманы тәржемә итеү институты был китаптың башҡорт телендә донъя күреүенә күп көс һалған барыһына ла ҙур рәхмәт белдерә.






Китаптарҙың тулы һәм ҡыҫҡартылған исемдәре


ИҪКЕ ҒӘҺЕД


	Башланмыш 	Башланмыш 	Баш 

	Сығыу 	Сығыу 	Сығ 

	Левиҙәр 	Левиҙәр 	Лев 

	Иҫәп алыу 	Иҫәп 	Иҫп 

	Ҡабатлап әйтелгән ҡанун 	Ҡанун 	Ҡнн 

	Нун улы Йушағ китабы 	Йушағ 	Йуш 

	Хакимдар 	Хакимдар 	Хак 

	Рут китабы 	Рут 	Рут 

	Батшалар. Беренсе китап 	І Батшалар 	1 Бат 

	Батшалар. Икенсе китап 	ІІ Батшалар 	2 Бат 

	Батшалар. Өсөнсө китап 	ІІІ Батшалар 	3 Бат 

	Батшалар. Дүртенсе китап 	ІV Батшалар 	4 Бат 

	Йылъяҙмалар. Беренсе китап 	І Йылъяҙма 	1 Йыл 

	Йылъяҙмалар. Икенсе китап 	ІІ Йылъяҙма 	2 Йыл 

	Ғөзәйер китабы 	Ғөзәйер 	Ғөз 

	Нөхәмияһ китабы 	Нөхәмияһ 	Нөх 

	Эстер китабы 	Эстер 	Эст 

	Әйүп китабы 	Әйүп 	Әйп 

	Зәбүр 	Зәбүр 	Зәб 

	Сөләймәндең хикмәттәре 	Хикмәттәр 	Хик 

	Вәғәзсе 	Вәғәзсе 	Вәғ 

	Йырҙар йыры 	Йырҙар йыры 	Йыр 

	Ишағыяһ пәйғәмбәр китабы 	Ишағыяһ 	Ишғ 

	Йермеяһ пәйғәмбәр китабы 	Йермеяһ 	Йер 

	Һыҡтау 	Һыҡтау 	Һҡт 

	Зөлкифел пәйғәмбәр китабы 	Зөлкифел 	Зөл 

	Даниил пәйғәмбәр китабы 	Даниил 	Днл 

	Һошеяғ пәйғәмбәр китабы 	Һошеяғ 	Һош 

	Йоил пәйғәмбәр китабы 	Йоил 	Йои 

	Ғамос пәйғәмбәр китабы 	Ғамос 	Ғам 

	Ғовадъяһ пәйғәмбәр китабы 	Ғовадъяһ 	Ғов 

	Юныс пәйғәмбәр китабы 	Юныс 	Юнс 

	Миха пәйғәмбәр китабы 	Миха 	Мих 

	Нахум пәйғәмбәр китабы 	Нахум 	Нхм 

	Хаваҡҡуҡ пәйғәмбәр китабы 	Хаваҡҡуҡ 	Хав 

	Сефанъяһ пәйғәмбәр китабы 	Сефанъяһ 	Сеф 

	Хаггай пәйғәмбәр китабы 	Хаггай 	Хаг 

	Зәкәрьяһ пәйғәмбәр китабы 	Зәкәрьяһ 	Зәк 

	Малахи пәйғәмбәр китабы 	Малахи 	Млх 






ЯҢЫ ҒӘҺЕД


	Маҫҫайос бәйән иткән Һөйөнөслө Хәбәр 	Маҫҫайос 	Маҫ 

	Маркус бәйән иткән Һөйөнөслө Хәбәр 	Маркус 	Мрк 

	Лукас бәйән иткән Һөйөнөслө Хәбәр 	Лукас 	Лк 

	Яхъя бәйән иткән Һөйөнөслө Хәбәр 	Яхъя 	Ях 

	Илселәрҙең ғәмәлдәре 	Ғәмәлдәр 	Ғмл 

	Яҡуптың хаты 	Яҡуп 	Яҡ 

	Петрустың беренсе хаты 	І Петрус 	1 Птр 

	Петрустың икенсе хаты 	ІІ Петрус 	2 Птр 

	Яхъяның беренсе хаты 	І Яхъя 	1 Ях 

	Яхъяның икенсе хаты 	ІІ Яхъя 	2 Ях 

	Яхъяның өсөнсө хаты 	ІІІ Яхъя 	3 Ях 

	Йәһүҙәнең хаты 	Йәһүҙә 	Йһҙ 

	Паулустан римдарға хат 	Римдарға 	Рим 

	Паулустан коринҫостарға беренсе хат 	І Коринҫостарға 	1 Кор 

	Паулустан коринҫостарға икенсе хат 	ІІ Коринҫостарға 	2 Кор 

	Паулустан галаттарға хат 	Галаттарға 	Глт 

	Паулустан эфестарға хат 	Эфестарға 	Эфс 

	Паулустан филиппойҙарға хат 	Филиппойҙарға 	Флп 

	Паулустан колоссайҙарға хат 	Колоссайҙарға 	Кол 

	Паулустан тессалоникеларға беренсе хат 	І Тессалоникеларға 	1 Тес 

	Паулустан тессалоникеларға икенсе хат 	ІІ Тессалоникеларға 	2 Тес 

	Паулустан Тимоҫеусҡа беренсе хат 	І Тимоҫеусҡа 	1 Тим 

	Паулустан Тимоҫеусҡа икенсе хат 	ІІ Тимоҫеусҡа 	2 Тим 

	Паулустан Титусҡа хат 	Титусҡа 	Тит 

	Паулустан Филемонға хат 	Филемонға 	Флм 

	Ғивриҙәргә хат 	Ғивриҙәргә 	Ғвр 

	Яхъяға килгән асылыш 	Асылыш 	Асл 













(Ғөз 2:1-70)

4•Йәрүсәлим иркен һәм ҙур ҡала, әммә кешеләре аҙ ине. Йорттарҙың күбеһе аяҡҡа баҫтырылмағайны әле.

5Аллам күңелемә дәрәжәле кешеләрҙе, түрәләрҙе һәм бөтә ябай халыҡты туплап, нәҫелдәр буйынса иҫәп алыу ихтыярын һалды. Мин әсирлектән иң тәүҙә ҡайтҡан кешеләрҙең нәҫел исемлеген табып алдым. Унда былай тип яҙылғайны:

6Бына өлкәнең Бабил батшаһы Навуходоносор Бабилға алып киткән һәм әле һөргөн әсирлегенән Йәрүсәлимгә һәм Йәһүҙәгә, һәр береһе үҙ ҡалаһына әйләнеп ҡайтҡан кешеләре+.
7Уларҙы Зеруббавел, Йешуағ, Нөхәмияһ, Ғазаръяһ, Рағамъяһ, Нахамани, Мордехай, Билшан, Миспәрәҫ, Бигуай, Нехум һәм Бағана алып килде.

Бына ул исраилдарҙың исемлеге:+

8Парғош нәҫеленән – ике мең йөҙ етмеш ике кеше;+
9Шефатъяһ нәҫеленән – өс йөҙ етмеш ике кеше;
10Арах нәҫеленән – алты йөҙ илле ике кеше;
11Пахаҫ-Моав нәҫеленән Йешуағ менән Йоав тармағы – ике мең һигеҙ йөҙ ун һигеҙ кеше;
12Ғелам нәҫеленән – бер мең ике йөҙ илле дүрт кеше;
13Затту нәҫеленән – һигеҙ йөҙ ҡырҡ биш кеше;
14Заккай нәҫеленән – ете йөҙ алтмыш кеше;
15Биннуй нәҫеленән – алты йөҙ ҡырҡ һигеҙ кеше;
16Бевай нәҫеленән – алты йөҙ егерме һигеҙ кеше;
17Ғазгад нәҫеленән – ике мең өс йөҙ егерме ике кеше;
18Адониҡам нәҫеленән – алты йөҙ алтмыш ете кеше;
19Бигуай нәҫеленән – ике мең алтмыш ете кеше;
20Ғадин нәҫеленән – алты йөҙ илле биш кеше;
21Атер нәҫеле Хизкияһ тармағынан – туҡһан һигеҙ кеше;
22Хашум нәҫеленән – өс йөҙ егерме һигеҙ кеше;
23Бесай нәҫеленән – өс йөҙ егерме дүрт кеше;
24Хариф нәҫеленән – бер йөҙ ун ике кеше;
25сығышы менән Ғивғондан булғандар нәҫеленән – туҡһан биш кеше.

26Сығышы менән Бейт-Ләхәм һәм Нетофанан булғандар нәҫеленән – бер йөҙ һикһән һигеҙ кеше;
27сығышы менән Ғанаҫоҫтан булғандар нәҫеленән – бер йөҙ егерме һигеҙ кеше;
28сығышы менән Бейт-Ғазмауыҫтан булғандар нәҫеленән – ҡырҡ ике кеше;
29сығышы менән Ҡыръяҫ-Еғарим, Кефира һәм Беероҫтан булғандар нәҫеленән – ете йөҙ ҡырҡ өс кеше;
30сығышы менән Рама һәм Гевағтан булғандар нәҫеленән – алты йөҙ егерме бер кеше;
31сығышы менән Михмастан булғандар нәҫеленән – бер йөҙ егерме ике кеше;
32сығышы менән Бейт-Ил һәм Ғайҙан булғандар нәҫеленән – бер йөҙ егерме өс кеше;
33сығышы менән Икенсе Невонан булғандар нәҫеленән – илле ике кеше;
34сығышы менән башҡа Ғеламдан булғандар нәҫеленән – бер мең ике йөҙ илле дүрт кеше;
35Харим нәҫеленән – өс йөҙ егерме кеше;
36сығышы менән Йерихонан булғандар нәҫеленән – өс йөҙ ҡырҡ биш кеше;+
37сығышы менән Лод, Хадид һәм Ононан булғандар нәҫеленән – ете йөҙ егерме бер кеше;
38Сенаа нәҫеленән – өс мең туғыҙ йөҙ утыҙ кеше+.

39Ҡаһиндар: Йешуағ нәҫеле Йедағъяһ тармағынан – туғыҙ йөҙ етмеш өс кеше;+
40Иммер нәҫеленән – бер мең илле ике кеше;+
41Пашхур нәҫеленән – бер мең ике йөҙ ҡырҡ ете кеше;+
42Харим нәҫеленән – бер мең ун ете кеше+.

43Левиҙәр: Йешуағ нәҫеленән (Һодауъяһ нәҫеленән Ҡадмиил тармағы) – етмеш дүрт кеше.

44Ҡорам йырсылары: Асаф нәҫеленән – бер йөҙ ҡырҡ һигеҙ кеше+.

45Ҡапҡа һаҡсылары: Шаллум, Атер, Талмон, Ғаҡҡув, Хатита һәм Шовай нәҫелдәренән бер йөҙ утыҙ һигеҙ кеше+.

46Ҡорам хеҙмәтселәре: Сиха нәҫеле, Хасуфа нәҫеле, Таббағоҫ нәҫеле,+
47Ҡирос нәҫеле, Сиға нәҫеле, Падон нәҫеле,
48Левана нәҫеле, Хагава нәҫеле, Шалмай нәҫеле,
49Ханан нәҫеле, Гиддел нәҫеле, Гахар нәҫеле,
50Реаяһ нәҫеле, Ресин нәҫеле, Неҡода нәҫеле;
51Газзам нәҫеле, Ғузза нәҫеле, Пасеах нәҫеле,
52Бесай нәҫеле, Меғуним нәҫеле, Нефушесим нәҫеле,
53Бакбук нәҫеле, Хаҡуфа нәҫеле, Хархур нәҫеле,
54Баслиҫ нәҫеле, Мехида нәҫеле, Харша нәҫеле,
55Барҡос нәҫеле, Сисера нәҫеле, Темах нәҫеле,
56Нәсиах нәҫеле, Хатифа нәҫеле.

57Сөләймәндең хеҙмәтселәренең нәҫелдәре: Сотай нәҫеле, Софәрәҫ нәҫеле, Перида нәҫеле,+
58Яғла нәҫеле, Дарҡон нәҫеле, Гиддел нәҫеле,
59Шефатъяһ нәҫеле, Хаттил нәҫеле, Похәрәҫ-Һассеваим нәҫеле, Амон нәҫеле.

60Ҡорам хеҙмәтселәре менән Сөләймәндең хеҙмәтселәренең нәҫел-нәсәптәренән – барлығы өс йөҙ туҡһан ике кеше.

61Сығышы буйынса Тел-Мелах, Тел-Харша, Керув, Аддон һәм Иммерҙән булған, әммә нәҫелдәре Исраилдан башланғанын иҫбатлай алмаған кешеләр:
62Делаяһ, Товияһ, Неҡода нәҫелдәренән – алты йөҙ ҡырҡ ике кеше.

63Ҡаһиндарҙан: Ховаяһ нәҫеле, Һаҡҡос нәҫеле, Барзиллай нәҫеле. Барзиллай Ғилғәдтә йәшәгән Барзиллай ҡыҙҙарының береһенә өйләнә лә уның исеме менән йөрөй башлаған була+.
64Улар үҙҙәренең нәҫел исемлектәрен эҙләп ҡараны, әммә таба алмағанлыҡтан, ҡаһинлыҡтан төшөп ҡалдылар.

65Өлкә башлығы уларға: «Урим һәм туммим менән эш иткән ҡаһин килеп хәл иткәнгә тиклем һеҙ Аллаға килтерелгән изгеләрҙән-изге саҙаҡаларҙан ашай алмайһығыҙ», – тине+.

66Йәмғиәттә бөтәһе ҡырҡ ике мең өс йөҙ алтмыш кеше иҫәпләнде.
67Был иҫәпкә уларҙың ете мең өс йөҙ утыҙ ете кешенән торған ир һәм ҡатын-ҡыҙ хеҙмәтселәре, ике йөҙ ҡырҡ биш ир һәм ҡатын-ҡыҙ йырсы инмәй.

68Уларҙың ете йөҙ утыҙ алты аты, ике йөҙ ҡырҡ биш ҡасыры,
69дүрт йөҙ утыҙ биш дөйәһе, алты мең ете йөҙ егерме ишәге бар ине.

70Ҡайһы бер нәҫел башлыҡтары төҙөлөш эштәренә үҙ өлөшөн индерҙе. Өлкә башлығы бер мең драхма алтын, илле сеүәтә, ҡаһиндарға биш йөҙ утыҙ кейем бирҙе.

71Нәҫел башлыҡтарының ҡайһы берҙәре төҙөлөш эштәре өсөн тәғәйенләнгән хазина һаҡлағысҡа егерме мең драхма алтын, ике мең ике йөҙ мина* көмөш бирҙе.
72Ҡалған халыҡ егерме мең драхма алтын, ике мең мина көмөш, алтмыш ете ҡаһин кейеме бирҙе.

73Шулай итеп, бөтә исраилдар – ҡаһиндар, левиҙәр, ҡапҡа һаҡсылары, йырсылар, ҡорам хеҙмәтселәре, ябай халыҡ үҙ ҡалаларында йәшәй башланы.

Ғөзәйерҙең ҡанундарҙы халыҡҡа еткереүе

81Етенсе айҙа, Исраил халҡы үҙ ҡалаларында йәшәп ятҡанда, бар халыҡ, бер кешеләй булып, Һыу ҡапҡаһы алдындағы майҙанға йыйылды. Улар ғилем эйәһе Ғөзәйергә Муса ҡануны – Раббының Исраилға бойороҡтары яҙылған төргәк китапты килтерергә ҡушты+.
2Етенсе айҙың беренсе көнөндә ҡаһин Ғөзәйер йыйынға килгән ир-аттар, ҡатын-ҡыҙҙар һәм уҡығанды аңлай алырҙай барыһы алдына ҡанун китабын алып килде.
3Һыу ҡапҡаһы тапҡырындағы майҙанда ир-аттар, ҡатын-ҡыҙҙар һәм уҡығанды аңлай алырҙай барыһы алдында ошо китапты ул таң атҡандан алып төшкә тиклем уҡыны. Халыҡ ҡанун китабын үтә лә иғтибар менән тыңланы+.
4Ғилем эйәһе Ғөзәйер ошо уңай өсөн махсус эшләнгән ағас мөнбәрҙә баҫып торҙо, ә уның уң яғынан Маттиҫъяһ, Шемағ, Ғанаяһ, Урияһ, Хилҡияһ, Мағасеяһ, ә һул яғынан Педаяһ, Мишаил, Малкияһ, Хашум, Хашбаддана, Зәкәрьяһ һәм Мешуллам тора ине.

5Халыҡтан юғарыраҡ торған Ғөзәйер китапты асҡас, бөтә халыҡ аяғөҫтө баҫты.
6Ғөзәйер бөйөк Алла Раббыға маҡтау-шөкөрана ҡылды. Барлыҡ халыҡ ҡулдарын өҫкә күтәреп: «Амин, амин», – тип торҙо. Һуңынан барыһы ла баштарын эйҙе һәм йөҙтүбән ергә ҡапланып Раббыға сәждә ҡылды+.
7Йешуағ, Бани, Шеревъяһ, Ямин, Ғаҡҡув, Шаббеҫай, Һодияһ, Мағасеяһ, Ҡылита, Ғазаръяһ, Йозавад, Ханан, Пелаяһ исемле левиҙәр аяғүрә торған халыҡҡа ҡанунды аңлатып торҙо.
8Улар Алланың ҡанун китабын аңлатмалар биреп, төпсөрләп уҡынылар, уның тәфсирен аңлаттылар. Халыҡ уҡығанды төшөндө.

9Шунан һуң өлкә башлығы Нөхәмияһ, ғилем эйәһе Ғөзәйер ҡаһин, халыҡты өйрәтеүсе левиҙәр һәммә кешеләргә:

– Был көн – Аллағыҙ Раббы өсөн изге көн, шуға күрә ҡайғырмағыҙ, иламағыҙ, – тине, сөнки ҡанун һүҙҙәрен тыңлап, бар булған халыҡ илай ине.

10Нөхәмияһ та уларға:

– Барығыҙ, һимеҙ ит ашағыҙ, баллы шарап эсегеҙ, ашар-эсеренә әҙерләмәгән кешеләргә өлөш бирегеҙ, сөнки бөйөк Хакимыбыҙ Алла өсөн был көн изге. Ҡайғырмағыҙ, сөнки Раббы биргән ҡыуаныс һеҙҙе ҡеүәтле итә, – тине.

11Левиҙәр:

– Илауҙан туҡтағыҙ, сөнки бөгөнгө көн изге, күңелһеҙ булырға ярамай, – тип бөтә халыҡты тынысландырҙы.
12Шунан барлыҡ халыҡ һыйланырға, башҡалар менән уртаҡлашырға, оло ҡыуаныс менән байрам итергә тип таралышты, сөнки үҙҙәренә әйтелгәндәрҙе аңлағайны+.




Ҡыуыш байрамы

13Иртәгәһе көндө халыҡтың бөтә нәҫел башлыҡтары, ҡаһиндар һәм левиҙәр, ҡанунда яҙылғандарҙы өйрәнер өсөн, ғилем эйәһе Ғөзәйер янына йыйылды.
14Раббы Муса аша биргән ҡанунда: «Исраил халҡы етенсе айҙың байрам көндәрендә ҡыуыштарҙа йәшәһен», – тигән яҙыуҙы таптылар+.
15Шуға күрә үҙҙәренең ҡалаларында һәм Йәрүсәлимдә: «Тауға сығығыҙ, китапта яҙылғанса, ҡыуыш ҡорор өсөн баҡсалағы, шулай уҡ ҡырағай үҫкән зәйтүн ағасы ботаҡтарын, мирт, хөрмә һәм башҡа киң япраҡлы ағастарҙың ботаҡтарын алып төшөгөҙ», – тип иғлан иттеләр.
16Шулай итеп, һәммә халыҡ ботаҡтар йыйып килтереп, үҙ йорто түбәһендә, ихатала, Алла йорто ихаталарында, Һыу ҡапҡаһы, Әфраим ҡапҡаһы майҙанында ҡыуыштар эшләне+.
17Әсирлектән ҡайтҡан барса халыҡ ҡыуыш яһап, шунда йәшәне. Нун улы Йушағ дәүеренән алып, ошо көнгә тиклем Исраил халҡының быны эшләгәне юҡ ине. Халыҡтың шатлығының сиге булманы.
18Ғөзәйер, беренсе көндән алып һуңғы көнгә тиклем, көн һайын Алланың ҡанун китабын уҡыны. Ете көн байрам иттеләр, ә һигеҙенсе көн, ҡағиҙә буйынса, изге йыйын булды+.

Исраил халҡының гонаһтары өсөн тәүбәгә килеүе

91Шул уҡ айҙың егерме дүртенсе көнөндә бөтә Исраил халҡы тағы йыйылды: улар ураҙа тота ине, ҡыл туҡымаға уранып, баштарына саң-тупраҡ һипкәйне+.
2Исраил тоҡомо бөтә сит халыҡтарҙан айырылды. Улар аяғүрә тороп үҙҙәре ҡылған гонаһтарын, ата-бабаларының яҙыҡ эштәрен таныны+.
3Улар көндөң дүрттән бер өлөшөндә баҫып торған килеш Аллалары Раббының ҡанун китабын уҡыны, унан Аллалары Раббыға сәждә ҡылып, гонаһтарын таныны.
4Йешуағ, Бани, Ҡадмиил, Шеванъяһ, Бунни, Шеревъяһ, Бани, Кенани левиҙәр өсөн яһалған бейек урынға менеп баҫтылар ҙа Аллалары Раббыға ҡысҡырып ялбарҙылар.
5Левиҙәрҙән Йешуағ, Ҡадмиил, Бани, Хашавнеяһ, Шеревъяһ, Һодияһ, Шеванъяһ, Пеҫахъяһ:

– Аяҡҡа баҫығыҙ ҙа мәңгелектән мәңгелеккә булған Аллабыҙ Раббыны данлағыҙ! – тинеләр. – Эй Раббы, Һинең мөҡәддәс исемең маҡтаулы, һәр төрлө маҡтау-данлауҙарҙан өҫтөн!

6Һин – берҙән-бер Раббы. Һин күкте, күктәрҙең асманын, бөтә күк ғәскәрен, ер йөҙөн һәм ундағы бар нәмәләрҙе, диңгеҙҙәрҙе һәм ундағы бар нәмәләрҙе яраттың һәм барыһына ла йәшәү бирәһең. Күктәрҙең Һин хасил иткән бөтә ғәскәре Һиңә сәждә ҡыла+.
7Һин – Раббым Аллам, Һин Ибрамды Үҙең һайлап алып, халдейҙарҙың Ур ҡалаһынан алып киттең, уға Ибраһим тип исем бирҙең,+
8уның йөрәге Һиңә ҡарата тоғро икәнен күреп, ҡәнғәниҙәр, хиттиҙәр, әмөриҙәр, перизиҙәр, йевусиҙәр, гиргашиҙәр ерен уның тоҡомона бирер өсөн Ибраһим менән килешеү төҙөнөң. Һин Үҙ һүҙеңдә торҙоң, сөнки Һин ғәҙелһең+.

9Һин ата-бабаларыбыҙҙың Мысырҙағы ауыр хәлен дә күрҙең, уларҙың Ҡамышлы диңгеҙ ярындағы аһ-зарҙарын да ишеттең,+
10фирғәүенгә, уның ҡолдарына һәм илендәге бөтә халыҡҡа хикмәттәреңде үә мөғжизәләреңде күрһәттең. Сөнки мысырҙарҙың беҙҙең ата-бабаларыбыҙ менән тәкәббер ҡыланғанын Һин белдең. Шул ваҡытта ҡаҙанған исемең бөгөнгәсә данлы+.
11Һин исраилдар алдында диңгеҙҙе уртаға ярҙың да улар шул урында хасил булған ҡоро ерҙән киттеләр, ә арттарынан ҡыуа килгәндәрҙе Һин, тәрән һыуҙарға ырғытылған таш кеүек итеп, диңгеҙ төпкөлөндә ҡалдырҙың+.
12Көндөҙ болот бағанаһы эсендә улар алдынан юл күрһәтеп барҙың, ә төндә ут бағанаһы эсендә барыр юлдарын яҡтырттың+.
13Һин Синай тауына төштөң, улар менән күктән тороп һөйләштең, ғәҙел күрһәтмәләр, дөрөҫ ҡанундар, һәйбәт ҡағиҙәләр һәм бойороҡтар бирҙең+.
14Һин уларға изге шәмбе көнөн белдерҙең, ҡолоң Муса аша бойороҡтар, ҡағиҙәләр һәм ҡанун бирҙең+.
15Асыҡҡанда Һин уларға күктән икмәк төшөрҙөң, сарсаған саҡтарында таштан һыу сығарҙың, ҡулыңды күтәреп, уларға бирергә Үҙең ант иткән ерҙе барып биләргә ҡуштың+.

16Әммә улар, беҙҙең ата-бабаларыбыҙ, тәкәбберлек күрһәтте, тиҫкәрелектәренә барып, Һинең бойороҡтарыңды үтәмәне.
17Улар Һине тыңларға теләмәне, Һин улар өсөн эшләгән мөғжизәләрҙе онотто, тиҫкәрелектәренә барып, ҡоллоҡҡа кире ҡайтыр өсөн үҙҙәренә юлбашсы һайлап ҡуйҙы. Әммә Һин – ғәфү итеүсе Алла, мәрхәмәтле, рәхимле, сикһеҙ түҙемле һәм оло мөхәббәтлеһең. Һин уларҙы ташламаның+.
18Улар үҙҙәренә башмаҡ һыны ҡойоп, беҙҙе Мысырҙан сығарған аллабыҙ бына ошо тип, сикһеҙ хурлаһалар ҙа,+
19Һин уларға сикһеҙ мәрхәмәт күрһәттең – уларҙы сүллектә ҡалдырманың. Улар барған юлда көндөҙ баштары өҫтөнән болот бағанаһы китмәне, ә төндә барыр юлдарын ут бағанаһы яҡтыртты+.

20Уларға өгөт-нәсихәт өсөн Һин игелекле рухыңды бирҙең, Үҙең биргән майҙәне ауыҙҙарынан тартып алманың, һыуһындарын ҡандырырға һыу бирҙең+.
21Ҡырҡ йыл буйына туҡландырҙың һин уларҙы сүллектә; һис бер мохтажлыҡ кисермәне улар – кейемдәре туҙманы, аяҡтары шешенмәне+.

22Һин уларға батшалыҡтарҙы һәм халыҡтарҙы бирҙең, уларҙы сик итеп тәғәйенләнең. Улар Хешбон батшаһы Сихон еренә, Башан батшаһы Ғоғ еренә хужа булды+.
23Уларҙың тоҡомон күктәге йондоҙҙар һанынса арттырҙың. Уларҙың ата-бабаларына барып хужа булырға бойорған ергә алып килдең+.
24Уларҙың тоҡомдары килеп, шул ергә хужа булды. Һин был ер кешеләрен, ҡәнғәниҙәрҙе, уларға буйһондорҙоң; батшаларын, шул ерҙәге халыҡтарҙы уларҙың ҡулына биреп, ни теләһәләр, шуны ҡылырға ихтыяр ҡуйҙың+.
25Улар нығытылған ҡалаларҙы һәм уңдырышлы ерҙәрҙе баҫып алды, һәр төрлө байлыҡ менән тулған йорттарға, ташта уйып яһалған һыу соҡорҙарына, йөҙөм һәм зәйтүн ағасы баҡсаларына, бик күп емеш ағастарына хужа булды. Улар ашап-эсте, туйҙы, һимерҙе һәм Һинең сикһеҙ рәхмәт-мәрхәмәтеңдән ләззәтләнде+.

26Әммә тора-бара улар буйһонмай башланы, Һиңә ҡаршы фетнә күтәрҙе, ҡануныңды һанға һуҡманы, Һиңә кире ҡайтырға өгөтләгән пәйғәмбәрҙәреңде үлтерҙе, Һине сикһеҙ хурланы+.
27Шунан Һин уларҙы дошмандар ҡулына бирҙең, иҙелеүгә дусар булды улар. Әммә үҙҙәренә ауыр мәлдә Һиңә ялбарғас, күктән тороп Һин уларҙы ишеттең, икһеҙ-сикһеҙ мәрхәмәтеңде күрһәтеп, ҡотҡарыусылар ебәрҙең, улар халыҡты дошмандарынан ҡотҡарҙы+.
28Ләкин, тынысланып, рәхәткә сыҡҡас, улар Һиңә ҡарата яңынан золом ҡыла башланы, Һин уларҙы тағы дошмандары ҡулына ташланың. Дошмандары уларға хакимлыҡ итте. Һиңә ялбарғас, күктәрҙән уларҙы ишеттең, сикһеҙ мәрхәмәтеңде күрһәтеп, күп тапҡырҙар ҡотҡарҙың+.
29Һин уларҙы элекке кеүек ҡануның буйынса йәшәргә өгөтләнең, әммә улар, тәкәбберләнеп, бойороҡтарыңа иғтибар итмәне. Һинең ҡарар-хөкөмдәреңде үтәгән һәр кем йәшәү тапһа ла, уларға ҡаршы гонаһ ҡылдылар, тиҫкәреләнделәр, ҡарыштылар, буйһонорға теләмәнеләр+.

30Һин күп йылдар буйына уларға түҙҙең. Пәйғәмбәрҙәрең ярҙамында Үҙеңдең рухың менән уларҙы өгөтләнең, әммә улар тыңламаны. Һин уларҙы сит халыҡтар ҡулына бирҙең+.
31Әммә Үҙеңдең сикһеҙ шәфҡәтең арҡаһында Һин уларҙы ахырынаса ҡырып бөтөрмәнең, ташламаның, сөнки Һин мәрхәмәтле һәм рәхимле Аллаһың+.

32Аллабыҙ – бөйөк, ҡөҙрәтле, дәһшәтле, килешеүгә тоғро һәм мөхәббәтле Алла! Ашшур батшалары хакимлыҡ иткән дәүерҙәрҙән алып ошо көнгә тиклем беҙ – батшаларыбыҙ, түрәләребеҙ, ҡаһиндарыбыҙ, пәйғәмбәрҙәребеҙ, ата-бабаларыбыҙ һәм Һинең барлыҡ халҡың – дусар булған ғазаптарыбыҙ Һиңә әле лә аҙ булып тойолмаһын ине+.
33Беҙҙең менән нимә генә булһа ла, Һин ғәҙел эш иттең, сөнки Һин тоғроһоң, ә беҙ яуызлыҡ ҡылдыҡ+.
34Батшаларыбыҙ, түрәләребеҙ, ҡаһиндарыбыҙ, ата-бабаларыбыҙ Һинең ҡануныңды үтәмәне, биргән бойороҡтарыңды, күрһәтмәләреңде һанға һуҡманы+.
35Хатта үҙҙәренең батшалығында Һин биргән бөйөк ниғмәттәр эсендә, иркен һәм уңдырышлы ерҙә лә улар Һиңә хеҙмәт итмәне, золом ҡылыуҙан кире ҡайтманы+.

36Бына хәҙер инде беҙ ҡолдарбыҙ; емештәре менән ризыҡланһындар, муллығынан файҙаланһындар, тип Һин ата-бабаларыбыҙға биргән ерҙә беҙ ҡол булып йәшәйбеҙ+.
37Был ер үҙенең мул уңышын гонаһтарыбыҙ өсөн Һин беҙҙе баш һалырға дусар иткән батшаларға бирә. Беҙҙең менән дә, мал-тыуарыбыҙ менән дә улар ни теләһә, шуны эшләй, бик тә ҡыҫырыҡланып йәшәйбеҙ беҙ+.




Халыҡтың килешеү төҙөүе

38Бына шуға күрә беҙ яҙма рәүештә ныҡлы килешеү төҙөйбөҙ һәм ҡултамға итеп башлыҡтарыбыҙ, левиҙәребеҙ һәм ҡаһиндарыбыҙ уға мөһөр баҫа+.

101Мөһөрҙәрен баҫтылар: Хахалъяһ улы Нөхәмияһ – өлкә башлығы, Сидкияһ,+
2Сераяһ, Ғазаръяһ, Йермеяһ,
3Пашхур, Амаръяһ, Малкияһ,
4Хаттуш, Шеванъяһ, Маллух,+
5Харим, Меремоҫ, Ғовадъяһ,
6Даниил, Гиннеҫон, Барух,
7Мешуллам, Авияһ, Миямин,
8Мағазъяһ, Билгай, Шемағъяһ – былар ҡаһиндар.

9Левиҙәр: Азанъяһ улы Йешуағ, Хенадад нәҫеленән Биннуй, Ҡадмиил,+
10уларҙың ағай-энеләре: Шеванъяһ, Һодияһ, Ҡылита, Пелаяһ, Ханан,
11Миха, Рехов, Хашавъяһ,
12Заккур, Шеревъяһ, Шеванъяһ,
13Һодияһ, Бани, Бенину.

14Халыҡ башлыҡтары: Парғош, Пахаҫ-Моав, Ғелам, Затту, Бани,+
15Бунни, Ғазгад, Бевай,
16Адонияһ, Бигуай, Ғадин,
17Атер, Хизкияһ, Ғаззур,
18Һодияһ, Хашум, Бесай,
19Хариф, Ғанаҫоҫ, Невай,
20Магпиғаш, Мешуллам, Хезир,
21Мешезавил, Садоҡ, Яддуағ,
22Пелатъяһ, Ханан, Ғанаяһ,
23Һошеяғ, Хананъяһ, Хашшув,
24Һаллохеш, Пилха, Шовеҡ,
25Рехум, Хашавна, Мағасеяһ,
26Ахияһ, Ханан, Ғанан,
27Маллух, Харим, Бағана.




Килешеүҙең йөкмәткеһе

28Шулай уҡ башҡа халыҡ, ҡаһиндар, левиҙәр, ҡапҡа һаҡсылары, йырсылар, ҡорам хеҙмәтселәре һәм Алла ҡануны хаҡына сит халыҡтарҙан айырылған һәммә кешеләр, уларҙың ҡатындары, улдары һәм ҡыҙҙары, бөтә аңлы кешеләр+
29үҙ ағай-энеләренә, уларҙың иң арҙаҡлыларына ҡушылды. Алланың ҡоло Муса аша бирелгән ҡанунына ярашлы йәшәргә, Хакимыбыҙ Раббының бөтә бойороҡтарын, ҡарар һәм ҡағиҙәләрен теүәл үтәргә, әгәр ҙә үтәмәһәләр, Алланың ләғнәтенә дусар булырға ант итеп йөкләмә алдылар.

30Ант иттек: сит халыҡтарға ҡыҙҙарыбыҙҙы бирмәбеҙ, уларҙың ҡыҙҙарын улдарыбыҙға алмабыҙ+.
31Сит халыҡтар шәмбе йәки башҡа берәй изге көндә һатырға төрлө тауар һәм иген алып килһә, был көндө беҙ уларҙан әйбер һатып алмаҫбыҙ. Һәр етенсе йылда ерҙе эшкәртмәҫбеҙ һәм бер ниндәй бурысты ла кире ҡайтарып алмаҫбыҙ+.

32Беҙ үҙебеҙгә тағы Аллабыҙ йорто ихтыяжы өсөн йылына бер шекел көмөштөң өстән бер өлөшөн бирергә йөкләмә итеп алдыҡ+.
33Был ҡорамға ҡуйыла торған ун ике изге икмәк, даими бирелә торған икмәк саҙаҡаһы, тотош яндырыу ҡорбандары, шәмбеләрҙә, Яңы ай байрамдарында һәм Раббы тәғәйенләгән башҡа байрамдарҙа килтерелә торған тотош яндырыу ҡорбандары, изге тип һаналған бүләктәр, Исраилды пакландырыуға тәғәйенләнгән гонаһ ҡорбандары, Аллабыҙ йортонда башҡарыла торған бөтә ғәмәлдәр өсөн булыр+.

34Беҙ, йәрәбә ташлап, ҡаһиндар, левиҙәр һәм халыҡ кемдең ҡасан Аллабыҙ йорто өсөн утын алып килергә тейешлеген билдәләнек. Ҡанунда яҙылғанса, Аллабыҙ Раббының ҡорбан усағына яғыр өсөн һәр нәҫел йыл һайын тәғәйен ваҡытта утын килтерәсәк+.
35Тағы шундай йөкләмә алдыҡ: йыл һайын Раббыбыҙ йортона тупрағыбыҙҙың һәм емеш ағастарыбыҙҙың тәүге уңышын бирергә;+
36шулай уҡ, ҡанунда яҙылғанса, Аллабыҙ йортона, унда хеҙмәт иткән ҡаһиндарға баш бала булып тыуған улдарыбыҙҙы, эре һәм ваҡ малдан алған тәүге үрсемде килтерергә+.

37Аллабыҙ йортондағы келәттәргә ҡаһиндар өсөн тәүге тарттырылған он, саҙаҡалар, төрлө ағас емештәрен, шарап, зәйтүн майы килтерергә һәм левиҙәргә еребеҙҙең ундан бер өлөшөнөң уңышын бирергә. Левиҙәр ер эшкәртеү менән шөғөлләнгән бөтә ҡалаларҙа ла уңыштың ундан бер өлөшөн йыясаҡ+.
38Левиҙәр уңыштың унынсы өлөшөн йыйған ваҡытта, Һарун нәҫеленән булған бер ҡаһин левиҙәр янында булырға, левиҙәр иһә үҙҙәренә тейгәндең ундан бер өлөшөн Аллабыҙ йортона, келәт бүлмәләренә алып барып тапшырырға тейеш+.
39Сөнки Исраил халҡы ла, левиҙәр ҙә саҙаҡаларын: иген, шарап, зәйтүн майын – Изге торлаҡтың һауыттары һәм Алла йортонда хеҙмәт иткән ҡаһиндарҙың, ҡапҡа һаҡсыларының, йырсыларҙың кәрәк-яраҡтары һаҡланған келәттәргә илтергә тейеш.

Аллабыҙ йортон ҡарауһыҙ ҡалдырмаҫбыҙ!+

Йәрүсәлимдә төйәкләнеүселәр

(1 Йыл 9:1-17)

111•Халыҡтың башлыҡтары Йәрүсәлимдә төйәкләнде. Бүтәндәр йәрәбә һалды: уларҙың ундан бер өлөшө изге ҡала Йәрүсәлимдә ҡаласаҡ, ә ҡалған туғыҙ өлөшө башҡа ҡалаларҙа йәшәйәсәк ине+.
2Халыҡ үҙ теләге менән Йәрүсәлимдә йәшәргә ризалыҡ биргән бөтә кешеләргә фатиха ҡылды.

3-4Шулай итеп, исраилдарҙың бер өлөшө, ҡаһиндар, левиҙәр, ҡорам хеҙмәтселәре һәм Сөләймәндең хеҙмәтселәренең нәҫелдәре Йәһүҙә ҡалаларында, үҙ биләмәләрендә, ә Йәһүҙә менән Бинйәмин ырыуынан ҡайһы берәүҙәр Йәрүсәлимдә төпләнеп ҡалды. Йәрүсәлимдә йәшәгән өлкә башлыҡтары түбәндәгеләр: Йәһүҙә ырыуынан: Ғаҫаяһ, ул – Ғуззияһ улы, Ғуззияһ – Зәкәрьяһ, Зәкәрьяһ – Амаръяһ, Амаръяһ – Шефатъяһ, Шефатъяһ – Маһалалил, Маһалалил – Пәрәс нәҫеленән ине++.

5Шела нәҫеленән Мағасеяһ, ул – Барух улы, Барух – Кол-Хозе, Кол-Хозе – Хазаяһ, Хазаяһ – Ғадаяһ, Ғадаяһ – Йоярив, Йоярив – Зәкәрьяһ, Зәкәрьяһ – Шела нәҫеленән ине+.

6Пәрәс нәҫеленән Йәрүсәлимдә төпләнгәндәр дүрт йөҙ алтмыш һигеҙ кеше, улар ҡаһарман яугирҙәр ине.

7Бинйәмин ырыуынан: Саллу, ул – Мешуллам, Мешуллам – Йоғыд, Йоғыд – Педаяһ, Педаяһ – Ҡолаяһ, Ҡолаяһ – Мағасеяһ, Мағасеяһ – Иҫиил, Иҫиил – Йешағъяһ улы ине.
8Унан һуң Габбай, Саллай – туғыҙ йөҙ егерме һигеҙ кеше.
9Зихри улы Йоил улар өҫтөнән етәксе ине, ә Йәһүҙә, Һассенуа улы, ҡалала башлыҡтың ярҙамсыһы булды.

10Ҡаһиндарҙан: Йоярив улы Йедағъяһ, Яхин,
11Алла йортоноң мөдире Сераяһ, ул – Хилҡияһ улы, Хилҡияһ – Мешуллам, Мешуллам – Садоҡ, Садоҡ – Мерайоҫ, Мерайоҫ – Ахитув улы ине+.
12Алла йортонда хеҙмәт итеүсе ағай-энеләрен индереп иҫәпләгәндә улар һигеҙ йөҙ егерме ике кеше ине. Шулай ук Ғадаяһ, ул – Йерохам улы, Йерохам – Пелалъяһ, Пелалъяһ – Амси, Амси – Зәкәрьяһ, Зәкәрьяһ – Пашхур, Пашхур – Малкияһ улы ине.
13Нәҫел башлыҡтары булған ағай-энеләрен индереп иҫәпләгәндә, улар ике йөҙ ҡырҡ ике кеше ине. Шулай уҡ Ғамашсай. Ул – Ғазарил улы, Ғазарил – Ахзай, Ахзай – Мешиллемоҫ, Мешиллемоҫ – Иммер улы ине.
14Ҡаһарман яугир булған туғандарын индереп иҫәпләгәндә улар йөҙ егерме һигеҙ кеше ине. Һаггедолим улы Завдиил уларҙың башлығы ине.

15Левиҙәрҙән: Шемағъяһ Хашшув улы, Хашшув – Ғазриҡам, Ғазриҡам – Хашавъяһ, Хашавъяһ Бунни улы ине.
16Левиҙәрҙең башлыҡтарынан Шаббеҫай менән Йозавад Алла йортонда тыштағы эштәргә етәкселек итте;+
17доға ҡылғанда башлап шөкөрана мәҙхиәләрен, маҡтауҙарҙы башҡарыусы Маттанъяһ Миха улы; Миха – Завди, Завди – Асаф улы ине. Уның ҡәрҙәштәренән Бакбукъяһ ярҙамсыһы булды. Шулай уҡ Ғавда Шаммуағ улы; Шаммуағ – Галал улы, Галал – Йедуҫун улы ине+.
18Изге ҡалала бөтәһе ике йөҙ һикһән дүрт леви йәшәне.

19Ҡорамдың ҡапҡа һаҡсылары: Ғаҡҡув менән Талмон һәм уларҙың ҡапҡа һаҡлаусы ағай-энеләре бөтәһе йөҙ етмеш ике кеше ине+.

20Исраилдың ҡалған халҡы, ҡаһиндар, левиҙәр Йәһүҙәнең бөтә ҡалаларында ла һәр береһе үҙ биләмәһендә йәшәне.
21Ҡорам хеҙмәтселәре Ғофелдә йәшәне, уларҙың башлығы Сиха менән Гишпа ине+.

22Йәрүсәлимдә левиҙәрҙең башлығы Ғуззи булды, ул – Бани улы, Бани – Хашавъяһ, Хашавъяһ – Маттанъяһ, Маттанъяһ Миха улы ине. Ғуззи Алла йортондағы йырсылар нәҫеленән – Асаф нәҫеленән ине+.
23Йырсыларҙың көндәлек вазифалары батша бойороғо менән раҫланғайны һәм уларға көн һайын билдәле күләмдә аҙыҡ-түлек бирелә ине.

24Йәһүҙәнән тыуған Зерах нәҫеленән булған Мешезавил улы Пеҫахъяһ Фарсы батшаһының Исраил халҡына ҡағылышлы эштәре буйынса вәкиле ине+.




Йәрүсәлимдән ситтә йәшәгән йәһүд халҡы

25Ауылдарға һәм баҫыуҙарға килгәндә: Йәһүҙә нәҫеленең ҡайһы берәүҙәре Ҡыръяҫ-Арбағ, Дивон, Йеҡавсеил ҡалаларында һәм улар тирәһендәге ауылдарҙа төпләнде.
26Йешуағта, Моладала, Бейт-Пәләттә,
27Хасар-Шуғалда, Беер-Шәвәғтә һәм уларҙың эргә-тирәләрендә,
28Сиҡлағта, Мехонала һәм уларҙың эргә-тирәләрендә,
29Ғейн-Риммонда, Сорғала, Ярмуҫта,
30Заноахта, Ғадулламда һәм уларҙың ауылдарында, Лахишта һәм уның тирәһендә, Ғазыҡала һәм эргә-тирәләрендә йәшәне. Улар Беер-Шәвәғтән Һинном үҙәненә тиклем таралғайны.

31Бинйәмин ырыуы Гевағтан алып Михмаста, Ғаййала, Бейт-Илдә һәм уларҙың эргә-тирәләрендә,
32Ғанаҫоҫта, Новта, Ғананияһта,
33Хасорҙа, Рамала, Гиттаимда,
34Хадидта, Севоғимда, Неваллатта,
35Лодта, Онола, Балта оҫталары үҙәнендә йәшәне.

36Йәһүҙәләге левиҙәрҙең төркөмдәре Бинйәмин биләмәләрендә төйәкләнде.

Левиҙәрҙең һәм ҡаһиндарҙың исемлеге

121Былар әсирлектән Шеалтиил улы Зеруббавел һәм Йешуағ менән ҡайтҡан ҡаһиндар һәм левиҙәр: Сераяһ, Йермеяһ, Ғөзәйер,+
2Амаръяһ, Маллух, Хаттуш,
3Шеханъяһ, Рехум, Меремоҫ,
4Ғиддо, Гиннеҫой, Авияһ,
5Миямин, Мағадъяһ, Билга,
6Шемағъяһ, Йоярив, Йедағъяһ,
7Саллу, Ғамок, Хилҡияһ, Йедағъяһ. Былар Йешуағ дәүерендәге ҡаһиндарҙың һәм уларҙың ҡәрҙәштәренең башлыҡтары ине.

8Левиҙәр: Йешуағ, Биннуй, Ҡадмиил, Шеревъяһ, Йәһүҙә һәм ҡәрҙәштәре менән шөкөрана мәҙхиәләре башҡарыу өсөн яуаплы булған Маттанъяһ+.
9Ҡәрҙәштәре Бакбукъяһ менән Ғунни ғибәҙәт ваҡытында уларҙың ҡаршыһында тора торғайны.

10Йешуағтың улы Йояҡим, Йояҡимдың улы Әлйәшив, Әлйәшивтең улы Йоядағ,+
11Йоядағтың улы Йонаҫан, Йонаҫандың улы Яддуағ.

12Йояҡим дәүерендә ҡаһиндарҙың нәҫел-нәсәп башлыҡтары түбәндәгеләр ине: Сераяһ нәҫеленән Мераяһ, Йермеяһ нәҫеленән Хананъяһ,
13Ғөзәйер нәҫеленән Мешуллам, Амаръяһ нәҫеленән Йеһоханан,
14Мелиху нәҫеленән Йонаҫан, Шеванъяһ нәҫеленән Йософ,
15Харим нәҫеленән Ғадна, Мерайоҫ нәҫеленән Хелҡай,
16Ғиддо нәҫеленән Зәкәрьяһ, Гиннеҫон нәҫеленән Мешуллам,+
17Авияһ нәҫеленән Зихри, Минйәмин менән Моғадъяһ нәҫеленән Пилтай,
18Билга нәҫеленән Шаммуағ, Шемағъяһ нәҫеленән Йонаҫан,
19Йоярив нәҫеленән Маттенай, Йедағъяһ нәҫеленән Ғуззи,
20Саллай нәҫеленән Ҡаллай, Ғамок нәҫеленән Ғевәр,
21Хилҡияһ нәҫеленән Хашавъяһ, Йедағъяһ нәҫеленән Неҫанил.

22Әлйәшив, Йоядағ, Йоханан һәм Яддуағ көндәрендә левиҙәр ғаилә башлыҡтары сифатында һәм ҡаһиндар Фарсы батшаһы Дарий замандарына тиклем теркәлгән+.
23Левиҙәрҙең нәҫел башлыҡтары йылъяҙмаға Әлйәшив улы Йоханан дәүеренә тиклем инеп ҡалған.

24Левиҙәрҙең башлыҡтары Хашавъяһ, Шеревъяһ һәм Ҡадмиил улы Йешуағ бер яҡта, ҡәрҙәштәре икенсе яҡта торор һәм, Алла бәндәһе Дауыттың бойороғо буйынса, ҡара-ҡаршы маҡтау һәм шөкөрана ҡылыр булды+.

25Маттанъяһ, Бакбукъяһ, Ғовадъяһ, Мешуллам, Талмон, Ғаҡҡув ҡапҡа һаҡсылары ине; улар ҡапҡаға яҡын келәттәрҙе ҡарауылланы+.
26Был кешеләр үҙ вазифаларын Йосадаҡтан тыуған Йешуағ улы Йояҡим, өлкә башлығы Нөхәмияһ, ғилем эйәһе Ғөзәйер ҡаһин дәүерендә башҡарҙы+.




Йәрүсәлим диуарын изгеләндереү

27Йәрүсәлим диуарын Аллаға бағышлау байрамында ҡатнашыр өсөн левиҙәрҙе бөтә ерҙән саҡыртып алдылар. Улар ҡыуаныслы тантанала тәрилкәләр һуғып, лира һәм арфа сиртеп, шөкөрана йырҙары башҡарырға тейеш ине+.
28Һәм бына Йәрүсәлимдең әйләнә-тирәһенән, Нетофа янындағы ауылдарҙан,
29Бейт-Гилгалдан, Гевағ һәм Ғазмауыҫ яҡтарынан йырсылар йыйылды, сөнки йырсылар ауылдарын Йәрүсәлим тирәләй төҙөгәйне.
30Ҡаһиндар һәм левиҙәр таҙарынды, һуңынан халыҡты, ҡапҡаларҙы, диуарҙы таҙарындырҙы+.

31Шунан һуң мин Йәһүҙә түрәләрен диуарҙың өҫтөнә сығарҙым һәм, шөкөрана мәҙхиәләре йырлар өсөн, ике ҙур төркөм тәғәйенләнем. Уларҙың береһе диуар буйлап уң яҡҡа, Тиреҫ ҡапҡаһына табан атланы+.
32Улар артынан Һошағъяһ менән Йәһүҙә түрәләренең яртыһы,
33Ғазаръяһ, Ғөзәйер, Мешуллам,
34Йәһүҙә, Бинйәмин, Шемағъяһ һәм Йермеяһ,
35борғо ҡысҡыртыусы бер нисә ҡаһин, шулай уҡ Зәкәрьяһ барҙы. Зәкәрьяһ – Йонаҫан улы, Йонаҫан – Шемағъяһ, Шемағъяһ – Маттанъяһ, Маттанъяһ – Михаяһ, Михаяһ – Заккур, Заккур Асаф улы ине+.
36Шулай уҡ Зәкәрьяһтың ҡәрҙәштәре Шемағъяһ, Ғазарил, Милалай, Гилалай, Мағай, Неҫанил, Йәһүҙә һәм Ханани Алла бәндәһе Дауыттың уйын ҡоралдарын күтәреп барҙы, ә ғилем эйәһе Ғөзәйер улар алдынан атланы+.

37Шишмә ҡапҡаһына еткәс, улар Дауыт ҡалаһының баҫҡыстары буйлап туп-тура юғарыға, диуарға күтәрелделәр ҙә Дауыт йорто эргәһенән көнсығышҡа табан Һыу ҡапҡаһына йүнәлделәр+.

38Икенсе төркөм диуар буйлап һул яҡҡа китте. Улар артынан халыҡтың яртыһы менән мин үҙем барҙым. Мейес манараһы янынан Киң диуарға тиклем,+
39Әфраим ҡапҡаһы, Иҫке ҡапҡа, Балыҡ ҡапҡаһы эргәһенән һәм Хананил манараһы, Меа манараһы янынан үтеп, Һарыҡ ҡапҡаһына тиклем барҙыҡ та Һаҡсылар ҡапҡаһы янында туҡталдыҡ+.
40Шунан шөкөрана мәҙхиәләре йырлаусы ике төркөм дә Алла йорто янында йыйылды. Мин һәм минең менән бергә түрәләрҙең яртыһы,
41ҡаһиндар: Әлъяҡим, Мағасеяһ, Минйәмин, Михаяһ, Әлйоғынай, Зәкәрьяһ, Хананъяһ – улар борғолар тотҡайны –
42Мағасеяһ, Шемағъяһ, Әлғазар, Ғуззи, Йеһоханан, Малкияһ, Ғелам һәм Ғезәр шунда торҙоҡ. Йырсылар яңғыратып йырланы; Израхъяһ башлап йырлаусы булды.

43Ул көндә ҙур-ҙур ҡорбандар килтерелде, халыҡ күңел асты, сөнки был бөйөк шатлыҡты уларға Алла Үҙе бирҙе. Ҡатын-ҡыҙҙар ҙа, балалар ҙа күңел асты, Йәрүсәлимдәге тантана алыҫтарға ишетелеп торҙо.

44Шул уҡ көндә бүләктәр, тәүге уңыш һәм уңыштың ундан бер өлөшө саҙаҡалары йыйыла торған келәттәргә кешеләр билдәләп ҡуйылды. Улар ҡала баҫыуҙарынан ҡаһиндар һәм левиҙәр өсөн ҡанунда күрһәтелгән өлөштө йыйырға тейеш. Сөнки хеҙмәт башҡарған ҡаһиндар менән левиҙәргә ҡарап ҡына ла йәһүдтәрҙең күңеле шатлыҡ менән тулды:
45улар Аллаға ғибәҙәт ҡылыу, пакландырыу ғәмәлдәрен башҡарҙы. Шулай уҡ йырсылар һәм ҡапҡа һаҡсылары Дауыт менән уның улы Сөләймән билдәләгән тәртип буйынса хеҙмәт итте.
46Сөнки борондан, Дауыт менән Асаф замандарынан уҡ йырсылар араһынан башлыҡтар ҡуйыла һәм Аллаға маҡтау, шөкөр итеү йырҙары башҡарыла ине+.
47Зеруббавел менән Нөхәмияһ дәүерендә бөтә Исраил халҡы йырсыларға һәм ҡапҡа һаҡсыларына көн һайын өлөш биреп торҙо; шулай уҡ левиҙәргә лә тейешле өлөш бирелде, левиҙәр ҙә Һарун нәҫеленән булғандарға өлөш бүлде+.

131Ул көндә халыҡ алдында Мусаның китабы ҡысҡырып уҡылды һәм унда шундай яҙыу табылды: «Ғаммондар һәм Моав кешеләре араһынан берәү ҙә бер ҡасан да Алла халҡы иҫәбенә инергә тейеш түгел,+
2сөнки улар Исраил халҡын икмәк һәм һыу менән ҡаршы алманы, уларҙы ҡәһәрләү өсөн Билғамды ялланы, әммә Аллабыҙ был ҡәһәрҙе фатихаға әйләндерҙе»+.
3Ҡанун һүҙҙәрен ишеткәс, улар исраилдар араһынан бөтә сит ҡәүемдәрҙең нәҫелдәрен айырып ебәрҙе+.

4Быға тиклем Аллабыҙ йортоноң келәттәре өсөн яуаплы итеп Әлйәшив ҡаһин тәғәйенләнгәйне. Ул, Товияһтың туғаны булғанға күрә,+
5уға ҙур бер бүлмәне биреп ҡуйған. Элек был бүлмәгә икмәк саҙаҡаларын, хуш еҫле ыҫмала, һауыт-һаба, игендең, шараптың, зәйтүн майының левиҙәргә, йырсыларға һәм ҡапҡа һаҡсыларына тейешле ундан бер өлөшөн һәм ҡаһиндар өсөн килтерелгән саҙаҡаларҙы һалалар ине.

6Был хәлдәр булғанда мин Йәрүсәлимдә юҡ инем. Бабил батшаһы Артахшаста хакимлығының утыҙ икенсе йылында мин батша янына барғайным. Күпмелер ваҡыт үткәс, батшанан рөхсәт алып,+
7Йәрүсәлимгә ҡайттым. Әлйәшивтең яман эше – Алла йорто ихатаһында Товияһҡа бүлмә биреүе тураһында белдем.
8Был мине бик ныҡ асыуландырҙы. Мин Товияһтың бөтә йорт әйберҙәрен бүлмәнән сығарып ташланым.
9Минең бойороғом буйынса бүлмәләрҙе таҙарттылар һәм мин Алла йортоноң һауыт-һабаларын, икмәк саҙаҡаларын, хуш еҫле ыҫмаланы кире индерҙем+.

10Бының өҫтәүенә мин левиҙәргә тигән өлөштөң бирелмәүен, үҙҙәренең хеҙмәтен башҡарған левиҙәр менән йырсыларҙың һәр береһе үҙ биләмәләренә ҡайтып бөтөүен белдем+.
11Мин бының өсөн түрәләргә шелтә яһаным һәм:

– Ни өсөн Алла йорто ҡарауһыҙ ҡалдырылған? – тип һораным.

Таралғандарҙы йыйып алып, вазифаларына кире ҡайтарҙым+.
12Йәһүҙә халҡының барыһы ла келәттәргә игендең, шарап һәм зәйтүн майының ундан бер өлөшөн килтерә башланы+.
13Келәттәргә хужа итеп мин ҡаһин Шәләмъяһты, кәтип Садоҡты, левиҙәрҙән Педаяһты, уларға ярҙамға Маттанъяһтан тыуған Заккур улы Хананды ҡуйҙым, сөнки улар тоғро кешеләр булып иҫәпләнә ине. Үҙҙәренең ҡәрҙәштәренә өлөш таратыу уларға йөкмәтелде.

14Эй Аллам! Ошо эштәрем өсөн мине иҫеңә ал. Аллам йорто һәм ундағы хеҙмәт өсөн һалған тырышлыҡтарым юйылмаһын ине!+

15Шул ваҡытта мин Йәһүҙәлә ҡайһы бер кешеләрҙең шәмбе көндө йөҙөм һуты һығыуҙарын, көлтә ташығандарын, ишәктәренә ашлыҡ, шарап, йөҙөм, инжир һәм һәр төрлө йөк тейәп, Йәрүсәлимгә һатырға килтергәндәрен күрҙем. Уларҙы был көндө аҙыҡ-түлек һатмаһындар тип киҫәттем+.
16Сығыштары менән Тирҙан булып, Йәрүсәлимдә йәшәгән кешеләр ҙә балыҡ һәм һәр төрлө тауар килтереп, шәмбе көндө Йәһүҙә халҡына һата ине.
17Мин Йәһүҙәнең дәрәжәле кешеләренә:

– Ниңә һеҙ ошондай золом ҡылып, шәмбе көнөн нәжесләйһегеҙ?
18Ата-бабаларыбыҙ ошолай ҡыланған өсөн, Алла беҙгә һәм ҡалабыҙға бөтә был бәләләрҙе килтермәнеме ни? Ә һеҙ шәмбе көнөн нәжесләп, Уның Исраилға асыуын арттыраһығыҙ, – тинем.

19Шунан һуң мин шәмбе көн алдынан эңер төшкәс Йәрүсәлим ҡапҡаларын бикләргә һәм шәмбе үткәнгә тиклем асмаҫҡа бойорҙом. Шәмбе көндө бер ниндәй йөк тә үтмәһен өсөн, ҡапҡалар янына хеҙмәтселәремде ҡуйҙым.
20Сауҙагәрҙәр һәм һәр төрлө һатыу итеүселәр бер-ике тапҡыр Йәрүсәлимдән тышта төн үткәрҙе.
21Мин уларҙы бик ҡаты әрләнем һәм:

– Ниңә һеҙ диуар янында ҡунаһығыҙ? Тағы шулай эшләһәгеҙ, мин һеҙгә ҡарата көс ҡулланам, – тинем.

Шул ваҡыттан алып, улар башҡаса шәмбе көндө килеп йөрөмәне.
22Шунан мин левиҙәргә таҙарынып, шәмбе көнөнөң изгелеген һаҡлар өсөн, ҡапҡаларҙы ҡарауылларға килергә бойорҙом.

Эй Аллам! Ошолар өсөн дә мине иҫеңә ал, икһеҙ-сикһеҙ тоғро мөхәббәтеңә күрә миңә шәфҡәт күрһәт+.

23Ул көндәрҙә мин тағы шуға шаһит булдым: йәһүдтәр Ашдод, Ғаммон, Моав ҡатындарына өйләнгән+.
24Шуға күрә уларҙың балаларының яртыһы ашдод йәки башҡа халыҡтарҙың телендә һөйләшә, ә йәһүд телен белмәй ине.
25Бының өсөн мин уларҙы һүктем, ҡәһәрләнем, ирҙәрҙең ҡайһы берҙәрен туҡманым, сәстәрен йолҡтом, Алла хаҡына ҡыҙҙарығыҙҙы уларҙың улдарына бирмәгеҙ, ә улдарығыҙға һәм үҙегеҙгә ҡыҙҙарын алмағыҙ, тип ялбарҙым+.

26– Исраил батшаһы Сөләймән, – тинем мин уларға, – шулар арҡаһында гонаһҡа батманымы ни? Күп халыҡтарҙың уның кеүек батшаһы юҡ ине. Уны Алла яратты һәм барлыҡ Исраилға батша итеп ҡуйҙы, әммә сит ер ҡатындары уны ла гонаһҡа батырҙы+.
27Һеҙҙең ошондай ҙа ҙур золом ҡылыуығыҙҙы, сит ер ҡатындарын алып, Аллабыҙға хыянат итеүегеҙҙе ишетеү беҙгә аяныслы түгелме ни+?

28Баш ҡаһин Әлйәшивтән тыуған Йоядағтың бер улы Хорон кешеһе Санбаллаттың кейәүе ине. Мин уны үҙемдең янымдан ҡыуып ебәрҙем+.

29Эй Аллам! Ошо әҙәмдәрҙең ҡылығын иҫеңдә тот, сөнки улар ҡаһинлыҡҡа, ҡаһиндар һәм левиҙәр килешеүенә тап төшөрҙө+.

30Бына шулай мин халыҡты сит ҡәүемдәргә хас бөтә нәмәнән таҙарындырҙым, ҡаһиндар һәм левиҙәрҙең һәр береһенә айырым вазифа йөкмәттем,
31билдәләнгән ваҡытта утын килтереүҙе һәм тәүге уңыш саҙаҡаларын биреүҙе юлға һалдым. 


Эй Аллам! Мине яҡшылыҡ менән иҫкә алһаң ине+.

Алланың пелештиҙәрҙе язалаясағы

28Ахаз батша үлгән йылды шундай әүлиәлек булды:+




29«Эй Пелешеҫ иле, һине туҡмаған таяҡ һынды тип ҡыуанма,

Сөнки йылан тамырынан ҡара йылан сығыр.

Уның тоҡомо оса торған ағыулы йылан булыр.

30Ул сағында ярлының иң ярлыһы ла ашап туйыр,

Хәйерселәр рәхәтләнеп йәшәр.

Әммә һеҙҙең зат-зәүерҙе аслыҡтан ҡоротасаҡмын,

Иҫән ҡалғандарығыҙ ҙа үлтерелер.

31Эй ҡапҡалар, үкһеп-үкһеп илағыҙ!

Эй ҡала, буҫлығып-буҫлығып иңрә!

Эй Пелешеҫ иле, ҡурҡыштан ҡалтырап тор.

Сөнки төньяҡтан төтөн болото ағыла,

Дошман ғәскәрҙәре сафтарын боҙмай атлай».

32Ул ҡәүемдең илселәренә ниндәй яуап бирелер?

«Раббы Сиондың нигеҙен нығытты,

Халҡының фәҡирҙәре шунда һыйыныр»+.

Моав еренең һәләк булыуы

151Моав тураһында әүлиәлек.




Моавтың Ғар ҡалаһы бер төндә тар-мар ителде, юҡ булды;

Моавтың Ҡир ҡалаһы бер төндә тар-мар ителде, юҡ булды+.

2Шуға күрә Дивон илар өсөн табыныу йортона,

Табыныу ҡалҡыулыҡтарына сыҡты.

Моав халҡы Нево һәм Медева өсөн үкһей.

Һәр береһенең сәсе алынған,

Һәммәһенең һаҡалы ҡырылған+.

3Ҡыл туҡымаға уранып урамдарҙа,

Өй баштарында һәм майҙандарҙа һәр кем һыҡтай,

Күҙ йәштәре йылға һымаҡ аға.

4Иңрәй Хешбон һәм Әлғәле,

Үкһеүҙәре Яһасҡаса ишетелә.

Шуға ла Моав яугирҙәре илаша,

Күңелдәрен ҡурҡыу солғап алған+.

5Йөрәгем һыҙлана Моав өсөн!

Моав кешеләре Соғарға, Ғәғләҫ-Шелишияһҡа ҡастылар.

Илай-илай Лухиҫҡа ҡалҡалар,

Үҙҙәренә ябырылған һәләкәттән

Хоронаим юлында сеңләйҙәр+.

6Сөнки Нимрим һыуҙары ҡороған,

Кипкән болон, көйгән үлән,

Һис бер йәшеллек ҡалмаған.

7Шуға күрә халыҡ ҡалдыҡ-боҫтоҡ әйберҙәрен

Талдар үҙәненең аръяғына ташый.

8Һыҡтауҙары бөтә Моав илендә яңғырай;

Илаған тауыштар Әглаимға, Беер-Әлимгә олғашты.

9«Бына Димон һыуы ҡанға тулды,

Әммә әле Мин Димонға яңы ҡаза әҙерләнем, – ти Раббы. –

Моавтан ҡасып китеп ҡотолған,

Илдә иҫән ҡалғандар өҫтөнә

Арыҫлан һөстөрәсәкмен!»

161Селанан сүл юлы менән Сион тауына,

Илдең хакимына бүләккә бәрәстәр ебәрегеҙ+.






2Арнон йылғаһы кисеүҙәрендә

Моав ҡыҙҙары ояһынан алып ырғытылған,

Асырғанып осҡан ҡошҡа оҡшаш+.






3«Беҙгә кәңәш бир, бер ҡарар ҡыл.

Төшкөһөн дә төнгө кеүек күләгәң менән ҡапла.

Ҡыуылғандарҙы йәшер, ҡасаҡтарҙы һата күрмә.

4Иленән ҡыуылған Моав халҡы йәшәп торһон һиндә;

Ҡырғын килтереүсенән уға ышыҡ бул».






Иҙеүсе юҡ ителгәс, емереү-талауҙар туҡтағас,

Йәберләүселәр был ерҙән ғәйеп булғас,

5Мөхәббәткә нигеҙләнгән тәхет

Дауыт сатырында урынлашыр.

Унда ғәҙеллек эҙләгән, дөрөҫлөккә ынтылған,

Арымай-талмай хаҡ хөкөм ҡылған хаким ултырыр+.






6«Моавтарҙың ғорурланып шашҡандарын,

Мин-минлеген, тәкәбберләнгәндәрен ишеттек.

Әммә улар бушҡа маҡтаналар+.

7Бына шуның өсөн Моав үҙен йәлләп, үкереп илай,

Барыһы йәш түгә.

Ҡир-Харәсәҫтең йөҙөм ҡағын һағынып

Моңайыр һәм хәсрәтләнер+.

8Сөнки Хешбон баҫыуҙары,

Сивманың йөҙөм баҡсалары һәләк булды.

Башҡа ҡәүемдәрҙең башлыҡтары

Иң һайланма ботаҡтарҙы ҡырҡты.

Ул ботаҡтар Яғзергәсә йәйелә,

Сүлгә тарала, тарбаҡланып диңгеҙ аша үтә ине»+.

9Шуға Сивма йөҙөмдәре өсөн

Мин Яғзер менән бергә илайым.

Һеҙҙе күҙ йәштәремә сылатам,

Эй Хешбон менән Әлғәле ҡалалары!

Сөнки һеҙҙең емеш йыйғандағы, иген урғандағы

Шатлыҡлы ауаздарығыҙ туҡтаны+.

10Уңдырышлы баҫыуҙарҙан уйын-көлкө юҡҡа сыҡты.

Йөҙөм баҡсаларында һис кем йырламай,

Шатлыҡ тауыштары яңғырамай;

Йөҙөм һыҡҡыстарҙа һис кем емеш иҙмәй,

Ҡыуаныслы ауаздар туҡталды.

11Шуға ла йөрәгем Моав өсөн арфа һымаҡ иңрәй,

Ҡир-Харәсәҫ өсөн йәнем әрней+.

12Моав халҡы табыныу ҡалҡыулыҡтарына килеп

Арығансы ялбарһа ла,

Доға ҡылыр өсөн изге урындарына барһа ла –

Тик бушҡа ғына буласаҡ.





13Раббының Моав хаҡында элек белдергәндәре ошо.
14Әле иһә Раббы былай ти:

– Теп-теүәл өс йылдан Моавтың дан-шөһрәте хурлыҡҡа әйләнәсәк. Ни тиклем күп һанлы булмаһындар, бик аҙҙары ғына ҡотолоп ҡалыр һәм улар көсһөҙ булыр+.

Арам менән Исраил тураһында пәйғәмбәрлек

171Дамаск хаҡында әүлиәлек.




«Бына, Дамаск ҡалалар иҫәбенән юйыласаҡ,

Харабалар өйөмөнә әйләнәсәк+.

2Ғароғер ҡалалары ташландыҡ ҡалыр.

Унда көтөү-көтөү малдар ятыр,

Уларҙы өркөтөр кеше булмаҫ+.

3Әфраимда нығытмалы ҡала ҡалмаясаҡ.

Дамасктың батшалығы юҡ буласаҡ.

Арамдың иҫән ҡалған халҡы

Исраилдарҙың даны һымаҡ бөтәсәк».

Күк ғәскәрҙәре Раббыһы шулай ти.






4«Ул көндө Яҡуп нәҫеленең даны һүрелер,

Һимеҙ тәне тире лә һөйәккә тороп ҡалыр.

5Игенсе баҫыуҙы нисек урһа,

Башаҡтарын ҡулы менән нисек йыйһа,

Шулай Рефалар үҙәнендәураҡтан һуң башаҡтарҙынисек сүпләһә,+

6Зәйтүн ағасын һелкеткәндән һуң

Иң башында ике-өс бөртөк ҡалған һымаҡ,

Суҡ ботаҡта дүрт-биш емеш ҡалған һымаҡ

Бик аҙ кеше иҫән ҡалыр».

Исраилдың Аллаһы Раббы шулай тип белдерә+.





7Кеше ул көндө ҡарашын үҙен Яратыусыға йүнәлтер, күҙҙәрен Исраилдың Изгеһенә төбәр.
8Үҙ ҡулдары менән яһаған ҡорбан усаҡтарына, Ашераның ҡолғаларына, хуш еҫ төтәткән ҡорбан усаҡтарына әйләнеп тә ҡарамаясаҡ+.

9Ул көн Исраилдың нығытылған ҡалалары, урман һәм тау баштары кеүек, буп-буш ҡалыр+.


10Сөнки, эй Исраил, ҡотҡарыусы Аллаңды оноттоң.

Һыйынысың булған Ҡаяңды иҫкә алманың.

Шуға күрә күркәм үҫемлектәр ултыртһаң да,

Ят үҫентеләр тамырландырһаң да,+

11Улар ултыртҡан көндө үк үҫеп сыҡһа ла,

Иртәгәһенә сәскә атһа ла,

Уңалмаҫ йәрәхәттәр алған хәсрәт көнөңдә

Уңышың юҡҡа сығасаҡ.






12Аһ, күмәк халыҡ шаулаша,

Ҡоторған диңгеҙҙең олоуына оҡшаш!

Ҡәүемдәр ташҡын һыу һымаҡ шаулай,+

13Ҡәүемдәр ташҡын һыу ише үкерә!

Әммә Алла ажарланһа, улар әллә ҡайҙа ҡасып китер.

Тауҙар буйлап ел ҡыуған ашлыҡ кәбәге,

Ҡойон өйөрөлткән саң шикелле булырҙар.

14Кистән был халыҡтар дәһшәт таратһа,

Таң атыуға юҡ булырҙар.

Беҙҙе талаусыларҙың яҙмышы,

Беҙҙе иҙгәндәрҙең өлөшө шулай.

Раббының Кушты язалаясағы


181Куш йылғаларының аръяғына,

Бөжәк ҡанаттарының шауы яңғыраған илгә – ҡайғы!

2Диңгеҙ юлы менән, ҡамыш кәмәләрҙә,

Был ил илселәр ебәрер.






Барығыҙ, етеҙ илселәр,

Йылғалар бүлгесләгән ул илгә,

Оҙон буйлы, шыма тәнле ҡәүемгә,

Һәр тарафҡа ҡурҡыу һалған,

Сәйер телдә һөйләшкән халыҡҡа,

Көслө һәм баҫҡынсыл милләткә барығыҙ!






3Эй һеҙ, донъяны төйәк иткәндәр,

Ер йөҙөндә йәшәгәндәр!

Тауҙа әләм күтәрелгәс – күрерһегеҙ!

Борғо ҡысҡыртҡас – ишетерһегеҙ!+

4Сөнки Раббы миңә былай тине:

«Ҡояш нурынан яралған эҫе,

Ураҡ мәлендәге ысыҡ болотолай,

Торлағымдан тыныс ҡына ҡарап торасаҡмын»+.






5Йөҙөм сәскәләрен ҡойоп, емештәре тумалғас,

Уңыш өлгөргәнде көтмәйенсә,

Раббы баҡсасы бысағы менән үҫентеләрҙе ҡырҡасаҡ,

Үҫентеләр киҫеп алынасаҡ.

6Барыһы ла тауҙарҙа йыртҡыс ҡоштарға,

Ҡырағай йәнлектәргә ҡаласаҡ.

Йәйгеһен йыртҡыс ҡоштарға,

Ҡыш ҡырағай йәнлектәргә ем буласаҡ.






7Шул саҡ йылғалар бүлгесләгән ил,

Оҙон буйлы, шыма тәнле ҡәүем;

Тирә-яҡҡа ҡурҡыу һалған,

Сәйер бер телдә һөйләшкән халыҡ;

Көслө һәм баҫҡынсыл милләт

Күк ғәскәрҙәре Раббыһына бүләк килтерер.

Күк ғәскәрҙәре Раббыһының исеме төйәкләнгән урынға –

Сион тауына килтерер уны.

Раббының Мысырҙы язалаясағы

191Мысыр тураһында әүлиәлек.




Бына Раббы, еңел болотҡа ултырып, Мысырға килер.

Мысыр боттары Уның алдында ҡалтырап торор.

Ҡурҡыштан мысырҙарҙың йөрәктәре иреп төшөр+.

2«Мысыр халҡын бер-береһенә ҡаршы ҡотортам.

Туған – туғанына, дуҫ – дуҫына,

Ҡала ҡалаға ҡаршы сығасаҡ,

Батшалыҡ батшалыҡҡа һөжүм итәсәк+.

3Мысырҙарҙың рухы һыныр,

Ниәттәрен бушҡа сығарырмын.

Улар боттарға, үлгәндәрҙең рухына,

Әруахтарҙы саҡырыусыларға,

Күрәҙәселәргә кәңәш һорап барыр+.

4Мысырҙарҙы аяуһыҙ хаким ҡулына тапшырырмын.

Улар менән ҡаты бәғерле батша идара итер».

Бөйөк Хаким, Күк ғәскәрҙәре Раббыһы шулай ти+.






5Нил йылғаһының һыуҙары кәмер,

Ул һайығып, ҡороп ҡалыр,+

6Уның канауҙары һаҫыр,

Ҡушылдыҡтары һайығып кибер.

Ҡамыш менән күрән шиңер+.

7Нил тамағындағы үҫемлектәр,

Нил буйындағы баҫыуҙар ҡорор,

Елгә осоп, юҡҡа сығыр.

8Балыҡсылар ҡайғыға ҡалыр,

Һыуға ҡармаҡ ташлаусылар һыҡтап илар,

Йылғаға ау һалыусылар төшөнкөлөккә бирелер.

9Етен тылҡыусылар өмөтһөҙлөккә төшөр,

Туҡыусылар ағарынып ҡатыр.

10Етен иләүселәр хәсрәткә батыр,

Ялланып эшләүселәрҙең рухы һыныр.






11Соған ҡалаһының башлыҡтары ниндәй ахмаҡ!

Фирғәүендең аҡыллы кәңәшселәре тиле кәңәштәр бирә.

Улар нисек фирғәүенгә: «Беҙ – аҡыл эйәләре тоҡомо,

Боронғо батшалар нәҫеленән», – тип әйтергә баҙнат итә+?

12Эй фирғәүен, ҡайҙа һинең аҡыл эйәләрең?

Хәҙер инде улар һиңә әйтһен,

Күк ғәскәрҙәре Раббыһы

Мысырға ниндәй яҙмыш әҙерләгәнен белдерһен+.

13Соған башлыҡтары ахмаҡ булды;

Ноф* түрәләре үҙҙәрен үҙҙәре алдай;

Мысыр ҡәбиләләренең башлыҡтары Мысырҙы юлдан яҙҙырҙы+.

14Раббы уларҙың зиһенен томаланы.

Улар Мысырҙы юлынан яҙҙырҙы –

Мысыр, иҫерек һымаҡ сайҡалып,

Үҙ ҡоҫҡолоғонда тапана+.

15Һәм Мысырға бер нәмә лә ярҙам итә алмаҫ:

Баш та, ҡойроҡ та, хөрмә ботағы менән ҡамыш* та+.






Раббының Мысырға,


Ашшурға һәм Исраилға фатихаһы

16Ул көн Мысыр халҡы ҡатын-ҡыҙҙар кеүек ҡурҡаҡ буласаҡ. Күк ғәскәрҙәре Раббыһының үҙҙәренә ҡаршы күтәргән ҡулынан ҡурҡып, ҡалтырап торасаҡтар+.
17Йәһүҙә ере Мысырҙы дәһшәткә төшөрәсәк. Уны иҫкә төшөргән һайын, улар Күк ғәскәрҙәре Раббыһы уларға билдәләгән яҙмыштан дер ҡалтырап торасаҡ.

18Ул көндө Мысырҙа Ҡәнғән телендә* һөйләшкән һәм Күк ғәскәрҙәре Раббыһы исеме менән ант иткән биш ҡала буласаҡ. Уларҙың береһе Ҡояш ҡалаһы* тип аталасаҡ+.

19Ул көндө Мысыр уртаһында Раббы өсөн ҡорбан усағы төҙөлөр, илдең сигендә Раббы хөрмәтенә изге бағана ҡуйылыр+.
20Былар – Мысырҙа Күк ғәскәрҙәре Раббыһы тураһында билдә һәм шаһитнамә булыр. Иҙелгән халыҡ Раббыға ялбарғас, Раббы уларға ҡотҡарыусы ебәрер. Ул халыҡты яҡлар һәм азат итер.
21Раббы шулай Үҙен Мысырҙа танытр; Мысыр халҡы ла ул көн Раббыны таныр, Уға ҡорбан, саҙаҡалар килтерер, нәҙерҙәр әйтеп, уларҙы ғәмәлгә ашырыр+.

22Раббы Мысыр халҡын ҡырғын менән язалар, һуңынан шифа бирер. Халыҡ Раббыға ялбарыр һәм Раббы уларҙы сәләмәтләндерер+.

23Ул көн Мысырҙан Ашшурға оло юл булыр. Ашшурҙар – Мысырға, мысырҙар Ашшурға йөрөр. Мысыр халҡы менән Ашшур халҡы бергәләшеп Раббыға сәждә ҡылыр+.

24Ул көндө Исраил, ошо ике ил – Мысыр менән Ашшур дәрәжәһендәге ил булып, бөтә донъя уртаһында хәйер-фатиха бирә торған ергә әүерелер+.
25Күк ғәскәрҙәре Раббыһы уларға фатиха биреп: «Эй халҡым – Мысыр, ҡулдарымдың ижады – Ашшур һәм Үҙемдең биләмәм Исраил, фатихалы булығыҙ!» – тип әйтер.

Ишағыяһ – Мысыр менән Кушҡа киҫәтеүсе билдә

201Ашшур батшаһы Саргон үҙенең ғәскәр башлығын Ашдод ҡалаһына ебәрҙе. Ғәскәр башлығы барып, ул ҡаланы яулап алды+.
2Ошо мәлдә Раббы Амус улы Ишағыяһҡа:

– Бар, билеңдәге ҡыл туҡымаңды, аяғыңдағы ҡатаңды сисеп ташла, – тине. Ишағыяһ үҙенә ҡушылғанды эшләне: яланғас һәм ялан аяҡ йөрөнө+.

3Шунан Раббы былай тине:

– Ҡолом Ишағыяһтың өс йыл яланғас һәм ялан аяҡ йөрөүе Мысыр менән Куштың яҙмышын белдереүсе билдә һәм ғибрәт ул+.
4Ашшур батшаһы ла Мысыр әсирҙәрен һәм Куш тотҡондарын – йәшен-ҡартын яланғас һәм ялан аяҡ, хатта оят ерҙәрен дә ҡаплатмайынса ҡыуып алып китер һәм Мысыр хурлыҡҡа төшөр+.
5Шул сағында Кушҡа өмөт бағлаған, Мысыр менән маҡтанған кешеләрҙең ҡоттары осор һәм улар оятҡа ҡалыр.
6Ул көндә был яҡ ярҙа йәшәгәндәр: «Ашшур батшаһы ҡулынан ҡотолор өсөн беҙ ярҙам һораған, өмөт бағлағандарҙың башына нимәләр килде! Инде беҙ нисек ҡотолорбоҙ икән?» – тиерҙәр.

Бабилдың еңелеүе тураһында пәйғәмбәрлек

211Диңгеҙ буйындағы сүллек тураһында әүлиәлек.




Негевта ҡоторонған ғәрәсәт кеүек

Сүлдән, дәһшәт иленән баҫҡынсы килер+.

2Миңә ҡурҡыныс бер илаһи күренмеш булды:

Хыянатсы хыянат итә; талаусы – талай!

«Эй Ғелам, һөжүм ит!

Мадай, Бабилды ҡамауға ал!

Бабил сәбәп булған барса һыҡтауҙарға сик ҡуям!»+

3Күргәндәремдән билемә сәнсеү ҡаҙалды,

Тулғаҡ тотҡан ҡатын һымаҡ ғазап алды.

Ишеткәндәремдән ҡалтырап төштөм,

Дәһшәткә төштөм күргәндәремдән+.

4Йөрәгем бәлтерәне, бөтә тәнем ҡалтырай;

Элек эңерҙе көтөп ала торғайным,

Хәҙер ул ҡот осҡос мәлгә әүерелде.






5Табын ҡоролған,

Келәмдәр түшәлгән, ашап-эсәләр…

Тороғоҙ, эй ғәскәр башлыҡтары,

Ҡалҡандарығыҙҙы майлағыҙ!






6Сөнки бөйөк Хаким миңә былай тине:

«Бар, бер күҙәтсе ҡуй.

Нимә күрә, шуны һөйләп барһын+.

7Пар ат егелгән яу арбаларын,

Аттарға, ишәк, дөйәләргә атланған кешеләрҙе күргәс,

Ныҡ иғтибарлы, бик уяу булһын!»






8Шунда күҙәтсе ҡысҡырҙы:

«Эй бөйөк Хакимым!

Мин һәр даим күҙәтсе манараһында торам;

Көнөн-төнөн урынымдан китмәйем!+

9Бына күрәм: яу арбалары һәм һыбайлылар

Ҡушарлап-ҡушарлап килә».

Һуңынан ул:

«Бабил ҡолатылды, бәреп төшөрөлдө!

Илаһтарының һындары

Ергә төшөп, селпәрәмә килде», – тип хәбәр бирҙе+.






10Эй халҡым!

Ырҙындағы яҫмалай туҡмалған халҡым!

Күк ғәскәрҙәре Раббыһынан,

Исраилдың Аллаһынан

Ишеткәндәремде һеҙгә белдерәм+.






Дума һәм Ғәрәбстан тураһында пәйғәмбәрлек

11Дума* тураһында әүлиәлек.




Берәү Сеғирҙан миңә ҡысҡыра:

«Эй һаҡсы, төн үтергә күпме ҡалды?

Ул ҡасанға тиклем һуҙыласаҡ?»

12Һаҡсы яуаплай:

«Таң атырға күп ҡалманы,

Ләкин төн йәнә буласаҡ.

Әгәр ҙә тағы һорарға теләһәгеҙ, кире килеп һорағыҙ».





13Ғәрәбстан тураһында әүлиәлек.




Ғәрәп шырлыҡтарында ҡунығыҙ,

Эй Дедан каруандары!

14Эй Тема ерендә йәшәүселәр,

Һыуһағандарға һыу килтерегеҙ,

Ҡасып ҡотолғандарға икмәк бирегеҙ+.

15Сөнки улар ҡылыстан ҡасалар,

Ҡындан сыҡҡан яланғас ҡылыстан,

Кирелгән йәйәнән,

Һуғыш золомонан ҡаса улар.



16Бөйөк Хаким миңә былай тине:

– Теүәл бер йыл эсендә Ҡыдарҙың бөтә даны юҡҡа сығасаҡ+.
17Уҡсыларҙың, Ҡыдар яугирҙәренең бик аҙы ғына иҫән ҡаласаҡ.

Шулай тине Исраил Аллаһы Раббы.

Йәрүсәлим тураһында пәйғәмбәрлек

221Күренмештәр үҙәнлеге тураһында әүлиәлек.




Эй ҡала халҡы, ни булды,

Бөтәгеҙ ҙә өй түбәләренә менгәнһегеҙ?

2Эй шау-шыулы, гөжләп торған ҡала!

Үлтерелгәндәрегеҙ ҡылыстан да ҡырылманы,

Һуғышта ла ҡоламаны+.

3Башлыҡтарығыҙ барыһы бергә ҡасты,

Йәйәләренән уҡ атмай ғына тотҡонлоҡҡа барып ҡапты.

Ни тиклем алыҫҡа ҡасһалар ҙа,

Бөтөнөһө лә әсирлеккә алынды.

4Шуға күрә былай тинем:

«Яңғыҙымды ғына ҡалдырығыҙ,

Әрнеп-әсенеп илайым.

Ғәзиз халҡым һәләк булған саҡта,

Мине йыуатырға маташмағыҙ»+.






5Бөйөк Хакимдың, Күк ғәскәрҙәре Раббыһының

Күренмештәр үҙәнендә

Хафа, иҙеү, сыуалыш көнө;

Диуарҙар емереләсәк,

Аһ-зарҙар тауҙарға олғашасаҡ көн килә.

6Ғеламдар, уҡ-һаҙаҡ алып,

Һуғыш арбаларында ла, һыбайлап та килә.

Ҡыйр халҡы ҡалҡандарын күтәргән!+

7Бына, һинең күркәм үҙәндәрең

Һуғыш арбалары менән тулған,

Һыбайлылар ҡала ҡапҡалары алдына килеп теҙелгән.

8Раббы Йәһүҙәне яҡлаусыһыҙ ҡалдырҙы.






Ул көндө һеҙ «Ливан урманы йорто» һарайындағы ҡоралға ышандығыҙ.

9Дауыт ҡалаһы диуарҙарында

Ярыҡтарҙың ни тиклем күплеген күрҙегеҙ,

Аҫҡы быуаға һыу йыйҙығыҙ+.

10Йәрүсәлимдәге йорттарҙы хисапланығыҙ,

Ҡала диуарын йүнәтер өсөн ҡайһы бер өйҙәрҙе емерҙегеҙ.

11Иҫке быуанан алған һыу өсөн

Ике диуар араһында бер һаҡлағыс ҡаҙынығыҙ.

Ә быны, электән үк ниәтләп,

Бойомға ашырған Алланы иҫәпкә алманығыҙ.






12Ул көндө бөйөк Хаким,

Күк ғәскәрҙәре Раббыһы, һеҙҙе һыҡтарға,

Сәсегеҙҙе ҡырып ташлап иларға,

Ҡыл туҡымаға уранырға өндәне+.

13Ә һеҙ кәйеф-сафа ҡорҙоғоҙ.

«Иртәгә барыбер үләбеҙ,

Ашап-эсеп ҡалайыҡ», – тип,

Башмаҡ һуйҙығыҙ, һарыҡ салдығыҙ,

Ит ашап, шарап эстегеҙ+.






14Күк ғәскәрҙәре Раббыһы ҡолағыма төшөрҙө:

«Был ғәйебегеҙ үлгәнегеҙгә тиклем ғәфү ителмәҫ!»

Бөйөк Хаким, Күк ғәскәрҙәре Раббыһы, әйтте быны.






15Бөйөк Хаким, Күк ғәскәрҙәре Раббыһы, былай тине:

«Бар, һарай башлығы Шевнаға бар ҙа әйт:+

16Кем һин, һинең бында ни эшең бар?

Ни хаҡың бар – бында,

Юғарыла, үҙеңә ҡәбер,

Ҡаяла төрбә уяһың+?

17Эй һин, бәндә!

Ҡара, Раббы һине бынан алып быраҡтырыр.

Ул һине ныҡлап эләктереп алыр ҙа

18Туп кеүек әүәләр, шунан

Ике ҡуллап иркен бер илгә сойорғотор.

Һин – хужаң йортон мәсхәрә иткән бәндә,

Шунда үлерһең. Күркәм яу арбаларың унда ҡалыр!

19Һине дәрәжәле вазифаңдан бушатырмын,

Ултырған урыныңдан төшөрөрмөн.





20Ул көндө Мин ҡолом Хилҡияһ улы Әлъяҡимды саҡырып алырмын+.
21Уға һинең кейемеңде кейҙерермен, биленә һинең билбауыңды быуырмын, хакимлығыңды уның ҡулына тапшырырмын.

Ул Йәрүсәлимдә йәшәүселәргә һәм Йәһүҙә халҡына атай булыр.
22Дауыт йортоноң асҡысын уның яурынына һалырмын. Ул асһа – бер кем дә бикләй, бикләһә, һис берәү аса алмаҫ+.
23Уны ҡаты ергә ҡағылған ҡаҙаҡтай нығытырмын, ул нәҫеле өсөн дан тәхете булыр.
24Бөтөн нәҫеленең шөһрәте уның өҫтөндә булыр. Балаларының һәм ейәндәренең даны – сеүәтәләрҙән алып табаҡтарға тиклем барлыҡ һауыт-һаба, ҡаҙаҡҡа эленгән һымаҡ, уға эленеп торасаҡ».

25– Ә ул көндө, – ти Күк ғәскәрҙәре Раббыһы, – ҡаты урынға ҡағылған ҡаҙаҡ урынынан ҡутарылып сығасаҡ, йығыласаҡ, уға аҫылған йөк тә юҡ буласаҡ.

Был – Раббы һүҙе.

Раббының Тир ҡалаһын язалаясағы

231Тир ҡалаһы тураһында әүлиәлек.




Эй Таршиш караптары, ҡысҡырып илағыҙ!

Һеҙ Киттимдән* ҡайтышлай ишеткән хәбәр дөрөҫ,

Баш ҡалағыҙ емерелде, бер генә йорт та ҡалманы+.

2Шымығыҙ, яр буйҙарында йәшәүселәр!

Диңгеҙҙә йөрөгән Сидон* сауҙагәрҙәре һеҙҙе байытты+.

3Ҙур һыу буйлап Шихорҙан орлоҡ,

Нилдан иген килтерерҙәр ине.

Бөтөн ҡала ҡәүемдәргә баҙар булды+.






4Оял, Сидон, диңгеҙ ярындағы ҡәлғә!

Сөнки диңгеҙ һиңә әйтә:

«Мин тулғаҡ ғазабы кисермәнем, бала тапманым,

Уландар тәрбиәләмәнем,

Ҡыҙҙар үҫтермәнем».

5Тир тураһындағы хәбәр Мысырға барып ишетелһә,

Кешеләрҙең йөрәктәре һыҙланасаҡ.

6Таршишҡа күсеп китегеҙ,

Эй диңгеҙ яры буйында йәшәүселәр, ҡысҡырып илағыҙ!

7Борон замандарҙан уҡ нигеҙ һалынған,

Кешеләрен алыҫ илдәрҙә төйәкләнергә оҙатҡан,

Шатлыҡ-һөйөнөсө ташып торған

Ҡалағыҙға һеҙҙең нимә булған?

8Батшаларға таж кейҙергән Тирға

Бындай яҙмышты кем билдәләне?

Был ҡаланың сауҙагәрҙәре – шаһзада,

Эшҡыуарҙары донъяның иң хөрмәтлеләре ине.

9Күк ғәскәрҙәре Раббыһы ҡабул ҡылды был ҡарарҙы:

Тирҙың күркәмлеге менән тәкәбберлеге хур булһын,

Бөтә донъяла хөрмәт ҡаҙанғандар түбәнһетелһен!






10Эй Таршиш-ҡыҙ, үҙ ереңдән ағын Нил һымаҡ үт,

Бүтән ҡаршылыҡ юҡ.

11Раббы диңгеҙ өҫтөнә ҡул һуҙҙы,

Батшалыҡтарҙы тетрәтте,

Ҡәнғән ҡәлғәләрен йығырға бойорҙо, әйтте:+

12«Эй мәсхәрә ителгән ғиффәтле Сидон-ҡыҙ,

Бүтән кәйеф-сафа ҡора алмаҫһың!

Тор, Киттимгә юллан,

Тик унда ла тынғылыҡ тапмаҫһың».






13Ана, халдейҙар иленә ҡара:

Ул халыҡ башҡа юҡ инде!

Ашшур, ҡамау манаралары ҡороп,

Уларҙың нығытмаларын емерҙе,

Илде харабаға әйләндерҙе,

Ерҙе ҡырағай хайуандарға бирҙе+.

14Үкереп илағыҙ, эй Таршиш караптары!

Сөнки һеҙ һыйынған ҡәлғә емерелде.



15Бынан һуң Тир ҡалаһы етмеш йылға, бер батшаның ғүмере оҙонлоғона, онотолор. Етмеш йыл үткәс, Тир фәхишә ҡатынға сығарылған таҡмаҡтағы һымаҡ булыр:+


16«Арфаңды ал, ҡала буйлап йөрө,

Эй һәммәһе онотҡан фәхишә!

Тырыш, матурыраҡ уйна,

Йыр артынан йыр көйлә,

Бәлки, һине иҫкә төшөрөрҙәр».



17Етмеш йыл үткәс, Раббы Тир хаҡында хәстәрлек күрер: ҡала тағы сауҙаға тотонор, донъялағы бөтә батшалыҡтар менән фәхешлек итә башлар+.
18Әммә уның сауҙанан килгән табышы тупланмаҫ һәм йыйылмаҫ, ә Раббыға бағышланыр һәм, туйғансы ашаһындар, затлы кейенһендәр өсөн, Раббы хозурында йәшәгәндәргә тотонолор.

Раббының донъяны хөкөм итеүе


241Бына Раббы, ерҙе харап итеп, бушлыҡҡа әйләндерәсәк,

Донъяның аҫтын өҫкә түңкәреп,

Унда йәшәүселәрҙе таратып ебәрәсәк+.

2Халыҡ менән ҡаһин араһында,

Ҡол менән хужаһы араһында,

Ялсы ҡатын менән хужабикә,

Һатыусы менән алыусы,

Бурыс биргән менән бурысҡа алғандың араһында

Бер ниндәй айырма ҡалмаясаҡ+.

3Ер, тотош таланып, буп-буш ҡаласаҡ,

Сөнки Раббы шулай тине.

4Донъя һарғайып көйөр,

Ер йөҙө ҡороп һулыр;

Уның ҡеүәтле заттары хәлһеҙләнер+.

5Ерҙе унда йәшәүселәр нәжесләне,

Сөнки улар ҡанундарҙы һанға һуҡманы,

Ҡағиҙәләрҙе аяҡ аҫтына һалды,

Мәңгелек килешеүҙе боҙҙо+.

6Шул сәбәптән ерҙе ҡарғыш ашай –

Унда йәшәүселәр үҙ ғәйептәренең язаһын күрә.

Юҡҡа сыға унда йәшәүселәр,

Бик аҙҙары ғына ҡотолоп ҡалыр+.






7Яңы шарап бөттө.

Йөҙөм ботаҡтары шиңде.

Элек шат йәшәгәндәр бойоҡто+.

8Дөңгөр ҡағып, күңел асыу тамам,

Уйын-көлкө килде ахырына,

Арфаның моңдары баҫылды+.

9Инде шарап эсеп йырлашмайҙар,

Хәмер әсе булып тойола.

10Емерелгән ҡала ташландыҡ ҡалған,

Йорттар бикле, унда инеп булмай.

11Шарап юҡлыҡтан урамдарҙа ҡысҡырыш,

Ҡыуаныстың әҫәре лә ҡалманы,

Донъяла шатлыҡ юҡ булды+.

12Ҡала тотош бушап ҡалған,

Ҡапҡалары емерелгән.

13Зәйтүн ағасынан емештәрен

Ҡойоу өсөн ағас нисек һелкетелһә,

Уңышын йыйғас, ҡыуаҡта

Нисә бөртөк йөҙөм ҡалһа,

Донъя халыҡтары шулай ҡалыр+.

14Һау ҡалғандар, ҡысҡырышып,

Һөйөнөс йырҙары йырлар.

Көнбайышта йәшәгәндәр

Раббы бөйөклөгөн данлар.

15Шуға күрә, көнсығышта йәшәүселәр, Раббыны данлағыҙ,

Диңгеҙ буйы, утрауҙарҙағы халыҡтар,

Исраил Аллаһы Раббының исемен ҙурлағыҙ.

16Ерҙең иң ситенән беҙ йыр ишетербеҙ:

«Хаҡлыҡ эйәһенә дан-шөһрәт!»






Тик мин: «Бөттөм! Бөттөм! Ҡайғы миңә! – тинем. –

Хыянатсылар хыянаттарын дауам итер,

Эйе, залимдар залимдарса ҡыланыр!»+

17Эй донъяла йәшәүселәр!

Алдығыҙҙа дәһшәт, тәрән соҡор һәм тоҙаҡ бар!+

18Дәһшәтле тауыштан ҡасҡан соҡорға ҡолар,

Соҡорҙан сыҡҡан тоҙаҡҡа ҡабыр.

Күк ҡабаҡтары асылыр,

Ерҙең нигеҙҙәре һелкенер+.

19Ер тотош сатнап ярылыр, тетрәр,

Донъя селпәрәмә килер.

20Иҫерек кеше һымаҡ сайҡалыр,

Аласыҡ һымаҡ һелкенер,

Гонаһтарҙың ауырлығы арҡаһында сүгер,

Ҡолар ҙа башҡаса тора алмаҫ+.






21Ул көн Раббы юғарыла – күк ғәскәрен,

Аҫта – ер йөҙөндәге батшаларҙы язалар.

22Улар барыһы ла тотҡон һымаҡ

Тәрән соҡорға тупланыр, зинданға бикләнер,

Күп дәүерҙәр үткәндән һуң, язаланыр.

23Айҙың йөҙө ҡарайыр, ҡояш оялыр,

Сөнки Күк ғәскәрҙәре Раббыһы Сион тауында,

Йәрүсәлимдә батшалыҡ итер,

Халҡының аҡһаҡалдары Уның шөһрәтен күрер+.

Раббыға маҡтау йыры


251Йә Раббы! Һин – Аллам минең!

Һине ҙурлайым, исемеңде данлайым,

Сөнки Һин әүәлдән ниәтләгән ғәжәп эштәреңде

Ифрат тоғролоҡ менән ғәмәлгә ашырҙың+.

2Сөнки Һин ҡаланы бер таш өйөмөнә,

Нығытмалы ҡаланы харабаға әйләндерҙең.

Ул ҡәлғә яттар ҡалаһы ине, юҡҡа сыҡты,

Инде мәңге ҡабат торғоҙолмаҫ+.

3Шуға ҡеүәтле халыҡтар Һине данлар,

Аяуһыҙ ҡәүемдәрҙең ҡалалары ҡурҡып торор.

4Һин ярлы өсөн – һыйыныс,

Ауыр ваҡытта фәҡиргә – ҡәлғә,

Ғәрәсәттә – ышыҡ, эҫелә күләгә булдың.

Сөнки залимдарҙың һулышы –

Диуарға ҡаҡлыҡҡан ҡойон һымаҡ+.

5Ҡоролоҡтағы томраны болот күләгәһе нисек баҫа,

Сит халыҡтарҙың ярһыуын шулай баҫтың,

Яһилдарҙың маҡтансыҡ йырҙарын томаланың.






Раббы әҙерләгән тантана


6Күк ғәскәрҙәре Раббыһы был тауҙа

Бар халыҡтар өсөн затлы ризыҡтарҙан,

Затлы шараптарҙан табын ҡорор.

Унда туҡлыҡлы ризыҡтар, һөҙөлгән шарап булыр+.

7Был тауҙа бөтә халыҡтарҙың өҫтөндәге япманы,

Бар ҡәүемдәр өҫтөнә ябылған ҡорманы алып ташлар.

8Үлемде йотоп ебәргән кеүек мәңгелеккә юҡ итәсәк.

Раббы Хаким бөтә йөҙҙәрҙән һәр тамсы күҙ йәшен һөртөп аласаҡ,

Бөтә ер йөҙөндә Үҙ халҡын хурлыҡтан ҡотҡарасаҡ,

Сөнки Раббы шулай тине+.

9Ул көндө былай тиерҙәр:

«Был беҙҙең Аллабыҙ!

Беҙ Уға өмөт бағланыҡ –

Ул беҙҙе ҡотҡарҙы!

Ул Раббы, Уға инандыҡ!

Ҡотҡарғанына һөйөнөп шатланайыҡ!»+

10Раббының ҡулы был тау өҫтөндә булыр.






Моав иһә тиреҫкә тапалған һалам һымаҡ ҡалыр+.

11Ул батып барған кешеләй

Бар көсө менән сығырға маташһа ла,

Ҡулын һуҙыуҙан һис файҙа булмаҫ,

Раббы уның ғорурлығын түбәнһетер.

12Моавтың бейек диуарҙарын емереп ташлар,

Ҡолатыр ҙа саң-туҙанға әйләндерер.

Һөйөнөс йыры

261Ул көндө Йәһүҙә ерендә ошондай йыр йырланыр:




«Беҙҙең ҡалабыҙ көслө!

Раббының ҡотҡарыуы –

Уға үҙе диуар һәм нығытма.

2Асығыҙ ҡаланың ҡапҡаларын,

Тоғро ҡалған ғәҙел ҡәүем эскә инһен+.

3Һин, Раббы, рухы ныҡ булғандарға

Камил именлек бирерһең,

Сөнки улар Һиңә өмөт бағлай.

4Һеҙ Раббыға һәр саҡ инанығыҙ,

Сөнки Йәһүә*Алла – мәңгелек Ҡаябыҙ+.

5Ул бейектә йәшәгәндәрҙе йығыр,

Юғарылағы ҡаланы ҡолатыр.

Уны ер менән тигеҙләр, саңға батырыр.

6Ул ҡала аяҡ аҫтында ҡалыр,

Ярлы-фәҡирҙең аяғы,

Хәйерсенең табан аҫтында тапалыр».






7Тәҡүәнең юлы – тура,

Һин Уның юлын тигеҙ итәһең+.

8Ысынлап та, ҡануның буйынса йәшәп,

Йә Раббы, Һиңә өмөт бағлайбыҙ.

Һинең исемеңде иҫкә алыу –

Беҙҙең йөрәгебеҙҙең теләге.

9Төнөн йәнем Һиңә сарсай,

Рухым бар булмышым менән Һине эҙләй.

Сөнки ерҙә хөкөмөң бар саҡта

Донъяла йәшәүселәр ғәҙеллекте белер+.

10Залимға мәрхәмәт күрһәтелһә лә,

Ул ғәҙеллеккә өйрәнмәҫ.

Дөрөҫлөк хөкөм һөргән ерҙә яуызлыҡ ҡылыр,

Раббының бөйөклөгөн ул күрмәҫ.

11Йә Раббы! Яза өсөн ҡулың күтәрелгән,

Әммә яуыздар быны күрмәй.

Халҡың өсөн ашҡынып тороуыңды күрһәт,

Әйҙә улар оятҡа ҡалһындар.

Дошмандарыңа ҡаршы яҡҡан ут

Уларҙы ялмап юҡ итһен+.

12Йә Раббы! Һин беҙҙе имен ҡылаһың;

Барлыҡ ҡаҙаныштарыбыҙ – Һинең эшең+.

13Эй Раббы Аллабыҙ,

Һинән башҡа хужалар беҙгә хакимлыҡ итте,

Әммә беҙ фәҡәт Һинең исемеңде таныйбыҙ+.

14Ул хакимдар үлде, инде терелмәҫтәр;

Әруахтары ҡабат тороп сыҡмаҫ.

Сөнки Һин уларҙы язалап юҡ иттең,

Улар хаҡында хәтирәләрҙе юйҙың+.






15Һин халыҡты ишәйттең, йә Раббы,

Халыҡты күбәйтеп, Үҙеңде данланың,

Илдең барлыҡ сиктәрен киңәйттең+.

16Йә Раббы, бәләгә ҡалғас, Һине эҙләнеләр;

Язаң өҫтәрендә булған саҡта

Хәсрәтләнеп доғаларын бышылданылар.

17Тулғаҡ тотҡан ҡатын нисек ғазаплана, һыҡтай,

Беҙ ҙә хозурыңда шулай булдыҡ, Раббы!+

18Ауырға ҡалдыҡ, ғазап сиктек,

Тыуҙырғаныбыҙ ел генә булып сыҡты.

Ни донъяға еңеү килтерә алманыҡ,

Ни донъяла йәшәргә һис кемде тыуҙырманыҡ.

19Әммә Һинең үлгәндәрең тереләсәк,

Минең мәрхүмдәрем тороп аяҡҡа баҫасаҡ.

Эй һеҙ, тупраҡ аҫтында ятҡандар, уянығыҙ,

Ҡыуанышып йырлағыҙ!

Һинең ысығың – яҡтылыҡ биреүсе ысыҡ!

Ер үлеләрҙе кире ҡайтарасаҡ+.






20Эй халҡым, өйөңә ҡас, ишегеңде биклә.

Раббының асыуы күпкә түгел,

Ул үткәнсе генә йәшенеп тор+.

21Сөнки донъяла йәшәгәндәрҙе

Енәйәттәренә күрә язаларға

Бына, Раббы Үҙенең торлағынан сыға.

Шул саҡ ер үҙенә түгелгән ҡандарҙы күрһәтәсәк,

Үлтерелгәндәрҙе башҡаса йәшермәйәсәк+.

Исраилдың ҡотҡарылыуы


271Ул көн Раббы Ливъяҫанды*, ҡасып барған йыланды,

Ливъяҫанды, борғолана-борғолана шыуышҡан йыланды,

Үҙенең аяуһыҙ, бөйөк һәм ҡеүәтле ҡылысы менән язалаясаҡ;

Диңгеҙҙәге аждаһаны үлтерәсәк+.






2Ул көндө гүзәл йөҙөм баҡсаһы өсөн йырлағыҙ+.

3«Мин Раббы – уның ҡарауылсыһы,

Уны гел һуғарып торам.

Бер кем дә зарар итмәһен тиеп,

Уны көнө-төнө һаҡлайым.

4Миндә асыу юҡ!

Ләкин ул сәнскәк менән билсән үҫтерһә,

Уға ҡаршы яу асырмын,

Тотош утта яндырырмын+.

5Иң яҡшыһы – Миндә һыйыныу эҙләһен,

Минең менән килешеп йәшәһен.

Эйе, Минең менән килешеп йәшәһен».






6Килер ваҡыт – Яҡуп нәҫеле тамыр йәйер,

Исраил үрсем бирер һәм сәскә атыр,

Ер йөҙөн емештәре менән тултырыр+.






7Раббы Үҙ халҡын уларҙың дошмандарын язалаған кеүек язаланымы ни?

Халҡын үлтергән ҡатилдар һымаҡ уны үлтерҙеме?

8Ул Үҙ халҡын былай язаланы:

Ҡыуып һөргөнгә ебәрҙе.

Көнсығыштан иҫкән көслө ел һымаҡ

Ҡеүәтле һулышы менән ситкә ҡыуҙы+.

9Боттарға ҡорбан килтергән усаҡтарын

Аҡташ һымаҡ онтап бөтһә,

Ашераға ҡуйылған ҡолғаларҙы,

Хуш еҫ төтәтеү усаҡтарын емерһә,

Гонаһынан арыныуының билдәһе шул булыр,

Яҡуп нәҫеленең ғәйебе шуның менән пакланыр+.

10Нығытмалы ҡала бушап ҡалды,

Ташландыҡ йорттар сүлдәй кешеһеҙ.

Унда тик башмаҡтар ғына утлап йөрөй,

Шунда ята, ботаҡтарҙы мөнтәп ҡорота+.

11Ботаҡтар ҡороғас, һынып төшә,

Ҡатындар ботап алып яндыра.

Был халыҡ бер нәмә лә аңламай,

Шуға Бар ҡылыусы уларҙы ҡыҙғанмай,

Яратыусы уларға мәрхәмәт күрһәтмәй+.





12Әммә шундай көндәр килә: Раббы Евфрат йылғаһынан алып Мысыр сигендәге йылғаға тиклем ашлыҡ һуғыр һәм һеҙҙе, эй Исраил балалары, бер-бер артлы бер урынға туплар.
13Ул көндө бөйөк борғо ҡысҡыртылыр; Ашшур ерендә аҙашып йөрөгәндәр, Мысырға һөрөлгәндәр, ҡайтып, Йәрүсәлимдәге изге тауҙа Раббыға сәждә ҡылыр+.

Самария тураһында пәйғәмбәрлек


281Уңдырышлы үҙән уртаһында ҡалҡып торған

Шараптан еңелгәндәрҙең ҡалаһына –

Әфраим эскеселәренең тәкәббер тажына,

Данлы гүзәллектең һулыған сәскәһенә ҡайғы!

2Бына, бөйөк Хакимдың көслө бер баһадиры бар.

Ул боҙло ҡойон, һәләкәтле ғәрәсәт кеүек,

Бар нәмәне йыуып алып киткән ташҡын һымаҡ килер.

Үҙ ҡулдары менән ул Әфраимды ергә ҡолатыр+.

3Аһ Әфраим эскеселәренең ғорур тажы,

Ана инде аяҡ аҫтында тапала!

4Уңдырышлы үҙән уртаһында ҡалҡып торған ҡала,

Данлы гүзәллектең һулыған сәскәһе

Ваҡытынан алда өлгөргән инжир һымаҡ буласаҡ.

Уны күргән бере бик тиҙ өҙөп алып йотасаҡ.






5Ул көндө Күк ғәскәрҙәре Раббыһы

Үҙ халҡының иҫән ҡалғандары өсөн

Гүзәллек тажы һәм шөһрәт таҡыяһы булыр.

6Хөкөм сығарыусыға Ул ғәҙеллек рухы иңдерер,

Ҡала ҡапҡалары алдында

Дошманды кире борған яугиргә ҡеүәт бирер+.






Иҫерек пәйғәмбәрҙәр тураһында пәйғәмбәрлек


7Ҡаһиндар менән пәйғәмбәрҙәр ҙә

Иҫерешеп тәнтерәкләп йөрөп ята.

Уларҙы шарап еңгән, хәмер аҡылдарын алған.

Улар күргән күренмештәр ялған,

Хөкөмдә сығарған ҡарарҙары яңылыш+.

8Өҫтәлдәрендә таҙа урын ҡалмаған,

Әшәке ҡоҫҡолоҡ менән тулған.

9Раббы пәйғәмбәре тураһында улар:

«Был әҙәм кемде өйрәтмәксе?

Кемгә өгөт бирмәксе?

Яңы ғына күкрәк һөтө имгән,

Имсәк ташлаған бәпестәргәме?

10Нимә был?

Бойороҡ өҫтөнә бойороҡ, бойороҡ өҫтөнә бойороҡ.

Өгөт өҫтөнә өгөт, өгөт өҫтөнә өгөт,

Бер аҙ бынан, бер аҙ тегенән», – тиҙәр+.

11Улай икән, Раббы был халыҡҡа

Ят телдә, аңлайышһыҙ һүҙҙәр менән өндәшер+.

12Раббы уларға: «Бында рәхәт,

Әйҙә арығандар хәл алһын,

Бында тыныс урын», – ти торғайны.

Әммә улар ишетергә теләмәне.

13Шуға Раббының һүҙҙәре улар өсөн:

«Бойороҡ өҫтөнә бойороҡ, бойороҡ өҫтөнә бойороҡ.

Өгөт өҫтөнә өгөт, өгөт өҫтөнә өгөт,

Бер аҙ бынан, бер аҙ тегенән» икән,

Йөрөмәксе булырҙар ҙа салҡан йығылып яраланырҙар;

Тоҙаҡҡа төшөп, әсирлеккә китерҙәр+.






Раббының Сионға нигеҙ ташы һалыуы


14Шуға күрә, эй һеҙ, мыҫҡыл итеп көлөүселәр,

Йәрүсәлимдә был халыҡҡа хакимлыҡ ҡылыусылар,

Раббы һүҙенә ҡолаҡ һалығыҙ!+

15Һеҙ былай тинегеҙ:

«Беҙ үлем менән килешеү төҙөгәнбеҙ,

Үлеләр донъяһы менән һүҙ ҡуйышҡанбыҙ.

Дәһшәтле афәт беҙгә теймәй үтәсәк,

Сөнки ялғанды үҙебеҙгә һыйыныс итеп алдыҡ,

Хәйләнең артына йәшендек».






16Шуға күрә Раббы Хаким һеҙгә былай ти:

«Бына, Мин Сионда һыналған,

Баһалап булмаҫлыҡ мөйөш ташы,

Ныҡлы нигеҙ ташы ҡуям.

Уға ышанған һис кем ҡаушап төшмәҫ+.

17Ғәҙеллекте – үлсәм бауы,

Дөрөҫлөктө ҡурғаш аҫма итәм.

Ялғанды – һыйынысығыҙҙы – боҙ һуғыр,

Йәшенгән урынығыҙҙы һыу йыуып алып китер+.

18Үлем менән килешеүегеҙ боҙолор,

Үлектәр донъяһы менән ҡуйышҡан һүҙегеҙ емерелер.

Һәләкәтле ташҡын аша үтер, һеҙҙе бәреп йығыр:

19Һәр көн иртән, көндөҙ ҙә, төндә лә

Был ташҡын һеҙҙе йыуып алып китер.

Был хәбәрҙе аңлағас, ҡотоғоҙ осасаҡ!»






20Түшәгегеҙ һуҙылып ятырға ҡыҫҡа,

Ураныр өсөн юрғанығыҙ тар булыр.

21Сөнки Раббы Перасим тауындағылай* ҡалҡыр,

Ғивғон үҙәнендәге шикелле* ярһыр.

Ул Үҙ эшен, сәйер эшен тормошҡа ашырыр,

Уның ғәмәле хайран ҡалдырыр+.

22Шуға күрә хурлауҙан туҡтағыҙ,

Юғиһә бығауҙарығыҙ ауырыраҡ булыр.

Сөнки бөйөк Хакимдан – Күк ғәскәрҙәре Раббыһынан –

Бөтөн илгә янаған һәләкәт тураһында белдем+.






Игенсе тураһында ҡисса


23Тауышыма ҡолаҡ һалығыҙ, әйткәнемде ишетегеҙ.

Һөйләгәнемде диҡҡәт менән тыңлағыҙ!

24Сәсеү мәлендә игенсе

Баҫыуҙы туҡтауһыҙ һөрә,

Тырмата, йомшарта ғынамы?

25Юҡ, ул, ерҙе тигеҙләгәс, ҡара үлән*, аҡ әнис орлоҡтары һибә,

Бойҙай, тары сәсә, арпаны бер урынға,

Борайҙы эргәһенә ултырта.

26Ул шулай эшләргә кәрәклеген белә,

Сөнки уны Алла өйрәтә.

27Ҡара үләнде ашлыҡ һуҡҡыс менән төймәйҙәр,

Әнисте арба тәгәрмәсе менән һуҡмайҙар.

Ҡара үләнде лә, әнисте лә таяҡ менән һуғалар.

28Ашлыҡты һуғалар, әммә гел генә һуғып тормайҙар.

Өҫтөнән һуҡҡыс тағылған атты йөрөтәләр, әммә иҙмәйҙәр.

29Был ғәжәйеп белем Күк ғәскәрҙәре Раббыһынан килә,

Уның кәңәштәре хайран, аҡылы бөйөк!+

Дауыт ҡалаһына ҡайғы!


291«Эй Ариил*, Ариил,

Дауыт туплам ҡорған ҡала, башыңа – ҡайғы!

Йылға йыл өҫтәлһен,

Байрамдарың ҡабатланып торһон+.

2Әммә Ариилды ҡыҫынҡылыҡҡа төшөрәм,

Ул зар илар, үкһер-һыҡтар.

Ул Минең өсөн ҡорбан усағы булыр.

3Һине һәр яҡтан ҡамап алырмын,

Әйләнәңә күҙәтеү манаралары ҡорормон,

Убалар торғоҙормон+.

4Түбәнһетелеп ергә ауырһың, шунан һөйләшерһең,

Саң-туҙан араһынан тауышың ишетелер,

Тауышың өрәк тауышы һымаҡ ер аҫтынан,

Һүҙҙәрең бышылдау булып тупраҡ эсенән сығыр».






5Әммә һанһыҙ дошмандарың саң-туҙан,

Яуыз сиреүҙәре елгә осҡан кәбәк кеүек булыр.

Көтмәгәндә, күҙ асып йомған арала

6Күк ғәскәрҙәре Раббыһы

Күк күкрәтеп, ер тетрәтеп, гөрһөлдәтеп,

Дауыл һәм ҡойон уйнатып,

Ялмап йотор ялҡын менән һинең яныңа килер+.

7Шул саҡ Ариилға ҡаршы һуғышҡан күп һанлы ҡәүем,

Уны һәм ҡәлғәһен ҡамағандарҙың һәммәһе,

Уға золом килтергәндәр бары бер төш,

Төнгө һаташыу һымаҡ юҡ булыр+.

8Сион тауына ҡаршы һуғышҡан күмәк халыҡтар өйөрө

Төшөндә ашағанын күреп, ас уянған,

Йоҡола һыуһын ҡандырғанын күреп,

Сарсап килеп торған кеше кеүек булыр.






9Шаҡ ҡатығыҙ, аптырағыҙ,

Күҙегеҙҙе һуҡырайтығыҙ, күрмәһен.

Шарап эсмәйенсә иҫерегеҙ,

Хәмер эсмәгән килеш тәнтерәкләгеҙ+.

10Сөнки Раббы һеҙгә тәрән йоҡо күндерҙе,

Күҙегеҙҙе йомдорҙо, эй пәйғәмбәрҙәр;

Аңығыҙҙы томаланы, эй әүлиәләр+.






11Бөтә күренмештәр һеҙҙең өсөн

Мөһөрләнгән бер китап һүҙҙәре һымаҡ булды.

Уҡый белгән кешегә биреп: «Уҡы», – тиһәң,

«Уҡый алмайым, сөнки ул мөһөрләнгән», – тип яуаплар+.

12Әгәр китапты наҙанға биреп: «Уҡы», – тиһәң,

«Мин уҡый белмәйем», – тип яуап ҡайтарыр.






13Бөйөк Хаким былай ти:

«Был халыҡ Мине тик теле менән хөрмәт итә,

Яныма килеүе һүҙҙә генә.

Әммә күңелдәре Минән алыҫ.

Уларҙың Минән ҡурҡыуы

Кешеләрҙән өйрәнгән ҡағиҙәләр арҡаһында ғына+.

14Шуға күрә Мин дә был халыҡҡа

Яңы мөғжизә, шаҡ ҡатырлыҡ хикмәт ҡылырмын.

Аҡыл эйәләренең аҡылы юҡҡа сығыр,

Зиһенлеләрҙең зиһене бөтөр»+.






15Ниәттәрен Раббыға күрһәтмәҫ өсөн

Тәрәнгә йәшеренгәндәрҙең башына ҡайғы!

Ҡараңғылыҡта эш иткән был бәндәләр:

«Беҙҙе кем күрер ҙә кем белер?» – тип әйтер+.

16Был ни тиклем аҡылһыҙлыҡ!

Көршәксе балсыҡ менән бер булырмы?

Әйбер үҙен яһаусы хаҡында:

«Мине ул эшләмәне!» – тип әйтерме?

Сүлмәк үҙен яһаған һөнәрсе тураһында:

«Ул бер нәмә лә аңламай», – тиерме+?






Исраилдың өмөтлө киләсәге


17Ливан тиҙ арала уңдырышлы баҫыуға,

Уңдырышлы баҫыу иһә урманға әүерелмәҫме?

18Ул көн һаңғырауҙар китап һүҙен ишетер,

Һуҡырҙар ҡуйы ҡараңғылыҡтан күрә башлар+.

19Фәҡирҙәр Раббыла ҡыуаныс табыр,

Исраилдың Изгеһе хаҡында уйлап,

Ярлы-мохтаждар шатланыр+.

20Сөнки рәхимһеҙҙәрҙең ахыры килер,

Хурлаусылар юҡҡа сығыр,

Яуызлыҡ ҡылырға әҙер торғандар ҡырылыр.

21Ундайҙар кешеләргә яла яғалар,

Ҡала ҡапҡаһы төбөндә хөкөмдарҙарға тоҙаҡ ҡоралар,

Ғәйепһеҙҙе ғәҙел хөкөмдән мәхрүм итәләр+.






22Шуға күрә Ибраһимды йолоп алған Раббы

Яҡуп нәҫеленә былай тиер:

«Яҡуп башҡаса оятҡа ҡалмаҫ,

Уға инде ағарынырға тура килмәҫ+.

23Үҙ янында балаларын –

Минең ижад емешемде күргәс,

Исемемде изге тип хөрмәтләр,

Эйе, Яҡуп Изгеһенең изгелеген таныр,

Исраилдың Аллаһы алдында ҡалтырап торор.

24Рухтары аҙашҡандарға шул саҡ аҡыл керер,

Зарланғандар өгөт-нәсихәт алыр».

Мысыр түгел, Раббы ҡотҡара


301«Был башбаштаҡ нәҫелгә ҡайғы! – тип белдерә Раббы, –

Минең ниәттәрҙе түгел, үҙҙәренекен тормошҡа ашыралар.

Рухыма тап килмәгән килешеүҙәр төҙөйҙәр,

Гонаһ өҫтөнә гонаһ өйәләр.

2Ризалығымды һорамайынса,

Фирғәүендән яҡлау эҙләп,

Мысыр күләгәһенә һыйынмаҡ булып, Мысырға баралар+.

3Әммә фирғәүендең яҡлауы уларға хурлыҡ,

Мысыр күләгәһенә һыйыныу оят килтерер+.

4Башлыҡтарының Соғанға,

Илселәренең Ханесҡа* барып етеүенә ҡарамаҫтан,+

5Үҙҙәренә файҙаһы теймәгән халыҡ арҡаһында оятҡа ҡалырҙар.

Был халыҡтың ни ярҙамы, ни файҙаһы булмаҫ,

Бары оятҡа һәм мәсхәрәгә ҡаласаҡтар»+.





6Негев хайуандары тураһында әүлиәлек.




«Инә һәм ата арыҫландар,

Ҡара йыландар һәм ҡанатлы йыландар төйәк иткән

Ҡырағай һәм ҡурҡыныс ерҙәрҙән уҙырҙар.

Байлыҡтарын – ишәктәрҙең арҡаһына,

Хазиналарын дөйәләрҙең үркәсенә йөкләп,

Үҙҙәренә ярҙам итә алмаҫ халыҡҡа алып барырҙар.

7Мысыр ярҙамынан файҙа сыҡмаҫ, бушҡа булыр.

Шуға күрә Мин Мысырҙы:

„Шым ғына ултырған Раһав*“ тип атаным»+.





8Раббы миңә әйтте:


– Инде бар, әйткәндәремде

Таҡтаташҡа сүке, төргәк китапҡа яҙ.

Улар киләсәк ваҡыттар өсөн

Мәңгелеккә шаһитнамә булып ҡалһын+.

9Улар фетнәсел халыҡ, алдаҡсы балалар!

Раббы ҡанунына ҡолаҡ һалырға

Теләмәгән балалар улар.

10Улар әүлиәләргә:

«Инде күренмештәр күрмәгеҙ», – тиҙәр.

Улар пәйғәмбәрҙәргә:

«Беҙгә дөрөҫ күренмештәр кәрәкмәй,

Ишеткебеҙ килгәнде генә һөйләгеҙ.

Уйҙырма күренмештәр генә еткерегеҙ, – тиҙәр, –+

11Был юлдан ҡайырылығыҙ,

Һуҡмаҡтан ситкә сығығыҙ,

Исраилдың Изгеһен иҫебеҙгә төшөрмәгеҙ».






12Шуға күрә Исраилдың Изгеһе былай ти:

«Һеҙ Минең һүҙҙәремде кире ҡаҡтығыҙ,

Золомға, ялғанға өмөтләнеп, шуларға таяндығыҙ.

13Шулай булғас, был гонаһ һеҙҙең өсөн

Бейек диуарҙағы ярыҡ һымаҡ булыр.

Диуар бер мәл күҙ асып йомған арала ишелеп төшөр+.

14Селпәрәмә ярылған балсыҡ сүлмәктән – ярсык,

Усаҡтан – ҡуҙ,

Быуанан һыу һоҫоп алырҙай киҫәк ҡалмаған һымаҡ,

Был диуар ҙа шулай онталыр»+.






15Раббы Хаким, Исраилдың Изгеһе былай ти:

«Миңә ҡайтып тыныс йәшәһәгеҙ, ҡотолорһоғоҙ;

Һеҙҙең көсөгөҙ – тыныслыҡта һәм өмөттә.

Тик быны эшләргә теләмәйһегеҙ.

16„Юҡ, беҙ ат менеп ҡасабыҙ!“ – тинегеҙ, –

Ярай, улай булғас, ҡасырһығыҙ.

„Етеҙ аттарға менеп сабырбыҙ!“ – тинегеҙ.

Ярай, һеҙҙе баҫтырыусылар ҙа етеҙ булыр.

17Бер кеше янаһа, мең кеше ҡасыр,

Биш кеше янаһа, бөтөнөгөҙ ҡасыр;

Ә тере ҡалғандар тау башындағы ҡолға,

Түбәләстәге байраҡ һымаҡ яңғыҙ ҡалыр»+.






18Әммә Раббы һеҙгә мәрхәмәт күрһәтер өсөн көтә,

Ул тағы һеҙгә рәхимле булырға әҙер,

Сөнки Раббы – ғәҙел Алла:

Уға өмөт бағлағандар ниндәй бәхетле!+

19Эй Йәрүсәлимдә йәшәүселәр, Сион халҡы,

Һеҙ башҡа иламаҫһығыҙ!

Һыҡтаған сағығыҙҙа Ул һеҙгә мәрхәмәтен мотлаҡ ҡылыр.

Тауышығыҙҙы ишетеү менән яуап бирер.

20Бөйөк Хаким һеҙгә хәсрәт икмәге ашатһа ла,

Ғазап һыуы эсерһә лә,

Ул – Остазығыҙ – инде һеҙҙән йәшеренмәҫ,

Остазығыҙҙы үҙ күҙегеҙ менән күрерһегеҙ.

21Уңға йәки һулға тайшанғанда артығыҙҙан:

«Юл бында, ошо юлдан барығыҙ», – тигән тауышты ишетерһегеҙ.

22Шул саҡ көмөш ялатылған боттарығыҙҙы,

Алтын йүгертелгән һындарығыҙҙы

Ерәнгес тип табырһығыҙ,

Уларҙы нәжес тип ташларһығыҙ,

«Юғал күҙ алдынан!» – тиерһегеҙ+.






23Раббы тупраҡҡа сәскән орлоғоғоҙға ямғыр бирер.

Ер уңышы мул һәм бәрәкәтле булыр.

Ул көн малдарығыҙ иркен болондарҙа утлап йөрөр+.

24Тупраҡ эшкәрткән үгеҙ-ишәктәрегеҙ

Һәнәк-көрәк менән елгәрелгән,

Тоҙ һибелгән ем ашар.

25Ошо көндө, оло ҡырылыш, манаралар ҡолаған көндө,

Һәр тауҙан, һәр бер түбәнән

Шишмәләр, ташҡын һыуҙар ағып төшөр+.

26Ай ҡояш һымаҡ нур сәсер,

Ә ҡояш, ете көн яҡтыһылай,

Ете тапҡырға яҡтыраҡ яныр.

Раббы Үҙ халҡының яраларын бәйләгән,

Үҙе һалған йәрәхәттәрҙе уңалтҡан көндө шулай булыр+.






Раббының Ашшурҙы язалаясағы


27Ҡара, Раббының исеме йыраҡтан килә!

Асыуы дөрләп яна, ялҡыны көслө,

Ауыҙынан нәфрәт эркелә,

Ә теле – гүйә бар нәмәне ялмап юҡ иткән ут+.

28Һулышы – ярҙарынан сыҡҡан ташҡын кеүек,

Һыуы кешенең боғаҙына етә.

Ул ҡәүемдәрҙе иләктән үткәрер, яраҡһыҙҙарын айырыр.

Халыҡтарҙың ауыҙына юлдан яҙҙырыусы ауыҙлыҡ кейҙерер+.

29Ә һеҙ изге байрам кисендәге кеүек йырларһығыҙ.

Раббы тауына, Исраилдың Ҡаяһына табан,

Һыбыҙғы уйнатып сыҡҡан һымаҡ,

Бөтә йөрәктән шатланырһығыҙ+.

30Шул сағында Раббы ҡеүәтле тауышын яңғыратыр,

Көслө асыу менән, бар нәмәне ялмар ут ялҡынында,

Дауылда, ташҡында һәм таш яуғанда

Күтәрелгән ҡулының көсөн күрһәтер+.

31Раббы тауышынан Ашшур ҡурҡып ҡалыр,

Раббының таяғынан туҡмалыр.

32Раббының уларға яза таяғы менән һәр һуҡҡаны

Дөңгөр һәм арфа ауаздары тарафынан оҙатылыр.

Шулай Ул Ашшурға ҡаршы ҡул күтәрер –

Улар менән һуғышыр.

33Тофеҫ* инде күптән әҙерләнгән,

Батшаны ҡабул итер өсөн ул әҙер тора.

Ул ер тәрәнәйтелде һәм киңәйтелде;

Усағында утыны менән ҡуҙы күп;

Раббының һулышы көкөрт ағымы кеүек

Уны ялҡынландырып ебәрер+.

Мысырға өмөтләнеүселәргә ҡайғы


311Ярҙам һорап, Мысырға барғандарҙың башына ҡайғы!

Аттарға өмөтләнәләр,

Яу арбаларының күплегенә,

Һыбайлыларҙың көсөнә ышаналар.

Ә ҡараштарын Исраилдың Изгеһенә йүнәлтмәйҙәр,

Раббыны эҙләмәйҙәр!+

2Әммә бит Раббы камил аҡылға эйә!

Ул бәлә күндерер, Үҙ һүҙенән кире ҡайтмаҫ.

Яуызлыҡ ҡылған нәҫелгә,

Яман бәндәләргә ярҙам иткәндәргә ҡаршы күтәрелер.

3Мысырҙар бит Алла түгел, бары кеше,

Аттары ла рухтан түгел, тик тән генә.

Раббы ҡулын күтәргән сағында

Ярҙамға килгән абыныр,

Ярҙам алғаны йығылыр,

Һәммәһе бер юлы һәләк булыр+.






Раббының Йәрүсәлимде яҡлаясағы


4Раббы миңә былай тине:

«Табышы өҫтөндә ырылдаған арыҫлан, йәш арыҫлан,

Күпме генә көтөүсе йыйылһа ла,

Уларҙың тауышынан ҡурҡырмы?

Аҡырыуға иғтибар итерме?

Күк ғәскәрҙәре Раббыһы ла шулай булыр,

Сион тауына, ошо ҡалҡыулыҡҡа

Ҡотҡарыр өсөн һуғышырға төшөр+.

5Күк ғәскәрҙәре Раббыһы

Үҙ балаларын ҡайғыртып,

Улар өҫтөндә кәйелгән ҡош һымаҡ,

Йәрүсәлимде ҡурсалар, һаҡлар,

Яҡлар һәм ҡотҡарып ҡалыр»+.






6Эй Исраил халҡы,

Үҙегеҙ ныҡышып ҡарышҡан Раббыға кире ҡайтығыҙ!

7Ул көндө һәммәгеҙ ҙә, енәйәтсел ҡулығыҙ менән яһаған

Алтын-көмөш боттарығыҙҙан баш тартып, бырғаясаҡһығыҙ+.






8«Ашшурҙар ҡылыстан һәләк булыр,

Әммә кеше ҡулындағы ҡылыстан түгел.

Улар ҡылыстан үткәреләсәк,

Ләкин был кеше ҡулындағы ҡылыс булмаясаҡ.

Ашшурҙар ҡылыстан ҡасыр;

Йәш егеттәре ҡоллоҡҡа төшөр+.

9Ашшурҙың һөйәлгән ҡаяһы* ҡурҡып ҡасыр,

Түрәләре байраҡтарын ташлап, хәүефкә батыр», – тип,

Уты – Сионда,

Усағы Йәрүсәлимдә булған Раббы белдерә быны+.

Хаҡлыҡ һәм ғәҙеллек батшалығы


321Шулай булыр: батша хаҡлыҡта хакимлыҡ ҡылыр,

Түрәләр ғәҙеллек менән етәкселек итер+.

2Һәр береһе елдән ышыҡ,

Көслө ямғырҙа ҡыуыш, сүлдәге шишмә,

Ҡороп-кипкән ерҙә күләгә булған

Бейек ҡая һымаҡ торор+.

3Шул саҡ күргәндәрҙең күҙе томаланмаҫ,

Ишеткәндәрҙең ҡолағы тыңлар+.

4Томаланған зиһен асылып китер,

Тотлоҡҡандар еңел һәм асыҡ һөйләшер.

5Инде ахмаҡты – арҙаҡлы,

Ҡәбәхәтте хөрмәтле тимәҫтәр.

6Сөнки ахмаҡ алйотлоҡ һөйләй,

Күңеле яуызлыҡты үҙ итә,

Иманһыҙ эштәр ҡыла,

Раббы хаҡында ялған тарата,

Астарҙың ризығын тартып ала,

Сарсағанды һыуһыҙ ҡалдыра+.

7Ҡәбәхәттең ҡылған ғәмәлдәре яман:

Ярлының дәғүәһе хаҡ булһа ла,

Уны ялғанлап юҡ итер өсөн тоҙаҡ ҡорор.

8Выжданлының ниәте лә ғәҙел,

Арҙаҡлы эштәре менән ул ныҡ торор.









Әйүп
Әйүп
	Инеш һүҙ



	1


	2


	3


	4


	5


	6


	7


	8


	9


	10


	11


	12


	13


	14


	15


	16


	17


	18


	19


	20


	21


	22


	23


	24


	25


	26


	27


	28


	29


	30


	31


	32


	33


	34


	35


	36


	37


	38


	39


	40


	41


	42






Инеш һүҙ


Әйүп китабы

Әйүп китабы ауыр хәлдәргә тарыған яҡшы бер кеше тарихын бәйән итә. Был кеше бар мөлкәтенән яҙа, бөтә балалары вафат була, үҙе ҡаты ауырыуға һабыша. Ҡайҙа ул ғәҙеллек? Үҙен ошо хәлгә төшөргән донъяла ул нисек йәшәй ала?

Әйүпте йыуатырға килгән дуҫтары ахырҙа уны битәрләргә тотона. Башына туҡтауһыҙ бәләләр ябырыла икән, тимәк, ул гонаһ эйәһе булып сыға түгелме ни? Тик Әйүп уларҙың битәрен бер нисек тә ҡабул итә алмай, сөнки был тиклем ауыр язаға тарттырырлыҡ гонаһтар ҡылмағанын белә. Ул Алла менән йөҙгә-йөҙ осрашырға һәм үҙенең ғәйепһеҙлеген, Алланың ғәҙелһеҙлеген иҫбат итергә теләй. Шунан әңгәмәгә дуҫтарының Әлиһу тигәне ҡушыла. Ниһайәт, Әйүпкә Раббы Үҙе өндәшә. Раббы Әйүптең һорауҙарына тура ғына яуап ҡайтармаһа ла, был осрашыу Алланың һәм ғазап эсендәге иманлы кешенең татыулашыуы менән тамамлана. «Ни өсөн һәйбәт кешеләр ғазаплана?» тигән һорау яуапһыҙ ҡалғандай тойола – Алла менән кешенең йөҙгә-йөҙ осрашыуы берҙән-бер яуап булып ҡала.

Әйүп китабы бик матур шиғри тел менән яҙылған. Китапты биш өлөшкә бүлеп ҡарарға мөмкин: 1) проза менән бирелгән инеш өлөш (1–2-се бүлектәр); 2) Әйүптең дуҫтары менән әңгәмәләре (3–14, 15–21, 22–31-се бүлектәр); 3) Әлиһуҙың килеп ҡушылыуы (32–37-се бүлектәр); 4) Раббының Әйүпкә һорауҙар биреүе (38–41-се бүлектәр); 5) йомғаҡлау/проза менән бирелгән эпилог (42-се бүлек).

1


Әйүп һәм уның ғаиләһе

11Ғус ерендә Әйүп тигән кеше йәшәгәйне. Ул камил, намыҫлы, Алланан ҡурҡҡан, яуызлыҡтан йыраҡ торған бер әҙәм ине+.
2Уның ете улы, өс ҡыҙы бар ине.
3Ул ете мең баш ваҡ малға, өс мең дөйәгә, биш йөҙ пар екке үгеҙгә, биш йөҙ инә ишәккә һәм бик күп хеҙмәтселәргә хужа булып, Шәреҡтә йәшәгәндәр араһында иң бөйөк кеше ине+.

4Улдары сиратлап өйҙәрендә табын ҡора, бергә ашап-эсеп ултырырға ҡыҙ туғандарын да саҡыра торғайны.
5Мәжлес көндәре тамамланғас, Әйүп, балаларын саҡырып, пакланыу йолаһын атҡара. Иртән иртүк уларҙың һәр береһе өсөн тотош яндырыу ҡорбаны килтерә, сөнки: «Балаларымдың, күңелдәрендә Алланы хурлап, гонаһ ҡылған булыуҙары мөмкин», – тип фекер йөрөтә ине. Әйүп гел генә шулай эшләне+.




Әйүпкә беренсе һынау

6Бер көндө илаһи заттар* Раббы хозурына килде. Уларҙың араһында шайтан* да бар ине+.
7Раббы шайтандан:

– Һин ҡайҙан килдең? – тип һораны.

– Ер йөҙөнөң бер яғынан икенсе яғына йөрөп, урап сыҡтым, – тип яуап ҡайтарҙы шайтан+.

8– Ҡолом Әйүпкә иғтибар иттеңме? – тип һораны Раббы. – Ер йөҙөндә уның кеүек башҡа һис кем дә юҡ. Ул камил һәм намыҫлы, Алланан ҡурҡҡан, яуызлыҡтан йыраҡ торған кеше.

9Шайтан Раббыға:

– Әйүп Алланан буштан-бушҡа ҡурҡамы ни? – тип яуапланы. –
10Уның үҙен, ғаиләһен, бар мөлкәтен ҡамалап тормайһыңмы ни? Ҡылған һәр эшенә фатиха бирәһең. Ҡара, уның мал-тыуары бөтә илгә йәйелгән+.
11Әммә ҡулыңды һуҙып бөтә нәмәһен тартып ал әле – йөҙөңә ҡарап Һиңә ҡарғыш яуҙырасаҡ+.

12Раббы шайтанға былай тине:

– Ярай, уның бар булғаны һинең ҡулыңда. Фәҡәт үҙенә генә ҡағылаһы булма.

Шунан шайтан Раббы янынан китеп барҙы.

13Бер көндө Әйүптең улдары менән ҡыҙҙары өлкән ағаларының өйөндә һыйланып, шарап эсеп ултыра ине.
14Бер сапҡын килеп Әйүпкә:

– Үгеҙҙәр ер һөрә, яҡында ишәктәр утлап йөрөй ине.
15Ҡапыл шевалар һөжүм итеп, бөтә малдарҙы ҡыуып алып китте, ә хеҙмәтселәреңде ҡылыстан үткәрҙе. Мин бер үҙем ҡасып ҡотолдом, һиңә хәбәр алып килдем, – тине+.

16Ул ошоларҙы әйтеп тә өлгөрмәне, икенсе сапҡын килеп, былай тине:

– Күктән Алланың уты төштө лә ҡуйҙарың менән көтөүселәреңде яндырып бөтөрҙө. Мин бер үҙем ҡотолдом, һиңә хәбәр алып килдем+.

17Ул ошоларҙы әйтеп тә өлгөрмәне, йәнә бер сапҡын килеп, былай тине:

– Өс яҡтан халдейҙар һөжүм итеп, дөйәләрҙе ҡыуып алып китте, хеҙмәтселәреңде ҡылыстан үткәрҙе. Мин бер үҙем ҡотолдом, һиңә хәбәр алып килдем+.

18Ул ошоларҙы әйтеп тә өлгөрмәне, йәнә бер сапҡын килеп, былай тине:

– Улдарың менән ҡыҙҙарың өлкән ағаларының өйөндә һыйланып, шарап эсеп ултыра ине.
19Ҡапыл сүлдән көслө дауыл ябырылды ла өйҙө дүрт мөйөшөнән ҡутарып алды. Йорт балаларыңдың өҫтөнә емерелеп төштө; бөтәһе лә вафат булды. Мин бер үҙем ҡотолдом, һиңә хәбәр алып килдем.

20Әйүп торҙо ла ҡайғыһынан сапанын йыртып ташланы, сәсен ҡырҙы ла ергә йөҙтүбән ҡапланды+.
21Ул былай тине:


«Әсәм ҡарынынан шыр яланғас сыҡҡанмын,

Шыр яланғас китәсәкмен.

Биргән дә Раббы, алған да Раббы,

Раббы исеменә шөкөрана булһын!»+



22Ошо хәлдәрҙән һуң да Әйүп гонаһ ҡылманы – Аллаға ғәйеп ташламаны.




2


Әйүпкә икенсе һынау

21Бер көндө илаһи заттар тағы Раббы хозурына килде. Уларҙың араһында шайтан да бар ине+.
2Раббы шайтандан:

– Һин ҡайҙан килдең? – тип һораны.

– Ер йөҙөнөң бер яғынан икенсе яғына йөрөп, урап сыҡтым, – тип яуап ҡайтарҙы шайтан.

3Раббы шайтандан:

– Ҡолом Әйүпкә иғтибар иттеңме? – тип һораны. – Ер йөҙөндә уның кеүек башҡа бер кем дә юҡ. Ул камил һәм намыҫлы, Алланан ҡурҡҡан, яуызлыҡтан йыраҡ торған кеше. Һин Мине ғәйепһеҙҙән уны һәләк итергә ҡотортһаң да, ул һаман намыҫлы булып ҡала.

4– Тире урынына тире! – тип яуапланы шайтан. – Йәнен һаҡлап ҡалыр өсөн әҙәм бер нәмәһен дә ҡыҙғанмай.
5Ҡулыңды һуҙ ҙа уның ите менән һөйәгенә ҡағыл әле – ул, һис шикһеҙ, күҙ алдында Һиңә ҡарғыш яуҙырасаҡ.

6– Ярай, – тине Раббы шайтанға. – Ул һинең ҡулыңда. Тик йәнен генә алма.

7Шунан шайтан Раббы янынан сығып китте. Ул Әйүптең бөтә тәненә, түбәһенән алып табанына тиклем, һыҙлатҡыс шеш-ҡутыр сығарҙы+.
8Әйүп, шеш-ҡутырҙарын тырнар өсөн ҡулына бер көршәк ватығы тотоп, көл өҫтөндә ултырҙы+.

9Ҡатыны уға:

– Һаман да намыҫ һаҡлайһыңмы? Алланы ҡарға ла үл! – тине.

10Әйүп ҡатынына:

– Шыр тиле бисәләр һымаҡ һөйләнеп тораһың. Алланан яҡшыны ғына ҡабул итеп, ямандарын алмайыҡмы? – тип яуап ҡайтарҙы.

Ошо хәлдәрҙән һуң да Әйүптең ауыҙынан гонаһ һүҙ сыҡманы+.




Әйүптең өс дуҫы

11Әйүптең башына төшкән бөтә был бәлә-ҡазалар тураһында уның өс дуҫы – Темандан Әлифаз, Шуахтан Билдад, Нағаманан Софар – ишеттеләр ҙә йәшәгән урындарынан юлға сығып, бер урында осраштылар. Улар Әйүптең ҡайғыһын уртаҡлашыу һәм йыуатыу ниәте менән уны күрмәксе булдылар+.
12Улар Әйүпте алыҫтан уҡ абайлаһалар ҙа, башта таный алманылар. Унан һуң, ҡысҡырып илай-илай, сапандарын йыртҡыланылар, баштарына тупраҡ һиптеләр+.
13Ете көн, ете төн буйы уның эргәһендә ерҙә ултырҙылар. Бер кем дә ауыҙ асып һүҙ әйтмәне, сөнки Әйүптең ни тиклем ауыр ғазап сиккәнен күреп торалар ине+.

Әйүптең беренсе телмәре:


Ҡараңғылыҡҡа убылһын ул көн

31Шунан һуң Әйүп, һүҙ башлап, үҙе донъяға килгән көндө ҡәһәрләне.
2Ул былай тине: 



3«Мин тыуған көн,

„Ир бала яралды!“ – тип әйткән төн юҡҡа сыҡһын!+

4Ҡараңғылыҡҡа убылһын ул көн,

Алла күктә уны иҫенә алмаһын,

Ул көн өсөн таң тыумаһын.

5Дөм ҡараңғылыҡ, үлем шәүләһе йолоп алһын,

Уны ҡара болот томалаһын,

Ҡояш тотолоу дәһшәткә һалһын.

6Ул төндө дөм ҡараңғылыҡ йотһон,

Йыл көндәре араһында һаналмаһын,

Айҙарҙың хисабына инмәһен.

7Әйҙә ул төн ҡыҫыр ҡалһын,

Унда шатлыҡ ауазы яңғырамаһын.

8Ливъяҫанды* уята алырлыҡ

Көндәргә ләғнәт уҡыусылар

Әйҙә ул көнгә ҡарғыш яуҙырһын.

9Ул төндөң таң йондоҙҙары ҡараңғыланһын;

Зарығып таңды көтөүе бушҡа сыҡһын;

Иртәнге шәфәҡ нурҙарын күрә алмаһын.

10Сөнки ул төн әсәйемдең аналығын бикләмәгән,

Күҙҙәремде ғазаптарҙан йәшермәгән.






11Ни өсөн мин үле тыумағанмын?

Ҡарындан сығыу менән йән бирмәгәнмен+?

12Ниңә мине тыуғанда теҙҙәренә ҡабул иткәндәр?

Ниңә миңә күкрәк һөтөн имеҙгәндәр?

13Хәҙер тыныс ятҡан булыр инем,

Үлем йоҡоһонда ял табыр инем

14Һалдырған ҡалалары күптән үк емерелгән

Ер батшалары, уларҙың вәзирҙәре,

15Өйҙәрен көмөш менән тултырған,

Алтынға хужа булған түрәләр араһында.

16Нишләп яралғы саҡта уҡ төшмәгәнмен?

Яҡты донъя күрмәгән сабыйҙай күмелмәгәнмен+?

17Унда залимдар яуызлығынан туҡтай,

Унда талсыҡҡандар ял таба.

18Унда тотҡондар ҙа тыныслыҡта,

Күҙәтселәрҙең аҡырыныуын ишетмәй.

19Унда олоһо ла, кесеһе лә – бергә;

Ҡол да хужаһынан азат.






20Нимә өсөн ғазаплы бәндәгә яҡтылыҡ бирелгән?

Йәне әсегәнгә нимәгә ул йәшәү+?

21Улар үлем көтә, тик таба алмай.

Хазинанан да артығыраҡ күреп эҙләй+.

22Ҡәбер ситенә килеп баҫһалар, ҡыуанырҙар,

Шатланып бөтә алмаҫтар ине+.

23Ни өсөн ғүмер бирелә

Ҡайҙа барғанын белмәгән,

Алла һәр йәһәттән ҡамалап алған кешегә+?

24Көрһөнөүем ризығымдан алда килә,

Ыңғыраштарым һыуҙай эркелә.

25Ниҙән ҡурҡһам – алдыма шул килде,

Нимәнән ҡотом осһа – башыма шул төштө+.

26Ал да юҡ, ял да юҡ, йәм дә юҡ,

Бары тик ғәм генә тороп ҡалды».

Әлифаздың беренсе телмәре:


Алла хозурында кеше хаҡ була аламы?

41Темандан килгән Әлифаз былай тип яуап ҡайтарҙы:




2«Берәү һиңә һүҙ әйтергә баҙнат итһә,

Күңелеңә ауыр алмаҫһыңмы?

Хәйер, нисек өндәшмәй ҡалаһың?

3Хәтереңә төшөр, үҙең күптәргә өгөт-нәсихәт бирҙең,

Ҡулы һәленеп төшкәнгә көс өҫтәй инең+.

4Йығылғанды һүҙең менән торғоҙҙоң,

Ҡалтыранған тубыҡтарҙы нығындырҙың.

5Инде үҙ башыңа төшкәс, сабырлығыңды юйғанһың;

Үҙеңә килеп ҡағылғас, бөтөнләй ҡаушап ҡалғанһың.

6Алланан ҡурҡыу ышаныс бирмәйме ни?

Кәмселекһеҙ йәшәүеңә өмөт бағлай алмайһыңмы+?






7Хәтереңә төшөр: ғәйепһеҙҙең

Ҡасан һәләк булғаны бар?

Намыҫлыларҙың юҡҡа сыҡҡанын ҡайҙа күрҙең+?

8Минең күреүемсә, золом һөрөп,

Яуызлыҡ сәскән бәндәләр ҡаза ура+.

9Улар Алланың һулышынан юҡ була,

Нәфрәтенең еле уларҙы һепереп түгә+.

10Ажарланып ырылдаған арыҫлан да тыныр,

Йәш арыҫландың теше ҡырылыр.

11Табыш булмағас, арыҫлан һәләк була,

Инә арыҫландың балалары таралышып бөтә.






12Йәшерен һүҙ ишетелде миңә,

Ҡолағыма бышылдау сағылды.

13Тынғыһыҙ төнгө һаташыуҙар ҡосағында булғанда,

Кеше тәрән йоҡоға талған заманда,+

14Дәһшәт солғап алды мине, ҡалтырандым,

Ҡурҡыу елегемә тиклем үтеп инде+.

15Бер рухтың еле йөҙөмә тейеп үтте –

Хатта тәндә ҡош йөндәрем ҡалҡты.

16Ул туҡтаны, уның ни булғанын аңламаным,

Тик рәүешен генә абайланым.

Тынлыҡта тауыш ишеттем:+

17„Алла хозурында кеше хаҡ була аламы?

Яратыусыһы алдында саф бер әҙәм бармы+?

18Ҡара, Алла хеҙмәтселәренә лә ышанып бөтмәй,

Хатта фәрештәләрендә лә етешһеҙлек таба+.

19Балсыҡ өйҙәрҙә йәшәгән,

Нигеҙе саң-туҙан булған,

Һытып ташлауы көйәнән дә

Анһатыраҡ булған әҙәмгә ышанһынмы?

20Ғүмерҙәре иртәнән кискә тиклем дә бармай,

Абайламай ҙа ҡалаһың – юҡҡа сыға.

21Тәндәренең бер һеңере тартып алынһа,

Аҡыл-зирәклеккә ирешмәйенсә үлеп китәләр“+.

Әлифаз телмәрен дауам итә:


Һин сикһеҙ ҡөҙрәт Эйәһенең тәрбиәһенән баш тартма


51Саҡырып ҡара! Яуап ҡайтарыусы табылырмы?

Изгеләрҙең ҡайһыһына йөҙ тоторһоң+?

2Ахмаҡты ҡыҙыулығы үлтерер,

Бер ҡатлыны көнсөллөгө бөтөрөр+.

3Күргәнем бар: тиле тамыр ебәреп өлгөрә,

Йортона ҡапыл ғына ҡарғыш төшә.

4Балалары хәүефкә яҡын булыр,

Ҡала ҡапҡаһы төбөндә тапалырҙар,

Уларҙы һис кем яҡламаҫ.

5Уңыштарын астар ашар –

Сәнскәк араһындағыһын да ҡалдырмаҫтар,

Байлыҡтарын ҡомһоҙҙар йотор.

6Бәлә-ҡаза тупраҡтан шытып сыҡмай бит,

Ҡайғы-хәсрәт ҡырҙа үҫмәй.

7Ут сатҡыһының һауаға осҡаны дөрөҫ булғандай,

Кешенең ғазап сигер өсөн тыуғаны ла хаҡ.






8Мин булһам, Аллаға йөҙ тотор,

Эшемде Уға тапшырыр инем.

9Ул шундай бөйөк ғәмәлдәр ҡыла,

Уларға кешенең аҡылы етмәҫлек,

Мөғжизәләренең иҫәбе-һаны юҡ+.

10Ул ер йөҙөнә ямғыр яуҙыра,

Ҡырҙарҙы Ул һыуға туйындыра+.

11Түбәнһетелгәндәрҙе күтәрә,

Йәш түккәндәрҙе именгә алып сыға+.

12Ҡырын эштәре барып сыҡмаһын өсөн,

Мәкерлеләрҙең ниәтен боҙа.

13Аҡыллы баштарҙы үҙҙәренең хәйләһенә эләктерә,

Хәйләкәрҙәрҙең мутлығына сик ҡуя+.

14Улар көпә-көндөҙ ҡараңғыға сумыр,

Төш мәлендә, төндәге һымаҡ,

Ҡапшанып йөрөргә дусар булыр+.

15Фәҡирҙәрҙе ҡылыстай үткер телдәрҙән,

Көслөнөң ҡулынан йолоп алыр+.

16Шуға күрә ярҙамһыҙҙың өмөтө бар,

Ғәҙелһеҙлектең ауыҙы томаланыр+.






17Алла нәсихәт биргәндәр ни ҡәҙәр бәхетле!

Һин сикһеҙ ҡөҙрәт Эйәһенең тәрбиәһенән баш тартма+.

18Ул йәрәхәтләр, тик Үҙе бәйләп ҡуйыр,

Ул һуғыр, әммә ҡулдары һауыҡтырыр+.

19Алты тапҡыр бәләгә ҡалһаң – ҡотҡарыр,

Етенсеһендә лә һиңә зыян теймәҫ+.

20Аслыҡ мәлендә – үлемдән,

Һуғышта ҡылыстан йолоп алыр+.

21Раббы һине телдең ҡамсыһынан ҡаплар,

Бөлгөнлөк килеүҙән ҡурҡмаҫһың+.

22Юҡлыҡ менән аслыҡтан көлөрһөң,

Ҡырағай йыртҡыстарҙан өркмәҫһең.

23Сөнки баҫыуҙағы таштар менән килешеү төҙөрһөң,

Ҡыр йәнлектәре менән татыу йәшәрһең.

24Сатырыңда гел имен буласағын белерһең,

Малдарыңды байҡарһың да бер етешһеҙлек тә тапмаҫһың.

25Тоҡомоңдоң күплеген күрерһең,

Зат-зәүерең үлән шикелле ишелеп үҫер+.

26Үҙ ваҡытында йыйып бәйләнгән көлтә һымаҡ,

Өлкәнәйеп ҡәбереңә китерһең+.






27Бына, нимәләрҙе асыҡланыҡ – улар барыһы ла хаҡ.

Шуға күрә ҡолаҡ һалып тыңла ла фәһем ал».

Әйүптең икенсе телмәре:


Алла ғүмер ебемде өҙһә ине

61Әйүп былай тип яуап ҡайтарҙы:




2«Әгәр ҙә ғазаптарымды үлсәп,

Бөтөн ҡайғыларымды бизмәнгә һалһаң –

3Улар диңгеҙ ҡомонан да ауырыраҡ тартыр ине,

Шуға күрә әйткән һүҙҙәрем дыуамал+.

4Сикһеҙ ҡөҙрәт Эйәһенең уҡтары тәнемдә,

Рухыма уларҙың ағыуы һеңә;

Алланың дәһшәттәре ябырылды миңә+.

5Үлән етерлек булғанда, баҡырырмы ишәк?

Үгеҙ мөңрәрме утлыҡсаһында аҙыҡ булһа?

6Сөсөнө тоҙһоҙ ашайҙармы?

Йомортҡа ағының тәме бармы?

7Ул ризыҡтарҙан йәнем екһенә,

Улар мине сиргә һабыштыра.






8Ялбарып һорағаным алдыма килһен ине,

Алла миңә өмөтләнгәнемде бирһен ине –

9Тәүәккәлләп мине иҙһен ине,

Ҡул һуҙып, ғүмер ебемде өҙһөн ине+.

10Был миңә йыуаныс булыр –

Аяуһыҙ ғазапҡа ҡарамаҫтан, һөйөнөр инем,

Сөнки Изге булғандың һүҙҙәрен инҡар итмәнем.

11Түҙер өсөн ҡайҙан көс табайым?

Ахырым ниндәй, нисек сабыр итәйем?

12Әллә миндә таш ныҡлығы бармы?

Әллә тәнем баҡырҙанмы?

13Бөтөнләй сараһыҙ ҡалған мәлдә

Үҙемә ярҙам итерлек хәлем булырмы?






14Бәндә сикһеҙ ҡөҙрәт Эйәһенән ҡурҡмаған хәлдә лә,

Сараһыҙ ҡалғанда, дуҫының мәрхәмәтенә мохтаж*.

15Тик минең дуҫтарым ышанысһыҙ,

Шарлап ағып ятҡан йырғанаҡтай+.

16Улар боҙҙар ирегәндә таша,

Ҡар һыуына тулып ярҙан аша;

17Ҡоролоҡ мәлдә юҡҡа сыға,

Эҫелә үҙәндәрендә кибеп ҡала.

18Улар арҡаһында каруандар аҙашыр,

Сүллектә ҡаңғырып һәләк булыр.

19Тема каруансылары һыу эҙләр,

Шеванан килгән сауҙагәрҙәр өмөтөн бағлар+.

20Тик өмөттәре алданыр,

Ҡороған йылға үҙәненә еткәс, шаҡ ҡатырҙар.

21Инде һеҙ ҙә минең өсөн шул булдығыҙ:

Хәлемде күрҙегеҙ ҙә ҡурҡып ҡалдығыҙ.

22Әллә әйттемме: „Миңә бирегеҙ!

Малығыҙҙан минең өсөн түләгеҙ!

23Дошмандың ҡулынан ҡотҡарығыҙ,

Йолом түләп, залимдар ҡулынан азат итегеҙ“, – тинемме?






24Әйҙә, аңлатығыҙ – мин тынырмын,

Нимәлә яңылыштым – күрһәтеп бирегеҙ.

25Хаҡ һүҙҙәр әрнеткес була!

Тик ғәйепләүегеҙҙең асылы нимәлә һуң?

26Нишләп һеҙ һүҙҙәремә бәйләнәһегеҙ?

Өмөтө өҙөлгәндең әйткәнен

Иҫкән елгә тиңләйһегеҙ+?

27Йәрәбә һалып, етемде бүлешәһегеҙ,

Сауҙалашып, дуҫығыҙҙы һатырға әҙерһегеҙ.






28Инде, рәхим итеп, миңә боролоп ҡарағыҙ –

Күҙегеҙгә ҡарап, алдаша аламмы?

29Яуызлыҡҡа юл ҡуймаҫ өсөн кире уйлағыҙ!

Аңлағыҙ, әлегә хаҡлыҡ минең яҡта.

30Ауыҙымдан берәй нахаҡ һүҙ сыҡтымы?

Аңҡауым һәләкәт әсеһен тоймаҫмы?

71Әҙәм балаһының ер йөҙөндәге тормошо –

Ауыр хеҙмәт түгелме ни?

Ғүмере көнлөксөнөң көндәренә оҡшаш түгелме+?

2Күләгәгә зарыҡҡан ҡол,

Эш хаҡын көткән ялсы һымаҡ ул+.

3Миңә лә буш айҙар насип булды,

Өлөшөмә ғазап тулы төндәр төштө.

4Ятыу менән торор ваҡытымды көтәм,

Тик төнөм аяуһыҙ оҙон,

Әйләнеп-тулғанып сығам таңға саҡлы+.

5Тәнемде ҡорт менән яра баҫҡан,

Тирем ҡутырлаған, эренләгән.






6Көндәрем туҡыусының шүреһенән дә етеҙ йүгерә,

Бер ниндәй өмөтһөҙ ахырына яҡынлаша+.

7Эй Алла, иҫеңә төшөр: ғүмерем – бары бер һулыш,

Күҙҙәрем башҡаса бәхет күрмәҫ.

8Бөгөн миңә баҡҡан күҙҙәр мине тиҙҙән күрмәйәсәк.

Күҙ һалырһың, ә мин инде юҡмын+.

9Болот таралып юҡ булған һымаҡ,

Үлеләр донъяһына инеүсе ҡабат сыҡмаҫ.

10Ул башҡаса өйөнә әйләнеп ҡайтмаҫ,

Тыуған төйәге уны танымаҫ+.






11Шуға күрә өндәшмәй ҡала алмайым,

Рухымдың хәсрәтләнеүен,

Йәнем өҙгөләнеүен әрнеп һөйләйем.

12Мин диңгеҙме, әллә диңгеҙ ғифритеме,

Ни өсөн Һин миңә ҡарауылсы ҡуйҙың?

13„Һыҙланыуым түшәктә баҫылыр,

Ятһам, бәлки, рәхәтерәк булыр“, – тип уйлаһам,

14Һин төшөмдә мине ҡурҡытаһың,

Һаташтырып ҡотомдо алаһың.

15Бындай тән менән ғүмер һөргәнсе,

Һулышым өҙөлөп кенә үлһәмсе!

16Мин йәшәүҙән биҙҙем.

Барыбер донъяла мәңге тормам,

Ҡалдыр мине! Көндәрем – бары тик һулыш һымаҡ+.






17Кеше тигәнең шул тиклем нимә?

Ниңә уны шулай ололайһың?

Ни өсөн шул ҡәҙәр иғтибар бүләһең+?

18Иртә һайын тикшереп тораһың,

Һәр аҙым һайын уны һынайһың+.

19Ниңә минән саҡ ҡынаға ла күҙеңде алмайһың,

Төкрөгөмдө йоторға ла ихтыяр бирмәйһең+?

20Әгәр гонаһ ҡылған булһам,

Эй әҙәм затының Күҙәтсеһе,

Һиңә минең ни зыяным тейҙе?

Ниңә мине Үҙеңә сәп итеп алдың?

Ни өсөн Һиңә ауыр йөк булдым+?

21Ниңә гонаһымды кисермәйһең?

Ни өсөн ғәйебемде юймайһың?

Бер аҙҙан тупраҡ аҫтында ятасаҡмын,

Эҙләрһең дә, әммә мин инде булмаҫмын».

Билдадтың беренсе телмәре:


Сикһеҙ ҡөҙрәт Эйәһе Раббыға ялбарһаң

81Шуахтан килгән Билдад былай тип яуапланы:+




2«Тағы күпме шулай һөйләнерһең?

Һүҙҙәрең – ярһыу ел һымаҡ!

3Алла ғәҙелһеҙлек ҡыламы,

Сикһеҙ ҡөҙрәт Эйәһе дөрөҫлөктө боҙамы+?

4Бәлки, балаларың Уға ҡаршы гонаһ иткән дә,

Уларҙы үҙ енәйәттәренең ҡулына тапшырғандыр.

5Әгәр Аллаға табан ихласлап боролһаң,

Сикһеҙ ҡөҙрәт Эйәһе Раббыға ялбарһаң,

6Әгәр пак, намыҫлы булһаң,

Ул шунда уҡ һине хәстәрләй башлар,

Лайыҡлы урыныңа кире ҡайтарыр+.

7Башланғысың бәләкәй булһа ла,

Ахырың бөйөк буласаҡ.






8Үткән быуындарҙан һораш,

Ата-бабаларының тәжрибәләрен белеш+.

9Беҙ бит кисә тыуҙыҡ, бер нәмә белмәйбеҙ,

Был донъяла ғүмеребеҙ – бары тик бер күләгәлер+.

10Һораһаң, улар өйрәтмәҫ-һөйләмәҫ,

Күңелдәгеһен асмаҫ тиһеңме ни?






11Һыу булмаған урында ҡамыш үҫерме?

Һаҙлыҡһыҙ ерҙә ҡалҡырмы күрән?

12Әлегә ул йәшел, ҡырҡылмаған булһа ла,

Һыу ҡороһа, башҡа үләндәрҙән алда кибә+.

13Алланы онотҡан һәр кемдең ахыры шундай;

Аллаһыҙ бәндәнең өмөтө шулай киҫелә+.

14Ышанысы – өҙөлөргә торған серек бер еп,

Именлеге – үрмәксе ауы+.

15Үрмәксе ауына һөйәлер – ау өҙөлөр,

Епкә йәбешер – уныһы ла сыҙамаҫ+.

16Аллаһыҙ ул – ҡояшта йәшелләнгән үлән;

Үҫентеләре тотош баҡсаға йәйелер,

17Тамырҙары таштар араһына үтеп инер,

Таш диуарҙарға һарылыр.

18Әммә төбө-тамыры менән йолҡоп алынһа,

Үҫкән ере уны инҡар итер: „Һине күргәнем юҡ“, – тиер+.

19Бына шул тормошоноң бар ҡыуанысы!

Урынына тупраҡтан башҡалар үҫеп сығыр.






20Бел: Алла камил бәндәне ситкә типмәҫ,

Ә яуызлыҡ эшләгәндәргә ярҙам итмәҫ.

21Ул әле йәнә иренеңә йылмайыу ҡундырыр,

Ауыҙыңды һөйөнөс ауаздары менән тултырыр+.

22Дошмандарың мәсхәрәгә ҡалыр,

Яуыздарҙың сатыры юҡҡа сығыр»+.

Әйүптең өсөнсө телмәре:


Кеше Алла алдында нисек аҡлана ала?

91Әйүп былай яуапланы:




2«Дөрөҫ, бының шулай икәнлеген беләм.

Әммә кеше Алла алдында нисек аҡлана ала+?

3Әгәр берәү Уның менән дәғүәләшһә,

Уның мең һорауына бер яуап таба алмаҫ+.

4Уның аҡылы тәрән, ҡөҙрәте сикһеҙ,

Уға ҡаршы торғандарҙан кем имен ҡалыр?

5Ул тауҙарҙы һис бер киҫәтеүһеҙ урындарынан күсерер,

Асыуынан аҫтын-өҫкә әйләндерер.

6Ерҙе урынынан ҡуҙғатыр,

Уның терәктәрен дер һелкетер+.

7Ул бойорһа, ҡояш ҡалҡмаҫ,

Йондоҙҙарҙың яҡтыһын ҡаплап, мөһөрләр.

8Ул бит бер яңғыҙы күкте киргән,

Диңгеҙ тулҡындарының өҫтөнән гиҙгән+.

9Етегәнде, Орион менән Өлкәрҙе,

Көньяҡ күге йондоҙҙарын Ул яратҡан+.

10Ғәмәлдәре бөйөк, баш етмәҫлек,

Мөғжизәләренең һаны-хисабы юҡ+.

11Бына Ул янымдан үтеп китер – күрмәм,

Елеп уҙыр, бер нәмә лә тоймам.

12Тартып алһа, кем Уны туҡтатыр?

Кем Уға: „Нимә эшләйһең?“ – тиер?

13Алла асыуын теҙгендә тотмаҫ,

Раһавтың* ярҙамсылары Уның аяғы аҫтында аунар+.






14Шулай булғас, нисек мин Уға яуап бирә алайым?

Уның алдында мин нисек һүҙ табайым?

15Хаҡлы булһам да, яуап ҡайтара алмаҫ инем,

Хөкөмдарымдан бары мәрхәмәт һорар инем+.

16Хатта саҡырыуыма яуап ҡайтарһа ла,

Уның мине тыңларына ышана алмам.

17Ғәрәсәт булып өҫтөмә ябырыла,

Ғәйепһеҙгә яраларымды арттыра.

18Хатта тын алырға ирек бирмәй,

Түҙгеһеҙ әрнеү менән тултыра.

19Әгәр эш ҡеүәттә булһа, Ул ҡеүәтле!

Ғәҙеллек юлларға булһа,

Кем Уны хөкөм ҡаршыһына килтерә ала+?

20Хаҡлы булһам да, үҙ телем үҙемде ғәйепләп ҡуйыр.

Камил булһам да, ғәйеплегә сығарыр+.






21Ғәйепһеҙмен! Тик миңә инде барыбер –

Мин туйҙым бындай тормоштан+.

22Нисек булһа булһын! Шуға күрә әйтәм:

„Ул ғәйепһеҙҙе лә, яуызды ла берҙәй юҡ итә“+.

23Ҡапыл ябырылған бәлә үлем сәсһә,

Ул ғәйепһеҙҙәрҙең ғазабынан көлә.

24Донъя залимдар ихтыярына тапшырылған,

Алла хөкөмдарҙарҙың күҙҙәрен ҡаплап ҡуйған –

Әгәр ҙә Ул түгел икән, кем һуң+?






25Көндәрем сапҡындан етеҙерәк елеп үтә,

Әммә алда яҡшылыҡ күренмәй+.

26Улар ҡамыш кәмә кеүек етеҙ,

Ҡорбанына ташланған бөркөттәй осҡор.

27„Аһ-зарымды онотайым,

Хәсрәтле йөҙөм яҡтырһын“, – тиһәм,

28Яңы ҡайғылар ҡурҡыта мине,

Сөнки беләм: мине ғәйепһеҙ тип танымаҫһың.

29Барыбер ғәйепле тип һаналам икән,

Ниңә мин бушҡа тырышам?

30Ҡар һыуҙары менән йыуынһам да,

Ҡулдарымды һелте менән таҙартһам да,+

31Мине тағы ла бысраҡ соҡорға батырырһың,

Хатта үҙ кейемем дә минән ерәнер.






32Алла бит минең кеүек әҙәм балаһы түгел,

Нисек мин Уға яуап бирә алайым?

Уның менән хөкөмгә нисек бергә барайым+?

33Арабыҙҙа икебеҙҙең дә яурынына ҡул һалып,

Беҙҙе килештерә алыр берәү ҙә юҡ!

34Алла Үҙенең яза таяғын өҫтөмдән алһа ине,

Башҡаса миңә дәһшәт һалмаһа ине.

35Шул саҡта Унан ҡурҡмай һүҙемде әйтер инем,

Әммә мин ундай түгелмен.




10


101Йәшәүемдән биҙҙем,

Инде зарымды эстә тотмайым,

Йән әрнеүҙәремде түгәм+.

2Аллаға әйтермен: мине хөкөм итергә ашыҡма,

Аңлат миңә, Һин мине нимәлә ғәйепләйһең+?

3Мине ҡыйырһытыуҙан Һиңә бер файҙа бармы?

Үҙ ҡулдарың менән яратҡанды кире ҡағып,

Яуыздарҙың мәкерле ниәтен хуплау –

Шулай Һиңә яҡшы тойоламы?

4Әллә Һинең дә күҙҙәрең әҙәм балаһыныҡы һымаҡмы?

Кеше нисек күрә, Һин дә шулай күрәһеңме+?

5Көндәрең кешенекеләй һанаулымы?

Йылдарың бәндәнеке һымаҡ ҡыҫҡамы?

6Шуға минән ғәйеп эҙләйһеңме,

Гонаһ табырға маташаһыңмы?

7Һин бит беләһең ғәйепһеҙ икәнемде,

Һинең ҡулыңдан ҡотҡара алыусы юҡлығын да беләһең+.






8Ҡулдарың миңә һын-рәүеш бирҙе, әүәләне;

Инде, кире уйлап, мине емерергә теләйһеңме+?

9Иҫеңдәме, мине балсыҡтан яһаның,

Ҡабат тупраҡҡа ҡайтараһыңмы+?

10Һин мине һөт һымаҡ түгеп,

Эремсек кеүек ҡуйыртманыңмы+?

11Мине ит һәм тире менән кейендерҙең,

Һеңер, һөйәктәр менән беркеттең.

12Йәшәү бирҙең, һөйөүеңде бүләк иттең,

Йәнемде хәстәрләп һаҡлап торҙоң.






13Әммә йөрәгеңдә башҡа уйҙы йәшереп тотҡанһың,

Беләм, ниәтеңдә былар булған:

14Мине күҙәтеп торорға,

Әгәр гонаһ ҡыла ҡалһам,

Ғәйебемде язаһыҙ ҡалдырмаҫҡа.

15Ғәйепле булһам – бөттө баш!

Әммә хаҡ булһам да, башымды ҡалҡыта алмам.

Түбәнһетеүҙәрҙән ғарыҡ булдым, хәсрәтемдән иҫерекмен.

16Баш ҡалҡытам – арыҫландай ташланаһың,

Йәнә миңә дәһшәтле көсөңдө күрһәтәһең.

17Миңә ҡаршы яңынан-яңы шаһиттар сығараһың,

Асыуыңды ҡабартаһың,

Ғәскәрҙәрең тулҡын-тулҡын булып ябырыла+.






18Ниңә Һин мине әсәм ҡарынынан сығарҙың?

Бер кем күрмәҫ борон үлер инем!+

19Әйтерһең, бөтөнләй булмағандай,

Әсә ҡарынынан туп-тура ҡәбергә күсер инем!

20Йәшәр көндәрем самалы ғына түгелме ни?

Ҡалдырһаңсы мине, саҡ ҡына күңелем асылһын+

21Ҡайтып булмаҫ ергә киткәнемә тиклем,

Ҡараңғылыҡ, үлем шәүләһе иленә,+

22Дөм ҡараңғы, үлем шәүләһе баҫҡан,

Һис бер тәртип булмаған бер тарҡау ергә,

Яҡтылыҡ ҡараңғылыҡ булған урынға».

Софарҙың беренсе телмәре:


Алла ғәйептәреңдең ҡайһы береһен онотто әле

111Нағаманан килгән Софар былай яуапланы:+




2«Был тиклем һүҙ яуапһыҙ ҡалһынмы?

Күп һөйләгән хаҡлы һаналһынмы?

3Һин хәбәр һат – башҡалар өнһөҙ торһонмо?

Һин мыҫҡыллағанда – урыныңа ултыртыусы табылмаҫ тиһеңме?

4Аллаға: „Инанысым дөрөҫ,

Һинең күҙеңдә мин пакмын“, – тиһең+.

5Әммә әгәр Алла ауыҙ асып,

Һиңә яуап бирергә теләһә,

6Ул аҡылдың серҙәрен аңлатыр,

Уның күп яҡлылығын күрһәтер ине.

Белеп тор, Алла ғәйептәреңдең

Ҡайһы береһен онотто әле.






7Алланың йәшергәндәрен таба алырһыңмы?

Сикһеҙ ҡөҙрәт Эйәһенең

Сиктәренә олғаша белерһеңме?

8Ул күктән юғарыраҡ – һин нимә эшләй алырһың?

Үлеләр донъяһынан да тәрән – һин нимә белә алырһың+?

9Уның үлсәмдәре ер йөҙөнән оҙонораҡ,

Диңгеҙҙәрҙән киңерәк.






10Әгәр килеп һине зинданға бикләһә, хөкөмгә саҡырһа,

Кем Уны туҡтата алыр+?

11Ул алдаҡсыларҙы таный:

Яуызлыҡты күрә тороп күҙ йомормо?

12Ахмаҡҡа аҡыл ингәнсе,

Ҡырағай ишәк кешегә әйләнер.






13Әгәр ҙә йөрәгеңде Аллаға бағышлаһаң,

Ҡулдарыңды Уға табан һонһаң,+

14Ҡылған гонаһтарыңдан ваз кисһәң,

Сатырыңды яуызлыҡ төйәк итмәһә,+

15Шул сағында йөҙөңдө оялмай күтәрә алырһың,

Ҡурҡыу белмәй, аяғыңда ныҡ баҫып торорһоң.

16Шул ваҡытта хәсрәтеңде оноторһоң,

Ағып киткән һыу һымаҡ ҡына иҫләрһең.

17Тормошоң көн үҙәгенән дә сағыуыраҡ булыр,

Ҡараңғылығы таң нуры һымаҡ балҡып торор+.

18Тыныс булырһың, сөнки һинең өмөтөң бар,

Яҡ-яғыңды байҡап, рәхәтләнеп ятырһың.

19Йәйрәп ятырһың, бер кемдән ҡурҡмай,

Күптәр һиңә ярарға тырышыр+.

20Ә яуыздарҙың күҙҙәре томаланыр,

Ҡасып ҡотолор ерҙәре булмаҫ.

Аҡтыҡ өмөттәре – һуңғы тапҡыр һулыш алыу булыр».

Әйүптең дүртенсе телмәре:


Һеҙҙә булған аҡыл миндә юҡмы?

121Әйүп былай тип яуапланы:




2«Ай-һай, бигерәк белдекле халыҡһығыҙ!

Моғайын, аҡыл да һеҙҙең менән бергә харап булыр!

3Һеҙҙә булған аҡыл миндә юҡмы?

Бер ерем менән дә һеҙҙән кәм түгелмен.

Һеҙ белгәнде, йә, кем белмәй?






4Мин дуҫтарым өсөн бер әҙәм көлкөһө булдым.

Ә бит Аллаға ялбарғанда яуап ала торғайным.

Хәҙер иһә тоғро, камил әҙәм – мәсхәрә булып ҡалдым+.

5Зарһыҙ зарлыға тәкәббер ҡарай,

Аяғы тайһа, төртөп ебәрер.

6Юлбаҫарҙың сатырында – муллыҡ,

Алланың асыуына тейгәндәр имен йәшәй,

Гүйә улар Алланы ҡулында күтәреп йөрөтә+.






7Кил, ҡырағай йәнлектәрҙән һора – өйрәтерҙәр,

Күктәге ҡоштарҙан – аңлатырҙар.

8Тупраҡҡа әйт, һиңә төшөндөрһөн,

Диңгеҙҙәге балыҡтарҙан һора – һөйләп бирһен.

9Бар нәмәне Раббының ҡулы яһаған –

Уларҙың ҡайһыһы быны белмәй?

10Һәр бер тереклектең йәне,

Бөтөн кешенең һулышы – Уның ҡулында+.

11Ризыҡ тәмен аңҡау тойған һымаҡ,

Һүҙҙең бәҫен ҡолаҡ һынай түгелме ни+?

12Аҡһаҡалдарҙа аҡыл бар,

Оҙон ғүмерлеләр – зирәк була+.

13Аллала – аҡыл да, ҡөҙрәт тә бар,

Нәсихәт тә, ғилем дә бар Унда.

14Ул йыҡҡанды һис кем торғоҙа алмаҫ,

Ул әсир итһә, һис берәү азат ҡылмаҫ+.

15Ул һыуҙарҙы туҡтатһа – ҡоролоҡ булыр,

Ебәрһә, ерҙе һыу баҫыр.

16Көс тә, хикмәт тә Унда;

Алдаған да, алданған да Уның ихтыярында.

17Кәңәшселәрҙе ялан аяҡ ҡыуалар,

Хөкөмдарҙарҙы алйотландырыр+.

18Батшаларҙың билбауҙарын тартып өҙөр,

Билдәренә әләм-һәләм бәйләтер+.

19Ҡаһиндарҙы ялан аяҡ ҡыуалар,

Аяҡта ныҡ баҫып торғандарҙы алып ырғытыр.

20Иң ышаныслы кәңәшселәрҙе телдән яҙҙырыр,

Аҡһаҡалдарҙың зиһенен алыр.

21Аҫыл заттарҙы мәсхәрәгә төшөрөр,

Көслөләрҙең ҡайышын систерер+.

22Ҡараңғылыҡтың тәрәнлектәрен асыр,

Дөм ҡараңғылыҡты яҡтыға сығарыр+.

23Ҡәүемдәрҙең береһен күтәрер, береһен һәләк итер,

Ҡайһыһын күбәйтер, икенселәрен таратыр+.

24Халыҡтарҙың башлыҡтарының зиһенен алыр,

Юлһыҙ сүллектә аҙаштырып ҡалдырыр –+

25Ҡараңғыла ҡапшанып йөрөрҙәр, яҡтылыҡ күрмәҫтәр,

Иҫерек шикелле сайҡалырҙар+.

131Быларҙың барыһын да үҙ күҙҙәрем күрҙе,

Ҡолаҡтарым ишетеп аңланы.

2Һеҙ белгәнде мин дә беләм,

Һеҙҙән бер ҙә кәм ерем юҡ.

3Әммә мин сикһеҙ ҡөҙрәт Эйәһенә өндәшәм,

Дәғүәмде Аллаға белдерергә теләйем!+

4Һеҙ иһә яраларымды ялған менән һылайһығыҙ,

Бөтөнөгөҙ ҙә булдыҡһыҙ табипһығыҙ.

5Әгәр ауыҙығыҙҙы йомһағыҙ,

Был, исмаһам, аҡыл булыр ине+.






6Инде минең дәлилдәремде тыңлағыҙ,

Дәғүәләремде аңларға тырышығыҙ.

7Алла хаҡына тип ялған һөйләүегеҙме?

Һеҙҙең алдауығыҙ Уға кәрәк тиһегеҙме?

8Йәнәһе лә, Уны яҡлашыуығыҙмы?

Уның яҡлы булып тартышыуығыҙмы?

9Әгәр Ул һеҙҙе һынап ҡараһа, яҡшы булырмы?

Кешеләрҙе төп башына ултыртҡандай,

Уны ла алдай алырһығыҙмы+?

10Аҫтыртын ғына бер яҡты яҡлаһағыҙ,

Ул, һис шикһеҙ, фашлаясаҡ.

11Уның шөһрәте һеҙҙе ҡурҡытмаҫмы ни?

Дәһшәте өҫтөгөҙгә төшмәҫме?

12Һеҙҙең әйтемдәрегеҙ – көл һымаҡ,

Терәктәрегеҙ – балсыҡтан әүәләнгән ҡалҡан.






13Инде шымығыҙ, миңә әйтергә ирек бирегеҙ,

Әйҙә, ни булһа ла булһын.

14Тормошом хәүеф аҫтында ҡалһа ҡалһын,

Йәнемде усыма йомарлайым.

15Үлтерһә, үлтерер, барыбер ҙә өмөтөм юҡ.

Юлымдың хаҡлығын раҫлар өсөн, ҡаршыһына сығам.

16Асылда был минең ҡотолоуым булыр,

Сөнки Аллаға инанысы булмаған әҙәм

Уның хозурына килмәҫ ине.

17Тыңлағыҙ әйткәндәремде, тыңлағыҙ,

Һүҙҙәремде ҡолағығыҙға киртегеҙ.

18Ҡарағыҙ, дәғүәләшергә әҙерләндем.

Хаҡлыҡ яуларымды мин беләм.

19Минең менән дәғүәләшә алыусы булырмы?

Ул саҡта шымырмын да үлермен+.






20Эй Алла, ике генә нәмә ялбарам,

Шул саҡта мин Һинән йәшеренмәм:

21Ҡулыңды минең өҫтөмдән ал да

Дәһшәтең менән ҡотомдо алма+.

22Шунан саҡыр – мин яуап бирермен;

Йәки рөхсәт ит тә мин әйтәйем, ә Һин яуап ҡайтар+.

23Ғәйептәрем, гонаһтарым күпме?

Күрһәт миңә кәмселек, гонаһтарымды.

24Ни өсөн минән йөҙөңдө йәшерәһең?

Ниңә Һин мине дошман күрәһең+?

25Мине – бер өҙөлгән япраҡты – ҡурҡытмаҡсыһыңмы,

Ҡоро һаламды ҡыуалап йөрөтмәксеһеңме+?

26Сөнки миңә ҡаршы әсе нәмәләр яҙғанһың,

Йәшлек гонаһтарымды мираҫ итеп тағаһың+.

27Аяҡтарыма Һин ҡалып кейҙергәнһең,

Баҫҡан аҙымымды күҙәтеп тораһың,

Аяҡ эҙемдән юллап киләһең+.






28Кеше бит серек әйберҙәй юҡҡа сыға,

Көйә ашаған кейем кеүек таралып төшә+.

141Ҡатын-ҡыҙҙан тыуған әҙәм балаһының ғүмере ҡыҫҡа,

Тормошо ҡайғы-хәсрәт, хәүефтән тора+.

2Сәскә кеүек асыла ла һулый,

Күләгәләй елеп уҙа ла юғала+.

3Һәм Һин күҙеңде шуға текләйһеңме?

Үҙең менән хөкөмләшергә илтәһеңме?

4Кем бысраҡ эсенән берәй таҙа нәмә таба алыр?

Бер кем дә!+

5Әҙәм ғүмеренең көндәре һанаулы,

Айҙары Һинең ихтыярыңда,

Сик ҡуйғанһың – уны үтә алмаясаҡ.

6Шулай булғас, унан күҙеңде ал;

Эшен тамамлаған көнлөксөләй,

Исмаһам, саҡ ҡына рәхәт күрһен+.






7Хатта ағас өсөн дә өмөт бар:

Киҫелһә лә, ғүмере өҙөлмәй –

Төпһәһенән үҫентеһе сыға.

8Ерҙә тамырҙары ҡартайһа ла,

Төпһәһе саңға батып кипһә лә,

9Дымды тойоу менән үрсем бирә,

Яңы ғына ултыртылған һымаҡ бөрөләнә.

10Ә кеше үлә лә, юҡҡа сыға;

Һуңғы һулышын ала ла – ҡайҙа ул?

11Һыуы кипкән күл,

Ҡороп ҡалған йылға һымаҡ,+

12Кеше лә ятыр ҙа башҡа тормаҫ,

Күктәр юҡ булғанға тиклем уятылмаҫ,

Шул йоҡоһонан айнымаҫ+.






13Мине үлеләр донъяһына йәшерһәң,

Асыуың үткәнгәсә ҡасырып торһаң,

Минең өсөн бер ваҡыт тәғәйенләһәң,

Ә унан хәтереңә төшөрһәң икән!+

14Әммә үлгән кеше ҡабат терелерме? –

Нәүбәт көндәрем үткәнгә тиклем

Ҡотолоу килгәнде көтөр инем+.

15Һин мине саҡырыр, ә мин яуап бирер инем;

Мине – Үҙең бар ҡылғанды – һағыныр инең+.

16Ул ваҡытта аҙымымды һанаһаң да,

Гонаһтарымды эҙләмәҫ инең+.

17Енәйәттәремде тоҡҡа һалып, мөһөр һуғыр,

Ғәйептәремде өҫтөнән аҡлап ҡуйыр инең.






18Ләкин тауҙың ҡолап онталғаны,

Ҡаяның урынынан ҡупҡаны,

19Һыуҙың ташты ашағаны,

Ташҡындың тупраҡты йыуғаны һымаҡ,

Һин дә кешенең өмөтөн юҡҡа сығараһың.

20Бер мәл уны тамам еңәһең дә ул китә;

Ҡиәфәтен үҙгәртәһең дә ебәрәһең.

21Улдары дан ҡаҙанғанмы – уны белмәҫ,

Кәмселеккә төшкәндәрме – инде һиҙмәҫ+.

22Үҙ тәненән башҡа һыҙланыуҙы тоймаҫ,

Бары үҙе өсөн генә йәне һыҡтар».

Әлифаздың икенсе телмәре:


Ҡатын-ҡыҙҙан тыуған зат нисек тәҡүә булһын?

151Темандан килгән Әлифаз былай яуапланы:+




2«Аҡыллы ир елдән килгән белем менән яуап ҡайтарырмы?

Ҡорһағын көйҙөргөс ел менән тултырырмы+?

3Мәғәнәһеҙ һүҙ, файҙаһыҙ хәбәр менән

Ҡаршы һөйләп маташырмы?

4Һин хатта Алланан ҡурҡыуыңды ташлағанһың,

Уның хаҡында уйланыуҙы ваҡлыҡ тип иҫәпләйһең.

5Сөнки гонаһың ҡоторта ауыҙыңды,

Хәйләкәрҙәр теле менән һөйләшәһең.

6Һине хөкөм итеүсе мин түгел – үҙ ауыҙың,

Ҡаршы шаһитлыҡ итә үҙеңдең телең+.






7Әллә һин әҙәм затының тәүгеһеме?

Тауҙарҙан әүәл яратылдыңмы+?

8Алланың кәңәшмәһендә ҡатнаштың да

Бөтөн аҡылды үҙеңә тупланыңмы+?

9Беҙ белмәгән нимә мәғлүм һиңә?

Беҙ аңламаған нимәне һин төшөндөң+?

10Арабыҙҙа сал сәслеһе, ҡарты ла бар,

Улар атаңдан да өлкәнерәк.

11Әллә һиңә Алланың биргән йыуаныстары,

Әйткән яғымлы һүҙҙәре аҙ булдымы?

12Ниңә күңелең шулай шашына?

Ниңә күҙҙәрең ут сәсеп тора?

13Ниңә рухыңды Аллаға ҡаршы йүнәлткәнһең,

Ауыҙыңдан шундай һүҙҙәр сыға?






14Кем ул кеше – пак булырға?

Ҡатын-ҡыҙҙан тыуған зат нисек тәҡүә булһын+?

15Ҡара, хатта Үҙенең фәрештәләренә ышанмаған,

Күктең сафлығын мөрхәтһенмәгән Алла+

16Хаҡһыҙлыҡты һыу һымаҡ һемергән,

Ерәнгес, боҙоҡ әҙәмгә ышанырмы+?

17Тыңла мине, һиңә теүәл генә әйтеп бирәм,

Ни күргәнмен, бөтәһен дә бәйән итәм.

18Аҡыл эйәләре өйрәткәнде,

Аталарынан өйрәнгәнде йәшермәй һөйләйем+.

19Ер бит бары уларға бирелгән,

Араларына яттар кермәгән булған.

20Яуыз әҙәмдең ғүмере ғазап эсендә үтер,

Иҙеүсегә бирелгән йылдар һанаулы.

21Ҡолағында дәһшәтле тауыш яңғырап торор,

Тыныслыҡ булған сағында йән ҡыйыусы һөжүм итер.

22Ҡараңғынан ҡотолорона өмөтө ҡалмаҫ,

Ҡайҙа барһа, шунда ҡылыс көтөп торор.

23„Ҡайҙан алайым?“ – тип зарығып икмәк эҙләр,

Ҡара көндәре еткәнен белер.

24Ауырлыҡ, бәләләр ҡотон алыр,

Яу менән килгән батшалай ябырылыр.

25Сөнки ул Аллаға ҡаршы ҡул күтәрҙе,

Сикһеҙ ҡөҙрәт Эйәһенә ҡаршы майҙан тотто.

26Ҡалын ҡалҡанын тотоп, баш сөйөп,

Тиҫкәреләнеп, Уға ҡаршы ташланды,

27Күҙҙәрен май бөргән,

Һимеҙ ҡорһағы һәленеп төшкән хәлдә+.

28Ул таланған ҡалаларҙа,

Кешеләре ташлап киткән,

Емерелергә торған өйҙәрҙә йәшәр.

29Инде бай булмаҫ, мөлкәте юҡҡа сығыр,

Биләмәләре ерҙә йәйелмәҫ.

30Ҡараңғылыҡтан ҡасып ҡотола алмаҫ,

Үҫентеләрен ут-ялҡын ялмап өтөр,

Алланың һулышынан ул юҡҡа сығыр+.

31Юҡ-барға ышанып, үҙен-үҙе алдамаһын,

Сөнки эшенең әжере лә юҡ-бар буласаҡ.

32Тейешлеһен ваҡытынан алда алып бөтөр,

Ботаҡтары инде йәшелләнмәҫ+.

33Емешен өлгөрмәҫ борон ҡойған йөҙөм,

Сәскәһен ҡойған зәйтүн ағасы һымаҡ булыр.

34Аллаһыҙҙар йәмғиәте ҡыҫыр булыр,

Ришүәтселәрҙең сатырҙарын ут йотор+.

35Улар, яуызлыҡтан ауырға ҡалып, бәлә тыуҙырыр,

Ҡарындары хәйлә менән тулыр»+.




16






Әйүптең бишенсе телмәре:


Ҡулдарымда яуызлыҡ юҡ

161Әйүп былай тип яуап ҡайтарҙы:




2«Бындай һүҙҙәрҙе мин күп ишеттем,

Һеҙ барығыҙ ҙа бахыр йыуатыусылар.

3Буш һүҙҙәрегеҙгә сик булырмы?

Ниңә шул тиклем үрәпсейһегеҙ –

Ауыртҡан урынығыҙға тейҙемме+?

4Һеҙ минең урынымда булһағыҙ,

Мин дә һеҙҙең кеүек һөйләр инем;

Аҡыллы ҡиәфәт менән баш сайҡап,

Һеҙгә ҡаршы тәнҡит теҙер инем;

5Ҡоро һүҙ менән йыуатыр,

Юҡ-бар менән ҡеүәтләгән булыр инем.






6Һөйләһәм дә, әрнеүем баҫылмаҫ,

Тынһам да, һыҙланыуым кәмемәҫ.

7Эй Алла, тәҡәтемде ҡороттоң,

Бар яҡындарымды һәләк иттең+.

8Тиремде йыйырсыҡтар менән ҡапланың –

Был миңә ҡаршы шаһитлыҡ итә.

Ҡоро һөйәк ҡалыуым да миңә ҡаршы һөйләй.

9Асыуынан өҙгөләп-йыртҡыслай Алла,

Нәфрәтләнә, тешен шығырлата;

Дошмандай, күҙенең уғын миңә сәнсә+.

10Кешеләр ауыҙ күтәреп мыҫҡыл итә,

Мәсхәрә менән сикәмә саба;

Барыһы миңә ҡаршы берләшә+.

11Алла мине залимдар ихтыярына бирҙе,

Яуыздарҙың ҡулына ташланы.

12Рәхәт кенә ғүмер итеп ятҡан саҡта,

Ул мине селпәрәмә емерҙе,

Үңәсемдән аймап, яраланы,

Мине Үҙенә сәп итеп ҡуйҙы+.

13Уҡсылары ян-яғымдан солғап алды,

Эс-бауырымды аяуһыҙ үтә тиште,

Үтем ергә түгелде+.

14Тәнемдән умырып ала, яра һала,

Һуғышсы һымаҡ ҡабат-ҡабат ташлана.






15Ҡыл кейем тектем тәнемде ҡаплар өсөн,

Ғорурлығымды саңға-туҙанға һалдым.

16Ҡыҙарынды битем күп илауҙан,

Үлем шәүләһе ҡунды күҙ ҡабағыма.

17Ә бит ҡулдарымда яуызлыҡ юҡ,

Ҡылған доғаларым ысын күңелдән, пак.






18Һеңдермәһәңсе ҡанымды, тупраҡ!

Зарлы тауышым тынып ҡалмаһын!

19Ә шулай ҙа күктә минең Шаһитым бар,

Яҡлаусым бар минең юғарыла+.

20Дуҫтарым мине мыҫҡыллап көлә;

Күҙҙәрем Аллаға төбәлеп йәш түгә.

21Кеше менән кеше араһындағы дәғүәне хәл иткәндәй,

Алла менән кешене яраштырған берәү булһасы.






22Һанаулы йылдар бит бик тиҙ үтер –

Кире ҡайтып булмаҫ юлға сығасаҡмын.

171Рухым һынды минең, көндәрем бөтә,

Инде мине ҡәбер көтә.

2Мине мыҫҡыллаусылар уратып алған,

Көлөп, күҙемде лә астырмайҙар+.






3Эй Алла, Үҙ-Үҙең алдында йолоп алыусым бул!

Башҡа кем һуң миңә ярҙам ҡулы һуҙыр+?

4Сөнки уларҙың зиһенен Үҙең томаланың,

Шуға күрә уларға еңеү ҡаҙандырмаҫһың.

5Өлөш алыр өсөн дуҫына яла яҡҡан әҙәмдең

Балаларының күҙ нуры һүнер.






6Алла мине кешеләр алдында ғибрәт итте,

Улар минең битемә төкөрә+.

7Ҡайғы-хәсрәттән күҙҙәрем томаланды,

Кәүҙәмдән тик шәүлә тороп ҡалды.

8Намыҫлы кешеләр быға хайран ҡалыр,

Ғәйепһеҙҙәр аллаһыҙҙарға ҡаршы сығыр,

9Иманлылар юлынан тайпылмаҫ;

Ҡулы пак булғандарҙың ҡеүәте артыр.






10Әммә һеҙ һәммәгеҙ ҙә йәнә килегеҙ –

Арағыҙҙан бер аҡыллы кеше таба алмайым.

11Ғүмерем үтте, ниәттәрем емерелде,

Күңелемдең теләктәре селпәрәмә килде+.

12Ә улар төндө көн тип раҫлай;

Ҡараңғыла: „Яҡтылыҡ яҡын ул!“ – тип иҫбатлай.

Әммә әйләнәлә бары ҡараңғылыҡ+.

13Әгәр ҙә берҙән-бер йортом үлеләр донъяһы булһа,

Ҡараңғылыҡта түшәгемде йәйһәм,+

14Ҡәберемә: „Һин – минең атайым“,

Ер ҡортона: „Әсәйем, апайым һин“, – тип әйтһәм,

15Ҡайҙа һуң минең өмөтөм?

Минең өмөтөмдө кем күрер?

16Өмөт минең менән бергә үлеләр донъяһына төшөрмө?

Минең менән бергә тупраҡ аҫтына инерме?»

Билдадтың икенсе телмәре:


Аллаһыҙҙарҙың тәҡдире шундай

181Шуахтан килгән Билдад яуап ҡайтарҙы. Былай тине:+




2«Ҡасан бөтөр һүҙҙән арҡан ишеүегеҙ?

Башта уйлашығыҙ, унан һөйләшербеҙ.

3Ниңә беҙ хайуан булып иҫәпләнәбеҙ?

Күҙҙәреңә ахмаҡ булып күренәбеҙ+?

4Һин асыуҙан үҙ-үҙеңде өҙгөләйһең –

Һин тип ер йөҙө бушап ҡалһынмы?

Ҡаялар торған урынынан ҡупһынмы?






5Эйе, яуыздарҙың уты һүнер;

Усағының осҡоно ла ҡалмаҫ+.

6Сатырындағы нур ҡараңғылыҡҡа әйләнер,

Янындағы шәме һүнер.

7Ҡеүәтле аҙымдарының көсө бөтөр,

Үҙ мәкере үҙенең башына етер+.

8Аяҡтары алып барып индерер тоҙаҡҡа,

Үҙе барып баҫыр ҡапҡанға+

9Элмәк эләктерер бәкәленән,

Тәпегә ул барып ҡыҫыласаҡ.

10Йәшерен тоҙаҡ һағалар уны,

Һуҡмағында ҡапҡан көтөп торор.

11Һәр тарафтан дәһшәт сорнап алыр,

Артынан ҡалмай баҫтырыр+.

12Аслыҡ тәҡәтен ҡоротор,

Бәлә-ҡаза абынғанын көтөп торор.

13Уның тиреһен сир-зәхмәт ашар,

Әжәлдең тәүге сапҡыны ағзаларын мөнйөр.

14Имен сатырынан һөйрәп сығарырҙар,

Дәһшәт батшаһына килтерерҙәр.

15Сатырында бер нәмәһе ҡалмаҫ,

Торлағы көкөрт менән ҡапланыр+.

16Аҫтан тамырҙары ҡорор,

Өҫтән ботаҡтары кибер.

17Исеме донъяла онотолор,

Урамдарҙа бер кем дә иҫенә алмаҫ+.

18Яҡтынан ҡараңғыға һөрөлөр,

Донъя йөҙөнән ҡыуылыр.

19Ни балаһы, ни нәҫеле ҡалмаҫ халҡы араһында,

Йәшәгән ерҙәрендә бер кем дә тере ҡалмаҫ+.

20Көнбайышта йәшәгәндәр, уның яҙмышын ишетеп, тетрәнер;

Көнсығыштағылар, уны күреп, дәһшәткә батыр.

21Яуыздарҙың торлағы менән шул булыр,

Тәҡдире шундай аллаһыҙҙарҙың»+.

Әйүптең алтынсы телмәре:


Алла миңә ҡарата хаҡһыҙлыҡ ҡылды

191Әйүп былай тип яуапланы:




2«Ҡасанға тиклем йәнемде иҙерһегеҙ?

Һүҙҙәрегеҙ менән бәғеремде телерһегеҙ?

3Инде унар тапҡыр кәмһетеп сыҡтығыҙ,

Оялмайынса нахаҡҡа рәнйеттегеҙ.

4Әгәр ысынлап юлдан яҙған булһам да,

Унан бит бары минең үҙемә зыян!

5Үҙегеҙҙе минән өҫтөнөрәк ҡуяһығыҙ,

Кәмһетелеүемде үҙемә ҡаршы йүнәлтәһегеҙ икән,

6Белегеҙ, Алла миңә ҡарата хаҡһыҙлыҡ ҡылды,

Һәр тарафтан ауы менән сорнап алды.






7Мин: „Яуызлыҡ!“ – тип ҡысҡырам – яуап юҡ,

Ярҙам һорап ялбарам – ғәҙеллек тапмайым+.

8Юлдарымды ҡамаланы, үтә алмайым,

Һуҡмағымды ҡараңғылыҡ менән томаланы+.

9Шөһрәтемде минән тартып алды,

Башымдан тажымды атып бәрҙе+.

10Ул мине һәр яҡлап бөктө – бөттөм,

Өмөтөмдө, ағас һымаҡ, тамырынан йолҡоп алды.

11Миңә ҡарата асыу ялҡыны дөрләй,

Ул мине Үҙенә дошман һанай+.

12Ғәскәрҙәре бергәләшеп ябырыла,

Миңә ҡаршы улар уба ҡора,

Тупламдары сатырымды ҡамап тора+.






13Ағай-энемде Ул минән ситләштерҙе,

Таныштарым мине ят күрәләр+.

14Туғандарым ташланы,

Йән дуҫтарым ситкә типте,

15Үҙ өйөмдә һыйындырған заттар,

Аҫырауҙар менән хеҙмәтселәр мине ят күрәләр,

Улар күҙендә килмешәккә әйләндем.

16Хеҙмәтсемде саҡырам, ул яуап бирмәй,

Ауыҙ һыуымды түгеп ялбарырға мәжбүрмен.

17Һулышымдың еҫенән ҡатыным биҙҙе,

Ҡәрҙәштәрем минән ерәнәләр+.

18Хатта бала-саға мине һанға һуҡмай,

Тороп баҫыуым була, үсекләй башлай+.

19Яҡын дуҫтарым минән сикәнә,

Иң яратҡан кешеләрем йөҙ сөйөрә.

20Тире лә һөйәк кенә тороп ҡалдым,

Бына-бына йәнем сығып бара.






21Йәлләгеҙсе мине, дуҫҡайҙарым,

Алланың ҡулы туҡманы мине!+

22Ниңә һеҙ ҙә Алла һымаҡ баҫтыраһығыҙ,

Нишләп итемде сәйнәп туя алмайһығыҙ?






23Әгәр һүҙҙәрем яҙылып барһа ине,

Теркәлһә ине төргәк китапҡа;+

24Тимер ҡәләм менән соҡоп, ҡурғаш ҡойоп яҙылһа,

Мәңгелеккә ҡаяға сүкеп уйылһа ине!+

25Әммә беләм: Ҡотҡарыусым йәшәй,

Ахырҙа, Ул ер өҫтөндә ҡалҡыр!+

26Хатта тирем сереп төшкәндә лә,

Ошо тәнемдә Алланы күрәсәкмен+.

27Мин Уны үҙ күҙҙәрем менән күрәсәкмен,

Үҙем, башҡа берәү түгел!

Бәғерем телгеләнә эсемдә.

28Әгәр ҙә: „Нисек беҙ уны эҙәрләйек?

Яуызлыҡтың тамыры үҙендә бит һуң“, – тиһәгеҙ,

29Ҡылыс йөҙөнән ҡурҡығыҙ,

Сөнки ярһыу ҡылыс менән язалана;

Шул ваҡытта ғәҙел хөкөмдөң барлығын белерһегеҙ!»+

Софарҙың икенсе телмәре:






1321Ҡорамға артылыусылар йыры. Дауыттың йыры.




Ҡайһылай яҡшы, күңелле,

Туғандарҙың бергә татыу йәшәгәне!+

2Был Һарундың башына һөртөлгән,

Һаҡалынан ағып төшкән затлы майҙай,

Кейеменең яғаһына ағып төшкән еҫле май һымаҡ;+

3Хермон армытына төшкән ысыҡ

Сион тауҙарына ағып төшкән һымаҡ.

Раббы Сионда Үҙ фатихаһын –

Мәңгелек тормош бирҙе+.

1331Ҡорамға артылыусылар йыры.




Эй һеҙ, Раббының барса ҡолдары,

Раббы ҡорамында төндәрен хеҙмәт иткәндәр,

Раббыға шөкөрана ҡылығыҙ!+

2Ҡулығыҙҙы мөҡәддәс ергә һоноп,

Раббыға ҡылығыҙ шөкөрана!+






3Күк менән ерҙе яратҡан Раббы

Фатихалаһын һеҙҙе Сиондан+.

1341Раббыны данлағыҙ!

Раббы исемен данлағыҙ,

Эй Раббы ҡолдары, маҡтау йырлағыҙ!

2Раббы ҡорамында хеҙмәт итеүселәр,

Аллабыҙ йорто ихатаһында тороусылар,

Дан йырлағыҙ!+

3Раббыны данлағыҙ – Ул игелекле.

Исеменә мәҙхиә йырлағыҙ – был шундай ләззәтле.

4Раббы Үҙенә Яҡуп нәҫелен,

Халҡы итеп Исраилды һайлап алды+.






5Мин беләмен, Раббы бөйөк,

Хакимыбыҙ бөтә илаһтарҙан өҫтөн+.

6Күктәрҙә һәм ер йөҙөндә,

Диңгеҙҙәрҙә, даръяларҙа,

Раббы ни теләй, шуны бар ҡыла+.

7Ер сигенән болоттар ҡалҡыта,

Йәшен йәшнәтеп ямғыр яуҙыра,

Келәттәренән елдәр сығара+.






8Ул мысырҙарҙың баш балаларын ҡырҙы,

Кешеләрҙең тәүге улын,

Малдарҙың тәүге түлен үлемгә дусар итте+.

9Эй Мысыр, һинең уртаңа,

Фирғәүенгә һәм бар ҡолдарына

Ул хикмәттәрен, мөғжизәләрен ебәрҙе+.

10Бик күп ҡәүемдәрҙе һәләк итте,

Ҡеүәтле батшаларҙы үлтерҙе:+

11Әмөри батшаһы Сихонды,

Башан батшаһы Ғоғты,

Ҡәнғәндең барса батшалыҡтарын ҡырҙы+.

12Уларҙың ерҙәрен биләмә итеп,

Мөлкәт итеп халҡы Исраилға бирҙе+.






13Йә Раббы, исемең мәңгелек Һинең!

Шөһрәтең быуындан-быуынға дауам итә+.

14Раббы халҡының хаҡлығын раҫлар,

Үҙ ҡолдарына рәхимле булыр+.






15Ә ҡәүемдәрҙең боттары – алтын-көмөш,

Кеше ҡулы менән яһалған+.

16Ауыҙҙары бар ҙа, һөйләшмәйҙәр,

Күҙҙәре бар, әммә күрмәйҙәр,+

17Ҡолаҡтары бар ҙа, ишетмәйҙәр,

Ауыҙҙарында уларҙың һулыш-тын юҡ+.

18Кем уларҙы яһаған,

Уларға өмөт бағлаған – барыһы ла

Шул боттарға оҡшап ҡалыр!+






19Эй Исраил халҡы, Раббыға шөкөр ҡылығыҙ!

Һарун нәҫеле, Раббыға маҡтау йырлағыҙ!

20Эй Леви нәҫеле, Раббыны данлағыҙ!

Маҡтау йырлағыҙ Раббыға, Унан ҡурҡҡандар!+

21Йәрүсәлимдә төйәк иткән Раббыға

Сиондан шөкөрана ҡылығыҙ!






Раббыны данлағыҙ!+

1351Шөкөрана ҡылығыҙ Раббыға, Ул игелекле,

Уның тоғро мөхәббәте мәңгелек+.

2Шөкөр итегеҙ аллалар Аллаһына,

Уның тоғро мөхәббәте мәңгелек+.

3Шөкөр итегеҙ хакимдар Хакимына,

Уның тоғро мөхәббәте мәңгелек.






4Бары Ул бөйөк мөғжизәләр ҡылыусы,

Уның тоғро мөхәббәте мәңгелек+.

5Ул аҡылы менән күктәрҙе яратҡан,

Уның тоғро мөхәббәте мәңгелек+.

6Ерҙе даръя һыуҙары өҫтөнә йәйгән,

Уның тоғро мөхәббәте мәңгелек+.

7Бөйөк яҡтыртҡыстарҙы яратҡан,

Уның тоғро мөхәббәте мәңгелек+.

8Ҡояшты көн менән идара итергә ҡуйған,

Уның тоғро мөхәббәте мәңгелек.

9Төн менән идара итер өсөн

Ай һәм йондоҙҙарҙы ҡуйған,

Уның тоғро мөхәббәте мәңгелек.






10Ул мысырҙарҙың баш балаларын ҡырҙы,

Уның тоғро мөхәббәте мәңгелек+.

11Исраил нәҫелен Мысырҙан сығарҙы,

Уның тоғро мөхәббәте мәңгелек+.

12Ҡөҙрәте, һуҙылған ҡулы менән,

Уның тоғро мөхәббәте мәңгелек.

13Ҡамышлы диңгеҙҙе икегә айырҙы,

Уның тоғро мөхәббәте мәңгелек+.

14Исраилдарҙы уртаһынан сығарҙы,

Уның тоғро мөхәббәте мәңгелек.

15Фирғәүен менән ғәскәрен диңгеҙгә батырҙы,

Уның тоғро мөхәббәте мәңгелек+.

16Халҡын сүллек аша етәкләне,

Уның тоғро мөхәббәте мәңгелек+.

17Бөйөк батшаларҙы тар-мар итте,

Уның тоғро мөхәббәте мәңгелек+.

18Көслө батшаларҙы ҡырҙы,

Уның тоғро мөхәббәте мәңгелек.

19Әмөри батшаһы Сихонды юҡ итте,

Уның тоғро мөхәббәте мәңгелек+.

20Башан батшаһы Ғоғты тар-мар итте,

Уның тоғро мөхәббәте мәңгелек+.

21Ерҙәрен биләмә итеп бирҙе,

Уның тоғро мөхәббәте мәңгелек.

22Ҡоло Исраилға милек итеп бирҙе,

Уның тоғро мөхәббәте мәңгелек.






23Меҫкен хәлебеҙҙә хәтеренә алды,

Уның тоғро мөхәббәте мәңгелек.

24Дошмандарыбыҙҙан йолоп алды,

Уның тоғро мөхәббәте мәңгелек+.

25Барса йән эйәләренә ризыҡ бирә,

Уның тоғро мөхәббәте мәңгелек+.






26Күктәрҙең Аллаһына шөкөр итегеҙ,

Уның тоғро мөхәббәте мәңгелек.

1361Бабил йылғаларының буйында, унда

Ултыра ла Сионды иҫкә төшөрөп илай инек+.

2Ошонда тал ботаҡтарына

Лирабыҙҙы аҫып ҡуя инек.

3Беҙҙе ул ерҙә әсир иткәндәр йыр һүҙҙәрен,

Иҙеүселәр уйын-көлкө талап итте:

«Йырлағыҙ беҙгә Сион йырҙарын!»






4Ни йәнебеҙ менән йырлайыҡ һуң

Ят тупраҡта Раббыбыҙҙың йырын?

5Эй Йәрүсәлим, һине онотор булһам,

Ҡороп ҡына ҡатһын уң ҡулым+.

6Һине хәтеремә төшөрмәһәм,

Һөйөнөстәремдең иң түренә Йәрүсәлимде ҡуймаһам,

Телем аңҡауыма йәбешеп ҡалһын!+






7Йәрүсәлим ҡолатылған көндө:

«Емер уны, емер нигеҙенә тиклем!» –

Тигән Эдом улдарын иҫеңә төшөр, Раббы!+






8Эй емереләсәк Бабил-ҡыҙ!

Беҙгә ҡылғаныңдың ҡонон

Ҡайтарыр зат ҡайһылай бәхетле!+

9Ниндәй бәхетле сабыйҙарыңды тотоп,

Ҡаяға ялпаштыра һуғасаҡ кеше!+

1371Дауыттың мәҙхиәһе.




Бар булмышым менән Һиңә шөкөр итәм,

Илаһтар алдында Һиңә дан йырлайым+.

2Мөҡәддәс ҡорамыңа ҡарап сәждә ҡыламын,

Мөхәббәтең һәм тоғролоғоң хаҡына,

Исемеңә шөкөрана әйтәм.

Сөнки биргән вәғәҙәңде

Һин исемеңдән дә өҫтөн ҡуйҙың+.

3Саҡырғанымда яуап ҡайтарҙың,

Йәнемә көс биреп, рухландырҙың.






4Бөтә донъя батшалары данлар Һине, Раббы,

Сөнки ауыҙыңдан сыҡҡан һүҙҙе ишеттеләр.

5Раббы юлдарына мәҙхиә йырларҙар,

Сөнки Раббының шөһрәте бөйөк.






6Юғарыла Раббы –

Ул түбәнһетелгәндәрҙе күрә,

Тәкәбберҙәрҙе алыҫтан танып тора.






7Бәлә-ҡаза солғап алғанда, Һин йәнемде һаҡлайһың,

Дошмандарымдың нәфрәтенән яҡлайһың,

Уң ҡулың мине ҡотҡарып ҡала+.

8Минең туралағы ниәттәрен

Ғәмәлгә ашырыр Раббы.

Һинең тоғро мөхәббәтең мәңгелек, йә Раббы,

Үҙ ҡулыңдың ижадынан ваз кисмә!+

Раббы, мине Үҙең күреп, һынап беләһең+.

2Ҡасан ятып, ҡасан торғанымды беләһең,

Уйҙарымды алыҫтан аңлап тораһың+.

3Йөрөйөммө, ял итәмме – ваҡ иләктән үткәрәһең,

Һәр бер ғәмәлемә хәбәрең бар+.

4Һүҙем телемә килмәҫтән алда

Эй Раббы, Һин һәммәһен беләһең.

5Һәр яғымдан мине солғағанһың,

Ҡулыңды миңә һалғанһың.

6Был ғилемең хайран минең өсөн,

Аң-зиһенем етмәҫлек юғары+.






7Ҡайҙа китәйем Рухыңдан,

Ҡайҙа ҡасып була хозурыңдан+?

8Асманға ҡалҡһам, Һин унда,

Үлеләр донъяһына түшәк йәйһәм, унда ла Һин+.

9Таң ҡанаттарында көнсығышҡа осһам,

Диңгеҙ аръяғына ҡунһам,

10Унда ла ҡулың етәкләп йөрөр,

Уң ҡулың мине ныҡ тотоп торор.

11«Мине ҡараңғылыҡ йәшерһен,

Яҡтылыҡ ҡара төнгә әйләнһен», – тиһәм,

12Хозурыңда ҡараңғылыҡ – ҡараңғылыҡ түгел,

Төн дә көн кеүек нур сәсер,

Көнмө, төнмө – Һинең өсөн бер үк+.






13Эс-бауырымды Һин яратҡанһың,

Әсәм ҡарынында мине туҡығанһың+.

14Рәхмәттәрем яуһын Һиңә,

Ниндәй ғәжәйеп, хайран яратылғанмын.

Ҡайһылай хикмәтле ғәмәлдәр ҡылаһың!

Быны бик яҡшы аңлайым.

15Ер тәрәнлегендә* туҡылғанымда,

Серле рәүештә ҡиәфәт алғанымда,

Һөйәктәрем Һинән йәшерен түгел ине+.

16Яралғы ғына сағымда

Мине Үҙ күҙҙәрең менән күрҙең.

Ғүмерем башланмаҫ элек

Миңә тәғәйенләнгән һәр көн

Һинең китабыңа теркәлгән+.

17Фекерҙәреңә иҫем-аҡылым етмәй,

Эй Алла, уларҙың иҫәп-хисабы юҡ!+

18Һанай башлаһам, улар ҡом бөртөгөнән ишле.

Уянып китһәм, мин һаман Һинең менән.






19Эй Алла, яуыздарҙы юҡ итһәң ине,

Минән алыҫ йөрөгөҙ, һеҙ, ҡан эскестәр!+

20Улар Һиңә ҡаршы яманлыҡ тарата,

Дошмандарың Һиңә ҡаршы мәкер ҡора.

21Эй Раббы, Һиңә нәфрәтләнгәндәргә

Мин нисек нәфрәт тотмайым?

Һиңә ҡаршы баш күтәргәндәрҙән нисек ерәнмәйем+?

22Уларға ҡаршы мин ҡаты нәфрәтләнәм,

Уларҙы үҙемә дошман итеп күрәм.






23Эй Алла, һына мине, йөрәгемдәген танып бел.

Һына мине, бөтә уйҙарымды асыҡла+.

24Ҡара, яман юлға төшмәнемме?

Йүнәлт мине баҡыйлыҡ юлына!

2Яман әҙәмдән арала мине, Раббы,

Залим бәндәнән ҡурсала+.

3Күңелдәре яуыз ниәт менән тулған,

Һәр көн ҡуптаралар ғауға.

4Телдәре йыландыҡылай зәһәр,

Ҡара йылан ағыуы – ауыҙҙарында+. Села







5Һаҡла, Раббы, яуыздар ҡулынан,

Залим бәндәнән ҡурсала;

Улар миңә аяҡ салырға ниәтләй+.

6Тәкәбберҙәр йәшерен тоҙаҡ ҡорҙо,

Юлымда ауҙарын кирҙе;

Йәтмә һалдылар алдымда+. Села







7Раббыға әйттем: «Һин минең Аллам.

Раббы, ялбарыуыма ҡолаҡ һал!»

8Эй Раббы Хаким, Ҡөҙрәт эйәһе, Ҡотҡарыусым,

Алыш көнөндә башымды ҡаплап торҙоң.

9Яуыздарға теләгәнен бирмә, Раббы,

Яман ниәттәрен ғәмәл итмә!

Юҡһа улар эреләнер. Села


10Мине солғап алғандарҙың үҙ башына

Төшһөн ауыҙҙарынан сыҡҡан яман һүҙ.

11Утлы ҡуҙ түгелһен өҫтәренә!

Утҡа, тәрән соҡорға бырға ла

Башҡа сыға алмаһындар+.

12Яман телле илдә нығына алмаһын,

Залимды бәлә-ҡаза аулаһын, һәләк итһен.






13Беләм, Раббы ярлының хоҡуғын яҡлар,

Фәҡиргә хаҡ хөкөмөн ҡылыр+.

14Шулай, тәҡүә бәндәләр исемеңә шөкөр итер,

Намыҫлылар хозурыңда төйәкләнер.

Йә Раббы, Һине саҡырам, ашыҡ миңә!

Һиңә ялбарған тауышыма ҡолаҡ һал!

2Доғаларым хозурыңда хуш еҫ төтәткән һымаҡ,

Һонолған ҡулдарым киске ҡорбан һымаҡ ҡабул булһын!+






3Йә Раббы, ауыҙыма ҡарауылсы ҡуй,

Иренемдең ҡапҡаларына йоҙаҡ һал!+

4Яманлыҡҡа күңелем ауышмаһын,

Залимдарҙың яҙыҡ эштәрендә ҡатнашырға,

Һыйҙарынан ауыҙ итергә яҙмаһын.






5Тәҡүә кеше туҡмаһа ла мин ризамын – был мәрхәмәт;

Фашлаһын – инҡар итмәм,

Башыма һөрткән зәйтүн майы был.

Мин ямандарҙың ғәмәлдәренә ҡаршы һәр ваҡыт доға ҡылам+.

6Башлыҡтарын ҡаянан ырғытҡан саҡта,

Һүҙҙәремдең хаҡлығын аңларҙар+.






7Һабан һөрөп ватҡылаған тупраҡ һымаҡ,

Һөйәктәребеҙ үлеләр донъяһының ауыҙына ҡойолор+.

8Әммә күҙҙәрем Һиндә, эй Раббы Хаким,

Һиңә һыйынам, йәнемде хәүефкә дусар итмә!+

9Миңә ҡорған тоҙаҡтарҙан,

Залимдарҙың ауҙарынан һаҡла+.

10Яуыздар үҙ йәтмәләренә эләкһен,

Мин иһә иҫән-аман уҙырмын+.

Мин Раббыға һөрән һалам,

Раббыға мәрхәмәт һорап ялбарам+.

2Хозурында аһ-зарымды түгәм,

Ҡайғыларымды бушатам+.

3Рухым төшкән саҡтарҙа ла,

Ҡайһы юлдан йөрөгәнемде беләһең.

Һуҡмағыма йәшерен тоҙаҡ ҡоролған ине+.

4Уң яғыма ҡара ла күр,

Бер кем дә мине һанламай.

Һыйынырлыҡ урыным ҡалманы,

Йәнемде хәстәрләгән кеше юҡ.






5Йә, Раббы, Һиңә ялбарып әйттем:

«Һин – минең һыйынысым,

Тереләр донъяһында насибым!»+

6Һыҡтауыма ҡолаҡ һал, тәҡәтем бөттө,

Мине эҙәрләүселәрҙән ҡотҡар,

Улар минән көслөрәк+.

7Йәнемде зиндандан сығар,

Мин исемеңә рәхмәт уҡырмын.

Һин миңә игелектәр ҡылғанда,

Тәҡүәләр әйләнәмә тупланыр+.

Доғамды ишет, йә Раббы,

Ялбарыуыма ҡолаҡ һал!

Тоғролоғоң һәм ғәҙеллегең хаҡына яуап ҡайтар!

2Ҡолоңдо хөкөмгә алып килмә,

Тереләрҙән бер кем дә алдыңда аҡлана алмаҫ+.






3Дошман мине ҡыуып етте,

Тупраҡҡа һалып тапаны.

Гүйә мин күптән үлгәнмен –

Дөм ҡараңғылыҡҡа һалды+.

4Шул сәбәпле рухым һынды минең,

Йөрәгем ҡурҡыуҙан өшөп ҡатты.






5Үткән дәүерҙәрҙе иҫкә алам,

Ҡылған ғәмәлдәреңде барлайым,

Ҡулдарыңдың эше хаҡында уйланам+.

6Һиңә табан ҡулдарымды һондом,

Йәнем ҡоро тупраҡ һымаҡ,

Һиңә сарсағанмын+. Села


7Йәһәтерәк яуап ҡайтар, Раббы,

Тәҡәтем ҡороно минең.

Йөҙөңдө йәшермә минән,

Юғиһә, ҡәбер эйәһенә оҡшап ҡалырмын+.

8Таңдан тоғро һөйөүеңде белдер,

Өмөтөмдө Һиңә бағлағанмын;

Йә Раббы, барыр юлымды күрһәт,

Сөнки йәнемде мин Һиңә олғаштырам+.






9Дошмандарымдан йолоп ал, Раббы;

Мин бары Һиңә һыйынам.

10Ихтыярыңды нисек үтәргә өйрәт!

Һин бит – минең Аллам.

Игелекле Рухың мине

Тигеҙ ерҙән әйҙәп барһын!+






11Йә Раббы, исемең хаҡына йәшәт мине,

Ғәҙеллегең хаҡына йәнемде бәләнән ҡотҡар+.

12Тоғро мөхәббәтең хаҡына

Дошмандарымды тар-мар ит,

Йәнемде иҙеүселәрҙе юҡ ит,

Сөнки мин Һинең ҡолоңмон+.

Раббы, һыйынған ҡаям, мөбәрәк булһын!

Ул бармаҡтарымды алышҡа,

Ҡулдарымды һуғышҡа өйрәтә+.

2Ул тоғро ярҙамсым, ҡәлғәм,

Ышығым, Ҡотҡарыусым, ҡалҡаным!

Мин Уға һыйынам;

Ул миңә халыҡтарҙы буйһондора+.






3Йә Раббы, нимә инде ул – кеше?

Ә Һин уны ҡайғыртаһың.

Нимә һуң әҙәм балаһы?

Ә Һин уны һанға һуғаһың+.

4Әҙәм бит ул бары тик бер һулыш,

Ғүмере – үтеп киткән күләгә һымаҡ+.






5Һығылдыр ҙа күкте, йә Раббы, ергә төш!

Ҡағыл тауҙарға, улар төтәп китерҙәр+.

6Йәшнәт йәшенеңде, дошмандарҙы тарат;

Уҡтарыңды яуҙыр, туҙҙырып ташла уларҙы+.

7Юғарынан ҡулыңды һуҙ, мине азат ит,

Даръя һыуҙарҙан мине сығарып ал,

Яттарҙың ҡулынан ҡотҡар+.

8Ауыҙҙары туҡтауһыҙ алдаҡ түгә,

Уң ҡулдарын күтәреп, ялған ант итә улар+.






9Аллам, Һиңә яңы йыр йырлармын,

Ун ҡыллы арфала Һиңә уйнармын+.

10Һин бит батшаларҙы еңеү ҡаҙандырған;

Ҡолоң Дауытты аяуһыҙ ҡылыстан ҡотҡарған+.

11Мине йолоп ал, ҡотҡар яттар ҡулынан.

Ауыҙҙары туҡтауһыҙ ялған сәсә,

Уң ҡулдарын күтәреп ялған ант итә улар.






12Ул сағында улдарыбыҙ йәшлегендә

Күкрәп үҫкән ағас һымаҡ булыр.

Ҡыҙҙарыбыҙ затлы һарайҙарҙың

Семәрле бағанаһылай булыр һомғол+.

13Һәр төрлө ашлыҡтан тулып ташыр келәтебеҙ;

Көтөүҙә һарыҡтарыбыҙ

Меңәрләп, унар меңләп түлләр.

14Үгеҙҙәребеҙ беҙҙең һимеҙ булыр,

Диуарҙарыбыҙҙа тишек-ярыҡ булмаҫ,

Кешеләребеҙ әсир китмәҫ,

Урамдарҙа ишетелмәҫ илаш!+






15Ниндәй ҡотло ошолай йәшәгән халыҡ!

Аллаһы Раббы булған халыҡ бәхетле!+

(Алеф)




Эй Аллам, минең Батшам, Һине ҙурлармын,

Исемеңә мәңге маҡтау яуҙырырмын!



(Бейт)




2Һәр көн Һине мөбәрәк ҡыламын,

Исемеңде мәңгенән-мәңгегә данлайым.



(Гимел)




3Раббы бөйөк, икһеҙ-сикһеҙ маҡтауға Ул лайыҡ,

Уның бөйөклөгөнә һис етмәҫ аҡыл+.









Йәрүсәлим ҡапҡалары һәм ҡаланың яңы исеме

30– Бына ҡаланан сығыу урындары: дүрт мең биш йөҙ терһәккә һуҙылған төньяҡ диуарҙа+
31өс ҡапҡа булыр – Рәүвән, Йәһүҙә, Леви ҡапҡалары. Ҡаланың ҡапҡалары Исраил ырыуҙарының исемдәре менән аталыр.
32Дүрт мең биш йөҙ терһәк оҙонлоҡтағы көнсығыш яҡта өс ҡапҡа – Йософ, Бинйәмин, Дан ҡапҡалары – булыр.
33Дүрт мең биш йөҙ терһәк оҙонлоҡтағы көньяҡ диуарҙа өс ҡапҡа – Шимғон, Исасхар, Зевулун ҡапҡалары – булыр.
34Дүрт мең биш йөҙ терһәк оҙонлоҡтағы көнбайыш яҡта өс ҡапҡа – Ғад, Ашер, Нафтали ҡапҡалары – булыр.

35Ҡаланың әйләнәһе ун һигеҙ мең терһәк булыр. Ҡала шул көндән алып «Йәһүә шамма»* тип аталыр+.







* 4:10 Егерме шекел – яҡынса 240 г.

* 4:11 Бер һиндың алтынан бер өлөшө – яҡынса 1 л.

* 8:14 Таммуз – бабилдарҙың уңыш илаһы.

* 8:16 Айуан – ҡорамға ингән урында алғы бүлмә.

* 8:17 …ботаҡты танауҙарына килтерәләр – боттарға табыныусыларҙың байрамдарындағы бер йола.

* 9:3 Кирубтар – ҡанатлы илаһи йән эйәләре. 1-се бүлектә улар «йән эйәләре» тип кенә әйтелгән. Тулыраҡ мәғлүмәт алыр өсөн һүҙлектәге «Кируб» һүҙен ҡарағыҙ.

* 20:29 Был урында йәһүд телендә һүҙ уйнатыу: «Бама» – «ҡалҡыулыҡ» һәм «баим» – «барыу» һүҙҙәре оҡшаш яңғырай.

* 37:5 Һулыш – йәһүд телендә был һүҙ «рух», «ел» һәм «йән» мәғәнәләренә лә эйә (ошо бүлектең 6, 8, 9, 10, 14-се аяттарында ла бар).

* 38:13 …бай, һүҙе үтә торған кешеләре – йәһүд телендә «йәш арыҫландары».

* 39:11 Һамон-Гог – йәғни «Гог өйөрөнөң үҙәне».

* 39:16 Һамона – йәһүд телендә «өйөр» тигән мәғәнәлә.

* 40:5 …был терһәк бер ус аяһын өҫтәп һанала ине – ғәҙәттә терһәктең оҙонлоғо – 45 см, устың 7,5 см булып, ҡорам тураһында һүҙ барғанда бер терһәк 52,5 см тәшкил итә.

* 43:7 …батшаларҙы ерләү йолаһы… – батшаларҙы һарайҙа (ҡорам эргәһендә) ерләү йәки үлгән батшаларға ғибәҙәт ҡылыу күҙҙә тотола (43:9-сы аятта ла шул уҡ мәғәнә).

* 45:10 Эфа, бат – эфа – ашлыҡ, он үлсәү берәмеге, яҡынса 22 л; бат – шыйыҡлыҡ үлсәү берәмеге, 22 л.

* 45:11 Хомер – ашлыҡ, он үлсәү берәмеге, 220 л.

* 45:12 Егерме шекел, егерме биш шекел, ун биш шекел – йәғни 60 шекел. Был рәүешле үлсәгәндә, күрәһең, 50 шекелгә тиң булған ҡәҙимге минаның ауырлығы үҙгәрәлер.

* 45:25 Һүҙ Ҡыуыш байрамы тураһында бара (ҡарағыҙ: «Левиҙәр» 23:33).

* 46:17 Һүҙ Яңырыу йылы тураһында бара (ҡарағыҙ: «Левиҙәр» 25:8-55).

* 47:3 Шайтанашыҡ – руссаһы: лодыжка.

* 48:35 Йәһүә шамма – йәһүд телендә «Раббы бында» тигән мәғәнәлә.





Рәүвән ырыуына бирелгән ерҙәр

15Муса Рәүвән ырыуына уның нәҫелдәре буйынса бүлеп биргән ерҙәр
16Арнон үҙәне ситендәге Ғароғерҙан башлап, үҙәнлек уртаһындағы ҡаланы ла индереп, Медеваға еткәнсе йәйрәп ятҡан яҫы таулыҡ,
17Хешбон һәм уның менән йәнәш яҫы таулыҡтағы бөтә ҡалалар – Дивон, Бамоҫ-Бәғел, Бейт-Бәғел-Меғон,
18Яһас, Ҡедемоҫ, Мефағаҫ,
19Ҡиръяҫаим, Сивма, үҙән уртаһындағы убала ултырған Сереҫ-Шахар,
20Бейт-Пеғор, Писга тауы итәктәре һәм Бейт-Йешимоҫ,
21йәғни яҫы таулыҡтағы бөтә ҡалалар һәм Хешбонда идара иткән әмөри батшаһы Сихондың бөтә ерҙәре. Муса уның үҙен дә, уның ҡул аҫтында ошо илдә йәшәгән Мидйән башлыҡтары Әүи, Рәҡәм, Сур, Хур һәм Рәвағты ла еңгәйне+.
22Башҡалар менән бер рәттән исраилдар Беғорҙың күрәҙәсе улы Билғамды ла ҡылыстан үткәргәйне+.
23Рәүвән ырыуы биләмәләренең сиге Иордан йылғаһы буйлап үтә.

Был – Рәүвән улдары нәҫелдәренең өлөшөн тәшкил иткән ҡалалар һәм ауылдар.




Ғад ырыуына һәм Менашше ырыуының яртыһына бирелгән ерҙәр

24Муса Ғад ырыуына уның нәҫелдәре буйынса бүлеп биргән ерҙәр.
25Был Яғзер, Ғилғәдтең бөтә ҡалалары, Рабба эргәһендәге Ғароғерға тиклем һуҙылған ғаммондар иленең яртыһы –
26Хешбондан Рамаҫ-Миспегә һәм Бетонимға, Маханаимдан Ло-Деварға тиклемге ерҙәр,
27үҙәндә – Бейт-Харам, Бейт-Нимра, Суккоҫ һәм Сафон, йәғни Хешбон батшаһы Сихондың ҡалған бөтә батшалығы – Киннереҫ күленә тиклем Иордандан көнсығыштағы ерҙәр.

28Был – Ғад улдарына нәҫелдәренә күрә бүлеп бирелгән ҡалалар һәм ауылдар.

29Муса Менашше ырыуының бер яртыһына, йәғни Менашше улдарының яртыһына нәҫелдәренә күрә бүлеп биргән ерҙәр.
30Был ерҙәр Маханаимдан башлап, Башан батшаһы Ғоғтың бөтә батшалығын, Башан ерендә Яир ауылдары тип йөрөтөлгән алтмыш ҡаланы,+
31Ғилғәдтең яртыһын, шулай уҡ Ғоғ идара иткән Башан ҡалалары Ғаштароҫ һәм Әдрәғиҙе үҙ эсенә ала. Былар бөтәһе лә Менашше улы Махир улдарының яртыһына нәҫелдәренә күрә бирелде+.

32Муса Моав тигеҙлегендә, Йерихонан көнсығышта Иордан аръяғындағы ерҙәрҙе бына шулай бүлде.

33Ә Леви ырыуына ул бер ниндәй ҙә биләмә бирмәне. Уларҙың биләмәһе, Раббы уларға әйтеп ҡалдырғанса, Исраил Аллаһы Раббы Үҙе+.

Иордан йылғаһының көнбайышындағы ерҙәрҙе бүлеү

141Ҡәнғәндә исраилдарға бирелгән ер биләмәләре бына ошолар. Ҡаһин Әлғазар, Нун улы Йушағ һәм Исраил ырыуҙарының нәҫел башлыҡтары был ер бүлемдәрен,+
2йәрәбә буйынса, Раббы Муса аша ҡушҡанса, Исраилдың туғыҙ ярым ырыуына бүлде+.
3Сөнки ике ярым ырыуға Муса биләмә ерҙәрен Иордан аръяғынан биргәйне инде. Әммә башҡалар менән бер рәттән левиҙәргә ерҙән өлөш сығарылманы+.
4Йософ нәҫеле ике ырыу – Менашше һәм Әфраим ырыуына бүленгәйне. Левиҙәргә ер бирмәнеләр – бары төпләнеп йәшәү өсөн ҡалалар һәм мал-тыуар өсөн шулар тирәһендә көтөүлектәр генә бирелде+.

5Исраилдар Раббы Мусаға ҡушҡанса эшләнеләр һәм ерҙе үҙ-ара бүлештеләр.




Хеврондың Калевҡа бирелеүе

6Бер мәлде Йәһүҙә ырыуы кешеләре Йушағ янына Гилгалға килделәр. Ҡынизи Йефунне улы Калев уға:

– Ҡадеш-Барнеағта Алла бәндәһе Мусаға Раббының һинең менән минең хаҡта нимә әйткәнен хәтерләйһеңме+?
7Раббы ҡоло Муса мине Ҡадеш-Барнеағтан ошо ерҙәрҙе ҡарап ҡайтырға ебәргәндә, миңә ҡырҡ йәш ине. Ҡайтҡас, мин уға дөрөҫөн һөйләп бирҙем.

8Минең менән бергә барған бүтән исраилдар кешеләрҙе үҙ һүҙҙәре менән ҡурҡытты, ә мин Аллам Раббыға бөтөн йөрәктән тоғро булдым+.
9Шунда Муса ант итеп миңә: «Аяғың баҫҡан ер, Аллам Раббыға бөтөн йөрәктән тоғро булғаның өсөн, мәңгелек биләмә итеп һиңә һәм һинең нәҫел-нәсәбеңә биреләсәк», – тине+.
10Һәм бына, Раббы вәғәҙә иткәнсә, бөгөнгө көнгәсә йәшәргә насип итте. Ул быны Мусаға вәғәҙә иткәнгә ҡырҡ биш йыл булды – ул саҡта исраилдар сүлдә йөрөй ине. Әле миңә һикһән биш йәш.
11Ләкин мин әле лә, Муса мине күҙәтеп-байҡап килергә ебәргән саҡтағы шикелле, ныҡмын. Мин әле лә шулай уҡ көслөмөн, һуғыш-яуҙарға әҙермен.
12Шуға күрә лә теге саҡта Раббы әйткән таулы өлкәне һин миңә бир. Ул көндө ғанаҡтарҙың унда йәшәгәнен, нығытылған ҙур ҡалалары барлығын һин үҙең ишеткәйнең. Ләкин Раббы минең яҡлы булһа, мин ул ерҙе баҫып алырмын, – тине+.

13Йушағ Йефунне улы Калевты фатихаланы һәм Хевронды уға биләмә итеп бирҙе.
14Хеврон әле лә ҡынизи Йефунне улы Калевтың ере булып ҡала – сөнки Калев Исраил Аллаһы Раббыға бөтөн йөрәктән тоғро булды.
15Әүәл Хеврон Ҡыръяҫ-Арбағ тип аталған: Арбағ ғанаҡтарҙың иң атаҡлы кешеһе булған.

Шулай итеп, һуғыш тамамланды һәм илдә тыныслыҡ урынлашты+.




15


Йәһүҙә ырыуына бирелгән ерҙәр

151Нәҫелдәренә күрә Йәһүҙә ырыуына йәрәбә буйынса иң көньяҡтан Эдом ерҙәренә һәм Цин сүленә терәлеп ятҡан өлөш эләкте.

2Уларҙың көньяҡ сиге Тоҙло диңгеҙҙең көньяҡ осондағы ҡултыҡтан башланып,
3Ғаҡраббим тарлауығының көньяғынан уҙа ла Цин сүленә табан һуҙыла һәм Ҡадеш-Барнеағ ҡалаһының көньяғына күтәрелә. Артабан сик Хесронды үтеп, Аддарға табан менә, Ҡарҡағҡа табан борола ла,
4Ғасмон аша үтеп, Мысыр сигендәге йылға буйлап барып диңгеҙгә терәлә. Был – һеҙҙең көньяҡ сигегеҙ+.

5Көнсығыш сигегеҙ – Тоҙло диңгеҙ, Иордан йылғаһы тамағына тиклем. Төньяҡ сик Тоҙло диңгеҙ ҡултығынан – Иордан йылғаһы тамағынан башланып,
6Бейт-Хоглаға табан күтәрелә, Бейт-Ғараванан төньяҡҡараҡ үтеп, өҫкә, Рәүвән улыныҡы булған Боһан ҡаяһына менә+.
7Артабан Ғахор үҙәненән Девирға менә лә, төньяҡҡа, уянан көньяҡҡа үтеүсе Адуммим артылышы ҡаршыһындағы Гилгалға табан борола, шунан Шәмәш инешенә табан килеп, Рогел инешенә барып етә.
8Артабан сик Бен-Һинном үҙәне буйлап күтәрелә лә Йевустың, йәғни Йәрүсәлимдең көньяҡ битләүенән үтеп, Һинном үҙәненең көнбайышында һәм Рефалар үҙәненән төньяҡтараҡ ятҡан тауҙың башына күтәрелә.
9Тау башынан сик һыҙығы Нәфтоах сығанағына табан борола ла, Ғәфрон тауындағы ҡалаларға етеп Бағала, йәғни Ҡыръяҫ-Еғарим яғына китә.
10Бағаланан сик көнбайышҡа, Сеғир тауы яғына, борола, Еғарим, йәғни Кесалон тауының төньяҡ битләүенән үтеп, Бейт-Шәмәш эргәһенә төшә, Тимна янынан үтеп,
11Ғәҡрон ҡалаһы урынлашҡан тауҙың төньяҡ битләүе буйлап барғас, Шиккерон яғына борола, Бағала тауын үтеп, Явнеил ҡалаһына килеп сыға һәм диңгеҙгә барып терәлә.

12Көнбайыш сик Бөйөк диңгеҙ яры буйлап уҙа. Был – нәҫелдәренә күрә Йәһүҙә улдарына бирелгән ерҙәрҙең сиге.

13Йефунне улы Калевҡа Йәһүҙә нәҫел-нәсәбе еренән өлөш бүлеп бирелде – Раббы Йушағҡа шулай ҡушҡайны. Был Ҡыръяҫ-Арбағ, йәғни Хеврон ҡалаһы, Ғанаҡтың атаһы Арбағтың ҡалаһы ине+.
14Калев был ҡаланан Ғанаҡ нәҫеленән өс кешене – Шешайҙы, Ахиманды һәм Талмайҙы ҡыуып сығарҙы+.

15Шунан Калев, Девир ҡалаһында йәшәүселәргә һөжүм итер өсөн, юлға сыҡты. Девирҙың элекке исеме Ҡыръяҫ-Сәфәр ине+.

16Шунда Калев:

– Ҡыръяҫ-Сәфәрҙә еңеү яулап, ҡаланы ҡулға төшөргән кешегә ҡыҙым Ғахсаны кәләш итеп бирәм, – тине+.

17Ҡаланы Калевтың туғаны Ҡыназдың улы Ғоҫниил алды, шуға ла Калев уға ҡыҙы Ғахсаны кәләш итеп бирҙе.

18Ғоҫниилға кейәүгә сыҡҡас, Ғахса ирен атаһы Калевтан бер баҫыу һорарға өгөтләне. Ҡыҙы ишәк өҫтөнән төшөүгә атаһы:

– Нимә теләйһең? – тип һораны.

19– Миңә фатихаңды күндерһәңсе, – тине Ғахса. – Һин миңә Негевта ер бирҙең, хәҙер инде һыу сығанаҡтары ла бирһәң ине.

Калев уға шул ерҙәге үрге һәм түбәнге һыу сығанаҡтарын бирҙе+.

20Бына нәҫелдәренә күрә Йәһүҙә ырыуының биләмә ерҙәре:

21Негевта, Эдом сигендә Йәһүҙә ырыуына түбәндәге ҡала-ауылдар ҡарай:

Ҡавсеил, Ғедәр, Ягур,
22Ҡина, Димона, Ғадғада,
23Ҡәдәш, Хасор, Йиҫнан,
24Зиф, Тәләм, Беғалоҫ,
25Хасор-Хадатта, Ҡирйоҫ-Хесрон, йәғни Хасор,
26Амам, Шемағ, Молада,
27Хасар-Гадда, Хешмон, Бейт-Пәләт,
28Хасар-Шуғал, Беер-Шәвәғ, Бизйоҫъяһ,
29Бағала, Ғийим, Ғесәм,
30Әлҫолад, Кесил, Хорма,
31Сиҡлағ, Мадманна, Сансанна,
32Леваоҫ, Шилхим, Ғайн һәм Риммон – тирә-яҡтағы ауылдары менән егерме туғыҙ ҡала.

33Шефелала:

Әштәол, Сорға, Ашна,
34Заноах, Ғейн-Ганним, Таппуах, Ғенам,
35Ярмуҫ, Ғадуллам, Сохо, Ғазыҡа,
36Шағараим, Ғадиҫаим, Ғәдәрә һәм Гедеротаим – тирә-яҡтағы ауылдары менән ун дүрт ҡала.

37Сенан, Хадаша, Мигдал-Ғад,
38Дилған, Миспе, Йоҡтеил,
39Лахиш, Босҡаҫ, Ғәғлон,
40Каббон, Лахмас, Китлиш,
41Гедероҫ, Бейт-Дагон, Нағама һәм Маҡҡыда – тирә-яҡтағы ауылдары менән ун алты ҡала.

42Ливна, Ғәҫәр, Ғашан,
43Ифтах, Ашна, Несив,
44Ҡығила, Ахзив һәм Мареша – тирә-яҡтағы ауылдары менән туғыҙ ҡала.

45Эргә-тирәһендәге ауылдар менән Ғәҡрон;
46Ғәҡрон менән диңгеҙ араһында, Ашдод янындағы ҡалалар һәм улар тирәһендәге ауылдар;
47эргә-тирәһендәге ауылдар менән бергә Ашдод һәм Газа Мысыр сигендәге йылғаға һәм Бөйөк диңгеҙ ярына тиклем.

48Таулыҡ урындарҙа:

Шамир, Яттир, Сохо,
49Данна, Ҡыръяҫ-Санна, йәғни Девир,
50Ғанав, Әштемо, Ғаним,
51Гошен, Холон и Гило – тирә-яҡтағы ауылдары менән ун бер ҡала.

52Арав, Дума, Эшған,
53Янум, Бейт-Таппуах, Афеҡа,
54Хумта, Ҡыръяҫ-Арбағ, йәғни Хеврон, һәм Сиғор – тирә-яҡтағы ауылдары менән туғыҙ ҡала.

55Мағон, Кармәл, Зиф, Ютта,
56Изреғил, Йоҡдеғам, Заноах,
57Ҡайин, Гивға һәм Тимна – тирә-яҡтағы ауылдары менән ун ҡала.

58Халхул, Бейт-Сур, Гедор,
59Мағараҫ, Бейт-Ғаноҫ һәм Әлтеҡон – тирә-яҡтағы ауылдары менән алты ҡала.

60Ҡыръяҫ-Бәғел, йәғни Ҡыръяҫ-Еғарим, һәм Рабба – тирә-яҡтағы ауылдары менән ике ҡала.

61Сүллектә:

Бейт-Ғарава, Миддин, Сехаха,
62Нившан, Тоҙ ҡалаһы һәм Ғейн-Геди – тирә-яҡтағы ауылдары менән алты ҡала.

63Йәһүҙә нәҫелдәре Йәрүсәлимдән йевусиҙәрҙе ҡыуып сығара алманы. Йевусиҙәр әле лә Йәрүсәлимдә Йәһүҙә тоҡомо менән бергә йәшәй+.

Әфраим ырыуына бирелгән ерҙәр

161Йософ нәҫелдәренә йәрәбәгә төшкән ерҙәрҙең сиге Иордан буйынан – Йерихо ҡалаһы эргәһендәге Йерихо сығанағынан көнсығыштараҡ башланып, сүл аша Бейт-Ил ҡалаһына табан, тауға үрләй.
2Бейт-Илдән – Лузға, артабан аркиҙар йәшәгән Ғатароҫҡа йүнәлә,+
3унан һуң көнбайышҡа яфлетиҙәр еренә, Түбәнге Бейт-Хоронға һәм Гәзәргә тиклем төшә лә диңгеҙгә барып терәлә.

4Йософ нәҫелдәре – Менашше һәм Әфраим ырыуҙары – ана шул ерҙәрҙе биләмә итеп алды.

5Әфраим ырыуына нәҫелдәренә күрә эләккән ер биләмәләре бына ошо: сик һыҙығы көнсығышта Ғатароҫ-Аддарҙан башлана һәм, Үрге Бейт-Хоронға етеп,
6диңгеҙгә табан китә. Төньяҡта Михмеҫаҫтан көнсығышҡа һуҙыла ла Танааҫ-Шилоға борола, артабан көнсығышҡа, Яноахҡа табан йүнәлә;
7Яноахтан Ғатароҫҡа һәм Нағараға төшә, Йерихоға яҡынлай һәм Иордан йылғаһына барып етә.
8Таппуахтан сик Ҡана йылғаһы буйлап көнбайышҡа һуҙыла һәм диңгеҙгә барып етә.

Нәҫелдәренә күрә Әфраим ырыуының биләмә ерҙәре ошо.
9Менашше улдарының ер биләмәләренән Әфраим улдарына әйләнә-тирәләге ауылдар менән бергә ҡалалар ҙа бүлеп бирелде.

10Әммә Әфраим ырыуы Гәзәрҙән ҡәнғәниҙәрҙе ҡыуып сығара алманы. Ҡәнғәниҙәр, мәжбүри хеҙмәт башҡарып, әфраимдар араһында әлеге көнгә тиклем йәшәй+.

Менашше ырыуының икенсе яртыһына бирелгән ерҙәр

171Йософтоң баш балаһы Менашше ырыуына ла йәрәбә буйынса ер бүленде. Менашшеның баш балаһы, Ғилғәдтең атаһы, ысын яугир Махирҙың нәҫелдәренә Ғилғәд һәм Башан ерҙәре эләкте+.

2Менашше ырыуындағы башҡа нәҫелдәргә – Авиғәзәр, Хеләҡ, Асриил, Шәхәм, Хефәр һәм Шемидағ улдарына ла биләмә ерҙәре бүлеп бирелде. Былар – Йософ улы Менашшеның вариҫтары, уларҙан таралған нәҫелдәр+.

3Менашшеның улы Махирҙан тыуған Ғилғәдтең улы Хефәрҙән тыуған Селофхадтың улдары юҡ, ә ҡыҙҙары ғына бар ине. Уларҙың исемдәре Махла, Ноға, Хогла, Милка һәм Тирса ине+.
4Ул ҡыҙҙар ҡаһин Әлғазар, Нун улы Йушағ һәм башлыҡтар янына килеп:

– Раббы Мусаға ағай-энеләребеҙ менән бер ҡатарҙан беҙгә лә биләмәгә ер бирергә ҡушҡан, – тинеләр.

Шулай итеп, Йушағ, Раббы бойороғона ярашлы, уларға аталарының ағай-энеләре менән бер рәттән биләмәгә ер бүлеп бирҙе.
5Шул рәүешле Менашше ырыуына, Иордан аръяғындағы Ғилғәд менән Башандан тыш, ун биләмә эләкте,
6сөнки Менашше ырыуынан теге ҡатын-ҡыҙҙар ирҙәр менән бер ҡатарҙан биләмә алды. Ә Ғилғәд ере Менашшеның башҡа нәҫелдәренә булды.

7Менашше ере Ашер ырыуы ерҙәренән Шәхәмгә ҡаршы ятҡан Михмеҫаҫҡа тиклем һуҙыла. Унан сик көньяҡҡа, Ғейн-Таппуахҡа китә.
8Таппуах ере – Менашшеныҡы, ләкин Менашше биләмәләре сигендә ятҡан Таппуах үҙе Әфраим нәҫелдәренә ҡарай.
9Артабан сик Ҡана йылғаһы буйлап түбән китә. Йылғаның көньяғында, Менашше ырыуының ҡалалары араһында, Әфраим ырыуыныҡылар ҙа бар ине. Шунан сик һыҙығы, йылғанан төньяҡҡа үтеп, диңгеҙ ярына етеп тамамлана.
10Йылғаның көньяғындағы ерҙәр – әфраимдарҙыҡы, төньяҡтағыһы – менашшеларҙыҡы, артабан Менашшеның сиге – диңгеҙ. Төньяҡта улар Ашер менән, көнсығышта Исасхар менән сикләшә.

11Исасхар менән Ашер ерҙәрендә Менашшеға улар тирәһендәге ауылдары менән бергә Бейт-Шеан, Йивлеғам; улар тирәһендәге ауылдары менән бергә Дор, Ғейн-Дор, Тағанах һәм Мегиддола йәшәүселәр бирелде. Улар өс ҡалҡыулыҡты тәшкил итә ине.
12Ләкин Менашше ырыуы был ҡалаларҙы баҫып ала алманы һәм ҡәнғәниҙәр шул ерҙә йәшәп ҡалды+.
13Аҙағыраҡ, исраилдар ҡеүәтләнгәс, ҡәнғәниҙәрҙе хеҙмәт бурысы үтәргә мәжбүр итте, ләкин уларҙы ерҙәренән тулыһынса ҡыуып сығара алманы.

14Йософ нәҫелдәре Йушағҡа:

– Ниңә һин беҙгә биләмәгә бер генә өлөш ер, бер генә өлкә бирҙең? Беҙ бит Раббы фатихаһы менән ишәйгән күп һанлы халыҡ, – тине+.

15Йушағ:

– Әгәр һеҙ күп икәнһегеҙ һәм һеҙгә Әфраим тауҙары етерлек түгел икән, перизиҙәр һәм рефалар еренә барығыҙ ҙа, урманды төпләп, үҙегеҙгә ер таҙартып алығыҙ, – тип яуапланы.

16Йософ нәҫелдәре:

– Беҙгә был тауҙар аҙ. Ә үҙәнлектә – Бейт-Шеанда һәм уның тирә-яғындағы ауылдарҙа, Изреғил үҙәнендә йәшәүсе ҡәнғәниҙәрҙең яу арбалары тимерҙән бит, – тине+.

17Йушағ Йософ нәҫеленә – Әфраим һәм Менашше ырыуҙарына:

– Һеҙ күмәк. Һеҙ көслө. Һеҙҙең биләмә ерҙәрегеҙ бер өлөш кенә булмаҫҡа тейеш, – тип яуап ҡайтарҙы. –
18Бөтә урманлы таулыҡ һеҙҙеке булһын. Һеҙ урманды ҡырҡып ташларһығыҙ, һәм тауҙар бер яғынан икенсе яғынаса һеҙҙеке булыр. Ҡәнғәниҙәр көслө, уларҙың тимер яу арбалары бар – шулай ҙа һеҙ уларҙың ерҙәрен баҫып алырһығыҙ!

Башҡа ерҙәрҙең бүленеүе

181Ерҙәрҙе тулыһынса яулап алғандан һуң, Исраил йәмғиәте Шилола йыйылып, Осрашыу сатыры ҡорҙо+.
2Әммә Исраилдың ете ырыуы һаман биләмәгә ер алмағайны әле.
3Йушағ исраилдарға:

– Тағы оҙаҡ мыштырларһығыҙмы? Атайҙарығыҙҙың Аллаһы Раббы биргән ерҙе ниңә һаман биләмәгә алмайһығыҙ? – тине. –
4Һәр ырыуҙан өсәр кеше һайлап алығыҙ ҙа мин уларҙы илде тотош йөрөп сығырға ебәрермен. Ерҙе өлөштәргә бүлерлек итеп, уның һүрәтләнешен эшләһендәр ҙә минең яныма әйләнеп ҡайтһындар.
5Улар илде ете өлөшкә бүлергә тейеш. Йәһүҙә тоҡомонда – көньяҡтағы ерҙәре, Йософ тоҡомонда төньяҡтағы ерҙәре ҡала.
6Ә һеҙ ҡалған ерҙе ете өлөшкә бүлеп һүрәтләгеҙ. Был һүрәтләнеште миңә килтереп бирерһегеҙ, һәм ошонда, Аллабыҙ Раббы хозурында, мин һеҙҙең өсөн йәрәбә һалырмын.
7Әммә арағыҙҙа левиҙәр биләмә алмаҫ, сөнки уларҙың өлөшө – Раббыға ҡаһин булып хеҙмәт итеү. Ә Ғад, Рәүвән ырыуҙары һәм Менашше ырыуының яртыһы Раббы ҡоло Мусанан Иордан йылғаһының көнсығышына табан ерҙәр алғайны инде+.

8Һайлап алынған кешеләр юлға сыҡҡанда, Йушағ уларға был илдең һүрәтләнешен эшләргә ҡушты.

– Барығыҙ, – тине Йушағ уларға, – илде уратып йөрөп сығығыҙ, уның һүрәтләнешен эшләгеҙ һәм минең янға әйләнеп ҡайтығыҙ. Шунан мин ошонда, Шилола, Раббы алдында һеҙҙең өсөн йәрәбә һалырмын.

9Улар илде йөрөп сыҡтылар һәм, ҡалаларына күрә уны ете өлөшкә бүлеп, һыҙмаһын яһанылар. Шунан улар Шилоға, Йушағ янына тупламға әйләнеп ҡайттылар.
10Унда, Шилола, Раббы хозурында, Йушағ йәрәбә һалды һәм илде Исраил ырыуҙары араһында бүлде.




Бинйәмин ырыуына бирелгән ерҙәр

11Тәүге йәрәбә нәҫелдәренә күрә Бинйәмин ырыуына төштө. Уларға бүленгән ер Йәһүҙә менән Йософ улдары биләмәләре араһына тура килде.
12Уның төньяҡ сиге Иордан буйынан башлана, төньяҡ битләүҙән Йерихоны уҙа ла көнбайышҡа, тауҙарға күтәрелә, Бейт-Ауен сүленә табан китә.
13Артабан сик Лузға табан барып, Луздың, йәғни Бейт-Илдең көньяғынан битләүгә бара һәм Ғатароҫ-Аддарға, Түбәнге Бейт-Хорондан көньяҡтараҡ ятҡан тауға ҡарай төшә.
14Унда сик, Бейт-Хорондан көньяҡтараҡ ятҡан тауҙан һуң ер бүлеменең көнбайыш ситен урап үтеп, көньяҡҡа борола, Йәһүҙә ырыуыныҡы булған Ҡыръяҫ-Бәғел, йәғни Ҡыръяҫ-Еғарим ҡалаһында тамамлана. Был – көнбайыш сик.

15Көньяҡтағы сик Ҡыръяҫ-Еғарим эргәһенән башлана. Ул көнбайыштан Нәфтоах сығанағына табан һуҙыла.
16Һуңынан Бен-Һинном үҙәне менән йәнәш, Рефалар үҙәненән төньяҡтараҡ ятҡан тау итәгенә табан төшә лә, йевусиҙәр биләмәһенең көньяҡ битләүенән Һинном үҙәне буйлап аҫҡа китә һәм Рогел инешенә табан һөҙәкләй.
17Артабан сик төньяҡҡа, Шәмәш инешенә табан борола, Адуммим артылышы янындағы Гелилоҫҡа табан барып, Рәүвән улының Боһан ҡаяһына ҡарай төшә+.
18Унан сик Бейт-Ғарава ҡаршыһындағы төньяҡ битләү буйлап үтә һәм Ғарава тигеҙлегенә төшә,
19Бейт-Хогланың төньяҡ битләүенән бара һәм Тоҙло диңгеҙҙең төньяҡ осона, Иордан йылғаһы тамағына барып сыға. Был – көньяҡ сик.

20Көнсығыш сиге – Иордан йылғаһы. Нәҫелдәренә күрә Бинйәмин ырыуының биләмә ерҙәрен уратып алған сиктәр ошо.

21Түбәндәге ҡалалар нәҫелдәренә күрә Бинйәмин ырыуына ҡарай:

Йерихо, Бейт-Хогла, Ғемәҡ-Ҡесис,
22Бейт-Ғарава, Семараим, Бейт-Ил,
23Ғаууим, Пара, Ғофра,
24Кефар-Ғаммони, Ғофни һәм Гевағ. Йәмғеһе – ун ике ҡала һәм улар тирәһендәге ауылдар.

25Ғивғон, Рама, Беероҫ,
26Миспе, Кефира, Моса,
27Рәҡәм, Ирпеил, Тарала,
28Селағ, Әләф, Йевус, йәғни Йәрүсәлим, Гивға һәм Ҡыръяҫ-Еғарим – тирә-яҡтағы ауылдары менән йәмғеһе ун дүрт ҡала. Нәҫелдәренә күрә Бинйәмин ырыуының биләмә ерҙәре шул+.

Шимғон ырыуына бирелгән ерҙәр

191Икенсе йәрәбә Шимғонға – нәҫелдәренә күрә Шимғон ырыуына төштө. Уларҙың биләмә ерҙәре Йәһүҙә улдарына ҡараған биләмә ерҙәре эсендә урынлашҡайны.
2Уға түбәндәге ауыл-ҡалалар инә:

Беер-Шәвәғ, Шемағ, Молада,+
3Хасар-Шуғал, Бала, Ғесәм,
4Әлҫолад, Беҫул, Хорма,
5Сиҡлағ, Бейт-Маркавоҫ, Хасар-Суса,
6Бейт-Леваоҫ һәм Шарухен – ауылдары менән бергә бөтәһе ун өс ҡала.

7Ғайн, Риммон, Ғәҫәр һәм Ғашан – ауылдары менән бергә бөтәһе дүрт ҡала,
8шулай уҡ Бағалаҫ-Беерға, йәғни Негевтағы Рамаҫҡа тиклемге әлеге ҡалалар тирәһендәге бөтә ауылдар.

Нәҫелдәренә күрә Шимғон ырыуының биләмә ерҙәре ана шулар.
9Шимғон улдарының биләмә ерҙәре Йәһүҙә улдарының өлөшөнән булды, сөнки Йәһүҙә нәҫелдәренең өлөшө улар өсөн кәрәгенән артығыраҡ ине. Шуға күрә Шимғон нәҫелдәре уларҙың ерҙәренән биләмәләр алды+.




Зевулун ырыуына бирелгән ерҙәр

10Өсөнсө йәрәбә нәҫелдәренә күрә Зевулун улдарына төштө. Уларҙың биләмәләре Саридҡа тиклем һуҙыла.
11Саридтан сик көнбайышҡа, Марғалаға табан һуҙыла һәм Даббешеҫҡа, шулай уҡ Йоҡнеғамға ҡаршы ятҡан уйһыулыҡҡа барып етә.
12Саридтан ул көнсығышҡа йүнәлә, Кислоҫ-Таворҙы ситтә ҡалдырып, Давраҫҡа табан бара, шунан Яфияғҡа күтәрелә.
13Унан сик артабан көнсығышҡа, Ғаҫ-Хефәргә һәм Ғет-Ҡасинға табан барып, Риммонға етә һәм Неғаға ҡарай борола.
14Сик төньяҡтан Ханнаҫонды урап үтеп, Ифтах-Ил үҙәненә барып етә.
15Зевулун ырыуы биләмәһенә тирә-яҡтағы ауылдары менән барлығы ун ике ҡала, шул иҫәптән Ҡаттаҫ, Нахалал, Шимрон, Идала һәм Бейт-Ләхәм инә.

16Нәҫелдәренә күрә Зевулун улдарының биләмә ерҙәре һәм ауыл-ҡалалары ошолар ине+.




Исасхар ырыуына бирелгән ерҙәр

17Дүртенсе йәрәбә нәҫелдәренә күрә Исасхарға – Исасхар улдарына төштө.
18Уларҙың биләмәһенә Изреғил, Кесуллоҫ, Шунем,
19Хафараим, Шион, Анахараҫ,
20Раббиҫ, Ҡишйон, Әвәс,
21Рәмәҫ, Ғейн-Ганним, Ғейн-Хадда, Бейт-Пассес инә.
22Ер биләмәһенең сиге Тавор тауы, Шахасима һәм Бейт-Шәмәшкә йәнәш үтә лә Иордан йылғаһына барып етә. Йәмғеһе – ун алты ҡала һәм улар тирәһендәге ауылдар.

23Был – нәҫелдәренә күрә Исасхар ырыуының биләмәләре һәм ҡала-ауылдары.




Ашер ырыуына бирелгән ерҙәр

24Бишенсе йәрәбә нәҫелдәренә күрә Ашер ырыуына төштө.
25Уларҙың биләмәһенә Хелҡаҫ, Хали, Бәтән, Ахшаф,
26Аламмәләх, Ғамғад һәм Мишал инә. Көнбайышта уларҙың биләмәһе Кармәл тауы һәм Шихор-Ливнаҫ менән сикләнә.
27Шул ерҙән сик көнсығышҡа боролоп, Бейт-Дагонға бара ла Зевулун ерҙәренә һәм Ифтах-Ил үҙәненә барып терәлә. Унан Бейт-Ғемәҡ һәм Неғиил ҡалаларын үтеп, төньяҡтан – Кавул,
28Ғаврон, Рехов, Хаммон һәм Ҡанаға табан дауам итә. Бөйөк Сидон ҡалаһына килеп етеп,
29Рамаға табан йүнәлә, Тир ҡәлғәһенән Хосаға борола һәм диңгеҙгә барып сыға. Ер биләмәһенә Махлав, Ахзив төбәге,
30Ғумма, Афеҡ һәм Рехов ҡалаларын иҫәпкә алып, ашерҙар биләмәһенә тирә-яҡтағы ауылдары менән бергә бөтәһе егерме ике ҡала инде.

31Был – нәҫелдәренә күрә Ашер ырыуының биләмә ерҙәре һәм ауыл-ҡалалары.




Нафтали ырыуына бирелгән ерҙәр

32Алтынсы йәрәбә нәҫелдәре буйынса Нафтали ырыуына төштө.
33Уларҙың биләмә сиктәре Хелефтан һәм Сағананним имәненән башлана ла Адами-Нәҡәв менән Явнеил аша Лаҡҡумға барып етә һәм Иордан ярында тамамлана.
34Көнбайышҡа табан сик Азноҫ-Таворға, унан Хуҡоҡҡа табан китә. Көньяҡта уларҙың ер биләмәһе Зевулун ерҙәре менән, көнбайышта Ашер ерҙәре менән сикләшә, ә көнсығыштан Иордан менән сикләнә.
35Биләмәгә нығытмалы ҡалалар Сиддим, Сер, Хаммаҫ, Раҡҡаҫ, Киннереҫ,
36Адама, Рама, Хасор,
37Ҡәдәш, Әдрәғи, Ғейн-Хасор,
38Ирон, Мигдал-Ил, Хорем, Бейт-Ғанаҫ һәм Бейт-Шәмәш инә; тирә-яҡтағы ауылдары менән бергә барлығы ун туғыҙ ҡала.

39Был – нәҫелдәренә күрә Нафтали ырыуының биләмәләре һәм ауыл-ҡалалары.




Дан ырыуына бирелгән ерҙәр

40Етенсе йәрәбә нәҫелдәренә күрә Дан ырыуына төштө.
41Ер биләмәһенә Сорға, Әштәол, Ғир-Шәмәш,
42Шағалаббин, Айялон, Итла,
43Элон, Тимна, Ғәҡрон,
44Әлтеке, Гиббеҫон, Бағалаҫ,
45Йеһуд, Бене-Бераҡ, Ғаҫ-Риммон,
46Ме-Ярҡон һәм Раҡҡон, шулай уҡ Яфо ҡаршыһындағы ерҙәр инә+.

47Ләкин Дан улдары үҙҙәренең биләмәләрен юғалтты. Шуға күрә улар Ләшәм ҡалаһына һөжүм итте, уны баҫып алды һәм кешеләрен ҡылыстан үткәрҙе. Был ҡала уларҙың биләмәһе булды. Улар был ҡалала йәшәй башланы һәм уға үҙҙәренең тәү бабаһы Дандың исеме буйынса Дан тигән атама бирҙе+.

48Был – нәҫелдәренә күрә Дан ырыуының биләмәләре, ҡала-ауылдары.




Нун улы Йушағтың өлөшө

49Бөтә илде үҙ-ара бүлешеп бөткәндән һуң, исраилдар үҙ ерҙәренән Нун улы Йушағҡа өлөш сығарҙы.
50Раббы ҡушыуына ярашлы, улар Йушағҡа үҙе һайлап алған ҡаланы – Әфраим таулығындағы Тимнаҫ-Сәрахты бирҙе. Йушағ был ҡаланы төҙөкләндереп, шунда йәшәй башланы+.

51Ҡаһин Әлғазар, Нун улы Йушағ һәм Исраил ырыуҙарының нәҫел башлыҡтары Шилола, Раббы хозурында, Осрашыу сатырына инер ерҙә йәрәбә буйынса бүленгән ер биләмәләре бына ошолар. Шулай итеп, улар ер бүлеүҙе тамамланы.

Һыйыныу ҡалалары

201•Раббы Йушағҡа:+

2– Исраилдарға әйт, Мин һеҙгә Муса аша бойорғанымса, һыйыныу ҡалалары һайлағыҙ, – тине. –
3Берәйһе яуыз ниәтһеҙ, яңылышлыҡ менән кеше үлтерһә, ҡан үсен ҡайтарыусынан шунда ҡасып ҡотола алыр.
4Ул ошо ҡалаларҙың береһенә ҡасып барып, ҡала ҡапҡаһы алдына баҫһын да ҡала аҡһаҡалдарына ни булғанын һөйләп бирһен. Уны ҡалаға индерһендәр һәм йәшәп торор өсөн урын бирһендәр.
5Уны ҡон ҡайтарам тип килгән кешегә тотоп бирмәһендәр – ул яуыз ниәт менән үлтермәгән бит, теге үлгән кеше менән уның араһында дошманлыҡ булмаған.
6Үлтергән кеше, йәмғиәт хөкөмөнә баҫҡансы, был ҡалала ҡалырға тейеш. Был хәл булған осорҙа хакимлыҡ иткән баш ҡаһин вафат булғас ҡына ул үҙенең ҡалаһына, үҙ өйөнә әйләнеп ҡайта алыр.

7Һыйыныу ҡалалары тип иғлан ителделәр: Галилеяла, Нафтали тауҙарында – Ҡәдәш; Әфраим таулығында – Шәхәм; Йәһүҙә тауҙарында – Ҡыръяҫ-Арбағ, йәғни Хеврон.

8Иордан аръяғында иһә Йерихонан көнсығышта һыйыныу ҡалалары шулар: Рәүвән ырыуына ҡараған яҫы таулыҡта, сүлдә – Бәсәр; Ғад ырыуына ҡараған Ғилғәд төбәгендә – Рамоҫ; Менашше ырыуына ҡараған Башан төбәгендә – Голан.

9Шулай итеп, бына шулар һыйыныу ҡалалары итеп билдәләнде. Исраил халҡынанмы йәки улар араһында йәшәгән килмешәктәрҙәнме яуыз ниәтһеҙ кеше үлтергән һәр кем – йәмғиәт хөкөмө алдына баҫҡанға тиклем ошо ҡалаларҙа ҡан үсен ҡайтарыусынан ҡасып ҡотола алыр.

Левиҙәргә бирелгән ҡалалар

211•Левиҙәрҙең нәҫел башлыҡтары Ҡәнғән ерендәге Шило ҡалаһына ҡаһин Әлғазар, Нун улы Йушағ һәм Исраил ырыуҙарының башҡа нәҫел башлыҡтары янына килеп,
2уларға:

– Раббы Муса аша беҙгә йәшәр өсөн ҡалалар һәм улар тирәһендә мал көтөр өсөн көтөүлектәр бирергә ҡушҡайны, – тине.

3Исраилдар, Раббы ҡушыуы буйынса, левиҙәргә үҙ биләмәләренән ҡалалар һәм көтөүлектәр бүлеп бирҙе.

4Беренсе йәрәбә Ҡыһаҫ нәҫелдәренә төштө. Һарун ҡаһиндың нәҫеленән булған левиҙәргә Йәһүҙә, Шимғон һәм Бинйәмин ырыуҙарының биләмә ерҙәренән йәрәбә буйынса ун өс ҡала бирелде+.
5Башҡа Ҡыһаҫ улдарына иһә Әфраим ырыуының нәҫелдәренән, Дан ырыуынан һәм Менашше ырыуының яртыһынан йәрәбә буйынса ун ҡала бирелде.
6Гершон улдарынан булған левиҙәргә Исасхар, Ашер, Нафтали ырыуҙарынан һәм Менашше ырыуының Башанда йәшәгән яртыһынан йәрәбә буйынса ун өс ҡала бирелде.
7Нәҫелдәренә күрә Мерари улдарынан булған левиҙәргә Рәүвән, Ғад һәм Зевулун ырыуҙарынан ун ике ҡала бирелде.

8Исраилдар, Раббының Муса аша биргән бойороғона ярашлы, йәрәбә һалып, бына шул ҡалаларҙы тирә-яғындағы көтөүлектәре менән бергә левиҙәргә бирҙе.

9Түбәндә Йәһүҙә һәм Шимғон ырыуҙарынан левиҙәргә бүлеп бирелгән ҡалаларҙың исемдәре:
10был ҡалалар Һарун нәҫелдәренә, Ҡыһаҫ улдарынан булған левиҙәргә бирелде, сөнки уларға йәрәбә беренсе булып төштө.
11Ғанаҡтың атаһы Арбағтың Йәһүҙә тауҙарында урынлашҡан Ҡыръяҫ-Арбағ, йәғни Хеврон ҡалаһын тирә-яғындағы көтөүлектәре менән левиҙәргә бирҙеләр+.
12Әммә ҡаланы уратып алған яландар һәм ауылдар Йефунне улы Калевҡа биләмәгә бирелгәйне.
13Ҡаһин Һарун нәҫелдәре кеше үлтереүҙә ғәйепләнгән кешеләр өсөн һыйыныу ҡалаһы тип иғлан ителгән Хевронды, уның тирә-яғындағы көтөүлектәрҙе, шулай уҡ Ливнаны,
14Яттир, Әштемоағ,
15Холон, Девир,
16Ғайн, Ютта һәм Бейт-Шәмәште, уларҙы уратып алған көтөүлектәрҙе, был ике ырыуҙың ер биләмәһенән барлығы туғыҙ ҡаланы алды.
17Бынан тыш, Бинйәмин ерҙәренән уларға Ғивғон, Гевағ,
18Ғанаҫоҫ һәм Ғалмон, уларҙы уратып алған көтөүлектәр, барлығы дүрт ҡала бүлеп бирелде.

19Һарун нәҫелдәре, ҡаһиндар, дөйөм алғанда, көтөүлектәре менән бергә барлығы ун өс ҡала алды.

20Левиҙәрҙән булған башҡа Ҡыһаҫ улдарына йәрәбә буйынса Әфраим ырыуы ерҙәренән ҡалалар бирелде.
21Улар Әфраим таулығында тирә-яғындағы көтөүлектәре менән кеше үлтереүҙә ғәйепләнгән кешеләр өсөн һыйыныу ҡалаһы булған Шәхәмде, шулай уҡ уратып алған көтөүлектәр менән Гәзәр,
22Ҡивсаим һәм Бейт-Хорон ҡалаларын, барлығы дүрт ҡала алды.
23Бынан тыш, Дан ерҙәренән – Әлтеке, Гиббеҫон,
24Айялон һәм Ғаҫ-Риммон, уларҙы уратып алған көтөүлектәр, барлығы дүрт ҡала алды.
25Менашше ырыуының яртыһына ҡараған ер биләмәһенән – Тағанах һәм Ғаҫ-Риммон, уларҙы уратып алған көтөүлектәр, барлығы ике ҡала алды.

26Дөйөм алғанда Ҡыһаҫ тоҡомоноң ҡалған нәҫелдәре көтөүлектәре менән бергә ун ҡала алды.

27Левиҙәрҙең нәҫелдәренән Гершон улдарына Менашше ырыуының яртыһынан бирелгән биләмә еренән тирә-яғындағы көтөүлектәре менән Башан төбәгендәге һыйыныу ҡалаһы Голан, шулай уҡ тирә-яғындағы көтөүлектәре менән Беғештера, барлығы ике ҡала бирелде.
28Бынан тыш, Исасхар ырыуы ерҙәренән – Ҡишйон, Давраҫ,
29Ярмуҫ һәм Ғейн-Ганним, уларҙы уратып алған көтөүлектәр, барлығы дүрт ҡала бирелде.
30Ашер ырыуы ерҙәренән – Мишал, Ғавдон,
31Хелҡаҫ һәм Рехов, уларҙы уратып алған көтөүлектәр, барлығы дүрт ҡала бирелде.
32Нафтали ырыуы ерҙәренән тирә-яғындағы көтөүлектәре менән Галилеялағы һыйыныр ҡала Ҡәдәште, шулай уҡ уратып алған көтөүлектәре менән Хаммоҫ-Дор һәм Ҡартан ҡалалары, барлығы өс ҡала бирелде.

33Дөйөм алғанда, нәҫелдәренә күрә Гершон нәҫелдәре көтөүлектәре менән бергә ун өс ҡала алды.

34Левиҙәрҙең ҡалғандары – Мерари нәҫелдәре – Зевулун ерҙәренән Йоҡнеғам, Ҡарта,
35Димна һәм Нахалал, уларҙы уратып алған көтөүлектәр менән бергә, барлығы дүрт ҡала алды.
36Бынан тыш, Рәүвән ырыуы ерҙәренән – тирә-яғындағы көтөүлектәре менән һыйыныр ҡала Бәсәрҙе, Яһасты,
37уратып алған көтөүлектәре менән Ҡедемоҫ һәм Мефағаҫ ҡалаларын, барлығы дүрт ҡала алды.
38Ғад ырыуы ерҙәренән – тирә-яғындағы көтөүлектәре менән Ғилғәдтәге һыйыныу ҡалаһы Рамоҫты, шулай уҡ Маханаимды,
39уратып алған көтөүлектәре менән Хешбон һәм Яғзерҙе, барлығы дүрт ҡала алды.

40Дөйөм алғанда, левиҙәрҙең ҡалғандары – Мерари нәҫелдәре – йәрәбә буйынса ун ике ҡала алды.

41Шулай итеп, левиҙәр исраилдарҙың биләмәләренән көтөүлектәре менән бергә ҡырҡ һигеҙ ҡала алды.
42Был ҡалаларҙың һәр береһенең тирә-яғында көтөүлектәре лә бар ине, бөтә был ҡалаларҙың тирәһендә лә шулай ине.

43Раббы Исраил халҡының ата-бабаларына ант иткәнсә, был ерҙәрҙең барыһын да исраилдарға бирҙе. Улар был ерҙәргә хужа булып, шунда төйәкләнде+.
44Раббы уларға, ата-бабаларына ант иткәнсә, һәр йәһәттән тыныс тормош бирҙе. Исраилдарға бер кем дә ҡаршы тора алманы – Раббы бөтә дошмандарын уларҙың ҡулына тапшырҙы+.
45Исраилдарға Раббы биргән игелекле вәғәҙәләрҙең береһе лә үтәлмәй ҡалманы – барыһы ла ғәмәлгә ашты+.

Рәүвән менән Ғадтың һәм Менашше ырыуының яртыһының үҙ ерҙәренә ҡайтыуы

221Шунан һуң Йушағ Рәүвән, Ғад ырыуҙарын һәм Менашше ырыуының яртыһын саҡырып алды ла
2уларға:

– Һеҙ Раббы ҡоло Муса ҡушҡандың барыһын да ғәмәлгә ашырҙығыҙ. Минең бөтә әйткәндәремде тыңланығыҙ+.
3Бөгөнгө көнгә тиклем, оҙайлы ваҡыт, Аллағыҙ Раббы ҡушҡандарын үтәй барып, ҡәрҙәштәрегеҙҙе ташламанығыҙ.
4Инде хәҙер, Аллағыҙ Раббы, вәғәҙәһен үтәп, һеҙҙең ҡәрҙәштәрегеҙгә тыныс тормош биргәс, Раббы ҡоло Муса һеҙгә Иордан аръяғында биргән биләмә ерҙәрегеҙгә – үҙ сатырҙарығыҙға ҡайта алаһығыҙ+.
5Әммә һеҙ ҡанунды – Раббы ҡоло Муса ҡушҡандарҙы теүәл үтәргә тейешһегеҙ. Һеҙ Аллағыҙ Раббыны яратырға, Уның юлынан йөрөргә, бойороҡтарын үтәргә, Уға тоғро булырға һәм бөтә күңелегеҙ, бар булмышығыҙ менән хеҙмәт итергә тейешһегеҙ, – тине+.

6Йушағ уларға фатиха бирҙе лә өйҙәренә оҙатты, һәм улар ҡайтып китте.

7Менашше ырыуының бер яртыһына Муса биләмә ерҙәрен Башандан, ә икенсе яртыһына Иордандың көнбайышынан, ҡалған исраилдар эргәһенән ер биргәйне.

Фатиха биреп уларҙы ҡайтарып ебәргәндә, Йушағ+
8былай тине:

– Һеҙ сатырҙарығыҙға ҙур байлыҡ менән ҡайтаһығыҙ: хәҙер һеҙҙең малығыҙ, алтын-көмөшөгөҙ, баҡыр-тимерегеҙ һәм кейемдәрегеҙ күп. Табышығыҙҙы туғандарығыҙ менән бүлешегеҙ+.

9Рәүвән, Ғад ырыуҙары һәм Менашше ырыуының яртыһы, башҡа исраилдарҙан айырылып, Ҡәнғәндәге Шилонан үҙенең биләмә ере Ғилғәдкә ҡайтып китте. Улар был илде Муса аша Раббы биргән бойороҡҡа ярашлы биләгәйне.

10Ҡәнғәндәге Гелилоҫҡа ҡайтып еткәс, Рәүвән, Ғад ырыуҙары һәм Менашше ырыуының яртыһы ошонда, Иордан йылғаһы буйында, ғәләмәт ҙур ҡорбан усағы эшләне.

11Ҡалған Исраил халҡына: «Рәүвән, Ғад ырыуҙары һәм Менашше ырыуының яртыһы Ҡәнғән ерендәге Гелилоҫта, Иордандың исраилдарға ҡараған ярында, ҡорбан усағы төҙөгән» тигән хәбәр барып етте.
12Бөтә Исраил йәмғиәте, тегеләргә ҡаршы һуғыш менән барыр өсөн, Шилола йыйылды.

13Башта исраилдар Ғилғәд еренә – Рәүвән, Ғад ырыуҙары һәм Менашше ырыуының яртыһы эргәһенә – Әлғазар улы Пинхас ҡаһинды ебәрҙе+.
14Уның менән бергә һәр ырыуҙан бер кеше – һәр береһе үҙ нәҫелендә башлыҡ булған ун кеше барҙы.
15Ғилғәдкә – Рәүвән, Ғад ырыуҙары һәм Менашше ырыуының яртыһы эргәһенә килгәс, илселәр былай тине:

16– Бөтә Раббы йәмғиәте былай ти: «Ниңә һеҙ Исраил Аллаһына хыянат иттегеҙ? Ниңә Раббығыҙҙан баш тартаһығыҙ? Бөгөн Үҙегеҙгә ҡорбан усағы төҙөп, Раббыға ҡаршы фетнә күтәрәһегеҙ+?
17Һеҙгә Пеғорҙа ҡылған гонаһыбыҙ аҙмы? Беҙ әле булһа шул гонаһтарҙан таҙарына алмайбыҙ, шуның өсөн бөтә Раббы йәмғиәтенә бәлә-ҡаза килде бит+.
18Һеҙ Раббынан баш тарттығыҙ. Бөгөн һеҙ Раббыға ҡаршы фетнә күтәрҙегеҙ, ә иртәгә Уның асыуы бөтә Исраил йәмғиәтенә төшөр.
19Һеҙ биләгән ер нәжесләнгән икән, беҙҙең яҡҡа, Раббы биләмәһенә, Раббы сатыры торған яҡҡа күсегеҙ ҙә ошонан, беҙҙең яҡтан, үҙегеҙгә ер алығыҙ. Әммә Раббыға һәм беҙгә ҡаршы фетнә күтәрмәгеҙ, Аллабыҙ Раббының ҡорбан усағына өҫтәп үҙегеҙгә тағы ҡорбан усағы төҙөмәгеҙ.
20Зерах улы Ғахан гонаһ ҡылып, юҡ ителергә тейешле әйберҙәрҙе алғас, Алла асыуы бөтә Исраил йәмғиәтенә төштө. Уның гонаһы арҡаһында ул бер үҙе генә харап булманы бит!»+

21Рәүвән, Ғад ырыуҙары һәм Менашше ырыуының яртыһы Исраил нәҫелдәре башлыҡтарына былай тип яуап бирҙе:

22– Аллаларҙың Аллаһы Раббы! Аллаларҙың Аллаһы Раббы! Ул эштең ниҙә икәнен белә, исраилдар ҙа белһен хәҙер. Әгәр ҙә беҙ Раббыға ҡаршы баш күтәреп хыянат итһәк, Ул бөгөн беҙҙе аямаһын+.
23Әгәр ҙә беҙ, Раббынан баш тартып, тотош яндырыу ҡорбаны ҡылыр, саҙаҡалар һәм татыулыҡ ҡорбаны килтерер өсөн ҡорбан усағы төҙөгән булһаҡ, Раббы беҙгә язаһын бирһен.
24-25Юҡ, беҙ уны башҡа сәбәптән төҙөнөк. Беҙ киләсәктә һеҙҙең балаларығыҙ беҙҙең балаларға: «Эй Рәүвән һәм Ғад ырыуҙары, һеҙҙең Исраил Аллаһы Раббыла ни эшегеҙ бар? Раббы Иорданды һеҙҙең менән беҙҙең арала сик итте. Раббыла һеҙҙең өлөшөгөҙ юҡ», – тип әйтер, тип ҡурҡабыҙ. Һеҙҙең балаларығыҙ шулай итеп беҙҙең балаларыбыҙҙы Раббынан ҡурҡыуҙан туҡтатып ҡуйыуы бар.

26Бына шуның өсөн дә беҙ ошо ҡорбан усағын төҙөргә булдыҡ – ләкин тотош яндырыу ҡорбаны килтереү һәм башҡа ҡорбандар өсөн түгел.
27Беҙ был ҡорбан усағын һеҙҙең менән беҙҙең арабыҙҙа, беҙҙән һуң балаларыбыҙ араһында шаһит булһын тип ҡорҙоҡ. Беҙҙең дә һеҙҙең кеүек Раббының Изге сатыры алдында Раббыға хеҙмәт итеп, тотош яндырыу, татыулыҡ һәм башҡа ҡорбандар тәҡдим итергә хаҡлы икәнебеҙҙе ошо ҡорбан усағы күрһәтер. Ул сағында инде һеҙҙең балалар беҙҙең балаларға: «Раббыла һеҙҙең өлөшөгөҙ юҡ», – тип әйтә алмаҫ.
28Беҙ былай тинек: «Киләсәктә беҙҙең менән һеҙҙең йәки киләсәк быуындарыбыҙҙың араһында шундай һүҙ сыҡһа, беҙ: „Тотош яндырыу йәки башҡа ҡорбандар өсөн түгел, ә һеҙҙең менән беҙҙең арала шаһит булып торһон өсөн ата-бабаларыбыҙ Раббының ҡорбан усағына оҡшатып ҡорған ҡорбан усағына күҙ һалығыҙ“, – тип әйтербеҙ.
29Ләкин беҙ, Раббыға ҡаршы баш күтәреп һәм Унан тайпылып, Аллабыҙ Раббының Изге сатыры алдындағы ҡорбан усағына өҫтәп, тотош яндырыу ҡорбаны, саҙаҡалар һәм башҡа ҡорбандар өсөн тағы бер ҡорбан усағы төҙөйәсәгебеҙ юҡ».

30Пинхас ҡаһин һәм уны оҙата барған йәмғиәт башлыҡтары – Исраил нәҫелдәре башлыҡтары, Рәүвән, Ғад һәм Менашше ырыуҙары ауыҙынан бындай яуапты ишеткәс, уларҙы хупланы.
31Әлғазар улы Пинхас ҡаһин Рәүвән, Ғад һәм Менашше ырыуҙарына:

– Хәҙер беҙ Раббының һаман да арабыҙҙа икәнен күрәбеҙ. Раббыға хыянат итмәгәс, һеҙ Исраилды Раббы асыуынан араланығыҙ, – тине+.

32Рәүвән һәм Ғад ырыуҙары Ғилғәдтән киткәс, Әлғазар улы Пинхас ҡаһин һәм башлыҡтар Ҡәнғәнгә, исраилдар янына әйләнеп ҡайтты һәм уларға эштең ниҙә икәнен һөйләп бирҙе.
33Исраилдар быға шатланды. Улар Аллаға шөкөр итте һәм Рәүвән менән Ғад ырыуҙарына ҡаршы һуғышыу, уларҙың илдәрен тар-мар итеү фекеренән кире ҡайтты.

34Рәүвән һәм Ғад ырыуҙары был ҡорбан усағына исем биреп: «Раббы – беҙҙең Аллабыҙ. Был ҡорбан усағы һеҙҙең өсөн дә, беҙҙең өсөн дә шуны раҫлаусы шаһит булһын», – тинеләр+.

Йушағтың һуңғы нәсихәттәре

231Раббы Исраилға тыныс тормош биргәнгә күп ваҡыттар үтте. Исраилды уратып алған дошмандары уны башҡаса хафаламаны. Йушағ ныҡ ҡартайҙы+.
2Ул исраилдарҙы – аҡһаҡалдарын, ырыу башлыҡтарын, хөкөмдарҙарын, етәкселәрҙе саҡырып алды ла уларға былай тине:

– Минең йәшем етте, инде ҡартайҙым.
3Аллағыҙ Раббының һеҙҙең хаҡҡа барлыҡ был ҡәүемдәр менән ни эшләгәнен күрҙегеҙ. Һеҙҙең өсөн Аллағыҙ Раббы Үҙе һуғышты!+
4Һәм бына мин Иордандан алып көнбайыштағы Бөйөк диңгеҙгә тиклем йәйрәп ятҡан ерҙәрҙә әлегә тороп ҡалған халыҡтарҙың, шулай уҡ мин юҡ иткән барлыҡ халыҡтарҙың ерҙәрен йәрәбә буйынса һеҙҙең ырыуҙарға биләмә итеп бирҙем+.
5Аллағыҙ Раббы был халыҡтарҙы алдығыҙҙан ҡыуып ебәрер – уларҙың ерҙәрен тартып алып һеҙгә бирер, һәм һеҙ был ерҙе биләрһегеҙ. Аллағыҙ Раббы һеҙгә шулай вәғәҙәләне+.

6Ләкин һеҙ Мусаның ҡанун китабында яҙылғандың бөтәһен дә теүәл һаҡларға һәм үтәргә, был ҡанундан уңға ла, һулға ла тайпылмаҫҡа тейешһегеҙ+.
7Был илдә һаман ҡала килгән халыҡтар менән ҡатнашмағыҙ. Уларҙың илаһтарын саҡырмағыҙ һәм илаһтарының исемдәре менән ант итмәгеҙ, уларға хеҙмәт итмәгеҙ һәм табынмағыҙ+.
8Бөгөнгә тиклем Аллағыҙ Раббыға тоғро булдығыҙ, бынан һуң да Уға тоғро булып ҡалығыҙ+.
9Раббы ҙур һәм ҡеүәтле халыҡтарҙы алдығыҙҙан ҡыуып сығарҙы. Бөгөнгәсә бер кем һеҙгә ҡаршы тора алмай+.
10Һеҙҙең һәр ҡайһығыҙ меңде ҡасырға мәжбүр итә, сөнки Аллағыҙ Раббы, һеҙгә вәғәҙә иткәнсә, һеҙҙең өсөн Үҙе һуғыша+.
11Ләкин ҡарағыҙ уны, Аллағыҙ Раббыны яратығыҙ.
12Әгәр ҙә һеҙ, тайпылып, был илдә һаман да тороп ҡала килгән халыҡтарға ҡушылһағыҙ, улар менән туғанлашһағыҙ һәм улар менән ҡатнашһағыҙ,+
13белегеҙ: ул саҡта Аллағыҙ Раббы ла был халыҡтарҙы алдығыҙҙан ҡыуып ебәрмәҫ. Был халыҡтар һеҙҙең өсөн тоҙаҡҡа, йәтмәгә, ҡабырғаны ярыр сыбыртҡыға, күҙгә керер сәнскәккә әйләнер, һөҙөмтәлә һеҙ Аллағыҙ Раббы бүләк итеп биргән ошо гүзәл ерҙән юҡ булырһығыҙ.

14Тиҙҙән мин һәр кемде көткән юлға китермен. Һеҙ барығыҙ ҙа бөтә йөрәгегеҙ һәм булмышығыҙ менән беләһегеҙ: Аллағыҙ Раббы һеҙгә биргән яҡшы вәғәҙәләрҙең береһен дә үтәмәй ҡалманы+.
15Аллағыҙ Раббы һеҙгә биргән барлыҡ игелекле вәғәҙәләр ни рәүешле үтәлгән булһа, Раббы Үҙенең бөтә янауҙарын да шул рәүешле үтәйәсәк – шул саҡта һеҙ Аллағыҙ Раббы һеҙгә бүләк итеп биргән ошо гүзәл илдән юҡ ителәсәкһегеҙ+.
16Әгәр ҙә һеҙ Аллағыҙ Раббы менән төҙөгән килешеүҙе боҙһағыҙ, Уның ҡушҡандарын тыңламаһағыҙ, башҡа илаһтарға хеҙмәт итә һәм табына башлаһағыҙ – шул саҡта һеҙгә ҡаршы Раббының асыуы ялҡынланыр һәм бик тиҙҙән һеҙ Ул бүләк итеп биргән ошо гүзәл илдән юҡ булырһығыҙ.

Шәхәмдә Алла менән исраилдар араһындағы килешеү

241Йушағ Исраилдың бөтә ырыуҙарын, уларҙың аҡһаҡалдарын, башлыҡтарын, хөкөмдарҙарҙы, етәкселәрҙе Шәхәмгә саҡыртып алды. Улар бөтәһе бергә Алла хозурына баҫты.
2Йушағ бөтә халыҡҡа мөрәжәғәт итте:

– Исраил Аллаһы Раббы былай ти: «Борон-борондан – Ибраһим һәм Нахорҙың атаһы Терахҡа тиклем – һеҙҙең ата-бабаларығыҙ Евфрат йылғаһының аръяғында йәшәне һәм сит илаһтарға табынды+.
3Әммә Мин һеҙҙең тәүатағыҙ Ибраһимды йылғаның аръяғынан алып сыҡтым. Уны оҙаҡ йөрөттөм – ул тотош Ҡәнғән илен урап сыҡты. Мин уның тоҡомон күбәйттем. Мин уға улы Исхаҡты бүләк иттем+.
4Ә Исхаҡҡа Яҡуп менән Ғаязды бирҙем. Ғаязға Мин биләмә итеп Сеғир тауҙарын бирҙем. Ә Яҡуп менән уның балалары Мысырға китте+.

5Мин Муса менән Һарунды шунда ебәрҙем, Мысырға афәттәр яуҙырып, уны язаға дусар иттем, һәм һеҙҙе унан алып сыҡтым+.
6Мысырҙан Мин һеҙҙең ата-бабаларығыҙҙы Ҡамышлы диңгеҙенә алып килдем, ләкин бында уларҙы мысырҙарҙың яу арбалары һәм һыбайлылары ҡыуып етте+.
7Ата-бабаларығыҙ шунда Раббыға ялбарҙы – шул саҡ Раббы һеҙҙең менән мысырҙар араһына ҡараңғылыҡ пәрҙәһе ҡорҙо. Раббы диңгеҙҙе мысырҙарға ҡаршы ҡуйҙы, һәм диңгеҙ уларҙы йотто. Минең мысырҙарҙы ни эшләтеүемде һеҙ үҙ күҙегеҙ менән күрҙегеҙ. Шунан һуң һеҙ оҙаҡ ваҡыт сүлдә көн иттегеҙ+.

8Артабан Мин һеҙҙе Иордан аръяғында йәшәгән әмөриҙәрҙең иленә алып килдем. Әмөриҙәр һеҙгә һөжүм итте, ләкин Мин уларҙы һеҙҙең ҡулға тапшырҙым. Мин уларҙы һеҙҙең алдығыҙҙан ҡырып һалдым, һәм һеҙ уларҙың ерҙәрен биләнегеҙ.
9Моав батшаһы Сиппор улы Балаҡ Исраилға ҡаршы һуғыш асты һәм Беғор улы Билғамды һеҙҙе ҡәһәрләргә саҡырҙы+.
10Ләкин Мин Билғамдың ҡәһәрен тыңларға теләмәнем. Һәм ул һеҙҙе ҡабат-ҡабат фатихаланы. Мин һеҙҙе уның ҡулынан араланым+.
11Һеҙ Иордан йылғаһын аша сығып Йерихоға яҡынлаштығыҙ. Йерихо кешеләре, әмөриҙәр, перизиҙәр, ҡәнғәниҙәр, хиттиҙәр, гиргашиҙәр, хиууиҙәр һәм йевусиҙәр алышҡан һымаҡ уҡ һеҙгә ҡаршы һуғыш башланы, әммә Мин уларҙың бөтәһен дә һеҙҙең ҡулға тапшырҙым+.
12Ике әмөри батшаһын һеҙҙең ҡылыстарығыҙ түгел, һеҙҙең уҡтарығыҙ түгел, ә һеҙҙең алдан Мин ебәргән траштар алып ташланы+.
13Мин һеҙгә үҙегеҙ икмәгән ерҙе, үҙегеҙ төҙөмәгән ҡалаларҙы бирҙем – хәҙер һеҙ ошо ҡалаларҙа йәшәйһегеҙ һәм үҙегеҙ үҫтермәгән зәйтүн һәм йөҙөм ағастарының емеше менән туҡланаһығыҙ»+.

14– Шуның өсөн, – тине Йушағ, – Раббынан ҡурҡығыҙ һәм Уны хөрмәтләгеҙ, Уға намыҫлы һәм тоғро хеҙмәт итегеҙ. Ата-бабаларығыҙ Евфрат йылғаһының аръяғында һәм Мысырҙа табынған барлыҡ илаһтарҙан ваз кисегеҙ һәм бары тик Раббыға ғына ғибәҙәт ҡылығыҙ+.
15Әгәр ҙә ки һеҙҙең Раббыға хеҙмәт иткегеҙ килмәй икән, кемгә хеҙмәт итерегеҙҙе хәҙер үк ошонда хәл итегеҙ. Ата-бабаларығыҙ Евфрат йылғаһы аръяғында сәждә ҡылған илаһтарғамы, әллә әле һеҙ йәшәп ятҡан ерҙәге әмөриҙәрҙең илаһтарынамы? Әммә мин һәм минең нәҫелем Раббыға хеҙмәт итәсәкбеҙ+.

16Халыҡ былай тип яуап ҡайтарҙы:

– Беҙҙең, Раббыны ҡалдырып, бүтән илаһтарға табынаһыбыҙ юҡ.
17Аллабыҙ Раббы беҙҙең халыҡты, беҙҙең ата-бабаларыбыҙҙы Мысыр ҡоллоғонан алып сыҡҡан. Ул беҙҙең күҙ алдыбыҙҙа бөйөк хикмәттәр ҡылды. Ул юлда беҙҙе һаҡлап йөрөттө, Ул беҙҙе, ерҙәренән үткән саҡта, күп халыҡтарҙан араланы.
18Ул бөтә был халыҡтарҙы – һәм ошо ерҙә йәшәгән әмөриҙәрҙе беҙҙең алдыбыҙҙан ҡыуып ебәрҙе. Беҙ ҙә Раббыға хеҙмәт итәсәкбеҙ, Ул – беҙҙең Аллабыҙ.

19Йушағ халыҡҡа былай тине:

– Һеҙ Раббыға хеҙмәт итә алмаҫһығыҙ. Ул – изге Алла. Ул – көнсөл Алла. Ул һеҙҙең тайпылғанығыҙҙы һәм гонаһтарығыҙҙы түҙеп тормаясаҡ+.
20Әгәр ҙә һеҙ Раббыны ҡалдырып сит илаһтарға сәждә ҡыла башлайһығыҙ икән, Ул һеҙгә золомон ебәрер, һеҙҙән ситкә боролор – Үҙенең бөтә яҡшылыҡтарынан һуң Ул һеҙҙе юҡ итер+.

21– Юҡ, беҙ Раббыға хеҙмәт итәсәкбеҙ! – тип яуапланы халыҡ Йушағҡа.

22– Раббыға хеҙмәт итергә һеҙ үҙегеҙ ҡарар иттегеҙ һәм быға үҙегеҙ шаһит, – тине Йушағ.

– Беҙ шаһитбыҙ, – тип раҫланы халыҡ.

23– Шулай булғас, үҙегеҙҙәге бөтә сит илаһтарҙан ваз кисегеҙ һәм барлыҡ уй-теләктәрегеҙҙе Исраил Аллаһы Раббыға йүнәлтегеҙ, – тине Йушағ.

24– Беҙ үҙебеҙҙең Аллабыҙ Раббыға хеҙмәт итәсәкбеҙ, Уны тыңлаясаҡбыҙ, – тип яуапланы халыҡ Йушағҡа.

25Шул көндө Йушағ бөтә халыҡ исеменән килешеү төҙөнө. Шунда, Шәхәмдә, ул халыҡҡа ҡағиҙәләр һәм күрһәтмәләр бирҙе –
26һәм уларҙы Алланың ҡанун китабына яҙҙы. Шунан Йушағ ҙур бер таш алып, уны Раббының изге урыны эргәһендәге имән аҫтына һалып ҡуйҙы+
27һәм халыҡҡа:

– Бына был таш беҙҙең шаһитыбыҙ булыр. Ул Раббы беҙгә әйткәндәрҙең бөтәһен дә ишетте. Әгәр ҙә һеҙ Аллағыҙҙан баш тарта ҡалһағыҙ, был таш һеҙгә ҡаршы шәһәҙәт ҡыласаҡ+.

28Шунан Йушағ халыҡты ҡайтарып ебәрҙе, һәм барыһы ла үҙ биләмәләренә таралышты+.




Йушағтың вафаты һәм Шәхәмдә ерләнеүе

29•Күпмелер ваҡыттан һуң Раббы ҡоло Йушағ Нун улы вафат булды. Уға йөҙ ҙә ун йәш ине.
30Йушағты Гағаш тауынан төньяҡтараҡ ятҡан Әфраим таулығындағы биләмәһендә – Тимнаҫ-Сәрахта ерләнеләр+.
31Йушағ дәүерендә һәм Йушағтан һуң йәшәгән, Раббының Исраил өсөн ҡылған бөйөк эштәрен күреп белгән аҡһаҡалдар иҫән саҡта, халыҡ Раббыға тоғро хеҙмәт итте.

32Исраилдар Йософтоң Мысырҙан алып сыҡҡан һөйәктәрен Шәхәмдә, Шәхәмдең атаһы Хаморҙың улдарынан Яҡуп йөҙ ҡыситаға һатып алған һәм Йософ нәҫелдәренең биләмәһенә әүерелгән урында, дәфен ҡылдылар+.

33Һарун улы Әлғазар вафат булды. Уны улы Пинхастың биләмәһендә – Әфраим таулығындағы Пинхас Гивғаһында дәфен ҡылдылар.







* 1:4 Бөйөк диңгеҙ – йәғни Урта диңгеҙ.

* 5:3 Ғаралоҫ – йәһүд телендә «сөннәтләү» тигән мәғәнәлә.

* 5:9 Гилгал – йәһүд телендә был һүҙ яңғырашы менән «алып ташлау» тигән һүҙбәйләнешкә оҡшаш.

* 7:26 Ғахор – йәһүд телендә «бәлә-ҡаза» тигән мәғәнәлә.

* 8:2 Боҫҡон – руссаһы: засада.

* 10:13 «Яшар» китабы – йәһүд телендәге мәғәнәһе – «Тәҡүәләр» китабы. Был китап йәһүд шиғриәте йыйынтығы булып, беҙҙең көндәргә тиклем килеп етмәгән булыуы ихтимал. «ІІ Батшалар» 1:18-се аятта ла ошо китапҡа һылтанма бар.

Шәмбе көнө

3Алты көн эшләрһегеҙ, әммә етенсе көн – шәмбе, ял көнө, изге йыйын көнө. Бер ниндәй эш тә башҡармағыҙ. Йәшәгән һәр ерегеҙҙә Раббының шәмбе көнө был+.




Ҡотҡарылыу һәм Сөсө икмәк байрамы

4Раббы тәғәйенләгән ваҡытта изге йыйын булараҡ иғлан ителәсәк байрамдар ошолар:

5Беренсе айҙың ун дүртенсе көнөндә, эңер төшкәс, Раббы хөрмәтенә Ҡотҡарылыу байрамы башланыр+.
6Ошо уҡ айҙың ун бишенсе көнө – Раббының Сөсө икмәк байрамы. Ете көн буйы сөсө икмәк ашаясаҡһығыҙ.
7Тәүге көндө изге йыйын үткәрегеҙ, көндәлек эштәрегеҙҙе эшләмәгеҙ.
8Ете көн буйы Раббыға ут ҡорбандары килтерегеҙ. Етенсе көндә изге йыйын булһын, көндәлек эштәрегеҙҙе эшләмәгеҙ+.




Тәүге көлтәне ҡаһинға килтереү

9Раббы Мусаға былай тине:

10– Исраил халҡына иғлан ит, әйт уларға: Мин һеҙгә бирәсәк ергә килгәс, унда ураҡ урғанда уңышығыҙҙың тәүге көлтәһен ҡаһинға килтерегеҙ+.
11Шәмбе үткәс, икенсе көндө, ҡаһин көлтәне Раббы хозурында күтәреп һелкетһен һәм Раббы һеҙҙән ҡорбанды ҡабул ҡылыр.
12Көлтәне һелкеткән көндө тотош яндырыу ҡорбаны итеп Раббыға һарыҡтың бер йәшлек кәмселекһеҙ тәкә бәрәсен,
13бәрәс менән бергә икмәк саҙаҡаһы итеп эфаның ундан ике өлөшө күләмендә зәйтүн майына буталған иң яҡшы он килтерегеҙ. Был – ут ҡорбаны, Раббыға күркәм хуш еҫ. Шулай уҡ, түкмә ҡорбан булараҡ, бер һиндың дүрттән бер өлөшө күләмендә шарап алып килегеҙ.
14Яңы уңыштан Аллағыҙға ҡорбан килтергән көнгә тиклем, уның икмәген дә, ҡурмасын да, сей башаҡ та ауыҙ итмәгеҙ. Ҡайҙа ғына йәшәһәгеҙ ҙә, был һеҙҙең өсөн быуындан-быуынға мәңгелек ҡағиҙә булһын.




Уңыш байрамы

15Шәмбенең иртәгәһенән, йәғни һелкетмә ҡорбанға көлтә килтергән көндән башлап теүәл ете аҙна иҫәпләгеҙ+.
16Ете шәмбе уҙғандан һуң, йәғни илленсе көндә, Раббыға йәнә икмәк саҙаҡаһы килтерегеҙ.
17Йәшәгән һәр ерегеҙҙән Раббыға һелкетмә ҡорбан итеп ике икмәк алып килегеҙ: улар бер эфа иң яҡшы бойҙай ононоң ундан ике өлөшөнән әсетеп бешерелһен. Был – Раббыға тәүге уңыш ҡорбаны.
18Икмәк менән бергә кәмселекһеҙ бер йәшлек ете бәрәс, бер үгеҙ башмаҡ, ике һарыҡ тәкәһе килтерегеҙ. Улар икмәк саҙаҡаһы һәм түкмә ҡорбан менән бергә Раббыға тотош яндырыу ҡорбаны булыр. Был – ут ҡорбаны, Раббыға күркәм хуш еҫ.
19Шулай уҡ гонаһ ҡорбанына бер кәзә тәкәһе, татыулыҡ ҡорбаны булараҡ бер йәшлек ике бәрәс килтерегеҙ.
20Ҡаһин ике бәрәсте тәүге уңыш икмәге менән бергә Раббы хозурында күтәреп күрһәтһен. Раббы өсөн изге булған был ҡорбандар – ҡаһиндыҡы.
21Шул уҡ көндө изге йыйын иғлан итегеҙ һәм көндәлек эштәрегеҙҙе башҡармағыҙ. Ҡайҙа ғына йәшәһәгеҙ ҙә, был һеҙҙең өсөн быуындан-быуынға мәңгелек ҡағиҙә булһын.
22Иген баҫыуығыҙҙың уңышын йыйған ваҡытта, ситенә тиклем урып бөтөрмәгеҙ, ҡалған башаҡтарҙы сүпләмәгеҙ. Уларҙы фәҡирҙәргә һәм килмешәктәргә ҡалдырығыҙ. Мин – Раббы, һеҙҙең Аллағыҙ+.




Борғолар байрамы

23Раббы Мусаға былай тине:

24– Исраил халҡына әйт: етенсе айҙың беренсе көнөндә һеҙҙең өсөн ял көнө, борғо тауыштары менән иғлан ителгән изге йыйын булһын+.
25Көндәлек эштәрегеҙҙе башҡармағыҙ, Раббыға ут ҡорбаны килтерегеҙ.




Гонаһтарҙан пакланыу көнө

26Раббы Мусаға былай тине:

27– Шул етенсе айҙың унынсы көнө – Гонаһтарҙан пакланыу көнө. Изге йыйын булыр ул һеҙҙең өсөн. Нәфсегеҙҙе тыйығыҙ, Раббыға ут ҡорбаны килтерегеҙ+.
28Был көндө бер ниндәй эш тә башҡармағыҙ, сөнки был Пакланыу көнө, Аллағыҙ Раббы ҡаршыһында һеҙҙе пакландырыу көнө.
29Был көндө нәфсеһен тыймаған һәр кем халҡы араһынан ҡыуылыр.
30Был көндө ниндәй ҙә булһа эш менән шөғөлләнгән кешене халҡы араһынан юҡ итермен.
31Бер ниндәй эш тә башҡармағыҙ. Ҡайҙа ғына йәшәһәгеҙ ҙә, был һеҙҙең өсөн быуындан-быуынға мәңгелек ҡағиҙә булһын.
32Ул һеҙҙең өсөн махсус ял көнө, нәфсегеҙҙе тыйырға тейешһегеҙ, айҙың туғыҙынсы көнөндә, бер кистән икенсе кискә тиклем, шәмбе көндө билдәләгеҙ.




Ҡыуыш байрамы

33Раббы Мусаға былай тине:

34– Исраил халҡына әйт: шул етенсе айҙың ун бишенсе көнөнән башлап ете көн буйы Раббыға бағышланған Ҡыуыш байрамы үткәрегеҙ+.
35Тәүге көндә изге йыйын булыр. Көндәлек эштәрегеҙҙе башҡармағыҙ.
36Ете көн буйы Раббыға ут ҡорбаны килтерегеҙ. Һигеҙенсе көндө һеҙҙең өсөн изге йыйын булһын һәм Раббыға ут ҡорбаны килтерегеҙ. Был – изге йыйын, көндәлек эштәрегеҙҙе эшләмәгеҙ.

37Раббы тарафынан тәғәйенләнгән байрамдар ошо. Байрамдарҙа изге йыйындар саҡырып, Раббыға, һәр береһен үҙенең тәғәйен көнөндә, ут ҡорбаны, тотош яндырыу ҡорбаны, икмәк саҙаҡаһы, салыу ҡорбаны, түкмә ҡорбан килтерегеҙ.
38Былар барыһы ла Раббының шәмбеләренән, Раббыға биргән бөтә саҙаҡаларығыҙҙан, нәҙер итеп әйтелгән һәм нәфел ҡорбандарығыҙҙан тыш була.

39Етенсе айҙың ун бишенсе көнөндә, ерегеҙҙән уңыш йыйған саҡта, Раббы өсөн ете көн буйы байрам яһағыҙ. Беренсе һәм һигеҙенсе көн ял булыр+.
40Тәүге көндө иң матур ағастарҙың ботаҡтарын, хөрмә япраҡтарын, йылға талының һәм суҡ япраҡлы ағастарҙың ботаҡтарын алығыҙ ҙа ете көн буйы Аллағыҙ Раббының хозурында күңел асығыҙ+.
41Йыл һайын ете көн буйы Раббы хөрмәтенә байрам итәсәкһегеҙ. Был һеҙгә – быуындан-быуынға мәңгелек ҡағиҙә. Уны етенсе айҙа байрам итегеҙ.
42Ете көн ҡыуыштарҙа йәшәгеҙ. Ерле исраилдарҙан һәр кем ҡыуышта йәшәһен.
43Шул сағында килер быуындарығыҙ Мысыр еренән алып сыҡҡан ваҡытта Исраил халҡын ҡыуыштарҙа йәшәткәнемде белер. Мин – Раббы, һеҙҙең Аллағыҙ.

44Муса Исраил халҡына Раббы тәғәйенләгән байрамдарҙы иғлан итте.

Раббы хозурында янған ут

241Раббы Мусаға былай тине:

2– Исраил халҡына бойороҡ бир: шәмдәл өҫтөндә гелән майшәм янып торһон өсөн, ҡул менән һығылған таҙа зәйтүн майы килтерһендәр+.
3Һарун майшәмдәрҙең Раббы хозурында, Осрашыу сатырында Килешеү һандығының пәрҙәһе тышында кистән алып иртәнсәккә тиклем һәр ваҡыт яныуын хәстәрләһен. Был һеҙҙең өсөн быуындан-быуынға мәңгелек ҡағиҙә булһын.
4Пак шәмдәлдәге майшәмдәр Раббы ҡаршыһында һәр саҡ янып торорға тейеш.




Раббыға килтерелгән икмәк

5Иң яҡшы ондан ун ике икмәк бешер. Һәр икмәккә эфаның ундан ике өлөшө күләмендә он тотонолһон.
6Уларҙы Раббы хозурына алтышарҙан ике рәт итеп пак өҫтәлгә теҙеп һал+.
7Икмәк саҙаҡаларының өҫтөнә таҙа ладан ҡуй. Икмәктәр өҫтөндәге ладан Раббы өсөн ут ҡорбаны, икмәк урынына яндырыла торған иҫтәлек өлөшө булһын.
8Был икмәк Исраил халҡынан, мәңгелек килешеүҙе үтәү өсөн, Раббы хозурына һәр шәмбе һайын һалынырға тейеш.
9Ул Һарун менән улдарына булыр. Уны изге урында ашаһындар, сөнки улар Раббыға бағышланған ут ҡорбандарының изгеләрҙән-изгеһе, Һарун улдарының мәңгелек өлөшө+.




Раббыны хурлаусы тураһында ҡанун

10-11Дан ырыуынан Диври тигән кешенең ҡыҙы Шеломиҫ Мысыр кешеһендә кейәүҙә ине. Бер көндө тупламда уларҙың улы бер Исраил ире менән ыҙғышып китте лә Раббының исемен ҡарғаны. Уны Мусаға алып килделәр
12һәм Раббының ихтыяры билдәле булғанға тиклем һаҡ аҫтына ултырттылар+.

13Раббы Мусаға әйтте:

14– Ҡарғаған бәндәне тупламдан ситкә сығар. Уны ишеткән һәр кем ҡулын был әҙәмдең башына ҡуйһын һәм бар йәмғиәт уны таш бәреп үлтерһен+.
15Исраил халҡына белдер: кем Аллаһын ҡарғай, гонаһы өсөн яза аласаҡ+.
16Раббы исемен хурлаусы мотлаҡ үлтерелһен. Килмешәкме, ерле халыҡтанмы, бөтә йәмғиәт тарафынан таш бәреп үлтерелһен+.

17Кеше үлтергән әҙәм мотлаҡ үлемгә дусар ителһен+.
18Берәй кеше икенсе берәүҙең малын үлтерә икән, килтерелгән зыян өсөн үҙенең малын бирергә тейеш: йән өсөн – йән+.
19Берәүҙе имгәткән кешенең үҙе менән дә шулай уҡ эшләргә кәрәк:+
20һөйәккә – һөйәк, күҙгә – күҙ, тешкә – теш, кешегә ниндәй зыян килтергән, үҙенә лә шулай булһын.
21Мал үлтергән әҙәм зыянды мал биреп ҡаплар, ә кеше үлтергән өсөн үҙе үлемгә дусар ителһен.
22Килмешәккә лә, ерле халыҡҡа ла хөкөмөгөҙ бер булһын, сөнки Мин Аллағыҙ Раббымын+.

23Муса был һүҙҙәрҙе Исраил халҡына иғлан иткәндән һуң, исраилдар Раббыны ҡарғаған бәндәне тупламдан ситкә алып сығып таш бәреп үлтерҙе. Шулай итеп, улар Раббының Мусаға биргән бойороғон еренә еткереп үтәне.

Етенсе йыл

251•Раббы Синай тауында Мусаға былай тине:

2– Исраил халҡына иғлан ит, әйт уларға: Мин һеҙгә бирәсәк ергә килгәндән һуң, һәр етенсе йыл һайын ерҙе Раббы хөрмәтенә ял иттерегеҙ.
3Алты йыл баҫыуыңа сәс, алты йыл баҡсаңда йөҙөм ҡыуаҡтарын ҡыҫҡарт һәм уңышыңды йыйып ал+.
4Әммә етенсе йылда ер шәмбе көнөндәге кеүек тулыһынса ял итһен. Был йыл Раббыға бағышланған: баҫыуыңа сәсмә, йөҙөм ҡыуаҡтарыңды ҡыҫҡартма.
5Бураҙнаңда үҙе үҫеп сыҡҡанды урма, ҡыҫҡартылмаған йөҙөмөңдө йыйма. Был ер өсөн ял итеү йылы булыр.
6Был шәмбе йылында ерҙә нимә үҫеп сыға, шул һеҙгә ашарға ризыҡ булыр; үҙеңә лә, ҡолоңа ла, ҡолиәңә лә, ялсыңа ла, арағыҙҙа йәшәгән килмешәккә лә,
7мал-тыуарыңа ла, ереңдәге кейек-януарҙарға ла аҙыҡ булыр.




Яңырыу йылы

8Ете йыл һайын ҡабатланған Шәмбе йылдарының ете тапҡыр үткәнен һанағыҙ – йәмғеһе ҡырҡ туғыҙ йыл булыр.
9Шунан етенсе айҙа, айҙың унынсы көнөндә, йәғни Гонаһтарҙан пакланыу көнөндә, бөтә илегеҙҙә мөгөҙ борғолар ҡысҡыртығыҙ+.
10Илленсе йылды изге итегеҙ һәм илегеҙҙә йәшәүселәрҙең бөтәһенә лә азатлыҡ бирегеҙ. Был һеҙҙең өсөн Яңырыу йылы булһын. Һәр кем үҙ биләмәһенә, үҙ нәҫеленә ҡайтһын.
11Илленсе йыл һеҙҙең өсөн Яңырыу йылы буласаҡ. Ул йылды сәсмәгеҙ, урмағыҙ, ерҙә үҙе үҫеп сыҡҡанды, йөҙөмдөң ҡыҫҡартылмаған ботаҡтарындағы тәлгәштәрҙе йыйып алмағыҙ.
12Сөнки был – Яңырыу йылы, һеҙҙең өсөн изге булһын. Баҫыуҙа үҙе үҫеп сыҡҡанды ғына ашағыҙ.

13Яңырыу йылында һәр кем үҙ биләмәһенә ҡайтыр.
14Әгәр үҙегеҙҙең халыҡтан берәйһенә ер һатһағыҙ йәки үҙегеҙ һатып алһағыҙ, бер-берегеҙгә ҡарата ғәҙел булығыҙ.
15Ерҙе һатып алғанда, Яңырыу йылынан һуң нисә йыл үткәнен һана. Баҫыуын һиңә һатҡан кеше Яңырыу йылына тиклем нисә йыл буйы был баҫыуҙан уңыш алып буласағын иҫәпләһен+.
16Ҡалған йылдар һаны күберәк булған һайын, хаҡ юғарыраҡ, аҙыраҡ булған һайын – түбәнерәк, сөнки ул һиңә йыллыҡ уңышты һата.
17Бер-берегеҙгә ҡарата ғәҙел булығыҙ. Аллаңдан ҡурҡ, сөнки Аллағыҙ Раббы – Мин.

18Күрһәтмәләремде үтәгеҙ, ҡағиҙәләремде тотоғоҙ һәм ғәмәлгә ашырығыҙ, шул саҡта был ерҙә имен йәшәрһегеҙ.
19Ер емештәрен бирер, ә һеҙ туйғансы ашарһығыҙ, имен ғүмер итерһегеҙ.

20Әгәр: «Сәсмәгән һәм урмаған етенсе йылда нимә ашарбыҙ?» – тип һораһағыҙ,
21алтынсы йылда һеҙгә Үҙемдең бәрәкәтемде күндерермен һәм ер һеҙгә өс йылға етерлек уңыш бирер+.
22Һигеҙенсе йылда сәсерһегеҙ, әммә элекке уңышығыҙҙы туғыҙынсы йылға тиклем ашарһығыҙ. Яңы уңыш өлгөргәнгә тиклем элеккеһе менән ризыҡланырһығыҙ.

23Ерегеҙ бөтөнләйгә һатылмаһын, сөнки ул Минеке. Һеҙ – бары тик килмешәк һәм Минең ҡунағымһығыҙ+.
24Биләгән бөтә ерҙәрегеҙҙә ырыу биләмәләрен кире һатып алыу хоҡуғын һаҡларға тейешһегеҙ.
25Әгәр ҙә ҡәрҙәшең фәҡирләнһә һәм биләмәһен һатһа, иң яҡын туғаны түләп, ул биләмәне кире ҡайтарып алһын+.
26Әгәр йолом түләп алырҙай туғаны булмаһа, хәлләнгәс, үҙе түләрлек аҡса йыйһа,
27ерен һатҡандан һуң үткән йылдарҙы хисаплар һәм, ҡалған өлөштө ерен һатып алған кешегә түләп, биләмәһен ҡабат алыр.
28Әгәр йолоп алырға мөмкинлеге булмаһа, ере һатып алған кешелә Яңырыу йылына тиклем ҡалыр. Яңырыу йылында биләмәһе йәнә үҙенә кире ҡайтыр+.

29Әгәр ҙә берәйһе диуар менән уратылған ҡалала йортон һатһа, һатҡанына бер йыл тулғанға тиклем уны йолом түләп алырға хоҡуғы бар. Бер йыл дауамында ҡабат һатып алып була уны.
30Әгәр бер йыл эсендә өйөн кире һатып алмаһа, диуар менән уратылған ҡалалағы йорт бөтөнләйгә уны һатып алыусының һәм уның нәҫелдәренең мөлкәтенә әйләнер. Ул Яңырыу йылында ҡабат ҡайтарылмаҫ.
31Ә диуар менән уратылмаған төйәктәрҙәге йорт баҫыу менән тиң һанала. Һатҡан кешенең уны йолом түләп алыу хоҡуғы булһын һәм Яңырыу йылында өй кире ҡайтарылһын.
32Ләкин левиҙәр үҙҙәренә тәғәйенләнгән ҡалаларҙа өйҙәрен һәр ваҡыт кире һатып алыу хоҡуғына эйә+.
33Әгәр ҙә берәйһе левиҙән өй һатып алһа, левиҙәр ҡалаһындағы был йорт Яңырыу йылында яңынан уларға күсәсәк. Сөнки леви ҡалаларындағы өйҙәр – уларҙың Исраил халҡы араһындағы мөлкәте.
34Әммә левиҙәрҙең ҡалалары янындағы көтөүлектәр һатылырға тейеш түгел, сөнки улар – левиҙәрҙең мәңгелек милке.

35Әгәр ҙә халҡыңдан берәйһе ярлыланып, үҙен-үҙе тәьмин итә алмаһа, уға ярҙам ит. Ул һеҙҙең арағыҙҙа ситтән килгән кеше йәки килмешәк кеүек йәшәһен+.
36Уға үтескә биргән аҡсаңдан һәм аҙыҡ-түлектән риба* алма. Аллаңдан ҡурҡ. Ҡәрҙәшең ана шулай арағыҙҙа йәшәһен+.
37Уға көтәсәккә биргән аҡсаңдан риба алма, уға биргән ризығыңдан килем өмөт итмә.
38Мин Аллағыҙ Раббымын. Мин Ҡәнғән ерен бирер өсөн һәм Аллағыҙ булыр өсөн һеҙҙе Мысырҙан алып сыҡтым.

39Әгәр ҙә берәй ҡәрҙәшең ярлыланһа һәм һиңә ҡоллоҡҡа һатылһа, уны ҡол кеүек эшләргә мәжбүр итмә+.
40Ул ялсы йәки килмешәк кеүек булһын. Яңырыу йылына тиклем һиндә эшләһен,+
41унан һуң балаларын алып һинән китә ала. Ул үҙ нәҫеленә, ата-бабалары биләмәһенә ҡайтһын.
42Сөнки исраилдар – Минең Мысырҙан алып сыҡҡан ҡолдарым, шуға күрә улар ҡол һымаҡ һатылмаясаҡ+.
43Был кешеләргә аяуһыҙ хужа булма. Аллаңдан ҡурҡ+.
44Ҡолдарың, ҡолиәләрең әйләнә-тирәңдә йәшәгән ҡәүемдәрҙән булһын. Уларҙан үҙегеҙгә ҡол һатып ала алаһың.
45Шулай уҡ арағыҙҙа йәшәгән килмешәктәрҙән һәм һеҙҙең ерҙә йәшәгән саҡта уларҙың ғаиләһендә тыуған балаларҙан үҙегеҙгә ҡол һатып алырға мөмкин. Улар һеҙҙең мөлкәтегеҙ булыр.
46Үҙегеҙҙән һуң уларҙы балаларығыҙға мираҫ итеп ҡалдыра алаһығыҙ. Улар һеҙгә ғүмер буйы хеҙмәт итһен, ә ҡәрҙәштәрегеҙ – исраилдарға – аяуһыҙ хакимлыҡ ҡылмағыҙ.

47Әгәр ҙә килмешәк йәки арағыҙҙа йәшәгән берәйһе байып китһә, ә ҡәрҙәшең ярлыланып, килмешәккә, арағыҙҙа йәшәүсегә йәки уның ырыуҙашына һатылһа,+
48йолом хаҡын түләп уны һатып алырға мөмкин. Туғандарынан берәйһе уны кире һатып ала ала;+
49ата-әсәһенең бер туған ағай-энеһе, йәки башҡа ҡан туғаны йолом түләп азат итә ала. Хәлләнһә, ул үҙен үҙе азат итһен.
50Был кеше үҙе һатылған йылдан башлап Яңырыу йылына тиклем ҡалған йылдарҙы һанап, хужаһы менән иҫәп-хисап яһаһын. Иреккә сығыу хаҡы шул йылдар һанына ҡарап иҫәпләнһен, ул хаҡ ялланып эшләүсенең эш хаҡы кеүек хисапланһын.
51Әгәр ҙә ҡалған йылдарҙың һаны күп ҡалһа, был кеше үҙенең иреккә сығыуы өсөн хаҡты, шул йылдар һанына ярашлы, күберәк түләргә тейеш.
52Ә инде Яңырыу йылына саҡлы бер нисә генә йыл ҡалһа, йолом хаҡын ошо йылдар һанына ярашлы иҫәпләһен һәм түләһен.
53Хужа өсөн ул бер йылға ялланған эшсе һымаҡ булырға тейеш. Килмешәк хужаһы һинең алда уға рәхимһеҙ хакимлыҡ итмәһен.
54Әгәр ҙә һатылған ҡәрҙәшегеҙ шул рәүешле иреккә сығыу хаҡын түләп йолоп алынмаһа, балалары менән бергә Яңырыу йылында азат булыр,+
55сөнки Исраил халҡы – Минең ҡолдарым. Мысыр еренән алып сыҡҡан ҡолдарым улар Минең. Мин Аллағыҙ Раббымын.

Аллаға тоғролоҡ өсөн фатиха

261•Үҙегеҙгә боттар һәм һындар яһамағыҙ, табыныу бағаналары торғоҙмағыҙ, биҙәкле таштар ҡуймағыҙ, сөнки Мин Аллағыҙ Раббымын+.
2Шәмбе көндәремде тотоғоҙ һәм Изге торлағымды хөрмәт итегеҙ. Мин – Раббы+.

3Күрһәтмәләрем буйынса йәшәһәгеҙ, бойороҡтарымды еренә еткереп үтәһәгеҙ,
4ямғырҙарҙы ваҡытында яуҙырырмын, ер уңыш, ҡырҙағы ағастар емеш бирер+.
5Йөҙөм йыйыр саҡҡа тиклем ашлыҡ һуғырһығыҙ, сәсеүгә төшкәнсе баҡсағыҙҙа йөҙөм йыйырһығыҙ. Икмәгегеҙҙе туя ашап, ерегеҙҙә имен йәшәрһегеҙ.

6Илегеҙгә тыныслыҡ ебәрермен, йоҡларға ятһағыҙ, бер нәмә лә ҡурҡытмаҫ. Ерегеҙҙән яуыз хайуандарҙы ҡыуырмын, илегеҙҙән ҡылыс үтмәҫ+.
7Дошмандарығыҙҙы ҡыуаларһығыҙ, улар ҡылыстан алдығыҙға йығылыр.
8Бишәүегеҙ йөҙҙө, йөҙөгөҙ ун меңде ҡыуыр. Дошмандарығыҙ ҡылысығыҙҙан ҡырылыр+.
9Һеҙҙе ҡурсалармын, үрсетермен, ишәйтермен, һеҙҙең менән килешеүемде теүәл һаҡлармын.
10Былтырғы уңышығыҙҙы ашарһығыҙ, яңы уңыш һалыр өсөн иҫкеһен сығарып ташларһығыҙ.

11Торлағымды арағыҙҙа ҡорормон, күңелем һеҙҙән ҡайтмаҫ+.
12Арағыҙҙа булырмын, Мин һеҙҙең Аллағыҙ, ә һеҙ Минең халҡым булырһығыҙ+.
13Һеҙҙе ҡол булмаһындар тип Мысырҙан алып сыҡҡан һәм ҡалыбығыҙҙы ватып башығыҙҙы юғары сөйҙөргән Мин Аллағыҙ Раббымын+.




Аллаға буйһонмаған өсөн яза

14•Әммә Мине тыңламаһағыҙ, ошо ҡанундарымды еренә еткереп үтәмәһәгеҙ,
15күрһәтмәләремде кире ҡаҡһағыҙ, ҡағиҙәләремде инҡар итһәгеҙ һәм килешеүҙе боҙоп, бойороҡтарымды тыңламаһағыҙ,
16Мин һеҙгә дәһшәт ебәрермен: ҡаты ауырыуҙар күндерермен, биҙгәк тотор, әрнеүҙән күҙҙәрегеҙҙең нуры ҡайтыр, йәнегеҙ ғазапланыр. Орлоғоғоҙҙо бушҡа ғына сәсерһегеҙ, сөнки уңышын барыбер дошмандарығыҙ ашар+.
17Һеҙгә ҡаршы булырмын, һеҙ дошмандарығыҙҙан еңелерһегеҙ. Дошмандарығыҙ һеҙгә хаким булыр; һеҙҙе баҫтырыусы булмағанда ла ҡасырһығыҙ+.

18Ошоларҙан һуң да Мине тыңламаһағыҙ, гонаһтарығыҙ өсөн язаны ете тапҡыр арттырасаҡмын.
19Тиҫкәре тәкәбберлегегеҙҙе һындырырмын, күгегеҙ тимер, ерегеҙ баҡыр һымаҡ булыр.
20Көсөгөҙ юҡҡа исрафланыр, тупрағығыҙ уңыш, ерегеҙҙәге ағастар емеш бирмәҫ.
21Быларҙан һуң да тиҫкәреләнеүегеҙҙе дауам итһәгеҙ, Мине тыңламаһағыҙ, гонаһтарығыҙ өсөн язаны ете тапҡыр арттырырмын+.
22Һеҙгә ҡырағай хайуандар ебәрермен. Улар балаларығыҙҙы үлтерер, малығыҙҙы ҡырыр. Шул арҡала һанығыҙ кәмеп, юлдарығыҙ бушап ҡалыр+.

23Ошонан һуң да киҫәмәһәгеҙ, Миңә ҡаршы барыуығыҙҙы дауам итһәгеҙ,
24Мин Үҙем һеҙгә ҡаршы булырмын һәм гонаһтарығыҙ өсөн ете тапҡыр нығыраҡ язалармын.
25Үҙ-ара килешеүҙе боҙғанға күрә, үс алыр өсөн һеҙгә нәфрәт ҡылысы ебәрермен. Ҡалаларығыҙға йәшенһәгеҙ, арағыҙға үләт һалырмын. Дошман ҡулына төшөрһөгөҙ.
26Һеҙҙе туйындырған ризыҡты юҡ итермен. Икмәгегеҙҙе ун ҡатын бер мейестә бешереп, үлсәп бирер – ашарһығыҙ, әммә туя алмаҫһығыҙ+.

27Ошоларҙың бөтәһенән һуң да тыңламайынса, Миңә ҡаршы барһағыҙ,
28Мин дә асыуланып, һеҙгә ҡаршы сығырмын, гонаһтарығыҙ өсөн ете тапҡыр нығыраҡ язалармын.
29Аслыҡтан улдарығыҙҙы, ҡыҙҙарығыҙҙы ашарһығыҙ+.
30Сит илаһтарға табыныу ҡалҡыулыҡтарығыҙҙы, хуш еҫ төтәтә торған ҡорбан усаҡтарығыҙҙы туҙҙырырмын, мәйеттәрегеҙҙе боттарығыҙҙың емереклектәренә ырғытырмын, күңелемдә һеҙгә нәфрәт һаҡлармын+.
31Ҡалаларығыҙҙы хараба итермен, табыныу урындарығыҙҙы бушлыҡҡа әйләндерермен, Миңә хуш еҫ өсөн килтергән ҡорбандарығыҙҙы ҡабул итмәм+.
32Ерегеҙҙе шул тиклем емереклеккә әүерелдерермен, хатта унда төйәкләнгән дошмандарығыҙ ҙа шаҡ ҡатыр+.
33Һеҙҙе халыҡтар араһына таратырмын һәм артығыҙҙан яланғас ҡылыс ебәрермен. Ерегеҙ бушап ҡалыр, ҡалаларығыҙ харабаға әйләнер+.
34Һеҙ дошмандарығыҙ ерендә йәшәгәндә, ер ялһыҙ ҡалған йылдары өсөн шәмбе йылдарына кинәнеп ял итер+.
35Һеҙ бында йәшәгәндә ял итмәгән шәмбе йылдары өсөн рәхәтләнәсәк ул.

36Дошман ерендә иҫән ҡалғандарығыҙҙың йөрәгенә шом һалырмын. Улар һелкенгән япраҡ тауышынан да өркөп, ҡылыстан ҡурҡҡандай ҡасырҙар, бер кем баҫтырмағанда ла йығылырҙар.
37Һис кем ҡыуаламағанда ла, ҡылыс йөҙөнә һөрлөккәндәй, бер-береһенә абынып йығылырҙар. Дошмандарығыҙға ҡаршы торорлоҡ көсөгөҙ булмаҫ+.
38Ят халыҡтар араһында һәләк булырһығыҙ, һеҙҙе дошмандарығыҙҙың ере йотор.
39Ә инде тере ҡалғандарығыҙ булһа, дошман ерендә үҙҙәренең ғәйептәре өсөн дә, ата-бабаларының ғәйептәре өсөн дә сереп ҡалыр.

40Шул саҡта үҙҙәренең ғәйептәрен, ата-бабаларының енәйәттәрен танырҙар, Миңә хыянаттарын, тиҫкәрелектәрен,+
41шуның өсөн Минең уларға ҡаршы тороуымды һәм дошмандары еренә ҡыуғанымды төшөнөрҙәр. Әгәр шул саҡ сөннәтләнмәгән йөрәктәре күндәмләнеп, гонаһтарының әжерен алһалар,
42шул саҡта Мин дә, Яҡуп менән, Исхаҡ һәм Ибраһим менән төҙөшкән килешеүемде һәм уларға вәғәҙә иткән был ерҙе иҫемә төшөрөрмөн.
43Ә улар тарафынан ташлап ҡалдырылған ер буш ятҡан саҡта үҙенең элек булмаған шәмбе йылдары өсөн ял итеп рәхәтләнер. Улар иһә ҡағиҙәләремде һанға һуҡмаған, күңелдәре күрһәтмәләремде инҡар иткәндең әжерен алырҙар.
44Әммә шулай булыуға ҡарамаҫтан, дошман ерендә уларҙы тулыһынса юҡ итмәҫ һәм төҙөшкән килешеүемде боҙмаҫ өсөн, уларға ерәнеп ҡарамам һәм уларҙан бөтөнләйгә ваз кисмәм, сөнки Мин уларҙың Аллаһы Раббымын.
45Улар хаҡына башҡа ҡәүемдәрҙең күҙ алдында Аллалары булыр өсөн Мысыр еренән алып сыҡҡан ата-бабалары менән төҙөгән килешеүемде иҫкә төшөрөрмөн. Мин – Раббы.

46Раббы Синай тауында Муса аша Үҙе менән Исраил халҡы араһына ҡуйған ҡағиҙәләр, күрһәтмәләр һәм ҡанундар ошо.

Нәҙер тураһында ҡанун

271Раббы Мусаға былай тине:

2– Исраил халҡына иғлан ит, әйт уларға: әгәр ҙә берәйегеҙ Раббыға кем дә булһа берәүҙе бағышлайым, тип нәҙер әйтһә, уны билдәле хаҡҡа йолоп алырға була:+
3егерменән алтмыш йәшкә тиклемге ир-егет өсөн илле шекел көмөш, изге шекел менән;
4ә ҡатын-ҡыҙ өсөн утыҙ шекел булыр.
5Биш йәштән егерме йәшкә тиклемге ир заты өсөн – егерме, ҡатын-ҡыҙ өсөн ун шекел тейеш.
6Бер айлыҡтан алып биш йәшкә тиклемге ир балаға – биш, ҡыҙ балаға өс шекел түләнер.
7Әгәр алтмыш йәки унан да өлкәнерәк йәштә булһалар, ирҙәр өсөн – ун биш, ҡатын-ҡыҙҙар өсөн – ун шекел.
8Әгәр ҙә нәҙер әйткән кеше ярлы булып, билдәләнгән хаҡты түләргә хәленән килмәһә, уны ҡаһин алдына баҫтырһындар. Ҡаһин уға мөмкинлегенә күрә хаҡ тәғәйенләр.

9Әгәр берәү Раббыға ҡорбан итергә яраҡлы малды Уға бағышларға нәҙер итә икән, был мал изге һанала, йәғни Раббыға бағышлана.
10Уны алмаштырырға, яҡшы урынына насар, насар урынына яҡшы мал бирергә ярамай. Әгәр ҙә берәйһе ундай малды икенсе малға алмаштырһа, уларҙың икеһе лә изге һаналыр.
11Әгәр ҙә ҡорбанға ярамаған хәрәм мал килтерелһә, ул малды ҡаһин ҡаршыһына ҡуйһындар.
12Ҡаһин уның сифатына ҡараһын һәм уның яҡшымы, насармы икәнен баһалап, хаҡын билдәләһен; ҡаһин нисек билдәләһә, хаҡ шулай булыр.
13Әгәр хужаһы малды йолоп алырға теләһә, ҡаһин билдәләгән хаҡҡа уның биштән бер өлөшөн өҫтәһен+.

14Әгәр ҙә берәйһе Раббыға үҙенең йортон бағышлаһа, ҡаһин уның сифатын баһалап хаҡ ҡуйыр. Ҡаһин нисек баһалаһа, хаҡ шулай булыр.
15Бағышлаған кеше йортон йолом түләп алырға теләһә, ҡуйылған хаҡҡа уның биштән бер өлөшөн өҫтәп түләр ҙә – йорт уныҡы булыр.

16Әгәр ҙә берәйһе үҙ биләмәһенән Раббыға баҫыу бағышлаһа, хаҡты унда күпме орлоҡ сәселеүгә ҡарап билдәлә: бер хомер* арпа сәселһә, илле шекел көмөш тейеш.
17Әгәр ул кеше үҙенең баҫыуын Яңырыу йылынан алып бағышлаһа, ерҙең тулы хаҡынан сығып эш итһен+.
18Әгәр ҙә баҫыу Яңырыу йылынан һуң бағышланһа, ҡаһин хаҡты ҡалған йылдар һанына ҡарап иҫәпләр һәм тәғәйенләнгән хаҡты кәметер.
19Баҫыуын бағышлаған кеше уны йолоп алырға теләһә, ҡуйылған хаҡҡа уның биштән бер өлөшөн өҫтәп түләр, шул саҡта баҫыуы үҙенеке булыр.
20Әгәр йолоп алмаһа, баҫыу башҡа кешегә һатылһа, уны башҡаса йолоп алып булмай+.
21Ул баҫыу Яңырыу йылында хужаһына ҡайтарылмайынса, мәңгегә Раббыға инселәнгән изге баҫыу булып һаналыр һәм ҡаһиндың мөлкәтенә әүерелер+.

22Әгәр ҙә берәйһе Раббыға үҙ биләмәһен түгел, һатып алған баҫыуын бағышлаһа,
23ҡаһин, Яңырыу йылына тиклем ҡалған йылдар һанына ҡарап, уның хаҡын билдәләр. Кеше был хаҡты шул көндө үк түләргә тейеш, сөнки ул Раббы өсөн изге.
24Ә Яңырыу йылында баҫыу ырыу биләмәһе булғанға күрә, уны ҡасандыр һатҡан кешегә кире ҡайтарылһын.
25Бөтә хаҡ изге шекел буйынса билдәләнергә тейеш. Был шекел егерме гераға бәрәбәр+.

26Беренсе булып тыуған малды Раббыға бағышларға ярамай, сөнки ул былай ҙа Раббыныҡы. Эре малмы ул, ваҡ малмы – улар барыһы ла Раббыныҡы+.
27Әммә тәүге мал хәрәм һаналған малдарҙан булһа, кеше билдәләнгән хаҡҡа биштән бер өлөшөн өҫтәп, малды йолом түләп алыр. Әгәр йолоп алынмаһа, ул мал билдәләнгән хаҡ буйынса башҡа берәүгә һатылһын+.

28Кешенең үҙ мөлкәтенән Раббыға бағышланған һис бер нәмә – кешеме, мал-тыуармы, ырыу биләмәһеме – һатылмаясаҡ һәм йолоп алынмаясаҡ. Ә Раббыға инселәнгән һәр нәмә изгеләрҙән-изге.
29Харам ҡылынған кешене йолом түләп алып булмай, ул мотлаҡ үлемгә дусар ителергә тейеш+.

30Ерҙән алынған барлыҡ уңыштың һәм ағастарҙан йыйып алынған емештең ундан бер өлөшө – Раббыныҡы, ул Раббының изге өлөшө+.
31Әгәр ҙә берәй кеше үҙенең шул унынсы өлөшөн йолом түләп алырға теләһә, хаҡына биштән бер өлөштө өҫтәһен+.
32Һыйыр малының, ваҡ малдың унынсы өлөшө, көтөүсе таяғы аҫтынан үткән һәр унынсы мал – Раббының изге өлөшө.
33Хужаһы малды яҡшы һәм насарға айырмаһын, береһен икенсеһенә алыштырмаһын. Алыштырһа, ул малдарҙың икеһе лә изге һаналыр, уларҙы йолом түләп алып булмаясаҡ.

34Раббы Синай тауында Исраил халҡына Муса аша биргән бойороҡтар ошоларҙан ғибәрәт.







* 5:11 Эфа – ашлыҡ, ярма, он үлсәү берәмеге, яҡынса 22 л.

* 11:5 Даман – Африкала һәм Ғәрәбстанда йәшәй торған, томшоҡлоларға яҡын булған, ҡуян ҙурлығындағы йәнлек.

* 14:10 Лог – шыйыҡлыҡ үлсәү берәмеге, яҡынса 0,3 л.

* 16:8 Ғазазел – был боронғо йәһүд һүҙенең мәғәнәһе билдәле түгел. Уның сүл пәрейе атамаһы булыуы ихтимал.

* 18:6 Енси мөнәсәбәткә инер – йәһүд телендә «оят ерен асыр» тигән мәғәнәлә.

* 18:21 Мөләх – Ҡәнғән халҡы табынған илаһ. Уға балаларҙы ҡорбанға килтерә торған булғандар.

* 25:36 Риба – биреп торған әйбер йәки аҡсанан алынған процент.

* 27:16 Хомер – ашлыҡ, он үлсәү берәмеге, 220 л.

Инеш һүҙ


Яхъяның икенсе хаты

Был хат «Алла тарафынан һайланған ханымға һәм уның балаларына» төбәлгән – ниндәйҙер бер имандаштар берҙәмлеге менән уның ағзалары ошо рәүешле ситләтеп атала. Автор, үҙен «өлкән» тип атап, абруйлылығын һәм имандаштарын өйрәтергә бурыслы булыуын һыҙыҡ өҫтөнә ала.

Беренсе хатындағы кеүек үк, Яхъя уҡыусыларҙы хәҡиҡәттә һәм мөхәббәттә йәшәргә инандыра. Ул шулай уҡ Ғайса Мәсих тураһындағы ялған тәғлимәттәрҙән һаҡланырға саҡыра.

1

11Берҙәмлек өлкәненән Алла һайлап алған һәм мин ихлас яратҡан ханымға* һәм уның балаларына. Һеҙҙе мин генә түгел, хәҡиҡәтте танып белгәндәрҙең барыһы ла ярата,+
2сөнки хәҡиҡәт беҙҙә йәшәй һәм мәңге беҙҙең менән ҡаласаҡ.

3Атабыҙ Алланан һәм Уның Улы Ғайса Мәсихтән бирелгән мәрхәмәт, шәфҡәт һәм именлек хәҡиҡәттә һәм мөхәббәттә беҙҙең менән булһын+.


Хәҡиҡәт һәм мөхәббәт

4Һинең балаларың араһында, беҙгә Ата бойорғанса, хәҡиҡәт юлында булыусыларҙы тапҡаныма бик ҡыуандым+.
5Хәҙер, ханым, мин һиңә бойороҡтоң яңыһын түгел, ә баштан уҡ беҙ ҡабул иткәнен яҙам һәм үтенәм: бер-беребеҙҙе яратайыҡ+.
6Мөхәббәт – ул Алла бойороҡтарын үтәп йәшәү. Һеҙ баштан уҡ ишеткән бойороҡ ана шул, һәм һеҙ шуның буйынса йәшәргә тейеш+.

7Донъяла Ғайса Мәсихтең кеше тәнендә килеүен инҡар иткән ялғансылар күбәйеп китте. Ундайҙар – алдаҡсы һәм Мәсихтең дошмандары+.
8Хеҙмәт ҡылып тапҡанығыҙҙы юғалтмаҫ, әммә әжерегеҙҙе тулыһынса алыр өсөн, һаҡ булығыҙ+.
9Мәсихтең тәғлимәтен тотмаған һәм унан ситкә тайпылған кешелә Алла юҡ. Мәсих тәғлимәтенә тоғро кеше иһә Ата менән дә, Уның Улы менән дә берҙәм йәшәй+.
10Әгәр ҙә һеҙгә берәү килһә, ләкин был тәғлимәтте алып килмәһә, ул кешене өйөгөҙҙә ҡабул итмәгеҙ һәм уға сәләм бирмәгеҙ+.
11Сәләмләгән кеше уның яуыз эштәренә ҡушылған булыр.




Һуңғы һүҙҙәр

12Һеҙгә яҙа торған һүҙҙәрем күп, әммә ҡағыҙ һәм ҡара аша мөрәжәғәт итергә теләмәйем. Ә ҡыуанысыбыҙ тулы булһын өсөн, янығыҙға барып, һеҙҙең менән күҙгә-күҙ ҡарашып һөйләшергә өмөтләнәм+.

13Алла һайлап алған ҡыҙ туғаныңдың балалары һине сәләмләйҙәр.







* 1:1 Ханымға – күрәһең, һүҙ имандаштар берҙәмлеге тураһында бара. Ул ваҡытта «балалары» тигәнде уның ағзалары тип аңларға мөмкин.

Инеш һүҙ


Яхъяның өсөнсө хаты

Икенсе хатындағы кеүек үк, Яхъя үҙен «өлкән» тип атай. Ул был хатты имандаштар берҙәмлегенең Гай исемле ағзаһына яҙа. Ул уны мөхәббәтен күрһәткәне өсөн маҡтай һәм беҙгә билдәһеҙ булған Диотрефес тигән берәүҙең насар ҡылығы тураһында иҫкәртә.

1

11Берҙәмлек өлкәненән – мин ысын күңелдән яратҡан ҡәҙерле Гайға+.

2Ҡәҙерле дуҫым, йәнең менән сәләмәт булған кеүек, тәнең менән дә иҫән-һау һәм һәр яҡлап уңышлы булыуың өсөн доға ҡылам.
3Имандаштарҙың килеп һинең хәҡиҡәткә тоғролоғоң хаҡында шаһитлыҡ итеүҙәренә мин бик шатландым. Һинең хәҡиҡәттә йөрөүең хаҡ бит.
4Минең өсөн балаларымдың хәҡиҡәттә йәшәүен ишетеүҙән дә ҙурыраҡ шатлыҡ юҡтыр+.


Хәҡиҡәт хаҡына бергәләп эшләү

5Ҡәҙерле дуҫым, имандаштарың хаҡында ҡайғыртыуың, хатта уларҙы шәхсән белмәһәң дә, һинең тоғролоғоңдо күрһәтә+.
6Һинең мөхәббәтең тураһында улар имандаштар берҙәмлеге алдында шаһитлыҡ ҡылды. Уларға сәйәхәттәрен дауам итергә Алла хупларлыҡ итеп ярҙам күрһәтеп ебәрсе.
7Сөнки улар Ғайса хаҡына юлға сыға, ә мәжүсиҙәрҙән бер нәмә лә ҡабул итмәйҙәр.
8Тимәк, хәҡиҡәт хаҡына бергә эшләй алыуыбыҙ өсөн, беҙ ундай кешеләргә ярҙам итергә тейешбеҙ+.

9Мин имандаштар берҙәмлегенә ҡайһы бер нәмәләр яҙҙым, әммә араларында беренселекте тоторға яратҡан Диотрефес беҙҙе тыңларға теләмәй.
10Шуға күрә, янығыҙға барһам, уның ҡылған эштәрен иҫемә төшөрөп һөйләрмен. Ул беҙҙең хаҡта яман һүҙҙәр таратып ҡына ҡалмай, имандаштарҙы үҙе ҡабул итмәй, ә ҡабул итергә теләүселәргә ҡамасаулай, хатта берҙәмлектән ҡыуып ебәрә.

11Ҡәҙерле дуҫым! Яуызлыҡты өлгө итеп алма, яҡшылыҡҡа эйәр. Яҡшылыҡ ҡылыусылар – Алланан, яуызлыҡ ҡылыусы иһә Алланы күрмәгән+.
12Демитриус хаҡында бөтәһе лә яҡшы һүҙҙәр генә һөйләй, хәҡиҡәт үҙе лә уның яғында. Шулай уҡ беҙ ҙә ошо хаҡта шаһитлыҡ ҡылабыҙ, һәм һин беҙҙең шаһитлығыбыҙҙың дөрөҫ булғанын беләһең+.




Һуңғы һүҙҙәр

13Минең һиңә әйтергә теләгән һүҙҙәрем күп, әммә уларҙы ҡара һәм ҡәләм менән яҙырға теләмәйем+.
14Тиҙҙән һинең менән күрешергә өмөтләнәм, шунда күҙгә-күҙ ҡарашып һөйләшербеҙ.

15Именлек һиңә! Һине дуҫтар сәләмләй. Дуҫтарыбыҙҙың һәр береһенә айырым сәләм әйт.







+ 1:1 1 Ях 3:18, 2 Ях 1:1

+ 1:4 2 Ях 1:4

+ 1:5 Глт 6:10, Ғвр 13:1

+ 1:8 1 Тим 5:18

+ 1:11 Зәб 33:15, Зәб 36:27, Ишғ 1:16-17, 1 Ях 2:29, 1 Ях 3:6

+ 1:12 Ях 21:24

+ 1:13 2 Ях 1:12




+ 77:57 Һош 7:16

+ 77:58 Ҡнн 31:29, Ҡнн 32:16

+ 77:60 Йуш 18:1, Хак 18:30

+ 77:62 1 Бат 4:10

+ 77:64 1 Бат 4:11, Әйп 27:15

+ 77:65 Зәб 34:23, Зәб 43:24, Ишғ 42:13

+ 77:68 Баш 49:8, 1 Йыл 5:2, 1 Йыл 28:4, Зәб 86:2

+ 77:70 1 Бат 16:12-13

+ 77:71 2 Бат 5:2

+ 77:72 3 Бат 9:4

+ 78:1 Һҡт 1:10

+ 78:2 Ҡнн 28:26

+ 78:3 Йер 14:16, Сеф 1:17

+ 78:4 Зәб 43:14, Днл 9:16, Мих 6:16

+ 78:5 Зәб 84:6, Зәб 88:47

+ 78:6 Йер 10:25, Асл 16:1

+ 78:7 Зәб 13:4

+ 78:8 Ишғ 64:9

+ 78:9 Зәб 24:11, Йер 14:7, Лк 18:13

+ 78:10 Зәб 41:4, Зәб 113:10, Йои 2:17, Мих 7:10, Ҡнн 32:43

+ 78:11 Зәб 101:21

+ 78:12 Баш 4:15, Лев 26:21

+ 78:13 Зәб 73:1, Зөл 34:31, Зәк 9:16

+ 79:1 Зәб 59:1

+ 79:2 Зәб 76:21, Вәғ 12:12, 1 Бат 4:4, 2 Бат 6:2, Зәб 98:1, Ҡнн 33:2, Зәб 49:2

+ 79:3 Иҫп 2:18-24

+ 79:4 Зәб 59:3, Иҫп 6:25

+ 79:5 Зәб 88:47, Зәк 1:12

+ 79:6 Зәб 41:4, Зәб 101:10

+ 79:8 Иҫп 6:25

+ 79:9 Ишғ 5:1, Йер 2:21, Маҫ 21:33, Ҡнн 7:1

+ 79:12 Зәб 71:8

+ 79:13 Зәб 88:41, Һҡт 2:2

+ 79:15 Ишғ 63:15

+ 79:17 4 Бат 25:9

+ 79:20 Иҫп 6:25

+ 80:1 Зәб 8:1, Зәб 83:1

+ 80:4 Лев 23:24, Иҫп 10:10

+ 80:6 Сығ 11:4, Ҡнн 28:49, Йер 5:15

+ 80:7 Сығ 1:11

+ 80:8 Зәб 49:15, Сығ 17:1-7, Иҫп 20:2-13

+ 80:9 Зәб 49:7

+ 80:10 Сығ 20:2-3

+ 80:13 Зөл 20:25

+ 80:14 Ҡнн 5:29, Ишғ 48:18

+ 80:17 Ҡнн 32:13-14

+ 81:1 Ишғ 3:13

+ 81:2 Лев 19:15, Ҡнн 1:17, Хик 18:5

+ 81:3 Зәб 9:39, Йер 22:3

+ 81:4 Әйп 29:12, Хик 24:11

+ 81:5 Зәб 10:3

+ 81:6 Ях 10:34

+ 81:7 Зәб 48:13, Зөл 31:14

+ 82:2 Зәб 27:1

+ 82:4 Нөх 4:8

+ 82:5 Зәб 73:8, Йуш 7:9

+ 82:7 Баш 25:12-16, 1 Йыл 5:10

+ 82:8 Йуш 13:5, 3 Бат 15:18, Зөл 27:9

+ 82:9 4 Бат 15:19

+ 82:10 Хак 4:13-15, Хак 7:19-25

+ 82:11 Йуш 17:11, 1 Бат 28:7, Әйп 20:7

+ 82:12 Хак 7:25, Хак 8:21

+ 82:14 Әйп 13:25, Әйп 21:18

+ 82:15 Ишғ 10:16-17

+ 82:16 3 Бат 19:11, Әйп 9:17, Әйп 38:1

+ 82:19 Сығ 6:3

+ 83:1 Зәб 8:1, Зәб 80:1

+ 83:3 Зәб 41:2, Зәб 62:1

+ 83:4 Зәб 5:3

+ 83:5 Зәб 22:6, Зәб 64:5

+ 83:6 Зәб 121:1

+ 83:10 Баш 15:1

+ 83:12 Баш 15:1, Млх 4:2, Лк 1:78

+ 83:13 Хик 16:20

+ 84:3 Зәб 31:1

+ 84:4 Сығ 32:12

+ 84:6 Зәб 78:5

+ 84:13 Лев 26:4, Зәб 66:6

+ 84:14 Ишғ 58:8

+ 85:1 Зәб 16:1, Зәб 141:1, Зәб 39:18

+ 85:4 Зәб 24:1

+ 85:5 Сығ 34:6, Зәб 144:8

+ 85:7 Зәб 76:3

+ 85:8 Сығ 15:11, Зәб 34:10, Зәб 95:4, Зәб 96:9, Йер 10:6

+ 85:9 Зәб 65:4, Асл 15:4

+ 85:10 Ҡнн 6:4, Ишғ 37:16

+ 85:11 Зәб 24:4

+ 85:13 Әйп 33:28, Зәб 15:10, Ишғ 38:17

+ 85:14 Зәб 53:5

+ 85:15 Сығ 34:6

+ 85:16 Зәб 115:7

+ 85:17 Хак 6:17

+ 86:2 Зәб 47:2, Ишғ 28:16, Зәб 77:68

+ 86:3 Зәб 45:5-6

+ 86:5 Зәб 47:9

+ 86:7 Зәб 35:9, Зөл 47:1

+ 87:1 3 Бат 4:31, 1 Йыл 2:6

+ 87:2 Зәб 21:3, Лк 18:7

+ 87:4 Зәб 15:10

+ 87:5 Зәб 27:1, Зәб 142:7, Хик 1:12

+ 87:6 Ишғ 26:14

+ 87:7 Әйп 10:21-22, Зәб 142:3, Һҡт 3:6

+ 87:8 Зәб 41:7-8

+ 87:9 Әйп 19:13, Зәб 30:12, Әйп 30:10

+ 87:11 Зәб 6:6, Ишғ 38:18

+ 87:13 Әйп 10:21-22, Вәғ 9:5

+ 87:14 Зәб 5:4

+ 87:17 Әйп 6:4

+ 87:18 Зәб 21:17

+ 87:19 Әйп 19:13-14, Зәб 37:12

+ 88:1 3 Бат 4:31, 1 Йыл 2:6

+ 88:2 Зәб 100:1

+ 88:5 2 Бат 7:16, Зәб 131:11-12

+ 88:6 Зәб 18:1, Әйп 5:1, Әйп 15:15, Зәк 14:5

+ 88:7 Сығ 15:11, Баш 6:2, Әйп 1:6

+ 88:9 Зәб 34:10

+ 88:10 Әйп 38:11, Зәб 64:8, Юнс 1:15

+ 88:11 Әйп 9:13, Әйп 26:12, Ишғ 51:9

+ 88:12 1 Йыл 29:11, Зәб 23:1

+ 88:13 Ҡнн 3:9, Хак 4:6

+ 88:15 Зәб 96:2

+ 88:16 Иҫп 6:25, Зәб 4:7

+ 88:19 Зәб 46:10

+ 88:20 1 Бат 13:14, 1 Бат 16:13, Ғмл 13:22

+ 88:24 Зәб 2:9

+ 88:26 Зәб 71:8

+ 88:27 Ҡнн 32:15, Зәб 94:1

+ 88:28 2 Бат 7:14, 3 Бат 10:22

+ 88:29 Ишғ 55:3

+ 88:30 Әйп 14:12

+ 88:33 2 Бат 7:14

+ 88:34 Йер 33:21

+ 88:36 Ғам 4:2, Ғвр 6:17-18

+ 88:38 Әйп 16:19

+ 88:39 Зәб 43:10

+ 88:40 Әйп 19:9, Йер 13:18, Һҡт 5:16

+ 88:41 Һҡт 2:2

+ 88:46 2 Бат 24:15

+ 88:47 Зәб 12:1, Зәб 78:5, Хав 1:2, Зәк 1:12, Зәб 12:2, Зәб 78:5

+ 88:48 Әйп 7:7

+ 88:49 Зәб 48:10

+ 88:53 Зәб 40:14

+ 89:1 Зәб 33:1, Ғөз 3:2

+ 89:2 Ҡнн 33:27

+ 89:3 Хик 8:25, Ҡнн 33:27, Зәб 92:2, Хав 1:12

+ 89:4 Баш 3:19, Әйп 34:15, Зәб 102:14, Вәғ 3:20, Вәғ 12:7

+ 89:5 2 Птр 3:8, Зәб 38:6

+ 89:6 Зәб 36:2, Ишғ 40:6-8

+ 89:8 Йер 16:17

+ 89:10 Баш 6:3, Баш 47:9

+ 89:12 Вәғ 7:2

+ 89:17 Зәб 127:2

+ 90:1 Зәб 31:7, Зәб 120:5

+ 90:2 Зәб 17:3

+ 90:3 Зәб 123:7, Хик 6:5

+ 90:4 Зәб 16:8, Зәб 35:5

+ 90:5 Йыр 3:8, Әйп 5:19-23, Хик 3:23, Хик 3:25

+ 90:8 Зәб 36:34, Зәб 91:12, Хик 29:16

+ 90:9 Ҡнн 33:27, Зәб 17:3

+ 90:10 Хик 12:21

+ 90:12 Хик 3:23, Маҫ 4:6, Лк 4:10-11

+ 90:13 Мрк 16:18, Лк 10:19

+ 90:14 Зәб 21:8-9, Хик 8:17, Зәб 9:11

+ 90:15 Әйп 12:4, Йер 33:3

+ 90:16 Зәб 20:5

+ 91:2 Зәб 146:1

+ 91:6 Зәб 110:2, Асл 15:3

+ 91:9 Зәб 92:4

+ 91:11 Зәб 22:5, Хик 27:9, Вәғ 9:8

+ 91:12 Зәб 36:34, Зәб 59:10, Зәб 90:8, Хик 29:16

+ 91:13 Зәб 71:7, Хик 11:28, Ишғ 65:22, Хик 11:28

+ 91:14 Зәб 134:2

+ 91:16 Зәб 17:2, Баш 18:25, Әйп 34:10

+ 92:1 1 Йыл 16:31, Зәб 95:10, Зәб 96:1, Зәб 98:1, Зәб 103:1

+ 92:2 Ҡнн 33:27, Зәб 54:20, Зәб 89:3, Хав 1:12

+ 92:3 Хав 3:10

+ 92:4 Зәб 91:9

+ 93:1 Ҡнн 32:35, Ҡнн 32:43, Ишғ 35:4, Ҡнн 33:2, Зәб 49:2

+ 93:2 Ишғ 33:10

+ 93:3 Асл 6:10

+ 93:5 Ишғ 3:15

+ 93:6 Ишғ 10:2

+ 93:7 Әйп 22:13, Сеф 1:12, Млх 3:14

+ 93:9 Хик 20:12

+ 93:10 Әйп 7:16, Зәб 38:6, Вәғ 1:2, 1 Кор 3:20

+ 93:12 Әйп 5:17, Хик 3:11-12

+ 93:14 1 Бат 12:22, Рим 11:2

+ 93:17 Зәб 123:1-3

+ 93:21 Сығ 23:7, Хик 17:15, Ишғ 5:23

+ 93:22 Зәб 17:3

+ 94:1 Ҡнн 32:15, Зәб 88:27

+ 94:3 1 Бат 5:3, 2 Йыл 2:5, Зәб 85:8, Зәб 134:5

+ 94:5 Баш 1:9-10

+ 94:6 2 Йыл 6:13, Днл 6:10

+ 94:7 Зәб 73:1, Зөл 34:31, Зәк 9:16, Ғвр 3:7-11

+ 94:11 Иҫп 14:22-23, Ҡнн 1:35, Ҡнн 12:9, Зөл 20:15

• 95:1 1 Йыл 16:23-33

+ 95:1 Зәб 32:3, Ишғ 42:10

+ 95:2 Зәб 99:4

+ 95:3 Зәб 9:2

+ 95:4 2 Бат 22:4, Зәб 17:4, Зәб 144:3, Сығ 18:11

+ 95:5 Ишғ 44:24, Йер 10:12

+ 95:7 Зәб 28:1

+ 95:9 Зәб 113:7

+ 95:10 Зәб 92:1, Зәб 96:1, Зәб 98:1

+ 95:11 Ишғ 44:23, Ишғ 49:13, Зәб 97:7

+ 95:13 Зәб 9:9

+ 96:1 Зәб 92:1, Зәб 95:10, Зәб 98:1

+ 96:2 Сығ 19:9, Сығ 20:21, Зәб 17:12, Зәб 88:15

+ 96:3 Зәб 20:10

+ 96:4 Зәб 76:19

+ 96:5 Йуш 3:11, Мих 4:13, Зәк 4:14, Зәк 6:5, Зәб 67:3, Мих 1:4, Нхм 1:5

+ 96:6 Зәб 18:2, Зәб 49:6

+ 96:7 Ишғ 42:17, Йер 10:14, Ғвр 1:6

+ 96:8 Зәб 47:12

+ 96:9 1 Бат 5:3, 2 Йыл 2:5, Зәб 85:8

+ 96:10 Хик 8:13, Ғам 5:15, Рим 12:9, Зәб 30:24, Зәб 36:28

+ 96:11 Зәб 26:1, Зәб 111:4, Хик 4:18, Мих 7:8

+ 96:12 Зәб 31:11

+ 97:1 Зәб 32:3, Ишғ 42:10, Ишғ 59:16

+ 97:3 Ишғ 52:10

+ 97:4 Зәб 65:1, Зәб 99:1

+ 97:6 Иҫп 10:10

+ 97:7 Зәб 95:11

+ 97:8 Ишғ 55:12

+ 97:9 Зәб 95:13, Зәб 109:6, Ишғ 2:4, Ишғ 3:13, Йои 3:12

+ 98:1 Зәб 92:1, Зәб 95:10, Зәб 96:1, Зәб 79:2

+ 98:2 Зәб 112:4

+ 98:4 Зәб 10:7

+ 98:6 Сығ 32:11-14, Иҫп 16:48, 1 Бат 7:9-10

+ 98:7 Сығ 33:9

+ 98:8 Иҫп 14:20, Иҫп 20:12

+ 98:9 Зәб 2:6

+ 99:1 Зәб 65:1, Зәб 97:4

+ 99:3 3 Бат 18:39, Зәб 73:1, Зөл 34:31, Зәк 9:16

+ 99:4 Зәб 95:2

+ 99:5 Зәб 105:1

+ 100:1 Зәб 88:2

+ 100:2 Зәб 118:1, 3 Бат 9:4

+ 100:5 Сығ 20:16, Хик 19:5, Хик 6:17, Хик 30:13

+ 100:8 Зәб 74:11

+ 101:1 Зәб 141:2

+ 101:4 Зәб 36:20, Әйп 30:30, Һҡт 1:13

+ 101:5 Зәб 36:2, Әйп 33:20, Зәб 106:18

+ 101:7 Сеф 2:14

+ 101:9 Ишғ 65:15, Йер 29:22

+ 101:10 Зәб 41:4, Зәб 79:6

+ 101:12 1 Йыл 29:15, Әйп 8:9, Әйп 14:2, Зәб 108:23, Зәб 143:4

+ 101:13 Зәб 9:8, Һҡт 5:19, Зәб 134:13

+ 101:14 Иҫп 10:35, Ишғ 33:10, Йер 29:20, Днл 9:2

+ 101:15 Нөх 4:2

+ 101:16 3 Бат 8:41

+ 101:17 Ишғ 60:1

+ 101:19 Зәб 21:31, Зәб 77:6

+ 101:20 Баш 11:5, Ҡнн 26:15, Зәб 13:2

+ 101:21 Зәб 78:11

+ 101:22 Зәб 67:33

+ 101:25 Хав 1:12

+ 101:26 1 Бат 2:8

+ 101:27 Ишғ 51:6, Асл 20:11

+ 101:28 Әйп 36:26, Млх 3:6, Ғвр 1:10-12, Ғвр 13:8

+ 101:29 Зәб 68:37, Зәб 111:2

+ 102:1 Зәб 103:1, Зәб 145:1

+ 102:3 Сығ 15:26, Сығ 34:7

+ 102:4 Зәб 5:13

+ 102:5 Ишғ 40:31

+ 102:8 Сығ 34:6

+ 102:9 Ишғ 57:16, Йер 3:5, Һҡт 3:31, Мих 7:18

+ 102:10 Ғөз 9:13, Зөл 20:44

+ 102:11 Зәб 35:6, Ишғ 55:9

+ 102:12 Ишғ 43:25

+ 102:13 Млх 3:17

+ 102:14 Баш 2:7

+ 102:15 Әйп 14:11, Зәб 89:6

+ 102:16 Әйп 7:10, Әйп 24:24, Зәб 36:10

+ 102:17 Зәб 24:6

+ 102:18 Сығ 20:6, Ҡнн 7:9

+ 102:19 Зәб 10:4, Зәб 92:2

+ 102:20 Зәб 148:2

+ 103:1 Зәб 102:1, 2 Бат 7:22, Зәб 92:1

+ 103:2 Әйп 9:8, Йер 10:12, Йер 51:15

+ 103:3 Ғам 9:6, Зәб 17:11

+ 103:4 Зәк 6:5, Зөл 1:13, Ғвр 1:7

+ 103:5 1 Бат 2:8, Зәб 23:2, Хик 8:29, Зәб 118:90, Вәғ 1:4

+ 103:7 Әйп 26:11, Зәб 17:16, Ишғ 50:2

+ 103:9 Баш 1:9, Әйп 38:8-11, Зәб 32:7, Йер 5:22

+ 103:14 Ҡнн 11:14-15, Зәб 146:8-9

+ 103:15 Хак 9:13, Хик 31:6, Вәғ 10:19, Ғмл 14:17

+ 103:18 Әйп 39:1

+ 103:19 Баш 1:14, Зәб 73:16, Йер 33:25

+ 103:20 Ишғ 45:7

+ 103:21 Әйп 38:39, Йои 1:20

+ 103:22 Әйп 37:8

+ 103:24 Хик 3:19

+ 103:27 Зәб 135:25

+ 103:28 Зәб 144:16

+ 103:29 Баш 3:19, Әйп 34:15, Зәб 89:4, Зәб 145:4, Вәғ 3:20, Вәғ 12:7

+ 103:30 Әйп 33:4

+ 103:31 Зәб 71:17

+ 103:32 Зәб 143:5

+ 103:33 Зәб 62:5, Зәб 145:2

• 104:1 1 Йыл 16:8-22

+ 104:1 Ишғ 12:4

+ 104:2 Йер 21:2

+ 104:4 Зәб 23:6, Зәб 26:8

+ 104:5 Зәб 76:12-13

+ 104:7 Ишғ 26:9

+ 104:8 Ҡнн 7:9, Лев 26:42

+ 104:9 Баш 17:2, Баш 26:3

+ 104:11 Баш 35:11-12

+ 104:12 Ҡнн 7:7, Ҡнн 26:5

+ 104:14 Баш 12:17, Баш 20:3

+ 104:15 Баш 20:7

+ 104:16 Баш 41:54

+ 104:17 Баш 37:28, Баш 45:5

+ 104:19 Баш 37:7, Баш 41:54

+ 104:20 Баш 41:14

+ 104:21 Баш 41:40

+ 104:23 Баш 46:6

+ 104:24 Сығ 1:7, Ҡнн 26:5

+ 104:25 Сығ 9:12

+ 104:26 Сығ 3:10, Сығ 4:14

+ 104:27 Сығ 7:3, Зәб 77:43-51

+ 104:28 Сығ 10:21-23

+ 104:29 Сығ 7:17-24

+ 104:30 Сығ 8:2-14

+ 104:31 Сығ 8:16-24

+ 104:32 Сығ 9:23-25

+ 104:34 Сығ 10:12-15

+ 104:36 Сығ 12:29

+ 104:37 Сығ 12:35-36

+ 104:38 Сығ 12:33

+ 104:39 Сығ 13:21-22

+ 104:40 Сығ 16:4, Сығ 16:14-31

+ 104:41 Сығ 17:6, Иҫп 20:11

+ 104:42 Баш 15:14

+ 104:43 Баш 15

+ 104:44 Йуш 24:13

+ 105:1 1 Йыл 16:34, 2 Йыл 5:13, 2 Йыл 20:21, Ғөз 3:11, Йер 33:11

+ 105:3 Зәб 14:2

+ 105:6 Ғөз 9:7, Йер 3:25

+ 105:7 Сығ 14:11

+ 105:8 Сығ 9:16, Сығ 14:18

+ 105:9 Сығ 15:8, Зәб 17:16, Сығ 14:21-22

+ 105:10 Лк 1:71

+ 105:11 Сығ 14:28

+ 105:12 Сығ 14:31

+ 105:13 Ҡнн 8:14, Зәб 77:11, Һош 13:6

+ 105:14 Иҫп 11:4

+ 105:15 Иҫп 11:20, Зәб 77:29

+ 105:16 Иҫп 16:1-3

+ 105:17 Иҫп 16:31-32, Иҫп 11:6

+ 105:18 Иҫп 16:35

+ 105:19 Сығ 32:4, Ҡнн 9:8

+ 105:20 Йер 2:11, Рим 1:23

+ 105:21 Ҡнн 8:12-14, Зәб 77:11, Хик 3:12, Һош 13:6

+ 105:23 Сығ 32:10, Ҡнн 9:14

+ 105:24 Иҫп 14:2-4

+ 105:27 Иҫп 14:30

+ 105:28 Иҫп 25:1-5, Һош 9:10

+ 105:30 Иҫп 25:7-8

+ 105:31 Баш 15:6, Иҫп 25:10-13

+ 105:32 Сығ 17:7, Иҫп 20:13

+ 105:33 Иҫп 20:10

+ 105:34 Хак 1:21, Хак 1:27-36

+ 105:35 Хак 3:5-6, Һош 7:8

+ 105:36 Сығ 23:33, Хак 2:3, Хак 2:13

+ 105:37 Ҡнн 32:17

+ 105:38 Иҫп 35:33

+ 105:41 Хак 2:14

+ 105:42 Хак 4:3

+ 105:43 Хак 2:16

+ 105:44 Хак 3:9, Хак 4:3

+ 105:45 Лев 26:42, Зәб 73:20, Һҡт 3:32

+ 105:46 Ғөз 1:1

+ 105:48 1 Йыл 16:35-36, Зәб 40:14

+ 106:1 Зәб 105:1

+ 106:2 Зәб 105:10, Ҡнн 30:3, Ишғ 11:12, Йер 32:37, Зөл 11:17, Сеф 3:20

+ 106:9 Лк 1:53

+ 106:10 Әйп 36:7, Ишғ 9:2, Ишғ 42:7, Ишғ 49:9

+ 106:11 Хик 1:25

+ 106:12 Зәб 21:12

+ 106:16 Ишғ 45:2

+ 106:18 Әйп 33:20, Зәб 9:14

+ 106:20 4 Бат 20:5

+ 106:22 Зәб 49:14, Ғвр 13:15

+ 106:25 Юнс 1:4

+ 106:27 Әйп 12:25, Ишғ 24:20

+ 106:29 Зәб 64:8, Зәб 88:10, Юнс 1:15, Маҫ 8:26

+ 106:33 Ишғ 50:2





Маҫҫайос
Маҫҫайос
	Инеш һүҙ



	1


	2


	3


	4


	5


	6


	7


	8


	9


	10


	11


	12


	13


	14


	15


	16


	17


	18


	19


	20


	21


	22


	23


	24


	25


	26


	27


	28






Инеш һүҙ


Маҫҫайос бәйән иткән Һөйөнөслө Хәбәр

Мәсих иманы традицияһына ярашлы, был Һөйөнөслө Хәбәрҙең авторы һалым йыйыусы Маҫҫайос Леви була, уны Ғайса Мәсих Үҙе артынан эйәрткән һәм ун ике илсеһенең береһе иткән.

Маҫҫайос үҙенең Һөйөнөслө Хәбәрен башлыса Ғайса Мәсихкә инанған йәһүдтәр өсөн яҙа. Китабын ул назаралы Ғайсаның шәжәрәһенән башлай. Был шәжәрәлә Ғайсаның тәүатаһы Ибраһимдың һәм Исраил батшаһы Дауыттың тура тоҡомо икәне күренеп тора. Йыш ҡына Иҫке Ғәһедтән өҙөктәр килтереп, Маҫҫайос Ғайсаның килерен Исраил пәйғәмбәрҙәре алдан уҡ әйткәнен, Уның Алла тарафынан һайлап алынған Батша һәм Ҡотҡарыусы икәнен һыҙыҡ өҫтөнә ала.

Маҫҫайос Ғайса Мәсихтең һөйләгәндәрен һәм биргән өгөт-нәсихәттәрен иғтибар үҙәгенә ҡуя (сама менән китаптың сирек өлөшө). Бында Ғайсаның башҡа Һөйөнөслө Хәбәрҙәрҙә осрамаған ун ҡиссаһы ла ингән. Маҫҫайос Ғайса Мәсихтең Алла ҡанунын нисек аңлатҡанын һәм Уның Батшалығы тураһында нисек өйрәткәнен күрһәтә. Ғайсаның Алла ҡанунын һәм пәйғәмбәрҙәрҙең әйткәндәрен ғәмәлгә ашырыуы һәм Унда Исраил халҡы тарихының иң бейек нөктәһенә еткәне айырыуса мөһим.

Бәйән ителгән текстар араһында Ғайсаның әйткәндәрен туплаған биш тематик йыйынтыҡ айырылып тора:





	Күктәр Батшалығы тураһында Тауҙағы вәғәзе (5–7-се бүлектәр);

	ун ике илсегә бирелгән нәсихәттәр (10-сы бүлек);

	Күктәр Батшалығы тураһында ҡиссалар (13-сө бүлек);

	Ғайса шәкерте булырға өйрәткән нәсихәттәр (18-се бүлек);

	киләсәктә донъяла ни буласағы тураһында пәйғәмбәрлек итеү (24–25-се бүлектәр).





1


Ғайсаның шәжәрәһе

(Лк 3:23-38)

11+•Ибраһим һәм Дауыт тоҡомонан булған Ғайса Мәсихтең нәҫел шәжәрәһе.+
2Ибраһим – Исхаҡтың, Исхаҡ – Яҡуптың, Яҡуп Йәһүҙәнең һәм уның ағай-энеләренең атаһы;+
3Йәһүҙә Тамарҙан тыуған Пәрәс һәм Зерахтың атаһы; Пәрәс – Хесрондың, Хесрон – Арамдың,+
4Арам – Ғамминадавтың, Ғамминадав – Нахшондың, Нахшон – Салманың,+
5Салма – Рахавтан тыуған Боғаздың, Боғаз – Руттан тыуған Ғоведтың, Ғовед – Ишайҙың,+
6Ишай Дауыт батшаның атаһы ине.

Дауыт Урияһтың ҡатынынан тыуған Сөләймәндең,+
7Сөләймән – Рехавғамдың, Рехавғам – Авияһтың, Авияһ – Асаның,+
8Аса – Йеһошафаттың, Йеһошафат – Йеһорамдың, Йеһорам – Ғуззияһтың,+
9Ғуззияһ – Йоҫамдың, Йоҫам – Ахаздың, Ахаз – Хизкияһтың,
10Хизкияһ – Менашшеның, Менашше – Амондың, Амон Йошияһтың атаһы ине;
11+Исраил халҡы көсләп Бабилға күсерелгән дәүерҙә Йошияһтың улы Йехонъяһ һәм уның ағай-энеләре тыуҙы+.

12Бабилға көсләп күсерелгәндән һуң Йехонъяһтың улы Шеалтиил тыуҙы. Шеалтиил – Зеруббавелдың,+
13Зеруббавел – Авиһудтың, Авиһуд – Әлъяҡимдың, Әлъяҡим – Азорҙың,
14Азор – Садоҡтың, Садоҡ – Ахимдың, Ахим – Әлиудтың,
15Әлиуд – Әлғазарҙың, Әлғазар – Матҫандың, Матҫан – Яҡуптың,
16Яҡуп Мәрйәмдең ире Йософтоң атаһы ине. Мәрйәмдән Мәсих тип аталған Ғайса тыуҙы+.

17Шулай итеп, Ибраһимдан Дауытҡа тиклем бөтәһе ун дүрт быуын, Дауыттан алып Бабилға көсләп күсерелгән ваҡытҡа тиклем ун дүрт быуын һәм, Бабилға күсерелеп, Мәсих тыуғанға тиклем ун дүрт быуын булды.




Ғайсаның тыуыуы

(Лк 2:1-7)

18•Ғайса Мәсихтең тыуыуы былай: әсәһе Мәрйәм Йософ менән йәрәшелгән була, әммә улар өйләнешкәнсе үк Мәрйәмдең Изге Рухтан балаға ҡалғаны асыҡлана+.
19Ире Йософ иһә, тәҡүә* кеше булараҡ, Мәрйәмде оятҡа ҡалдырмаҫ өсөн, йәрәшеүҙе йәшерен генә өҙөргә ниәтләй+.
20Ошо турала уйлағандан һуң, төшөнә Раббы фәрештәһе инә.

– Йософ, Дауыт улы! Мәрйәмде кәләш итеп алыуҙан ҡурҡма, – ти ул. – Уның ҡарынындағы Бала Изге Рухтан яралды.
21Мәрйәм Ир Бала табыр һәм һин Уға Ғайса* тип исем ҡушырһың, сөнки Ул Үҙенең халҡын гонаһтарҙан ҡотҡарасаҡ+.

22Былар барыһы ла Раббының пәйғәмбәр аша:+


23+«Бына, ғиффәтле ҡыҙ ауырға ҡалып бер улан табыр.

Уға Ғиммануил тип исем ҡушырҙар», –



тигән һүҙҙәре ғәмәлгә ашһын өсөн булды.

«Ғиммануил» «Алла беҙҙең менән» тигәнде аңлата.

24Йософ, йоҡоһонан уянғас, Раббы фәрештәһе ҡушҡанды үтәй: ул Мәрйәмгә өйләнә.
25Әммә, Мәрйәм Улын тыуҙырғансы, Йософ уның менән яҡынлыҡ ҡылмай. Балаға ул Ғайса тип исем ҡуша.

Аҡыл эйәләренең килеүе

21Ғайса Йәһүҙиә ерендәге Бейт-Ләхәм* ҡалаһында Һируд батша идара иткән заманда тыуҙы. Ошо мәлдәрҙә көнсығыштан Йәрүсәлимгә аҡыл эйәләре килде+.

2– Йәһүдтәрҙең яңы тыуған Батшаһы ҡайҙа? – тип һораны улар халыҡтан. – Беҙ көнсығышта Уның йондоҙо ҡалҡҡанын күрҙек, әле Уға сәждә ҡылып хөрмәт күрһәтергә килдек+.

3Был хаҡта ишеткәс, Һируд батша һәм уның менән бергә бөтә Йәрүсәлим халҡы хафаға ҡалды.
4Һируд, халыҡтың бөтә баш ҡаһиндарын һәм ҡанун белгестәрен йыйып алып, уларҙан Мәсихтең ҡайҙа тыуырға тейешлеген һораны.

5– Йәһүҙиә ерендәге Бейт-Ләхәм ҡалаһында, – тине улар. – Сөнки пәйғәмбәр аша Алла былай тигән:


6+«Эй Йәһүҙәләге Бейт-Ләхәм,

һин Йәһүҙә хакимдары араһында

һис тә иң бәләкәсе түгел,

сөнки һинән Юлбашсы сығасаҡ.

Ул Минең халҡым Исраилдың Көтөүсеһе буласаҡ»+.



7Шунан һуң Һируд, аҡыл эйәләрен йәшерен рәүештә саҡыртып алып, йондоҙҙоң теүәл ҡалҡҡан ваҡытын белеште лә:

8– Барығыҙ, Бала тураһында барыһын да ентекләп һорашығыҙ. Тапҡас, миңә хәбәр итерһегеҙ. Мин дә барып Уға сәждә ҡылайым, – тип уларҙы Бейт-Ләхәмгә ебәрҙе.

9Батшаны тыңлағандан һуң, аҡыл эйәләре юлға сыҡты. Улар көнсығышта күргән йондоҙ алдарынан барҙы һәм, Бала булған урынға килеп еткәс, туҡтап ҡалды.
10Йондоҙҙо күреп, аҡыл эйәләре ҡыуанып бөтә алманы.

11Өйгә ингәс, улар Баланы һәм Уның әсәһе Мәрйәмде күрҙе. Балаға сәждә ҡылып, Уға хөрмәт күрһәттеләр. Шунан, хазина ҡумталарын асып, Уға алтын, шулай уҡ ладан* һәм мирра тигән хуш еҫле ыҫмалалар бүләк иттеләр+.
12Төштәрендә, Һируд янына ҡабат бармаҫҡа, тигән киҫәтеү алғас, улар башҡа юл менән үҙ илдәренә ҡайтып киттеләр+.




Мысырға ҡасыу

13Аҡыл эйәләре ҡайтып киткәс, Йософтоң төшөнә Раббы фәрештәһе инде.

– Тор, Бала менән Уның әсәһен ал да Мысырға ҡас. Мин һиңә хәбәр биргәнгә тиклем шунда булып тор, сөнки Һируд, Баланы эҙләп табып, үлтерергә ниәтләй, – тине ул.

14Йософ, тороп, Бала менән Уның әсәһен алды ла төн йөҙөндә Мысырға юлланды.
15+Һируд үлгәнгә тиклем ул шунда ҡалды. Был иһә Раббының пәйғәмбәр аша: «Мин Улымды Мысырҙан саҡырып алдым», – тигәне ғәмәлгә ашһын өсөн булды+.




Сабыйҙарҙы үлтертеү

16Һируд, үҙенең аҡыл эйәләре тарафынан алданғанын аңлап, бик ныҡ ярһыны. Ул, аҡыл эйәләренең һүҙенә таянып, Баланың йәшен билдәләне лә, Бейт-Ләхәмдәге һәм уның тирәһендәге ике йәшкә тиклемге бөтә ир балаларҙы үлтерергә бойороп, үҙенең кешеләрен ебәрҙе.
17Йермеяһ пәйғәмбәр аша әйтелгәндәр шулай ғәмәлгә ашты:+


18+«Рама ҡалаһында көслө бер тауыш –

иңрәп, һыҡтап илау ишетелә:

балалары өсөн Рәхилә илай был.

Үҙен йыуатыуҙарын һис теләмәй,

сөнки балалары юҡтар инде»+.






Мысырҙан ҡайтыу

19Һируд үлгәндән һуң, Мысырҙа Раббы фәрештәһе Йософтоң төшөнә инде. Ул:

20– Тор, Бала менән Уның әсәһен алып, Исраил еренә ҡайт. Баланың ғүмеренә ҡул һуҙыусылар үлде инде, – тине.

21Йософ торҙо ла, Бала менән Уның әсәһен алып, Исраилға ҡайтты.
22Әммә, Йәһүҙиәлә Һируд урынында улы Архелайос батша идара итеүен ишетеп, Йософ унда барырға ҡурҡты. Төшөндә йәнә бер иҫкәртеү алғас, ул Галилея өлкәһенә китте.
23Унда Назара тигән ҡалаға барып урынлашты. Был пәйғәмбәрҙәр аша белдерелгән: «Уны „Назаралы“ тип атарҙар», – тигән һүҙҙәр ғәмәлгә ашһын өсөн булды+.

Сумдырыусы Яхъяның вәғәзләүе

(Мрк 1:2-8; Лк 3:1-18; Ях 1:19-28)

31•Шул көндәрҙә Йәһүҙиә сүллегенә Сумдырыусы* Яхъя килеп вәғәзләй башланы+.

2– Тәүбәгә килегеҙ, – тине ул вәғәзендә. – Күктәр Батшалығы яҡынлашты+.

3+Ишағыяһ пәйғәмбәр:


«Сүлдә тауыш яңғырай:

„Раббыға юл әҙерләгеҙ,

Уның барыр һуҡмаҡтарын турайтығыҙ!“» –



тип Яхъя тураһында әйткәйне+.

4Яхъя дөйә йөнөнән кейем кейеп, биленә күн ҡайыш быуып йөрөнө. Сиңерткә һәм солоҡ балы уға ризыҡ булды+.
5Уның янына Йәрүсәлимдә, бөтә Йәһүҙиә һәм Иордан буйы төбәгендә йәшәгән халыҡ килде.
6Килгән кешеләр үҙҙәренең гонаһтарын асыҡтан-асыҡ таныны һәм Яхъя уларҙы Иордан йылғаһында сумдырҙы+.

7Ул, күп кенә фарисейҙарҙың һәм саддукейҙарҙың* һыуға сумдырылырға тип килгәнен күреп, уларға былай тине:

– Эй һеҙ, ағыулы йылан тоҡомо! Кем һеҙгә Алланың яҡынлашып килгән асыуынан ҡасып ҡала алырһығыҙ тип әйтте+?
8Ихлас тәүбә итеүегеҙҙе эш менән күрһәтегеҙ!
9«Беҙҙең атабыҙ бит Ибраһим», – тип уйламағыҙ. Һеҙгә әйтәм: Алла ошо таштарҙан да Ибраһимға балалар булдыра ала+.
10Балта ағас төбөндә әҙер ята инде: һәйбәт емеш бирмәгән һәр ағас ҡырҡылып утҡа ташланыр+.
11+Мин, тәүбә итеүегеҙҙе раҫлап, һеҙҙе һыуға сумдырам. Әммә минән һуң Килгән Зат күпкә ҡөҙрәтлерәк. Мин Уның аяҡ кейемен күтәреп йөрөргә лә лайыҡ түгелмен. Ул һеҙҙе Изге Рухҡа һәм утҡа сумдырыр+.
12Ул ҡулындағы елгәргес көрәге менән ырҙында елгәрер. Бойҙайын, айырып, бураға һалыр, ә кәбәген һүнмәҫ утта яндырыр+.




Ғайсаның һыуға сумдырылыуы

(Мрк 1:9-11; Лк 3:21-22; Ях 1:32-34)

13•Шул мәлдә, Яхъя тарафынан һыуға сумдырылырға тип, Ғайса Галилеянан Иордан йылғаһына килде.
14Яхъя:

– Һыуға мине Һин Үҙең сумдырырға тейешһең, ә Һин миңә килгәнһең, – тип Уны туҡтатырға тырышты.

15– Әлегә ошолай булһын, сөнки беҙ Алланың ғәҙел ихтыярын үтәргә тейешбеҙ, – тип яуапланы Ғайса.

Яхъя быға риза булды.
16Ғайса һыуға сумдырылып сыҡты. Шул саҡ күк ҡабағы асылып китте лә Ул Үҙенең өҫтөнә күгәрсен сүрәтендә Алла Рухы төшкәнен күрҙе+.
17+Күктән: «Был – Минең һөйөклө Улым. Ул – Минең ҡыуанысым!» – тигән ауаз ишетелде+.

Ғайсаның сүлдә һынау үтеүе

(Мрк 1:12-13; Лк 4:1-13)

41•Шунан һуң, Иблистән һынатыр өсөн, Алла Рухы Ғайсаны сүлгә алып китте.
2+Тәғәм ризыҡ ҡапмайынса ҡырҡ көн һәм ҡырҡ төн үткәргәндән һуң, Ғайса бик ныҡ асыҡты+.
3Шул саҡ ҡотҡосо Иблис, Уның янына килеп:

– Әгәр ҙә Һин Алла Улы булһаң, бынау таштарға икмәккә әйләнергә бойор, – тине+.

4+– «Кеше икмәк менән генә түгел, Алла әйткән һәр бер һүҙ менән дә йәшәр». Шулай тип яҙылған Изге Яҙмала, – тип яуапланы Ғайса+.

5Шунан һуң Иблис Уны Йәрүсәлимгә – изге ҡалаға алып килеп, Алла йортоноң иң бейек урынына баҫтырҙы+.

6+– Әгәр ҙә Һин Алла Улы булһаң, түбәнгә ташлан, – тине ул Ғайсаға. – Сөнки Изге Яҙмала:


«Алла Үҙенең фәрештәләренә

Һинең турала бойороҡ бирер:

аяҡтарыңды ташҡа бәрҙертмәй,

улар Һине ҡулдарына күтәреп йөрөр», –



тип яҙылған бит+.

7+– Унда: «Аллаң Раббыны һынама», – тип тә яҙылған, – тип яуапланы уға Ғайса+.

8Бынан һуң Иблис Уны бик бейек тауға алып менде. Донъялағы барлыҡ батшалыҡтарҙы уларҙың бөтә гүзәллегендә күрһәтте лә:

9– Әгәр алдыма йөҙтүбән ятып миңә табынһаң, быларҙың барыһын да Һиңә бирәм, – тине.

10+– Кит, Иблис, – тине Ғайса. – «Аллаң Раббыға табын һәм бары Уға ғына хеҙмәт ит», – тип яҙылған+.

11Бынан һуң Иблис Ғайсаны ҡалдырып китеп барҙы. Фәрештәләр килеп Ғайсаға хеҙмәт итте+.




Ғайсаның хеҙмәт итә башлауы

(Мрк 1:14-15; Лк 4:14-15)

12•Яхъяның ҡулға алыныуы тураһында ишеткәс, Ғайса Галилеяға юлланды+.
13Назаранан китеп, Ул Галилея күле буйындағы Зевулун һәм Нафтали ерҙәренә ҡараған Капернаум ҡалаһына барып урынлашты+.
14Был иһә Ишағыяһ пәйғәмбәр аша әйтелгәндәр ғәмәлгә ашһын өсөн булды:+


15+«Эй Зевулун ере, Нафтали ере,

диңгеҙ юлы һәм Иордан аръяғындағы ерҙәр!

Эй һин, сит ҡәүемдәр иле Галилея!

16Ҡараңғылыҡта йәшәгән халыҡ бөйөк бер яҡтылыҡты күрҙе.

Үлем күләгәһендә йәшәгән кешеләр өсөн нур балҡыны»+.



17Шул ваҡыттан алып Ғайса:

– Тәүбәгә килегеҙ, сөнки Күктәр Батшалығы яҡынлашты! – тип иғлан итеп йөрөй башланы.




Ғайсаның беренсе шәкерттәре

(Мрк 1:16-20; Лк 5:2-11; Ях 1:35-42)

18•Галилея күле буйлап китеп барғанда Ғайса ау һалып йөрөгән ағалы-ҡустылы ике балыҡсыны – Петрус тип аталған Шимғон менән Әндриасты күрҙе+.

19– Миңә эйәрегеҙ! Мин һеҙҙе кеше аулаусылар* итермен, – тине Ғайса уларға+.

20Ике туған шунда уҡ, ауҙарын ташлап, Уға эйәрҙе+.
21Арыраҡ киткәс, Ғайса тағын ағалы-ҡустылы икәүҙе – Зәбәҙәйос улдары Яҡуп менән Яхъяны күрҙе. Улар аталары Зәбәҙәйос менән бергә кәмәлә ауҙарын ямайҙар ине. Ғайса уларҙы Үҙенә эйәрергә саҡырҙы.
22Туғандар шунда уҡ, кәмәләрен һәм аталарын ҡалдырып, Уның артынан эйәрҙе.




Ғайсаның Галилеяла вәғәзләп,


һауыҡтырып йөрөүе

(Мрк 3:7-12; Лк 6:17-19)

23•Ғайса, ғибәҙәтханаларҙа өйрәтеп һәм Күктәр Батшалығы хаҡындағы Һөйөнөслө Хәбәрҙе вәғәзләп, халыҡты һәр төрлө ауырыу-зәхмәттәрҙән һауыҡтырып, бар Галилеяны йөрөп сыҡты+.
24Уның тураһындағы хәбәр бөтә Сүриә буйлап таралды. Янына төрлө сирҙәрҙән, интектергес ауыртыныуҙарҙан яфаланған, ен эйәләшкән, илергән һәм фалиж* һуҡҡан кешеләрҙе алып килделәр. Ғайса уларҙы һауыҡтырҙы+.
25Уның артынан Галилеянан, Ун Ҡаланан*, Йәрүсәлимдән, Йәһүҙиәнән һәм Иордан аръяғынан килгән ҙур халыҡ төркөмдәре эйәреп йөрөнө+.

Тауҙағы вәғәз

51Халыҡ төркөмөн күреп, Ғайса тауға менде. Ултырғас, Уның янына шәкерттәре килде.




«Кем бәхетле?»

(Лк 6:20-23)

2Ғайса уларға аң-белем бирә башланы:


3+•– Рухи яҡтан ярлылар бәхетле,

сөнки Күктәр Батшалығы уларҙыҡы+.

4+Хәсрәтлеләр бәхетле,

сөнки улар йыуаныс табыр+.

5+Баҫалҡылар бәхетле,

сөнки улар ерҙе мираҫ итеп алыр+.

6+Дөрөҫлөккә сарсаған һәм асыҡҡандар бәхетле,

сөнки улар туйыныр+.

7+Шәфҡәтлеләр бәхетле,

сөнки уларға шәфҡәт күрһәтелер+.

8+Саф күңеллеләр бәхетле,

сөнки улар Алланы күрер+.

9Татыулыҡ урынлаштырыусылар бәхетле,

сөнки улар Алла балалары тип аталыр+.

10Дөрөҫлөк хаҡына эҙәрләнеүселәр бәхетле,

сөнки Күктәр Батшалығы уларҙыҡы.



11Минең арҡала кешеләр һеҙҙе хурлағанда, эҙәрләгәндә һәм һеҙгә ҡаршы төрлө ялған һүҙ һөйләгәндә, һеҙ бәхетле+.
12Шатланығыҙ һәм ҡыуанығыҙ, сөнки күктәрҙә әжерегеҙ ҙур буласаҡ. Һеҙгә тиклем йәшәгән пәйғәмбәрҙәрҙе лә шулай уҡ эҙәрләнеләр+.




Тоҙ һәм яҡтылыҡ

(Мрк 9:50; Лк 11:33; 14:34-35)

13•Һеҙ – ерҙең тоҙо. Әгәр тоҙ үҙенең тәмен юғалтһа, уны ҡабат нисек тоҙло итерһегеҙ? Ул инде аяҡ аҫтына сығарып ташлауҙан башҡаға ярамаҫ.

14Һеҙ – донъя өсөн яҡтылыҡ. Тау башында төҙөлгән ҡаланы йәшереп булмай+.
15Шулай уҡ, шәмде тоҡандырғас, бер кем дә уны һауыт аҫтына ҡуймай, киреһенсә, уны шәмдәлгә ултырталар һәм ул өйҙәгеләрҙең бөтәһе өсөн дә яҡтырта+.
16Һеҙҙең яҡтылығығыҙ ҙа кешеләр алдында шулай балҡыһын, һәм шул мәлдә улар яҡшы ғәмәлдәрегеҙҙе күрер ҙә күктәге Атағыҙҙы данлар+.




Ҡанун һәм пәйғәмбәрҙәр

(Лк 16:17)

17Минең хаҡта, ҡанунда һәм пәйғәмбәрҙәрҙең китаптарында яҙылғандарҙы юҡҡа сығарырға килгән, тип уйламағыҙ. Мин юҡҡа сығарырға түгел, ғәмәлгә ашырырға килдем+.
18Һеҙгә хаҡ һүҙ әйтәм: күк менән ер юҡҡа сыҡһа ла, яҙылғандың барыһы ла ғәмәлгә ашмайынса, ҡанундың бәләкәй генә хәрефе лә, хәрефтең бер генә һыҙығы ла юҡҡа сыҡмаҫ+.
19Шулай итеп, кем дә кем был бойороҡтарҙың бәләкәй генәһен дә ғәмәлдән сыҡҡан тип иғлан итеп, башҡаларҙы ла шуға өйрәтә, ул Күктәр Батшалығында иң түбән кеше тип аталыр. Ә уларҙы үтәп, башҡаларҙы ла үтәргә өйрәтеүсе иһә Күктәр Батшалығында бөйөк булып һаналыр+.
20Һеҙгә шуны әйтәм: әгәр ҙә тәҡүә булыуығыҙ ҡанун белгестәренең һәм фарисейҙарҙың тәҡүәлегенән артығыраҡ булмаһа, Күктәр Батшалығына инмәйәсәкһегеҙ+.




Үлтереш һәм асыу тотоу

(Лк 12:58-59)

21+Ата-бабаларығыҙға: «Кеше үлтермә! Кеше үлтереүсене хөкөм көтә», – тип әйтелгәнде ишеткәнегеҙ бар+.
22Ә Мин һеҙгә әйтәм: туғанына асыу тотҡан кешене лә хөкөм көтә. Туғанына «мәғәнәһеҙ» тип әйтеүсе Юғары кәңәшмә алдында яуап тоторға, ә «ахмаҡ» тиеүсе йәһәннәм утына тарттырылырға тейеш+.
23Шуға күрә, әгәр һин Аллаға бүләккә үҙ ҡорбаныңды алып килһәң һәм ҡорбан усағы алдында туғаныңдың һиңә ҡарата ниндәйҙер дәғүәһе барлығы иҫеңә төшһә,
24бүләгеңде шунда ҡалдыр ҙа тәүҙә ҡайтып туғаның менән яраш, унан һуң ғына кире килеп, бүләгеңде бир.
25Дәғүәсең менән хөкөм юлында уҡ килеш. Юғиһә ул һине хөкөмдарға алып барыр, ә хөкөмдар һаҡсыға тапшырыр һәм үҙеңде төрмәгә ябырҙар+.
26Һиңә хаҡ һүҙ әйтәм: бурысыңды аҙаҡҡы тиненә* тиклем түләп бөтөрмәйенсә, унан сыҡмаясаҡһың.




Зина ҡылыу һәм айырылышыу

(Маҫ 18:8-9; 19:9; Мрк 9:43-48; 10:11-12; Лк 16:18)

27+«Зина ҡылма», – тип әйтелгәнде һеҙҙең ишеткәнегеҙ бар+.
28Ә Мин һеҙгә әйтәм: ҡатын-ҡыҙға енси теләк менән ҡараған кеше күңелендә уның менән инде зина ҡылған була+.
29Әгәр һине уң күҙең гонаһҡа ҡотортһа, уны соҡоп алып ташла! Бөтөн тәнең менән йәһәннәмгә ырғытылыуға ҡарағанда, бер ағзаңды юғалтыу һинең өсөн хәйерлерәк.
30Ә инде уң ҡулың гонаһҡа ҡотортһа, уны ҡырҡып алып ташла! Бөтөн тәнең менән йәһәннәмгә барыуға ҡарағанда, бер ағзаңды юғалтыу һинең өсөн хәйерлерәк+.

31+•Шулай уҡ: «Берәйһе ҡатынын айыра икән, уға айырылышыу ҡағыҙы бирһен», – тип әйтелгәйне+.
32Ә Мин һеҙгә әйтәм: әгәр ир кеше зина ҡылмаған ҡатыны менән айырылышһа, ул ҡатынын зина ҡылыуға этәрә. Айырылған ҡатынға өйләнгән кеше лә зина ҡыла+.




Ант итеү

33+Ата-бабаларға: «Ялған ант бирмә! Раббы алдында биргән антыңды үтә», – тип әйтелгәнде лә һеҙҙең ишеткәнегеҙ бар+.
34+Ә Мин һеҙгә әйтәм: бөтөнләй ант итмә! Күк менән дә ант итмә, сөнки ул – Алланың тәхете,+
35+ер менән дә ант итмә, сөнки ул – Алла аяғын терәгән баҫҡыс, Йәрүсәлим менән дә ант итмә, сөнки ул – бөйөк Батшаның ҡалаһы+.
36Башың менән дә ант итмә, сөнки сәсеңдең бер бөртөгөн генә лә үҙең ағарта йәки ҡарайта алмайһың.
37Һеҙҙең «эйе» тигән һүҙегеҙ – «эйе», «юҡ» тигәнегеҙ «юҡ» булһын. Шунан артығы – Иблистән.+




Үс алырға ярамау

(Лк 6:29-30)

38+•Һеҙҙең «Күҙ өсөн – күҙ, теш өсөн – теш» тигәнде ишеткәнегеҙ бар+.
39+Ә Мин һеҙгә әйтәм: үҙеңә яуызлыҡ ҡылған кешегә ҡаршылыҡ күрһәтмә. Әгәр кемдер уң яңағыңа һуҡһа, һул яңағыңды ла ҡуй+.
40Берәйһе һине хөкөмгә тарттырып, күлдәгеңде алырға теләһә, уға өҫкө кейемеңде лә бир.
41Берәйһе һине бер ара ер үтергә мәжбүр итһә, уның менән ике ара үт.
42Һинән нимәлер һорайҙар икән, бир, бурысҡа алырға теләүсене лә буш итмә+.




Дошмандарҙы яратыу

(Лк 6:27-28, 32-36)

43+«Яҡыныңды ярат, дошманыңа нәфрәтле бул!» – тип әйтелгәнде ишеткәнегеҙ бар+.
44Ә Мин һеҙгә әйтәм: дошмандарығыҙҙы яратығыҙ һәм үҙегеҙҙе эҙәрләгән кешеләр өсөн доға ҡылығыҙ+.
45Шулай эшләп, һеҙ күктәге Атағыҙҙың балалары булыуығыҙҙы күрһәтәһегеҙ, сөнки Алла Үҙенең ҡояшын яуыздар өсөн дә, яҡшылар өсөн дә ҡалҡыта; ямғырын тәҡүә кешеләргә лә, тәҡүә булмағандарға ла яуҙыра+.
46Әгәр һеҙ үҙегеҙҙе яратҡандарҙы ғына яратһағыҙ, ул саҡта Алла һеҙгә ни өсөн әжер бирер? Һалым йыйыусылар ҙа шулай эшләмәйме ни?
47Әгәр һеҙ дуҫтарығыҙҙы ғына сәләмләһәгеҙ, бының иҫ китерлек нимәһе бар? Мәжүсиҙәр ҙә шулай эшләмәйме ни?
48+Шуға күрә, күктәге Атағыҙ камил булған кеүек, һеҙ ҙә камил булығыҙ+.

Хәйер-саҙаҡа биреү

61Хаҡ эштәрегеҙҙе кешеләргә күрһәтеү маҡсатында башҡарыуҙан һаҡланығыҙ. Юғиһә күктәге Атағыҙҙан һеҙгә әжер булмаҫ+.

2Шуға күрә, саҙаҡа биргәндә, ул хаҡта боғаҙ ярып ҡысҡырма. Кешеләр маҡтау яуҙырһын тип, ғибәҙәтханаларҙа һәм урамдарҙа ике йөҙлөләр шулай итә. Һеҙгә хаҡ һүҙ әйтәм: улар үҙҙәренең әжерен алды инде+.
3Әгәр ҙә хәйер бирәһең икән, уң ҡулыңдың нимә эшләгәнен һул ҡулың белмәһен.
4Хәйерең йәшерен бирелһен. Шул мәлдә йәшерен ҡылынған һәммә эште күреп торған Атаң һиңә әжереңде бирер.




Ғайсаның доға ҡылырға өйрәтеүе

(Мрк 11:25-26; Лк 11:2-4)

5•Доға ҡылғанда ике йөҙлө әҙәмдәр һымаҡ булмағыҙ. Улар, кешеләр күрһен тип, ғибәҙәтханаларҙа һәм урам саттарында баҫып доға ҡылырға ярата. Һеҙгә хаҡ һүҙ әйтәм: улар үҙҙәренең әжерен алды инде+.
6Ә һин, доға ҡылғанда, бүлмәңә инеп ишегеңде яп та күҙгә күренмәҫ Атаңа доға ҡыл. Шул мәлдә йәшерен ҡылынған һәммә эште күреп торған Атаң һиңә әжереңде бирер+.

7Доға ҡылғанда мәжүсиҙәр кеүек буш һүҙ һөйләмәгеҙ. Улар, күберәк һөйләһәк, илаһтарыбыҙ беҙҙе ишетер, тип уйлай+.
8Улар һымаҡ булмағыҙ. Һеҙ һорамаҫ борон уҡ Атағыҙ һеҙҙең нимәгә мохтаж икәнлегегеҙҙе белеп тора.
9+Һеҙ ошолай тип доға ҡылығыҙ:


Күктәге Атабыҙ!

Исемең мөҡәддәс булып танылһын.

10Һинең Батшалығың килһен.

Күктәге кеүек, ерҙә лә

Һинең ихтыярың үтәлһен+.

11+Көндәлек икмәгебеҙҙе беҙгә бөгөн бир+.

12Беҙ үҙебеҙгә яҙыҡ эш ҡылғандарҙы ғәфү иткән кеүек,

Һин дә беҙҙең яҙыҡ эштәребеҙҙе ярлыҡа.

13Беҙҙе һынауға дусар итмә,

ә Иблистән* һаҡла*+.



14Һеҙ кешеләрҙең насар ғәмәлдәрен ғәфү итһәгеҙ, күктәге Атағыҙ һеҙҙекен дә ярлыҡар+.
15Әммә башҡаларҙың насар ғәмәлдәрен ғәфү итмәһәгеҙ инде, күктәге Атағыҙ һеҙҙекен дә ярлыҡамаҫ+.




Ураҙа тотоу

16+Ураҙа тотҡанда ике йөҙлөләр кеүек ҡараңғы сырайлы булмағыҙ. Ураҙа тотҡандарын кешеләр күрһен тип, улар шулай моңһоу йөҙ менән йөрөй. Һеҙгә хаҡ һүҙ әйтәм: улар үҙҙәренең әжерен алды инде+.
17Ә һин ураҙа тотҡанда сәсеңде майла һәм битеңде йыу.
18Шунда һинең ураҙа тотоуыңды кешеләр түгел, ә күҙгә күренмәҫ Атаң күрер. Йәшерен булғанды ла күргән Атаң һиңә әжереңде бирер.




Ысын хазина

(Лк 12:33-34; 16:13)

19•Был донъяла үҙегеҙгә байлыҡ йыймағыҙ. Бында уны көйә ҡырҡа, тут баҫа, ҡараҡтар төшөп урлай+.
20Һеҙ хазинаны күктә йыйығыҙ: унда көйә лә ҡырҡмай, тут та баҫмай, ҡараҡтар ҙа төшөп урламай+.
21Хазинаң ҡайҙа була, күңелең дә шунда була бит.

22Тәндең яҡтыртҡысы – күҙ. Күҙең һау булһа, бөтә тәнең нурлы булыр.
23Ә инде күҙең зәғиф булһа, бөтөн тәнең ҡараңғыла булыр. Әгәр һиндәге яҡтылыҡ – ҡараңғылыҡ икән, ул ҡараңғылыҡ ни тиклем ҡуйы!




Алла һәм байлыҡ

24Бер кем дә ике хужаға хеҙмәт итә алмай: ул йә береһенә нәфрәт тотор, икенсеһен яратыр; йә береһенә тоғро булыр, икенсеһен һанға һуҡмаҫ. Аллаға ла, байлыҡҡа* ла бер юлы хеҙмәт итә алмаҫһығыҙ+.




Алла Батшалығы һәм донъя мәшәҡәттәре

(Лк 12:22-31)

25Шуға күрә, Мин һеҙгә әйтәм: нимә ашарбыҙ, нимә эсербеҙ, тип – йәнегеҙ; нимә кейербеҙ, тип тәнегеҙ өсөн борсолмағыҙ. Йән – ризыҡтан, тән кейемдән мөһимерәк түгелме ни+?
26+Ҡоштарға ҡарағыҙ: улар сәсмәй ҙә, урмай ҙа, бураларға ашлыҡ та һалмай, шулай ҙа уларҙы күктәге Атағыҙ туйындыра. Һеҙ ҡоштарҙан ҡәҙерлерәк түгелме ни+?
27Арағыҙҙан кем, борсолоп, үҙ ғүмерен бер сәғәткә булһа ла оҙонайта ала?
28Ниңә кейем тип ҡайғыраһығыҙ? Яландағы ләләләрҙең нисек үҫкәнен ҡарағыҙ: улар эшләмәй ҙә, еп тә иләмәй.
29+Әммә һеҙгә шуны әйтәм: хатта ни тиклем данлы Сөләймән батша ла ул дәрәжәлә затлы кейенмәгән+.
30Әгәр Алла бөгөн яланда үҫеп ултырған, ә иртәгә мейескә ташланасаҡ үләнде шулай кейендерә икән, һеҙҙе нисек кейендермәһен ти инде, эй иманы аҙҙар+?

31Шулай булғас, нимә ашарбыҙ, нимә эсербеҙ, нимә кейербеҙ, тип хафаланмағыҙ.
32Был хаҡта мәжүсиҙәр баш ҡатыра. Ә күктәге Атағыҙ быларҙың барыһына ла мохтаж икәнегеҙҙе белә.
33Иң тәүҙә Алла Батшалығын эҙләгеҙ һәм Уның хаҡ ихтыяры үтәлеүенә ынтылығыҙ, шул саҡта һеҙгә быларҙың барыһы ла бирелер+.
34Шулай булғас, иртәгә өсөн борсолмағыҙ. Иртәгәһе көн үҙе хаҡында үҙе ҡайғыртыр. Һәр көндөң үҙ мәшәҡәте үҙенә етерлек.

Кешеләргә булған мөнәсәбәт

(Лк 6:37-38, 41-42)

71•Хөкөм итмәгеҙ, үҙегеҙ ҙә хөкөм ителмәҫһегеҙ,+
2сөнки хөкөм итһәгеҙ, һеҙҙе лә шулай хөкөм итерҙәр; ниндәй үлсәм менән үлсәһәгеҙ, һеҙгә лә шундай үлсәм менән үлсәп бирелер+.
3Нисек һин туғаныңдың күҙендәге сүпте күрәһең, ә үҙ күҙеңдәге бүрәнәне тоймайһың?
4Үҙ күҙеңдә бүрәнә булғанда, туғаныңа: «Күҙеңдәге сүпте алайым әле», – тип нисек әйтә алаһың?
5Эй, ике йөҙлө! Тәүҙә үҙ күҙеңдәге бүрәнәне сығар, унан һуң асыҡ күрерһең һәм туғаныңдың күҙендәге сүпте ала алырһың.
6Изге нәмәне эттәргә бирмәгеҙ: улар боролоп үҙегеҙҙе ботарлар. Ынйыларығыҙҙы сусҡалар алдына һипмәгеҙ: уларҙы аяҡтары менән тапап бөтөрҙәр+.




«Һорағыҙ, эҙләгеҙ, шаҡығыҙ»

(Лк 11:9-13; 6:31)

7•Һорағыҙ – һеҙгә бирелер; эҙләгеҙ – табырһығыҙ; шаҡығыҙ – һеҙгә асырҙар.
8Сөнки һәр һораған кеше ала, эҙләгән таба һәм шаҡығанға асалар+.
9Арағыҙҙан кемегеҙ икмәк һораған улына таш тотторор?
10Йәки ул балыҡ һорағанда, ҡайһығыҙ йылан бирер?
11Шулай булғас, һеҙ үҙегеҙ яман була тороп та, балаларығыҙға яҡшылыҡ өләшә беләһегеҙ икән, күктәге Атағыҙ Үҙенән һорағандарға яҡшы нәмәләрҙе һис шикһеҙ бирәсәк+.




Алтын ҡағиҙә

12Бүтәндәрҙең һеҙгә нимә эшләүен теләһәгеҙ, үҙегеҙ ҙә уларға шуны эшләгеҙ. Ҡанундың һәм пәйғәмбәрҙәр яҙмаларының асылы шул+.




Тар ҡапҡа

(Лк 13:24)

13•Тар ҡапҡанан инегеҙ! Һәләкәткә алып барған ҡапҡа киң һәм юлы иркен. Күптәр шул ҡапҡанан инә лә инде.
14Ә тормош ҡапҡаһы тар һәм унда илтеүсе юл ҡыҫынҡы. Уны аҙҙар ғына таба+.




Ағастың емешенән танылыуы

(Лк 6:43-44)

15+•Ялған пәйғәмбәрҙәрҙән һаҡланығыҙ: улар янығыҙға һарыҡ тиреһе ябынып килер, ә асылда йыртҡыс бүреләр улар+.
16Һеҙ уларҙы ҡылған ғәмәлдәренә ҡарап танырһығыҙ. Сәнскәктән – йөҙөм, билсәндән инжир йыялармы ни+?
17Бына шулай, яҡшы ағас яҡшы емеш бирә, ә насар ағас насар емеш бирә+.
18Яҡшы ағас насар емеш бирмәй, насар ағас яҡшы емеш бирмәй.
19Яҡшы емеш бирмәй торған һәр ағасты ҡырҡып утҡа ташлайҙар+.
20Шулай итеп, ялған пәйғәмбәрҙәрҙе ҡылған ғәмәлдәренә ҡарап танырһығыҙ.




Яуызлыҡ ҡылыусыларҙы иҫкәртеү

21Күктәр Батшалығына Миңә: «Хакимым! Раббым!» – тип әйткән һәр кем түгел, ә күктәге Атамдың ихтыярын үтәгән кеше генә инәсәк+.
22Ҡиәмәт көнөндә Миңә күптәр: «Хакимым! Раббым! Беҙ Һинең исемеңдән пәйғәмбәрлек итмәнекме ни? Һинең исемеңде әйтеп ендәрҙе ҡыуып сығарманыҡмы ни? Һинең исемең менән ҡөҙрәтле күп эштәр ҡылманыҡмы ни?» – тип әйтерҙәр+.
23Ана шул ваҡытта Мин уларға: «Мин һеҙҙе бер ҡасан да белмәнем, китегеҙ янымдан, яуызлыҡ ҡылыусылар!» – тиермен+.




Ике төҙөүсе

(Лк 6:47-49)

24•Шуға күрә был һүҙҙәремде ишетеп, уларҙы үтәгән һәр кем үҙенең йортон таш өҫтөндә төҙөгән аҡыллы кешегә оҡшар.
25Ямғыр яуып, йылғалар ташып, көслө елдәр иҫеп, шул йортҡа ябырылған, әммә ул емерелмәгән. Сөнки ул йорт таш нигеҙ өҫтөнә һалынған булған.
26Ә инде был һүҙҙәремде ишетеп тә, уларҙы үтәмәгән һәр кем үҙенең йортон ҡом өҫтөнә төҙөгән аҡылһыҙ кешегә оҡшар.
27Ямғыр яуып, йылғалар ташып, көслө елдәр иҫеп, шул йортҡа ябырылған. Ул йорт ауған һәм тулыһынса емерелгән+.

28Ғайса һүҙен тамамлағас, халыҡ Уның өйрәткәндәренә хайран ҡалды,
29сөнки Ул ҡанун белгестәре һымаҡ түгел, ә хакимлыҡҡа эйә булған кеше кеүек һөйләне+.

Махаулыны һауыҡтырыу

(Мрк 1:40-44; Лк 5:12-14)

81•Ғайса тауҙан төшкәс, артынан күмәк халыҡ эйәрҙе.
2Бына Уның янына махау* сирле кеше килде лә алдына тубыҡланып:

– Әфәндем! Әгәр теләһәң, мине таҙарта алаһың бит, – тине+.

3Ғайса ҡулын һуҙып уға ҡағылды ла:

– Эйе, теләйем, таҙарын! – тине.

Был кеше шунда уҡ махауҙан таҙарынды.
4+Ғайса уны:

– Ҡара уны, был турала бер кемгә лә һөйләмә! – тип киҫәтте. – Әммә ҡаһинға барып күрен дә, Муса ҡушҡанса, ҡорбан килтер. Был кешеләргә һауығыуыңды раҫлау билдәһе булыр+.




Йөҙ башының ышанысы

(Лк 7:1-10; 13:28-29)

5•Ғайса Капернаумға барғас, Уға бер йөҙ башы ярҙам һорап килде.

6– Әфәндем! – тине ул. – Хеҙмәтсемде фалиж һуҡты, әле минең өйөмдә ята, бик ныҡ интегә.

7– Ярар, барып уны һауыҡтырырмын, – тине Ғайса.

8– Әфәндем! Мин Һине үҙ өйөмдә ҡабул итергә лайыҡ түгелмен, – тип яуап бирҙе Уға йөҙ башы. – Бер һүҙ генә әйт – хеҙмәтсем һауығыр+.
9Мин бит үҙем дә башҡа берәүгә буйһонам, үҙемдең дә ҡул аҫтымда ғәскәриҙәр бар. Уларҙың берәйһенә «кит» тиһәм, китә, икенсеһенә «кил» тиһәм, килә. Хеҙмәтсемә «ошоно эшлә» тиһәм, эшләй.

10Быны ишетеп, Ғайса бик ғәжәпләнде. Артынан эйәреп килгән кешеләргә:

– Һеҙгә хаҡ һүҙ әйтәм: Минең Исраил халҡы араһында был тиклем көслө иманға эйә булған берәүҙе лә осратҡаным юҡ+.
11+Әммә һеҙгә шуны әйтәм: көнсығыштан һәм көнбайыштан күптәр килер, улар Күктәр Батшалығында Ибраһим, Исхаҡ һәм Яҡуп менән бергә табын артында ултырыр+.
12Ә Батшалыҡҡа эйә булырға тейеш кешеләр тышҡа, ҡараңғылыҡҡа ҡыуылыр, унда илау һәм теш шығырҙатыу булыр, – тине+.

13Йөҙ башына Ғайса:

– Бар, ҡайт, ышаныуыңа күрә булһын, – тине.

Хеҙмәтсе шул сәғәттә үк һауыҡты+.




Ғайсаның күптәрҙе һауыҡтырыуы

(Мрк 1:29-34; Лк 4:38-41)

14•Ғайса, Петрустың өйөнә килгәс, уның ҡәйнәһенең бөтөн тәне янып ауырып ятҡанын күрҙе+.
15Ғайса уның ҡулына тейеү менән, тәненең яныуы туҡтаны. Ҡатын, тороп, Ғайсаға табын әҙерләй башланы+.
16Ә инде кискеһен Ғайса янына ен эйәләшкән күп кешеләрҙе алып килделәр. Ул Үҙенең һүҙе менән яуыз рухтарҙы ҡыуып сығарҙы һәм бөтә сирлеләрҙе һауыҡтырҙы.
17+Был – Ишағыяһ пәйғәмбәр аша: «Ул беҙҙең ауырыуҙарыбыҙҙы өҫтөнә алды һәм сирҙәребеҙҙе Үҙенә йөкмәне», – тип әйтелгәндәр ғәмәлгә ашһын өсөн булды+.




Ғайсаға эйәреү

(Лк 9:57-60)

18•Ғайса, эргә-тирәһенә йыйылған күмәк халыҡты күреп, шәкерттәренә күлдең теге ярына сығырға ҡушты+.
19Шул саҡ Уның янына бер ҡанун белгесе килеп:

– Остаз, ҡайҙа ғына йөрөһәң дә, мин Һинең артыңдан барырмын, – тине.

20– Төлкөләрҙең – өңдәре, ҡоштарҙың оялары бар, ә Әҙәм Улының* башын терәр урыны юҡ, – тип яуап бирҙе Ғайса.

21Ә икенсе берәү, шәкерттәренең береһе:

– Хакимым! Тәүҙә өйөмә ҡайтып, атайымды ерләп килергә рөхсәт ит, – тине.

22Ләкин Ғайса:

– Миңә эйәр! Үлеләр үҙ үлеләрен үҙҙәре ерләһен, – тип яуапланы.




Ғайсаның дауылды туҡтатыуы

(Мрк 4:36-41; Лк 8:22-25)

23•Ғайса кәмәгә инеп ултырҙы. Уның артынан шәкерттәре лә урын алды.
24Ҡапыл күл өҫтөндә көслө дауыл ҡупты. Тулҡындар килеп бәрелеп, кәмә эсенә һыу тулды. Был мәлдә Ғайса йоҡлай ине.
25Шәкерттәре Уны уятып:

– Хакимыбыҙ! Ҡотҡар, батабыҙ бит! – тип ҡысҡырҙылар.

26+– Эй, иманы аҙҙар, ниңә улай ҡотоғоҙ осто? – тине Ғайса уларға.

Ул тороп елде лә, күлде лә тыйҙы. Тәрән тынлыҡ урынлашты+.
27Барыһы ла хайран ҡалып:

– Кем һуң Ул? Ел дә, тулҡындар ҙа Уға буйһона! – тиеште.




Ен эйәләшкән ике кеше

(Мрк 5:1-17; Лк 8:26-37)

28•Ғайса арғы яҡ ярҙағы Гадара еренә килгәс, ен эйәләшкән ике кеше ҡәбер мәмерйәләренән* Уға ҡаршы килеп сыҡты. Улар шул тиклем ҡоторған булғанлыҡтан, был юлдан һис кем үтә алмаған.

29– Эй Алла Улы, Һиңә беҙҙән нимә кәрәк? Бында беҙҙе ваҡытынан алда яфаларға килдеңме? – тип ҡысҡырҙы улар+.

30Ә алыҫ түгел ерҙә ҙур сусҡа көтөүе утлап йөрөй ине.
31Ендәр:

– Беҙҙе бынан ҡыуып сығарһаң, сусҡа көтөүенә ебәр, – тип ялбарҙы.

32– Барығыҙ, – тине Ғайса уларға.

Ендәр, кешеләрҙән сығып, сусҡалар эсенә барып инделәр. Бөтә көтөү сабып китеп текә ярҙан күлгә ташланды ла һыуға батып үлде.
33Сусҡа ҡараусылар иһә ҡалаға йүгерҙеләр һәм унда, ен эйәләшкән кешеләр менән ни булғанын да ҡушып, барыһын да һөйләп бирҙеләр.
34Бөтә ҡала халҡы Ғайсаны ҡаршыларға сыҡты. Уны күргәс, үҙҙәренең ерҙәренән китеүен ялбарҙылар+.

Фалиж һуҡҡан кешене һауыҡтырыу

(Мрк 2:3-12; Лк 5:18-26)

91•Ғайса, кәмәгә ултырып, күл аша сыҡты ла, Үҙе йәшәгән ҡалаға* килде+.
2Бына бер нисә кеше фалиж һуҡҡан берәүҙе, ятҡан түшәге менән күтәреп, Уға килтерҙе. Ғайса, уларҙың ышаныуҙарын күреп, ауырыуға:

– Ныҡ бул, улым! Һинең гонаһтарың ғәфү ителде! – тине+.

3Шунда ҡайһы бер ҡанун белгестәре эстән генә: «Был Кеше көфөр һүҙ һөйләй!» – тип уйланы+.
4Уларҙың нимә уйлағанын белгән Ғайса:

– Ниңә һеҙ шулай насар уйлайһығыҙ? – тип һораны.
5– Нимә тип әйтеү еңелерәк: «Гонаһтарың ғәфү ителде», – типме, әллә «Тор ҙа атлап кит», – типме?
6Ләкин шуны белегеҙ: Әҙәм Улының ерҙә гонаһтарҙы ярлыҡарға хакимлығы бар. – Шунан Ул фалиж һуҡҡан кешегә өндәште: – Тор, түшәгеңде ал да өйөңә ҡайт!

7Теге торҙо ла ҡайтып китте.
8Быны күргән халыҡ ҡурҡыуға ҡалды һәм кешеләргә ошондай вәкәләт биргән Алланы данланы.




Ғайсаның Маҫҫайосты саҡырыуы

(Мрк 2:14-17; Лк 5:27-32)

9•Бынан китеп барған Ғайса, һалым йыйыу урынында ултырған берәүҙе күреп ҡалды. Был кешенең исеме Маҫҫайос ине. Ғайса уға:

– Миңә эйәр, – тине.

Маҫҫайос торҙо ла Уның артынан эйәрҙе.

10Ғайса уның өйөнә ашҡа килгәс, күп кенә һалым йыйыусылар, башҡа гонаһлылар йыйылып, Ғайса һәм Уның шәкерттәре менән бер табында ултырҙылар.
11Быны күргән фарисейҙар шәкерттәрҙән:

– Ни өсөн һеҙҙең Остазығыҙ һалым йыйыусылар һәм башҡа гонаһлылар менән бергә ашап ултыра? – тип һораны+.

12Ғайса, быны ишетеп, уларға:

– Табип сәләмәт кешеләргә түгел, ә ауырыуҙарға кәрәк.
13+Барығыҙ, «Мин ҡорбан түгел, мәрхәмәт теләйем», – тигән һүҙҙәрҙең мәғәнәһен аңларға тырышығыҙ. Мин бит тәҡүә кешеләрҙе түгел, гонаһлыларҙы саҡырырға килдем, – тине+.




Ураҙа хаҡында һорау

(Мрк 2:18-22; Лк 5:33-39)

14•Шунан һуң Яхъяның шәкерттәре килеп Ғайсанан:

– Ни өсөн беҙ һәм фарисейҙар ураҙаны йыш тотабыҙ, ә Һинең шәкерттәрең ураҙа тотмай? – тип һораны+.

15Ғайса уларға былай тип яуап бирҙе:

– Кейәү яндарында булғанда, туйҙағы ҡунаҡтар ҡайғырамы ни? Әммә килер бер көн: кейәү яндарынан алыныр, һәм шул ваҡытта улар ураҙа тотасаҡ+.
16Бер кем дә иҫке кейемгә яңы туҡыманан ямау һалмай, сөнки ул ямаулыҡ, ултырып, кейемде йыртып ебәрер ҙә, тишек тағы ла нығыраҡ ҙурайыр.
17Шуның һымаҡ, яңы шарапты иҫке турһыҡҡа һалмайҙар. Юғиһә, иҫке турһыҡ йыртылыр ҙа, шарап ағып бөтөр, турһыҡ та әрәм булыр. Яңы шарапты яңы турһыҡтарға тултыралар. Шул ваҡытта шарап та, турһыҡ та һаҡланып ҡалыр.




Үлгән ҡыҙ һәм ауырыу ҡатын

(Мрк 5:22-43; Лк 8:41-56)

18•Ғайса шулай һөйләп торғанда, Уның янына урындағы башлыҡтарҙың береһе килде. Ул Ғайсаның алдына килеп тубыҡланды:

– Әле генә ҡыҙым үлеп ҡалды. Ә Һин, янына барып, өҫтөнә ҡулдарыңды ҡуйһаң, ул терелеп китер.

19Ғайса торҙо ла шәкерттәре менән бергә был кешенең артынан китте.
20Шул мәлдә ун ике йыл буйы ҡан китеүҙән интеккән бер ҡатын, Ғайсаның артынан килеп, Уның кейеменең салғыйына ҡағылды+.
21Ул эстән генә: «Кейеменә бер ҡағылһам, һауығырмын», – тип уйлағайны+.
22Ғайса артына боролдо. Ҡатынды күреп:

– Ҡыйыу бул, ҡыҙым! Ышаныуың һине һауыҡтырҙы, – тине.

Ҡатын шунда уҡ сәләмәтләнде+.

23Башлыҡтың өйөнә ингәс, Ғайса матәм көйө уйнаусыларҙы һәм ығы-зығы килгән халыҡ төркөмөн күрҙе.

24– Бынан сығығыҙ! – тине Ул. – Ҡыҙыҡай үлмәгән, ул йоҡлай ғына.

Унан көлөргә тотондолар+.
25Кешеләр өйҙән сығарылғас, Ғайса бүлмәгә инеп ҡыҙҙың ҡулынан тотҡайны, ҡыҙ урынынан торҙо+.
26Был хәбәр бөтә тирә-яҡҡа таралды.




Ғайсаның йәнә күптәрҙе һауыҡтырыуы

27Бынан киткән саҡта Ғайсаның артынан:

– Дауыт Улы, беҙҙе йәллә инде! – тип ҡысҡырып, ике һуҡыр эйәрҙе+.

28Ғайса өйгә ингәс, һуҡырҙар Уның янына килде.

– Һеҙҙе һауыҡтыра аласағыма ышанаһығыҙмы? – тип һораны Ғайса.

– Эйе, Әфәндем! – тип яуап бирҙе тегеләр.
29Ғайса уларҙың күҙҙәренә ҡағылды ла:

– Ышаныуығыҙға күрә булһын, – тине+.
30Шунда уларҙың күҙҙәре асылды. Ғайса уларҙы:

– Ҡарағыҙ уны, был хаҡта һис кем белмәһен, – тип ҡаты киҫәтеп ҡуйҙы+.

31Улар иһә сығыу менән Ғайса тураһында бар тирә-яҡта һөйләп йөрөй башланы+.

32Улар киткәндән һуң Ғайса янына ен эйәләшкән телһеҙ кешене алып килделәр.
33Ғайса енде ҡыуып сығарғас, был кешенең теле асылды. Халыҡ быға хайран ҡалып:

– Исраилда бындай хәлдең бер ҡасан да булғаны юҡ ине, – тине.

34Ләкин фарисейҙар:

– Ул ендәрҙе ендәр башлығының көсө менән ҡыуып сығара, – тип һөйләнә башланы+.

35Ғайса, бөтә ҡалалар һәм ауылдар буйлап йөрөп, ғибәҙәтханаларҙа өйрәтеп, Күктәр Батшалығы хаҡындағы Һөйөнөслө Хәбәрҙе вәғәзләне, кешеләрҙе һәр төрлө ауырыу-зәхмәттәрҙән һауыҡтырҙы.
36+Ғайса, күмәк халыҡты күреп, уларҙы бик йәлләне, сөнки улар көтөүсеһеҙ ҡалған һарыҡтар һымаҡ йонсоу һәм ярҙамға мохтаж ине+.
37Шул саҡ Ғайса шәкерттәренә:

– Ура торған ашлыҡ күп, ә ураҡсылар аҙ.
38Шуға күрә ашлыҡтың Хужаһына ялбарығыҙ: Үҙенең уңышын урып алырға эшселәр ебәрһен, – тине+.

Ғайсаның ун ике илсеһе

(Мрк 3:15-19; Лк 6:14-16; Ғмл 1:13)

101•Ғайса, Үҙенең ун ике шәкертен янына саҡырып, уларға кешеләрҙең эсенән яуыз рухтарҙы ҡыуып сығарыу, бөтә сир һәм сырхауҙарҙан һауыҡтырыу вәкәләтен бирҙе.
2Бына ул ун ике илсенең исеме: беренсеһе – Петрус тип тә аталған Шимғон һәм уның ҡустыһы Әндриас, Зәбәҙәйос улы Яҡуп һәм уның ҡустыһы Яхъя,
3Филиппус һәм Барҫоломай, Томас һәм һалым йыйыусы Маҫҫайос, Алфай улы Яҡуп, Таддай,
4Көрәшсе Шимғон* һәм Ғайсаға аҙаҡ хыянат итәсәк Йәһүҙә Искариот.




Ғайсаның ун ике шәкертен хеҙмәткә ебәреүе

(Мрк 6:7-11; Лк 9:2-5; 10:4-12)

5Ғайса ошо ун ике илсене нәсихәт биреп юлға оҙатты:

– Башҡа ҡәүемдәргә бармағыҙ һәм Самария ҡалаларына инмәгеҙ.
6Бының урынына Исраил халҡының аҙашҡан һарыҡтарына барығыҙ+.
7Барған ерҙәрегеҙҙә: «Күктәр Батшалығы яҡынлашты!» – тип иғлан итегеҙ+.
8Ауырыуҙарҙы һауыҡтырығыҙ, үлгәндәрҙе терелтегеҙ, махаулыларҙы таҙарындырығыҙ, ендәрҙе ҡыуып сығарығыҙ. Бушлай алдығыҙ – бушлай бирегеҙ+.
9Билбауығыҙға алтын да, көмөш тә, баҡыр аҡса ла төйнәмәгеҙ.
10Сәфәргә үҙегеҙ менән биштәр ҙә, алмаш күлдәк тә, аяҡ кейеме лә, юл таяғы ла алмағыҙ – эшләгән кешенең тейешле ризығын алырға хаҡы бар+.

11Ниндәй ҡалаға йәки ауылға барһағыҙ ҙа, унда һеҙҙе ҡабул итергә лайыҡлы кешене табығыҙ. Киткәнгә тиклем шуның өйөндә ҡалығыҙ.
12Өйгә ингәндә, унда йәшәүселәргә именлек теләгеҙ.
13Әгәр өйҙәгеләр быға лайыҡлы булһа, һеҙ теләгән именлек улар менән ҡалһын, лайыҡһыҙ икән, именлегегеҙ үҙегеҙгә кире әйләнеп ҡайтһын.
14Ә берәй йорт йәки ҡала һеҙҙе ҡабул итмәһә, һүҙҙәрегеҙгә ҡолаҡ һалмаһа, унан киткәндә аяҡтарығыҙҙағы туҙанды ҡағып төшөрөгөҙ*+.
15Һеҙгә хаҡ һүҙ әйтәм: ҡиәмәт көнөндә Содом менән Ғамораның хәле ул ҡаланың хәленән еңелерәк булыр+.




Киләсәк эҙәрлекләүҙәр

(Мрк 13:11-13; Лк 21:12-19)

16•Бына Мин һеҙҙе бүреләр араһына һарыҡтар кеүек ебәрәм. Шуға күрә, йылан һымаҡ зирәк һәм күгәрсендәй эскерһеҙ булығыҙ+.
17Кешеләрҙән һаҡланығыҙ. Улар һеҙҙе хөкөмгә тапшырыр һәм ғибәҙәтханаларҙа ҡамсылар.
18Минең арҡала һеҙҙе идарасылар, батшалар алдына алып барырҙар. Был уларға һәм башҡа ҡәүемдәргә Минең хаҡта шаһитлыҡ ҡылыуығыҙ өсөн эшләнер+.
19Хөкөмгә алып килгән саҡтарында, нимә һәм нисек һөйләргә, тип борсолмағыҙ: һеҙгә шул мәлдә нимә әйтергә кәрәклеге белдерелер.
20Сөнки әйткән һүҙҙәрегеҙ һеҙҙеке булмаҫ, ә һеҙҙең аша Атағыҙҙың Рухы һөйләр+.

21+Туған – туғанын, ата балаһын үлемгә тапшырыр. Балалар, ата-әсәләренә ҡаршы сығып, уларға үлем килтерер+.
22Минең арҡала бөтәһе лә һеҙгә нәфрәт менән ҡарар. Ләкин аҙаҡҡа тиклем сыҙаған кеше ҡотоласаҡ+.
23Бер ҡалала эҙәрләһәләр, башҡаһына ҡасығыҙ. Һеҙгә хаҡ һүҙ әйтәм: һеҙ Исраилдың бөтә ҡалаларын әйләнеп сығып та өлгөрмәҫһегеҙ, Әҙәм Улы килер+.

24Шәкерт – үҙенең остазынан, хеҙмәтсе хужаһынан өҫтөн булмай+.
25Шәкерт – остазы кеүек, ә хеҙмәтсе хужаһы кеүек булһа, шул етә. Йорт хужаһын Бәғел-Зевул* тип атағандар икән, өйҙәгеләрҙе инде бигерәк тә шулай тип атарҙар+.




Кемдән ҡурҡырға кәрәк?

(Лк 12:2-9)

26Шуға күрә ундай кешеләрҙән ҡурҡмағыҙ! Асылмайса ҡалыр йәшерен нәмә һәм беленмәйсә ҡалыр һис бер сер юҡ+.
27Мин һеҙгә ҡараңғыла һөйләгәндәрҙе көн яҡтыһында һөйләгеҙ, ҡолағығыҙға шыбырлап әйткәнде ҡыйыҡтарҙан иғлан итегеҙ.
28Тәнде үлтереп тә, йәнде үлтерә алмағандарҙан ҡурҡмағыҙ. Йәһәннәмдә тәнде лә, йәнде лә һәләк итә алған Алланан ҡурҡығыҙ!+

29Ике турғай бер баҡыр тәңкәгә* һатыла түгелме ни? Ләкин Атағыҙҙың рөхсәтенән башҡа уларҙың береһе лә ергә ҡолап төшмәҫ.
30Ә һеҙҙең хатта башығыҙҙағы һәр бер сәс бөртөгө лә һанаулы.
31Шуға күрә ҡурҡмағыҙ: һеҙ бик күп турғайҙарға ҡарағанда ҡәҙерлерәкһегеҙ+.




Мәсихте ҡабул итеү

(Лк 12:51-53; 14:26-27; 17:33)

32Шулай итеп, Мине кешеләр алдында ҡабул иткән һәр кемде Мин дә күктәге Атам алдында ҡабул итермен+.
33Ә инде кем кешеләр алдында Минән ваз кисә, Мин дә күктәге Атам алдында унан ваз кисермен+.

34•Мине ергә тыныслыҡ килтерергә килде тип уйламағыҙ. Мин тыныслыҡ түгел, ә ҡылыс килтерергә тип килдем+.
35+Улы менән атаһын, ҡыҙы менән әсәһен, килене менән ҡәйнәһен айырырға тип килдем.
36Кеше өсөн үҙ өйөндәгеләре дошман булыр+.

37Кем атаһын йәки әсәһен Миңә ҡарағанда нығыраҡ ярата, шул Миңә лайыҡ түгел. Кем улын йәки ҡыҙын Миңә ҡарағанда нығыраҡ ярата, шул Миңә лайыҡ түгел.
38Үҙенең арҡысағын* күтәреп, Миңә эйәреп бармаған кеше Миңә лайыҡ түгел+.
39Йәнен үҙе өсөн һаҡлап ҡалырға тырышыусы уны юғалтыр; әммә Минең хаҡыма йәнен юғалтҡан уны алып ҡалыр+.

40Һеҙҙе ҡабул иткән кеше Мине ҡабул итә. Ә Мине ҡабул иткән Мине Ебәргәнде ҡабул итә+.
41Пәйғәмбәрҙе пәйғәмбәр булғаны өсөн ҡабул иткән кеше пәйғәмбәргә лайыҡ әжер алыр. Тәҡүә кешене тәҡүә булғаны өсөн ҡабул итеүсе тәҡүә кешегә лайыҡ әжер алыр+.
42Кем шәкерттәремдең иң кесеһенә ул Минең шәкертем булған өсөн бер сеүәтә һалҡын һыу эсерә, һеҙгә хаҡ һүҙ әйтәм: ул үҙ әжеренән мәхрүм ҡалмаясаҡ+.

Сумдырыусы Яхъяның һорауы һәм Ғайсаның яуабы

(Лк 7:18-30; 7:4-35; 16:6)

111•Ғайса ун ике шәкертенә нәсихәтен биргәндән һуң, башҡа ҡалаларҙа өйрәтеп һәм вәғәзләп йөрөү ниәте менән, юлын дауам итте.

2-3+Төрмәлә ултырған Яхъя Мәсих ҡылған ғәмәлдәр хаҡында ишеткәс, үҙенең шәкерттәрен: «Килергә тейеш булған Ҡотҡарыусы Һинме, әллә башҡа берәүҙе көтәйекме?» – тип һорарға ебәрҙе+.

4– Барығыҙ, ишеткән һәм күргәндәрегеҙҙе Яхъяға ҡайтып һөйләгеҙ:
5+һуҡырҙар йәнә күрә, аҡһаҡтар йөрөй, махаулылар таҙарына, һаңғырауҙар ишетә, үлгәндәр терелеп тора һәм фәҡирҙәргә Һөйөнөслө Хәбәр иғлан ителә+.
6Кем Мине кире ҡаҡмай, шул бәхетле, – тип яуапланы уларға Ғайса+.

7Яхъяның шәкерттәре киткәс, Ғайса халыҡҡа Яхъя тураһында һөйләй башланы:

– Һеҙ сүлгә нимә ҡарарға барҙығыҙ? Елгә тирбәлеп ултырған ҡамыштымы+?
8Юҡ? Улай булғас, нимә күрергә теләнегеҙ һуң? Ҡупшы кейем кейгән кешенеме әллә? Ә бит ҡупшы кейем кейгәндәр батша һарайҙарында йәшәй.
9Улайһа, нимә ҡарарға барҙығыҙ? Пәйғәмбәрҙеме? Эйе! Мин һеҙгә әйтәм: Яхъя пәйғәмбәрҙән дә бөйөгөрәк+.
10+Уның тураһында Изге Яҙмала:


«Бына, Мин Һинең алдыңдан хәбәрсемде ебәрәм,

Ул Һинең алдыңдан юл әҙерләр», –



тип яҙылған+.
11Һеҙгә хаҡ һүҙ әйтәм: ҡасан да булһа тыуған кешеләр араһында Сумдырыусы Яхъянан бөйөгөрәк һис кем юҡ. Әммә Күктәр Батшалығында иң кесе тип һаналғаны ла унан бөйөгөрәк+.
12Сумдырыусы Яхъя вәғәзләгән көндәрҙән алып бөгөнгәсә ҡайһы берәүҙәр Күктәр Батшалығына аяуһыҙ һөжүм итәләр һәм уны яулап алырға тырышалар+.
13Яхъя килгәнгә тиклем үк бөтә пәйғәмбәрҙәр ҙә, ҡанун да буласаҡ ваҡиғалар тураһында алдан белдерҙе.
14+Әгәр ҡабул итергә теләйһегеҙ икән, белегеҙ: ул – килергә тейеш булған Ильяс+.
15Ҡолаҡтары барҙар ишетһен!+

16-17Был быуын кешеләрен кем менән сағыштырайым икән? Улар:


«Беҙ һеҙгә күңелле көйҙәр уйнаныҡ,

ә һеҙ бейемәнегеҙ.

Беҙ һеҙгә моңһоу йырҙар йырланыҡ,

ә һеҙ ҡайғырып иламанығыҙ», –



тип баҙар майҙанында бер-береһенә ҡысҡырып ултырған балаларға оҡшаған.

18Яхъя килде, икмәк тә ашамай, шарап та эсмәй, кешеләр иһә: «Уға ен эйәләшкән», – тиҙәр+.
19+Әҙәм Улы килде, һәр береһе кеүек ашай ҙа, эсә лә, ә улар: «Бына ҡарағыҙ, Ул ашамһаҡ, эскесе, һалым йыйыусылар менән гонаһ ҡылыусыларҙың дуҫы!» – ти. Әммә Алла аҡылының хаҡлығы ҡылған эштәренән* күренә+.




Тәүбәгә килмәгән ҡалаларға ҡайғы

(Лк 10:13-15)

20•Унан һуң Ғайса мөғжизәләренең күбеһе ҡылынған ҡалаларҙы тәүбәгә килмәгәндәре өсөн шелтәләй башланы:

21+– Ҡайғы һиңә, Хоразин! Ҡайғы һиңә, Бейт-Сайда! Әгәр ҙә һеҙҙә ҡылынған мөғжизәләр Тир һәм Сидон ҡалаларында күрһәтелгән булһа, ундағы кешеләр күптән инде ҡыл туҡымаға уранып, баштарына көл һибеп тәүбәгә килерҙәр ине+.
22Ләкин һеҙгә әйтәм: ҡиәмәт көнөндә Тир менән Сидондың хәле һеҙҙекенән еңелерәк булыр+.
23+Эй Капернаум, әллә һине күккә тиклем күтәрерҙәр тип уйлайһыңмы? Юҡ, үлеләр донъяһына тиклем түбән ырғытылырһың. Әгәр һиндә ҡылынған мөғжизәләр Содомда күрһәтелһә, ул хәҙерге көнгәсә торор ине+.
24Ләкин һеҙгә әйтәм: ҡиәмәт көнөндә Содомдың хәле һинекенән еңелерәк булыр+.




«Миңә килегеҙ»

(Лк 10:21-22)

25•Бынан һуң Ғайса:

– Эй Атам, күк менән ерҙең Хужаһы! – тине. – Быларҙы зирәктәрҙән һәм аҡыл эйәләренән йәшереп, сабыйҙарға асып биргәнең өсөн Һиңә шөкөрана ҡылам!+
26Эйе, Атам, был һинең игелекле ихтыярың ине!
27Атам барыһын да Миңә тапшырҙы. Улды Атанан башҡа һис кем белмәй, шулай уҡ Атаны ла Улынан һәм Улы Уның тураһында белдерергә теләгән кешенән башҡа һис кем белмәй+.

28Эй хәлдән тайғандар, ауыр йөктән интеккәндәр, барығыҙ ҙа Миңә килегеҙ. Мин һеҙҙе тынысландырырмын+.
29Минең ҡамытымды үҙегеҙгә кейегеҙ ҙә Минән өйрәнегеҙ, сөнки Мин – йыуаш һәм баҫалҡымын. Шул мәлдә йәнегеҙ тыныслыҡ табыр+.
30Минең ҡамытым уңайлы, йөгөм еңел!+




12


Шәмбе хаҡында һорау

(Мрк 2:23-28; Лк 6:1-5)

121+•Бер мәл, шәмбе көндө, Ғайса иген баҫыуҙары аша үтеп бара ине. Асыҡҡан шәкерттәре башаҡ өҙөп ашай башланы+.
2Фарисейҙар быны күреп Ғайсаға:

– Ҡара, Һинең шәкерттәрең шәмбе көнө эшләргә тыйылғанды эшләй, – тинеләр+.

3-4+– Дауыт менән уның юлдаштары асыҡҡас, Дауыттың нимә эшләгәне тураһында уҡығанығыҙ юҡмы ни? Ул, Алла йортона инеп, үҙенең кешеләре менән Аллаға бағышланған икмәктәрҙе ашаған. Ә ҡанун буйынса, уларҙы ҡаһиндарҙан башҡа һис кемгә ашарға рөхсәт ителмәй, – тине Ғайса. –++
5Йәки Алла йортонда ҡаһиндарҙың, шәмбе көндө хеҙмәт итеп, ул көндө боҙоуҙары, әммә бының улар өсөн ғәйепкә һаналмауы хаҡында ҡанунда яҙылғанды уҡыманығыҙмы+?
6Һеҙгә әйтәм: бында Алла йортона ҡарағанда бөйөгөрәге бар+.
7+Әгәр ҙә һеҙ: «Мин ҡорбан түгел, мәрхәмәт теләйем», – тигән һүҙҙәрҙең мәғәнәһен аңлаған булһағыҙ, ғәйепһеҙҙәрҙе хөкөм итмәҫ инегеҙ+.
8Сөнки Әҙәм Улы – шәмбе көнөнөң хужаһы.




Ҡулы ҡороған кеше

(Мрк 3:1-6; Лк 6:6-11)

9•Унан киткәс, Ғайса ғибәҙәтханаға инде.
10Унда ҡулы ҡороған берәү бар ине. Ҡайһы берәүҙәр, Ғайсаны ғәйепләргә һылтау эҙләп:

– Шәмбе көндө һауыҡтырыу рөхсәт ителәме? – тип һораны+.

11– Әгәр берәйегеҙҙең берҙән-бер һарығы булһа, шул һарыҡ шәмбе көндө соҡорға төшөп китһә, ул уны сығармаҫ инеме? – тине Ғайса. –
12Кеше һарыҡтан күпкә ҡәҙерлерәк бит! Шулай булғас, шәмбе көнөндә яҡшылыҡ эшләргә рөхсәт ителә+.

13Шунан Ул ауырыуға:

– Ҡулыңды һуҙ! – тине.

Уныһы ҡулын һуҙҙы һәм ҡулы икенсеһе кеүек үк сәләмәт булды+.
14Ә фарисейҙар ғибәҙәтхананан сығып киттеләр ҙә, Ғайсаны нисек һәләк итеү тураһында кәңәшләштеләр.




Алланың һайланған ҡоло

(Мрк 3:7-12; Лк 6:17-19)

15Был хаҡта белгәс, Ғайса унан китте. Артынан күмәк халыҡ эйәрҙе. Ул ауырыуҙарҙың бөтәһен дә һауыҡтырҙы,
16әммә Үҙенең кем булыуы хаҡында һөйләп йөрөмәҫкә ҡушты+.
17Был Ишағыяһ пәйғәмбәр аша әйтелгәндәр ғәмәлгә ашһын өсөн булды:+


18+«Бына – Үҙем һайлап алған Ҡолом,

Минең ҡәҙерлем, йәнемдең ҡыуанысы.

Мин Уны Рухым менән һуғарырмын,

Ул ҡәүемдәргә ғәҙел хөкөмдө иғлан итер.

19Ул бәхәсләшмәҫ, ҡысҡырмаҫ,

урамдарҙа Уның тауышын һис кем ишетмәҫ.

20Ғәҙеллекте еңеүгә килтергәнгә тиклем,

Ул сатнаған ҡамышты ла һындырмаҫ,

быҫҡып торған филтәне лә һүндермәҫ.

21Ҡәүемдәр Уның исеменә өмөт бағлар».






Ғайса һәм Бәғел-Зевул

(Мрк 3:22-29; Лк 11:14-23; 12:10)

22•Шул ваҡыт Ғайса янына ен эйәләшкән, һуҡыр һәм телһеҙ кешене алып килделәр. Ғайса уны һауыҡтырғас, ул һөйләшә һәм күрә башланы.
23Бөтөн халыҡ шаҡ ҡатып бер-береһенән:

– Дауыт Улы түгелме Ул? – тип һораштылар+.

24Быны ишетеп фарисейҙар:

– Был кеше ендәрҙе ендәр башлығы Бәғел-Зевулдың көсө менән генә ҡыуып сығара, – тинеләр+.

25Ғайса, уларҙың нимә уйлағанын белеп, былай тине:

– Халҡы үҙ-үҙенә ҡаршы һуғышҡан һәр батшалыҡ емерелер, шулай уҡ эсендә дошманлыҡ булған һәр ҡала йәки ғаилә лә имен тороп ҡала алмаҫ.
26Иблис Иблисте ҡыуып сығара икән, тимәк, үҙ-үҙенә ҡаршы һуғыша. Был осраҡта уның батшалығы нисек имен тороп ҡала алыр һуң?
27Әгәр Мин ендәрҙе Бәғел-Зевул көсө менән ҡыуып сығарам икән, һеҙҙең кешеләрегеҙ кемдең көсө менән ҡыуып сығара һуң? Шуға күрә әйҙә улар һеҙҙе хөкөм итһен+.
28Әгәр ҙә Мин Алла Рухы менән ендәрҙе ҡыуып сығарам икән, тимәк, һеҙгә Алла Батшалығы килеп етте.

29Кем көслө кешенең өйөнә баҫып инеп, уның мал-мөлкәтен талап сыға алыр икән? Тәүҙә ул өйҙөң хужаһын бәйләп ҡуйырға тейеш, шунан ғына уның өйөн талай алыр+.

30Кем Минең менән түгел, шул Миңә ҡаршы. Кем Минең менән бергә йыймай, шул тарҡата+.
31Шуға күрә һеҙгә әйтәм: кешеләрҙең һәр гонаһы, һәр көфөр һүҙе ғәфү ителер, әммә Алла Рухына ҡарата көфөр ҡылыу ғәфү ителмәҫ+.
32Әҙәм Улына ҡаршы һүҙ әйткән кеше ғәфү ителер, әммә Изге Рухҡа ҡаршы һүҙ әйткәне хәҙерге заманда ла, киләсәктә лә ғәфү ителмәҫ.




Ағас һәм уның емештәре

33Яҡшы емеш бирһен өсөн, ағастың яҡшы булыуы кәрәк. Әгәр ағас насар икән, емеше лә насар булыр. Ағас емешенә ҡарап беленә+.
34Эй һеҙ, ағыулы йылан тоҡомо! Яуыз була тороп, һеҙ нисек яҡшы һүҙ һөйләй алаһығыҙ? Кеше күңелендә нимә йөрөтә, телендә лә шул була+.
35Яҡшы кеше үҙ күңелендәге яҡшылыҡ һандығынан яҡшылыҡ сығара, ә яман кеше үҙ күңелендәге яманлыҡ һандығынан яманлыҡ сығара+.
36Һеҙгә әйтәм: әйтелгән һәр буш һүҙе өсөн кешеләр ҡиәмәт көнөндә яуап тотасаҡ+.
37Әйткән һүҙҙәреңә ҡарап аҡланырһың, әйткән һүҙҙәреңә ҡарап хөкөм ителерһең+.




Юныс пәйғәмбәрҙең билдәһе

(Лк 11:29-32; Маҫ 16:4)

38•Шунда ҡанун белгестәре һәм фарисейҙар араһынан ҡайһы берәүҙәр Ғайсаға:

– Остаз, беҙ һинең берәй илаһи билдә күрһәтеүеңде теләйбеҙ, – тине+.

39Ғайса уларға былай тип яуап бирҙе:

– Был замандың яуыз һәм Аллаға иманы булмаған кешеләре илаһи билдә талап итә, әммә уларға Юныс пәйғәмбәрҙең билдәһенән башҡа билдә бирелмәйәсәк+.
40+Сөнки, Юныс ҙур бер балыҡтың ҡарынында өс көн һәм өс төн үткәргән кеүек, Әҙәм Улы ла ер ҡуйынында өс көн һәм өс төн үткәрер+.
41+Ниневе кешеләре, ҡиәмәт көнөндә тороп, был заман кешеләрен хөкөм итер. Сөнки ниневеләр Юныс пәйғәмбәрҙең вәғәзен тыңлағандан һуң тәүбәгә килгән. Ә Бындағы – Юныстан да бөйөгөрәк+.
42+Көньяҡ батшабикәһе, ҡиәмәт көнөндә тороп, был заман кешеләрен хөкөм итер. Сөнки ул Сөләймән батшаның аҡыллы һүҙҙәрен тыңлау өсөн ер сигенән килгән булған. Ә Бындағы – Сөләймәндән дә бөйөгөрәк+.




Яуыз рухтың кире ҡайтыуы

(Лк 11:24-26)

43•Яуыз рух, кешенең эсенән сыҡҡандан һуң, һыуһыҙ ерҙәрҙә үҙенә һыйыныр урын эҙләп йөрөй, ләкин таба алмай.
44Шунан: «Элекке өйөмә әйләнеп ҡайтайым әле», – тип уйлай. Кире ҡайтҡас, өйөн аулаҡ, һеперелгән һәм йыйыштырылған хәлдә таба.
45Бынан һуң ул үҙенән дә яуызыраҡ ете рухты эйәртеп ҡайтып, шунда йәшәй башлайҙар. Ахырҙа, әлеге кешенең хәле баштағыға ҡарағанда ла нығыраҡ насарая. Был яуыз быуын менән дә шулай булыр+.




Ғайсаның әсәһе һәм туғандары

(Мрк 3:31-35; Лк 8:19-21)

46•Ғайса халыҡҡа һөйләгән саҡта Уның әсәһе һәм ҡустылары килде. Ғайса менән һөйләшергә теләп, улар тышта тора ине+.
47Кемдер берәү Ғайсаға:

– Ана, әсәйең менән ҡустыларың тышта тора. Улар Һинең менән һөйләшергә теләй, – тине.

48Ғайса был кешенән:

– Кем Минең әсәйем һәм кем Минең туғандарым? – тип һораны ла
49ҡулы менән шәкерттәренә күрһәтте: – Бына Минең әсәйем менән туғандарым!
50Кем күктәге Атамдың ихтыярын үтәй, шул Минең ағай-энем дә, апай-һеңлем дә, әсәйем дә була+.

Сәсеүсе хаҡында ҡисса

(Мрк 4:1-9; Лк 8:4-8)

131•Шул көндө Ғайса, өйҙән сығып, күл буйына барып ултырҙы.
2Уның тирәһенә күмәк халыҡ йыйылды. Шул арҡала Ул кәмәгә инеп ултырҙы, ә бөтә халыҡ яр буйында баҫып торҙо.
3Ғайса уларға кинәйәле ҡиссалар аша күп нәмәләр һөйләне:

– Бына бер кеше сәсеүгә сыҡҡан.
4Сәскән сағында орлоҡтарҙың бер өлөшө юл буйына төшкән. Ҡоштар осоп килеп, уларҙы сүпләп бөткән.
5Ҡайһы береһе тупрағы аҙ булған ташлы ергә төшкән. Ерҙә тәрән ятмағанлыҡтан, орлоҡ тиҙ арала шытып сыҡҡан.
6Әммә ҡояш сығып ҡыҙҙыра башлағас, тамыры тәрәнгә китеп өлгөрмәгәнлектән, үҫентеләр ҡороған.
7Башҡа орлоҡтар сәнскәк араһына төшкән. Сәнскәк үҫеп, үҫентеләрҙе баҫып киткән+.
8Ә бәғзеләре иһә уңдырышлы ергә төшкән һәм йөҙләтә, алтмышлата йә утыҙлата күберәк уңыш биргән.
9Ҡолаҡтары барҙар ишетһен!+




Кинәйәле ҡиссалар һөйләүҙең маҡсаты

(Мрк 4:10-20; Лк 8:9-15; 10:23-24)

10•Шәкерттәре Уның янына килеп:

– Ни өсөн Һин халыҡҡа ҡиссалар менән һөйләйһең? – тип һораны.

11– Һеҙгә Күктәр Батшалығының серҙәрен белеү бирелгән, ә уларға бирелмәгән, – тип яуап ҡайтарҙы Ғайса. –+
12Сөнки кемдеке бар, шуға тағы ла күберәк бирелер, һәм унда артығы менән булыр. Ә кемдеке юҡ, унан булғаны ла тартып алыныр+.
13Шуға күрә Мин уларға ҡиссалар менән һөйләйем. Улар бит ҡарайҙар, ләкин күрмәйҙәр, тыңлайҙар, ләкин ишетмәйҙәр ҙә, аңламайҙар ҙа+.
14+Бына шулай Ишағыяһтың пәйғәмбәрлек ҡылған һүҙҙәре уларҙа тормошҡа ашты:


«Тыңлап-тыңлап та, аңламаҫһығыҙ,

ҡарап-ҡарап та, күрмәҫһегеҙ.

15Сөнки был халыҡтың йөрәген май баҫҡан,

ҡолаҡтары көскә ишетә,

улар күҙҙәрен дә йомған.

Күҙҙәре менән бер ни ҙә күрергә,

ҡолаҡтары менән бер ни ҙә ишетергә,

йөрәктәре менән бер ни ҙә аңларға теләмәйҙәр.

Шулай булмаһа, Миңә табан боролорҙар –

Мин уларҙы һауыҡтырыр инем»+.



16Ә һеҙ бәхетле, сөнки күҙҙәрегеҙ күрә, ҡолаҡтарығыҙ ишетә+.
17Һеҙгә хаҡ һүҙ әйтәм: күп пәйғәмбәрҙәр һәм тәҡүә кешеләр һеҙ күргәндәрҙе күрергә теләне, ләкин күрмәне; һеҙ ишеткәндәрҙе ишетергә теләне, ләкин ишетмәне+.




Сәсеүсе хаҡындағы ҡиссаның мәғәнәһе

18•Ә хәҙер сәсеүсе хаҡындағы ҡиссаның нимә аңлатҡанын тыңлағыҙ.
19Батшалыҡ хаҡындағы һүҙҙе ишетеп тә, уны аңламаған һәр кемдең йөрәгенә сәселгәнде мәкерле Иблис килеп алып китә. Был – юл буйына сәселгән орлоҡ.
20Ташлы урынға сәселгәне шуны аңлата: һүҙҙе ишетеү менән, кеше уны шунда уҡ шатланып ҡабул итә,
21әммә, үҙендә тамыры булмағанлыҡтан, ваҡытлыса ғына тота. Һүҙ арҡаһында бәләгә тарыһа йәки эҙәрләүгә юлыҡһа, ул тиҙ үк сигенә+.
22Сәнскәк араһына сәселгәне шуны аңлата: кеше һүҙҙе ишетә, әммә донъя мәшәҡәттәре, байлыҡҡа ҡыҙығыу һүҙҙе баҫып китә һәм ул уңыш бирмәй+.
23Уңдырышлы тупраҡҡа сәселгәне иһә шуны аңлата: кеше, һүҙҙе ишетеп, уны аңлай; тап ана шул емеш бирә лә инде. Уның уңышы йөҙләтә, алтмышлата йә утыҙлата була+.




Ҡый үләне хаҡында ҡисса

24Ғайса уларға тағы бер ҡисса һөйләне:

– Күктәр Батшалығы үҙ баҫыуына яҡшы орлоҡ сәскән кешегә оҡшаған.
25Әммә төндә, барыһы ла йоҡлаған саҡта, уның дошманы килеп, иген араһына ҡый үләне сәсеп киткән.
26Үҫентеләр күтәрелеп баш ебәргән ваҡытта, ҡый үләне лә күренә башлаған.
27Хеҙмәтселәре ҡайтып йорт хужаһынан: «Әфәндем, һин баҫыуыңа яҡшы орлоҡ сәскәйнең түгелме һуң? Унда ҡый үләне ҡайҙан килеп сыҡҡан икән?» – тип һораған.
28«Был – дошман эше», – тип яуап биргән хужа. «Теләһәң, беҙ хәҙер барып уларҙы утайбыҙ?» – тигән хеҙмәтселәр.
29Ләкин ул былай тигән: «Кәрәкмәй, юғиһә утаған ваҡытта ҡый үләне менән бергә игенде лә йолҡоп ҡуйыуығыҙ бар.
30Уныһы ла, быныһы ла ураҡҡа тиклем бергә үҫһен. Уңыш йыйғанда инде мин ураҡсыларға: „Иң элек ҡый үләнен йыйып, яндырыу өсөн бәйләмдәргә бәйләгеҙ, унан һуң бойҙайҙы келәтемә һалығыҙ“, – тип әйтермен»+.




Гәрсис орлоғо һәм әсетке хаҡында ҡисса

(Мрк 4:30-34; Лк 13:18-21)

31•Ғайса уларға тағы бер ҡисса һөйләне:

– Күктәр Батшалығы берәүҙең үҙ баҫыуына сәскән гәрсис орлоғона оҡшаған.
32Ул бөтә орлоҡтарҙан да вағыраҡ, әммә үҫкәс, баҡсалағы һәммә үҫемлектәрҙән дә бейегерәк ағасҡа әүерелә. Ҡоштар, осоп килеп, уның ботаҡтарында оя ҡора+.

33Йәнә бер ҡисса һөйләне Ғайса:

– Күктәр Батшалығы ҡатын кеше бөтә ҡамырҙы ҡабартырға тип бер ҡапсыҡ онға* болғаған әсеткегә оҡшаған+.

34Быларҙың бөтәһен дә Ғайса халыҡҡа кинәйәле ҡисса итеп бәйән итте. Уларға кинәйәле ҡиссаһыҙ бер нәмә лә һөйләмәне.
35+Был пәйғәмбәр аша әйтелгәндәр ғәмәлгә ашһын өсөн булды:


«Ауыҙымды кинәйәле ҡиссалар менән асырмын,

донъя яратылған көндәрҙән бирле

йәшерен булғанды һөйләрмен»+.






Ҡый үләне хаҡындағы ҡиссаның мәғәнәһе

36Бынан һуң Ғайса халыҡты ебәрҙе лә өйгә инде. Шәкерттәре Уның янына килеп:

– Баҫыуҙағы ҡый үләне хаҡындағы ҡиссаның мәғәнәһен беҙгә аңлатып бир әле, – тип үтенде.

37– Яҡшы орлоҡ сәсеүсе – ул Әҙәм Улы, – тине Ғайса. –
38Баҫыу – донъя ул, яҡшы орлоҡтар – Батшалыҡ улдары, ҡый үләне – Иблис балалары,+
39һәм уны сәсеүсе дошман – Иблис. Ураҡ өҫтө – донъяның ахыры ул, ә ураҡсылар – фәрештәләр.+
40Ҡый үләнен йыйып утта яндырған кеүек, донъя бөткәндә лә шулай буласаҡ:
41Әҙәм Улы Үҙенең фәрештәләрен ебәрер, улар, Уның Батшалығынан гонаһҡа этәреүселәрҙең һәм яуызлыҡ ҡылыусыларҙың бөтәһен айырып алып,+
42янып ятҡан мейескә ырғытыр. Унда илау һәм теш шығырҙатыу булыр+.
43+Ә тәҡүә кешеләр Аталарының Батшалығында ҡояштай балҡып торор. Ҡолаҡтары барҙар ишетһен!+




Йәнә өс ҡисса

44Күктәр Батшалығы яланда күмелгән хазинаға оҡшаған. Берәү уны табып алған да ҡабат күмеп ҡуйған. Шунан, шатлығынан бар мөлкәтен һатып, шул яланды һатып алған.

45Күктәр Батшалығы йәнә гүзәл ынйылар эҙләгән сауҙагәргә оҡшаған.
46Ул, иң затлы ынйыны тапҡас, ҡайтып бар мөлкәтен һатҡан да шул ынйыны алған.

47Йәнә Күктәр Батшалығы балыҡсылар диңгеҙгә ырғытҡан һәм күп төрлө балыҡ тулып сыҡҡан йылымға оҡшаған+.
48Йылым балыҡ менән тулғас, уны ярға тартып сығарғандар ҙа ултырып балыҡтарҙы айырғандар. Яҡшыларын кәрзингә һалғандар, ашарға яраҡһыҙҙарын иһә ситкә ырғытҡандар+.
49Донъя бөткәндә лә шулай буласаҡ: фәрештәләр килеп тәҡүә кешеләрҙән ямандарҙы айырыр ҙа+
50янып ятҡан мейескә ташлар. Унда илау һәм теш шығырҙатыу булыр+.

51Һеҙ быларҙың бөтәһен дә аңланығыҙмы?

– Эйе, – тип яуап бирҙе шәкерттәре.

52– Бына шуға күрә, – тине уларға Ғайса, – Күктәр Батшалығын өйрәнгән һәр ҡанун белгесе келәтенән яңы әйберҙәрҙе лә, иҫкеләрен дә сығарған йорт хужаһына оҡшаған.




Назарала Ғайсаны инҡар итеү

(Мрк 6:1-6; Лк 4:16-30)

53•Ошо ҡиссаларҙы һөйләгәндән һуң, Ғайса ул ерҙән китте.
54Ул Үҙенең ҡалаһына ҡайтҡас, кешеләргә ғибәҙәтханаларҙа аң-белем бирҙе. Тыңлаусылар таң ҡалып:

– Шундай тәрән аҡыл һәм мөғжизәләр ҡылыу ҡөҙрәте Уға ҡайҙан килгән икән? – тине. –+
55Ул балта оҫтаһының улы түгелме ни? Уның әсәһе – Мәрйәм, ҡустылары – Яҡуп, Йософ, Шимғон һәм Йәһүҙә лә баһа+?
56Уның бөтә һеңлеләре лә беҙҙең арабыҙҙа түгелме ни? Шулай булғас, бының барыһы Уға ҡайҙан килгән?

57Шулай тип, Уны инҡар иттеләр. Ғайса уларға:

– Пәйғәмбәрҙе бөтә ерҙә лә хөрмәт итәләр, уға үҙенең ҡалаһында һәм үҙ ғаиләһендә генә һан юҡ, – тине+.

58Кешеләрҙең ышанмауы арҡаһында, Ул бында мөғжизәләрҙе күп ҡылманы.








Ерҙең ырыуҙар араһында бүленеүе

481– Бына ырыуҙарҙың исемдәре. Илдең иң төньяғында Данға бер өлөш бирелер. Уның сиге Хеҫлон юлы буйлап Лево-Хамаҫҡа һәм артабан, Хамаҫты төньяҡтараҡ ҡалдырып, Дамасктың төньяҡ сигендәге Хасар-Ғенонға тиклем көнсығыштан көнбайышҡа һуҙылыр+.
2Ашерға бер өлөш бирелер. Уның биләмәһе, көнсығыштан көнбайышҡа тиклем һуҙылып, Дандың ерҙәре менән сиктәш булыр+.
3Нафтали биләмәһе, көнсығыштан көнбайышҡа тиклем һуҙылып, Ашер ерҙәре менән сиктәш булыр+.

4Менашше биләмәһе, көнсығыштан көнбайышҡа тиклем һуҙылып, Нафтали ерҙәре менән сиктәш булыр+.
5Әфраим биләмәһе, көнсығыштан көнбайышҡа тиклем һуҙылып, Менашше ерҙәре менән сиктәш булыр+.
6Рәүвән биләмәһе, көнсығыштан көнбайышҡа тиклем һуҙылып, Әфраим ерҙәре менән сиктәш булыр+.
7Йәһүҙә биләмәһе, көнсығыштан көнбайышҡа тиклем һуҙылып, Рәүвән ерҙәре менән сиктәш булыр, – дип белдерә Раббы Хаким. –+

8Йәһүҙә биләмәһе менән сиктәш, көнсығыштан көнбайышҡа тиклем һуҙылған, һеҙҙең тарафтан айырылған махсус ер булыр. Уның иңе – егерме биш мең терһәк, ә оҙонлоғо көнсығыштан көнбайышҡа табан һәр ырыуҙың биләмә оҙонлоғона тиң. Ошо ерҙең уртаһында Изге торлаҡ урынлашыр+.
9Раббы өсөн айырылған изге биләмәнең оҙонлоғо – егерме биш мең, иңе егерме мең терһәк булыр+.
10Был – ҡаһиндар өсөн мөҡәддәс өлөш буласаҡ. Төньяҡҡа – оҙонлоғо егерме биш мең, көнбайышҡа – иңе ун мең, көнсығышҡа – иңе ун мең, ә көньяҡҡа оҙонлоғо егерме биш мең терһәк булыр. Уртаһында Раббының Изге торлағы урынлашыр.
11Был биләмә Садоҡ нәҫеленән булған бағышланған ҡаһиндарға булыр. Улар Миңә тоғро хеҙмәт итте. Исраил халҡы юлдан яҙған саҡта левиҙәр ҙа юлдан яҙҙы, әммә улар юлдан яҙманы+.
12Изге ерҙең бер өлөшө булған был махсус биләмә – уларҙыҡы; изгеләрҙән-изге һаналған был биләмә левиҙәр ере менән сиктәш.

13Левиҙәргә килгәндә, улар ҡаһиндарҙың биләмәһе янында биләмә алыр. Ул ерҙең оҙонлоғо – егерме биш мең терһәк, киңлеге ун мең терһәк булыр+.
14Левиҙәр был биләмәгә ингән ерҙәрҙе һата ла, алмаштыра ла алмаҫ. Иң яҡшы һаналған был биләмә башҡа ҡулдарға күсергә тейеш түгел, сөнки ул – Раббының изгеһе.

15Бүленгәндән ҡалған иңе биш мең терһәк, оҙонлоғо егерме биш мең терһәк ер ҡала өсөн дөйөм ҡулланыуға бирелер. Был ерҙә көтөүлектәр булыр, өйҙәр төҙөлөр һәм уртаһында ҡала урынлашыр+.
16Ҡаланың үлсәмдәре былай булыр: төньяғы ла, көньяғы ла, көнсығышы ла, көнбайышы ла – дүрт мең биш йөҙәр терһәк+.
17Ҡала өсөн бүленгән көтөүлектәрҙең үлсәме былай булыр: төньяҡтан да, көньяҡтан да, көнсығыштан да, көнбайыштан да ике йөҙ иллешәр терһәккә һуҙылыр.
18Ҡаланың көнсығыш һәм көнбайыш яғындағы ҡалған ерҙең – ул изге биләмә менән сиктәш – уңышы ҡалала эшләгән кешеләр өсөн ризыҡ булыр, ул ерҙең оҙонлоғо ла, киңлеге лә унар мең терһәк тәшкил итә.
19Ҡалала йәшәгән һәр кем, ул ҡайһы ырыуҙан булмаһын, ошо тупраҡты эшкәртер.
20Оҙонлоғо ла, киңлеге лә егерме бишәр мең терһәк булған был дүрткел биләмә, ҡаланың ерен дә индереп, изге биләмәгә төшкән өлөш булараҡ айырып алыныр.

21Изге биләмәгә төшкән өлөш менән ҡалаға төшкән өлөштөң ике яғында ҡалған ер Исраилға хаким булған кешегә тәғәйенләнә. Уның ере – егерме биш мең терһәк оҙонлоҡтағы изге биләмәнән көнсығышҡа табан, илдең көнсығыш сиктәренә тиклем, һәм егерме биш мең терһәк оҙонлоҡтағы изге биләмәнән көнбайышҡа табан, илдең көнбайыш сиктәренә тиклем һуҙылыр. Ырыуҙарҙың биләмәләре буйлап урынлашҡан ул ике төбәк хакимдыҡы булыр. Изге биләмә менән ҡорамдың изге торлағы хаким ерҙәре уртаһында урынлашыр+.
22Левиҙәргә төшкән өлөш менән ҡалаға төшкән өлөш хакимға бирелгән ерҙәрҙең араһында ҡалыр. Хакимдың биләмәһе Йәһүҙә менән Бинйәмин ырыуы биләмәләре араһында булыр.

23Ҡалған ырыуҙарға төшкән өлөш былай: Бинйәмин биләмәһе көнсығыштан көнбайышҡа тиклем һуҙылыр+.
24Шимғон биләмәһе, көнсығыштан көнбайышҡа тиклем һуҙылып, Бинйәмин ерҙәренә сиктәш булыр+.
25Исасхар биләмәһе, көнсығыштан көнбайышҡа тиклем һуҙылып, Шимғон ерҙәре менән сиктәш булыр+.
26Зевулун биләмәһе, көнсығыштан көнбайышҡа тиклем һуҙылып, Исасхар ерҙәре менән сиктәш булыр+.
27Ғад биләмәһе, көнсығыштан көнбайышҡа тиклем һуҙылып, Зевулун ерҙәре менән сиктәш булыр+.
28Ғадтың биләмәһенең көньяҡ сиге Тамарҙан алып Мерива-Ҡадеш һыуҙарына, унан Мысыр сигендәге йылға буйынса Бөйөк диңгеҙгә тиклем һуҙылыр+.
29Исраил ырыуҙарына һеҙ йәрәбә буйынса бүлеп бирәсәк биләмә ерҙәре ошо. Һәр ырыуҙың үҙ өлөшө булыр, – тип белдерә Раббы Хаким.

Ғайсаның үленән терелеүе

(Маҫ 28:1-8; Мрк 16:1-8; Ях 20:1-8)

241•Аҙнаның беренсе көнөндә ҡатындар, алдан әҙерләп ҡуйған хуш еҫле майҙарын алып, иртән иртүк ҡәбергә йүнәлде.
2Килеп еткәс, ҡәберҙе ҡаплап торған таштың ситкә шылдырылғанын күрҙеләр.
3Әммә эскә ингәс, Раббы Ғайсаның кәүҙәһен тапманылар.
4Был хәлгә аптырашып торғанда, ҡапыл улар алдында йылтыр кейем кейгән ике ир пәйҙә булды+.
5Ҡатындар ҡурҡыштарынан күтәрелеп ҡарарға ла баҙнат итмәне. Ә теге ирҙәр:

– Һеҙ ни эшләп Терене үлеләр араһынан эҙләйһегеҙ?
6Ул бында юҡ; Ул терелде. Галилеяла саҡта Уның әйткән һүҙҙәрен иҫегеҙгә төшөрөгөҙ:
7«Әҙәм Улы гонаһлылар ҡулына тотоп бирелергә, арҡысаҡҡа ҡаҙаҡланырға һәм өсөнсө көндә терелеп торорға тейеш», – тигәйне бит һеҙгә+.

8Шул саҡ Ғайсаның был һүҙҙәре ҡатындарҙың иҫенә төштө+.
9Улар, ҡалаға ҡайтҡас, был хәл тураһында ун бер шәкерткә һәм башҡаларға һөйләп бирҙе.
10Илселәргә был турала магдалалы Мәрйәм, Йоанна, Яҡуптың әсәһе Мәрйәм һәм улар менән ҡәбер янында булған бүтән ҡатындар хәбәр итте+.
11Әммә уларҙың һүҙҙәре илселәргә буш хәбәр булып тойолдо, улар ышанманы+.
12Шулай ҙа Петрус ҡәбергә ҡарай тороп йүгерҙе. Эйелеп эскә ҡарағас, кәфенде генә күрҙе. Был хәлгә таң ҡалып, кире ҡайтып китте.




Эммаус юлында

13•Ғайсаның ике шәкерте шул уҡ көндә Йәрүсәлимдән ун бер саҡрым* самаһы алыҫлыҡтағы Эммаус тигән ауылға табан юл алды.
14Улар булып уҙған ваҡиғалар тураһында һөйләшеп бара ине.
15Фекер алышып, һөйләшеп барған саҡтарында уларға Ғайса Үҙе килеп ҡушылды.
16Әммә, шәкерттәрҙең күҙҙәре томаланғандай булды ла, Ғайсаны таныманылар+.
17Ғайса иһә:

– Нимә тураһында һөйләшеп бараһығыҙ? – тип һораны.

Шәкерттәр, ҡайғырышып, туҡтап ҡалдылар.
18Клеопас исемле берәүһе:

– Ошо көндәрҙә Йәрүсәлимдә булған хәл тураһында бында килгәндәрҙән бер Һин генә белмәйһеңдер, – тине+.

19– Ниндәй хәл? – тине Ғайса.

Шәкерттәр Уға былай тине:

– Назаралы Ғайса менән булған хәл, Ул Алла алдында ла, бөтә халыҡ алдында ла, һүҙе менән дә, эше менән дә ҡөҙрәтле пәйғәмбәр ине.
20Баш ҡаһиндарыбыҙ менән башлыҡтарыбыҙ Уны үлем язаһына тарттырырға һәм арҡысаҡҡа ҡаҙаҡларға тотоп бирҙеләр+.
21Ә беҙ Уны, Исраилды азат итергә тейешле Кеше, тип өмөтләнгәйнек. Был хәлдәр булып үткәнгә бөгөн өсөнсө көн инде.
22Шуның өҫтәүенә, арабыҙҙағы ҡайһы бер ҡатындар бөтәбеҙҙе лә аптыратты. Улар иртә менән ҡәбер янына барған,
23әммә Уның кәүҙәһен тапмаған. Ҡайтҡас, фәрештәләрҙең пәйҙә булыуы һәм уларҙың: «Ғайса тере», – тип әйтеүҙәре тураһында һөйләнеләр.
24Унан һуң арабыҙҙан ҡайһы бер кешеләр ҡәбер янына барған һәм хәлдең ҡатын-ҡыҙҙар һөйләгәнсә икәнен күргән, Ғайса унда булмаған.

25Шул саҡ Ғайса уларға былай тине:

– Ниңә шулай аңһыҙһығыҙ? Пәйғәмбәрҙәр әйткәндәргә ышаныуы ҡайһылай ҡыйын һеҙгә!
26Мәсих Үҙенең шөһрәтенә өлгәшер алдынан ошондай ғазаптар аша үтергә тейеш булмағанмы ни+?

27Шунан Ул, Мусаның һәм бөтә пәйғәмбәрҙәрҙең яҙмаларынан башлап, барлыҡ Яҙмаларҙа Үҙе тураһында әйтелгән урындарҙы аңлатып бирҙе+.

28Улар үҙҙәре бара торған ауылға яҡынлашҡас, Ғайса юлында булмаҡсы ине,
29шәкерттәре:

– Кис яҡынлашып килә, тиҙҙән ҡараңғы төшә, беҙҙең менән ҡал, – тип Уны алып ҡалдылар. Ғайса улар менән бергә өйгә инде.
30Ашап ултырған саҡта икмәк алып шөкөрана ҡылды ла шәкерттәренә бүлеп бирҙе+.
31Шунда шәкерттәрҙең күҙҙәре асылып, Ғайсаны танынылар. Әммә Ул бер кемгә лә күренмәҫ булды.
32Шәкерттәр бер-береһенә:

– Ул юл буйлап беҙгә һөйләп барғанда һәм Изге Яҙманың мәғәнәһен аңлатҡанда йөрәктәребеҙ янманымы ни? – тиештеләр.

33Шунда уҡ тороп, Йәрүсәлимгә ҡайттылар, унда ун бер шәкерттең һәм улар менән бергә башҡаларҙың да йыйылышып торғанын күрҙеләр.
34Барыһы ла:

– Раббы Ғайса, ысынлап та, терелгән һәм Шимғонға күренгән, – тиҙәр ине+.

35Теге ике шәкерт юлдағы хәлде һәм икмәк бүлеп биргән сағында Ғайсаны таныуҙары тураһында һөйләп бирҙе.

Инеш һүҙ


Яхъя бәйән иткән Һөйөнөслө Хәбәр

Традиция буйынса, был Һөйөнөслө Хәбәрҙең авторы – Яхъя, Ғайса Мәсих айырыуса яҡын күргән илселәрҙең береһе. Ун ике илсе араһында ул – Ғайса Мәсихкә ышанғаны өсөн үлтерелмәй ҡалған берҙән-бер илсе, ҡартайғас та оҙаҡ йәшәгән. Был – иң аҙаҡ яҙылған Һөйөнөслө Хәбәр.

Китабын яҙғанда Яхъяның маҡсаты шул була: башҡа өс Һөйөнөслө Хәбәргә инмәй ҡалған мәғлүмәттәрҙе биреү һәм уҡыусыларҙы Ғайса Мәсихтең Уға инанғандарға яңы тормош асҡан Алла Улы икәнлегенә ышандырыу. Был Һөйөнөслө Хәбәр башҡаларына ҡарағанда төплө дин тәғлимәте фекерҙәренә һәм сағыу шиғри образдарға бай. Яхъя Ғайсаның тормошондағы ваҡиғаларҙы эҙмә-эҙлекле хронологик тәртиптә тасуирларға тырышмай. Ул төп иғтибарҙы Ғайсаның һөйләгәндәренә йүнәлтә, әммә уларҙы башҡа Һөйөнөслө Хәбәрҙәрҙәге кеүек ҡыҫҡа ҡанатлы һүҙҙәр итеп бирмәй, хатта бер ҡисса ла юҡ унда. Уның ҡарауы Ғайса иң яҡын шәкерттәренә ҡалдырған төплө дин тәғлимәтен бирә.

Был Һөйөнөслө Хәбәрҙе дүрт өлөшкә бүлеп ҡарарға була:





	инеш өлөш, унда, Ғайса – кешелекте ҡотҡарыу өсөн әҙәм ҡиәфәтен алған Алланың Үҙе, тип асыҡ әйтелгән (1:1-18);

	Ғайсаның Үҙенең илаһи тәбиғәтен һәм ерҙәге эшен раҫлаған ете мөғжизәһе (1:19–12:50);

	Ғайсаның ерҙәге тормошоноң ахырын, Уны арҡысаҡҡа ҡаҙаҡлауҙы һәм үленән терелеүен ентекләп тасуирлау (13–20-се бүлектәр);

	эпилог: терелгән Ғайсаның шәкерттәре менән әңгәмәһе (21-се бүлек).

«Һүҙ Кеше булды»

11Иң башта Һүҙ булған. Һүҙ Алла менән булған, һәм Һүҙ Алла булған+.
2Һүҙ иң элек үк Алла менән булған.

3+Бар нәмә Һүҙ аша яратылған, һәм яратылған бер нәмә лә Унан башҡа барлыҡҡа килмәгән+.
4Ул тормош сығанағы булып торған, ә тормош кешеләр өсөн яҡтылыҡ булған+.
5Яҡтылыҡ ҡараңғылыҡта балҡый. Ҡараңғылыҡ яҡтылыҡты йота алмаған.

6Алла тарафынан Яхъя исемле кеше ебәрелгәйне+.
7Ул шаһит булып килде. Уның арҡаһында барыһы ла был Яҡтылыҡҡа инанһын өсөн, шаһитлыҡ ҡылырға килде+.
8Ул үҙе Яҡтылыҡ түгел ине, әммә Яҡтылыҡ тураһында шаһитлыҡ ҡылырға ебәрелде.

9+Һәр кемде яҡтыртыусы ысын Яҡтылыҡ донъяға килде+.
10Ул донъяла бар ине, ләкин донъя, Уның аша яратылыуына ҡарамаҫтан, Уны таныманы.
11Ул Үҙенекеләр янына килде, әммә улар Уны ҡабул итмәне+.
12Ә Үҙен ҡабул итеп, Үҙенә инанғандарға Ул Алла балалары булырға хоҡуҡ бирҙе+.
13Улар ҡандан да, тәндең көҫәүенән һәм әҙәм теләгенән дә түгел, ә Алланан тыуҙы+.

14Һүҙ Кеше булды ла арабыҙҙа йәшәне. Беҙ Уның шөһрәтен – Атаның берҙән-бер Улында булған шөһрәтен күрҙек. Ул мәрхәмәт һәм хәҡиҡәт менән тулы ине+.

15Яхъя Уның хаҡында шаһитлыҡ ҡылып: «Минән һуң Килеүсе минән өҫтөнөрәк, сөнки Ул миңә тиклем үк бар ине» тип һөйләгәнем – бына Ул Үҙе, – тип ҡысҡырып иғлан итте+.

16Уның сикһеҙ мәрхәмәтенән беҙ барыбыҙ ҙа мәрхәмәт өҫтөнә мәрхәмәт алдыҡ.
17Ҡанун Муса арҡылы бирелгәйне, ә мәрхәмәт менән хәҡиҡәт Ғайса Мәсих аша килде+.
18+Алланы бер кем дә, бер ҡасан да күрмәгән. Уны беҙгә Атаға һыйынған берҙән-бер Улы асып бирҙе+.




Яхъяның шаһитлыҡ ҡылыуы

(Маҫ 3:1-12; Мрк 1:2-8; Лк 3:1-18)

19-20•Йәһүд хакимдары Йәрүсәлимдән ҡаһиндарҙы һәм левиҙәрҙе* Яхъяға уның кемлеген һорарға ебәргәс, ул яуап биреүҙән баш тартманы. Йәшермәйенсә, асыҡтан-асыҡ:

– Мин Мәсих түгел, – тип шаһитлыҡ итте+.

21– Кем һуң һин? Ильясмы? – тип һоранылар.

– Юҡ, – тине Яхъя.

– Вәғәҙә ителгән Пәйғәмбәрме?

Ул йәнә:

– Юҡ, – тип яуапланы+.

22– Улайһа, кем һуң һин? – тип һаман ныҡыштылар. – Беҙҙе бында ебәргән кешеләргә беҙ һинең яуабыңды еткерергә тейешбеҙ. Үҙең тураһында ни әйтерһең?

23+– Мин – Ишағыяһ пәйғәмбәр әйткәнсә: «Раббыға юл турайтығыҙ!» – тип сүлдә яңғыраған тауыш, – тине Яхъя+.

24Улар араһындағы фарисей* вәкилдәре:

25– Һин Мәсих тә, Ильяс та, вәғәҙә ителгән Пәйғәмбәр ҙә булмағас, ни өсөн һыуға сумдырыу йолаһын* башҡараһың? – тип һоранылар.

26Яхъя уларға:

– Мин һыуға ғына сумдырам, әммә арағыҙҙа һеҙ белмәгән Берәү бар.
27Минән һуң килгән Зат – Ул, ә мин Уның аяҡ кейеменең ҡайышын сисергә лә лайыҡ түгелмен, – тип яуап бирҙе.

28Был ваҡиғалар Яхъя һыуға сумдыра торған урында – Иордан йылғаһы аръяғындағы Бейт-Әниәлә булды.
29+Икенсе көндө Яхъя, үҙенә табан килгән Ғайсаны күреп:

– Бына донъяның гонаһын Үҙ өҫтөнә аласаҡ Алла Бәрәсе! – тине. –+
30«Минән һуң Берәү килер, Ул минән өҫтөнөрәк, сөнки Ул миңә тиклем үк бар ине», – тип һөйләгәнем – Ул Үҙе.
31Мин Уны танымай инем, ләкин, Уны Исраил халҡы белһен өсөн, һыуға сумдырыу йолаһын башҡарырға килдем+.

32Яхъя шаһитлыҡ ҡылды:

– Мин Уға күктән күгәрсен сүрәтендә Алла Рухы төшөүен һәм Уның өҫтөндә ҡалыуын күрҙем+.
33Мин Уны белмәҫ инем, әммә һыуға сумдырырға тип мине Ебәреүсе: «Кемдең өҫтөнә Рух төшә һәм Унда ҡала, Изге Рухҡа сумдырыусы Шул булыр», – тигәйне+.
34Мин быны күрҙем һәм шаһитлыҡ ҡылам: Ул – Алла Улы.




Ғайсаның беренсе шәкерттәре

(Маҫ 4:18-22; Мрк 1:16-20; Лк 5:2-11)

35Икенсе көндө Яхъя, ике шәкерте менән шул уҡ урында торғанда,+
36үтеп барған Ғайсаны күреп:

– Ҡарағыҙ, ана, Алла Бәрәсе, – тине+.

37Уның был һүҙҙәрен ишеткәс, шәкерттәрҙең икеһе лә Ғайса артынан китте.
38Ғайса, артына боролоп, уларҙың эйәреп килгәнен күрҙе лә:

– Һеҙгә нимә кәрәк? – тине.

– Рабби (Рабби – «Остаз» тигәнде аңлата), Һин ҡайҙа йәшәйһең? – тип һоранылар+.

39– Әйҙәгеҙ, күрерһегеҙ, – тине Ғайса.

Сәғәт дүрттәр тирәһе ине. Улар, Ғайса менән барып, ҡайҙа йәшәгәнен күрҙеләр һәм кискә тиклем Уның янында булдылар.

40Яхъянан ишетеп, Ғайса артынан эйәргән икәүҙең береһе Шимғон Петрустың ҡустыһы Әндриас ине+.
41+Ул, иң тәүҙә ағаһы Шимғонды эҙләп табып, уға:

– Беҙ Мәсихте таптыҡ, – тине. Мәсих – «мәсехләнгән Зат*» тигәнде аңлата+.

42Ул Шимғонды Ғайса янына алып килде. Ғайса Шимғонға текләп ҡарап:

– Һин Яхъя улы Шимғонһың, әммә Кефас тип аталырһың, – тине. Кефас һәм Петрус «ҡая» тигәнде аңлата+.

43Икенсе көндө Ғайса Галилеяға барырға булды. Ул Филиппусты осратып:

– Миңә эйәр! – тине.

44Әндриас менән Петрус кеүек Филиппус та Бейт-Сайда ҡалаһынан ине+.

45+Филиппус Наҫанаилды эҙләп табып:

– Беҙ Муса ҡанунда яҙып ҡалдырған һәм пәйғәмбәрҙәр әйткән Затты таптыҡ! Ул Назаранан, Йософ улы Ғайса, – тине+.

46Наҫанаил иһә быға ҡаршы:

– Назаранан йүнле нәмә сығамы ни? – тип яуапланы.

– Барайыҡ, үҙең күрерһең, – тине Филиппус.

47Ғайса, Үҙенә табан килгән Наҫанаилды күреп, уның хаҡында:

– Бына ысын Исраил кешеһе, ул алдаша белмәй, – тине+.

48– Һин мине ҡайҙан беләһең? – тине Наҫанаил.

– Филиппус саҡырғанға тиклем үк Мин һине инжир ағасы төбөндә күргәйнем, – тип яуапланы Ғайса.

49Наҫанаил Уға:

– Остаз! Һин – Алла Улы! Һин – Исраил Батшаһы! – тине+.

50– Минең: «Һине инжир ағасы төбөндә күрҙем», – тигәнем өсөн генә ышанаһыңмы? Бынан да күберәкте күрерһең әле, – тип Ғайса
51+һүҙен дауам итте. – Мин һеҙгә хаҡ һүҙ әйтәм: Күктәрҙең асылыуын, Алла фәрештәләренең Әҙәм Улына* төшөүен һәм күтәрелеүен күрерһегеҙ+.

Ғайсаның һыуҙы шарапҡа әйләндереүе

21Ике көндән һуң Галилея өлкәһенең Кана ҡалаһында туй булды. Унда Ғайсаның әсәһе лә ҡатнашты+.
2Ғайса ла Үҙенең шәкерттәре менән шул туйға саҡырылғайны.
3Шарап етмәгәс, Уға әсәһе:

– Быларҙың шарабы бөткән, – тине.

4Ғайса:

– Ниңә һин быны Миңә әйтәһең? Минең әлегә сәғәтем етмәгән, – тип яуап бирҙе+.

5– Ул нимә әйтһә, шуны эшләгеҙ, – тине әсәһе хеҙмәтселәргә.

6Унда йәһүдтәрҙең йолаһы буйынса таҙарынырға тип ҡуйылған һәр береһе ике йәки өс үлсәм* һыу һыйҙырышлы алты таш киҫмәк бар ине+.
7Ғайса:

– Киҫмәктәргә һыу тултырығыҙ, – тигәс, хеҙмәтселәр киҫмәктәрҙе мөлдөрәмә тултырып ҡуйҙы.

8Шунан һуң Ғайса уларға:

– Ә хәҙер һоҫоп алығыҙ ҙа туй башлығына илтеп бирегеҙ, – тине.

Улар шулай эшләне.
9Туй башлығы һыуҙы тәмләп ҡараны: ул шарапҡа әйләнгәйне. Башлыҡҡа был шараптың ҡайҙан икәнлеге мәғлүм түгел ине, быны һыуҙы һоҫоп алған хеҙмәтселәр генә белде, шуға күрә ул кейәүҙе янына саҡырып алып:

10– Башта кеше яҡшы шарап бирә, ә инде бөтәһе лә эсеп иҫергәс, насарырағын килтерә. Ә һин яҡшы шарапты иң аҙаҡҡа ҡалдырғанһың, – тине.

11Был – Ғайсаның мөғжизәле ғәмәлдәренең тәүгеһе ине, Ул уны Галилеяның Кана ҡалаһында ҡылды. Бының менән Ул Үҙенең шөһрәтен күрһәтте. Шәкерттәре Уға инанды.

12Бынан һуң Ул әсәһе, ҡустылары һәм шәкерттәре менән бергә Капернаум ҡалаһына китте. Унда улар бер нисә көнгә туҡталды+.




Алла йортон таҙартыу

(Маҫ 21:12-13; Мрк 11:15-17; Лк 19:45-46)

13+•Йәһүдтәрҙең Ҡотҡарылыу байрамы* яҡынлашҡас, Ғайса Йәрүсәлимгә килде+.
14Ул, Алла йортонда үгеҙ, һарыҡ, күгәрсен һатып тороусыларҙы һәм өҫтәл артында ултырған аҡса алмаштырыусыларҙы күргәс,
15бауҙан сыбыртҡы ишеп алып, уларҙың бөтәһен дә үгеҙ-һарыҡтары менән бергә Алла йортонан ҡыуа башланы; аҡса алмаштырыусыларҙың аҡсаларын сәсеп, өҫтәлдәрен ауҙарып ебәрҙе. Күгәрсен һатыусыларға:

16– Быларҙы бынан алығыҙ! Минең Атамдың Йортон баҙарға әйләндермәгеҙ! – тине+.

17+Шунда Уның шәкерттәре Изге Яҙмалағы: «Һинең йортоң өсөн йән атып, янып-көйәм мин», – тигән һүҙҙәрҙе иҫтәренә төшөрҙө+.

18Йәһүд башлыҡтары Ғайсанан:

– Бындай эшкә вәкәләтең барлығын Һин беҙгә ниндәй мөғжизә менән иҫбат итә алаһың? – тип һораны+.

19– Бынау Алла йортон емереп ташлағыҙ, Мин уны өс көндә торғоҙасаҡмын, – тине Ғайса+.

20Йәһүдтәр:

– Был Йорт ҡырҡ алты йыл төҙөлдө, Һин уны өс көндә генә торғоҙмаҡсы булаһыңмы? – тинеләр.

21Әммә Ғайса, «бынау Алла йортон» тигәндә Үҙенең тәнен күҙ уңында тотҡайны.
22Ул үленән терелеп торғандан һуң, шәкерттәре, Уның ошо хаҡта әйткәнен иҫтәренә төшөрөп, Изге Яҙмаға ла, Ғайсаның һүҙҙәренә лә ышанды+.

23Ҡотҡарылыу байрамында Уның Йәрүсәлимдә күрһәткән мөғжизәләрен күреп, күптәр Ғайсаға инанды+.
24Әммә Ул, бар кешене белеп торғанлыҡтан, уларға ышанманы.
25Кемдең дә булһа берәйһе тураһында һөйләүенә Уның ихтыяжы булманы. Кеше күңелендә ни барлығын Ул Үҙе белә ине.

Ғайса һәм Никодемус

31Йәһүд башлыҡтары араһында Никодемус атлы бер фарисей бар ине+.

2Бер ваҡыт ул төндә Ғайса янына килеп:

– Остаз! Беҙ һинең Алла тарафынан ебәрелгән Остаз икәнеңде беләбеҙ. Һин ҡылған мөғжизәләрҙе, Алланың ярҙамы булмаһа, бер кем дә эшләй алмаҫ ине, – тине.

3Ғайса уға:

– Һиңә хаҡ һүҙ әйтәм: кеше юғарынан* тыумаһа, ул Алла Батшалығын күрә алмаҫ, – тип яуап бирҙе.

4– Кеше, инде ҡартайып бөткәс, нисек итеп яңынан тыуа алһын? – тип аптыраны Никодемус. – Ул әсәһе ҡарынына ҡабат инеп, икенсе тапҡыр тыуа аламы ни?

5Ғайса былай тип яуапланы:

– Һиңә хаҡ һүҙ әйтәм: кеше һыуҙан һәм Рухтан тыумаһа, Алла Батшалығына инә алмаҫ!+
6Тәндән тыуған – тән; Рухтан тыуған – рух.
7Минең һиңә: «Һеҙ юғарынан тыуырға тейеш», – тип әйтеүемә ғәжәпләнмә.
8Ел ҡайҙа теләй, шунда иҫә*, һин уның тауышын ишетәһең, ләкин ҡайҙан килеп ҡайҙа киткәнен белмәйһең. Рухтан тыуған һәр кем менән дә шулай була.

9Никодемус Унан:

– Нисек улай була алһын? – тип һораны.

10– Һин, Исраил халҡы мөғәллиме була тороп, шуларҙы белмәйһеңме ни? – тине Ғайса. –
11Һиңә хаҡ һүҙ әйтәм: беҙ ни белһәк, шуны һөйләйбеҙ; ни күрһәк, шуға шаһитлыҡ ҡылабыҙ; ә һеҙ беҙҙең шаһитлығыбыҙҙы ҡабул итмәйһегеҙ.
12Ерҙәге хәлдәр тураһында һөйләгәнемә ышанмайһығыҙ икән, күктәгеләре хаҡында һөйләһәм, нисек ышанырһығыҙ?
13Ә бит күктән төшкән Әҙәм Улынан башҡа берәүҙең дә унда күтәрелгәне юҡ+.

14-15Әҙәм Улына инанған һәр кем мәңгелек тормошҡа эйә булһын өсөн, Муса сүлдә баҡыр йыланды күтәргән кеүек*, Әҙәм Улы ла шулай күтәрелергә тейеш+.
16Алла донъяны шул тиклем яратты, хатта Улына инанған бер кем дә һәләк булмаһын, ә мәңгелек тормошҡа эйә булһын өсөн, Ул Үҙенең берҙән-бер Улын бирҙе+.

17Алла Үҙенең Улын донъяны хөкөм итергә тип түгел, ә донъя Уның аша ҡотолһон өсөн донъяға ебәрҙе+.
18Улына инаныусы хөкөм ителмәй, ә инанмаусы хөкөм ителде инде, сөнки ул Алланың берҙән-бер Улына ышанманы+.
19Ә хөкөм бына шул: донъяға яҡтылыҡ килде, әммә кешеләр, эштәре яман булғанлыҡтан, яҡтылыҡ урынына ҡараңғылыҡты яратты+.

20Яуызлыҡ ҡылған һәр кем яҡтылыҡҡа нәфрәтле, шуға ла, үҙенең яман эштәре асылыуҙан ҡурҡып, яҡтылыҡҡа килмәй+.
21Ә дөрөҫлөк буйынса эш итеүсе, эштәренең Алла аша башҡарылғаны күренеп торһон өсөн, яҡтылыҡҡа килә.




Яхъяның Ғайса хаҡындағы шаһитлығы

22Шунан һуң Ғайса шәкерттәре менән бергә Йәһүҙиә еренә китте. Унда бер ни тиклем ҡалып, халыҡты һыуға сумдырҙы+.
23Яхъя ла Салейм янындағы мул һыулы Айнонда килгән кешеләрҙе һыуға сумдыра ине.
24Ул ваҡытта Яхъя төрмәгә ябылмағайны әле+.

25Яхъяның шәкерттәре менән бер йәһүд кешеһе араһында таҙарыныу йолаһы хаҡында бәхәс сыҡты+.
26Улар Яхъяға килде:

– Остаз, Иордан аръяғында һинең менән булған һәм һин Уның тураһында шаһитлыҡ ҡылған Кеше – Ул да халыҡты һыуға сумдыра, бөтәһе лә Уның янына бара+.

27Яхъя былай тип яуапланы:

– Күктән бирелмәһә, кеше бер нәмә лә ала алмай+.
28Һеҙ – минең: «Мин Мәсих түгел, әммә мин Уның алдынан ебәрелдем», – тип әйткәнемде ишеткән шаһиттар+.
29Кейәүҙең кәләше бар. Янында баҫып торған дуҫы, уның тауышын ишетеп, ҡыуана. Мин дә быға һөйөнәм, шуға күрә күңелем шатлыҡҡа тулған+.
30Ул – үҫергә, мин кесерәйергә тейеш.

31Юғарынан Килеүсе һәр кемдән өҫтөн. Ерҙә тыуған иһә – ерҙеке, уның һүҙе лә ерҙәгесә. Күктән Килгән иһә һәммәһенән өҫтөн.
32Ул Үҙе күргән һәм ишеткәндәре хаҡында шаһитлыҡ ҡыла, ләкин Уның һүҙҙәрен бер кем дә ҡабул итмәй.
33Уның һүҙҙәрен ҡабул иткән кеше иһә бының менән Алланың хаҡ булыуын раҫлай+.
34Алла ебәргән Зат Алланың һүҙҙәрен һөйләй, сөнки Ул Рухты самаһыҙ бирә.
35Ата Үҙенең Улын ярата һәм барыһын да Уның ҡулына тапшырған+.
36Улына инанған кешенең мәңгелек тормошо бар, ә Уға буйһонмаусы инде тормош күрмәйәсәк: уның өҫтөндә Алланың асыуы тора+.

Ғайса һәм Самария ҡатыны

41Фарисейҙар Ғайсаның Яхъяға ҡарағанда күберәк шәкерттәр йыйғаны һәм уларҙы һыуға сумдырғаны тураһында ишетте
2(ысынында Ғайса Үҙе түгел, ә шәкерттәре һыуға сумдыра ине)+.
3Ғайса, был хаҡта белгәс, Йәһүҙиәне ҡалдырып, ҡабат Галилеяға китте+.
4Уға Самария өлкәһе аша уҙырға тура килде+.

5+Ул Самарияның Сүхәр тигән ҡалаһына килеп етте. Был ҡала Яҡуптың үҙенең улы Йософҡа биргән биләмәнән алыҫ түгел ине+.
6Унда Яҡуп ҡоҙоғо бар ине. Юлда арыған Ғайса шул ҡоҙоҡ янына килеп ултырҙы.
7-8Төш ваҡыты ине. Шәкерттәре ризыҡ һатып алырға ҡалаға киткәйне. Шунда һыу алырға тип бер Самария ҡатыны килде.

– Миңә эсергә һыу бир әле, – тине уға Ғайса.

9Ҡатын:

– Нисек итеп Һин, йәһүд була тороп, минән, Самария ҡатынынан, эсергә һорайһың? – тине (был һүҙҙәрҙе ул йәһүдтәр менән самариялыларҙың үҙ-ара ҡатышмауынан сығып әйтте).

10Ғайса:

– Әгәр ҙә һин Алла бүләгенең нимә икәнен һәм үҙеңдән: «Миңә эсергә һыу бир әле», – тип һораусының кем икәнлеген белһәң, үҙең Унан һорар инең һәм Ул һиңә тере һыу бирер ине, – тип яуапланы+.

11– Әфәндем, – тине ҡатын, – Һинең бит һоҫоп алырға һауытың юҡ, ә ҡоҙоҡ тәрән. Тере һыуҙы ҡайҙан алырһың икән?
12Был ҡоҙоҡто беҙгә атабыҙ Яҡуп ҡалдырған. Ул үҙе лә, балалары ла, мал-тыуары ла шунан эскән. Һин Яҡуптан бөйөгөрәкме ни?

13Ғайса уға былай тине:

– Был һыуҙы эскән һәр кем йәнә һыуһар,
14ә Мин биргән һыуҙы эскән кеше бер ҡасан да һыуһамаҫ. Мин биргән һыу ул кешелә мәңгелек тормошҡа аға торған шишмәгә әүереләсәк+.

15– Әфәндем! Миңә шул һыуҙы бир әле! Ул ваҡытта һыуһамаҫ та, бында һыу алырға килеп тә йөрөмәҫ инем, – тине ҡатын.

16Ғайса уға:

– Бар, иреңде саҡырып кил, – тине.

17– Минең ирем юҡ, – тип яуапланы ҡатын.

– Ирем юҡ, тип дөрөҫөн әйттең, – тине Ғайса. –
18Һинең биш ирең булды, ә хәҙер бергә йәшәп ятҡан кешең һиңә ир түгел, һин дөрөҫ әйттең.

19– Әфәндем! – тине Уға ҡатын. – Күрәм, Һин пәйғәмбәр.+
20Ата-бабаларыбыҙ Аллаға ошо тауҙа табынған, ә һеҙ, йәһүдтәр, Уға табыныу урыны бары тик Йәрүсәлимдә генә, тиһегеҙ+.

21Ғайса уға былай тине:

– Эй ҡатын, ышан Миңә, ваҡыт етеп килә: Атаға был тауҙа ла, Йәрүсәлимдә лә табынмаясаҡһығыҙ.
22Һеҙ – самариялылар – кемгә табыныуығыҙҙы белмәйһегеҙ, ә беҙ беләбеҙ, сөнки ҡотолоу йәһүдтәрҙән килә+.
23Әммә ваҡыт етеп килә – етте лә инде – ул саҡта Атаға ысынлап табыныусылар Уға рух һәм хәҡиҡәт менән* табыныр, сөнки Алла ана шундайҙарҙы эҙләй+.
24Алла Ул – Рух, һәм Уға табынғандар рух һәм хәҡиҡәт менән табынырға тейеш+.

25Ҡатын Уға:

– Мәсихтең (йәғни мәсехләнгән Заттың*) килерен беләм. Ул килгәс, беҙгә бөтәһен дә аңлатып бирер, – тине+.

26– Һинең менән һөйләшкән Мин – ул Үҙе, – тине Ғайса+.

27Шул ваҡыт шәкерттәре әйләнеп ҡайтты. Уның ҡатын менән һөйләшеп тороуын күреп, ғәжәпкә ҡалдылар, ләкин береһе лә: «Һиңә унан нимә кәрәк?» – тип йәки: «Ниңә был ҡатын менән һөйләшәһең?» – тип һораманы.

28Ҡатын, һыу көршәген ҡалдырып, ҡалаға ҡайтып китте. Ундағы кешеләргә:

29– Барығыҙ әле, минең бөтә ҡылған эштәремде һөйләп биргән Кешене күрегеҙ. Бәлки, Ул Мәсихтер? – тине.

30Кешеләр, ҡаланан сығып, Ғайса янына юл тотто.

31Ул арала шәкерттәре Ғайсаны:

– Остаз, ашап ал инде, – тип ҡыҫтаны.

32– Минең һеҙ белмәй торған ризығым бар, – тине Ул.

33Шәкерттәр үҙ-ара:

– Әллә Уға берәйһе ашарға килтерҙеме икән? – тиеште.

34Ғайса уларға былай тине:

– Минең ризығым – Мине Ебәреүсенең ихтыярын үтәү һәм Уның эшен теүәлләү+.
35Һеҙ: «Тағы дүрт айҙан ураҡ өҫтө етәсәк», – тиһегеҙ түгелме? Ә Мин һеҙгә әйтәм: күтәрелеп ҡарағыҙ, баҫыуҙар ағарып, ураҡҡа өлгөргән инде!+
36Ураҡсы эш хаҡы ала һәм мәңгелек тормош өсөн уңыш йыя. Шуға күрә сәскән кеше лә, урғаны ла берҙәй ҡыуана+.
37Шулай итеп, был осраҡта: «Берәү сәсә, икенсеһе ура», – тигән әйтем тап килә.
38Мин һеҙҙе үҙегеҙ көс түкмәгән хеҙмәтте урырға ебәрәм, унда башҡалар эшләне, ә һеҙ уларҙың хеҙмәт емештәрен йыйырһығыҙ.

39Теге ҡатындың: «Ул минең бөтә ҡылған эштәремде һөйләп бирҙе», – тигән һүҙен ишеткәс, әлеге ҡалалағы Самария кешеләренең күбеһе Ғайсаға инанды.
40Самариялылар, Уның янына килеп, эргәләрендә ҡалыуын үтенгәс, Ғайса унда йәнә ике көнгә туҡталды.
41Уның һүҙҙәрен ишетеп, тағы ла күберәк кешеләр Уға инанды.
42Ҡатынға иһә: «Беҙ инде һинең һөйләүең буйынса ғына түгел, ә әйткән һүҙҙәрен үҙебеҙ ишетеп, Уның ысынлап та донъяны Ҡотҡарыусы икәнен белгәнгә күрә ышанабыҙ», – тинеләр+.




Һарай әһеленең улын һауыҡтырыу

43Ике көндән һуң Ғайса был ҡаланан Галилеяға юл тотто.
44«Пәйғәмбәргә үҙ илендә ихтирам юҡ», – тип Ул Үҙе әйткәйне+.
45Ләкин Галилеяға килгәс, кешеләр Уны ихлас ҡабул итте. Улар, Йәрүсәлимдәге байрамда булып, Ғайса унда ҡылған барлыҡ мөғжизәләрҙе күргәйне+.

46Шунан һуң Ул теге саҡта һыуҙы шарапҡа әйләндергән урынға – Галилеяның Кана ҡалаһына килде. Капернаумда улы ауырып ятҡан бер һарай әһеле бар ине+.
47Был кеше, Ғайсаның Йәһүҙиәнән Галилеяға килгәнен ишетеп, Уның янына китте һәм үлем түшәгендә ятҡан улын һауыҡтырыуын ялбарҙы.

48Ғайса уға:

– Хикмәттәр һәм мөғжизәләр күрмәһәгеҙ, һеҙ ышанмаясаҡһығыҙ, – тине+.

49– Әфәндем! Балам үлгәнсе бара күр инде, – тип үтенде һарай әһеле.

50– Бар, өйөңә ҡайт, улың иҫән-һау, – тине Ғайса.

Ул Ғайсаның ошо һүҙенә ышанып ҡайтып китте.
51Ҡайтып барғанында хеҙмәтселәре ҡаршы осраны һәм улының һауығыуын хәбәр итте.
52«Уға ҡайһы сәғәттә хәл инде?» тип һорауына тегеләр:

– Кисә көндөҙгө сәғәт берҙәр тирәһендә ҡыҙыуы төштө, – тип яуапланы.

53Атай кеше Ғайсаның: «Улың иҫән-һау», – тигән һүҙҙәренең нәҡ ана шул сәғәткә тап килеүен аңлағас, ул үҙе лә, өйөндәгеләрҙең бөтәһе лә Ғайсаға инанды+.
54Был Ғайсаның Йәһүҙиәнән Галилеяға килгәс күрһәткән икенсе мөғжизәһе ине+.

Быуа буйында һауыҡтырыу

51Бынан һуң Ғайса Йәрүсәлимгә йәһүдтәрҙең байрамына китте.

2+Йәрүсәлимдә Һарыҡ ҡапҡаһы янында йәһүдсә Бейт-Заҫа тип аталған бер быуа бар ине. Уның тирәләй урынлашҡан айуанда*+
3бик күп ауырыуҙар – һуҡырҙар, аҡһаҡтар, фалиж* һуҡҡан кешеләр [һыу ҡуҙғалыуын көтөп] ята ине.
4[Ваҡыты-ваҡыты менән Раббының бер фәрештәһе быуаға төшөп һыуҙы болғатҡан, һыу болғаныу менән уға беренсе булып төшкән кеше теләһә ниндәй сирҙән һауыҡҡан булған.]*
5Унда утыҙ һигеҙ йыл буйы ауырыған берәү бар ине.
6Ғайса, ул кешене күреп һәм уның шул тиклем оҙаҡ ауырығанын белеп, унан:

– Һауығырға теләйһеңме? – тип һораны.

7– Эйе, Әфәндем, – тип яуапланы ауырыу, – ләкин һыу болғанған ваҡытта мине быуаға төшөрөр кешем юҡ шул. Мин унда барып еткәнсе, башҡа берәү төшөп өлгөргән була.

8– Тор, түшәгеңде ал да атлап кит, – тине уға Ғайса+.

9Теге кеше шунда уҡ һауыҡты ла, түшәген алып, атлап китте. Был хәл шәмбе* көндә булды.

10+Шунлыҡтан йәһүдтәр сәләмәтләнгән кешегә:

– Бөгөн шәмбе, ҡанун һиңә түшәк күтәреп йөрөргә рөхсәт итмәй, – тинеләр+.

11Әммә ул:

– Мине һауыҡтырған Кеше: «Түшәгеңде ал да атлап кит», – тип әйтте, – тине.

12– Һиңә: «Түшәгеңде ал да атлап кит», – тигән кем Ул? – тип һоранылар.

13Һауыҡҡан кеше иһә Уның кем икәнен белмәй ине, сөнки Ғайса халыҡ араһына инеп юғалғайны.

14Аҙаҡ Ғайса уны Алла йортонда осратып:

– Бына һин һауыҡтың. Тағы ла насарыраҡ хәлгә тарымаҫ өсөн, башҡаса гонаһ ҡылма, – тине.

15Ул кеше, йәһүд башлыҡтарына барып, үҙен һауыҡтырыусының Ғайса икәнен әйтте.




«Атаһы ни ҡылһа, Улы шуны эшләр»

16Был эште шәмбе көн башҡарғаны өсөн, йәһүд башлыҡтары Ғайсаны эҙәрләй башланы+.

17– Минең Атам һәр ваҡыт эш өҫтөндә булғанға күрә, Мин дә эшләйем, – тип яуап бирҙе Ғайса.

18Был һүҙҙәрҙән һуң йәһүдтәрҙә Уны үлтереү ниәте тағы ла нығыраҡ көсәйҙе, сөнки Ул шәмбе көнөн боҙоп ҡына ҡалманы, ә Алланы Үҙенең Атаһы тип атап, Үҙен Аллаға тиңләне+.

19Ғайса уларға былай яуапланы:

– Һеҙгә хаҡ һүҙ әйтәм: Атаһының ни эшләгәнен күрмәй тороп, Улы Үҙе һис ни башҡара алмаҫ. Атаһы ни ҡылһа, Улы ла шуны эшләр.
20Сөнки Ата Үҙенең Улын ярата һәм Үҙе эшләгән һәр эшен Уға күрһәтеп башҡара. Ул һеҙҙең иҫегеҙ китерлек бынан да ҙурыраҡ эштәрҙе күрһәтер+.
21Ата, үлгәндәрҙе терелтеп, уларға ғүмер биргән кеүек, Улы ла кемгә теләй, шуға ғүмер бирә+.
22-23Ата бер кемде лә хөкөм итмәй, ә Үҙенә хөрмәт күрһәткән кеүек Улын да һәр кем ихтирам итһен өсөн, Ул бөтә хөкөмдө Улына тапшырҙы. Кем Улын ихтирам итмәй – шул Уны ебәргән Атаға ла хөрмәт күрһәтмәй++.

24Һеҙгә хаҡ һүҙ әйтәм: һүҙемде тыңлап, Мине Ебәреүсегә инанған кеше мәңгелек тормошҡа эйә була. Ул хөкөм ҡаршыһына баҫмаясаҡ, сөнки ул инде үлемдән тормошҡа күсте+.
25Һеҙгә хаҡ һүҙ әйтәм: Алла Улының тауышын ишеткәс, үлеләр тереләсәк ваҡыт етеп килә һәм ул килеп етте лә инде!+

26Үҙендә тормош булған кеүек, Улына ла Үҙ-Үҙендә тормошҡа эйә булыу ҡөҙрәте бирҙе+
27+һәм хөкөм итеү вәкәләтен бирҙе, сөнки Ул – Әҙәм Улы.+
28Быға ғәжәпләнмәгеҙ, сөнки ҡәберҙәгеләрҙең һәммәһе Алла Улының тауышын ишетәсәк ваҡыт етеп килә+.
29+Улар ҡәберҙәренән сығасаҡ: яҡшылыҡ эшләгәндәр – йәшәү өсөн, ә яуызлыҡ эшләгәндәр хөкөм ителеү өсөн тереләсәк+.

30Мин Үҙемдән-Үҙем бер ни ҙә эшләй алмайым. Нисек ишетәм, шулай хөкөм итәм, һәм Минең хөкөмөм ғәҙел, сөнки Мин Үҙ ихтыярымды түгел, ә Мине Ебәреүсенең ихтыярын үтәргә тырышам+.




Ғайса хаҡында шаһитлыҡтар

31Әгәр ҙә Үҙем хаҡымда Үҙем шаһитлыҡ ҡылам икән, Минең һүҙҙәрем бер ни ҙә тормаҫ ине+.
32Әммә Минең хаҡта шаһитлыҡ ҡылған башҡа Берәү бар, Мин беләм: Уның шаһитлығы хаҡ.
33Һеҙ Яхъя ҡаршыһына үҙегеҙҙең кешеләрегеҙҙе ебәрҙегеҙ һәм ул хәҡиҡәт тураһында шаһитлыҡ ҡылды+.
34Ләкин Мин кешеләрҙең шаһитлығына мохтаж түгел, быларҙы һеҙҙең ҡотолоуығыҙ өсөн һөйләйем.

35Яхъя янып һәм балҡып торған яҡтыртҡыс ине, ә һеҙ уның яҡтылығына аҙ ваҡытҡа ғына ҡыуан